
QUAESTIONUM  &  ARTICULORUM  TERTIAE  PARTIS 


QUAESTIO  I. 

De  convenientia  Incarnationis  Christi. 

1.  Utrum  conveniens  fuerit,  Deum  incarnari. 

2.  Utrum  fuerit  necessarium  ad  reparationem 

humani  generis. 

3.  Utrum,  si  non  fuisset  peccatum,  Deus  fuisset 

incarnatus. 

4.  Utrum  principalius  sit  incarnatus  ad  tollen¬ 

dum  originale  peccatum,  quam  actuale. 

5.  Utrum  conveniens  fuerit,  Deum  incarnari  a 

principio  mundi. 

6.  Utrum  ejus  incarnatio  differri  debuerit  usque 

ad  finem  mundi. 

QUAESTIO  II. 

De  modo  unionis  Verbi  incarnati 
quoad  ipsam  unionem. 

1.  Utrum  unio  Verbi  incarnati  sit  facta  in  na¬ 

tura. 

2.  Utrum  sit  facta  in  persona. 

3.  Utrum  sit  facta  in  supposito,  vel  hypostasi. 

4.  Utrum^persona,  vel  hypostasis  Christi  post 

incarnationem  sit  composita. 

5.  Utrum  sit  facta  aliqua  unio  animae,  et  cor¬ 

poris  in  Christo. 

6.  Utrum  natura  humana  fuerit  unita  Verbo  ac- 

cidentaliter. 

7.  Utrum  ipsa  unio  sit  aliquid  creatum. 

8.  UtrurrUsit  idem,  quod  assumptio. 

9.  Utrum  sit  maxima  unionum  quae  creaturis 

conveniunt. 

10.  Utrum  unio  duarum  naturarum  in  Christo 

fuerit  facta  per  gratiam. 

11.  Utrum  eam  aliqua  merita  praecesserint. 

12.  Utrum  gratia  fuerit  homini  Christo  naturalis. 

QUAESTIO  III. 

De  modo  unionis  ex  parte  personae  assumentis. 

1.  Utrum  assumere  conveniat  personae  divinae. 


2.  Utrum  conveniat  divinae  naturae. 

3.  Utrum  natura  possit  assumere,  abstracta  per 

sonalitate. 

4.  Utrum  una  persona  possit  assumere  sine  alia 

5.  Utrum  quaelibet  persona  possit  assumere. 

6.  Utrum  plures  personae  possint  assumere  unam 

naturam  numero. 

7.  Utrum  una  persona  possit  assumere  duas  na¬ 

turas  numero. 

8.  Utrum  magis  fuerit  conveniens  de  persona  Fi¬ 

lii,  quod  assumpserit  humanam  naturam, 
quam  de-  alia  persona  divina. 

QUAESTIO  IV. 

De  modo  unionis  ex  parte  naturae  humanae 
assumptae. 

1.  Utrum  humana  natura  fuarit  magis  assum pti- 

bilis  a  Filio  Dei,  quam  alia  natura. 

2.  Utrum  assumpserit  personam. 

3.  Utrum  assumpserit  hominem. 

4.  Utrum  fuisset  conveniens,  quod  assumpsisset 

humanam  naturam  separatam  a  singula¬ 
ribus. 

5.  Utrum  fuisset  conveniens,  quod  assumpsisset 

humanam  naturam  in  omnibus  ejus  singu¬ 
laribus. 

6.  Utrum  fuisset  conveniens,  quod  assumpsisset 

humanam  naturam  in  aliquo  homine  ex 
stirpe  Adae  progenito. 

QUAESTIO  V. 

De  modo  unionis  ex  parte  partium 
humanae  naturae. 

1.  Utrum  Filius  debuerit  assumere  verum  corpus. 

2.  Utrum  debuerit  assumere  corpus  terrenum, 

scilicet  carnem,  et  sanguinem. 

3.  Utrum  assumpserit  animam. 

4.  Utrum  assumere  debuerit  intellectum. 

QUAESTIO  VI. 


De  modo  assumptionis  quantum  ad  ordinem. 

1.  utrum  Filius  Dei  assumpserit  carnem,  me¬ 

diante  anima. 

2.  Utrum  assumpserit  animam  mediante  spiritu, 

sive  mente. 

3.  Utrum  anima  fuerit  prius  assumpta,  quam  caro. 

4.  Utrum  caro  fuerit  prius  assumpta,  quam  ani¬ 

mae  unita. 

5.  Utrum  tota  natura  humana  sit  assumpta  me¬ 

diantibus  partibus. 

6.  Utrum  Filius  Dei  assumpserit  humanam  natu¬ 

ram  mediante  gratia. 

QUAESTIO  VII. 

De  coassumptis  a  Filio  Dei  in  humana  natura 
pertinentibus  ad  perfectionem , 
et  primo  de  gratia  Christi ,  prout  est  singularis  homo. 

1.  Utrum  in  anima  Christi  sit  aliqua  gratia  ha¬ 

bitualis. 

2.  Utrum  in  Christo  fuerint  virtutes. 

3.  Utrum  in  Christo  fuerit  fides. 

4.  Utrum  in  Christo  fuerit  spes. 

5.  Utrum  in  Christo  fuerint  dona. 

6.  Utrum  in  Christo  fuerit  donum  timoris. 

7.  Utrum  in  Christo  fuerint  gratiae  gratis  datae. 

8.  Utrum  in  Christo  fuerit  prophetia. 

9.  Utrum  in  Christo  sit  plenitudo  gratiae. 

10.  Utrum  talis  plenitudo  sit  propria  Christi. 

11.  Utrum  gratia  Christi  sit  infinita. 

12.  Utrum  gratia  Christi  potuerit  augeri. 

13.  Qualiter  haec  gratia  se  habeat  ad  unionem, 

an  scilicet  subsequatur,  vel  praecedat. 

QUAESTIO  VIII. 

De  gratia  Christi ,  secundum  quod  est  capu> 
Ecclesiae. 

1.  Utrum  Christus  sit  caput  Ecclesiae. 

2.  Utrum  sit  caput  omnium  quantum  ad  corpus, 

vel  solum  quantum  ad  animam. 

3  Utrum  sit  caput  omnium  hominum. 

4.  Utrum  sit  caput  Angelorum. 

5.  Utrum  gratia,  secundum  quam  est  caput  Ec¬ 

clesiae,  sit  eadem  cum  gratia  habituali,  se¬ 
cundum  quam  est  quidam  homo  singularis. 

6.  Utrum  esse  caput  Ecclesiae  sit  proprium 

Christi. 

7.  Utrum  diabolus  sit  caput  omnium  malorum. 

8.  Utrum  Antichristus  possit  etiam  dici  caput 

malorum. 

QUAESTIO  IX. 

De  coassumptis  a  Filic  Dei  in  natura  humana 
pertinentibus  ad  perfectionem, 
scilicet  de  scientia  Christi  in  communi. 

1.  Utrum  Christus  habuerit  aliquam  scientiam 
praeter  divinam. 


2.  Utrum  habuerit  scientiam,  quam  habent  beati, 

vel  comprehensores. 

3 .  Utrum  habuerit  scientiam  inditam,  vel  infusam 

4.  Utrum  habuerit  aliquam  scientiam  acquisitam. 

QUAESTIO  X. 

De  scientia  beata,  quae  perlinet  ad  animam  Christi. 

1.  Utrum  anima  Christi  comprehenderit  Verbum, 

sive  divinam  essentiam. 

2.  Utrum  cognoverit  omnia  in  Verbo. 

3.  Utrum  anima  in  Verbo  cognoverit  infinita. 

4.  Utrum  videat  Verbum,  sive  divinam  essentiam 

clarius  qualibet  alia  creatura. 

QUAESTIO  XI. 

De  scientia  indita,  vel  infusa  animae  Christi. 

j .  Utrum  secundum  hanc  scientiam  Christus  sciat 
omnia. 

2.  Utrum  hac  scientia  ut;  potuerit  non  conver¬ 

tendo  se  ad  phantasim.  'a. 

3.  Utrum  haec  scientia  fuerit  collativa. 

4.  Utrum  haec  scientia  in  Christo  fuerit  minor 

scientia  angelorum. 

5.  Utrum  fuerit  scientia  habitualis. 

6.  Utrum  fuerit  distincta  per  diversos  habitus. 

QUAESTIO  XII. 

De  scientia  animae  Christi  acquisita , 
vel  experimentali 

1.  Utrum  secundum  hanc  scientiam  cognoverit 

omnia. 

2.  Utrum  in  hac  scientia  profecerit. 

3.  Utrum  aliquid  ab  homine  didicerit. 

d.  Utrum  Christus  aliquid  acceperit  ab  Angelis. 

QUAESTIO  XIII. 

De  potentia  animae  Christi . 

1.  Utrum  habuerit  omnipotentiam  simpliciter. 

2.  Utrum  habuerit  omnipotentiam  respectu  cor¬ 

poralium  creaturarum. 

3.  Utrum  habuerit  omnipotentiam  respectu  pro¬ 

prii  corporis. 

4.  Utrum  habuerit  omnipotentiam  respectu  pro¬ 

priae  suae  voluntatis. 

QUAESTIO  XIV. 

De  defectibus,  quos  Christus  in  humana  natura 
assumpsit  quantum  ad  corpus. 

1.  Utrum  Filius  Dei  assumere  debuerit  in  hu¬ 

mana  natura  corporis  defectus. 

2.  Utrum  assumpserit  necessitatem  his  defectibus 

subjacendi. 

3.  Utrum  contraxerit  hos  defectus. 

4.  Utrum  assumpserit  omnes  hujusmodi  defectus. 

QUAESTIO  XV. 

De  defectibus ,  quos  Christus  assumpsit 
in  humana  natura ,  quantum  ad  animam 

1.  Utrum  in  Christo  fuerit  peccatum. 

2.  Utrum  in  eo  fuerit  fomes  peccati. 

3.  Utrum  in  eo  fuerit  ignorantia. 

4.  Utrum  anima  Christi  fuerit  passibilis. 

5.  Utrum  in  Christo  fuerit  dolor  sensibilis. 

6.  Utrum  in  Christo  fuerit  tristitia. 

7.  Utrum  in  Christo  fuerit  timor. 

8.  Utrum  in  Christo  fuerit  admiratio. 

9.  Utrum  in  Christo  fuerit  ira. 

10.  Utrum  simul  fuerit  viator,  et  comprehensor. 

QUAESTIO  XVI. 

De  his,  quae  consequuntur  unionem  quantum  ad  ea, 
quae  conveniunt  Christo  secundum  se. 

1.  Utrum  haec  sit  vera :  Deus  est  homo. 

2.  Utrum  haec  sit  vera  :  Homo  est  Deus. 

3.  Utrum  Christus  possit  dici  homo  dominicus. 

4.  Utrum  ea,  quae  conveniunt  filio  hominis,  pos¬ 

sint  praedicari  de  filio  Dei,  et  e  converso. 

5.  Utrum  ea,  quae  conveniunt  filio  hominis,  pos¬ 

sint  praedicari  de  divina  natura,  et  de  hu¬ 
mana  ea,  quae  conveniunt  Filio  Dei. 

6.  Utrum  haec  sit  vera:  Deus  factus  est  homo. 

7.  Utrum  haec  sit  vera  :  Homo  factus  est  Deus. 

8.  Utrum  haec  sit  vera  :  Christus  factus  est  crea¬ 

tura. 

9.  Utrum  haec  sit  vera  :  Iste  homo  (demonstrato 

Christo)  incepit  esse,  vel  fuit  semper. 

10.  Utrum  haec  sit  vera  :  Christus  secundum  quod 

homo  est  creatura. 

11.  Utrum  haec  sit  vera:  Christus  secundum 

quod  homo,  est  Deus. 

12.  Utrum  haec  sit  vera:  Christus  secundum  quod 

homo,  est  hypostasis,  vel  persona. 

De  his,  quae  pertinent  ad  unitatem  Christi 
quantum  ad  voluntatem. 

1.  Utrum  in  Christo  sit  alia  voluntas  divina,  ct 

alia  humana. 

2.  Utrum  in  humana  natura  Christi  sit  alia  vo¬ 

luntas  respectu  sensualitatis,  et  alia  respectu 
rationis. 

3.  Utrum  cx  parte  rationis  fuerint  in  Christo 

plures  voluntates. 

4  Utrum  in  Christo  fuerit  liberum  arbitrium. 

5.  Utrum  voluntas  humana  Christi  fuerit  om¬ 

nino  conformis  voluntati  divinae  in  volito. 

6.  Utrum  in  Christo  fuerit  aliqua  contrarietas 

voluntatum. 

De  his,  quae  perlinent  ad  unitatem  quantum 
ad  operationem  Christi. 

1 .  Utrum  in  Christo  fuerit  una  operatio  divini¬ 

tatis,  et  humanitatis,  vel  plures. 

2.  Utrum  in  Christo  fuerint  plures  operationes 

secundum  humanam  naturam. 

3.  Utrum  secundum  operationem  humanam  ali¬ 

quid  sibi  meruerit. 

4.  Utrum  per  eam  aliquid  nobis  meruerit. 

QUAESTIO  XX. 

De  his ,  quae  conveniunt  Christo  secundum 
subjectionem  ejus  ad  Patrem. 

1  Utrum  Christus  sit  subjectus  Patri. 

2.  Utrum  sit  subjectus  sibi  ipsi. 

QUAESTIO  XXI. 

De  craticne  Christi . 

1.  Utrum  Christo  conveniat  orare. 

2.  Utrum  conveniatsibi  secundum  sensualitatem. 

3  Utrum  conveniat  sibi  orare  pro  seipso,  an  pro 

aliis  tantum. 

4.  Utrum  oratio  ejus  sit  exaudita. 

QUAESTIO  XXII. 

De  Sacerdotio  Christi. 

1.  Utrum  conveniat  Christo  esse  sacerdotem. 

2.  De  hostia  hujus  sacerdotii. 

3.  De  effectu  hujus  sacerdotii. 

4  Utrum  effectus  sacerdotii  hujus  pertineat  ad 

ipsum  solum,  an  ad  alios. 

3.  Utrum  sit  aeternum  sacerdotium  ejus. 

6.  Utrum  debeat  dici  sacerdos  secundum  ordinem 
Melchisedech. 

De  adoptione  Christi.  ^ 

1.  Utrum  conveniat  Deo  filios  adopkire. 

2.  Utrum  hoc  conveniat  soli  Deo  Patri. 

homo. 

3.  Utrum  ejus  praedestinatio  sit  exemplar  no¬ 

strae  praedestinationis. 

4.  Utrum  sit  causa  nostrae  praedestinationis. 

QUAESTIO  XXV. 

De  adoratione  Christi. 

1.  Utrum  una,  et  eadem  adoratione  sit  adoranda 
divinitas  Christi,  et  eius  humanitas. 

2.  Utrum  caro  Chisti  sit  adoranda  adoratione  la- 

triae. 

3.  Utrum  adoratio  latriae  sit  exhibenda  imagini 

Christi. 

4.  Utrum  sit  exhibenda  criaci  Christi. 

5.  Utrum  sit  exhibenda  matri  ejus. 

6.  Utrum  reliquiae  sanctorttm  sint  adorandae. 

De  hoc  quod  Christus  dicitur  Dei , 
ct  hominum  mediabor. 

proprium  Christo. 

2.  Utrum  hac  ei  conveniat  secundum  humanam 

naturam. 

nativitatem  ex  utero. 

4.  Utrum  decuerit  Christum  nasci  de  foemina. 

5.  Utrum  fuerit  de  purissimis  sanguinibus  Vir- 

ginis  ejus  corpus  formatum. 

6.  Utrum  caro  Christi  fuerit  in  antiquis  patribus 

secundum  aliquid  signatum. 

7.  Utrum  caro  Christi  in  patribus  fuerit  peccato 

obnoxia. 

8.  Utrum  fuerit  decimata  111  lumbis  Abrahae. 

De  conceptione  Christi 
quantum  ad  principium  activum. 

1.  Utrum  Spiritus  Sanctus  fuerit  principium  acti¬ 

vum  in  conceptione  Christi. 

2.  Utrum  possit  dici,  quod  Christus  sit  conceptus 

de  Spiritu  Sancto. 

3.  Utrum  possit  dici,  quod  Spiritus  Sanctus  sit 

pater  Christi  secundum  carnem. 

4.  Utrum  beata  Virgo  aliquid  active  egerit  in 

conceptione  Christi. 

QUAESTIO  XXXIII. 

De  modo,  et  ordine  conceptionis  Christu 

1.  Utrum  corpus  Christi  in  primo  instanti  con¬ 

ceptionis  fuerit  formatum. 

2.  Utrum  in  primo  instanti  conceptionis  fuerit 

2.  Utrum  in  eodem  instanti  habuerit  usum  liberi 

arbitrii. 

3.  Utrum  secundum  nativitatem  temporalem  beata 

Virgo  sit  mater  Christi. 

4.  Utrum  debeat  dici  mater  Dei. 

5.  Utrum  Christus  secundum  duas  filiationes  sit 

filius  Dei  Patris,  et  Virginis  matris. 

6.  De  modo  nativitatis,  utrum  scilicet  fuerit  na¬ 

tus  sine  dolore  matris. 

7.  Utrum  conveniens  fuerit  eum  nasci  in  Beth- 

lehem. 

8.  Utrum  fuerit  congruo  tempor»  natus. 


INDEX  TERTIAE  PARTIS. 


QUAESTIO  XXXVI. 

De  manifestatione  Christi  nati . 

1.  Utrum  nativitas  Christi  debuerit  esse  omnibus 

manifesta. 

2.  Utrum  debuerit  aliquibus  manifestari. 

3.  Quibus  manifestari  debuerit. 

8.  De  veneratione  Magorum,  qui  per  stellam  Chri¬ 

sti  navitatem  cognoverunt. 

De  legalibus  circa  puerum  Jesum  observatis, 

1.  Utrum  voluerit  circumcidi. 

2.  Utrum  fuerit  convenienter  ei  nomen  impo¬ 

situm. 

3.  Utrum  debuerit  offerri  in  templo. 

4.  Utrum  mater  Dei  debuerit  purganda  ad  tem¬ 

plum  accedere. 

QUAESTIO  XXXVIII. 

Di  baptismo  Joannis. 

1.  Utrum  conveniens  fuerit,  quod  Joannes  bapti¬ 

zaret. 

2.  Utrum  ille  baptismus  fuerit  a  Deo. 

3.  Utrum  contulerit  gratiam. 

4.  Utrum  alii  praeter  Christum  illo  baptismo  de¬ 

buerint  baptizari. 

5.  Utrum  baptismus  ille  cessare  debuerit,  Chri¬ 

sto  baptizato 

6  Utrum  baptizati  baptismo  Joannis  essent  postea 
baptizandi  baptismo  Christi. 

QUAESTIO  XXXIX. 

De  bap libatione  Christi, 

1.  Utrum  Christus  debuerit  baptizari. 

2.  Utrum  debuerit  baptizari  baptismo  Joannis. 

3.  De  tempore  baptismi. 

4.  De  loco  baptismi. 

5.  De  eo  quod  sunt  ei  coeli  aperti. 

6.  De  Spiritus  Sancti  apparitione  in  specie  co¬ 

lumbae. 

7.  Utrum  illa  columba  fuerit  verum  animal. 

8.  De  voce  paterni  testimonii. 

QUAESTIO  XL. 


3.  Utrum  debuerit  abjecte  vivere  in  hoc  mundo, 

an  in  divitiis,  et  honore. 

4.  Utrum  debuerit  vivere  secundum  legem. 

QUAESTIO  XL  I . 

De  tentatione  Christi. 

1.  Utrum  conveniens  fuerit,  Christum  tentari. 

2.  De  loco  tentationis. 

3.  De  tempore  tentationis. 

4.  De  modo,  et  ordine  tentationis. 

QUAESTIO  XL 1 1 . 

De  doctrina  Christi. 

1.  Utrum  Christus  debuerit  praedicare  solum  Ju¬ 

daeis,  vel  etiam  Gentilibus. 

2.  Utrum  in  sua  praedicatione  debuerit  turbatio¬ 

nem  Judaeorum  vitare. 

3.  Utrum  debuerit  praedicare  publice,  vel  occulte. 

4.  Utrum  debuerit  docere  solo  verbo,  vel  etiam 

scripto. 

QUAESTIO  XLIII. 

De  miraculis  a  Christo  factis  in  generali. 

1.  Utrum  Christus  debuerit  miracula  facere. 

2.  Utrum  fecerit  ea  virtute  divina. 

3.  Quo  tempore  inceperit  miracula  facere. 

4.  Utrum  per  miracula  fuerit  sufficienter  ostensa 

ejus  divinitas. 

QUAESTIO  XLIV. 

De  miraculis  Christi  in  speciali. 

1.  De  miraculis,  quae  Christus  fecit  circa  spiri¬ 

tuales  substantias,  utrum  fuerint  conve¬ 
nientia. 

2.  De  miraculis,  quae  Christus  fecit  circa  coele¬ 

stia  corpora. 

3.  De  miraculis,  quae  Christus  fecit  circa  ho¬ 

mines. 

4.  De  miraculis,  quae  Christus  fecit  circa  irratio¬ 

nales  creaturas 

QUAESTIO  XLV. 

De  transfiguratione  Christi . 

1.  Utrum  conveniens  fuerit,  Christum  transfigu¬ 

rari. 

2.  Utrum  claritas  transfigurationis  fuerit  claritas 

gloriosa. 

3.  Utrum  convenienter  adducti  fuerint  testes  hu¬ 

jusmodi  transfigurationis. 

4.  De  testimonio  paternae  vocis. 


De  modo  conversationis  Christi. 

1.  Utrum  Christus  debuerit  solitariam  vitam  du¬ 

cere,  an  inter  homines  conversari. 

2.  Utrum  debuerit  austeram  vitam  ducere  in  cibo, 

et  potu,  et  vestitsu,  an  aliis  communem 


QUAESTIO  X  L  V  I . 

De  passione  Christi. 

1.  Utrum  conveniens  fuerit,  Christum  pati  pro 
liberatione  hominum. 

2.  Utrum  fuerit  alius  modus  possibilis  libera¬ 

tionis  humanae. 

3.  Utrum  iste  modus  fuerit  convenientior. 

4.  Utrum  fuerit  conveniens,  quod  in  Cruce  pa¬ 

teretur. 

5.  Utrum  sustinuerit  omnes  passiones. 

6.  Utrum  dolor,  (|uem  in  passione  sustinuit, 

fuerit  maximus. 

7  Utrum  tota  anima  ejus  pateretur. 

8.  Utrum  passio  ejus  impediverit  gaudium  frui¬ 
tionis. 

9  De  tempore  passiones 
10  De  loco  passionis. 

1 1 .  Utrum  fuerit  conveniens,  Christum  simul 

cum  latronibus  crucifigi. 

12.  Utrum  passio  Christi  sit  ejus  divinitati  attri¬ 

buenda. 

QUAESTIO  XLVII. 

De  causa  efficiente  passionis  Christi. 

1 .  Utrum  Christus  fuerit  ab  alio  occisus,  vel  a 

seipso. 

2.  Ex  quo  motivo  seipsum  tradiderit  ad  patien¬ 

dum. 

j.  Utrum  Pater  tradiderit  eum  ad  patiendum. 

4.  Utrum  fuerit  conveniens,  quod  per  manus  gen¬ 

tilium  pateretur,  vel  potius  a  Judaeis. 

5.  Utrum  occisores  ejus  eum  cognoverint. 

6.  De  peccato  eorum,  qui  Christum  occiderunt. 

QUAESTIO  XLVIII. 

De  modo  efficiendi  passionem  Christi. 

1.  Utrum  passio  Christi  causaverit  nostram  sa¬ 

lutem  per  modum  meriti. 

2.  Utrum  per  modum  satisfactionis. 

3.  Utrum  per  modum  sacrificii. 

4.  Utrum  per  modum  redemptionis. 

.  Utrum  esse  redemptorem  sit  proprium  Christi. 
6.  Utrum  causaverit  effectum  nostrae  salutis  per 
modum  efficientiae. 

QUAESTIO  XLIX. 

De  effectibus  passionis  Christi. 

1.  Utrum  per  passionem  Christi  simus  liberati  a 

peccato. 

2.  Utrum  per  eam  simus  liberati  a  potestate  dia¬ 

boli. 

3.  Utrum  per  eam  simus  liberati  a  reatu  poenae. 

4.  Utrum  per  eam  simus  Deo  reconciliati. 

5.  Utrum  per  eam  sit  nobis  aperta  janua  coeli. 

6.  Utrum  per  eam  fuerit  Christus  adeptus  exalta¬ 

tionem. 

QUAESTIO  L. 

De  morte  Christi. 

1.  Utrum  conveniens  fuerit,  Christum  mori. 

2.  Utrum  per  mortem  fuerit  separata  unio  divi¬ 

nitatis,  et  carnis. 


3.  Utrum  fuerit  separata  unio  divinitatis,  et  ani¬ 

mae. 

4.  Utrum  Christus  in  triduo  mortis  fuerit  homo. 

5.  Utrum  corpus  ejus  fuerit  idem  numero  mor¬ 

tuum,  et  vivum. 

6  Utrum  mors  ejus  fuerit  aliquid  operata  ad  no¬ 
stram  salutem. 

QUAESTIO  LI. 

De  sepultura  Christi. 

1.  Utrum  fuerit  conveniens,  Christum  sepeliri. 

2.  De  modo  sepulturae  ejus. 

3.  Utrum  corpus  ejus  fuerit  in  sepulchro  reso¬ 

lutum. 

4.  De  tempore,  quo  jacuit  in  sepulchro. 

QUAESTIO  LII. 

De  descensu  Christi  ad  inferos. 

1.  Utrum  conveniens  fuerit,  Christum  ad  inferos 

descendere. 

2.  In  quem  infernum  descenderit. 

3.  Utrum  totus  fuerit  in  inferno. 

4.  Utrum  aliquam  moram  ibi  traxerit. 

5.  Utrum  sanctos  Patres  ab  inferno  liberaverit. 

6.  Utrum  de  inferno  liberaverit  damnatos. 

7.  Utrum  liberaverit  pueros  in  peccato  originali 

defunctos. 

6.  Utrum  liberaverit  homines  de  Purgatorio. 

QUAESTIO  LIII. 

De  resurrectione  Christi. 

1.  Utrum  necesse  fuerit,  Christum  resurgere. 

2.  Utrum  necesse  fuerit,  ipsum  tertia  die  resur- 

gere. 

3.  Utrum  ipse  primus  resurrexerit. 

4.  Utrum  ipse  fuerit  causa  nostrae  resurrectionis. 

QUAESTIO  LIV. 

De  qualitate  Christi  resurgentis. 

1.  Utrum  post  resurrectionem  Christus  habuerit 

verum  corpus. 

2.  Utrum  corpus  ejus  fuerit  gloriosum. 

3.  Utrum  resurrexerit  cum  corporis  integritate. 

4.  Utrum  corpus  ejus  resurrexerit  cum  cicatri¬ 

cibus. 

QUAESTIO  LV. 

De  manifestatione  resurrectionis. 

1.  Utrum  resurrectio  Christi  omnibus  hominibus 

manifestari  debuerit,  an  solum  quibusdam 
specialibus  personis. 

2.  Utrum  fuerit  conveniens,  quod  discipulis  vi¬ 

dentibus  resurgeret. 

3.  Utrum  post  resurrectionem  debuerit  cum  suis 

discipulis  conversari. 

4.  Utrum  fuerit  conveniens,  quod  discipulis  suis 

in  aliena  effigie  appareret. 

5.  Utrum  resurrectionem  suam  argumentis  pro¬ 

bare  debuerit. 

6.  Dc  sufficientia  illorum  argumentorum. 

QUAESTIO  LVI. 

De  causaliiate  resurrectionis  Christi. 

1.  Utrum  resurrectio  Christi  sit  causa  nostrae  re¬ 

surrectionis. 

2.  Utrum  sit  causa  nostrae  justificationis. 

QUAESTIO  L  V  1 1 . 

De  ascensione  Christi. 

1.  Utrum  fuerit  conveniens,  Christum  ascendere. 

2.  Secundum  quam  naturam  conveniat  sibi  ascen¬ 

sio. 

3.  Utrum  propria  virtute  ascenderit. 

4.  Utrum  ascenderit  super  omnes  coelos  corpo¬ 

reos. 

5.  Utrum  ascenderit  super  omnes  spirituales 

creaturas. 

6.  Dc  effectu  ascensionis  Christi,  utrum  sit  causa 

nostrae  salutis. 

QUAESTIO  LVIII. 

De  sessione  Christi  ad  dexteram  Patris. 

1.  Utrum  sedeat  ad  dexteram  Patris. 

2.  Utrum  conveniat  ei  secundum  divinam  na¬ 

turam. 

3.  Utrum  conveniat  sibi  secundum  humanam 

4.  Utrum  hoc  sit  proprium  Christi. 

QUAESTIO  LIX. 

De  judiciaria  potestate  Christi, 

1.  Utrum  judiciaria  potestas  sit  attribuenda  Chri¬ 

sto. 

2.  Utrum  conveniat  sibi,  secundum  quod  homo. 

3.  Utrum  eam  ex  meritis  sit  adeptus. 

4.  Utrum  ejus  potestas  judiciaria  sit  universalis 

respectu  omnium  hominum. 

5.  Utrum  praeter  judicium,  quod  agit  etiam  hoc 

tempore,  sit  expectandum  aliud  judicium 
universale  per  ipsum  futurum, 

i.  Utrum  ejus  judiciaria  potestas  etiam  ad  Ange¬ 
los  se  extendat. 

QUAESTIO  LX. 

De  Sacramentis :  Quid  sit  Sacramentum. 

1.  Utrum  sacramentum  sit  in  genere  signi. 

2.  Utrum  omne  signum  rei  sacrae  sit  sacramen¬ 

tum. 

3.  Utrum  sacramentum  sit  signum  unius  rei  tan¬ 

tum,  vel  plurium. 

4.  Utrum  sacramentum  sit  signum,  quod  est  res 

sensibilis. 

5.  Utrum  ad  sacramentum  requiratur  determinata 

res  sensibilis. 


6.  Utrum  ad  sacramentum  requiratur  significatio, 

quae  est  per  verba. 

7.  Utrum  requirantur  determinata  verba. 

8.  Utrum  illis  verbis  possit  aliquid  addi,  vel  sub¬ 

trahi. 

QUAESTIO  LXI. 

De  necessitate  Sacramentorum. 

1.  Utrum  sacramenta  fuerint  necessaria  ad  salu¬ 

tem  humanam. 

2.  Utrum  fuerint  necessaria  in  statu  ante  pecca¬ 

tum. 

3.  Utrum  fuerint  necessaria  in  statu  post  pecca¬ 

tum  ante  Christum. 

4.  Utrum  fuerint  necessaria  post  Christi  adven¬ 

tum. 

QUAESTIO  LXII. 

De  cjjectu  principali  Sacramentorum, 
qui  est  gratia. 

1.  Utrum  sacramenta  novae  legis  sint  causa  gra¬ 

tiae. 

2.  Utrum  gratia  sacramentalis  aliquid  addat  su¬ 

per  gratiam  virtutum,  et  donorum. 

3.  Utrum  sacramenta  contineant  gratiam. 

4.  Utrum  sit  in  eis  aliqua  virtus  ad  causandam 

gratiam. 

5  Utrum  talis  virtus  in  sacramentis  derivetur  a 
passione  Christi. 

6.  Utrum  sacramenta  veteris  legis  gratiam  cau- 
sarent. 

QUAESTIO  LXIII. 

De  ejjcdu  Sacramentorum,  qui  est  character. 

1.  Utrum  ex  sacramentis  causetur  character  ali¬ 

quis  in  anima. 

2.  Quid  sit  ille  character. 

3.  Cujus  sit  character. 

4.  In  quo  sit  sicut  in  subjecto. 

5.  Utrum  sit  indelebilis. 

6.  Utrum  omnia  sacramenta  imprimant  chara¬ 

cterem. 

QUAESTIO  LXIV. 

De  causa  Sacramentorum. 

r.  Utrum  solus  Deus  interius  operetur  in  sacra¬ 
mentis. 

2.  Utrum  institutio  sacramentorum  sit  solum  a 

Deo. 

3.  De  potestate,  quam  Christus  habuit  in  sacra¬ 

mentis. 

4.  Utrum  illam  potestatem  potuerit  aliis  com¬ 

municare. 

5 .  Utrum  potestas  ministerii  in  sacramentis  con¬ 

veniat  malis. 

6.  Utrum  mali  peccent  dispensando  sacramenta. 

7.  Utrum  Angeli  possint  esse  ministri  sacramen¬ 

torum. 

8.  Utrum  intentio  ministri  requiratur  in  sacra¬ 

mentis. 

9.  Utrum  requiratur  ibi  recta  fides,  ita  quod  in¬ 

fidelis  non  possit  tradere  sacramentum. 

10.  Utrum  requiratur  ibi  recta  intentio. 

QUAESTIO  LXV. 

De  numero,  et  modo  Sacramentorum. 

1.  Utrum  sint  septem  sacramenta. 

2.  De  ordine  eorum  ad  invicem. 

3.  De  comparatione  eorum. 

4.  Utrum  omnia  sacramenta  sint  de  necessitate 

salutis. 

QUAESTIO  LXVI. 

De  sacramento  Baptismi  quantum  ad  ea, 
qtiae  ad  ipsum  pertinent. 

1 .  Quid  sit  baptismus,  utrum  scilicet  sit  ablutio. 
2  De  institutione  hujus  sacramenti. 

3.  Utrum  aqua  sit  propria  materia  hujus  sacra¬ 

menti. 

4.  Utrum  requiratur  aqua  simplex. 

5.  Utrum  haec  sit  conveniens  forma  hujus  sa¬ 

cramenti  :  Ego  te  baptizo  in  nomine  Patris, 
et  Filii,  et  Spiritus  Sancti. 

6.  Utrum  aliquis  possit  baptizari  sub  hac  forma: 

Ego  te  baptizo  in  nomine  Christi. 

7.  Utrum  immersio  sit  de  necessitate  baptismi. 

8.  Utrum  requiratur  trina  immersio. 

9.  Utrum  baptismus  possit  reiterari. 

10.  De  ritu  baptismi. 

11.  De  distinctione  baptismatum. 

12.  De  comparatione  baptismatum 

QUAESTIO  LXVII. 

De  ministris  Baptismatis 

1.  Utrum  ad  diaconum  pertineat  baptizare. 

2.  Utrum  hoc  pertineat  ad  presbyterum,  vel  so¬ 

lum  ad  Episcopum. 

3.  Utrum  laicus  possit  sacramentum  baptismi 

conferre. 

4.  Utrum  hoc  possit  facere  mulier. 

5 .  Utrum  non  baptizatus  possit  baptizare. 

6.  Utrum  plures  possint  simul  baptizare  unum, 

et  eumdem. 

7.  Utrum  necesse  sit,  esse  aliquem,  qui  baptiza- 

tum  de  sacro  fonte  recipiat. 

3.  Utrum  suscipiens  aliquem  de  sacro  fonte  obli¬ 
getur  ad  ejus  instructionem. 

QUAESTIO  LXVIII. 

De  suscipientibus  Baptismum . 

1.  Utrum  omnes  teneantur  ad  suscipiendum  ba¬ 

ptisma. 

2.  Utrum  aliquis  possit  salvari  sine  baptismo. 

3.  Utrum  baptismus  sit  differendus. 

4.  Utrum  peccatores  sint  baptizandi. 


5.  Utrum  peccatoribus  baptizatis  sint  imponenda 

opera  satisfactoria. 

6.  Utrum  requiratur  confessio  peccatorum. 

7.  Utrum  requiratur  intentio  ex  parte  baptizati. 

8.  Utrum  requiratur  fides. 

9.  Utrum  sint  pueri  baptizandi. 

10.  Utrum  pueri  Judaeorum  sint  baptizandi  in¬ 

vitis  parentibus. 

11.  Utrum  aliqui  sint  baptizandi  in  maternis  ute¬ 

ris  existentes. 

12.  Utrum  furiosi,  et  amentes  sint  baptizandi. 

QUAESTIO  LXI X. 

De  effectibus  Baptismi . 

1.  Utrum  per  baptismum  auferantur  omnia  pec¬ 

cata. 

2.  Utrum  per  baptismum  liberetur  homo  ab 

omni  poena. 

3.  Utrum  baptismus  auferat  omnes  poenalitates 

hujus  vitae. 

4.  Utrum  per  baptismum  conferantur  homini 

gratiae,  et  virtutes. 

5.  De  effectibus  virtutum,  qui  per  baptismum 

conferuntur. 

6.  Utrum  etiam  parvuli  per  baptismum  gratias, 

et  virtutes  accipiant. 

7.  Utrum  per  baptismum  aperiatur  baptizatis 

janua  regni  coelestis. 

8.  Utrum  baptismus  aequalem  effectum  habeat 

in  omnibus  baptizatis. 

9.  Utrum  fictio  impediat  effectum  baptismi. 

10.  Utrum,  recedente  fictione,  baptismus  obtineat 

effectum  suum. 

QUAESTIO  LXX. 

De  Circumcisione,  quae  praecessit  Baptismum . 

1.  Utrum  circumcisio  fuerit  praeparatoria,  et  fi- 

gurativa  baptismi. 

2.  Utrum  fuerit  convenienter  instituta. 

3.  Utrum  ritus  circumcisionis  fuerit  conveniens. 

4.  Utrum  circumcisio  conferret  gratiam. 

QUAESTIO  LXXI. 

De  praeparatoriis,  quae  concurrunt  simul 
cum  Baptismo. 

1.  Utrum  catechismus  debeat  praecedere  baptis¬ 

mum. 

2.  Utrum  baptismum  debeat  praecedere  exorcis¬ 

mus. 

3.  Utrum  ea,  quae  aguntur  in  catechismo,  et 

exorcismo,  aliquid  efficiant,  vel  solum  si¬ 
gnificent. 

4.  Utrum  baptizandi  debeant  catechizari,  vel 

exorcizari  per  sacerdotes. 

QUAESTIO  LXXII. 

De  sacramento  Confirmationis. 

1.  Utrum  confirmatio  sit  sacramentum. 

2.  De  materia  hujus  sacramenti. 

3.  Utrum  sit  de  necessitate  sacramenti,  quod 

chrisma  fuerit  per  Episcopum  consecratum. 

4.  De  forma  ipsius. 

5.  Utrum  imprimat  characterem. 

6.  Utrum  character  confirmationis  characterem 

baptismalem  praesupponat 

7.  Utrum  conferat  gratiam. 

8.  Cui  competat  recipere  hoc  sacramentum. 

9.  In  qua  parte  recipiatur. 

10.  Utrum  requiratur  aliquis,  qui  teneat  confir¬ 

mandum. 

1.  Utrum  hoc  sacramentum  persolos  Episcopos 
detur. 

12.  De  ritu  ejus. 

QUAESTIO  LXXIII. 

De  sacramento  Eucharistiae 

1.  Utrum  Eucharistia  sit  sacramentum. 

2.  Utrum  sit  unum,  vel  plura. 

3.  Utrum  sit  de  necessitate  salutis. 

4.  De  nominibus  ejus. 

5.  De  institutione  ipsius. 

6.  De  figuris  ejus. 

QUAESTIO  LXXIV. 

De  materia  Eucharistiae  secundum  speciem. 

1.  Utrum  panis,  et  vinum  sint  materia  hujus  sa¬ 

cramenti. 

2.  Utrum  ad  materiam  hujus  sacramenti  requi¬ 

ratur  determinata  quantitas. 

3.  Utrum  materia  hujus  sacramenti  sit  panis  tri¬ 

ticeus. 

4.  Utrum  sit  panis  azymus,  vel  fermentatus 

5.  Utrum  materia  hujus  sacramenti  sit  vinum  de 

vite. 

6.  Utrum  sit  admiscenda  aqua. 

7.  Utrum  aqua  sit  de  necessitate  hujus  sacra¬ 

menti. 

8.  De  quantitate  aquae,  quae  apponitur. 

QUAESTIO  LXXV. 

De  conversione  panis  et  vini  in  Corpus, 
et  Sanguinem  Christi. 

1.  Utrum  in  hoc  sacramento  sit  corpus  Christi 

secundum  veritatem 

2.  Utrum  in  hoc  sacramento  remaneat  substantia 

panis,  et  vini  post  consecrationem. 

3.  Utrum  substantia  panis  post  consecrationem 

hujus  sacramenti  annihiletur,  an  in  pristi¬ 
nam  materiam  resolvatur. 

4.  Utrum  panis  possit  converti  in  corpus  Christi. 

5.  Utrum  in  hoc  sacramento  remaneant  acciden¬ 

tia  panis,  et  vini. 

6.  Utrum  remaneat  forma  substantialis  panis. 

7.  Utrum  ista  conversio  fiat  in  instanti. 

8.  Utrum  haec  sit  vera’:  Ex  pane  fit  corpus  Christi. 


QUAESTIO  LXXVI. 

De  modo,  quo  Corpus  Christi  existit 
in  hoc  Sacramento. 

1.  Utrum  totus  Christus  sit  sub  hoc  sacramento 

2.  Utrum  totus  Christus  sit  sub  utraque  specie 

sacramenti. 

3.  Utrum  totus  Christus  sit  sub  utraque  parte 

specierum. 

4.  Utrum  dimensiones  corporis  Christi  totae  sint 

sub  hoc  sacramento. 

5.  Utrum  corpus  Christi  sit  sub  hoc  sacramento 

localiter. 

6.  Utrum  corpus  Christi  moveatur  ad  motum 

hostiae,  vel  calicis  post  consecrationem. 

7.  Utrum  corpus  Christi  sub  hoc  sacramento  pos¬ 

sit  ab  oculo  aliquo  videri. 

8.  Utrum  verum  corpus  Christi  remaneat  in  hoc 

sacramento,  cum  miraculose  apparet  sub 
specie  pueri,  vel  carnis. 

QUAESTIO  LXXVII. 

De  accidentibus  remanentibus  in  hoc  Sacramento t 

1.  Utrum  accidentia  sint  sine  subjecto. 

2.  Utrum  quantitas  dimensiva  sit  subjectum  ac¬ 

cidentium  aliorum. 

3.  Utrum  hujusmodi  accidentia  possint  immutare 

aliquod  corpus  extrinsecum. 

4.  Utrum  possint  corrumpi. 

5.  Utrum  possit  ex  eis  aliquid  generari. 

6.  Utrum  possint  nutrire. 

7.  Utrum  in  fractione  panis  species  sacramenta- 

lis  frangatur. 

8.  Utrum  vino  consecrato  possit  liquidum  admi¬ 

sceri. 

QUAESTIO  LXXVIII. 

De  forma  hujus  Sacramenti . 

1.  Utrum  haec  sit  conveniens  forma  hujus  sa¬ 

cramenti  :  Hoc  est  corpus,  etc. 

2.  Utrum  forma  consecrationis  panis  sit  conve¬ 

niens  :  Hoc  est  corpus,  etc. 

3.  Utrum  sit  conveniens  forma  consecrationis 

sanguinis :  Hic  est  calix,  etc. 

4.  Utrum  in  verbis  dictarum  formarum  sit  ali¬ 

qua  vis  creata  effectiva  consecrationis . 

5.  Utrum  locutiones  in  praedictis  formis  sint 

verae. 

6.  De  comparatione  unius  formae  ad  aliam, 

QUAESTIO  LXXIX. 

De  effectibus  hujus  Sacramenti. 

1.  Utrum  hoc  sacrameptum  conferat  gratiam. 

2.  Utrum  effectus  hujus  sacramenti  sit  adeptio 

gloriae. 

3.  Utrum  effectus  hujus  sacramenti  sit  remissio 

peccati  mortalis. 

4.  Utrum  per  hoc  sacramentum  remittatur  pec¬ 

catum  veniale. 

5.  Utrum  per  hoc  sacramentum  remittatur  tota 

poena  peccati. 

6.  Utrum  hoc  sacramentum  praeservet  hominem 

a  peccatis  futuris. 

7.  Utrum  hoc  sacramentum  prosit  aliis,  quam 

sumentibus. 

8.  Utrum  per  peccatum  veniale  impediatur  ef¬ 

fectus  hujus  sacramenti. 

QUAESTIO  LXXX. 

De  tisiij  sive  sumptione  hujus  Sacramenti 
in  communi. 

1.  Utrum  sint  duo  modi  manducandi  hoc  sacra¬ 

mentum,  scilicet  sacramentaliter,  et  spin- 
tualiter. 

2.  Utrum  soli  homini  conveniat  manducare  spi- 

ritualiter  hoc  sacramentum. 

3.  Utrum  solius  hominis  justi  sit  manducare  sa¬ 

cramentaliter. 

4.  Utrum  peccator  manducans  sacramentaliter 

peccet. 

5.  Utrum  hoc  sit  gravissimum  omnium  pecca¬ 

torum. 

6.  Utrum  peccator  accedens  ad  hoc  sacramen¬ 

tum  sit  repellendus. 

7.  Utrum  nocturna  pollutio  impediat  hominem 

a  sumptione  hujus  sacramenti. 

8.  Utrum  sit  solum  a  jejunis  sumendum. 

9.  Utrum  sit  recipiendum  a  non  habentibus  usum 

rationis. 

10.  Utrum  sit  quotidie  sumendum. 

11.  Utrum  liceat  omnino  abstinere. 

12.  Utrum  liceat  percipere  corpus  sine  sanguine. 

QUAESTIO  LXXXI. 

De  modo , 

quo  Christus  usus  est  isto  Sacramento. 

i.  Utrum  ipse  Christus  sumpserit  corpus  suum, 
et  sanguinem. 

».  Utrum  dederit  ea  Judae. 

;.  Utrum  dederit,  et  assumpserit  corpus  passi¬ 
bile,  vel  impassibile. 

(.,  Quomodo  sc  habuisset  Christus  sub  hoc  sa¬ 
cramento,  si  fuisset  in  triduo  mortis  reser¬ 
vatum,  aut  consecratum. 

QUAESTIO  LXXXI I. 

De  Ministris  hujus  Sacramenti. 

1.  Utrum  consecrare  hoc  sacramentum  sit  pro¬ 

prium  sacerdotis. 

2.  Utrum  plures  sacerdotes  simul  possint  eam- 

dem  hostiam  consecrare. 

3  Utrum  dispensatio  hujus  sacramenti  pertineat 
ad  solum  sacerdotem. 

4.  Utrum  liceat  sacerdoti  consecranti  a  com¬ 

munione  abstinere. 

5.  Utrum  sacerdos  peccator  possit  conficere  hoc 

sacramentum. 

6.  Utrum  Missa  mali  sacerdotis  minus  valeat, 

quam  boni. 


7.  Utrum  haeretici,  et  schismatici,  vel  excom- 

municati  possint  conficere  hoc  sacramen¬ 
tum. 

8.  Utrum  degradati. 

9.  Utrum  peccent  a  talibus  communionem  re¬ 

cipientes. 

io.  Utrum  liceat  sacerdoti  omnino  a  celebratione 
cessare. 

QUAESTIO  LXXXI  1 1 . 

De  ritu  hujus  Sacramenti. 

1.  Utrum  in  celebratione  hujus  mysterii  Christus 

immoletur. 

2.  De  tempore  celebrationis. 

3.  De  loco,  et  aliis,  quae  pertinent  ad  apparatum 

hujus  celebrationis. 

4.  De  his,  quae  in  celebratione  hujus  mysterii 

dicuntur. 

5.  De  his,  quae  circa  celebrationes  hujus  myste¬ 

rii  fiunt. 

6.  De  defectibus,  qui  circa  celebrationem  hujus 

mysterii  committuntur. 

QUAESTIO  LXXXIV. 

De  sacramento  Poenitentiae. 

1.  Utrum  poenitentia  sit  sacramentum. 

2.  De  materia  hujus  sacramenti. 

3.  De  forma  ipsius. 

4.  Utrum  impositio  manus  requiratur  ad  hoc 

sacramentum. 

5.  Utrum  hoc  sacramentum  sit  de  necessitate 

salutis. 

6.  De  ordine  ejus  ad  alia  sacramenta. 

7.  De  institutione  ejus. 

8.  De  duratione  ipsius. 

9.  De  continuatione  ejus. 

10.  Utrum  possit  iterari. 

QUAESTIO  LXXXV. 

De  Poenitentia ,  secundum  quod  est  virtus. 

1.  Utrum  poenitentia  sit  virtus. 

2.  Utrum  sit  virtus  specialis. 

3.  Sub  qua  specie  virtutis  contineatur. 

4.  De  subjecto  ejus. 

5.  De  causa  ejus. 

6.  De  ordine  ejus  ad  alias  virtutes. 

QUAESTIO  LXXXVI. 

De  effectu  Poenitentiae. 

1.  Utrum  omnia  peccata  mortalia  per  poeniten 

tiam  auferantur. 

2.  Utrum  possint  sine  poenitentia  tolli. 

3.  Utrum  possit  unum  peccatum  remitti  sine  alio. 

4.  Utrum  poenitentia  auferat  culpam,  remanente 

reatu. 

5.  Utrum  remaneant  reliquiae  peccatorum. 

6.  Utrum  auferre  peccatum  sit  effectus  poeniten¬ 

tiae,  inquantum  est  virtus,  vel  in  quantum 
est  sacramentum. 

QUAESTIO  LXXXVII. 

De  remissione  venialium  peccalorum. 

1.  Utrum  sine  poenitentia  peccatum  veniale  pos¬ 

sit  remitti. 

2.  Utrum  possit  remitti  sine  gratiae  infusione. 

3.  Utrum  peccata  venialia  remittantur  per  asper¬ 

sionem  aquae  benedictae,  et  tunsionem 
pectoris,  et  orationem  Dominicam,  et  alia 
hujusmodi. 

4.  Utrum  peccatum  veniale  possit  remitti  sine 

mortali 

QUAESTIO  LXXXVIII. 

De  reditu  peccatorum  per  Poenitentiam  remissorum. 

1.  Utrum  peccata  per  poenitentiam  dimissa  re¬ 

deant  simpliciter  per  sequens  peccatum. 

2 .  U trum  aliquo  m  odo  per  ingratitudinem  redeant 

specialius  secundum  quaedam  peccata, 
j.  Utrum  redeant  iu  aequali  reatu. 


U 

4.  Utrum  illa  ingratitudo,  per  quam  redeunt,  sit 
speciale  peccatum. 

QUAESTIO  LXXXIX. 

De  recuperatione  virtutum  per  Poenitentiam. 

1.  Utrum  per  poenitentiam  restituantur  virtutes. 

2.  Utrum  restituantur  in  aequali  quantitate. 

3.  Utrum  restituatur  poenitenti  aequalis  dignitas. 

4.  Utrum  opera  virtutum  per  peccatum  sequens 

mortificentur. 

5 .  Utrum  opera  mortificata  per  peccatum  per  poe* 

nitentiam  reviviscant. 

6.  Utrum  opera  mortua,  idest  sine  cliaritate  facta 

per  poenitentiam  vivificentur. 

QUAESTIO  XC. 

De  partibus  Poenitentiae  in  generali. 

1.  Utrum  poenitentia  habeat  partes. 

2  De  numero  partium  ejus. 

3.  Quales  partes  sint. 

4.  Dc  divisione  ejus  in  partes  subjectiva*. 


PROLOGUS. 


uia  Salvator  noster  Dominus  Jesus  Christus,  teste  angelo, 
populum  suum  salvum  faciens  a  peccatis  eorum,  viam 
veritatis  nobis  in  seipso  demonstravit,  per  quam  ad  bea- 
titudinem  immortalis  vitae  resurgendo  pervenire  possimus,  ne- 
cesse  est  ut  ad  consummationem  totius  theologici  negotii,  post 
considerationem  ultimi  finis  humanae  vitae,  et  virtutum,  ac  vitio¬ 
rum,  de  ipso  omnium  Salvatore,  ac  beneficiis  ejus  humano  generi 
praestitis  nostra  consideratio  subsequatur.  Circa  quam  primo  con¬ 
siderandum  occurrit  de  ipso  Salvatore  ;  secundo  de  sacramentis 
ejus,  quibus  salutem  consequimur:  tertio  de  fine  immortalis  vitae, 
ad  quam  per  ipsum  resurgendo  pervenimus.  Circa  primum  duplex 
consideratio  occurrit :  prima  est  de  ipso  Incarnationis  mysterio, 
secundum  quod  Deus  pro  nostra  salute  factus  est  homo;  secunda 
de  his,  quae  per  ipsum.  Salvatorem  nostrum,  idest  Deum  incar¬ 
natum,  sunt  acta,  et  passa. 


S.  Thomae  Summa  Theologica.  Vol.  IV, 

QUAESTIO  I. 

DE  CONVENIENTIA  INCARNATIONIS,  IN  SEX  ARTICULOS  DIVISA. 


Circa  primum  tria  consideranda  occurrunt :  primo  quidem  de  convenientia 
Incarnationis  Christi:  secundo  de  modo  unionis  Verbi  incarnati :  tertio  de  his 
quae  consequuntur  ad  hanc  unionem. 

Circa  primum  quaeruntur  sex. 

Primo.  Utrum  conveniens  fuerit  Deum  incarnari. 

Secundo.  Utrum  fuerit  necessarium  ad  reparationem  generis  humani. 

Tertio.  Utrum  si  non  fuisset  peccatum,  Deus  incarnatus  fuisset. 

Quarto.  Utrum  principalius  sit  incarnatus  ad  tollendum  originale  pecca¬ 
tum,  quam  actuale. 

Quinto.  Utrum  conveniens  fuerit  Deum  incarnari  a  principio  mundi. 

Sexto.  Utrum  ejus  incarnatio  differri  debuerit  usque  in  finem  mundi. 

ARTICULUS  I. 

UTRUM  CONVENIENS  FUERIT  DEUM  INCARNARI.  I 

(p  Dist.  i.  q.  i.  art.  2.  et  lib.  4.  Contr.  g.  cap.  40.  49.  pp.  54.  et  pp. 
et  opusc.  2.  cap.  p.  et  6.  et  opusc.  p.  cap.  207.  et  208.). 

Ad  primum  sic  proceditur.  Videtur,  quod  non  fuerit  conveniens  Deum  in¬ 
carnari:  cum  enim  Deus  ab  aeterno  sit  ipsa  essentia  bonitatis,  sic  optimum 
est  ipsum  esse,  sicut  ab  aeterno  fuit:  sed  Deus  ab  aeterno  fuit  absque  omni 
carne;  ergo  convenientissimum  est,  ipsum  non  esse  carni  unitum;  non  ergo 
fuit  conveniens  Deum  incarnari. 

2.  Praeterea.  Quae  sunt  in  infinitum  distantia,  inconvenienter  jungun¬ 
tur,  sicut  inconveniens  junctura  esset,  si  quis  pingeret  imaginem,  in  qua  hu¬ 
mano  capiti  cervix  jungeretur  equina:  sed  Deus,  et  caro  in  infinitum  distant; 
cum  Deus  sit  simplicissimus,  caro  autem  maxime  composita,  et  praecipue 
humana ;  ergo  inconveniens  fuit,  quod  Deus  carni  uniretur  humanae. 

3.  Praeterea.  Sic  distat  corpus  a  summo  spiritu,  sicut  malitia  a  summa 
bonitate:  sed  omnino  inconveniens  esset,  quod  Deus,  qui  est  summa  bonitas, 
malitiam  assumeret;  ergo  non  fuit  conveniens,  quod  summus  spiritus  in- 
creatus  corpus  assumeret. 

4.  Praeterea.  Inconveniens  est,  ut  qui  excedit  magna,  contineatur  in  mi¬ 
nimo,  et  cui  imminet  cura  magnorum,  ad  parva  se  transferat:  sed  Deum, 
qui  totius  mundi  curam  gerit,  tota  rerum  universitas  capere  non  sufficit;  ergo 
videtur  inconveniens,  quod  «  intra  corpusculum  vagientis  infantiae  lateat,  cui 
parva  putatur  universitas;  et  tamdiu  a  sedibus  suis  absit  ille  regnator,  atque 
ad  unum  corpusculum  totius  mundi  cura  transferatur  »,  ut  Volusianus  scribit 
ad  August.  (epist.  2.  nunc  iyj.  inter  op.  August.). 

Sed  contra.  Illud  videtur  esse  convenientissimum,  ut  per  visibilia  mon¬ 
strentur  invisibilia  Dei,  ad  hoc  enim  totus  mundus'  est  factus,  ut  patet  per 
illud  Apost.  Rom.  1.:  Invisibilia  Dei  per  ea,  quae  facta  sunt,  intellecta  conspi¬ 
ciuntur  :  sed,  sicut  Damasc.  dicit  in  prine.  3.  lib.  (de  Orth.  Fid.  cap.  1.) :  «  Per 
incarnationis  mysterium  monstratur  simul  bonitas,  et  sapientia,  et  justitia,  et 
potentia  Dei,  vel  virtus:  bonitas  quidem,  quoniam  non  despexit  proprii  plas¬ 
matis  infirmitatem:  justitia  vero,  quoniam  homine  victo,  non  aiio  quam  ho¬ 
mine  fecit  vinci  tyrannum,  neque  vi  eripuit  ex  morte  hominem:  sapienfa 
vero,  quoniam  invenit  difficillimi  pretii  decentissimam  solutionem:  potentia 
vero,  sive  virtus  infinita,  quia  nihil  est  majus,  quam  Deum  fieri  hominem  »; 
ergo  conveniens  fuit  Deum  incarnari. 

Respondeo  dicendum,  quod  unicuique  rei  conveniens  est  illud,  quod  com¬ 
petit  sibi  secundum  rationem  propriae  naturae :  sicut  homini  conveniens  est 
ratiocinari;  quia  hoc  ei  convenit,  inquantum  est  rationalis  secundum  natu¬ 
ram  suam:  ipsa  autem  natura  Dei  est  essentia  bonitatis,  ut  patet  per  Dionys. 
1.  cap.  de  Div.  Nom.  ( lect .  2.  et  3.);  unde  quidquid  pertinet  ad  rationem  boni, 
conveniens  est  Deo.  Pertinet  autem  ad  rationem  boni,  ut  se  aliis  commu¬ 
nicet,  ut  patet  per  Dionys.  4-  cap.  de  Div.  Nom.  (lect.  1,);  unde  ad  rationem 
summi  boni  pertinet,  quod  summo  modo  se  creaturae  communicet,  quod 
quidem  maxime  fit  per  hoc,  quod  «  naturam  creatam  sic  sibi  conjungit,  ut 
una  persona  fiat  ex  tribus,  Verbo,  anima,  et  carne  »,  sicut  dicit  August.  13. 
de  Trin.  (cap.  i].) ;  unde  manifestum  est,  quod  conveniens  fuit  Deum  in¬ 
carnari. 

Ad  primum  ergo  dicendum,  quod  incarnationis  mysterium  non  est  im¬ 
pletum  per  hoc,  quod  Deus  sit  aliquo  modo  a  suo  statu  immutatus,  in  quo 
ab  aeterno  fuit;  sed  per  hoc,  quod  novo  modo  se  creaturae  univit,  vel  potius 
eam  sibi:  est  autem  conveniens,  ut  creatura,  quae  secundum  rationem  sui 
mutabilis  est,  non  semper  eodem  modo  se  habeat;  et  ideo  sicut  creatura  in¬ 
cepit  esse,  cum  prius  non  esset;  ita  convenienter  cum  prius  non  esset  unita 
Deo  in  persona,  postmodum  ei  fuit  unita. 

Ad  secundum  dicendum,  quod  uniri  Deo  in  unitate  personae,  non  fuit 
conveniens  carni  humanae  secundum  conditionem  suae  naturae  ;  quia  hoc 
erat  supra  dignitatem  ipsius:  conveniens  tamen  fuit  Deo  secundum  infinitam 
excellentiam  bonitatis  ejus,  ut  sibi  eam  uniret  pro  salute  humana. 

Ad  tertium  dicendum,  quod  quaelibet  alia  conditio,  secundum  quam 
creatura  quaecumque  differt  a  Creatore,  a  Dei  sapientia  est  instituta,  et  ad 
Dei  bonitatem  ordinata:  Deus  enim  propter  suam  bonitatem,  cum  sit  in- 
creatus,  immobilis,  et  incorporeus,  produxit  creaturas  mobiles,  et  corporeas: 
et  similiter  malum  poenae  a  Dei  justitia  est  introductum  propter  gloriam  Dei: 
malum  vero  culpae  committitur  per  recessum  ab  arte  divinae  sapientiae,  et 
ab  ordine  divinae  bonitatis;  et  ideo  Deo  conveniens  esse  potuit  assumere  na¬ 
turam  creatam,  mutabilem,  corpoream,  et  poenalitati  subjectam:  non  autem 
fuit  ei  conveniens  assumere  malum  culpae. 


CI^AE-S  fl  )  1.  AK  11CULUS  1. 

Ad  quartum  dicendum,  quod,  sicut  Aug.  respondet  in  epist.  (3.  nunc  i]6.) 
ad  Volusianum,  «  non  habet  hoc  christiana  doctrina,  quod  ita  sit  Deus  in¬ 
fusus  carni  humanae,  ut  curam  gubernandae  universitatis  vel  deseruerit, 
vel  amiserit,  vel  ad  illud  corpusculum  quasi  contractam  transtulerit :  homi¬ 
num  enim  est  iste  sensus,  nihil  nisi  corpora  [al.  corporea\  valentium  co¬ 
gitare . :  Deus  autem  non  mole,  sed  virtute  magnus  est:  unde  magnitudo 

virtutis  ejus  nullas  in  angusto  sentit  angustias:  nec  est  incredibile,  si  verbum 
hominis  transiens  simul  auditur  a  multis,  et  a  singulis  totum,  quod  Verbum 
Dei  permanens  simul  ubique  sit  totum  »  ;  unde  nullum  inconveniens  sequitur 
Deo  incarnato. 

UTRUM  NECESSARIUM  FUERIT  AD  REPARATIONEM  GENERIS  HUMANI 
VERBUM  DEI  INCARNARI. 

(3.  Dist.  4.  q.  3.  art.  1.  ad  3.  et  4.  Dist.  10.  art.  1.  ad  3. 
et  Dist.  43.  art.  2.  q.  1.  ad  2.  et  lib.  4.  Contr.  g.  cap.  54.  et  33.  et  Ps.  44.). 

Ad  secundum  sic  proceditur.  Videtur,  quod  non  fuerit  necessarium  ad 
reparationem  humani  generis  Verbum  Dei  incarnari:  Verbum  enim  Dei,  cum 
sit  Deus  perfectus,  ut  in  1.  habitum  est  (q.  4.  art.  1.  et  2.),  nihil  virtutis  per 
carnem  assumptam  accrevit ;  si  ergo  Verbum  Dei  incarnatum  humanam  na¬ 
turam  reparavit,  etiam  absque  carnis  assumptione  eam  potuit  reparare. 

2.  Praeterea.  Ad  reparationem  humanae  naturae,  quae  per  peccatum 
collapsa  erat,  nihil  aliud  requiri  videbatur,  quam  quod  homo  satisfaceret  pro 
peccato  :  sed  homo,  ut  videtur,  satisfacere  potuit  pro  peccato,  non  enim  Deus 
ab  homine  plus  requirere  debet,  quam  possit;  et  cum  pronior  sit  ad  miseren¬ 
dum,  quam  ad  puniendum,  sicut  homini  imputat  ad  poenam  actum  peccati, 
ita  imputare  debet  ad  meritum  actum  contrarium;  non  ergo  fuit  necessarium 
ad  reparationem  humanae  naturae  Verbum  Dei  incarnari. 

3.  Praeterea.  Ad  salutem  hominis  praecipue  pertinet,  ut  Deum  reve¬ 
reatur;  unde  dicitur  Malach.  1.:  Si  ego  Paler,  ubi  honor  meus  ?  si  Dominus, 
tibi  limor  meus  ?  Sed  ex  hoc  ipso  homines  Deum  magis  reverentur,  quod 
eum  considerant  super  omnia  elevatum,  et  ab  hominum  sensibus  remotum; 
unde  in  Ps.  112.  dicitur:  Excelsus  super  omnes  gentes  Dominus,  et  super  coelos 
gloria  ejus;  et  postea  subditur:  Quis  sicut  Dominus  Deus  noster?  quod  ad  reve¬ 
rentiam  pertinet ;  ergo  videtur  non  convenire  humanae  saluti,  quod  Deus  nobis 
similis  fieret  per  carnis  assumptionem. 

Sed  contra.  Illud,  per  quod  humanum  genus  liberatur  a  perditione,  est 
necessarium  ad  humanam  salutem :  sed  mysterium  divinae  incarnationis  est 
hujusmodi;  secundum  illud  Joan.  3.:  Sic  Deus  dilexit  mundum,  ut  Filium  suum 
unigenitum  daret,  ut  omnis  qui  credit  in  ipsum,  non  pereat,  sed  habeat  vitam  ae¬ 
ternam  ;  ergo  necessarium  fuit  ad  humanam  salutem,  Deum  incarnari. 

Respondeo  dicendum,  quod  ad  finem  aliquem  dicitur  aliquid  esse  neces¬ 
sarium  dupliciter:  uno  modo,  sine  quo  aliquid  esse  non  potest,  sicut  cibus  est 
necessarius  ad  conservationem  humanae  vitae :  alio  modo,  per  quod  melius, 
et  convenientius  pervenitur  ad  finem :  sicut  equus  necessarius  est  ad  iter. 
Primo  modo  Deum  incarnari  non  fuit  necessarium  ad  reparationem  humanae 
naturae :  Deus  enim  per  suam  omnipotentem  virtutem  poterat  humanam  na- 

turam  multis  aliis  modis  reparare :  secundo  autem  modo  necessarium  fuit,  Deum 
incarnari  ad  humanae  naturae  reparationem;  unde  August.  dicit  lib.  13.  de 
Trinit.  (cap.  10.):  «Verum  etiam  ostendamus,  non  alium  modum  possibilem 
Deo  defuisse,  cujus  potestati  omnia  aequaliter  subjacent,  sed  sanandae  mi¬ 
seriae  nostrae  convenientiorem  alium  modum  non  fuisse  ».  Et  hoc  quidem 
considerari  potest  quantum  ad  promotionem  hominis  in  bonum :  primo  qui¬ 
dem  quantum  ad  fidem,  quae  magis  certificatur  ex  hoc,  quod  ipsi  Deo  lo- 
quenti  credit;  unde  August.  dicit  11.  de  Civ.  Dei  (cap.  2.) :  «  Ut  homo  fiden¬ 
tius  ambularet  ad  veritatem,  ipsa  veritas  Dei  Filius,  homine  assumpto  con¬ 
stituit,  atque  fundavit  fidem»:  secundo  quantum  ad  sgem,  quae  per  hoc 
maxime  erigitur:  unde  August.  dicit  lib.  13.  de  Trinit.  (loc.  cit.) :  «  Nihil  tam 
necessarium  fuit  ad  erigendam  spem  nostram,  quam  ut  demonstraretur  nobis, 
quantum  diligeret  nos  Deus.  Quid  vero  hujus  rei  isto  indicio  manifestius,  quam 
quod  Dei  Filius  naturae  nostrae  dignatus  est  inire  consortium  »  :  tertio  quantum 
ad  charitatem,  quae  maxime  per  hoc  excitatur;  unde  August.  dicit  in  lib.  de 
CatecHizl  Rud.  (cap.  4.):  «  Quae  major  est  causa  adventus  Domini,  nisi  ut 
ostenderet  Deus  dilectionem  suam  in  nobis?»;  et  postea  subdit:  «  Si  amare 


pigebat,  saltem  redamare  non  pigeat  »  :  quarto  quantum  ad  rectam  operatio¬ 
nem,  in  qua  nobis  exemplum  se  praebuit,  unde  August.  dicit  in  quodam  ser¬ 
mone  de  Nativ.  Dom.  (22.  de  Temp.) :  «  Homo  sequendus  non  erat,  qui  vi¬ 
deri  poterat:  Deus  sequendus  erat,  qui  videri  non  poterat;  ut  ergo  exhiberetur 
homini,  et  qui  videretur  ab  homine,  et  quem  homo  sequeretur,  Deus  factus 
est  homo  »  :  quinto  quantum  ad  plenam  participationem  divinitatis,  quae  vera 
est  hominis  beatitudo,  et  finis  humanae  vitae ;  et  hoc  collatum  est  nobis  per 
Christi  humanitatem;  dicit  enim  August.  in  quodam  sermone  de  Nativit. 
Dom.  (13.  de  Temp.):  «Factus  est  Deus  homo,  ut  homo  fieret  Deus  ».  Si¬ 
militer  et  hoc  utile  fuit  ad  remotionem  mali  -.{primo  enim  per  hoc  homo  in¬ 
struitur,  ne  sibi  diabolum  praeferat,  et  eum  veneratur,  qui  est  auctor  peccati; 
unde  Augustinus,  dicit  13.  de  Trinit.  (cap.  iy.):  «  Quandoque  sic  potuit  Deo 
conjungi  humana  natura,  ut  fieret  una  persona,  superbi  illi  maligni  spiritus 
non  ideo  se  audeant  homini  praeponere,  quia  non  habent  carnem  »  :  secundo 
per  hoc  instruimur,  quanta  sit  dignitas  humanae  naturae,  ne  inquinemus  pec¬ 
cando;  unde  August.  dicit  in  lib.  de  Ver.  Relig.  (cap.  16.):  «Demonstravit 
nobis  Deus,  quam  excelsum  locum  inter  creaturas  habeat  humana  natura,  in 
hoc  quod  hominibus  in  vero  homine  apparuit  »  ;  et  Leo  Papa  dicit  in  serm.  de 
Nativit.  (1.):  «  Agnosce,  o  Christiane,  dignitatem  tuam :  et  divinae  consors  factus 
l  naturae,  noli  in  veterem  vilitatem  degeneri  conversatione  redire  »  :  tertioj  quia 
I  «  ad  praesumptionem  homini  tollendam  gratia  Dei,  nullis  in  nobis  meritis 
praecedentibus,  in  homine  Christo  commentatur»,  ut  dicit  August.  de  Tri¬ 
nitate  (cap.  iy.):  quarto,  quia  « superbia  hominis,  quae  maxime  impedimento 
est  ne  inhaereatur  Deo,  per  tantam  Dei  humilitatem  redargui  potest,  atque 
sanari »,  ut  dicit  August.  ibidem :  quinto  ad  liberandum  hominem  a  servitute 
peccati:  quod  quidem,  ut  August.  dicit  13.  de  Trinit.  (cap.  iy.),  «  fieri  debuit 
sic,  ut  diabolus  justitia  hominis  Jesu  Christi  superaretur  »,  quod  factum  est 
Christo  satisfaciente  pro  nobis:  homo  autem  purus  satisfacere  non  poterat 
pro  toto  humano  genere:  Deus._autem  satisfacere  non  debebat;  unde  opor¬ 
tebat.  Deum  et  hominem  esse  Jesum  Christum ;  unde  et  Leo  Papa  dicit  in 
serm.  de  Nativit.  (loc.  cit.) :  «  Suscipitur  a  virtute  infirmitas,  a  majestate  hu- 
/t  militas  ab  aeternitate  mortalitas,  ut  quod  nostri  remediis  congruebat,  unus 
'  atque  idem  Dei,  et  hominum  mediator,  et  mori  ex  uno,  et  resurgere  posset 

ex  altero.  Nisi  enim  esset  verus  Deus,  non  afferret  remedium :  nisi  esset  verus 
homo,  non  praeberet  exemplum» : sunt  autem  et  aliae  plurimae  utilitates, quae 
consecutae  sunt  supra  apprehensionem  sensus  humani  (vide  Eccle.  3.  25.). 

Ad  primum  ergo  dicendum,  quod,  ratio  illa  procedit  secundum  primum 
modum  necessarii,  sine  quo  ad  finem  perveniri  non  potest. 

Ad  secundum  dicendum,  quod  aliqua  satisfactio  potest  dici  dupliciter  suf¬ 
ficiens:  uno  modo  perfecte,  quia  est  condigna,  per  quamdam  adaequationem 
ad  recompensationem  culpae  commissae;  et  sic  hominis  puri  satisfactio  suf¬ 
ficiens  esse  non  potuit  pro  peccato :  tum  quia  tota  humana  natura  erat  per 
peccatum  corrupta;  nec  bonum  alicujus  personae,  vel  etiam  plurium  poterat 
per  aequiparantiam  totius  naturae  detrimentum  recompensare  :  tum  etiam 
peccatum  contra  Deum  commissum  quamdam  infinitatem  habet  ex  infinitate 
divinae  majestatis:  tanto  enim  offensa  est  gravior,  quanto  major  est  ille,  in 
quem  delinquitur;  unde  oportuit  ad  condignam  satisfactionem,  ut  actus  satis¬ 
facientis  haberet  efficaciam  infinitam,  utpote  Dei,  et  hominis  existens:  alio 
modo  potest  dici  satisfactio  puri  hominis  esse  sufficiens  imperfecte,  scilicet 
sicut  secundum  acceptationem  ejus,  qui  est  ea  contentus,  quamvis  non  sit 
condigna:  et  hoc  modo  satisfactio  puri  hominis  est  sufficiens:  et  quia  omne 
imperfectum  praesupponit  aliquid  perfectum,  a  quo  sustentetur,  inde  est  quod 
omnis  puri  hominis  satisfactio  efficaciam  habet  a  satisfactione  Christi. 

Ad  tertium  dicendum,  quod  Deus  assumendo  carnem,  suam  majesta¬ 
tem  non  minuit ;  et  per  consequens  non  minuitur  ratio  reverentiae  ad  ipsum, 
quae  augetur  per  augmentum  cognitionis  ipsius :  ex  hoc  autem  quod  nobis 
appropinquare  voluit  per  carnis  assumptionem,  magis  nos  ad  se  cognoscen¬ 
dum  attraxit. 


ARTICULUS  III.  3 

UTRUM  SI  HOMO  NON  PECCASSET,  DEUS  INCARNATUS  FUISSET. 

(3.  Dist.  1.  q.  1.  art.  3.  et  4.  Dist.  43.  art.  2.  q.  1.  ad  2. 
et  Veri.  q.  29.  art.  4.  ad  3.  et  1.  Tim.  1.). 

1 /  Ad  tertium  sic  proceditur.  Videtur,  quod  si  homo  non  peccasset,  nihilo¬ 
minus  Deus  incarnatus  fuisset :  manente  enim  causa,  manet  effectus  :  sed, 
sicut  August.  dicit  13.  de  Trin.  (cap.  ij.),  «  alia  multa  sunt  cogitanda  in 
Christi  incarnatione,  praeter  absolutionem  a  peccato,  de  quibus  dictum  est 
(art.  praec.) ;  ergo  etiamsi  homo  non  peccasset,  Deus  incarnatus  fuisset. 

2.  Praeterea.  Ad  omnipotentiam  divinae  virtutis  pertinet,  ut  opera  sua 
perficiat,  et  se  manifestet  per  aliquem  infinitum  effectum  :  sed  nulla  pura  crea¬ 
tura  potest  dici  infinitus  effectus,  cum  sit  finita  per  suam  essentiam  :  in  solo 
autem  opere  incarnationis  videtur  praecipue  manifestari  infinitus  effectus  di¬ 
vinae  potentiae,  per  quam  in  infinitum  distantia  conjunguntur;  inquantum 
factum  est,  quod  homo  esset  Deus:  in  quo  etiam  opere  maxime  videtur  per¬ 
fici  universum,  per  hoc  quod  ultima  creatura,  scilicet  homo,  primo  principio 
conjungitur,  scilicet  Deo;  ergo  etiamsi  homo  non  peccasset,  Deus  incarna¬ 
tus  fuisset. 

3.  Praeterea.  Humana  natura  per  peccatum  non  est  facta  capacior  gra¬ 
tiae:  sed  post  peccatum  capax  est  gratiae  unionis,  quae  est  maxima  gratia; 
ergo  si  homo  non  peccasset,  humana  natura  hujus  gratiae  capax  fuisset;  nec 

Deus  subtraxisset  humanae  naturae  bonum,  cujus  capax  erat;  ergo  si  homo 
non  peccasset,  Deus  incarnatus  fuisset. 

4.  Praeterea.  Praedestinatio  Dei  est  aeterna:  sed  dicitur  Rom.  1.  de  Chri¬ 
sto  :  Qui  praedestinatus  est  Filius  Dei  in  virtute;  ergo  etiam  ante  peccatum  ne¬ 
cessarium  erat  Filium  Dei  incarnari,  ad  hoc  quod  Dei  praedestinatio  imple¬ 
retur. 

5.  Praeterea.  Incarnationis  mysterium  est  primo  homini  revelatum,  ut 
patet  per  hoc  quod  dixit  (Gen.  2.)  :  Hoc  nunc  os  ex  ossibus  meis,  etc.,  quod 
Apost.  dicit  esse  magnum  Sacramentum  in  Christo,  et  in  Ecclesia,  ut  patet 
Ephes.  5.:  sed  homo  non  potuit  esse  praescius  sui  casus  eadem  ratione,  qua 
nec  Angelus,  ut  August.  probat  11.  super  Gen.  ad  lit.  (cap.  18.);  ergo  etiamsi 
homo  non  peccasset,  Deus  incarnatus  fuisset. 

Sed  contra  est,  quod  August.  dicit  in  lib.  de  Verb.  Dom.  exponens  illud 
quod  habetur  Luc.  19.:  Venit  filius  hominis  quaerere,  et  salvum  facere  quod  pe¬ 
rierat  (serm.  36.  cap.  ult.  sed  expressius  in  lib.  de  Verb.  Apost.  serm.  8.  cap.  2.): 
«  Ergo  si  homo  non  peccasset,  filius  hominis  non  venisset  »;  et  1.  ad  Ti¬ 
motheum  1.  sup.  illud  :  Christus  venit  in  hunc  mundum,  ut  peccatores  salvos  Jaceret, 
dicit  Gloss.  (ord.  Aug.  lib.  de  Verb.  Apost.  serm.  9.):  «  Nulla  causa  veniendi  fuit 
Christo  Domino,  nisi  peccatores  salvos  facere:  tolle  morbos,  tolle  vulnera, 
et  nulla  est  medicinae  causa  ». 

Respondeo  dicendum,  quod  aliqui  circa  hoc  diversimode  opinantur:  qui¬ 
dam  enim  dicunt,  quod  etiamsi  homo  non  peccasset,  Dei  Filius  incarnatus 
fuisset :  alii  vero  contrarium  asserunt,  quorum  assertioni  magis  assentiendum 
videtur;  ea  enim  quae  ex  sola  Dei  voluntate  proveniunt  supra  omne  debitum 
creaturae,  nobis  innotescere  non  possunt,  nisi  quatenus  in  Sacra  Scriptura 
traduntur,  per  quam  divina  voluntas  nobis  innotescit;  unde  cum  in  Sacra 
Scriptura  ubique  incarnationis  ratio  ex  peccato  primi  hominis  assignetur, 
convenientius  dicitur,  incarnationis  opus  ordinatum  esse  a  Deo  in  remedium 
contra  peccatum;  ita  quod,' peccato  non  existente,  incarnatio  non  fuisset: 
quamvis  potentia  Dei  ad  hoc  non  limitetur:  potuisset  enim  etiam  peccato 
non  existente,  Deus  incarnari. 

Ad  primum  ergo  dicendum,  quod  omnes  aliae  causae,  quae  sunt  assi¬ 
gnatae  (ari.  praec.),  pertinent  ad  remedium  peccati:  si  enim  homo  non  pec¬ 
casset,  perfusus  fuisset  lumine  divinae  sapientiae,  et  justitiae,  rectitudine  per¬ 
fectus  a  Deo  ad  omnia  necessaria  cognoscenda,  et  agenda:  sed  quia  homo, 
deserto  Deo,  collapsus  erat  ad  corporalia,  conveniens  fuit,  ut  Deus,  carne  as¬ 
sumpta,  etiam  per  corporalia  ei  salutis  remedium  exhiberet;  unde  dicit  Au¬ 
gustinus  (super  Joan.  1.:  Verbum  caro  factum  est;  tract.  2.):  «  Caro  te  obcaeca- 
verat,  caro  te  sanat:  quoniam  sic  venit  Christus,  ut  de  carne  carnis  vitia 
extingueret  ». 

Ad  secundum  dicendum,  quod  in  ipso  modo  productionis  rerum  ex  nihilo 
divina  virtus  infinita  ostenditur:  ad  perfectionem  etiam  universi  sufficit,  quod 
naturali  modo  creatura  ordinetur  in  Deum  sicut  in  finem:  hoc  autem  excedit 
limites  perfectionis  naturae,  ut  creatura  uniatur  Deo  in  persona. 

Ad  tertium  dicendum,  quod  duplex  capacitas  attendi  potest  in  humana 
natura:  una  quidem  secundum  ordinem  potentiae  naturalis,  quae  a  Deo  sem- 
per  impletur,  qui  dat  unicuique  rei  secundum  suam  capacitatem  naturalem: 
alia  vero  secundum  ordinem  divinae  potentiae,  cui  omnis  creatura  obedit  ad 
nucum;  et  ad  hoc  pertinet  ista  capacitas;  non  autem  Deus  omnem  talem  ca¬ 
pacitatem  naturae  implet:  alioquin  Deus  non  posset  facere  in  creatura,  nisi 

quod  facit,  quod  falsum  est,  ut  in  i.  habitum  est  (q.  ioy  art.  6.):  nihil  autem 
prohibet,  ad  aliquid  majus  humanam  naturam  perductam  esse  post  pecca¬ 
tum:  Deus  enim  permittit  mala  fieri,  ut  inde  aliquid  melius  eliciat;  unde  di¬ 
citur,  Rom.  4. :  Ubi  abundavit  delictum,  superabundavit  et  gratia;  unde  et  in  be¬ 
nedictione  cerei  paschalis  dicitur:  «  O  felix  culpa,  quae  talem,  ac  tantum 
meruit  habere  Redemptorem». 

Ad  quartum  dicendum,  quod  praedestinatio  praesupponit  praescientiam 
futurorum;  et  ideo  sicut  Deus  praedestinat  salutem  alicujus  hominis  per  ora¬ 
tiones  aliorum  implendam :  ita  etiam  praedestinavit  opus  incarnationis  in  re¬ 
medium  humani  peccati. 

Ad  quintum  dicendum,  quod  nihil  prohibet  alicui  revelari  effectum,  cui 
non  revelatur  causa;  potuit  igitur  primo  homini  revelari  incarnationis  my¬ 
sterium,  sine  hoc  quod  esset  praescius  sui  casus:  non  enim  quicumque  co¬ 
gnoscit  affectum,  cognoscit  et  causam. 

ARTICULUS  IV.  4 

UTRUM  PRINCIPALIUS  CHRISTI  INCARNATIO  FACTA  FUERIT 
AD  TOLLENDUM  PECCATUM  ORIGINALE, 

QUAM  ACTUALE. 

(3.  Dist.  1.  q.  i.  art.  2.  ad  6.  et  opusc.  10.  cap.  28.  et  opusc.  11.  art.  23.). 

Ad  quartum  sic  proceditur.  Videtur,  quod  Deus  principalius  incarnatus 
fuerit  in  remedium  actualium  peccatorum,  quam  in  remedium  originalis  pec¬ 
cati:  quanto  enim  peccatum  est  gravius,  tanto  magis  humanae  saluti  adver¬ 
satur,  propter  quam  Deus  est  incarnatus:  sed  peccatum  actuale  est  gravius, 
quam  originale  peccatum:  «  minima  enim  poena  debetur  originali  peccato  », 
ut  August.  dicit  contra  Julian.  (lib.  3.  cap.  11.);  ergo  principalius  incarnatio 
Christi  ordinatur  ad  deletionem  actualium  peccatorum,  quam  ad  deletionem 
originalis  peccati. 

2.  Praeterea.  Peccato  originali  non  debetur  poena  sensus,  sed  solum 

poena  damni,  ut  in  2.  habitum  est  (implic.  1-2.  q.  Sy.  art.  3.  arg.  2.  sed  cla¬ 
rius  in  2.  Dist.  33.  q.  2.  art.  1.):  sed  Christus  venit  pro  satisfactione  peccatorum 
poenam  sensus  pati  in  cruce,  non  autem  poenam  damni;  quia  nullum  defe¬ 
ctum  habuit  divinae  visionis,  aut  fruitionis;  ergo  principalius  venit  ad  dele¬ 
tionem  peccati  actualis,  quam  originalis.  . 

3.  Praeterea.  Sicut  Chrysost.  dicit  in  2.  lib.  de  Compunctione  cordis 

(cap.  y),  «hic  est  affectus  servi  fidelis,  ut  beneficia  Domini  sui,  quae  com¬ 
muniter  omnibus  data  sunt,  quasi  sibi  soli  praestita  reputet:  quasi  enim  de 
se  solo  loquens  Paulus  ita  scribit  ad  Gal.  2.:  Dilexit  me,  et  tradidit  semetipsum 
pro  me »:  sed  propria  peccata  nostra  sunt  actualia:  originale  enim  est  com¬ 
mune  peccatum ;  ergo  hunc  affectum  debemus  habere,  ut  existimemus  eum 
principaliter  propter  actualia  peccata  venisse.  _  _ 

Sed  contra  est,  quod  Joan.  1.  dicitur:  Ecce  agnus  Dei,  ecce  qui  tollit  pec¬ 
cata  mundi;  quod  exponens  Beda  dicit:  «Peccatum  mundi  dicitur  origi¬ 
nale  peccatum,  quod  est  commune  totius  mundi  »  (colligitur  ex  ejus  hom.  vt 

oct.  Epiph.  et  hab.  in  Gloss.  ord.).  .  ... 

Respondeo  dicendum,  quod  certum  est,  Christum  venisse  in  hunc  mun¬ 
dum  non  solum  ad  delendum  illud  peccatum,  quod  traductum  est  originali- 

ter  in  posteros,  sed  etiam  ad  deletionem  omnium  peccatorum,  quae  postmo- 
dum  superaddita  sunt:  non  quod  omnia  deleantur,  quod  est  propter  defectum 
hominum,  qui  Christo  non  inhaerent,  secundum  illud  Joan.  3.:  Venit  lux  in 
mundum,  et  dilexerunt  homines  magis  tenebras,  quam  lucem:  sed  quia  ipse  exhi¬ 
buit,  quod  sufficiens  fuTTad  omnium  peccatorum  deletionem:  unde  dicitur 
Rom.  3.:  Non  sicut  delictum ,  ita  et  donum....:  nam  judicium  ex  uno  in  condem¬ 
nationem,  gratia  autem  ex  multis  delictis  in  justificationem  :  tanto  autem  princi- 
pallu?  ad  alicujus  peccati  deletionem  Christus  venit,  quanto  illud  peccatum 
majus  est:  dicitur  autem  aliquid  majus  dupliciter:  uno  modo  intensive:  sicut 
est  major  albedo,  quae  est  intensior ;  et  per  hunc  modum  majus  est  pecca¬ 
tum  actuale,  quam  originale:  quia  plus  habet  de  ratione  voluntarii,  ut  in  2. 
habitum  est  (1-2.  q.  81.  art.  1.) :  alio  modo  dicitur  aliquid  majus  extensive: 
sicut  dicitur  major  albedo,  quae  est  in  majori  superficie;  et  hoc  modo  pec' 
catum  originale,  per  quod  totum  genus  humanum  inficitur,  est  majus  quo¬ 
libet  peccato  actuali,  quod  est  proprium  singularis  personae :  et  quantum  ad 
hoc  Christus  principalius  venit  ad  tollendum  originale  peccatum ;  inquantum 
«  bonum  gentis  divinius,  et  eminentius  est,  quam  bonum  unius  »;  ut  dicitur 
1.  Ethic.  (cap.  2.). 

Ad  primum  ergo  dicendum,  quod  ratio  illa  procedit  de  intensiva  magni¬ 
tudine  peccati. 

Ad  secundum  dicendum,  quod  peccato  originali  in  futura  retributione  non 
debetur  poena  sensus:  poenalitates  tamen,  quas  sensibiliter  in  hac  vita  pati¬ 
mur,  sicut  famem,  sitim,  mortem,  et  alia  hujusmodi,  ex  peccato  originali  pro¬ 
cedunt;  et  ideo  Christus,  ut  plene  pro  peccato  originali  satisfaceret,  sensibi¬ 
lem  dolorem  pati  voluit,  ut  mortem,  et  alia  hujusmodi  in  seipso  consumeret. 

Ad  tertium  dicendum,  quod,  sicut  Chrysost.  ibid.  (cap.  6)  dicit,  «verba  illa 
dicebat  Apostolus,  non  quasi  diminuere  volens  amplissima,  et  per  orbem  ter¬ 
rarum  diffusa  Christi  munera;  sed  ut  pro  omnibus  se  solum  judicaret  obno¬ 
xium.  Quid  enim  interest,  si  et  aliis  praestitit,  cum  quae  tibi  sunt  praestita, 
ita  integra  sunt,  et  ita  perfecta,  quasi  nulli  alii  ex  his  aliquid  fuerit  praesti¬ 
tum?  »;  ex  hoc  ergo  quod  aliquis  debet  reputare  sibi  beneficia  Christi  prae¬ 
stita  esse,  non  debet  existimare  quod  non  sint  aliis  praestita;  et  ideo  non 
excluditur,  quin  principalius  venerit  abolere  peccatum  totius  naturae,  quam 
peccatum  unius  personae:  sed  illud  peccatum  naturae  ita  perfecte  curatum 
est  in  unoquoque,  ac  si  in  uno  solo  esset  curatum ;  et  ideo  propter  unionem 
charitatis  totum  quod  omnibus  est  impensum,  unusquisque  debet  sibi  ad- 
scribere. 


ARTICULUS  V.  5 

UTRUM  CONVENIENS  FUERIT  DEUM  INCARNARI  AB  INITIO  MUNDI. 

(1-2.  q.  qS.  art.  6.  corp.  et  3.  Dist.  1.  q.  1.  art.  4. 
et  lib.  4.  Contr.  g.  cap.  33.  ad  9.  et  Isa.  2.  et  Gal.  4.). 

Ad  quintum  sic  proceditur.  Videtur,  quod  conveniens  fuisse  Deum  in¬ 
carnari  a  principio  humani  generis:  incarnationis  enim  opus  ex  immensitate 
divinae  charitatis  processit,  secundum  illud  Ephes.  2. :  Deus,  qui  dives  est  in 
misericordia,  propter  nimiam  charitatem  suam,  qua  dilexit  nos,  cum  essemus  mortui 
peccatis,  convivificavit  nos  in  Christo  :  sed  charitas  non  tardat  subvenire  amico 
necessitatem  patienti,  secundum  illud  Prov.  3.:  Ne  dicas  amico  tuo:  Vade,  et 

revertere,  cras  dabo  tibi,  cum  statim  possis  dare;  ergo  Deus  incarnationis  opus 
differre  non  debuit,  sed  statim  a  principio  per  suam  incarnationem  humano 
generi  subvenire. 

2.  Praeterea,  i.  Tim.  2.  dicitur:  Christus  venit  in  hunc  mundum  peccatores 
salvos  facere :  sed  plures  salvati  fuissent,  si  a  principio  humani  generis  Deus 
incarnatus  fuisset:  plurimi  enim  ignorantes  Deum  in  suo  peccato  perierunt 
in  diversis  saeculis;  ergo  convenientius  fuisset,  quod  a  principio  humani  ge¬ 
neris  Deus  incarnatus  fuisset. 

3.  Praeterea.  Opus  gratiae  non  est  minus  ordinatum,  quam  opus  natu¬ 
rae:  sed  naturam  initium  sumit  a  perfectis,  ut  dicit  Boetius  inlib.  3.  de  Con¬ 
solat.  (prosa  10.) ;  ergo  opus  gratiae  a  principio  debuit  esse  perfectum:  sed 
opere  incarnationis  consideratur  perfectio  gratiae,  secundum  illud  (Joan.  1.)  : 
Verbum  caro  factum  est,  et  postea  subditur:  Plenum  gratiae,  et  veritatis;  ergo 
Christus  a  principio  humani  generis  debuit  incarnari. 

Sed  contra  est,  quod  dicitur  Gal.  4. :  At  ubi  venit  plenitudo  temporis, 
misit  Deus  Filium  suum  factum  ex  muliere,  factum  sub  lege :  ubi  dicit  Gloss.  (Am- 
bros.  in  hunc  loc.),  quod  «  plenitudo  temporis  est,  quod  praefinitum  fuit  a  Deo 
Patre,  quando  mitteret  filium  suum  »:  sed  Deus  sua  sapientia  omnia  defini¬ 
vit;  ergo  convenientissimo  tempore  Deus  est  incarnatus;  et  sic  conveniens 
non  fuit,  quod  a  principio  humani  generis  Deus  incarnaretur. 

Respondeo  dicendum,  quod,  cum  opus  incarnationis  principaliter  ordinetur 
ad  reparationem  humanae  naturae  per  peccati  abolitionem,  manifestum  est, 
quod  non  fuit  conveniens,  a  principio  humani  generis  ante  peccatum  Deum 
incarnatum  fuisse:  non  enim  datur  medicina,  nisi  jam  infirmis;  unde  ipse 
Dominus,  Matth.  9.,  dicit:  Non  est  opus  valentibus  medico,  sed  male  habentibus: 
non  enim  veni  vocare  justos,  sed  peccatores :  sed  nec  etiam  statim  post  peccatum 
conveniens  fuit  Deum  incarnari.  Primo  quidem  propter  conditionem  humani 
peccati,  quod  ex  superbia  provenerat;  unde  eo  modo  erat  homo  liberandus, 
ut  humiliatus,  recognosceret  se  liberatore  indigere  ;  unde  super  illud  Galat.  3. : 
Ordinata  per  angelos  in  manu  mediatoris,  dicit  Gloss.  (ordin.) :  «  Magno  Dei 
consilio  factum  est,  ut  post  hominis  casum  non  illico  Dei  Filius  mitteretur  »: 
reliquit  enim  Deus  prius  hominem  in  libertate  arbitrii  in  lege  naturali,  ut 
sic  vires  naturae  suae  cognosceret:  ubi  cum  deficeret,  legem  accepit;  qua 
data  invaluit  morbus,  non  legis,  sed  naturae  vitio ;  ut  ita  cognita  sua  infirmi¬ 
tate,  clamaret  ad  medicum,  et  gratiae  quaereret  auxilium.  Secundo  pruBter 
ordinem  promotionis  in  bonum,  secundum  quem  ab  imperfecto  ad  perfectum 
proceditur;  unde  Apost.  dicit  1.  ad  Cor.  15.:  Non  prius  quod  spirituale  est, 
sed  quod  animule,  deinde  quod  spirituale.  Primus  homo  de  terra  terrenus :  secundus 
homo  de  coelo  coelestis.  Tertio  propter  dignitatem  Verbi  incarnati :  quia  super 
illud  Gal.  4. :  At  ubi  venit  plenitudo  temporis,  dicit  Gloss.  (Aug.  tract.  31.  in 
Joan.):  «  Quanto  major  judex  veniebat,  tanto  praeconum  series  longior  prae¬ 
cedere  debebat  ».  Quarto,  ne  fervor  fidei  temporis  prolixitate  tepesceret:  quia 
circa  finem  mundi  frigescet  charitas  multorum;  unde  Luc.  18.  dicitur :  Cum 
filius  hominis  veniet,  putas  inveniet  fidem  in  terra  ? 

Ad  primum  ergo  dicendum,  quod  charitas  non  differt  amico  subvenire, 
salva  tamen  negotiorum  opportunitate,  et  personarum  conditione :  si  enim 
medicus  statim  a  principio  aegritudinis  medicinam  daret  infirmo,  minus  pro¬ 
ficeret,  vel  magis  laederet,  quam  juvaret;  et  ideo  etiam  Dominus  non  statim 
a  principio  incarnationis  remedium  humano  generi  exhibuit,  ne  illud  con¬ 
temneret  ex  superbia,  si  prius  suam  infirmitatem  non  cognosceret. 

Ad  secundum  dicendum,  quod  August.  ad  hoc  respondet  in  lib.  de  sex 
QQ..  Paganorum  (epist.  49.  nunc  102.  quaest.  2.),  dicens,  «  quod  tunc  voluit 
Christus  hominibus  apparere,  et  apud  eos  praedicari  suam  doctrinam,  quando 
sciebat,  et  ubi  sciebat  esse,  qui  in  eum  fuerant  credituri :  his  enim  tempo¬ 
ribus,  et  his  in  locis,  quibus  Evangelium  ejus  non  est  praedicatum,  tales 
omnes  in  ejus  praedicatione  futuros  esse  praesciebat,  quales  non  quidem 
omnes,  sed  tamen  multi  in  ejus  corporali  praesentia  fuerunt;  qui  nec  in  eum, 
suscitatis  ab  eo  mortuis,  credere  voluerunt  » :  sed  hanc  responsionem  re¬ 
probans  idem  August.  in  lib.  de  Persever.  (cap.  9.)  dicit:  «  Numquid  possu¬ 
mus  dicere,  Tyrios,  et  Sidonios  talibus  apud  se  virtutibus  factis  credere  no¬ 
luisse,  aut  credituros  non  fuisse,  si  fierent,  cum  ipse  Deus  attestetur  eis,  quod 
acturi  essent  magnae  humilitatis  poenitentiam,  si  in  eis  facta  essent  divina¬ 
rum  illa  signa  virtutum  ?  Proinde  (ut  ipse  solvens  subdit  cap.  1 1 .),  sicut  Apo¬ 
stolus  ait  (Rom.  9.),  non  est  volentis,  neque  currentis,  sed  miserentis  Dei ;  mi  his, 
quos  praevidit,  si  apud  eos  facta  essent,  suis  miraculis  credituros,  quibus 
voluit,  subvenit,  aliis  autem  non  subvenit,  de  quibus  in  sua  praedestina¬ 
tione  occulte  quidem,  sed  aliud  juste  judicavit:  itaque  misericordiam  ejus 
in  his  qui  liberantur,  et  veritatem  in  his  qui  puniuntur,  sine  dubitatione  cre¬ 
damus  ». 

Ad  tertium  dicendum,  quod  perfectum  est  prius  imperfecto,  in  diversis 
quidem  tempore,  et  natura:  oportet  enim,  quod  perfectum  sit,  quod  alia  ad 
perfectionem  adducit:  sed  in  uno  et  eodem  imperfectum  est  prius  tempore, 
etsi  sit  posterius  natura ;  sic  ergo  imperfectionem  naturae  humanae  duratione 
praecedit  aeterna  Dei  perfectio:  sed  sequitur  ipsam  consummata  perfectio 
ejus  in  unione  ad  Deum. 


ARTICULUS  VI.  6 

UTRUM  INCARNATIO  DIFFERRI  DEBUERIT  USQUE  AD  FINEM  MUNDI. 

(Locis  sup.  art.  j.  citatis). 

Ad  sextum  sic  proceditur.  Videtur,  quod  incarnationis  opus  differri  de¬ 
buerit  usque  in  finem  mundi:  dicitur  enim  in  Psal.  51.:  Senectus  mea  in  mi¬ 
sericordia  uberi,  idest  in  novissimo,  ut  Gloss.  (interi,  et  Aug.  in  hunc,  loc .)  dicit: 
sed  tempus  incarnationis  est  maxime  tempus  misericordiae,  secundum  illud 
Ps.  1 01. :  Quoniam  venit  tempus  miserendi  ejus;  ergo  incarnatio  differri  debuit 
usque  in  finem  mundi. 

2.  Praeterea.  Sicut  dictum  est  (art.  praec.  ad  p),  perfectum  in  eodem 
(subjecto)  tempore  est  posterius  imperfecto ;  ergo  illud  quod  est  maxime  per- 
fectum,  debet  esse  omnino  ultimum  in  tempore:  sed  summa  perfectio  hu¬ 
manae  naturae  est  in  unione  ad  verbum :  quia  in  Christo  complacuit  omnem 
plenitudinem  divinitatis,  inhabitare,  ut  Apostol.  dicit  Colos.  1. ;  ergo  incarnatio 
differri  debuit  usque  in  finem  mundi. 

3.  Praeterea.  Non  est  conveniens  fieri  per  duo,  quod  per  unum  fieri 
potest:  sed  unus  Christi  adventus  sufficere  poterat  ad  salutem  humanae  na¬ 
turae,  qui  erit  in  fine  mundi;  ergo  non  oportuit,  quod  antea  veniret  per  in¬ 
carnationem;  et  ita  incarnatio  differri  debuit  usque  in  finem  mundi. 

Sed  contra  est,  quod  dicitur  Habac.  3.:  In  medio  annorum  notum  facies ; 

non  ergo  debuit  incarnationis  mysterium,  per  quod  mundo  innotuit,  usque 
in  finem  mundi  differri.  n 

,  Despondeo  dicendum,  quod  sicut  non  fuit  conveniens  Deum  incarnari  a 
principio  mundi :  ita  non  fuit  conveniens,  quod  incarnatio  differretur  usque 
m  finem  mundi ;  quod  quidem  apparet  primo  ex  unione  divinae,  et  humanae 
naturae:  sicut  enim  dictum  est  (art.  praec.  ad  3.),  perfectum  uno  modo  tem¬ 
pore  praecedit  imperfectum,  alio  modo  e  converso  imperfectum  tempore  prae¬ 
cedit  perfectum:  in  eo  enim  quod  de  imperfecto  sit  perfectum,  imperfectum 
tempore  praecedit  perfectum:  in  eo  vero,  quod  est  causa  perfectionis  efficiens, 
perfectum  tempore  praecedit  imperfectum  :  in  opere  autem  incarnationis 
utrumque  concurrit :  quia  natura  humana  in  ipsa  incarnatione  est  perducta 
ad  summam  perfectionem,  et  ideo  non  decuit,  quod  a  principio  humani  ge¬ 
nens  incarnatio  lacta  fuisset:  sed  ipsum  Verbum  incarnatum  est  perfectionis 
humanae  naturae  causa  efficiens,  secundum  illud  Joann.  1.:  De  plenitudine 
ejus  nos  omnes  accepimus ;  et  ideo  non  debuit  incarnationis  opus  usque  in  finem 
mundi  differri:  sed  perfectio  gloriae,  ad  quam  perducenda  est  ultimo  natura 
humana  per  Verbum  incarnatum,  erit  in  fine  mundi:  secundo  ex  effectu  hu¬ 
manae  salutis;  ut  enim  dicitur  in  lib.  de  Q.Q,  Vet.  et  Nov.  Testam,  (q.  Sj. 
inter  op.  August.),  « in  potestate  dantis  est,  quando,  vel  quantum  velit  mise* 
ren;  venit  ergo,  quando  et  subveniri  debere  scivit,  et  gratum  futurum  bene¬ 
ficium  .  cum  enim  languore  quodam  humani  generis  obsolescere,  coepisset 
cognitio  Dei  inter  homines,  et  mores  immutarentur,  eligere  dignatus  est 
Abraham,  in  quo  forma  esset  renovatae  notitiae  Dei,  et  morum:  et  cum  adhuc 
re\erentia  segnior  esset,  postea  per  Moysem  legem  literis  dedit:  et  quia  eam 
gentes  spreverunt,  non  se  subjicientes  ei,  neque  hi  qui  acceperunt,  eam  ser¬ 
vaverunt,  motus  misericordia  Dominus  misit  Filium  suum,  qui  data  omnibus 
remissione  peccatorum  Deo  Patri  illos  justificatos  offerret » :  si  autem  hoc 
remedium  differretur  usque  in  finem  mundi,  totaliter  Dei  notitia,  et  reveren¬ 
tia,  et  morum  honestas  abolita  fuisset  in  terris :  tertio  apparet  hoc  fuisse 
conveniens  ad  manifestationem  divinae  virtutis,  quae  pluribus  modis  homi¬ 
nes  salvavit,  non  solum  per  fidem  futuri,  sed  etiam  per  fidem  praesentis  et 
praeteriti. 

Ad  primum  ergo  dicendum,  quod  Gloss.  illa  exponit  de  misericordia  per¬ 
ducente  ad  gloriam  :  si  tamen  referatur  ad  misericordiam  exhibitam  humano 
generi  per  incarnationem  Christi,  sciendum  est,  quod,  sicut  August.  dicit  in 
lib.  1.  Retract.  (cap.  26.),  tempus  incarnationis  potest  comparari  juventuti 
humani  generis  «  propter  vigorem,  fervoremque  fidei,  quae  per  dilectionem 
operatur  » .  senectuti  autem,  quae  est  sexta  aetas,  propter  numerum  tempo- 
rum ,  quia  Christus  venit  in  sexta  aetate;  et  quamvis  in  corpore  non  possit 
simul  esse  juventus,  et  senectus;  potest  tamen  simul  esse  in  anima,  illa  pro¬ 
pter  alacritatem,  ista  propter  gravitatem ;  et  ideo  alicubi  in  lib.  83.  Q.Q,  (q.  44.) 
dicit  August.,  quod  a  non  oportuit  divinitus  venire  magistrum,  cujus  imita¬ 
tione  humanum  genus  in  mores  optimos  formaretur,  nisi  tempore  juventutis»: 
alibi  autem  (lib.  1.  de  Gen.  cont.  Manich.  cap.  23.)  dicit,  Christum  in  sexta 
aetate  humani  generis,  tamquam  in  senectute  venisse. 

Ad  secundum  dicendum,  quod  opus  incarnationis  non  solum  est  consi¬ 
derandum,  ut  terminus  motus  de  imperfecto  ad  perfectum,  sed  etiam  ut  prin¬ 
cipium  perfectionis  in  humana  natura,  ut  dictum  est  (in  corp.  art.). 

Ad  tertium  dicendum,  quod,  sicut  dicit  Chrysost.  super  illud  Joan.  3.: 
Non  misit  Deus  Filium  suum  in  mundum,  ut  judicet  mundum  (hom.  27.) ,  «  duo 

sunt  Christi  adventus:  primus  quidem,  ut  remittat  peccata:  secundus,  ut  ju¬ 
dicet  mundum :  si  enim  hoc  non  fecisset,  universi  simul  perditi  essent  omnes 
enim  peccaverunt,  et  egent  gloria  Dei  (Rom.  3.)  »;  unde  patet,  quod  non  debuit 
adventum  misericordiae  differre  usque  in  finem  mundi. 


QUAESTIO  II. 

DE  MODO  UNIONIS  VERBI  INCARNATI, 
IN  DUODECIM  ARTICULOS  DIVISA. 


Deinde  considerandum  est  de  modo  unionis  Verbi  incarnati:  et  primo 
quantum  ad  ipsam  unionem:  secundo  quantum  ad  personam  assumentem: 
tertio  quantum  ad  naturam  assumptam. 

Circa  primum  quaeruntur  duodecim. 

Primo.  Utrum  unio  Verbi  incarnati  sit  facta  in  natura. 

Secundo.  Utrum  sit  facta  in  persona. 

Tertio.  Utrum  sit  facta  in  supposito,  vel  hypostasi. 

Quarto.  Utrum  persona,  vel  hypostasis  Christi  post  incarnationem  sit 
composita. 

Quinto.  Utrum  sit  facta  aliqua  unio  animae,  et  corporis  in  Christo. 

Sexto.  Utrum  natura  humana  fuerit  unita  verbo  accidentaliter. 

Septimo.  Utrum  ipsa  unio  sit  aliquid  creatum. 

Octavo.  Utrum  sit  idem  quod  assumptio. 

Nono.  Utrum  unio  duarum  naturarum  sit  maxima  unionum. 

Decimo.  Utrum  unio  duarum  naturarum  in  Christo  fuerit  facta  per  gratiam. 

Undecimo.  Utrum  eam  aliqua  merita  praecesserint. 

Duodecimo.  Utrum  gratia  unionis  fuerit  homini  Christo  naturalis. 

ARTICULUS  I.  7 

UTRUM  UNIO  VERBI  INCARNATI  SIT  FACTA  IN  NATURA. 

(Infr.  art.  2.  et  6.  corp.  et  12.  ad  1.  et  q.  30.  art.  2. 
et  q.  Dist.  i.q.  2.  art.  1.  et  Dist.  7.  q.  1.  art.  2.  et  3.  et  lib.  4.  Contr.  g.  cap.33.  57.  et  41. 
et  Veri.  q.  20.  art.  1.  corp.  et  opusc.  2.  cap.  211.  2:2.). 

Ad  primum  sic  proceditur.  Videtur,  quod  unio  verbi  incarnati  sit  facta  in 
natura:  dicit  enim  Cyrillus,  et  inducitur  in  gestis  Concilii  Chalcedonensis: 
(gener.  4.  part.  2.  act.  1.  aliquant.  post  epist.  Cyril.) :  «  Non  oportet  intelligere 
duas  naturas,  sed  unam  naturam  Dei  verbi  incarnatam  »  :  quod  quidem,  non 
esset,  nisi  unio  fieret  in  natura ;  ergo  unio  verbi  incarnati  facta  est  in  natura. 

2.  Praeterea.  Athanasius  dicit  (in  Symb.  Fid.):  «  Sicut  anima  rationalis, 
et  caro  unus  est  homo :  ita  Deus,  et  homo  unus  est  Christus  » :  sed  anima 
rationalis,  et  caro  conveniunt  in  constitutione  unius  naturae  humanae;  sic 

ergo  Deus,  et  homo  conveniunt  in  constitutione  alicujus  unius  naturae;  ergo 
unio  facta  est  in  naturae. 

3.  Praeterea.  Duarum  naturarum  una  non  denominatur  ex  altera,  nisi 
aliquo  modo  invicem  transmutentur:  sed  divina  natura,  et  humana  in  Christo 
ab  invicem  denominantur:  dicit  enim  Cyrillus  (loc.cit.),  «  divinam  naturam 
esse  incarnatam»,  et  Greg.  Naz.  dicit  (epist.  1.  ad  Cledonium),  «humanam 
naturam  esse  deificatam  »,  ut  patet  per  Damasc.  ( lib .  3.  Orth.  Fid.  cap.  6. 
et  11.) ;  ergo  ex  duabus  naturis  videtur  esse  facta  una  natura. 

Sed  contra  est,  quod  dicitur  in  determinatione  Concilii  Chalcedonensis 
(sup.  cit.  Act.  5.):  «  Confitemur  in  novissimis  diebus  Filium  Dei  unigenitum 
in  duabus  naturis  inconfuse,  immutabiliter,  indivise,  inseparabiliter  agnoscen¬ 
dum,  numquam  sublata  differentia  naturarum  propter  unionem  »(^ergo  unio 
non  est  facta  in  natura.  *  ~ 

Respondeo  dicendum,  quod  ad  hujus  quaestionis  evidentiam  oportet  con¬ 
siderare,  quid  sit  natura.  Sciendum  est  ergo,  quod  nomen  natura  a  nascendo 
est  dictum,  vel  sumptum;  unde  primo  est  impositum  hoc  nomen  ad  signifi¬ 
candum  generationem  viventium,  quae  nativitas,  vel  pullulatio  dicitur,  ut  di¬ 
catur  natura,  quasi  nascitura:  deinde  translatum  est  nomen  naturae  ad  si¬ 
gnificandum  principium  hujus  generationis;  et  quia  principium  generationis 
in  rebus  viventibus  est  intrinsecum  ulterius  derivatum  est  nomen  naturae  ad 
significandum  quodlibet  principium  intrinsecum  motus,  secundum  quod  Philo¬ 
sophus  dicit  in  2.  Physic.  (tex.  3. )  quod  «  natura  est  principium  motus  in  eo,  in 
quo  est  per  se,  et  non  secundum  accidens  »  :  hoc  autem  principium  vel  forma 
est,  vel  materia:  unde  quandoque  natura  dicitur  forma,  quandoque  vero  ma¬ 
teria:  et  quia  finis  generationis  naturalis  est  in  eo  quod  generatur,  scilicet 
essentia  speciei,  quam  significat  definitio,  inde  est  quod  hujusmodi  essentia 
speciei  vocatur  etiam  natura:  et  hoc  modo  Boetius  naturam  definit  in  lib.  de 
Duab.  Nat.  dicens:  «  Natura  est  unamquamque  rem  informans  specifica  dif¬ 
ferentia  »,  quae  scilicet  complet  definitionem  speciei;  sic  ergo  nunc  loquimur 
de  natura,  secundum  quod  natura  significat  essentiam,  vel  quod  quid  est,  sive 
quidditatem  speciei.  Hoc  autem  modo  accipiendo  naturam,  impossibile  est, 
unionem  verbi  incarnati  esse  factam  in  natura ;  tripliciter  enim  aliquid  unum 
ex  duobus,  vel  pluribus  constituitur.  Uno  modo  ex  duobus  integris  perfectis 
remanentibus:  quod  quidem  fieri  non  potest,  nisi  in  iis,  quorum  forma  est 
compositio,  vel  ordo,  vel  figura:  sicut  ex  multis  lapidibus  absque  aliquo  or¬ 
dine  adunatis,  per  solam  compositionem  fit  acervus :  ex  lapidibus  autem,  et 
lignis  secundum  aliquem  ordinem  dispositis,  et  etiam  ad  aliquam  figuram 
redactis  fit  domus:  et  secundum  hoc  posuerunt  aliqui,  unionem  esse  per  mo¬ 
dum  confusionis  [al.  commassationis ],  quae  scilicet  est  sine  ordine,  vel  per 
modum  commensurationis,  quae  scilicet  est  cum  ordine.  Sed  hoc  non  potest 
esse:  primo  quidem,  quia  compositio,  vel  ordo,  vel  figura  non  est  forma  sub¬ 
stantialis,  sed  accidentalis;  et  sic  sequeretur,  quod  unio  incarnationis  non 
esset  per  se,  sed  per  accidens;  quod  infra  improbabitur  (art.  6.  huj.  q.): 
secundo,  quia  ex  hujusmodi  non  fit  unum  simpliciter,  sed  secundum  quid: 
remanent  enim  plura  actu  :  tertio,  quia  forma  talium  non  est  natura,  sed  magis 
ars;  sicut  forma  domus;  et  sic  non  constitueretur  una  natura  in  Christo,  ut 
ipsi  volunt.  Alio  modo  fit  aliquid  unum  ex  perfectis,  sed  transmutatis :  sicut 
ex  elementis  fit  mixtum;  et  sic  aliqui  dixerunt,  unionem  incarnationis  esse 
factam  per  modum  commixtionis  [al.  complexionis] ;  sed  hoc  non  potest  esse: 
primo  quidem  quia  natura  divina  est  omnino  immutabilis,  ut  in  1.  parte  dictum 

est  (q.  9.  art.  1.  et  2);  unde  nec  ipsa  potest  converti  in  aliud,  cum  sit  incor¬ 
ruptibilis  ;  nec  aliud  in  ipsam,  cum  ipsa  sit  ingenerabilis :  secundo,  quia  id 
quod  est  commixtum,  nulli  miscibilium  est  idem  specie :  differt  enim  caro  a 
qualibet  elementorum  specie;  et  sic  Christus  non  esset  ejusdem  naturae  cum 
patre,  nec  cum  matre:  tertio,  quia  ex  his,  quae  plurimum  distant,  non  potest 
fieri  commixtio:  solvitur  enim  species  unius  eorum:  puta  si  quis  guttam 
aquae  amphorae  vini  apponat;  et  secundum  hoc,  cum  natura  divina  in  infi¬ 
nitum  excedat  humanam  naturam,  non  potest  esse  mixtio ;  sed  remanebit 
sola  natura  divina.  Tertio  modo  fit  aliquid  ex  aliquibus  non  permixtis,  vel 
permutatis,  sed  imperfectis:  sicut  ex  anima,  et  corpore  fit  homo;  et  similiter 
ex  diversis  membris  unum  corpus  constituitur:  sed  hoc  dici  non  potest  de 
incarnationis  mysterio:  primo  quidem,  quia  utraque  natura  est  secundum  ra¬ 
tionem  suam  perfecta,  divina  scilicet  et  humana:  secundo,  quia  natura  divina, 
et  humana  non  possunt  constituere  aliquid  per  modum  partium  quantitativa- 
rum,  sicut  membra  constituunt  corpus;  quia  natura  divina  est  incorporea: 
neque  per  modum  formae,  et  materiae;  quia  divina  natura  non  potest  esse 
forma  alicujus,  praesertim  corporei:  sequeretur  enim,  quod  species  resul¬ 
tans  esset  communicabilis  pluribus ;  et  ita  essent  plures  Christi :  tertio,  quia 
Christus  non  esset  humanae  naturae,  neque  divinae  naturae  :  differentia 
enim  addita  variat  speciem  sicut  unitas  numerum,  sicut  dicitur  in  8.  Metapli. 
(tex.  10.). 

Ad  primum  ergo  dicendum,  quod  auctoritas  illa  Cyrilli  exponitur  in  5-. 
Syn.  ( Constem .  2.  gen.p.  collat.  8.  can.  8.)  sic:  «  Si  quis  unam  naturam  Verbi 
Dei  incarnatam  dicens,  non  sic  accipiat  sicut  Patres  docuerunt,  quod  unus 
Christus  factus  est  ex  divina  natura,  et  humana  unione  secundum  subsisten¬ 
tiam  facta,  sed  ex  talibus  vocibus  naturam  unam,  sive  substantiam  divinitatis, 
et  carnis  Christi  introducere  conetur,  talis  anathema  sit»;  non  ergo  sensus 
est,  quod  in  incarnatione  ex  duabus  naturis  sit  una  natura  constituta :  sed 
quod  natura  Verbi  Dei  carnem  univit  sibi  in  persona. 

Ad  secundum  dicendum,  quod  ex  anima,  et  corpore,  constituitur  in  uno¬ 
quoque  nostrum  duplex  unitas,  naturae,  et  personae :  naturae  quidem,  secundum 
quod  anima  unitur  corpori,  formaliter  perficiens  ipsum,  ut  ex  duobus  fiat 
una  natura;  sicut  ex  actu,  et  potentia,  vel  materia,  et  forma;  et  quantum  ad 
hoc  non  attenditur  similitudo  :  quia  natura  divina  non  potest  esse  corporis 
forma,  ut  in  1.  probatum  est  (q.  3.  art.  8.);  unitas  vero  personae  constituitur 
ex  eis,  inquantum  est  unus  aliquis  subsistens  in  carne,  et  anima ;  et  quantum 
ad  hoc  attenditur  similitudo:  unus  enim  Christus  subsistit  in  divina  natura, 
et  humana. 

Ad  tertium  dicendum,  quod,  sicut  Damasc.  dicit  (loc.  cit.  in  arg.),  natura 
divina  dicitur  incarnata,  quia  est  unita  carni  personaliter,  non  quod  sit  in 
naturam  carnis  conversa :  similiter  et  caro  dicitur  deificata,  ut  ipse  dicit 
(ibid.  cap.  et  iy),  non  per  conversionem,  sed  per  unionem  ad  verbum, 
salvis  suis  proprietatibus  naturalibus,  ut  intelligatur  caro  deificata,  quia  facta 
est  Dei  Verbi  caro,  non  quia  facta  sit  Deus. 

ARTICULUS  II.  8 

UTRUM  UNIO  VERBI  INCARNATI  SIT  FACTA  IN  PERSONA. 

(Locis  supra  art.  i.  inductis). 

Ad  secundum  sic  proceditur.  Videtur,  quod  unio  Verbi  incarnati  non  sit 
facta  in  persona:  persona  enim  Dei  non  est  aliud  a  natura  ipsius,  ut  habitum 
est  3.  art.  3.);  si  ergo  unio  non  est  facta  in  natura,  sequitur  quod 

non  sit  facta  in  persona. 

2.  Praeterea.  Natura  humana  non  est  minoris  dignitatis  in  Christo,  quam 

in  nobis,  personalitas  autem  ad  dignitatem  pertinet,  ut  in  1.  habitum  est 
(tj.  29.  art.  3.  ad  2.);  cum  ergo  natura  humana  in  nobis  propriam  personali¬ 
tatem  habeat,  multo  magis. habuit  propriam  personalitatem  in  Christo. 

3.  Praeterea.  Sicut  Boet,  dicit  in  lib.  de  Duab.  Nat.,  a  persona  est  ratio¬ 
nalis  naturae  individua  substantia  »  ;  sed  verbum  Dei  assumpsit  naturam  huma¬ 
nam  individuam:  «natura  enim  universalis  non  subsistit  secundum  se,  sed 
in  nuda  contemplatione  consideratur  »,  ut  Damasc.  dicit  (lib.  3.  Orth.  Fid. 
cap.  n.);  ergo  humana  natura  habet  suam  personalitatem  in  Christo;  non 
ergo  videtur,  quod  sit  facta  unio  in  persona. 

Sed  contra  est,  quod  in  Chalced.  Syn.  legitur  (gener.  4.  Act.  3.)  :  «  Non 
in  duas  personas  partitum,  aut  divisum,  sed  unum  et  eumdem  Filium  uni¬ 
genitum,  Deum  Verbum  Dominum  nostrum  Jesum  Christum  confitemur  »; 
ergo  facta  est  unio  Verbi  in  persona. 

Respondeo  dicendum,  quod  persona  aliud  significat,  quam  natura :  natura 
enim,  ut  dictum  est  (art.  praec.),  significat  essentiam  speciei,  quam  significat 
definitio :  et  si  quidem  his,  quae  ad  rationem  speciei  pertinent,  nihil  aliud 
adjunctum  inveniri  posset,  nulla  necessitas  esset  distinguendi  naturam  a  sup¬ 
posito  naturae,  quod  est  individuum  subsistens  in  natura  illa:  quia  unum¬ 
quodque  individuum  subsistens  in  natura  aliqua  esset  omnino  idem  cum  sua 
natura  :  contingit  autem  in  quibusdam  rebus  subsistentibus  inveniri  aliquid, 
quod  non  pertinet  ad  rationem  speciei,  scilicet  accidentia,  et  principia  indi- 
viduantia  ;  sicut  maxime  apparet  in  his,  quae  sunt  ex  materia,  et  forma  com¬ 
posita  (conf.  part.  1.  q.  art.  3.);  et  ideo  in  talibus  etiam  secundum  rem  dif¬ 
fert  natura,  et  suppositum;  non  quasi  omnino  aliqua  separata;  sed  quia  in 
supposito  includitur  ipsa  natura  speciei  et  superadduntur  quaedam  alia,  quae 
sunt  praeter  rationem  speciei;  unde  suppositum  significatur  ut  totum  habens 
naturam  sicut  partem  formalem,  et  perfectivam  sui;  et  propter  hoc  in  com¬ 
positis  ex  materia,  et  forma  natura  non  praedicatur  de  supposito :  non  enim 
dicimus,  quod  hic  homo  sit  sua  humanitas:  si  qua  vero  res  est,  in  qua  om¬ 
nino  nihil  aliud  est  praeter  rationem  speciei,  vel  naturae  suae,  sicut  est  in 
Deo,  in  ea  non  est  aliud  secundum  rem  suppositum,  et  natura,  sed  solum  se¬ 
cundum  rationem  intelligendi :  quia  natura  dicitur,  secundum  quod  est  essen¬ 
tia  quaedam;  eadem  vero  dicitur  suppositum,  secundum  quod  est  subsistens; 
et  quod  est  dictum  de  supposito,  intelligendum  est  de  persona  in  creatura 
rationali,  vel  intellectuali:  quia  nihil  aliud  est  persona,  quam  rationalis  natu- 
rae.  iudLuidua  substantia,  secundum  Boetium  (lib.  de  Duab.  Nat.)':  omne  igitur. 
c^uod  est  alicui  personae,  sive  pertineat  ad  naturam  eius,  sive  non,  unitur  ei 

m  persona ;  si  ergo  humana  natura  Verbo  Dei  non  unitur  in  persona,  nullo 

modo  ei  unitur ;  et  sic  totaliter  tollitur  incarnationis  fides :  quod  est  subruere 
totam  fidem  Christianam;  quia  ergo  Verbum  habet  naturam  humanam  sibi 
unitam,  non  autem  ad  suam  naturam  divinam  pertinentem,  consequens  est, 

quod  unio  sit  facta  in  Verbi  persona,  noti  in  natura.  _  . 

Ad  primum  ergo  dicendum,  quod  licet  in  Deo  non  sit  «aliud  secundum 
rem  natura,  et  persona ;  differt  tamen  secundum  modum  significandi,,  sicut 
dictum  est  (in  corp.  art.),  quia  persona  significat  per  modum  subsistentis  ;  et 
quia  natura  humana  sic  unitur  Verbo,  ut  Verbum  in  ea  subsistat,  non  autem 
ut  aliquid  addatur  ei  ad  rationem  suae  naturae,  vel  ut  ejus  natura  in  aliud 
transmutetur;  ideo  unio  humanae  naturae  ad  Verbum  Dei  facta  est  in  per¬ 
sona,  non  in  natura.  _  .  . 

Ad  secundum  dicendum,  quod  personalitas  intantum  pertinet  ad  dignita¬ 
tem  alicujus  rei,  et  perfectionem,  inquantum  ad  dignitatem  alicujus  rei,  et 
perfectionem  ejus  pertinet,  quod  per  se  existat;  quod  in  nomine  personae 
intelligitur:  dignius  autem  est  alicui,  quod  existat  in  aliquo  se  digniori,  quam 
quod  existat  per  se ;  et  ideo  ex  hoc  ipso  humana  natura  dignior  est  in  Christo, 
quam  in  nobis,  quod  in  nobis  quasi  per  se  existens  propriam  personalitatem 
habet,  in  Christo  autem  existit  in  persona  Verbi:  sicut  etiam  esse. completi¬ 
vum  speciei  pertinet  ad  dignitatem  formae :  tamen  sensitivum  nobilius  est  in 
homine  propter  conjunctionem  ad  nobiliorem  formam  completivam,  quam 
sit  in  bruto  animali,  in  quo  est  forma  completiva. 

Ad  tertium  dicendum,  quod  Verbum  Dei  «  non  assumpsit  humanam 
naturam  in  universali,  sed  in  atomo  »  (idest  in  individuo),  sicut  Damasc. 
dicit  (lib.  5.  Orth.  Fui.  cap.  11.),  alioquin  oporteret,  quod  cuilibet  homini  con¬ 
veniret  esse  Dei  Verbum,  sicut  convenit  Christo:  sciendum  est  tamen, quod 
non  quodlibet  individuum  in  genere  substantiae  etiam  in  rationali  natura 
habet  rationem  personae,  sed  solum  illud,  quod  per  se  existit,  non  autem 
quod  existit  in  alio  perfectiori;  unde  manus  Socratis,  quamvis  sit  quoddam 
individuum,  non  tamen  est  persona;  quia  non  per  se  existit,  sed  in  quodam 
perfectiori,  scilicet  in  suo  toto;  et  hoc  etiam  potest  significari  in  hoc,  quod 
persona  dicitur  substantia,  individua,  non  enim  manus  est  substantia  completa, 
sed  pars  substantiae ;  licet  ergo  haec  humana  natura  sit  quoddam  individuum 
in  genere  substantiae,  quia  tamen  non  per  se  separatim  existit,  sed  in  quo¬ 
dam  perfectiori,  scilicet  in  persona  Dei  Verbi,  consequens  est  quod  non  ha¬ 
beat  personalitatem  propriam;  et  ideo  facta  est  unio  in  persona. 

ARTICULUS  III.  9 

UTRUM  UNIO  VERBI  INCARNATI  FACTA  SIT  IN  SUPPOSITO, 

VEL  HYPOSTASI. 

(j.  Dist.  6.  q.  1.  art.  1.  et  Dist.  7.  q.  1.  art.  r.  et  Dist.  10.  q.  1.  art.  2.  q.  3. 
et  lib.  4.  Contr.  g.  cap.  34.  qS.  et  39.  et  de  Union.  Verb.  art.  1.  2.  et  q.  ad  4.  et  7.  ad  9. 

et  Ouodl.  4.  art.  8.  et  opusc.  1.  cap.  21.  et  22.  et  opusc.  2.  cap.  217. 21S.  219.  et  220.). 

Ad  tertium  sic  proceditur.  Videtur,  quod  unio  Verbi  incarnati  non  sit 
facta  in  supposito,  sive  in  hypostasi :  dicit  enim  August.  in  Enchirid.  (cap.  tf.)  : 
«  Divina  substantia,  et  humana  utraque  est  unus  Dei  Filius:  sed  aliud  propter 
verbum,  et  aliud  propter  hominem  »:  Leo  Papa  etiam  dicit  in  epist.  10.  ad 
Flavianum  (cap.  4.) :  «  Unum  horum  coruscat  miraculis,  aliud  succumbit 

injuriis  »:  sed  aliud,  et  aliud  differt  supposito;  ergo  unio  Verbi  incarnati  non 
est  facta  in  supposito. 

2.  Praeterea.  Hypostasis  nihil  aliud  est,  quam  substantia  particularis,  ut 
Boet,  dicit  in  lib.  de  Duab.  Nat. :  manifestum  est  autem,  quod  in  Christo  est 
quaedam  alia  substantia  particularis  praeter  hypostasim  Verbi,  scilicet  corpus, 
et  anima,  et  compositum  ex  eis ;  ergo  in  ipso  est  alia  hypostasis  praeter  hy¬ 
postasim  Verbi. 

3.  Praeterea.  Hypostasis  Verbi  non  continetur  in  aliquo  genere,  neque 
sub  specie;  ut  patet  ex  his  quae  in  1.  parte  dicta  sunt  (q.  3.  art.  5.) :  sed 
Christus,  secundum  quod  est  factus  homo,  continetur  sub  specie  humana: 
dicit  enim  Dionys.  1.  cap.  de  Div.  Nom.  (lect.  2.):  «  Intra  naturae  nostrae 
terminos  venit,  qui  omnem  totius  naturae  ordinem  supereminenter  excedit »: 
non  autem  continetur  sub  specie  humana,  nisi  sicut  hypostasis  quaedam  hu¬ 
manae  speciei;  ergo  in  Christo  est  alia  hypostasis  praeter  hypostasim  Verbi 
Dei :  et  sic  idem  quod  prius. 

Sed  contra  est,  quod  Damasc.  dicit  in  3.  lib.  (Orth.  Fid.  cap .3.  4.  et  p.): 
«  In  Domino  Jesu  Christo  duas  naturas  cognoscimus,  unam  autem  hypo¬ 
stasim  ». 

Respondeo  dicendum,  quod  quidam  ignorantes  habitudinem  hypostasis 
ad  personam,  licet  concederent  in  Christo  unam  solam  personam,  posuerunt 
tamen  aliam  hypostasim  Dei,  et  aliam  hominis,  ac  si  unio  sit  facta  in  per¬ 
sona,  non  in  hypostasi;  quod  quidem  apparet  erroneum  tripliciter.  Primo  ex 
hoc,  quod  persona  super  hypostasim  non  addit  nisi  determinatam  naturam, 
scilicet  rationalem ;  secundum  quod  Boet,  dicit  in  lib.  de  Duab.  Nat.  (aliquaut. 
a  prine.),  quod  persona  est  rationalis  naturae  individua  substantia;  et  ideo  idem 
est  attribuere  propriamTrypostasim  humanae  naturae  in  Christo,  et  propriam 
personam;  quod  intelligentes  sancti  Patres,  utrumque  in  Concilio  quinto 
apud  Constantinopolim  celebrato  (Costantinop.  gener.  3.  collat.8.  can.p.  tom.  p.) 
damnaverunt,  dicentes:  «  Si  quis  introducere  conetur  in  mysterio  Christi 
duas  subsistentias,  seu  duas  personas,  anathema  sit.  Nec  enim  adjectionem 
personae,  vel  subsistentiae  suscepit  [al.  suscipit ]  sancta  Trinitas  ex  incarnato 
uno  de  sancta  Trinitate  Deo  Verbo  ».  Subsistentia  autem  idem  est  quod  res 
subsistens,  quod  est  proprium  hypostasis,  ut  patet  per  Boet,  in  lib.  de  Duab. 
Nat.  Secundo,  quia  si  detur  quod  persona  aliquid  addat  super  hypostasim,  in 
quo  possit  unio  fieri,  hoc  nihil  aliud  est,  quam  proprietas  ad  dignitatem  per¬ 
tinens;  secundum  quod  a  quibusdam  dicitur,  quod  persona  est  hypostasis 
proprietate  distincta  ad  dignitatem  pertinente;  si  ergo  facta  sit  unio  in  persona, 
et  non  in  hypostasi,  consequens  erit  quod  non  facta  sit  unio,  nisi  secundum 
dignitatem  quamdam;  et  hoc  est  approbante  Synodo  Ephesina  (gener.q.part.  3. 
can.  3.  seu  anathem.  tom.  3.)  damnatum  a  Cyrillo  sub  his  verbis:  «  Si  quis  in  uno 
Christo  dividit  subsistentias  post  adunationem,  sola  copulans  eas  conjunctione, 
quae  secundum  dignitatem  quamdam,  vel  auctoritatem  est,  vei  secundum 
potentiam,  et  non  magis  concursu  secundum  adunationem  naturalem,  ana¬ 
thema  sit  ».  Tertio,  quia  tantum  hypostasis  est,  cui  attribuuntur  operationes, 
et  proprietates  naturae,  et  ea  etiam  quae  ad.  naturae  rationem  pertinent  in 
concreto:  dicimus  enim,  quod  hic  homo  ratiocinatur,  et  est  risibilis,  et  est 
animal  rationale;  et  hac  ratione  hic  homo  dicitur  esse  suppositum ;  quia  sci¬ 
licet  supponitur  his,  quae  ad  hominem  pertinent,  eorum  praedicationem  re¬ 
cipiens;  si  ergo  sit  alia  hypostasis  in  Christo  praeter  hypostasim  Verbi  se¬ 
quitur  quod  de  aliquo  alio,  quam  de  verbo  verificentur  ea  quae  sunt  hominis 

puta  esse  natum  de  Virgine,  passum,  crucifixum,  et  sepultum;  et  hoc  etiam 
damnatum  est,  approbante  Concilio  Ephesino  (loc.  citat,  can.  4.),  sub  his  verbis: 

Si  quis  personis  duabus,  vel  subsistentiis  eas,  quae  sunt  in  Evangelicis,  et 
Apostolicis  Scripturis,  partitur  voces;  aut  de  Christo  a  Sanctis  dictas,  aut  ab 
ipso  de  se,  et  quasdam  quidem  velut  homini  praeter  illud  ex  Deo  Verbum 
specialiter  intellecto  applicat,  quasdam  vero,  velut  Deo  decibiles,  soli  ex  Deo 
Patre  Verbo,  anathema  sit  »;  sic  ergo  patet,  esse  haeresim  olim  ab  Ecclesia 
damnatam,  dicere,  quod  in  Christo  sunt  duae  hypostases,  vel  duo  supposita 
sive  quod  unio  non  sit  facta  in  hypostasi,  vel  supposito  »;  unde  in  eadem 
Synodo  (can.  2.)  legitur:  «  Si  quis  non  confitetur,  carni  secundum  subsisten¬ 
tiam  unitum  ex  Deo  Patre  Verbum,  utrumque  esse  Christum  cum  sua  carne, 
eumdem  scilicet  Deum,  et  hominem,  anathema  sit  ». 

Ad  primum  ergo  dicendum,  quod  sicut  accidentalis  differentia  facit  alte¬ 
rum;  ita  differentia  essentialis  facit  aliud:  manifestum  est  autem,  quod  alte¬ 
ritas,  quae  provenit  ex  differentia  accidentali,  potest  ad  eamdem  hypostasim, 
vel  suppositum  pertinere  in  rebus  creatis ;  eo  quod  idem  numero  potest  di¬ 
versis  accidentibus  subesse :  non  autem  contingit  in  rebus  creatis,  quod  idem 
numero  subsistere  possit  diversis  essentiis,  vel  naturis :  sed  unus  et  idem  Chri¬ 
stus  subsistit  in  duabus  naturis:  unde  sicut  quod  dicitur  alterum,  et  alterum 
in  creaturis,  non  significat  diversitatem  suppositi,  sed  solum  diversitatem  for¬ 
marum  accidentalium:  ita  quod  dicitur  Christus  aliud,  et  aliud,  non  importat 
diversitatem  suppositi,  vel  hypostasis,  sed  diversitatem  naturarum;  unde 
Gregor.  Nazianz.  in  Epist.  1.  ad  Cledonium  dicit:  «  Aliud,  et  aliud  sunt  ea,  ex 
quibus  Salvator  est,  non  autem  alius,  et  alius:  dico  vero  aliud,  et  aliud  e 
contrario,  quam  in  Trinitate  habet:  ibi  enim  alius,  et  alius  dicimus,  ut  non 
subsistentias  confundamus,  non  autem  aliud,  et  aliud». 

Ad  secundum  dicendum,  quod  hypostasis  significat  substantiam  particu¬ 
larem,  non  quocumque  modo,  sed  prout  est  in  suo  complemento  :  secundum 
vero  quod  venit  in  unionem  alicujus  magis  completi,  non  dicitur  hypostasis ; 
sicut  manus,  vel  pes:  et  similiter  humana  natura  in  Christo,  quamvis  sit 
substantia  particularis,  quia  tamen  venit  in  unionem  cujusdam  completi, 
scilicet  totius  Christi,  prout  est  Deus,  et  homo,  non  potest  dici  hypostasis, 
vel  suppositum:  sed  illud  completum,  ad  quod  concurrit,  dicitur  esse  hypo¬ 
stasis,  vel  suppositum. 

Ad  tertium  dicendum,  quod  in  rebus  creatis  res  aliqua  singularis  non 
ponitur  in  genere,  vel  in  specie  ratione  ejus,  quod  pertinet  ad  ejus  indivi- 
duationem,  sed  ratione  naturae,  quae  secundum  formam  determinatur;  cum 
individuatio  magis  sit  secundum  materiam  in  rebus  compositis;  sic  ergo 
dicendum  est,  quod  Christus  est  in  specie  humana  ratione  naturae  assumptae, 
non  ratione  ipsius  hypostasis. 


ARTICULUS  IV.  IO 

UTRUM  PERSONA,  VEL  HYPOSTASIS  CHRISTI  POST  INCARNATIONEM 

SIT  COMPOSITA. 

(5.  Dist.  6.  q.  2.  ari.  3.). 

Ad  quartum  sic  proceditur.  Videtur,  quod  persona  Christi  non  sit  com¬ 
posita:  persona  enim  Christi  non  est  aliud,  quam  persona,  vel  hypostasis 

Verbi,  ut  ex  dictis  patet  (art.  2.  huj.  q.):  sed  in  Verbo  non  est  aliud  per¬ 
sona,  et  natura,  ut  patet  ex  dictis  in  1.  parte  (q.  3.  art.  3.  et  y.);  cum  ergo 
natura  Verbi  sit  simplex,  ut  in  1.  ostensum  est,  impossibile  est,  quod  persona 
Christi  sit  composita. 

2.  Praeterea.  Omnis  compositio  videtur  esse  ex  partibus :  sed  divina 
natura  non  potest  habere  rationem  partis:  quia  omnis  pars  habet  rationem 
imperfecti;  ergo  impossibile  est,  quod  persona  Christi  sit  composita  ex  dua¬ 
bus  naturis. 

3.  Praeterea.  Quod  componitur  ex  aliquibus,  videtur  esse  homogeneum 
eis;  sicut  ex  corporibus  non  componitur  nisi  corpus;  si  ergo  ex  duabus  na¬ 
turis  aliquid  sit  in  Christo  compositum,  consequens  erit  quod  illud  non  erit 
persona,  sed  natura;  et  sic  in  Christo  erit  facta  unio  in  natura:  quod  est 
contra  praedicta  (art.  2.  huj.  q.). 

Sed  contra  est,  quod  Damasc.  dicit  3.  lib.  (Orth.  Fid.  cap.  3.  4.  et  3.): 
«  In  Domino  Jesu  Christo  duas  naturas  cognoscimus,  unam  autem  hypo- 
stasim  ex  utraque  compositam». 

Respondeo  dicendum,  quod  persona,  sive  hypostasis  Christi  dupliciter 
potest  considerari :  uno  modo  secundum  illud  quod  est  in  se ;  et  sic  est  omnino 
simplex,  sicut  et  natura  Verbi:  alio  modo  secundum  rationem  personae,  vel 
hypostasis,  ad  quam  pertinet  subsistere  in  aliqua  natura;  et  secundum  hoc 
persona  Christi  subsistit  in  duabus  naturis;  unde  licet  sit  ibi  unum  subsi¬ 
stens,  est  tamen  ibi  alia,  et  alia  ratio  subsistendi:  et  sic  dicitur  persona  com¬ 
posita,  inquantum  unum  duobus  subsistit. 

Et  per  hoc  patet  responsio  ad  primum. 

Ad  secundum  dicendum,  quod  illa  compositio  personae  ex  naturis  non 
dicitur  esse  ratione  partium,  sed  potius  ratione  numeri :  sicut  omne  illud, 
in  quo  duo  conveniunt,  potest  dici  ex  eis  compositum. 

Ad  tertium  dicendum,  quod  non  in  omni  compositione  hoc  verifica- 
tur,  quod  illud  quod  componitur,  sit  homogeneum  componentibus,  sed  so¬ 
lum  in  partibus  continui:  nam  continuum  non  componitur  nisi  ex  conti¬ 
nuis  :  animal  vero  componitur  ex  anima,  et  corpore,  quorum  neutrum  est 
animal. 


ARTICULUS  V.  11 

UTRUM  SIT  FACTA  ALIQUA  UNIO  ANIMAE,  ET  CORPORIS  IN  CHRISTO. 

(Infr.  q.  16.  art.  1.  et  3.  Dist.  6.  q.  3.  art.  1.  et  lib.  4.  Contr.  g.  cap.  33 .  et  41. 

et  opusc.  2.  cap.  211.). 

Ad  quintum  sic  proceditur.  Videtur,  quod  in  Christo  non  fuerit  unio 
animae,  et  corporis:  ex  unione  enim  animae,  et  corporis  in  nobis  causatur 
persona,  vel  hypostasis  hominis ;  si  ergo  anima,  et  corpus  fuerunt  in  Christo 
unita,  sequitur  quod  fuerit  ex  unione  eorum  aliqua  hypostasis  constituta : 
non  autem  hypostasis  Verbi  Dei,  quae  est  aeterna;  ergo  in  Christo  erit  aliqua 
persona,  vel  hypostasis  praeter  hypostasim  Verbi,  quod  est  contra  praedicta 
(art.  2.  et  3.  praec.). 

2.  Praeterea.  Ex  unione  animae,  et  corporis  constituitur  natura  hu¬ 
manae  speciei:  Damasc.  autem  dicit  in  3.  lib.  (Orth.  Fid.  cap.  3.)  quod  in  Do¬ 
mino  Jesu  Christo  non  est  communem  speciem  accipere;  ergo  in  eo  non  est  facta 
animae,  et  corporis  unio. 

Praeterea.  Anima  non  conjungitur  corpori,  nisi  ut  vivificet  ipsum: 
sed  corpus  Christi  poterat  vivificari  ab  ipso  Verbo  Dei,  quod  est  fons,  et 
principium  vitae;  ergo  in  Christo  fuit  unio  animae,  et  corporis.  . 

Sed  contra  est,  quod  corpus  non  dicitur  animatum,  nisi  ex  unione  ani¬ 
mae:  sed  corpus  Christi  dicitur  animatum,  secundum  illud  quod  Ecclesia 
cantat:  «  Animatum  corpus  sumens,  de  Virgine  nasci  dignatus  est  »;  ergo  in 

Christo  fuit  unio  animae,  et  corporis. 

Respondeo  dicendum,  quod  Christus  dicitur  homo  univoce  cum  alus 
hominibus,  utpote  ejusdem  speciei  existens,  secundum  illud  Apostoli  ad 
Philipp.  2.:  In  similitudinem  hominum  factus:  pertinet  autem  ad  rationem  spe¬ 
ciei  humanae,  quod  anima  corpori  uniatur  :  non  enim  forma  constituit  spe¬ 
ciem,  nisi  per  hoc  quod  sit  actus  materiae;  et  hoc  est,  ad  quod  generatio  ter¬ 
minatur,  per  quam  natura  speciem  intendit;  unde  necesse  est  dicere,  quod 
in  Christo  fuerit  anima  corporis  unita;  et  contrarium  est  haereticum,  utpote 
derogans  veritati  humanitatis  Christi  (juxta  y.  Constantinop.  Concilii  defini¬ 
tionem).  '  . 

Ad  primum  ergo  dicendum,  quod  ex  hac  ratione  moti  videntur  illi,  qui 
negaverunt  unionem  animae,  et  corporis  in  Christo ;  ne  per  hoc  scilicet 
cogerentur  personam  novam,  vel  hypostasim  in  Christo  inducere,  quia  vi¬ 
debant,  quod  in  puris  hominibus  ex  unione  animae  ad  corpus  constituitur 
persona:  sed  hoc  ideo  in  puris  hominibus  accidit,  quia  anima,  et  corpus  sic 
in  eis  conjunguntur,  ut  per  se  existant:  sed  in  Christo  uniuntur  ad  invicem, 
ut  adjuncta  alteri  principaliori,  quod  subsistit  in  natura  ex  eis  composita;  et 
propter  hoc  ex  unione  animae,  et  corporis  in  Christo  non  constituitur  nova 
hypostasis,  seu  persona;  sed  advenit  ipsum  conjunctum  personae,  seu  hy¬ 
postasi  praeexistenti:  nec  propter  hoc  sequitur,  quod  sit  minoris  efficaciae 
unio  animae,  et  corporis  in  Christo,  quam  in  nobis:  quia  ipsa  conjunctio 
ad  nobilius  non  adimit  virtutem,  aut  dignitatem,  sed  auget:  sicut  anima  sen¬ 
sitiva  in  animalibus  constituit  speciem,  quia  consideratur  ut  ultima  forma; 
non  autem  in  hominibus;  quamvis  in  nobis  sit  virtuosior,  et  nobilior;  et  hoc 
propter  adjunctienem  ulterioris,  et  nobilioris  perfectionis,  scilicet  animae  ra¬ 
tionalis,  ut  etiam  supra  dictum  est  (art.  2.  huj.  q.  ad  2.). 

Ad  secundum  dicendum,  quod  verbum  Damasceni  potest  intelligi  du¬ 
pliciter.  Uno  modo,  ut  referatur  ad  humanam  naturam:  quae  quidem  non 
habet  rationem  communis  speciei,  secundym  quod  est  in  uno  solo  individuo, 
sed  secundum  quod  est  abstracta  ab  omni  individuo,  prout  in  nuda  con¬ 
templatione  consideratur,  vel  secundum  quod  est  in  omnibus  individuis: 
Filius  autem  Dei  non  assumpsit  humanam  naturam,  prout  est  in  sola  con¬ 
sideratione  intellectus:  quia  sic  non  assumpsisset  ipsam  rem  humanae  na¬ 
turae:  nisi  forte  diceretur,  quod  humana  natura  est  quaedam  idea  separata; 
sicut  Platonici  posuerunt  hominem  sine  materia  (ex  Aristot.  i.  Metaphysic. 
tex.  6.  2;.  et  seq.):  sed  tunc  Filius  Dei  non  assumpsisset  carnem,  contra  illud 
quod  dicitur  Lucae  ult.:  Spiritus  carnem,  et  ossa  non  habet,  sicut  me  videtis  ha¬ 
bere:  similiter  etiam  non  potest  dici,  quod  Filius  Dei  assumpserit  humanam 
naturam,  prout  est  in  omnibus  individuis  ejusdem  speciei,  quia  sic  omnes 
homines  assumpsisset;  relinquitur  ergo,  ut  Damascenus  postea  dicit  in  eo¬ 
dem  libro  (cap.  11.),  quod  assumpserit  naturam  humajiam  in  atomo,  idest  in  in¬ 
dividuo  :  non  quidem  in  alio  individuo,  quod  sit  suppositum,  vel  hypostasis 
illius  naturae,  quam  in  persona  Filii  Dei.  Alio  modo  potest  intelligi  dictum 
Damasceni,  ut  non  referatur  ad  naturam  humanam,  quasi  ex  unione  animae, 

et  corporis  non  resultet  una  communis  natura,  quae  est  humana:  sed  est  re¬ 
ferendum  ad  unionem  duarum  naturarum,  divinae  scilicet  et  humanae,  ex  qui¬ 
bus  non  componitur  aliquid  tertium,  quod  sit  quaedam  natura  communis; 
quia  sic  illud  esset  natum  praedicari  de  pluribus;  et  hoc  ibi  intendit;  unde 
subdit:  «  Neque  enim  generatus  est,  neque  unquam  generabitur  alius  Chri¬ 
stus  ex  deitate,  et  humanitate:  in  deitate,  et  humanitate  Deus  perfectus  idem 
et  homo  perfectus  ». 

Ad  tertium  dicendum,  quod  duplex  est  principium  vitae  corporalis:  unum 
quidem  effectivum;  et  hoc  modo  Verbum  Dei  est  principium  omnis  vitae: 
alio  modo  est  aliquid  principium  vitae  formaliter,  cum  enim  «  vivere  viven¬ 
tibus  sit  esse  »,  ut  dicit  Philosophus  2.  de  An.  (tex.  37.),  sicut  unumquodque 
formaliter  est  per  formam  suam,  ita  corpus  vivit  per  animam ;  et  hoc  modo 
non  ponitur  corpus  vivere  per  verbum,  quod  non  potest  esse  corporis  forma. 


ARTICULUS  VI.  i2 

UTRUM  NATURA  HUMANA  FUERIT  UNITA  VERBO  DEI  ACCIDENT  ALITER. 

(Pari.  1.  q.  17.  art.  1. 

et  3.  Dist.  8.  q.  3.  art.  2.  et  lib.  4.  Contr.  g.  cap.  57.  41.  et  413. 
et  de  Union.  Verb.  art.  1.  et  opusc.  2.  cap.  213.  et  Philip.  2.). 

Ad  sextum  sic  proceditur.  Videtur,  quod  humana  natura  fuerit  unita 
Verbo  Dei  accidentaliter:  dicit  enim  Apost.  Philipp.  2.  de  Filio  Dei,  quod 
habitu  inventus  est  ut  homo:  sed  habitus  accidentaliter  advenit  ei,  cujus  est, 
sive  accipiatur  habitus,  prout  est  unum  de  decem  praedicamentis,  sive  prout 
est  species  qualitatis;  ergo  humana  natura  accidentaliter  unita  est  Filio  Dei. 

2.  Praeterea.  Omne  quod  advenit  alicui  post  esse  completum,  advenit 
ei  accidentaliter:  hoc  enim  dicimus  accidens,  quod  potest  et  adesse,  et  abesse 
alicui  praeter  subjecti  corruptionem:  sed  natura  humana  advenit  ex  tempore 
Filio  Dei  habenti  esse  perfectum  ab  aeterno;  ergo  advenit  ei  accidentaliter. 

3.  Praeterea.  Quidquid  non  pertinet  ad  naturam,  seu  essentiam  alicujus 
rei,  est  accidens  ejus:  quia  omne  quod  est,  aut  est  substantia,  aut  accidens: 
sed  humana  natura  non  pertinet  ad  essentiam,  vel  naturam  divinam  Filii  Dei: 
quia  non  est  facta  unio  in  natura,  ut  supra  dictum  est  (ari.  1.  huj.  q.) ;  ergo 
oportet,  quod  natura  humana  accidentaliter  Filio  Dei  advenerit. 

4.  Praeterea.  Instrumentum  accidentaliter  advenit:  sed  humana  natura 
in  Christo  fuit  divinitatis  instrumentum :  dicit  enim  Damascenus  in  3.  lib. 
(Orth.  Fid.  cap.  13.),  quod  caro  Christi  instrumentum  divinitatis  existit ;  ergo 
videtur,  quod  humana  natura  fuerit  Filio  Dei  unita  accidentaliter. 

Sed  contra  est,  quod  illud  quod  accidentaliter  praedicatur,  non  praedicat 
quid,  sed  quantum,  vel  quale,  vel  aliquo  alio  modo  se  habens;  si  ergo  hu¬ 
mana  natura  accidentaliter  adveniret,  cum  dicitur:  Christus  est  homo,  non 
praedicaretur  quid,  sed  quale,  aut  quantum,  aut  aliquo  alio  modo  se  habens, 
quod  est  contra  Decretalem  Alexandri  Papae  III.  dicentis  (Concil.  Later,  et 
hab. :  Cum  Christus ,  de  Haereticis):  «  Cum  Christus  sit  perfectus  Deus,  et  per¬ 
fectus  homo,  qua  temeritate  audent  quidam  dicere,  quod  Christus,  secundum 
quod  est  homo,  non  est  quid  ?  » 

Respondeo  dicendum,  quod  ad  hujus  quaestionis  evidentiam  sciendum 
est,  quod  circa  mysterium  unionis  duarum  naturarum  in  Christo  duplex  haeresis 

insurrexit:  una  quidem  confundentium  naturas:  sicut  Eutychetis,  etDioscori, 
qui  posuerunt,  quod  ex  duabus  naturis  est  constituta  una  natura ;  ita  quod 
confiterentur,  Christum  esse  ex  duabus  naturis,  quasi  ante  unionem  distinctis, 
non  autem  in  duabus  naturis,  quasi  post  unionem  naturarum  distinctione 
cessante:  alia  vero  fuit  haeresis  Nestorii,  et  Theodori  Mopsuesteni  separan¬ 
tium  personas.  Posuerunt  enim,  aliam  esse  personam  Filii  Dei,  et  filii  ho¬ 
minis,  quas  dicebant  sibi  invicem  esse  unitas:  primo  quidem  secundum  inha¬ 
bitationem  :  inquantum  scilicet  Verbum  Dei  habitavit  in  illo  homine,  sicut 
in  templo:  secundo  per  unitatem  affectus:  inquantum  scilicet  voluntas  illius 
hominis  est  semper  conformis  voluntati  Verbi  Dei :  tertio  secundum  opera¬ 
tionem,  prout  scilicet  dicebant  hominem  illum  esse  Verbi  Dei  instrumentum: 
quarto  secundum  dignitatem  honoris;  prout  omnis  honor,  qui  exhibetur  Filio 
Dei,  coexhibetur  filio  hominis,  propter  conjunctionem  ad  Filium  Dei:  quinto 
secundum  aequivocationem,  idest  communicationem  nominum,  prout  scilicet 
dicimus,  illum  hominem  esse  Deum,  et  Filium  Dei:  manifestum  est  autem, 
istos  omnes  modos  accidentalem  unionem  importare.  Quidam  autem  poste¬ 
riores  magistri,  putantes  se  has  haereses  declinare,  in  eas  per  ignorantiam 
inciderunt:  quidam  enim  eorum  concesserunt  unam  Christi  personam,  sed 
posuerunt  duas  hypostases,  sive  duo  supposita,  dicentes,  hominem  quemdam 
compositum  ex  corpore,  et  anima  a  principio  suae  conceptionis  esse  assum¬ 
ptum  a  Dei  Verbo;  et  haec  est  prima  opinio,  quam  Magister  ponit  in  6.  Dist. 
lib.  3.  Sent.:  alii  vero  volentes  servare  unitatem  personae,  posuerunt  Christi 
animam  non  esse  corpori  unitam,  sed  haec  duo  separata  ab  invicem  esse 
unita  Verbo  accidentaliter,  ut  sic  non  cresceret  numerus  personarum;  et  haec 
est  tertia  opinio,  quam  Magister  ibidem  ponit:  utraque  autem  harum  opinio¬ 
num  incidit  in  haeresim  Nestorii:  prima  quidem,  quia  idem  est  ponere  duas 
hypostases,  vel  duo  supposita  in  Christo,  quod  ponere  duas  personas,  ut  supra 
dictum  est  (art.  3.  huj.  q.);  et  si  fiat  vis  in  nomine  personae,  considerandum 
est,  quod  etiam  Nestorius  utebatur  unitate  personae  propter  unitatem  digni¬ 
tatis,  et  honoris ;  unde  etiam  5.  Synodus  ( Constant.  2.  gener.  y  collat.  8.  cati,  y) 
definit  anathema  eum,  qui  dicit  «  unam  personam  secundum  dignitatem,  et 
honorem,  et  adorationem,  sicut  Theodorus,  et  Nestorius  insanientes  con¬ 
scripserunt  » :  alia  vero  opinio  incidit  in  errorem  Nestorii  quantum  ad  hoc 
quod  posuit  unionem  accidentalem:  non  enim  differt  dicere,  quod  Verbum 
Dei  unitum  est  homini  Christo  secundum  inhabitationem,  sicut  in  templo 
suo  (sicut  dicebat  Nestorius),  et  dicere,  quod  unitum  fuit  Verbum  Dei  homini 
secundum  induitionem,  sicut  vestimento,  sicut  dicit  tertia  opinio:  quae  etiam 
pejus  dicit  aliquid,  quam  Nestorius,  scilicet  quod  anima,  et  corpus  non  sunt 
unita.  Fides  autem  catholica  medium  inter  praedictas  positiones  tenens,  non 
dicit  unionem  factam  Dei,  et  hominis  secundum  essentiam,  vel  naturam, 
neque  etiam  secundum  accidens,  sed  medio  modo  secundum  subsistentiam, 
seu  hypostasimj  unde  in  5.  Synodo  (loc.  sup.  cit.)  dicitur :  «  Cum  multis  modis 
unitas  intelligatur,  qui  iniquitatem  Apollinarii,  et  Eutychetis  sequuntur,  in¬ 
teremptionem  eorum  quae  convenerunt  colentes  (idest  interimentes  utramque 
naturam)  unionem  secundum  confusionem  dicunt:  Theodori  autem,  et  Ne¬ 
storii  sequaces  divisione  gaudentes,  affectualem  unitatem  introducunt :  sancta 
vero  Dei  Ecclesia  utriusque  perfidiae  impietatem  rejiciens,  unionem  Verbi 
Dei  ad  carnem  secundum  compositionem  confitetur,  quod  est  secundum 
subsistentiam  » ;  sic  ergo  patet,  quod  secunda  trium  opinionum,  quas  Ma¬ 
gister  ponit  (l!b.  ?.  Sent.  Dist.  6.,  1,  quae  asserit  unam  hypostasim  Dei,  et  ho- 

minis,  non  est  dicenda  opinio,  sed  sententia  catholicae  fidei:  similiter  etiam 
prima  opinio,  quae  ponit  duas  hypostases,  et  tertia,  quae  ponit  unionem  ac¬ 
cidentalem,  non  sunt  dicendae  opiniones,  sed  haereses  in  Conciliis  ab  Ec¬ 
clesia  damnatae. 

Ad  primum  ergo  dicendum,  quod,  sicut  Damascenus  dicit  in  3.  lib.  (Orth. 
Fid.  cap.  26.),  cc  non  necesse  est  omnifariam,  et  indefective  assimilari  exem¬ 
pla  :  quod  enim  est  in  omnibus  simile,  ibidem  utique  erit,  et  non  exemplum, 
et  maxime  in  divinis :  impossibile  enim  est  simile  exemplum  invenire  in  omni¬ 
bus,  et  in  Theologia  (idest  in  Deitate  personarum),  et  in  dispensatione  (idest 
in  mysterio  Incarnationis)  »  ;  humana  ergo  natura  in  Christo  assimilatur 
habitui,  idest  vestimento,  non  quidem  quantum  ad  accidentalem  unionem, 
sed  quantum  ad  hoc,  quod  Verbum  videtur  per  humanam  naturam,  sicut 
homo  per  vestimentum;  et  etiam  quantum  ad  hoc,  quod  vestimentum  mu¬ 
tatur,  quia  scilicet* formatur  secundum  figuram  ejus  qui  induit  ipsum,  quia 
sua  forma  non  mutatur  propter  vestimentum;  et  similiter  humana  natura 
assumpta  a  verbo  Dei  est  meliorata,  ipsum  autem  Verbum  Dei  non  est  mu¬ 
tatum,  ut  August.  exponit  in  lib.  93.  Q.Q.  (q.  73.) 

Ad  secundum  dicendum,  quod  illud,  quod  advenit  post  esse  completum, 
accidentaliter  advenit,  nisi  trahatur  in  communionem  illius  esse  completi: 
sicut  in  resurrectione  corpus  adveniet  animae  praeexistenti;  non  tamen  ac¬ 
cidentaliter,  quia  ad  idem  esse  assumetur,  ut  scilicet  corpus  habeat  esse  vi¬ 
tale  per  animam:  non  est  autem  sic  de  albedine:  quia  aliud  est  esse  albi,  et 
aliud  est  esse  hominis,  cui  advenit  albedo:  Verbum  autem  Dei  ab  aeterno 
esse  completum  habuit  secundum  hypostasim,  sive  personam:  ex  tempore 
autem  advenit  ei  natura  humana,  non  quasi  assumpta  ad  unum  esse,  prout 
est  naturae,  sicut  corpus  assumitur  ad  esse  animae ;  sed  ad  unum  esse,  prout 
est  hypostasis,  vel  personae;  et  ideo  humana  natura  non  unitur  accidenta¬ 
liter  Filio  Dei. 

Ad  tertium  dicendum,  quod  accidens  dividitur  contra  substantiam :  sub¬ 
stantia  autem,  ut  patet  5.  Metaph.  (tex.  13.),  dupliciter  dicitur:  uno  modo  pro 
essentia,  sive  natura:  alio  modo  pro  supposito,  sive  hypostasi;  unde  sufficit, 
ad  hoc  quod  non  sit  unio  accidentalis,  quod  sit  facta  unio  secundum  hypo¬ 
stasim,  licet  non  sit  facta  unio  secundum  naturam. 

Ad  quartum  dicendum,  quod  non  omne  quod  assumitur  ut  instrumen¬ 
tum,  pertinet  ad  hypostasim  assumentis;  sicut  patet  de  securi,  et  gladio: 
nihil  tamen  prohibet,  illud  quod  assumitur  ad  unitatem  hypostasis,  se  habere 
ut  instrumentum;  sicut  corpus  hominis,  vel  membra  ejus;  Nestorius  ergo 
posuit,  quod  natura  humana  est  assumpta  a  Verbo  solum  per  modum  instru¬ 
menti,  non  autem  ad  unitatem  hypostasis ;  et  ideo  non  concedebat,  quod 
homo  ille  vere  esset  filius  Dei,  sed  instrumentum' ejus;  unde  Cyrillus  dicit 
in  epist.  (1.)  ad  Monachos  Aegypti :  «  Hunc  Emmanuelem  (idest  Christum) 
non  tamquam  instrumenti  officio  assumptum  dicit  Scriptura,  sed  tamquam 
Deum  vere  humanatum  »,  idest  hominem  factum:  Damascenus  autem  posuit 
naturam  humanam  in  Christo  esse,  sicut  instrumentum  ad  unitatem  hypo¬ 
stasis  pertinens. 

ARTICULUS  VII.  13 

UTRUM  UNIO  NATURAE  DIVINAE,  ET  HUMANAE 
SIT  ALIQUID  CREATUM. 

(Infr.  art.  S.  et  3.  Dist.  2.  q.  2.  art.  2.  q.3.  ad  2.  et  Dist.  3.  q.  1.  art.  1. 
et  Dist.  7.  q.  2.  art.  2.  et  lib.  4.  Contr.  g.  cap.  39.  et  41.). 

Ad  septimum  sic  proceditur.  Videtur,  quod  unio  naturae  divinae,  et  huma¬ 
nae  non  sit  aliquid  creatum:  nihil  enim  creatum  in  Deo  potest  esse:  quia 
quidquid  est  in  Deo,  Deus  est :  sed  unio  est  in  Deo :  quia  ipse  Deus  est  huma¬ 
nae  naturae  unitus ;  ergo  videtur,  quod  unio  non  sit  aliquid  creatum. 

2.  Praeterea.  Finis  est  potissimum  in  unoquoque :  sed  finis  unionis  est 
divina  hypostasis,  sive  persona,  ad  quam  terminata  est  unio ;  ergo  videtur, 
quod  hujusmodi  unio  maxime  debeat  judicari  secundum  conditionem  divinae 
hypostasis,  quae  non  est  aliquid  creatum;  ergo  nec  ipsa  unio  est  aliquid 
creatum. 

3.  Praeterea.  «  Propter  quod  unumquodque,  et  illud  magis  »,  ut  dicit 
Philos.  (lib.  i.  Poster,  tex. 3.):  sed  homo  dicitur  esse  creator  propter  unionem; 
ergo  multo  magis  ipsa  unio  non  est  aliquid  creatum,  sed  creator. 

Sed  contra.  Omne  quod  incipit  esse  ex  tempore,  est  creatum:  sed  unio 
illa  ab  aeterno  non  fuit,  sed  incepit  esse  ex  tempore ;  ergo  unio  est  aliquid 
creatum. 

Respondeo  dicendum,  quod  unio,  de  qua  loquimur,  est  relatio  quaedam, 
quae  consideratur  inter  divinam  naturam,  et  humanam,  secundum  quod  con¬ 
veniunt  in  una  persona  Filii  Dei:  sicut  autem  in  1.  parte  dictum  est  (q.  13. 
art.  y.),  omnis  relatio,  quae  consideratur  inter  Deum,  et  creaturam,  realiter 
quidem  est  in  creatura,  per  cujus  mutationem  talis  relatio  innascitur;  non 
autem  est  realiter  in  Deo,  sed  secundum  rationem  tantum;  quia  non  inna¬ 
scitur  secundum  mutationem  Dei;  sic  ergo  dicendum  est,  quod  haec  unio, 
de  qua  loquimur,  non  est  in  Deo  realiter,  sed  secundum  rationem  tantum: 
in  humana  autem  natura,  quae  creatura  quaedam  est,  realiter  est:  et  ideo 
oportet  dicere,  quod  sit  quiddam  creatum. 

Ad  primum  ergo  dicendum,  quod  haec  unio  non  est  in  Deo  realiter,  sed 
secundum  rationem  tantum:  dicitur  enim  Deus  unitus  creaturae  ex  hoc,  quod 
creatura  est  realiter  unita  Deo  absque  ejus  mutatione. 

Ad  secundum  dicendum,  quod  ratio  relationis,  sicut  et  motus,  dependet 
ex  fine,  vel  termino:  sed  esse  ejus  dependet  a  subjecto;  et  quia  unio  talis 
non  habet  esse  reale,  nisi  in  natura  creata,  ut  dictum  est  (in  corp.),  consequens 
est,  quod  habeat  esse  creatum. 

Ad  tertium  dicendum,  quod  homo  dicitur  creator,  et  est  Deus  propter 
unionem,  inquantum  terminatur  ad  hypostasim  divinam:  non  tamen  sequi¬ 
tur,  quod  ipsa  unio  sit  creator,  vel  Deus :  quia  quod  aliquid  dicatur  creatum, 
hoc  magis  respicit  esse  ipsius,  quam  rationem. 

ARTICULUS  VIII.  r4 

UTRUM  UNIO  VERBI  INCARNATI  SIT  IDEM  QUOD  ASSUMPTIO. 

(3.  Dist.  p.  q.  1.  art.  1.  q.  f.J. 

Ad  octavum  sic  proceditur.  Videtur,  quod  idem  sit  unio,  quod  assumptio, 
relationes  enim,  sicut  et  motus,  specificantur  secundum  terminum:  sed  idem 
est  terminus  assumptionis,  et  unionis,  scilicet  divina  hypostasis;  ergo  videtur, 

quod  non  differant  unio,  et  assumptio. 

2.  Praeterea.  In  mysterio  Incarnationis  idem  videtur  esse  uniens,  et  assu¬ 
mens,  unitum,  et  assumptum:  sed  unio,  et  assumptio  videntur  sequi  actionem, 
et  passionem  unientis,  et  uniti,  vel  assumentis,  et  assumpti;  ergo  videtur  idem 

esse  unio,  quod  assumptio.  , 

3.  Praeterea.  Damasc.  dicit  in  lib.  3.  (Orth.  Fid.  cafi.  11.):  «Aliud  est 
unio,  aliud  incarnatio:  nam  unio  solam  demonstrat  copulationem ;  ad  quid 
autem  facta  est  copulatio,  non  adhuc:  humanatio  autem,  et  incarnatio  deter¬ 
minant,  ad  quem  sit  facta  copulatio  » :  sed  similiter  assumptio  non  determinat, 
ad  quem  facta  sit  copulatio;  ergo  videtur  unio  idem  esse,  quod  assumptio. 

Sed  contra  est,  quod  divina  natura  dicitur  esse  unita,  non  autem  assumpta. 

Respondeo  dicendum,  quod,  sicut  dictum  est  (art.  praec.),  unio  importat 
relationem  quamdam  divinae  naturae,  et  humanae,  secundum  quod  conve¬ 
niunt  in  una  persona:  omnis  autgnj.  relatio,  quaiLindpi^^ 
ex  aliqua  mutatione  causatur:  mutatio  autem  consistit  in  actione,.  et  pas 
slUUUTsic  ergo  dicendum  est,  quod  prima,  et  principalis  differentia  inter  as¬ 
sumptionem,  et  unionem  est,  quod  unio  importat  ipsam  relationem,  assumptio 
autem  actionem,  secundum  quam  dicitur  aliquis  assumens;  vel  passionem, 
secundum  quam  dicitur  aliquid  assumptam:  ex  hac  autem  differentia  acci¬ 
pitur  secundo  alia  differentia,  nam  assumptio  dicitur,  sicut  m  fieri ;  unio  autem, 
skut  in  facto  esse;  et  ideo  uniens  dicitur  esse  unitum  assumens  autem  non 
dicitur  esse  assumptum:  natura  enim  humana  significatur  ut  111  termino  as¬ 
sumptionis  ad  hypostasim  divinam,  per  hoc  quod  dicitur  homo;  unde  vere 
dicimus,  quod  Filius  Dei,  qui  est  uniens  sibi  humanam  naturam,  est  homo, 
sed  humana  natura,  in  se  considerata,  idest  in  abstracto,  significatur  ut  as¬ 
sumpta:  non  autem  dicimus,  quod  Filius  Dei  sit  humana  natura:  ex  eadem 
etiam  sequitur  tertia  differentia,  quod  relatio,  praecipue  aequiparantiae,  non 
manis  se  habet  ad  unum  extremum,  quam  ad  aliud :  actio  autem,  et  passio 
diversimode  se  habent  ad  agens,  et  patiens,  et  ad  diversos  terminos;  et  1  eo 
assumptio  determinat  terminum  a  quo,  et  ad  quem:  dicitur  enim  assump  i  , 
quasi  ab  alio  ad  se  sumptio ;  unio  autem  nihil  horum  determinat;  unde  m  1  - 
ferentcr  dicitur,  quod  humana  natura  est  unita  divinae,  et  e  converso:  non 
autem  dicitur  divina  natura  assumpta  ab  humana,  sed  e  converso,  quia 
humana  natura  adjuncta  est  ad  personalitatem  divinam,  ut  scilicet  person 
divina  in  humana  natura  subsistat. 

Ad  primum  ergo  dicendum,  quod  unio,  et  assumptio  non  eodem  modo 
se  habent  ad  terminum,  sed  diversimode,  sicut  dictum  est  (in  corp .  ar .). 

\d  secundum  dicendum,  quod  uniens,  et  assumens,  non  omnino  sunt 
idem:  nam  omnis  persona  assumens  est  uniens,  non  autem  e  converso:  nam 
persona  Patris  univit  naturam  humanam  Filio,  non  autem  sibi,  et  1 

uniens,  non  assumens  quasi  ad  se  sumens:  persona  autem  Filii,  quae  sibi 
humanam  naturam  univit,  est  uniens,  et  assumens;  et  similiter  non  est  idem 
unitum,  et  assumptum :  nam  divina  natura  dicitur  unita,  et  non  assumpta. 

Ad  tertium  dicendum,  quod  assumptio  determinat,  cui  facta  est  copu¬ 
latio,  ex  parte  assumentis,  inquantum  assumptio  dicitur,  quasi  ad  se  sumptio: 
sed  incarnatio,  et  humanatio  ex  parte  assumpti,  quod  est  caro,  vel  natura 
humana;  et  ideo  assumptio  differt  ratione  et  ab  unione,  et  ab  incarnatione, 
seu  humanatione. 


ARTICULUS  IX.  15 

UTRUM  UNIO  DUARUM  NATURARUM  IN  CHRISTO 
SIT  MAXIMA  UNIONUM. 

(3.  Dist.  j.  q.  1.  art.  1.  q.  1.  et  lib.  4.  Contr.  g.  cap.  41.). 

Ad  nonum  sic  proceditur.  Videtur,  quod  unio  duarum  naturarum  in  Christo 
non  sit  maxima  unionum :  unitum  enim  deficit  in  ratione  unitatis  ab  eo,  quod  est 
unum;  eo  quod  unitum  dicitur  per  participationem,  unum  autem  per  essentiam; 
sed  in  rebus  creatis  aliquid  dicitur  simpliciter  esse  unum;  sicut  praecipue 
patet  de  unitate  ipsa,  quae  est  principium  numeri ;  ergo  hujusmodi  unio,  de 
qua  loquimur,  non  importat  maximam  unitatem. 

2.  Praeterea.  Quando  ea  quae  uniuntur,  magis  distant,  tanto  minor  est 
unio:  sed  ea  quae  secundum  hanc  unionem  uniuntur,  maxime  distant;  sci¬ 
licet  natura  divina,  et  humana:  distant  enim  in  infinitum;  ergo  hujusmodi 
est  minima  unio. 

3.  Praeterea.  Per  unionem  fit  aliquid  unum:  sed  ex  unione  animae,  et 
corporis  in  nobis  fit  aliquid  unum  in  persona,  et  natura:  ex  unione  autem 
divinae,  et  humanae  naturae  fit  aliquid  unum  solum  in  persona;  ergo  major 
est  unio  animae  ad  corpus,  quam  divinae  naturae  ad  humanam;  et  sic  unio, 
de  qua  loquimur,  non  importat  maximam  unitatem. 

Sed  contra  est,  quod  August.  dicit  in  1.  de  Trinit.  (cap.  10.)  quod  homo 
potius  est  in  Filio  Dei,  quam  Filius  in  Patre:  Filius  autem  est  in  Patre  per  uni¬ 
tatem  essentiae,  homo  vero  est  in  Filio  per  unionem  incarnationis;  ergo  major 
est  unio  incarnationis,  quam  unitas  divinae  essentiae,  quae  tamen  est  maxima, 
unionum;  et  sic  per  consequens  unio  incarnationis  importat  maximam  uni¬ 
tatem. 

Respondeo  dicendum,  quod  unio  importat  conjunctionem  aliquorum  in 
aliquo  uno:  potest  ergo  unio  incarnationis  dupliciter  accipi:  uno  modo  ex  parte 
eorum  quae  conjunguntur:  alio  modo  ex  parte  ejus,  in  quo  conjunguntur;  et 
ex  hac  parte  hujusmodi  unio  habet  praeeminentiam  inter  alias  uniones-  nam 
unitas  personae  divinae,  in  qua  uniuntur  duae  naturae,  est  maxima :  non  autem 
habet  praeeminentiam  ex  parte  eorum,  quae  conjunguntur. 

Ad  primum  ergo  dicendum,  quod  unitas  divinae  personae  est  major,  quam 
unitas  numeralis,  quae  scilicet  est  principium  numeri ;  nam  unitas  divinae 
personae  est  unitas  increata  per  se  subsistens,  non  recepta  in  aliquo  per  par¬ 
ticipationem:  est  etiam  in  se  completa,  habens  in  se  quidquid  pertinet  ad 
rationem  unitatis;  et  ideo  non  competit  sibi  ratio  partis,  sicut  unitati  nume¬ 
rali,  quae  est  pars  numeri,  et  quae  participatur  in  rebus  numeratis;  et  ideo 
quantum  ad  hoc  unio  incarnationis  praeeminet  unitati  numerali,  ratione  sci 

licet  unitatis  divinae  personae,  non  autem  ratione  naturae  humanae,  quae 
non  est  ipsa  unitas  divinae  personae,  sed  est  ei  unita. 

Ad  secundum  dicendum,  quod  ratio  illa  procedit  ex  parte  conjunctorum, 
non  autem  ex  parte  personae,  in  qua  facta  est  unio. 

Ad  tertium  dicendum,  quod  unitas  divinae  personae  est  major  unitas, 
quam  unitas  et  personae,  et  naturae  in  nobis;  et  ideo  unio  incarnationis  est 
major,  quam  unio  animae,  et  corporis  in  nobis;  quia  vero  illud  quod  in  con¬ 
trarium  objicitur,  falsum  supponit,  scilicet  quod  major  sit  unio  incarnationis, 
quam  unitas  personarum  divinarum  in  essentia,  dicendum  est  ad  auctoritatem 
Augustini,  quod  humana  natura  non  est  magis  in  Filio  Dei,  quam  Filius  Dei 
in  Patre,  sed  multo  minus:  sed  ipse  homo  quantum  ad  aliquid  est  in  Filio 
magis,  quam  Filius  in  Patre:  inquantum  scilicet  idem  supponitur  in  hoc  quod 
dico  homo,  prout  sumitur  pro  Christo,  et  in  hoc  quod  dico  Filius  Dei:  non 
autem  est  idem  suppositum  Patris,  et  Filii. 

ARTICULUS  X.  16 

UTRUM  UNIO  DUARUM  NATURARUM  IN  CHRISTO  SIT  FACTA 

PER  GRATIAM. 

(Infr.  q.  6.  et  Feri.  q.  29.  art.  1.  et  3.  Dist.  13.  q.  3.  art.  1.). 

Ad  decimum  sic  proceditur.  Videtur,  quod  unio  incarnationis  non  sit  facta 
per  gratiam  :  gratia  enim  est  accidens  quoddam,  ut  in  secunda  parte  habitum 
est  (1-2.  q.  110.  art.  2.) :  sed  humanae  naturae  unio  ad  divinam  non  est  facta 
per  accidens,  ut  supra  ostensum  est  (art.  6.  htj.q.);  ergo  videtur,  quod  unio 
incarnationis  non  sit  facta  per  gratiam. 

2.  Praeterea.  Gratiae  subjectum  est  anima:  sed,  sicut  dicitur  Colos.  2.: 
In  Christo  inhabitavit  plenitudo  divinitatis  corporaliter ;  ergo  videtur,  quod  illa 
unio  non  sit  facta  per  gratiam. 

3.  Praeterea.  (Quilibet  Sanctus  Deo  unitur  per  gratiam;  si  igitur  unio 
incarnationis  fuit  per  gratiam,  videtur,  quod  non  aliter  dicatur  Christus  esse 
Deus,  quam  alii  sancti  homines. 

Sed  contra  est,  quod  Augustinus  dicit  in  lib.  de  Praedestinatione  San¬ 
ctorum  (cap.  13.)  :  «  Ea  gratia  fit  ab  initio  fidei  suae  homo  quicumque  Chri¬ 
stianus,  qua  gratia  homo  ille  ab  initio  suo  factus  est  Christus  »  :  sed  homo  ille 
factus  est  Christus  per  unionem  ad  divinam  naturam;  ergo  unio  illa  fuit  per 
gratiam. 

Respondeo  dicendum,  quod,  sicut  in  2.  parte  dictum  est  (1-2.  q.  110.  art.  1.), 
gratia  dupliciter  dicitur:  uno  modo  ipsa  voluntas  Dei  gratis  aliquid  dantis:  alio 
modo  ipsum  gratuitum  donum  Dei:  indiget  autem  humana  natura  gratuita 
Dei  voluntate,  ad  hoc  quod  elevetur  in  Deum,  cum  hoc  sit  supra  facultatem 
suae  naturae:  elevatur  autem  humana  natura  in  Deum  dupliciter:  uno  modo 
per  operationem,  qua  scilicet  sancti  cognoscunt,  et  amant  Deum:  alio  modo 
per  esse  personale,  qui  quidem  modus  est  singularis  Christo,  in  quo  humana 
natura,  assumpta  est  ad  hoc,  quod  sit  in  persona  Filii  Dei.  Marrifestum  est 
autem,  quod  ad  perfectionem  operationis  requiritur,  quod  potentia  sit  perfecta 
per  habitum:  sed  quod  natura  habeat  esse  in  supposito  suo  non  fit  mediante 
aliquo  habitu ;  sic  ergo  dicendum  est,  quod  si  gratia  accipiatur  ipsa  Dei  vo¬ 
luntas  gratis  aliquid  faciens,  vel  gratum,  seu  acceptum  aliquem  habens,  unio 

incarnationis  facta  est  per  gratiam,  sicut  et  unio  sanctorum  ad  Deum  per 
cognitionem,  et  amorem:  si  vero  gratia  dicatur  ipsum  gratuitum  Dei  donum, 
sic  ipsum  quod  est  humanam  naturam  esse  unitam  personae  divinae,  potest 
dici  quaedam  gratia;  inquantum  nullis  praecedentibus  meritis  hoc  est  factum ; 
non  autem  ita  quod  sit  aliqua  gratia  habitualis,  qua  mediante  talis  unio  fiat. 

Ad  primum  ergo  dicendum,  quod  gratia,  quae  est  accidens,  est  quaedam 
similitudo  divinitatis  participata  in  homine :  per  incarnationem  autem  humana 
natura  non  dicitur  participasse  similitudinem  aliquam  divinae  naturae ;  sed 
dicitur  esse  conjuncta  ipsi  divinae  naturae  in  persona  Filii:  majus  autem  est 
ipsa  res,  quam  similitudo  ejus  participata. 

Ad  secundum  dicendum,  quod  gratia  habitualis  est  solum  in  anima :  sed 
gratia,  idest  gratuitum  Dei  donum,  quod  est  uniri  divinae  personae,  pertinet 
ad  totam  naturam  humanam,  quae  componitur  ex  anima,  et  corpore;  et  per 
hunc  modum  dicitur  plenitudo  divinitatis  in  Christo  corporaliter  habitasse, 
quia  est  unita  divina  natura  non  solum  animae,  sed  etiam  corpori:  quamvis 
etiam  possit  dici,  quod  dicitur  habitasse  in  Christo  corporaliter,  idest  non 
umbraliter,  sicut  habitavit  in  Sacramentis  veteris  legis,  de  quibus  ibidem 
subditur  quod  sunt  umbra  futurorum:  corpus  autem  est  Christus,  prout  sci¬ 
licet  corpus  contra  umbram  dividitur.  Dicunt  etiam  quidam,  quod  divinitas 
dicitur  in  Christo  habitasse  corporaliter,  idest  tribus  modis:  sicut  corpus  habet 
tres  dimensiones:  uno  modo  per  essentiam,  praesentiam,  et  potentiam,  sicut 
in  caeteris  creaturis:  alio  modo  per  gratiam  gratum  facientem ;  sicut  in  sanctis : 
tertio  per  unionem  personalem,  quod  est  proprium  ipsi  Christo. 

Unde  patet  responsio  ad  tertium:  quia  scilicet  unio  incarnationis  non 
est  facta  solum  per  gratiam  habitualem,  sicut  alii  sancti  uniuntur  Deo,  sed 
secundum  subsistentiam,  sive  personam. 


ARTICULUS  XI.  17 

UTRUM  UNIONEM  VERBI  INCARNATI  ALIQUA  MERITA  PRAECESSERINT. 

(1-2.  q.  qS.  art.  4.  et  3.  Dist.  4.  q.  3.  art.  1.  et  Rom.  1.  lect.  3. 
et  Heb.  1.  lect.  49.). 

Ad  undecimum  sic  proceditur.  Videtur,  quod  unio  incarnationis  fuerit 
aliqua  merita  subsecuta;  quia,  super  illud  Psal.  32.:  Fiat  misericordia  tua  super 
nos,  quemadmodum,  etc.,  dicit  Gloss.  (ordin.  implic.)  :  «  Hic  insinuatur  deside¬ 
rium  Prophetae  de  incarnatione,  et  meritum  impletionis » ;  ergo  incarnatio 
cadit  sub  merito. 

2.  Praeterea.  Quicumque  meretur  aliquid,  meretur  illud,  sine  quo  illud 
haberi  non  potest:  sed  antiqui  Patres  merebantur  vitam  aeternam,  ad  quam 
pervenire  non  poterant,  nisi  per  incarnationem :  dicit  enim  Gregor,  in  lib.  13. 
Moral.  (cap.  13.  in  fin.)  :  «  Hi  qui  ante  Christi  adventum  in  hunc  mundum  ve¬ 
nerunt,  quantamlibet  justitiae  virtutem  haberent,  ex  corporibus  educti,  in  sinum 
coelestis  patriae  statim  recipi  nullo  modo  poterant:  quia  nondum  ille  vene¬ 
rat,  qui  justorum  animas  in  perpetua  sede  collocaret » ;  ergo  videtur,  quod 
meruerint  incarnationem. 

3.  Praeterea.  De  beata  Virgine  cantatur,  quod  Dominum  omnium  meruit 
portare:  quod  quidem  factum  est  per  incarnationem;  ergo  incarnatio  cadit 
sub  merito. 

Sed  contra  est,  quod  Augustinus  dicit  in  lib.  de  Praedestin.  Sanet,  (cap.  ip): 

«  Quisquis  in  capite  nostro  praecedentia  merita  singularis  illius  generationis 
invenerit,  ipse  in  nobis  membris  ejus  praecedentia  merita  multiplicatae  rege¬ 
nerationis  inquirat »  :  sed  nulla  merita  praecesserunt  regenerationem  nostram, 
secundum  illud  ad  Titum  3.:  Non  ex  operibus  justitiae,  quae  fecimus  nos,  sed 
secundum  suam  misericordiam  salvos  nos  fecit  per  lavacrum  regenerationis:  ergo 
nec  illam  Christi  generationem  aliqua  merita  praecesserunt. 

Respondeo  dicendum,  quod  quantum  ad  ipsum  Christum,  manifestum  est 
ex  praemissis  (art.  praec.),  quod  nulla  ejus  merita  potuerunt  praecedere  unio¬ 
nem:  non  enim  ponimus,  quod  ante  fuerit  purus  homo,  et  postea  per  me¬ 
ritum  bonae  vitae  obtinuerit  esse  Filius  Dei;  sicut  posuit  Photinus  :  sed  po¬ 
nimus,  quod  a  principio  suae  conceptionis  ille  homo  vere  fuerit  Filius  Dei, 
utpote  non  habens  aliam  hypostasim,  quam  Filii  Dei,  secundum  illud  Lucae  1.: 
Ouod  ex  te  nascetur  sanctum,  vocabitur  Filius  Dei;  et  ideo  omnis  operatio  illius 
hominis  subsecuta  est  unionem;  ergo  nulla  ejus  operatio  potuit  esse  meritum 
unionis:  sad  neque  etiam  opera  alterius  cujuscumque  hominis  potuerunt  esse 
meritoria  hujus  unionis  ex  condigno :  primo  quidem,  quia  opera  meritoria 
hominis  proprie  ordinantur  ad  beatitudinem,  quae  est  virtutis  praemium,  et 
consistit  in  plena  Dei  fruitione:  unio  autem  incarnationis,  cum  sit  in  esse 
personali,  transcendit  unionem  beatae  mentis  ad  Deum,  quae  est  per  actum 
fruentis,  et  ideo  non  potest  cadere  sub  merito  :  secundo,  quia  gratia  non  po¬ 
test  cadere  sub  merito,  principium  enim  meriti  non  cadit  sub  merito,  et 
ideo  nec  ipsa  gratia,  quia  est  merendi  principium;  unde  multo  minus  incar¬ 
natio  cadit  sub  merito,  quae  est  principium  gratiae,  secundum  illud  Joan.  1.  : 
Gratia,  et  veritas  per  Jesum  Christum  facta  est :  tertio ,  quia  incarnatio  Christi 
est  reformativa  totius  humanae  naturae,  et  ideo  non  cadit  sub  merito  ali- 
cujus  hominis  singularis:  quia  bonum  alicujus  puri  hominis  non  potest  esse 
causa  boni  totius  naturae:  ex  congruo  tamen  meruerunt  sancti  Patres  incar¬ 
nationem  desiderando,  et  petendo :  congruum  enim  erat,  ut  Deus  exaudiret 
eos,  qui  ei  obediebant. 

Et  per  hoc  patet  responsio  ad  primum. 

Ad  secundum  dicendum,  quod  hoc  est  falsum,  quod  sub  merito  cadit 
omne  illud,  sine  quod  praemium  esse  non  potest;  quaedam  enim  sunt,  quae 
non  solum  requiruntur  ad  praemium,  sed  etiam  praeexiguntur  ad  meritum, 
sicut  divina  bonitas,  et  ejus  gratia,  et  ipsa  hominis  natura:  et  similiter  incar¬ 
nationis  mysterium  est  principium  merendi,  quia  de  plenitudine  Christi  omnes 
accepimus,  ut  dicitur  Joan.  1. 

Ad  tertium  dicendum,  quod  beata  Virgo  dicitur  meruisse  portare  Do¬ 
minum  omnium,  non  quia  meruit  ipsum  incarnari,  sed  quia  meruit  ex  gratia 
sibi  data  illum  puritatis,  et  sanctitatis  gradum,  ut  congrue  posset  esse 
mater  Dei. 


ARTICULUS  XII.  18 

UTRUM  GRATIA  UNIONIS  FUERIT  HOMINI  CHRISTO  NATURALIS. 

(Infr.  q.  7.  art.  13.  ad  2.  et  q.  34.  art.  3.  ad  2. 
et  3.  Dist.  4.  q.  3.  art.  2.). 

Ad  duodecimum  sic  proceditur.  Videtur,  quod  gratia  unionis  non  luerit 
homini  Christo  naturalis:  unio  enim  incarnationis  non  est  facta  in  natura, 

sed  in  persona,  ut  dictum  est  (art.  2.  huj.  q.) :  sed  unumquodque  deter¬ 
minatur  a  termino;  ergo  gratia  illa  magis  debet  dici  personalis,  quam  na¬ 
turalis. 

2.  Praeterea.  Gratia  dividitur  contra  naturam ;  sicut  gratuita,  quae  sunt 
a  Deo,  distinguuntur  contra  naturalia,  quae  sunt  a  principio  intrinseco :  sed 
eorum,  quae  ex  opposito  dividuntur,  unum  non  denominatur  ab  alio ,  ergo 
gratia  Christi  non  est  ei  naturalis. 

3.  Praeterea.  Naturale  dicitur,  quod  est  secundum  naturam:  sed  gratia 
unionis  non  est  naturalis  Christo  secundum  naturam  divinam,  quia  sic  con¬ 
veniret  aliis  personis :  nec  etiam  naturalis  est  ei  secundum  naturam  huma¬ 
nam;  quia  sic  conveniret  omnibus  hominibus,  qui  sunt  ejusdem  naturae  cum 
ipso ;  igitur  videtur,  quod  nullo  modo  gratia  unionis  sit  Christo  naturalis. 

Sed3 contra  est,  quod  Augustinus  dicit  in  Enchir.  (cap.  40.):  «  In  humanae 
naturae  susceptione  fit  quodammodo  ipsa  gratia  illi  homini  naturalis,  quae 
nullum  possit  admittere  peccatum. 

Respondeo  dicendum,  quod  secundum  Philos.  in  5-  Metaphys.  (tex.  p) , 
natura  uno  modo  dicitur  ipsa  nativitas,  alio  modo  essentia  rei ,  unde  naturale 
potest  aliquid  dici  dupliciter:  uno  modo,  quod  est  tantum  ex  principiis  essentia¬ 
libus  rei,  sicut  igni  naturale  est  sursum  ferri :  alio  modo  dicitur  esse  homini  natu¬ 
rale,  quod  ab  ipsa  nativitate  habet,  secundum  illud  Ephes.2.:  Eramus  natura  filii 
irae,  et  Sapient.  13.:  Nequam  est  natio  eorum,  et  naturalis  malitia  ipsorum:  gratia 
igitur  Christi,  sive  unionis,  sive  habitualis,  non  potest  dici  naturalis,  quasi 
causata  ex  principiis  humanae  naturae  in  Christo :  quamvis  possit  dici  natu¬ 
ralis,  quasi  proveniens  in  naturam  humanam  Christi,  causante  divina  natura 
ipsius :  dicitur  autem  naturalis  utraque  gratia  in  Christo,  inquantum  eam  a 
nativitate  habuit:  quia  ab  initio  conceptionis  fuit  natura  humana  divinae  per¬ 
sonae  unita,  et  anima  ejus  fuit  munere  gratiae  repleta. 

Ad  primum  ergo  dicendum,  quod  licet  unio  non  sit  facta  in  natura,  est 
tamen  causata  ex  virtute  divinae  naturae,  quae  est  vere  natura  Christi :  et 
etiam  convenit  Christo  a  principio  suae  nativitatis. 

Ad  secundum  dicendum,  quod  non  secundum  idem  dicitur  gratia,  et  na¬ 
turalis  :  sed  gratia  quidem  dicitur,  inquantum  non  est  ex  merito  :  naturalis 
autem  dicitur,  inquantum  est  ex  virtute  divinae  naturae  in  humanitate  Christi 
ab  ejus  nativitate. 

Ad  tertium  dicendum,  quod  gratia  unionis  non  est  naturalis  Christo 
secundum  humanam  naturam,  quasi  ex  principiis  humanae  naturae  causata, 
et  ideo  non  oportet,  quod  conveniat  omnibus  hominibus:  est  tamen  naturalis 
ei  secundum  humanam  naturam  propter  proprietatem  nativitatis  ipsius,  prout 
sic  conceptus  est  ex  Spiritu  Sancto,  ut  esset  idem  naturalis  filius  Dei,  et  ho¬ 
minis  :  secundum  vero  divinam  naturam  est  ei  naturalis,  inquantum  divina 
natura  est  principium  activum  hujus  gratiae;  et  hoc  convenit  toti  Trinitati 3 
scilicet  hujus  gratiae  esse  activum  principium. 

QUAESTIO  III. 

T’H  MODO  UNIONIS  EX  PARTE  PERSONAE  ASSUMENTIS, 
IN  OCTO  ARTICULOS  DIVISA. 


Deinde  considerandam  est  de  unione  ex  parte  personae  assumentis. 

Et  circa  hoc  quaeruntur  octo. 

Primo.  Utrum  assumere  conveniat  personae  divinae. 

Secundo.  Utrum  conveniat  naturae  divinae. 

Tertio.  Utrum  natura  possit  assumere  abstracta  personalitate. 

Quarto.  Utrum  una  persona  possit  assumere  sine  alia. 

Quinto.  Utrum  quaelibet  persona  possit  assumere. 

Sexto.  Utrum  plures  personae  possint  assumere  unam  numero  naturam. 

Septimo.  Utrum  una  persona  possit  assumere  duas  numero  naturas. 

Octavo.  Utrum  magis  fuerit  conveniens  de  persona  Filii  Dei,  quod  as¬ 
sumpserit  humanam  naturam,  quam  de  alia  persona  divina. 

ARTICULUS  I.  :9 

UTRUM  PERSONAE  DIVINAE  CONVENIAT  ASSUMERE 
NATURAM  CREATAM. 

(3.  Dist.  5.  q.  2.  art.  1.). 

Ad  primum  sic  proceditur.  Videtur,  quod  personae  divinae  non  conveniat 
assumere  naturam  creatam:  persona  enim  divina  significat  aliquid  maxime 
perfectum:  perfectum  autem  est,  cui  non  potest  fieri  additio:  cum  igitur  assu¬ 
mere  sit  quasi  ad  se  sumere,  ita  quod  assumptum  addatur  assumenti,  videtur 
quod  personae  divinae  non  conveniat  assumere  naturam  creatam. 

2.  Praeterea.  Illud,  ad  quod  aliquid  assumitur,  communicatur  quodam¬ 
modo  ei.  quod  in  ipsum  assumitur;  sicut  dignitas  communicatur  ei,  qui  in 
dignitatem  assumitur:  sed  de  ratione  personae  est,  quod  sit  incommunica- 
Dilis,  ut  in  1.  parte  dictum  est  (q.  29.  art.  1.);  ergo  personae  divinae  non 
convenit  assumere,  quod  est  ad  se  sumere. 

3.  Praeterea.  Persona  constituitur  per  naturam:  sed  inconveniens  est, 
quod  constitutum  assumat  constituens:  quia  effectus  non  agit  in  suam  causam; 
ergo  personae  non  convenit  assumere  naturam. 

Sed  contra  est,  quod  August.  (Fulgentius)  dicit  deFideadPetrumfcap^.,): 
«  Formam,  idest  naturam  servi  in  suam  accepit  Deus  ille  (scilicet  unigenitus) 
personam»:  sed  Deus  unigenitus  est  persona;  ergo  personae  competit  acci¬ 
pere  naturam,  quod  est  assumere. 

Respondeo  dicendum,  quod  in  verbo  assumptionis  duo  importantur;  vi¬ 
delicet  principium  actus,  et  terminus:  dicitur  enim  assumere,  quasi  ad  se  su¬ 
mere:  hujus  autem  sumptionis  persona  est  et  principium,  et  terminus:  prin¬ 
cipium  quidem,  quia  personae  proprie  competit  agere,  hujusmodi  autem 

sumptio  carnis  per  actionem  divinam  facta  est;  similiter  etiam  persona  est 
hujus  sumptionis  terminus:  quia,  sicut  supra  dictum  est  (q.  praec.  art.  i.  et  2.), 
unio  facta  est  in  persona,  non  in  natura;  et  sic  patet,  quod  propriissime  com¬ 
petit  personae  assumere  naturam. 

Ad  primum  ergo  dicendum,  quod  cum  persona  divina  sit  infinita,  non  po¬ 
test  ei  fieri  additio ;  unde  Cyrillus  dicit  in  epist.  Synodali  Ephes.  Concil.  (quae 
inscribitur:  Cyrillus  et  Synodus  ex  Aegypti,  etc.,  can.  5.  et  habetur  in  eo  Concilio, 
quod  est  Generale  3.  part.  1.  cap.  26.)  :  «Non  secundum  appositionem  conjun¬ 
ctionis  intelligimus  modum  »,  sicut  etiam  in  unione  hominis  ad  Deum,  quae 
est  per  gratiam  adoptionis,  non  additur  aliquid  Deo:  sed  illud  quod  divinum 
est,  apponitur  homini;  unde  non  Deus,  sed  homo  perficitur. 

Ad  secundum  dicendum,  quod  persona  dicitur  incommunicabilis,  inquan- 
tum  non  potest  de  pluribus  suppositis  praedicari:  nihil  tamen  prohibet,  plura 
de  persona  praedicari;  unde  non  est  contra  rationem  personae  sic  commu¬ 
nicari,  ut  subsistat  in  pluribus  naturis ;  quia  etiam  in  personam  creatam  pos¬ 
sunt  plures  naturae  concurrere  accidentaliter;  sicut  in  persona  unius  hominis 
invenitur  quantitas,  et  qualitas:  hoc  autem  est  proprium  divinae  personae 
propter  ejus  infinitatem,  ut  fiat  in  ea  concursus  naturarum,  non  quidem  ac¬ 
cidentaliter,  sed  secundum  subsistentiam. 

Ad  tertium  dicendum,  quod,  sicut  supra  dictum  est  (q.  2.  art.  1.),  natura 
humana  non  constituit  personam  divinam  simpliciter ;  sed  constituit  eam,  se¬ 
cundum  quod  denominatur  a  tali  natura :  non  enim  ex  natura  humana  habet 
Filius  Dei,  quod  sit  simpliciter,  cum  fuerit  ab  aeterno ;  sed  solum  quod  sit 
homo :  sed  secundum  naturam  divinam  constituitur  persona  divina  simpliciter ; 
unde  persona  divina  non  dicitur  assumere  divinam  naturam,  sed  humanam- 


ARTICULUS  II.  20 

UTRUM  DIVINAE  NATURAE  CONVENIAT  ASSUMERE. 

(3.  Dist.  5.  q.  2.  art.  2.). 

Ad  secundum  sic  proceditur.  Videtur,  quod  naturae  divinae  non  conve¬ 
niat  assumere;  quia,  sicut  dictum  est  (art.  praec.),  assumere  dicitur,  quasi  ad 
se  sumere :  sed  natura  divina  non  sumpsit  ad  se  humanam  naturam ;  quia 
non  est  facta  unio  in  natura,  sed  in  persona,  sicut  supra  dictum  est  (q.  2. 
art.  1.  et  2.) ;  ergo  naturae  divinae  non  competit  assumere  naturam  humanam. 

2.  Praeterea.  Natura  divina  communis  est  tribus  personis;  si  ergo  na¬ 
turae  convenit  assumere,  sequitur  quod  conveniat  tribus  personis:  et  ita  Pater 
assumpsit  naturam  humanam,  sicut  et  Filius :  quod  est  erroneum. 

3.  Praeterea.  Assumere  est  agere:  agere  autem  convenit  personae,  non 
naturae,  quae  magis  significatur  ut  principium,  quo  agens  agit;  ergo  assu¬ 
mere  non  convenit  naturae. 

Sed  contra  est,  quod  August.  dicit  in  lib.  de  Fide  ad  Pet.  (cap.  2.): 
«  Illa  natura,  quae  semper  genita  manet  ex  Patre  »  (idest  quae  est  per  ge¬ 
nerationem  aeternam  accepta  a  Patre),  «  naturam  nostram  a  matre  sine  pec¬ 
cato  suscepit ». 

_  Respondeo  dicendum,  quod,  sicut  dictum  est  (art.  praec.),  in  verbo  assum¬ 
ptionis,  duo  significantur:  scilicet:  principium  actionis,  et  terminus  ejus:  esse 
autem  assumptionis  principium,  convenit  naturae  divinae  secundum  seipsam  ; 

quia  ejus  virtute  assumptio  facta  est:  sed  esse  terminum  assumptionis,  non 
convenit  naturae  divinae  secundum  seipsam,  sed  ratione  personae,  in  qua 
consideratur;  et  ideo  primo  quidem,  et  propriissime  persona  dicitur  assu¬ 
mere:  secundario  autem  potest  dici,  quod  etiam  natura  assumpsit  naturam 
ad  sui  personam:  et  secundum  etiam  hunc  modum  dicitur  natura  incarnata, 
non  quasi  sit  in  carnem  conversa,  sed  quia  naturam  carnis  assumpsit;  unde 
Damasc.  dicit  (lib.  ].  Orth.  Fid.  cap.  6.) :  «Dicimus  naturam  Dei  incarnatam 
esse,  secundum  beatos  Athauasium,  et  Cyrillum». 

Ad  primum  ergo  dicendum,  quod  ly  se  est  reciprocum,  et  refert  idem  sup¬ 
positum:  natura  autem  divina  non  differt  supposito  a  persona  Verbi;  et  ideo 
inquantum  natura  divina  sumit  naturam  humanam  ad  personam  Verbi,  di¬ 
citur  eam  ad  se  sumere :  sed  quamvis  Pater  sumat  naturam  humanam  ad  per¬ 
sonam  Verbi;  non  tamen  propter  hoc  sumit  eam  ad  se,  quia  non  est  idem 
suppositum  Patris,  et  Verbi;  et  ideo  non  potest  dici  proprie,  quod  Pater  as¬ 
sumat  naturam  humanam. 

Ad  secundum  dicendum,  quod  illud  quod  convenit  naturae  divinae  se¬ 
cundum  se,  convenit  tribus  personis;  sicut  bonitas,  sapientia,  et  hujusmodi: 
sed  assumere  convenit  ei  ratione  personae  Verbi,  sicut  dictum  est  (in  corp. 
ari.) ;  et  ideo  soli  illi  personae  convenit. 

Ad  tertium  dicendum,  quod  sicut  in  Deo  idem  est  quod  est,  et  quo  est; 
etiam  in  eo  idem  est  quod  agit,  et  quo  agit :  quia  unumquodque  agit,  in¬ 
quantum  est  ens;  unde  natura  divina  est  illud,  quo  Deus  agit,  et  est  ipse 
Deus  agens. 

BSTRACTA  PERSONALITATE  PER  INTELLECTUM, 


NATURA  POSSIT  ASSUMERE. 
(y  Dist.  y  q.  2.  ari.  y). 


Ad  tertium  sic  proceditur.  Videtur,  quod  abstracta  personalitate  per  in¬ 
tellectum,  natura  non  possit  assumere:  dictum  est  enim  (ari.  i.  huj.  q.), 
quod  naturae  convenit  assumere  ratione  personae:  sed  quod  convenit  alicui 
ratione  alicujus,  remoto  eo,  non  potest  ei  convenire;  sicut  corpus,  quod  est 
visibile  ratione  coloris,  sine  colore  videri  non  potest;  ergo,  abstracta  perso¬ 
nalitate  per  intellectum,  natura  assumere  non  potest. 

2.  Praeterea.  Assumptio  importat  terminum  unionis,  ut  dictum  est  ( loc . 
cit.):  sed  unio  non  potest  fieri  in  natura,  sed  solum  in  persona;  ergo,  abstracta 
personalitate,  natura  divina  non  potest  assumere. 

3.  Praeterea.  In  1.  parte  dictum  est  (q.  4o.art.y),  quod  in  divinis,  abstracta 
personalitate,  nihil  manet:  sed  assumens  est  aliquid;  ergo,  abstracta  perso¬ 
nalitate,  non  potest  divina  natura  assumere. 

Sed  contra  est,  quod  in  divinis  personalitas  dicitur  proprietas  personalis; 
quae  triplex  est;  scilicet:  paternitas,  filiatio,  et  processio,  ut  in  1.  parte  dictum 
est  (q.  30.  art.  2.):  sed  remotis  his  per  intellectum,  adhuc  remanet  Dei  omni¬ 
potentia,  per  quam  est  facta  incarnatio:  sicut  Angelus  dicit  Luc.  1.:  Non  erit 
impossibile  apud  Deum  omne  verbum;  ergo  videtur,  quod  remota  personalitate, 
natura  divina  possit  assumere. 

Respondeo  dicendum,  quod  intellectus  dupliciter  se  habet  ad  divina:  uno 
modo,  ut  cognoscat  Deum  sicuti  est:  et  sic  impossibile  est,  quod  circumseri 

batur  per  intellectum  aliquid  a  Deo,  et  quod  aliud  remaneat:  quia  totum  quod 
est  in  Deo,  est  unum,  salva  distinctione  personarum :  quarum  tamen  una 
tollitur,  sublata  alia:  quia  distinguuntur  solum  relationibus,  quas  oportet  esse 
simul:  alio  modo  se  habet  intellectus  ad  divina,  non  quidem  quasi  cognoscens 
Deum  ut  est,  sed  per  modum  suum,  scilicet  multipliciter  et  divisim,  id  quod 
in  Deo  est  unum;  et  per  hunc  modum  potest  intellectus  noster  intelligere 
bonitatem,  et  sapientiam  divinam,  et  alia  hujusmodi,  quae  dicuntur  essen¬ 
tialia  attributa,  non  intellecta  paternitate,  vel  filiatione,  quae  dicuntur  perso¬ 
nalitates;  et  secundum  hoc,  abstracta  personalitate  per  intellectum,  possumus 
adhuc  intelligere  naturam  assumentem. 

Ad  primum  ergo  dicendum,  quod  quia  in  divinis  idem  est  quo  est,  et 
quod  est,  quidquid  eorum  quae  attribuuntur  Deo  in  abstracto,  secundum  se 
consideretur,  aliis  circumscriptis,  erit  aliquid  subsistens,  et  per  consequens 
persona,  cum  sit  in  natura  intellectuali;  sicut  igitur  nunc  positis  proprieta¬ 
tibus  personalibus  in  Deo  dicimus  tres  personas:  ita  exclusis  per  intellectum 
proprietatibus  personalibus,  remanebit  in  consideratione  nostra  natura  divina, 
ut  subsistens,  et  ut  persona;  et  per  hunc  modum  potest  intelligi,  quod  assu¬ 
mat  naturam  humanam  ratione  suae  subsistentiae,  vel  personalitatis. 

Ad  secundum  dicendum,  quod  etiam  circumscriptis  per  intellectum  per¬ 
sonalitatibus  trium  personarum,  remanebit  in  intellectu  una  personalitas  Dei, 
ut  Judaei  intelligunt;  ad  quam  poterit  terminari  assumptio,  sicut  nunc  dicimus 
eam  terminari  ad  personam  Verbi. 

Ad  tertium  dicendum,  quod  abstracta  personalitate  per  intellectum,  di¬ 
citur  nihil  remanere  per  modum  resolutionis,  quasi  aliud  sit  quod  subjicitur 
relationi,  et  aliud  ipsa  relatio:  quia  quidquid  consideratur  in  Deo,  conside¬ 
ratur  ut  suppositum  subsistens:  potest  tamen  aliquid  eorum  quae  dicuntur  de 
Deo,  intelligi  sine  alio,  non  per  modum  resolutionis,  sed  per  modum  jam 
dictum  (in  corp.  art.). 

ARTICULUS  IV.  22 

UTRUM  UNA  PERSONA  POSSIT  SINE  ALIA 
NATURAM  CREATAM  ASSUMERE. 

(i-  Dist.  1.  q.  2.  art.  1.). 

Ad  quartum  sic  proceditur.  Videtur,  quod  una  persona  non  possit  as¬ 
sumere  naturam  ereatam,  alia  non  assumente:  «  Indivisa  enim  sunt  opera 
rmitatis  »,  ut  dicit  August.  in  Enchirid.  (cap.  38.):  sicut  autem  trium  per¬ 
sonarum  est  una  essentia,  ita  et  una  operatio:  sed  assumere  est  operatio 
quaedam;  ergo  non  potest  conveniri  uni  personae  divinae,  quin  conve¬ 
2.  Praeterea.  Sicut  dicimus  personam  Filii  incarnatam,  ita  et  naturam  : 

«  ota  enim  divina  natura  in  una  suarum  hypostasum  incarnata  est  »  ut 
dicit  Damasc.  in  3.  lib.  (Orth.  Fid.  cap.  6.)  :  sed  natura  communis  est  tribus 
personis ;  ergo  et  assumptio. 

.  3-  Praeterea.  Sicut  humana  natura  in  Christo  assumpta  est  a  Deo  -  ita 
etiam  homines  per  gratiam  assumuntur  ab  ipso,  secundum  illud  Rom.  Ia.  : 
Deus  dium  assumpsit:  sed  haec  assumptio  communiter  pertinet  ad  omnes  per¬ 
sonas;  ergo  et  prima.  t 

Sed  contra  est,  quod  Dion.  2.  cap.  de  Div.  Nom,  (lect.  1.  et  2.),  incar¬ 
nationis  mysterium  dicit  pertinere  ad  discretam  theologiam,  secundum  quam 
scilicet  aliquid  distincti  dicitur  de  divinis  personis. 

Respondeo  dicendum,  quod,  sicut  dictum  est  ( art.  1.  huj.  q.),  assumptio 
duo  importat;  scilicet:  actum  assumentis,  et  terminum  assumptionis:  actus  au- 
tem  assumentis  procedit  ex  divina  virtute ;  quae  communis  est  tribus  perso- 
nis :  secf  terminus  assumptionis  est  persona,  sicut  dictum  est  (loc.  cit.);  et  ideo 
id  quod  est  actionis  in  assumptione,  commune  est  tribus  personis :  sed  id 
quod  pertinet  ad  rationem  termini,  convenit  ita  uni  personae,  quod  non  alii: 
tres  enim  personae  fecerunt,  ut  humana  natura  uniretur  um  personae  Filii. 

Ad  primum  ergo  dicendum,  quod  ratio  illa  procedit  ex  parte  operationis: 
et  sequeretur  conclusio,  si  solam  illam  operationem  importaret  absque  ter¬ 
mino,  qui  est  persona. 

Ad  secundum  dicendum,  quod  natura  dicitur  incarnata,  sicut  et  assumens, 
ratione  personae,  ad  quam  terminata  est  unio,  sicut  dictum  est  (art.  1.  et  2. 
huj.  q.),  non  autem  prout  est  communis  tribus  personis:  dicitur  autem  tota 
natura  divina  incarnata,  non  quia  sit  incarnata  in  omnibus  personis,  sed  quia 
nihil  deest  de  perfectione  divinae  naturae  personae  incarnatae. 

Ad  tertium  dicendum,  quod  assumptio,  quae  fit  per  gratiam  adoptionis, 
terminatur  ad  quamdam  participationem  divinae  naturae  secundum  quam¬ 
dam  assimulationem  ad  bonitatem  illius,  secundum  illud  2.  Pet.  1.:  Ut  divinae 
consortes  naturae,  etc.,  et  ideo  hujusmodi  assumptio  communis  est  tribus  per¬ 
sonis,  et  ex  parte  principii,  et  ex  parte  termini :  sed  assumptio,  quae  est  per 
gratiam  unionis,  est  communis  ex  parte  principii,  non  autem  ex  parte  ter¬ 
mini,  ut  dictum  est  (in  corp.  art.  et  art.  2.  huj.  q.). 

ARTICULUS  V.  25 

UTRUM  QUAELIBET  PERSONA  DIVINA  POTUERIT 
HUMANAM  NATURAM  ASSUMERE. 

(3.  Dist.  1.  q.  2.  art.  3.). 

Ad  quintum  sic  proceditur.  Videtur,  quod  nulla  alia  persona  divina  po¬ 
tuerit  humanam  naturam  assumere  praeter  personam  Filii:  per  hujusmodi 
enim  assumptionem  factum  est,  quod  Deus  sit  filius  hominis :  sed  inconve¬ 
niens  esset, quod  esse  filius  hominis  conveniret  Patri,  vel  Spiritui  Sancto:  hoc 
enim  vergeret  in  confusionem  divinarum  personarum;  ergo  Pater,  vel  Spi¬ 
ritus  Sanctus  carnem  assumere  non  potuit. 

2.  Praeterea.  Per  incarnationem  divinam  homines  assecuti  sunt  ado¬ 
ptionem  filiorum,  secundum  illud  Rom.  8.:  Non  accepistis  spiritum  servitutis 
iterum  in  timore,  sed  spiritum  adoptionis  filiorum :  sed  filiatio  adoptiva  est  par¬ 
ticipata  similitudo  filiationis  naturalis,  quae  non  convenit  nec  Patri,  nec 
Spiritui  Sancto;  unde  dicitur  Rom.  8.:  Quos  praescivit,  et  praedestinavit  con¬ 
formes  jieri  imaginis  Filii  sui,  ergo  videtur,  quod  nulla  alia  persona  potuerit 
incarnari,  praeter  personam  Filii. 

3.  Praeterea.  Filius  dicitur  missus,  et  genitus  nativitate  temporali,  se¬ 
cundum  quod  incarnatus  est:  sed  Patri  non  convenit  mitti,  qui  etiam  est  in¬ 
nascibilis,  ut  in  1.  parte  habitum  est  (q.  32.  art.  3.  et  q.  43.  art.  4.);  ergo  sal¬ 
tem  persona  Patris  non  potuit  incarnari. 

Sed  contra  est,  quod  quidquid  potest  Filius,  potest  Pater,  et  Spiritus 
Sanctus:  alioquin  non  esset  eadem  potentia  trium  personarum:  sed  Filius 
potuit  incarnari;  ergo  similiter  Pater,  et  Spiritus  Sanctus. 

'  Respondeo  dicendum,  quod,  sicut  dictum  est  (art.  praec.),  assumptio  duo 
importat;  scilicet:  ipsum  actum  assumentis,  et  terminum  assumptionis:  prin¬ 
cipium  autem  actus  est  virtus  divina:  terminus  autem  est  persona:  virtus 
autem  divina  communiter,  et  indifferenter  se  habet  ad  omnes  personas: 
eadem  etiam  est  communis  ratio  personalitatis  in  tribus  personis,  licet  proprie¬ 
tates  personales  sint  differentes :  quandocumque  autem  virtus  aliqua  indiffe¬ 
renter  se  habet  ad  plura,  potest  ad  quodlibet  eorum  suam  actionem  termi¬ 
nare  :  sicut  patet  in  potentiis  rationalibus,  quae  se  habent  ad  opposita,  quorum 
utrumque  agere  possunt;  sic  ergo  divina  virtus  potuit  naturam  humanam 
unire  personae  Patris,  vel  Spiritus  Sancti,  sicut  univit  eam  personae  Filii: 
et  ideo  dicendum,  quod  Pater,  vel  Spiritus  Sanctus  potuit  carnem  assumere,  sicut 
et  Filius. 

Ad  primum  ergo  dicendum,  quod  filiatio  temporalis,  qua  Christus  dicitur 
filius  hominis,  non  constituit  personam  ipsius,  sicut  filiatio  aeterna,  sed  est 
quiddam  consequens  nativitatem  temporalem;  unde  si  per  hunc  modum  no¬ 
men  filiationis  ad  Patrem,  vel  Spiritum  Sanctum  transferretur,  nulla  seque¬ 
retur  confusio  divinarum  personarum. 

Ad  secundum  dicendum,  quod  filiatio  adoptiva  est  quaedam  participata 
similitudo  filiationis  naturalis:  sed  fit  in  nobis  appropriate  a  Patre,  qui  est 
principium  naturalis  filiationis,  et  per  donum  Spiritus  Sancti,  qui  est  amor 
Patris,  et  Filii,  secundum  illud  Galat.  4.:  Misit  Deus  Spiritum  Filii  sui  in  corda 
nostra  clamantem:  Abba,  pater;  et  ideo,  sicut  filio  incarnato,  adoptivam  filia¬ 
tionem  accepimus  ad  similitudinem  filiationis  naturalis  ejus;  ita,  Patre  in¬ 
carnato,  adoptivam  filiationem  reciperemus  ab  eo,  tamquam  a  principio  na¬ 
turalis  filiationis,  et  a  Spiritu  Sancto,  tamquam  a  nexu  communi  Patris  et  Filii. 

Ad  tertium  dicendum,  quod  Patri  convenit  esse  innascibilem  secundum 
nativitatem  aeternam;  quod  non  excluderet  nativitas  temporalis  :  mitti  autem 
dicitur  Filius  Dei  secundum  incarnationem,  eo  quod  est  ab  alio,  sine  quo 
incarnatio  non  sufficeret  ad  rationem  missionis. 


ARTICULUS  VI.  24 

UTRUM  PLURES  PERSONAE  DIVINAE  POSSINT  ASSUMERE 
UNAM  NUMERO  NATURAM  HUMANAM. 

(5.  Dist.  1.  q.  2.  art.  4.). 

Ad  sextum  sic  proceditur.  Videtur,  quod  duae  personae  divinae  non  pos¬ 
sint  assumere  unam  et  eamdem  numero  naturam:  hoc  enim  supposito,  aut 
essent  unus  homo,  vel  plures:  sed  non  plures:  sicut  enim  una  natura  divina 
in  personis  pluribus  non  patitur  esse  plures  Deos;  ita  una  natura  humana 
in  pluribus  personis  non  patitur  esse  plures  homines:  similiter  etiam  non 
possent  esse  unus  homo :  quia  unus  homo  est  iste  homo,  qui  demonstrat 
unam  personam:  et  sic  tolleretur  distinctio  trium  personarum  divinarum: 
quod  est  inconveniens;  non  ergo  duae,  aut  tres  personae  possunt  accipere 
unam  naturam  humanam. 

2.  Praeterea.  Assumptio  terminatur  ad  unitatem  personae,  ut  dictum  est 
(art.  2.  lmj.  q.)  :  sed  non  est  una  persona  Patris,  et  Filii,  et  Spiritus  Sancti; 
ergo  non  possunt  tres  personae  assumere  unam  naturam  humanam. 

3.  Praeterea.  Damasc.  dicit  in  3.  lib.  (Orth.  Fid.cap.  3.  et  4.),  et  Augu¬ 
stinus  in  1.  de  Trinitate  (colligitur  ex  cap.  11.  12.  et  13.),  quod  ex  incarnatione 
Filii  Dei  consequitur,  quod  quidquid  dicitur  de  Filio  Dei,  dicitur  de  filio  ho¬ 
minis,  et  e  converso;  si  ergo  tres  personae  assumerent  unam  naturam  hu¬ 
manam,  sequeretur,  quod  quidquid  dicitur  de  qualibet  trium  personarum, 
diceretur  de  illo  homine;  et  e  converso  quae  dicerentur  de  illo  homine,  pos¬ 
sent  dici  de  qualibet  trium  personarum;  si  ergo  id  quod  est  proprium  Patris, 
scilicet  generare  filium  ab  aeterno,  diceretur  de  illo  homine,  et  per  conse¬ 
quens  diceretur  de  Filio  Dei,  quod  est  inconveniens;  non  ergo  est  possibile, 
quod  tres  personae  divinae  assumant  unam  naturam  humanam. 

Sed  contra.  Persona  incarnata  subsistit  in  duabus  naturis,  divina  scilicet, 
et  humana:  sed  tres  personae  possunt  subsistere  in  una  natura  divina;  ergo 
etiam  possunt  subsistere  in  una  natura  humana,  ita  scilicet  quod  sit  una  na¬ 
tura  humana  a  tribus  personis  assumpta. 

Respondeo  dicendum,  quod,  sicut  supra  dictum  est  (q.  2.  art.  ;.  ad  1.), 
ex  unione  animae,  et  corporis  in  Christo  non  fit  neque  nova  persona,  neque 
nova  hypostasis :  sed  fit  una  natura  assumpta  in  personam,  vel  hypostasim  di¬ 
vinam;  quod  quidem  non  fit  per  potentiam  naturae  humanae,  sed  per  po¬ 
tentiam  divinae  personae:  est  autem  talis  divinarum  personarum  conditio, 
quod  una  earum  non  excludit  aliam  a  communione  ejusdem  naturae,  sed 
solum  a  communione  ejusdem  personae;  quia  igitur  «  in  mysterio  incarna- 
t'onis  tota  ratio  facti  est  potentia  facientis  »,  ut  August.  dicit  in  Epist.  ad  Volu- 
sianum  (3.  nunc  132.),  magis  circa  hoc  est  judicandum  secundum  conditionem 
divinae  personae  assumentis,  quam  secundum  conditionem  naturae  humanae 
assumptae ;  sic  ergo  non  est  impossibile  divinis  personis,  ut  duae,  vel  tres 
assumant  unam  naturam  humanam:  esset  tamen  impossibile,  ut  assumerent 
unam  hypostasim,  vel  unam  personam  humanam;  sicut  et  Anselmus  dicit 
in  lib.  2. :  Cur  Deus  homo  (cap.  9.),  quod  «  plures  personae  non  possunt  as¬ 
sumere  unum  eumdemque  hominem  in  unitate  personae  ». 

Ad  primum  ergo  dicendum,  quod  hac  positione  facta,  scilicet  quod  tres 
personae  assumerent  unam  naturam  humanam,  verum  esset  dicere,  quod 
tres  personae  essent  unus  homo  propter  unam  naturam  humanam  :  sicut 
enim  nunc  verum  est  dicere,  quod  tres  personae  sunt  unus  Deus  propter 
unam  divinam  naturam:  sic  verum  esset  dicere,  quod  essent  unus  homo 
propter  unam  naturam  humanam:  nec  ly  unus  importaret  unitatem  personae, 
sed  unitatem  in  natura  humana:  non  enim  posset  argui  ex  hoc  quod  tres 
personae  sunt  unus  homo,  quod  essent  unus  simpliciter:  nihil  enim  prohibet 
dicere,  quod  homines  qui  sunt  plures  simpliciter,  sint  unus  quantum  ad  ali¬ 
quid,  puta  unus  populus;  et,  sicut  Aug.  dicit  lib.  6.  de  Trinit.  (cap.  3.),  «  diver¬ 
sum  est  natura  spiritus  Dei,  et  spiritus  hominis:  sed  inhaerendo  fit  unus  spi¬ 
ritus  »,  secundum  illud  1.  Cor.  6.:  Qui  adhaeret  Deot  unus  spiritus  est. 

Ad  secundum  dicendum,  quod  illa  positione  facta,  humana  natura  esset 
assumpta  in  unitate  non  unius  personae,  sed  in  unitate  singularum  personarum; 
ita  scilicet  quod  sicut  divina  natura  habet  naturalem  unitatem  cum  singulis 
personis,  ita  natura  humana  haberet  unitatem  cum  singulis  per  assumptionem. 

Ad  tertium  dicendum,  quod  circa  mysterium  incarnationis  fit  commu¬ 
nicatio  proprietatum  pertinentium  ad  naturam:  quia  quaecumque  conveniunt 

naturae,  possunt  praedicari  de  persona  subsistente  in  natura  illa,  cujuscumque 
naturae  nomine  significetur;  praedicta  igitur  positione  facta,  de  persona  Pa¬ 
tris  poterunt  praedicari  et  ea  quae  sunt  humanae  naturae,  et  ea  quae  sunt 
divinae ;  et  similiter  de  persona  Filii,  et  Spiritus  Sancti :  non  autem  id  quod 
conveniret  personae  Patris  ratione  propriae  personae,  posset  attribui  personae 
Filii,  aut  Spiritus  Sancti,  propter  distinctionem  personarum,  quae  remaneret; 
posset  ergo  dici,  quod  sicut  Pater  est  ingenitus,  ita  homo  esset  ingenitus, 
secundum  quod  ly  homo  supponeret  pro  persona  Patris :  si  quis  autem  ulte¬ 
rius  procederet:  homo  est  ingenitus:  Filius  est  homo;  ergo  Filius  est  inge¬ 
nitus,  esset  fallacia  figurae  dictionis,  vel  accidentis;  sicut  et  nunc  dicimus: 
Deum  esse  ingenitum,  quia  Pater  est  ingenitus;  nec  tamen  possumus  con¬ 
cludere,  quod  Filius  sit  ingenitus,  quamvis  sit  Deus. 

ARTICULUS  VII.  25 

UTRUM  UNA  PERSONA  DIVINA 
POSSIT  ASSUMERE  DUAS  NATURAS  HUMANAS. 

( 5.  Dist.  1.  q.  2.  art.  4.). 

Ad  septimum  sic  proceditur.  Videtur,  quod  una  persona  divina  non  possit 
assumere  duas  naturas  humanas:  natura  enim  assumpta  in  mysterio  Incar¬ 
nationis  non  habet  aliud  suppositum  praeter  suppositum  personae  divinae, 
ut  ex  supradictis  patet  (art.  praec.  et  art.  2.  huj.  q.);  si  ergo  ponatur  esse  una 
persona  divina  assumens  duas  humanas  naturas,  esset  unum  suppositum 
duarum  naturarum  ejusdem  speciei,  quod  videtur  implicare  contradictionem: 
non  enim  natura  unius  speciei  multiplicatur,  nisi  secundum  distinctionem 
suppositorum. 

2.  Praeterea.  Hac  suppositione  facta,  non  posset  dici,  quod  persona  di¬ 
vina  incarnata  esset  unus  homo;  quia  non  haberet  unam  naturam  humanam: 
similiter  non  posset  dici,  quod  esset  plures;  quia  plures  homines  sunt  suppo¬ 
sito  distincti,  et  ibi  esset  tantum  unum  suppositum;  ergo  praedicta  positio 
est  omnino  impossibilis. 

3.  Praeterea.  In  Incarnationis  mysterio  tota  natura  divina  est  unita  toti 
naturae  assumptae,  idest  cuilibet  parti  ejus ;  est  enim  Christus  perfectus  Deus, 
et  perfectus  homo,  totus  Deus,  et  totus  homo,  ut  Damasc.  dicit  in  3.  lib.  (cap. 
sed  duae  humanae  naturae  non  possent  totaliter  sibi  invicem  uniri;  quia 
oporteret,  quod  anima  unius  esset  unita  corpori  alterius,  et  quod  etiam  duo 
corpora  essent  simul,  quod  confusionem  induceret  naturarum;  non  ergo  est 
possibile,  quod  una  persona  divina  duas  humanas  naturas  assumat. 

Sed  contra  est  quod  quidquid  potest  Pater,  potest  Filius:  sed  Pater 
post  incarnationem  Filii  potest  assumere  naturam  humanam  aliam  numero 
ab  ea,  quam  Filius  assumpsit ;  in  nullo  enim  per  incarnationem  Filii  est  di¬ 
minuta  potentia  Patris,  vel  Filii;  ergo  videtur,  quod  Filius  post  incarnationem 
possit  aliam  humanam  naturam  assumere  praeter  eam,  quam  assumpsit. 

Respondeo  dicendum,  quod  illud  quod  potest  in  unum,  et  non  in  amplius, 
habet  potentiam  limitatam  ad  unum :  potentia  autem  divinae  personae  est 
infinita;  nec  potest  limitari  ad  aliquid  creatum  ;  unde  non  est  dicendum,  quod 
persona  divina  ita  assumpserit  unam  naturam  humanam,  quod  non  potuerit 
assumere  aliam;  videretur  enim  ex  hoc  sequi,  quod  personalitas  divinae  na- 

turae  esset  ita  comprehensa  per  unam  naturam  humanam,  quod  ad  ejus  per¬ 
sonalitatem  alia  assumi  non  possit,  quod  est  impossibile ;  non  enim  increatum 
a  creato  comprehendi  potest;  patet  ergo,  quod  sive  consideremus  personam 
divinam  secundum  virtutem,  quae  est  principium  unionis,  sive  secundum 
suam  personalitatem,  quae  est  terminus  unionis,  oportet  dicere,  quod  persona 
divina  praeter  naturam  humanam,  quam  assumpsit,  possit  aliam  numero 
naturam  humanam  assumere. 

Ad  primum  ergo  dicendum,  quod  natura  creata  perficitur  in  sua  ratione 
per  formam,  quae  multiplicatur  secundum  divisionem  materiae  ;  et  ideo  si 
compositio  materiae,  et  formae  constituat  novum  suppositum,  consequens 
est,  quod  natura  multiplicetur  secundum  multiplicationem  suppositorum:  sed 
in  mysterio  incarnationis  unio  formae,  et  materiae,  idest  animae,  et  corporis, 
non  constituit  novum  suppositum,  ut  supra  dictum  est  (art.  praec.) ;  et  ideo 
posset  esse  multitudo  secundum  numerum  ex  parte  naturae  propter  divisio¬ 
nem  materiae,  absque  distinctione  suppositorum. 

Ad  secundum  dicendum,  quod  posset  videri  dicendum,  quod  praedicta 
positione  facta,  sequeretur  quod  essent  duo  homines  propter  duas  naturas 
absque  hoc  quod  essent  ibi  duo  supposita;  sicut  e  converso  tres  personae 
dicerentur  unus  homo,  propter  unam  naturam  humanam  assumptam,  ut  supra 
dictum  est  (art.  praec.  ad  i.):  sed  hoc  non  videtur  esse  verum:  quia  nomi¬ 
nibus  est  utendum,  secundum  quod  sunt  ad  significandum  imposita:  quod 
quidem  est  ex  consideratione  eorum,  quae  apud  nos  sunt;  et  ideo  oportet 
circa  modum  significandi,  et  consignificandi  considerare  ea,  quae  apud  nos 
sunt;  in  quibus  nunquam  nomen  ab  aliqua  forma  impositum  pluraliter  di¬ 
citur,  nisi  propter  pluralitatem  suppositorum  :  homo  enim,  qui  est  duobus 
vestimentis  indutus,  non  dicitur  duo  vestiti,  sed  unus  vestitus  duobus  vesti¬ 
mentis  :  et  qui  habet  duas  qualitates,  dicitur  singulariter  aliqualis  secundum 
duas  qualitates:  natura  autem  assumpta  quantum  ad  aliquid  se  habet  per 
modum  indumenti,  licet  non  sit  similitudo  quantum  ad  omnia,  ut  supra 
dictum  est  (q.  2.  art.  6.  ad  1.);  et  ideo  si  persona  divina  assumeret  duas  na¬ 
turas  humanas,  propter  unitatem  suppositi,  diceretur  unus  homo  habens  duas 
naturas  humanas  ;  contingit  autem,  quod  plures  homines  dicuntur  unus  po¬ 
pulus  propter  hoc,  quod  conveniunt  in  aliquo  uno,  non  autem  propter  uni¬ 
tatem  suppositi;  et  similiter  si  duae  personae  divinae  assumerent  unam  nu¬ 
mero  humanam  naturam,  dicerentur  unus  homo,  ut  supra  dictum  est  (art. 
praec.  ad  1.),  non  unitate  suppositi,  sed  inquantum  conveniunt  in  aliquo  uno. 

Ad  tertium  dicendum,  quod  divina,  et  humana  natura  non  eodem  ordine 
se  habent  ad  unam  personam  divinam;  sed  per  prius  comparatur  ad  ipsam 
divina  natura,  utpote  quae  est  unum  cum  ea  ab  aeterno :  sed  natura  humana 
comparatur  ad  personam  divinam  per  posterius,  utpote  assumpta  ex  tempore 
a  divina  persona,  non  quidem  ad  hoc  quod  natura  sit  ipsa  persona,  sed  quod 
persona  Dei  in  humana  natura  subsistat:  Filius  enim  Dei  est  sua  deitas,  sed 
non  est  sua  humanitas;  et  ideo  ad  hoc  quod  natura  humana  assumatur  a 
divina  persona,  requiritur  quod  divina  natura  unione  personali  uniatur  toti 
naturae  assumptae,  idest  secundum  omnes  partes  ejus:  sed  duarum  natura¬ 
rum  assumptarum  esset  uniformis  habitudo  ad  personam  divinam,  nec  una 
assumeret  aliam;  unde  non  oporteret,  quod  una  earum  totaliter  alteri  uni¬ 
retur,  idest  omnes  partes  unius  omnibus  partibus  alterius. 

ARTICULUS  VIII.  26 

UTRUM  FUERIT  MAGIS  CONVENIENS, 

QUOD  PERSONA  FILII  ASSUMERET  HUMANAM  NATURAM, 

QUAM  ALIA  PERSONA  DIVINA. 

(Infr.  q.  59.  art.  S.  ad  3.  et  3.  Dist.  2.  q.  2.  art.  2. 
et  lib.  4.  Contr.  g.  cap.  59.  et  42.). 

Ad  octavum  sic  proceditur.  Videtur,  quod  non  fuerit  magis  conveniens 
Filium  Dei  incarnari,  quam  Patrem,  vel  Spiritum  Sanctum:  per  mysterium 
enim  incarnationis  homines  ad  veram  Dei  cognitionem  sunt  perducti,  secun¬ 
dum  illud  Joan.  18.:  In  hoc  natus  sum ,  et  ad  hoc  veni  in  mundum,  ut  testimo¬ 
nium  perhibeam  veritati :  sed  ex  hoc  quod  persona  Filii  Dei  est  incarnata, 
multi  impediti  fuerunt  a  vera  Dei  cognitione,  ea  quae  dicuntur  de  Filio  secun¬ 
dum  humanam  naturam,  referentes  ad  ipsam  Filii  personam:  sicut  Arius,  qui 
posuit  inaequalitatem  personarum,  propter  hoc  quod  dicitur  Joan.  14.  :  Pater 
'major  me  est :  qui  quidem  error  non  provenisset,  si  persona  Patris  incarnata 
fuisset:  nullus  enim  aestimasset  Patrem  Filio  minorem:  magis  vero  videtur 
fuisse  conveniens,  quod  persona  Patris  incarnaretur,-  quam  persona  Filii. 

2.  Praeterea.  Incarnationis  effectus  videtur  esse  recreatio  quaedam  hu¬ 
manae  naturae,  secundum  illud  Gal.  ult.:  In  Christo  Jesu  neque  circumcisio 
aliquid  valet,  nec  praeputium,  sed  nova  creatura :  sed  potentia  creandi  appro- 
priatur  Patri;  ergo  magis  decuisset  Patrem  incarnari  quam  Filium. 

3.  Praeterea.  Incarnatio  ordinatur  ad  remissionem  peccatorum,  secun¬ 
dum  illud  Matth.  1.:  Vocabis  nomen  ejus  Jesum:  ipse  enim  salvum  faciet  populum 
suum  a  peccatis  eorum :  remissio  autem  peccatorum  attribuitur  Spiritui  Sancto, 
secundum  illud  Joan.  20.:  Accipite  Spiritum  Sanctum:  quorum  remiseritis  pec¬ 
cata,  remittuntur  eis ;  ergo  magis  congruebat  personam  Spiritus  Sancti  incar¬ 
nari,  quam  personam  Filii. 

Sed  contra  est,  quod  Damasc.  dicit  in  3.  lib  (Orth.  Fid.  cap.  1.) :  «  In 
mysterio  Incarnationis  manifestata  est  sapientia,  et  virtus  Dei:  sapientia 
quidem,  quia  invenit  difficillimi  solutionem  pretii  quam  decentissimam  [al. 
valde  decentissimam ] :  virtus  autem,  quia  victum  fecit  rursus  victorem  » :  sed 
virtus,  et  sapientia  appropriantur  Filio,  secundum  illud  1.  Cor.  1.:  Christum 
Dei  virtutem,  et  Dei  sapientiam;  ergo  conveniens  fuit  persona  Filii  incarnari. 

Respondeo  dicendum,  quod  convenientissimum  fuit  personam  Filii  incar¬ 
nari:  primo  quidem  ex  parte  unionis:  convenienter  enim  ea  quae  sunt  simi¬ 
lia  uniuntur:  ipsius  autem  personae  Filii  qui  est  Verbum  Dei,  attenditur 
uno  quidem  modo  communis  convenientia  ad  totam  creaturam:  quia  verbum 
artificis,  idest  conceptus  ejus,  est  similitudo  exemplaris  eorum,  quae  ab  arti¬ 
fice  fiunt;  unde  Verbum  Dei,  quod  est  aeternus  conceptus  ejus,  est  similitudo 
exemplaris  totius  creaturae;  et  ideo  sicut  per  participationem  hujus  simi¬ 
litudinis  creaturae  sunt  in  propriis  speciebus  institutae,  sed  mobiliter;  ita 
per  unionem  Verbi  ad  creaturam  non  participatam,  sed  personalem,  conve¬ 
niens  fuit  reparari  creaturam  in  ordine  ad  aeternam,  et  immobilem  perfe¬ 
ctionem  :  nam  et  artifex  per  formam  artis  conceptam,  qua  artificiatum  con¬ 
didit,  ipsum,  si  collapsum  fuerit,  restaurat:  alio  modo  habet  convenientiam 
specialiter  cum  humana  natura  ex  eo,  quod  Verbum  est  conceptus  aeternae 

sapientiae,  a  qua  omnis  sapientia  hominum  derivatur ;  et  ideo  per  hoc  homo 
in  sapientia  perficitur,  quae  est  propria  ejus  perfectio,  prout  est  rationalis, 
quod  participat  verbum  Dei:  sicut  discipulus  instruitur  per  hoc,  quod  recipit 
verbum  magistri;  unde  Eccli.  i.  dicitur:  Fons  sapientiae  verbum  Dei  in  ex¬ 
celsis;  et  ideo  ad  consummatam  hominis  perfectionem  conveniens  fuit,  ut 
ipsum  Verbum  Dei  humanae  naturae  personaliter  uniretur:  secundo  potest  ac¬ 
cipi  ratio  hujus  congruentiae  ex  fine  unionis,  qui  est  impletio  praedestina¬ 
tionis,  eorum  scilicet  qui  praeordinati  sunt  ad  haereditatem  coelestem,  quae 
non  debetur  nisi  filiis,  secundum  illud  Rom.  8.:  Si  filii,  et  haeredes-,  et  ideo 
congruum  fuit,  ut  per  eum,  qui  est  filius  naturalis,  homines  participarent 
similitudinem  hujus  filiationis  secundum  adoptionem,  sicut  Apost.  ibidem 
dicit:  Quos  praescivit,  et  praedestinavit  conformes  fieri  imaginis 'Filii  sui:  tertio 
potest  accipi  ratio  hujus  congruentiae  ex  peccato  primi  parentis,  cui  per  in¬ 
carnationem  remedium  adhibetur  :  peccaverat  enim  primus  homo  appetendo 
scientiam;  ut  patet  ex  verbis  serpentis  promittentis  homini  scientiam  boni, 
et  mali;  unde  conveniens  fuit,  ut  per  Verbum  verae  sapientiae  homo  reduce¬ 
retur  in  Deum,  qui  per  inordinatum  appetitum  scientiae  recesserat  a  Deo. 

Ad  primum  ergo  dicendum,  quod  nihil  est,  quo  humana  malitia  non 
possit  abuti ;  quando  etiam  ipsa  Dei  bonitate  abutitur,  secundum  illud  Rom.  2. : 
An  divitias  bonitatis  ejus  contemnis ?  unde  etiamsi  persona  Patris  fuisset  incar¬ 
nata,  potuisset  ex  hoc  homo  alicujus  erroris  occasionem  sumere,  quasi  Filius 
sufficere  non  potuisset  ad  humanam  naturam  reparandam. 

Ad  secundum  dicendum,  quod  prima  rerum  creatio  facta  est  a  potentia 
Dei  Patris  per  Verbum;  unde  et  recreatio  per  Verbum  fieri  debuit  a  potentia 
Dei  Patris,  ut  recreatio  creationi  responderet,  secundum  illud  2.  Cor.  5.: 
Deus  erat  in  Christo  mundum  reconcilians  sibi. 

Ad  tertium  dicendum,  quod  Spiritui  Sancto  proprium  est,  quod  sit  donum 
Patris,  et  Filii;  remissio  autem  peccatorum  fit  per  Spiritum  Sanctum,  tan- 
quam/per  donum  Dei;  et  ideo  convenientius  fuit  ad  justificationem  hominum 
quod  incarnaretur  Filius,  cujus  Spiritus  Sanctus  est  donum. 


QUAESTIO  IV. 

DE  MODO  UNIONIS  EX  PARTE  NATURAE  HUMANAE  ASSUMPTAE, 
IN  SEX  ARTICULOS  DIVISA. 

Deinde  considerandum  est  de  unione  ex  parte  assumpti:  circa  quod  primo 
considerandum  occurrit  de  his,  quae  sunt  a  verbo  Dei  assumpta:  secundo  de 
ro assumptis,  quae  sunt  perfectiones,  et  defectus:  assumpsit  autem  Dei  Filius 
humanam  naturam,  et  partes  ejus;  unde  circa  primum  triplex  consideratio 
occurrit:  prima  est  quantum  ad  ipsam  naturam  humanam  -.secunda  est  quantum 
ad  partes  ipsius:  tertia  quantum  ad  ordinem  assumptionis. 

Circa  primum  quaeruntur  sex. 

Primo.  Utrum  humana  natura  fuerit  magis  assumptibilis  a  Filio  Dei, 

quam  aliqua  alia  natura. 

Secundo.  Utrum  assumpserit  personam. 

Tertio.  Utrum  assumpserit  hominem. 

Quarto.  Utrum  fuisset  conveniens,  quod  assumpsisset  naturam  humanam 
a  singularibus  separatam. 

Quinto.  Utrum  fuisset  conveniens,  quod  assumpsisset  naturam  humanam 
in  omnibus  ejus  singularibus. 

Sexto.  Utrum  fuerit  conveniens,  quod  assumeret  humanam  naturam  in 
aliquo  homine  ex  stirpe  Adae  progenito. 


ARTICULUS  I.  27 

UTRUM  NATURA  HUMANA  FUERIT  MAGIS  ASSUMPTIBILIS  A  FILIO  DEI, 
QUAM  ALIQUA  ALIA  NATURA. 

(]■  Dist.  2.  q.  i.  art.  i.  et  lib.  4.  Contr.  g.  cap.  77.  ad  7.  et  7.). 

Ad  primum  sic  proceditur.  Videtur,  quod  humana  natura  non  fuerit  magis 
assumptibilis  a  Filio  Dei,  quam  quaelibet  alia  natura :  dicit  enim  August.  in 
epist.  (7.  nunc  178.)  ad  Volusianum:  «in  rebus  mirabiliter  factis  tota  ratio 
facti  est  potentia  facientis  »  :  sed  potentia  Dei  facientis  incarnationem,  quae 
est  opus  maxime  mirabile,  non  limitatur  ad  unam  naturam,  cum  potentia  Dei 
sit  infinita;  ergo  natura  humana  non  est  magis  assumptibilis  a  Deo,  quam 
aliqua  alia  creatura. 

2.  Praeterea.  Similitudo  est  ratio  faciens  ad  congruitatem  incarnationis 
divinae  personae,  ut  supra  dictum  est  (q.  praec.  art.  8.):  sed  sicut  in  creatura 
rationali  invenitur  similitudo  imaginis,  ita  in  creatura  irrationali  invenitur 
similitudo  vestigii ;  ergo  creatura  irrationalis  assumptibilis  fuit,  sicut  humana 
natura. 

3.  Praeterea.  In  natura  angelica  invenitur  expressior  Dei  similitudo, 
quam  in  natura  humana,  sicut  Greg.  dicit  in  hom.  de  Centum  ovibus  ( 74.  in 
Evang.),  introducens  illud  Ezech.  28.:  Tu  signaculum  similitudinis:  invenitur 
etiam  in  angelo  peccatum,  sicut  in  homine,  secundum  illud  Job  4:  In  an¬ 
gelis  suis  reperit  pravitatem;  ergo  natura  angelica  fuit  ita  assumptibilis  sicut 
natura  hominis. 

4.  Praeterea.  Cum  Deo  competat  summa  perfectio,  tanto  magis  est  Deo 
aliquid  simile,  quanto  est  magis  perfectum :  sed  totum  universum  est  magis 
perfectum,  quam  partes  eius,  inter  quas  est  humana  natura;  ergo  totum  uni¬ 
versum  est  magis  assumptibile,  quam  humana  natura. 

_  ^ED  contra  est,  quod  dicitur  Proverb.  8.  ex  ore  sapientiae  genitae :  De¬ 
lictae  meae  esse  cum  filiis  hominum ;  et  ita  videtur  esse  quaedam  congruentia 
unionis  Filii  Dei  ad  humanam  naturam. 

Respondeo  dicendum,  quod  aliquid  assumptibile  dicitur,  quasi  aptum  as¬ 
sumi  a  divina  persona ;  quae  quidem  aptitudo  non  potest  intelligi  secundum 
potentiam  passivam  naturalem,  quae  non  se  extendit  ad  id  quod  transcendit 
ordinem  naturalem,  quem  transcendit  unio  personalis  creaturae  ad  Deum; 
unde  relinquitur,  quod  assumptibile  aliquid  dicatur  secundum  congruentiam 
ad  unionem  praedictam;  quae  quidem  congruentia  attenditur  secundum  duo 
m  humana  natura;  scilicet  secundum  ejus  dignitatem,  et  necessitatem:  secun¬ 
dum  dignitatem  quidem,  quia  humana  natura,  inquantum  est  rationalis,  et 
intellectualis,  nata  est  attingere  aliqualiter  ipsum  Verbum  per  suam  operatio¬ 
nem,  cognoscendo  scilicet  et  amando  ipsum :  secundum  necessitatem  autem, 

quia  indigebat  reparatione,  cum  subjaceret  originali  peccato:  haec  autem  duo 
soli  humanae  naturae  conveniunt:  nam  creaturae  irrationali  deest  congruitas 
dignitatis:  naturae  autem  angelicae  deest  congruitas  praedictae  necessitatis; 
unde  relinquitur,  quod  sola  natura  humana  sit  assumptibilis. 

Ad  primum  ergo  dicendum,  quod  creaturae  denominantur  aliquales  ex 
eo,  quod  competit  eis  secundum  proprias  causas,  non  autem  ex  eo  quod  con- 
\enit  eis  secundum  causas  primas,  et  universales:  sicut  dicimus  aliquem 
morbum  esse  incurabilem,  non  quia  non  potest  curari  a  Deo,  sed  quia  per 
piopria  principia  subjecti  curari  non  potest;  sic  ergo  dicitur  aliqua  creatura 
non  esse  assumptibilis,  non  ad  subtrahendum  aliquid  potentiae  divinae,  sed 
ad  ostendendum  conditionem  creaturae,  quae  ad  hoc  aptitudinem  non  habet. 

Ad  secundum  dicendum,  quod  similitudo  imaginis  attenditur  in  natura 
humana,  secundum  quod  est  capax  Dei,  scilicet  ipsum  attingendo  propria 
operatione  cognitionis,  et  amoris  :  similitudo  autem  vestigii  attenditur  solum 
secundum  repraesentationem  aliquam  ex  impressione  divina  in  creatura  exi- 
stentem,  non  autem  ex  eo  quod  creatura  irrationalis,  in  qua  est  sola  talis 
similitudo,  possit  Deum  attingere  per  solam  suam  operationem  :  quod  autem 
deficit  a  minori,  non  habet  congruitatem  ad  id  quod  est  majus:  sicut  corpus, 
quod  non  est  aptum  perfici  anima  sensitiva,  multo  minus  est  aptum  perfici 
anima  intellectiva:  multo  autem  major,  et  perfectior  est  unio  ad  Deum  se¬ 
cundum  esse  personale,  quam  quae  est  secundum  operationem;  et  ideo  crea¬ 
tura  irrationalis,  quae  deficit  ab  unione  ad  Deum  per  operationem,  non  habet 
congruitatem,  ut  uniatur  ei  secundum  esse  personale. 

Ad  tertium  dicendum,  quod  quidam  dicunt  angelum  non  esse  assumpti- 
bilem,  quia  a  principio  suae  creationis  est  in  sua  personalitate  perfectus,  cum 
non  subjaceat  generationi,  et  corruptioni;  unde  non  posset  in  unitatem  di¬ 
vinae  personae  assumi,  nisi  ejus  personalitas  destrueretur:  quod  neque  con¬ 
venit  incorruptibilitati  naturae  ejus,  neque  bonitati  assumentis;  ad  quam  non 
pertinet,  quod  aliquid  perfectionis  in  creatura  assumpta  corrumpat.  Sed  hoc 
non  videtur  excludere  totaliter  congruitatem  assumptionis  angelicae  naturae: 
potest  enim  Deus  producendo  novam  angelicam  naturam,  copulare  eam  sibi  in 
unitate  personae:  et  sic  nihil  praeexistens  ibi  corrumperetur:  sed,  sicut  dictum 
est  (in  corp.  art.),  deest  congruitas  ex  parte  necessitatis :  quia  etsi  natura  an¬ 
gelica  in  aliquibus  peccato  subjacet,  est  tamen  ejus  peccatum  irremediabile, 
ut  in  i.  parte  habitum  est  (q.  64.  art.  2). 

Ad  quartum  dicendum,  quod  perfectio  universi  non  est  perfectio  unius 
personae,  vel  suppositi,  sed  ejus  quod  est  unum  positione,  vel  ordine,  cujus 
plurimae  partes  non  sunt  assumptibiles,  ut  dictum  est  (in  corp.  art.  et  ad  1.); 
unde  relinquitur,  quod  solum  natura  humana  sit  assumptibilis. 


ARTICULUS  II.  2S 

UTRUM  FILIUS  DEI  ASSUMPSERIT  PERSONAM. 

Ad  secundum  sic  proceditur.  Videtur,  quod  Filius  Dei  assumpserit  per¬ 
sonam:  dicit  enim  Damasc.  in  3.  lib.  ( cap .  11),  quod  Filius  Dei  assumpsit 
humanam  naturam  in  atomo,  idest  in  individuo:  sed  individuum  rationalis 
naturae  est  persona,  ut  patet  per  Boetium  in  lib.  de  Duab.  Nat.;  ergo  Filius 
Dei  personam  assumpsit. 

2.  Praeterea.  Damasc.  dicit  (lib.  3.  Orth.  Fid.  cap.  6.),  quod  Filius  Dei 
assumpsit  ea,  quae  in  natura  nostra  plantavit :  plantavit  autem  ibi  persona  i 

tatem;  ergo  Filius  Dei  assumpsit  personam.  .-„111  A\r\t 

,  Praeterea.  Nihil  consumitur,  nisi  quod  est :  sed  Innocentius  III.  dicit 

in  quadam  Decret.  (id  lmb.  Paschas.  Diae.  lib.  2.  de  Spir.  S.  cap.  4.  ante  mei. 
implic.  et  Concil.  Francoford.  A.  C.  794-  *»  epist.  ad  Episc.  Galliae  toni.  7.  Cone.), 
quod  persona  Dei  consumpsit  personam  hominis;  ergo  videtur,  quod  persona 

hominis  fuerit  prius  assumpta.  _  ...... 

Sed  contra  est,  quod  August.  dicit  in  lib.  de  Fide  ad  Petrum  (colligitur 

ex  cap.  2.)  quod  Deus  naturam  hominis  assumpsit,  non  personam. 

Respondeo  dicendum,  quod  aliquid  dicitur  assumi  ex  eo,  quod  ad  aliquid 
sumitur;  unde  illud  quod  assumitur,  oportet  praeintelligi  assumptioni:  sicut 
illud  quod  movetur  localiter,  praeintelligitur  ipsi  motui:  persona  autem  non 
praeintelligitur  in  humana  natura  assumptioni,  sed  magis  se  habet  ut  termi¬ 
nus  assumptionis,  ut  supra  dictum  est  (q.  praec.  art.  1.  et  2.) :  si  enim  praem- 
tellmeretur,  vel  oporteret  quod  corrumperetur;  et  sic  frustra  esset  assumpta: 
vel  quod  remaneret  post  unionem;  et  sic  essent  duae  personae,  una  assumens 
et  alia  assumpta:  quod  est  erroneum,  ut  supra  ostensum  est  (q.  2.  ait.  .) . 
unde  relinquitur,  quod  nullo  modo  Filius  Dei  assumpsit  humanam  personam.  _ 
Ad  primum  ergo  dicendum,  quod  naturam  humanam  assumpsit  Filius  Dei 
in  atomo,  idest  in  individuo,  quod  non  est  aliud  a  supposito  increato,  quod 
est  persona  Filii  Dei:  unde  non  sequitur,  quod  persona  sit  assumpta.  . 

Ad  secundum  dicendum,  quod  naturae  assumptae  non  deest  propria  per¬ 
sonalitas  propter  defectum  alicujus,  quod  ad  perfectionem  humanae  naturae 
pertineat,  sed  propter  additionem  alicujus  quod  est  supra  humanam  naturam, 

quod  est  unio  ad  divinam  personam. 

Ad  tertium  dicendum,  quod  consumptio  ibi  non  importat  destructionem 
alicujus,  quod  prius  fuerat,  sed  impeditionem  ejus,  quod  aliter  esse  posset: 
si  enim  humana  natura  non  esset  assumpta  a  divina  persona,  natura  humana 
propriam  personalitatem  haberet;  et  pro  tanto  dicitur  persona  consumpsisse 
personam,  licet  improprie,  quia  persona  divina  sua  unione  impedivit,  ne  hu¬ 
mana  natura  propriam  personalitatem  haberet. 


ARTICULUS  III.  29 

UTRUM  PERSONA  DIVINA  ASSUMPSERIT  HOMINEM. 

(5.  Dist.  ;.  q.  1.  art.  2.  et  Dist.  7.  q.  3.  art.  2.  et  opusc.  1.  cap.  21. 
et  opusc.  3.  cap.  6.  et  Rom.  1.  lect.  3.). 

Ad  tertium  sic  proceditur.  Videtur,  quod  persona  divina  assumpserit  ho¬ 
minem  :  dicitur  enim  in  Ps.  64. :  Beatus ,  quem  elegisti,  et  assumpsisti :  quod  Glossa 
(interlin.  et  ordin.  August.)  exponit  de  Christo  :  et  August.  dicit  in  lib.  de  Agone 
Christiano  (cap.  11.),  quod  «  Filius  Dei  hominem  assumpsit,  et  in  illo  hu¬ 
mana  perpessus  est  ». 

2.  Praeterea.  Hoc  nomen,  homo,  significat  naturam  humanam :  sed  Filius 
Dei  assumpsit  humanam  naturam;  ergo  assumpsit  hominem. 

3.  Praeterea.  Filius  Dei  est  homo:  sed  non  est  homo,  quem  non  as¬ 
sumpsit;  quia  sic  esset  pari  ratione  Petrus,  vel  quilibet  alius  homo;  ergo  est 
homo,  quem  assumpsit. 

Sed  contra  est  auctoritas  Felicis  papae,  et  martyris,  quae  introducitur 
in  Ephesina  Synodo  (et  refertur  in  Concilio  Chalcedonen.  Gener.  4.  part.  2.  act.  1. 
in  actis  Synodi  Ephesin.) :  «  Credimus  in  Dominum  nostrum  Jesum  Christum  de 
Virgine  Maria  natum,  quia  ipse  est  Dei  sempiternus  Filius,  et  Verbum,  et  non 
homo  a  Deo  assumptus,  ut  alter  sit  praeter  illum:  neque  enim  hominem 
assumpsit  Dei  Filius,  ut  alter  sit  praeter  ipsum  ». 

Respondeo  dicendum,  quod,  sicut  supra  dictum  est  (art.  praec.),  illud 
quod  assumitur,  non  est  terminus  assumptionis,  sed  assumptioni  praeintel- 
ligitur:  dictum  est  autem  (q.  3.  art.  1.  et  2.),  quod  individuum,  in  quo  assu¬ 
mitur  humana  natura,  non  est  aliud  quam  divina  persona,  quae  est  terminus 
assumptionis:  hoc  autem  nomen,  homo,  significat  humanam  naturam,  prout 
nata  est  in  supposito  esse;  quia,  ut  dicit  Damasc.  (lib.  3.  Orth.  Fid.  cap.  4. 
et  11.),  sicut  hoc  nomen,  Deus,  significat  eum  qui  habet  divinam  naturam: 
ita  hoc  nomen,  homo,  significat  eum  qui  habet  naturam  humanam;  et  ideo 
non  est  proprie  dictum,  quod  Filius  Dei  assumpsit  hominem,  supponendo 
(sicut  rei  veritas  se  habet)  quod  in  Christo  sit  tantum  unum  suppositum,  et 
una  hypostasis:  sed  secundum  illos,  qui  ponunt  in  Christo  duas  hypostases, 
vel  duo  supposita,  convenienter,  et  proprie  dici  posset,  quod  Filius  Dei  ho¬ 
minem  assumpsisset;  unde  et  prima  opinio,  quae  ponitur  in  6.  dist.  3.  lib. 
Sentent.,  concedit  hominem  esse  assumptum:  sed  illa  opinio  erronea  est,  ut 
supra  dictum  est  (q.  2.  art.  6.). 

Ad  primum  ergo  dicendum,  quod  hujusmodi  locutiones  non  sunt  exten¬ 
dendae  tanquam  propriae,  sed  pie  sunt  exponendae,  ubicumque  a  sacris  Do- 
ctoribus  ponuntur ;  ut  dicamus  hominem  assumptum,  quia  ejus  natura  est 
assumpta,  et  quia  assumptio  terminata  est  ad  hoc,  ut  Filius  Dei  sit  homo. 

Ad  secundum  dicendum,  quod  hoc  nomen,  homo,  significat  naturam  hu¬ 
manam  in  concreto,  prout  scilicet  est  in  aliquo  supposito;  et  ideo  sicut  non 
possumus  dicere,  quod  suppositum  sit  assumptum;  ita  non  possumus  dicere, 
quod  homo  sit  assumptus. 

Ad  tertium  dicendum,  quod  Filius  Dei  non  est  homo,  quem  assumpsit, 
sed  cujus  naturam  assumpsit. 

ARTICULUS  IV.  30 

UTRUM  FILIUS  DEI  DEBUERIT  ASSUMERE  HUMANAM  NATURAM 
ABSTRACTAM  AB  OMNIBUS  INDIVIDUIS. 

(Supr.  q.  2.  art.  2.  ad 3.  et  5.  ad  2.  et  q.  4.  art.  2.  ad  1.  et  3. 
et  3.  Dist.  3.  q.  3.  art.  3.  ad  1.  et  Dist.  6.  q.  1.  art.  1.  q.  3.  ad  1.). 

Ad  quartum  sic  proceditur.  Videtur,  quod  Filius  Dei  debuerit  assumere 
humanam  naturam  abstractam  ab  omnibus  individuis:  assumptio  enim  hu¬ 
manae  naturae  facta  est  ad  communem  omnium  hominum  salutem;  unde 
dicitur  1.  ad  Timoth.  4.  de  Christo,  quod  est  salvator  omnium  hominum, 
maxime  fidelium :  sed  natura,  prout  est  in  individuis,  recedit  a  sua  com¬ 
munitate;  ergo  Filius  Dei  debuit  humanam  naturam  assumere,  prout  est  ab 
omnibus  individuis  abstracta. 

2.  Praeterea.  In  omnibus  id  quod  est  nobilissimum,  est  Deo  attribuen¬ 
dum  :  sed  in  unoquoque  genere  illud  quod  est  per  se,  potissimum  est ;  ergo 
Filius  Dei  debuit  assumere  hominem  per  se,  qui  quidem  secundum  Platoni- 

cos  (ex  Arist.  1.  Metaph.  tex.  6.  et  2 p),  est  ipsa  humana  natura  ab  individuis 
separata;  hanc  igitur  debuit  Filius  Dei  assumere. 

3.  Praeterea.  Humana  natura  non  est  assumpta  a  Filio  Dei,  prout  signi¬ 
ficatur  in  concreto  per  hoc  nomen,  homo,  ut  dictum  est  (art.  praec.)  :  sic  autem 
significatur,  prout  est  in  singularibus,  ut  ex  dictis  patet  (ibid.) ;  ergo  Filius 
Dei  assumpsit  naturam  humanam,  prout  est  ab  individuis  separata. 

Sed  contra  est,  quod  dicit  Damascenus  in  3.  lib.  (Orth.  Fid.  cap.  11.)  : 
«Deus  Verbum  incarnatum  non  eam,  quae  nuda  contemplatione  considera¬ 
tur,  naturam  assumpsit,  non  enim  incarnatio  hoc,  sed  deceptio  et  fictio  in¬ 
carnationis  esset»:  sed  humana  natura,  prout  est  ab  individuis  separata,  vel 
abstracta,  in  nuda  contemplatione  cogitatur :  quia  secundum  seipsam  non  sub¬ 
sistit,  ut  ibidem  Damasc.  dicit;  ergo  Filius  Dei  non  assumpsit  humanam  na¬ 
turam,  secundum  quod  est  a  singularibus  separata. 

Respondeo  dicendum,  quod  natura  hominis,  vel  cujuscumque  alterius  rei 
sensibilis,  praeter  esse  quod  in  singularibus  habet,  dupliciter  potest  intelligi : 
nno  modo,  quasi  per  se  ipsam  esse  habeat  praeter  materiam,  sicut  Platonici 
posuerunt:  alio  modo,  sicut  in  intellectu  existens,  vel  humano,  vel  divino.  Per 
se  quidem  subsistere  non  potest,  ut  Philos.  probat  in  7.  Metaph.  (tex.  26.  27. 
39.  p.  et  seq.),  quia  ad  naturam  speciei  rerum  sensibilium  pertinet  materia 
sensibilis,  quae  ponitur  in  ejus  definitione:  sicut  carnes,  et  ossa  in  definitione 
hominis  ;  unde  non  potest  esse,  quod  natura  humana  sit  praeter  materiam 
sensibilem:  si  tamen  esset  hoc  modo  subsistens  natura  humana,  non  fuisset 
conveniens,  ut  a  Verbo  Dei  assumeretur: primo  quidem,  quia  assumptio  ista 
terminatur  ad  personam  :  hoc  autem  est  contra  rationem  formae  communis, 
ut  sit  in  persona;  quia  in  persona  individuatur ;  secundo,  quia  naturae  communi 
non  possunt  attribui  nisi  operationes  communes,  et  universales,  secundum 
quas  homo  non  meretur,  nec  demeretur ;  cum  tamen  illa  assumptio  ad  hoc 
facta  sit,  ut  Filius  Dei,  natura  assumpta,  nobis  mereretur:  tertio,  quia  natura 
sic  existens  non  est  sensibilis,  sed  intelligibilis :  Filius  autem  Dei  assumpsit 
humanam  naturam,  ut  hominibus  in  ea  visibilis  appareret,  secundum  illud 
Baruch  3. :  Post  haec  in  terris  visus  est,  et  cum  hominibus  conversatus  est ;  similiter 
etiam  non  potuit  assumi  humana  natura  a  Filio  Dei,  secundum  quod  est  in 
intellectu  divino  :  quia  sic  nihil  aliud  est,  quam  natura  divina;  et  per  hunc 
modum  ab  aeterno  esset  in  Filio  Dei  humana  natura :  similiter  non  convenit 
dicere,  quod  Filius  Dei  assumpsit  humanam  naturam,  prout  est  in  intellectu 
humano :  quia  hoc  nihil  aliud  esset,  quam  quod  intelligeretur  assumere  na¬ 
turam  humanam ;  et  sic  si  non  assumeret  eam  in  rerum  natura,  esset  intel¬ 
lectus  falsus :  nec  esset  aliud  ista  naturae  humanae  assumptio,  quam  fictio 
quaedam  incarnationis,  ut  Damascenus  dicit  (loc.  cit.). 

Ad  primum  ergo  dicendum,  quod  Filius  Dei  incarnatus  est  communis 
omnium  salvator,  non  communitate  generis,  vel  speciei,  quae  attribuiturjia- 
turae  ab  individuis  separatae,  sed  communitate  causae,  prout  Filius  Dei  in¬ 
carnatus  est  universalis  causa  salutis  humanae. 

Ad  secundum  dicendum,  quod  per  se  homo  non  invenitur  in  rerum  natura, 
■  ita  quod  sit  praeter  singularia,  ut  Platonici  posuerunt:  quamvis  quidam  dicant, 
quod  Plato  non  intellexit  hominem  separatum  esse,  nisi  in  intellectu  divino; 
et  sic  non  oportuit,  quod  assumeretur  a  Verbo,  cum  ab  aeterno  sibi  adfuerit. 

Ad  tertium  dicendum,  quod  quamvis  natura  humana  non  sit  assumpta 
in  concreto,  ut  suppositum  praeintelligatur  assumptioni:  sic  tamen  assumpta 
est  in  individuo,  quia  assumpta  est,  ut  sit  in  individuo. 

ARTICULUS  V.  3I 

UTRUM  FILIUS  DEI  NATURAM  HUMANAM  ASSUMERE  DEBUERIT 
IN  OMNIBUS  INDIVIDUIS. 

(Supr.  q.  2.  art.  /.  ad  2.  et  3.  Dist.  2.  q.  1.  art.  3.  q.  1.). 

Ad  quintum  sic  proceditur.  Videtur,  quod  Filius  Dei  humanam  naturam 
assumere  debuerit  in  omnibus  individuis:  illud  enim  quod  primo,  et  per  se 
assumptum  est,  est  natura  humana :  sed  quod  convenit  per  se  alicui  naturae, 
convenit  omnibus  in  eadem  natura  existentibus ;  ergo  conveniens  fuit,  ut  na¬ 
tura  humana  assumeretur  a  Dei  Verbo  in  omnibus  suis  suppositis. 

2.  Praeterea.  Incarnatio  divina  processit  ex  divina  charitate;  unde  dicitur 
Joan.  3.:  Sic  Deus  dilexit  mundum,  ut  Filium  suum  unigenitum  daret:  sed  cha- 
ritas  facit,  ut  aliquis  se  communicet  amicis,  quantum  est  possibile :  possibile 
autem  fuit  Filio  Dei,  ut  plures  naturas  humanas  assumeret,  ut  supra  dictum 
est  (q.  3.  art.  j.),  et  eadem  ratione  omnes ;  ergo  conveniens  fuit,  quod  Filius 
Dei  assumeret  naturam  humanam  in  omnibus  suis  suppositis. 

3.  Praeterea.  Sapiens  operator  perficit  opus  suum  breviori  via,  qua  po¬ 
test:  sed  brevior  via  fuisset,  si  omnes  homines  assumpti  fuissent  ad  naturalem 
filiationem,  quam  quod  per  unum  filium  naturalem  multi  in  adoptionem  filio¬ 
rum  adducantur,  ut  dicitur  Gal.  3.;  ergo  humana  natura  debuit  a  Filio  Dei 
assumi  in  omnibus  suppositis. 

Sed  contra  est,  quod  Damasc.  dicit  in  3.  lib.  ( Orth .  Fid.  cap.  11.)  quod 
«  Filius  Dei  non  assumpsit  humanam  naturam,  quae  in  specie  consideratur: 
neque  enim  omnes  hypostases  ejus  assumpsit  ». 

Respondeo  dicendum,  quod  non  fuit  conveniens,  quod  humana  natura  in 
omnibus  suis  suppositis  a  verbo  assumeretur:  primo,  quia  tolleretur  multitudo 
suppositorum  humanae  naturae,  quae  est  ei  connaturalis :  cum  enim  in  na¬ 
tura  assumpta  non  sit  considerare  aliud  suppositum  praeter  personam  assu¬ 
mentem,  ut  supra  dictum  est  (art.  3.  huj.  q.),  si  non  esset  humana  natura 
nisi  assumpta,  sequeretur,  quod  non  esset  nisi  unum  suppositum  humanae 
naturae,  quod  est  persona  assumens:  'secundo,  quia  hoc  derogaret  dignitati 
Filii  Dei  incarnati,  prout  est  primogenitus  in  multis  fratribus  secundum  huma¬ 
nam  naturam,  sicut  est  primogenitus  omnis  creaturae  (quoniam  in  ipso  condita 
sunt  universa.  Coloss.  1.)  secundum  divinam:  essent  enim  tunc  omnes  homines 
aequalis  dignitatis :  tertio ,  quia  conveniens  est,  quod  sicut  unum  suppositum 
divinum  est  incarnatum,  ita  unam  solam  naturam  humanam  assumeret,  ut 
ex  utraque  parte  unitas  inveniatur. 

Ad  primum  ergo  dicendum,  quod  assumi  convenit  secundum  se  humanae 
naturae;  quia  scilicet  non  convenit  ei  ratione  personae,  sicut  naturae  divinae 
convenit  assumere  ratione  personae:  non  autem  convenit  ei  secundum  se 
sicut  pertinens  ad  principia  essentialia  ejus,  vel  sicut  naturalis  ejus  proprietas; 
per  quem  modum  conveniret  omnibus  ejus  suppositis. 

Ad  secundum  dicendum,  quod  dilectio  Dei  ad  homines  manifestatur  non 
solum  in  ipsa  assumptione  humanae  naturae,  sed  praecipue  per  ea  quae  passus 
est  in  humana  natura  pro  aliis  hominibus,  secundum  illud  Rom.  5.:  Com¬ 
mendat  autem  Deus  charitatem  suam  in  nobis,  quia  cum  inimici  essemus,  Christus 

pro  nobis  mortuus  est ;  quod  locum  non  haberet,  si  in  omnibus  hominibus  na¬ 
turam  humanam  assumpsisset. 

Ad  tertium  dicendum,  quod  ad  brevitatem  viae,  quam  sapiens  operator 
observat,  pertinet  quod  non  faciat  per  multa,  quod  sufficienter  potest  fieri 
per  unum;  et  ideo  convenientissimum  fuit,  quod  per  unum  hominem  omnes 
alii  salvarentur. 


ARTICULUS  VI.  32 

UTRUM  CONVENIENS  FUERIT,  QUOD  FILIUS  DEI  HUMANAM  NATURAM 
ASSUMERET  EX  STIRPE  ADAE. 

(Tnfr.  q.  31.  art  2.  et  3.  Dist.  2.  q.  1.  art.  2.  q.  2.  et  opusc.  2.  cap.  224.). 

Ad  sextum  sic  proceditur.  Videtur,  quod  non  fuerit  conveniens,  ut  Filius 
Dei  naturam  humanam  assumeret  ex  stirpe  Adae:  dicit  enim  Apostolus  ad 
Hebr.  7.:  Talis  decebat  ut  esset  nobis  Pontifex...,  segregatus  a  peccatoribus :  sed  magis 
esset  a  peccatoribus  segregatus,  si  non  assumpsisset  naturam  humanam  ex 
stirpe  Adae  peccatoris;  ergo  videtur,  quod  non  debuerit  de  stirpe  Adae  na¬ 
turam  humanam  assumere. 

2.  Praeterea.  In  quolibet  genere  principium  nobilius  est  eo,  quod  est  a 
principio;  si  igitur  assumere  voluit  humanam  naturam,  magis  debuit  eam 
assumere  in  ipso  Adam. 

3.  Praeterea.  Gentiles  fuerunt  magis  peccatores,  quam  Judaei,  ut  dicit 
Gloss.  (iuterlin.)  ad  Gal.  2.  super  illud  :  Nos  natura  Judaei,  et  non  ex  gen¬ 
tibus  peccatores;  si  ergo  ex  peccatoribus  naturam  humanam  assumere  voluit, 
debuit  eam  magis  assumere  ex  gentibus,  quam  ex  stirpe  Abrahae,  qui  fuit 
justus. 

Sed  contra  est,  quod,  Luc.  3.,  generatio  Domini  reducitur  usque  ad  Adam. 

Respondeo  dicendum,  quod,  sicut  August.  dicit  in  13.  de  Trin.  (cap.  iS.): 
«  poterat  Deus  hominem  aliunde  suscipere,  non  de  genere  istius  Adae,  qui 
suo  peccato  obligavit  genus  humanum:  sed  melius  judicavit  ut  de  ipso,  quod 
victum  fuerat,  genere  assumeret  hominem  Deus,  per  quem  generis  humani 
vinceret  inimicum;  et  hoc  propter  tria:  primo  quidem,  quia  hoc  videtur  ad 
justitiam  pertinere,  ut  ille  satisfaciat,  qui  peccavit;  et  ideo  de  natura  per 
peccatum  corrupta  debuit  assumi  id,  per  quod  satisfactio  erat  implenda  pro 
tota  natura:  secundo,  quia  hoc  etiam  pertinet  ad  majorem  hominis  dignita¬ 
tem;  dum  ex  illo  genere  victor  diaboli  nascitur,  quod  per  diabolum  fuerat 
victum  :  tertio,  quia  per  hoc  etiam  Dei  potentia  magis  ostenditur ;  dum  de 
natura  corrupta,  et  infirma  assumpsit  id,  quod  in  tantam  virtutem,  et  digni¬ 
tatem  est  promotum. 

Ad  primum  ergo  dicendum,  quod  Christus  debuit  esse  a  peccatoribus  se¬ 
gregatus  quantum  ad  culpam,  quam  venerat  destruere,  non  quantum  ad  na¬ 
turam  quam  venerat  salvare,  secundum  quam  debuit  per  omnia  fratribus  as- 
similari,  ut  idem  Apostol.  dicit  ad  Hebr.  2. ;  et  in  hoc  etiam  mirabilior  est 
ejus  innocentia,  quod  de  massa  peccato  subjecta  natura  assumpta  tantam 
habuit  puritatem. 

Ad  secundum  dicendum,  quod,  sicut  dictum  est  (in  solut.  praec.),  oportuit, 
eum,  qui  peccata  venerat  tollere,  esse  a  peccatoribus  segregatum,  quantum 
ad  culpam,  cui  Adam  subjacuit,  et  quem  Christus  a  suo  delicto  eduxit,  ut  di- 

citur  Sap.  10.:  oportebat  autem,  eum  qui  mundare  omnes  venerat,  non  esse 
mundandum :  sicut  et  in  quolibet  genere  motus  primum  movens  est  immo¬ 
bile  secundum  illum  motum;  sicut  primum  alterans  est  inalterabile ;  et  ideo 
non  fuit  conveniens,  ut  assumeret  humanam  naturam  in  ipso  Adam. 

Ad  tertium  dicendum,  quod  quia  Christus  maxime  debebat  esse  a  pec¬ 
catoribus  segregatus  quantum  ad  culpam,  quasi  summam  innocentiae  obti¬ 
nens,  conveniens  fuit,  ut  a  primo  peccatore  usque  ad  Christum  perveniretur 
mediantibus  quibusdam  justis,  in  quibus  praefulgerent  quaedam  insignia  fu¬ 
turae  sanctitatis;  et  propter  hoc  etiam  in  populo,  ex  quo  Christus  erat  na- 
sciturus,  instituit  Deus  quaedam  sanctitatis  signa,  quae  inceperunt  in  Abraham, 
qui  primus  promissionem  accepit  de  Christo,  et  circumcisionem  in  signum 
foederis  conservandi,  ut  dicitur  Gen.  17. 

QUAESTIO  V. 

DE  MODO  UNIONIS  EX  PARTE  PARTIUM  HUMANAE  NATURAE, 
IN  QUATUOR  ARTICULOS  DIVISA. 


Deinde  considerandum  est  de  assumptione  partium  humanae  naturae. 

Et  circa  hoc  quaeruntur  quatuor. 

Primo.  Utrum  Filius  Dei  debuerit  assumere  verum  corpus. 

Secundo.  Utrum  assumere  debuerit  corpus  terrenum,  scilicet:  carnem,  et 
sanguinem. 

Tertio.  Utrum  assumpserit  animam. 

Quarto.  Utrum  assumere  debuerit  intellectum. 


ARTICULUS  I.  33 

UTRUM  FILIUS  DEI  DEBUERIT  ASSUMERE  VERUM  CORPUS. 

(Infr.  art.  2.  et  q.'i4 ■  art.  1.  et  3.  Dist.  2.  q.  1.  art.  2.  q.  1. 
et  q.  2.  et  lib.  4.  Contr.  g.  cap.  29.  30.  34.  et  37.  et  Pot.  q.  6.  art.  7. 
et  opusc.  2.  cap.  207.  et  208.). 

Ad  primum  sic  proceditur.  Videtur,  quod  Filius  Dei  non  assumpserit  ve¬ 
rum  corpus:  dicitur  enim  Philipp.  2.  quod  in  similitudinem  hominum  factus 
est:  sed  quod  est.  secundum  veritatem,  non  dicitur  esse  secundum  similitudi¬ 
nem;  ergo  Filius  Dei  non  assumpsit  verum  corpus. 

2.  Praeterea.  Assumptio  corporis  [al.  humanitatis'],  in  nullo  derogavit 
dignitati  divinitatis:  dicit  enim  Leo  Papa  in  serm.  de  Nativ.  (qui  est  1.  de  hoc 
festo),  quod  «  nec  inferiorem  naturam  consumpsit  glorificatio,  nec  superiorem 
minuit  assumptio  »  :  sed  hoc  ad  dignitatem  Dei  pertinet,  quod  sit  omnino  a 
corpore  separatus ;  ergo  videtur,  quod  per  assumptionem  non  fuerit  Deus 
corpori  unitus. 

3.  Praeterea.  Signa  debent  respondere  signatis:  sed  apparitiones  veteris 
testamenti,  quae  fuerunt  signa  apparitionis  Christi,  non  fuerunt  secundum 
corporis  veritatem,  sed  secundum  imaginariam  visionem :  sicut  patet  Isa.  6. : 
Vidi  Dominum  sedentem,  etc.;  ergo  videtur,  quod  etiam  apparitio  Filii  Dei 
in  mundo  non  fuerit  secundum  corporis  veritatem,  sed  solum  secundum  ima¬ 
ginationem. 

Sed  contra  est,  quod  dicit  August.  in  lib.  83.  Q.Q..  (q.  13.):  «Si  phan¬ 
tasma  fuit  corpus  Christi,  fefellit  Christus,  et  si  fefellit,  veritas  non  est :  est 
autem  veritas  Christus;  ergo  non  fuit  phantasma  corpus  ejus»;  et  sic  patet, 
quod  verum  corpus  assumpsit. 

Respondeo  dicendum,  quod,  sicut  dicitur  in  lib.  de  Eccles.  Dogmat. 
(cap.  2.  inter  opera  August.),  «  natus  est  Dei  Filius  non  putative,  quasi  imagi¬ 
natum  corpus  habens,  sed  corpus  verum  »  :  et  hujus  ratio  potest  triplex  assi¬ 
gnari  :  quarum  prima  est  ex  ratione  humanae  naturae,  ad  quam  pertinet  verum 
corpus  habere:  supposito  igitur  ex  praemissis  (q.  praec.  art.  1.),  quod  con¬ 
veniens  fuerit  Filium  Dei  assumere  humanam  naturam,  consequens  est,  quod 
verum  corpus  assumpserit :  secunda  ratio  sumi  potest  ex  his,  quae  in  mysterio 
Incarnationis  sunt  acta:  si  enim  non  fuit  verum  corpus  ejus,  sed  phantasticum; 
ergo  nec  veram  mortem  sustinuit,  nec  aliquid  eorum  quae  Evangelistae  de 
eo  narrant,  secundum  veritatem  gessit,  sed  solum  secundum  apparentiam 
quamdam ;  et  sic  etiam  sequeretur,  quod  non  fuerit  vera  salus  hominis  subse¬ 
cuta,  oportet  enim  effectum  causae  proportionari :  tertia  ratio  potest  sumi  ex 
ipsa  dignitate  personae  assumentis,  quae  cum  sit  veritas,  non  decuit  ut  in 
ejus  opere  aliqua  fictio  esset;  unde  et  Dominus  hunc  errorem  per  seipsum 
excludere  dignatus  est,  Luc.  ult.,  cum  Discipuli  conturbati,  et  conterriti  pu¬ 
tabant  se  spiritum  videre,  et  non  verum  corpus:  et  ideo  se  eis  palpandum 
praebuit  dicens :  Palpate,  et  videte,  quia  spiritus  carnem,  et  ossa  non  habet,  sicut 
me  videtis  habere. 

Ad  primum  ergo  dicendum,  quod  similitudo  illa  exprimit  veritatem  hu¬ 
manae  naturae  in  Christo,  per  modum  quo  omnes  qui  vere  in  natura  humana 
existunt,  similes  specie  esse  dicuntur :  non  autem  intelligitur  similitudo  phan¬ 
tastica;  ad  cujus  evidentiam  Apostolus  subjungit,  quod  factus  est  obediens  usque 
ad  mortem,  mortem  autem  crucis:  quod  fieri  non  potuisset,  si  esset  sola  simi¬ 
litudo  phantastica. 

Ad  secundum  dicendum,  quod  per  hoc  quod  Filius  Dei  verum  corpus 
assumpsit,  in  nullo  est  ejus  dignitas  diminuta;  unde  Augustinus  dicit  in  lib. 
de  Fide  ad  Pet.  (cap.  2.):  «Exinanivit  seipsum,- formam  servi  accipiens,  ut 
fieret  servus;  sed  formae  Dei  plenitudinem  non  amisit»;  non  enim  Filius 
Dei  sic  assumpsit  verum  corpus,  ut  forma  corporis  fieret :  quod  repugnat  di¬ 
vinae  simplicitati,  et  puritati:  hoc  enim  esset  assumere  corpus  in  unitatem 
naturae;  qu6d  est  impossibile,  ut  ex  supra  dictis  patet  (q.  2.  art.  1.):  sed  salva 
distinctione  naturae,  assumpsit  corpus  in  unitatem  personae. 

Ad  tertium  dicendum,  quod  figura  debet  respondere  rei  quantum  ad  si¬ 
militudinem,  non  quantum  ad  rei  veritatem;  si  enim  secundum  omnia  esset 
similitudo,  jam  non  esset  signum,  sed  ipsa  res,  ut  Damasc.  dicit  in  3.  lib. 
(Orth.  Fid.  cap.  26.);  conveniens  ergo  fuit,  ut  apparitiones  veteris  testamenti 
essent  secundum  apparentiam  tantum,  quasi  figurae:  apparitio  autem  Filii  Dei 
in  mundo  esset  secundum  corporis  veritatem,  quasi  res  figurata  per  illas 
figuras;  unde  dicit  Apost.  2.  Coloss.  2.:  Ouae  sunt  umbra  futurorum,  corpus 
autem  Christi. 

ARTICULUS  II. 

UTRUM  DEI  FILIUS  DEBUERIT  ASSUMERE  CORPUS 
SCILICET  CARNEM,  ET  SANGUINEM. 


T^R^EOTM, 


34 


(Infr.  q.  33.  art.  3.  et  q.  37.  art.  1.  et.  q.  54.  art.  3.  et  3.  Dist.  q.  1.  art.  3.  q.  1. 
et  q.  2.  et  lib.  4.  Contr.  g.  cap.  30.  et  34.  et  opusc.  2.  cap.  214.). 

Ad  secundum  sic  proceditur.  Videtur,  quod  Christus  non  habuerit  corpus 
carnale,  sive  terrestre,  sed  coeleste:  dicit  enim  Apost.  1.  ad  Cor.  15.:  Primus 
homo  de  terra  terrenus,  secundus  homo  de  coelo  coelestis:  sed  primus  homo,  sci¬ 
licet  Adam,  fuit  de  terra  quantum  ad  corpus,  ut  patet  Gen.  1.;  ergo  etiam 
secundus  homo,  scilicet  Christus,  fuit  de  coelo  quantum  ad  corpus. 

2.  Praeterea,  i.  ad  Cor.  15.  dicitur:  Caro,  et  sanguis  regnum  Dei  non 
possidebunt :  sed  regnum  Dei  principaliter  est  in  Christo;  non  ergo  in  ipso 
est  caro,  et  sanguis,  sed  magis  corpus  coeleste. 

3.  Praeterea.  Omne  quod  est  optimum,  est  Deo  attribuendum:  sed  inter 
omnia  corpora  nobilissimum  est  corpus  coeleste ;  ergo  tale  corpus  debuit 
Christus  assumere. 

Sed  contra  est,  quod  Dominus  dicit  Lucae  ult. :  Spiritus  carnem,  et  ossa 
non  habet,  sicut  me  videtis  habere:  caro  autem,  et  ossa  non  sunt  ex  materia 
coelestis  corporis,  sed  ex  inferioribus  elementis;  ergo  corpus  Christi  non  fuit 
corpus  coeleste,  sed  carneum,  et  terrenum. 

Respondeo  dicendum,  1  u  >d  eisdem  rationibus  apparet,  quare  corpus 
Christi  non  debuit  esse  coeleste,  quibus  ostensum  est  (art.  praec.),  quod  non 
debuit  esse  phantasticum:  primo  enim  quia  sicut  veritas  humanae  naturae 
non  salvaretur  in  Christo,  si  corpus  ejus  esset  phantasticum,  ut  posuit  Ma- 
nichaeus;  ita  etiam  non  salvaretur,  si  poneretur  coeleste,  sicut  posuit  Va- 
lentinus :  cum  enim  forma  hominis  sit  quaedam  res  naturalis,  requirit  detei  - 
minatam  materiam,  scilicet  carnes,  et  ossa,  quae  in  hominis  definitione  poni 
oportet,  ut  patet  per  Philosoph.  7.  Metaphysic.  (lex.  39.):  secundo,  quia  hoc 
etiam  derogaret  veritati  eorum,  quae  Christus  in  corpore  gessit :  cum  enim 
corpus  coeleste  sit  impassibile,  et  incorruptibile,  ut  probatur  in  1.  de  Coelo 
(tex.  20.),  si  Filius  Dei  corpus  coeleste  assumpsisset,  non  vere  esuriisset,  nec 
sitiisset,  nec  etiam  passionem,  et  mortem  sustinuisset:  tertio  etiam  derogaret 
veritati  divinae:  cum  enim  Filius  Dei  se  hominibus  ostenderit,  quasi  corpus 
carneum,  et  terrenum  habentem,  fuisset  falsa  demonstratio,  si  corpus  coe¬ 
leste  habuisset;  et  ideo  in  lib.  de  Ecclesiast.  Dogm.  (cap.  2.  inter,  opera  August.) 
dicitur:  «  Natus  est  Dei  Filius,  carnem  ex  virginis  corpore  trahens,  et  non 
de  coelo  secum  afferens  ». 

Ad  primum  ergo  dicendum,  quod  Christus  dicitur  de  coelo  descendisse 
dupliciter:  uno  modo  ratione  divinae  naturae;  non  ita  quod  natura  divina  in 
coelo  esse  desierit;  sed  quia  in  infimis  novo  modo  esse  coepit,  scilicet  se¬ 
cundum  naturam  assumptam,  secundum  illud  Joan.  3.:  Nemo  ascendit  in  coe¬ 
lum,  nisi  qui  descendit  de  coelo  Filius  hominis,  qui  in  coelis  est:  alio  modo  ratione 
corporis  ;  non  quia  ipsum  corpus  Christi  secundum  suam  substantiam  de 
coelo  descenderit;  sed  quia  virtute  coelesti,  idest  Spiritu  Sancto,  est  ejus 
corpus  formatum ;  unde  August.  dicit  ad  Orosium  (in  dial.  63.  QQ.  q.  4.),  expo¬ 
nens  auctoritatem  inductam :  «Coelestem  dico  Christum,  quia  non  ex  humano 

conceptus  est  semine»;  et  hoc  etiam  modo  Hilarius  exponit  in  lib.  10.  de 
Trinit.  (inter  prine,  et  med.). 

Ad  secundum  dicendum,  quod  caro,  et  sanguis  non  accipiuntur  ibi  pro 
substantia  carnis,  et  sanguinis,  sed  pro  corruptione  carnis,  et  sanguinis:  quae 
quidem  in  Christo  non  fuit  quantum  ad  culpam;  fuit  tamen  ad  tempus  quan¬ 
tum  ad  poenam,  ut  opus  nostrae  redemptionis  expleret. 

Ad  tertium  dicendum,  quod  hoc  ipsum  ad  maximam  Dei  gloriam  per¬ 
tinet,  quod  corpus  infirmum,  et  terrenum  ad  tantam  sublimitatem  provexit ; 
unde  in  Ephesina  Synodo  (quae  est  generalis  3.  part.  2.  aci.  1.)  legitur  verbum 
Sancti  Theophili  dicentis :  «  Qualiter  artificum  optimi,  non  in  pretiosis  tan¬ 
tum  materiebus  artem  ostendentes  in  admiratione  sunt,  sed  vilissimum  lutum, 
et  terram  dissolutam  plerumque  assumentes,  suae  disciplinae  demonstrantes 
virtutem,  multo  magis  laudantur:  ita  omnium  optimus  artifex  Dei  Verbum, 
non  aliquam  pretiosam  materiam  corporis  coelestis  apprehendens  ad  nos 
descendit,  sed  in  luto  magnitudinem  suae  artis  ostendit  ». 


ARTICULUS  III.  3S 

UTRUM  FILIUS  DEI  ASSUMPSERIT  ANIMAM. 

(3.  Dist.  2.  q.  1.  art.  3.  q.  2.  et  lib.  4.  Contr.  g.  cap.  32.  34.  33.  33.  41. 
et  Veri.  q.  20.  art.  1.  et  opusc.  2.  cap.  21 1. 

Ad  tertium  sic  proceditur.  Videtur,  quod  Filius  Dei  animam  non  as¬ 
sumpserit:  Joannes  enim  incarnationis  mysterium  tradens  dixit  (1.) :  Verbum 
caro  factum  est,  nulla  facta  de  anima  mentione:  non  autem  dicitur  caro  fa¬ 
ctum,  eo  quod  sit  in  carnem  conversum,  sed  quia  carnem  assumpsit;  non 
ergo  videtur  assumpsisse  animam. 

2.  Praeterea.  Anima  necessaria  est  corpori,  ad  hoc  quod  per  eam  vivi¬ 
ficetur:  sed  ad  hoc  non  fuit  necessaria  corpori  Christi,  ut  videtur,  quia  ipsum 
Verbum  Dei  est,  de  quo  dicitur  in  Psal.  35.:  Domine,  apud  te  est  fons  vitae; 
superfluum  ergo  fuisset  animam  adesse,  Verbo  praesente:  Deus  autem,  et 
natura  nihil  frustra  faciunt,  ut  etiam  Philos.  dicit  in  1.  de  Coelo  (tex.  32.  et 
lib.  2.  tex.  39.),  ergo  videtur,  quod  Filius  Dei  animam,  non  assumpserit. 

3.  Praeterea.  Ex  unione  animae  ad  corpus  constituitur  natura  commu¬ 
nis,  quae  est  species  humana:  «  In  Domino  autem  Jesu  Christo  non  est 
communem  speciem  accipere»,  ut  Damascenus  dicit  in  3.  lib.  (Orthod.  Fui. 
cap.  3);  non  igitur  assumpsit  animam. 

Sed  contra  est,  quod  Augustinus  dicit  in  lib.  de  Agone  Christiano 
(cap.  21.):  «  Non  eos  audiamus,  qui  solum  humanum  corpus  dicunt  esse  su¬ 
sceptum  a  Verbo  Dei;  et  sic  audiunt,  quod  dictum  est:  Verbum  caro  fa¬ 
ctum  est,  ut  negent  illum  hominem  vel  animam,  vel  aliquid  hominis  ha¬ 
buisse,  nisi  carnem  solam». 

Respondeo  dicendum,  quod,  sicut  dicit  Augustinus  in  libro  de  Haeresibus 
(baeresi  49.  et  33.),  opinio  fuit  primo  quidem  Arii,  et  postea  Apollinaris,  quod 
Filius  Dei  solam  carnem  assumpsit  absque  anima,  ponentium  quod  Verbum 
fuerit  carni  loco  animae;  ex  quo  sequebatur,  quod  in  Christo  non  fuerint 
duae  naturae,  sed  una  tantum;  ex  anima  enim,  et  carne  una  natura  humana 
constituitur,  sed  haec  positio  stare  non  potest  propter  tria:  primo  quidem, 
quia  repugnat  auctoritati  Scripturae,  in  qua  Dominus  de  sua  anima  facit 

mentionem,  Matth.  26.:  Tristis  est  anima  mea  usque  ad  mortem,  et  Joann.  10.: 
Potestatem  habeo  ponendi  animam  meam:  sed  ad  hoc  respondebat  Apollinaris, 
quod  in  his  verbis  anima  metaphorice  sumitur;  per  quem  modum  in  veteri 
testamento  Dei  anima  commemoratur,  Isai.  1. :  Calendas  vestras,  et  solemni- 
tates  vestras  odivit  anima  mea:  sed,  sicut  dicit  Augustinus  in  libro  octoginta- 
trium  Q_Q_.  (q.  So.)  Evangelistae  in  evangelica  narratione  narrant,  quod  mi¬ 
ratus  est  Jesus,  et  iratus,  et  contristatus,  et  quod  esuriit;  quae  quidem  ita 
demonstrant  eum  veram  animam  habuisse,  sicut  ex  hoc  quod  comedit,  et 
dormivit,  et  fatigatus  est,  demonstratur  eum  habuisse  verum  corpus  huma¬ 
num:  alioquin  si  haec  ad  metaphoram  referantur,  cum  similia  legantur  in 
veteri  testamento  de  Deo,  peribit  fides  Evangelicae  narrationis :  aliud  enim 
est,  quod  prophetice  nuntiatur  in  figuris,  aliud  quod  secundum  rerum  pro¬ 
prietatem  ab  Evangelistis  historice  scribitur:  secundo  derogat  praedictus  error 
utilitati  Incarnationis,  quae  est  liberatio  hominis ;  ut  enim  argumentatur  Augu¬ 
stinus  in  lib.  cont.  Felicianum  (cap.  13.):  «  Si  accepta  carne  Filius  Dei  animam 
omisit,  aut  innoxiam  sciens,  medicinae  indigentem  non  credidit:  aut  a  se 
alienam  putans,  redemptionis  beneficio  non  donavit;  aut  ex  toto  insanabilem 
judicans,  curare  nequivit;  aut  ut  vilem,  et  quae  nullis  usibus  apta  videretur, 
abjecit.'  Horum  duo  blasphemiam  important  in  Deum.  Quomodo  enim  do¬ 
cetur  Omnipotens,  si  curare  non  potuit  desperatam?  aut  quomodo  omnium 
Deus,  si  non  ipse  fecit  animam  nostram?  Duobus  autem  aliis,  in  uno  ani¬ 
mae  causa  nescitur,  in  altero  meritum  non  tenetur.  An  intelligere  causam 
putandus  est  animae,  qui  eam  ad  accipiendam  legem  habitu  insitae  rationis 
instructam  a  peccato  voluntariae  transgressionis  nititur  separare  ?  Aut  quo¬ 
modo  ejus  generositatem  novit,  qui  ignobilitatis  vitio  dicit  esse  despectam? 
Si  originem  attendas,  pretiosior  est  animae  substantia;  si  transgressionis  cul¬ 
pam,  propter  intelligentiam,  pejor  est  carne:  ego  autem  Christum  et  per¬ 
fectam  sapientiam  dico,  et  scio,  et  piissimum  esse  non  dubito:  quorum  primo 
meliorem,  et  prudentiae  capacem  non  despexit:  secundo  eam,  quae  magis  fuerat 
vulnerata,  suscepit  »  :  tertio  vero  haec  positio  est  contra  ipsam  Incarnationis 
veritatem  :  caro  enim,  et  caeterae  partes  hominis  per  animam  speciem  sor¬ 
tiuntur;  unde,  recedente  anima,  non  est  os,  aut  caro,  nisi  aequivoce,  ut  patet 
per  Philos.  in  2.  de  Anima  (tex.  q.),  et  7.  Metaph.  (tex.  34.). 

Ad  primum  ergo  dicendum,  quod  cum  dicitur :  V erbum  caro  factum  est, 
caro  ponitur  pro  toto  homine;  ac  si  diceretur:  Verbum  homo  factum  est:  sicut 
et  Isa.  40.:  Videbit  omnis  caro  pariter,  quod  os  Domini  locutum  est ;  ideo  autem 
totus  homo  per  carnem  significatur,  quia,  ut  dicitur  in  auctoritate  inducta, 
per  carnem  Filius  Dei  visibilis  apparuit;  unde  subditur:  Et  vidimus  gloriam 
ejus:  vel  ideo  quia,  ut  August.  dicit  in  lib.  83.  Q.Q..  (q.  So.):  «  in  tota  illa 
unitate  susceptionis  principale  Verbum  est,  extrema  autem,  atque  ultima  caro. 
Volens  itaque  Evangelista  commendare  pro  nobis  dilectionem  humilitatis 
Dei  Verbum,  et  carnem  nominavit,  praetermittens  animam,  quae  est  Verbo 
inferior,  carne  praestantior  »:  rationabile  etiam  fuit,  ut  nominaret  _  carnem, 
quae  propter  hoc  quod  magis  distat  a  Verbo,  minus  assumptibilis  vide¬ 
batur.  „ 

Ad  secundum  dicendum,  quod  Verbum  est  fons  vitae,  sicut  prima  causa 

vitae  effectiva:  sed  anima  est  principium  vitae  corporis,  tamquam  forma 
ipsius  -  forma  autem  est  effectus  agentis;  unde  ex  praesentia  Verbi  magis  con¬ 
cludi  posset,  quod  corpus  esset  animatum:  sicut  ex  praesentia  ignis  potest 
concludi,  quod  corpus,  cui  ignis  adhaeret,  sit  calidum. 

Ad  tertium  dicendum,  quod  non  est  inconveniens,  immo  necessarium  di¬ 
cere,  quod  in  Christo  fuerit  natura,  quae  constituitur  per  animam  corpori 
advenientem:  Damascenus  autem  negat  in  Domino  Jesu  Christo  esse  com¬ 
munem  speciem,  quasi  aliquid  tertium  resultans  ex  unione  divinitatis,  et  hu¬ 
manitatis. 


ARTICULUS  IV. 

UTRUM  FILIUS  DEI  ASSUMERE  DEBUERIT  INTELLECTUM. 

0’  Dut-  2.  q.  1.  art.  3.  q.  2.  et  lib.  4.  Contr.  g.  cap.  33.  et  Veri.  q.  20.  art.  1. 

et  opusc.  2.  cap.  212.). 

Ad  quartum  sic  proceditur.  Videtur,  quod  Filius  Dei  non  assumpserit 
mentem  humanam,  sive  intellectum :  ubi  enim  est  praesentia  rei,  non  requi¬ 
ritur  ejus  imago:  sed  homo  secundum  mentem  est  ad  imaginem  Dei,  ut 
August.  dicit  in  lib.  14.  de  Trinit.  (cap.  3.  et  6.);  cum  ergo  in  Christo  fuerit 
praesentia  ipsius  divini  Verbi,  non  oportuit  ibi  esse  mentem  humanam. 

2.  Praeterea.  Major  lux  offuscat  minorem:  sed  Verbum  Dei,  quod  est 
lux  illuminans  omnem  hominem  venientem  in  hunc  mundum,  ut  dicitur  Joan.  1., 
comparatur  ad  mentem,  sicut  lux  major  ad  minorem  ;  quia  et  ipsa  mens  lux 
quaedam  est,  quasi  lucerna  illuminata  a  prima  luce  ( Proverb .  20.):  Lucerna 
Domini  spiraculum  hominis ;  ergo  in  Christo,  qui  est  Verbum  Dei,  non  fuit 
necessarium  esse  mentem  humanam. 

3.  Praeterea.  Assumptio  humanae  naturae  a  Dei  Verbo  dicitur  incar¬ 
natio  ejus:  sed  intellectus,  sive  mens  humana  neque  est  caro,  neque  actus 
carnis:  quia  nullius  corporis  actus  est,  ut  probatur  in  3.  de  An.  (tex.  6.);  er^o 
videtur,  quod  Filius  Dei  humanam  mentem  non  assumpserit. 

Sed  contra  est,  quod  August.  dicit  in  lib.  de  Fide  ad  Petr.  (cap.  14.) : 
«Firmissime  tene,  et  nullatenus  dubites,  Christum  Filium  Dei  habere  veram 
nostri  generis  carnem,  et  animam  rationalem,  qui  de  carne  sua  dicit :  Pal¬ 
pate,  et  videte,  quia  spiritus  carnem,  et  ossa  non  habet,  sicut  me  videtis  habere 
(Lite,  ult.) :  animam  quoque  se  habere  ostendit,  dicens:  Ego  pono  animam 
meam  et  iterum  sumo  eam  (Joan.  10.):  intellectum  quoque  animae  ostendit 
se  nabere,  dicens:  Discite  a  me,  quia  mitis  sum,  et  humilis  corde  (Matth  11 )  • 
et  de  ipso  per  Prophetam  Deus  dicit  (Is  a.  32.):  Ecce  intelliget  puer  meus» 

Respondeo  dicendum,  quod,  sicut  August.  dicit  in  lib.  de  Haeresibus 
(Imerest  49.et  33.)  Apollinaristae  de  anima  Christi  a  Catholica  Ecclesia  dis¬ 
senserunt,  dicentes,  sicut  Ariani,  Deum  Christum  carnem  solam  sine  anima 
suscepisse:  in  qua  quaestione  testimoniis  evangelicis  victi,  mentem  defuisse 
animae  Christi,  sed  pro  hac  ipsum  Verbum  in  ea  fuisse  dixerunt.  Sed  haec 
positio  eisdem  rationibus  convincitur,  sicut  et  praedicta  :  primo  enim  hoc 
adversatur  narrationi  evangelicae,  quae  commemorat  eum  fuisse  miratum 
ut  patet  Matth.  8. :  admiratio  autem  absque  ratione  esse  „„„  potest  qtS 
importat  collationem  effectus  ad  causam ;  dum  scilicet  aliquis  videt  effectum 
cujus  causam  ignorat,  et  quaerit,  ut  dicitur  in  prine.  Metaph.  (cap.  2.) :  secundo 
repugnat  utilitati  incarnationis,  quae  est  justificatio  hominis  a  peccato :  anima 

temmnnTana  ““  Cap“  neC  ^  i«3tificantisfnisi  per  m™ 

in  /  hb  ^Pr//e7Ppe7°POrtU!t  humanam  assumi ;  unde  dicit  Damasc. 

3<  b‘  (°ltbod-  Fld-  cap.  6.)  quod  «Dei  verbum  assumpsit  corpus,  et  ani- 

mam  intellectualem,  et  rationalem»;  et  postea  subdit :  «Totus  toti  unitus 
est,  ut  toti  mihi  salutem  largiretur :  quod  enim  inassumptum  est,  incurabile 
est » :  tertio  hoc  repugnat  veritati  incarnationis  :  cum  enim  corpus  propor- 
tionatur  animae,  sicut  materia  propriae  formae,  non  est  vere  caro  humana, 
quae  non  est  perfecta  anima  humana,  scilicet  rationali ;  et  ideo  si  Christus 
animam  sine  mente  habuisset,  non  habuisset  veram  carnem  humanam,  sed 
bestialem  :  quia  per  solam  mentem  anima  nostra  differt  ab  anima  bestiali; 
unde  dicit  Augustinus  in  lib.  83.  QQ.  (q.  80.),  quod  secundum  hunc  errorem 
sequeretur,  quod  Filius  Dei  belluam  quamdam  cum  figura  humani  corporis  su¬ 
scepisset;  quod  iterum  repugnat  veritati  divinae,  quae  nullam  patitur  fictionis 
falsitatem. 

Ad  primum  ergo  dicendum,  quod  ubi  est  ipsa  res  per  sui  praesentiam, 
non  requiritur  ejus  imago,  ad  hoc  quod  suppleat  locum  rei:  sicut  ubi  est  im¬ 
perator,  milites  non  venerantur  ejus  imaginem:  sed  tamen  requiritur  cum 
praesentia  rei  imago  ipsius,  ut  perficiatur  ex  ipsa  rei  praesentia:  sicut  imago 
in  cera  perficitur  per  impressionem  sigilli,  et  imago  hominis  resultat  in  spe¬ 
culo  per  ejus  praesentiam;  unde  ad  perficiendam  mentem  humanam  neces¬ 
sarium  fuit,  quod  eam  sibi  Verbum  Dei  univerit. 

Ad  secundum  dicendum,  quod  lux  major  evacuat  lucem  minorem  alterius 
corporis  illuminantis:  non  tamen  evacuat,  sed  perficit  lucem  corporis  illumi¬ 
nati,  ad  praesentiam  enim  solis  stellarum  lux  obscuratur,  sed  aeris  lumen 
perficitur:  intellectus  autem,  seu  mens  hominis  est  quasi  lux  illuminata  a 
luce  divini  Verbi;  et  ideo  per  praesentiam  Verbi  non  evacuatur  mens  homi¬ 
nis,  sed  magis  perficitur. 

Ad  tertium  dicendum,  quod  licet  potentia  intellectiva  non  sit  alicujus 
corporis  actus;  ipsa  tamen  essentia  animae  humanae,  quae  est  forma  cor¬ 
poris,  requiritur  quod  sit  nobilior,  ad  hoc  quod  habeat  potentiam  intelligendi, 
et  ideo  necesse  est,  ut  corpus  melius  dispositum  ei  respondeat. 


QUAESTIO  VI. 

DE  MODO  ASSUMPTIONIS  QUANTUM  AD  ORDINEM, 
IN  SEX  ARTICULOS  DIVISA. 


Deinde  considerandum  est  de  ordine  assumptionis  praedictae. 

Circa  quod  quaeruntur  sex. 

Primo.  Utrum  Filius  Dei  assumpserit  carnem  mediante  anima. 

Secundo.  Utrum  assumpserit  animam  mediante  spiritu,  sive  mente. 
Tertio.  Utrum  anima  fuerit  prius  assumpta  a  Verbo,  quam  caro. 
Quarto.  Utrum  caro  Christi  fuerit  prius  a  Verbo  assumpta,  quam  animae 
unita. 

Quinto.  Utrum  tota  humana  natura  sit  assumpta  mediantibus  partibus. 
Sexto.  Utrum  sit  assumpta  mediante  gratia. 

ARTICULUS  I.  37 

UTRUM  FILIUS  DEI  ASSUMPSERIT  CARNEM  MEDIANTE  ANIMA. 

(3.  Dist.  2.  q.  2.  art.  i.  et  Dist.  3.  q.  J.  art.  2. 
et  lib.  4.  Contr.  g.  cap.  44  et  de  Spirit.  Creat,  art.  3.  ad  3.). 

Ad  primum  sic  proceditur.  Videtur,  quod  Filius  Dei  non  assumpserit 
carnem  mediante  anima:  perfectior  enim  est  modus,  quo  Filius  Dei  unitur 
humanae  naturae,  et  partibus  ejus,  quam  quo  est  in  omnibus  creaturis :  sed 
in  creaturis  est  immediate  per  essentiam,  potentiam,  et  praesentiam;  ergo 
multo  magis  Filius  Dei  immediate  unitur  cami,  et  non  mediante  anima. 

2.  Praeterea.  Anima,  et  caro  unita  sunt  Dei  Verbo  in  unitate  hyposta¬ 
sis,  seu  personae:  sed  corpus  immediate  pertinet  ad  personam,  sive  hypo- 
stasim  hominis,  sicut  et  anima :  quinimmo  magis  videtur  se  de  propinquo  ha¬ 
bere  ad  hypostasim,  hominis  corpus,  quod  est  materia,  quam  anima,  quae 
est  forma :  quia  principium  individuationis,  quae  importatur  in  nomine  hypo¬ 
stasis,  videtur  esse  materia;  ergo  Filius  Dei,  non  assumpsit  carnem  mediante 
anima. 

3.  Praeterea.  Remoto  medio,  separantur  ea  quae  per  medium  conjun¬ 
guntur;  sicut,  remota  superficie,  cessaret  color  a  corpore,  qui  inest  corpori 
per  superficiem :  sed  separata  per  mortem  anima,  adhuc  remanet  unio  \  erbi 
ad  carnem,  ut  infra  patebit  (q.  30.  art.  2.  et  3.);  ergo  Verbum  non  conjun¬ 
gitur  carni  mediante  anima. 

Sed  contra  est,  quod  August.  dicit  in  Epist.  ( 3.)  ad  "V  olusianum :  «  Ipsa 
magnitudo  divinae  virtutis  animam  sibi  rationalem,  et  per  eamdem  corpus 
humanum,  totumque  omnino  hominem  in  melius  mutandum  coaptavit  ». 

Respondeo  dicendum,  quod  medium  dicitur  respectu  principii,  et  finis ; 
unde  sicut  principium,  et  finis  important  ordinem,  ita  et  medium.  Est  autem 
duplex  ordo :  unus  quidem  temporis,  alius  autem  naturae :  secundum  autem 
ordinem  temporis  non  dicitur  in  mysterio  Incarnationis  aliquid  medium  :  quia 
totam  humanam  naturam  simul  sibi  Verbum  Dei  univit,  ut  infra  patebit  (q.  33. 
art.  3.):  ordo  autem  naturae  inter  aliqua  potest  attendi  dupliciter:  uno  modo 
secundum  gradum  dignitatis :  sicut  dicimus  angelos  esse  medios  inter  homi¬ 
nes,  et  Deum:  alio  modo  secundum  rationem  causalitatis :  sicut  dicitur  media 
causa  existere  inter  primam  causam,  et  ultimum  effectum ;  et  hic  secundus 
ordo  aliquo  modo  consequitur  primum:  sicut  enim  dicit  Dion.  4.  cap.  de 
Div.  Nom.  (lect.  3.  implic.  et  cap.  12.  et  13.  Coei.  Hier.):  «Deus  per  substan¬ 
tias  magis  sibi  propinquas  agit  in  ea,  quae  sunt  magis  remota  » ;  sic  ergo  si 
attendamus  gradum  dignitatis,  anima  media  invenitur  inter  Deum,  et  car¬ 
nem;  et  secundum  hoc  potest  dici,  quod  Filius  Dei  univit  sibi  carnem  me¬ 
diante  anima:  sed  et  secundum  ordinem  causalitatis  ipsa  anima  est  aliqua¬ 
liter  causa  carnis  uniendae  Filio  Dei:  non  enim  esset  assumptibilis,  nisi  per 
ordinem  quem  habet  ad  animam  rationalem,  secundum  quam  habet  quod  sit 
caro  humana:  dictum  est  enim  supra  (q.  4.  art.  1.),  quod  natura  humana  prae 
caeteris  est  assumptibilis. 

Ad  primum  ergo  dicendum,  quod  duplex  ordo  considerari  potest  inter 
creaturam,  et  Deum:  unus  quidem,  secundum  quod  creaturae  causantur  a 
Deo,  et  dependent  ab  ipso,  sicut  a  principio  sui  esse:  et  sic  propter  infini- 

tatem  suae  virtutis  Deus  immediate  attingit  quamlibet  rem,  causando,  et  con¬ 
servando;  et  ad  hoc  pertinet,  quod  Deus  immediate  est  in  omnibus  per  es¬ 
sentiam,  praesentiam,  et  potentiam;  alius  autem  ordo  est,  secundum  quod 
res  reducuntur  in  Deum,  sicut  in  finem:  et  quantum  ad  hoc  invenitur  me¬ 
dium  inter  creaturam,  et  Deum ;  quia  inferiores  creaturae  reducuntur  in  Deum 
per  superiores,  ut  dicit  Dion,  in  lib.  Eccl.  Hier.  (cap.  p.);  et  ad  hunc  ordi¬ 
nem  pertinet  assumptio  humanae  naturae  a  Verbo  Dei,  quod  est  terminus 
assumptionis,  et  ideo  per  animam  unitur  carni. 

Ad  secundum  dicendum,  quod  si  hypostasis  Verbi  Dei  constitueretur  sim¬ 
pliciter  per  humanam  naturam,  sequeretur  quod  corpus  esset  ei  vicinius,  cum 
sit  materia,  quae  est  individuationis  principium ;  sicut  et  anima,  quae  est 
forma  specifica,  propinquius  se  habet  ad  naturam  humanam :  sed  quia  hypo¬ 
stasis  Verbi  est  prior,  et  altior,  quam  humana  natura,  tanto  id  quod  est  in 
humana  natura,  propinquius  ad  eam  se  habet,  quanto  est  altius ;  et  ideo  pro¬ 
pinquior  est  Verbo  Dei  anima,  quam  corpus. 

Ad  tertium  dicendum,  quod  nihil  prohibet,  aliquid  esse  causam  alicujus 
quantum  ad  aptitudinem,  et  congruitatem,  quo  tamen  remoto,  illud  non  tol¬ 
litur  :  quia  etsi  fieri  alicujus  dependet  ex  aliquo,  postquam  tamen  est  in  facto 
esse,  ab  eo  non  dependet :  sicut  si  inter  aliquos  amicitia  causatur  aliquo  me¬ 
diante,  eo  recedente  adhuc  amicitia  remanet;  et  sic  etiam  si  aliqua  in  matri¬ 
monium  ducitur  propter  pulchritudinem,  quae  facit  congruitatem  in  muliere 
ad  copulam  conjugalem,  tamen,  pulchritudine  cessante,  adhuc  durat  copula 
conjugalis:  et  similiter,  separata  anima,  remanet  unio  Verbi  ad  carnem. 


ARTICULUS  II.  38 

» 

UTRUM  DEI  FILIUS  ASSUMPSERIT  ANIMAM 
MEDIANTE  SPIRITU  SIVE  MENTE. 

(Locis  supra  art.  1.  notatis). 

Ad  secundum  sic  proceditur.  Videtur,  quod  Fidius  Dei  non  assumpserit 
animam  mediante  spiritu:  idem  enim  non  cadit  medium  inter  seipsum,  et 
aliquid  aliud :  sed  spiritus,  sive  mens  non  est  aliud  in  essentia  ab  ipsa  anima, 
ut  in  prima  parte  habitum  est  (q.  77.  art.  1.  ad  1.);  ergo  Filius  Dei  non  as¬ 
sumpsit  animam  mediante  spiritu,  sive  mente. 

2.  Praeterea.  Illud,  quo  mediante  facta  est  assumptio,  videtur  esse  magis 
assumptibile :  sed  spiritus,  sive  mens  non  est  magis  assumptibilis,  quam  anima ; 
quod  patet  ex  hoc,  quod  spiritus  angelici  non  sunt  assumptibiles,  ut  supra 
dictum  est  (q.  4.  art.  1.) ;  ergo  videtur,  quod  Filius  Dei  non  assumpserit 
animam  mediante  spiritu. 

3.  Praeterea.  Posterius  assumitur  a  primo  mediante  priori:  sed  anima 
nominat  ipsam  essentiam,  quae  est  prior  naturaliter,  quam  ipsa  potentia  ejus, 
quae  est  mens;  ergo  videtur,  quod  Filius  Dei  non  assumpserit  animam  me¬ 
diante  spiritu,  sive  mente. 

Sed  contra  est,  quod  August.  dicit  in  lib.  de  Agone  Christ.  (cap.  18.): 
«  Invisibilis,  et  incommutabilis  veritas  per  spiritum  animam,  et  per  animam 
corpus  accipit  ». 

Respondeo  dicendum,  quod,  sicut  dictum  est  (art.  praec.),  Filius  Dei  di¬ 
citur  assumpsisse  carnem  anima  mediante,  tum  propter  ordinem  dignitatis, 

tum  etiam  propter  congruitatem  assumptionis:  utrumque  autem  horum  in* 
venitur,  si  comparemus  intellectum,  qui  spiritus  dicitur,  ad  caeteras  animae 
partes:  non  enim  anima  est  assumptibilis  secundum  congruitatem,  nisi  per 
hoc  quod  est  capax  Dei,  ad  imaginem  ejus  existens,  quod  est  secundum 
mentem,  quae  spiritus  dicitur,  secundum  illud  Ephes.  4. :  Renovamini  spiritu 
mentis  vestrae;  similiter  etiam  intellectus  inter  caeteras  partes  animae  est 
superior,  et  dignior,  et  Deo  similior;  et  ideo,  ut  Damasc.  dicit  in  3.  lib.  (Ortb. 
Fid.  cap.  6.)  :  «  unitum  est  carni  per  medium  intellectum  Verbum  Dei:  intel¬ 
lectus  enim  est  quid  animae  purissimum :  sed  et  Deus  est  (purissimum)  intel¬ 
lectus  ». 

Ad  primum  ergo  dicendum,  quod  etsi  intellectus  non  sit  aliud  ab  anima 
secundum  essentiam,  distinguitur  tamen  ab  aliis  partibus  animae  secundum 
rationem  potentiae;  et  secundum  hoc  competit  sibi  ratio  medii. 

Ad  secundum  dicendum,  quod  spiritui  angelico  non  deest  congruitas  ad 
assumptionem  propter  defectum  dignitatis,  sed  propter  irreparabilitatem  ca¬ 
sus,  quod  non  potest  dici  de  spiritu  humano,  ut  patet  ex  his  quae  in  1.  dicta 
sunt  (q.  62.  art.  8.  et  q.  64.  art.  2.). 

Ad  tertium  dicendum,  quod  anima,  inter  quam,  et  Dei  Verbum  ponitur 
medium  intellectus,  non  accipitur  pro  essentia  animae,  quae  est  omnibus  po¬ 
tentiis  communis,  sed  pro  potentiis  inferioribus,  quae  sunt  omni  animae  com¬ 
munes. 


ARTICULUS  III.  39 

UTRUM  ANIMA  A  DEI  FILIO  PRIUS  FUERIT  ASSUMPTA,  QUAM  CARO. 

(Iiifr.  art.  4.  et  q.  53.  art.  1.  ad  2.  et  5. 
et  q.  34.  art.  4.  et  3.  Dist.  2.  q.  2.  et  4.  Dist.  2.  q.  4.  art.  2. 
et  lib.  4.  Conir.  g.  cap.  33.  44.  et  44.). 

Ad  tertium  sic  proceditur.  Videtur,  quod  anima  Christi  fuerit  prius  as¬ 
sumpta  a  Verbo,  quam  caro:  filius  enim  Dei  assumpsit  carnem  mediante 
anima,  ut  dictum  est  (art.  1.  huj.  q.):  sed  prius  pervenitur  ad  medium,  quam 
ad  extremum,  ergo  Filius  Dei  assumpsit  prius  animam,  quam  corpus. 

2.  Praeterea.  Anima  Christi  est  dignior  angelis,  secundum  illud  Ps.  96.: 
Adorate  eum  omnes  angeli  ejus:  sed  angeli  creati  sunt  a  principio,  ut  in  1.  habi¬ 
tum  est  (q.  46.  art.  3.  et  q.  61.  art.  2.  et  4.);  ergo  et  anima  Christi,  quae  non 
fuit  ante  creata,  quam  assumpta:  dicit  enim  Damasc.  in  3.  lib.  (Ortb.  Fid. 
cap.  2.4.  et  <4.)  quod  «  numquam  neque  anima,  naque  corpus  Christi  propriam 
habuerunt  hypostasim  praeter  Verbi  hypostasim  »  ;  ergo  videtur,  quod  anima 
fuerit  ante  assumpta,  quam  caro,  quae  est  concepta  in  utero  Virginis. 

3.  Praeterea.  Joan.  1.  dicitur:  Vidimus  eum  plenum  gratiae ,  et  veritatis; 
et  postea  subditur,  quod  de  plenitudine  ejus  nos  omnes  accepimus,  idest  omnes 
fideles  quocumque  tempore,  ut  Chrysost.  exponit  (hom.  14.  in  Joan.):  hoc 
autem  non  esset,  nisi  anima  Christi  habuisset  plenitudinem  gratiae,  et  veri¬ 
tatis  ante  omnes  sanctos,  qui  fuerunt  ab  origine  mundi:  quia  causa  non  est 
posterior  causato ;  cum  igitur  plenitudo  gratiae,  et  veritatis  fuerit  in  anima 
Christi  ex  unione  ad  Verbum,  secundum  illud  quod  ibidem  dicitur:  Vidimus 
gloriam  ejus,  quasi  unigeniti  a  Patre,  plenum  gratiae,  et  veritatis,  consequens  vi¬ 
detur,  quod  a  principio  mundi  anima  Christi  fuerit  a  Verbo  Dei  assumpta. 

Sed  contra  est,  quod  Damasc.  dicit  (in  4.  lib.  Orth.  Fid.  cap.  6.):  «Non, 
ut  quidam  mentiuntur,  ante  eam,  quae  est  ex  Virgine,  incarnationem,  intel¬ 
lectus  est  unitus  Deo  Verbo  [al.  vero],  et  ex  tunc  vocatus  est  Christus  ». 

Respondeo  dicendum,  quod  Origenes  posuit  in  suo  Periarch.  (lib.  1.  cap.  7. 
et  8.  et  libi  2.  cap.  8.)  omnes  animas  a  principio  fuisse  creatas,  inter  quas  etiam 
posuit  animam  Christi  creatam :  sed  hoc  quidem  est  inconveniens,  si  ponatur 
quod  fuerit  tunc  creata,  sed  non  statim  Verbo  unita:  quia  sequeretur,  quod 
anima  illa  aliquando  habuisset  propriam  subsistentiam  sine  Verbo;  et  sic  cum 
fuisset  a  Verbo  assumpta,  vel  non  esset  facta  unio  secundum  subsistentiam, 
vel  corrupta  fuisset  subsistentia  animae  praeexistens :  similiter  etiam  est  in¬ 
conveniens,  si  ponatur  quod  anima  illa  fuerit  a  principio  Verbo  unita,  et  post- 
modum  in  utero  Virginis  incarnata,  quia  sic  ejus  anima  videretur  esse  non 
ejusdem  naturae  cum  nostris,  quae  simul  creantur,  dum  corporibus  infun¬ 
duntur,  unde  Leo  Papa  dicit  in  Epist.  (11.)  ad  Julianum,  quod  «non  alterius 
naturae  erat  caro  ejus,  quam  nostra;  nec  alio  illi,  quam  caeteris  hominibus 
anima  est  principio  inspirata». 

Ad  primum  ergo  dicendum,  quod,  sicut  supra  dictum  est  (art.  1.  huj.  q.), 
anima  Christi  dicitur  esse  medium  in  unione  carnis  ad  Verbum  secundum 
ordinem  naturae  :  non  autem  oportet  ex  hoc,  quod  fuerit  medium  ex  ordine 
temporis. 

Ad  secundum  dicendum,  quod,  sicut  Leo  Papa  in  eadem  Epist.  (loc.  cit.) 
dicit,  anima  Christi  excellit  nostras  animas  non  diversitate  generis ,  sed  sublimi¬ 
tate  virtutis:  est  enim  ejusdem  generis  cum  nostris  animabus:  sed  excellit 
etiam  angelos  secundum  plenitudinem  gratiae,  et  veritatis :  modus  autem 
creationis  respondet  animae  secundum  proprietatem  sui  generis,  ex  quo  habet, 
cum  sit  corporis  forma,  ut  creetur  simul  dum  corpori  infunditur,  et  unitur; 
quod  non  competit  angelis,  qui  sunt  substantiae  omnino  a  corporibus  ab¬ 
solutae. 

Ad  tertium  dicendum,  quod  de  plenitudine  Christi  omnes  homines  ac¬ 
cipiunt  secundum  fidem,  quam  habent  in  ipsum:  dicitur  enim  Rom.  3.  quod 
justitia  Dei  est  per  fidem  Jesu  Christi  in  omnes,  et  super  omnes,  qui  credunt  in 
ipsum:  sicut  autem  nos  in  ipsum  credimus  ut  in  jam  natum:  ita  antiqui  cre¬ 
diderunt  in  ipsum  ut  in  nasciturum:  habentes  enim  eumdem  spiritum  fidei  cre¬ 
dimus,  ut  dicitur  2.  ad  Cor.  4. :  habet  autem  fides,  quae  est  in  Christum, 
virtutem  justificandi  ex  proposito  gratiae  Dei,  secundum  illud  Rom.  4. :  Ei 
qui  non  operatur ,  credenti  autem  in  eum  qui  justificat  impium,  fides  reputatur  ad 
justitiam  secundum  propositum  gratiae  Dei;  unde  quia  hoc  propositum  est  aeter¬ 
num,  nihil  prohibet,  per  fidem  Jesu  Christi  aliquos  justificari,  etiam  antequam 
ejus  anima  esset  plena  gratia,  et  veritate. 

ARTICULUS  IV.  40 

UTRUM  CARO  CHRISTI  FUERIT  PRIUS  A  VERBO  ASSUMPTA, 

QUAM  ANIMAE  UNITA. 

(Locis  supra  art.  7.  citatis). 

Ad  quartum  sic  proceditur.  Videtur,  quod  caro  Christi  fuerit  prius  a 
Verbo  assumpta,  quam  animae  unita:  dicit  enim  August.  in  lib.  de  Fide 
ad  Pet.  (cap.  18.):  «  Firmissime  tene,  et  nullatenus  dubites,  non  carnem 
Christi  sine  divinitate  conceptam  in  utero  Virginis  priusquam  susciperetur  a 

Verbo,  etc.  »:  sed  caro  Christi  videtur  prius  fuisse  concepta,  quam  animae 
rationali  unita:  quia  materia,  vel  dispositio  prior  est  in  via  generationis,  quam 
forma  completiva;  ergo  prius  fuit  caro  Christi  assumpta,  quam  animae  unita. 

2.  Praeterea.  Sicut  anima  est  pars  naturae  humanae,  ita  et  corpus :  sed 
anima  humana  non  habuit  aliud  principium  sui  esse  in  Christo,  quam  in 
aliis  hominibus,  ut  patet  ex  auctoritate  Leonis  Papae  supra  inducta  (art.  praec.) ; 
ergo  videtur,  quod  nec  corpus  Christi  aliter  habuerit  principium  essendi, 
quam  in  nobis :  sed  in  nobis  ante  concipitur  caro,  quam  adveniat  anima  ra¬ 
tionalis;  ergo  etiam  ita  fuit  in  Christo;  et  sic  caro  prius  fuit  a  Verbo  as¬ 
sumpta,  quam  animae  unita. 

3.  Praeterea.  Sicut  dicitur  in  lib.  de  Causis  (proposit.  1.  inter  op.  Arist.), 
«  causa  prima  plus  influit  in  causatum,  et  prius  unitur  ei,  quam  causa  se¬ 
cunda  » :  sed  anima  Christi  comparatur  ad  Verbum,  sicut  causa  secunda  ad 
primam;  prius  ergo  Verbum  est  unitum  carni,  quam  anima. 

Sed  contra  est,  quod  Damasc.  dicit  in  3.  libro  (Orth.  Fid.  cap.  2): 
«  Simul  Dei  Verbi  caro,  simul  caro  animata  rationalis,  et  intellectualis  »  ;  non 
ergo  unio  Verbi  ad  carnem  praecessit  unionem  ad  animam. 

Respondeo  dicendum,  quod  caro  humana  est  assumptibilis  a  Verbo  se¬ 
cundum  ordinem,  quem  habet  ad  animam  rationalem,  sicut  ad  propriam 
formam:  hunc  autem  ordinem  non  habet,  antequam  anima  rationalis  ei  ad¬ 
veniat:  quia  simul  dum  aliqua  materia  fit,  propria  alicujus  formae,  recipit 
illam  formam;  unde  in  eodem  instanti  terminatur  alteratio,  in  quo  introdu¬ 
citur  forma  substantialis  ;  et  inde  est,  quod  caro  non  debuit  ante  assumi,  quam 
esset  caro  humana:  quod  factum  est,  anima  rationali  adveniente;  sicut  igitur 
anima  non  est  prius  assumpta,  quam  caro ;  quia  contra  naturam  animae  est, 
ut  prius  sit,  quam  corpori  uniatur :  ita  caro  non  debuit  prius  assumi,  quam  anima; 
quia  non  prius  est  caro  humana,  quam  habeat  animam  rationalem. 

Ad  primum  ergo  dicendum,  quod  caro  humana  sortitur  esse  per  animam  ; 
et  ideo  ante  adventum  animae  non  est  caro  humana,  sed  potest  esse  dispo¬ 
sitio  ad  carnem  humanam:  in  conceptione  tamen  Christi  Spiritus  Sanctus, 
qui  est  agens  infinitae  virtutis,  simul  et  materiam  disposuit,  et  ad  perfectum 
perduxit. 

Ad  secundum  dicendum,  quod  forma  actu  dat  speciem :  materia  autem, 
quantum  est  de  se,  est  in  potentia  ad  speciem;  et  ideo  contra  rationem  formae 
esset  quod  praeexisteret  naturae  speciei,  quae  perficitur  per  unionem  ejus  ad 
materiam:  non  autem  est  contra  naturam  materiae,  quod  praeexistat  naturae 
speciei ;  et  ideo  dissimilitudo,  quae  est  inter  originem  nostram,  et  originem 
Christi,  secundum  hoc  quod  caro  nostra  prius  concipitur  quam  animetur, 
non  autem  caro  Christi,  est  secundum  illud,  quod  praecedit  naturae  comple¬ 
mentum  :  sicut  et  quod  nos  concipimur  ex  semine  viri,  non  autem  Christus : 
sed  differentia,  quae  esset  quantum  ad  originem  animae  redundaret  in  diver¬ 
sitatem  naturae. 

Ad  tertium  dicendum,  quod  Verbum  Dei  per  prius  intelligitur  unitum 
carni,  quam  anima  per  modum  communem,  quo  est  in  caeteris  creaturis  per 
essentiam,  potentiam,  et  praesentiam:  prius  tamen  dico  non  tempore,  sed 
natura,  prius  enim  intelligitur  caro  ut  quoddam  ens,  quod  a  Verbo  habet, 
quam  ut  animata,  quod  habet  ab  anima :  sed  unione  personali  prius  secun¬ 
dum  intellectum  oportet  quod  caro  uniatur  animae,  quam  Verbo :  quia  ex 
unione  ad  animam  habet,  quod  sit  unibilis  Verbo  in  persona:  praesertim 
quia  persona  non  invenitur  nisi  in  rationali  natura. 

ARTICULUS  V.  41 

UTRUM  TOTA  HUMANA  NATURA  SIT  ASSUMPTA 
MEDIANTIBUS  PARTIBUS. 

(3.  Dist.  2.  q.  2.  art.  1.  q.  3.  et  art.  q.  q.  2.  et  Dist.  3.  q.  q.  art.  2. 
et  Dist.  3.  q.  2.  art.  q.). 

Ad  quintum  sic  proceditur.  Videtur,  quod  Filius  Dei  assumpserit  totam 
naturam  humanam  mediantibus  partibus  ejus  :  dicit  enim  August.  in  libro  de 
Agone  Christ.  (cat>.  18.) ,  quod  «invisibilis,  et  incommutabilis  veritas  per  spi¬ 
ritum  animam,  et  per  animam  corpus,  et  sic  totum  hominem  assumpsit  »: 
sed  spiritus,  anima,  et  corpus  sunt  partes  totius  hominis;  ergo  totum  as¬ 
sumpsit  mediantibus  partibus. 

2.  Praeterea.  Ideo  Filius  Dei  carnem  assumpsit  mediante  anima,  quia 
anima  est  Deo  similior,  quam  corpus :  sed  partes  humanae  naturae,  cum  sint 
simpliciores,  quam  corpus,  videtur  esse  similiores  Deo,  qui  est  simplicissi¬ 
mus,  quam  totum;  ergo  assumpsit  totum  mediantibus  partibus. 

3.  Praeterea.  Totum  resultat  ex  unione  partium:  sed  unio  intelligitur 
ut  terminus  assumptionis:  partes  autem  praeintelliguntur  assumptioni;  ergo 
assumpsit  totum  per  partes. 

Sed  contra  est,  quod  Damasc.  dicit  in  3.  lib.  (Orth.  Fid.  cap.  16)  :  «  In 
Domino  nostro  Jesu  Christo  non  partes  partium  intuemur,  sed  quae  proxime 
componuntur,  idest  deitatem,  et  humanitatem  »  :  humanitas  autem  est  quod¬ 
dam  totum,  quod  componitur  ex  anima,  et  corpore,  sicut  ex  partibus;  ergo 
Filius  Dei  assumpsit  partes  mediante  toto. 

Respondeo  dicendum,  quod  cum  dicitur  aliquid  medium  in  assumptione 
Incarnationis,  non  designatur  ordo.tgmBpris :  quia  simul  facta  est  assumptio 
totius,  et  omnium  partium:  ostensum  est  enim  (art.  3.  et  4.  praec.),  quod 
s:mul  anima,  et  corpus  sunt  ad  invicem  unita  ad  constituendam  naturam  hu¬ 
manam  in  verbo:  designatur  autem  ibi  ordo  naturae,  unde  per  id  quod  est 
prius  in  natura,  assumitur  id  quod  est  posterius.  Est  autem  aliquid  prius  in 
natura  dupliciter  :  uno  modo  ex  parte  agentis:  alio  modo  ex  parte  materiae, 
hae  enim  duae  causae  praeexistunt  rei:  ex  parte  quidem  agentis  est  simpli¬ 
citer  primum  illud,  quod  primo  cadit  in  ejus  intentione:  sed  secundum  quid 
prius  est  illud,  a  quo  incipit  ejus  operatio,  et  hoc  ideo,  quia  intentio  est  prior 
operatione:  ex  parte  vero  materiae  est  primum  illud,  quod  prius  existit  in 
transmutatione  materiae:  in  Incarnatione  autem  oportet  maxime  attendere 
ordinem,  qui  est  ex  parte  agentis :  quia,  ut  Augustinus  dicit  in  Epist.  (q.)  ad  Vo- 
lusianum,  «  in  talibus  rebus  tota  ratio  facti  est  potentia  facientis  » :  manife¬ 
stum  autem  est,  quod  secundum  intentionem  facientis  prius  est  completum, 
quam  incompletum,  et  per  consequens  totum,  quam  partes;  et  ideo  dicendum 
est,  quod  verbum  Dei  assumpsit  partes  humanae  naturae  mediante  toto  ;  sicut 
enim  assumpsit  corpus  propter  ordinem,  quem  habet  ad  animam  rationalem; 
ita  assumpsit  corpus,  et  animam  propter  ordinem,  quem  habent  ad  humanam 
naturam. 

Ad  primum  ergo  dicendum,  quod  ex  verbis  illis  nihil  aliud  datur  intelligi, 
nisi  quod  Verbum  assumendo  partes  humanae  naturae,  assumpsit  totam  hu¬ 
manam  naturam:  et  sic  assumptio  partium  est  prior  in  via  operationis  intel- 

lectu,  non  tempore:  assumptio  autem  naturae  est  prior  in  via  intentionis; 
quod  est  esse  prius  simpliciter,  ut  dictum  est  (in  corp.  art.). 

Ad  secundum  dicendum,  quod,  Deus  ita  est  simplex,  quod  etiam  est  per¬ 
fectissimus  ;  et  ideo  totum  est  magis  simile  Deo,  quam  partes,  inquantum  est 
perfectius. 

Ad  tertium  dicendum,  quod  unio  personalis  est,  ad  quam  terminatur  as¬ 
sumptio,  non  autem  unio  naturae,  quae  resultat  ex  conjunctione  partium. 


ARTICULUS  VI.  42 

UTRUM  HUMANA  NATURA  SIT  ASSUMPTA  MEDIANTE  GRATIA. 

(3.  Dist.  2.  q.  2.  art.  2.  et  Dist.  13.  q.  3.  art.  1.  et  Veri.  q.  20.  art.  2. 
et  opusc.  2.  cap.  102.). 

Ad  sextum  sic  proceditur.  -  Videtur,  quod  Filius  Dei  assumpserit  huma¬ 
nam  naturam  mediante  gratia:  per  gratiam  enim  unimur  Deo;  sed  humana 
natura  in  Christo  maxime  fuit  Deo  unita;  ergo  illa  unio  facta  fuit  per  gratiam. 

2.  Praeterea.  Sicut  corpus  vivit  per  animam,  quae  est  ejus  perfectio:  ita 
anima  per  gratiam:  sed  humana  natura  redditur  congrua  ad  assumptionem 
per  animam,  ut  dictum  est  (art.  4.  huj.  q.);  ergo  et  anima  congrua  redditur 
ad  assumptionem  per  gratiam;  ergo  Filius  Dei  assumpsit  animam  mediante 
gratia. 

3.  Praeterea.  August.  in  15.  de  Trinit.  (cap.  13.)  dicit,  quod  Verbum  in¬ 
carnatum  est,  sicut  verbum  nostrum  in  voce:  sed  verbum  nostrum  unitur 
voci  mediante  spiritu;  ergo  Verbum  Dei  unitur  cami  mediante  Spiritu  Sancto, 
et  ita  mediante  gratia,  quae  Spiritui  Sancto  attribuitur,  secundum  illud  1.  ad 
Cor.  1 2. :  Divisiones  gratiarum  sunt,  idem  autem  spiritus. 

Sed  contra  est,  quod  gratia  est  quoddam  accidens  animae,  ut  in  2.  parte 
habitum  est  (1-2.  q.  110.  art.  2.):  unio  autem  Verbi  ad  humanam  naturam  est 
facta  secundum  subsistentiam,  et  non  secundum  accidens,  ut  ex  supra  dictis 
patet  (q.  2.  art.  6.);  ergo  natura  humana  non  est  assumpta  mediante  gratia. 

Respondeo  dicendum,  quod  in  Christo  ponitur  gratia  unionis,  et  gratia 
habitualis;  gratia  ergo  non  potest  intelligi  ut  medium  in  assumptione  humanae 
naturae,  sive  loquamur  de  gratia  unionis,  sive  de  gratia  habituali :  gratia  enim 
unionis  est  ipsum  esse  personale,  quod  gratis  divinitus  datur  humanae  naturae 
in  persona  Verbi,  quod  quidem  est  terminus  assumptionis:  gratia  autem  ha¬ 
bitualis  pertinens  ad  spiritualem  sanctitatem  illius  hominis,  est  effectus  qui¬ 
dam  consequens  unionem,  secundum  illud  Joan. :  Vidimus  gloriam  ejus, 
quasi  unigeniti  a  Patre,  plenum  gratiae,  et  veritatis;  per  quod  datur  intelligi, 
quod  ex  hoc  ipso  quod  ille  homo  est  unigenitus  a  Patre  (quod  habet  per 
unionem)  habet  plenitudinem  gratiae,  et  veritatis:  si  vero  intelligatur  gratia 
voluntas  Dei  aliquid  gratis  faciens,  vel  donans,  sic  unio  facta  est  per  gratiam, 
non  sicut  per  medium,  sed  sicut  per  causam  efficientem. 

Ad  primum  ergo  dicendum,  quod  unio  nostra  ad  Deum  est  per  opera¬ 
tionem;  inquantum  scilicet  eum  cognoscimus,  et  amamus;  et  ideo  talis  unio 
est  per  gratiam  habitualem,  inquantum  operatio  perfecta  procedit  ab  habitu : 
sed  unio  naturae  humanae  ad  Verbum  Dei  est  secundum  esse  personale,  quod 
non  dependet  ab  aliquo  habitu,  sed  immediate  ab  ipsa  natura. 


QUAESTIO  VI.  ARTICULUS  VI. 


81 

Ad  secundum  dicendum,  quod  anima  est  perfectio  substantialis  corporis; 
gratia  vero  est  perfectio  animae  accidentalis  (vel  melius:  Anima  est  perfectio 
substantialis ,  qua  perficitur  corpus  q  gratia  vero,  perfectio  accidentalis,  qua  perficitur 
anima)]  et  ideo  gratia  non  potest  ordinare  animam  ad  unionem  personalem, 
quae  non  est  accidentalis,  sicut  anima,  et  corpus. 

Ad  tertium  dicendum,  quod  verbum  nostrum  unitur  voci  mediante  spi¬ 
ritu,  non  quidem  sicut  medio  formali,  sed  sicut  per  medium  movens :  nam 
ex  verbo  concepto  interius  procedit  spiritus,  ex  quo  formatur  vox;  et  simi¬ 
liter  ex  Verbo  aeterno  procedit  Spiritus  Sanctus,  qui  formavit  corpus  Christi, 
ut  infra  patebit  (q.  52.  art.  1.) :  non  autem  ex  hoc  sequitur,  quod  gratia  Spi¬ 
ritus  Sancti  sit  formale  medium  in  unione  praedicta. 


QUAESTIO  VII. 

DE  GRATIA  CHRISTI,  PROUT  EST  QUIDAM  SINGULARIS  HOMO, 
IN  TREDECIM  ARTICULOS  DIVISA. 


Deinde  considerandum  est  de  coassumptis  a  Filio  Dei  in  humana  natura: 
et  primo  de  his  quae  pertinent  ad  perfectionem:  , secundo  de  his  quae  pertinent 
ad  delectum:  circa  primum  consideranda  sunt  tria:  primo  de  gratia  Christi: 
secundo  de  scientia  ejus  :  tertio  de  potentia  ipsius  :  de  gratia  autem  Christi  con¬ 
siderandum  est  dupliciter:  primo  quidem  de  gratia  ejus,  secundum  quod  est 
quidam  singularis  homo:  secundo  de  gratia  ejus,  secundum  quod  est  caput 
Ecclesiae:  nam  de  gratia  unionis  jam  dictum  est  (q.  2.). 

Circa  primum  quaeruntur  Iredecim. 

J  Primo.  Utrum  in  anima  Christi  fuerit  aliqua  gratia  habitualis. 

^Secundo.  Utrum  in  Christo  fuerint  virtutes. 

‘'Tertio.  Utrum  in  eo  fuerit  fides. 

Quarto.  Utrum  fuerit  in  eo  spes. 

Quinto.  Utrum  in  Christo  fuerint  dona. 

Sexto.  Utrum  in  Christo  fuerit  timoris  donum. 

Septimo.  Utrum  in  Christo  fuerint  gratiae  gratis  datae. 

Octavo.  Utrum  in  Christo  fuerit  prophetia. 

Nono.  Utrum  in  eo  fuerit  plenitudo  gratiae. 

Decimo.  Utrum  talis  plenitudo  sit  prc-pna  Christi 

Undecimo.  Utrum  Christi  gratia  sit  infinita. 

Duodecimo.  Utrum  potuerit  augeri. 

Tertiodecimo.  Qualiter  haec  gratia  se  habeat  ad  unionem, 

ARTICULUS  I.  43 

UTRUM  IN  ANIMA  CHRISTI  FUERIT  ALIQUA  GRATIA  HABITUALIS. 

(3.  Dist.  13.  q .  1.  art.  1.  et  Veri.  q.  27.  art.  1.  et  opusc.  2.  cap.  213. 
et  Joan.  3.  lect.  6.). 

Ad  primum  sic  proceditur.  Videtur,  quod  in  anima  assumpta  a  Verbo  non 
fuerit  gratia  habitualis:  gratia  enim  est  quaedam  participatio  divinitatis  ijj 
creatura  rationali,  secundum  illud  2.  Pretri  1.:  Per  quem  maxima,  et  pretiosa 
promissa  nobis  donavit,  ut  divinae  simus  consortes  naturae :  Christus  autem  est 
Deus  non  participative,  sed  secundum  veritatem;  ergo  in  eo  non  fuit  gratia 
habitualis. 

2.  Praeterea.  Gratia  ad  hoc  est  necessaria  homini,  ut  per  eam  bene  ope¬ 
retur,  secundum  illud  1.  Cor.  15.:  Abundantius  omnibus  laboravi,  non  ego  au¬ 
tem,  sed  gratia  Dei  mecum;  et  etiam  ad  hoc  quod  homo  consequatur  vitam 
aeternam,  secundum  illud  Rom.  6.:  Gratia  Dei  vita  aeterna:  sed  Christo  ex 
hoc  solo  quod  erat  naturalis  filius  Dei,  debebatur  haereditas  vitae  aeternae: 
ex  hoc  etiam  quod  erat  Verbum,  per  quod  facta  sunt  omnia,  aderat  ei  facultas 
omnia  bene  operandi;  non  ergo  secundum  humanam  naturam  indigebat  alia 
gratia,  nisi  unione  ad  Verbum. 

3.  Praeterea.  Illud  quod  operatur  per  modum  instrumenti,  non  indiget 
habitu  ad  proprias  operationes;  quia  habitus  fundatur  in  principali  agente: 
humana  autem  natura  in  Christo  fuit  sicut  instrumentum  divinitatis,  ut  dicit 
Damasc.  in  3.  lib.  (Orth.  Fid.  cap.  13.) ;  ergo  non  debuit  in  Christo  esse  aliqua 
gratia  habitualis. 

Sed  contra  est,  quod  dicitur  Isa.  11.:  Requiescet  super  eum  spiritus  Do¬ 
mini:  qui  quidem  in  homine  esse  dicitur  per  gratiam  habitualem,  ut  in  1. 
dictum  est  (q.  8.  art.  3.  et  q.  43.  art.  6.);  ergo  in  Christo  fuit  gratia  habitualis. 

Respondeo  dicendum,  quod  necesse  est  ponere  in  Christo  gratiam  habi¬ 
tualem,  propter  tria: primo  quidem  propter  unionem  animae  illius  ad  verbum 
Dei:  quanto  enim  aliquod  receptivum  est  propinquius  causae  influenti,  tanto 
magis  participat  de  influentia  ipsius.  Influxus  autem  gratiae  est  a  Deo,  se¬ 
cundum  illud  Ps.  83.:  Gratiam,  et  gloriam  dabit  Dominus ;  et  ideo  maxime 
fuit  conveniens,  ut  anima  illa  reciperet  influxum  divinae  gratiae:  secundo  pro¬ 
pter  nobilitatem  illius  animae,  cujus  operationes  oportebat  propinquissime 
attingere  ad  Deum  per  cognitionem,  et  amorem :  ad  quod  necesse  est  ele¬ 
vari  humanam  naturam  per  gratiam  :  tertio  propter  habitudinem  ipsius  Christi 
ad  genus  humanum :  Christus  enim,  inquantum  homo,  est  mediator  Dei,  et 
hominum,  ut  dicitur  1.  ad  Timoth.  2.;  et  ideo  oportebat,  quod  haberet  gra¬ 
tiam  etiam  in  alios  redundantem,  secundum  illud  Joan.  1. :  De  plenitudine  ejus 
omnes  accepimus,  et  gratiam  pro  gratia.  (Hebr.  7.  legitur  quoque:  Talis  decebat 
ut  nobis  esset  pontifex  sanctus,  innocens,  impollutus,  segregratus  a  peccatoribus). 

Ad  primum  ergo  dicendum,  quod  Christus  est  verus  Deus  secundum  per¬ 
sonam,  et  naturam  divinam :  sed  quia  cum  unitate  personae  remanet  distin¬ 
ctio  naturarum,  ut  ex  supradictis  patet  (q.  2.  art.  1.  et  2.),  anima  Christi  non 
est  per  suam  essentiam  divina:  unde  oportet,  quod  fiat  divina  per  participa¬ 
tionem,  quae  est  secundum  gratiam. 

Ad  secundum  dicendum,  quod  Christo,  inquantum  est  naturalis  Filius 
Dei,  debetur  haereditas  aeterna,  quae  est  ipsa  beatitudo  increata,  per  increa- 
tum  actum  cognitionis,  et  amoris  Dei,  eumdem  scilicet  quo  Pater  cognoscit, 
et  amat  seipsum :  cujus  actus  anima  capax  non  erat  propter  differentiam  na¬ 
turae;  unde  oportebat,  quod  attingeret  ad  Deum  per  actum  fruitionis  crea¬ 
tum:  qui  quidem  esse  non  potest,  nisi  per  gratiam:  similiter  etiam  inquantum 
est  Verbum  Dei,  habuit  facultatem  omnia  bene  operandi  operatione  divina: 
sed  quia  praeter  operationem  divinam  oportet  poni  in  eo  operationem  hu¬ 
manam,  ut  infra  patebit  (q.  19.  art.  I.),  oportuit  in  eo  esse  habitualem  gra¬ 
tiam,  per  quam  hujusmodi  operatio  in  eo  esset  perfecta. 

Ad  tertium  dicendum,  quod  humanitas  Christi  est  instrumentum  divi¬ 
nitatis,  non  quidem  sicut  instrumentum  inanimatum,  quod  nullo  modo  agit, 
sed  solum  agitur;  sed  tanquam  instrumentum  anima  rationali  animatum, 
quod  ita  agitur,  quod  etiam  agit;  et  ideo  ad  convenientiam  actionis  oportuit, 
eum  habere  gratiam  habitualem. 


ARTICULUS  II.  44 

UTRUM  IN  CHRISTO  FUERINT  VIRTUTES. 

(Infr.  art.  5.  ad  1.  et  Dist.  15.  art.  2.  et  5.  Dist.  13.  q.  1.  art.  1.). 

Ad  secundum  sic  proceditur.  Videtur,  quod  in  Christo  non  fuerint  vir¬ 
tutes:  Christus  enim  habuit  abundantiam  gratiae:  sed  gratia  sufficit  ad  omnia 
recte  agendum,  secundum  illud  2.  Cor.  12.:  Sufficit  tibi  gratia  mea;  ergo  in 
Christo  non  fuerunt  virtutes. 

2.  Praeterea.  Secundum  Pliilos.  7.  Ethicor.  (cap.  1.),  virtus  dividitur 
contra  quemdam  heroicum,  sive  divinum  habitum,  qui  attribuitur  hominibus 
divinis:  hic  autem  maxime  convenit  Christo;  ergo  Christus  non  habuit  vir¬ 
tutes,  sed  aliquid  altius  virtute. 

3.  Praeterea.  Sicut  in  2.  dictum  est  (1-2.  q.  65.  art.  1.  et  2.),  virtutes 
omnes  simul  habentur:  sed  Christo  non  fuit  conveniens  habere  omnes  vir¬ 
tutes:  sicut  patet  de  liberalitate,  et  magnificentia,  quae  habent  actum  suum 
circa  divitias,  quas  Christus  contempsit,  secundum  illud  Matth.  8.:  Filius  ho¬ 
minis  non  habet,  ubi  caput  suum  reclinet :  temperantia  etiam,  et  continentia 
sunt  circa  concupiscentias  pravas,  quae  in  Christo  non  fuerunt;  ergo  Christus 
non  habuit  virtutes. 

Sed  contra  est,  quod  super  illud  Ps.  1.:  Sed  in  lege  Domini  voluntas  ejus, 
dicit  Glos,  (ordin.  Cassiod.):  «  Hic  ostenditur  Christus  plenus  omni  bono  » : 
sed  bona  qualitas  mentis  est  virtus;  ergo  Christus  fuit  plenus  omni  virtute. 

Respondeo  dicendum,  quod,  sicut  in  2.  dictum  est  (1-2.  q.  110.  art.  5.  et  4.), 
sicut  gratia  respicit  essentiam  animae;  ita  virtus  respicit  potentiam  ejus; 
unde  oportet,  quod  sicut  potentiae  animae  derivantur  ab  ejus  essentia,  ita 
virtutes  sint  quaedam  derivationes  gratiae :  quanto  autem  aliquod  principium 
est  perfectius,  tanto  magis  imprimit  suos  effectus;  unde  cum  gratia  Christi 
fuerit  perfectissima,  consequens  est,  quod  ex  ipsa  processerint  virtutes  ad 
perficiendum  singulas  potentias  animae  quantum  ad  omnes  animae  actus; 
et  ita  Christus  habuit  omnes  virtutes. 

Ad  primum  ergo  dicendum,  quod  gratia  sufficit  homini,  quantum  ad  omnia 
quibus  ordinatur  ad  beatitudinem :  horum  tamen  quaedam  perficit  gratia  im* 

mediate  per  seipsam:  sicut  gratum  facere  Deo,  et  alia  hujusmodi:  quaedam 
autem  mediantibus  virtutibus,  quae  ex  gratia  procedunt. 

Ad  secundum  dicendum,  quod  habitus  ille  heroicus,  vel  divinus  non 
differt  a  virtute  communiter  dicta,  nisi  secundum  perfectiorem  modum ;  in- 
quantum  scilicet  aliquis  est  dispositus  ad  bonum  quodam  altiori  modo,  quam 
communiter  omnibus  competat;  unde  per  hoc  non  ostenditur,  quod  Christus 
non  habuerit  virtutes,  sed  quod  habuerit  eas  perfectissime  ultra  communem 
modum:  sicut  etiam  Plotinus  posuit  quemdam  sublimem  modum  virtutum, 
quas  esse  dixit  animi  purgati  (ut  refert  Macrob.  lib.  1.  in  Somn.  Scip.  cap.  8.). 

Ad  tertium  dicendum,  quod  liberalitas,  et  magnificentia  commendantur 
circa  divitias,  inquantum  aliquis  non  tantum  appretiatur  divitias,  quod  velit 
eas  retinere,  praetermittendo  id  quod  fieri  oportet:  ille  autem  minime  di¬ 
vitias  appretiatur,  qui  penitus  eas  contemnit,  et  abjicit  propter  perfectionis 
amorem;  et  ideo  in  hoc  ipso  quod  Christus  omnes  divitias  contempsit, 
ostendit  in  se  summum  gradum  liberalitatis,  et  magnificentiae:  licet  etiam  li- 
beralitatis  actum  exercuerit,  secundum  quod  sibi  conveniens  erat,  faciendo 
pauperibus  erogari,  quae  sibi  dabantur ;  unde  cum  Dominus  Judae  dixit 
(Joan.  13.):  Quod  facis,  fac  citius,  discipuli  intellexerunt  Dominum  mandasse, 
quod  egenis  aliquid  daret:  concupiscentias  autem  pravas  Christus  omnino 
non  habuit,  sicut  infra  patebit  (q.  13.  art.  1.  et  2.):  nec  propter  hoc  tamen 
excluditur,  quin  habuerit  temperantiam ;  quae  tanto  perfectior  est  in  homine, 
quanto  magis  pravis  concupiscentiis  caret ;  unde  secundum  Philos.  7.  Ethicor. 
(cap.  9.),  temperatus  in  hoc  differt  a  continente,  quod  temperatus  non  habet 
pravas  concupiscentias,  quas  continens  patitur;  unde  sic  accipiendo  conti¬ 
nentiam,  sicut  Philos.  accipit,  ex  hoc  ipso  quod  Christus  habuit  omnem  vir¬ 
tutem,  non  habuit  continentiam,  quae  non  est  virtus,  sed  aliquid  minus  virtute. 


ARTICULUS  III.  45 

UTRUM  IN  CHRISTO  FUERIT  FIDES. 

(Infr.  art.  4.  et  S.  et  9.  adi.  eti-2.  q.  63.  art.  3.  ad  3.  et  3.  Dist.i q.q.i.  art.  2.  q.i.ad  1. 

et  Dist.  36.  art.  2.  ad  3.  et  Veri.  q.  29.art."4.  ad  13.  et  Veri.  q.  4.  art.  1.  ad  11.). 

Ad  tertium  sic  proceditur.  Videtur,  quod  in  Christo  fuerit  fides :  fides 
enim  est  nobilior  virtus,  quam  virtutes  morales;  puta  temperantia,  et  libera¬ 
litas:  hujusmodi  autem  virtutes  fuerunt  in  Christo,  ut  dictum  est  (art.  praec.) ; 
multo  ergo  magis  fuit  in  eo  fides. 

2.  Praeterea.  Christus  non  docuit  virtutes,  quas  ipse  non  habuit,  secun¬ 
dum  illud  Act.  1.:  Coepit  facere,  et  docere:  sed  de  Christo  dicitur  Hebr.  12. 
quod  est  auctor,  et  consummator  fidei;  ergo  in  eo  maxime  fuit  fides. 

3.  Praeterea.  Quidquid  est  imperfectionis,  excluditur  a  beatis:  sed  in 
beatis  est  fides:  nam  super  illud  Rom.  1.  :  fustitia  Dei  revelatur  in  eo  ex  fide  in 
fidem,  dicit  Gloss.  (ord.  loc.  citat,  in  respons.)  «  de  fide  verborum,  et  spei  in 
fidem  rerum,  et  speciei»;  ergo  videtur,  quod  etiam  in  Christo  fuerit  fides, 
cum  nihil  imperfectionis  importet. 

Sed  contra  est,  quod  dicitur  Hebr.  1 1 .,  quod  fides  est  argumentum  non' 
apparentium:  sed  Christo  nihil  fuit  non  apparens,  secundum  illud  quod  dixit 
ei  Petrus,  Joan.  ult. :  Tu  omnia  nosti;  ergo  in  Christo  non  fuit  fides. 

Respondeo  dicendum,  quod,  sicut  in  2.  dictum  est  (2-2.  q.  1.  art.  4.),  ob¬ 
jectum  fidei  est  res  divina  non  visa:  habitus  autem  virtutis,  sicut  et  quilibet 
alius,  recipit  speciem  ab  objecto;  et  ideo  excluso  quod  res  divina  sit  non 
visa,  excluditur  ratio  fidei:  Christus  autem  a  primo  instanti  suae  conceptio¬ 
nis  plene  vidit  Deum  per  essentiam,  ut  infra  dicetur  (q.  34.  art.  4.);  unde  in 
eo  fides  esse  non  potuit. 

Ad  primum  ergo  dicendum,  quod  fides  est  nobilior  virtus  virtutibus  mo¬ 
ralibus,  quia  est  circa  nobiliorem  materiam  :  sed  tamen  importat  quemdam 
defectum  in  comparatione  ad  illam  materiam :  qui  defectus  in  Christo  non 
fuit ;  et  ideo  non  potuit  in  eo  esse  fides,  licet  fuerint  in  eo  virtutes  morales, 
quae  in  sui  ratione  hujusmodi  defectum  non  important  per  comparationem 
ad  suas  materias. 

Ad  secundum  dicendum,  quod  meritum  fidei  consistit  in  hoc,  quod  homo 
ex  obedientia  Dei  assentit  illis  quae  non  videt,  secundum  illud  Rom.  1.:  Ad 
obediendum  fidei  in  omnibus  gentibus  pro  nomine  ejus:  obedientiam  autem  ad 
Deum  plenissime  habuit  Christus,  secundum  illud  Philip.  2. :  Factus  est  obe- 
diens  usque  ad  mortem;  et  sic  nihil  ad  meritum  pertinens  docuit,  quod  ipse 
excellentius  non  impleret. 

Ad  tertium  dicendum,  quod,  sicut  Gloss.  (Aug.  lib.  2.  OQ.  Evang.  q.  39.) 
ibidem  dicit,  fides  proprie  est,  «  qua  creduntur  quae  non  videntur  » :  sed  fides, 
quae  est  rerum  visarum,  improprie  dicitur,  et  secundum  quamdam  similitudi¬ 
nem  quantum  ad  certitudinem,  aut  firmitatem  adhaesionis. 


ARTICULUS  IV.  46 

UTRUM  IN  CHRISTO  FUERIT  SPES. 

(Infr.  art.  6.  ad  1.  et  art.  9.  ad  1.  et  1-2.  q.  63.  art.  3.  ad  3.  et  2-2.  q.  iS.  art.  2.  adi. 
et  3.  Dist.  26.  q.  2.  art.  3.  q.  1.  et  Dist.  36.  art.  2.  ad  3.). 

Ad  quartum  sic  proceditur.  Videtur,  quod  in  Christo  fuerit  spes:  dicitur 
enim  in  Ps.  30.  ex  persona  Christi :  In  te,  Domine,  speravi:  sed  virtus  spei  est, 
qua  homo  sperat  in  Deum;  ergo  virtus  spei  fuit  in  Christo. 

2.  Praeterea.  Spes  est  expectatio  futurae  beatitudinis,  ut  in  2.  habitum 
est  (2-2.  q.  17.  art.  3.  ad  3.);  sed  Christus  aliquid  expectabat  ad  beatitudinem 
pertinens,  videlicet  gloriam  corporis;  ergo  videtur,  quod  in  eo  fuerit  spes. 

3.  Praeterea.  Unusquisque  potest  sperare  illud,  quod  ad  ejus  perfectio¬ 
nem  pertinet,  si  sit  futurum;  sed  aliquid  erat  futurum,  quod  ad  perfectionem 
Christi  pertinet,  secundum  illud  Ephes.  4.:  Ad  consummationem  sanctorum  in 
opus  ministerii,  in  aedificationem  corporis  Christi;  ergo  videtur,  quod  Christo 
competebat  habere  spem. 

Sed  contra  est,  quod  dicitur  Rom.  8.:  Quod  videt  quis,  quid  sperat ?  Et 
sic  patet,  quod  sicut  fides  est  de  non  visis,  ita  et  spes :  sed  fides  non  fuit  in 
Christo,  sicut  dictum  est  (art.  praec.);  ergo  nec  spes. 

Respondeo  dicendum,  quod  sicut  de  ratione  fidei  est,  quod  aliquis  assen- 
tiat  his  quae  non  videt :  ita  de  ratione  spei  est,  quod  aliquis  expectet  id  quod 
nondum  habet :  et  sicut  fides,  inquantum  est  virtus  theologica,  non  est  de 
quocumque  non  viso,  sed  solum  de  Deo :  ita  etiam  spes,  inquantum  est  virtus 
theologica,  habet  pro  objecto  ipsum  Deum,  cujus  fruitionem  homo  princi¬ 
paliter  expectat  per  spei  virtutem:  sed  ex  consequenti  ille  qui  habet  virtutem 

spei  potest  etiam  in  aliis  divinum  auxilium  expectare  :  sicut  et  ille  qui  habet 
virtutem  fidei,  non  solum  credit  Deo  de  rebus  divinis,  sed  etiam  de  quibus¬ 
cumque  aliis  divinitus  sibi  revelatis;  Christus  autem  a  principio  suae  con¬ 
ceptionis  plene  habuit  fruitionem  divinam,  ut  infra  dicetur  (q.  34.  art.  4) ; 
et  ideo  virtutem  spei  non  habuit:  habuit  tamen  spem  respectu  aliquorum, 
quae  nondum  erat  adeptus ;  licet  non  habuerit  fidem  respecu  quorumcumque;, 
quia  licet  plene  cognosceret  omnia,  per  quod  totaliter  fides  excludebatur  a 
eo;  non  tamen  adhuc  plene  habebat  omnia,  quae  ad  ejus  perfectionem  per¬ 
tinebant;  puta  immortalitatem,  et  gloriam  corporis,  quam  poterat  sperare. 

Ad  primum  ergo  dicendum,  quod  hoc  non  dicitur  de  Christo  secundum 
spem,  quae  est  virtus  theologica,  sed  eo  quod  quaedam  aha  speravit  nondum 

habita,  sicut  dictum  est  (in  corp.  art.). 

Ad  secundum  dicendum,  quod  gloria  corporis  non  pertinet  ad  beatitu- 
dinem,  sicut  in  quo  principaliter  beatitudo  consistat ;  sed  per  quamdam  re¬ 
dundantiam  a  gloria  animae,  ut  in  2.  dictum  est  (1-2.  q.  4.  art.  6);  unde  spes, 
secundum  quod  est  virtus  theologica,  non  respicit  beatitudinem  corporis,  sed 
beatitudinem  animae,  quae  in  divina  fruitione  consistit. 

Ad  tertium  dicendum,  quod  aedificatio  Ecclesiae  per  conversionem  fide¬ 
lium  non  pertinet  ad  perfectionem  Christi,  quia  in  se  perfectus  est,  sed  se¬ 
cundum  quod  alios  ad  participationem  suae  perfectionis  inducit;  et  quia  spes 
dicitur  proprie  respectu  alicujus,  quod  expectatur  ab  ipso  sperante  habendum, 
non  proprie  potest  dici,  quod  virtus  spei  Christo  ratione  inducta  conveniau 


ARTICULUS  V.  47 

UTRUM  IN  CHRISTO  FUERINT  DONA. 

(Isa.  11.  lect.  2.). 

Ad  quintum  sic  proceditur.  Videtur,  quod  in  Cristo  non  fuerint  dona, 
sicut  enim  communiter  dicitur,  dona  dantur  in  adjutorium  virtutum,  sed  id 
quod  est  in  se  perfectum,  non  indiget  exteriori  auxilio  ;  cum  igitur  in  Christo 
fuerint  virtutes  perfectae,  videtur  quod  in  eo  non  fuerint  dona. 

2.  Praeterea.  Non  videtur  esse  ejusdem  dare  dona  et  recipere;  quia 
dare  est  habentis,  accipere  autem  non  habentis  :  sed  Christo  convenit  dare 
dona,  secundum  illud  Ps.  67:  Dedit  dona  hominibus;  ergo  Christo  non  con¬ 
venit  accipere  dona  Spiritus  Sancti. 

3.  Praeterea.  Quatuor  dona  videntur  pertinere  ad  contemplationem  viae; 
scilicet:  sapientia,  scientia,  intellectus,  et  consilium,  quod  pertinet  ad  pru¬ 
dentiam;  unde  et  Philos.  in  6.  Ethic.  (cap.3.)  numerat  ista  inter  virtutes  in¬ 
tellectuales:  sed  Christus  habuit  contemplationem  patriae;  ergo  non  habuit 
hujusmodi  dona. 

Sed  contra  est,  quod  dicitur  Isa.  4. :  Apprehendent  septeni  mulieres  virum 
■unum:  Glos,  (interi,  et  ordin.  Hieron.)  idest  «  septem  dona  Spiritus  Sancti 
Christum  ». 

Respondeo  dicendum,  quod,  sicut  in  2.  dictum  est  (1-2.  q.  iS.  art.  1.),  dona 
proprie  sunt  perfectiones  quaedam  potentiarum  animae,  secundum  quod  sunt 
natae  moveri  a  Spiritu  Sancto:  manifestum  est  autem,  quod  anima  Christi 
perfectissime  a  Spiritu  Sancto  movebatur,  secundum  illud  Luc.  4-:  J^sus 
autem  plenus  Spiritu  Sancto  regressus  est  a  Jordane,  et  agebatur  a  Spiritu  in  de¬ 
sertum:  unde  manifestum  est,  quod  in  Christo  fuerunt  excellentissime  dona. 

Ad  primum  ergo  dicendum,  quod  illud  quod  est  perfectum  secundum  or¬ 
dinem  suae  naturae,  indiget  adjuvari  ab  eo  quod  est  altioris  naturae  :  sicut 
homo,  quantumcumque  perfectus,  indiget  adjuvari  a  Deo ;  et  hcc  modo  vir¬ 
tutes,  quae  perficiunt  potentias  animae,  secundum  quod  ducuntur  ratione, 
quantumcumque  sint  perfectae,  indigent  adjuvari  per  dona,  quae  perficiunt 
potentias  animae,  secundum  quod  sunt  motae  a  Spiritu  Sancto. 

Ad  secundum  dicendum,  quod  Christus  non  secundum  idem  est  reci¬ 
piens,  et  dans  dona  Spiritus  Sancti:  sed  dat,  secundum  quod  Deus,  et  accipit, 
secundum  quod  homo  ;  unde  Gregor,  dicit  in  2.  Moral.  (cap.  ult.)  quod  «  Spi¬ 
ritus  Sanctus  humanitatem  Christi  nunquam  deseruit,  ex  cujus  divinitate  pro¬ 
cedit  ». 

Ad  tertium  dicendum,  quod  in  Christo  non  solum  fuit  cognitio  patriae, 
sed  etiam  cognitio  viae,  ut  infra  dicetur  (q.  13.  art.  10.) ;  et  tamen  etiam  in 
patria  sunt  per  aliquem  modum  dona  Spiritus  Sancti,  ut  in  2.  dictum  est 
(1-2.  q.  68.  art.  6.). 

/  ARTICULUS  VI.  48 

UTRUM  IN  CHRISTO  FUERIT  DONUM  TIMORIS. 

(Infr.  q.  /3.  art.  7.  et  3.  Dist.  13.  q.  2.  art.  2.  q.  3.). 

Ad  sextum  sic  proceditur.  Videtur,  quod  in  Christo  non  fuerit  donum 
timoris:  spes  enim  videtur  potior,  quam  timor:  nam  spei  objectum  est  bo¬ 
num,  timoris  vero  malum,  ut  in  2.  habitum  est  (1-2.  q.  40.  art.  1.  et  q.  42. 
art.  1.)  :  sed  in  Christo  non  fuit  virtus  spei,  ut  supra  habitum  est  (art.  4.  huj.  q.); 
ergo  etiam  non  fuit  in  eo  donum  timoris. 

2.  Praeterea.  Dono  timoris  timet  aliquis  vel  separationem  a  Deo  (quod 
pertinet  ad  timorem  castum),  vel  puniri  ab  ipso;  quod  pertinet  ad  timorem 
servilem,  ut  August.  dicit  super  canonic.  Joan.  (tract.  9.)  :  sed  Christus  non 
timuit  separari  a  Deo  per  peccatum;  neque  etiam  puniri  ab  eo  propter  cul¬ 
pam  :  quia  impossibile  erat  ei  peccare,  ut  infra  dicetur  (q.  13.  art.  1.  et  2.)  : 
timor  autem  non  est  de  impossibili;  ergo  in  Christo  non  fuit  donum  timoris. 

3.  Praeterea,  i.  Joan.  4.  dicitur,  quod  perfecta  charitas  foras  mittit  timo¬ 
rem:  sed  in  Christo  fuit  perfectissima  charitas,  secundum  illud  Ephes.  3.:  Su- 
pereminentem  scientiae  charitateni  Christi ;  ergo  in  Christo  non  fuit  donum 
timoris. 

Sed  contra  est,  quod  dicitur  Isa.  11.:  Replebit  eum  spiritus  timoris  Domini. 

Respondeo  dicendum,  quod,  sicut  is  2.  dictum  est  (1-2.  q.  42.  art.  1.), 
timor  respicit  duo  objecta:  quorum  unum  est  malum  terribile:  aliud  est  illud, 
cujus  potestate  malum  potest  inferri;  sicut  aliquis  timet  regem,  inquantum 
habet  occidendi  potestatem:  non  autem  timeretur  ille  qui  potest  nocere,  nisi 
haberet  quamdam  eminentiam  potestatis,  cui  de  facili  resisti  non  possit :  ea 
enim  quae  in  promptu  habemus,  repellere  non  timemus;  et  sic  patet,  quod 
aliquis  non  timetur,  nisi  propter  suam  eminentiam;  sic  igitur  dicendum  est, 
quod  in  Christo  fuit  timor  Dei,  non  quidem  secundum  quod  respicit  malum 
separationis  a  Deo  per  culpam,  neque  etiam  secundum  quod  respicit  malum 
punitionis  pro  culpa;  sed  secundum  quod  respicit  ipsam  divinam  eminentiam, 
prout  scilicet  anima  Christi  quodam  affectu  reverentiae  movebatur  in  Deum 
a  Spiritu  Sancto  acta;  unde  Hebr.  j.  dicitur,  quod  in  omnibus  exauditus  esi 

pro  sua  reverentia :  hunc  enim  affectum  reverentiae  ad  Deum  Christus,  sc- 
eundum  quod  homo,  prae  caeteris  habuit  pleniorem;  et  ideo  ei  attribuit 
Scriptura  plenitudinem  timoris  Domini. 

Ad  primum  ergo  dicendum,  quod  habitus  virtutum,  et  donorum  proprie, 
et  per  se  respiciunt  bonum,  malum  autem  ex  consequenti:  pertinet  enim  ad 
rationem  virtutis,  ut  opus  bonum  reddat,  ut  dicitur  in  2.  Ethic.  (cap.  6.)  ;  et 
ideo  de  ratione  doni  timoris  non  est  illud  malum,  quod  respicit  timor,  sed 
eminentia  illius  boni,  scilicet  divini,  cujus  potestate  aliquod  malum  infligi 
potest:  sed  spes,  secundum  quod  virtus  est,  respicit  non  solum  auctorem 
boni,  sed  etiam  ipsum  bonum,  inquantum  est  non  habitum;  et  ideo  Christo, 
qui  jam  habebat  perfectum  beatitudinis  bonum,  non  attribuitur  virtus  spei, 
sed  donum  timoris. 

Ad  secundum  dicendum,  quod  ratio  illa  procedit  de  timore,  secundum 
quod  respicit  objectum,  quod  est  malum. 

Ad  tertium  dicendum,  quod  perfecta  charitas  foras  mittit  timorem  ser¬ 
vilem,  qui  respicit  principaliter  poenam:  sic  autem  timor  non  fuit  in  Christo. 


ARTICULUS  VII.  49 

UTRUM  IN  CHRISTO  FUERINT  GRATIAE  GRATIS  DATAE. 

(Lib.  3.  Conti',  g.  cap.  154.  et  Veri.  q.  27.  art.  1.  et  opusc.  3.  cap.  213. 
et  Rom.  1.  lect.  3.  et  Eph.  1.  lect.  2.). 

Ad  septimum  sic  proceditur.  Videtur,  quod  in  Christo  non  fuerint  gratiae 
gratis  datae:  ei  enim,  qui  habet  aliquid  secundum  plenitudinem,  non  com¬ 
petit  illud  habere  secundum  participationem:  sed  Christus  habuit  gratiam 
secundum  plenitudinem,  secundum  illud  Joan.  1.:  Plenum  gratiae,  et  veritatis  : 
gratiae  autem  gratis  datae  videntur  esse  quaedam  participationes  divinae, 
divisim  et  particulariter  diversis  attributae,  secundum  illud  1.  ad  Cor.  12.: 
Divisiones  gratiarum  sunt;  ergo  videtur,  quod  in  Christo  non  fuerint  gratiae 
gratis  datae. 

2.  Praeterea.  Quod  debetur  alicui,  non  videtur  esse  gratis  ei  datum: 
sed  debitum  erat  homini  Christo,  quod  sermone  sapientiae,  et  scientiae  abun¬ 
daret,  et  potens  esset  in  virtutibus  faciendis  ( vide  Luc.  24.),  et  in  aliis  hujus¬ 
modi,  quae  pertinent  ad  gratias  gratis  datas ;  cum  ipse  sit  Dei  virtus,  et  Dei 
sapientia,  ut  dicitur  1.  ad  Cor.  x. ;  ergo  Christo  non  fuit  conveniens  habere 
gratias  gratis  datas. 

3.  Praeterea.  Gratiae  gratis  datae  ordinantur  ad  utilitatem  fidelium ; 
secundum  illud  1.  Cor.  12.:  Unicuique  datur  manifestatio  spiritus  ad  utilitatem: 
non  autem  videtur  ad  utilitatem  aliorum  pertinere  habitus,  aut  quaecumque 
dispositio,  si  homo  non  utatur,  secundum  illud  Eccli.  20.:  Sapientia  abscon¬ 
dita,  et  thesaurus  invisus,  quae  utilitas  in  utrisque?  Christus  autem  non  legitur 
usus  omnibus  gratiis  gratis  datis,  praesertim  quantum  ad  genera  linguarum; 
non  ergo  in  Christo  fuerunt  omnes  gratiae  gratis  datae. 

Sed  contra  est,  quod  August.  dicit  inEpist.  ad  Dardanum  (77.  nunc  2S7.), 
quod  «  sicut  in  capite  sunt  omnes  sensus ;  ita  in  Christo  fuerunt  omnes 
gratiae  ». 

Respondeo  dicendum,  quod,  sicut  in  2.  habitum  est  (1-2.  q.  111.  art.  1.  et  4.), 
gratiae  gratis  datae  ordinantur  ad  fidei,  et  spiritualis  doctrinae  manifestatio- 

nem .  oportet  enim,  eum  qui  docet,  habere  ea,  per  quae  sua  doctrina  mani¬ 
festetur:  alias  sua  doctrina  esset  inutilis:  spiritualis  autem  doctrinae,  et  fidei 
primus  et  principalis  doctor  est  Christus,  secundum  illud  Heb.  2. :  Cum  ini¬ 
tium  accepisset  enarrari  per  Dominum  ab  eis  qui  audierunt,  in  nos  confirmata 
est,  contestante  Deo  signis,  et  portentis,  e  tc.;  unde  manifestum  est,  quod  in  Christo 
excellentissime  fuerunt  omnes  gratiae  gratis  datae,  sicut  in  primo,  et  princi¬ 
pali  fidei  doctore. 

Ad  primum  ergo  dicendum,  quod  sicut  gratia  gratum  faciens  ordinatur  ad 
actus  meritorios,  tam  interiores,  quam  exteriores:  ita  gratia  gratis  data  ordi¬ 
natur  ad  quosdam  actus  exteriores  fidei  manifestativos;  sicut  est  operatio 
miraculorum,  et  alia  hujusmodi:  in  utraque  autem  gratia  Christus  plenitu¬ 
dinem  habuit:  inquantum  enim  divinitati  unita  erat  ejus  anima,  plenam  effi¬ 
caciam  habebat  ad  omnes  praedictos  actus  perficiendos :  sed  alii  sancti,  qui 
moventur  a  Deo,  sicut  instrumenta  non  unita,  sed  separata,  particulariter 
efficaciam  recipiunt  ad  hos,  vel  ad  illos  actus  perficiendos;  et  ideo  in  aliis 
sanctis  hujusmodi  gratiae  dividuntur,  non  autem  in  Christo. 

Ad  secundum  dicendum,  quod  Christus  dicitur  Dei  virtus,  et  Dei  sapien¬ 
tia,  inquantum  est  aeternus  Dei  Filius:  sic  autem  non  competit  sibi  habere 
gratiam,  sed  esse  potius  datorem  gratiae :  competit  autem  sibi  habere  gra¬ 
tiam  secundum  humanam  naturam. 

Ad  tertium  dicendum,  quod  donum  linguarum  datum  est  Apostolis,  quia 
mittebantur  ad  docendas  omnes  gentes  :  Christus  autem  in  una  sola  gente 
Judaeorum  voluit  personaliter  praedicare,  secundum  quod  ipse  dicit  Mattffi  1 5.: 
Non  sum  missus,  nisi  ad  oves  quae  perierunt  domus  Israel;  et  Apost.  dicit,  Rom.  15.: 
Dico  Christum  Jesum  ministrum  fuisse  circumcisionis ;  et  ideo  non  oportuit,  quod 
loqueretur  pluribus  linguis  :  nec  tamen  defuit  ei  omnium  linguarum  notitia; 
cum  etiam  occulta  cordium  ei  non  essent  abscondita,  ut  infra  dicetur  (q.  10. 
art.  2.  et  q.  12.  art.  1.),  quorum  voce  quaecumque  sunt  signa  :  nec  tamen  inu¬ 
tiliter  hanc  notitiam  habuit :  sicut  non  inutiliter  habet  habitum,  qui  eo  non 
utitur,  quando  non  est  opportunum. 

ARTICULUS  VIII.  so 

UTRUM  IN  CHRISTO  FUERIT  PROPHETIA. 

(Infr.  q.  31.  art.  2.  et  2-2.  q.  174.  art.  3.  et  Ps.  44.  et  Matth.  1. 
et  Joan.  4.  lect.  6.  et  1.  Cor.  13.  lect.  1.). 

Ad  octavum  sic  proceditur.  Videtur,  quod  in  Christo  non  fuerit  prophe¬ 
tia:  prophetia  enim  importat  quamdam  obscuram  et  imperfectam  notitiam, 
secundum  illud  Num.  12.:  Si  quis  fuerit  inter  vos  Propheta  Domini,  per  som¬ 
nium,  aut  in  visione  loquar  ad  eum:  sed  Christus  habuit  plenam,  et  apertam 
notitiam,  multo  magis  quam  Moyses,  de  quo  ibi  subditur,  quod  palam,  et  non 
per  aenigmata  vidit  Deum ;  non  ergo  in  Christo  debet  poni  prophetia. 

2.  Praeterea.  Sicut  fides  est  eorum  quae  non  videntur,  et  spes  eorum 
quae  non  habentur:  ita  prophetia  est  eorum,  quae  non  sunt  praesentia,  sed 
distant:  nam  propheta  dicitur,  quasi  procul  fans :  sed  in  Christo  non  ponitur 
fides,  nec  spes,  ut  supra  dictum  est  (art.  3.  et  4.  huj.  q.),  ergo  prophetia  etiam 
non  debet  poni  in  Christo. 

3.  Praeterea.  Propheta  est  inferioris  ordinis,  quam  Angelus;  unde  et  de 
Moyse,  qui  fuit  supremus  Prophetarum,  ut  in  2.  dictum  est  (2-2.  q.  134.  art.  4.), 

dicitur,  Act.  7.,  quod  locutus  est  cum  Angelo  in  solitudine:  sed  Christus  non 
est  minoratus  ab  angelis,  secundum  notitiam  animae,  sed  solum  secundum 
corporis  passionem,  ut  habetur  Hebr.  2. ;  ergo  videtur,  quod  Christus  non 
fuit  propheta. 

Sed  contra  est,  quod  de  eo  praedicitur  Deut.  18.:  Prophetam  suscitabit 
nobis  Deus  de  fratribus  vestris;  et  ipse  de  se  dicit,  Matth.  13.,  et  Joan.  4.:  Non 
est  propheta  sine  honore,  nisi  in  patria  sua. 

Respondeo  dicendum,  quod,  propheta  dicitur,  quasi  procul  fans,  vel  procul 
videns,  inquantum  scilicet  cognoscit,  et  loquitur  ea,  quae  sunt  procul  ab  ho- 
m'num  sensibus,  sicut  etiam  August.  dicit  16.  contra  Faustum  (cap.  iS-)  ■  est 
autem  considerandum,  quod  non  potest  dici  aliquis  propheta  ex  hoc,  quod 
cognoscit,  et  annuntiat  ea,  quae  sunt  aliis  procul,  cum  quibus  ipse  non  est; 
et  hoc  manifestum  est  secundum  locum,  et  secundum  tempus :  si  enim  ali¬ 
quis  in  Gallia  existens  cognosceret,  et  annuntiaret  aliis  in  Gallia  existentibus 
ea,  quae  tunc  in  Syria  agerentur,  propheticum  esset :  sicut  Helisaeus  ad  Giezi 
dixit  (4.  Reg.  p)  quomodo  vir  descenderat  de  curru,  et  occurrerat  ei :  si  vero 
aliquis  in  Syria  existens,  ea  quae  sunt  ibi  annuntiaret,  non  esset  propheticum ; 
et  idem  apparet  secundum  tempus.  Propheticum  enim  fuit,  quod  Isaias  prae¬ 
nuntiavit,  quod  Cyrus  rex  Persarum  templum  Dei  esset  reaedificaturus,  ut 
patet  Isa.  44.:  non  autem  fuit  propheticum,  quod  Esdras  hoc  scripsit,  cujus 
tempore  factum  est;  si  igitur  Deus,  aut  Angeli,  vel  etiam  beati  cognoscunt, 
et  annuntiant  ea,  quae  sunt  procul  a  nostra  notitia,  hoc  non  pertinet  ad  pro¬ 
phetiam;  quia  in  nullo  nostrum  statum  attingunt:  Christus  autem  ante  pas¬ 
sionem  nostrum  statum  attingebat;  inquantum  non  solum  erat  comprehen- 
sor,  sed  etiam  viator;  et  ideo  propheticum  erat,  quod  ea  quae  erant  procul 
ab  aliorum  viatorum  notitia,  et  cognoscebat,  et  annuntiabat;  et  hac  ratione 
dicitur  in  eo  fuisse  prophetia. 

Ad  primum  ergo  dicendum,  quod  per  illa  verba  non  ostenditur  esse  de 
ratione  prophetiae  aenigmatica  cognitio,  quae  scilicet  est  per  somnium,  et 
in  visione:  sed  ostenditur  comparatio  aliorum  prophetarum,  qui  per  somnium, 
et  in  visione  perceperunt  divina,  ad  Moysen,  qui  palam,  et  non  per  aenig¬ 
mata  Deum  vidit ;  qui  propheta  est  dictus,  secundum  illud  Deut.  ult. :  Non 
surrexit  ultra  propheta  in  Israel,  sicut  Moyses  :  potest  tamen  dici,  quod  etsi 
Christus  habuit  plenam,  et  apertam  notitiam  quantum  ad  partem  intellecti¬ 
vam  ;  habuit  tamen  in  parte  imaginativa  quasdam  similitudines,  in  quibus 
etiam  poterat  speculari  divina,  inquantum  non  solum  erat  comprehensor, 
sed  etiam  viator. 

Ad  secundum  dicendum,  quod  fides  est  eorum,  quae  non  videntur  ab  ipso 
credente  ;  et  similiter  spes  est  eorum,  quae  non  habentur  ab  ipso  sperante: 
sed  prophetia  est  eorum,  quae  sunt  procul  a  communi  hominum  sensu,  cum 
quibus  propheta  conversatur,  et  communicat  in  statu  viae ;  et  ideo  fides,  et 
spes  repugnant  perfectioni  beatitudinis  Christi,  non  autem  prophetia. 

Ad  tertium  dicendum,  quod  angelus,  cum  sit  comprehensor,  est  supra 
prophetam,  qui  est  purus  viator,  non  autem  supra  Christum,  qui  fuit  simul 
viator,  et  comprehensor. 

ARTICULUS  IX.  Si 

UTRUM  IN  CHRISTO  FUERIT  PLENITUDO  GRATIAE. 

(Infr.  art.  io.  et  12.  et  5.  Dist.  13.  q.  1.  art.  2.  q.  1.  et  Dist.  13.  q.  1.  ari.  2.  ad  3. 
et  opusc.  2.  cap.  213.  ei  opusc.  60.  cap.  3.). 

Ad  nonum  sic  proceditur.  Videtur,  quod  non  fuerit  in  Christo  gratiae 
plenitudo :  a  gratia  enim  derivantur  virtutes,  ut  in  2.  dictum  est  (1-2.  q.  no. 
art.  4.  ad  1.):  sed  in  Christo  non  fuerunt  omnes  virtutes:  non  enim  fuit  in 
eo  fides,  neque  spes,  ut  ostensum  est  (art.  3.  et  4.  huj.  q.) ;  ergo  in  Christo  non 
fuit  gratiae  plenitudo. 

2.  Praeterea.  Sicut  patet  ex  his  quae  in  2.  dicta  sunt  (1-2.  q.  m.  art.  2.), 
gratia  dividitur  in  operantem,  et  cooperantem :  operans  autem  gratia  dicitur, 
per  quam  justificatur  impius  :  quod  quidem  non  habuit  locum  in  Christo,  qui 
nunquam  subjacuit  alicui  peccato  ;ergo  in  Christo  non  fuit  plenitudo  gratiae. 

3.  Praeterea.  Jacob.  1.  dicitur:  Omne  datum  optimum,  et  omne  donum 
perfectum  desursum  est,  descendens  a  Patre  luminum :  sed  quod  descendit,  ha- 
u  tur  particulariter,  et  non  plene;  ergo  nulla  creatura,  nec  etiam  anima 
Christi,  potest  habere  plenitudinem  donorum  gratiae. 

Sed  contra  est,  quod  dicitur  Joan.  1.:  Vidimus  eum  plenum  gratiae  et 
veritatis. 

Respondeo  dicendum,  quod  plene  dicitur  haberi,  quod  perfecte,  et  tota¬ 
liter  habetur:  totalitas  autem,  et  perfectio  potest  attendi  dupliciter:  uno  modo 
quantum  ad  quantitatem  ejus  intensivam:  puta  si  dicam  aliquem  plene  ha¬ 
bere  albedinem,  si  habeat  eam  quantumcumque  nata  est  haberi:  alio  modo 
secundum  virtutem;  puta  si  aliquis  dicatur  plene  habere  vitam,  quia  habet 
eam  secundum  omnes  effectus,  vel  opera  vitae;  et  sic  habet  plene  vitam 
homo,  non  autem  brutum  animal,  vel  planta:  utroque  autem  modo  Christus 
habuit  gratiae  plenitudinem :  primo  quidem,  quia  habuit  eam  in  summo,  se¬ 
cundum  perfectissimum  modum  quo  haberi  potest;  et  hoc  quidem  apparet: 
primo  ex  propinquitate  animae  Christi  ad  causam  gratiae:  dictum  est  enim 
(art.  1.  huj.  q.),  quod  quanto  aliquod  receptivum  propinquius  est  causae  in¬ 
fluenti,  tanto  abundantius  recipit;  et  ideo  anima  Christi,  quae  propinquius 
conjungitur  Deo  inter  omnes  creaturas  rationales,  maximam  recipit  influen¬ 
tiam  gratiae  ejus :  secundo  ex  comparatione  ejus  ad  effectum  :  sic  enim  reci¬ 
piebat  anima  Christi  gratiam,  ut  ex  ea  quodammodo  transfunderetur  in  alios  ; 
et  ideo  oportuit,  quod  haberet  maximam  gratiam :  sicut  ignis,  qui  est  causa 
caloris  in  omnibus  calidis,  est  maxime  calidus.  Similiter  etiam  quantum  ad 
virtutem  gratiae,  plene  habuit  gratiam:  quia  habuit  eam  ad  omnes  opera¬ 
tiones,  vel  effectus  gratiae;  et  hoc  ideo,  quia  conferebatur  ei  gratia,  tan- 
quam  cuidam  universali  principio  in  genere  habentium  gratiam  :  virtus  autem 
primi  principii  alicujus  generis  universaliter  se  extendit  ad  omnes  effectus 
illius  generis :  sicut  sol,  qui  est  universalis  causa  generationis,  ut  Dionysius 
dicit  in  4.  cap.  de  Div.  Nom.  (part.  1.  lect.3.),  ejus  virtus  se  extendit  ad  omnia, 
quae  sub  generatione  cadunt;  et  sic  secunda  plenitudo  gratiae  attenditur  in 
Christo;  inquantum  se  extendit  ejus  gratia  ad  omnes  gratiae  effectus,  qui 
sunt  virtutes,  et  dona,  et  alia  hujusmodi. 

Ad  primum  ergo  dicendum,  quod  fides,  et  spes  nominant  effectus  gratiae 
cum  quodam,  defectu,  qui  est  ex  parte  recipientis  gratiam;  inquantum  sci¬ 
licet  fides  est  de  non  visis,  et  spes  de  non  habitis;  unde  non  oportet  quod 
in  Christo,  qui  est  auctor  gratiae,  fuerint  defectus,  quos  important  fides,  et 
spes:  sed  quidquid  est  perfectionis  in  fide,  et  spe,  in  Christo  est  multo  per¬ 
fectius  ;  sicut  in  igne  non  sunt  omnes  modi  caloris  defectivi  ex  defectu  sub¬ 
jecti,  sed  quidquid  pertinet  ad  perfectionem  caloris. 

Ad  secundum  dicendum,  quod  ad  gratiam  operantem  per  se  pertinet 
facere  justum:  sed  quod  justum  faciat  ex  impio,  hoc  accidit  ei  ex  parte  sub¬ 
jecti,  in  quo  peccatum  invenitur:  anima  Christi  igitur  justificata  est  per  gra¬ 
tiam  operantem,  inquantum  per  eam  facta  est  justa,  et  sancta  a  principio  suae 
conceptionis,  non  quod  ante  fuerit  peccatrix,  aut  etiam  non  justa. 

Ad  tertium  dicendum,  quod  plenitudo  gratiae  attribuitur  animae  Christi 
secundum  capacitatem  creaturae,  non  autem  per  comparationem  ad  pleni¬ 
tudinem  infinitam  bonitatis  divinae. 

ARTICULUS  X.  52 

UTRUM  PLENITUDO  GRATIAE  SIT  PROPRIA  CHRISTI. 

(3.  Dist.  13.  q.  1.  ari.  2.  q.  2.). 

Ad  decimum  sic  proceditur.  Videtur,  quod  plenitudo  gratiae  non  sit  pro¬ 
pria  Christi:  quod  enim  est  proprium  alicujus,  sibi  soli  convenit:  sed  esse 
plenum  gratia  quibusdam  aliis  attribuitur:  dicitur  enim  Luc.  1.  Beatae  Vir¬ 
gini:  Ave,  gratia  plena;  dicitur  etiam  Act.  6.:  Stephanus  plenus  gratia,  et  forti¬ 
tudine;  ergo  plenitudo  gratiae  non  est  propria  Christo. 

2.  Praeterea.  Illud  quod  potest  communicari  aliis  per  Christum,  non 
videtur  esse  proprium  Christo  :  sed  plenitudo  gratiae  potest  communicari  per 
Christum  aliis:  dicit  enim  Apost.  Ephes.  3.:  Ut  impleamini  in  omnem  plenitu¬ 
dinem  Dei;  ergo  plenitudo  gratiae  non  est  propria  Christo. 

3.  Praeterea.  Status  viae  proportionari  videtur  statui  patriae:  sed  in 
statu  patriae  erit  quaedam  plenitudo:  quia  «  in  illa  coelesti  patria,  ubi  ple¬ 
nitudo  est  omnis  boni,  licet  quaedam  data  sint  excellenter,  nihil  tamen  pos¬ 
sidetur  singulariter  »,  ut  patet  per  Gregor,  in  hom.  de  Centum  ovib.  (34.  in 
Evangel.);  ergo  in  statu  viae  habetur  gratiae  plenitudo  a  singulis  hominibus; 
et  ita  plenitudo  gratiae  non  est  propria  Christi. 

Sed  contra  est,  quod  plenitudo  gratiae  attribuitur  Christo,  inquantum 
est  unigenitus  a  Patre,  secundum  illud  Joan.  1.:  Vidimus  eum,  quasi  unigeni¬ 
tum  a  Patre,  plenum  gratiae,  et  veritatis:  sed  esse  unigenitum  a  Patre,  est 
proprium  Christo;  ergo  et  sibi  proprium  est,  esse  plenum  gratiae,  et  ve¬ 
ritatis. 

Respondeo  dicendum,  quod  plenitudo  gratiae  potest  attendi  dupliciter: 
uno  modo  ex  parte  ipsius  gratiae:  alio  modo  exparte  habmus^atiam  :  ex  parte 
quidem  ipsius  gratiae  dicitur  esse  plenitudo  gratiae  ex  eo,  quod  aliquis  per¬ 
tingit  ad  summum  gratiae,  et  quantum  ad  essentiam,  et  quantum  ad  virtu¬ 
tem  ;  quia  scilicet  habet  gratiam,  et  in  maxima  excellentia  qua  potest  haberi, 
et  in  maxima  extensione  ad  omnes  gratiae  effectus:  et  talis  gratiae  plenitudo 
est  propria  Christo:  ex  parte  vero  subjecti  dicitur  gratiae  plenitudo,  quando 
quis  habet  plene  gratiam  secundum  suam  conditionem:  sive  secundum  inten- 

sionem,  prout  in  eo  est  intensa  gratia  usque  ad  terminum  praefixum  ei  a  Deo, 
secundum  illud  Ephes.  4. :  Unisuique  nostrum  data  est  gratia  secundum  mensu¬ 
ram  donationis  Christi:  sive  etiam  secundum  virtutem ;  inquantum  scilicet  habet 
iacultatem  gratiae  ad  omnia,  quae  pertinent  ad  suum  officium,  sive  statum; 
sicut  Apost.  dicebat  Ephes.  3.:  Mihi  omnium  sanctorum  minimo  data  esi  Aratia 
haec,  illuminare  omnes,  etc.:  et  talis  gratiae  plenitudo  non  est  propria  Christo 
sed  communicatur  aliis  per  Christum. 

Ad  primum  ergo  dicendum,  quod  B.  Virgo  dicta  est  plena  gratia,  non  ex 
parte  ipsius  gratiae ;  quia  non  habuit  gratiam  in  summa  excellentia  qua  po¬ 
test  haberi,  nec  ad  omnes  effectus  gratiae:  sed  dicitur  fuisse  plena  gratia  per 
comparationem  ad  ipsam;  quia  scilicet  habebat  gratiam  sufficientem  ad  sta¬ 
tum  illum,  ad  quem  erat  electa  a  Deo,  ut  esset  scilicet  mater  Unigeniti  ejus; 
et  similiter  Stephanus  dicitur  plenus  gratia,  quia  habebat  gratiam  sufficientem 
au  hoc,  quod  esset  idoneus  minister,  et  testis  Dei,  ad  quod  erat  electus;  et 
idum  dicendum  est  de  aliis:  harum  tamen  plenitudinem  una  est  plenior  al¬ 
tera,  secundum  quod  aliquis  est  divinitus  praeordinatus  ad  altiorem,  vel  in¬ 
feriorem  statum. 

Ad  secundum  dicendum,  quod  Apostolus  ibi  loquitur  de  illa  plenitudine 
gratiae,  quae  accipitur  ex  parte  subjecti,  in  comparatione  ad  id,  ad  quod  homo 
est  divinitus  praeordinatus:  quod  quidem  est  vel  aliquid  commune,  ad  quod 
praeordinantur  omnes  sancti-;  vel  aliquid  speciale,  quod  pertinet  ad  excellen¬ 
tiam  aliquorum ;  et  secundum  hoc  quaedam  plenitudo  gratiae  est  omnibus 
sanctis  communis;  ut  scilicet  habeant  gratiam  sufficientem  ad  merendum  vi¬ 
tam  aeternam,  quae  in  plena  Dei  fruitione  consistit;  et  hanc  plenitudinem 
optat  Apostolus  fidelibus,  quibus  scribit. 

Ad  tertium  dicendum,  quod  illa  dona,  quae  sunt  communia  in  patria, 
scilicet  visio,  comprehensio,  et  fruitio,  et  alia  hujusmodi,  habent  quaedam 
dona  sibi  correspondentia  in  statu  viae,  quae  etiam  sunt  communia  omnibus 
sanctis:  sunt  tamen  quaedam  praerogativae  sanctorum  in  patria,  et  in  via, 
quae  non  habentur  ab  omnibus. 


ARTICULUS  XI.  55 

UTRUM  CHRISTI  GRATIA  SIT  INFINITA. 

(i'  Dist.  13.  q.  1.  ari.  2.  q.  2.  et  Dist.  19.  art.  1.  q.  1.  et  Veri.  q.  29.  art.  3. 
et  opusc.  60.  cap.  3.  et  Joan.  3.  lect.  6.). 

Ad  undecimum  sic  proceditur.  Videtur,  quod  gratia  Christi  sit  infinita: 
omne  enim  immensum  est  infinitum:  sed  gratia  Christi  est  immensa;  dicitur 
enim  Joan.  3.:  Non  enim  ad  mensuram  dat  Deus  Spiritum  Filio,  scilicet  Chri¬ 
sto  ;  ergo  gratia  Christi  est  infinita. 

2.  Praeterea.  Effectus  infinitus  demonstrat  virtutem  infinitam,  quae  non 
potest  fundari  nisi  in  essentia  infinita:  sed  effectus  gratiae  Christi  est  infini¬ 
tus;  extendit  enim  se  ad  salutem  totius  humani  generis:  ipse  enim  est  pro¬ 
pitiatio  pro  peccatis  nostris,  et  totius  mundi  (non  pro  nostris  autem  tantum,  sed 
etiam  totius  mundi) ,  ut  dicitur  1.  Joan.  2.;  ergo  gratia  Christi  est  infinita. 

3.  Praeterea.  Omne  finitum  per  additionem  finiti  potest  pervenire  ad 
quantitatem  cujuscumque  finiti:  si  igitur  gratia  Christi  esset  finita,  posset  al¬ 
terius  hominis  gratia  tantum  crescere,  quod  perveniret  ad  aequalitatem  gra- 

tiae  Christi,  contra  quod  dicitur  Job.  28.:  Non  adaequabitur  ei  aurum,  vel  vi¬ 
trum,  secundum  quod  Greg.  ibi  exponit  (lib.  18.  Moral.cap.  27.),  ergo  gratia 
Christi  est  infinita. 

Sed  contra  est,  quod  gratia  est  quiddam  creatum  in  anima .  sed  omne 
creatum  est  finitum,  secundum  illud  Sap.  n.t  Omnia  in  numero,  et  pondeie, 
et  mensura  disposuisti;  ergo  gratia  Christi  non  est  infinita. 

Respondeo  dicendum,  quod,  sicut  ex  supra  dictis  patet  (q.  2.  art.  10.), 
in  Christo  potest  duplex  gratia  considerari:  una  quidem  est  gratia  unionis, 
quae,  sicut  supra  dictum  est  (q.  6.  art.  6.),  est  ipsum  uniri  personaliter  Filio 
Dei,  quod  est  gratis  concessum  humanae  naturae;  et  hanc  gratiam  constat 
esse  infinitam,  secundum  quod  ipsa  persona  Verbi  est  infinita:  alia  vero  est 
gratia  habitualis ;  quae  quidem  potest  dupliciter  considerari :  uno  modo,  secun¬ 
dum  quod  est  quoddam  ens;  et  sic  necesse  est,  quod  sit  ens  finitum:  est  enim 
in  anima  Christi,  sicut  in  subjecto:  anima  autem  Christi  est  creatura  quae¬ 
dam  habens  capacitatem  finitam ;  unde  esse  gratiae,  cum  non  excedat  suum 
subjectum,  non  potest  esse  infinitum:  alio  modo  potest  considerari  secundum 
propriam  rationem  gratiae ;  et  sic  gratia  Christi  potest  dici  infinita,  eo  quod  non 
limitatur;  quia  scilicet  habet  quidquid  potest  pertinere  ad  rationem  gratiae, 
et  non  datur  ei  secundum  aliquam  certam  mensuram  id,  quod  ad  rationem 
gratiae  pertinet;  eo  quod  secundum  propositum  Dei,  cujus  est  gratiam  men¬ 
surare,  gratia  confertur  animae  Christi,  sicut  cuidam  universali  principio  gra¬ 
tificationis  in  humana  natura,  secundum  illud  Ephes.  1.:  Gratificavit  nos  in 
dilecto  Filio  suo;  sicut  si  dicamus  lucem  solis  esse  infinitam,  non  quidem  se¬ 
cundum  suum  esse,  sed  secundum  rationem  lucis;  quia  habet,  quidquid  ad 
rationem  lucis  pertinere  potest. 

Ad  primum  ergo  dicendum,  quod  id  qucd  dicitur:  Pater,  non  ad  mensuram 
dat  Spiritum  Filio :  uno  modo  exponitur  de  dono,  quod  Deus  Pater  ab  aeterno 
dedit  Filio,  scilicet  divinam  naturam,  quae  est  donum  infinitum;  unde  quae¬ 
dam  Glos,  (interi.)  dicit  ibi:  Ut  tantus  sit  Filius,  quantus  et  Pater :  alio  modo 
potest  referri  ad  donum,  quod  datum  est  humanae  naturae,  ut  uniatur  divinae 
personae,  quod  etiam  est  donum  infinitum;  unde  Gloss.  (ordinaria)  dicit 
ibidem:  «  Sicut  Pater  plenum,  et  perfectum  genuit  Verbum;  sic  et  plenum, 
et  perfectum  est  unitum  humanae  naturae  » :  tertio  modo  potest  referri  ad 
gratiam  habitualem ;  inquantum  gratia  Christi  se  extendit  ad  omnia,  quae 
sunt  gratiae;  unde  August.  hoc  exponens  (tract.  14.)  dicit:  «  Mensura  divisio 
quaedam  donorum  est:  Alii  enim  datur  per  Spiritum  sermo  sapientiae,  alii  sermo 
scientiae:  sed  Christus,  qui  dat,  non  ad  mensuram  accepit». 

Ad  secundum  dicendum,  quod  gratia  Christi  habet  infinitum  effectum, 
tum  propter  infinitatem  praedictam  gratiae,  tum  propter  unitatem  divinae 
personae,  cui  anima  Christi  unita  est. 

Ad  tertium  dicendum,  quod  minus  per  augmentum  potest  pervenire  ad 
quantitatem  majoris,  in  his  quae  habent  quantitatem  unius  rationis:  sed  gratia 
alterius  hominis  comparatur  ad  gratiam  Christi,  sicut  quaedam  virtus  parti¬ 
cularis  ad  universalem ;  unde  sicut  virtus  ignis,  quantumcumque  crescat,  non 
potest  adaequare  virtutem  solis:  ita  gratia  alterius  hominis,  quantumcumque 
crescat,  non  potest  adaequare  gratiam  Christi. 

ARTICULUS  XII.  ;4 

UTRUM  GRATIA  CHRISTI  POTUERIT  AUGERI. 

(i.  Dist.  33.  q.  3.  art.  1.  q.  4.  et  Dist.  17.  q.  2.  art.  4.  ad  3. 
et  3.  Dist.  13.  q.  1.  art.  2.  q.  3.  et  iS.  art.  3.  corp.  et  Isa.  11.  lect.  2.  prine.). 

Ad  duodecimum  sic  proceditur.  Videtur,  quod  gratia  Christi  potuerit  au¬ 
geri:  omni  enim  finito  potest  fieri  additio:  sed  gratia  Christi  fuit  finita,  ut 
dictum  est  (art.  praec.) ;  ergo  potuit  augeri. 

2.  Praeterea.  Augmentum  gratiae  fit  per  virtutem  divinam,  secundum 
illud  2.  ad  Cor.  9.:  Potens  est  autem  Deus  omnem  gratiam  abundare  facere  in 
vobis:  sed  virtus  divina,  cum  sit  infinita,  nullo  termino  coarctatur;  ergo  vi- 
detur,  quod  gratia  Christi  potuerit  esse  major. 

3.  Praeterea.  Luc.  2.  dicitur,  quod  puer  ] esus  proficiebat  sapientia,  et  aetate, 
et  gratia  apud  Deum,  et  homines;  ergo  gratia  Christi  potuit  augeri. 

Sed  contra  est,  quod  dicitur  Joan.  1.:  Vidimus  eum,  quasi  unigenitum  a 
Patre,  plenum  gratiae,  et  veritatis :  sed  nihil  potest  esse,  aut  intelligi  majus, 
quam  quod  aliquis  sit  unigenitus  a  Patre;  ergo  etiam  non  potest  esse,  vel 
intelligi  major  gratia,  quam  illa,  qua  Christus  fuit  plenus. 

Respondeo  dicendum,  quod  aliquam  formam  non  posse  augeri,  contingit 
dupliciter:  uno  modo  ex  parte  ipsius  subjecti:  alio  modo  exparte  ipsius  formae: 
ex  parte  quidem  subjecti,  quando  subjectum  attingit  ad  ultimum  gradum  in 
participatione  illius  formae  secundum  suum  modum  :  sicut  si  dicatur,  quod 
aer  non  potest  crescere  in  caliditate,  quando  pertingit  ad  ultimum  gradum 
caloris,  qui  potest  salvari  in  natura  aeris,  licet  possit  esse  major  calor  in 
rerum  natura,  qui  est  calor  ignis:  ex  parte  autem  formae  excluditur  possibi¬ 
litas  augmenti,  quando  aliquod  subjectum  attingit  ad  ultimam  perfectionem, 
quam  potest  talis  forma  habere  in  natura  :  sicut  si  dicamus,  quod  calor  ignis 
non  potest  augeri,  quia  non  potest  esse  perfectior  gradus  caloris,  quam  ille, 
ad  quem  pertingit  ignis  :  sicut  autem  aliarum  formarum  est  ex  divina  sa¬ 
pientia  determinata  propria  mensura,  ita  et  gratiae,  secundum  illud  Sapien¬ 
tiae  11.:  Omnia  in  numero,  et  pondere,  et  mensura  disposuisti:  mensura  autem 
unicuique  formae  praefigitur  per  comparationem  ad  suum  finem :  sicut  non 
est  major  gravitas,  quam  gravitas  terrae;  quia  non  potest  esse  inferior  locus 
loco  terrae:  finis  autem  gratiae  est  unio  creaturae  rationalis  ad  Deum:  non 
potest  autem  esse,  nec  intelligi  major  unio  creaturae  rationalis  ad  Deum, 
quam  quae  est  in  persona;  et  ideo  gratia  Christi  pertingit  ad  summam  men¬ 
suram  gratiae.  Sic  igitur  manifestum  est,  quod  gratia  Christi  non  potest  au¬ 
geri  ex  parte  ipsius  gratiae,  sed  neque  etiam  ex  parte  subjecti :  quia  Christus, 
secundum  quod  homo,  a  primo  instanti  suae  conceptionis  fuit  verus,  et  plenus 
comprehensor ;  unde  in  eo  non  potuit  esse  gratiae  augmentum,  sicut  nec  in 
aliis  beatis,  quorum  gratia  augeri  non  potest,  eo  quod  sunt  in  termino :  ho¬ 
minum  vero,  qui  sunt  pure  viatores,  gratia  potest  augeri;  et  ex  parte  formae, 
quia  non  attingunt  summum  gratiae  gradum;  et  ex  parte  subjecti,  quia  non¬ 
dum  pervenerunt  ad  terminum. 

Ad  primum  ergo  dicendum,  quod  si  loquamur  de  quantitatibus  mathe¬ 
maticis,  cuilibet  finitae  quantitati  potest  fieri  additio;  quia  ex  parte  quanti¬ 
tatis  finitae  non  est  aliquid,  quod  repugnet  additioni:  si  vero  loquamur  de 

quantitate  naturali,  sic  potest  esse  repugnantia  ex  parte  formae,  cui  debetur 
determinata  quantitas,  sicut  et  alia  accidentia  determinata;  unde  Philos.  dicit 
in  2.  de  An.  (tex.  41.)  quod  «  omnium  natura  constantium  est  terminus,  et 
ratio  magnitudinis,  et  augmenti»;  et  inde  est,  quod  quantitati  totius  coeli 
non  potest  fieri  additio;  multo  igitur  magis  in  ipsis  formis  consideratur  ali¬ 
quis  terminus,  ultra  quem  non  progrediuntur;  et  propter  hoc  non  oportet, 
quod  gratiae  Christi  possit  fieri  additio,  quamvis  sit  finita  secundum  sui 

essentiam.  _  , 

Ad  secundum  dicendum,  quod  virtus  divina  licet  possit  facere  aliquid 
majus,  et  melius,  quam  sit  habitualis  gratia  Christi ;  non  tamen  posset  faceie, 
quod  ordinaretur  ad  aliquid  majus,  quam  sit  unio  personalis  ad  Filium  uni¬ 
genitum  a  Patre ;  cui  unioni  sufficienter  correspondet  talis  mensura  gratiae, 
secundum  definitionem  divinae  sapientiae. 

Ad  tertium  dicendum,  quod  in  sapientia,  et  gratia  aliquis  potest  profi¬ 
cere  dupliciter ;  uno  modo  secundum  ipsos  habitus  sapientiae,  et  gratiae  augmen- 
tatos;  et  sic  Christus  in  eis  non  proficiebat:  cilio  modo  secundum  effectus, 
inquantum  scilicet  aliquis  sapientiora,  et  virtuosiora  opera  facit:  et  sic  Chri¬ 
stus  proficiebat  sapientia ,  et  gratia,  sicut  et  aetate:  quia  secundum  processum 
aetatis  perfectiora  opera  faciebat,  ut  se  verum  hominem  demonstraret,  et  in 
his  quae  sunt  ad  Deum,  et  in  his  quae  sunt  ad  homines. 


ARTICULUS  XIII.  55 

QUALITER  GRATIA  CHRISTI  HABITUALIS  SE  HABEAT  AD  UNIONEM. 

(3.  Dist.  13.  q.  3.  art.  2.  q.  3.  et  opusc.  2.  cap.  234.  et  opusc.  60.  cap.  3.). 

Ad  tertiumdecimum  sic  proceditur.  Videtur,  quod  gratia  habitualis  in 
Christo  non  subsequatur  unionem:  id  enim  non  sequitur  ad  seipsum:  sed 
haec  gratia  habitualis  videtur  eadem  esse  cum  gratia  unionis:  dicit  enim 
August.  in  lib.  de  Praedest.  Sanet,  (cap.  13.):  «  Ea  gratia  fit  ab  initio  fidei 
suae  homo  quicumque  Christianus,  qua  gratia  homo  ille  ab  initio  suo  factus 
est  Christus»:  quorum  duorum  prunum  pertinet  ad  gratiam  habitualem,  se¬ 
cundum  ad  gratiam  unionis;  ergo  videtur,  quod  gratia  habitualis  non  subse¬ 
quatur  unionem. 

2.  Praeterea.  Dispositio  praecedit  perfectionem  tempore,  vel  saltem  intel¬ 
lectu;  sed  gratia  habitualis  videtur  esse  sicut  quaedam  dispositio  humanae 
naturae  ad  unionem  personalem;  ergo  videtur,  quod  gratia  habitualis  non 
subsequatur  unionem,  sed  magis  praecedat. 

3.  Praeterea.  Commune  est  prius  proprio:  sed  gratia  habitualis  est  com¬ 
munis  Christo,  et  aliis  hominibus :  gratia  autem  unionis  est  propria  Christo; 
ergo  prior  est  secundum  intellectum  gratia  habitualis,  quam  ipsa  unio;  non 
ergo  sequitur  eam. 

Sed  contra  est,  quod  dicitur  Isa.  42.:  Ecce  servus  meus,  suscipiam  eum ; 
et  postea  sequitur :  Dedi  spiritum  meum  super  eum ;  quod  quidem  pertinet  ad 
donum  gratiae  habitualis;  unde  relinquitur,  quod  susceptio  naturae  humanae 
in  unitatem  personae  praecedat  gratiam  habitualem  in  Christo. 

Respondeo  dicendum,  quod  unio  humanae  naturae  ad  divinam  personam, 
quam  supra  (q.  2.  art.  10.  et  q.  6.  art.  6.)  diximus  esse  ipsam  gratiam  unionis, 
praecedit  gratiam  habitualem  in  Christo,  non  ordine  temporis,  sed  naturae. 

et  intellectus;  et  hoc  triplici  ratione:  primo  quidem  secundum  ordinem  prin¬ 
cipiorum  utriusque:  principium  enim  unionis  est  persona  Filii  assumens  hu¬ 
manam  naturam,  quae  secundum  hoc  dicitur  missa  esse  in  mundum,  quod 
humanam  naturam  assumpsit :  principium  autem  gratiae  habitualis,  quae  cum 
charitate  datur,  est  Spiritus  Sanctus,  qui  secundum  hoc  dicitur  mitti,  quod 
per  charitatem  mentem  inhabitat.  Missio  autem  Filii  secundum  ordinem  na¬ 
turae  prior  est  missione  Spiritus  Sancti ;  sicut  ordine  naturae  Spiritus  Sanctus 
procedit  a  Filio,  et  a  sapientia  dilectio;  unde  et  unio  personalis,  secundum 
quam  intelligitur  missio  Filii,  est  prior  ordine  naturae  habituali  gratie,  se¬ 
cundum  quam  intelligitur  missio  Spiritus  Sancti :  secundo  accipitur  ratio  hujus 
ordinis  ex  habitudine  gratiae  ad  suam  causam :  gratia  enim  causatur  in  homine 
ex  praesentia  divinitatis,  sicut  lumen  in  aere  ex  praesentia  solis :  unde  dicitur 
Ezech.  43.:  Gloria  Dei  Israel  ingrediebatur  per  viam  orientalem,  et  terra  splen¬ 
debat  a  majestate  ejus;  praesentia  autem  Dei  in  Christo  intelligitur  secundum 
unionem  humanae  naturae  ad  divinam  personam;  unde  gratia  habitualis 
Christi  intelligitur,  ut  consequens  hanc  unionem,  sicut  splendor  solem:  tertio, 
ratio  hujus  ordinis  sumi  potest  ex  fine  gratiae :  ordinatur  enim  ad  bene  agen¬ 
dum:  actiones  autem  sunt  suppositorum,  et  individuorum;  unde  actio,  et  per 
consequens  gratia  ad  ipsam  ordinans,  praesupponit  hypostasim  operantem : 
hypostasis  autem  non  praesupponitur  in  humana  natura  ante  unionem,  ut  ex 
supra  dictis  patet  (q.  4.  art.  2.);  et  ideo  gratia  unionis  secundum  intellectum 
praecedit  gratiam  habitualem. 

Ad  primum  ergo  dicendum,  quod  August.  ibi  gratiam  nominat  gratuitam 
Dei  voluntatem,  gratis  beneficia  largientem;  et  propter  hoc  eadem  gratia  dicit 
hominem  quemcumque  fieri  Christianum,  qua  gratia  factus  est  homo  Chri¬ 
stus  :  quia  utrumque  gratuita  Dei  voluntate  absque  meritis  factum  es't. 

Ad  secundum  dicendum,  quod  sicut  dispositio  in  via  generationis  prae¬ 
cedit  periectionem,  ad  quam  disponit,  in  his  quae  successive  perficiuntur; 
ita  naturaliter  perfectionem  sequitur,  quam  aliquis  jam  consecutus  est:  sicut 
calor,  qui  fuit  dispositio  ad  formam  ignis,  est  effectus  profluens  a  forma  ignis 
jam  praeexistentis:  humana  autem  natura  in  Christo  unita  est  personae  Verbi 
a  principio  absque  successione;  unde  gratia  habitualis  non  intelligitur  ut  prae¬ 
cedens  unionem,  sed  ut  consequens  eam,  sicut  quaedam  proprietas  naturalis ; 
unde  et  August.  dicit  in  Enchir.  (cap.  40.),  quod  «gratia  est  quodammodo 
Christo  homini  naturalis  » . 

Ad  tertium  dicendum,  quod  commune  est  prius  proprio,  si  utrumque  sit 
unius  generis :  sed  in  his  quae  sunt  diversorum  generum,  nihil  prohibet  pro¬ 
prium  esse  prius  communi:  gratia  autem  unionis  non  est  in  genere  gratiae 
habitualis;  sed  est  supra  omne  genus,  sicut  et  ipsa  divina  persona;  unde 
hoc  proprium  nihil  prohibet  esse  prius  communi :  quia  non  se  habet  per 
additionem  ad  commune,  sed  potius  est  principium,  et  origo  ejus  quod  est 
commune. 

QUAESTIO  VIII. 

DE  GRATIA  CHRISTI,  SECUNDUM  QUOD  EST  CAPUT  ECCLESIAE, 
IN  OCTO  ARTICULOS  DIVISA. 


Deinde  considerandum  est  de  gratia  Christi,  secundum  quod  est  caput 
Ecclesiae. 


Et  circa  hoc  quaeruntur  octo. 

Primo.  Utrum  Christus  sit  caput  Ecclesiae. 

Secundo.  Utrum  sit  caput  hominum  quantum  ad  corpora,  vel  solum  quan¬ 
tum  ad  animas. 

Tertio.  Utrum  sit  caput  omnium  hominum. 

Quarto.  Utrum  sit  caput  angelorum. 

Quinto.  Utrum  gratia  Christi,  secundum  quam  est  caput  Ecclesiae,  sit 
eadem  cum  gratia  habituali  ejus,  secundum  quod  est  quidam  homo  singularis. 
Sexto.  Utrum  esse  caput  Ecclesiae  sit  proprium  Christo. 

Septimo.  Utrum  diabolus  sit  caput  omnium  malorum. 

Octavo.  Utrum  Anticliristus  etiam  possit  dici  caput  omnium  malorum. 


ARTICULUS  I.  56 

UTRUM  CHRISTUS  SIT  CAPUT  ECCLESIAE. 

(Infr.  q.  48.  art.  1.  corp.  et  q.  4<).  art.  1.  corp.  et  3.  Dist.  14.  q.  2.  art.  z. 
et  Veri.  q.  29.  art.  3.  corp.  et  art.  4.  et  3. 
et  opusc.  2.  cap.  213.  et  opusc.  60.  cap.  3.  et  1.  Cor.  11.  lect.  r.  et  Ephes.  1.). 

Ad  primum  sic  proceditur.  Videtur,  quod  Christo,  secundum  quod  est 
homo,  non  competat  esse  caput  Ecclesiae:  caput  enim  influit  sensum,  et 
motum  in  membra:  sensus  autem,  et  motus  spiritualis,  qui  est  per  gratiam, 
non  influitur  nobis  a  Christo  homine:  quia,  sicut  August.  dicit  in  lib.  1.  de 
Trinit.  (cap.  12.  et  lib.  13.  cap.  26.),  «  nec  etiam  Christus,  secundum  quod  est 
homo,  dat  Spiritum  Sanctum,  sed  solum  inquantum  est  Deus  » ;  ergo  ei,  se¬ 
cundum  quod  est  homo,  non  competit  esse  caput  Ecclesiae. 

2.  Praeterea.  Capitis  non  videtur  esse  aliud  caput:  sed  Christi,  secundum 
quod  est  homo,  est  caput  Deus,  secundum  illud  1.  Cor.  11.:  Caput  Christi 
Deus;  ergo  ipse  Christus  non  est  caput. 

3.  Praeterea.  Caput  in  homine  est  quoddam  particulare  membrum,  in¬ 
fluentiam  recipiens  a  corde:  sed  Christus  est  universale  principium  totius 
Ecclesiae;  ergo  non  est  Ecclesiae  caput. 

Sed  contra  est,  quod  dicitur  Ephes.  1.:  Ipsum  dedit  caput  super  omnem 
Ecclesiam. 

Respondeo  dicendum,  quod  sicut  tota  Ecclesia  dicitur  unum  corpus  my¬ 
sticum  per  similitudinem  ad  naturale  corpus  hominis,  quod  secundum  diversa 
membra  habet  diversos  actus,  ut  Apostolus  docet  Rom.  12.,  et  1.  ad  Cor.  12., 

ita  Christus  dicitur  caput  Ecclesiae  secundum  similitudinem  humani  capitis, 
in  quo  tria  possumus  considerare;  scilicet:  ordinem,  perfectionem,  et  virtutem: 
ordinem  quidem,  quia  caput  est  prima  pars  hominis,  incipiendo  a  superiori; 
et  inde  est,  quod  omne  principium  consuevit  vocari  caput,  secundum  illud 
Ezechiel.  16. :  Ad  omne  caput  viae  aedificasti  signum  prostitutionis  tuae:  per¬ 
fectionem  autem,  quia  in  capite  vigent  omnes  sensus  et  interiores,  et  exte¬ 
riores,  cum  caeteris  in  membris  sit  solus  tactus;  et  inde  est  quod  dicitur 
Isa.  9.;  Senex  (Longaevus),  et  honorabilis  ipse  est  caput:  virtutem  vero,  quia  virtus, 
et  motus  caeterorum  membrorum,  et  gubernatio  eorum  in  suis  actibus  est 
a  capite,  propter  vim  sensitivam,  et  motivam  ibi  dominantem ;  unde  et  rector 
dicitur  caput  populi,  secundum  illud  1.  Reg.  15.:  Cum  esses  parvulus  in  oculis 
tuis,  caput  in  tribubus  Israel  jactus  es.  Haec  autem  tria  competunt  Christo  spi- 
ritualiter:  primo  enim  secundum  propinquitatem  ad  Deum  gratia  ejus  altior 
est,  et  prior,  etsi  non  tempore;  quia  omnes  alii  acceperunt  gratiam  per  re¬ 
spectum  ad  gratiam  ipsius,  secundum  illud  Rom.  8. :  Quos  praescivit,  hos  et 
praedestinavit  conformes  fieri  imaginis  Filii  sui,  ut  sit  ipse  primogenitus  in  multis 
fratribus:  secundo  vero  perfectionem  habet  quantum  ad  plenitudinem  omnium 
gratiarum,  secundum  illud  Joan.  1.:  Vidimus  eum  plenum  gratiae,  et  veritatis, 
ut  etiam  supra  ostensum  est  (q.  praec.  art.  9.)  :  tertio  virtutem  habet  influendi 
gratiam  in  omnia  membra  Ecclesiae,  secundum  illud  Joan.  1.:  De  plenitudine 
ejus  nos  omnes  accepimus:  et  sic  patet,  quod  Christus  convenienter  dicitur  Ec¬ 
clesiae  caput. 

Ad  primum  ergo  dicendum,  quod  dare  gratiam,  aut  Spiritum  Sanctum 
convenit  Christo,  secundum  quod  est  Deus,  auctoritative :  sed  instrumenta- 
liter  convenit  etiam  ei,  secundum  quod  est  homo  ;  inquantum  scilicet  ejus 
humanitas  instrumentum  fuit  divinitatis  ejus;  et  ita  actiones  ipsius  ex  virtute 
divinitatis  fuerunt  nobis  salutiferae,  utpote  gratiam  in  nobis  causantes,  et  per 
meritum,  et  per  efficientiam  quamdam :  Augustinus  autem  negat,  Christum, 
secundum  quod  homo  est,  dare  Spiritum  Sanctum  per  auctoritatem:  instru- 
mentaliter  autem,  sive  ministerialiter  etiam  alii  sancti  dicuntur  dare  Spiritum 
Sanctum,  secundum  illud  Gal.  3.:  Qui  tribuit  vobis  Spiritum,  etc. 

Ad  secundum  dicendum,  quod  in  metaphoricis  locutionibus  non  oportet 
attendi  similitudinem  quantum  ad  omnia:  sic  enim  non  esset  similitudo,  sed 
rei  veritas:  capitis  igitur  naturalis  non  est  caput  aliud  ;  quia  corpus  humanum 
non  est  pars  alterius  corporis,  sed  corpus  similitudinarie  dictum,  idest  aliqua 
multitudo  ordinata,  est  pars  alterius  multitudinis;  sicut  multitudo  domestica 
est  pars  multitudinis  civilis;  et  ideo  paterfamilias,  qui  est  caput  multitudinis 
domesticae,  habet  supra  se  caput  rectorum  civitatis;  et  per  hunc  modum 
nihil  prohibet,  caput  Christi  esse  Deum;  cum  tamen  ipse  Christus  sit  caput 
Ecclesiae. 

Ad  tertium  dicendum,  quod  caput  habet  manifestam  eminentiam  re¬ 
spectu  caeterorum  exteriorum  membrorum  :  sed  cor  habet  quamdam  influen¬ 
tiam  occultam  ;  et  ideo  cordi  comparatur  Spiritus  Sanctus,  qui  invisibiliter 
Ecclesiam  vivificat,  et  unit:  capiti  autem  comparatur  ipse  Christus  secundum 
visibilem  naturam,  secundum  quam  homo  hominibus  praefertur. 

ARTICULUS  II.  57 

UTRUM  CHRISTUS  SIT  CAPUT  HOMINUM  QUANTUM  AD  CORPORA, 
VEL  SOLUM  QUANTUM  AD  ANIMAS. 

(3.  Dist.  13.  q.  2.  art.  2.  q.  3.  et  Veri.  q.  29.  art.  4.  ad  1. 
et  opusc.  60.  cap.  3.). 

Ad  secundum  sic  proceditur.  Videtur,  quod  Christus  non  sit  caput  ho¬ 
minum  quoad  corpora:  Christus  enim  dicitur  caput  Ecclesiae,  inquantum 
influit  spiritualem  sensum,  et  motum  gratiae  in  Ecclesiam :  sed  hujus  spiri¬ 
tualis  sensus,  et  motus  capax  non  est  corpus;  ergo  Christus  non  est  caput 
hominum  secundum  corpora. 

2.  Praeterea.  Secundum  corpora  communicamus  cum  brutis  (secundum 
illud  Eccle.  3.  19.);  si  ergo  Christus  esset  caput  hominum  quantum  ad  cor¬ 
pora,  sequeretur  quod  etiam  esset  caput  brutorum  animalium,  quod  est  incon¬ 
veniens. 

3.  Praeterea.  Christus  corpus  suum  ab  aliis  hominibus  traxit,  ut  patet 
Matth.  1.,  et  Luc.  3.;  sed  caput  est  primum  inter  caetera  membra,  ut  dictum 
est  (art.  praec.  ad  3.);  ergo  Christus  non  est  caput  Ecclesiae  quantum  ad 
corpora. 

Sed  contra  est,  quod  dicitur  Philip.  3.:  Reformabit  corpus  humilitatis  no¬ 
strae  configuratum  corpori  claritatis  suae. 

Respondeo  dicendum,  quod  corpus  humanum  habet  naturalem  ordinem 
ad  animam  rationalem,  quae  est  propria  forma  ejus,  et  motor:  et  inquantum 
quidem  est  forma  ejus,  recipit  ab  anima  vitam,  et  caeteras  proprietates  con¬ 
venientes  humano  corpori  secundum  suam  speciem:  inquantum  vero  anima 
est  motor  corporis,  corpus  instrumentaliter  servit  animae;  sic  ergo  dicendum 
est,  quod  habet  vim  influendi  humanitas  Christi,  inquantum  est  conjuncta  Dei 
Verbo,  cui  corpus  unitur  per  animam,  ut  supra  dictum  est  (q.  6.  art.  1.) ; 
unde  tota  Christi  humanitas,  secundum  scilicet  animam,  et  corpus,  influit  in 
homines,  et  quantum  ad  animam,  et  quantum  ad  corpus:  sed  principaliter 
quantum  ad  animam,  secundario  quantum  ad  corpus:  uno  modo,  inquantum 
membra  corporis  exhibentur  arma  justitiae  in  anima  existentis  per  Christum.,  ut 
Apostolus  dicit  Rornan.  6. :  alio  modo,  inquantum  vita  gloriae  ab  anima  deri¬ 
vatur  ad  corpus,  secundum  illud  Rom.  8. :  Qui  suscitavit  Christum  Jesum  a  mor¬ 
tuis,  vivificabit  et  mortalia  corpora  vestra,  propter  inhabitantem  spiritum  ejus  in 
vobis. 

Ad  primum  ergo  dicendum,  quod  sensus  spiritualis  gratiae  non  pervenit 
quidem  ad  corpus  primo,  et  principaliter,  sed  secundario,  et  instrumenta¬ 
liter,  ut  dictum  est  (in  corp.). 

Ad  secundum  dicendum,  quod  corpus  animalis  bruti  nullam  habitudinem 
habet  ad  animam  rationalem,  sicut  habet  corpus  humanum;  et  ideo  non  est 
simile. 

_  tertium  dicendum,  quod  licet  Christus  traxerit  materiam  corporis  ab 
aliis  hominibus:  vitam  tamem  immortalem  corporis  omnes  homines  trahunt 
ab  ipso,  secundum  illud  1.  ad  Cor.  15.:  Sicut  in  Adarn  omnes  moriuntur,  ita 
et  in  Christo  omnes  vivificabuntur. 

ARTICULUS  III.  s8 

UTRUM  CHRISTUS  SIT  CAPUT  OMNIUM  HOMINUM. 

(Infr.  q.  13.  art.  3.  et  q.  19.  art.  4.  et  1.  et  3.  Dist.  13.  q.  2.  art.  2.  q.  2.  et  3.). 

Ad  tertium  sic  proceditur.  Videtur,  quod  Christus  non  sit  caput  omnium 
hominum,  caput  enim  non  habet  relationem,  nisi  ad  membra  sui  corporis: 
infideles  autem  nullo  modo  sunt  membra  Ecclesiae,  quae  est  corpus  Christi, 
ut  dicitur  Ephes.  1.;  ergo  Christus  non  est  caput  omnium  hominum. 

2.  Praeterea.  Apost.  dicit  ad  Ephes.  5.,  quod  Christus  tradidit  semetipsum 
pi  0  Ecclesia,  ut  ipse  exhiberet  sibi  gloriosam  Ecclesiam,  non  habentem  maculam,  aut 
rugam,  aut  aliquid  hujusmodi:  sed  multi  sunt  etiam  fideles,  in  quibus  invenitur 
macula,  aut  ruga  peccati;  ergo  nec  etiam  omnium  fidelium  Christus  est  caput. 

3.  Praeterea.  Sacramenta  veteris  legis  comparantur  ad  Christum,  sicut 
umbra  ad  corpus,  ut  dicitur  Colossens.  2.:  sed  Patres  veteris  Testamenti  sa¬ 
cramentis  illis  suo  tempore  serviebant,  secundum  illud  Hebr.  8. :  Qui  exem¬ 
plari,  et  umbrae  deserviunt  coelestium;  non  ergo  pertinebant  ad  corpus  Christi; 
et  ita  Christus  non  est  caput  omnium  hominum. 

Sed  contra  est,  quod  dicitur  1.  Timoth.  4. :  Est  salvator  omnium  homi¬ 
num,  et  maxime  fidelium ;  et  1.  Joan.  2.:  Ipse  est  propitiatio  pro  peccatis  nostris, 
non  pro  nostris  tantum,  sed  etiam  pro  totius  mundi :  salvare  autem  homines, 
et  propitiationem  esse  pro  peccatis  eorum,  competit  Christo,  secundum  quod 
est  caput;  ergo  Christus  est  caput  omnium  hominum. 

Respondeo  dicendum,  quod  haec  est  differentia  inter  corpus  hominis  na¬ 
turale,  et  corpus  Ecclesiae  mysticum  (vide  Colos.  1.  18.,  Ephes.  3.  13.),  quod 
membra  corporis  naturalis  sunt  omnia  simul:  membra  autem  corporis  my¬ 
stici  non  sunt  omnia  simul :  neque  quantum  ad  esse  naturae :  quia  corpus  Ec¬ 
clesiae  constituitur  ex  hominibus,  qui  fuerunt  a  principio  mundi  usque  ad 
finem  ipsius:  neque  etiam  quantum  ad  esse  gratiae;  quia  eorum  etiam  qui 
sunt  in  uno  tempore,  quidam  gratia  carent,  postmodum  habituri,  aliis  eam 
jam  habentibus:  sic  igitur  membra  corporis  mystici  accipiuntur,  non  solum 
secundum  quod  sunt  in  actu,  sed  etiam  secundum  quod  sunt  in  potentia: 
quaedam  tamen  sunt  in  potentia,  quae  nunquam  reducuntur  ad  actum :  quae¬ 
dam  vero  sunt,  quae  quandoque  reducuntur  ad  actum;  et  hoc  secundum  tri¬ 
plicem  gradum ;  quorum  primus  est  per  fidem  ;  secundus  per  charitatem  viae ;  ter¬ 
tius  per  fruitionem  patriae.  Sic  ergo  dicendum,  quod  accipiendo  generaliter 
secundum  totum  tempus  mundi,  Christus  est  caput  omnium  hominum ;  sed  se¬ 
cundum  diversos  gradus:  primo  enim,  et  principaliter  est  caput  eorum,  qui 
actu  uniuntur  ei  per  gloriam:  secundo  eorum,  qui  actu  uniuntur  ei  per  cha¬ 
ritatem:  tertio  eorum,  qui  actu  uniuntur  ei  per  fidem:  quarto  vero  eorum, 
qui  ei  uniuntur  solum  in  potentia  nondum  reducta  ad  actum,  quae  tamen  est 
ad  actum  reducenda  secundum  divinam  praedestinationem :  quinto  vero  eo¬ 
rum,  qui  in  potentia  sunt  ei  uniti,  quae  nunquam  reducetur  ad  actum :  sicut 
homines  in  hoc  mundo  viventes,  qui  non  sunt  praedestinati:  qui  tamen  ex 
hoc  saeculo  recedentes,  totaliter  desinunt  esse  membra  Christi;  quia  jam 
nec  sunt  in  potentia,  ut  Christo  uniantur. 

Ad  primum  ergo  dicendum,  quod  illi  qui  sunt  infideles,  etsi  actu  non  sint 
de  Ecclesia,  sunt  tamen  de  Ecclesia  in  potentia;  quae  quidem  potentia  in 

duobus  fundatur;  primo  quidem,  et  principaliter  in  virtute  Christi,  quae  est 
sufficiens  ad  salutem  totius  humani  generis:  secundario  in  arbitrii  libertate. 

Ad  secundum  dicendum,  quod  esse  Ecclesiam  gloriosam,  non  habentem 
maculam,  neque  rugam,  est  ultimus  finis,  ad  quem  perducimur  per  passio¬ 
nem  Christi;  unde  hoc  erit  in  statu  patriae,  non  autem  in  statu  viae,  in  quo 
si  dixerimus  quia  peccatum  non  habemus,  tiosmetipsos  seducimus ,  ut  dicitur  i. 
Joan.  i.:  sunt  tamen  quaedam,  scilicet  mortalia,  quibus  carent  illi  qui  sunt 
membra  Christi  per  actualem  unionem  charitatis:  qui  vero  his  subduntur  pec 
catis,  non  sunt  membra  Christi  actualiter,  sed  potentialiter;  nisi  forte  imper¬ 
fecte  per  fidem  informem,  quae  unit  Christo  secundum  quid,  et  non  simpli¬ 
citer;  ut  scilicet  per  Christum  homo  consequatur  vitam  gratiae:  Fides  enim 
sine  operibus  mortua  est,  ut  dicitur  Jacobi  2.:  percipiunt  tamen  tales  a  Christo 
quemdam  actum  vitae,  qui  est  credere :  sicut  si  membrum  mortificatum  mo¬ 
veatur  aliqualiter  ab  homine. 

Ad  tertium  dicendum,  quod  sancti  Patres  non  insistebant  sacramentis 
legalibus,  tanquam  quibusdam  rebus,  sed  sicut  imaginibus,  et  umbris  lutu¬ 
rorum  :  idem  autem  est  motus  in  imaginem,  inquantum  est  imago,  et  in  rem, 
ut  patet  per  Philos.  in  lib.  de  Memor,  et  Reminisc.  (cap.  2.);  et  ideo  antiqui 
Patres,  servando  legalia  sacramenta,  ferebantur  in  Christum  per  fidem,  et 
dilectionem  eamdem,  qua  et  nos  in  ipsum  ferimur;  et  ita  Patres  antiqui  per¬ 
tinebant  ad  idem  corpus  Ecclesiae,  ad  quod  nos  pertinemus. 


ARTICULUS  IV.  59 

UTRUM  CHRISTUS  SIT  CAPUT  ANGELORUM. 

(3.  Dist.i 3.  q.  2.  art.  2.  q.i.  et  4.  Dist.  y.q.i.  art.  2.q.p  etDist.  4p.q-4.art.  4-adp. 

et  Feri.  q.  29.  art.  4.  et  adp.  et  opusc.  2.  cap.  222.  et  1.  Cor.  11.  et  Ephes.  1.). 

Ad  quartum  sic  proceditur.  Videtur,  quod  Christus,  secundum  quod  homo, 
non  sit  caput  angelorum:  caput  enim,  et  membra  sunt  unius  naturae:  sed 
Christus,  secundum  quod  est  homo,  non  est  conformis  in  natura  cum  angelis, 
sed  solum  cum  hominibus;  quia,  ut  dicitur  Hebr.  2.:  Nusquam  angelos  ap¬ 
prehendit,  sed  semen  Abrahae  apprehendit ;  ergo  Christus,  secundum  quod  homo, 
non  est  caput  angelorum. 

2.  Praeterea.  Illorum  Christus  est  caput,  qui  pertinent  ad  Ecclesiam, 
quae  est  corpus  ejus,  ut  dicitur  Ephes.  1.:  sed  angeli  non  pertinent  ad  Ec¬ 
clesiam:  nam  Ecclesia  est  congregatio  fidelium:  fides  autem  non  est  in  an¬ 
gelis:  non  enim  ambulant  per  fidem,  sed  per  speciem;  alioquin  peregrina¬ 
rentur  a  Domino,  secundum  quod  Apostolus  argumentatur  2.  ad  Cor.  5.; 
ergo  Christus,  secundum  quod  homo,  non  est  caput  angelorum. 

3.  Praeterea.  Augustinus  dicit  super  Joannem  (tract.  i<).  et  23.),  quod  sicut 
Verbum,  quod  erat  in  principio  apud  Patrem,  vivificat  animas :  ita  Verbum 
caro  factum  vivificat  corpora,  quibus  angeli  carent:  sed  Verbum  caro  factum 
est  Christus,  secundum  quod  homo;  ergo  Christus,  secundum  quod  homo, 
non  influit  vitam  angelis;  et  ita,  secundum  quod  homo,  non  est  caput  ange¬ 
lorum. 

Sed  contra  est,  quod  Apostolus  dicit  Coloss.  2. :  Qui  est  caput  omnis  prbu 
cipatus,  et  potestatis;  et  eadem  ratio  est  de  angelis  aliorum  ordinum;  est  ergo 
Christus  caput  angelorum. 

Respondeo  dicendum,  quod,  sicut  dictum  est  ( art.  i.  huj.  q.  ad  2.),  ubi  est 
unum  corpus,  necesse  est  ponere  unum  caput :  unum  autem  corpus  simili- 
tudinarie  dicitur  una  multitudo  ordinata  in  unum,  secundum  distinctos  actus, 
sive  officia:  manifestum  est  autem,  quod  ad  unum  finem,  qui  est  gloria  di¬ 
vinae  fruitionis,  ordinantur  et  homines,  et  angeli ;  unde  corpus  Ecclesiae 
mysticum  non  solum  consistit  ex  hominibus,  sed  etiam  ex  angelis :  totius 
autem  hujus  multitudinis  Christus  est  caput:  quia  propinquius  se  habet  ad 
Deum,  et  perfectius  participat  dona  ipsius,  non  solum  quam  homines,  sed 
etiam  quam  angeli:  et  de  ejus  influentia  non  solum  homines  recipiunt,  sed 
etiam  angeli:  dicitur  enim  Ephes.  1.  quod  constituit  eum,  scilicet  Christum 
Deus  Pater,  ad  dexteram  suam  in  coelestibus  supra  omnem  Potestatem,  et  Prin¬ 
cipatum,  et  Virtutem,  et  Dominationem  et  omne  nomen  quod  nominatur  non  solum 
in  hoc  saeculo,  sed  etiam  in  futuro :  et  omnia  subjecit  sub  pedibus  ejus;  et  ideo 
Christus  non  solum  est  caput  hominum,  sed  etiam  angelorum ;  unde  et 
Matth.  4.  legitur,  quod  accesserunt  angeli,  et  ministrabant  ei. 

Ad  primum  ergo  dicendum,  quod  influentia  Christi  super  homines  prin¬ 
cipaliter  quidem  est  quantum  ad  animas,  secundum  quas  homines  conveniunt 
cum  angelis  in  natura  generis,  licet  non  in  natura  speciei;  et  ratione  hujus 
conformitatis  Christus  potest  dici  caput  angelorum,  licet  deficiat  conformitas 
quantum  ad  corpus. 

Ad  secundum  dicendum,  quod  Ecclesia  secundum  statum  viae  est  con¬ 
gregatio  fidelium :  sed  secundum  statum  patriae  est  congregatio  comprehen¬ 
dentium :  Christus  autem  non  solum  fuit  viator,  sed  comprehensor ;  et  ideo 
non  solum  fidelium,  sed  etiam  comprehendentium  est  caput,  utpote  plenis¬ 
sime  habens  gratiam,  et  gloriam. 

Ad  tertium  dicendum,  quod  August.  ibi  loquitur  secundum  quamdam 
assimilationem  causae  ad  effectum;  prout  scilicet  res  corporalis  agit  in  corpus, 
et  res  spiritualis  in  res  spirituales:  tamen  humanitas  Christi  ex  virtute  spiri¬ 
tualis  naturae,  scilicet  divinae,  potest  aliquid  causare  non  solum  in  spiritibus 
hominum,  sed  etiam  in  spiritibus  angelorum,  propter  maximam  conjunctio¬ 
nem  ejus  ad  Deum,  scilicet  secundum  unionem  personalem. 

ARTICULUS  V.  60 

UTRUM  GRATIA  CHRISTI,  SECUNDUM  QUAM  EST  CAPUT  ECCLESIAE, 
SIT  EADEM  CUM  GRATIA  HABITUALI  EJUS, 

SECUNDUM  QUOD  EST  QUIDAM  HOMO  SINGULARIS. 

(3.  Dist.  13.  q.  3.  art.  2.  q.  1.  et  2.  et  4.  Dist.  J.  q.  1.  art.  3.  q.  2.  ad  3. 
et  Veri.  q.  20.  ari.  2.  et  ad  6.  et  opusc.  2.  cap.  214.  et  21 5.  et  Joan.  3.  lect.  6.). 

Ad  quintum  sic  proceditur.  Videtur,  quod  non  sit  eadem  gratia,  qua 
Christus  est  caput  Ecclesiae,  cum  gratia  singulari  illius  hominis :  dicit  enim 
Apostolus  3  .\Si  unius  delicto  multi  mortui  sunt,  multo  magis  gratia  Dei,  et  donum 
in  gratia  unius  hominis  Jesu  Christi  in  plures  abundavit :  sed  aliud  est  peccatum 
actuale  ipsius  Adae,  et  aliud  peccatum  originale,  quod  traduxit  in  posteros ; 
ergo  alia  est  gratia  personalis,  quae  est  propria  ipsius  Christi,  et  alia  est 
gratia  ejus,  inquantum  est  caput  Ecclesiae,  quae  ab  ipso  ad  alios  derivatur. 

2.  Praeterea.  Habitus  distinguuntur  secundum  actus:  sed  ad  alium  actum 
ordinatur  in  Christo  gratia  ejus  personalis,  scilicet  ad  sanctificationem  illius 

animae ;  et  ad  alium  actum  ordinatur  gratia  capitis,  scilicet  ad  sanctificandum 
alios ;  ergo  alia  est  gratia  personalis  ipsius  Christi,  et  alia  est  gratia  ejus,  in- 
quantum  est  caput  Ecclesiae. 

3.  Praeterea.  Sicut  supra  dictum  est  (q.  6.  art.  6.),  in  Christo  distin¬ 
guitur  triplex  gratia;  scilicet:  gratia  unionis,  gratia  capitis,  et  gratia  singularis 
illius  hominis:  sed  gratia  singularis  Christi  est  alia  a  gratia  unionis:  ergc 
etiam  est  alia  a  gratia  capitis. 

Sed  contra  est,  quod  dicitur  Joann.  1.:  De  plenitudine  ejus  nos  omnes 
accepimus:  secundum  hoc  autem  est  caput  nostrum,  quod  ab  eo  accipimus 
ergo  secundum  hoc  quod  habuit  plenitudinem  gratiae,  est  caput  nostrum 
plenitudinem  autem  gratiae  habuit,  secundum  quod  perfecte  fuit  in  illo  gratia 
personalis  ut  supra  dictum  est  (q.  7.  art.  9.);  ergo  secundum  gratiam  per¬ 
sonalem  est  caput  nostrum;  et  ita  non  est  alia  gratia  capitis,  et  alia  gratia 
personalis. 

Respondeo  dicendum,  quod  quia  unumquodque  agit,  inquantum  est  ens 
actu,  oportet  quod  idem  sit  actus,  quo  aliquid  est  actu,  et  quo  agit:  sicut 
idem  est  calor,  quo  ignis  est  calidus,  et  quo  calefacit :  non  tamen  omnis  actus 
quo  aliquid  est  actu,  sufficit  ad  hoc,  quod  sit  principium  agendi  in  alia :  cum 
enim  agens  sit  praestantius  patiente,  ut  August.  dicit  12.  super  Gen.  ad  lit. 
(cap.  16.),  et  Philos.  in  3.  de  An.  (tex.  19.),  oportet,  quod  agens  in  alia  ha¬ 
beat  actum  secundum  eminentiam  quamdam:  dictum  est  autem  supra  (art.  1. 
huj.  q.  et  q.  7.  art.  9.),  quod  in  anima  Christi  recepta  est  gratia  secundum 
maximam  eminentiam;  et  ideo  ex  illa  eminentia  gratiae  quam  accepit,  com¬ 
petit  sibi,  quod  gratia  illa  ad  alios  derivetur:  quod  pertinet  ad  rationem  ca¬ 
pitis;  et  ideo  eadem  est  secundum  essentiam  gratia  personalis,  qua  anima 
Christi  est  justificata,  et  gratia  ejus,  secundum  quam  est  caput  Ecclesiae  ju¬ 
stificans  alios:  differt  tamen  secundum  rationem. 

Ad  primum  ergo  dicendum,  quod  peccatum  originale  in  Adam,  quod  est 
peccatum  naturae,  derivatum  est  a  peccato  actuali  ipsius,  quod  est  peccatum 
personale :  quia  in  eo  persona  corrupit  naturam ;  qua  corruptione  mediante, 
peccatum  primi  hominis  derivatur  ad  posteros,  secundum  quod  natura  cor¬ 
rupta  corrumpit  personam;  sed  gratia  non  derivatur  a  Christo  in  nos  me¬ 
diante  natura  humana,  sed  per  solam  personalem  actionem  ipsius  Christi :  unde 
non  oportet  in  Christo  distinguere  duplicem  gratiam,  quarum  una  respondeat 
naturae,  alia  personae  ;  sicut  in  Adam  distinguitur  peccatum  naturae,  et  per¬ 
sonae. 

Ad  secundum  dicendum,  quod  diversi  actus,  quorum  unus  est  ratio  et 
causa  alterius,  non  diversificant  habitum :  actus  autem  personalis  gratiae,  qui 
est  sanctum  facere  formaliter  habentem  (vide  Concil.  Trid.  Sess.  6.  cap.  j.), 
est  ratio  justificationis  aliorum,  quae  pertinet  ad  gratiam  capitis ;  et  inde  est, 
quod  per  hujusmodi  differentiam  non  diversificatur  essentia  habitus. 

Ad  tertium  dicendum,  quod  gratia  personalis,  et  gratia  capitis  ordinatur 
ad  aliquem  actum :  gratia  autem  unionis  non  ordinatur  ad  actum  sed  ad  esse 
personale ;  et  ideo  gratia  personalis,  et  gratia  capitis  conveniunt  in  essentia 
habitus ;  non  autem  gratia  unionis ;  quamvis  personalis  gratia  possit  quodam¬ 
modo  dici  gratia  unionis,  prout  facit  congruitatem  quamdam  ad  unionem: 
et  secundum  hoc  una  per  essentiam  est  gratia  unionis,  et  gratia  capitis,  et 
gratia  singularis  personae,  sed  differens  sola  ratione. 


QUAESTIO  VIII.  ARTICULUS  VI. 


105 


ARTICULUS  VI.  6l 

UTRUM  ESSE  CAPUT  ECCLESIAE  SIT  PROPRIUM  CHRISTO. 

(bifr.  art.  7.  corp.  et  Veri.  q.  29.  ari.  4.  corp.  et  1.  Cor.  11.). 

Ad  sextum  sic  proceditur.  Videtur,  quod  esse  caput  Ecclesiae  non  sit 
proprium  Christo:  dicitur  enim  1.  Regum  15:  Cum  esses  parvulus  in  oculis 
tuis,  caput  m  tribulus  Israel  factus  es:  sed  una  est  Ecclesia  in  novo,  et  veteri 
estamento ;  ergo  videtur,  quod  eadem  ratione  aliquis  alius  homo,  praeter 
Christum,  poterit  esse  caput  Ecclesiae. 

•  a  2'  ^RAET.EREA'  k°c  Christus  dicitur  esse  caput  Ecclesiae,  quod  gratiam 
influit  Ecclesiae  membris :  sed  etiam  ad  alios  pertinet  gratiam  aliis  praebere, 
secundum  illud  Ephes  4.:  Omnis  sermo  malus  ex  ore  vestro  non  procedat ;  sed 
si  quis  bonus  est  ad  aedificationem  fidei,  ut  det  gratiam  audientibus ;  ergo  videtur 
quod  etiam  alii,  quam  Christo,  competat  esse  Ecclesiae  caput. 

3.  Praeterea.  Christus  ex  eo  quod  praeest  Ecclesiae,  non  solum  dicitur 
caput,  sed  etiam  pastor,  et  fundamentum  Ecclesiae  (vide  foan.  10.  Hebr.  13. 
ei  1.  Cor  3.) :  sed  non  sibi  solum  Christus  retinuit  nomen  Pastoris,  secundum 
illud  1.  Pet.  5.:  Cum  apparuerit  princeps  pastorum,  percipietis  immarcescibilem 
gloriae  coronam:  nec  etiam  nomen  fundamenti,  secundum  illud  Apocal.  21.: 
Murus  civitatis  habens  fundamenta  duodecim ;  ergo  videtur,  quod  nec  etiam 
nomen  capitis  sibi  soli  retinuerit. 

Sed  contra  est,  quod  dicitur  Coloss.  2.:  Caput  Ecclesiae  est,  ex  quo  cor¬ 
pus  per  nexus,  et  conjunctiones  subministratum,  et  constructum  crescit  in  augmen¬ 
tum  Dei:  sed  hoc  soli  Christo  convenit;  ergo  solus  Christus  est  caput  Ec¬ 
clesiae. 

Respondeo  dicendum,  quod  caput  in  alia  membra  influit  dupliciter:  uno 
modo  quodam  intrinseco  influxu ;  prout  scilicet  virtus  motiva,  et  sensitiva  a 
capite  derivatur  ad  caetera  membra :  alio  modo  secundum  quamdam  exterio¬ 
rem  gubernationem;  prout  scilicet  secundum  visum,  et  alios  sensus,  qui  in 
capite  radicantur,  dirigitur  homo  in  exterioribus  actibus.  Interior  autem  in¬ 
fluxus  gratiae  non  est  ab  aliquo,  nisi  a  solo  Christo,  cujus  humanitas  ex  hoc, 
quod  est  divinitati  conjuncta,  habet  virtutem  justificandi:  sed  influxus  in 
membra  Ecclesiae,  quantum  ad  exteriorem  gubernationem,  potest  aliis  con¬ 
venire;  et  secundum  hoc  aliqui  alii  possunt  dici  capita  Ecclesiae,  secundum 
illud  Amos  6.:  Optimates  capita  populorum.  Differenter  tamen  a  Christo :  primo 
quidem  quantum  ad  hoc,  quod  Christus  est  caput  omnium  eorum,  qui  ad 
Ecclesiam  pertinent,  secundum  omnem  locum,  et  tempus,  et  statum;  alii  au¬ 
tem  homines  dicuntur  capita,  secundum  quaedam  specialia  loca,  sicut  Epi¬ 
scopi  suarum  Ecclesiarum:  vel  etiam  secundum  determinatum  tempus;  sicut 
Papa  est  caput  totius  Ecclesiae,  scilicet  tempore  sui  Pontificatus:  et  secun¬ 
dum  determinatum  statum ;  prout  scilicet  sunt  in  statu  viatoris :  alio  modo, 
quia  Christus  est  caput  Ecclesiae  propria  virtute,  et  auctoritate ;  alii  vero  di¬ 
cuntur  capita,  inquantum  vicem  gerunt  Christi,  secundum  illud  2.  ad  Cor.  2.: 
Nam  et  ego  quod  donavi,  si  quid  donavi  propter  vos  in  persona  Christi :  et  secun¬ 
dum  illud  2.  ad  Cor.  5.:  Pro  Christo  legatione  fungimur,  tanquam  Deo  exhor- 
tante  per  nos. 

Ad  primum  ergo  dicendum,  quod  verbum  illud  .  intelligitur,  secundum 
quod  ratio  capitis  consideratur  ex  exteriori  gubernatione,  prout  dicitur  rex 

caput  regni  sui.  .  .  .  n  , 

Ad  secundum  dicendum,  quod  homo  non  dat  gratiam  interius  innuendo, 

sed  exterius  persuadendo  ad  ea  quae  sunt  gratiae. 

Ad  tertium  dicendum,  quod,  sicut  August.  dicit  super  Joan .  (tiact.  40.). 
Si  praepositi  Ecclesiae  pastores  sunt,  quomodo  unus  pastor .  est,  nisi  quia  sunt  illi 
omnes  unius  membra  pastoris?  Et  similiter  alii  possunt  dici  fundamenta,  et  ca¬ 
pita,  inquantum  sunt  unius  capitis,  et  fundamenti  membra;  et  tamen,  sicut 
August.  ibidem  (tractat.  47.)  dicit,  cc  pastorem  esse  dedit  membris  suis:  ostium 
vero  nemo  nostrum  se  dicit :  hoc  sibi  ipse  proprium  tenuit  >>  ;  et  hoc  ideo, 
quia  in  ostio  importatur  principalis  auctoritas;  inquantum  ostium  est,  per 
quod  omnes  ingrediuntur  in  domum ;  et  ipse  solus  Christus  est,  per  quem  ac¬ 
cessum  habemus  in  gratiam  istam,  in  qua  stamus  (Rom.  vide  etiam  Ephes.  2.); 
per  alia  vero  nomina  praedicta  potest  importari  auctoritas  non  solum  prin¬ 
cipalis,  sed  etiam  secundaria. 

ARTICULUS  VII.  62 

UTRUM  DIABOLUS  SIT  CAPUT  OMNIUM  MALORUM. 

(Infr.  art.  8.  corp.). 

Ad  septimum  sic  proceditur.  Videtur,  quod  diabolus  non  sit  caput  malo¬ 
rum:  ad  rationem  enim  capitis  pertinet,  quod  influat  sensum,  et  motum  in 
membra,  ut  dicit  quaedam  Gloss.  (Petri  Lombardi),  super  illud  ad  Ephes.  1.: 
Ipsum  dedit  caput,  etc. :  sed  diabolus  non  habet  virtutem  influendi  malitiam 
peccati,  quod  ex  voluntate  peccantis  procedit;  ergo  diabolus  non  potest  dici 
caput  malorum. 

2.  Praeterea.  Per  quodlibet  peccatum  fit  homo  malus :  sed  non  omnia 
peccata  sunt  a  diabolo,  quod  quidem  manifestum  est  de  peccatis  daemonum, 
'qui  non  ex  persuasione  alterius  peccaverunt:  similiter  etiam  nec  omne  pec¬ 
catum  hominis  ex  diabolo  procedit :  dicitur  enim  in  libro  de  Eccles.  Dogm. 
(cap.  82.  inter  opera  August.):  «  Non  omnes  cogitationes  nostrae  malae  sem- 
per  diaboli  instinctu  excitantur;  sed  aliquoties  ex  motu  arbitrii  nostri  emer¬ 
gunt  » ;  ergo  diabolus  non  est  caput  omnium  malorum. 

3.  Praeterea.  Unum  caput  uni  corpori  praeficitur:  sed  tota  multitudo 
malorum  non  videtur  habere  aliquid,  in  quo  uniatur :  quia  malum  malo  con¬ 
tingit  esse  contrarium :  contingit  etiam  ex  diversis  defectibus,  ut  Dionys.  dicit 

4.  cap.  de  Div.  Nom.  (part.  4.  lect.  22.);  non  ergo  diabolus  potest  dici  caput 
omnium  malorum. 

Sed  contra  est,  quod  super  illud  Job  18:  Memoria  illius  pereat  de  terra, 
dicit  Gloss.  (ori.  Greg.  lib.  14.  Moral.  cap.  11.):  «De  unoquoque  iniquo  di¬ 
citur,  ut  ad  caput,  idest  diabolum,  revertatur  ». 

Respondeo  dicendum,  quod,  sicut  supra  dictum  est  (art.  praec.),  caput 
non  solum  interius  influit  in  membra,  sed  etiam  exterius  gubernat,  eorum 
actus  dirigendo  ad  aliquem  finem;  sic  ergo  potest  dici  aliquis  caput  ali- 
cujus  multitudinis ;  vel  secundum  utrumque,  scilicet  secundum  interiorem 
influxum,  et  exteriorem  gubernationem;  et  sic  est  Christus  caput  Eccle¬ 
siae,  ut  di  ctum  est  ( art.  praec.) :  vel  secundum  exteriorem  gubernationem ; 

et  sic  quilibet  Princeps,  vel  Praelatus  est  caput  multitudinis  sibi  subje¬ 
ctae;  et  per  hunc  modum  dicitur  diabolus  caput  omnium  malorum:  nam, 
ut  dicitur  Job  41.:  Ipse  est  rex  super  universos  filios  superbiae.  Pertinet  autem 
ad  gubernatorem,  ut  eos  quos  gubernat,  ad  suum  finem  adducat :  finis  autem 
diaboli  est  aversio  rationalis  creaturae  a  Deo;  unde  et  a  principio  hominem 
ab  obedientia  divini  praecepti  removere  tentavit :  ipsa  autem  aversio  a  Deo 
habet  rationem  finis,  inquantum  appetitur  sub  specie  libertatis,  secundum 
illud  Hierem.  2.:  A  saeculo  confregisti  jugum  (meum),  rupisti  vincula,  et 
dixisti:  Non  serviam;  inquantum  igitur  ad  hunc  finem  aliqui  adducuntur 
peccando,  sub  diaboli  regimine,  et  gubernatione  cadunt;  et  ex  hoc  dicitur 
eorum  caput. 

Ad  primum  ergo  dicendum,  quod  licet  diabolus  interius  non  influat  ra¬ 
tionali  menti  (vide  1-2.  q.  80.  art.  1.  et  seq.) ;  tamen  suggerendo  inducit  ad 
malum. 

Ad  secundum  dicendum,  quod  gubernator  non  semper  suggerit  singulis 
subjectis,  ut  suae  voluntati  obediant;  sed  proponit  omnibus  signum  suae  vo¬ 
luntatis,  ad  cujus  sequelam  aliqui  excitantur  inducti;  alii  propria  sponte, 
sicut  patet  in  duce  exercitus,  cujus  vexillum  sequuntur  milites,  etiam  nullo 
persuadente;  sic  igitur  primum  peccatum  diaboli,  qui  ab  initio  peccat,  ut 
dicitur  1.  Joann.  3.,  propositum  est  omnibus  ad  sequendum;  quod  quidam 
imitantur  per  suggestionem  ipsius,  quidam  propria  sponte  absque  ulla  sugge¬ 
stione;  et  secundum  hoc  omnium  malorum  caput  est  diabolus,  inquantum 
ipsum  imitantur,  secundum  illud  Sap.  2. :  Invidia  diaboli  mors  introivit  in 
orbem  terrarum.  Imitantur  autem  illum,  qui  sunt  ex  parte  illius. 

Ad  tertium  dicendum,  quod  omnia  peccata  conveniunt  in  aversione  a 
Deo,  licet  ab  invicem  differant  secundum  conversionem  ad  diversa  commu¬ 
tabilia  bona. 

ARTICULUS  VIII.  63 

UTRUM  ANTICHRISTUS  POSSIT  ETIAM  DICI  CAPUT  OMNIUM  MALORUM. 

(2-2.  q.  84.  art.  4.  et  4.  et  4.  Dist.  14.  q.  2.  art.  1.  et  Veri.  q.  29.  art.  4. 
et  Mal.  q.  7.  art.  6.  et  opusc.  2.  cap.  229.  et  1.  Cor.  11.  lect.  9.). 

Ad  octavum  sic  proceditur.  Videtur,  quod  Antichristus  non  sit  caput 
malorum:  unius  enim  corporis  non  sunt  diversa  capita:  sed  diabolus  est  caput 
multitudinis  malorum;  non  ergo  Antichristus  est  eorum  caput. 

2.  Praeterea.  Antichristus  est  membrum  diaboli :  sed  caput  distinguitur 
a  membris;  ergo  Antichristus  non  est  caput  malorum. 

3.  Praeterea.  Caput  habet  influentiam  in  membra:  sed  Antichristus  nul¬ 
lam  habet  influentiam  in  malos,  qui  eum  praecesserunt;  ergo  Antichristus 
non  est  caput  malorum. 

Sed  contra  est,  quod  Job  21.  super  illud:  Interrogate  quemlibet  de  viato¬ 
ribus,  dicit  Gloss.  (ord.  Greg.  lib.  19.  Moral.  cap.  96.):  «Dum  de  omnium 
malorum  corpore  loqueretur,  subito  ad  omnium  iniquorum  caput  (Antichri- 
stum)  verba  convertit  » . 

Respondeo  dicendum,  quod,  sicut  supra  dictum  est  (art.  1.  huj.  q.),  in  ca¬ 
pite  naturali  tria  inveniuntur;  scilicet:  ordo,  perfectio,  et  virtus  influendi; 
quantum  igitur  ad  ordinem  temporis,  non  dicitur  Antichristus  esse  malorum 

caput,  quasi  ejus  peccatum  praecesserit,  sicut  praecessit  peccatum  diaboli: 
similiter  etiam  non  dicitur  esse  caput  malorum  propter  virtutem  influendi ; 
etsi  enim  aliquos  sui  temporis  ad  malum  sit  conversurus,  exterius  indu¬ 
cendo:  non  tamen  illi  qui  ante  eum  fuerunt,  ab  ipso  sunt  in  malitiam  in¬ 
ducti,  nec  etiam  ejus  malitiam  sunt  imitati;  unde  secundum  hoc  non  posset 
dici  caput  omnium  malorum,  sed  aliquorum;  relinquitur  ergo,  quod  dicatur 
caput  omnium  malorum  propter  malitiae  perfectionem ;  unde  super  illud  2. 
ad  Thess.  2.:  Ostendens  se,  tanquam  sit  Deus,  dicit  Gloss.  (ord.  Hayrn.):  «  Si¬ 
cut  in  Christo  omnis  plenitudo  divinitatis  inhabitavit;  ita  in  Antichristo 
omnis  malitiae  plenitudo  »:  non  quidem  ita  quod  humanitas  ejus  sit  assumpta 
a  diabolo  in  unitatem  personae,  sicut  humanitas  Christi  a  Filio  Dei:  sed 
quia  diabolus  suam  malitidm  eminentius  ei  influet  suggerendo,  quam  omni¬ 
bus  aliis;  et  secundum  hoc  omnes  alii  mali,  qui  praecesserunt,  sunt  quasi 
quaedam  figura  Antichristi,  secundum  illud  2.  ad  Thess.  2.:  Mysterium  jam 
operatur  iniquitatis. 

Ad  primum  ergo  dicendum,  quod  diabolus,  et  Antichristus  non  sunt  duo 
capita,  sed  unum:  quia  Antichristus  dicitur  esse  caput,  inquantum  plenissime 
invenitur  in  eo  impressa  malitia  diaboli;  unde  super  illud  2.  ad  Thessal.  2.: 
Ostendetis  se,  tanquam  sit  Deus,  dicit  Gloss.  (ordin.  Haym.) :  «  In  ipso  erit 
caput  omnium  malorum,  scilicet  diabolus,  qui  est  rex  super  omnes  filios  su¬ 
perbiae  » :  non  autem  dicitur  in  eo  esse  per  unionem  personalem,  nec  per 
intrinsecam  inhabitationem:  quia  sola  Trinitas  menti  illabitur,  ut  dicitur  in 
lib.  de  Eccles.  Dog.  (cap.  83.  inter  op.  Aug.),  sed  per  malitiae  effectum. 

Ad  secundum  dicendum,  quod  sicut  caput  Christi  est  Deus;  et  tamen 
ipse  est  caput  Ecclesiae,  ut  supra  dictum  est  (art.  1.  huj.  q.  ad  2.),  ita  Anti¬ 
christus  est  membrum  diaboli ;  et  tamen  est  caput  malorum. 

Ad  tertium  dicendum,  quod  Antichristus  non  dicitur  caput  omnium  ma¬ 
lorum  propter  similitudinem  influentiae,  sed  propter  similitudinem  perfe¬ 
ctionis  :  in  eo  enim  diabolus  quasi  malitiam  suam  ducet  ad  caput,  per  modum 
quo  dicitur  aliquis  ad  caput  suum  propositum  ducere,  cum  illud  perfecerit. 


QUAESTIO  IX. 

DE  SCIENTIA  CHRISTI  IN  COMMUNI, 

IN  QUATUOR  ARTICULOS  DIVISA. 

Deinde  considerandum  est  de  scientia  Christi:  circa  quam  duo  conside¬ 
randa  sunt;  primo  quam  scientiam  Christus  habuerit;  secundo  de  unaquaque 
scientiarum  ipsius. 

Circa  primum  quaeruntur  quatuor. 

Primo.  Utrum  Christus  habuerit  aliquam  scientiam  praeter  divinam. 

Secundo.  Utrum  habuerit  scientiam,  quam  habent  beati,  vel  comprehen- 
sores. 

Tertio.  Utrum  habuerit  scientiam  inditam,  vel  infusam. 

Quarto.  Utrum  habuerit  aliquam  scientiam  acquisitam. 

ARTICULUS  I.  64 

UTRUM  CHRISTUS  HABUERIT  ALIQUAM  SCIENTIAM  PRAETER  DIVINAM. 

0-  Dist.  14.  art.  1.  q.  j.  et  Veri.  q.  20.  ari.  2.  ei  opusc.  2.  cap.  214.). 

Ad  primum  sic  proceditur.  Videtur,  quod  in  Christo  non  fuerit  aliqua 
lentia  praeter  divinam:  ad  hoc  enim  necessaria  est  scientia,  ut  per  eam 
iqua  cognoscantur:  sed  Christus  per  scientiam  divinam  cognoscebat  omnia- 
superfluum  igitur  fuisset,  quod  in  eo  esset  alia  scientia. 

2.  Praeterea.  Lux  minor  per  majorem  offuscatur:  sed  omnis  scientia 

ad  f  rmiT  Ddincreatam’  ™  ^  tninor  ad  majorem; 
ero°  m  Christo  non  refulsit  alia  scientia,  quam  divina. 

3.  Praeterea.  Unio  humanae  naturae  ad  divinam 'facta  est  in  persona 
ut  ex  supradictis  patet  (q.  2.  art.  2.):  ponitur  autem  in  Christo  secundum 
quosdam  quaedam  scientia  unionis,  per  quam  scilicet  Christus  ea  quae  ad 
mysterium  incarnationis  pertinent,  plenius  scivit,  quam  aliquis  alius:  cum 
ergo  unio  personalis  contineat  duas  naturas,  videtur,  quod  in  Christo  non 
sint  duae  scientiae,  sed  una  scientia  pertinens  ad  utramque  naturam 

bED  contra  est,  quod  Ambrosius  dicit  in  lib.  de  Incarnat.  (cap.  7.  a  med.): 
«  Deus  m  carne  perfectionem  naturae  assumpsit  humanae:  suscepit  sensum 
hominis,  non  sensum  carnis  inflatum  »  :  sed  ad  sensum  hominis  pertinet 
scientia  creata;  ergo  in  Christo  fuit  scientia  creata. 

Respondeo  dicendum,  quod,  sicut  ex  supradictis  patet  (q.  4.)  Filius  Dei 
humanam  naturam  integram  assumpsit,  idest  non  solum  corpus1,  sed  etiam 
animam,  non  solum  sensitivam,  sed  etiam  rationalem;  et  ideo  oportuit,  quod 
haberet  scientiam  creatam,  propter  tria:  primo  quidem  propter  animae  per- 
lectionem :  anima  enim  secundum  se  considerata  est  in  potentia  ad  intelligi- 
bllia.  cognosceniia:  est  enim  sicut  tabula,  in  qua  nihil  est  scriptum;  et  tamen 
possibile  est  m  ea  scribi  per  \al.  propter]  intellectum  possibilem,  quo  est 
omnia  fieri,  ut  dicitur  m  3.  de  An.  (lex.  :8.):  quod  autem  est  in  potentia,  est 
imperfectum,  nisi  reducatur  ad  actum :  non  autem  fuit  conveniens,  quod 
Filius  Dei  humanam  naturam  imperfectam  assumeret,  sed  perfectam,  utpote 
qua  mediante  totum  humanum  genus  ad  perlectum  erat  reducendum ;  et  ideo 
oportuit,  quod  anima  Christi  esset  perfecta  per  aliquam  scientiam,  quae  esset 
propria  perfectio  ejus;  et  ideo  oportuit  in  Christo  esse  aliquam  scientiam 
piaeter  scientiam  divinam :  alioquin  anima  Christi  esset  imperfectior  anima- 
bus  aliorum  hominum :  secundo,  quia  cum  quaelibet  res  sit  propter  suam  ope¬ 
rationem,  ut  dicitur  in  2.  de  Coelo  (tex.  17.),  frustra  haberet  Christus  animam 
intellectivam,  si  non  intelligeret  secundum  illam;  quod  pertinet  ad  scientiam 
creatam :  tertio,  quia  aliqua  scientia  creata  pertinet  ad  animae  humanae  na¬ 
turam,  scilicet  illa,  per  quam  naturaliter  cognoscimus  prima  principia :  scien¬ 
tiam  enim  hic  large  accipimus  pro  qualibet  cognitione  intellectus  humani: 
nihil  autem  naturalium  Christo  defuit;  quia  totam  humanam  naturam  su¬ 
scepit,  ut  supra  dictum  est  (q.  4.);  et  ideo  in  sexta  Synodo  (Constant.  3.  gener.  6. 
act.  4.  m  epist.  Agath.  Pp.  ad  Impp.),  damnata  est  positio  negantium  in  Christo 
esse  duas  scientias,  vel  duas  sapientias. 

Ad  primum  ergo  dicendum,  quod  Christus  cognovit  omnia  per  scientiam 
divinam  operatione  increata,  quae  est  ipsa  Dei  essentia:  Dei  enim  intelligere 

est  sua  substantia,  ut  probat  Philos.  12.  Metaph.  (tex.  39.);  unde  hic  actus 
non  potuit  esse  animae  Christi,  cum  sit  alterius  naturae.  Si  igitur  non  fuisset 
in  anima  Christi  aliqua  alia  scientia  praeter  divinam,  nihil  cognovisset:  et 
ita  fuisset  frustra  assumpta ;  cum  omnis  res  sit  propter  suam  operationem.^ 

Ad  secundum  dicendum,  quod  si  duo  lumina  accipiantur  ejusdem  ordi¬ 
nis,  minus  offuscatur  per  majus:  sicut  lumen  solis  offuscat  lumen  candelae, 
quorum  utrumque  accipitur  in  ordine  illuminantis:  si  vero  accipiantur  duo 
lumina,  ita  quod  majus  sit  in  ordine  illuminantis,  et  minus  in  ordine  illumi¬ 
nati,  minus  lumen  non  offuscatur  per  majus,  sed  magis  augetur,  sicut  lumen 
aeris  per  lumen  solis;  et  hoc  modo  lumen  scientiae  non  offuscatur,  sed  ma¬ 
gis  clarescit  in  anima  Christi  per  lumen  scientiae  divinae,  quae  est  lux  vera 
illuminans  omnem  hominem  venientem  in  hunc  mundum,  ut  dicitur  Joan.  1. 

Ad  tertium  dicendum,  quod  ex  parte  unitorum  ponitur  scientia  in  Christo, 
et  quantum  ad  naturam  divinam,  et  quantum  ad  humanam,  ita  quod  propter 
unionem,  secundum  quam  est  eadem  hypostasis  Dei,  et  hominis,  id  quod  est 
Dei,  attribuitur  homini,  et  id  quod  est  hominis,  attribuitur  Deo,  ut  supra 
dictum  est  (q.  3.  ari.  1.  in  arg.  et  respons.  et  art.  6.  arg.  3.)  :  sed  ex  parte  ipsius 
unionis  non  potest  poni  in  Christo  aliqua  scientia:  nam  unio  illa  est  ad 
esse  personale;  scientia  autem  non  convenit  personae,  nisi  ratione  alicujus 
naturae. 


ARTICULUS  II.  65 

UTRUM  CHRISTUS  HABUERIT  SCIENTIAM,  QUAM  HABENT  BEATI, 
VEL  COMPREHENSORES. 

(lnfr.  art.  3.  corp.  et  opusc.  2.  cap.  2iy.). 

Ad  secundum  sic  proceditur.  Videtur,  quod  in  Christo  non  fuerit  scientia 
beatorum,  vel  comprehensorum:  scientia  enim  beatorum  est  per  participa¬ 
tionem  divini  luminis,  secundum  illud  Ps.  35.:  In  lumine  tuo  videbimus  lumen  : 
sed  Christus  non  habuit  lumen  divinum  tanquam  participatum,  sed  ipsam 
divinitatem  in  se  habuit  substantialiter  manentem,  secundum  illud  Coloss.  2.: 
In  Christo  inhabitat  omnis  plenitudo  divinitatis  corporaliter ;  ergo  in  Christo  non 
fuit  scientia  beatorum. 

2.  Praeterea.  Scientia  beatorum  eos  beatos  facit,  secundum  illudjoan.  17.: 
Haec  est  vita  aeterna,  ut  cognoscant  te  solum  verum  Deum,  et  quem  misisti  Jesum 
Christum  :  sed  homo  ille  fuit  beatus  ex  hoc  ipso,  quod  fuit  Deo  unitus  in  per¬ 
sona,  secundum  illud  Ps.  64.:  Beatus,  quem  elegisti,  et  assumpsisti ;  non  ergo 
oportet  ponere  in  ipso  scientiam  beatorum. 

3.  Praeterea.  Scientia  duplex  homini  competit;  una  secundum  suam  na¬ 
turam;  alia  supra  naturam:  scientia  autem  beatorum,  quae  in  divina  visione 
consistit,  non  est  secundum  naturam  hominis,  sed  supra  ejus  naturam:  in 
Christo  autem  fuit  alia  supernaturalis  scientia  multo  altior,  scilicet  scientia 
divina;  non  ergo  oportuit  in  Christo  esse  scientiam  beatorum. 

Sed  contra.  Scientia  beatorum  in  Dei  cognitione  consistit:  sed  ipse  plene 
cognovit  Deum,  etiam  secundum  quod  homo,  secundum  illudjoan.  8.:  Scio 
eum,  et  sermonem  ejus  servo ;  ergo  in  Christo  fuit  scientia  beatorum. 

Respondeo  dicendum,  quod  illud  quod  est  in  potentia,  reducitur  in  actum 
per  id  quod  est  actu:  oportet  enim  esse  calidum  id,  per  quod  alia  calefiunt: 

homo  autem  est  in  potentia  ad  scientiam  beatorum,  quae  in  Dei  visione  con¬ 
sistit;  et  ad  eam  ordinatur  sicut  ad  finem:  est  enim  creatura  rationalis  capax 
illius  beatae  cognitionis,  inquantum  est  ad  imaginem  Dei:  ad  hunc  autem 
finem  beatitudinis  homines  reducuntur  per  Christi  humanitatem,  secundum 
illud  Heb.  2.:  Decebat  eum,  propter  quem  omnia,  et  per  quem  omnia,  qui  mullos 
fiLos  in  gloriam  adduxerat,  auctorem  salutis  eorum  per  passionem  consummari ; 
et  ideo  oportuit,  quod  cognitio  beata  in  Dei  visione  consistens,  excellentis¬ 
sime  Christo  homini  conveniret:  quia  semper  causam  oportet  esse  potiorem 
causato. 

Ad  primum  ergo  dicendum,  quod  divinitas  unita  est  humanitati  Christi 
secundum  personam,  non  secundum  essentiam,  vel  naturam;  sed  cum  unitate 
personae  remanet  distinctio  naturarum;  et  ideo  anima  Christi,  quae  est  pars 
humanae  naturae,  per  aliquod  lumen  participatum  a  natura  divina,  perfecta 
est  ad  scientiam  beatam,  qua  Deus  per  essentiam  videtur. 

Ad  secundum  dicendum,  quod  ex  ipsa  unione  homo  ille  est  beatus  beati- 
tudine  increata,  sicut  ex  unione  est  Deus:  sed  praeter  beatitudinem  increa- 
tam,  oportuit  in  natura  humana  Christi  esse  quamdam  beatitudinem  crea¬ 
tam,  per  quam  anima  ejus  in  ultimo  fine  humanae  naturae  constitueretur. 

Ad  tertium  dicendum,  quod  visio,  seu  scientia  beata  est  quodam  modo 
supra  naturam  animae  rationalis;  inquantum  scilicet  propria  virtute  ad  eam 
pervenire  non  potest:  alio  vero  modo  est  secundum  naturam  ipsius;  inquan¬ 
tum  scilicet  secundum  naturam  suam  est  capax  ejus,  prout  scilicet  est  ad 
imaginem  Dei  facta,  ut  supra  dictum  est  (in  corp.  art.)  :  sed  scientia  increata 
est  omnibus  modis  supra  naturam  animae  humanae. 


ARTICULUS  III.  66 

UTRUM  CHRISTUS  HABUERIT  SCIENTIAM  INDITAM,  VEL  INFUSAM. 

(Infr.  q.  12.  art.  i.  et  3.  Dist.  14.  q.  2.  art.  3.  q.  3. 
et  Veri.  q.  20.  art.  2.  et  3.  et  opusc.  2.  cap.  216.  et  opusc.  9.  q.  81.). 

Ad  tertium  sic  proceditur.  Videtur,  quod  in  Christo  non  sit  alia  scientia 
indita,  vel  infusa,  praeter  scientiam  beatam  :  omnis  enim  alia  scientia  compa¬ 
ratur  ad  scientiam  beatam,  sicut  imperfectum  ad  perfectum:  sed  praesente 
cognitione  perfecta,  excluditur  cognitio  imperfecta ;  sicut  manifesta  visio  faciei 
excludit  aenigmaticam  visionem  fidei,  ut  patet  1.  ad  Cor.  13.;  cum  igitur  in 
Christo  fuerit  scientia  beata,  ut  dictum  est  (art.  praec.),  videtur,  quod  non 
potuerit  in  eo  esse  alia  scientia  indita. 

2.  Praeterea.  Imperfectior  modus  cognitionis  disponit  ad  perfectiorem: 
sicut  opinio,  quae  est  per  syllogismum  dialecticum,  disponit  ad  scientiam, 
quae  est  per  syllogismum  demonstrativum:  habita  autem  perfectione,  non 
est  ulterius  necessaria  dispositio :  sicut  habito  termino,  non  est  necessarius 
motus;  cum  ergo  cognitio  quaecumque  alia  creata  comparetur  ad  cogni¬ 
tionem  beatam,  sicut  imperfectum  ad  perfectum,  et  sicut  dispositio  ad  ter¬ 
minum,  videtur,  quod  cum  Christus  habuerit  cognitionem  beatam,  non  fuerit 
ei  necessarium  habere  aliam  cognitionem. 

3.  Praeterea.  Sicut  materia  corporalis  est  in  potentia  ad  formam  sensi¬ 
bilem,  ita  intellectus  possibilis  est  in  potentia  ad  formam  intelligibilem :  sed 
materia  corporalis  non  potest  simul  recipere  duas  formas  sensibiles,  unam 

perfectiorem,  et  aliam  minus  perfectam  ;  ergo  neque  anima  potest  simul  re. 
cipere  duplicem  scientiam,  unam  perfectiorem,  et  aliam  minus  perfectam:  et 
sic  idem  quod  prius. 

Sed  contra  est,  quod  dicitur  Coloss.  2.,  quod  in  Christo  sunt  omnes  thesauri 
sapientiae,  et  scientiae  absconditi. 

Respondeo  dicendum,  quod,  sicut  dictum  est  (art.  1.  huj.  q.),  decebat,  ut 
natura  humana  assumpta  a  Verbo  Dei  imperfecta  non  esset:  omne  autem 
quod  est  in  potentia,  est  imperfectum,  nisi  reducatur  ad  actum:  intellectus 
autem  possibilis  humanus  est  in  potentia  ad  omnia  intelligibilia :  reducitur 
autem  in  actum  per  species  intelligibiles,  quae  sunt  quaedam  formae  comple¬ 
tivae  ipsius;  ut  patet  ex  his  quae  dicuntur  in  3.  de  An.  (tex.  32.  et  }S.) ;  et 
ideo  oportet  in  Christo  ponere  scientiam  inditam;  inquantum  per  Verbum 
Dei  animae  Christi  sibi  personaliter  unitae  impressae  sunt  species  intelligi¬ 
biles  ad  omnia,  ad  quae  intellectus  possibilis  est  in  potentia:  sicut  etiam  per 
Verbum  Dei  impressae  sunt  species  intelligibiles  menti  angelicae  in  prin¬ 
cipio  creationis  rerum,  ut  patet  per  Aug.  2.  super  Gen.  ad  lit.  (cap.  8.);  et 
ideo  sicut  in  angelis  secundum  eumdem  August.  (lib.  4.  sup.  Gen.  ad  lit. 
cap.  22.  24.  et  30.),  ponitur  duplex  cognitio  ;  una  scilicet  matutina,  per  quam 
cognoscunt  res  in  verbo:  et  aha  vespertina,  per  quam  cognoscunt  res  in  pro¬ 
pria  natura  per  species  sibi  inditas;  ita  praeter  scientiam  divinam,  et  increatam, 
est  in_Christ^ secundum  ejus  animam  scientia  beata,  qua  cognoscit  verbum, 
et  tes.in  verbo,  et  scientia  infusa,  sive  indita,  per  quam  cognoscit  res  in  pro¬ 
pria  natura  per  species  intelligibiles  humanae  menti  proportionatas. 

Ad  primum  ergo  dicendum,  quod  visio  imperfecta  fidei  in  sui  ratione  in¬ 
cludit  oppositum  manifestae  visionis;  eo  quod  de  ratione  fidei  est,  ut  sit  de 
non  visis,  ut  in  2.  dictum  est  (2-2.  q.  1.  art.  4.)  ■  sed  cognitio,  quae  est  per 
species  inditas,  non  includit  aliquid  oppositum  cognitioni  beatae:  et  ideo  non 
est  eadem  ratio  utrobique. 

Ad  secundum,  dicendum,  quod  dispositio  se  habet  ad  perfectionem  dupli¬ 
citer  .  uno  modo,  sicut  via  ducens  ad  perfectionem :  alio  modo,  sicut  effectus  a 
perfectione  procedens ;  per  calorem  enim  disponitur  materia  ad  suscipiendam 
formam  ignis;  qua  tamen  adveniente,  calor  non  cessat,  sed  remanet,  quasi 
quidem  effectus  talis  formae;  et  similiter  opinio  ex  syllogismo  dialectico  cau¬ 
sata  est  via  ad  scientiam,  quae  per  demonstrationem  acquiritur,  aua  tamen 
acquisita,  potest  remanere  cognitio,  quae  est  per  syllogismum  dialecticum, 
quasi  consequens  scientiam  demonstrativam,  quae  est  per  causam:  quia  ille 
qui  cognoscit  causam,  ex  hoc  etiam  magis  potest  cognoscere  signa  proba¬ 
bilia,  ex  quibus  procedit  dialecticus  syllogismus  ;  et  similiter  in  Christo  simul 
cum  scientia  beatitudinis  manet  scientia  indita,  non  quasi  via  ad  beatitudinem, 
sed  quasi  per  beatitudinem  confirmata. 

Ad  tertium  dicendum,  quod  cognitio  beata  non  fit  per  speciem,  quae 
sit  similitudo  divinae  essentiae,  vel  eorum,  quae  in  divina  essentia  cogno¬ 
scuntur,  ut  patet  ex  his  quae  in  1.  dicta  sunt  (q.  12.  art.  2.)  :  sed  talis  cognitio 
est  ipsius  divinae  essentiae  immediate,  per  hoc  quod  ipsa  essentia  divina  unitur 
menti  beatae,  sicut  intelligibile  intelligenti :  quae  quidem  essentia  divina  est 
forma  excedens  proportionem  cujuslibet  creaturae ;  unde  nihil  prohibet,  quin 
cum  hac  forma  superexcedente  simul  insint  rationali  menti  species  intelligi¬ 
biles  proportionatae  suae  naturae. 


QUAESTIO  IX.  ARTICULUS  IV. 


1  r3 


ARTICULUS  IV.  67 

UTRUM  CHRISTUS  HABUERIT  ALIQUAM  SCIENTIAM  ACQUISITAM. 

(Infr.  q.  12.  art.  2.  et  q.  15.  ari.  8.  et  opusc.  2.  cap.  215. 
ei  3.  Dist.  14.  q.  3.  art.  3.  q.  /.  ad.  3.  et  Dist.  iS.  art.  3.  ad  4. 
et  Veri.  q.  20.  art.  3.  ad.  1.). 

Ad  quartum  sic  proceditur.  Videtur,  quod  in  Christo  non  fuerit  aliqua 
scientia  experimentalis  acquisita:  quidquid  enim  Christo  conveniens  fuit,  ex¬ 
cellentissime  habuit:  sed  Christus  non  habuit  excellentissime  scientiam  ac¬ 
quisitam:  non  enim  institit  studio  literarum,  quo  perfectissime  scientia  acqui¬ 
ritur:  dicitur  enim  Joan.  7.:  Mirabantur  Judaei  dicentes:  Quomodo  hic  literas 
scit,  cum  non  didicerit  ?  Ergo  videtur,  quod  in  Christo  non  fuerit  aliqua  scientia 
acquisita. 

2.  Praeterea.  Ei,  quod  est  plenum,  non  potest  aliquid  superaddi:  sed  po¬ 
tentia  animae  Christi  fuit  impleta  per  species  intelligibiles  divinitus  inditas, 
ut  dictum  est  (art.  praec.) ;  ergo  non  potuerunt  supervenire  ejus  animae  ali¬ 
quae  species  acquisitae. 

t.  Praeterea.  In  eo,  qui  jam  habet  habitum  scientiae,  per  ea  quae  a 
sensu  accipit,  non  acquiritur  novus  habitus;  quia  sic  duae  formae  ejusdem 
speciei  simul  essent  in  eodem  :  sed  habitus,  qui  prius  inerat,  confirmatur,  et 
augetur;  ergo  cum  Christus  habuerit  habitum  scientiae  inditae,  non  videtur, 
quod  per  ea  quae  sensu  percepit,  aliquam  aliam  scientiam  acquisierit. 

Sed  contra  est,  quod  Hebr.  5*  dicitur:  Cum  esset  Filius  Dei ,  didicit  ex  his 
quae  passus  est,  ob  edi  enti  am ;  Gloss.  (interi.  Haym.)  idest  expertus  est,  fuit  ergo 
in  Christo  aliqua  experimentalis  scientia,  quae  est  scientia  acquisita. 

Respondeo  dicendum,  quod,  ut  ex  supra  dictis  patet  (art.  1.  huj.  q.),  nihil 
eorum  quae  Deus  in  nostra  natura  plantavit,  defuit  humanae  naturae  assum¬ 
ptae  a  Dei  Verbo  :  manifestum  est  autem,  quod  in  humana  natura  Deus  plan¬ 
tavit  non  solum  intellectum  possibilem,  sed  etiam  intellectum  agentem;  unde 
necesse  est  dicere,  quod  in  anima  Christi  fuit  non  solum  intellectus  possi¬ 
bilis,  sed  etiam  intellectus  agens:  si  autem  in  aliis  Deus,  et  natura  nihil  frustra 
faciunt,  ut  Philos.  dicit  in  1.  de  Coelo  (tex.  31.  et  lib.  2.  tex.59.),  multo  minus 
in  anima  Christi  aliquid  fuit  frustra:  frustra  autem  est,  quod  non  habet  pro¬ 
priam  operationem;  cum  omnis  res  sit  propter  suam  operationem,  ut  dicitur 
in  2.  de  Coelo  (tex.  17.):  propria  autem  operatio  intellectus  agentis  est  fa¬ 
cere  species  intelligibiles  actu,  abstrahendo  eas  a  phantasmatibus ;  unde  di¬ 
citur  in  3.  de  An.  (tex.  iS.),  quod  intellectus  agens  est,  quod  est  omnia  facere; 
sic  igitur  necesse  est  dicere,  quod  in  Christo  fuerint  aliquae  species  intelligi¬ 
biles*  per  actionem  intellectus  agentis  in  intellectu  possibili  ejus.  receptae ; 
quod  est  esse  in  ipso  scientiam  acquisitam,  quam  quidam  experimentalem 
nominant;  et  ideo,  quamvis  aliter  alibi  scripserim  Q.  Sentent.  q.  3.  art.  3-q.J-), 
dicendum  est,  in  Christo  fuisse  scientiam  acquisitam;  quia  proprie  est  scientia^^ 
secundum  modum  humanum,  non  solum  ex  parte  subjecti  recipientis,  seiL*>^ 
etiam  ex  parte  causae  agentis:  nam  talis  scientia  ponitur  in  Christo  secun¬ 
dum  lumen  intellectus  agentis,  quod  est  animae  humanae  connaturak:  scientia 
autem  infusa  attribuitur  animae  humanae  secundum  lumen  desuper  infusum; 
qui  modus  cognoscendi  est  proportionatus  naturae  angelicae :  scientia  vero 

beata,  per  quam  ipsa  Dei  essentia  videtur,  est  propria,  et  conr.aturalis  soli 
Deo,  ut  in  1.  dictum  est  (q.  12.  art.  4.). 

Ad  primum  ergo  dicendum,  quod  cum  duplex  sit  modus  acquirendi  scien¬ 
tiam;  scilicet:  inveniendo,  et  addiscendo ,  modus  qui  est  per  inventionem,  est 
praecipuus;  modus  autem,  qui  est  per  disciplinam,  est  secundarius ;  unde  di¬ 
citur  in  1.  Ethicor.  (cap.4.in fin.):  «Ille  quidem  est  optimus,  qui  omnia  per 
seipsum  intelligit;  bonus  autem  rursus  est  ille,  qui  bene  dicenti  obedit  »;  et 
ideo  Christo  magis  competebat  habere  seientiam  acquisitam  per  inventionem, 
quam  per  disciplinam;  praesertim  cum  ipse  daretur  a  Deo  omnibus  in  do- 
ctorem,  secundum  illud  Joel  2. :  Laetamini  in  Domino  Deo  vestro,  quia  dedit 
vobis  doctorem  justitiae. 

Ad  secundum  dicendum,  quod  humana  mens  duplicem  habet  respectum: 
unum  quidem  ad  superiora:  et  secundum  hunc  respectum  anima  Christi  fuit 
plena  per  scientiam  inditam :  alius  autem  respectus  ejus  est  ad  inferiora,  idest 
ad  phantasmata,  quae  sunt  nata  movere  mentem  humanam  per  virtutem  in¬ 
tellectus  agentis:  oportuit  autem,  quod  etiam  secundum  hunc  respectum 
anima  Christi  scientia  impleretur:  non  quia  prima  plenitudo  menti  humanae 
sufficeret  secundum  seipsam,  sed  oportebat  eam  perfici  etiam  secundum  com¬ 
parationem  ad  phantasmata. 

Ad  tertium  dicendum,  quod  alia  ratio  est  de  habitu  acquisito,  et  de  habitu 
infuso:  nam  habitus  scientiae  acquiritur  per  comparationem  humanae  mentis 
ad  phantasmata ;  unde  secundum  eamdem  rationem  non  potest  alius  habitus 
iterato  acquiri:  sed  habitus  scientiae  infusae  est  alterius  rationis,  utpote  a 
superiori  descendens  in  animam,  non  secundum  proportionem  phantasmatum; 
et  ideo  non  est  eadem  ratio  de  utroque  habitu. 


QUAESTIO  X. 

DE  SCIENTIA  BEATA  ANIMAE  CHRISTI, 
IN  QUATUOR  ARTICULOS  DIVISA. 


Deinde  considerandum  est  de  qualibet  praedictarum  scientiarum:  sed  quia 
de  scientia  divina  dictum  est  in  prima  parte  (q.  14.),  restat  nunc  dicendum 
de  aliis  tribus:  primo  de  scientia  beata:  secundo  de  scientia  indita:  tertio  de 
scientia  acquisita;  sed  quia  etiam  de  scientia  beata,  quae  in  Dei  visione  con¬ 
sistit,  plura  dicta  sunt  in  prima  parte  (q.  12.),  hic  illa  sola  videntur  dicenda, 
quae  proprie  pertinent  ad  animam  Christi. 

Circa  hoc  ergo  quaeruntur  quatuor. 

Primo.  Utrum  anima  Christi  comprehenderit  Verbum,  sive  divinam  es¬ 
sentiam. 

Secundo.  Utrum  in  Verbo  cognoverit  omnia. 

Tertio.  Utrum  anima  Christi  in  Verbo  cognoverit  infinita. 

Quarto.  Utrum  videat  Verbum,  sive  divinam  essentiam  clarius  qualibet 
alia  creatura. 


QUAESTIO  X.  ARTICULUS  I. 


IT5 

ARTICULUS  I.  68 

UTRUM  ANIMA  CHRISTI  COMPREHENDERIT  VERBUM, 

SIVE  DIVINAM  ESSENTIAM. 

(3.  Dist.  14.  art.  2.  q.  1.  et  2.  et  Veri.  q.  20.  art.  4.  et  /.  et  q.  2.  art.  1. 
et  opusc.  2.  cap.  216.  et  Tim.  6.  lect.  3.). 

Ad  primum  sic  proceditur.  Videtur,  quod  anima  Christi  comprehenderit, 
et  comprehendat  Verbum,  sive  divinam  essentiam:  dicit  enim  Isidorus  (lib.  1. 
de  Summo  bono  cap.  3.),  quod  Trinitas  sibi  soli  nota  est,  et  homini  assumpto ; 
igitur  homo  assumptus  communicat  cum  sancta  Trinitate  in  illa  notitia  sui, 
quae  est  sanctae  Trinitati  propria:  hujusmodi  autem  est  notitia  comprehen¬ 
sionis;  ergo  anima  Christi  comprehendit  divinam  essentiam. 

2.  Praeterea.  Magis  est  uniri  Deo  secundum  esse  personale,  quam  se¬ 
cundum  visionem:  sed,  sicut  Damascenus  dicit  in  3.  lib.  (Orth.  Fid.  cap.  6.) 
«tota  divinitas  in  una  personarum  est  unita  humanae  naturae  in  Christo»; 
multo  ergo  magis  tota  natura  divina  videtur  ab  anima  Christi ;  et  ita  videtur, 
quod  anima  Christi  comprehenderit  divinam  essentiam. 

3.  Praeterea.  Illud  quod  convenit  Filio  Dei  per  naturam,  convenit  filio 
hominis  per  gratiam,  ut  August.  dicit  in  x.  de  Trinit.  (implic.  cap.  13.):  sed 
comprehendere  divinam  essentiam  competit  Filio  Dei  per  naturam;  ergo  filio 
hominis  competit  per  gratiam;  et  ita  videtur,  quod  anima  Christi  per  gra¬ 
tiam  Verbum  comprehenderit. 

Sed  contra  est,  quod  August.  dicit  in  lib.  83.  QQ,  (q.  14.),  «quod  se  com¬ 
prehendit,  finitum  est  sibi »  :  sed  essentia  divina  non  est  finita  in  comparatione 
ad  animam  Christi,  cum  in  infinitum  eam  excedat ;  ergo  anima  Christi  non 
comprehendit  Verbum. 

Respondeo  dicendum,  quod,  sicut  ex  supra  dictis  patet  ( q.  2.  art.  1.  et  6.), 
sic  facta  est  unio  naturarum  in  persona  Christi,  quod  tamen  proprietas 
utriusque  naturae  inconfusa  permanserit;  ita  scilicet  quod  «increatum  man¬ 
serit  increatum,  et  creatum  manserit  intra  limites  creaturae  »,  sicut  Da¬ 
mascenus  dicit  (lib.  3.  Orth.  Fid.  cap.  3.  ad  Hn.  et  cap.  4.):  est  autem  impos¬ 
sibile,  quod  aliqua  creatura  comprehendat  divinam  essentiam,  sicut  in  I. 
ostensum  est  (q.  12.  art.  1.  4.  et  q.),  eo  quod  infinitum  non  comprehenditur 
a  finito ;  et  ideo  dicendum,  quod  anima  Christi  nullo  modo  comprehendit 
divinam  essentiam. 

Ad  primum  ergo  dicendum,  quod  homo  assumptus  conformatur  [al.  connu¬ 
meratur]  divinae  Trinitati  in  sui  cognitione,  non  ratione  comprehensionis, 
sed  rationq  cujusdam  excellentissimae  cognitionis  prae  caeteris  creaturis. 

Ad  secundum  dicendum,  quod  nec  etiam  in  unione,  quae  est  secundum 
esse  personale,  natura  humana  comprehendit  Dei  Verbum,  sive  naturam  di¬ 
vinam,  quae  quamvis  tota  unita  fuerit  humanae  naturae  in  una  persona  filii : 
non  tamen  fuit  tota  virtus  divinitatis  ab  humana  natura  quasi  circumscripta ; 
unde  August.  dicit  in  epist.  (3.  nunc  136.)  ad  Volus. :  «Scire  te  volo,  non  hoc 
Christianam  habere  doctrinam,  quod  ita  Deus  infusus  sit  carni,  ut  curam  gu¬ 
bernandae  universitatis  vel  deseruerit,  vel  amiserit,  vel  ad  illud  corpuscu¬ 
lum  quasi  contractam,  collectamque  transtulerit »  ;  et  similiter  anima  Christi 

totam  Dei  essentiam  videt:  non  tamen  eam  comprehendit;  quia  non  totaliter 
eam  videt,  idest ita  perfecte,  sicut  visibilis  est,  utin  i.  expositum  est  (q.12.  art.  7.). 

Ad  tertium  dicendum,  quod  verbum  illud  Augustini  est  intelligendum 
de  gratia  unionis,  secundum  quam  omnia  quae  dicuntur  de  Filio  Dei,  secun¬ 
dum  divinam  naturam,  etiam  dicuntur  de  filio  hominis  propter  identitatem 
suppositi;  et  secundum  hoc  vere  potest  dici,  quod  filius  hominis  est  com- 
prehensor  divinae  essentiae;  non  quidem  secundum  animam,  sed  secundum 
divinam  naturam :  per  quem  etiam  modum  potest  dici,  quod  filius  hominis 
est  creator. 


ARTICULUS  II.  69 

UTRUM  ANIMA  CHRISTI  IN  VERBO  COGNOVERIT  OMNIA. 

(3.  Dist.  12.  art.  2.  q.  2.  et  art.  4.  ad  3.  et  4. 
et  Veri.  q.  8.  art.  4.  et  q.  20.  art.  4.  et  j.  et  Quodl.  3.  q.  2.  art.  1. 
et  opusc.  2.  cap.  216.  et  opusc.  9.  q.  81.). 

Ad  secundum  sic  proceditur.  Videtur,  quod  anima  Christi  in  Verbo  non 
cognoscat  omnia:  dicitur  enim  Marci  13.:  De  die  autem  illa  nemo  scit,  neque 
Angeli  in  coelo,  neque  Filius,  nisi  Pater ;  non  ergo  omnia  scit  in  Verbo. 

2.  Praeterea.  Quanto  aliquis  perfectius  cognoscit  aliquod  principium, 
tanto  plura  in  illo  principio  cognoscit:  sed  Deus  perfectius  videt  essentiam 
suam,  quam  anima  Christi ;  ergo  plura  cognoscit  in  Verbo,  quam  anima 
Christi;  non  ergo  anima  Christi  in  Verbo  cognoscit  omnia. 

3.  Praeterea.  Quantitas  scientiae  attenditur  secundum  quantitatem  sci¬ 
bilium ;  si  ergo  anima  Christi  sciret  in  Verbo  omnia  quae  scit  Verbum;  se¬ 
queretur  quod  scientia  animae  Christi  aequaretur  scientiae  divinae,  creatum 
videlicet  increato,  quod  est  impossibile. 

Sed  contra  est  quod  super  illud  Apocal.  5.:  Dignus  est  agnus,  qui  occisus 
est,  accipere  divinitatem,  et  sapientiam ,  Gloss.  (ordin.)  dicit,  «  idest  omnium  co¬ 
gnitionem  ». 

Respondeo  dicendum,  quod  cum  quaeritur,  an  Christus  cognoscat  omnia 
in  Verbo,  ly  omnia  potest  dupliciter  accipi:  imo  modo  proprie,  ut  distribuat  pro 
omnibus,  quae  quocumque  modo  sunt,  vel  erunt,  vel  fuerunt,  vel  facta,  vel  dicta, 
vel  cogitata  a  quocumque,  secundum  quodcumque  tempus ;  et  sic  dicendum 
est,  quod  anima  Christi  in  Verbo  cognoscit  omnia.  Unusquisque  enim  intel¬ 
lectus  creatus  in  Verbo  cognoscit,  non  quidem  omnia  simpliciter,  sed  tanto 
plura  quanto  perfectius  videt  Verbum  :  nulli  tamen  intellectui  beato  deest,  quin 
cognoscat  in  Verbo  omnia  quae  ad  ipsum  spectant:  ad  Christum  autem,  et 
ad  ejus  dignitatem  spectant  quodammodo  omnia,  inquantum  ei  subjecta  sunt 
omnia:  ipse  etiam  est  omnium  judex  constitutus  a  Deo,  quia  filius  hominis  est, 
ut  dicitur  Joan.  5.;  et  ideo  anima  Christi  in  Verbo  cognoscit  omnia  existen- 
Ua’  secundum  quodcumque  tempus,  et  etiam  hominum  cogitatus,  quorum ~ 
est  judex:  ita  ut  quod  de  eo  dicitur  Joan.  2.:  Ipse  enim  sciebat,  quid  esset  in 
homine,  possit  intelligi  non  solum  quantum  ad  scientiam  divinam,  sed  etiam 
quantum  ad  scientiam  animae  ejus,  quam  habet  in  Verbo :  alio  modo  ly  omnia 
potest  accipi  magis  large,  ut  extendatur  non  solum  ad  omnia  quae  sunt 
actu,  secundum  quodcumque  tempus,  sed  etiam  ad  omnia  quaecumque  sunt 
in  potentia,  numquam  reducenda,  vel  reducta  ad  actum:  horum  autem  ouae- 

datn  sunt  in  sola  potentia  divina ;  et  hujusmodi  non  omnia  cognoscit  in  Verbo 
anima  Christi:  hoc  enim  esset  comprehendere  omnia,  quae  Deus  potest  fa¬ 
cere;  quod  esset  comprehendere  divinam  virtutem,  et  per  consequens  divinam 
essentiam:  virtus  enim  quaelibet  cognoscitur  per  cognitionem  omnium,  in 
quae  potest:  quaedam  vero  sunt  non  solum  in  potentia  divina,  sed  etiam  in 
potentia  creaturae;  et  hujusmodi  omnia  scit  anima  Christi  in  Verbo:  com¬ 
prehendit  enim  in  Verbo  omnis  creaturae  essentiam,  et  per  consequens  po¬ 
tentiam,  et  virtutem,  et  omnia  quae  sunt  in  potentia  creaturae. 

Ad  primum  ergo  dicendum,  quod  illud  Verbum  intellexerunt  Arius,  et 
Eunomius,  non  quantum  ad  scientiam  animae,  quam  in  Christo  ponebant; 
ut  supra  dictum  est  (q.  9.  art.  1.),  sed  quantum  ad  divinam  cognitionem 
Filii,  quem  ponebant  esse  minorem  Patre  quantum  ad  scientiam;  sed  istud 
stare  non  potest:  quia  per  Verbum  Dei  facta  sunt  omnia,  ut  dicitur  Joan7  1.; 
et  inter  alia  facta  sunt  etiam  per  ipsum  omnia  tempora  :  nihil  autem  per  ipsum 
factum  est,  quod  ab  eo  ignoretur;  dicitur  ergo  nescire  diem,  et  horam  judicii, 
quia  non  facit  scire:  interrogatus  enim  super  hoc  ab  Apostolis  Act.  1.,  hoc 
eis  noluit  revelare;  sicut  e  contrario  legitur  Gen.  22.:  Nunc  cognovi,  quod  ti¬ 
meas  Deum,  idest  nunc  cognoscere  te  feci:  dicitur  autem  Pater  scire,  quia 
hujusmodi  cognitionem  tradidit  Filio;  unde  in  hoc  ipso  quod  dicitur,  nisi 
Pater,  datur  intelligi,  quod  Filius  cognoscit,  et  non  solum  quantum  ad  divi¬ 
nam  naturam,  sed  etiam  quantum  ad  humanam:  quia,  ut  Chrys.  argumen¬ 
tatur  ( hom .  yS.  in  Matth.),  si  Christo  homini  datum  est,  ut  sciat  qualiter 
oporteat  judicare,  quod  est  majus,  multo  magis  datum  est  ei  scire,  quod 
minus  est,  scilicet  tempus  judicii:  Origenes  tamen  (tract.  50.  in  Matth.)  hoc 
exponit  de  Christo  secundum  corpus  ejus  quod  est  Ecclesia,  quae  hoc  tempus 
ignorat:  quidam  autem  dicunt,  hoc  esse  intelligendum  de  filio  Dei  adoptivo, 
non  de  filio  naturali. 

Ad  secundum  dicendum,  quod  Deus  intantum  perfectius  cognoscit  suam 
essentiam,  quam  anima  Christi,  quod  eam  comprehendit;  et  ideo  cognoscit 
omnia,  non  solum  quae  sunt  in  actu  secundum  quodcumque  tempus,  quae 
dicitur  cognoscere  scientia  visionis,  sed  etiam  omnia  quaecumque  ipse  facere 
potest,  quae  dicitur  cognoscere  persimplicem  intelligentiam,  ut  in  1.  habitum 
est  (q.  14.  art.  9.);  scit  ergo  anima  Christi  omnia,  quae  Deus  in  seipso  cogno¬ 
scit  per  scientiam  visionis:  non  tamen  omnia,  quae  Deus  in  seipso  cognoscit 
per  scientiam  simplicis  intelligentiae  ;  et  ita  plura  scit  Deus  in  seipso,  quam 
anima  Christi. 

Ad  tertium  dicendum,  quod  quantitas  scientiae  non  solum  attenditur 
secundum  numerum  scibilium,  sed  etiam  secundum  claritatem  cognitionis; 
quamvis  igitur  scientia  animae  Christi,  quam  habet  in  Verbo,  parificetur 
scientiae  visionis,  quam  Deus  habet  in  seipso,  quantum  ad  numerum  scibi¬ 
lium:  scientia  tamen  Dei  excedit  in  infinitum,  quantum  ad  claritatem  cogni¬ 
tionis,  scientiam  animae  Christi  :  quia  lumen  increatum  divini  intellectus  in 
infinitum  excedit  lumen  creatum  quodcumque  receptum  in  anima  Christi; 
licet,  absolute  loquendo,  scientia  divina  excedat  scientiam  animae  Christi, 
non  solum  quantum  ad  modum  cognoscendi,  sed  etiam  quantum  ad  nume¬ 
rum  scibilium,  ut  dictum  est  (in  corp.  art.). 

ARTICULUS  III.  70 

UTRUM  ANIMA  CHRISTI  IN  VERBO  COGNOVERIT  INFINITA. 

9 

(Part.  1.  q.  14.  art.  12.  et  5.  Dist.  14.  art.  2.  q.  4.  ad  2.  et  Veri.  q.  20.  art.  4. 
et  Quodl.  3.  q.  2.  art.  1.  et  opusc.  9.  q.  81.)  ■ 

Ad  tertium  sic  proceditur.  Videtur,  quod  anima  Christi  non  possit  co¬ 
gnoscere  infinita  in  Verbo:  quod  enim  infinitum  cognoscatur,  repugnat  defi¬ 
nitioni  infiniti,  prout  dicitur  in  3.  Physicor.  (tex.  6q.)  quod  «  infinitum  est, 
cujus  quantitatem  accipientibus,  semper  est  aliquid  extra  accipere  »:  impos¬ 
sibile  autem  est  definitionem  a  definito  separari;  quia  hoc  esset  contradictoria 
esse  simul;  ergo  impossibile  est,  quod  anima  Christi  sciat  infinita. 

2.  Praeterea.  Infinitorum  scientia  est  infinita:  sed  scientia  animae  Christi 
non  potest  esse  infinita:  est  enim  capacitas  ejus  finita,  cum  sit  creata:  non 
ergo  anima  Christi  potest  cognoscere  infinita. 

3.  Praeterea.  Infinito  non  potest  esse  aliquid  majus:  sed  plura  conti¬ 
nentur  in  scientia  divina,  absolute  loquendo,  quam  in  scientia  animae  Christi, 
ut  dictum  est  (art.  praec.) ;  ergo  anima  Christi  non  cognoscit  infinita. 

Sed  contra.  Anima  Christi  cognoscit  totam  suam  potentiam,  et  omnia, 
in  quae  potest:  potest  autem  in  emundationem  infinitorum  peccatorum,  se¬ 
cundum  illud  Joan.  2.:  Ipse  est  propitiatio  pro  peccatis  nostris :  non  autem  pro 
nostris  tantum,  sed  etiam  pro  totius  mundi ;  ergo  anima  Christi  cognoscit  in¬ 
finita. 

Respondeo  dicendum,  quod  scientia  non  est  nisi  entis;  eo  quod  ens  et 
verum  convertuntur :  dupliciter  autem  dicitur  aliquid  ens :  uno  modo  simpli¬ 
citer,  quod  scilicet  est  ens  actu:  alio  modo  secundum  quid,  quod  scilicet  est 
ens  in  potentia;  et  quia,  ut  dicitur  in  9.  Metaph.  (tex.  20.)  unumquodque  co¬ 
gnoscitur,  secundum  quod  est  actu,  non  autem  secundum  quod  est  in  po¬ 
tentia,  scientia  primo  et  principaliter  respicit  ens  actu,  secundario  autem 
respicit  ens  in  potentia;  quod  quidem  non  secundum  seipsum  cognoscibile 
est,  sed  secundum  quod  cognoscitur  illud,  in  cujus  potentia  existit:  quantum 
igitur  ad  primum  modum  scientiae,  anima  Christi  non  scit  infinita:  quia  non 
sunt  infinita  in  actu,  etiamsi  accipiantur  omnia  quaecumque  sunt  in  actu, 
secundum  quodcumque  tempus ;  eo  quod  status  generationis,  et  corruptionis 
non  durat  in  infinitum;  unde  est  certus  numerus,  non  solum  eorum  quae 
sunt  absque  generatione,  et  corruptione,  sed  etiam  generabilium,  et  corrupti¬ 
bilium.  Quantum  vero  ad  alium  modum  sciendi,  anima  Christi  in  verbo  scit 
infinita:  scit  enim,  ut  dictum  est  (art.  praec.),  omnia  quae  sunt  in  potentia 
creaturae;  unde  cum  in  potentia  creaturae  sint  infinita,  per  hunc  modum  scit 
infinita,  quasi  quadam  scientia  simplicis  intelligentiae,  non  autem  scientia 
visionis. 

Ad  primum  ergo  dicendum,  quod  infinitum,  sicut  in  1.  dictum  est  (q.  7. 
art.  1.),  dupliciter  dicitur.  Uno  modo  secundum  rationem  formae  :  et  sic  dicitur 
infinitum  negative,  scilicet  id  quod  est  forma,  vel  actus  non  limitatus  per  ma¬ 
teriam,  vel  subjectum,  in  quo  recipiatur;  et  hujusmodi  infinitum,  quantum  est 
de  se,  est  maxime  cognoscibile  propter  perfectionem  actus,  licet  non  sit  com¬ 
prehensibile  a  potentia  finita  creaturae:  sic  enim  dicitur  Deus  infinitus;  et 
tale  infinitum  anima  Christi  cognoscit,  licet  non  comprehendat.  Alio  modo 

dicitur  infinitum  secundum  rationem  materiae :  quod  quidem  dicitur  privative, 
ex  hoc  scilicet  quod  non  habet  formam,  quam  natum  est  habere:  et  per  hunc 
modum  dicitur  infinitum  in  quantitate :  tale  autem  infinitum  ex  sui  ratione 
est  ignotum quia  scilicet  est  quasi  materia  cum  privatione  formae,  ut  di- 
c'tur  3.  Phys.  (tex.  65.):  omnis  autem  cognitio  est  per  formam,  vel  actum; 
sic  ergo  si  hujusmodi  infinitum  cognosci  debeat  secundum  modum  ipsius 
cogniti,  impossibile  est  quod  cognoscatur:  est  enim  modus  ipsius,  ut  acci¬ 
piatur  pars  ejus  post  partem,  ut  dicitur  in  3.  Phys.  (iex.  62.  et  6q.)  :  et  hoc 
modo  verum  est,  quod  ejus  quantitatem  accipientibus,  scilicet  parte  accepta 
post  partem,  semper  est  aliquid  extra  accipere:  sed  sicut  materialia  possunt 
accipi  ab  intellectu  immaterialiter,  et  multa  unite:  ita  infinita  possunt  accipi 
ab  intellectu  non  per  modum  infiniti,  sed  quasi  finite;  ut  sic  ea  quae  sunt  in 
seipsis  infinita,  sint  in  intellectu  cognoscentis  finita;  et  hoc  modo  anima 
Christi  scit  infinita;  inquantum  scilicet  scit  ea  non  discurrendo  per  singula, 
sed  in  aliquo  uno ;  puta  in  aliqua  creatura,  in  cujus  potentia  existunt  infinita, 
et  principaliter  in  ipso  Verbo. 

Ad  secundum  dicendum,  quod  nihil  prohibet,  aliquid  esse  infinitum  uno 
modo,  quod  est  alio  modo  finitum :  sicut  si  imaginemur  in  quantitatibus  su¬ 
perficiem,  quae  sit  secundum  longitudinem  infinita,  secundum  latitudinem 
autem  finita;  sic  igitur  si  essent  infiniti  homines  numero,  haberent  quidem 
infinitatem  secundum  aliquid,  scilicet  secundum  multitudinem:  secundum 
tamen  essentiae  rationem  haberent  finitatem;  eo  quod  omnium  essentia 
esset  limitata  sub  ratione  unius  speciei:  sed  id  quod  est  simpliciter  infinitum, 
secundum  essentiae  rationem,  est  Deus,  ut  in  1.  dictum  est  (q.  7.  art.  2.).  Pro¬ 
prium  autem  objectum  intellectus  est  quod  quid  est,  ut  dicitur  3.  de  Anima 
(tex.  26.);  ad  quod  pertinet  ratio  speciei;  sic  igitur  anima  Christi,  propter 
hoc  quod  habet  capacitatem  finitam,  id  quod  est  simpliciter  infinitum  secun¬ 
dum  essentiam,  scilicet  Deum,  attingit  quidem,  sed  non  comprehendit,  ut  di¬ 
ctum  est  (art.  1.  huj.  q.)  :  id  autem  infinitum,  quod  in  creaturis  est  111  potentia, 
potest  comprehendi  ab  anima  Christi:  quia  comparatur  ad  ipsam  secundum 
essentiae  rationem:  ex  qua  parte  infinitatem  non  habet:  nam  etiam  intellectus 
noster  intelligit  universale,  puta  naturam  generis,  vel  speciei,  quod  quodam¬ 
modo  habet  infinitatem,  inquantum  potest  de  infinitis  praedicari. 

Ad  tertium  dicendum,  quod  id  quod  est  infinitum  omnibus  modis,  non 
potest  esse  nisi  unum ;  unde  et  Philos.  dicit  in  1.  de  Coelo  (tex.  2.  et  q.),  quod 
quia  corpus  est  ad  omnem  partem  dimensionatum,  impossibile  est  esse  plura 
corpora  infinita:  si  tamen  aliquid  esset  infinitum  uno  modo  tantum,  mhi 
prohiberet  esse  plura  talia  infinita,  sicut  si  intelligeremus  plures  lmeas  in¬ 
finitas  secundum  longitudinem  protractas  in  aliqua  superficie  finita  secun¬ 
dum  latitudinem.  Quia  igitur  infinitum  non  est  substantia  quaedam,  sed  ac¬ 
cidit  rebus,  quae  dicuntur  infinitae,  ut  dicitur  3.  Physicorum  (tex.37.et3S.), 
sicut  infinitum  multiplicatur  secundum  diversa  subjecta,  ita  necesse  est  quod 
proprietas  infiniti  multiplicetur,  ita  quod  conveniat,  unicuique  .illorum  se¬ 
cundum  illud  subjectum:  est  autem  quaedam  proprietas  infiniti,  quod  infi¬ 
nito  non  sit  aliquid  majus;  sic  igitur  si  accipiamus  unam  lineam  infinitam, 
in  illa  non  est  aliquid  majus  infinito:  et  similiter  si  accipiamus  quam- 
cumque  aliarum  linearum  infinitarum,  manifestum  est  quod  uniuscujusque 
earum  partes  sunt  infinitae;  oportet  ergo,  quod  omnibus  illis  partibus  infi¬ 
nitis  non  sit  aliquid  majus  in  illa  linea:  tamen  in  alia  linea,  et  in  tertia 
erunt  plures  partes  etiam  infinitae  praeter  istas;  et  hoc  etiam  videmus  in  nu- 

meris  accidere :  nam  species  numerorum  parium  sunt  infinitae,  et  similiter 
species  numerorum  imparium  -  et  tamen  numeri  pares,  et  impares  sunt  plures, 
qua  pares;  sic  igitur  dicendam  est,  quod  infinito  simpliciter,  et  quoad  omnia 
nihil  est  majus :  -.minito  autem  secundum  quid  determinatum  non  est  aliquid 
'  ilio  ord  .  .  ■  . .  ■  quid  aliud  majus  est  i  Ilum  01 

dinem.  1  er  hunc  igitur  modum  intin-.ta  sunt  in  potentia  creaturae:  et  tamen 
plura  sunt  in  potentia  Dei.  quam  in  potentia  creaturae;  et  similiter  anima 
Cc.  >.i  scit  infinita  scientia  simplicis  ■ntell-.gent-.ae ;  pi.ua  tamen  scit  Deus  se- 
eundum  hunc  scientiae,  vel  intelligentiae  modum. 


ARTICULUS  IV. 

l  IRUM  ANIMA  CHRISTI  VIDEAT  VERBUM, 

SUE  DIVINAM  ESSENTIAM  CLARIUS  QU ALIBI  c.  v  CREATURA. 

(Afiur.  o.  i).  art.  3.  corfu  et  infr.  q.  u.  art,  ,u’  /.). 

A  e*  R"  artum  sie  proceditur,  t  idetur.  quod  anima  Christi  non  perfectius 

. Verbum,  quam  qi  .  ,  •  ectio  enim  co  titionis  est 

secundum  medium  cognoscendi:  sicut  pe:  tectior  est  cognitio,  quae  h.abetur 
per  medium  syllogismi  demoost  ...  *  ..  ...... 

logismi  dialeetie: :  seu  omn.es  beati  vident  \  erbum  immediate  per  ipsam  di- 
vinam  essentiam,  ut  in  i.  dictum  est  (q,  i3,crt,  e,).-  ergo  anima  Christi  non 
perfecuus  videt  \  erbum,  quam  quaelibet  alia  creatura. 

-.  b  Rae ierea.  Pertectio  visionis  non  excedi:  potentiam  visivam:  sed  po- 

:  *  ;  onal  s  * . »e,  qualis  est  -  C  sii,  est  tfra  pote  n  a  ■  . 

lectivam  angeli,  ut  patet  per  Dion.  4.  cap.  Coci.  Hier.  f-mU;  ergo  anima 
Christi  non  pertectius  videt  \  erbum,  quam  angeli. 

5-  Praeterea.  Deus  in  infinitum  perfectius  videt  verbum  suum,  quam 
aiuma  Christi;  sunt  ergo  infiniti  gradus  medii  possibiles  inter  modum  quo 
Deus  videt  verbum  suum,  et  inter  modum  quo  anima  Christi  videt  verbum 
ipsum;  ergo  non  est  asserendum,  quod  anima  Christi  perfectius  videat  Ver¬ 
bum.  vel  essenuam  divinam,  quam  quaelibet  alia  creatura. 

S  ■'  •  -  dicit  adEphes  n 

stum  ad  dexteram  suam  in  ooekstibus  st.era  omnem  q,;  .  .*  . 

vtrtoUm,  et  dominationem,  et  nomen,  quod  nominator,  non  udum  in  b,\- 

u*  s  es:  sum 

pertecuus  cognoscit  Deum;  ergo  anima  Christi  pertectius  videt  Deum, quam 
quaevis  aha  creatura.  M 

Respondeo  dicendum,  quod  visio  divinae  essentiae  convenit  omnibus  be  itis 
secundum  participationem  luminis  derivari  in  eos  ..  .  .  .  ... 

uni  illud  Ecch.  I.:  r.-.v  s.:.':ent:ae,  verbum  Dei  in  exeeisis:  huic  autem  Verbo 
Du  propmquius  conjungitur  anima  Christi,  quae  est  unita  Verbo  in  persona 
qu.mi  quaevis  aha  creatura:  et  ideo  plenius  recipit  influentiam  luminis,  in 

nra°eDnuer\  etUrfab  ipso.v“bo’  ,<*uam  q^cumque  alia  creatura;  et  ideo 
p  ae  caetens  oreatuns  pertecuus  vide:  ipsam  primam  veritatem,  quae  est  Dei 
essentia ,  unde  aicitur  Joan.  i.:  .  ^  .**•  c  *  —  i\> 

pUnitM  non  solum  gratuu,  sed  etiam  veritatis. 

Ad  primum  ergo  dicendum,  quod  perfectio  cognitionis,  quantum  e*t  ex 
parte  cogmti,  attenditur  secundum  medium:  sed  quantum  est  ex  parte  eo- 


QUAESTIO  X.  ARTICULUS  IV. 


12  I 


gnoscentis,  attenditur  secundum  potentiam,  vel  habitum;  et  inde  est,  quod 
etiam  inter  homines  per  unum  medium  unus  perfectius  cognoscit  aliquam 
conclusionem,  quam  alius;  et  per  hunc  modum  anima  Christi,  quae  abun- 
dantiori  repletur  lumine,  perfectius  cognoscit  divinam  essentiam,  quam  alii 
beati:  licet  omnes  ipsam  Dei  essentiam  videant  per  seipsam. 

Ad  secundum  dicendum,  quod  visio  divinae  essentiae  excedit  naturalem 
potentiam  cujuslibet  creaturae,  ut  in  i.  dictum  est  (q.  12.  ari.  4.);  et  ideo  gra¬ 
dus  in  ipsa  attenduntur  magis  secundum  ordinem  gratiae,  in  quo  Christus  est 
excellentissimus,  quam  secundum  ordinem  naturae,  secundum  quem  natura 
angelica  praefertur  humanae. 

Ad  tertium  dicendum,  quod,  sicut  supra  dictum  est  de  gratia  (q.  7.  art.12.), 
quod  non  potest  esse  major  gratia,  quam  gratia  Christi  per  respectum  ad 
unionem  Verbi,  idem  etiam  dicendum  est  et  de  perfectione  divinae  visionis: 
licet  absolute  considerando,  possit  esse  aliquis  gradus  sublimior  secundum 
infinitatem  divinae  potentiae. 


QUAESTIO  XI. 

DE  SCIENTIA  INDITA,  VEL  INFUSA  ANIMAE  CHRISTI, 
IN  SEX  ARTICULOS  DIVISA. 


Deinde  considerandum  est  de  scientia  indita,  vel  infusa  animae  Christi. 

Et  circa  hoc  quaeruntur  sex. 

Primo.  Utrum  secundum  hanc  scientiam  Christus  sciat  omnia. 

Secundo.  Utrum  hac  scientia  uti  potuerit  non  convertendo  se  ad  phan¬ 
tasmata. 

Tertio.  Utrum  haec  scientia  fuerit  collativa. 

Quarto.  De  comparatione  hujus  scientiae  ad  scientiam  angelicam. 

Quinto.  Utrum  fuerit  scientia  habitualis. 

Sexto.  Utrum  fuerit  distincta  per  diversos  habitus. 

ARTICULUS  I.  72 

UTRUM  SECUNDUM  SCIENTIAM  INDITAM, 

VEL  INFUSAM  CHRISTUS  OMNIA  SCIAT. 

(Infr.  q.  12.  art.  1.  et  q.  Dist.  14.  art.  q.  q.  1.  et  q.  4.  corp.  et  q.  p.  ad  2. 
et  Veri.  q.  20.  art.  6.  et  opusc.  2.  cap.  216.). 

Ad  primum  sic  proceditur.  Videtur,  quod  secundum  hanc  scientiam  Chri¬ 
stus  non  cognoverit  omnia:  haec  enim  scientia  indita  est  Christo  ad  perfe¬ 
ctionem  possibilis  intellectus  ejus:  sed  intellectus  possibilis  animae  humanae 
non  videtur  esse  in  potentia  ad  omnia  simpliciter,  sed  ad  illa  sola,  in  quae 
potest  reduci  in  actum  per  intellectum  agentem,  qui  est  proprium  activum 
ipsius:  auae  ouidem  sunt  cognoscibilia  secundum  rationem  naturalem;  ergo 

secundum  hanc  scientiam  non  cognovit  Christus  ea,  quae  naturalem  rationem 
excedunt. 

2.  Praeterea.  Phantasmata  se  habent  ad  intellectum  humanum,  sicut 
colores  ad  visum,  ut  dicitur  in  3.  de  An.  (implic.  tex.  18.  3/.  et  39.J :  sed  non 
pertinet  ad  perfectionem  visivae  potentiae  cognoscere  ea,  quae  sunt  omnino 
absque  colore :  ergo  neque  ad  perfectionem  intellectus  humani  pertinet  cogno¬ 
scere  ea,  quorum  non  possunt  esse  phantasmata;  sicut  sunt  substantiae  sepa¬ 
ratae;  sic  ergo  cum  hujusmodi  scientia  fuerit  in  Christo  ad  perfectionem 
animae  intellectivae  ipsius,  videtur  quod  per  hujusmodi  scientiam  non  cogno¬ 
verit  substantias  separatas. 

3.  Praeterea.  Ad  perfectionem  intellectus  non  pertinet  cognoscere  sin¬ 
gularia;  videtur  ergo,  quod  per  hujusmodi  scientiam  anima  Christi  singularia 
non  cognoverit. 

Sed  contra  est,  quod  dicitur  Isa.  11.  quod  replevit  eum  Spiritus  sapientiae, 
et  intellectus,  scientiae,  et  consilii:  sub  quibus  comprehenduntur  omnia  cogno¬ 
scibilia;  nam  ad  sapientiam  pertinet  cognitio  omnium  divinorum:  ad  intelle¬ 
ctum  autem  pertinet  cognitio  omnium  immaterialium:  ad  scientiam  autem 
pertinet  cognitio  omnium  conclusionum :  ad  consilium  autem  cognitio  omnium 
agibilium;  ergo  videtur,  quod  Christus  secundum  scientiam  inditam  sibi  per 
Spiritum  Sanctum  habuerit  omnium  cognitionem. 

Respondeo  dicendum,  quod,  sicut  prius  dictum  est  (q.  9.  art.  1.),  conve¬ 
niens  fuit,  ut  anima  Christi  omnino  esset  perfecta  per  hoc,  quod  omnis  ejus 
potentialitas  sit  reducta  ad  actum:  est  autem  considerandum,  quod  in  anima 
humana,  sicut  in  qualibet  creatura,  consideratur  duplex  potentia  passiva:  una 
quidem  per  comparationem  ad  agens  naturale :  alia  vero  per  comparationem 
ad  agens  primum,  quod  potest  quamlibet  creaturam  reducere  in  actum  ali¬ 
quem  altiorem  actu,  in  quem  reducitur  per  agens  naturale,  et  haec  consuevit 
vocari  potentia  obedientiae  in  creatura:  utraque  autem  potentia  animae  Christi 
fuit  reducta  in  actum  secundum  hanc  scientiam  divinitus  inditam;  et  ideo 
secundum  eam  anima  Christi  primo  quidem  cognovit  quaecumque  ab  homine 
cognosci  possunt  per  virtutem  luminis  intellectus  agentis,  sicut  sunt,  quae¬ 
cumque  pertinent  ad  scientias  humanas:  secundo  vero  per  hanc  scientiam 
cognovit  Christus  omnia  illa,  quae  per  revelationem  divinam  hominibus  inno¬ 
tescunt,  sive  pertineant  ad  donum  sapientiae,  sive  ad  donum  prophetiae,  sive  ad 
quodeumque  donum  Spiritus  Sancti:  omnia  enim  ista  abundantius,  et  plenius 
caeteris  cognovit  anima  Christi:  ipsam  tamen  Dei  essentiam  per  hanc  scien¬ 
tiam  non  cognovit,  sed  solum  per  primam,  de  qua  supra  dictum  est  (q.  praec.). 

Ad  primum  ergo  dicendum,  quod  ratio  illa  procedit  de  potentia  naturali 
animae  intellectivae,  quae  scilicet  est  per  comparationem  ad  agens  naturale, 
quod  est  intellectus  agens. 

Ad  secundum  dicendum,  quod  anima  humana  in  statu  hujus  vitae,  quia 
quodammodo  est  ad  corpus  obligata,  ut  sine  phantasmate  intelligere  non 
possit,  non  potest  intelligere  substantias  separatas:  sed  post  statum  hujus  vitae 
anima  seperata  poterit  aliqualiter  substantias  separatas  per  seipsam  cogno¬ 
scere,  ut  in  1.  dictum  est  (q.  89.  art.  1.  et  2.) ;  et  hoc  praecipue  manifestum  est 
circa  animas  beatorum :  Christus  autem  ante  passionem  non  solum  fuit 
viator,  sed  etiam  comprehensor;  unde  anima  ejus  poterat  cognoscere  sub¬ 
stantias  separatas,  per  modum  quo  cognoscit  anima  separata. 

Ad  tertium  dicendum,  quod  cognitio  singularium  non  pertinet  ad  perfe¬ 
ctionem  animae  intellectivae  secundum  cognitionem  speculativam:  pertinet 

tamen  ad  perfectionem  ejus  secundum  cognitionem  practicam,  quae  non  per¬ 
ficitur  absque  cognitione  singularium,  in  quibus  est  operatio,  ut  dicitur  in 
6.  Ethic.  (cap.  j.) ;  unde  ad  prudentiam  requiritur  memoria  praeteritorum, 
cognitio  praesentium,  et  providentia  futurorum,  ut  Tuli,  dicit  in  sua  Rhet. 
(lib.  2.  de  Invent.) ;  quia  igitur  Christus  habuit  plenitudinem  prudentiae  se¬ 
cundum  donum  consilii,  consequens  est  quod  cognoverit  omnia  singularia, 
praesentia,  praeterita,  et  futura. 


ARTICULUS  II.  73 

UTRUM  CHRISTUS  HAC  SCIENTIA  UTI  POTUERIT, 

NON  CONVERTENDO  SE  AD  PHANTASMATA. 

(Infr.  art.  4.  et  q.  34.  art.  2.  ad  3.  et  3.  Dist.  14.  art.  3.  q.  2.  et  3.  corp. 
et  Veri.  q.  20.  art.  3.  ad  1.). 

Ad  secundum  sic  proceditur.  Videtur,  quod  anima  Christi  non  potuerit 
intelligere  secundum  hanc  scientiam,  nisi  convertendo  se  ad  phantasmata; 
quia,  ut  dicitur  3.  de  An.  (implic.  tex.  iS.  31.  et  39.),  phantasmata  comparan¬ 
tur  ad  animam  intellectivam  humanam,  sicut  colores  ad  visum:  sed  potentia 
visiva  Christi  non  potuit  exire  in  actum,  nisi  convertendo  se  ad  colores; 
ergo  etiam  neque  anima  intellectiva  ejus  potuit  aliquid  intelligere,  nisi  con¬ 
vertendo  se  ad  phantasmata. 

2.  Praeterea.  Anima  Christi  est  ejusdem  naturae  cum  animabus  nostris: 
alioquin  ipse  non  esset  ejusdem  speciei  nobiscum,  contra  id  quod  Apost.  dicit 
Philip.  2.  quod  est  in  similitudinem  hominum  factus :  sed  anima  nostra  non 
potest  intelligere,  nisi  convertendo  se  ad  phantasmata;  ergo  etiam  neque 
anima  Christi. 

3.  Praeterea.  Sensus  dati  sunt  homini,  ut  deserviant  intellectui:  si  igitur 
anima  Christi  intelligere  potuit  absque  conversione  ad  phantasmata,  quae  per 
sensus  accipiuntur,  sequeretur  quod  sensus  frustra  fuissent  in  anima  Christi: 
quod  est  inconveniens;  videtur  igitur,  quod  anima  Christi  non  potuerit  in¬ 
telligere,  nisi  convertendo  se  ad  phantasmata. 

Sed  contra  est,  quod  anima  Christi  cognovit  quaedam,  quae  per  phan¬ 
tasmata  cognosci  non  possunt,  scilicet  substantias  separatas;  potuit  igitur 
intelligere,  non  convertendo  se  ad  phantasmata. 

Respondeo  dicendum,  quod  Christus  in  statu  ante  passionem  fuit  simul 
viator,  et  comprehensor,  ut  infra  magis  patebit  (q.  13.  art.  10.) ;  et  praecipue 
quidem  conditiones  viatoris  habuit  ex  parte  corporis,  inquantum  fuit  passi¬ 
bile:  conditiones  vero  comprehensoris  maxime  habuit  ex  parte  animae  intel¬ 
lectivae:  est  autem  haec  conditio  animae  comprehensoris,  ut  nullo  modo 
subdatur  suo  corpori,  aut  ab  eo  dependeat,  sed  totaliter  ei  dominetur;  unde 
et  post  resurrectionem  ex  anima  gloria  redundabit  ad  corpus :  ex  hoc  autem 
anima  hominis  viatoris  indiget  ad  phantasmata  converti,  quod  est  corpori 
obligata,  et  quodammodo  ei  subjecta,  et  ab  eo  dependens;  et  ideo  animae 
beatae  et  ante  resurrectionem,  et  post  intelligere  possunt  absque  conversione 
ad  phantasmata;  et  hoc  etiam  oportet  dicere  de  anima  Christi,  quae  plene 
habuit  facultatem  comprehensoris. 

Ad  primum  ergo  dicendum,  quod  similitudo  illa,  quam  Philos.  ponit, 
non  attenditur  quantum  ad  omnia :  manifestum  est  enim,  quod  finis  potentiae 

visivae  est  cognoscere  colores ;  finis  autem  potentiae  intellectivae  non  est 
cognoscere  phantasmata,  sed  cognoscere  species  intelligibiles,  quas  appre¬ 
hendit  a  phantasmatibus,  et  in  phantasmatibus  secundum  statum  praesentis 
vitae ;  est  igitur  similitudo  quantum  ad  hoc,  quod  aspicit  utraque  potentia ; 
non  autem  quantum  ad  hoc,  in  quod  utriusque  potentiae  conditio  terminatur : 
nihil  autem  prohibet,  secundum  diversos  status  ex  diversis  rem  aliquam  ad 
suum  finem  tendere:  finis  tamen  proprius  alicujus  rei  semper  est  unus:  et 
ideo  licet  visus  nihil  cognoscat  absque  colore ;  intellectus  tamen  secundum 
aliquem  statum  potest  cognoscere  absque  phantasmate,  sed  non  absque  specie 
intelligibili. 

Ad  secundum  dicendum,  quod  licet  anima  Christi  fuerit  ejusdem  naturae 
cum  animabus  nostris  :  habuit  tamen  aliquem  statum,  quem  animae  nostrae 
non  habent  nunc  in  re,  sed  solum  in  spe,  scilicet  statum  comprehensoris. 

Ad  tertium  dicendum,  quod  licet  anima  Christi  potuerit  intelligere  non 
convertendo  se  ad  phantasmata :  poterat  tamen  intelligere,  se  ad  phantasmata 
convertendo;  et  ideo  sensus  non  fuerunt  frustra  in  ipsa;  praesertim  cum 
sensus  non  dentur  homini  solum  ad  scientiam  intellectivam,  sed  etiam  ad 
necessitatem  vitae  animalis. 


ARTICULUS  III.  74 

UTRUM  HAEC  SCIENTIA  FUERIT  COLLATIVA. 

(3.  Dist.  14.  art.  3.  q.  3.  et  Veri.  q.  20.  art.  3.  ad  I.). 

Ad  tertium  sic  proceditur.  Videtur,  quod  anima  Christi  hanc  scientiam 
non  habuerit  per  modum  collationis:  dicit  enim  Damasc.  in  3.  lib.  (Orth. 
Fid.  cap.  14.  et  lib.  2.  cap.  22.):  «In  Christo  non  dicimus  consilium,  neque 
electionem  » :  non  autem  removentur  haec  a  Christo,  nisi  inquantum  impor¬ 
tant  collationem,  et  discursum ;  ergo  videtur,  quod  in  Christo  non  fuerit 
scientia  collativa,  vel  discursiva. 

2.  Praeterea.  Homo  indiget  collatione,  et  discursu  rationis  ad  inquirenda 
ea  quae  ignorat :  sed  anima  Christi  cognovit  omnia,  ut  supra  dictum  est 
(q.  praec.  art.  2.) ;  non  ergo  in  ea  fuit  scientia  discursiva,  vel  collativa. 

3.  Praeterea.  Scientia  animae  Christi  se  habuit  per  modum  comprehen¬ 
sorum,  qui  angelis  conformantur,  ut  dicitur  Matth.  22.  :  sed  in  angelis  non 
est  scientia  discursiva,  seu  collativa,  ut  patet  per  Dion.  7.  cap.  de  Div.  Nom. 
(lect.  2.)  ;  ergo  nec  etiam  in  anima  Christi  fuit  scientia  discursiva,  seu  col¬ 
lativa. 

Sed  contra  est,  quod  Christus  habuit  animam  rationalem,  ut  supra  ha¬ 
bitum  est  (q.  3.  art.  3.):  propria  autem  operatio  animae  rationalis  est  con¬ 
ferre,  et  discurrere  de  uno  in  aliud;  ergo  in  Christo  fuit  scientia  discursiva, 
vel  collativa. 

Respondeo  dicendum,  quod  aliqua  scientia  potest  esse  discursiva,  vel 
collativa  dupliciter:  uno  modo  quantum  ad  scientiae  acquisitionem:  sicut  ac¬ 
cidit  in  nobis,  qui  procedimus  ad  cognoscendum  unum  per  aliud ;  sicut  effe¬ 
ctus  per  causas,  vel  e  converso;  et  hoc  modo  scientia  animae  Christi  non 
fuit  discursiva,  vel  collativa:  quia  haec  scientia,  de  qua  nunc  loquimur,  fuit 
sibi  divinitus  indita,  non  per  investigationem  rationis  acquisita:  alio  modo 
potest  dici  aliqua  scientia  discursiva,  vel  collativa  quantum  ad  usum :  sicut 

interdum  scientes  ex  causis  concludunt  effectus,  non  ut  de  novo  addiscant, 
sed  volentes  uti  scientia,  quam  jam  habent;  et  hoc  modo  scientia  animae 
Christi  poterat  esse  collativa,  et  discursiva,  poterat  enim  ex  uno  aliud  con- 
c  udere,  sicut  sibi  placebat:  sicut  Matth.  17.,  cum  Dominus  quaesiisset  a  Petro, 
a  quibus  reges  terrae  tributum  acciperent,  a  filiis  suis,  an  ab  alienis,  Petro 
respondente,  quod  ab  alienis,  conclusit :  Ergo  liberi  sunt  filii. 

Ad  primum  ergo  dicendum,  quod  a  Christo  excluditur  consilium,  quod 
est  cum  dubitatione,  et  per  consequens  electio,  quae  in  sui  ratione  tale  con¬ 
silium  includit:  non  autem  a  Christo  excluditur  usus  consiliandi. 

Ad  secundum  dicendum,  quod  ratio  illa  procedit  de  discursu,  et  colla¬ 
tione,  prout  ordinantur  ad  scientiam  acquirendam. 

Ad  tertium  dicendum,  quod  beati  conformantur  angelis  quantum  ad 
dona  gratiarum  :  manet  tamen  differentia,  quae  est  secundum  naturam ;  et 
ideo  uti  collatione,  et  discursu,  est  connaturale  animabus  beatorum,  non  autem 
angelis. 


ARTICULUS  IV.  75 

UTRUM  HAEC  SCIENTIA  IN  CHRISTO  FUERIT  MAJOR 
SCIENTIA  ANGELORUM. 

(Supr.  q.  10.  art.  4.  et  infr.  art.  6.  ad  1.  et  q.  jp.  art.  6.  corp. 
et  3.  Dist.  14.  art.  1.  q.  2.  ad  1.  et  art.  2.  q.  2.  corp.  et  art.  3.  q.  2.  corp. 
et  Veri.  q.  20.  art.  3.  corp.  et  art.  4.  corp.  et  6.  corp. 
et  opusc.  2.  cap.  216.). 

Ad  quartum  sic  proceditur.  Videtur,  quod  hujusmodi  scientia  in  Christo 
fuerit  minor,  quam  in  angelis:  perfectio  enim  proportionatur  perfectibili : 
sed  anima  humana  secundum  ordinem  naturae  est  infra  naturam  angelicam: 
cum  igitur  scientia,  de  qua  nunc  loquimur,  sit  indita  animae  Christi  ad  per¬ 
fectionem  ipsius,  videtur  quod  hujusmodi  scientia  fuerit  infra  scientiam,  qua 
perficitur  natura  angelica. 

2.  Praeterea.  Scientia  animae  Christi  fuit  aliquo  modo  collativa,  et  dis¬ 
cursiva  :  quod  non  potest  dici  de  scientia  angelica ;  ergo  scientia  animae 
Christi  fuit  inferior  scientia  angelorum. 

3.  Praeterea.  Quanto  aliqua  scientia  est  magis  immaterialis,  tanto  est 
potior:  sed  scientia  angelorum  est  immaterialior,  quam  scientia  animae  Chri¬ 
sti,  quia  anima  Christi  est  actus  corporis,  et  habet  conversionem  ad  phan¬ 
tasmata;  quod  de  angelis  dici  non  potest;  ergo  scientia  angelorum  est  potior, 
quam  scientia  animae  Christi. 

Sed  contra  est,  quod  Apost.  dicit  Hebr.  2.:  Eum  autem,  qui  modico  quam 
Angeli  minoratus  est,  videmus  Jesum  propter  passionem  mortis  gloria,  et  honore 
coronatum:  ex  quo  apparet,  quod  propter  solam  passionem  mortis  dicatur 
Christus  ab  angelis  minoratus ;  non  ergo  propter  scientiam. 

Respondeo  dicendum,  quod  scientia  indita  animae  Christi  potest  dupli¬ 
citer  considerari :  uno  modo  secundum  illud,  quod  habuit  a  causa  influente  :  alio 
modo  secundum  id,  quod  habuit  ex  subjecto  recipiente;  quantum  igitur  ad 
primum,  scientia  indita  animae  Christi  fuit  multo  excellentior,  quam  ange¬ 
lorum  scientia,  et  quantum  ad  multitudinem  cognitorum,  et  quantum  ad 
scientiae  certitudinem :  quia  lumen  spiritualis  gratiae,  quod  est  inditum  animae 

Christi,  est  inulto  excellentius,  quam  lumen  quod  pertinet  ad  naturam  ange¬ 
licam  :  quantum  autem  ad  secundum,  scientia  indita  animae  Christi  est  infra 
scientiam  angelicam,  scilicet  quantum  ad  modum  cognoscendi,  qui  est  na¬ 
turalis  animae  humanae,  qui  scilicet  est  per  conversionem  ad  phantasmata, 
et  per  collationem,  et  discursum. 

Et  per  hoc  patet  responsio  ad  objecta. 

ARTICULUS  V.  76 

UTRUM  HAEC  SCIENTIA  FUERIT  HABITUALIS. 

(].  Disi.  14.  ari.  1.  q.  2.  et  5.  et  Veri.  q.  20.  art.  2.). 

Ad  quintum  sic  proceditur.  Videtur,  quod  in  Christo  non  fuerit  habi¬ 
tualis  scientia:  dictum  est  enim  (q.  9.  art.  1.),  quod  animam  Christi  decuit 
maxima  perfectio  scientiae:  sed  major  est  perfectio  scientiae  existentis  in  actu, 
quam  existentis  in  potentia,  vel  habitu;  ergo  conveniens  fuisse  videtur,  quod 
omnia  sciret  in  actu;  non  ergo  habuit  habitualem  scientiam. 

2.  Praeterea.  Cum  habitus  ordinetur  ad  actum,  frustra  videtur  esse  ha¬ 
bitualis  scientia,  quae  nunquam  in  actum  reducitur:  cum  autem  Christus 
sciverit  omnia,  sicut  jam  dictum  est  (q.  10.  art.  2.),  non  potuisset  actu  omnia 
illa  considerare,  unum  post  aliud  cogitando;  quia  infinita  non  est  enume¬ 
rando  pertransire;  frustra  igitur  fuisset  in  eo  quorumdam  scientia  habitualis; 
quod  est  inconveniens;  habuit  ergo  actualem  scientiam  omnium  quae  scivit, 
et  non  habitualem. 

3.  Praeterea.  Scientia  habitualis  est  quaedam  perfectio  scientis:  perfe¬ 
ctio  autem  est  nobilior  perfectibili;  si  igitur  in  anima  Christi  fuisset  aliquis 
habitus  scientiae  creatus,  sequeretur  quod  aliquid  creatum  esset  nobilius,  quam 
anima  Christi;  non  igitur  in  anima  Christi  fuit  scientia  habitualis. 

Sed  contra.  Scientia  Christi,  de  qua  nunc  loquimur,  univoca  fuit  scientiae 
nostrae:  sicut  et  anima  ejus  fuit  unius  speciei  cum  anima  nostra :  sed  scientia 
nostra  est  in  genere  habitus :  ergo  et  scientia  Christi  fuit  habitualis. 

Respondeo  dicendum,  quod,  sicut  supra  dictum  est  (art.  praec.),  modus 
hujus  scientiae  inditae  animae  Christi  fuit  conveniens  ipsi  subjecto  recipienti : 
nam  receptum  est  in  recipiente  per  modum  recipientis :  est  autem  hic  modus 
connaturalis  animae  humanae,  ut  quandoque  sit  intelligens  actu,  quandoque 
in  potentia:  medium  autem  inter  puram  potentiam,  et  actum  completum 
est  habitus:  ejusdem  autem  generis  sunt  medium,  et  extrema;  et  sic  patet, 
quod  modus  connaturalis  animae  humanae  est,  ut  recipiat  scientiam  per 
modum  habitus;  et  ideo  dicendum  est,  quod  scientia  indita  animae  Christi 
fuit  habitualis;  et  poterat  ea  uti,  quando  volebat. 

Ad  primum  ergo  dicendum,  quod  in  anima  Christi  fuit  duplex  cognitio, 
et  utraque  suo  modo  perfectissima :  una  quidem  excedens  modum  naturae 
humanae;  qua  scilicet  vidit  Dei  essentiam,  et  alia  in  ipsa;  et  haec  fuit  per¬ 
fectissima  simpliciter;  et  talis  cognitio  non  fuit  habitualis,  sed  actualis  re¬ 
spectu  omnium,  quae  hoc  modo  cognovit:  alia  autem  cognitio  fuit  in  Christo 
secundum  modum  proportionatum  humanae  naturae ;  prout  scilicet  cognovit 
res  per  species  sibi  divinitus  inditas,  de  qua  cognitione  nunc  loquimur;  et 
haec  cognitio  non  fuit  simpliciter  perfectissima,  sed  perfectissima  in  genere 
humanae  cognitionis ;  unde  non  oportuit,  quod  esset  semper  [al.  deest  semper ] 
in  actu. 

Ad  secundum  dicendum,  quod  habitus  reducitur  in  actum  ad  imperium 
vo  untatis ;  nam  habitus  est,  quo  quis  agit  cum  voluerit:  voluntas  autem  in¬ 
determinate  se  habet  ad  infinita :  nec  tamen  hoc  est  frustra,  licet  non  in 
omnia  actualiter  tendat;  dummodo  tendat  actualiter  in  id,  quod  convenit 
loco,  et  tempori;  et  ideo  etiam  habitus  non  est  frustra,  licet  non  omnia  re¬ 
ducantur  m  actum,  quae  habitui  subjacent;  dummodo  reducatur  in  actum  id 
quod  congruit  ad  debitum  finem  voluntatis,  secundum  exigentiam  negotiorum’ 
et  temporis.  °  ’ 

Ad  tertium  dicendum,  quod  bonum,  sicut  et  ens,  dupliciter  dicitur:  uno 
moc  0  simpliciter ;  et  sic  bonum,  et  ens  dicitur  substantia,  quae  in  suo  esse  et 
sua  bonitate  subsistit:  alio  modo  dicitur  ens,  et  bonum  secundum  quid ;  et  hoc 
modo  dicitur  ens,  et  bonum  accidens;  non  quia  ipsum  habeat  esse,  et  boni¬ 
tatem:  sed  quia  ejus  subjectum  est  ens,  et  bonum  ;  sic  igitur  scientia  habi¬ 
tualis  non  est  simpliciter  melior,  aut  dignior,  quam  anima  Christi,  sed  secun- 
um  quid;  cum  tota  bonitas  habitualis  scientiae  cedat  in  bonitatem  subjecti. 

ARTICULUS  VI.  77 

UTRUM  HAEC  SCIENTIA  FUERIT  DISTINCTA  PER  DIVERSOS  HABITUS. 

(]■  Dist.  14.  art.  3.  q.  3.). 

Ad  sextum  sic  proceditur.  Videtur,  quod  in  anima  Christi  non  fuerit  nisi 
unus  habitus  scientiae:  quanto  enim  scientia  est  perfectior,  tanto  est  mams 
unita;  unde  et  angeli  superiores  per  formas  magis  universales  cognoscunt, 
m  m  1.  dictum  est  (q.  33.  art.  3.):  sed  scientia  Christi  fuit  perfectissima;  ergo 
luit  maxime  una;  non  ergo  fuit  distincta  per  plures  habitus. 

2.  Praeterea.  Fides  nostra  derivatur  a  scientia  Christi;  unde  dicitur 
Hebr.  12..  Aspicientes  in  auctorem  fidei,  et  consummatorem  Jesum  :  sed  unus  est 
habitus  fidei  de  omnibus  credibilibus,  ut  in  2.  dictum  est  (2-2.  q.  4.  art.  6.); 
ergo  multo  magis  in  Christo  non  fuit  nisi  unus  habitus  scientiae. 

3.  Praeterea.  Scientiae  distinguuntur  secundum  diversas  rationes  scibi¬ 
lium.  sed  anima  Christi  omnia  scivit  secundum  unam  rationem,  scilicet  se¬ 
cundum  lumen  divinitus  infusum;  ergo  in  Christo  fuit  tantum  unus  habitus 
scientiae. 

Sed  contra  est,  quod  Zacnar.  3.  dicitur,  quod  super  lapidem  unum,  idest 
Christum,  sunt  septeni  oculi:  per  oculum  autem  scientia  intelligitur ;  ergo  vi¬ 
detur,  quod  in  Christo  fuerint  plures  habitus  scientiae. 

Respondeo  dicendum,  quod,  sicut  dictum  est  (art.  2.  et  4.  huj.  q.),  scientia 
indita  animae  Christi  habuit  modum  connaturalem  animae  humanae;  est  au¬ 
tem  connaturale  animae  humanae,  ut  recipiat  species  in  minori  universali¬ 
tate,.  quam  angeli ;  ita  scilicet  quod  diversas  naturas  specificas  per  diversas 
species  intelligibiles  cognoscat :  ex  hoc  autem  contingit,  quod  in  nobis  sint 
diversi  habitus  scientiarum,  quia  sunt  diversa  scibilium  genera;  inquantum 
scilicet  ea,  quae  reducuntur  in  unum  genus,  eodem  habitu  scientiae  cogno¬ 
scuntur,  sicut  dicitur  in  1.  Posterior,  (tex.  42.)  quod  «una  scientia  est,  quae 
est  unius  generis  subjecti»;  et  ideo  scientia  indita  animae  Christi  fuit  distin¬ 
cta  secundum  diversos  habitus. 

_  Ad  primum  ergo  dicendum,  quod,  sicut  supra  dictum  est  (art.  4.  huj.  q.), 
scientia  animae  Christi  est  perfectissima,  et  excedens  angelorum  scientiam 

quantum  ad  id,  quod  consideratur  in  ea  ex  parte  Dei  influentis:  est  tamen 
infra  scientiam  angelicam,  quantum  ad  modum  recipientis :  et  ad  hujusmodi 
modum  pertinet,  quod  scientia  illa  per  multos  habitus  distinguatur,  quasi  per 
species  magis  particulares  existens. 

Ad  secundum  dicendum,  quod  fides  nostra  innititur  primae  veritati:  et 
ideo  Christus  est  auctor  fidei  nostrae  secundum  divinam  scientiam,  quae  est 
simpliciter  una. 

Ad  tertium  dicendum,  quod  lumen  divinitus  infusum  est  communis  ra¬ 
tio  intelligendi  ea,  quae  divinitus  revelantur:  sicut  et  lumen  intellectus  agentis 
eorum,  quae  naturaliter  cognoscuntur  ;  et  ideo  oportuit  esse  in  anima  Christi 
proprias  species  singularum  rerum,  ad  cognoscendum  cognitione  propria 
unumquodque;  et  secundum  hoc  oportuit  esse  diversos  habitus  scientiae  in 
anima  Chisti,  ut  dictum  est  (in  corp.  art.). 


QUAESTIO  XII. 

DE  SCIENTIA  ANIMAE  CHRISTI  ACQUISITA, 
IN  QUATUOR  ARTICULOS  DIVISA. 


Deinde  considerandum  est  de  scientia  Christi  acquisita,  vel  experimentali. 

Et  circa  hoc  quaeruntur  quatuor. 

Primo.  Utrum  secundum  hanc  scientiam  cognoverit  omnia. 

Secundo.  Utrum  in  hac  scientia  profecerit. 

Tertio.  Utrum  aliquid  ab  homine  didicerit. 

Quarto.  Utrum  acceperit  aliquid  ab  angelis. 

ARTICULUS  I.  78 

UTRUM  SECUNDUM  HANC  SCIENTIAM  CHRISTUS  COGNOVERIT  OMNIA. 

Ad  primum  sic  proceditur.  Videtur,  quod  secundum  hanc  scientiam  Chri¬ 
stus  non  omnia  cognoverit:  hujusmodi  enim  scientia  per  experientiam  acqui¬ 
ritur:  sed  Christus  non  omnia  expertus  est;  non  igitur  omnia  secundum  hanc 
scientiam  scivit. 

2.  Praeterea.  Homo  scientiam  per  sensum  acquirit:  sed  non  omnia  sen¬ 
sibilia  sensibus  corporalibus  Christi  fuerunt  subjecta:  non  igitur  secundum 
hanc  scientiam  omnia  cognovit  Christus. 

3.  Praeterea.  Quantitas  scientiae  attenditur  secundum  scibilia :  si  igitur 
secundum  hanc  scientiam  Christus  omnia  scivisset,  esset  in  eo  scientia 
acquisita  aequalis  scientiae  infusae,  et  scientiae  beatae:  quod  est  inconve¬ 
niens;  non  ergo  secundum  hanc  scientiam  Christus  omnia  scivit. 

Sed  contra  est,  quod  nihil  imperfectum  fuit  in  Christo  quantum  ad  ani¬ 
mam:  fuisset  autem  imperfecta  haec  ejus  scientia,  si  secundum  eam  non  sci¬ 
visset  omnia ;  quia  imperfectum  est,  cui  potest  fieri  additio ;  ergo  secundum 
hanc  scientiam  Christus  omnia  scivit. 

Respondeo  dicendum,  quod  scientia  acquisita  ponitur  in  anima  Christi, 
ut  supra  dictum  est  (q.  9.  art.  4),  propter  convenientiam  intellectus  agentis, 
ne  ejus  actio  sit  otiosa,  quae  facit  intelligibilia  in  actu:  sicut  et  scientia  in¬ 
dita,  vel  infusa  ponitur  in  anima  Christi  ad  perfectionem  intellectus  possi¬ 
bilis:  sicut  autem  «  intellectus  possibilis  est,  quo  est  omnia  fieri;  ita  intel¬ 
lectus  agens  est,  quo  est  omnia  facere  »,  ut  dicitur  in  3.  de  An.  (tex.  18.); 
et  ideo  sicut  per  scientiam  inditam  scivit  anima  Christi  omnia  illa,  ad  quae 
intellectus  possibilis  est  quocumque  modo  in  potentia;  ita  per  scientiam  acqui¬ 
sitam  scivit  omnia  illa,  quae  possunt  sciri  per  actionem  intellectus  agentis. 

Ad  primum  ergo  dicendum,  quod  scientia  rerum  acquiri  potest  non  solum 
per  experientiam  ipsarum,  sed  etiam  per  experientiam  quarumdam  aliarum 
rerum;  cum  ex  virtute  luminis  intellectus  agentis  possit  homo  procedere  ad 
mtelligendum  effectus  per  causas,  et  causas  per  effectus,  et  similia  per  simi¬ 
lia,  et  contraria  per  contraria;  sic  igitur  licet  Christus  non  fuerit  omnia 
expertus ;  ex  his  tamen,  quae  expertus  est,  in  omnium  devenit  notitiam. 

Ad  secundum  dicendum,  quod  licet  sensibus  corporalibus  Christi  non 
fuerint  subjecta  omnia  sensibilia,  fuerunt  tamen  sensibus  ejus  subjecta  aliqua 
sensibilia,  ex  quibus,  propter  excellentissimam  vim  rationis  ejus,  potuit  in 
aliorum  notitiam  devenire  per  modum  praedictum  (in  sol  praec.) :  sicut  vi¬ 
dendo  corpora  coelestia,  potuit  comprehendere  eorum  virtutes,  et  effectus, 
quos  habent  in  istis  inferioribus,  qui  ejus  sensibus  non  subjacebant;  et  eadem 
ratione  ex  quibuscumque  aliis  in  aliorum  notitia  devenire  potuit. 

Ad  tertium  dicendum,  quod  secundum  istam  scientiam  anima  Christi 
non  simpliciter  cognovit  omnia,  sed  illla  omnia,  quae  per  lumen  intellectus 
agentis  homini  sunt  cognoscibilia;  unde  per  hanc  scientiam  non  cognovit 
essentias  substantiarum  separatarum,  nec  etiam  singularia  praeterita,  prae¬ 
sentia,  et  futura,  quae  tamen  cognovit  per  scientiam  inditam,  ut  supra  dictum 
est  (in  corp.  art.  et.  q.  praec.). 


ARTICULUS  II.  79 

UTRUM  CHRISTUS  IN  HAC  SCIENTIA  PROFECERIT. 

(Snpr.  q.  7.  art.  12.  ad  5.  et  infr.  art.  3.  ad  3. 
et  q.  13.  art.  8.  et  3.  Dist.  /3.  in  exp.  Iit.  et  Dist.  14.  art.  3.  q.  3.  et  Veri.  q.  20.  art.  6.  ad 3. 
et  opnsc.  2.  cap.  216.  et  Joan.  lect.  23.  et  Heb.  p.). 

Ad  secundum  sic  proceditur.  Videtur,  quod  secundum  hanc  scientiam 
Christus  non  profecerit:  sicut  enim  secundum  scientiam  beatitudinis,  et  se¬ 
cundam  scientiam  infusam  Christus  cognovit  omnia;  ita  et  secundum  hanc 
scientiam  acquisitam,  ut  ex  dictis  patet  (art.  praec.):  sed  secundum  illas  scien¬ 
tias  non  profecit;  ergo  nec  secundum  istam. 

2.  Praeterea.  Proficere  est  imperfecti:  quia  perfectum  additionem  non 
recipit:  sed  in  Christo  non  est  ponere  scientiam  imperfectam ;  ergo  secundum 
hanc  scientiam  Christus  non  profecit. 

3.  Praeterea.  Damascenus  dicit  (lib.  3.  Orth.  Fid.  cap.  22.):  «  Qui  profi¬ 
cere  dicunt  Christum  sapientia,  et  gratia,  ut  additamentum  sensus  suscipien¬ 
tem,  non  venerantur  unionem,  quae  est  secundum  hypostasim  »:  sed  impium 
est  illam  unionem  non  venerari;  ergo  impium  est  dicere,  quod  scientia  ejus 
additamentum  acceperit. 

Sed  contra  est,  quod  dicitur  Luc.  2.,  quod  Jesus  proficiebat  sapientia,  et 
aetate,  et  gratia  apud  Deum,  et  homines ;  et  Ambrosius  dicit  ( lib .  de  Ineam.  Doni, 
cap.  7.),  quod  «  proficiebat  secundum  sapientiam  humanam  »:  humana  autem 
sapientia  est,  quae  humano  modo  acquiritur,  scilicet  per  lumen  intellectus 
agentis;  ergo  Christus  secundum  hanc  scientiam  profecit. 

Respondeo  dicendum,  quod  duplex  est  profectus  scientiae :  unus  quidem 
secundum  essentiam ;  prout  scilicet  ipse  habitus  scientiae  augetur :  alius  autem 
secundum  effectum;  puta  si  aliquis  secundum  eumdem  et  aequalem  scientiae 
habitum  primo  minora  aliis  demonstret,  et  postea  majora,  et  subtiliora;  hoc 
autem  secundo  modo  manifestum  est,  quod  Christus  in  scientia,  et  gratia 
profecit,  sicut  et  in  aetate  :  quia  scilicet  secundum  augmentum  aetatis  opera 
majora  faciebat,  quae  scilicet  majorem  scientiam,  et  gratiam  demonstrabant. 
Sed  quantum  ad  ipsum  habitum  scientiae,  manifestum  est,  quod  habitus  scien¬ 
tiae  infusae  in  eo  non  est  augmentatus ;  cum  a  principio  plenarie  fuerit  ei 
omnium  scientia  infusa;  et  multo  minus  scientia  beata  in  eo  augeri  potuit: 
de  scientia  enim  divina,  quod  non  possit  augeri,  supra  in  1.  dictum  est  (q.  14. 
art.  ip)  ;  si  igitur  praeter  habitum  scientiae  infusum,  non  sit  in  anima  Christi 
aliquis  habitus  scientiae  acquisitae,  ut  quibusdam  videtur,  et  mihi  aliquando 
visum  est  (p  Dist.  14.  q.  1.  art.  p  q.  p),  nulla  scientia  in  Christo  augmentata 
fuit  secundum  essentiam,  sed  solum  per  experientiam,  idest  conversionem 
specierum  intelligibilium  inditarum  ad  phantasmata ;  et  secundum  hoc  dicunt, 
quod  scientia  Christi  profecit  secundum  experientiam,  convertendo  scilicet 
species  intelligibiles  inditas  ad  ea,  quae  de  novo  per  sensum  accepit:  sed  quia 
inconveniens  videtur,  quod  aliqua  naturalis  actio  intelligibilis  Christo  deesset, 
cum  extrahere  species  intelligibiles  a  phantasmatibus  sit  quaedam  naturalis 
actio  hominis  secundum  intellectum  agentem,  conveniens  videtur  hanc  etiam 
actionem  in  Christo  ponere ;  et  ex  hoc  sequitur,  quod  in  anima  Christi  ali¬ 
quis  habitus  scientiae  fuerit,  qui  per  hujusmodi  abstractionem  specierum  po¬ 
tuerit  augmentari:  ex  hoc  scilicet  quod  intellectus  agens  post  primas-species 
intelligibiles  abstractas  a  phantasmatibus  poterat  etiam  alias,  et  alias  abs¬ 
trahere. 

Ad  primum  ergo  dicendum,  quod  tam  scientia  infusa  animae  Christi, 
quam  scientia  beata  fuit  effectus  agentis  infinitae  virtutis,  qui  potest  simul 
totum  operari;  et  ita  in  neutra  scientia  Christus  profecit,  sed  a  principio  eam 
perfectam  habuit:  sed  scientia  acquisita  causatur  ab  intellectu  agente,  qui 
non  simul  totum  operatur,  sed  successive :  et  ideo  secundum  hanc  scientiam 
Christus  non  a  principio  scivit  omnia,  sed  paulatim,  et  post  aliquod  tempus, 
scilicet  in  perfecta  aetate,  quod  patet  ex  hoc,  quod  Evangelista  simul  dicit 
eum  profecisse  scientia  (sapientia),  et  aetate. 

Ad  secundum  dicendum,  quod  haec  etiam  scientia  in  Christo  semper 
fuit  perfecta  secundum  tempus;  licet  non  semper  fuerit  perfecta  simpliciter, 
et  secundum  naturam ;  et  ideo  potuit  habere  augmentum. 

Ad  tertium  dicendum,  quod  verbum  Damasceni  intelligitur  quantum  ad 
illos,  qui  dicunt  simpliciter  fuisse  factam  additionem  scientiae  Christi,  sci¬ 
licet  secundum  quamcumque  ejus  scientiam,  et  praecipue  secundum  infusam, 
quae  causatur  in  anima  Christi  ex  unione  ad  Verbum :  non  autem  intelligitur 
de  augmento  scientiae,  quae  ex  naturali  agente  causatur. 

ARTICULUS  III.  80 

UTRUM  CHRISTUS  ALIQUID  AB  HOMINE  DIDICERIT. 

Ad  tertium  sic  proceditur.  Videtur,  quod  Christus  aliquid  ab  hominibus 
didicerit:  dicitur  enim  Luc.  2.,  quod  invenerunt  eum  in  templo  in  medio 
doctorum  interrogantem  illos,  et  respondentem :  interrogare  vero,  et  respondere 
est  addiscentis;  ergo  Christus  aliquid  didicit  ab  hominibus. 

2.  Praeterea.  Acquirere  scientiam  ab  homine  docente  videtur  esse  nobi¬ 
lius,  quam  acquirere  a  rebus  sensibilibus;  quia  in  anima  hominis  docentis 
sunt  species  intelligibiles  in  actu,  in  rebus  autem  sensibilibus  sunt  species 
intelligibiles  solum  in  potentia :  sed  Christus  accipiebat  scientiam  experi- 
mentalem  ex  rebus  sensibilibus,  ut  dictum  est  (art. praec.) ;  ergo  multo  magis 
poterat  accipere  scientiam,  addiscendo  ab  hominibus. 

3.  Praeterea.  Christus  secundum  scientiam  experimentalem  non  omnia 
a  principio  scivit,  sed  in  ea  profecit,  ut  dictum  est  (art.  praec.) ;  sed  quilibet 
audiens  sermonem  significativum  alicujus,  potest  addiscere  quod  nescit;  ergo 
Christus  potuit  ab  hominibus  aliqua  addiscere,  quae  secundum  hanc  scien¬ 
tiam  nesciebat. 

Sed  contra  est,  quod  dicitur  Isa.  55.:  Ecce  testem  populis  dedi  eum,  ducem, 
ac  praeceptorem  gentibus :  praeceptoris  autem  non  est  doceri,  sed  docere ;  ergo 
Christus  non  accepit  aliquam  scientiam  per  doctrinam  alicujus  hominis. 

Respondeo  dicendum,  quod  in  quolibet  geneire  id  quod  est  primum  mo¬ 
vens,  non  movetur  secundum  illam  speciem  motus:  sicut  primum  alterans 
non  alteratur;  Christus  autem  constitutus  est  a  Deo  caput  Ecclesiae,  quin¬ 
immo  omnium  hominum,  ut  supra  dictum  est  (q.  8.  art.  3.),  ut  non  solum 
omnes  per  ipsum  gratiam  acciperent,  sed  etiam  ut  omnes  ab  eo  doctrinam 
veritatis  reciperent;  unde  ipse  dicit  Joann.  18.:  In  hoc  natus  sum,  et  ad  hoc 
veni  in  mundum,  ut  testimonium  perhibeam  veritati;  et  ideo  non  fuit  conveniens 
ejus  dignitati,  ut  a  quocumque  homine  doceretur. 

Ad  primum  ergo  dicendum,  quod,  sicut  Origenes  dicit  super  Luc.  (hom.  18. 
et  hom.  19.  adfin.):  «  Dominus  interrogabat,  non  ut  aliquid  addisceret,  sed 
ut  interrogans  erudiret:  ex  uno  quippe  doctrinae  fonte  manat  et  interrogare, 
et  respondere  sapienter  »  ;  unde  et  ibidem  in  Evangelio  sequitur,  quod  «  stu¬ 
pebant  omnes  qui  eum  audiebant,  super  prudentia,  et  responsis  ejus  ». 

Ad  secundum  dicendum,  quod  ille  qui  addiscit  ab  homine,  non  accipit 
immediate  scientiam  a  speciebus  intelligibilibus,  quae  sunt  in  mente  ipsius, 
sed  mediantibus  vocibus  sensibilibus,  tanquam  signis  intelligibilium  conce¬ 
ptionum  :  sicut  autem,  voces  ab  homine  formatae  sunt  signa  intellectualis 
scientiae  ipsius;  ita  creaturae  a  Deo  conditae  sunt  signa  sapientiae  ejus  ;  unde 
dicitur  Eccli.  1.,  quod  Deus  effudit  sapientiam  super  omnia  opera  sua:  sicut  igitur 
dignius  est  doceri  a  Deo,  quam  ab  homine;  ita  dignius  est  accipere  scientiam 
per  sensibiles  creaturas,  quam  per  hominis  doctrinam. 

Ad  tertium  dicendum,  quod  Jesus  proficiebat  in  scientia  experimentali, 
sicut  et  in  aetate,  ut  dictum  est  (art.  praec.):  sicut  autem  aetas  opportuna 
requiritur,  ad  hoc  quod  homo  accipiat  scientiam  per  inventionem  ;  ita  etiam 
ad  hoc  quod  accipiat  scientiam  per  disciplinam :  Dominus  autem  nihil  fecit, 
quod  non  congrueret  ejus  aetati ;  et  ideo  audiendis  doctrinae  sermonibus 
non  accommodavit  auditum,  nisi  illo  tempore  quo  poterat  etiam  per  viam 

experientiae  talem  scientiae  gradum  attigisse;  unde  Gregorius  dicit  supet 
Ezech.  (hom.  2.):  «  Duodecimo  anno  aetatis  suae  interrogare  dignatus  est 
homines  in  terra:  quia  juxta  rationis  usum,  doctrinae  sermo  non  suppetit  nisi 
in  aetate  perfecta  ». 


ARTICULUS  IV.  81 

UTRUM  CHRISTUS  ALIQUID  ACCEPERIT  AB  ANGELIS. 

(Infr.  q.  50.  art.  2.  ad  1.  et  3.  Dist.  13.  q.  2.  art.  2.  q.  1. 
et  Dist.  14.  art.  3.  q.  6.). 

Ad  quartum  sic  proceditur.  Videtur,  quod  Christus  ab  angelis  scientiam 
acceperit :  dicitur  enim  Lucae  22.,  quod  apparuit  Christo  angelus  de  coelo  con¬ 
fortans  eum:  sed  confortatio  fit  per  verba  confortatoria  docentis,  secundum 
illud  Job  4. :  Ecce  docuisti  plurimos,  et  manus  lassas  roborasti,  vacillantes  con¬ 
firmaverunt  sermones  tui;  ergo  Christus  ab  angelis  edoctus  est. 

2.  Praeterea.  Dionysius  dicit  4.  cap.  Coei.  Hier.:  cc  Video  enim,  quod 
et  ipse  Jesus  supercoelestium  substantiarum  supersubstantialis  substantia,  ad 
nostram  intransmutabiliter  veniens,  obedienter  subjicitur  Patris,  et  Dei  per 
angelos  formationibus  »  :  videtur  igitur,  quod  ipse  Christus  ordinationi  legis 
divinae  subjici  voluerit,  per  quam  homines  mediantibus  angelis  erudiuntur. 

3.  Praeterea.  Sicut  corpus  humanum  naturali  ordine  subjicitur  corpo¬ 
ribus  coelestibus;  ita  etiam  humana  mens  angelicis  mentibus:  sed  corpus 
Christi  subjectum  fuit  impressionibus  coelestium  corporum:  passus  est  enim 
calorem  in  aestate,  et  in  hyeme  frigus,  sicut  et  alias  humanas  passiones; 
ergo  etiam  ejus  mens  humana  subjacebat  illuminationibus  supercoelestium 
spirituum. 

Sed  contra  est,  quod  Dion,  dicit  7.  cap.  Coei.  Hier.,  quod  «  supremi 
angeli  ad  ipsum  Jesum  quaestionem  faciunt,  divinique  illius  operis,  et  pro 
nobis  assumptae  carnis  scientiam  discunt,  et  eos  ipse  Jesus  sine  medio  docet  »: 
non  est  autem  ejusdem  docere,  et  doceri;  ergo  Christus  non  accepit  scien¬ 
tiam  ab  angelis. 

Respondeo  dicendum,  quod  sicut  anima  humana  media  est  inter  spiri¬ 
tuales  substantias,  et  res  corporales ;  ita  duobus  modis  nata  est  perfici :  uno 
quidem  modo  per  scientiam  acceptam  ex  rebus  sensibilibus:  alio  modo  per 
scientiam  inditam,  sive  impressam  ex  illuminatione  spiritualium  substantia¬ 
rum.  Utroque  autem  modo  anima  Christi  fuit  perfecta :  ex  sensibilibus  quidem 
secundum  scientiam  experimentalem ;  ad  quam  quidem  non  requiritur  lumen 
angelicum,  sed  sufficit  lumen  intellectus  agentis:  ex  impressione  vero  supe¬ 
riori  secundum  scientiam  infusam,  quam  est  immediate  adeptus  a  Deo:  sicut 
enim  supra  communem  modum  creaturae  anima  illa  unita  est  Verbo  in  uni¬ 
tate  personae;  ita  supra  communem  modum  hominum  immediate  ab  ipso 
Dei  Verbo  repleta  est  scientia,  et  gratia:  non  autem  mediantibus  angelis,  qui 
etiam  ex  influentia  Verbi  rerum  scientiam  in  sui  principio  acceperunt,  sicut 
in  2.  super  Gen.  ad  litteram  (cap.  8.)  Aug.  dicit. 

Ad  primum  ergo  dicendum,  quod  illa  confortatio  angeli  non  fuit  per 
modum  instructionis,  sed  ad  demonstrandam  proprietatem  humanae  naturae; 
unde  Beda  dicit  sup.  Luc.  (cap.  <32.):  «  In  documento  utriusque  naturae,  et 
angeli  ei  ministrasse,  et  eum  confortasse  dicuntur:  Creator  enim  creaturae 

suae  non  eguit  praesidio :  sed  homo  factus,  sicut  propter  nos  tristis  est,  ita 
propter  nos  confortatur»,  ut  scilicet  in  nobis  fides  Incarnationis  ipsius  con¬ 
firmetur. 

Ad  secundum  dicendum,  quod  Dion,  dicit,  Christum  fuisse  formationibus 
angelicis  subjectum,  non  ratione  sui  ipsius,  sed  ratione  eorum,  quae  circa 
ejus  incarnationem  agebantur,  et  circa  ministrationem  ejus  in  infantili  aetate 
constituti ;  unde  ibidem  subdit,  quod  «  per  medios  angelos  nuntiatur  Joseph 
a  patre  dispensata  Jesu  ad  Aegyptum  recessio,  et  rursum  ad  Judaeam  de 
Aegypto  traductio». 

Ad  tertium  dicendum,  quod  Filius  Dei  assumpsit  corpus  passibile,  ut  infra 
dicetur  (q.  14.  art.  1.):  sed  animam  perfectam  scientia,  et  gratia;  et  ideo 
corpus  ejus  convenienter  fuit  subjectum  impressioni  coelestium  corporum : 
anima  vero  ejus  non  fuit  subjecta  impressioni  coelestium  spirituum. 


QUAESTIO  XIII. 

DE  POTENTIA  ANIMAE  CHRISTI,  IN  QUATUOR  ARTICULOS  DIVISA. 

Deinde  considerandum  est  de  potentia  animae  Christi. 

Et  circa  hoc  quaeruntur  quatuor. 

Primo.  Utrum  habuerit  omnipotentiam  simpliciter. 

Secundo.  Utrum  habuerit  omnipotentiam  respectu  immutationis  creatu¬ 
rarum. 

Tertio.  Utrum  habuerit  omnipotentiam  respectu  proprii  corporis. 

Quarto.  Utrum  habuerit  omnipotentiam  respectu  executionis  suae  vo¬ 
luntatis. 


ARTICULUS  I.  82 

UTRUM  ANIMA  CHRISTI  HABUERIT  OMNIPOTENTIAM  SIMPLICITER. 

(Infr.  art.  3.  huj.  q.  et  q.  21.  art.  1.  ad.  1.  et  1.  Dist.  3.  q.  1.  art.  2.  q.  2. 
et  3.  Dist.  14.  q.  j.  art.  4.). 

Ad  primum  sic  proceditur.  Videtur,  quod  anima  Christi  habuerit  omni¬ 
potentiam:  dicit  enim  Ambros.  super  Luc.  (hab.  in  glos.  ord.  sup.  illud  Luc.  1.: 
hic  erit  magnus)'.  «Potentiam,  quam  Dei  Filius  naturaliter  habet,  homo  erat 
ex  tempore  accepturus»:  sed  hoc  praecipue  videtur  esse  secundum  animam, 
quae  est  potior  pars  hominis ;  cum  ergo  Filius  Dei  ab  aeterno  omnipotentiam 
habuerit,  videtur  quod  anima  Christi  ex  tempore  omnipotentiam  acceperit. 

2.  Praeterea.  Sicut  potentia  Dei  est  infinita,  ita  etiam  et  ejus  scientia:  sed 
anima  Christi  habet  omnium  scientiam,  quae  scit  Deus,  quodammodo,  ut  supra 
dictum  est  ( q .  10.  art.  2.) ;  ergo  etiam  habet  omnium  potentiam;  et  ita  est 
omnipotens. 

3.  Praeterea.  Anima  Christi  habet  omnem  scientiam:  sed  scientiarum 
quaedam  est  practica,  quaedam  speculativa ;  ergo  habet  eorum  quae  scit  scien- 

tiam  practicam,  ut  scilicet  sciat  facere  ea  quae  scit ;  et  sic  videtur,  quod 
omnia  facere  possit. 

Sed  contra.  Illud  quod  est  proprium  Dei,  non  potest  alicui  creaturae  con¬ 
venire:  sed  proprium  est  Dei  esse  omnipotentem,  secundum  illud  Exod.  15.: 
Iste  Deus  meus,  et  glorificabo  eum ;  et  postea  subditur :  Omnipotens  nomen  ejus , 
ergo  anima  Christi,  cum  sit  creatura,  non  habet  omnipotentiam. 

Respondeo  dicendum,  quod,  sicut  supra  dictum  est  ( q.  2.  art.  1.  et  2.), 
in  mysterio  Incarnationis  ita  facta  est  unio  in  persona,  quod  tamem  remansit 
distinctio  naturarum,  utraque  scilicet  natura  retinente  id  quod  sibi  est  pro¬ 
prium  :  potentia  autem  activa  cujuslibet  rei  sequitur  formam  ipsius,  quae  est 
principium  agendi:  forma  autem  vel  est  ipsa  natura  rei,  sicut  in  simplicibus, 
vel  est  constituens  ipsam  rei  naturam,  in  his  scilicet  quae  sunt  composita  ex 
materia,  et  forma;  unde  manifestum  est,  quod  potentia  activa  cujuslibet  rei 
consequitur  naturam  ipsius ;  et  per  hunc  modum  omnipotentia  consequenter 
se  habet  ad  divinam  naturam :  quia  enim  natura  divina  est  ipsum  esse  Dei 
incircumscriptum,  ut  patet  per  Dion.  5-  caP-  de  Div.  Noni.  (lect.  1.),  inde  est 
quod  habet  potentiam  activam  respectu  omnium,  quae  possunt  habere  ra¬ 
tionem  entis;  quod  est  habere  omnipotentiam:  sicut  et  quaelibet  alia  res 
habet  potentiam  activam  respectu  eorum,  ad  quae  se  extendit  perfectio  suae 
naturae ;  sicut  calidum  ad  calefaciendum ;  cum  igitur  anima  Christi  sit  pars 
humanae  naturae,  impossibile  est  quod  omnipotentiam  habeat. 

Ad  primum  ergo  dicendum,  quod  homo  accepit  ex  tempore  omnipoten¬ 
tiam,  quam  Filius  Dei  habuit  ab  aeterno  per  ipsam  unionem  personae ;  ex 
qua  factum  est,  ut  sicut  homo  dicitur  Deus,  ita  dicatur  omnipotens;  non 
quasi  sit  alia  omnipotentia  hominis,  quam  Filii  Dei,  sicut  nec  alia  deitas;  sed 
eo  quod  est  una  persona  Dei,  et  hominis. 

Ad  secundum  dicendum,  quod  alia  ratio  est  de  scientia,  et  de  potentia 
activa ;  sicut  quidam  dicunt :  nam  potentia  activa  consequitur  ipsam  naturam 
rei ;  eo  quod  actio  consideratur  ut  egrediens  ab  agente :  scientia  autem  non 
semper  habetur  per  ipsam  essentiam  vel  formam  scientis,  sed  potest  haberi 
per  assimilationen  scientis  ad  res  scitas  secundum  similitudines  susceptas: 
sed  haec  ratio  non  videtur  sufficere;  quia  sicut  aliquis  potest  cognoscere  per 
similitudinem  susceptam  ab  alio,  ita  etiam  potest  agere  per  formam  ab  alio 
susceptam:  sicut  aqua,  vel  ferrum  calefacit  per  calorem  susceptum  ab  igne; 
non  ergo  per  hoc  prohibetur,  quin,  sicut  anima  Christi  per  similitudines 
omnium  rerum  sibi  a  Deo  inditas  potest  omnia  cognoscere,  ita  per  easdem 
similitudines  possit  ea  facere;  est  igitur  ulterius  considerandum,  quod  id  quod 
a  superiori  natura  in  inferiori  recipitur,  habetur  per  inferiorem  modum,  non 
enim  calor  in  eadem  perfectione  et  virtute  recipitur  ab  aqua,  qua  est  in  igne ; 
quia  igitur  anima  Christi  inferioris  naturae  est,  quam  natura  divina,  simili¬ 
tudines  rerum  non  recipiuntur  in  ipsa  anima  Christi  secundum  eamdem  per¬ 
fectionem,  et  virtutem,  secundum  quam  sunt  in  natura  divina :  et  inde  est 
quod  scientia  animae  Christi  est  inferior  scientia  divina,  quantum  ad  modum 
cognoscendi;  quia  Deus  perfectius  cognoscit  res,  quam  anima  Christi;  et 
quantum  etiam  ad  numerum  scitorum ;  quia  anima  Christi  non  cognoscit 
omnia,  quae  Deus  potest  facere,  quae  tamen  Deus  cognoscit  scientia  sim¬ 
plicis  intelligentiae :  licet  cognoscat  omnia  praesentia,  praeterita,  et  futura, 
quae  Deus  cognoscit  scientia  visionis ;  et  similiter  similitudines  rerum  animae 
Christi  inditae  non  adaequant  virtutem  divinam  in  agendo ;  ut  scilicet  pos¬ 
sint  omnia  agere  quae  Deus  potest,  vel  etiam  eo  modo  agere  sicut  Deus 

a§V>  infinita  virtute,  cujus  creatura  non  est  capax ;  nulla  autem  res 

est,  ad  cujus  cognitionem  aliqualiter  habendam  requiratur  virtus  infinita,  licet 
aliquis  modus  cognoscendi  sit  virtutis  infinitae:  quaedam  tamen  sunt,  quae 
non  possunt  fieri  nisi  a  virtute  infinita;  sicut  creatio,  et  alia  hujusmodi,  ut 
patet  ex  his  quae  in  i.  dicta  sunt  (q.  45-)  >  ideo  anima  Christi,  quae  cum 
sit  creatura,  est  virtutis  finitae,  potest  quidem  omnia  cognoscere,  sed  non 
per  omnem  modum:  non  autem  potest  omnia  facere ;  quod  pertinet  ad  ratio- 
nem  omnipotentiae ;  et  inter  caetera  manifestum  est,  quod  non  potest  creare 
seipsam. 

Ad  tertium  dicendum,  quod  anima  Christi  habuit  et  scientiam  practicam, 
et  speculativam:  non  tamen  oportet,  quod  omnium  illorum  habeat  scientiam 
practicam,  quorum* habuit  scientiam  speculativam:  ad  scientiam  enim  spe¬ 
culativam  habendam  sufficit  sola  conformitas,  vel  assimilatio  scientis  ad  rem 
scitam :  ad  scientiam  autem  practicam  requiritur,  quod  formae  rerum,  quae 
sunt  in  intellectu,  sint  factivae:  plus  autem  est  habere  formam,  et  imprimere 
lormam  habitam  in  alterum,  quam  solum  habere  formam :  sicut  plus  est  lu¬ 
cere,  et  illuminare,  quam  solum  lucere;  et  inde  est,  quod  anima  Christi 
habet  quidem  speculativam  scientiam  creandi  (scit  enim  qualiter  Deus  creat), 
sed  non  habet  hujus  rei  scientiam  practicam  ;  quia  non  habet  scientiam  crea¬ 
tionis  factivam. 


ARTICULUS  II.  8j 

UTRUM  ANIMA  CHRISTI  HABUERIT  OMNIPOTENTIAM 
RESPECTU  IMMUTATIONIS  CREATURARUM. 

(q.  Dist.  14.  art.  4.). 

Ad  secundum  sic  proceditur.  Videtur,  quod  anima  Christi  habeat  omni¬ 
potentiam  respectu  immutationis  creaturarum :  dicit  enim  ipse  (Matth.  ult.) : 
Data  est  mihi  omnis  potestas  in  coelo,  et  in  terra:  sed  nomine  coeli,  et  terrae 
intelligitur  omnis  creatura;  ut  patet  cum  dicitur  Gen.  1.:  In  principio  creavit 
Dens  coelum,  et  terram-,  ergo  videtur,  quod  anima  Christi  habet  omnipoten¬ 
tiam  respectu  immutationis  creaturarum. 

2.  Praeterea.  Anima  Christi  est  perfectior  qualibet  creatura:  sed  quae¬ 
libet  creatura  potest  moveri  ab  aliqua  creatura:  dicit  enim  August.  in  3.  de 
Trin.  (cap.  4.),  quod  «  sicut  corpora  crassiora,  et  inferiora  per  subtiliora,  et 
potentiora  quodam  ordine  reguntur:  ita  omnia  corpora  per  spiritum  vitae 
et  spiritus  vitae  irrationalis  per  spiritum  vitae  rationalem,  et  spiritus  vitae, 
rationalis  desertor,  atque  peccator  per  spiritum  vitae  rationalem,  pium,  et 
justum  » :  anima  autem  Christi  etiam  ipsos  supremos  spiritus  movet,  illumi¬ 
nando  eos,  ut  dicit  Dion.  7.  cap.  Coei.  Hier.;  ergo  videtur,  quod  anima  Christi 
habeat  omnipotentiam  respectu  immutationis  creaturarum. 

3.  Praeterea.  Anima  Christi  habuit  plenissime  gratiam  miraculorum, 
seu  virtutum,  sicut  et  caeteras  gratias :  sed  omnis  immutatio  creaturae  potest 
ad  gratiam  miraculorum  pertinere;  cum  etiam  miraculose  coelestia  corpora 
a  suo  ordine  immutata  fuerint,  sicut  Dionysius  probat  in  Epist.  ad  Polycar- 
pum  (quae  est  j.);  ergo  anima  Christi  habuit  omnipotentiam  respectu  im¬ 
mutationis  creaturarum. 

Sed  contra  est,  quod  ejusdem  est  transmutare  creaturas,  cujus  est  res 
conservare:  sed  hoc  est  solius  Dei,  secundum  illud  Heb.  1.:  Portans  omni 

verbo  virtutis  suae;  ergo  solius  Dei  est  habere  omnipotentiam  respectu  im¬ 
mutationis  creaturarum ;  non  ergo  hoc  convenit  animae  Christi. 

Respondeo  dicendum,  quod  hic  duplici  distinctione  est  opus;  quarum 
prima  est  ex  parte  transmutationis  creaturarum;  quae  triplex  est:  una  quidem 
est  naturalis;  quae  scilicet  fit  a  proprio  agente  secundum  ordinem  naturae: 
alia  vero  est  miraculosa,  quae  fit  ab  agente  supernaturali  supra  consuetum 
ordinem, et  cursum  naturae,  sicut  resuscitatio  mortuorum:  tertia  autem  est, se¬ 
cundum  quod  omnis  creatura  vertibilis  est  in  nihil.  Secunda  autem  distinctio 
est  accipienda  ex  parte  animae  Christi;  quae  dupliciter  considerari  potest: 
uno  modo  secundum  propriam  naturam,  et  virtutem,  sive  naturalem,  sive  gra¬ 
tuitam:  alio  modo,  prout  est  instrumentum  Verbi  Dei  sibi  personaliter  uniti; 
si  ergo  loquamur  de  anima  Christi  secundum  propriam  naturam,  et  virtutem, 
sive  naturalem,  sive  gratuitam,  potentiam  habuit  ad  illos  effectus  faciendos, 
qui  sunt  animae  convenientes;  puta  ad  gubernandum  corpus,  et  ad  dispo¬ 
nendos  humanos  actus,  et  etiam  ad  illuminandum  per  gratiae,  et  scientiae 
plenitudinem  omnes  creaturas  rationales  ab  ejus  perfectione  deficientes,  per 
modum  quo  hoc  est  conveniens  creaturae  rationali:  si  autem  loquamur  de 
anima  Christi,  secundum  quod  est  instrumentum  Verbi  ei  uniti,  sic  habuit 
instrumentalem  virtutem  ad  omnes  immutationes  miraculosas  faciendas,  or¬ 
dinabiles  ad  Incarnationis  finem,  qui  est  instaurare  omnia,  sive  quae  in  coelis, 
sive  quae  in  terris  sunt:  immutationes  vero  creaturarum,  secundum  quod 
sunt  vertibiles  in  nihil,  correspondent  creationi  rerum;  prout  scilicet  produ¬ 
cuntur  ex  nihilo ;  et  ideo  sicut  solus  Deus  potest  creare ;  ita  solus  potest  crea¬ 
turas  in  nihilum  redigere ;  qui  etiam  solus  eas  in  esse  conservat,  ne  in  nihilum 
decidant;  sic  ergo  dicendum  est,  quod  anima  Christi  non  habet  omnipoten¬ 
tiam  respectu  immutationis  creaturarum. 

Ad  primum  ergo  dicendum,  quod,  sicut  Hieron.  dicit  (sup.  loc.  Matth.  cit. 
in  arg.),  «  illi  potestas  data  est,  qui  paulo  ante  crucifixus,  qui  sepultus  in  tu¬ 
mulo,  qui  postea  resurrexit  »,  idest  Christo,  secundum  quod  homo:  dicitur 
autem  illi  omnis  potestas  data,  ratione  unionis,  per  quam  factum  est,  ut 
homo  esset  omnipotens,  ut  supra  dictum  est  (art.  praec.  ad  i.):  et  quamvis 
hoc  ante  resurrectionem  innotuerit  Angelis :  post  resurrectionem  tamen  in¬ 
notuit  omnibus  hominibus,  ut  Remigius  dicit  (bab.  in  Cat.  aur.  D.  Th.):  tunc 
autem  dicuntur  res  fieri,  quando  innotescunt;  et  ideo  post  resurrectionem 
dicit  Dominus  sibi  datam  omnem  potestatem  in  coelo,  et  in  terra. 

Ad  secundum  dicendum,  quod  licet  omnis  creatura  sit  mutabilis  ab  alia 
creatura,  praeter  supremum  angelum,  qui  tamen  potest  illuminari  ab  anima 
Christi  .  non  tamen  immutatio  omnis,  quae  potest  fieri  circa  creaturam,  po¬ 
test  fieri  a  creatura;  sed  quaedam  immutationes  possunt  fieri  a  solo  Deo: 
quaecumque  tamen  immutationes  possunt  fieri  per  creaturas,  possunt  etiam 
fieri  per  animam  Christi,  secundum  quod  est  instrumentum  Verbi,  non  au¬ 
tem  secundum  propriam  naturam,  et  virtutem:  quia  quaedam  hujusmodi 
immutationum  non  pertinent  ad  animam,  neque  quantum  ad  ordinem  na¬ 
turae,  neque  quantum  ad  ordinem  gratiae. 

Ad  tertium  dicendum,  quod,  sicut  dictum  est  in  2.  (2-2.  q.  ijS.  art.  1. 
ad  !■)>  gratia  virtutum,  seu  miraculorum  datur  animae  alicujus  sancti,  non 
ut  propria  virtute  ei  conveniat  miracula  facere,  sed  ut  per  virtutem  divinam 
hujusmodi  miracula  fiant:  et  haec  quidem  gratia  excellentissime  data  est  ani¬ 
mae  Christi;  ut  scilicet  non  solum  ipse  miracula  faceret,  sed  etiam  ut  hanc 
gratiam  in  alios  transfunderet;  unde  dicitur  Matth.  10.,  quod,  convocatis  duo- 

decirn  discipulis,  dedit  eis  potestatem  spirituum  immundorum ,  ut  ejicerent  eos,  et 
curarent  omnem  languorem,  et  omnem  infirmitatem. 

ARTICULUS  III.  84 

UTRUM  ANIMA  CIIRISTI  HABUERIT  OMNIPOTENTIAM 
RESPECTU  PROPRII  CORPORIS. 

Ad  tertium  sic  proceditur.  Videtur,  quod  anima  Christi  habuerit  omni¬ 
potentiam  respectu  proprii  corporis:  dicit  enim  Damasc.  in  3.  lib.  ( Orth .  Fid. 
cap.  20.  et  23.3,  quod  «  omnia  naturalia  fuerunt  Christo  voluntaria,  volens 
enim  esurivit,  volens  sitivit,  volens  timuit,  volens  mortuus  est,  etc.»:  sed  ex 
hoc  Deus  dicitur  omnipotens,  quia  omnia  quaecumque  voluit  fecit;  ergo  vi¬ 
detur,  quod  anima  Christi  habuerit  omnipotentiam  respectu  naturalium  ope¬ 
rationum  proprii  corporis. 

2.  Praeterea.  In  Christo  fuit  perfectius  humana  natura,  quam' in  Adam: 
in  quo  secundum  originalem  justitiam,  quam  habuit  in  innocentiae  statu,  corpus 
habeat  omnino  subjectum  animae,  ut  nihil  in  corpore  posset  accidere  contra 
animae  voluntatem ;  ergo  multo  magis  anima  Christi  habuit  omnipotentiam 
respectu  sui  corporis. 

3.  Praeterea.  Ad  imaginationem  animae  naturaliter  corpus  immutatur; 
et  tanto  magis,  quanto  magis  anima  fuerit  fortis  imaginationis,  ut  in  1.  ha¬ 
bitum  est  (q.  117.  art  3.  ad  3.) :  sed  anima  Christi  habuit  virtutem  perfectissi¬ 
mam,  et  quantum  ad  imaginationem,  et  quantum  ad  alias  vires;  ergo  anima 
Christi  fuit  omnipotens  in  respectu  ad  corpus  proprium. 

Sed  contra  est,  quod  dicitur  Hebr.  2.,  quod  debuit  per  omnia  fratribus  as- 
similari,  et  praecipue  in  his  quae  pertinent  ad  conditionem  naturae  humanae: 
sed  ad  conditionem  humanae  naturae  pertinet,  quod  valetudo  corporis,  et 
ejus  nutritio,  et  augmentum  imperio  rationis,  seu  voluntatis  non  subdantur: 
quia  naturalia  soli  Deo,  qui  est  auctor  naturae,  subduntur ;  ergo  nec  in  Christo 
subdebantur;  non  igitur  anima  Christi  fuit  omnipotens  respectu  proprii  cor¬ 
poris. 

Respondeo  dicendum,  quod,  sicut  dictum  est  (art.praec.),animaChristi  potest 
dupliciter  considerari:  uno  modo  secundum  propriam  naturam,  et  virtutem;  et 
hoc  modo  sicut  non  poterat  immutare  exteriora  corpora  a  cursu,  et  ordine  na¬ 
turae  ;  ita  etiam  non  poterat  immutare  proprium  corpus  a  naturali  disposi¬ 
tione  :  quia  anima  Christi  secundum  propriam  naturam  habet  determinatam 
proportionem  ad  suum  corpus :  alio  modo  potest  considerari  anima  Christi, 
secundum  quod  est  instrumentum  unitum  Verbo  Dei  in  persona;  et  sic  sub¬ 
debatur  ejus  potestati  totaliter  omnis  dispositio  proprii  corporis.  Quia  tamen 
virtus  actionis  non  proprie  attribuitur  instrumento,  sed  principali  agenti,  talis 
omnipotentia  magis  attribuitur  ipsi  Verbo  Dei,  quam  animae  Christi. 

Ad  primum  ergo  dicendum,  quod  verbum  Damasc.  est  intelligendum  quan¬ 
tum  ad  voluntatem  Christi  divinam:  quia,  sicut  ipse  in  praecedentibus  dicit 
(cap.  14.  et  iy),  «  beneplacito  divinae  voluntatis  permittebatur  carni  pati,  et 
operari  quae  propria  ». 

Ad  secundum  dicendum,  quod  non  pertinebat  hoc  ad  originalem  justi¬ 
tiam,  quam  Adam  habuit  in  statu  innocentiae,  quod  anima  hominis  haberet 
virtutem  transmutandi  proprium  corpus  in  quamcumque  formam,  sed  quod 
posset  ipsum  conservare  absque  omni  nocumento ;  et  hanc  etiam  virtutem 


138 


QUAESTIO  XIII.  ARTICULUS  III. 


Christus  assumere  potuisset,  si  voluisset:  sed  cum  sint  tres  status  hominum, 
scilicet:  innocentiae ,  culpae,  et  gloriae,  sicut  de  statu  gloriae  assumpsit  com¬ 
prehensionem,  et  de  statu  innocentiae  immunitatem  a  peccato ,  ita  et  de  statu 
culpae  assumpsit  necessitatem  subjacendi  poenalitatibus  hujus  vitae,  ut  infra 
dicetur  (q.  14.  art.  2.). 

Ad  tertium  dicendum,  quod  imaginationi,  si  fuerit  fortis,  naturaliter 
obedit  corpus  quantum  ad  aliqua ;  puta  quantum  ad  casum  de  trabe  in  alto 
posita:  quia  imaginatio  nata  est  esse  principium  motus  localis,  ut  dicitur 
3.  de  An.  (tex.  48.  et  sequentib.):  similiter  etiam  quantum  ad  alterationem,  quae 
est  secundum  calorem,  et  frigus,  et  alia  consequentia:  eo  quod  ex  imagina¬ 
tione  consequenter  natae  sunt  consequi  animae  passiones,  secundum  quas 
movetur  cor;  et  sic  per  commotionem  spirituum  totum  corpus  alteratur;  aliae 
vero  dispositiones  corporales,  quae  non  habent  naturalem  ordinem  ad  ima¬ 
ginationem,  non  transmutantur  ab  imaginatione,  quantumcumque  sit  fortis ; 
puta  figura  manus,  vel  pedis,  vel  aliquid  simile. 


ARTICULUS  IV. 

UTRUM  ANIMA  CHRISTI  HABUERIT  OMNIPOTENTIAM 
RESPECTU  EXECUTIONIS  SUAE  VOLUNTATIS. 

Ad  quartum  sic  proceditur.  Videtur,  quod  anima  Christi  non  habuerit 
omnipotentiam  respectu  executionis  propriae  voluntatis:  dicitur  enim,  Marci  7., 
quod  ingressus  d§mum  neminem  voluit  scire,  et  non  potuit  latere;  non  ergo 
potuit  in  omnibus  exequi  propositum  suae  voluntatis. 

2.  Praeterea.  Praeceptum  est  signum  voluntatis,  ut  in  1.  dictum  est 
(q.  19.  art.  12.)  :  sed  Dominus  quaedam  facienda  praecepit,  quorum  contraria 
acciderunt:  dicitur  enim,  Matth.  9.,  quod  caecis  illuminatis  comminatus  est 
Jesus,  dicens:  Videte,  ne  quis  sciat:  Illi  autem  exeuntes  diffamaverunt  illum  per 
totam  terram  illam :  non  ergo  in  omnibus  potuit  exequi  propositum  suae  vo¬ 
luntatis. 

3.  Praeterea.  Id  quod  potest  aliquis  facere,  non  petit  ab  alio:  sed  Do¬ 
minus  petivit  a  Patre  orando  illud  quod  fieri  volebat:  dicitur  enim,  Lucae  6., 
quod  exiit  in  montem  orare,  et  erat  pernoctans  in  oratione  Dei;  ergo  non  potuit 
exequi  in  omnibus  propositum  suae  voluntatis. 

Sed  contra  est,  quod  dicit  August.  in  lib.  de  Q.Q,  veteris,  et  novi  Testa¬ 
menti  (q.  77.  in  prine.)  :  «  Impossibile  est,  ut  Salvatoris  voluntas  non  implea¬ 
tur;  nec  potest  velle,  quod  scit  fieri  non  debere  ». 

Respondeo  dicendum,  quod  anima  Christi  dupliciter  aliquid  voluit:  uno 
modo  quasi  per  se  implendum;  et  sic  dicendum  est,  quod  quidquid  voluit, 
potuit:  non  enim  conveniret  sapientiae  ejus,  ut  aliquid  vellet  per  se  facere, 
quod  suae  virtuti  non  subjaceret:  alio  modo  voluit  aliquid  ut  implendum  vir¬ 
tute  divina;  sicut  resuscitationem  proprii  corporis,  et  alia  hujusmodi  miracu- 
losa  opera:  quae  quidem  non  poterat  propria  virtute,  sed  secundum  quod  erat 
instrumentum  divinitatis,  ut  dictum  est  (art.  2.  huj.  q.). 

Ad  primum  ergo  dicendum,  quod,  sicut  August.  dicit  in  lib.  de  Q.Q..  ve¬ 
teris,  et  novi  Testamenti  (loc.  cit.),  «  quod  factum  est,  hoc  voluisse  dicendus 
est  Christus.  Advertendum  est  enim,  quod  illud  in  finibus  gestum  est  Gen¬ 
tilium,  quibus  adhuc  tempus  praedicandi  non  erat:  ultro  tamen  venientes  ad 
fidem  non  suscipere,  invidiae  erat:  a  suis  ergo  noluit  praedicari,  requiri  autem 

se  voluit :  et  ita  factum  est  »  ;  vel  potest  dici,  quod  haec  voluntas  Christi  non 
fuit  de  eo  quod  per  eam  fiendum  erat,  sed  de  eo  quod  erat  flendum  per  alios, 
quod  non  subjacebat  humanae  voluntati  ipsius ;  unde  in  Epistola  Agathonis 
Papae,  quae  est  recepta  in  sexta  Synodo  (Constant,  p.  gener.  6.  ad.  4.  a  med. 
epist.),  legitur:  «Ergone  ille  omnium  Conditor,  ac  Redemptor,  in  terris  la¬ 
tere  volens  non  potuit,  nisi  hoc  ad  humanam  ejus  voluntatem,  quam  tempo¬ 
raliter  est  dignatus  assumere,  redigatur?» 

Ad  secundum  dicendum,  quod,  sicut  Gregor,  dicit  19.  Moral.  (cap.  14.  a 
prine.),  per  hoc  quod  «Dominus  praecepit  taceri  virtutes  suas,  servis  suis  se 
sequentibus  exemplum  dedit,  ut  ipsi  quidem  virtutes  suas  occultari  deside¬ 
rent,  et  tamen  ut  alii  eorum  exemplo  proficiant,  prodantur  inviti »  ;  sic  ergo 
praeceptum  illud  designabat  voluntatem  ipsius,  qui  humanam  gloriam  refu¬ 
giebat,  secundum  illud  Joan.  8.:  Ego  gloriam  meam  non  quaero :  volebat  tamen 
absolute,  praesertim  secundum  divinam  voluntatem,  ut  publicaretur  miracu¬ 
lum  factum  propter  aliorum  utilitatem. 

Ad  tertium  dicendum,,  quod,  Christus  orabat,  et  pro  his  quae  virtute 
divina  fienda  erant,  et  pro  his  etiam  quae  humana  voluntate  erat  facturus; 
quia  virtus,  et  operatio  animae  Christi  dependebant  a  Deo,  qui  operatur  in 
nobis  velle,  et  perficere,  ut  dicitur  Philipp.  2. 


QUAESTIO  XIV. 

DE  DEFECTIBUS  CORPORIS  ASSUMPTIS  A  FILIO  DEI, 
IN  QUATUOR  ARTICULOS  DIVISA. 


Deinde  considerandum  est  de  defectibus,  quos  Christus  in  humana  natura 
assumpsit:  et  primo  de  defectibus  corporis;  secundo  de  defectibus  animae. 

Ciroa  primum  quaeruntur  quatuor. 

Primo.  Utrum  Filius  Dei  assumere  debuerit  in  humana  natura  corporis 
defectus. 

Secundo.  Utrum  assumpserit  necessitatem  his  defectibus  subjacendi. 

Tertio.  Utrum  hos  defectus  contraxerit. 

Quarto.  Utrum  omnes  hujusmodi  defectus  assumpserit. 

ARTICULUS  I.  86 

UTRUM  FILIUS  DEI  IN  HUMANA  NATURA  ASSUMERE  DEBUERIT 
CORPORIS  DEFECTUS. 

Dist.  ip.  q.  1.  art.  1.  et  Dist.  22.  q.  2.  art.  1.  q.  1.  corp.  et  lib.  4.  Contr.  g.  cap.  pp. 
et  opusc.  2.  cap.  226.). 

Ad  primum  sic  proceditur.  Videtur,  quod  Filius  Dei  non  debuerit  assumere 
humanam  naturam  cum  corporis  defectibus:  sicut  enim  anima  unita  est  per¬ 
sonaliter  Verbo  Dei,  ita  et  corpus:  sed  anima  Christi  habuit  omnimodam 

perfectionem,  et  quantum  ad  gratiam,' et  quantum  ad  scientiam,  ut  supra  di¬ 
ctum  est  (q.  7.  art.  9.  et  q.  9.  art.  1.);  ergo  etiam  corpus  ejus  debuit  esse  om¬ 
nibus  modis  perfectum,  nullum  in  se  habens  defectum. 

2.  Praeterea.  Anima  Christi  videbat  Verbum  Dei  ea  visione,  qua  beati 
vident,  ut  supra  dictum  est  (q.  9.  art.  2.),  et  sic  anima  Christi  erat  beata  :  sed 
ex  beatitudine  animae  glorificatur  corpus:  dicit  enim  Aug.  in  Epist.  ad  Dio- 
scorum  (j6,  nunc  11S.):  «  Tam  potenti  natura  Deus  fecit  animam,  ut  ex  ejus 
plenissima  beatitudine  redundet  etiam  in  inferiorem  naturam,  quae  est  cor¬ 
pus,  non  beatitudo  quae  fruentis,  et  intelligentis  est  propria,  sed  plenitudo 
sanitatis,  idest  incorruptionis  vigor»:  corpus  igitur  Christi  fuit  incorrupti¬ 
bile  et  absque  omni  defectu. 

3.  Praeterea.  Poena  consequitur  culpam:  sed  in  Christo  non  fuit  aliqua 
culpa,  secundum  illud  1.  Pet.  2.:  Qui  peccatum  non  fecit;  ergo  nec  defectus 
corporales,  qui  sunt  poenales,  in  eo  esse  debuerunt. 

4.  Praeterea.  Nullus  sapiens  assumit  id,  quod  impedit  ipsum  a  proprio 
fine:  sed  per  hujusmodi  defectus  corporales  multipliciter  videtur  impediri  finis 
Incarnationis:  primo  quidem,  quia  propter  hujusmodi  infirmitates  homines 
ab  ejus  cognitione  impediebantur,  secundum  illud  Isa.  53.:  Desideravimus  eum 
despectum ,  et  novissimum  virorum,  virum  dolorum,  et  scientem  infirmitatem :  et 
quasi  absconditus  vultus  ejus,  et  despectus:  unde  nec  reputavimus  eum:  secundo, 
quia  sanctorum  Patrum  desiderium  non  videtur  impleri,  ex  quorum  persona 
dicitur  Isa.  51.:  Consurge,  consurge,  induere  fortitudinem  brachium  Domini,  tertio, 
quia  congruentius  per  fortitudinem,  quam  per  infirmitatem  videbatur  et  po¬ 
testas  diaboli  posse  superari,  et  humana  infirmitas  posse  sanari:  non  ergo  vi- 
detui  conveniens  fuisse,  quod  Filius  Dei  humanam  naturam  assumpserit  cum 
corporalibus  infirmitatibus,  sive  defectibus. 

Sed  contra  est,  quod  dicitur  Heb.  2.:  In  eo,  in  quo  passus  est  ipse,  et  ten- 
tatus,  potens  est  et  eis  qui  tentantur,  auxiliari :  sed  ad  hoc  venit,  ut  nos  adju¬ 
varet,  unde  et  David  dicebat  Ps.  120.:  Levavi  oculos  meos  in  montes,  unde  ve¬ 
niet  auxilium  mihi ;  ergo  conveniens  fuit,  ut  Filius  Dei  carnem  assumpserit 
infirmitatibus  humanis  subjacentem,  ut  in  ea  possit  pati,  et  tentari,  et  sic 
auxilium  nobis  ferre. 

Respondeo  dicendum,  conveniens  fuisse,  corpus  assumptum  a  Filio  Dei 
humanis  infirmitatibus,  et  defectibus  subjacere.  Et  praecipue  propter  tria: 
primo  quidem,  quia  ad  hoc  Filius  Dei,  came  assumpta,  venit  in  mundum,  ut 
pro  peccato  humani  generis  satisfaceret:  unus  autem  pro  peccato  alterius 
satisfacit,  dum  poenam  pro  peccato  alterius  debitam  in  se  suscipit:  hujusmodi 
autem  defectus  corporales,  scilicet  mors,  fames,  sitis,  et  hujusmodi  suntpoena 
peccati,  quod  est  in  mundum  per  Adam  introductum,  secundum  illud  Rom.  5.: 
Per  unum  hominem  peccatum  intravit  in  mundum,  et  per  peccatum  mors ;  unde 
conveniens  fuit  quantum  ad  finem  Incarnationis,  quod  hujusmodi  poenalita- 
tes  in  nostra  natura  susciperet  vice  nostra,  secundum  illud  Isa.  53.:  Vere  lan¬ 
guores  nostros  ipse  tulit:  secundo  propter  fidem  Incarnationis adstruendam :  cum 
emm  natura  humana  non  aliter  esset  nota  hominibus,  nisi  prout  hujusmodi 
corporalibus  defectibus  subjacet,  si  sine  his  defectibus  Filius  Dei  humanam 
naturam  assumpsisset,  videretur  non  fuisse  verus  homo,  nec  veram  carnem 
habuisse,  sed  phantasticam,  ut  Manichaei  posuerunt ;  et  ideo,  ut  dicitur  Philip.  2.: 
Exinanivit  semetipsum,  formam  servi  accipiens,  in  similitudinem  hominum  factus,  et 
habita  inventus  ut  homo  :  unde  et  B.  Thomas  per  aspectum  vulnerum  est  ad 
fidem  revocatus,  ut  dicitur  Joan.  20. :  tertio  propter  exemplum  patientiae  quod 

nobis  exhibet,  passiones,  et  defectus  humanos  fortiter  tolerando,  unde  dici¬ 
tur  Hebr.  12.:  Sustinuit  a  peccatoribus  adversus  semetipsum  contradictionem,  ut 
non  fatigemini  animis  vestris  deficientes. 

.  PRIMU_M  erg°_  dicendum,  quod  satisfactio  pro  peccatis  alterius  habet 
quidem,  quasi  materiam,  poenas  quas  aliquis  pro  peccato  alterius  sustinet: 
sed  pro  principio  habet  habitum  animae,  ex  quo  inclinatur  ad  volendum 
satisfacere  pro.  alio,  et  ex  quo  satisfactio  efficaciam  habet;  non  enim  esset 
efficax  satisfactio,  nisi  ex  charitate  procederet,  ut  infra  dicetur  (vid.  Supplem, 
q.  14.  art.  2.);  et  ideo  oportuit,  animam  Christi  perfectam  esse  quantum  ad 
habitum  scientiarum,  et  virtutum,  ut  haberet  facultatem  satisfaciendi ;  et  quod 
corpus  ejus  esset  subjectum  infirmitatibus,  ut  ei  satisfactionis  materia  non 
deesset. 

Ad  secundum  dicendum,  quod  secundum  naturalem  habitudinem,  quae 
est  inter  animam,  et  corpus,  ex  gloria  animae  redundat  gloria  ad  corpus  : 
sed  haec  naturalis  habitudo  in  Christo  subjacebat  voluntati  divinitatis  ipsius, 
ex  qua  factum  est  quod  beatitudo  remaneret  in  anima,  et  non  derivaretur  ad 
corpus  :  sed  caro. pateretur,  quae  conveniunt  naturae  passibili,  secundum  illud 
quod  Damasc.  dicit  (iib.  3.  Ortis.  Fid.  cap.  13.),  quod  «  beneplacito  divinae 
voluntatis  permittebatur  carni  pati,  et  operari  quae  propria». 

Ad  tertium  dicendum,  quod  poena  semper  sequitur  culpam  actualem, 
vel  originalem,  quandoque  quidem  ejus  qui  punitur,  quandoque  autem  alterius, 
piro  quo  ille  qui  poenas  patitur,  satisfacit;  et  ita  accidit  in  Christo,  secun¬ 
dum  illud  Isa.  53.:  Ipse  vulneratus  est  propter  iniquitates  nostras,  attritus  est 
propter  scelera  nostra. 

Ad  quartum  dicendum,  quod  infirmitas  assumpta  a  Christo  non  impe¬ 
divit  finem  Incarnationis,  sed  maxime  promovit,  ut  dictum  tst  (in  corp.  art.); 
et  quamvis  per  hujusmodi  infirmitates  absconderetur  ejus  divinitas;  manife¬ 
stabatur  tamen  humanitas,  quae  est  via  ad  divinitatem  perveniendi,  secundum 
illud  Rom.  5.:  Accessum  habemus  per  Jesum  Christum  ad  Deum',  desiderabant 
autem  antiqui  Patres  in  Christo  non  quidem  fortitudinem  corporalem,  sed 
spiritualem,  per  quam  et  diabolum  vicit,  et  humanam  infirmitatem  sanavit. 


ARTICULUS  II.  87 

UTRUM  CHRISTUS  NECESSITATEM  HIS  DEFECTIBUS  SUBJACENDI 

ASSUMPSERIT. 

(Infr.  q.  13.  art.  3.  ad  1.  et  3.  Dist.  13.  q.  1.  art.  1.). 

Ad  secundum  sic  proceditur.  Videtur,  quod  Christus  non  ex  necessitate 
his  defectibus  subjacuerit:  dicitur  enim  Isa.  53.:  Oblatus  est,  quia  ipse  voluit; 
et  loquitur  de  oblatione  ad  passionem :  sed  voluntas  opponitur  necessitati ; 
ergo  Christus  non  ex  necessitate  subjacuit  corporalibus  defectibus. 

2.  Praeterea.  Damasc.  dicit  in  3.  Iib.  (Orth.  Fid.  cap.  20.) :  «  Nihil  coa¬ 
ctum  in  Christo  consideratur,  sed  omnia  voluntaria  »:  sed  quod  est  volunta¬ 
rium,  non  est  necessarium;  ergo  hujusmodi  defectus  non  luerunt  ex  neces¬ 
sitate  in  Christo. 

3.  Praeterea.  Necessitas  infertur  ab  aliquo  potentiori:  sed  nulla  creatura 
est  potentior,  quam  anima  Christi,  ad  quam  pertinebat  proprium  corpus  con 

servare;  ergo  hujusmodi  defectus,  seu  infirmitates  non  fuerunt  in  Christo  ex 

Sed  contra  est,  quod  Apost.  dicit  Rom.  8. :  Misit  Deus  Filium  suum  in 
similitudinem  carnis  peccati:  sed  conditio  carnis  peccati  est,  quod  habeat  ne¬ 
cessitatem  moriendi,  et  sustinendi  alias  hujusmodi  passiones ;  ergo  talis  neces¬ 
sitas  sustinendi  hoc  defectus  fuit  in  carne  Christi. 

Respondeo  dicendum,  quod  duplex  est  necessitas  :una  quidem  coactionis, 
quae  fit  ab  agente  extrinseco;  et  haec  quidem  necessitas  contrariatur  et  na¬ 
turae,  et  voluntati;  quorum  utrumque  est  principium  intrinsecum:  alia  autem 
est  necessitas  naturalis,  quae  consequitur  principia  naturalia,  puta  formam ; 
sicut  necessarium  est  ignem  calefacere:  vel  materiam;  sicut  necessarium  est 
corpus  ex  contrariis  compositum  dissolvi:  secundum  igitur  hanc  necessita¬ 
tem,  quae  consequitur  materiam,  corpus  Christi  subjectum  fuit  necessitati  mor¬ 
tis,  et  aliorum  hujusmodi  defectuum;  quia,  sicut  dictum  est  (art.praec.  ad  2.), 
beneplacito  divinae  voluntatis  carni  Christi  permittebatur  agere,  et  pati  quae 
propria :  haec  autem  necessitas  causatur  ex  principiis  carnis  humanae,  ut  di¬ 
ctum  est  (hic  supr.)  :  si  autem  loquamur  de  necessitate  coactionis,  secundum 
quidem  quod  repugnat  naturae  corporali,  sic  iterum  corpus  Cliriti  secundum 
conditionem  propriae  naturae  necessitati  subjacuit  et  clavi  perforantis,  et 
flagelli  percudentis :  secundum  vero  quod  necessitas  talis  repugnat  voluntati, 
manifestum  est  quod  in  Christo  non  fuit  necessitas  horum  defectuum, neque 
per  respectum  ad  divinam  voluntatem,  neque  per  respectum  ad  voluntatem 
humanam  Christi  absolute,  prout  sequitur  rationem  deliberantem,  sed  solum 
secundum  naturalem  motum  voluntatis;  prout  scilicet  naturaliter  retugit 

mortem,  et  etiam  corporis  nocumenta. 

Ad  primum  ergo  dicendum,  quod  Christus  dicitur  oblatus,  quia  voluit ,  et 
voluntate  divina,  et  voluntate  humana  deliberata:  licet  mors  esset  contra  na¬ 
turalem  motum  voluntatis  humanae,  ut  Damasc.  dicit  (lib.  5.  Orth.  Fid.  cap.  23. 


et  24.). 

Ad  secundum  patet  responsio  ex  dictis  (in  corp.). 

Ad  tertium  dicendum,  quod  nihil  fuit  potentius,  quam  anima  Christi 
absolute:  nihil  tamen  prohibet,  aliquid  fuisse  potentius  quantum  ad  hunc  ef¬ 
fectum;  sicut  clavus  ad  perforandum;  et  hoc  dico,  secundum  quod  anima 
Christi  consideratur  secundum  propriam  naturam,  et  virtutem. 


ARTICULUS  III.  88 

UTRUM  CHRISTUS  DEFECTUS  CORPORALES  CONTRAXERIT. 

(3.  Dist.  ip.  q.  1.  art.  3.  et  Dist.  21.  q.  2.  art.  2.  corp. 
et  opusc.  2.  cap.  226.). 

Ad  tertium  sic  proceditur.  Videtur,  quod  Christus  defectus  corporales 
contraxerit:  illud  enim  contrahere  dicimur,  quod  simul  cum  natura  ex  ori¬ 
gine  trahimus :  sed  Christus  simul  cum  natura  humana  defectus,  et  infirmi¬ 
tates  corporales  per  suam  originem  traxit  a  matre,  cujus  caro  hujusmodi 
defectibus  subjacebat;  ergo  videtur,  quod  hos  defectus  contraxerit. 

2.  Praeterea.  Id  quod  ex  principiis  naturae  causatur,  simul  cum  natura 
trahitur;  et  ita  contrahitur:  sed  hujusmodi  poenalitates  causantur  ex  prin 
cipiis  naturae  humanae;  ergo  eas  Christus  contraxit. 

5.  Praeterea.  Secundum  hujusmodi  defectus  Christus  aliis  hominibus 
similatur,  ut  dicitur  Hebr.  2. :  sed  alii  homines  hujusmodi  defectus  contrahunt; 
ergo  videtur,  quod  etiam  Christus  hujusmodi  defectus  contraxerit. 

Sed  contra  est,  quod  hujusmodi  defectus  contrahuntur  ex  peccato,  se¬ 
cundum  illud  Rom.  5.:  Per  imum  hominem  peccatum  intravit  in  hunc  mundum, 
et  per  peccatum  mors:  sed  in  Christo  non  habuit  locum  peccatum;  ergo  hu¬ 
jusmodi  defectus  Christus  non  contraxit. 

Respondeo  dicendum,  quod  in  verbo  contrahendi  intelligitur  ordo  effe¬ 
ctus  ad  causam;  ut  scilicet  illud  dicatur  contrahi,  quod  simul  cum  sua  causa 
ex  necessitate  trahitur;  causa  autem  mortis,  et  horum  defectuum  in  humana 
natura  est  peccatum  :  quia  per  peccatum  mors  intravit  in  hunc  mundum,  ut  di¬ 
citur  Rom.  5.:  et  ideo  illi  proprie  dicuntur  hos  defectus  contrahere,  qui  ex 
debito  peccati  hos  defectus  incurrunt:  Christus  autem  hos  defectus  non  ha¬ 
buit  ex  debito  peccati:  quia,  ut  August.  dicit  exponens  illud  Joan.  3.:  «  Qui 
de  sursum  venit,  super  omnes  est  (hab.  in  Glos,  ord.);  de  sursum  venit  Christus, 
idest  de  altitudine  naturae  humanae,  quam  habuit  ante  peccatum  primi  ho¬ 
minis  »:  accepit  enim  naturam  humanam  absque  peccato  in  illa  puritate,  in 
qua  erat  in  statu  innocentiae ;  et  simili  modo  potuisset  assumere  humanam 
naturam  absque  defectibus;  sic  igitur  patet,  quod  Christus  non  contraxit  hos 
defectus,  quasi  ex  debito  peccati  eos  suscipiens,  sed  ex  propria  voluntate. 

Ad  primum  ergo  dicendum,  quod  caro  Virginis  concepta  fuit  in  originali 
peccato:  et  ideo  hos  defectus  contraxit:  sed  caro  Christi  ex  Virgine  assum¬ 
psit  naturam  absque  culpa;  et  similiter  potuisset  naturam  assumere  absque 
poena:  sed  voluit  suscipere  poenam  propter  opus  nostrae  redemptionis  im¬ 
plendum,  ut  dictum  est  (art.  1.  huj.  q.) ;  et  ideo  habuit  hujusmodi  defectus, 
non  contrahendo,  sed  voluntarie  assumendo. 

Ad  secundum  dicendum,  quod  causa  mortis,  et  aliorum  corporalium  de¬ 
fectuum  in  humana  natura  est  duplex :  una  quidem  remota,  quae  accipitur  ex 
parte  principiorum  materialium  humani  corporis,  inquantum  est  ex  contra¬ 
riis  compositum:  sed  haec  causa  impediebatur  per  originalem  justitiam;  et 
ideo  proxima  causa  mortis,  et  aliorum  defectuum  est  peccatum,  per  quod 
subtracta  est  originalis  justitia;  et  propter  hoc  quia  Christus  fuit  sine  pec¬ 
cato,  dicitur  non  contraxisse  hujusmodi  defectus,  sed  voluntarie  assumpsisse. 

Ad  tertium  dicendum,  quod  Christus  in  hujusmodi  defectibus  assimilatus 
est  aliis  hominibus  quantum  ad  qualitatem  defectuum,  non  autem  quantum 
ad  causam;  et  ideo  Christus  non  contraxit  hujusmodi  defectus,  sicut  alii. 

ARTICULUS  IV.  89 

UTRUM  CHRISTUS  OMNES  DEFECTUS  CORPORALES  HOMINUM 
ASSUMERE  DEBUERIT. 

(Supr.  q.  12.  art.  4.  ad  q.  et  infr.  q.  15.  art.  1.  corp. 
et  q.  46.  art.  3.  ad  1.  et  3.  Dist.  iy  q.  1.  art.  2.  et  Dist.  22.  q.  2.  art.  1.  q.  1.  corp. 
et  lib.  4.  Contr.  g.  cap.  33.  n.  11.  et  opusc.  2.  cap.  226.  et  238.). 

Ad  quartum  sic  proceditur.  Videtur,  quod  Christus  omnes  defectus  cor¬ 
porales  hominum  assumere  debuerit:  dicit  enim  Damascenus  (lib. 3.  Orth.  Fid. 
cap.  6.  et  iS.  a  prine.):  «  Quod  est  inassumptibile,  est  incurabile  »:  sed  Chri¬ 
stus  venerat  omnes  defectus  nostros  curare ;  ergo  omnes  defectus  nostros  as¬ 
sumere  debuit. 

2.  Praeterea.  Dictum  est  (ari.  1.  huj.  q.),  quod  ad  hoc  quod  Christus  pro 
nobis  satisfaceret,  debuit  habere  habitus  perfectivos  in  anima,  et  defectus  in 
corpore:  sed  Christus  ex  parte  animae  assumpsit  plenitudinem  omnis  gra¬ 
tiae;  ergo  ex  parte  corporis  debuit  assumere  omnes  defectus. 

3.  Praeterea.  Inter  omnes  defectus  corporales  praecipuum  locum  tenet 
mors:  sed  Christus  mortem  assumpsit;  ergo  multo  magis  omnes  alios  defectus 
assumere  debuit. 

Sed  contra  est,  quod  contraria  non  possunt  simul  fieri  in  eodem :  sed 
quaedam  infirmitates  sunt  sibi  ipsis  contrariae,  utpote  ex  contrariis  principiis 
causatae;  ergo  non  potuit  esse,  quod  Christus  omnes  infirmitates  humanas 
assumeret. 

Respondeo  dicendum,  quod,  sicut  dictum  est  (art  1.  et  2.  huj.  q.),  Chri¬ 
stus  defectus  humanos  assumpsit  ad  satisfaciendum  pro  peccato  humanae 
naturae;  ad  quod  requirebatur,  quod  haberet  perfectionem  scientiae,  et  gra¬ 
tiae  in  anima;  illos  ergo  defectus  Christus  assumere  debuit,  qui  consequuntur 
ex  peccato  communi  totius  naturae,  nec  tamen  repugnant  perfectioni  scien¬ 
tiae,  et  gratiae;  sic  igitur  non  fuit  conveniens,  ut  omnes  defectus,  seu  infir¬ 
mitates  humanas  assumeret.  Sunt  enim  quidam  defectus,  qui  repugnant  per¬ 
fectioni  scientiae,  et  gratiae  :  sicut  ignorantia,  pronitas  ad  malum,  et  difficultas 
ad  bonum:  quidam  autem  defectus  sunt,  qui  non  consequuntur  communiter 
totam  humanam  naturam  propter  peccatum  primi  parentis,  sed  causantur  in 
aliquibus  hominibus  ex  quibusdam  particularibus  causis:  sicut  lepra,  et  morbus 
caducus,  et  alia  hujusmodi:  qui  quidem  defectus  quandoque  causantur  ex  culpa 
hominis,  puta  ex  inordinato  victu:  quandoque  autem  ex  defectu  virtutis  for- 
mativae:  quorum  neutrum  convenit  Christo:  quia  et  caro  ejus  de  Spiritu 
Sancto  concepta  est,  qui  est  infinitae  sapientiae,  et  virtutis,  errare,  et  defi¬ 
cere  non  potens:  et  ipse  nihil  inordinatum  in  regimine  suae  vitae  exercuit. 
Sunt  autem  tertii  defectus,  qui  in  omnibus  hominibus  communiter  inveniuntur 
ex  peccato  primi  parentis:  sicut  mors,  fames,  sitis,  et  alia  hujusmodi ;  et  hos 
defectus  omnes  Christus  suscepit,  quos  vocat  Damascenus  ( lib .  1.  Orth.  Fid. 
cap .  14.  et  lib.  3.  cap.  20.),  naturales ,  et  iudetractibiles  passiones:  naturales  qui¬ 
dem,  quia  consequuntur  communiter  totam  naturam  humanam:  indetracti- 
biles  autem,  quia  defectum  scientiae,  et  gratiae  non  important. 

Ad  primum  ergo  dicendum,  quod  omnes  particulares  defectus  hominum 
causantur  ex  corruptibilitate  et  passibilitate  corporis,  superadditis  quibusdam 
particularibus  causis ;  et  ideo  cum  Christus  curaverit  passibilitatem,  et  cor¬ 
ruptibilitatem  corporis  nostri,  per  hoc  quod  eam  assumpsit,  ex  consequenti 
omnes  alios  defectus  curavit. 

Ad  secundum  dicendum,  quod  plenitudo  omnis  gratiae,  et  scientiae  ani¬ 
mae  Christi  secundum  se  debebatur  ex  hoc  ipso,  quod  erat  a  Verbo  Dei  as¬ 
sumpta;  et  ideo  absolute  omnem  plenitudinem  sapientiae,  et  gratiae  Christus 
assumpsit:  sed  defectus  nostros  dispensative  assumpsit,  ut  pro  peccato  nostro 
satisfaceret,  non  quia  ei  secundum  se  competerent;  et  ideo  non  oportuit,  quod 
omnes  assumeret,  sed  solum  illos  qui  sufficiebant  ad  satisfaciendum  pro  pec¬ 
cato  totius  humanae  naturae. 

Ad  tertium  dicendum,  quod  mors  in  omnes  homines  advenit  ex  pec¬ 
cato  primi  parentis:  non  autem  quidam  alii  defectus  licet  sint  morte  mino¬ 
res;  unde  non  est  similis  ratio. 

QUAESTIO  XV. 

DE  DEFECTIBUS  ANIMAE  A  CHRISTO  ASSUMPTIS, 

IN  DECEM  ARTICULOS  DIVISA. 

Deinde  considerandum  est  de  defectibus  pertinentibus  ad  animam. 


Et  circa  hoc  quaeruntur  decem. 


Primo.  Utrum  in  Christo  fuerit  peccatum. 

Secundo.  Utrum  in  eo  fuerit  fomes  peccati. 

Tertio.  Utrum  in  eo  fuerit  ignorantia. 

Quarto.  Utrum  anima  ejus  fuerit  passibilis. 

Quinto.  Utrum  in  eo  fuerit  dolor  sensibilis. 

Sexto.  Utrum  in  eo  fuerit  tristitia. 

Septimo.  Utrum  in  eo  fuerit  timor. 

Octavo.  Utrum  in  eo  fuerit  admiratio. 

Nono.  Utrum  in  eo  fuerit  ira. 

Decimo.  Utrum  simul  fuerit  viator,  et  comprehensor. 


ARTICULUS  I. 


UTRUM  IN  CHRISTO  FUERIT  PECCATUM?*-^  ' 


(Infr.  q.  31.  art.  7.  et  3.  Dist.  6.  q.  1.  corp.  et  Dist.  12.  q.  2.  per  tot. 
et  Ouodl.  4.  q.  11.  art.  1.). 

Ad  primum  sic  proceditur.  Videtur,  quod  in  Christo  fuerit  peccatum:  di¬ 
citur  enim  in  Psalm.  21 :  Deus,  Deus  meus,  respice  in  me:  quare  me  dereliquisti ? 
longe  a  salute  mea  verba  delictorum  meorum:  sed  haec  verba  dicuntur  ex  persona 
ipsius  Christi,  ut  patet  ex  hoc,  quod  ipse  ea  in  cruce  protulit;  ergo  videtur, 
quod  in  Christo  fuerint  delicta. 

2.  Praeterea.  Rom.  5.  dicit  Apostolus,  quod  in  Adam  omnes  peccaverunt ; 
quia  scilicet  in  eo  originaliter  fuerunt :  sed  Christus  etiam  originaliter  fuit  in 
Adam;  ergo  in  eo  peccavit. 

3.  Praeterea.  Apostolus  dicit  Hebr.  2.,  quod  ineo,  in  quo  Christus  passus 
est,  et  tentatus,  potens  est  et  his  qui  tentantur,  auxiliari :  sed  maxime  indigeba¬ 
mus  auxilio  ejus  contra  peccatum;  ergo  videtur,  quod  ineo  fuerit  peccatum. 

4.  Praeterea.  2  ad  Cor.  5.  dicitur,  quod  Deus  eum,  qui  non  noverat  pec¬ 
catum,  scilicet  Christum,  pro  nobis  peccatum  fecit :  sed  illud  vere  est,  quod  a 
Deo  factum  est;  ergo  in  Christo  vere  fuit  peccatum. 

5.  Praeterea.  Sicut  August.  dicit  in  libro  de  agone  Christiano  (cap.  11.), 
«  in  homine  Christo  se  nobis  ad  exemplum  vitae  praebuit  Filius  Dei»:  sed 
homo  indiget  exemplo  non  solum  ad  recte  vivendum,  sed  etiam  ad  hoc  quod 
poeniteat  de  peccatis;  ergo  videtur,  quod  in  Christo  debuerit  esse  peccatum, 
ut  de  peccatis  poenitendo,  poenitentiae  nobis  daret  exemplum. 

S.  Thomae  Summa  Theologica.  Vol.  IV.  IA 

Sed  cqntra  est,  quod  ipse  dicit  Joan.  8.:  Qui  ex  vobis  arguet  me  de 

^  Respondeo  dicendum,  quod,  sicut  supra  dictum  est  (art.  i.  et  2.  huj.  q.), 
Christus  suscepit  defectus  nostros,  ut  pro  nobis  satisfaceret,  et  ut  veritatem 
humanae  naturae  comprobaret,  et  ut  nobis  fieret  exemplum  virtutis.  Secun¬ 
dum  quae  tria  manifestum  est,  quod  defectum  peccati  assumere  non  debuit. 
primo  quidem,  quia  peccatum  nihil  operatur  ad  satisfactionem  quinimmo 
virtutem  satisfactionis  impedit;  quia,  ut  dicitur  Eccli.  34-:  Dona  iniquorum  non 
probat  Altissimus;  similiter  etiam  ex  peccato  non  demonstratur  ventas  iu- 
manae  naturae;  quia  peccatum  non  pertinet  ad  humanam  naturam,  cujus 
Deus  est  causa,  sed  magis  est  contra  naturam  per  seminationem  diaboli  in¬ 
troductum,  ut  Damascenus  dicit  (lib.  2.  Orth.  Fid.  cap.  30.  et  lib.  3.  cap.  20). 
tertio,  quia  peccando  exemplum  virtutis  praebere  non  potuit,  cum  peccatum 
contrarietur  virtuti;  et  ideo  Christus  nullo  modo  assumpsit  defectum  peccati, 
nec  originalis,  nec  actualis,  secundum  illud  quod  dicitur  1.  Pet.  2.:  Qui  pec¬ 
catum  non  fecit ,  etc.  .  . 

Ad  primum  ergo  dicendum,  quod,  sicut  Damascenus  dicit  m  3*  hb.  (Uith. 
Fid.  cap.  23.),  dupliciter  dicitur  aliquid  de  Christo:  uno  modo  secundum  pro¬ 
prietatem  naturalem,  et  hypostaticam:  sicut  dicitur,  quod  Deus  factus  est 
homo,  et  quod  passus  est  pro  nobis:  alio  modo  secundum  proprietatem  per¬ 
sonalem,  et  habitudinalem :  prout  scilicet  aliqua  dicuntur  de  ipso  in  persona 
nostra,  quae  sibi  secundum  se  nullo  modo  conveniunt;  unde  et  inter  septem 
regulas  Ticonii,  quas  Augustinus  ponit  in  3.  de  Doctr.  Christ.  (cap.  31.), 
prima  ponitur  de  Domino ,  et  ejus  corpore,  cum  scilicet  Christi  et  Ecclesiae  una 
persona  aestimatur;  et  secundum  hoc  Christus  ex  persona  membrorum  suo¬ 
rum  loquens  dicit  Ps.  21.:  Verba  delictorum  meorum,  non  quod  in  ipso  capite 
delicta  fuerint. 

Ad  secundum  dicendum,  quod,  sicut  dicit  August.  10.  super  Gen..  ad  lit. 
(cap.  ip.  et  20.),  non  eodem  omni  modo  Christus  fuit  in  Adam,  et  in  aliis 
Patribus,  quo  nos  ibi  fuimus :  nos  enim  fuimus  in  Adam  secundum  semina¬ 
lem  rationem,  et  secundum  corpulentam  substantiam;  quia  scilicet  ut  ipse 
ibidem  dicit,  « cum  sit  in  semine,  et  visibilis  corpulentia,  et  invisibilis  ratio, 
utrumque  cucurrit  ex  Adam :  sed  Christus  visibilem  carnis  substantiam  de 
carne  Virginis  sumpsit:  ratio  vero  conceptionis  ejus  non  a  semine  virili,  sed 
longe  aliter,  ac  desuper  venit »  ;  unde  non  fuit  in  Adam  secundum  seminalem 
rationem,  sed  solum  secundum  corpulentam  substantiam ;  et  ideo  Christus 
non  accepit  active  ab  Adam  humanam  naturam,  sed  solum  materialiter,  active 
vero  a  Spiritu  Sancto:  sicut  et  ipse  Adam  materialiter  sumpsit  corpus  ex 
limo  terrae,  active  autem  a  Deo ;  et  propter  hoc  Christus  non  peccavit  in 
Adam,  in  quo  fuit  solum  secundum  materiam. 

Ad  tertium  dicendum,  quod  Christus  ex  sua  tentatione,  et  passione  nobis 
auxiliatus  est,  pro  nobis  satisfaciendo:  sed  peccatum  non  cooperatur  ad  sa¬ 
tisfactionem,  sed  magis  ipsam  impedit,  ut  dictum  est  (in  corp.  art.  et  q.  4. 
art.  6.  ad  2.);  et  ideo  non  oportuit,  quod  peccatum  in  se  haberet,  sed  omnino 
esset  purus  a  peccato :  alioquin  poena,  quam  sustinuit,  fuisset  sibi  debita  pro 
proprio  peccato. 

Ad  quartum  dicendum,  quod  Deus  fecit  Christum  peccatum,  non  quidem 
ut  in  se  peccatum  haberet,  sed  quia  fecit  eum  hostiam  pro  peccato ;  sicut  et 
Oseae  4.  dicitur:  Peccata  populi  mei  comedent,  scilicet  Sacerdotes,  qui  secun¬ 
dum  legem  comedebant  hostias  pro  peccato  oblatas ;  et  secundum  hunc  mo- 

dum  dicitur  Isa.  53.,  quod  Dominus  posuit  in  eo  iniquitatem  omnium:  quia 
scilicet  eum  tradidit,  ut  esset  hostia  pro  peccatis  omnium  hominum:  vel  fecit 
eum  peccatum,  idest  habentem  similitudinem  carnis  peccati,  ut  dicitur  Rom.  8.; 
et  hoc  propter  corpus  passibile,  et  mortale,  quod  assumpsit. 

Ad  quintum  dicendum,  quod  poenitens  laudabile  exemplum  dare  potest, 
non  ex  eo  quod  peccavit,  sed  in  hoc  quod  voluntarie  poenam  sustinet  pro 
peccato;  unde  Christus  dedit  maximum  exemplum  poenitentibus,  dum  non 
pro  peccato  proprio,  sed  pro  peccatis  aliorum  voluit  poenam  subire. 


ARTICULUS  II.  9I 

UTRUM  IN  CHRISTO  FUERIT  FOMES  PECCATI. 

(Infr.  q.  27.  art.  3.  corp.  ei  ad  1.  et  3.  Dist.  iy.  art.  1.  q.  2.  ad  4. 
et  opusc.  2.  cap.  226.). 

Ad  secundum  sic  proceditur.  Videtur,  quod  in  Christo  fuerit  fomes  pec¬ 
cati  :  ab  eodem  enim  principio  derivatur  fomes  peccati,  et  passi.bilitas  cor¬ 
poris,  sive  mortalitas;  scilicet  ex  subtractione  originalis  justitiae,  per  quam 
simul  inferiores  vires  animae  subdebantur  rationi,  et  corpus  animae:  sed  in 
Christo  fuit  passibilitas  corporis,  et  mortalitas;  ergo  etiam  in  eo  fuit  fomes 
peccati. 

2.  Praeterea.  Sicut  Damascenus  dicit  in  3.  lib.  (Orth.  Fid.  cap.  14.  et  iy), 
«  beneplacito  divinae  voluntatis  permittebatur  carni  Christi  pati,  et  operari 
quae  propria  »:  sed  proprium  est  cami,  ut  concupiscat  delectabilia  sibi:  cum 
igitur  nihil  aliud  sit  fomes,  quam  concupiscentia,  ut  dicitur  in  Glos.  Rom.  7. 
(interi,  et  ord.  sup.  illud:  Nam  concupiscentiam  nesciebam),  videtur,  quod  in 
Christo  fuerit  fomes  peccati. 

3.  Praeterea.  Ratione  fomitis  peccati  caro  concupiscit  adversus  spiritum, 
ut  dicitur  Gal.  5.:  sed  tanto  spiritus  ostenditur  fortior,  et  magis  dignus  co¬ 
rona,  quanto  magis  superat  hostem,  scilicet  concupiscentia  carnis,  secundum 
illud  2.  ad  Tim.  3.:  Non  coronabitur ,  nisi  qui  legitime  certaverit:  Christus  autem 
habuit  fortissimum,  et  victoriosissimum  spiritum,  et  maxime  dignum  corona, 
secundum  illud  Apoc.  6.:  Data  est  ei  corona,  et  exivit  vincens,  ut  vinceret;  vi¬ 
detur  ergo,  quod  in  Christo  maxime  debuerit  esse  fomes  peccati. 

Sed  contra  est,  quod  dicitur  Matth.  1.:  Quod  in  ea  natum  est,  de  Spiritu 
Sancto  est:  sed  Spiritus  Sanctus  excludit  peccatum,  et  inclinationem  peccati, 
quae  importatur  nomine  fomitis;  ergo  in  Christo  non  fuit  fomes  peccati. 

Respondeo  dicendum,  quod,  sicut  supra  dictum  est  (q.  7.  art.  2.  et  <4.), 
Christus  perfectissime  habuit  gratiam,  et  omnes  virtutes:  virtus  autem  mo¬ 
ralis,  quae  est  in  irrationali  [al.  in  rationali ]  parte  animae,  eam  facit  esse  ra¬ 
tioni  subjectam,  et  tanto  magis,  quanto  perfectior  fuerit  virtus;  sicut  tem¬ 
perantia  concupiscibilem,  et  mansuetudo  irascibilem,  ut  in  2.  dictum  est 
( 1-2.  q.  56.  art.  4.):  ad  rationem  autem  fomitis  pertinet  inclinatio  sensualis 
appetitus  in  id,  quod  est  contra  rationem:  sic  igitur  pater,  quod  quanto  virtus 
in  aliquo  fuerit  magis  perfecta,  tanto  magis  in  eo  debilitatur  vis  fomitis ;  cum 
igitur  in  Christo  fuerit  virtus  secundum  perfectissimum  gradum,  consequens 
est  quod  in  eo  fomes  peccati  non  fuerit;  cum  etiam  iste  defectus  non  sit  ordi¬ 
nabilis  ad  satisfaciendum,  sed  potius  inclinet  ad  contrarium  satisfactioni. 

Ad  primum  ergo  dicendum,  quod  inferiores  vires  pertinentes  ad  sensibilem 
appetitum  naturaliter  sunt  obedibiles  rationi:  non  autem  vires  corporales,  vel 
etiam  humorum  corporalium,  vel  ipsius  animae  vegetabilis, ut  patet  in  i.  Ethic. 
(cap.  ult.) ;  et  ideo  perfectio  virtutis,  quae  est  secundum  rationem  rectam,  non 
excludit  passibilitatem  corporis;  excludit  autem  formitem  peccati;  cujus  ratio 
consistit  in  resistentia  sensualis  appetitus  ad  rationem. 

Ad  secundum  dicendum,  quod  caro  naturaliter  concupiscit  id,  quod  est 
sibi  delectabile  concupiscentia  appetitus  sensitivi:  sed  caro  hominis,  qui  est 
animal  rationale,  hoc  concupiscit  secundum  modum,  et  ordinem  rationis;  et 
hoc  modo  caro  Christi  concupiscentia  appetitus  sensitivi  naturaliter  appetebat 
escam,  et  potum,  et  somnum,  et  alia,  quae  secundum  rectam  rationem  appe¬ 
tuntur,  ut  patet  per  Damasc.  in  3.  lib.  (Orth.  Fid.  cap.  14-);  ex  hoc  autem 
non  sequitur,  quod  in  Christo  fuerit  fomes  peccati,  qui  importat  concupiscen¬ 
tiam  delectabilium  praeter  ordinem  rationis. 

Ad  tertium  dicendum,  quod  fortitudo  spiritus  aliqualis  ostenditur  ex  hoc, 
quod  resistit  concupiscentiae  carnis  sibi  contrariantis :  sed  major  fortitudo 
spiritus  ostenditur,  si  per  ejus  virtutem  totaliter  caro  comprimatur,  ne  contra 
spiritum  concupiscere  possit:  et  ideo  hoc  competebat  Christo,  cujus  spiritus 
summum  fortitudinis  gradum  attigerat:  et  licet  non  sustinuerit  impugnationem 
interiorem  ex  parte  fomitis:  sustinuit  tamen  exteriorem  impugnationem  ex 
parte  mundi,  et  diaboli,  quos  superando  victoriae  coronam  promeruit. 

ARTICULUS  III.  92 

UTRUM  IN  CRISTO  FUERIT  IGNORANTIA. 

(}.  Dist.  17.  art.  1.  q.  2.  ad  y). 

Ad  tertium  sic  proceditur.  Videtur,  quod  in  Christo  fuerit  ignorantia: 
illud  enim  vere  fuit  in  Christo,  quod  sibi  competit  secundum  humanam  na¬ 
turam,  licet  ei  non  competat  secundum  divinam,  sicut  passio,  et  mors:  sed 
ignorantia  convenit  Christo  secundum  humanam  naturam:  dicit  enim  Damasc. 
in  3.  lib.  (Orth.  Fid.  cap.  21.)  quod  «ignorantem,  et  servilem  assumpsit  natu¬ 
ram  » ;  ergo  ignorantia  vere  fuit  in  Christo. 

2.  Praeterea.  Aliquis  dicitur  ignorans  per  notitiae  defectum :  sed  aliqua 
notitia  defuit  Christo:  dicit  enim  Apost.  2.  ad  Cor.  5.:  Eum,  qui  non  novit 
peccatum,  pro  nobis  peccatum  fecit ;  ergo  in  Christo  fuit  ignorantia. 

3.  Praeterea.  Isa.  8.  dicitur:  Antequam  sciat  puer  vocare  patrem  suum,  et 
matrem  suam,  auferetur  fortitudo  Damasci:  puer  autem  ille  est  Christus;  ergo 
in  Christo  fuit  aliquarum  rerum  ignorantia. 

Sed  contra.  Ignorantia  per  ignorantiam  non  tollitur:  Christus  autem  ad 
hoc  venit,  ut  ignorantias  nostras  auferret:  venit  enim,  ut  illuminaret  his,  qui 
in  tenebris,  et  in  umbra  mortis  sedent;  ergo  in  Christo  ignorantia  non  fuit. 

Respondeo  dicendum,  quod  sicut  in  Christo  fuit  plenitudo  gratiae,  et  vir¬ 
tutis;  ita  in  ipso  fuit  plenitudo  omnis  scientiae,  ut  ex  praedictis  patet  (q.  7. 
art.  9.  et  q.  9.  art.  1.) :  sicut  autem  in  Christo  plenitudo  gratiae,  et  virtutis 
excludit  fomitem  peccati:  ita  plenitudo  scientiae  excludit  ignorantiam,  quae 
scientiae  opponitur;  unde  sicut  in  Christo  non  fuit  fomes  peccati:  ita  non 
fuit  in  eo  ignorantia. 

Ad  primum  ergo  dicendum,  quod  natura  a  Christo  assumpta  potest  dupli- 
citer  considerari:  uno  modo  secundum  rationem  suae  speciei:  et  secundum 

hoc  dicit  Damasc.  «  eam  esse  ignorantem,  et  servilem  »  ;  unde  subdit:  «  Nam 
serva  quidem  est  hominis  natura  ejus,  qui  fecit  ipsam,  Dei  scilicet,  et  non 
habet  luturorum  cognitionem»:  alio  modo  potest  considerari  secundum  id, 
quod  habet  ex  unione  ad  hypostasim  divinam;  ex  qua  habet  plenitudinem 
scientiae,  et  gratiae,  secundum  illud  Joan.  1.:  Vidimus  eum  quasi  unigenitum 
a  Patie,  plenum  gratiae,  et  veritatis ;  et  hoc  modo  natura  humana  in  Christo 
ignorantiam  non  habuit. 

Ad  secundum  dicendum,  quod  Christus  dicitur  non  novisse  peccatum, 
quia  nescivit  per  experientiam,  scivit  autem  per  simplicem  notitiam. 

Ad  tertium  dicendum,  quod  loquitur  ibi  Propheta  de  scientia  humana 
Christi:  dicit  enim:  Antequam  sciat  puer,  scilicet  secundum  humanitatem, 
vocare  patrem  suum,  scilicet  Joseph,  qui  pater  ejus  fuit  putativus,  et  matrem 
suam,  scilicet  Mariam,  auferetur  fortitudo  Damasci.  Quod  non  est  sic  intel- 
ligendum,  quasi  aliquando  fuerit  homo,  et  hoc  nesciverit:  sed  antequam  sciat, 
idest  antequam  fiat  homo  scientiam  habens  humanam,  auferetur:  vel  ad  li- 
teram  fortitudo  Damasci,  et  spolia  Samariae  per  Regem  Assyriorum:  vel  spi- 
ritualiter,  quia  nondum  natus  populum  mum  sola  invocatione  salvabit,  ut  Gloss. 
(interi.)  Hieron.  ibi  exponit:  Aug.  tamen  in  Serm.  de  Epiph.  (qui  est  32.  de 
Temp.  circ.  med.)  dicit,  hoc  esse  completum  in  adoratione  Magorum;  ait 
enim:  «  Antequam  per  humanam  carnem  humana  verba  proferret,  accepit 
virtutem  Damasci,  scilicet  divitias,  in  quibus  Damascus  praesumebat:  in  di¬ 
vitiis  autem  principatus  auro  defertur.  Spolia  vero  Samariae  iidem  ipsi  erant, 
qui  incolebant.  Samaria  namque  pro  idololatria  ponitur,  illic  enim  populus 
Israel  aversus  a  Domino,  ad  idola  colenda  conversus  est;  haec  igitur  prima 
spolia  puer  idololatriae  dominationi  detraxit»;  et  secundum  hoc  intelligitur, 
antequam  sciat,  idest  antequam  ostendat  se  scire. 


ARTICULUS  IV.  9-, 

UTRUM  ANIMA  CHRISTI  FUERIT  PASSIBILIS. 

(3.  Dist.  13.  q.  1.  art.  1.  q.  1.  ad  2.  et  Dist.  13.  q.  2.  art.  1.  q.  1.  et  2. 
et  Dist.  33.  in  expos.  Iit.  et  opusc.  2.  cap.  226.  et  opusc.  60.  cap.  3.). 

Ad  quartum  sic  proceditur.  Videtur,  quod  anima  Christi  non  fuerit  pas¬ 
sibilis:  nihil  enim  patitur,  nisi  a  fortiori :  «  quia  agens  praestantius  est  pa¬ 
tiente  »,  ut  patet  per  August.  12.  super  Gen.  ad  lit.  (cap.  16.),  et  per  Philos.  3. 
de  An.  (tex.  19.):  sed  nulla  creatura  fuit  praestantior,  quam  anima  Christi; 
ergo  anima  Christi  non  potuit  ab  aliqua  creatura  pati;  et  ita  non  fuit  pas¬ 
sibilis  :  frustra  enim  in  ea  fuisset  potentia  patiendi,  si  a  nullo  pati  potuisset. 

2.  Praeterea.  Tuli,  in  lib.  3.  de  Tusculanis  quaestionibus  dicit,  quod 
passiones  animae  sunt  quaedam  aegritudines:  sed  in  anima  Christi  non  fuit 
aliqua  aegritudo  :  nam  aegritudo  animae  sequitur  peccatum,  ut  patet  pet  illud 
Psal.  40.:  Sana  animam  meam,  quia  peccavi  tibi;  ergo  in  Christo  non  fuerunt 
animae  passiones. 

3.  Praeterea.  Passiones  animae  videntur  idem  esse  cum  fomite  peccati, 
unde  et  Apost.  Rom.  7.  vocat  eas  passiones  peccatorum :  sed  in  Christo  non 
fuit  fomes  peccati,  ut  supra  dictum  est  (art.  2.  huj.  q.);  ergo  videtur,  quod 
non  fuerint  in  eo  animae  passiones;  et  ita  anima  Christi  non  fuit  passibilis. 

Sed  contra  est,  quod  in  Psal.  87.  dicitur  ex  persona  Christi:  Repleta  est 
malis  anima  mea,  non  quidem  peccatis,  sed  humanis  malis,  idest  doloribus,  ut 
Gloss.  (interi.  Aug.)  ibi  exponit;  sic  ergo  anima  Christi  fuit  passibilis. 

Respondeo  dicendum,  quod  animam  in  corpore  constitutam  dupliciter 
contingit  pati :  uno  modo  passione  corporali:  alio  modo  passione  animali. 
Passione  quidem  corporali  patitur  per  corporis  laesionem :  cum  enim  anima 
sit  forma  corporis,  consequens  est  quod  unum  sit  esse  animae,  et  corporis, 
et  ideo  corpore  perturbato  per  aliquam  corpoream  passionem,  necesse  est 
quod  anima  per  accidens  perturbetur,  scilicet  quantum  ad  esse,  quod  habet 
in  corpore;  quia  igitur  corpus  Christi  fuit  passibile,  et  mortale,  ut  supra  ha¬ 
bitum  est  (q.  14.  art.  2.),  necesse  fuit,  ut  etiam  ejus  anima  hoc  modo  passi¬ 
bilis  esset.  Passione  autem  animali  pati  dicitur  anima  secundum  operationem, 
quae  vel  est  propria  animae,  vel  principalius  est  animae,  quam  corporis;  et 
quamvis  etiam  secundum  intelligere,  et  sentire  dicatur  hoc  modo  anima  ali¬ 
quid  pati:  tamen,  sicut  in  2.  dictum  e.,t  (1-2.  q.  22.),  propriissime  dicuntur  pas¬ 
siones  animae  affectiones  appetitus  sensitivi;  quae  in  Christo  fuerunt,  sicut 
et  caeterea  quae  ad  naturam  hominis  pertinent:  unde  August.  dicit  in  14.  de 
Civ.  Dei  (cap.  <p.):  «  Ipse  Dominus  in  forma  servi  vitam  agere  dignatus  hu¬ 
manam  adhibuit  eas,  ubi  adhibendas  esse  judicavit:  neque  enim  in  quo  ve¬ 
rum  erat  hominis  corpus,  et  verus  hominis  animus,  falsus  erat  humanus  af¬ 
fectus  ».  Sciendum  tamen  est,  quod  hujusmodi  passiones  aliter  fuerunt  in 
Christo,  quam  in  nobis,  quantum  ad  tria:  primo  quidem  quantum  ad  obje¬ 
ctum;  quia  in  nobis  plerumque  hujusmodi  passiones  feruntur  ad  illicita;  quod 
in  Christo  non  {uif.secundo  quantum  ad  principium:  quia  hujusmodi  passiones 
frequenter  in  nobis  praeveniunt  judicium  rationis:  sed  in  Christo  omnes 
motus  sensitivi  appetitus  oriebantur  secundum  dispositionem  rationis;  unde 
August.  dicit  14.  de  Civ.  Dei  (loc.  cit.),  quod  «  hos  motus  certissimae  dispen¬ 
sationis  gratia  ita  cum  voluit,  Christus  suscepit  animo  humano,  sicut  cum 
voluit,  factus  est  homo  »  :  tertio  quantum  ad  effectum  [al.  affectum] :  quia  in 
nobis  quandoque  hujusmodi  motus  non  sistunt  in  appetitu  sensitivo,  sed 
.rahunt  rationem ;  quod  in  Christo  non  fuit :  quia  motus  naturaliter  humanae 
carni  convenientes,  sic  ex  ejus  dispositione  in  appetitu  sensitivo  manebant, 
quod  ratio  ex  his  nullo  modo  impediebatur  facere  quae  conveniebant;  unde 
Hieron.  dicit  super  Matth.  (sup.  illud  cap.  26.:  Coepit  contristari)  quod  «  Do¬ 
minus  noster,  ut  veritatem  assumpti  probaret  hominis,  vere  quidem  contri¬ 
status  est:  sed  ne  passio  in  animo  illius  dominaretur,  per  propassionem  di¬ 
citur  quod  coepit  contristari  ct  moestus  esse  » :  ut  passio  perfecta  intelligatur, 
quando  animo,  idest  rationi  dominatur :  propa  sio  autem,  quando  est  inchoata 
in  appetitu  sensitivo,  sed  ulterius  non  se  extendit. 


Ad  primum  ergo  dicendum,  quod  anima  Christi  poterat  quidem  resistere 
r  v/  passionibus,  ut  non  ei  supervenirent,  praesertim  virtute  divina:  sed  propria 


7r/ ^voluntate  se  passionibus  subjiciebat  tam  corporalibus,  quam  animalibus. 
yj  Ad  secundum  dicendum,- quod  Tullius  ibi  loquitur  secundum  opinionem 


Stoicorum;  qui  non  vocabant  passiones  quoscumque  motus  appetitus  sensi¬ 
tivi,  sed  solum  inordinatos:  tales  autem  passiones  manifestum  est  in  Christo 
non  fuisse. 

Ad  tertium  dicendum,  quod  passiones  peccatorum  sunt  motus  appetitus 
sensitivi  in  illicita  tendentes;  quod  non  fuit  in  Christo,  sicut  nec  fomes 
peccati. 

ARTICULUS  V.  94 

UTRUM  IN  CHRISTO  FUERIT  DOLOR  SENSIBILIS. 

(Infr.  q.  46.  art.  6.  corp.  et  3.  Dist.  14.  q.  2.  art.  2.  q.  1.  et  Veri.  q.  26.  art.  8.  corp. 
et  ad  8.  et  opusc.  2.  cap.  231.). 

Ad  quintum  sic  proceditur.  Videtur,  quod  in  Christo  non  fuerit  verus 
dolor  sensibilis:  dicit  enim  Hilar.  in  10.  de  Trinit. :  «  Cum  pro  Christo  mori 
sit  vita,  quid  ipse  in  mortis  sacramento  docuisse  aestimandus  est,  qui  pro 
se  morientibus  vitam  rependit?»;  et  infra  dicit:  a  Unigenitus  Deus  homi¬ 
nem  verum,  non  deficiens  a  se  Deo,  sumpsit;  in  quem  quamvis  aut  ictus 
incideret,  aut  vulnus  descenderet,  aut  nodi  concurrerent,  aut  suspensio  ele¬ 
varet;  afferrent  quidem  haec  impetum  passionis,  non  tamen  dolorem  pas¬ 
sionis  inferrent,  ut  telum  aliquod  aquam  perforans  » ;  non  igitur  in  Christo 
fuit  verus  dolor. 

2.  Praeterea.  Hoc  proprium  videtur  esse  carni  in  peccato  conceptae, 
quod  necessitati  doloris  subjaceat :  sed  caro  Christi  non  est  cum  peccato  con¬ 
cepta,  sed  ex  Spiritu  Sancto  in  utero  virginali;  non  ergo  subjacuit  necessi¬ 
tati  patiendi  dolorem. 

3.  Praeterea.  Delectatio  contemplationis  divinorum  diminuit  sensum 
doloris,  unde  et  martyres  in  passionibus  suis  tolerabilius  sustinuerunt  ex  con¬ 
sideratione  divini  amoris:  sed  anima  Christi  summe  delectabatur  in  contem¬ 
platione  Dei,  quem  per  essentiam  videbat,  ut  supra  dictum  est  (q.  9.  art.  2.) ; 
non  ergo  poterat  sentire  aliquem  dolorem. 

Sed  contra  est,  quod  Isa.  53.  dicitur:  Vere  dolores  nostros  ipse  tulit. 

Respondeo  dicendum,  quod,  sicut  patet  ex  his  quae  in  2.  dicta  sunt  (1-2. 
q.34.  art.  i.),  ad  veritatem  doloris  sensibilis  requiritur  laesi®  corporis,  et  sensus 
laesionis:  corpus  autem  Christi  laedi  poterat;  quia  erat  passibile,  et  mortale, 
ut  supra  habitum  est  (q.  14.  art.  1.) :  nec  defuit  ei  sensus  laesionis,  cum  anima 
Christi  perfecte  haberet  omnes  potentias  naturales :  unde  nulli  dubium  debet 
esse,  quin  in  Christo  fuerit  verus  dolor. 

Ad  primum  ergo  dicendum,  quod  in  omnibus  illis  verbis,  et  similibus 
Hilarius  a  carne  Christi  non  veritatem  doloris,  sed  necessitatem  excludere 
intendit;  unde  post  praemissa  verba  subdit:  «Neque  enim  cum  sitivit,  aut 
esurivit,  aut  flevit,  bibisse  Dominus,  aut  manducasse,  aut  doluisse  monstra¬ 
tus  est:  sed  ad  demonstrandam  corporis  veritatem,  corporis  consuetudo  su- 
suscepta  est,  ita  ut  naturae  nostrae  consuetudine  consuetudini  sit  corporis 
satisfactum:  vel  cum  potum,  et  cibum  accepit,  non  necessitati  corporis,  sed 
consuetudini  tribuit » :  et  non  accipit  necessitatem  per  comparationem  ad 
causam  primam  horum  defectuum,  quae  est  peccatum,  ut  supra  dictum  est 
(q.  14.  art.  1.  et  art.  3.  ad  2.),  ut  scilicet  ea  ratione  dicatur  caro  Christi  non 
subjacuisse  necessitati  horum  defectuum,  quia  non  fuit  in  ea  peccatum  ;  unde 
subdit:  «  Habuit  enim  (scilicet  Christus)  corpus,  sed  originis  suae  proprium, 
neque  ex  vitiis  humanae  conceptionis  existens,  sed  in  forma  corporis  nostri, 
virtutis  suae  potestate  subsistens  »  :  quantum  tamen  ad  causam  propinquam 
horum  defectuum,  quae  est  compositio  contrariorum,  caro  Christi  subjacuit 
necessitati  horum  defectuum,  ut  supra  dictum  est  (q.  14.  art.  2.). 

Ad  secundum  dicendum,  quod  caro  in  peccato  concepta  subjacet  dolori, 
non  solum  ex  necessitate  naturalium  principiorum,  sed  etiam  ex  necessitate 
reatus  peccati ;  quae  quidem  necessitas  in  Christo  non  fuit,  sed  solum  necessitas 
naturalium  principiorum. 

Ad  tertium  dicendum,  quod,  sicut  supra  dictum  est  (q.  14.  art.  1.  ad  2.), 
virtute  divinitatis  Christi  dispensative  sic  beatitudo  in  anima  continebatur, 
quod  non  derivabatur  ad  corpus,  ne  ejus  passibilitas,  et  mortalitas  tolleretur; 
et  eadem  ratione  delectatio  contemplationis  sic  retinebatur  in  mente,  quod 
non  derivabatur  ad  vires  sensibiles,  ne  per  hoc  dolor  sensibilis  excluderetur. 

ARTICULUS  VI.  95 

UTRUM  IN  CHRISTO  FUERIT  TRISTITIA. 

(Infr.  q.  46.  art.  6.  et  3.  Dist.  13.  q.  2.  art.  3.  q.  3.  corp.  et  ad  3. 
et  opusc.  2.  cap.  226.). 

Ad  sextum  sic  proceditur.  Videtur,  quod  in  Christo  non  fuerit  tristitia: 
dicitur  enim  de  Christo  Isa.  42. :  Non  erit  tristis ,  nec  turbulentus. 

2.  Praeterea.  Proverb.  12.  dicitur:  Non  contristabit  justum,  quidquid  ei  ac¬ 
ciderit,  et  hujus  rationem  Stoici  assignabant,  quia  nullus  tristatur,  nisi  de 
amissione  suorum  bonorum :  justus  autem  non  reputat  bona  sua,  nisi  jus¬ 
titiam,  et  virtutem,  quas  non  potest  amittere ;  alioquin  subjiceretur  justus 
fortunae,  si  pro  amissione  bonorum  fortunae  tristaretur:  sed  Christus  fuit 
maxime  justus,  secundum  illud  Hierem.  23.:  Hoc  est  nomen,  quod  vocabunt  eum. 
Dominus  justus  noster ;  ergo  in  eo  non  fuit  tristitia. 

3.  Praeterea.  Philos.  dicit  in  7.  Ethic.  (cap.  13.  et  14.),  quod  omnis  tri¬ 
stitia  est  malum,  et  fugiendum:  sed  nullum  malum  fugiendum  fuit  in  Chri¬ 
sto;  ergo  in  Christo  non  fuit  tristitia. 

4.  Praeterea.  Sicut  August.  dicit  14.  de  Civ.  Dei  (cap.  6),  «tristitia  est  de 
his,  quae  nobis  nolentibus  accidunt»;  sed  nihil  passus  est  Christus  contra 
suam  voluntatem:  dicitur  enim  Isa.  53.:  Oblatus  est,  quia  ipse  voluit ;  non  ergo 
in  Christo  fuit  tristitia. 

Sed  contra  est,  quod  dicit  Dominus  Matth.  26.:  Tristis  est  anima  mea 
usque  ad  mortem ;  et  Ambros.  dicit  in  2.  de  Trinit.  (seu  de  fide  ad  Gratian.  cap.  3.): 
«  Ut  homo  tristitiam  habuit :  suscepit  enim  tristitiam  meam :  confidenter  tri¬ 
stitiam  nomino,  quia  crucem  praedico  » . 

Respondeo  dicendum,  quod,  sicut  dictum  est  (art.  praec.  ad  3.),  delectatio 
divinae  contemplationis  ita  per  dispensationem  divinae  virtutis  retinebatur 
in  mente  Christi,  quod  non  derivabatur  ad  vires  sensitivas,  ut  per  hoc  dolor 
sensibilis  excluderetur:  sicut  autem  dolor  sensibilis  est  in  appetitu  sensitivo, 
ita  et  tristitia:  sed  est  differentia  secundum  motivum,  sive  objectum:  nam 
objectum,  et  motivum  doloris  est  laesio  sensu  tactus  percepta:  sicut  cum 
aliquis  vulneratur:  objectum  autem,  et  motivum  tristitiae  est  nocivum,  seu 
malum  interius  apprehensum,  sive  per  rationem,  sive  per  imaginationem,  ut 
in  2.  habitum  est  (1-2.  q.  33.  art.  2.):  sicut  cum  aliquis  tristatur  de  amissione 
gratiae,  vel  pecuniae :  potuit  autem  anima  Christi  interius  apprehendere  ali¬ 
quid  ut  nocivum:  et  quantum  ad  se;  sicut  passio,  et  mors  ejus  fuit :  et  quan¬ 
tum  ad  alios ;  sicut  peccatum  discipulorum,  vel  etiam  Judaeorum  occidentium 
ipsum :  et  ideo  sicut  in  Christo  potuit  esse  verus  dolor ;  ita  potuit  in  eo  esse 

vera  tristitia:  alio  tamen  modo,  quam  in  nobis,  secundum  illa  tria,  quae  supra 
assignata  sunt  (ari.  4.  huj.  q.),  cum  communiter  de  passionibus  animae  Christi 
loqueremur. 

Ad  primum  ergo  dicendum,  quod  tristitia  removetur  a  Christo  secundum 
passionem  perfectam:  fuit  tamen  in  eo  initiata  secundum  propassionem  ;  unde 
dicitur  Matth.  26.:  Coepit  contristari,  et  moestus  esse.  «  Aliud  enim  est  contri¬ 
stari,  aliud  incipere  contristari  »,utHieron.  dicit. 

Ad  secundum  dicendum,  quod,  sicut  August.  dicit  in  14.  de  Civ.  Dei 
( cap .  8.),  pro  tribus  perturbationibus,  scilicet:  cupiditate,  laetitia,  et  timore, 
Stoici  tres  eona^eiag,  idest  bonas  passiones,  in  animo  sapientis  posuerunt,  sci¬ 
licet  pro  cupiditate  voluntatem,  pro  laetitia  gaudium,  pro  metu  cautionem: 
sed  pro  tristitia  negaverunt  aliquid  posse  esse  in  animo  sapientis;  quia  tri¬ 
stitia  de  malo  est,  quod  jam  accidit:  nullum  autem  malum  existimant  posse 
accidere  sapienti;  et  hoc  ideo  est,  quia  non  credebant  aliquid  esse  bonum, 
nisi  onestum,  quod  homines  bonos  facit;  nec  aliquid  esse  malum,  nisi  inho¬ 
nestum,  per  quod  homines  mali  fiunt :  quamvis  autem  honestum  sit  principale 
hominis  bonum,  et  inhonestum  principale  hominis  malum ;  quia  haec  perti¬ 
nent  ad  ipsam  rationem,  quae  est  principalis  in  homine :  sunt  tamen  quaedam 
secundaria  hominis  bona,  quae  pertinent  ad  ipsum  corpus,  vel  ad  exteriores 
res  corpori  deservientes ;  et  secundum  hoc  potest  in  animo  sapientis  esse  tri¬ 
stitia,  quantum  ad  appetitum  sensitivum  secundum  apprehensionem  hujus¬ 
modi  malorum ;  non  tamen  ita  quod  ista  tristitia  perturbet  rationem ;  et  se¬ 
cundum  hoc  intelligitur,  quod  non  contristabit  justum,  quidquid  ei  acciderit; 
quia  scilicet  ex  nullo  accidente  ejus  ratio  perturbatur;  et  secundum  hoc  tri¬ 
stitia  fuit  in  Christo  secundum  propassionem,  non  autem  secundum  passionem. 

Ad  tertium  dicendum,  quod  omnis  tristitia  est  malum  poenae:  non  autem 
est  semper  malum  culpae,  sed  solum  quando  ex  inordinato  affectu  procedit; 
unde  August.  dicit  14.  de  Civit.  Dei  (cap.  q.) :  «  Cum  rectam  rationem  se¬ 
quuntur  istae  affectiones,  et  quando,  et  ubi  oportet  adhibentur,  quis  eas  tunc 
morbidas,  seu  vitiosas  passiones  audeat  dicere  ?  » 

Ad  quartum  dicendum,  quod  nihil  prohibet,  aliquid  esse  contrarium  vo¬ 
luntati  secundum  se,  quod  tamen  est  volitum  ratione  finis,  ad  quem  ordi¬ 
natur:  sicut  medicina  amara  non  est  secundum  se  volita,  sed  solum  secundum 
quod  ordinatur  ad  sanitatem;  et  hoc  modo  mors  Christi,  et  ejus  passio  fuit 
secundum  se  considerata  involuntaria,  et  tristitiam  causans:  licet  fuerit  vo¬ 
luntaria  in  ordine  ad  finem,  qui  est  redemptio  humani  generis. 

ARTICULUS  VII.  96 

UTRUM  IN  CHRISTO  FUERTT  TIMOR. 

(Supr.  q.  7.  ari.  6.  et  7.  Dist.  if.  q.  2.  ari.  2.  q.  3.). 

Ad  septimum  sic  proceditur.  Videtur,  quod  in  Christo  non  fuerit  timor; 
dicitur  enim  Proverb.  28.:  Justus  quasi  leo  confidens,  absque  terrore  erit:  sed 
Christus  fuit  maxime  justus;  ergo  in  Christo  non  fuit  aliquis  timor. 

2.  Praeterea.  Hilarius  dicit  10.  de  Trin.  (aliquant.  a  prine.):  «Interrogo 
eos,  qui  hoc  ita  existimant,  an  ratione  subsistat,  ut  mori  timuerit,  qui  omnem 
ab  Apostolis  mortis  timorem  expellens,  ad  gloriam  eos  sit  martyrii  exhor¬ 
tatus  » :  non  ergo  in  Christo  rationabile  est  fuisse  timorem. 

3.  Praeterea.  Timor  non  videtur  esse  nisi  de  malo,  quod  non  potest 
homo  vitare:  sed  Christus  poterat  vitare  et  malum  poenae,  quod  passus  est, 
et  malum  culpae,  quod  aliis  accidit;  ergo  in  Christo  non  fuit  aliquis  timor. 

Sed  contra  est,  quod  dicitur  Mare.  14.:  Coepit  Jesus  pavere,  et  taedere. 

Respondeo  dicendum,  quod  sicut  tristitia  causatur  ex  apprehensione  mali 
praesentis ;  ita  timor  causatur  ex  apprehensione  mali  futuri :  apprehensio 
autem  mali  futuri,  si  omnimodam  certitudinem  habeat,  non  inducit  timo¬ 
rem;  unde  Philos.  dicit  in  2.  Rhetor,  (cap.  3.)  quod  timor  non  est,  nisi  ubi 
est  aliqua  spes  evadendi:  nam  quando  nulla  spes  est  evadendi,  apprehen¬ 
ditur  malum  ut  praesens :  et  sic  magis  causat  tristitiam,  quam  timorem  ;  sic 
ergo  timor  potest  considerari  quantum  ad  duo:  uno  modo  quantum  ad  hoc 
quod  appetitus  sensitivus  naturaliter  refugit  corporis  laesionem,  et  per  tristi¬ 
tiam,  si  sit  praesens,  et  per  timorem,  si  sit  futura:  et  hoc  modo  timor  fuit 
in  Christo,  sicut  et  tristitia:  alio  modo  potest  considerari  secundum  incerti- 
tudinem  futuri  eventus:  sicut  quando  nocte  timemus  ex  aliquo  sonitu,  quasi 
ignorantes  quid  hoc  sit :  et  quantum  ad  hoc  timor  non  fuit  in  Christo,  ut 
Damasc.  dicit  in  3.  lib.  (Orth.  Fid.  cap.  2 3.). 

Ad  primum  ergo  dicendum,  quod  justus  dicitur  esse  absque  terrore,  se¬ 
cundum  quod  terror  importat  perfectam  passionem  avertentem  hominem  ab 
eo  quod  est  rationis;  et  sic  timor  non  fuit  in  Christo,  sed  solum  secundum 
propassionem ;  et  ideo  dicitur,  quod  Jesus  coepit  taedere,  et  pavere,  quasi  secundum 
propassionem,  ut  Hieron.  exponit  (sup.  illud  Matlh.  26.:  Coepit  contristari). 

Ad  secundum  dicendum,  quod  Hilarius  eo  modo  a  Christo  excludit  timo¬ 
rem,  quo  excludit  tristitiam,  scilicet  quoad  necessitatem  timendi:  sed  tamen 
ad  comprobandam  veritatem  humanae  naturae,  voluntarie  timorem  assumpsit, 
sicut  etiam  et  tristitiam. 

Ad  tertium  dicendum,  quod  licet  Christus  potuerit  vitare  mala  futura 
secundum  virtutem  divinitatis ;  erant  tamem  inevitabilia,  vel  non  de  facili 
vitabilia  secundum  infirmitatem  carnis. 

ARTICULUS  VIII.  97 

UTRUM  IN  CHRISTO  FUERIT  ADMIRATIO. 

( Lib.  4.  Contr.  g.  cap.  33.  et  Mattb.  7.  com.  5.). 

Ad  octavum  sic  proceditur.  Videtur,  quod  in  Christo  non  fuerit  admi¬ 
ratio:  dicit  enim  Philos.  in  1.  Metaph.  (cap.  2.),  quod  admiratio  causatur  ex 
hoc,  quod  aliquis  videt  effectum,  et  ignorat  causam:  et  sic  admirari  non  est 
nisi  ignorantis  :  sed  in  Christo  non  fuit  ignorantia,  ut  dictum  est  ( drt .  3.  lnij.  q.)-, 
ergo  in  Christo  non  fuit  admiratio. 

2.  Praeterea.  Damasc.  dicit  in  2.  lib.  (Orth.  Fid.  cap.  13.)  quod  «admi¬ 
ratio  est  timor  ex  magna  imaginatione»;  et  ideo  Philos.  dicit  in  5.  Ethicor. 
(cap.  3.),  quod  magnanimus  non  est  admirativus :  sed  Christus  fuit  maxime 
magnanimus;  ergo  in  Christo  non  fuit  admiratio. 

3.  Praeterea.  Nullus  admiratur  de  eo,  quod  ipse  facere  potest:  sed  Christus 
facere  poterat  quidquid  magnum  erat  in  rebus;  ergo  videtur,  quod  de  nullo 
admirabatur. 

Sed  contra  est,  quod  dicitur  Matth.  8. :  Audiens  Jesus,  scilicet  verba  Cen¬ 
turionis,  miratus  est. 

Respondeo  dicendum,  quod  admiratio  proprie  est  de  aliquo  novo,  et  in¬ 
solito  :  in  Christo  autem  non  poterat  esse  aliquid  novum,  et  insolitum  quan¬ 
tum  ad  scientiam  divinam,  qua  cognoscebat  res  in  Verbo:  neque  etiam  quan¬ 
tum  ad  scientiam  humanam,  q  ia  cognoscebat  res  per  species  inditas,  potuit 
tamen  aliquid  esse  sibi  novum,  et  insolitum  secundum  scientiam  experimen- 
talem,  secundum  quam  sibi  poterant  quotidie  aliqua  nova  occurrere,  et  ideo 
si  loquamur  de  ipso  quantum  ad  scientiam  divinam,  et  scientiam  beatam, 
vel  etiam  infusam,  non  fuit  in  Christo  admiratio :  si  autem  loquamur  de  eo 
quantum  ad  scientiam  experimentalem,  sic  admiratio  in  eo  esse  potuit:  et 
assumpsit  hunc  affectum  ad  nostram  instructionem ;  ut  scilicet  doceat  esse 
mirandum,  quod  etiam  ipse  mirabatur;  unde  dicit  August.  in  i.  super  Gen. 
contra  Manichaeos  (cap.  8.):  «  quod  mirabatur  Dominus,  nobis  mirandum 
esse  significat,  quibus  adhuc  opus  est  sic  moveri;  omnes  ergo  tales  motus 
ejus  non  perturbatis  animi  signa  sunt,  sed  docentis  magistri  ». 

Ad  primum  ergo  dicendum,  quod  licet  Christus  nihil  ignoraret;  poterat 
tamen  aliquid  de  novo  occurrere  experimentali  ejus  scientiae,  ex  quo  admi¬ 
ratio  causaretur. 

Ad  secundum  dicendum,  quod  Christus  non  admirabatur  de  fide  Centu¬ 
rionis  ea  ratione,  quod  esset  magna  quantum  ad  ipsum,  sed  quia  erat  magna 
quantum  ad  alios. 

Ad  tertium  dicendum,  quod  ipse  poterat  facere  omnia  secundum  virtu¬ 
tem  divinam,  secundum  quam  in  eo  admiratio  non  erat,  sed  solum  secundum 
humanam  scientiam  experimentalem,  ut  dictum  est  (in  corp.  ari.). 


ARTICULUS  IX.  98 

UTRUM  IN  CHRISTO  FUERIT  IRA. 

(}.  Dist.  1/.  q.  2.  art.  2.  q.  2.). 

Ad  nonum  sic  proceditur.  Videtur,  quod  in  Christo  non  fuerit  ira:  dicitur 
enim  Jacobi  :.:  Ira  viri  justitiam  Dei  non  operatur:  sed  quidquid  fuit  in  Chri¬ 
sto,  ad  justitiam  Dei  pertinuit:  ipse  enim  factus  est  nobis  justitia  a  Deo,  ut  di¬ 
citur  1.  Cor.  1.;  ergo  videtur,  quod  in  Christo  non  fuerit  ira. 

2.  Praeterea.  Ira  mansuetudini  opponitur,  ut  patet  in  4.  Ethicor.  (cap.  }.): 
sed  Christus  fuit  mansuetus;  ergo  in  eo  non  fuit  ira. 

3.  Praeterea.  Greg.  dicit  in  5.  Moral.  (cap.  30.)  quod  «  ira  per  vitium 
excaecat  oculum  mentis :  ira  vero  per  zelum  ipsum  turbat  »  :  sed  m  Christo 
mentis  oculus  non  fuit  excaecatus,  nec  turbatus;  ergo  in  Christo  nec  fuit  ira 
per  vitium,  nec  ira  per  zelum. 

Sed  contra  est,  quod  Joan.  2.  de  eo  dicitur  esse  impletum,  quod  m  1  s.  bb. 
legitur :  Zelus  domus  tuae  comedit  me. 

°  Respondeo  dicendum,  quod,  sicut  in  2.  dictum  est  (1-2.  q.  46.  art.  5.  ad  5. 
et  2-2.  q-  i}8.  ari.  1.  2.  et}.),  ira  est  effectus  tristitiae:  ex  tristitia  enim  alicui  il¬ 
lata  consequitur  in  eo  circa  sensitivam  partem  appetitus  repellendi  illatam 
injuriam  vel  sibi,  vel  aliis;  et  sic  ira  est  passio  composita  ex  tristitia,  et  ap¬ 
petitu  vindictae:  dictum  est  autem  (art.  6.  huj.  q.),  quod  m  Christo  tristitia 
esse  potuit:  appetitus  etiam  vindictae  quandoque  est  cum  peccato;  quando 
scilicet  aliquis  vindictam  quaerit  absque  ordine  rationis :  et  sic  ira  in  Christo 
esse  non  potuit :  hujusmodi  enim  dicitur  ira  per  vitium.  Quandoque  vero 

talis  appetitus  est  sine  peccato,  immo  est  laudabilis;  puta  cum  aliquis  appe¬ 
tit  vindictam  secundum  ordinem  justitiae:  et  hoc  vocatur  ira  per  zelum: 
dicit  enim  Aug.  super Joan.  (tract.  10.  aliquant.  a  med.)  quod  «zelo  domus 
Dei  comeditur,  qui  omnia  perversa  quae  videt,  satagit  emendare  ;  si  emen¬ 
dare  non  potest,  tolerat,  et  gemit»;  et  talis  ira  fuit  in  Christo. 

Ad  primum  ergo  dicendum,  quod,  sicut  Greg.  dicit  5.  Moral.  (cap.  30.), 
ira  dupliciter  se  habet  in  homine  :  quandoque  enim  praevenit  rationem,  et 

•  trahit  eam  secum  ad  operandum ;  et  tunc  proprie  ira  dicitur  operari,  nam  ope¬ 
ratio  attribuitur  principali  agenti ;  et  secundum  hoc  intelligitur,  quod  ira  viri 
justitiam  Dei  non  operatur :  quandoque  vero  ira  sequitur  rationem,  et  est 
quasi  instrumentum  ipsius;  et  tunc  operatio,  quae  est  justitiae,  non  attribui¬ 
tur  irae,  sed  rationi. 

Ad  secundum  dicendum,  quod  ira,  quae  transgreditur  ordinem  rationis, 
opponitur  mansuetudini,  non  autem  ira  quae  est  moderata,  et  ad  medium 
redu-ia  per  rationem:  nam  mansuetudo  medium  tenet  in  ira. 

Ad  tertium  dicendum,  quod  in  nobis  secundum  naturalem  ordinem  po¬ 
tentiae  animae  mutuo  se  impediunt;  ita  scilicet  quod  cum  unius  potentiae 
operatio  fuerit  intensa,  alterius  operatio  debilitetur:  et  er  hoc  procedit,  quod 
motus  irae,  etiamsi  sit  secundum  rationem  moderatus,  utcumque  impedit  ocu¬ 
lum  animae  contemplantis  :  sed  in  Christo  per  moderationem  divinae  virtutis 
unicuique  potentiae  permittebatur  agere,  quod  erat  ei  proprium,  ita  quod  una 
potentia  ex  aha  non  impediebatur;  et  ideo  sicut  delectatio  mentis  contem¬ 
plantis  non  impediebat  tristitiam,  vel  dolorem  inferioris  partis:  ita  etiam  e 
converso  passiones  inferioris  partis  in  nullo  impediebant  actum  rationis. 


ARTICULUS  X.  99 

UTRUM  CHRISTUS  SIMUL  FUERIT  VIATOR,  ET  COMPREHENSOR. 

(3.  Dist.  14.  art.  2.  et  Dist.  18.  art.  2.  et  Veri.  q.  26.  ari.  10. 
et  q.  29.  art.  6.  et  Quodl.  1.  q.  2.  art.  2.  corp.  et  opusc.  2.  cap.  23S. 
ei  opusc.  18:  cap.  4.). 

Ad  decimum  sic  proceditur.  Videtur,  quod  Christus  non  fuerit  simul  via¬ 
tor,  et  comprehensor:  viatori  enim  competit  moveri  ad  finem  beatitudinis 
comprehenson  autem  competit  in  fine  quiescere:  sed  non  potest  eidem  simul’ 
convenire,  quod  moveatur  ad  finem,  et  quod  quiescat  in  fine;  ergo  non  po¬ 
tuit  simul  esse,  quod  Christus  esset  viator,  et  comprehensor 

2.  Praeterea.  Moveri  ad  beatitudinem,  aut  eam  obtinere,  non  competit 
homini  secundum  corpus,  sed  secundum  animam  (vide  supp.  q.  69.  art  2.) 
unde  August.  dicit  in  Epistola  ad  Dioscorum  (118.  al.  36.)  quod  «  ad  inferio¬ 
rem  naturam,  quae  est  corpus,  redundat  ab  anima,  non  beatitudo  quae  pro¬ 
pria  est  fruentis,  et  intelhgentis,  sed  plenitudo  sanitatis,  idest  incorruptionis 

nlene  n  C^riStUS’ llCet  haberet  ^pus  passibile,  tamen  secundum  nfentem 
plene  Deo  fruebatur ;  non  igitur  Christus  fuit  viator,  sed  purus  comprehensor 

3.  i  raeterea  Sancti,  quorum  animae  sunt  in  coelo,  et  corpora  in  sepul- 
chns,  fruuntur  quidem  beatitudine  secundum  animam,  quamvis  eorum  cor- 
pora  morti  subjaceant:  tamen  non  dicuntur  viatores,  sed  solum  comprehen¬ 
so  res ;  ergo  pari  ratione  licet  corpus  Christi  fuerit  mortale;  quia  tamen  mens 

viat on 60  UebatUr’  VldCtUr  qU0d  fuerit  Purus  comprehensor,  et  nullo  modo 

biiu  contra  est,  quod  dicitur  Hierem.  14.:  Quare  quasi  colonus  futurus  es 
in  terra,  et  quasi  viator  declinans  ad  manendum  ? 

Respondeo  dicendum,  quod  aliquis  dicitur  viator  ex  eo,  quod  tendit  in 
beatitudinem :  comprehensor  autem  dicitur  ex  hoc,  quod  jam  beatitudinem 
obtinet,  secundum  illud  1.  Cor.  9 ,:Sic  currite,  ut  comprehendatis ;  et  Philip.  3.: 
Sequor  autem,  si  quo  modo  comprehendam :  hominis  autem  beatitudo  perfecta 
consistit  in  anima,  et  corpore,  ut  in  2.  habitum  est  (1-2.  q.  4.  art.  6.) :  in  anima 
quidem,  quantum  ad  id  quod  est  ei  proprium,  secundum  quod  mens  videt, 
et  fruitur  Deo :  in  corpore  vero,  secundum  quod  corpus  resurget  spirituale, 
et  in  virtute,  et  in  gloria,  et  in  incorruptione,  ut  dicitur  1.  Cor.  15.:  Christus 
autem  ante  passionem  secundum  mentem  plene  videbat  Deum:  et  sic  habebat 
beatitudinem,  quantum  ad  id  quod  est  proprium  animae:  sed  quantum  ad 
alia  deerat  ei  beatitudo ;  quia  et  anima  ejus  erat  passibilis,  et  corpus  passi¬ 
bile,  et  mortale,  ut  ex  supradictis  patet  (art.  4.  huj.  q.  et  q.  14.  art.  1.  et  2.); 
et  ideo  simul  erat  comprehensor,  inquantum  habebat  beatitudinem  propriam 
animae,  et  simul  viator,  inquantum  tendebat  in  beatitudinem  secundum  id, 
quod  ei  de  beatitudine  deerat. 

Ad  primum  ergo  dicendum,  quod  impossibile  est  moveri  ad  finem,  et 
quiescere  in  fine  secundum  idem,  sed  secundum  diversa  nihil  hoc  prohibet: 
sicut  aliquis  homo  simul  est  sciens  quantum  ad  ea  quae  jam  novit,  et  ad¬ 
discens  quantum  ad  ea  quae  nondum  novit. 

Ad  secundum  dicendum,  quod  beatitudo  principaliter  et  proprie  consistit 
in  anima  secundum  mentem:  secundario  tamen,  et  quasi  instrumentaliter  re¬ 
quiruntur  ad  beatitudinem  corporis  bona :  sicut  etiam  Philos.  dicit  in  1.  Ethic. 
(cap.  8.),  quod  exteriora  bona  organice  deserviunt  beatitudini. 

Ad  tertium  dicendum,  quod  non  est  eadem  ratio  de  animabus  Sancto¬ 
rum,  et  de  Christo,  propter  duo :  primo  quidem,  quia  animae  Sanctorum  non 
sunt  passibiles,  sicut  fuit  anima  Christi:  secundo,  quia  corpora  non  agunt  ali¬ 
quid,  per  quod  in  beatitudinem  tendant,  sicut  Christus  secundum  corporis 
passiones  in  beatitudinem  tendebat,  quantum  ad  gloriam  corporis. 


QUAESTIO  XVI. 

DE  CONSEQUENTIBUS  UNIONEM,  QUANTUM  AD  EA 
QUAE  CONVENIUNT  CHRISTO  SECUNDUM  ESSE,  ET  FIERI, 
IN  DUODECIM  ARTICULOS  DIVISA, 


Deinde  considerandum  est  de  his  quae  consequuntur  unionem;  et  primo 
quantum  ad  ea  quae  conveniunt  Christo  secundum  se;  secundo  de  his  quae 
conveniunt  Christo  per  comparationem  ad  Deum  Patrem;  tertio  de  his  quae 
conveniunt  Christo  per  comparationem  ad  nos :  circa  primum  duplex  consi¬ 
deratio  occurrit:  prima  quidem  de  his  quae  conveniunt  Christo  secundum 
esse,  et  fieri:  secunda  de  his  quae  conveniunt  Christo  secundum  rationem 
unitatis. 

Circa  primum  quaeruntur  duodecim. 

Primo.  Utrum  haec  sit  vera:  Deus  est  homo. 

Secundo.  Utrum  haec  sit  vera:  Homo  est  Deus. 

Tertio.  Utrum  Christus  possit  dici  homo  dominicus. 

Quarto.  Utrum  ea  quae  conveniunt  Filio  hominis,  possint  praedicari  de 
Filio  Dei,  et  e  contrario. 

Quinto.  Utrum  ea  quae  conveniunt  Filio  hominis,  possint  praedicari  de 
divina  natura,  et  de  humana  ea  quae  conveniunt  Filio  Dei. 

Sexto.  Utrum  haec  sit  vera:  Filius  Dei  factus  est  homo. 

Septimo.  Utrum  haec  sit  vera:  Homo  factus  est  Deus. 

Octavo.  Utrum  haec  sit  vera:  Christus  est  creatura. 

Nono.  Utrum  haec  sit  vera :  Iste  homo,  demonstrato  Christo,  incepit  esse, 
vel  fuit  semper. 

Decimo.  Utrum  haec  sit  vera:  Christus,  secundum  quod  homo,  est  creatura 

Undecimo.  Utrum  haec  sit  vera:  Christus,  secundum  quod  homo,  est  Deus. 

Duodecimo.  Utrum  haec  sit  vera:  Christus,  secundum  quod  homo,  est 
hypostasis,  vel  persona. 


ARTICULUS  I.  IOO 

UTRUM  HAEC  SIT  VERA:  DEUS  EST  HOMO. 

(j.  Dist.  7,  q.  1.  art.  1.  et  un.  ari.  4.  corp.). 

Ad  primum  sic  proceditur.  Videtur,  quod  haec  sit  falsa:  Deus  est  homo: 
omnis  enim  propositio  affirmativa  in  materia  remota  est  falsa:  sed  haec  pro¬ 
positio:  Deus  est  homo,  est  in  materia  remota;  quia  formae  significatae  per 
subjectum,  et  praedicatum  sunt  maxime  distantes;  cum  ergo  propositio  prae¬ 
dicta  sit  affirmativa,  videtur  quod  sit  falsa. 

2.  Praeterea.  Magis  conveniunt  (idest,  magis  unum  sunt )  tres  personae 
divinae  ad  invicem,  quam  humana  natura,  et  divina:  sed  in  mysterio  Trini¬ 
tatis  una  persona  non  praedicatur  de  alia:  non  enim  dicimus,  quod  Pater 
est  Filius,  vel  e  converso ;  ergo  videtur,  quod  nec  humana  natura  possit  prae¬ 
dicari  de  Deo,  ut  dicatur  quod  Deus  est  homo. 

3.  Praeterea.  Athanasius  dicit  (in  Symb.  Fid.),  quod  «  sicut  animae,  et 
caro  unus  est  homo,  ita  Deus,  et  homo  unus  est  Christus  »:  sed  haec  est 
falsa:  Anima  est  corpus ;  ergo  etiam  haec  est  falsa:  Deus  est  homo. 

4.  Praeterea.  Sicut  in  1.  habitum  est  (q.  59.  art.  3.),  quod  praedicatur  de 
Deo  non  relative,  sed  absolute,  convenit  toti  Trinitati,  et  singulis  personis: 
sed  hoc  nomen  homo  non  est  relativum,  sed  absolutum;  si  ergo  vere  praedi¬ 
caretur  de  Deo,  sequeretur  quod  tota  Trinitas,  et  quaelibet  persona  sit  homo, 
quod  patet  esse  falsum. 

Sed  contra  est,  quod  dicitur  Philipp.  2.:  Qui  cum  in  forma  Dei  esset,  exi¬ 
nanivit  semet ipsum,  formam  servi  accipiens,  in  similitudinem  hominum  factus,  et 
habitu  inventus  ut  homo  ;  et  sic  ille  qui  est  in  forma  Dei,  est  homo  ;  sed  ille  qui 
est  in  forma  Dei,  est  Deus;  ergo  Deus  est  homo. 

Respondeo  dicendum,  quod  ista  propositio:  Deus  est  homo,  ab  hominibus 
christianis  conceditur,  non  tamen  ab  omnibus  secundum  eamdem  rationem. 
Quidam  enim  hanc  propositionem  concedunt,  non  secundum  propriam  acce- 

ptionem  horum  terminorum:  nam  Manichaei  Verbum  Dei  dicunt  esse  homi¬ 
nem,  non  quidem  verum,  sed  similitudinarium;  inquantum  dicunt,  Filium 
Dei  corpus  phantasticum  assumpsisse;  ut  sic  dicatur  Deus  homo,  sicut  cu¬ 
prum  figuratum  dicitur  homo,  quia  habet  similitudinem  hominis.  Similiter 
etiam  illi  qui  posuerunt,  quod  in  Christo  anima,  et  corpus  non  fuerunt  unita, 
non  possunt  dicere,  quod  Deus  sit  verus  homo,  sed  quod  dicatur  homo  figu- 
rative  ratione  partium:  sed  utraque  harum  opinionum  supra  improbata  est 
(q.  2.  arti  j.  et  6.  et  q.  y.  art.  i.  et  2.).  Alii  vero  e  converso  ponunt  veritatem 
ex  parte  hominis,  sed  negant  veritatem  ex  parte  Dei:  dicunt  enim,  Christum, 
qui  est  Deus,  et  homo,  esse  Deum  non  naturaliter,  sed  participative,  scilicet 
per  gratiam;  sicut  et  omnes  sancti  viri  dicuntur  Dii:  excellentius  tamen  Chri¬ 
stus  prae  aliis,  propter  gratiam  abundantiorem ;  et  secundum  hoc  cum  dicitur, 
Deus  est  homo,  ly  Deus  non  supponit  verum,  et  naturalem  Deum ;  et  haec  est 
haeresis  Photini,  quae  supra  improbata  est  (q.  2.  art.  6.).  Alii  vero  concedunt 
hanc  propositionem  cum  veritate  utriusque  termini,  ponentes  Christum  et 
verum  Deum  esse,  et  verum  hominem;  sed  tamen  veritatem  praedicationis 
non  salvant:  dicunt  enim,  quod  homo  praedicatur  de  Deo  per  quamdam 
conjunctionem  vel  dignitatis,  vel  auctoritatis,  vel  etiam  affectionis,  aut  inha¬ 
bitationis ;  et  sic  posuit  Nestorius,  Deum  hominem  esse;  ut.  per  hoc  nihil 
aliud  significetur,  quam  quod  Deus  est  homini  conjunctus  tali  conjunctione, 
quod  homo  inhabitetur  a  Deo,  et  uniatur  ei  secundum  affectum,  et  secun¬ 
dum  participationem  auctoritatis,  et  honoris  divini;  et  in  similem  errorem 
incidunt,  quicumque  ponunt  duas  hypostases,  vel  duo  supposita  in  Christo  ; 
quia  non  est  possibile  intelligi,  quod  duorum,  quae  sunt  secundum  supposi¬ 
tum,  vel  hypostasim  distincta,  unum  proprie  praedicetur  de  alio,  sed  solum 
secundum  quamdam  figurativam  locutionem,  inquantum  in  aliquo  conjun¬ 
guntur;  puta  si  dicamus:  Petrum  esse  Joannem,  quia  habent  aliquam  con¬ 
junctionem  ad  invicem;  et  hae  etiam  opiniones  supra  improbatae  sunt  (q.'2. 
art.  6.).  Unde  supponendo  secundum  veritatem  Catholicae  fidei,  quod  vera 
natura  divina  unita  est  cum  vera  natura  humana,  non  solum  in  persona,  sed 
etiam  in  supposito,  vel  hypostasi,  dicimus  hanc  propositionem  esse  veram, 
et  propriam,  Deus  est  homo,  non  solum  propter  veritatem  terminorum  (quia 
scilicet  Christus  est  verus  Deus,  et  verus  homo),  sed  etiam  propter  veritatem 
praedicationis.  Nomen  enim  significans  naturam  communem  in  concreto 
potest  supponere  pro  quolibet  contentorum  sub  natura  communi:  sicut  hoc 
nomen  homo  potest  supponere  pro  quolibet  homine  singulari;  et  ita  hoc  no¬ 
men  Deus  ex  ipso  modo  suae  significationis  potest  supponere  pro  persona 
Filii  Dei,  ut  etiam  in  r.  habitum  est  (q.  39.  art.  4.):  de  quolibet  autem  sup¬ 
posito  alicujus  naturae  potest  vere,  et  proprie  praedicari  nomen  significans 
illam  naturam  in  concreto  :  sicut  de  Socrate,  et  Platone  proprie,  et  vere  prae¬ 
dicatur  homo  ;  quia  ergo  persona  Filii  Dei,  pro  qua  supponit  hoc  nomen 
Deus,  est  suppositum  naturae  humanae,  vere  et  proprie  hoc  nomen  homo 
potest  praedicari  de  hoc  nomine  Deus,  secundum  quod  supponit  pro  persona 
Filii  Dei. 

Ad  primum  ergo  dicendum,  quod  quando  formae  diversae  non  possunt 
convenire  in  unum  suppositum,  tunc  oportet  quod  propositio  sit  in  materia 
remota,  cujus  subjectum  significat  unam  illarum  formarum,  et  praedicatum 
aliam :  sed  quando  duae  formae  possunt  convenire  in  unum  suppositum,  non 
est  materia  remota,  sed  naturalis,  vel  contingens  ;  sicut  cum  dico:  Album  est 
musicum:  natura  autem  divina,  et  humana,  quamvis  sint  maxime  distantes, 

tamen  conveniunt  per  Incarnationis  mysterium  in  uno  supposito,  cui  neutra 
illarum  inest  per  accidens,  sed  per  se ;  et  ideo  haec  propositio  :  Deus  est  homo, 
non  est  neque  in  materia  remota,  neque  in  materia  contingenti,  sed  in  ma¬ 
teria  naturali:  et  praedicatur  homo  de  Deo,  non  per  accidens,  sed  per  se, 
sicut  species  de  sua  hypostasi,  non  quidem  ratione  formae  significatae  per 
hoc  nomen  Deus,  sed  ratione  suppositi,  quod  est  hypostasis  humanae  naturae. 

Ad  secundum  dicendum,  quod  tres  personae  divinae  conveniunt  in  natura: 
distinguuntur  tamen  in  supposito ;  et  ideo  non  praedicantur  de  invicem :  in 
mysterio  autem  Incarnationis  naturae  quidem,  quia  distinctae  sunt,  de  invi¬ 
cem  non  praedicantur,  secundum  quod  significantur  in  abstracto  (non  enim 
natura  divina  est  humana) :  sed  quia  conveniunt  in  supposito,  praedicantur 
de  se  invicem  in  concreto. 

Ad  tertium  dicendum,  quod  anima,  et  caro  significantur  ut  in  abstracto, 
sicut  divinitas,  et  humanitas;  in  concreto  vero  dicuntur  animatum  et  carneum, 
sive  corporeum,  sicut  et  ex  alia  parte  Deus,  et  homo;  unde  utrobique  abstra¬ 
ctum  non  praedicatur  de  abstracto,  sed  solum  concretum  de  concreto. 

Ad  quartum  dicendum,  quod  hoc  nomen  homo  praedicatur  de  Deo  ra¬ 
tione  unionis  in  persona;  quae  quidem  unio  relationem  importat;  et  ideo  non 
sequitur  regulam  eorum  nominum,  quae  absolute  praedicantur  de  Deo  ab 
aeterno. 


ARTICULUS  II.  I0I 

UTRUM  HAEC  SIT  VERA :  HOMO  EST  DEUS. 

(Locis  sup.  art  i.  inductis). 

Ad  secundum  sic  proceditur.  Videtur,  quod  haec  sit  falsa:  Homo  est  Deus; 
Deus  enim  est  nomen  incommunicabile;  unde  Sap.  13.,  et  15.  reprehenduntur 
idololatrae  de  hoc,  quod  hoc  nomen,  Deus,  quod  est  incommunicabile,  lignis, 
et  lapidibus  imposuerunt ;  ergo  pari  ratione  videtur  esse  inconveniens,  quod 
hoc  nomen  Deus  praedicetur  de  homine. 

2.  Praeterea.  Quidquid  praedicatur  de  praedicato,  praedicatur  de  subjecto: 
sed  haec  est  vera:  Deus  est  pater,  vel:  Deus  est  Trinitas;  si  ergo  haec  sit  vera: 
Homo  est  Deus,  videtur  quod  haec  etiam  sit  vera:  Homo  est  Pater,  vel:  Homo 
esi  Trinitas:  quas  quidem  patet  esse  falsas;  ergo  et  primam. 

3.  Praeterea.  In  Ps.  80.  dicitur:  Non  erit  in  te  Deus  recens:  sed  homo 
est  quiddam  recens:  non  enim  Christus  semper  fuit  homo;  ergo  haec  est 
falsa :  Homo  est  Deus. 

Sed  contra  est,  quod  dicitur  Rom.  9. :  Ex  quibus  est  Christus  secundum 
carnem,  qui  est  super  omnia  Deus  benedictus  in  saecula:  sed  Christus  secundum 
carnem  est  homo;  ergo  haec  est  vera:  Homo  est  Deus. 

Respondeo  dicendum,  quod  supposita  veritate  utriusque  naturae,  divinae 
scilicet,  et  humanae,  et  unione  in  persona,  et  hypostasi,  haec  est  vera,  et  pro¬ 
pria  .  Homo  est  Deus,  sicut  et  ista :  Deus  est  homo  :  hoc  enim  nomen  homo 
potest  supponere  pro  qualibet  hypostasi  humanae  naturae;  et  ita  potest 
supponere  pio  persona  Filii  Dei,  quam  dicimus  esse  hypostasim  humanae  na¬ 
turae  .  manifestum  est  autem,  quod  de  persona  Filii  Dei  vere,  et  proprie  prae¬ 
dicatur  hoc  nomen  Deus,  ut  in  1.  habitum  est  (q.  39.  art.  3.  et  4.)  :  unde  relin¬ 
quitur,  quod  haec  sit  vera,  et  propria:  Homo  est  Deus. 

Ad  primum  ergo  dicendum,  quod  idololatrae  attribuebant  nomen  deitatis 
lapidibus,  et  lignis,  secundum  quod  in  sua  natura  considerantur;  quia  puta¬ 
bant  in  illis  aliquid  numinis  esse  (vide.  Exod .  20.  Levit.  19.  Isa.  44.) :  nos  au¬ 
tem  non  attribuimus  nomen  Deitatis  Christo  homini  saecundum  humanam 
naturam,  sed  secundum  suppositum  aeternum,  quod  est  etiam  per  unionem 
suppositum  humanae  naturae,  ut  dictum  est  (in  corp.  art.). 

_  Ad  secundum  dicendum,  quod  hoc  nomen  Pater  praedicatur  de  hoc  no¬ 
mine  Dens,  secundum  quod  hoc  nomen  Dens  supponit  pro  persona  Patris: 
sic  autem  non  praedicatur  de  persona  Filii:  quia  persona  Filii  non  est  per¬ 
sona  Patris;  et  per  consequens  non  oportet,  quod  hoc  nomen  Pater  praedi¬ 
cetur  de  hoc  nomine  homo,  de  quo  praedicatur  hoc  nomen  Deus,  inquantum 
ly  homo  supponit  pro  persona  Filii. 

Ad  tertium  dicendum,  quod  licet  humana  natura  in  Christo  sit  quiddam 
recens;  tamen  suppositum  humanae  naturae  non. est  recens,  sed  aeternum; 
et  quia  hoc  nomen  Deus  non  praedicatur  de  homine  ratione  humanae  natu¬ 
rae,  sed  ratione  suppositi,  non  sequitur  quod  ponamus  Deum  recentem:  se¬ 
queretur  autem,  si  poneremus  quod  homo  supponit  suppositum  creatum,  se¬ 
cundum  quod  oportet  dicere  eos,  qui  in  Christo  ponunt  duo  supposita. 


ARTICULUS  III.  I02 

UTRUM  CHRISTUS  POSSIT  DICI  HOMO  DOMINICUS. 

(]■  Dist.  7.  q.  1.  art.  2.). 

Ad  tertium  sic  proceditur.  Videtur,  quod  Christus  possit  dici  homo  do¬ 
minicus :  dicit  enim  August.  in  lib.  83.  Q.Q..  (q.  36.  cir.  med.) :  «  Monendum 
est,  ut  illa  bona  expectentur,  quae  fuerunt  in  illo  homine  dominico  »  :  loquitur 
autem  de  Christo;  ergo  videtur,  quod  Christus  sit  homo  dominicus. 

2.  Praeterea.  Sicut  dominium  convenit  Christo  ratione  divinae  naturae ; 
ita  etiam  humanitas  pertinet  ad  humanam  naturam:  sed  Deus  dicitur  huma¬ 
natus,  ut  patet  per  Damasc.  in  3.  lib.  (Orth.  Fid.  cap.  11.),  ubi  dicit,  quod 
«  humanatio  eam,  quae  ad  hominem,  copulationem  demonstrat » ;  ergo  pari 
ratione  potest  dici  denominative,  quod  homo  ille  sit  dominicus. 

3.  Praeterea.  Sicut  dominicus  denominative  dicitur  a  domino;  ita  divinus 
denominative  dicitur  a  Deo:  sed  Dion.  (cap.4.Eccl  Hier.)  Christum  nominat 
divinissimum  Jesum;  ergo  pari  ratione  potest  dici,  quod  Christus  sit  homo 
dominicus. 

Sed  contra  est,  quod  August.  dicit  in  lib.  1.  Retract.  (cap.  19.):  «  Non 
video,  utrum  recte  dicatur  homo  dominicus  Jesus  Christus,  cum  sit  utique 
dominus  ». 

Respondeo  dicendum,  quod,  sicut  supra  dictum  est  (art.  praec.  ad  3.)  cum 
dicitur  homo  Christus  Jesus,  designatur  suppositum  aeternum,  quod  est  per¬ 
sona  Filii  Dei,  propter  hoc  quod  est  unum  suppositum  utriusque  naturae:  de 
persona  autem  Filii  Dei  praedicatur  Deus,  et  Dominus  essentialiter;  et  ideo 
non  debet  praedicari  denominative;  quia  hoc  derogat  veritati  unionis;  unde 
cum  Dominicus  dicatur  denominative  a  Domino,  non  potest  vere  et  proprie 
dici,  quod  homo  ille  sit  dominicus,  sed  magis  quod  sit  dominus:  si  autem 
per  hoc  quod  dicitur  homo  Christus  Jesus,  designaretur  suppositum  aliquod 
creatum,  secundum  illos  qui  ponunt  in  Christo  duo  supposita,  posset  dici 

homo  ille  dominicus,  inquantum  assumitur  ad  participationem  honoris  divini, 
sicut  Nestoriani  posuerunt:  et  hoc  etiam  modo  humana  natura  non  dicitur 
essentialiter  dea,  sed  deificata,  non  quidem  per  conversionem  ipsius  in  divi¬ 
nam  naturam,  sed  per  conjunctionem  ad  divinam  naturam  in  una  hypostasi, 
ut  patet  per  Damasc.  in  3.  lib.  (Orth.  Fid.  cap.  11.  et  ly.). 

Ad  primum  ergo  dicendum,  quod  August.  verba  illa,  et  similia  retractat 
in  lib.  1.  Retract.  (cap.  19.):  unde  post  verba  praemissa  in  1.  lib.  Retract. 
(ibid.)  subdit:  «  Ubicumque  hoc  dixi,  scilicet  quod  Christus  Jesus  sit  homo 
dominicus,  dixisse  me  nollem;  postea  quippe  vidi  non  esse  dicendum:  quamvis 
nonnulla  ratione  posset  defendi»;  quia  scilicet  posset  aliquis  dicere,  quod  di¬ 
citur  homo  dominicus  ratione  humanae  naturae,  quam  significat  hoc  nomen 
homo,  non  autem  ratione  suppositi. 

Ad  secundum  dicendum,  quod  illud  unum  suppositum,  quod  est  humanae, 
et  divinae  naturae,  primo  quidem  fuit  divinae  naturae,  scilicet  ab  aeterno; 
postea  autem  ex  tempore  per  Incarnationem  factum  est  suppositum  humanae 
naturae  ;  et  hac  ratione  dicitur  humanatum,  non  quia  assumpserit  hominem, 
sed  quia  assumpsit  humanam  naturam:  non  autem  sic  est  e  converso,  quod 
suppositum  humanae  naturae  assumpserit  divinam  naturam ;  unde  non  potest 
dici  homo  deificatus,  vel  dominicus. 

Ad  tertium  dicendum,  quod  hoc  nomen  divinum  consuevit  praedicari 
etiam  de  his,  de  quibus  praedicatur  essentialiter  hoc  nomen  Deus:  dicimus 
enim,  quod  divina  essentia  est  Deus  ratione  identitatis,  et  quod  essentia  est 
Dei,  sive  divina  propter  diversum  modum  significandi,  et  Verbum  divinum, 
cum  tamen  Verbum  sit  Deus;  et  similiter  dicimus  personam  divinam,  sicut 
et  personam  Platonis,  propter  diversum  modum  significandi:  sed  dominicus 
non  dicitur  de  his,  de  quibus  dominus  praedicatur:  non  enim  consuevit  dici, 
quod  aliquis  homo,  qui  est  dominus,  sit  dominicus;  sed  illud  quod  qualiter¬ 
cumque  est  domini,  dominicum  dicitur;  sicut  dominica  voluntas,  vel  dominica 
manus,  vel  dominica  passio;  et  ideo  ipse  homo  Christus,  qui  est  dominus, 
non  potest  dici  dominicus;  sed  potest  caro  ejus  dici  caro  dominica,  et  passio 
ejus  potest  dici  passio  dominica. 

ARTICULUS  IV.  103 

UTRUM  EA  QUAE  CONVENIUNT  FILIO  HOMINIS, 

POSSINT  PRAEDICARI  DE  FILIO  DEI,  ET  E  CONVERSO. 

Ad  quartum  sic  proceditur.  Videtur,  quod  ea  quae  sunt  humanae  naturae, 
non  possint  dici  de  Deo :  impossibile  enim  est,  opposita  de  eodem  praedicari: 
sed  ea  quae  sunt  humanae  naturae,  sunt  contraria  his  quaesunt  propria  Dei: 
Deus  enim  est  increatus,  immutabilis,  et  aeternus :  ad  humanam  autem  na¬ 
turam  pertinet,  ut  sit  creata,  temporalis,  et  mutabilis ;  ergo  ea  quae  sunt  hu¬ 
manae  naturae,  non  possunt  dici  de  Deo. 

2.  Praeterea.  Attribuere  Deo  ea  quae  ad  defectum  pertinent,  videtur  de¬ 
rogare  divino  honori,  et  ad  blaspliemiam  pertinere :  sed  ea  quae  sunt  humanae 
naturae,  defectum  quemdam  continent;  sicut  pati,  mori,  et  alia  hujusmodi; 
ergo  videtur,  quod  nullo  modo  ea  quae  sunt  humanae  naturae,  possint  dici 
de  Deo. 

3.  Praeterea.  Assumi  convenit  humanae  naturae:  non  autem  hoc  con¬ 
venit  Deo:  non  ergo  ea  quae  sunt  humanae  naturae,  de  Deo  dici  possunt. 

Sed  contra  est,  quod  Damasc.  dicit  in  3.  lib.  (Orth.  Fid.  cap.  4.  et  6.), 
quod  «  Deus  suscepit  ea,  quae  sunt  carnis  idiomata  (idest  proprietates)  dum 
Deus  passibilis  nominatur,  et  Deus  gloriae  crucifixus  est». 

Respondeo  dicendum,  quod  circa  hanc  quaestionem  diversitas  fuit  inter 
Nestorianos,  et  Catholicos:  Nestoriani  enim  voces,  quae  dicuntur  de  Christo, 
dividere  volebant  hoc  modo,  ut  ea  quae  pertinent  ad  humanam  naturam, 
non  dicerentur  de  Deo,  nec  ea  quae  pertinent  ad  divinam  naturam,  dice¬ 
rentur  de  homine;  unde  Nestorius  dixit :  «  Si  quis  Dei  Verbo  tentat  passiones 
tribuere,  anathema  sit  ».  Si  qua  vero  nomina  sunt,  quae  pertinere  possunt  ad 
utramque  naturam,  de  talibus  praedicabant  ea  quae  sunt  utriusque  naturae, 
sicut  hoc  nomen  Christus,  vel  Dominus ;  unde  concedebant,  Christum  esse 
natum  de  Virgine,  et  fuisse  ab  aeterno;  non  tamen  dicebant,  vel  Deum  natum 
de  Virgine,  vel  hominem  ab  aeterno  fuisse.  Catholici  vero  posuerunt,  hujus¬ 
modi,  quae  dicuntur  de  Christo,  sive  secundum  divinam  naturam,  sive  se¬ 
cundum  humanam,  dici  posse  tam  de  Deo,  quam  de  homine;  unde  Cyrillus 
dicit  (in  epist.  ad  Nestor,  de  Excom.  can.  4.  et  hah.  in  Cone.  Ephes.  gener.  3. 
part  1.  cap.  26.):  «  Si  quis  duabus  personis,  sive  substantiis^idegt^  hyposta- 
sibus  eas,  quae  in  Evangelicis,  et  Apostolicis  conscriptionibus  sunt,  dividit 
voces,  vel  ea  quae  de  Christo  a  Sanctis  dicuntur,  vel  ab  ipso  Christo  des  e-  ^7  . 
metipso,  et  aliquas  quidem  ex  his  homini  applicandas  crediderit,  aliquas  ver rf1'  ,r 

soli  Verbo  deputaverit,  anathema  sit  »:  et  hujus  ratio  est,  quia  cum  sit  eadem 
hypostasis  utriusque  naturae,  eadem  hypostasis  supponitur  nomine  utriusque 
naturae;  sive  ergo  dicatur  homo,  sive  Deus,  supponitur  hypostasis  divinae, 
et  humanae  naturae;  et  ideo  de  homine  possunt  dici  ea  quae  sunt  divinae 
naturae,  tamquam  de  hypostasi  divinae  naturae:  et  de  Deo  possunt  dici  ea 
quae  sunt  humanae  naturae,  tamquam  de  hypostasi  humanae  naturae.  Scien¬ 
dum  tamen,  quod  in  propositione,  in  qua  aliquid  de  aliquo  praedicatur,  non 
solum  attenditur,  quid  sit  illud,  de  "quo  p~r aedlcatur.  _prn  edu.aJ.nm ,  sedLfitiam 
secundum  quid  ge  ilio  praediceturfquamvis  ergo  non  distinguantur  ea,  quae 
praedicantur  de  Christo  ;  distinguuntur  tamen  secundum  id,  secundum  quod 
utrumque  praedicatur:  nam  ea  quae  sunt  divinae  naturae,  praedicantur  de 
Christo  secundum  divinam  naturam :  ea  autem  quae  sunt  humanae  naturae, 
praedicantur  de  eo  secundum  humanam  naturam;  unde  Augustinus  dicit  in 
1.  de  Trin.  (cap.  11.)  «  Distinguamus,  quid  in  Scripturis  sonet  secundum 
formam  Dei,  in  qua  aequalis  est  Patri,  et  quid  secundum  formam  servi,  quam 
accepit,  in  qua  minor  est  Patre  »;  et  infra:  (cap.  13.)  «  quid  propter  quid,  et 
quid  secundum  quid  dicatur,  prudens  et  diligens,  et  pius  lector  intelliget  ». 

Ad  primum  ergo  dicendum,  quod  opposita  praedicari  de  eodem  secundum 
idem  est  impossibile:  sed  secundum  diversa  nihil  prohibet;  et  hoc  modo  op¬ 
posita  praedicantur  de  Christo,  non  secundum  idem,  sed  secundum  diversas 
naturas. 

Ad  secundum  dicendum,  quod  si  ea  quae  ad  defectum  pertinent,  Deo  at 
tribuerentur  secundum  divinam  naturam,  esset  blasphemia,  quasi  pertinens 
ad  diminutionem  honoris  ipsius:  non  autem  pertinet  ad  Dei  injuriam,  si  at¬ 
tribuantur  ei  secundum  naturam  assumptam;  unde  in  quodam  sermone  Ephe- 
sini  Concilii  (qui  est  2.  de  Nativ.  in  eo  Cone,  quod  est  gener.  3.  part.  3.  cap.  10.) 
dicitur:  «  Nihil  putat  Deus  injuriam,  quod  est  occasio  salutis  hominibus. 

Nihil  enim  abjectorum,  quae  elegit  propter  nos,  injuriam  facit  illi  naturae, 
quae  non  potest  esse  subjecta  injuriis:  propria  vero  facit  inferiora,  ut  salvet 
naturam  nostram.  Quando  ergo  quae  abjecta,  et  vilia  sunt,  divinam  naturam 

non  injuriantur,  sed  salutem  hominibus  operantur,  quomodo  dicis,  ea  quae 
causi  nostrae  salutis  sunt,  injuriae  occasionem  Deo  fuisse?  » 

Ad  tertium  dicendum,  quod  assumi  convenit  humanae  naturae,  non  ra¬ 
tione  suppositi,  sed  ratione  sui  ipsius;  et  ideo  non  convenit  Deo. 

ARTICULUS  V. 

UTRUM  EA  QUAE  CONVENIUNT  FILIO  HOMINIS, 

POSSINT  PRAEDICARI  DE  DIVINA  NATURA, 

ET  DE  HUMANA  EA  QUAE  CONVENIUNT  FILIO  DEI. 

Ad  quintum  sic  proceditur.  Videtur,  quod  ea  quae  sunt  humanae  natu¬ 
rae,  possint  dici  de  natura  divina:  ea  enim  quae  sunt  humanae  naturae,  prae¬ 
dicantur  de  Filio  Dei,  et  de  Deo :  sed  Deus  est  sua  natura ;  ergo  ea  quae  sunt 
naturae  humanae,  possunt  praedicari  de  divina  natura. 

2.  Praeterea.  Caro  pertinet  ad  naturam  humanam:  sed,  sicut  dicit  Da- 
masc.  in  3.  lib.  (Ortb.  Fid.  cap.  6.  d  j.),  «dicimus,  naturam  Verbi  incarnatam 
esse,  secundum  beatos  Athanasium,  et  Cyrillum  »  ;  ergo  videtur,  quod  pari 
ratione  ea  quae  sunt  humanae  naturae,  pessint  dici  de  divina  natura. 

3.  Praeterea.  Ea  quae  sunt  divinae  naturae,  conveniunt  humanae  natu¬ 
rae  in  Christo;  sicut  cognoscere  futura,  et  habere  salutiferam  virtutem;  ergo 
videtur,  quod  pari  ratione  ea  quae  sunt  humanae  naturae,  possint  dici  de  di¬ 
vina  natura. 

Sed  contra  est,  quod  Damasc.  dicit  in  3.  lib.  (Ortb.  Fid.  cap.  4J  «  Dei¬ 
tatem  quidem  dicentes  non  nominamus  de  ea,  quae  humanitatis  idiomata 
sunt,  idest  proprietates:  non  enim  dicimus  deitatem  passibilem,  vel  creabilem  »: 
Deitas  autem  est  divina  natura;  ergo  ea  quae  sunt  humanae  naturae  propria, 
non  possunt  dici  de  divina  natura. 

Respondeo  dicendum,  quod  ea  quae  sunt  propria  unius,  non  possunt  vere 
de  alio  praedicari,  nisi  de  eo  quod  est  idem  illi;  sicut  risibile  non  convenit 
nisi  ei  quod  est  homo :  in  mysterio  autem  Incarnationis  non  est  eadem  na¬ 
tura  divina,  et  humana ;  sed  eadem  est  hypostasis  utriusque  naturae ;  et  ideo 
ea  quae  sunt  unius  naturae,  non  possunt  de  alia  praedicari,  secundum  quod 
in  abstracto  significantur:  nomina  vero  concreta  supponunt  hypostasim  na¬ 
turae;  et  ideo  indifferenter  praedicari  possunt  ea,  quae  ad  utramque  naturam 
pertinent,  de  nominibus  concretis  :  sive  illud  nomen,  de  quo  dicuntur  det 
lntelligere  utramque  naturam;  sicut  hoc  nomen  Christus,  in  quo  intelligitur 
et  divinitas  ungens,  et  humanitas  uncta:  sive  solum  divinam  naturam;  sicut 
hoc  nomen  Deus  vel  Filius  Dei :  sive  solum  naturam  humanam ;  sicut  hoc 
nomen  homo,  vel  Jesus;  unde  Leo  Papa  dicit  in  Epist.  (83.)  ad  Palaestinos: 

«  1  on  mterest,  ex  qua  Christus  substantia  nominetur;  cum  inseparabiliter 
manente  umtate  personae,  idem  sit  et  totus  hominis  filius  propter  carnem, 
et  totus  Dei  filius  propter  unam  cum  Patre  Deitatem  ». 

Ad  primum  ergo  dicendum,  quod  in  divinis  realiter  est  idem  persona  cum 
natura:  et  ratione  hujus  identitatis  divina  natura  praedicatur  de  Filio  Dei: 
non  tamen  est  idem  modus  significandi;  et  ideo  quaedam  dicuntur  de  Filio 
Dei,  quae  non  dicuntur  de  divina  natura:  sicut  dicimus,  quod  Filius  Dei  est 
genitus;  non  tamen  dicimus,  quod  natura  divina  sit  genita,  ut  in  1.  habitum 
st  (q.  39.  ait.  et  similiter  in  mysterio  Incarnationis  dicimus  quod  Filius 
Dei  passus  est;  non  autem  dicimus,  quod  divina  natura  sit  passa. 

Ad  secundum  dicendum,  quod  Incarnatio  magis  importat  unionem  ad 
carnem,  quam  carnis  proprietatem:  utraque  autem  natura  in  Christo  est  unita 
alteri  in  persona:  ratione  cujus  unionis  et  divina  natura  dicitur  incarnata,  et 
humana  natura  deificata,  ut  supra  dictum  est  (q.  3.  art.  2.). 

Ad  tertium  dicendum,  quod  ea  quae  sunt  divinae  naturae,  dicuntur  de 
humana  natura,  non  secundum  quod  essentialiter  competunt  divinae  naturae, 
sed  secundum  quod  participative  derivantur  ad  humanam  naturam ;  unde  ea 
quae  participari  non  possunt  a  natura  humana  (sicut  esse  increatum,  aut  omni¬ 
potentem)  nullo  modo  de  humana  natura  dicuntur:  divina  autem  natura 
nihil  participative  recipit  ab  humana  natura;  et  ideo  ea,  quae  sunt  humanae 
naturae,  nullo  modo  possunt  dici  de  divina  natura. 


ARTICULUS  VI.  I0S 

UTRUM  HAEC  SIT  VERA:  DEUS  FACTUS  EST  HOMO. 

(Infr.  q.  33.  art.  3.  corp.  et  3.  Dist.  3.  q.  3.  art.  3.  corp.  et  Dist.  7.  q.  2. 
et  opusc.  1.  corp.  18.  et  opusc.  3.  cap.  6.  et  Rom.  1.  lect.  2.). 

Ad  sextum  sic  proceditur.  Videtur,  quod  haec  sit  falsa :  Deus  factus  est 
homo :  cum  enim  homo  significat  substantiam,  fieri  hominem  est  fieri  sim¬ 
pliciter :  sed  haec  est  falsa  :  Deus  factus  est  simpliciter;  ergo  haec  est  falsa: 
Deus  factus  est  homo. 

2.  Praeterea.  Fieri  hominem  est  mutari :  sed  Deus  non  potest  esse  sub¬ 
jectum  mutationis,  secundum  illud  Malach.  3. :  Ego  Dominus,  et  non  mutor 3 
ergo  videtur  quod  haec  sit  falsa:  Deus  factus  est  homo. 

3.  Praeterea.  Homo,  secundum  quod  de  Christo  dicitur,  supponit  per¬ 
sonam  Filii  Dei:  sed  haec  est  falsa:  Deus  factus  est  persona  Filii  Dei;  ergo 
haec  est  falsa :  Deus  factus  est  homo. 

Sed  contra  est,  quod  dicitur  Joan.  1.:  Verbum  caro  factum  est:  et,  sicut 
Athanas.  dicit  in  Epist.  ad  Epitectum  (ethaec  est  cont.  haereticos),  «quod  dixit: 
Verbum  caro  factum  est,  simile  est  ac  si  diceretur,  quod  Deus  homo  factus  est ». 

Respondeo  dicendum,  quod  unumquodque  dicitur  esse  factum  illud,  quod 
de  novo  incipit  praedicari  de  ipso :  esse  autem  hominem  vere  praedicatur 
de  Deo,  sicut  dictum  est  (art.  1.  huj.  q.),  ita  tamen  quod  non  convenit  Deo 
esse  hominem  ab  aeterno,  sed  ex  tempore  per  assumptionem  humanae  na¬ 
turae  ;  et  ideo  haec  est  vera :  Deus  factus  est  homo :  diversimode  tamen 
intelligitur  a  diversis ;  sicut  et  haec:  Deus  est  homo,  ut  supra  dictum  est  (art  1. 
huj.  q.). 

Ad  primum  ergo  dicendum,  quod  fieri  hominem  est  fieri  simpliciter  in 
omnibus  his,  in  quibus  humana  natura  incipit  esse  in  supposito  de  novo 
creato :  Deus  autem  dicitur  factus  homo,  eo  quod  humana  natura  incepit 
esse  in  supposito  divinae  naturae  ab  aeterno  praeexistente ;  et  ideo  Deum 
fieri  hominem,  non  est  Deum  fieri  simpliciter. 

Ad  secundum  dicendum,  quod,  sicut  dictum  est  (in  corp.  art.)  fieri  im¬ 
portat,  quod  aliquid  praedicetur  de  novo  de  altero;  unde  quandocumque  ali¬ 
quid  de  novo  praedicatur  de  altero  cum  mutatione  ejus,  de  quo  dicitur,  tunc 
fieri  est  mutari;  et  hoc  contingit  in  omnibus  quae  absolute  dicuntur;  non 
enim  potest  albedo,  aut  nigredo  de  novo  advenire  alicui,  nisi  per  hoc  quod 
de  novo  mutatur  ad  albedinem,  vel  nigredinem:  ea  vero  quae  relative  dicun- 

tur,  possum  de  novo  praedicari  de  aliquo  absque  ejus  mutatione  :  sicut  homo 
de  novo  fit  dexter  absque  sui  mutatione  per  motum  illius,  qui  fit  ei  sinister; 
unde  in  talibus  non  oportet,  omne  quod  dicitur  fieri,  esse  mutatum:  quia  hoc 
potest  accidere  per  mutationem  alterius;  et  per  hunc  modum  Deo  dicimus: 
Domine  refugium  factus  es  nobis,  Ps.  89.  (vid.  etiam  Ps.  4].);  esse  autem  ho¬ 
minem  convenit  Deo  ratione  unionis,  quae  est  relatio  quaedam;  et  ideo  esse 
hominem  praedicatur  de  novo  de  Deo  absque  ejus  mutatione  per  mutationem 
humanae  naturae,  quae  assumitur  in  divinam  personam;  et  ideo  cum  dicitur  : 
Deus  factus  est  homo,  non  intelligitur  aliqua  mutatio  ex  parte  Dei,  sed  solum 
ex  parte  humanae  naturae. 

Ad  tertium  dicendum,  quod  homo  supponit  personam  Filii  Dei  non 
nudam,  sed  prout  subsistit  in  humana  natura;  et  ideo  quamvis  haec  sit  falsa  : 
Deus  factus  est  persona  Filii  Dei:  est  tamen  haec  vera:  Deus  factus  est  homo, 
ex  eo,  quod  est  unitus  humanae  naturae. 

ARTICULUS  VII.  106 

UTRUM  HAEC  SIT  VERA:  HOMO  FACTUS  EST  DEUS. 

(Loc.  sup.  art.  6.  cit.). 

Ad  septimum  sic  proceditur.  Videtur,  quod  haec  sit  vera:  Homo  factus  est 
Deus :  dicitur  enim  Rom.  1.  :  Quod  ante  promiserat  per  Prophetas  suos  in  Scri¬ 
pturis  sanctis  de  Filio  suo,  qui  factus  est  ei  ex  semine  David  secundum  carnem: 
sed  Christus,  secundum  quod  homo,  est  ex  semine  David  secundum  carnem; 
ergo  homo  factus  est  Filius  Dei. 

2.  Praeterea.  August.  dicit  in  1.  de  Trin.  (cap.  13.)  :  «  Talis  erat  illa 
susceptio,  qua  Deum  hominem  faceret,  et  hominem  Deum  »:  sed  ratione  illius 
susceptionis  haec  est  vera  :  Deus  factus  est  homo ;  ergo  similiter  haec  est  vera: 
Homo  factus  est  Deus. 

3.  Praeterea.  Greg.  Nazianz.  dicit  in  Epist.  1.  ad  Cledonium  :  «  Deus 
quidem  humanatus  est,  homo  autem  deificatus,  vel  quomodolibet  aliquis  no¬ 
minaverit  »:  sed  Deus  ea  ratione  dicitur  humanatus,  qua  est  homo  factus; 
ergo  homo  ea  ratione  dicitur  deificatus,  qua  est  factus  Deus ;  et  ita  haec 
est  vera :  Homo  factus  est  Deus. 

4.  Praeterea.  Cum  dicitur:  Deus  factus  est  homo,  subjectum  factionis,  vel 
mutationis  non  est  Deus,  sed  humana  natura,  quam  significat  hoc  nomen 
homo:  sed  illud  videtur  esse  subjectum  factionis,  cui  factio  attribuitur;  ergo 
haec  magis  est  vera :  Homo  factus  est  Deus,  quam  ista  :  Deus  factus  est  homo. 

Sed  contra  est,  quod  Damasc.  dicit  in  3.  lib.  (Orth.  Fid.  cap.  2.) :  «Non 
hominem  deificatum  dicimus,  sed  Deum  humanatum  »  :  idem  autem  est  fieri 
Deum,  quod  deificari ;  ergo  haec  est  falsa :  Homo  factus  est  Deus. 

Respondeo  dicendum,  quod  ista  propositio:  Homo  factus  est  Deus,  tripliciter 
potest  intelligi.  Uno  modo  ita,  quod  hoc  participium,  Jactus,  determinet  abso¬ 
lute  vel  subjectum,  vel  praedicatum;  et  in  hoc  sensu  est  falsa:  quia  neque 
homo  ille,  de  quo  Deus  praedicatur,  est  factus,  neque  Deus  est  factus,  ut 
infra  dicetur  (art.  8.  et  9.  seq.) ;  et  sub  eodem  sensu  haec  est  falsa :  Deus  factus 
est  homo :  sed  sub  hoc  sensu  non  quaeritur  hic  de  istis  propositionibus.  Alio 
modo  potest  intelligi,  ut  ly  factus  determinet  compositionem ;  ut  sit  sensus : 
Homo  factus  est  Deus,  idest  factum  est,  ut  homo  sit  Deus;  et  sub  hoc  sensu 

utraque  est  vera,  et  Homo  factus  est  Deus,  et  Deus  factus  est  homo :  sed  hic 
non  est  proprius  sensus  harum  locutionum:  nisi  forte intelligatur,  secundum 
quod  ly  homo  non  habet  personalem  suppositionem,  sed  simplicem:  licet 
enim  hic  homo  non  sit  factus  Deus;  quia  hoc  suppositum,  scilicet  persona 
Filii  Dei,  ab  aeterno  fuit  Deus:  tamen  homo,  communiter  loquendo,  non 
semper  fuit  Deus.  Tertio  modo  proprie  intelligitur,  secundum  quod  hoc  parti¬ 
cipium,  factus,  ponit  fieri  circa  hominem  in  respectu  ad  Deum,  sicut  ad  ter¬ 
minum  factionis:  et  in  hoc  sensu,  supposito  quod  in  Christo  sit  eadem  per¬ 
sona,  et  hypostasis,  et  suppositum  Dei,  et  hominis,  ut  supra  ostensum  est 
(q.  2.  art.  3.),  ista  propositio  est  falsa:  quia  cum  dicitur:  Homo  factus  est 
Deus,  ly  homo  habet  personalem  suppositionem  :  non  enim  esse  Deum  ve- 
rificatur  de  homine  ratione  humanae  naturae,  sed  ratione  suppositi  sui:  sup¬ 
positum  autem  illud  humanae  naturae,  de  quo  verificatur  esse  Deum,  est 
idem  quod  hypostasis,  seu  persona  Filii  Dei,  quae  semper  fuit  Deus;  unde 
non  potest  dici,  quod  iste  homo  incepit  esse  Deus,  vel  quod  fiat  Deus,  aut 
quod  factus  sit  Deus:  si  vero  esset  alia  persona,  vel  hypostasis  Dei,  et  homi¬ 
nis,  ita  quod  esse  Deum  praedicaretur  de  homine,  et  e  converso,  per  quam¬ 
dam  conjunctionem  suppositorum,  vel  dignitatis  personalis,  vel  affectionis, 
vel  inhabitationis,  ut  Nestoriani  dixerunt,  tunc  pari  ratione  posset  dici,  quod 
homo  factus  est  Deus,  idest  conjunctu?  Deo;  sicut  et  quod  Deus  factus  est 
liomo,  idest  conjunctus  homini. 

Ad  primum  ergo  dicendum,  quod  in  verbis  illis  Apostoli  hoc  relativum, 
qui,  quod  refert  personam  Filii  Dei,  non  debet  intelligi  ex  parte  praedicati, 
quasi  aliquis  existens  ex  semine  David  secundum  carnem  sit  factus  Filius 
Dei;  in  quo  sensu  objectio  procedebat:  sed  debet  intelligi  ex  parte  subjecti: 
ut  sit  sensus,  quod  Filius  Dei  factus  est,  scilicet  homo,  «  ad  honorem  Patris, 
ut  Gloss.  (interi.)  exponit,  existens  ex  semine  David  secundum  carnem  »:  ac 
si  diceret:  «Filius  Dei  factus  est  habens  carnem  ex  semine  David  ad  hono¬ 
rem  Dei ». 

Ad  secundum  dicendum,  quod  illud  verbum  August.  est  intelligendum  in 
illo  sensu,  secundum  quod  ex  illa  susceptione  Incarnationis  factum  est,  ut 
homo  esset  Deus,  et  Deus  esset  homo:  in  quo  sensu  ambae  locutiones  sunt 
verae,  ut  dictum  est  (in  corp.  art.). 

Et  similiter  dicendum  est  ad  tertium;  nam  deificari  idem  est,  quod  fieri 
Deum. 

Ad  quartum  dicendum,  quod  terminus  in  subjecto  positus  tenetur  ma¬ 
terialiter,  idest  pro  supposito;  positus  vero  in  praedicato  tenetur  formaliter, 
idest  pro  natura  significata;  et  ideo  cum  dicitur:  Homo  factus  est  Deus,  ipsum 
fieri  non  attribuitur  humanae  naturae,  sed  supposito  humanae  naturae,  quod 
est  ab  aeterno  Deus,  et  ideo  non  convenit  ei  fieri  Deum:  cum  autem  dici¬ 
tur:  Deus  factus  est  homo,  factio  intelligitur  terminari  ad  ipsam  humanam  na¬ 
turam;  et  ideo,  proprie  loquendo,  haec  est  vera:  Deus  factus  est  homo:  sed 
haec  est  falsa:  Homo  factus  est  Deus:  sicut  si  Socrates,  cum  prius  fuerit  homo,, 
postea  factus  est  albus,  demonstrato  Socrate,  haec  est  vera:  Hic  homo  hodie 
factus  est  albus:  haec  tamen  est  falsa:  Hoc  album  hodie  factum  est  homo :  si  ta¬ 
men  ex  parte  subjecti  poneretur  aliquod  nomen  significans  naturam  huma¬ 
nam  in  abstracto,  posset  hoc  modo  significari  ut  subjectum  factionis:  puta 
si  dicatur,  quod  natura  humana  facta  est  Filii  Dei. 

ARTICULUS  VIII.  107 

UTRUM  HAEC  SIT  VERA:  CHRISTUS  EST  CREATURA. 

(Infr.  q.  20.  art.  1.  ad  1.  et  part.  1.  q.  41.  art.  y  corp.  et  ad  4. 

ety  Dist.  4.  q.  2.  art.  2.  ad  4.  et  Dist.  11.  q.  1.  art.  2.  et  Dist.  21.  q.i.  art.y  ad  2. 
et  lib.  4.  Contr.  g.  cap.  48.  et  Veri.  q.  29.  art.  1.  ad  1. 
et  opusc.  2.  cap.  295.  et  1.  Cor.  iy  lect.  y). 

Ad  octavum  sic  proceditur.  Videtur,  quod  haec  sit  vera:  Christus  est  crea¬ 
tura  :  dicit  enim  Leo  Papa  (quid  simile  hab.  serm.  y  Pentecost.)  :  «  Nova,  et 
inaudita  conventio:  Deus,  qui  est,  et  erat, fit  creatura  »  :  sed  illud  potest  prae¬ 
dicari  de  Christo,  quod  filius  Dei  factus  est  per  Incarnationem;  ergo  haec  est 
vera:  Christus  est  creatura. 

2.  Praeterea.  Proprietates  utriusque  naturae  possunt  praedicari  de  hypo¬ 
stasi  communi  utriusque  naturae,  quocumque  nomine  significetur,  ut  supra 
dictum  est  (art.  y  huj.  q.) :  sed  proprietas  humanae  naturae  est  esse  creatu¬ 
ram,  sicut  et  proprietas  divinae  naturae  est  esse  creatorem;  ergo  utrumque 
potest  dici  de  Christo,  scilicet  quod -sit  creatura,  et  quod  sit  increatus,  et 
creator. 

3.  Praeterea.  Principalior  pars  hominis  est  anima,  quam  corpus:  sed 
Christus  ratione  corporis,  quod  de  Virgine  traxit,  dicitur  esse  simpliciter  natus 
de  Virgine;  ergo  ratione  animae,  quae  creata  est  a  Deo,  debet  simpliciter 
dici,  quod  Christus  sit  creatura. 

Sed  contra  est,  quod  Ambros.  dicit  in  lib.  1  de  Trinit.  (seu  de  Fide  ad 
Gratian.  cap.  j.)  «  Numquid  dicto  factus  est  Christus?  numquid  mandato 
creatus  est  Christus?»  quasi  dicat:  Non:  unde  subdit:  «  Quomodo  autem 
creatura  in  Deo  esse  potest  ?  etenim  Deus  naturae  simplicis  est,  non  con¬ 
junctae  » ;  ergo  haec  non  est  concedenda:  Christus  est  creatura. 

Respondeo  dicendum,  quod,  sicut  Hieron.  dicit:  ex  verbis  inordinate  pro¬ 
latis  incurritur  h  aer  esis ;  unde  cum  haereticis  nec  nomina  debemus  habere 
communia,  ne  eorum  errori  favere  videamur:  Ariani  autem  haeretici  Chri¬ 
stum  dixerunt  esse  creaturam,  et  minorem  Patre,  non  solum  ratione  humanae 
naturae,  sed  etiam  ratione  divinae  personae;  et  ideo  non  est  absolute  dicen¬ 
dum,  quod  Christus  sit  creatura,  vel  minor  Patre:  sed  cum  determinatione, 
scilicet  secundum  humanam  naturam.  Ea  vero,  de  quibus  suspicari  non  po¬ 
test,  quod  divinae  personae  conveniant  secundum  seipsa,  possunt  simpliciter 
dici  de  Christo  ratione  humanae  naturae :  sicut  simpliciter  dicimus,  Christum 
esse  passum,  mortuum,  et  sepultum;  sicut  etiam  in  rebus  corporalibus,  et 
humanis,  ea  quae  in  dubitationem  venire  possunt  an  conveniant  toti,  vel  parti, 
si  insunt  alicui  parti,  non  attribuimus  toti  simpliciter,  idest  sine  determina¬ 
tione;  non  enim  dicimus,  quod  Aethiops  est  albus,  sed  quod  est  albus  secun¬ 
dum  dentes ;  dicimus  autem  absque  determinatione,  quod  est  crispus;  quia 
hoc  non  potest  ei  convenire  nisi  secundum  capillos. 

Ad  primum  ergo  dicendum,  quod  aliquando  sancti  Doctores  causa  bre¬ 
vitatis,  determinatione  omissa,  nomine  creaturae  utuntur  circa  Christum:  est 
tamen  in  eorum  dictis  subintelligenda  determinatio,  inquantum  homo. 

Ad  secundum  dicendum,  quod  omnes  proprietates  humanae  naturae,  sicut 
et  divinae,  possunt  aequaliter  dici  de  Christo;  unde  etDamasc.  dicit  in  3.  lib. 

(Orth.  Fid.  cap.  4.)  quod  Christus,  qui  «  Deus  est,  et  homo,  dicitur  et  creatus, 
et  increatus,  passibilis,  et  impassibilis»:  sed  tamen  illa  quae  dubitationem 
habent  circa  alterutram  naturam,  non  sunt  dicenda  absque  determinatione; 
unde  ipse  postea  alibi  (lib.  4.  Orth.  Fid.  cap.  p)  subdit :  « Ipsa  una  hypostasis, 
scilicet  Christi,  et  increata  est  divinitate,  et  creata  est  humanitate  »  :  sicut  et 
e  converso  non  esset  dicendum  sine  determinatione:  «  Christus  est  incorpo¬ 
reus,  vel  impassibilis  »,  ad  evitandum  errorem  Manichaei,  qui  posuit  Christum 
verum  corpus  non  habuisse,  nec  vere  passum  esse:  sed  dicendum  est  cum 
determinatione,  quod  Christus  secundum  deitatem  est  incorporeus,  et  im 
passibilis. 

Ad  tertium  dicendum,  quod  de  nativitate  ex  Virgine  nulla  dubitatio  potest 
esse,  quod  conveniat  personae  Filii  Dei,  sicut  potest  esse  de  creatione;  et 
ideo  non  est  similis  ratio  utrobique. 

ARTICULUS  IX.  I08 

UTRUM  HAEC  SIT  VERA:  ISTE  HOMO,  DEMONSTRATO  CHRISTO, 

INCEPIT  ESSE. 

(3.  Dist.  12.  q.  1.  art.  unie.). 

Ad  nonum  sic  proceditur.  Videtur,  quod  ille  homo,  demonstrato  Christo, 
incepit  esse:  dicit  enim  August.  super  illud  Joan.  cap.  67.  Clarifica  me,  Paler, 
apud  temetipsum  (tract.  ioy) :  «  Priusquam  mundus  esset,  nec  nos  eramus, 
nec  ipse  mediator  Dei  et  hominum  homo  Jesus  Christus  »;  sed  illud  quod 
non  semper  fuit,  incepit  esse;  ergo  ille  homo,  demonstrato  Christo,  incepit 
esse. 

2.  Praeterea.  Christus  incepit  esse  homo :  sed  esse  hominem  est  esse 
simpliciter;  ergo  ille  homo  incepit  esse  simpliciter. 

3.  Praeterea.  Homo  importat  suppositum  humanae  naturae  :  sed  Chri¬ 
stus  non  semper  fuit  suppositum  humanae  naturae;  ergo  ille  homo  incepit 
esse. 

Sed  contra  est,  quod  dicitur  Hebr.  ult. :  Jesus  Christus  heri,  et  hodie,  ipse 
et  in  saecula. 

Respondeo  dicendum,  quod  non  est  dicendum,  quod  ille  homo,  demon¬ 
strato  Christo,  inceperit  esse,  si  nihil  addatur;  et  hoc  duplici  ratione.  Primo 
quidem,  quia  haec  locutio  est  simpliciter  falsa  secundum  sententiam  catho¬ 
licae  fidei,  qua  ponimus  in  Christo  unum  suppositum,  et  unam  hyposta- 
sim,  sicut  et  unam  personam:  secundum  hoc  enim  oportet  quod,  in  hoc 
quod  dicitur:  iste  homo,  demonstrato  Christo,  designetur  suppositum  aeter¬ 
num,  cujus  aeternitati  repugnat  incipere  esse;  unde  haec  est  falsa:  Hic  homo 
incepit  esse :  nec  obstat,  quod  incipere  esse  convenit  humanae  naturae,  quae 
significatur  per  hoc  nomen  homo ;  quia  terminus  in  subjecto  positus  non  te¬ 
netur  formaliter  pro  natura,  sed  magis  materialiter  pro  supposito,  ut  supra 
dictum  est  (art.  7.  huj.  q.  ad  4.).  Secundo,  quia  etiamsi  esset  vera,  non  tamen 
esset  ea  utendum  absque  determinatione,  ad  evitandum  haeresim  Arii:  quia 
sicut  personae  Filii  Dei  attribuit,  quod  esset  creatura,  et  quod  esset  minor 
Patre:  ita  attribuit  ei,  quod  esse  inceperit,  dicens,  quod  erat,  quando  non  erat. 

Ad  primum  ergo  dicendum,  quod  auctoritas  illa  est  intelligenda  cum  de¬ 
terminatione;  ut  scilicet  dicamus,  quod  homo  Jesus  Christus  non  fuit  ante¬ 
quam  mundus  esset,  secundum  humanitatem. 

Ad  secundum  dicendum,  quod  cum  hoc  verbo  incipit  non  sequitur  ar¬ 
gumentum  ab  inferiori  ad  superius:  non  enim  sequitur:  hoc  incipit  esse  al¬ 
bum;  ergo  incipit  esse  coloratum;  et  hoc  ideo,  quia  incipere  importat  nunc 
esse,  et  non  prius:  non  autem  sequitur:  hoc  non  erat  prius  album;  ergo  non 
erat  prius  coloratum:  esse  autem  simpliciter  est  superius  ad  esse  hominem; 
unde  non  sequitur:  Christus  incepit  esse  homo:  ergo  incepit  esse. 

Ad  tertium  dicendum,  quod  hoc  nomen  homo,  secundum  quod  accipitur 
pro  Christo,  licet  significet  humanam  naturam,  quae  incepit  esse;  tamen  sup¬ 
ponit  suppositum  aeternum,  quod  esse  non  incepit;  et  ideo  quia  secundum 
quod  ponitur  in  subjecto,  tenetur  pfo  supposito,  secundum  autem  quod  po¬ 
nitur  in  praedicato,  refertur  ad  naturam,  ideo  haec  est  falsa:  Homo  Christus 
esse  incepit:  sed  haec  est  vera,  Christus  incepit  esse  Homo. 

ARTICULUS  X.  109 

UTRUM  HAEC  SIT  VERA:  CHRISTUS,  SECUNDUM  QUOD  HOMO, 

EST  CREATURA. 

(5.  Dist.  4.  q.  1.  art.  2.  q.  1.  corp. 

et  q.  2.  ad  5.  et  Dist.  10.  q.  1.  art.  1.  q.  2.  et  Dist.  11.  ad  3.). 

Ad  decimum  sic  proceditur.  Videtur,  quod  haec  sit  falsa :  Christus,  secun¬ 
dum  quod  homo,  est  creatura,  vel  incepit  esse:  nihil  enim  in  Christo  est  crea¬ 
tum,  nisi  humana  natura:  sed  haec  est  falsa:  Christus,  secundum  quod  homo, 

est  humana  natura;  ergo  haec  etiam  est  falsa:  Christus,  secundum  quod  homo, 

est  creatura. 

2.  Praeterea.  Praedicatum  magis  praedicatur  de  termino  in  reduplica¬ 
tione  posito,  quam  de  ipso  subjecto  propositionis:  sicut  si  dicam:  corpus  se¬ 
cundum  quod  coloratum,  est  visibile,  sequitur  quod  coloratum  sit  visibile : 
sed  haec  non  est  absolute,  sicut  dictum  est  (art.  8.  et  9.  praec.),  concedenda: 
Homo  Christus  est  creatura;  ergo  neque  haec:  Christus,  secundum  quod  homo, 
est  creatura. 

3.  Praeterea.  Quidquid  praedicatur  de  quocumque  homine,  secundum 
quod  homo,  praedicatur  de  eo  per  se,  et  simpliciter:  idem  enim  est  per  se, 
et  secundum  quod  ipsum,  ut  dicitur  5.  Metaph.  (tex.  2j.) :  sed  haec  est  falsa: 
Christus  est  per  se,  et  simpliciter  creatura;  ergo  etiam  haec  est  falsa:  Christus, 
secundum  quod  homo,  est  creatura. 

Sed  contra.  Omne  quod  est,  vel  est  creator,  vel  creatura:  sed  haec  est 
falsa :  Christus,  secundum  quod  homo,  est  creator :  ergo  haec  est  vera :  Christus, 
secundum  quod  homo,  est  creatura. 

Respondeo  dicendum,  quod  cum  dicitur:  Christus,  secundum  quod  homo, 
hoc  nomen  homo,  potest  resumi  in  reduplicatione,  vel  ratione  suppositi,  vel 
ratione  naturae:  si  quidem  resumatur  ratione  suppositi,  cum  suppositum  hu¬ 
manae  naturae  in  Christo  sit  aeternum,  et  increatum,  haec  erit  falsa:  Chri¬ 
stus,  secundum  quod  homo,  est  creatura:  si  vero  resumatur  ratione  humanae  na¬ 
turae,  sic  est  vera:  quia  ratione  humanae  naturae,  sive  secundum  humanam 
naturam,  convenit  ei  esse  creaturam,  ut  supra  dictum  est  (art.  S.  hui.  q.). 
Sciendum  tamen,  quod  nomen  sic  resumptum  in  reduplicatione  magis  pro¬ 
prie  tenetur  pro  natura,  quam  pro  supposito:  resumitur  enim  in  vi  praedi¬ 
cati,  quod  tenetur  formaliter :  idem  enim  est  Hictu  :  Christus,  secundum  quod 

homo,  ac  si  diceretur:  ChristiR,  secundum  quod  est  homo  :  et  ideo  haec  est  magis 
concedenda,  quam  neganda:  Christus,  secundum  quod  homo,  est  creatura:  si 
tamen  adderetur  aliquid,  per  quod  traheretur  ad  suppositum,  esset  propositio 
magis  neganda,  quam  concedenda:  puta  si  diceretur:  Christus,  secundum  quod 
hic  homo,  est  creatura. 

Ad  primum  ergo  dicendum,  quod  licet  Christus  non  sit  humana  natura, 
est  tamen  habens  humanam  naturam:  nomen  autem  creaturae  natum  est 
praedicari  non  solum  de  abstractis,  sed  etiam  de  concretis  :  dicimus  enim, 
quod  humanitas  est  creatura,  et  quod  homo  est  creatura. 

Ad  secundum  dicendum,  quod  ly  homo,  secundum  quod  ponitur  in  sub¬ 
jecto,  magis  respicit  suppositum:  secundum  autem  quod  ponitur  in  redu¬ 
plicatione,  magis  respicit  naturam,  ut  dictum  est  (in  corp.  art.) ;  et  quia  na¬ 
tura  est  creata,  suppositum  vero  increatum,  ideo  licet  non  concedatur  ista 
simpliciter:  Homo  Christus  est  creatura:  conceditur  tamen  ista:  Christus,  se¬ 
cundum  quod  homo,  est  creatura. 

Ad  tertium  dicendum,  quod  cuilibet  homini,  qui  est  suppositum  solius 
naturae  humanae,  competit  quod  non  habeat  esse,  nisi  secundum  humanam 
naturam;  et  ideo  de  quolibet  tali  supposito  sequitur,  si  secundum  quod  homo 
est  creatura,  quod  sit  creatura  simpliciter:  sed  Christus  non  solum  est  sup¬ 
positum  humanae  naturae,  sed  etiam  divinae,  secundum  quam  habet  esse 
increatum;  et  ideo  non  sequitur,  si  secundum  quod  homo  est  creatura,  quod 
sit  simpliciter  creatura. 


ARTICULUS  XI.  no 

UTRUM  HAEC  SIT  VERA:  CHRISTUS,  SECUNDUM  QUOD  HOMO, 

EST  DEUS. 

(3.  Dist.  10.  q.  1.  art.  1.  q.  1.  et  q.  3.  corp.). 

Ad  undecimum  sic  proceditur.  Videtur,  quod  Christus,  secundum  quod 
homo,  sit  Deus:  Christus  enim  est  Deus  per  gratiam  unionis:  sed  Christus, 
secundum  quod  homo,  habet  gratiam  unionis ;  ergo  Christus,  secundum  quod 
homo,  est  Deus. 

2.  Praeterea.  Dimittere  peccata  est  proprium  Dei,  secundum  illud  Isa.  43.: 
E?o  sum  ipse,  qui  deleo  iniquitates  tuas  propter  me :  sed  Christus,  secundum 
quod  homo,  dimittit  peccata,  secundum  illud  Matth.  9. :  Ut  autem  sciatis,  quia 
filius  hominis  habet  potestatem  in  terra  dimittendi  peccata,  etc. ;  ergo  Christus, 
secundum  quod  homo,  est  Deus. 

3.  Praeterea.  Christus  non  est  homo  communis,  sed  est  homo  iste  par¬ 
ticularis:  sed  Christus,  secundum  quod  est  iste  homo,  est  Deus;  quia  in 
isto  homine  designatur  suppositum  aeternum,  quod  naturaliter  est  Deus: 
ergo  Christus,  secundum  quod  homo,  est  Deus. 

Sed  contra.  Illud  quod  convenit  Christo,  secundum  quod  homo,  con¬ 
venit  cuilibet  homini:  si  ergo  Christus,  secundum  quod  homo,  est  Deus, 
sequitur  quod  omnis  homo  sit  Deus,  quod  patet  esse  falsum. 

Respondeo  dicendum,  quod  iste  terminus  homo  in  reduplicatione  positus 
potest  dupliciter  accipi:  uno  modo  quantum  ad  naturam;  et  sic  non  est  verum, 
quod  Christus,  secundum  quod  homo,  sit  Deus:  quia  humana  natura  est 
distincta  a  divina  secundum  differentiam  naturae:  alio  modo  potest  accipi  ra- 


QUAESTIO  XVI.  ARTICULUS  XI. 


172 

tione  suppositi:  et  sic  cum  suppositum  naturae  humanae  in  Christo  sit  per¬ 
sona  Filii  Dei,  cui  per  se  convenit  esse  Deum,  verum  est,  quod  Christus, 
secundum  quod  homo,  sit  Deus.  Quia  tamen  terminus  in  reduplicatione  po¬ 
situs  magis  proprie  tenetur  pro  natura,  quam  pro  supposito,  ut  supra  dictum 
est  (art.  praec.  in  corp.  et  ad  2.);  ideo  magis  est  ista  neganda:  Christus,  secun¬ 
dum  quod  homo,  est  Deus,  quam  sit  affirmanda. 

Ad  primum  ergo  dicendum,  quod  non  secundum  idem  convenit  alicui 
moveri  ad  aliquid,  et  esse  illud :  nam  moveri  convenit  alicui  ratione  materiae, 
vel  subjecti:  esse  autem  in  actu  ratione  formae;  et  similiter  non  secundum 
idem  convenit  Christo  ordinari  ad  hoc,  quod  sit  Deus  per  gratiam  unionis, 
et  esse  Deum :  sed  primum  convenit  sibi  secundum  humanam  naturam :  se¬ 
cundum  vero  secundum  divinam;  et  ideo  haec  est  vera:  Christus,  secundum 
quod  homo,  habet  gratiam  unionis :  non  tamen  ista  :  Christus,  secundum  quod 
homo,  est  Deus. 

Ad  secundum  dicendum,  quod  filius  hominis  habet  in  terra  potestatem 
dimittendi  peccata,  non  virtute  humanae  naturae,  sed  virtute  naturae  divinae : 
in  qua  quidem  natura  divina  consistit  potestas  dimittendi  peccata  per  aucto¬ 
ritatem:  in  humana  autem  natura  consistit  instrumentaliter,  et  per  ministe¬ 
rium;  unde  Chrysost.  super  Matth.  (implic.  hom.30.)  hoc  exponens  dicit:  «  Si¬ 
gnanter  dixit:  In  terra  dimittendi  peccata,  ut  ostenderet  quod  humanae  naturae 
potestatem  divinitatis  univit  indivisibili  unione :  quia  etsi  factus  est  homo, 
tamen  Dei  verbum  permansit  ». 

Ad  tertium  dicendum,  quod  cum  dicitur  iste  homo,  pronomen  demonstra¬ 
tivum  hoc  nomen  homo  trahit  ad  suppositum;  et  ideo  magis  est  haec  vera: 
Christus,  secundum  quod  iste  homo,  est  Deus,  quam  ista :  Christus,  secundum  quod 
homo,  est  Deus. 


ARTICULUS  XII.  m 

UTRUM  HAEC  SIT  VERA:  CHRISTUS,  SECUNDUM  QUOD  HOMO, 
EST  HYPOSTASIS,  VEL  PERSONA. 

(]■  Dist.  10.  q.  1.  art.  2.  et  Rom.  1.  lecl.  3.). 

Ad  duodecimum  sic  proceditur.  Videtur,  quod  Christus,  secundum  quod 
homo,  sit  hypostasis,  vel  persona:  illud  enim  quod  convenit  cuilibet  homini, 
convenit  Christo,  secundum  quod  est  homo:  est  enim  aliis  hominibus  similis, 
secundum  illud  Philip.  2.:  In  similitudinem  hominum  Jactus:  sed  omnis  homo 
est  persona;  ergo  Christus,  secundum  quod  homo,  est  persona. 

2.  Praeterea.  Christus,  secundum  quod  homo,  est  substantia  rationalis 
naturae:  non  autem  substantia  universalis;  ergo  substantia  individua:  sed 
nihil  aliud  est  persona,  quam  rationalis  naturae  individua  substantia,  ut  Boe¬ 
tius  dicit  in  lib.  de  Duabus  Naturis;  ergo  Christus,  secundum  quod  homo, 
est  persona. 

3.  Praeterea.  Christus,  secundum  quod  homo,  est  res  humanae  naturae, 
et  suppositum,  et  hypostasis  ejusdem  naturae:  sed  omnis  hypostasis,  et  sup¬ 
positum,  et  res  humanae  naturae  est  persona;  ergo  Christus,  secundum  quod 
homo,  est  persona. 

Sed  contra.  Christus,  secundum  quod  homo,  non  est  persona  aeterna; 
si  ergo  Christus,  secundum  quod  homo,  sit  persona,  sequeretur  quod  in  Christo 

sint  duae  personae,  una  temporalis,  et  alia  aeterna,  quod  est  erroneum,  ut  su¬ 
pra  dictum  est  (q.  2.  art.  2.  et  6.  et  q.  4.  art.  2.  et  3.). 

.  Resp°ndeo  dicendum,  quod,  sicut  supra  dictum  est  (art.  10.  et  11.  hui.  q.), 
iste  terminus  homo  in  reduplicatione  positus  potest  accipi  vel  ratione  suppo¬ 
siti,  vel  ratione  naturae;  cum  ergo  dicitur:  Christus,  secundum  quod  homo,  est 
pei  sona,  si  accipiatur  ratione  suppositi,  manifestum  est,  quod  Christus,  secun¬ 
dum  quod  homo,  est  persona :  quia  suppositum  humanae  naturae  nihil  est 
ahud  quam  persona  Filii  Dei;  si  autem  accipiatur  ratione  naturae,  sic  potest 
intelligi  dupliciter:  uno  modo,  ut  mtelligatur  quod  naturae  humanae  competat 
esse  m  aliqua  persona;  et  hoc  etiam  modo  verum  est :  omne  enim  quod  subsi¬ 
stit  in  humana  natura,  est  persona :  alio  modo  potest  intelligi,  ut  naturae  huma¬ 
nae  in  Christo  propria  personalitas  debeatur,  causata  ex  principiis  humanae 
naturae;  et  sic  Christus,  secundum  quod  homo,  non  est  persona:  quia  humana 
natura  non  est  perse  seorsum  subsistens  a  divina  natura;  quod  requirit  ratio 
personae. 

Ad  primum  ergo  dicendum,  quod  omni  homini  convenit  esse  personam, 
secundum  quod  omne  subsistens  in  humana  natura  est  persona:  sed  hoc  est 
proprium  homini  Christo,  quod  persona  subsistens  in  humana  natura  ejus 
non  sit  causata  ex  principiis  humanae  naturae,  sed  sit  aeterna;  et  ideo  uno 
modo  est  persona,  secundum  quod  homo,  alio  modo  non,  sicut  dictum  est 
(in  corp.  art.). 

Ad  secundum  dicendum,  quod  substantia  individua,  quae  ponitur  in  defi¬ 
nitione  personae,  importat  substantiam  completam  per  se  subsistentem  sepa- 
ratim  ab  aliis  :  alioquin  manus  hominis  posset  dici  persona,  cum  sit  substantia 
quaedam  individua  :  quia  tamen  est  substantia  individua,  sicut  in  alio  existens, 
non  potest  dici  persona:  et  eadem  ratione  nec  humana  natura  in  Christo, 
quae  tamen  potest  dici  individuum,  vel  singulare  quoddam. 

Ad  tertium  dicendum,  quod  sicut  persona  significat  quid  completum, 
et  per  se  subsistens  in  natura  rationali:  ita  hypostasis,  suppositum,  et  res  na¬ 
turae  in  genere  substantiae  significant  quiddam  per  se  subsistens;  unde  sicut 
humana  natura  non  est  per  se  persona  seorsim  a  persona  Filii  Dei;  ita  etiam 
non  est  per  se  hypostasis,  vel  suppositum,  vel  res  naturae;  et  ideo  in  sensu 
in  quo  negatur  ista :  Christus,  secundum  quod  homo,  est  persona,  oportet  etiam 
negari  omnes  alias. 


QUAESTIO  XVII. 

DE  PERTINENTIBUS  AD  UNITATEM  IN  CHRISTO  QUANTUM  AD  ESSE, 
IN  DUOS  ARTICULOS  DIVISA. 


Deinde  considerandum  est  de  his  quae  pertinent  ad  unitatem  in  Christo  in 
communi :  nam  de  his  quae  pertinent  ad  unitatem,  vel  pluralitatem  in  speciali, 
suis  locis  determinandum  est:  sicut  supra  determinatum  est  (q.  q.),  quod  in 
Christo  non  est  una  tantum  scientia;  et  infra  determinabitur  (q.  33.),  quod  in 
Christo  non  est  una  tantum  nativitas ;  considerandum  est  ergo  primo  de 
unitate  Christi  quantum  ad  esse :  secundo  quantum  ad  velle:  tertio  quantum  ad 
operari. 

Circa  primum  quaeruntur  duo. 

Primo.  Utrum  Christus  sit  unum,  vel  duo. 
Secundo.  Utrum  in  Christo  sit  tantum  unum  esse. 


ARTICULUS  I.  1 1 2 

UTRUM  CHRISTUS  SIT  UNUM,  VEL  DUO. 

(].  Dist.  6.  q.  2.  art.  i.  et  Dist.  21.  q.  1.  art.  1.  q.2.  ad  6.  et  lib.  4.  Contr.  g.  cap.  3S. 
et  un.  art.  2.  ad  2.  et  7.  et  art.  3.  et  4.  per  tot.  et  art.  4.  ad  14.). 

Ad  primum  sic  proceditur.  Videtur,  quod  Christus  non  sit  unum,  sed  duo : 
dicit  enim  August.  in  1.  de  Trinit.  (cap.  4.):  «  Quia  forma  Dei  accepit  for¬ 
mam  servi,  utrum  que  Deus  propter  accipientem  Deum,  utrumque  autem  homo 
propter  acceptum  hominem  »:  sed  utrumque  dici  non  potest,  nisi  ubi  sunt  duo ; 
ergo  Christus  est  duo. 

2.  Praeterea.  Ubicumque  est  aliud,  et  aliud,  ibi  sunt  duo:  sed  Christus 
est  aliud,  et  aliud:  uicit  enim  August.  in  Ench.  (cap.  37.  in  med.) :  «  Cum  in 
forma  Dei  esset,  formam  servi  accepit,  utrumque  unus,  sed  aliud  propter 
verbum,  aliud  propter  hominem  »;  ergo  Christus  est  duo. 

3.  Praeterea.  Christus  non  est  tantum  homo:  quia  sic  purus  homo  esset: 
ergo  est  aliquid  aliud,  quam  homo ;  et  ita  in  Christo  est  aliud,  et  aliud;  ergo 
Christus  est  duo. 

4.  Praeterea.  Christus  est  aliquid  quod  est  Pater,  et  est  aliquid  quod  non 
est  Pater;  ergo  Christus  est  aliquid,  et  aliquid;  ergo  Christus  est  duo. 

5.  Praeterea.  Sicut  in  mysterio  Trinitatis  sunt  tres  personae  in  una  na¬ 
tura:  ita  in  mysterio  Incarnationis  sunt  duae  naturae  in  una  persona:  sed 
propter  unitatem  naturae,  non  obstante  distinctione  personae,  Pater,  et  Filius 
sunt  unum,  secundum  illud  Joan.  10.:  Ego,  et  Pater  unum  sumus;  ergo,  non 
obstante  unitate  personae,  propter  dualitatem  naturarum  Christus  est  duo. 

6.  Praeterea.  Philos.  dicit  in  3.  Phys.  (tex.  iS.)  quod  unum,  et  duo  de- 
nominative  dicuntur:  sed  Christus  habet  dualitatem  naturarum;  ergo  Chri¬ 
stus  est  duo. 

7.  Praeterea.  Sicut  forma  accidentalis  facit  alterum,  ita  forma  substan¬ 
tialis  aliud,  ut  Porphyrius  dicit  (in  Praedic,  cap.  de  Differ.):  sed  in  Christo 
sunt  duae  naturae  substantiales,  humana  scilicet,  et  divina ;  ergo  Christus  est 
aliud,  et  aliud;  ergo  Christus  est  duo. 

Sed  contra  est,  quod  Boetius  dicit  in  lib.  de  Duabus  Naturis  (implic.  et 
lib.  de  Unit,  et  Uno):  «  Omne  quod  est,  inquantum  est,  unum  est »:  sed  Chri¬ 
stum  esse  confitemur;  ergo  Christus  est  unum. 

Respondeo  dicendum,  quod  natura  secundum  se  considerata,  prout  in 
abstracto  significatur,  non  vere  potest  praedicari  de  supposito,  seu  persona, 
nisi  in  Deo,  in  quo  non  differt,  quod  est,  et  quo  est,  ut  in  prima  parte  habitum 
est  (q.  5.  art.  3.  et  4.):  in  Christo  autem  cum  sint  duae  naturae,  divina  sci¬ 
licet  et  humana,  altera  earum,  scilicet  divina,  potest  de  eo  praedicari  et  in 
abstracto,  et  in  concreto :  dicimus  enim,  quod  Filius  Dei,  qui  supponitur  in 
hoc  nomine  Christus,  et  est  divina  natura,  et  est  Deus :  sed  humana  natura 
non  potest  praedicari  de  Christo  secundum  se  in  abstracto,  sed  solum  in  con¬ 
creto  ;  prout  scilicet  significatur  in  supposito  :  non  enim  vere  potest  dici,  quod 

Christus  sit  humana  natura:  quia  natura  humana  non  est  nata  praedicari  de 
suo  supposito;  dicitur  autem  quod  Christus  est  homo,  sicut  et  quod  Christus 
est  Deus:  Deus  autem  significat  habentem  deitatem,  et  homo  significat  ha¬ 
bentem  humanitatem  ;  aliter  tamen  habens  humanitatem  significatur  per  hoc 
nomen  homo,  et  aliter  per  hoc  nomen  Jesus,  vel  Petrus :  nam  hoc  nomen  homo 
importat  habentem  humanitatem  indistincte;  sicut  et  hoc  nomen  Deus  indi¬ 
stincte  importat  habentem  deitatem:  hoc  autem  nomen  Petrus,  vel  Jesus,  im¬ 
portat  distincte  habentem  humanitatem,  scilicet  sub  determinatis  individua- 
libus  proprietatibus ;  sicut  et  hoc  nomen  Filius  Dei  importat  habentem  dei¬ 
tatem  sub  determinata  proprietate  personali:  numerus  autem  dualitatis  in 
Christo  ponitur  circa  ipsas  naturas;  et  ideo  si  ambae  naturae  in  abstracto 
praedicarentur  de  Christo,  sequeretur  quod  Christus  esset  duo  :  sed  quia  duae 
naturae  non  praedicantur  de  Christo,  nisi  prout  significantur  in  supposito, 
oportet  secundum  rationem  suppositi  praedicari  de  Christo  unum,  vel  duo. 
Quidam  autem  posuerunt  in  Christo  duo  supposita,  sed  unam  personam  ;  quae 
quidem  videtur  se  habere  secundum  eorum  opinionem  tamquam  suppositum 
completum  ultima  completione :  et  ideo  quia  ponebant  in  Christo  duo  sup¬ 
posita,  dicebant  Christum  esse  duo  neutraliter:  sed  quia  ponebant  unam  per¬ 
sonam,  dicebant  Christum  unum  masculine:  nam  neutrum  genus  designat 
quiddam  informe,  et  imperfectum,  genus  autem  masculinum  designat  quiddam 
formatum,  et  perfectum  :  Nestoriani  autem  ponentes  in  Christo  duas  personas 
dicebant,  Christum  non  solum  esse  duo  neutraliter,  sed  etiam  duos  mascu¬ 
line:  quia  vero  nos  ponimus  in  Christo  unam  personam,  et  unum  supposi¬ 
tum,  ut  ex  supra  dictis  patet  (q.  2.  art.  2.  et  3.),  sequitur  quod  dicamus,  quod 
non  solum  Christus  est  unus  masculine,  sed  etiam  quod  est  unum  neutraliter. 

Ad  primum  ergo  dicendum,  quod  verbum  illud  August.  non  est  sic  intel- 
ligendum,  quod  ly  utrumque  teneatur  ex  parte  praedicati;  quasi  dicat,  quod 
Christus  sit  utrumque;  sed  tenetur  ex  parte  subjecti;  et  tunc  ly  utrumque 
ponitur  non  quasi  pro  duobus  suppositis,  sed  pro  duobus  nominibus  signifi¬ 
cantibus  duas  naturas  in  concreto:  possum  enim  dicere,  quod  utrumque,  sci¬ 
licet  Deus,  et  homo,  est  Deus  propter  accipientem  Deum;  et  utrumque,  sci¬ 
licet  Deus,  et  homo,  est  homo  propter  acceptum  hominem. 

Ad  secundum  dicendum,  quod  cum  dicitur:  Christus  est  aliud,  et  aliud, 
locutio  est  exponenda,  ut  sit  sensus:  Habens  aliam,  et  aliam  naturam;  et 
hoc  modo  exponit  August.  in  lib.  contra  Felicianum  (cap.  11.);  ubi  cum 
dixisset :  «  In  mediatore  Dei,  et  hominum  aliud  Dei  filius,  aliud  hominis 
filius  »;  subdit:  «  Aliud,  inquam,  pro  discretione  substantiae,  non  aliud  pro 
unitate  personae  »  ;  unde  Gregorius  Nazianzenus  in  Epist.  1.  ad  Cledonium 
dicit:  «  Si  oportet  compendiose  dicere,  aliud  quidem,  et  aliud  ea,  ex  quibus 
Salvator  est:  siquidem  non  idem  est  invisibile  visibili,  et  quod  absque  tem¬ 
pore,  ei  quod  sub  tempore:  non  autem  alius,  et  alius:  absit;  haec  enim  ambo 
unum  ». 

Ad  tertium  dicendum,  quod  haec  est  falsa:  Christus  est  tantum  homo: 
quia  non  excludit  aliud  suppositum,  sed  aliam  naturam  :  eo  quod  termini  in 
praedicato  positi  formaliter  tenentur:  si  vero  adderetur  aliquid,  per  quod 
traheretur  ad  suppositum,  esset  vera  locutio:  puta:  Christus  est  tantum  id  quod 
est  homo:  non  tamen  sequitur,  quod  sit  aliquid  aliud  quam  homo:  quia  ly 
aliud,  cum  sit  relativum  diversitatis  substantiae,  proprie  refertur  ad  suppo¬ 
situm,  sicut  et  omnia  relativa  facientia  personalem  relationem:  sequitur 
autem;  ergo  habet  aliam  naturam. 

Ad  quartum  dicendum,  quod  cum  dicitur:  Christus  est  aliquid,  quod  est 
Pater,  ly  aliquid  tenetur  pro  natura  divina,  quae  etiam  in  abstracto  praedi¬ 
catur  de  Patre,  et  Filio:  sed  cum  dicitur:  Christus  est  aliquid,  quod  non  es . 
Pater,  ly  aliquid  tenetur  non  pro  ipsa  natura  humana,  secundum  quod  signi¬ 
ficatur  in  abstracto,  sed  secundum  quod  significatur  in  concreto,  non  quidem 
secundum  suppositum  distinctum,  sed  secundum  suppositum  indistinctum, 
prout  scilicet  substat  naturae,  non  autem  proprietatibus  individuantibus ;  et 
ideo  non  sequitur,  quod  Christus  sit  aliud,  et  aliud,  vel  quod  sit  duo:  quia 
suppositum  humanae  naturae  in  Christo,  quod  est  persona  Filii  Dei,  non 
ponit  in  numerum,  cum  natura  divina,  quae  praedicatur  de  Patre  et  Filio. 

Ad  quintum  dicendum,  quod  in  mysterio  divinae  Trinitatis  natura  divina 
praedicatur  etiam  in  abstracto  de  tribus  personis :  et  ideo  simpliciter  potest 
dici,  quod  tres  personae  sint  unum :  sed  in  mysterio  Incarnationis  non  prae¬ 
dicantur  ambae  naturae  in  abstracto  de  Christo;  et  ideo  non  potest  simpli¬ 
citer  dici,  quod  Christus  sit  duo. 

Ad  sextum  dicendum,  quod  duo  dicitur,  quasi  habens  dualitatem,  non 
quidem  in  aliquo  alio,  sed  in  ipso  de  quo  duo  praedicatur:  fit  autem  praedi¬ 
catio  de  supposito,  quod  importatur  per  hoc  nomen  Christus ;  quamvis  igitur 
Christus  habeat  dualitatem  naturarum;  quia  tamen  non  habet  dualitatem 
suppositorum,  non  potest  dici  Christus  esse  duo. 

Ad  septimum  dicendum,  quod  alterum  importat  diversitatem  accidentis:  et 
ideo  diversitas  accidentis  sufficit  ad  hoc  quod  aliquid  simpliciter  dicatur  al¬ 
terum :  sed  aliud  importat  diversitatem  substantiae:  substantia  autem  dicitur 
non  solum  natura,  sed  etiam  suppositum,  ut  dicitur  in  5.  Met.  (tex.  15.):  et 
ideo  diversitas  naturae  non  sufficit  ad  hoc,  quod  aliquid  simpliciter  dicatur 
aliud,  nisi  adsit  diversitas  secundum  suppositum :  sed  diversitas  naturae  facit 
aliud  secundum  quid,  scilicet  secundum  naturam,  sinon  adsit  diversitas  sup¬ 
positi. 


ARTICULUS  II.  „3 

UTRUM  IN  CHRISTO  SIT  TANTUM  UNUM  ESSE. 

0-  Dist.  4.  q.  1.  art.  2.  q.  1.  et  Dist.  6.  q.  2.  art.  2.  et  art.  unie.  4. 
et  Quodl.  9.  q.  2.  art.  2.  et  opusc.  2.  cap.  2.  10.  et  211.). 

Ad  secundum  sic  proceditur.  Videtur,  quod  in  Christo  non  sit  tantum 
unum  esse,  sed  duo:  dicit  enim  Damasc.  in  3.  lib.  (Orth.  Fid.  cap.i3.),  quod 
ea  quae  consequuntur  naturam  in  Christo  duplicantur:  sed  esse  consequitur 
naturam,  esse  enim  est  a  forma;  ergo  in  Christo  sunt  duo  esse. 

2.  Praeterea.  Esse  Filii  Dei  est  ipsa  natura  divina,  et  est  aeternum: 
esse  autem  hominis  Christi  non  est  divina  natura,  sed  est  esse  temporale; 
ergo  in  Christo  non  est  tantum  unum  esse. 

3.  Praeterea.  In  Trinitate  quamvis  sint  tres  personae,  est  tamen  unum 
esse  propter  unitatem  naturae :  sed  in  Christo  sunt  duae  naturae,  quamvis 
sit  una  persona;  ergo  in  Christo  non  est  tantum  unum  esse,  sed  duo. 

4.  Praeterea.  In  Christo  anima  dat  aliquod  esse  corpori,  cum  sit  forma 
ejus :  sed  non  dat  sibi  esse  divinum,  cum  sit  increatum ;  ergo  in  Christo  est 
aliud  esse  praeter  esse  divinum;  et  sic  in  Christo  non  est  tantum  unum  esse. 

Sed  contra.  Unumquodque  secundum  hoc  dicitur  ens,  secundum  quod 

dicitur  unum:  quia  unum,  et  ens  convertuntur ;  si  ergo  in  Christo  essent  duo 
esse,  et  non  tantum  unum,  Christo  esset  duo,  et  non  unum. 

Respondeo  dicendum,  quod,  quia  in  Christo  sunt  duae  naturae,  et  una 
hypostatis,  necesse  est,  quod  ea  quae  ad  naturam  pertinent  in  Christo,  sint 
duo  ;  quae  autem  pertinent  ad  hypostasim  in  Christo,  sint  unum  tantum  :  esse 
autem  pertinet  et  ad  naturam,  et  ad  hypostasim:  ad  hypostasim  quidem,  si¬ 
cut  ad  id  quod  habet  esse:  ad  naturam  autem,  sicut  ad  id  quo  aliquid  habet 
esse.  Natura  enim  significatur  per  modum  formae,  quae  dicitur  ens  ex  eo, 
quod  ea  aliquid  est;  sicut  albedine  est  aliquid  album,  et  humanitate  est  ali¬ 
quis  homo:  est  autem  considerandum,  quod  si  est  aliqua  forma,  vel  natura, 
quae  non  pertineat  ad  esse  personale  hypostasis  subsistentis,  illud  esse  non 
dicitur  esse  illius  personae  simpliciter,  sed  secundum  quid:  sicut  esse  album 
est  esse  Socratis,  non  inquantum  est  Socrates,  sed  inquantum  est  albus;  et 
hujusmodi  esse  nihil  prohibet  multiplicari  in  una  hypostasi,  vel  persona :  aliud 
enim  est  esse,  quo  Socrates  est  albus,  et  quo  Socrates  est  musicus:  sed  illud 
esse,  quod  pertinet  ad  ipsam  hypostasim,  vel  personam,  secundum  se,  im¬ 
possibile  est  in  una  hypostasi,  vel  persona  multiplicari:  quia  impossibile  est, 
quod  unius  rei  non  sit  unum  esse.  Si  igitur  humana  natura  adveniret  Filio 
Dei  non  hypostatice,  vel  personaliter,  sed  accidentaliter,  sicut  quidam  posue¬ 
runt,  oporteret  ponere  in  Christo  duo  esse,  unum  quidem,  secundum  quod 
est  Deus;  aliud  autem,  secundum  quod  est  homo  :  sicut  in  Socrate  ponitur 
aliud  esse,  secundum  quod  est  albus,  et  aliud, secundum  quod  est  homo:  quia 
esse  album  non  pertinet  ad  ipsum  esse  personale  Socratis :  esse  autem  capita¬ 
tum,  et  esse  corporeum,  et  esse  animatum,  totum  pertinet  ad  unam  personam 
Socratis;  et  ideo  ex  omnibus  his  non  fit  nisi  unum  esse  in  Socrate;  et  si 
contingeret,  quod  post  constitutionem  personae  Socratis  advenirent  Socrati 
manus,  vel  pedes,  vel  oculi,  sicut  accidit  in  caeco  nato,  ex  his  non  accresce¬ 
ret  Socrati  aliud  esse,  sed  solum  relatio  quaedam  ad  hujusmodi :  quia  sci¬ 
licet  diceretur  esse  non  solum  secundum  ea  quae  prius  habebat,  sed  etiam 
secundum  ea  quae  sibi  postmodum  advenerunt;  sic  igitur  cum  humana  na¬ 
tura  conjungatur  Filio  Dei  hypostatice,  vel  personaliter,  ut  supra  dictum  est 
(q.  2.  art.  y.  et  6.),  et  non  accidentaliter,  consequens  est  quod  secundum  huma¬ 
nam  naturam  non  adveniat  ei  novum  esse  personale,  sed  solum  nova  ha¬ 
bitudo  esse  personalis  praeexistentis  ad  naturam  humanam;  ut  scilicet  per¬ 
sona  illa  jam  dicatur  subsistere  non  solum  secundum  divinam  naturam,  sed 
etiam  secundum  humanam. 

Ad  primum  ergo  dicendum,  quod  esse  consequitur  naturam,  non  sicut 
habentem  esse,  sed  sicut  qua  aliquid  est:  personam  autem,  sive  hypostasim 
consequitur,  sicut  habentem  esse;  et  ideo  magis  retinet  unitatem  secundum 
unitatem  hypostasis,  quam  habeat  dualitatem  secundum  dualitatem  naturae. 

Ad  secundum  dicendum,  quod  illud  esse  aeternum  Filii  Dei,  quod  est 
divina  natura,  fit  esse  hominis,  inquantum  humana  natura  assumitur  a  Filio 
Dei  in  unitatem  personae. 

Ad  tertium  dicendum,  quod,  sicut  in  i.  dictum  est  (q.  5.  art.  3.  et  4. 
et  q.  39.  art.  1.),  quia  persona  divina  est  idem  cum  natura,  in  personis  divinis 
non  est  aliud  esse  personae  praeter  esse  naturae ;  et  ideo  tres  personae  non 
habent  nisi  unum  esse:  haberent  autem  triplex  esse,  si  in  eis  esset  aliud  esse 
personae,  et  aliud  esse  naturae. 

Ad  quartum  dicendum,  quod  anima  in  Christo  dat  esse  corpori,  in- 
quantnm  facit  ipsum  actu  animatum;  quod  est  dare  ei  complementum  na- 

turae,  et  speciei:  sed  si  intelligatur  corpus  perfectum  per  animam  absque 
hypostasi  habente  utrumque,  hoc  totum  compositum  ex  anima,  et  corpore, 
prout  significatur  nomine  humanitatis,  non  significatur  ut  quod  est,  sed  ut 
quo  aliquid  est;  et  ideo  ipsum  esse  est  personae  subsistentis,  secundum  quod 
habet  habitudinem  ad  talem  naturam:  cujus  habitudinis  causa  est  anima,  in 
quantum  perficit  humanam  naturam  informando  corpus. 


QUAESTIO  XVIII. 

DE  PERTINENTIBUS  AD  UNITATEM  IN  CHRISTO 
QUANTUM  AD  VOLUNTATEM, 

IN  SEX  ARTICULOS  DIVISA. 


Deinde  considerandum  est  de  unitate  quantum  ad  voluntatem. 

Et  circa  hoc  quaeruntur  sex. 

Primo.  Utrum  in  Christo  sit  alia  voluntas  divina,  et  alia  humana. 

Secundo.  Utrum  in  humana  natura  Christi  sit  alia  voluntas  sensualitatis, 
et  alia  rationis. 

Tertio.  Utrum  ex  parte  rationis  fuerint  in  Christo  plures  voluntates. 

Quarto.  Utrum  in  Christo  fuerit  liberum  arbitrium. 

Quinto.  Utrum  voluntas  humana  Christi  fuerit  omnino  conformis  divinae 
voluntati  in  volito. 

Sexto.  Utrum  in  Christo  fuerit  aliqua  contrarietas  voluntatum. 

ARTICULUS  I.  114 

UTRUM  IN  CHRISTO  SINT  DUAE  VOLUNTATES. 

(3.  Dist.  14.  art.  1.  q.  1.  corp.  et  Dist.  17.  art.  1.  q.  1.  et  lib.  4.  Contr.  0.  cap.  36. 
et  Pot.  q.  10.  art.  4.  ad  13.  et  opusc.  2.  cap.  102.  et  Joan.  6.  lect.  4.). 

Ad  primum  sic  proceditur.  Videtur,  quod  in  Christo  non  sint  duae  vo¬ 
luntates,  una  divina,  et  alia  humana:  voluntas  enim  est  primum  movens,  et 
imperans  in  unoquoque  volente:  sed  in  Christo  primum  movens,  et  im¬ 
perans  fuit  voluntas  divina:  quia  omnia  humana  in  Christo  movebantur  se¬ 
cundum  voluntatem  divinam;  ergo  videtur,  quod  in  Christo  non  fuerit  nisi 
una  voluntas,  scilicet  divina. 

2.  Praeterea.  Instrumentum  non  movetur  propria  voluntate,  sed  volun¬ 
tate  moventis :  sed  natura  humana  fuit  in  Christo  sicut  instrumentum  divi¬ 
nitatis  ejus;  ergo  natura  humana  in  Christo  non  movebatur  propria  volun¬ 
tate,  sed  divina. 

3.  Praeterea.  Illud  solum  multiplicatur  in  Christo,  quod  pertinet  ad 
naturam:  voluntas  autem  non  videtur  ad  naturam  pertinere;  quia  ea  quae 
sunt  naturalia,  sunt  ex  necessitate :  quod  autem  est  voluntarium,  non  est  ne¬ 
cessarium;  ergo  voluntas  est  una  tantum  in  Christo. 

4-  Praeterea.  Damasc.  dicit  in  3.  lib.  (Orth.  Fid.  cap.  14.)  quod  «aliqua¬ 
liter  velle  non  est  naturae,  sed  nostrae  intelligentiae  »,  scilicet  personalis: 
sed  omnis  voluntas  est  aliqualis  voluntas :  quia  nihil  est  in  genere,  quod  non 
sit  in  aliqua  ejus  specie;  ergo  omnis  voluntas  ad  personam  pertinet:  sed 
in  Christo  fuit,  et  est  una  tantum  persona ;  ergo  in  Christo  est  una  tantum 
voluntas. 

Sed  contra  est,  quod  Dominus  dicit  Luc.  22.:  Pater,  si  vis,  transfer  ca¬ 
licem  istum  a  me:  verumtamen  non  mea  voluntas,  sed  tua  fiat;  quod  inducens 
Ambros.  ad  Gratianum  Imperatorem  (lib.  2.  de  Fide  cap.  3.)  dicit:  «  Sicut  su¬ 
sceperat  voluntatem  meam,  suscepit  tristitiam  meam  »;  et  super  Luc.  (cap.  22. 
sup.  illud:  Verumtamen  non  mea  voluntas)  dicit :  «  Voluntatem  suam  ad  ho¬ 
minem  retulit,  Patris  ad  divinitatem,  voluntas  enim  hominis  est  temporalis, 
voluntas  divinitatis  aeterna». 


Respondeo  dicendum,  quod  quidam  posuerunt  in  Christo  esse  unam  so¬ 
lam  voluntatem:  sed  ad  hoc  ponendum  diversimode  moti  esse  videntur:  Apol¬ 
linaris  enim  non  posuit  animam  intellectualem  in  Christo,  sed  quod  Verbum 
esset  loco  animae,  vel  etiam  loco  intellectus ;  unde  cum  voluntas  sit  in  ra¬ 
tione,  ut  Philos.  dicit  in  3.  de  Anima  (tex.  42.),  sequebatur  quod  in  Christo 
non  esset  voluntas  humana:  et  ita  in  eo  non  esset  nisi  una  voluntas;  et  si¬ 
militer  Eutyches,  et  omnes  qui  posuerunt  unam  naturam  compositam  in 
Christo,  cogebantur  ponere  unam  voluntatem  in  eo.  Nestorius  etiam,  quia 
posuit  unionem  Dei,  et  hominis  esse  factam  solum  secundum  affectum,  et 
voluntatem,  posuit  unam  voluntatem  in  Christo :  postmodum  vero  Macarius 
Antiochenus  Patriarcha,  et  Cyrus  Alexandrinus,  et  Sergius  Constantinopoli- 
tanus,  et  quidam  eorum  sequaces  posuerunt  in  Christo  unam  voluntatem, 
quamvis  ponerent  duas  naturas  in  Christo  secundum  hypostasim  unitas :  quia 
opinabantur,  quod  humana  natura  in  Christo  nunquam  movebatur  proprio 
motu,  sed  solum  secundum  quod  erat  mota  a  divinitate,  ut  patet  ex  epistola 
Synodica  Agathonis  Papae  (hab.  in  Cone.  Const.  3.  gener.  6.  Act.  4.).  Et  ideo 
in  sexta  Synodo  apud  Constantinopolim  celebrata  (mox  cit.  act.  18.  quae  graece 
est  17.  in  symb.  Const.  ipo.  PP.),  determinatum  est,  oportere  dici  quod  in  Chri¬ 
sto  sint  duae  voluntates,  ubi  sic  legitur :  «  Juxta  quod  olim  Prophetae  de  Chri¬ 
sto,  et  ipse  nos  erudivit,  et  sanctorum  Patrum  nobis  tradidit  symbolum,  duas 
naturales  voluntates  in  eo,  et  duas  naturales  operationes  praedicamus»;  et 
hoc  necessarium  fuit  dici.  Manifestum  est  enim,  quod  Filius  Dei  assumpsit 
humanam  naturam  perfectam,  sicut  supra  ostensum  est  (q.  2.  art.  y.):  ad  per¬ 
fectionem  autem  humanae  naturae  pertinet  voluntas,  quae  est  naturalis  ejus 
potentia,  sicut  et  intellectus,  ut  patet  ex  his,  quae  in  1.  dicta  sunt  (q.  70. 
et  80.),  unde  necesse  est  dicere,  quod  Filius  Dei  humanam  voluntatem  as¬ 
sumpserit  in  humana  natura:  per  assumptionem  autem  humanae  naturae 
nullam  diminutionem  passus  est  Filius  Dei  in  his  quae  pertinent  ad  divinam 
naturam,  cui  competit  voluntatem  habere,  ut  in  1.  habitum  est  (q.  Ip.  art.  1.); 
unde  necesse  est  dicere,  quod  in  Christo  sint  duae  voluntates,  una  scilicet 
divina,  et  alia  humana. 

Ad  primum  ergo  dicendum,  quod  quidquid  fuit  in  humana  natura  Christi, 
movebatur  nutu  voluntatis  divinae:  non  tamen  sequitur,  quod  in  Christo  non 
fuerit  motus  voluntatis  proprius  naturae  humanae :  quia  etiam  aliorum  San¬ 
ctorum  piae  voluntates  moventur  secundum  voluntatem  Dei,  qui  operatur  in 
eis  velle,  et  perficere,  ut  dicitur  Philip.  2. :  licet  enim  voluntas  non  possit  inte¬ 
rius  moveri  ab  aliqua  creatura;  interius  tamen  movetur  a  Deo,  ut  in  1.  dictum 

est  (q.  103.  art.  4.);  et  sic  etiam  Christus  secundum  voluntatem  humanam 
sequebatur  voluntatem  divinam,  secundum  illud  Ps.  39.:  Ut  facerem  volunta¬ 
tem  tuam,  Deus  meus  volui ;  unde  August.  dicit  contra  Maximinum  (lib.  3. 
cap.  20.).  «  Ubi  dixit  Filius  Patri:  Non  quod  ego  volo,  sed  quod  tu  vis,  quid  'te 
adjuvat,  quod  tua  verba  subjungis,  et  dicis:  Ostendit  vere  suam  voluntatem 
subjectam  suo  genitori:  quasi  nos  negemus,  hominis  voluntatem  voluntati 
Dei  debere  esse  subjectam?  » 

Ad  secundum  dicendum,  quod  proprium  est  instrumenti,  quod  moveatur  a 
principali  agente:  diversimode  tamen  secundum  proprietatem  naturae  ipsius: 
nam  instrumentum  inanimatum  (sicut  securis,  aut  serra)  movetur  ab  ar¬ 
tifice  per  solum  motum  corporalem:  instrumentum  vero  animatum  anima 
sensibili  movetur  per  appetitum  sensitivum;  sicut  equus  a  sessore:  instrumen¬ 
tum  vero  animatum  anima  rationali  movetur  per  voluntatem  ejus;  sicut  per 
imperium  domini  movetur  servus  ad  aliquid  agendum,  qui  quidem  servus 
est  sicut  instrumentum  animatum,  ut  Philos.  dicit  in  1.  Polit,  (cap.  3.  et  4. 
et  lib.  8.  Ethic.  cap.  11.) ;  sic  ergo  humana  natura  in  Christo  fuit  instrumen¬ 
tum  divinitatis,  ut  moveretur  per  propriam  voluntatem. 

Ad  tertium  dicendum,  quod  ipsa  potentia  voluntatis  est  naturalis,  et  con¬ 
sequitur  naturam  ex  necessitate:  sed  motus,  vel  actus  hujus  potentiae,  qui 
etiam  voluntas  dicitur,  quandoque  quidem  est  naturalis,  et  necessarius;  puta 
respectu  felicitatis :  quandoque  autem  ex  libero  arbitrio  rationis  proveniens, 
et  non  necessarius,  neque  naturalis,  sicut  patet  ex  his  quae  in  prima  parte 
dicta  sunt  (q.  82.  art.  2.  et  1-2.  q.  3.  art.  8.  et  q.  6.  art.  1.) ;  et  tamen  etiam 
ipsa  ratio,  quae  est  principium  hujus  motus,  est  naturalis ;  et  ideo  praeter 
voluntatem  divinam  oportet  in  Christo  ponere  voluntatem  humanam,  non 
solum  prout  est  potentia  naturalis,  aut  prout  est  motus  naturalis,  sed  etiam 
prout  est  motus  rationalis. 

Ad  quartum  dicendum,  quod  per  hoc  quod  dicitur  aliqualiter  velle,  de¬ 
signatur  determinatus  modus  volendi:  determinatus  autem  modus  ponitur 
circa  ipsam  rem,  cujus  est  modus;  unde  cum  voluntas  pertineat  ad  naturam, 
ipsum  etiam  quod  est  aliqualiter  velle,  pertinet  ad  naturam,  non  secundum 
quod  est  absolute  considerata,  sed  secundum  quod  est  in  tali  hypostasi;  unde 
etiam  voluntas  humana  Christi  habuit  quemdam  determinatum  modum  ex 
eo,  quod  fuit  in  hypostasi  divina,  ut  scilicet  moveretur  secundum  nutum  di¬ 
vinae  voluntatis. 


ARTICULUS  II.  iij 

UTRUM  IN  CHRISTO  FUERIT  ALIQUA  VOLUNTAS  SENSUALITATIS 
PRAETER  RATIONIS  VOLUNTATEM. 

(Infr.  art.  3.  corp.  et  3.  Dist.  17.  art.  1.  q.  2.  et  opusc.  3.  cap.  230  ). 

Ad  secundum  sic  proceditur.  Videtur,  quod  in  Christo  non  fuerit  aliqua 
voluntas  sensualitatis  praeter  rationis  voluntatem :  dicit  enim  Philos.  in  3 .  de  An. 
(tex.  42.),  quod  voluntas  in  ratione  est;  in  sensitivo  autem  appetitu  est  ira- 
scibilis,  et  concupiscibilis:  sed  sensualitas  significat  appetitum  sensitivum, 
ergo  non  fuit  in  Christo  voluntas  sensualitatis. 

2.  Praeterea.  Secundum  August.  12.  de  Trinit.  (cap.  13.),  sensualitas  si¬ 
gnificatur  per  serpentem:  sed  nihil  serpentinum  fuit  in  Christo:  habuit  enim 

similitudinem  animalis  venenosi  sine  veneno,  ut  Aug.  dicit  (lib.  i.  de  Peccator. 
Meritis,  et  Remis,  cap.  32.)  super  illud  Joan.  3. :  Sicut  exaltavit  Moyses  serpentem 
in  deserto;  ergo  in  Christo  non  fuit  voluntas  sensualitatis. 

3.  Praeterea.  Voluntas  sequitur  naturam,  ut  dictum  est  (art.  praec.):  sed 
in  Christo  non  fuit  nisi  una  natura  praeter  divinam ;  ergo  in  Christo  non  fuit 
nisi  una  voluntas  humana. 

Sed  contra  est,  quod  Ambros.  dicit  in  2.  ad  Gratianum  Imperat,  (se.  de 
Fide  cap.  3.):  «Mea  est  voluntas,  quam  suam  dicit:  quia  ut  homo,  suscepit 
tristitiam  meam  »  :  ex  quo  datur  intelligi,  quod  tristitia  pertineat  ad  humanam 
voluntatem  in  Christo ;  sed  tristitia  pertinet  ad  sensualitatem,  ut  in  2.  habitum 
est  ( q .  23.  art.  1.  et  3.  et  q.  23.  art.  1.  ei  q.  33.  art.  1.  et  2.);  ergo  videtur  quod 
in  Christo  sit  voluntas  sensualitatis  praeter  voluntatem  rationis. 

Respondeo  dicendum,  quod,  sicut  praedictum  est  (art.  praec.),  Filius  Dei 
humanam  naturam  assumpsit  cum  omnibus,  quae  pertinent  ad  perfectionem 
ipsius  naturae:  in  humana  autem  natura  includitur  etiam  natura  animalis; 
sicut  in  specie  includitur  genus;  unde  oportet,  quod  Filius  Dei  assumpserit 
cum  humana  natura  etiam  ea,  quae  pertinent  ad  perfectionem  naturae  ani¬ 
malis:  inter  quae  est  appetitus  sensitivus,  qui  sensualitas  dicitur:  et  ideo 
oportet  dicere,  quod  in  Christo  fuit  sensualis  appetitus,  sive  sensualitas : 
sciendum  est  etiam,  quod  sensualitas,  sive  sensualis  appetitus,  inquantum  est 
natus  obedire  rationi,  dicitur  rationale  per  participationem,  ut  patet  per 
Philos.  1.  Eth.  (cap.  ult.),  et  quia  voluntas  est  in  ratione,  ut  dictum  est  (art. 
praec.),  pari  ratione  potest  dici,  quod  sensualitas  sit  voluntas  per  participa¬ 
tionem. 

Ad  primum  ergo  dicendum,  quod  ratio  illa  procedit  de  voluntate  essen¬ 
tialiter  dicta,  quae  non  est  nisi  in  parte  intellectiva:  sed  voluntas  participative 
dicta  potest  esse  in  parte  sensitiva,  inquantum  obedit  rationi. 

Ad  secundum  dicendum,  quod  sensualitas  significatur  per  serpentem,  non 
quantum  ad  naturam  sensualitatis,  quam  Christus  assumpsit,  sed  quantum 
ad  corruptionem  fomitis,  quae  in  Christo  non  fuit. 

Ad  tertium  dicendum,  quod  ubi  est  unum  propter  alterum,  ibi  unum 
tantum  esse  videtur;  sicut  superficies,  quae  est  visibilis  per  colorem,  est 
unum  visibile  cum  colore:  et  similiter  quia  sensualitas  non  dicitur  voluntas, 
nisi  quia  participat  voluntatem  rationis,  sicut  est  una  natura  humana  in 
Christo,  ita  etiam  ponitur  una  voluntas  humana  in  Christo. 


ARTICULUS  III.  1:6 

UTRUM  IN  CHRISTO  FUERINT  DUAE  VOLUNTATES 
QUANTUM  AD  RATIONEM. 

(Supr.  art.  2.  ad  2.  et  infr.  art.  4,  et  3.  corp. 
et  3.  Dist.  17.  art.  1.  q.  3.  et  opusc.  2.  cap.  230.). 

Ad  tertium  sic  proceditur.  Videtur,  quod  in  Christo  fuerint  duae  volun¬ 
tates  quantum  ad  rationem:  dicit  enim  Damasc.  in  2.  libr.  ( Orth .  Fid.  cap.  22. 
et  lib.  3.  cap.  14  et  18.),  quod  duplex  est  hominis  voluntas;  scilicet  naturalis, 
quae  vocatur  ttcXrjaig;  et  voluntas  rationalis,  quae  vocatur  povXrjaig-.  sed 
Christus  in  humana  natura  habuit  quidquid  ad  perfectionem  humanae  naturae 
pertinet;  ergo  utraque  praedictarum  voluntatum  fuit  in  Christo. 

2.  Praeterea.  Vis  appetitiva  diversificatur  in  homine  secundum  diversi¬ 
tatem  virtutis  apprehensivae ;  et  ideo  secundum  differentiam  sensus,  et  intel¬ 
lectus  diversificatur  in  homine  appetitus  sensitivus,  et  intellectivus:  sed  simi 
liter  quantum  ad  apprehensionem  hominis  ponitur  differentia  rationis,  et 
intellectus,  quorum  utrumque  fuit  in  Christo ;  ergo  fuit  in  eo  duplex  voluntas, 
una  intellectualis,  et  alia  rationalis. 

3.  Praeterea  A  quibusdam  ponitur  in  Christo  voluntas  pietati*,  quae 
non  potest  poni  nisi  ex  parte  rationis ;  ergo  in  Christo  ex  parte  rationis  sunt 
plures  voluntates. 

Sed  contra  est,  quod  in  quolibet  ordine  est  unum  primum  movens:  sed 
voluntas  est  primum  movens  in  genere  humanorum  actuum ;  ergo  in  uno  ho¬ 
mine  non  estriisi  una  voluntas  proprie  dicta,  quae  est  voluntas  rationis:  Chri¬ 
stus  autem  est  unus  homo;  ergo  in  Christo  est  una  tantum  voluntas  humana. 

Respondeo  dicendum,  quod,  sicut  dictum  est  (art.  1.  huj.  q.  ad  3.),  vo¬ 
luntas  quandoque  accipitur  pro  potentia,  et  quandoque  pro  actu:  si  ergo  vo¬ 
luntas  accipiatur  pro  actu,  sic  oportet  in  Christo  ex  parte  rationis  ponere 
duas  voluntates,  idest  duas  species  actuum  voluntatis:  voluntas  enim,  ut  in 2. 
dictum  est  (1-2.  q.  8.  art.  2.  et  3.),  et  est  finis,  et  est  eorum  quae  sunt  ad 
finem;  et  alio  modo  fertur  in  utrumque:  nam  in  finem  fertur  simpliciter, 
et  absolute,  sicut  in  id  quod  est  secundum  se  bonum:  in  id  autem  quod  est 
ad  finem,  fertur  cum  quadam  comparatione,  secundum  quod  habet  bonitatem 
ex  ordine  ad  aliud;  et  ideo  alterius  rationis  est  actus  voluntatis,  secundum 
quod  fertur  in  aliquid  quod  est  secundum  se  volitum,  ut  sanitas;  quod  a  Da¬ 
masceno  (loc.  cit.)  vocatur  d-eXrjaig,  idest  simplex  voluntas,  et  a  Magistris 
vocatur  voluntas  ut  natura:  et  alterius  rationis  est  actus  voluntatis,  secundum 
quod  fertur  in  aliquid,  quod  est  volitum  solum  ex  ordine  ad  alterum ;  sicut  est 
sumptio  medicinae:  quem  quidem  voluntatis  actum Damasc.  vocat  / iovlqaiu , 
idest  consiliativam  voluntatem,  a  Magistris  autem  vocatur  voluntas  ut  ratio. 
Haec  autem  diversitas  actus  non  diversificat  potentiam,  quia  uterque  actus 
attenditur  ad  unam  communem  rationem  objecti,  quod  est  bonum  ;  et  ideo  di¬ 
cendum  est,  quod  si  loquamur  de  potentia  voluntatis,  in  Christo  est  una  sola 
voluntas  humana  essentialiter,  et  non  participative  dicta:  si  vero  loquamur  de 
voluntate,  quae  est  actus,  sic  distinguitur  in  Christo  voluntas  quae  est  ut  na¬ 
tura,  quae  dicitur  Fsktjmg,  et  voluntas  quae  est  ut  ratio,  quae  dicitur  povkrjoig. 

Ad  primum  ergo  dicendum,  quod  illae  duae  voluntates  non  diversificantur 
secundum  potentiam,  sed  solum  secundum  differentiam  actus,  ut  dictum  est 
(in  corp.  art.). 

Ad  secundum  dicendum,  quod  etiam  intellectus,  et  ratio  non  sunt  diver¬ 
sae  potentiae,  ut  in  1.  dictum  est  (q.  79.  art.  8.). 

Ad  tertium  dicendum,  quod  voluntas  pietatis  non  videtur  esse  aliud, 
quam  voluntas  quae  consideratur  ut  natura;  inquantum  scilicet  refugit  alie¬ 
num  malum  absolute  consideratum. 

ARTICULUS  IV.  „7 

UTRUM  IN  CHRISTO  FUERIT  LIBERUM  ARBITRIUM. 

(3.  Dist.  14.  art.  1.  q.  1.  corp.  et  Dist.  17.  art.  1.  q.  3.  ad 3.  et  Dist.  18.  art.  2.  ad  3.). 

Ad  quartum  sic  proceditur.  Videtur,  quod  in  Christo  non  fuerit  libe¬ 
rum  arbitrium:  dicit  enim  Damasc.  in  3.  lib.  (Ortb.  Fid.  cap.  14.  prope  fin.) : 

«  yvu/urjv  autem»,  idest  sententiam,  vel  mentem,  vel  excogitationem,  «  et  nooai- 
Qsav»,  idest  electionem,  « in  Domino  dicere  impossibile  est, si  proprie  loqui 
volumus»:  maxime  autem  in  his  quae  sunt  fidei,  est  proprie  loquendum; 
ergo  in  Christo  non  fuit  electio,  et  per  consequens  nec  liberum  arbitrium, 
cujus  actus  est  electio. 

2.  Praeterea.  Philos.  dicit  in  3.  Ethic.  (cap.  3.)  quod  «  electio  est  appe¬ 
titus  praeconsiliati  »:  sed  consilium  non  videtur  fuisse  in  Christo:  quia  non 
consiliamur  de  quibus  certi  sumus:  Christus  autem  de  omnibus  certitudinem 
habuit;  ergo  in  Christo  non  fuit  electio,  et  sic  nec  liberum  arbitrium. 

3.  Praeterea.  Liberum  arbitrium  se  habet  ad  utrumque:  sed  voluntas 
Christi  fuit  determinata  ad  bonum;  quia  non  potuit  peccare,  sicut  supra 
dictum  est  (q.  13.  art.  1.  et  2.) ;  ergo  in  Christo  non  fuit  liberum  arbitrium. 

Sed  contra  est,  quod  dicitur  Isa.  7. :  Butyrum,  et  mei  comedet,  ut  sciat 
reprobare  malum,  et  eligere  bonum;  quod  est  actus  liberi  arbitrii;  ergo  in 
Christo  fuit  liberum  arbitrium  (vide  etiam  Matth.  1.). 

Respondeo  dicendum,  quod,  sicut  dictum  est  (ari.  1.  huj.  q.  ad  3.),  in 
Christo  fuit  duplex  actus  voluntatis :  unus  quidem,  quo  ejus  voluntas  ferebatur 
in  aliquid,  sicut  secundum  se  volitum:  quod  pertinet  ad  rationem  finis;  alius 
autem,  secundum  quem  ejus  voluntas  ferebatur  in  aliquid  per  ordinem  ad 
aliud:  quod  pertinet  ad  rationem  ejus  quod  est  ad  finem:  differt  autem,  ut 
Philosophus  dicit  in  3.  Ethic.  (cap.  2.),  electio  a  voluntate  in  hoc,  quod  vo¬ 
luntas,  per  se  loquendo,  est  ipsius  finis;  electio  autem  eorum  quae  sunt  ad 
finem:  et  sic  simpliciter  voluntas  est  idem,  quod  voluntas  ut  natura:  electio 
autem  est  idem,  quod  voluntas  ut  ratio  ;  et  est  proprius  actus  liberi  arbitrii, 
ut  in  1.  dictum  est  (q.  83.  art.  3.  et  4.) ;  et  ideo  cum  in  Christo  ponatur  vo¬ 
luntas  ut  ratio,  necesse  est  etiam  ponere  electionem,  et  per  consequens  libe¬ 
rum  arbitrium,  cujus  actus  est  dectio,  ut  in  1.  habitum  est  (ibid.  et  1-2.  q.  13. 
art.  1.). 

Ad  primum  ergo  dicendum,  quod  Damasc.  excludit  a  Christo  electionem, 
secundum  quod  intelligit  in  nomine  electionis  importari  dubitationem :  haec 
tamen  dubitatio  non  est  de  necessitate  electionis ;  quia  etiam  Deo  convenit 
eligere,  secundum  illud  Eph.  1.:  Elegit  nos  in  ipso,  etc.,  cum  tamen  in  Deo 
nulla  sit  dubitatio :  accidit  tamen  dubitatio  electioni,  inquantum  est  in  natura 
ignorante;  et  idem  dicendum  est  de  aliis,  de  quibus  fit  mentio  in  auctoritate 
praedicta. 

Ad  secundum  dicendum,  quod  electio  praesupponit  consilium;  non  tamen 
sequitur  ex  consilio,  nisi  jam  determinato  per  judicium:  illud  enim  quod  ju¬ 
dicamus  agendum,  post  inquisitionem  consilii  eligimus,  ut  in  3.  Ethicor. 
(cap.  2.  et  3.)  dicitur;  et  ideo  si  aliquid  judicetur  ut  agendum,  absque  dubi¬ 
tatione,  et  inquisitione  praecedente,  hoc  sufficit  ad  electionem;  et  sic  patet, 
quod  dubitatio,  sive  inquisitio  non  per  se  pertinet  ad  electionem,  sed  solum 
secundum  quod  est  in  natura  ignorante. 

Ad  tertium  dicendum,  quod  voluntas  Christi,  licet  sit  determinata  ad 
bonum,  non  tamen  est  determinata  ad  hoc,  vel  ad  illud  bonum;  et  ideo  per¬ 
tinet  ad  Christum  eligere  per  liberum  arbitrium  confirmatum  in  bono,  sicut 
ad  beatos  (vide  part.  1.  q.  iq.  art.  10.). 

ARTICULUS  V.  u8 

UTRUM  VOLUNTAS  HUMANA  CHRISTI 

FUERIT  OMNINO  CONFORMIS  DIVINAE  VOLUNTATI  IN  VOLITO. 

(Infr.  q.  21.  art.  3.  et  4.  et  3.  Dist.  17.  art.  2.  q.  1. 
et  lib.  4.  Contr.  g.  cap.  36.  fin.). 

Ad  quintum  sic  proceditur.  Videtur,  quod  voluntas  humana  in  Christo 
non  voluerit  aliud,  quam  Deus  vult :  dicitur  enim  in  Ps.  39.  ex  persona  Christi: 
Ut  facerem  voluntatem  tuam,  Deus  meus,  volui:  sed  ille  qui  vult  voluntatem 
alicujus  facere,  vult  quod  ille  vult;  ergo  videtur,  quod  voluntas  humana 
Christi  nihil  aliud  voluerit,  quam  voluntas  divina  ipsius. 

2.  Praeterea.  Anima  Christi  habuit  perfectissimam  charitatem,  quae 
etiam  comprehensionem  nostrae  scientiae  excedit,  secundum  illud  Eph.  3.: 
Supereminentem  scientiae  charitatem  Christi :  sed  charitatis  est  facere  quod  homo 
idem  velit,  quod  Deus ;  unde  et  Philos.  in  9.  Ethic.  (cap.  4.)  dicit,  quod  unum 
de  amicabilibus  est  eadem  velle,  et  eligere;  ergo  voluntas  humana  in  Christo 
nihil  aliud  voluit,  quam  divina. 

3.  Praeterea.  Christus  fuit  verus  comprehensor:  sed  sancti,  qui  sunt 
comprehensores  in  patria,  nihil  aliud  volunt,  quam  quod  Deus  vult:  alioquin 
non  essent  beati;  quia  non  haberent  quidquid  vellent :  «beatus  enim  est,  qui 
habet  quaecumque  vult,  et  nihil  male  vult  »,  ut  Aug.  dicit  in  lib.  13.  de 
Trinit.  (cap.  5.);  ergo  Christus  nihil  aliud  voluit  secundum  voluntatem  huma¬ 
nam,  quam  voluerit  voluntas  divina. 

Sed  contra  est,  quod  August.  dicit  contra  Maximinum  (lib.  3.  cap.  20. 
in  msd.) :  «  In  hoc  quod  Christus  ait :  Non  quod  ego  volo,  sed  quod  tu,  aliud  se 
ostendit  voluisse,  quam  Pater  ;  quod  nisi  humano  corde  non  posset,  cum 
infirmitatem  nostram  in  suum  non  divinum,  sed  humanum  transfiguraret  af¬ 
fectum  ». 

Respondeo  dicendum,  quod,  sicut  dictum  est  (art.  1.  et  2.  huj.  q.),  in 
Christo  secundum  humanam  naturam  ponitur  duplex  voluntas  ;  scilicet  voluntas 
sensualitatis,  quae  participative  voluntas  dicitur ;  et  voluntas  rationalis,  sive 
consideretur  per  modum  naturae,  sive  per  modum  rationis  :  dictum  est  autem 
supra  (q.  14.  art.  1.  ad  2.),  quod  ex  quadam  dispensatione  Filius  Dei  ante 
suam  passionem  permittebat  carni  agere,  et  pati  quae  sunt  ei  propria  :  et 
similiter  etiam  permittebat  omnibus  viribus  animae  agere,  et  pati  quae  pro¬ 
pria;  manifestum  est  autem,  quod  voluntas  sensualitatis  refugit  naturaliter 
dolores  sensibiles,  et  corporis  laesionem  :  similiter  etiam  voluntas  ut  natura 
repudiat  ea,  quae  sunt  naturae  contraria,  et  quae  sunt  secundum  se  mala, 
puta  mortem,  et  alia  hujusmodi :  sed  haec  tamen  voluntas  quandoque  per 
modum  rationis  eligere  potest  ex  ordine  ad  finem  :  sicut  etiam  in  aliquo  puro 
homine  sensualitas  ejus  et  etiam  voluntas  absolute  considerata  refugit  ustio¬ 
nem,  quam  tamen  voluntas  secundum  rationem  eligit  propter  finem  sanitatis ; 
voluntas  autem  Dei  erat,  ut  Christus  dolores,  et  passiones,  et  mortem  pa¬ 
teretur;  non  quod  ista  essent  a  Deo  volita  secundum  se,  sed  ex  ordine  ad 
finem  humanae  salutis;  unde  patet,  quod  Christus  secundum  voluntatem 
sensualitatis,  et  secundum  voluntatem  rationis,  quae  consideratur  per  mo¬ 
dum  naturae,  aliud  poterat  velle  quam  Deus  :  sed  secundum  voluntatem,  quae 

est  per  modum  rationis,  semper  idem  volebat,  quod  Deus,  quod  patet  ex  hoc 
lp^o,  quod  dicit  (Marci  I4-)-'  Non  sicut  ego  volo,  sed  sicut  tu;  volebat  enim  se¬ 
cundum  rationem,  voluntatem  divinam  impleri,  quamvis  aliud  dicat  se  velle 
secundum  quamdam  aliam  ejus  voluntatem. 

Ad  primum  ergo  dicendum,  quod  Christus  per  voluntatem  rationalem 
voluit  ut  divina  voluntas  impleretur;  non  autem  per  voluntatem  sensualitatis, 
cujus  motus  non  se  extendit  usque  ad  voluntatem  Dei;  neque  per  volunta¬ 
tem,  quae  consideratur  per  modum  naturae,  quae  fertur  in  aliqua  objecta 
absolute  considerata,  et  non  in  ordine  ad  divinam  voluntatem. 

Ad  secundum  dicendum,  quod  conformitas  voluntatis  humanae  ad  vo¬ 
luntatem  divinam  attenditur  secundum  voluntatem  rationis,  secundum  quam 
etiam  voluntates  amicorum  concordant,  inquantum  scilicet  ratio  considerat 
aliquod  volitum  in  ordine  ad  voluntatem  amici. 

Ad  tertium  dicendum,  quod  Christus  fuit  simul  comprehensor,  et  viator; 
inquantum  scilicet  per  mentem  fruebatur  Deo,  et  habebat  carnem  passibilem : 
et  ideo  ex  parte  carnis  passibilis  poterat  in  eo  aliquid  accidere,  quod  repu¬ 
gnaret  naturali  voluntati  ipsius,  et  etiam  appetitui  sensitivo. 


ARTICULUS  VI.  119 

UTRUM  IN  CHRISTO  FUERIT  CONTRA RIETAS  VOLUNTATIS. 

(j.  Dist.  17.  art.  2.  q.  2.  et  3.  et  opusc.  2.  cap.  130.  fin.). 

Ad  sextum  sic  proceditur.  Videtur,  quod  in  Christo  fuerit  contrarietas 
voluntatum :  contrarietas  namque  voluntatum  attenditur  secundum  contra- 
rietatem  objectorum;  sicut  etiam  contrarietas  motuum  attenditur  secundum 
contrarietatem  terminorum,  ut  patet  per  Philos.  in  5.  Phys.  (tex.  49.  etseq.): 
sed  Christus  secundum  diversas  voluntates  chntraria  volebat :  nam  secundum 
voluntatem  divinam  volebat  mortem,  quam  refugiebat  secundum  voluntatem 
humanam;  unde  Athanasius  dicit  in  lib.  adversus  Apollinarium  (qui  inscri¬ 
bitur:  De  nat.  hum.  suscepta,  vers.fin.):  «Quando  Christus  dicit:  Pater,  si 
possibile  est,  transeat  a  me  calix  iste,  et  tamen  non  mea,  sed  tua  voluntas  fiat:  et 
iterum:  Spiritus  promptus  est,  caro  autem  infirma:  duas  voluntates  hic  osten¬ 
dit,  humanam  quae  propter  infirmitatem  carnis  refugiebat  passionem,  et 
divinam  ejus  promptam  ad  passionem  » ;  ergo  in  Christo  fuit  contrarietas 
voluntatum. 

2.  Praeterea.  Ad  Galat.  5.  dicitur,  quod  caro  concupiscit  adversus  spiritum, 
et  spiritus  adversus  carnem;  est  igitur  contrarietas  voluntatum  quando  spiritus 
unum  concupiscit,  et  caro  aliud:  sed  hoc  fuit  in  Christo;  nam  per  volunta¬ 
tem  charitatis,  quam  Spiritus  Sanctus  in  ejus  mente  faciebat,  volebat  passio¬ 
nem,  secundum  illud  Isa.  53.:  Oblatus  est,  quia  voluit:  secundum  autem  carnem 
passionem  refugiebat;  ergo  erat  in  eo  contrarietas  voluntatum. 

3.  Praeterea.  Luc.  22.  dicitur,  quod  factus  in  agonia  prolixius  orabat:  sed 
agonia  videtur  importare  quamdam  compugnationem  animi  in  contraria  ten¬ 
dentis  ;  ergo  videtur,  quod  in  Christo  fuerit  contrarietas  voluntatum. 

Sed  contra  est,  quod  in  determinatione  sextae  Synodi  (scilicet  Constant.  3. 
gener.  6.  act.  iS.  quae  gr aece  est  17.  insymb.  130.  PP.  a  med.)  dicitur:  «Prae¬ 
dicamus  duas  naturales  voluntates  non  contrarias,  juxta  quod  impii  asserunt 

haeretici,  sed  sequentem  ejus  humanam  voluntatem,  et  non  resistentem,  vel 
reluctantem,  sed  potius  subjectam  divinae  ejus,  atque  omnipotenti  voluntati  ». 

Respondeo  dicendum,  quod  contrarietas  non  potest  esse,  nisi  oppositio 
attendatur  in  eodem,  et  secundum  idem :  si  autem  secundum  diversa,  et  in 
diversis  existat  diversitas,  non  sufficit  hoc  ad  rationem  contrarietatis,  sicut 
nec  ad  rationem  contradictionis ;  puta  quod  homo  sit  pulcher,  aut  sanus 
secundum  manum,  et  non  secundum  pedem  ;  ad  hoc  ergo  quod  sit  contra¬ 
rietas  voluntatum  in  aliquo,  requiritur  primo  quidem,  quod  secundum  idem 
attendatur  diversitas  voluntatum:  si  enim  unius  voluntas  sit  de  aliquo  fiendo 
secundum  quamdam  rationem  universalem,  et  alterius  voluntas  sit  de  eo¬ 
dem  non  fiendo  secundum  quamdam  rationem  particularem,  non  est  omnino 
contrarietas  voluntatum:  puta  si  rex  vult  suspendi  latronem  propter  bonum 
publicum,  et  aliquis  ejus  consanguineus  nolit  eum  suspendi  propter  amorem 
privatum,  non  erit  contrarietas  voluntatis:  nisi  forte  intantum  se  extendat  vo¬ 
luntas  hominis  privati,  ut  bonum  publicum  velit  impedire,  ut  conservetur 
bonum  privatum:  tunc  enim  circa  idem  attenditur  repugnantia  voluntatum; 
secundo  autem  requiritur  ad  contrarietatem  voluntatis,  quod  sit  circa  eamdem 
voluntatem;  si  enim  homo  vult  unum  secundum  appetitum  rationis,  et  vult 
aliud  secundum  appetitum  sensitivum,  non  est  hic  aliqua  contrarietas ;  nisi 
forte  appetitus  sensitivus  in  tantum  praevaleat,  quod  vel  immutet,  vel  re¬ 
tardet  appetitum  rationis:  sic  enim  jam  ad  ipsam  Voluntatem  rationis  per¬ 
veniret  aliquid  de  motu  contrario  appetitus  sensitivi;  sic  igitur  dicendum 
est,  quod  licet  voluntas  naturalis,  et  voluntas  sensualitatis  in  Christo  ali¬ 
quid  aliud  voluerit,  quam  voluntas  divina,  et  voluntas  rationis  ipsius;  non 
tamen  fuit  aliqua  contrarietas  voluntatum;  primo  quidem,  quia  neque  vo¬ 
luntas  naturalis,  neque  voluntas  sensualitatis  repudiabat  illam  rationem,  sci¬ 
licet  qua  divina  voluntas,  et  voluntas  rationis  humanae  in  Christo  passio¬ 
nem  volebat;  volebat  enim  etiam  voluntas  absoluta  in  Christo  salutem 
humani  generis:  sed  ejus  non  erat  veiie  hoc  in  ordine  ad  aliud:  motus 
autem  sensualitatis  ad  hoc  se  extendere  non  valebat;  secundo,  quia  neque  vo¬ 
luntas  divina,  neque  voluntas  rationis  in  Christo  impediebatur,  aut  retarda¬ 
batur  per  voluntatem  naturalem,  aut  per  appetitum  sensualitatis.  Similiter 
etiam  nec  e  contrario  voluntas  divina,  vel  voluntas  rationis  in  Christo  refu¬ 
giebat,  aut  retardabat  motum  voluntatis  naturalis  humanae,  et  motum  sen¬ 
sualitatis  in  Christo;  placebat  enim  Christo  secundum  voluntatem  divinam, 
et  etiam  secundum  voluntatem  rationis,  ut  voluntas  naturalis  in  ipso,  et  vo¬ 
luntas  sensualitatis  secundum  ordinem  suae  naturae  moverentur;  unde  patet, 
quod  in  Christo  nulla  fuit  repugnantia,  vel  contrarietas  voluntatum. 

Ad  primum  ergo  dicendum,  quod  hoc  ipsum  quod  aliqua  voluntas  hu¬ 
mana  in  Christo  aliud  volebat,  quam  ejus  voluntas  divina,  procedebat  ex 
ipsa  voluntate  divina,  cujus  beneplacito  natura  humana  motibus  propriis  mo¬ 
vebatur  in  Christo,  ut  Damascenus  dicit  ( lib .  2.  Ortb.  Fid.  cap.  ip.  a  med.  et 
cap.  19.). 

Ad  secundum  dicendum,  quod  in  nobis  per  concupiscentiam  carnis  im¬ 
peditur,  aut  retardatur  concupiscentia  spiritus:  quod  in  Christo  non  fuit;  et 
ideo  in  Christo  non  fuit  contrarietas  carnis  ad  spiritum,  sicut  in  nobis. 

Ad  tertium  dicendum,  quod  agonia  non  fuit  in  Christo  quantum  ad 
partem  animae  rationalem,  secundum  quod  importat  concertationem  volun¬ 
tatum  ex  diversitate  rationum  procedentem;  puta  cum  aliquis,  secundum 
quod  ratio  considerat  unum,  vult  hoc,  et  secundum  quod  considerat  aliud, 

vult  contrarium;  hoc  enim  contingit  propter  debilitatem  rationis,  quae  non 
potest  dijudicare,  quid  sit  simpliciter  melius:  quod  in  Christo  non  fuit:  quia 
per  suam  rationem  judicabat  simpliciter  esse  melius,  quod  per  ejus  passionem 
impleretur  voluntas  divina  circa  salutem  generis  humani;  fuit  tamen  in 
Christo  agonia  quantum  ad  partem  sensitivam,  secundum  quod  importat  ti¬ 
morem  infortunii  imminentis,  ut  dicit  Damasc.  in  3.  lib.  (Orth.  Fid.  cap.  18. 
a  med.  et  cap.  20.  et  2}.). 


QUAESTIO  XIX. 

DE  PERTINENTIBUS  AD  UNITATEM  CHRISTI 
QUANTUM  AD  OPERATIONEM, 

IN  QUATUOR  ARTICULOS  DIVISA. 


Deinde  considerandum  est  de  unitate  operationis  Christi. 

Et  circa  hoc  quaeruntur  quatuor . 

Primo.  Utrum  in  Christo  sit  una  operatio  divinitatis,  et  humanitatis,  vel 
plures. 

Secundo.  Utrum  in  Christo  sint  plures  operationes  secundum  humanam 
naturam. 

Tertio.  Utrum  Christus  secundum  humanam  operationem  aliquid  sibi 
meruerit. 

Quarto.  Utrum  per  eam  aliquid  meruerit  nobis. 

ARTICULUS  I.  120 

UTRUM  IN  CHRISTO  SIT  UNA  TANTUM  OPERATIO  DIVINITATIS, 

ET  HUMANITATIS. 

(Infr.  25.  art.  1.  ad  2.  et  3.  Dist.  10.  q.  1.  art.  2.  q.  1.  ad  3.  et  Dist.  18.  art.  1. 
et  4.  lib.  Contr.  g.  cap.  36.  et  Veri.  q.  20.  art.  1.  ad  2.  et  6. 
et  1.  art.  1.  ad  16.  et  art.  3.  et  opusc.  2.  cap.  211.). 

Ad  primum  sic  proceditur.  Videtur,  quod  in  Christo  sit  una  tantum  ope¬ 
ratio  divinitatis,  et  humanitatis :  dicit  enim  Dionysius  in  2.  cap.  de  Div.  Nom. 
(a  med.  lect.  3.)  :  «  Discreta  autem  est  benignissima  circa  nos  Dei  operatio  per 
hoc,  quod  secundum  nos  ex  nobis  integre  vereque  humanatum  est  Verbum, 
quod  est  supra  substantiam,  et  operatum,  et  passum,  quaecumque  humanae 
ejus,  divinaeque  operationi  congruunt  »  :  ubi  unam  operationem  nominat 
humanam,  et  divinam,  quae  in  graeco  dicitur  d-EavtfQcxrj,  idest  Dei  virilis;  vi¬ 
detur  igitur  esse  una  operatio  composita  in  Christo. 

2.  Praeterea.  Principalis  agentis,  et  instrumenti  est  una  sola  operatio: 
sed  humana  natura  in  Christo  fuit  instrumentum  divinae,  ut  supra  dictum 
est  (q.  13.  art.  2.  et  3.) ;  ergo  eadem  est  divinae,  et  humanae  naturae  in 
Christo  operatio. 

.3.  Praeterea.  Cam  in  Christo  sint  duae  naturae  in  una  hypostasi,  vel 
persona,  necessarium  est  unum  et  idem  esse,  quod  pertinet  ad  hypostasim 
vel  personam :  sed  operatio  pertinet  ad  hypostasim,  vel  personam :  nihil  enim 
operatur,  nisi  suppositum  subsistens;  unde  secundum  Philos.  (I.  1.  Metaph. 
cir.  prine.)  actus  sunt  singularium;  ergo  in  Christo  est  una  et  eadem  ope¬ 
ratio  divinitatis,  et  humanitatis. 

4.  Praeterea.  Sicuti  esse  est  hypostasis  subsistentis,  ita  etiam  operari : 
sed  propter  unitatem  hypostasis  est  in  Christo  unum  esse,  ut  supra  dictum 
est  (q.  iy.  art.  2.);  ergo  etiam  propter  eamdern  unitatem  est  in  Christo  una 
operatio’. 

5.  Praeterea.  Ubi  est  unum  operatum,  ibi  est  una  operatio:  sed  idem 
operatum  erat  divinitatis,  et  humanitatis;  sicut  sanatio  leprosi,  vel  suscitatio 
mortui;  ergo  videtur,  quod  in  Christo  sit  una  tantum  operatio  divinitatis, 
et  humanitatis. 

Sed  contra  est,  quod  Ambrosius  dicit  in  2.  lib.  ad  Gratianum  impera¬ 
torem  (scilicet  de  fide  c.  4.  aliquant.  a  prine.):  «  Quomodo  eadem  operatio 
diversae  est  potestatis?  numquid  sic  potest  minor,  quemadmodum  major  ope¬ 
rari,  aut  una  operatio  potest  esse,  ubi  diversa  substantia  est?» 

Respondeo  dicendum,  quod  haeretici  supra  dicti  (q.  praec.  art.  1.),  qui 
posuerunt  in  Christo  unam  voluntatem,  posuerunt  etiam  in  Christo  unam 
operationem;  et  ut  eorum  opinio  erronea  melius  intelligatur,  considerandum 
est,  quod  ubicumque  sunt  plura  agentia  ordinata,  inferius  movetur  a  supe¬ 
riori:  sicut  in  homine  corpus  movetur  ab  anima,  et  inferiores  vires  a  ra¬ 
tione:  sic  igitur  actiones,  et  motus  inferioris  principii  sunt  magis  operata 
quaedam,  quam  operationes;  id  autem  quod  pertinet  ad  supremum  princi¬ 
pium,  est  proprie  operatio :  puta  si  dicamus  in  homine,  quod  ambulare,  quod 
est  pedum,  et  palpare,  quod  est  manuum,  sunt  quaedam  hominis  operata, 
quorum  unum  operatur  anima  per  pedes,  aliud  per  manus :  et  quia  est  eadem 
anima  operans  per  utrumque,  ex  parte  ipsius  operantis,  quod  est  primum 
principium  movens,  est  una  et  indifferens  operatio:  ex  parte  autem  ipsorum 
operatorum  differentia  invenitur;  sicut  autem  in  homine  puro  corpus  mo¬ 
vetur  ab  anima,  et  appetitus  sensitivus  a  rationali:  ita  in  Domino  Jesu  Christo 
humana  natura  movebatur,  et  regebatur  a  divina;  et  ideo  dicebant,  quod 
eadem  est  operatio,  et  indifferens  ex  parte  ipsius  divinitatis  operantis:  sunt 
tamen  diversa  operata;  inquantum  scilicet  divinitas  Christi  aliud  agebat  per 
seipsam,  sicut  quod  portabat  omnia  verbo  virtutis  suae;  aliud  autem  per 
humanam  naturam,  sicut  quod  corporaliter  ambulabat;  unde  in  sexta  Synodo 
(scilicet  Const.  q.  gener.  6.  act.  10.  inter  med.  et  fin.),  inducuntur  verba  Severi 
haeretici  sic  dicentis :  «  Ea  quae  agebantur,  et  operabantur  ab  uno  Christo, 
multum  differunt;  quaedam  enim  sunt  Deo  decibilia,  quaedam  humana;  ve- 
luti  corporaliter  vadere  super  terram,  profecto  humanum  est,  cruribus  vero 
vexatis,  et  ambulare  super  terram  penitus  non  valentibus  sanum  gressum 
donare,  Deo  decibile  est:  sed  unus,  scilicet  incarnatum  Verbum,  hoc,  et 
illud  operatus  est:  et  nequaquam  hoc  quidem  hujus,  hoc  vero  hujus  est  na¬ 
turae:  neque  eo  quod  diversa  sunt  operamenta,  ideo  duas  operatrices  naturas, 
atque  formas  juste  definimus».  Sed  in  hoc  decipiebantur;  quia  actio  ejus 
quod  movetur  ab  altero,  est  duplex:  una  quidem,  quam  habet  secundum  pro¬ 
priam  formam:  alia  autem,  quam  habet  secundum  quod  movetur  ab  alio, 
sicut  securis  operatio  secundum  propriam  formam  est  incisio;  secundum 
autem  quod  movetur  ab  artifice,  operatio  ejus  est  facere  scamnum:  operatio 

igitur,  quae  est  alicujus  rei  secundum  suam  formam,  est  propria  ejus;  nec 
pertinet  ad  moventem,  nisi  secundum  quod  utitur  hujusmodi  re  ad  suam 
operationem :  sicut  calefacere  est  propria  operatio  ignis,  non  autem  fabri, 
nisi  quatenus  utitur  igne  ad  calefaciendum  ferrum:  sed  illa  operatio,  quae 
est  rei  solum  secundum  quod  movetur  ab  alio,  non  est  alia  praeter  opera¬ 
tionem  moventis  ipsam :  sicut  facere  scamnum,  non  est  seorsum  operatio 
securis  ab  operatione  artificis,  sed  securis  participat  instrumentaliter  opera¬ 
tionem  artificis ,  et  ideo  ubicumque  movens,  et  motum  habent  diversas  formas, 
seu  virtutes  operativas,  ibi  oportet  quod  sit  alia  operatio  moventis,  et  alia 
operatio  propria  moti:  licet  motum  participet  operationem  moventis,  et  mo¬ 
vens  utatur  operatione  moti,  et  sic  utrumque  agat  cum  communione  alterius; 
sic  igitur  in  Christo  humana  natura  habet  propriam  formam,  et  virtutem^ 
per  quam  operatur:  et  similiter  divina;  unde  humana  natura  habet  propriam 
operationem  distinctam  ab  operatione  divina,  et  e  converso ;  et  tamen  divina 
natura  utitur  operatione  naturae  humanae,  sicut  operatione  sui  instrumenti: 
et  similiter  humana  natura  participat  operationem  divinae  naturae,  sicut  in¬ 
strumentum  participat  operationem  principalis  agentis;  et  hoc  est  quod 
dicit  Leo  Papa  in  epist.  ad  Flavian.  (quae,  est  10.  cap.  4.  ante  med.) :  «  Agit 
utraque  forma  »,  scilicet  tam  natura  divina,  quam  humana  in  Christo,  «  cum 
alterius  communione,  quod  proprium  est,  Verbo  scilicet  operante,  quod  Verbi 
est,  et  carne  exequente,  quod  carnis  est  »  ;  si  vero  esset  una  tantum  operatio 
divinitatis,  et  humanitatis  in  Christo,  oporteret  dicere,  vel,  quod  humana 
natura  non  haberet  propriam  formam,  et  virtutem  (de  divina  enim  hoc  dio 
est  impossibile),  ex  quo  sequeretur,  quod  in  Christo  esset  tantum  divina  ope¬ 
ratio:  vel  oporteret  dicere,  quod  ex  divina  virtute,  et  humana  esset  conflata 
in  Christo  una  virtus;  quorum  utrumque  est  impossibile;  nam  per  primum 
horum  ponitur  natura  humana  in  Christo  esse  imperfecta:  per  secundum 
vero  ponitur  confusio  naturarum;  et  ideo  rationabiliter  in  sexta  Synodo  (ut 
S'ip.  cit.  act.  18.  quae  graece  est  iy.  in  symb.  150.  PP.)  haec  opinio  est  con¬ 
demnata:  in  cujus  determinatione  dicitur:  «  Duas  naturales  operationes  indi¬ 
vise,  inconvertibiliter,  inconfuse,  inseparabiliter  in  eodem  Domino  Jesu  Christo 
vero  Deo  nostro  glorificamus»,  hoc  est  divinam  operationem,  et  humanam 
operationem. 

Ad  primum  ergo  dicendum,  quod  Dionys.  ponit  in  Christo  operationem 
&sc<vdQiy.rjv,  idest  divinam  virilem,  vel  divinam  humanam,  non  per  aliquam 
confusionem  operationum,  seu  virtutum  utriusque  naturae,  sed  per  hoc  quod 
divina  operatio  ejus  utitur  humana,  et  humana  ejus  operatio  participat  vir¬ 
tutem  divinae  operationis;  unde,  sicut  ipse  dicit  in  quadam  epistola  ad  Cajum 
(quae  est  4.  cir.  med.),  «  super  hominem  operabatur  ea  quae  sunt  hominis, 
quod  monstrat  Virgo  supernaturaliter  concipiens,  et  aqua  instabilis  terreno¬ 
rum  pedum  sustinens  gravitatem  » ;  manifestum  est  enim,  quod  concipi  est 
humanae  naturae,  similiter  et  ambulare,  sed  utrumque  fuit  in  Christo  super¬ 
naturaliter;  et  similiter  divina  operabatur  humanitus:  sicut  cum  sanavit  le¬ 
prosum  tangendo;  unde  in  eadem  piestola  subdit:  «Non  secundum  Deum 
divina  faciens,  non  humana  secundum  hominem,  sed  Deo  homine  facto,  nova 
quadam  Dei  et  hominis  operatione  »  ;  quod  autem  intellexerit,  duas  esse  ope¬ 
rationes  in  Christo,  unam  divinae  naturae,  aliam  autem  humanae,  patet  ex 
his  quae  dicit  in  2.  cap.  de  Div.  Nom.  (a  med.  lect.  3.),  ubi  dicit,  quod  his 
«  quae  pertinent  ad  humanam  ejus  operationem,  Pater,  et  Spiritus  Sanctus 
nulla  ratione  communicant,  nisi  quis  dixerit  secundum  benignissimam,  et 


I  c>0  QUAESTIO  XIX.  ARTICULUS  I. 

misericordem  voluntatem  »;  inquantum  scilicet  Pater,  et  Spiritus  Sanctus 
ex  sua  misericordia  voluerunt  Christum  agere,  et  pati  humana;  addit  autem, 
«  et  secundum  omnem  sublimissimam,  et  ineffabilem  Dei  operationem,  quam 
homo  pro  nobis  factus  adimplevit,  immutabilis  profecto  Deus,  et  Dei  Ver¬ 
bum  » :  sic  igitur, patet,  quod  alia  est  operatio  humana,  in  qua  Pater,  et  Spi¬ 
ritus  Sanctus  non  communicant,  nisi  secundum  acceptationem  misericordiae 
suae:  et  alia  est  ejus  operatio,  inquantum  est  Dei  Verbum;  in  qua  commu¬ 
nicant  Pater,  et  Spiritus  Sanctus. 

Ad  secundum  dicendum,  quod  instrumentum  dicitur  aliquid  agere  ex  eo, 
quod  movetur  a  principali  agente,  quod  tamen  praeter  hoc  potest  habere  pro¬ 
priam  operationem  secundum  suam  formam,  ut  de  igne  dictum  est  (in  corp. 
art.) ;  sic  igitur  actio  instrumenti,  inquantum  est  instrumentum,  non  est  alia 
ab  actione  principalis  agentis:  potest  tamen  habere  aliam  operationem,  prout 
est  res  quaedam:  sic  igitur  operatio,  quae  est  humanae  naturae  in  Christo, 
inquantum  est  instrumentum  divinitatis,  non  est  alia  ab  operatione  divinitatis, 
non  enim  est  alia  salvatio,  qua  salvat  humanitas  Christi,  et  divinitas  ejus: 
habet  tamen  humana  natura  in  Christo,  inquantum  est  natura  quaedam,  quam¬ 
dam  propriam  operationem  praeter  divinam,  ut  dictum  est  (in  corp.  art.). 

Ad  tertium  dicendum,  quod  operari  e3t  hypostasis  subsistentis,  sed  se¬ 
cundum  formam,  et  naturam,  a  qua  operatio  speciem  recipit,  et  ideo  a  di¬ 
versitate  formarum,  seu  naturarum  est  diversa  species  operationum :  sed  ab 
unitate  hypostasis  est  unitas  secundum  numerum,  quantum  ad  operationem 
speciei:  sicut  ignis  habet  duas  operationes  specie  differentes,  scilicet  illumi¬ 
nare,  et  calefacere  secundum  differentiam  lucis,  et  caloris :  et  tamen  est  una 
numero  illuminatio  ignis  simul  illuminantis:  et  similiter  in  Christo  oportet 
quod  sint  duae  operationes  specie  differentes  secundum  ejus  duas  naturas: 
quaelibet  tamen  operationum  est  una  numero  in  Christo  simul  facta;  sicut 
una  ambulatio,  et  una  sanatio. 

Ad  quartum  dicendum,  quod  esse,  et  operari  est  personae  a  natura:  aliter 
tamen,  et  aliter;  nam  esse  pertinet  ad  ipsam  constitutionem  personae;  et  sic 
quantum  ad  hoc  se  habet  in  ratione  termini,  et  ideo  unitas  personae  requirit 
unitatem  ipsius  esse  completi,  et  personalis :  sed  operatio  est  quidam  effectus 
personae  secundum  aliquam  formam,  vel  naturam:  unde  pluralitas  operatio¬ 
num  non  praejudicat  unitati  personali. 

Ad  quintum  dicendum,  quod  aliud  est  proprium  operatum  operationis 
divinae,  et  operationis  humanae  in  Christo,  sicut  operatum  proprium  divinae 
operationis  est  sanatio  leprosi;  operatum  autem  proprium  humanae  naturae 
est  ejus  contactus ;  concurrunt  autem  ambae  operationes  ad  unum  operatum, 
secundum  quod  una  natura  agit  cum  communione  alterius,  ut  dictum  est 
(in  corp.  art.). 

ARTICULUS  II.  12 1 

UTRUM  IN  CHRISTO  SINT  PLURES  OPERATIONES  HUMANAE. 

Ad  secundum  sic  proceditur.  Videtur,  quod  in  Christo  sint  plures  hu¬ 
manae  operationes;  Christus  enim,  inquantum  homo,  communicat  cum  plantis 
in  natura  nutritiva;  cum  animalibus  autem  in  natura  sensitiva;  cum  angelis 
vero  in  natura  intellectiva,  sicut  et  caeteri  homines:  sed  alia  est  operatio 
plantae,  inquantum  est  planta,  et  alia  animalis,  inquantum  est  animal;  ergo 
Christus  inquantum  est  homo,  habet  plures  operationes. 


QUAESTIO  XIX.  ARTICULUS  II. 


191 

2.  Praeterea.  Potentiae,  et  habitus  distinguuntur  secundum  actus :  sed 
in  anima  Christi  fuerunt  diversae  potentiae,  et  diversi  habitus;  ergo  et  di¬ 
versae  operationes. 

3.  Praeterea.  Instrumenta  debent  esse  proportionata  operationibus ;  corpus 
autem  humanum  habet  diversa  membra  differentia  secundum  formam;  ergo 
diversis  operationibus  debent  esse  accommodata;  sunt  ergo  in  Christo  di¬ 
versae  operationes  secundum  humanam  naturam. 

Sed  contra  est,  quod,  sicut  Damasc.  dicit  in  3.  lib.  (Orth.  Fid.  cap.  15. 
ante  med.),  operatio  sequitur  naturam :  sed  in  Christo  est  tantum  una  natura 
humana;  ergo  in  Christo  fuit  una  tantum  operatio  humana. 

Respondeo  dicendum,  quod  quia  homo  est  id  quod  est  secundum  rationem, 
illa  operatio  dicitur  esse  simpliciter  humana,  quae  a  ratione  procedit  per  vo¬ 
luntatem,  quae  est  rationis  appetitus:  si  qua  autem  operatio  est  in  homine, 
quae  non  procedit  a  ratione,  et  voluntate,  non  est  simpliciter  operatio  hu¬ 
mana:  sed  convenit  homini  secundum  aliquam  partem  humanae  naturae: 
quandoque  quidem  secundum  ipsam  naturam  elementi  corporalis;  sicut  ferri 
deorsum :  quandoque  vero  secundum  virtutem  animae  vegetabilis ;  sicut  nu-^vu.^ 
triri,  et  augeri:  quandoque  vero  secundum  partem  sensitivam;  sicut  videre, 
et  audire,  imaginari,  et  memorari,  concupiscere,  et  irasci;  inter  quas  opera¬ 
tiones  est  differentia ;  nam  operationes  animae  sensitivae  sunt  aliqualiter  obe- 
dientes  rationi,  et  ideo  sunt  aliqualiter  rationales,  et  humanae;  inquantum 
scilicet  obediunt  rationi,  ut  patet  per  Philos.  in  1.  Ethic.  (cap.  ult.) ;  opera¬ 
tiones  vero  quae  sequuntur  animam  vegetabilem,  vel  etiam  naturam  elemen- 
taris  corporis,  non  subjiciuntur  rationi,  unde  nullo  modo  sunt  rationales,  nec 
humanae  simpliciter,  sed  solum  secundum  partem  humanae  naturae:  di¬ 
ctum  est  autem  supra  (art.  praec.),  quod  quando  agens  inferius  agit  per  pro¬ 
priam  formam,  tunc  est  alia  operatio  inferioris  agentis,  et  superioris:  quando 
vero  agens  inferius  non  agit,  nisi  secundum  quod  est  motum  a  superiori 
agente,  tunc  est  eadem  operatio  superioris  agentis,  et  inferioris ;  sic  igitur  in 
quocumque  homine  puro  alia  est  operatio  elementaris  corporis,  et  animae 
vegetabilis  ab  operatione  voluntatis,  quae  est  proprie  humana:  et  similiter 
etiam  operatio  animae  sensitivae,  quantum  ad  id  quod  non  movetur  a  ratione; 
sed  quantum  ad  id  quod  movetur  a  ratione,  est  eadem  operatio  partis  sen¬ 
sitivae,  et  rationalis:  ipsius  autem  animae  rationalis  est  una  operatio,  si  at¬ 
tendamus  ad  ipsum  principium  operationis,  quod  est  ratio,  vel  voluntas: 
diversificatur  autem  secundum  respectum  ad  diversa  objecta :  quam  quidem  di¬ 
versitatem  aliqui  appelleverunt  diversitatem  operatorum  magis  quam  opera¬ 
tionum,  judicantes  de  unitate  operationis  solum  ex  parte  operativi  principii,  sic 
enim  nunc  quaeritur  de  unitate,  vel  pluralitate  operationum  in  Christo:  sic 
igitur  in  quolibet  puro  homine  est  tantum  una  operatio,  quae  proprie  humana 
dicitur:  praeter  quam  tamen  sunt  in  homine  puro  quaedam  aliae  operationes, 
quae  non  sunt  proprie  humanae,  sicut  dictum  est  (hic  sup.).  Sed  in  homine 
Jesu  Christo  nullus  erat  motus  sensitivae  partis,  qui  non  esset  ordinatus  a  ra¬ 
tione:  ipsae  etiam  operationes  naturales,  et  corporales  aliqualiter  ad  ejus  vo¬ 
luntatem  pertinebant;  inquantum  voluntatis  ejus  erat,  ut  caro  ejus  ageret,  et 
pateretur  quae  sunt  sibi  propria,  ut  dictum  est  supra  (q.  praec.  art.  j.) :  et  ideo 
multo  magis  est  una  operatio  in  Christo,  quam  in  quocumque  alio  homine. 

Ad  primum  ergo  dicendum,  quod  operatio  partis  sensitivae,  et  etiam  nu- 
tritivae  non  est  proprie  humana,  sicut  dictum  est  (in  corp.)  :  et  tamen  in  Christo 
hujusmodi  operationes  fuerunt  magis  humanae,  quam  in  aliis. 

Ad  secundum  dicendum,  quod  potentiae,  et  habitus  diversificantur  per 
comparationem  ad  objecta,  et  ideo  diversitas  operationum  hoc  modo  respon¬ 
det  diversis  potentiis,  et  habitibus,  sicut  etiam  respondet  diversis  objectis:  ta¬ 
lem  autem  diversitatem  operationum  non  intendimus  excludere  ab  humani¬ 
tate  Christi;  sicut  nec  eam,  quae  est  secundum  aliud  et  aliud  instrumentum ; 
sed  solum  illam,  quae  est  secundum  primum  principium  activum,  ut  dictum 
est  (in  corp.  art.). 

Unde  patet  etiam  responsio  ad  tertium. 

«I 

ARTICULUS  III.  122 

UTRUM  ACTIO  HUMANA  CHRISTI  POTUERIT  ESSE  SIBI  MERITORIA. 

(}.  Dist.  18.  art.  2.  5.  4.  et  7.  et  Veri.  q.  29.  art.  7.  ad  6. 
et  opusc.  2.  cap.  240.  fin.). 

Ad  tertium  sic  proceditur.  Videtur,  quod  actio  humana  Christi  non  po¬ 
tuerit  ei  esse  meritoria:  Christus  enim  ante  mortem  fuit  comprehensor,  sicut 
et  modo  est:  sed  comprehensoris  non  est  mereri;  charitas  enim  comprehen- 
soris  pertinet  ad  praemium  beatitudinis,  cum  secundum  eam  attendatur  frui¬ 
tio,  unde  non  videtur  esse  principium  merendi,  cum  non  sit  idem  meritum, 
et  praemium;  ergo  Christus  ante  passionem  non  merebatur,  sicut  nec  modo 
meretur. 

2.  Praeterea.  Nullus  meretur  id,  quod  est  sibi  debitum:  sed  ex  hoc  quod 
Christus  est  Filius  Dei  per  naturam,  debetur  sibi  haereditas  aeterna,  quam 
alii  homines  per  bona  opera  merentur;  non  ergo  Christus  aliquid  sibi  mereri 
potuit,  quia  a  principio  fuit  Filius  Dei. 

3.  Praeterea.  Quicumque  habet  id  quod  est  principale,  non  proprie  me¬ 
retur  id,  quod  ex  illo  habito  sequitur:  sed  Christus  habuit  gloriam  animae, 
ex  qua  secundum  communem  ordinem  sequitur  gloria  corporis,  ut  Augustinus 
dicit  in  epist.  ad  Dioscorum  (q.  56.  nunc  118.):  in  Christo  tamen  dispensative 
factum  est  gloria  animae  non  derivaretur  ad  corpus ;  non  ergo  Christus  me¬ 
ruit  gloriam  corporis. 

4.  Praeterea.  Manifestatio  excellentiae  Christi  non  est  bonum  ipsius 
Christi,  sed  eorum  qui  eum  cognoscunt,  unde  et  pro  praemio  promittitur  di¬ 
lectoribus  Christi,  ut  eis  manifestetur,  secundum  illud  Joan.  14.:  Si  quis  diligit 
me,  diligetur  a  Patre  meo,  et  ego  diligam  eum,  et  manifestabo  ei  me  ipsum  •  ergo 
Christus  non  meruit  manifestationem  suae  altitudinis. 

Sed  contra  est,  quod  Apostolus  dicit  Philip.  2. :  Factus  est  obediens  usque 
ad  mortem:  propter  quod  et  Deus  exaltavit  illum:  meruit  ergo  obediendo  suam 
exaltationem:  et  ita  aliquid  sibi  meruit. 

Respondeo  dicendum,  quod  habere  aliquod  donum  per  se  est  nobilius, 
quam  habere  illud  per  aliud,  semper  enim  causa,  quae  est  per  se,  potior  est 
ea,  quae  est  per  aliud,  ut  dicitur  in  8.  Pysicor.  (tex.  qt).) :  hoc  autem  dicitur 
aliquis  habere  per  seipsum,  cujus  est  sibi  aliquo  modo  causa;  prima  autem 
causa  omnium  bonorum  nostrorum  per  auctoritatem  est  Deus:  et  per  hunc 
modum  nulla  creatura  habet  aliquid  boni  per  seipsam,  secundum  illud  1.  ad 
Corinth.  4.:  Quid  habes,  quod  non  accepisti  ?  Potest  tamen  secundario  aliquis 
esse  causa  sibi  alicujus  boni  habendi,  inquantum  scilicet  in  hoc  ipso  Deo 
cooperatur:  et  sic  ille  qui  habet  aliquid  per  meritum  proprium,  habet  quo- 


QUAESTIO  XIX.  ARTICULUS  III. 


1 93 


dammodo  illud  per  seipsum;  unde  nobilius  habetur  id  quod  habetur  per  me- 
ntum,  quam  id  quod  habetur  sine  merito;  quia  autem  omnis  perfectio,  et  no 
bilitas  Christo  est  attribuenda,  consequens  est  quod  ipse  per  meritum  ha¬ 
buerit  illud,  quod  alii  per  meritum  habent:  nisi  sit  tale  quid,  cujus  carentia 
magis  dignitati  Christi,  et  perfectioni  praejudicet,  quam  per  meritum  accre¬ 
scat;  unde  nec  gratiam,  nec  scientiam,  nec  beatitudinem  animae,  nec  divi¬ 
nitatem  meruit:  quia  cum  meritum  non  sit,  nisi  ejus  quod  nondum  habetur 
oporteret  quod  Christus  aliquando  istis  caruisset;  quibus  carere  magis  dimi- 
nuit  dignitatem  Christi,  quam  augeat  meritum:  sed  gloria  corporis,  vel  si 
quid  aliud  hujusmodi  est,  minus  est,  quam  dignitas  merendi,  quae  pertinet 
ad  virtutem  charitatis :  et  ideo  dicendum  est,  quod  Christus  gloriam  corporis 
et  ea  quae  pertinent  ad  exteriorem  ejus  excellentiam,  sicut  est  ascensio,  ve¬ 
neratio,  et  alia  hujusmodi,  habuit  per  meritum;  et  sic  patet,  quod  aliquid  sibi 
mereri  potuit. 

Ad  primum  ergo  dicendum,  quod  fruitio,  quae  est  actus  charitatis,  pertinet 
ad  gloriam  animae,  quam  Christus  non  meruit:  et  ideo  si  per  charitatem 
aliquid  meruit,  non  sequitur  quod  idem  sit  meritum,  et  praemium:  nec  tamen 
per  charitatem  meruit,  inquantum  erat  charitas  comprehensoris,  sed  inquan- 
tum  erat  viatoris,  nam  ipse  fuit  simul  viator,  et  comprehensor,  ut  supra  ha¬ 
bitum  est  (q.  ip  art.  io.):  et  ideo  quia  nunc  non  est  viator,  non  est  in  statu 
merendi. 

_  Ad  SECUNDUM  dicendum,  quod  Christo,  secundum  quod  est  Deus,  et  Dei 
filius,  per  naturam  debetur  gloria  divina,  et  dominium  omnium,  sicut  primo, 
et  supremo  domino,  nihilominus  tamen  debetur  ei  gloria,  sicut  homini  beato  ; 
quam  quantum  ad  aliquid  debuit  habere  sine  merito,  et  quantum  ad  aliquid 
cum  merito,  ut  ex  supra  dictis  patet  (in  corp.  art.). 

Ad  tertium  dicendum,  quod  redundantia  gloriae  ex  anima  ad  corpus 
est  ex  divina  ordinatione,  secundum  congruentiam  humanorum  meritorum; 
ut  scilicet  sicut  homo  meretur  per  actum  animae,  quem  exercet  in  corpore, 
ita  etiam  remuneretur  per  gloriam  animae  redundantem  ad  corpus  :  et  propter 
'hoc  non  solum  gloria  animae,  sed  etiam  gloria  corporis  cadit  sub  merito, 
secundum  illud  Rom.  8.:  Vivificabit  mortalia  corpora  nostra  propter  inhabitan¬ 
tem  Spiritum  ejus  in  nobis:  et  ita  potuit  cadere  sub  merito  Christi. 

Ad  quartum  dicendum,  quod  manifestatio  excellentiae  Christi  pertinet 
ad  bonum  ejus  secundum  esse,  quod  habet  in  notitia  aliorum  :  quamvis  prin¬ 
cipalius  pertineat  ad  bonum  eorum,  qui  eum  cognoscunt  secundum  esse,  quod 
habent  in  seipsis:  sed  etiam  hoc  ipsum  refertur  ad  Christum,  inquantum  sunt 
membra  ejus. 


ARTICULUS  IV.  123 

UTRUM  CHRISTUS  ALIIS  MERERI  POTUERIT. 

(Infir.  q.  48.  art.  1.  corp.  ei  art.  6.  et  q.  49.  art.  1.  corp.  et  2.  Dist  20.  q.  2.  art.  p  ad  p 
et  p  Dist.  18.  art.  6.  et  Veri.  q.  26.  art.  6.  ad  20.  et  q.  29.  art.  y.). 

Ad  quartum  sic  proceditur.  Videtur,  quod  Christus  aliis  mereri  non  po¬ 
tuerit:  dicitur  enim  Ezech.  18.:  Anima  quae  peccaverit,  ipsa  morietur;  ergo 
pari  ratione  anima  quae  meretur,  ipsa  remunerabitur;  non  ergo  est  possibile, 
quod  Christus  aliis  meruerit. 

2.  Praeterea.  De  plenitudine  gratiae  Christi  omnes  accipiunt,  ut  dicitur 
Joan.  i.:  sed  alii  homines  habentes  gratiam  Christi  non  possunt  aliis  mereri: 
dicitur  enim  Ezech.  14.,  quod  si  fuerint  in  civitate  Noe,  Daniel,  et  Job,  filium, 
et  filiam  non  liberabunt,  sed  ipsi  justitia  sua  Uberabunt  animas  suas;  ergo  nec 
Christus  potuit  aliquid  nobis  mereri. 

3.  Praeterea.  Merces,  quam  quis  meretur,  debetur  secundum  justitiam, 
et  non  secundum  gratiam,  ut  patet  Rom.  4. ;  si  ergo  Christus  meruit  salutem 
nostram,  sequitur  quod  salus  nostra  non  sit  ex  gratia  Dei,  sed  ex  justitia;  et 
quod  injuste  agat  cum  eis,  quos  non  salvat,  cum  meritum  Christi  ad  omnes 
se  extendat. 

Sed  contra  est,  quod  dicitur  Rom.  5.:  Sicut  pe^'  unius  delictum  in  omnes 
homines  in  condemnationem,  sic  et  per  unius  justitiam  in  omnes  homines  in  justifi¬ 
cationem  vitae:  sed  demeritum  Adae  derivatur  ad  condemnationem  aliorum: 
ergo  multo  magis  meritum  Christi  ad  alios  derivatur. 

Respondeo  dicendum,  quod,  sicut  supra  dictum  est  (q.  8.),  in  Christo  non 
solum  fuit  gratia,  sicut  in  quodam  homine  singulari,  sed  sicut  in  capite  totius 
Ecclesiae,  cui  omnes  uniuntur  sicut  capiti  membra,  ex  quibus  constituitur  my¬ 
stice  una  persana:  et  exinde  est,  quod  meritum  Christi  se  extendit  ad  alios, 
inquantum  sunt  membra  ejus:  sicut  etiam  in  uno  homine  actio  capitis  aliqua¬ 
liter  pertinet  ad  omnia  membra  ejus ;  quia  non  solum  sibi  sentit,  sed  omnibus 
membris. 

Ad  primum  ergo  dicendum,  quod  peccatum  singularis  personae  non  nocet 
nisi  sibi  ipsi:  sed  peccatum  Adae,  qui  constitutus  est  a  Deo  principium  totius 
naturae,  ad  alios  per  carnis  propaginem  derivatur :  et  similiter  meritum  Chri¬ 
sti,  qui  est  a  Deo  constitutus  caput  omnium  hominum,  quantum  ad  gratiam, 
se  extendit  ad  omnia  ejus  membra. 

Ad  secundum  dicendum,  quod  alii  de  plenitudine  Christi  accipiunt,  non 
quidem  fontem  gratiae,  sed  quamdam  particularem  gratiam:  et  ideo  non 
oportet,  quod  alii  homines  possint  aliis  mereri,  sicut  Christus. 

Ad  tertium  dicendum,  quod  sicut  peccatum  Adae  non  derivatur  ad  alios, 
nisi  per  carnalem  generationem,  ita  meritum  Christi  non  derivatur  ad  alios, 
nisi  per  regenerationem  spiritualem,  quae  fit  in  baptismo,  per  quam  homines 
Christo  incorporantur,  secundum  illud  ad  Galat.  3.:  Omnes  quotquot  in  CJjristo 
bapti^ati  estis,  Christum  induistis :  et  hoc  ipsum  est  gratiae,  quod  homini  con¬ 
ceditur  regenerari  in  Christo :  et  sic  salus  hominis  est  ex  gratia. 


QUAESTIO  XX. 

DE  CONVENIENTIBUS  CHRISTO, 

SECUNDUM  QUOD  PATRI  FUIT  SUBJECTUS, 

IN  DUOS  ARTICULOS  DIVISA. 

Deinde  considerandum  est  de  his  quae  conveniunt  Christo  per  compara¬ 
tionem  ad  Patrem :  quorum  quaedam  dicuntur  de  ipso  secundum  habitudinem 
ipsius  ad  Patrem;  puta  quod  est  ei  subjectus,  quod  ipsum  oravit,  quod  ei  in 
sacerdotio  ministravit:  quaedam  vero  dicuntur,  vel  dici  possunt  secundum 

habitudinem  Patris  ad  ipsum;  puta  si  Pater  eum  adoptasset,  et  quod  eum 
praedestinavit.  Primo  igitur  considerandum  est  de  subjectione  Christi  ad 
Patrem;  secundo,  de  ejus  oratione;  tertio,  de  ipsius  sacerdotio ;  quarto,  de  ado¬ 
ptione,  an  ei  conveniat;  quinto,  de  ejus  praedestinatione. 

Circa  primum  quaeruntur  duo. 

Primo.  Utrum  Christus  sit  subjectus  Patri. 

Secundo.  Utrum  sit  subjectus  sibi  ipsi. 


ARTICULUS  I.  I24 

UTRUM  DICENDUM  SIT,  CHRISTUM  ESSE  SUBJECTUM  PATRI. 

(Part.  i.  q.  42.  art.  4.  ad  1.  et  q.  45.  art.  7.  ad  1.  et  5.  Dist.  11.  art.  1.  ad  2. 
et  Dist.  ij.  art.  q.  q.  1.  corp.  et  1.  Cor.  rj.  hct.  5.  fin.). 

Ad  primum  sic  proceditur.  Videtur,  quod  non  sit  dicendum,  Christum  esse 
subjectum  Patri;  omne  enim  quod  subjicitur  Deo  Patri,  est  creatura:  quia, 
ut  dicitur  in  lib.  de  Ecclesiasticis  dogmatibus  (cap.  4.  inter  op.  August.),  « in  Tri¬ 
nitate  nihil  est  serviens,  neque  subjectum» :  sed  non  est  simpliciter  dicendum, 
quod  Christus  sit  creatura,  ut  supra  dictum  est  (q.  16.  art.  8.);  ergo  etiam 
non  est  simpliciter  dicendum,  quod  Christus  sit  Deo  Patri  subjectus. 

2.  Praeterea.  Ex  hoc  dicitur  aliquid  Deo  subjectum,  quod  est  ejus  do¬ 
minio  serviens:  sed  humanae  naturae  in  Christo  non  potest  attribui  servitus; 
dicit  enim  Damasc.  in  3.  lib.  (Orth.  Fid.  cap.  21.  cir.  med.) :  «Sciendum  est, 
quod  neque  servam  ipsam»,  scilicet  humanam  naturam  Christi,  «dicere  pos¬ 
sumus  :  servitutis  enim,  et  dominationis  nomina  non  naturae  sunt  nomina, 
cognitionisque  signa,  sed  eorum-quae  ad  aliquid,  quemadmodum  paternitatis, 
et  filiationis  nomina»;  ergo  Christus  secundum  humanam  naturam  non  est 
subjectus  Deo  Patri. 

3.  Praeterea.  Prioris  ad  Corinth.  15.  dicitur:  Cum  autem  subjecta  illi  fue¬ 
rint  omnia,  tunc  ipse  filius  subjectus  erit  illi,  qui  sibi  subjecit  omnia  :  sed,  sicut 
dicitur  Hebr.  2.,  nunc  necdum  videmus  omnia  subjecta  ei;  ergo  nondum  ipse  est 
subjectus  Patri,  qui  ei  subjecit  omnia. 

Sed  contra  est,  quod  Dominus  dicit  Joan.  14.:  Pater  major  me  est:  et 
August.  dicit  in  1.  de  Trinit.  (cap.  7.  ante  med.):  «Non  immerito  Scriptura 
utrumque  dicit,  et  aequalem  Patri  Filium,  et  Patrem  Filio  majorem,  illud 
enim  propter  formam  Dei;  hoc  autem  propter  formam  servi  sine  ulla  con¬ 
fusione  intelligitur  » :  sed  minor  est  subjectus  majori;  ergo  Christus  secun¬ 
dum  formam  servi  est  Patri  subjectus. 

Respondeo  dicendum,  quod  cuilibet  habenti  aliquam  naturam  conveniunt 
ea,  quae  sunt  propria  illi  naturae;  natura  autem  humana  ex  sui  conditione 
habet  triplicem  subjectionem  ad  Deum;  unam  quidem  secundum  gradum  bo¬ 
nitatis  ;  prout  scilicet  divina  natura  est  ipsa  essentia  bonitatis,  ut  patet  per 
Dion.  1.  cap.de  Div.  Nom.  (a  med.  lect.  q.) ;  natura  autem  creata  habet  quam¬ 
dam  participationem  divinae  bonitatis,  quasi  radiis  illius  bonitatis  subjecta: 
secundo  humana  natura  subjicitur  Deo  quantum  ad  Dei  potestatem;  prout  sci¬ 
licet  natura  humana,  sicut  et  quaelibet  creatura,  subjacet  operationi  divinae 
dispositionis:  tertio  modo  specialiter  humana  natura  Deo  subjicitur  quantum 
ad  proprium  suum  actum;  inquantum  scilicet  propria  voluntate  obedit  man- 

datis  ejus:  et  hanc  triplicem  subjectionem  ad  Patrem  Christus  de  seipso  con 
fitetur:  primam  quidem  Matth.  19.:  Quid  me  interrogas  de  bono?  Unus  est  bonus 
Deus:  ubi  Hieron.  dicit,  quod  «  qui  magistrum  vocaverat  bonum,  et  non 
Deum,  vel  Dei  Filium  confessus  erat,  discit,  hominem,  quamvis  sanctum,  com¬ 
paratione  Dei  non  esse  bonum  » :  per  quod  dedit  intelligere,  quod  ipse  se¬ 
cundum  humanam  naturam  non  pertingebat  ad  gradum  bonitatis  divinae: 
et  quia  «in  his  quae  non  mole  magna  sunt,  idem  est  esse  majus,  quod  me¬ 
lius»,  ut  Aug.  dicit  in  6.  de  Trinit.  (cap.  8.  cir.  med.) ;  ex  hac  ratione  Pater 
dicitur  major  Christo  secundum  humanam  naturam:  secunda  etiam  subjectio 
Christo  attribuitur,  inquantum  omnia  quae  circa  humanitatem  Christi  acta 
sunt,  divina  dispositione  gesta  creduntur ;  unde  Dion,  dicit  4.  cap.  Coei.  Hierar. 
(prope  fin.),  quod  Christus  subjicitur  Dei  Patris  ordinationibus;  et  haec  est 
subjectio  servitutis,  secundum  quod  omnis  creatura  Deo  servit,  ejus  ordina¬ 
tioni  subjecta,  secundum  illud  Sap.  16. :  Creatura  tibi  factori  deserviens :  et  se¬ 
cundum  hoc  etiam  Filius  Dei  Philip.  2.  dicitur  formam  servi  accepisse :  ter¬ 
tiam  etiam  subjectionem  attribuit  sibi  ipsi  Joan.  8.  dicens:  Quae  placita  sunt 
ei,  facio  semper:  et  haec  est  subjectio  obedientiae  Patris  usque  ad  mortem: 
unde  dicitur  Philip.  2.  quod  factus  est  obediens  Patri  usque  ad  mortem. 

Ad  primum  ergo  dicendum,  quod  sicut  non  est  simpliciter  intelligendum, 
quod  Christus  sit  creatura,  sed  solum  secundum  humanam  naturam,  sive 
apponatur  ei  determinatio,  sive  non,  ut  supra  dictum  est  (q.  16.  art.  8.),  ita 
etiam  non  est  simpliciter  intelligendum,  quod  Christus  sit  subjectus  Patri, 
sed  solum  secundum  humanam  naturam,  etiamsi  haec  determinatio  non  ap¬ 
ponatur:  quam  tamen  convenientius  est  apponere,  ad  evitandum  errorem 
Arii,  qui  posuit  Filium  minorem  Patre. 

Ad  secundum  dicendum,  quod  relatio  servitutis,  et  dominii  fundatur  super 
actione,  et  passione  ;  inquantum  scilicet  servi  est  moveri  a  domino  secundum 
imperium:  agere  autem  non  attribuitur  naturae,  sicut  agenti,  sed  personae: 
actus  enim  suppositorum  sunt,  et  singularium,  secundum  Philos.  ( lib .  1.  Met. 
cap.  1.  ante  med.);  attribuitur  tamen  actio  naturae,  sicut  ei,  secundum  quam  per¬ 
sona,  vel  hypostasis  agit ;  et  ideo  quamvis  non  proprie  dicatur,  quod  natura 
sit  domina,  vel  serva:  potest  tamen  proprie  dici,  quod  quaelibet  hypostasis, 
vel  persona  sit  domina,  vel  serva  secundum  hanc,  vel  illam  naturam :  et  se¬ 
cundum  hoc  nihil  prohibet  Christum  dicere  Patri  subjectum,  vel  servum  se¬ 
cundum  humanam  naturam. 

Ad  tertium  dicendum,  quod,  sicut  Aug.  dicit  in  1.  de  Trin.  (cap.  8.  ante 
med.),  «  tunc  Christus  tradet  regnum  Deo,  et  Patri,  cum  justos,  in  quibus 
nunc  regnat  per  fidem,  perducturus  est  ad  speciem  »,  ut  scilicet  videant  ipsam 
essentiam  communem  Patri,  et  Filio:  et  tunc  totaliter  erit  Patri  subjectus 
non  solum  in  se,  sed  etiam  in  membris  suis,  per  plenam  participationem  di¬ 
vinae  bonitatis:  tunc  etiam  omnia  erunt  plene  ei  subjecta  per  finalem  imple- 
tionem  suae  voluntatis  de  eis:  licet  etiam  modo  sint  omnia  ei  subjecta  quan¬ 
tum  ad  potestatem,  secundum  illud  Matth.  ult.:  Data  est  mihi  omnis  potestas 
in  coelo,  et  in  terra. 

ARTICULUS  II.  I25 

UTRUM  CHRISTUS  SIT  SUBJECTUS  SIBI  IPSI. 

Ad  secundum  sic  proceditur.  Videtur,  quod  Christus  non  sit  subjectus 
sibi  ipsi:  dicit  enim  Cyrillus  in  Epistola  synodica,  quam  scilicet  Synodus 
Ephesina  (gener.  3.  part.  1.  cap.  26.)  recepit:  «  Neque  ipse  Christus  sibi  servus 
est,  neque  dominus :  fatuum  enim  est,  magis  autem  et  impium  ita  dicere, 
et  sapere  »,  et  hoc  etiam  asserit  Damasc.  in  3-  lib.  (Orth.  Fid.  cap.  21.  a 
tned.)  dicens :  «  Unum  enim  ens  Christus  non  potest  servus  esse  sui  ipsius,  et 
dominus  » :  sed  intantum  Christus  dicitur  servus  Patris,  inquantum  est  ei 
subjectus;  ergo  Christus  non  est  subjectus  sibi  ipsi. 

2.  Praeterea.  Servus  refertur  ad  dominum:  sed  relatio  non  est  alicujus 
ad  seipsum :  unde  et  Hilar.  dicit  in  lib.  3.  de  Trinit.  (parum  ante  fin.),  quod 
nihil  est  sibi  simile,  aut  aequale ;  ergo  Christus  non  potest  dici  servus  sui 
ipsius,  et  per  consequens  nec  sibi  esse  subjectus. 

3.  Praeterea.  «  Sicut  anima  rationalis,  et  caro  unus  est  homo;  ita  Deus, 
et  homo  unus  est  Christus»,  ut  Athanas.  dicit  (in  suo  Syrnb.  Fid.) :  sed  homo 
non  dicitur  subjectus  sibi  ipsi,  vel  servus  suipsius,  aut  major  seipso,  propter 
hoc,  quod  corpus  ejus  subjectum  est  animae;  ergo  neque  Christus  dicitur 
subjectus  sibi  ipsi  propter  hoc  quod  ejus  humanitas  subjecta  est  divinitati 
ipsius. 

Sed  contra  est,  quod  August.  dicit  in  1.  de  Trinit.  (cap.  7.  ante  med.) : 
«  V  eritas  ostendit  secundum  istum  modum  »,  quo  scilicet  Pater  major  est 
Christo  secundum  humanam  naturam,  etiam  «  seipso  minorem  Filium  ». 

2.  Praeterea.  Sicut  ipse  argumentatur  ibidem,  sic  accepta  est  a  Filio  Dei 
forma  servi,  ut  non  amitteretur  forma  Dei:  sed  secundum  formam  Dei,  quae 
est  communis  Patri,  et  Filio,  Pater  est  Filio  major  secundum  humanam  na¬ 
turam  ;  ergo  etiam  Filius  est  major  seipso  secundum  humanam  naturam. 

3.  Praeterea.  Christus  secundum  humanam  naturam  est  servus  Dei  Patris, 
secundum  illud  Joan.  20.:  Ascendo  ad  Patrem  meum,  et  Patrem  vestrum,  Deum 
meum,  et  Deum  vestrum:  sed  quicumque  est  servus  Patris,  est  servus  Filii: 
alioquin  non  omnia,  quae  sunt  Patris,  essent  Filii;  ergo  Christus  est  servus 
sui  ipsius,  et  sibi  subditus. 

Respondeo  dicendum,  quod,  sicut  dictum  est  (art.  praec.  ad  2.),  esse  do¬ 
minum,  et  servum  attribuitur  personae,  vel  hypostasi  secundum  aliquam 
naturam :  cum  ergo  dicitur  Christus  esse  dominus,  vel  servus  sui  ipsius,  vel 
quod  Verbum  Dei  est  dominus  hominis  Christi,  hoc  potest  intelligi  dupli¬ 
citer:  uno  modo,  ut  intelligatur  hoc  esse  dictum  ratione  alterius  hypostasis, 
vel  personae,  quasi  alia  sit  persona  Verbi  Dei  dominantis,  et  alia  hominis  ser¬ 
vientis,  quod  pertinet  ad  haeresim  Nestorii:  unde  in  condemnatione  Nestorii 
dicitur  in  Synodo  Ephesina  (part.  3.  cap.  1.  anathematis.  6.)  :  «  Si  quis  dicit, 
Deum,  vel  Dominum  esse  Christi  ex  Deo  Patre  Verbum,  et  non  magis  eum- 
dem  ipsum  confitetur,  simul  Deum,  et  hominem,  utpote  Verbum  factum  car¬ 
nem,  secundum  Scripturas,  anathema  sit  » :  et  hoc  modo  negatur  a  Cyrillo, 
et  Damasc.  (locis  in  arg.  1.  citat.)  :  et  sub  eodem  sensu  negandum  est,  Christum 
esse  minorem  seipso,  vel  esse  sibi  subjectum;  alio  modo  potest  intelligi  se¬ 
cundum  diversitatem  naturarum  in  una  persona,  vel  hypostasi:  et  sic  dicere 
possumus  secundum  unam  earum,  in  qua  cum  Patre  convenit,  simul  eum 

cum  Patre  praeesse,  et  dominari:  secundum  vero  alteram  naturam,  in  qua 
nobiscum  convenit,  ipsum  subesse,  et  servire:  et  per  hunc  modum  dicit  Aug. 
(loc.  sup.  cit.)  Filium  esse  seipso  minorem:  sciendum  tamen,  quod  cum  hoc 
nomen  Christus  sit  nomen  personae,  sicut  et  hoc  nomen  Filius,  illa  per  se, 
et  absolute  possunt  dici  de  Christo,  quae  conveniunt  ei  ratione  suae  personae, 
quae  est  aeterna:  et  maxime  hujusmodi  relationes,  quae  magis  proprie  vi¬ 
dentur  ad  personam,  vel  hypostasim  pertinere:  sed  ea  quae  conveniunt  sibi 
secundum  humanam  naturam,  sunt  ei  potius  attribuenda  cum  determinatione; 
ut  videlicet  dicamus,  Christum  esse  simpliciter  maximum,  et  dominum,  et 
praesidentem:  quod  autem  sit  subjectus,  vel  servus,  vel  minor,  est  ei  attri¬ 
buendum  cum  determinatione,  scilicet  secundum  humanam  naturam. 

Ad  primum  ergo  dicendum,  quod  Cyrillus,  et  Damascenus  negant  Chri¬ 
stum  esse  dominum  sui  ipsius,  secundum  quod  per  hoc  importatur  pluralitas 
suppositorum,  quae  requiritur  ad  hoc  quod  aliquis  simpliciter  sit  dominus 
alicujus. 

Ad  secundum  dicendum,  quod  simpliciter  quidem  oportet  esse  alium  do¬ 
minum,  et  alium  servum:  potest  tamen  aliqua  ratio  dominii,  et  servitutis 
servari,  prout  idem  est  dominus,  et  servus  sui  ipsius  secundum  aliud,  et  aliud. 

Ad  tertium  dicendum,  quod  propter  diversas  partes  hominis,  quarum 
una  est  superior,  et  alia  inferior,  dicit  etiam  Philos.  in  5.  Ethic.  (cap.  ult.), 
quod  est  hominis  ad  seipsum  justitia,  inquantum  irascibilis,  et  concupiscibilis 
obediunt  rationi:  unde  per  hunc  modum  etiam  unius  homo  potest  dici  sibi 
subjectus,  et  serviens  secundum  diversas  sui  partes. 

Ad  alia  autem  argumenta  patet  responsio  ex  di  tis.Nam  August.  asserit, 
Filium  seipso  minorem  esse,  vel  sibi  subjectum,  secundum  humanam  natu¬ 
ram,  non  secundum  diversitatem  suppositorum. 


QUAESTIO  XXI. 

DE  ORATIONE  CHRISTI,  IN  QUATUOR  ARTICULOS  DIVISA. 

Deinde  considerandum  est  de  oratione  Christi. 

Et  circa  hoc  quaeruntur  quatuor. 

Primo.  Utrum  Christo  conveniat  orare. 

Secundo.  Utrum  conveniat  sibi  secundum  suam  sensualitatem. 

Tertio.  Utrum  conveniat  sibi  orare  pro  seipso,  an  tantum  pro  aliis. 
Quarto.  Utrum  omnis  ejus  oratio  sit  exaudita. 

ARTICULUS  I.  126 

UTRUM  CHRISTO  COMPETAT  ORARE. 

(3.  Dist.  17.  art.  3.  q.  r.  et  4.  Disi.  13.  q.  4.  art.  6.  q.  2.  ad  1. 
et  Joan.  11.  lect.  6.). 

Ad  primum  sic  proceditur.  Videtur,  quod  Christo  non  competat  orare  : 
nam,  sicut  Damascenus  dicit  (lect.  3.  Orti).  Fid.  cap.  24.  in  prine.),  «oratio  est 

petitio  decentium  a  Deo  »  :  sed  cum  Christus  omnia  facere  posset,  non  vi¬ 
detur  ei  convenire,  quod  aliquid  ab  aliquo  peteret ;  ergo  videtur,  quod  Christo 
non  conveniat  orare. 

2.  Praeterea.  Non  oportet  orando  petere  illud,  quod  aliquis  scit  pro 
certo  esse  futurum;  sicut  non  oramus,  quod  sol  oriatur  cras:  neque  est  etiam 
conveniens,  quod  aliquis  orando  petat,  quod  scit  nullo  modo  esse  futurum  : 
sed  Christus  sciebat  circa  omnia  quid  esset  futurum;  ergo  non  conveniebat 
ei  aliquid  orando  petere. 

3-  Praeterea.  Damascenus  dicit  in  3.  lib.  (loc.  cit.),  quod  «oratio  est  ascen¬ 
sus  intellectus  in  Deum  »  :  sed  intellectus  Christi  non  indigebat  ascensione  in 
Deum;  quia  semper  intellectus  ejus  erat  Deo  conjunctus,  non  solum  secun¬ 
dum  unionem  hypostasis,  sed  etiam  secundum 'fruitionem  beatitudinis;  ergo 
Christo  non  conveniebat  orare. 

Sed  contra  est,  quod  dicitur  Luc.  6.:  Factum  est,  in  illis  diebus  exiit  in 
montem  orare,  et  erat  pernoctans  in  oratione  Dei. 

Respondeo  dicendum,  quod,  sicut  dictum  est  in  2.  (2-2.  q.  83.  art.  x.  et  2.), 
oratio  est  quaedam  explicatio  propriae  voluntatis  apud  Deum,  ut  eam  im¬ 
pleat:  si  igitur  in  Christo  esset  una  tantum  voluntas,  scilicet  divina,  nullo 
modo  competeret  sibi  orare:  quia  voluntas  divina  per  seipsam  est  effectiva 
eorum  quae  vult,  secundum  illud  Psal.  134.:  Omnia  quaecumque  voluit  Domi¬ 
nus,  fecit:  sed  quia  in  Christo  est  alia  voluntas  divina,  et  alia  humana,  et 
voluntas  humana  non  est  per  seipsam  efficax  ad  implendum  quae  vult,  nisi 
per  virtutem  divinam,  inde  est  quod  Christo,  secundum  quod  est  homo,  et 
humanam  voluntatem  habens,  competit  orare. 

Ad  primum  ergo  dicendum,  quod  Christus  poterat  perficere  omnia  quae 
volebat,  secundum  quod  Deus,  non  autem  secundum  quod  homo:  quia  se¬ 
cundum  quod  homo,  non  habuit  omnipotentiam,  ut  supra  habitum  est  (q.  13. 
art.  1):  nihilominus  tamen  ipse  idem  Deus  existens,  et  homo,  voluit  ad  Pa¬ 
trem  orationem  porrigere,  non  quasi  ipse  esset  impotens,  sed  propter  nostram 
instructionem:  primo  quidem,  ut  ostenderet  se  esse  a  Patre:  unde  ipse  dicit 
Joan.  11.:  Propter  populum  qui  circumstat,  dixi,  scilicet  verba  orationis,  ut  cre¬ 
dant,  quia  tu  me  misisti:  unde  Hilar.  in  10.  de  Trinit.  (cir.  fin.)  dicit:  «  Non 
prece  eguit,  pro  nobis  oravit,  ne  filius  ignoraretur  »:  secundo,  ut  nobis  exem¬ 
plum  orandi  daret;  unde  Ambros.  dicit  super  Luc.  (cap.  6.  sup. illud.:  Et  erat 
pernoctans,  etc.):  «  Noli  insidiatrices  aperire  aures,  ut  putes  Filium  Dei  quasi 
infirmum  rogare,  ut  impetret  quod  implere  non  possit,  potestatis  enim  auctor, 
obedientiae  magister,  ad  praecepta  virtutis  suo  nos  informat  exemplo  »:  unde 
et  August.  dicit  super  Joan.  (tract.  104.  circ.  med.):  «  Poterat  Dominus  in  forma 
servi,  si  hoc  opus  esset,  orare  silentio:  sed  ita  se  Patri  exhibere  voluit  pre¬ 
catorem,  ut  meminisset  nostrum  se  esse  doctorem  ». 

Ad  secundum  dicendum,  quod  inter  alia,  quae  Christus  scivit  futura,  scivit 
quaedam  esse  fienda  propter  suam  orationem:  et  hujusmodi  non  inconve¬ 
nienter  a  Deo  petiit. 

Ad  tertium  dicendum,  quod  ascensio  nihil  est  aliud,  quam  motus  in  id 
quod  est  sursum :  motus  autem,  ut  habetur  in  3.  de  Anima  (tex.  28.),  dupliciter  di¬ 
citur:  uno  modo  proprie,  secundum,  quod  importat  exitum  de  potentia  in  actum, 
prout  est  actus  imperfecti ;  et  sic  ascendere  competit  ei  quod  est  potentia  sur¬ 
sum,  et  non  actu:  et  hoc  modo,  ut  Damascenus  dicit  in  3.  lib.  (loc.  cit.  inarg.), 
<c  intellectus  humanus  Christi  non  eget  ascensione  in  Deum,  cum  sit  semper 
Deo  unitus  et  secundum  esse  personale,  et  secundum  contemplationem  bea- 

tam  »;  alio  modo  dicitur  motus,  qui  est  actus  perfecti,  idest  existentis  in  actu ; 
sicut  intelligere,  et  sentire  dicuntur  quidam  motus :  et  hoc  modo  intellectus 
Christi  semper  ascendit  in  Deum,  quia  semper  contemplatur  ipsum,  ut  supra 
se  existentem. 


ARTICULUS  II.  127 

UTRUM  CHRISTO  CONVENIAT  ORARE  SECUNDUM  SUAM  SENSUALITATEM. 

(Infr.  art.  4.  corp.  et  ad  4.  et  3.  Dist.  17.  art.  3.  q.  3. 
et  opusc.  2.  cap.  240.  et  opusc.  y.). 

Ad  secundum  sic  proceditur.  Videtur,  quod  Christo  conveniat  orare  se¬ 
cundum  suam  sensualitatem:  dicitur  enim  in  Ps.  83.  ex  persona  Christi:  Cor 
meum,  et  caro  mea  exultaverunt  in  Deum  vivum:  sed  sensualitas  dicitur  appe¬ 
titus  camis;  ergo  sensualitas  Christi  potuit  ascendere  in  Deum  vivum  exul- 
tando,  et  pari  modo  orando. 

2.  Praeterea.  Ejus  videtur  esse  orare,  cujus  est  desiderare  illud  quod 
petitur:  sed  Christus  petivit  aliquid,  quod  desideravit  ejus  sensualitas,  cum 
dixit:  Transeat  a  me  calix  iste,  sicut  dicitur  Matth.  26.;  ergo  sensualitas  Christi 
oravit. 

3.  Praeterea.  Magis  est  uniri  Deo  in  persona,  quam  ascendere  in  Deum 
per  orationem :  sed  sensualitas  fuit  assumpta  a  Deo  in  unitatem  personae, 
sicut  et  qualibet  pars  humanae  naturae;  ergo  multo  magis  potuit  ascendere 
in  Deum  orando. 

Sed  contra  est,  quod  dicitur  Philip.  2.  quod  Filius  Dei  secundum  natu¬ 
ram  quam  assumpsit,  in  similitudinem  hominum  factus  est:  sed  alii  homines  non 
orant  secundum  sensualitatem;  ergo  nec  Christus  oravit  secundum  sensuali¬ 
tatem. 

Respondeo  dicendum,  quod  orare  secundum  sensualitatem  potest  intelligi 
dupliciter:  uno  modo  sic,  quod  ipsa  oratio  sit  actus  sensualitatis :  et  hoc  modo 
Christus  secundum  sensualitatem  non  oravit:  quia  ejus  sensualitas  ejusdem 
naturae,  et  speciei  fuit  in  Christo,  et  in  nobis :  in  nobis  autem  non  potest 
sensualitas  orare  duplici  ratione:  primo  quidem,  quia  motus  sensualitatis  non 
potest  sensibilia  transcendere,  et  ideo  non  potest  in  Deum  ascendere;  quod 
requiritur  ad  orationem:  secundo,  quia  oratio  importat  quamdam  ordinatio¬ 
nem;  prout  scilicet  aliquis  desiderat  aliquid,  quasi  a  Deo  implendum:  et 
hoc  est  solius  rationis;  unde  oratio  est  actus  rationis,  ut  in  2.  habitum  est 
(2-2.  q.  83.  art.  1.) :  alio  modo  potest  dici  aliquis  orare  secundum  sensuali¬ 
tatem,  quia  scilicet  ejus  oratio  orando  Deo  proponit,  quod  est  in  appetitu 
sensualitatis  ipsius:  et  secundum  hoc  Christus  oravit  secundum  sensualitem: 
inquantum  scilicet  oratio  ejus  exprimebat  sensualitatis  affectum,  tanquam 
sensualitatis  advocata:  et  hoc  ut  nos  de  tribus  instrueret:  primo  quidem  ut 
ostenderet  se  veram  naturam  humanam  suscepisse  cum  omnibus  naturalibus 
affectibus:  secundo,  ut  ostenderet  quod  homini  licet  secundum  naturalem  af¬ 
fectum  aliquid  velle,  quod  Deus  non  vult:  tertio,  ut  ostendat  quod  proprium 
affectum  debet  homo  divinae  voluntati  subjicere;  unde  Augustinus  in  Ps.  32. 
(conc.  1.  parum  a  prine.)  dicit:  «  Christus  hominem  gerens  ostendit  privatam 
quamdam  hominis  voluntatem,  cum  dicit:  Transeat  a  me  calix  iste,  haec  enim 
erat  humana  voluntas,  proprium  aliquid,  et  tanquam  privatum  volens :  sed 

quia  recto  corde  vult  esse  hominem,  et  ad  Deum  dirigit,  subdit:  Verumtamen 
non  sicut  ego  volo,  sed  sicut  tu:  ac  si  dicat:  Vide  te  in  me,  quia  potes  aliquid 
proprium  velle,  etsi  Deus  aliud  velit  ». 

Ad  primum  ergo  dicendum,  quod  caro  exultat  in  Deum  vivum,  non  per 
actum  carnis  ascendentem  in  Deum,  sed  per  redundantiam  a  corde  in  car¬ 
nem  ;  inquantum  appetitus  sensitivus  sequitur  motum  appetitus  rationalis. 

Ad  secundum  dicendum,  quod  licet  sensualitas  hoc  voluerit,  quod  ratio 
petebat:  hoc  tamen  orando  petere  non  erat  sensualitatis,  sed  rationis,  ut  di¬ 
ctum  est  (in  corp.  art.). 

Ad  tertium  dicendum,  quod  unio  in  persona  est  secundum  esse  perso¬ 
nale,  quod  pertinet  ad  quamlibet  partem  humanae  naturae:  sed  ascensio  ora¬ 
tionis  est  per  actum,  qui  non  convenit  nisi  rationi,  ut  dictum  est  (in  corp.  art.); 
unde  non  et  similis  ratio. 


ARTICULUS  III.  128 

UTRUM  FUERIT  CONVENIENS  CHRISTUM  PRO  SE  ORARE. 

(5.  Dist.  17.  art.  3.  q.  2.  et  opusc.  7.  et  Joan.  12.  lect.  4.). 

Ad  tertium  sic  proceditur.  Videtur,  quod  Christo  non  fuerit  conveniens 
pro  se  orare:  dicit  enim  Hilarius  in  10.  de  Trinit.  (cir.fin.):  «  Cum  sibi  non 
proficeret  deprecationis  sermo,  ad  profectum  tamen  nostrae  fidei  loqueba¬ 
tur  » ;  sic  ergo  videtur,  quod  Christus  non  sibi,  sed  nobis  oraverit. 

2.  Praeterea.  Nullus  orat,  nisi  pro  eo  quod  vult:  quia,  sicut  dictum  est 
(art.  1.  huj.  q.),  oratio  est  quaedam  explicatio  voluntatis  per  Deum  implendae: 
sed  Christus  volebat  pati  ea  quae  patiebatur:  dicit  enim  Augustinus  26.  contra 
Faust.  (cir.fin.  lib.):  «Homo  plerumque,  etsi  molit,  irascitur;  etsi  nolit,  contri¬ 
statur;  etsi  nolit,  dormit;  etsi  nolit,  esurit,  ac  sitit:  ille  autem  (scilicet  Christus), 
omnia  ista  fecit,  quia  voluit  » ;  ergo  ei  non  competebat  pro  seipso  orare. 

3.  Praeterea.  Cyprianus  dicit  in  lib.  de  Oratione  Dominica  (aliquant.  a 
prine.) :  «  Pacis  doctor,  et  unitatis  magister  noluit  sigillatim,  et  privatim 
preces  fieri,  ut  quis,  cum  precatur,  pro  se  tantum  precetur  » :  sed  Christus 
illud  implevit,  quod  docuit,  secundum  illud  Act.  1.:  Coepit  Jesus  facere,  et  do¬ 
cere;  ergo  Christus  nunquam  pro  se  solo  oravit. 

Sed  contra  est,  quod  ipse  Dominus  orando  dicit  Joan.  17.:  Clarifica  Fi¬ 
lium  tuum. 

Respondeo  dicendum,  quod  Christus  pro  se  oravit  dupliciter:  uno  modo 
exprimendo  affectum  sensualitatis,  ut  supra  dictum  est  (art.  praec.),  vel  etiam 
voluntatis  simplicis,  quae  consideratur  ut  natura;  sicut  cum  oravit  a  se  ca¬ 
licem  passionis  transferri :  alio  modo  exprimendo  affectum  voluntatis  delibe¬ 
ratae,  quae  consideratur  ut  ratio;  sicut  cum  petiit  gloriam  resurrectionis:  et 
hoc  rationabiliter:  sicut  enim  dictum  est  (art.  1.  huj.  q.  adi.),  Christus  ad 
hoc  uti  voluit  oratione  ad  Patrem,  ut  nobis  daret  exemplum  orandi,  et  ut 
ostenderet  Patrem  suum  esse  auctorem,  a  quo  et  aeternaliter  processit  se¬ 
cundum  divinam  naturam,  et  secundum  naturam  humanam  ab  eo  habet, 
quidquid  boni  habet:  sicut  autem  in  humana  natura  quaedam  bona  habebat 
a  Patre  jam  percepta;  ita  etiam  expectabat  ab  eo  quaedam  bona  nondum 
habita,  sed  percipienda:  et  ideo  sicut  pro  bonis  jam  perceptis  in  humana 
natura  gratias  agebat  Patri,  recognoscendo  eum  auctorem,  ut  patet  Matth.  26. 

et  Joan.  1 1 .,  ita  etiam  ut  Patrem  auctorem  recognosceret,  ab  eo  orando  pe¬ 
tebat  ea,  quae  sibi  deerant  secundum  humanam  naturam;  puta  gloriam  cor¬ 
poris,  et  alia  hujusmodi:  et  in  hoc  etiam  nobis  dedit  exemplum,  ut  de  per¬ 
ceptis  a  nobis  muneribus  gratias  agamus,  et  etiam  nondum  habita  orando 
postulemus. 

Ad  primum  ergo  dicendum,  quod  Hilarius  loquitur  quantum  ad  orationem 
vocalem,  quae  non  erat  ei  necessaria  propter  ipsum,  sed  solum  propter  nos : 
unde  signanter  dicit,  quod  sibi  non  proficiebat  deprecationis  sermo:  si  enim 
desiderium  pauperum  exaudivit  Dominus,  ut  in  Ps.  io.  dicitur,  multo  magis  sola 
voluntas  Christi  habet  vim  orationis  apud  Patrem:  unde  ipse  dicebat  Joan.  ii.: 
Ego  sciebam,  quoniam  semper  me  audis;  sed  prcpL-r  populum  qui  circumstat,  dixi, 
ut  credant,  quia  tu  me  misisti. 

Ad  secundum  dicendum,  quod  Christus  volebat  quidem  pati  illa  quae 
patiebatur  pro  tempore  illo:  sed  nihilominus  volebat,  ut  post  passionem  glo¬ 
riam  corporis  consequeretur,  quam  nondum  habebat:  quam  quidem  gloriam 
expectabat  a  Patre,  sicut  ab  auctore :  et  ideo  convenienter  ab  ipso  eam 
petebat. 

Ad  tertium  dicendum,  quod  ipsa  gloria,  quam  Christus  orando  petebat, 
pertinebat  ad  salutem  aliorum;  secundum  illud  Rom.  4.:  Resurrexit  propter 
justificationem  nostram:  et  ideo  illa  etiam  oratio,  quam  pro  se  faciebat,  erat 
quodammodo  pro  aliis:  sicut  et  quicumque  homo  aliquod  bonum  a  Deo  po 
stulat,  ut  utatur  illo  ad  utilitatem  aliorum,  non  sibi  soli,  sed  etiam  aliis  orat. 


ARTICULUS  IV.  129 

UTRUM  ORATIO  CHRISTI  SEMPER  FUERIT  EXAUDITA. 

(3.  Dist.  17.  art.  3.  q.  3.  et  4.  et  opusc.  2.  cap.  240.  et  opusc.  7.  et  Ps.  21. 
et  Joan.  12.  lect.  4.  et  Heb.  3.  cap.  2.). 

Ad  quartum  sic  proceditur.  Videtur,  quod  oratio  Christi  non  semper 
fuerit  exaudita :  petiit  enim  a  se  removeri  calicem  passionis,  ut  patet  Matth.  27. : 
qui  tamen  ab  eo  non  fuit  translatus ;  ergo  videtur,  quod  non  omnis  oratio 
ejus  fuerit  exaudita. 

2.  Praeterea.  Ipse  oravit,  ut  peccatum  crucifixoribus  suis  ignosceretur, 
ut  patet  Luc.  22.:  non  tamen  omnibus  peccatum  illud  fuit  dimissum:  nam 
ludaei  fuerunt  pro  illo  peccato  puniti;  ergo  videtur,  quod  non  omnis  oratio 
ejus  sit  exaudita. 

3.  Praeterea.  Dominus  oravit  pro  his,  qui  erant  credituri  per  verbum 
Apostolorum  in  ipsum,  ut  omnes  in  eo  unum  essent,  et  ut  pervenirent  ad 
hoc  quod  essent  cum  ipso :  sed  non  omnes  ad  hoc  perveniunt;  ergo  non  omnis 
ejus  oratio  est  exaudita. 

4.  Praeterea.  In  Psal.  21.  dicitur  in  persona  Christi:  Clamabo  per  diem, 
et  non  exaudies;  ergo  non  omnis  oratio  Christi  fuit  exaudita. 

Sed  contra  est,  quod  Apostolus  dicit  ad  Hebr.  5.:  Cum  clamore  valido, 
et  lacrymis  offerens,  exauditus  est  pro  sua  reverentia. 

Respondeo  dicendum,  quod,  sicut  dictum  est  (art.  praec.  arg.  2.),  oratio 
est  quodammodo  interpretativa  voluntatis  humanae:  tunc  ergo  alicujus  orantis 
exauditur  oratio,  quando  ejus  voluntas  adimpletur :  voluntas  autem  simpli¬ 
citer  hominis  est.  rationis  voluntas:  hoc  enim  absolute  volumus,  quod  secun- 

dum  deliberatam  rationem  volumus:  illud  autem  quod  volumus  secundum 
motum  sensualitatis,  vel  etiam  secundum  motum  voluntatis  simplicis,  quae 
consideratur  ut  natura,  non  simpliciter  volumus,  sed  secundum  quid,  scilicet 
si  aliud  non  obsistat,  quod  per  deliberationem  rationis  invenitur:  unde  talis 
voluntas  magis  est  dicenda  velleitas,  quam  absoluta  voluntas;  quia  scilicet 
homo  hoc  vellet,  si  aliud  non  obsisteret:  secundum  autem  voluntatem  ra¬ 
tionis  Christus  nihil  aliud  voluit,  nisi  quod  scivit  Deum  velle:  et  ideo  omnis 
absoluta  voluntas  Christi,  etiam  humana,  fuit  impleta;  quia  fuit  Deo  confor¬ 
mis,  et  per  consequens  omnis  ejus  oratio  fuit  exaudita:  nam  et  secundum  hoc 
aliorum  orationes  implentur,  quod  sunt  eorum  voluntates  Deo  conformes,  se¬ 
cundum  illud  Rom.  8.:  Oui  autem  scrutatur  corda,  scit,  idest  approbat,  quid  de¬ 
sideret  spiritus,  idest  quid  faciat  sanctos  desiderare ;  quoniam  secundum  Deum, 
idest  secundum  conformitatem  divinae  voluntatis,  postulat  pro  sanctis. 

Ad  primum  ergo  dicendum,  quod  illa  petitio  de  translatione  calicis  diver¬ 
simode  a  sanctis  exponitur:  Hilarius  enim  super  Matth.  (can.31.  a  tned.)  di¬ 
cit:  «  Quod  autem  ut  a  se  transeat  rogat,  non  ut  ipsa  praetereatur  orat,  sed 
ut  in  alterum  id  quod  a  se  transit,  accedat:  atque  ideo  pro  his  orat,  qui  pas¬ 
suri  post  se  erant»:  ut  sit  sensus:  «quomodo  a  me  bibitur  calix  iste  passio¬ 
nis,  ita  ab  his  bibatur  sine  spei  diffidentia,  sine  sensu  doloris,  sine  metu 
mortis  »  ;  vel  secundum  Hieron.  (sup.  hunc  loc.  Matth.  26.)  :  «  signanter  dicit: 
Calix  iste,  hoc  est  populi  Judeaorum,  qui  excusationem  ignorantiae  habere 
non  possunt,  si  me  occiderint,  habentes  leges,  et  prophetas,  qui  me  quotidie 
vaticinantur  »  ;  vel  secundum  Dionysium  Alexandrinum  (hab.  in  Cat.  Graecor. 
PP-),  quod  dicit:  «  Transfer  calicem  istum  a  me,  non  hoc  est:  Non  adveniat 
mihi:  nisi  enim  advenerit,  transferri  non  poterit:  sed  sicut  quod  praeterit,  nec 
intactum  est,  nec  permanens,  sic  Salvator  leviter  invadentem  tentationem 
flagitat  pelli » ;  Ambrosius  autem  dicit  (sup.  illud  Luc.  22.:  Pater,  si  vis,  etc.), 
et  Origenes  (tract.  35.  in  Matth.  inter  prine,  et  med.),  et  Chrysostomus  (hom.84. 
in  Matth.  parum  a  prine.),  quod  hoc  petiit,  quasi  homo  naturali  voluntate 
mortem  recusans:  sic  ergo  si  intelligatur,  quod  petierit  per  hoc,  alios  mar¬ 
tyres  suae  passionis  imitatores  fieri,  secundum  Hilarium  (loc.  sup.  cit.),  vel  si 
petiit,  quod  timor  bibendi  calicis  eum  non  perturbaret,  vel  quod  mors  eum 
non  detineret,  omnino  impletum  est  quod  petivit:  si  vero  intelligitur  petiisse, 
quod  non  biberet  calicem  mortis,  et  passionis,  vel  quod  non  biberet  ipsum 
a  Judaeis,  non  quidem  est  factum  quod  petiit;  quia  ratio,  quae  petitionem 
proposuit,  nolebat  ut  hoc  impleretur:  sed  ad  instructionem  nostram  volebat 
demonstrare  nobis  suam  voluntatem  naturalem,  et  motum  sensualitatis,  quem 
sicut  homo  habebat. 

Ad  secundum  dicendum,  quod  Dominus  non  oravit  pro  omnibus  cruci¬ 
fixoribus,  neque  etiam  pro  omnibns  qui  erant  credituri  in  eum,  sed  pro  his 
solum,  qui  erant  praedestinati,  ut  per  ipsum  vitam  consequerentur  aeternam. 

Unde  patet  etiam  responsio  ad  tertium. 

Ad  quartum  dicendum,  quod  cum  dicit:  Clamabo,  et  non  exaudies,  intel- 
ligendum  est  quantum  ad  affectum  sensualitatis,  quae  mortem  refugiebat; 
exauditur  tamen  quantum  ad  affectum  rationis,  ut  dictum  est  (in  corp.). 

QUAESTIO  XXII. 

DE  SACERDOTIO  CHRISTI,  IN  SEX  ARTICULOS  DIVISA. 


Deinde  considerandum  est  de  sacerdotio  Christi. 

Et  circa  hoc  quaeruntur  sex. 

Primo.  Utrum  conveniat  Christo  esse  sacerdotem. 

Secundo.  De  hostia  hujus  sacerdotii. 

Tertio.  De  effectu  hujus  sacerdotii. 

Quarto.  Utrum  effectus  sacerdotii  ejus  pertineat  ad  ipsum,  vel  solum  ad 
alios. 

Quinto.  De  aeternitate  sacerdotii  ejus. 

Sexto.  Utrum  debeat  dici  sacerdos  secundum  ordinem  Melchisedech. 


ARTICULUS  I.  150 

UTRUM  CHRISTO  CONVENIAT  ESSE  SACERDOTEM. 

(Infr.  q.  31.  art.  2.  corp.  et  ad  2.  et  q.  /9.  art.  4.  ad  1. 

et  4.  Contr.  g.  cap.  76.  et  opusc.  20.  cap.  3.  coi.  12.  fin.  et  Ps.  2.  com.  6. 
et  Ps.  44.  com.  10.  et  Hebr.  1.  lect.  4.  fin.). 

Ad  primum  sic  proceditur.  Videtur,  quod  Christo  non  conveniat  esse  sa¬ 
cerdotem:  sacerdos  enim  est  minor  angelo:  unde  dicitur  Zach.  3.:  Ostmdit 
mihi  Deus  sacerdotem  magnum  stantem  coram  angelo  Domini:  sed  Christus  est 
major  angelis,  secundum  illud  Hebr.  1.:  Tanto  melior  angelis  effectus,  quanto 
differentius  prae  illis  nomen  haereditavit ;  ergo  Christo  non  convenit  esse  sa¬ 
cerdotem. 

2.  Praeterea.  Ea  quae  fuerunt  in  veteri  Testamento,  fuerunt  figurae  Chri¬ 
sti,  secundum  illud  Colos.  2.:  Quae  sunt  umbra  futurorum,  corpus  autem  Chri¬ 
sti:  sed  Christus  non  traxit  carnis  originem  et  sacerdotibus  veteris  legis :  dicit 
enim  Apostolus  ad  Heb.  7. :  Manifestum  est,  quod  ex  Juda  ortus  sit  Dominus  no¬ 
ster;  in  qua  tribu  nihil  de  sacerdotibus  Moyses  locutus  est;  ergo  Christo  non  con¬ 
venit  esse  sacerdotem. 

3.  Praeterea.  In  veteri  lege,  quae  est  figura  Christi,  non  fuit  idem  le¬ 
gislator,  et  sacerdos,  unde  dicit  Dominus  ad  Moysem  legislatorem,  Exod.  28.: 
Applica  Aaron  fratrem  tuum,  ut  sacerdotio  fungatur  mihi:  Christus  autem  est 
lator  novae  legis,  secundum  illud  Hierem.  31.:  Dabo  legem  meam  in  cordibus 
eorum;  ergo  Christo  non  convenit  esse  sacerdotem. 

Sed  contra  est,  quod  dicitur  Hebr.  4. :  Habemus  Pontificem,  qui  penetravit 
coelos,  Jesum  filium  Dei. 

Respondeo  dicendum,  quod  proprie  officium  sacerdotis  est  esse  media¬ 
torem  inter  Deum,  et  populum  ;  inquantum  scilicet  divina  populo  tradit :  unde 
dicitur  sacerdos,  quasi  sacra  dans,  secundum  illud  Malach.  2. :  Legem  requirent 
ex  ore  ejus,  scilicet  sacerdotis :  et  iterum  inquantum  preces  populi  Deo  offert. 

*  pro  eorum  peccatis  Deo  aliqualiter  satisfacit;  unde  Apost.  dicit  ad  Hebr  3  * 
Vmnis  Pontifex  ex  hominibus  assumptus  pro  hominibus  constituitur  in  his  quaesunt 
flrf  Deum,  ut  offerat  dona,  et  sacrificia  pro  peccatis:  hoc  autem  maxime  convenit 
L  msto  :  nam  per  ipsum  divina  bona  hominibus  sunt  collata,  secundum  illud 
2.  etr.  i..  Per  quem,  scilicet  Christum,  maxima,  et  pretiosa  nobis  promissa  dona¬ 
vit,  ut  per  hoc  efficiamini  divinae  consortes  naturae :  ipse  etiam  humanum  penus 
Deo  reconciliavit,  secundum  illud  Coloss.  i.:  In  ipso,  scilicet  Christo,  com¬ 
placuit  omnem  plenitudinem  inhabitare,  et  per  eum  reconciliare  omnia.  Unde  Christo 
maxime  convenit  esse  sacerdotem. 

Ad  primum  ergo  dicendum,  quod  potestas  hierarchica  convenit  quidem 
angelis,  inquantum  et  ipsi  sunt  medii  inter  Deum,  et  hominem,  ut  patet  per 
Dion,  in  hb  Coei.  Hierarch.  (cap.  9.  ad  fin.),  ita  quod  ipse  sacerdos,  inquan- 
tum  est  medius  mterDeum,  et  populum,  angeli  nomen  habet,  secundum  illud 
a  ac  1.  2..  Angelus  Domini  exercituum  est:  Christus  autem  major  angelis  fuit, 
non  solum  secundum  divinitatem,  sed  etiam  secundum  humanitatem;  inquan¬ 
tum  habuit  plenitudinem  gratiae,  et  gloriae:  unde  etiam  excellentiori  modo 
hierarchicam,  seu  sacerdotalem  potestatem  prae  angelis  habuit,  ita  etiam 
quod  ipsi  angeli  fuerunt  ministri  sacerdotii  ejus,  secundum  illud  Matth.  4.: 
Accesse)  unt  angeli,  et  ministrabant  ei:  secundum  tamen  passibilitatem  carnis 
modico  ab  angelis,  minoratus  est,  ut  Apost.  dicit  Hebr.  2. :  et  secundum  hoc  con¬ 
formis  fuit  hominibus  viatoribus  in  sacerdotio  constitutis. 

Ad  secundum  dicendum,  quod,  sicut  Damasc.  dicit  in  3.  libro  (Orth.  Fid. 
cap.  26.  in  fin.),  «  quod  in  omnibus  est  simile,  idem  utique  erit,  et  non  exem¬ 
plum  «,  quia  igitur  sacerdotium  veteris  legis  erat  figura  sacerdotii  Christi, 
noluit  Christus  nasci  de  stirpe  figuralium  sacerdotum;  ut  ostenderetur  non 
esse  omnino  idem  sacerdotium,  sed  differre,  sicut  verum  a  figurali. 

Ad  tertium  dicendum,  quod,  sicut  supra  dictum  est  (q.  8.),  alii  homines 
particulatim  habent  quasdam  gratias:  sed  Christus,  tanquam  omnium  caput, 
habet  perfectionem  omnium  gratiarum:  et  ideo  quantum  ad  alios  pertinet, 
alius  est  legislator,  et  alius  sacerdos,  et  alius  rex:  sed  haec  omnia  concur¬ 
runt  in  Christo,  tanquam  in  fonte  omnium  gratiarum:  unde  dicitur  Isa.  33.: 
Dominus  judex  noster,  Dominus  legifer  noster.  Dominus  rex  noster,  ipse  veniet,  et 
salvabit  nos. 


ARTICULUS  II.  I3, 

UTRUM  CHRISTUS  SIMUL  FUERIT  SACERDOS,  ET  HOSTIA. 

(Infr.  q.  84.  art.  7.  ad  4.  et  opusc.  69.  cap.  18.). 

Ad  secundum  sic  proceditur.  Videtur,  quod  ipse  Christus  non  fuerit  simul 
sacerdos,  et  hostia:  sacerdotis  enim  est  hostiam  occidere:  sed  Christus  non 
seipsum  occidit;  ergo  ipse  non  fuit  simul  sacerdos,  et  hostia. 

2.  Praeterea.  Sacerdotium  Christi  magis  est  simile  sacerdotio  Judaeorum, 
quod  erat  a  Deo  institutum,  quam  sacerdotio  Gentilium,  quo  daemones  co¬ 
lebantur.  in  veteri  autem  lege  nunquam  homo  in  sacrificium  offerebatur; 
quod  maxime  reprehenditur  in  sacrificiis  Gentilium,  secundum  illud  Ps.  105.: 
Effuderunt  sanguinem  innocentem,  sanguinem  filiorum  suorum,  et  filiarum  suarum, 
quas  sacrificaverunt  sculptilibus  Chanaan  ,•  ergo  in  sacerdotio  Christi  non  debuit 
esse  ipse  homo  Christus  hostia. 

3.  Praeterea.  Omnis  hostia,  ex  hoc  quod  Deo  offertur,  Deo  sanctificatur: 
sed  ipsa  Christi  humanitas  a  principio  fuit  sanctificata,  et  Deo  conjuncta; 
ergo  non  convenienter  potest  dici,  quod  Christus,  secundum  quod  homo, 
fuerit  hostia. 

Sed  contra  est,  quod  Apost.  dicit  ad  Eph.  5.:  Christus  diluxit  nos,  et  tra¬ 
didit  semetipsum  pro  nobis  oblationem,  et  hostiam  Deo  in  odorem  suavitatis. 

Respondeo  dicendum,  quod,  sicut  Augustinus  dicit  in  10.  de  Civit.  Dei 
( cap .  p),  «  omne  sacrificium  visibile  invisibilis  sacrificii  sacramentum,  idest 
sacrum  signum  est»  ;  invisibile  autem  sacrificium  est,  quo  homo  Deo  spiritum 
suum  offert,  secundum  illud  Ps.  50.:  Sacrificium  Deo  spiritus  contribulatus :  et 
ideo  omne  illud  quod  Deo  exhibetur,  ad  hoc  quod  spiritus  hominis  feratur 
in  Deum,  potest  dici  sacrificium;  indiget  igitur  homo  sacrificio  propter  tria: 
uno  quidem  modo  ad  remissionem  peccati,  per  quod  a  Deo  avertitur;  et  ideo 
Apost.  dicit  in  Hebr.  5.,  quod  ad  sacerdotem  pertinet,  ut  offerat  dona ,  et  sa¬ 
crificia  pro  peccatis;  secundo,  ut  homo  in  statu  gratiae  conservetur,  semper 
Deo  inhaerens;  in  quo  ejus  pax,  et  salus  consistit;  unde  et  in  veteri  lege 
immolabatur  hostia  pacifica  pro  offerentium  salute,  ut  habetur  Levit.  3.: 
tertio  ad  hoc  quid  spiritus  hominis  perfecte  Deo  uniatur;  quod  maxime  erit 
in  gloria;  unde  et  in  veteri  lege  offerebatur  holocaustum,  quasi  totum  incen¬ 
sum,  ut  dicitur  Levit.  1.:  haec  autem  per  humanitatem  Christi  nobis  prove¬ 
nerunt  ;  nam  primo  quidem  nostra  peccata  deleta  sunt,  secundum  illua 
Rom.  4.:  Traditus  est  propter  delicta  nostra;  secundo  gratiam  nos  salvantem 
per  ipsum  accepimus,  secundum  illud  Hebr.  5.:  Factus  est  omnibus  obtempe¬ 
rantibus  sibi  causa  salutis  aeternae :  tertio  per  ipsum  perfectionem  gloriae  adepti 
sumus;  Hebr.  10. :  Habemus  fiduciam  per  sanguinem  ejus  in  introitum  sanctorum, 
scilicet  in  gloriam  coelestem ;  et  ideo  ipse  Christus,  inquantum  homo,  non 
solum  fuit  sacerdos,  sed  etiam  hostia  perfecta,  simul  existens  hostia  pro  pec¬ 
cato,  et  hostia  pacifica,  et  holocaustum. 

Ad  primum  ergo  dicendum,  quod  Christus  non  se  occidit,  sed  seipsum 
voluntarie  morti  exposuit,  secundum  illud  Isa.  53. :  Oblatus  est,  quia  ipse  voluit; 
et  ideo  dicitur  seipsum  obtulisse. 

Ad  secundum  dicendum,  quod  hominis  Christi  occisio  potest  ad  duplicem 
voluntatem  comparari :  uno  modo  ad  voluntatem  occidentium  :  et  sic  non 
habet  rationem  hostiae;  non  enim  dicuntur  occisores  Christi  hostiam  Deo 
obtulisse,  sed  graviter  deliquisse:  et  hujus  peccati  similitudinem  gerebant 
impia  Gentilium  sacrificia,  quibus  homines  idolis  immolabant  :  alio  modo 
potest  considerari  occisio  Christi  per  comparationem  ad  voluntatem  patientis, 
qui  voluntarie  se  obtulit  passioni ;  et  ex  hac  parte  habet  rationem  hostiae : 
in  quo  non  convenit  cum  sacrificiis  Gentilium. 

Ad  tertium  dicendum,  quod  sanctitas  humanitatis  Christi  a  principio 
non  impedit,  quin  ipsamet  humana  natura,  cum  in  passione  oblata  est  Deo, 
sanctificata  novo  modo  fuerit,  scilicet  ut  hostia  actualiter  tunc  exhibita:  ac- 
quisivit  enim  actualem  hostiae  sanctificationem  tunc  ex  antiqua  charitate,  et 
gratia  unionis  sanctificante  eamdem  absolute. 

ARTICULUS  III.  ij2 

UTRUM  EFFECTUS  SACERDOTII  CHRISTI  SIT  EXPIATIO  PECCATORUM. 

Ad  tertium  sic  proceditur.  Videtur,  quod  effectus  sacerdotii  Christi  non 
sit  expiatio  peccatorum :  solius  enim  Dei  est  peccata  delere,  secundum  illud 

Isa.  43.:  Ego  sum,  qui  deleo  iniquitates  tuas  propter  me:  sed  Christus  non  est 
sacerdos,  secundum  quod  Deus,  sed  secundum  quod  homo;  ergo  sacerdo¬ 
tium  Christi  non  est  expiativum  peccatorum. 

2.  Praeterea.  Apost.  dicit  Hebr.  10.,  quod  hostiae  veteris  testamenti  non 
poterant  perfectos  facere;  alioquin  cessassent  offerri ;  eo  quod  nullam  haberent  con¬ 
scientiam  peccati  cultores  sufficienter  semel  inundati ;  sed  in  ipsis  commemoratio  pec¬ 
catorum  per  singulos  annos  fit:  sed  similiter  sub  sacerdotio  Christi  fit  comme¬ 
moratio  peccatorum,  cum  dicitur:  Dimitte  nobis  debita  nostra,  Matth.  6.:  offertur 
etiam  continue  sacrificium  in  Ecclesia,  unde  et  ibidem  dicitur :  Panem  nostrum 
quotidianum  da  nobis  hodie;  ergo  per  sacerdotium  Christi  non  expiantur  peccata. 

3.  Praeterea.  In  veteri  lege  maxime  immolabatur  hircus  pro  peccato 
principis,  vel  capra  pro  peccato  alicujus  de  populo,  vel  vitulus  pro  peccato 
sacerdotis,  ut  patet  Levit.  4. :  sed  Christus  nulli  horum  comparatur,  sed  agno, 
secundum  illud  Hierem.  11.:  Ego  quasi  agnus  mansuetus,  qui  portatur  ad  victi¬ 
mam;  ergo  videtur,  quod  ejus  sacerdotium  non  sit  expiativum  peccatorum. 

Sed  contra  est,  quod  Apostolus  dicit  Hebr.  9.:  Sanguis  Christi,  qui  per 
Spiritum  Sanctum  seipsum  obtulit  immaculatum  Deo,  emundabit  conscientiam  no¬ 
stram  ab  operibus  mortuis,  ad  serviendum  Deo  viventi:  opera  autem  mortua  di¬ 
cuntur  peccata;  ergo  sacerdotium  Christi  habet  virtutem  emundandi  peccata. 

Respondeo  dicendum,  quod  ad  peccatorum  perfectam  emundationem  duo 
requiruntur,  secundum  quod  duo  sunt  in  peccato,  scilicet  macula  culpae,  et 
reatus  poenae:  macula  quidem  c'ulpae  deletur  per  gratiam,  qua  cor  pecca¬ 
toris  convertitur  in  Deum:  reatus  autem  poenae  totaliter  tollitur  per  hoc, 
quod  homo  Deo  satisfacit:  utrumque  autem  horum  efficit  sacerdotium  Christi: 
nam  virtute  ipsius  gratia  nobis  datur,  qua  corda  nostra  convertuntur  ad  Deum, 
secundum  illud  Rom.  3.:  fusti  ficati  gratis  per  gratiam  ipsius  per  redentionem, 
quae  est  in  Christo  fesu,  quem  proposuit  Deus  propitiatorem  per  fidem  in  san¬ 
guine  ipsius :  ipse  etiam  pro  nobis  plenarie  satisfecit,  inquantum  ipse  languores 
nostros  tulit,  et  dolores  nostros  ipse  portavit :  unde  patet,  quod  Christi  sacerdo¬ 
tium  habet  plenam  vim  expiandi  peccata. 

Ad  primum  ergo  dicendum,  quod  licet  Christus  non  fuerit  sacerdos,  se¬ 
cundum  quod  Deus,  sed  secundum  quod  homo ;  unus  tamen  et  idem  fuit 
sacerdos,  et  Deus;  unde  in  Synodo  Ephesina  (part.q.  cap.  1.  can.10.)  legitur: 
«  Si  quis  Pontificem,  et  Apostolum  nostrum  factum  dicit,  non  ipsum  ex  Deo 
Verbum  quando  factum  est  caro,  et  secundum  nos  homo,  sed  tanquam  alte¬ 
rum  praeter  eum  seorsum  hominem  ex  muliere,  anathema  sit »  ;  et  ideo,  in¬ 
quantum  ejus  humanitas  operabatur  in  virtute  divinatatis,  illud  sacrificium 
erat  efficacissimum  ad  delenda  peccata :  propter  quod  August.  dicit  in  4.  de 
Trin.  (cap.  14.  in  fin.)  :  «Ut,  quoniam  quatuor  considerantur  in  omni  sacri¬ 
ficio,  cui  offeratur,  a  quo  offeratur,  quid  offeratur,  pro  quibus  offeratur,  idem 
ipse  unus  verusque  mediator,  per  sacrificium  pacis  reconcilians  nos  Deo,  unum 
cum  illo  maneret,  cui  offerebat;  unum  in  se  faceret,  pro  quibus  offerebat; 
unus  ipse  esset,  qui  offerebat,  et  quod  offerebat». 

Ad  secundum  dicendum,  quod  peccata  non  commemorantur  in  nova  lege 
propter  inefficaciam  sacerdotii  Christi,  quasi  per  ipsum  non  sufficienter  ex¬ 
pientur  peccata;  sed  commemorantur  quantum  ad  illos,  qui  vel  ejus  sacrificii 
nolunt  esse  participes,  sicut  sunt  infideles,  pro  quorum  peccatis  oramus,  ut 
convertantur;  vel  etiam  quantum  ad  illos,  qui  post  participationem  hujus 
sacrificii  ad  eo  deviant  qualitercumque  peccando :  sacrificium  autem,  quod 
quotidie  in  Ecclesia  offertur,  non  est  aliud  a  sacrificio,  quod  ipse  Christus 

obtulit,  sed  ejus  commemoratio ;  unde  August.  dicit  in  io.  de  Civ.  Dei  (cap.  20. 
in  med.):  «  Sacerdos  ipse  Christus  offerens,  ipse  et  oblatio:  cujus  rei  Sacra¬ 
mentum  quotidianum  esse  voluit  Ecclesiae  sacrificium  ». 

Ad  tertium  dicendum,  quod,  sicut  Orig.  dicit  super  Joan.  (toni.  9.  secun¬ 
dum  ejus  ordinem  sup.  illud  Joan.  1. :  Ecce  Agnus  Dei),  licet  diversa  animalia 
in  veteri  lege  offerrentur ;  quotidianum  tamen  sacrificium,  quod  offerebatur 
mane,  et  vespere,  erat  agnus,  ut  habetur  Num.  28. :  unde  significabatur,  quod 
oblatio  agni  veri,  idest  Christi,  esset  sacrificium  consummativum  omnium 
aliorum:  et  ideo  Joan.  1.  dicitur:  Ecce  Agnus  Dei,  qui  tollit  peccata  mundi. 

ARTICULUS  IV.  133 

UTRUM  EFFECTUS  SACERDOTII  CHRISTI 

NON  SOLUM  AD  ALIOS  PERTINUERIT,  SED  ETIAM  AD  IPSUM. 

(4.  Dist.  4.  q.  i.  art.  4.  q.  ;.). 

Ad  quartum  sic  proceditur.  Videtur,  quod  effectus  sacerdotii  Christi  non 
solum  pertinuerit  ad  alios,  sed  etiam  ad  ipsum :  ad  officium  enim  sacerdotis 
pertinet  pro  populo  orare,  secundum  illud  2.  Machab.  1.:  Orationem  faciebant 
sacerdotes,  dum  consummaretur  sacrificium :  sed  Christus  non  solum  pro  aliis 
oravit,  sed  etiam  pro  seipso,  secundum  quod  supra  dictum  est  (q.  praec.  art.  3.): 
sicut  expresse  dicitur  Heb.  5-,  quod  in  diebus  carnis  suae  preces,  supplicationesque 
ad  Deum,  qui  possit  illum  salvum  facere  a  morte,  cum  clamore  valido,  et  lacrymis 
obtulit;  ergo  sacerdotium  Christi  effectum  habuit  non  solum  in  aliis,  sed  etiam 
in  seipso. 

2.  Praeterea.  Christus  sacrificium  obtulit  seipsum  in  sua  passione;  sed 
per  passionem  suam  non  solum  aliis  meruit,  sed  etiam  sibi,  ut  supra  habitum 
est  (q.  19.  art.  3.  et  4.),  ergo  sacerdotium  Christi  non  solum  habuit  effectum 
in  aliis,  sed  etiam  in  seipso. 

3.  Praeterea.  Sacerdotium  veteris  legis  fuit  figura  sacerdotii  Christi:  sed 
sacerdos  veteris  legis  non  solum  pro  aliis,  sed  etiam  pro  seipso  sacrificium 
offerebat:  dicitur  enim  Levit.  16.,  quod  Pontifex  ingreditur  sanctuarium,  ut  roget 
pro  se,  et  pro  domo  sua,  et  pro  universo  coetu  filiorum  Israel;  ergo  etiam  sacer¬ 
dotium  Christi  non  solum  in  aliis,  sed  in  seipso  effectum  habuit. 

Sed  contra  est,  quod  in  Ephesina  Synodo  (gener.  3.  part.q.  cap.  1.  can.  10.) 
legitur  :  «  Si  quis  dicit,  Christum  pro  se  obtulisse  oblationem,  et  non  magis 
pro  nobis  solum  (non  enim  indiguit  sacrificio,  qui  peccatum  nescivit),  ana¬ 
thema  sit»  :  sed  in  sacrificio  offerendo  potissime  sacerdotis  consistit  officium; 
ergo  sacerdotium  Christi  non  habuit  effectum  in  ipso  Christo. 

Respondeo  dicendum,  quod,  sicut  dictum  est  (art.  1.  buj.  q.),  sacerdos 
constituitur  medius  inter  Deum,  et  populum:  ille  autem  -indiget  medio  ad 
Deum,  qui  per  seipsum  accedere  ad  Deum  non  potest:  et  talis  sacerdotio 
subjicitur,  effectum  sacerdotii  participans;  hoc  autem  Christo  non  competit: 
dicit  enim  Apostolus  ad  Heb.  7. :  Accedens  per  semetipsum  ad  Deum,  semper 
vivens  ad  interpellandum  pro  nobis  :  et  ideo  Christo  non  convenit  effectum  sacer¬ 
dotii  in  se  suscipere,  sed  potius  ipsum  aliis  communicare:  primum  enim  agens 
in  quolibet  genere  ita  est  influens,  quod  non  est  recipiens  in  genere  illo: 
sicut  sol  illuminat,  sed  non  illuminatur,  et  ignis  calefacit,  sed  non  calefit: 
Christus  autem  est  fons  totius  sacerdotii:  nam  sacerdos  legalis  erat  figura 

ipsius:  sacerdos  aptem  novae  legis  in  persona  ipsius  operatur,  secundum 
illud  2.  ad  Cor.  2.:  Nam  et  ego  quod  donavi,  si  quid  donavi,  propter  vos  in 
persona  Christi:  et  ideo  non  competit  Christo  effectum  sacerdotii  recipere. 

Ad  primum  ergo  dicendum,  quod  oratio  etsi  conveniat  sacerdotibus,  non 
tamen  est  eorum  officio  propria:  cuilibet  enim  convenit  et  pro  se,  et  pro 
altis  orare,  secundum  illud  Jacobi  ult. :  Orate  pro  invicem,  ut  salvemini;  et 
sic  posset  dici,  quod  oratio,  qua  Christus  pro  se  oravit,  non  erat  actus  sa¬ 
cerdotii  ejus  :  sed  haec  responsio  videtur  excludi  per  hoc,  quod  Apost.  Heb.  5. 
cum  dixisset:  Tu  es  sacerdos  in  aeternum  secundum  ordinem  Melchisedech,  subdit: 
Qui  in  diebus  carnis  suae  preces,  etc.,  ut  supra  (in  arg.  1.) ;  et  ita  videtur,  quod 
oratio,  qua  Christus  oravit,  ad  ejus  sacerdotium  pertineat:  et  ideo  oport  t 
dicere,  quod  alii  sacerdotes  effectum  sacerdotii  sui  participant,  non  inquan- 
tum  sacerdotes,  sed  inquantum  peccatores,  ut  infra  dicetur  (art.  seq.  arg.  1.)  ; 
Christus  autem  simpliciter  loquendo  peccatum  non  habuit:  habuit  tamen 
similitudinem  peccati  in  carne,  ut  dicitur  Rom.  8.;  et  ideo  non  simpliciter 
dicendum  est,  quod  ipse  effectum  sacerdotii  participaverit,  sed  secundum 
quid,  scilicet  secundum  passibilitatem  carnis;  unde  signanter  dicit:  Oui  possit 
illum  salvum  facere  a  morte. 

Ad  secundum  dicendum,  quod  in  oblatione  sacrificii  cujuscumque  sacer¬ 
dotis  duo  possunt  considerari,  scilicet  ipsum  sacrificium  oblatum,  et  devotio 
offerentis;  proprius  autem  effectus  sacerdotii  est  id,  quod  sequitur  ex  ipso 
sacrificio :  Christus  autem  consecutus  est  per  suam  passionem  gloriam  re¬ 
surrectionis,  non  quasi  ex  vi  sacrificii,  quod  offertur  per  modum  satisfactionis, 
sed  ex  ipsa  devotione,  qua  secundum  charitateni  humiliter  passionem  su¬ 
stinuit. 

Ad  tertium  dicendum,  quod  figura  non  potest  adaequare  veritatem; 
unde  sacerdos  figuralis  veteris  legis  non  poterat  ad  hanc  perfectionem  per¬ 
tingere,  ut  sacrificio  satisfactorio  non  indigeret:  sed  Christus  non  indiguit; 
unde  non  est  similis  ratio  de  utroque;  et  hoc  est  quod  Apostolus  dicit  (Heb.  3.)  : 
Lex  homines  constituit  sacerdotes,  infirmitatem  habentes ;  sermo  autem  jurisjurandi , 
qui  post  legem  est,  filium  in  aeternum  perlectum . 

ARTICULUS  V.  I34 

UTRUM  SACERDOTIUM  CHRISTI  PERMANEAT  IN  AETERNUM. 

(Art.  seq.  corp.  et  q.  63.  art.  y  corp.  et  1-2.  q.  106.  art.  4. 
et  3.  Dist.  2 2.  q  1.  art.  1.  ad  4.). 

Ad  quintum  sic  proceditur.  Videtur,  quod  sacerdotium  Christi  non  per¬ 
maneat  in  aeternum:  quia,  ut  dictum  est  (art.  praec.),  illi  soli  effectu  sa¬ 
cerdotii  indigent,  qui  habent  infirmitatem  peccati,  quae  per  sacerdotis  sa 
crificium  expiari  potest:  sed  hoc  non  erit  in  aeternum:  quia  in  sanctis  nulla 
erit  infirmitas,  secundum  illud  Isaiae  60.:  Populus  tuus  omnes  justi:  pecca¬ 
torum  autem  infirmitas  inexpiabilis  erit;  quia  in  inferno  nulla  est  redemptio; 
ergo  sacerdotium  Christi  frustra  remaneret  in  aeternum. 

2.  Praeterea.  Sacerdotium  Christi  praecipue  manifestatum  est  in  ejus 
passione,  et  morte,  quando  per  proprium  sanguinem  introivit  in  sancta,  ut  di¬ 
citur  Hebr.  9.:  sed  passio,  et  mors  Christi  non  erit  in  aeternum,  secundum 
illud  Rom.  6.:  Christus  resurgens  a  mortuis  jam  non  moritur;  ergo  sacerdo¬ 
tium  Christi  non  est  in  aeternum. 

3.  Praeterea.  Christus  est  sacerdos,  non  secundum  quod  Deus,  sed  se¬ 
cundum  quod  homo:  sed  Christus  quandoque  non  fuit  homo,  scilicet  in 
triduo  mortis;  ergo  sacerdotium  Christi  non  est  in  aeternum. 

Sed  contra  est,  quod  dicitur  in  Psal.  109.:  Tu  es  sacerdos  in  aeternum. 

Respondeo  dicendum,  quod  in  officio  sacerdotis  duo  possunt  considerari* 
primo  quidem  ipsa  oblatio  sacrificii:  secundo  ipsa  sacrificii  consummatio  :  quae 
quidem  consistit  in  hoc,  quod  illi,  pro  quibus  sacrificium  offertur,  finem 
sacrificii  consequuntur ;  finis  autem  sacrificii,  quod  Christus  obtulit,  non 
fuerunt  bona  temporalia,  sed  aeterna,  quae  per  ejus  mortem  adipiscimur: 
unde  dicitur  Hebr.  9.,  quod  Christus  est  assistens  Pontifex  futurorum  bonorum  ; 
ratione  cujus  Christi  sacerdotium  dicitur  esse  aeternum:  et  haec  quidem 
consummatio  sacrificii  Christi  praefigurabatur  in  hoc  ipso,  quod  Pontifex 
legalis  semel  in  anno  cum  sanguine  hirci,  et  vituli  intrabat  in  sancta  sancto 
rum,  ut  dicitur  Levit.  16.,  cum  tamen  hircum,  et  vitulum  non  immolaret  in 
sanctis  sanctorum,  sed  extra:  et  sirmliter  Christus  in  sancta  sanctorum, 
idest  in  ipsum  coelum  intravit,  et  nobis  viam  paravit  intrandi  per  virtutem 
sanguinis  sui,  quem  pro  nobis  in  terra  effudit. 

Ad  primum  ergo  dicendum,  quod  sancti,  qui  erunt  in  patria,  non  indi¬ 
gebunt  ulterius  expiari  per  sacerdotium  Christi;  sed  expiati  jam  indigebunt 
consummari  per  ipsum  Christum,  a  quo  gloria  eorum  dependet:  unde  dicitur 
Apocal.  21.,  quod  claritas  Dei  illuminat  illam ,  scilicet  civitatem  sanctorum, 
et  lucerna  ejus  est  Agnus. 

Ad  secundum  dicendum,  quod  licet  passio,  et  mors  Christi  de  caetero 
non  sint  iteranda  ;  tamen  virtus  illius  hostiae  semel  oblatae  permanet  in  ae¬ 
ternum:  quia,  ut  dicitur  ad  Heb.  10.:  Una  oblatione  consummavit  in  aeternum 
sanctificato  s. 

Et  per  hoc  patet  responsio  ad  tertium. 

Unitas  autem  hujus  oblationis  figurabatur  in  lege  per  hoc,  quod  semel 
in  anno  legalis  Pontifex  cum  solemni  oblatione  sanguinis  intrabat  in  sancta, 
ut  dicitur  Levit.  16.:  sed  deficiebat  figura  a  veritate  in  hoc,  quod  illa  hostia 
non  habebat  sempiternam  virtutem,  et  ideo  annuatim  illae  hostiae  reitera¬ 
bantur. 


ARTICULUS  VI.  135 

UTRUM 

SACERDOTIUM  CHRISTI  FUERIT  SECUNDUM  ORDINEM  MELCHISEDECH, 
(Infr.  q.  61.  art.  3.  ad  3.  et  4.  Dist.  S.  q.  1.  art.  2.  q.  3.). 

Ad  sextum  sic  proceditur.  Videtur,  quod  sacerdotium  Christi  non  fuerit 
secundum  ordinem  Melchisedech :  Christus  enim  est  fons  totius  sacerdotii, 
tamquam  principalis  sacerdos :  sed  illud  quod  est  principale,  non  sequitur 
ordinem  alterius,  sed  alia  sequuntur  ordinem  ipsius ;  ergo  Christus  non  debet 
dici  sacerdos  secundum  ordinem  Melchisedech. 

2.  Praeterea.  Sacerdotium  veteris  legis  propinquius  fuit  sacerdotio  Chri¬ 
sti,  quam  sacerdotium  quod  fuit  ante  legem:  sed  sacramenta  tanto  expres¬ 
sius  significabant  Christum,  quanto  propinquiora  fuerunt  Christo,  ut  patet 
ex  his  quae  in  2.  parte  dicta  sunt  ( implic .  2-2.  q.  2.  art.  y.) ;  ergo  sacerdo¬ 
tium  Christi  magis  debet  denominari  secundum  sacerdotium  legale,  quam 
secundum  sacerdotium  Melchisedech,  quod  fuit  ante  legem. 

3-  Praeterea.  Heb.  7.  dicitur,  quod  est  Rex  pacis ,  sine  patre,  sine  matre, 
sine  genealogia,  neque  initium  dierum,  neque  finem  vitae  habens:  quae  quidem 
-conveniunt  soli  Filio  Dei;  ergo  non  debet  dici  Christus  sacerdos  secundum 
■ordinem  Melchisedech,  tamquam  cujusdam  alterius,  sed  secundum  ordinem 
sui  ipsius. 

Sed  contra  est,  quod  dicitur  in  Ps.  107.:  Tu  es  sacerdos  in  aeternum  se¬ 
cundum  ordinem  Melchisedech. 

Respondeo  dicendum,  quod,  sicut  supra  dictum  est  (ari.  4.  huj.  q.  arg.  3.), 
legale  sacerdotium  fuit  figura  sacerdotii  Christi,  non  quidem  quasi  adae¬ 
quans  veritatem,  sed  multum  ab  ea  deficiens:  tum  quia  sacerdotium  legaie 
non  mundabat  peccata :  tum  etiam  quia  non  erat  aeternum,  sicut  sacerdotium 
Christi:  ipsa  autem  excellentia  sacerdotii  Christi  ad  sacerdotium  leviticum 
fuit  figurata  in  sacerdotio  Melchisedech,  qui  ab  Abraham  decimas  sumpsit, 
in  cujus  lumbis  decimatus  est  quodammodo  ipse  sacerdos  legalis:  et  ideo 
sacerdotium  Christi  dicitur  esse  secundum  ordinem  Melchisedech,  propter  excellen¬ 
tiam  veri  sacerdotii  ad  figurale  sacerdotium  legis. 

Ad  primum  ergo  dicendum,  quod  Christus  non  dicitur  esse  secundum  or¬ 
dinent  Melchisedech,  quasi  principalioris  sacerdotis,  sed  quasi  praefigurantis 
•excellentiam  sacerdotii  Christi  ad  sacerdotium  leviticum. 

Ad  secundum  dicendum,  quod  in  sacerdotio  Christi  duo  possunt  consi¬ 
derari;  scilicet  ipsa  oblatio  Christi,  et  participatio  ejus:  quantum  ad  ipsam 
■oblationem,  expressius  figurabat  sacerdotium  Christi  sacerdotium  legale  per 
sanguinis  effusionem,  quam  sacerdotium  Melchisedech,  in  quo  sanguis  non 
effundebatur:  sed  quantum  ad  participationem  hujus  sacrificii,  et  ejus  effe¬ 
ctum,  in  quo  praecipue  attenditur  excellentia  sacerdotii  Christi  ad  sacerdo¬ 
tium  legale,  expressius  praefigurabatur  per  sacerdotium  Melchisedech,  qui 
offerebat  panem,  et  vinum  significantia,  ut  August.  dicit  (tract.  26.  in  Joan. 
41  medi;  vid.  etiam  cap.  :  Quia  passus,  de  Consecrat,  epist.  2.)  :  «  Ecclesiasticam 
unitatem,  quam  constituit  participatio  sacrificii  Christi»  ;  unde  etiam  innova 
lege  verum  Christi  sacrificium  communicatur  fidelibus  sub  specie  panis, 
•ct  vini. 

Ad  tertium  dicendum,  quod  Melchisedech  dictus  est  sine  patre,  et  sine 
matre,  et  sine  genealogia,  et  quod  non  habet  initium  dierum,  neque  finem,  non  quia 
ista  non  habuerit,  sed  quia  in  Scriptura  Sacra  ista  de  eo  non  leguntur:  et  per 
hoc  ipsum,  ut  Apostolus  ibidem  dicit,  assimilatus  est  Filio  Dei,  qui  in  terris 
•est  sine  patre,  et  in  coelis  sine  matre,  et  sine  genealogia,  secundum  illud 
Isa.  53.:  Generationem  ejus  quis  enarrabit  ?  et  secundum  divinitatem  neque  prin¬ 
cipium,  neque  finem  dierum  habet. 


QUAESTIO  XXIII. 

DE  ADOPTIONE  CHRISTI,  IN  QUATUOR  ARTICULOS  DIVISA. 

Deinde  considerandum  est,  an  adoptio  Christo  conveniat. 

Et  circa  hoc  quaeruntur  quatitor. 

Primo.  Utrum  Deo  conveniat  adoptare  filios. 

Secundo.  Utrum  hoc  conveniat  soli  Deo  Patri. 

Tertio.  Utrum  sit  proprium  hominum  adoptari  in  filios  Dei. 

Quarto.  Utrum  Christus  possit  dici  filius  adoptivus. 

ARTICULUS  I.  15S 

UTRUM  DEO  CONVENIAT  FILIOS  ADOPTARE.. 

Q.  Dist.  10.  q.  2.  uri.  1.  q.  1.  et  lib.  4.  Contr.  g.  cap.  1 7.  fin.). 

Ad  primum  sic  proceditur.  Videtur,  quod  Deo  non  conveniat  filios  adoptare  : 
nullus  enim  adoptat  nisi  extraneam  personam  in  filium,  secundum  quodju- 
ristae  dicunt:  sed  nulla  persona  est  extranea  a  Deo,  qui  est  omnium  creator 
ergo  videtur,  quod  Deo  non  conveniat  adoptare. 

2.  Praeterea.  Adoptio  videtur  esse  introducta  in  defectum  filiationis  na¬ 
turalis  :  sed  in  Deo  invenitur  naturalis  filiatio,  ut  in  1.  parte  habitum  est  (q.  y. 
art.  q.);  ergo  non  convenit  Deo  filios  adoptare. 

3.  Praeterea.  Ad  hoc  aliquis  adoptatur,  ut  in  haereditate  adoptantis- 
succedat:  sed  in  haereditate  Dei  non  videtur  aliquis  posse  succedere;  quia 
ipse  numquam  decedit;  ergo  Deo  non  convenit  adoptare. 

Sed  contra  est,  quod  dicitur  Ephes.  1.:  Praedestinavit  nos  in  adoptionem 
filiorum:  sed  praedestinatio  Dei  non  est  irrita ;  ergo  Deus  aliquos  sibi  adoptat 
in  filios. 

Respondeo  dicendum,  quod  aliquis  homo  adoptat  alium  sibi  in  filium, 
inquantum  ex  sua  bonitate  admittit  eum  ad  participationem  suae  haeredita- 
tis ;  Deus  autem  est  infinitae  bonitatis;  ex  qua  contingit,  quod  ad  participa¬ 
tionem  bonorum  suorum  suas  creaturas  admittit;  et  praecipue  rationales 
creaturas,  quae  inquantum  sunt  ad  imaginem  Dei  factae,  sunt  capaces  bea- 
titudinis  divinae:  quae  quidem  consistit  in  fruitione  Dei,  per  quam  etiam  ipse 
Deus  beatus  est,  et  per  seipsum  dives,  inquantum  scilicet  seipso  fruitur ;  hoc. 
autem  dicitur  haereditas  alicujus,  ex  quo  ipse  est  dives;  et  ideo,  inquantum 
Deus  ex  sua  bonitate  admittit  homines  ad  beatitudinis  haereditatem,  dicitur 
eos  adoptare;  hoc  autem  plus  habet  adoptatio  divina,  quam  humana:  quia 
Deus  hominem,  quem  adoptat,  idoneum  facit  per  gratiae  munus  ad  haere¬ 
ditatem  coelestem  percipiendam  :  homo  autem  non  facit  idoneum  eum,  quem 
adoptat;  sed  potius  eum  jam  idoneum  eligit  adoptando. 

Ad  primum  ergo  dicendum,  quod  homo  in  sua  natura  consideratus  non 
est  extraneus  a  Deo,  quantum  ad  bona  naturalia  quae  recipit:  est  tamen  ex¬ 
traneus  quantum  ad  bona  gratiae,  et  gloriae:  et  secundum  hoc  adoptatur. 

Ad  secundum  dicendum,  quod  hominis  est  operari  ad  supplendam  suam 
indigentiam;  non  autem  Dei,  cui  convenit  operari  ad  communicandam  suae 
perfectionis  abundantiam :  et  ideo  sicut  per  actum  creationis  communicatur 
bonitas  divina  omnibus  creaturis  secundum  quamdam  similitudinem  :  ita  per 
actum  adoptionis  communicatur  similitudo  naturalis  filiationis  hominibus,, 
secundum  illud  Rom.  8.:  Quos  praescivit  conformes  fieri  imaginis  filii  sui. 

Ad  tertium  dicendum,  quod  bona  spiritualia  possunt  simul  a  pluribus 
possideri,  non  autem  bona  corporalia:  et  ideo  haereditatem  corporalem  nul¬ 
lus  potest  percipere,  nisi  succedens  decedenti :  haereditatem  autem  spiritua¬ 
lem  simul  omnes  ex  integro  accipiunt  sine  detrimento  patris  semper  viventis  ; 
quamvis  posset  dici,  quod  Deus  decedit,  secundum  quod  est  in  nobis  per 
fidem,  ut  incipiat  in  nobis  esse  per  speciem;  sicut  Glossa  (ordinar.)  dicit 
Rom.  8.  super  illud  :  Si  filii,  et  haeredes. 

ARTICULUS  II.  137 

UTRUM  ADOPTARE  CONVENIAT  TOTI  TRINITATI. 

(3-  Dist.  10.  q.  2.  art.  1.  q.  2.  et  3.). 

Ad  secundum  sic  proceditur.  Videtur,  quod  adoptare  non  conveniat  toti 
"Trinitati ,  adoptatio  enim  dicitur  in  divinis  ad  similitudinem  rerum  humana¬ 
rum:  sed  in  rebus  humanis  soli  illi  convenit  adoptare,  qui  potest  filios  gene¬ 
rare;  quod  in  divinis  convenit  soli  Patri;  ergo  in  divinis  solus  Pater  potest 
adoptare. 

2.  Praeterea.  Homines  per  adoptionem  efficiuntur  fratres  Christi,  secun¬ 
dum  illud  Rom.  8.:  Ut  sit  ipse  primogenitus  in  multis  fratribus :  fratres  autem 
dicuntur,  qui  sunt  filii  unius  patris,  unde  et  Dominus  dicit  Joan.  20. :  Ascendo 
ad  Patrem  meum,  et  Patrem  vestrum;  ergo  solus  Pater  Christi  habet  filios 
adoptivos. 

3.  Praeterea.  Galat.  4.  dicitur:  Misit  Deus  filium  suum...  ut  adoptionem  fi¬ 
liorum  Dei  reciperemus,  quoniam  autem  estis  filii  Dei,  misit  Deus  spiritum  filii  sui 
in  corda  vestra  clamantem:  Abba,  pater ;  ergo  ejus  est  adoptare,  cuius  est  Fi¬ 
lium,  et  Spiritum  Sanctum  habere:  sed  hoc  est  solius  Patris;  ergo  adoptare 
convenit  soli  personae  Patris. 

Sed  contra.  Ejus  est  adoptare  nos  in  filios,  quem  nos  patrem  possumus 
nominare;  unde  dicitur  Roman.  8.:  Accepistis  Spiritum  adoptionis  filiorum,  in 
quo  clamamus:  Abba,  pater :  sed  cum  Deo  dicimus:  Pater  noster,  hoc  pertinet 
ad  totam  Trinitatem,  sicut  et  caetera  nomina,  quae  dicuntur  de  Deo  relative 
ad  creaturam,  ut  in  1.  parte  habitum  est  (q.  33.  art.  3.  et  q.  39.  art.  7.);  ergo 
adoptare  convenit  toti  Trinitati. 

Respondeo  dicendum,  quod  haec  est  differentia  inter  filium  Dei  adopti¬ 
vum,  et  naturalem,  quod  filius  Dei  naturalis  est  genitus,  non  factus :  filius 
autem  adoptivus  est  factus,  secundum  illud  Joan.  1.:  Dedit  eis  potestatem  filios 
Dei  fieri:  dicitur  tamen  quandoque  filius  adoptivus  esse  genitus  propter  spi¬ 
ritualem  regenerationem,  quae  est  gratuita,  non  naturalis:  unde  dicitur  fa- 
•cobi  1.:  Voluntarie  genuit  nos  verbo  veritatis:  quamvis  autem  generare  in  di¬ 
vinis  sit  proprium  personae  Patris;  tamen  facere  quemcumque  effectum  in 
■creaturis  est  commune  toti  Trinitati  propter  unitatem  naturae;  quia  ubi  est 
■una  natura,  oportet  quod  sit  una  virtus,  et  una  operatio ;  unde  Dominus  dicit 
Joann.  5.:  Ouaecumque  Pater  facit,  haec  et  filius  similiter  facit:  et  ideo  adoptare 
homines  in  filios  Dei  convenit  toti  Trinitati. 

Ad  primum,  ergo  dicendum,  quod  omnes  personae  humanae  non  sunt 
unius  naturae  secundum  numerum,  ut  oporteat  unam  esse  omnium  opera¬ 
tionem  tantum,  et  unum  effectum,  sicut  accidit  in  divinis :  et  ideo,  quantum 
ad  hoc,  non  potuit  attendi  similitudo  utrobique. 

Ad  secundum  dicendum,  quod  nos  per  adoptionem  efficimur  fratres  Christi, 
•quasi  eumdem  patrem  habentes  cum  ipso :  qui  tamen  alio  modo  est  pater 
■Christi,  et  alio  modo  est  pater  noster:  unde  signanter  Dominus  Joan.  20. 
seorsum  dixit:  Patrem  meum,  et  seorsum  dixit:  Patrem  vestrum;  est  enim  Pater 
Christi  naturaliter  generando;  quod  est  proprium  sibi:  est  autem  pater  noster 
voluntarie  aliquid  faciendo;  quod  est  commune  sibi,  et  Filio,  et  Spiritui 
Sancto,  et  ideo  Christus  non  est  filius  totius  Trinitatis,  sicut  nos. 


214 


QUAESTIO  XXIII.  ARTICULUS  II. 

Ad  tertium  dicendum,  quod,  sicut  dictum  est  (art.  praec.  ad  2.),  filiatio 
adoptiva  est  quaedam  similitudo  filiationis  aeternae:  sicut  omnia  quae  m 
tempore  facta  sunt,  similitudines  quaedam  sunt  eorum,  quae  ab  aeterno  fue¬ 
runt'  assimilatur  autem  homo  splendori  aeterni  Filii  per  gratiae  claritatem* 
quae  attribuitur  Spiritui  Sancto:  et  ideo  adoptatio  licet  sit  communis  toti 
Trinitati,  appropriatur  tamen  Patri  ut  auctori,  Filio  ut  exemplari,  Spiritui! 
Sancto  ut  imprimenti  in  nobis  hujus  similitudinem  exemplaris. 

ARTICULUS  III.  13S 

UTRUM  ADOPTARI  SIT  PROPRIUM  RATIONALIS  CREATURAE. 

D;st  10.  q.  2.  art.  2.  q.  1.  ei  2.  et  lib.  4.  Contr.  g.  cap.  ij.fin.  et  21.  fin 

Ad  tertium  sic  proceditur.  Videtur,  quod  adoptari  non  sit  proprium  ra¬ 
tionalis  creaturae;  non  enim  dicitur  Deus  pater  creaturae  rationalis,  nisi  per 
adoptionem:  dicitur  autem  pater  creaturae  etiam  irrationalis,  secundum  illud 
Job  38.:  Quis  est  pluviae  paler,  et  stillas  roris  quis  genuit?  Ergo  adoptari  non 
est  proprium  rationalis  creaturae. 

2.  Praeterea.  Per  adoptionem  dicuntur  aliqui  fil:i  Dei:  sed  esse  filios 
Dei  in  Scriptura  proprie  videtur  attribui  Angelis,  secundum  illud  Job  1.. 
Quadam  autem  die  cum  assisterent  filii  Dei  coram  Domino ;  ergo  non  eM  pro¬ 
prium  creaturae  rationalis  adoptari. 

3.  Praeterea.  Quod  est  proprium  alicui  naturae,  convenit  omnibus  ha¬ 
bentibus  naturam  illam;  sicut  risibile  convenit  omnibus  hominibus:  sed 
adoptari  non  convenit  omni  rationali  naturae;  ergo  adoptari  non  est  pro¬ 
prium  rationalis  creaturae. 

Sed  contra  est,  quod  filii  adoptati  sunt  haeredes  Dei,  ut  patet  Rom.  8.;. 
sed  talis  haereditas  convenit  soli  rationali  creaturae;  ergo  proprium  est  crea¬ 
turae  rationalis  adoptari. 

Respondeo  dicendum,  quod,  sicut  dictum  est  (art.  praec.  ad  3.),  filiatio 
adoptionis  est  quaedam  similitudo  filiationis  naturalis:  filius  autem  Dei  na¬ 
turaliter  procedit  a  Patre,  ut  verbum  intellectuale,  unum  cum  ipso  Patre 
existens:  huic  ergo  verbo  tripliciter  potest  aliquid  assimilari:  uno  quidem  modo 
secundum  rationem  formae,  non  autem  secundum  intellectualitatem  ipsius: 
sicut  forma  domus  exterius  constitutae  assimilatur  verbo  mentali  artificis  se¬ 
cundum  speciem  formae,  non  autem  secundum  intellectualitatem;  quia  forma 
domus  in  materia  non  est  intelligibilis,  sicut  erat  in  mente  artificis :  et  hoc 
modo  Verbo  aeterno  assimilatur  quaelibet  creatura,  cum  sit  tacta  per  Ver¬ 
bum:  secundo  modo  assimilatur  creatura  Verbo,  non  solum  quantum  ad  ra¬ 
tionem  formae,  sed  etiam  quantum  ad  intellectualitatem  ipsius  :  sicut  scientia,, 
quae  fit  in  mente  discipuli,  assimilatur  verbo  quod  est  in  mente  magistri:  et 
hoc  modo  creatura  rationalis,  etiam  secundum  suam  naturam,  assimilatur 
Verbo  Dei:  tertio  modo  assimilatur  creatura  Verbo  Dei  aeterno  secundum 
unitatem,  quam  habet  ad  Patrem;  quod  quidem  sit  per  gratiam,  et  charita- 
tem :  unde  Dominus  orat,  Joan.  17. :  Sint  unum  in  nobis,  sicut  et  nos  unum  sumus: 
et  talis  assimilatio  perficit  rationem  adoptionis:  quia  sic  assimilatis  debetur 
haereditas  aeterna:  unde  manifestum  est,  quod  adoptari  convenit  soli  crea¬ 
turae  rationali,  non  tamen  omni,  sed  solum  habenti  charitatem,  quae  est  dii 

fusa  in  cordibus  nostris:  per  Spiritum  Sanctum,  ut  dicitur  Rom.  5.:  et  ideo 
■Rom.  8.  Spiritus  Sanctus  dicitur:  Spiritus  adoptionis  filiorum. 

Ad  primum  ergo  dicendum,  quod  Deus  dicitur  pater  creaturae  irrationalis, 
non  proprie  per  adoptionem,  sed  per  creationem  secundum  primam  partici¬ 
pationem  similitudinis. 

_  Ad  secundum  dicendum,  quod  angeli  dicuntur  lilii  Dei  filiatione  ado¬ 
ptionis  ;  non  quia  ipsis  primo  conveniat,  sed  quia  ipsi  primo  adoptionem  fi¬ 
liorum  receperunt. 

Ad  tertium  dicendum,  quod  adoptio  non  est  proprium  consequens  na¬ 
turam,  sed  consequens  gratiam,  cujus  natura  rationalis  est  capax,  et  ideo 
non  oportet,  quod  omni  rationali  creaturae  conveniat,  sed  quod  omnis  ratio¬ 
nalis  creatura  sit  capax  adoptionis. 


ARTICULUS  IV.  IJ9 

UTRUM  CHRISTUS,  SECUNDUM  QUOD  HOMO, 

SIT  FILIUS  DEI  ADOPTIVUS. 

(Infr.  q.  32.  art.  3.  et  q.  43.  art.  1.  corp.  et  3.  Dist.  10.  q.  2.  art.  2.  q.  3. 
et  lib.  4.  Contr.  g.  cap.  4.  et  Veri.  q.  29.  art.  1.  ad  1.). 

Ad  quartum  sic  proceditur.  Videtur,  quod  Christus,  secundum  quod  homo, 
sit  filius  Dei  adoptivus :  dicit  enim  Hilarius  (lib.  2.  de  Trinit.  a  med.)  de  Christo 
loquens:  «  Potestatis  dignitas  non  amittitur,  dum  carnis  humilitas  adoptatur»; 
ergo  Christus,  secundum  quod  homo,  est  filius  adoptivus. 

2.  Praeterea.  August.  dicit  in  lib.  de  Praedestin.  Sanet,  (cap.  13.  ante 
med.),  quod  «  ea  gratia  fit  ab  initio  fidei  suae  homo  quicumque  Christianus, 
qua  gratia  homo  ille  ab  initio  suo  factus  est  Christus»:  sed  alii  homines 
sunt  Christiani  per  gratiam  adoptionis:  ergo  et  ille  homo  est  Christus  per 
adoptionem :  et  ita  videtur  esse  filius  adoptivus. 

3.  Praeterea.  Christus,  secundum  quod  homo,  est  servus:  sed  dignius 
est  esse  filium  adoptivum,  quam  servum;  ergo  multo  magis  Christus,  se¬ 
cundum  quod  homo,  est  filius  adoptivus. 

Sed  contra  est,  quod  Ambros.  dicit  in  lib.  de  Incarnat.  (cap.  8.  infin.): 
«  Adoptivum  filium  non  dicimus  filium  esse  natura :  sed  eum  dicimus  natura 
esse  filium,  qui  verus  est  filius»:  Christus  autem  est  verus,  et  naturalis  Dei 
filius,  secundum  illud  1.  Joan.  ult. :  Ut  simus  in  vero  filio  ejus  Jesu  Christo  ■ 
ergo  Christus,  secundum  quod  homo,  non  est  filius  adoptivus. 

Respondeo  dicendum,  quod  filiatio  proprie  convenit  hypostasi,  vel  per¬ 
sonae,  non  autem  naturae:  unde  et  in  prima  parte  dictum  est  (q.  33.  art.  1.  2. 
et  3.),  quod  filiatio  est  proprietas  personalis;  in  Christo  autem  non  est  alia 
persona,  vel  hypostasis,  quam  increata,  cui  convenit  esse  filium  per  naturam : 
dictum  est  autem  supra  (art.  praec.),  quod  filiatio  adoptionis  est  participata 
similitudo  filiationis  naturalis :  non  autem  recipitur,  aliquid  dici  participative, 
quod  per  se  dicitur:  et  ideo  Christus,  qui  est  filius  Dei  naturalis,  nullo  modo 
potest  dici  filius  adoptivus  :  secundum  autem  illos,  qui  ponunt  in  Christo 
duas  personas,  vel  duas  hypostases  seu  duo  supposita,  nihil  rationabiliter  prohi¬ 
beret,  Christum  hominem  dici  filium  adoptivum. 

Ad  primum  ergo  dicendum,  quod  sicut  filiatio  non  proprie  convenit  na¬ 
turae,  ita  nec  adoptio:  et  ideo  cum  dicitur,  quod  carnis  humilitas  adoptatur. 

impropria  est  locutio:  et  accipitur  ibi  adoptatio  pro  unione  humanae  naturae 
ad  personam  filii. 

Ad  secundum  dicendum,  quod  similitudo  illa  Augustini  est  intelligenda 
quantum  ad  principium:  quia  scilicet  sicut  sine  meritis  quilibet  homo  habet 
ut  sit  christianus,  ita  iste  homo  sine  meritis  habuit  ut  esset  Christus :  est 
tamen  differentia  quantum  ad  terminum :  quia  scilicet  'Christus  per  gratiam 
unionis  est  filius  naturalis;  alius  autem  per  gratiam  habitualem  est  filius 
adoptivus:  gratia  autem  habitualis  in  Christo  non  facit  de  non  filio  filium 
adoptivum;  sed  est  quidam  effectus  filiationis  naturalis  in  anima  Christi,  se¬ 
cundum  illud  Joan.  i.:  Vidimus  gloriam  ejus  quasi  unigeniti  a  Patre  plenum 
gratiae,  et  veritatis. 

Ad  tertium  dicendum,  quod  esse  creaturam,  et  etiam  servitus,  vel  sub¬ 
jectio  ad  Deum,  non  solum  respicit  personam,  sed  etiam  naturam,  quod  non 
potest  dici  de  filiatione:  et  ideo  non  est  similis  ratio. 


QUAESTIO  XXIV. 

DE  PRAEDESTINATIONE  CHRISTI,  IN  QUATUOR  ARTICULOS  DIVISA. 


Deinde  considerandum  est  de  praedestinatione  Christi. 

Et  circa  hoc  quaeruntur  quatuor. 

Primo.  Utrum  Christus  sit  praedestinatus. 

Secundo.  Utrum  sit  praedestinatus,  secundum  quod  homo. 

Tertio.  Utrum  ejus  praedestinatio  sit  exemplar  nostrae  praedestinationis. 
Quarto.  Utrum  sit  causa  praedestinationis  nostrae. 


ARTICULUS  I.  140 

UTRUM  CHRISTO  CONVEKIAT  PRAEDESTINATUM  ESSE. 

(1.  Dist.  40.  q.  2.  corp.  fin.  et  ad  j.  et  5.  Dist.  7.  q.  5.  art.  2.  q.  2.  et  5. 
et  lib.  4.  Contr.  g.  cap.  9.  et  Rom.  1.  lect.  3.). 

Ad  primum  sic  proceditur.  Videtur,  quod  Christo  non  conveniat  praede¬ 
stinatum  esse:  terminus  enim  praedestinationis  videtur  esse  adoptio  filiorum, 
secundum  illud  Ephes.  1. :  Praedestinavit  nos  in  adoptionem  filiorum:  sed  Christo 
non  convenit  esse  filium  adoptivum,  ut  dictum  est  (q.  praec.  art.  4.);  ergo 
Christo  non  convenit  praedestinatum  esse. 

2.  Praeterea.  In  Christo  duo  est  considerare;  scilicet  naturam  humanam , 
et  personam:  sed  non  potest  dici,  quod  Christus  sit  praedestinatus  ratione 
humanae  naturae:  quia  haec  est  falsa:  Humana  natura  est  filius  Dei:  similiter 
etiam  neque  ratione  personae :  quia  illa  persona  non  habet  ex  gratia,  quod 
sit  filius  Dei,  sed  ex  natura :  praedestinatio  autem  est  eorum  quae  sunt  ex 
gratia,  ut  in  prima  parte  dictum  est  (q.  2;.  art.  i.et  y);  ergo  Christus  non 
est  praedestinatus  filius  Dei. 

3.  Praeterea.  Sicut  illud  quod  est  factum,  non  semper  fuit,  ita  et  illud, 
quod  est  praedestinatum;  eo  quod  praedestinatio  antecessionem  quamdam 
importat:  sed  quia  Christus  semper  fuit  Deus,  et  Filius  Dei,  non  proprie  di¬ 
citur  quod  homo  ille  sit  factus  filius  Dei ;  ergo  pari  ratione  non  debet  dici, 
quod  Christus  sit  praedestinatus  filius  Dei. 

Sed  contra  est,  quod  Apostolus  dicit  Rom.  1.  de  Christo  loquens:  Qui 
praedestinatus  est  filius  Dei  in  virtute. 

Respondeo  dicendum,  quod,  sicut  patet  ex  his  quae  in  prima  parte  dicta 
sunt  (q.  23.  art.  1.  et  5.),  praedestinatio  proprie  accepta  est  quaedam  divina 
praeordinatio  ab  aeterno  de  his,  quae  per  gratiam  Dei  sunt  lienda  in  tem¬ 
pore  :  est  autem  hoc  in  tempore  factum  per  gratiam  unionis  a  Deo,  ut  homo 
esset  Deus  et  Deus  esset  homo:  nec  potest  dici,  quod  Deus  ab  aeterno  non 
praeordinaverit  hoc  se  facturum  in  tempore :  quia  sequeretur,  quod  divinae 
menti  aliquid  de  novo  accideret:  et  ideo  oportet  dicere,  quod  ipsa  unio  na¬ 
turarum  in  persona  Christi  cadat  sub  aeterna  Dei  praedestinatione ;  et  ratione 
hujus  Christus  dicitur  esse  praedestinatus. 

Ad  primum  ergo  dicendum,  quod  Apostolus  ibi  loquitur  de  praedestina¬ 
tione,  qua  nos  praedestinamur,  ut  simus  filii  adoptivi:  sicut  autem  Christus 
singulari  modo  prae  aliis  est  Dei  filius  naturalis ;  ita  quodam  singulari  modo 
est  praedestinatus. 

Ad  secundum  dicendum,  quod,  sicut  dicitur  in  Gloss.  (ord.  sup.  illud:  Qui 
praedestinatus  est  filius  Dei,  et  est  Aug.  lib.  de  Praedest.  Sanet,  cap.  ij.  a  med.)  Rom.  1 . 
quidam  dixerunt,  praedestinationem  intelligendam  esse  de  natura,  non  de  per¬ 
sona-:  quia  scilicet  humanae  naturae  facta  est  haec  gratia,  ut  uniretur  Filio 
Dei  in  unitate  personae :  sed  secundum  hoc  locutio  Apostoli  est  impropria, 
propter  duo:  primo  quidem  ratione  communi,  non  enim  dicimus,  naturam 
alicujus  praedestinari,  sed  ipsum  suppositum:  quia  praedestinari  est  dirigi  in 
salutem:  quod  quidem  est  suppositi  agentis  propter  beatitudinis  finem  :  secundo 
ratione  speciali:  quia  esse  filium  Dei  non  convenit  humanae  naturae:  est  enim 
haec  falsa:  Humana  natura  est  filius  Dei :  nisi  forte  quis  velit  sic  exponere  ex¬ 
torta  expositione :  Qui  praedestinatus  est  filius  Dei  in  virtute,  idest  praedestinatum 
est,  ut  humana  natura  uniretur  Filio  Dei  in  persona:  relinquitur  ergo,  quod 
praedestinatio  attribuatur  personae  Christi,  non  quidem  secundum  se,  vel  se¬ 
cundum  quod  subsistit  in  divina  natura,  sed  secundum  quod  subsistit  in  hu¬ 
mana  natura :  unde  cum  dixisset  Apostolus :  Qui  factus  est  ei  ex  semine  David 
secundum  carnem,  subjunxit:  Qui  praedestinatus  est  filii  u  Dei  in  virtute;  ut  daret 
intelligere,  quod  secundum  hoc  quod  est  factus  ex  semine  David  secundum 
carnem,  est  praedestinatus  filius  Dei  in  virtute,  quamvis  enim  sit  naturale  illi 
personae  secundum  se  consideratae,  quod  sit  filius  Dei  in  virtute;  non  tamen 
est  ei  naturale  secundum  humanam  naturam,  secundum  quam  hoc  sibi  con¬ 
venit  per  gratiam  unionis. 

Ad  tertium  dicendum,  quod  Origenes  super  Epist.  ad  Rom.  (in  hunc  Joc. 
Apost.)  dicit  hanc  esse  literam  Apostoli,  Qui  praedestinatus  [al.  destinatus ] 
est  filius  Dei  in  virtute:  ita  quod  non  designetur  aliqua  antecessio:  et  sic  nihil 
habet  difficultatis :  alii  vero  antecessionem,  quae  designatur  in  hoc  participio 
praedestinatus,  referunt  non  ad  id  quod  est  esse  filium  Dei,  sed  ad  ejus  manifesta¬ 
tionem,  secundum  illum  consuetum  modum  loquendi  in  Scripturis,  quo  res 
dicuntur  fieri,  quando  innotescunt :  ut  sit  sensus,  quod  Christus  praedestinatus 
est  manifestari  filius  Dei:  sed  sic  non  proprie  praedestinatio  accipitur, 
nam  aliquis  dicitur  proprie  praedestinari,  secundum  quod  dirigitur  in  finem 

beatitudinis :  beatitudo  autem  Christi  non  dependet  ex  nosti  a  cognitione,  et 
ideo  melius  dicendum  est,  quod  illa  antecessio,  quam  importat  hoc  partici¬ 
pium  praedestinatus,  non  refertur  ad  personam  secundum  seipsam,  sed  ratione 
humanae  naturae:  quia  scilicet  persona  illa  etsi  ab  aeterno  fuerit  filius  Dei; 
hoc  tamen  non  fuit  semper,  quod  subsistens  in  natura  humana  fuerit  filius 
Dei:  unde  Augustinus  dicit  in  lib.  de  Praedest.  Sanet,  (cap.  ip.  a  med.)  :  «  Prae¬ 
destinatus  est  Jesus,  ut  qui  futurus  erat  secundum  carnem  filius  David,  esset 
tamen  in  virtute  filius  Dei  »  :  et  est  considerandum,  quod  licet  hoc  participium 
praedestinatus,  importet  antecessionem,  sicut  et  hoc  participium  Jactus :  aliter 
tamen,  et  aliter:  nam  fieri  pertinet  ad  ipsam  rem,  secundum  quod  in  se  est: 
praedestinari  autem  pertinet  ad  aliquem,  secundum  quod  est  in  apprehensione 
alicujus  praeordinantis:  id  autem  quod  subest  alicui  formae,  et  naturae  se¬ 
cundum  rem,  potest  apprehendi,  vel  prout  est  sub  forma  illa,  vel  etiam  abso¬ 
lute:  et  quia  absolute  non  convenit  personae  Christi,  quod  inceperit  esse  filius 
Dei;  convenit  autem  ei,  secundum  quod  intelligitur,  vel  apprehenditur  ut  in 
natura  humana  existens;  quia  scilicet  hoc  aliquando  incepit  esse,  quod  in 
natura  humana  existens  esset  filius  Dei;  ideo  magis  haec  est  vera:  Christus- 
est  praedestinatus  filius  Dei,  quam  ista,  Christus  est  factus  filius  Dei. 

ARTICULUS  II.  mi 

UTRUM  HAEC  SIT  FALSA:  CHRISTUS,  SECUNDUM  QUOD  HOMO, 
EST  PRAEDESTINATUS  ESSE  FILIUS  DEI. 

(3.  Dist.  10.  q.  1.  art.  1.  q.  2.  et  lib.  4.  Contr.  g.  cap.  <).). 

Ad  secundum  sic  proceditur.  Videtur,  quod  haec  sit  lalsa:  Christus,  se¬ 
cundum  quod  homo,  est  praedestinatus  esse  filius  Dei;  hoc  enim  est  unusquisque 
secundum  aliquod  tempus,  quod  est  praedestinatus  esse;  eo  quod  praedesti¬ 
natio  Dei  non  fallitur:  si  ergo  Christus,  secundum  quod  homo,  est  praede¬ 
stinatus  esse  filius  Dei,  videtur  sequi  quod  sit  filius  Dei,  secundum  quod  homo : 
hoc  autem  est  falsum;  ergo  et  primum. 

2.  Praeterea.  Illud  quod  convenit  Christo,  secundum  quod  est  homo, 
convenit  cuilibet  homini;  eo  quod  ipse  est  unius  speciei  cum  aliis  hominibus: 
si  ergo  Christus,  secundum  quod  homo,  est  praedestinatus  esse  filius  Dei, 
sequeretur  quod  cuilibet  homini  hoc  conveniat:  hoc  autem  est  falsum;  ergo 
et  primum. 

3.  Praeterea.  Hoc  ab  aeterno  praedestinatur,  quod  est  aliquando  flen¬ 
dum  in  tempore:  sed  magis  haec  est  vera:  Filius  Dei  factus  est  homo,  quam 
ista:  Horno  factus  est  filius  Dei,  ut  supra  habitum  est  (q.  16.  art.  6.  et  7.);  ergo 
magis  haec  est  vera:  Christus,  secundum  quod  est  filius  Dei,  praedestinatus  est 
esse  homo,  quam  e  converso:  Christus,  secundum  quod  est  homo,  est  praedestinatus 
esse  filius  Dei. 

Sed  contra  est,  quod  Augustinus  dicit  in  lib.  de  Praedest.  Sanet,  (cap.  i>. 
cir.  med.)  :  «  Ipsum  Dominum  gloriae,  inquantum  homo  factus  est  Dei  filius, 
praedestinatum  esse  dicimus». 

Respondeo  dicendum,  quod  in  praedestinatione  duo  possunt  considerari: 
unum  quidem  ex  parte  ipsius  praedestinationis  aeternae:  et  secundum  hoc 
importat  antecessionem  quamdam  respectu  ejus,  quod  sub  praedestinatione 
cadit:  alio  modo  potest  considerari  secundum  effectum  temporalem,  qui  qui' 

dem  est  aliquod  gratuitum  Dei  donum;  dicendum  est  ergo,  quod  secundum 
utrumque  istorum  attribuitur  praedestinatio  Christo  ratione  solius  humanae 
naturae:  nam  humana  natura  non  semper  fuit  Verbo  unita;  et  ei  etiam  hoc 
per  gratiam  est  collatum,  ut  Filio  Dei  in  persona  uniretur:  et  ideo  solum 
ratione  humanae  naturae  praedestinatio  competit  Christo;  unde  Augustinus 
dicit  in  lib.  de  Praedest.  Sanet,  (loc.  cit.) :  «  Praedestinata  est  ista  humanae 
naturae  tanta,  et  tam  excelsa  subvectio,  ut  quo  attollet etur  altius  non  ha¬ 
beret  »  :  hoc  autem  dicimus  convenire  alicui,  secundum  quod  homo,  quod 
ei  convenit  ratione  humanae  naturae:  et  ideo  dicendum  est,  quod  Christus, 
secundum  quod  homo,  est  praedestinatus  esse  filius  Dei. 

Ad  primum  ergo  dicendum,  quod  cum  dicitur:  Christus,  secundum  quod 
homo,  est  praedestinatus  esse  filius  Dei,  haec  determinatio,  secundum  quod  homo, 
potest  referri  ad  actum  significatum  per  participium  dupliciter  :  uno  modo  ex 
parte  ejus  quod  materialiter  cadit  sub  praedestinatione:  et  hoc  modo  est  falsa, 
est  enim  sensus,  quod  praedestinatum  sit,  ut  Christus,  secundum  quod  homo, 
sit  filius  Dei:  et  in  hoc  sensu  procedit  objectio:  alio  modo  potest  referri  ad 
ipsam  propriam  rationem  actus;  prout  scilicet  praedestinatio  importat  in  sui 
ratione  antecessionem,  et  effectum  gratuitum:  et  hoc  modo  convenit  Christo 
ratione  humanae  naturae,  ut  dictum  est  (in  corp.)  •  et  secundum  hoc  dicitur 
praedestinatus,  secundum  quod  homo. 

Ad  secundum  dicendum,  quod  aliquid  potest  convenire  alicui  homini  ra¬ 
tione  humanae  naturae  dupliciter :  uno  modo  sic,  quod  humana  natura  sit 
causa  illius;  sicut  esse  risibile  convenit  Socrati  ratione  humanae  naturae,  ex 
cujus  principiis  causatur:  et  hoc  modo  praedestinari  non  convenit  nec  Christo, 
nec  alteri  homini  ratione  humanae  naturae :  et  in  hoc  sensu  procedit  objectio  : 
alio  modo  dicitur  convenire  aliquid  alicui  ratione  humanae  naturae,  cujus  hu¬ 
mana  natura  est  susceptiva:  et  sic  dicimus,  Christum  esse  praedestinatum 
ratione  humanae  naturae:  quia  praedestinatio  refertur  ad  exaltationem  hu¬ 
manae  naturae  in  ipso,  ut  dictum  est  (in  corp.  art.). 

Ad  tertium  dicendum,  quod,  sicut  Augustinus  dicit  in  lib.  de  Praedest. 
Sanet,  (loc.  sup.  cit.):  «Ipsa  est  illa  ineffabiliter  lacta  hominis  a  Deo  Verbo 
susceptio  singularis,  ut  filius  Dei,  et  filius  hominis  simul,  et  filius  hominis  pro¬ 
pter  susceptum  hominem,  et  filius  Dei  propter  suscipientem  unigenitum  Deum 
veraciter,  et  proprie  diceretur  » :  et  ideo  quia  illa  susceptio  sub  praedestina¬ 
tione  cadit,  tamquam  gratuita,  utrumque  potest  dici;  scilicet  quod  et  Filius 
Dei  praedestinatus  sit  esse  homo ;  et  filius  hominis  praedestinatus  sit  esse 
filius  Dei:  quia  tamen  gratia  non  est  facta  filio  Dei,  ut  esset  homo:  sed 
potius  humanae  naturae,  ut  filio  Dei  uniretur,  magis  proprie  potest  dici, 
quod  Christus,  secundum  quod  homo,  est  praedestinatus  esse  filius  Dei,  quam 
quod  Christus,  secundum  quod  filius  Dei,  sit  praedestinatus  esse  homo. 

ARTICULUS  III.  142 

UTRUM  PRAEDESTINATIO  CHRISTI 
SIT  NOSTRAE  PRAEDESTINATIONIS  EXEMPLAR. 

(3.  Dist.  io.  q.  3.  et  Rorn.  1.  lect.  3.). 

Ad  tertium  sic  proceditur.  Videtur,  quod  praedestinatio  Christi  non  sit 
exemplar  nostrae  praedestinationis :  exemplar  enim  praeexistit  exemplato: 

nihil  autem  praeexistit  aeterno:  cum  igitur  praedestinatio  nostra  sit  aeterna, 
videtur  quod  praedestinatio  Christi  non  sit  exemplar  nostrae  praedestinationis. 

2.  Praeterea.  Exemplar  ducit  in  cognitionem  exemplati:  sed  nos  opor¬ 
tuit  quod  Deus  duceretur  in  cognitionem  nostrae  praedestinationis  ex  aliquo 
alio,  cum  dicatur  Rom.  8.:  Ouos  praescivit,  hos  praedestinavit;  ergo  praedesti¬ 
natio  Christi  non  est  exemplar  nostrae  praedestinationis. 

3.  Praeterea.  Exemplar  est  conforme  exemplato :  sed  alterius  rationis 
videtur  esse  praedestinatio  Christi,  quam  praedestinatio  nostra,  quia  nos  prae¬ 
destinamur  in  filios  adoptionis ;  Christus  autem  est  praedestinatus  filius  Dei  in 
virtute,  ut  dicitur  Rom.  1.;  ergo  ejus  praedestinatio  non  est  exemplar  nostrae 
praedestinationis. 

Sed  contra  est,  quod  Augustinus  dicit  in  libro  de  Praed.  Sanet,  (cap.  jp.)  : 
«  Est  praeclarissimum  lumen  praedestinationis,  et  gratiae  ipse  Salvator,  ipse 
mediator  Dei,  et  hominum,  homo  Christus  Jesus  » :  dicitur  autem  lumen 
praeefestinationis,  et  gratiae,  inquantum  per  ejus  praedestinationem,  et  gra¬ 
tiam  manifestatur  nostra  praedestinatio;  quod  videtur  ad  rationem  exemplaris 
pertinere;  ergo  praedestinatio  Christi  est  exemplar  nostrae  praedestinationis. 

Respondeo  dicendum,  quod  praedestinatio  dupliciter  potest  considerari : 
uno  modo  secundum  ipsum  actum  praedestinantis  :  et  sic  praedestinatio  Christi 
non  potest  dici  exemplar  nostrae  praedestinationis,  uno  enim  modo,  et  eodem 
actu  aeterno  praedestinavit  Deus  nos,  et  Christum:  alio  modo  potest  praede¬ 
stinatio  considerari  secundum  illud,  ad  quod  aliquis  praedestinatur;  quod  est 
praedestinationis  terminus,  et  effectus  :  et  secundum  hoc  praedestinatio  Christi 
est  exemplar  nostrae  praedestinationis ;  et  hoc  dupliciter ;  primo  quidem  quan¬ 
tum  ad  bonum,  ad  quod  praedestinamur,  ipse  enim  est  praedestinatus  ad  hoc, 
quod  esset  Dei  filius  naturalis:  nos  autem  praedestinamur  ad  filiationem 
adoptionis,  quae  est  quaedam  participata  similitudo  filiationis  naturalis  :  unde 
dicitur  Rom.  8.:  Quos  praescivit,  hos  praedestinavit  conformes  fieri  imaginis  filii 
sui  :  alio  modo  quantum  ad  modum  consequendi  istud  bonum,  quod  est  per 
gratiam:  quod  quidem  in  Christo  est  manifestissimum:  quia  natura  humana 
in  Christo  nullis  suis  praecedentibus  meritis  est  unita  filio  Dei:  et  de  pleni¬ 
tudine  gratiae  ejus  nos  omnes  accepimus,  ut  dicitur  Joan.  1. 

Ad  primum  ergo  dicendum,  quod  illa  ratio  procedit  ex  parte  illius  actus 
praedestinantis. 

Et  similiter  dicendum  est  ad  secundum. 

Ad  tertium  dicendum,  quod  non  est  necessarium,  quod  exemplatum 
exemplari  quantum  ad  omnia  conformetur:  sed  sufficit,  quod  exemplatum  ali¬ 
qualiter  imitetur  suum  exemplar. 


ARTICULUS  IV.  I45 

UTRUM  PRAEDESTINATIO  CHRISTI 
SIT  CAUSA  NOSTRAE  PRAEDESTINATIONIS. 

(].  Dist.  10.  q.  3.  art.  3.). 

Ad  quartum  sic  proceditur.  Videtur,  quod  praedestinatio  Christi  non  sit 
causa  nostrae  praedestinationis;  aeternum  enim  non  habet  causam:  sed  prae¬ 
destinatio  nostra  est  aeterna;  ergo  praedestinatio  Christi  non  est  causa  no¬ 
strae  praedestinationis. 

2.  Praeterea.  Illud  quod  dependet  ex  simplici  Dei  voluntate,  non  habet 
a  lam  causam,  nisi  Dei  voluntatem:  sed  praedestinatio  nostra  ex  simplici 
voluntate  Dei  dependet:  dicitur  enim  Ephes.  i.:  Praedestinati  secundum  pro - 
pontum  ejus,  qui  omnia  operatur  secundum  consilium  voluntatis  suae;  ergo  prae¬ 
destinatio  Christi  non  est  causa  nostrae  praedestinationis. 

3.  Praeterea.  Remota  causa,  removetur  effectus:  sed  remota  praedesti¬ 
natione  Christi,  non  removetur  nostra  praedestinatio:  quia  etiamsi  Filius  Dei 
non  incarnaretur,  erat  alius  modus  possibilis  nostrae  salutis,  ut  August.  dicit 
m  lib.  13.  de  Trmit.  (cap.  10.  a  prine.);  praedestinatio  ergo  Christi  non  est 
causa  nostrae  praedestinationis. 

Sed  contra  est,  quod  dicitur  Ephes.  1.:  Praedestinavit  nos  in  adoptionem 
filiorum  per  Jasum  Christum. 

Respondeo  dicendum,  quod  si  consideretur  praedestinatio  secundum 
ipsum  praedestinationis  actum,  praedestinatio  Christi  non  est  causa  nostrae 
praedestinationis;  cum  uno  et  eodem  actu  Deus  praedestinaverit  ipsum,  et 
nos:  si  autem  consideretur  praedestinatio  secundum  terminum  praedestina¬ 
tionis,  sic  praedestinatio  Christi  est  causa  nostrae  praedestinationis:  sic  enim 
Deus  praeordinavit  nostram  salutem,  ab  aeterno  praedestinando,  ut  per  Jesum 
Christum  compleretur:  sub  praedestinatione  enim  aeterna  non  solum  cadit 
id,  quod  est  fiendum  in  tempore,  sed  etiam  modus,  et  ordo,  secundum  quem 
est  complendum  in  tempore. 

Ad  primum  ergo,  et  secundum  dicendum,  quod  rationes  illae  procedunt 
de  praedestinatione  secundum  praedestinantis  actum. 

Ad  tertium  dicendum,  quod  si  Christus  non  fuisset  incarnandus,  Deus 
praeordinasset  homines  salvari  per  aliam  causam:  sed  quia  praeordinavit 
Incarnationem  Christi,  simul  cum  hoc  praeordinavit,  ut  esset  nostrae  salutis 
causa. 


QUAESTIO  XXV. 

DE  ADORATIONE  CHRISTI,  IN  SEX  ARTICULOS  DIVISA. 

Deinde  considerandum  est  de  his  quae  pertinent  ad  Christum  in  compa¬ 
ratione  ad  nos:  et  primo  de  adoratione  Christi,  qua  .scilicet  nos  eum  ado¬ 
ramus:  secundo  de  hoc  quod  est  Mediator  noster  ad  Deum. 

Circa  primum  quaeruntur  sex. 

Primo.  Utrum  una  et  eadem  adoratione  sit  adoranda  divinitas  Christi,  et 
ejus  humanitas. 

Secundo.  Utrum  caro  Christi  sit  adoranda  adoratione  latriae. 

Tertio.  Utrum  adoratio  latriae  sit  exhibenda  imagini  Christi, 

Quarto.  Utrum  sit  exhibenda  cruci  Christi. 

Quinto.  Utrum  sit  exhibenda  Matri  ejus. 

Sexto.  De  adoratione  Reliquiarum  Sanctorum. 

ARTICULUS  I.  -44 

UTRUM  UNA  ET  EADEM  ADORATIONE 
SIT  ADORANDA  DIVINITAS  CHRISTI,  ET  EJUS  HUMANITAS. 

(Infr.  q.  36.  art.  3.  corp.fin.  et  ad  1.  et  3.  Dist.  9.  q.  1.  art.  2.  q.  1. 
et  Dist.  39.  art.  1.  ad  4.  et  Veri.  q.  29.  art.  4.  ad  4.). 

Ad  primum  sic  proceditur.  Videtur  quod  non  eadem  adoratione  adoranda 
sit  humanitas  Christi,  et  ejus  divinitas:  divinitas  enim  Christi  est  adoranda 
adoratione,  quae  est  communis  Patri,  et  Filio,  unde  dicitur  Joann.  5.:  Omnes 
honorificent  Filium,  sicut  honorificant  Patrem-,  sed  humanitas  Christi  non  est 
communis  ei,  et  Patri ;  ergo  non  eadem  adoratione  adoranda  est  humanitas 
Christi,  et  ejus  divinitas. 

2.  Praeterea.  Honor  est  proprie  praemium  virtutis,  ut  Philos.  dicit  in 
4.  Ethic.  (cap.  3.  cir.  ined.):  meretur  autem  virtus  suum  praemium  per  actum: 
cum  igitur  in  Christo  sit  alia  operatio  divinae,  et  humanae  naturae,  ut  supra 
habitum  est  (q.  19.  art.  1),  videtur,  quod  alio  honore  sit  veneranda  Imma¬ 
nitas  Christi,  et  alio  ejus  divinitas. 

3.  Praeterea.  Anima  Christi,  si  non  esset  Verbo  unita,  esset  veneranda 
propter  excellentiam  sapientiae,  et  gratiae,  quam  habet :  sed  nihil  dignitatis 
est  ei  subtractum  per  hoc  quod  est  unita  Verbo ;  ergo  natura  humana  in 
Christo  est  quadam  propria  adoratione  veneranda,  praeter  venerationem  quae 
exhibetur  divinitati  ipsius. 

Sed  contra  est,  quod  in  capitulis  quintae  Synodi  (scilicet  Constati.  2.  gener.  3. 
collat.  S.  can.  9.)  sic  legitur:  «Si  quis  in  duabus  naturis  adorari  dicit  Chri¬ 
stum,  ex  quo  duae  adorationes  introducuntur,  sed  non  una  adoratione  Deum 
Verbum  incarnatum  cum  propria  ipsius  carne  adorat,  sicut  ab  initio  Dei  Ec¬ 
clesiae  traditum  est,  talis  anathema  sit  a. 

Respondeo  dicendum,  quod  in  eo  qui  honoratur,  duo  possumus  consi¬ 
derare,  scilicet  eum  cui  honor  exhibetur,  et  causam  honoris:  proprie  autem 
honor  exhibetur  toti  rei  subsistenti :  non  enim  dicimus,  quod  manus  hominis 
honoretur,  sed  quod  homo  honoretur:  et  si  quandoque  contingat,  quod  di¬ 
catur  honorari  manus,  vel  pes  alicujus,  hoc  non  dicitur  ea  ratione,  quod 
hujusmodi  partes  secundum  se  honorentur,  sed  quia  in  istis  partibus  hono¬ 
ratur  totum;  per  quem  etiam  modum  aliquis  homo  potest  honorari  in  aliquo 
exteriori ;  puta  in  veste,  aut  in  imagine,  aut  in  nuntio :  causa  autem  honoris 
est  id,  ex  quo  ille  qui  honoratur,  habet  aliquam  excellentiam :  nam  honor 
est  reverentia  alicui  exhibita  propter  sui  excellentiam,  ut  in  secunda  parte 
dictum  est  (2-2.  q.  103.  art.  1.);  et  ideo  si  in  uno  homine  sunt  plures  causae 
honoris,  puta  praelatio,  scientia,  et  virtus,  erit  quidem  illius  hominis  unus 
honor  ex  parte  ejus  qui  honoratur,  plures  tamen  secundum  causas  honoris, 
homo  enim  est,  qui  honoratur  et  propter  scientiam,  et  propter  virtutem :  sic 
ergo  cum  in  Christo  sit  tantum  una  persona  divinae,  et  humanae  naturae, 
et  etiam  una  hypostasis,  et  unum  suppositum,  est  quidem  ejus  una  adoratio, 
et  unus  honor  ex  parte  ejus  qui  adoratur:  sed  ex  parte  causae  qua  honoratur, 
possunt  dici  esse  plures  adorationes;  ut  scilicet  alio  honore  honoretur  propter 
sapientiam  increatam,  et  alio  propter  sapientiam  creatam:  si  autem  pone¬ 
rentur  in  Christo  plures  personae,  seu  hypostases,  sequeretur  quod  simpli- 

citer  essent  plures  adorationes :  et  hoc  est  quod  in  Synodis  reprobatur;  dicitur 
•enim  in  capitulis  Cyrilli  (hab.  in  ejus  epist.  ad  Nestor,  in  Concil.  Ephef.  gener.  3. 
fart.  1.  cap.  26.):  «  Si  quis  audet  dicere,  assumptum  hominem  coadorari 
-cportere  Deo  Verbo,  quasi  alterum  alteri,  et  non  potius  una  adoratione  honori¬ 
ficat  Emmanuelem,  secundum  quod  Verbum  caro  factum  est,  anathema  sit  ». 

Ad  primum  ergo  dicendum,  quod  in  Trinitate  sunt  tres  qui  honorantur, 
•sed  est  una  causa  honoris:  in  mysterio  autem  Incarnationis  est  e  converso: 
et  ideo  alio  modo  est  unus  honor  Trinitatis,  et  alio  modo  est  unus  honor 
'Christi. 

Ad  secundum  dicendum,  quod  operatio  non  est  quae  honoratur,  sed  est 
ratio  honoris  :  et  ideo  per  hoc  quod  in  Christo  sunt  duae  operationes,  non 
•ostenditur  quod  sint  duae  adorationes,  sed  quod  sint  duae  adorationis  cuusae. 

Ad  tertium  dicendum,  quod  anima  Christi,  si  non  esset  unita  Dei  Verbo, 
esset  id  quod  est  principalissimum  in  homine  illo:  et  ideo  sibi  praecipue  de¬ 
beretur  honor:  quia  homo  est  id  quod  est  potissimum  in  eo  :  sed  quia  anima 
■Christi  est  unita  personae  digniori,  illi  personae  praecipue  debetur  honor, 
cui  anima  Christi  unitur:  nec  per  hoc  tamen  diminuitur  dignitas  animae 
Christi,  sed  augetur,  ut  etiam  supra  dictum  est  (q.  2.  art.  2.  ad  2.). 


ARTICULUS  II.  I45 

TJTRUM  HUMANITAS  CHRISTI  ADORANDA  SIT  ADORATIONE  LATRIAE. 

(].  Disl.  9.  q.  1.  art.  2.  q.  1.  et  q.  4.  ad  1.). 

Ad  secundum  sic  proceditur.  Videtur,  quod  humanitas  Christi  non  sit 
adoranda  adoratione  latriae:  quia  super  Psal.  98.:  Adorate  scabellum  pedum 
■ejus,  quoniam  sanctum  est,  dicit  Glos.  (ord.  Aug.):  «Caro  a  Verbo  Dei  assumpta 
sine  impietate  adoratur  a  nobis;  quia  nemo  carnem  ejus  spiritualiter  man¬ 
ducat,  nisi  prius  adoret;  non  illa  dico  adoratione,  quae  latria  est,  quae  soli 
Creatori  debetur»:  caro  autem  Christi  est  pars  humanitatis ;  ergo  humanitas 
Christi  non  est  adoranda  adoratione  latriae. 

2.  Praeterea.  Cultus  latriae  nulli  creaturae  debetur :  ex  hoc  enim  repro- 
"bantur  Gentiles,  quod  coluerunt,  et  servierunt  creaturae ,  ut  dicitur  Rom.  1.: 
•sed  humanitas  Christi  est  creatura;  ergo  non  est  adoranda  adoratione  latriae. 

3.  Praeterea.  Adoratio  latriae  debetur  Deo  in  recognitionem  maximi 
dominii,  secundum  illud  Deuteron.  6.:  Dominum.  Deum  tuum  adorabis,  et  illi 
- soli  servies:  sed  Christus,  secundum  quod  est  homo,  est  minor  Patre;  ergo 
humanitas  ejus  non  est  adoratione  latriae  adoranda. 

Sed  contra  est,  quod  Damasc.  dicit  in  4.  lib.  (Orth.  Fid.  cap.  p):  «Ado¬ 
ratur  autem  caro  Christi  incarnato  Verbo  Deo,  non  propter  seipsam,  sed 
propter  unitum  ei  secundum  hypostasim  Verbum  Dei  »:  et  super  illud  Ps.  98.: 
Adorate  scabellum  pedum  ejus,  dicit  Gloss.  (ord.  August.) :  «  Qui  adorat  corpus 
Christi,  non  terram  intuetur,  sed  illum  potius,  cujus  scabellum  est,  in  cujus 
honore  scabellum  adorat»:  sed  Verbum  incarnatum  adoratur  adoratione  la- 
Triae;  ergo  et  corpus  ejus,  sive  ejus  humanitas. 

Respondeo  dicendum,  quod,  sicut  supra  dictum  est  (art.  praec.),  honor 
adorationis  proprie  debetur  hypostasi  subsistenti :  tamen  ratio  honoris  potest 
=esse  aliquid  non  subsistens,  propter  quod  honoratur  persona,  cui  illud  inest : 
.adoratio  igitur  humanitatis  Christi  dupliciter  potest  intelligi:  uno  modo,  ut  sit 

.ejus  sicut  rei  adoratae:  et  sic  adorare  carnem  Christi  nihil  est  aliud,  quam 
adorare  Verbum  Dei  incarnatum,:  sicut  adorare  vestem  regis  nihil  est  aliud, 
quam  adorare  regem  vestitum  :  et  secundum  hoc  adoratio  humanitatis  Christi 
est  adoratio  latriae :  alio  modo  potest  intelligi  adoratio  humanitatis  Christi, 
quae  fit  ratione  humanitatis  Christi  perfectae  omni  munere  gratiarum:  et  sic 
adoratio  humanitatis  Christi  non  est  adoratio  latriae,  sed  adoratio  duliae, 
ita  scilicet  quod  una  et  eadem  persona  Christi  adoretur  adoiatione  latriae 
propter  suam  divinitatem,  et  adoratione  duliae  propter  perfectionem  huma¬ 
nitatis:  nec  hoc  est  inconveniens:  quia  ipsi  Deo  Patri  debetur  honor  latriae 
propter  deitatem,  et  honor  duliae  propter  dominium,  quo  gubernat  creatu¬ 
ram  :  unde  super  illud  Psal.  7. :  Domine  Deus  meus,  in  te  speravi,  dicit  Glos. 
(interi.) :  «  Dominus  omnium  per  potentiam,  cui  debetur  dulia :  Deus 
omnium  per  creationem,  cui  debetur  latria  ». 

Ad  primum  ergo  dicendum,  quod  Glossa  illa  non  est  sic  intelligenda, 
quasi  seorsum  adoretur  caro  Christi  ab  ejus  divinitate:  hoc  enim  posset  con¬ 
tingere  solum  hoc  modo,  si  esset  alia  hypostasis  Dei,  et  hominis:  sed  quia, 
ut  Damasc.  dicit  (loc.  sup.  ciL),  «  si  dividas  subtilibus  intelligentiis,  quod  vi¬ 
detur  ab  eo  quod  intelligitur,  inadorabilis  est,  ut  creatura  »,  scilicet  adoratione 
latriae:  et  tunc  sic  intellectae,  ut  separatae  a  Dei  Verbo,  deberetur  sibi  ado¬ 
ratio  duliae,  non  cujuscumque,  puta  quae  communiter  exhibetur  aliis  crea¬ 
turis,  sed  cujusdam  excellentioris,  quam  hyperduliam  vocant. 

Et  per  hoc  etiam  patet  responsio  ad  secundum,  et  tertium:  quia  ado¬ 
ratio  latriae  non  exhibetur  humanitati  Christi  ratione  sui  ipsius,  sed  ratione 
divinitatis,  cui  unitur,  secundum  quam  Christus  non  est  minor  Patre. 


'utrum  imago 


ARTICULUS  III. 

iHRfSTI  SI*T  ADORANDA  ADORATIONE  LATRIAE. 

(2-2.  q.  Sr.  art.  3.  ad  7  et  q.  49.  ari.  1.  ad  2.  et  infr.  art.  4.  corp.  et  art.  p.  ad  2. 
et  3.  Dist.  9.  q.  1.  art.  2.  q.  2.). 

Ad  tertium  sic  proceditur.  Videtur,  quod  imago  Christi  non  sit  adoranda 
adoratione  latriae:  dicitur  enim  Exod.  20.:  Non  facies  tibi  sculptile,  neque 
omnem  similitudinem :  sed  nulla  adoratio  est  facienda  contra  Dei  praeceptum; 
ergo  imago  Christi  non  est  adoranda  adoratione  latriae. 

2.  Praeterea.  Operibus  Gentilium  non  debemus  communicare,  ut  Apost. 
dicit  Ephes.  5.:  sed  Gentiles  de  hoc  praecipue  inculpantur,  quod  commuta¬ 
veram  gloriam  incorruptibilis  Dei  in  similitudinem  imaginis  corruptibilis  hominis, 
ut  dicitur  Rom.  1.;  ergo  imago  Christi  non  est  adoranda  adoratione  latriae. 

3.  Praeterea.  Christo  debetur  adoratio  latriae  ratione  divinitatis,  non 
ratione  humanitatis:  sed  imagini  divinitatis  ejus,  quae  est  animae  rationali 
impressa,  non  debetur  adoratio  latriae ;  ergo  multo  minus  imagini  corporali, 
quae  repraesentat  humanitatem  ipsius. 

4.  Praeterea.  Nihil  videtur  esse  in  cultu  divino  faciendum,  nisi  quod 
est  a  Deo  institutum,  unde  et  Apost.  1.  ad  Corinth.  11.  traditurus  doctrinam 
de  sacrificio  Ecclesiae  dicit:  Ego  accepi  a  Domino,  quod  et  tradidi  vobis:  sed 
nulla  traditio  in  Scriptura  invenitur  de  adorandis  imaginibus;  ergo  imago 
Christi  non  est  adoranda  adoratione  latriae. 

Sed  contra  est,  quod  Damasc.  (lib.  4.  Orth.  Fid.  cap.  17.  cir.  prine.)  in¬ 
ducit  Basilium  dicentem:  «  Imaginis  honor  ad  prototypum  pervenit  »,  idest 

exemplar:  sed  ipsum  exemplar  (scilicet  Christus)  est  adorandum  adoratione 
Jatriae ;  ergo  et  ejus  imago. 

Respondeo  dicendum,  quod,  sicut  Philosophus  dicit  in  lib.  de  Meni,  et 
Rermn.  (cap.  2.  cir.  med.),  duplex  est  motus  animae  in  imaginem  :  unus  quidem 
m  ipsam  imaginem,,  secundum  quod  res  quaedam  est:  alio  modo  in  imagi¬ 
nem,  mquantum  est  imago  alterius  :  et  inter  hos  duos  motus  est  haec  diffe¬ 
rentia:  quia  primus  motus.,  quo.  quis  movetur  in  imaginem,  ut  est  res  quae¬ 
dam,  est  alius  a  motu,  qui  est  in  rem:  secundus  autem  motus,  qui  est  in  ima¬ 
ginem,  inquantum  est  imago,  est  unus  et  idem  cum  illo,  qui  est  in  rem  •  sic 
ergo  dicendum  est,  quod  imagini  Christi,  inquantum  est  res  quaedam  (puta 
lignum  sculptum,  vel  pictum),  nulla  reverentia  exhibetur  :  quia  reverentia 
nonnisi  rationali  naturae  debetur:  relinquitur  ergo,  quod  exhibeatur  ei  reve¬ 
rentia,  solum  inquantum  est  imago:  et  sic  sequitur,  quod  eadem  reverentia 
exhibeatur  imagini  Christi,  et  ipsi  Christo.  Cum  ergo  Christus  adoretur  ado¬ 
ratione  latnae,  consequens  est  quod  ejus  imago  sit  adoratione  latriae  adoranda. 

Ad  primum  ergo  dicendum.,  quod  non  prohibetur  illo  praecepto  facere 
quamcumque  sculpturam,  vel  similitudinem,  sed  facere  ad  adorandum;  unde 
subdit:  Non  adorabis  ea,  neque  coles:  et  quia,  sicut  dictum  est  (in  corp.’  art.\ 
idem  est  motus  in  imaginem,  et  in  rem,  eo  modo  prohibetur  adoratio  ima¬ 
ginis,  quo  prohibetur  adoratio  rei,  cujus  imago  est:  unde  ibi  intelligitur  prohi¬ 
beri  adoratio  imaginum,  quas  Gentiles  faciebant  in  venerationem  deorum 
suorum,  idest  daemonum:  et  ideo  praemittitur:  Non  habebis  deos  alienos  co¬ 
ram  me;  ipsi  autem  vero  Deo,  cum  sit  incorporeus,  nulla  imago  corporalis 
poterat  poni:  quia,  ut  Damasc.  dicit  (loc.sup.  cit.),  «  insipientiae  summae  est, 
et  impietatis  figurare  quod  est  divinum  »:  sed  quia  in  novo  Testamento  Deus 
factus  est  homo,  potest  in  sui  imagine  corporali  adorari. 

Ad  secundum  dicendum,  quod  Apostolus  prohibet  operibus  infructuosis 
Gentilium  communicare:  communicare  autem  utilibus  eorum  operibus,  Apo¬ 
stolus  non  prohibet:  adoratio  autem  imaginum  est  inter  infructuosa  opera 
computanda,  quantum  ad  duo:  primo  quidem  quantum  ad  hoc,  quod  quidam 
eorum  adorabant  ipsas  imagines  ut  res  quasdam,  credentes  in  eis  esse  aliquod 
numen,  propter  responsa  quae  daemones  in  eis  dabant,  et  alios  hujusmodi 
effectus  mirabiles:  secundo  propter  res,  quarum  erant  imagines,  statuebant 
enim  hujusmodi  imagines  aliquibus  creaturis,  quas  in  eis  veneratione  latriae 
venerabantur:  nos  autem  adoramus  adoratione  latriae  imaginem  Christi,  qui 
est  verus  Deus,  non  propter  ipsam  imaginem,  sed  propter  rem,  cujus  imago 
est,  sicut  dictum  est  (in  corp.  ari.). 

Ad  tertium  dicendum,  quod  creaturae  rationali  debetur  reverentia  pro¬ 
pter  seipsam  :  et  ideo  si  creaturae  rationali,  in  qua  est  imago  Dei,  exhibe¬ 
retur  adoratio  latriae,  posset  esse  erroris  occasio ;  ut  scilicet  motus  adorantis 
sisteret  in  homine,  inquantum  est  res  quaedam,  et  non  ferretur  in  Deum, 
cujus  est  imago :  quod  non  potest  contingere  de  imagine  sculpta,  vel  picta 
in  materia  sensibili. 

Ad  quartum  dicendum,  quod  Apostoli  familiari  instinctu  Spiritus  Sancti 
quaedam  Ecclesiis  tradiderunt  servanda,  quae  non  reliquerunt  in  scriptis,  sed 
in  observatione  Ecclesiae  per  successionem  fidelium:  unde  ipse  Apost.  dicit 
2.  ad  Tess.  2. :  State,  et  tenete  traditiones,  quas  didicistis,  sive  per  sermonem,  scilicet 
ore  prolatum,  sive  per  epistolam,  scilicet  scripto  transmissam:  et  inter  hujus¬ 
modi  traditiones  est  imaginum  Christi  adoratio;  unde  et  B.  Lucas  dicitur 
depinxisse  Christi  imaginem,  quae  Romae  habetur. 

S.  Thomae  Summa  Theologica.  Vol.  IV. 

ARTICULUS  IV.  147 

UTRUM  CRUX  CHRISTI  SIT  ADORANDA  ADORATIONE  LATRIAE. 

(2-2.  q.  103.  art.  4.  ad  3.  et  3.  Dist.  9.  q ■  i.  art.  2.  q.  4-)- 

Ad  quartum  sic  proceditur.  Videtur,  quod  crux  Christi  non  sit  adoranda 
adoratione  latriae;  nullus  enim  pius  filius  veneratur  contumeliam  patris  sui, 
puta  flagellum  quo  flagellatus  est,  vel  lignum  in  quo  fuit  suspensus,  sed  magis 
illud  abhorret:  Christus  autem  in  ligno  crucis  opprobriosissimam  mortem 
passus  est,  secundum  illud  Sapientiae  2.:  Morte  turpissima  condemnemus  eum; 
ergo  non  debemus  crucem  venerari,  sed  magis  abhorrere. 

2.  Praeterea.  Humanitas  Christi  adoratione  latriae  adoratur,  inquantum 
est  unita  Filio  Dei  in  persona:  quod  de  cruce  dici  non  potest;  ergo  crux  Chri¬ 
sti  non  est  adoranda  adoratione  latriae. 

3.  Praeterea.  Sicut  crux  Christi  fuit  istrumentum  passionis  ejus,  et  mor¬ 
tis;  ita  etiam  et  multa  alia,  puta  clavi,  corona,  et  lancea:  quibus  tamen  noti 
exhibemus  latriae  cultum;  ergo  videtur,  quod  crux  Christi  non  sit  adoratione 
latriae  adoranda. 

Sed  contra  est,  quod  illi  exhibemus  latriae  cultum,  in  quo  ponimus 
spem  salutis:  sed  in  cruce  Christi  ponimus  spem  salutis:  cantat  enim  Ec¬ 
clesia  : 

0  crux,  ave,  spes  unica  I 
Hoc  passionis  tempore, 

Auge  piis  justitiam, 

Reisque  dona  veniam; 

ergo  crux  Christi  est  adoranda  adoratione  latriae. 

Respondeo  dicendum,  quod,  sicut  supra  dictum  est  (art.  praec.),  honor, 
seu  reverentia  non  debetur  nisi  rationali  naturae  :  creaturae  autem  insensibili 
non  debetur  honor,  vel  reverentia,  nisi  ratione  rationalis  naturae :  et  hoc 
dupliciter :  uno  modo,  inquantum  repraesentat  rationalem  naturam :  alio  modo, 
inquantum  ei  quocumque  modo  conjungitur;  primo  modo  consueverunt  ho¬ 
mines  venerari  regis  imaginem:  secundo  modo  ejus  vestimentum:  utrumque 
autem  venerantur  homines  eadem  veneratione,  qua  veneratur  et  regem. 

Si  ergo  loquamur  de  ipsa  cruce,  in  qua  Christus  crucifixus  est,  utroque 
modo  est  a  nobis  veneranda;  uno  scilicet  modo,  inquantum  repraesentat  nobis 
figuram  Christi  extensi  in  ea:  alio  modo  ex  contactu  ad  membra  Christi,  et 
ex  hoc  quod  ejus  sanguine  est  perfusa:  unde  utroque  modo  adoratur  eadem 
adoratione  cum  Christo,  scilicet  adoratione  latriae:  et  propter  hoc  etiam  cru¬ 
cem  alloquimur,  et  deprecamur  quasi  ipsum  crucifixum:  si  vero  loquamur 
de  effigie  crucis  Christi  in  quacumque  alia  materia,  puta  lapidis,  vel  ligni, 
argenti,  vel  auri,  sic  veneramur  crucem  tantum,  ut  imaginem  Christi,  quam 
veneramur  adoratione  latriae,  ut  supra  dictum  est  (art.  praec.). 

Ad  primum  ergo  dicendum,  quod  in  cruce  Christi  quantum  ad  intentio¬ 
nem,  vel  opinionem  infidelium  consideratur  opprobrium  Christi :  sed  quan¬ 
tum  ad  effectum  nostrae  salutis  consideratur  virtus  divina  ipsius,  quae  de  ho¬ 
stibus  triumphavit,  secundum  illud  Coloss.  2.:  Ipsum  tulit  de  medio  affigens  illud 
cruci,  et  spolians  principatus,  et  potestates,  traduxit  confidenter  palam  triumphans 

dios  m  semetipso.  Et  ideo  dicit  Apostolus  i.  ad  Corinth.  i.:  Verbum  crucis  per¬ 
euntibus  quidem  stultitia  est:  his  autem  qui  salvi  fiunt,  idesl  nobis ,  virtus  Dei  est. 

_Ad  secundum  dicendum,  quod  crux  Christi,  licet  non  fuerit  unita  Verbo 
Dei  m  persona,  fuit  tamen  ei  unita  aliquo  alio  modo,  scilicet  per  repraesen¬ 
tationem,  et  contactum:  et  hac  sola  ratione  exhibetur  ei  reverentia. 

Ad  tertium  dicendum,  quod  quantum  ad  rationem  contactus  membrorum 
Christi,  aderamus  non  solum  crucem,  sed  etiam  omnia  quae  sunt  Christi- 
unde  Damasc.  dicit  in  4.  lib.  (Orth.  Fid.  cap.  2.  cir.  med.) :  «  Pretiosum  lignum 
ut  sanctihcatum  tactu  sancti  corporis,  et  sanguinis,  decenter  adorandum,  cla¬ 
vos,  indumenta,  lanceam,  et  sacra  ejus  tabernacula,  quae  sunt  praesepe,  spe¬ 
lunca,  et  hujusmodi»;  ista  tamen  non  repraesentant  imaginem  Christi,  sicut 
crux  quae  dicitur  signum  Filii  hominis,  quod  apparebit  in  coelo,  ut  dicitur 
Matth.  24.  Ideoque  mulieribus  dixit  angelus  (Marci  16.) :  Jesum  quaeritis  Nara- 
renum  crucifixum :  non  dixit:  lanceatum,  sed :  crucifixum;  et  inde  est  quod  cru¬ 
cem  Christi  veneramur  in  quacumque  materia,  non  autem  imaginem  clavo¬ 
rum,  vel  quorumcumque  hujusmodi. 


ARTICULUS  V.  i43 

UTRUM  MATER  CHRISTI  SIT  ADORANDA  ADORATIONE  LATRIAE. 

(2-2.  q.  102.  art.  4.  ad  2.  et  5.  Dist.  9.  q.  1.  art.  2.  q.  3.). 

Ad  quintum  sic  proceditur.  Videtur,  quod  mater  Dei  sit  adoranda  ado¬ 
ratione  latriae ;  videtur  enim  idem  honor  esse  exhibendus  matri  regis,  et  regi, 
unde  dicitur  3.  Regi  2.,  quod  positus  est  thronus  matri  regis,  quae  sedit  ad  dexte¬ 
ram  ejus;  et  August.  dicit  in  serm.  de  Assumptione  (cap.  6.  circ.  med.  et  est 
ti  aci.  i.  de  Diversis) :  «  Thronum  Dei,  et  thalamum  Domini  domum,  atque 
tabernaculum  Christi  dignum  est  ibi  esse,  ubi  est  ipse  » :  sed  Christus  ado¬ 
ratur  adoratione  latriae;  ergo  et  mater  ejus. 

2.  Praeterea.  Damasc.  dicit  in  4.  lib.  (Orth.  Fid.  cap.  17.  adfin.),  quod 
honor  matris  refertur  ad  filium:  sed  filius  adoratur  adoratione  latriae;  ero-o 
et  mater. 

3.  I  Raeterea.  Conjunctior  est  Christo  mater  ejus,  quam  crux:  sed  crux 
adoratur  adoratione  latriae ;  ergo  et  mater  Christi  est  adoratione  latriae  ado¬ 
randa. 

Sed  contra  est,  quod  Mater  Dei  est  pura  creatura ;  non  ergo  ei  debetur 
adoratio  latriae. 

Respondeo  dicendum,  quod  quia  latria  soli  Deo  debetur,  nulli  creaturae 
debetur  latria,  prout  creaturam  secundum  se  veneramur:  licet  autem  creaturae 
insensibiles  non  sint  capaces  venerationis  secundum  seipsas  :  creatura  tamen 
rationalis  est  capax  venerationis  secundum  seipsam:  et  ideo  nulli  purae  crea¬ 
turae  rationali  debetur  cultus  latriae :  cum  igitur  Beata  Virgo  sit  pura  crea¬ 
tura  rationalis,  non  debetur  ei  adoratio  latriae,  sed  solum  veneratio  duliae; 
eminentius  tamen,  quam  caeteris  creaturis,  inquantum  ipsa  est  mater  Dei; 
et  ideo  dicitur,  quod  debetur  ei  non  qualiscumque  dulia,  sed  hyperdulia. 

Ad  primum  ergo  dicendum,  quod  matri  regis  non  debetur  aequalis  honor 
honori  qui  debetur  regi:  debetur  tamen  ei  quidam  honor  consimilis,  ratione 
cujusdam  excellentiae;  et  hoc  significant  auctoritates  inductae. 

Ad  secundum  dicendum,  quod  honor  matris  refertur  ad  filium :  quia  ipsa 
mater  est  propter  filium  adoranda:  non  tamen  eo  modo,  quo  honor  imaginis 

refertur  ad  exemplar:  quia  ipsa  imago,  prout  in  se  consideratur  ut  res  quae¬ 
dam,  nullo  modo  est  veneranda. 

Ad  tertium  dicendum,  quod  crux  non  est  capax  venerationis,  prout  in 
se  consideratur,  ut  dictum  est  (art.  praec.) :  sed  B.  Virgo  secundum  seipsam 
est  venerationis  capax;  et  ideo  non  est  similis  ratio. 


ARTICULUS  VI.  149 

UTRUM  RELIQUIAE  SANCTORUM  SINT  ADORANDAE. 

(2-2.  q.  96.  art.  3.). 

Ad  sextum  sic  proceditur.  Videtur,  quod  sanctorum  reliquiae  nullo  modo 
sint  adorandae:  non  enim  est  aliquid  faciendum,  quod  possit  esse  occasio 
erroris  :  sed  adorare  mortuorum  reliquias  videtur  ad  errorem  Gentilium  per¬ 
tinere,  qui  mortuis  hominibus  honorificentiam  impendebant;  ergo  non  sunt 
sanctorum  reliquiae  adorandae. 

2.  Praeterea.  Stultum  videtur  rem  insensibilem  venerari;  sed  sanctorum 
reliquiae  sunt  insensibilia  corpora;  ergo  stultum  est  eas  venerari. 

3.  Praeterea.  Corpus  mortuum  non  est  ejusdem  speciei  cum  corpore 
vivo;  et  per  consequens  non  videtur  esse  numero  idem;  ergo  videtur,  quod 
post  mortem  alicujus  sancti  corpus  ejus  non  sit  adorandum. 

Sed  contra  est,  quod  dicitur  in  lib.  de  Ecclesiasticis  dogmatibus  (cap.  73. 
inter  op.  Aug.)  :  «  Sanctorum  corpora,  et  praecipue  beatorum  martyrum  reli¬ 
quias,  ac  si  Christi  membra,  syncerissime  honoranda  credimus  »  :  et  postea 
subditur:  «  Si  quis  contra  hanc  sententiam  venerit,  non  Christianus,  sed  Euno- 
mianus,  et  Vigilantianus  creditur  ». 

Respondeo  dicendum,  quod,  sicut  August.  dicit  in  lib.  1.  de  Civ.  Dei 
(cap.  13.  a  prine.),  «  si  paterna  vestis,  et  annulus,  ac  si  quid  hujusmodi,  tanto 
carius  est  posteris,  quanto  erga  parentes  est  major  affectus,  nullo  modo  ipsa 
spernenda  sunt  corpora,  quae  utique  multo  familiarius,  atque  conjunctius, 
quam  quaelibet  indumenta,  gestamus,  haec  enim  ad  ipsam  naturam  hominis 
pertinent  »  ;  ex  quo  patet,  quod  qui  habet  affectum  ad  aliquem,  etiam  ea  quae 
de  ipso  post  mortem  relinquuntur,  veneratur,  non  solum  corpus,  aut  partes 
corporis  ejus,  sed  etiam  aliqua  exteriora,  puta  vestes,  et  similia;  manifestum 
est  autem,  quod  sanctos  Dei  in  veneratione  habere  debemus,  tamquam  mem¬ 
bra  Christi,  Dei  filios,  et  amicos,  et  nostros  intercessores :  et  ideo  eorum  reli¬ 
quias  qualiscumque  honore  congruo  in  eorum  memoriam  venerari  debemus, 
et  praecipue  eorum  corpora,  quae  fuerunt  templa,  et  organa  Spiritus  Sancti 
in  eis  habitantis,  et  operantis,  et  sunt  corpori  Christi  configuranda  per  glo¬ 
riosam  resurrectionem:  unde  et  ipse  Deus  hujusmodi  reliquias  convenienter 
honorat,  in  earum  praesentia  miracula  faciendo. 

Ad  primum  ergo  dicendum,  quod  haec  fuit  ratio  Vigilantii,  cujus  verba 
introducit  Hieronymus  in  libro,  quem  contra  eum  scribit  (cap.  2.  parum  a 
prine.),  dicentis:  «  Prope  ritum  Gentilium  videmus  sub  praetextu  religionis 
introductum,  pulvisculum,  nescio  quod,  in  modico  vasculo  pretioso  lintea¬ 
mine  circumdatum,  osculantes  adorant »  ;  contra  quem  Hieron.  dicit  in  epi¬ 
stola  ad  Riparium  (quae  est  33.  parum  a  prine.):  «Nos,  non  dico  Martyrum 
reliquias,  sed  nec  solem,  nec  lunam,  nec  angelos  adoramus  »,  scilicet  adora¬ 
tione  latriae:  «honoramus  autem  reliquias  Martyrum,  ut  eum,  cujus  suntmar- 

tyres,  adoremus;  honoramus  servos,  ut  honor  servorum  redundet  ad  Domi¬ 
num  » ;  sic  ergo  honorando  reliquias  Sanctorum,  non  incidimus  in  errorem 
Gentilium,  qui  cultum  latriae  mortuis  hominibus  exhibebant. 

Ad  secundum  dicendum,  quod  corpus  illud  insensibile  non  adoramus 
propter  seipsum,  sed  propter  animam,  quae  fuit  ei  unita,  quae  nunc  fruitur 
Deo,  et  propter  Deum,  cujus  fuerunt  ministri. 

Ad  tertium  dicendum,  quod  corpus  mortuum  alicujus  sancti  non  est  idem 
numero,  quod  primo  fuit,  dum  viveret,  propter  diversitatem  formae,  quae  est 
anuna:  est  tamen  idem  identitate  materiae,  quae  est  iterum  suae  formae 
unienda. 


QUAESTIO  XXVI. 

DE  EO  QUOD  CHRISTUS  MEDIATOR  DEI,  ET  HOMINUM  DICITUR, 
IN  DUOS  ARTICULOS  DIVISA. 

Deinde  considerandum  est  de  hoc  quod  dicitur  Christus  Dei,  et  hominum 
mediator. 


Et  circa  hoc  quaeruntur  duo. 

Primo.  Utrum  esse  mediatorem  Dei,  et  hominum,  sit  proprium  Christo. 
Secundo.  Utrum  hoc  conveniat  ei  secundum  humanam  naturam. 


ARTICULUS  I.  I50 

UTRUM  ESSE  MEDIATOREM  DEI,  ET  HOMINUM  SIT  PROPRIUM  CHRISTO. 

6-  Dist.  19.  ari.  ).  q.  3.  et  opusc.  3.  cap.  22.  et  opusc.  60.  cap.  18. 
et  Gal.  3.  lect.  7.  fin.). 

Ad  primum  sic  proceditur.  Videtur,  quod  esse  mediatorem  Dei,  et  homi¬ 
num  non  sit  proprium  Christo :  sicut  enim  sacerdos,  ita  et  propheta  videtur 
esse  mediator  inter  Deum,  et  homines,  secundum  illud  Deuter.  5.:  Ego  illo 
tempore  sequester  fui,  et  medius  inter  Deum,  et  vos :  sed  esse  prophetam,  et  sa¬ 
cerdotem  non  est  proprium  Christo;  ergo  nec  esse  mediatorem. 

2.  Praeterea.  Illud  quod  convenit  angelis  bonis,  et  malis,  non  potest  dici 
esse  proprium  Christo:  sed  esse  medium  inter  Deum,  et  homines  convenit 
angelis  bonis,  ut  Dion,  dicit  4.  cap.  de  Div.  Noni,  (parum  a  prine,  lect.  1.): 
convenit  etiam  angelis  malis,  idest  daemonibus :  habent  enim  quaedam  com¬ 
munia  cum  Deo,  scilicet  immortalitatem;  quaedam  cum  hominibus,  scilicet 
quod  sunt  animo  passivi,  et  per  consequens  miseri,  ut  patet  per  Aug.  in  9. 
de  Civ.  Dei  (cap.  8.  13.  et  13.);  ergo  esse  mediatorem  Dei,  et  hominum  non 
est  proprium  Christo. 

3.  Praeterea.  Ad  officium  mediatoris  pertinet  interpellare  ad  unum  eorum, 
inter  quos  est  mediator  pro  altero:  sed  Spiritus  Sanctus,  sicut  dicitur  Rom.  8., 
interpellat  pro  nobis  ad  Deum  gemitibus  inenarrabilibus;  ergo  Spiritus  Sanctus 
est  mediator  inter  Deum,  et  homines ;  non  ergo  est  proprium  Christo. 

Sed  contra  est,  quod  dicitur  1.  ad  Timoth.  2.:  Unus  esi  mediator  Dei,  et 
hominum  homo  Jesus  Christus. 

Respondeo  dicendum,  quod  ad  mediatoris  officium  proprie  pertinet  con¬ 
jungere,  et  unire  eos,  inter  quos  est  mediator,  nam  extrema  uniuntur  in  me¬ 
dio:  unire  autem  homines  Deo  perfective  quidem  convenit  Christo,  per  quem 
homines  sunt  reconciliati  Deo,  secundum  illud  2.  ad  Cor.  5-:  Deus  erat  in 
Christo,  mundum  reconcilians  sibi:  et  ideo  solus  Christus  est  perfectus  Dei,  et 
hominum  mediator,  inquantum  per  suam  mortem  humanum  genus  Deo  re¬ 
conciliavit:  unde  cum  Apostolus  dixisset:  Mediator  Dei,  ei  hominum  homo  Chri¬ 
stus  Jesus,  subjunxit:  Qui  dedit  semelipsum  redemptionem  pro  omnibus:  nihil 
tamen  prohibet,  aliquos  alios  secundum  quid  dici  mediatores  inter  Deum,  et 
homines,  prout  scilicet  cooperantur  ad  unionem  hominum  cum  Deo  dispo- 
sitive,  vel  ministerialiter. 

Ad  primum  ergo  dicendum,  quod  prophetae,  et  sacerdotes  veteris  Testa¬ 
menti  dicti  sunt  mediatores  inter  Deum,  et  homines  dispositive,  et  ministe¬ 
rialiter;  inquantum  scilicet  praenuntiabant,  et  praefigurabant  verum  et  per¬ 
fectum  Dei  et  hominum  mediatorem:  sacerdotes  vero  novi  Testamenti 
possunt  dici  mediatores  Dei,  et  hominum,  inquantum  sunt  ministri  veri  me¬ 
diatoris,  vice  ipsius  salutaria  sacramenta  hominibus  exhibentes. 

Ad  secundum  dicendum,  quod  angeli  boni,  ut  August.  dicit  in  9.  de  Civ. 
Dei  (cap.  13  a  med.),  non  recte  possunt  dici  mediatores  inter  Deum,  et  ho¬ 
mines  :  «  cum  enim  utrumque  habeant  commune  cum  Deo,  et  beatitudinem, 
et  immortalitatem,  nihil  autem  horum  cum  hominibus  miseris,  et  morta¬ 
libus,  quomodo  non  potius  remoti  sunt  ab  hominibus,  Deoque  conjuncti, 
quam  inter  utrosque  medii  constituti?  »  Dionys.  tamen  dicit,  eos  esse  me¬ 
dios,  quia  secundum  gradum  naturae  sunt  infra  Deum,  et  supra  homines  con¬ 
stituti,  et  mediatoris  officium  exercent,  non  quidem  principaliter,  et  perfective, 
sed  ministerialiter,  et  dispositive;  unde  Matth.  4.  dicitur,  quod  accesserunt  an¬ 
geli,  et  ministrabant  ei,  scilicet  Christo  ;  daemones  autem  habent  communem 
cum  Deo  immortalitatem,  cum  hominibus  autem  miseriam:  ad  hoc  enim  se 
interponit  medium  daemon  immortalis,  et  miser,  ut  ad  immortalitatem  bea¬ 
tam  transire  non  sinat,  sed  perducat  ad  miseriam  immortalem;  unde  est 
sicut  malus  medius,  qui  separat  amicos;  Christus  autem  habuit  communem 
cum  Deo  beatitudinem,  cum  hominibus  autem  mortalitatem :  et  ideo  ad  hoc 
se  interposuit  medium,  ut  mortalitate  transacta,  et  ex  mortuis  faceret  im¬ 
mortales  (quod  in  se  resurgendo  monstravit),  et  ex  miseris  beatos  efficeret; 
unde  nunquam  ipse  decessit:  et  ideo  ipse  est  bonus  mediator,  qui  reconci¬ 
liat  inimicos. 

Ad  tertium  dicendum,  quod  Spiritus  Sanctus,  cum  sit  per  omnia  Deo 
aequalis,  non  potest  dici  medius,  vel  mediator  inter  Deum,  et  homines:  sed 
solus  Christus,  qui  licet  secundum  divinitatem  aequalis  sit  Patri,  tamen  se¬ 
cundum  humanitatem  minor  est  Patre,  ut  supra  dictum  est  (q.  20.  art.  1.) ; 
unde  super  illud  ad  Gal.  3.:  Mediator  unius  noti  est,  dicit  Gloss. :  «  Christus 
est  mediator,  non  Pater,  nec  Spiritus  Sanctus  »:  dicitur  autem  Spiritus  Sanctus 
interpellare  pro  nobis,  quia  ipse  interpellare  nos  facit. 

ARTICULUS  II.  I5I 

UTRUM  CHRISTUS,  SECUNDUM  QUOD  HOMO, 

SIT  MEDIATOR  DEI,  ET  HOMINUM. 

C-  Dist  i().  art.  4.  q.  2.  et  4.  Dist.  43.  ari.  2.  q.  1.  corp.  et  Disi.  48.  q.  1.  ari.  2. 
ei  Veri.  q.  29.  art.  4.  ad  4.  et  j.  Tim.  2.  lect.  1.  fin. 
et  2.  Tim  2.  coi.  2.). 

Ad  secundum  sic  proceditur.  Videtur,  quod  Christus  non  sit  mediator 
Dei,  et  hominum,  secundum  quod  homo :  dicit  enim  August.  in  lib.  contra 
Felicianum  (cap.  10.  ani.  med.)  :  «  Una  est  Christi  persona,  ne  sit  non  unus 
Christus,  non  una  substantia,  ne  mediatoris  dispensatione  submota,  aut  Dei 
tantum  dicatur,  aut  hominis  filius  »  :  sed  non  est  Dei,  et  hominis  filius,  se¬ 
cundum  quod  homo,  sed  simul  secundum  quod  Deus,  et  homo;  ergo  neque 
dicendum  est,  quod  sit  mediator  Dei,  et  hominum  solum  secundum  quod  homo. 

2.  Praeterea.  Sicut  Christus,  inquantum  est  Deus,  convenit  cum  Patre, 
et  Spiritu  Sancto;  ita  inquantum  est  homo,  convenit  cum  hominibus:  sed 
propter  hoc  quod  inquantum  est  Deus,  convenit  cum  Patre,  et  Spiritu  Sancto, 
non  potest  dici  mediator,  inquantum  est  Deus:  quia  super  illud  1.  ad  Tim.  2.: 
Mediator  Dei,  et  hominum,  etc.  dicit  Gloss.  (ord.  Aug.  lib.  10.  Conf.  cap.  44. 
ante  med.):  «Inquantum  est  Verbum,  non  medius  est;  quia  aequalis  est  Deo, 
et  Deus  apud  Deum,  et  simul  unus  Deus;  ergo  nec  etiam  inquantum  est  homo, 
potest  dici  mediator,  propter  convenientiam  quam  cum  hominibus  habet. 

3.  Praeterea.  Christus  dicitur  mediator,  inquantum  reconciliavit  nos 
Deo  :  quod  quidem  fecit  auferendo  peccatum,  quod  nos  separabat  a  Deo  :  sed 
auferre  peccatum  convenit  Christo,  non  inquantum  est  homo,  sed  inquantum 
est  Deus;  ergo  Christus,  inquantum  est  homo,  non  est  mediator,  sed  in¬ 
quantum  est  Deus. 

Sed  contra  est,  quod  Aug.  dicit  in  lib.  9.  de  Civ.  Dei  (cap.  14.  ad  fin.): 
«Non  ob  hoc  mediator  est  Christus,  quia  Verbum:  maxime  quippe  immor¬ 
tale,  et  maxime  beatum  verbum  longe  est  a  mortalibus  miseriis:  sed  mediator 
est,  secundum  quod  homo  ». 

Respondeo  dicendum,  quod  in  mediatore  duo  possumus  considerare: 
primo  quidem  rationem  medii:  secundo  officium  conjungendi:  est  autem  de 
ratione  medii,  quod  distet  ab  utroque  extremorum;  conjungit  autem  mediator 
per  hoc,  quod  ea  quae  unius  sunt,  defert  ad  alterum;  neutrum  autem  horum 
potest  convenire  Christo,  secundum  quod  est  Deus,  sed  solum  secundum 
quod  est  homo :  nam  secundum  quod  Deus,  non  differt  a  Patre,  et  Spiritu 
Sancto  in  natura,  et  potestati  dominii:  nec  etiam  Pater,  et  Spiritus  Sanctus 
aliquid  habent,  quod  non  sit  Filii ;  ut  sic  possit  id  quod  est  Patris,  vel  Spi¬ 
ritus  Sancti,  quasi  quod  est  aliorum,  ad  alios  deferre:  sed  utrumque  convenit 
ei,  inquantum  est  homo:  quia  secundum  quod  est  homo,  distat  et  a  Deo  in 
natura,  et  ab  hominibus  in  dignitate  et  gratiae,  et  gloriae;  inquantum  etiam 
est  homo,  convenit  ei  conjungere  homines  Deo,  praecepta  et  dona  Dei  ho¬ 
minibus  exhibendo;  et  pro  hominibus  Deo  satisfaciendo,  et  interpellando; 
et  ideo  verissime  dicitur  mediator,  secundum  quod  homo. 

Ad  primum  ergo  dicendum,  quod  si  subtrahatur  divina  natura  a  Christo, 
subtrahetur  per  consequens  ab  eo  singularis  plenitudo  gratiarum,  quae  con- 

venit  ei,  inquantum  est  unigenitus  a  Patre,  ut  dicitur  Joan.  1.;  ex  qua  qui¬ 
dem  plenitudine  habet,  ut  sit  super  omnes  homines  constitutus,  et  propin¬ 
quius  ad  Deum  accedens. 

Ad  secundum  dicendum,  quod  Christus,  secundum  quod  Deus,  est  per 
omnia  aequalis  Patri:  sed  etiam  in  humana  natura  excedit  alios  homines; 
et  ideo  secundum  quod  homo,  potest  esse  mediator,  non  autem  secundum 
quod  Deus. 

Ad  tertium  dicendum,  quod  licet  auctoritative  peccatum  auferre  conve¬ 
niat  Christo,  secundum  quod  est  Deus:  tamen  satisfacere  pro  peccato  hu¬ 
mani  generis  convenit  ei,  secundum  quod  est  homo ;  et  secundum  hoc  dicitur 
Dei,  et  hominum  mediator. 


QUAESTIO  XXVII. 

DE  BEATAE  VIRGINIS  MARIAE  SANCTIFICATIONE, 

IN  SEX  ARTICULOS  DIVISA. 

1 

Post  praedicta,  in  quibus  de  unione  Dei,  et  hominis,  et  de  his  quae  unio¬ 
nem  consequuntur,  tractatum  est,  restat  considerandum  de  his  quae  Filius 
Dei  incarnatus  in  natura  humana  sibi  unita  gessit,  vel  passus  est;  quae  qui¬ 
dem  consideratio  quadripartita  erit;  nam  primo  considerabimus  de  his,  quae 
pertinent  ad  ingressum  ejus  in  mundum:  secundo,  de  his  quae  pertinent  ad 
progressum  vitae  ipsius  in  hoc  mundo:  tertio,  de  exitu  ipsius  ab  hoc  mundo: 
quarto,  de  his  quae  pertinent  ad  exaltationem  ipsius  post  hanc  vitam. 

Circa  primum ,  quatuor  consideranda  occurrunt:  primo  quidem  de  con¬ 
ceptione  Christi;  secundo,  de  ejus  nativitate;  tertio,  de  ejus  circumcisione ; 
quarto,  de  ejus  baptismo. 

Circa  conceptionem  autem  ejus  oportet  primo  aliqua  considerare  quan¬ 
tum  ad  matrem  concipientem;  secundo,  quantum  ad  modum  conceptionis; 
tertio,  quantum  ad  perfectionem  prolis  conceptae. 

Ex  parte  autem  matris  occurrunt  quinque  consideranda :  primo  quidem, 
de  sanctificatione  ejus;  secundo,  de  virginitate  ejus;  tertio,  de  desponsatione 
ejusdem,  quarto,  de  annuntiatione  ipsius;  quinto,  de  praeparatione  ipsius  ad 
concipiendum. 

Circa  primum  quaeruntur  sex. 

Primo.  Utrum  B.  Virgo  mater  Dei  fuerit  sanctificata  ante  nativitatem 
ex  utero. 

Secundo.  Utrum  fuerit  sanctificata  ante  animationem. 

Tertio.  Utrum  per  hujusmodi  sanctificationem  fuerit  sibi  totaliter  sublatus 
fomes  peccati. 

Quarto.  Utrum  per  hujusmodi  sanctificationem  fuerit  consecuta  ut  nun¬ 
quam  peccaret. 

Quinto.  Utrum  per  hujusmodi  sanctificationem  adepta  fuerit  plenitudinem 
gratiarum. 

Sexto.  Utrum  sic  sanctificari  fuerit  proprium  sibi. 

ARTICULUS  I.  152 

UTRUM  B.  VIRGO  MATER  DEI 
FUERIT  SANCTIFICATA  ANTE  NATIVITATEM  EX  UTERO. 

(3.  Dist.  3.  q.  1.  cirt.  1.  q.  3.  et  Quodl.  6.  q.  3.  art.  1.  corp. 
etopusc.q.  cap.  231.  et  Psal.  4 3.  coi.  2.). 

Ad  primum  sic  proceditur.  Videtur,  quod  Beata  Virgo  non  fuerit  sancti¬ 
ficata  ante  nativitatem  ex  utero:  dicit  enim  Apost.  1.  ad  Cor.  15.:  Non  prius 
quod  spirituale  est,  sed  prius  quod  est  animale,  deinde  quod  est  spirituale:  sed  per 
gratiam  sanctificantem  nascitur  homo  spiritualiter  in  filium  Dei,  secundum 
illud  Joan.  1.:  Ex  Deo  nati  sunt:  nativitas  autem  ex  utero  est  nativitas  ani¬ 
malis;  non  ergo  Beata  Virgo  fuit  prius  sanctificata,  quam  ex  utero  nasceretur. 

2.  Praeterea.  August.  dicit  in  Epist.  ad  Dardanum  (quae  est  287.  al.  37. 
inter  med.  et  fin.)  :  «  Sanctificatio,  qua  efficimur  templum  Dei,  nonnisi  rena¬ 
torum  est»:  nemo  autem  renascitur,  nisi  prius  nascatur;  ergo  Beata  Virgo 
non  fuit  prius  sanctificata,  quam  ex  utero  nasceretur, 

3.  Praeterea.  Quicumque  est  sanctificatus  per  gratiam,  est  mundatus  a 
peccato  originali,  et  actuali:  si  ergo  Beata  Virgo  fuit  sanctificata  ante  na¬ 
tivitatem  ex  utero,  consequens  est  quod  tunc  fuerit  emundata  ab  originali 
peccato :  sed  solum  originale  peccatum  poterat  eam  impedire  ab  introitu 
regni  coelestis  :  si  ergo  tunc  mortua  fuisset,  videtur  quod  januam  regni  coe¬ 
lestis  introisset,  quod  tamen  fieri  non  potuit  ante  passionem  Christi:  Habemus 
enim  fiduciam  in  introitum  sanctorum  per  sanguinem  ejus,  ut  dicitur  Hebr.  10. ; 
videtur  ergo,  quod  B.  Virgo  non  fuerit  sanctificata,  antequam  ex  utero  na¬ 
sceretur. 

4.  Praeterea.  Peccatum  originale  contrahitur  ex  origine,  sicut  peccatum 
actuale  ex  actu:  sed  quamdiu  aliquis  est  in  actu  peccandi,  non  potest  a  pec¬ 
cato  actuali  mundari;  ergo  etiam  nec  Beata  Virgo  a  peccato  originali  mun¬ 
dari  potuit,  dum  esset  adhuc  in  ipso  actu  originis  in  materno  utero  existens. 

Sed  contra  est,  quod  Ecclesia  celebrat  nativitatem  B.  Virginis :  non  autem 
celebratur  festum  in  Ecclesia,  nisi  pro  aliquo  Sancto ;  ergo  B.  Virgo  in  ipsa 
sua  nativitate  fuit  sancta  ;  fuit  ergo  in  utero  sanctificata. 

Respondeo  dicendum,  quod  de  sanctificatione  B.  Mariae,  quod  scilicet 
fuerit  sanctificata  in  utero,  nihil  in  Scriptura  canonica  traditur,  quae  etiam 
nec  de  ejus  nativitate  mentionem  facit;  sicut  tamen  August.  in  serm.  de  As¬ 
sumptione  ipsius  Virginis  (qui  est  tract.  8.  de  Diversis,  cap.  2.  4.  et  4.)  ratio¬ 
nabiliter  argumentatur,  quod  cum  corpore  sit  assumpta  in  coelum  (quod 
tamen  Scriptura  non  tradit),  ita  etiam  rationabiliter  argumentari  possumus, 
quoa  fuerit  sanctificata  in  utero;  rationabiliter  enim  creditur,  quod  illa  quae 
genuit  Unigenitum  a  Patre,  plenum  gratiae,  et  veritatis,  prae  omnibus  aliis 
majora  privilegia  gratiae  acceperit:  unde,  ut  legitur  Luc.  1.:  Angelus  ei  dixit: 
Ave  gratia  plena ;  invenimus  autem  quibusdam  aliis  hoc  privilegium  esse  con¬ 
cessum,  ut  in  utero  sanctificarentur:  sicut  Hieremiae,  cui  dictum  est  (Hier  em.  1.): 
Antequam  exires  de  vulva,  sanctificavi  te  :  et  sicut  Joanni  Baptistae,  de  quo  di¬ 
ctum  est  Luc.  1.:  Spiritu  Sancto  replebitur  adhuc  ex  utero  matris  suae:  unde 
rationabiliter  creditur,  quod  B.  Virgo  sanctificata  fuerit,  antequam  ex  utero 
nasceretur. 

Ad  primum  ergo  dicendum,  quod  etiam  in  B.  Virgine  prius  fuit  id  quod 
est  animale,  et  post  id  quod  est  spirituale:  quia  prius  fuit  secundum  carnem 
concepta,  et  postea  secundum  Spiritum  sanctificata. 

Ad  secundum  dicendum,  quod  Augustinus  loquitur  secundum  legem 
communem,  secundum  quam  per  sacramenta  non  regenerantur  aliqui,  nisi 
prius  nati;  sed  Deus  huic  legi  sacramentorum  potentiam  suam  non  alligavit, 
quin  aliquibus  ex  speciali  privilegio  gratiam  suam  conferre  possit,  antequam 
nascantur  ex  utero. 

Ad  tertium  dicendum,  quod  B.  Virgo  sanctificata  fuit  in  utero  a  peccato 
originali,  quantum  ad  maculam  personalem :  non  tamen  fuit  liberata  a  reatu, 
quo  tota  natura  tenebatur  obnoxia;  ut  scilicet  non  intraret  in  paradisum, 
nisi  per  Christi  hostiam  [al.  ostium ] :  sicut  et  de  sanctis  Patribus  dicitur,  qui 
fuerunt  ante  Christum. 

Ad  quartum  dicendum,  quod  peccatum  originale  trahitur  ex  origine, 
inquantum  per  eam  communicatur  humana  natura,  quam  proprie  respicit 
peccatum  originale :  quod  quidem  fit,  quando  proles  concepta  animatur: 
unde  post  animationem  nihil  prohibet,  prolem  conceptam  sanctificari:  postea 
enim  non  manet  in  materno  utero  ad  accipiendam  humanam  naturam,  sed 
ad  aliqualem  perfectionem  ejus,  quod  jam  accepit. 


ARTICULUS  II.  If3 

UTRUM  B.  VIRGO  FUERIT  SANCTIFICATA  ANTE  ANIMATIONEM. 

(}.  Dist.  5.  q.  1.  art.  1.  et  Ouodl.  6.  q.  j.  art.  1.  corp.  et  opusc.  2.  cap.  231.). 

Ad  secundum  sic  proceditur.  Videtur,  quod  B.  Virgo  sanctificata  fuerit 
ante  animationem,  quia,  ut  dictum  est  (art. praec.),  plus  gratiae  est  collatum 
'lrgini  matri  Dei,  quam  alicui  Sanctorum:  sed  quibusdam  videtur  esse  con¬ 
cessum,  quod  sanctificarentur  ante  animationem  :  quia,  ut  dicitur  Hierem  1  • 
Priusquam  te  formarem  in  utero,  novi  te:  non  autem  infunditur  anima  ante 
corporis  formationem :  similiter  etiam  de  Joanne  Baptista  dicit  Ambros.  super 
Duc.  (cap.  1.  sup.  illud:  Et  Spiritu  Sancto  replebitur),  quod  «  nondum  inerat  ei 
spiritus  vitae,  et  jam  inerat  ei  Spiritus  gratiae  »;  ergo  multo  magis  B.  Vir<^o 
ante  animationem  sanctificari  potuit.  0 

v.  2:  PraeteREA.  Conveniens  fuit,  sicut  Anselmus  dicit  in  lib.  de  Conceptu 
lrginali  (cap.  18.  parum  a  prine.),  «  ut  illa  Virgo  ea  puritate  niteret  qua 
m^or  sub  Deo  nequit  intelligi  » ;  et  Cant.  4.  dicitur:  Tota  pulchra  es,  amica 
mea,  et  macula  non  est  m  te:  sed  major  puritas  fuisset  B.  Virginis,  si  nunquam 
anima  ejus  fuisset  inquinata  contagio  originalis  peccati;  ergo  hoc  ei  prae¬ 
stitum  fuit,  ut  antequam  animaretur  caro  ejus,  sanctificaretur. 

3.  Praeterea.  Sicut  dictum  est  (art. praec.  arg.  Sed  coni.),  non  celebratur 
festum  nui  de  aliquo  Sancto:  sed  quidam  celebrant  festum  Conceptionis 
.  Virginis;  ergo  videtur,  quod  in  ipsa  sua  conceptione  fuerit  sancta  -et  ita 
quod  ante  animationem  fuerit  sanctificata. 

4-  Praeterea.  Apost.  dicit  Rom.  1 1. :  Si  radix  sancta,  et  rami:  radix  autem 

filiorum  sunt  parentes  eorum;  potuit  ergo  B.  Virgo  sanctificari  etiam  in  suis 
parentibus  ante  animationem.  suis 

Sed  contra  est  quod  ea  quae  fuerunt  in  veteri  Testamento,  sunt  figura 
novi,  secundum  illud  1.  ad  Cor.  10. :  Omnia  in  fiSura  contingebant  illis:  sed  per 

sanctificationem  tabernaculi,  de  qua  dicitur  in  Psal.  45 Sanctijicavit  taberna¬ 
culum  suum  Altissimus,  videtur  significari  sanctificatio  Matris  Dei,  quae  taber¬ 
naculum  Dei  dicitur  secundum  illud  Ps.  18,:  In  sole  posuit  tabernaculum  suum: 
de  tabernaculo  autem  dicitur  Exod.  ult. :  Postquam  cuncta  perfecta  sunt,  operuit 
nubes  Tabernaculum  testimonii,  et  gloria  Domini  implevit  illud;  ergo  etiam 
Beata  Virgo  non  fuit  sanctificata,  nisi  postquam  cuncta  ejus  perfecta  sunt, 
scilicet  et  corpus,  et  anima. 

Respondeo  dicendum,  quod  sanctificatio  Beatae  Virginis  non  potest  in- 
telligi  ante  ejus  animationem,  duplici  ratione:  primo  quidem,  quia  sanctifi¬ 
catio,  de  qua  loquitur,  non  est  nisi  emundatio  a  peccato  originali;  sanctitas 
enim  est  perfecta  munditia,  ut  Dionys.  dicit  in  12.  cap.  de  Div.  Nom.  (parum 
a  prine.)  ;  culpa  autem  non  potest  emundari  nisi  per  gratiam,  cujus  subjectum 
est  sola  creatura  rationalis:  et  ideo  ante  infusionem  animae  rationalis  Beata 
Virgo  sanctificata  non  fuit:  secundo,  quia  cum  sola  creatura  rationalis  sit 
susceptiva  culpae,  ante  infusionem  animae  rationalis  proles  concepta  non 
est  culpae  obnoxia;  et  si  quocumque  modo  ante  animationem  Beata  Virgo 
sanctificata  fuisset,  nunquam  incurrisset  maculam  originalis  culpae,  et  ita 
non  indiguisset  redemptione,  et  salute,  quae  est  per  Christum,  de  quo  dicitur 
Matth.  1.:  Ipse  salvum  faciet  populum  suum  a  peccatis  eorum:  hoc  autem  in¬ 
conveniens  est,  quod  Christus  non  sit  Salvator  omnium  hominum,  ut  dicitur 
1.  ad  Tim.  4.;  unde  relinquitur,  quod  sanctificatio  B.  Virginis  fuerit  post  ejus 
animationem. 

Ad  primum  ergo  dicendum,  quod  Dominus  dicit,  ante  formationem  in 
utero  se  Hieremiam  novisse,  notitia  scilicet  praedestinationis ;  sed  sanctifi- 
casse  dicit  eum  non  ante  formationem,  sed  antequam  exiret  de  ventre :  quod 
autem  Ambrosius  dicit,  quod  Joanni  Baptistae  nondum  inerat  spiritus  vitae 
cum  jam  habebat  spiritum  gratiae,  non  est  intelligendum,  secundum  quod 
spiritus  vitae  dicitur  aer  exterius  respiratus  :  vel  potest  dici,  quod  nondum 
inerat  ei  spiritus  vitae,  idest  anima,  quantum  ad  manifestas,  et  completas 
operationes  ipsius. 

Ad  secundum  dicendum,  quod  si  nunquam  anima  B.  Virginis  fuisset 
contagio  originalis  peccati  inquinata,  hoc  derogaret  dignitati  Christi,  secun¬ 
dum  quam  est  universalis  omnium  Salvator:  et  ideo  sub  Christo,  qui  salvari 
non  indiguit,  tamquam  universalis  Salvator,  maxima  fuit  B.  Virginis  puritas: 
nam  Christus  nullo  modo  contraxit  originale  peccatum,  sed  in  ipsa  sui  con¬ 
ceptione  fuit  sanctus,  secundum  illud  Luc.  1. :  Quod  ex  te  nascetur  sanctum, 
vocabitur  Filius  Dei;  sed  B.  Virgo  contraxit  quidem  originale  peccatum,  sed 
ab  eo  fuit  mundata,  antequam  ex  utero  nasceretur:  ethoc  signatur  Job  3.  ubi 
de  nocte  originalis  peccati  dicitur:  Expectet  lucem,  idest  Christum,  et  non  videat 
(quia  nihil  inquinatum  incurrit  in  illam,  ut  dicitur  Sap.  7.)  nec  ortum  surgentis 
aurorae,  idest  B.  Virginis,  quae  in  suo  ortu  a  peccato  originali  fuit  immunis. 

Ad  tertium  dicendum,  quod  licet  Romana  Ecclesia  Conceptionem  B.  Vir¬ 
ginis  non  celebret;  tolerat  tamen  consuetudinem  aliquarum  Ecclesiarum  illud 
festum  celebrantium:  unde  talis  celebritas  non  est  totaliter  reprobanda:  nec 
tamen  per  hoc  quod  festum  Conceptionis  celebratur,  datur  intelligi,  quod  in 
sua  conceptione  fuerit  sancta  ;  sed  quia  quo  tempore  sanctificata  fuerit,  igno¬ 
ratur,  celebratur  festum  Sanctificationis  ejus  potius,  quam  Conceptionis  in  die 
conceptionis  ipsius. 

Ad  quartum  dicendum,  quod  duplex  est  sanctificatio  ;  una  quidem  totius 
naturae,  inquantum  scilicet  tota  natura  humana  ab  omni  corruptione  culpae, 

et  poenae  liberatur:  et  haec  erit  in  resurrectione:  alia  vero  est  sanctificatio 
personalis,  quae  non  transit  in  prolem  carnaliter  genitam,  quia  talis  sancti¬ 
ficatio  non  respicit  carnem,  sed  mentem :  et  ideo  etsi  parentes  Beatae  Vir¬ 
ginis  fuerunt  mundati  a  peccato  originali,  nihilhominus  Beata  Virgo  peccatum 
originale  contraxit,  cum  fuerit  concepta  secundum  carnis  concupiscentiam 
ex  commixtione  maris,  et  foeminae:  dicit  enim  August.  in  lib.  1.  de  Nupt. 
et  Concupisc.  (cap.  12.  circ.  prine.):  «  Omnem,  quae  de  concubitu  nascitur, 
carnem  esse  peccati  ». 


ARTICULUS  III. 

UTRUM  PER  SANCTIFICATIONEM  FUERIT  BEATAE  VIRGINI 
FOMES  TOTALITER  SUBLATUS. 


1  54 


6-  Dist.  3.  q.  1.  art.  2.  et  ibid.  in  exp.  1.  pari.  tex. 
et  opusc.  2.  cap.  231.). 

Ad  tertium  sic  proceditur.  Videtur,  quod  B.  Virgo  non  fuerit  emundata 
ab  infectione  fomitis :  sicut  enim  poena  originalis  peccati  est  fomes,  qui  con¬ 
sistit  in  inferiorum  virium  rebellione  ad  rationem; ita  etiam  poena  originalis 
peccati  est  mors,  et  caeterae  poenalitates  corporales  :  sed  B.  Virgo  fuit  sub¬ 
jecta  hujusmodi  poenalitatibus  ;  ergo  etiam  fomes  ab  ea  totaliter  remotus 
non  fuit. 

2.  Praeterea.  2.  ad  Cor.  14.  dicitur:  Virtus  in  infirmitate  perficitur  ;  et  lo¬ 
quitur  ibi  de  infirmitate  fomitis,  secundum  quam  patiebatur  stimulum  carnis: 
sed  nihil  quod  pertinet  ad  perfectionem  virtutis  fuit  B.  Virgini  subtrahen¬ 
dum;  ergo  non  fuit  B.  Virgini  totaliter  subtraendus  fomes. 

v  Praeterea.  Damascenus  dicit  (lib.  3.  de  Orth.Fid.  cap.  2.),  quod  «  in 
’ip.nein  suPervemt  Spiritus  Sanctus,  purgans  eam  ante  conceptionem 
ii  1  Dei  »;  quod  non  potest  intelligi  nisi  de  purgatione  a  fomite  :  nam  pec¬ 
catum  non  fecit,  ut  August.  dicit  in  lib.  de  Nat.  et  Grat.  (cap.  36.  ante  med.); 
ergo  per  sanctificationem  in  utero  non  fuit  libere  mundata  a  fomite 

Sed  contra  est,  quod  dicitur  Cant.  4.:  Tota  pulchra  es,  amica  mea,  et  ma¬ 
cula  non  est  m  te:  fomes  autem  ad  maculam  pertinet,  saltem  carnis;  ergo  in 
B.  Virgine  fomes  non  fuit.  8 

Respondeo  dicendum,  quod  circa  hoc  sunt  diversae  opiniones:  quidam 

sanctificatione  B.  Virginis,  quae  fuit  sanctificata 
n  utero,  totaliter  fuit  ei  fomes  subtractus:  quidam  vero  dicunt,  quod  remansit 
ornes  quantum  ad  hoc,  quod  facit  difficultatem  ad  bonum,  sublatus  tamen 
,qUa5‘.tUm  ad.  h°c’  quod  facit  pronitatem  ad  malum:  alii  vero  dixerunt 
quod  sublatus  fuit  fomes,  inquantum  pertinet  ad  corruptionem  personae  prout 
impellit  ad  malum,  et  difficultatem  facit  ad  bonum;  remansitUmen^ffiquan- 
um.  pertinet  ad  corruptionem  naturae,  prout  scilicet  est  causa  traducendi 

remCCCh  fPeCCatUm  m,prolem:  aln  vero  dicunt>  quod  in  prima  sanctificatione 

Fd  De  T  "m  eSSentiam’  Sed  !iSatus  i  ^  ipsa  autem  conceptione 

Du  fuit  totaliter  sublatus.  Ad  horum  autem  intellectum  oportet  consi- 

uare  quod  fomes  nihil  est  aliud,  quam  inordinata  concupiscentia  sensibilis 
appetitus,  habitualis  tamen,  quia  actualis  concupiscentia  est  motus  peccati- 
lutur  autem  concupiscentia  sensualitatis  esse  inordinata,  inquantum  repugnat 

ori,7„  Tm<]“antUm  ‘““i™  vel  difficultatem  S i„ 

ono .  ideo  ad  ipsam  rationem  fomitis  pertinet,  quod  inclinet  ad  malum, 

vel  difficultatem  faciat  in  bono :  unde  ponere,  quod  remanserit  fomes  in 
B.  Virgine  non  inclinans  ad  malum,  est  ponere  duo  opposita  simul:  similiter 
etiam  videtur  oppositionem  implicare,  quod  remanserit  fomes,  inquantum 
pertinet  ad  corruptionem  naturae,  non  autem  inquantum  pertinet  ad  corru¬ 
ptionem  personae;  nam,  secundum  August.  in  lib.  1.  deNup.  et  Concupiscentia 
(cap.  24.),  libido  est,  quae  peccatum  originale  transmittit  in  prolem  :  libido 
autem  importat  inordinatam  concupiscentiam,  quae  non  totaliter  subditur 
rationi:  et  ideo  si  totaliter  fomes  subtraheretur,  inquantum  pertinet  ad  cor¬ 
ruptionem  personae,  non  posset  remanere,  inquantum  pertinet  ad  corruptio¬ 
nem  naturae.  Restat  ergo  ut  dicamus,  quod  vel  totaliter  fomes  fuerit  ab  ea 
sublatus  per  primam  sanctificationem,  vel  quod  remanserit  ligatus:  posset 
enim  intelligi,  quod  totaliter  fuerit  sublatus  fomes  hoc  modo,  quod  praesti¬ 
tum  fuerit  B.  Virgini  ex  abundantia  gratiae  descendentis  in  ipsam,  ut  talis 
esset  dispositio  virium  animae  in  ipsa,  quod  inferiores  vires  nunquam  mo¬ 
verentur  sine  arbitrio  rationis;  sicut  dictum  est  (q.  14.  art.  2.)  fuisse  in  Christo, 
quem  constat  peccati  fomitem  non  habuisse;  et  sicut  fuit  in  Adam  ante  pec¬ 
catum  per  originalem  justitiam:  ita  quod  quantum  ad  hoc  gratia  sanctifica¬ 
tionis  in  Virgine  habuit  vim  originalis  justitiae:  et  quamvis  haec  positio  ad 
dignitatem  Virginis  matris  pertinere  videatur;  derogat  tamen  in  aliquo  di¬ 
gnitati  Christi,  absque  cujus  virtute  nullus  a  prima  damnatione  liberatur:  et 
quamvis  per  fidem  Christi  aliqui  ante  Christi  incarnationem  sint  secundum 
spiritum  ab  illa  damnatione  liberati :  tamen  quod  secundum  carnem  aliquis 
ab  illa  damnatione  liberetur,  non  videtur  fieri  debuisse  nisi  post  incarnatio¬ 
nem  ejus,  in  qua  primo  debuit  immunitas  damnationis  apparere:  et  ideo  sicut 
ante  immortalitatem  carnis  Christi  resurgentis  nullus  adeptus  fuit  carnis  im¬ 
mortalitatem  :  ita  conveniens  videtur  dicere,  quod  ante  Christi  carnem,  in 
qua  nullum  fuit  peccatum,  caro  Virginis  matris  ejus,  vel  cujuscumque  alterius, 
fuerit  absque  fomite,  qui  dicitur  lex  carnis,  sive  membrorum :  et  ideo  videtur 
melius  dicendum,  quod  per  sanctificationem  in  utero  non  fuerit  sublatus 
B.  Virgini  fomes  secundum  essentiam,  sed  remanserit  ligatus:  non  quidem 
per  actum  rationis  suae,  sicut  in  viris  sanctis:  quia  non  habuit  usum  liberi  ar¬ 
bitrii  adhuc  in  ventre  matris  existens  :  hoc  enim  est  speciale  privilegium  Chri¬ 
sti  :  sed  per  abundantiam  gratiae,  quam  in  sanctificatione  recepit,  et  etiam  per¬ 
fectius  per  divinam  providentiam,  sensualitatem  ejus  ab  omni  inordinato  motu 
prohibentem;  postmodum  vero  in  ipsa  conceptione  carnis  Christi,  in  qua 
primo  debuit  refulgere  peccati  immunitas,  credendum  est  quod  ex  prole  redun¬ 
daverit  in  matrem,  totaliter  fomite  subtracto.  Et  hoc  signatur  Ezech.  43.  ubi 
diciturj:  Ecce  gloria  Dei  Israel  ingrediebatur  per  viam  orientalem,  idest  per  Beatam 
Virginem:  et  terra,  idest  caro  ipsius,  splendebat  a  majestate  ejus,  scilicet  Christi. 

Ad  primum  ergo  dicendum,  quod  mors,  et  hujusmodi  poenalitates  de  se 
non  inclinant  ad  peccatum:  unde  etiam  Christus,  licet  assumpserit  hujusmodi 
poenalitates,  fomitem  tamen  non  assumpsit:  unde  etiam  in  B.  Virgine,  ut 
Filio  conformaretur,  de  cujus  plenitudine  gratiam  accipiebat,  primo  quidem 
fuit  ligatus  fomes,  et  postea  sublatus:  non  autem  liberata  fuit  a  morte,  et 
aliis  hujusmodi  poenalitatibus. 

Ad  secundum  dicendum,  quod  infirmitas  carnis  ad  fomitem  pertinens  est 
ouidem  in  sanctis  viris  perfectae  virtutis  occasio,  non  tamen  causa,  sine  qua 
perfectio  haberi  non  possit:  sufficit  autem  in  B.  Virgine  ponere  perfectam 
virtutem  ex  abundantia  gratiae:  nec  oportet  in  ea  ponere  omnem  occasio¬ 
nem  perfectionis. 

Ad  tertium  dicendam,  quod  Spiritus  Sanctus  in  B.  Virgine  duplicem  pur¬ 
gationem  fecit:  unam  quidem  quasi  praeparatoriam  ad  Christi  conceptionem; 
quae  non  fuit  ab  aliqua  impuritate  culpae,  vel  fomitis,  sed  mentem  ejus  magis 
in  unum  colligens,  et  a  multitudine  sustollens:  nam  et  angeli  purgari  dicun¬ 
tur,  in  quibus  nulla  impuritas  invenitur,  ut  Dionys.  dicit  6.  cap.  Eccl.  Hierarch. 
(versus  fin.) :  aliam  vero  purgationem  operatus  est  in  ea  Spiritus  Sanctus  me¬ 
diante  conceptione  Christi,  quae  est  Spiritus  Sancti  opus;  et  secundum  hoc 
potest  dici,  quod  purgavit  eam  totaliter  a  fomite. 

ARTICULUS  IV.  ISS 

UTRUM  PER  HUJUSMODI  SANCTIFICATIONEM  FUERIT  CONSECUTA 
UT  NUNQUAM  PECCARET. 

0-  Dist.  3.  q.  1.  art.  2.  q.  3.  et  Dist.  13.  q.  1.  art.  2.  q.  I.  corp. 
et  4.  Dist.  6.  q.  1.  art.  1.  q.  2.  corp.  et  opusc.  3.  cap.  224.  et  opusc.  7.  cap.  6.  prine. 

et  opusc.  60.  cap.  3.). 

Ad  quartum  sic  proceditur.  Videtur,  quod  per  sanctificationem  in  utero 
non  fuerit  B.  Virgo  praeservata  ab  omni  peccato  actuali;  quia,  ut  dictum  est 
(art.  praec.),  post  primam  sanctificationem  fomes  peccati  remansit  in  Virgine, 
motus  autem  fomitis,  etiamsi  rationem  praeveniat,  est  peccatum  veniale,  licet 
levissimum,  ut  August.  dicit  in  lib.  de  Trinit. ;  ergo  in  B.  Virgine  fuit  aliquod 
peccatum  veniale. 

2.  Praeterea.  Super  illud  Luc.  2. :  luam  ipsius  animam pertransibit gladius, 
dicit  Aug.  in  lib.  Q.Q.  veteris,  et  novi  Testamenti  (q.  73.  cir.  med.),  quod 
«B.  Virgo  in  morte  Domini  stupore  quodam  dubitavit»:  sed  dubitare  de  fide 
peccatum  est;  ergo  B.  Virgo  non  fuit  praeservata  immunis  ab  omni  peccato. 

3.  Praeterea.  Chrysost.  super  Mattn.  12.  (hom.  43.  parum  aprine.)  expo- 
nens  illud  .  Ecce  mater  tua,  et  fratres  tui  foris  stant,  quaerentes  te,  dicit:  «Ma¬ 
nifestum  est,  quod  solum  ex  vana  gloria  hoc  faciebant  ».  Et  Joan.  2.  super 
illud  :  Vinum  non  habent,  dicit  idem  Chrysost.  (hom.  20.  in  Joan.  cir.  med.) 
quod  «volebat  ut  jam  hominum  gratiam  conciliaret,  et  seipsam  clariorem 
facere  per  Filium :  et  fortassis  quid  humanum  patiebatur,  quemadmodum  et 
fratres  ejus  dicentes  :  Manifesta  teipsum mundo  »  ;  et  post  pauca  subdit:  «Non¬ 
dum  enim,  quam  oportebat,  de  eo  opinionem  habebat »  :  quod  totum  constat 
esse  peccatum  ;  ergoB.  Virgo  non  fuit  praeservata  immunis  ab  omni  peccato. 

Sed  contra  est,  quod  Aug.  dicit  in  lib.  de  Natura,  et  Gratia  (cap.  36.  ante 
med.):  «  De  Sancta  Virgine  Maria  propter  honorem  Christi  nullam  prorsus, 
eum  de  peccatis  agitur,  habere  volo  quaestionem,  inde  enim  scimus,  quod 
ei  p  us  giatiae  collatum  fuerit  ad  vincendum  ex  omni  parte  peccatum,  quod 
concipere,  ac  parere  meruit  eum,  quem  constat  nullum  habuisse  peccatum  ». 

Respondeo  dicendum,  quod  illos,  quos  Deus  ad  aliquid  eligit,  ita  prae- 
parat,  et  disponit,  ut  ad  id,  ad  quod  eliguntur,  inveniantur  idonei,  secundum 
V..  2'  ^  Corinth.  3-:  Idoneos  nos  fecit  ministros  novi  Testamenti.  Beata  autem 

lrgo  fuit  electa  divinitus,  ut  esset  mater  Dei:  et  ideo  non  est  dubitandum, 
qum  Deus  per  suam  gratiam  eam  ad  hoc  idoneam  reddidit,  secundum  quod 
Angelus  ad  eam  dicit  Lucae  1. :  Invenisti  gratiam  apud  Deum:  ecce  concipies,  etc.: 
non  autem  fuisset  idonea  mater  Dei,  si  peccasset  aliquando  :  tum  quia  honor 
parentum  redundat  in  prolem,  secundum  illud  Proverb.  17.:  Gloria  filiorum 

patres  eorum:  unde  et  per  oppositum  ignominia  matris  ad  filium  redundasset: 
tum  etiam  quia  singularem  affinitatem  habuit  ad  Christum,  qui  ab  ea  carnem 
accepit:  dicitur  autem  2.  ad  Cor.  6.:  Quae  conventio  Christi  ad  Beli al?  Tum 
etiam  quia  singulari  modo  Dei  Filius,  qui  est  Dei  sapientia,  in  ipsa  habita¬ 
vit,  non  solum  in  anima,  sed  etiam  in  utero  :  dicitur  autem  Sap.  1.:  In  male¬ 
volam.  animam  non  introibit  sapientia,  nec  habitabit  in  corpore  subdito  peccatis; 
et  ideo  simpliciter  fatendum  est,  quod  beata  Virgo  nullum  actuale  peccatum 
commisit,  nec  mortale,  nec  veniale:  ut  sic  in  ea  impleatur,  quod  dicitur  Cant.4.: 
Tota  pulchra  es,  amica  mea,  et  macula  non  est  in  te. 

Ad  primum  ergo  dicendum,  quod  in  B.  Virgine  post  sanctificationem  in 
utero  remansit  quidem  fomes  peccati,  sed  ligatus;  ne  scilicet  prorumperet 
in  aliquem  motum  inordinatum,  qui  rationem  praeveniret :  et  licet  ad  hoc 
operaretur  gratia  sanctificationis;  non  tamen  ad  hoc  sufficiebat :  alioquin  vir¬ 
tute  illius  gratiae  hoc  ei  fuisset  praestitum,  ut  nullus  motus  posset  esse  in 
sensualitate  ejus,  nisi  ratione  praeventus ;  et  sic  fomitem  non  habuisset;  quod 
est  contra  supra  dicta  (art.  praec.)  :  unde  oportet  dicere,  quod  complemen¬ 
tum  illius  ligationis  fuit  ex  divina  providentia,  quae  non  permittebat  aliquem 
motum  inordinatum  ex  fomite  provenire. 

Ad  secundum  dicendum,  quod  illud  verbum  Simeonis  Origenes  (hom.  i~j. 
in  Luc.  a  med.),  et  quidam  alii  Doctores  exponunt  de  dolore,  quem  passa  est 
in  Christi  passione;  Ambros.  autem  (in  hunc  loc.)  «  per  gladium,  dicit,  signi¬ 
ficari  prudentiam  Mariae  non  ignaram  mysterii  coelestis.  Vivum  est  enim 
verbum  Dei,  et  validum,  et  acutius  omni  gladio  acutissimo  »:  quidam  vero 
per  gladium  dubitationem  intelligunt:  quae  tamen  non  est  intelligenda  dubi¬ 
tatio  infidelitatis,  sed  admirationis,  et  discussionis:  dicit  enim  Basilius  in 
epist.  ad  Optimum  (quae  est  317.  in  fin.),  quod,  «  B.  Virgo  assistens  cruci,  et 
aspiciens  singula,  post  testimonium  Gabrielis,  post  ineffabilem  divinae  conce¬ 
ptionis  notitiam,  post  ingentem  miraculorum  ostensionem,  animo  fluctuabat  »-, 
ex  una  scilicet  parte  videns  eum  pati  abjecta,  et  ex  alia  parte  considerans 
ejus  mirifica. 

Ad  tertium  dicendum,  quo?!  in  verbis  illis  Chrysostomus  excessit:  pos¬ 
sunt  tamen  exponi,  ut  intelligatur  in  ea  Dominum  cohibuisse  non  inordi¬ 
natum  inanis  gloriae  motum  quantum  ad  ipsam,  sed  id  quod  ab  aliis  posset 
aestimari. 


ARTICULUS  V.  156 

UTRUM  BEATA  VIRGO  PER  HUJUSMODI  SANCTIFICATIONEM 
ADEPTA  FUERIT  PLENITUDINEM  OMNIUM  GRATIARUM. 

(j.  Dist.  3.  q.  1.  art.  2.  q.  3.  corp.  et  Dist.  13.  q.  1.  art.  2.  q.  1.  corp.  et  opusc.  60.  cap.  3. 
et  Joan.  16.  coi.  3.  et  Rom.  8.  lect.  3.  coi.  1.  fin.). 

Ad  quintum  sic  proceditur.  Videtur,  quod  beata  Virgo  per  sanctificatio¬ 
nem  in  utero  non  obtinuerit  gratiae  plenitudinem,  sive  perfectionem :  hoc 
enim  videtur  pertinere  ad  privilegium  Christi,  secundum  illud  Joan.  1.:  Vi¬ 
dimus  eum  quasi  unigenitum  a  Patre,  plenum  gratiae,  et  veritatis :  sed  ea  quae 
sunt  propria  Christi,  non  sunt  alteri  attribuenda ;  ergo  beata  Virgo  plenitu¬ 
dinem  gratiarum  non  accepit  in  sanctificatione. 

2.  Praeterea.  Ei,  quod  est  plenum,  et  perfectum,  non  restat  aliquid  ad¬ 
dendum:  quia  perfectum  est,  cui  nihil  deest,  ut  dicitur  in  3.  Physic.  (tex.  63. 

et  64.) :  sed  Beata  Virgo  postmodum  additionem  gratiae  suscepit,  et  quando 
Christum  concepit  (dictum  est  enim  Luc.  1.:  Spiritus  Sanctus  superveniet  in  te), 
et  iterum  quando  in  gloriam  est  assumpta;  ergo  videtur,  quod  non  habuerit 
in  sua  prima  sanctificatione  plenitudinem  gratiarum. 

3.  Praeterea.  Deus  non  facit  aliquid  frustra,  ut  dicitur  in  1.  de  Coelo 
(tex.  32.  et  lib.  2.  tex.  59.)  :  frustra  autem  habuisset  quasdam  gratias  cum  ea¬ 
rum  usum  nunquam  exercuerit:  non  enim  legitur  aut  docuisse,  quod  est  actus 
sapientiae;  aut  miracula  fecisse,  quod  est  actus  gratiae  gratis  datae;  non 
igitur  habuit  plenitudinem  gratiarum. 

Sed  contra  est,  quod  Angelus  ad  eam  dixit,  Luc.  1.:  Ave,  gratia  plena;  quod 
exponens  Hieronymus  in  serm.  de  Assumptione  (seu  epist.  ad  Paul,  et  Eustoch. 
inter  op.  refect.  inter  prine,  et  med.)  dicit:  «  Bene  gratia  plena,  quia  caeteris 
per  partes  praestatur;  Mariae  vero  se  totam  simul  infudit  gratiae  plenitudo  ». 

Respondeo  dicendum,  quod  quanto  aliquid  magis  appropinquat  principio 
in  quolibet  genere,  tanto  magis  participat  effectum  illius  principii:  unde 
Dionysius  dicit  4.  cap.  Coei.  Hierar.  (ante  med.),  quod  angeli,  qui  sunt  Deo 
propinquiores,  magis  participant  de  bonitatibus  divinis,  quam  homines:  Chri¬ 
stus  autem  est  principium  gratiae,  secundum  divinitatem  quidem  auctorita- 
tive,  secundum  humanitatem  vero  instrumentaliter:  unde  et  Joan.  1.  dicitur: 
Gratia,  et  veritas  per  Jesum  Christum  facta  est:  Beata  autem  Virgo  Maria  pro¬ 
pinquissima  Christo  fuit  secundum  humanitatem;  quia  ex  ea  accepit  huma¬ 
nam  naturam.  Et  ideo  prae  caeteris  majorem  debuit  a  Christo  gratiae  pleni¬ 
tudinem  obtinere. 

Ad  primum  ergo  dicendum,  quod  unicuique  a  Deo  datur  gratia,  secundum 
hoc  ad  quod  eligitur:  et  quia  Christus,  inquantum  est  homo,  ad  hoc  fuit 
praedestinatus,  et  electus,  ut  esset  Filius  Dei,  in  virtute  sanctificandi,  hoc  fuit 
sibi  proprium,  ut  haberet  talem  plenitudinem  gratiae,  quod  redundaret  in 
omnes,  secundum  quod  dicitur  Joan.  1.:  De  plenitudine  ejus  nos  omnes  accepi- 
mus:  sed  Beata  Virgo  Maria  tantam  gratiae  obtinuit  plenitudinem,  ut  esset 
propinquissima  auctori  gratiae;  ita  quod  eum,  qui  est  plenus  omni  gratia, 
in  se  reciperet,  et  eum  pariendo,  quodammodo  gratiam  ad  omnes  derivaret. 

A.D  secundum  dicendum,  quod  in  rebus  naturalibus  primo  quidem  est 
perfectio  dispositionis:  puta  cum  materia  est  perfecte  ad  formam  disposita: 
secundo  autem  est  perfectio  formae,  quae  est  potior:  nam  et  ipse  calor  est 
perfectior,  qui  provenit  ex  forma  ignis,  quam  ille,  qui  ad  formam  ignis  dispo¬ 
nebat :  tertio  autem  est  perfectio  finis:  sicut  ignis  perfectissime  habet  pro¬ 
prias  qualitates,  cum  ad  locum  suum  pervenerit:  et  similiter  in  Beata  Vir¬ 
gine  fuit  triplex  perfectio  gratiae:  prima  quidem  quasi  dispositiva,  per  quam 
reddebatur  idonea  ad  hoc,  quod  esset  mater  Christi:  et  haec  fuit  perfectio 
sanctificationis :  secunda  autem  perfectio  gratiae  fuit  in  Beata  Virgine  ex  prae¬ 
sentia  Filii  Dei  in  ejus  utero  incarnati:  tertia  autem  est  perfectio  finis,  quam 
habet  in  gloria;  quod  autem  secunda  perfectio  sit  potior  quam  prima,  et 
tertia  quam  secunda,  patet  quidem  imo  modo  per  liberationem  a  malo :  nam 
pruno  in  sua  sanctificatione  fuit  liberata  a  culpa  originali:  secundo  in  con¬ 
ceptione  Filii  Dei  fuit  totaliter  a  fomite  mundata :  tertio  vero  in  sui  glori¬ 
ficatione  fuit  liberata  etiam  ab  omni  miseria;  alio  modo  per  ordinem  ad  bo¬ 
num  :  nam  primo  in  sua  sanctificatione  adepta  est  gratiam  inclinantem  eam 
ad  bonum :  in  conceptione  autem  Filii  Dei  consummata  est  ejus  gratia  con¬ 
firmans  eam  in  bono:  in  sui  vero  glorificatione  consummata  est  ejus  gratia 
perficiens  eam  in  fruitione  omnis  boni. 


QUAESTIO  XXVII.  ARTICULUS  V. 


24I 

Ad  tertium  dicendum,  quod  non  est  dubitandum,  quin  B.  Virgo  acceperit 
excellenter  donum  sapientiae,  et  gratiam  virtutum,  et  etiam  gratiam  prophe¬ 
tiae:  non  tamen  accepit,  ut  haberet  omnes  usus  harum,  et  similium  gratia¬ 
rum,  sicut  habuit  Christus,  sed  secundum  quod  conveniebat  conditioni  ipsius  : 
sapientiae  enim  usum  habuit  in  contemplando,  secundum  illud  Luc.  2.:  Maria 
autem  conservabat  omnia  verba  haec,  conferens :  in  corde  suo  ;  non  autem  habuit 
usum  sapientiae  quantum  ad  docendum:  quia  hoc  non  conveniebat  sexui 
muliebri,  secundum  iliud  1.  ad  Timoth.  2. :  Docere  autem  mulieri  non  permitto  ; 
miraculorum  autem  usus  sibi  non  competebat,  dum  viveret :  quia  tunc  tem¬ 
poris  confirmanda  erat  doctrina  Christi  miraculis ;  et  ideo  soli  Christo,  et 
ejus  discipulis,  qui  erant  baiuli  doctrinae  Christi,  conveniebat  mirucula  facere ; 
propter  quod  etiam  de  Joanne  Baptista  diciturjoan.  10.  quod  signum,  fecit  nullum, 
ut  scilicet  omnes  Christo  intenderent.  Usum  autem  Prophetiae  habuit,  ut 
patet  in  Cantico  quod  fecit:  Magnificat  anima  mea  Dominum,  etc.  (Lucae  1.). 

ARTICULUS  VI.  I57 

UTRUM  SIC  SANCTIFICARI  FUERIT  PROPRIUM  BEATAE  VERGINI. 

(5-  Dist.  5.  q.  1.  art.  2.  q.  1.  ad  4.  et  Quodl.  6.  q.  p.  art.  1.  corp.  fin. 
et  opusc.  2.  cap.  224.  et  Ps.  44.  coi.  y). 

Ad  sextum  sic  proceditur.  Videtur,  quod  sanctificari  in  utero  post  Chri¬ 
stum  proprium  fuerit  B.  Virgini :  dictum  est  enim  (art..y  et  4.  huj.  q.),  quod 
propter  hoc  B.  Virgo  fuit  sanctificata  in  utero,  ut  redderetur  idonea  ad  hoc 
ut  esset  mater  Dei:  sed  hoc  est  proprium  sibi;  ergo  sola  ipsa  fuit  sanctifi¬ 
cata  in  utero. 

2.  Praeterea.  Aliqui  videntur  propinquius  accessisse  ad  Christum,  quam 
Hieremias,  et  Joannes  Baptista,  qui  dicuntur  sanctificati  in  utero  :  nam  Chri¬ 
stus  specialiter  dicitur  filius  David,  et  Abraham  propter  promissionem  eis 
specialiter  factam  de  Christo:  Isaias  etiam  expressissime  de  eo  prophetavit: 
Apostoli  etiam  cum  ipso  Christo  conversati  sunt:  nec  tamen  leguntur  sancti¬ 
ficati  in  utero;  ergo  neque  etiam  Hieremiae,  et  Joanni  Baptistae  convenit 
sanctificari  in  utero. 

3.  Praeterea.  Job  de  se  dicit,  Job  3 1. :  Ab  infantia  crevit  mecum  miseratio, 
et  de  utero  egressa  est  mecum :  nec  tamen  propter  hoc  dicimus  eum  sanctifica- 
tum  in  utero;  ergo  neque  etiam  Joannem  Baptistam  et  Hieremiam  cogimur 
dicere  sanctificatos  in  utero. 

Sed  contra  est,  quod  dicitur  de  Hieremia,  Hierem.  1.  Antequam  exires 
de  ventre,  sanctificavi  te;  et  de  Joanne  Baptista  dicitur  Luc.  1.:  Spiritu  Sancto 
replebitur  adhuc  ex  utero  matris  suae. 

Respondeo  dicendum,  quod  Augustinus  in  ep.  ad  Dardanum  (quae  est  37. 
a  med.)  dubie  videtur  loqui  de  horum  sanctificatione  in  utero :  «  Potuit  enim 
exultatio  Joannis  in  utero  »,  ut  ipse  dicit,  «  esse  significatio  rei  tantae  (scilicet 
quod  mulier  esset  mater  Dei),  a  majoribus  cognoscendae,  non  a  parvulo  co¬ 
gnitae.  Unde  in  Evangelio  non  dicitur :  Credidit  infans  in  utero,  sed :  Exultavit. 
Videmus  autem  exultationem  non  solum  parvulorum,  sed  etiam  pecorum 
esse;  sed  haec  inusitata  extitit,  quia  in  utero;  et  ideo  sicut  solent  miracula 
fieri,  facta  est  divinitus  in  infante,  non  humanitus  ab  infante;  quamquam 
etiam  si  usque  adeo  est  in  illo  puero  acceleratus  usus  rationis,  et  voluntatis, 

ut  intra  viscera  materna  jam  posset  agnoscere,  credere,  consentire  (ad  quod 
in  aliis  parvulis  aetas  expectatur,  ut  possint),  et  hoc  in  miraculis  habendum 
puto  divinae  potentiae  » :  sed  quia  expresse  in  Evangelio  (Lucae  1.)  dicitur, 
quod  Spiritu  Sancto  replebitur  adhuc  ex  utero  matris  suae,  et  de  Hieremia  ex¬ 
presse  dicitur :  Antequam  exires  de  vulva,  sanctificavi  te,  asserendum  videtur, 
eos  sanctificatos  in  utero :  quamvis  in  utero  usum  liberi  arbitrii  non  habuerint, 
de  quo  Augustinus  (loc.  cit.)  quaestionem  movet:  sicut  etiam  pueri,  qui  sancti¬ 
ficantur  per  baptismum,  non  statim  habent  usum  liberi  arbitrii:  nec  est  cre¬ 
dendum,  aliquos  alios  sanctificatos  esse  in  utero,  de  quibus  Scriptura  men¬ 
tionem  non  facit,  quia  hujusmodi  privilegia  gratiae,  quae  dantur  aliquibus 
praeter  legem  communem,  ordinantur  ad  utilitatem  aliorum,  secundum  illud 
1.  ad  Corinth.  12.:  Unicuique  datur  manifestatio  spiritus  ad  utilitatem:  quae  nulla 
proveniret  ex  sanctificatione  aliquorum  in  utero,  nisi  Ecclesiae  innotesceret: 
et  quamvis  judiciorum  Dei  non  possit  ratio  assignari,  quare  scilicet  huic,  et 
non  alii  hoc  munus  gratiae  conferat ;  conveniens  tamen  videtur  fuisse  utrum¬ 
que  dictorum  sanctificari  in  utero  ad  praefigurandam  sanctificationem  per 
Christum  faciendam :  primo  quidem  per  ejus  passionem,  secundum  illud.  Hebr. 
ult:  Jesus,  ut  sanctificaret  per  suum  sanguinem  popolum,  extra  portam  passus  est: 
quam  quidem  passionem  Hieremias  et  verbis,  et  mysteriis  apertissime  prae¬ 
nuntiavit,  et  suis  passionibus  expressissime  praefiguravit:  secundo  per  baptis¬ 
mum,  secundum  illud  1.  ad  Corinth.  6.:  Sed  abluti  estis,  sed  sanctificati  estis. 
ad  quem  quidem  baptismum  Joannes  suo  baptismo  homines  praeparavit. 

Ad  primum  ergo  dicendum,  quod  Beata  Virgo,  quae  fuit  a  Deo  electa 
in  matrem,  ampliorem  sanctificationis  gratiam  obtinuit,  quam  Joannes  Ba¬ 
ptista,  et  Hieremias,  qui  sunt  electi  ut  speciales  praefiguratores  sanctifica¬ 
tionis  Christi;  cujus  signum  est,  quod  B.  Virgini  praestitum  est,  ut  de  caetero 
non  peccaret  nec  mortaliter,  nec  venialiter ;  aliis  autem  sanctificatis  creditur 
praestitum  esse,  ut  de  caetero  mortaliter  non  peccarent,  divina  eos  gratia  pro¬ 
tegente. 

Ad  secundum  dicendum,  quod  quantum  ad  alia  potuerunt  sancti  esse 
Christo  conjunctiores,  quam  Hieremias,  et  Joannes  Baptista,  qui  tamen  fue¬ 
runt  ei  conjunctissimi,  quantum  ad  expressam  figuram  sanctificationis  ipsius, 
ut  dictum  est  (in  corp.  ari.). 

Ad  tertium  dicendum,  quod  miseratio,  de  qua  ibi  Job  loquitur,  non  si¬ 
gnificat  virtutem  infusam,  sed  quamdam  inclinationem  naturalem  ad  actum 
hujus  virtutis. 


QUAESTIO  XXVIII. 

DE  VIRGINITATE  BEATAE  MARIAE, 
IN  QUATUOR  ARTICULOS  DIVISA. 

Deinde  considerandum  est  de  virginitate  Matris  Dei. 

Et  circa  hoc  quaeruntur  quatuor. 

Primo.  Utrum  fuerit  virgo  in  concipiendo. 

Secundo.  Utrum  fuerit  virgo  in  partu. 

Tertio.  Utrum  permanserit  virgo  post  partum. 

Quarte  Utrum  votum  virginitatis  emiserit. 

ARTICULUS  I.  Ij8 

UTRUM  BEATA  MARIA  FUERIT  VIRGO  IN  CONCIPIENDO. 

(Lib.  4.  Contr.  g.  cap.  45.  et  opusc.  2.  cap.  22;. 
et  opusc.  60.  cap.  4.). 

Ad  primum  sic  proceditur.  Videtur,  quod  Mater  Dei  non  fuerit  virgo  in 
concipiendo  Christum;  nulla  enim  proles,  quae  habet  patrem,  et  matrem, 
ex  Virgine  matre  concipitur :  sed  Christus  non  solum  dicitur  habere  matrem, 
sed  etiam  patrem:  dicitur  enim  Luc.  2.:  Erant  pater  ejus,  et  mater  mirantes 
super  his,  quae  dicebantur  de  dio ;  et  infra  eadem  mater  dicit:  Ecce  pater  tuus, 
ei  ego  dolentes  quaerebamus  te;  ergo  Christus  non  est  conceptus  ex  virgine 
matre. 

2.  Praeterea.  Matth.  1.  probatur,  quod  Christus  fuerit  filius  Abrahae,  et 
David  per  hoc,  quod  Joseph  ex  David  descendit:  quae  quidem  probatio  nulla 
esset,  si  Joseph  pater  Christi  non  fuisset;  ergo  videtur,  quod  mater  Christi 
eum  ex  semine  Joseph  conceperit:  et  ita  non  videtur  fuisse  virgo  in  conci¬ 
piendo. 

§.  Praeterea.  Galat.  4.  dicitur:  Misit  Deus  filium  suum  factum  ex  muliere: 
mulier  autem  consueto  modo  loquendi  dicitur,  quae  est  viro  cognita;  ergo 
Christus  non  fuit  conceptus  ex  virgine  matre. 

4-  Praeterea.  Eorum  quae  sunt  ejusdem  speciei,  est  idem  modus  gene¬ 
rationis  :  quia  generatio  recipit  speciem  a  termino,  sicut  et  caeteri  motus : 
sed  Christus  fuit  ejusdem  speciei  cum  aliis  hominibus,  secundum  illud 
Philip.  2. .  In  similitudinem  hominum  factus,  et  habitu  inventus  ut  homo ;  cum  ergo 
alii  homines  generentur  ex  commixtione  maris,  et  foeminae,  videtur  quod 
etiam  Christus  simili  modo  fuerit  generatus:  et  ita  non  videtur  fuisse  conce¬ 
ptus  ex  virgine  matre. 

5.  Praeterea.  Quaelibet  forma  naturalis  habet  materiam  sibi  determi¬ 
natam,  extra  quam  esse  non  potest:  materia  autem  formae  humanae  videtur 
esse  semen  maris,  et  foeminae:  si  ergo  corpus  Christi  non  fuerit  conceptum 
ex  semine  maris,  et  foeminae,  non  vere  fuit  corpus  humanum,  quod  est  in¬ 
conveniens;  videtur  igitur  non  fuisse  conceptus  ex  virgine  matre. 

Sed  contra  est,  quod  dicitur  Isaiae  7. :  Ecce  virgo  concipiet. 

Respondeo  dicendum,  quod  simpliciter  confitendum  est,  matrem  Christi 
virginem  concepisse  i  contrarium  enim  pertinet  ad  haeresim  Ebionitarum, 
et  Cerinthi,  qui  Christum  purum  hominem  arbitrabantur,  et  de  utroque  sexu 
eum  natum  putaverunt:  quod  enim  Christus  sit  conceptus  ex  virgine,  con¬ 
veniens  est  propter  quatuor:  primo  propter  mittentis  Patris  dignitatem  con¬ 
servandam:  cum  enim  Christus  sit  verus,  et  naturalis  Dei  Filius,  non  fuit  con¬ 
veniens,  quod  alium  patrem  haberet,  quam  Deum,  ne  dignitas  Dei  Patris 
transferretur  ad  alium:  secundo  hoc  fuit  conveniens  proprietati  ipsius  Filii,  qui 
mittitur,  qui  quidem  est  Verbum  Dei:  verbum  autem  absque  omni  corruptione 
cordis  concipitur:  quinimmo  cordis  corruptio  perfecti  verbi  conceptionem 
non  patitur:  quia  ergo  caro  sic  fuit  a  Verbo  Dei  assumpta,  ut  esset  caro  Verbi 
Dei,  conveniens  fuit,  quod  etiam  ipsa  sine  corruptione  matris  conciperetur: 
tertio  hoc  fuit  conveniens  dignitati  humanitatis  Christi,  in  qua  locum  pecca- 

tum  habere  non  debuit,  per  quam  peccatum  mundi  tollebatur,  secundum  illud 
Joan.  i.:  Ecce  agnus  Dei,  scilicet  innocens,  qui  tollit  peccatum  mundi;  non  po¬ 
terat  autem  esse,  quod  in  natura  jam  corrupta  ex  concubitu  caro  nasceretur 
sine  infectione  originalis  peccati:  unde  Augustinus  dicit  in  lib.  i.  de  Nuptiis, 
et  Concupiscentia  (cap.  12.  in  prine.)  :  «  Solus  nuptialis  concubitus  ibi  non 
fuit»,  scilicet  in  matrimonio  Mariae,  et  Joseph,  «quia  in  carne  peccati  fieri 
non  poterat  sine  illa  carnis  pudenda  concupiscentia,  quae  accidit  ex  peccato, 
sine  qua  concipi  voluit,  qui  futurus  erat  sine  peccato  »:  quarto  propter  ipsum 
finem  Incarnationis  Christi,  quae  ad  hoc  fuit,  ut  homines  renascerentur  in 
filios  Dei,  non  ex  voluntate  carnis,  neque  ex  voluntate  viri,  sed  ex  Deo,  idest 
ex  ipsa  Dei  virtute:  cujus  rei  exemplar  apparere  debuit  in  ipsa  conceptione 
Christi;  unde  August.  dicit  in  lib.  de  Sancta  Virginitate  (cap.  6.  ante  med.): 
«  Oportebat,  caput  nostrum  insigni  miraculo  secundum  carnem  nasci  de  vir¬ 
gine,  quo  significaret  membra  sua  de  virgine  Ecclesia  secundum  spiritum 
nascitura  ». 


Ad  primum  ergo  dicendum,  quod,  sicut  Beda  dicit  super  Lucam  (lib.  1. 
cap.  7.  inter  med.  et  fin.),  «  pater  Salvatoris  appellatur  Joseph,  non  quod  vere 
juxta  Photinianos  pater  fuerit  ei,  sed  quod  ad  famam  Mariae  conservandam 
pater  sit  ab  omnibus  aestimatus  »:  unde  et  Luc.  3.  dicitur:  Ut  putabatur  filius 
Joseph;  vel,  sicut  Augustinus  dicit  in  lib.  2.  de  Consensu  Evangelistarum 
(cap.  1.),  a  eo  modo  pater  Christi  dicitur  Joseph,  quo  et  vir  Mariae  intelli- 
gitur  sine  commixtione  carnis,  ipsa  copulatione  conjugii,  multo  videlicet  con¬ 
junctius,  quam  si  esset  aliunde  adoptatus;  neque  enim  propterea  non  erat 
appellandus  Joseph  pater  Christi,  quia  non  eum  genuerat  concumbendo:  quan¬ 
doquidem  pater  esset  etiam  ei,  quem  non  ex  sua  conjuge  procreatum  aliunde 
adoptasset  ». 

Ad  secundum  dicendum,  quod,  sicut  Hieron.  dicit  super  Matth.  (cap.  1. 
super  illud :  Christi  generatio  sic  erat),  «  cum  Joseph  non  sit  pater  Domini  Sal¬ 
vatoris,  ordo  generationis  ejus  usque  ad  Joseph  deducitur  » :  primo  quidem, 
quia  «  non  est  consuetudinis  Scripturarum,  ut  mulierum  in  generationibus 
ordo  texatur;  deinde  quia  ex  una  tribu  fuit  Joseph  et  Maria,  unde  et  ex  le^e 
eam  accipere  cogebatur  ut  propinquam  »;  et,  ut  August.  dicit  in  lib.  1.  de  Nu¬ 
ptus,  et  Concupiscentia  (cap.  u.  ad  fin.),  «  fuit  generationum  series  usque  ad 
Joseph  perducenda,  ne  in  illo  conjugio  virili  sexui  utique  potiori  fieret  injuria 
cum  veritati  nihil  deperiret,  quia  ex  semine  David  et  Joseph  erat,  et  Maria  »’ 

Ad  tertium  dicendum,  quod,  sicut  Gloss.  (ord.  Aug.  lib.  23.  contr.  Faust. 
cap.  7.;  dicit  ibidem,  «  mulierem  pro  foemina  posuit,  more  locutionis  Hebraeo¬ 
rum  usus  enim  hebraeae  locutionis  mulieres  dicit  non  virginitate  corruptas 
sed  foeminas  ».  r  ’ 


Ad  quartum  dicendum,  quod  ratio  illa  habet  locum  in  his,  quae  proce- 
unt  in  esse  per  viam  naturae:  eo  quod  natura  sicut  est  determinata  ad  unum 
effectum,  ita  etiam  est  determinata  ad  unum  modum  producendi  illum:  sed 
virtus  supernaturahs  divina,  cum  sit  infinita,  sicut  non  est  determinata  ad 
unum  effectum,  ita  non  est  determinata  ad  modum  producendi  quemcumque 
effectum:  et  ideo  sicut  virtute  divina  fieri  potuit,  ut  primus  homo  de  limo 
terrae  formaretur:  ita  etiam  fieri  potuit,  ut  divina  virtute  corpus  Christi  for¬ 
maretur  de  virgine  absque  virili  semine. 

Ad  quintum  dicendum,  quod,  secundum  Philosophum  in  lib.  1.  de  Ge¬ 
neratione  Animal,  (cap.  2.  10.  et  20.),  semen  maris  non  est  sicut  materia  in 
conceptione  animalis,  sed  solum  sicut  agens:  sola  autem  foemina  materiam 

subministrat  conceptui:  unde  per  hoc  quod  semen  maris  defuit  in  conceptione 
corporis  Christi,  non  sequitur  quod  defuerit  ei  debita  materia:  si  tamen  semen 
maris  esset  materia  foetus  concepti  in  animalibus,  manifestum  est,  quod  non 
est  materia  permanens  in  eadem  forma,  sed  materia  transmutata:  et  quamvis 
virtus  naturalis  non  possit  transmutare  ad  certam  formam  nisi  determinatam 
materiam ;  virtus  tamen  divina,  quae  est  infinita,  potest  transmutare  omnem 
materiam  in  quamcumque  formam :  unde  sicut  transmutavit  limum  terrae  in 
corpus  Adae;  ita  in  corpus  Christi  transmutare  potuit  materiam  a  matre 
ministratam,  etiamsi  non  esset  sufficiens  materia  ad  naturalem  conceptum. 

ARTICULUS  II.  IJ9 

UTRUM  MATER  DEI  FUERIT  VIRGO  IN  PARTU. 

(Opusc.  2.  cap.  225.). 

Ad  secundum  sic  proceditur.  Videtur,  quod  mater  Christi  non  fuerit  virgo 
in  partu,  dicit  enim  Ambros.  super  Luc.  (cap.  1.  sup.  illud:  Omne  masculinum) : 
«  Qui  vulvam  sanctificavit  alienam,  ut  nasceretur  propheta,  hic  est  qui  ape¬ 
ruit  matri  suae  vulvam,  ut  immaculatus  exiret»:  sed  aperitio  vulvae  virgini¬ 
tatem  excludit ;  ergo  mater  Christi  non  fuit  virgo  in  partu. 

2.  Praeterea.  Nihil  in  mysterio  Christi  esse  debuit,  per  quod  corpus 
ejus  phantasticum  appareret:  sed  hoc  non  videtur  vero  corpori,  sed  phanta¬ 
stico  convenire,  ut  possit  per  clausa  transire;  eo  quod  duo  corpora  simul 
esse  non  possunt:  non  igitur  debuit  ex  matris  utero  clauso  corpus  Christi 
prodire;  et  ita  non  decuit,  quod  esset  virgo  in  partu. 

3.  Praeterea.  Sicut  Gregorius  dicit  in  Homil.  octavarum  Paschae  (quae 
est  26.  in  Evang.  a  prine.),  per  hoc  quod  januis  clausis  ad  discipulos  post  re¬ 
surrectionem  intravit  Dominus,  ostendit  corpus  suum  esse  ejusdem  naturae, 
et  alterius  gloriae:  et  sic  per  clausa  transire  videtur  ad  gloriam  corporis  per¬ 
tinere:  sed  corpus  Christi  in  sua  conceptione  non  fuit  gloriosum,  sed  passi¬ 
bile,  habens  similitudinem  carnis  peccati,  ut  Apostolus  dicit  ad  Rom.  8.;  non 
ergo  exivit  per  Virginis  uterum  clausum. 

Sed  contra  est,  quod  in  quodam  sermone  Ephefini  Concilii  (qui  est  Theo¬ 
dori  Ancyr.  in  prine,  et  hab.  in  eo  Cone,  scilicet  gener.  5.  part.  3.  cap.  9.)  dicitur: 
«  Natura  post  partum  nescit  ulterius  virginem :  gratia  vero  et  parientem 
ostendit,  et  matrem  fecit,  et  virginitati  non  nocuit;  fuit  ergo  Mater  Christi 
virgo  in  partu  ». 

Respondeo  dicendum,  quod  absque  omni  dubio  asserendum  est,  matrem 
Christi  etiam  in  partu  virginem  fuisse.  Nam  Propheta  non  solum  dicit:  Ecce 
virgo  concipiet;  sed  etiam  addit:  Et  pariet  filium  (Isaiae  7.);  et  hoc  quidem 
conveniens  fuit  propter  tria:  primo  quidem,  quia  hoc  competebat  proprietati 
ejus,  qui  nascebatur,  qui  est  Verbum  Dei:  nam  Verbum  non  solum  in  corde 
absque  corruptione  concipitur,  sed  etiam  absque  corruptione  ex  corde  pro¬ 
cedit;  unde  ut  ostenderetur,  quod  illud  esset  corpus  ipsius  Verbi  Dei,  conve¬ 
niens  fuit,  ut  de  incorrupto  virginis  utero  nasceretur:  unde  in  sermone  quodam 
Ephesini  Concilii  (loc.  cit.)  legitur :  «  Quae  parit  carnem  puram,  a  virginitate 
cessat:  sed  quia  natum  est  in  carne  Verbum  Dei,  custodit  virginitatem,  seipsum 
per  hoc  ostendens  Verbum:  neque  enim  nostrum  verbum,  cum  paritur,  cor¬ 
rumpit  mentem:  neque  Deus  Verbum  substantiale,  partum  eligens,  peremit 

virginitatem  »  :  secundo  hoc  est  conveniens  quantum  ad  effectum  Incarnationis 
Christi:  nam  ad  hoc  venit,  ut  nostram  corruptionem  tolleret:  unde  non  fuit 
conveniens,  ut  virginitatem  matris  nascendo  corrumperet:  unde  August.  dicit 
in  quodam  serm.  de  Nativ.  Dom.  (scilicet  10.  de  Temp.):  «  Fas  non  erat,  ut 
per  ejus  adventum  violaretur  integritas,  qui  venerat  sanare  corrupta  » :  tertio 
fuit  conveniens,  ne  matris  honorem  nascendo  diminueret,  qui  parentes  prae¬ 
ceperat  honorandos. 

Ad  primum  ergo  dicendum,  quod  Ambrosius  dicit  hoc  exponens  illud, 
quod  Evangelista  (Lue.  2.)  de  lege  induxit:  Omne  masculinum  adaperiens 
vulvam  saiictum  Domino  vocabitur:  quod  quidem,  ut  Beda  dicit  (cap.  8.  in 
Luc.),  consuetae  nativitatis  more  loquitur,  non  quod  Dominus  sacri  ventris 
hospitium, quodingressus  sanctificaverat,  egressus  devirginasse  credendus  sit»; 
unde  illa  adapertio  non  significat  reserationem  communem  claustri  pudoris 
virginei,  sed  solum  exitum  prolis  de  utera  matris. 

Ad  secundum  dicendum,  quod  ita  Christus  voluit  veritatem  sui  corporis 
demonstrare,  quod  etiam  ejus  divinitas  declararetur:  et  ideo  permiscuit  mira 
humilibus;  unde  ut  corpus  ejus  verum  ostenderetur,  nascitur  exfoemina:  sed 
ut  ostenderetur  ejus  divinitas,  nascitur  ex  virgine.  Talis  enim  partus  decet  Deum, 
ut  Ambrosius  dicit  in  hymno  Nativitatis  (qui  est  24.  nec  est  nunc  in  usu). 

Ad  tertium  dicendum,  quod  quidam  dixerunt,  Christum  in  sua  nativi¬ 
tate  dotem  subtilitatis  assumpsisse,  sicut  quando  ambulavit  siccis  pedibus  su¬ 
per  mare,  dicunt  eum  assumpsisse  dotem  agilitatis :  sed  hoc  non  convenit 
his,  quae  supra  determinata  sunt  (q.  14.).  Hujusmodi  enim  dotes  corporis  glo¬ 
riosi  proveniunt  ex  redundantia  gloriae  animae  ad  corpus,  ut  infra  dicetur, 
cum  tractabitur  de  corporibus  gloriosis  (in  supplem.  q.  py.J.  Dictum  est  autem 
supra  (q.  14.  art.  1.  ad  2.),  quod  Christus  ante  passionem  permittebat  carni 
suae  agere,  et  pati  quae  propria:  nec  fiebat  talis  redundantia  gloriae  ab  anima 
ad  corpus,  et  ideo  dicendum  est,  quod  omnia  ista  facta  sunt  miraculose  per 
virtutem  divinam;  unde  Augustinus  dicit  super  Joan.  (tract.  121.  inter  med.  et 
(in.):  «Moli  corporis,  ubi  divinitas  erat,  ostia  clausa  non  obstiterunt;  ille 
quippe  non  eis  apertis  intrare  potuit,  quo  nascente  virginitas  matris  inviolata 
permansit »;  et  Dionysius  dicit  in  quadam  epist.  (scii.  3.  ad  Cajum,  circ.  med.), 
quod  «  Christus  super  hominem  operabatur  ea  quae  sunt  hominis :  et  hoc 
monstrat  virgo  supernaturaliter  concipiens,  et  aqua  instabilis  terrenorum  pe¬ 
dum  sustinens  gravitatem». 


ARTICULUS  III.  l6o 

UTRUM  MATER  DEI  PERMANSERIT  VIRGO  POST  PARTUM. 

(Opusc.  2.  cap.  22$.). 

Ad  tertium  sic  proceditur.  Videtur,  quod  Mater  Christi  non  permanse¬ 
rit  virgo  post  partum  ;  dicitur  enim  Matth.  1.:  Antequam  convenirent  Joseph, 
et  Maria,  inventa  est  in  utero  habens  de  Spiritu  Sancto :  non  autem  Evangelista 
diceret,  antequam  convenirent,  nisi  de  conventuris:  quia  nemo  dicit  de  non 
pransuro,  antequam  pranderet;  ergo  videtur,  quod  beata  Virgo  quandoque 
conveniret  carnali  copula  cum  Joseph ;  et  ita  non  permanserit  virgo  post 
partum. 

2.  Praeterea.  Ibidem  subditur  ex  verbis  Angeli  loquentis  adjoseph:  Noli 
timere  accipere  Mariam  conjugem  tuam:  conjugium  autem  consummatur  per 
carnalem  copulam ;  ergo  videtur,  quod  quandoque  carnalis  copula  interve¬ 
nerit  inter  Mariam,  et  Joseph :  et  ita  videtur,  quod  non  permanserit  virgo 
post  partum. 

3.  Praeterea.  Ibidem  post  pauca  subditur:  Et  accepit  conjugem  suam,  et 
non  cognoscebat  eam,  donec  peperit  filium  suum  primogenitum :  hoc  autem  ad¬ 
verbium  donec  consuevit  determinatum  tempus  signare,  quo  impleto  fiat  id, 
quod  usque  ad  illud  tempus  non  fiebat:  verbum  autem  cognoscendi  ibi  ad 
coitum  refertur;  sicut  et  Genes.  4.  dicitur,  quod  Adam  cognovit  uxorem  suam ; 
ergo  videtur,  quod  post  partum  Beata  Virgo  fuerit  carnaliter  a  Joseph  co¬ 
gnita;  ergo  videtur,  quod  non  permanserit  virgo  post  partum. 

4.  Praeterea.  Primogenitus  non  potest  dici,  nisi  qui  habeat  fratres  sub- 
sequentes:  unde  et  Rom.  8.  dicitur:  Quos  praescivit,  et  praedestinavit  conformes 
peri  imaginis  Filii  sui,  ut  sit  ipse  primogenitus  in  multis  fratribus :  sed  Evange- 
lista  nominat  Christum  primogenitum  matris  ejus;  ergo  habuit  alios  filios 
post  Christum  :  et  ita  videtur,  quod  mater  Christi  non  manserit  virgo  post 
partum. 

3.  Praeterea.  Joan.  2.  dicitur:  Post  haec  descendit  Capharnaum  ipse,  scili¬ 
cet  Christus,  et  mater  ejus,  et  fratres  ejus  :  sed  fratres  dicuntur,  qui  ex  eodem 
parente  geniti  sunt;  ergo  videtur,  quod  Beata  Virgo  habuerit  alios  filios  post 
Christum. 

6.  Praeterea.  Matth.  27.  dicitur:  Erant  ibi,  scilicet  juxta  crucem  Christi, 
mulieres  multae  a  longe,  quae  secutae  erant  Jesum  a  Galilaea,  ministrantes  ei :  inter 
quas  erat  Maria  Magdalene,  et  Maria  Jacobi,  et  Joseph  mater,  et  mater  filiorum 
Zebedaei:  videtur  autem  haec  Maria,  quae  hic  dicitur  Jacobi,  et  Joseph  mater, 
esse  etiam  mater  Christi;  dicitur  enim  Joan.  19.,  quod  stabat  juxta  crucem 
Jesu  Maria  mater  ejus ;  ergo  videtur,  quod  mater  Christi  non  permanserit 
virgo  post  partum. 

Sed  contra  est,  quod  dicitur  Ezech.  44. :  Porta  haec  clausa  erit,  et  non 
aperietur,  et  vir  non  transibit  per  eam :  quoniam  Dominus  Deus  Israel  ingressus 
est  per  eam.  Quod  exponens  Augustinus  in  quodam  sermone  (scilicet  iS.  de 
Temp.  parum  a  prine.),  dicit :  a  Quid  est  porta  in  domo  Domini  clausa,  nisi 
quod  Maria  semper  erit  intacta?  Et  quid  est,  homo  non  transibit  per  eam,  nisi 
quod  Joseph  non  cognoscet  eam?  Et  quid  est,  Dominus  solus  intrat,  et  egre¬ 
ditur  per  eam,  nisi  quod  Spiritus  Sanctus  impraegnabit  eam,  et  angelorum 
dominus  nascetur  per  eam?  Etquid  est,  clausa  erit  in  aeternum,  nisi  quod  Ma¬ 
ria  virgo  est  ante  partum,  et  virgo  in  partu,  et  virgo  post  partum?  » 

Respondeo  dicendum,  quod  absque  omni  dubio  detestandus  est  error 
Helvidii,  qui  dicere  praesumpsit,  Matrem  Christi  post  partum  a  Joseph  esse 
carnaliter  cognitam,  et  alios  filios  genuisse;  hoc  enim  primo  derogat  Christi 
perfectioni;  qui  sicut  secundum  divinam  naturam  unigenitus  est  Patris,  tam¬ 
quam  perfectus  per  omnia  filius  ejus;  ita  decuit  ut  esset  unigenitus  matris, 
tamquam  perfectissimum  germen  ejus;  secundo  hic  error  injuriam  facit  Spi¬ 
ritui  Sancto,  cujus  sacrarium  fuit  uterus  virginalis;  in  quo  carnem  Christi 
formavit:  unde  non  decebat,  quod  de  caetero  violaretur  per  commixtionem 
virilem;  tertio  derogat  dignitati,  et  sanctitati  Matris  Dei,  quae  ingratissima 
videretur,  si  tanto  Filio  contenta  non  esset,  et  si  virginitatem,  quae  in  ea 
miraculose  conservata  fuerat,  sponte  perdere  vellet  per  carnis  concubitum; 
quarto  etiam  ipsi  Joseph  esset  ad  maximam  praesumptionem  imputandum, 

si  eam,  quam  revelante  Angelo  de  Spiritu  Sancto  Deum  concepisse  cogno¬ 
verat,  polluere  attentaret;  et  ideo  simpliciter  est  asserendum,  quod  Mater 
Dei  sicut  virgo  concepit,  et  virgo  peperit,  ita  etiam  et  virgo  post  partum  in 
sempiternum  permansit. 

Ad  primum  ergo  dicendum,  quod,  sicut  Hieronymus  dicit  in  lib.  Contra 
Helvidium  (cap.  1.  ad  fin.),  «  intelligendum  est,  quod  haec  praepositio  anti, 
licet  saepe  consequentia  indicet,  tamen  nonnunquam  ea  tantum,  quae  prius 
cogitabantur,  ostendit:  nec  necesse  est,  ut  cogitata  fiant;  cum  ideo  aliud  in¬ 
tervenerit,  ne  ea,  quae  cogitata  sunt,  fierent:  sicut  si  aliquis  dicat:  Antequam 
in  portu  pranderem,  navigavi,  non  intelligitur  quod  in  portu  prandeat,  post¬ 
quam  navigaverit,  sed  quia  cogitabatur  in  portu  pransurus  » ;  et  similiter 
Evangelista  dicit:  Antequam  convenirent,  inventa  est  in  utero  habens  de  Spiritu 
Sancio ;  non  quia  postea  cqnvenerit;  sed  quia  dum  viderentur  conventuri, 
praevenit  conceptio  per  Spiritum  Sanctum;  ex  quo  factum  est,  ut  ulterius 


non  convenirent. 

Ad  secundum  dicendum,  quod,  sicut  Augustinus  dicit  in  lib.  1.  de  Nuptiis, 
et  Concupiscentia  (cap.  11.  a  prine.),  «  conjux  Joseph  vocatur  Mater  Dei  ex 
prima  desponsationis  fide,  quam  per  concubitum  non  cognoverat,  nec  fuerat 
cogniturus  »;  ut  enim  Ambrosius  dicit  super  Lucam  (cap.  1.  sup.  illud:  Et 
nomen  Virginis  Maria):  «  non  virginitatis  ereptio,  sed  conjugii  testificatio, 
nuptiarum  celebratio  declaratur  ». 

Ad  tertium  dicendum,  quod  quidam  dixerunt,  hoc  non  esse  intelligendum 
de  cognitione  coitus,  sed  de  cognitione  notitiae;  dicit  enim  Chrysost.°(hom.  1. 
in  op.  imperf.  ad  fin.),  quod  «  non  cognovit  eam  Joseph,  antequam  pareret, 
cujus  fuerit  dignitatis:  sed  postquam  peperit,  tunc  cognovit  eam:  quia  per  ipsius 
prolem  speciosior,  et  dignior  facta  fuerat,  quam  totus  mundus;  quia  quem  totus 
mundus  capere  non  poterat,  in  angusto  cubiculo  uteri  sui  sola  suscepit  »: 
quidam  vero  hoc  referunt  ad  notitiam  visus:  sicut  enim  Moysi  cum  Deo  col- 
loquentis  glorificata  est  facies,  ut  non  possent  intendere  in  eum  filii  Israel : 
sic  Maiia  claritate  virtutis  Altissimi  obumbrata  cognosci  non  poterat  a  Joseph 
donec  pareret:  post  partum  autem  a  Joseph  agnita  invenitur  specie  faciei, 
non  tactu  libidinis;  Hieronymus  autem  (lib.  advers.  Helvid.  cap.  2.  parum  a 
pnne.)  concedit,  hoc  esse  intelligendum  de  cognitione  coitus  :  sed  dicit,  quod 
usque,  vel  donec  in  Scripturis  dupliciter  potest  intelligi:  quandoque  enim  designat 
certum  tempus,  secundum  illud  Gal.  3.:  Propter  transgressionem  lex  posita  est, 
donec  veniret  semen,  cui  promiserat ;  quandoque  vero  signat  infinitum  tempus, 
secundum  illud  Psalm.  122.:  Oculi  nostri  ad  Dominum  Deum  nostrum,  donec 
misereatur  nostri :  ex  quo  non  est  intelligendum,  quod  post  impetratam  mise¬ 
ricordiam  oculi  avertantur  a  Deo  ;  et  secundum  hunc  modum  loquendi  signi¬ 
ficantur  ea,  de  quibus  posset  dubitari,  si  scripta  non  fuissem;  caetera  vero 
nostrae  intelligentiae  derelinquuntur:  et  secundum  hoc  Evangelista  dicit. 
Matrem  Dei  non  esse  cognitam  a  viro  usque  ad  partum,  ut  multo  magis  in- 
teiligamus  cognitam  non  fuisse  post  partum. 

Ad  quartum  dicendum,  quod  mos  divinarum  Scripturarum  est,  ut  pri¬ 
mogenitum  vocent  non  solum  eum,  quem  fratres  sequuntur,  sed  eum  qui 
primus  natus  sit:  alioquin  si  non  est  primogenitus,  nisi  quem  sequuntur  fra- 
res,  tamdiu  sacerdotibus  secundum  legem  primogenita  non  debentur,  quam- 
diu  et  alia  non  fuerint  procreata :  quod  patet  esse  falsum,  cum  intra  unum 
mensem  [al.  intra  annum,  et  post  mensem ]  p-imogenita  redimi  mandentur  se- 

Matl°rNTUM  dic£ndum’  quod  «  quidam  »  sicut  Hieronymus  dicit  super 
Matth.  (cap.  12.  sup.  illud :  Ecce  Mater  ejus)  «  fratres  Domini  de  alia  uxore  Joseph 
ilios  suspicantur:  nos  autem  fratres  Domini,  non  filios  Joseph,  sed  conso- 

enim  mSaHkat0rQ  “aterterae  Domini  liberos  intelligimus  »;  quatuor 

emm  modis  in  Scripturis  fratres  dicuntur,  scilicet  natura,  gente,  cognatione,  et 
affectu,  unde  fratres  Domini  dicti  sunt,  non  secundum  naturam,  quasi  ab 
eadem  matre  nati,  sed  secundum  cognationem,  quasi  consanguinei  ejus  exi- 
stentes.  Joseph  autem,  sicut  Hieronymus  dicit  contra  Helvidium  (cap.  9.  infin.), 
«  magis  credendus  est  virgo  permansisse;  quia  aliam  uxorem  habuisse  non 
scribitur,  et  fornicatio  in  sanctum  virum  non  cadit  ». 

Ad  sextum  dicendum,  quod  Maria,  quae  dicitur  Jacobi  et  Joseph  mater 
non  mtelhgitur  esse  mater  Domini,  quae  in  Evangelio  non  consuevit  nomi- 
nan  msi  cum  cognominatione  hujus  dignitatis,  quod  sit  mater  Jesu;  haec 
autem  Mana  mtelhgitur  esse  uxor  Alphaei,  cujus  filius  est  Jacobus  minor, 
qui  dictus  est  frater  Domini. 


ARTICULUS  IV.  l6l 

UTRUM  MATER  DEI  VIRGINITATEM  VOVERIT. 

(4.  Dist.  30.  q.  2.  art.  1.  q.  1.  et  Matth.  1.). 

Ad  quartum  sic  proceditur.  Videtur,  quod  Mater  Dei  virginitatem  non 
voverit:  dicitur  enim  Deuten  7.:  Non  erit  apud  te  sterilis  utriusque  sexus:  ste¬ 
rilitas  autem  sequitur  virginitatem ;  ergo  servatio  virginitatis  erat  contra 
praeceptum  veteris  legis:  sed  adhuc  lex  vetus  habebat  statum,  antequam 
hnstus  nasceretur ;  ergo  non  potuit  licite  Beata  Virgo  vovere  virginitatem 
pro  tempore  illo. 

2.  Praeterea.  Apostolus  1.  ad  Corinth.  7.  dicit:  De  virginibus  autemprae- 
ceptum  Domini  non  habeo,  consilium  autem  do :  sed  perfectio  consilii  a  Christo 
debuit  inchoari,  qui  est  finis  legis,  ut  Apostolus  dicit  Roman.  10.;  non  ergo 
conveniens  fuit,  quod  Beata  Virgo  votum  virginitatis  emitteret. 

3.  Praeterea.  Glossa  Augustini  dicit  1.  ad  Timoth.  5.  (sup.  illud:  Ha¬ 
bentes  damnationem,  etc.,  et  hab.  in  lib.  de  Bono  Vidiut.  cap.  9.),  quod  «  voven¬ 
tibus  castitatem  non  solum  nubere,  sed  etiam  velle  nubere  damnabile  est »: 
sed  mater  Christi  nullum  peccatum  damnabile  commisit,  ut  supra  habitum 
est  (q.  27.  art.  4.);  cum  ergo  desponsata  fuerit,  ut  habetur  Luc.  1.,  videtur, 
quod  ipsa  virginitatis  votum  non  emiserit. 

Sed  contra  est,  quod  Augustinus  dicit  in  libro  de  Sancta  Virginitate 
(cap.  4.  cir.  prine.):  «  Annuntianti  Angelo  Maria  respondit :  Quomodo  fiet  istud, 
quoniam  virum  non  cognosco  ?  quod  profecto  non  diceret,  nisi  prius  se  virgi¬ 
nem  Deo  vovisset  ».  6 

Respondeo  dicendum,  quod,  sicut  in  2.  habitum  est  (2-2.  q.  88.  art.  6.), 
perfectionis  opera  magis  sunt  laudabilia,  si  ex  voto  celebrentur:  virginitas 
autem  in  Matre  Dei  praecipue  debuit  pollere,  ut  ex  supra  dictis  rationibus 
patet  (ait.  1.  huj.  q.);  et  ideo  conveniens  fuit,  ut  virginitas  ejus  ex  voto 
esset  Deo  consecrata:  verum  quia  tempore  legis  oportebat  generationi  insi¬ 
stere  tam  mulieres,  quam  viros,  quia  secundum  carnis  originem  cultus  Dei 
propagabatur,  antequam  ex  illo  populo  Christus  nasceretur,  Mater  Dei  non 
meditur,  antequam  desponsaretur  Joseph,  absolute  virginitatem  vovisse:  sed 

licet  eam  in  desiderio  habuerit,  super  hoc  tamen  voluntatem  suam  divino 
commisit  arbitrio :  postmodum  vero  accepto  sponso,  secundum  quod  mores 
illius  temporis  exigebant,  simul  cum  eo  votum  virginitatis  emisit. 

Ad  primum  ergo  dicendum,  quod  quia  videbatur  esse  lege  prohibitum 
non  dare  operam  ad  relinquendum  semen  super  terram,  ideo  non  simpliciter 
virginitatem  vovit  Dei  Genitrix,  sed  sub  conditione,  si  Deo  placeret:  postquam 
autem  ei  innotuit  hoc  esse  Deo  acceptum,  absolute  vovit,  antequam  ab  An¬ 
gelo  annuntiaretur. 

Ad  secundum  dicendum,  quod  sicut  gratiae  plenitudo  perfecte  quidem 
fuit  in  Christo,  et  tamen  aliqua  ejus  inchoatio  praecessit  in  matre:  ita  etiam 
observatio  consiliorum,  quae  per  gratiam  Dei  fit,  perfecte  quidem  incepit  in 
Christo,  sed  aliquo  modo  fuit  inchoata  in  Virgine  matre  ejus. 

Ad  tertium  dicendum,  quod  verbum  illud  Apostoli  est  intelligendum  de 
illis,  quae  absolute  castitatem  vovent:  quod  quidem  Mater  Dei  non  fecit,  an 
tequam  Joseph  desponsaretur :  sed  post  desponsationem  ex  communi  volun¬ 
tate  simul  cum  sponso  suo  votum  virginitatis  emisit. 


QUAESTIO  XXIX. 

DE  MATRIS  DEI  DESPONSATIONE,  IN  DUOS  ARTICULOS  DIVISA. 


Deinde  considerandum  est  de  desponsatione  Matris  Dei. 

Et  circa  hoc  quaeruntur  duo. 

Primo.  Utrum  Christus  debuerit  de  desponsata  nasci. 

Secundo.  Utrum  fuerit  verum  matrimonium  inter  Mariam  Matrem  Do¬ 
mini,  et  Joseph. 


ARTICULUS  I.  162 

UTRUM  CHRISTUS  NASCI  DEBUERIT  DE  VIRGINE  DESPONSATA. 

(4.  Dist.  30.  q.  2.  art.  1.  q.  2.  et  3.  et  Matth.  1.). 

Ad  primum  sic  proceditur.  Videtur,  quod  Christus  non  debuerit  de  vir¬ 
gine  desponsata  nasci:  desponsatio  enim  ad  carnalem  copulam  ordinatur: 
sed  Mater  Domini  nunquam  voluit  carnali  copula  uti;  quia  hoc  derogaret 
virginitati  mentis  ipsius;  ergo  non  debuit  esse  desponsata. 

2.  Praeterea.  Quod  Christus  ex  virgine  nasceretur,  miraculum  fuit;  unde 
Augustinus  dicit  in  epist.  ad  Volusianum  (quae  est  3.  ante  med.)  :  « Ipsa  Dei 
virtus  per  inviolatae  matris  virginea  viscera  membra  infantis  eduxit,  quae  postea 
per  clausa  ostia  membra  juvenis  introduxit.  Hic  si  ratio  quaeritur,  non  erit 
mirabile;  si  exemplum  poscitur,  non  erit  singulare»;  sed  miracula  fiunt  ad 
confirmationem  fidei:  unde  debent  esse  manifesta;  cum  igitur  per  desponsa 
tionem  hoc  miraculum  fuerit  obumbratum,  videtur  non  fuisse  conveniens 
quod  Christus  de  desoonsata  nasceretur. 

3.  Praeterea.  Ignatius  martyr,  ut  Hieron.  dicit  super  Matth.  (cap.i.sup. 
illud  :  Cum  esset  desponsata),  hanc  causam  assignavit  desponsationis  matris  Dei 
«ut  partus  ejus  diabolo  celaretur;  dum  eum  putat  non  de  Virgine,  sed  ex 
uxore  generatum»;  quae  quidem  causa  nulla  esse  videtur:  tum  quia  diabo¬ 
lus  ea  quae  corporaliter  fiunt,  perspicacitate  sui  sensus  cognoscit :  tum  etiam 
quia  postmodum  per  multa  evidentia  signa  daemones  aliqualiter  Christum 
cognoverunt  ;  unde  dicitur  Mare.  1.,  quod  homo  in  spiritu  immundo  exclamavit 
dicens:  Ouid  nobis,  et  tibi,  Jesu  Nazarene?  venisti  ante  tempus  perdere  nos?  scio, 
quod  sis  sanctus  Dei;  non  ergo  videtur  conveniens  fuisse,  quod  mater  Dei  esset 
desponsata. 

4.  Praeterea.  Aliam  rationem  assignat  Hieronym.  (loc.  cit.) :  «  Ne  lapi¬ 
daretur  mater  Dei  a  Judaeis,  sicut  adultera».  Haec  autem  ratio  nulla  esse 
videtur;  si  enim  non  esset  desponsata,  non  posset  de  adulterio  condemnari; 
et  ita  non  videtur  rationabile  fuisse,  quod  Christus  de  desponsata  virgine  na¬ 
sceretur. 

Sed  contra  est,  quod  dicitur  Matth.  1.:  Cum  esset  desponsata  mater  Jesu 
Maria  Joseph ;  et  Luc.  1.  :  Missus  est  Gabriel  angelus  ad  Mariam  virginem  despon¬ 
satam  viro,  cui  nomen  erat  Joseph. 

Respondeo  dicendum,  quod  conveniens  fuit,  Christum  de  desponsata 
virgine  nasci,  tum  propter  ipsum,  tum  propter  matrem,  tum  etiam  propter 
nos.  Propter  ipsum  quidem  Christum  quadruplici  ratione:  primo  quidem,  ne 
ab  infidelibus  tamquam  illegitime  natus  abjiceretur;  unde  Ambros.  dicit  su¬ 
per  Luc.  (cap.  1.  sup.  illud:  In  mense  sexto)  :  ct  Quid  Judaeis,  quid  Herodi  pos¬ 
set  adseribi,  si  natum  viderentur  ex  adulterio  persecuti?»;  secundo,  ut  con¬ 
sueto  modo  ejus  genealogia  per  virum  describeretur:  unde  dicit  Ambros. 
super  Luc.  (cap.  3.  sup.  illud  :  Et  ipse  Jesus  erat,  etc.)  :  «  Qui  in  saeculum  venit, 
saeculi  debuit  more  describi.  Viri  autem  persona  quaeritur,  qui  in  senatu,  et 
reliquis  curiis  civitatum  generis  asserit  dignitatem;  consuetudo  etiam  nos 
instituit  Scripturarum,  quae  semper  viri  originem  quaerit  »  ;  tertio  ad  tutelam 
pueri  nati,  ne  diabolus  contra  eum  vehementius  nocumenta  procuraret:  et  ideo 
Ignatius  dicit,  ipsam  fuisse  desponsatam,  «  ut  partus  ejus  diabolo  celaretur»; 
quarto,  ut  a  Joseph  nutriretur,  unde  et  pater  ejus  dictus  est,  quasi  nutritius. 
Fuit  etiam  conveniens  ex  parte  Virginis :  primo  quidem,  quia  per  hoc  reddi¬ 
tur  immunis  a  poena  ;  ne  scilicet  lapidaretur  a  Judaeis  tanquam  adultera,  ut 
Hieronymus  dicit  (loc.  sup.  cit.);  secundo,  ut  per  hoc  ab  infamia  liberaretur: 
unde  dicit  Ambros.  super  Luc.  (cap.  1.  sup.  illud:  In  mense  sexto),  quod  «de¬ 
sponsata  est,  ne  temeratae  virginitatis  adureretur  infamia,  cui  gravis  alvus 
corruptelae  videretur  insigne  praeferre  » ;  tertio,  ut  ei  a  Joseph  ministerium 
exhiberetur,  ut  Hieron.  dicit  (loc.  cit.).  Ex  parte  etiam  nostra  hoc  fuit  con¬ 
veniens  :  primo  quidem,  quia  testimonio  Joseph  comprobatum  est,  Christum 
ex  virgine  natum:  unde  Ambr.  dicit  super  Luc.  (loc.  sup.  cit.) :  «  Locupletior 
testis  pudoris  maritus  adhibetur,  qui  posset  et  dolere  injuriam,  et  vindicare 
opprobrium,  si  non  agnosceret  sacramentum  »  ;  secundo,  quia  ipsa  verba  Vir¬ 
ginis  matris  magis  credibilia  redduntur  suam  virginitatem  asserentis :  unde 
Ambros.  dicit  super  Luc.  (ibid.) :  «  Fides  Mariae  verbis  magis  adsciscitur,  et 
mendacii  causa  removetur.  Videretur  enim  culpam  obumbrare  voluisse  men¬ 
dacio  innupta  praegnans.  Causam  autem  mentiendi  desponsata  non  habuit, 
cum  conjugii  praemium,  et  gratia  nuptiarum  partus  sit  foeminarum  »  ;  quae 
quidem  duo  pertinent  ad  firmitatem  fidei  nostrae ;  tertio,  ut  tolleretur  excu¬ 
satio  virginibus,  quae  propter  suam  incautelam  non  vitant  infamiam;  unde 

Arabros.  dicit  (ibid.) :  «  Non  decuit  virginibus  sinistra  opinione  viventibus 
velamen  excusationis  relinqui,  quod  infamata  Mater  quoque  Domini  vide¬ 
retur  »  ;  quarto,  quia  per  hoc  significatur  universa  Ecclesia ;  quae  «  cum  virgo 
sit,  desponsata  tamen  est  uni  viro  Christo  »,  ut  August.  dicit  in  lib.  de  Sancta 
Virginitate  (cap.  12.).  Potest  etiam  et  quinta  ratio  esse,  quod  Mater  Domini 
fuit  desponsata,  et  virgo;  quia  in  persona  ipsius  etvirginitas,  et  matrimonium 
honoratur,  contra  haereticos  alteri  horum  detrahentes. 

Ad  primum  ergo  dicendum,  quod  Beata  Virgo  Mater  Dei  ex  familiari  in¬ 
stinctu  Spiritus  Sancti  credenda  est  desponsari  voluisse,  confidens  de  divino 
auxilio,  quod  nunquam  ad  carnalem  copulam  perveniret:  hoc  tamen  divino 
commisit  arbitrio :  unde  in  nullo  detrimentum  passa  est  virginitas. 

Ad  secundum  dicendum,  quod,  sicut  Ambrosius  dicit  super  Lucam  (loc. 
cit.  in  prine,  corp.),  «  maluit  Dominus  aliquos  de  sui  ortu,  quam  de  matris  pu¬ 
dore  dubitare  ;  sciebat  enim,  teneram  esse  Virginis  verecundiam,  et  lubricam 
famam  pudoris,  nec  putavit  ortus  sui  fidem  matris  injuriis  astruendam  »; 
sciendum  tamen,  quod  miraculorum  Dei  quaedam  sunt,  de  quibus  est  fides: 
sicut  miraculum  virginei  partus,  et  resurrectionis  Domini,  et  etiam  Sacra¬ 
menti  altaris:  et  ideo  Dominus  voluit  ista  occultiora  esse,  ut  fides  eorum 
magis  meritoria  esset;  quaedam  vero  miracula  sunt  ad  fidei  comprobationem: 
et  ista  debent  esse  manifesta. 

Ad  tertium  dicendum,  quod,  sicut  Augustinus  dicit  in  3.  de  Trin.  (implic. 
cap.  7.  et  8.),  diabolus  multa  potest  virtute  suae  naturae,  a  quibus  tamen  prohi¬ 
betur  virtute  divina:  et  hoc  modo  potest  dici,  quod  virtute  naturae  suae  dia¬ 
bolus  cognoscere  poterat,  Matrem  Dei  non  fuisse  corruptam,  sed  virginem: 
prohibebatur  tamen  a  Deo  cognoscere  modum  partus  divini:  quod  autem 
postmodum  eum  aliqualiter  cognovit  diabolus  esse  Filium  Dei,  non  obstat: 
quia  jam  tempus  erat,  ut  Christus  suam  virtutem  contra  diabolum  ostenderet, 
et  persecutionem  ab  eo  concitatam  pateretur:  sed  in  infantia  oportebat  impe¬ 
diri  malitiam  diaboli,  ne  eum  acrius  persequeretur,  quando  Christus  nec  pati 
disposuerat,  nec  virtutem  suam  ostendere,  sed  in  omnibus  aliis  infantibus 
se  similem  exhibebat  ;  unde  Leo  Papa  in  serm.  de  Epiph.  (qui  est  4.  in  eo 
Festo,  cap.  3.  adfin.)  dicit,  quod  «  Magi  viderunt,  et  adoraverunt  puerum  Jesum 
quantitate  parvum,  alienae  opis  indigentem,  fandi  impotentem,  et  in  nullo  ab 
humanae  infantiae  generalitate  dissimilem»;  Ambrosius  tamen  super  Lucam 
(loc.  cit.  in  prine,  corp.)  videtur  hoc  magis  referre  ad  membra  diaboli  ;  prae¬ 
missa  enim  hac  ratione,  scilicet  de  fallendo  principem  mundi,  subdit:  «  Sed 
tamen  magis  fefellit  principem  saeculi;  daemonum  enim  malitia,  facile  etiam 
occulta  deprehendit,  at  vero  qui  saecularibus  vanitatibus  occupantur,  scire 
divina  non  possunt». 

Ad  quartum  dicendum,  quod  judicio  adulterarum  lapidabatur  secundum 
legem  non  solum  illa,  quae  jam  erat  desponsata,  vel  nupta,  sed  etiam  illa, 
quae  in  domo  patris  custodiebatur  ut  virgo  quandoque  nuptura  ;  unde  dicitur 
Deuteron.  22. :  St  non  est  in  puella  inventa  virginitas,  lapidibus  obruent  eam  viri 
civitatis  illius,  et  morietur;  quia  fecit  nefas  in  Israel,  ut  fornicaretur  in  domo  pa¬ 
tris  sui,  \el  potest  dici  secundum  quosdam,  quod  Beata  Virgo  erat  de  stirpe 
Aaron;  unde  erat  cognata  Elisabeth,  ut  dicitur  Luc.  1.;  virgo  autem  de  te¬ 
nere  sacerdotali  propter  stuprum  occidebatur;  legitur  enim  Levit.  21.:  Sa- 
cerdotis  filia,  si  deprehensa  fuerit  in  stupro,  et  violaverit  nomen  patris  sui,  flammis 
exuretur ;  quidam  referunt  verbum  Hieronymi  ad  lapidationem  infamiae. 

ARTICULUS  II.  l6j 

UTRUM  INTER  MARIAM,  ET  JOSEPH  FUERIT  VERUM  MATRIMONIUM. 

(4.  Dist.  30.  q.  2.  an.  2.  et  opfi.sc.  60.  cap.  2.  et  Matth.  1.). 

Ad  secundum  sic  proceditur.  Videtur,  quod  inter  Mariam,  et  Joseph  non 
fuerit  verum  matrimonium  :  dicit  enim  Hieronymus  contra  Helvidium  (cap.  2. 
ante  med.),  quod  Joseph  Mariae  custos  fuit  potius,  quam  maritus  ejus :  sed  si 
fuisset  verum  matrimonium,  vere  Joseph  maritus  ejus  fuisset;  ergo  videtur, 
quod  non  fuerit  verum  matrimonium  inter  Mariam,  et  Joseph. 

2.  Praeterea.  Super  illud  Matth.  1.:  Jacob  genuit  Joseph  virum  Mariae, 
dicit  Hieronym. :  «  Cum  virum  audieris,  suspicio  tibi  non  subeat  nuptiarum  : 
sed  recordare  consuetudinis  Scripturarum,  quod  sponsi  viri,  et  sponsae  uxores 
vocantur  »  :  sed  verum  matrimonium  non  efficitur  ex  sponsalibus,  sed  ex  nu¬ 
ptiis;  ergo  non  fuit  verum  matrimonium  inter  B.  Virginem,  et  Joseph. 

3.  Praeterea.  Matth.  1.  dicitur:  Joseph,  vir  ejus,  cum  esset  justus,  et  nollet 
eam  traducere,  scilicet  «  in  domum  suam  ad  cohabitationem  assiduam»,  voluit 
eam  occulte  dimittere,  idest  «  tempus  nuptiarum  mutare  »,  ut  Remigius  exponit 
(hah.  in  Cat.  aur.  D.  Th.);  ergo  videtur,  quod  nondum  nuptiis  celebratis,  non¬ 
dum  esset  verum  matrimonium;  praesertim  cum  post  matrimonium  contra¬ 
ctum  non  liceat  alicui  sponsam  dimittere. 

Sed  contra  est,  quod  August.  dicit  in  lib.  2.  de  Consensu  Evangelistarum 
(cap.  1.  ante  med.):  «  Non  erat  fas,  ut  Joseph  ob  hoc  a  conjugio  Mariae  se¬ 
parandum  Evangelista  putaret,  quod  non  ex  ejus  concubitu,  sed  Virgo  pe- 
perit  Christum.  Hoc  enim  exemplo  magnifice  insinuatur  fidelibus  conjugatis, 
etiam  servata  pari  consensu  continentia,  posse  permanere,  vocarique  conju¬ 
gium,  non  permixto  corporis  sexu  ». 

Respondeo  dicendum,  quod  matrimonium,  sive  conjugium. dicitur  verum 
ex  hoc,  quod  suam  perfectionem  attingit:  duplex  est  autem  rei  perfectio ; prima 
et  secunda :  prima  quidem  rei  perfectio  consistit  in  ipsa  forma,  ex  qua  speciem 
sortitur:  secunda  vero  perfectio  consistit  in  operatione  rei,  per  quam  res  ali¬ 
qualiter  suum  finem  attingit.  Forma  autem  matrimonii  consistit  in  quadam 
indivisibili  conjunctione  animorum,  per  quam  igius  conjugum  indivisibiliter 
alteri  fidem  servare  tenetur;  finis  autem  matrimonii  est  proles  generanda,  et 
educanda:  ad  quorum  primum  pervenitur  per  concubitum  [al.  consensum ]  con¬ 
jugalem:  ad  secundum  per  alia  opera  viri,  et  uxoris,  quibus  sibi  invicem  ob¬ 
sequuntur  ad  prolem  nutriendam.  Sic  igitur  dicendum  est,  quod  quantum  ad 
primam  perfectionem,  omnino  verum  fuit  matrimonium  Virginis  Matris  Dei, 
et  Joseph :  quia  uterque  consensit  in  copulam  conjugalem :  non  autem  expresse 
in  copulam  carnalem,  nisi  sub  conditione,  si  Deo  placeret:  unde  et  Angelus 
vocat  Mariam  conjugem  Joseph,  dicens  ad  Joseph  Matth.  1.:  Noli  timere  ac¬ 
cipere  Mariam  conjugem  luam :  quod  exponens  August.  in  lib.  1.  de  Nuptiis,  et 
Concupiscentia  (cap.  11.  a  prine.)  dicit:  «  Conjux  vocatur  ex  prima  desponsa¬ 
tionis  fide,  quam  concubitu  nec  cognoverat,  nec  fuerat  cogniturus  »  ;  quantum 
vero  ad  secundam  perfectionem,  quae  est  per  actum  matrimonii,  si  hoc 
referatur  ad  carnalem  concubitum,  per  quem  proles  generatur,  non  fuit  illud 
matrimonium  consummatum.  Unde  Ambros.  dicit  super  Luc.  (cap.  1.  sup. 
illud:  In  mense  sexto):  «Non  te  moveat,  quod  frequenter  Mariam  Scriptura 

vocat  conjugem,  non  enim  virginitatis  ereptio,  sed  conjugii  testificatio,  nu¬ 
ptiarum  celebratione  declaratur  ».  Habuit  tamen  illud  matrimonium  etiam  se¬ 
cundam  perfectionem  quantum  ad  prolis  educationem  :  unde  August.  dicit  in 
lib.  1.  de  Nupt.,  et  Concupiscentia  (cap.  11.  in fm.):  «  Omne  nuptiarum  bonum 
impletum  est  in  iliis  parentibus  Christi,  proles,  fides,  sacramentum.  Prolem 
cognoscimus  ipsum  Dominum  Jesum-t  fidem,  quia  nullum  adulterium :  sacra¬ 
mentum,  quia  nullum  divortium:  solus  ibi  nuptialis  concubitus  non  fuit». 

Ad  primum  ergo  dicendum,  quod  Hier,  accipit  ibi  maritum  ab  acto  ma¬ 
trimonii  consummati. 

Ad  secundum  dicendum,  quod  nuptias  Hieron.  vocat  nuptialem  concu¬ 
bitum. 

Ad  tertium  dicendum,  quod,  sicut  Chrysost.  dicit  super  Matth.  (hom.  1.  in 
op.  imperf.  sub  fin.) :  «Beata  Virgo  sic  fuit  desponsata  Joseph,  quod  etiam 
esset  domi  habita.  Nam  sicut  in  ea,  quae  in  domo  viri  concipit,  intelligitur 
conceptio  maritalis;  sic  in  ea,  quae  extra  domum  concipit,  est  suspecta  con¬ 
junctio  »  ;  et  ita  non  esset  sufficienter  provisum  famae  Beatae  Virginis  per  hoc, 
quod  fuit  desponsata,  nisi  etiam  fuisset  domi  habita:  unde  quod  dicitur:  Et 
nolle  eam  traducere ,  melius  intelligitur,  idest  «  nollet  eam  diffamare  in  publi¬ 
cum  »,  quam  quod  intelligatur  de  traductione  in  domum  :  unde  et  Evangelista 
subdit,  quod  voluit  occulte  dimittere  eam,  quamvis  tamen  esset  domi  habita  pro¬ 
pter  primam  desponsationis  fidem  ;  nondum  tamen  intervenerat  solemnis  ce¬ 
lebratio  nuptiarum:  propter  quod  etiam  nondum  carnaliter  convenerant: 
unde,  sicut  Chrysost.  dicit  (hom.  4.  in  Matth.  aliquant.  a  prine,  et  loc.  sup.  cit.), 
«  non  dicit  Evangelista:  Antequam  duceretur  in  domum  sponsi,  etenim  intus 
jam  erat;  consuetudo  enim  fuit  veteribus,  multoties  in  domo  desponsatas 
habere  ».  Et  ideo  etiam  Angelus  dicit  Joseph:  Ne  timeas  accipere  Mariam  con¬ 
jugem  tuam,  idest :  «  Non  timeas  nuptias  ejus  solemniter  celebrare»  :  licet  alii 
dicant,  quod  nondum  erat  in  domum  inducta,  sed  solum  desponsata  :,primum 
tamen  magis  consonat  Evangelio. 


QyAESTIO  XXX. 

DE  BEATAE  MARIAE  VIRGINIS  ANNUNTIATIONE, 
IN  QUATUOR  ARTICULOS  DIVISA. 


Deinde  considerandum  est  de  annuntiatione  Beatae  Virginis. 

Et  circa  hoc  quaeruntur  quatuor. 

Primo.  Utrum  conveniens  fuerit  ei  annuntiari,  quod  in  ea  generandum  erat. 
Secundo.  Per  quem  erat  ei  hoc  annuntiandum. 

Tertio.  Per  quem  modum  ei  annuntiari  debebat. 

Quarto.  De  ordine  annuntiationis. 

ARTICULUS  I.  164 

UTRUM  NECESSARIUM  FUERIT  ANNUNTIARI  B.  VIRGINI, 

QUOD  IN  EA  ERAT  GENERANDUM. 

(3.  Dist.  3.  q.  3.  art.  1.  q.  1.). 

Ad  primum  sic  proceditur.  Videtur,  quod  non  fuerit  necessarium  B.  Vir¬ 
gini  annuntiari,  quod  in  ea  flendum  erat:  annuntiatio  enim  ad  hoc  solum  ne¬ 
cessaria  esse  videbatur,  ut  Virginis  consensus  haberetur:  sed  consensus  ejus 
non  videtur  necessarius  fuisse:  quia  conceptus  Virginis  praenuntiatus  fuit  pro¬ 
phetia  praedestinationis,  «  quae  sine  nostro  completur  arbitrio  »,  ut  dicit  quae¬ 
dam  Gloss.  Matth.  1.  (ord.  sup.  illud:  Ut  adimpleretur  quod  dictum  est,  etc.); 
non  ergo  necessarium  fuit,  quod  talis  annuntiatio  fieret. 

2.  Praeterea.  B.  Virgo  incarnationis  fidem  habebat,  sine  qua  nullus  esse 
poterat  in  statu  salutis:  quia,  ut  dicitur  Rom.  3.:  Justitia  Dei  per  fidem  Jesu 
Christi  m  omnes:  sed  de  eo  quod  aliquis  per  certitudinem  credit,  non  indiget 
ulterius  instrui;  ergo  B.  Virgini  non  fuit  necessarium,  ut  ei  incarnatio  Filii 
Dei  annuntiaretur. 

3.  Praeterea.  Sicut  B.  Virgo  corporaliter  Christum  concepit;  ita  et  quae¬ 
libet  sancta  anima  concipit  ipsum  spiritualiter;  unde  Apost.  dicit  Gal.  4.: 
Filioli  mei,  quos  iterum  parturio,  donec  formetur  Christus  in  vobis:  sed  illis,  qui 
spiritualiter  debent  Christum  concipere,  talis  conceptio  non  annuntiatur;  ergo 
nec  B.  Virgini  fuit  annuntiandum,  quod  esset  in  utero  conceptura  Filium  Dei. 

Sed  contra  est,  quod  habetur  Luc.  1.  quod  Angelus  dixit  ei :  Ecce  con¬ 
cipies  in  utero,  et  paries  filium. 

Respondeo  dicendum,  quod  congruum  fuit  B.  Virgini  annuntiari,  quod 
esset  Christum  conceptura:  primo  quidem,  ut  servaretur  congruus  ordo  con¬ 
junctionis  Filii  Dei  ad  Virginem;  ut  scilicet  prius  mens  ejus  de  ipso  instrue¬ 
retur,  quam  carne  eum  conciperet:  unde  Aug.  dicit  in  lib.  de  Virginitate 
(cap.  q.):  «  Beatior  est  Maria  percipiendo  fidem  Christi,  quam  concipiendo 
carnem  Christi»;  et  postea  subdit:  «  Materna  propinquitas  nihil  Mariae  pro¬ 
fuisset,  nisi  felicius  Christum  corde,  quam  carne  gestasset  »  ;  secundo,  ut 
posset  esse  certior  testis  hujus  sacramenti,  quando  super  hoc  divinitus  erat 
instructa;  tertio,  ut  voluntaria  sui  obsequii  munera  Deo  offerret:  ad  quod  se 
promptam  obtulit  dicens:  Ecce  ancilla  Domini;  quarto,  ut  ostenderetur  esse 
quoddam  spirituale  matrimonium  inter  Filium  Dei,  et  humanam  naturam:  et 
ideo  per  annuntiationem  expectabatur  consensus  Virginis  loco  totius  humanae 
naturae. 

Ad  primum  ergo  dicendum,  quod  prophetia  praedestinationis  completur 
sine  nostro  arbitrio  causante,  non  tamen  sine  nostro  arbitrio  consentiente. 

Ad  secundum  dicendum,  quod  Beata  Virgo  expressam  fidem  habebat 
incarnationis  futurae:  sed  cum  esset  humilis,  non  tam  alta  de  se  sapiebat:  et 
ideo  super  hoc  erat  instruenda. 

Ad  tertium  dicendum,  quod  spiritualem  conceptionem  Christi,  quae  est 
per  fidem,  praecedit  annuntiatio,  quae  est  per  fidei  praedicationem,  secundum 
quod  fides  est  ex  auditu,  ut  dicitur  Rom.  10.;  nec  tamen  propter  hoc  aliquis 
pro  certo  scit  se  gratiam  habere;  sed  scit  veram  fidem  esse,  quam  accepit. 

ARTICULUS  II.  l6s 

UTRUM  ANNUNTIATIO  B.  VIRGINI  FIERI  DEBUERIT  PER  ANGELUM. 

()■  Dist.  3.  q.  3.  art.  2.  q.  1.  et  2.). 

Ad  secundum  sic  proceditur.  Videtur,  quod  Beatae  Virgini  non  debuerit 
annuntiatio  fieri  per  Angelum:  supremis  enim  angelis  fit  revelatio  imme¬ 
diate  a  Deo,  ut  Dionys.  dicit  7.  cap.  Coelest.  Hierar.  (parum  a  med.) :  sed 
Mater  Dei  est  super  omnes  angelos  exaltata;  ergo  videtur,  quod  immediate 
a  Deo  debuerit  sibi  annuntiari  incarnationis  mysterium,  et  non  per  angelum. 

2.  Praeterea.  Si  in  hoc  oportebat  servari  communem  ordinem,  secun¬ 
dum  quem  divina  hominibus  per  angelos  revelantur,  similiter  divina  ad  mu¬ 
lierem  per  virum  deferuntur:  unde  et  Apostolus  dicit  1.  ad  Cor.  14.:  Mulie¬ 
res  in  Ecclesiis  taceant:  si  quid  autem  volunt  discere,  domi  viros  suos  interrogent ; 
ergo  videtur,  quod  Beatae  Virgini  debuerit  annuntiari  mysterium  Incarna¬ 
tionis  per  aliquem  virum;  praesertim  quia  Joseph  vir  ejus  super  hoc  fuit  ab 
Angelo  instructus,  ut  legitur  Matth.  1. 

3.  Praeterea.  Nullus  potest  congrue  annuntiare,  quod  ignorat:  sed  etiam 
supremi  angeli  non  plene  cognoverunt  Incarnationis  mysterium :  unde  dicit 
Dionys.  7.  Coelest.  Hierarch.  (a  med.)  ex  eorum  persona  esse  intelligendam 
quaestionem,  quae  ponitur  Isa.  63. :  Ouis  est  iste,  qui  venit  de  Edom  ?  Ergo  vi¬ 
detur,  quod  per  nullum  angelum  potuit  convenienter  annuntiatio  incarna¬ 
tionis  fieri. 

4.  Praeterea.  Majora  sunt  per  majores  nuntios  annuntianda:  sed  myste¬ 
rium  Incarnationis  est  maximum  inter  omnia,  quae  per  angelos  sunt  homi¬ 
nibus  annuntiata;  ergo  videtur,  quod  si  per  aliquem  angelum  debuit  an¬ 
nuntiari,  ille  debuerit  esse  de  supremo  ordine:  sed  Gabriel  non  est  de  su¬ 
premo  ordine,  cum  sit  de  ordine  archangelorum,  qui  est  penultimus,  unde 
Ecclesia  cantat:  Gabrielem  arch  angelum  scimus  divinitus  te  esse  affatum;  non  ergo 
hujusmodi  annuntiatio  per  Gabrielem  archangelum  convenienter  facta  est. 

Sed  contra  est,  quod  dicitur  Luc.  1. :  Missus  est  Gabriel  angelus  a  Deo,  etc. 

Respondeo  dicendum,  quod  conveniens  fuit,  Matri  Dei  annuntiari  per  an¬ 
gelum  divinae  Incarnationis  mysterium,  propter  tria ;  primo  quidem,  ut  in 
hoc  etiam  servaretur  divina  ordinatio,  secundum  quam  mediantibus  angelis 
divina  ad  homines  perveniunt;  unde  Dionys.  dicit  4.  cap.  Coelest.  Hiera°rch. 
(a  med.),  quod  «  divinum  Jesu  benignitatis  mysterium  angeli  primo  edocti 
sunt,  postea  per  ipsos  ad  nos  cognitionis  gratia  transivit;  sic  ergo  divinis¬ 
simus  Gabriel  Zachariam  quidem  docuit  prophetam  Joannem  ex  ipso  nasci- 
turum,  Mariam  autem,  quomodo  in  ipsa  fieret  thearchicum  ineffabilis  Dei 
formationis  mysterium  » ;  secundo  hoc  fuit  conveniens  reparationi  humanae, 
quae  futura  erat  per  Christum;  unde  Beda  dicit  in  Homil.  (scilicet  in  festo 
Annunt.  in  prine,  et  est  inter  hyemales  de  SS.) :  «  Aptum  humanae  restaura¬ 
tionis  principium,  ut  angelus  a  Deo  mitteretur  ad  Virginem  partu  conse¬ 
crandam  divino  :  quia  prima  perditionis  humanae  fuit  causa,  cum  serpens  a 
diabolo  mittebatur  ad  mulierem  spiritu  superbiae  decipiendam  » ;  tertio,  quia 
hoc  congruebat  virginitati  Matris  Dei;  unde  Hieron.  dicit  in  serm.  Assum¬ 
ptionis  (seu  epist.  ad  Paul,  ei  Eustoch.  inter  ejus  op.  adseitit.  inter  prine,  et  med.): 

»  Bene  angelus  ad  Virginem  mittitur:  quia  semper  est  angelis  cognata  vir- 

ginitas ,  profecto  in  carne  praeter  carnem  vivere,  non  terrena  vita  est,  sed 
coelestis  ». 

Ad  primum  ergo  dicendum,  quod  Mater  Dei  superior  erat  angelis  quantum 
ad  dignitatem,  ad  quam  divinitus  eligebatur:  sed  quantum  ad  statum  prae¬ 
sentis  vitae,  inferior  erat  angelis:  quia  et  ipse  Christus  ratione  passibilis 
vitae  modico  ab  angelis  minoratus  est,  ut  dicitur  Hebr.  2.:  sed  tamen  quia 
Christus  simul  fuit  viator,  et  comprehensor,  quantum  ad  cognitionem  divi¬ 
norum,  non  indigebat  ab  angelis  instrui:  sed  mater  Dei  nondum  erat  in  statu 
comprehensorum:  et  ideo  de  divino  conceptu  per  angelos  instruenda  erat. 

Ad  secundum  dicendum,  quod,  sicut  Aug.  dicit  in  serm.  de  Assumptione 
(qui  est  tract.  8.  de  Diversis,  cap.  4.) :  «  Beata  Virgo  Maria  vera  aestimatione 
a  quibusdam  generalibus  excipitur:  quia  nec  conceptus  multiplicavit,  nec  sub 
viri,  idest  mariti,  potestate  fuit,  quae  integerrimis  visceribus  de  Spiritu  Sancto 
Christum  suscepit  »  ;  et  ideo  non  debuit  mediante  viro  instrui  de  mysterio 
incarnationis,  sed  mediante  angelo.  Propter  quod  etiam  ipsa  est  prius  instru¬ 
cta,  quam  Joseph;  nam  ipsa  instructa  est  ante  conceptum,  Joseph  autem  post 
ejus  conceptum. 

Ad  tertium  dicendum,  quod,  sicut  patet  ex  auctoritate  Dionys.  inducta 
(in  corp.  art.),  angeli  incarnationis  mysterium  cognoverunt:  sed  tamen  in¬ 
terrogabant,  perfectius  scire  cupientes  a  Christo  hujus  mysterii  rationes,  quae 
sunt  incomprehensibiles  omni  creato  intellectui :  unde  Maximus  dicit:  «  Quod 
angeli  noverint  futuram  incarnationem,  ambigere  non  oportet:  latuit  autem 
eos  investigabilis  Domini  conceptio,  atque  modus,  qualiter  totus  in  genitore, 
totus  manebat  in  omnibus,  nec  non  et  in  virginea  cellula  ». 

Ad  quartum  dicendum,  quod  quidam  dicunt,  Gabrielem  fuisse  de  supremo 
ordine  angelorum,  propter  quod  Gregor,  dicit  (hom.  34.  in  Evang.  cir.  med.) : 
«  Summum  angelum  venire  dignum  fuerat,  qui  summum  omnium  nuntiabat»  : 
sed  ex  hoc  non  habetur,  quod  fuerit  summus  inter  omnes  ordines,  sed  re¬ 
spectu  angelorum,  fuit  enim  de  ordine  archangelorum ;  unde  et  Ecclesia  eum 
archangelum  nominat :  et  Greg.  ipse  dicit  in  Homil.  de  Centum  ovibus 
(loc.  cit.),  quod  «  Archangeli  dicuntur,  qui  summa  annuntiant  »  ;  satis  est  ergo 
credibile,  quod  sit  summus  in  ordine  archangelorum;  et,  sicut Gregorius  dicit 
(ibid.),  «  hoc  nomen  officio  suo  congruit.  Gabriel  enim  Dei  fortitudo  nomi¬ 
natur;  per  Dei  ergo  fortitudinem  nuntiandus  erat,  qui  virtutum  Dominus,  et 
potens  in  praelio  ad  debellandas  potestates  aereas  veniebat  ». 

ARTICULUS  III.  l66 

UTRUM  ANGELUS  ANNUNTIANS 
DEBUERIT  B.  VIRGINI  VISIONE  CORPORALI  APPARERE. 

(3.  Dist.  3.  q.  3.  art.  2.  q.  2.) 

Ad  tertium  sic  proceditur.  Videtur,  quod 'angelus  annuntians  non  debuerit 
Virgini  apparere  visione  corporali.  «  Dignior  enim  est  intellectualis  visio, 
quam  corporalis  »,  ut  August.  dicit  12.  super  Genes,  ad  literam  (cap.  24. 
cir.  med.):  et  praecipue  ipsi  angelo  est  magis  conveniens :  nam  visione  intel¬ 
lectuali  videtur  angelus  in  sui  substantia;  visione  autem  corporali  videtur 
in  assumpta  figura  corporea;  sed  sicut  ad  annuntiandum  conceptum  divinum 
decebat  venire  summum  nuntium;  ita  etiam  videtur,  quod  decuerit  esse  sum- 

mum  genus  visionis;  ergo  videtur,  quod  angelus  annuntians  apparuerit  Vir¬ 
gini  visione  intellectuali 

2.  Praeterea.  Visio  imaginaria  videtur  etiam  esse  nobilior,  quam  visio 
corporalis:  sicut  imaginatio  est  altior  potentia,  quam  sensus:  sed  angelus 
apparuit  Joseph  in  somnis  secundum  imaginariam  visionem,  ut  patet  Matth,  i . 
et  2. ;  ergo  videtur,  quod  etiam  apparere  debuerit  Beatae  Virgini  imaginaria 
visione,  et  non  corporali. 

3.  Praeterea.  Corporalis  visio  spiritualis  substantiae  videntes  stupefacit ; 
unde  et  de  ipsa  Virgine  cantatur:  Expavescit  Virgo  de  lumine:  sed  melius 
fuisset,  quod  a  tali  turbatione  mens  ejus  esset  praeservata;  non  ergo  fuit 
conveniens,  quod  hujusmodi  annuntiatio  fieret  per  visionem  corporalem. 

Sed  contra  est,  quod  August.  in  quodam  sermone  (scilicet  18.  de  Temp. 
ante  med.)  inducit  Beatam  Virginem  sic  dicentem:  «Venit  ad  me  Gabriel  ar- 
changelus  facie  rutilans,  veste  coruscans,  ingressu  mirabilis  »  :  sed  haec  non 
possunt  pertinere  nisi  ad  corpoream  visionem;  ergo  corporea  visione  angelus 
annuntians  B.  Virgini  apparuit. 

Respondeo  dicendum,  quod  angelus  annuntians  apparuit  Matri  Dei  cor¬ 
porea  visione;  et  hoc  conveniens  fuit:  primo  quidem  quantum  ad  id  quod 
annuntiabatur.  Venerat  enim  angelus  annuntiare  incarnationem  invisibilis  Dei, 
per  quam  visibilis  fieret;  unde  etiam  conveniens  fuit,  ut  ad  hujus  rei  decla¬ 
rationem  invisibilis  creatura  formam  assumeret,  in  qua  visibiliter  appareret; 
cum  etiam  omnes  apparitiones  veteris  Testamenti  ad  hanc  apparitionem 
praeordinentur,  qua  Filius  Dei  in  carne  apparuit:  secundo  fuit  congruum  di¬ 
gnitati  Matris  Dei,  quae  non  solum  in  mente,  sed  in  corporeo  ventre  erat 
Dei  Filium  receptura;  et  ideo  non  solum  mens  ejus,  sed  etiam  sensus  cor¬ 
porei  erant  visione  angelica  refovendi:  tertio  congruit  certitudini  ejus,  quod 
annuntiabatur:  ea  enim  quae  sunt  oculis  subjecta,  certius  apprehendimus,  quam 
ea  quae  imaginamur ;  unde  Chrysost.  dicit  super  Matth.  (hom.  4.  ante  mea.), 
quod  «  angelus  non  in  somnis,  immo  visibiliter  Virgini  astitit,  nam  quia 
magnam  valde  revelationem  accipiebat  ab  angelo,  egebat  ante  tantae  rei 
eventum  visione  solemni  ». 

Ad  primum  ergo  dicendum,  quod  intellectualis  visio  est  potior,  quam 
visio  imaginaria,  vel  corporalis,  si  sit  sola:  sed  ipse  August.  dicit  (lib.  12. 
sup.  Gen.  ad  Iit.  cap.  p.  cir.  med.),  quod  excellentior  est  prophetia,  quae  habet 
simul  intellectualem,  et  imaginariam  visionem,  quam  illa,  quae  habet  alteram 
tantum;  Beata  autem  Virgo  non  solum  percepit  visionem  corporalem,  sed 
etiam  intellectualem  illuminationem  :  unde  talis  apparitio  nobilior  fuit;  fuisset 
tamen  nobilior,  si  ipsum  angelum  intellectuali  visione  in  sua  substantia  vi¬ 
disset:  sed  hoc  non  patiebatur  status  hominis  viatoris,  quod  angelum  per  es¬ 
sentiam  videret. 

Ad  secundum  dicendum,  quod  imaginatio  est  quidem  altior  potentia,  quam 
sensus  exterior:  quia  tamen  principium  humanae  cognitionis  est  sensus,  in 
eo  consistit  maxima  certitudo:  quia  semper  oportet,  quod  principia  cogni¬ 
tionis  sint  certiora:  et  ideo  Joseph,  cui  angelus  in  somnis  apparuit,  non  ita 
excellentem  apparitionem  habuit,  sicut  B.  Virgo. 

Ad  tertium  dicendum,  quod,  sicut  Ambros.  dicit  super  Luc.  (cap.  1.  sup. 
illud:  Apparuit  illi  angelus):  «  Perturbamur,  et  a  nostro  alienamur  affectu, 
quando  perstringimur  alicujus  superioris  potestatis  occursu  ».  Et  hoc  contingit 
non  solum  in  visione  corporali,  sed  etiam  in  visione  imaginaria;  unde  Genes.  1 5. 
dicitur,  quod  cum  sol  occubuisset,  sopor  irruit  super  Ab  rubum ;  et  horror  magnus t 

et  tenebrosus  invasit  eum.  Talis  tamen  perturbatio  hominis  non  tantum  homini 
nocet,  ut  propter  eam  debeat  angelica  apparitio  praetermitti :  primo  quidem, 
quia  ex  hoc  ipso  quod  homo  supra  seipsum  elevatur,  quod  ad  ejus  pertinet 
dignitatem,  pars  ejus  inferior  debilitatur;  ex  quo  provenit  perturbatio  prae¬ 
dicta;  sicut  etiam  calore  naturali  ad  interiora  reducto,  exteriora  tremunt: 
secundo,  quia,  sicut  Origen.  dicit  super  Luc.  (hom.  4.  in  prine.):  «  Angelus 
apparens,  sciens  hanc  esse  humanam  naturam,  primum  perturbationi  me¬ 
detur;  unde  tam  Zachariae,  quamMariae  post  turbationem  dixit:  Ne  timeas  »; 
et  propter  hoc,  ut  legitur  in  vita  Antonii  (in  Vitis  Patrum  lib.  1.  cap.  18.),  non 
difficilis  est  beatorum  spirituum,  malorumque  discretio  :  si  enim  post  timorem 
successerit  gaudium,  a  Domino  venisse  sciamus  auxilium  :  quia  securitas 
animae  praesentis  majestatis  indicium  est:  si  autem  incussa  formido  per¬ 
manserit,  hostis  est  qui  videtur;  ipsa  etiam  turbatio  Virginis  conveniens  fuit 
verecundiae  virginali:  quia,  ut  Ambros.  dicit  super  Lucam  (cap.  1.  sup.  illud: 
Et  ingressus  angelus),  «  trepidare  virginum  est,  et  ad  omnes  viri  ingressus 
pavere,  omnes  viri  affatus  vereri  » ;  quidam  tamen  dicunt,  quod  cum  Beata 
Virgo  assueta  esset  visionibus  angelorum,  non  turbata  fuit  in  visione  angeli, 
sed  in  admiratione  eorum,  quae  ei  ab  angelo  dicebantur;  quia  de  se  tam  ma¬ 
gnifica  non  cogitabat:  unde  et  Evangelista  non  dicit,  quod  turbata  fuerit  in 
visione  angeli,  sed  in  sermone  ejus. 

ARTICULUS  IV.  167 

TJTRUM  ANNUNTIATIO  CONVENIENTI  FUERIT  ORDINE  PERFECTA. 

Ad  au  artum  sic  proceditur.  Videtur,  quod  annuntiatio  ejus  non  fuerit 
convenienti  ordine  perfecta  ;  dignitas  enim  Matris  Dei  dependet  ex  prole 
concepta:  sed  causa  prius  debet  manifestari,  quam  effectus;  ergo  primo  debuit 
angelus  Virgini  annuntiare  conceptum  prolis,  quam  ejus  dignitatem  expo¬ 
nere,  eam  salutando. 

2.  Praeterea.  Probatio  aut  praetermitti  debet  in  his  quae  dubia  non  sunt, 
aut  praemitti  in  his  quae  dubia  esse  possunt :  sed  angelus  primo  videtur  an¬ 
nuntiasse  id,  de  'quo  Virgo  dubitaret,  et  dubitando  quaereret,  dicens:  Quo¬ 
modo  fiet  istud  ?  et  postea  probationem  adjunxit,  tum  ex  exemplo  Elisabeth, 
tum  ex  Dei  omnipotentia  ;  ergo  inconvenienti  ordine  annuntiatio  per  angelum 
est  effecta. 

3.  Praeterea.  Majus  non  potest  probari  sufficienter  per  minus:  sed  majus 
fuit  Virginem  parere,  quam  vetulam  ;  ergo  non  fuit  sufficiens  probatio  angeli 
probantis  conceptum  Virginis  ex  conceptu  senis. 

Sed  contra  est,  quod  dicitur  Rom.  13.:  Ouae  a  Deo  sunt,  ordinata  sunt: 
angelus  autem  missus  est  a  Deo  ad  hoc,  quod  Virgini  annuntiaret,  ut  dicitur 
Luc.  1.;  ergo  ordinatissime  fuit  annuntiatio  per  angelum  completa. 

Respondeo  dicendum,  quod  annuntiatio  congruo  ordine  per  angelum  est 
perfecta ;  tria  enim  angelus  intendebat  circa  Virginem :  primo  quidem  red¬ 
dere  mentem  ejus  attentam  ad  tantae  rei  considerationem,  quod  quidem  fecit, 
eam  salutando  quadam  nova,  et  insolita  salutatione:  unde  Orig.  dicit  super 
Lucam  (hom.  6.  a  med.) ,  quod  cc  si  scivisset,  ad  alium  quempiam  similem 
esse  factum  sermonem,  utpote  quae  habebat  legis  scientiam,  nunquam  eam 
quasi  peregrina  talis  salutatio  terruisset  » ;  in  qua  quidem  salutatione  prae¬ 
misit  idoneitatem  ejus  ad  conceptum  in  hoc  quod  dixit :  Gratia  plena;  expressit 

conceptum  in  hoc  quod  dixit :  Dominus  locum;  et  praenuntiavit  honorem  con¬ 
sequentem,  cum  dixit Benedictu  tu  in  mulieribus ;  secundo  autem  intendebat 
eam  instruere  de  mysterio  incarnationis,  quod  in  ea  erat  implendum,  quod 
quidem  fecit  praenuntiando  conceptum,  et  partum,  dicens :  Ecce  concipies  in 
utero,  etc.,  et  ostendendo  dignitatem  prolis  conceptae,  cum  dixit:  Hic  erit 
magnus,  etc.,  et  etiam  demonstrando  modum  conceptionis,  cum  dixit:  Spiritus 
Sanctus  superveniet  in  te;  tertio  intendebat  animum  ejus  inducere  ad  consen¬ 
sum,  quod  quidem  fecit  exemplo  Elisabeth,  et  ratione  ex  divina  omnipotentia 
sumpta. 

Ad  primum  ergo  dicendum,  quod  animo  humili  nihil  est  mirabilius,  quam 
auditus  suae  excellentiae:  admiratio  autem  maxime  attentionem  animi  facit: 
et  ideo  angelus  volens  mentem  Virginis  attentam  reddere  ad  auditum  tanti 
mysterii,  ab  ejus  laude  incepit. 

Ad  secundum  dicendum,  quod  Ambros.  expresse  dicit  super  Lucam 
(cap.  i.  super  illud:  Quomodo  fiet  istud?)  quod  B.  Virgo  de  verbis  angeli  non 
dubitavit:  dicit  enim:  «  Temperantior  est  Mariae  responsio,  quam  verba  sa¬ 
cerdotis:  haec  ait:  Ouomodo  fiet  istud?  Ille  respondit:  Unde  hoc  sciam  ?  Negat 
ille  se  credere,  qui  negat  se  scire:  ista  se  facere  profitetur,  nec  dubitat  esse 
faciendum,  quod,  quomodo  fieri  possit,  inquirit  »  ;  August.  tamen  videtur 
dicere,  quod  dubitaverit:  dicit  enim  in  lib.  Q_Q_.  Veteris,  et  Novi  Test.  (q.  ;i. 
circ.  prine.):  «  Ambigenti  Mariae  de  conceptu  possibilitatem  angelus  prae¬ 
dicat  ».;  sed  talis  dubitatio  magis  est  admirationis,  quam  incredulitatis :  et  ideo 
probationem  angelus  inducit,  non  ad  auferendam  infidelitatem,  sed  magis 
ad  removendam  ejus  admirationem. 

Ad  tertium  dicendum,  quod,  sicut  Ambros.  dicit  in  Hexame  (impl.  lib.  ; 
cap.  io.  et  sup.  illud  Luc.  i. :  Exurgens  Maria  ;  et  cap.  8.  sup.  illud  :  Adhuc  eo  lo- 
quente),  «obhoc  multae  steriles  pepererunt,  ut  partus  credatur  Virginis»;  et  ideo 
conceptus  Elisabeth  sterilis  inducitur,  non  quasi  sufficiens  argumentum,  sed 
quasi  quoddam  figurale  exemplum;  et  ideo  ad  confirmationem  hujus  exem- 
ph  subditur  . argumentum  efficax  ex  omnipotentia  divina .  (Haec  expressius  hab 
basii.  Seleuctae  hom.  iq.  quae  est  in  bonam  ante  med.  et  Greg.  Nyss.  in  hom.  de 
Natali.  Dom.  cir.  med.). 


QUAESTIO  XXXI. 

DE  CONCEPTIONE  SALVATORIS 
QUOAD  MATERIAM  DE  QUA  CORPUS  EJUS  CONCEPTUM  EST, 
IN  OCTO  ARTICULOS  DIVISA. 


Deinde  considerandum  est  de  ipsa  conceptione  Salvatoris:  primo  quan 

rnn -P dp matenam’  ^  ^  ejUS  COrpuS  concePtum  est;  secundo  quantum  ad 
onceptioms  auctorem;  tertio  quantum  ad  modum,  et  ordinem  conceptionis 


Circa  primum  quaeruntur  octo. 

Primo.  Utrum  caro  Christi  fuerit  sumpta  de  Adam. 
Secundo.  Utrum  fuerit  sumpta  de  David. 

Tertio.  De  genealogia  Christi,  quae  in  Evangeliis  ponitur. 

Quarto.  Utrum  decuerit  Christum  nasci  de  foemina. 

Quinto.  Utrum  fuerit  de  purissimis  sanguinibus  virginis  corpus  ejus  for¬ 
matum. 

Sexto.  Utrum  caro  Christi  fuerit  in  antiquis  patribus  secundum  aliquid 
signatum. 

Septimo.  Utrum  caro  Christi  in  patribus  fuerit  peccato  obnoxia. 

Octavo.  Utrum  fuerit  decimata  in  lumbis  Abrahae. 

ARTICULUS  I.  16S 

UTRUM  CARO  CHRISTI  FUERIT  SUMPTA  DE  ADAM. 

Ad  primum  sic  proceditur.  Videtur,  quod  caro  Christi  non  fuerit  sumpta 
ex  Adam;  dicit  enim  Apost.  1.  ad  Cor.  25.:  Primus  homo  de  terra  terrenus, 
secundus  homo  de  coelo  coelestis :  primus  autem  homo  est  Adam,  secundus  est 
Christus ;  ergo  Christus  non  est  ex  Adam,  sed  habet  ab  eo  distinctam  ori¬ 
ginem. 

2.  Praeterea.  Conceptio  Christi  debuit  esse  maxime  miraculosa:  sed 
majus  est  miraculum  formare  corpus  hominis  ex  limo  terrae,  quam  ex  ma¬ 
teria  humana,  quae  de  Adam  trahitur;  ergo  videtur,  quod  non  fuerit  conve¬ 
niens,  Christum  ab  Adam  carnem  sumpsisse;  ergo  videtur  quod  corpus  Christi 
non  debuerit  formari  de  massa  humani  generis  derivata  ab  Adam,  sed  de 
aliqua  alia  materia. 

3 .  Praeterea.  Peccatum  in  hunc  mundum  intravit  per  unum  hominem,  scilicet 
per  Adam ;  quia  omnes  in  eo  originaliter  existentes  peccaverunt,  ut  patet 
Rom.  15.;  sed  si  corpus  Christi  fuisset  ab  Adam  sumptum,  ipse  etiam  in  Adam 
originaliter  fuisset,  quando  peccavit;  ergo  peccatum  originale  contraxisset, 
quod  non  decebat  Christi  puritatem  ;  non  ergo  corpus  Christi  est  formatum 
de  materia  sumpta  ab  Adam 

Sed  contra  est,  quod  Apost.  dicit  ad  Hebr.  2. :  Nusquam  angelos  apprehen¬ 
dit,  scilicet  Filius  Dei,  sed  semen  Abrahae  apprehendit:  semen  autem  Abrahae 
sumptum  est  ex  Adam;  ergo  corpus  Christi  fuit  formatum  de  materia  ex 
Adam  sumpta. 

Respondeo  dicendum,  quod  Christus  humanam  naturam  assumpsit,  ut 
eam  a  corruptione  purgaret;  non  autem  purgatione  indigebat  natura  humana, 
nisi  secundum  quod  infecta  erat  per  originem  vitiatam,  qua  ex  Adam  descen¬ 
debat:  et  ideo  conveniens  fuit  ut  carnem  sumeret  ex  materia  ab  Adam  deri¬ 
vata,  ut  ipsa  natura  per  assumptionem  curaretur. 

Ad  primum  ergo  dicendum,  quod  secundus  homo,  idest  Christus,  dicitur 
esse  de  coelo,  non  quidem  quantum  ad  materiam  corporis,  sed  vel  quantum 
ad  virtutem  formativam  corporis  ejus,  vel  etiam  quantum  ad  ipsam  ejus  di¬ 
vinitatem  :  secundum  autem  materiam  corpus  Christi  fuit  terrenum,  sicut  et 
corpus  Adae. 

Ad  secundum  dicendum,  quod,  sicut  supra  dictum  est  (q.  29.  art.  1.  ad  2.), 
mysterium  incarnationis  Christi  est  quiddam  miraculosum,  non  sicut  ordi¬ 
natum  ad  confirmationem  fidei,  sed  sicut  articulus  fidei:  et  ideo  in  mysterio 
incarnationis  non  requiritur,  quid  sit  majus  miraculum,  sicut  in  miraculis 
quae  fiunt  ad  confirmationem  fidei;  sed  quid  sit  divinae  sapientiae  conve¬ 
nientius,  et  magis  expediens  humanae  saluti,  quod  requiritur  in  omnibus  quae 

fidei  sunt.  Vel  potest  dici,  quod  in  mysterio  incarnationis  non  solum  atten¬ 
ditur  miraculum  ex  materia  conceptus,  sed  magis  ex  modo  conceptionis,  et 
partus:  quia  scilicet  virgo  concepit,  et  peperit  Deum. 

Ad  tertium  dicendum,  quod,  sicut  supra  dictum  est  (in  corp.  art.  et  q.  4. 
art.  6.),  corpus  Christi  fuit  in  Adam  secundum  corpulentam  substantiam; 
quia  scilicet  ipsa  materia  corporis  Christi  derivata  est  ab  Adam:  non  autem 
fuib  ibi  secundum  seminalem  rationem;  quia  non  est  conceptum  ex  virili  se¬ 
mine;  et  ideo  non  contraxit  originale  peccatum,  sicut  caeteri,  qui  ab  Adam 
per  viam  virilis  seminis  derivantur. 


ARTICULUS  II.  169 

UTRUM  CARO  CHRISTI  FUERIT  SUMPTA  DE  DAVID. 

Ad  secundum  sic  proceditur.  Videtur,  quod  Christus  non  sumpserit  car¬ 
nem  de  semine  David;  Matthaeus  enim  genealogiam  Christi  texens,  eam  ad 
Joseph  perducit:  Joseph  autem  non  fuit  pater  Christi,  ut  supra  dictum  est 
(q.  28.  art.  1.  ad  2.  et  q.  29.  art.  2.) ;  non  ergo  videtur,  quod  Christus  de  ge¬ 
nere  David  descenderit. 

2.  Praeterea.  Aaron  fuit  de  tribu  Levi-,  ut  patet  Exodi  6.;  Maria  autem 
mater  Christi  cognata  dicitur  Elisabeth,  quae  est  filia  Aaron,  ut  patet  Luc.  1.; 
cum  ergo  David  fuerit  de  tribu  Juda,  ut  patet  Matth.  1.,  videtur  quod  Christus 
de  semine  David  non  descenderit. 

3.  Praeterea.  Hierem.  22.  dicitur  de  Jechonia:  Scribe  istum  virum  steri¬ 
lem  :  nec  enim  erit  de  semine  ejus  vir,  qui  sedeat  super  solium  David :  sed  de  Christo 
dicitur  Isa.  9.:  Super  solium  David  sedebit;  ergo  Christus  non  fuit  de  semine 
Jechoniae,  et  per  consequens  nec  de  genere  David:  quia  Matthaeus  a  David 
per  Jechoniam  seriem  generationum  perducit. 

Sed  contra  est,  quod  dicitur  Rom.  1.:  Qui  factus  est  ei  ex  semine  David 
secundum  carnem. 

Respondeo  dicendum,  quod  Christus  specialiter  duorum  antiquorum  Pa¬ 
trum  filius  dicitur  esse,  Abrahae  scilicet,  et  David,  ut  patet  Matth.  1.;  cujus 
est  multiplex  ratio  :  prima  quidem,  quia  ad  hos  specialiter  de  Christo  promissio 
tacta  est.  Dictum  est  enim  Abrahae  Genes.  22. :  Benedicentur  in  semine  tuo 
omnes  gentes  terrae.  Quod  Apost.  de  Christo  exponit,  dicens  Gal.  3.:  Abrahae 
dictae  sunt  promissiones,  et  semini  ejus.  Non  dicit :  Et  seminibus,  quasi  in  multis, 
sed  quasi  in  imo.  Et  semini  tuo,  qui-  est  Christus.  Ad  David  autem  dictum  est 
(Psal.  iji.)  :  De  fructu  ventris  tui  ponam  super  sedem  tuam.  Unde  et  populi  Ju¬ 
daeorum,  ut  regem  honorifice  suscipientes,  dicebant  Matth.  21.:  Hosanna  filio 
David.  Secunda  ratio  est,  quod  Christus  futurus  erat  Rex,  Propheta,  et  Sacer¬ 
dos:  Abraham  autem  Sacerdos  fuit,  ut  patet  ex  hoc  quod  Dominus  dixit  ad 
eum  Gen.  15  .-.Sume  tibi  vaccam  triennem,  etc. ;  fuit  etiam  Propheta,  secundum 
illud  quod  dicitur  Genes.  20.:  Propheta  est,  et  orabit  pro  te.  David  autem  Rex 
fuit,  et  Propheta.  Tertia  ratio  est,  quia  in  Abraham  primo  incepit  circumcisio  : 
in  David  autem  maxime  manifestata  est  Dei  electio,  secundum  illud  quod 
dicitur  1.  Reg.  13.:  Quaesivit  Dominus  sibi  virum  juxta  cor  suum :  et  ideo  utrius- 
que  filius  Christus  specialissime  dicitur,  ut  ostendatur  esse  in  salutem  et  cir¬ 
cumcisioni,  et  electioni  Gentilium. 

Ad  primum  ergo  dicendum,  quod  haec  objectio  fuit  Manichaei  volentis 
probare,  Christum  non  esse  filium  David,  quia  non  est  conceptus  ex  Joseph, 

usque  ad  quem  seriem  generationis  Matthaeus  perducit:  contra  quem  August. 
respondet  23.  lib.  contra  Faust.  (cap.  8.  ad  fin.  et  cap.  9.)  quod  «  cum  idem 
Evangelista  dicat,  et  virum  Mariae  esse  Joseph,  et  Christi  matrem  virginem 
esse,  et  Christum  esse  ex  semine  David,  quid  restat,  nisi  credere  Mariam 
non  fuisse  extraneam  a  cognatione  David,  et  eam  Joseph  conjugem  non 
frustra  appellatam  propter  animorum  confoederationem,  quamvis  ei  non  fuerit 
carne  commixtus;  et  quod  potius  propter  dignitatem  virilem  ordo  genera¬ 
tionum  usque  ad  Joseph  perducitur?  Sic  ergo  nos  credimus  etiam  Mariam 
fuisse  de  cognatione  David,  quia  Scripturis  credimus,  quae  utrumque.  dicunt, 
et  Christum  ex  semine  David  secundum  carnem,  et  ejus  matrem  Mariam, 
non  cum  viro  concumbendo,  sed  virginem  » ;  ut  enim  dicit  Hieron.  super 
Matth.  (cap.  1.  super  illud :  Christi  generatio  sic  erat),  «  ex  una  tribu  fuit  Joseph, 
et  Maria;  et  secundum  legem  eam  accipere  cogebatur  ut  propinquam,  propter 
quod  et  simul  censentur  in  Bethleem,  quasi  de  una  stirpe  generati ». 

Ad  secundum  dicendum,  quod  huic  objectioni  Gregor.  Nazianz.  (implic. 
in  carni.  3S .  de  Genealog.  Christi  et  Aug.lib.  1.  de  Consensu  Evang.  cap.  2.  et  lib.  2. 
cap.  3.)  respondet  dicens,  quod  «  hoc  nutu  superno  contigit,  ut  regium  genus 
sacerdotali  stirpi  jungeretur,  ut  Christus,  qui  rex  est,  et  sacerdos,  ab  utrisque 
nasceretur  secundum  carnem  »  ;  unde  et  Aaron,  qui  fuit  primus  sacerdos 
secundum  legem,  duxit  ex  tribu  Juda  conjugem  Elisabeth  filiam  Aminadab  : 
sic  ergo  DOtuit  fieri,  ut  pater  Elisabeth  aliquam  uxorem  habuerit  de  stirpe 
David”  ratione  cujus  B.  Virgo  Maria,  quae  fuit  de  stirpe  David,  esset  Elisa¬ 
beth  cognata  :  vel  potius  e  converso,  quod  pater  Beatae  Mariae  de  stirpe  Da¬ 
vid  existens,  uxorem  habuerit  de  stirpe  Aaron  :  vel,  sicut  Aug.  dicit  23.  contra 
Faustum  (cap.  9.),  si  Joachim  pater  Mariae  de  stirpe  Aaron  fuit  (ut  Faustus 
haereticus  per  quasdam  scripturas  apocryphas  asserebat),  credendum  est,  quod 
mater  Joachim  fuerit  de  stirpe  David,  vel  etiam  uxor  ejus,  ita  ut  per  aliquem 
modum  Mariam  dicamus  fuisse  de  stirpe  David. 

Ad  tertium  dicendum,  quod  per  illam  auctoritatem  propheticam,  sicut 
Ambros.  dicit  super  Lucam  (cap.  3.  sup.  illud :  Oui  fuit  Salathiel),  «  non  ne¬ 
gatur  ex  semine  Jechoniae  posteros  nascituros,  et  ideo  de  semine  ejus  Chri¬ 
stus  est:  et  quod  regnavit  Christus,  non  contra  prophetiam  est;  non  enim 
saeculari  honore  regnavit ;  ipse  enim  dixit :  Regnum  meum  non  est  de  hoc 
mundo  ». 


ARTICULUS  III.  170 

UTRUM  CONVENIENTER  GENEALOGIA  CHRISTI 
AB  EVANGELISTIS  TEXATUR. 

(Matth.  1.  Luc.  1.  2. 3.  et  4.). 

Ad  tertium  sic  proceditur.  Videtur,  quod  genealogia  Christi  inconvenien¬ 
ter  ab  Evangelistis  texatur:  dicitur  enim  Isa.  53.  de  Christo:  Generationem 
ejus  quis  enarrabit?  Ergo  non  fuit  generatio  Christi  enari anda. 

2.  Praeterea.  Impossibile  est  unum  hominem  duos  patres  habere :  sed 
Matthaeus  dicit  (cap.  1.)  quod  Jacob  genuit  Joseph  virum  Mariae ;  Lucas  autem 
dicit  (cap.  3.),  Joseph  fuisse  filium  Heli ;  ergo  contraria  sibi  invicem  scribunt. 

3.  Praeterea.  Videntur  in  quibusdam  a  se  invicem  diversificari.  Matthaeus 
enim  in  principio  libri  incipiens  ad  Abraham  descendendo  usque  ad  Joseph, 

quadraginta  duas  generationes  enumerat;  Lucas  autem  post  baptismum  Chri¬ 
sti  generationem  Christi  ponit,  incipiens  a  Christo,  et  perducens  generatio¬ 
num  numerum  usque  ad  Deum,  ponens  generationes  septuaginta  septem, 
u  roque  extremo  computato:  videtur  igitur,  quod  inconvenienter  generatio¬ 
nem  Christi  describant. 

4.  Praeterea.  4.  Reg.  8.  legitur,  quod  Joram  genuit  Ochoziam  :  cui  suc¬ 
cessit  Joas  filius  ejus:  huic  autem  successit  filius  ejus  Amasias:  postea  re¬ 
gnavit  filius  ejus  Azarias,  qui  appellatur  Ozias:  cui  successit  Joatham  filius 
ejus  ,  Matthaeus  autem  dicit,  quod  Joram  genuit  Ofiam;  ergo  videtur  incon¬ 
venienter  generationem  Christi  describere,  tres  reges  in  medio  praetermittens. 

5.  Praeterea.  Omnes  qui  in  Christi  generatione  describuntur,  patres 
habuerunt,  et  matres;  et  plurimi  etiam  ex  eis  fratres  habuerunt.  Matthaeus 
autem  in  generatione  Christi  tres  tantum  enumerat  matres,  scilicet  Thamar, 
Ruth,  et  uxorem  Uriae:  fratres  autem  nominat  Judae,  et  jechoniae:  et  ite¬ 
rum  Phares,  et  Zaram:  quorum  nihil  posuit  Lucas;  ergo  videntur  Evancm- 
listae  inconvenienter  genealogiam  Christi  descripsisse. 

Sed  contra  est  auctoritas  Scripturae. 

Respondeo  dicendum,  quod,  sicut  dicitur  2.  ad  Timoth.  3.:  Omnis  scri¬ 
ptura  sacra  est  divinitus  inspirata:  quae  autem  divinitus  fiunt,  ordinatissime 
fiunt,  secundum  illud  Rom.  13.:  Quae  a  Deo  sunt,  ordinata  sunt.  Unde  con¬ 
venienti  ordine  genealogia  Christi  est  ab  Evangelistis  scripta. 

Ad  primum  ergo  dicendum,  quod,  sicut  Hieron.  dicit  super  Matth.  (in 
cap.  1.  in  prine.),  Isaias  loquitur  de  generatione  divinitatis  Christi :  Matthaeus 
autem  enarrat  generationem  Christi  secundum  humanitatem,  non  quidem 
explicans  modum  incarnationis,  quia  hoc  etiam  est  ineffabile,  sed  enumerans 
patres,  ex  quibus  Christus  secundum  carnem  processit. 

Ad  secundum  dicendum,  quod  ad  hanc  objectionem,  quam  movit  Julia¬ 
nus  Apostata,  diversimode  ab  aliquibus  respondetur.  Quidam  enim,  ut  Gregor. 
Nazianz.  dicit  (vide  Aug.  lib.  2.  QQ.  Evang.  q.  ;.j,  dicunt  eosdem  esse,  quos 
uterque  Evangelista  enumerat,  sed  sub  diversis  nominibus,  quasi  binonymes : 
sed  hoc  stare  non  potest;  -uia  Matthaeus  ponit  unum  filiorum  David,  scilicet 
oalomonem :  Lucas  autem  ponit  alium,  scilicet  Nathan,  quos  secundum  histo¬ 
riam  libri  Regum  constat  fratres  fuisse.  Unde  alii  dixerunt,  quod  Matthaeus 
veram  genealogiam  Christi  tradidit,  Lucas  autem  putativam ;  unde  incepit : 
Ut  putabatur  filius  Joseph ;  erant  enim  aliqui  ex  Judaeis,  qui  propter  peccata 
regum  Juda  credebant,  Christum  ex  David  non  per  reges,  sed  per  aliam  ejus 
stirpem  hominum  privatorum  esse  nasciturum.  Alii  vero  dixerunt,  quod  Mat- 
t  taeus  posuit  patres  carnales,  Lucas  vero  posuit  patres  spirituales,  scilicet 
justos  viros,  qui  dicuntur  patres  propter  similitudinem  honestatis,  in  libro 
vero  de  (Quaestionibus  veteris,  et  novi  Testamenti  (pari  1.  q.  s6.  et  pari  2.  in 
QQ.  novi  Testam,  q.  6  mter  op.  Aug.)  respondetur,  quod  non  est  intelligen- 
dum,  quod  Joseph  a  Luca  dicatur  esse  filius  Heli,  sed  quod  Heli  et  Tosenh 

dkituT  auoT  CthbStl’  dmeiT0de  3  °aVid  descendentes5  unde  de  Christo 
citur,  quod  putabatur  filius  Joseph,  et  quod  ipse  etiam  Christus  fuit  Heli 

test  dicTfil'  dlCRer  qU°d  Chnstus  ea  ratione>  fiua  di«tur  filius  Joseph,  po¬ 
test  dici  filius  Heli,  et  omnium  eorum  qui  ex  stirpe  David  descenderunt 

sicut  Apostolus  dicit  Rom.  9. :  Ex  quibus,  scilicet  Judaeis,  Christus  est  secun¬ 
dum  carnem.  August.  vero  in  lib.  2.  de  (Quaestionibus  Evangel.  (q.  c.)  tripliciter 
°  dicens:  «  Tres  causae  occurrunt,  quarum  aliquam  evangelista  secutus 
est.  aut  enim  unus  Evan(  dista  patrem  Joseph,  a  quo  genitus  est,  nominavit- 

alter  vero  vel  avum  maternum,  vel  aliquem  de  cognatis  majoribus  posuit: 
aut  unus  erat  Joseph  naturalis  pater,  et  alter  eum  adoptaverat:  aut  more 
Judaeorum,  cum  sine  filiis  unus  decessisset,  ejus  uxorem  propinquus  acci¬ 
piens,  filium  quem  genuit  propinquo  mortuo  deputavit  » :  quod  etiam  quod¬ 
dam  genus  adoptionis  legalis  est,  ut  ipse  August.  dicit  in  2.  de  Consensu 
Evangel.  (cap.  5.  prine.).  Et  haec  ultima  causa  est  verior,  quam  et  Hieron. 
super  Matth.  (cap.  1.  sup.  illud :  Jacob  autem  genuit  Joseph)  ponit,  etEuseb.  Cae¬ 
sariensis  in  Ecclesiastica  Historia  (lib.  i.cap.  2.)  ab  Aphricano  historiographo 
traditam  asserit ;  dicunt  enim,  quod  Mathan,  et  Melchi  diversis  temporibus 
de  una  eademque  uxore  Estha  nomine  singulos  filios  procreaverunt;  quia 
Mathan,  qui  per  Salomonem  descendit,  uxorem  eam  primum  ceperat ;  et 
relicto  filio  uno  Jacob  nomine,  defunctus  est:  post  cujus  obitum,  quoniam 
lex  viduam  alii  viro  non  vetat  nubere,  Melchi,  qui  per  Mathan  genus  ducit, 
cum  esset  ex  eadem  tribu,  sed  non  ex  eodem  genere,  relictam  Mathan  acce¬ 
pit  uxorem,  ex  qua  etiam  ipse  suscepit  filium  nomine  Heli :  et  sic  ex  diverso 
patrum  genere  efficiuntur  Jacob,  et  Heli  uterini  fratres  :  quorum  alter,  idest 
Jacob,  fratris  sui  Heli  sine  liberis  defuncti  ex  mandato  legis  accipiens  uxo¬ 
rem,  genuit  Joseph,  natura  quidem  generis  suum  filium  ;  secundum  vero  legis 
praeceptum  Heli  efficitur  filius:  et  ideo  Matthaeus  dicit:  Jacob  genuit  Joseph: 
sed  Lucas,  quia  legalem  generationem  describit,  nullum  nominat  aliquem 
genuisse  :  et  quamvis  Damasc.  dicat  (lib.  4.  Orth.  Fid.  cap.  ip  ante  rned.),  quod 
B.  Virgo  Maria  Joseph  attinebat  secundum  illam  originem,  qua  pater  ejus 
dicitur  Heli,  quia  dicit  eam  ex  Melchi  descendisse:  tamen  credendum  est, 
quod  etiam  ex  Salomone  originem  duxerit,  secundum  aliquem  modum  per 
illos  patres,  quos  enumerat  Matthaeus,  qui  carnalem  Christi  generationem 
dicitur  enarrare:  praesertim  cum  Ambros.  dicat  (sup.  illud  Lucae  y.  Otii  fuit 
Salathiel),  Christum  de  semine  Jechoniae  descendisse. 

Ad  tertium  dicendum,  quod,  sicut  dicit  August.  in  lib.  2.  de  Consensu 
Evang.  (cap.  4.)  :  «  Matthaeus  regiam  in  Christo  instituerat  insinuare  perso¬ 
nam,  Lucas  autem  sacerdotalem ;  unde  in  generationibus  Matthaei  significa¬ 
tur  nostrorum  susceptio  peccatorum  a  Domino  Jesu  Christo  » ;  inquantum 
scilicet  per  carnis  originem  similitudinem  carnis  peccati  assumpsit:  «  in  ge¬ 
nerationibus  autem  Lucae  signatur  nostrorum  abolitio  peccatorum,  quae 
est  per  sacrificium  Christi;  et  ideo  generationes  Matthaeus  descendens  enu¬ 
merat,  Lucas  autem  ascendens  ;  inde  etiam  est,  quod  Matthaeus  ab  ipso  David 
per  Salomonem  descendit,  in  cujus  matre  ille  peccavit:  Lucas  vero  ad  ipsum 
David  per  Mathan  ascendit,  per  cujus  nominis  Prophetam  Deus  peccatum 
illius  expiavit:  et  inde  est  etiam,  quod  quia  Matthaeus  ad  mortalitatem  no¬ 
stram  Christum  descendentem  voluit  signare,  ipsas  generationes  ab  Abraham 
usque  ad  Joseph,  et  usque  ad  ipsius  Christi  nativitatem  descendendo  comme¬ 
moravit  ab  initio  Evangelii  sui :  Lucas  autem  non  ab  initio,  sed  a  baptismo 
Christi  generationes  narrat,  nec  descendendo,  sed  ascendendo,  tanquam  sa¬ 
cerdotem  in  expiandis  peccatis  magis  assignans,  ubi  testimonium  Joannes 
perhibuit  dicens:  Ecce  qui  tollit  peccatum  mundi:  ascendendo  autem  transit  ad 
Abraham,  et  pervenit'  ad  Deum,  cui  mundati,  et  expiati  reconciliamur.  Me¬ 
rito  etiam  adoptionis  originem  ipse  suscepit:  quia  per  adoptionem  efficimur 
filii  Dei :  per  carnalem  vero  generationem  Filius  Dei  filius  hominis  factus 
est;  satis  autem  demonstravit,  non  se  ideo  dixisse  Joseph  filium  Heli,  quod 
de  illo  sit  genitus,  sed  quod  ab  illo  fuerit  adoptatus,  cum  et  ipsum  Adam 
filium  Dei  dixerit,  cum  sit  factus  a  Deo  ».  Numerus  etiam  quadragenarius 

ad  tempus  praesentis  vitae  pertinet,  propter  quatuor  partes  mundi,  in  quo 
mortalem  vitam  ducimus  sub  Christo  regnante;  quadraginta  autem  quater 
habent  decem,  et  ipsa  decem  ab  uno  usque  ad  quatuor,  progrediente  numero 
consummantur.  Posset  etiam  denarius  ad  Decalogum  referri,  et  quaternarius 
ad  praesentem  vitam,  vel  etiam  ad  quatuor  Evangelia,  secundum  quae  Chri¬ 
stus  regnat  in  nobis:  et  ideo  Matthaeus  regiam  personam  Christi  commen¬ 
dans,  quadraginta  personas  posuit,  excepto  ipso ;  sed  hoc  intelligendum  est, 
si  sit  idem  Jechonias,  qui  ponitur  in  fine  secundi  quaterdenarii,  et  in  principio 
tertii,  ut  Aug.  vult  (loc.  sup.  cit.),  qui  dicit  factum  esse  ad  significandum,  quod 
«  in  Jechonia  facta  est  quaedam  deflexio  ad  extraneas  gentes,  quando  in 
Babyloniam  transmigratum  est;  quod  praefigurabat  Christum  a  circumci¬ 
sione  ad  praeputium  migraturum  » ;  Hieronymus  autem  dicit  (sup.  illud 
Mattii,  i.:  Et  post  transmigrationem)  duos  fuisse  Joachim,  idest  Jechonias,  pa¬ 
trem  scilicet,  et  filium;  quorum  uterque  in  generatione  Christi  assumitur,  ut 
constet  distinctio  generationum,  quas  Evangelista  per  tres  quaternarios  di¬ 
stinguit,  quod  ascendit  ad  quadraginta  duas  personas:  qui  etiam  numerus 
sanctae  convenit  Ecclesiae ;  hic  enim  numerus  consurgit  ex  senario,  qui  si¬ 
gnificat  laborem  praesentis  vitae,  et  septenario,  qui  significat  quietem  vitae 
fiiturae:  sexies  enim  septem  sunt  quadraginta  duo:  ipse  etiam  quaternarius, 
quia  ex  denario,  et  quaternario  constituitur  per  aggregationem  ad  eamdem 
significationem  pertinere  potest,  quae  attributa  est  quadragenario,  qui  con¬ 
surgit  ex  eisdem  numeris  secundum  multiplicationem :  numerus  autem,  quo 
Lucas  utitur  in  generationibus  Christi,  significat  universitatem  peccatorum: 
denarius  enim,  tanquam  justitiae  numerus,  in  decem  praeceptis  legis  osten¬ 
ditur,  peccatum  autem  est  legis  transgressio:  denarii  vero  numeri  transgressio 
est  undenarius :  septenarius  autem  significat  universitatem:  quia  universum 
tempus  septenario  dierum  numero  volvitur:  septies  autem  undecim  sunt 
septuaginta  septem:  et  ita  per  hoc  significatur  universitas  peccatorum,  quae 
per  Christum  tolluntur. 

Ad  quartum  dicendum,  quod,  sicut  Hieronymus  super  Matth.  dicit  (cap.  i. 
sup.  illud:  Joram  autem  genuit,  etc.),  «  quia  Joram  rex  generi  se  miscuerat  im- 
piissimae  Jezabelis,  idcirco  usque  ad  tertiam  generationem  ejus  memoria  tol¬ 
litur,  ne  in  sanctae  nativitatis  ordine  poneretur.  Et  ita,  ut  Chrysost.  dicit 
(hom.  i.  in  Matth.  in  op.  imperf.  ante  med ),  «  quanta  benedictio  facta  est  super 
Jehu,  qui  vindictam  fecerat  super  domum  Achab,  et  Jezabel,  tanta  fuit  male¬ 
dictio  super  domum  Joram  propter  filiam  iniqui  Achab,  et  Jezabel,  ut  usque 
ad  quartam  generationem  praecidantur  filii  ejus  de  numero  regum,  sicut 
scriptum  est  Exod.  20.:  Reddam  peccatum  parentum  in  filios  usque  ad  tertiam, 
et  quartam  generationem  » :  est  etiam  attendendum,  quod  et  alii  reges  fuerunt 
peccatores,  qui  in  genealogia  Christi  ponuntur:  sed  non  fuit  eorum  con¬ 
tinua  impietas:  nam,  ut  dicitur  in  lib.  Questionum  veteris,  et  novi  Testa¬ 
menti  (q.  Si.  a  med !•  inter  op.  Aug.):  «  Salomon  merito  patris  sui  dimissus 
in  regno  est:  Roooam  merito  Asa  filii  sui;  horum  autem  trium  continuavit 
impietas  ». 

Ad  quintum  dicendum,  sicut  dicit  Hieron.  super  Matth.  (cap.  1.  sup.  illud: 
Judas  genuit,  etc.)  :  «  In  genealogia  Salvatoris  nullam  sanctarum  mulierum 
assumi,  sed  eas,  quas  Scriptura  reprehendit,  ut  qui  propter  peccatores  vene¬ 
rat,  de  peccatoribus  nascens  omnium  peccata  deleret  » ;  unde  ponitur  Tha- 
mar,  quae  reprehenditur  de  socerino  concubitu;  et  Raab,  quae  fuit  meretrix; 
et  Ruth,  quae  fuit  alienigena;  et  Bersabee,  uxor  Uriae,  quae  fuit  adultera, 

quae  tamen  proprio  nomine  non  ponitur,  sed  ex  nomine  viri  designatur ;  tum 
propter  peccatum  ipsius,  quae  fuit  adulterii,  et  homicidii  conscia ;  tum  etiam 
ut  nominato  viro  peccatum  David  ad  memoriam  revocetur:  et  quia  Lucas 
Christum  designare  intendit  ut  peccatorum  expiatorem,  talium  mulierum 
mentionem  non  facit:  fratres  autem  Judae  commemorat,  ut  ostendat  eos  ad 
Dei  populum  pertinere:  cum  tamen  Ismael  frater  Isaac,  et  Esau  frater  Jacob 
a  populo  Dei  fuerint,  separati,  propter  quod  in  generatione  Christi  non  com¬ 
memorantur;  et  etiam  ut  superbiam  de  nobilitate  excludat;  multi  enim  fra¬ 
trum  Judae  ex  ancillis  nati  fuerunt;  sed  omnes  simul  erant  Patriarchae,  et 
tribuum  principes;  Phares  autem,  et  Zaram  simul  nominantur,  ut  Ambrosius 
dicit  super  Lucam  (cap.  3.  super  illud:  Oui  fuit  Phares),  quia  per  eos  gemina 
describitur  vita  populorum  :  una  secundum  legem,  quae  significatur  per  Za¬ 
ram:  altera  secundum  fidem,  quae  significatur  per  Phares:  fratres  autem  Jecho- 
niae  ponit,  quia  omnes  regnaverunt  diversis  temporibus,  quod  in  aliis  regibus 
non  acciderat,  vel  quia  eorum  similis  fuit  et  iniquitas,  et  miseria. 


ARTICULUS  IV.  171 

UTRUM  DECUERIT  CHRISTUM  NASCI  DE  FOEMINA. 

(3.  Dist.  12.  q.  3.  art.  2.  q.  2.  et  opusc,  2.  cap.  218). 

Ad  quartum  sic  proceditur.  Videtur,  quod  materia  corporis  Christi  non 
debuerit  esse  assumpta  de  foemina;  sexus  enim  masculinus  est  nobilior, 
quam  sexus  foemineus:  sed  maxime  decuit,  ut  Christus  assumeret  id,  quod 
est  perfectum  in  humana  natura;  ergo  videtur,  quod  non  debuerit  de  foemina 
carnem  assumere,  sed  magis  de  viro,  sicut  et  Eva  de  costa  viri  formata  est. 

2.  Praeterea.  Quicumque  ex  foemina  concipitur,  utero  foeminae  inclu¬ 
ditur:  sed  Deo,  qui  coelum,  et  terram  implet,  ut  dicitur  Jerem.  23.  non 
competit,  quod  parvo  foeminae  utero  includatur;  ergo  videtur,  quod  non 
debuerit  concipi  de  foemina. 

3.  Praeterea.  Illi  qui  concipiuntur  ex  foemina,  quamdam  immunditiam 
patiuntur;  unde  dicitur  Job  25.:  Numquid  justificari  potest  homo  comparatus  Deo, 
aut  apparere  mundus  naius  de  muliere?  Sed  in  Christo  nulla  immunditia  esse 
debuit:  ipse  enim  est  Dei  sapientia,  de  qua  dicitur  Sapientiae  7.:  Nihil  inqui¬ 
natum  in  illa  incuerit;  ergo  non  videtur,  quod  debuerit  carnem  assumere  de 
foemina. 

Sed  contra  est,  quod  dicitur  Gal.  4- :  Misit  Deus  Filium  suum  factum  ex 
muliere. 

Respondeo  dicendum,  quod  licet  Filius  Dei  carnem  humanam  assumere 
potuerit,  de  quacumque  materia  voluisset ;  convenientissimum  tamen  fuit,  ut 
de  foemina  carnem  acciperet:  primo  quidem,  quia  per  hoc  tota  humana  na¬ 
tura  nobilitata  est:  unde  Aug.  dicit  in  lib.  83.  Quaestionum  (q.  11.) :  «  Ho¬ 
minis  liberatio  in  utroque  sexu  debuit  apparere;  ergo  quia  virum  oportebat 
suscipere,  qui  sexus  honorabilior  est,  conveniens  erat,  ut  foeminei  sexus  li¬ 
beratio  hinc  appareret,  quod  ille  vir  de  foemina  natus  est»  :  secundo,  quia  per 
hoc  veritas  incarnationis  adstruitur:  unde  Ambros.  dicit  in  lib.  de  Incarn. 
(cap.  6.  cir.  med.):  «  Multa  in  Christo  secundum  naturam  invenies,  et  ultra 
naturam;  secundum  conditionem  etenim  naturae  in  utero  (foeminei  scilicet 
corporis),  fuit;  sed  supra  conditionem  virgo  concepit,  virgo  generavit,  ut  cre- 

deres,  quia  Deus  erat,  qui  innovabat  naturam,  et  homo  erat,  qui  secundum 
naturam  nascebatur  ex  homine  »  ;  et  August.  dicit  in  epist.  ad  Volusian.  ( quae 
est  3.  parum  ante  med.) :  «  Si  omnipotens  Deus  hominem  ubicumque  forma¬ 
tum  non  ex  materno  utero  crearet,  sed  repentinum  inferret  aspectibus, 
nonne  opinionem  confirmaret  erroris,  nec  hominen  verum  suscepisse  ullo 
modo  crederetur,  et  dum  omnia  mirabiliter  facit,  auferret  quod  misericor 
diter  fecit  ?  Nunc  vero  ita  inter  Deum,  et  hominem  mediator  apparuit,  ut  in 
unitate  personae  copulans  utramque  naturam,  et  solita  sublimaret  insolitis, 
et  insolita  solitis  temperaret»:  tertio,  quia  per  hunc  modum  completur  omnis 
diversitas  generationis  humanae;  nam  primus  homo  productus  est  ex  lim 
terrae  sine  viro,  et  foemina  :  Eva  vero  producta  est  ex  viro,  sine  foemina: 
unde  hoc  quartum  quasi  Christo  proprium  relinquebatur,  ut  producere  ur 
ex  foemina  sine  viro. 

Ad  primum  ergo  dicendum,  quod  quia  sexus  masculinus  est  nobibor, 
quam  toemineus,  ideo  humanam  naturam  in  masculino  sexu  assumpsit:  ne 
tamen  sexus  foemineus  contemneretur,  congruum  fuit,  ut  carnem  assumeret 
de  foemina:  unde  Aug.  dicit  in  lib.  de  Agone  Christiano  (cap.  11.  circ.  med.): 

«  Nolite  vos  ipsos  contemnere  viri :  Filius  Dei  virum  suscepit.  Nolite  vos 
ipsas  contemnere  foeminae:  Filius  Dei  natus  ex  foemina  est». 

Ad  secundum  dicendum,  quod,  sicut  Aug.  dicit  23.  lib.  contra  Faust. 
(cap.po.  ante  med.),  qui  hac  objectione  utebatur:  «Non  plane,  inquit,  catho- 
-ica  fides,  quae  Christum  Dei  Filium,  natum  secundum  carnem  credit  ex  vir¬ 
gine,  ullo  modo  eumdem  Dei  Filium  sic  in  utero  mulieris  includit,  quasi  extra 
non  sit  quasi  coeli  et  terrae  administrationem  deseruerit,  quasi  a  Patre  re¬ 
cesserit.  Sed  vos  Manichaei  corde  illo,  quo  nihil  potestis  nisi  corporalia 
phantasmata  cogitare,  ista  omnino  non  capitis  » ;  ut  enim  dicit  in  epist.  ad 
Volus.  (quae  est  3.  aliquant.  a  prine.) :  «  Hominum  iste  sensus  est,  nihil  nisi 
corpora  valentium  cogitare,  quorum  nullum  potest  esse  ubique  totum ;  quo¬ 
niam  per  innumerabiles  partes  aliud  alibi  habeat  necesse  est.  Longe  alia  est 
animae  natura,  quam  corporis :  quanto  magis  Dei,  qui  creator  est  animae,  et 
corporis,  et  novit  ubique  totus  esse,  et  nullo  contineri  loco;  novit  enire, 
non  recedendo  ubi  erat;  novit  abire,  non  deserendo  quo  venerat?  » 

.  Ad  teRTium  dicendum,  quod  in  conceptione  viri  ex  foemina  non  est  ali¬ 
quid  immundum,  inquantum  est  opus  Dei:  unde  dicitur  Actorum  10.:  Quod 
Deus  creavit,  tu  ne  commune  dixeris,  idest  immundum :  est  ibi  tamen  aliqui im¬ 
munditia  ex  peccato  proveniens,  prout  cum  libidine  quis  concipitur  ex  com¬ 
mixtione  maris,  et  foeminae  :  quod  tamen  in  Christo  non  fuit,  ut  supra  osten¬ 
sum  est  (q.  29.  art.  2.).  Si  tamen  aliqua  esset  ibi  immunditia,  ex  ea  non  m- 
quinaietur  Dei  \  erbum,  quod  nullo  modo  est  mutabile,  vel  alterabile:  unde 
Aug.  dicit  in  lib.  De  5.  Haeresibus  (cap.  ;.  cir.  med.):  «Dicit  Deus  creator 
lominis,  filius  hominis:  quid  est,  quod  te  permovet  in  mea  nativitate?  non 
sum  libidinis  conceptus  cupiditate:  ego  matrem,  de  qua  nascerer,  feci.  Si 
solis  radius  cloacarum  sordes  siccare  novit,  eis  inquinari  non  novit,  quanto 

magis  splendor  lucis  aeternae,  quocumque  radiaverit,  mundare  potest,  et  ipse 
pollui  non  potest  ? »  r  r 

ARTICULUS  V.  I7a 

UTRUM  CORPUS  CHRISTI 
DE  PURISSIMIS  SANGUINIBUS  VIRGINIS  FORMATUM  FUERIT. 

(]■  Dist.  3.  q.  2.  art.  1.  ad  4.). 

Ad  quintum  sic  proceditur.  Videtur,  quod  caro  Christi  non  fuerit  con¬ 
cepta  ex  purissimis  sanguinibus  virginis:  dicitur  enim  in  Collecta,  quod  Deus 
Verbum  suum  de  virgine  carnem  sumere  voluit:  sed  caro  differt  a  sanguine 
virginis;  ergo  corpus  Christi  non  est  sumptum  de  sanguine  virginis. 

2.  Praeterea.  Sicut  mulier  formata  est  miraculose  de  viro,  sic  corpus 
Christi  miraculose  formatum  est  de  Virgine :  sed  mulier  non  dicitur  esse  for¬ 
mata  de  sanguine  viri;  sed  magis  de  carne,  et  ossibus  ejus,  secundum  illud 
quod  dicitur  Genes.  2.:  Hoc  nunc  os  de  ossibus  meis,  et  caro  de  carne  mea;  ergo 
videtur,  quod  nec  etiam  corpus  Christi  formari  debuerit  de  sanguine  virgi¬ 
nis,  sed  de  carnibus,  et  ossibus  ejus. 

3.  Praeterea.  Corpus  Christi  fuit  ejusdem  speciei  cum  corporibus  alio¬ 
rum  hominum:  sed  corpora  aliorum  hominum  non  formantur  ex  purissimo 
sanguine,  sed  ex  semine,  et  sanguine  menstruo;  ergo  videtur,  quod  nec  etiam 
corpus  Christi  fuerit  conceptum  ex  purissimis  sanguinibus  virginis. 

Sed  contra  est,  quod  Damasc.  dicit  in  3.  lib.  (Orth.  Fid.  cap.  2.  inmed.), 
quod  «  Filius  Dei  construxit  sibi  ipsi  ex  castissimis,  et  purissimis  sanguinibus 
virginis  carnem  animatam  anima  rationali ». 

Respondeo  dicendum,  quod,  sicut  supra  dictum  est  (art.  praec.),  in  con¬ 
ceptione  Christi  fuit  secundum  conditionem  naturae,  quod  est  natus  ex  foe- 
mina,  sed  supra  conditionem  naturae,  quod  est  natus  ex  virgine :  habet  au¬ 
tem  hoc  naturalis  conditio,  quod  in  generatione  animalis  foemina  materiam 
ministret,  ex  parte  autem  maris  sit  principium  activum  in  generatione,  sicut 
probat  Philos.  in  lib.  1.  de  Generatione  animalium  (cap.  19.  in  fine,  et  lib.  2. 
cap.  4.  et  p).  Foemina  autem,  quae  ex  mare  concipit,  non  est  virgo:  et  ideo 
ad  supernaturalem  modum  generationis  Christi  pertinet,  quod  activum  prin¬ 
cipium  in  generatione  illa  fuerit  virtus  supernaturalis  divina:  sed  ad  natura¬ 
lem  modum  generationis  ejus  pertinet,  quod  ejus  materia,  de  qua  corpus  ejus 
conceptum  est,  sit  conformis  materiae,  quam  aliae  foeminae  subministrant 
ad  conceptionem  prolis:  haec  autem  materia,  secundum  Philos.  in  lib.  1.  de 
Generatione  animalium  (cap.  19.),  est  sanguis  mulieris,  non  quicumque,  sed 
perductus  ad  quamdam  ampliorem  digestionem  per  virtutem  generativam  ma¬ 
tris,  ut  sit  materia  apta  ad  conceptum,  et  ideo  ex  tali  materia  fuit  corpus 
Christi  conceptum. 

Ad  primum  ergo  dicendum,  quod  cum  Beata  Virgo  fuerit  ejusdem  natu¬ 
rae  cum  aliis  foeminis,  consequens  est  quod  habuerit  carnem,  et  ossa  ejus¬ 
dem  naturae:  carnes  autem,  et  ossa  in  aliis  foeminis  sunt  actuales  corporis 
partes,  ex  quibus  constituitur  integritas  corporis:  et  ideo  subtrahi  non  pos¬ 
sunt  sine  corruptione  corporis,  vel  diminutione:  Christus  autem,  qui  venerat 
corrupta  reparare,  nullam  corruptionem,  aut  diminutionem  integritati  matris 
ejus  inferre  debuit,  ut  supra  dictum  est  (q.  28.  art.  1.  et  2.):  et  ideo  non  de¬ 
buit  corpus  Christi  formari  de  carne,  vel  ossibus  virginis,  sed  de  sanguine, 
qui  nondum  est  actu  pars,  sed  est  potentia  totum,  ut  dicitur  in  lib.  1 .  de  Gener 

animalium  (cap.  iS.  et  i9.  et  lib.  2.  de  Partib.  animal,  cap.  10.  a  med.);  et  ideo 
dicitur  carnem  de  virgine  sumpsisse,  non  quod  materia  corporis  ejus  fuerit 
actu  caro,  sed  sanguis,  qui  est  potentia  caro. 

Ad  secundum  dicendum,  quod,  sicut  in  1.  parte  dictum  est  (q.  92.  art.  3. 
ad  2.),  Adam,  quia  institutus  erat  ut  principium  quoddam  humanae  naturae, 
habebat  in  suo  corpore  aliquid  carnis,  et  ossis,  quod  non  pertinebat  ad  inte¬ 
gritatem  personalem  ipsius,  sed  solum  inquantum  erat  naturae  humanae  prin¬ 
cipium  :  et  de  tali  carne  formata  est  mulier  absque  viri  detrimento :  sed  nihil 
tale  fuit  in  corpore  virginis,  ex  quo  corpus  Christi  posset  formari  sine  cor¬ 
ruptione  materni  corporis. 

Ad  tertium  dicendum,  quod  semen  foeminae  non  est  generationi  aptum, 
sed  est  quiddam  imperfectum  in  genere  seminis,  quod  non  potuit  perduci  ad 
perfectum  seminis  complementum  propter  imperfectionem  virtutis  foemi- 
neae.  et  ideo  tale  semen  non  est  materia,  quae  de  necessitate  requiratur  ad 
conceptum,  sicut  Philos.  dicit  in  lib.  1.  de  Gener,  animalium  (cap.  9.  a  med.): 
et  ideo  in  conceptione  corporis  Christi  non  fuit:  praesertim  quia  licet  sit  im- 
periectum  in  genere  seminis,  tamen  cum  quadam  concupiscentia  resolvitur, 
sicut  et  semen  maris:  in  illo  autem  conceptu  virginali  concupiscentia  locum 
habere  non  potuit:  et  ideo  Damasc.  dicit  (lib.  3.  Orth.  Fid.  cap.  2.  circ.  med. 
et  lib.  4.  cap.  ij.  a  med,),  quod  corpus  Christi  non  seminaliter  conceptum  est: 
sanguis  autem  menstruus,  quem  foeminae  per  singulos  menses  emittunt,  im¬ 
puritatem  quamdam  naturalem  habet  corruptionis;  sicut  et  caeterae  super¬ 
fluitates,  quibus  natura  non  indiget,  sed  eas  expellit:  ex  tali  autem  menstruo 
corruptionem  habente,  quod  natura  repudiat,  non  formatur  conceptus,  sed 
hoc  est  purgamentum  quoddam  illius  puri  sanguinis,  qui  digestione  quadam 
est  praeparatus  ad  conceptum,  quasi  purior,  et  perfectior  alio  sanguine ,  habet 
tamen  impuritatem  libidinis  in  conceptione  aliorum  hominum,  inquantum  ex 
ipsa  commixtione  maris,  et  foeminae  talis  sanguis  ad  locum  generatione  con¬ 
gruum  attrahitur:  sed  hoc  in  conceptione  Christi  non  fuit:  quia  operatione 
Spiritus  Sancti  talis  sanguis  in  utero  Virginis  adunatus  est,  et  formatus  in  pro- 

,m ;  et  ideo  dicitur  corpus  Christi  ex  castissimis,  et  purissimis  sanguinibus 
virgmis  formatum.  & 

UTRUM  CORPUS  CHRISTI  FUERIT  IN  ANTIQUIS  PATRIBUS 
SECUNDUM  ALIQUID  SIGNATUM. 

0-  Dist.  3.  q.  4.  art.  2.). 

Ad  sextum  sic  proceditur.  Videtur,  quod  Corpus  Christi  fuerit  secundum 
aliquid  signatum  m  Adam,  et  m  alus  patribus :  dicit  enim  August.  10.  super 
Genes,  ad  literam  (cap.  i9.  et  20.),  quod  caro  Christi  fuit  in  Adam,  et  Abraham 
secundum  corpulentam  substantiam;  sed  substantia  corpulenta  est  quiddam  si- 
gnatum ;  ergo  caro  Christi  fuit  in  Adam,  et  Abraham,  et  aliis  patribus  se- 
eundum  aliquid  signatum.  r 

2' ,Praeterea-  Rom.  1.  dicitur,  quod  Christus  factus  est  ex  semine  David 
secundum  carnem:  sed  semen  David  fuit  aliquid  signatum  in  ipso;  ergo  Chri- 

3.  Praeterea.  Christus  ad  humanum  genus  affinitatem  habet,  mquantum 
ex  humano  genere  carnem  assumpsit:  sed  si  caro  illa  non  fuit  secundum 
aliquid  signatum  in  Adam,  nullam  videtur  habere  affinitatem  ad  humanum 
genus,  quod  ex  Adam  derivatur,  sed  magis  ad  alias  res,  unde  materia  carnis 
ejus  assumpta  est;  videtur  ergo,  quod  caro  Christi  fuerit  in  Adam,  et  in  aliis 
p*atribus  secundum  aliquid  signatum. 

Sed  contra  est,  quod  August.  dicit  10.  super  Genes,  ad  literam  (colli¬ 
gitur  ex  cap.  19.  et  20.),  quocumque  modo  Christus  fuit  in  Adam,  et  Abraham, 
et  aliis  patribus,  alii  homines  etiam  ibi  fuerunt,  sed  non  convertitur  .  alii 
autem  homines  non  fuerunt  in  Adam,  et  Abraham  secundum  aliquam  ma¬ 
teriam  signatam,  sed  solum  secundum  originem,  ut  in  1.  parte  habitum  est 
(q.  et  ari.  ait.  ad  4.);  ergo  neque  Christus  fuit  in  Adam,  et  Abraham  secun¬ 
dum  aliquid  signatum ;  et  eadem  ratione  nec  in  aliis  patribus. 

Respondeo  dicendum,  quod,  sicut  supra  dictum  est  (art.  praec.),  materia 
corporis  Christi  non  fuit  caro,  et  os  Beatae  Virginis,  nec  aliquid,  quod  fuerit 
actu  pars  corporis  ejus,  sed  sanguis,  qui  est  potentia  caro;  quidquid  autem 
fuit  in  Beata  Virgine  a  parentibus  acceptum,  fuit  actu  pars  corporis  Beatae 
Virginis :  unde  illud  quod  fuit  in  Beata  Virgine  a  parentibus  acceptum,  non 
fuit  materia  corporis  Christi:  et  ideo  dicendum  est,  quod  corpus  Christi  non 
fuit  in  Adam,  et  aliis  patribus  secundum  aliquid  signatum,  ita  scilicet  quod 
aliqua  pars  corporis  Adae,  vel  alicujus  alterius  posset  designari  determinate, 
ut  diceretur  quod  ex  hac  materia  determinate  formabitur  corpus  Christi,  sed 
fuit  ibi  secundum  originem,  sicut  et  caro  aliorum  hominum :  corpus  enim  Chri¬ 
sti  habet  relationem  ad  Adam,  et  alios  patres  mediante  corpore  matris  ejus, 
unde  nullo  alio  modo  fuit  in  patribus  corpus  Christi,  quam  corpus  matris 
ejus,  quod  non  fuit  in  patribus  secundum  materiam  signatam,  sicut  nec  cor¬ 
pora  aliorum  hominum,  ut  in  1.  parte  dictum  est  (q.  et  art.  ult.  ad  4.). 

Ad  primum  ergo  dicendum,  quod  cum  dicitur  Christus  fuisse  in  Adam 
secundum  corpulentam  substantiam,  non  est  intelligendum  hoc  modo,.  quod 
corpus  Christi  in  Adam  fuerit  quaedam  corpulenta  substantia ;  sed  quia  cor¬ 
pulentia  substantia  corporis  Christi,  idest  materia,  quam  sumpsit  ex  Virgine, 
fuit  in  Adam  sicut  in  principio  activo,  non  autem  sicut  in  materiali  principio, 
quia  scilicet  per  virtutem  generativam  Adae,  et  aliorum  ab  Adam  descen¬ 
dentium  usque  ad  Beatam  Virginem,  factum  est  ut  illa  materia  praeparat  etur 
ad  conceptum  corporis  Christi:  non  autem  fuit  materia  illa  formata  in 
corpus  Christi  per  virtutem  seminis  ab  Adam  derivatam:  et  ideo  Christus 
dicitur  fuisse  in  Adam  originaliter  secundum  corpulentam  substantiam,  non 
autem  secundum  seminalem  rationem.  _  .  . 

Ad  secundum  dicendum,  quod  quamvis  corpus  Christi  non  fuerit  in  Adam, 
et  in  aliis  patribus  secundum  seminalem  rationem:  corpus  tamen  Beatae  Vir¬ 
ginis,  quod  ex  semine  maris  est  conceptum,  fuit  in  Adam,  et  in  alus  patribus 
secundum  rationem  seminalem:  et  ideo  mediante  B.  Virgine,.  Christus  se¬ 
cundum  carnem  dicitur  esse  ex  semine  David  per  modum  originis. 

Ad  tertium  dicendum,  quod  Christus  habet  affinitatem  ad  humanum 
o-enus  secundum  similitudinem  speciei :  similitudo  autem  speciei  attenditur, 
non  secundum  materiam  remotam,  sed  secundum  materiam  proximam,  et 
secundum  principium  activum,  quod  generat  sibi  simile  in  specie:  sic  igitur 
affinitas  Christi  ad  humanum  genus  sufficienter  conservatur  per  hoc,  quod 
corpus  Christi  formatum  est  ex  sanguinibus  virginis,  derivatis  secundum  ori¬ 
ginem  ab  Adam,  et  aliis  patribus:  nec  refert  ad  hanc  affinitatem;  undecum- 

que  materia  illorum  sanguinum  sumpta  fuerit;  sicut  nec  hoc  refert  in  gene¬ 
ratione  aliorum  hominum,  sicut  in  prima  parte  dictum  est  (q.  118.  art.  1.). 


ARTICULUS  VII.  I74 

UTRUM  CARO  CHRISTI  IN  PATRIBUS  FUERIT  PECCATO  OBNOXIA.’ 

(}•  Dist.  5.  q.  4.  art.  1.). 

Ad  septimum  sic  proceditur.  Videtur,  quod  caro  Christi  in  antiquis  pa¬ 
tribus  peccato  infecta  non  fuerit:  dicitur  enim  Sap.  7.  quod  in  divinam  sa¬ 
pientiam  nihil  inquinatum  incurrit:  Christus  autem  est  Dei  sapientia,  ut  dicitur 
1.  ad  Corinth.  1.;  ergo  caro  ejus  nunquam  peccato  inquinata  fuit. 

2.  Praeterea.  Damasc.  dicit  in  3.  lib.  (Orth.  Fid.  art.  2.  a  med.  et  cap.  11. 
a  prine.)  quod  Christus  primitias  nostrae  naturae  assumpsit:  sed  in  primo  statu 
caro  humana  non  erat  peccato  infecta;  ergo  caro  Christi  non  fuit  infecta  nec 
in  Adam,  nec  aliis  patribus. 

3.  Praeterea.  August.  dicit  10.  super  Genes,  ad  literam  (cap.  20.  a  med.), 
quod  «  natura  humana  semper  habuit  cum  vulnere  vulneris  medicinam  »;  sed 
id  quod  est  infectum,  non  potest  esse  vulneris  medicina,  sed  magis  ipsum 
indiget  medicina ;  ergo  semper  in  natura  humana  fiiit  aliquid  non  infectum, 
ex  quo  postmodum  est  corpus  Christi  formatum. 

Sed  contra  est,  quod  corpus  Christis  non  refertur  ad  n.  L u:,  et  ad  alios 
patres,  nisi  mediante  corpore  B.  Virginis,  de  qua  carnem  assumpsit:  sed  corpus 
B.  Virginis  totum  fuit  in  originali  peccato  conceptum,  ut  supra  dictum  est 
(q.  14.  art.  3.  ad  1.  et  q.  27.  art.  2.),  et  ita  etiam  secundum  quod  fuit  in  pa¬ 
tribus,  fuit  peccato  obnoxium ;  ergo  caro  Christi,  secundum  quod  fuit  in  pa¬ 
tribus,  fuit  peccato  obnoxia. 

Respondeo  dicendum,  quod  cum  dicimus,  Christum,  vel  carnem  ejus 
fuisse  in  Adam,  et  in  aliis  patribus,  comparamus  ipsum,  vel  carnem  ejus  ad 
Adam,  et  ad  alios  patres:  manifestum  autem  est,  quod  alia  fuit  conditio  pa¬ 
trum,  et  alia  Christi;  nam  patres  fuerunt  subjecti  peccato:  Christus  autem 
fuit  omnino  a  peccato  immunis.  Dupliciter  ergo  in  hac  comparatione  errare 
contingit:  uno  modo ,  ut  attribuamus  Christo,  vel  carni  ejus  conditionem,  quae 
fuit  in  patribus :  puta  si  dicamus,  quod  Christus  iri  Adam  peccavit,  quia  in 
eo  aliquo  modo  fuit;  quod  est  falsum;  quia  non  eo  modo  in  eo  fuit,  ut  ad 
Christum  peccatum  Adae  perveniret;  quia  non  derivatur  ab  eo  secundum 
concupiscentiae  legem,  sive  secundum  rationem  seminalem,  ut  supra  dictum 
est  (art.  praec.  ad  1.  et  q.  ip  art.  1.  ad  2.).  Alio  modo  contingit  errare,  si  attri¬ 
buamus  ei  quod  actu  fuit  in  patribus,  conditionem  Christi,  vel  carnis  ejus;  ut 
scilicet  quia  caro  Christi,  secundum  quod  in  Christo  fuit,  non  fuit  peccato 
obnoxia,  ita  etiam  in  Adam,  et  in  aliis  patribus  fuerit  aliqua  pars  corporis 
ejus,  quae  non  fuit  peccato  obnoxia,  ex  qua  postmodum  corpus  Christi  for¬ 
maretur:  sicut  quidam  posuerunt:  quod  quidem  esse  non  potest:  primo,  quia 
caro  Christi  non  fuit  secundum  aliquid  signatum  in  Adam,  et  in  aliis  patribus, 
quod  potest  distingui  a  reliqua  ejus  carne,  sicut  purum  ab  impuro:  sicut  jam 
supra  dictum  est  (loc.  cit.):  secundo,  quia  cum  caro  humana  peccato  inficiatur 
ex  hoc,  quod  est  per  concupiscentiam  concepta,  sicut  tota  caro  alicujus  ho¬ 
minis  per  concupiscentiam  concipitur,  ita  etiam  tota  peccato  inquinatur.  Et 
ideo  dicendum  est,  quod  tota  caro  antiquorum  patrum  fuit  peccato  obnoxia; 

nec  fuit  in  eis  aliquid  a  peccato  imraune,  de  quo  postmodum  corpus  Christi 
formaretur. 

Ad  primum  ergo  dicendum,  quod  Christus  non  assumpsit  carnem  humani 
generis  subjectam  peccato,  sed  ab  omni  infectione  peccati  mundatam  :  et  ideo 
in  Dei  sapientiam  nihil  inquinatum  incurrit. 

Ad  secundum  dicendum,  quod  Christus  dicitur  primitias  nostrae  naturae 
assumpsisse  quantum  ad  similitudinem  conditionis;  quia  scilicet  assumpsit 
carnem  peccato  non  infectam,  sicut  fuerat  caro  hominis,  ante  peccatum:  non 
autem  hoc  intelligitur  secundum  continuationem  puritatis;  ita  scilicet  quod 
illa  caro  primi  hominis  conservaretur  a  peccato  immunis  usque  ad  forma¬ 
tionem  corporis  Christi. 

Ad  tertium  dicendum,  quod  in  humana  natura  ante  Christum  erat  vulnus, 
idest  infectio  originalis  peccati  in  actu:  medicina  autem  vulneris  non  erat 
ibi  actu,  sed  solum  secundum  virtutem  originis,  prout  ab  illis  Patribus  propa¬ 
ganda  erat  caro  Christi. 

ARTICULUS  VIII.  175 

UTRUM  CHRISTUS  IN  LU.MBIS  ABRAHAE  FUERIT  DECIMATUS. 

(3.  Di  St.  3.  q.  4.  art.  3.  q.  2. 

et  4.  Dist.  1.  q.  2.  art.  2.  q.  3.  ad  2.  et  Dist.  2.  q.  1.  art.  2.  ad  4.). 

Ad  octavum  sic  proceditur.  Videtur,  quod  Christus  fuerit  in  lumbis 
Abrahae  decimatus:  dicit  enim  Apostolus  ad  Hebr.  7.  quod  Levi  pronepos 
Abrahae  decimatus  fuit  in  Abraham,  quia  eo  decimas  dante  Melchisedech, 
adhuc  Levi  erat  in  lumbis  ejus  :  sed  similiter  Christus  erat  in  lumbis  Abrahae, 
quando  decimas  dedit ;  ergo  ipse  etiam  Christus  fuit  decimatus  in  Abraham. 

2.  Praeterea.  Christus  est  ex  semine  Abrahae  secundum  carnem,  quam 
de  matre  accepit:  sed  mater  ejus  fuit  decimata  in  Abraham;  ergo  pari  ra¬ 
tione  Christus. 

3.  Praeterea.  «Illud  in  Abraham  decimabatur,  quod  curatione  indigebat», 
ut  August.  dicit  10.  super  Genes,  ad  literam  (cap.  20.  a  med.):  curatione  autem 
indiget  omnis  caro  peccato  obnoxia:  cum  igitur  caro  Christi  fuerit  peccato 
obnoxia,  sicut  dictum  est  (art.  praec.),  videtur  quod  caro  Christi  in  Abraham 
fuerit  decimata. 

4.  Praeterea.  Hoc  non  videtur  aliquo  modo  derogare  dignitati  Christi, 
nihil  enim  prohibet,  patre  alicujus  pontificis  decimas  dante  alicui  sacerdoti, 
filium  ejus  pontificem  majorem  esse  simplici  sacerdote;  licet  ergo  dicatur 
Christus  decimatus,  Abraham  decimas  dante  Melchisedech,  non  tamen  propter 
hoc  excluditur,  quin  Christus  sit  major,  quam  Melchisedech. 

Sed  contra  est,  quod  August.  dicit  in  10.  super  Gen.  ad  literam  (cap.  20. 
a  med.),  quod  «  Christus  ibi,  scilicet  in  Abraham,  decimatus  non  est,  cujus 
caro  inde  non  fervorem  vulneris,  sed  materiam  medicaminis  traxit  ». 

Respondeo  dicendum,  quod  secundum  intentionem  Apostoli  oportet  di¬ 
cere,  quod  Christus  in  lumbis  Abrahae  non  fuerit  decimatus :  probat  enim 
Apostolus,  majus  esse  sacerdotium,  quod  est  secundum  ordinem  Melchise¬ 
dech,  sacerdotio  Levitico,  per  hoc  quod  Abraham  decimas  dedit  Melchise¬ 
dech,  adhuc  Levi  existentein  lumbis  ejus,  ad  quem  pertinet  regale  sacerdotium: 
si  autem  Christus  etiam  in  Abraham  decimatus  esset,  eius  sacerdotium  non 

esset  secundum  ordinem  Melchisedech,  sed  minus  sacerdotio  Melchisedech  , 
et  ideo  dicendum  est,  quod  Christus  non  est  decimatus  in  lumbis  Abrahae] 
sicut  Levi;  quia  enim  ille  qui  decimas  dat,  novem  sibi  retinet,  et  decimam 
alii  tribuit,  quod  est  perfectionis  signum,  inquantum  est  quodammodo  ter- 
minus  omnium  numerorum,  qui  procedunt  usque  ad  decem;  inde  est,  quod 
ille  qui  decimas  dat,  protestatur  se  imperfectum,  et  perfectionem  alii  tribuere: 
imperfectio  autem  humani  generis  est  propter  peccatum,  quod  indiget  per¬ 
fectione  ejus,  qui  a  peccato  curat:  curare  autem  a  peccato  est  solius  Christi: 
ipse  enim  est  agnus,  qui  tollit  peccatum  mundi,  ut  dicitur  Joan.  1.;  figuram  autem 
ejus  gerebat  Melchisedech,  ut  Apostol.  probat  Hebr.  7 •;  per  hoc  ergo  quod 
Abraham  Melchisedech  decimas  dedit,  praefiguravit  se  velut  in  peccato  con¬ 
ceptum,  et  omnes  qui  ab  eo  descensuri  erant,  ea  ratione  ut  peccatum  origi¬ 
nale  contraherent,  indigere  curatione,  quae  est  per  Christum;  Isaac  autem, 
et  Jacob,  et  Levi,  et  omnes  alii  sic  fuerunt  in  Abraham,  ut  ex  eo  derivarentur 
non  solum  secundum  corpulentam  substantiam,  sed  etiam  secundum  ratio¬ 
nem  seminalem,  per  quam  originale  peccatum  contrahitur;  et  ideo  omnes 
in  Abraham  sunt  decimati,  idest  praefigurati  indigere  curatione,  quae  est  per 
Christum  .  solus  autem  Christus  sic  fuit  in  Abraham,  ut  ab  eo  derivaretur, 
non  secundum  rationem  seminalem,  sed  secundum  corpulentam  substantiam ; 
et  ideo  non  fuit  in  Abraham  sicut  curatione  indigens,  sed  magis  sicut  vul¬ 
neris  medicina;  et  ideo  non  fuit  in  lumbis  Abrahae  decimatus. 

Et  per  hoc  patet  responsio  ad  primum. 

Ad  secundum  dicendum,  quod  quia  Beata  Virgo  fuit  in  originali  con¬ 
cepta,  fuit  in  Abraham  sicut  curatione  indigens :  et  ideo  fuit  ibi  decimata,  velut 
inde  descendens  secundum  seminalem  rationem;  de  corpore  autem  Christi 
non  est  sic,  ut  dictum  est  (art.  praec.). 

Ad  tertium  dicendum,  quod  caro  Christi  dicitur  fuisse  in  antiquis  Pa¬ 
tribus  peccato  obnoxia,  secundum  qualitatem  quam  habuit  in  suis  parentibus, 
qui  fuerunt  decimati,  non  autem  secundum  qualitatem  quam  habet,  prout 
est  actu  in  Christo,  qui  non  est  decimatus. 


Ad  quartum  dicendum,  quod  sacerdotium  Leviticum  secundum  carnis 
originem  derivabatur;  unde  non  minus  fuit  in  Abraham,  quam  in  Levi-  unde 
per  hoc  quod  Abraham  decimas  dedit  Melchisedech  tamquam  maiori,  osten¬ 
ditur  sacerdotium  Melchisedech,  inquantum  gerit  figuram  Christi,  esse  majus 
sacerdotio  Levitico  ;  sacerdotium  autem  Christi  non  sequitur  carnis  originem 
sed  gratiam  spiritualem;  et  ideo  potest  esse,  quod  pater  det  decimas  alicui 
sacerdoti,  tamquam  minor  majori;  et  tamen  filius  ejus,  si  sit  Pontifex  est 
major  illo  sacerdote,  non  propter  carnis  originem,  sed  propter  gratiam’  spi¬ 
ritualem,  quam  habet  a  Christo.  ^ 

QUAESTIO  XXXII. 

DE  CONCEPTIONE  CHRISTI  QUOAD  ACTIVUM  PRINCIPIUM, 
IN  QUATUOR  ARTICULOS  DIVISA. 


Deinde  considerandum  est  de  principio  activo  in  conceptione  Christi. 

Et  circa  hoc  quaeruntur  quatuor. 

Primo.  Utrum  Spiritus  Sanctus  fuerit  principium  activum  conceptionis 
Christi. 

Secundo.  Utrum  possit  dici,  quod  Christus  sit  conceptus  de  Spiritu  Sancto. 

Tertio.  Utrum  possit  dici,  quod  Spiritus  Sanctus  sit  pater  Christi  secundum 
carnem. 

Quarto.  Utrum  beata  Virgo  aliquid  active  egerit  in  conceptione  Christi. 

ARTICULUS  I.  176 

UTRUM  SPIRITUS  SANCTUS 

FUERIT  PRINCIPIUM  ACTIVUM  CONCEPTIONIS  CHRISTI. 

(2.  Dist.  2.  q.  2.  art.  2.  q.  2.  et  lib.  4.  Contr.  g.  cap.  43.  et  46. 
et  opiLSC.  2.  cap.  225.  et  Joan.  12.  lect.  4.). 

Ad  primum  sic  proceditur.  Videtur,  quod  efficere  conceptionem  Christi  non 
debeat  attribui  Spiritui  Sancto;  quia,  ut  August.  dicit  in  1.  de  Trin .(cap.  4. 
in  fin.  et  cap.  }.)  :  «Indivisa  sunt  opera  Trinitatis,  sicut  et  indivisa  est  Trini¬ 
tatis  essentia  :  sed  efficere  conceptionem  Christi,  est  quoddam  opus  divinum; 
ergo  videtur,  quod  non  magis  sit  attribuendum  Spiritui  Sancto,  quam  Patri, 
vel  Filio. 

2.  Praeterea.  Apostolus  dicit  Gal.  4. :  Cum  venit  plenitudo  temporis,  misit 
Deus  Filium  suum  factum  ex  muliere;  quod  exponens  Aug.  in  4.  de  Trin. 
(cap.  20.  cir.  med.)  dicit:  «  Eo  utique  missum,  quo  factum  ex  muliere»:  sed 
missio  Filii  attribuitur  praecipue  Patri,  ut  in  prima  parte  habitum  est  (q.  43. 
art.  8.);  ergo  et  conceptio,  secundum  quam  factus  est  ex  muliere,  debet  prae¬ 
cipue  Patri  attribui. 

3.  Praeterea.  Prov.  g.  dicitur:  Sapientia  aedificavit  sibi  domum:  est  autem 
sapientia  Dei  ipse  Christus,  secundum  illud  1.  ad  Corinth.  1.:  Christum  Dei 
virtutem,  et  Dei  sapientiam:  domus  autem  hujus  sapientiae  est  corpus  Christi, 
quod  etiam  dicitur  templum  ejus,  secundum  illud  Joan.  2.:  Hoc  autem  dicebat 
de  templo  emporis  sui;  ergo  videtur,  quod  efficere  conceptionem  corporis 
Christi  debet  praecipue  attribui  Filio;  non  ergo  Spiritui  Sancto. 

Sed  contra  est,  quod  dicitur  Luc.  1.:  Spiritus  Sanctus  superveniet  in  te,  etc. 

Respondeo  dicendum,  quod  conceptionem  corporis  Christi  tota  Trinitas 
est  operata:  attribuitur  tamen  hoc  Spiritui  Sancto,  triplici  ratione:  primo 
quidem,  quia  hoc  congruit  causae  incarnationis,  quae  consideratur  ex  parte 
Dei  :  spiritus  enim  sanctus  est  amor  Patris,  et  Filii,  ut  in  prima  parte  habitum 

est  (q.qj.  art.  i.) ;  hoc  autem  ex  maximo  Dei  amore  provenit,  ut  Filius  Dei 
carnem  sibi  assumeret  in  utero  virginali:  unde  dicitur  Joan.  3. :  Sic  Deus  di- 
lexit  mundum,  ut  Filium  suum  unigenitum  daret;  secundo,  quia  hoc  congruit 
causae  incarnationis  ex  parte  naturae  assumptae ;  per  hoc  enim  datur  intel- 
Iigi,  quod  humana  natura  assumpta  est  a  Filio  Dei  in  unitatem  personae,  non 
ex  aliquibus  mentis,  sed  ex  sola  gratia,  quae  Spiritui  Sancto  attribuitur,  se¬ 
cundum  illud  1.  ad  Con  12.:  Divisiones  gratiarum  sunt,  idem  autem  Spiritus: 
unde  Aug  dicit  in  Enchirid.  (cap.  40.):  «  Iste  modus,  quo  est  natus  Christus 
de  Spiritu  Sancto,  insinuat  nobis  gratiam  Dei,  qua  homo  nullis  praeceden¬ 
tibus  mentis,  in  ipso  primo  exordio  naturae  suae,  quo  esse  coepit,  Verbo  Dei 
copularetur  in  tantam  personae  unitatem,  ut  idem  ipse  esset  filius  Dei,  qui 
ius.  homims>  et  filius  hominis,  qui  filius  Dei  »  ;  tertio,  quia  hoc  congruit 
termino  incarnationis:  ad  hoc  enim  terminata  est  incarnatio,  ut  homo  ille 
qui  concipiebatur,  esset  sanctus,  et  filius  Dei :  utrumque  autem  horum  attri- 
burtur  Spiritui  Sancto:  nam  per  ipsum  efficiuntur  homines  filii  Dei,  secun¬ 
dum  illud  Galat.  4.:  Quoniam  estis  filii  Dei,  misit  Deus  Spiritum  filii  sui  in  corda 
vestra  clamantem:  abba  pater;  ipse  est  etiam  Spiritus  sanctificationis,  ut  di¬ 
citur  Rom.  1.;  sicut  ergo  alii  per  Spiritum  Sanctum  sanctificantur  spiritua- 
lter,  ut  sint  filii  adoptivi:  ita  Christus  per  Spiritum  Sanctum  est  in  sanctitate 
conceptus,  ut  esset  fihus  Dei  naturalis;  unde  Rom.  1.  secundum  unam  Gloss 
(inierim.)  quod  praemittitur,  scilicet:  Qui  praedestinatus  est  filius  Dei  in  vir - 
tute,  manifestatur  per  id  quod  immediate  sequitur,  secundum  spiritum  sanctifi¬ 
cationis,  idest  per  hoc  quod  est  conceptus  de  Spiritu  Sancto:  et  Angelus  an- 
nuncians  ex  hoc  quod  praemiserat:  Spiritus  Sanctus  superveniet  in  te,  concludit 
ldeoque  et  quod  nascetur  ex  te  sanctum,  vocabitur  Filius  Dei 

est  toti  TRrinfiMEerg0  ^  °PUS  inceptionis' commune  quidem 

est  toti  Trinitati  ;  secundum  tamen  modum  aliquem  attribuitur  singulis  per¬ 
sonis;  nam  Patri  attribuitur  auctoritas  respectu  personae  Filii,  qui  p"er  hujus 
odi  conceptionem  sibi  assumpsit  humanam  naturam :  Filio  autem  attri- 
ui  ur  ipsa  carnis  assumptio :  sed  Spiritui  Sancto  attribuitur  formatio  corporis 
quod  assumitur  a  Filio :  nam  ipse  Spiritus  Sanctus  est  spiritus  Filii,  secuiidum 

est  inGsemine':  ^  ^  Spmtum  Filii  sui’  sicut  ^tem  virtus  animae,  quae 
est  m  semine,  per  spiritum,  qui  in  semine  includitur,  format  corpus  in  aene- 

.  7,e  adC™rTmh0T'nrT;  i,a  IT  Dei'  —ndum 

fnrm.vV  C  J  '■■Christum  Dei  virtutem,  per  Spiritum  Sanctum  corpus 
formavu  qUod  assumpsit:  et  hoc  etiam  verba  Angeli  demonstrant  dicentis- 
Spiritus  Sanctus  superveniet  in  te:  quasi  ad  praeparandam,  et  formandam  ma- 

ides^m  COrp°nS  Jhnstl;  Et  virtus  Altissimi,  idest  Christus,  obumbrabit  tibi 
idest  corpus  in  te  humanitatis  accipiet  incorporeum  lumen  divinitatis  •  «  umbra 
en™  a  umme  forma, „r,  e,  corpore  ».  m  Sregor.  dici,  ,8.  Uofifi  cap  fi 

hiemem' 

idem  subjecto;  quia  lamen  differunt  ratione,  missio  attribuitur  Pan/efficere 

pium  ejus.  Factum  autem  Spiritus  Sancti  opus  Filii  Dei  est  propter  naturae 
et  voluntatis  unitatem  ». 


ARTICULUS  II.  I77 

UTRUM  CHRISTUS  DEBEAT  DICI  CONCEPTUS  DE  SPIRITUS  SANCTO. 

()■  Dist.  4.  q.  1.  art.  1.  q.  4.  ei  lib.  4.  Conlr.  g.  cap.  46.  ei  opusc.  3.  cap.  223.). 

Ad  secundum  sic  proceditur.  Videtur,  quod  Christus  non  debeat  dici  con¬ 
ceptus  de  Spiritu  Sancto.  Quia  super  illud  Rom.  2. :  Ex  ipso,  et  per  ipsum,  et 
in  ipso  sunt  omnia,  dicit  Gloss.  Aug.  (ord.  lib.  de  Nat.  Boni,  cap.  27.) :  «  Atten¬ 
dendum,  quod  non  ait:  de  ipso,  sed:  ex  ipso;  ex  ipso  enim  coeli  sunt,  et  terra, 
quia  fecit  ea;  non  autem  de  ipso,  quia  non  de  substantia  sua  »:  sed  Spiritus 
Sanctus  non  formavit  corpus  Christi  de  substantia  sua;  ergo  Christus  non 
debet  dici  conceptus  de  Spiritu  Sancto. 

2.  Praeterea.  Principium  activum,  de  quo  aliquid  concipitur,  se  habet 
sicut  semen  in  generatione:  sed  Spiritus  Sanctus  non  se  habuit  sicut  semen 
in  conceptione  Christi:  dicit  enim  Hieron.  in  expositione  Catholicae  fidei 
(seu  epist.  1 7.  ad  Damas,  inter  suppositit.  ante  med.):  «  Non,  sicut  quidam  sce¬ 
leratissime  opinantur,  Spiritum  Sanctum  dicimus  fuisse  pro  semine;  sed  po¬ 
tentia,  ac  virtute  Creatoris  dicimus  esse  operatum,  idest  formatum,  corpus 
Christi»;  non  ergo  debet  dici,  quod  Christus  sit  conceptus  de  Spiritu  Sancto. 

3.  Praeterea.  Nihil  unum  de  duobus  formatur,  nisi  aliquo  modo  com¬ 
mixtis:  sed  corpus  Christi  formatum  est  de  Virgine  Maria:  si  ergo  Christus 
dicatur  conceptus  de  Spiritu  Sancto,  videtur  quod  facta  sit  commixtio  quae¬ 
dam  Spiritus  Sancti,  et  materiae,  quam  Virgo  ministravit:  quod  patet  esse 
falsum»;  non  ergo  Christus  debet  dici  conceptus  de  Spiritu  Sancto. 

Sed  contra  est,  quod  dicitur  Matt-h.  1.:  Antequam  convenirent,  inventa  est 
in  utero  habens  de  Spiritu  Sancto. 

Respondeo  dicendum,  quod  conceptio  non  attribuitur  soli  corpori  Christi, 
sed  etiam  ipsi  Christo  ratione  ipsius  corporis.  In  Spiritu  autem  Sancto  du¬ 
plex  habitudo  consideratur  respectu  Christi:  nam  ad  ipsum  Filium  Dei,  qui 
dicitur  esse  conceptus,  habet  habitudinem  consubstantialitatis:  ad  corpus  au¬ 
tem  ejus  habet  habitudinem  causae  efficientis:  haec  autem  praepositio  de 
utramque  habitudinem  designat;  sicut  cum  dicimus  hominem  aliquem  esse 
de  suo  patre;  et  ideo  convenienter  dicere  possumus,  Christum  esse  conce¬ 
ptum  de  Spiritu  Sancto,  hoc  modo  quod  efficientia  Spiritus  Sancti  referatur 
ad  corpus  assumptum,  consubstantialitas  vero  ad  personam  assumentem. 

Ad  primum  ergo  dicendum,  quod  corpus  Christi,  quia  non  est  consub¬ 
stantiale  Spiritui  Sancto,  non  proprie  potest  dici  de  Spiritu  Sancto  conce¬ 
ptum,  sed  magis  ex  Spiritu  Sancto;  sicut  Ambros.  dicit  in  lib.  2.  de  Spiritu 
Sancto  (cap.  3.  ad  fin.):  «  Quod  ex  aliquo  est,  aut  ex  substantia,  aut  ex  pote¬ 
state  ejus  est:  ex  substantia,  sicut  Filius,  qui  a  Patre  est:  ex  potestate,  sicut 
ex  Deo  omnia:  quomodo  et  in  utero  habuit  Maria  ex  Spiritu  Sancto  ». 

Ad  secundum  dicendum,  quod  super  hoc  videtur  esse  quaedam  diversitas 
Hieronymi  ad  quosdam  alios  Doctores,  qui  asserunt,  Spiritum  Sanctum  in 
conceptione  Christi  fuisse  pro  semine :  dicit  enim  Chrysost.  super  Matth. 
(hom.  1.  in  op.  imperf.  ad  fin.):  «  Unigenito  Dei  in  Virginem  ingressuro, 
praecessit  Spiritus  Sanctus,  ut  praecedente  Spiritu  Sancto  in  sanctificationem. 

nascatur  scilicet  Christus  secundum  corpus,  divinitate  ingrediente  pro  se¬ 
mine  »:  et  Damasc.  dicit  in  3.  lib.  (Orth.  Fid.  cap.  2.  a  prine.):  «  Obumbravit 
super  ipsam  Dei  sapientia,  et  virtus,  velut  divinum  semen  »:  sed  hoc  de  fa¬ 
cili  solvitur:  quia  secundum  quod  in  semine  intelligitur  virtus  activa,  sic 
Chrysostomus,  et  Damascenus  comparant  semini  Spiritum  Sanctum,  vel 
etiam  Filium,  qui  est  virtus  Aliissimi :  secundum  autem  quod  in  semine  in¬ 
telligitur  substantia  corporalis,  quae  in  conceptione  transmutatur,  negat  Hie¬ 
ronymus,  Spiritum  Sanctum  fuisse  pro  semine. 

Ad  tertium  dicendum,  quod,  sicut  August.  dicit  in  Enchirid.  (cap.  40.), 
non  eodem  modo  dicitur  Christus  conceptus,  aut  natus  de  Spiritu  Sancto,  et 
de  Maria  Virgine,  nam  de  Maria  Virgine  materialiter,  de  Spiritu  Sancto  vero 
effective;  et  ideo  non  habuit  hic  locum  commixtio. 

ARTICULUS  III.  I78 

UTRUM  SPIRITUS  SANCTUS  DICI  DEBEAT  PATER  CHRISTI 
SECUNDUM  CARNEM. 

(?•  Disl.  4.  q.  1.  art.  2.  q.  1.  et  q.  2.  ad  1.  et  4.  et  in  expos.  Iit.  ad  2. 
et  lib.  4.  Contr.  g.  cap  4-].  et  opusc.  4.  cap.  223.). 

Ad  tertium  sic  proceditur.  Videtur,  quod  Spiritus  Sanctus  debeat  dici 
pater  Christi  secundum  humanitatem;  quia  secundum  Philos.  in  lib.  1.  de 
Generatione  Animalium  (cap.  2.)  pater  dat  principium  activum  in  genera¬ 
tione,  mater  vero  ministrat  materiam:  sed  B.  Virgo  dicitur  mater  Christi, 
propter  materiam  quam  in  conceptione  ejus  ministravit;  ergo  videtur,  quod 
etiam  Spiritus  Sanctus  possit  dici  pater  ejus,  propter  hoc  quod  fuit  princi¬ 
pium  activum  in  conceptione  ipsius. 

2.  Praeterea.  Sicut  mentes  aliorum  Sanctorum  formantur  per  Spiritum 
Sanctum;  ita  etiam  corpus  Christi  est  per  Spiritum  Sanctum  formatum:  sed 
alii  Sancti  propter  praedictam  formationem  dicuntur  filii  totius  Trinitatis,  et 
per  consequens  Spiritus  Sancti;  videtur  ergo,  quod  Christus  debeat  dici 
filius  Spiritus  Sancti,  inquantum  corpus  ejus  est  a  Spiritu  Sancto  formatum. 

3.  Praeterea.  Deus  dicitur  pater  noster  secundum  hoc  quod  nos  fecit, 
secundum  illud  Deuter.  32.:  Nonne  ipse  est  pater  tuus ,  qui  possedit ,  et  fecit,  et 
creavit  te?  Sed  Spiritus  Sanctus  fecit  corpus  Christi,  ut  dictum  est  (art.  1. 
huj.  q.) ;  ergo  Spiritus  Sanctus  debet  dici  pater  Christi  secundum  corpus  ab 
ipso  formatum. 

Sed  contra  eet,  quod  August.  dicit  in  Enchir.  (cap.  40.) :  «  Natus  est 
Christus  de  Spiritu  Sancto  non  sicut  filius,  et  de  Maria  Virgine  sicut  filius  ». 

Respondeo  dicendum,  quod  nomina  paternitatis,  et  maternitatis,  et  filia¬ 
tionis  generationem  consequuntur;  non  tamen  quamlibet,  sed  proprie  gene¬ 
rationem  viventium,  et  praecipue  animalium :  non  enim  dicimus,  quod  ignis 
generatus  sit  filius  ignis  generantis,  nisi  forte  secundum  metaphoram:  sed 
hoc  solum  dicimus  in  animalibus,  quorum  generatio  est  magis  perfecta:  nec 
tamen  omne  quod  in  animalibus  generatur,  filiationis  accipit  nomen;  sed 
solum  illud,  quod  generatur  in  similitudinem  generantis ;  unde,  sicut  August. 
dicit  (in  Enchir.  cap.  non  dicimus,  quod  capillus  qui  nascitur  ex  ho¬ 
mine,  sit  filius  hominis;  nec  etiam  dicimus,  quod  homo  qui  nascitur  sit 
filius  seminis ;  quia  nec  capillus  habet  similitudinem  hominis,  nec  homo  qui 

nascitur  ex  semine,  habet  similitudinem  seminis,  sed  hominis  generantis:  et 
si  quidem  perfecta  sit  similitudo,  erit  perfecta  filiatio  tam  in  divinis,  quam 
in  humanis:  si  autem  sit  similitudo  imperfecta,  erit  etiam  filiatio  imperfecta: 
sicut  in  homine  est  quaedam  similitudo  Dei  imperfecta,  et  inquantum  creatus 
est  ad  imaginem  Dei,  et  inquantum  recreatus  est  secundum  similitudinem 
gratiae:  et  ideo  utroque  modo  potest  homo  dici  filius  Dei;  et  quia  scilicet 
est  creatus  ad  imaginem  ejus ;  et  quia  est  ei  assimilatus  per  gratiam ;  est 
autem  considerandum,  quod  illud  quod  de  aliquo  dicitur  secundum  perfe¬ 
ctam  rationem,  non  est  dicendum  de  eo  secundum  rationem  imperfectam  : 
sicut  quia  Socrates  dicitur  naturaliter  homo  secundum  propriam  rationem 
hominis,  numquam  dicitur  homo  secundum  illam  significationem  qua  pictura 
hominis  dicitur  homo,  licet  forte  ipse  assimiletur  alteri  homini.  Christus 
autem  est  filius  Dei  secundum  perfectam  rationem  filiationis;  unde  quamvis 
secundum  humanam  naturam  sit  creatus,  et  justificatus ;  non  tamen  debet 
dici  filius  Dei  neque  ratione  creationis,  neque  ratione  justificationis,  sed  solum 
ratione  generationis  aeternae,  secundum  quam  est  filius  Patris  solius;  et 
ideo  nullo  modo  debet  dici  Christus  filius  Spiritus  Sancti,  nec  etiam  totius 
T  rinitatis. 

Ad  primum  ergo  dicendum,  quod  Christus  conceptus  est  de  Maria  Vir¬ 
gine  materiam  ministrante  in  similitudinem  speciei,  et  ideo  dicitur  filius 
ejus;  Christus  autem,  secundum  quod  homo,  conceptus  est  de  Spiritu  Sancto, 
sicut  de  activo  principio :  non  tamen  secundum  similitudinem  speciei,  sicut 
homo  nascitur  de  patre  suo  ;  ed  ideo  Christus  non  dicitur  filius  Spiritus 
Sancti. 

Ad  secundum  dicendum,  quod  homines,  qui  spiritualiter  formantur  a  Spi¬ 
ritu  Sancto,  non  possunt  dici  filii  Dei  secundum  perfectam  rationem  filia¬ 
tionis;  et  ideo  dicuntur  filii  Dei  secundum  filiationem  imperfectam,  quae  est 
secundum  similitudinem  gratiae,  quae  est  a  tota  Trinitate;  sed  de  Christo 
est  alia  ratio,  ut  dictum  est  (in  corp.  art.). 

Et  similiter  dicendum  est  ad  tertium. 


ARTICULUS  IV.  179 

UTRUM  B.  VIRGO  ALIQUID  ACTIVE  EGERIT  IN  CONCEPTIONE 
CORPORIS  CHRISTI. 

(Infr."  q.  33.  art.  4.  ad  2.  ei  3.  Dist.  3.  q.  2.  art.  1.). 

Ad  quartum  sic  proceditur.  Videtur,  quod  B.  Virgo  aliquid  active  egerit 
in  conceptione  corporis  Christi:  dicit  enim  Damasc.  in  3.  lib.  (Orth.  Fid. 
cap.  2.  ante  med.)  «  quod  Spiritus  Sanctus  supervenit  Virgini,  purgans  ipsam, 
et  virtutem  susceptivam  Verbi  Dei  tribuens,  simul  autem  et  generativam  » : 
sed  virtutem  generativam  passivam  habebat  a  natura,  sicut  et  quaelibet  foe- 
mina;  ergo  dedit  ei  virtutem  generativam  activam:  et  sic  aliquid  active  egit 
in  conceptione  Christi. 

2.  Praeterea.  Omnes  virtutes  animae  vegetabilis  sunt  virtutes  activae, 
sicut  Comment.  dicit  in  2.  de  Anima  (Comment.  33.  et  seq.) :  sed  potentia  ge- 
nerativa  tam  in  mare,  quam  in  foemina  pertinet  ad  animam  vegetabilem  ; 
ergo  tam  in  mare,  quam  in  foemina  active  operatur  ad  conceptionem  prolis. 

3-  Praeterea.  Foemina  ad  conceptionem  prolis  materiam  ministrat,  ex 
qua  naturaliter  corpus  prolis  formatur:  sed  natura  est  principium  motus  in¬ 
trinsecum  ,  ergo  videtur,  quod  in  ipsa  materia,  quam  Beata  Virgo  ministravit 
ad  conceptum  Christi,  fuerit  aliquod  principium  activum. 

Sed  contra  est,  quod  principium  activum  in  generatione  dicitur  ratio 
seminalis;  sed,  sicut  August.  dicit  10.  super  Gen.  ad  literam  (cap.  20.  et  21.), 
«corpus  Christi. in  sola  materia  corporali  per  divinam  conceptionis,  forma¬ 
tionisque  rationem  de  Virgine  assumptum  est,  non  autem  secundum  aliquam 
rationem  seminalem  humanam  »;  ergo  Beata  Virgo  nihil  active  fecit  in  con¬ 
ceptione  corporis  Christi. 

Respondeo  dicendum,  quod  quidam  dicunt,  Beatam  Virginem  aliquid 
active  operatam  esse  in  conceptione  Christi  et  naturali  virtute,  et  superna- 
turali ,  naturali  quidem  virtute,  quia  ponunt,  quod  in  qualibet  materia  na¬ 
turali  est  aliquod  activum  principium,  alioquin  credunt,  quod  non  esset  trans¬ 
mutatio  naturalis:  in  quo  decipiuntur:  quia  transmutatio  dicitur  naturalis 
propter  principium  intrinsecum,  non  solum  activum,  sed  etiam  passivum: 
expresse  enim  dicit  Philos.  in  8.  Physicor.  (tex.  29.  et  seq.)  quod  in  gravibus, 
et  levibus  est  principium  passivum  motus  naturalis,  et  non  activum :  nec  est 
possibile,  quod  materia  agat  ad  sui  formationem;  quia  non  est  actu:  nec  est 
etiam  possibile,  quod  aliquid  moveat  seipsum,  nisi  dividatur  in  duas  partes, 
quarum  una  sit  movens,  et  alia  sit  mota ;  quod  in  solis  animatis  contingit, 
ut  probatur  8.  Physic.  (Uxt.30.);  supernaturali  autem  virtute,  quia  dicunt°ad’ 
matrem  requiri,  quod  non  solum  materiam  ministret  (quae  est  sanguis  men¬ 
struus),  sed  etiam  semen,  quod  commixtum  virili  semini  habet  virtutem  acti¬ 
vam  in  generatione:  et  quia  in  Beata  Virgine  nulla  fuit  facta  resolutio  seminis 
propter  integerrimam  ejus  virginitatem,  dicunt  quod  Spiritus  Sanctus  super- 
naturaliter  ei  tribuit  virtutem  activam  in  conceptione  corporis  Christi,  quam 
aliae  matres  habent  per  semen  resolutum:  sed  hoc  non  potest  stare:  quia 
cum  quaelibet  res  sit  propter  suam  operationem, ut  dicitur2.  de  Cot\o(tex.  17.), 
natura  non  distingueret  ad  opus  generationis  sexum  maris,  et  foeminae,  nisi 
esset  distincta  operatio  maris  ab  operatione  foeminae :  in  generatione  autem 
distinguitur  operatio  agentis,  et  patientis  :  unde  relinquitur,  quod  tota  virtus 
activa  sit  ex  parte  maris,  passio  autem  ex  parte  foeminae,  propter  quod  in 
plantis,  in  quibus  utraque  vis  commiscetur,  non  est  distinctio  maris  et  foe¬ 
minae;  quia  igitur  Beata  Virgo  non  hoc  accepit,  ut  esset  pater  Christi  sed 
mater,  consequens  est,  quod  non  acceperit  potentiam  activam  in  conceptione 
Christi;  sive  aliquid  egerit,  ex  quo  sequitur  ipsam  fuisse  patrem  Christi  -  sive 
nihil  egent  ut  quidam  dicunt,  ex  quo  sequitur  hujusmodi 'potentiam  activam 
si  1  frustra  fuisse  collatam :  et  ideo  dicendum  est,  quod  in  ipsa  conceptione 
Christi  B.  Virgo  nihil  active  operata  est,  sed  solam  materiam  ministravit- 
operata  tamen  est  ante  conceptionem  aliquid  active,  praeparando  materiam’ 
ut  esset  apta  conceptui. 

Ad  primum  ergo  dicendum,  quod  illa  conceptio  tria  privilegia  habuit 
scilicet  quod  esset  sine  peccato  originali,  quod  esset  non  puri  hominis,  sed 
Uei  et  hominis,  item  quod  esset  conceptio  virginis:  et  haec  tria  habuit  a 
piritu  Sancto:  et  ideo  dicit  Damasc.  quantum  ad  primum,  quod  Spiritus 
Sanctus  supervenit  Virgini  purgans  ipsam,  idest  praeservans,  ne  cum  peccato 
originali  conciperet:  quantum  ad  secundum  dicit,  et  virtutem  susceptivam  Verbi 
Dei  tribuens,  idest  ut  conciperet  Verbum  Dei:  quantum  autem  ad  tertium, 
dicit,  simul  autem  et  gener atwam,  ut  scilicet  manens  virgo  posset  generare, 

non  quidem  active,  sed  passive,  sicut  aliae  matres  hoc  consequuntur  ex  se¬ 
mine  viri. 

Ad  secundum  dicendum,  quod  potentia  generativa  in  foemina  est  im¬ 
perfecta  respectu  potentiae  generativae,  quae  est  in  mare:  et  ideo  sicut  in 
artibus  ars  inferior  disponit  materiam,  ars  autem  superior  inducit  formam, 
ut  dicitur  in  2.  Physic.  (text.  2$.),  ita  etiam  virtus  generativa  foeminae  prae¬ 
parat  materiam;  virtus  autem  activa  maris  format  materiam  praeparatam. 

Ad  tertium  dicendum,  quod  ad  hoc  quod  transmutatio  sit  naturalis,  non 
requiritur  quod  in  materia  sit  principium  activum,  sed  solum  passivum,  ut 
dictum  est  (in  corp.  art.). 


QUAESTIO  XXXIII. 

DE  MODO,  ET  ORDINE  CONCEPTIONIS  CHRISTI, 
IN  QUATUOR  ARTICULOS  DIVISA. 


Deinde  considerandum  est  de  modo,  et  ordine  conceptionis  Christi. 

Et  circa  hoc  quaeruntur  quatuor. 

Primo.  Utrum  corpus  Christi  in  primo  instanti  conceptionis  fuerit  for¬ 
matum. 

Secundo.  Utrum  in  primo  instanti  conceptionis  fuerit  animatum. 

Tertio.  Utrum  in  primo  instanti  conceptionis  fuerit  a  Verbo  assumptum. 

Quarto.  Utrum  conceptio  illa  fuerit  naturalis,  vel  miraculosa. 

ARTICULUS  I.  180 

UTRUM  CORPUS  CHRISTI  FUERIT  FORMATUM 
IN  PRIMO  INSTANTI  CONCEPTIONIS. 

* 

(3.  Dist,  3.  q.  3.  art.  2.  et  lib.  4.  Contr.  g.  cap.  44.). 

Ad  primum  sic  proceditur.  Videtur,  quod  corpus  Christi  non  fuerit  for¬ 
matum  in  primo  instanti  suae  conceptionis :  dicitur  enim  Joan.  2.  Quadra¬ 
ginta,  et  sex  annis  aedificatum  est  templum  hoc ;  quod  exponens  August.  4.  de 
Trinit.  (cap.  3.)  dicit:  «  Hic  numerus  perfectioni  Dominici  corporis  aperte 
congruit»;  et  in  lib.  83.  QQ.  (q.  36.  in  fin.)  dicit:  cc  Non  absurde  quadra¬ 
ginta  sex  annis  dicitur  fabricatum  esse  templum,  quod  corpus  ejus  figura¬ 
bat,  ut  quot  anni  luerunt  in  fabricatione  templi,  tot  dies  fuerint  in  corporis 
dominici  perfectione  »  ;  non  ergo  in  primo  instanti  conceptionis  corpus  Chri¬ 
sti  fuit  perfecte  formatum. 

2.  Praeterea.  Ad  formationem  corporis  Christi  requirebatur  motus  lo¬ 
calis,  quo  purissimi  sanguines  de  corpore  Virginis  ad  locum  generationi 
congruum  pervenirent:  nullum  autem  corpus  potest  moveri  localiter  in  in¬ 
stanti;  eo  quod  tempus  motus  dividitur  secundum  divisionem  mobilis,  ut 

probatur  in  6.  Physic.  (tex.  37.  38.  39.) ;  ergo  corpus  Christi  non  fuit  in  in¬ 
stanti  formatum. 

3.  Praeterea.  Corpus  Christi  formatum  est  ex  purissimis  sanguinibus 
Virginis,  ut  supra  habitum  est  (q.  3 1.  art.  3.) :  non  autem  potuit  esse  materia 
illa  in  eodem  instanti  sanguis  et  caro ;  quia  sic  materia  simul  fuisset  sub  duabus 
formis;  ergo  aliud  fuit  instans,  in  quo  ultimo  fuit  sanguis,  et  aliud,  in  quo 
primo  fuit  caro  formata ;  sed  inter  quaelibet  duo  instantia  est  tempus  medium; 
ergo  corpus  Christi  non  fuit  in  instanti  formatum,  sed  per  aliquod  tempus. 

4.  Praeterea.  Sicut  potentia  augmentativa  requirit  determinatum  tempus 
iu  suo  actu,  ita  etiam  virtus  generativa  :  utraque  enim  est  potentia  naturalis 
ad  vegetativam  animam  pertinens:  sed  corpus  Christi  fuit  determinato  tem¬ 
pore  augmentatum,  sicut  et  aliorum  hominum  corpora;  dicitur  enim  Lucae 2., 
quod  proficiebat  sapientia,  et  aetate;  ergo  videtur,  quod  pari  ratione  formatio 
corporis  ejus,  quae  pertinet  ad  vim  generativam,  non  fuerit  in  instanti,  sed 
determinato  tempore,  quo  aliorum  hominum  corpora  formantur. 

Sed  contra  est,  quod  Gregor,  dicit  18.  Moralium  (cap.  27.  inter  med. 
et  Jin.) :  «  Angelo  nuntiante,  et  Spiritu  Sancto  adveniente,  mox  Verbum  in 
utero,  mox  intra  uterum  Verbum  caro  ». 

Respondeo  dicendum,  quod  in  conceptione  corporis  Christi  tria  est  con¬ 
siderare:  primo  quidem  motum  localem  sanguinis  ad  locum  generationis: 
secundo,  formationem  corporis  ex  tali  materia:  tertio  autem  augmentum,  quo 
perducitur  ad  quantitatem  perfectam  :  in  quorum  medio  ratio  conceptionis 
consistit,  nova  primum  est  conceptioni  praeambulum :  tertium  autem  conce¬ 
ptionem  consequitur:  primum  autem  non  potuit  esse  in  instanti :  quia  hoc  est 
contra  ipsam  rationem  motus  localis  corporis  cujuscumque,  cujus  partes  suc¬ 
cessive  subintrant  locum  ;  similiter  et  tertium  oportet  esse  successivum:  tum 
quia  augmentum  non  est  sine  motu  locali;  tum  etiam  quia  procedit  ex  vir¬ 
tute  animae  jam  in  corpore  formato  operantis,  quae  non  operatur  nisi  in 
tempore;  sed  ipsa  formatio  corporis,  in  qua  principaliter  ratio  conceptionis 
consistit,  fuit  in  instanti,  duplici  ratione:  primo  quidem,  propter  virtutem  agen¬ 
tis  infinitam,  scilicet  Spiritus  Sancti,  per  quem  corpus  Christi  est  formatum, 
ut  supra  dictum  est  (q.  praec.  art.  1.) ;  tanto  enim  aliquod  agens  citius  potest 
materiam  disponere,  quanto  majoris  virtutis  est:  unde  agens  infinitae  vir¬ 
tutis  potest  in  instanti  materiam  disponere  ad  debitam  formam :  secundo  ex 
parte  personae  Filii,  cujus  corpus  formabatur;  non  enim  erat  congruum  ut 
corpus  humanum  assumeret,  nisi  formatum :  si  autem  ante  formationem  per¬ 
fectam  aliquod  tempus  conceptionis  praecessisset  non  posset  tota  conceptio 
attribui  Filio  Dei,  quae  non  attribuitur  ei,  nisi  ratione  assumptionis ;  et  ideo 
m  primo  instanti,  quo  materia  adunata  pervenit  ad  locum  generationis,  fuit 
pertecte  formatum  corpus  Christi,  et  assumptum :  et  per  hoc  dicitur  ipse 
Filius  Dei  conceptus;  quod  aliter  dici  non  posset. 

Ad  primum  ergo  dicendum,  quod  verbum  Augustini  utrobique  non  re¬ 
fertur  ad  solam  formationem  corporis  Christi,  sed  ad  formationem  simul 
cum  determinato  augmento  usque  ad  tempus  partus;  unde  secundum  ratio¬ 
nem  illius  numeri  dicit  perfici  tempus  novem  mensium,  quo  Christus  fuit  in 
utero  Virginis. 

.  .  Ad  secundum  dicendum,  quod  motus  ille  localis  non  comprehenditur 
mira  ipsam  conceptionem:  sed  est  conceptioni  praeambulus. 

Ad  tertium  dicendum,  quod  non  est  assignare  ultimum  instans,  in  quo 
materia  illa  fuit  sanguis,  sed  est  assignare  ultimum  tempus,  quod  continuatur 

nullo  interveniente  medio  ad  primum  instans,  in  quo  fuit  caro  Christi  for¬ 
mata  :  et  hoc  instans  fuit  terminus  temporis  motus  localis  materiae  ad  locum 
generationis. 

Ad  quartum  dicendum,  quod  augmentum  fit  per  potentiam  augmenta- 
tivam  ipsius,  quod  augetur:  sed  formatio  corporis  fit  per  potentiam  genera- 
tivam,  non  ejus  qui  generatur,  sed  ipsius  generantis  ex  semine,  in  quo  ope¬ 
ratur  vis  formativa  ab  anima  patris  derivata ;  corpus  autem  Christi  non  fuit 
formatum  ex  semine  viri,  sicut  supra  dictum  est  (q.  praec.  art.  1.),  sed  ex 
operatione  Spiritus  Sancti ;  et  ideo  talis  debuit  esse  formatio,  ut  Spiritum 
Sanctum  deceret:  sed  augmentum  corporis  Christi  fuit  factum  secundum 
potentiam  augmentativam  animae  Christi;  quae  cum  sit  specie  conformis 
animae  nostrae,  eodem  modo  debuit  corpus  illud  augmentari,  sicut  et  alia 
hominum  corpora  augmentantur,  ut  ex  hoc  ostenderetur  veritas  humanae 
naturae. 


ARTICULUS  II.  181 

UTRUM  CORPUS  CHRISTI  FUERIT  ANIMATUM 
IN  PRIMO  INSTANTI  SUAE  CONCEPTIONIS. 

(3.  Dist.  3.  q.  3.  art.  2.  ad  3.  et  lib.  4.  Contr.  g.  cap.  44.  et  44.  ad  2. 
et  opusc.  2.  cap.  223.  et  224.  et  Joan.  2.  lect.  14. 
et  cap.  2.  lect.  4.). 

Ad  secundum  sic  proceditur.  Videtur,  quod  corpus  Christi  non  luerit 
animatum  in  primo  instanti  suae  conceptionis:  dicit  enim  Leo  Papa  in  Epi¬ 
stola  ad  Julianum  (quae  est  11.  prope  fin.)  :  «  Non  alterius  naturae  erat  caro 
Christi,  quam  nostra:  nec  alio  illi,  quam  caeteris  hominibus,  anima  est  in¬ 
spirata  principio  »:  sed  aliis  hominibus  non  infunditur  anima  in  primo  instanti 
suae  conceptionis;  ergo  nec  corpori  Christi  anima  debuit  infundi  in  primo 
instanti  suae  conceptionis. 

2.  Praeterea.  Anima,  sicut  quaelibet  forma  naturalis,  requirit  determi¬ 
natam  quantitatem  in  sua  materia:  sed  in  primo  instanti  conceptionis  corpus 
Christi  non  habuit  tantam  quantitatem,  quantam  habent  corpora  aliorum 
hominum,  quando  animantur:  alioquin  si  continue  fuisset  postmodutn  augmen- 
tatum,  vel  citius  fuisset  natum,  vel  in  sua  nativitate  fuisset  majoris  quantitatis, 
quam  alii  infantes:  quorum  primum  est  contra  August.  4.  de  Trinit.  (cap.  4.) 
ubi  probat,  eum  spatio  novem  mensium  in  utero  Virginis  fuisse:  secundum 
autem  est  contra  Leonem  Papam,  qui  in  sermone  Epiphaniae  (qui  est  4.  in 
eod.  festo  cap.  3.  ad  fin.)  dicit,  quod  Magi  invenerunt  puerum  Jesum  «  in  nullo 
ab  humanae  infantiae  generalitate  dissimilem  »  ;  non  ergo  corpus  Christi  fuit 
animatum  in  primo  instanti  suae  conceptionis. 

3.  Praeterea.  Ubicumque  est  prius,  et  posterius,  oportet  esse  plura  in¬ 
stantia:  sed  secundum  Philosophum  in  libro  2.  de  Generatione  Animalium 
(cap.  3.  cir.  prine,  et  cap.  4.  ad  fin.),  in  generatione  hominis  requiritur  prius,  et 
posterius:  prius  enim  est  vivum,  et  postea  animal,  et  postea  homo;  ergo 
non  potuit  animatio  Christi  perfici  in  primo  instanti  suae  conceptionis. 

Sed  contra  est,  quod  Damasc.  dicit  in  3.  lib.  (Ortb.  Fid.  cap.  2.  amed.): 
«  Simul  caro,  simul  Dei  Verbi  caro,  simul  caro  animata  anima  rationali,  et 
intellectuali ». 

Respondeo  dicendum,  quod  ad  hoc  quod  conceptio  ipsi  Filio  Dei  attri¬ 
buatur,  ut  in  Symbolo  confitemur  dicentes :  Qui  conceptus  est  de  Spiritu  Sancto, 
necesse  est  dicere,  quod  ipsum  corpus  Christi,  dum  conciperetur,  esset  a 
Verbo  Dei  assumptum.  Ostensum  est  autem  supra  (q.  6.  art.  i.  et  2.),  quod 
Verbum  Dei  assumpsit  corpus  mediante  anima,  et  animam  mediante  spiritu, 
idest  intellectu:  unde  oportuit,  quod  in  primo  instanti  conceptionis  corpus 
Christi  esset  animatum  anima  rationali. 

Ad  primum  ergo  dicendum,  quod  principium  inspirationis  animae  potest 
considerari  dupliciter :  uno  modo  secundum  dispositionem  corporis  :  et  sic  non 
ab  alio  principio  inspirata  est  anima  corpori  Christi,  et  corporibus  aliorum 
hominum,  sicut  enim  statim  formato  corpore  alterius  hominis,  infunditur 
anima,  ita  fuit  in  Christo :  alio  modo  potest  considerari  dictum  principium 
solum  secundum  tempus:  et  sic  quia  prius  tempore  formatum  fuit  perfecte 
corpus  Christi,  prius  tempore  fuit  etiam  animatum. 

Ad  secundum  dicendum,  quod  anima  requirit  debitam  quantitatem  in 
materia,  cui  infunditur:  sed  ista  quantitas  quamdam  latitudinem  habet;  quia 
et  in  majori,  et  in  minori  quantitate  salvatur:  quantitas  autem  corporis,  quam 
habet,  cum  primo  sibi  infunditur  anima,  proportionatur  quantitati  perfectae, 
ad  quam  per  augmentum  perveniet;  ita  scilicet  quod  majorum  hominum 
majorem  quantitatem  corpora  habent  in  prima  animatione:  Christus  autem 
in  perfecta  aetate  habuit  decentem,  et  mediocrem  quantitatem,  cui  proportio- 
nabatur  quantitas,  quam  corpus  ejus  habuit  in  tempore  quo  aliorum  hominum 
corpora  animantur:  minorem  tamen  habuit  in  principio  suae  conceptionis  : 
sjd  tamen  illa  parva  quantitas  non  erat  tam  parva,  ut  in  ea  non  posset  ratio 
a  limati  corporis  conservari;  cum  in  tali  quantitate  quorumdam  parvorum 
hominum  corpora  animentur. 

Ad  tertium  dicendum,  quod  in  generatione  aliorum  hominum  locum 
habet  quod  dicit  Philosophus,  propter  hoc  quod  successive  corpus  formatur, 
et  disponitur  ad  animam;  unde  primo  tamquam  imperfecte  dispositum  recipit 
animam  imperfectam,  et  postmodum,  quando  perfecte  est  dispositum,  recipit 
animam  perfectam:  sed  corpus  Christi  propter  infinitam  virtutem  agentis 
fuit  perfecte  dispositum  in  instanti,  unde  statim  in  primo  instanti  recepit  for¬ 
mam  perfectam,  idest  animam  rationalem. 


ARTICULUS  III.  182 

UTRUM  CORPUS  CHRISTI  IN  PRIMO  INSTANTI  SUAE  CONCEPTIONIS 
FUERIT  A  VERBO  ASSUMPTUM. 

(5-  Disi.  2.  q.  2.  art.  3.  et  Dist.  3.  q.  3.  art.  2.  et  lib.  4.  Contr.  g.  cap.  44.  et  43.). 

Ad  tertium  sic  proceditur.  Videtur,  quod  caro  Christi  prius  fuerit  con¬ 
cepta,  et  postmodum  assumpta;  quod  enim  non  est,  non  potest  assumi:  sed 
caro  Christi  per  conceptionem  esse  incepit;  ergo  videtur,  quod  fuerit  assumpta 
a  Verbo  Dei,  postquam  fuit  concepta. 

2.  Praeterea.  Caro  Christi  fuit  assumpta  a  Verbo  Dei  mediante  anima 
rationali :  sed  in  termino  conceptionis  accepit  animam  rationalem ;  ergo  in 
termino  conceptionis  fuit  assumpta:  sed  in  termino  conceptionis  dicitur  jam 
concepta;  ergo  prius  fuit  concepta,  et  postmodum  assumpta. 

3.  Praeterea.  In  omni  generato  prius  tempore  est  id,  quod  est  imperfe¬ 
ctum,  eo  quod  est  perfectum,  ut  patet  per  Philosophum  in  9.  Metaphysico- 
rum  (tex.  iq.):  sed  corpus  Christi  est  quiddam  generatum;  ergo  ad  ultimam 
perfectionem,  quae  consistit  in  unione  ad  Verbum  Dei,  non  statim  in  primo 
instanti  conceptionis  pervenit;  sed  primo  fuit  caro  concepta,  et  postmodum 
assumpta. 

Sed  contra  est,  quod  August.  dicit  in  libro  de  Fide  ad  Petrum  (cap.  18.)  ; 
«Firmissime  tene,  et  nullatenus  dubites,  carnem  Christi  non  fuisse  conceptam 
in  utero  Virginis,  priusquam  susciperetur  a  Verbo  ». 

Respondeo  dicendum,  quod,  sicut  supra  dictum  est  (q.  16.  art.  6.  et  /.), 
proprie  dicimus  Deum  factum  esse  hominem;  non  autem  proprie  dicimus, 
quod  homo  factus  sit  Deus:  qui  scilicet  Deus  assumpsit  sibi  id  quod  est  ho¬ 
minis;  non  autem  praeextitit  id  quod  est  hominis,  quasi  per  se  subsistens, 
antequam  susciperetur  a  Verbo:  si  autem  caro  Christi  fuisset  concepta,  an¬ 
tequam  susciperetur  a  Verbo,  habuisset  aliquando  aliquam  hypostasim  praeter 
hypostasim  Verbi  Dei:  quod  est  contra  rationem  incarnationis,  secundum 
quam  ponimus,  Verbum  Dei  esse  unitum  humanae  naturae,  et  omnibus  par¬ 
tibus  ejus  in  unitate  hypostasis:  nec  fuit  conveniens,  quod  hypostasim  prae¬ 
existentem  humanae  naturae,  vel  alicujus  partis  ejus  VerbumDei  sua  assum¬ 
ptione  destrueret :  et  ideo  contra  fidem  est  dicere,  quod  caro  Christi  prius 
fuerit  concepta,  et  postmodum  assumpta  a  Verbo  Dei. 

Ad  primum  ergo  dicendum,  quod  si  caro  Christi  non  fuisset  in  instanti 
formata,  seu  concepta,  sed  per  temporis  successionem,  oporteret  alterum 
duorum  sequi,  vel  quod  assumptum  nondum  esset  caro,  vel  quod  prius  esset 
conceptio  carnis,  quam  ejus  assumptio:  sed  quia  ponimus,  conceptionem 
in  instanti  esse  perfectam,  consequens  est,  quod  in  illa  carne  simul  fuit  con¬ 
cipi,  et  conceptum  esse:  et  sicut  August.  dicit  in  libro  de  Fide  ad  Petrum 
(cap.  18.),  «dicimus  ipsum  Dei  Verbum  suae  carnis  acceptione  conceptum, 
ipsamque  carnem  Verbi  incarnatione  conceptam  ». 

Et  per  hoc  patet  etiam  responsio  ad  secundum  ;  nam  simul  dum  caro  illa 
concipitur,  concepta  est,  et  animatur. 

Ad  tertium  dicendum,  quod  in  mysterio  incarnationis  non  consideratur 
ascensus,  quasi  alicujus  praeexistentis  proficientis  usque  ad  unionis  dignita¬ 
tem,  sicut  posuit  Photinus  haereticus ;  sed  potius  consideratur  ibi  descensus, 
secundum  quod  perfectum  Dei  Verbum  imperfectionem  naturae  nostrae  sibi 
assumpsit,  secundum  illud  Joan.  6. :  Descendit  de  coelo. 


ARTICULUS  IV.  X8j 

UTRUM  CONCEPTIO  CHRISTI  FUERIT  NATURALIS,  VEL  MIRACULOSA. 

( 3.  Dist.  3.  q.  2.  art.  2.  et  lib.  4.  Contr.  g.  cap.  45.  et  Ouodl.  6.  q.  10. 
et  opusc.  2.  cap.  223.  usque  223.  et  ha.  in  prine.). 

Ad  quartum  sic  proceditur.  Videtur,  quod  conceptio  Christi  fuerit  natu¬ 
ralis:  secundum  enim  conceptionem  carnis  Christus  dicitur  filius  hominis: 
est  autem  verus,  et  naturalis  filius  hominis,  sicut  verus,  et  naturalis  Dei  filius 
ergo  ejus  conceptio  fuit  naturalis. 

2.  Praeterea.  Nulla  creatura  producit  operationem  miraculosam:  sed 
conceptio  Christi  attribuitur  B.  Virgini,  quae  est  pura  creatura :  dicitur  enim, 

quod  Virgo  Christum  concepit;  ergo  videtur,  quod  non  sit  miraculosa  con¬ 
ceptio,  sed  naturalis. 

3.  Praeterea.  Ad  hoc  quod  aliqua  transmutatio  sit  naturalis,  sufficit  quod 
principium  passivum  sit  naturale,  ut  supra  habitum  est  (q.  praec.  art.  4.):  sed 
principium  passivum  ex  parte  matris  in  conceptione  Christi  fuit  naturale,  ut 
ex  dictis  patet  ( ibid .);  ergo  conceptio  Christi  fuit  naturalis. 

Sed  contra  est,  quod  Dionys.  dicit  in  Epist.  ad  Cajum  Monachum  (quae 
est  4.  circ.  med.) :  «  Super  hominem  operabatur  Christus  ea  quae  sunt  ho¬ 
minis  :  et  hoc  monstrat  Virgo  supernaturaliter  concipiens  ». 

Respondeo  dicendum,  quod,  sicut  Ambrosius  dicit  in  lib.  de  Incarnatione 
(cap.  6.  circ.  med.),  «  multa  in  hoc  mysterio  et  secundum  naturam  invenies, 
et  ultra  naturam  »  ;  si  enim  consideremus  id,  quod  est  ex  parte  materiae 
conceptus,  quam  mater  ministravit,  totum  est  naturale :  si  vero  consideremus 
id,  quod  est  ex  parte  virtutis  activae,  totum  est  miraculosum:  sed  quia  unum¬ 
quodque  magis  judicatur  secundum  formam,  quam  secundum  materiam,  et 
similiter  secundum  agens,  quam  secundum  patiens;  inde  est  quod  conceptio 
Christi  debet  dici  simpliciter  miraculosa,  et  supernaturalis,  sed  secundum 
aliquid  naturalis. 

Ad  primum  ergo  dicendum,  quod  Christus  dicitur  naturalis  filius  homi¬ 
nis,  inquantum  habet  naturam  humanam  veram,  per  quam  est  filius  hominis, 
licet  eam  miraculose  habuerit :  sicut  caecus  illuminatus  videt  naturaliter  per 
potentiam  visivam,  quam  miraculose  accepit. 

Ad  secundum  dicendum,  quod  conceptio  attribuitur  Virgini  Beatae,  non 
tamquam  principio  activo,  sed  quia  ministravit  materiam  conceptui,  et  in 
ejus  utero  est  conceptio  celebrata. 

Ad  tertium  dicendum,  quod  principium  passivum  naturale  sufficit  ad 
transmutationem  naturalem,  quando  naturali,  et  consueto  modo  movetur  a 
principio  activo  proprio:  sed  hoc  in  proposito  non  habet  locum:  et  ideo 
conceptio  illa  non  potest  dici  simpliciter  naturalis. 


QUAESTIO  XXXIV. 

DE  PERFECTIONE  PROLIS  CONCEPTAE, 
IN  QUATUOR  ARTICULOS  DIVISA. 


Deinde  considerandum  est  de  perfectione  prolis  conceptae. 

Et  circa  hoc  quaeruntur  quatuor. 

Primo.  Utrum  in  primo  instanti  conceptionis  Christus  fuerit  sanctificatus 
per  gratiam. 

Secundo.  Utrum  in  eodem  instanti  habuerit  usum  liberi  arbitrii. 

Tertio.  Utrum  in  eodem  instanti  potuerit  mereri. 

Quaito.  Utrum  in  eodem  instanti  fuerit  plene  comprehensor. 


QUAESTIO  XXXIV.  ARTICULUS  I. 


287 


ARTICULUS  I.  184 

UTRUM  CHRISTUS  IN  PRIMO  INSTANTI  SUAE  CONCEPTIONIS 
FUERIT  SANCTIFICATUS  PER  GRATIAM. 

(3.  Dist.  3.  q.  3.  ari.  3.). 

Ad  primum  sic  proceditur.  Videtur,  quod  Christus  non  fuerit  sanctificatus 
in  primo  instanti  suae  conceptionis:  dicitur  enim  1.  ad  Cor.  15.:  Non  prius 
spirituale,  sed  quod  animale,  demum  quod  spirituale  est:  sed  sanctificatio  gratiae 
pertinet  ad  spiritualitatem  ;  non  ergo  statim  a  principio  suae  conceptionis 
Christus  percepit  gratiam  sanctificationis,  sed  post  aliquod  spatium  temporis. 

2.  Praeterea.  Sanctificatio  videtur  esse  a  peccato,  secundum  illud  1.  ad 
Cor.  6.:  Et  haec  quidem  fuistis  aliqicando,  scilicet  peccatores;  sed  abluti  estis, 
sed  sanclificati  estis:  sed  in  Christo  numquam  fuit  peccatum;  ergo  non  con¬ 
venit  sibi  sanctificari  per  gratiam. 

3.  Praeterea.  Sicut  per  Verbum  Dei  omnia  facta  sunt,  ita  per  Verbum 
incarnatum  sunt  omnes  homines  sanctificati,  qui  sanctificantur,  Hebr.  2.: 
Qui  sanctificat,  et  qui  sanctificantur  ex  uno  omnes:  sed  «Verbum  Dei,  per  quod 
facta  sunt  omnia,  non  est  factum  »,  ut  August.  dicit  in  1.  de  Trinit.  (cap.  6. 
parum  a  prine.);  ergo  Christus,  per  quem  sanctificantur  omnes,  non  est  san¬ 
ctificatus. 

Sed  contra  est,  quod  dicitur  Luc.  1.:  Quod  ex  te  nascetur  sanctum,  voca¬ 
bitur  filius  Dei.  Et  Joan.  10.:  Quem  pater  sanctificavit,  et  misit  in  mundum. 

Respondeo  dicendum,  quod,  sicut  supra  dictum  est  (q.  7.  art.  1.),  abun¬ 
dantia  gratiae  sanctificantis  animam  Christi  derivatur  ex  ipsa  Verbi  unione, 
secundum  illud  Joan.  1.:  Vidimus  gloriam  ejus,  quasi  Unigeniti  a  Patre,  plenum 
gratiae,  et  veritatis.  Ostensum  est  autem  supra  (q.  praec.),  quod  in  primo  in¬ 
stanti  suae  conceptionis  corpus  Christi  animatum  fuit,  et  a  Verbo  Dei  assum¬ 
ptum  :  unde  consequens  est,  quod  in  primo  instanti  conceptionis  Christus  ha¬ 
buerit  plenitudinem  gratiae  sanctificantis  animam,  et  corpus  ejus. 

Ad  primum  ergo  dicendum,  quod  ille  ordo,  quem  ponit  ibi  Apostolus,  per¬ 
tinet  ad  eos,  qui  per  profectum  ad  spiritualem  statum  perveniunt:  in  mysterio 
autem  incarnationis  magis  consideratur  descensus  divinae  plenitudinis  in  na¬ 
turam  humanam,  quam  profectus  humanae  naturae,  quasi  praeexistentis,  in 
Deum:  et  ideo  in  homine  Christo  a  principio  fuit  perfecta  spiritualitas. 

Ad  secundum  dicendum,  quod  sanctificari  est  aliquid  fieri  sanctum:  fit 
autem  aliquid  non  solum  ex  contrario,  sed  etiam  ex  negative,  vel  privative 
opposito,  sicut  album  fit  ex  nigro,  et  etiam  ex  non  albo :  nos  autem  ex  pec 
catoribus  sancti  efficimur:  et  ita  sanctificatio  nostra  est  ex  peccato  :  sed  Chri¬ 
stus  quidem  secundum  hominem  factus  est  sanctus ;  quia  hanc  gratiae  san¬ 
ctitatem  non  semper  habuit:  non  tamen  factus  est  sanctus  ex  peccatore;  quia 
peccatum  numquam  habuit:  sed  factus  est  sanctus  ex  non  sancto  secundum 
hominem,  non  quidem  privative,  ut  scilicet  aliquando  fuerit  homo,  et  non 
fuerit  sanctus;  sed  negative,  quia  scilicet  quando  non  fuit  homo,  non  habuit 
sanctitatem  humanam:  et  ideo  simul  factus  fuit  homo,  et  sanctus  homo: 
propter  quod  Angelus  dicit  Luc.  1.:  Quod  nascetur  ex  te  sanctum:  quod  expo¬ 
nens  Greg.  18.  Moral.  (cap.  27.  inter  med.  et  fin.),  dicit:  «  Ad  distinctionem 
nostrae  sanctitatis  Jesus  sanctus  nasciturus  asseritur,  nos  quippe,  si  sancti  ef- 

ficimur,  non  tamen  nascimur ;  quia  ipsa  naturae  corruptibilis  conditione  con¬ 
stringimur,  ille  autem  solus  veraciter  sanctus  natus  est,  qui  ex  conjunctione 
carnalis  copulae  conceptus  non  est ». 

Ad  tertiuj.1  dicendum,  quod  aliter  operatur  Pater  creatione  rerum  per 
Filium,  aliter  tota  Trinitas  sanctificationem  hominum  per  hominem  Chri¬ 
stum:  nam  Verbum  Dei  est  ejusdem  virtutis,  et  operationis  cum  Deo  Patre, 
unde  Pater  non  operatur  per  Filium,  sicut  per  instrumentum  quod  movet 
motum:  humanitas  autem  Christi  est  sicut  instrumentum  divinitatis,  ut  supra 
dictum  est  (q.  13.  art.  3.),  et  ideo  humanitas  Christi  est  sanctificans,  et  san- 
ctificata. 


ARTICULUS  II.  l8s 

UTRUM  CHRISTUS  IN  PRIMO  INSTANTI  SUAE  CONCEPTIONIS 
HABUERIT  USUM  LIBERI  ARBITRII. 

(Veri.  q.  29.  art.  S.). 

Ad  secundum  sic  proceditur.  Videtur,  quod  Christus  secundum  hominem 
non  habuerit  usum  liberi  arbitrii  in  primo  instanti  suae  conceptionis;  prius 
est  enim  esse  rei,  quam  agere,  vel  operari:  usus  autem  liberi  arbitrii  est 
quaedam  operatio:  cum  ergo  anima  Christi  esse  inceperit  in  primo  instanti 
conceptionis,  ut  ex  praedictis  patet  (art.  praec.),  videtur  esse  impossibile, 
quod  in  primo  instanti  conceptionis  habuerit  usum  liberi  arbitrii. 

2.  Praeterea.  Usus  liberi  arbitrii  est  electio:  electio  autem  praesupponit 
deliberationem  consilii;  dicit  enim  Philos.  in  5.  Ethic.  (cap.  3.  cir.fin.),  quod 
«  electio  est  appetitus  praeconsiliati  »  ;  ergo  videtur  impossibile,  quod  in 
primo  instanti  suae  conceptionis  Christus  habuerit  usum  liberi  arbitrii. 

3.  Praeterea.  Liberum  arbitrium  est  facultas  voluntatis,  et  rationis,  ut 
in  prima  parte  habitum  est  (q.  83.  art.  3.):  et  ita  usus  liberi  arbitrii  est  actus 
voluntatis,  et  rationis,  sive  intellectus :  sed  actus  intellectus  praesupponit 
actum  sensus,  qui  esse  non  potest  sine  convenientia  organorum,  quae  non 
videntur  fuisse  in  primo  instanti  conceptionis  Christi ;  ergo  videtur,  quod 
Christus  non  potuerit  liabere  usum  liberi  arbitrii  in  primo  instanti  suae  con¬ 
ceptionis. 

Sed  contra  est,  quod  August.  dicit  in  lib.  de  Trinitate  (id  hab.  Greg.  in 
Registro  lib.  9.  epist.  61.  a  mei.):  «  Mox  ut  Verbum  venit  in  uterum,  servata 
veritate  propriae  naturae,  factum  est  caro,  et  perfectus  homo  » :  sed  per¬ 
fectus  homo  habet  usum  liberi  arbitrii;  ergo  Christus  habuit  in  primo  instanti 
suae  conceptionis  usum  liberi  arbitrii. 

Respondeo  dicendum,  quod,  sicut  supra  dictum  est  (q.  7.  art.  12.  et  q.  19. 
art.  3.  et  q.  33.  art.  3.  ad  3.),  humanae  naturae,  quam  Christus  assumpsit,  con¬ 
venit  spiritualis  perfectio;  in  qua  non  profecit,  sed  eam  statim  a  principio 
habuit:  perfectio  autem  ultima  non  consistit  in  potentia,  vel  in  habitu,  sed 
in  operatione:  unde  in  2.  de  Anima  (tex.  3.)  dicitur,  quod  operatio  est  actus 
secundus:  et  ideo  dicendum  est,  quod  Christus  in  primo  instanti  suae  con¬ 
ceptionis  habuit  illam  operationem  animae,  quae  potest  in  instanti  haberi: 
talis  autem  est  operatio  voluntatis,  et  intellectus,  in  qua  consistit  usus  liberi 
arbitrii :  subito  enim,  et  in  instanti  perficitur  operatio  intellectus,  et  volun¬ 
tatis,  magis  quam  visio  corporalis  ;  eo  quod  intelligere,  velle,  et  sentire  non 


QUAESTIO  XXXIV.  ARTICULUS  II. 


289 

est  motus,  qui  sit  actus  imperfecti  (quod  successive  perficitur),  sed  est  actus 
jam  perfecti,  ut  dicitur  in  3.  de  Anima  (tex.  2S.):  et  ideo  dicendum  est,  quod 
Christus  in  primo  instanti  suae  conceptionis  habuit  usum  liberi  arbitrii. 

Ad  primum  ergo  dicendum,  quod  esse  est  prius  natura,  quam  agere:  non 
tamen  est  prius  tempore,  sed  simul  cum  agens  habet  esse  perfectum,  incipit 
agere,  nisi  sit  aliquid  impediens :  sicut  ignis  simul  dum  generatur,  incipit  ca¬ 
lefacere,  et  illuminare;  sed  calefactio  non  terminatur  in  instanti,  sed  per 
temporis  successionem;  illuminatio  autem  perficitur  in  instanti:  et  talis  ope¬ 
ratio  est  usus  liberi  arbitrii,  ut  dictum  est  (in  corp.  art.). 

Ad  secundum  dicendum,  quod  simul  cum  terminatur  consilium,  vel  de¬ 
liberatio,  potest  esse  electio;  illi  autem  qui  deliberatione  consilii  indigent, 
in  ipsa  terminatione  consilii  primo  habent  certitudinem  de  eligendis:  et  ideo 
non  statim  eligunt:  ex  quo  patet,  quod  deliberatio  consilii  non  praeexigitur 
ad  electionem,  nisi  propter  inquisitionem  incerti:  Christus  autem  in  primo 
instanti  suae  conceptionis,  sicut  habuit  plenitudinem  gratiae  sanctificantis, 
ita  habuit  plenitudinem  veritatis  cognitae,  secundum  illud  (Joan.  1.):  Plenum 
gratiae,  et  veritatis:  unde  quasi  habens  omnium  certitudinem,  potuit  statim 
in  instanti  eligere. 

Ad  tertium  dicendum,  quod  intellectus  Christi  secundum  scientiam  in¬ 
fusam  poterat  intelligere,  etiam  non  convertendo  se  ad  phantasmata,  ut  supra 
habitum  est  (q.  11.  art.  1.  ad  2.  et  art.  2.):  unde  poterat  in  eo  esse  operatio 
voluntatis,  et  intellectus  absque  operatione  sensus:  sed  tamen  potuit  in  eo 
esse  etiam  operatio  sensus  in  primo  instanti  suae  conceptionis,  maxime  quan¬ 
tum  ad  'sensum  tactus  ;  quo  sensu  proles  concepta  sentit  in  matre,  etiam 
antequam  animam  rationalem  obtineat,  ut  dicitur  in  lib.  2.  de  Gener,  animal. 
(cap.  3.  a  prine,  et  cap.  4.  a  med.):  unde  cum  Christus  in  primo  instanti  suae 
conceptionis  habuerit  animam  rationalem,  formato  jam,  et  organizato  cor¬ 
pore  ejus,  multo  magis  in  eodem  instanti  poterat  habere  operationem  sensus 
tactus. 

ARTICULUS  III.  186. 

UTRUM  CHRISTUS  IN  PRIMO  INSTANTI  SUAE  CONCEPTIONIS 
MERERI  POTUERIT. 

(3.  Dist.  23.  q.  1.  art.  2.  q.  3.  et  Dist.  14.  art.  3.  q.  6.  et  Dist.  iS.  art.  3.  et  3. 
et  Veri.  q.  29.  art.  S.  et  opusc.  2.  cap.  2iq.  et  214.). 

Ad  tertium  sic  proceditur.  Videtur,  quod  Christus  in  primo  instanti  suae 
conceptionis  mereri  non  potuerit:  sicut  enim  se  habet  liberum  arbitrium  ad 
merendum,  ita  ad  demerendum:  sed  diabolus  in  primo  instanti  suae  creatio¬ 
nis  non  potuit  peccare,  ut  in  1.  habitum  est  (q.  63.  art.  p) ;  ergo  neque 
anima  Christi  in  primo  instanti  suae  creationis,  quod  fiiit  primum  instans 
conceptionis  Christi,  potuit  mereri. 

2.  Praeterea.  Illud  quod  homo  habet  in  primo  instanti  suae  conceptio¬ 
nis,  videtur  ei  esse  naturale  ;  quia  hoc  est,  ad  quod  terminatur  sua  generatio 
naturalis:  sed  naturalibus  non  meremur,  ut  patet  ex  his  quae  dicta  sunt  in 
secunda  parte  (1-2.  q.  24.  art.  1.  ad  3.  et  2-2.  q.  158.  art.  2.  ad  1.) ;  ergo  vide¬ 
tur,  quod  usus  liberi  arbitrii,  quem  Christus  habuit  secundum  hominem  in 
primo  instanti  suae  conceptionis,  non  fuerit  meritorius. 

S.  Thomae  Summa  Theologica.  Vol.  IV.  -<  f 

3.  Praeterea.  Id  quod  semel  aliquis  meruit,  jam  fecit  quodammodo  suum 
et  ita  non  videtur,  quod  iterum  possit  illud  mereri;  quia  nullus  meretur  quod 
suum  est ;  si  ergo  Christus  in  primo  instanti  suae  conceptionis  meruit,  se¬ 
quitur  quod  postea  nihil  meruerit :  quod  patet  esse  falsum;  non  ergo  Christus 
in  primo  instanti  suae  conceptionis  meruit. 

Sed  contra  est,  quod  Gregorius  dicit  super  Exod.  (seu  Paterius  inter  op. 
Greg.  cap.  40.  ante  med.)  :  «Non  habuit  omnino  Christus  juxta  animae  me¬ 
ritum,  quo  potuisset  proficere  »  :  potuisset  autem  proficere  in  merito,  si  in 
primo  instanti  suae  conceptionis  non  meruisset;  ergo  in  primo  instanti  suae 
conceptionis  meruit  Christus. 

Respondeo  dicendum,  quod,  sicut  supra  dictum  est  (art.  1.  huj.  q.),  Chri¬ 
stus  in  primo  instanti  suae  conceptionis  sanctificatus  fuit  per  gratiam :  est 
autem  duplex  sanctificatio:  una  quidem  adultorum,  qui  secundum  proprium 
actum  sanctificantur:  alia  autem  puerorum,  qui  non  sanctificantur  secundum 
proprium  actum  fidei,  sed  secundum  fidem  parentum,  vel  Ecclesiae :  prima 
autem  sanctificatio  est  perfectior,  quam  secunda;  sicut  actus  est  perfectior, 
quam  habitus,  et  quod  est  per  se,  eo  quod  est  per  aliud :  cum  ergo  sanctifi¬ 
catio  Christi  fuerit  perfectissima  (quia  sic  sanctificatus  est,  ut  esset  aliorum 
sanctificator)  consequens  est,  quod  ipse  secundum  proprium  motum  liberi 
arbitrii  in  Deum  fuerit  sanctificatus:  qui  quidem  motus  liberi  arbitrii  est  me¬ 
ritorius:  unde  consequens  est,  quod  in  primo  instanti  suae  conceptionis  Chri¬ 
stus  meruerit. 

Ad  primum  ergo  dicendum,  quod  liberum  arbitrium  non  eodem  modo  se 
habet  ad  bonum,  et  malum  :  nam  ad  bonum  se  habet  per  se,  et  naturaliter; 
ad  malum  autem  se  habet  per  modum  defectus,  et  praeter  naturam  :  sicut 
autem  Philos.  dicit  in  2.  De  Coelo  (tex.  18.),  posterius  est  quod  est  praeter 
naturam,  eo  quod  est  secundum  naturam  :  quia  id  quod  est  praeter  naturam, 
est  quaedam  excisio  ab  eo,  quod  est  secundum  naturam:  et  ideo  liberum 
arbitrium  creaturae  in  primo  instanti  creationis  potest  moveri  ad  bonum  me¬ 
rendo,  non  autem  ad  malum  peccando,  si  tamen  natura  sit  integra. 

Ad  secundum  dicendum,  quod  illud  quod  homo  habet  in  principio  suae 
creationis,  secundum  communem  naturae  cursum,  est  homini  naturale  :  nihil 
tamen  prohibet,  quin  aliqua  creatura  in  principio  suae  creationis  aliquod 
beneficium  gratiae  a  Deo  consequatur:  et  hoc  modo  anima  Christi  in  prin¬ 
cipio  suae  creationis  consecuta  est  gratiam,  qua  posset  mereri :  et  ea  ratione 
gratia  illa  secundum  quamdam  similitudinem  dicitur  fuisse  illi  homini  natu¬ 
ralis,  ut  patet  per  Aug.  in  Enchir.  (cap.  40.). 

Ad  tertium  dicendum,  quod  nihil  prohibet,  idem  esse  alicujus  ex  diver¬ 
sis  causis:  et  secundum  hoc  Christus  gloriam  immortalitatis,  quam  meruit 
in  primo  instanti  suae  conceptionis,  potuit  etiam  posterioribus  actibus,  et 
passionibus  mereri,  non  quidem  ut  esset  sibi  magis  debita,  sed  ut  sibi  ex  plu¬ 
ribus  causis  deberetur. 

ARTICULUS  IV.  l8? 

UTRUM  CHRISTUS  FUERIT  PERFECTUS  COMPREHENSOR 
IN  PRIMO  INSTANTI  SUAE  CONCEPTIONIS. 

(Locis  supr.  art.  3.  adductis). 

Ad  quartum  sic  proceditur.  Videtur,  quod  Christus  non  fuerit  perfectus 
comprehensor  in  primo  instanti  suae  conceptionis:  meritum  enim  praecedit 
praemium,  sicut  et  culpa  poenam :  sed  Christus  in  primo  instanti  suae  con¬ 
ceptionis  meruit,  sicut  dictum  est  (art.  praec.):  cum  ergo  status  comprehen- 
soris  sit  principale  praemium,  videtur  quod  Christus  in  primo  instanti  suae 
conceptionis  non  fuerit  comprehensor. 

2.  Praeterea.  Dominus  dicit  Luc.  ult.:  Haec  oportuit  Christum  pati,  et  ita 
intrare  in  gloriam  suam:  sed  gloria  pertinet  ad  statum  comprehensoris ;  ergo 
Christus  non  fuit  in  statu  comprehensoris  in  primo  instanti  suae  conceptio¬ 
nis,  quando  adhuc  nullam  sustinuerat  passionem. 

3.  Praeterea.  Illud  quod  non  convenit  nec  homini,  nec  angelo,  videtur 
esse  proprium  Deo  ;  et  ita  non  convenit  Christo,  secundum  quod  homo:  sed 
semper  esse  beatum  non  convenit  nec  homini,  nec  angelo:  si  enim  fuissent 
conditi  beati,  postmodum  non  peccassent;  ergo  Christus,  secundum  quod 
homo,  non  fuit  beatus  in  primo  instanti  suae  conceptionis. 

Sed  contra  est,  quod  dicitur  in  Psal.  64.:  Beatus ,  quem  elegisti,  et  assum¬ 
psisti  :  quod,  secundum  Gloss.  (ord.  Aug.),  refertur  ad  'humanam  naturam 
Christi,  «quae  assumpta  est  a  Verbo  Dei  in  unitatem  personae»:  sed  in 
primo  instanti  conceptionis  fuit  assumpta  humana  natura  a  Verbo  Dei  in 
unitatem  personae;  ergo  in  primo  instanti  suae  conceptionis  Christus,  secun¬ 
dum  quod  homo,  fuit  beatus;  quod  est  esse  comprehensorem. 

Respondeo  dicendum,  quod,  sicut  ex  dictis  patet  (art.  praec.),  non  fuit 
conveniens,  ut  Christus  in  sua  conceptione  acciperet  gratiam  habitualem  tan¬ 
tum  absque  actu;  accepit  enim  gratiam  non  ad  mensuram,  ut  supra  habitum 
est  (q.  7.  art.  9.  10.  et  12.);  gratia  autem  viatoris,  cum  sit  deficiens  a  gratia 
comprehensoris,  habet  mensuram  minorem  respectu  gratiae  comprehensoris: 
unde  manifestum  est,  quod  Christus  in  primo  instanti  suae  conceptionis  ac¬ 
cepit  non  solum  tantam  gratiam,  quantam  comprehensores  habent,  sed  etiam 
omnibus  comprehensoribus  majorem:  et  quia  gratia  illa  non  fuit  sine  actu, 
consequens  est  quod  actu  fuerit  comprehensor,  videndo  Deum  per  essentiam 
clarius  caeteris  creaturis. 

Ad  primum  ergo  dicendum,  quod,  sicut  supra  dictum  est  (q.  19.  art.  3), 
Christus  non  meruit  gloriam  animae,  secundum  quam  dicitur  comprehensor, 
sed  gloriam  corporis,  ad  quam  per  suam  passionem  pervenit. 

Unde  patet  responsio  ad  secundum. 

Ad  tertium  dicendum,  quod  Christus,  ex  hoc  quod  fuit  Deus,  et  homo, 
etiam  in  sua  humanitate  habuit  aliquid  prae  caeteris  creaturis,  ut  scilicet  sta 
im  a  principio  esset  beatus. 

QUAESTIO  XXXV. 

DE  NATIVITATE  CHRISTI,  IN  OCTO  ARTICULOS  DIVISA. 

Consequenter  post  Christi  conceptionem  agendum  est  de  ejus  nativitate; 
et  primo  quantum  ad  ipsam  nativitatem :  secundo  quantum  ad  nativitatis  ma¬ 
nifestationem. 


Circa  primum  quaerentur  octo. 

Primo.  Utrum  nativitas  sit  naturae,  vel  personae. 

Secundo.  Utrum  Christo  sit  attribuenda  alia  nativitas  praeter  aeternam. 
Tertio.  Utrum  secundum  nativitatem  temporalem  B.  Virgo  sit  mater  ejus. 
Quarto.  Utrum  debeat  dici  mater  Dei. 

Quinto.  Utrum  Christus  secundum  duas  filiationes  sit  filius  Dei  Patris,  et 
Virginis  matris. 

Sexto.  De  modo  nativitatis. 

Septimo.  De  loco. 

Octavo.  De  tempore  nativitatis. 


ARTICULUS  I.  l88 

UTRUM  NATIVITAS  SIT  NATURAE,  VEL  PERSONAE. 

(3.  Dist.  8.  art.  2.). 

Ad  primum  sic  proceditur.  Videtur,  quod  nativitas  naturae  conveniat  ma¬ 
gis,  quam  personae '  dicit  enim  August.  in  libro  de  Fide  ad  Petrum  (cap.  2. 
parum  ante  med.):  «  Natura  aeterna,  atque  divina  non  posset  concipi,  et  nasci 
ex  humana  natura,  nisi  secundum  veritatem  humanae  naturae  »:  si  igitur  di- 
Unae  naturae  convenit  concipi,  et  nasci  ratione  humanae  naturae,  multo 
magis  convenit  humanae  naturae. 

2.  Praeterea.  Secundum  Philosophum  j.  Metaph.  (te: t.  p),  «nomen  na- 
turae.  a  nascendo  sumptum  est »;  sed  denominationes  fiunt  secundum  simili¬ 
tudinis  convenientiam;  ergo  videtur,  quod  nativitas  magis  pertineat  ad  na¬ 
turam,  quam  ad  personam. 

3.  Praeterea.  Illud  proprie  nascitur,  quod  per  nativitatem  incipit  esse: 
sed  per  nativitatem  Christi  non  incepit  esse  persona  Christi,  sed  ejus  humana 
natura;  ergo  videtur,  quod  nativitas  proprie  pertineat  ad  naturam,  non  ad 
personam. 

Sed  contra  est,  quod  Damasc.  dicit  in  3.  lib.  (Orth.  Fid.  cap.  2.  3.  et  6.). 
«  Nativitas  hypostasis  est,  non  naturae  ». 

Respondeo  dicendum,  quod  nativitas  potest  attribui  alicui  dupliciter:  uno 
modo  sicut  subjecto :  alio  modo  sicut  termino ;  sicut  subjecto  quidem,  attri¬ 
buitur  ei,  quod  nascitur:  hoc  autem  proprie  est  hypostasis,  non  natura:  cum 
enim  nasci  sit  quoddam  generari,  sicut  generatur  aliquid  ad  hoc  quod  sit 
ita  nascitur  aliquid  ad  hoc  quod  sit:  esse  autem  proprie  est  rei  subsistentis, 

nam  forma,  quae  non  subsistit,  dicitur  esse  solum,  quia  ea  aliquid  est:  per- 
sona  autem,  vel  hypostasis  significatur  per  modum  subsistentis :  natura  autem 
significatur  per  modum  formae,  qua  aliquid  subsistit :  et  ideo  nativitas,  tan- 
quam  subjecto  nascenti,  proprie  attribuitur  personae,  vel  hypostasi,  non  na- 
turae ,  sed  sicut  termino  attribuitur  nativitas  naturae :  terminus  enim  genera¬ 
tionis,  et  cujuslibet  nativitatis  est  forma:  natura  autem  per  modum  formae 
significatur .  unde  nativitas  dicitur  esse  via  in  naturam,  ut  patet  per  Philos. 

2.  Phys.  (tex.  14.):  terminatur  enim  naturae  intentio  ad  formam,  seu  natu¬ 
ram  speciei. 

Ad  primum  ergo  dicendum,  quod  propter  identitatem,  quae  in  divinis  est 
inter  naturam,  et  hypostasim,  quandoque  natura  ponitur  pro  persona,  vel 
hypostasi;  et  secundum  hoc  dicit  Aug.  naturam  divinam  esse  conceptam,  et 
natam;  quia  scilicet  persona  Filii  est  concepta,  et  nata  secundum  humanam 
naturam. 

Ad  secundum  dicendum,  quod  nullus  motus,  seu  mutatio  denominatur 
a  subjecto,  quod  movetur,  sed  a  termino  motus,  a  quo  speciem  habet :  et 
propter  hoc  nativitas  non  denominatur  a  persona,  quae  nascitur,  sed  a  natura, 
ad  quam  nativitas  terminatur. 

Ad  tertium  dicendum,  quod  natura,  proprie  loquendo,  non  incipit  esse; 
sed  magis  persona  incipit  esse  in  aliqua  natura :  quia,  sicut  dictum  est  (in 
corp.  art.),  natura  significatur,  ut  quo  aliquid  est,  persona  autem  significatur, 
ut  quae  habet  esse  subsistens. 


ARTICULUS  II.  189 

UTRUM  ATTRIBUENDA  SIT  CHRISTO  ALIQUA  NATIVITAS  TEMPORALIS. 

(2.  Dist.  14.  q.  1.  art.  2.  ad  4. 
et  4.  Dist.  8.  art.  4.  q.  1.  et  de  Un.  art.  1.  ad  16.). 

Ad  secundum  sic  proceditur.  Videtur,  quod  Christo  non  sit  attribuenda 
aliqua  nativitas  temporalis.  Nasci  enim  est  velut  quidam  motus  rei  non  extan- 
tis,  antequam  nascatur,  id  agens  [al.  indigens ]  beneficio  nativitatis,  ut  sit:  sed 
Christus  ab  aeterno  fuit ;  ergo  non  potuit  temporaliter  nasci. 

2.  Praeterea.  Illud  quod  est  ex  se  perfectum,  nativitate  non  indiget:  sed 
persona  Filii  Dei  ab  aeterno  fuit  perfecta;  non  ergo  indiget  temporali  nati¬ 
vitate  :  et  ita  videtur,  quod  non  sit  temporaliter  natus. 

3.  Praeterea.  Nativitas  proprie  personae  convenit:  sed  in  Christo  est  una 
tantum  persona ;  ergo  in  Christo  est  tantum  una  nativitas. 

4.  Praeterea.  Quod  duabus  nativitatibus  nascitur,  bis  nascitur:  sed  haec 
videtur  esse  falsa :  Christus  est  his  natus :  quia  nativitas  ejus,  qua  de  Patre  est 
natus,  interruptionem  non  patitur,  cum  sit  aeterna;  quod  tamen  requiritur 
ad  hoc  adverbium  bis;  ille  enim  dicitur  bis  currere,  qui  cum  interruptione 
currit ;  ergo  videtur,  quod  in  Christo  non  sit  ponenda  duplex  nativitas. 

Sed  contra  est,  quod  Damasc.  dicit  in  3.  lib.  (Orth.  Fid.  cap.  7.9 :  «  Con¬ 
fitemur  duas  Christi  nativitates ;  unam,  quae  est  ex  Patre,  aeternam,  et  unam, 
quae  est  in  ultimis  temporibus,  propter  nos  ». 

Respondeo  dicendum,  quod,  sicut  dictum  est  (art.  praec.),  natura  compa¬ 
ratur  ad  nativitatem,  sicut  terminus  ad  motum,  vel  mutationem :  motus  au¬ 
tem  diversificatur  secundum  diversitatem  terminorum,  ut  patet  per  Philosoph. 

in  5.  Physicor.  (tex.  41.  et  seq.) ;  in  Christo  autem  sunt  duae  naturae,  divina 
scilicet,  et  humana:  quarum  unam  accepit  ab  aeterno  a  Patre,  alteram  ac¬ 
cepit  temporaliter  a  matre ;  et  ideo  necesse  est  attribuere  Christo  duas  nati¬ 
vitates,  unam  qua  aeternaliter  natus  est  a  Patre,  aliam  qua  temporaliter  natus 
est  a  matre. 

Ad  primum  ergo  dicendum,  quod  haec  fuit  objectio  cujusdam  Feliciani 
haeretici,  quam  August.  in  lib.  contra  Felicianum  (cap.  12.)  sic  solvit:  «  Fin¬ 
gamus  »  inquit  «  sicut  plerique  volunt,  esse  in  mundo  animam  generalem, 
quae  sic  ineffabili  motu  semina  cuncta  vivificet,  ut  non  sit  concreta  cum 
genitis,  sed  vitam  praestet  ipsa  gignendis:  nempe  cum  haec  in  uterum,  pas¬ 
sibilem  materiam  ad  usus  suos  formatura,  pervenerit,  unam  facit  secum  esse 
personam  ejus  rei,  quam  non  eamdem  constat  habere  substantiam;  et  fit  ope¬ 
rante  anima,  et  patiente  materia,  ex  duabus  substantiis  unus  homo :  sicque 
animam  nasci  fatemur  ex  utero;  non  quia  antequam  nasceretur,  quantum  ad 
se  attinet,  ipsa  penitus  non  fuisset :  sic  ergo,  immo  sublimius  natus  est  de 
matre  Filius  Dei  secundum  hominem,  eo  pacto  quo  cum  corpore  nasci  do¬ 
cetur  et  animus  ;  non  quia  utriusque  sit  una  substantia,  sed  quia  ex  utraque 
fit  una  persona  :  non  tamen  ab  initio  carnis  incepisse  dicimus  Dei  Filium, 
ne  temporalem  credat  aliquis  deitatem :  non  ab  aeterno  Filii  Dei  novimus 
carnem,  ne  non  veritatem  humani  corporis,  sed  quamdam  eum  suscepisse 
putemus  imaginem.». 

Ad  secundum  dicendum,  quod  haec  fuit  ratio  Nestorii,  quam  solvit  Cy- 
rillus  in  quadam  epistola  (quae  hab.  in  Cone.  Ephes.  part.  1.  cap.  S.)  dicens: 
«  Non  dicimus,  quod  Filius  Dei  indiguerit  necessario  propter  se  secunda 
nativitate,  post  eam  quae  ex  Patre  est:  est  enim  fatuum,  et  indoctum,  exi- 
stentem  ante  omnia  saecula,  et  consempiternum  Patri  indigere  dicere  initio, 
ut  sit  secundo ;  quoniam  autem  propter  nos,  et  propter  nostram  salutem 
uniens  sibi  secundum  subsistentiam  quod  est  humanum,  processit  ex  muliere, 
ob  hoc  dicitur  nasci  carnaliter  ». 

Ad  tertium  dicendum,  quod  nativitas  est  personae  ut  subjecti,  naturae 
autem  ut  termini:  possibile  est  autem,  uni  subjecto  plures  transmutationes 
inesse;  quas  tamen  necesse  est  secundum  terminos  variari;  quod  tamen  non 
dicimus,  quasi  aeterna  nativitas  sit  transmutatio,  aut  motus,  sed  quia  signi¬ 
ficatur  per  modum  mutationis,  aut  motus. 

Ad  quartum  dicendum,  quod  Christus  potest  dici  bis  natus  secundum 
duas  nativitates.  Sicut  enim  dicitur  bis  currere,  qui  currit  duobus  temporibus; 
ita  potest  dici  bis  nasci,  qui  semel  nascitur  in  aeternitate,  et  semel  in  tem¬ 
pore:  quia  aeternitas,  et  tempus  multo  magis  differunt,  quam  duo  tempora, 
cum  tamen  utrumque  designet  mensuram  durationis. 

ARTICULUS  III.  i9o 

UTRUM  SECUNDUM  TEMPORALEM  CHRISTI  NATIVITATEM 
B.  VIRGO  POSSIT  DICI  MATER  EJUS. 

(j.  Dist.q.  q.  2.  art.  1.  et  2.  et  Dist.  4.  q.2.  art.  2.  et  lib.  4.  Contr.  g.  cap.qq.  11.  4.  et  44. 
et  opusc.  2.  cap.  221.  et  222.  et  opusc.  60.  cap.  3.). 

Ad  tertium  sic  proceditur.  Videtur,  quod  secundum  temporalem  nativi¬ 
tatem  Christi  Beata  Virgo  non  possit  dici  mater  ejus:  ut  enim  supra  dictum 

est  (q.  32.  art.  4.),  Beata  Virgo  Maria  nihil  active  in  generatione  Christi  ope¬ 
rata  est,  sed  solam  materiam  ministravit:  sed  hoc  non  videtur  sufficere  ad 
rationem  matris:  alioquin  lignum  diceretur  esse  mater  lecti,  aut  scamni; 
ergo  videtur,  quod  Beata  Virgo  non  possit  dici  mater  Christi. 

2.  Praeterea.  Chiistus  ex  Beata  Virgine  miraculose  natus  est:  sed  mira- 
*-ulosa  generatio  non  sufficit  ad  rationem  maternitatis,  vel  filiationis :  non 
enim  dicimus,  Evam  fuisse  filiam  Adae;  ergo  videtur,  quod  nec  Christus 
debeat  dici  filius  Beata  Virginis. 

3.  Praeterea.  Ad  matrem  pertinere  videtur  decisio  seminis:  sed,  sicut 
Damasc.  dicit  in  3.  lib.  (Orth.  Fid.  cap.  2.  circ.  med.  et  cap.  y.),  «  corpus 
Christi  non  seminaliter,  sed  conditive  a  Spiritu  Sancto  formatum  est »;  ergo 
videtur,  quod  Beata  Virgo  non  debeat  dici  Mater  Christi. 

Sed  contra  est,  quod  dicitur  Matth.  j.:  Christi  generatio  sic  erat:  Cum 
esset  desponsata  Mater  Jesu  Maria  Joseph,  etc. 

Respondeo  dicendum,  quod  Beata  Virgo  est  vera,  et  naturalis  Mater 
Christi:  sicut  enim  supra  dictum  est  (q.  3.  art.  2.),  corpus  Christi  non  est  de 
coelo  allatum,  sicut  Valentinus  haereticus  posuit,  sed  de  virgine  matre 
sumptum,  et  ex  purissimis  sanguinibus  ejus  formatum  :  et  hoc  solum  requi¬ 
ritur  ad  rationem  matris,  ut  ex  supradictis  patet  (q.  31.  art.  5.):  unde  Beata 
Virgo  vere  est  Mater  Christi. 

Ad  primum  ergo  dicendum,  quod,  sicut  supra  dictum  est  (q.  32.  art.  3.), 
paternitas,  sive  maternitas,  et  filiatio  non  competunt  in  quacumque  genera¬ 
tione,  sed  in  sola  generatione  viventium :  et  ideo  si  aliqua  inanimata  ex 
aliqua  materia  fiant,  non  propter  hoc  consequitur  in  eis  relatio  maternitatis, 
et  filiationis,  sed  solum  in  generatione  viventium,  quae  proprie  nativitas 
dicitur. 

Ad  secundum  dicendum,  quod,  sicut  Damasc.  dicit  in  lib.  3.  (Orth.  Fid. 
cap.  7.9,  «  nativitas  temporalis,  qua  Christus  est  natus  propter  nostram  salu¬ 
tem,  est  quodammodo  secundum  nos;  quoniam  natus  est  homo  ex  muliere, 
et  tempore  conceptionis  debito :  super  nos  autem,  quoniam  non  ex  semine, 
sed  ex  Spiritu  Sancto,  et  sancta  virgine  supra  legem  conceptionis  » ;  sic 
igitur  ex  parte  matris  nativitas  illa  fuit  naturalis:  sed  ex  parte  operationis 
Spiritus  Sancti  fuit  miraculosa:  unde  Beata  Virgo  est  vera,  et  naturalis  mater 
Christi. 

Ad  tertium  dicendum,  quod,  sicut  supra  dictum  est  (q.  32.  art.  4.),  re¬ 
solutio  seminis  foeminae  non  pertinet  ad  necessitatem  conceptus :  et  ideo 
resolutio  seminis  non  ex  necessitate  requiritur  ad  matrem. 


ARTICULUS  IV.  I9i 

UTRUM  BEATA  VIRGO  DEBEAT  DICI  MATER  DEI. 

(3.  Dist.  4.  q.  2.  art.  3.  et  lib.  4.  Contr.  g.  cap.  34.  43.  et  43. 
et  opusc.  2.  cap.  221.). 

Ad  quartum  sic  proceditur.  Videtur,  quod  B.  Virgo  non  debeat  dici 
Mater  Dei:  non  enim  dicendum  est  circa  divina  mysteria,  nisi  quod  ex  sacra 
Scriptura  habetur:  sed  nunquam  in  sacra  Scriptura  legitur,  quod  sit  Mater, 
aut  Genitrix  Dei,  sed  quod  sit  Mater  Christi,  vel  mater  pueri,  ut  patet 
Matth.  1.;  ergo  non  est  dicendum,  quod  Beata  Virgo  sit  Mater  Dei. 

2.  Praeterea.  Christus  dicitur  Deus  secundum  divinam  naturam:  sed 
divina  natura  non  accepit  initium  essendi  ex  Virgine;  ergo  Beata  Virgo  non 
est  dicenda  Mater  Dei. 

3.  Praeterea.  Hoc  nomen  Deus  communiter  praedicatur  de  Patre,  et 
Filio,  et  Spiritu  Sancto :  si  ergo  Beata  Virgo  est  Mater  Dei,  videtur  sequi, 
quod  Beata  Virgo  sit  mater  Patris,  et  Filii,  et  Spiritus  Sancti:  quod  est  in¬ 
conveniens;  non  ergo  Beata  Virgo  debet  dici  Mater  Dei. 

Sed  contra  est,  quod  in  Capitulis  Cyrilli  approbatis  in  Ephesina  Synodo 
(part.  1.  cap.  26.  anathem.  1.)  legitur:  «  Si  quis  non  confitetur  Deum  esse  se¬ 
cundum  veritatem  Emmanuelem,  et  propter  hoc  Dei  Genitricem  Sanctam  Vir¬ 
ginem  (genuit  enim  carnaliter  carnem  factum  Dei  Verbum),  anathema  sit». 

Respondeo  dicendum,  quod,  sicut  supra  dictum  est  (q.  16.  art.  1.),  omne 
nomen  significans  in  concreto  naturam  aliquam,  potest  supponere  pro  qua¬ 
libet  hypostasi  illius  naturae;  cum  autem  unio  incarnationis  sit  facta  in  hy¬ 
postasi,  sicut  supra  dictum  est  (q.  2.  art.  2.  et  3.),  manifestum  est,  quod  hoc 
nomen  Deus  potest  supponere  pro  hypostasi  habente  humanam  naturam,  et 
divinam:  et  ideo  quidquid  convenit  divinae  naturae,  vel  humanae,  potest 
attribui  illi  personae,  sive  secundum  quod  pro  ea  supponit  nomen  significans 
divinam  naturam,  sive  secundum  quod  pro  ea  supponit  nomen  significans 
humanam  naturam.  Concipi  autem,  et  nasci  personae  attribuitur,  et  hypo¬ 
stasi,  secundum  naturam  illam,  in  qua  concipitur,  et  nascitur;  cum  igitur  in 
ipso  principio  conceptionis  fuerit  humana  natura  assumpta  a  divina  persona, 
sicut  praedictum  est  (q.  33.  art.  3.),  consequens  est  quod  vere  possit  dici  Deum 
esse  conceptum,  et  natum  de  virgine :  ex  hoc  autem  dicitur  aliqua  mulier 
alicujus  mater,  quod  eum  concepit,  et  genuit;  unde  consequens  est,  quod 
Beata  Virgo  vere  dicatur  Mater  Dei;  solum  enim  sic  negari  posset,  Beatam 
Virginem  esse  matrem  Dei,  si  vel  humanitas  prius  fuisset  subjecta  conce¬ 
ptioni,  et  nativitati,  quam  homo  ille  fuisset  filius  Dei,  sicut  Photinus  posuit; 
vel  humanitas  non  fuisset  assumpta  in  unitatem  personae,  vel  hypostasis 
Verbi  Dei,  sicut  posuit  Nestorius:  utrumque  autem  horum  est  erroneum; 
unde  haereticum  est  negare,  Beatam  Virginem  esse  Matrem  Dei. 

Ad  primum  ergo  dicendum,  quod  haec  fuit  objectio  Nestorii:  quae  quidem 
solvitur  ex  hoc,  quod  licet  non  inveniatur  expresse  in  Scriptura  dictum,  quod 
Beata  Virgo  sit  Mater  Dei;  invenitur  tamen  expresse  in  Scriptura,  quod  Jesus 
Christus  est  verus  Deus,  ut  patet  1.  Joan.  ult.  et  quod  Beata  Virgo  est  mater 
Jesu  Christi,  ut  patet  Matth.  1.;  unde  sequitur  ex  necessitate  ex  verbis  Scri¬ 
pturae,  quod  sit  Mater  Dei:  dicitur  etiam  Roman.  9.  quod  ex  Judaeis  est 
secundum  carnem  Christus,  qui  est  super  omnia  Deus  benedictus  in  saecula ;  non 
autem  est  ex  Judaeis,  nisi  mediante  Beata  Virgine:  unde  ille,  qui  est  super 
omnia  Deus  benedictus  in  saecula,  est  vere  natus  ex  Beata  Virgine,  sicut  ex 
sua  matre. 

Ad  secundum  dicendum,  quod  illa  est  objectio  Nestorii:  sed  Cyrillus  in 
quadam  epistola  contra  Nestorium  (quae  hab.  in  Cone.  Ephes.  part.  '1  cap.  2. 
num.  12.)  eam  solvit,  sic  dicens :  «  Sicut  hominis  anima  cum  proprio  corpore 
nascitur,  et  tanquam  unum  reputatur,  et  si  voluerit  quispiam  dicere,  quod 
est  genitrix  carnis,  non  tamen  et  animae  genitrix,  nimis  superflue  loquitur: 
tale  aliquid  gestum  perpicimus  in  generatione  Christi;  natum  est  enim  ex 
Dei  I  atris  substantia  Dei  Verbum:  quia  vero  carnem  assumpsit,  necessarium 
est  confiteri,  quod  natum  est  secundum  carnem  ex  muliere»;  dicendum  est 
er§°>  flu°d  Beata  ^  irgo  dicitur  Mater  Dei;  non  quia  sit  mater  divinitatis, 

sed  quia  personae  habentis  divinitatem,  et  humanitatem  est  mater  secundum 
humanitatem. 

Ad  tertium  dicendum,  quod  hoc  nomen,  Dais,  quamvis  sit  commune 
tribus  personis,  tamen  supponit  quandoque  pro  sola  persona  Patris,  quan¬ 
doque  pro  sola  persona  Filii,  vel  Spiritus  Sancti,  ut  super  habitum  est  (q.  16. 
art.  1.  et  2.) :  et  ita  cum  dicitur,  Beata  Virgo  est  Mater  Dei,  hoc  nomen  Deus 
supponit  pro  sola  persona  Filii  incarnata. 

ARTICULUS  V.  192 

UTRUM  IN  CHRISTO  SINT  DUAE  FILIATIONES. 

(].  Disi.  S.  art.  5.  et  Oitodl.  1.  art.  2.  et  Ouodl.  9.  q.  2.  art.  3.  et  opusc.  2.  cap.  211.). 

Ad  quintum  sic  proceditur.  Videtur,  quod  in  Christo  sint  duae  filiationes: 
nativitas  enim  est  causa  filiationis:  sed  in  Christo  sunt  duae  nativitates ;  ergo 
etiam  in  Christo  sunt  duae  filiationes. 

2.  Praeterea.  Filiatio,  qua  quis  dicitur  filius  alicujus,  ut  matris,  vel 
patris,  dependet  aliqualiter  ab  ipso :  quia  esse  relationis  est  ad  aliud  aliqua¬ 
liter  se  habere ;  unde  et  interempto  uno  relativorum,  interimitur  aliud :  sed 
filiatio  aeterna,  qua  Christus  est  filius  Dei  Patris,  non  dependet  ia  matre: 
quia  nullum  aeternum  dependet  a  temporali;  ergo  Christus  non  est  filius 
matris  filiatione  aeterna  ;  aut  ergo  nullo  modo  est  filius  ejus,  quod  est  contra 
praedicta  (art.  praec.),  aut  oportet,  quod  sit  filius  ejus  quadam  alia  filiatione 
temporali;  sunt  ergo  in  Christo  duae  filiationes. 

3.  Praeterea.  Unum  relativorum  ponitur  in  definitione  alterius:  ex  quo 
patet  quod  unum  relativorum  specificatur  ex  alio:  sed  unum  et  idem  non 
potest  esse  in  diversis  speciebus;  ergo  impossibile  videtur,  quod  una  et  eadem 
relatio  terminetur  ad  extrema  omnino  diversa:  sed  Christus  dicitur  filius 
Patris  aeterni,  et  matris  temporalis,  qui  sunt  termini  omnino  diversi;  ergo 
videtur,  quod  non  possit  eadem  relatione  Christus  dici  filius  Patris,  et  matris; 
sunt  ergo  in  Christo  duae  filiationes. 

Sed  contra  est,  quod,  sicut  Damasc.  dicit  in  lib.  3.  (Orth.  Fid.  cap.  13.), 
ea  quae  sunt  naturae,  multiplicantur  in  Christo;  non  autem  ea  quae  sunt 
personae:  sed  filiatio  maxime  pertinet  ad  personam:  est  enim  proprietas  per¬ 
sonalis,  ut  patet  ex  his  quae  in  1.  dicta  sunt  (q.  40.  art.  2.  3.  et  4.);  ergo 
in  Christo  est  una  tantum  filiatio. 

Respondeo  dicendum,  quod  circa  hoc  sunt  diversae  opiniones :  quidam 
enim  attendentes  ad  causam  filiationis,  quae  est  nativitas,  ponunt  in  Christo 
duas  filiationes,  sicut  et  duas  nativitates:  alii  vero  attendentes  ad  subjectum 
filiationis,  quod  est  persona,  vel  hypostasis  Filii,  ponunt  in  Christo  unam 
tantum  filiationem,  sicut  et  unam  hypostasim,  vel  personam;  unitas  enim 
relationis,  vel  ejus  pluralitas  non  attenditur  secundum  terminos,  sed  secundum 
causam,  vel  subjectum :  si  enim  secundum  terminos  attenderetur,  oporteret 
quod  quilibet  homo  in  se  duas  filiationes  haberet,  unam  qua  referretur  ad 
patrem,  et  aliam  qua  referretur  ad  matrem:  sed  recte  consideranti  apparet, 
eadem  relatione  referri  unumquemque  ad  suum  patrem,  et  matrem,  propter 
unitatem  causae,  eadem  enim  nativitate  homo  nascitur  ex  patre,  et  matre; 
unde  eadem  relatione  ad  utrumque  refertur;  et  eadem  ratio  est  de  magistro 
qui  docet  multos  discipulos  eadem  doctrina,  et  de  domino,  qui  gubernat  di- 

versos  subjectos  eadem  potestate:  si  vero  sint  causae  diversae  specie  diffe¬ 
rentes,  ex  consequenti  videntur  etiam  relationes  specie  differre;  unde  nihil 
prohibet,  plures  tales  rationes  eidem  inesse:  sicut  si  aliquis  est  aliquorum 
magister  in  grammatica,  et  aliorum  in  logica,  alia  est  ratio  magisterii 
utriusque :  et  ideo  relationibus  diversis  unus  et  idem  horno  potest  esse  ma¬ 
gister,  vel  diversorum,  vel  eorumdem,  secundum  diversas  doctrinas.  Contingit 
autem  quandoque,  quod  aliquis  habet  relationem  ad  plures  secundum  diversas 
causas,  ejusdem  tamen  speciei:  sicut  cum  aliquis  est  pater  diversorum  filio¬ 
rum  secundum  diversos  generationis  actus;  unde  paternitas  non  potest  specie 
differre,  cum  actus  generationum  sint  iidem  specie,  et  quia  plures  formae 
ejusdem  speciei  non  possunt  simul  inesse  eidem  subjecto,  non  est  possibile, 
quod  sint  plures  paternitates  in  eo,  qui  est  pater  plurium  filiorum  genera¬ 
tione  naturali,  secus  autem  esset,  si  esset  pater  unius  generatione  naturali, 
et  alterius  per  adoptionem.  Manifestum  autem  est,  quod  non  una  et  eadem 
nativitate  Christus  est  natus  ex  Patre  ab  aeterno,  et  ex  matre  ex  tempore ;  nec 
nativitas  est  unius  speciei;  unde  quantum  ad  hoc,  oporteret  dicere  in  Christo 
esse  diversas  filiationes,  unam  temporalem,  et  aliam  aeternam  :  sed  quia  subje¬ 
ctum  filiationis  non  est  natura,  aut  pars  naturae,  sed  solum  persona,  vel  hy¬ 
postasis,  in  Christo  autem  non  est  hypostasis,  vel  persona,  nisi  aeterna,  non 
potest  in  Christo  esse  aliqua  filiatio,  nisi  quae  sint  in  hypostasi  aeterna: 
omnis  autem  relatio,  quae  ex  tempore  de  Deo  dicitur,  non  ponit  in  ipso  Deo 
aeterno  aliquid  secundum  rem,  sed  secundum  rationem  tantum,  sicut  in  i. 
habitum  est  (q.  13.  art.  7.):  et  ideo  filiatio,  qua  Christus  refertur  ad  ma¬ 
trem,  non  potest  esse  realis  relatio,  sed  solum  secundum  rationem;  et 
sic,  quantum  ad  aliquid,  utraque  opinio  verum  dicit:  nam  sit  attendamus  ad 
perfectas  rationes  filiationis,  oportet  dicere  duas  filiationes  secundum  duali- 
tatem  nativitatum:  si  autem  attendamus  ad  subjectum  filiationis,  quod  non 
potest  esse  nisi  suppositum  aeternum,  non  potest  in  Christo  esse  realiter  nisi 
filiatio  aeterna:  dicitur  tamen  relative  filius  ad  matrem,  relatione,  quae  coin- 
telligitur  relationi  maternitatis  ad  Christum :  sicut  etiam  Deus  dicitur  do¬ 
minus,  relatione,  quae  cointelligitur  reali  relationi,  qua  creatura  subjicitur 
Deo:  et  quamvis  relatio  dominii  non  sit  realis  in  Deo;  dicitur  tamen  realiter 
dominus  ex  reali  subjectione  creaturae  ad  ipsum;  et  similiter  Christus  di¬ 
citur  realiter  filius  Virginis  matris  ex  relatione  reali  maternitatis  ad  Christum. 

Ad  primum  ergo  dicendum,  quod  nativitas  temporalis  causaret  in  Christo 
temporalem  filiationem  realem,  si  esset  ibi  subjectum  hujusmodi  filiationis 
capax;  quod  quidem  esse  non  potest:  ipsum  enim  suppositum  aeternum  non 
potest  esse  susceptivum  relationis  temporalis,  ut  dictum  est  (in  corp.  ari.): 
nec  potest  dici,  quod  sit  susceptivum  filiationis  temporalis  ratione  humanae 
naturae,  sicut  etiam  et  temporalis  nativitatis:  quia  oporteret,  naturam  hu¬ 
manam  aliqualiter  esse  subjectam  filiationi,  sicut  est  aliqualiter  subjecta  na¬ 
tivitati,  cum  enim  Aethiops  dicitur  albus  ratione  dentis,  oportet  quod  Aethiopis 
dens  sit  albedinis  subjectum:  natura  autem  humana  nullo  modo  potest  esse 
subjectum  filiationis:  quia  haec  relatio  directe  respicit  personam. 

Ad  secundum  dicendum,  quod  filiatio  aeterna  non  dependet  a  matre  tem¬ 
porali;  sed  huic  filiationi  aeternae  cointelligitur  quidam  respectus  temporalis 
dependens  a  matre,  secundum  quem  Christus  dicitur  filius  matris. 

Ad  tertium  dicendum,  quod  unum,  et  ens  se  consequuntur,  ut  dicitur 
in  4.  Metaphys.  (tex.  3);  et  ideo  sicut  contingit,  quod  in  uno  extremorum 
relatio  sit  quoddam  ens,  in  alio  autem  non  sit  ens,  sed  ratio  tantum,  sicut 


QUAESTIO  XXXV.  ARTICULUS  V. 


299 

de  scibili,  et  scientia  Philos.  dicit  in  5.  Metaph.  (tex.  20.);  ita  etiam  contingit, 
quod  ex  parte  unius  extremi  est  una  relatio,  ex  parte  autem  alterius  extremi 
sunt  multae  relationes:  sicut  in  hominibus  ex  parte  parentum  invenitur  duplex 
relatio,  una  paternitatis,  et  alia  maternitatis ;  quae  sunt  specie  differentes, 
propter  hoc  quod  alia  ratione  pater,  et  alia  mater  est  generationis  princi¬ 
pium:  si  vero  essent  plures  eadem  ratione  principium  unius  actionis  (puta 
cum  multi  simul  trahunt  navem),  in  omnibus  esset  una  et  eadem  relatio:  ex 
parte  autem  prolis  est  una  sola  filiatio  secundum  rem,  sed  duplex  secundum 
rationem,  inquantum  correspondet  utrique  relationi  parentum  secundum  duos 
respectus  intellectus:  et  sic  etiam  quantum  ad  aliquid  in  Christo  est  una  tan¬ 
tum  filiatio  realis,  quae  respicit  Patrem  aeternum:  est  tamen  ibi  alius  respe¬ 
ctus  temporalis,  qui  respicit  matrem  temporalem. 

ARTICULUS  VI.  193 

UTRUM  CHRISTUS  FUERIT  NATUS  SINE  DOLORE  MATRIS. 

(2-2.  q.  164.  art.  2.  ad  3.). 

Ad  sextum  sic  proceditur.  Videtur,  quod  Christus  non  fuerit  natus  sine 
dolore  matris;  sicut  enim  mors  hominum  subsecuta  est  ex  peccato  primorum 
parentum,  secundum  illud  Genes.  2.:  Quacumque  die  comederitis  ex  eo,  morte 
moriemini;  ita  etiam  dolor  partus,  secundum  illud  Gen.  3.:  In  dolore  paries 
filios:  sed  Christus  mortem  subire  voluit;  ergo  videtur,  quod  pari  ratione  ejus 
partus  esse  debuerit  cum  dolore. 

2.  Praeterea.  Fin;g  proportionatur  principio :  sed  finis  vitae  Christi  fuit 
cum  dolore,  secundum  illud  Isa.  53.:  Vere  dolores  nostros  ipse  tulit;  ergo  vide¬ 
tur,  quod  etiam  in  sua  nativitate  fuerit  dolor  partus. 

3.  Praeterea.  In  libro  de  Ortu  Salvatoris  narratur,  quod  ad  Christi  na¬ 
tivitatem  obstetrices  occurrerunt;  quae  videntur  esse  necessariae  parienti 
propter  dolorem ;  ergo  videtur,  quod  B.  Virgo  peperit  cum  dolore. 

Sed  contra  est,  quod  August.  dicit  in  Serm.  de  Nativit.  (qui  est  17.  de 
Temp.  parum  a  prine.)  alloquens  Virginem  matrem:  «Nec  in  conceptione» 
inquit  «  inventa  es  sine  pudore,  nec  in  partu  inventa  es  cum  dolore  ». 

Respondeo  dicendum,  quod  dolor  parientis  causatur  ex  apertione  mea¬ 
tuum,  per  quos  proles  egreditur;  dictum  est  autem  supra  (q.  28.  art.  2.),  quod 
Christus  est  egressus  ex  clauso  utero  matris:  et  sic  nulla  violentia  apertionis 
meatuum  ibi  fuit:  et  propter  hoc  in  illo  partu  nullus  fuit  dolor,  sicut  nec 
aliqua  corruptio;  sed  fuit  ibi  maxima  jucunditas  ex  hoc,  quod  homo  Deus  est 
natus  in  mundum,  secundum  illud  Isa.  35.:  Germinans  germinabit,  sicut  lilium, 
et  exaltabit  laetabunda,  et  laudans. 

Ad  primum  ergo  dicendum,  quod  dolor  partus  consequitur  in  muliere 
commixtionem  virilem;  unde  Gen.  3.  postquam  dictum  est:  In  dolore  paries, 
subditur:  Et  sub  viri  potestate  eris;  sed,  sicut  dicit  Aug.  in  Serm.  de  Assumpt. 
B.  Virg.  (qui  est  tract.  8.  de  Diversis,  in  appendice  cap.  4.),  «  ab  hac  sententia 
excipitur  Virgo  Mater  Dei;  quae  quia  sine  peccati  colluvione,  et  sine  virilis 
admixtionis  detrimento  Christum  suscepit,  sine  dolore  genuit,  et  sine  inte¬ 
gritatis  violatione,  pudore  virginitatis  integro  permansit  ».  Christus  autem 
mortem  suscepit  spontanea  voluntate,  ut  pro  nobis  satisfaceret,  non  quasi 
ex  necessitate  illius  sententiae;  quia  ipse  mortis  debitor  non  erat. 


QUAESTIO  XXXV.  ARTICULUS  VI. 


jOO 

Ad  secundum  dicendum,  quod  sicut  Christus  moriendo  destruxit  mortem 
nostram ,  ita  suo  dolore  nos  a  doloribus  liberavit  :  et  ideo  mori  voluit  cum 
dolore .  sed  dolor  parientis  matris  non  pertinebat  ad  Christum,  qui  pro  pec¬ 
catis  nostris  satisfacere  veniebat;  et  ideo  non  oportuit,  quod  mater  ejus  pa¬ 
reret  cum  dolore. 

Ad  tertium  dicendum,  quod  Luc.  2.  dicitur,  quod  B.  Virgo  ipsum  pue¬ 
rum,  quem  pepererat,  pannis  involvit,  et  posuit  in  praesepio:  et  ex  hoc  osten¬ 
ditur  narratio  illius  libri,  qui  est  apocryphus,  esse  falsa:  unde  Hieron.  dicit 
contra  Helvidium  (cap.  4.  infin.):  «  Nulla  ibi  obstetrix,  nulla  muliercularum 
sedulitas  intercessit;  et  mater,  et  obstetrix  fuit.  Pannis,  inquit,  involvit  infan¬ 
tem,  et  posuit  in  praesepio :  quae  sententia  apocryphorum  deliramenta  con¬ 
vincit  ». 


ARTICULUS  VII. 

UTRUM  CHRISTUS  DEBUERIT  IN  BETHLEHEM  NASCI. 


(Infr.  q.  46.  ari.  10.  ad  1.  et  Matth.  2.  et  opusc.  60.  cap.  4.). 


Ad  septimum  sic  proceditur.  Videtur,  quod  Christus  non  debuerit  in 
Bethlehem  nasci:  dicitur  enim  Isa.  2.:  De  Sion  exibit  lex,  et  Verbum  Domini 
de  Hierusalem :  sed  Christus  est  vere  Verbum  Dei;  ergo  de  Hierusalem  debuit 
prodire  in  mundum. 

2.  Praeterea.  Matth.  2.  dicitur  scriptum  esse  de  Christo,  quod  Nazarenus 
vocabitur:  quod  sumitur  exeo  quod  scribitur  Isa.  11. :  Flos  de  radice  ejus  ascen- 
det ;  Nazareth  enim  flos  interpretatur:  sed  maxime  aliquis  denominatur  a 
Iolo  suae  nativitatis;  ergo  videtur,  quod  in  Nazareth  nasci  debuerit,  ubi  etiam 
fuit  conceptus,  et  nutritus. 

3.  Praeterea.  Ad  hoc  Dominus  natus  est  in  mundo,  ut  veritatis  fidem 
annuntiaret,  secundum  illud  Joan.  18.:  In  hoc  natus  sum,  et  ad  hoc  veni  in 
mundum ,  ut  testimonium  perhibeam  veritati:  sed  hoc  facilius  fieri  potuisset,  si 
natus  fuisset  in  civitate  Romana,  quae  tunc  dominatum  orbis  habebat:  unde 
et  Paulus  Romanis  scribens  dicit  Rom.  1.:  Fides  vestra  annuntiatur  in  universo 
mundo;  ergo  videtur,  quod  non  debuerit  in  Bethlehem  nasci. 

Sed  contra  est,  quod  dicitur  Mich.  5.:  Et  tu  Bethlehem  Ephrata,  parvulus- 
es  in  millibus  Juda:  ex  te  mihi  egredietur,  qui  sit  dominator  in  Israel. 

Respondeo  dicendum,  quod  Christus  in  Bethlehem  nasci  voluit,  duplici 
ratione  .  pt  imo  quidem,  quia  factus  est  ex  semine  David  secundum  carnem,  ut 
dicitur  Rom.  1.,  cui  etiam  facta  fuerat  repromissio  specialis  de  Christo, 
secundum  illud  2.  Reg.  23.:  Dixit  vir,  cui  constitutum  est  de  Christo  Dei  Tacob ; 
et  ideo  m  Bethlehem,  de  qua  natus  fuit  David,  nasci  voluit,  ut  ex  ipso  loco 
nativitatis  promissio  ei  facta  impleta  ostenderetur:  et  hoc  designat  Evano-e- 
lista  dicens:  £0  quod  esset  de  domo,  et  familia  David  (Luc.  2.);  secundo,  quia, 
ut  Greg.  dicit  m  Hom.  (8.  in  Evang.  parum  a  prine.) :  «  Bethlehem  damus 
panis  interpretatur.  Ipse  autem  Christus  est,  qui  ait:  Ego  sum  panis  vivus,  qui 
de  coelo  descendi  ».  * 


AD-muM  ergo  dicendum,  quod  sicut  David  in  Bethlehem  natus  est,  ita 
etiam  Hierusalem  elegit,  ut  in  ea  sedem  regni  constitueret,  et  templum  Dei 
ibi  aedificaret;  et  sic  Hierusalem  elegit,  ut  esset  civitas  simul  regalis,  et  sa¬ 
cerdotalis:  sacerdotium  autem  Christi,  et  ejus  regnum  praecipue  consumma- 


QUAESTIO  XXXV.  ARTICULUS  VII.  3OI 

tum  est  m  ejus  passione:  et  ideo  convenienter  Bethlehem  elegit  nativitati, 
Iierusalem  vero  passioni:  similiter  etiam  per  hoc  hominum  gloriam  confu¬ 
tant,  qui  gloriantur  de  hoc,  quod  ex  civitatibus  nobilibus  originem  ducunt, 
m  quibus  etiam  praecipue  volunt  honorari :  Christus  autem  e  converso  in  ci¬ 
vitate  ignobili  nasci  voluit,  et  in  civitate  nobili  pati  opprobrium. 

Ad  secundum  dicendum,  quod  Christus  florere  voluit  secundum  virtuo- 
sam  conversationem,  non  secundum  carnis  originem :  et  ideo  in  civitate  Na¬ 
zareth  educari  voluit,  et  nutriri;  in  Bethlehem  autem  voluit  quasi  peregre 
nasci:  quia,  ut  Greg.  dicit  (loc.  sup.  cit.),  «per  humanitatem,  quam  assum¬ 
pserat,  quasi  in  alieno  nascebatur,  non  secundum  potestatem,  sed  secundum 
naturam  »  :  et  etiam,  ut  Beda  dicit  (cap.  j.  in  Lue.),  «  in  diversorio  loco  ege¬ 
bat,  ut  nobis  multas  mansiones  in  domo  Patris  sui  praepararet ». 

Ad  tertium  dicendum,  quod,  sicut  dicitur  in  quodam  Serm.  Ephes.  Cone. 
(qui  est  Theodori  Ancyr.  et  hab.  in  eo  Cone.  part.  3.  cap.  9.),  «  si  maximam  Ro- 
man  elegisset  civitatem  propter  potentiam  civium,  mutationem  orbis  terra¬ 
rum  putarent,  si  filius  fuisset  imperatoris,  potestati  utilitatem  adseriberent : 
sed  ut  divinitas  cognosceretur,  orbem  transformasse  terrarum,  pauperculam 
elegit  matrem,  et  pauperiorem  patriam  ».  Elegit  autem  Deus  infirma  mundi , 
ut  confundat  fortia,  sicut  dicitur  1.  ad  Corinth.  1.:  et  ideo  ut  suam  potesta¬ 
tem  magis  ostenderet,  in  ipsa  Roma,  quae  caput  mundi  erat,  etiam  caput  Ec¬ 
clesiae  suae  statuit  in  signum  perfectae  victoriae,  ut  exinde  fides  derivaretur 
ad  universum  mundum,  secundum  illud  Isa.  26.:  Civitatem  sublimem  humi¬ 
liabit,  et  conculcabit  tam  pes  pauperis,  scilicet  Christi,  gressus  egenorum,  idest 
Apostolorum  Petri,  et  Pauli. 


ARTICULUS  VIII.  Igs 

UTRUM  CHRISTUS  FUERIT  TEMPORE  CONGRUO  NATUS. 

Ad  octavum  sic  proceditur.  Videtur,  quod  Christus  non  fuerit  congruo 
tempore  natus :  ad  hoc  enim  Christus  venerat,  ut  suos  in  libertatem  revo¬ 
caret:  natus  est  autem  tempore  servitutis,  quo  scilicet  totus  orbis  praecepto 
Augusti  describitur,  quasi  tributarius  factus,  ut  habetur  Luc.  2.;  ergo  vide¬ 
tur,  quod  non  congruo  tempore  Christus  fuerit  natus. 

2.  Praeterea.  Promissiones  de  Christo  nascituro  Gentilibus  non  fuerant 
laetae,  secundum  illud  Rom.  9.:  Quorum  sunt  promissa :  sed  Christus  natus 
est  tempore,  quo  rex  alienigena  dominabatur:  sicut  patet  Matth.  2.:  Cum  natus 
esset  J esus  in  diebus  Herodis  regis;  ergo  videtur,  quod  non  fuerit  congruo  tem¬ 
pore  natus. 

3.  Praeterea.  Tempus  praesentiae  Christi  in  mundo  diei  comparatur, 
propter  id  quod  ipse  est  lux  mundi;  unde  ipse  dicit  Joan.  9.:  Me  oportet  ope¬ 
rari  opera  ejus,  qui  misit  me,  donec  dies  est :  sed  in  aestate  sunt  dies  longiores, 
quam  in  hyeme;  ergo  cum  natus  fuerit  in  profundo  hyemis,  idest  8.  Ka- 
lendas  Jan.,  videtur,  quod  non  fuerit  convenienti  tempore  natus. 

Sed  contra  est,  quod  dicitur  Galat.  4.:  Cum  venit  plenitudo  temporis,  misit 
eus  Filium  suum,  facium  ex  muliere,  factum  sub  lege. 

Respondeo  dicendum,  quod  haec  est  differentia  inter  Christum,  et  alios 
homines,  quod  alii  homines  nascuntur  subjecti  necessitati  temporis ;  Christus 
autem,  tanquam  dominus,  et  conditor  omnium  temporum,  elegit  sibi  tem¬ 
pus,  in  auo  nasceretur,  sicut  et  matrem,  et  locum :  et  auia  quae  a  Deo  sunt. 

ordinata  sunt  (Rom.  13.),  et  convenienter  disposita,  consequens  est,  quod  con- 
venientissimo  tempore  Christus  nasceretur. 

Ad  primum  ergo  dicendum,  quod  Christus  venerat  nos  in  statum  libertatis 
reducere  de  statu  servitutis :  ed  ideo  sicut  mortalitatem  nostram  suscepit,  ut 
nos  ad  vitam  reduceret:  ita,  ut  Beda  dicit  (cap.  3.  in  Luc.),  «  eo  tempore 
dignatus  est  incarnari,  quo  mox  natus  censui  Caesaris  adscriberetur,  atque  ob 
nostri  liberationem  ipse  servitio  subderetur  »  ;  tempore  etiam  illo,  quo  totus 
orbis  sub  uno  principe  vivebat,  maxima  pax  fuit  in  mundo :  et  ideo  decebat, 
ut  illo  tempore  Christus  nasceretur,  qui  est  pax  nostra,  faciens  utraque  unum, 
ut  dicitur  Ephes.  2.;  unde  Hieron.  dicit  super  Isa.  ( sup .  illud  cap.  2.:  Non  le¬ 
vabit  gens,  etc.):  «  Veteres  si  revolvamus  historias,  inveniemus  usque  ad  vige¬ 
simum  octavum  annum  Caesaris  Augusti  in  toto  orbe  terrarum  fuisse  discor¬ 
diam  :  orto  autem  Domino,  omnia  bella  cessaverunt,  secundum  illud  Isa.  2. 
Non  levabit  gens  contra  gentem  gladium  » ;  congruebat  etiam,  ut  in  illo  tempore, 
quo  unus  princeps  dominabatur  in  mundo,  Christus  nasceretur,  qui  venerat 
congregare  suos  in  unum,  ut  esset  unum  ovile,  et  unus  pastor,  ut  dicitur 
Joan.  10. 

Ad  secundum  dicendum,  quod  ideo  Christus  regis  alienigenae  tempore 
nasci  voluit,  ut  impleretur  prophetia  Jacob  dicentis  Genes,  penuit. :  Non  aufe- 
1  etiir  sceptrum  de  Jiula,  et  dux  de  femore  ejus,  donec  veniat,  qui  mittendus  est: 
quia,  ut  Crysost.  dicit  super  Matth.  ( hom .  2,  in  op.  imperf.  parum  a  prine.), 
«  quamdiu  Judaica  gens  sub  Judaicis  regibus,  quamvis  peccatoribus,  tenebatur, 
Prophetae  mittebantur  ad  remedium  ejus :  nunc  autem  quando  lex  Dei  sub 
potestate  regis  iniqui  tenebatur,  nascitur  Christus ;  quia  magna,  et  despera¬ 
bilis  infirmitas  medicum  artificiosiorem  quaerebat». 

Ad  tertium  dicendum,  quod,  sicut  dicitur  in  lib.  de  QQ.  vet.  et  novi 
Testam,  (q.  33.  inter  op.  Aug.),  «  tunc  Christus  nasci  voluit,  quando  lux  diei 
crementum  incipit  accipere»  ;  ut  ostenderetur,  quod  ipse  venerat,  ut  homines 
crescerent  m  lucem  divinam,  secundum  illud  Luc.  1. :  Illuminare  his,  qui  in 
tenebris,  et  in  umbra  mortis  sedent:  similiter  etiam  asperitatem  hyemis  elegit 
ad  nativitatem,  ut  ex  tunc  carnis  afflictionis  pateretur  pro  nobis. 


QUAESTIO  XXXVI. 

DE  MANIFESTATIONE  CHRISTI  NATI,  IN  OCTO  ARTICULOS  DIVISA. 

Deinde  considerandum  est  de  manifestatione  Christi  nati. 

Et  circa  hoc  quaeruntur  octo. 

Primo.  Utrum  nativitas  Christi  debuerit  esse  omnibus  manifesta. 

Secundo.  Utrum  debuerit  aliquibus  manifestari. 

Tertio.  Quibus  manifestari  debuerit. 

Quarto.  Utrum  debuerit  ipse  se  manifestare,  vel  potius  manifestari  per 
alios.  r 

Quinto.  Per  quae  alia  manifestari  debuerit. 

Sexto.  De  ordine  manifestationum. 

Septimo.  De  stella,  per  quam  manifestata  fuit  ejus  nativitas. 

Octavo.  De  veneratione  Magorum,  qui  per  stellam  Christi  nativitatem 
ognoverunt. 

ARTICULUS  I.  I96 

UTRUM  NATIVITAS  CHRISTI  DEBUERIT  ESSE  OMNIBUS  MANIFESTA. 

(Infr.  q.  19.  ari.  S.  ad  3.). 

Ad  primum  sic  proceditur.  Videtur,  quod  Christi  nativitas  debuerit  esse 
omnibus  manifesta:  impletio  enim  promissioni  debet  respondere :  sed  de  pro¬ 
missione  adventus  Christi  dicitur  in  Psal.  49.:  Deus  manifeste  veniet :  venit 
autem  per  carnis  nativitatem;  ergo  videtur,  quod  ejus  nativitas  debuerit  esse 
toti  mundo  manifesta. 

2.  Praeterea,  i.  ad  Timoth.  1.  dicitur:  Christus  in  hunc  mundum  venit 
peccatores  salvos  facere :  sed  hoc  non  fit,  nisi  inquantum  eis  gratia  Christi 
manifestatur,  secundum  illud  Tit.  2. :  Apparuit  gratia  Dei,  et  Salvatoris  nostri 
omnibus  hominibus,  erudiens  nos,  ut  abnegantes  impietatem,  et  saecularia  desideria, 
sobrie,  et  pie,  et  juste  vivamus  in  hoc  saeculo ;  ergo  videtur,  quod  Christi  nati¬ 
vitas  debuerit  esse  omnibus  manifesta. 

3.  Praeterea.  Deus  super  omnia  pronior  est  ad  miserendum,  secundum 
illud  Psal.  144.:  Miserationes  ejus  super  omnia  opera  ejus:  sed  in  secundo  ad¬ 
ventu,  quo  justitias  judicabit,  veniet  omnibus  manifestus,  secundum  illud 
Matth.  24. :  Sicut  fulgur  exit  ab  oriente,  et  paret  usque  in  occidentem ;  ita  erit 
adventus  Filii  hominis ;  ergo  multo  magis  primus  adventus,  quo  natus  est  in 
mundo  secundum  carnem,  debuit  esse  omnibus  manifestus. 

Sed  contra  est,  quod  dicitur  Isa.  45.:  Vere  tu  es  Deus  absconditus,  sanctus 
Israel  salvator ;  et  Isa.  53.  :  Quasi  absconditus  est  vultus  ejus,  et  despectus. 

Respondeo  dicendum,  quod  nativitas  Christi  non  debuit  esse  communiter 
omnibus  manifesta;  primo  quidem,  quia  per  hoc  impedita  fuisset  humana  re¬ 
demptio,  quae  per  crucem  ejus  peracta  est:  quia,  ut  dicitur  1.  ad  Corinth.  2.: 
Si  cognovissent,  nunquam  dominum  gloriae  crucifixissent ;  secundo,  quia  hoc  di¬ 
minuisset  meritum  fidei,  per  quam  venerat  homines  justificare,  secundum 
illud  Rom.  3.:  Justitia  Dei  per  fidem  Jesu  Christi;  si  enim  manifestis  indiciis, 
Christo  nascente,-  ejus  nativitas  omnibus  appareret,  jam  tolleretur  ratio  fidei, 
quae  est  argumentum  non  apparentium,  ut  dicitur  Heb.  1 1. ;  tertio,  quia  per  hoc 
venisset  in  dubium  veritas  humanitatis  ipsius.  Unde  August.  dicit  in  epistola 
ad  Volusianum  (quae  est 3.  parum  antemed.):  «Si  nullas  ex  parvulo  in  juven¬ 
tutem  mutaret  aetates,  nullos  cibos,  nullos  caperet  somnos,  nonne  opinionem 
confirmaret  erroris,  nec  hominem  verum  ullo  modo  suscepisse  crederetur,  et 
dum  omnia  mirabiliter  facit,  auferret  quod  misericorditer  fecit?  » 

Ad  primum  ergo  dicendum,  quod  auctoritas  illa  intelligitur  de  adventu 
Christi  ad  judicium,  secundum  quod  Glossa  (interi.  Aug.)  ibidem  exponit. 

Ad  secundum  dicendum,  quod  de  gratia  Dei  Salvatoris  erudiendi  erant 
omnes  homines  ad  salutem,  non  in  principio  nativitatis  ejus,  sed  postea  tem¬ 
pore  procedente,  postquam  operatus  est  salutem  in  medio  terrae  (Psal.  73.):  unde 
post  passionem,  et  resurrectionem  suam  dicit  discipulis  suis  Matth.  ult. :  Euntes 
docete  omnes  gentes. 

Ad  tertium  dicendum,  quod  ad  judicium  requiritur,  quod  auctoritas  ju¬ 
dicis  cognoscatur:  et  propter  hoc  oportet,  quod  adventus  Christi  ad  judicium 

sit  manifestus :  sed  primus  adventus  fuit  ad  omnium  salutem,  quae  est  per 
fidem,  quae  quidem  est  de  non  apparentibus:  et  ideo  primus  Christi  adventus 
debuit  esse  occultus. 


ARTICULUS  II.  197 

UTRUM  NATIVITAS  CHRISTI  DEBUERIT  ALIQUIBUS  MANIFESTARI. 

Ad  secundum  sic  proceditur.  Videtur,  quod  nativitas  Christi  nulli  de¬ 
buerit  manifestari;  quia,  ut  dictum  est  (art.  praec.),  hoc  erat  congruum  hu¬ 
manae  saluti,  ut  primus  Christi  adventus  esset  occultus :  sed  Christus  venerat, 
ut  omnes  salvaret,  secundum  illud  1.  ad  Timoth.  4.:  Qui  est  salvator  omnium, 
maxime  fidelium;  ergo  nativitas  Christi  nulli  debuit  manifestari. 

2.  Praeterea.  Ante  nativitatem  Christi  manifestata  erat  Beatae  Virgini, 
et  Joseph  futura  Christi  nativitas ;  non  ergo  erat  necessarium,  Christo  nato, 
eamdem  aliis  manifestari. 

3.  Praeterea.  Nullus  sapiens  manifestat  id,  ex  quo  turbatio  nascitur,  et 
detrimentum  aliorum:  sed,  manifestata  Christi  nativitate,  subsecuta  est  tur¬ 
batio:  dicitur  enim  Matth.  2.,  quod,  audiens  Herodes  Christi  nativitatem,  tur 
loatus  est,  et  omnis  Hierosolyma  cum  illo :  cessit  etiam  hoc  in  detrimentum  alio¬ 
rum  ;  quia  ex  hac  occasione  Herodes  occidit  pueros  in  Beihlehem,  et  in  omnibus 
finibus  ejus,  a  bimatu,  et  infra  (Matth.  2.);  ergo  videtur,  quod  non  fuerit  con¬ 
veniens,  Christi  nativitatem  aliquibus  manifestari. 

Sed  contra  est,  quod  Christi  nativitas  nulli  fuisset  proficua,  si  omnibus 
esset  occulta:  sed  oportebat  Christi  nativitatem  esse  proficuam;  alioquin 
frustra  natus  fuisset;  ergo  videtur,  quod  aliquibus  manifestari  debuerit  Christi 
nativitas. 

Respondeo  dicendum,  quod,  sicut  Apostol.  dicit  Rom.  13.:  Quae  a  Deo 
sunt,  ordinata  sunt;  pertinet  autem  ad  divinae  sapientiae  ordinem,  ut  Dei  dona, 
et  secreta  sapientiae  ejus  non  aequaliter  ad  omnes,  sed  immediate  ad  quosdam 
perveniant,  et  per  eos  ad  alios  deriventur:  unde  et  quantum  ad  resurrectionis 
mysterium  dicitur  Actor.  10.,  quod  Deus  dedit  Christum  resurgentem  manifestum 
fieri  non  omni  populo,  sed  testibus  praeordinatis  a  Deo  :  unde  hoc  etiam  debuit 
circa  ipsius  nativitatem  observari,  ut  non  omnibus  Christus  manifestaretur, 
sed  quibusdam,  per  quos  posset  ad  alios  devenire. 

Ad  primum  ergo  dicendum,  quod  sicut  fuisset  in  praejudicium  salutis 
humanae,  si  omnibus  hominibus  Dei  nativitas  innotuisset;  ita  etiam,  si  nulli 
nota  fuisset:  utroque  enim  modo  tollitur  fides,  tam  scilicet  per  hoc  quod 
aliquid  est  totaliter  manifestum,  quam  etiam  per  hoc  quod  a  nullo  cogno¬ 
scitur,  a  quo  possit  testimonium  audiri ;  fides  enim  est  ex  auditu,  ut  dicitur 
Rom.  10. 

Ad  secundum  dicendum,  quod  Maria,  et  Joseph  instruendi  erant  de  Christi 
nativitate,  antequam  nasceretur;  quia  ad  eos  pertinebat  reverentiam  exhibere 
proli  conceptae  in  utero,  et  etiam  obsequi  nasciturae:  eorum  autem  testimo¬ 
nium,  propter  hoc  quod  erat  domesticum,  fuisset  habitum  suspectum  circa 
magnificentiam  Christi :  et  ideo  oportuit,  ut  aliis  manifestaretur  extraneis, 
quorum  testimonium  suspectum  esse  non  posset. 

Ad  tertium  dicendum,  quod  ipsa  turbatio  subsecuta  ex  nativitate  Christi 
manifestata  congruebat  Christi  nativati:  primo  quidem,  quia  per  hoc  mani¬ 
festatur  coelestis  Christi  dignitas:  unde  Greg.  dicit  in  Hom.  (10.  in  Evang. 

in  prine.):  «  Coeli  rege  nato,  rex  terrae  turbatus  est:  quia  nimirum  terrena 
altitudo  confunditur,  cum  celsitudo  coelestis  aperitur  »  ;  secundo,  quia  per  hoc 
figurabatur  judiciaria  Christi  potestas;  unde  August.  dicit  in  quodam  Serm. 
Epiph.  (qui  est  30.  de  Temp.  aliquant.  a  prine.)  :  «  Quid  erit  tribunal  judicantis, 
quando  superbos  reges  cuna  terrebat  infantis?  »  ;  tertio,  quia  per  hoc  figura¬ 
batur  dejectio  regni  diaboli:  quia,  ut  Leo  Papa  dicit  in  sermone  Epiphan. 
(implic.  senti,  j.  cap.  2.  a  prine,  sed  expres.  Chrys.  hom.  2.  in  op.  imperf.) : 
«  Non  tantum  Herodes  in  semetipso  turbabatur,  quantum  diabolus  in  Herode. 
Herodes  enim  terrenum  hominem  aestimabat,  sed  diabolus  Deum  cogno¬ 
scebat;  et  uterque  regni  sui  successorem  timebat,  diabolus  coelestem,  sed 
Herodes  terrenum»;  superflue  tamen,  quia  Christus  non  venerat  regnum 
in  terra  habere;  unde  Leo  Papa  dicit  (serm.  4.  de  Epiph.  'cap.  2.  ad  fin.)  He¬ 
rodi  loquens  :  «Non  capit  Christum  regia  tua  ;  nec  mundi  dominus  potestatis 
tuae  sceptri  est  contentus  angustiis  » ;  quod  autem  Judaei  turbabantur,  qui 
tamen  magis  gaudere  debuerant,  aut  hoc  est,  quia,  ut  Chrysost.  dicit  (hom.  2. 
in  op.  imperf.  ante,  med.),  «de  adventu  justi  non  poterant  gaudere  iniqui  »; 
aut  volentes  favere  Herodi,  quem  timebant,  populus  enim  plus  justo  favet 
eis,  quos  crudeles  sustinet:  quod  autem  pueri  ab  Herode  sunt  interfecti,  non 
cessit  in  eorum  detrimentum,  sed  in  eorum  profectum.  Dicit  enim  August. 
in  Serm.  quodam  de  Epiph.  (qui  est  66.  de  Diversis  cap.  3.  in  fin. )  :  «  Absit,  ut 
ad  liberandos  homines  Christus  veniens,  de  illorum  praemio,  qui  pro  eo  in¬ 
terficerentur,  nihil  egerit,  qui  pendens  in  ligno  pro  eis,  a  quibus  interficie¬ 
batur,  oravit ». 


ARTICULUS  III.  I98 

UTRUM  SINT  CONVENIENTER  ELECTI  ILLI  QUIBUS  EST  MANIFESTATA 

CHRISTI  NATIVITAS. 

Ad  tertium  sic  proceditur.  Videtur,  quod  non  sint  convenienter  electi 
ilh,  quibus  est  Christi  nativitas  manifestata :  Dominus  enim,  Matth.  10.,  man¬ 
davit  discipulis:  In  viam  gentium  ne  abieritis;  ut  scilicet  prius  manifestaretur 
Judaeis, quam  Gentilibus;  ergo  videtur,  quod  multo  minus  a  principio  fuerit 
revelanda  Christi  nativitas  Gentilibus,  qui  ab  oriente  venerunt,  ut  habetur 
Matth.  2. 

2.  Praeterea.  Manifestatio  divinae  veritatis  praecipue  debet  fieri  ad  Dei 
amicos,  secundum  illud  Job  36. :  Annuntiat  de  ea  amico  suo;  sed  Magi  videntur 
esse  Dei  inimici;  dicitur  enim  Levitic.  19.:  Non  declinetis  ad  magos,  nec  ab 
aridis  aliquid  sciscitemini;  non  ergo  debuit  Christi  nativitas  Magis  manifestari. 

3.  Praeterea.  Christus  venerat  totum  mundum  a  potestate  diaboli  libe¬ 
rare;  unde  dicitur  Malach.  1.:  Ab  ortu  solis  usque  ad  occasum  magnum  est  nomen 
meum  in  gentibus;  non  ergo  solum  in  Oriente  positis  debuit  manifestari,  sed 
etiam  ubique  terrarum. 

4.  Praeterea.  Omnia  sacramenta  veteris  legis  erant  Christi  figura:  sed 
sacramenta  veteris  legis  dispensabantur  per  ministerium  sacerdotum  lega¬ 
lium;  ergo  videtur,  quod  magis  debuerit  Christi  nativitas  manifestari  sacer¬ 
dotibus  in  templo,  quam  pastoribus  in  agro. 

5.  Praeterea.  Christus  ex  Virgine  matre  natus  est,  et  aetate  parvulus 
erat:  convenientius  igitur  videtur  fuisse,  quod  Christus  manifestaretur  juve¬ 
nibus  et  virginibus,  quam  senibus,  et  conjugatis,  vel  viduis,  sicut  Simeoni, 
et  Annae. 

Sed  contra  est,  quod  dicitur  Joan.  13.:  Ego  scio,  quos  elegerim  /  quae 
autem  fiunt  secundum  Dei  sapientiam,  convenienter  fiunt;  ergo  convenienter 
sunt  electi  illi,  quibus  est  manifestata  Christi  nativitas. 

Respondeo  dicendum,  quod  salus,  quae  erat  futura  per  Christum,  ad 
omnem  diversitatem  hominum  pertinebat:  quia,  sicut  dicitur  Coloss.  3., 
in  Christo  Jesu  non  est  masculus,  et  fo&mina,  Gentilis,  et  Judaeus,  servus,  et  li¬ 
ber :  et  sic  de  aliis  hujusmodi:  et,  ut  hoc  in  ipsa  Christi  nativitate  praefi¬ 
guraretur,  omnibus  conditionibus  hominum  est  manifestatus:  quia,  ut  Au¬ 
gustinus  dicit  in  Serm.  de  Epiphania  (qui  est  32.  de  1  empore  cap.  1.  ad  fin.), 

«  pastores  fuerunt  Israelitae,  Magi  Gentiles,  illi  prope,  isti  longe,  utrique 
tamen  ad  angularem  lapidem  concurrerunt  ».  Fuit  etiam  inter  eos  alia  di¬ 
versitas;  nam  Magi  fuerunt  sapientes,  et  potentes,  pastores  autem  simplices 
et  viles;  manifestatus  etiam  est  justis,  scilicet  Simeoni,  et  Annae,  et  pec¬ 
catoribus,  scilicet  Magis;  manifestatus  est  etiam  et  viris,  et  mulieribus,  ut 
per  hoc  ostenderetur,  nullam  conditionem  hominum  excludi  a  Christi  salute. 

Ad  primum  ergo  dicendum,  quod  illa  manifestatio  nativitatis  Christi  luit 
quaedam  praelibatio  plenae  manifestationis,  quae  erat  lutura,  et  sicut  in 
secunda  manifestatione  primo  annuntiata  est  gratiae  Christi  per  Christum, 
et  ejus  Apostolos  Judaeis,  et  postea  Gentilibus,  ita  ad  Christum  primo  per¬ 
venerunt  pastores,  qui  erant  primitiae  Judaeorum,  tamquam  prope  exist  entes, 
et  postea  venerunt  Magia  remotis  «qui  fuerunt  primitiae  Gentium  »,  ut  Au- 
gust.  dicit  (serm.  50.  de  Temp.  cir.  prine.). 

Ad  secundum  dicendum,  quod  sicut  August.  dicit  in  Sermone  de  Epiph. 
(ibid.  sub  fin.):  «  Sicut  praevalet  imperitia  in  rusticitate  pastorum;  ita  prae¬ 
valet  impietas  in  sacrilegiis  magorum:  utrosque  tamen  sibi  lapis  ille  angularis 
applicuit,  quippe  qui  venit  stulta  eligere,  ut  confunderet  sapientes,  et  non 
vocare  justos,  sed  peccatores,  ut  nullus  magnus  superbiret,  nullus  infirmus 
desperaret  ».  Quidam  tamen  dicunt,  quod  isti  Magi  non  luerunt  malefici,  sed 
sapientes  astrologi,  qui  apud  Persas,  vel  Chaldaeos  Magi  vocantur. 

Ad  tertium  dicendum,  quod,  sicut  Chrysost.  dicit  (hom.  2.  in  opusc.  imperf. 
aliquam,  a  prine.),  «  ab  oriente  venerunt  Magi,  quia  unde  dies  nascitur,  inde 
initium  fidei  processit;  quia  fides  lumen  est  animarum  »:  vel  quia  omnes 
qui  ad  Christum  veniunt,  ab  ipso,  et  per  ipsum  veniunt :  unde  dicitur  Zach.  6.: 
Ecce  vir,  Oriens  nomen  ejus :  dicuntur  autem  ab  Oriente  ad  literam  venisse, 
vel  quia  de  ultimis  Orientis  partibus  venerunt,  secundum  quosdam,  vel  quia 
de  aliquibus  vicinis  partibus  Judaeae  venerunt,  quae  tamensunt  regioni  Ju¬ 
daeorum  ad  Orientem :  credibile  tamen  est,  etiam  in  aliis  partibus  mundi  aliqua 
indicia  nativitatis  Christi  apparuisse;  sicut  Romae  fluxit  oleum,  et  in  Hispa¬ 
nia  apparuerunt  tres  soles  paulatim  in  unum  coeuntes. 

Ad  quartum  dicendum,  quod,  sicut  Chrysost.  dicit  (et  hab.  in  Cal.  aur. 
D.  Th.  supr.  cap.  2.  Lue.):  «  Angelus  manifestans  Christi  nativitatem  non  ivit 
Hierosolymam,  non  requisivit  Scribas,  et  Pharisaeos:  erant  enim  corrupti,  et 
prae  invidia  cruciabantur;  sed  pastores  erant  sinceri,  antiquam  conversatio- 
tionem  Patriarcharum,  et  Moysi  colentes  » :  per  hos  etiam  pastores  significa¬ 
bantur  Doctores  Ecclesiae,  quibus  Christi  mysteria  revelantur,  quae  latebant 
Judaeos. 

Ad  quintum  dicendum,  quod  sicut  Ambros.  dicit  (supr.  illud  Luc.  2.:  Et 
ecce  homo  erat,  etc.),  «  generatio  Domini  non  solum  a  juvenibus,  sed  etiam  a 
senioribus,  et  justis  accipere  debuit  testimonium»;  quorum  etiam  testimonio 
propter  justitiam  magis  credebatur. 

ARTICULUS  IV.  igg 

UTRUM  CHRISTUS  MANIFESTARE  DEBUERIT  PER  SEIPSUM 
NATIVITATEM  SUAM. 

Ad  quartum  sic  proceditur.  Videtur,  quod  Christus  per  seipsum  nativi¬ 
tatem  suam  manifestare  debuerit:  causa  enim,  quae  est  per  se,  semper  est 
potior  ea,  quae  est  per  aliud,  ut  dicitur  in  8.  Physic.  (iext.  39.);  sed  Christus 
suam  nativitatem  manifestavit  per  alios;  puta  pastoribus  per  angelos,  et  Ma¬ 
gis  per  stellam;  ergo  multo  magis  per  seipsum  debuit  suam  nativitatem  ma¬ 
nifestare. 

2.  Praeterea.  Eccli.  20.  dicitur:  Sapientia  abscondita,  et  thesaurus  invisus, 
quae  utilitas  in  utrisque?  Sed  Christus  a  principio  suae  conceptionis  plene  ha¬ 
buit  sapientiae,  et  gratiae  thesaurum:  nisi  ergo  hanc  plenitudinem  manife- 
stasset  per  opera,  et  verba,  luisset  frustra  ei  data  sapientia,  et  gratia;  quod 
est  inconveniens;  quia  Deus,  et  natura  nihil  frustra  facit,  ut  dicitur  in  1.  de 
Coelo  (tex.  32.  et  lib.  2.  tex.  39.). 

3.  Praeterea.  In  lib.  de  Infantia  Salvatoris  legitur,  quod  Christus  in 
sua  pueritia  multa  miracula  fecit:  et  ita  videtur,  quod  suam  nativitatem  per 
seipsum  manifestaverit. 

Sed  contra  est,  quod  Leo  Papa  dicit  (serm.  4.  de  Epiph.  cap.  3.  adfin.), 
quod  «  Magi  invenerunt  puerum  Jesum,  in  nullo  ab  humanae  infantiae  ge- 
neralitate  dissimilem»;  sed  alii  infantes  non  seipsos  manifestant;  ergo  neque 
decuit,  quod  Christus  per  seipsum  suam  nativitatem  manifestaret. 

Respondeo  dicendum,  quod  nativitas  Christi  ad  humanam  salutem  ordina¬ 
batur  ;  quae  quidem  est  per  fidem  :  fides  autem  salutaris  divinitatem,  et  huma¬ 
nitatem  Christi  confitetur;  oportebat  igitur  ita  manifestari  nativitatem  Christi, 
ut  demonstratio  divinitatis  ejus  fidei  humanitatis  ipsius  non  praejudicaret: 
hoc  autem  factum  est,  dum  Christus  in  seipso  nativitatem  similem  infirmi¬ 
tati  humanae  exhibuit:  et  tamen  per  Dei  creaturas  divinitatis  virtutem  in  se 
monstravit;  et  ideo  Christus  non  per  seipsum  suam  nativitatem  manifestavit, 
sed  per  quasdam  alias  creaturas. 

Ad  primum  ergo  dicendum,  quod  in  via  generationis,  et  motus  oportet 
per  imperfecta  ad  perfectum  perveniri;  et  ideo  Christus  prius  manifestatus 
est  per  alias  creaturas,  et  postea  manifestavit  se  per  seipsum  manifestatione 
perfecta  [ai.  divina']. 

Ad  secundum  dicendum,  quod  licet  sapientia  abscondita  sit  inutilis  ;  non 
tamen  ad  sapientiam  pertinet,  ut  quolibet  tempore  manifestet  seipsam,  sed 
tempore  congruo:  dicitur  enim  Eccli.  20. :  Est  tacens,  non  habens  sensum  lo¬ 
quelae;  et  est  tacens,  sciens  tempus  apti  temporis;  sic  ergo  sapientia  Christo  data 
non  fuit  inutilis;  quia  seipsum  tempore  congruo  manifestavit;  et  hoc  ipsum 
quod  tempore  congruo  abscondebatur,  est  sapientiae  indicium. 

Ad  tertium  dicendum,  quod  liber  ille  de  Infantia  Salvatoris  est  apocry¬ 
phus:  et  Chrysost.  dicit  super  Joan.  (horn.  20.  ante  med.)  quod  Christus  non 
fecit  miracula,  antequam  aquam  convertit  in  vinum,  secundum  illud  quod 
dicitur  Joan.  2. :  Hoc  fecit  initium  signorum  Jtsus.  Si  enim  secundum  primam 
aetatem  miracula  fecisset,  non  indiguissent  Israelitae  alio  manifestante  eum, 
cum  tamen  Joannes  Baptista  dicat  Joan.  1.:  Ut  manifestetur  in  Israel,  propterea 
veni  in  aqua  baptizans.  Decenter  autem  non  incepit  facere  signa  in  prima  ae- 

tate:  existimassem  enim  phantasma  esse  incarnationem;  et  ante  opportunum 
'empus  cruci  eum  tradidissent  livore  liquefacti. 

ARTICULUS  V.  200 

UTRUM  NATIVITAS  CHRISTI  PER  ANGELOS,  ET  STELLAM 
DEBUERIT  MANIFESTARI. 

Ad  quintum  sic  proceditur.  Videtur,  quod  non  debuerit  manifestari  per 
angelos  Christi  nativitas:  angeli  enim  sunt  spirituales  substantiae,  secundum 
illud  Ps.  103.:  Qui  facit  angelos  suos  spiritus:  sed  Christi  nativitas  erat  secun¬ 
dum  carnem:  non  autem  secundum  spiritualem  ejus  substantiam;  ergo  non 
debuit  per  angelos  manifestari. 

2.  Praeterea.  Major  est  affinitas  justorum  ad  angelos,  quam  ad  quoscum¬ 
que  alios,  secundum  illud  Ps.  53.:  Immittet  Angelus  Domini  in  circuitu  timen¬ 
tium  eum,  et  eripiet  eos:  sed  justis,  scilicet  Simeoni,  et  Annae,  non  est  mani¬ 
festata  Christi  nativitas  per  angelos:  ergo  nec  pastoribus  per  angelos  ma¬ 
nifestari  debuit. 

3.  Praeterea.  Videtur,  quod  nec  Magis  debuerit  manifestari  per  stellam: 
hoc  enim  videtur  esse  erroris  occasio,  quantum  ad  illos  qui  aestimant  sidera 
nativitatibus  hominum  dominari:  sed  occasiones  peccandi  sunt  hominibus 
auferendae;  non  ergo  fuit  conveniens,  quod  per  stellam  Christi  nativitas 
manifestaretur. 

4.  Praeterea.  Signum  oportet  esse  certum,  ad  hoc  quod  per  ipsum  ali¬ 
quid  manifestetur:  sed  stella  non  videtur  esse  signum  certum  nativitatis  Chri¬ 
sti ;  ergo  inconvenienter  fuit  Christi  nativitas  per  stellam  manifestata. 

Sed  contra  est,  quod  dicitur  Deuter.  32.:  Dei  perfecta  sunt  opera:  sed 
talis  manifestatio  fuit  opus  divinum;  ergo  per  convenientia  signa  fuit  effecta. 

Respondeo  dicendum,  quod  sicut  manifestatio  syllogistica  fit  per  ea,  quae 
sunt  magis  nota  ei,  cui  est  aliquid  manifestandum :  ita  manifestatio,  quae  fit 
per  signa,  debet  fieri  per  ea,  quae  sunt  familiaria  illis,  quibus  manifestatur. 
Manifestum  est  autem,  quod  viris  justis  est  familiare,  et  consuetum  interiori 
Spiritus  Sancti  instinctu  edoceri,  absque  signorum  sensibilium  demonstra¬ 
tione,  scilicet  per  spiritum  prophetiae:  alii  vero  corporalibus  rebus  dediti, 
per  sensibilia  ad  intelligibilia  adducuntur ;  Judaei  autem  consueti  erant  divina 
responsa  per  angelos  accipere,  per  quos  etiam  legem  acceperant,  secundum 
illud  Act.  7.:  Accepistis  legem  in  dispositione  angelorum;  Gentiles  vero,  et 
maxime  astrologi,  consueti  sunt  stellarum  cursus  inspicere;  et  ideo  justis, 
scilicet  Simeoni,  et  Annae,  manifestata  est  Christi  nativitas  per  interiorem 
instinctum  Spiritus  Sancti,  secundum  illud  Luc.  2.:  Responsum  accepit  a  Spi¬ 
ritu  Sancto,  non  visurum  se  mortem,  nisi  prius  videret  Christum  Domini.  Pasto- 
ribus  autem,  et  Magis,  tanquam  rebus  corporalibus  deditis,  manifestata  est 
Qhristi  nativitas  per  visibiles  apparitiones ;  et  quia  nativitas  non  erat  pure 
terrena,  sed  quodammodo  coelestis,  ideo  per  signa  coelestia  utrisque  Christi 
nativitas  revelatur.  Ut  enim  Aug.  dicit  in  Serm.  de  Epiph.  (aequivalenter 
Serm.  66.  de  Diversis,  cir .  prine.):  «Coelos  angeli  habitant,  et  sidera  ornant. 
Utrisque  ergo  coeli  enarrant  gloriam  Dei  »;  rationabiliter  autem  pastoribus, 
tamquam  Judaeis,  apud  quos  frequenter  factae  sunt  apparitiones  angelorum, 
revelata  est  nativitas  Christi  per  angelos:  magis  autem  assuetis  in  conside¬ 
ratione  coelestium  corporum  manifestata  est  per  signum  stellae:  quia,  ut 

Chrysost.  dicit  (bom.  6.  in  Matth.  aliquant.  ante  med.),  «  per  consueta  eos  Do¬ 
minus  vocare  voluit,  eis  condescendens  ».  Est  autem  alia  ratio :  quia,  ut 
Greg.  dicit  (bom.  10.  in  Evang.  cir.  prine.),  «  Judaeis  tamquam  ratione  uten¬ 
tibus  rationale  animal,  idest  angelus,  praedicare  debuit:  Gentiles  vero,  quia 
uti  ratione  nesciebant,  ad  cognoscendum  Dominum,  non  per  vocem,  sed  per 
signa  perducuntur:  et  sicut  Dominum  jam  loquentem  annuntiaverunt  Gen¬ 
tilibus  praedicatores  loquentes;  ita  eum  nondum  loquentem  elementa  muta 
praedicaverunt  »;  est  etiam  et  alia  ratio:  quia,  ut  August.  dicit  in  Serm.  Epi¬ 
phaniae  ( colligitur  ex  bom.  31.  de  Temp.)  :  «  Abrahae  innumerabilis  fuerat  pro¬ 
missa  successio,  Aon  carnis  senrne,  sed  fidei  foecunditate  generanda  »;  et  ideo 
stellarum  multitudini  est  comparata,  ut  coelestis  progenies  speraretur:  et  ideo 
Gentiles  in  sideribus  designati,  ortu  novi  sideris  excitantur,  ut  perveniant  ad 
Christum,  per  quem  efficiuntur  semen  Abrahae. 

Ad  primum  ergo  dicendum,  quod  illud  manifestatione  indiget,  quod  de  se 
est  occultum;  non  autem  illud,  quod  de  se  est  manifestum :  caro  autem  ejus, 
qui  nascebatur,  erat  manifesta,  sed  divinitas  erat  occulta.  Et  ideo  convenienter 
manifestata  est  illa  nativitas  per  angelos,  qui  sunt  Dei  ministri;  unde  et  cum 
claritate  angelus  apparuit,  ut  ostenderetur,  quod  ille  qui  nascebatur,  erat 
splendor  paternae  gloriae. 

Ad  secundum  dicendum,  quod  justi  non  indigebant  visibili  apparitione 
angelorum;  sed  eis  sufficiebat  interior  instinctus  Spiritus  Sancti,  propter  eo¬ 
rum  perfectionem. 

Ad  tertium  dicendum,  quod  stella  nativitatem  Christi  manifestans,  omnem 
occasionem  erroris  subtraxit.  Ut  enim  August.  dicit  contra  Faustum  (lib.  2. 
cap.  3.  a  med.),  «  nulli  astrologi  ita  constituerunt  nascentium  hominum  fata 
sub  stellis,  ut  aliquam  stellarum,  homine  aliquo  nato,  circuitus  sui  ordinem 
reliquisse,  et  ad  eum,  qui  natus  est,  perrexisse  assererent  »,  sicut  accidit  circa 
stellam,  quae  demonstravit  nativitatem  Christi;  et  ideo  per  hoc  non  confir¬ 
matur  error  eorum,  qui  sortem  nascentium  hominum  astrorum  ordini  colli¬ 
gari  arbitrantur;  non  autem  credunt  astrorum  ordinem  ad  hominis  nativita¬ 
tem  posse  mutari;  similiter  etiam,  ut  Chrysostomus  dicit  (bom.  6.  in  Matth. 
purum  a  prine.),  «  non  est  hoc  astronomiae  opus,  a  stellis  scire  eos  qui  na¬ 
scuntur,  sed  ab  hora  nativitatis  futura  praedicere»;  magi  autem  tempus  na¬ 
tivitatis  non  cognoverunt,  ut  hinc  sumentes  initium,  a  stellarum  motu  futura 
cognoscerent,  sed  potius  e  converso. 

Ad  quartum  dicendum,  quod,  sicut  Chrysostomus  refert  (bom.  2.  in  op. 
imperf.  in  prine,  et  med.),  in  quibusdam  scripturis  apocryphis  legitur,  quod 
«  quaedam  gens  in  extremo  orientis  juxta  Oceanum  scripturam  quamdam  ha¬ 
bebat  ex  nomine  Seth  de  apparitura  hac  stella,  et  muneribus  hujusmodi  of¬ 
ferendis,  quae  gens  diligenter  observabat  hujus  stellae  exortum,  positis  explo¬ 
ratoribus  duodecim,  qui  certis  temporibus  de  nocte  ascendebant  in  montem,  in 
quo  postmodum  eam  viderunt  habentem  in  se  quasi  parvuli  formam,  et  super 
se  similitudinem  crucis  ».  Vel  dicendum,  quod,  sicut  dicitur  in  lib.  de  Quae¬ 
stionibus  vet.  et  novi  Testamenti  (q.  63.  inter  op.  August.):  «Magi  illi  tradi¬ 
tionem  Balaam  sequebantur,  qui  dixit:  Orietur  stella  ex  Jacob.  Unde  videntes 
stellam  extra  ordinem  mundi,  hanc  esse  intellexerunt,  quam  Balaam  futuram 
indicem  Regis  Judaeorum  prophetaverat».  Vel  dicendum,  sicut  August.  dicit 
in  serm.  de  Epiph.  (qui  est  6~].  de  Diversis,  ant.  med.),  quod  ab  angelis  aliqua 
admonitione  revelationis  audierunt  Magi,  quod  stella  Christum  natum  signi¬ 
ficaret,  et  probabile  videtur,  quod  a  bonis,  quando  in  Christo  adorando  salus 

eorum  jam  quaerebatur;  vel,  sicut  Leo  Papa  dicit  in  Sermone  de  Epiphania 
(qui  est  4.  ejusd.  festi,  cap.  3.  ante  med.),  «  praeter  illam  speciem,  quae  corpo¬ 
reum  indicavit  obtutum,  fulgentior  veritatis  radius  eorum  corda  perdocuit; 
quod  ad  illuminationem  fidei  pertinebat  ». 

ARTICULUS  VI.  201 

UTRUM  NATIVITAS  CHRISTI  ORDINE  CONVENIENTI 
FUERIT  MANIFESTATA. 

Ad  sextum  sic  proceditur.  Videtur,  quod  inconvenienti  ordine  Christi 
nativitas  fuerit  manifestata:  illis  enim  debuit  primo  manifestari  Christi  nati¬ 
vitas,  qui  Christo  propinquiores  fuerunt,  et  qui  magis  Christum  desiderabant, 
secundum  illud  Sap.  6.:  Praeoccupat  eos,  qui  se  concupiscunt,  ut  se  priorem  illis 
ostendat:  sed  justi  propinquissimi  erant  Christo  per  fidem,  et  maxime  ejus 
adventum  desiderabant:  unde  dicitur  Luc.  2.  de  Simeone,  quod  erat  homo 
justus,  et  timoratus,  expectans  redemptionem  Israel;  ergo  prius  debuit  manife¬ 
stari  Christi  nativitas  Simeoni,  quam  pastoribus,  vel  Magis. 

2.  Praeterea.  Secundum  August.  (serm.  30.  de  Temp.  cir.  prine.)  Magi 
fuerunt  primitiae  gentium  Christo  crediturarum:  sed  primo  plenitudo  gentium 
intrat  ad  fidem,  et  postmodum  omnis  Israel  salvus  fiet,  ut  dicitur  Rom.  1 1. ;  ergo 
prius  debuit  manifestari  Christi  nativitas  Magis,  quam  pastoribus. 

3.  Praeterea.  Matth.  2.  dicitur,  quod  Herodes  occidit  omnes  pueros,  qui 
erant  in  Bethlehem,  et  in  omnilms  finibus  ejus,  a  bimatu,  et  infra,  secundum  tem¬ 
pus  quod  exquisierat  a  magis :  et  sic  videtur,  quod  per  duos  annos  post  Christi 
nativitatem  Magi  ad  Christum  pervenerint:  inconvenienter  igitur  post  tan¬ 
tum  tempus  fuit  Gentilibus  Christi  nativitas  manifestata. 

Sed  contra  est,  quod  dicitur  Dan.  2.:  Ipse  mutat  tempora,  et  aetates:  et  ita 
tempus  manifestationis  nativitatis  Christi  videtur  congruo  ordine  esse  dispo¬ 
situm. 

Respondeo  dicendum,  quod  Christi  nativitas  primo  quidem  manifestata 
est  pastoribus  ipso  die  nativitatis  Christi.  Ut  enim  dicitur  Lucae  2. :  Pastores 
erant  in  regione  eadem  vigilantes,  et  custodientes  vigilias  noctis  super  gregem  suum : 
et  ut  discesserunt  ab  eis  angeli  in  coelum,  loquebantur  ad  invicem  :  Transeamus 
usque  Bethlehem,  et  venerunt  festinantes ;  secundo  autem  Magi  pervenerunt  ad  Chri¬ 
stum  tertia  decima  die  nativitatis  ejus,  quo  die  festum  Epiphaniae  celebratur: 
si  enim  revoluto  anno,  vel  etiam  duobus  annis  venissent,  non  invenissent 
eum  in  Bethlehem  :  cum  scriptum  sit  Luc.  2.  quod  postquam  perfecerunt  omnia 
secundum  legem  Domini,  offerentes,  scilicet  puerum  Jesum  in  templum,  re¬ 
versi  sunt  in  Galilaeam  civitatem  suam  Nazareth;  tertio  autem  manifestata  est 
justis  in  templo  quadragesimo  die  a  nativitate  Christi,  ut  habetur  Luc  2.;  et 
hujus  ordinis  ratio  est,  quia  per  pastores  significantur  Apostoli,  et  alii  cre¬ 
dentes  ex  Judaeis,  quibus  primo  manifestata  est  fides  Christi;  inter  quos  non 
fuerunt  multi  potentes,  nec  multi  nobiles,  ut  dicitur  1.  ad  Corinth.  1.;  secundo 
autem  fides  Christi  pervenit  ad  plenitudinem  Gentium,  quae  est  praefigurata 
per  Magos:  tertio  autem  pervenit  ad  plenitudinem  Judaeorum,  quae  est 
praefigurata  per  justos:  unde  et  in  templo  Judaeorum  est  eis  Christus  mani¬ 
festatus. 

Ad  primum  ergo  dicendum,  quod  sicut  Apost.  dicit  Rom.  9. :  Israel  se 
claudo  legem  justitiae,  in  legem  justitiae  non  pervenit:  sed  Gentiles,  qui  non 


QUAESTIO  XXXVI.  ARTICULUS  VI. 


3  ii 

quaerebant  justitiam,  Judaeos  communiter,  in  justitia  fidei  praevenerunt:  et 
in  hujus  figuram  Simeon,  qui  expectabat  consolationem  Israel,  ultimo  Chri¬ 
stum  natum  cognovit,  et  praecesserunt  eum  Magi,  et  pastores,  qui  Christi 
nativitatem  non  ita  solicite  expectabant. 

Ad  secundum  dicendum,  quod  licet  plenitudo  Gentium  prius  intraverit 
ad  fidem,  quam  plenitudo  Judaeorum;  tamen  primitiae  Judaeorum  praeve¬ 
nerunt  in  fide  primitias  Gentium :  et  ideo  pastoribus  prius  manifestata  est 
Christi  nativitas,  quam  Magis. 

Ad  tertium  dicendum,  quod  de  apparitione  stellae,  quae  apparuit  Magis, 
est  duplex  opinio  :  Chrysost.  enim  super  Matth.  (hom.  2.  in  op.  imperf.  aliquant. 
a  prine.)  et  August.  in  serm.  Epiphan.  (qui  est  jj.  de  Temp.  parum  a  prine,  et 
serm.  1.  inter  eos,  qui  a  Parisiensib.  additi  sunt)  dicunt,  quod  stella  Magis  ap¬ 
paruit  per  biennium  ante  Christi  nativitatem:  et  tunc  praemeditantes,  et  se 
ad  iter  praeparantes,  a  remotissimis  partibus  Orientis  pervenerunt  ad  Chri¬ 
stum  tertiadecima  die  a  sua  nativitate :  unde  et  Herodes  statim  post  recessum 
Magorum  videns  se  ab  eis  illusum,  mandavit  occidi  pueros  a  bimatu,  et  infra, 
dubitans  ne  tunc  Christus  natus  esset,  quando  stella  apparuit,  secundum  quod 
a  Magis  audierat:  alii  vero  dicunt,  stellam  apparuisse  primo,  cum  Christus 
natus  est;  et  statim  Magi,  visa  stella,  iter  arripientes  longissimum  iter  in  tre- 
decim  diebus  peregerunt,  partim  quidem  adjuti  divina  virtute,  partim  autem 
dromedariorum  velocitate:  et  hoc  dico,  si  venerunt  ex  extremis  partibus 
Orientis:  quidam  tamen  dicunt,  eos  venisse  de  regione  propinqua,  unde 
fuerat  Balaam,  cujus  doctrinae  sectatores  fuerunt:  dicuntur  autem  ab  Oriente 
venisse,  quia  terra  illa  est  ad  orientalem  partem  terrae  Judaeorum ;  et  secun¬ 
dum  hoc  Herodes  non  statim  recedentibus  Magis,  sed  post  biennium  pueros 
interfecit:  vel  quia  dicitur  interim  accusatus  Romam  ivisse,  vel  aliquorum 
periculorum  terroribus  agitatus,  a  cura  interficiendi  puerum  interim  desti¬ 
tisse  ;  vel  quia  potuit  credere,  «Magos  fallacis  stellae  visione  deceptos,  postquam 
non  invenerunt  quem  natum  putaverant,  erubuisse  ad  se  redire»,  ut  August.  dicit 
in  lib.  2.  de  Consensu  Evangelistarum  (cap.  11.  ad  fin.) ;  ideo  autem  non  so¬ 
lum  bimos  pueros  interfecit,  sed  etiam  infra,  quia,  ut  August.  dicit  in  quo¬ 
dam  Serm.  Innocentium  (bab.  in  Gloss.  ord.  sup.  illud  Matth.  2.:  A  bimatu,  etc.), 
«timebat,  ne  puer,  cui  sidera  famulantur,  speciem  suam  paulo  supra  aeta¬ 
tem,  vel  infra  transformaret ». 

ARTICULUS  VII.  202 

UTRUM  STELLA,  QUAE  MAGIS  APPARUIT, 

FUERIT  UNA  DE  COELESTIBUS  STELLIS. 

(Opusc.  10.  cap.  7.  et  Matth.  2.  lect.  4). 

Ad  septimum  sic  proceditur.  Videtur,  quod  stella,  quae  Magis  apparuit, 
fuerit  una  de  coelestibus  stellis:  dicit  enim  August.  in  quodam  Sermone 
Epiph. :  «  Dum  pendet  ad  ubera,  et  vilium  patitur  Deus  involumenta  pan¬ 
norum,  repente  novum  de  coelo  sidus  effulsit »  ;  fuit  igitur  stella  coelestis, 
quae  Magis  apparuit. 

2.  Praeterea.  Aug.  dicit  in  Sermone  quodam  Ephiph.  (quid  simile  hab. 
serm.  50.  de  Temp.  cir.  prine.)  :  « Pastoribus  angeli,  Magis  stella  Christum 
demonstrat:  utrisaue  loauitur  lingua  coelorum,  quia  lingua  cessavit  Prophe- 

tarum  » ;  sed  angeli  pastoribus  apparentes  fuerunt  vere  de  coelestibus  an¬ 
gelis;  ergo  et  stella  Magis  apparens  fuit  vere  de  coelestibus  stellis. 

3.  Praeterea.  Stellae,  quae  non  sunt  in  coelo,  sed  in  aere,  dicuntur 
stellae  cometae,  quae  non  apparent  in  nativitatibus  regum,  sed  magis  sunt, 
indicia  mortis  eorum:  sed  illa  stella  designabat  Regis  nativitatem ;  unde  Magi 
dicunt  Mattii.  2.:  Ubi  est,  qui  natus  est  Rex  Judaeorum?  vidimus  enim  stellam 
ejus  in  Oriente;  ergo  videtur,  quod  fuerit  una  de  coelestibus  stellis. 

Sed  contra  est,  quod  August.  dicit  in  lib.  2.  contra  Faustum  (cap.  j.  a 
vied.)  :  «  Non  ex  illis  erat  haec  stellis,  quae  ab  initio  creaturae  itinerum  suo¬ 
rum  ordinem  sub  creatoris  lege  custodiunt;  sed  novo  Virginis  partu  novum 
sidus  apparuit ». 

Respondeo  dicendum,  quod,  sicut  Chrysost.  dicit  sup.  Matth.  (hom.  6. 
aliquant.  a  prine.),  quod  «  illa  stella,  quae  Magis  apparuit,  non  fuerit  una  coe 
lestium  stellarum,  multipliciter  manifestum  est.  Primo  quidem  quia  nulla  alia 
stellarum  hac  via  incedit,  haec  enim  stella  ferebatur  a  Septemtrione  in  Me¬ 
ridiem:  ita  enim  Judaea  jacet  ad  Persidem,  unde  Magi  venerunt;  secundo 
apparet  hoc  ex  tempore,  non  enim  solum  apparebat  in  nocte,  sed  etiam  in 
media  die;  quod  non  est  virtutis  stellae,  sed  nec  etiam  lunae;  tertio,  quia 
quandoque  apparebat,  et  quandoque  occultabatur,  cum  enim  intraverunt  Hie- 
rosolymam,  occultavit  seipsam:  deinde  ubi  Herodem  reliquerunt,  seipsam 
monstravit;  quarto,  quia  non  habebat  continuum  motum  ;  sed  cum  oportebat 
ire  Magos,  ibat,  cum  oportebat  stare,  stabat;  sicut  et  de  columna  nubis  erat 
in  deserto;  quinto,  quia  non  sursum  manens  partum  Virginis  demonstrabat, 
sed  deorsum  descendens  hoc  faciebat».  Dicitur  enim  Matth.  2.,  quod  stella, 
quam  viderant  Magi  in  Oriente,  antecedebat  eos,  usque  dum  veniens  staret  supra, 
ubi  erat  puer.  Ex  quo  patet,  quod  verbum  Magorum  dicentium :  Vidimus  stellam 
ejus  in  Oriente,  non  est  sic  intelligendum,  quasi  ipsis  in  Oriente  positis  stella 
apparuerit  existens  in  terra  Juda ;  sed  quia  viderunt  eam  in  Oriente  existentem, 
et  praecessit  eos  usque  in  Judaeam:  quamvis  hoc  a  quibusdam  sub  dubio 
relinquatur.  Non  autem  potuisset  distincte  domum  demonstrare,  nisi  esset 
terrae  vicina.  Et,  sicut  ipse  dicit  (loc.  cit.),  hoc  non  videtur  proprium  esse 
stellae,  sed  virtutis  rationalis  cujusdam ;  unde  videtur  haec  stella  virtutis  in¬ 
visibilis  fuisse  in  talem  apparentiam  transformata.  Unde  quidam  dicunt,  quod 
sicut  Spiritus  Sanctus  descendit  super  baptizatum  Dominum  in  specie  co¬ 
lumbae,  ita  apparuit  Magis  in  specie  stellae:  alii  vero  dicunt,  quod  angelus, 
qui  apparuit  pastoribus  in  humana  specie,  apparuit  Magis  in  specie  stellae; 
probabilius  tamen  videtur,  quod  fuerit  stella  de  novo  creata,  non  in  coelo, 
sed  in  aere  vicino  terrae,  quae  secundum  divinam  voluntatem  movebatur; 
unde  Leo  Papa  dicit  in  Serm.  Epiph.  (qui  est  1.  ejusd.  festi,  cap.  1.  ad  fin.) 

«  Tribus  Magis  in  regione  Orientis  stella  novae  claritatis  apparuit,  quae  illu 
strior  caeteris,  pulchriorque  sideribus,  in  se  intuentium  oculos,  animosque 
converteret,  ut  confestim  adverteretur,  non  esse  otiosum,  quod  tam  insolitum 
videbatur  ». 

Ad  primum  ergo  dicendum,  quod  coelum  in  sacra  Scriptura  quandoque 
dicitur  aer,  secundum  illud  (Psal.  8.)  :  V olucres  coeli,  et  pisces  maris. 

Ad  secundum  dicendum,  quod  ipsi  angeli  coelestes  ex  suo  officio  habent, 
ut  ad  nos  descendant  in  ministerium  missi:  sed  stellae  coelestes  suum  situm 
non  mutant :  unde  non  est  similis  ratio. 

Ad  tertium  dicendum,  quod  sicut  stella  illa  non  est  secuta  motum  stel¬ 
larum  coelestium,  ita  nec  etiam  stellarum  cometarum,  quae  nec  de  die  ap- 

parent,  nec  cursum  suum  ordinatum  mutant:  et  tamen  non  omnino  aberat 
Significatio  cometarum :  quia  coeleste  regnum  Christi  comminuit,  et  consumit 
universa  regna  terrae,  et  ipsum  stabit  in  aeternum,  ut  dicitur  Dan.  2. 


ARTICULUS  VIII.  205 

UTRUM  MAGI  CONVENIENTER  AD  CHRISTUM  ADORANDUM  VENERINT. 

Ad  octavum  sic  proceditur.  Videtur,  quod  Magi  non  convenienter  ad 
Christum  adorandum  venerint:  unicuique  enim  Regi  reverentia  debetur  a 
suis  subjectis  :  Magi  autem  non  erant  de  regno  Judaeorum ;  ergo  cum  ex  vi¬ 
sione  stellae  cognoverunt  natum  esse  Regem  Judaeorum,  videtur  quod  incon¬ 
venienter  venerint  ad  eum  adorandum. 

2.  Praeterea.  Stultum  est,  vivente  rege  aliquo,  extraneum  regem  annun¬ 
tiare:  sed  in  regno  Judaeae  regnabat  Herodes;  ergo  stulte  fecerunt  Magi, 
alterius  regis  nativitatem  annuntiantes. 

3.  Praeterea.  Certius  est  coeleste  indicium,  quam  indicium  humanum: 
sed  Magi  ducatu  coelestis  indicii  ab  Oriente  venerant  in  Judaeam:  stulte 
ergo  egerunt,  praeter  ducatum  stellae  humanum  indicium  requirendo  dicen¬ 
tes  :  Ubi  est,  qui  natus  est  Rex  Judaeorum  ?  (Matth.  2.). 

4-  Praeterea.  Munerum  oblatio,  et  adorationis  reverentia  non  debetur 
nisi  regibus  jam  regnantibus:  sed  Magi  non  invenerunt  Christum  regia  di¬ 
gnitate  fulgentem;  ergo  inconvenienter  ei  munera,  et  reverentiam  regiam 
exhibuerunt. 

Sed  contra  est,  quod  dicitur  Isa.  60.:  Ambulabunt  gentes  in  lumine  tuo, 
et  reges  in  splendore  ortus  tui:  sed  qui  divino  lumine  ducuntur,  non  errant; 
ergo  Magi  absque  errore  Christo  reverentiam  exhibuerunt. 

Respondeo  dicendum,  quod,  sicut  dictum  est  (art.  3.  huj.  q.  ad  1.),  Magi 
sunt  primitiae  gentium  in  Christum  credentium ;  in  quibus  apparuit,  sicut  in 
quodam  praesagio,  fides,  et  devotio  gentium  venientium  a  remotis  ad  Chri¬ 
stum  ;  et  ideo  sicut  devotio,  et  fides  gentium  est  absque  errore  per  inspira¬ 
tionem  Spiritus  Sancti:  ita  etiam  credendum  est,  Magos  a  Spiritu  Sancto 
inspiratos  sapienter  Christo  reverentiam  exhibuisse. 

Ad  primum  ergo  dicendum,  quod  sicut  August.  dicit  in  Serm.  Epiphan. 
(qui  scilicet  est  30.  de  Temp.  ante  med.  et  serm.  33.) ,  «  cum  multi  reges  Judaeo¬ 
rum  nati  fuissent,  atque  defuncti,  nullum  eorum  Magi  adorandum  quaesie¬ 
runt:  non  itaque  regi  Judaeorum,  quales  illic  esse  solebant,  hunc  tam  magnum 
honorem  longinqui,  alienigenae,  et  ab  eodem  regno  prorsus  extranei,  a  se 
deberi  arbitrabantur:  sed  talem  natum  esse  didicerunt,  in  quo  adorando  se 
salutem,  quae  secundum  Deum  est,  consecuturos  minime  dubitarent  ». 

Ad  secundum  dicendum,  quod  per  illam  annuntiationem  Magorum  prae¬ 
signabatur  constantia  gentium  Christum  usque  ad  mortem  confitendum; 
unde  Chrysost.  dicit  super  Matth.  (hom.  2.  in  op.  imperf.  parum  aprine.),  quod 
«  dum  considerabant  regem  futurum,  non  timebant  regem  praesentem ;  adhuc 
non  viderant  Christum,  et  jam  parati  erant  pro  eo  mori  ». 

Ad  tertium  dicendum,  quod,  sicut  August.  dicit  in  Serm.  Epiph.  ( qui 
est  30.  de  Temp.  a  med.),  «  stella,  quae  Magos  perduxit  ad  locum,  ubi  erat 
cum  matre  Virgine  Deus  infans,  poterat  eos  ad  ipsam  perducere  civitatem 
Bethlehem,  in  qua  natus  est  Christus :  sed  tamen  subtraxit  se,  donec  de  ci¬ 
vitate,  in  qua  Christus  nasceretur,  etiam  Judaei  testimonium  perhiberent  »:  ut 

sic  «  geminato  testimonio  confirmati,  sicut  Leo  Papa  dicit  (serm.  4.  de  Epiph. 
cap.  2.  ant.  med.),  ardentiori  fide  expeterent,  quem  et  stellae  claritas,  et  pro¬ 
phetiae  manifestabat  auctoritas  »:  et  ita  «  ipsi  annuntiant  Judaeis  Christi 
nativitatem,  et  interrogant  locum,  credunt,  et  quaerunt,  tam  quam  signifi¬ 
cantes  eos,  qui  ambulant  per  fidem,  et  desiderant  speciem  »,  ut  August.  dicit 
in  Serm.  Epiph.  (qui  est  34.  de  Temp.  parum  aprine,  sed  expressius  serm.  66.  de 
Diversis,  cap.  4.),  Judaei  autem  indicantes  eis  locum  nativitatis  Christi,  «  si¬ 
miles  facti  sunt  fabris  arcae  Noe,  qui  aliis,  ubi  evaderent,  praestiterunt;  et 
ipsi  diluvio  perierunt.  Audierunt,  et  abierunt  inquisitores,  dixerunt,  et  reman¬ 
serunt  doctores  similes  lapidibus  milliariis,  qui  viam  ostendunt,  nec  ambu¬ 
lant  ».  Divino  etiam  nutu  factum  est,  ut  aspectu  stellae  subtracto,  Magi 
humano  sensu  in  Hierusalem  irent,  quaerentes  in  civitate  regia  regem  na¬ 
tum,  ut  in  Hierusalem  primo  Christi  nativitas  publice  annuntiaretur,  secun¬ 
dum  illud  Isa.  2. :  De  Sion  exibit  lex,  et  verbum  Domini  de  Hierusalem ;  et  ut 
etiam  studio  Magorum  de  longe  venientium  damnaretur  Judaeorum  pigritia 
prope  existentium. 

Ad  quartum  dicendum,  quod,  sicut  Chrysost.  dicit  super  Matth.  (hom.  2. 
in  op.  imperf.  aliquant.  a  prine.),  «  si  Magi  terrenum  regem  quaerentes  sic 
invenissent,  fuissent  confusi :  quia  tanti  itineris  laborem  sine  causa  suscepis¬ 
sent:  unde  nec  adorassem  nec  munera  obtulissent.  Nunc  autem  quia  coele¬ 
stem  regem  quaerebant,  etsi  nihil  regalis  excellentiae  in  eo  viderent,  tamen 
solius  stellae  testimonio  contenti  eum  adoraverunt.  Vident  enim  hominem, 
et  agnoscunt  Deum,  et  offerunt  munera  dignitati  Christi  congruentia :  aurum 
quidem,  quasi  regi  magno:  thus,  quod  in  Dei  sacrificio  ponitur,  immolatur 
ut  Deo .  myrrha,  qua  mortuorum  corpora  condiuntur,  praebetur  tamquam  pro 
salute  omnium  morituro  »;  in  quo  etiam,  ut  Gregor,  dicit  (hom.  10.  in  Evang. 
veis.  fini),  instruimur,  «ut  nato  regi  aurum  »,  per  quod  significatur  sapientia, 
«  offeramus  in  conspectu  ejus  sapientiae  lumine  splendentes:  thus  autem  », 
per  quod  exprimitur  orationis  devotio,  «  offerimus  Deo,  si  per  orationum  stu¬ 
dia  Deo  redolere  valeamus :  myrrham  autem  »,  quae  significat  mortificationem 
carnis,  «  offerimus,  si  carnis  vitia  per  abstinentiam  mortificemus  ». 


QUAESTIO  XXXVII. 

DE  LEGALIBUS  CIRCA  PUERUM  JESUM  OBSERVATIS, 

IN  QUATUOR  ARTICULOS  DIVISA. 

Deinde  considerandum  est  de  circumcisione  Christi;  et  quia  circumcisio 
est  quaedam  professio  legis  observandae,  secundum  illud  Galat  5.:  Testificor 
omni  homini  circumcidenti  se,  quoniam  debitor  est  universae  legis  faciendae,  simul 
cum  hoc  quaerendum  est  de  aliis  legalibus  circa  puerum  Jesum  observatis. 

Unde  quaeruntur  quatuor. 

Primo.  De  ejus  circumcisione. 

Secundo.  De  nominis  impositione. 

Tertio.  De  ejus  oblatione. 

Quarto.  De  matris  purgatione. 

ARTICULUS  I.  204 

UTRUM  CHRISTUS  DEBUERIT  CIRCUMCIDI. 

(Itifr.  q.  40.  art.  4.  corp.  et  4.  Dist.  1.  q.  2.  art.  2.  q.  3.  et  opusc.  60.  cap.  3.). 

Ad  primum  sic  proceditur.  Videtur,  quod  Christus  non  debuerit  circum¬ 
cidi  ;  veniente  enim  veritate,  cessat  figura :  sed  circumcisio  fuit  Abrahae  prae¬ 
cepta  in  signum  foederis,  quod  erat  de  semine  nascituro,  ut  patet  Gen.  17.; 
hoc  autem  foedus  fuit  in  Christi  nativitate  completum ;  ergo  circumcisio 
statirn  cessare  debuit. 

2.  Praeterea.  Omnis  Christi  actio  nostra  est  instructio,  unde  dicitur 
Joan.  13.:  Exemplum  dedi  vobis,  ut  quemadmodum  ego  jeci,  ita  et  vos  faciatis: 
sed  nos  non  debemus  circumcidi,  secundum  illud  Gal.  5.:  Si  circumcidimini, 
Christus  vobis  nihil  proderit;  ergo  videtur,  quod  nec  Christus  debuerit  cir¬ 
cumcidi. 

3.  Praeterea.  Circumcisio  est  ordinata  in  remedium  originalis  peccati: 
sed  Christus  non  contraxit  originale  peccatum,  ut  ex  supra  dictis  patet  (q.  13. 
art.  1.  et  2.);  ergo  Christus  non  debuit  circumcidi. 

Sed  contra  est,  quod  dicitur  Luc.  2.:  Postquam  consummati  sunt  clies  octo , 
ut  circumcideretur  puer. 

Respondeo  dicendum,  quod  pluribus  de  causis  Christus  debuit  circumcidi, 
primo  quidem,  ut  ostendat  veritatem  camis  humanae,  contra  Manichaeum, 
qui  dixit  eum  habuisse  corpus  phantasticum ;  et  contra  Apollinarium,  qui 
dixit  corpus  Christi  esse  divinitati  consubstantiale ;  et  contra  Valentinum,  qui 
dixit  Christum  de  coelo  corpus  attulisse :  secundo,  ut  approbaret  circumci¬ 
sionem,  quam  olim  Deus  instituerat:  tertio ,  ut  comprobaret  se  esse  de  ge¬ 
nere  Abrahae,  qui  circumcisionis  mandatum  acceperat  in  signum  fidei,  quam 
de  ipso  habuerat:  quarto,  ut  Judaeis  excusationem  tolleret,  ne  eum  reciperent, 
si  esset  incircumcisus :  quinto,  ut  obediendi  virtutem  nobis  suo  commendaret 
exemplo;  unde  et  octava  die  circumcisus  est,  sicut  in  lege  erat  praeceptum : 
sexto,  ut,  quia  in  similitudinem  carnis  peccati  advenerat,  remedium,  quo  caro 
peccati  consueverat  mundari,  non  respueret:  septimo,  ut  legis  onus  in  se  su¬ 
stinens,  alios  a  legis  onere  liberaret,  secundum  illud  Gal.  4.:  Misit  Deus  Fi¬ 
lium  suum  factum  sub  lege,  ut  eos  qui  sub  lege  erant,  redimeret. 

Ad  primum  ergo  dicendum,  quod  circumcisio  per  remotionem  carnalis 
pelliculae  in  membro  generationis  facta  significabat  spoliationem  vetustae 
generationis;  a  qua  quidem  vetustate  liberamur  per  passionem  Christi,  et 
ideo  veritas  hujus  figurae  non  fuit  plene  impleta  in  Christi  nativitate,  sed  in 
ejus  passione,  antequam  circumcisio  suam  virtutem  [al.  veritatem ],  et  statum 
habebat,  et  ideo  decuit  Christum  ante  suam  passionem,  tamquam  filium 
Abrahae,  circumcidi. 

Ad  secundum  dicendum,  quod  Christus  circumcisionem  suscepit  eo  tem¬ 
pore,  quo  erat  sub  praecepto;  et  ideo  sua  actio  in  hoc  est  nobis  imitanda, 
ut  observemus  ea,  quae  sunt  nostro  tempore  in  praecepto;  quia  unicuique  ne- 
crotio  est  tempus,  et  opportunitas,  ut  dicitur  Eccle.  8. 

Et  praeterea  ut  Orig.  dicit  (hom.  14.  in  Luc.  in  prine.),  «  sicut  mortui 
sumus  cum  illo  moriente,  et  consurreximus  Christo  resurgenti;  ita  circum¬ 
cisi  sumus  spirituali  circumcisione  per  Christum:  et  ideo  carnali  circumci- 

sione  non  indigemus  »  :  et  hoc  est  quod  Apostol.  dicit  Colos.  2. :  In  quo,  sci' 
licet  Christo,  circumcisi  estis  circumcisione  non  manufacta,  in  expoliatione  corporis 
carnis,  sed  in  circumcisione  Domini  nostri  Jesu  Christi. 

Ad  tertium  dicendum,  quod  sicut  Christus  propria  voluntate  mortem 
nostram  suscepit,  quae  est  effectus  peccati,  nullum  in  se  habens  peccatum, 
ut  nos  a  morte  liberaret,  et  spiritualiter  nos  faceret  mori  peccato:  ita  etiam 
circumcisionem,  quae  est  remedium  originalis  peccati,  suscepit,  absque  hoc 
quod  haberet  originale  peccatum,  ut  nos  a  legis  jugo  liberaret,  et  ut  in  nobis 
spiritualem  circumcisionem  efficeret,  ut  scilicet  suscipiendo  figuram,  impleret 
veritatem. 


ARTICULUS  II.  205 

UTRUM  CONVENIENTER  FUERIT  CHRISTO  NOMEN  IMPOSITUM. 

(Opusc.  60.  cap.  6.). 

Ad  secundum  sic  proceditur.  Videtur,  quod  inconvenienter  fuerit  Christo 
nomen  impositum:  veritas  enim  evangelica  debet  praenuntiationi  prophe- 
tu.ae  respondere:  sed  Prophetae  aliud  nomen  de  Christo  praenuntiaverunt; 
aicitur  enim  Isa.  7. :  Ecce  virgo  concipiet,  et  pariet  filium,  et  vocabitur  nomen 
ejus  Emmanuel ;  et  cap.  8. :  V oca  nomen  ejus,  accelera,  spolia  detrahe,  festina 
praedari;  et  cap.  9. :  Vocabitur  nomen  ejus  admirabilis,  consiliarius,  Deus,  fortis, 
putei  juturi  saeculi,  princeps  pacis ;  et  Zach.  6.  dicitur:  Ecce  vir,  Oriens  nomen 
ejus;  ergo  inconvenienter  vocatum  est  nomen  ejus  Jesus. 

.  2’  Praeterea.  Isa.  62.  dicitur:  Vocabitur  tibi  nomen  novum,  quod  os  Do¬ 
mitu  nominavit:  sed  hoc  nomen  Jesus  non  est  nomen  novum,  sed  pluribu 
luit  m  veteri  Testamento  impositum ;  ut  patet  etiam  ex  ipsa  genealogia  Christi 
LUCI  3P’  6r§°  Vldetur’  fiuod  inconvenienter  vocatum  est  nomen  ejus  Jesus. 

3.  Praeterea.  Hoc  nomen  Jesus  salutem  significat,  ut  patet  per  id  quoc 
dicitur  Matth.  1.:  Pariet  filium,  et  vocabis  nomen  ejus  Jesum:  ipse  enim  salvum 
Jacut  populum  suum  a  peccatis  eorum:  sed  salus  per  Christum  non  est  facta 
so  uni  in  circumcisione,  sed  etiam  in  praeputio,  ut  patet  per  Apost.  Rom  4  • 
inconvenienter  ergo  hoc  nomen  fuit  Christo  impositum  in  sua  circumcisione! 

t3ED  CONTRA  est  auctoritas  Scripturae,  in  qua  dicitur  Luc.  2.,  quod  post- 
quam  consummati  sunt  dies  octo,  ut  circumcideretur  puer,  vocatum  est  nomen  ejus 

Respondeo  dicendum,  quod  nomina  debent  proprietatibus  rerum  resnon- 

/Mprf  ih°/,Pates  m  nominibus  generum,  et  specierum:  quia,  ut  dicitur 
4.  Metaph.  (tex.  28.)  «ratio,  quam  significat  nomen,  est  definitio  »;  quae  de¬ 
signat  propriam  rei  naturam :  nomina  autem  singularium  hominum  semper 
imponuntur  ab  aliqua  proprietate  ejus,  cui  nomen  imponitur:  vela  tempore- 

sTuntrPvTntUr  n0mma  aUqU°rum  Sanct0rum  his’  V*  -  eorum  festis  na’- 
"•  "  C°°natl0ne;  Slcut  cum  Alio  imponitur  nomen  patris,  vel  ali- 

CUJUS  de  cognatione  ejus;  sicut  propinqui  Joannis  Baptistae  volebant  eum 
vocare  nomine  patris  sui  Zachanam,  non  autem  Joannem,  quia  nullus  Zt 
n  cognatione  ejus,  qm  vocaretur  hoc  nomine,  ut  dicitur  Luc.  1.:  vel  etiam  ab 
eventu;  sicut  Joseph  vocavit  primogenitum  suum  Manassem  dicens  -  Obii 
visci  Jecit  me  Deus  omnium  laborum  meorum,  Genes.  41.:  vel  etiam  ex  aliou- 
qu  alitat  e  ejus,  cu,  nomen  imponitur;  sicut  Genes.  25.  dicitur,  quod  quia^ 

pi  imus  egi  essus  est  de  utero  matris,  rufus  erat,  et  lotus  in  inorem  pellis  hispidus, 
vocatum  est  nomen  ejus  Esau,  quod  interpretatur  rubeus:  nomina  autem,  quae 
imponuntur  aliquibus  divinitus,  semper  significant  aliquod  gratuitum  donum 
eis  divinitus  datum :  sicut  Gen.  17.  dictum  est  Abrahae :  Appellaberis  Abraham, 
qinci  patrem  multarum  gentium  constitui  te:  et  Matth.  16.  dictum  est  Petro: 
Tu  es  Peti  us,  et  super  hanc  Petram  aedificabo  Ecclesiam  meam  ;  quia  igitur  Christo 
hoc  munus  gratiae  collatum  erat,  ut  per  ipsum  omnes  salvarentur,  ideo  con¬ 
venienter  vocatum  est  nomen  ejus  Jesus,  idest  Salvator,  angelo  hoc  nomen  prae¬ 
nuntiante,  non  solum  matri,  sed  etiam  Joseph,  qui  erat  futurus  ejus  nutritius. 

x\d  primum  ergo  dicendum,  quod  in  omnibus  illis  nominibus  quodam¬ 
modo  significatur  hoc  nomen  Jesus,  quod  est  significativum  salutis;  nam  in 
hoc  quod  dicitur  Emmanuel,  quod  interpretatur,  nobiscum  Deus,  designatur 
causa  salutis,  quae  est  unio  divinae,  et  humanae  naturae  in  persona  Filii 
Dei,  per  quam  factum  est,  ut  Deus  esset  nobiscum,  quasi  particeps  nostrae 
naturae:  per  hoc  autem  quod  dicitur:  Voca  nomen  ejus,  accelera,  spolia  de¬ 
trahe,  etc.,  designatur,  a  quo  nos  salvavit,  quia  a  diabolo,  cujus  spolia  abstulit, 
secundum  illud  Colos.  2.:  Expolians  principatus,  et  potestates,  traduxit  confi¬ 
denter:  in  hoc  autem  quod  dicitur:  Vocabitur  nomen  ejus  admirabilis,  etc.,  desi¬ 
gnatur  via,  et  terminus  nostrae  salutis;  inquantum  scilicet  admirabili  divinitatis 
consilio,  et  virtute  ad  haereditatem  futuri  saeculi  perducimur,  in  quo  erit  pax 
perfecta  filiorum  Dei  sub  ipso  principe  Deo:  quod  vero  dicitur:  Ecce  vir, 
Oriens  nomen  ejus,  ad  idem  refertur,  ad  quod  primum,  scilicet  ad  Incarna¬ 
tionis  mysterium,  secundum  quod  exortum  est  in  tenebris  lumen  rectis  corde 
(Psal.  in.). 

Ad  secundum  dicendum,  quod  his,  qui  fuerunt  ante  Christum,  potuit 
convenire  hoc  nomen  Jesus  secundum  aliquam  aliam  rationem;  puta  quia 
aliquam  particularem,  et  temporalem  salutem  attulerunt:  sed  secundum  ra¬ 
tionem  spiritualis,  et  universalis  salutis,  hoc  nomen  proprium  est  Christo: 
et  secundum  hoc  dicitur  esse  nomen  novum. 

Ad  tertium  dicendum,  quod,  sicut  Gen.  17.  legitur,  simul  Abraham  su¬ 
scepit  nominis  impositionem  a  Deo,  et  circumcisionis  mandatum :  et  ideo 
apud  Judaeos  consuetum  erat,  ut  ipso  die  circumcisionis  nomina  pueris  im¬ 
ponerentur,  quasi  ante  circumcisionem  perfectum  esse  non  habuerint,  sicut 
etiam  nunc  pueris  in  baptismo  nomina  imponuntur:  unde  super  illud  Prov. 
lib.  4. :  Ego  filius  fui  patris  mei,  tenellus,  et  unigenitus  coram  matre  mea,  dicit 
Gloss.  (ordin.)  :  «  Quare  Salomon  se  unigenitum  coram  matre  nominat,  quem 
fratrem  uterinum  praecessisse  Scriptura  testatur,  nisi  quia  ille  mox  natus  sine 
nomine,  quasi  nunquam  esset,  de  vita  decessit?  »  et  ideo  Christus  simul  cum 
fuit  circumcisus,  nominis  impositionem  accepit. 

ARTICULUS  III.  206 

UTRUM  CHRISTUS  CONVENIENTER  FUERIT  IN  TEMPLO  OBLATUS. 

(Opusc.  60.  cap.  6.). 

Ad  tertium  sic  proceditur.  Videtur,  quod  inconvenienter  fuerit  Christus 
m  templo  oblatus:  dicitur  enim  Exod.  13.:  Sanctifica  mihi  omne  primogenitum, 
quod  aperit  vulvam  in  filiis  Israel:  sed  Christus  exivit  de  clauso  virginis  utero; 
et  ita  matris  vulvam  non  aperuit;  ergo  Christus  ex  hac  lege  non  debuit  in 
templo  offerri. 

2.  Praeterea.  Illud  quod  estsemper  praesens  alicui,  non  potest  ei  prae, 
sentari :  sed  Christi  humanitas  semper  fuit  Deo  maxime  praesens  utpote  ei 
semper  conjuncta  in  unitate  personae;  ergo  non  oportuit,  quod  coram  Do¬ 
mino  sisteretur. 

3.  Praeterea.  Christus  est  hostia  principalis,  ad  quam  omnes  hostiae 
veteris  legis  referuntur,  sicut  figura  ad  veritatem  :  sed  hostiae  non  debet  esse 
alia  hostia;  ergo  non  fuit  conveniens,  ut  pro  Christo  alia  hostia  offerretur. 

4.  Praeterea.  Inter  legales  hostias  praecipua  fuit  agnus,  qui  erat  juge 
sacrificium,  ut  habetur  Numer.  28. ;  unde  etiam  Christus  dicitur  agnus,  Joan.  1.: 
Ecce  agnus  Dei;  magis  ergo  fuit  conveniens,  quod  pro  Christo  offerretur  agnus, 
quam  par  turturum,  vel  duo  pulli  columbarum. 

Sed  in  contrarium  est  auctoritas  Scripturae,  quae  hoc  factum  esse  testa¬ 
tur,  Luc.  2. 

Respondeo  dicendum,  quod,  sicut  dictum  est  (art.  1.  huj.  q.  in  corp.  ad  3.), 
Christus  voluit  sub  lege  fieri,  ut  eos ,  qui  sub  lege  erant,  redimeret,  et  ut  justifi¬ 
catio  legis  in  suis  membris  spiritualiter  impleretur.  De  prole  autem  nata  du¬ 
plex  praeceptum  in  lege  traditur:  unum  quidem  generale  quoad  omnes,  ut 
scilicet  completis  diebus  purificationis  matris,  offerretur  sacrificium  pro  filio, 
sive  pro  filia,  ut  habetur  Levit.  12.:  et  hoc  quidem  sacrificium  erat  et  ad 
expiationem  peccati,  in  quo  proles  erat  concepta,  et  nata,  et  etiam  ad  con¬ 
secrationem  quamdam  ipsius:  quia  tunc  primo  praesentabatur  in  templo :  et 
ideo  aliquid  offerebatur  in  holocaustum,  et  aliquid  pro  peccato:  aliud  autem 
praeceptum  erat  speciale  in  lege  de  primogenitis  tam  in  hominibus,  quam 
in  jumentis:  sibi  enim  Dominus  deputaverat  omne  primogenitum  filiorum 
Israel,  pro  eo  quod  ad  liberationem  populi  Israel  percusserat  primogenita 
Aegypti  ab  homine  usque  ad  pecus,  primogenitis  filiorum  Israel  reservatis  :  et 
hoc  mandatum  ponitur  Exodi  13.  in  quo  etiam  praefigurabatur  Christus,  qui 
est  primogenitus  in  multis  fratribus,  ut  dicitur  Rom.  8.;  quia  igitur  Christus 
ex  muliere  natus  erat  quasi  primogenitus,  et  voluit  fieri  sub  lege,  haec  duo 
Evangelista  Lucas  circa  eum  fuisse  observata  ostendit:  primo  quidem  id  quod 
pertinet  ad  primogenitos,  cum  dicit  (Luc.  2.)  :  Tulerunt  illum  in  Hierusalem, 
ut  sisterent  eum  Domino  ;  sicut  scriptum  est  in  lege  Domini,  quia  omne  masculinum 
adapei  iens  vulvam,  sanctum  Domino  vocabitur ;  secundo  illud  quod  pertinet  com¬ 
muniter  ad  omnes,  cum  dicit:  Ut  darent  hostiam,  secundum  quod  dictum  erat 
in  lege  Domini,  par  turturum,  aut  duos  pullos  columbarum. 

Ad  primum  ergo  dicendum,  quod,  sicut  Gregorius  Nyssenus  dicit  (hab.  in 
Catena  D.  Th.  sup  illud  Lucae  2. :  Sanctum  Domino,  etc.),  «  illud  legis  praece¬ 
ptum  in  solo  incarnato  Deo  singulariter,  et  ab  aliis  differenter  impleri  videtur: 
ipse  namque  solus  inetfabiliter  conceptus,  ac  incomprehensibiliter  editus,  vir 
ginalem  uterum  aperuit,  non  antea  connubio  reseratum,  servans  et  post  partum 
inviolabile  signaculum  castitatis»;  unde  quod  dicit,  adaperiens  vulvam,  desi- 
gnat,  quod  nihil  antea  inde  intraverat,  vel  exiverat:  et  per  hoc  etiam  specia¬ 
liter  dicitur  masculinus,  quia  nihil  de  foetnineitate  culpae  portavit:  singulariter 
etiam  «  sanctus,  quia  terrenae  contagia  corruptelae  immaculati  partus  novi¬ 
tate  non  sensit »  (Ambr.  in  hunc  loc.  Luc.  2.). 

Ad  secundum  dicendum,  quod  sicut  Filius  Dei  non  propter  seipsum  fa¬ 
ctus  est  homo,  et  circumcisus  in  carne,  sed  ut  nos  per  gratiam  faceret  Deos, 
et  ut  spiritualiter  circumcidamur;  sic  propter  nos  sistitur  Domino,  ut  discamus 
Deo  praesentare  nosmetipsos:  et  hoc  post  circumcisionem  ejus  factum  est, 
ut  ostendat,  neminem,  nisi  circumcisum  vitiisydignum  esse  divinis  conspectibus 

Ad  tertium  dicendum,  quod,  propter  hoc  ipsum  voluit  hostias  legales  pro 
se  offerri,  qui  erat  vera  hostia,  ut  figura  veritati  conjungeretur,  et  per  veri¬ 
tatem  figura  approbaretur,  contra  illos  qui  Deum  legis  negant  a  Christo 
fuisse  in  Evangelio  praedicatum:  «Non  enim  putandum  est»  ut  Origenes 
dicit  ( hom .  14.  in  Luc.  a  wed.)  «quod  filium  suum  bonus  Deus  sub  lege  ini¬ 
mici  fecerit,  quam  ipse  non  dederat». 

Ad  quartum  dicendum,  quod  Levit.  12.  praecipitur,  ut  qui  possent,  agnum 
pro  filio,  aut  filia,  simul  et  turturem,  sive  columbam  offerrent;  qui  vero  non 
sufficerent  ad  offerendum  agnum,  duos  turtures,  vel  duos  columbarum  pullos 
offerrent :  Dominus  ergo,  qui  cum  dives  esset,  propter  nos  egenus  factus  est,  ut 
illius  inopia  divites  essemus,  ut  dicitur  2.  ad  Cor.  8.,  pro  se  pauperum  hostiam 
voluit  offerri :  sicut  et  in  ipsa  nativitate  pannis  involvitur,  et  reclinatur  in 
praesepio:  nihilominus  tamen  hujusmodi  aves  figurae  congruunt :  turtur  enim, 
quia  est  avis  loquax,  praedicationem,  et  confessionem  fidei  significat:  quia 
vero  est  animal  castum,  significat  castitatem:  quia  vero  est  animal  solita¬ 
rium,  significat  contemplationem.  Columba  vero  est  animal  mansuetum,  et 
simplex,  mansuetudinem,  et  simplicitatem  significans :  est  etiam  animal  gre¬ 
gale:  unde  significat  vitam  activam,  et  ideo  hujusmodi  hostia  figurabat  per¬ 
fectionem  Christi,  et  membrorum  ejus :  utrumque  etiam  animal  propter  con¬ 
suetudinem  gemendi  praesentes  Sanctorum  luctus  designat:  sed  tuitur,  quae 
est  solitaria,  significat  secretas  orationum  lacrymas:  columba  vero,  quae  est 
gregalis,  significat  publicas  orationes  Ecclesiae;  utrumque  vero  animal  du¬ 
plicatum  offertur,  ut  sanctitas  sit  non  solum  in  anima,  sed  etiam  in  corpore. 


ARTICULUS  IV.  207 

UTRUM  MATER  DEI 
CONVENIENTER  AD  TEMPLUM  PURGANDA  ACCESSERIT. 

(Opusc.  60.  cap.  4.) 

Ad  quartum  sic  proceditur.  Videtur,  quod  inconvenienter  mater  Dei 
purganda  ad  templum  accesserit:  purgatio  enim  non  videtur  esse  nisi  ab  im¬ 
munditia:  sed  in  B.  Virgine  nulla  fuit  immunditia,  ut  ex  supradictis  patet 
(art.  praec.  ad  1.  et  q.  27.  art.  4.  et  p.  q.  2S.);  ergo  non  debuit  ut  purganda 
ad  templum  accedere. 

2.  Praeterea.  Levit.  12.  dicitur:  Mulier,  quae  suscepto  semine  pepererit 
masculum,  immunda  erit  septem  diebus:  et  ideo  ei  praecipitur,  quod  non  ingre¬ 
diatur  sanctuarium,  donec  impleantur  dies  purgationis  ejus:  sed  B.  Virgo 
peperit  masculum  sine  virili  semine;  non  ergo  debuit  ad  templum  venire 
purganda. 

3.  Praeterea.  Purgatio  ab  immunditia  non  fit  nisi  per  gratiam:  sed  sa¬ 
cramenta  veteris  legis  gratiam  non  conferebant :  sed  ipsa  potius  secum  gra¬ 
tiae  auctorem  habebat;  non  ergo  conveniens  fuit,  ut  ad  templum  purganda 
veniret. 

Sed  contra  est  auctoritas  Scripturae,  qua  dicitur  Luc,  2.  quod  impleti 
sunt  dies  purgationis  Mariae  secundum  legem  Moysi. 

Respondeo  dicendum,  quod  sicut  plenitudo  gratiae  a  Christo  derivatur 
in  matrem :  ita  decuit,  ut  mater  humilitati  filii  conformaretur.  Humilibus  enim 
Deus  dat  gratiam,  ut  dicitur  Jacobi  4.;  et  ideo  sicut  Christus,  licet  non  esset 

kgi  obnoxius,  voluit  tamen  circumcisionem,  et  alia  legis  onera  subire,  ad 
demonstrandum  humilitatis,  et  obedientiae  exemplum,  et  ut  approbaret  le¬ 
gem,  et  ut  calumniae  occasionem  Judaeis  tolleret;  propter  easdem  rationes 
voluit,  et  matrem  suam  implere  legis  observantias,  quibus  tamen  non  erat 
obnoxia. 

_  _Ad  primum  ergo  dicendum,  quod  licet  B.  Virgo  nullam  haberet  immun¬ 
ditiam,  voluit  tamen  purgationis  observantiam  implere,  non  propter  indigen¬ 
tiam,  sed  propter  legis  praeceptum  :  et  ideo  signanter  Evangelista  dicit,  quod 
impleti  sunt  dies  purgationis  ejus  secundum  legem,  ipsa  enim  secundum  se  pur¬ 
gatione  non  indigebat. 

Ad  secundum  dicendum,  quod  signanter  Moyses  videtur  fuisse  locutus 
ad  excipiendam  ab  immunditia  Matrem  Dei,  quae  non  peperit  suscepto  se¬ 
mine.  et  ideo  patet,  quod  non  obligabatur  ad  impletionem  illius  praecepti, 
sed  voluntarie  purgationis  observantiam  adimplevit,  ut  dictum  est  (in  corp.  art.). 

Ad  tertium  dicendum,  quod  legalia  sacramenta  non  purgabant  ab  im¬ 
munditia  culpae,  quod  fit  per  gratiam,  sed  hanc  purgationem  praefigurabant; 
purgabant  autem  purgatione  quadam  carnali  ab  immunditia  irregularitatis 
cujusdam,  sicut  in  2.  parte  dictum  est  (1-2.  q.  102.  art.  j.  ad  5.  6.  et  7.);  neu¬ 
tram  tamen  immunditiam  Beata  Virgo  contraxerat  et  ideo  non  indicebat 
purgari.  0 


QUAESTIO  XXXVIII. 

DE  BAPTISMO  JOANNIS,  IN  SEX  ARTICULOS  DIVISA. 


.  D^inde  considerandum  est  de  baptismo,  quo  Christus  baptizatus  est.  Et 
quia  Christus  baptizatus  est  baptismo  Joannis,  primo  considerandum  est  de 
baptismo  Joannis  in  communi:  secundo  de  baptizatione  Christi. 

Circa  primum  quaeruntur  sex. 

Primo.  Utrum  conveniens  fuerit,  quod  Joannes  baptizaret. 

Secundo.  Utrum  ille  baptismus  fuerit  a  Deo. 

Tertio.  Utrum  contulerit  gratiam. 

Quarto.  Utrum  alii,  praeter  Christum,  illo  baptismo  debuerint  baptizari. 

Quinto.  Utrum  baptismus  ille  cessare  debuerit  Christo  baptizato. 

•  SeXt°‘,  Utrum  baPtlzati  baptismo  Joannis  essent  postea  baptizandi  ba¬ 
ptismo  Christi. 


ARTICULUS  I.  2oS 

UTRUM  FUERIT  CONVENIENS  JO ANNEM  BAPTIZARE. 

(4.  Dist.  2.  q.  2.  art.  2  ad  4.). 

,  Ad  primum  sic  proceditur.  Videtur,  quod  non  fuerit  conveniens,  Joannem 
baptizare :  omnis  enim  ritus  sacramentalis  ad  aliquam  pertinet  legem :  sed 

Joannes  non  introduxit  novam  legem ;  ergo  inconveniens  fuit,  quod  novum 
ritum  baptizandi  introduceret. 

2.  Praeterea.  Joannes  fuit  missus  a  Deo  in  testimonium,  tanquam  Pro¬ 
pheta,  secundum  illud  Luc.  1.:  Tu  puer  Propheta  Altissimi  vocaberis :  sed  Pro¬ 
phetae,  qui  fuerunt  ante  Christum,  non  introduxerunt  novum  ritum,  sed 
observantiam  legalium  rituum  inducebant,  ut  patet  Malach.  ult.:  Mementote 
legis  Moysi,  servi  mei;  ergo  nec  Joannes  novum  ritum  baptizandi  introducere 
debuit. 

3.  Praeterea.  Ubi  est  alicujus  rei  superfluitas,  non  est  ad  illud  aliquid 
addendum  :  sed  Judaei  excedebant  in  superfluitate  baptismatum  :  dicitur  enim 
Marci  7.,  quod  Pharisaei,  et  omnes  Judaei,  nisi  crebro  laverint  manus,  non  man¬ 
ducant  ;  et  a  foro  venientes,  nisi  baptizentur,  non  comedun  ;  et  alia  multa  sunt,  quae 
U  adita  sunt  illis  servare,  baptismata  calicum,  et  urceorum,  et  aeramentorum,  et  le¬ 
ctorum;  ergo  inconveniens  fuit,  quod  Joannes  baptizaret. 

Sed  contra  est  auctoritas  Scripturae,  Matth.  3.,  ubi,  praemissa  sanctitate 
Joannis,  subditur,  quod  exibant  ad  eum  multi,  et  baptizabantur  ab  eo  in  Jordano. 

Respondeo  dicendum,  quod  conveniens  fuit  Joannem  baptizare,  propter  qua- 
tuoi  ■  primo  quidem,  quia  oportebat  Christus  a  Joanne  baptizari,  ut  baptismum 
consecraret,  ut  Aug.  dicit  super  Joan.  (implic.  tract.  j.  aliquant.  a  prine,  sed 
express.  serm.  29.  de  Temp.  a  prine.);  secundo,  ut  Christus  manifestaretur:  unde 
ipse  Joannes  Baptista  dicit  Joan.  1.:  ut  manifestetur,  scilicet  Christus,  in  Israel, 
propterea  veni  ego  in  aqua  baptizans;  concurrentibus  enim  turbis  ad  baptismum, 
annuntiabat  Christum  :  quod  quidem  facilius  sic  factum  est,  quam  si  per  sin¬ 
gulos  discurrisset,  ut  Chrysost.  dicit  super  Joan.  (hom  16.  inter  prine,  etmed.); 
tertio,  ut  suo  baptismo  assuefaceret  homines  ad  baptismum  Christi:  unde 
Greg.  dicit  in  quadam  hom.  (scilicet  7.  in  Evang.  ante  med.),  quod  «  ideo 
Joannes  baptizavit,  ut  praecursionis  suae  ordinem  servans,  qui  nasciturum 
Dominum  nascendo  praevenerat,  baptizando  quoque  baptizaturum  Dominum 
praeveniret »  ;  quarto,  ut  ad  poenitentiam  homines  inducens,  homines  prae¬ 
pararet  ad  digne  suscipiendum  baptismum  Christi;  unde  ibidem  Beda  dicit 
(m  hom.  Circumcis.  quae  est  inter  hom.  totius  anni  parum  a  prine.),  quod  «quan¬ 
tum  cathecumenis  nondum  baptizatis  prodest  doctrina  fidei,  tantum  profuit 
baptisma  Joannis  ante  baptisma  Christi»:  quia  sicut  ille  praedicabat  poeni¬ 
tentiam,  et  baptismum  Christi  praenuntiabat,  et  in  cognitionem  veritatis,  quae 
mundo  apparuit,  attrahebat:  sic  ministri  Ecclesiae  primo  erudiunt;  post  pec¬ 
cata  eorum  redarguunt;,  demum  in  baptismo  Christi  remissionem  peccato¬ 
rum  promittunt. 

Ad  primum  ergo  dicendum,  quod  baptismus  Joannis  non  erat  per  se  sa¬ 
cramentum,  sed  quasi  quoddam  sacramentale  disponens  ad  baptismum  Chri¬ 
sti :  et  ideo  aliqualiter  pertinebat  ad  legem  Christi,  non  autem  ad  legem 
Moysi. 

Ad  secundum  dicendum,  quod  Joannes  non  solum  fuit  Propheta,  sed 
plusquam  Propheta,  ut  dicitur  Matth.  11.:  fuit  enim  terminus  legis,  et  initium 
Evangelii;  et  ideo  magis  pertinebat  ad  eum  verbo,  et  opere  inducere  homi¬ 
nes  ad  legem  Christi,  quam  ad  observantiam  veteris  legis. 

Ad  tertium  dicendum,  quod  baptismata  illa  Phariseorum  erant  inania, 
utpote  ad  solam  munditiam  carnis  ordinata:  sed  baptismus  Joannis  ordina¬ 
batur  ad  munditiam  spiritualem;  inducebat  enim  homines  ad  poenitentiam, 
ut  dictum  est  (in  corp.). 

ARTICULUS  II.  209 

UTRUM  BAPTISMUS  JOANNIS  FUERIT  A  DEO. 

(2.  Dist.  2.  q.  2.  art.  1.  q.  3.). 

Ad  secundum  sic  proceditur.  Videtur,  quod  baptismus  Joannis  non  fuerit 
a  Deo:  nihil  enim  sacramentale,  quod  est  a  Deo,  denominatur  ab  homine 
puro;  sicut  baptismus  novae  legis  non  dicitur  Petri,  vel  Pauli,  sed  Christi: 
sed  ille  baptismus  denominatur  a  Joanne,  secundum  illud  Matth.  21.:  Ba¬ 
ptismus  Joannis  unde  erat,  e  coelo,  an  ex  hominibus  ?  Ergo  baptismus  Joannis 
non  fuit  a  Deo. 

2.  Praeterea.  Omnis  doctrina  de  novo  a  Deo  procedens  aliquibus  signis 
confirmatur;  unde  et  Dominus,  Exodi  4.,  dedit  Moysi  potestatem  signa  la¬ 
ciendi:  et  Heb.  2.  dicitur:  Cum  fides  nostra  principium  accepisset  enarrari  a  Deo 
per  eos,  qui  audierunt,  in  nos  confirmata  est,  contestante  Deo  signis,  et  prodigiis : 
sed  de  Joanne  Baptista  dicitur  Joan.  10.:  Joannes  signum  fecit  nullum  ;  ergo  vi¬ 
detur,  quod  baptismus,  quo  baptizavit,  non  esset  a  Deo. 

3.  Praeterea.  Sacramenta,  quae  sunt  divinitus  instituta,  aliquibus  sacrae 
Scripturae  praeceptis  continentur:  sed  baptismus  Joannis  non  praecipitur  ali¬ 
quo  praecepto  sacrae  Scripturae;  ergo  videtur,  quod  non  fuerit  a  Deo. 

Sed  contra  est,  quod  dicitur  Joan.  1.:  Qui  me  misit  baptizare  in  aqua, 
ille  mihi  dixit :  Super  quem  videris  Spiritum,  ctc. 

Respondeo  dicendum,  quod  in  baptismo  Joannis  duo  possunt  considerari: 
scilicet  ipse  ritus  baptizandi,  et  effectus  baptismi :  ritus  quidem  baptizandi  non 
fuit  ex  hominibus,  sed  a  Deo,  qui  familiari  Spiritus  Sancti  revelatione  Joan- 
nem  ad  baptizandum  misit;  effectus  autem  illius  baptismi  fuit  ab  homine, 
quia  nihil  in  illo  baptismo  efficiebatur,  quod  homo  facere  non  posset;  unde 
non  fuit  a  solo  Deo,  nisi  inquantum  Deus  in  homine  operatur. 

Ad  primum  ergo  dicendum,  quod  per  baptismum  novae  legis  homines 
interius  per  Spiritum  Sanctui  1  baptizantur:  quod  facit  solus  Deus;  per  ba¬ 
ptismum  autem  Joannis  solum  rorpus  mundabatur  aqua :  unde  dicitur  Matth.  3.: 
Ego  baptigo  vos  in  aqua,  ille  vos  baptizabit  in  Spiritu  Sancto :  et  ideo  baptismus 
Joannis  denominatur  ab  ipso ;  quia  scilicet  nihil  in  eo  agebatur,  quod  ipse 
non  ageret:  baptismus  autem  novae  legis  non  denominatur  a  ministro,  qui 
principalem  baptismi  effectum  non  agit,  scilicet  interiorem  emundationem. 

Ad  secundum  dicendum,  quod  tota  doctrina,  et  operatio  Joannis  ordi¬ 
nabatur  ad  Christum,  qui  multitudine  signorum  et  suam,  et  Joannis  doctri¬ 
nam  confirmavit :  si  autem  Joannes  signa  fecisset,  homines  ex  aequo  Joanni, 
et  Christo  attendissent:  et  ideo  ut  homines  principaliter  Christo  intenderent, 
non  est  datum  Joanni,  ut  faceret  signum:  Judaeis  tamen  quaerentibus,  quare 
baptizaret,  confirmavit  suum  officium  auctoritate  Scripturae,  dicens :  Ego  vox 
clamantis  in  deserto,  etc.,  ut  dicitur  Joan.  1.:  ipsa  etiam  austeritas  vitae  ejus  of¬ 
ficium  commendabat :  quia,  ut  Chrysost.  dicit  super  Matth.  (hom.  10.  a  med.), 
«  mirabile  erat  in  humano  corpore  tantam  patientiam  videre  » 

Ad  tertium  dicendum,  quod  baptismus  joannis  non  fuit  ordinatus  a  Deo, 
nisi  ut  modico  tempore  duraret,  propter  causas  praedictas;  et  ideo  non  fuit 
commendatus  aliquo  praecepto  communiter  edito  in  sacra  Scriptura,  sed  fa¬ 
miliari  quadam  revelatione  Spiritus  Sancti,  ut  dictum  est  (art.  praec.). 

ARTICULUS  III.  210 

UTRUM  IN  BAPTISMO  JOANNIS  GRATIA  DARETUR. 

(4,  Dist.  2.  q.  2.  art.  1.  q.  1.  corp.). 

Ad  tertium  sic  proceditur.  Videtur,  quod  in  baptismo  Joannis  gratia  da¬ 
retur  :  dicitur  enim  Marci  1 . :  Fuit  Jo annes  in  deserto  baptizans,  et  praedicans 
baptismum  poenitentiae  in  remissionem  peccatorum:  sed  poenitentia,  et  remissio 
peccatorum  est  per  gratiam;  ergo  baptismus  Joannis  gratiam  conferebat. 

2.  Praeterea.  Baptizandi  a  Joanne  confitebantur  peccata  sua,  ut  habetur 
Matth..  3.  et  Marci  1.:  sed  confessio  peccatorum  ordinatur  ad  peccatorum 
remissionem,  quae  fit  per  gratiam;  ergo  in  baptismo  Joannis  gratia  confe¬ 
rebatur. 

3.  Praeterea.  Baptismus  Joannis  propinquior  erat  baptismo  Christi,  quam 
circumcisio:  sed  per  circumcisionem  remittebatur  peccatum  originale:  quia, 
ut  Beda  dicit  (in  hom.  Circumcis.  parum  a  prine.),  «  idem  salutiferae  curationis 
auxilium  circumcisio  in  lege  contra  originalis  peccati  vulnus  agebat,  quod 
nunc  baptismus  agere  revelatae  gratiae  tempore  consuevit  »;  ergo  multo 
magis  baptismus  Joannis  remissionem  peccatorum  operabatur ;  quod  sine 
gratia  fieri  non  potest. 

Sed  contra  est,  quod  Matth.  3.  dicitur:  Ego  quidem  baptizo  vos  in  aqua 
in  poenitentiam,  quod  exponens  Gregor,  in  quadam  homil.  (scilicet  7.  in  Evang. 
ante  med.),  dicit:  «  Joannes  non  in  spiritu,  sed  in  aqua  baptizat,  quia  peccata 
solvere  non  valebat»:  sed  gratia  est  a  Spiritu  Sancto:  et  per  eam  peccata 
tolluntur;  ergo  baptismus  Joannis  gratiam  non  conferebat. 

Respondeo  dicendum,  quod,  sicut  dictum  est  (art.  1.  buj.  q.  et  art.  2.  ad  2.), 
tota  doctrina,  et  operatio  Joannis  praeparatoria  erat  ad  Christum :  sicut  mi¬ 
nistri,  et  inferioris  artificis  est  praeparare  materiam  ad  formam,  quam  inducit 
principalis  artilex :  gratia  autem  conferenda  erat  hominibus  per  Christum, 
secundum  illud  Joan.  1.  :  Gratia,  et  veritas  per  Jesum  Christum  facta  est:  et  ideo 
baptismus  Joannis  gratiam  non  conferebat,  sed  solum  ad  gratiam  praeparabat 
tripliciter:  uno  quidem  modo  per  doctrinam  Joannis  inducentem  homines  ad 
fidem  Christi :  alio  modo  assuefaciendo  homines  ad  ritum  baptismi  Christi : 
tertio  modo  per  poenitentiam,  praeparando  homines  ad  suscipiendum  effe¬ 
ctum  baptismi  Christi. 

Ad  primum  ergo  dicendum,  quod  in  illis  verbis,  ut  Beda  dicit  (cap.  2.  in 
Mare.  sup.  illud:  Fuit  Joannes  in  deserto),  potest  intelligi  duplex  baptismus  :  unus 
quidem,  quem  Joannes  baptizando  conferebat,  qui  dicitur  baptismus  poeni¬ 
tentiae;  quia  scilicet  ille  baptismus  erat  quoddam  inductivum  ad  poeniten¬ 
tiam,  et  quasi  quaedam  protestatio,  qua  profitebantur  homines  se  poeniten¬ 
tiam  acturos:  alius  autem  est  baptismus  Christi,  per  quem  peccata  remittuntur, 
quem  Joannes  dare  non  poterat,  sed  solum  praedicabat  dicens :  Ille  vos  bapti¬ 
zabit  in  Spiritu  Sancto:  vel  potest  dici,  quod  praedicabat  baptismum  poeni¬ 
tentiae,  idest  inducentem  ad  poenitentiam,  quae  quidem  poenitentia  ducit 
homines  in  remissionem  peccatorum :  vel  potest  dici,  quod  per  baptismum 
Christi,  ut  Hieronymus  dicit  (sup.  illud  Marci  1.:  Praedicans  baptismum  poen.). 

«  gratia  datur,  qua  peccata  gratis  dimittuntur ;  quod  autem  consummatur  per 
sponsum  initiatur  per  paranymphum»,  scilicet  per  Jo  annem :  unde  dicitur. 

quod  baptizabat,  et  praedicabat  baptismum  poenitentiae  in  remissionem  pec¬ 
catorum,  non  ideo  quia  hoc  ipse  perficeret,  sed  quia  praeparando  ad  hoc 
homines  disponebat. 

Ad  secundum  dicendum,  quod  illa  confessio  peccatorum  non  fiebat  ad 
remissionem  peccatorum  statim  per  baptismum  Joannis  exhibendam,  sed  con¬ 
sequendam  per  poenitentiam  consequentem,  et  per  baptismum  Christi,  ad 
quem  poenitentia  illa  praeparabat. 

Ad  tertium  dicendum,  quod  circumcisio  instituta  erat  ad  remedium  ori¬ 
ginalis  peccati:  sed  baptismus  Joannis  ad  hoc  non  erat  institutus,  sed  solum 
erat  praeparatorius  ad  baptismum  Christi,  ut  dictum  est  (incorp.  etart.i.huj.  q.); 
sacramenta  autem  ex  vi  institutionis  suum  habent  effectum. 

ARTICULUS  IV.  2II 

UTRUM  ALII,  PRAETER  CHRISTUM, 

BAPTISMO  JOANNIS  BAPTIZARI  DEBUERINT. 

(4.  Dist.  2.  q.  2.  ari.  3.  q.  2.). 

Ad  quartum  sic  proceditur.  Videtur,  quod  baptismo  Joannis  solus  Chri¬ 
stus  debuerit  baptizari;  quia,  sicut  dictum  est  (ari.  1.  huj.  q.),  adhocjoannes 
baptizavit,  ut  Christus  baptizaretur ;  sicut  August.  dicit  super  Joannem  (tract.  13. 
ante  med.):  sed  quod  est  proprium  Christo,  non  debet  aliis  convenire;  ergo 
nulli  alii  debuerunt  illo  baptismo  baptizari. 

2.  Praeterea.  Quicumque  baptizatur,  aut  accipit  aliquid  a  baptismo,  aut 
baptismo  aliquid  confert:  sed  a  baptismo  Joannis  nullus  aliquid  accipere 
poterat;  quia  in  eo  gratia  non  conferebatur,  ut  dictum  est  (art.  praec.) ;  nec 
aliquis  baptismo  aliquid  conferre  poterat,  nisi  Christus,  qui  tactu  mundissimae 
suae  carnis  aquas  sanctificavit ;  ergo  videtur,  quod  solus  Christus  baptismo 
Joannis  debuerit  baptizari. 

3.  Praeterea.  Si  alii  illo  baptismo  baptizabantur,  hoc  non  erat,  nisi  ut 
praeparentur  ad  baptismum  Christi :  et  sic  conveniens  videbatur,  quod  sicut 
baptismus  Christi  omnibus  confertur,  et  magnis,  et  parvis,  et  Gentilibus,  et 
Judaeis,  ita  etiam  et  baptismus  Joannis  conferretur:  sed  non  legitur,  quod  ab 
co  pueri  baptizarentur,  nec  etiam  Gentiles:  dicitur  enim  Marci  1.,  quod 
egrediebantur  ad  illum  Hierosolymitae  universi,  et  baptizabantur  ab  illo ;  ergo 
videtur,  quod  solus  Christus  a  Joanne  debuerit  baptizari. 

Sed  contra  est,  quod  dicitur  Luc.  3.:  Factum  est,  cum  baptizaretur  omnis 
populus,  et  Jesu  baptizato,  et  orante,  aperti  sunt  coeli. 

Respondeo  dicendum,  quod  duplici  de  causa  oportuit  alios  a  Christo 
baptizari  baptismo  Joannis;  primo  quidem,  ut  August.  dicit  super  Joann. 
(tract.  4.  a  med.  et  tract.  3.  inter  prine,  et  med.),  «  quia  si  solus  Christus  ba¬ 
ptismo  Joannis  baptizatus  esset,  non  deessentqui  dicerent,  baptismum  Joannis, 
quo  Christus  est  baptizatus,  digniorem  esse  baptismo  Christi,  quo  alii  bapti¬ 
zantur  » ;  secundo,  quia  oportebat  per  baptismum  Joannis  alios  ad  baptismum 
Christi  praeparari,  sicut  dictum  est  (art.  1.  et  3.  huj.  q.). 

Ad  primum  ergo  dicendum,  quod  non  propter  hoc  solum  fuit  Joannis 
baptismus  institutus,  ut  Christus  baptizaretur,  sed  etiam  propter  alias  causas, 
ui  dictum  est  (art.  1.  huj.  q.):  et  tamen  si  ad  hoc  solum  esset  institutus,  ut 
Christus  eo  baptizaretur,  oportebat  praedictum  inconveniens  vitari,  aliis  hoc 
baptismo  baptizatis. 

Ad  secundum  dicendum,  quod  alii,  qui  ad  baptismum  Joannis  acced  bant, 
non  poterant  quidem  baptismo  aliquid  conferre,  nec  tamen  a  baptismo  gratiam 
accipiebant,  sed  solum  poenitentiae  signum. 

Ad  tertium  dicendum,  quod  quia  ille  baptismus  erat  poenitentiae,  quae 
pueris  non  convenit,  ideo  baptismo  illo  pueri  non  baptizabantur:  conferre 
autem  gentibus  viam  salutis  soli  Christo  reservabatur,  qui  est  expectatio  gen¬ 
tium,  ut  dicitur  Gen.  penult.:  sed  et  ipse  Christus  Apostolis  inhibuit  Genti¬ 
libus  Evangelium  praedicare  ante  passionem,  et  resurrectionem:  unde  multo 
minus  conveniebat  per  Joannem  Gentiles  ad  baptismum  admitti. 

ARTICULUS  V.  2I2 

UTRUM  BAPTISMUS  JOANNIS  DEBUERIT  CESSARE,  CHRISTO  BAPTIZATO. 

(4.  Dist.  2.  q.  2.  art.  1.  q.  3.  ad  1.  et  q.  4.  per  totum). 

Ad  quintum  sic  proceditur.  Videtur,  quod  baptismus  Joannis  cessare  de¬ 
buerit,  postquam  Christus  fuit  baptizatus:  dicitur  enim  Joan.  1.:  Ut  manife¬ 
stetur  in  Israel,  propter  ea  veni  in  aqua  baptizans:  sed  in  Christo  baptizato  suf¬ 
ficienter  luit  manifestatus,  tum  per  testimonium  Joannis,  tum  per  descensum 
columbae,  tum  etiam  testimonio  paternae  vocis  ;  ergo  videtur,  quod  non  de¬ 
buerit  postea  baptismus  Joannis  durare. 

2.  I  raeterea.  August.  dicit  sup.  Joan.  (.ract.  4.  inter  med.  et  fin.)i  Bapti- 
gatus  est  Christus,  et  cessavit  Joannis  baptismus;  ergo  videtur,  quod  Joannes  post 
Chi  istum  baptizatum  non  debuerit  baptizare. 

3.  Praeterea.  Baptismus  Joannis  erat  praeparatorius  ad  baptismum  Chri¬ 
sti:  sed  baptismus  Christi  incepit  statim  Christo  baptizato:  quia  « tactu  suae 
mundissimae  carnis  vim  regenerati vam  contulit  aquis  »,  ut  Beda  dicit  (cap.  10. 
in  Luc.  sup.  illud  Luc.  3.:  Factum  est  autem);  ergo  videtur,  quod  baptismus 
Joannis  cessaverit,  Christo  baptizato. 

Sed  contra  est,  quod  dicitur  Joan.  13.,  quod  venit  Jesus  in  Judaeam  terram , 
et  baptizabat :  erat  autem  et  Joannes  baptizans  :  sed  Christus  non  baptizavit,  nisi 
postquam  fuit  baptizatus;  ergo  videtur,  quod  postquam  Christus  fuit  bapti¬ 
zatus,  adhuc  Joannes  baptizabat. 

Respondeo  dicendum,  quod  baptismus  Joannis  cessare  non  debuit,  Christo 
baptizato :  primo  quidem,  quia,  ut  Chrysost.  dicit  (hom.  28.  in  Joan.  parum  a 
prine.),  «  si  cessasset  Joannes  baptizare,  Christo  baptizato,  existimaretur, 
quod  zelo,  vel  ira  hoc  faceret»;  secundo,  quia  si  cessasset  a  baptizando, 
Christo  baptizante,  discipulos  suos  in  majorem  zelum  immisisset;  tertio,  quia 
persistens  in  baptizando,  suos  auditores  mittebat  ad  Christum:  quarto,  quia, 
ut  Beda  dicit  (hab.  in  glos.  ord.  sup.  illud  Joan.  3. :  Erat  autem  Joannes),  «  adhuc 
permanebat  umbra  veteris  legis;  nec  debuit  praecursor  cessare,  donec  veritas 
manifestaretur  ». 

Ad  primum  ergo  dicendum,  quod  nondum  Christus  erat  plene  manife¬ 
status  eo  baptizato,  et  ideo  adhuc  necessarium  erat,  quod  Joannes  baptizaret. 

Ad  secundum  dicendum,  quod,  baptizato  Christo,  cessavit  baptismus  Joan¬ 
nis;  non  tamen  statim,  sed  eo  incarcerato:  unde  Chrysosi.  dicit  super  joan¬ 
nem  (hom.  28.  parum  a  prine.)  :  «  Aestimo,  propter  hoc  permissam  esse 
mortem  Joannis,  et  eo  sublato  de  medio,  Christum  maxime  praedicare  coe¬ 
pisse,  ut  omnis  multitudinis  affectio  ad  Christum  transiret,  et  non  ultra  his, 
quae  de  utroque  erant,  sententiis  scinderetur». 

Ad  tertium  dicendum,  quod  baptismus  Joannis  praeparatorius  erat,  non 
solum  ad  hoc  quod  Christus  baptizaretur,  sed  etiam  ad  hoc  quod  alii  ad 
Christi  baptismum  accederent,  quod  nondum  fuit  impletum,  Christo  ba¬ 
ptizato. 


ARTICULUS  VI.  215 

UTRUM  BAPTIZATI  BAPTISMO  JOANNIS 
ESSENT  POSTEA  BAPTISMO  CHRISTI  BAPTIZANDI. 

(Infr.  q.  66.  art.  9.  ad  2.  et  4.  Disi.  2.  q.  2.  ari.  4.). 

Ad  sextum  sic  proceditur.  Videtur,  quod  baptizati  baptismo  Joannis  non 
fuerint  baptizandi  baptismo  Christi:  Joannes  enim  hon  fuit  minor  Apostolis; 
cum  de  eo  scriptum  sit  Matth.  1 1 . :  Inter  natos  mulierum  non  surrexit  major 
Joanne  Baptista:  sed  illi  qui  baptizabantur  ab  Apostolis,  non  iterum  baptiza¬ 
bantur,  sed  solummodo  addebatur  eis  impositio  manuum :  dicitur  enim 
Act.  8.  quod  aliqui  baptizati  tantum  erant  a  Philippo  in  nomine  Domini  Jesu; 
et  tunc  Apostoli,  scilicet  Petrus,  et  Joannes,  imponebant  manus  super  illos ,  et 
accipiebant  Spiritum  Sanctum;  ergo  videtur,  quod  baptizati  a  Joanne  non  de¬ 
buerint  baptizari  baptismo  Christi. 

2.  Praeterea.  Apostoli  fuerunt  baptizati  baptismo  Joannis :  fuerunt  enim 
quidam  eorum  discipuli  Joannis,  ut  patet  Joan.  1. :  sed  Apostoli  non  videntur 
esse  baptizati  baptismo  Christi :  dicitur  enim  Joan.  4.,  quod  Jesus  non  bapti¬ 
zabat,  sed  discipuli  ejus;  ergo  videtur,  quod  baptizati  baptismo  Joannis  non 
erant  baptizandi  baptismo  Christi. 

3.  Praeterea.  Minor  est,  qui  baptizatur,  quam  qui  baptizat:  sed  ipse 
Joannes  non  legitur  baptizatus  baptismo  Christi;  ergo  multo  minus  illi  qui 
a  Joanne  baptizabantur,  indigebant  baptismo  Christi. 

4.  Praeterea.  Actor.  19.  dicitur,  quod  Paulus  invenit  quosdam  de  discipulis, 
dixitque  ad  eos:  Si  Spiritum  Sanctum  accepistis  credentes?  At  illi  dixerunt  ad 
eum :  Sed  neque  si  Spiritus  Sanctus  est,  audivimus.  Ille  vero  ait :  In  quo  ergo  ba¬ 
ptizati  estis?  Qui  dixerunt:  In  Joannis  baptismate;  et  sequitur,  quod  baptizati 
sunt  iterum  in  nomine  Domini  nostri  Jesu  Christi;  sic  ergo  videtur,  quod  quia 
esse  Spiritum  Sanctum  nesciebant,  oportuit  eos  iterum  baptizari,  sicut  Hieron. 
dicit  super  Joelem  (sup.  illud  cap.  3. :  Effundam  de  Spiritu  meo),  et  in  epist.  de 
viro  unius  uxoris  (quae  est  83.  ad  Ocean.  cap.  3.  a  med.),  et  Ambros.  dicit  in 
lib.  1.  de  Spiritu  Sancto  (cap.  3.  cir.  prine.) ;  sed  quidam  fuerunt  baptizati  ba¬ 
ptismo  Joannis,  qui  habebant  plenam  notitiam  Trinitatis  ;  ergo  non  erat  ba¬ 
ptizandi  iterum  baptismo  Christi. 

5.  Praeterea.  Roman.  10.  super  illud:  Hoc  est  verbum  fidei,  quod  praedi¬ 
camus,  dicit  Gloss.  August.  (ord.  tract.  80.  in  Joan.  a  med.):  «Unde  est  ista 
tanta  virtus  aquae,  ut  corpus  tangat,  et  cor  abluat,  nisi  faciente  verbo,  non 
quia  dicitur,  sed  quia  creditur?  »  Ex  quo  patet,  quod  virtus  baptismi  dependet 
ex  fide :  sed  forma  baptismi  Joannis  significavit  fidem  Christi,  in  qua  nos 
baptizamur:  dicit  enim  Paulus  Actor.  19.:  Joannes  baptizabat  baptismo  poeni¬ 
tentiae  populum,  dicens :  In  eum  qui  venturus  est  post  ipsum,  ut  crederent,  hoc 
est  in  Jesum;  ergo  videtur,  quod  non  oportebat,  baptizatos  baptismo  Joannis 
iterum  baptizari  baptismo  Christi. 

Sed  contra  est,  quod  August.  dicit  super  Joan.  (tract.  p.  a  med.) :  «  Qui 
baptizati  sunt  baptismate  Joannis,  oportebat,  ut  baptizarentur  baptismate 
Christi ». 

Respondeo  dicendum,  quod  secundum  opimonem  Magistri  in  2.  distin¬ 
ctione  lib.  4.  Sententiarum,  illi,  qui  baptizati  sunt  a  Joanne,  nescientes  Spi¬ 
ritum  Sanctum  esse,  ac  spem  ponentes  in  illius  baptismo,  postea  baptizati 
sunt  baptismo  Christi:  illi  vero  qui  spem  non  posuerunt  in  baptismo  Joannis, 
et  Patrem,  et  Filium,  et  Spiritum  Sanctum  credebant,  non  fuerunt  postea 
baptizati,  sed  impositione  manuum  ab  Apostolis  super  eos  facta,  Spiritum 
Sanctum  receperunt ;  et  hoc  quidem  verum  est,  quantum  ad  primam  partem ; 
quod  multis  auctoritatibus  confirmatur:  sed  quantum  ad  secundam  partem 
est  penitus  irrationabile,  quod  dicitur:  primo  quidem,  quia  baptismus  Joannis 
neque  gratiam  conferebat,  neque  characterem  imprimebat:  sed  erat  solum 
in  aqua,  ut  ipsemet  dicit  Matth.  3.;  unde  baptizatis  fides,  vel  spes,  quam  ha¬ 
bebant  in  Christum,  non  poterant  hunc  defectum  supplere:  secundo,  quia 
quando  in  sacramento  omittitur  aliquid,  quod  est  de  necessitate  sacramenti, 
non  solum  oportet  suppleri,  quod  fuerat  omissum,  sed  oportet  totaliter  in¬ 
novari:  est  autem  de  necessitate  baptismi  Christi,  quod  fiat  non  solum  in 
aqua,  sed  etiam  in  Spiritu  Sancto,  secundum  illud  Joan.  3.:  Nisi  quis  renatus 
fuerit  ex  aqua,  et  Spiritu  Sancto,  non  potest  introire  in  regnum  Dei:  unde  illis, 
qui  tantum  in  aqua  baptizati  erant  baptismo  Joannis,  non  solum  erat  sup¬ 
plendum,  quod  deerat  (ut  scilicet  daretur  eis  Spiritus  Sanctus  per  imposi¬ 
tionem  manuum),  sed  erant  iterato  totaliter  baptizandi  in  aqua,  et  Spiritu. 

Ad  primum  ergo  dicendum,  quod,  sicut  Aug.  dicit  super  Joan.  (tract.  p. 
vers.fn.),  «ideo  postjoannem  baptizatus  est,  quia  non  dabat  baptisma  Christi, 
sed  suum:  quod  autem  dabatur  a  Petro,  et  si  quod  datum  est  a  Juda,  Christi 
erat:  et  ideo  si  quos  baptizavit  Judas,  non  sunt  iterum  baptizandi;  baptisma 
enim  tale  est,  qualis  est  ille,  in  cujus  potestate  datur,  non  qualis  ille,  cujus 
ministerio  datur  »  :  et  inde  est  etiam,  quod  baptizati  a  Philippo  diacono,  qui 
baptismum  Christi  dabat,  non  sunt  iterum  baptizati ;  sed  acceperunt  manuum 
impositionem  per  Apostolos:  sicut  baptizati  per  sacerdotes  confirmantur  per 
Episcopos. 

Ad  secundum  dicendum,  quod,  sicut  August.  dicit  ad  Seleucianum 
(epist.  108.  in  med.),  intelligimus  discipulos  Christi  fuisse  baptizatos,  sive  ba¬ 
ptismo  Joannis  (sicut  nonnulli  arbitrantur),  sive,  quod  magis  credibile  est, 
baptismo  Christi,  neque  enim  ministerio  baptizandi  defuit  ut  haberet  bapti¬ 
zatos  servos,  per  quos  caeteros  baptizaret,  qui  non  defuit  memorabilis  illius 
humilitatis  ministerio,  quando  eis  pedes  lavit». 

Ad  tertium  dicendum,  quod,  sicut  Chrysost.  dicit  super  Matth.  (hom.4. 
in  op.  imperf.  parum  a  prine.),  per  hoc  quod  Christus  Joanni  dicenti:  Ego  a 
te  debeo  baptizari,  respondit :  Sine  modo,  ostenditur,  quod  postea  Christus  ba¬ 
ptizavit  Joannem :  et  hoc  dicit  in  quibusdam  libris  apocryphis  manifeste  scri¬ 
ptum  esse:  certum  tamen  est,  ut  Hieronymus  dicit  super  Matth.  (sup.  illud 
cap.  3.:  Sine  modo)  quod  «sicut  Christus  fuit  baptizatus  in  aqua  a  Joanne, 
ita  Joannes  a  Christo  erat  in  Spiritu  baptizandus  ». 

Ad  quartum  dicendum,  quod  non  est  tota  causa,  quare  illi  fuerunt  ba¬ 
ptizati  post  baptismum  Joannis,  quia  Spiritum  Sanctum  non  cognoverant,  sed 
quia  non  erant  baptismo  Christi  baptizati. 

Ad  quintum  dicendum,  quod,  sicut  dicit  August.  contra  Faustum  (lib.  19. 
cap.  13.),  sacramenta  nostra  sunt  signa  praesentis  gratiae:  sacramenta  vero 

veteris  legis  fuerunt  signa  gratiae  futurae;  unde  ex  hoc  ipse  quod  Joannes 
baptizavit  in  nomine  venturi,  datur  intelligi,  quod  non  dabat  baptismum 
Christi,  qui  est  sacramentum  novae  legis. 


QUAESTIO  XXXIX. 

DE  BAPTIZATIONE  CHRISTI,  IN  OCTO  ARTICULOS  DIVISA. 

Deinde  considerandum  est  de  baptizatione  Christi. 

Et  circa  hoc  quaeruntur  octo. 

Primo.  Utrum  Christus  debuerit  baptizari. 

Secundo.  Utrum  debuerit  baptizari  baptismo  Joannis. 

Tertio.  De  tempore  baptismi. 

Quarto.  De  loco. 

Quinto.  De  hoc  quod  ei  sunt  coeli  aperti. 

Sexto.  De  Spiritu  Sancto  apparente  in  specie  columbae. 

Septimo.  Utrum  illa  columba  fuerit  verum  animal. 

Octavo.  De  voce  paterni  testimonii. 


ARTICULUS  I. 

UTRUM  FUERIT  CONVENIENS,  CHRISTUM  BAPTIZARI. 


(4.  Dist.  2.  q.  2.  art.  3.  q.  j.  et  q.  3.  art.  2.  q.  1. 
et  Matth.  3.  et  opusc.  60.  cap.  q.). 


Ad  primum  sic  proceditur.  Videtur,  quod  non  fuerit  conveniens  Christum 
baptizari,  baptizari  enim  est  ablui:  sed  Christo  non  convenit  ablui  in  quo 
nulla  fuit  impuritas;  ergo  videtur,  quod  Christum  non  decuerit  baptizari. 

2.  Praeterea.  Christus  circumcisionem  suscepit,  ut  impleret  leo-em:  sed 
baptismus  non  pertinebat  ad  legem ;  ergo  non  debebat  baptizari. 

3.  Praeterea.  Primum  movens  in  quolibet  genere  est  immobile  secun¬ 

dum  illum  motum ;  sicut  coelum,  quod  est  primum  alterans,  non  est  altera- 
bile:  .sed  Chnstus  est  primum  baptizans,  secundum  illud  Joan.  1.:  Super  quem 
videns  Spiritum  descendentem,  et  manentem,  hic  est  qui  baptizat;  ergo  ipsum  non 
decuit  baptizari.  r 


Sed  contra  est,  quod  dicitur  Matth.  3.,  quod  venit  Jesus  a  Galilaea  in 
Jordanem  ad  Joannem,  ut  baptizaretur  ab  eo. 

Respondeo  dicendum,  quod  conveniens  fuit  Christum  baptizari-  primo 
quidem  quia,  ut  Ambros.  dicit  super  Luc.  (sup.  illud  cap.  3.:  Factum  est  au- 
ten  etc.),  «  baptizatus  est  Dominus,  non  mundari  volens,  sed  mundare  aquas, 
ut  ablutae  per  carnem  Christi,  qui  peccatum  non  cognovit,  baptismatis  vim 
haberent,  et  ut  sanctificatas  aquas  relinqueret  postmodum  baptizandis  »,  sicut 
Chrysostomus  dicit  super  Matth.  (homil.  4.  in  0p.  imperf.  aprine.);  secundo, 
quia,  sicut  Chrysost.  dicit  super  Matth  .(ibid.),  «quamvis  ipse  non  esset  pec¬ 
cator,  tamen  naturam  suscepit  peccatricem,  et  similitudinem  carnis  peccati: 

propterea  etsi  pro  se  baptismate  non  indigebat,  tamen  in  aliis  carnalis  natura 
opus  habebat.);  et,  sicut  Gregorius  Nazianzenus  dicit  (in  orat.  20.  quae,  est  in 
Sancta  Lumina,  a  med.),  «  baptizatus  est  Christus,  ut  totum  veteranum  Adam 
immergat  aquae  » ;  tertio  baptizari  voluit,  sicut  Augustin.  dicit  in  sermone 
de  Epiphania  (qui  est  29.  de  Temp.  implic.  parum  a  prine.),  «  quia  voluit  facere, 
quod  faciendum  omnibus  imperavit  )>;  et  hoc  est  quod  ipse  dicit :  Sic  decet  nos 
implere  omnem  justitiam  (Matth.  3.);  ut  enim  Ambros.  dicit  super  Luc.  (loc 
sup.  cit.)  «haec  est  justitia,  ut  quod  alterum  facere  velis,  prior  ipse  incipias 
et  tuo  alios  horteris  exemplo  ».  ’ 

Ad  primum  ergo  dicendum,  quod  Christus  non  fuit  baptizatus,  ut  ablue¬ 
retur,  sed  ut  ablueret,  sicut  dictum  est  (in  corp.). 

Ad  secundum  dicendum,  quod  Christus  non  solum  debebat  implere  ea 
quae  erant  veteris  legis,  sed  etiam  inchoare  ea  quae  sunt  novae  legis;  et  ideo 
non  solum  voluit  circumcidi,  sed  etiam  baptizari. 

Ad  .  cR i ium  dicendum,  quod  Christus  est  primum  baptizans  spiritualiter: 
et  sic  non  est  baptizatus,  sed  solum  in  aqua. 


ARTICULUS  II.  2-< 

2.5 

UTRUM  CHRISTUS  BAPTISMO  JOANNIS  DEBUERIT  BAPTIZARI. 

Ad  secundum  sic  proceditur.  Videtur,  quod  Christus  non  debuerit  bapti¬ 
zari  baptismo  Joannis:  baptismus  enim  Joannis  fuit  baptismus  poenitentiae: 
sed  poenitentia  Christo  non  convenit;  quia  nullum  habuit  peccatum:  ergo 
videtur,  quod  non  debuerit  baptizari  baptismo  Joannis. 

2.  Praeterea.  Baptismus  Joannis,  sicut  dicit  Chrysost.  (hom.  12.  in  Matth. 
a  med.),  medium  fuit  inter  baptismum  Judaeorum,  et  Christi  baptismum :  sed 
medium  sapit  naturam  extremorum;  cum  ergo  Christus  non  fuerit  baptiza¬ 
tus  baptismate  legali,  nec  etiam  baptismate  suo,  videtur  quod  pari  ratione 
baptismate  Joannis  baptizari  non  debuerit. 

3.  Praeterea.  Omne  quod  in  rebus  humanis  est  optimum,  debet  attribui 
Christo:  sed  baptismus  Joannis  non  tenet  supremum  locum  inter  baptismata; 
ergo  non  convenit  Christum  baptizari  baptismo  Joannis. 

Sed  contra  est,  quod  dicitur  Matth.  3.  quod  venit  Jesus  in  Jordanem,  ut 
lapti^aretur  a  Joanne. 

Respondeo  dicendum,  quod,  sicut  dicit  August.  sup.  Joan.  (tract.  13.  aliquant. 
aprine.),  «  baptizatus  Dominus  baptizabat,  non  eo  baptismate,  quo  baptizatus 
est  »;  unde  cum  ipse  baptizaret  baptismo  proprio,  consequens  est,  quod  non 
fuerit  baptizatus  suo  baptismate,  sed  baptismate  Joannis.  Et  hoc  fuit  conve¬ 
niens;  primo  quidem  propter  conditionem  baptismi  Joannis,  qui  non  bapti- 
zavit  in  Spiritu,  sed  solum  in  aqua;  Christus  autem  spirituali  baptismate  non 
indigebat,  qui  a  principio  suae  conceptionis  gratia  Spiritus  Sancti  repletus 
fuit,  ut  patet  ex  dictis  (q.  34.  art.4.):  et  haec  est  ratio  Chrysostomi  (hom.  4. 
in  op.  imperf.);  secundo ,  ut  Beda  dicit  (cap.  4.  in  Mar.),  «baptizatus  est  ba¬ 
ptismo  Joannis,  ut  baptismo  suo  baptismum  Joannis  comprobaret  »  ;  tertio , 
sicut  Gregorius  Nazianzenus  dicit  (loc.  cit.  ari.  praec.),  «  accedit  Christus  ad 
baptismum  Joannis  sanctificaturus  baptismum  ». 

Ad  primum  ergo  dicendum,  quod,  sicut  supra  dictum  est  (art.  praec.), 
Christus  baptizari  voluit,  ut  nos  exemplo  suo  induceret  ad  baptismum:  et 
ideo  ad  hoc  quod  esset  efficacior  ejus  inductio,  voluit  baptizari  baptismo. 

quo  manifeste  non  indigebat,  ut  homines  ad  baptismum  accederent,  quo  in¬ 
digebant:  unde  Ambros.  dicit  super  Luc.  (sup.  illud  cap.  3.:  Factum  est  autem): 
«  Nemo  refugiat  lavacrum  gratiae,  quando  Christus  lavacrum  poenitentiae 
non  refugit  ». 

Ad  secundum  dicendum,  quod  baptismus  Judaeorum  in  lege  praeceptus 
erat  solum  figuralis:  baptismus  autem  Joannis  aliqualiter  erat  realis,  inquan- 
tum  inducebat  homines  ad  abstinendum  a  peccatis :  baptismus  autem  Christi 
habet  efficaciam  mundandi  a  peccato,  et  gratiam  conferendi:  Christus  autem 
neque  indigebat  percipere  remissionem  peccatorum,  quae  in  eo  non  erant, 
neque  recipere  gratiam,  qua  plenus  erat:  similiter  etiam  cum  ipse  sit  veritas, 
non  competebat  ei  id,  quod  in  sola  figura  gerebatur :  et  ideo  magis  congruum 
fuit,  quod  baptizaretur  baptismo  medio,  quam  aliquo  extremorum. 

Ad  tertium  dicendum,  quod  baptismus  est  quoddam  spirituale  reme¬ 
dium,  quanto  autem  aliquid  est  magis  perfectum,  tanto  minori  remedio  in¬ 
diget  :  unde  ex  hoc  ipso  quod  Christus  est  maxime  perfectus,  conveniens 
fuit,  quod  non  baptizaretur  perfectissimo  baptismo:  sicut  ille  qui  est  sanus, 
non  indiget  efficaci  medicina. 


ARTICULUS  III.  216 

UTRUM  CHRISTUS  CONVENIENTI  TEMPORE  FUERIT  BAPTIZATUS. 

(4.  Dist.  4.  q.  3.  art.  1.  q.  2.  et  Dist.  44.  in  prine,  exp.  Ut.). 

Ad  tertium  sic  proceditur.  Videtur,  quod  non  convenienti  tempore  Chri¬ 
stus  fuerit  baptizatus;  ad  hoc  enim  Christus  baptizatus  est,  ut  suo  exemplo 
alios  ad  baptismum  provocaret :  sed  fideles  Christi  laudabiliter  baptizantur 
non  solum  ante  trigesimum  annum,  sed  etiam  in  infantili  aetate ;  ergo  vide¬ 
tur,  quod  Christus  non  debuerit  baptizari  in  aetate  triginta  annorum. 

2.  Praeterea.  Christus  non  legitur  docuisse,  vel  miracula  fecisse  ante 
baptismum:  sed  utilius  fuisset  mundo,  si  priori  tempore  docuisset,  incipiens 
a  vigesimo  anno,  vel  etiam  prius  ;  ergo  videtur,  quod  Christus,  qui  pro  uti¬ 
litate  hominum  venerat,  ante  trigesimum  annum  debuerit  baptizari. 

3.  Praeterea.  Indicium  sapientiae  divinitus  infusae  maxime  debuit  ma¬ 
nifestari  in  Christo:  est  autem  manifestatum  in  Daniele  tempore  suae  pue¬ 
ritiae,  secundum  illud  Dan.  13.  :  Suscitavit  Dominus  spiritum  pueri  junioris,  cujus 
nomen  Daniel ;  ergo  multo  magis  Christus  in  sua  pueritia  debuit  baptizari,  et 
docere. 

4.  Praeterea.  Baptismus  Joannis  ordinatur  ad  baptismum  Christi,  sicut 
ad  finem :  sed  finis  est  prior  in  intentione,  et  posterior  in  exeeutione  ;  ergo 
vel  Christus  debuit  primus  a  Joanne  baptizari,  vel  ultimus. 

Sed  contra  est,  quod  dicitur  Luc.  3.:  Factum  est,  cum  baptizaretur  omnis 
populus,  et  Jesu  baptizato,  et  orante,  etc. ;  et  infr. :  Et  ipse  Jesus  erat  incipiens 
quasi  annorum  triginta. 

Respondeo  dicendum,  quod  Christus  convenienter  fuit  in  trigesimo  anno 
baptizatus :  primo  quidem,  quia  Christus  baptizabatur,  quasi  ex  tunc  incipiens 
docere,  et  praedicare ;  ad  quod  requiritur  perfecta  aetas,  qualis  est  triginta 
annorum:  unde  legitur  Genes.  41.,  quod  triginta  annorum  erat  Joseph,  quando 
accepit  regimen  Aegypti ;  similiter  etiam  2.  IJeg.  5.  legitur  de  David,  quod  tri¬ 
ginta  annorum  erat,  cum  regnare  coepisset',  Ezechiel  etiam  in  trigesimo  anno 

coepit  prophetizare,  ut  habetur  Ezech.  i.;  secundo,  quia,  sicut  Chrysostomus 
dicit  super  Matth.  (hom.  10.  parum  a  prine.),  futurum  erat,  ut  post  baptismum 
Christi  lex  cessare  inciperet;  et  ideo  hac  aetate  Christus  ad  baptismum  venit, 
quae  potest  omnia  peccata  suscipere,  ut  lege  servata  nullus  dicat,  quod  ideo 
eam  solvit,  quia  implere  non  potuit  :  tertio,  quia  per  hoc  quod  Christus  in 
aetate  perfecta  baptizatur,  datur  intelligi,  quod  baptismus  parit  viros  per¬ 
lectos,  secundum  illud  Ephes.  4. :  Donec  occurramus  omnes  in  unitatem  fidei, 
et  agnitionis  Filii  Dei,  in  virum  perfectum,  in  mensuram  aetatis  plenitudinis 
Christi:  unde  et  ipsa  proprietas  numeri  ad  hoc  pertinere  videtur;  consurgit 
enim  trigenarius  numerus  ex  ductu  ternarii  in  denarium :  per  ternarium 
autem  intelligitur  fides  Trinitatis:  per  denarium  autem  impletio  mandato¬ 
rum  legis :  et  in  his  duobus  perfectio  vitae  christianae  consistit. 

Ad  primum  ergo  dicendum,  quod,  sicut  Gregor.  Nazianz.  dicit  (in  orat.  40. 
quae  est  de  Baptismo,  aliquant.  a  med.),  Christus  non  est  baptizatus,  «  quasi  in¬ 
digeret  purgatione,  nec  quod  aliquod  illi  immineret  periculum  differendo 
baptismum;  sed  cuivis  alii  non  in  parvum  redundat  periculum,  si  exeat  ex 
hac  vita  non  indutus  veste  incorruptionis  »  scilicet  gratia:  et  licet  bonum 
si  post  baptismum  baptismi  munditiam  custodire,  «  potius  tamen  est  »  ut 
ipse  dicit  «  interdum  paulisper  maculari,  quam  gratia  omnino  carere  ». 

Ad  secundum  dicendum,  quod  utilitas,  quae  a  Christo  provenit  homi¬ 
nibus,  praecipue  est  per  fidem,  et  humilitatem  :  ad  quorum  utrumque  valet, 
quod  Christus  in  pueritia,  vel  adolescentia  non  coepit  docere,  sed  in  per¬ 
fecta  aetate :  ad  fidem  quidem,  quia  per  hoc  apparet  in  eo  vera  natura  hu¬ 
manitatis,  quod  per  temporum  incrementa  corporaliter  profecit:  et  ne  hujus¬ 
modi  profectus  putaretur  esse  phantasticus,  noluit  sapientiam  suam,  vel 
virtutem  manifestare  ante  perfectam  corporis  aetatem ;  ad  humilitatem  vero, 
ne  ante  perfectam  aetatem  aliquis  praesumptuose  praelationis  gradum,  et  do¬ 
cendi  officium  assumat. 

Ad  tertium  dicendum,  quod  Christus  proponebatur  hominibus  in  exem¬ 
plum  omnium .  et  ideo  oportuit  in  eo  ostendi  id,  quod  competit  omnibus 
secundum  legem  communem,  ut  scilicet  in  aetate  perfecta  doceret:  sed,  sicut 
Gregorius  Nazianzenus  dicit  (in  orat.  59.  quae  est  in  Sancta  Lumina  a  med.), 
k  non  est  lex  communis,  quod  raro  contingit;  sicut  nec  una  hirundo  ver 
facit » ;  aliquibus  enim  ex  quadam  speciali  dispensatione  secundum  divinae 
sapientiae  ordinem,  et  rationem  concessum  est  praeter  legem  communem, 
ut  ante  perfectam  aetatem  officium  vel  praesidendi,  vel  docendi  haberent,  sicut 
Salomon,  Daniel,  et  Jeremias. 

Ad  quartum  dicendum,  quod  Christus  nec  primus,  nec  ultimus  debuit 
a  Joanne  baptizari:  quia,  ut  Chrysostomus  dicit  super  Matth.  (homil.  4.  in  op. 
imperf.  in  prine.),  Christus  ad  hoc  baptizabatur,  «  ut  confirmaret  praedica¬ 
tionem,  et  baptismum  joannis,  et  ut  testimonium  acciperet  a  Joanne  »  ;  non 
autem  creditum  fuisset  testimonio  Joannis,  nisi  postquam  fuerunt  multi  bapti- 
zati  ab  ipso;  et  ideo  non  debuit  primus  a  Joanne  baptizari;  similiter  etiam 
nec  ultimus:  quia,  sicut  ipse  ibidem  subdit,  «sicut  lux  solis  non  expectat 
occasum  luciferi,  sed  eo  procedente  egreditur,  et  suo  lumine  obscurat  illius 
candorem:  sic  et  Christus  non  expectavit,  ut  cursum  suum  Joannes  impleret, 
sed  adhuc  eo  docente,  et  baptizante,  apparuit  ». 

ARTICULUS  IV.  2I? 

UTRUM  CHRISTUS  DEBUERIT  IN  JORDANE  BAPTIZARI. 

(Malth.  3.). 

Ad  quartum  sic  proceditur.  Videtur,  quod  Christus  non  debuerit  bapti- 
zan  in  Jordane:  ventas  enim  debet  respondere  figurae;  sed  figura  baptismi 
praecessit  in  transitu  maris  Rubri,  ubi  Aegyptii  sunt  submersi,  sicut  peccata 
delentur  in  baptismo;  ergo  videtur,  quod  Christus  magis  debuerit  baptizari 
in  mari  Rubro,  quam  in  flumine  Jordanis. 

2.  Praeterea.  Jordanis  interpretatur  descensus:  sed  per  baptismum  ali¬ 
quis  ascendit  magis,  quam  descendat,  unde  etiam  Matth.  3.  dicitur,  quod  ba- 
ph\atus  Jesus confestim  ascendit  de  aqua ;  ergo  videtur  inconveniens  fuisse,  quod 
Christus  in  Jordane  baptizaretur. 

3.  Praeterea.  Transeuntibus  filiis  Israel,  aquae  Jordanis  conversae  sunt 
retrorsum,  et  legitur  Josue  4.  et  sicut  etiam  in  Psal.  113.  dicitur:  sed  illi  qui 

aptizantur,  non  retrorsum,  sed  in  anteriora  progrediuntur;  non  ergo  fuit  con¬ 
veniens,  quod  Christus  in  Jordane  baptizaretur. 

in  /oiyL«°NTRA  eSt’  qU°d  dkitUr  Marci  I’’  fluod  haptkatus  est  J esus  a  Joanne 

Respondeo  dicendum,  quod  fluvius  Jordanis  fuit,  per  quem  filii  Israel  in 
terram  promissionis  intraverunt:  hoc  autem  habet  baptismus  Christi  speciale 
piae  omnibus  baptismatibus,  quod  introducit  in  regnum  Dei,  quod  per  ter¬ 
ram  promissionis  significatur:  unde  dicitur  Joan.  3.:  Nisi  quis  renatus  fuerit  ex 
aqua,  et  Spiritu  Sancto,  non  potest  introire  in  regnum  Dei:  ad  quod  etiam  per 
tmet,  quod  Helias  divisit  aquas  Jordanis,  quando  erat  in  curru  igneo  rapien¬ 
dus  m  coelum,  ut  dicitur  4-Reg.2.,  quia  scilicet  transeuntibus  per  aquam  ba¬ 
ptismi,  per  ignem  Spiritus  Sancti  patet  aditus  in  coelum:  et  ideo  conveniens 
tuit,  ut  Christus  in  Jordane  baptizaretur. 

.  A°  primum  erg°  dicendum,  quod  transitus  maris  Rubri  praefiguravit  ba¬ 
ptismum,  quantum  ad  hoc  quod  baptismus  delet  peccata:  sed  transitus  Tor- 
dams  quantum  ad  hoc  quod  aperit  januam  regni  coelestis,  qui  est  principa- 
mr  effectus  baptismi,  est  per  solum  Christum  impletus:  et  ideo  convenientius 
uit,  quod  Christus  m  Jordane,  quam  in  mari  baptizaretur. 

Ad  secundum  dicendum,  quod  in  baptismo  est  ascensus  per  profectum 
gratiae,  qui  requirit  descensum  humilitatis,  secundum  illud  Jacobi  4  :  Humi¬ 
libus  autem  dat  gratiam;  et  ad  talem  descensum  referendum  est  nomen  Jordanis 

Ad  tertium  dicendum,  quod,  sicut  August.  dicit  in  serm.  de  Epiph 
«sicut  antea  aquae  Jordanis  retrorsum  conversae  fuerant;  ita  modo  Christo’ 
baptizato,  retrorsum  peccata  conversa  sunt  >.  :  vel  etiam  per  hoc  significatur 
quod  contra  descensum  aquarum  benedictionum  fluvius  sursum  ferebamr 

ARTICULUS  V. 


21.8 


UTRUM,  CHRISTO  BAPTIZATO,  COELI  DEBUERINT  APERIRI. 

(Infr.  q.  49.  art.  S.  ad  3.  et  3.  Dist.  18.  art.  6.  q.  3.  ad  2.  et  Dist.  2.  q.  }.  art.  1.  ad  4. 

et  opusc.  60.  cap.  6.). 

•  ,A°?:UINTUM  P^ceditur.  Videtur,  quod,  Christo  baptizato,  non  debue¬ 
rint  coeli  aperiri:  illi  enim  aperiendi  sunt  coeli,  qui  indiget  intrare  in  ooe- 

dum  Ulud  £Toarn  “S”  ef  te.n?:'se<!  Christus  «mper  erat  in  coelo,  secun- 

deb»eri„,Vr=ii,™“L  '  ”  ‘°‘h!  videt“r' 

ra,it2;rPr/EREA'  Aperti0  C(?,£:lorum  aut  rntelligitur  spiritualiter,  aut  corpo- 
er.  sed  non  potest  intelligi  corporaliter;  quia  corpora  coelestia  sunt 
impassibiha,  et  mfrangibilia,  secundum  illud  Job  37.:  Tu  forsitan  cum  eo  fa- 

ZUS-eS  C°d0S’ 'vlU  sol,dustmi  quasi  aere  fusi  sunt?  similiter  etiam  nec  potest 
telligi  spiritualiter ;  quia  ante  oculos  Filii  Dei  coeli  antea  clausi  non  fue- 

ei^oeli"g°  Vld6tUr  mCOnvenienter  dici-  fiuod  baptizato  Christo,  aperti  fuerint 

r  j"  PRt,E™t‘  Fidelibus  coelum  apertum  est  per  Christi  passionem,  se¬ 
cundum  illud  Heb.  10.:  Habemus  fiduciam  in  introitu  sanctorum  in  sanguine  Chri¬ 
sti;  unde  etiam  nec  Christi  baptismo  baptizati,  si  qui  ante  ejus  passionem 
decesserunt,  coelos  intrare  potuerunt ;  ergo  magis  debuerunt  aperiri  coeli 
Christo  patiente,  quam  eo  baptizato. 

est  ro“wCONTRA  CSt’  qU°d  didkUr  LUC'  3"  haPU*-ato>  et  orante>  fertum 

.  Respondeo  dicendum,  quod,  sicut  dictum  est  (art.  i.  huj.q.),  Christus  ba 
phzan  voluit,  ut  suo  baptismo  consecraret  baptismum,  quo  nos  baptizare- 
nmr :  et  ideo  in  baptismo  Christi  ea  demonstrari  debuerunt,  quae  pertinent 
ad  efficaciam  nostri  baptismi;  circa  quam  tria  sunt  consideranda:  primo  qui- 
dem,  principalis  virtus,  ex  qua  baptismus  habet  efficaciam,  quae  quidem  est 
virtus  coeiestis;  et  ideo,  baptizato  Christo,  apertum  est  coelum,  ut  ostenderetur 
quod  de  caetero  coelestis  virtus  baptismum  sanctificaret:  secundo,  operatur  ad 
efficaciam  baptismi  fides  Ecclesiae,  et  ejus  qui  baptizatur,  unde  et  baptizati 
fidem  profitentur,  et  baptismus  fidei  dicitur  sacramentum :  per  fidem  autem 
inspicimus  coelestia,  quae  sensum,  et  rationem  humanam  excedunt:  et  ad 
hoc  significandum,  Christo  baptizato,  aperti  sunt  coeli:  tertio,  quia  per  ba¬ 
ptismum  Christi  specialiter  aperitur  nobis  introitus  regni  coelestis,  qui  primo 
homini  praeclusus  fuerat  per  peccatum:  unde  baptizato  Christo,  aperti  sunt 
codi,  ut  ostenderetur,  quod  baptizatis  patet  via  in  coelum  :  post  baptismum 
autem  necessaria  est  homini  jugis  oratio,  ad  hoc  quod  coelum  introeat:  li¬ 
cet  enim  per  baptismum  remittantur  peccata ;  remanet  tamen  fomes  peccati, 
nos  impugnans  interius,  et  mundus,  et  daemones,  qui  impugnant  exterius: 
et  ideo  signanter  dicitur  Luc.  3.,  quod  Jesu  baptizato,  et  orante,  apertum  est 
coelum:  quia  scilicet  fidelibus  necessaria  est  oratio  post  baptismum :  vel  ut 
detur  mtelligh  quod  hoc  ipsum  quod  per  baptismum  coelum  aperitur  creden¬ 
tibus,  est  ex  virtute  orationis  Christi:  unde  signanter  Matth.  3.  dicitur,  quod 
apertum  est  ei  coelum,  idest  omnibus  propter  eum;  sicut  si  imperator  alicui 
pro  alio  petenti  dicat:  «  Ecce  hoc  beneficium  non  illi  do,  sed  tibi,  idest  pro¬ 
pter  te  illi »,  ut  Chrysost.  dicit  super  Matth.  (hom.  4.  in  op.  imperf.  a  mcd.). 

Ad  primum  ergo  dicendum,  quod,  sicut  Chrysost.  dicit  super  Mattii. 
(ibidem),  «  sicut  Christus  secundum  dispensationem  humanam  baptizatus  est, 
quamvis  ipse  propter  se  baptismo  non  indigeret;  sic  etiam  secundum  huma¬ 
nam  dispensationem  aperti  sunt  ei  coeli:  secundum  autem  naturam  divinam 
semper  erat  in  coelis  ». 

Ad  secundum  dicendum,  quod,  sicut  Hieron.  dicit  super  Matth.  (cap.  3. 
in  hunc  loc.),  «  coeli  aperti  sunt,  Christo  baptizato,  non  reseratione  elemen¬ 
torum,  sed  spiritualibus  oculis :  sicut  et  Ezechiel  in  principio  voluminis  sui 
coelos  apertos  esse  commemorat  » :  et  hoc  probat  Chrysost.  super  Matth. 
(loc.  sup.  cit.)  dicens,  «  quod  si  ipsa  creatura  »,  scilicet  coelorum,  «  rupta 
fuisset,  non  dixisset:  Aperti  sunt  ei:  quia  quod  corporaliter  aperitur,  omnibus 
est  apertum  »;  unde  etiam  Marci  1.  expresse  dicitur,  quod  Jesus  stativi  ascen¬ 
dens  de  aqua  vidit  apertos  coelos,  quasi  ipsa  apertio  coelorum  ad  visionem 
Christi  referatur:  quod  quidem  aliqui  referunt  ad  visionem  corporalem,  di¬ 
centes  quod  circa  Christum  baptizatum  tantus  splendor  fulsit  ir.  baptismo, 
ut  viderentur  coeli  aperti :  potest  etiam  referri  ad  imaginariam  visionem  : 
per  quem  modum  Ezechiel  vidit  coelos  apertos :  formabatur  enim  ex  virtute 
divina,  et  voluntate  rationis  talis  visio  in  imaginatione  Christi  ad  designan¬ 
dum,  quod  per  baptismum  coeli  aditus  hominibus  aperitur:  potest  etiam  ad 
visionem  intellectualem  referri,  prout  scilicet  Christus  vidit,  jam  baptismo 
sanctificato,  apertum  esse  coelum  hominibus,  quod  tamen  etiam  ante  viderat 
esse  fiendum. 

Ad  tertium  dicendum,  quod  per  passionem  Christi  aperitur  coelum 
omnibus  £al.  hominibus') ,  sicut  per  causam  communem  apertionis  coelorum : 
opoitet  tamen,  hanc  causam  communem  apertionis  coelorum  singulis  appli¬ 
cari,  ad  hoc  quod  coelum  introeant:  quod  quidem  fit  per  baptismum,  secun¬ 
dum  illud  Rom.  6. .  Quicumque  baptismati  sumus  in  Christo  Jesu,  in  morte  ipsius 
baptismati  sumus:  et  ideo  potius  fit  mentio  de  apertione  coelorum  in  baptismo, 
quam  in  passione  Christi.  Vel,  sicut  Chrysostomus  dicit  super  Matth.  (horn.  4. 
in  op.  imperf.  a.med.),  «  baptizato  Christo,  coeli  tantum  sunt  aperti :  postquam 
vero  tyrannum  vicit  per  crucem,  quia  non  erant  necessariae  portae  coelo 
nunquam  claudendo,  non  dicunt  Angeli:  Aperite  portas:  jam  enim  erant 
apertae sed  :  Tollite  portas  »  ;  per  quod  dat  intelligere  Chrysost.  quod  obsta¬ 
cula,  quibus  prius  obsistentibus,  animae  defunctorum  introire  non  poterant 
coelos,  sunt  totaliter  per  passionem  Christi  ablata:  sed  in  baptismo  Christi 
sunt  aperta,  quasi  manifestata  jam  via,  per  quam  homines  erant  in  coelum 
intraturi. 


ARTICULUS  VI.  2I? 

UTRUM  CONVENIENTER  SPIRITUS  SANCTUS 
SUPER  CHRISTUM  BAPTIZATUM  DESCENDERIT  IN  SPECIE  COLUMBAE. 

(Infr.  q.  46.  art.  4.  ad  2.  et  opusc.  60.  cap.  <3.). 

Ad  iEXTUM  sic  proceditur.  Videtur,  quod  inconvenienter  Spiritus  Sanctus 
super  Christum  baptizatum  dicatur  descendisse  in  specie  columbae  ;  Spiritus 
enim  Sanctus  habitat  in  homine  per  gratiam:  sed  in  homine  Christo  fuit  ple¬ 
nitudo  gratiae  a  principio  suae  conceptionis :  quia  fuit  unigenitus  a  Patre,  ut 

ex  supradictis  patet  (q.  34.  art.  4.);  non  ergo  debuit  Spiritus  Sanctus  ad  eum 
mitti  m  baptismo. 

-  raeterea.  Chrhtus  dicitur  in  mundum  descendisse  per  mysterium 
lncarnatioms,  quando  exinanivit  semetipsum,  formam  servi  accipiens  (Philipp.  2.): 
sed  Spiritus  Sanctus  non  est  incarnatus;  ergo  inconvenienter  dicitur,  quod 
Spiritus  Sanctus  descenderit  super  eum. 

3.  Praeterea.  In  baptismo  Christi  ostendi  debuit,  sicut  in  quodam  exem¬ 
plari,  id  quod  fit  in  nostro  baptismo:  sed  in  nostro  baptismo  non  fit  aliqua 
missio  visibilis  Spiritus  Sancti;  ergo  nec  in  baptismo  Christi  debuit  fieri  v  - 
sibilis  missio  Spiritus  Sancti. 

4.  Praeterea.  Spiritus  Sanctus  a  Christo  in  omnes  alios  derivatur,  se¬ 
cundum  illud  Joan.  1.:  De  plenitudine  ejus  nos- omnes  accepimus-,  sed  super 
Apostolos  Spiritus  Sanctus  descendit,  non  in  specie  columbae,  sed  in  specie 
ignis  ,  ergo  nec  super  Christum  debuisset  descendere  in  specie  columbae, 
sed  in  specie  ignis. 

Sed  contra  est,  quod  dicitur  Luc.  3.:  Descendit  Spiritus  Sanctus  corporali 
specie,  sicut  columba,  in  ipsum. 

Respondeo  dicendum,  quod  hoc  quod  circa  Christum  factum  est  in  ejus 
baptismo,  sicut  Chrysost.  dicit  super  Matth.  (hom.  4.  in  op.  imperf.  a  med.), 
pertinet  ad  mysterium  omnium,  qui  postmodum  fuerant  baptizandi:  omnes 
autem,  qui  baptismo  Christi  baptizantur,  Spiritum  Sanctum  recipiunt,  nisi 
fieti  accedant,  secundum  illud  Matth.  3. :  Ipse  vos  baptizabit  in  Spiritu  Sancto ; 
et  ideo  conveniens  fuit,  ut  super  Christum  baptizatum  Spiritus  Sanctus  de¬ 
scenderet. 

Ad  primum  ergo  dicendum,  quod,  sicut  Aug.  dicit  15.  de  Trin.  (cap.  26. 
cir.  med.),  <c  absurdissimum  est  dicere,  quod  Christus,  cum  jam  triginta  esset 
annorum,  acceperit  Spiritum  Sanctum;  sed  venit  ad  baptismum  sicut  sirue 
peccato,  ita  non  sine  Spiritu  Sancto:  si  enim  de  Joanne  scriptum  est,  quod 
Spiritu  Sancto  replebitur  ab  utero  matris  suae,  quid  de  homine  Christo  di¬ 
cendum  est,  cujus  carnis  ipsa  conceptio  non  carnalis,  sed  spiritualis  fuit? 
Tunc  ergo  (idest  in  baptismo)  corpus  suum,  idest  Ecclesiam,  praefigurare 
dignatus  est,  in  qua  praecipue  baptizati  accipiunt  Spiritum  Sanctum  ». 

Ad  secundum  dicendum,  quod,  sicut  Aug.  dicit  in  2.  de  Trin.  (cap.  6.). 
Spiritus  Sanctus  descendisse  dicitur  super  Christum  corporali  specie,  sicut 
columba,  non  quia  ipsa  substantia  Spiritum  Sancti  videretur,  quae  est  invi- 
sibilis;  neque  ita  quod  illa  visibilis  creatura  in  unitatem  personae  divinae  as¬ 
sumeretur,  neque  enim  dicitur  quod  Spiritus  Sanctus  sit  columba,  sicut  di¬ 
citur  quod  Filius  Dei  est  homo  ratione  unionis ;  neque  etiam  hoc  modo  Spiritus 
Sanctus  visus  est  in  specie  columbae,  sicut  Joannes  vidit  agnum  occisum  in 
Apocalypsi,  ut  habetur  Apoc.  5.;  illa  enim  visio  facta  fuit  in  Spiritu  per  spi¬ 
rituales  imagines  corporum:  de  illa  vero  columba  nullus  unquam  dubitavit, 
quin  oculis  visa  sit:  nec  etiam  hoc  modo  in  specie  columbae  Spiritus  Sanctus 
apparuit,  sicut  dicitur  1.  ad  Corinth.  10.:  Petra  autem  erat  Christus,  illa  enim 
petra  jam  erat  in  creatura;  et  per  significationis  modum  nuncupata  est  no¬ 
mine  Christi,  quem  significabat:  illa  autem  columba  ad  hoc  tantum  signifi¬ 
candum  repente  extitit;  et  postea  cessavit,  sicut  flamma,  quae  in  rubo  ap¬ 
paruit  Moysi;  dicitur  ergo  Spiritus  Sanctus  descendisse  super  Christum,  non 
ratione  unionis  ad  columbam,  sed  vel  ratione  ipsius  columbae  significantis 
Spiritum  Sanctum,  quae  descendendo  super  Christum  venit,  vel  ratione  spi¬ 
ritualis  gratiae,  quae  a  Deo  per  modum  cujusdam  descensus  in  creaturam 
derivatur,  secundum  illud  Jacobi  1.:  Omne  datum  optimutn,  et  omne  donum 
perfectum  de  sursum  est,  descendens  a  Patre  luminum. 

Ad  tertium  dicendum,  quod  sicut  Chrysost.  dicit  super  Mattii,  (hom  12 
ante  tned.),  « in  principiis  spiritualium  rerum  semper  sensibiles  apparent  vi- 
siones,  propter  eos  qui  nullam  intelligentiam  incorporalis  naturae  suscipere 
possunt;  ut  si  postea  non  fiant,  ex  his  quae  semel  facta  sunt,  recipiant  fidem  »: 
et  ideo  circa  Christum  baptizatum  corporali  specie  Spiritus  Sanctus  visibiliter 
descendit,  ut  super  omnes  baptizatos  invisibiliter  postea  credatur  descendere. 

Ad  quartum  dicendum,  quod  Spiritus  Sanctus  in  specie  columbae  ap¬ 
paruit  super  Christum  baptizatum,  propter  quatuor :  'primo  quidem  propter 
dispositionem,  quae  requiritur  in  baptizato,  ut  scilicet  non  fictus  accedat: 
quia,  sicut  dicitur  Sap.  1.,  Spiritus  Sanctus  disciplinae  effugiet  fictum  ;  columba 
autem  est  animal  simplex,  astutia  et  dolo  carens  ;  unde  dicitur  Matth.  I0.: 
Estote  simplices,  sicut  columbae:  secundo  ad  designandum  septem  dona  Spiritus 
Sancti,  quae  columba  suis  proprietatibus  significat :  columba  enim  secus  fluenta 
habitat,  ut  mde,  viso  accipitre,  mergat  se,  et  evadat;  quod  pertinet  ad  donum 
sapientiae,  per  quam  Sancti  secus  Scripturae  divinae  fluenta  resident,  ut  in¬ 
cursum  diaboli  evadant ;  item  columba  meliora  grana  eligit:  quod  pertinet 
ad  donum  scientiae,  qua  Sancti  sententias  sanas,  quibus  pascantur,  ehgunt  - 

ianVhnUmba  PU  °S  nUtnt;  qU°d  Pertinet  ad  donura  consilii,  quo 

cti  homines,  qui  fuerunt  pulli,  idest  imitatores  diaboli,  doctrina  nutriunt 

Te„errmp  Jc®  C°  non  lacerat  rostr° i  quod  pertinet  ad  donum  in¬ 

tellectus,  quod  Sancti  bonas  scientias  lacerando  non  pervertunt,  haereticorum 
moie:  item  columba  felle  caret;  quod  pertinet  ad  donum  pietatis,  pt  auZ 
Sancti  ira  irrationabili  carent:  item  columba  in  cavernb  petra^ Mdificart 
quod  pertinet  ad  donum  fortitudinis,  qua  Sancti  in  plagis  mortis  Christi  qui 
est  petra  firma,  nidum  ponunt,  idest  suum  refugium,  et  spem:  item  columba 
gemitum  pro  cantu  habet;  quod  pertinet  ad  donum  timoris,  quo San  Tde- 
Iectantur  in  gemitu  pro  peccatis:  tertio  apparuit  Spiritus  Sanctus  in  snecie 

^t  rondl2TdeDeCtUm  P7rr  bapt"mi’  q- est  remisi 

t  reconciliatio  ad  Deum ;  columba  enim  est  animal  mansuetum  et  ideo 
icut  Chrysost.  dicit  super  Matth.  (hom.  I2.  parum  ante  i«^.)  c^n  diluvio 
apparui  hoc  animal,  ramum  ferens  olivae,  et  communem  orbis  mrrarum 
tranquillitatem  annuntians:  et  nunr  „1  u  .  , ls  terrarura 

bc^.^r«ISSSS■SE,^ 

«  Duobus  modis  ostendit  visihilifprPn  ■  '  i  6'  al,cluant-  aprine.): 
columbam  super  Zmbum  ba„S,  S?Intum  scilicet  per 

gregatos,  ibi  ^mplidm,  Se  fr,“  r  7"  ‘g”em  SUP“.  *“ipulos  <£„. 
dolum  habeant  in  columba  demo  A  enuiur'  erg°  ne  Spiritu  sanctificati 
neat,  in  igne  d’emo„tr«us  esr  necm  “LA  ?  «gida  rem,- 

unitatem  in  columba  cognosce  •  -  a  eat,  quia  linguae  divisae  sunt: 

mna  cognosce.,,  ss eundo,  quia,  sicut  Chrysost.  dicit  (bab. 

fin  Cat.  D.  Tb.  sup.  illud  Luc.  5. :  Jesu  baptizato),  «  cum  oportebat  delictis  igno- 
scere  »,  quod  sit  in  baptismo,  «  mansuetudo  necessaria  erat,  quae  demon¬ 
stratur  in  columba:  sed  ubi  adepti  sumus  gratiam,  restat  judicii  tempus,  quod 
significatur  per  ignem  ». 


ARTICULUS  VII.  220 

UTRUM  ILLA  COLUMBA,  IN  QUO  APPARUIT  SPIRITUS  SANCTUS, 
FUERIT  VERUM  ANIMAL. 

(Joan.  1.  lect.  20.  et  opusc.  60.  cap.  y). 

Ad  septimum  sic  proceditur.  Videtur,  quod  illa  columba,  in  qua  Spiritus 
Sanctus  apparuit,  non  fuerit  verum  animal:  illud  enim  videtur  specie  tenus 
apparere,  quod  secundum  similitudinem  apparet:  sed  Luc.  3.  dicitur  quod 
descendit  Spiritus  Sanctus  corporali  specie,  sicut  columba,  in  ipsum;  non  ergo 
fuit  vera  columba,  sed  quaedam  similitudo  columbae. 

2.  Praeterea.  Sicut  natura  nihil  facit  frustra,  ita  nec  Deus,  ut  dicitur 
in  1.  de  Coelo  (tex.  52.  et  lib.  2.  tex.  yp  ) :  sed  cum  columba  illa  non  adve¬ 
nerit,  nisi  ut  aliquid  significaret,  atque  praeteriret,  ut  Aug.  dicit  in  2.  de  Tri¬ 
nitate  (cap.  6.  in  fin.),  frustra  fuisset  vera  columba:  quia  hoc  ipsum  fieri 
poterat  per  columbae  similitudinem;  non  ergo  illa  columba  fuit  verum  animal. 

3.  Praeterea.  Proprietates  cujuslibet  rei  ducunt  in  cognitionem  natura 
illius  rei:  si  ergo  fuisset  illa  columba  verum  animal,  proprietates  columbae 
significassem  naturam  veri  animalis,  non  autem  effectus  Spiritus  Sancti;  non 
ergo  videtur,  quod  illa  columba  fuerit  verum  animal. 

Sed  contra  est  quod  August.  dicit  in  lib.  de  Agone  Christiano  (cap.  22. 
a  med.)  :  «  Neque  hoc  ita  dicimus,  ut  Dominum  Jesum  Christum  dicamus  so¬ 
lum  verum  corpus  habuisse,  Spiritum  autem  Sanctum  fallaciter  apparuisse 
oculis  hominum:  sed  ambo  illa  corpora  vera  esse  credimus  ». 

Respondeo  dicendum,  quod,  sicut  supra  dictum  est  (q.  y  art.  1.),  non 
decebat,  ut  Filius  Dei,  qui  est  veritas  Patris,  aliqua  fictione  uteretur:  et  ideo 
non  phantasticum,  sed  verum  corpus  accepit:  et  quia  Spiritus  Sanctus  di¬ 
citur  spiritus  veritatis,  ut  patet  Joan.  16.  ideo  etiam  ipse  verum  columbam 
formavit,  in  qua  appareret;  licet  non  assumeret  ipsam  in  unitatem  personae; 
unde  post  praedicta  verba  August.  subdit:  «  Sicut  non  oportebat,  ut  homines 
falleret  filius  Dei;  sic  etiam  non  oportebat,  ut  falleret  Spiritus  Sanctus  :  sed 
omnipotenti  Deo,  qui  universam  creaturam  ex  nihilo  fabricavit,  non  erat 
difficile  verum  corpus  columbae  sine  aliarum  columbarum  ministero  figu¬ 
rare:  sicut  non  fuit  ei  difficile  verum  corpus  in  utero  Mariae  sine  virili  se¬ 
mine  fabricare;  cum  creatura  corporea  et  in  visceribus  foeminae  ad  forman¬ 
dum  hominem,  et  in  ipso  mundo  ad  formandam  columbam,  imperio  Domini 
voiuntatique  serviret  ». 

Ad  primum  ergo  dicendum,  quod  Spiritus  Sanctus  dicitur  descendisse  in 
specie,  vel  similitudine  columbae,  non  ad  excludendam  veritatem  columbae 
sed  ad  ostendendum  quod  ipse  non  apparuit  in  specie  suae  substantiae. 

Ad  secundum  dicendum,  quod  non  fuit  superfluum  formare  veram  co¬ 
lumbam,  ut  in  ea  Spiritus  Sanctus  appareret:  quia  per  ipsam  veritatem  co¬ 
lumbae  significatur  veritas  Spiritus  Sancti,  et  effectuum  ejus. 

Ad  tertium  dicendum,  quod  proprietates  columbae  eodem  modo  ducunt 
ad  significandam  naturam  columbae,  et  ad  significandos  effectus  Spiritus 

S.uicti:  per  hoc  enim  quod  columba  habet  tales  proprietates,  ostenditur,  quod 
columba  significat  Spiritum  Sanctum. 

ARTICULUS  VIII.  22i 

UTRUM  CONVENIENTER,  CHRISTO  BAPTIZATO,  FUERIT  AUDITA 
VOX  PATRIS  FILIUM  PROTESTANTIS. 

(Infr.  q.  44.  art.  4.  et  q.  66.  art.  6.  corp.  et  opusc.  60.  cap.  9.). 

Ad  octavum  sic  proceditur.  Videtur,  quod  inconvenienter,  Christo  bapti¬ 
zato,  fuerit  vox  Patris  audita  Filium  protestantis :  Filius  enim,  et  Spiritus 
Sanctus  secundum  hoc  quod  sensibiliter  apparuerunt,  dicuntur  visibiliter  esse 
missi:  sed  Patri  non  convenit  mitti,  ut  patet  per  August.  in  2.  de  Trin. 
(cap.  12.  in  fin.) ;  ergo  etiam  nec  apparere. 

2.  Praeterea.  Vox  est  significativa  verbi  in  corde  concepti:  sed  Pater 
non  est  verbum ;  ergo  inconvenienter  manifestatur  in  voce. 

3.  Praeterea.  Homo  Christus  non  incepit  esse  filius  Dei  in  baptismo, 
sicut  quidam  haeretici  putaverunt,  sed  a  principio  suae  conceptionis  fuit  filius 
Dei;  magis  ergo  in  nativitate  debuit  vox  Patris  protestari  Christi  divinitatem, 
quam  in  ejus  baptismo. 

Sed  contra  est,  quod  Matth.  3.  dicitur:  Ecce  vox  de  coelis  dicens:  Hic 
est  Filius  meus  dilectus ,  in  quo  mihi  complacui. 

Respondeo  dicendum,  quod,  sicut  supra  dictum  est  (art.  6.  huj.  q.)  in 
baptismo  Christi,  qui  fuit  exemplar  nostri  baptismi,  demonstrari  debuit  quod 
in  nostro  baptismo  perficitur:  baptismus  autem,  quo  baptizantur  fideles,  con¬ 
secratur  in  invocatione,  et  virtute  Trinitatis,  secundum  illud  Matth.  ult.  : 
Euntes  docete  omnes  gentes,  baptigantes  eos  in  nomine  Patris,  et  Filii ;  et  Spiritus 
Sancti.  Et  ideo  «  in  baptismo  Christi  »  ut  Hieronymus  dicit  (sup.  illud  Matth. q.  : 
Et  ecce  aperti  etc.),  «  mysterium  Trinitatis  demonstratur.  Dominus  enim  in 
natura  humana  baptizatur:  Spiritus  Sanctus  descendit  in  specie  columbae: 
Patris  vox  testimonium  Filio  perhibentis  auditur  »  ;  et  ideo  conveniens  fuit, 
ut  in  illo  baptismo  Pater  declararetur  in  voce. 

Ad  primum  ergo  dicendum,  quod  missio  visibilis  addit  aliquid  super  ap¬ 
paritionem,  scilicet  auctoritatem  mittentis,  et  ideo  Filius,  et  Spiritus  Sanctus, 
qui  sunt  ab  alio,  dicuntur  mitti  visibiliter,  et  non  solum  apparere  :  Pater  autem, 
qui  non  est  ab  alio,  apparere  quidem  potest,  visibiliter  autem  mitti  non  potest. 

Ad  secundum  dicendum,  quod  Pater  non  demonstratur  in  voce,  nisi  sicut 
auctor  vocis,  vel  loquens  per  vocem :  et  quia  proprium  est  Patri  producere 
verbum,  quod  est  dicere,  vel  loqui,  ideo  convenientissime  Pater  per  vocem 
manifestatus  est,  quae  significat  verbum  :  unde  et  ipsa  vox  a  Patre  emissa 
filiationem  Verbi  protestatur:  et  sicut  species  columbae,  in  qua  demonstratus 
est  Spiritus  Sanctus,  non  est  ipsa  natura  Spiritus  Sancti;  nec  species  hominis, 
in  qua  demonstratus  est  ipse  Filius,  est  ipsa  natura  filii  Dei:  ita  etiam  ipsa, 
vox  non  pertinet  ad  naturam  verbi,  vel  Patris  loquentis ;  unde  Joan.  5.,  Do¬ 
minus  dicit:  Neque  vocem  ejus,  idest  Patris,  unquam  audistis,  neque  speciem  ejus 
vidistis.  Per  quod,  sicut  Chrysost.  dicit  super  Joan.  (hom.  39.  a  med.),  «  pau- 
latim  eos  in  philosophicum  dogma  inducens,  ostendit,  quoniam  neque  vox 
circa  Deum  est,  neque  species;  sed  superior  est  et  figuris,  et  loquelis  talibus  »  ; 
et  sicut  columbam,  et  etiam  humanam  naturam  a  Christo  assumptam  tota 

1  rinitas  operata  est,  ita  etiam  et  formationem  vocis:  sed  tamen  in  voce  de¬ 
claratur  solus  Pater  ut  loquens;  sicut  naturam  humanam  solus  Filius  assum¬ 
psit,  et  sicut  in  columba  solus  Spiritus  Sanctus  demonstrantus  est,  ut  aatet 
per  August.  in  lib.  de  Fide  ad  Petrum  (cap.  q.). 

Ad  tertium  dicendum,  quod  divinitas  Christi  non  debuit  omnibus  in  ejus 
nativitate  manifestari,  sed  magis  occultari  in  defectibus  infantilis  aetatis  :  sed 
quando  jam  pervenit  ad  perfectam  aetatem,  in  qua  oportebat  eum  docere, 
et  miracula  facere,  et  homines  ad  se  convertere,  tunc  testimonio  Patris  erat 
ejus  divinitas  manifestanda,  ut  ejus  doctrina  credibilior  fieret;  unde  et  ipse 
dicit  Joan.  5.:  Qui  misit  me  Pater,  ipse  testimonium  perhibet  de  me:  et  hoc  prae¬ 
cipue  in  baptismo,  per  quem  homines  renascuntur  in  filios  Dei  adoptivos. 
Filii  autem  Dei  adoptivi  instituuntur  ad  similitudinem  filii  naturalis,  secun¬ 
dum  illud  Rom.  8.:  Quos  praescivit,  hos  et  praedestinavit  conformes  fieri  imaginis 
Filii  sui;  unde  Hilarius  dicit  super  Matth.  (can.  2.  infin.),  quod  «  super  Jesum 
baptizatum  descendit  Spiritus  Sanctus,  et  vox  Patris  audita  est  dicentis:  Hic 
est  Filius  meus  dilectus;  ut  ex  his  quae  consummabantur  in  Christo,  cogno¬ 
sceremus  post  aquae  lavacrum  et  de  coelestibus  portis  sanctum  in  nos  spi¬ 
ritum  involare,  et  paternae  vocis  adoptione  Dei  filios  fieri  ». 


QUAESTIO  XL. 

DE  MODO  CONVERSATIONIS  CHRISTI, 
IN  QUATUOR  ARTICULOS  DIVISA. 


Consequenter  post  ea  quae  pertinent  ad  ingressum  Christi  in  mundum, 
vel  ad  ejus  principium,  considerandum  restat  de  his  quae  pertinet  ad  progres¬ 
sum  ipsius:  et  primo  considerandum  est  de  modo  conversationis  ipsius;  se¬ 
cundo  de  tentatione  ejus;  tertio  de  doctrina;  quarto  de  miraculis. 

Circa  primum  quaeruntur  quatuor. 

Primo.  Utrum  Christus  debuerit  solitariam  vitam  ducere,  an  inter  homi¬ 
nes  conversari. 

Secundo.  Utrum  debuerit  austeram  vitam  ducere  in  cibo,  et  potu,  et 
vestitu,  an  cum  aliis  communem. 

Tertio.  Utrum  debuerit  abjecte  vivere  in  hoc  mundo,  an  in  divitiis,  et 
honore. 

Quarto.  Utrum  debuerit  secundum  legem  vivere. 


ARTICULUS  1.  222 

UTRUM  CONVENIENS  FUERIT  CHRISTUM  INTER  HOMINES  CONVERSARI. 

(Infr.  art.  2.  corp.  et  2-2.  q.  25.  art.  6.  ad 5.). 

Ad  primum  sic  proceditur.  Videtur,  quod  Christus  non  debuerit  inter  ho¬ 
mines  conversari,  sed  solitariam  vitam  agere;  oportebat  enim,  quod  Christus 

sua  conversatione  non  solum  se  hominem  ostenderet  esse,  sed  etiam  Deum: 
sed  Deum  non  convenit  cum  hominibus  conversari  dicitur  enim  Danielis  2. : 
Exceptis  diis,  quorum  non  est  cum  hominibus  conversatio ;  et  Philosoph.  dicit 
in  1.  Politicae  (cap.  2.  a  med.),  quod  «  ille  qui  solitarius  vivit,  aut  est  bestia  » 
si  scilicet  propter  saevitiam  hoc  faciat  «  aut  est  Deus  »  si  hoc  faciat  propter 
contemplandam  veritatem;  ergo  videtur,  quod  non  fuerit  conveniens,  Chri¬ 
stum  inter  homines  conversari. 

2.  Praeterea.  Christus,  dum  in  carne  mortali  vixit,  debuit  perfectissimam 
vitam  ducere:  perfectissima  autem  vita  est  contemplativa,  ut  in  secunda  parte 
habitum  est  (2-2.  q.  182.  art.  1.  et  2.)  :  ad  vitam  autem  contemplativam  maxime 
competit  solitudo,  secundum  illud  Oseae  2.:  Ducam  eam  in  solitudinem,  et 
loquar  ad  cor  ejus;  ergo  videtur,  quod  Christus  debuerit  solitariam  vitam 
ducere. 

3.  Praeterea.  Conversatio  Christi  debuit  esse  uniformis;  quia  semper 
in  eo  debuit  apparere  id,  quod  optimum  est:  sed  quandoque  Christus  soli¬ 
taria  loca  quaerebat,  turbas  declinans,  unde  Remigius  dicit  supra  Matth.  (hab. 
in  Cat.  D.  Thom.  in  prine,  cap.  ;.)  :  «  Tria  refugia  legitur  Dominus  habuisse, 
navim,  montem,  et  desertum;  ad  quorum  alterum,  quotiescumque  a  turbis 
comprimebatur,  conscendebat  »;  ergo  et  semper  debuit  solitariam  vitam 
agere. 

Sed  contra  est,  quod  dicitur  Baruch  3.:  Post  haec  in  terris  visus  est,  et 
cum  hominibus  conversatus  est. 

Respondeo  dicendum,  quod  conversatio  Christi  talis  debuit  esse,  ut  con¬ 
veniret  fini  Incarnationis,  secundum  quem  venit  in  mundum ;  venit  autem  in 
mundum, primo  quidem  ad  manifestandum  ve:itatem,  sicutipse  dicit  Joan.  18.: 
In  hoc  natus  sum,  et  ad  hoc  veni  in  mundum,  ut  testimonium  perhibeam  veritati; 
et  ideo  non  debebat  se  occultare,  vitam  solitariam  agens,  sed  in  publicum  pro¬ 
cedere,  publice  praedicando;  unde  Lucae  4.  dixit  illis  qvi  volebant  eum  de¬ 
tinere:  Quia  et  aliis  civitatibus  oportet  me  evangeli\are  regnum  Dei,  quia  ideo 
missus  sum;  secundo  venit  ad  hoc,  ut  homines  a  peccato  liberaret,  secundum 
illud  1.  ad  Timoth.  1.:  Christus  Jesus  venit  in  hunc  mundum  peccatores  salvos 
facere.  Et  ideo,  ut  Chrysost.  dicit  (hab.  in  Cat.  aur.  D.  Thom.  sup.  illud  Luc.  4. : 
Ouia  et  aliis  Civitatib.) ,  licet  «  in  eodem  loco  manendo  posset  Christus  ad 
se  omnes  attrahere,  ut  ejus  praedicationem  audirent;  non  tamen  hoc  fecit, 
praebens  nobis  exemplum,  ut  perambulemus,  et  requiramus  pereuntem,  sicut 
pastor  ovem  perditam,  et  medicus  accedit  ad  infirmum  »  ;  tertio  venit,  ut  per 
ipsum  habeamus  accessum  ad  Deum,  ut  dicitur  Rom.  5.;  et  ideo  familiariter 
cum  hominibus  conversando,  conveniens  fuit,  ut  hominibus  fiduciam  daret 
ad  se  accedendi;  unde  dicitur  Matth.  9.:  Factum  est  discumbente  eo  in  domo, 
ecce  multi  publicani,  et  peccatores  venientes  discumbebant  cum  Jesu,  et  discipulis 
ejus.  Quod  exponens  Hier,  dicit:  «  Videbant  publicanum  a  peccatis  ad  meliora 
conversum,  locum  invenisse  poenitentiae;  et  ob  id  etiam  ipsi  non  desperant 
salutem  ». 

Ad  primum  ergo  dicendum,  quod  Christus  per  humanitatem  suam  voluit 
manifestare  divinitatem:  et  ideo  conversando  cum  hominibus  (quod  est  pro¬ 
prium  hominis)  manifestavit  omnibus  suam  divinitatem  praedicando,  et  mi¬ 
racula  faciendo,  et  innocenter  et  juste  inter  homines  conversando. 

Ad  secundum  dicendum,  quod,  sicut  in  secunda  parte  dictum  est  (2-2.  q.  1S2. 
art.  1.  et  q.  1S8.  art.  6.),  vita  contemplativa  simpliciter  est  melior,  quam  activa, 
quae  occupatur  circa  corporales  actus :  sed  vita  activa,  secundum  quam  ali- 

quis  praedicando,  et  docendo  contemplata  aliis  tradit,  est  perfectior,  quam 
vita  quae  solum  contemplatur:  quia  talis  vita  praesupponit  abundantiam  con¬ 
templationis:  et  ideo  Christus  talem  vitam  elegit. 

Ad  tertium  dicendum,  quod  actio  Christi  fuit  nostra  instructio:  et  ideo 
ut  daret  exemplum  praedicatoribus,  quod  non  semper  se  darent  in  publicum, 
ideo  quandoque  Dominus  se  a  turbis  retraxit;  quod  quidem  legitur  fecisse 
propter  tria:  quandoque  quidem  propter  corporalem  quietem;  unde  Marci  6. 
dicitur,  quod  Dominus  dixit  discipulis:  Venite  seorsum  in  desertum  locum,  et 
requiescite  pusillum,  erant  enim  qui  veniebant,  et  redibant  inulti,  et  nec  spatium 
manducandi  habebant ;  quandoque  vero  causa  orationis;  unde  dicitur  Lucae  6.: 
Factum  est  in  illis  diebus,  exiit  in  montem  orare,  et  erat  pernoctans  in  oratione 
Dei;  ubi  ait  Ambros.  quod  «  ad  praecepta  virtutis  suo  nos  informat  exem¬ 
plo  »;  quandoque  vero,  ut  doceret  favorem  humanum  vitare;  unde  super  illud 
Matth.  5.:  Videns  Jesus  turbas,  ascendit  in  montem,  dicit  Chrysost.  (horn.  15.  in 
Matth.  cir.  prine.):  «  Per  hoc  quod  non  in  civitate,  et  foro,  sed  in  monte,  et 
solitudine  sedit,  erudivit  nos,  nihil  ad  ostentationem  facere,  et  a  tumultibus 
abscedere,  et  maxime  cum  de  necessariis  disputare  oportet  ». 

ARTICULUS  II.  223 

UTRUM  CHRISTUS  AUSTERAM  VITAM  IN  HOC  MUNDO 
DUCERE  DEBUERIT. 

(Infr.  q.  41.  art.  4.  ad  1.). 

Ad  secundum  sic  proceditur.  Videtur,  quod  Christus  debuerit  austeram 
vitam  ducere  in  hoc  mundo :  Christus  enim  multo  magis  praedicavit  perfe¬ 
ctionem  vitae,  quam  Joannes:  sed  Joannes  austeram  vitam  duxit,  ut  suo 
exemplo  homines  ad  perfectionem  vitae  provocaret,  dicitur  enim  Matth.  3. 
quod  ipse  Joannes  habebat  vestimentum  de  pilis  camelorum,  et  %pnam  pelliceam 
circa  lumbos  suos :  esca  autem  ejus  erant  locustae,  et  mei  sylveslre,  quod  expo- 
ntas  Curysost.  (hom.io.in  Matth.  cir.  med.)  dicit:  «  Erat  mirabile  inhumano 
corpore  tantam  patientiam  videre;  quod  et  Judaeos  magis  attrahebat  »;  ergo 
videtur,  quod  multo  magis  Christum  decuerit  austeritas  vitae. 

2.  Praeterea.  Abstinentia  ad  continentiam  ordinatur,  dicitur  enim  Oseae  4.: 
Comedent,  et  non  saturabuntur:  fornicati  sunt,  et  non  cessaverunt;  sed  Christus 
continentiam  et  in  se  servavit,  et  aliis  servandam  proposuit,  cum  dixit  Matth.  19.: 
Sunt  eunuchi,  qui  se  castraverunt  propter  regnum  coelorum;  qui  potest  capere  ca¬ 
piat ;  ergo  videtur,  quod  Christus  in  se,  et  in  suis  discipulis  austeritatem  vitae 
servare  debuerit. 

3.  Praeterea.  Ridiculum  videtur,  ut  aliquis  districtiorem  vitam  incipiat, 
et  ab  ea  in  laxiorem  revertatur:  potest  enim  dici  contra  eum,  quod  habetur 
Luc.  14.:  Hic  homo  coepit  aedificare,  et  non  potuit  consummare:  Christus  autem 
districtissimam  vitam  incepit  post  baptismum,  manens  in  deserto,  et  jejunans 
quadraginta  diebus,  et  quadraginta  noctibus;  ergo  videtur  non  fuisse  con¬ 
gruum,  quod  post  tantam  vitae  districtionem  ad  communem  vitam  rediret. 

Sed  contra  est,  quod  dicitur  Matth.  1 1. :  Venit  Filius  hominis  manducans, 
et  bibens. 

Respondeo  dicendum,  quod,  sicut  dictum  est  (art.  prine.),  congruum  erat 
Incarnationis  fini,  ut  Christus  non  ageret  solitariam  vitam,  sed  cum  horni- 

nibus  conversaretur;  qui  autem  cum  aliquibus  conversatur,  convenientissimum 
est  ut  se  eis  in  conversatione  conformet,  secundum  illud  Apostoli  1.  ad  Cor.  9.: 
Omnibus  omnia  factus  sum;  et  ideo  convenientissimum  fuit,  ut  Christus  in  cibo, 
et  potu  communiter  se,  sicut  alii,  haberet;  unde  August.  dicit  contra  Faustum 
(lil\  16.  cap.  31.  ante  med.),  quod  «  Joannes  dictus  est  non  manducans,  neque 
bibens,  quia  illo  victu,  quo  Judaei  utebantur,  non  utebatur;  hoc  ergo  nisi  Do¬ 
minus  uteretur,  non  in  ejus  comparatione  manducans,  bibensque  diceretur  a. 

Ad  primum  ergo  dicendum,  quod  Dominus  in  sua  conversatione  exemphim 
perfectionis  dedit  in  omnibus,  quae  per  se  pertinent  ad  salutem;  ipsa  autem 
abstinentia  cibi,  et  potus  non  per  se  pertinet  ad  salutem,  secundum  illud 
Rom.  14.:  Non  est  regnum  Dei  esca,  et  potus;  et  August.  dicit  in  lib.  2.  de 
Quaestionibus  Evang.  (q.  11.)  exponens  illud  Matth.  1 1. :  Justificata  est  sapientia 
a  filiis  suis;  quia  scilicet  cc  Sancti  Apostoli  intellexerunt  regnum  Dei  non  esse 
in  esca,  et  potu,  sed  in  aequanimitate  tolerandi :  quos  nec  copia  sublevat,  nec 
deprimit  egestas  »;  et  in  3.  de  Doctrina  Christiana  (cap.  12.  parum,  a  prine.), 
dicit,  quod  «in  omnibus  talibus  non  usus  rerum,  sed  libido  utentis  in  culpa  est»; 
utraque  autem  vita  est  licita,  et  laudabilis,  ut  scilicet  aliquis  a  communi  con¬ 
sortio  hominum  segregatus  abstinentiam  servet,  et  ut  in  societate  aliorum 
positus  communi  vita  utatur;  et  ideo  Dominus  voluit  utriusque  vitae  exem¬ 
plum  dare  hominibus:  Joannes  autem,  sicut  Chrysost.  dicit  super  Matth. 
(hom.  38.  cir.  med.),  «  nihil  plus  ostendit  praeter  vitam,  et  justitiam;  Christus 
autem  et  a  miraculis  testimonium  habebat.  Dimittens  ergo  Joannem  jejunio 
fulgere,  ipse  contraria  incessit  via,  ad  mensam  intrans  publicanorum,  et  man¬ 
ducans,  et  bibens  ». 

Ad  secundum  dicendum,  quod  sicut  alii  homines  per  abstinentiam  con¬ 
sequuntur  virtutem  continendi ;  ita  etiam  Christus  in  se,  et  in  suis  discipulis 
per  virtutem  suae  divinitatis  carnem  comprimebat;  unde,  sicut  Matth.  9.  di¬ 
citur  Pharisaei,  et  discipuli  Joannis  jejunabant,  non  autem  discipuli  Christi; 
quod  exponens  Beda  (cap.  12.  in  Mare,  et  Ambros.  sup.  illud  Luc.  1. :  Ne  timeas 
Maria);  dicit  quod  «Joannes  vinum,  et  siceram  non  bibit;  quia  illi  absti¬ 
nentia  meritum  auget,  cui  potentia  nulla  inerat  naturae:  Dominus  autem 
cui  naturaliter  suppetebat  delicta  donare,  cur  eos  declinaret,  quos  abstinen¬ 
tibus  poterat  reddere  puriores?  » 

Ad  tertium  dicendum,  quod,  sicut  Chrysost.  dicit  super  Matth.  (hom.  13. 
ahquanl.  a  pnne.),  «  ut  discas,  quam  magnum  bonum  est  jejunium,  et  quale 
scutum  est  adversus  diabolum,  et  quoniam  post  baptismum  non  lasciviae 
sed  jejunio  intendere  oportet,  et  ipse  jejunavit,  non  eo  indigens,  sed  nos  in- 
struens:  non  autem  ultra  processit  jejunando,  quam  Moyses,  et  Helias,  ne 
incredibilis  videretur  carnis  assumptio  ».  Secundum  mysterium  autem,  ut 
Greg.  dicit  (hom.  16.  in  Evang.  a  med)  «  quadragenarius  numerus  exemplo 
Christi  m  jejunio  custoditur,  quia  virtus  Decalogi  per  libros  quatuor  S.  Evan- 
gelu  impletur,  denarius  enim  quater  ductus  in  quadragenarium  surgif  vel 
quia  in  hoc  mortali  corpore  ex  quatuor  elementis  subsistimus,  per  cujus  vo- 

VeuleS  prrer  D°mmi  r!  contraimus>  quae  per  Decalogum  sunt  accepta  ». 
el  secundum  August.  in  lib.  83.  Quaestionum  (q.  81.  in  prine.):  «  Omnis 

saprennae  disciplina  est.  Creatorem,  creaturamque  cognoscere.  Creator  est 
nmtas,  et  Pater,  et  Filius,  et  Spiritus  Sanctus :  creatura  vero  partim  est  invi- 
sibihs.  sicut  anima,  cui  ternarius  numerus  attribuitur:  diligere  enim  Deum 
mp  .ater  jubemur,  ex  ,oto  corde,  e,  ex  tou  anime,  et  ex  tou  mente  pardm 
b'  ■  Si‘-"t  corpus.  CU1  quaternarius  debetur,  propter  calidum,  humidum, 


frigidum,  et  siccum :  denarius  ergo  numerus,  qui  totam  insinuat  disciplinam, 
quater  ductus,  idest  numero,  qui  corpori  tribuitur,  multiplicatus,  quadrage¬ 
narium  concifit  numerum :  et  ideo  tempus,  quo  ingemiscimus,  et  dolemus, 
quadragenario  numero  celebratur».  Nec  tamen  incongruum  fuit,  ut  Christus, 
post  jejunium,  et  desertum  ad  communem  vitam  rediret;  hoc  enim  convenit 
vitae,  secundum  quam  aliquis  contemplata  aliis  tradit,  quam  Christus  dicitur 
assumpsisse,  ut  primo  contemplationi  vacet,  et  postea  ad  publicum  actionis 
descendat,  aliis  convivendo;  unde  et  Beda  (et  Ambros.  locis  sup.  cit.)  dicit 
sup.  Mar.  2.:  «  Jejunavit  Christus,  ne  praeceptum  declinares :  manducavit  cum 
peccatoribus,  ut  gratiam  cernens  agnosceres  potestatem  ». 


ARTICULUS  III.  224 

UTRUM  CHRISTUS  IN  HOC  MUNDO  DEBUERIT  PAUPEREM  VITAM  DUCERE. 

(Ltb.  4.  Contr.  g.  cap.  pp.  et  opusc.  18.  cap.  ip.  et  opusc.  20.  cap.  ip.). 

Ad  tertium  sic  proceditur.  Videtur,  quod  Christus  in  hoc  mundo  non 
debuerit  pauperem  vitam  ducere.  Christus  enim  debuit  eligibilissimam  vitam 
assumere :  sed  eligibilissima  vita  est,  quae  est  mediocris  inter  divitias,  et 
paupertatem:  dicitur  enim  Proverb.  30.:  Mendicitatem,  et  divitias  ne  dederis 
mihi:  tribue  tantum  victui  meo  necessaria;  ergo  Christus  non  debuit  pauperem 
vitam  ducere,  sed  moderatam. 

2.  Praeterea.  Exteriores  divitiae  ad  usum  corporis  ordinantur,  quantum 
ad  victum,  et  vestitum:  sed  Christus  in  victu,  et  vestitu  communem  vitam 
duxit,  secundum  modum  aliorum,  quibus  convivebat;  ergo  videtur,  quod  in 
divitiis,  et  paupertate  communem  modum  vivendi  servare  debuerit,  et  non 
uti  maxima  paupertate. 

5.  Praeterea.  Christus  maxime  homines  invitavit  ad  exemplum  humili¬ 
tatis,  secundum  illud  Matth.  11.:  Discite  a  me,  quia  mitis  sum,  et  humilis  corde: 
sed  humilitas  maxime  commendatur  in  divitibus:  unde  dicitur  1.  ad  Timoth. 
ult. :  Divitibus  hujus  saeculi  praecipe,  non  altum  sapere:  ergo  videtur,  quod 
Christus  non  debuerit  ducere  pauperem  vitam. 

Sed  contra  est,  quod  dicitur  Matth.  8. :  Filius  hominis  non  habet  ubi  caput 
reclinet :  quasi  dicat,  secundum  Hieronymum  (in  illud  Matth.  S . :  Accedens 
unus  Scribae):  «  Cur  me  propter  divitias,  et  saeculi  lucra  cupis  sequi  cum 
tantae  sim  paupertatis,  ut  nec  hospitium  quidem  habeam,  et  tecto  utar  non 
meo?»  Et  super  illud  Matth.  17:  Ut  non  scandalizemus  eos,  vade  ad  mare, 
dicit  Hieronymus:  «  Hoc  simpliciter  intellectum  aedificat  auditorem;  dum 
audit  tantae  Dominum  fuisse  paupertatis,  ut  unde  tributa  pro  se,  et  Apostolo 
redderet,  non  habuerit  » . 

Respondeo  dicendum,  quod  Christum  decuit  in  hoc  mundo  pauperem  vi¬ 
tam  ducere :  primo  quidem,  quia  hoc  erat  congruum  praedicationis  officio,  pro¬ 
pter  quod  venisse  se  dicit  Marci  1.:  Eamus  in  proximos  vicos,  et  civitates,  ut 
et  ibi  praedicem:  ad  hoc  enim  veni;  oportet  autem  praedicatores  verbi  Dei,  ut 
omnino  vacent  praedicationi,  omnino  a  saecularium  rerum  cura  esse  abso¬ 
lutos;  quod  facere  non  possunt  qui  divitias  possident;  unde  et  ipse  Dominus 
Apostolos  ad  praedicandum  mittens,  dicit  eis  Matth.  10.:  Nolite  possidere  au¬ 
rum,  neque  argentum:  et  ipsi  Apostoli  dicunt  Act.  6.:  Non  est  aequum  nos  re¬ 
linquere  verbum  Dei  et  ministrare  mensis;  secundo,  quia  sicut  mortem  corpo- 

ralera  assumpsit;  ut  nobis  vitam  largiretur  spiritualem;  ita  corporalem  pau¬ 
pertatem  sustinuit,  ut  nobis  divitias  spirituales  largiretur,  secundum  illud 
2.  ad  Corinth.  8. :  Scitis  gratiam  Domini  nostri  Je.su  Christi,  quoniam  propter  vos 
egenus  factus  est,  ut  illius  inopia  divites  essetis;  tertio,  ne  si  divitias  haberet,  cu¬ 
piditati  ejus  praedicatio  adscriberetur;  unde  Hieron.  dicit  super  Matth.  (in 
illud  cap.  io.:  Nolite  possidere  aurum),  quod  «  si  discipuli  ejus  divitias  ha¬ 
buissent,  viderentur  non  causa  salutis  hominum,  sed  causa  lucri  praedicare  »; 
et  eadem  ratio  est  de  Christo;  quarto,  ut  tanto  major  virtus  divinitatis  ejus 
ostenderetur,  quanto  per  paupertatem  videbatur  abjectior:  unde  dicitur  in 
quodam  Sermone  Ephesini  Concilii  (a  med.  et  hab.  in  eo  Concil.  part.  q. 
cap.  q.):  «  Omnia  paupera,  et  vilia  elegit,  omnia  mediocria,  et  plurimis 
obscura,  ut  divinitas  cognosceretur  orbem  transformasse  terrarum :  propterea 
pauperculam  elegit  matrem,  pauperiorem  patriam;  egens  fuit  pecuniis,  et 
hoc  tibi  exponit  praesepe  ». 

Ad  primum  ergo  dicendum,  quod  superabundantia  divitiarum,  et  mendi¬ 
citas  vitanda  videntur  ab  his,  qui  volunt  vivere  secundum  virtutem,  inquan- 
tum  sunt  occasiones  peccandi;  abundantia  namque  divitiarum  est  super¬ 
biendi  occasio:  mendicitas  autem  est  occasio  furandi,  et  mentiendi,  aut  etiam 
perjurandi;  quia  vero  Christus  peccati  capax  non  erat,  propter  hanc  causam, 
ex  qua  Salomon  hoc  vitabat,  Christo  vitanda  non  erant.  Neque  tamen  quae¬ 
libet  mendicitas  est  furandi,  et  perjurandi  occasio;  ut  ibidem  Salomon  sub¬ 
dere  videtur;  sed  sola  illa,  quae  est  contraria  voluntati,  ad  quam  vitandam 
homo  furatur,  et  perjurat :  sed  paupertas  voluntaria  hoc  periculum  non  habet; 
et  talem  paupertatem  Christus  elegit. 

Ad  secundum  dicendum,  quod  communi  vita  uti,  quantum  ad  victum, 
et  vestitum,  potest  aliquis  non  solum  divitias  possidendo,  sed  etiam  a  mu¬ 
lieribus,  et  divitibus  necessaria  accipiendo:  quod  etiam  circa  Christum  fa¬ 
ctum  est:  dicitur  enim  Lucae  8.,  quod  mulieres  quaedam  sequebantur  Chri¬ 
stum,  quae  ministrabant  ei  de  facultatibus  suis.  Ut  enim  Hieronym.  dicit  super 
Matth.  (sup.  illud  cap.  2j.:  Erant  ibi  mulieres)  «  consuetudinis  judaicae  fuit, 
nec  ducebatur  in  culpam  more  gentis  antiquo,  ut  mulieres  de  substantia 
sua  victum,  atque  vestitum  praeceptoribus  suis  ministrarent:  sed  quia  hoc 
scandalum  facere  poterat  in  nationibus,  Paulus  se  abjecisse  commemorat  »; 
sic  ergo  communis  victus  poterat  esse  sine  solicitudine  impediente  praedi¬ 
cationis  officium,  non  autem  divitiarum  possessio. 

Ad  tertium  dicendum,  quod  in  eo,  qui  ex  necessitate  pauper  est,  humi¬ 
litas  non  multum  commendatur:  sed  in  eo,  qui  voluntarie  pauper  est  (sicut 
fuit  Christus),  ipsa  paupertas  est  maximae  humilitatis  indicium. 


ARTICULUS  IV.  225 

UTRUM  CHRISTUS  IN  HAC  VITA  SECUNDUM  LEGEM 
CONVERSATUS  FUERIT. 

(Supr.  q.  q7.  per  totam,  et  infr.  q.  47.  art.  2.  ad  i.  et  q.  Dist.  14.  ari.  q.  q.  6.  ad  q. 
et  4.  Dist.  2.  q.  2.  art.  2.  q.  q.  et  opusc.  60.  cap.  iq.). 

Ad  quartum  sic  proceditur.  Videtur,  quod  Christus  non  fuerit  conver¬ 
satus  secundum  legem  :  lex  enim  praecipiebat,  ut  nihil  operis  in  sabbato 
heret,  sicut  Deus  die  septimo  requievit  ab  omni  opere,  quod  patrarat  (Gen.  2.): 

sed  ipse  in  sabbato  curavit  hominem,  et  ei  mandavit  ut  tolleret  lectum  suum; 
ergo  videtur,  quod  non  fuerit  secundum  legem  conversatus. 

2.  Praeterea.  Eadem  Christus  fecit,  et  docuit,  secundum  illud  Act.  1.: 
Coepit  Jesus  facere,  et  docere:  sed  ipse  Matth.  15.  docuit,  quod  omne  quod  intrat 
in  05,  non  coinquinat  hominem;  quod  est  contra  praeceptum  legis,  quae  per 
esum,  et  contactum  quorumdam  animalium  dicebat  hominem  immundum 
fieri,  ut  patet  Levit.  1 1 . :  ergo  videtur,  quod  ipse  non  fuerit  secundum  legem 
conversatus. 

3.  Praeterea.  Idem  judicium  videtur  esse  facientis,  et  consentientis,  se¬ 
cundum  illud  Rom.  1.:  Non  solum  illis  qui  faciunt,  sed  et  qui  consentiunt  fa¬ 
cientibus:  sed  Christus  consensit  discipulis  suis  solventibus  legem  in  hoc,  quod 
sabbato  spicas  vellebant,  excusando  eos,  ut  habetur  Matth.  12.;  ergo  videtur, 
quod  Christus  non  conversatus  fuerit  secundum  legem. 

Sed  contra  est,  quod  dicitur  Matth.  5.:  Nolite  putare,  quoniam  veni  sol¬ 
vere  legem,  aut  prophetas;  quod  exponens  Chrysost.  (hom.  16.  in  Matth.  ali- 
quant.  a  prine.)  dicit:  «  Legem  implevit,  primo  quidem  nihil  transgrediendo 
legalium,  secundo  justificando  per  fidem,  quod  lex  per  litteram  facere  non 
valebat  ». 

Respondeo  dicendum,  quod  Christus  in  omnibus  secundum  legis  prae¬ 
cepta  conversatus  est.  In  cujus  signum  etiam  voluit  circumcidi:  circumcisio 
enim  est  quaedam  protestatio  legis  implendae,  secundum  illud  Gal.  5.:  Te¬ 
stificor  omni  homini  circumcidenti  se,  quoniam  debitor  est  universae  legis  facien¬ 
dae ;  voluit  autem  Christus  secundum  legem  conversari:  primo  quidem,  ut 
legem  veterem  approbaret:  secundo,  ut  eam  observando,  in  seipso  consum¬ 
maret,  et  terminaret,  ostendens  quod  ad  seipsum  erat  ordinata:  tertio,  ut  Ju¬ 
daeis  occasionem  calumniandi  subtraheret :  quarto,  ut  homines  a  servitute 
legis  liberaret,  secundum  illud  Gal.  4.:  Misit  Deus  Filium  suum  factum  sub  lege, 
ut  eos,  qui  sub  lege  erant,  redimeret. 

Ad  primum  ergo  dicendum,  quod  Dominus  super  hoc  se  excusat  a  transgres¬ 
sione  legis  tripliciter:  uno  quidem  modo,  quia  per  praeceptum  de  sanctifica¬ 
tione  sabbati  non  interdicitur  opus  divinum,  sed  opus  humanum:  quamvis 
enim  Deus  die  septimo  cessaverit  a  novis  creaturis  condendis  ;  semper  tamen 
operatur  in  rerum  conservatione,  et  gubernatione;  quod  autem  Christus  mi¬ 
racula  faciebat,  erat  operis  divini:  unde  ipse  dicit  Joan.  5.:  Pater  meus  usque 
modo  operatur,  et  ego  operor:  secundo  excusat  se  per  hoc,  quod  illo  praecepto 
non  prohibentur  opera,  quae  sunt  de  necessitate  salutis,  etiam  corporalis: 
unde  ipse  dicit  Lucae  13.:  Unusquisque  vestrum  sabbato  non  solvit  bovem  suum, 
aut  asinum  a  praesepio,  et  ducit  adaquare ?  et  infra  cap.  14.:  Cujus  vestrum 
asinus,  aut  bos  in  puteum  cadet,  et  non  continuo  extrahet  illum  die  sabbati?  Ma¬ 
nifestum  est  autem,  quod  opera  miraculorum,  quae  Christus  faciebat,  ad  sa¬ 
lutem  corporis,  et  animae  pertinebant:  tertio,  quia  illo  praecepto  non  prohi¬ 
bentur  opera,  quae  pertinent  ad  Dei  cultum ;  unde  dicitur  Matth.  22.:  An  non 
legistis  in  lege,  quia  sabbatis  sacerdotes  in  templo  sabbatum  violant,  et  sine  crimine 
sunt?  et  Joan.  7.  dicitur,  quod  circumcisionem  accipit  homo  in  sabbato;  quod 
autem  Christus  paralytico  mandavit,  ut  lectum  suum  sabbato  portaret,  ad 
cultum  Dei  pertinebat,  idest  ad  laudem  virtutis  divinae;  et  sic  patet,  quod 
sabbatum  non  solvebat;  quamvis  hoc  ei  Judaei  falso  objicerent,  dicentes, 
Joan.  9. :  Non  est  hic  homo  a  Deo,  qui  sabbatum  non  custodit. 

Ad  secundum  dicendum,  quod  Christus  voluit  ostendere  per  illa  verba, 
quod  homo  non  redditur  immundus,  secundum  animam,  ex  usu  ciborum 

quorumcumque  secundum  suam  naturam,  sed  solum  secundum  quamdam 
significationem :  quod  autem  in  lege  quidem  cibi  dicuntur  immundi,  hoc  est 
per  quamdam  significationem ;  unde  Aug.  dicit  contra  Faustum  (lib.  6.  cap.  7. 
a  prine.) :  «  Si  de  porco,  et  agno  requiratur,  utrum  natura  mundus  est,  dici¬ 
mus,  quod  omnis  creatura  Dei  bona  est :  quadam  vere  significatione  agnus 
mundus,  porcus  immundus  est». 

Ad  tertium  dicendum,  quod  etiam  discipuli,  quando  esurientes  spicas 
sabbato  vellebant,  a  transgressione  legis  excusantur  propter  necessitatem  fa¬ 
mis:  sicut  et  David  non  fuit  transgressor  legis,  quando  propter  famis  neces¬ 
sitatem  comedit  sanctos  panes,  quod  ei- edere  non  licebat. 


QUAESTIO  XLI. 

DE  TENTATIONE  CHRISTI,  IN  QUATUOR  ARTICULOS  DIVISA. 


Deinde  considerandum  est  de  tentatione  Christi. 

Et  circa  hoc  quaeruntur  quatuor. 

Primo.  Utrum  fuerit  conveniens,  Christum  tentari. 
Secundo.  De  loco  tentationis. 

Tertio.  De  tempore. 

Quarto.  De  modo,  et  ordine  tentationis. 


ARTICULUS  I. 

UTRUM  CONVENIENS  FUERIT,  CHRISTUM  TENTARI. 


(Opusc.  60.  cap.  11.  in  prine.). 


Ad  primum  sic  proceditur.  Videtur,  quod  Christum  tentari  non  convenie¬ 
bat:  tentare  enim  est  experimentum  sumere:  quod  quidem  non  fit  nisi  de  re 
ignota:  sed  virtus  Christi  erat  nota  etiam  daemonibus:  dicitur  enim  Luc.  4., 
quod  non  sinebat  daemones  loqui ,  quia  sciebant  eum  esse  Christum;  ergo  videtur’ 
quod  non  decuerit  Christum  tentari. 

2  Praeterea.  Christus  ad  hoc  venerat,  ut  opera  diaboli  dissolveret,  se¬ 
cundum  illud  1.  Joan.  3.:  Iu  hoc  apparuit  Filius  Dei, ut  dissolvat  opera  diaboli: 
sed  non  est  ejusdem  dissolvere  opera  alicujus,  et  ea  pati:  et  ita  videtur  in¬ 
conveniens  luisse,  quod  Christus  pateretur  se  tentari  a  diabolo. 

3.  Praeterea.  Triplex  est  tentatio,  scilicet  a  carne,  a  mundo,  et  a  diabolo: 
sed  Christus  non  luit  tentatus  nec  a  carne,  nec  a  mundo;  ergo  nec  etiam 
debuit  tentari  a  diabolo. 


Sed  contra  est,  quod  dicitur  Matth.  4.:  Ductus  est  Jesus 
tum,  ut  tentaretur  a  diabolo. 


a  spiritu  in  deser- 


Respondeo  dicendum,  quod  Christus  tentari  voluit :  primo  quidem  ut 
nobis  contra  tentationes  auxilium  ferret;  unde  Gregor,  dicit  in  Hom.  (16.  in 
Evang.  aprine.):  «  Non  erat  indignum  Redemptori  nostro,  quod  tentari  vo- 

luit,  qui  venerat  occidi,  justum  quippe  erat,  ut  sic  tentationes  nostras  suis 
tentationibus  vinceret,  sicut  mortem  nostram  venerat  sua  morte  superare  »  ; 
secundo  propter  nostram  cautelam,  ut  nullus  quantumcumque  sanctus,  se  aesti¬ 
met  securum,  et  immunem  a  tentatione;  unde  et  post  baptismum  tentari  vo¬ 
luit  .  quia,  sicut  Hilarius  dicit  super  Matth.  (can.  3.  a  prine.),  «  in  sanctificatis 
nobis  maxime  diaboli  tentamenta  grassantur:  quia  victoria  magis  est  ei 
exoptata  de  sanctis»;  unde  et  Eccli.  2.  dicitur  : Fili,  accedens  ad  servitutem  Dei, 
sta  in  justitia  et  timore,  et  praepara  animam  tuam  ad  tentationem  :  tertio  propter 
exemplum,  ut  scilicet  nos  instrueret,  qualiter  diaboli  tentationes  vincamus; 
unde  August.  dicit  in  4.  de  Trinit.  (cap.  13.  aliquant.  a  prine.),  quod  «  Chri¬ 
stus  diabolo  se  tentandum  praebuit,  ut  ad  superandas  tentationes  ejus  mediator 
esset,  non  solum  per  adjutorium,  verum  etiam  per  exemplum  »:  quarto,  ut 
nobis  fiduciam  de  sua  misericordia  largiretur;  unde  dicitur  Heb.  4. :  Non  ha¬ 
bemus  Pontificem,  qui  non  possit  compati  infirmitatibus  nostris;  lentatum  autem 
per  omnia  pro  similitudine  absque  peccato. 

Ad  primum  ergo  dicendum,  quod,  sicut  August.  dicit  in  9.  de  Civ.  Dei 
(cap.  21.  a  prine.):  «  Christus  tantum  innotuit  daemonibus,  quantum  voluit, 
non  per  id  quod  est  vita  aeterna,  sed  per  quaedam  temporalia  suae  virtutis 
effecta  »,  ex  quibus  quamdam  conjecturam  habebant,  Christum  esse  filium 
Dei:  sed  quia  rursus  in  eo  quaedam  signa  humanae  infirmitatis  videbant,  non 
pro  certo  cognoscebant,  eum  esse  filium  Dei: et  ideo  eum  tentare  voluerunt: 
et  hoc  significatur  Matth.  4.  ubi  dicitur,  quod  postquam  esuriit,  accessit  tentator 
ad  eum :  quia,  ut  Hilarius  dicit  (loc.  sup.  cit.),  «  tentare  Christum  diabolus 
non  fuisset  ausus,  nisi  in  eo  per  esuritionis  infirmitatem,  quae  sunt  hominis 
recognosceret  »;  et  hoc  etiam  patet  ex  ipso  modo  tentandi,  cum  dixit:  Si 
filius  Dei  es:  quod  exponens  Ambrosius  dicit  (Luc.  4.) :  «  Quid  sibi  vult  talis 
sermonis  exorsus,  nisi  quia  cognoverat  Dei  Filium  esse  venturum,  sed  ve¬ 
nisse  per  hanc  infirmitatem  corporis  non  putabat?  » 

Ad  secundum  dicendum,  quod  Christus  venerat  dissolvere  opera  diaboli, 
non  potestative  agendo,  sed  magis  ab  eo,  et  ejus  membris  patiendo;  ut  sic 
diabolum  vinceret  justitia,  non  potestate:  sicut  August.  dicit  13.  de  Trinff. 
(cap.  13.  in  prine.),  quod  «  diabolus  non  potentia  Dei,  sed  justitia  superandus 
fuit  »;  et  ideo  circa  tentationem  Christi  considerandum  est,  quid  propria  vo¬ 
luntate  fecit,  et  quid  a  diabolo  passus  fuit;  quod  enim  tentatori  se  offerret, 
fuit  propriae  .voluntatis  ;  unde  dicitur  Matth.  4.:  Ductus  est  Jesusin  desertum  a 
spiritu,  ut  lentaretur  a  diabolo:  quod  Gregor,  (hom.  16.  in  Evang.  a  prine.)  in- 
telligendum  dicit  de  Spiritu  Sancto,  ut  scilicet,  «  illuc  eum  spiritus  suus  du¬ 
ceret,  ubi  eum  ad  tentandum  spiritus  malignus  inveniret  »  :  sed  a  diabolo 
passus  est,  ut  assumeretur  vel  supra  pinnaculum  templi,  vel  etiam  in  mon¬ 
tem  excelsum  valde;  nec  est  mirum,  ut  Gregor,  dicit  (ibid.),  «  si  se  ab  illo 
permisit  in  montem  duci,  qui  se  permisit  a  membris  ipsius  crucifigi  ».  Intel- 
ligitur  autem  a  diabolo  assumptus,  non  quasi  ex  necessitate;  sed  quia,  ut 
Origen.  dicit  super  Luc.  (hom.  31.  in  prine.),  «  sequebatur  eum  ad  tentationem, 
quasi  athleta  sponte  procedens  ». 

Ad  tertium  dicendum,  quod,  sicut  Apostolus  dicit  (Heb.  4.),  Christus  in 
omnibus  tentari  voluit  absque  peccato:  tentatio  autem,  quae  est  ab  hoste,  potest 
esse  sine  peccato;  quia  fit  per  solam  exteriorem  suggestionem:  tentatio  au¬ 
tem,  quae  est  a  carne,  non  potest  esse  sine  peccato;  quia  hujusmodi  tentatio 
fit  per  delectationem,  et  concupiscentiam:  et  sicut  August.  dicit  (lib.  19.  de 
Civ .  Dei,  cap.  4.  ante  med.),  «  nonnullum  peccatum  est,  quando  caro  con- 


34S  QUAESTIO  XLI.  ARTICULUS  I. 

cupiscit  adversus  spiritum  »  ;  et  ideo  Christus  tentari  voluit  ab  hoste,  sed  non 
a  carne. 

ARTICULUS  II.  227 

UTRUM  CHRISTUS  IN  DESERTO  TENTARI  DEBUERIT. 

Ad  secundum  sic  proceditur.  Videtur,  quod  Christus  non  debuerit  ten¬ 
tari  in  deserto :  Christus  enim  tentari  voluit  propter  exemplum  nostrum,  ut 
dictum  est  (art.  praec.):  sed  exemplum  debet  manifeste  proponi  illis,  qui  sunt 
per  exemplum  informandi;  non  ergo  debuit  in  deserto  tentari. 

2.  Praeterea.  Chrysost.  dicit  super  Matth.  (hom.  13.  a  prine.),  quod  «  tunc 
maxime  instat  diabolus  ad  tentandum,  cum  viderit  solitarios,  unde  et  in  prin¬ 
cipio  mulierem  tentavit,  sine  viro  eam  inveniens  » :  et  sic  videtur,  per  hoc 
quod  in  desertum  ivit,  ut  tentaretur,  quod  tentationi  se  exposuit:  cum  ergo 
ejus  tentatio  sit  nostrum  exemplum,  videtur  quod  etiam  alii  debeant  se  inge¬ 
rere  ad  tentationes  suscipiendas;  quod  tamen  videtur  esse  periculosum,  cum 
magis  tentationum  occasiones  vitare  debeamus. 

3.  Praeterea.  Matth.  4.  ponitur  secunda  Christi  tentatio,  qua  diabolus 
Christum  assumpsit  in  sanctam  civitatem,  et  statuit  eum  super  pinnaculum 
templi:  quod  quidem  non  erat  in  deserto;  non  ergo  tentatus  est  solum  in 
deserto. 

Sed  contra  est,  quod  dicitur  Marci  1.,  quod  erat  Jesus  in  deserto  quadra¬ 
ginta  diebus,  et  quadraginta  noctibus,  et  lentabatur  a  Satana. 

Respondeo  dicendum,  quod,  sicut  dictum  est  (art.  praec.  ad  2.),  Christus 
propria  voluntate  se  diabolo  exhibuit  ad  tentandum,  sicut  etiam  propria  vo¬ 
luntate  membris  ejus  se  exhibuit  ad  occidendum;  alioquin  diabolus  venire 
ad  eum  non  auderet:  diabolus  autem  magis  attentat  aliquem,  cum  est  soli¬ 
tarius:  quia,  ut  dicitur  Eccl.  4.,  si  quispiam  praevaluerit  contra  unum,  duo 
resistunt  ei;  et  inde  est,  quod  Christus  in  desertum  exivit,  quasi  ad  cam¬ 
pum  certaminis,  ut  ibi  a  diabolo  tentaretur;  unde  Ambrosius  dicit  super  Lu¬ 
cam  (sup.  illud  cap.  4.:  Agebatur  in  spiritu),  quod  «  Christus  agebatur  in  de¬ 
sertum  consilio,  ut  diabolum  provocaret.  Nam  nisi  ille  certasset  »  scilicet 
diabolus  «  non  iste  mihi  vicisset  »  idest  Christus.  Addit  autem  et  alias  ra¬ 
tiones,  dicens,  hoc  Christum  fecisse  mysterio,  ut  Adam  de  exilio  liberaret, 
qui  scilicet  de  paradiso  in  desertum  ejectus  est;  et  exemplo,  ut  ostenderet 
nobis  diabolum  ad  meliora  tendentibus  invidere. 

Ad  primum  ergo  dicendum,  quod  Christus  proponitur  omnibus  in  exem¬ 
plum  per  fidem,  secundum  illud  Hebr.  12.:  Aspicientes  in  auctorem  fidei,  et 
consummatorem  Jesum.  -  Fides  autem,  ut  dicitur  Rom.  10.,  est  ex  auditu,  non  au¬ 
tem  ex  visu.  Quinimmo  Joan.  20.  dicitur:  Beati,  qui  non  viderunt,  et  credide¬ 
runt.  Et  ideo  ad  hoc  quod  tentatio  Christi  esset  nobis  in  exemplum,  non 
oportuit  quod  ab  hominibus  videretur;  sed  sufficiens  fuit,  quod  hominibus 
narraretur. 

Ad  secundum  dicendum,  quod  duplex  est  tentationis  occasio :  una  quidem 
ex  parte  hominis;  puta  cum  aliquis  se  peccato  propinquum  facit,  occasiones 
peccandi  non  evitans:  et  talis  occasio  tentationis  est  vitanda;  sicut  dictum 
est  Loth  Genes.  19.:  Ne  steteris  in  omni  regione  circa  Sodomam:  alia  vero  ten¬ 
tationis  occasio  est  ex  parte  diaboli,  qui  «  semper  invidet  ad  meliora  tendent  - 
bus»,  ut  Ambros.  dicit  (loc.  sup.  cit.) :  et  talis  tentationis  occasio  non  est  \i* 

.anda :  unde  dicit  Chrysost.  super  Matth.  (hom.  j.  in  op.  imperf.  aliquant.  a 
orinc.)  quod  non  solum  Christus  ductus  est  in  desertum  a  Spiritu,  sed  «  omnes 
filii  Dei  habentes  Spiritum  Sanctum,  non  enim  sunt  contenti  sedere  otiosi; 
sed  Spiritus  Sanctus  urget  eos  aliquod  magnum  apprehendere  opus;  quod  est 
esse  in  deserto,  quantum  ad  diabolum:  quia  non  est  ibi  injustitia,  in  qua  dia* 
oolus  delectatur:  omne  etiam  bonum  opus  est  desertum,  quantum  ad  carnem, 
et  mundum:  quia  non  est  secundum  voluntatem  carnis,  et  mundi  ».  Talem 
autem  occasionem  tentationis  dare  diabolo  non  est  periculosum :  quia  magis 
est  consilium  Spiritus  Sancti,  qui  est  perfecti  operis  auctor,  quam  impugnatio 
diaboli  invidentis. 

Ad  tertium  dicendum,  quod  quidam  dicunt,  omnes  tentationes  factas 
fuisse  in  deserto:  quorum  quidam  dicunt,  quod  Christus  ductus  est  in  san¬ 
ctam  civitatem  non  realiter,  sed  secundum  imaginariam  visionem:  quidam 
autem  dicunt,  quod  etiam  ipsa  civitas  sancta,  idest  Hierusalem,  desertum  di¬ 
citur:  quia  erat  derelicta  a  Deo:  sed  hoc  non  est  necessarium:  quia  Marcus 
dicit,  quod  in  deserto  tentabatur  a  diabolo;  non  autem  dicit,  quod  solum  in 
deserto. 


ARTICULUS  III.  22S 

UTRUM  CHRISTI  TENTATIO  DEBUERIT  ESSE  POST  JEJUNIUM. 

Ad  tertium  sic  proceditur.  Videtur,  quod  Christi  tentatio  non  debuerit 
esse  post  jejunium:  dictum  enim  est  supra  (q.  praec.  art.  2.),  quod  Christum 
non  decebat  conversationis  austeritas:  sed  maximae  austeritatis  fuisse  vide¬ 
tur,  quod  quadraginta  diebus,  et  40.  noctibus  nihil  comederit,  sic  enim  in- 
telligitur  quadraginta  diebus,  et  noctibus  jejunasse:  quia  scilicet  a  in  illis 
diebus  nullum  omnino  cibum  sumpsit  »,  ut  Greg.  dicit  (hom.  16.  in  Evan*, 
cire,  nied.);  ergo  non  videtur,  quod  debuerit  hujusmodi  jejunium  tentationi 
praemittere. 

2.  Praeterea.  Marci  1.  dicitur,  quod  erat  in  deserto  quadraginta  diebus,  et 
quadraginta  noctibus,  et  tentabatur  a  Satana:  sed  quadraginta  diebus,  et  qua- 
dragiu.a  noctibus  jejunavit;  ergo  videtur,  quod  non  post  jejunium,  sed  simul 
dum  jejunaret,  sit  tentatus  a  diabolo. 

3.  Praeterea.  Christus  non  legitur  nisi  semel  jejunasse:  sed  non  solum 
semel  fuit  tentatus  a  diabolo:  dicitur  enim  Luc.  4.  quod  consummata  omni  ten- 
tatione,  diabolus  recessit  ab  illo  usque  ad  tempus;  sicut  ergo  secundae  tentationi 
non  praemisit  jejunium,  ita  nec  primae  praemittere  debuit. 

Sed  contra  est,  quod  dicitur  Matth.  4 .:  Cum  jejunasset  quadraginta  diebus 
et  quadraginta  noctibus,  postea  esuriit :  et  tunc  accessit  ad  eum  lentator. 

Respondeo  dicendum,  quod  convenienter  Christus  post  jejunium  tentari  vo¬ 
luit:  primo  quidem  propter  exemplum:  quia  cum  omnibus,  sicut  dictum  est 
(art.  1.  huj.  q.),  immineat  se  contra  tentationes  tueri,  per  hoc  quod  ipse  ante 
tentationem  futuram  jejunavit,  docuit  quod  per  jejunium  nos  oportet  contra 
tentationes  armari.  Unde  inter  arma  justitiae  Apostolus  jejunia  connumerat 
2.  ad  Cor.  6.:  secundo,  ut  ostenderet  quod  etiam  jejunantes  diabolus  aggreditur 
ad  tentandum,  sicut  alios  qui  bonis  operibus  vacant.  Et  ideo  sicut  post  ba¬ 
ptismum,  ita  post  jejunium  Christus  tentatur.  Unde  Chrysost.  dicit  super 
Matthaeum  (hom.  13.  parum  a  prine.):  «  Ut  discas,  quam  magnum  bonum  est 
jejunium,  et  quale  scutum  est  adversus  diabolum,  et  quoniam  post  baptismum 

non  lasciviae,  sed  jejunio  intendere  oportet;  ideo  Christus  jejunavit,  non  je¬ 
junio  indigens,  sed  nos  instruens  »:  tertio,  quia  post  jejunium  secuta  est  esu. 
ries,  quae  dedit  diabolo  audaciam  eum  aggrediendi,  sicut  dictum  est  (art.  1. 
lmj.  q.  ad  1.).  «  Cum  autem  esuriit  Dominus  »  ut  Hilarius  dicit  super  Matth. 
(can.  q.  parum  a  prine.)  «  non  fuit  ex  surreptione  inediae;  sed  naturae  suae 
hominem  dereliquit,  non  enim  erat  a  Deo  diabolus,  sed  a  carne  vincendus  ». 
Unde  etiam,  ut  Chrysost.  dicit  (boni.  in  op.  imperf.  ante  med.  et  hom.  1.  in 
Genesim  a  med.),  «  non  ultra  processit  in  jejunando,  quam  Moyses,  et  Helias, 
ne  incredibilis  videretur  carnis  assumptio  ». 

Ad  primum  ergo  dicendum,  quod  Christum  non  decuit  conversatio  au¬ 
sterioris  vitae,  ut  se  communem  exhiberet  illis,  quibus  praedicavit:  nullus 
autem  debet  assumere  praedicationis  officium,  nisi  prius  fuerit  purgatus,  et 
in  virtute  perfectus:,  sicut  et  de  Christo  dicitur  Actuum  1.  quod  coepit  jesus 
facere,  et  docere :  et  ideo  Christus  statim  post  baptismum  austeritatem  vitae 
assumpsit,  ut  doceret,  post  carnem  edomitam  oportere  alios  ad  praedicationis 
officium  transire,  secundum  illud  Apostoli  1.  Cor.  9.:  Castigo  corpus  meum 
et  in  servitutem  redigo,  ne  forte  cum  aliis  praedicavero,  ipse  reprobus  efficiar.  ’ 

Ad  secundum  dicendum,  quod  verbum  illud  Marci  potest  sic  intelligi, 
quod  erat  in  deserto  quadraginta  diebus,  et  quadraginta  noctibus,  quibus  scilicet 
jejunavit.  quod  autem  dicitur,  et  tentabatur  a  Satana,  intelligendum  est  non 
in  illis  quadraginta  diebus,  et  quadraginta  noctibus,  quibus  jejunavit,  sed  post 
illos  :  eo  quod  Matthaeus  dicit,  quod  cum  jejunasset  quadraginta  diebus,  et  qua¬ 
di  agi uta  noctibus,  postea  esuriit;  ex  quo  sumpsit  tentator  occasionem  acce¬ 
dendi  ad  ipsum;  unde  et  quod  subditur:  et  Angeli  ministrabant  ei,  consecu- 
tive  intelligendum  esse  ostenditur  ex  hoc,  quod  Matthaei  4.  dicitur:  Tunc 
reliquit  eum  diabolus,  scilicet  post  tentationem :  ei  ecce  Angeli  accesserunt,  et  mi¬ 
nistrabant  et:  quod  vero  interponit  Marcus  (cap.  ,.):  Er  atque  cum  bestiis,  in¬ 
ducitur,  secundum  Chrysost.  (hom.  15.  in  Matth.  paulo  a  prine.),  ad  osten¬ 
dendum,  quale  erat  desertum ;  quia  scilicet  erat  invium  hominibus,  et  bestiis 
plenum;  tamen,  secundum  expositionem  Bedae  (cap.  ;.  in  Mare.),  Dominus 
tentabatur  quadraginta  diebus,  et  quadraginta  noctibus :  sed  hoc  intelligendum 
est  non  de  illis  tentatiombus  visibilibus,  quas  narrant  Matthaeus,  et  Lucas 
quae  manifeste  laetae  sunt  post  jejunium,  sed  de  quibusdam  aliis  impugna¬ 
tionibus,  quas  forte  illo  jejunii  tempore  Christus  est  a  diabolo  passus. 

Ad  tertium  dicendum,  quod,  sicut  Ambros.  dicit  super  Lucam  (cap.  4. 
sup.  illud:  Et  consummata  omni,  etc.),  «  recessit  diabolus  a  Christo  usque  ad 
tempus;  quia  postea  non  tentaturus,  sed  aperte  pugnaturus  advenit  »,  tem¬ 
pore  scilicet  passionis:  et  tamen  per  illam  impugnationem  videbatur  Christum 
tentare  de  tristitia,  et  odio  proximorum,  sicut  in  deserto  de  delectatione  «miae 
et  contemptu  Dei  per  idololatriam  0  ’ 

UTRUM  FUERIT  CONVENIENS  ORDO, 

ET  MODUS  TENTATIONIS  CHRISTI. 

(Opusc.  60.  cap.  11.  circa  med.). 

Ad  quartum  sic  proceditur.  Videtur,  quod  non  fuerit  conveniens  tenta- 
modus’  et  ordo:  tentatio  enim  diaboli  ad  peccandum  inducit:  sed  si 

Christus  subvenisset  corporali  fami  convertendo  lapides  in  panem,  non  pec- 
v-asset ,  sicut  non  peccavit,  cum  panes  multiplicavit,  quod  non  fuit  minus  mi¬ 
raculum,  ut  turbae  esurienti  subveniret;  ergo  videtur,  quod  nulla  fuerit  illa 
tentatio. 

2.  Praeterea.  Nullus  persuasor  convenienter  suadet  contrarium  ejus, 
quod  intendit,  sed  diabolus  statuens  Christum  supra  pinnaculum  templi,  in¬ 
tendebat  eum  de  superbia,  seu  vana  gloria  tentare;  ergo  inconvenienter  per¬ 
suadet  ei,  ut  se  mittat  deorsum,  quod  est  contrarium  superbiae,  vel  vanae 
gloriae,  quae  semper  quaerit  ascendere. 

3.  Praeterea.  Una  tentatio  conveniens  est  ut  sit  de  uno  peccato:  sed  in 
tentatione,  quae  fuit  in  monte,  duo  peccata  persuasit,  scilicet  cupiditatem,  et 
idololatriam;  non  ergo  conveniens  videtur  fuisse  tentationis  modus. 

4-  Praeterea.  Tentationes  ad  peccata  ordinantur:  sed  septem  sunt  vitia 
capitalia,  ut  in  secunda  parte  habitum  est  (1-2.  q.  Sq-.art.  4.):  non  autem 
tentavit  nisi  de  tribus,  scilicet  gula,  vana  gloria,  et  cupiditate;  non  ergo  vi¬ 
detur  sufficiens  tentationis  modus  fuisse.  "  ° 

5.  Praeterea.  Post  victoriam  omnium  vitiorum  remanet  homini  tentatio 
superbiae,  vel  vanae  gloriae:  quia  «  superbia  etiam  bonis  operibus  insidiatur, 
ut  pereant  »,  sicut  dicit  August.  (epist.  ioq.  ante  med.);  inconvenienter  ergo 
Matthaeus  ultimam  ponit  tentationem  cupiditatis  in  monte,  mediam  autem 
inanis  gloriae  in  templo;  praesertim  cum  Lucas  ordinet  e  converso. 

6.  Praeterea.  Hieronymus  dicit  super  Matth.  (sup.  illud  cap.  4. :  Non  in 
solo  pane),  quod  «  propositum  Christi  fuit  diabolum  humilitate  vincere,  non 
potestate  »  ;  ergo  non  imperiose,  et  objurgando  eum  repellere  debuit,  dicens: 
Vade  retro  Satana. 

7.  Praeterea.  Narratio  Evangelii  videtur  falsum  continere,  non  enim  vi¬ 
detur  possibile,  quod  Christus  supra  pinnaculum  templi  statui  potuerit,  quin 
ab  aliis  videretur;  neque  aliquis  mons  tam  altus  invenitur,  ut  inde  totus 
mundus  inspici  possit,  ut  sic  ex  eo  potuerint  Christo  omnia  regna  mundi 
ostendi ;  inconvenienter  ergo  videtur  descripta  Christi  tentatio. 

Sed  contra  est  Scripturae  Sacrae  auctoritas  (Matth.  4.  et  Luc.  4.). 

Respondeo  dicendum,  quod  tentatio,  quae  est  ab  hoste,  fit  per  modum 
suggestionis,  ut  Gregor,  dicit  (hom.  16.  in  Evang.  paulo  a  prine.)  :  non  autem 
eodem  modo  potest  aliquid  omnibus  suggeri;  sed  unicuique  suggeritur  ali¬ 
quid  ex  his,  circa  quae  est  affectus;  et  ideo  diabolus  hominem  spiritualem 
non  statim  tentat  de  gravibus  peccatis,  sed  paulatim  a  levioribus  incipit,  ut 
postmodum  ad  graviora  perducat ;  unde  Gregor.  31.  Moral.  (cap.  17.  vers.  fin.) 
exponens  illud  Job  39.:  Procul  odoratur  bellum,  exhortationem  ducum,  et  ulula¬ 
tum  exercitus ,  dicit:  «  Bene  duces  exhortari  dicti  sunt,  exercitus  ululare:  quia 
prima  vitia  deceptae  menti  quasi  sub  quadam  ratione  se  inserunt;  sed  innu¬ 
mera,  quae  sequuntur,  dum  hanc  ad  omnem  insaniam  pertrahunt,  quasi  be- 
stiali  clamore  confundunt  »  ;  et  hoc  idem  diabolus  observavit  in  tentatione 
primi  hominis:  nam  primo  solicitavit  mentem  primi  hominis  de  ligni  vetiti 
esu,  dicens  Genes.  3. :  Cur  praecepit  vobis  Deus,  ut  non  comederetis  de  omni  ligno 
paradisi  ?  secundo  de  inani  gloria,  cum  dixit:  Aperientur  oculi  vestri ;  tertio  per¬ 
duxit  tentationem  ad  extremam  superbiam,  cum  dixit:  Eritis,  sicut  Dii,  scientes 
bonum,  et  malum ;  et  hunc  etiam  tentandi  ordinem  servavit  in  Christo;  nam 
primo  tentavit  ipsum  de  eo,  quod  appetunt  quantumcumque  spirituales  viri, 
scilicet  de  sustentatione  corporalis  naturae  per  cibum;  secundo  processit  ad 
id,  in  quo  spirituales  viri  quandoque  deficiunt,  ut  scilicet  aliqua  ad  ostenta- 

tionem  operentur,  quod  pertinet  ad  inanem  gloriam ;  tertio  perduxit  tentatio- 
nem  ad  id,  quod  jam  non  est  spiritualium  virorum,  sed  carnalium,  scilicet 
ut  divitias,  et  gloriam  mundi  concupiscant  usque  ad  contemptum  Dei ;  et 
ideo  in  primis  duabus  tentationibus  dixit :  Si  Filius  Dei  es,  non  autem  in  tertia, 
quae  non  potest  convenire  spiritualibus  viris,  qui  sunt  per  adoptionem  filii 
Dei,  sicut  duae  primae:  his  autem  tentationibus  Christus  restitit  testimoniis 
legis,  non  potestate  virtutis,  «  ut  hoc  ipso  et  plus  hominem  honoraret,  et 
adversarium  plus  puniret,  eum  hostis  generis  humani  non  quasi  a  Deo,  sed 
quasi  ab  homine  vinceretur  »,  sicut  dicit  Leo  Papa  (sertu,  i.  de  Quadrag.  cap.  p). 

Ad  primum  ergo  dicendum,  quod  uti  necessariis  ad  sustentationem  non 
est  peccatum  gulae;  sed  quod  ex  desiderio  hujus  sustentationis  homo  aliquid 
inordinatum  faciat,  ad  vitium  gulae  pertinere  potest :  est  autem  inordinatum, 
quod  aliquis,  ubi  potest  recursus  haberi  ad  humana  subsidia,  pro  solo  cor¬ 
pore  sustentando,  miraculose  sibi  cibum  quaerere  velit:  unde  et  Dominus 
filiis  Israel  miraculose  manna  praebuit  in  deserto,  ubi  aliunde  cibus  haberi 
non  poterat:  et  similiter  Christus  in  deserto  turbas  pavit  miraculose,  ubi  aliter 
cibi  haberi  non  poterant :  sed  Christus  ad  subveniendum  fami  poterat  aliter 
sibi  providere,  quam  miracula  faciendo  ;  sicut  et  Joannes  Baptista  fecit,  ut 
legitur  Matth.  3  ,  vel  etiam  ad  loca  proxima  properando :  et  ideo  reputabat 
diabolus,  quod  Christus  peccaret,  si  ad  subveniendum  fami  miracula  facere 
attentaret,  si  esset  purus  homo. 

Ad  secundum  dicendum,  quod  per  humiliationem  exteriorem  frequenter 
quaerit  aliquis  gloriam,  qua  exaltetur  circa  spiritualia  bona:  unde  August. 
dicit  in  lib.  2.  de  Sermone  Domini  in  monte  (cap.  12.  parum  a  prine.):  «  Ani¬ 
madvertendum  est,  non  in  solo  rerum  corporearum  nitore,  atque  pompa,  sed 
etiam  in  ipsis  sordibus  luctuosis  esse  posse  jactantiam  »:  et  ad  hoc  signifi¬ 
candum  diabolus  Christo  suasit,  ut  ad  quaerendum  gloriam  spiritualem  cor¬ 
poraliter  mitteret  se  deorsum. 

Ad  tertium  dicendum,  quod  divitias,  et  honores  mundi  appetere  pecca¬ 
tum  est,  quando  hujusmodi  inordinate  appetuntur:  hoc  autem  praecipue  ma¬ 
nifestatur  ex  hoc,  quod  pro  hujusmodi  adipiscendis  homo  aliquid  inhonestum 
facit:  et  ideo  non  fuit  contentus  diabolus  persuadere  cupiditatem  divitiarum, 
et  honorum:  sed  induxit  ad  hoc,  quod  propter  hujusmodi  adipiscenda  Christus 
eum  adoraret;  quod  est  maximum  scelus,  et  contra  Deum:  nec  solum  dixit: 
Si  adoraveris  me,  sed  addidit :  Si  cadens :  quia,  ut  dicit  Ambros.  (sup.  illud 
Lue.  4. :  Duxit  illum  in  montem,  etc.),  «  habet  ambitio  domesticum  periculum . 
ut  enim  dominetur  aliis,  prius  servit,  et  curvatur  obsequio,  ut  honore  donetur; 
et  dum  vult  esse  sublimior,  ht  remissior  » ;  et  similiter  etiam  in  praeceden¬ 
tibus  tentationibus  ex  appetitu  unius  peccati  in  aliud  peccatum  inducere  est 
conatus;  sicut  ex  desiderio  cibi  conatus  est  inducere  in  vanitatem  sine  causa 
miracula  faciendi,  et  ex  cupiditate  gloriae  conatus  est  inducere  ad  tentandum 
Deum  per  praecipitium. 

Ad  quartum  dicendum,  quod,  sicut  dicit  Ambros.  super  Luc.  (cap.  4.  in 
illud:  Et  consummata  omni  etc.),  «  non  dixisset  Scriptura,  quod  consummata 
omni  tentatione,  diabolus  recessit  ab  illo,  nisi  in  tribus  praemissis  esset  omnium 
materia  delictorum:  quia  causae  tentationum  causae  sunt  cupiditatum  »  sci¬ 
licet  «  carnis  oblectatio,  spes  gloriae,  et  aviditas  potentiae  ». 

Ad  quintum  dicendum,  quod,  sicut  August.  dicit  in  lib.  2.  de  Consensu 
Evangel.  (cap.  16.),  « incertum  est,  quid  prius  factum  sit,  utrum  regna  terrae 
prius  demonstrata  sint  ei,  et  postea  in  pinnaculum  templi  locatus  sit,  an  hoc 

pnus  et  illud  postea:  nihil  tamen  ad  rem,  dum  omnia  facta  esse  manifestum 
sit  ».  identur  autem  Evangelistae  diversum  ordinem  tenuisse:  quia  quan¬ 
doque  ex  mam  gloria  venitur  ad  cupiditatem,  quandoque  e  converso. 

Ad  sextum  dicendum,  quod  Christus,  cum  passus  fuisset  tentationis  inju¬ 
riam,  dicente  sibi  diabolo:  Si  Filius  Dei  es,  mitte  te  deorsum,  non  est  turbatus, 
nec  diabolum  increpavit;  quando  vero  diabolus  Dei  sibi  usurpavit  honorem, 
dii_ens.  Haec  omnia  tibi  dabo,  si  cadens  adoraveris  me,  exasperatus  est,  et  re¬ 
pulit  eum  dicens:  Vade,  Satana:  ut  nos  illius  discamus  exemplo,  nostras  qui¬ 
dem  injurias  aequanimiter  sustinere,  Dei  autem  injurias  nec  usque  ad  auditum 
sufferre. 

Ad  septimum  dicendum,  quod,  sicut  Chrysost.  dicit  (hom.  ;.  in  op.imperf. 
cir.  med.),  «  diabolus  sic  Christum  assumebat  in  pinnaculum  templi,  ut  ab 
omnibus  videretur;  ipse  autem,  nesciente  diabolo,  sic  agebat,  ut  a  nemine 
videretur  »;  quod  autem  dicit:  Et  ostendit  ei  omnia  regna  mundi,  et  gloriam 
eorum,  non  est  intelligendum,  quod  videret  ipsa  regna,  vel  civitates  eorum, 
vel  populos,  vel  aurum,  vel  argentum:  sed  partes  terrae,  in  quibus  unum¬ 
quodque  regnum,  vel  civitas  posita  est,  diabolus  Christo  digito  demonstrabat, 
et  uniuscujusque  regni  honores,  et  statum  verbis  exponebat:  vel  secundum 
Origen.  ( hom.  30.  in  Luc.  ante  med.)  ostendit  ei,  quomodo  ipse  per  diversa 
vitia  regnabat  in  mundo. 


QUAESTIO  XLII. 

DE  DOCTRINA  CHRISTI,  IN  QUATUOR  ARTICULOS  DIVISA. 


Deinde  considerandum  est  de  doctrina  Christi. 

Et  circa  hoc  quaeruntur  quutuor. 

Primo.  Utrum  Christus  debuerit  praedicare  solum  Judaeis,  an  etiam  Gen¬ 
tilibus. 

Secundo.  Utrum  in  sua  praedicatione  debuerit  turbationem  Judaeorum 
vitare. 

Tertio.  Utrum  debuerit  praedicare  publice,  vel  occulte. 

Quarto.  Utrum  debuerit  docere  solum  verbo,  vel  etiam  scripto. 

De  tempore  autem,  quo  docere  incepit,  supra  dictum  est  (q.  59.  art.  3.) 
cum  de  baptismo  ejus  ageretur. 

ARTICULUS  I.  230 

UTRUM  CONVENIENS  FUERIT 
CHRISTUM  JUDAEIS,  ET  NON  GENTILIBUS  PRAEDICARE. 

(3.  Dist.  3.  in  exposil.  Iit.  circa  med.). 

Ad  primum  sic  proceditur.  Videtur,  quod  Christus  non  solum  Judaeis,  sed 
etiam  Gentilibus  debuerit  praedicare:  dicitur  enim  Isa.  49.:  Parum  est  ut  sis 
mihi  servus  ad  suscitandas  tribus  Israel,  et  faeces  Jacob  convertendas :  dedi  te  iit 

lucem  gentium,  ut  sis  salus  mea  usque  ad  extremum  terrae:  sed  lumen,  et  salu¬ 
tem  Christus  praebuit  per  suam  doctrinam;  ergo  videtur  parum  fuisse,  si  so¬ 
lum  Judaeis,  et  non  Gentilibus  praedicavit. 

2.  Praeterea.  Sicut  dicitur  Matth.  7.:  Erat  docens  eos,  sicut  potestatem 
habens:  sed  major  potestas  doctrinae  ostenditur  in  instructione  illorum,  qui 
penitus  nihil  audierunt,  quales  erant  Gentiles ;  unde  Apostol.  dicit  Rom.  15.: 
Sic  praedicavi  Evangeliurn  hoc,  non  ubi  nominatus  est  Christus,  ne  super  alienum 
fundamentum  aedificarem;  ergo  multo  magis  Christus  praedicare  debuit  Gen¬ 
tilibus,  quam  Judaeis. 

3.  Praeterea.  Utilior  est  instructio  multorum,  quam  unius:  sed  Christus 
aliquos  Gentilium  instruxit ;  sicut  mulierem  Samaritanam  Joan.  4.  et  Chana- 
naeam  Matth.  15.;  ergo  videtur,  quod  multo  fortius  Christus  debuerit  mul¬ 
titudini  gentium  praedicare. 

Sed  contra  est,  quod  Dominus  dicit,  Matth.  15.:  Non  sum  missus,  nisi  ad 
oves,  quae  perierunt  domus  Israel:  sed  Rom.  10.  dicitur:  Quomodo  praedicabunt, 
nisi  mittantur?  Ergo  Christus  non  debuit  praedicare  nisi  Judaeis. 

Respondeo  dicendum,  quod  conveniens  fuit  praedicationem  Christi  tam 
per  ipsum,  quam  per  Apostolos  a  principio  solis  Judaeis  exhiberi:  primo  qui¬ 
dem,  ut  ostenderet  per  suum  adventum  impleri  promissiones  antiquitus  factas 
Judaeis,  non  autem  Gentilibus;  unde  Apostolus  dicit  Rom.  15.:  Dico  Chri¬ 
stum  Jesum  ministrum  fuisse  circumcisionis,  idest  Apostolum,  et  praedicatorem 
Judaeorum,  propter  veritatem  Dei,  ad  confirmandas  promissiones  patrum  :  secundo, 
ut  ejus  adventus  ostenderetur  esse  a  Deo.  Quae  enim  a  Deo  sunt,  ordinata 
sunt,  ut  dicitur  Rom.  13.;  hoc  autem  debitus  ordo  exigebat,  ut  Judaeis,  qui 
Deo  erant  propinquiores  per  fidem,  et  cultum  unius  Dei,  prius  doctrina  Chri¬ 
sti  proponeretur,  et  per  eos  transmitteretur  ad  gentes:  sicut  etiam  in  coelesti 
hierarchia  per  superiores  angelos  ad  inferiores  divinae  illuminationes  deve¬ 
niunt ;  unde  super  illud  Matth.  15.:  Non  sum  missus,  nisi  ad  oves,  quae  perie¬ 
runt  domus  Israel,  dicit  Hieronymus :  «Non  hoc  dicit,  quin  et  ad  gentes  missus 
sit,  sed  quod  primum  ad  Israel  missus  est»;  unde  Isa.  ult.  dicitur:  Mittam 
ex  eis,  qui  salvati  fuerint,  scilicet  ex  Judaeis,  ad  gentes,  et  annuntiabunt  gloriam 
ineam  gentibus:  tertio,  ut  Judaeis  auferret  calumniandi  materiam;  unde  super 
illud  Matth.  10.:  In  viam  gentium  ne  abjeritis,  dicit  Hieronymus:  «  Oportebat 
primum  adventum  Christi  nuntiari  Judaeis,  ne  justam  haberent  excusationem, 
dicentes,  ideo  se  Dominum  rejecisse,  quia  ad  gentes,  et  Samaritanos  Apo¬ 
stolos  miserit »  ;  quarto,  quia  Christus  per  Crucis  victoriam  meruit  potesta¬ 
tem.  et  dominium  super  gentes;  unde  dicitur  Apocalyps.  2.:  Qui  vicerit,  dabo 
illi  potestatem  super  gentes,  sicut  et  ego  accepi  a  Patre  meo.  Et  Philipp.  2.  dicitur, 
quod  quia  factus  est  obediens  usque  ad  mortem  crucis,  Deus  exaltavit  illum,  ut  in 
nomine  J esu  omne  genuflectatur,  et  omnis  lingua  ei  confiteatur :  et  ideo  ante  pas¬ 
sionem  suam  noluit  gentibus  praedicari  suam  doctrinam  :  sed  post  passionem 
dixit  discipulis  Matth.  ult. :  Euntes  docete  omnes  gentes :  propter  quod,  ut  legitur 
Joann.  12.,  cum  imminente  passione,  quidam  Gentiles  vellent  Jesum  videre, 
respondit:  Nisi  granum  j  rumenti  cadens  in  terram  mortuum  fuerit,  ipsum  solum 
manet:  si  autem  mortuum  fuerit,  multum  fructum  affert:  et,  sicut  August.  dicit 
ibidem  (scilicet  tract.  ji.  in  foan.  cir.  med.),  «  se  dicebat  granum  mortifican¬ 
dum  in  infidelitate  Judaeorum,  et  multiplicandum  in  fide  omnium  popu¬ 
lorum  ». 

Ad  primum  ergo  dicendum,  quod  Christus  fuit  in  lumen,  et  salutem  gen¬ 
tium  per  discipulos  suos,  quos  ad  praedicandum  gentibus  misit. 

Ad  secundum  dicendum,  quod  non  est  minoris  potestatis,  sed  majoris 
facere  aliquid  per  alios,  quam  per  seipsum:  et  ideo  in  hoc  maxime  potestas 
divina  in  Christo  monstrata  est,  quod  discipulis  suis  tantam  virtutem  con¬ 
tulit  in  docendo,  ut  gentes,  quae  nihil  de  Christo  audierant,  converterent  ad 
ipsum.  Potestas  autem  Christi  in  docendo  attenditur,  et  quantum  ad  mira¬ 
cula,  per  quae  doctrinam  suam  confirmabat,  et  quantum  ad  efficaciam  per¬ 
suadendi,  et  quantum  ad  auctoritatem  loquentis,  quia  loquebatur  quasi  domi¬ 
nium  habens  super  legem,  cum  diceret:  Ego  autem  dico  vobis ;  et  etiam  quantum 
ad  virtutem  rectitudinis,  quam  in  sua  conversatione  monstrabat,  sine  peccato 
vivendo. 

Ad  tertium  dicendum,  quod  sicut  Christus  non  debuit  a  principio  in¬ 
differenter  Gentilibus  suam  doctrinam  communicare,  ut  Judaeis  tanquam 
primogenito  populo  deditus  observaretur;  ita  etiam  non  debuit  Gentiles 
omnino  repellere,  ne  spes  salutis  eis  praecluderetur:  et  propter  hoc  aliqui 
Gentilium  particulariter  sunt  admissi  propter  excellentiam  fidei,  et  devotionis 
eorum. 


ARTICULUS  Ii.  2j! 

UTRUM  CHRISTUS  DEBUERIT  JUDAEIS  SINE  EORUM  OFFENSIONE 

PRAEDICARE. 

Ad  secundum  sic  proceditur.  Videtur,  quod  Christus  debuerit  Judaeis  sine 
eorum  offensione  praedicare;  quia,  ut  August.  dicit  in  lib.  de  Agone  Chri¬ 
stiano  (cap.  ii.  infin.),  «  in  homine  Jesu  Christo  se  nobis  ad  exemplum  vitae 
praebuit  Filius  Dei»  :  sed  nos  debemus  vitare  offensionem  non  solum  fidelium, 
sed  etiam  infidelium,  secundum  illud  i.  ad  Corinth.  io. :  Sine  offensione  estote 
Judaeis,  et  Gentibus,  et  Ecclesiae  Dei ;  ergo  videtur,  quod  etiam  Christus  in  sua 
doctrina  offensionem  Judaeorum  vitare  debuerit. 

2.  Praeterea.  Nullus  sapiens  debet  facere,  unde  effectum  sui  operis  im¬ 
pediat:  sed  per  hoc  quod  sua  doctrina  Christus  Judaeos  turbavit,  impedieba¬ 
tur  effectus  ejus  doctrinae:  dicitur  enim  Luc.  ii.  quod  cum  Dominus  Phari- 
saeos,  et  Scribas  reprehenderet,  coeperunt  graviter  insistere,  et  os  ejus  opprimere  de 
multis,  insidiantes  ei,  et  quaerentes  aliquid  capere  ex  ore  ejus,  ut  accusarent  eum ; 
non  ergo  videtur  conveniens  fuisse,  quod  eos  in  sua  doctrina  offenderet. 

3.  Praeterea.  Apostolus  dicit  1.  Timoth.  5.:  Seniorem  ne  increpaveris, 
sed  obsecra  ut  patrem:  sed  sacerdotes,  et  principes  Judaeorum  erant  illius 
populi  seniores;  ergo  videtur,  quod  non  fuerint  duris  increpationibus  ar¬ 
guendi. 

Sed  contra  est,  quod  Isa.  8.  fuerat  prophetizatum,  quod  Christus  esset 
in  lapidem  offensionis,  et  petram  scandali  duabus  domibus  Israel. 

Respondeo  dicendum,  quod  salus  multitudinis  est  praeferenda  paci  quo¬ 
rumcumque  singularium  hominum:  et  ideo  quando  aliqui  sua  perversitate 
multitudinis  salutem  impediunt,  non  est  timenda  eorum  offensio  a  praedica¬ 
tore,  vel  doctore,  ad  hoc  quod  multitudinis  saluti  provideat :  scribae  autem, 
et  pharisaei,  et  principes  Judaeorum  sua  malitia  plurimum  impediebant  po¬ 
puli  salutem :  tum  quia  repugnabant  Christi  doctrinae,  per  quam  solam  po¬ 
terat  esse  salus:  tum  etiam  quia  pravis  suis  moribus  vitam  populi  corrum¬ 
pebant:  et  ideo  Dominus,  non  obstante  offensione  eorum,  Dublice  veritatem 

docebat,  quam  illi  oderant,  et  eorum  vitia  arguebat;  et  ideo  dicitur  Matth.  15. 
cuod  discipulis  Domino  dicentibus:  Scis,  quia  Judaei,  audito  hoc  verbo,  scan¬ 
dalizati  sunt?  respondit:  Sinite  illos,  caeci  sunt,  ducesque  caecorum:  caecus  autem 
si  caeco  ducatum  praestet,  ambo  in  foveam  cadunt. 

Ad  primum  ergo  dicendum,  quod  homo  sic  debet  esse  sine  offensione 
omnibus,  ut  nulli  det  suo  facto,  vel  dicto  minus  recto  occasionem  ruinae: 
sed  «  cum  de  veritate  scandalum  oritur,  magis  est  sustinendum  scandalum, 
quam  veritas  relinquatur  »,  ut  Gregor,  dicit  (hom.  7.  in  E\ech.  aliquant.  a 
prine.). 

Ad  secundum  dicendum,  quod  per  hoc  quod  Christus  publice  scribas,  et 
pharisaeos  arguebat,  non  impedivit,  sed  magis  promovit  effectum  suae  do¬ 
ctrinae :  quia  cum  eorum  vitia  populo  innotescebant,  minus  avertebatur  a 
Christo  propter  verba  scribarum,  et  pharisaeorum,  qui  semper  doctrinae 
Christi  obsistebant. 

Ad  tertium  dicendum,  quod  illud  verbum  Apostoli  est  intelligendum  de 
illis  senioribus,  qui  non  solum  aetate,  vel  auctoritate,  sed  etiam  honestate 
sunt  senes,  secundum  illud  Num.  11.:  Congrega  mihi  septuaginta  viros  de  senio¬ 
ribus  Israel,  quos  tu  nosti,  quod  senes  populi  sint ;  si  autem  auctoritatem  sene¬ 
ctutis  in  instrumentum  malitiae  vertant  publice  peccando,  sunt  manifeste,  et 
acriter  arguendi ;  sicut  et  Daniel  dixit  Dan.  1 3. :  Inveterate  dierum  malorum,  etc. 

ARTICULUS  III.  232 

UTRUM  CHRISTUS  OMNIA  PUBLICE  DOCERE  DEBUERIT. 

(Opusc.  60.  cap.  14). 

Ad  tertium  sic  proceditur.  Videtur,  quod  Christus  non  omnia  publice  do¬ 
cere  debuerit :  legitur  enim  multa  seorsum  discipulis  dixisse ;  sicut  patet  in 
sermone Coenae,  unde  et  Matth.  10.  dixit:  Ouod  in  aure  audistis  in  cubilibus , 
praedicabitur  in  tectis;  non  ergo  .omnia  publice  docuit. 

2.  Praeterea.  Profunda  sapientiae  non  sunt  nisi  perfectis  exponenda,  se¬ 
cundum  illud  1.  ad  Corinth.  2.:  Sapientiam  loquimur  inter  perfectos :  sed  do¬ 
ctrina  Christi  continebat  profundissimam  sapientiam ;  non  ergo  erat  imper¬ 
fectae  multitudini  communicanda. 

3.  Praeterea.  Idem  est,  veritatem  aliquam  occultare  silentio,  et  obscu¬ 
ritate  verborum:  sed  Christus  veritatem,  quam  praedicabat,  occultabat  turbis 
obscuritate  verborum ;  quia  sine  parabolis  non  loquebatur  ad  eos,  ut  dicitur 
Matth.  13.;  ergo  pari  ratione  poterat  occultare  silentio. 

Sed  contra  est,  quod  ipse  dicit  Joan.  18.:  In  occulto  locutus  sum  nihil. 

Respondeo  dicendum,  quod  doctrina  alicujus  potest  esse  in  occulto  tri¬ 
pliciter:  uno  modo  quantum  ad  intentionem  docentis,  qui  intendit  suam  doctri¬ 
nam  non  manifestare  multis,  sed  magis  occultare;  quod  quidem  continmt 
dupliciter:  quandoque  ex  invidia  docentis,  qui  vult  per  suam  scientiam  excel¬ 
lere,  et  ideo  scientiam  suam  non  vult  aliis  communicare  :  quod  in  Christo 
locum  non  habuit,  ex  cujus  persona  dicitur  Sap.  7.:  Quam  sine  fictione  didici, 
et  sine  invidia  communico,  et  honestatem  illius  non  abscondo :  quandoque  vero  hoc 
contingit  propter  inhonestatem  eorum,  quae  docentur;  sicut  August.  dicit 
super  Joan.  (tract.  q6.  circ.  fin .),  quod  «  quaedam  sunt  mala,  quae  portare 
non  potest  qualiscumque  pudor  humanus  » :  unde  de  doctrina  haereticorum 
dicitur  Proverb.  9.:  Aquae  furtivae  dulciores  sunt ;  doctrina  autem  Christi  non 

est  neque  de  errore,  neque  de  immunditia:  et  ideo  Dominus  dicit  Marci  4.: 
Numquid  venit  lucerna,  idest  vera,  et  honesta  doctrina,  ut  sub  modio  ponatur? 
Alio  modo  aliqua  doctrina  est  in  occulto,  quia  paucis  proponitur:  et  sic  Chri¬ 
stus  etiam  nihil  docuit  in  occulto:  quia  Christus  omnem  doctrinam  suam  vel 
turbae  toti  proposuit,  vel  omnibus  suis  discipulis  in  communi ;  unde  Augu¬ 
stinus  dicit  super Joan.  (tract.  nq.  in  med.):  «  Quis  in  occulto  loquitur,  qui  co¬ 
ram  tot  hominibus  loquitur;  praesertim  si  hoc  loquitur  paucis,  quod  per  eos 
velit  innotescere  multis  ?  »  Tertio  modo  aliqua  doctrina  est  in  occulto  quantum 
ad  modum  docendi:  et  sic  Christus  quaedam  turbis  loquebatur  in  occulto, 
parabolis  utens  ad  annuntianda  spiritualia  mysteria,  ad  quae  capienda  non 
erant  idonei,  vel  digni:  et  tamen  melius  erat  eis,  vel  sic  sub  tegumento  pa¬ 
rabolarum  spiritualium  doctrinam  audire,  quam  omnino  ea  privari:  harum 
tamen  parabolarum  apertam,  et  nudam  veritatem  Dominus  discipulis  expo¬ 
nebat,  per  quos  deveniret  ad  alios,  qui  essent  idonei,  secundum  illud  2.  ad 
Tim.  2.:  Quae  audisti  a  me  per  multos  testes,  haec  commenda  fidelibus  hominibus, 
qui  idonei  erunt  et  alios  docere:  et  hoc  significatum  est  Num.  4.  ubi  mandatur, 
quod  filii  Aaron  involverent  vasa  sanctuarii,  quae  Levitae  involuta  portarent. 

Ad  primum  ergo  dicendum,  quod  sicut  Hilar.  dicit  super  Matth.  (cap.  10. 
a  med.),  exponens  illud  verbum  inductum,  «  non  legimus  Dominum  solitum 
fuisse  noctibus  sermocinari,  et  doctrinam  tradidisse  in  tenebris:  sed  hoc  dicit, 
quia  omnis  sermo  ejus  carnalibus  tenebrae  sunt,  et  verbum  ejus  infidelibus 
nox  est;  ita  quod  a  se  dictum  est,  cum  libertate  fidei, et  confessionis  vult  esse 
loquendum  »  :  vel  secundum  Hieronym.  (in  hunc  loc.)  comparative  loquitur: 
quia  videlicet  erudiebat  eos  in  parvo  Judaeae  loco  respectu  totius  mundi,  in 
quo  erat  per  Apostolorum  praedicationem  doctrina  Christi  publicanda. 

Ad  secundum  dicendum,  quod  Dominus  non  omnia  profunda  suae  sa¬ 
pientiae  sua  doctrina  manifestavit,  non  solum  turbis,  sed  nec  etiam  discipulis, 
quibus  dixit  Joan.  16.:  Adhuc  multa  habeo  vobis  dicere,  quae  non  potestis  portare 
viodo  :  sed  tamen  quodcumque  dignum  duxit  aliis  tradere  de  sua  sapientia, 
non  in  occulto,  sed  palam  proposuit,  licet  non  ab  omnibus  intelligeretur; 
unde  August.  dicit  super  Joan.  (tract.  nq.  in  med.)  :  «  Intelligendum  est  ita 
dixisse  Domimum:  Palam  locutus  sum  mundo,  ac  si  dixisset:  Multi  me  au¬ 
dierunt:  et  rursus  non  erat  palam,  quia  non  intelligebant  ». 

Ad  tertium  dicendum,  quod  turbis  Dominus  in  parabolis  loquebatur, 
sicut  dictum  est  (in  corp.  art.),  quia  non  erant  digni,  nec  idonei  nudam  veri¬ 
tatem  accipere,  quam  discipulis  exponebat ;  quod  autem  dicitur,  quod  sine 
parabolis  non  loquebatur  eis,  secundum  Chrysost.  (hom.  48.  in  Matth.  circ. prine.), 
intelligendum  est  quantum  ad  illum  sermonem;  quamvis  alias  sine  parabolis 
multa  turbis  locutus  fuerit:  vel  secundum  August.  in  lib.  de  QQ.  Evang. 
(scilicet  secundum  Matth.  q.  ip  in  prine.)  hoc  dicitur,  «  non  quia  nihil  proprie 
locutus  est,  sed  quia  nullum  fere  sermonem  explicavit,  ubi  non  per  parabo¬ 
lam  aliquid  significaverit:  quamvis  in  eo  aliqua  propria  dixerit  ». 

ARTICULUS  IV.  233 

UTRUM  CHRISTUS  DEBUERIT  DOCTRINAM  SUAM  SCRIPTO  TRADERE. 

(Hebr.  8.  lect.  2.). 

Ad  quartum  sic  proceditur.  Videtur,  quod  Christus  doctrinam  suam  de¬ 
buerit  scripto  tradere :  scriptura  enim  inventa  est  ad  ad  hoc,  quod  doctrina 

commendetur  memoriae  in  futurum:  sed  doctrina  Christi  duratura  erat  in 
aeternum,  secundum  illud  Luc.  21.:  Coelum,  et  terra  transibunt,  verba  autem 
mea  non  transibunt;  ergo  videtur,  quod  Christus  debuerit  suam  doctrinam 
scripto  mandare. 

2.  Praeterea.  Lex  vetus  in  figura  Christi  praecessit,  secundum  illud 
Hebr.  10. :  Umbram  habens  lex  futurorum  bonorum  :  sed  lex  vetus  a  Deo 
fuit  descripta,  secundum  illud  Exodi  24. :  Dabo  tibi  duas  tabulas  lapideas,  et 
legem,  ac  mandata,  quae  scripsi;  ergo  videtur,  quod  etiam  Christus  doctrinam 
suam  scribere  debuerit. 

3.  Praeterea.  Ad  Christum,  qui  venerat  illuminare  his,  qui  in  tenebris,  et 
umbra  mortis  sedent,  ut  dicitur  Luc.  1.,  pertinebat  erroris  occasiones  excludere, 
et  viam  fidei  aperire:  sed  hoc  fecisset  doctrinam  suam  scribendo;  dicit  enim 
Aug.  in  1.  de  Consensu  Evang.  (cap.  7.  ante  med.),  quod  «  solet  nonnullos 
movere,  cur  ipse  Dominus  nihil  scripserit,  ut  aliis  de  illo  scribentibus  necesse 
sit  credere,  hoc  enim  illi,  et  maxime  pagani  quaerunt,  qui  Christum  culpare, 
aut  blasphemare  non  audent,  eique  tribuunt  excellentissimam  sapientiam,  sed 
tamen  tanquam  homini,  discipulos  vero  ejus  dicunt  magistro  suo  amplius 
tribuisse,  quam  erat,  ut  eum  Filium  Dei  dicerent,  et  Verbum  Dei,  per  quod 
facta  sunt  omnia  »  ;  et  postea  subdit:  «  Videntur  parati  fuisse  hoc  de  illo  cre¬ 
dere,  quod  de  se  ipse  scripsisset,  non  quod  alii  de  illo  pro  suo  arbitrio  prae¬ 
dicassem  »;  ergo  videtur,  quod  Christus  ipse  doctrinam  suam  scripto  tradere 
debuerit. 

Sed  contra  est,  quod  nulli  libri  ab  eo  scripti  habentur  in  canogie  Scripturae. 

Respondeo  dicendum,  conveniens  fuisse  Christum  doctrinam  suam  non 
scripsisse:  primo  quidem  propter  dignitatem  ipsius  :  excellentiori  enim  doctori 
excellentior  modus  doctrinae  debetur;  et  ideo  Christo,  tanquam  excellen¬ 
tissimo  doctori,  hic  modus  competebat,  ut  doctrinam  suam  auditorum  cor¬ 
dibus  imprimeret:  propter  quod  dicitur  Matth.  7.  quod  erat  docens  eos,  sicut 
potestatem  habens:  unde  etiam  apud  Gentiles  Pythagoras,  et  Socrates,  qui  fue¬ 
runt  excellentissimi  doctores,  nihil  scribere  voluerunt :  scriptura  enim  ordi¬ 
natur  ad  impressionem  doctrinae  in  cordibus  auditorum,  sicut  ad  finem :  se¬ 
cundo  propter  excellentiam  doctrinae  Christi,  quae  literis  comprehendi  non 
potest,  secundum  illud  Joan.  ult. :  Sunt  et  alia  multa,  quae  fecit  Jesus,  quae  si 
scribantur  per  singida,  nec  ipsum  arbitror  mundum  capere  posse  eos,  qui  scribendi 
sunt,  libros:  quos,  sicut  August.  dicit  (tract.  ult.  in  Joan.  adfin.),  «  non  spatio 
locorum  credendum  est  mundum  capere  non  posse,  sed  capacitate  legentium 
comprehendi  non  posse  »  :  si  autem  Christus  scripto  doctrinam  suam  man- 
dasset,  nihil  aliud  de  ejus  doctrina  homines  aestimarent,  quam  quod  scriptura 
contineret:  tertio,  ut  ordine  quodam  ab  ipso  doctrina  ad  omnes  perveniret; 
dum  ipse  scilicet  discipulos  suos  immediate  docuit,  qui  postmodum  alios 
verbo,  et  scripto  docuerunt :  si  autem  ipsemet  scripsisset,  ejus  doctrina  im¬ 
mediate  ad  omnes  pervenisset:  unde  et  de  sapientia  Dei  dicitur  Proverb.  9., 
quod  misit  ancillas  suas  vocare  ad  arcem.  Sciendum  tamen  est,  sicut  Aug. 
dicit  in  1.  de  Consensu  Evang.  (cap.  9.  et  10.),  aliquos  Gentiles  existimasse 
Christum  quosdam  libros  scripsisse  continentes  quaedam  magica,  quibus  mi¬ 
racula  faciebat,  quae  disciplina  christiana  condemnat:  «  et  illi  tamen,  qui 
Christi  libros  tales  se  legisse  affirmant,  nulla  talia  faciunt,  qualia  illum  libris 
talibus  fecisse  mirantur:  divino  enim  judicio  sic  errant,  ut  eosdem  libros  ad 
Petrum,  et  Paulum  dicant  tanquam  epistolari  titulo  praenotatos;  eo  quod 
in  pluribus  locis  simul  eos  cum  Christo  pictos  viderunt:  nec  mirum,  si  a 


QUAESTIO  XLII.  ARTICULUS  IV.  359 

pingentibus  fingentes  decepti  sunt,  toto  enim  tempore,  quo  Christus  in  carne 
mortali  cum  suis  discipulis  vixit,  nondum  erat  Paulus  discipulus  ejus». 

Ad  primum  ergo  dicendum,  quod,  sicut  Aug.  dicit  in  eodem  libro  (cap. 
ult.  ad  fin.),  «  omnibus  discipulis  suis  tamquam  membris  sui  corporis  Christus 
caput  est:  itaque  cum  illi  scripserunt,  quae  ille  ostendit,  et  dixit,  nequaquam 
dicendum  est,  quod  ipse  non  scripserit :  quandoquidem  membra  ejus  id  ope¬ 
rata  sunt,  quod  dictante  capite  cognoverunt :  quidquid  enim  ille  de  suis  factis, 
et  dictis  nos  legere  voluit,  hoc  scribendum  illis,  tamquam  suis  manibus  im¬ 
peravit  » . 

Ad  secundum  dicendum,  quod  quia  lex  vetus  insensibilibus  figuris  da¬ 
batur,  ideo  etiam  convenienter  sensibilibus  signis  scripta  fuit:  sed  doctrina 
Christi,  quae  est  lex  spiritus  vitae,  scribi  debuit  non  atramento,  sed  spiritu  Dei 
vivi;  non  in  tabulis  lapideis,  sed  in  tabulis  cordis  carnalibus ,  ut  Apostolus  dicit 
2.  Corinth.  3. 

Ad  tertium  dicendum,  quod  illi  qui  scripturae  Apostolorum  de  Christo 
credere  noluerunt,  nec  ipsi  Christo  scribenti  credidissent,  de  quo  opinabantur, 
quod  magicis  artibus  fecisset  miracula. 


QUAESTIO  XLIII. 

DE  MIRACULIS  A  CHRISTO  FACTIS  IN  GENERALI, 

IN  QUATUOR  ARTICULOS  DIVISA. 

Deinde  considerandum  est  de  miraculis  a  Christo  factis:  et  primo  in  ge¬ 
nerali:  secundo  in  speciali  de  singulis  miraculorum  generibus:  tertio  in  par¬ 
ticulari  de  transfiguratione  ipsius. 

Circa  primum  quaeruntur  quatuor. 

Primo.  Utrum  Christus  debuerit  miracula  facere. 

Secundo.  Utrum  fecerit  ea  virtute  divina. 

Tertio.  Quo  tempore  inceperit  miracula  facere. 

Quarto.  Utrum  per  miracula  fuerit  sufficienter  ostensa  ejus  divinitas. 


ARTICULUS  I.  U4 

UTRUM  CHRISTUS  DEBUERIT  FACERE  MIRACULA. 

(Opusc.  2.  cap.  7.  et  opusc.  3.  cap.  iqp,  et  opusc.  11.  cap.  17. 
et  opusc.  60.  cap.  6j.  prine.). 

Ad  primum  sic  proceditur.  Videtur,  quod  Christus  miracula  facere  non 
debuerit :  factum  enim  Christi  verbo  ipsius  debuit  concordare :  sed  ipse  dicit 
Matth.  12.:  Generatio  mala,  et  adultera  signum  quaerit:  et  signum  non  dabitur  ei, 
nisi  signum  Jonae  Prophetae;  non  ergo  debuit  miracula  facere. 

2.  Praeterea.  Sicut  Christus  in  secundo  adventu  venturus  est  in  virtute 
magna,  et  majestate,  ut  dicitur  Matth.  24. ;  ita  in  primo  adventu  venit  in  infir- 

mitate,  secundum  illud  Isa.  53.:  Virum  dolorum,  et  scientem  infirmitatem:  sed 
operatio  miraculorum  magis  pertinet  ad  virtutem,  quam  ad  infirmitatem; 
ergo  non  fuit  conveniens,  quod  in  primo  adventu  miracula  faceret. 

3.  Praeterea.  Christus  venit  ad  hoc,  ut  homines  salvaret  per  fidem,  se¬ 
cundum  illud  Heb.  12.:  Aspicientes  in  auctorem  fidei,  et  consummatorem  Jesum: 
sed  miracula  diminuunt  meritum  fidei:  unde  Dominus  Joan.  4.  dicit:  Nisi 
signa,  et  prodigia  videritis,  non  creditis;  ergo  non  videtur,  quod  Christus  de¬ 
buerit  miracula  facere. 

Sed  contra  est,  quod  ex  persona  adversariorum  Dei  dicitur  Joan.  11.: 
Quid  facimus,  quia  hic  homo  multa  signa  facit? 

Respondeo  dicendum,  quod  divinitus  conceditur  homini  miracula  facere, 
propter  duo  :  primo  quidem,  et  principaliter  ad  confirmandam  veritatem,  quam 
aliquis  docet,  quia  enim  ea  quae  sunt  fidei,  humanam  rationem  excedunt, 
non  possunt  per  rationes  humanas  probari,  sed  oportet  quod  probentur  per 
argumentum  divinae  virtutis,  ut  dum  aliquis  facit  opera,  quae  solus  Deus 
facere  potest,  credantur  ea  quae  dicuntur  esse  a  Deo:  sicut  cum  aliquis  defert 
li teras  annulo  regis  signatas,  creditur  ex  voluntate  regis  processisse,  quod  in 
illis  continetur,  secundo  ad  ostendendam  praesentiam  Dei  in  homine  per  gra¬ 
tiam  Spiritus  Sancti,  ut  dum  scilicet  homo  facit  opera  Dei,  credatur  Deus 
habitare  in  eo  per  gratiam:  unde  dicitur  Galat.  3.:  Qui  tribuit  vobis  Spiritum 
Sanctum,  operatur  virtutes  in  vobis:  utrumque  autem  circa  Christum  erat  ho¬ 
minibus  manifestandum,  scilicet  quod  Deus  esset  in  eo  per  gratiam,  non 
adoptionis,  sed  unionis,  et  quod  ejus  supernaturalis  doctrina  esset  a  Deo.  Et 
ideo  convenientissimum  fuit,  ut  miracula  faceret.  Unde  ipse  dicit  Joan.  10. : 
Si  mihi  non  vultis  credere,  operibus  credite;  et  Joan.  5.:  Opera,  quae  dedit  mihi 
Pater  ut  factam,  ipsa  sunt,  quae  testimonium  perhibent  de  me. 

Ad  primum  ergo  dicendum,  quod  hoc  quod  dicit:  Signum  non  dabitur  ei, 
nisi  signum  Jonae  Prophetae,  intelligendum  est,  ut  Chrysostom.  dicit  ( hom .  44. 
in  Matth.  a  prine.),  quod  tunc  «  non  acceperunt  tale  signum,  quale  petebant, 
scilicet  de  coelo,  non  quod  nullum  signum  eis  dederit ;  vel  quia  signa  faciebat 
non  propter  eos,  quos  sciebat  lapideos  esse,  sed  ut  alios  emendaret:  et  ideo 
non  eis,  sed  aliis  illa  signa  dabantur  ». 

Ad  secundum  dicendum,  quod  licet  Christus  venerit  in  infirmitatem  carnis 
(quod  manifestatur  per  passiones);  venit  tamen  in  virtute  Dei,  quod  erat  ma¬ 
nifestandum  per  miracula. 

Ad  tertium  dicendum,  quod  miracula  intantum  diminuunt  meritum  fidei 
inquantum  per  hoc  ostenditur  duritia  eorum,  qui  nolunt  credere  ea  quae 
Scripturis  divinis  probantur,  nisi  per  miracula:  et  tamen  melius  est  eis  ut 
vel  per  miracula  convertantur  ad  fidem,  quam  quod  omnino  in  infidelitate 
permaneant;  dicitur  enim  1.  ad  Corinth.  14.,  quod  signa  data  sunt  infidelibus, 
ut  scilicet  convertantur  ad  fidem. 


ARTICULUS  II.  2,5 

UTRUM  CHRISTUS  FECERIT  MIRACULA  DIVINA  VIRTUTE. 

(3.  Dist.  i),  q.  1.  art.  3.  corp.  et  Dist.  16.  q.  1.  art.  3.  corp.  et  ad  4. 
et  4.  Dist.  j.  q.  j.  art.  1.  et  opusc.  11.  cap.  17.J. 

Ad  secundum  sic  proceditur.  Videtur,  quod  Christus  non  fecerit  miracula 

dtvtn,  virtute :  vtrtus  emm  divina  est  omnipotens :  sed  videtur,  quod  Christus 

non  fuerit  omnipotens  in  miracula  faciendis:  dicitur  enim  Marci  6.,  quod 
non  poterat  ibi ,  scilicet  in  patria  sua,  virtutem  ullam  facere;  ergo  videtur,  quod 
non  fecerit  miracula  virtute  divina. 

2\  Praeterea.  Dei  non  est  orare :  sed  Christus  aliquando  in  miraculis  fa¬ 
ciendis  orabat,  ut  patet  in  suscitatione  Lazari  Joan.  1 1 et  in  multiplicatione 
panum,  ut  patet  Matth.  14.;  ergo  videtur,  quod  non  fecerit  miracula  virtute 
divina. 

3  Praeterea.  Ea  quae  virtute  divina  fiunt,  non  possunt  virtute  alicujus 
creaturae  fieri;  sed  ea  quae  Christus  faciebat,  poterant  etiam  fieri  in  virtute 
alicujus  creaturae;  unde  et  pharisaei  ei  dicebant,  quod  in  Beehpebub  principe 
daemoniorum  ejiciebat  daemonia,  Lucae  1 1 .;  ergo  videtur,  quod  Christus  non 
fecerit  miracula  virtute  divina. 

Sed  contra  est,  quod  Dominus  dicit  Joan.  14.:  Pater  in  me  manens  ipse 
facit  opera. 

Respondeo  dicendum,  quod,  sicut  in  prima  parte  habitum  est  (q.  110. 
art.  4.),  vera  miracula  sola  virtute  divina  fieri  possunt :  quia  solus  Deus  po¬ 
test  mutare  naturae  ordinem ;  quod  pertinet  ad  rationem  miraculi :  unde  Leo 
Papa  dicit  in  epist.  ad  Flavianum  (quae  est  10.  cap.  4.  ante  med.),  quod  in  Christo 
sunt  duae  naturae :  «  una  »  scilicet  divina  « quae  fulget  miraculis ;  altera  » 
scilicet  humana  «  quae  succumbit  injuriis  s>:  et  tamen  una  earum  agit  cum  com¬ 
municatione  alterius ;  inquantum  scilicet  humana  natura  est  instrumentum 
divinae  actionis,  et  actio  humana  virtutem  accipit  a  natura  divina,  sicut  supra 
habitum  est  (q.  13.  art.  3.). 

Ad  primum  ergo  dicendum,  quod  hoc  quod  dicitur:  Non  poterat  ibi  ullam 
virtutem  facere,  non  est  referendum  ad  potentiam  absolutam,  sed  ad  id  quod 
potest  fieri  congruenter :  non  enim  congruum  erat,  ut  inter  incredulos  ope¬ 
raretur  miracula;  unde  subditur:  Et  mirabatur  propter  incredulitatem  eorum. 
Secundum  quem  modum  dicitur  Gen.  18.:  Num  celare  potero  Abr aliam  quae 
gesturus  sum ?  et  19. :  Non  potero  facere  quid  quam,  donec  ingrediaris  illuc. 

Ad  secundum  dicendum,  quod,  sicut  Chrysost.  dicit  super  illud  Matth.  14.: 
Acceptis  quinque  panibus,  et  duobus  piscibus,  aspiciens  in  coelum  benedixit,  et 
fregit  (hom.  30.  parum  a  prine.),  «  oportebat  credi  de  Christo,  quoniam  a  Patre 
est,  et  quod  ei  aequalis  est.  Et  ideo  ut  utrumque  ostendat,  nunc  quidem  cum 
potestate,  nunc  autem  orans  miracula  facit:  et  in  minoribus  quidem  respicit 
in  coelum;  puta  in  multiplicatione  panum:  in  majoribus  autem,  quae  sunt 
solius  Dei,  cum  potestate  a  seipso  agit;  puta  quando  peccata  dimisit,  mortuos 
suscitavit»;  quod  autem  dicitur  Joan.  11.  quod  in  suscitatione  Lazari  oculos 
sursum  levavit,  non  propter  necessitatem  suffragii,  sed  propter  exemplum  hoc 
fecit;  unde  dicit:  Propter  popidum,  qui  circumstat,  dixi,  ut  credant,  quia  tu  me 
misisti. 

Ad  tertium  dicendum,  quod  Christus  alio  modo  expellebat  daemones, 
quam  virtute  daemonum  expellantur:  nam  virtute  superiorum  daemonum 
ita  daemones  a  corporibus  hominum  expelluntur,  quod  tamen  remanet  domij 
nium  eorum  quantum  ad  animam:  non  enim  contra  regnum  suum  diabolus 
agit :  sed  Christus  daemones  expellebat  non  solum  a  corpore,  sed  multo  magis 
ab  anima:  et  ideo  Dominus  blasphemiam  Pharisaeorum  dicentium  eum  in 
virtute  daemoniorum  daemonia  ejicere,  reprobavit :  primo  quidem  per  hoc, 
quod  Satanas  contra  seipsum  non  dividitur:  secundo  exemplo  aliorum,  qui 
daemonia  ejiciebant  per  spiritum  Dei :  tertio,  quia  daemonium  expellere  non 
posset,  nisi  ipsum  vicisset  virtute  divina:  quarto,  quia  nulla  convenientia  in 

operibus,  nec  in  effectu  erat  sibi,  et  Satanae;  cum  Satanas  dispergere  cu- 
peret,  quos  Christus  colligebat. 

ARTICULUS  III.  236 

UTRUM  CHRISTUS  INCEPERIT  FACERE  MIRACULA  IN  NUPTIIS. 

(1.  Dist.  44.  in  exp.  Iit.  et  opusc.  11.  cap.  iS.  et  Joan.  1.  lect.  21.  fin. 
et  cap.  ip.  lect.  p.  fin.). 

Ad  tertium  sic  proceditur.  Videtur,  quod  Christus  non  inceperit  mira¬ 
cula  facere  in  nuptiis,  mutando  aquam  in  vinum :  legitur  enim  in  lib.  de  In¬ 
fantia  Salvatoris,  quod  Christus  in  sua  pueritia  multa  miracula  fecit:  sed 
miraculum  de  conversione  aquae  in  vinum  fecit  in  nuptiis  trigesimo,  vel  tri¬ 
gesimo  primo  anno  suae  aetatis ;  ergo  videtur,  quod  non  inceperit  tunc  mi¬ 
racula  facere. 

2.  Praeterea.  Christus  faciebat  miracula  secundum  virtutem  divinam: 
sed  virtus  divina  in  eo  a  principio  suae  conceptionis  erat :  ex  tunc  enim  fuit 
Deus,  et  homo;  ergo  videtur,  quod  a  principio  miracula  fecerit. 

3.  Praeterea.  Christus  post  baptismum,  et  tentationem  coepit  discipulos 
congregare,  ut  legitur  Matth.  4.  et  Joan.  1.:  sed  discipuli  praecipue  congre¬ 
gati  sunt  ad  ipsum  propter  miracula;  sicut  dicitur  Luc.  5.  quod  Petrum  vo¬ 
cavit  obstupescentem  propter  miraculum,  quod  fecerat  in  captura  piscium  ; 
ergo  videtur,  quod  ante  miraculum,  quod  fecit  in  nuptiis,  fecerit  alia  miracula. 

Sed  contra  est,  quod  dicitur  Joan.  2. :  Hoc  fecit  initium  signorum  Jesus 
in  Cana  Galilaeae. 

Respondeo  dicendum,  quod  miracula  facta  sunt  a  Christo  propter  con¬ 
firmationem  doctrinae  ejus,  et  ad  ostendendam  virtutem  divinam  in  ipso  :  et 
ideo,  quantum  ad  primum,  non  debuit  ante  miracula  facere,  quam  docere 
inciperet :  non  autem  debuit  incipere  docere  ante  perfectam  aetatem,  ut  supra 
habitum  est  (q.  39.  ari.  p.)  cum  de  baptismo  ejus  ageretur:  quantum  autem 
ad  secundum,  sic  debuit  per  miracula  deitatem  ostendere,  ut  crederetur  veritas 
humanitatis  ipsius :  et  ideo,  sicut  dicit  Chrysost.  super  Joan.  ( hom .  20.  parum 
ante  med.),  «decenter  non  incipit  signa  facere  in  prima  aetate;  existimas¬ 
sem  enim  phantasma  esse  incarnationem;  et  ante  opportunum  tempus  cruci 
tradidissent  » . 

Ad  primum  ergo  dicendum,  quod,  sicut  Chrysost.  dicit  super  Joan.  ex 
verbo  Joannis  Baptistae  dicentis :  Ut  manifestetur  in  Israel,  propterea  veni  ego 
in  aqua  bapti\ans  (hom.  16.  cir.  med.),  manifestum  est,  quod  «  illa  signa,  quae 
quidam  dicunt  in  pueritia  a  Christo  facta,  mendacia  et  fictiones  sunt:  si 
enim  a  prima  aetate  miracula  fecisset  Christus,  neque  Joannes  eum  ignoras- 
set,  neque  reliqua  multitudo  indiguisset  magistro  ad  manifestandum  eum». 

Ad  secundum  dicendum,  quod  Dei  virtus  operabatur  in  Christo,  secun¬ 
dum  quod  erat  necessarium  ad  salutem  humanam,  propter  quam  carnem  as¬ 
sumpserat  ;  et  ideo  sic  miracula  fecit  virtute  divina,  ut  fidei  de  veritate  carnis 
ejus  praejudicium  non  fieret. 

Ad  tertium  dicendum,  quod  hoc  ipsum  ad  laudem  discipulorum  pertinet, 
quod  Christum  secuti  sunt,  cum  nulla  eum  miracula  facere  vidissent ;  sicut 
Gregor,  dicit  in  quadam  homil.  (scilicet  p.  in  Evang.  in  prine.);  et  Chrysost. 
dicit  (hom.  22.  in  Joan.  parum  a  prine.):  «Tunc  signa  maxime  necessarium 

erat  facere,  quando  discipuli  jam  congregati  erant,  et  devoti,  et  attendentes 
his,  quae  fiebant  »;  unde  subditur  Joan.  2.:  Et  crediderunt  in  eum  disci¬ 
puli  ejus :  non  quia  tunc  primum  crediderunt,  sed  quia  tunc  diligentius,  et 
perfectius  crediderunt:  vel  discipulos  vocat  eos,  qui  futuri  erant  discipuli, 
sicut  exponit  August.  in  lib.  2.  de  Consens.  Evang.  (cap.  iy.  a  med.). 


ARTICULUS  IV.  237 

UTRUM  MIRACULA  PER  CHRISTUM  FACTA 
SUFFICIENTER  EJUS  DIVINITATEM  OSTENDERINT. 

(?■  Dist.  ij.  q.  1.  art.  1.  et  Dist.  16.  q.  1.  art.  p  corp.etlib.  1.  Contr.  g.  cap.  6. 
et  lib.  4.  cap.  yj.  ad  8.  et  Ouodl.  2.  art.  6.  ad  4.  et  Joan.  ip  lect.p). 

Ad  quartum  sic  proceditur.  Videtur,  quod  miracula,  quae  Christus  fecit, 
non  fuerint  sufficientia  ad  ostendendam  divinitatem  ipsius :  esse  enim  Deum, 
et  hominem,  proprium  est  Christo :  sed  miracula,  quae  Christus  fecit,  etiam 
ab  aliis  sunt  facta;  ergo  videtur,  quod  non  fuerint  sufficientia  ad  ostenden¬ 
dam  divinitatem  ipsius. 

2.  Praeterea.  Virtute  divina  nihil  est  majus:  sed  aliqui  fecerunt  majora 
miracula,  quam  Christus  :  dicitur  enim  Joan.  14.  :  Oui  credit  in  me,  opera 
quae  ego  facio,  et  ipse  faciet,  et  majora  horum  faciet;  ergo  videtur,  quod  mi¬ 
racula,  quae  Christus  fecit,  non  fuerunt  sufficientia  ad  ostendendam  divini¬ 
tatem  ipsius. 

3.  Praeterea.  Ex  particulari  non  sufficienter  ostenditur  universale :  sed 
quodlibet  miraculorum  Christi  fuit  quoddam  particulare  opus  ;  ergo  ex  nullo 
eorum  potuit  manifestari  sufficienter  divinitas  Christi,  ad  quam  pertinet  uni¬ 
versalem  virtutem  habere  de  omnibus. 

Sed  contra  est,  quod  Dominus  dicit  Joan.  5.:  Opera,  quae  dedit  mihi  Patii 
ut  faciam,  ipsa  testimonium  perhibent  de  me. 

Respondeo  dicendum,  quod  miracula,  quae  Christus  fecit,  sufficientia 
erant  ad  manifestandam  divinitatem  ipsius,  secundum  tria  :  primo  quidem 
secundum  ipsam  speciem  operum,  quae  transcendebant  omnem  potestatem 
creatae  virtutis;  et  ideo  non  poterant  fieri,  nisi  virtute  divina;  et  propter  hoc 
caecus  illuminatus  dicebat  Joan.  9. :  A  saeculo  non  est  auditum,  quia  aperuit 
quis  oculos  caeci  nati :  nisi  esset  hic  a  Deo,  non  poterat  facere  quidquam  :  secundo 
propter  modum  miracula  faciendi:  quia  scilicet  quasi  ex  propria  potestate 
miracula  faciebat,  non  autem  orando,  sicut  alii;  unde  dicitur  Luc.  6.  quod 
virtus  de  illo  exibat,  et  sanabat  omnes :  per  quod  ostenditur,  sicut  Cyrill.  dicit 
(lib.  12.  Thesaur.  cap.  14.  circ.  med.),  quod  «  non  accipiebat  alienam  virtu¬ 
tem;  sed  cum  esset  naturaliter  Deus, propriam  virtutem  super  infirmos  osten¬ 
debat;  et  propter  hoc  innumerabilia  miracula  faciebat  »;  unde  super  illud 
Matth.  8  .-.Ejiciebat  spiritus  verbo,  et  omnes  mala  habentes  curavit,  dicit  Chrysost. 
(hom.  28. in  Matth.  parum  aprine.):  «Intende,  quantam  multitudinem  homi¬ 
num  curatam  transcurrunt  Evangelistae,  non  unumquemque  curatum  enar¬ 
rantes,  sed  uno  verbo  pelagus  ineffabile  miraculorum  inducentes  »;  etex  hoc 
ostendebatur,  quod  haberet  virtutem  coaequalem  Deo  Patri,  secundum  illud 
Joan.  5.:  Ouaecumque  Pater  facit,  haec  et  Filius  similiter  facit ;  et  ibidem  :  Sicut 
Pater  suscitat  mortuos,  et  vivificat;  sic  et  Filius  hominis,  quos  vult  vivificat :  tertio 
ex  ipsa  doctrina,  qua  se  Deum  dicebat;  quae  nisi  vera  esset,  non  confirma- 

retur  miraculis  divina  virtute  factis:  et  ideo  dicitur  Marci  1.:  Quaenam  do¬ 
ctrina  haec  nova,  quia  in  potestate  spiritibus  immundis  imperat,  ei  obediunt  ei  ? 

Ad  primum  ergo  dicendum,  quod  haec  erat  objectio  Gentilium.  Unde 
August.  dicit  in  Epist.  ad  Volusianum  (quae  est  q.  amed.):  «  Nullis,  inquiunt, 
competentibus  signis  tantae  majestatis  indicia  claruerunt:  quia  larvalis  illa 
purgatio,  qua  scilicet  daemones  effugabat,  debilium  curae,  reddita  vita  defun¬ 
ctis,  si  et  alia  considerentur,  Deo  parva  sunt  ».  Et  ad  hoc  respondet  August. : 
«  Fatemur  et  nos  talia  quaedam  fecisse  Prophetas:  sed  et  ipse  Moyses,  et 
caeteri  Prophetae  Dominum  Jesum  prophetaverunt,  et  ei  gloriam  magnam 
dederunt.  Qui  propterea  talia  et  ipse  facere  voluit,  ne  esset  absurdum,  quae 
per  illos  fecerat,  si  ipse  etiam  non  faceret.  Sed  tamen  et  aliquid  proprium 
facere  debuit,  nasci  de  virgine,  resurgere  a  mortuis,  coelum  ascendere;  hoc 
Deo  qui  parum  putat,  quid  plus  expectet  ignoro  :  num  homine  assumpto  alium 
mundum  facere  debuit,  ut  eum  esse  crederemus,  per  quem  factus  est  mun¬ 
dus?  Sed  nec  major  mundus,  nec  isti  aequalis  in  hoc  mundo  fieri  posset: 
si  autem  minorem  faceret  infra  istum,  similiter  hoc  quoque  parum  putaretur  ». 
Quae  tamen  alii  fecerunt,  Christus  excellentius  fecit.  Unde  super  illud  Joan.  1 5.: 
Si  opera  non  fecissem  in  eis,  quae  nemo  alius  fecit,  etc.  dicit  August.  (tract.  91. 
a  prine.):  «Nulla  in  operibus  Christi  videntur  esse  majora,  quam  suscitatio 
mortuorum;  quod  scimus  etiam  antiquos  fecisse  Prophetas:  fecit  tamen  ali¬ 
qua  Christus,  quae  nemo  alius  fecit:  sed  respondetur  nobis,  et  alios  fecisse, 
quae  nec  ipse,  nec  alius  fecit:  sed  qui  tam  multa  vitia,  et  malas  valetudines, 
vexationesque  mortalium  tanta  potestate  sanaret,  nullus  omnino  legitur  anti¬ 
quorum:  ut  enim  taceam,  quos  jubendo,  sicut  occurrebat,  salvos  singulos 
fecit,  Marcus  dicit,  quod  quocumque  loco  introibat  in  vicos,  aut  in  villas, 
aut  in  civitates,  in  plateis  ponebant  infirmos:  et  deprecabantur  eum,  ut  vel 
fimbriam  vestimenti  ejus  tangerent;  et  quotquot  tangebant  eum,  salvi  fiebant. 
Haec  nemo  alius  fecit  in  eis;  sic  enim  intelligendum  est,  quod  ait  in  eis,  non 
inter  eos,  aut  coram  eis,  sed  prorsus  in  eis;  quia  sanavit  eos.  Nec  tamen 
alius  quicumque  in  eis  talia  opera  fecit:  quoniam  quisquis  alius  homo  aliquid 
eorum  fecit,  ipso  faciente  fecit ;  hoc  autem  ipse  non  illis  facientibus  fecit ». 

Ad  secundum  dicendum,  quod  August.  (tract.  yi.  ad  jin.)  exponens  illud 
verbum  Joannis,  inquirit,  quae  sint  ista  opera  majora,  quae  credentes  in  eum 
erant  facturi:  «  An  forte  quod  aegros  ipsis  transeuntibus  etiam  eorum  umbra 
sanabat,  majus  est  enim,  quod  sanet  umbra,  quam  fimbria.  Verumtamen 
quando  ista  Christus  dicebat,  verborum  suorum  facta,  et  opera  commendabat. 
Cum  enim  dixit.  Pater  m  me  manens  ipse  facit  opera,  quae  opera  tunc  dicebat, 
nisi  verba  quae  loquebatur?  et  eorumdem  verborum  fructus  erat  fides  illo¬ 
rum.  Verumtamen,  evangelizantibus  discipulis,  non  tam  pauci,  quam  illi 
erant,  sed  gentes  etiam  crediderunt  (quae  sequuntur,  habentur  tract.  J2.); 
nonne  ab  oie  ipsius  dives  ille  tristis  abscessit,  qui  ab  eo  vitae  aeternae  con¬ 
silium  quaesivit?  et  tamen  postea  quod  ab  illo  auditum  non  fecit  unus,  fece¬ 
runt  multi,  cum  per  discipulos  loqueretur.  Ecce  majora  fecit  praedicatus  a 
credentibus,  quam  locutus  audientibus.  Verum  hoc  adhuc  movet,  quod  haec 
majora  per  Apostolos  fecit.  Non  autem  ipsos  tantum  significans  ait:  Oui 
credit  in  me,  opera  quae  ego  facio,  et  ipse  faciet.  Audi  ergo,  et  intellige :  Oui 
credit  in  me,  opera  quae  ego  facio,  et  ipse  faciet.  Prius  ego  facio,  deinde  et  ipse 
faciet,  quia  facio,  ut  faciat.  Quae  opera,  nisi  ut  ex  impio  justus  fiat?  Quod 
utique  in  illo,  sed  non  sine  illo  Christus  operatur.  Prorsus  majus  hoc  esse 
dixerim,  quam  creare  coelum,  et  terram :  coelum  enim,  et  terra  transibunt;  prae- 

destinatorum  aurem  salus,  et  justificatio  permanebit:  sed  et  in  codis  angeli 
sunt  opera  Christi:  numquid  etiam  his  operibus  majora  facit,  qui  cooperatur 
Christo  ad  suam  justificationem?  judicet,  qui  potest,  utrum  majus  sit  justos 
creare,  quam  impios  justificare:  certe  si  aequalis  est  utrumque  potentiae  hoc 
majoris  est  misericordiae:  sed  omnia  opera  Christi  intelligere,  ubi  ait:  Ma¬ 
jora  horum  faciet ,  nulla  nos  necessitas  cogit.  Horum  enim  forsitan  dixit,  quae 
illa  hora  faciebat.  Tunc  autem  verba  fidei  faciebat :  et  utique  minus  est  verba 
justitiae  praedicare,  quod  fecit  praeter  nos,  quam  impios  justificare,  quod  ita 
facit  m  nobis,  ut  faciamus  et  nos  ». 

Ad  tertium  dicendum,  quod  quando  aliquod  particulare  opus  proprium 
est  alicujus  agentis,  tunc  per  illud  particulare  opus  probatur  tota  virtus  agentis: 
sicut  tum  ratiocinari  sit  proprium  hominis,  ostenditur  aliquis  esse  homo  ex 
hoe  ipso,  quod  ratiocinatur  circa  quodcumque  particulare  propositum:  et  si¬ 
militer  cum  propria  virtute  miracula  facere  sit  solius  Dei, sufficienter  ostensum 
est  Christum  esse  Deum,  ex  quocumque  miraculo,  quod  propria  virtute  fecit. 


QUAESTIO  XLIV. 

'DE  SINGULIS  MIRACULORUM  SPECIEBUS, 
IN  QUATUOR  ARTICULOS  DIVISA. 


Deinde  considerandum  est  de  singulis  miraculorum  speciebus. 

Et  primo.  De  miraculis,  quae  fecit  circa  spirituales  substantias. 

Secundo.  De  miraculis,  quae  fecit  circa  coelestia  corpora. 

Tertio.  De  miraculis,  quae  fecit  circa  homines. 

Quarto.  De  miraculis,  quae  fecit  circa  creaturas  irrationales. 

ARTICULUS  I.  233 

UTRUM  MIRACULA  FACTA  PER  CHRISTUM 
CIRCA  SPIRITUALES  SUBSTANTIAS 
FUERINT  CONVENIENTIA. 

Ad  primum  sic  proceditur.  Videtur,  quod  miracula,  quae  fecit  Christus 
circa  spirituales  substantias,  non  fuerint  convenientia.  Inter  spirituales  enim 
substantias  sancti  angeli  praepollent  daemonibus :  quia,  ut  Augustinus  dicit 
in  3.  de  Trinitate  (cap.  4.  ante  med.),  «  spiritus  vitae  rationalis  desertor,  atque 
peccator  regitur  per  spiritum  vitae  rationalem  pium,  et  justum  »  :  sed  Chri¬ 
stus  non  legitur  aliqua  miracula  fecisse  circa  angelos  bonos;  ergo  nec  etiam 
circa  daemones  aliqua  miracula  facere  debuit. 

2.  Praeterea.  Miracula  Christi  ordinabantur  ad  manifestandam  divini¬ 
tatem  ipsius :  sed  divinitas  Christi  non  erat  daemonibus  manifestanda  :  quia 
per  hoc  impeditum  fuisset  mysterium  passionis  ejus,  secundum  illud  Cor.  1.: 
Si  cognovissent,  nunquam  Dominum  gloriae  crucifixissent ;  ergo  non  debuit  circa 
daemones  aliqua  miracula  facere. 

3.  Praeterea.  Miracula  Christi  ad  gloriam  Dei  ordinabantur;  unde  di¬ 
citur  Matth.  9.  quod  videntes  turbae  paralyticum  sanatum  a  Christo,  timue¬ 
runt,  et  glorificav  erunt  Deum,  qui  dedit  potestatem  talem  hominibus :  sed  ad 
daemones  non  pertinet  glorificare  Deum  ;  quia  non  est  speciosa  laus  in  ore 

ccatoris,  ut  dicitur  Eccli.  15.;  unde  et  sicut  dicitur  Marci  1.  et  Lucae  4., 
non  sinebat  daemonia  loqui  ea,  quae  ad  gloriam  ipsius  pertinebant;  ergo 
videtur  non  fuisse  conveniens,  quod  circa  daemones  aliqua  miracula  faceret. 

4.  Praeterea.  Miracula  a  Christo  facta  ad  salutem  hominum  ordinantur; 
sed  quaedam  daemonia  ab  hominibus  ejecta  fuerunt  cum  hominum  detri¬ 
mento:  quandoque  quidem  corporali:  sicut  dicitur  Marci  9.  quod  daemon  ad 
praeceptum  Christi  exclamans,  et  multum  discerpens  hominem,  exiit  ab  eo  ;  et  factus 
est  sicut  mortuus,  ita  ut  multi  dicerent,  quia  mortuus  est:  quandoque  etiam  cum 
damno  rerum  :  sicut  quando  daemones  ad  eorum  preces  misit  in  porcos,  quos 
praecipitaverunt  in  mare:  unde  cives  illius  regionis  rogaverunt  eum,  ut 
transiret  a  finibus  eorum,  ut  legitur  Matth.  8. ;  ergo  videtur  inconvenienter 
fecisse  hujusmodi  miracula. 

Sed  contra  est,  quod  Zach.  13.  hoc  praenuntiatum  fuerat,  ubi  dicitur: 
Spiritum  immundum  auferam  de  terra. 

Respondeo  dicendum,  quod  miracula,  quae  Christus  fecit,  argumenta 
quaedam  fuerunt  fidei,  quam  ipse  docebat:  futurum  autem  erat,  ut  per  vir¬ 
tutem  divinitatis  ejus  excluderet  daemonum  potestatem  ab  hominibus  cre¬ 
dituris  in  eum,  secundum  illud  Joan.  12.:  Nunc  princeps  hujus  mundi  ejicietur 
foras ;  et  ideo  conveniens  fuit,  quod  inter  alia  miracula  etiam  obsessos  a  dae¬ 
monibus  liberaret. 

Ad  primum  ergo  dicendum,  quod  homines  sicut  per  Christum  erant  a  po¬ 
testate  daemonum  liberandi,  ita  per  eum  erant  angelis  consociandi,  secundum 
illud  Colossens.  1.:  Pacificans  per  sanguinem  crucis  ejus,  quae  in  coelis,  et  quae 
in  terris  sunt :  et  ideo  circa  angelos  alia  miracula  hominibus  demonstrare 
non  conveniebat,  nisi  ut  angeli  hominibus  apparerent:  quod  quidem  factum 
est  in  nativitate  ipsius,  et  in  resurrectione,  et  ascensione  ejus. 

Ad  secundum  dicendum,  quod,  sicut  Augustinus  dicit  9.  de  Civitate  Dei 
(cap.  21.),  «Christus  tantum  innotuit  daemonibus,  quantum  voluit ;  tantum 
autem  voluit,  quantum  oportuit:  sed  innotuit  eis,  non  sicut  angelis  sanctis 
per  id  quod  est  vita  aeterna:  sed  per  quaedam  temporalia  suae  virtutis 
effecta  »  :  et  primo  quidem  videntes  Christum  esurire  post  jejunium,  aesti¬ 
maverunt  eum  non  esse  Filium  Dei:  unde  super  illud  Luc.  4. :  Si  filius  Dei 
es,  etc.,  dicit  Ambros. :  «  Quid  sibi  vult  talis  sermonis  exorsus,  nisi  quia 
cognoverat  Dei  Filium  esse  venturum,  sed  venisse  per  infirmitatem  cor¬ 
poris  non  putavit  ?  »  Sed  postmodum  visis  miraculis,  ex  quadam  suspi- 
catione  conjecturavit,  eum  esse  Filium  Dei:  unde  super  illud  Marci  1.: 
Scio,  quod  sis  Sanctus  Dei,  dicit  Chrysostomus  (hab.  in  Catena  D.  Thomae, 
et  in  lib.  OQ.  vet.  et  novi  Testamenti,  quaest.  66.  inter  opera  August.),  quod 
«non  certam,  aut  firmam  adventus  Dei  habebat  notitiam:  sciebat  tamen  ipsum 
esse  Christum  in  lege  promissum »  :  unde  dicitur  Luc.  4. :  Ouia  sciebant 
ipsum  esse  Christum;  quod  autem  ipsum  confitebantur  esse  Filium  Dei,  magis 
erat  ex  quadam  suspicione,  quam  ex  certitudine:  unde  Beda  dicit  super  Luc. 
(cap.  14.  secundum  ejus  ordin.):  Et  daemonia  Filium  Dei  confitebantur :  et,  sicut 
postea  dicit  (ibid.),  «  sciebant  eum  esse  Christum:  quia  cum  jejunio  fatiga¬ 
tum  eum  diabolus  videret,  verum  hominem  intellexit :  sed  quia  tentando  non 
praevaluit,  utrum  Filius  Dei  esset,  dubitabat:  nunc  autem  per  signorum  po- 

tentiam  vel  intellexit,  vel  potius  suspicatus  est  esse  Filium  Dei.  Non  ideo  igi¬ 
tur  Judaeis  eum  crucifigere  persuasit,  quia  Christum  Dei  Filium  non  esse  pu¬ 
tavit,  sed  quia  se  morte  illius  non  praevidit  esse  damnandum,  de  hoc  enim 
mysterio  a  saeculis  abscondito  dicit  Apostolus  1.  Cor.  2.  quod  nemo  princi- 
putn  hujus  saeculi  cognovit :  si  enim  cognovissent,  nunquam  Dominum  gloriae  cru¬ 
cifixissent  ». 

Ad  teri  ium  dicendum,  quod  miracula  in  expulsione  daemonum  non  fe¬ 
cit  Christus  propter  utilitatem  daemonum,  sed  propter  utilitatem  hominum, 
ut  ipsi  eum  glorificarent:  et  ideo  prohibuit  eos  loqui  ea,  quae  ad  laudem 
ipsius  pertinebant:  primo  quidem  propter  exemplum:  quia,  ut  dicit  Athan. 
(unplic.  inepist.  de  Synod.  Arim.  et  Seleuc.  et  Chrysost.  conc.  2.  de  Lag.  a  princip.), 
«  compescebat  ejus  sermonem,  quamvis  vera  fateretur,  ut  nos  etiam  assue¬ 
faciat,  ne  curemus  de  talibus,  etiamsi  vera  loqui  videantur;  nefas  est  enim, 
ut  cum  adsit  nobis  Scriptura  divina,  instruamur  a  diabolo  » ;  est  enim  hoc 
periculosum  ;  quia  veritati  frequenter  daemones  immiscent  mendacia :  secundo, 
quia,  sicut  Chrysost.  dicit  (hah.  in  Catena  D.  Th.),  «  non  oportebat,  eos  sur- 
ripere  officii  Apostolici  gloriam;  nec  decebat  Christi  mysterium  lingua  foe¬ 
tida  publicari:  quia  non  est  speciosa  laus  in  ore  peccatorum»:  tertio,  quia, 
ut  Beda  dicit  ( loc .  sup.  cit.  et  Theophyl.  in  hunc  loc.) ,  «  nolebat  ex  hoc  invidiam 
accendere  Judaeorum  :  unde  etiam  ipsi  Apostoli  jubentur  reticere  de  ipso,  ne 
divina  majestate  praedicata,  passionis  dispensatio  differatur  ». 

Ad  quartum  dicendum,  quod  Christus  specialiter  venerat  docere,  et  mi¬ 
racula  facere  propter  utilitatem  hominum  principaliter  quantum  ad  animae 
salutem :  et  ideo  permisit  daemones,  quos  ejiciebat,  hominibus  aliquod  no¬ 
cumentum  inferre,  vel  in  corpore,  vel  in  rebus,  propter  animae  humanae  sa¬ 
lutem,  ad  hominum  scilicet  instructionem:  unde  Chrysostomus  dicit  super 
Mattii,  (hom.  29.  circa  med.)  quod  Christus  «  permisit  daemonibus  in  porcos  ire, 
non  quasi  a  daemonibus  persuasus:  sed  primo  quidem  ut  instruat  magnitu¬ 
dinem  nocumenti  daemonum,  qui  hominibus  insidiantur  :  secundo,  ut  omnes 
discerent,  quoniam  nec  adversus  porcos  audeant  aliquid  facere,  nisi  ipse  con¬ 
senserit  :  tertio,  ut  ostenderet,  quod  graviora  in  illos  homines  operati  essent, 
quam  in  illos  porcos,  nisi  essent  divina  providentia  adjuti;  et  propter  easdem 
etiam  causas  permisit,  eum,  qui  a  daemonibus  liberabatur,  ad  horam  gravius 
affligi:  a  qua  tamen  afflictione  eum  continuo  liberavit:  per  hoc  etiam  osten¬ 
ditur,  ut  Beda  dicit  (id  hah.  Greg.  hom.  2.  in  Evang.  a  princip.),  quod  «  saepe, 
dum  converti  ad  Deum  post  peccata  conamur,  majoribus,  novisque  antiqui 
hostis  pulsamur  insidiis ;  quod  facit,  vel  ut  odium  virtutis  incutiat,  vel  expul¬ 
sionis  suae  vindicet  injuriam  ».  Factus  est  etiam  homo  sanatus  velut  mortuus, 
ut  Hieronymus  dicit  (in  hunc  locum  Marci):  quia  sanatis  dicitur  Coloss.  3.: 
Mortui  estis,  et  vita  vestra  abscondita  est  cum  Christo  in  Deo. 

ARTICULUS  II.  239 

UTRUM  CONVENIENTER  FACTA  FUERINT  MIRACULA  PER  CHRISTUM 
CIRCA  COELESTIA  CORPORA. 

Ad  secundum  sic  proceditur.  Videtur,  quod  inconvenienter  fuerint  a  Christo 
facta  miracula  circa  coelestia  corpora.  Ut  enim  Dionys.  dicit  4.  cap.  de  Div. 
Nom.  (part.  4.  lect.  23.),  «divinae  providentiae  non  est  naturam  corrumpere, 
sed  salvare»:  corpora  autem  coelestia  secundum  suam  naturam  sunt  incor- 

ruptibilia,  et  inalterabilia,  ut  probatur  In  1.  de  Coelo  (tex.  20.  et  seq.) ;  ergo 
non  fuit  conveniens,  ut  per  Christum  fieret  aliqua  immutatio  circa  ordinem 
coelestium  corporum. 

2.  Praeterea.  Secundum  motum  coelestium  corporum  temporum  cursus 
designantur,  secundum  illud  Genes.  1.:  Fiant  liminaria  in  firmamento  coeli,  et 
sint  in  signa,  et  tempora,  et  dies,  et  annos:  sic  ergo,  mutato  cursu  coelestium 
corporum,  mutatur  temporum  distinctio,  et  ordo :  sed  non  legitur  hoc  esse 
perceptum  ab  astrologis,  qui  contemplantur  sidera,  et  computant  menses,  ut  di¬ 
citur  Isa.  47.;  ergo  videtur,  quod  per  Christum  non  fuerit  aliqua  mutatio 
facta  circa  cursum  coelestium  corporum. 

3.  Praeterea.  Magis  competebat  Christo  ut  faceret  miracula  vivens,  et 
docens,  quam  moriens  :  tum  quia,  ut  dicitur  2.  ad  Cor.  ult. :  Crucifixus  est  ex 
infirmitate,  sed  vivit  ex  virtute  Dei,  secundum  quam  miracula  faciebat:  tum 
etiam  quia  ejus  miracula  confirmativa  erant  doctrinae  ipsius:  sed  in  vita  sua 
non  legitur  Christus  aliquod  miraculum  circa  coelestia  corpora  fecisse:  quin¬ 
immo  pharisaeis  petentibus  ab  eo  signum  de  coelo,  eis  dare  renuit,  ut  habe¬ 
tur  Matth.  12.  et  16. ;  ergo  videtur,  quod  nec  in  morte  circa  coelestia  cor¬ 
pora  aliquod  miraculum  facere  debuerit. 

Sed  contra  est,  quod  dicitur  Luc.  23.:  Tenebrae  factae  sunt  in  universa 
terra  usque  ad  horam  nonam,  et  obscuratus  est  sol. 

Respondeo  dicendum,  quod,  sicut  supra  dictum  est  (q.  praec.  ari.  4.}; 
miracula  Christi  talia  esse  debebant,  ut  sufficienter  eum  esse  Deum  osten¬ 
derent;  hoc  autem  non  ita  evidenter  ostenditur  per  transmutationes  corpo¬ 
rum  inferiorum,  quae  etiam  ab  aliis  causis  moveri  possunt,  sicut  per  trans¬ 
mutationem  cursus  coelestium  corporum,  quae  a  solo  Deo  sunt  immobiliter 
ordinata:  et  hoc  est  quod  Dionysius  dicit  in  epistola  ad  Polycarpum  (quae 
est  7.  parum  ante  med.):  «  Cognoscere  oportet  non  aliter  aliquando  posse  ali¬ 
quid  perverti  coelestis  ordinationis,  et  motus,  nisi  causam  haberet  ad  hoc 
moventem,  quae  facit  omnia,  et  mutat  secundum  suum  sermonem;  et  ideo 
conveniens  fuit,  ut  Christus  miracula  faceret  etiam  circa  coelestia  corpora». 

Ad  primum  ergo  dicendum,  quod  sicut  inferioribus  corporibus  naturale 
est  moveri  a  coelestibus  corporibus,  quae  sunt  superiora  secundum  naturae 
ordinem;  ita  etiam  naturale  est  cuilibet  creaturae,  ut  transmutetur  a  Deo  se¬ 
cundum  ejus  voluntatem;  unde  Augustinus  dicit  26.  contra  Faustum  (cap.  5. 
ante  med.)  et  habetur  in  Gloss.  (ordinaria)  Roman.  11.  super  illud:  Contra 
naturam  insertus  es,  etc. :  «  Deus  creator,  et  conditor  omnium  naturarum  nihil 
contra  naturam  facit;  quia  id  est  cuique  rei  natura,  quod  facit»;  et  ita  non 
corrumpitur  natura  coelestium  corporum,  cum  eorum  cursus  immutatur  a 
Deo  :  corrumperetur  autem,  si  ab  aliqua  alia  causa  immutaretur. 

Ad  secundum  dicendum,  quod  per  miraculum  a  Christo  factum  non  est 
perversus  ordo  temporum:  nam  secundum  quosdam  illae  tenebrae,  vel  solis 
obscuratio,  quae  in  passione  Christi  accidit,  fuit  propter  hoc,  quod  sol  suos 
radios  retraxit,  nulla  immutatione  facta  circa  motum  coelestium  corporum, 
secundum  quem  tempora  mensurantur:  unde  Hieronymus  dicit  super  Mat¬ 
thaeum  (super  illud  cap.  27.:  A  sexta  autem  hora):  «Videtur  luminare  majus 
retraxisse  radios  suos,  ne  aut  pendentem  videret  Dominum,  aut  impii  blasphe¬ 
mantes  sua  luce  fruerentur».  Talis  autem  retractio  radiorum  non  est  sic  in- 
telligenda,  quasi  sol  in  sua  potestate  habeat  radios  emittere,  vel  retrahere; 
non  enim  ex  electione,  sed  ex  natura  radios  emittit,  ut  dicit  Dionysius  4.  cap! 
de  Div.  Nom.  (cir.  prine,  lect.  1.),  sed  sol  dicitur  retraxisse  radios,  inquantum 

divina  virtute  factum  fist,  ut  solis  radii  ad  terram  non  pervenirent.  Orig.  autem 
dicit,  hoc  accidisse  per  interpositionem  nubium:  unde  super  Matth.  dicit 
(tract.  37.  amed.)  ;  «  Conveniens  est  intelligere  quasdam  tenebrosissimas  nubes 
multas,  et  magnas  concurrisse  super  Hierusalem,  et  terram  Judaeae;  et  ideo 
jactae  sunt  tenebrae  profundae  u  sexta  hora  usque  ad  nonam.  Arbitror  enim,  sicut 
caetera  signa,  quae  tacta  sunt  in  passione,  scilicet  quod  velum  templi  est 
scissum,  quod  terra  tremuit,  etc.  in  Hierusalem  tantummodo  facta  sunt,  ita 
et  hoc  »  ;  aut  si  latius  voluerit  quis  extendere  ad  terram  Judaeae,  propter  hoc 
quod  dicitur.  7  enebrae  factae  sunt  in  universa  terra ,*  quod  intelligitur  de  terra 
judaeae:  sicut  in  3.  lib.  Reg.  (cap.  iS.)  dixit  Abdias  ad  Eliam  :  Vivit  Domi¬ 
nus  Deus  tuus ,  quia  non  est  gens,  aut  regnum,  ubi  non  miserit  dominus  meus  quae¬ 
rere  te,  ostendens  quod  eum  quaesierat  in  gentibus,  quae  sunt  circa  Judaeam: 
sed  circa  hoc  magis  credendum  est  Dionysio,  qui  oculata  fide  inspexit  hoc 
accinisse  per  interpositionem  lunae  inter  nos,  et  solem;  dicit  enim  in  epist. 
ad  Polycarpum  (quae  est  7.  a  med.) :  « Inopinabiliter  soli  lunam  incidentem 
i  idebamus  »,  in  Aegypto  scilicet  existentes,  ut  ibidem  dicitur:  et  designat 
ibi  quatuor  miracula. 

Quorum  primum  est,  quod  naturalis  eclipsis  solis  per  interpositionem 
lunae  nunquam  accidit,  nisi  tempore  conjunctionis  solis,  et  lunae:  tunc  au¬ 
tem  eiat  luna  in  oppositione  ad  solem,  quintadecima  existens,  quia  erat  Pascha 
Judaeorum:  unde  dicit:  «  Non  enim  erat  conjunctionis  tempus  ». 

Secundum  miraculum  est,  quod  cum  circa  horam  sextam  luna  visa  fuis¬ 
set,  simul  cum  sole  in  medio  coeli,  in  vesperis  apparuit  suo  loco,  idest  in 
oriente  opposita  soli;  unde  dicit:  «  Rursus  ipsam  vidimus  »  scilicet  lunam 
«  a  nona  hora  »  in  qua  scilicet  recessit  a  sole  cessantibus  tenebris  «  usque 
ad  vesperam  supernaturaliter  restitutam  ad  diametrum  solis  »  idest  ut  dia- 
metraliter  esset  soli  opposita;  et  sic  patet,  quod  non  est  turbatus  consuetus 
temporum  cursus  :  quia  divina  virtute  factum  est,  et  quod  ad  solem  superna¬ 
turaliter  accederet  praeter  tempus  debitum,  et  quod  a  sole  recedens  in  locum 
proprium  restitueretur  tempore  debito. 

Tertium  miraculum  est,  quod  naturalis  eclipsis  semper  incipit  ab  occi¬ 
dentali  parte  solis,  et  pervenit  usque  ad  orientalem;  et  hoc  ideo,  quia  luna 
secundum  proprium  motum,  quo  movetur  ab  occidente  in  orientem,  est  ve¬ 
locior  sole  in  suo  proprio  motu;  et  ideo  luna  ab  occidente  veniens  attingit 
solem,  et  pertransit  ipsum,  ad  orientem  tendens:  sed  tunc  luna  jam  pertrans- 
iverat  solem,  et  distabat  ab  eo  quasi  per  medietatem  circuli,  in  oppositione 
existens  :  unde  oportuit,  quod  reverteretur  ad  orientem  versus  solem,  et  at¬ 
tingeret  ipsum  primo  ex  parte  orientali,  procedens  versus  occidentem:  et  hoc 
est  quod  dicit:  «  Eclipsim  etiam  ipsam  ex  oriente  vidimus  inchoatam, et  usque 
ad  solarem  terminum  venientem  (quia  totum  solem  eclipsavit),  postea  re- 
gredientem  ». 

Quartum  miraculum  fuit,  quod  in  naturali  eclipsi  ex  eadem  parte  incipit 
sol  prius  reapparere,  ex  qua  parte  incepit  prius  obscurari ;  quia  scilicet  luna 
se  soli  subjiciens,  naturali  suo  motu  solem  petransit  versus  orientem,  et  ita 
partem  occidentalem  solis,  quam  primo  occupat,  primo  etiam  derelinquit; 
sed  tunc  luna  miraculose  ab  oriente  versus  occidentem  rediens,  non  pertrans- 
ivit  solem,  ut  esset  eo  occidentalior;  sed  postquam  pervenit  ad  terminum 
solis,  reversa  est  versus  orientem:  et  ita  partem  solis,  quam  ultimo  occupa¬ 
vit,  primo  etiam  dereliquit:  et  sic  ex  parte  orientali  inchoata  fuit  eclipsis,  sed 
in  parte  occidentali  prius  incepit  claritas  apparere:  et  hoc  est  quod  dicit:  «  Et 

rursus  vidimus  non  ex  eodem  »  idest  non  ex  eadem  parte  solis  «  et  defectum, 
et  purgationem,  sed  e  converso  secundum  diametrum  factam  ». 

Quintum  miraculum  addit  Chrysost.  super  Matth.  (hom.  89.  parum  a  prine.) 
dicens,  quod  «  tribus  horis  tunc  tenebrae  permanserunt,  cum  eclipsis  solis 
in  momento  pertranseat;  non  enim  habet  moram,  ut  sciunt  illi  qui  conside¬ 
raverunt  » ;  unde  datur  intelligi,  quod  luna  quieverit  sub  sole;  nisi  forte  ve¬ 
limus  dicere,  quod  tempus  tenebrarum  computatur  ab  instanti,  quo  sol  in¬ 
cepit  obscurari,  usque  ad  instans,  in  quo  totaliter  fuit  repurgatus;  sed,  sicut 
Orig.  dicit  super  Matth.  (loc.  sup.  cit.),  «  adversus  hoc  filii  saeculi  hujus  di¬ 
cunt:  quomodo  hoc  factum  tam  mirabile  nemo  Graecorum,  aut  Barbarorum 
scripsit?  »  Et  dicit,  quod  quidam,  nomine  Phlegon,  in  Chronicis  suis  scripsit, 
hoc  in  principatu  Tiberii  Caesaris  factum,  sed  non  signavit,  quod  fuerit  in 
luna  piena;  potuit  ergo  hoc  contingere,  quia  astrologi  ubique  terrarum  tunc 
temporis  existentes  non  solicitabanturde  observanda  eclipsi;  quia  tunc  tempus 
non  erat;  sed  illam  obscuritatem  ex  aliqua  passione  aeris  accidere  putaverunt; 
sed  in  Aegypto,  ubi  raro  nubes  apparent  propter  aeris  serenitatem,  permotus 
est  Dionysius,  et  socii  ejus,  ut  praedicta  circa  illam  obscuritatem  observarent. 

Ad  tertium  dicendum,  quod  tunc  praecipue  oportebat  in  Christo  divi¬ 
nitatem  per  miracula  ostendere,  quando  in  eo  maxime  apparebat  infirmitas 
secundum  humanam  naturam;  et  ideo  in  Christi  nativitate  stella  nova  in 
coelo  apparuit:  unde  Maximus  dicit  in  serm.  Nativit.  (4.  scilicet  cir.fin.): 
«  Si  praesepe  despicis,  erige  parumper  oculos,  et  novam  in  coelo  stellam 
protestantem  mundo  nativitatem  Dominicam  contuere  ».  In  passione  autem 
adhuc  major  infirmitas  circa  humanitatem  Christi  apparuit:  et  ideo  oportuit, 
ut  majora  miracula  ostenderentur  circa  principalia  mundi  luminaria  :  et,  sicut 
Chrysost.  dicit  super  Matth.  (hom.  89.  in  prine.) :  «  hoc  est  signum,  quod 
petentibus  promittebat  dare,  dicens :  Generatio  prava,  et  adultera  signum  quaerit , 
et  signum  non  dabitur  ei,  nisi  signum  Jonae  prophetae,  crucem  significans,  et 
resurrectionem;  et  enim  multo  mirabilius  est  in  eo  qui  crucifixus  erat,  hoc 
fieri,  quam  ambulante  eo  super  terram  ». 

ARTICULUS  III.  24o 

UTRUM  CONVENIENTER  CHRISTUS  CIRCA  HOMINES 
MIRACULA  FECERIT. 

Ad  tertium  sic  proceditur.  Videtur,  quod  inconvenienter  Christus  circa 
homines  miracula  fecerit:  in  homine  enim  potior  est  anima,  quam  corpus: 
sed  circa  corpora  multa  miracula  Christus  fecit:  circa  animas  vero  nulla 
miracula  legitur  fecisse  :  nam  neque  aliquos  incredulos  ad  fidem  virtuose 
convertit,  sed  admonendo,  et  exteriora  miracula  ostendendo:  neque  etiam 
aliquos  fatuos  sapientes  legitur  fecisse ;  ergo  videtur,  quod  non  convenienter 
sit  circa  homines  miracula  operatus. 

2.  Praeterea.  Sicut  supra  dictum  est  (q.  praec.  art.  2.),  Christus  faciebat 
miracula  virtute  divina,  cujus  proprium  est  subito  operari,  et  perfecte  absque 
adminiculo  alicujus:  sed  Christus  non  semper  subito  homines  curavit,  quan¬ 
tum  ad  corpus;  dicitur  enim  Mare.  18.  quod  apprehensa  manu  caeci,  eduxit 
eum  extra  vicum;  et  expuens  in  oculos  ejus,  impositis  manibus,  interrogavit  eum, 
si  quid  videret:  et  aspiciens,  ait:  Video  homines  velut  arbores  ambulantes :  deinde 
iterum  imposuit  manus  super  oculos  ejus,  et  coepit  videre,  et  restitutus  est  ei  visus, 

ita  ut  clarf  videret  omnia:  et  sic  patet,  quod  non  subito  eum  curavit,  sed 
primo  quidem,  imperfecte,  et  per  sputum;  ergo  videtur  non  convenienter 
circa  homines  miracula  fecisse. 

3.  Praeterea.  Quae  se  invicem  non  consequuntur,  non  oportet  quod 
simul  tollantur :  sed  aegritudo  corporalis  non  semper  ex  peccato  causatur, 
ut  patet  per  illud  quod  Dominus  dixit  Joan.  9.:  Neque  hic  peccavit,  neque  pa¬ 
rentes  .ejus,  ut  caecus  nasceretur ,  non  ergo  oportuit,  ut  hominibus  corporum 
curationem  quaerentibus  peccata  dimitteret,  sicut  legitur  fecisse  circa  para¬ 
lyticum  Matth.  9.,  praesertim  quia  sanatio  corporalis,  cum  sit  minus,  quam 
remissio  peccatorum,  non  videtur  esse  sufficiens  argumentum,  quod  possit 
peccata  dimittere. 

4-  Praeterea.  Miracula  Christi  facta  sunt  ad  confirmationem  doctrinae 
ipsius,  et  testimonium  divinitatis  ejus,  ut  supra  dictum  est  (q.  praec.  art.  4) ; 
sed  nullus  debet  impedire  finem  operis  sui;  ergo  videtur  inconvenienter  Chri¬ 
stus  quibusdam  miraculose  curatis  praecepisse,  ut  nemini  dicerent,  ut  patet 
Matth.  9.  et  Mare.  8.,  praesertim  quia  quibusdam  aliis  mandavit,  ut  miracula 
circa  se  facta  publicarent:  sicut  Marci  5.  legitur,  quod  dixit  ei,  quem  a  dae¬ 
monibus  liberaverat:  Vade  in  domum  tuam  ad  tuos,  et  annuntia  eis,  quanta  tibi 
Dominus  fecerit. 

Sed  contra  est,  quod  dicitur  Marci  7.:  Bene  omnia  fecit,  et  surdos  fecit 
audire,  et  mutos  loqui. 

Respondeo  dicendum,  quod  ea  quae  sunt  ad  finem,  debent  fini  esse  pro- 
portionata  :  Christus  autem  ad  hoc  in  mundum  venerat,  et  docebat,  ut  homi¬ 
nes  salvos  faceret,  secundum  illud  Joan.  3.:  Non  enim  misit  Deus  Filium 
suum  in  mundum,  ut  judicet  mundum,  sed  ut  salvetur  mundus  per  ipsum.  Et  ideo 
conveniens  fuit,  ut  Christus  particulariter  homines  miraculose  curando,  osten¬ 
deret  se  esse  universalem,  et  spiritualem  hominum  salvatorem. 

Ad  primum  ergo  dicendum,  quod  ea  quae  sunt  ad  finem,  distinguuntur 
ab  ipso  fine:  miracula  autem  a  Christo  facta  ordinabantur,  sicut  ad  finem, 
ad  rationalis  partis  salutem,  quae  consistit  in  sapientiae  illustratione,  et  homi¬ 
num  justificatione;  quorum  primum  praesupponit  secundum:  quia,  ut  dici¬ 
tur  Sap.  1.:  In  malevolam  animam  non  introibit  sapientia,  nec  habitabit  in  cor¬ 
pore  subdito  peccatis.  Justificare  autem  homines,  non  conveniebat,  nisi  eis 
volentibus.  Hoc  enim  esset  et  contra  rationem  justitiae,  quae  rectitudinem 
voluntatis  importat;  et  etiam  contra  rationem  humanae  naturae,  quae  libero 
arbitrio  ad  bonum  ducenda  est,  non  autem  per  coactionem:  Christus  ergo 
virtute  divina  interius  homines  justificavit,  non  tamen  eis  invitis:  nec  hoc  ad 
miracula  pertinet,  sed  ad  miraculorum  finem:  et  similiter  etiam  virtute  di¬ 
vina  simplicibus  discipulis  divinam  sapientiam  infudit:  unde  dicit  eis  Lucae  21.: 
Ego  dabo  vobis  os,  et  sapientiam,  cui  non  poterunt  resistere,  et  contradicere  omnes 
adversarii  vestri :  quod  quidem,  quantum  ad  interiorem  illuminationem,  inter 
visibilia  miracula  non  numeratur,  sed  solum  quantum  ad  exteriorem  actum; 
inquantum  scilicet  videbant  homines,  eos  qui  fuerant  illiterati  et  simplices, 
tam  sapienter,  et  constanter  loqui:  unde  dicitur  Actor.  4.:  Videntes  Judaei 
Petri  constantiam,  et  Joannis,  comperto  quod  homines  essent  sine  literis,  et  idiotae, 
admirabantur :  et  tamen  hujusmodi  spirituales  effectus,  etsi  a  miraculis  visi¬ 
bilibus  distinguantur,  sunt  tamen  quaedam  testimonia  doctrinae,  et  virtutis 
Christi,  secundum  illud  Hebr.  2 :  Contestante  Deo  signis,  et  portentis,  et  variis 
virtutibus,  et  Spiritus  Sancti  distributionibus :  sed  tamen  circa  animas  hominum, 
maxime  quantum  ad  immutandas  inferiores  vires,  Christus  aliqua  miracula 

fecit :  unde  Hieronymus  super  illud  Mattii.  9. :  Surgens  secutus  est  eum  (seu  super 
illud:  Cum  transiret,  vidit  hominem,  etc.)  dicit:  «Fulgor  ipse,  et  majestas  divi¬ 
nitatis  occultae,  quae  etiam  in  facie  relucebat  humana,  videntes  ad  se  trahere 
poterat  ex  primo  aspectu»;  et  super  illud  Matth.  21.:  Ejiciebat  omnes  ven¬ 
dentes,  et  ementes,  etc.  (seu  super  illud :  Principes  sacerdotum,  etc.),  dicit  idem 
Hieronymus:  «  Mihi  inter  omnia  signa,  quae  fecit  Dominus,  hoc  videtur  esse 
mirabilius,  quod  unus  homo,  et  illo  tempore  contemptibilis  potuerit  ad 
unius  flagelli  verbera  tantam  ejicere  multitudinem:  igneum  enim  quiddam, 
atque  sydereum  radiabat  ex  oculis  ejus,  et  divinitatis  majestas  lucebat  in 
facie  ejus  ».  Et  Origen.  dicit  super  Joan.  (tomo  2.  secundum  ejus  ordinem , 
ante  med.)  hoc  esse  majus  miraculum  eo,  quo  aqua  conversa  est  in  vinum: 
eo  quod  «illic  inanimata  subsistit  materia;  hic  vero  tot  millium  hominum 
domantur  ingenia».  Et  super  illud  Joan.  18. :  Abierunt  retrorsum,  et  ceciderunt 
in  terram,  dicit  Augustinus  (tractat.  112.  in  Joan.  ante  med.)  :  «  Una  vox 
tantam  turbam  odis  lerocem,  armisque  terribilem  sine  telo  ullo  percussit, 
repulit,  stravit.  Deus  enim  latebat  in  carne  ».  Et  ad  idem  pertinet,  quod  di¬ 
citur  Lucae  4.  quod  Jesus  transiens  per  medium  illorum  ibat :  ubi  dicit  Chry- 
sostomus  (homilia  47.  in  Joan.  parum  a  principio),  quod  «stare  in  medio 
insidiantium,  et  non  apprehendi,  divinitatis  eminentiam  ostendebatur  »:  et 
quod  dicitur  Joannis  8. :  Jesus  abscondit  se,  et  exivit  de  templo :  ubi  Theophy- 
lactus  dicit:  «  Non  abscondit  se  in  angulo  templi  quasi  timens,  vel  post 
murum,  aut  columnam  divertens  ;  sed  divina  potestate  se  invisibilem  insi- 
diantibus  constituens,  per  medium  illorum  exivit  ».  Ex  quibus  omnibus  patet, 
quod  Christus,  quando  voluit,  virtute  divina  animas  hominum  immutavit, 
non  solum  justificando,  et  sapientiam  infundendo  (quod  pertinet  ad  miracu¬ 
lorum  finem),  sed  etiam  exterius  alliciendo,  vel  terrendo,  vel  stupefaciendo  : 
quod  pertinet  ad  ipsa  miracula. 

Ad  secundum  dicendum,  quod  Christus  venerat  salvare  mundum,  non 
solum  virtute  divina,  sed  per  mysterium  Incarnationis  ipsius:  et  ideo  frequen¬ 
ter  in  sanatione  infirmorum  non  sola  potestate  divina  utebatur,  curando  per 
modum  imperii,  sed  etiam  aliquid  ad  humanitatem  ipsius  pertinens  appo¬ 
nendo  ,  unde  super  illud  Luc.  4. :  Singulis  manus  imponens,  curabat  omnes,  dicit 
Cyrillus  (lib.  4.  in  Joan.  super  illud  Joan.  6.:  Nisi  manducaveritis  carnem,  etc., 
et  habetur  in  Cat.  D.  Thom.  super  Lucam):  «  (Quamvis  ut  Deus  potuisset  omnes 
verbo  pellere  morbos,  tangit  tamen  omnes,  ostendens  propriam  carnem 
efficacem  ad  praestanda  remedia  »  ;  et  super  illud  Marci  8. :  Expuens  in  oculos 
ejus,  impositis  manibus,  etc.,  dicit  Chrysost.  (id  habet  Victor  Antiochenus  in  hunc 
locum) :  «  Spuit  quidem,  et  manus  imponit  caeco,  volens  ostendere,  quod 
verbum  divinum  operationi  adjunctum  miracula  perficit,  manus  enim  opera¬ 
tionis  est  ostensiva,  sputus  sermonis  ex  ore  prolati  »  ;  et  super  illud  Joan.  9.: 
Fecit  lutum  ex  sputo,  et  linivit  lutum  super  oculos  caeci,  dicit  August.  (tract.  44. 
tn  Joan.  parum  a  prine.):  «  De  saliva  sua  lutum  fecit,  quia  Verbum  caro  Ja¬ 
ctum  est»,  vel  etiam  ad  significandum,  quod  ipse  erat,  qui  ex  limo  terrae  ho¬ 
minem  formaverat,  ut  Chrysost.  dicit  (hom.  y>.  in  Joan.  ante  med.)  ;  est  autem 
cima  miracula  Christi  considerandum,  quod  communiter  perfectissima  opera 
faciebat:  unde  super  illud  Joan.  2.:  Omnis  homo  primum  bonum  vinum  ponit, 
dicit  Chrysost.  (hom.  21.  in  Joan.  a  med.):  «  Talia  sunt  Christi  miracula,  ut 
multo  his,  quae  per  naturam  fiunt,  speciosiora,  et  utiliora  fiant»;  et  similiter 
in  instanti  infirmis  perfectam  sanitatem  conferebat :  unde  super  illud  Matth.  8.: 
Et  surrexit,  et  ministrabat  illis,  dicit  Hieronym.  (seu  super  illud  :  Cum  venisset 

Jesus):  «Sanitas,  quae  confertur  a  Domino,  tota  simul  redit»:  specialiter 
autem  de  illo  caeco  contrarium  fuit  propter  infidelitatem  ipsius,  ut  Chrysost. 
dicit  (innuitur  hoin.  9.  in  Matth.  parum  a  prine.);  vel,  sicut  Beda  dicit  (cap.  34. 
in  Mare.),  «  quem  uno  verbo  totum  simul  curare  poterat,  paulatim  curat,  ut 
magnitudinem  humanae  caecitatis  ostendat,  quae  vix,  et  quasi  per  gradus  ad 
lucem  redeat,  et  gratiam  suam  nobis  indicet,  per  quam  singula  perfectionis 
incrementa  adjuvat». 

Ad  tertium  dicendum,  quod,  sicut  supra  dictum  est  (q.  praec.  art.  2.), 
Christus  miracula  faciebat  virtute  divina ;  Dei  autem  perfecta  sunt  opera,  ut  di¬ 
citur  Deuter.  32.:  non  est  autem  aliquid  perfectum,  si  finem  non  consequatur; 
finis  autem  exterioris  curationis  per  Christum  factae  est  curatio  animae,  et 
ideo  non  conveniebat  Christo,  ut  alicujus  corpus  curaret,  nisi  ejus  curaret 
animam :  unde  super  illud  Joan.  7. :  Totum  hominem  sanum  fecit  in  sabbato, 
dicit  August.  (tract.  30  in  foan.  a  med.),  quod  «  curatus  est,  ut  sanus  esset  in 
corpore:  et  credidit,  ut  sanus  esset  in  anima».  Specialiter  autem  paralytico 
dicitur:  Dimittuntur  tibi  peccata:  quia,  ut  Hieronym.  dicit  super  Matth.  (super 
illud  cap.  9. :  Quid  est  facilius  dicere),  «  datur  ex  hoc  nobis  in.telligentia,  propter 
peccata  plerisque  evenire  corporum  debilitates,  et  ideo  forsitan  prius  dimit¬ 
tuntur  peccata,  ut  causis  debilitatis  ablatis,  sanitas  restituatur » ;  unde  et 
Joan.  5.  dicitur:  Jam  noli  amplius  peccare,  m  deterius  tibi  aliquid  contingat:  ubi 
dicit  Chrysost.  (hom.  33.  i:i  foan.  parum  a  prine.):  «Discimus,  quod  ex  pec¬ 
catis  nata  erat  ei  aegritudo  »  :  quamvis  autem,  ut  Chrysost.  dicit  super  Matth. 
(hom.  30.  a  med.),  «  quanto  anima  est  potior  corpore,  tanto  peccatum  dimittere 
majus  sit,  quam  corpus  sanare:  quia  tamen  illud  non  est  manifestum,  facit 
minus,  quod  est  manifestius,  ut  demonstraret  majus  et  non  manifestum». 

Ad  quartum  dicendum,  quod  super  illud  Matth.  9. :  Videte,  ne  quis  sciat, 
dicit  Chrysost.  (hom.  13.  in  Matth.  aliquant.  a  prine.):  «Non  est  hoc  contra¬ 
rium,  quod  hic  dicitur,  ei  quod  alteri  dicit:  Vade,  et  annuntia  gloriam  Dei; 
erudit  enim  nos  prohibere  eos,  qui  volunt  nos  propter  nos  laudare;  si  autem 
ad  Deum  gloria  refertur,  non  debemus  prohibere,  sed  magis  injungere  ut 
hoc  fiat » . 


ARTICULUS  IV.  241 

UTRUM  CONVENIENTER  CHRISTUS  FECERIT  MIRACULA 
CIRCA  CREATURAS  IRRATIONALES. 

Ad  quartum  sic  proceditur.  Videtur,  quod  inconvenienter  fecerit  Chri¬ 
stus  miracula  circa  creaturas  irrationales:  bruta  enim  animalia  sunt  nobiliora 
plantis :  sed  Christus  fecit  aliquod  miraculum  circa  plantas ;  puta  cum  ad 
verbum  ejus  est  siccata  ficulnea,  ut  dicitur  Matth.  21.;  ergo  videtur,  quod 
etiam  circa  animalia  bruta  miracula  facere  debuisset. 

2.  Praeterea.  Poena  non  juste  infertur,  nisi  pro  culpa:  sed  non  fuit  culpa 
ficulneae,  quod  in  ea  Christus  fructum  non  invenit,  quando  non  erat  tempus 
fructuum ;  ergo  videtur,  quod  inconvenienter  eam  siccaverit. 

Praeterea.  Aqua,  et  aer  sunt  in  medio  coeli,  et  terrae:  sed  Christus 
aliqua  miracula  fecit  in  coelo,  sicut  supra  dictum  est  (art.  1.  et  2  huj.  q.): 
similiter  etiam  in  terra,  quando  in  ejus  passione  terra  mota  est ;  ergo  vide¬ 
tur,  quod  etiam  in  aere,  et  aqua  aliqua  miracula  facere  debuerit ;  ut  mare 
dividere,  sicut  fecit  Moyses ;  vel  etiam  flumen,  sicut  fecerunt  Josue,  et  Helias ; 

et  ut  fierent  in  aere  tonitrua,  sicut  factum  est  in  monte  Sinai,  quando  lex 
dabatur,  et  sicut  Helias  fecit  3.  Reg.  18. 

4.  Praeterea.  Opera  miraculosa  pertinent  ad  opus  gubernationis  mundi 
per  divinam  providentiam:  hoc  autem  opus  praesupponit  creationem:  incon¬ 
veniens  ergo  videtur,  quod  Christus  in  suis  miraculis  usus  est  creatione, 
quando  scilicet  multiplicavit  panes;  non  ergo  convenientia  videntur  fuisse 
ejus  miracula  circa  irrationales  creaturas. 

Sed  contra  est,  quod  Christus  est  Dei  sapientia,  de  qua  dicitur  Sap.  8., 
quod  disponit  omnia  suaviter. 

Respondeq  dicendum,  quod,  sicut  supra  dictum  est  (art.  praec.),  miracula 
Christi  ad  hoc  ordinabantur,  quod  virtus  divinitatis  cognosceretur  in  ipso  ad 
hominum  salutem:  pertinet  autem  ad  virtutem  divinitatis,  ut  omnis  creatura 
sit  ei  subjecta:  et  ideo  in  omnibus  creaturarum  generibus  miracula  eum  fa¬ 
cere  oportuit,  et  non  solum  in  hominibus,  sed  etiam  in  irrationabilibus  creaturis. 

Ad  primum  ergo  dicendum,  quod,  animalia  bruta  propinque  se  habent 
secundum  genus  ad  hominem,  unde  et  in  eodem  die  cum  homine  facta  sunt; 
et  quia  circa  corpora  humana  multa  miracula  fecerat,  non  oportebat  quod 
circa  corpora  brutorum  animalium  aliqua  miracula  faceret;  praesertim  quia 
quantum  ad  naturam  sensibilem,  et  corporalem,  eadem  ratio  est  de  homi¬ 
nibus,  et  de  aliis  animalibus,  praecipue  terrestribus:  pisces  autem  cum  vivant 
in  aqua,  magis  a  natura  hominum  differunt:  unde  et  alio  die  sunt  facti:  in 
quibus  miraculum  Christus  fecit  in  copiosa  piscium  captura,  ut  legitur  Luc.  5., 
et  Joan.  ult.  et  etiam  in  pisce,  quem  Petrus  cepit,  et  in  eo  invenit  staterem : 
quod  autem  porci  in  mare  praecipitati  sunt,  non  fuit  operatio  divini  miraculi, 
sed  operatio  daemonum  ex  permissione  divina. 

Ad  secundum  dicendum,  quod,  sicut  Chrysost.  dicit  super  Matth.  (hom.  68. 
parum  a  prine.),  «  cum  in  plantis,  vel  brutis  aliquid  tale  Dominus  operatur, 
non  quaeras  qualiter  juste  siccata  est  ficus,  si  tempus  non  erat:  hoc  enim 
quaerere  est  ultimae  dementiae;  quia  scilicet  in  talibus  non  invenitur  culpa, 
et  poena:  sed  miraculum  inspice,  et  admirare  miraculi  factorem  »  ;  non  facit 
creator  injuriam  possidenti,  si  creatura  suo  arbitrio  utatur  ad  aliorum  salutem : 
sed  magis,  ut  Hilar.  dicit  super  Matth.  (can.  21.  cir.  med.),  «in  hoc  bonitatis 
Dominicae  argumentum  reperimus,  nam  ubi  afferri  voluit  procuratae  per  se 
salutis  exemplum,  virtutis  suae  potestatem  in  humanis  corporibus  exercuit: 
ubi  vero  in  contumaces  formam  severitatis  constituebat,  futuri  speciem  damno 
arboris  indicavit  »,  et  praecipue,  ut  Chrysost.  dicit  (loc.  cit.),  in  ficulnea, 
«  quae  est  humidissima,  ut  miraculum  majus  appareat  ». 

Ad  tertium  dicendum,  quod  Christus  etiam  in  aqua,  et  in  aere  fecit  mi¬ 
racula,  quae  sibi  conveniebant;  quando  scilicet,  ut  legitur  Matth.  8. :  Imperavit 
ventis,  et  mari;  et  facta  est  tranquillitas  magna;  non  autem  conveniebat  ei,  qui 
omnia  in  statum  pacis,  et  tranquillitatis  revocare  venerat,  ut  vel  turbationem 
aeris,  vel  divisionem  aquarum  facere;  unde  Apostolus  dicit  Heb.  12.:  Non 
accessistis  ad  tractabilem,  et  accensibilem  ignem,  et  turbinem,  et  caliginem,  et  pro¬ 
cellam;  circa  passionem  tamen  divisum  est  velum,  ad  ostendendum  reseratio- 
nem  mysteriorum  legis:  aperta  sunt  monumenta,  ad  ostendendum  quod  per 
ejus  mortem  mortuis  vita  daretur:  terra  mota  est,  et  petrae  scissae  sunt,  ad 
ostendendum  quod  lapidea  hominum  corda  per  ejus  passionem  emollirentur, 
et  quod  totus  mundus  virtute  passionis  ejus  erat  in  melius  commutandus. 

Ad  quartum  dicendum,  quod  multiplicatio  panum  non  est  facta  per 
modum  creationis,  sed  per  additionem  extraneae  materiae  in  panes  conversae: 

unde  Aug.  super  Joan.  (tract.  24.  parum  a  prine.)  dicit:  <c  Unde  multiplicat 
de  paucis  granis  segetes,  inde  in  manibus  suis  multiplicavit  quinque  panes  » ; 
manifestum  est  autem,  quod  per  conversionem  grana  multiplicantur  in  segetes. 


QUAESTIO  XLV. 

DE  TRANSFIGURATIONE  CHRISTI, 

IN  QUATUOR  ARTICULOS  DIVISA. 

Deinde  considerandum  est  de  transfiguratione  Christi. 

Et  circa  hoc  quaeruntur  quatuor. 

Primo.  Utrum  conveniens  fuerit  Christum  transfigurari. 

Secundo.  Utrum  claritas  transfigurationis  fuerit  claritas  gloriosa 

Tertio.  De  testibus  transfigurationis. 

Quarto.  De  testimonio  paternae  vocis. 

ARTICULUS  I.  242 

UTRUM  FUERIT  CONVENIENS  CHRISTUM  TRANSFIGURARI. 

(Opusc.  60.  cap.  26.). 

Ad  primum  sic  proceditur.  Videtur,  quod  non  fuerit  conveniens  Christum 
transfigurari :  non  enim  competit  vero  corpori,  ut  in  diversas  figuras  mutetur, 
sed  corpori  phantastico:  corpus  autem  Christi  non  fuit  phantasticum,  sed 
verum,  ut  supra  habitum  est  (q.  j.  art.  1.) ;  ergo  videtur,  quod  transfigurari 
non  debuerit. 

2.  Praeterea.  Figura  est  in  quarta  specie  qualitatis,  claritas  autem  est 
in  tertia,  cum  sit  sensibilis  qualitas;  assumptio  ergo  claritatis  a  Christo  trans¬ 
figuratio  dici  non  debet. 

3.  Praeterea.  Corporis  gloriosi  sunt  quatuor  dotes,  ut  infra  dicetur 
(Suppi  q.  82.  et  seq.),  scilicet  impossibilitas,  agilitas,  subtilitas,  et  claritas;  non 
ergo  debuit  transfigurari  magis  secundum  assumptionem  claritatis,  quam  se¬ 
cundum  assumptionem  aliarum  dotium. 

Sed  contra  est,  quod  dicitur  Matth.  17.  quod  ] esus  transfiguratus  est  ante 
tres  discipulorum  suorum. 

Respondeo  dicendum,  quod  Dominus  discipulis  suis  praenuntiata  sua 
passione,  induxerat  eos  ad  suae  passionis  sequelam.  Oportet  autem,  ad  hoc 
quod  aliquis  directe  procedat  in  via,  quod  finem  aliqualiter  praecognoscat : 
sicut  sagittator  non  recte  jaciet  sagittam,  nisi  prius  signum  prospexerit,  in 
quod  jaciendum  est:  unde  et  Thomas  dixit  Joan.  14.:  Domine,  nescimus,  quo 
vadis:  et  quomodo  possumus  viam  scire?  Et  hoc  praecipue  necessarium  esr 
quando  via  est  difficilis,  et  aspera,  et  iter  laboriosum,  finis  vero  jucundus: 
Christus  autem  per  suam  passionem  ad  hoc  pervenit,  ut  gloriam  ootineret 
non  solum  animae,  quam  habuit  a  principio  suae  conceptionis,  sed  etiam 

corporis,  secundum  illud  Luc.  ult. :  Haec  oportuit  Christum  pati,  et  ita  intrare 
in  gloriam  suam:  ad  quam  etiam  perducit  eos,  qui  vestigia  suae  passionis  se¬ 
quuntur,  secundum  illud  Act.  14. :  Per  multas  tribulationes  oportet  nos  intrare 
in  regnum  coelorum.  Et  ideo  conveniens  fuit,  ut  discipulis  suis  gloriam  suae 
claritatis  ostenderet;  quod  est  ipsum  transfigurari,  cui  suos  configurabit,  se¬ 
cundum  illud  Philipp.  3.:  Reformabit  corpus  humilitatis  nostrae  configuratum 
corpori  claritatis  suae.  Unde  Beda  dicit  super  Mare.  (cap.  37.  secundum  ejus  or¬ 
dinem):  «Pia provisione  factum  est,  ut  contemplatione  semper  manentis  gaudii 
ad  breve  tempus  delibata,  fortius  adversa  tolerarent». 

Ad  primum  ergo  dicendum,  quod,  sicut  Hieron.  dicit  super  Matth.  (in  illud 
cap.  iy.:  Et  transfiguratus  est),  «nemo  putet  Christum,  per  hoc  quod  transfi¬ 
guratus  dicitur,  pristinam  formam,  et  faciem  perdidisse,  vel  amisisse  corporis 
veritatem,  et  assumpsisse  corpus  spirituale,  vel  aereum:  sed  quomodo  trans¬ 
formatus  sit,  Evangelista  demonstrat,  dicens:  Resplenduit  facies  ejus,  sicut  sol; 
vestimenta  autem  ejus  facta  sunt  alba,  sicut  nix ;  ubi  splendor  faciei  ostenditur, 
et  candor  describitur  vestium;  non  substantia  tollitur,  sed  gloria  commu¬ 
tatur  ». 

Ad  secundum  dicendum,  quod  figura  circa  extremitatem  corporis  consi¬ 
deratur;  est  enim  figura,  quae  termino,  vel  terminis  comprehenditur:  et  ideo 
omnia  illa,  quae  circa  extremitatem  corporis  considerantur,  ad  figuram  quo¬ 
dammodo  pertinere  videntur:  sicut  autem  color,  ita  et  claritas  corporis  non 
transparentis  in  ejus  superficie  attenditur:  et  ideo  assumptio  claritatis  transfi¬ 
guratio  dicitur. 

Ad  tertium  dicendum,  quod  inter  praedictas  quatuor  dotes  sola  claritas 
est  qualitas  ipsius  personae  in  seipsa;  aliae  vero  tres  dotes  non  percipiuntur 
nisi  in  aliquo  actu,  vel  motu,  seu  passione:  ostendit  igitur  Christus  in  seipso 
aliqua  illarum  trium  dotium  indicia ;  puta  agilitatis,  cum  supra  undas  maris 
ambulavit;  subtilitatis,  quando  de  clauso  utero  virginis  exivit:  impassibili- 
tatis,  quando  de  manibus  Judaeorum  vel  praecipitare,  vel  lapidare  eum  vo¬ 
lentium  illaesus  evasit:  nec  tamen  propter  illas  transfiguratus  dicitur,  sed 
propter  solam  claritatem,  quae  pertinet  ad  aspectum  personae  ipsius. 


ARTICULUS  II.  24J 

UTRUM  CLARITAS  CHRISTI  IN  TRANSFIGURATIONE 
FUERIT  CLARITAS  GLORIOSA. 

(3.  Dist.  16.  q.  2.  art.  1.). 

Ad  secundum  sic  proceditur.  Videtur,  quod  illa  claritas  non  fuerit  cla¬ 
ritas  gloriosa:  dicit  enim  quaedam  Glossa  Bedae  super  illud  Matthaei  17.: 
Transfiguratus  est  coram  eis  :  «  In  corpore  »  inquit  «  mortali  ostendit  non  im¬ 
mortalitatem,  sed  claritatem  similem  futurae  immortalitati»:  sed  claritas 
gloriae  est  claritas  immortalitatis:  non  ergo  illa  claritas,  quam  Christus  di¬ 
scipulis  ostendit,  fuit  claritas  gloriae. 

2'  PraeteREA.  Super  illud  Lucae  9.:  Non  gustabunt  mortem,  donec  videant 
regnum  Dei,  dicit  Gloss.  (interi.)  id  est  «glorificationem  corporis  in  imagi¬ 
naria  repraesentatione  futurae  beatitudinis  » :  sed  imago  alicujus  rei  non  est 
ipsa  res;  ergo  claritas  illa  non  fuit  claritas  beatitudinis. 

3-  Praeterea.  Claritas  gloriae  non  est  nisi  in  corpore  humano:  sed  cla¬ 
ritas  illa  transfigurationis  apparuit  non  solum  in  corpore  Christi,  sed  etiam 
in  vestimentis  ejus,  et  in  nube  lucida,  quae  discipulos  obumbravit;  ergo  vi¬ 
detur,  quod  illa  claritas  non  fuerit  claritas  gloriae. 

Sed  contra  est,  quod  super  illud  Matth.  17.:  Transfiguratus  est  ante  eos, 
dicit  Hieron. :  «  Qualis  futurus  est  tempore  judicii,  talis  Apostolis  apparuit  »  ; 
et  super  illud  Matth.  16. :  Donec  videant  filium  hominis  venientem  in  regno  suo, 
dicit  Chrysost.  fihom.  37.  in  Matth.  cir.  prine.):  «  Volens  monstrare,  quid  est 
illa  gloria,  in  qua  postea  venturus  est,  eis  in  praesenti  vita  revelavit,  sicut 
possibile  erat  eos  discere,  ut  neque  in  Domini  morte  jam  doleant  ». 

Respondeo  dicendum,  quod  claritas  illa,  quam  Christus  in  transfigura¬ 
tione  assumpsit,  fuit  claritas  gloriae  quantum  ad  essentiam,  non  tamen  quan¬ 
tum  ad  modum  essendi;  claritas  enim  corporis  gloriosi  derivatur  ab  animae 
claritate,  sicut  August.  dicit  in  epist.  ad  Dioscorum  (quae  est  56.  ante  med.): 
et  similiter  claritas  corporis  Christi  in  transfiguratione  derivata  est  et  a  divi¬ 
nitate  ipsius,  ut  Damascen.  dicit  (potest  colligi  ex  ejus  lih.  Sent.  in  cap.  de  Transfig. 
Christi),  et  a  gloria  animae  ejus;  quod  enim  a  principio  conceptionis  Christi 
gloria  animae  non  redundaret  ad  corpus,  ex  quadam  dispensatione  divina 
factum  est,  ut  in  corpore  passibili  nostrae  redemptionis  expleret  mysteria, 
sicut  supra  dictum  est  (q.  14.  art.  1.  ad  2.)  :  non  tamen  per  hoc  adempta  est 
Christo  potestas  derivandi  gloriam  animae  ad  corpus;  et  hoc  quidem  fecit 
quantum  ad  gloriae  claritatem  in  transfiguratione:  aliter  tamen,  quam  in 
corpore  glorificato :  nam  ad  corpus  glorificatum  redundat  claritas  ab  anima, 
sicut  qualitas  quaedam  permanens,  corpus  afficiens;  unde  fulgere  corpora¬ 
liter,  non  est  miraculosum  in  corpore  glorioso:  sed  ad  corpus  Christi  in 
transfiguratione  derivata  est  claritas  a  divinitate,  et  anima  ejus,  non  per  mo¬ 
dum  qualitatis  immanentis,  et  afficientis  ipsum  corpus,  sed  magis  per  modum 
passionis  transeuntis :  sicut  cum  aer  illuminatur  a  sole,  unde  ille  fulgor  tunc 
in  corpore  Christi  apparens  miraculosus  fuit;  sicut  et  hoc  ipsum  quod  am¬ 
bulavit  super  undas  maris  ,  unde  Dionys.  dicit  in  epist.  4.  ad  Cajum  (cir.  med.): 
«  Super  hominem  operabatur  Christus  ea  quae  sunt  hominis:  et  hoc  mon¬ 
strat  virgo  supernaturaliter  concipiens,  et  aqua  instabilis  materialium,  et  ter¬ 
renorum  pedum  sustinens  gravitatem  »  ;  unde  non  est  dicendum,  sicut  Hugo 
de  S.  Victore  (id  habet  lnnoc.  III.  lib.  4.  de  Myster.  Missae  cap.  12.  adfin.)  dicit, 
quod  Christus  assumpsit  quatitor  dotes:  claritatis,  in  transfiguratione;  agilitatis, 
ambulando  super  mare;  subtilitatis,  egrediendo  de  clauso  utero  virginis;  et 
impassibilitatis  in  coena,  quando  dedit  corpus  suum  ad  edendum,  sine  hoc 
quod  divideretur;  quia  dos  nominat  quamdam  qualitatem  immanentem  cor¬ 
pori  glorioso:  sed  miraculose  habuit  ea,  quae  pertinent  ad  dotes:  et  est  simile 
quantum  ad  animam  de  visione,  qua  Paulus  vidit  Deum  in  raptu,  ut  in  2.  di¬ 
ctum  est  (2-2.  q.  173.  art.  3.  ad  2.). 

Ad  primum  ergo  dicendum,  quod  ex  illo  verbo  non  ostenditur,  quod  cla¬ 
ritas  Christi  non  fuerit  claritas  gloriae,  sed  quod  non  fuerit  claritas  corporis 
gloriosi;  quia  corpus  Christi  nondum  erat  immortale:  sicut  enim  dispensa¬ 
tive  factum  est,  ut  in  Christo  gloria  animae  non  redundaret  ad  corpus :  ita 
fieri  potuit  dispensative,  ut  redundaret  quantum  ad  dotem  claritatis,  et  non 
quantum  ad  dotem  impassibilitatis. 

Ad  secundum  dicendum,  quod  illa  claritas  dicitur  imaginaria  fuisse,  non 
quia  esset  vera  claritas  gloriae,  sed  quia  erat  quaedam  imago  repraesentans 
illam  gloriae  perfectionem,  secundum  quam  corpus  erit  gloriosum. 

Ad  tertium  dicendum,  quod  sicut  claritas,  quae  erat  in  corpore  Christi, 
repraesentabat  futuram  claritatem  corporis  ejus ;  ita  claritas  vestimentorum 
ejus  designabat  futuram  claritatem  Sanctorum,  quae  superabitur  a  claritate 
Christi,  sicut  candor  nivis  superatur  a  splendore  solis;  unde  Gregorius  dicit 
32.  Moral.  (cap.  7.  a  prine.)  quod  «  vestimenta  Christi  facta  sunt  splendentia, 
quia  in  supernae  claritatis  culmine  Sancti  omnes  ei  luce  justitiae  fulgentes 
adhaerebunt  »;  vestium  enim  nomine  justos,  quos  sibi  adjunget,  significat, 
secundum  illud  Isaiae  49. :  His  omnibus  vehit  ornamento  vestieris;  nubes  autem 
lucida  significat  Spiritus  Sancti  gloriam,  vel  virtutem  Paternam,  ut  Origenes 
dicit  (hom.  3.  in  Matth.  inter  med.  etfin.),  per  quam  Sancti  in  futura  gloria  pro¬ 
tegentur:  quamvis  etiam  convenienter  significare  possit  claritatem  mundi  in¬ 
novati,  quae  erit  Sanctorum  tabernaculum;  unde,  Petro  disponente  taberna¬ 
cula  facere,  nubes  lucida  discipulos  obumbravit. 


ARTICULUS  III.  244 

UTRUM  TESTES  TRANSFIGURATIONIS  CONVENIENTER 
FUERINT  INDUCTI. 

Ad  tertium  sic  proceditur.  Videtur,  quod  non  convenienter  inducti  fue¬ 
rint  testes  transfigurationis:  unusquisque  enim  maxime  potest  perhibere  te¬ 
stimonium  de  notis:  sed  qualis  esset  futura  gloria  tempore  transfigurationis 
Christi,  nulli  homini  per  experimentum  erat  adhuc  notum,  sed  solis  angelis; 
ergo  testes  transfigurationis  magis  debuerunt  esse  angeli,  quam  homines. 

2.  Praeterea.  Testes  veritatis  non  decet  aliqua  fictio,  sed  veritas:  Moyses 
autem,  et  Helias  non  ibi  vere  adfuerunt,  sed  imaginarie:  dicit  enim  quaedam 
Glossa  (colligitur  ex  lib.  3.  de  Mirabilibus  S.  Scripturae  cap.  9.  et  10.  inter  op. 
August.)  super  illud  Lucae  9. :  Erant  autem  Moyses,  et  Helias,  etc. :  «  Sciendum 
est  »  inquit  «  non  corpora,  vel  animas  Moysi,  et  Heliae  ibi  apparuisse,  sed 
in  subjecta  creatura  illa  corpora  fuisse  formata.  Potest  etiam  credi,  ange¬ 
lico  ministerio  hoc  factum  esse,  ut  angeli  eorum  personas  assumerent  »  ;  non 
ergo  videtur,  quod  fuerint  convenientes  testes. 

3.  Praeterea.  Act.  10.  dicitur,  quod  Christo  omnes  prophetae  testimonium 
perhibent;  ergo  non  soli  Moyses,  et  Helias  debuerunt  adesse  tanquam  testes, 
sed  etiam  omnes  prophetae. 

4.  Praeterea.  Gloria  Christi  omnibus  Christifidelibus  repromittitur,  quos 
per  suam  transfigurationem  ad  illius  gloriae  desiderium  accendere  voluit; 
non  ergo  solos  Petrum,  et  Jacobum,  et  Joannem  in  testimonium  suae  trans¬ 
figurationis  assumere  debuit,  sed  omnes  discipulos. 

In  contrarium  est  Evangelicae  Scripturae  auctoritas  (Matth.  17.  et  Mare.  9. 
et  Luc.  p.). 

Respondeo  dicendum,  quod  Christus  transfigurari  voluit,  ut  gloriam  suam 
hominibus  ostenderet,  et  ad  eam  desiderandam  homines  provocaret,  sicut 
supra  dictum  est  (art.  1.  hujus  q.)  :  ad  gloriam  autem  aeternae  beatitudinis 
adducuntur  homines  per  Christum,  non  solum  qui  post  eum  fuerunt,  sed 
etiam  qui  eum  praecesserunt :  unde,  eo  ad  passionem  properante,  tam  turbae 
quae  sequebantur,  quam  quae  praecedebant,  ei  clamabant  Hosanna,  ut  dicitur 
Matth.  21.  quasi  salutem  ab  eo  petentes;  et  ideo  conveniens  fuit,  ut  de  prae¬ 
cedentibus  ipsum  testes  adessent,  scilicet  Moyses,  et  Helias;  et  de  sequen- 

tibus  ipsum,  scilicet  Petrus,  et  Jacobus,  et  Joannes,  ut  in  ore  duorum,  vel 
trium  testium  staret  hoc  verbum. 

Ad  primum  ergo  dicendum,  quod  Christus  per  suam  transfigurationem 
manifestavit  discipulis  corporis  gloriam,  quae  ad  solos  homines  pertinet:  et 
ideo  convenienter  non  angeli,  sed  homines  ad  hoc  pro  testibus  inducuntur. 

Ad  secundum  dicendum,  quod  Glossa  illa  dicitur  esse  sumpta  ex  libro, 
qui  intitulatur  de  Mirabilibus  sacrae  Scripturae,  qui  non  est  liber  authenticus, 
sed  falso  adscribitur  Augustino;  et  ideo  illi  Glossae  non  est  standum:  dicit 
expresse  Hieron.  super  Matth.  (in  illud  cap.  iy.:  Et  apparuerunt  illis  Moyses,  etc.) : 
«  Considerandum  est,  quod  scribis,  et  pharisaeis  de  coelo  signa  poscentibus 
dare  noluit:  hic  vero,  ut  Apostolorum  augeat  fidem,  dat  signum  de  coelo, 
Helia  inde  descendente,  quo  conscenderat,  et  Moyse  ab  inferis  resurgente  ». 
Quod  non  est  sic  intelligendum,  anima  Moysi  suum  corpus  resumpserit,  sed 
quod  anima  ejus  apparuit  per  aliquod  corpus  assumptum,  sicut  angeli  ap¬ 
parent;  Helias  autem  apparuit  in  proprio  corpore,  non  quidem  de  coelo  em- 
pyreo  allato,  sed  de  aliquo  eminenti  loco,  quo  fuerat  in  curru  igneo  raptus. 

Ad  tertium  dicendum,  quod,  sicut  Chrysost.  dicit  super  Matth.  (hom.  iy. 
parum  a  prine.),  Moyses,  et  Helias  in  medium  adducuntur  propter  multas  ra¬ 
tiones:  prima  est  haec:  «  Quia  enim  turbae  dicebant,  eum  esse  Heliam,  vel 
Hieremiam,  aut  unum  ex  prophetis,  capita  prophetarum  secum  ducit,  ut 
saltem  hinc  appareat  differentia  servorum,  et  Domini»:  secunda  ratio  est,  «quia 
Moyses  legem  dedit,  Helias  pro  gloria  Domini  aemulator  fuit:  unde  per  hoc 
quod  simul  cum  Christo  apparent,  excluditur  calumnia  Judaeorum  accusan¬ 
tium  Christum,  tanquam  transgressorem  legis,  et  blasphemum,  Dei  sibi  glo¬ 
riam  usurpantem  »:  tertia  ratio  est»,  ut  ostendat  se  habere  potestatem  mortis, 
et  vitae,  et  esse  judicem  mortuorum,  et  vivorum,  per  hoc  quod  Moysen  jam 
mortuum,  et  Heliam  adhuc  viventem  secum  ducit»:  quarta  ratio  est,  «quia, 
sicut  Lucas  dicit:  Loquebantur  cum  eo  de  excessu,  quem  completurus  erat  in  Hie¬ 
rusalem,  idest  de  passione,  et  morte  sua.  Et  ideo,  ut  super  hoc  discipulorum 
animos  confirmaret,  inducit  eos  in  medium,  qui  se  morti  exposuerunt  pro 
Deo :  nam  Moyses  cum  periculo  mortis  se  obtulit  Pharaoni,  Helias  vero  regi 
Achab»;  quinta  ratio  est,  «quia  volebat  ut  discipuli  sui  aemularentur  Moysi 
mansuetudinem,  et  zelum  Heliae  »;  sextam  rationem  addit  Hilarius  (can.  iy.  in 
Matth.  a  prine.)  «  ut  ostenderet  scilicet  se  per  legem,  quam  dedit  Moyses,  et 
per  prophetas,  inter  quos  fuit  Helias  praecipuus,  esse  praedicatum». 

Ad  quartum  dicendum,  quod  alta  mysteria  non  sunt  omnibus  exponenda 
immediate,  sed  per  majores  suo  tempore  ad  alios  debent  devenire;  et  ideo, 
ut  Chrysostomus  dicit  (loc.  sup.  cit),  «  assumpsit  tres  tanquam  potiores  :  nam 
Petrus  excellens  fuit  in  dilectione  »,  quam  habuit  ad  Christum,  et  iterum  in 
potestate  sibi  commissa:  «Joannes  vero  in  privilegio  amoris,  quo  a  Christo 
diligebatur  propter  suam  virginitatem  »,  etiterum  propter  praerogativam  Evan- 
gelicae  doctrinae :  «Jacobus  autem  propter  praerogativam  martyrii  »,  et  tamen 
hos  ipsos  noluit  hoc  quod  viderant,  aliis  annuntiare  ante  resurrectionem,  «ne, 
ut  Hieronymus  dicit  (super  illud  Matth.  iy.  :  Nemini  dixeritis,  etc.),  et  incre¬ 
dibile  esset  pro  rei  magnitudine,  et  post  tantam  gloriam  apud  rudes  animos 
sequens  crux  scandalum  faceret»,  vel  etiam  «ne  totaliter  impediretur  a  po¬ 
pulo  »  (hoc  habet  Remigius  in  Catena  D.  Thomae),  et  «  ut  cum  essent  Spiritu 
Sancto  repleti,  tunc  gestorum  spiritualium  testes  essem  »  (hoc  habet  Hila¬ 
rius  loco  supra  citato). 

ARTICULUS  IV.  24T 

UTRUM  CONVENIENTER  AUDITUM  FUERIT 
TESTIMONIUM  PATERNAE  VOCIS  IN  TRANSFIGURATIONE. 

(I11  Cat.  aur.  Mat.  17.  lect.  2.  Mare.  9.  Itet.  1.). 

Ad  quartum  sic  proceditur.  Videtur,  quod  inconvenienter  auditum  fuerit 
testimonium  paternae  vocis  (Mattb.  17.)  dicentis:  Hic  est  filius  meus  dilectus; 
quia  ut  dicitur  Job  33.:  Semel  loquitur  Deus,  et  secundo  idipsum  non  repetit: 
sed  in  baptismo  hoc  ipsum  paterna  vox  fuerat  protestata;  non  ergo  fuit 
conveniens,  quod  hoc  iterum  protestaretur  in  transfiguratione. 

2.  Praeterea.  In  baptismo  simul  cum  voce  paterna  affuit  Spiritus  Sanctus 
in  specie  columbae:  quod  in  transfiguratione  factum  non  fuit;  non  ergo  con¬ 
veniens  videtur  fuisse  Patris  protestatio. 

3.  Praeterea.  Christus  docere  incepit  post  baptismum:  et  tamen  in  ba¬ 
ptismo  vox  Patris  ad  eum  audiendum  homines  non  induxerat;  ergo  nec  in 
transfiguratione  inducere  debuit. 

4.  Praeterea.  Non  debent  aliquibus  dici  ea,  quae  ferre  non  possunt,  se¬ 
cundum  illud  Joan.  16.:  Adhuc  habeo  vobis  multa  dicere,  quae  non  potestis  por¬ 
tare  modo:  sed  discipuli  vocem  Patris  ferre  non  poterant:  dicitur  enim  Matth.  17., 
quod  audientes  discipuli  ceciderunt  in  faciem  suam,  et  timuerunt  valde;  ergo  non 
debuit  vox  paterna  ad  eos  fieri. 

In  contrarium  est  auctoritas  Evangelicae  Scripturae  (Matth. 17.  et  Mare.  9.). 

Respondeo  dicendum,  quod  adoptio  filiorum  Dei  est  per  quamdam  con- 
formitatem  imaginis  ad  Filium  Dei  naturalem:  quod  quidem  fit  dupliciter: 
primo  quidem  fit  per  gratiam  viae,  quae  est  conformitas  imperfecta:  secundo 
per  gloriam  patriae,  quae  erit  conformitas  perfecta,  secundum  illud  1.  Joan.  3. : 
Nunc  filii  Dei  sumus,  et  nondum  apparuit,  quid  erimus:  scimus,  quoniam  cum 
appai  uei  it,  similas  ei  erimus  :  quoniam  videbimus  eum,  sicuti  est:  quia  igitur  gra¬ 
tiam  per  baptismum  consequimur,  in  transfiguratione  autem  praemonstrata 
est  claritas  futurae  gloriae,  ideo  tam  in  baptismo,  quam  in  transfiguratione 
conveniens  fuit  manifestari  naturalem  Christi  filiationem  testimonio  Patris: 
quia  solus  est  perfecte  conscius  illius  perfectae  generationis  simul  cum  Filio, 
et  Spiritu  Sancto. 

Ad  primum  ergo  dicendum,  quod  illud  verbum  referendum  est  ad  aeternam 
Dei  locutionem,  qua  Deus  Pater  Verbum  unicum  protulit  sibi  coaeternum:  et 
tamen  potest  dici,  quod  licet  idem  corporali  voce  Deus  protulerit,  non  tamen 
propter  idem,  sed  ad  ostendendum  diversum  modum,  quo  homines  partici¬ 
pare  possunt  similitudinem  filiationis  aeternae. 

Ad  secundum  dicendum,  quod  sicut  in  baptismo,  ubi  declaratum  fuit 
mysterium  primae  generationis,  ostensa  est  operatio  totius  Trinitatis  per  hoc, 
quod  fuit  ibi  Filius  incarnatus,  apparuit  Spiritus  Sanctus  in  specie  columbae, 
et  Pater  luit  ibi  declaratus  in  voce:  ita  etiam  in  transfiguratione,  quae  est 
sacramentum  secundae  regenerationis,  tota  Trinitas  apparuit,  Pater  in  voce, 
Filius  in  homine,  Spiritus  Sanctus  innube  clara:  quia  sicut  in  baptismo  dat 
innocentiam,  quae  per  simplicitatem  columbae  designatur;  ita  in  resurrectione 

dabit  elegis  suis  claritatem  gloriae,  et  refrigerium  ab  omni  malo,  quae  de¬ 
signantur  in  nube  lucida. 

Ad  tertium  dicendum,  quod  Christus  venerat  gratiam  actualiter  dare, 
gloriam  vero  promittere  verbo  :  et  ideo  convenienter  in  transfiguratione  in¬ 
ducuntur  homines,  ut  ipsum  audiant,  non  autem  in  baptismo. 

Ad  quartum  dicendum,  quod  conveniens  fuit  discipulos  voce  paterna 
terreri,  et  prosterni,  ut  ostenderetur,  quod  excellentia  illius  gloriae,  quae  tunc 
demonstrabatur,  excedit  omnem  sensum,  et  facultatem  mortalium,  secundum 
illud  Exodi  33.:  Non  videbit  me  homo,  et  vivet:  et  hoc  est  quod  Hieronymus 
dicit  super  Matthaeum  ( sup .  illud  cap.  iy.:  Audientes  discipuli  ceciderunt,  etc.), 
quod  «  humana  fragilitas  conspectum  majoris  gloriae  ferre  non  sustinet  »;  ab 
hac  autem  fragilitate  sanantur  homines  per  Christum,  eos  in  gloriam  addu¬ 
cendo .  quod  significatur  per  hoc  quod  dixit  eis:  Surgits,  nolite  timere. 


QUAESTIO  XLVI. 

DE  PASSIONE  CHRISTI,  IN  DUODECIM  ARTICULOS  DIVISA. 

Consequenter  considerandum  est  de  his,  quae  pertinent  ad  exitum  Christi 
de  mundo:  et  primo  de  passione  ejus:  secundo  de  morte:  tertio  de  sepultura-: 
quarto  de  descensu  ad  inferos. 

Circa  passionem  occurrit  triplex  consideratio:  prima  de  ipsa  passione:  se¬ 
cunda  de  causa  efficiente  passionis:  tertia  de  fructu  passionis. 

Circa  primum  quaeruntur  duodecim. 

Primo.  Utrum  necesse  fuerit  Christum  pati  pro  liberatione  hominum. 
Secundo.  Utrum  fuerit  alius  modus  possibilis  liberationis  humanae. 
Tertio.  Utrum  ille  modus  fuerit  convenientior. 

Quarto.  Utrum  fuerit  conveniens,  quod  in  cruce  pateretur. 

Quinto.  De  generalitate  passionis  ejus. 

Sexto.  Utrum  dolor,  quem  in  passione  sustinuit,  fuerit  maximus. 
Septimo.  Utrum  tota  anima  ejus  pateretur. 

Octavo.  Utrum  passio  ejus  impediverit  gaudium  fruitionis. 

Nono.  De  tempore  passionis. 

Decimo.  De  loco. 

Undecimo.  Utrum  conveniens  fuerit,  ipsum  cum  latronibus  crucifigi. 
Duodecimo.  Utrum  passio  ipsius  Christi  sit  divinitati  attribuenda. 

ARTICULUS  I.  246 

UTRUM  FUERIT  NECESSARIUM  CHRISTUM  PATI 
PRO  LIBERATIONE  HUMANI  GENERIS. 

(}•  Dist.  20.  art.  1.  q.  3.  et  art.  4.  q.  1.  et  opusc.  3.  cap.  y.). 

Ad  primum  sic  proceditur.  Videtur,  quod  non  fuerit  necessarium  Chri¬ 
stum  pati  pro  humani  generis  liberatione:  humanum  enim  genus  liberari 

non  poterat,  nisi  a  Deo,  secundum  illud  Isa.  45.:  Numquid  non  ego  Dominus, 
et  non  est  ultra  Deus  absque  me?  Deus  justus,  et  salvans  non  est  praeter  me:  in 
Deum  autem  non  cadit  aliqua  necessitas ;  quia  hoc  repugnaret  omnipotentiae 
ipsius;  ergo  non  fuit  necessarium  Christum  pati. 

2.  Praeterea.  Necessarium  voluntario  opponitur:  sed  Christus  propria 
voluntate  est  passus;  dicitur  enim  Isa.  53.:  Oblatus  est,  quia  ipse  voluit;  non 
ergo  necessarium  fuit  eum  pati. 

3.  Praeterea.  Sicut  in  Psal.  24.  dicitur:  Universae  viae  Domini  miseri¬ 
cordia,  et  veritas :  sed  non  videtur  necessarium,  quod  pateretur  ex  parte  mi¬ 
sericordiae  divinae,  quae  sicut  gratis  dona  tribuit,  ita  videtur  quod  gratis  de- 
uita  relaxet  absque  satisfactione:  neque  etiam  ex  parte  divinae  justitiae, 
secundum  quam  homo  aeternam  damnationem  meruerat;  ergo  videtur  non 
fuisse  necessarium,  quod  Christus  pro  liberatione  hominum  pateretur. 

4.  Praeterea.  Angelica  natura  est  excellentior,  quam  humana,  ut  patet 
per  Dion.  4.  cap.  de  Div.  Nom.  (a  prine,  lect.  1.):  sed  pro  reparatione  an¬ 
gelicae  naturae,  quae  peccaverat,  Christus  non  est  passus;  ergo  videtur,  quod 
nec  etiam  fuerit  necessarium,  eum  pati  pro  salute  humani  generis. 

Sed  contra  est,  quod  dicitur  Joan.  3.:  Sicut  Moyses  exaltavit  serpentem  in 
deserto,  sic  oportet  exaltari  Filium  hominis;  ut  omnis  qui  credit  in  eum,  non  pe¬ 
reat,  sed  habeat  vitam  aeternam:  quod  quidem  de  exaltatione  in  cruce  intel- 
ligitur ;  ergo  videtur,  quod  Christum  oportuerit  pati. 

Respondeo  dicendum,  quod,  sicut  Philosophus  docet  in  5.  Metaphysicor. 
(tex.  6.),  necessarium  multipliciter  dicitur:  uno  quidem  modo,  quod  secundum 
sui  naturam  impossibile  est  aliter  se  habere:  et  sic  manifestunT^est,  quod 
non  fuit  necessarium  Christum  pati,  neque  ex  parte  Dei,  neque  ex  parte 
hominis:  alio  modo  dicitur  aliquid  necessarium  ex  aliquo  exteriori:  quod 
quidem  si  sit  causa  efficiens,  vel  movens,  facit  necessitatem  coactionis;  ut- 
pote  cum  aliquis  non  potest  ire  propter  violentiam  detinentis  ipsum  :  si  vero 
illud  exterius,  quod  necessitatem  inducit,  sit  finis,  dicetur  aliquid  necessa¬ 
rium  ex  suppositione  finis;  quando  scilicet  finis  aliquis  aut  nullo  modo  po¬ 
test  esse,  aut  non  potest  esse  convenienter,  nisi  tali  fine  praesupposito :  non 
ergo  tuit  necessarium  Christum  pati  necessitate  coactionis,  neque  ex  parte 
Dei,  qui  Christum  definivit  pati:  neque  etiam  ex  parte  ipsius  Christi,  qui 
voluntarie  passus  est:  fuit  autem  necessarium  necessitate  finis:  qui  quidem 
potest  tripliciter  intelligi:  primo  quidem  ex  parte  nostra,  qui  per  ejus  pas¬ 
sionem  liberati  sumus,  secundum  illud  Joannis  3.:  Oportet  exaltari  filium,  ho¬ 
minis,  ut  omnis  qui  credit  in  eum,  non  pereat,  sed  habeat  vitam  aeternam:  se¬ 
cundo  ex  parte  ipsius  Christi,  qui  per  humilitatem  passionis  meruit  gloriam 
exaltationis:  et  ad  hoc  pertinet  quod  dicitur  Lucae  ult.:  Nonne  oportuit  Chri¬ 
stum  pati,  et  sic  intrare  in  gloriam  suam ?  tertio  ex  parte  Dei,  cujus  definitio¬ 
nem  circa  passionem  Christi  praenuntiatam  in  Scripturis,  et  praefiguratam 
m  observantia  veteris  Testamenti,  oportebat  impleri:  et  hoc  est  quod  dicitur 
Luc.  22.:  Filius  hominis,  secundum  quod  definitum  est,  vadit:  et  Lucae  ult.:  Haec 
sunt  verba,  quae  locutus  sum  ad  vos,  cum  adhuc  essem  vobiscum,  quoniam  necesse 
est  impleri  omnia,  quae  scripta  sunt  in  lege  Moysi,  et  Prophetis,  et  Psalmis  de  me  • 
quoniam  sic  scriptum  est,  et  sic  oportebat  Christum  pati,  et  resurgere  a  mortuis. 

.  Ad  primum  erg°  dicendum,  quod  ratio  illa  procedit  de  necessitate  coactio¬ 
nis  ex  parte  Dei. 

Ad  secundum  dicendum,  quod  ratio  illa  procedit  de  necessitate  coactionis 
ex  parte  hominis  Christi. 

Ad  tertium  dicendum,  quod  hominem  liberari  per  passionem  Christi 
conveniens  fuit  et  misericordiae,  et  justitiae  ejus:  justitiae  quidem,  quia  per 
passionem  suam  Christus  satisfecit  pro  peccato  humani  generis:  et  ita  homa 
per  justitiam  Christi  liberatus  est:  misericordiae  vero,  quia  cum  homo  per 
se  satisfacere  non  posset  pro  peccato  totius  humanae  naturae,  ut  supra  dictum 
est  (q.  1.  art.  2),  Deus  ei  satisfactorem  dedit  Filium  suum,  secundum  illud 
Rom.  3.:  Justificati  gratis  per  gratiam  ipsius,  per  redemptionem  quae  est  in 
Christo  Jesu,  quem  proposuit  Deus  propitiatorem  per  fidem  in  sanguine  ipsius:  et 
hoc  fuit  abundantioris  misericordiae,  quam  si  peccata  absque  satisfactione 
dimisisset:  unde  dicitur  Ephes.  2.:  Deus,  qui  dives  est  in  misericordia,  propter 
nimiam  charitatem,  qua  dilixit  nos,  cum  essemus  mortui  peccatis,  convivificavit 
nos  in  Christo. 

Ad  quartum  dicendum,  quod  peccatum  angeli  non  fuit  remediabile,  sicut 
peccatum  hominis;  ut  ex  supradictis  in  1.  patet  (q.  64.  art.  2.). 

ARTICULUS  II.  247 

UTRUM  FUERIT  POSSIBILIS  ALIUS  MODUS  LIBERATIONIS  HUMANAE 
QUAM  PER  PASSIONEM  CHRISTI. 

(3.  Dist.  20.  art.  4.  q.  1.  et  opusc.  1.  cap.  iy.). 

Ad  secundum  sic  proceditur.  Videtur,  quod  non  fuerit  possibilis  alius 
modus  liberationis  humanae,  quam  per  passionem  Christi:  dicit  enim  Do 
minus  Joan.  12.  :  Nisi  granum  frumenti  cadens  in  terram  mortuum  fuerit,  ipsum 
solum  manet :  si  autem  mortuum  fuerit,  multum  fructum  affert;  ubi  dicit  August. 
(tract.  41.  in  Joan.  cir.  med.)  quod  «seipsum  granum  dicebat»;  nisi  ergo 
mortem  passus  esset,  aliter  fructum  nostrae  liberationis  non  fecisset. 

2.  Praeterea.  Matth.  26.  Dominus  dicit  ad  Patrem:  Pater  mi,  si  non 
potest  hic  calix  transire,  nisi  bibam  illum,  fiat  voluntas  tua :  loquitur  autem  ibi 
de  calice  passionis;  ergo  passio  Christi  praeteriri  non  poterat;  unde  et  Hilar. 
dicit  (cap.  31.  in  Matth.  ad  fin.)  :  «  Ideo  calix  transire  non  potest,  nisi  illum 
bibat,  quia  reparari  nisi  ex  ejus  passione  non  possumus  ». 

3.  Praeterea.  Justitia  Dei  exigebat,  ut  homo’  a  peccato  liberaretur, 
Christo  per  passionem  satisfaciente;  sed  Christus  suam  justitiam  non  potest 
praeterire:  dicitur  enim  2.  ad  Timoth.  2.:  Si  non  credimus,  ille  fidelis  permanet, 
negare  seipsum  non  potest:  seipsum  autem  negaret,  si  justitiam  suam  negaret, 
cum  ipse  sit  justitia;  ergo  videtur,  quod  non  fuerit  possibile  alio  modo  homi¬ 
nem  liberari,  quam  per  passionem  Christi. 

4.  Praeterea.  Fidei  non  potest  subesse  falsum;  sed  antiqui  Patres  credi¬ 
derunt  Christum  passurum;  ergo  videtur,  quod  non  potuerit  esse,  quin  Chri 
stus  pateretur. 

Sed  contra  est,  quod  August.  dicit  13.  de  Trin.  (cap.  10.  circa  prine.): 
«  Istum  modum,  quo  nos  per  mediatorem  Dei,  et  hominum  hominem  Chri¬ 
stum  Jesum  Deus  liberare  dignatur,  asserimus  bonum,  et  divinae  congruum 
dignitati:  verum  etiam  ostendamus,  non  alium  modum  possibilem  Deo  de¬ 
fuisse,  cujus  potestati  cuncta  aequaliter  subjacent». 

Respondeo  dicendum,  quod  aliquid  potest  dici  possibile,  vel  impossibile 
dupliciter:  uno  modo  simpliciter,  et  absolute;  alio  modo  ex  suppositione.  Sim¬ 
pliciter  igitur,  et  absolute  loquendo,  possibile  fuit  Deo  alio  modo  hominem 


QUAESTIO  XLVI.  ARTICULUS  II. 


384 

liberare,  quam  per  passionem  Christi:  quia  non  est  impossibile  apud  Deum 
omne  verbum,  ut  dicitur  Luc.  1.  Sed  ex  aliqua  suppositione  facta,  fuit  impos¬ 
sibile:  quia  enim  impossibile  est,  Dei  praescientiam  falli,  et  ejus  voluntatem, 
seu  dispositionem  cassari,  supposita  praescientia,  et  praeordinatione  Dei  de 
passione  Christi,  non  erat  simul  possibile  Christum  non  pati,  vel  hominem 
alio  modo  quam  per  ejus  passionem  liberari:  et  est  eadem  ratio  de  omnibus 
his,  quae  sunt  praescita,  et  praeordinata  a  Deo,  ut  in  prima  parte  habitum 
est  (q.  14.  art.  ip). 

Ad  primum  ergo  dicendum,  quod  Dominus  ibi  loquitur,  supposita  prae¬ 
scientia,  et  praeordinatione  Dei,  secundum  quam  erat  ordinatum,  ut  fructus 
humanae  salutis  non  sequeretur,  nisi  Christo  patiente. 

Et  similiter  intelligendum  est,  quod  secundo  objicitur:  Si  non  potest  hic 
calix  transire,  nisi  bibam  illum,  scilicet  propter  hoc  quod  tu  ita  disposuisti, 
unde  subdit :  Fiat  voluntas  tua. 

Ad  tertium  dicendum,  quod  haec  etiam  justitia  dependet  ex  voluntate 
divina,  ab  humano  genere  satisfactionem  exigente  pro  peccato  :  nam  si  vo¬ 
luisset  absque  omni  satisfactione  hominem  a  peccato  liberare,  contra  justi¬ 
tiam  non  fecisset:  ille  enim  judex  non  potest  salva  justitia  culpam  sine  poena 
dimittere,  qui  habet  punire  culpam  in  alium  commissam,  puta  vel  in  alium 
hominem,  vel  in  totam  rempublicam,  sive  in  superiorem  principem  :  sed 
Deus  non  habet  aliquem  superiorem,  sed  ipse  est  supremum,  et  commune 
bonum  totius  universi.  Et  ideo  si  dimittat  peccatum,  quod  habet  rationem 
culpae,  ex  eo  quod  contra  ipsum  committitur,  nulli  facit  injuriam :  sicut  qui¬ 
cumque  homo  remittit  offensam  in  se  commissam  absque  satisfactione,  mi¬ 
sericorditer,  et  non  injuste  agit:  et  ideo  David  misericordiam  petens  dicebat 
(Psal.50.):  Tibi  soli  peccavi,  quasi  dicat:  «  Potes  sine  injustitia  mihi  dimittere  ». 

Ad  quartum  dicendum,  quod  fides  humana,  et  etiam  Scripturae  divinae, 
quibus  fides  instruitur,  innituntur  praescientiae,  et  praeordinationi  divinae: 
et  ideo  eadem  ratio  est  de  necessitate,  quae  provenit  ex  suppositione  eorum, 
et  de  necessitate,  quae  provenit  ex  praescientia,  et  voluntate  divina. 

ARTICULUS  III.  24S 

UTRUM  FUERIT  ALIQUIS  MODUS  CONYENIENTIOR 
AD  LIBERATIONEM  HUMANI  GENERIS, 

QUAM  PER  PASSIONEM  CHRISTI. 

0-  Dist.  iS.  art.  6.  q.  p  corp.  et  Dist.  10.  art.  4.  q.  2.  et  Quodl.  4.  art.  2.). 

,  .  A0,.!21171.™.  S*C  Procei^'tur-  Videtur,  quod  alius  modus  convenientior 
luisset  liberationis  humanae,  quam  per  passionem  Christi:  natura  enim  in 
sua  operatione  imitatur  opus  divinum,  utpote  a  Deo  mota,  et  regulata:  sed 
natura  non  facit  per  duo,  quod  per  unum  potest  facere:  cum  ergo  Deus  po¬ 
tuerit  hominem  liberare  sola  propria  voluntate,  non  videtur  conveniens  fuisse, 
quod  ad  liberationem  humani  generis  Christi  passio  adderetur. 

2.  Praeterea.  Ea  quae  fiunt  per  naturam,  convenientius  fiunt,  quam  ea 
quae  fiunt  per  violentiam :  quia  violentia  est  «  quaedam  excisio,  seu  casus  ab 
eo,  quod  est  secundum  naturam  »,  ut  dicitur  in  lib.  2.  de  Coelo  (tex.  iS.)  •  sed 
passio  Christi  mortem  violentam  induxit;  ergo  convenientius  fuisset,  ut  Chri¬ 
stus  naturali  morte  moriendo  hominem  liberaret,  quam  quod  pateretur. 


QUAESTIO  XLVI.  ARTICULUS  III. 


3«5 

3-  Praeterea.  Convenientissimum  videtur,  quod  ille  qui  violenter,  et 
injuste  detinet  aliquid,  per  superioris  potentiam  spolietur:  unde  Isa.  52.  di. 
citur:  Gratis  venumdati  estis,  et  sine  argento  redimemini :  sed  diabolus  nullum 
jus  in  homine  habebat,  quem  per  fraudem  deceperat,  et  per  quamdam  vio- 
lentiam  servituti  subjectum  detinebat;  ergo  videtur  convenientissimum  fuisse, 
quod  Christus  diabolum  per  solam  potentiam  spoliaret  absque  sua  passione. 

Sed  contrarium  est  quod  August.  dicit  13.  de  Trin.  (cap.  10.  circa  prine.) : 
«  Sanandae  nostrae  miseriae  convenientior  modus  alius  non  fuit,  quam  per 
Christi  passionem  ». 

Respondeo  dicendum,  quod  tanto  aliquis  modus  convenientior  est  ad  as¬ 
sequendum  finem,  quanto  per  ipsum  plura  concurrunt,  quae  sunt  expedientia 
fini.  Per  hoc  autem  quod  homo  per  Christi  passionem  est  liberatus,  multa 
concurrerunt  ad  salutem  hominis  pertinentia  praeter  liberationem  a  peccato: 
primo  enim  per  hoc  homo  cognoscit  quantum  Deus  hominem  diligat;  et  per 
hoc  provocatur  ad  eum  diligendum,  in  quo  perfectio  humanae  salutis  con¬ 
sistit:  unde  Apostolus  dicit  Rom.  5.:  Commendat  suam  charitatem  Deus  in 
nobis;  quoniam,  cum  inimici  essemus,  Christus  pro  nobis  mortuus  est:  secundo, 
quia  per  hoc  dedit  nobis  exemplum  obedientiae,  humilitatis,  constantiae,  jus¬ 
titiae,  et  caeterarum  virtutum  in  passione  Christi  ostensarum,  quae  sunt  ne¬ 
cessariae  ad  humanam  salutem:  unde  dicitur  1.  Petri  2.:  Christus  passus  est 
pro  nobis,  vobis  relinquens  exemplum,  ut  sequamini  vestigia  ejus  :  tertio,  quia  Chri¬ 
stus  per  passionem  suam  non  solum  hominem  a  peccato  liberavit,  sed  etiam 
gratiam  justificantem,  et  gloriam  beatitudinis  ei  promeruit,  ut  infra  dicitur 
(q.  48.):  quarto,  quia  per  hoc  est  homini  inducta  major  necessitas  seimmunem 
a  peccato  conservandi,  qui  se  sanguine  Christi  redemptum  cogitat  a  peccato, 
secundum  illud  1.  Corinth.  6.:  Empti  enim  estis  pretio  magno:  glorificate,  et  portate 
Deum  in  corpore  vestro:  quinto,  quia  hoc  ad  majorem  dignitatem  hominis 
cessit,  ut  sicut  homo  victus  fuerat,  et  deceptus  a  diabolo,  ita  etiam  homo  esset, 
qui  diabolum  vinceret:  et  sicut  homo  mortem  meruit,  ita  homo  moriendo 
mortem  superaret :  unde  dicitur  1.  ad  Corinth.  15.:  Deo  gratias,  qui  dedit  nobis 
victoriam  per  Dominum  nostrum  Jesum  Christum:  et  ideo  convenientius  fuit,  quod 
per  passionem  Christi  liberaremur,  quam  per  solani  Dei  voluntatem. 

Ad  primum  ergo  dicendum,  quod  natura  etiam,  ut  aliquid  convenientius 
faciat,  plura  ad  unum  assumit;  sicut  duos  oculos  ad  videndum:  et  idem  patet 
in  aliis. 

Ad  secundum  dicendum,  quod,  sicut  Chrysost.  dicit  (hab.  expres.  ex  Atha- 
nasio  in  lib.  de  Incarnat.  Verbi,  et  ejus  adventu  corporali,  cir.  med.),  «  Christus 
non  sui  mortem,  quam  non  habebat,  cum  sit  vita,  sed  hominum  mortem  ve¬ 
nerat  consumpturus.  Unde  non  propria  morte  corpus  deposuit,  sed  ab  homini¬ 
bus  illatam  sustinuit.  Sed  etsi  aegrotavisset  corpus  ejus,  et  in  conspectu  omnium 
solveretur,  inconveniens  erat,  eum  qui  sanaret  aliorum  languores,  habere  pro¬ 
prium  corpus  affectum  languoribus :  sed  etsi  absque  morbo  aliquo  corpus 
alicuui  seorsum  deposuisset,  ac  deinde  se  offerret,  non  crederetur  ei  de  re¬ 
surrectione  disserenti:  quomodo  enim  pateret  Christi  in  morte  victoria,  nisi 
coram  omnibus  eam  patiens,  per  incorruptionem  corporis  probasset  extin- 
ctam  ?  » 

Ad  tertium  dicendum,  quod  licet  diabolus  injuste  invaserit  hominem; 
tamen  homo  propter  peccatum  juste  erat  sub  servitute  diaboli  derelictus  a 
Deo:  et  ideo  conveniens  fuit,  ut  per  justitiam  homo  a  servitute  diaboli  libe¬ 
raretur,  Christo  satisfaciente  pro  ipso  per  suam  passionem:  fuit  etiam  hoc 

conveniens  «  ad  vincendam  superbiam  diaboli,  qui  est  desertor  justitiae,  et 
amator  potentiae,  ut  Christus  diabolum  vinceret,  et  hominem  liberaret,  non 
per  solam  potentiam  deitatis,  sed  etiam  per  justitiam,  et  humilitatem  pas¬ 
sionis  »,  ut  August.  dicit  13.  de  Trinit.  (cap.  13.  14.  et  14.). 

ARTICULUS  IV.  249 

UTRUM  CHRISTUS  PATI  DEBUERIT  IN  CRUCE. 

(3.  Dist.  20.  art.  4.  q.  2.  ad  1.  et  lib.  4.  Contr.  g.  cap.  33.  ad  iy.  et  iS. 
et  2.  Ouodl.  q.  1.  art.  2.  et  opusc.  2.  cap.  2)6.). 

Ad  quartum  sic  proceditur.  Videtur  quod  Christus  non  debuerit  pati 
in  cruce:  veritas  enim  debet  respondere  figurae:  sed  in  figura  Christi  prae¬ 
cesserunt  omnia  sacrificia  veteris  Testamenti,  in  quibus  animalia  gladio  ne¬ 
cabantur,  et  postmodum  igni  cremabantur;  ergo  videtur,  quod  Christus  non 
.  debuerit  pati  in  cruce,  sed  magis  gladio,  vel  igne. 

2.  Praeterea.  Damasc.  dicit  (lib.  3.  Orth.  Fid.  cap.  20.),  quod  Christus 
non  debuerit  assumere  detractibiles  passiones :  sed  mors  crucis  videtur  fuisse 
maxime  detractibilis,  et  ignominiosa:  unde  dicitur  Sap.  2.:  Morte  turpissima 
condemnemus  eum;  ergo  videtur,  quod  Christus  non  debuerit  pati  mortem 
crucis. 

3.  Praeterea.  De  Christo  dicitur:  Benedictus,  qui  venit  in  nomine  Domini, 
ut  patet  Matt  ..  21. :  sed  mors  crucis  erat  mors  maledictionis,  secundum  illud 
Deuter.  21.:  Maledictus  est  a  Deo,  qui  pendet  in  ligno:  ergo  videtur,  quod  non 
fuerit  conveniens  Christum  crucifigi. 

Sed  contra  est,  quod  dicitur  Philipp.  2.:  Factus  est  obediens  usque  ad  mor¬ 
tem,  mortem  autem  crucis. 

Respondeo  dicendum,  quod  convenientissimum  fuit,  Christum  pati  mor¬ 
tem  crucis:  primo  quidem  propter  exemplum  virtutis:  dicit  enim  Aug.  in 
lib.  83.  Q.Q..  (q.  yy):  «  Sapientia  Dei  hominem  ad  exemplum,  quo  recte  vi¬ 
veremus,  suscepit;  pertinet  autem  ad  vitam  rectam,  ea  quae  non  sunt  me¬ 
tuenda,  non  metuere:  sunt  autem  homines,  qui  quamvis  mortem  ipsam  non 
timeant,  genus  tamen  mortis  horrescunt ;  ut  ergo  nullum  genus  mortis  recte 
viventi  homini  metuendum  esset,  illius  hominis  cruce  ostendendum  fuit: 
nihil  enim  erat  inter  omnia  genera  mortis  illo  genere  execrabilius,  et  formi¬ 
dabilius  » :  secundo,  quia  hoc  genus  mortis  maxime  conveniens  erat  satisfa¬ 
ctioni  pro  peccato  primi  parentis,  quod  fuit  ex  eo,  quod  contra  mandatum 
Dei  pomum  ligni  vetiti  sumpsit:  et  ideo  conveniens  fuit,  quod  Christus  ad 
satisfaciendum  pro  illo  peccato  seipsum  pateretur  ligno  affigi,  quasi  restituens 
quod  Adam  sustulerat,  secundum  illud  Psal.  48. :  Quae  non  rapui,  tunc  e.xol- 
vebam:  unde  August.  dicit  in  quodam  sermone  de  Passione  (implic.  serm.  101. 
de  Temp.  ante  med.) :  «  Contempsit  Adam  praeceptum,  accipiens  ex  arbore 
pomum  :  sed  quidquid  Adam  perdidit,  Christus  in  cruce  invenit  »  :  tertia  ratio 
est,  quia,  ut  Chrysost.  dicit  in  sermone  de  Passione  (seu  homil.  de  Cruce,  et 
Latrone  aliquant.  a  prine.),  «  in  excelso  ligno,  et  non  sub  tecto  passus  est,  ut 
etiam  ipsius  aeris  natura  mundetur:  sed  et  ipsa  terra  simile  beneficium  sen¬ 
tiebat,  decurrentis  de  latere  sanguinis  stillatione  mundata  » :  et  super  illud 
Joan.  30.:  Oportet  exaltari  filium  hominis,  dicit  Theophylactus  (et  Athanas. 
lib.  de  Passione  et  Cruce  Domini,  a  med.):  «  Exaltari  audiens,  suspensionem 

intelligas  in  altum,  ut  sanctificaret  aerem,  qui  sanctificaverat  terram,  arabu- 
anao  in  ea  » :  quarta  ratio  est,  quia  per  hoc  quod  in  alto  moritur,  ascensum 
nobis  parat  in  coelum,  ut  Chrysost.  dicit  (id  hab.  expres.  Athanas.  loc.  cit. 
art  praec.  ad  2.):  et  inde  est,  quod  ipse  dicit  Joan.  12.:  Ego  si  exaltatus  fuero 
a  terra,  omnia  traham  ad  meipsum :  quinta  ratio  est,  quia  hoc  competit  uni¬ 
versali  salvationi  totius  mundi;  unde  Gregor.  Nyssenus  dicit  (serm  1  de 
Iiesurrect.  vers.  fin.  et  Damasc.  lib.  4.  Orth.  Fid.  cap.  12.  cir.  med.  et  Augustin. 
episL  120.  cap.  26.),  quod  «  figura  crucis  a  medio  contactu  in  quatuor  extrema 
partita  significat  virtutem,  et  providentiam  ejus,  qui  in  ea  pependit,  ubique 
diffusam» ;  Chrysost.  etiam  dicit  (hoc  etiam  hab.Athan.  loc.  cit.  art. praec.  ad  2.), 
quod  in  cruce  «  expansis  manibus  moritur,  ut  altera  manu  veterem  populum] 
altera  eos,  qui  ex  gentibus  sunt,  trahat  »  :  sexta  ratio  est,  quia  per  hoc  °-enus 
mortis  diversae  virtutes  designantur;  unde  August.  dicit  in  lib.  de  Grafia  ve¬ 
teris,  et  novi  Testamenti  (scilicet  epist.  120.  cap.  26.  a  med.):  «  Non  frustra 
tale  genus  mortis  elegit,  ui  latitudinis,  et  altitudinis,  et  longitudinis,  et  pro¬ 
funditatis,  de  quibus  Apostolus  loquitur,  magister  existeret:  nam  latitudo, 
quae  est  in  eo  ligno,  quod  transversum  desuper  figitur,  hoc  ad  bona  opera 
pertinet,  quia  ibi  extenduntur  manus:  longitudo  in  eo,  quod  ab  ipso  ligno 
usque  ad  terram  conspicuum  est;  ibi  enim  quodammodo  statur,  idest  persi¬ 
stitur,  et  perseveratur;  quod  longapimitati  tribuitur;  altitudo  est  in  ea  ligni 
parte,  quae  ab  illa,  quae  transversum  figitur,  sursum  versus  relinquitur,  hoc 
est  ad  caput  crucifixi :  quia  bene  sperantium  superna  expectatio  est ;  jam  vero 
illud  ex  ligno,  quod  fixum  occultatur,  unde  totum  illud  exurgit,  profunditatem 
significat  gratuitae  gratiae  »;  et,,  sicut  Aug.  super  Joan.  (tract.  n9.  parum 
a  prine.)  dicit:  «  Lignum,  in  quo  fixa  erant  membra  patientis,  etiam  cathedra 
luit  magistri  docentis  »  :  septima  ratio  est,  quia  hoc  genus  mortis  plurimis  fi¬ 
guris  respondet;  ut  enim  August.  dicit  in  sermone  de  Passione  (hab.  aliquid 
serm.  101.  de  Temp.  ante  med.),  «  de  diluvio  aquarum  humanum  genus  arca 
lignea  liberavit :  de  Aegypto  Dei  populo  recedente,  Moyses  mare  virga  di¬ 
visit,  et  Pharaonem  prostravit,  et  populum  Dei  redemit :  idem  Moyses  lignum 
in  aquam  misit,  et  amaram  aquam  in  dulcedinem  commutavit :  et  lignea 
virga  de  spirituali  petra  salutaris  unda  profertur:  et  ut  Amalech  vinceretur, 
circa  virgam  Moyses  expansis  manibus  extenditur:  et  lex  Dei  arcae  Testa¬ 
menti  creditur  lignea,  ut  his  omnibus  ad  lignum  crucis,  quasi  per  quosdam 
gradus,  veniatur  ». 


Ad  primum  ergo  dicendum,  quod  altare  holocaustorum,  in  quo  sacrificia 
animalium  offerebantur,  erat  factum  de  lignis,  ut  habetur  Exodi  26.:  et  quan¬ 
tum  ad  hoc  veritas  respondet  figurae:  non  autem  oportet,  quod  quantum  ad 
omnia:  quia  jam  non  esset  similitudo,  sed  veritas,  ut  Damasc.  dicit  in  3.  lib. 
(Orth.  Fid.  cap.  26.  in  fin.):  specialiter  tamen,  ut  Chrysost.  dicit  (id  etiam 
hab.  Athan.  loc.  cit.  art. praec.  ad  2.):  «  Non  caput  ei  amputatur,  ut  Joanni;  neque 
sectus  est,  ut  Isaias,  ut  corpus  integrum,  et  indivisibile  morti  servet,  et  non 
fiat  occasio  volentibus  Ecclesiam  .dividere :  loco  autem  materialis  ignis  fuit 
in  holocausto  Chrfe#ffpwBHa^d^j^ 

Ad  secundum  dicendum,  quod  detractfKTSs^^siones  assumere  • 

renuit,  quae  pertinebant  ad  defectum  scientiae,  vel  gratiae,  aut  etiam  virtutis ; 
non  autem  illas,  quae  pertinent  ad  injuriam. ab  ejqteriori  illatam; : 'qhinimrfia] 
ut  dicitur  Hebr.  12.:  Sustinuit  crucem.,, cqnj Usione  contempta. 

Ad  tertium  dicendum,  quod,  sicut  August.  dicit  14.  contra  Faustum 
(cap.  6.),  peccatum  maledictum  est,  et  per  consequens  mors,  et  mortalitas 

ex  peccato  proveniens:  caro  autem  Christi  mortalis  fuit,  similitudinem  habens 
carnis  peccati:  et  propter  hoc  Moyses  eam  nominat  maledictum:  sicut  et 
Apostolus  nominat  eam  peccatum,  dicens  2.  ad  Corinth.  5.  :  Eum,  qui  non 
noverat  peccatum,  pro  nobis  peccatum  jecit;  scilicet  propter  poenam  peccati:  nec 
ideo  major  invidia  est,  quia  dixit:  «  Maledictus  est  a  Deo,  nisi  enim  Deus 
peccatum  odisset,  et  mortem  nostram,  non  ad  eam  suscipiendam,  atque  tol¬ 
lendam  Filium  suum  mitteret;  confitere  ergo  maledictum  suscepisse  pro 
nobis,  quem  confiteris  mortuum  esse  pro  nobis  »;  unde  ad  Galat.  3. dicitur: 
Christus  nos  redemit  de  maledicto  legis,  factus  pro  nobis  maledictum. 


ARTICULUS  V.  230 

UTRUM  CHRISTUS  OMNES  PASSIONES  SUSTINUERIT. 

(Infr.  q.  4S.  art.  2.). 

Ad  quintum  sic  proceditur.  Videtur,  quod  Christus  omnes  passiones  su¬ 
stinuerit:  dicit  enim  Hilar.  10.  de  Trinit.  (aliquant.  a  prine.):  «  Unigenitus 
Dei  ad  peragendum  mortis  suae  sacramentum,  consummasse  se  omne  huma¬ 
narum  genus  passionum  testatur,  cum  inclinato  capite  emisit  spiritum  » ; 
videtur  ergo,  quod  omnes  passiones  humanas  sustinuerit. 

2.  Praeterea.  Isa.  52.  dicitur:  «  Ecce  intelliget  servus  meus,  et  exalta¬ 
bitur,  et  elevabitur,  et  sublimis  erit  valde,  sicut  obstupuerunt  super  eum  multi, 
sic  inglorius  erit  inter  viros  aspectus  ejus, et  forma  ejus  inter  filios  hominum»: 
sed  Christus  est  exaltatus,  secundum  hoc  quod  habuit  omnem  gratiam,  et 
omnem  scientiam,  pro  quo  super  eum  multi  admirantes  obstupuerunt;  ergo 
videtur,  quod  inglorius  fuerit,  sustinendo  omnem  passionem  humanam. 

3.  Praeterea.  Passio  Christi  ordinata  est  ad  liberationem  hominis  a  pec¬ 
cato,  ut  supra  dictum  est  (art.  3.  huj.  q.):  sed  Christus  venit  liberare  homines 
ab  omni  genere  peccatorum;  ergo  debuit  pati  omne  genus  passionum. 

Sed  contra  est,  quod  dicitur  Joan.  19.,  quod  milites  primi  quidem  frege¬ 
runt  aura,  et  alterius,  qui  crucifixus  est  cum  eo;  ad  fesum  autem  cum  venissent, 
non  fregerunt  ejus •  crura;  non  ergo  passus  est  omnem  humanam  passionem.  * 

Respondeo  dicendum,  quod  passiones  humanae  possunt  considerari  du¬ 
pliciter:  uno  modo  quantum  ad  speciem:  et  sic  non  oportuit,  Christus  pati  omnem 
passionem:  quia  multae  passionum  species  sibi  invicem  contrariantur;  sicut 
combustio  in  igne,  et  submersio  in  aqua:  loquimur  enim  nunc  de  passionibus 
ab  extrinseco  illatis;  quia  passiones  ab  intrinseco  causatas,  sicut  sunt  aegri¬ 
tudines  corporales,  non  decuit  eum  pati,  ut  supra  dictum  est  (q.  14.  art.  4.); 
sed  secundum  genus  passus  est  omnem  passionem  humanam:  quod  quidem 
potest  considerari  tripliciter:  uno  modo  ex  parte  hominum,  a  quibus  passus 
est;  passus  est  enim  aliquid  et  a  Gentilibus,  et  a  Judaeis,  et  a  masculis,  et  a 
fo eminis,  ut  patet  de  ancillis  accusantibus  Petrum:  passus  est  etiam  et  a  prin¬ 
cipibus,  et  a  ministris  eorum,  et  a  popularibus,  secundum  illud  Psal.  2. :  Ouare 
fremuerunt  gentes,  et  populi  meditati  sunt  mania  ?  Astiterunt  reges  terrae,  et~ prin¬ 
cipes  convenerunt  in  imum  adversus  Dominum,  et  adversus  Christum  ejus;  passus 
est  etiam  a  familiaribus  et  notis,  sicut  patet  de  Juda  eum  prodente,  et  Petro 
ipsum  negante:  alio  modo  patet  idem  ex  parte  eorum,  in  quibus  homo  potest 
pati,  passus  est  enim  Christus  in  suis  amicis  eum  deserentibus;  in  fama  per 
blasphemias  contra  eum  prolatas;  in  honore,  et  gloria  per  irrisiones,  et  con- 

tumefias  ei  illatas;  in  rebus  per  hoc  quod  etiam  vestibus  spoliatus  est;  in 
anima  per  tristitiam,  taedium,  et  timorem;  in  corpore  per  vulnera,  et  flagella: 
tertio  potest  considerari  quantum  ad  corporis  membra:  passus  est  enim  Chri¬ 
stus  in  capite  pungentium  spinarum  coronam;  in  manibus,  et  pedibus  fixio¬ 
nem  clavorum ;  in  facie  alapas,  et  sputa,  et  in  toto  corpore  flagella:  fuit  etiam 
passus  secundum  omnem  sensum  corporeum  ;  secundum  tactum  quidem,  fla¬ 
gellatus,  et  clavis  confixus;  secundum  gustum,  felle,  et  aceto  potatus;  secun¬ 
dum  olfactum,  in  loco  foetido  cadaverum  mortuorum,  qui  dicitur  calvariae, 
appensus  patibulo;  secundum  auditum,  lacessitus  vocibus  blasphemantium,  et 
irridentium ;  secundum  visum,  videns  matrem,  et  discipulum,  quem  diligebat, 
flentes. 

Ad  primum  ergo  dicendum,  quod  verbum  illud  Hilarii  est  intelligendum 
quantum  ad  omnia  genera  passionum,  non  autem  quantum  ad  omnes  species. 

Ad  secundum  dicendum,  quod  similitudo  ibi  attenditur,  non  quantum  ad 
numerum  passionum,  et  gratiarum,  sed  quantum  ad  magnitudinem  utriusque, 
quia  sicut  sublimatus  est  in  donis  gratiarum  super  alios  ;  ita  dejectus  est  infra 
alios  per  ignominiam  passionum. 

Ad  tertium  dicendum,  quod  secundum  sufficientiam  una  minima  passio 
Christi  suffecisset  ad  redimendum  genus  humanum  ab  omnibus  peccatis:  sed 
secundum  convenientiam  sufficiens  fuit,  quod  patereiur  omnia  genera  pas¬ 
sionum,  sicut  jam  dictum  est  (in  corp.  art.). 


ARTICULUS  VI.  251 

UTRUM  DOLOR  PASSIONIS  CHRISTI  FUERIT  MAJOR 
OMNIBUS  DOLORIBUS. 

Ad  sextum  sic  proceditur.  Videtur,  quod  dolor  passionis  Christi  non  fuerit 
major  omnibus  aliis  doloribus:  dolor  enim  patientis  augetur  secundum  gra¬ 
vitatem,  et  diuturnitatem  passionis  :  sed  quidam  martyres  graviores  passio¬ 
nes,  et  diuturniores  sustinuerunt,  quam  Christus ;  sicut  patet  de  Laurentio, 
qui  est  assatus  in  craticula;  et  de  Vincentio,  cujus  carnes  sunt  ungulis  ferreis 
laceratae;  ergo  videtur,  quod  dolor  Christi  patientis  non  fuerit  maximus. 

2.  Praeterea.  Virtus  mentis  est  mitigativa  doloris,  intantum  quod  Stoici 
posuerunt,  tristitiam  in  animum  sapientis  non  cadere,  et  Aristot.  posuit  (lib.  2. 
Ethic.  cap.  2.  6.  7.  et  9.),  quod  virtus  moralis  medium  tenet  in  passionibus: 
sed  in  Christo  fuit  perfectissima  virtus  mentis;  ergo  videtur,  quod  in  Chri¬ 
sto  non  fuerit  maximus  dolor. 

3.  Praeterea.  Quanto  aliquod  patiens  est  magis  sensibile,  tanto  major 
sequitur  dolor  passionis:  sed  anima  est  sensibilior,  quam  corpus,  cum  cor¬ 
pus  sentiat  ex  anima:  Adam  etiam  in  statu  innocentiae  videtur  corpus  sensi¬ 
bilius  habuisse,  quam  Christus,  qui  assumpsit  corpus  humanum  cum  natu¬ 
ralibus  defectibus;  ergo  videtur,  quod  dolor  animae  patientis  in  purgatorio, 
vel  in  inferno,  vel  etiam  dolor  Adae,  si  passus  fuisset,  major  fuisset,  quam 
dolor  passionis  Christi. 

4.  Praeterea.  Majoris  boni  amissio  causat  majorem  dolorem:  sed  pec¬ 
cator  peccando  amittit  majus  bonum,  quam  Christus  patiendo ;  quia  vita  gra¬ 
tiae  est  melior,  quam  vita  naturae:  Christus  etiam,  qui  amisit  vitam  post 

triduum  resurrecturus,  minus  aliquid  amisisse  videtur,  quam  illi  qui  amittunt 
vitam  permansuri  in  morte;  ergo  videtur,  quod  dolor  Christi  non  fuerit 
maximus  dolorum. 

5.  Praeterea.  Innocentia  patientis  diminuit  dolorem  passionis:  sed  Chri 
stus  innocenter  est  passus,  secundum  illud  Hierern.  1 1. :  Ego  autem  quasi  agnus 
mansuetus,  qui  portatur  aci  victimam;  ergo  videtur,  quod  dolor  passionis  Chri¬ 
sti  non  fuerit  maximus. 

6.  Praeterea.  In  his,  quae  Christi  sunt,  nihil  fuit  superfluum:  sed  mini¬ 
mus  dolor  Christi  suffecisset  ad  finem  salutis  humanae:  habuisset  enim  infini¬ 
tam  virtutem  ex  persona  divina;  ergo  superfluum  fuisset  assumere  maximum 
dolorum. 

Sed  contra  est,  quod  Thren.  1.  dicitur  ex  persona  Christi:  Attendite,  et 
videte,  si  est  dolor,  sicut  dolor  meus. 

Respondeo  dicendum,  quod,  sicut  supra  dictum  est  cum  de  defectibus 
assumptis  a  Christo  ageretur  (q.  ip.  art.  p.  et  6.),  in  Christo  patiente  fuit  verus 
dolor,  et  sensibilis,  qui  causatur  ex  corporali  nocivo,  et  dolor  interior,  qui 
causatur  ex  apprehensione  alicujus  nocumenti,  qui  .tristitia  dicitur:  uterque 
autem  dolor  in  Christo  fuit  maximus  inter  dolores  praesentis  vitae.  Quod 
quidem  contingit  propter  quatuor :  primo  quidem  propter  causas  doloris:  nam 
doloris  sensibilis  causa  fuit  laesio  corporalis;  quae  acerbitatem  habuit,  tum 
propter  generalitatem  passionis,  de  qua  dictum  est  (art.  praec.  et  q.  ip.);  tum 
etiam  ex  genere  passionis;  quia  mors  confixorum  in  cruce  est  acerbissima, 
quia  configuntur  in  locis  nervosis,  et  maxime  sensibilibus,  scilicet  in  mani¬ 
bus,  et  pedibus;  et  ipsum  pondus  corporis  pendentis  continue  auget  dolorem; 
et  cum  hoc  etiam  est  doloris  diuturnitas,  quia  non  statim  moriuntur,  sicut 
hi  qui  gladio  interficiuntur :  doloris  autem  interioris  causa  fuit :  primo  qui¬ 
dem  omnia  peccata  humani  generis,  pro  quibus  satisfaciebat  patiendo  :  unde 
ea  quasi  sibi  adscribit,  dicens  in  Psalm.  21. :  Verba  delictorum  meorum:  secundo 
specialiter  casus  Judaeorum,  et  aliorum  in  ejus  morte  delinquentium,  et  prae¬ 
cipue  discipulorum,  qui  scandalum  passi  sunt  in  Christi  passione:  tertio  etiam 
amissio  vitae  corporalis,  quae  naturaliter  est  horribilis  humanae  naturae :  se- 
eundo  potest  magnitudo  doloris  ejus  considerari  ex  perceptibilitate  patientis 
secundum  animam,  et  secundum  corpus:  nam  et  secundum  corpus  erat  op¬ 
time  complexionatus,  cum  corpus  ejus  fuerit  formatum  miraculose  opera¬ 
tione  Spiritus  Sancti;  sicut  et  alia  quae  per  miracula  facta  sunt,  fuerunt  aliis 
potiora;  ut  Chrysostomus  dicit  (homil.  21.  in  joan.  a  med.)  de  vino,  in  quod 
Christus  aquam  convertit  in  nuptiis :  et  ideo  in  eo  maxime  viguit  sensus  tactus, 
ex  cujus  perceptione  sequitur  dolor:  anima  etiam  secundum  vires  interiores 
efficacissime  apprehendit  omnes  causas  tristitiae:  tertio  magnitudo  doloris 
Christi  patientis  potest  considerari  ex  doloris,  et  tristitiae  puritate:  nam  in 
alus  patientibus  mitigatur  tristitia  interior,  et  etiam  dolor  exterior  ex  aliqua 
consideratione  rationis,  per  quandam  derivationem,  seu  redundantiam  a  su¬ 
perioribus  viribus  ad  inferiores:  quod  in  Christo  patiente  non  fuit:  quia  «  uni- 
cuique  vmum  permisit  agere  quod  est  sibi  proprium  »,  sicut  Damascenus 
mcit  (hb.p.Orth:  Fid.  cap.  ip.  a  med.):  quarto  potest  considerari  magnitudo 
uolons  Christi  patientis  ex  hoc,  quod  passio  illa,  et  dolor  a  Christo  fuerunt 
assumpta  voluntarie,  propter  finem  liberationis  hominum  a  peccato :  et  ideo 
tantam  quantitatem  doloris  assumpsit,  quae  esset  proportionata  magnitudini 
fructus,  qui  mde  sequebatur.  Ex  his  igitur  omnibus  causis  simul  consideratis 
manifeste  apparet,  quod  dolor  Christi  fuerit  maximus. 

Ad  primum  ergo  dicendum,  quod  ratio  illa  procedit  ex  uno  tantum  prae¬ 
dictorum,  scilicet  ex  laesione  corporali,  quae  est  causa  sensibilis  doloris  :  sed 
ex  aliis  causis  multo  magis  dolor  Christi  patientis  augetur,  ut  dictum  est  (in 
corp.  art.). 

Ad  secundum  dicendum,  quod  virtus  moralis  aliter  mitigat  tristitiam  in¬ 
teriorem,  et  aliter  exteriorem  dolorem  sensibilem :  tristitiam  enim  interiorem 
diminuit  directe,  in  ea  medium  constituendo,  sicut  in  propria  materia ;  me¬ 
dium  autem  in  passionibus  virtus  moralis  constituit,  ut  in  2.  habitum  est 
(1-2.  q.  64.  art.  1.  et  2.),  non  secundum  quantitatem  rei,  sed  secundum 
quantitatem  proportionis,  ut  scilicet  passio  non  excedat  regulam  rationis:  et 
quia  Stoici  reputabant,  quod  nulla  tristitia  esset  ad  aliquid  utilis,  ideo  crede¬ 
bant,  quod  totaliter  a  ratione  discordaret,  et  per  consequens  quod  totaliter 
esset  sapienti  vitanda :  sed  secundum  rei  veritatem  tristitia  aliqua  laudabilis 
est,  ut  Aug.  probat  in  14.  de  Civit.  Dei  (cap.  9.  circ.  med.),  quando  scilicet 
procedit  ex  sancto  amore;  utpote  cum  aliquis  tristatur  de  peccatis  propriis, 
vel  alienis;  assumitur  etiam  ut  utilis  ad  finem  satisfactionis  pro  peccato,  se¬ 
cundum  illud  Apost.  2.  ad  Cor.  7.:  Quae  secundum  Deum  est  tristitia,  poeniten¬ 
tiam  in  salutem  stabilem,  operatur :  et  ideo  Christus,  ut  satisfaceret  pro  peccatis 
omnium  hominum,  assumpsit  tristitiam,  maximam  quidem  quantitate  abso¬ 
luta,  non  tamen  excedentem  regulam  rationis :  dolorem  autem  exteriorem 
sensus  virtus  moralis  directe  non  minuit:  quia  talis  dolor  non  obedit  rationi, 
sed  sequitur  corporis  naturam :  diminuit  tamen  ipsum  indirecte  per  redun¬ 
dantiam  a  superioribus  viribus  in  inferiores,  quod  in  Christo  non  fuit,  ut 
dictum  est  (in  corp.  et  q.  praec.  art.  2.). 

Ad  tertium  dicendum,  quod  dolor  animae  separatae  patientis  pertinet 
ad  statum  futurae  damnationis,  quae  excedit  omne  malum  hujus  vitae,  sicut 
Sanctorum  gloria  excedit  omne  bonum  praesentis  vitae  ;  unde  cum  dicimus 
Christi  dolorem  esse  maximum,  non  comparamus  ipsum  dolori  animae  se¬ 
paratae.  Corpus  autem  Adae  pati  non  poterat,  nisi  peccaret:  et  sic  fieret 
mortale,  et  passibile,  et  minus  doleret  patiens,  quam  corpus  Christi,  propter 
rationes  praedictas;  ex  quibus  etiam  apparet,  quod  etiamsi  per  impossibile 
ponatur,  quod  Adam  in  statu  innocentiae  passus  fuisset,  minor  fuisset  dolor 
ejus,  quam  Christi. 

Ad  quartum  dicendum,  quod  Christus  non  solum  doluit  pro  amissione 
vitae  corporalis  propriae,  sed  etiam  pro  peccatis  omnium  aliorum:  qui  dolor 
in  Christo  excessit  omnem  dolorem  cujuscumque  contriti:  tum  quia  ex  majori 
sapientia,  et  charitate  processit,  ex  quibus  dolor  contritionis  augetur:  tum 
etiam  quia  pro  omnibus  peccatis  simul  doluit,  secundum  illud  Isa.  53.:  Vere 
dolores  nostros  ipse  tulit;  vita  autem  corporalis  Christi  luit  tantae  dignitatis, 
et  praecipue  propter  divinitatem  unitam,  quod  de  ejus  amissione  etiam  ad 
horam  magis  esset  dolendum,  quam  de  amissione  vitae  alterius  hominis  per 
auantumcumque  tempus:  unde  et  Philos.  dicit  3.  Ethic.  (cap.  9.  cir.  med.), 
quod  virtuosus  tanto  plus  diligit  vitam  suam,  quanto  scit  eam  esse  melio¬ 
rem  ;  et  tamen  eam  exponit  propter  bonum  virtutis :  et  similiter  Christus 
vitam  suam  maxime  dilectam  exposuit  propter  bonum  charitatis,  secundum 
illud  Hierem.  12.:  Dedi  dilectam  animam  meam  in  manus  inimicorum  ejus. 

Ad  quintum  dicendum,  quod  innocentia  patientis  minuit  dolorem  pas¬ 
sionis,  quantum  ad  numerum:  quia  cum  nocens  patitur,  dolet  non  solum  de 
poena,  sed  etiam  de  culpa;  innocens  autem  solum  de  poena:  qui  tamen  dolor 
in  eo  augetur  ex  innocentia,  inquantum  apprehendit  nocumentum  illatum  ut 

magis  indebitum:  unde  etiam  et  alii  magis  sunt  reprehensibiles,  si  ei  non 
compatiuntur,  secundum  illud  Isa.  57.:  Justus  autem  perit,  et  non  est  qui  reco¬ 
gitet  in  corde  suo. 

Ad  sextum  dicendum,  quod  Christus  voluit  genus  humanum  a  peccatis 
liberare  non  sola  potestate,  sed  etiam  justitia:  et  ideo  non  solum  attendit 
quantam  virtutem  dolor  ejus  haberet  ex  divinitate  unita,  sed  etiam  quantum 
dolor  ejus  sufficeret  secundum  humanam  naturam  ad  tantam  satisfactionem. 

ARTICULUS  VII.  252 

UTRUM  CHRISTUS  PASSUS  FUERIT  SECUNDUM  TOTAM  ANIMAM. 

(3.  Dist.  13.  q.  2.  art  1.  q.  3.  et  ari.  3.  q.  2.  et  Veri.  q.  26.  art. ^3.  ad  1. 
et  art.  8.  et  q.  et  Ouodl.  7.  art.  3.  et  opusc.  3.  cap.  232.). 

Ad  septimum  sic  proceditur.  Videtur,  quod  Christus  non  fuerit  passus 
secundum  totam  animam;  anima  enim  patitur  patiente  corpore  per  acci¬ 
dens,  inquantum  est  corporis  actus:  sed  anima  non  est  actus  corporis  secun- 
dum  quamlibet  partem  ejus,  nam  intellectus  nullius  corporis  actus  est,  ut 
dicitur  in  3.  de  Anima  (ex  tex.  6.  et  12J3  ergo  videtur,  quod  Christus  non  fuerit 
passus  secundum  totam  animam. 

2.  Praeterea.  Quaelibet  potentia  animae  patitur  a  suo  objecto:  sed  su¬ 
perioris  partis  rationis  objectum  sunt  rationes  aeternae  «quibus  inspiciendis, 
et  consulendis  intendit  »,  ut  August.  dicit  12.  de  Trin.  (cap.  7.  in  fin.);  ex’ 
rationibus  autem  aeternis  nullum  potuit  Christus  pati  nocumentum,  cum  in 
nullo  ei  contrarientur;  ergo  videtur,  quod  non  fuerit  passus  secundum  totam 
animam. 

3.  Praeterea.  Quando  passio  sensibilis  usque  ad  rationem  pertingit,  tunc 
dicitur  complete  passio  :  quae  in  Christo  non  fuit,  sed  solum  propassio,  ut 

leronym.  dicit  (super  illud  Matth.  26.:  Coepit  contristari) ;  unde  et  Dionys. 
dicit  in  epist.  ad  Joannem  Evangelistam  (quae  est  lo.cir.  med.),  quod  «  pas¬ 
siones  sibi  illatas  patiebatur  secundum  judicare  solum  »;  non  ergo  videtur 
quod  Christus  secundum  totam  animam  pateretur. 

4.  Praeterea.  Passio  dolorem  causat:  sed  in  intellectu  speculativo  non 
est  dolor  :  quia  «  delectationi,  quae  est  ab  eo  quod  est  considerare,  nulla  tri¬ 
stitia  opponitur  »>,  ut  Philos.  dicit  in  1.  Topic.  (cap.  13.  loc.  2.);  ergo  videtur, 
quod  Christus  non  pateretur  secundum  totam  animam. 

Sed  contra  est,  quod  in  Ps.  87.  dicitur  ex  persona  Christi :  Repleta  est 
malis  anima  mea:  Gloss.  (interi.  August.):  «.Non  vitiis,  sed  doloribus,  quibus 
anima  carni  compatitur,  vel  malis,  scilicet  pereuntis  populi,  compatiendo  »  : 
non  autem  fuisset  anima  ejus  his  malis  repleta,  si  non  secundum  totam  ani¬ 
mam  passus  esset;  ergo  Christus  est  secundum  totam  animam  passus. 

Respondeo  dicendum,  quod  totum  dicitur  respectu  partium:  partes  autem 
animae  dicuntur  potentiae  ejus:  sic  ergo  dicitur  anima  tota  pati,  inquantum 
patitur  secundum  suam  essentiam,  vel  inquantum  secundum  omnes  suas  po- 
tenuas  patitur:  sed  considerandum  est,  quod  aliqua  potentia  animae  potest 
pati  dupliciter:  uno  modo,  passione  propria ;  quae  quidem  est,  secundum  quod 
patitur  a  suo  objecto;  sicut  si  visus  patiatur  ex  superabundanti  visibili  -  alio' 
modo  aliqua  potentia  patitur  passione  subjecti,  super  quod  fundatur:  sicut 
visus  patitur  patiente  sensu  tactus  in  oculo,  super  quem  fundatur  visus ;  puta 

cum  oculus  pungitur,  aut  etiam  distemperatur  per  calorem  :  sic  igitur  dicen¬ 
dum  est,  quod  si  intelligamus  totam  animam  ratione  suae  essentiae,  sic  ma¬ 
nifestum  est,  totam  animam  Christi  passam  esse;  nam  tota  essentia  animae 
conjungitur  corpori,  ita  quod  tota  est  in  toto,  et  tota  in  qualibet  parte  ejus: 
et  ideo,  corpore  patiente,  et  disposito  ad  separationem  ab  anima,  tota  anima 
patiebatur :  si  vero  intelligamus  totam  animam  secundum  omnes  potentias 
ejus,  sic  loquendo  de  passionibus  propriis  potentiarum,  patiebatur  quidem  se¬ 
cundum  omnes  vires  inferiores ;  quia  in  singulis  viribus  inferioribus  animae, 
quae  circa  temporalia  operantur,  inveniebatur  aliquid,  quod  erat  causa  do¬ 
loris  Christi,  sicut  ex  supradictis  patet  (art.  praec.) :  sed  secundum  hoc  su¬ 
perior  ratio  non  patiebatur  in  Christo  ex  parte  sui  objecti,  scilicet  Dei,  qui 
non  erat  animae  Christi  causa  doloris,  sed  delectationis,  et  gaudii:  secundum 
autem  illum  modum  passionis,  quo  potentia  aliqua  dicitur  pati  ex  parte  sui 
subjecti,  sic  omnes  potentiae  animae  Christi  patiebantur,  omnes  enim  po¬ 
tentiae  animae  radicantur  in  essentia  ejus,  ad  quam  pervenit  passio,  passo 
corpore,  cujus  est  actus. 

Ad  primum  ergo  dicendum,  quod  licet  intellectus,  secundum  quod  est  poten¬ 
tia  quaedam,  non  sit  corporis  actus :  essentia  tamen  animae  est  corporis  actus, 
in  qua  radicatur  potentia  intellectiva,  ut  in  i.  habitum  est  (q.  77.  art.  6.  et  8.). 

Ad  secundum  dicendum,  quod  illa  ratio  procedit  de  passione,  quae  est 
ex  parte  proprii  objecti,  secundum  quam  superior  ratio  in  Christo  passa 
non  fuit. 

Ad  tertium  dicendum,  quod  dolor  tunc  dicitur  esse  passio  perfecta,  per 
quam  anima  perturbatur,  quando  passio  sensitivae  partis  pertingit  usque  ad 
immutandam  rationem  a  rectitudine  sui  actus;  ut  scilicet  sequatur  passionem, 
et  non  habeat  liberum  arbitrium  super  eam:  sic  autem  passio  sensitivae  partis 
non  pervenit  in  Christo  usque  ad  rationem,  sed  ex  parte  subjecti,  sicut  di¬ 
ctum  est  (in  corp.  art.). 

Ad  quartum  dicendum,  quod  intellectus  speculativus  non  potest  habere 
dolorem,  vel  tristitiam  ex  parte  sui  objecti,  quod  est  verum  absolute  consi¬ 
deratum,  quod  est  perfectio  ejus:  potest  tamen  ad  ipsum  pertingere  dolor, 
vel  causa  doloris  per  modum  jam  dictum  (in  corp.  art.). 


ARTICULUS  VIII.  2S3 

UTRUM  TOTA  ANIMA  CHRISTI 
IN  PASSIONE  ERUERETUR  FRUITIONE  BEATA. 

(y  Dist.  15.  q.  2.  art.  3.  q.  2.  et  Veri.  q.  10.  art.  11.  ad  3.  et  q.  2 6.  art.  9.  et  10. 
et  Quodl.  1.  q.  2.  art.  2.  corp.  et  opusc.  2.  cap.  238.  et  2 39.). 

Ad  octavum  sic  proceditur.  Videtur,  quod  anima  Christi  in  articulo  illius 
passionis  non  tota  frueretur  fruitione  beata:  impossibile  est  enim  simul  do- 
lere,  et  gaudere;  cum  dolor,  et  gaudium  sint  contraria:  sed  anima  Christi 
tota  patiebatur  dolorem  in  tempore  passionis,  ut  supra  habitum  est  (art. praec.); 
non  ergo  poterat  esse,  ut  tota  frueretur. 

2.  Praeterea.  Philos.  dicit  in  7.  Ethic.  (implic.  cap.  ult.),  quod  tristitia, 
si  sit  vehemens,  non  solum  impedit  delectationem  contrariam,  sed  quam- 
cumque;  et  e  converso:  dolor  autem  passionis  Christi  fuit  maximus,  ut 
ostensum  est  (art.  6.  huj.  q.),  et  similiter  delectatio  fruitionis  est  maxima,  ut 

in  principio  secundae  partis  habitum  est  (1-2.  q.  4.);  non  ergo  potuit  esse, 
quod  anima  Christi  tota  simul  pateretur,  et  frueretur. 

3.  Praeterea.  Fruitio  beata  est  secundum  cognitionem,  et  amorem  di¬ 
vinorum,  ut  pater  per  August.  in  1.  de  Doctr.  Christ.  (ex  cap.  4.  et  10.):  sed 
non  omnes  vires  animae  attingunt  ad  cognoscendum,  et  amandum  Deum;  non 
ergo  tota  anima  Christi  fruebatur. 

Sed  contra  est,  quod  Damasc.  dicit  in  3.  lib.  (Orth.  Fid.  cap.  14.  a  med.), 
quod  «  divinitas  Christi  permisit  carni  agere,  et  pati  quae  propria  y, ;  ergo  pari 
ratione,  cum  proprium  esset  animae  Christi,  inquantum  erat  beata,  quod 
frueretur,  passio  ejus  fruitionem  non  impediebat. 

Respondeo  dicendum,  quod,  sicut  dictum  est  prius  (art.  praec.),  tota  anima 
potest  intelligi  et  secundum  essentiam,  et  secundum  omnes  ejus  potentias: 
si  autem  intelligatur  secundum  essentiam,  sic  tota  anima  fruebatur,  inquan¬ 
tum  est  subjectum  superioris  partis  animae,  cujus  est  frui  divinitate;  ut  sicut 
passio  ratione  essentiae  attribuitur  superiori  parti  animae,  ita  e  converso 
fruitio  ratione  superioris  partis  animae  attribuatur  essentiae:  si  vero  accipia¬ 
mus  totam  animam  ratione  omnium  potentiarum  ejus,  sic  non  tota  anima 
fruebatur.  nec  directe  quidem;  quia  fruitio  non  potest  esse  actus  cujuslibet 
partis  animae:  nec  per  redundantiam  gloriae;  quia  dum  Christus  erat  viator, 
non  fiebat  redundantia  gloriae  a  superiori  parte  in  inferiorem,  nec  ab  anima 
in  corpus,  sed  quia  nec  e  converso  superior  pars  animae  impediebatur  circa 
id,  quod  est  sibi  proprium  per  inferiorem,  consequens  est,  quod  superior 
pars  animae  perfecte  fruebatur  Christo  patiente. 

Ad  primum  ergo  dicendum,  quod  gaudium  fruitionis  non  contrariatur  di¬ 
recte  dolori  passionis,  quia  non  sunt  de  eodem:  nihil  autem  prohibet,  con¬ 
traria  eidem  inesse  non  secundum  idem:  et  sic  gaudium  fruitionis  potest  per¬ 
tinere  ad  superiorem  partem  rationis  per  proprium  actum;  dolor  autem  pas¬ 
sionis  secundum  subjectum:  ad  essentiam  vero  animae  pertinet  dolor  pas¬ 
sionis  ex  parte  corporis,  cujus  est  forma;  guadium  vero  fruitionis  ex  parte 
potentiae,  cui  subjicitur. 

Ad  secundum,  dicendum,  quod  verbum  illud  Philosophi  habet  veritatem 
ratione  redundantiae,  quae  naturaliter  fit  ab  una  potentia  animae  in  aliam: 
sed  hoc  in  Christo  non  fuit,  ut  supra  dictum  est  (in  corp.  art.). 

Ad  tertium  dicendum,  quod  ratio  illa  procedit  de  totalitate  animae,  quan- 
tum  ad  ejus  potentias.  n 


ARTICULUS  IX.  254 

UTRUM  CHRISTUS  FUERIT  CONVENIENTI  TEMPORE  PASSUS. 

( Infr .  art.  10.  corp.). 

Ad  nonum  sic  proceditur.  Videtur,  quod  Christus  non  fuerit  convenienti 
tempore  passus;  passio  enim  Christi  figurabatur  per  immolationem  agni  pa- 
schahsi  unde  et  Apostolus  dicit  1.  ad  Corinthios  5.:  Pascha  nostrum  im¬ 
molatus  est  Christus:  sed  agnus  paschalis  immolabatur  quartadecima  die  ad 
vesperam  ut  dicitur  Exodi  12.;  ergo  videtur,  quod  Christus  tunc  debuerit 
pati,  quod  patet  esse  falsum:  nam  tunc  Pascha  cum  suis  discipulis  celebra- 

JeauenTauTn^ m  ^  't-  &  a^morum>  F^do  Pascha  immolabant; 

sequenti  autem  die  passus  fuit. 

2.  Praeterea.  Passio  Christi  dicitur  ejus  exaltatio,  secundum  illud Joan.  3.: 

Oportet  exaltari  filium  hominis:  ipse  autem  Christus  dicitur  Sol  justitiae,  ut 
patet  Malachiae  ultimo ;  ergo  videtur,  quod  debuerit  pati  hora  sexta,  quando 
sol  est  in  sua  maxima  exaltatione :  cujus  contrarium  videtur  per  id  quod  di¬ 
citur  Mare.  15.:  Erat  autem  hora  tertia,  el  crucifixerunt  eum. 

3.  Praeterea.  Sicut  sol  in  hora  sexta  maxime  exaltatur  quolibet  die,  ita 
in  solstitio  aestivali  maxime  exaltatur  quolibet  anno ;  debuit  ergo  magis  pati 
circa  tempus  solstitii  aestivalis,  quam  circa  tempus  aequinoctii  vernalis. 

4.  Praeterea.  Per  praesentiam  Christi  in  mundo  mundus  illuminabatur, 
secundum  illud  Joan.  9.:  Quamdiu  sum  in  inundo,  lux  sum  mundi;  conveniens 
igitur  fuisset  humanae  saluti,  ut  diutius  in  hoc  mundo  vixisset,  ita  quod  non 
pateretur  in  juvenili  aetate,  sed  magis  in  senili. 

Sed  contra  est,  quod  dicitur  Joan.  13.:  Sciens  Jesus,  quia  venit  hora  ejus, 
ut  transeat  de  hoc  mundo  ad  Patrem ;  et  Joan.  2.  dicit:  Nondum  venit  hora  mea; 
ubi  dicit  August.  (tract.  S.  in  Joan.  adfin.):  «Ubi  tantum  fecit,  quantum  suf¬ 
ficere  judicavit,  venit  hora  ejus,  non  necessitatis,  sed  voluntatis»;  convenienti 
igitur  tempore  passus  est. 

Respondeo  dicendum,  quod,  sicut  supra  dictum  est  (art.  1.  huj.  q.),  passio 
Christi  subjecta  erat  ejus  voluntati:  voluntas  autem  ejus  regebatur  divina  sa¬ 
pientia,  quae  omnia  convenienter,  et  suaviter  disponit,  ut  dicitur  Sap.  8.:  et 
ideo  dicendum  est,  quod  convenienti  tempore  passio  Christi  celebrata  est: 
unde  August.  in  lib.  Q.Q..  veteris,  et  novi  Testamenti  (q.  yy.  in  prine.)  dicit’ 
«  Omnia  propriis  locis,  et  temporibus  gessit  Salvator  ». 

Ad  primum  ergo  dicendum,  quod  quidam  dicunt  Christum  fuisse  passum 
quartadecima  luna,  quando  Judaei  Pascha  immolabant:  unde  et  Joan.  18. 
dicitur,  quod  Judaei  non  introierunt  in  praetorium  Pilati  ipso  die  passionis,  ut 
non  contaminarentur,  sed  ut  manducarent  Pascha :  ubi  Chrysostomus  dicit 
( hom .  82.  in  Joan.  a  med.)  quod  «  tunc  Judaei  faciebant  Pascha;  ipse  vero 
ante  unam  diem  celebravit  Pascha,  reservans  suam  occisionem  sextae  feriae, 
quando  vetus  Pascha  fiebat  »  ;  cui  videtur  consonare,  quod  dicitur  Joan.  13., 
quod  ante  diem  festum  Paschae  Christus,  facta  coena,  pedes  discipulorum  lavit. 
Sed  contra  hoc  videtur  esse,  quod  dicitur  Matth.  26.,  quod  prima  die  azymo¬ 
rum  accesserunt  discipuli  ad  Jesum,  dicentes:  Ubi  vis  paremus  tibi  comedere  Pascha  ? 
ex  quo  patet,  quod  «  cum  primus  dies  azymorum  dicatur  quartusdecimus 
dies  mensis  primi,  quando  agnus  immolabatur,  et  luna  plenissima  est»,  ut 
Hieron.  dicit  (sup.  illud  Matth.  26.:  Prima  die  azymorum  accesserunt  etc.), 
constat  quartadecima  luna  Christum  coenam  fecisse,  et  quintadecima  eum 
esse  passum:  et  hoc  expressius  manifestatur  per  id  quod  dicitur  Mare.  14.: 
Primo  die  azymorum,  quando  Pascha  immolabant,  etc.,  et  Luc.  22. :  V enit  dies  azy¬ 
morum,  in  quo  necesse  erat  occidi  Pascha ;  et  ideo  quidam  dicunt,  quod  Christus 
die  convenienti,  idest  quartadecima  luna,  Pascha  cum  discipulis  suis  man¬ 
ducavit:  «  demonstrans  quod  usque  ad  ultimum  diem  non  erat  contrarius 
legi»,  ut  Chrysostomus  dicit  super  Matth.  (hom.  82.  a  prine.);  sed  Judaei  oc¬ 
cupati  circa  procurationem  mortis  Christi,  contra  legem,  celebrationem  Pa¬ 
schae  in  crastinum  distulerunt:  et  propter  hoc  de  his  dicitur,  quod  in  die 
passionis  Christi  noluerunt  intrare  praetorium,  ut  non  contaminarentur,  sed 
ut  manducarent  Pascha:  sed  nec  istud  videtur  esse  consonum  verbis  Marci 
dicentis:  Primo  die  azymorum,  quando  Pascha  immolabant :  simul  ergo  Chri¬ 
stus,  et  Judaei  vetus  Pascha  celebraverunt;  et,  sicut  Beda  dicit  super  Mare, 
(cap.  43.  secundum  ejus  ordinem ),  «licet  Christus,  qui  est  Pascha  nostrum,  sit 
crucifixus  sequenti  die  »,hoc  est  quintadecima  luna :  «  tamen  nocte,  qua  agnus 

immolabatur,  corporis,  sanguinisque  sui  discipulis  tradens  mysteria  cele¬ 
branda,  et  a  Judaeis  tentus,  ac  ligatus,  ipsius  immolationis,  hoc  est  passionis 
suae,  sacravit  exordium  »  ;  cum  autem  dicitur  Joan.  13.:  Ante  diem  festum  Pa¬ 
schae,  intelligitur  hoc  fuisse  quartadecima  luna,  quod  tunc  evenit  quinta  feria, 
nam  luna  existente  quintadecima,  erat  dies  solemnissimus  Paschae  apud  Ju¬ 
daeos,  et  sic  eumdem  diem,  quem  Joannes  nominat  ante  diem  festum'  Paschae, 
propter  distinctionem  naturalem  dierum,  Matthaeus  nominat  primum  diem 
azymorum:  quia  secundum  ritum  Judaicae  festivitatis  solemnitas  incipiebat 
a  vespera  praecedentis  diei:  quod  autem  dicitur,  eos  comesturos  esse  Pascha 
in  quintadecima  luna,  intelligendum  est,  quod  ibi  Pascha  non  dicitur  agnus 
paschalis,  qui  immolatus  fuerat  decimaquarta  luna  ;  sed  dicitur  cibus  pascha¬ 
lis,  idest  azymi  panes,  quos  oportebat  comedi  a  mundis :  unde  Chrysostomus 
ibidem  (a  med.)  aliam  expositionem  ponit,  quod  Pascha  potest  accipi  pro  toto 
festo  Judaeorum,  quod  septem  diebus  agebatur. 

Ad  secundum  dicendum,  quod,  sicut  Augustin.  dicit  in  libro  tertio  de 
Conf.  Evang.  (cap.  13.),  «  hora  erat  quasi  sexta,  cum  traditus  est  Dominus 
crucifigendus  a  Pilato,  ut  Joannes  dicit:  non  enim  erat  plene  sexta,  sed  quasi 
sexta,  idest  peracta  quinta,  et  aliquid  etiam  de  sexta  esse  coeperat,  donec 
completa  sexta,  Christo  pendente  in  cruce,  tenebrae  fierent:  intelligitur  autem 
fuisse  hora  tertia,  cum  clamaverunt  Judaei,  ut  Dominus  crucifigeretur :  et  ve¬ 
rissime  demonstratur,  tunc  eos  crucifixisse,  quando  clamaverunt;  ergo  ne 
quisquam  cogitationem  tanti  criminis  aversus  a  Judaeis  in  milites  converteret. 
Erat,  inquit,  hora  tertia,  et  crucifixerunt  eum,  ut  illi  eum  potius  crucifixisse  in¬ 
veniantur,  qui  hora  tertia  ut  crucifigeretur  clamaverunt :  quamquam  non  de¬ 
sunt,  qui  Parasceven,  quam  Joannes  commemorat  dicens:  Erat  Parasceve  hora 
quasi  sexta,  horam  diei -tertiam  velint  intelligi.  Parasceve  quippe  interpreta¬ 
tur  praeparatio;  verum  autem  Pascha,  quod  in  passione  Domini  celebratur, 
incoepit  praeparari  ab  hora  noctis  nona,  quando  scilicet  omnes  principes  sa¬ 
cerdotum  dixerunt :  Reus  est  mortis;  ab  illa  ergo  noctis  hora  usque  ad  Christi 
crucifixionem,  occurrit  hora  Parasceves  sexta,  secundum  Joannem,  et  hora 
diei  tertia,  secundum  Marcum»  ;  quidam  tamen  dicunt,  quod  haec  diversitas 
ex  peccato  scriptoris  apud  Graecos  contigit;  nam  figurae,  quibus  tria,  et  sex 
repraesentantur,  satis  sunt  propinquae  apud  eos. 

Ad  tertium  dicendum,  quod,  sicut  dicitur  in  lib.  de  Q.Q..  vet.  et  novi 
Testam,  (q.  33.  inter,  op.  Aug),  «tunc  voluit  Dominus  passione  sua  mundum 
redimere,  et  reformare,  quando  eum  creaverat,  idest  in  aequinoctio,  unde 
mundus  initium  cepit,  et  dies  super  noctem  increvit;  quia  per  passionem 
Salvatoris  a  tenebris  ad  lucem  perducimur  » ;  et  quia  perfecta  illuminatio 
erit  in  secundo  adventu  Christi,  ideo  tempus  secundi  adventus  aestati  com¬ 
paratur  Matth.  24.,  ubi  dicitur :  Cum  ramus  ejus  jam  tener  fuerit,  et  folia  nata, 
scitis  quia  prope  est  aestas:  ita  et  vos,  cum  videritis  haec  omnia,  scitote  quia  prope 
est,  et  in  januis:  et  tunc  etiam  erit  maxima  Christi  exaltatio. 

Ad  quartum  dicendum,  quod  Christus  in  juvenili  aetate  pati  voluit,  proptet 
tria :  primo  quidem,  ut  ex  hoc  magis  suam  dilectionem  commendaret,  quod 
vitam  suam  pro  nobis  dedit,  quando  erat  in  perfectissimo  statu :  secundo,  quia 
non  conveniebat,  ut  in  eo  appareret  naturae  diminutio,  sicut  nec  morbus,  ut 
supra  dictum  est  (q.  14.  art.  4.);  tertio,  ut  in  juvenili  aetate  moriens,  et  re¬ 
surgens,  futuram  resurgentium  qualitatem  in  seipso  Christus  praemonstraret: 
unde  dicitur  Ephes.  4.:  Donec  occurramus  omnes  in  unitatem  fidei,  et  agnitionis 
Filii  Dei  in  virum  perfectum,  in  mensuram  aetatis  plenitudinis  Christi. 

ARTICULUS  X.  25j 

UTRUM  CHRISTUS  FUERIT  CONVENIENTI  LOCO  PASSUS. 

(Supr.  q.  33.  art.  7.  ad  1.  et  infr.  q.  83.  art.  3.  ad  1. 
et  opusc.  60.  cap.  iS.). 

Ad  decimum  sic  proceditur.  Videtur,  quod  non  convenienti  loco  Christus 
passus  fuerit :  Christus  enim  passus  est  secundum  carnem  humanam,  quae 
quidem  concepta  fuit  ex  virgine  in  Nazareth,  et  nata  in  Bethlehem;  ergo  vi¬ 
detur,  quod  non  in  Hierusalem,  sed  in  Nazareth,  vel  in  Bethlehem  pati  de¬ 
buerit. 

2.  Praeterea.  Veritas  debet  respondere  figurae:  sed  passio  Christi  figu¬ 
rabatur  per  sacrificia  veteris  legis:  hujusmodi  autem  sacrificia  offerebantur 
in  templo;  ergo  videtur,  quod  et  Christus  in  templo  pati  debuerit,  et  non 
extra  portam  civitatis. 

3.  Praeterea.  Medicina  debet  morbo  respondere:  sed  passio  Christi  fuit 
medicina  contra  peccatum  Adae:  Adam  autem  non  fuit  sepultus  in  Hieru¬ 
salem,  sed  in  Hebron:  dicitur  enim  Josue  14.:  Nomen  Hebron  ante  vocabatur 
Chariath-Arbe;  Adam  maximus  ibi  inter  Enacim  situs  est;  ergo  videtur,  quod 
Christus  in  Hebron,  et  non  in  Hierusalem  pati  debuerit. 

Sed  contra  est,  quod  dicitur  Luc.  1 3.:  Non  capit  prophetam  perire  extra 
Hierusalem:  sed  Christus  fuit  propheta;  convenienter  ergo  passus  est  in  Hie¬ 
rusalem. 

Respondeo  dicendum,  quod,  sicut  dicitur  in  lib.  Q.Q..  vet.  et  nov.  Test. 
(q.  33.  inter  op.  August.),  «  omnia  propriis  locis,  et  temporibus  gessit  Salva¬ 
tor  »:  quia  sicut  omnia  tempora  sunt  in  manu  ejus,  ita  etiam  omnia  loca:  et 
ideo  sicut  convenienti  tempore  Christus  passus  est,  ita  etiam  convenienti  loco. 

Ad  primum  ergo  dicendum,  quod  Christus  convenientissime  in  Hierusa¬ 
lem  passus  est :  primo  quidem,  quia  Hierusalem  erat  locus  a  Deo  electus  ad 
sacrificia  sibi  offerenda;  quae  quidem  figuralia  sacrificia  figurabant  Christi 
passionem,  quod  est  verum  sacrificium,  secundum  illud  Ephes.  5.:  Tradidit 
semetipsum  hostiam,  et  oblationem  in  odorem  suavitatis :  unde  Beda  dicit  in  qua¬ 
dam  homilia  (scilicet  in  Dominica  Palmarum,  in  prine.),  quod  «  appropin¬ 
quante  hora  passionis,  Dominus  appropinquare  voluit  loco  passionis  »  ;  sci¬ 
licet  Hierusalem,  quo  pervenit  ante  sex  dies  Paschae;  sicut  agnus  paschalis 
ante  sex  dies  Paschae,  idest  decima  luna,  secundum  praeceptum  legis  ad 
locum  immolationis  ducebatur:  secundo,  quia  virtus  passionis  ejus  ad  totum 
mundum  diffundenda  erat,  in  medio  terrae  habitabilis  pati  voluit,  idest  in 
Hierusalem:  unde  dicitur  in  Ps.  73.:  Deus  autem  rex  noster  ante  saecula  ope¬ 
ratus  est  salutem  in  medio  terrae,  idest  in  Hierusalem,  quae  dicitui  esse,  um¬ 
bilicus  terrae:  tertio,  quia  hoc  maxime  conveniebat  humilitati  ejus,  ut  scilicet 
sicut  turpissimum  genus  mortis  elegit,  ita  etiam  ad  ejus  humilitatem  perti¬ 
nuit,  quod  in  loco  tam  celebri  confusionem  pati  non  recusavit:  unde  Leo 
Papa  dicit  in  quodam  sermone  Epiph.  (qui  est  x.  cap.  2.  a  prine.)  :  «  Qui 
servi  susceperat  formam,  Bethlehem  praelegit  nativitati,  Hierusalem  pas¬ 
sioni  »;  quarto,  ut  ostenderet,  a  principibus  populi  Judaeorum  exortam  esse 
iniquitatem  occidentium  ipsum,  et  ideo  in  Hierusalem,  ubi  principes  mora¬ 
bantur,  voluit  pati:  unde  dicitur  Act.  4.:  Convenerunt  in  ista  civitate  adversus 

sanctum  puerum  tuum  Jesum,  quem  unxisti,  Herodes,  et  Pontius  Pilatus  cum  gen¬ 
tibus,  et  populis  Israel. 

Ad  secundum  dicendum,  quod  Chistus  non  in  templo,  aut  in  civitate,  sed 
extra  portam  passus  est,  propter  tria:  primo  quidem,  ut  veritas  responderet 
figurae;  nam  vitulus  et  hircus,  qui  solemnissimo  sacrificio  ad  expiationem 
totius  multitudinis  offerebantur,  extra  castra  comburebantur,  ut  praecipitur 
Levit.  16.:  unde  dicitur  Heb.  13.:  Quorum  animalium  infertur  sanguis  pro  pec¬ 
cato  in  sancta  per  Pontificem,  horum  corpora  cremantur  extra  castra:  propter 
quod  et  Jesus,  ut  sanctificaret  per  suum  sanguinem  populum,  extra  portam  passus  est : 
secundo,  ut  per  hoc  daret  nobis  exemplum  exeundi  a  mundana  conversatione: 
unde  ibidem  subditur:  Exeamus  igitur  ad  eum  extra  castra,  improperium  ejus 
portantes:  tertio,  ut  Chrysost.  in  serm.  de  Pass.  (seu  de  Cruce,  et  Latrone, 
eliquant,  a  prine.)  dicit:  «  Noluit  Dominus  pati  sub  tecto,  non  in  templo  Ju¬ 
daico,  ne  Judaei  subtraherent  sacrificium  salutare,  ne  putares  pro  illa  tantum 
plebe  oblatum  :  et  ideo  foras  civitatem,  foras  muros,  ut  scias  sacrificium  esse 
commune,  quod  totius  est  terrae  oblatio,  quod  communis  est  purificatio  ». 

Ad  tertium  dicendum,  quod,  sicut  Hieronim.  dicit  sup.  Matth.  (sup.  illud 
cap.  2~j..  Et  venerunt  in  locum,  etc.),  «  Quidam  exposuit  Calvariae  locum,  in 
quo  sepultus  est  Adam,  ideo  sic  appellatum,  quia  ibi  antiqui  hominis  sit  con 
ditum  caput;  favorabilis  interpretatio,  et  mulcens  aurem  populi,  nec  tamen 
'era.  Extra  urbem  enim,  et  foras  portam  loca  sunt,  in  quibus  truncantur  ca¬ 
pita  damnatorum;  et  calvariae,  idest  decollatorum  sumpsere  nomen;  pro- 
pterea  autem  ibi  crucifixus  est  Jesus,  ut  ubi  prius  erat  area  damnatorum,  ibi 
erigerentur  vexilla  martyrii.  Adam  vero  sepultum  juxta  Hebron,  et  Arbee,  in 
Jesu  filii  Nave,  volumine  legimus  ».  Magis  autem  Jesus  crucifigendus  erat  in 
loco  communi,  damnatorum,  quam  juxta  sepulcrum  Adae,  ut  ostenderetur 
quod  crux  Christi  non  solum  erat  in  remedium  contra  peccatum  personale 
ipsius  Adae,  sed  etiam  contra  peccatum  totius  mundi. 


ARTICULUS  XI. 

UTRUM  CONVENIENS  FUERIT  CHRISTUM  CUM  LATRONIBUS 

CRUCIFIGI. 


Ad  undecimum  sic  proceditur.  Videtur,  quod  non  fuerit  conveniens  Chri¬ 
stum  cum  latronibus  crucifigi:  dicitur  enim  2.  Cor.  6.:  Quae  participatio  justi¬ 
tiae  cum  iniquitate?  Sed  Christus  factus  est  nobis  justitia  a  Deo:  iniquitas  autem 
pertinet  ad  latrones :  non  ergo  fuit  conveniens,  ut  Christus  simul  cum  latro- 
mbus  crucifigeretur. 

2.  Praeterea.  Super  illud  Matth.  26. :  Si  oportuerit  me  mori  tecum,  non  te 
negabo,  dicit  Origen.  (tract.  3;.  in  Matth.  inter  prine,  et  med.) :  «  Mori  cum  Tesu 
pro  omnibus  monente  hominum  non  erat  »  :  et  Ambros.  super  illud  Luc.  2->  • 
Paratus  sum  tecum  et  in  carcerem,  et  in  mortem  ire:  «Passio,  inquit,  Domini 

nnoHU  Pl  hatbet’  ?are,S  n0n  ,habet.)> :  mult0  igitur  minus  conveniens  videtur, 
quod  Christus  simul  cum  latronibus  pateretur. 

lJ;,PR;ETEA-  M,atrth'  27 •  dicitUr’  qU0d  lal,:°nes>  crucifixi  erant  cum  eo, 

c  m  Christo  V  K  w  22’  ^  UnUS  e°mm’  qui  crucifixus  erat 

cum  Christo,  ei  dicebat :  Memento  mei,  Domine,  dum  veneris  in  regnum  tuum  • 

ergo  videtur,  quod  praeter  latrones  blasphemantes,  fuerit  cum  eo  crucifixus 

alius  non  blasphemans :  et  sic  videtur  inconvenienter  ab  Evangelistis  narra¬ 
tum,  quod  Christus  fuerit  cum  latronibus  crucifixus. 

Sed  contra  est,  quod  Isa.  53.  fuerat  prophetatum:  Et  cum  sceleratis  re¬ 
putatus  est. 

Respondeo  dicendum,  quod  Christus  inter  latrones  crucifixus  est  alia 
quidem  ratione  quantum  ad  intentionem  Judaeorum,  alia  vero  quantum  ad 
Dei  ordinationem:  quantum  enim  ad  intentionem  Judaeorum,  a  duos  latrones 
utrinque  crucifixerunt  »,  sicut  dicit  Chrysost.  (hom.  88.  in  Matth.  aliquant.  a 
prine,  et  homil.  S4.  in  Joan.),  «  ut  eorum  suspicionis  fieret  particeps :  sed  non 
ita  evenit,  nam  de  illis  nihil  dicitur;  hujus  autem  ubique  crux  honoratur: 
reges  diademata  deponentes  assumunt  crucem  in  purpuris,  in  diadematibus, 
in  armis,  in  mensa  sacrata:  ubique  terrarum  crux  emicat»;  quantum  vero 
ad  Dei  ordinationem,  Christus  cum  latronibus  crucifixus  est,  quia,  ut  Hieron. 
dicit  super  Matth.  (sup.  illud  cab.  27.:  Venerunt  in  locum,  qui,  etc.),  «sicut  pro 
nobis  maledictum  crucis  factus  est  Christus,  sic  pro  omnium  salute  inter 
noxios  quasi  noxius  crucifigitur»;  secundo,  ut  dicit  Leo  Papa  in  sermone  de 
Passione  (qui  est  4.  parum  a  prine.),  «duo  latrones,  unus  ad  dexteram,  et  alius 
ad  sinistram,  crucifiguntur,  ut  in  ipsa  patibuli  specie  monstraretur  illa,  quae 
in  judicio  ipsius  omnium  hominum  facienda  est  discretio»  ;  et  August.  dicit 
super  Joan.  (tract.  31.  infin.):  «Ipsa  crux,  si  attendas,  tribunal  fuit,  in  medio 
enim  judice  constituto,  unus  qui  credidit,  liberatus,  alter  qui  insultavit,  dam¬ 
natus  est,  jam  significabat,  quid  facturus  est  de  vivis,  et  mortuis,  alios  posi¬ 
turus  ad  dexteram,  alios  vero  ad  sinistram»  ;  tertio,  secundum  Hilarium  (can.33. 
in  Matth.  ante  meii) :  «Duo  latrones  laevae,  ac  dexterae  affiguntur,  omnem 
humani  generis  universitatem  vocari  ad  sacramentum  passionis  Domini 
ostendentes :  sed  quia  per  diversitatem  fidelium,  ac  infidelium  fit  omnium 
secundum  dexteram  sinistramque  divisio,  unus  ex  duobus  ad  dexteram  ejus 
situs  fidei  justificatione  salvatur»:  quarto,  quia,  utBeda  dicit  super  Mare.  (cap.  44. 
secundum  ejus  ord.),  « latrones,  qui  cum  Domino  crucifixi  sunt,  significant 
eos,  qui  sub  fide,  et  confessione  Christi  vel  agonern  martyrii,  vel  quaelibet 
arctioris  disciplinae  instituta  subeunt:  sed  qui  hoc  pro  aeterna  gloria  gerunt, 
dextri  latronis  fide  designantur  ;  qui  vero  humanae  laudis  intuitu,  sinistri 
latronis  mentem  imitantur,  et  actus». 

Ad  primum  ergo  dicendum,  quod  sicut  Christus  debitum  mortis  non 
habuit,  sed  mortem  voluntarie  subiit,  ut  sua  virtute  vinceret  mortem:  ita 
etiam  non  habuit  meritum,  ut  cum  latronibus  poneretur;  sed  voluit  cum 
iniquis  deputari,  ut  sua  virtute  iniquitatem  destrueret:  unde  Chrysost.  dicit 
super  Joan.  (hom.  84.  parum  a  prine.),  quod  « latronem  in  cruce  convertere, 
et  in  paradisum  inducere  non  minus  fuit,  quam  concutere  petras  ». 

Ad  secundum  dicendum,  quod  non  conveniebat,  ut  cum  Christo  aliquis 
alius  pateretur  ex  eadem  causa:  unde  Origen.  ibidem  subdit:  «  Omnes  fue¬ 
rant  in  peccatis,  et  omnes  opus  habebant,  ut  pro  eis  alius  moreretur,  non 
ipsi  pro  aliis  ». 

Ad  tertium  dicendum,  quod,  sicut  August.  dicit  in  lib.  3.  de  Consensu 
Evangelistarum  (cap.  16.  infin.),  «  possumus  intelligere  Matthaeum  posuisse 
pluralem  numerum  pro  singulari,  cum  dixit:  Latrones  improperabant  ei  »:  vel 
potest  dici  secundum  Hieronym.  (sup.  illud  Matth.  27.  Latrones  improperabant), 
quod  «  primum  uterque  blasphemaverit;  deinde,  visis  signis,  unus  eorum 
crediderit  ». 

ARTICULUS  XII.  2S7 

UTRUM  PASSIO  CHRISTI  SIT  EJUS  DIVINITATI  ATTRIBUENDA. 

(Lib.  4.  Contr.  g.  cap.  44.  ad  14.). 

Ad  duodecimum  sic  proceditur.  Videtur,  quod  passio  Christi  sit  ejus  di¬ 
vinitati  attribuenda:  dicitur  enim  1.  ad  Corinth.  2.:  Si  cognovissent,  nunquam 
Dominum  gloriae  crucifixissent :  sed  Dominus  gloriae  est  Christus  secundum 
divinitatem;  ergo  passio  Christi  competit  ei  secundum  divinitatem. 

2.  Praeterea.  Principium  salutis  humanae  est  ipsa  divinitas,  secundum 
illud  Psal.  36. :  Salus  autem  justorum  a  Domino;  si  ergo  passio  Christi  ad  ejus 
divinitatem  non  pertineret,  videretur  quod  non  posset  nobis  esse  fructifera. 

3.  Praeterea.  Judaei  puniti  sunt  pro  peccato  occisionis  Christi,  tanquam 
homicidae  ipsius  Dei;  quod  magnitudo  poenae  demonstrat:  hoc  autem  non 
esset,  si  passio  ad  divinitatem  non  pertineret;  ergo  passio  Christi  ad  divini¬ 
tatem  ejus  pertinuit. 

Sed  contra  est,  quod  Athanasius  dicit  in  epist.  ad  Epictetum  (cujus  mi¬ 
tium:  Ego  arbitrabar,  a  med.):  «  Natura  Deus  manens  Verbum  est  impassibile»: 
sed  impassibile  non  potest  pati:  passio  ergo  Christi  non  pertinebat  ad  ejus 
divinitatem. 

Respondeo  dicendum,  quod,  sicut  supra  dictum  est  (q.  2.  art.  2.  et  ;.), 
unio  humanae  naturae,  et  divinae  facta  est  in  persona,  et  hypostasi,  et  sup¬ 
posito,  manente  tamen  distinctione  naturarum,  ut  scilicet  sit  eadem  persona, 
et  hypostasis  divinae,  et  humanae  naturae,  salva  tamen  utriusque  naturae 
proprietate:  et  ideo,  sicut  supra  dictum  est  (q.  16.  art.  4.),  supposito  divinae 
naturae  attribuenda  est  passio,  non  ratione  divinae  naturae,  quae  est  impas¬ 
sibile,  sed  ratione  humanae  naturae.  Unde  in  epistola  Synodali  (quae  habetur 
in  Cone.  Ephes.  gener.  3.  part.  1.  cap.  26.  adfin.)  Cyrillus  dicit:  «  Si  quis  non 
confitetur  Dei  Verbum  passum  carne,  et  crucifixum  carne,  anathema  sit  »  : 
pertinet  ergo  passio  Christi  ad  suppositum  divinae  naturae  ratione  naturae 
passibilis  assumptae,  non  autem  ratione  divinae  naturae  impassibilis. 

Ad  primum  ergo  dicendum,  quod  Dominus  gloriae  dicitur  crucifixus, 
non  secundum  quod  est  Dominus  gloriae,  sed  secundum  quod  erat  homo 
passibilis. 

Ad  secundum  dicendum,  quod,  sicut  dicitur  in  quodam  sermone  Ephesini 
Concilii  (qui  est  Tbeodoti  Ancyr.  et  hab.  in  eo  Concil.  pag.  3.  cap.  10.),  «  mors 
«  Christi,  tanquam  facta  mors  Dei  »,  scilicet  per  unionem  in  persona,  «  de¬ 
struxit  mortem:  quoniam  Deus,  et  homo  erat,  qui  patiebatur,  non  enim  na¬ 
tura  Dei  laesa  est,  sed  humana,  neque  mutatione  sua  suscepit  passiones  ». 

Ad  tertium  dicendum,  quod,  sicut  subditur  ibidem,  «  non  purum  homi¬ 
nem  crucifixerunt  Judaei,  sed  Deo  intulerunt  praesumptiones.  Pone  enim 
principem  loqui  per  verbum,  et  hoc  formari  per  literas  in  charta  aliqua,  et 
dirigi  civitatibus,  et  aliquis  inobediens  chartam  disrumpat;  ad  mortis  senten¬ 
tiam  deducetur,  non  tanquam  chartam  disrumpens,  sed  tanquam  verbum 
imperiale  disrumpens.  Non  ergo  securus  sit  Judaeus,  tanquam  purum  homi¬ 
nem  crucifigens:  quod  enim  videbat,  quasi  charta  erat:  quod  autem  in  ea  cela¬ 
batur,  imperiale  verbum  erat,  natum  ex  natura,  non  prolatum  per  linguam». 


QUAESTIO  XLVII.  ARTICULUS  I. 


4OI 


QUAESTIO  XLVII. 

DE  CAUSA  EFFICIENTE  PASSIONIS  CHRISTI, 
IN  SEX  ARTICULOS  DIVISA. 


Deinde  considerandum  est  de  causa  efficiente  passionis  Christi. 

Et  circa  hoc  quaeruntur  sex. 

Primo.  Utrum  Christus  fuerit  ab  aliis  occisus,  vel  a  seipso. 

Secundo.  Ex  quo  motivo  seipsum  passioni  tradiderit. 

Tertio.  Utrum  Pater  tradiderit  eum  ad  patiendum. 

Quarto.  Utrum  fuerit  conveniens,  ut  per  manus  gentium  pateretur,  vel 
potius  a  Judaeis. 

Quinto.  Utrum  occisores  ejus  eum  cognoverint. 

Sexto.  De  peccato  eorum,  qui  Christum  occiderunt. 


ARTICULUS  I.  258 

UTRUM  CHRISTUS  FUERIT  AB  ALIO  OCCISUS,  AN  A  SEIPSO. 

(Infr.  q.  30.  art.  1.  ad  2.  et  q.  51.  art.  3.  corp. 
et  opusc.  2.  cap.  337.  et  338.). 

Ad  primum  sic  proceditur.  Videtur,  quod  Christus  non  fuerit  ab  alio  oc¬ 
cisus,  sed  a  seipso:  dicit  enim  ipse  Joan.  10.:  Nemo  tollit  animam  meam  a  me, 
sed  ego  pono  eam:  ille  autem  dicitur  aliquem  occidere,  qui  animam  ejus  tollit: 
non  est  ergo  Christus  ab  aliis  occisus,  sed  a  seipso. 

2.  Praeterea.  Illi  qui  ab  aliis  occiduntur,  paulatim  debilitata  natura  de¬ 
liciunt:  et  maxime  hoc  apparet  in  crucifixis:  ut  enim  dicit  August.  in  4.  de 
Trin.  (cap.  13.  a  prine.),  «longa  morte  cruciabantur  ligno  suspensi»;  in 
Christo  autem  non  hoc  accidit,  nam  clamans  voce  magna  emisit  spiritum,  ut 
dicitur  Matth.  27.;  non  ergo  Christus  est  ab  aliis  occisus,  sed  a  seipso. 

3.  Praeterea.  Illi  qui  ab  aliis  occiduntur,  per  violentiam  moriuntur;  et 
ita  non  voluntarie;  quia  violentum  opponitur  voluntario:  sed  Augustinus 
dicit  in  4.  de  Trinitate  ( loc .  cit.),  quod  «  spiritus  Christi  non  deseruit  carnem 
invitus,  sed  quia  voluit,  quando  voluit,  et  quomodo  voluit » ;  non  ergo  Chri¬ 
stus  est  ab  aliis  occisus,  sed  a  seipso. 

Sed  contra  est,  quod  dicitur  Luc.  18.:  Postquam  flagellaverint,  occi¬ 
dent  e:cm. 

Respondeo  dicendum,  quod  aliquid  potest  esse  causa  alicujus  effectus  dupli¬ 
citer:  uno  modo  directe  ad  illud  quod  fit  agendo:  et  hoc  modo  persecutores  Chri¬ 
sti  eum  occiderunt;  quia  sufficientem  causam  mortis  ei  intulerunt,  cum  inten¬ 
tione  occidendi  ipsum,  et  effectu  subsequente ;  quia  scilicet  ex  illa  causa  est 
mors  subsecuta  :  alio  modo  dicitur  aliquid  causa  alicujus  indirecte,  scilicet  quia 
non  impedit,  cum  impedire  possit:  sicut  si  dicatur  aliquis  alium  perfundere, 
quia  non  clausit  fenestram,  per  quam  imber  ingreditur :  et  hoc  modo  ipse  Chri- 

stus  fuit  causa  suae  passionis,  et  mortis :  poterat  enim  suam  passionem,  et 
mortem  impedire :  primo  quidem  adversarios  reprimendo,  ut  eum  aut  non 
vellent,  aut  non  possent  interficere:  secundo,  quia  spiritus  ejus  habebat  po¬ 
testatem  conservandi  naturam  carnis  suae,  ne  a  quocumque  laesivo  inflicto 
opprimeretur:  quod  quidem  habuit  anima  Christi,  quia  erat  Verbo  Dei  con¬ 
juncta  in  unitate  personae,  ut  Augustinus  dicit  in  4.  de  Trinitate  (cap.iq.); 
quia  ergo  anima  Christi  non  repulit  a  proprio  corpore  nocumentum  illatum, 
sed  voluit  quod  natura  corporalis  illi  nocumento  succumberet,  dicitur  suam 
animam  posuisse,  vel  voluntarie  mortuus  esse. 

Ad  primum  ergo  dicendum,  quod  cum  dicitur:  Nano  tollit  animam  miam 
a  me,  intelligitur,  me  invito,  quod  enim  aliquis  ab  invito  aufert,  qui  resistere 
non  potest,  illud  proprie  dicitur  tolli. 

Ad  secundum  dicendum,  quod  ut  Christus  ostenderet,  quod  passio  illata 
per  violentiam  ejus  animam  non  eripiebat,  naturam  corporalem  in  sua  for¬ 
titudine  conservavit,  ut  etiam  in  extremis  positus  voce  magna  clamaret:  quod 
inter  alia  miracula  mortis  ejus  computatur:  unde  dicitur  Mare.  15.:  Videns 
autem  Centurio,  qui  ex  adverso  stabat,  quia  sic  clamans  expirasset,  ait:  Vere  hic 
homo  Filius  Dei  erat;  fuit  etiam  mirabile  in  Christi  morte,  quod  velocius 
mortuus  fuit  aliis,  qui  simili  passione  afficiebantur:  unde  dicitur  Joan.  19., 
quod  eorum,  qui  cum  Christo  crucifixi  erant,  fregerunt  crura,  ut  cito  more¬ 
rentur  :  ad  Jesum  autem  cum  venissent,  ut  viderunt  eum  jam  mortuum,  non  fre¬ 
gerunt  ejus  crura.  Et  Mare.  15.  dicitur,  quod  :  Pilatus  mirabatur,  si  jam  obiisset: 
sicut  enim  ejus  voluntate  natura  corporalis  conservata  est  in  suo  vigore  usque 
ad  extremum,  sic  etiam  quando  voluit,  subito  cessit  nocumento  illato. 

Ad  tertium  dicendum,  quod  Christus  simul  et  violentiam  passus  est,  ut 
moreretur,  et  tamen  voluntarie  mortuus  fuit:  quia  violentia  corpori  ejus  il¬ 
lata  est,  quae  tamen  tantum  corpori  ejus  praevaluit,  quantum  ipse  voluit. 

« 

ARTICULUS  II.  259 

UTRUM  CHRISTUS  FUERIT  EX  OBEDIENTIA  MORTUUS. 

(Infr.  q.  4S.  art.  2.  et  5.  corp.  et  lib.  4.  Contr.  g.  cap.  jj.  ad  15.  et  16. 
et  opusc.  2.  cap.  234.  et  Rom.  p.  lect.  2.  fin.  et  lecl.  p.  fin.). 

Ad  secundum  sic  proceditur.  Videtur,  quod  Christus  non  fuerit  ex  obe- 
dientia  mortuus:  obedientia  enim  respicit  praeceptum :  sed  non  legitur  Chri¬ 
sto  fuisse  praeceptum,  quod  ipse  pateretur;  non  ergo  ex  obedientia  pas¬ 
sus  fuit. 

2.  Praeterea.  Illud  dicitur  aliquis  ex  obedientia  facere,  quod  facit  ex  ne¬ 
cessitate  praecepti:  Christus  autem  non  ex  necessitate,  sed  voluntarie  passus 
fuit:  non  ergo  passus  est  ex  obedientia. 

3.  Praeterea.  Charitas  est  excellentior  virtus,  quam  obedientia:  sed  Chri¬ 
stus  legitur  ex  charitate  passus,  secundum  illud  Ephes.  5. :  Ambulate  in  dile¬ 
ctione,  sicut  et  Cljristus  dilexit  nos,  et  tradidit  semetipsum  pro  nobis ;  ergo  passio 
Christi  magis  debet  attribui  charitati,  quam  obedientiae. 

Sed  contra  est,  quod  dicitur  Philip.  2.:  Factus  est  obediens  Patri  usque  ad 
mortem. 

Respondeo  dicendum,  quod  convenientissimum  fuit,  quod  Christus  ex 
obedientia  pateretur: primo  quidem,  quia  hoc  conveniebat  justificationi  huma- 

nae,  ut  sicut  per  unius  hominis  inobedientiam  peccatores  constituti  sunt  multi,  ita 
per  unius  hominis  obediendiam  justi  constituantur  inulti,  ut  dicitur  Rom.  5.;  se¬ 
cundo  hoc  conveniens  fuit  reconciliationi  Dei  ad  homines:  unde  dicitur  Rom. 5.: 
Reconciliati  sumus  Deo  per  mortem  Filii  ejus;  inquantum  scilicet  ipsa  mors 
Christi  fuit  quoddam  sacrificium  acceptissimum  Deo,  secundum  illud  Ephes.  5.: 
Tradidit  seipsum  pro  nobis,  oblationem,  et  hostiam  Deo  in  odorem  suavitatis: 
obedientia  vero  omnibus  sacrificiis  antefertur,  secundum  illud  1.  Reg.  15.: 
Melior  est  obedientia,  quam  victimae;  et  ideo  conveniens  fuit,  ut  sacrificium  pas¬ 
sionis,  et  mortis  Christi  ex  obedientia  procederet:  tertio  hoc  conveniens  fuit 
ejus  victoriae,  qua  de  morte,  et  auctore  mortis  triumphavit:  non  enim  miles 
vincere  potest,  nisi  duci  obediat:  et  ita  homo  Christus  victoriam  obtinuit,  per 
hoc' quod  Deo  obediens  fuit,  secundum  illud  Proverb.  21.:  Vir  obediens  lo¬ 
quitur  victorias. 

Ad  primum  ergo  dicendum,  quod  Christus  mandatum  accepit  a  Patre,  ut 
pateretur;  dicitur  enim  Joan.  10.:  Potestatem  habeo  ponendi  animam  meam,  et 
potestatem  habeo  iterum  sumendi  eam;  et  hoc  mandatum  accepi  a  Patre  meo,  sci¬ 
licet  ponendi  animam,  et  sumendi  eam,  «  ex  quo  »,  ut  Chrysost.  dicit  (hom.fl. 
in  Joan.  inter  prine,  et  med.),  «  non  est  intelligendum,  quod  prius  expectaverit 
audire,  et  opus  ei  fuerit  discere:  sed  voluntarium  monstravit  processum,  et 
contrarietatis  ad  Patrem  suspicionem  destruxit  » ;  quia  tamen  in  morte  Christi 
lex  vetus  consummata  est,  secundum  illud  quod  ipse  moriens  dixit  Joan.  19.: 
Consummatum  est,  potest  intelligi,  quod  patiendo  omnia  veteris  legis  praecepta 
implevit:  moralia  quidem,  quae  in  praeceptis  charitatis  fundantur,  implevit, 
inquantum  passus  est,  et  ex  dilectione  Patris,  secundum  illud  Joan.  14.:  Ut 
cognoscat  mundus,  quia  diligo  Patrem,  et  sicut  mandatum  dedit  mihi  Pater,  sic  facio, 
surgite,  eamus  hinc,  scilicet  ad  locum  passionis ;  et  etiam  ex  dilectione  proximi, 
secundum  illud  Gal.  2. :  Dilexit  me,  et  tradidit  semetispum  pro  me;  cere- 
monialia  vero  praecepta  legis,  quae  ad  sacrificia,  et  oblationes  praecipue  or¬ 
dinantur,  implevit  Christus  sua  passione,  inquantum  omnia  antiqua  sacrificia 
figurae  fuerunt  illius  veri  sacrificii,  quod  Christus  obtulit  moriendo  pro  no¬ 
bis;  unde  dicitur  Coloss.  2.:  Nemo  vos  judicet  in  cibo,  aut  in  potu,  aut  in  parte 
diei  festi,  aut  neomeniae,  quae  sunt  umbra  futurorum,  corpus  autem  Christi;  eo  sci¬ 
licet  quod  Christus  comparatur  ad  illa,  sicut  corpus  ad  umbram;  praecepta 
vero  judicialia  legis,  quae  praecipue  ordinantur  ad  satisfaciendum  injuriam 
passis,  implevit  Christus  sua  passione,  quoniam,  ut  in  Psal.  68.  dicitur,  quae 
non  rapuit,  exolvit,  permittens  se  ligno  affigi  pro  pomo,  quod  de  ligno  homo 
rapuerat  contra  Dei  mandatum. 

Ad  secundum  dicendum,  quod  obedientia  etsi  importat  necessitatem  re¬ 
spectu  ejus  quod  praecipitur,  tamen  importat  voluntatem  respectu  impletionis 
praecepti:  et  talis  fuit  obedientia  Christi;  nam  ipsa  passio,  et  mors,  secundum 
se  considerata,  naturali  voluntati  repugnabat:  volebat  tamen  Christus  Dei 
voluntatem  circa  hoc  implere,  secundum  illud  Psal.  39.:  Ut  facerem  volunta¬ 
tem  tuam,  Deus  meus,  volui;  unde  dicebat  Matth.  26. :  Si  non  potest  transire  a  me 
calix  iste,  nisi  bibam  illum,  fiat  voluntas  tua. 

Ad  tertium  dicendum,  quod  eadem  ratione  Christus  passus  est  ex  cha- 
ritate,  et  obedientia:  quia  et  praecepta  charitatis  ex  obedientia  implevit,  et 
obediens  fuit  ex  dilectione  ad  Patrem  praecipientem. 

ARTICULUS  III.  260 

UTRUM  DEUS  PATER  TRADIDERIT  CHRISTUM  PASSIONI. 

(3.  Dist.  20.  art.  3.  q.  1.  et  Quodl.  1.  art.  3.  fin.  et  Matth.  26.). 

Ad  tertium  sic  proceditur.  Videtur,  quod  Deus  Pater  non  tradiderit  Chri¬ 
stum  passioni:  iniquum  enim,  et  crudele  videtur  esse,  quod  innocens  passioni, 
et  morti  tradatur:  sed,  sicut  dicitur  Deuter.  32.:  Deus  fidelis,  et  absque  ulla  ini¬ 
quitate;  ergo  Christum  innocentem  non  tradidit  passioni,  et  morti. 

2.  Praeterea.  Non  videtur,  quod  aliquis  a  seipso,  et  ab  alio  morti  tra¬ 
datur:  sed  Christus  tradidit  semetipsum  pro  nobis,  secundum  quod  dicitur 
Isa.  53. :  Tradidit  in  mortem  animam  suam ;  non  ergo  videtur,  quod  Deus  Pater 
eum  tradiderit. 

3.  Praeterea.  Judas  vituperatur  ex  eo,  quod  tradidit  Christum  Judaeis, 
secundum  illud  Joan.  6.:  Unus  ex  vobis  diabolus  est;  quod  dicebat  propter  Ju- 
dam,  qui  eum  erat  traditurus:  similiter  etiam  vituperantur  Judaei,  qui  eum 
tradiderunt  Pilato,  secundum  quod  ipse  dicit  Joan.  18.:  Gens  tua,  et  pontifices 
tui  tradiderunt  te  mihi.  Pilatus  etiam  tradidit  ipsum,  ut  crucifigeretur,  ut  habetur 
Joan.  19.;  non  est  autem  participatio  justitiae  cum  iniquitate,  ut  dicitur  2.  ad 
Corinth.  6.:  ergo  videtur,  quod  Deus  Pater  non  tradiderit  Christum  passioni. 

Sed  contra  est,  quod  dicitur  Rom.  8. :  Proprio  Filio  suo  non  pepercit. Deus, 
sed  pro  nobis  omnibus  tradidit  illum. 

Respondeo  dicendum,  quod,  sicut  dictum  est  (art. praec.),  Christus  passus 
est  voluntarie  ex  obedientia  Patris:  unde  secundum  tria  Deus  Pater  tradidit 
Christum  passioni :  uno  quidem  modo,  secundum  quod  sua  aeterna  voluntate 
praeordinavit  passionem  Christi  ad  humani  generis  liberationem,  secundum 
illud  quod  dicitur  Isa.  53.:  Dominus  posuit  in  eo  iniquitatem  omnium  nostrum: 
et  iterum:  Dominiis  voluit  conterere  eum  in  infirmitate :  secundo,  inquantum  in¬ 
spiravit  ei  voluntatem  patiendi  pro  nobis,  infundendo  ei  charitatem:  unde  ibi¬ 
dem  sequitur:  Oblatus  est,  quia  ipse  voluit:  tertio,  non  protegendo  eum  a  pas¬ 
sione,  sed  exponendo  persequentibus :  unde  et  legitur  Matth.  27.  quod  pendens 
in  cruce  Christus  dicebat:  Deus  meus,  Deus  meus,  ut  quid  dereliquisti  me?  quia 
scilicet  potestati  persequentium  eum  exposuit,  ut  August.  dicit  de  Gratia  novi 
Testamenti  (scilicet  epist.  120.  cap.  6.  et  10.  implic.). 

Ad  primum  ergo  dicendum,  quod  innocentem  hominem  passioni,  et  morti 
tradere  contra  ejus  voluntatem  est  impium,  et  crudele  :  sic  autem  Deus  Pater 
Christum  non  tradidit,  sed  inspirando  ei  voluntatem  patiendi  pro  nobis:  in 
quo  ostenditur  et  Dei  severitas,  qui  peccatum  sine  poena  dimittere  noluit: 
quod  signat  Apost.  dicens  (Rom.  8) :  Proprio  Filio  suo  non  pepercit:  et  bonitas 
ejus  in  eo,  quod  cum  homo  sufficienter  satisfacere  non  posset  per  aliquam 
poenam,  quam  pateretur,  ei  satisfactorem  dedit:  quod  signavit  Apost.  di¬ 
cens:  Pro  nobis  omnibus  tradidit  illum;  et  Rom.  3.  dicit:  Quem,  scilicet  Chri¬ 
stum,  proposuit  Deus  propitiatorem  per  fidem  in  sanguine  ipsius. 

Ad  secundum  dicendum,  quod  Christus,  secundum  quod  Deus,  tradidit 
semetipsum  in  mortem  eadem  voluntate,  et  actione,  qua  et  Pater  tradidit 
eum :  sed  inquantum  homo,  tradidit  seipsum  voluntate  a  Patre  inspirata :  unde 
non  est  contrarietas  in  hoc,  quod  Pater  tradidit  Christum,  et  ipse  tradidit  se¬ 
metipsum. 

Ad  tertium  dicendum,  quod  eadem  actio  diversimode  judicatur  in  bono, 
vel  in  malo,  secundum  quod  ex  diversa  radice  procedit:  Pater  enim  tradidit 
Christum,  et  ipse  semetipsum  ex  charitate:  et  ideo  laudantur.  Judas  autem 
tradidit  ipsum  ex  cupiditate,  Judaei  autem  ex  invidia,  Pilatus  ex  timore  mun¬ 
dano,  quo  timuit  Caesarem:  et  ideo  ipsi  vituperantur. 

ARTICULUS  IV.  261 

UTRUM  FUERIT  CONVENIENS  CHRISTUM  PATI  A  GENTILIBUS. 

Ad  quartum  sic  proceditur.  Videtur,  quod  non  fuerit  conveniens  Chri¬ 
stum  pati  a  Gentilibus:  quia  enim  per  mortem  Christi  homines  erant  a  pec¬ 
cato  liberandi,  conveniens  videbatur,  ut  paucissimi  in  morte  ejus  peccarent: 
peccaverunt  autem  in  morte  ejus  Judaei,  ex  quorum  persona  dicitur  Matth.  21.: 
Hic  est  haeres :  venite,  occidamus  eum;  ergo  videtur  conveniens  fuisse,  quod  in 
peccato  occisionis  Christi  Gentiles  non  implicarentur. 

2.  Praeterea.  Veritas  debet  respondere  figurae:  sed  figuralia  sacrificia 
veteris  legis  non  Gentiles,  sed  Judaei  offerebant;  ergo  neque  passio  Christi, 
quae  fuit  verum  sacrificium,  impleri  debuit  per  manus  Gentilium. 

3.  Praeterea.  Sicut  dicitur  joan.  5.,  Judaei  quaerebant  Christum  interfi¬ 
cere,  non  solum  quia  solvebat  sabbatum,  sed  etiam  quia  Patrem  suum  dicebat 
Deum,  aequalem  se  Deo  faciens:  sed  hoc  videbatur  esse  solum  contra  le¬ 
gem  Judaeorum;  unde  et  ipsi  dicunt  Joan.  19.:  Secundum  legem  debet  mori, 
quia  filium  Dei  se  fecit;  videtur  ergo  conveniens  fuisse,  quod  Christus  non  a 
Gentilibus,  sed  a  Judaeis  pateretur,  et  falsum  esse  quod  dixerunt:  Nobis  non 
licet  interficere  quemquam,  cum  multa  peccata  secundum  legem  morte  pu¬ 
niantur,  ut  patet  Levit.  20. 

Sed  contra  est,  quod  ipse  Dominus  dicit  Matth.  20. :  Tradent  eum  gen¬ 
tibus  ad  illudendum,  et  flagellandum,  et  crucifigendum. 

Respondeo  dicendum,  quod  in  ipso  modo  passionis  Christi  praefiguratus 
est  effectus  ipsius  •.primo  enim  passio  Christi  effectum  salutis  habuit  in  Judaeis, 
quorum  plurimi  in  morte  Christi  baptizati  sunt,  ut  patet  Act.  2.  et  3.:  secundo 
vero,  Judaeis  praedicantibus,  effectus  passionis  Christi  transivit  ad  gentes: 
et  ideo  conveniens  fuit,  ut  Christus  a  Judaeis  pati  inciperet,  et  postea  Judaeis 
tradentibus,  per  manus  Gentilium  ejus  passio  finiretur. 

Ad  primum  ergo  dicendum,  quod  Christus  ad  ostendendam  abundantiam 
charitatis  suae,  ex  qua  patiebatur,  in  cruce  positus  veniam  pro  persecutoribus 
postulavit :  et  ideo  ut  hujus  petitionis  fructus  ad  Judaeos,  et  Gentiles  perve 
niret,  voluit  Christus  ab  utrisque  pati. 

Ad  secundum  dicendum,  quod  passio  Christi  fuit  sacrificii  oblatio,  in- 
quantum  Christus  propria  voluntate  mortem  sustinuit  ex  charitate:  inquan- 
tum  autem  a  persecutoribus  est  passus,  non  fuit  sacrificium,  sed  peccatum 
gravissimum. 

Ad  tertium  dicendum,  quod,  sicut  August.  dicit  ( tract.  114.  in  Joan.  cir. 
vied.),  «  Judaei  dicentes  :  Nobis  non  licet  interficere  quemquam,  intellexerunt 
non  sibi  licere  interficere  quemquam  propter  festi  diei  sanctitatem,  quam 
celebrare  jam  coeperant  »:  vel  hoc  dicebant,  ut  Chrysost.  dicit  (hom.  S2.  in 
Joan.  a  med.),  «  quia  volebant  eum  occidi,  non  tanquam  transgressorem 
legis,  sed  tanquam  publicum  hostem,  quia  se  regem  fecerat;  de  quo  non 
erat  eorum  judicare»:  vel  quia  non  licebat  eis  crucifigere  (quod  cupiebant), 

sed  lapidare,  quod  in  Stephano  fecerunt:  vel  melius  dicendum  est,  quod  per 
Romanos,  quibus  erant  subjecti,  erat  eis  potestas  occidendi  interdicta. 


ARTICULUS  V.  262 

UTRUM  CHRISTI  PERSECUTORES  EUM  COGNOVERINT. 

(Opusc.  60.  cap.  18.  infin.  et  1.  ad  Cor.  2.  lect.  2.). 

Ad  quintum  sic  proceditur.  Videtur,  quod  persecutores  Christi  eum  cc 
gnoverint:  dicitur  enim  Matth.  21.  quod  agricolae  videntes  Filium  dixerun* 
inter  se:  Hic  est  haeres;  venite,  occidamus  eum;  ubi  dicit  Hieron.  (id  hab.  Ra- 
banus  et  Gloss.  ord.  in  hunc  loc.) :  «  Manifeste  Dominus  probat  ex  his  verbis 
Judaeorum,  principes  non  per  ignorantiam,  sed  per  invidiam  Dei  Filium  cru¬ 
cifixisse;  intellexerunt  enim  eum  esse  illum,  cui  Pater  per  Prophetam  dicit 
(PS.2.)  :  Postula  a  me,  et  dabo  tibi  gentes  haereditatem  tuam»;  ergo  videtur,  quod 
cognoverint  eum  esse  Christum,  vel  Filium  Dei. 

2.  Praeterea.  Joan.  15.,  Dominus  dicit:  Nunc  autem  et  viderunt,  et  oderunt 
et  me,  et  Patrem  meum:  quod  autem  videtur,  manifeste  cognoscitur;  ergo  Ju¬ 
daei  cognoscentes  Christum  ex  causa  odii  ei  passionem  intulerunt. 

3.  Praeterea.  In  quodam  serm.  Ephesini  Cone.  (cit.  q.  praec.  art.  12.  ad  2.) 
dicitur  :  «  Sicut  qui  chartam  imperialem  discerpserit,  tanquam  imperatoris 
disrumpens  verbum,  ad  mortem  addicitur:  sic  crucifigens  Judaeus,  quem  vide¬ 
rat,  poenas  dabit  tanquam  in  ipsum  Deum  Verbum  praesumptiones  injiciens  »; 
hoc  autem  non  esset,  si  eum  esse  Dei  Filium  non  cognovissent;  quia  igno¬ 
rantia  eos  excusasset;  ergo  videtur,  quod  Judaei  crucifigentes  Christum  co¬ 
gnoverunt  eum  esse  Filium  Dei. 

Sed  contra  est,  quod  dicitur  1.  ad  Corinth.  2.:  Si  cognovissent,  nunquam 
Dominum  gloriae  crucifixissent,  et  Act.  3.  dicit  Petrus  Judaeis  loquens:  Scio, 
quia  per  ignorantiam  fecistis,  sicut  et  principes  vestri;  et  Dominus  in  cruce 
pendens  dicit:  Pater,  dimitte  illis;  non  enim  sciunt,  quid  faciunt  (Lucae  13.). 

Respondeo  dicendum,  quod  apudjudaeos  quidam  erant  majores,  et  quidam 
minores;  «  majores  »  quidem  «qui  eorum  principes  dicebantur  »,  ut  dicitur  in 
lib.  Quaest.  veter.,  et  novi  Testam,  (q.  66.  a  med.  inter  op.  Aug.),  «  sicut 
et  daemones  cognoverunt  eum  esse  Christum  promissum  in  lege:  omnia 
enim  signa  videbant  in  eo,  quae  dixerunt  futura  Prophetae:  mysterium  autem 
divinitatis  ejus  ignorabant  »  :  et  ideo  Apostolus  dicit,  quod  si  cognovissent, 
nunquam  Dominum  gloriae  crucifixissent.  Sciendum  tamen,  quod  eorum 
ignorantia  non  eos  excusabat  a  crimine;  quia  erat  quodammodo  ignorantia 
affectata:  videbant  enim  evidentia  signa  divinitatis  ipsius,  sed  ex  odio,  et 
invidia  Christi  ea  pervertebant;  et  verbis  ejus,  quibus  se  Dei  Filium  fatebatur, 
credere  noluerunt :  unde  ipse  de  eis  dicit  Joann.  ij.:  Sinon  venissem,  et  locutus 
eis  non  fuissem,  peccatum  non  haberent :  nunc  autem  excusationem  non  habent  de 
peccato  suo;  et  postea  subdit:  Si  opera  non  fecissem  in  eis,  quae  nemo  alius  fecit, 
peccatum  non  haberent:  et  sic  ex  persona  eorum  accipi  potest,  quod  dicitur 
Job  21  . :  Dixerunt  Deo:  Recede  a  nobis,  scientiam  viarum  tuarum  nolumus; 
minores  vero,  idest  populares,  qui  mysteria  Scripturae  non  noverant,  non 
plene  cognoverunt  ipsum  esse  nec  Christum,  nec  Filium  Dei;  licet  enim  aliqui 
eorum  in  eum  crediderint;  multitudo  tamen  non  credidit:  et  si  aliquando 
dubitaverunt,  an  ipse  esset  Christus,  propter  signorum  multitudinem,  et  effi- 

caciam  doctrinae,  ut  habetur  Joan.  7.,  tamen  postea  decepti  fuerunt  a  suis 
principibus,  ut  eum  non  crederent  neque  Filium  Dei,  neque  Christum;  unde 
et  Petrus  eis  dixit:  Scio  quia  per  ignorantiam  fecistis,  sicut  et  principes  vestri; 
quia  scilicet  per  principes  seducti  erant. 

Ad  primum  ergo  dicendum,  quod  illa  verba  dicuntur  ex  persona  colono¬ 
rum  vineae;  per  quos  significantur  rectores  illius  populi,  qui  eum  cognove¬ 
runt  esse  haeredem,  inquantum  cognoverunt  eum  esse  Christum  promissum 
in  lege :  sed  contra  hanc  responsionem  esse  videtur,  quod  illa  verba  Psalmi  2.: 
Postula  a  me,  et  dabo  tibi  gentes  haeredi tatem  tuam;  eidem  dicuntur,  cui  dicitur: 
Filius  meus  es  tu,  ego  hodie  genui  te:  si  ergo  cognoverunt,  eum  esse  illum,  cui 
dictum  est:  Postula  a  me,  et  dabo  tibi  gentes  haereditatem  tuam,  sequitur  quod 
cognoverint,  eum  esse  Filium  Dei.  Chrys.  etiam  ibidem  (scilicet  homil.  40.  in  op. 
imperf.  amed.)  dicit,  quod  «  cognoverunt  eum  esse  Filium  Dei  »:  Beda  etiam 
super  illud  Luc.  23.:  Quia  nesciunt,  quid  faciunt  (cap.  <44.  in  Luc .)  :  «  Notan¬ 
dum  »,  inquit,  «  quod  non  pro  eis  erat,  qui  quem  Filium  Dei  intellexerunt, 
crucifigere,  quam  confiteri  maluerunt » ;  sed  ad  hoc  potest  responderi,  quod 
cognoverunt  eum  esse  Filium  Dei,  non  per  naturam,  sed  per  excellentiam 
gratiae  singularis ;  possumus  tamen  dicere,  quod  etiam  verum  Dei  Filium  co¬ 
gnovisse  dicuntur;  quia  evidentia  signa  hujus  rei  habebant,  quibus  tamen 
assentire  propter  odium,  et  invidiam  noluerunt,  ut  eum  cognoscerent  esse 
Filium  Dei. 

Ad  secundum  dicendum,  quod  ante  illa  verba  praemittitur:  Si  opera  non 
fecissem  in  eis,  quae  nemo  alius  fecit,  peccatum  non  haberent :  et  postea  sub¬ 
ditur:  Nunc  autem  viderunt,  et  oderunt  et  me,  et  Patrem  meum;  per  quod  osten¬ 
ditur,  quod  videntes  opera  Christi  mirifica,  ex  odio  processit,  quod  eum  Filium 
Dei  non  cognoverunt. 

Ad  tertium  dicendum,  quod  ignorantia  affectata  non  excusat  a  culpa, 
sed  magis  videtur  culpam  aggravare:  ostendit  enim  hominem  sic  vehementer 
esse  affectum  ad  peccandum,  quod  vult  ignorantiam  incurrere,  ne  peccatum 
vitet:  et  ideo  Judaei  peccaverunt,  non  solum  tanquam  hominis  Christi,  sed 
etiam  tanquam  Dei  crucifixores. 


ARTICULUS  VI.  263 

UTRUM  PECCATUM  CHRISTUM  CRUCIFIGENTIUM  FUERIT  GRAVISSIMUM. 

(Sup.  art.  4.  ad  2.  fin.  et  opusc.  60.  cap.  18.  fin.). 

Ad  sextum  sic  proceditur.  Videtur,  quod  peccatum  crucifigentium  Chri¬ 
stum  non  fuerit  gravissimum:  non  enim  est  gravissimum  peccatum,  quod 
excusationem  habet:  sed  ipse  Dominus  excusavit  peccatum  crucifigentium 
eum,  dicens  (Luc.  13.) :  Pater,  ignosce  illis,  quia  nesciunt,  quid  faciunt ;  non  ergo 
peccatum  eorum  fuit  gravissimum. 

2.  Praeterea.  Dominus  dixit  Pilato  Joan.  19.:  Qui  tradidit  me  tibi,  majus 
peccatum  habet:  ipse  autem  Pilatus  fecit  Christum  crucifigi  per  suos  mini¬ 
stros;  ergo  videtur  fuisse  majus  peccatum  Judae  proditoris  peccato  crucifi¬ 
gentium  Christum. 

3.  Praeterea.  Secundum  Philos.  in  5.  Ethic.  (cap.  9.):  «Nullus  patitur 
injustum  volens»  :  et,  sicut  ipse  ibidem  dicit,  «nullo  patiente  injustum,  nullus 
facit  injustum  » ;  ergo  volenti  nullus  facit  injustum :  sed  Christus  voluntarie 

est  passus,  ut  supra  habitum  est  (art.  1.  huj.  q.  ad 3.  et  art.  2.) ;  non  ergo  injus¬ 
tum  fecerunt  crucifixores  Christi:  et  ita  eorum  peccatum  non  fuit  gravis- 
simum. 

Sed  contra  est,  quod  super  illud  Matth.  23.:  Et  vos  implete  mensuram  pa¬ 
trum  vestrorum,  dicit  Chrysostomus  (homil.  44.  in  opere  imperf.  a  med.)  :  «  Quan¬ 
tum  ad  veritatem  excesserunt  mensuram  patrum  suorum :  illi  enim  occide¬ 
runt  homines;  isti  Deum  crucifixerunt». 

Respondeo  dicendum,  quod,  sicut  dictum  est  (art.  praec.),  principes  Ju¬ 
daeorum  cognoverunt  Christum,  et  si  aliqua  ignorantia  fuit  in  eis,  fuit  igno¬ 
rantia  affectata,  quae  eos  non  poterat  excusare :  et  ideo  peccatum  eorum  fuit 
gravissimum,  tum  ex  genere  peccati,  tum  ex  malitia  voluntatis.  Minores  au¬ 
tem  Judaei  gravissime  peccaverunt  quantum  ad  genus  peccati :  in  aliquo  ta¬ 
men  diminuebatur  eorum  peccatum  propter  eorum  ignorantiam:  unde  super 
illud  Lucae  23..  Nesciunt  quid  faciunt,  dicit  Beda  (cap.  (44.  in  Euc.)  .*  «Pro  illis 
rogat,  qui  nescierunt  quid  facerent,  %elum  Dei  habentes,  sed  non  secundum  scien¬ 
tiam.  multo  autem  magis  fuit  excusabile  peccatum  Gentilium,  per  quorum 
manus  crucifixus  est »,  qui  legis  scientiam  non  habebant. 

_  Ad  primum  ergo  dicendum,  quod  excusatio  illa  Domini  non  refertur  ad 
principes  Judaeorum,  sed  ad  minores  de  populo,  sicut  dictum  est  (in  corp.  art.). 

Ad  secundum  dicendum,  quod  Judas  tradidit  Christum  non  Pilato,  sed 
principibus  sacerdotum,  qui  tradiderunt  eum  Pilato,  secundum  illud  Joan.' 18. : 
Gens  tua,  et  pontifices  tui  tradiderunt  te  mihi.  Horum  tamen  omnium  peccatum 
fuit  majus,  quam  Pilati,  qui  timore  Caesaris  Christum  occidit:  et  etiam  quam 
peccatum  militum,  qui  de  mandato  praesidis  Christum  crucifixerunt,  non  ex 
cupiditate,  sicut  Judas,  nec  ex  invidia,  et  odio,  sicut  principes  sacerdotum. 

Ad  tertium  dicendum,  quod  Christus  voluit  quidem  suam  passionem, 
sicut  et  Deus  eam  voluit;  iniquam  tamen  actionem  Judaeorum  non  voluit: 
et  ideo  occisores  Christi  ab  injustitia  non  excusantur:  et  tamen  ille  qui  oc¬ 
cidit  hominem,  injuriam  facit  non  solum  homini  occiso,  sed  etiam  Deo,  et 
reipublicae;  sicut  etiam  ille  qui  occidit  seipsum,  ut  Philosophus  dicit  in 
5.  Ethic.  (cap.  ult.  parum  a  prine.)  :  unde  et  David  damnavit  illum  ad  mortem 

qui  non  timuerat  mittere  manum,  ut  occideret  Christum  Domini,  quamvis 
eo  petente,  ut  legitur  2.  Reg.  1.  n 


QUAESTIO  XLVIII. 

DE  MODO  PASSIONIS  CHRISTI  QUANTUM  AD  EFFECTUM, 

IN  SEX  ARTICULOS  DIVISA. 

Deinde  considerandum  est  de  effectu  passionis  Christi.  Et  primo  de  modo 
efficiendi:  secundo  de  ipso  effectu. 

Circa  primum  quaeruntur  sex. 

Primo.  Utrum  passio  Christi  causaverit  nostram  salutem  per  modum 
meriti. 

Secundo.  Utrum  per  modum  satisfactionis. 

Tertio.  Utrum  per  modum  sacrificii. 

Quarto.  Utrum  per  modum  redemptionis. 

Quinto.  Utrum  esse  redemptorem  sit  proprium  Christi. 

Sexto.  Utrum  causaverit  effectum  nostrae  salutis  per  modum  efficientiae. 


ARTICULUS  I.  264 

UTRUM  PASSIO  CHRISTI  CAUSAVERIT  NOSTRAM  SALUTEM 
PER  MODUM  MERITI. 

(Infr.  q.  62.  art.  3.  et  3.  Dist.  iS.  art.  3.  et  4.  Dist.  1.  q.  1.  art.  4.  q.  3. 
et  Veri.  q.  26.  art.  6.  ad  20.  et  ad  Rom.  4.  fin.). 

Ad  primum  sic  proceditur.  Videtur,  quod  passio  Christi  non  causaverit 
nostram  salutem  per  modum  meriti:  passionum  enim  principia  non  sunt  in 
nobis:  nullus  autem  meretur,  vel  laudatur,  nisi  per  id,  cujus  principium  est 
in  ipso;  ergo  passio  Christi  nihil  est  operata  per  modum  meriti. 

2.  Praeterea.  Christus  ab  initio  suae  conceptionis  meruit  et  sibi,  et  nobis, 
ut  supra  dictum  est  (q.  9.  art.  4.  et  q.  34.  art.  3.)  :  sed  superfluum  est  aliquem 
iterum  mereri  id,  quod  ante  meruerat;  ergo  Christus  per  suam  passionem 
non  meruit  nostram  salutem. 

3.  Praeterea.  Radix  merendi  est  charitas:  sed  charitas  Christi  non  fuit 
magis  augmentata  in  passione,  quam  ante;  ergo  non  magis  meruit  salutem 
nostram  patiendo,  quam  ante  fecerat. 

Sed  contra  est,  quod  super  illud  Philipp.  2. :  Propter  quod  et  Deus  exal¬ 
tavit  illum,  etc.  dicit  Augustinus  (tract.  104.  in  Joan.  sub  fin.) :  «  Humilitas  pas¬ 
sionis  claritatis  est  meritum;  claritas  humilitatis  est  praemium»;  sed  ipse 
clarificatus  est  non  solum  in  seipso,  sed  etiam  in  suis  fidelibus,  ut  ipse  dicit 
Joan.  17.;  ergo  videtur,  quod  ipse  meruerit  salutem  suorum  fidelium. 

Respondeo  dicendum,  quod,  sicut  supra  dictum  est  (q.  S.),  Christo  data 
est  gratia,  non  solum  sicut  singulari  personae,  sed  inquantum  tst  caput  Ec¬ 
clesiae;  ut  scilicet  ab  ipso  redundaret  ad  membra  :  et  ideo  opera  Christi  hoc 
modo  se  habent  tam  ad  se,  quam  ad  sua  membra,  sicut  se  habent  opera 
alterius  hominis  in  gratia  constituti  ad  ipsum:  manifestum  est  autem,  quod 
quicumque  in  gratia  constitutus  propter  justitiam  patitur,  ex  hoc  ipso  meretur 
sibi  salutem,  secundum  illud  Matth.  5. :  Beati,  qui  persecutionem  patiuntur  pi  opter 
justitiam;  unde  Christus  per  suam  passionem  non  solum  sibi,  sed  etiam  omnibus 
membris  suis  meruit  salutem. 

Ad  primum  ergo  dicendum,  quod  passio,  inquantum  hujusmodi,  non  est 
meritoria;  quia  habet  principium  ab  exteriori:  sed  secundum  quod  eam  ali¬ 
quis  voluntarie  sustinet,  sic  habet  principium  ab  interiori:  et  hoc  modo  est 
meritoria. 

Ad  secundum  dicendum,  quod  Christus  a  principio  suae  conceptionis 
meruit  nobis  salutem  aeternam:  sed  ex  parte  nostra  erant  quaedam  impedi¬ 
menta,  quibus  impediebamur  consequi  effectum  praecedentium  meritorum; 
unde  ad  removendum  illa  impedimenta,  oportuit  Christum  pati,  ut  supra 

dictum  est  (q.  46.  art.  3.).  _ 

Ad  tertium  dicendum,  quod  passio  Christi  habuit  aliquem  effectum, 
quem  non  habuerunt  praecedentia  merita,  non  propter  majorem  charitatem, 

sed  propter  genus  operis,  quod  erat  conveniens  tali  effectui;  ut  patet  ex  ra¬ 
tionibus  supra  inductis  de  convenientia  passionis  Christi  (q.  46.  art.  3.  et  4.). 

.1 

ARTICULUS  II.  265 

UTRUM  PASSIO  CHRISTI  CAUSAVERIT  NOSTRAM  SALUTEM 
PER  MODUM  SATISFACTIONIS. 

(Lib.  4.  Contr.  g.  cap.  33.  ad  23.  et  24.  etopusc.  60.  cap.  iS.). 

Ad  secundum  sic  proceditur.  Videtur,  quod  passio  Christi  non  causaverit 
nostram  salutem  per  modum  satisfactionis  :  ejusdem  enim  videtur  esse  sa¬ 
tisfacere,  cujus  est  peccare,  sicut  patet  in  aliis  poenitentiae  partibus :  ejusdem 
enim  est  conteri,  et  confiteri,  cujus  est  peccare:  sed  Christus  non  peccavit, 
secundum  illud  1.  Petri  2.:  Qui  peccatum  non  fecit;  ergo  ipse  non  satisfecit 
propria  passione. 

2.  Praeterea.  Nulli  satisfit  per  majorem  offensam:  sed  maxima  offensa 
fuit  perpetrata  in  Christi  passione;  quia  gravissime  peccaverunt,  qui  eum 
occiderunt,  ut  supra  dictum  est  (quaest.  praec.  art.  6.)  3  ergo  videtur,  quod  per 
passionem  Christi  non  potuerit  Deo  satisfieri. 

3.  Praeterea.  Satisfactio  importat  aequalitatem  quamdam  ad  culpam, 
cum  sit  actus  justitiae:  sed  passio  Christi  non  videtur  esse  aequalis  omnibus 
peccatis  humani  generis:  quia  Christus  non  est  passus  secundum  divinitatem, 
sed  secundum  carnem,  secundum  illud  1.  Pet.  4.:  Christo  igitur  passo  in  carne  : 
anima  autem,  in  qua  est  peccatum,  potior  est,  quam  caro  :  non  ergo  Christus 
sua  passione  satisfecit  pro  peccatis  nostris. 

Sed  contra  est,  quod  in  persona  ejus  dicitur  in  Psal.  68. :  Quae  non  rapui, 
tunc  exolvebam :  non  autem  exolvit,  qui  perfecte  non  satisfecit ;  ergo  videtur, 
quod  Christus  patiendo  perfecte  satisfecerit  pro  peccatis  nostris. 

Respondeo  dicendum,  quod  ille  proprie  satisfacit  pro  offensa,  qui  exhibet 
offenso  id,  quod  aeque,  vel  magis  diligit,  quam  oderit  offensam.  Christus  autem 
ex  charitate,  ct  obedientia  patiendo,  majus  aliquid  Deo  exhibuit,  quam  exigeret 
recompensatio  totius  offensae  humani  generis :  primo  quidem  propter  magni¬ 
tudinem  charitatis,  ex  qua  patiebatur:  secundo  propter  dignitatem  vitae  suae, 
quam  pro  satisfactione  ponebat,  quae  erat  vita  Dei,  et  hominis :  tertio  propter 
generalitatem  passionis,  et  magnitudinem  doloris  assumpti,  ut  supra  dictum 
est  (q.  46.  art.  6.):  et  ideo  passio  Christi  non  solum  sufficiens,  sed  etiam 
superabundans  satisfactio  fuit  pro  peccatis  humani  genetis,  secundum  illud 
1.  Joan.  2.:  Ipse  est  propitiatio  pro  peccatis  nostris,  non  pro  nostris  autem  tantum, 
sed  etiam  pro  totius  mundi. 

Ad  primum  ergo  dicendum,  quod  caput,  et  membra  sunt  quasi  una  per. 
sona  mystica :  et  ideo  satisfactio  Christi  ad  omnes  fideles  pertinet,  sicut  ad 
sua  membra:  inquantum  etiam  duo  homines  sunt  unum  in  charitate  unus 
pro  alio  satisfacere  potest,  ut  infra  patebit  (in  Supplem.  q.  13.  art.  2.);  non 
autem  est  similis  ratio  de  confessione,  et  contritione:  quia  satisfactio  consistit 
m  auu  exteriori,  ad  quem  assumi  possunt  instrumenta,  inter  quae  compu¬ 
tantur  etiam  amici.  r 

Ad  secundum  dicendum,  quod  major  fuit  charitas  Christi  patientis,  quam 
malitia  crucifigentium:  et  ideo  plus  potuit  Christus  satisfacere  sua  passione 
quam  crucifixores  offendere  occidendo;  intantum  quod  passio  Christi  suf- 

fidens  fuit,  et  superabundans  ad  satisfaciendum  pro  peccatis  crucifigentium 
ipsum. 

Ad  tertium  dicendum,  quod  dignitas  carnis  Christi  non  est  aestimanda 
solum  secundum  carnis  naturam,  sed  secundum  personam  assumentem,  in- 
quantum  scilicet  erat  caro  Dei,  ex  quo  habebat  dignitatem  infinitam. 

ARTICULUS  III.  2 66 

UTRUM  PASSIO  CHRISTI  OPERATA  SIT  PER  MODUM  SACRIFICII. 

(Infr.  q.  49.  art.  4.  corp.  et  q.  74  art.  4.  corp.  et  ad  3. 
et  q.  83.  art.  1.  corp.  et  opusc.  60.  cap.  iS.). 

Ad  tertium  sic  proceditur.  Videtur,  quod  passio  Christi  non  sit  operata 
per  modum  sacrificii:  veritas  enim  debet  respondere  figurae  :  sed  in  sacrificiis 
veteris  legis,  quae  erant  figurae  Christi,  nunquam  offerebatur  caro  humana: 
quinimmo  haec  sacrificia  immunda,  et  nefanda  habebantur,  secundum  illud 
Psal.  105.:  Effuderunt  sanguinem  innocentem,  sanguinem  filiorum  suorum,  et  fi¬ 
liarum  suarum,  quas  sacrificaverunt  sculptilibus  Chanaan;  ergo  videtur,  quod  pas¬ 
sio  Christi  sacrificium  dici  non  possit. 

2.  Praeterea.  Augustinus  dicit  in  10.  de  Civ.  Dei  (cap.  3.  parum  a  prine.), 
quod  «sacrificium  visibile,  invisibilis  sacrificii  sacramentum,  idest  sacrum  si¬ 
gnum  est  » :  sed  passio  Christi  non  est  signum,  sed  magis  signatum  per  alia 
signa ;  ergo  videtur,  quod  passio  Christi  non  sit  sacrificium. 

3.  Praeterea.  Quicumque  offert  sacrificium,  aliquod  sacrum  facit,  ut  ipsum 
nomen  sacrificii  demonstrat:  illi  autem  qui  Christum  occiderunt,  non  fece¬ 
runt  aliquod  sacrum,  sed  magnam  malitiam  perpetraverunt;  ergo  passio  Christi 
magis  fuit  maleficium,  quam  sacrificium. 

'  Sed  contra  est,  quod  Apostolus  dicit  Ephes.  5.:  Tradidit  semetipsum  pro 
nobis,  oblationem,  et  hostiam  Deo  in  odorem  suavitatis. 

Respondeo  dicendum,  quod  sacrificium  proprie  dicitur  aliquid  factum  in 
honorem  proprie  Deo  debitum,  ad  eum  placandum;  et  inde  est,  quod  Au- 
gust.  dicit  in  10.  de  Civ.  Dei  (cap.  6.):  «  Verum  sacrificium  est  omne  opus, 
quod  agitur,  ut  sancta  societate  inhaereamus  Deo,  relatum  scilicet  ad  illum 
finem  boni,  quo  veraciter  beati  esse  possumus  »:  Christus  autem,  ut  ibidem 
subditur,  «  seipsum  obtulit  in  passione  pro  nobis  » :  et  hoc  ipsum  quod  vo¬ 
luntarie  passionem  sustinuit,  Deo  maxime  acceptum  fuit,  utpote  ex  charitate 
maxima  proveniens:  unde  manifestum  est,  quod  passio  Christi  fuerit  verum 
sacrificium;  et,  sicut  ipse  postea  subdit  in  eodem  libro  (cap.  20.),  «  hujus 
veri  sacrificii  multiplicia,  variaque  signa  erant  sacrificia  prisca  Sanctorum, 
cum  hoc  unum  per  multa  figuraretur,  tanquam  verbis  multis  res  una  dice¬ 
retur,  ut  sine  fastidio  multum  commendaretur;  ut,  cum  quatuor  consideren¬ 
tur  in  omni  sacrificio  »,  ut  Augustinus  dicit  in  4.  de  Trinitate  (cap.  14.),  sci¬ 
licet,  «  cui  offeratur,  a  quo  offeratur,  quid  offeratur,  pro  quibus  offeratur,  idem 
ipse  unus,  verusque  Mediator  per  sacrificium  pacis  reconcilians  nos  Deo,  unum 
cum  illo  maneret,  cui  offerebat,  unum  in  se  faceret,  pro  quibus  offerebat, 
unus  ipse  esset,  qui  offerebat,  et  quod  offerebat  ». 

Ad  primum  ergo  dicendum,  quod  licet  veritas  respondeat  figurae  quantum 
ad  aliquid,  non  tamen  quantum  ad  omnia :  quia  oportet,  quod  veritas  figu¬ 
ram  excedat:  et  ideo  convenienter  figura  hujus  sacrificii,  quo  caro  Christi 

offertur  pro  nobis,  fuit  caro  non  hominum,  sed  aliorum  animalium  signifi¬ 
cantium  carnem  Christi,  quae  est  perfectissimum  sacrificium:  primo  quidem, 
quia  ex  eo  quod  est  humanae  naturae  caro,  congrue  pro  hominibus  offertur, 
et  ab  eis  sumitur  sub  sacramento:  secundo,  quia  ex  eo  quod  erat  passibilis,  et 
mortalis,  apta  erat  immolationi:  tertio,  quia  per  hoc  quod  erat  sine  pecato, 
efficax  erat  ad  emundanda  peccata:  quarto,  quia  ex  eo  quod  erat  caro  ipsius 
offerentis,  erat  Deo  accepta  propter  ineffabilem  charitatem  suam  carnem  offe¬ 
rentis;  unde  Augustinus  dicit  in  4.  de  Trin.  (cap.  14.)  :  «  Quid  tam  congruenter 
ab  hominibus  sumeretur,  quod  pro  eis  offerretur,  quam  humana  caro?  et  quid 
tam  aptum  huic  immolationi,  quam  caro  mortalis?  et  quid  tam  mundum  pro 
mundandis  vitiis  mortalium,  quam  sine  contagione  carnalis  concupiscentiae 
caro  nata  in  utero,  et  ex  utero  virginali?  et  quid  tam  grate  offerri,  et  suscipi 
posset,  quam  caro  sacrificii  nostri,  corpus  effectum  Sacerdotis  nostri?» 

Ad  secundum  dicendum,  quod  Augustinus  ibi  loquitur  de  sacrificiis  visi¬ 
bilibus  figuralibus  :  et  etiam  ipsa  passio  Christi,  licet  sit  aliquid  signatum  per 
alia  sacrificia  figuralia,  est  tamen  signum  alicujus  rei  observandae  a  nobis, 
secundum  illud  1.  Pet.  4.:  Christo  igitur  passo  in  carne,  et  vos  eadem  cogita¬ 
tione  armamini :  quia  qui  passus  est  in  carne,  desiit  a  peccatis,  ut  jam  non  homi¬ 
num  desideriis,  sed  voluntati  Dei,  quod  reliquum  est,  in  carne  vivat  temporis. 

Ad  tertium  dicendum,  quod  passio  Christi  ex  parte  occidentium  ipsum 
fuit  maleficium;  sed  ex  parte  ipsius  ex  charitate  patientis  fuit  sacrificium; 
unde  hoc  sacrificium  ipse  Christus  obtulisse  dicitur,  non  autem  illi  qui  eum 
occiderunt. 


ARTICULUS  IV.  267 

UTRUM  PASSIO  CHRISTI  OPERATA  SIT  NOSTRAM  SALUTEM 
PER  MODUM  REDEMPTIONIS. 

(Infr.  q.  49.  art.  2.  et  Dist.  19.  art.  2.  et 3.  etopusc.  60.  cap.  iS .) 

Ad  quartum  sic  proceditur.  Videtur,  quod  passio  Christi  non  sit  operata 
nostram  salutem  per  modum  redemptionis:  nullus  enim  emit,  vel  redimit 
quod  suum  esse  non  desiit:  sed  homines  nunquam  desierunt  esse  Dei,  se¬ 
cundum  illud  Psal.  23.:  Domini  est  terra,  et  plenitudo  ejus,  orbis  terrarum,  et 
universi  qui  habitant  in  eo;  ergo  videtur,  quod  Christus  non  redemerit  nos  sua 
passione. 

2.  Praeterea.  Sicut  Augustinus  dicit  13.  de  Trinitate  (cap.  15.  in  prine.), 
«  diabolus  a  Christo  justitia  superandus  fuit  »  :  sed  hoc  exigit  justitia,  ut  ille 
qui  invasit  dolose  rem  alienam,  debeat  privari  ea :  quia  «  fraus,  et  dolus 
nemini  debet  patrocinari»,  ut  etiam  jura  humana  dicunt  (lib.  6j.  ff.  pro  Soc.); 
cum  ergo  diabolus  creaturam  Dei,  scilicet  hominem,  dolose  deceperit,  et  sibi 
subjugaverit,  videtur  quod  non  debuerit  homo  per  modum  redemptionis  ab 
ejus  eripi  potestate. 

3-  Praeterea.  Quicumque  emit,  aut  redimit  aliquid,  pretium  solvit  ei, 
qui  possidebat:  sed  Christus  non  solvit  sanguinem  suum,  qui  dicitur  esse' 
pretium  redemptionis  nostrae,  diabolo,  qui  nos  captivos  tenebat;  non  ergo 
Christus  sua  passione  nos  redemit. 

Sed  contra  est,  quod  dicitur  1.  Pet.  1.:  «Non  corruptibilibus  auro,  vel  ar¬ 
gento  redempti  estis  de  vana  vestra  conversatione  paternae  traditionis,  sed  pre- 

doso  sanguine  quasi  agni  immaculati,  et  incontaminati  Christi  ».  Et  Galat.  3. 
dicitur:  Christus  nos  redemit  de  maledicto  legis,  factus  pro  nobis  maledictum:  dicitur 
autem  pro  nobis  factus  maledictum,  inquantum  pro  nobis  passus  est  in  ligno,  ut 
supra  dictum  est  (q.  46.  ari.  4.  arg.  }■);  ergo  per  passionem  suam  nos  redemit. 

Respondeo  dicendum,  quod  per  peccatum  dupliciter  homo  obligatus  erat: 
primo  quidem  servitute  peccati:  quia  qui  facit  peccatum,  servus  est  peccati,  ut 
dicitur  Joan.  8.  et  2.  Pet.  2.:  A  quo  quis  superatus  est,  hujus  et  servus  est:  quia 
igitur  diabolus  hominem  superaverat,  inducendo  eum  ad  peccatum,  homo 
servituti  diaboli  addictus  erat;  secundo  quantum  ad  reatum  poenae,  quo  homo 
erat  obligatus  secundum  Dei  justitiam:  et  hoc  etiam  est  servitus  quaedam: 
ad  servitutem  enim  pertinet,  quod  aliquis  patiatur,  quod  non  vult;  cum  liberi 
hominis  sit  uti  seipso,  ut  vult;  quia  igitur  passio  Christi  fuit  sufficiens,  et 
superabundans  satisfactio  pro  peccato,  et  reatu  poenae  generis  humani,  ejus 
passio  fuit  quasi  quoddam  pretium,  per  quod  liberati  sumus  ab  utraque  obli¬ 
gatione;  nam  ipsa  satisfactio,  qua  quis  satisfacit,  sive  pro  se,  sive  pro  alio, 
pretium  quoddam  dicitur,  quo  seipsum,  vel  alium  redimit  a  peccato,  et  a 
poena,  secundum  illud  Dan.  4.:  Peccata  tua  eleemosynis  redime.  Christus  autem 
satisfecit,  non  quidem  pecunias  dando,  aut  aliquid  hujusmodi,  sed  cfando  id 
quod  fuit  maximum,  seipsum  scilicet  pro  nobis,  et  ideo  passio  Christi  dicitur 
esse  nostra  redemptio. 

Ad  primum  ergo  dicendum,  quod  homo  dicitur  esse  Dei  dupliciter:  uno 
modo,  inquantum  subjicitur  potestati  ejus  :  et  hoc  modo  nunquam  homo  de¬ 
siit  Dei  esse,  secundum  illud  Dan.  4.:  Dominatur  excelsus  in  regno  hominum, 
ei  cuicumque  voluerit,  dabit  illud:  alio  modo  per  unionem  charitatis  ad  eum: 
secundum  quod  dicitur  Roman.  8.:  Si  quis  spiritum  Christi  non  habet,  hic  non 
est  ejus:  primo  ergo  modo  nunquam  homo  desiit  esse  Dei:  secundo  vero  modo 
desiit  esse  Dei  per  peccatum  ;  et  ideo,  inquantum  fuit  a  peccato  liberatus, 
Christo  passo  satisfaciente,  dicitur  per  passionem  Christi  esse  redemptus. 

Ad  secundum  dicendum,  quod  homo  peccando  obligatus  erat  et  Deo,  et 
diabolo :  quantum  enim  ad  culpam,  Deum  offenderat,  et  diabolo  se  subdide¬ 
rat,  ei  consentiens,  unde  ratione  culpae  non  erat  factus  servus  Dei;  sed  po¬ 
tius  a  Dei  servitute  recedens,  diaboli  servitutem  incurrerat,  Deo  juste  hoc 
permittente,  propter  offensam  in  se  commissam :  sed  quantum  ad  poenam, 
principaliter  homo  erat  Deo  obligatus,  sicut  summo  judici,  diabolo  autem 
tanquam  tortori,  secundum  illud  Matth.  5.:  Ne  forte  tradat  te  adversarius  tuus 
judici,  et  judex  tradat  te  ministro,  idest  «  angelo  poenarum  crudeli  »,  ut  Chry- 
sostomus  dicit  (homil.  11.  in  opere  imperf.  sub  fin.) :  quamvis  igitur  diabolus 
injuste,  quantum  in  ipso  erat,  hominem  sua  fraude  deceptum  sub  servitute 
teneret,  et  quantum  ad  culpam,  et  quantum  ad  poenam;  justum  tamen  erat 
hoc  hominem  pati,  Deo  permittente  hoc  quantum  ad  culpam,  et  ordinante 
quantum  ad  poenam:  et  ideo  per  respectum  ad  Deum  justitia  exigebat,  quod 
homo  redimeretur,  non  autem  per  respectum  ad  diabolum. 

Ad  tertium  dicendum,  quod  quia  redemptio  requirebatur  ad  hominis  li¬ 
berationem  per  respectum  ad  Deum,  non  autem  per  respectum  ad  diabolum; 
non  erat  pretium  solvendum  diabolo,  sed  Deo:  et  ideo  Christus  sanguinem 
suum,  qui  est  pretium  nostrae  redemptionis,  non  dicitur  obtulisse  diabolo, 
sed  Deo. 

ARTICULUS  V.  268 

UTRUM  ESSE  REDEMPTOREM  SIT  PROPRIUM  CHRISTI. 

(■}.  Dist.  19.  art.  2.  q.  2.). 

Au  quintum  sic  proceditur.  Videtur,  quod  esse  redemptorem,  non  sit  pro¬ 
prium  Christi:  dicitur  enim  Psalm.  30.:  Redemisti  me,  Domine,  Deus  veritatis: 
sed  esse  Dominum  Deum  veritatis  convenit  toti  Trinitati;  non  ergo  est  prq- 
prium  Christi. 

2.  Praeterea.  Ille  dicitur  redimere,  qui  dat  pretium  redemptionis :  sed 
Deus  Pater  dedit  Filium  suum  redemptionem  pro  peccatis  nostris,  secundum 
illud  Psal.  1 10. :  Redemptionem  misit  Dominus  populo  suo:  Gloss.  ( interlin .  Au- 
gust.),  idest  «  Christum,  qui  dat  redemptionem  captivis  » ;  ergo  non  solum 
Christus,  sed  etiam  Deus  Pater  nos  redemit. 

3.  Praeterea.  Non  solum  passio  Christi,  sed  etiam  aliorum  Sanctorum 
proficua  fuit  ad  nostram  salntem,  secundum  illud  Coloss.  1.:  Gaudeo  in  pas¬ 
sionibus  meis  pro  vobis,  et  adimpleo  ea  quae  desunt  passionum  Christi  in  carne  mea 
pro  corpore  ejus,  quod  est  Ecclesia;  ergo  non  solum  Christus  debet  dici  redemptor, 
sed  etiam  alii  Sancti. 

Sed  contra  est,  quod  dicitur  Galat.  3.:  Christus  nos  redemit  de  maledicto 
legis,  factus  pro  nobis  maledictum:  sed  solus  Christus  factus  est  pro  nobis  ma¬ 
ledictum  ;  ergo  solus  Christus  debet  dici  noster  redemptor. 

Respondeo  dicendum,  quod  ad  hoc  quod  aliquis  redimat,  duo  requirun¬ 
tur,  scilicet  actus  solutionis,  et  pretium  solutum;  si  enim  aliquis  solvat  pro 
redemptione  alicujus  rei  pretium,  quod  non  est  suum,  sed  alterius,  ipse  non 
dicitur  redimere  principaliter,  sed  magis  ille,  cujus  est  pretium ;  pretium  autem 
redemptionis  nostrae  est  sanguis  Christi,  vel  vita  ejus  corporalis,  quae  est  in 
sanguine,  quam  ipse  Christus  exolvit:  unde  utrumque  istorum  ad  Christum 
pertinet  immediate,  inquantum  est  homo,  sed  ad  totam  Trinitatem,  sicut  ad 
causam  primam,  et  remotam,  cujus  erat  et  ipsa  vita  Christi,  sicut  primi  au¬ 
ctoris,  et  a  qua  inspiratum  fuit  ipsi  homini  Christo,  ut  pateretur  pro  no¬ 
bis;  et  ideo  esse  immediate  redemptorem,  proprium  est  Christi,  inquantum 
est  homo:  quamvis  ipsa  redemptio  possit  attribui  toti  Trinitati,  sicut  primae 
causae. 

Ad  primum  ergo  dicendum,  quod  Gloss.  hoc  sic  exponit:  «  Tu,  Domine 
Deus  veritatis,  redemisti  me  in  Christo  clamante:  In  manus  tuas,  Domine,  com¬ 
mendo  spiritum  meum  » :  et  sic  redemptio  immediate  pertinet  ad  hominem 
Christum,  principaliter  autem  ad  Deum. 

Ad  secundum  dicendum,  quod  pretium  redemptionis  nostrae  homo  Chri¬ 
stus  solvis  immediate,  sed  de  mandato  Patris,  sicut  primordialis  auctoris. 

Ad  tertium  dicendum,  quod  passione  Sanctorum  proficiunt  Ecclesiae, 
non  quidem  per  modum  redemptionis,  sed  per  modum  exempli,  et  exhorta¬ 
tionis,  secundum  illud  2.  ad  Cor.  1.:  Sive  tribulamur  pro  vestra  exhortatione, 
et  salute. 

ARTICULUS  VI.  269 

UTRUM  PASSIO  CHRISTI  OPERATA  SIT  NOSTRAM  SALUTEM 
PER  MODUM  EFFICIENTIAE. 

(Infr.  q.  49.  art.  1.  corp.  et  opusc.  2.  cap.  tf8.  fin. 
et  ad  Rom.  4.  fin.  et  1.  Corinth.  lect.  2.). 

Ad  sextum  sic  proceditur.  Videtur,  quod  passio  Christi  non  sit  operata 
nostram  salutem  per  modum  efficientiae:  causa  enim  efficiens  nostrae  salutis 
est  magnitudo  divinae  virtutis,  secundum  illud  Isa.  50.:  Ecce  non  est  abbre- 
viata  manus  ejus,  ut  salvare  non  possit :  Christus  autem  crucifixus  est  ex  infir¬ 
mitate,  ut  dicitur  2.  ad  Cor.  13.;  non  ergo  passio  Christi  efficienter  operata 
est  nostram  salutem. 

2.  Praeterea.  Nullum  agens  corporale  efficienter  agit, nisi  per  contactum; 
unde  etiam  et  Christus  tangendo  mundavit  leprosum,  «  ut  ostenderet  carnem 
suam  salutiferam  virtutem  habere»,  sicut  Chrysostom.  dicit  (implic.  hom.  26. 
in  Matth.  et  hom.  22.  in  opere  imperf.  et  Cyril.  lib.  4.  in  Joan.  sup.  illud:  Nisi 
manducaveritis,  etc.)  :  sed  passio  Christi  non  potuit  contingere  omnes  homines ; 
ergo  non  potuit  efficienter  operari  salutem  omnium  hominum. 

3.  Praeterea.  Non  videtur  ejusdem  esse  operari  per  modum  meriti,  et 
per  modum  efficientiae:  quia  ille  qui  meretur,  expectat  effectum  ab  alio:  sed 
passio  Christi  operata  est  nostram  salutem  per  modum  meriti;  non  ergo  per 
modum  efficientiae. 

Sed  contra  est,  quod  dicitur  1.  ad  Corinth.  1.  quod  verbum  crucis  his,  qui 
salvi  fiunt,  est  virtus  Dei:  sed  virtus  Dei  efficienter  operatur  nostram  salutem; 
ergo  passio  Christi  in  cruce  efficienter  operata  est  nostram  salutem. 

Respondeo  dicendum,  quod  duplex  est  efficiens :  principale,  et  instrumen- 
tale.  Efficiens  quidem  principale  humanae  salutis  est  Deus,  quia  vero  huma¬ 
nitas  Christi  est  divinitatis  instrumentum,  ut  supra  dictum  est  (q.  49.  art.  2.), 
ideo  ex  consequenti  omnes  actiones,  et  passiones  Christi  instrumentaliter 
operantur  in  virtute  divinitatis  ad  salutem  humanam;  et  secundum  hoc  passio 
Christi  efficienter  causat  salutem  humanam. 

Ad  primum  ergo  dicendum,  quod  passio  Christi  relata  ad  Christi  carnem 
congruit  infirmitati  assumptae :  relata  vero  ad  divinitatem  consequitur  ex  ea 
infinitam  virtutem,  secundum  illud  1.  ad  Cor.  1.:  Quod  infirmum  est  Dei, 
fortius  est  hominibus :  quia  scilicet  ipsa  infirmitas  Christi,  inquantum  est  Dei, 
habet  virtutem  excedentem  omnem  virtutem  humanam. 

Ad  secundum  dicendum,  quod  passio  Christi,  licet  sit  corporalis,  habet 
tamen  spiritualem  virtutem  ex  divinitate  unita,  et  ideo  per  spiritualem  con¬ 
tactum  efficaciam  sortitur,  scilicet  per  fidem,  et  fidei  sacramentum,  secundum 
illud  Ap.  (Rom.  9.):  Quem  proposuitDeus  propitiatorem  per  fidem  in  sanguine  ipsius. 

Ad  tertium  dicendum,  quod  passio  Christi,  secundum  quod  comparatur 
ad  divinitatem  ejus,  agit  per  modum  efficientiae  :  inquantum  vero  comparatur 
ad  voluntatem  animae  Christi,  agit  per  modum  meriti:  secundum  vero  quod 
consideratur  in  ipsa  carne  Christi,  agit  per  modum  satisfactionis,  inquantum 
per  eam  liberamur  a  reatu  poenae;  per  modum  vero  redemptionis,  inquantum 
per  eam  liberamur  a  servitute  culpae ;  per  modum  autem  sacrificii,  inquantum 
per  eam  reconciliamur  Deo,  ut  infra  dicetur  (q.  seq.  art.  4.). 

QUAESTIO  XLIX. 

DE  EFFECTIBUS  PASSIONIS  CHRISTI, 
IN  SEX  ARTICULOS  DIVISA. 

Deinde  considerandum  est  de  ipsi;  effectibus  passionis  Christi. 
Et  circa  hoc  quaeruntur  sex. 

Primo.  Utrum  per  passionem  Christi  simus  liberati  a  peccato. 
Secundo.  Utrum  per  eam  simus  liberati  a  potestate  diaboli. 
Tertio.  Utrum  per  eam  simus  liberati  a  reatu  poenae. 

Quarto.  Utrum  per  eam  simus  Deo  reconciliati. 

Quinto.  Utrum  per  eam  sit  nobis  aperta  janua  coeli. 

Sexto.  Utrum  per  eam  Christus  adeptus  sit  exaltationem. 


ARTICULUS  I.  27d 

UTRUM  PER  PASSIONEM  CHRISTI  SIMUS  LIBERATI  A  PECCATO. 

(].  Dist.  io.  art..  1.). 

Ad  primum  sic  proceditur.  Videtur  quod  per  passionem  Christi  non  simus 
liberati  a  peccato:  liberare  enim  a  peccato  est  proprium  Dei,  secundum  illud 
Isa.  43.:  Ego  sum,  qui  deleo  iniquitates  tuas  propter  me;  Christus  autem  non  est 
passus,  secundum  quod  Deus,  sed  secundum  quod  homo;  ergo  per  passionem 
Christi  non  sumus  liberati  a  peccato. 

2.  Praeterea.  Corporale  non  agit  in  spirituale:  sed  passio  Christi  est 
corporalis :  peccatum  autem  non  est  nisi  in  anima,  quae  est  spiritualis  crea¬ 
tura,  ergo  passio  Christi  non  potuit  nos  emundare  a  peccato. 

3-  Praeterea.  Nullus  potest  liberari  a  peccato,  quod  nondum  commisit, 
sed  quod  in  posterum  est  commissurus:  cum  igitur  multa  peccata  post  Christi 
passionem  sint  commissa,  et  tota  die  committantur,  videtur  quod  per  pas¬ 
sionem  Christi  non  simus  liberati  a  peccato. 

4.  Praeterea.  Posita  causa  sufficienti,  nihil  aliud  requiritur  ad  effectum 
inducendum:  requiruntur  autem  adhuc  alia  ad  remissionem  peccatorum,  sci¬ 
licet  baptismus,  et  poenitentia;  ergo  videtur,  quod  passio  Christi  non  sit  suf- 
hciens  causa  remissionis  peccatorum. 

5.  Praeterea.  Proverb.  10.  dicitur:  Universa  delicta  operit  charitas;  et 
Act.  15.  dicitur:  Per  misericordiam,  et  fidem  purgantur  peccata:  sed  multa  sunt 
aha,  de  quibus  habemus  fidem,  et  quae  sunt  provocativa  charitatis;  er^o 
passio  Christi  non  est  propria  causa  remissionis  peccatorum 

Sed  contra  est,  quod  dicitur  Apocal.  1.:  Dilexit  nos,  etlavit  nos  a  peccatis 
nostris  in  sanguine  suo. 

Respondeo  dicendum,  quod  passio  Christi  est  propria  causa  remissionis 
peccatorum  tripliciter :  primo  quidem  per  modum  provocantis  ad  charitatem: 
quia,  ut  Apostolus  dicit  Rom.  3.:  Commendat  Deus  suam  charitatem  in  nobis 
quoniam  cum  adhuc  mimici  essemus,  Christus  pro  nobis  mortuus  est:  per  chari- 

"“"I  consequimur  veniam  peccatorum,  secundum  illud  Luc.  7.:  Di - 

1  a  peccata  multa>  quomam  dilexit  multum :  secundo  passio  Christi  causat 

noTtrnTn?  peCCat°rUm  per  modum  ademptionis:  quia  enim  ipse  est  caput 

heravh  nn' t  ?aS$10nem  suam’  <luam  ex  charitate,  et  obedientia  sustinuit  li- 

lionTs  '  t  ”Tam  mC  r"  SUa  "  p£CCatis’  ^uasi  Per  P^tium  suae  pas- 
s.  sicut  si  homo  per  aliquod  opus  meritorium,  quod  manu  exerceret 

est  unum  T  &  qU°?-  PedibUS  COmmisisset:  sic«  enim  naturale  corpus 

unum  ex  membrorum  diversitate  consistens ;  ita  tota  Ecclesia,  quae  est 

mysticum  corpus  Christi,  computatur  quasi  una  persona  cum  suo  capite  quod 

CtaSrr  P'r  modum  efficientiae,  inquantum  caro,  secundi 

astus  passionem  sustinuit,  est  instrumentum  divinitatis,  ex  quo  ejus  pas¬ 
siones,  et  actiones  operantur  in  virtute  divina  ad  expellendum  peccatum 
Ad  primum  ergo  ,  dicendum,  quod  licet  Christus  non  sit  passus,  secundum 
quod  Deus;  tamen  caro  ejus  est  divinitatis  instrumentum;  et  ex  hoc  passio 

ejus  habet  quandam  divinam  virtutem  dimittendi  peccata,  ut  dictum  est 
(in  corp.). 

Ad  secundum  dicendum,  quod  passio  Christi,  licet  sit  corporalis,  sortitur 
tamen  quandam  spiritualem  virtutem  ex  divinitate,  cui  caro  ejus  unita  est 

ut  instrumentum;  secundum  quam  quidem  virtutem,  passio  Christi  est  causa 
remissionis  peccatorum. 

Ad  tertium  dicendum,  quod  Christus  sua  passione  nos  a  peccatis  libe¬ 
ravit  causaliter,  idest  instituens  causam  nostrae  liberationis,  ex  qua  possent 
quaecumque  peccata  quandocumque  remitti,  vel  praeterita,  vel  praesentia, 
ie  futura:  sicut  si  medicus  faciat  medicinam,  p»  qua  possin'  quicumque 
morbi  sanari,  etiam  in  futurum.  1  n 


Ad  quartum  dicendum,  quod  quia  passio  Christi  praecessit  ut  causa 
quaedam  universalis  remissionis  peccatorum,  sicut  dictum  est  (in  corp.  art.) 
necesse  est  quod  singulis  adhibeatur  ad  deletionem  propriorum  peccatorum* 
hoc  autem  fit  per  baptismum,  et  poenitentiam,  et  alia  sacramenta,  quae  habent 
virtutem  ex  passione  Christi,  ut  infra  patebit  (q.  62.  art.  j.). 

Ad  quintum  dicendum,  quod  etiam  per  fidem  applicatur  nobis  passio 
Christi  ad  percipiendum  fructum  ipsius,  secundum  illud  Rom.  3.:  Quem  pro¬ 
posuit  Deus  propitiatorem  per  fidem  in  sanguine  ejus:  fides  autem,  per”  quam  a 
peccato  mundamur,  non  est  fides  informis,  quae  potest  esse  etiam  cum  pec¬ 
cato;,  sed  est  fides  formata  per  charitatem:  ut  sic  passio  Christi  nobis  appli¬ 
cetur  non  solum  quantum  ad  intellectum,  sed  etiam  quantum  ad  effectum ; 
ut  per  hunc  etiam  modum  peccata  dimittuntur  ex  virtute  passionis  Christi.  ’ 


ARTICULUS  II. 

UTRUM  PER  PASSIONEM  CHRISTI  SIMUS  LIBERATI 
A  POTESTATE  DIABOLI. 

(2.  Dist.  19.  art.  2.  et  7.  Dist.  ig.  art.  2.  et  Veri.  q.  29.  art.  7.  ad  (j, 
et  opusc.  60.  cap.  18.  et  Hebr.  2.  lecl.  4.). 

Ad  secundum  sic  proceditur.  Videtur,  quod  per  passionem  Christi  non 
simus  liberati  a  potestate  diaboli:  ille  enim  non  habet  potestatem  super  ali¬ 
quos,  in  quibus  nihil  sine  permissione  alterius  facere  potest:  sed  diabolus 
nunquam  potuit  aliquid  in  nocumentum  hominum  facere,  nisi  ex  permissione 

,.  .  •  ,  f  nfltpt  1ok  ,  et  2  quod  potestate  divinitus  accepta,  eum  pnnm 

ei  .n  corporeia\,i.;Pet  similiter  M.tth.  8.  dicitur,  quod  dae¬ 

mones  nisi  Christo  concedente,  non  potuerunt  m  porcos  intrare ,  ergo  d 
bolus  nunquam  habuit  in  hominibus  potestatem  :  et  ita  per  passionem  Chr 

suam  in  homines  exercet  tentando 
et  corporaliter  vexando :  sed  haec  adhuc  in  hominibus  operatur  post  Christi 
passionem-  ergo  non  sumus  per  passionem  Christi  ab  ejus  potestate  liberat, 

P  Tpraeterea.  Virtus  passionis  Christi  in  perpetuum  durat, secundum  illud 
Hebr'  io Una  oHation*  consummavit  sanctificatos  in  sempiternum :  simi  . ter 
etiam  Ubique  extenditur :  sed  liberatio  a  potestate  diaboh  nec  est  ubique  (qu  ¬ 
in  multis  partibus  mundi  adhuc  sunt  idololatrae),  nec  etiam  ent  scmper  qu  a 
tempore  Antichristi  maxime  suam  potestatem  exercebit  diabolus  m  hom, 
numP  nocumentum,  de  quo  dicitur  2.  ad  Thess.  2.,  quod  ejus  adventus  ent 
secundum  operationem  Satanae  in  omni  virtute,  et  signis  ei  Prodt^^^ 
et  in  omni  seductione  iniquitatis;  ergo  videtur  quod  passio  Christi  non  sit 
causa  liberationis  humani  generis  a  potestate  diaboli.  _  . 

Sed  contra  est,  quod  Dominus  dicitjoan,  22.  imminente  passione  A  une 

princeps  Ijus  munds  ’ef cietur  foras :  et  ego  si  exaltatus 

ad  meipsum  :  est  autem  exaltatus  a  terra  per  crucis  passionem,  ergo  per  eam 

diabolus  est  a  potestate  hominum  ejectus.  „ 

REspoNDEOPdicendum,  quod  circa  potestatem,  quam  diabolus  in  homines 

eJcXat  an«  Christi  passionem,  tria  sunt  consideranda :  prmum  quidem ex 
paSe  hominis,  qui  suo  peccato  meruit,  ut  in  potestatem  traderetur  diaboh, 
XXius  tenti, ionem  fuerat  separatus:  aliud  autem  es.  ex  par,«  De.  quem 
homo  peccando  offenderat,  qui  per  suam  justitiam  hominem  reliquerat  p  - 
testati  diaboli:  tertium  est  ex  parte  ipsius  diaboh,  qui  sua  nequissima  vo  un- 
tate  hominem  a  consecutione  salutis  impediebat.  Quantum  ergo  ad  primum, 
homo  est  a  potestate  diaboli  liberatus  per  passionem  Chisti,  inquantum  pas¬ 
sio  Christi  est  causa  remissionis  peccatorum;  quantum  autem  ad  secundum, 
dicendum  quod  passio  Christi  nos  potestate  diaboli  liberavit,  inquantum  nos 
Deo  reconciliavit,  ut  infra  dicetur  (ari.  4.  huj.  q.);  quantum  vero  ad  tertium 
passio  Christi  nos  a  diabolo  liberavit,  inquantum  a  passione  Christi  excessit 
modum  potestatis  sibi  traditae  a  Deo,  machinando  in  mortem  Christi  qui 
non  habebat  meritum  mortis,  cum  esset  absque  peccato:  unde  August.  dici 
in  i*,  de  Trin .  (cap.  14.  In  prine.) :  «Justitia  Christi  victus  est  diabolus;  quia 
cum  in  eo  nihil  morte  dignum  inveniret,  occidit  eum  tamen;  et  utique  justum 
est,  ut  debitores,  quos  tenebat,  liberi  dimittantur,  in  eum  credentes,  quem 

sine  ullo  debito  occidit  ».  _ 

Ad  primum  ergo  dicendum,  quod  non  dicitur  sic  diabolus  m  homines  po¬ 
testatem  habuisse,  quasi  posset  ei  nocere,  Deo  non  permittente ;  sed  quia 
juste  permittebatur  nocere  hominibus,  quos  tentando  ad  suum  consensum 

P'  Ad  secundum  dicendum,  quod  diabolus  etiam  nunc  potest  quidem  Deo 
permittente  homines  tentare  quantum  ad  animam,  et  vexare  quantum  ad 
corpus:  sed  tamen  praeparatum  est  homini  remedium  ex  passione  Christi, 
quo  se  potest  tueri  contra  hostis  impugnationes,  ne  deducatur  in  intentum 
mortis  aeternae:  et  quicumque  ante  passionem  Christi  diabolo  resistebant, 
per  fidem  passionis  Christi  hoc  facere  poterant,  licet  passione  Christi  non¬ 
dum  peracta:  quantum  autem  ad  aliquid,  nullus  poterat  diaboli  manus  eva- 

dere,  ut  scilicet  non  descenderet  in  infernum,  a  quo  post  passionem  Christi  se 
possunt  homines  ejus  virtute  tueri. 

Ad  tertium  dicendum,  quod  Deus  permittit  diabolo  posse  decipere  ho¬ 
mines  in  certis  personis,  temporibus,  et  locis,  secundum  occultam  rationem 
judiciorum  suorum :  semper  tamen  per  passionem  Christi  est  paratum  homi¬ 
nibus  remedium  se  tuendi  contra  nequitias  daemonum,  etiam  tempore  Anti- 
christi:  sed  si  aliqui  hoc  remedio  uti  negligant,  nil  deperit  efficaciae  passio¬ 
nis  Christi. 


ARTICULUS  m.  272 

UTRUM  PER  PASSIONEM  CHRISTI  HOMINES  SINT  LIBERATI 
A  POENA  PECCATI. 

(Infr.  q.  72.  art.  /.  corp.  et  q.  S6.  art.  4.  ad  7.  Dist.  19.  art.  7. 
et  Veri.  q.  29.  art.  7.  ad  9.). 

Ad  tertium  sic  proceditur.  Videtur,  quod  per  passionem  Christi  non  sint 
homines  liberati  a  poena  peccati:  praecipua  enim  poena  peccati  est  aeterna 
damnatio :  sed  illi  qui  damnati  erant  in  inferno  pro  suis  peccatis,  non  sunt 
per  Christi  passionem  liberati ;  quia  in  inferno  nulla  est  redemptio ;  ergo  vide¬ 
tur,  quod  passio  Christi  non  liberavit  homines  a  poena  peccati. 

2.  Peaeterea.  Illis,  qui  sunt  liberati  a  reatu  poenae,  non  est  aliqua  poena 
injungenda :  sed  poenitentibus  injungitur  poena  satisfactoria :  non  ergo  per 
passionem  Christi  sunt  homines  liberati  a  reatu  poenae. 

3.  Praeterea.  Mors  est  poena  peccati,  secundum  illud  Roman.  6.:  Stipen¬ 
dia  peccati  mors ;  sed  adhuc  post  passionem  Christi  homines  moriuntur;  ergo 
per  passionem  Christi  non  sunt  homines  liberati  a  reatu  poenae. 

Sed  contra  est,  quod  dicitur  Isa.  53.:  Vere  languores  nostros  ipse  tulit,  et 
dolores  nostros  ipse  portavit. 

Respondeo  dicendum,  quod  per  passionem  Christi  liberati  sumus  a  reatu 
poenae  dupliciter:  uno  modo  directe,  inquantum  scilicet  passio  Christi  fuit 
sufficiens,  et  superabundans  satisfactio  pro  peccatis  totius  humani  generis: 
exhibita  autem  satisfactione  sufficienti,  tollitur  reatus  poenae:  alio  modo  in¬ 
directe,  inquantum  scilicet  passio  Christi  est  causa  remissionis  peccati,  in  quo 
fundatur  reatus  poenae. 

Ad  primum  ergo  dicendum,  quod  passio  Christi  sortitur  effectum  suum 
in  illis,  quibus  applicatur  per  fidem,  et  charitatem,  et  per  fidei  sacramenta: 
et  ideo  damnati  in  inferno,  qui  praedicto,  modo  passioni  Christi  non  conjun¬ 
guntur,  effectum  ejus  percipere  non  possunt. 

Ad  secundum  dicendum,  quod,  sicut  supra  dictum  est  (art.  1.  huj.  q.  ad  4.), 
ad  hoc  quod  consequamur  effectum  passionis  Christi,  oportet  nos  ei  confi¬ 
gurari.  Configuramur  autem  ei  in  baptismo  sacramentaliter,  secundum  illud 
Rom.  6.:  Consepulti  sumus  ei  per  baptismum  in  mortem:  unde  baptizatis  nulla 
poena  satisfactoria  imponitur,  quia  sunt  totaliter  liberati  per  satisfactionem 
Christi :  quia  vero  Christus  semel  tantum  pro  peccatis  nostris  mortuus  est,  ut  di¬ 
citur  1.  Petr.  3.;  ideo  non  potest  homo  secundario  configurari  morti  Christi 
per  sacramentum  baptismi:  unde  oportet,  quod  illi  qui  post  baptismum  pec¬ 
cant,  configurentur  Christo  patienti  per  aliquid  poenalitatis,  vel  passionis, 
quam  in  seipsis  sustineant;  quae  tamen  multo  minor  sufficit  quam  esset  con¬ 
digna  peccato,  cooperante  satisfactione  Christi. 

Ad  tertium  dicendum,  quod  satisfactio  Christi  habet  effectum  in  nobis, 
inquantum  incorporamur  ei,  ut  membra  suo  capiti,  sicut  supra  dictum  est 
(art.  1.  huj.  q.).  Membra  autem  oportet  capiti  conformari.  Et  ideo  sicut  Chri¬ 
stus  primo  quidem  habuit  gratiam  in  anima  cum  passibilitate  corporis,  et 
per  passionem  ad  gloriam  immortalitatis  pervenit:  ita  et  nos,  qui  sumus 
membra  ejus,  per  passionem  ipsius  liberamur  quidem  a  reatu  cujuslibet  poe¬ 
nae:  ita  tamen  quod  primo  recipimus  in  anima  spiritum  adoptionis  filiorum, 
quo  adscribimur  ad  haereditatem  gloriae  immortalis,  adhuc  corpus  passibile, 
et  mortale  habentes ;  postmodum  vero  configurati  passionibus,  et  morti  Chri¬ 
sti,  in  gloriam  immortalem  perducimur,  secundum  illud  Apost.  Rom.  8.  :  Si 
lilii  et  haeredes,  haeredes  quidem  Dei,  coliaeredes  autem  Christi,  si  tamen  com¬ 
patimur,  ut  et  conglorificemur . 

ARTICULUS  IV.  275 

UTRUM  PER  PASSIONEM  CHRISTI  SIMUS  DEO  RECONCILIATI. 

(Sup.  q.  47.  art.  4.  corp.  et  j.  Dist.  19.  art.  7.  q.  1.  et  op.  60.  cap.  18.). 

Ad  quartum  sic  proceditur.  Videtur,  quod  per  passionem  Christi  non 
simus  Deo  reconciliati;  reconciliatio  enim  non  habet  locum  inter  amicos: 
sed  Deus  semper  dilexit  nos,  secundum  illud  Sap.  11.:  Diligis  omnia  quae 
sunt,  et  nihil  odisti  eorum  quae  fecisti;  ergo  passio  Christi  non  reconciliavit 
nos  Deo. 

2.  Praeterea.  Non  potest  idem  esse  principium,  et  effectus:  unde  gratia, 
quae  est  principium  merendi,  non  cadit  sub  merito:  sed  dilectio  Dei  est 
principium  passionis  Christi,  secundum  illud  Joan.  3 .  :  Sic  Deus  dilexit  mun¬ 
dum,  ut  Filium  suum  unigenitum  daret;  non  ergo  videtur,  quod  per  passionem 
Christi  simus  reconciliati  Deo,  ita  quod  de  novo  nos  amare  inciperet. 

3.  Praeterea.  Passio  Christi  impleta  est  per  homines  Christum  occi¬ 
dentes,  qui  ex  hoc  graviter  Deum  offenderunt ;  ergo  passio  Christi  est  magis 
causa  indignationis,  quam  reconciliationis  Dei. 

Sed  contra  est,  quod  Apost.  dicit  Rom.  5.:  Reconciliati  sumus  Deo  per 
mortem  Filii  ejus. 

Respondeo  dicendum,  quod  passio  Christi  est  causa  reconciliationis  no¬ 
strae  ad  Deum  dupliciter:  uno  modo,  inquantum  removet  peccatum,  per  quod 
homines  constituuntur  inimici  Dei,  secundum  illud  Sap.  14.:  Similiter  odio 
sunt  Deo  impius,  et  impietas  ejus,  et  in  Psal.  3.:  Odisti  omnes,  qui  operantur  ini¬ 
quitatem:  alio  modo,  inquantum  est  sacrificium  Deo  acceptissimum;  est  enim 
hoc  proprie  sacrificii  effectus,  ut  per  ipsum  placetur  Deus:  sicut  etiam  homo 
offensam  in  se  commissam  remittit  propter  aliquod  obsequium  acceptum, 
quod  ei  exhibetur:  unde  dicitur  1.  Reg.  26:  Si  Dominus  incitat  te  adversum 
me,  odoretur  sacrificium:  et  similiter  tantum  bonum  fuit,  quod  Christus  vo¬ 
luntarie  passus  est,  quod  propter  hoc  bonum  in  natura  humana  inventum, 
Deus  placatus  est  super  omni  offensa  generis  humani,  quantum  ad  eos  qui 
Christo  passo  conjunguntur  secundum  modum  praemissum. 

Ad  primum  ergo  dicendum,  quod  Deus  diligit  omnes  homines  quantum 
ad  naturam,  quam  ipse  fecit :  odit  tamen  eos  quantum  ad  culpam,  quam 
contra  eum  homines  committunt,  secundum  illud  Eccl.  12.:  Altissimus  odio 
habet  peccatores. 

Ad  secundum  dicendum,  quod  passio  Christi  non  dicitur  quantum  ad  hoc 
Deo  non  reconciliasse;  quod  de  novo  nos  amare  inciperet,  cum  scriptum  sit 
Hierem.  31.:  In  claritate  perpetua  dilexi  te;  sed  quia  per  passionem  Christi 
sublata  est  odii  causa,  tum  per  ablationem  peccati,  tum  per  recompensationem 
acceptabilioris  boni  [al.  beneficii.']. 

Ad  tertium  dicendum,  quod  sicut  occisores  Christi  homines  fuerunt,  ita 
et  Christus  occisus :  major  autem  fuit  charitas  Christi  patientis,  quam  ini¬ 
quitas  occisorum :  et  ideo  passio  Christi  magis  valuit  ad  reconciliandum  Deum 
toti  humano  generi,  quam  ad  provocandum  ad  iram. 


ARTICULUS  V.  274 

UTRUM  CHRISTUS  SUA  PASSIONE  APERUERIT  NOBIS  JANUAM  COELI. 

(3.  Dist.  iS.  art.  6.  q.  2.  et  3.  et  Dist.  19.  art.  3.  et  4.  Dist.  4.  q.  2.  art.  2.  q.  6. 
et  Veri.  q.  29.  art.  7.  ad  9.). 

Ad  quintum  sic  proceditur.  Videtur,  quod  Christus  sua  passione  non 
aperuerit  nobis  januam  coeli:  dicitur  enim  Proverb.  1 1 . :  Seminanti  justitiam 
merces  fidelis :  sed  merces  justitiae  est  introitus  regni  coelestis;  ergo  videtur, 
quod  sancti  Patres,  qui  operati  sunt  opera  justitiae,  fide  consecuti  essent  in¬ 
troitum  regni  coelestis,  etiam  absque  Christi  passione ;  non  ergo  passio  Christi 
est  causa  apertionis  januae  regni  coelestis. 

2.  Praeterea.  Ante  passionem  Christi  Elias  raptus  est  in  coelum,  ut 
dicitur  4.  Regum  2. :  sed  effectus  non  praecedit  causam :  ergo  videtur,  quod 
apertio  januae  coelestis  non  sit  effectus  passionis  Christi. 

3.  Praeterea.  Sicut  legitur  Matth.  3.,  Christo  baptizato  aperti  sunt  ei 
coeli:  sed  baptismus  praecessit  passionem;  ergo  apertio  coeli  non  est  effectus 
passionis  Christi. 

4.  Praeterea.  Mich.  2.  dicitur:  Ascendit  pandens  iter  ante  eos:  sed  nihil 
aliud  videtur  esse  pandere  iter  coeli,  quam  ejus  januam  aperire;  ergo  videtur, 
quod  janua  coeli  sit  nobis  aperta,  non  per  passionem  Christi,  sed  per  ascen¬ 
sionem  ejus. 

Sed  contra  est,  quod  Apostolus  dicit  Heb.  10.:  Habemus  fiduciam  in  in¬ 
troitu  sanctorum,  scilicet  coelestium,  in  sanguine  Christi. 

Respondeo  dicendum,  quod  clausio  januae  est  obstaculum  quoddam  prohi¬ 
bens  hominem  ab  ingressu:  prohibebantur  autem  homines  ab  ingressu  regni 
coelestis  propter  peccatum:  quia,  sicut  dicitur  Isa.  35.:  Via  illa  sancta  voca¬ 
bitur,  et  non  transibit  per  eam  pollutus:  est  autem  duplex  peccatum  impediens 
ab  ingressu  regni  coelestis :  unum  quidem  commune  totius  humanae  naturae, 
quod  est  peccatum  primi  parentis :  et  per  hoc  peccatum  praecludebatur  ho¬ 
mini  aditus  regni  coelestis:  unde  legitur  Gen.  3.,  quod  post  peccatum  primi 
parentis  collocavit  Deus  Cherubim,  et  flammeum  gladium,  atque  versatilem,  ad 
custodiendam  viam  ligni  vitae:  aliud  autem  est  peccatum  speciale  uniuscujusque 
personae,  quod  per  proprium  actum  committitur  uniuscujusque  hominis.  Per 
passionem  autem  Christi  liberati  sumus,  non  solum  a  peccato  communi  totius 
humanae  naturae  et  quantum  ad  culpam,  et  quantum  ad  reatum  poenae,  ipso 
solvente  pretium  pro  nobis ;  sed  etiam  a  peccatis  propriis  singulorum,  qui 
communicant  eius  passioni  per  fidem,  et  charitatem,  et  fidei  sacramenta:  et 
ideo  per  passionem  Christi  aperta  est  nobis  janua  regni  coelestis ;  et  hoc  est 

quod  Apost.  dicit  Heb.  9.  quod  Christus  assistens  Pontifex  futurorum  honorum, 
per  proprium  sanguinem,  introivit  semel  in  sancta  aeterna  redemptione  inventa ;  et 
hoc  figuratur  Numer.  35.  ubi  dicitur,  quod  homicida  manebit  ibi,  scilicet  in  ci¬ 
vitate  refugii,  donec  Sacerdos  magnus,  qui  oleo  sancto  unctus  est,  moriatur ;  quo 
mortuo,  poterit  in  domum  suam  redire. 

Ad  primum  ergo  dicendum,  quod  sancti  Patres  operando  opera  justitiae, 
meruerunt  introitum  regni  coelestis  per  fidem  passionis  Christi,  secundum 
illud  Heb.  1 1. :  Sancti  per  fi dem  vicerunt  regna,  operati  sunt  justitiam :  perquam 
etiam  unusquisque  a  peccato  purgabatur,  quantum  pertinet  ad  emundationem 
propriae  personae;  non  tamen  alicujus  fides,  vel  justitia  sufficiebat  ad  remo¬ 
vendum  impedimentum,  quod  erat  per  leatum  totius  humanae  creaturae; 
quod  quidem  remotum  est  pretio  sanguinis  Christi;  et  ideo  ante  passionem 
Christi  nullus  intrare  poterat  regnum  coeleste,  adipiscendo  scilicet  beatitu- 
dinem  aeternam,  quae  consistit  in  plena  Dei  fruitione. 

Ad  secundum  dicendum,  quod  Elias  sublevatus  est  in  coelum  aereum, 
non  autem  in  coelum  empyreum,  qui  est  locus  Sanctorum :  et  similiter  etiam 
Enoch  raptus  est  ad  paradisum  terrestr  m,  ubi  cum  Elia  simul  creditur  vi¬ 
vere  usque  ad  adventum  Antichristi. 

Ad  tertium  dicendum,  quod,  sicut  supra  dictum  est  (q.  39.  art.  q.), 
Christo  baptizato,  aperti  sunt  coeli,  non  propter  ipsum  Christum,  cui  semper 
coelum  patuit,  sed  ad  significandum,  quod  coelum  aperitur  baptizatis  baptismo 
Christi,  qui  habet  efficaciam  ex  passione  ipsius. 

Ad  quartum  dicendum,  quod  Christus  sua  passione  meruit  nobis  introi¬ 
tum  regni  coelestis,  et  impedimentum  removit:  sed  per  suam  ascensionem 
nos  quasi  in  possessionem  regni  coelestis  introduxit:  et  ideo  dicitur,  quod 
ascendit  pandens  iter  ante  eos. 

ARTICULUS  VI.  275 

UTRUM  CHRISTUS  PER  SUAM  PASSIONEM  MERUERIT  EXALTARI. 

(3.  Dist.  iS.  art.  4.  q.  q.). 

Ad  sextum  sic  proceditur.  Videtur,  quod  Christus  per  suam  passionem 
non  meruerit  exaltari:  sicut  enim  cognitio  veritatis  est  proprium  Deo,  ita  et 
sublimitas,  secundum  illud  Psal.  112. :  Excelsus  super  omnes  gentes  Dominus,  et 
super  coelos  gloria  ejus:  sed  Christus,  secundum  quod  homo,  habuit  cogni¬ 
tionem  omnis  veritatis,  non  ex  aliquo  merito  praecedente,  sed  ex  ipsa  unione 
Dei,  et  hominis,  secundum  illud  Joan.  1.:  Vidimus  gloriam  ejus,  gloriam  quasi 
unigeniti,  a  Patre,  plenum  gratiae,  et  veritatis;  ergo  neque  exaltationem  habuit 
ex  merito  passionis,  sed  ex  sola  unione. 

2.  Praeterea.  Christus  meruit  sibi  a  primo  instanti  suae  conceptionis,  ut 
supra  habitum  est  (q.  34.  art.  q.) :  non  autem  major  charitas  fuit  in  eo  tem¬ 
pore  passionis,  quam  ante;  cum  ergo  charitas  sit  merendi  principium,  videtur 
quod  non  magis  meruerit  per  passionem  suam  exaltationem,  quam  ante 

3.  Praeterea.  Gloria  corporis  resultat  ex  gloria  animae,  ut  August.  dicit 
in  epist.  ad  Dioscorum  (quae  esi  p6.  ante  med.) ;  sed  Christus  per  passionem 
suam  non  meruit  exaltationem  quantum  ad  gloriam  animae;  quia  anima  ejus 
fuit  beata  a  primo  instanti  suae  conceptionis;  ergo  neque  etiam  per  passio¬ 
nem  meruit  exaltationem  quantum  ad  gloriam  corporis. 

Sed  contra  est,  quod  dicitur  Philip.  2.:  Factus  est  obediens  usque  ad  mor¬ 
tem ,  mortem  autem  crucis  :  propter  quod  et  Deus  exaltavit  illum. 

Respondeo  dicendum,  quod  meritum  importat  quandam  aequalitatem 
justitiae:  unde  et  Apost.  dicit  Rom.  4.,  quod  ei  qui  operatur,  merces  imputatur 
secundum  debitum:  cum  autem  aliquis  ex  sua  injusta  voluntate  sibi  attribuit 
plus  quam  sibi  debeatur,  justum  est  ut  diminuatur  etiam  quantum  ad  id  quod 
sibi  debebatur :  sicut  cum  furatur  quis  unam  ovem,  reddet  quatuor,  ut  dicitur 
Exodi  22.:  et  hoc  dicitur  mereri,  inquantum  per  hoc  punitur  ejus  iniqua  vo¬ 
luntas:  ita  etiam  cum  aliquis  sibi  ex  justa  voluntate  subtrahit,  quod  debebat 
habere,  meretur,  ut  sibi  amplius  superaddatur,  quasi  merces  justae  voluntatis. 
Et  inde  est,  quod,  sicut  dicitur  Lucae  14.:  Qui  se  humiliat,  exaltabitur.  Chri¬ 
stus  autem  in  sua  passione  seipsum  humiliavit  infra  suam  dignitatem,  quan¬ 
tum  ad  quatuor:  primo  quidem  quantum  ad  passionem,  et  mortem,  cujus  de¬ 
bitor  non  erat:  secundo  quantum  ad  locum;  quia  corpus  ejus  positum  est  in 
sepulchro,  et  anima  in  inferno :  tertio  quantum  ad  confusionem,  et  opprobria, 
quae  sustinuit:  quarto  quantum  ad  hoc  quod  est  traditus  humanae  potestati, 
secundum  quod  ipse  dicit  Pilato  Joan.  19.:  Non  haberes  in  me  potestatem,  nisi 
datum  tibi  esset  desuper ;  et  ideo  per  suam  passionem  meruit  exaltationem 
quantum  ad  quatuor :  primo  quidem  quantum  ad  resurrectionem  gloriosam, 
unde  dicitur  in  Ps.  1  38.:  Tu  cognovisti  sessionem  meam,  idest  humilitatem  meae 
passionis,  et  resurrectionem  meam;  secundo  quantum  ad  ascensionem  in  coelum, 
unde  dicitur  Ephes.  4. :  Descendit  primum  in  inferiores  partes  terrae :  qui  autem 
descendit,  ipse  est  ei  qui  ascendit  super  omnes  coelos;  tertio  quantum  ad  consessum 
paternae  dexterae,  et  manifestationem  divinitatis  ipsius,  secundum  illud  Isa.  52.: 
Exaltabitur  et  elevabitur,  et  sublimis  erit  valde :  sicut  obstupuerunt  super  eum  multi, 
sic  inglorius  erit  inter  viros  aspectus  ejus:  et  Philip.  2.  dicitur:  Factus  est  obediens 
usque  ad  mortem,  mortem  autem  crucis :  propter  quod  et  Deus  exaltavit  illum,  et 
dedit  illi  nomen,  quod  est  super  omne  nomen,  ut  scilicet  ab  omnibus  nominetur 
Deus,  et  omnes  ei  reverentiam  exhibeant  sicut  Deo;  et  hoc  est  quod  sub¬ 
ditur:  Ut  in  nomine  Jesu  omne  genu  flectatur,  coelestium,  terrestrium  et  inferno¬ 
rum  ;  quarto  quantum  ad  judiciariam  potestatem :  dicitur  enim  Job  36.:  Causa 
tua  quasi  impii  judicata  est;  causam  judiciumque  recipies. 

Ad  primum  ergo  dicendum,  quod  principium  merendi  est  ex  parte  ani¬ 
mae:  corpus  autem  est  instrumentum  meritorii  actus:  et  ideo  perfectio  animae 
Christi,  quae  fuit  merendi  principium,  non  debuit  in  eo  acquiri  per  meritum, 
sicut  perfectio  corporis;  quod  fuit  passionis  subjectum,  et  per  hoc  fuit  ipsius 
meriti  instrumentum. 

Ad  secundum  dicendum,  quod  per  priora  merita  Christus  meruit  exalta¬ 
tionem  ex  parte  ipsius  animae,  cujus  voluntas  charitate,  et  aliis  virtutibus  in¬ 
formabatur:  sed  in  passione  meruit  suam  exaltationem  per  modum  cujusdam 
recompensationis  etiam  ex  parte  corporis ;  justum  est  enim,  ut  corpus,  quod 
fuerat  ex  charitate  passionis  subjectum,  acciperet  recompensationem  ingloria. 

Ad  tertium  dicendum,  quod  dispensatione  quadam  factum  est  in  Christo, 
ut  gloria  animae  ante  passionem  non  redundaret  ad  corpus,  ad  hoc  quod  glo¬ 
riam  corporis  honorabilius  obtineret,  quando  eam  per  passionem  meruisset: 
gloriam  autem  animae  differri  non  conveniebat :  quia  anima  immediate  unie¬ 
batur  Verbo  :  unde  decens  erat,  ut  gloria  repleretur  ab  ipso  Verbo:  sed  corpus 
uniebatur  Verbo  mediante  anima. 

QUAESTIO  L. 

DE  MORTE  CHRISTI,  IN  SEX  ARTICULOS  DIVISA. 


Deinde  considerandum  est  de  morte  Christi. 

Et  circa  lioc  quaeruntur  sex. 

Primo.  Utrum  conveniens  fuerit  Christum  mori. 

Secundo.  Utrum  per  mortem  fuerit  separata  divinitas  a  carne. 
Tertio.  Utrum  fuerit  separata  divinitas  ab  anima. 

Quarto.  Utrum  Christus  in  triduo  mortis  fuerit  homo. 

Quinto.  Utrum  corpus  ejus  fuerit  idem  numero  vivum,  et  mortuum. 
Sexto.  Utrum  mors  ejus  sit  aliquid  operata  ad  nostram  salutem. 


ARTICULUS  I.  2 y6 

UTRUM  CONVENIENS  FUERIT  CHRISTUM  MORI. 

(Infr.  q.  $2.  art.  1.  corp.  et  lih.  4.  Contr.  g.  cap.  jj.  et  Ouodl.  2.  art.  2.  corp. 
et  opusc.  2.  cap.  7.  et  cap.  234.  et  2^8.  fin.  et  opusc.  60.  cap.  cp.). 

Ad  primum  sic  proceditur.  Videtur,  quod  non  fuerit  conveniens  Christum 
mori:  illud  enim,  quod  est  primum  principium  in  aliquo  genere,  non  dispo¬ 
nitur  per  illud,  quod  est  contrarium  illi  generi :  sicut  ignis,  qui  est  principium 
caloris,  nunquam  potest  esse  frigidus :  sed  Filius  Dei  est  fons,  et  principium 
omnis  vitae,  secundum  illud  Psal.  35.:  Apud  te  est  fons  vitae;  ergo  videtur, 
quod  non  fuerit  conveniens  Christum  mori. 

2.  Praeterea.  Major  est  defectus  mortis,  quam  morbi;  quia  per  morbum 
pervenitur  ad  mortem:  sed  non  fuit  conveniens  Christum  aliquo  morbo  lan¬ 
guescere,  ut  Chrysost.  dicit  (vide  sup.  q.  46.  art.  3.  ad  2.);  ergo  etiam  non 
fuit  conveniens  Christum  mori. 

3.  Praeterea.  Dominus  dicit  Joan.  10.:  Ego  veni,  ut  vitam  habeant ,  et 
abundantius  habeant:  sed  oppositum  non  perducit  ad  oppositum;  ergo  videtur, 
quod  non  fuerit  conveniens  Christum  mori. 

Sed  contra  est,  quod  dicitur  Joan.  10.:  Expedit  vobis,  ut  unus  homo  mo- 
riatui  pio  populo,  et  non  tota  gens  pereat:  quod  quidem  Caiphas  prophetice 
dixit,  ut  Evangelista  testatur. 

Respondeo  dicendum,  quod  conveniens  fuit  Christum  mori:  primo  quidem 
ad  fatisfaciendum  pro  humano  genere,  quod  erat  morti  adjudicatum  propter 
peccatum,  secundum  illud  Gen.  2.:  Quacumque  die  comederitis,  morte  moriemini: 
est  autem  conveniens  satisfaciendi  pro  alio  modus,  cum  aliquis  se  subjicit 
poenae,  quam  alius  meruit;  et  idem  Christus  mori  voluit,  ut  moriendo  pro 
nobis  satislaceret,  secundum  illud  1.  Pet.  3.:  Christus  semel  pro  peccatis  nostris 
mortuus  est :  secundo  ad  ostendendum  veritatem  naturae  assumptae ;  sicut  enim 
Eusebius  dicit  (in  oratione  de  Laudibus  Constantini,  inter  med.  et  fin.  seu  cap.  13.): 
«  Si  aliter  post  conversationem  cum  hominibus  evanescens,  subito  evolaret 

fugiens  mortem,  ab  omnibus  compararetur  phantasmati»:  tertio,  ut  moriendo 
nos  a  timore  mortis  liberaret:  unde  dicitur  Hebr.  2.,  quod  communicavit  carni, 
et  sanguini,  ut  per  mortem  destrueret  eum,  qui  habebat  mortis  imperium,  idest  dia¬ 
bolum,  et  liberaret  eos,  qui  timore  mortis  per  totam  vitam  obnoxii  erant  servituti: 
quarto,  ut  corporaliter  moriendo  similitudini  peccati,  idest  poenalitati,  daret 
nobis  exemplum  moriendi  spiritualiter  peccato;  unde  dicitur  Roman.  6.:  Ouod 
enim  mortuus  est  peccato,  mortuus  est  semel;  quod  autem  vivit,  vivit  Deo:  ita  et 
vos  existimate  mortuos  quidem  esse  peccato,  viventes  autem  Deo:  quinto,  ut  a  mor¬ 
tuis  resurgendo,  et  virtutem  suam  ostenderet,  qua  mortem  superavit,  et  nobis 
spem  resurgendi  a  mortuis  daret  :  unde  et  Apost.  dicit  1.  ad  Corinth.  15.:  Si 
Christus  praedicatur,  quod  resurrexit  a  mortuis,  quomodo  quidam  in  vobis  dicunt, 
quod  resurrectio  mortuorum  non  est ? 

Ad  primum  ergo  dicendum,  quod  Christus  est  fons  vitae,  secundum  quod 
Deus,  non  autem  secundum  quod  homo :  mortuus  est  autem,  secundum  quod 
homo,  non  secundum  quod  Deus;  unde  Augustinus  dicit  contra  Felicianum 
(cap.  14.  in  prine.):  «Absit,  quod  Christus  sic  senserit  mortem,  ut  quantum 
in  se  est  vita,  vitam  perdiderit;  si  enim  hoc  ita  esset,  vitae  fons  aruisset. 
Sensit  ergo  mortem  participatione  humani  affectus,  quem  sponte  susceperat; 
non  naturae  suae  perdidit  potentiam,  per  quam  cuncta  vivificat». 

Ad  secundum  dicendum,  quod  Christus  non  sustinuit  mortem  ex  morbo 
provenientem,  ne  videretur  ex  necessitate  mori  propter  infirmitatem  naturae; 
sed  sustinuit  mortem  ab  exteriori  illatam,  cui  se  spontaneum  obtulit,  ut  mors 
ejus  voluntaria  ostenderetur. 

Ad  tertium  dicendum,  quod  unum  oppositum  per  se  non  ducit  ad  aliud, 
sed  quandoque  per  accidens;  sicut  frigidum  quandoque  per  accidens  cale¬ 
facit;  et  hoc  modo  Christus  per  suam  mortem  non  perduxit  ad  vitam,  dum 
sua  morte  mortem  nostram  destruxit ;  sicut  ille  qui  poenam  pro  alio  sustinet, 
removet  poenam  ejus. 

ARTICULUS  II.  277 

UTRUM  IN  MORTE  CHRISTI  FUERIT  SEPARATA  DIVINITAS  A  CARNE. 

(4.  Dist.  7.  q.  2.  art.  1.  q.  1.  et  Dist.  21.  q.  1.  art.  1.  q.  1. 

et  Quodl.  2.  art.  1.  corp.  et  q.  4.  art.  6.  corp.  et  opusc.  2.  cap.  246.  ei  277. 
et  opusc.  60.  cap.  19.  fin.). 

Ad  secundum  sic  proceditur.  Videtur,  quod  in  morte  Christi  fuerit  se¬ 
parata  divinitas  a  carne:  ut  enim  dicitur  Matth.  27.,  Dominus  in  cruce  pen¬ 
dens  clamabat :  Deus  meus,  Deus  meus,  ut  quid  dereliquisti  mei  quod  exponens 
Ambrosius  (super  illud  Luc.  24.:  Et  haec  dicens  expiravit),  dicit:  «Clamabat 
homo  separatione  divinitatis  moriturus,  nam  cum  divinitas  a  morte  libera 
sit,  utique  mors  ibi  esse  non  poterat,  nisi  vita  discederet,  quia  vita  divinitas 
est » ;  et  sic  videtur,  quod  in  morte  Christi  sit  divinitas  separata  a  came. 

2.  Praeterea.  Remoto  medio,  separantur  extrema:  sed  divinitas  unita  est 
carni  mediante  anima,  ut  supra  habitum  est  (q.  6.  art.  1.);  ergo  videtur, 
quod  cum  in  morte  Christi  anima  sit  separata  a  carne,  per  consequens  divi¬ 
nitas  sit  a  carne  separata. 

3.  Praeterea.  Major  est  virtus  vivificativa  Dei,  quam  animae:  sed  corpus 
mori  non  poterat,  nisi  anima  separata ;  ergo  multo  minus  mori  poterat,  nisi 
separata  divinitate. 

Sed  contra  est,  quod  ea  quae  sunt  humanae  naturae,  non  dicuntur  de 
Filio  Dei,  nisi  ratione  unionis,  ut  supra  habitum  est  (q.  16.  art.  4.  et  j.): 
sed  de  Filio  Dei  dicitur  id,  quod  convenit  corpori  Christi  post  mortem,  scilicet 
esse  sepultum;  ut  patet  in  Symbolo  fidei,  ubi  dicitur,  quod  Filius  Dei  con¬ 
ceptus  est,  et  natus  ex  Virgine,  passus,  mortuus,  et  sepultus ;  ergo  corpus  Christi 
non  fuit  in  morte  a  divinitate  separatum. 

Respondeo  dicendum,  quod  illud,  quod  per  gratiam  Dei  conceditur,  nun¬ 
quam  absque  culpa  revocatur:  unde  dicitur  Rom.  11.  quod  sine  poenitentia 
sunt  dona  Dei,  et  vocatio.  Multo  autem  major  est  gratia  unionis,  per  quam  di¬ 
vinitas  unita  est  carni  Christi  in  persona,  quam  gratia  adoptionis,  per  quam 
alii  sanctificantur ;  et  etiam  magis  permanens  ex  sui  ratione ;  quia  haec  gratia 
ordinatur  ad  unionem  personalem,  gratia  autem  adoptionis  ad  quandam 
unionem  affectualem:  et  tamen  videmus,  quod  gratia  adoptionis  nunquam 
perditur  sine  culpa:  cum  igitur  in  Christo  nullum  fuerit  peccatum,  impossi¬ 
bile  fuit,  quod  solveretur  unio  divinitatis  a  came  ipsius :  et  ideo  sicut  ante 
mortem  caro  Christi  unita  fuit  secundum  personam,  et  hypostasim  Verbo 
Dei,  ita  et  remansit  unita  post  mortem,  ut  scilicet  non  esset  alia  hypostasis 
Verbi  Dei,  et  carnis  Christi  post  mortem,  ut  Damascenus  dicit  in  3.  lib.  (Orth. 
Fid.  cap.  27.  ad  fin.). 

Ad  primum  ergo  dicendum,  quod  derelictio  illa  non  est  referenda  ad  so¬ 
lutionem  unionis  personalis,  sed  ad  hoc  quod  Deus  Pater  eum  exposuit  pas¬ 
sioni  :  unde  derelinquere  ibi  non  est  aliud,  quam  non  protegere  a  persequen¬ 
tibus.  Vel  dicit  se  derelictum  quantum  ad  orationem,  qua  dixerat:  Pater,  si 
lieri  potest,  transeat  a  me  calix  iste,  ut  August.  exponit  in  lib.  de  Grat.  novi 
Testam,  (scilicet  epist.  120.  cap.  6.  et  10.). 

Ad  secundum  dicendum,  quod  Verbum  Dei  dicitur  unitum  carni  me¬ 
diante  anima,  inquantum  caro  per  animam  pertinet  ad  humanam  naturam, 
quam  Filius  Dei  assumere  intendebat;  non  autem  ita  quod  anima  sit  quasi 
medium  ligans  unita;  habet  autem  caro  ab  anima,  quod  pertineat  ad  huma¬ 
nam  naturam,  etiam  postquam  anima  separatur  ab  ea;  inquantum  scilicet  in 
carne  mortua  remanet  ex  divina  ordinatione  quidam  ordo  ad  resurrectionem ; 
et  ideo  non  tollitur  unio  divinitatis  ad  carnem. 

Ad  tertium  dicendum,  quod  anima  habet  vim  vivificandi  formaliter:  et 
ideo,  ea  praesente,  et  unita  formaliter,  necesse  est  corpus  esse  vivum:  di¬ 
vinitas  autem  non  habet  vim  vivificandi  formaliter,  sed  effective:  non  enim 
potest  esse  corporis  forma:  et  ideo  non  est  necesse,  quod  manente  unione 
divinitatis  ad  carnem,  caro  sit  vita;  quia  Deus  non  ex  necessitate  agit,  sed  ex 
voluntate. 


ARTICULUS  III.  278 

UTRUM  IN  MORTE  CHRISTI 
FUERIT  FACTA  SEPARATIO  DIVINITATIS  AB  ANIMA. 

(4.  Dist.  21.  q.  1.  art.  1.  q.  2.  et  q.  2.  art.  1.  corp.  et  opusc.  2.  cap.  236. 
et  opusc.  60.  cap.  19.  fin.  et  Ps.  21.). 

Ad  tertium  sic  proceditur.  Videtur,  quod  in  morte  Christi  fuerit  facta 
separatio  divinitatis  ab  anima:  dicit  enim  Dominus  Joan.  10.:  Nemo  tollit  ani¬ 
mam  meam  a  me,  sed  ego  pono  eam,  et  iterum  sumo  eam :  non  autem  videtur, 

quod  corpus  animam  ponere  possit,  eam  a  se  separando;  quia  anima  non 
subjicitur  potestati  corporis,  sed  potius  e  converso:  et  sic  videtur,  quod  Chri¬ 
sto,  secundum  quod  est  Verbum  Dei,  conveniat  animam  suam  ponere:  hoc 
autem  est  eam  a  se  separare;  ergo  per  mortem  anima  ejus  fuit  a  divinitate 
separata. 

2.  Praeterea.  Athanasius  dicit  (implic.  lib.  6.  de  Beatitud.  Verbi  Dei  ad, 
Theophil.  a  med.):  «  Maledictum,  qui  totum  hominem,  quem  assumpsit  Dei 
Filius,  denuo  assumptum,  vel  liberatum,  tertia  die  a  mortuis  resurrexisse  non 
confitetur  » :  sed  non  potuit  totus  homo  denuo  assumi,  nisi  aliquando  fuerit 
totus  homo  a  Verbo  Dei  separatus:  totus  autem  homo  componitur  ex  anima,  et 
corpore;  ergo  aliquando  fuit  facta  separatio  divinitatis  et  a  corpore,  et  ab  anima. 

3.  Praeterea.  Propter  unionem  ad  totum  hominem  Filius  Dei  vere  dicitur 
homo;  si  ergo,  soluta  unione  animae,  et  corporis  per  mortem,  Verbum  Dei 
remansit  unitum  animae,  sequeretur  quod  vere  dici  potuisset  Filium  Dei  esse 
animam:  hoc  autem  est  falsum;  quia  cum  anima  sit  forma  corporis,  seque¬ 
retur  quod  Verbum  Dei  fuerit  corporis  forma,  quod  est  impossibile  ;  ergo  in 
morte  Christi  anima  fuit  a  Verbo  Dei  separata. 

4.  Praeterea.  Anima,  et  corpus  ab  invicem  separata  non  sunt  una  hypo¬ 
stasis,  sed  duae:  si  igitur  Verbum  Dei  remansit  unitum  tam  corpori,  quam 
animae  Christi,  separatis  eis  ab  invicem  per  mortem  Christi,  videtur  sequi, 
quod  Verbum  Dei,  durante  morte  Christi,  fuerit  duae  hypostases;  quod  est 
inconveniens:  non  ergo  post  mortem  Christi  remansit  anima  Verbo  unita. 

Sed  contra  est,  quod  dicit  Damascenus  in  3.  lib.  (Orth.  Fid.  oap.  27.  a 
med.):  «  Etsi  Christus  mortuus  est  ut  homo,  et  sancta  ejus  anima  ab  inconta¬ 
minato  divisa  est  corpore;  divinitas  tamen  inseparabilis  ad  utrisque  permansit, 
ab  anima  dico,  et  corpore  ». 

Respondeo  dicendum,  quod  anima  unita  est  Verbo  Dei  immediatius,  et 
per  prius,  quam  corpus,  cum  corpus  unitum  sit  Verbo  Dei  mediante  anima, 
ut  supra  dictum  est  (q.  6.  ai  t.  1.):  cum  ergo  Verbum  Dei  non  sit  separatum 
in  morte  a  corpore,  multo  minus  separatum  est  ab  anima;  unde  sicut  de  Filio 
Dei  praedicatur  id,  quod  convenit  corpori  ab  anima  separato,  scilicet  esse  se- 
pullum,  ita  de  eo  in  Symbolo  dicitur,  quod  descendit  ad ■  inferos;  quia  anima 
ejus  a  corpore  separata  descendit  ad  inferos. 

Ad  primum  ergo  dicendum,  quod  August.  (ircict.  47.  in  Joan.  post  med.) 
exponens  illud  verbum  Joannis  inquirit,  cum  Christus  sit  Verbum,  anima,  et 
caro,  «  utrum  ex  eo  quod  est  Verbum,  ponat  animam,  an  ex  eo  quod  est 
anima,  an  iterum  ex  eo  quod  est  caro  » ;  et  dicit,  quod  «  si  dixerimus,  quod 
Verbum  Dei  animam  posuit,  sequitur  quod  aliquando  anima  illa  separata  est 
a  Verbo:  quod  est  falsum;  mors  enim  corpus  ab  anima  separavit:  a  Verbo 
autem  animam  separatam  esse  non  dico :  si  vero  dixerimus,  quod  ipsa  se 
anima  ponat, sequitur  quod  anima  ipsa  a  se  separata  sit:  quod  est  absurdum  ». 
Relinquitur  ergo,  quod  ipsa  caro  animam  suam  ponit,  et  iterum  eam  sumit, 
non  potestate  sua,  sed  potestate  Verbi  inhabitantis  carnem,  quia,  sicut  su¬ 
pra  dictum  est  (in  corp.  art.  et  ari.  praec.),  per  mortem  non  est  separata  divi¬ 
nitas  Verbi  a  carne. 

Ad  secundum  dicendum,  quod  in  verbis  illis  Athanasius  non  intellexit, 
quod  totus  homo  denuo  sit  assumptus,  idest  omnes  partes  ejus,  quasi  Verbum 
Dei  partes  humanae  naturae  deposuerit  per  mortem;  sed  quod  iterato  tota- 
litas  naturae  assumptae  sit  in  resurrectione  redintegrata  per  iteratam  unionem 
animae,  et  corporis. 


QUAESTIO  L.  ARTICULUS  III. 


428 

Ad  tertium  dicendum,  quod  Verbum  Dei  propter  unionem  humanae  na¬ 
turae  non  dicitur  humana  natura,  sed  dicitur  homo,  quod  est  habens  huma¬ 
nam  naturam:  anima  autem,  et  corpus  sunt  partes  essentiales  humanae  na¬ 
turae:  unde  propter  unionem  Verbi  ad  utrumque  eorum,  non  sequitur  quod 
Verbum  Dei  sit  anima,  vel  corpus,  sed  quod  sit  habens  animam,  vel  corpus. 

Ad  quartum  dicendum,  quod,  sicut  Damasc.  dicit  in  5.  lib.  (Orth.  Fid. 
cap.  27.  ad  fin.),  «  quod  in  morte  Christi  est  separata  anima  a  carne,  non  est 
una  hypostasis  in  duas  hypostases  divisa,  nam  et  corpus,  et  anima  Christi 
secundum  idem  ex  principio  in  Verbi  hypostasi  habuerunt  existentiam,  et  in 
morte  invicem  divisa,  singulum  eorum  mansit,  unam  hypostasim  Verbi  habens; 
quare  una  Verbi  hypostasis  Verbi,  et  animae,  et  corporis  extitit  hvpostasis; 
nunquam  enim  neque  anima,  neque  corpus  propriam  habuerunt  hypostasim, 
praeter  Verbi  hypostasim;  una  enim  semper  Verbi  hypostasis,  et  nunquam 
duae  ». 


ARTICULUS  IV.  279 

UTRUM  CHRISTUS  IN  TRIDUO  MORTIS  FUERIT  HOMO. 

(3.  Dist.  22.  q.  1.  art.  1.  et  q.  2.  ari.  1.  et  Quodl.  3.  art.  4.  corp.  fin. 
et  Quodl.  4.  art.  1.  et  opusc.  2.  cap.  236.  et  opusc.  60.  cap.  20.  fin.). 

Ad  quartum  sic  proceditur.  Videtur,  quod  Christus  in  triduo  mortis  fuerit 
homo:  dicit  enim  Augustinus  in  i.de  Trinit.  (cap.  13.111  prine.):  «  Talis  erat 
illa  susceptio,  quae  Deum  hominem  faceret,  et  hominem  Deum  »  :  sed  illa 
susceptio  non  cessavit  per  mortem  ;  ergo  videtur,  quod  per  mortem  non  de¬ 
sierit  esse  homo. 

2.  Praeterea.  Philos.  dicit  in  9.  Ethic.  (cap.  4.  ante  med.),  quod  «  unus¬ 
quisque  homo  est  suus  intellectus  » ;  unde  et  post  mortem  animam  Petri  al- 
loquentes  dicimus:  Sancte  Petre,  ora  pro  nobis;  sed  post  mortem  Filius  Dei 
non  fuit  separatus  ab  anima  intellectuali;  ergo  in  illo  triduo  Filius  Dei 
fuit  homo. 

3.  Praeterea.  Omnis  sacerdos  est  homo:  sed  in  illo  triduo  mortis  Chri 
stus  fuit  sacerdos:  aliter  enim  non  verum  esset,  quod  dicitur  in  Psal.  109.: 
Tu  es  sacerdos  in  aeternum ;  ergo  Christus  in  illo  triduo  fuit  homo. 

Sed  contra.  Remoto  superiori,  removetur  inferius;  sed  vivum,  sive  ani¬ 
matum  est  superius  ad  animal,  et  ad  hominem :  nam  animal  est  substantia 
animata  sensibilis:  sed  in  illo  triduo  mortis  corpus  Christi  non  fuit  vivum, 
neque  animatum;  ergo  non  fuit  homo. 

Respondeo  dicendum,  quod  Christum  vere  fuisse  mortuum,  est  articulus 
fidei;  unde  asserere  omne  illud,  per  quod  tollitur  veritas  mortis  Christi,  est 
error  contra  fidem;  propter  quod  in  epist.  Synodali  Cyrilli  (in  fin.  et  habet  ut 
in  Conci].  Epbes.  gener.  3.  part.  1.  cap.  26.)  dicitur:  «  Si  quis  non  confitetur 
Dei  \  erbum  passum  carne,  et  crucifixum  carne,  et  quod  mortem  gustavit 
carne,  anathema  sit  »  :  pertinet  autem  ad  veritatem  mortis  hominis,  vel  ani¬ 
malis,  quod  per  mortem  desinat  esse  homo,  vel  animal:  mors  enim  hominis, 
vel  animalis  provenit  ex  separatione  animae,  quae  complet  rationem  animalis, 
vel  hominis:  et  ideo  dicere  Christum  in  triduo  mortis  hominem  fuisse,  sim¬ 
pliciter,  et  absolute  loquendo,  erroneum  est;  potest  tamen  dici,  quod  Chri¬ 
stus  in  triduo  fuit  homo  mortuus;  quidam  tamen  confessi  sunt  Christum  in 

triduo  hominem  fuisse,  dicentes  quidem  verba  erronea,  sed  sensum  erroris 
non  habentes  in  fide:  sicut  Hugo  de  Sancto  Victore,  qui  (lib.  2.  de  Sacram, 
part.  1.  cap.  11.)  ea  ratione  dixit  Christum  in  triduo  mortis  fuisse  homi¬ 
nem,  quia  dicebat  animam  esse  hominem:  quod  tamen  est  falsum,  ut  in  r. 
ostensum  est  (q.  77.  ari.  4.).  Magister  etiam  Sententiar.  in  22.  dist.  3.  lib. 
posuit,  quod  Christus  in  triduo  mortis  fuit  homo  alia  ratione;  quia  credidit, 
quod  unio  animae,  et  carnis  non  esset  de  ratione  hominis,  sed  sufficeret  ad 
hoc  quod  aliquid  sit  homo,  quod  habeat  animam  humanam,  et  corpus,  sive 
conjuncta,  sive  non  conjuncta:  quod  etiam  patet  esse  falsum  ex  his,  quae 
dicta  sunt  in  1.  (loc.  cit.J,  et  ex  his  quae  supra  dicta  sunt  circa  modum  unionis 
(q.  2.  ari.  3.). 

Au  PRIMUM  ergo  dicendum,  quod  Verbum  Dei  suscepit  animam,  et  carnem 
unitam :  et  ideo  illa  susceptio  fecit  Deum  hominem,  et  hominem  Deum :  non 
autem  cessavit  illa  susceptio  per  separationem  Verbi  ab  anima,  vel  a  carne: 
cessavit  tamen  unio  carnis,  et  animae. 

Ad  secundum  dicendum,  quod  homo  dicitur  esse  suus  intellectus,  non  quia 
intellectus  sit  totus  homo,  sed  quia  intellectus  est  principalior  pars  hominis,  in 
quo  virtualiter  consistit  tota  dispositio  hominis:  sicut  si  rector  civitatis  dicatur 
tota  civitas,  quia  in  eo  consistit  tota  dispositio  civitatis. 

Ad  tertium  dicendum,  quod  esse  sacerdotem  convenit  homini  ratione 
animae,  in  qua  est  ordinis  character;  unde  per  mortem  homo  non  perdit  or¬ 
dinem  sacerdotalem,  et  multo  minus  Christus,  qui  est  totius  sacerdotii  origo. 


ARTICULUS  V.  280 

UTRUM  FUERIT  IDEM  NUMERO  CORPUS  CHRISTI  VIVENTIS, 

ET  MORTUI. 

(Quadi.  2.  art.  r.  et  Quodl.  q.  art.  4.  ad  1.  et  Ouodl.  4.). 

Ad  qjjintum  sic  proceditur.  Videtur,  quod  non  fuerit  idem  numero  corpus 
Christi  viventis,  et  mortui:  Christus  enim  vere  mortuus  fuit,  sicut  et  alii  ho¬ 
mines  moriuntur:  sed  corpus  cujuscumque  alterius  hominis  non  est  simpliciter 
idem  numero  mortuum,  et  vivum;  quia  differunt  essentiali  differentia;  ergo 
neque  corpus  Christi  est  simpliciter  idem  numero  mortuum,  et  vivum. 

2.  Praeterea.  Secundum  Philosophum  in  5.  Metaph.  (lex.  12.),  v  quae¬ 
cumque  sunt  diversa  specie,  sunt  etiam  diversa  numero»:  sed  corpus  Christi 
vivum,  et  mortuum  fuit  diversum  specie:  quia  non  dicitur  oculus,  aut  caro 
mortui,  nisi  aequivoce,  ut  patet  per  Philosophum  in  2.  de  Anima  (tex.  9.),  et 
in  7.  Metaph.  (tex.  35.);  ergo  corpus  Christi  non  fuit  simpliciter  idem  numero 
vivum,  et  mortuum. 

3.  Praeterea.  Mors  est  corruptio  quaedam:  sed  illud  quod  corrumpitur 
corruptione  substantiali,  postquam  corruptum  est,  jam  non  est :  quia  corruptio 
est  mutatio  ab  esse  ad  non  esse;  corpus  ergo  Christi,  postquam  mortuum 
fuit,  non  remansit  idem  numero,  cum  mors  sit  substantialis  corruptio. 

Sed  contra  est,  quod  Athanasius  dicit  in  epistola  ad  Epictetum  (circa 
med.  et  incipit:  Ego  arbitrabar):  «Circumciso  corpore,  et  portato,  et  mandu¬ 
cante,  et  laborante,  et  in  ligno  affixo,  erat  impassibile,  et  incorporeum  Dei 
Verbum ;  hoc  erat  in  sepulchro  positum » :  sed  corpus  Christi  vivum  fuit 

circumcisum,  et  in  ligno  affixum;  corpus  autem  Christi  mortuum  fuit  posi¬ 
tum  in  sepulchro ;  ergo  hoc  idem  corpus,  quod  fuit  vivum,  fuit  etiam  mortuum. 

Respondeo  dicendum,  quod  hoc  quod  dico  simpliciter  potest  accipi  du¬ 
pliciter :  uno  modo,  secundum  quod  simpliciter  idem  est,  quod  absolute:  sicut 
«  simpliciter  dicitur,  quod  nullo  addito  dicitur  »,  ut  Philos.  dicit  (in  fin.  lib.  2. 
Topic.):  et  hoc  modo  corpus  Christi  mortuum,  et  vivum  simpliciter  fuit  idem 
numero;  dicitur  enim  aliquid  esse  idem  numero  simpliciter,  quia  est  suppo¬ 
sito  idem:  corpus  autem  Christi  vivum,  et  mortuum  fuit  supposito  idem: 
quia  non  habuit  aliam  hypostasim  vivum,  et  mortuum,  praeter  hypostasim 
Verbi  Dei,  ut  supra  dictum  est  (art.  2.  hujus  q.):  et  hoc  modo  loquitur 
Athanas.  in  auctoritate  inducta:  alio  modo,  simpliciter  idem  est,  quod  omnino, 
vel  totaliter:  et  sic  corpus  Christi  mortuum,  et  vivum  non  fuit  simpliciter 
idem  numero;  quia  non  fuit  totaliter  idem,  cum  vita  sit  aliquid  de  essentia 
corporis  viventis:  est  enim  praedicatum  essentiale,  .non  accidentale:  unde 
consequens  est,  quod  corpus,  quod  desinit  esse  vivum,  non  totaliter  idem 
remaneat:  si  autem  diceretur,  quod  corpus  Christi  mortuum  totaliter  idem 
remaneret,  sequeretur  quod  non  esset  corruptum,  corruptione  dico  mortis: 
quod  est  haeresis  Gajanitarum,  ut  Isidor.  dicit  (lib.  8.  Elym.  cap.  ad  fin.), 
et  habetur  in  Decretis  24.  q.  3.  (cap.:  Quidam  autem):  et  Damasc.  dicit  in  3.  lib. 
(Orth.  Fid.  cap.  2 8.  in  prine.),  quod  «  corruptionis  nomen  duo  significat:  uno 
modo  separationem  animae  a  corpore,  et  alia  hujusmodi:  alio  modo  per¬ 
fectam  dissolutionem  in  elementa;  ergo  incorruptibile  dicere  corpus  Domini, 
secundum  Julianum,  et  Gajanum,  secundum  primum  corruptionis  modum 
ante  resurrectionem,  est  impium  :  quia  corpus  Christi  non  esset  consubstan¬ 
tiale  nobis,  nec  in  veritate  mortuum  esset,  nec  secundum  veritatem  salvati 
essemus:  secundo  autem  modo  corpus  Christi  fuit  incorruptum  ». 

Ad  primum  ergo  dicendum,  quod  corpus  mortuum  cujuscumque  alterius 
hominis  non  remanet  unitum  alicui  hypostasi  permanenti,  sicut  corpus  Christi 
mortuum:  et  ideo  corpus  mortuum  cujuscumque  alterius  hominis  non  est 
1  em  simpliciter,  sed  secundum  quid  ;  quia  est  idem  secundum  materiam 
non  autem  idem  secundum  formam  :  corpus  autem  Christi  remanet  idem 
simpliuter  propter  identitatem  suppositi,  ut  dictum  est  (in  corp.  art.). 

Ad  secundum  dicendum,  quod  quia  idem  numero  dicitur  aliquid  secun¬ 
dum  suppositum,  idem  autem  specie  est  idem  secundum  formam,  ubicumque 
suppositum  subsistit  in  una  sola  natura,  oportet  quod  sublata  unitate  speciei 
auferatur  unitas  numeralis :  sed  hypostasis  Verbi  Dei  subsistit  in  duabus  na¬ 
turis:  et  ideo  quamvis  in  Christo  non  remaneat  corpus  idem  secundum  spe- 

Verbi  Dei3036  natUrae’  remanet  tamen  idem  numero  secundum  suppositum 

Ad  tertium  dicendum,  quod  corruptio,  et  mors  non  competit  Christo 
ratione  suppositi,  secundum  quod  attenditur  unitas,  sed  ratione  naturae  se¬ 
cundum  quam  invenitur  differentia  mortis,  et  vitae. 


ARTICULUS  VI.  28i 

UTRUM  MORS  CHRISTI  ALIQUID  OPERATA  SIT  AD  NOSTRAM  SALUTEM. 

(Infr.  q.  ;j.  art.  1.  corp.  et  q.  56.  art.  1.  ad  4.  et  ad  Gal.  2.). 

Ad  SEXTUM  sic  proceditur.  Videtur,  quod  mors  Christi  nihil  operata  sit 
ad  nostram  salutem:  mors  enim  est  quaedam  privatio:  est  enim  privatio 

vitae:  sed  privatio,  cum  non  sit  res  aliqua,  non  habet  aliquam  virtutem 
agendi ;  ergo  non  potuit  aliquid  operari  ad  nostram  salutem. 

2.  Praeterea.  Passio  Christi  operata  est  nostram  salutem  per  modum 
meriti;  sic  autem  non  potuit  operari  mors  Christi:  nam  in  morte  separatur 
anima  a  corpore,  quae  est  merendi  principium;  ergo  mors  Christi  non  est 
operata  aliquid  ad  nostram  salutem. 

3.  Praeterea.  Corporale  non  est  causa  spiritualis:  sed  mors  Christi  fuit 
corporalis;  non  ergo  potuit  esse  causa  spiritualis  nostrae  salutis. 

Sed  contra  est,  quod  Aug.  dicit  in  4.  de  Trinit.  (cap.  3.  sub  fin.):  «  Una 
mors  nostri  Salvatoris  (scilicet  corporalis),  duabus  mortibus  nostris  (idest 
animae,  et  corporis)  saluti  fuit  ». 

Respondeo  dicendum,  quod  de  morte  Christi  dupliciter  loqui  possumus: 
uno  modo,  secundum  quod  est  in  fieri :  alio  modo,  secundum  quod  est  in  facto 
esse :  dicitur  autem  mors  esse  in  fieri,  quando  aliquis  per  aliquam  passio¬ 
nem  vel  naturalem,  vel  violentam,  tendit  in  mortem:  et  hoc  modo  idem  est 
loqui  de  morte  Christi,  et  de  passione  ipsius:  et  ita  secundum  hunc  modum 
mors  Christi  causa  est  salutis  nostrae  secundum  id,  quod  de  passione  supra 
dictum  est  (q.  49.) ;  sed  in  facto  esse  mors  Christi  consideratur,  secundum 
quod  jam  facta  est  separatio  corporis,  et  animae:  et  sic  nunc  loquimur  de 
morte  Christi.  Hoc  autem  modo  mors  Christi  non  potest  esse  causa  salutis 
nostrae  per  modum  meriti,  sed  solum  per  modum  efficientiae  ;  inquantum  sci¬ 
licet  nec  per  mortem  divinitas  separata  fuit  a  Christi  carne,  et  ideo  quidquid 
contigit  circa  carnem  Christi,  etiam  anima  separata,  fuit  nobis  salutiferum 
virtute  divinitatis  unitae:  consideratur  autem  proprie  alicujus  causae  effectus 
secundum  similitudinem  causae;  unde  quia  mors  est  quaedam  privatio  vitae 
propriae,  effectus  mortis  Christi  attenditur  circa  remotionem  eorum,  quae 
contrariantur  nostrae  saluti;  quae  quidem  sunt  mors  animae,  et  mors  cor¬ 
poris  :  et  ideo  per  mortem  Christi  dicitur  esse  destructa  in  nobis  et  mors 
animae,  quae  est  per  peccatum  nostrum,  secundum  illud  Rom.  4. :  Traditus 
est,  scilicet  in  mortem,  propter  delicta  nostra:  et  mors  corporis,  quae  consistit 
in  separatione  animae,  secundum  illud  1.  ad  Cor.  15.:  Absorpta  est  mors  in 
victoria. 

Ad  primum  ergo  dicendum,  quod  mors  Christi  est  operata  salutem  no¬ 
stram  ex  virtute  divinitatis  unitae,  et  non  ex  sola  ratione  mortis. 

Ad  secundum  dicendum,  quod  mors  Christi,  secundum  quod  consideratur 
in  facto  esse,  etsi  non  est  ad  nostram  salutem  operata  per  modum  meriti, 
est  tamen  operata  per  modum  efficientiae,  ut  dictum  est  (in  corp.  art.). 

Ad  tertium  dicendum,  quod  mors  Christi  fuit  quidem  corporalis;  sed 
corpus  illud  fuit  instrumentum  divinitatis  sibi  unitae,  operans  in  virtute  ejus 
etiam  mortuum. 

QUAESTIO  LI. 

DE  SEPULTURA  CHRISTI,  IN  QUATUOR  ARTICULOS  DIVISA. 


Deinde  considerandum  est  de  sepultura  Christi. 

Et  circa  hoc  quaeruntur  quatuor. 

Primo.  Utrum  conveniens  fuerit  Christum  sepeliri. 
Secundo.  De  modo  sepultura  ejus. 

Tertio.  Utrum  corpus  ejus  fuerit  in  sepulchro  resolutum. 
Quarto.  De  tempore,  quo  jacuit  in  sepulchro. 


ARTICULUS  I. 

UTRUM  FUERIT  CONVENIENS  CHRISTUM  SEPELIRI. 

(Infr.  q.  42.  ari.  4.  et  opusc.  2.  cap.  241.  et  242.  et  opusc.  60.  cap.  20.  prine, 
et  1.  Cor.  Ject.  1.  cap.  3.). 

Ad  primum  sic  proceditur.  Videtur,  quod  non  fuerit  conveniens  Chri¬ 
stum  sepeliri :  de  Christo  enim  dicitur  in  Psal.  87.:  Factus  est,  sicut  homo  sine 
adjutorio,  viter  mortuos  liber :  sed  in  sepulchro  includuntur  corpora  mortuo¬ 
rum;  quod  videtur  esse  contrarium  libertati;  ergo  non  videtur  fuisse  conve¬ 
niens,  quod  corpus  Christi  sepeliretur. 

2.  Praeterea.  Nihil  circa  Christum  fieri  debuit,  quod  non  esset  salu¬ 
tiferum  nobis;  sed  in  nullo  videtur  ad  salutem  hominum  pertinere,  quod  Chri¬ 
stus  luit  sepultus ;  ergo  non  luit  conveniens  Christum  sepeliri. 

3  .  Praeterea.  Inconveniens  esse  videtur,  quod  Deus,  qui  est  super  coelos 
excelsus,  in  terra  sepeliretur:  sed  illud  quod  convenit  corpori  Christi  mor¬ 
tuo,  attribuitur  Deo  ratione  unionis;  ergo  inconveniens  videtur  Christum 
luisse  sepultum. 

.  Sed  con™a  est,  quod  Dominus  dicit  Matth.  26.  de  muliere,  quae  eum 
inunxerat:  Opus  bonum  operaia  est  in  me,  et  postea  subdit:  Mittens  enim  hoc 
unguentum  m  corpus  meum,  ad  sepeliendum  me  fecit. 

Respondeo  dicendum,  quod  conveniens  fuit  Christum  sepeliri  •  trimo 
quidem  ad  comprobandum  veritatem  mortis;  non  enim  in  sepulchro  aliquis 
ponitur,  msi  quando  jam  de  veritate  mortis  constat:  unde  et  Mare.  it.  le¬ 
gitur,  quod  Pilatus,  antequam  concederet  Christum  sepeliri,  diligenti  inqui¬ 
sitione  cognovit  eum  mortuum  esse:  secundo,  quia  per  hoc  quod  Christus 
de  sepulchro  resurrexit  datur  spes  resurgendi  per  ipsum,  his  qui  sunt  in 

iocem  Filn  Dei,  et  qui  audierint,  vivent:  tertio  ad  exemplum  eorum,  qui  per 

r om  T  ?  I  SpmtUa  iter  monuntur  peccatis,  qui  scilicet  absconduntur  a 
conturbatione  hominum:  unde  dicitur  Coloss.  3.:  Mortui  estis,  et  vita  vestra 
abscondita  est  cum  Christo  in  Deo:  unde  et  baptizati,  qui  per  mortem  Christi 
monuntur  peccatis,  quasi  consepeliuntur  Christo  per  immersionem,  secundum 
illud  Rom.  6.:  Consepulti  sumus  cum  Christo  per  baptismum  in  mortem. 

Ad  primum  ergo  dicendum,  quod  Christus  sepultus  se  inter  mortuos  li- 
erum  fuisse  ostendit  in  hoc,  quod  per  inclusionem  sepulchri  non  potuit  im¬ 
pediri,  quin  ab  eo  resurgendo  exiverit. 

Ad  secundum  dicendum,  quod  sicut  mors  Christi  efficienter  operata  est 
nostra  salutem,  ita  etiam  et  ejus  sepultura:  unde  Hieron.  dicit  super  Matth.: 
Sepultura  Christi  resurgimus;  et  Isa.  53.  sup.  illud:  Dabit  impios  pro  sepultura, 
dicit  Gloss.  (ori.  Hieron.)  idest:  «  gentes,  quae  sine  pietate  erant,  Deo  Pa¬ 
trique  dabit;  quia  mortuus,  et  sepultus  eos  acquisivit  ». 

Ad  tertium  dicendum,  qubd,  sicut  dicitur  in  quodam  serm.  Cone.  Ephe- 
sini  (et  hab.'  par.  3.  cap.  9.  aliquant.  a  prine.)  :  «  Nihil  horum  quae  salvant 
homines,  injuriam  Deo  facit,  quae  ostendunt  eum  non  passibilem,  sed  clemen¬ 
tem  »  :  et  in  alio  sermone  ejusdem  Cone,  (parum  a  prine,  cap.  10.)  legitur: 
«  Nihil  putat  injuriam  Deus,  quod  est  occasio  salutis  hominibus :  tu  quidem 
non  ita  vilem  Dei  naturam  arbitraberis,  tanquam  quae  aliquando  subjecta 
possit  esse  injuriis  ». 


ARTICULUS  II.  2g3 

UTRUM  CONVENIENTI  MODO  CHRISTUS  FUERIT  SEPULTUS. 

.  Ad  secundum  sic  proceditur.  Videtur  non  convenienti  modo  Christum 
fuisse  sepultum  :  sepultura  enim  ejus  respondet  morti  ipsius  :  sed  Christus 
fuit  passus  mortem  abjectissimam,  secundum  illud  Sap.  2. :  Morte  turpissima 
condemnemus  eum;  ergo  inconveniens  videtur  esse,  quod  Christo  exhibita 
luit  honorabilis  sepultura,  inquantum  a  magnatibus  fuit  tumulatus,  scilicet  a 
Joseph  ab  Arimathaea,  qui  erat  nobilis  decurio,  ut  habetur  Mare.  15.  et  a  Ni- 
codemo,  qui  erat  princeps  Judaeorum,  ut  habetur  Joan.  3. 

2.  1  raeterea.  Circa  Christum  non  debuit  aliquid  fieri,  quod  esset  su¬ 
perfluitatis  exemplum:  videtur  autem  superfluitatis  fuisse,  quod  ad  sepelien¬ 
dum  Christum  Nicodemus  venit  ferens  mixturam  myrrhae,  et  aloes  quasi  libras 
centum ,  ut  dicitur  Joan.  19.,  praesertim  cum  mulier  praevenerit  corpus  ejus 
unge?  e  in  sepulturam ,  ut  dicitur  Mare.  14:  non  ergo  fuit  hoc  convenienter  circa 
Christum  factum. 

3.  Praeterea.  Non  est  conveniens,  ut  aliquod  factum  sibi  ipsi  sit  dis¬ 
sonum:  sed  sepultura  Christi  fuit  simplex  ex  una  parte;  quia  scilicet  Joseph 
involvit  corpus  eius  in  sindone  munda,  ut  dicitur  Matth.  27.,  non  autem  «  auro 
aut  gemmis,  aut  serico  »,  ut  Hieron.  ibid.  dicit:  ex  alia  vero  parte  videtur 
fuisse  ambitiosa,  inquantum  eum  cum  aromatibus  sepelierunt ;  ergo  videtur 
non  fuisse  conveniens  modus  sepulturae  Christi. 

4.  Praeterea.  Quaecumque  scripta  sunt,  praecipue  de  Christo,  ad  nostram 
docti  inam  scripta  sunt,  ut  dicitur  Rom.  15. :  sed  quaedam  scribuntur  in  Evan- 
geliis  circa  sepulchrum  Christi,  quae  in  nullo  videntur  ad  nostram  doctri¬ 
nam  pertinere ,  sicut  quod  fuit  sepultus  in  horto,  quod  in  monumento  alieno, 
et  novo,  et  exciso  in  petra;  inconveniens  ergo  fuit  modus  sepulturae  Christi. 

Sed  contra  est,  quod  dicitur  Isa.  11.:  Et  erit  sepulchrum  ejus  gloriosam. 

Respondeo  dicendum,  quod  modus  sepulturae  Christi  ostenditur  esse 
conveniens  quantum  ad  tria:  primo  quidem  quantum  ad  confirmandam  fidem 
mortis,  et  resurrectionis  ipsius  ;  secundo  ad  commendandam  pietatem  eorum, 
qui  eum  sepelierunt:  unde  August.  dicit  in  1.  de  Civ.  Dei  (cap.  iq.  cir.  med.): 

«  Laudabiliter  commemorantur  in  Evangelio,  qui  corpus  ejus  de  cruce  ac- 

ceptum  diligenter,  atque  honorifice  tegendum,  sepeliendumque  curarunt  »: 
tertio  quantum  ad  mysterium,  per  quod  informantur  illi,  qui  Christo  conse¬ 
peliuntur  in  mortem.  _  _ 

Ad  primum  ergo  dicendum,  quod  circa  mortem  Christi  commendatur 

patientia,  et  constantia  ipsius,  qui  mortem  est  passus;  et  tanto  magis,  quanto 
mors  fuit  abjectior;  sed  in  sepultura  honorifica  consideratur  virtus  morientis, 
qui  contra  intentionem  occidentium  etiam  mortuus  honorifice  sepelitur,  et 
praefiguratur  devotio  fidelium,  qui  erant  Christo  mortuo  servituri. 

Ad  secundum  dicendum,  quod  in  hoc  quod  Evangelista  dicit,  quod  sepe¬ 
lierunt  eum,  sicut  mos  est  Judaeis  sepelire,  sicut  Augustinus  dicit  super  Joan. 
(Tract.  120.  cir.  med.),  «  admonuit  in  hujusmodi  officiis,  quae  mortuis  exhi¬ 
bentur,  morem  cujuslibet  gentis  esse  servandum.  Erat  autem  istius  gentis 
consuetudo,  ut  mortuorum  corpora  variis  aromatibus  condirentur,  ut  diutius 
servarentur  illaesa»;  unde  et  in  3.  de  Doctr.  Christ.  (cap.  12.  a  prine.),  di¬ 
citur,  quod  « in  omnibus  talibus  non  usus  rerum,  sed  libido  utentis  in  culpa 
est»;  et  postea  subdit:  «Quod  in  aliis  personis  plerumque  flagitium  est,  in 
divina,  vel  prophetica  persona  maximae  cujusdam  rei  signum  est».  Myrrha 
enim,  et  aloes  propter  sui  amaritudinem  significant  poenitentiam,  per  quam 
aliquis  in  seipso  Christum  conservat  absque  corruptione  peccati;  odor  autem 
aromatum  significat  bonam  famam. 

Ad  tertium  dicendum,  quod  myrrha,  et  aloes  adhibebantur  corpori  Chri¬ 
sti,  ut  immune  a  corruptione  salvaretur,  quod  videbatur  ad  quamdam  neces¬ 
sitatem  pertinere,  unde  datur  nobis  exemplum,  quod  licite  possumus  aliquibus 
pretiosis  uti  medicinaliter  pro  necessitate  nostri  corporis  conservandi :  sed 
involutio  corporis  pertinebat  ad  solani  quamdam  decentiam  honestatis,  et  in 
talibus  simplicibus  debemus  esse  contenti:  per  hoc  tamen  significabatur,  ut 
Hieron.  dicit  (in  hunc  loc.  Matth.)  quod  «  ille  in  sindone  munda  involvit  Jesum 
qui  mente  pura  eum  susceperit»  :  et  hinc,  ut  Beda  dicit  super  Mare.  (cap.  44. 
secundum  ejus  ordinem) :  «  Ecclesiae  mos  obtinuit,  ut  sacrificium  altaris  non 
in  serico,  neque  in  panno  tincto,  sed  in  lino  terreno  celebretur,  sicut  corpus 
Domini  est  in  sindone  munda  sepultum  ». 

Ad  quartum  dicendum,  quod  Christus  sepelitur  in  horto,  ad  significan¬ 
dum  quod  per  mortem,  et  sepulturam  ipsius  liberamur  a  morte,  quam  in¬ 
currimus  per  peccatum  Adae  in  horto  paradisi  commissum :  ideo  autem  Sal¬ 
vator  in  aliena  ponitur  sepultura,  ut  August.  dicit  in  quodam  sermone  (qui 
est  1^.  de  Temp.  a  med.),  «quia  pro  aliorum  moriebatur  salute:  sepulchrum 
autem  mortis  est  habitaculum  »  :  per  hoc  etiam  considerari  potest  paupertatis 
abundantia  pro  nobis  susceptae,  nam  qui  domum  in  vita  non  habuit,  post 
mortem  quoque  in  alieno  sepulchro  reconditur,  et  nudus  existens  a  Joseph 
cooperitur.  In  novo  autem  ponitur  monumento,  ut  Hieron.  dicit  (in  hunc  loc. 
Matth.),  «  ne  post  resurrectionem,  caeteris  corporibus  remanentibus,  surrexisse 
alius  fingeretur ».  Potest  autem  et  novum  sepulchrum  Mariae  virginalem 
uterum  demonstrare;  per  hoc  etiam  datur  intelligi,  quod  per  Christi  sepul¬ 
turam  omnes  innovamur,  morte,  et  corruptione  destructa.  In  monumento 
autem  exciso  in  petra  conditus  est,  ut  Hieron.  dicit  (sup.  illud  Matth.  27. :  Jube 
ergo  custodiri,  elc.),  «  ne  si  ex  multis  lapidibus  aedificatum  fuisset,  tumuli  fun¬ 
damentis  suffossis,  ablatus  furto  diceretur»;  unde  et  saxum  magnum,  quod 
appositum  fuit,  ostendit,  quod  «  non  absque  auxilio  plurimorum  sepulchrum 
potuisset  reserari  »:  si  etiam  sepultus  fuisset  in  terra,  dicere  poterant:  «  Suf¬ 
foderunt  terram,  et  furati  sunt  eum  »,  sicut  August.  dicit.  Significatur  autem 

mystice  per  hoc,  ut  Hilar.  dicit  (can.  ult.  in  Matth.  ad  fin.),  quod  «  per  Apo¬ 
stolorum  doctrinam  in  pectus  duritiae  Gentilis  quodam  doctrinae  opere  exci¬ 
sum  Christus  infertur,  rude  scilicet  ac  novum,  et  nullo  antea  ingressu  timori 
Dei  pervium:  et  quia  nihil  praeter  eum  oportet  in  pectora  nostra  penetrare, 
lapis  ostio  advolvitur  » :  et  sicut  Origin.  dicit  (tract.  3S.  in  Matth.  ad  fin.),  «  non 
fortuito  scriptum  est,  quod  Joseph  involvit  corpus  Christi  sindone  munda  et 
posuit  in  monumento  novo,  et  quod  advolvit  lapidem  magnum;  quia  omnia 
quae  sunt  circa  corpus  Jesu,  munda  sunt,  et  nova,  et  valde  magna  »  :  denique’ 
ut  Ambros.  dicit  super  Luc.  (cap.  23.  sup.  illud :  Et  ecce  vir.,  etc.),  «  bene  Chri’ 
stus  in  monumento  conditur  justi  ut  in  justitiae  habitatione  conquiescat.  Mo¬ 
numentum  enim  hoc  in  duritiae  Gentilis  petra  sibi  justus  excidit  penetrabili 
verbo,  ut  praetenderet  in  nationibus  virtus  Christi:  cui  pulcherrime  admotus 
est  lapis,  ne  pateret:  quicumque  enim  in  se  bene  humaverit  Christum,  dili¬ 
genter  custodiat,  ne  eum  perdat,  neve  perfidiae  ad  illum  fit  ingressus  » •  et 
mox :  «  Bene  in  petra  excisum,  hoc  est  in  fidei  firmamento,  de  qua  veri 
israehtae  dulcedinem  mellis,  et  oleum  spiritale  suxerunt  ». 


ARTICULUS  III.  284 

UTRUM  CORPUS  CHRISTI  IN  SEPULCHRO  FUERIT  INCINERATUM. 

(Infr.  q.  ;_j.  art.  i.  corp.  et  ad  i.  etj.Dist.  21.  q.  1.  art.  2.  et  q.  2.  art.  1.  ad  1. 
et  opusc.  2.  cap.  233.  et  opusc.  60.  cap.  20.). 

Ad  tertium  sic  proceditur.  Videtur,  quod  corpus  Christi  in  sepulchro 
uerit  incineratum :  sicut  enim  mors  est  poena  peccati  primi  parentis,  ita  etiam 
et  mcineratio  :  dictum  est  enim  primo  homini  post  peccatum  :  Pulvis  es,  et  in 
pulverem  reverteris,  ut  dicitur  Gen.  3.:  sed  Christus  mortem  sustinuit,  ut  nos 
a  morte  liberaret;  ergo  etiam  incinerari  debuit  corpus  ejus,  ut  nos  ab  inci- 
neratione  liberaret. 

2.  Praeterea.  Corpus  Christi  fuit  ejusdem  naturae  cum  corporibus  no¬ 
stris  .  sed  corpora  nostra  statim  post  mortem  resolvi  incipiunt,  et  ad  putre- 
dmem  disponuntur;  quia  exhalante  calido  naturali  supervenit  calor  extraneus, 
qui  putrefactionem  causat:  ergo  videtur,  quod  similiter  in  corpore  Christi 
acciderit. 

3.  Praeterea.  Sicut  dictum  est  (art.  1.  huj.  q.),  Christus  sepeliri  voluit, 
ut  daret  hominibus  spem  resurgendi  etiam  de  sepulchris;  ergo  etiam  inci- 

nerationem  pati  debuit,  ut  spem  resurgendi  incineratis  post  incinerationem 
daret. 

Sed  contra  est,  quod  in  Ps.  15.  dicitur:  Non  dabis  sanctum  tuum  videre 
corruptionem:  quod  Damasc.  exponit  in  3.  lib.  (Orth.  Fid.  cap.  18.)  de  cor¬ 
ruptione,  quae  est  per  resolutionem  in  elementa. 

Respondeo  dicendum,  quod  non  fuit  conveniens  corpus  Christi  putre¬ 
fieri,  vel  quocumque  modo  incinerari :  quia  putrefactio  cujuscumque  corporis 
provenit  ex  infirmitate  naturae  illius  corporis,  quae  non  potest  amplius  cor¬ 
pus  continere  in  unum:  mors  autem  Christi,  sicut  supra  dictum  est  (q.praec, 
art.  j.  ad.  2.),  non  debuit  esse  ex  naturae  infirmitate,  ne  crederetur  non  esse 
voluntaria :  et  ideo  non  ex  morbo,  sed  ex  passione  illata  voluit  mori,  cui  se 
obtulit  sponte:  et  ideo  Christus,  ne  mors  ejus  naturae  infirmitati  adscribere- 
tur,  noluit  corpus  suum  qualitercumque  putrefieri,  aut  qualitercumque  resolvi 

sed  ad  ostensionem  virtutis  divinae  voluit  corpus  illud  incorruptum  perma¬ 
nere;  unde  Chrysost.  dicit  (in  demonstrat,  quod  Deus  sit  contr.  Gentil.  parunt 
ante  med.),  quod  «  viventibus  aliis  hominibus,  his  scilicet  qui  egerunt  strenue, 
arrident  propria  gesta:  his  autem  pereuntibus,  pereunt:  sed  in  Christo  est 
totum  contrarium;  nam  ante  crucem  omnia  sunt  moesta,  et  infirma:  ut  au¬ 
tem  crucifixus  est,  omnia  clariora  sunt  facta;  ut  noscas,  non  purum  hominem 
crucifixum  ». 

Ad  primum  ergo  dicendum,  quod  Christus,  cum  non  esset  subjectus  pec¬ 
cato,  neque  morti  erat  obnoxius,  neque  incinerationi:  voluntarie  tamen  mor¬ 
tem  sustinuit  propter  nostram  salutem,  secundum  rationes  supradictas  (q. 
praec.  ari.  i.)j  si  autem  corpus  ejus  fuisset  putrefactum,  vel  resolutum,  ma¬ 
gis  hoc  fuisset  in  detrimentum  salutis  humanae,  dum  non  crederetur  in  eo 
esse  virtus  divina:  unde  ex  persona  ejus  in  Ps.  29.  dicitur:  Quae  utilitas  in 
sanguine  meo,  dum  descendo  in  corruptionem ?  quasi  dicat:  «  Si  corpus  meum 
putrescat  perdetur  effusi  sanguinis  utilitas  »  (Glos.  ord.  August.). 

Ad  secundum  dicendum,  quod  corpus  Christi  quantum  ad  conditionem 
naturae  passibilis  putrefactibile  fuit,  licet  non  quantum  ad  meritum  putrefa¬ 
ctionis,  quod  est  peccatum:  sed  virtus  divina  corpus  Christi  a  putrefactione 
praeservavit,  sicut  et  resuscitavit  a  morte. 

Ad  tertium  dicendum,  quod  Christus  de  sepulchro  resurrexit  virtute  di¬ 
vina,  quae  nullis  terminis  coarctatur;  et  ideo  hoc  quod  a  sepulchro  surrexit 
sufficiens  argumentum  fuit,  quod  homines  erant  resuscitandi  virtute  divina 
non  solum  de  sepulchris,  sed  etiam  de  quibuscumque  cineribus. 

UTRUM  CHRISTUS  FUERIT  IN  SEPULCHRO  SOLUM  UNA  DIE, 

ET  DUABUS  NOCTIBUS. 

(Infr.  q.  p.  art.  4.  corp.  et  q.  tf.  art.  2.  corp.  et  opusc.  2.  cap.  25;. 
et  opusc.  60.  cap.  20.  et  1.  Cor.  ip.  lect.  1.). 

Ad  quartum  sic  proceditur.  Videtur,  quod  Christus  non  fuerit  in  sepulchro 
solum  una  die,  et  duabus  noctibus:  dicit  enim  ipse  Matth.  12.:  Sicut  fuit  Jonas 
in  ventre  ceti  tribus  diebus,  et  tribus  noctibus ;  ita  Filius  hominis  erit  in  corde  terrae 
tribus  diebus,  et  tribus  noctibus:  sed  in  corde  terrae  fuit  in  sepulchro  existens; 
non  igitur  fuit  in  sepulchro  solum  una  die,  et  duabus  noctibus. 

2.  Praeterea.  Gregor,  dicit  in  hom.  Paschali  (quae  est  21.  in  Evang.  ad 
fin.),  quod  «  sicut  Samson  abstulit  media  hocte  portas  Gazae;  ita  Christus 
media  nocte  auferens  portas  inferni  resurrexit  »  :  sed  postquam  resurrexit, 
non  fuit  in  sepulchro  ;  ergo  non  fuit  in  sepulchro  duabus  noctibus  integris. 

3.  Praeterea.  Per  mortem  Christi  lux  praevaluit  tenebris :  sed  nox  ad 
tenebras  pertinet,  dies  autem  ad  lucem;  ergo  convenientius  fuit,  quod  corpus 
Christi  fuerit  in  sepulchro  duobus  diebus,  et  una  nocte,  quam  e  converso. 

Sed  contra  est,  quod,  sicut  Aug.  dicit  in  4.  de  Trinit.  (cap.  6.  a  med.), 
«  a  vespere  sepulturae  usque  ad  diluculum  resurrectionis  triginta  sex  horae 
sunt,  idest  nox  tota  cum  die  tota,  et  nocte  tota  ». 

Respondeo  dicendum,  quod  ipsum  tempus,  quo  Christus  in  sepulchro 
mansit,  effectum  mortis  ejus  repraesentat:  dictum  est  autem  supra  (q.  praec. 
art.  6.),  quod  per  mortem  Christi  liberati  sumus  a  duplici  morte,  scilicet  a 

Chri^T-”™'  Vn°rte  C0rp0ris:  et  hoc  significatur  per  duas  noctes,  quibus 

prov  ni.  ‘  S"  d’7  P'rmansit:  n,0rs  ”Mm  'i”» 4”i»  «<»  ex  peccato 
It  IHp  ’  fi  d  h  ate  suscePta>  non  habuit  rationem  noctis,  sed  diei  • 
€t  ideo  significatur  per  diem  integrum,  quo  Christus  fuit  in  sepulchro  :  et  sic’ 

^AtnmniM  qu°fi  Christus  una  die,  et  duabus  noctibus  esset  in  sepulchro. 
Ad  priirjm  ergo  dicendum,  quod,  sicut  August.  dicit  in  lib.  *.  de  Con- 

ae  nrge  (CUP •  I4'  iH  *  ^idam  modum  locutionis  Seri- 

ld  no  “  £n  eS’  n0'te“  Volu?runt  annumerare  tres  illas  horas  a  sexta  usque 

teri  est  r’edd‘tUS  m  est’  et  dkm  *es  horas  alias,  quibus  iterum 

tur Ssabbari  a  nona  usque  ad  eius  occasum;  sequitur  enim  nox  fu- 

i  sabbati,  qua  cum  suo  die  computata,  erunt  jam  duae  noctes,  et  duo  dies  • 

porro  autem  post  sabbatum  sequitur  nox  primi  sabbati,  idest  illucescentis' 

ratio  tnAm1?  ”  qUa  tUnC  Dominus  ^surrexit,  et  ita  adhuc  non  constabit 
.tio  tnum  dierum,  et  trium  noctium:  restat  ergo,  ut  hoc  inveniatur  illo 

sci  cet  mind1  USltat°  qUendl  m0d°’  qU°  a  Parte  t0tUm  intelligitur  »,  ita 
scilicet  quod  unam  noctem,  et  unum  diem  accipiamus  pro  uno  die  naturali 

(quod  sequitur  hab.  hb.  4.  de  T rinit.  cap.  6.);  et  sic  primus  dies  computatur  ab 

cnnil ma  T12  jU1’  qUa  Chnstus  in  sexta  feria  est  mortuus,  et  sepultus :  se- 
dus  autem  dies  est  integer  cum  vigintiquatuor  horis  nocturnis,  et  diurnis : 
ox  autem  sequens  pertinet  ad  tertium  diem:  «  sicut  enim  primi  dies  propter 
uturum  hominis  lapsum  a  luce  in  noctem,  ita  isti  propter  hominis  repara¬ 
tionem  a  tenebris  computantur  in  lucem  ». 

•  S^UNDUM  dicendum,  quod,  sicut  August.  dicit  in  4.  de  Trin  ( cab  6 

tmphe.)  Christus  m  diluculo  resurrexit,  in  quo  aliquid  lucis  apparet,  et  adhuc 
tamen  aliquid  remanet  tenebrarum  noctis ;  unde  de  mulieribus  dicitur  Joan.  20. 
quod  cum  adhuc  essent  tenebrae,  venerunt  ad  monumentum;  ratione  er°-o  harum 
tenebrarum  Gregor,  dicit  (hom.  21.  in  Evang.  vers.fin.),  Christum  me°dia  nocte 
surrexisse,  non  quidem  divisa  nocte  in  duas  partes  aequales,  sed  infra  ipsam 
noctem  ;  illud  enim  diluculum  et  pars  noctis,  et  pars  diei  dici  potest,  propter 
convenientiam  quam  cum  utroque  habet. 

Ad  tertium  dicendum,  quod  intantum  lux  in  morte  Christi  praevaluit 
(quae  significatur  per  unam  diem)  quod  tenebras  duarum  noctium,  idest  du¬ 
plicis  mortis  nostrae,  removit,  ut  dictum  est  (in  corp.  art.J. 


QUAESTIO  LII. 

DE  DESCENSU  CHRISTI  AD  INFEROS, 

IN  OCTO  ARTICULOS  DIVISA. 

Deinde  considerandum  est  de  descensu  Christi  ad  inferos. 

Et  circa  hoc  quaeruntur  octo. 

Primo.  Utrum  fuerit  conveniens  Christum  ad  inferos  descendere. 
Secundo.  In  quem  infernum  descenderit. 

Tertio.  Utrum  totus  fuerit  in  inferno. 

Quarto.  Utrum  aliquam  moram  ibi  traxerit. 

Quinto.  Utrum  sanctos  Patres  ab  inferno  liberaverit. 

Sexto.  Utrum  damnatos  ab  inferno  liberaverit. 

Septimo.  Utrum  liberaverit  pueros  in  peccato  originali  defunctos. 

Octavo.  Utrum  liberaverit  homines  de  purgatorio. 

UTRUM  FUERIT  CONVENIENS,  CHRISTUM  AD  INFERNUM  DESCENDERE. 

(5.  Dist.  22.  q.  2.  art.  1.  q.  1.  et  opusc.  2.  cap.  2 3;. 
et  opusc.  60.  cap.  21.  prine.). 

Ad  primum  sic  proceditur.  Videtur,  quod  non  fuerit  conveniens  Chri¬ 
stum  ad  infernum  descendere:  dicit  enim  August.  in  epist.  ad  Evodium: 
(quae  est  164.  aliquant.  ante  mecL.):  «Nec  ipsos  quidem  inferos  uspiam  Scri¬ 
pturarum  in  libro  appellatos  potui  reperire  » :  sed  anima  Christi  non  de¬ 
scendit  ad  aliquod  malum;  quia  nec  animae  justorum  ad  aliquod  malum 
descendunt;  ergo  videtur,  quod  non  fuerit  conveniens  Christum  ad  inferos 
descendere. 

2.  Praeterea.  Descendere  ad  inferos  non  potest  Christo  convenire  secun¬ 
dum  divinam  naturam,  quae  est  omnino  immobilis;  sed  solum  convenire 
potest  ei  secundum  naturam  assumptam:  ea  vero,  quae  Christus  teoit,  vel 
passus  est  in  natura  assumpta,  ordinantur  ad  humanam  salutem;  ad  quam 
non  videtur  necessarium  fuisse,  quod  Christus  descenderit  ad  inferos;  quia 
per  passionem  suam,  quam  in  hoc  mundo  sustinuit,  nos  liberavit  a  culpa,  et 
poena,  ut  supra  dictum  est  (q.  30.  art.  6.):  non  igitur  fuit  conveniens,  quod 
Christus  ad  infernum  descenderet. 

3.  Praeterea.  Per  mortem  Christi  separata  est  anima  a  corpore  ejus, 
quod  quidem  in  sepulchro  positum  fuit,  ut  supra  dictum  est  (q.  praec.) :  non 
autem  videtur,  quod  secundum  animam  solam  ad  infernum  descenderit :  quia 
anima,  cum  sit  incorporea,  non  videtur  quod  localiter  possit  moveri:  hoc 
enim  est  corporum,  ut  probatur  in  6.  Physic.  (tex.  32.);  descensus  autem  mo¬ 
tum  corporalem  importat;  non  ergo  fuit  conveniens,  quod  Christus  ad  in¬ 
fernum  descenderet. 

Sed  contra  est,  quod  dicitur  in  Symbolo:  Descendit  ad  inferos ;  et  Apost. 
dicit  Ephes.  4. :  Quod  autem  ascendit,  quid  est,  nisi  quia  et  descendit  primum 
ad  inferiores  partes  terrae?  Glossa  (interi.)  idest  «ad  inferos». 

Respondeo  dicendum,  quod,  conveniens  fuit  Christum  ad  infernum  de¬ 
scendere:  primo  quidem,  quia  ipse  venerat  poenam  nostram  portare,  ut  nos 
a  poena  eriperet,  secundum  illud  Isa.  53.:  Vere  languores  nostros  ipse  tulit,  et 
dolores  nostros  ipse  portavit:  ex  peccato  autem  homo  incurrerat  non  solum 
mortem  corporis,  sed  etiam  descensum  ad  inferos:  et  ideo  sicut  fuit  conve¬ 
niens  eum  mori,  ut  nos  liberaret  a  morte;  ita  conveniens  fuit  eum  descen¬ 
dere  ad  inferos,  ut  nos  a  descensu  ad  inferos  liberaret:  unde  dicitur  Oseae  13.: 
Ero  mors  tua,  0  mors;  ero  morsus  tuus,  inferne:  secundo,  quia  conveniens  erat, 
ut  victo  diabolo  per  passionem,  vinctos  ejus  eriperet,  qui  detinebantur  in 
inferno,  secundum  illud  Zachar.  9.:  Tu  quoque  in  sanguine  testamenti  tui  emi¬ 
sisti  vinctos  tuos  de  lacu,  et  Coloss.  2.  dicitur  :  Expolians  principatus,  et  potestates 
traduxit  confidenter  :  tertio,  ut  sicut  potestatem  suam  ostendit  in  terra  vivendo, 
et  moriendo,  ita  etiam  potestatem  suam  ostenderet  in  inferno  ipsum  visitando, 

et  illuminando:  unde  dicitur  in  Psalm.  23.:  Attollite  portas,  principes,  vestras: 
Gloss.  (ord.  Aug.),  idest  «  principes  inferni,  auferte  potestatem  vestram,  qua 
usque  nunc  homines  in  inferno  detinebatis:  et  sic  in  nomine  Jesu  omne  genu 
fiectatur,  non  solum  coelestium,  sed  etiam  infernorum »,  ut  dicitur  Philip.  2. 

Ad  primum  ergo  dicendum,  quod  nomen  inferorum  sonat  in  malum  poenae, 
non  autem  in  malum  culpae:  unde  decuit  Christum  in  infernum  descendere, 
non  tanquam  ipse  esset  debitor  poenae,  sed  ut  eos,  qui  erant  poenae  obnoxii,’ 
liberaret. 

.  secundum  dicendum,  quod  passio  Christi  fuit  quasi  quaedam  causa 
universalis  humanae  salutis,  tam  vivorum,  quam  mortuorum :  causa  autem 
universalis  applicatur  ad  singulares  effectus  per  aliquid  speciale:  unde  sicut 
\irtus  passionis  Christi  applicatur  viventibus  per  sacramenta  configurantia 
nos  passioni  Christi;  ita  etiam  applicata  est  mortuis  per  descensum°  Christi 
ad  inferos:  propter  quod  signanter  dicitur  Zachar.  9.  quod  eduxit  vinctos  de 
lacu  in  sanguine  testamenti  sui,  idest  per  virtutem  passionis  suae. 

Ad  tertium  dicendum,  quod  anima  Christi  non  descendit  ad  inferos  eo 
genere  motus,  quo  corpora  moventur,  sed  eo  genere  motus,  quo  angeli  mo¬ 
ventur,  sicut  in  1.  habitum  est  (q.  pp). 

ARTICULUS  II.  287 

UTRUM  CHRISTUS  DESCENDERIT  AD  INFERNUM  DAMNATORUM. 

(h  Dist.  28.  q.  2.  art.  1.  q.  2.  et  opusc.  60.  cap.  21.  circ,  med.). 

Ad  secundum  sic  proceditur.  Videtur,  quod  Christus  descenderit  etiam 
ad  infernum  damnatorum:  dicitur  enim  ex  ore  divinae  |  Sapientiae,  Eccle.  24.: 
Penetrabo  omnes  inferiores  partes  terrae:  sed  inter  partes  inferiores  terrae  com¬ 
putatur  etiam  infernus  damnatorum,  secundum  illud  Psal.  62. :  Introibunt  in 
inferiora  terrae;  ergo  Christus,  qui  est  Dei  sapientia,  etiam  usque  ad  infernum 
damnatorum  descendit. 

2.  Praeterea.  Act.  2.  dicit  Petrus,  quod  Deus  Christum  suscitavit,  solutis 
doloribus  inferni,  juxta  quod  impossibile  erat  teneri  illum  ab  eo :  sed  dolores  non 
sunt  in  inferno  patrum,  neque  etiam  in  inferno  puerorum,  qui  non  puniuntur 
poena  sensus  propter  peccatum  actuale,  sed  solum  poena  damni  propter  pec¬ 
catum  originale;  ergo  Christus  descendit  in  infernum  damnatorum,  vel  etiam 
in  purgatorium,  ubi  homines  puniuntur  poena  sensus  pro  peccatis  actualibus. 

3.  Praeterea,  i.  Pet.  3.  dicitur,  quod  Christus  his,  qui.  in  carcere  conclusi 
erant,  spiritu  veniens  praedicavit,  qui  increduli  fuerant  aliquando :  quod,  sicut 
Athanas.  dicit  in  epist.  ad  Epictetum  (cir.  med.  et  incipit:  Ego  arbitrabar), 
intelligitur  de  descensu  Christi  ad  inferos ;  dicit  enim,  quod  corpus  Christi 
iuit  in  sepulchro  positum,  quando  ipse  perrexit  praedicare  his  qui  in  custodia 
erant  spiritibus,  sicut  dixit  Petrus:  constat  autem,  quod  increduli  erant  in  in¬ 
ferno  damnatorum;  ergo  Christus  ad  infernum  damnatorum  descendit. 

4.  Praeterea.  August.  dicit  in  epist.  ad  Evod.  (quae  est  99.  aliquant.  ante 
med.):  «  Si  in  Abrahae  sinum  Christum  venisse  sacra  Scriptura  dixisset,  non 
nominato  inferno,  ejusque  doloribus,  miror  si  quisquam  ad  inferos  eum  de¬ 
scendisse  asserere  auderet:  sed  quia  evidentia  testimonia  et  infernum  com¬ 
memorant,  et  dolores,  nulla  causa  occurrit,  cur  illo  credatur  venisse  Salvator, 
nisi  ut  ab  eisdem  doloribus  salvos  faceret»:  sed  locus  dolorum  est  infernus  dam¬ 
natorum;  ergo  Christus  in  infernum  damnatorum  descendit. 

5.  Praeterea.  Sicut  Augustinus  dicit  in  quodam  sermone  de  Resur¬ 
rectione  (qui  est  13J.  de  Temp.  parum  a  prine.),  «  Christus  ad  infernum  de¬ 
scendens  omnes  justos,  qui  originali  peccato  adstricti  tenebantur,  absolvit», 
sed  inter  illos  erat  etiam  Job,  qui  de  seipso  dicit  (Job  iy.) :  In  profundissimum 
infernum  descendent  omnia  mea;  ergo  Christus  etiam  usque  ad  profundissimum 
infernum  descendit. 

Sed  contra  est,  quod  de  inferno  damnatorum  dicitur  Job  10.:  Antequam 
vadam,  et  non  revertar  ad  terram  tenebrosam,  et  opertam  mortis  caligine,  ubi 
nullus  ordo,  sed  sempiternus  horror  inhabitat.  Nulla  autem  est  conventio  lucis  ad 
tenebras,  ut  dicitur  2.  ad  Cor.  6.;  ergo  Christus,  qui  est  lux,  ad  illum  infernum 
damnatorum  non  descendit. 

Respondeo  dicendum,  quod  dupliciter  dicitur  esse  aliquid  alicubi:  uno 
modo  per  suum  effectum:  et  hoc  modo  Christus  in  quemlibet  inferorum  de¬ 
scendit:  aliter  tamen,  et  aliter:  nam  in  infernum  damnatorum  habuit  hunc 
effectum,  quod  descendens  ad  inferos,  eos  de  sua  incredulitate,  et  malitia  con¬ 
futavit:  illis  vero,  qui  detinebantur  in  purgatorio,  spem  gloriae  consequendae 
dedit:  sanctis  autem  Patribus,  qui  pro  solo  peccato  originali  detinebantur  in 
inferno,  lumen  aeternae  gloriae  infudit:  alio  modo  dicitur  aliquid  esse  alicubi  per 
suam  essentiam:  et  hoc  modo  anima  Christi  descendit  solum  ad  locum  inferni, 
in  quo  justi  detinebantur,  ut  quos  ipse  per  gratiam  interius  visitabat  secundum 
divinitatem,  eos  etiam  secundum  animam  visitaret  et  loco :  sic  autem  in  una 
parte  inferni  existens,  effectum  suum  aliqualiter  ad  omnes  inferni  partes  de¬ 
rivavit,  sicut  et  in  uno  loco  terrae  passus,  totum  mundum  sua  passione  li¬ 
beravit. 

Ad  primum  ergo  dicendum,  quod  Christus,  qui  est  Dei  sapientia,  pene¬ 
travit  omnes  inferiores  partes  terrae,  non  localiter  secundum  animam  omnes 
circumeundo,  sed  effectum  suae  potentiae  aliqualiter  ad  omnes  extendendo ; 
ita  tamen  quod  solos  justos  illuminavit:  sequitur  enim:  Et  illuminabo  omnes 
sperantes  in  Domino. 

Ad  secundum  dicendum,  quod  duplex  est  dolor:  unus  de  passione  poenae, 
quem  patiuntur  homines  pro  peccato  actuali,  secundum  illud  Ps.  17.:  Dolores 
inferni  circumdederunt  me :  alius  autem  dolor  est  de  dilatione  speratae  gloriae, 
secundum  illud  Proverb.  13.:  Spes,  quae  differtur,  affligit  animam :  quem  qui¬ 
dem  dolorem  patiebantur  sancti  Patres  in  inferno :  ad  quod  significandum 
August.  in  sermone  de  Resur.  (qui  est  iyy.  de  Temp.  a  med.)  dicit,  quod  «  la- 
crymabili  obsecratione  Christum  orabant  ».  Utrosque  autem  dolores  Christus 
solvit  ad  inferos  descendens :  aliter  tamen  et  aliter :  nam  dolores  poenarum 
solvit,  praeservando  ab  eis ;  sicut  medicus  dicitur  solvere  morbum,  a  quo 
praeservat  per  medicinam:  dolores  autem  causatos  ex  dilatione  gloriae  actua- 
liter  solvit,  gloriam  praebendo. 

Ad  tertium  dicendum,  quod  illud  quod  ibi  dicit  Petrus,  a  quibusdam  re¬ 
fertur  ad  descensum  Christi  ad  inferos,  sic  exponentibus  verbum  illud:  His 
qui  in  carcero  inclusi  erant,  idest  inferno,  spiritu,  idest  secundum  animam,  Chri¬ 
stus  veniens  praedicavit,  qui  increduli  fuerant  aliquando.  Unde  et  Damasc.  dicit 
in  3.  lib.  (Orthod.  Fid.  cap.  iq.)  quod  «  sicut  his,  qui  in  terra  sunt,  evan- 
gelizavit;  ita  et  his  qui  in  inferno;  non  quidem  ut  incredulos  ad  fidem  con¬ 
verteret,  sed  ut  eorum  infidelitatem  confutaret»;  quia  ipsa  praedicatio  nihil 
aliud  intelligi  potest,  quam  manifestatio  divinitatis  ejus,  quae  manifestata  est 
infernalibus  per  virtuosum  descensum  Christi  ad  inferos.  Augustinus  tamen 
melius  exponit  in  Epistola  ad  Evodium  (quae  est  90.  a  med.):  ut  referatur  non 

ad  descensum  Christi  ad  inferos,  sed  ad  operationem  diviniiatis  ejus,  quam 
exercuit  a  principio  mundi:  ut  sit  sensus,  quod  his  qui  in  carcere  conclusi 
erant ,  viventes  scilicet  in  corpore  mortali,  quod  est  quasi  quidam  carcer  ani¬ 
mae,  spiritu  suae  divinitatis  veniens  praedicavit,  per  internas  inspirationes,  et 
etiam  exteriores  admonitiones  per  ora  justorum :  His,  inquam,  praedicavit, 
qui  increduli  fuerant  aliquando ,  Noe  scilicet  praedicanti,  quando  expectabant  Dei 
patientiam,  per  quam  differebatur  poena  diluvii,  unde  subdit :  In  diebus  Noe,  cum 
fabricaretur  arca. 

Ad  quartum  dicendum,  quod  sinus  Abrahae  potest  secundum  duo  con¬ 
siderari  :  uno  modo  secundum  quietem,  quae  ibi  erat  a  poena  sensibili :  et  quan¬ 
tum  ad  hoc  non  competit  ei  nec  nomen  interni,  nec  sunt  ibi  aliqui  dolores : 
alio  modo  potest  considerari  quantum  ad  privationem  gloriae  speratae :  et  se¬ 
cundum  hoc  habet  rationem  inferni,  et  doloris:  et  ideo  nunc  dicitur  sinus 
Abrahae  illa  requies  beatorum;  non  tamen  dicitur  infernus,  nec  dicuntur  nunc 
in  sinu  Abrahae  esse  dolores. 

Ad  quintum  dicendum,  quod,  sicut  Gregorius  ibid.  (scilicet  lib.  iq.  Moral. 
cap.  ult.  adfin.)  dicit,  ipsa  superiora  loca  inferni  profundissimum  infernum  vocat : 
« si  enim  quantum  ad  celsitudinem  coeli  aer  iste  caliginosus  infernus  est, 
quantum  ad  ejusdem  aeris  altitudinem,  terra  quae  inferius  jacet,  et  infernus 
intelligi,  et  profundum  potest:  quantum  vero  ad  ejusdem  terrae  altitudinem, 
et  loca  illa  inferni,  quae  superiora  sunt  aliis  receptaculis  inferni,  hoc  modo 
inferni  profundissimi  appellatione  significantur». 

ARTICULUS  III.  288 

UTRUM  CHRISTUS  FUERIT  TOTUS  IN  INFERNO. 

( Opusc.  2.  cap.  2)6.). 

Ad  tertium  sic  proceditur.  Videtur,  quod  Christus  non  fuerit  totus  in 
inferno:  corpus  enim  Christi  est  pars  ejus:  sed  corpus  Christi  non  fuit  in  in¬ 
ferno;  ergo  totus  Christus  non  fuit  in  inferno. 

2.  Praeterea.  Nihil,  cujus  partes  ab  invicem  separatae  sunt,  potest  dici 
totum :  sed  corpus,  et  anima,  quae  sunt  partes  humanae  naturae,  fuerunt  ab  in¬ 
vicem  separatae  post  mortem,  ut  supra  dictum  est  (q.  qo.  art.  4.)  :  descendit 
autem  ad  infernum  mortuus  existens;  non  ergo  potuit  esse  totus  in  inferno. 

3.  Praeterea.  Illud  totum  dicitur  esse  in  aliquo  loco,  cujus  nihil  est  extra 
locum  illum:  sed  aliquid  Christi  erat  extra  infernum ;  quia  corpus  erat  in  se- 
pulchro,  et  divinitas  ubique;  ergo  Christus  non  fuit  totus  in  inferno. 

Sed  contra  est,  quod  August.  dicit  in  libro  3.  de  Symb.  (cap.  y.) :  «  Totus 
Filius  apud  Patrem,  totus  in  coelo,  totus  in  terra,  totus  in  utero  Virginis, 
totus  in  cruce,  totus  in  inferno,  totus  in  paradiso,  quo  latronem  introduxit». 

Respondeo  dicendum,  quod,  sicut  patet  ex  his,  quae  in  1.  dicta  sunt 
(q.  qi.  art  2.  ad  4.),  masculinum  genus  refertur  ad  hypostasim,  vel  perso¬ 
nam;  neutrum  autem  genus  pertinet  ad  naturam:  in  morte  autem  Christi 
licet  anima  fuerit  separata  a  corpore,  neutrum  tamen  fuit  separatum  a  persona 
Filii  Dei,  ut  supra  dictum  est  (q.  qo.  art.  2.)  :  et  ideo  in  illo  triduo  mortis 
Christi  dicendum  est,  quod  totus  Christus  fuit  in  sepulchro  :  quia  tota  persona 
fuit  ibi  per  corpus  sibi  unitum:  et  similiter  totus  fuit  in  inferno:  quia  tota 
persona  Christi  fuit  ibi  ratione  animae  sibi  unitae:  totus  etiam  Christus  tunc 
erat  ubique  ratione  divinae  naturae. 

Ad  primum  ergo  dicendum,  quod  corpus,  quod  tunc  erat  in  sepulchro, 
non  est  pars  personae  increatae,  sed  naturae  assumptae ;  et  ideo  per  hoc 
quod  corpus  Christi  non  fuit  in  inferno,  non  excluditur  quin  totus  Christus 
fuerit,  sed  ostenditur  quod  non  fuit  ibi  totum,  quod  pertinet  ad  humanam 
naturam. 

Ad  secundum  dicendum,  quod  ex  anima,  et  corpore  unitis  constituitur 
totalitas  humanae  naturae,  non  autem  totalitas  divinae  personae;  et  ideo  so¬ 
luta  unione  animae,  et  corporis  per  mortem,  remansit  totus  Christus,  sed 
non  remansit  humana  natura  in  sua  totalitate. 

Ad  tertium  dicendum,  quod  persona  Christi  est  tota  in  quolibet  loco, 
sed  non  totaliter,  quia  nullo  loco  circumscribitur;  sed  nec  omnia  loca  simul 
accepta  ejus  immensitatem  comprehendere  possunt:  quinimmo  ipse  sua  im¬ 
mensitate  omnia  comprehendit;  hoc  autem  locum  habet  in  his  quae  corpo¬ 
raliter,  et  circumscriptive  sunt  in  loco,  quod  si  totum  sit  alicubi,  nihil  ejus 
sit  extra;  sed  hoc  in  Deo  locum  non  habet:  unde  Augustinus  dicit  in  lib.  3. 
deSymb .(cap.  7.):  «  Non  per  diversa  tempora,  vel  loca  dicimus  ubique  Chri¬ 
stum  esse  totum,  ut  modo  ibi  totus  sit,  et  alio  tempore  alibi  totus,  sed  ut 
semper  ubique  sit  totus  ». 


ARTICULUS  IV.  2S9 

UTRUM  CHRISTUS  ALIQUAM  MORAM  TRAXERIT  IN  INFERNO. 

(h  Dist.  22.  q.  2.  ari.  j.  q.  3.  et  opusc.  60.  cap.  21.  circ.  fin.). 

Ad  quartum  sic  proceditur.  Videtur,  quod  Christus  nullam  moram  traxe¬ 
rit  in  inferno:  Christus  enim  ad  hoc  in  infernum  descendit,  ut  ex  eo  homi¬ 
nes  liberaret:  sed  hoc  statim  ab  eo  factum  est  in  ipso  suo  descensu:  Facile 
enim  est  in  conspectu  Dei  subito  honestare  pauperem,  ut  dicitur  Ecclesiast.  11.; 
ergo  videtur,  quod  nullam  moram  in  inferno  traxerit. 

2.  Praeterea.  Augustinus  dicit  in  sermone  de  Resurrectione  (qui  est  137. 
de  Temp.  a  med.),  quod  «  sine  aliqua  mora  ad  imperium  Domini,  ac  salva¬ 
toris  omnes  ferrei  confracti  sunt  vectes  »  ;  unde  ex  persona  angelorum  con¬ 
comitantium  Christum  dicitur:  Tollite  portas,  principes,  vestras  (Psal.  23.):  ad 
hoc  autem  Christus  illuc  descendit,  ut  vectes  inferni  confringeret ;  ergo  Chri¬ 
stus  in  inferno  nullam  moram  traxit. 

3.  Praeterea.  Lucae  23.  dicitur,  quod  Dominus  in  cruce  pendens  dixit 
latroni:  Hodie  mecum  eris  in  paradiso:  ex  quo  patet,  quod  eodem  die  Christus 
fuit  in  paradiso:  non  autem  secundum  corpus,  quod  positum  fuit  in  sepulchro ; 
ergo  secundum  animam,  quae  ad  infernum  descenderat:  et  ita  videtur,  quod 
non  traxerit  moram  in  inferno. 

Sed  contra  est,  quod  Petrus  dicit  Act.  2.:  Quem  Deus  suscitavit,  solutis 
doloiibus  inferni,  juxta  quod  impossibile  erat  teneri  illum  ab  eo;  ergo  videtur, 
quod  usque  ad  horam  resurrectionis  manserit  in  inferno. 

Respondeo  dicendum,  quod  sicut  Christus,  ut  nostras  poenas  in  se  susci¬ 
peret,  voluit  corpus  suum  in  sepulchro  poni;  ita  etiam  voluit  animam  suam 
ad  infernum  descendere;  corpus  autem  ejus  mansit  in  sepulchro  per  diem 
integrum,  et  duas  noctes,  ad  comprobandum  veritatem  mortis  suae:  unde 
etiam  tantumdem  credendum  est  animam  ejus  fuisse  in  inferno,  ut  simul  anima 
ejus  educeretur  de  inferno,  et  corpus  de  sepulchro. 

Ad  primum  ergo  dicendum,  quod  Christus  statim  ad  infernum  descendens 
Sanctos  ibi  existentes  liberavit,  non  quidem  statim  educendo  eos  de  loco  in¬ 
ferni,  sed  in  ipso  inferno  eos  luce  gloriae  illustrando:  et  tamen  conveniens 
fuit,  ut  tamdiu  anima  ejus  remaneret  in  inferno,, quamdiu  corpus  manebat  in 
sepulchro. 

Ad  secundum  dicendum,  quod  vectes  inferni  dicuntur  impedimenta,  qui¬ 
bus  sancti  Patres  de  inferno  exire  prohibebantur,  reatu  culpae  primi  parentis, 
quos  Christus  statim  descendens  ad  inferos  virtute  suae  passionis,  et  mortis 
confregit:  et  tamen  voluit  in  inferno  aliquandiu  remanere,  propter  rationem 
praedictam  (in  corp.  art.). 

Ad  tertium  dicendum,  quod  illud  verbum  Domini  est  intelligendum  non 
de  paradiso  terrestri  corporeo,  sed  de  paradiso  spirituali,  in  quo  esse  dicuntur 
quicumque  divina  gloria  perfruuntur:  unde  latro  loco  quidem  cum  Christo 
ad  infernum  descendit,  ut  cum  Christo  esset;  quia  dictum  est  ei :  Mecum  eris 
in  paradiso;  sed  praemio  in  paradiso  fuit;  quia  ibi  divinitate  Christi  frueba- 
tur,  sicut  et  alii  Sancti. 


ARTICULUS  V.  290 

UTRUM  CHRISTUS  DESCENDENS  AD  INFEROS 
SANCTOS  PATRES  INDE  LIBERAVERIT. 

(j.  Dist.  22.  q.  2.  art.  2.  q.  1.  ut  opusc.  2.  cap.  2tf.). 

Ad  quintum  sic  proceditur.  Videtur,  quod  Christus  descendens  ad  inferos 
sanctos  Patres  inde  non  liberaverit:  dicit  enim  August.  in  epistola  ad  Evo- 
dium  (quae  est  99.  ante  med.) :  «  Illis  justis,  qui  in  sinu  erant  Abrahae,  cum 
Christus  in  inferna  descenderet,  nondum  quid  contulisset  inveni,^  a  quibus 
eum  secundum  beatificam  praesentiam  suae  divinitatis  nunquam  video  reces¬ 
sisse  » :  multum  autem  eis  contulisset,  si  eos  ab  inferis  liberasset;  non  ergo 
videtur,  quod  Christus  sanctos  Patres  ab  inferis  liberaverit. 

2.  Praeterea.  Nullus  in  inferno  detinetur,  nisi  propter  peccatum:  sed 
sancti  Patres,  dum  adhuc  viverent,  per  fidem  Christi  justificati  fuerant  a  pec¬ 
cato  •  ergo  non  indigebant  liberari  ab  inferno,  Christo  ad  inferos  descendente. 

PiTaeterea.  Remota  causa,  removetur  effectus:  sed  causa  descendendi 
ad  inferos  est  peccatum,  quod  fuit  remotum  per  passionem  Christi,  ut  supra 
dictum  est  (q.  /0.  art.  6.) ;  non  ergo  per  descensum  Christi  ad  inferos  sancti 
Patres  sunt  de  inferno  educti. 

Sed  contra  est,  quod  Augustinus  dicit  in  sermone  de  Resurrectione 
(cui  est  157.  de  Tempore  a  prine.),  quod  Christus,  quando  ad  inferos  descendit 
«  portam  inferni,  et  vectes  ferreos  confregit;  et  omnes  justos,  qui  originali 

peccato  adstricti  tenebantur,  absolvit  ». 

Respondeo  dicendum,  quod,  sicut  supra  dictum  est  (art.  praec. ad  2.), 
Christus  descendens  ad  inferos  operatus  est  in  virtute  suae  passionis.  I  er 
passionem  autem  Christi  liberatum  est  genus  humanum  non  solum  a  pec¬ 
cato  sed  etiam  a  reatu  poenae,  ut  supra  dictum  est  (q.  49.  art.  5.  et  q.  ;o. 
art  6)-  dupliciter  autem  homines  reatu  poenae  erant  adstricti:  uno  modo  pro 
peccato'  actuali,  quod  quilibet  in  sua  persona  commiserat :  alw  modo  pro  pec¬ 
cato  totius  humanae  naturae,  quod  a  primo  parente  in  omnes  originaliter 
devenit  ut  dicitur  Rom.  5.:  cujus  quidem  peccati  poena  est  mors  corpo- 

ralis,  et  exclusio  a  vita  gloriae,  ut  patet  ex  his  quae  dicuntur  Gen.  2.  et  3.; 
nam  Deus  hominem  de  paradiso  post  peccatum  ejecit,  cui  ante  peccatum 
mortem  fuerat  comminatus,  si  peccaret;  et  ideo  Christus  descendens  ad  in- 
feros  virtute  suae  passionis  ab  hoc  reatu  Sanctos  absolvit,  quo  erant  a  vita 
gloriae  exclusi,  ut  possent  Deum  per  essentiam  videre,  in  quo  consistit 
perfecta  hominis  beatitudo,  ut  in  2.  dictum  est  (1-2.  q.  3.  art.  8.).  Per  hoc 
autem  sancti  Patres  detinebantur  in  inferno,  quod  eis  ad  vitam  odoriae 
propter  peccatum  primi  parentis  aditus  non  patebat.  Et  sic  Christus  descen¬ 
dens  ad  inferos  sanctos  Patres  ab  inferis  liberavit:  et  hoc  est  quod  dicitur 
Zachar.  9.:  Tu  vero  in  sanguine  testamenti  tui  eduxisti  vinctos  de  lacu,  in  quo 
non  erat'  aqua :  et  Coloss.  2.  dicitur,  quod  expolians  principatus,  et  potestates, 
scilicet  infernales,  auferendo  Abraham,  Isaac,  et  Jacob,  et  caetoros  justos, 
traduxit  eos;  idest  «  longe  ab  hoc  regno  tenebrarum  ad  coelum  duxit  »,  ut 
CIoss.  (oram.)  ibidem  dicit. 

.  Ad  primum  ergo  dicendum,  quod  Augustinus  ibi  loquitur  contra  quosdam 
qui  aestimabant  antiquos  justos  ante  adventum  Christi  in  inferno  doloribus’ 
poenarum  fuisse  subjectos;  unde  parum  ante  verba  inducta  praemittit,  dicens: 

«  Addunt  quidam,  hoc  beneficium  antiquis  etiam  Sanctis  fuisse  concessum 
ut  cum  Dominus  in  infernum  venisset,  a  doloribus  solverentur:  sed  quonam 
modo  lntelligatur  Abraham,  in  cujus  sinum  etiam  pauper  ille  susceptus  est, 
m  illis  fuisse  doloribus,  ego  quidem  non  video  » :  et  ideo  cum  postea  subdit 
«  se  nondum  invenisse,  quid  descensus  Christi  ad  inferos  antiquis  justis  con¬ 
tulerit  »,  intelhgendum  est  quantum  ad  absolutionem  a  doloribus  poenarum. 
Contulit  tamen  eis  quantum  ad  adeptionem  gloriae:  et  per  consequens  solvit 
eorum  dolorem,  quem  patiebantur  ex  dilatione  gloriae:  ex  cujus  tamen  spe 
magnum  gaudium  habebant,  secundum  illud  Joan.  8.:  Abraham  pater  vester 
exaltavit,  ut  videret  diem  meum:  et  ideo  subdit:  «  A  quibus  eum  secundum 
eatificam  praesentiam  suae  divinitatis  nunquam  video  recessisse  m,  inquan- 

tum  scilicet  ante  adventum  Christi  erant  beati  in  spe,  licet  nondum  essent 
perfecte  beati  m  re 

Ad  secundum  dicendum,  quod  sancti  Patres,  dum  adhuc  viverent,  liberati 
fuerunt  per  fidem  Christi  ab  omni  peccato  tam  originali,  quam  actuali  et  a 
reatu  poenae  actualium  peccatorum.  „„„  tametr  a”  reatu  Venae  o^nal* 
peccati,  per  quem  excludebantur  a  gloria,  nondum  soluto  pretio  redemptionis 
humanae:  sicut  etiam  nunc  fideles  Christi  liberantur  per  baptismum  areata 
actualium  peccatorum,  et  a  reatu  originalis  quantum  ad  exclusionem  a  <rio- 
Ua’  remanent  tamen  adhuc  obligati  reatu  originalis  peccati,  quantunfad 

“'P»"11'"  1  qu«  renovantur  secundum  spiritum  sed 

nondum  secundum  carnem,  secundum  illud  Roman.  8. :  Corpus  quidem  mor¬ 
tuum  est  propter  peccatum;  spiritus  vero  vivit  propter  justificationem 

Ad  tertium  dicendum,  quod  statim  Christo  mortem  patiente  anima 
c,us  ad  infernum  descendit,  et  suae  passionis  fructum  exhibuit  Sanctis  in  in 
Arno  detentis  ;  quamvis  ex  loco  illo  non  exierint,  Christo  apud  inferos  co  n 
morante ;  qu.a  ipsa  Christi  praesentia  pertinebat  ad  cumulum  gloriae. 

ARTICULUS  VI.  29i 

UTRUM  CHRISTUS  ALIQUOS  DAMNATOS  AB  INFERNO  LIBERAVERIT. 

(?.  Dist.  2i.  q.  2.  art.  i.  q.  2.  et  opusc.  2.  cap.  241.). 

Ad  sextum  sic  proceditur.  Videtur,  quod  Christus  aliquos  damnatos  ab 
inferno  liberaverit:  dicitur  enim  Isa.  24:  Congregabuntur  congregatione  unius 
falcis  in  lacum,  et  claudentur  ibi  in  careere,  et  post  inultos  dies  visitabuntur :  lo¬ 
quitur  autem  ibi  de  damnatis,  qui  militiam  coeli  adoraverant;  ut  Hieron. 
explicat:  ergo  videtur,  quod  etiam  damnati,  Christo  descendente  ad  inferos, 
sint  visitati:  quod  ad  eorum  liberationem  videtur  pertinere. 

2.  Praeterea.  Super  illud  Zachariae  9.:  Tu  autem  in  sanguine  testamenti 
tui  eduxisti  vinctos  de  lacu,  in  quo  non  erat  aqua,  dicit  Gloss.  (interlin.)  :  «Tu 
eos  liberasti,  qui  tenebantur  vincti  carceribus,  ubi  nulla  misericordia  eos  re¬ 
frigerabat,  quam  dives  ille  petebat  »:  sed  soli  damnati  includuntur  carceribus 
absque  misericordia;  ergo  Christus  liberavit  aliquos  de  inferno  damnatorum. 

3.  Praeterea.  Potentia  Christi  non  fuit  minor  in  inferno,  quam  in  hoc 
mundo;  utrobique  enim  operatus  est  per  potentiam  suae  divinitatis:  sed  in 
oc  mundo  de  quolibet  statu  aliquos  liberavit;  ergo  etiam  in  inferno  libe- 
avit  aliquos  etiam  de  statu  damnatorum. 

Sed  contra  est,  quod  dicitur  Oseae  13 Ero  mors  tua,  0  mors,  morsus 
tuus  ero,  inferne:  Gloss.  (interi.):  «Electos  educendo,  reprobos  ibidem  relin¬ 
quendo  »;  sed  soli  reprobi  sunt  in  inferno  damnatorum;  ergo  per  descen¬ 
sum  Christi  ad  inferos  non  sunt  aliqui  de  inferno  damnatorum  liberati. 

Respondeo  dicendum,  quod,  sicut  supra  dictum  est  (art.  praec.),  Chri¬ 
stus  descendens  ad  inferos  operatus  est  in  virtute  suae  passionis.  Et  ideo  ejus 
descensus  ad  inferos  illis  solis  liberationis  contulit  fructum,  qui  fuerunt  pas¬ 
sioni  Christi  conjuncti  per  fidem  charitate  formatam,  per  quam  peccata  tol¬ 
luntur.  Illi  autem  qui  erant  in  inferno  damnatorum,  aut  penitus  fidem  pas¬ 
sionis  Christi  non  habuerant  (sicut  infideles),  aut  si  fidem  habuerant,  nullam 
conformitatem  habebant  ad  charitatem  Christi  patientis,  unde  nec  a  pec¬ 
catis  suis  erant  mundati.  Et  propter  hoc  descensus  Christi  ad  inferos  non 
contulit  eis  liberationem  a  reatu  poenae  infernalis. 

Ad  primum  ergo  dicendum,  quod  Christo  descendente  ad  inferos,  omnes 
qui  erant  in  quacumque  parte  inferni,  sunt  aliqualiter  visitati ;  sed  quidam 
ad  suam  consolationem,  et  liberationem,  quidam  autem  ad  suam  confuta¬ 
tionem,  et  confusionem,  sicut  damnati.  Unde  ibidem  subditur:  Et  erubescet 
luna,  et  confundetur  sol,  etc.  Potest  etiam  hoc  referri  ad  visitationem,  qua  vi¬ 
sitabuntur  in  die  judicii,  non  ut  liberentur,  sed  ut  amplius  condemnentur, 
secundum  illud  Sophon.  1.:  Visitabo  super  viros  defixos  in  faecibus  suis. 

Ad  secundum  dicendum,  quod  cum  dicitur  in  Glossa:  «Ubi  nulla  mise¬ 
ricordia  eos  refrigerabat »,  intelligendum  est  quantum  ad  refrigerium  per¬ 
fectae  liberationis:  quia  sancti  Patres  ab  illis  inferni  carceribus  ante  Christi 
adventum  non  poterant  liberari. 

Ad  tertium  dicendum,  quod  non  fuit  propter  Christi  impotentiam,  quod 
non  sunt  aliqui  liberati  de  quolibet  statu  infernalium,  sicut  de  quolibet  statu 
mundanorum;  sed  propter  diversam  utrorumque  conditionem:  nam  homi¬ 
nes,  quamdiu  vivunt,  possunt  ad  fidem,  et  charitatem  converti :  quia  in  hac 

vita  non  sunt  homines  confirmati  in  bono,  vel  malo,  sicut  post  exitum  ab 
hac  vita. 


ARTICULUS  VII.  292 

UTRUM  PUERI  QUI  CUM  ORIGINALI  PECCATO  DECESSERANT, 
FUERINT  A  CHRISTO  LIBERATI. 

(3.  Dist.  22.  q.  2.  art.  2.  q.  3.  et  opusc.  2.  cap.  142.). 

Ad  septimum  sic  proceditur.  Videtur,  quod  pueri,  qui  cum  originali  pec¬ 
cato  decesserant,  fuerint  per  descensum  Christi  liberati  ab  inferno:  non  enim 
tenebantur  in  inferno  nisi  pro  peccato  originali,  sicut  et  sancti  Patres :  sed 
sancti  Patres  sunt  ab  inferno  liberati  per  Christum,  ut  supra  dictum  est 
(art.  3.  buj.  q.);  ergo  et  pueri  similiter  per  Christum  sunt  ab  inferno  liberati. 

2.  Praeterea.  Apostolus  dicit  Rom.  5.:  Si  unius  delicto  inulti  mortui  sunt, 
multo  magis  gratia  Dei,  et  donum  in  gratia  unius  hominis  Jesu  Christi  in  plures 
abundavit:  sed  propter  peccatum  primi  parentis  pueri  cum  solo  originali  pec¬ 
cato  decedentes  in  inferno  detinentur;  ergo  multo  magis  per  gratiam  Christi 
sunt  ab  inferno  liberati. 

3.  Praeterea.  Sicut  baptismus  operatur  in  virtute  passionis  Christi,  ita 
et  descensus  ejus  ad  inferos,  ut  ex  dictis  patet  (art.  praec.):  sed  pueri  per 
baptismum  liberantur  a  peccato  originali,  et  ab  inferno;  ergo  similiter  libe¬ 
rati  sunt  per  descensum  Christi  ad  inferos. 

Sed  contra  est,  quod  Apostolus  dicit  Roman.  3.,  quod  Deus  proposuit 
Christum  propitiatorem  per  fidem  in  sanguine  ejus:  sed  pueri,  qui  cum  solo  pec¬ 
cato  originali  decesserant,  nullo  modo  fuerant  participes  fidei  Christi ;  ergo 
non  perceperunt  fructum  propitiationis  Christi,  ut  per  ipsum  ab  inferno  li¬ 
berarentur. 

Respondeo  dicendum,  quod,  sicut  supra  dictum  est  (art  praec.),  descensus 
Christi  ad  inferos  in  illis  solis  effectum  liberationis  habuit,  qui  per  fidem,  et 
charitatem  passioni  Christi  conjungebantur,  in  cujus  virtute  descensus  Christi 
ad  inferos  liberatorius  erat;  pueri  autem,  qui  cum  originali  peccato  deces¬ 
serant,  nullo  modo  fuerant  conjuncti  passioni  Christi  per  fidem,  et  dilectio¬ 
nem,  neque  enim  fidem  propriam  habere  potuerant,  quia  non  habuerant  usum 
liberi  arbitrii,  neque  per  fidem  parentum,  aut  per  aliquod  fidei  sacramentum 
fuerant  a  peccato  originali  mundati;  et  ideo  descensus  Christi  ad  inferos 
hujusmodi  pueros  non  liberavit  ab  inferno :  et  praeterea  sancti  Patres  ab  in¬ 
ferno  sunt  liberati  per  hoc,  quod  sunt  ad  gloriam  divinae  visionis  admissi ; 
ad  quam  nullus  potest  pervenire,  nisi  per  gratiam,  secundum  illud  Rom.  6.: 
Gratia  Dei  vita  aeterna ;  cum  igitur  pueri  cum  originali  peccato  decendentes 
gratiam  non  habuerint,  non  fuerunt  ab  inferno  liberati. 

Ad  primum  ergo  dicendum,  quod  sancti  Patres,  etsi  adhuc  tenerentur 
adstricti  reatu  originalis  peccati,  inquantum  respicit  humanam  naturam,  ta¬ 
men  libeiati  erant  per  fidem  Christi  ab  omni  macula  peccati,  et  ideo  capaces 
erant  illius  liberationis,  quam  Christus  attulit  descendens  ad  inferos :  sed  hoc 
de  pueris  dici  non  potest,  ut  ex  supra  dictis  patet  (in  corp.  art.). 

Ad  secundum  dicendum,  quod  cum  Apostolus  dicit,  quod  gratia  Dei  in 
plures  abundavit,  ly  plures  non  est  accipiendum  comparative,  quasi  plures 
numero  sint  salvati  per  gratiam  Christi,  quam  damnati  per  peccatum  Adae, 

sed  absolute,  ac  si  diceret,  quod  gratia  unius  Christi  abundavit  in  multos, 
sicut  et  peccatum  Adae  pervenit  ad  multos:  sed  sicut  peccatum  Adae  ad  eos 
tantum  pervenit,  qui  per  seminalem  rationem  carnaliter  ab  eo  descenderunt; 
ita  gratia  Christi  ad  illos  tantum  pervenit,  qui  spirituali  regeneratione  ejus 
membra  sunt  facti:  quod  non  competit  pueris  decedentibus  cum  originali 
peccato. 

Ad  tertium  dicendum,  quod  baptismus  adhibetur  hominibus  in  hac  vita, 
in  qua  homo  potest  transmutari  de  culpa  in  gratiam:  sed  descensus  Christi 
ad  inferos  exhibitus  fuit  animabus  post  hanc  vitam,  ubi  non  sunt  capaces 
transmutationis  praedictae :  et  ideo  per  baptismum  pueri  liberantur  a  pec¬ 
cato  originali,  et  ab  inferno,  non  autem  per  descensum  Christi  ad  inferos. 


ARTICULUS  VIII.  293 

UTRUM  CHRISTUS  SUO  DESCENSU  LIBERAVERIT  ANIMAS  A  PURGATORIO. 

(3.  Dist.  21.  q.  2.  art.  2.  q.  4.  et  opusc.  2.  cap.  241.). 

Ad  octavum  sic  proceditur.  Videtur,  quod  Christus  suo  descensu  ad 
inferos  liberaverit  animas  a  purgatorio  :  dicit  enim  Aug.  in  epist.  ad  Evodium 
(quae  est  99.  ante  med.)  :  «  Quia  evidentia  testimonia  et  infernum  comme¬ 
morant,  et  dolores,  nulla  causa  occurrit,  cur  illo  credatur  venisse  Salvator, 
nisi  ut  ab  eisdem  doloribus  salvos  faceret:  sed  utrum  omnes,  quos  in  eis  in¬ 
venit,  an  quosdam,  quos  illo  beneficio  dignos  judicavit,  adhuc  requiro:  fuisse 
tamen  Christum  apud  inferos,  et  in  eorum  doloribus  constitutis  hoc  benefi¬ 
cium  praestitisse,  non  dubito  ».  Non  autem  praestitit  beneficium  liberationis 
damnatis,  sicut  supra  dictum  est  (art.  6.  huj.  q.) :  praeter  eos  autem  nulli  sunt 
in  doloribus  poenalibus  constituti,  nisi  illi  qui  sunt  in  purgatorio ;  ergo  Christus 
animas  de  purgatorio  liberavit. 

2.  Praeterea.  Ipsa  Christi  praesentia  non  minorem  effectum  habuit, 
quam  sacramenta  ipsius  :  sed  per  sacramenta  Christi  liberantur  animae  a  pur¬ 
gatorio,  et  praecipue  per  Eucharistiae  sacramentum,  ut  infra  dicetur  (supplem. 
q.  71.  art.  9.) :  ergo  multo  magis  per  praesentiam  Christi  ad  inferos  descen¬ 
dentis  sunt  animae  a  purgatorio  liberatae. 

3.  Praeterea.  «  Christus  quoscumque  curavit  in  hac  vita,  totaliter  cura¬ 
vit  »,  ut  August.  dicit  in  lib.  de  Poenit.  (seu  de  Vera,  et  Falsa  Poenit.  cap.  9. 
a  med.),  et  Joan.  7.,  Dominus  dicit:  Totum  hominem  salvum  feci  in  sabbato  :  sed 
Christus  eos,  qui  in  purgatorio  erant,  liberavit  a  reatu  poenae  damni,  quo 
excludebantur  a  gloria;  ergo  etiam  liberavit  eos  a  reatu  poenae  purgatorii. 

Sed  contra  est,  quod  Greg.  dicit  in  13.  Moral.  (cap.  ip.  ad  fin.) :  «Dum 
conditor,  ac  redemptor  noster  claustra  inferni  penetrans,  electorum  exinde 
animas  eduxit,  nos  illo  ire  non  patitur,  unde  jam  alios  descendendo  libera¬ 
vit  »  :  patitur  autem  nos  ire  ad  purgatorium;  ergo  descendens  ad  inferos  ani¬ 
mas  a  purgatorio  non  liberavit. 

Respondeo  dicendum,  quod,  sicut  saepe  dictum  est  (art.  praec.  et  4.  huj.  q. 
ad  2.  et  art.  ;.  et  6.),  descensus  Christi  ad  inferos  liberatorius  fuit  in  virtute 
passionis  ipsius:  passio  autem  ejus  non  habet  temporalem  virtutem,  et  transi¬ 
toriam,  sed  sempiternam,  secundum  illud  Heb.  10. :  Una  oblatione  consumma¬ 
vit  in  sempiternum  sanctificatos :  et  sic  patet,  quod  non  habuit  tunc  majorem 
efficaciam  passio  Christi,  quam  habeat  nunc.  Et  ideo  illi  qui  fuerunt  tales, 


QUAESTIO  LII.  ARTICULUS  VIII. 


448 

quales  nunc  sunt,  qui  in  purgatorio  detinentur,  non  fuerunt  a  purgatorio  li¬ 
berati  per  descensum  Christi  ad  inferos  :  si  qui  autem  inventi  sunt  tales,  quales 
etiam  nunc  virtute  passionis  Christi  a  purgatorio  liberantur,  tales  nihil  prohi¬ 
bet  per  descensum  Christi  ad  inferos  a  purgatorio  esse  liberatos. 

Ad  primum  ergo  dicendum,  quod  ex  illa  auctoritate  Augustini  non  potest 
concludi,  quod  omnes  illi  qui  in  purgatorio  erant,  fuerint  a  purgatorio  libe¬ 
rati,  sed  quod  aliquibus  eorum  fuerit  hoc  beneficium  collatum,  illis  scilicet 
qui  jam  sufficienter  purgati  erant,  vel  etiam  qui  dum  adhuc  viverent,  me¬ 
ruerunt  per  fidem,  et  devotionem  ad  mortem  Christi,  ut  eo  descendente  libe¬ 
rarentur  a  temporali  purgatorii  poena. 

Ad  secundum  dicendum,  quod  virtus  Christi  operatur  in  sacramentis  per 
modum  satisfactionis  [al.  sanationis ],  et  expiationis  cujusdam  :  unde  sacramen¬ 
tum  Eucharistiae  liberat  hominem  a  purgatorio,  inquantum  est  sacrificium 
quoddam  satisfactorium  pro  peccato.  Descensus  autem  Christi  ad  inferos  non 
fuit  satisfactorius :  operabatur  tamen  in  virtute  passionis,  quae  fuit  satisfactoria, 
ut  supra  habitum  est  (q.  49.  art.  1.2.  et  3.);  sed  erat  satisfactoria  in  genere, 
cujus  virtutem  oportebat  applicari  ad  unumquemque  per  aliquid  specialiter 
ad  ipsum  pertinens:  et  ideo  non  oportet,  quod  per  descensum  Christi  ad 
inferos  omnes  fuerint  a  purgatorio  liberati. 

Ad  tertium  dicendum,  quod  illi  defectus,  a  quibus  Christus  in  hoc  mundo 
simul  homines  liberabat,  erant  personales,  proprie  ad  unumquemque  perti¬ 
nentes.  sed  exclusio  a  gloria  Dei  erat  quidam  defectus  generalis  pertinens  ad 
totam  humanam  naturam:  et  ideo  nihil  prohibet,  eos  qui  erant  in  purgato¬ 
rio,  per  Christum  esse  liberatos  ab  exclusione  a  gloria,  non  autem  a  reatu 
poenae  purgatorii,  qui  pertinet  ad  proprium  defectum  :  sicut  e  contrario  sancti 
Patres  ante  Christi  adventum  liberati  sunt  a  propriis  defectibus,  non  autem 
a  defectu  communi,  sicut  supra  dictum  est  (q.  49.  art.  p.  ad  1.). 


QUAESTIO  LIII. 

DE  RESURRECTIONE  CHRISTI,  IN  QUATUOR  ARTICULOS  DIVISA. 


Consequenter  considerandum  est  de  his  quae  pertinent  ad  exaltationem 
Christi :  et  primo  de  ejus  resurrectione:  secundo,  de  ejus  ascensione :  tertio, 
e  ejus  sessione  ad  dexteram  Patris:  quarto,  de  judiciaria  potestate  ipsius. 

.  Qrua  Pnmum  occurnt  quadruplex  consideratio:  quarum  prima  est  de 
ipsa  Christi  resurrectione:  secunda,  de  qualitate  resurgentis:  tertia,  de  mani¬ 
festatione  resurrectionis:  quarta,  de  ejus  causalitate. 

Circa  primum  quaeruntur  quatuor. 

Primo.  De  necessitate  resurrectionis  ejus. 

Secundo.  De  tempore. 

Tertio.  De  ordine. 

Quarto.  De  causa. 

ARTICULUS  I.  294 

UTRUM  FUERIT  NECESSARIUM  CHRISTUM  RESURGERE. 

(~y  Dist.  21.  q.  2.  art.  i.  et  opusc.  6o.  cap.  12.  prine.). 

Ad  primum  sic  proceditur.  Videtur,  quod  non  fuerit  necessarium  Chri¬ 
stum  resurgere:  dicit  enim  Damasc.  in  lib.  4.  (Orth.  Fid.  cap.  ult.):  «  Resur¬ 
rectio  est  secunda  ejus  quod  dissolutum  est,  et  cecidit,  animalis  surrectio  »: 
sed  Christus  non  cecidit  per  peccatum,  nec  corpus  ejus  est  dissolutum,  ut 
ex  supradictis  patet  (q.  51.  art.  q.) ;  non  ergo  proprie  convenit  ei  resurgere. 

2.  Praeterea.  Quicumque  resurgit,  ad  aliquid  altius  promovetur ;  quia 
surgere  est  sursum  moveri:  sed  corpus  Christi  remansit  post  mortem  divi¬ 
nitati  unitum;  et  ita  non  potuit  in  aliquid  altius  promoveri;  ergo  non  com¬ 
petebat  sibi  resurgere. 

3.  Praeterea.  Ea  quae  circa  humanitatem  Christi  sunt  acta,  ad  nostram 
salutem  ordinantur:  sed  sufficiebat  ad  salutem  nostram  passio  Christi,  per 
quam  sumus  liberati  a  poena,  et  culpa,  ut  ex  supradictis  patet  (q.  49.  art.  1. 
et  3.) ;  non  ergo  fuit  necessarium,  quod  Christus  a  mortuis  resurgeret. 

Sed  contra  est,  quod  dicitur  Luc.  ult.:  Oportebat  Christum  pati,  et  resur¬ 
gere  a  mortuis. 

Respondeo  dicendum,  quod  necessarium  fuit  Christum  resurgere,  propter 
quinque:  primo  quidem  ad  commendationem  divinae  justitiae,  ad  quam  per¬ 
tinet  exaltare  illos,  qui  se  propter  Deum  humiliant,  secundum  illud.  Luc.  1.: 
Deposuit  potentes  de  sede,  et  exaltavit  humiles :  quia  igitur  Christus  propter  cha- 
ritatem,  et  obedientiam  Dei  se  humiliavit  usque  ad  mortem  crucis,  oportebat 
quod  exaltaretur  a  Deo  usque  ad  gloriosam  resurrectionem;  unde  ex  ejus 
persona  dicitur  in  Ps.  1 38.:  1  u  cognovisti,  idest  approbasti,  sessionem  meam,  idest 
humilitatem,  et  passionem,  et  resurrectionem  meam,  idest  glorificationem  in 
resurrectione,  sicut  Gloss.  (interi.)  exponit:  secundo  ad  fidei  nostrae  instructio¬ 
nem:  quia  per  ejus  resurrectionem  confirmata  est  fides  nostra  circa  divini¬ 
tatem  Christi:  quia,  ut  dicitur  2.  ad  Cor.  ult.:  Etsi  crucifixus  est  ex  infirmitate, 
sed  vivit  ex  virtute  Dei;  et  ideo  1.  ad  Corinth.  15.  dicitur:  Si  Christus  non  re¬ 
surrexit,  inanis  est  praedicatio  nostra,  inanis  est  et  fides  vestra:  et  in  Psal.  29.  di¬ 
citur:  Quae  utilitas  in  sanguine  meo,  idest  in  effusione  sanguinis  mei,  dum  de¬ 
scendo,  quasi  per  quosdam  gradus  malorum,  in  corruptionem?  quasi  dicat: 
Dulla:  «  Si  enim  statim  non  resurgo,  corruptumque  fuerit  corpus  meum,  ne¬ 
mini  annuntiabo,  nullum  lucrabor  »,  ut  Gloss.  (interi,  et  ordin.  August.)  exponit : 
tertio  ad  sublevationem  nostrae  spei:  quia  dum  videmus  Christum  resurgere, 
qui  est  caput  nostrum,  speramus  et  nos  resurrecturos;  unde  dicitur  1.  ad  Co¬ 
rinthios  15.:  Si  Christus  praedicatur  quod  resurrexit  a  mortuis,  quomodo  quidam 
dicunt  in  vobis,  quoniam  resurrectio  mortuorum  non  est?  et  Job  19.  dicitur:  Scio, 
scilicet  per  certitudinem  fidei,  quod  redemptor  meus,  idest  Christus,  vivit,  a 
mortuis  resurgens:  et  ideo  in  novissimo  die  de  terra  surrecturus  sum;  reposita 
est  haec  spes  mea  m  sinu  meo :  quarto  ad  informationem  vitae  fidelium,  secun¬ 
dum  illud  Rom.  6. :  Ouomodo  Christus  resurrexit  a  mortuis  per  gloriam  Patris, 
ita  et  nos  in  novitate  vitae  ambulemus ;  et  infra:  Christus  resurgens  ex  mortuis  jam 
non  moritur:  ita  et  vos  existimate  vos  mortuos  quidem  esse  peccato,  viventes  autem 
Deo:  quinto  ad  complementum  nostrae  salutis:  quia,  sicut  per  hoc  quod  mala 

S.  Thomae  Summa  Theologica.  Vol.  IV.  29 

sustinuit,  humiliatus  est  moriendo,  ut  nos  liberaret  a  malis,  ita  glonficatus 
est  resurgendo,  ut  nos  promoveret  ad  bona,  secundum  illud  Rom  4.:  Tra¬ 
ditus  est  propter  delicta  nostra,  et  resurrexit  propter  justificationem  nostram. 

Ad  primum  ergo  dicendum,  quod,  licet  Christus  non  ceciderit  per  pecca¬ 
tum,  cecidit  tamen  per  mortem  ;  quia  sicut  peccatum  est  casus  a  justitia,  ita 
mors  est  casus  a  vita,  unde  ex  persona  Christi  potest  intelligi,  quod  dicitur 
Mich.  7.:  Ne  laeteris  inimica  mea  super  me,  quia  cecidi;  consurgam:  similiter 
etiam,  licet  corpus  Christi  non  fuerit  dissolutum  per  incinerationem,  ipsa 
tamen  separatio  animae  a  corpore  dissolutio  quaedam  fuit. 

Ad  secundum  dicendum,  quod  divinitas  erat  carni  Christi  post  mortem 
unita  unione  personali :  non  autem  unione  naturae,  sicut  anima  unitur  cor¬ 
pori,  ut  forma,  ad  constituendam  humanam  naturam;  et  ideo  per  hoc, quod 
corpus  ejus  unitum  est  animae,  promotum  est  in  altiorem  statum  naturae, 
non  autem  in  altiorem  statum  personae. 

Ad  tertium  dicendum,  quod  passio  Christi  operata-est  nostram  salutem 
proprie  loquendo,  quantum  ad  inchoationem,  et  exemplar  bonorum. 


ARTICULUS  II.  295 

UTRUM  FUERIT  CONVENIENS  CHRISTUM  TERTIA  DIE  RESURGERE. 

(Supr.  q.  51.  art.  4.  et  3.  Dist.  21.  q.  2.  art.  2.  et  opusc.  2.  cap.  243. 
et  opusc.  60.  cap.  10.  circ.fin.  et  Ps.  14.  et  Joan.  2.  lect.y.). 

Ad  secundum  sic  proceditur.  Videtur,  quod  non  fuerit  conveniens  Chri¬ 
stum  tertia  die  resurgere  :  membra  enim  debent  capiti  conformari:  sed  nos,  qui 
sumus  membra  Christi,  non  resurgimus  a  morte  tertia  die,  sed  nostra  resur¬ 
rectio  differtur  usque  ad  finem  mundi;  ergo  videtur,  quod  Christus,  qui  est 
caput  nostrum,  non  debuerit  tertia  die  resurgere,  sed  debuerit  ejus  resurre¬ 
ctio  differri  usque  ad  finem  mundi. 

2.  Praeterea.  Actor.  2.  dicit  Petrus,  quod  impossibile  erat  Christum  deti¬ 
neri  ab  inferno,  et  morte  :  sed  quamdiu  aliquis  est  mortuus,  detinetur  a  morte; 
ergo  videtur,  quod  Christi  resurrectio  non  debuerit  differri  usque  ad  tertiam 
diem,  sed  statim  eadem  die  resurgere;  praecipue  cum  Gloss.  supra  inducta 
(art.  praec.)  dicat  «  nullam  esse  utilitatem  in  effusione  sanguinis  Christi,  si 
non  statim  resurgeret  ». 

3.  Praeterea.  Dies  incipere  videtur  ab  ortu  solis,  qui  sua  praesentia 
diem  causat:  sed  ante  ortum  solis  Christus  resurrexit;  dicitur  enim  Joan.  20. 
quod  una  sabbati  Maria  Magdalene  venit  mane,  cum  adhuc  tenebrae  essent,  ad  mo¬ 
numentum ;  et  tamen  Christus  jam  resurrexerat;  quia  sequitur:  Et  vidit  lapi¬ 
dem  sublatum  a  monumento ;  non  ergo  resurrexit  Christus  tertia  die. 

Sed  contra  est,  quod  dicitur  Matth.  20.:  Tradent  eum  gentibus  ad  illuden¬ 
dum,  et  flagellandum,  et  crucifigendum,  et  tertia  die  resurget. 

Respondeo  dicendum,  quod,  sicut  dictum  est  (art.  praec.),  resurrectio 
Christi  necessaria  fuit  ad  instructionem  fidei  nostrae:  est  autem  fides  nostra 
et  de  divinitate,  et  de  humanitate  Christi;  non  enim  sufficit  alterum  sine  al¬ 
tero  credere,  nt  ex  praedictis  patet  (2-2.  q.  2.  art.  7.  et  8.),  et  ideo  ad  hoc 
quod  confirmaretur  fides  de  veritate  divinitatis  ipsius,  oportuit  quod  cito 
resurgeret,  et  ejus  resurrectio  non  differetur  usque  ad  finem  mundi;  ad  hoc 
autem  quod  confirmaretur  fides  de  veritate  humanitatis,  et  mortis  ejus,  oportuit 

moram  esse  inter  mortem,  et  resurrectionem ;  si  enim  statim  post  mortem 
resurrexisset,  videri  posset,  quod  ejus  mors  vera  non  fuerit,  et  per  consequens 
nec  resurrectio  vera :  ad  veritatem  autem  mortis  Christi  manifestandam,  suf¬ 
ficiebat  quod  usque  ad  tertium  diem  ejus  resurrectio  differretur:  quia  non 
contingit,  quin  infra  hoc  tempus  in  homine,  qui  mortuus  videtur,  cum  vivat, 
appareant  aliqua  indicia  vitae.  Per  hoc  etiam  quod  tertia  die  resurrexit,  com¬ 
mendatur  perfectio  ternarii,  qui  est  numerus  omnis  rei,  utpote  habens  prin¬ 
cipium,  medium,  et  finem,  ut  dicitur  in  i.  de  Coelo  (tex.  2.).  Ostenditur 
etiam  secundum  mysterium,  quod  Christus  una  morte  sua  corporali  (quae 
fuit  lux  propter  justitiam)  duas  nostras  mortes  destruxit,  scilicet  corporis,  et 
animae,  quae  sunt  tenebrosae  propter  peccatum ;  et  ideo  una  die  integra,  et 
duabus  noctibus  permansit  in  morte,  ut  August.  dicit  in  4.  de  Trinit.  (cap.  6.): 
per  hoc  etiam  significatur,  quod  per  resurrectionem  Christi  tertium  tempus 
incipiebat,  nam  primum  fuit  ante  legem,  secundum  sub  lege,  tertium  sub 
gratia:  incoepit  etiam  in. Christi  resurrectione  tertius  status  sanctorum,  nam 
primus  fuit  sub  figuris  legis,  secundus  sub  veritate  fidei,  tertius  erit  in  aeter¬ 
nitate  gloriae,  quam  Christus  inchoavit  resurgendo. 

Ad  primum  ergo  dicendum,  quod  caput,  et  membra  conformantur  in  na¬ 
tura,  sed  non  in  virtute:  excellentior  est  enim  virtus  capitis,  quam  membro¬ 
rum;  et  ideo  ad  demonstrandam  excellentiam  virtutis  Christi,  conveniens  fuit 
ipsum  tertia  die  resurgere,  aliorum  resurrectione  dilata  usque  ad  finem  mundi. 

Ad  secundum  'dicendum,  quod  detentio  coactionem  quandam  importat. 
Christus  autem  nulla  necessitate  mortis  tenebatur  adstrictus,  sed  erat  inter 
mortuos  liber,  et  ideo  aliquandiu  in  morte  mansit,  non  quasi  detentus,  sed 
propria  voluntate,  quamdiu  judicavit  hoc  esse  necessarium  ad  instructionem 
fidei  nostrae;  dicitur  autem  statim  fieri,  quod  fit  brevi  interposito  tempore. 

Ad  tertium  dicendum,  quod,  sicut  supra  dictum  est  (q.  /r.  art.  4.  ad  2), 
Christus  resurrexit  circa  diluculum  illucescente  jam  die,  ad  significandum 
quod  per  suam  resurrectionem  nos  ad  lucem  gloriae  inducebat :  sicut  mor¬ 
tuus  est  advesperascente  jam  die,  et  recedente  in  tenebras,  ad  ostendendum 
quod  per  suam  mortem  destrueret  tenebras  culpae,  et  poenae ;  et  tamen  dicitur 
tertia  die  resurrexisse,  accipiendo  diem  pro  die  naturali,  qui  continet  spatium 
vigintiquatuor  horarum :  et  sicut  dicit  August.  in  4.  de  Trin.  (cap.  6.  ante 
med.),  «  nox  usque  ad  diluculum,  quo  Domini  resurrectio  declarata  est,  ad 
tertium  pertinet  diem  :  quia  Deus,  qui  dixit  de  tenebris  lucem  clarescere,  ut 
per  gratiam  novi  Testamenti,  et  participationem  resurrectionis  Christi  au¬ 
diremus  :  Fuistis  aliquando  tenebrae,  nunc  autem  lux  in  Domino,  insinuat  nobis 
quodammodo,  quod  a  nocte  dies  sumat  initium :  sicut  enim  primi  dies  propter 
futurum  hominis  lapsum  a  luce  in  noctem,  ita  isti  propter  hominis  repara¬ 
tionem  a  tenebris  ad  lucem  computantur  ».  Et  ita  patet  quod  etiamsi  media 
nocte  surrexisset,  posset  dici  eum  die  tertia  surrexisse,  intelligendo  de  die 
naturali.  Nunc  autem  cum  diluculo  surrexerit,  potest  dici  quod  tertia  die  sur- 
rexit,  etiam  accipiendo  diem  artificialem,  quae  causatur  ex  praesentia  solis; 
quia  jam  sol  incipiebat  aerem  illustrare:  unde  et  Marci  ult.  dicitur,  quod 
mulieres  venerunt  ad  monumentum,  orto  jam  sole  :  quod  non  est  contrarium 
ei  quod  Joan.  dicit:  Cum  adhuc  tenebrae  essent,  ut  August.  dicit  in  lib.  3.  de 
Consensu  Evangelist.  (cap.  24.  inter  prine,  et  med.),  «quia  die  surgente,  reli¬ 
quiae  tenebrarum  tanto  magis  extenuantur,  quanto  magis  oritur  lux  »:  quod 
autem  dicit  Marcus:  Orto  jam  sole,  non  sic  accipiendum  est,  tanquam  jam  sol 
ipse  videretur  super  terram,  sed  tanquam  de  proximo  adveniente  in  has  partes. 

ARTICULUS  III.  296 

UTRUM  CHRISTUS  PRIMO  RESURREXERIT. 

(4.  Dist.  42.  art.  3.  q.  1.  ad  5.  et  opusc.  2.  cap.  236.  et  257. 
et  1.  Cor.  7.  lect.  5.  in  prine,  et  ad  Coi.  1.  lect.  j,). 

Ad  tertium  sic  proceditur.  Videtur,  quod  Christus  non  primo  resur¬ 
rexerit:  nam  in  veteri  Testamento  per  Heliam,  et  Helisaeum  aliqui  resuscitat! 
leguntur,  secundum  illud  Hebr.  1 1. :  Acceperunt  mulieres  de  resurrectione  mor¬ 
tuos  suos:  similiter  et  Christus  ante  passionem  suam  tres  mortuos  suscitavit; 
non  ergo  Christus  fuit  primus  resurgentium. 

2.  Praeterea.  Matth.  27.  inter  alia  miracula,  quae  in  passione  Christi 
acciderunt,  narratur  quod  monumenta  aperta  sunt ,  et  multa  corpora  sanctorum, 
qui  dormierant,  surrexerunt ;  non  ergo  Christus  fuit  primus  resurgentium. 

5.  Praeterea.  Sicut  Christus  per  suam  resurrectionem  est  causa  nostrae 
resurrectionis,  ita  per  suam  gratiam  est  causa  nostrae  gratiae,  secundum  illud 
Joan.  1.:  De  plenitudine  ejus  nos  omnes  accepimus:  sed  alii  prius  tempore  gra¬ 
tiam  habuerunt,  quam  Christus;  sicut  omnes  Patres  veteris  Testamenti;  ergo 
etiam  aliqui  prius  ad  resurrectionem  corporalem  pervenerunt,  quam  Christus. 

Sed  contra  est,  quod  dicitur  i^d  Cor.  15.:  Christus  resurrexit  a  mor¬ 
tuis,  primitiae  dormientium :  Gloss.  (interi.)  «  quia  prius  tempore,  et  dignitate 
surrexit  ». 

Respondeo  dicendum,  quod  resurrectio  est  reparatio  a  morte  in  vitam; 
dupliciter  autem  aliquis  eripitur  a  morte:  uno  modo  solum  a  morte  in  actu,  ut 
scilicet  aliquis  vivere  incipiat  qualitercumque,  postquam  mortuus  fuerat:  alio 
modo,  ut  aliquis  liberetur  non  solum  a  morte,  sed  etiam  a  necessitate,  et, 
quod  plus  est,  a  possibilitate  moriendi;  et  haec  est  vera,  et  perfecta  resur¬ 
rectio:  quia  quamdiu  aliquis  vivit  subjectus  necessitati  moriendi,  quodammodo 
mors  ei  dominatur,  secundum  illud  Rom.  8. :  Corpus  quidem  mortuum  est  propter 
peccatum;  illud  etiam  quod  possibile  est  esse,  secundum  quid  dicitur  esse, 
idest  potentialiter;  et  sic  patet,  quod  illa  resurrectio,  qua  quis  eripitur  solum 
ab  actuali  morte,  est  resurrectio  imperfecta:  loquendo  igitur  de  resurrectione 
perfecta,  Christus  est  primus  resurgentium ;  quia  ipse  resurgendo  primo  per¬ 
venit  ad  vitam  penitus  immortalem,  secundum  illud  Rom.  6.:  Christus  resur¬ 
gens  ex  mortuis  jam  non  moritur ;  sed  resurrectione  imperfecta  quidam  alii  re¬ 
surrexerunt  ante  Christum,  ad  praemonstrandum  quasi  in  quodam  simio 
resurrectionem  ipsius. 

Et  sic  patet,  responsio  ad  primum:  quia  et  illi  qui  suscitati  in  veteri  Te¬ 
stamento  sunt,  et  illi  qui  suscitati  sunt  a  Christo,  sic  redierunt  ad  vitam,  ut 
iterum  morerentur. 

Ad  secundum  dicendum,  quod  de  illis,  qui  resurrexerunt  cum  Christo, 
duplex  est  opinio,  quidam  enim  asserunt,  quod  redierunt  ad  vitam  tanquam 
non  iterum  morituri;  quoniam  magis  illis  esset  tormentum,  si  iterum  more¬ 
rentur,  quam  si  non  resurgerent;  et  secundum  hoc  intelligendum  erit,  sicut 
Hieron.  dii.it  super  Matth.  (sup.  illud,  cap.  2’].:  Et  multa  corpora  sanctorum),  quod 
«non  ante  surrexerunt,  quam  resurgeret  Dominus»;  unde  et  Evangelista 
dicit,  quod  exeuntes  de  monumentis,  post  resurrectionem  ejus  venerunt  in  sanctam 
civitatem,  et  apparuerunt  multis.  Sed  August.  in  epistola  ad  Evodium  (quae  est 

99-  anlti  med.)  hanc  opinionem  commemorans  dicit:  «Scio  quibusdam  videri 
morte  Domini  Christi  jam  talem  resurrectionem  praestitam  justis,  qualis 
nobis  in  fine  promittitur:  qui  si  non  iterum  repositis  corporibus  dormierunt, 
videndum  est,  quomodo  intelligatur  Christus  primogenitus  a  mortuis,  si  eum 
in  illa  resurrectione  tot  praecesserunt.  Quod  si  respondetur,  hoc  esse  dictum 
per  anticipationem,  ut  monumenta  illo  terrae  motu  aperta  intelligantur,  cum 
Christus  in  cruce  penderet,  resurrexisse  autem  justorum  corpora  non  tunc, 
sed  cum  ille  prior  resurrexisset:  illud  adhuc  restat,  quod  moveat,  quomodo 
Petrus  non  de  David,  sed  de  Christo  asseruit  fuisse  praedictum,  carnem  ejus 
non  vidisse  corruptionem,  per  hoc  quod  apud  eos  erat  monumentum  David : 
et  sic  illos  non  convincebat,  si  corpus  David  ibi  jam  non  erat:  quia  etsi  ante 
in  recenti  sua  morte  resurrexisset,  nec  caro  ejus  vidisset  corruptionem,  posset 
nihilominus  illud  monumentum  manere  :  durum  autem  videtur,  ut  David  non 
fuerit  in  illa  resurrectione  justorum,  si  eis  jam  aeterna  donata  est,  cujus  Chri¬ 
stus  ex  semine  commendatur:  periclitabitur  etiam  illud  quod  ad  Hebraeos 
de  justis  antiquis  dicitur:  Ne  sine  nobis  consummarentur,  si  jam  in  illa  resur¬ 
rectionis  incorruptione  constituti  sunt,  quae  nobis  perficiendis  in  fine  pro¬ 
mittitur  ».  Sic  ergo  Augustinus  sentire  videtur,  quod  resurrexerint  iterum 
morituri:  ad  quod  etiam  videtur  pertinere,  quod  Hieron.  dicit  super  Matth. 
(loc.  sup.  cit.)  quod  sicut  Lagarus  resurrexit,  sic  et  multa  corpora  sanctorum  re- 
surrexerunt,  ut  Dominum  ostenderent  resurgentem :  quamvis  hoc  in  sermone  de 
Assumptione  sub  dubio  relinquat;  rationes  tamen  Augustini  multo  efficacio- 
res  videntur. 

Ad  tertium  dicendum,  quod  sicut  ea  quae  praecesserunt  Christi  adven¬ 
tum  fuerunt  praeparatoria  ad  Christum;  ita  gratia  est  dispositio  ad  gloriam: 
et  ideo  ea  quae  sunt  gloriae,  sive  quantum  ad  animam  (sicut  perfecta  Dei 
fruitio)  sive  quantum  ad  corpus  (sicut  resurrectio  gloriosa),  prius  tempore 
debuerunt  esse  in  Christo,  sicut  in  auctore  gloriae:  gratiam  vero  conve¬ 
niebat  prius  esse  in  his,  quae  ordinabantur  ad  Christum. 

UTRUM  CHRISTUS  FUERIT  CAUSA  SUAE  RESURRECTIONIS. 

(Psal.  40.  corp.  2.  et  Joan.  2.  et  3.  et  ad  Rom.  4-fin.). 

Ad  quartum  sic  proceditur.  Videtur,  quod  Christus  non  fuerit  causa  suae 
resurrectionis :  quicumque  enim  suscitatur  ab  alio,  non  est  suae  resurrectionis 
causa:  sed  Christus  suscitatus  est  ab  alio,  secundum  illud  Act.  2.:  Quem  Deus 
suscitavit,  solutis  doloribus  inferni,  et  Rom.  8. :  Qui  suscitavit  Jesurn  Christum  a 
mortuis,  vivificabit  et  mortalia  coipora  nostra,  etc.;ergo  Christus  non  est  causa 
suae  resurrectionis. 

2.  Praeterea  Nullus  dicitur  mereri,  qui  ab  alio  petit  aliquid,  cujus  ipse 
est  causa:  sed  Christus  sua  passione  meruit  resurrectionem,  sicut  August. 
dicit  super  Joan.  (tract.  104.  sub  fin.),  quod  «  humilitas  passionis  meritum  est 
gloriae  resurrectionis  »  :  ipse  etiam  petiit  a  Patre  se  resuscitari,  secundum 
illud  Psal.  40.:  Tu  autem,  Domine,  miserere  mei,  et  resuscita  me;  ergo  non  fuit 
causa  suae  resurrectionis. 

3.  Praeterea.  Sicut  Damasc.  probat  in  4.  lib.  (Orth.  Fid.  cap.  ult.),  re¬ 
surrectio  non  est  animae,  sed  corporis,  quod  per  mortem  cadit:  corpus  autem 

non  potest  sibi  animam  unire,  quae  est  eo  nobilior;  ergo  id  quod  resurrexit 
in  Christo  non  potuit  esse  causa  suae  resurrectionis. 

Sed  contra  est,  quod  Dominus  dicit  Joan.  io. :  Nemo  tollit  animam  meam, 
a  me,  sed  ego  pono  eam,  et  iterum  sumo  eam  :  sed  nihil  est  aliud  resurgere, 
quam  iterato  animam  sumere;  ergo  videtur,  quod  Christus  propria  virtute 
resurrexerit. 

Respondeo  dicendum,  quod,  sicut  supra  dictum  est  (q.  30.  art.  2.  et  y),  per 
mortem  non  fuit  separata  divinitas  nec  ab  anima  Christi,  nec  ab  ejus  carne. 
Potest  igitur  tam  anima  Christi  mortui,  quam  ejus  caro  considerari  dupli¬ 
citer  :  uno  modo  ratione  divinitatis  :  alio  modo  ratione  ipsius  naturae  creatae. 
Secundum  igitur  unitae  divinitatis  virtutem,  et  corpus  resumpsit  animam, 
quam  deposuerat,  et  anima  corpus  resumpsit,  quod  dimiserat :  et  sic  Christus 
propria  virtute  resurrexit:  et  hoc  est  quod  de  Christo  dicitur  2.  ad  Corinth. 
ult.,  quod  etsi  crucifixus  est  ex  infirmitate  (nostra),  sed  vivit  ex  virtute  Dei.  Si  autem 
consideremus  corpus,  et  animam  Christi  mortui  secundum  virtutem  naturae 
creatae,  sic  non  potuerunt  sibi  invicem  reuniri,  sed  oportuit  Christum  resu¬ 
scitari  a  Deo. 

Ad  primum  ergo  dicendum,  quod  eadem  est  divina  virtus,  et  operatio 
Patris,  et  Filii:  unde  haec  duo  sese  consequuntur,  quod  Christus  sit  suscitatus 
divina  virtute  Patris,  et  sui  ipsius. 

Ad  secundum  dicendum,  quod  Christus  orando  petiit,  et  meruit  suam 
resurrectionem,  inquantum  homo,  non  autem  inquantum  Deus. 

Ad  tertium  dicendum,  quod  corpus  secundum  naturam  creatam  non  est 
potentius  anima  Christi;  est  tamen  ea  potentius  secundum  virtutem  divinam ; 
quae  etiam  rursus  secundum  divinitatem  unitam  est  potentior  corpore  se¬ 
cundum  naturam  creatam:  et  ideo  secundum  virtutem  divinam  corpus,  et  anima 
mutuo  se  resumpserunt,  non  autem  secundum  virtutem  naturae  creatae. 


QUAESTIO  LIV. 

DE  QUALITATE  CHRISTI  RESURGENTIS, 

IN  QUATUOR  ARTICULOS  DIVISA. 

Deinde  considerandum  est  de  qualitate  Christi  resurgentis. 

Et  circa  hoc  quaeruntur  quatuor. 

Primo.  Utrum  post  resurrectionem  Christus  habuerit  verum  corpus. 
Secundo.  Utrum  resurrexerit  cum  corporis  integritate. 

Tertio.  Utrum  corpus  ejus  fuerit  gloriosum. 

Quarto.  De  cicatricibus  in  corpore  ejus  apparentibus. 

ARTICULUS  I.  29S 

UTRUM  CHRISTUS  POST  RESURRECTIONEM  HABUERIT  VERUM  CORPUS. 

(Infr.  art.  y  corp.  et  opusc.  60.  cap.  22.). 

Ad  primum  sic  proceditur.  Videtur,  quod  Christus  post  resurrectionem 
non  habuerit  verum  corpus:  verum  enim  corpus  non  potest  simul  esse  cum 

alio  corpore  in  eodem  loco  :  sed  corpus  Christi  post  resurrectionem  fuit  simul 
cum  alio  corpore  in  eodem  loco:  intravit  enim  ad  discipulos  suos  januis 
clausis,  ut  dicitur  Joan.  20.;  ergo  videtur,  quod  Christus  post  resurrectionem 
non  habuerit  verum  corpus. 

2.  Praeterea.  Verum  corpus  non  evanescit  ab  aspectu  intuentium,  nisi 
forte  corrumpatur:  sed  corpus  Christi  evanuit  ab  oculis  discipulorum  eum 
intuentium,  ut  dicitur  Luc.  ult. ;  ergo  videtur,  quod  Christus  post  resurrectio 
nem  non  habuerit  verum  corpus. 

3.  Praeterea.  Cujuslibet  veri  corporis  est  determinata  figura :  sed  corpus 
Christi  apparuit  discipulis  in  alia  effigie,  ut  patet  Marci  ult. ;  ergo  videtur, 
quod  Christus  post  resurrectionem  non  habuerit  verum  corpus  humanum. 

Sed  contra  est,  quod  dicitur  Luc.  ult.  quod  Christo  discipulis  apparente, 
conturbati,  et  conterriti  existimabant  se  spiritum  videre,  ac  si  non  haberet  verum 
corpus,  sed  phantasticum:  ad  quod  removendum  ipse  postea  subdit:  Palpate, 
et  videte;  quia  spiritus  carnem,  et  ossa  non  habet,  sicut  me  videtis  habere;  non 
ergo  habuit  corpus  phantasticum,  sed  verum. 

Respondeo  dicendum,  quod,  sicut  Damasc.  dicit  in  4.  lib.  (Orth.  Fid.  cap. 
ult.  a  prine.),  cc  illud  resurgere  dicitur,  quod  cecidit  » :  corpus  autem  Christi 
per  mortem  cecidit,  inquantum  scilicet  fuit  ab  eo  anima  separata,  quae  erat 
ejus  formalis  perfectio;  unde  oportuit,  ad  hoc  quod  esset  vera  Christi  resur¬ 
rectio,  ut  idem  corpus  Christi  iterato  eidem  animae  uniretur ;  et  quia  veritas 
naturae  corporis  est  ex  forma,  consequens  est  quod  corpus  Christi  post  re¬ 
surrectionem  et  verum  corpus  fuerit,  et  ejusdem  naturae,  cujus  fuerat  prius: 
si  autem  ejus  corpus  fuisset  phantasticum,  non  fuisset  vera  resurrectio,  sed 
apparens. 

Ad  primum  ergo  dicendum,  quod  corpus  Christi  post  resurrectionem  non 
ex  miraculo,  sed  ex  conditione  gloriae,  sicut  quidam  dicunt,  clausis  januis 
ad  discipulos  introivit,  simul  cum  alio  corpore  in  eodem  loco  existens :  sed 
utrum  hoc  habere  possit  corpus  gloriosum  ex  aliqua  proprietate  sibi  indita, 
ut  simul  cum  alio  corpore  in  eodem  loco  existat,  inferius  discutietur  (in 
suppletu,  q.  83.  art.  4.),  ubi  agetur  de  resurrectione  communi:  nunc  autem 
quantum  ad  propositum  sufficit,  dicendum  est  quod  non  ex  natura  corporis, 
sed  potius  ex  virtute  divinitatis  unitae,  illud  corpus  ad  discipulos,  licet  verum 
esset,  januis  clausis  introivit:  unde  August.  dicit  in  quodam  sermone  Paschali 
(colligitur  ex  serm.  159.  de  Temp.),  quod  quidam  sic  disputant:  «  Si  corpus 
erat,  si  hoc  surrexit  de  sepulchro,  quod  pependit  in  ligno,  quomodo  per  ostia 
clausa  intrare  potuit?  »  et  respondet:  «  Si  comprehendis  modum,  non  est 
miraculum ;  ubi  deficit  ratio,  ibi  est  fidei  aedificatio  ».  Et  super  Joan  (traci.  121. 
a  med.)  dicit:  «  Moli  corporis,  ubi  divinitas  erat,  ostia  clausa  non  obstiterunt; 
ille  quippe  non  eis  apertis  intrare  potuit,  quo  nascente  virginitas  matris  in¬ 
violata  permansit  »;  et  idem  dicit  Greg.  in  quadam  homil.  de  octava  Pa¬ 
schae  (quae  est  26.  in  Evang.  cir.  prine.). 

Ad  secundum  dicendum,  quod,  sicut  dictum  est  (q.  praec.  art.  3.),  Chri¬ 
stus  resurrexit  ad  immortalem  gloriae  vitam ;  haec  est  autem  dispositio  cor¬ 
poris  gloriosi,  ut  sit  spirituale,  idest  subjectum  spiritui,  ut  Apost.  dicit  1.  ad 
Cor.  15.  Ad  hoc  autem  quod  sit  omnino  corpus  subjectum  spiritui,  requi¬ 
ritur  quod  omnis  actio  corporis  subdatur  spiritus  voluntati:  quod  autem  ali¬ 
quid  videatur,  fit  per  actionem  visibilis  in  visum,  ut  patet  per  Philos.  in  2. 
de  Anima  (tex.  75.  et  y4-),  et  ideo  quicumque  habet  corpus  glorificatum,  in 
potestate  sua  habet  videri,  quando  vult,  et  quando  non  vult,  non  videri ;  hoc 

tamen  habuit  Christus  non  solum  ex  conditione  corporis  gloriosi,  sed  etiam 
ex  virtute  divinitatis,  per  quam  fieri  potest,  ut  etiam  corpora  non  gloriosa 
miraculose  non  videantur;  sicut  praestitum  fuit  beato  Bartholomaeo  miracu¬ 
lose,  ut  si  vellet,  videretur,  non  autem  videretur,  si  non  vellet :  dicitur  ergo, 
quod  Christus  ab  oculis  discipulorum  evanuit,  non  quia  corrumperetur,  aut 
resolveretur  in  aliqua  invisibilia;  sed  quia  sua  voluntate  desiit  ab  eis  videri, 
vel  eo  praesente,  vel  etiam  eo  abscedente  velociter  per  dotem  agilitatis. 

Ad  tertium  dicendum,  quod,  sicut  Severianus  dicit  in  sermone  Paschali 
(id  hab.  Pet.  Clirysol.  in  serm.  82.  ad fin.):  «Nemo  putet  Christum  sua  resur¬ 
rectione  sui  vultus  effigient  commutasse»:  quod  est  intelligendum  quantum 
ad  lineamenta  membrorum ;  quia  nihil  inordinatum,  et  deforme  fuerat  in 
corpore  Christi  per  Spiritum  Sanctum  concepto,  quod  in  resurrectione  cor¬ 
rigendum  esset ;  accepit  tamen  in  resurrectione  gloriam  claritatis  ;  unde  idem 
ibidem  subdit:  «  Sed  mutatur  effigies,  dum  efficitur  ex  mortali  immortalis;  ut 
hoc  sit  acquisivisse  vultus  gloriam,  non  vultus  substantiam  perdidisse  »  ;  nec 
tamen  illis  discipulis  in  specie  gloriosa  apparuit :  sed  sicut  in  potestate  ejus 
erat,  ut  corpus  suum  videretur,  vel  non  videretur ;  ita  in  potestate  ejus  erat, 
ut  ex  ejus  aspectu  formaretur  in  oculis  intuentium  vel  forma  gloriosa,  vel 
non  gloriosa,  aut  etiam  commixta,  vel  qualitercunque  se  habens :  modica 
tamen  differentia  sufficit  ad  hoc,  quod  aliquis  videatur  in  aliena  effigie  apparere. 

UTRUM  CHRISTI  CORPUS  RESURREXERIT  INTEGRUM. 
(Locis  sup.  inductis). 

Ad  secundum  sic  proceditur.  Videtur,  quod  corpus  Christi  non  resur¬ 
rexerit  integrum:  sunt  enim  de  integritate  humani  corporis  caro,  et  sanguis; 
quae  Christus  non  videtur  habuisse :  dicitur  enim  1.  ad  Corinth.  15.:  Caro, 
et  sanguis  regnum  Dei  non  possidebunt :  Christus  autem  resurrexit  in  gloria  regni 
Dei ,  videtur  ergo,  quod  non  habuerit  carnem,  et  sanguinem. 

2.  Praeterea.  Sanguis  est  unus  de  quatuor  humoribus ;  si  ergo  Christus 
habuit  sanguinem,  pari  ratione  habuit  et  alios  humores,  ex  quibus  causatur  cor¬ 
ruptio  in  corporibus  animalium;  sic  ergo  sequeretur,  quod  corpus  Christi 
luerit  corruptibile,  quod  est  inconveniens ;  non  igitur  Christus  habuit  carnem 
et  sanguinem. 

3;  Praeterea.  Corpus  Christi,  quod  resurrexit,  in  coelum  ascendit:  sed 
aliquid  de  sanguine  ejus  in  quibusdam  Ecclesiis  reservatur  pro  reliquiis-  non 
ergo  resurrexit  corpus  Christi  cum  integritate  omnium  suarum  partium. 

.  ,.D  contra  est,  quod  Dominus  dicit  Lucae  ult.  post  resurrectionem  di¬ 

scipulis  loquens :  Spiritus  carnem,  et  ossa  non  habet,  sicut  me  videtis  habere 

Respondeo  dicendum,  quod,  sicut  supra  dictum  est  (art.  praec.),  corpus 
Christi  in  resurrectione  fuit  ejusdem  naturae,  sed  alterius  o-WNp  •  nnri^ 

Mattb.  io.:  Vestri  autem  capilli  capitis  omnes  numerati  sunt,  et  Lucae  21.  dicitur: 
Capillus  de  capite  vestro  non  peribit;  dicere  autem,  quod  corpus  Christi  carnem, 
et  ossa  non  habuerit,  et  alias  hujusmodi  partes  humano  corpori  naturales, 
pertinet  ad  errorem  Eutychii  Constantinopolitanae  urbis  episcopi,  qui  di¬ 
cebat  (ut  habet.  Gregor.  14.  Moral.  cap.  29.)  quod  «  corpus  nostrum  in  illa 
resurrectionis  gloria  erit  impalpabile,  et  ventis,  aereque  subtilius;  et  quod 
Dominus  post  confirmata  corda  discipulorum  palpantium,  omne  illud  quod 
m  eo  palpari  potuit,  in  subtilitatem  aliquam  redegit  »  ;  quod  ibidem  improbat 
Gregonus  (et  hom.  26.  in  Evang.  a  prine.),  quia  corpus  Christi  post  resur¬ 
rectionem  immutatum  non  fuit,  secundum  illud  Rom.  6.:  Christus  resurgens 
exm  mopluis  jam  non  moritur;  unde  et  ille,  quae  dixerat,  in  morte  retractavit. 
Si^  enim  inconveniens  est,  ut  Christus  alterius  naturae  corpus  in  sua  conce¬ 
ptione  accipeiet,puta  coeleste,  sicut  Valentinus  asseruit,  multo  magis  inconve¬ 
niens  est,  quod  in  resurrectione  alterius  naturae  corpus  resumpserit:  quia 
corpus  in  resurrectione  resumpsit  ad  vitam  immortalem,  quod  in  conceptione 
assumperat  ad  vitam  mortalem. 

Ad  primum  ergo  dicendum,  quod  caro,  et  sanguis  ibi  non  accipitur  pro 
natura  carnis,  et  sanguinis,  sed  vel  pro  culpa  carnis,  et  sanguinis,  sicut  Gregor, 
dicit  in  14.  Moral.  (loc.  sup.  cit.),  vel  pro  corruptione  carnis,  et  sanguinis: 
quia,  ut  August.  dicit  ad  Consentium  de  Resurrect.  carnis  (epist.  146.  a  med.), 
«  non  ibi  erit  corruptio,  et  mortalitas  carnis,  et  sanguinis  »  :  caro  igitur  se¬ 
cundum  substantiam  possidet  regnum  Dei,  secundum  quod  dictum  est  (Luc. 
ult.):  Spiritus  carnem,  et  ossa  non  habet,  sicut  me  videtis  habere:  caro  autem, 
cum  secundum  corruptionem  intelligitur,  non  possidebit,  unde  continuo  ad¬ 
ditum  est  in  verbis  Apostoli :  Neque  corruptio  incorruptelam. 

Ad  secundum  dicendum,  quod,  sicut  Augustinus  dicit  in  eodem  libro 
(loc.  cit.  parum  aprine.),  «  fortassis,  accepta  occasione  sanguinis,  urgebit  nos 
molestior  perscrutator,  et  dicet:  Si  sanguis  in  corpore  Christi  resurgentis  fuit, 
cur  non  et  pituita  »,  idest  phlegma,  «  cur  non  et  fel  flavum  »,  idest  cholera,  «  et 
fel  nigrum»,  idest  melancholia, «  quibus  quatuor  humoribus  naturam  carnis 
temperari  etiam  medicinae  disciplina  testatur?  Sed  quodlibet  quisquis  addat, 
corruptionem  addere  caveat,  ne  suae  fidei  sanitatem,  castitatemque  corrumpat; 
valet  enim  divina  potentia  de  ista  visibili,  atque  tractabili  natura  corporum, 
quibusdam  manentibus,  auferre,  quas  voluerit,  qualitates,  ut  absit  labes  »  sci¬ 
licet  corruptionis,  «adsit  effigies,  adsit  motio,  absit  fatigatio;  adsit  vescendi 
potestas,  absit  esuriendi  necessitas  ». 

Ad  tertium  dicendum,  quod  totus  sanguis,  qui  de  corpore  Christi  fluxit, 
cum  ad  veritatem  humanae  naturae  pertineat,  in  corpore  Christi  resurrexit: 
et  eadem  ratio  est  de  omnibus  particulis  ad  veritatem,  et  integritatem  hu¬ 
manae  naturae  pertinentibus :  sanguis  autem  ille,  qui  in  quibusdam  Ecclesiis 
pro  reliquiis  conservatur,  non  fluxit  de  latere  Christi,  sed  miraculose  dicitur 
effluxisse  de  quadam  imagine  Christi  percussa. 

ARTICULUS  III.  300 

UTRUM  CHRISTI  CORPUS  RESURREXERIT  GLORIOSUM. 

(Infr.  q.  yy.  art.  6.  ad  4.  et  Ouodl.  y.  q.  2.  art.  1.  et  opusc.  y.  cap.  24;.). 

Ad  tertium  sic  proceditur.  Aidetur,  quod  corpus  Christi  non  resurrexerit 
gloriosum:  corpora  enim  gloriosa  sunt  fulgentia,  secundum  illud  Matth.  13.: 

Fulgebunt  justi,  sicul  sol  in  regno  Patris  eorum :  sed  corpora  fulgentia  videntur 
secundum  rationem  lucis,  non  autem  secundum  rationem  coloris;  cum  ergo 
corpus  Christi  visum  fuerit  sub  coloris  specie,  sicut  et  prius  videbatur,  vi¬ 
detur  quod  non  fuerit  gloriosum. 

2.  Praeterea.  Corpus  gloriosum  est  incorruptibile:  sed  corpus  Christi 
non  videtur  fuisse  incorruptibile:  fuit  enim  palpabile,  sicut  et  ipse  dicit  Lucae 
ult. :  Palpate,  et  videte  :  dicit  autem  Gregor,  in  quadam  homil.  (scilicet  26.  in 
Evang.  parum  a  prine.),  quod  «  corrumpi  necesse  est,  quod  palpatur;  et  pal¬ 
pari  non  potest,  quod  non  corrumpitur  »  ;  non  ergo  corpus  Christi  fuit  glo¬ 
riosum. 

3.  Praeterea.  Corpus  gloriosum  non  est  animale,  sed  spirituale,  ut  patet 
1.  ad  Corinth.  15.:  sed  corpus  Christi  videtur  fuisse  animale  post  resurrectio¬ 
nem;  quia  cum  discipulis  manducavit,  et  bibit,  ut  legitur  Luc.  ult.  et  Joan 
ult. ;  ergo  videtur,  quod  corpus  Christi  non  fuerit  gloriosum. 

Sed  contra  est,  quod  Apostolus  dicit  ad  Philip.  3.:  Reformabit  corpus 
humilitatis  nostrae-,  configuratum  corpori  claritatis  suae. 

Respondeo  dicendum,  quod  corpus  Christi  in  resurrectione  fuit  glorio¬ 
sum,  et  hoc  apparet  triplici  ratione  :  primo  quidem,  quia  resurrectio  Christi 
fuit  exemplar,  et  causa  nostrae  resurrectionis,  ut  habetur  1.  ad  Cor.  15.  Sancti 
autem  in  resurrectione  habebunt  corpora  gloriosa;  sicut  ibidem  dicitur:  Se¬ 
minatur  in  ignobilitate,  surget  in  gloria;  unde  cum  causa  sit  potior  causato,  et 
exemplar  exemplato,  multo  magis  corpus  Christi  resurgentis  fuit  gloriosum: 
secundo,  quia  per  humilitatem  passionis  meruit  gloriam  resurrectionis  ;  unde 
et  ipse  dicebat  (Joan.  12.):  Nunc  anima  mea  turbata  est;  quod  pertinet  ad  pas¬ 
sionem:  et  postea  subdit:  Pater,  clarifica  nomen  tuum;  in  quo  petit  gloriam 
resurrectionis:  tertio,  quia,  sicut  supra  habitum  est  (q.  34.  art.  4.),  anima 
Christi  a  principio  suae  conceptionis  fuit  gloriosa  per  fruitionem  divinitatis 
perfectam:  est  autem  dispensative  factum,  sicut  supra  dictum  est  (q.  14.  art.  1. 
ad  2.),  ut  ab  anima  gloria  non  redundaret  in  corpus,  ad  hoc  quod  mysterium 
nostrae  redemptionis  sua  passione  impleret ;  et  ideo,  peracto  hoc  mysterio 
passionis,  et  mortis  Christi,  statim  anima  in  corpus  in  resurrectione  resumptum 
suam  gloriam  derivavit :  et  ita  factum  est  corpus  illud  gloriosum. 

Ad  primum  ergo  dicendum,  quod  omne  quod  recipitur  in  aliquo,  reci¬ 
pitur  in  eo  secundum  modum  recipientis  ;  quia  igitur  gloria  corporis  deri¬ 
vatur  ab  anima,  ut  August.  dicit  in  epist.  ad  Dioscorum  (quae  est  36.  ante  -med.), 
fulgor,  seu  claritas  corporis  gloriosi  est  secundum  colorem  humano  corpori 
naturalem;  sicut  vitrum  diversimode  coloratum  recipit  splendorem  ex  illu¬ 
stratione  solis,  secundum  modum  sui  coloris  :  sicut  autem  in  potestate  homi¬ 
nis  glorificati  est,  ut  corpus  ejus  videatur,  vel  non  videatur,  sicut  dictum  est 
(art.  1.  huj.  q.  ad  2.) ;  ita  in  potestate  ejus  est,  quod  claritas  ejus  videatur,  vel 
non  videatur;  unde  potest  in  suo  colore  sine  aliqua  claritate  videri;  et  hoc 
modo  Christus  suis  discipulis  post  resurrectionem  suam  apparuit. 

Ad  secundum  dicendum,  quod  corpus  aliquod  dicitur  esse  palpabile,  non 
solum  ratione  resistentiae,  sed  ratione  suae  spissitudinis.  Ad  rarum  autem, 
et  spissum  sequuntur  grave,  et  leve,  calidum,  et  frigidum,  et  alia  hujusmodi 
contraria,  quae  sunt  principia  corruptionis  corporum  elementarium;  unde 
corpus,  quod  est  palpabile  humano  tactu,  est  naturaliter  corruptibile;  si 
autem  sit  aliquod  corpus  resistens  tactui,  quod  non  sit  dispositum  secundum 
praedictas  qualitates,  quae  sunt  propria  objecta  tactus  humani,  sicut  est  corpus 
coeleste,  tale  corpus  non  potest  dici  palpabile ;  corpus  autem  Christi  post 

resurrectionem  vere  fuit  ex  elementis  compositum,  habens  in  se  tangibiles 
qualitates,  secundum  quod  requirit  natura  corporis  humani,  et  ideo  natura¬ 
liter  erat  palpabile :  et  si  nihil  aliud  habuisset  supra  corporis  humani  naturam, 
fuisset  etiam  corruptibile.  Habuit  autem  aliquid  aliud,  quod  ipsum  incorrupti¬ 
bile  reddidit,  non  quidem  naturam  coelestis  corporis,  ut  quidam  dicunt,  de 
quo  infra  magis  inquiretur  (vide  Supplemen.  q.  82.  art.  1.),  sed  gloriam  redun¬ 
dantem  ab  anima  beata:  quia,  ut  Augustinus  dicit  in  epistola  ad  Dioscor. 
(quae  est  j6.  ante  med.),  «  tam  potenti  natura  Deus  fecit  animam,  ut  ex  ejus 
plenissima  beatitudine  redundet  in  corpus  plenitudo  sanitatis,  idest  incorru- 
ptionis  vigor  »  ;  et  ideo,  sicut  Gregorius  dicit  ibidem,  «  ostenditur  corpus 
Christi  post  resurrectionem  fuisse  ejusdem  naturae,  sed  alterius  gloriae  ». 

Ad  tertium  dicendum,  quod,  sicut  August.  dicit  13.  de  Civitate  Dei 
(cap.  22.  in  fin.),  «  Salvator  noster  post  resurrectionem,  jam  quidem  in  spi¬ 
rituali  carne,  sed  tamen  vera,  cibum,  et  potum  cum  discipulis  sumpsit,  non 
alimentorum  indigentia,  sed  ea  qua  hoc  poterat  potestate  » ;  ut  enim  Beda 
dicit  super  Luc.  (cap.  <qp.)  ;  «  Aliter  absorbet  aquam  terra  sitiens,  aliter  solis 
radius  calens;  illa  indigentia,  iste  potentia  »;  manducavit  ergo  post  resurre¬ 
ctionem,  non  quasi  cibo  indigens,  sed  ut  eo  modo  naturam  corporis  resur¬ 
gentis  adstrueret;  et  propter  hoc  non  sequitur,  quod  fuerit  ejus  corpus  ani¬ 
male,  quod  est  indigens  cibo. 


ARTICULUS  IV.  301 

UTRUM  CORPUS  CHRISTI  DEBUERIT  CUM  CICATRICIBUS  RESURGERE. 

(3.  Dist.  21.  q.  2.  art.  3.  q.q.  et  opusc.  2.  cap.  236.  et  opusc.  20.  cap.  22.). 

Ad  quartum  sic  proceditur.  Videtur,  quod  corpus  Christi  non  debuerit 
cum  cicatricibus  resurgere:  dicitur  enim  1.  ad  Corinth.  15.  quod  mortui  resur- 
gent  incorrupti:  sed  et  cicatrices,  et  vulnera  ad  quandam  corruptionem  per¬ 
tinent,  et  defectum ;  non  ergo  fuit  conveniens,  ut  Christus,  qui  est  resurre¬ 
ctionis  auctor,  cum  cicatricibus  resurgeret. 

2.  Praeterea.  Corpus  Christi  integrum  resurrexit,  sicut  dictum  est  (art.  12. 
huj.  q.):  sed  aperturae  vulnerum  contrariantur  integritati  corporis;  quia  per 
eas  discontinuatur  corpus;  non  ergo  videtur  fuisse  conveniens,  quod  in  cor¬ 
pore  Christi  aperturae  vulnerum  remanerent:  etsi  remanerent  ibi  quaedam 
vulnerum  insignia,  quae  sufficiebant  ad  aspectum,  ad  quem  Thomas  credidit, 
cui  dictum  est:  Quia  vidisti  me,  Thoma,  credidisti  (Jom.  20.). 

3.  Praeterea.  Damasc.  dicit  in  4.  lib.  (Ortb.  Fid.  cap.  19.  aci  fin.)  quod 
«  post  resurrectionem  de  Christo  dicuntur  quaedam  vere  quae  non  habuit 
secundum  naturam,  sed  secundum  dispensationem,  ad  certificandum  quod 
ipsum  quod  passum  est  corpus  resurrexit,  ut  cicatrices»;  cessante  autem 
causa,  cessat  effectus;  ergo  videtur,  quod  certificatis  discipulis  de  sua  resur¬ 
rectione,  cicatrices  ulterius  non  habuerit:  sed  non  conveniebat  immutabilitati 
gloriae,  quod  aliquid  assumeret,  quod  perpetuo  in  eo  non  remaneret:  ergo 
videtur,  quod  non  debuerit  corpus  cum  cicatricibus  in  resurrectione  resumere. 

Sed  contra  est,  quod  Dominus  dicit  Thomae  Joan.  20.:  Infer  digitum 
tuum  huc,  et  vide  manus  meas,  et  affer  manum  tuam,  et  mitte  in  latus  meum,  et 
noli  esse  incredulus,  sed  fidelis. 

Respondeo  dicendum, -quod  conveniens  fuit,  animam  Christi  in  resurre¬ 
ctione  corpus  cum  cicatricibus  resumere.  Primo  quidem  propter  gloriam 
ipsius  Christi;  dicit  enim  Beda  super  Lucam  (cap.  97.  secundum  ejus  ordinem) , 
quod  «  non  ex  impotentia  curandi  cicatrices  servavit,  sed  ut  in  perpetuum 
victoriae  suae  circumferat  triumphum  »  ;  unde  et  August.  dicit  in  22.  de  Civ. 
Dei  (cap.  20.  in  prine.),  quod  «  fortassis  in  illo  regno  in  corporibus  martyrum 
videbimus  vulnerum  cicatrices,  quae  pro  Christi  nomine  pertulerunt,  non 
enim  deformitas  in  eis,  sed  dignitas  erit;  et  quaedam,  quamvis  in  corpore, 
non  corporis,  sed  virtutis  pulchritudo  fulgebit »  :  secundo  ad  confirmandum 
corda  discipulorum  circa  fidem  suae  resurrectionis :  tertio,  ut  Patri  pro  nobis 
supplicans,  quale  genus  mortis  pro  homine  pertulerit,  semper  ostendat :  quarto, 
ut  sua  morte  redemptis,  quam  misericorditer  sint  adjuti,  propositis  ejusdem 
mortis  indiciis,  insinuet:  postremo,  ut  in  judicio,  quam  juste  damnentur,  ibidem 
denuntiet.  Unde,  sicut  August.  dicit  in  libro  2.  de  Symbolo  (cap.  8.  antemed.), 
«sciebat  Christus,  quare  cicatrices  in  suo  corpore  servaret;  sicut  enim  de¬ 
monstravit  Thomae  non  credenti,  nisi  tangeret,  et  videret:  ita  etiam  inimicis 
vulnera  demonstraturus  est  sua,  ut  convincens  eos  veritas  dicat:  Ecce  ho¬ 
minem,  quem  crucifixistis;  videtis  vulnera,  quae  inflixistis;  agnoscitis  latus, 
quod  pupugistis,  quoniam  per  vos,  et  propter  vos  apertum  est,  nec  tamen  in¬ 
trare  voluistis  ». 

Ad  primum  ergo  dicendum,  quod  cicatrices  illae,  quae  in  corpore  Christi 
permanserunt,  non  pertinent  ad  corruptionem,  vel  defectum,  sed  ad  majo¬ 
rem  cumulum  gloriae,  inquantum  sunt  quaedam  virtutis  insignia;  et  in  illis 
locis  vulnerum  quidam  specialis  decor  apparebit. 

Ad  secundum  dicendum,  quod  quamvis  illa  apertura  vulnerum  sit  cum 
quadam  solutione  continuitatis,  totum  tamen  hoc  recompensatur  per  majorem 
decorem  gloriae,  ut  corpus  non  sit  minus  integrum,  sed  magis  perfectum. 
Thomas  autem  non  solum  vidit,  sed  etiam  vulnera  tetigit:  quia,  ut  dicit  Leo 
Papa  (id  habet  August.  serm.  p6.  in  append.  de  Diversis,  ante  med.),  «  suffecit 
e  ad  fidem  propiiam,  vidisse  quod  viderat:  sed  nobis  operatus  est,  ut  tan¬ 
geret  quem  videbat». 

Ad  tertium  dicendum,  quod  Christus  in  suo  corpore  voluit  cicatrices 
\ulnerum  remanere,  non  solum  ad  certificandum  discipulorum  fidem,  sed 
etiam  propter  alias  rationes,  ex  quibus  apparet,  quod  semper  in  ejus  corpore 
cicatrices  illae  remanebunt:  quia,  ut  August.  dicit  ad  Consentiunt  de  Resurre¬ 
ctione  carnis  (epist.  146.  paulo  aprine.),  «  Domini  corpus  in  coelo  esse  credo, 
ut  erat  quando  ascendit  in  coelum»;  et  Gregorius  14.  Moral.  (cap.  29.  ante 
vied.)  dicit,  quod  «  si  quid  in  corpore  Christi  post  resurrectionem  potuit  im¬ 
mutari,  contra  veridicam  Pauli  sententiam,  post  resurrectionem  Dominus 
rediit  in  mortem;  quod  quis  dicere  vel  stultus  praesumat,  nisi  qui  veram 
carnis  resurrectionem  denegat?»  Unde  patet,  quod  cicatrices,  quas  Christus 
post  resurrectionem  in  suo  corpore  ostendit,  nunquam  postmodum  ab  illius 
corpore  sunt  remotae. 

QUAESTIO  LV. 

DE  MANIFESTATIONE  RESURRECTIONIS, 
IN  SEX  ARTICULOS  DIVISA. 


Deinde  considerandum  est  de  manifestatione  resurrectionis  Christi. 

Et  circa  hoc  quaeruntur  sex. 

Primo.  Utrum  Christi  resurrectio  omnibus  manifestari  debuerit,  an  solum 
quibusdam  specialiter  personis. 

Secundo.  Utrum  fuisset  conveniens,  quod  eis  videntibus  resurgeret. 

Tertio.  Utrum  post  resurrectionem  debuerit  cum  suis  discipulis  con¬ 
versari. 

Quarto.  Utrum  fuerit  conveniens,  quod  suis  discipulis  in  aliena  effigie 
appareret. 

Quinto.  Utrum  resurrectionem  suam  argumentis  manifestare  debuerit. 

Sexto.  De  sufficientia  illorum  argumentorum. 

ARTICULUS  I.  502 

UTRUM  RESURRECTIO  CHRISTI  DEBUERIT  OMNIBUS  MANIFESTARI. 

(Supr.  q.  36.  art.  2.  corp.  et  opusc.  2.  cap.  236.  et  1.  Cor.  13.). 

Ad  primum  sic  proceditur.  Videtur,  quod  resurrectio  Christi  debuerit  om¬ 
nibus  manifestari:  sicut  enim  publico  peccato  debetur  poena  publica,  secun¬ 
dum  illud  1.  Timoth.  5.:  Peccantes  coram  omnibus  argue ;  ita  merito  publico 
debetur  praemium  publicum:  sed  «  claritas  resurrectionis  est  praemium  hu¬ 
militatis  passionis  »,  ut  Augustinus  dicit  super  Joan.  (tract.  104.  cir.fin.);  cum 
ergo  passio  Christi  fuerit  omnibus  manifestata,  eo  publice  patiente,  videtur 
quod  gloria  resurrectionis  ipsius  omnibus  manifestari  debuerit. 

2.  Praeterea.  Sicut  passio  Christi  ordinatur  ad  nostram  salutem,  ita  et 
ejus  resurrectio,  secundum  illud  Rom.  4.:  Resurrexit  propter  justificationem 
nostram  :  sed  illud  quod  ad  communem  utilitatem  pertinet,  omnibus  debet 
manifestari;  ergo  resurrectio  Christi  omnibus  debuit  manifestari,  et  non  spe¬ 
cialiter  quibusdam. 

3.  Praeterea.  Illi,  quibus  manifestata  est  resurrectio  Christi,  fuerunt  re¬ 
surrectionis  testes,  unde  dicitur  Act.  3.:  Quem  Deus  suscitavit  a  mortuis,  cujus 
nos  testes  sumus:  hoc  autem  testimonium  ferebant  publice  praedicando;  quod 
quidem  non  convenit  mulieribus,  secundum  illud  1.  ad  Cor.  14.:  Mulieres  in 
ecclesiis  taceant;  et  1.  ad  Tim.  2.:  Docere  mulieri  non  permitto ;  ergo  videtur, 
quod  inconvenienter  resurrectio  Christi  manifestata  fuerit  primo  mulieribus, 
quam  omnibus  communiter. 

Sed  contra  est,  quod  dicitur  Act.  10.:  Quem  Deus  suscitavit  tertia  die, 
dedit  eum  manifestum  fieri,  non  omni  populo,  sed  testibus  praeordinatis  a  Deo. 

Respondeo  dicendum,  quod  eorum,  quae  cognoscuntur,  quaedam  cogno¬ 
scuntur  communi  lege  naturae,  quaedam  autem  cognoscuntur  ex  speciali  mu¬ 
nere  gratiae,  sicut  ea  quae  divinitus  revelantur:  quorum  quidem,  ut  Dionysius 
dicit  in  lib.  Coei.  Hier.  (cap.  4.  a  med.),  «  haec  est  lex  divinitus  instituta,  ut 
a  Deo  immediate  superioribus  revelentur,  quibus  mediantibus  deferantur  ad 
inferiores  »,  sicut  patet  in  ordinatione  coelestium  spirituum:  ea  vero  quae 
pertinent  ad  futuram  gloriam,  communem  hominum  cognitionem  excedunt, 
secundum  illud  Isa.  64.:  Oculus  non  vidit,  Deus,  absque  te,  quae  praeparasti 
expectantibus  te.  Et  ideo  hujusmodi  ab  homine  non  cognoscuntur,  nisi  divi¬ 
nitus  revelata;  sicut  Apostolus  dicit  1.  ad  Cor.  2.:  Nobis  revelavit  Deus  per 
Spiritum  suum:  quia  igitur  Christus  resurrexit  gloriosa  resurrectione,  ideo  ejus 
resurrectio  non  omni  populo  manifestata  est,  sed  quibusdam,  quorum  testi¬ 
monio  deferretur  in  aliorum  notitiam. 

Ad  primum  ergo  dicendum,  quod  passio  Christi  peracta  est  in  corpore 
adhuc  habente  naturam  passibilem,  quae  communi  lege  nota  est  omnibus:  et 
ideo  passio  Christi  omni  populo  immediate  manifestari  potuit.  Resurrectio 
autem  Christi  facta  est  per  gloriam  Patris,  ut  Apostolus  dicit  Rom.  6.,  et 
ideo  immediate  manifestata  est,  non  omnibus,  sed  quibusdam.  Quod  autem 
publice  peccantibus  poena  publica  imponitur,  intelligendum  est  de  poena 
praesentis  vitae:  et  similiter  publica  merita  publice  praemiari  oportet,  ut 
alii  provocentur:  sed  et  poenae,  et  praemia  futurae  vitae  non  publice  om¬ 
nibus  manifestantur,  sed  specialiter  illis,  qui  ad  hoc  praeordinati  sunt  a  Deo. 

Ad  secundum  dicendum,  quod  resurrectio  Christi  sicut  est  ad  communem 
omnium  salutem,  ita  in  notitiam  omnium  pervenit;  non  quidem  sic  quod 
immediate  omnibus  manifestaretur,  sed  quibusdam,  per  quorum  testimonium 
deferretur  ad  omnes. 

Ad  tertium  dicendum,  quod  mulieri  non  permittitur  publice  docere  in 
Ecclesia :  permittitur  autem  ei  privatim  aliquos  domestica  admonitione  in¬ 
struere;  et  ideo,  sicut  Ambros.  dicit  super  Luc.  (sup.  illud  cap.  24.:  Mulieres 
ex  nostris),  «  ad  eos  foemina  mittitur,  qui  domestici  sunt  » :  non  autem  mit¬ 
titur  ad  hoc,  quod  resurrectionis  testimonium  ferat  ad  populum :  ideo  autem 
primo  mulieribus  apparuit,  ut  mulier,  quae  primo  nuntium  mortis  ad  homi¬ 
nem  detulit,  primo  etiam  vitam  resurgentis  Christi  in  gloria  nuntiaret ;  unde 
Cyrillus  dicit  (lib.  12.  in  Joan.sup.  illud  cap.  20.:  Vade  ad  fratres,  etc.)  :  «  Foe¬ 
mina,  quae  quondam  mortis  fuit  ministra,  venerandum  resurrectionis  myste¬ 
rium  prima  percipit,  et  nuntiat;  adeptum  est  igitur  foemineum  genus  et  igno¬ 
miniae  absolutionem,  et  maledictionis  repudium  » :  similiter  etiam  per  hoc 
ostenditur,  quod  quantum  ad  statum  gloriae  pertinet,  nullum  detrimentum 
patietur  foemineus  sexus:  sed  si  maiori  charitate  fervebunt,  majori  etiam 
gloria  ex  visione  divina  potientur:  eo  quod  mulieres,  quae  Dominum  arctius 
amaverunt,  intantum  ut  ab  ejus  sepulchro  discipulis  etiam  recedentibus  non 
recederent,  primo  viderunt  Dominum  in  gloria  resurgentem. 

ARTICULUS  II.  303 

UTRUM  FUISSET  CONVENIENS,  QUOD  DISCIPULI 
VIDERENT  CHRISTUM  RESURGERE. 

Ad  secundum  sic  proceditur.  Videtur,  quod  conveniens  fuisset,  quod  di¬ 
scipuli  viderent  Christum  resurgere :  ad  discipulos  enim  pertinebat  resurre- 

ctionem  Christi  testificari,  secundum  illud  Act.  4.:  Virtute  magna  reddebant 
Apostoli  testimonium  resurrectionis  Jesu  Christi  Domini  nostri:  s,ed  certissimum 
est  testimonium  de  visu ;  ergo  conveniens  fuisset,  ut  ipsam  resurrectionem 
■Christi  viderent. 

2.  Praeterea.  Ad  certitudinem  fidei  habendam  discipuli  ascensionem 
Christi  viderunt,  secundum  illud  Act.  1.:  Videntibus  illis  elevatus  est;  sed  si¬ 
militer  oportet  de  resurrectione  Christi  certam  fidem  habere;  ergo  videtur 
quod  discipulis  videntibus  debuerit  Christus  resurgere. 

3.  Praeterea.  Resurrectio  Lazari  quoddam  indicium  fuit  futurae  resur¬ 
rectionis  Christi:  sed  discipulis  videntibus  Dominus  Lazarum  suscitavit;  ergo 
videtur,  quod  etiam  Christus  resurgere  debuerit  discipulis  videntibus. 

Sed  contra  est,  quod  dicitur  Marci  ult. :  Resurgens  Dominus  mane  prima 
sabbati,  apparuit  primo  Mariae  Magdalenae :  sed  Maria  Magdalena  non  vidit 
eum  resurgere;  sed  cum  eum  quaereret  in  sepulchro,  audivit  ab  angelo:  Sur- 
rexit,  non  est  hic;  ergo  nullus  vidit  eum  resurgere. 

Respondeo  dicendum,  quod,  sicut  dicit  Apost.  Rom.  13.,  quae  a  Deo  sunt, 
■ordinata  sunt;  est  autem  hic  ordo  divinitus  institutus,  ut  ea  quae  supra  homi¬ 
nes  sunt,  hominibus  per  angelos  revelentur,  ut  patet  per  Dion.  cap.  4.  Coei. 
Hier,  (a  med.).  Christus  autem  resurgens  non  rediit  ad  vitam  communiter 
hominibus  notam,  sed  ad  vitam  quandam  immortalem,  et  Deo  conformem, 
secundum  illud  Roman.  6.:  Quod  enim  vivit,  vivit  Deo;  et  ideo  ipsa  Christi 
resurrectio  non  debuit  immediate  ab  hominibus  videri,  sed  eis  ab  angelis 
nuntiari:  unde  Hilar.  dicit  super  Matth.  (can.  ult.  in  fin.)  quod  «  ideo  angelus 
prior  resurrectionis  est  index,  ut  quodam  famulatu  paternae  voluntatis  resur¬ 
rectio  nuntiaretur  ». 

Ad  primum  ergo  dicendum,  quod  Apostoli  potuerunt  testificari  Christi 
resurrectionem  etiam  de  visu :  quia  Christum  post  resurrectionem  viventem 
occulta  fide  viderunt,  quem  mortuum  sciverant:  sed  sicut  ad  visionem  bea¬ 
tam  pervenitur  per  auditum  fidei;  ita  ad  visionem  Christi  resurgentis  perve¬ 
nerunt  homines  per  ea,  quae  prius  ab  angelis  audierunt. 

Ad  secundum  dicendum,  quod  ascensio  Christi  quantum  ad  terminum 
a  quo,  non  transcendebat  hominum  communem  notitiam,  sed  solum  quantum 
ad  terminum  ad  quem;  et  ideo  discipuli  potuerunt  videre  ascensionem  Christi, 
quantum  ad  terminum  a  quo,  idest  secundum  quod  elevabatur  a  terra:  non 
autem  viderunt  ipsum  quantum  ad  terminum  ad  quem,  quia  non  viderunt 
quomodo  reciperetur  in  coelo  :  sed  resurrectio  Christi  transcendebat  commu¬ 
nem  notitiam,  et  quantum  ad  terminum  a  quo,  secundum  quod  anima  rediit 
ab  inferis,  et  corpus  de  sepulchro  clauso  exivit,  et  quantum  ad  terminum  ad 
quem,  secundum  quod  est  adeptus  vitam  gloriosam;  et  ideo  non  debuit  re¬ 
surrectio  fieri  sic,  quod  ab  homine  videretur. 

Ad  tertium  dicendum,  quod  Lazarus  resuscitatus  est,  ut  rediret  ad  vitam, 
qualem  prius  habuerat,  quae  communem  notitiam  hominum  non  transcendit, 
ct  ideo  non  est  similis  ratio. 

ARTICULUS  III.  304 

UTRUM  CHRISTUS  POST  RESURRECTIONEM  DEBUERIT  CONTINUE 
CUM  DISCIPULIS  CONVERSARI. 

(3.  Dist.  21.  q.  2.  art.  3.  corp.  et  Dist.  22.  q.  3.  art.  2.  q.  3.  corp. 
et  Joan.  20.  lect.  6.  prine,  et  cap.  21.  prine.). 

Ad  tertium  sic  proceditur.  Videtur,  quod  Christus  post  resurrectionem 
debuerit  continue  cum  discipulis  conversari:  ad  hoc  enim  discipulis  post  re¬ 
surrectionem  apparuit,  ut  eos  de  fide  resurrectionis  certificaret,  et  consolatio¬ 
nem  perturbatis  afferret,  secundum  illud  Joan.  20.:  Gavisi  sunt  discipuli  viso 
Domino :  sed  magis  fuissent  certificati,  et  consolati,  si  eis  continue  suam 
praesentiam  exhibuisset;  ergo  videtur,  quod  continue  cum  eis  debuerit  con¬ 
versari. 

2.  Praeterea.  Christus  resurgens  a  mortuis  non  statim  ascendit  in  coe¬ 
lum,  sed  post  dies  quadraginta,  ut  habetur  Act.  1.:  illo  autem  tempore  inter¬ 
medio  in  nullo  alio  loco  potuit  convenientius  esse,  quam  ubi  discipuli  ejus 
erant  pariter  congregati;  ergo  videtur,  quod  continue  cum  eis  conversari 
debuerit. 

5.  Praeterea.  Ipso  die  resurrectionis  Dominicae  quinquies  Christus  ap¬ 
paruisse  legitur,  ut  August.  dicit  lib.  3.  de  Consensu  Evangelistarum  (cap. 
ult.  a  med.) :  primo  quidem  mulieribus  ad  monumentum:  secundo  eisdem  re- 
gredientibus  a  monumento  in  itinere :  tertio  Petro :  quarto  duobus  discipulis 
euntibus  in  castellum:  quinto  pluribus  in  Hierusalem,  ubi  non  erat  Thomas; 
ergo  etiam  videtur,  quod  et  aliis  diebus  ante  suam  ascensionem  ad  minus 
pluries  debuerit  apparere. 

4.  Praeterea.  Dominus  ante  passionem  eis  dixerat  Matth.  26. :  Postquam 
resurrexero,  praecedam  vos  in  Galilaeam:  quod  etiam  angelus,  et  ipsemet  Do¬ 
minus  post  resurrectionem  mulieribus  dixit:  et  tamen  antea  in  Hierusalem 
ab  eis  visus  est,  et  ipso  die  resurrectionis,  ut  dictum  est  (in  arg.  praec.),  et 
etiam  die  octavo,  ut  legitur  Joan.  20. ;  non  ergo  videtur,  quod  convenienti 
modo  post  resurrectionem  cum  discipulis  fuerit  conversatus. 

Sed  contra  est,  quod  Joan.  20.  dicitur,  quod  post  dies  octo  Christus  disci¬ 
pulis  apparuit;  non  ergo  continue  conversabatur  cum  eis. 

Respondeo  dicendum,  quod  circa  resurrectionem  Christi  duo  erant  di¬ 
scipulis  declaranda:  scilicet  ipsa  veritas  resurrectionis,  et  gloria  resurgentis. 
Ad  veritatem  autem  resurrectionis  manifestandam  sufficit,  quod  pluries  eis 
apparuit,  et  cum  eis  familiariter  est  locutus,  et  comedit,  et  bibit,  et  se  eis 
palpandum  praebuit.  Ad  gloriam  autem  resurgentis  manifestandam  noluit 
continue  conversari  cum  eis,  sicut  prius  fecerat,  ne  videretur  ad  talem  vitam 
resurrexisse,  qualem  pnus  habuerat.  Unde  Duc.  ult.  dicit  eis:  Haec  sunt  verba, 
quae  locutus  sum  ad  vos,  cum  adhuc  essem  vobiscum;  tunc  quidem  erat  cum  eis 
praesentia  corporali,  sed  ante  cum  eis  fuerat  non  solum  corporali  praesentia, 
sed  etiam  per  similitudinem  mortalitatis;  unde  Beda  praedicta  verba  expo¬ 
nens  (cap.  pj.in  Luc.)  dicit:  «  Cum  adhuc  essem  vobiscum,  idest  cum  adhuc 
essem  in  carne  mortali,  in  qua  estis  et  vos:  tunc  quidem  in  eadem  carne 
resuscitatus  erat,  sed  cum  illis  in  eadem  mortalitate  non  erat  ». 

Ad  primum  ergo  dicendum,  quod  frequens  Christi  apparitio  sufficiebat  ad 
certificandum  discipulos  de  veritate  resurrectionis:  conversatio  autem  conti- 

Qua  eos  potuisset  ducere  in  errorem,  ut  ad  similem  vitam  eum  resurrexisse 
crederent,  quam  prius  habuerat:  consolationem  autem  de  continua  sui  prae¬ 
sentia  eis  in  alia  vita  repromisit,  secundum  illud  Joan.  16.:  Iterum  videbo  vos , 
et  gaudebit  cor  vestrum,  et  gaudium  vestrum  nemo  tollet  a  vobis. 

Ad  secundum  dicendum,  quod  Christus  non  ideo  non  continue  conver¬ 
sabatur  cum  discipulis,  quia  reputaret  se  alibi  convenientius  esse;  sed  quia 
hoc  discipulis  instruendis  convenientius  judicabat,  si  non  continue  conver¬ 
saretur  cum  eis,  ratione  praedicta  (in  corp.) ;  incognitum  autem  est,  quibus 
in  locis  intermedio  tempore  corporaliter  esset,  cum  hoc  Scriptura  non  tradat, 
et  in  omni  loco  sit  dominatio  ejus. 

Ad  tertium  dicendum,  quod  ideo  prima  die  frequentius  apparuit,  quia 
per  plura  indicia  erant  admonendi,  ut  a  principio  fidem  resurrectionis  recipe¬ 
rent:  postquam  autem  jam  eam  receperant,  non  oportebat  eos  jam  certifica- 
tos  tam  frequentibus  apparitionibus  instrui;  unde  in  Evangelio  non  legitur, 
quod  post  primum  diem  eis  apparuerit,  nisi  quinquies.  Ut  enim  August.  dicit 
in  lib.  3.  de  Consensu  Evang.  (cap.  ult.  a  med.),  post  primas  quinque  appari¬ 
tiones  sexto  eis  apparuit,  ubi  vidit  eum  Thomas:  septimo  ad  mare  Tyberiadis 
in  captione  piscium:  octavo  in  monte  Galilaeae,  secundum  Matth.;  nono,  quod 
dicit  Marcus:  Novissime  recumbentibus;  quia  jam  non  erant  in  terra  cum 
illo  convivaturi:  decimo  in  ipso  die  ascensionis,  non  jam  in  terra,  sed  ele¬ 
vatus  in  nube,  cum  in  coelum  ascenderet.  Sed  non  omnia  scripta  sunt,  sicut 
Joannes  fatetur ;  crebra  enim  erat  ejus  cum  eis  conversatio,  priusquam  ascen¬ 
disset  in  coelum;  et  hoc  ad  consolationem  ipsorum  :  unde  et  1.  ad  Cor.  15. 
dicitur,  quod  visus  est  pliisquam  quingentis  fratribus  simul,  deinde  visus  est  Jacobo, 
de  quibus  apparitionibus  in  Evangelio  non  habetur  mentio. 

Ad  quartum  dicendum,  quod  Chrysost.  exponens  illud  quod  dicitur 
Matth.  26. :  Postquam  resurrexero,  praecedam  vos  in  Galilaeam  (homil.  83  in 
Matth.  ante  med.) :  «  Non,  inquit,  in  longinquam  quandam  regionem,  ut  eis 
appareat,  vadit,  sed  in  ipsa  gente,  et  in  ipsis  fere  regionibus,  in  quibus  cum 
eo  plurimum  fuerant  conversati;  ut  et  hinc  crederent,  quoniam  qui  cruci¬ 
fixus  est,  ipse  est  et  qui  resurrexit  ».  Propter  hoc  etiam  in  Galilaeam  se  ire 
dicit,  ut  a  timore  Judaeorum  liberarentur.  Sic  ergo,  ut  Ambros.  dicit  super 
Luc.  (in  fine  comment.),  «  Dominus  mandaverat  discipulis,  ut  in  Galilaea  eum 
viderent :  sed  illis  ob  metum  intra  conclave  residentibus,  ipse  primum  se  obtulit 
(nec  hoc  est  promissi  trangressio,  sed  potius  festinata  ex  benignitate  impletio); 
postea  vero,  confirmatis  animis,  illi  Galilaeam  petierunt».  Vel  nihil  obstat, 
si  dicamus,  pauciores  intra  conclave,  et  complures  in  monte  fuisse.  Ut  enim 
Eusebius  dicit  (hab.  in  Cat.  D.  Thom.  sup.  illud  Lucae  ult. :  Stetit  Jesus  in  me¬ 
dio,  etc.),  «  duo  Evangelistae,  scilicet  Lucas,  et  Joannes,  solis  undecim  hunc 
scribunt  apparuisse  in  Hierusalem :  caeteri  vero  duo  in  Galilaeam  properare 
non  solis  undecim,  sed  universis  discipulis,  et  fratribus  dixerunt  angelum,  et 
Salvatorem  jussisse:  de  quibus  et  Paulus  meminit  dicens:  Deinde  apparuit 
plusquam  quingentis  fratribus  simul».  Est  autem  verior  solutio,  quod  prius  in 
Hierusalem  latitantibus  semel,  aut  bis  visus  est,  ad  eorum  consolationem: 
in  Galilaea  vero  non  clam,  aut  semel,  aut  bis,  sed  cum  multa  potestate  osten¬ 
sionem  sui  fecit,  praebens  se  eis  viventem  post  passionem  in  signis  multis, 
ut  Lucas  testatur  in  Actib.  (cap.  1.).  Vel,  sicut  dicit  August.  in  lib.  3.  de 
Consensu  Evang.  (cap.  ult.  ad  fin.),  quod  «  ab  angelo,  et  Domino  dictum  est, 
quod  praecederet  eos  in  Galilaeam,  prophetice  accipiendum  est.  In  Galilaea 
enim  secundum  transmigrationis  significationem  intelligendum  occurrit,  quod 

Christi  gratia  de  populo  Israel  transmigratura  erat  ad  gentes,  quibus  Apo¬ 
stoli  praedicantes  non  crederentur,  nisi  eis  ipse  Dominus  viam  in  cordibus 
hominum  praepararet:  et  hoc  intelligitur :  Praecedet  vos  in  Galilaeam.  Secun¬ 
dum  illud  autem  quod  Galilaea  interpretatur  revelatio,  non  jam  in  forma 
servi  intelligendus  est,  sed  in  illa,  in  qua  aequalis  est  Patri,  quam  promisit 
dilectoribus  suis:  et  illuc  praecessit,  unde  ad  nos  veniens  non  recessit,  et 
quo  nos  praecedens  non  deseruit  ». 


ARTICULUS  IV.  505 

UTRUM  CHRISTUS  DEBUERIT  DISCIPULIS  IN  ALIA  EFFIGIE  APPARERE. 

(1.  Dist.  11.  q.  2.  art.  4.  q.  1.  ad  3.  et  opusc.  60.  cap.  22.  fin.). 

Ad  quartum  sic  proceditur.  Videtur,  quod  Christus  non  debuerit  discipulis 
in  alia  effigie  apparere:  non  enim  potest  apparere  secundum  veritatem,  nisi 
quod  est:  sed  in  Christo  non  fuit  nisi  una  effigies;  si  ergo  Christus  in  alia 
effigie  apparuit,  non  fuit  apparitio  vera,  sed  ficta,  quod  est  inconveniens :  quia, 
ut  Aug.  dicit  in  lib.  83.  Q.Q..  (q.  13.),  «  si  fallit  Christus,  veritas  non  est:  est 
autem  veritas  Christus  »  ;  ergo  videtur,  quod  Christus  non  debuerit  discipulis 
in  alia  effigie  apparere. 

2.  Praeterea.  Nihil  potest  in  alia  effigie  apparere  quam  habeat,  nisi  oculi 
intuentium  aliquibus  praestigiis  detineantur:  hujuarmodi  autem  praestigia,  cum 
fiant  magicis  artibus,  non  conveniunt  Christo, secundum  illud  2.  ad  Corinth.6.: 
Quae  conventio  Christi  ad  Belial?  Ergo  videtur,  quod  non  debuerit  in  alia 
effigie  apparere. 

3.  Praeterea.  Sicut  per  sacram  Scripturam  nostra  fides  certificatur;  ita 
discipuli  certificati  sunt  de  fide  resurrectionis  per  Christi  apparitiones :  sed, 
sicut  August.  dicit  in  epist.  an  Hieron.  (impl.  epist.  S.  cap.  3.  parum  a  prine, 
et  epist.  9.  cap.  3.),  «  si  vel  unum  mendacium  in  sacra  Scriptura  recipiatur, 
infirmabitur  tota  sacrae  Scripturae  auctoritas  » ;  ergo  si  vel  in  una  apparitione 
Christus  discipulis  apparuit  aliter  quam  esset,  infirmabitur  quidquid  discipuli 
post  resurrectionem  viderunt  in  Christo ;  quod  est  inconveniens  :  non  ergo 
debuit  in  alia  effigie  apparere. 

Sed  contra  est,  quod  dicitur  Mare.  ult. :  Post  haec  duobus  ex  eis  ambu¬ 
lantibus  ostensus  est  in  alia  effigie  euntibus  in  villam. 

Respondeo  dicendum,  quod,  sicut  dictum  est  (ex  art.  1.  et  2.  huj.  q.),  re¬ 
surrectio  Christi  manifestanda  fuit  hominibus  per  modum,  quo  eis  divina 
revelantur.  Innotescunt  autem  divina  hominibus  diversimode,  secundum  quod 
diversimode  sunt  affecti;  nam  illi  qui  habent  mentem  bene  dispositam,  se¬ 
cundum  veritatem  divina  percipiunt :  illi  autem  qui  non  habent  mentem  bene 
dispositam,  divina  percipiunt  cum  quadam  confusione  dubietatis,  vel  erroris: 
Animalis  enim  homo  non  percipit  ea,  quae  suntspiritus  Dei,  ut  dicitur  1.  ad  Co- 
rinth.  2.:  et  ideo  Christus  quibusdam  ad  credendum  dispositis  post  resurre¬ 
ctionem  apparuit  in  sua  effigie:  illis  autem  in  alia  effigie  apparuit  qui  jam 
videbantur  circa  fidem  tepescere,  unde  dicebant  Lucae  ult. :  Nos  autem  spe¬ 
rabamus  quia  ipse  esset  redempturus  Israel.  Unde  Greg.  dicit  in  homil.  (23.  in 
Evang.  ante  med.)  quod  « talem  se  exhibuit  eis  in  corpore,  qualis  apud  illos 
erat  in  mente ;  quia  enim  adhuc  in  eorum  cordibus  peregrinus  erat  a  fide,  ire 
se  longius  finxit»,  scilicet  ac  si  esset  peregrinus. 

Ad  primum  ergo  dicendum,  quod,  sicut  Aug.  dicit  in  lib.  2.  de  Quaestionib. 
Evang.  (q.  ult.  in  prine.),  «non  omne  quod  fingimus  mendacium  est:  sed 
quando  illud  fingimus,  quod  nihil  significat,  tunc  est  mendacium :  cum  autem 
fictio  nostra  refertur  in  aliquam  significationem,  non  est  mendacium,  sed 
aliqua  figura  veritatis :  alioquin  omnia  quae  a  sapientibus,  et  sanctis  viris, 
vel  etiam  ab  ipso  Domino  figurate  dicta  sunt,  mendacia  deputabuntur;  quia 
secundum  usitatum  intellectum  non  consistit  veritas  in  talibus  dictis:  sicut 
autem  dicta,  ita  etiam  finguntur  facta  sine  mendacio,  ad  aliquam  rem  signi¬ 
ficandam».  Et  ita  factum  est  hic,  ut  dictum  est. 

Ad  secundum  dicendum,  quod,  sicut  Aug.  dicit  in  lib.  3.  de  Consensu 
E\ang.  (cap.  2/.  inter,  prine,  et  med.),  «  Dominus  poterat  transformare  carnem 
suam,  ut  alia  revera  esset  effigies  ab  illa,  quam  solebant  intueri:  quando¬ 
quidem  et  ante  passionem  suam  transformatus  est  in  monte,  ut  facies  ejus 
claresceret,  sicut  sol :  sed  non  ita  nunc  factum  est :  non  autem  incongruen- 
ter  accipimus,  hoc  impedimentum  in  oculis  eorum  a  Satana  factum  fuisse, 
ne  agnosceretur  Jesus  ».  Unde  Luc.  ultim.  dicitur,  quod  oculi  eorum  tenebantur, 
ne  eum  agnoscerent. 

Ad  tertium  dicendum,  quod  ratio  illa  sequeretur,  si  ab  alienae  effigiei 
aspectu  non  fuissent  reducti  ad  vere  videndum  Christi  effigiem.  Sicut  enim 
August.  dicit  ibid.,  «a  Christo  facta  est  promissio»,  ut  scilicet  praedicto  modo 
oculi  eorum  tenerentur  «  usque  ad  sacramentum  panis ;  ut  unitate  corporis 
ejus  participata,  removeri  intelligatur  impedimentum  inimici,  ut  Christus 
possit  agnosci  ».  Unde  ibidem  subditur,  quod  «  aperti  sunt  oculi  eorum,  et  cogno¬ 
verunt  eum;  non  quod  ante  clausis  oculis  ambularent,  sed  inerat  aliquid  quo 
non  sinerentur  agnoscere  quod  videbant»;  quod  scilicet  caligo,  et  aliquis 
humor  efficere  solet. 


ARTICULUS  V.  306 

UTRUM  CHRISTUS  VERITATEM  RESURRECTIONIS 
DEBUERIT  ARGUMENTIS  DECLARARE. 

(3.  Dist.  21.  q.  2.  art.  3.  et  4.  et  opusc.  2.  cap.  238.  et  opusc.  6.  cap.  22.). 

Ad  quintum  sic  proceditur.  Videtur,  quod  Christus  veritatem  resurre¬ 
ctionis  non  debuerit  argumentis  declarare  :  dicit  enim  Ambros.  (lib.  1.  de 
Fide  cap.  3.  ad  pn.) :  «  Tolle  argumenta  ubi  fides  quaeritur  »  :  sed  circa  resurre¬ 
ctionem  Christi  quaeritur  fides ;  non  ergo  habent  ibi  locum  argumenta. 

2.  Praeterea.  Gregor,  dicit  (hom.  26.  in  Evang.  in  prine.):  «Fides  non 
habet  meritum,  ubi  humana  ratio  praebet  experimentum  »  :  sed  ad  Christum 
non  pertinebat  meritum  fidei  evacuare  ;  ergo  ad  eum  non  pertinebat  resurre¬ 
ctionem  per  argumenta  confirmare. 

3.  Praeterea.  Christus  in  mundum  venit,  ut  per  eum  homines  beatitu- 
dinem  adipiscantur,  secundum  illud  Joan.  10.:  Ego  veni  ut  vitam  habeant,  et 
abundantius  habeant:  sed.  per  hujusmodi  ostensiones  argumentorum  videtur 
humanae  beatitudini  impedimentum  praestari ;  dicitur  enim  Joan.  20. :  Beati, 
qui  non  viderunt,  et  crediderunt ;  ergo  videtur,  quod  Christus  non  debuerit  per 
aliqua  argumenta  resurrectionem  suam  manifestare. 

Sed  contra  est,  quod  dicitur  Act.  1.  quod  apparuit  discipulis  Christus 
per  dies  quadraginta  in  multis  argumentis,  loquens  de  regno  Dei. 

Respondeo  dicendum,  quod  argumentum  dicitur  dupliciter:  quandoque 
dicitur  argumentum  quaecumque  ratio  rei  dubiae  faciens  fidem  :  quandoque 
autem  dicitur  argumentum  aliquod  sensibile  signum,  quod  inducitur  ad  ali- 
cujus  veritatis  manifestationem,  sicut  etiam  Aristoteles  in  libris  suis  aliquando 
utitur  nomine  argumenti  (ut  lib.  de  Rhetorica  ad  Alexand.  cap.  14.  et  ip).  Primo 
igitur  modo  accipiendo  argumentum,  Christus  non  probavit  discipulis  suam 
resurrectionem  per  argumenta :  quia  talis  probatio  argumentativa  processisset 
ex  aliquibus  principiis,  quae  si  non  essent  nota  discipulis,  nihil  per  ea  eis 
manifestaretur;  quia  ex  ignotis  non  potest  aliquid  fieri  notum:  si  autem  es¬ 
sent  eis  nota,  non  transcenderent  rationem  humanam,  et  ita  non  essent  ef¬ 
ficacia  ad  fidem  resurrectionis  adstruendam,  quae  rationem  humanam  exce¬ 
dit;  oportet  enim  principia  ex  eodem  genere  assumi,  ut  dicitur  in  1.  Poster. 
(tex.  20.).  Probavit  autem  eis  resurrectionem  suam  per  auctoritatem  sacrae 
Scripturae,  quae  est  fidei  fundamentum,  cum  dixit:  Oportet  impleri  omnia, 
quae  scripta  sunt  in  lege,  et  psalmis,  et  prophetis  de  me,  ut  habetur  Luc.  ult. 
Si  autem  accipiatur  secundo  modo  argumentum,  sic  dicitur  Christus  suam 
resurrectionem  argumentis  declarasse,  inquantum  per  quaedam  evidentia 
signa  se  vere  resurrexisse  ostendit;  unde  in  graeco  ubi  nos  habemus:  In  inultis 
argumentis,  loco  argumenti  ponitur  ov,  quod  est  signum  evidens  ad 

probandum;  quae  quidem  signa  resurrectionis  Christus  ostendit  discipulis 
propter  duo :  primo  quidem,  quia  non  erant  corda  eorum  disposita  ad  hoc, 
quod  de  facili  fidem  resurrectionis  acciperent;  unde  ipse  dicit  eis  Luc.  ult.: 
O  stulti,  et  tardi  corde  ad  credendum,  et  Mare.  ult. :  Exprobravit  illis  increduli¬ 
tatem  eorum,  et  duritiam  cordis:  secundo,  ut  per  hujusmodi  signa  eis  ostensa 
efficacius  eorum  testimonium  redderetur,  secundum  illud  (1.  Joan.  1 .):  Ouod 
vidimus,  et  audivimus,  et  manus  nostrae  contrectaverunt . hoc  testamur.  ~~ 

Ad  primum  ergo  dicendum,  quod  Ambrosius  ibi  loquitur  de  argumentis 
secundum  rationem  humanam  procedentibus,  quae  invalida  sunt  ad  ea  quae 
sunt  fidei  ostendenda,  sicut  ostensum  est  (in  corp.  art.). 

Ad  secundum  dicendum,  quod  meritum  fidei  est  ex  hoc,  quod  homo  ex 
mandato  Dei  credit  quod  non  videt;  unde  illa  sola  ratio  meritum  excludit 
quae  facit  videri  per  scientiam  id,  quod  credendum  proponitur :  et  talis  est 
ratio  demonstrativa:  hujusmodi  autem  rationes  Christus  non  induxit  ad  re¬ 
surrectionem  siiam  declarandam. 


Ad  tertium  dicendum,  quod,  sicut  dictum  est  (in  solut.  praec.),  meritum 
beatitudinis,  quod  causat  fides,  non  totaliter  excluditur,  nisi  homo  nollet 
credere  nisi  ea  quae  videt:  sed  quod  aliquis  ea  quae  non  videt  credat  per 
aliqua  signa  visa,  non  totaliter  fidem  evacuat,  nec  meritum  ejus-  sicut  et 
Thomas,  cui  dictum  est  Joan.  20. :  Quia  vidisti  me,  credidisti,  aliud  vidit  et 
aliud  credidit:  vidit  vulnera,  et  credidit  Deum.  Est  autem  perfectioris  fidei  qui 
non  requirit  hujusmodi  auxilia  ad  credendum;  unde  ad  arguendum  defectum 
fidei  in  quibusdam  Dominus  dicit  Joan.  4.:  Nisi  signa,  et  prodigia  videritis 
non  creditis;  et  secundum  hoc  potest  intelligi,  quod  illi  qui  sunt  tam  prompti 
amm,,  ut  credant  Deo,  etiam  signis  non  visis,  sint  beati  per  comparationem 
ad  illos,  qui  non  credunt,  nisi  talia  videant. 

ARTICULUS  VI.  307 

UTRUM  ARGUMENTA,  QUAE  CHRISTUS  INDUXIT, 
SUFFICIENTER  MANIFESTAVERINT  RESURRECTIONEM  EJUS. 

(Locis  sup.  art.  /.  adduci.). 

Ad  sextum  sic  proceditur.  Videtur,  quod  argumenta,  quae  Christus  in¬ 
duxit,  non  sufficienter  manifestaverint  veritatem  resurrectionis  ejus:  nihil 
enim  ostendit  Christus  discipulis  post  resurrectionem,  quod  etiam  angeli 
hominibus  apparentes  vel  non  ostenderint,  vel  ostendere  non  potuerint;  nara 
angeli  frequenter  in  humana  effigie  se  hominibus  ostenderunt,  et  cum  eis 
loquebantur,  et  conversabantur,  et  comedebant,  ac  si  essent  homines  veri; 
sicut  patet  Gen.  18.  de  angelis,  quos  Abraham  suscepit  hospitio,  et  in  lib. 
Tobiae  de  angelo,  qui  eum  duxit,  et  reduxit:  et  tamen  angeli  non  habent  vera 
corpora  naturaliter  sibi  unita,  quod  requiritur  ad  resurrectionem;  non  ergo 
signa,  quae  Christus  discipulis  exhibuit,  fuerunt  sufficientia  ad  resurrectionem 
-ejus  manifestandam. 

2.  Praeterea.  Christus  resurrexit  resurrectione  gloriosa,  idest  habens 
simul  humanam  naturam  cum  gloria :  sed  quaedam  Christus  ostendit  disci¬ 
pulis,  quae  videntur  esse  contraria  naturae  humanae ;  sicut  quod  ab  oculis 
eorum  e\anuit,  et  quod  ad  eos  januis  clausis  intravit:  quaedam  autem  viden¬ 
tur  esse  contraria  gloriae ;  puta  quod  manducavit,  et  bibit,  et  quod  habuit 
vulnerum  cicatrices;  ergo  videtur,  quod  illa  argumenta  non  fuerint  sufficien¬ 
tia,  neque  convenientia  ad  fidem  resurrectionis  ostendendam. 

3.  Praeterea.  Corpus  Christi  non  erat  tale  post  resurrectionem,  ut  tangi 
deberet  ab  homine  mortali ;  unde  et  ipse  dixit  Magdalenae  Joan.  20. :  Noli 
me  tangere;  nondum  enim  ascendi  ad  Patrem  meum ;  non  ergo  fuit  conveniens, 
quod  ad  manifestandam  veritatem  resurrectionis  suae  seipsum  discipulis  pal¬ 
pandum  exhiberet. 

4.  Praeterea.  Inter  dotes  glorificati  corporis  praecipua  videtur  esse  cla¬ 
ritas  ;  quam  tamen  in  resurrectione  nullo  argumento  ostendit ;  ergo  videtur, 
quod  insufficientia  fuerint  illa  argumenta  ad  manifestandam  qualitatem  re¬ 
surrectionis  Christi. 

5.  Praeterea.  Angeli  in  testes  resurrectionis  inducti  ex  ista  dissonantia 
Evangelistarum  insufficientes  videntur;  nam  apud  Mauhaeum  angelus  super 
lapidem  revolutum,  apud  Marcum  vero  intus  angelus  describitur  visus  a 
mulieribus  ingressis  monumentum :  et  rursus  ab  istis  unus,  ajoanne  cap.  20., 
duo  sedentes  :  a  Luca  vero  cap.  24.  duo  stantes  describuntur  ;  inconvenientia 
ergo  videntur  testimonia  resurrectionis. 

Sed  contra  est,  quod  Christus,  qui  est  Dei  sapientia,  suaviter,  et  con¬ 
venienter  disponit  omnia,  ut  dicitur  Sap.  8. 

Respondeo  dicendum,  quod  Christus  resurrectionem  suam  dupliciter  ma¬ 
nifestavit,  scilicet  testimonio,  et  argumento,  sive  signo;  et  utraque  manifestatio 
in  suo  genere  fuit  sufficiens :  est  enim  usus  duplici  testimonio  ad  manife¬ 
standam  suam  resurrectionem  discipulis;  quorum  neutrum  potest  refelli:  quo¬ 
rum  primum  est  testimonium  angelorum,  qui  mulieribus  resurrectionem 
annuntiaverunt;  ut  patet  per  omnes  Evangelistas :  aliud  autem  est  testimo¬ 
nium  Scripturarum,  quas  ipse  proposuit  ad  ostensionem  suae  resurrectionis, 

ut  dicitur  Luc.  ult.  Argumenta  etiam  fuerunt  sufficientia  ad  ostendendam 
veram  resurrectionem,  et  gloriosam:  quod  autem  fuerit  vera  resurrectio, 
ostendit  uno  modo  ex  parte  corporis;  circa  quod  tria  ostendit :  primo  quidem, 
quod  esset  corpus  verum,  et  solidum,  non  corpus  phantasticum,  vel  rarum, 
sicut  est  aer;  et  hoc  ostendit  per  hoc,  quod  corpus  suum  palpabile  praebuit: 
unde  ipse  dicit  Luc.  ult. :  Palpate,  et  videte,  quia  spiritus  carnem,  et  ossa  non 
habet,  sicut  me  videtis  habere  :  secundo  ostendit,  quod  esset  corpus  humanum, 
ostendendo  eis  veram  effigiem,  quam  oculis  intuerentur :  tertio  ostendit  eis, 
quod  esset  idem  numero  corpus,  quod  prius  habuerat,  ostendendo  eis  vulne¬ 
rum  cicatrices;  unde,  ut  legitur  Luc.  ult.,  dixit  eis:  Videte  manus  meas,  et 
pedes  meos,  quia  ego  ipse  sum.  Alio  modo  ostendit  eis  veritatem  suae  resur¬ 
rectionis  ex  parte  animae  iterato  corpori  unitae;  et  hoc  ostendit  per  opera 
triplicis  vitae;  primo  quidem  per  opus  vitae  nutritivae  in  hoc,  quod  cum  disci¬ 
pulis  manducavit,  et  bibit,  ut  legitur  Luc.  ult.:  secundo  per  opera  vitae  sen¬ 
sitivae  in  hoc,  quod  discipulis  ad  interrogata  respondebat,  et  praesentes 
salutabat;  in  quo  ostendebat  se  et  videre,  et  audire:  tertio  per  opera  vitae 
intellectivae  in  hoc,  quod  eis  loquebatur,  et  de  Scripturis  disserebat:  et  ne 
quid  deesset  ad  perfectionem  manifestationis,  ostendit  etiam  se  habere  divi¬ 
nam  naturam  per  miraculum,  quod  fecit  in  piscibus  capiendis;  et  ulterius 
per  hoc,  quod  eis  videntibus  ascendit  in  coelum:  quia,  ut  dicitur  Joan.  3.: 
Nemo  ascendit  in  coelum,  nisi  qui  descendit  de  coelo.  Filius  hominis ■  qui  est  in 
coelo.  Gloriam  etiam  suae  resurrectionis  ostendit  discipulis  per  hoc,  quod  ad 
eos  januis  clausis  intravit;  secundum  enim  quod  Greg.  dicit  in  hom.  (26.  in 
Evangel.  parum  a  prine.),  «  palpandam  carnem  Dominus  praebuit,  quam  ja¬ 
nuis  clausis  introduxit,  ut  esse  post  resurrectionem  ostenderet  corpus  suum 
et  ejusdem  naturae,  et  alterius  gloriae  ».  Similiter  etiam  ad  proprietatem 
gloriae  pertinebat,  quod  subito  ab  oculis  eorum  evanuit,  ut  dicitur  Luc.  ult.; 
quia  per  hoc  ostendebatur,  quod  in  potestate  ejus  erat  videri,  et  non  videri, 
quod  pertinet  ad  conditionem  corporis  gloriosi,  ut  supra  dictum  est  (q.  54. 
art.  1.  ad  2.  et  ari.  3.  ad  1.). 

Ad  primum  ergo  dicendum,  quod  licet  singula  argumentorum  non  suffi¬ 
cerent  ad  manifestandam  perfecte  Christi  resurrectionem ;  tamen  omnia  simul 
accepta  perfecte  Christi  resurrectionem  manifestant,  maxime  propter  Scriptu¬ 
rae  testimonium,  et  angelorum  dicta,  et  etiam  ipsius  Christi  assertionem 
miraculis  confirmatam :  angeli  autem  apparentes  non  asserebant  se  homi¬ 
nes  esse,  sicut  asseruit  Christus  vere  se  hominem  esse;  et  tamen  aliter 
Christus  manducavit,  et  aliter  angeli ;  nam  quia  corpora  ab  angelis  assumpta 
non  erant  corpora  viva,  vel  animata,  non  erat  vera  comestio,  licet  esset  vera 
cibi  contritio,  et  trajectio  in  interiorem  partem  corporis  assumpti :  unde  et 
angelus  dixit  Tobiae  12.:  Cum  essem  vobiscum....  videbar  quidem  vobkcum  man¬ 
ducare,  et  bibere,  sed  ego  cibo  invisibili  utor :  sed  quia  corpus  Christi  vere  fuit 
animatum,  vera  fuit  ejus  comestio:  ut  enim  August.  dicit  13.  de  Civ.  Dei 
(cap.  22.  in  fin.),  «  non  potestas,  sed  egestas  edendi  corporibus  resurgentium 
auferetur  »;  unde,  sicut  Beda  dicit  (cap.  97.  in  Luc.),  «  Christus  manducavit 
potestate,  non  egestate  ». 

Ad  secundum  dicendum,  quod,  sicut  dictum  est  (in.  corp.  art.),  argu¬ 
menta  quaedam  inducebantur  a  Christo  ad  probandam  veritatem  humanae 
naturae,  quaedam  vero  ad  probandam  gloriam  resurgentis;  conditio  autem 
naturae  humanae,  secundum  quod  in  se  consideratur,  quantum  scilicet  ad 
statum  praesentem,  contrariatur  conditioni  gloriae,  secundum  illud  1.  ad 

Cor.  15.:  Seminatur  in  infirmitate,  surget  in  virtute :  et  ideo  ea  quae  inducuntur 
ad  ostendendam  conditionem  gloriae,  videntur  habere  contrarietatem  ad  na- 
tuxam,  non  simpliciter,  sed  secundum  statum  praesentem;  et  e  converso: 
unde  Gregor,  dicit  in  hom.  (26.  in  Ev.  paulo  a  prine.)  quod  «  duo  mira,  et 
juxta  humanam  rationem  sibi  valde  contraria  Dominus  ostendit,  dum  post 
resurrectionem  corpus  suum  et  incorruptibile,  et  tamen  palpabile  demon¬ 
stravit  ». 

Ad  tertium  dicendum,  quod,  sicut  August.  dicit  super  Joan.  (tract.  121. 
a  med.),  «  hoc  quod  Dominus  dixit:  Noli  me  tangere,  nondum  enim  ascendi  ad 
Patrem  meum-,  sic  dictum  est,  ut  in  illa  foemina  figuraretur  Ecclesia  de  gen¬ 
tibus,  quae  in  Christum  non  credidit,  nisi  cum  ascendisset  ad  Patrem  :  aut 
sic  in  se  credi  voluit  Jesus,  hoc  est  sic  se  spiritualiter  tangi,  quod  ipse,  et 
Pater  unum  sunt:  ejus  quippe  intimis  sensibus  quodammodo  ascendit  ad  Pa¬ 
trem,  qui  sic  in  eo  profecerit,  ut  Patri  agnoscat  aequalem;  haec  autem  car- 
naliter  adhuc  in  eum  credebat,  quem  sicut  hominem  flebat  ».  Quod  autem 
Maria  alibi  legitur  Christum  tetigisse,  quando  simul  cum  aliis  mulieribus  ac¬ 
cessit,  et  tenuit  pedes  ejus,  «quaestionem  non  facit»,  ut  Saverianus  dicit 
(id  hab.  Chrysol.  serm.  ~]6.  a  med.),  «  siquidem  illud  de  figura  est,  hoc  de  sexu; 
illud  de  divina  gratia,  hoc  de  humana  natura»;  vel,  sicut  Chrysost.  dicit 
(hom.  Sj.  in  Joan.  ante  med.),  «  volebat  haec  mulier  adhuc  cum  Christo  con¬ 
versari,  sicut  et  ante  passionem,  et  prae  gaudio  nihil  magnum  cogitabat, 
quamvis  caro  Christi  multo  melior  facta  fuerit  resurgendo;  et  ideo  dixit: 
Nondum  ascendi  ad  Patrem  meum,  quasi  dicat:  Non  aestimes  me  jam  terrenam 
vitam  agere;  quod  enim  in  terris  me  vides,  hoc  est,  quia  nondum  ascendi  ad 
Patrem  meum,  sed  in  promptu  est  quod  ascendam;  unde  subditur:  Ascendo  ad 
Patrem  meum,  et  Patrem  vestrum  ». 

Ad  quartum  dicendum,  quod,  sicut  Aug.  dicit  in  dialogo  ad  Orosium 
(q.  14),  « clarificata  carne  Dominus  resurrexit:  sed  noluit  in  ea  clarifica¬ 
tione  discipulis  suis  apparere;  quia  non  possent  oculis  suis  talem  claritatem 
perspicere :  si  enim  antequam  moreretur  pro  nobis,  et  resurgeret,  quando 
transfiguratus  est  in  monte,  discipuli  sui  eum  videre  non  potuerunt,  quanto 
magis  glorificata  carne  Domini  eum  videre  non  potuerunt?  »  Est  etiam  con¬ 
siderandum,  quod  post  resurrectionem  Dominus  hoc  praecipue  volebat  osten¬ 
dere,  quod  idem  ipse  esset  qui  mortuus  fuerat:  quod  multum  poterat  impedire, 
si  eis  sui  corporis  claritatem  ostenderet ;  nam  immutatio,  quae  fit  secundum 
aspectum,  maxime  ostendit  diversitatem  ejus  quod  videtur:  quia  sensibilia 
communia,  inter  quae  est  unum,  et  multa,  vel  idem,  et  diversum,  maxime 
dijudicat  visus:  sed  ante  passionem,  ne  infirmitatem  passionis  ejus  discipuli 
despicerent,  intendebat  Christus  eis  gloriam  majestatis  suae  ostendere,  quam 
maxime  demonstrat  claritas  corporis,  et  ideo  ante  passionem  gloriam  suam  de¬ 
monstravit  discipulis  per  claritatem,  post  resurrectionem  autem  per  alia  indicia. 

Ad  quintum  dicendum,  quod,  sicut  August.  dicit  in  lib.  3.  de  Consensu 
Evang.  (cap.  24.),  «  possumus  intelligere  unum  angelum  visum  a  mulieribus, 
secundum  Matthaeum,  et  Marcum,  ut  eas  ingressas  in  monumentum  acci¬ 
piamus,  in  aliquod  scilicet  spatium,  quod  erat  aliqua  materia  communitum, 
atque  ibi  vidisse  angelum  sedentem  supra  lapidem  revolutum  a  monumento; 
sicut  dicit  Matthaeus;  ut  hoc  sit,  sedentem  a  dextris,  quod  dicit  Marcus; 
deinde  dum  introspicerent  locum,  in  quo  jacuerat  corpus  Domini,  visos  ab 
eis  alios  duos  angelos,  primo  quidem  sedentes»,  ut  dicit Joannes,  «et  postea 
eos  surrexisse,  ut  stantes  viderentur  >,  ut  dicit  Lucas. 

QUAESTIO  LVI. 

DE  RESURRECTIONIS  CHRISTI  CAUSALITATE, 
IN  DUOS  ARTICULOS  DIVISA. 


Deinde  considerandum  est  de  causalitate  resurrectionis  Christi. 

Et  circa  hoc  quaeruntur  duo. 

Primo.  Utrum  resurrectio  Christi  sit  causa  nostrae  resurrectionis. 

Secundo.  Utrum  resurrectio  Christi  sit  causa  nostrae  justificationis. 

ARTICULUS  I.  308 

UTRUM  RESURRECTIO  CHRISTI 
SIT  CAUSA  RESURRECTIONIS  CORPORUM. 

(4.  Dist.  4 3.  art.  2.  q.  1.  et  lib.  4.  Contr.  g.  cap.  80.  et  Veri.  q.  27.  art.  3.  ad  7. 
et  opusc.  2.  cap.  236.  et  opusc.  60.  cap.  22.  et  1.  Cor.  13.  lect.  1). 

Ad  primum  sic  proceditur.  Videtur,  quod  resurrectio  Christi  non  sit  causa 
resurrectionis  corporum:  posita  enim  causa  sufficienti,  necesse  est  effectum 
poni :  si  ergo  resurrectio  Christi  est  causa  sufficiens  resurrectionis  corpo¬ 
rum,  statim  eo  resurgente  omnes  mortui  resurgere  debuerunt. 

2.  Praeterea.  Causa  resurrectionis  mortuorum  est  divina  justitia,  ut  sci¬ 
licet  corpora  simul  praemientur,  vel  puniantur  cum  animabus,  sicut  com¬ 
municaverunt  in  merito,  vel  peccato,  ut  dicit  Dion.  ult.  cap.  Coei.  Hierar. 
(a  med.),  et  etiam  Damasc.  dicit  in  4.  lib.  (Orth.  Fid.  cap.  28.  parum  a  prine.): 
sed  justitiam  Dei  necesse  esset  impleri,  etiamsi  Christus  non  resurrexisset; 
ergo  etiam  Christo  non  resurgente,  mortui  resurgerent:  non  ergo  resurrectio 
Christi  est  causa  resurrectionis  corporum. 

3.  Praeterea.  Si  resurrectio  Christi  sit  causa  resurrectionis  corporum, 
aut  esset  causa  exemplaris,  aut  causa  effectiva,  aut  meritoria:  sed  non  est 
causa  exemplaris;  quia  resurrectionem  corporum  Deus  operabitur,  secundum 
illud  Joan.  5.:  Sicut  Pater  suscitat  mortuos:  Deus  autem  non  indiget  inspicere 
ad  aliquod  exemplar  extra  se:  similiter  etiam  non  est  causa  effectiva;  quia 
causa  efficiens  non  agit  nisi  per  contactum,  vel  spiritualem,  vel  corporalem: 
manifestum  est  autem,  quod  resurrectio  Christi  non  habet  contactum  cor¬ 
poralem  ad  mortuos,  qui  resurgent,  propter  distantiam  temporis,  et  loci: 
similiter  etiam  nec  contactum  spiritualem,  qui  est  per  fidem,  et  charitatem, 
quia  etiam  infideles,  et  peccatores  resurgent:  neque  etiam  est  causa  meri¬ 
toria;  quia  Christus  resurgens  jam  non  erat  viator,  et  ita  non  erat  in  statu 
merendi;  et  ita  nullo  modo  resurrectio  Christi  videtur  esse  causa  nostrae 
resurrectionis. 

4.  Praeterea.  Cum  mors  sit  privatio  vitae,  nihil  videtur  esse  aliud  de¬ 
struere  mortem,  quam  reducere  vitam ;  quod  pertinet  ad  resurrectionem :  sed 

Christus  moriendo  mortem  nostram  destruxit;  ergo  mors  Christi  est  causa 
nostrae  resurrectionis;  non  ergo  ejus  resurrectio. 

Sed  contra  est,  quod  super  illud  1.  ad  Cor.  15.:  Si  Christus  praedicatur 
quod  resurrexit  a  mortuis,  etc.  dicit  Gloss.  (interi.) :  «  Qui  est  causa  efficiens 
resurrectionis  nostrae  ». 

Respondeo  dicendum,  quod  illud  quod  est  primum  in  quolibet  genere, 
est  causa  omnium,  quae  sunt  post,  ut  dicitur  in  2.  Metaph.  (tex.  4.).  Primum 
autem  in  genere  verae  resurrectionis  fuit  resurrectio  Christi,  sicut  ex  supra- 
dictis  patet  (q.  qq.  art.  3.):  unde  oportet,  quod  resurrectio  Christi  sit  causa  no¬ 
strae  resurrectionis;  et  hoc  est  quod  Apost.  dicit  1.  Cor.  15.:  Christus  resur¬ 
rexit  a  mortuis  primitiae  dormientium ;  quoniam  quidem  per  hominem  mors,  et 
per  hominem  resurrectio  mortuorum.  Et  hoc  rationabiliter,  nam  principium  hu¬ 
manae  vivificationis  est  Verbum  Dei,  de  quo  dicitur  in  Psal.  35.:  Apud  te  est 
fons  vitae,  unde  et  ipse  dicit  Joan.  5.:  Sicut  Pater  suscitat  mortuos,  et  vivificat; 
sic  et  Filius,  quos  vult,  vivificat.  Habet  autem  hoc  naturalis  ordo  rerum  divi¬ 
nitus  institutus,  ut  quaelibet  causa  primo  operetur  in  id,  quod  est  sibi  pro¬ 
pinquius,  et  per  illud  operetur  in  alia  magis  remota:  sicut  ignis  primo  cale¬ 
facit  aerem  sibi  propinquum,  per  quem  calefacit  corpora  distantia ;  et  ipse 
Deus  primo  illuminat  substantias  sibi  magis  propinquas,  per  quas  illuminat 
magis  remotas,  ut  Dion,  dicit  cap.  13.  Coei.  Hier,  (parum  a  prine.).  Et  ideo 
Verbum  Dei  primo  tribuit  vitam  immortalem  corpori  sibi  naturaliter  unito, 
et  per  ipsum  operatur  resurrectionem  in  omnibus  aliis. 

Ad  primum  ergo  dicendum,  quod,  sicut  dictum  est  (in  corp.  art.),  resur¬ 
rectio  Christi  est  causa  nostrae  resurrectionis  per  virtutem  Verbi  uniti ;  quod 
quidem  operatur  secundum  voluntatem :  et  ideo  non  oportet  quod  statim 
sequatur  effectus,  sed  secundum  dispositionem  Verbi  Dei;  ut  scilicet  primo 
conformemur  Christo  patienti,  et  morienti  in  hac  vita  passibili,  et  mortali; 
deinde  perveniamus  ad  participandum  similitudinem  resurrectionis  ipsius. 

Ad  secundum  dicendum,  quod  justitia  Dei  est  causa  prima  resurrectionis 
nostrae:  resurrectio  autem  Christi  est  causa  secundaria,  et  quasi  instrumen- 
talis;  licet  autem  virtus  principalis  agentis  non  determinetur  ad  hoc  instru¬ 
mentum  determinate;  tamen  ex  quo  per  hoc  instrumentum  operatur,  instru¬ 
mentum  illud  est  causa  efficiens :  sic  ergo  divina  justitia,  quantum  est  de  se, 
non  est  obligata  ad  resurrectionem  nostram  causandam  per  resurrectionem 
Christi:  potuit  enim  alio  modo  nos  Deus  liberare,  quam  per  Christi  passio¬ 
nem,  et  resurrectionem,  ut  supra  dictum  est  (q.  46.  art.  2.  et  q.):  ex  quo  tamen 
decrevir  hoc  modo  nos  liberare,  manifestum  est  quod  resurrectio  Christi  est 
causa  nostrae  resurrectionis. 

Ad  tertium  dicendum,  quod  resurrectio  Christi  non  est,  proprie  loquendo, 
causa  meritoria  nostrae  resurrectionis,  sed  est  causa  efficiens,  et  exemplaris; 
efficiens  quidem,  inquantum  humanitas  Christi,  secundum  quam  resurrexit, 
est  quodammodo  instrumentum  divinitatis  ipsius,  et  operatur  in  virtute  ejus, 
ut  supra  dictum  est  (q.  iq.  art.  2.  et  q.):  et  ideo  sicut  alia,  quae  Christus  in  sua 
humanitate  fecit,  vel  passus  est,  ex  virtute  divinitatis  ejus  sunt  nobis  salutaria, 
ut  supra  dictum  est  (q.  48.  art.  6.),  ita  et  resurrectio  Christi  est  causa  efficiens 
nostrae  resurrectionis  virtute  divina,  cujus  proprium  est  mortuos  vivificare; 
quae  quidem  virtus  praesentialiter  attingit  omnia  loca,  et  tempora:  et  talis 
contactus  virtualis  sufficit  ad  rationem  hujus  efficientiae;  et  quia,  ut  dictum 
est  (in  solat,  praec.),  primordialis  causa  resurrectionis  humanae  est  divina  jus¬ 
titia,  ex  qua  Christus  habet  potestatem  judicium  facere,  inquantum  Filius 

hominis  est,  virtus  effectiva  resurrectionis  ejus  se  extendit  non  solum  ad  bo¬ 
nos,  sed  etiam  ad  malos,  qui  sunt  ejus  judicio  subjecti.  Sicut  autem  resur¬ 
rectio  corporis  Christi,  ex  eo  quod  corpus  illud  est  personaliter  Verbo  uni¬ 
tum,  est  prima  tempore ;  ita  etiam  est  prima  dignitate,  et  perfectione,  ut  dicit 
Glossa  i.  ad  Cor.  15.  (interi,  sup.  illud:  Primitiae  Christus);  semper  autem  id 
quod  est  perfectissimum,  est  exemplar  ejus,  quod  est  minus  perfectum  secun¬ 
dum  suum  modum;  et  ideo  resurrectio  Christi  est  causa  exemplaris  nostrae 
resurrectionis:  quod  quidem  necessarium  est,  non  ex  parte  resuscitantis,  qui 
non  indiget  exemplari,  sed  ex  parte  resuscitatorum,  quos  oportet  illi  resur¬ 
rectioni  conformari,  secundum  illud  Philip.  3.:  Reformabit  corpus  humilitatis 
nostrae  configuratum  corpori  claritatis  suae ;  licet  autem  efficientia  resurrectionis 
Christi  se  extendat  ad  resurrectionem  tam  bonorum,  quam  malorum:  exem- 
plaritas  tamen  ejus  se  extendit  proprie  solum  ad  bonos,  qui  sunt  facti  con¬ 
formes  filiationis  ipsius,  ut  dicitur  Rom.  8. 

Ad  quartum  dicendum,  quod  secundum  rationem  efficientiae,  quae  de¬ 
pendet  ex  virtute  divina,  communiter  tam  mors  Christi,  quam  etiam  resur¬ 
rectio,  est  causa  tam  destructionis  mortis,  quam  reparationis  vitae :  sed  se¬ 
cundum  rationem  exemplaritatis  mors  Christi,  per  quam  recessit  a  vita  mortali, 
est  causa  destructionis  mortis  nostrae;  resurrectio  vero  ejus,  per  quam  in¬ 
choavit  vitam  immortalem,  est  causa  reparationis  vitae  nostrae  :  passio  tamen 
Christi  est  insuper  causa  meritoria,  ut  supra  dictum  est  (q.  4S.  art.  1.). 

ARTICULUS  II.  309 

UTRUM  RESURRECTIO  CHRISTI  SIT  CAUSA  RESURRECTIONIS  ANIMARUM. 

( Locis  sup.  art.  1.  notatis). 

Ad  secundum  sic  proceditur.  Videtur,  quod  resurrectio  Christi  non  sit 
causa  resurrectionis  animarum :  dicit  enim  August.  super  Joan.  (iract.  23. 
ante  med.)  quod  «  corpora  resurgunt  per  dispensationem  humanam,  sed  ani¬ 
mae  resurgunt  per  substantiam  Dei  »  :  sed  resurrectio  Christi  non  pertinet 
ad  substantiam  Dei,  sed  ad  dispensationem  humanam;  ergo  resurrectio  Christi, 
etsi  sit  causa  resurrectionis  corporum,  non  tamen  videtur  esse  causa  resur¬ 
rectionis  animarum. 

2.  Praeterea.  Corpus  non  agit  in  spiritum :  sed  resurrectio  Christi  per¬ 
tinet  ad  corpus  ejus,  quod  cecidit  per  mortem:  ergo  resurrectio  Christi  non 
est  causa  resurrectionis  animarum. 

3.  Praeterea.  Quia  resurrectio  Christi  est  causa  resurrectionis  corporum, 
omnium  corpora  resurgent,  secundum  illud  1.  ad  Cor.  15.:  Omnes  quidem  re¬ 
surgemus:  sed  non  omnium  animae  resurgent;  quia  quidam  ibunt  in  suppli¬ 
cium  aeternum,  ut  dicitur  Matth.  25.:  ergo  resurrectio  Christi  non  est  causa  re¬ 
surrectionis  animarum. 

4.  Praeterea.  Resurrectio  animarum  fit  per  remissionem  peccatorum: 
sed  hoc  factum  est  per  Christi  passionem,  secundum  illud  Apoc.  1.:  Lavit 
nos  a  peccatis  nostris  in  sanguine  suo;  ergo  resurrectionis  animarum  magis  est 
causa  Christi  passio,  quam  ejus  resurrectio. 

Sed  contra  est,  quod  Apost.  dicit  Rom.  4.:  Resurrexit  propter  justificatio¬ 
nem  nostram,  quae  nihil  aliud  est,  quam  resurrectio  animarum;  et  super  illud 
Ps.  29. :  Ad  vesperum  demorabitur  fletus,  dicit  Gloss.  quod  «  resurrectio  Christi 
est  causa  resurrectionis  nostrae,  et  animae  in  praesenti,  et  corporis  in  futuro  ». 

Respondeo  dicendum,  quod,  sicut  dictum  est  (art.  praec.  ad  q.),  resur¬ 
rectio  Christi  agit  in  virtute  divinitatis,  quae  quidem  se  extendit  non  solum 
ad  resurrectionem  corporum,  sed  etiam  ad  resurrectionem  animarum  ;  a  Deo 
enim  est  et  quod  anima  vivat  per  gratiam,  et  quod  corpus  vivat  per  animam; 
et  ideo  resurrectio  Christi  habet  instrumentaliter  virtutem  effectivam,  non 
solum  respectu  resurrectionis  corporum,  sed  etiam  respectu  resurrectionis 
animarum  :  similiter  etiam  habet  rationem  exemplaritatis  respectu  resurre¬ 
ctionis  animarum:  quia  Christo  resurgenti  debemus  etiam  secundum  animam 
conformari,  ut  sicut,  secundum  Apostolum  Rom.  6.,  Christus  surrexit  a  mortuis 
per  gloriam  Patris ;  ita  et  nos  in  novitate  vitae  ambulemus :  et  sicut  ipse  resurgens  ex 
mortuis  jam  non  moritur ,  ita  et  nos  existimemus  nos  mortuos  esse  peccato,  ut 
iterum  vivamus  in  illo  [al.  cum  illo]. 

Ad  primum  ergo  dicendum,  quod  August.  dicit,  resurrectionem  animarum 
fieri  per  Dei  substantiam,  quantum  ad  participationem;  quia  scilicet  partici¬ 
pando  divinam  bonitatem  animae  fiunt  bonae,  et  justae,  non  autem  partici¬ 
pando  quamcumque  creaturam:  unde  cum  dixisset:  «  Animae  resurgunt  per 
substantiam  Dei  »,  subdit:  «  Participatione  enim  Dei  fit  anima  beata,  non  par¬ 
ticipatione  animae  sanctae  »  :  sed  participando  gloriam  corporis  Christi,  effi¬ 
ciuntur  corpora  nostra  gloriosa. 

Ad  secundum  dicendum,  quod  efficientia  resurrectionis  Christi  pertingit 
ad  animas,  non  per  propriam  virtutem  ipsius  corporis  resurgentis,  sed  per 
virtutem  divinitatis,  cui  personaliter  unitur. 

Ad  tertium  dicendum,  quod  resurrectio  animarum  pertinet  ad  meritum, 
quod  est  effectus  justificationis;  sed  resurrectio  corporum  ordinatur  ad  poe¬ 
nam,  vel  praemium,  quae  sunt  effectus  judicantis:  ad  Christum  autem  non 
pertinet  justificare  omnes,  sed  judicare;  et  ideo  omnes  resuscitat  secundum 
corpus,  sed  non  omnes  secundum  animam. 

Ad  quartum  dicendum, quod  in  justificatione  animarum  duo  concurrunt: 
scilicet  remissio  culpae,  et  novitas  vitae  per  gratiam.  Quantum  ergo  ad  effi¬ 
cientiam,  quae  est  per  virtutem  divinam,  tam  passio  Christi,  quam  resurrectio 
est  causa  justificationis  quoad  utrumque :  sed  quantum  ad  exemplaritatem 
proprie  passio,  et  mors  Christi  est  causa  remissionis  culpae,  per  quam  mo¬ 
rimur  peccato;  resurrectio  autem  Christi  est  causa  novitatis  vitae,  quae  est 
per  gratiam,  sive  justitiam,  et  ideo  Apost.  dicit  Rom.  4.  quod  traditus  est, 
scilicet  in  mortem,  propter  delicta  nostra,  scilicet  tollenda ;  et  resurrexit  propter 
justificationem  nostram:  sed  passio  Christi  est  etiam  causa  meritoria,  ut  dictum 
est  (art.  praec.  ad  4.). 


QUAESTIO  LVII. 

DE  ASCENSIONE  CHRISTI,  IN  SEX  ARTICULOS  DIVISA. 

Deinde  considerandum  est  de  ascensione  Christi. 

Et  circa  hoc  quaeruntur  sex. 

Primo.  Utrum  fuerit  conveniens  Christum  ascendere. 

Secundo.  Secundum  quam  naturam  conveniat  sibi  ascensio. 

Tertio.  Utram  propria  virtute  ascenderit. 

Quarto.  Utrum  ascenderit  super  omnes  coelos  corporeos. 

Quinto.  Utrum  ascenderit  super  omnes  spirituales  creaturas. 

Sexto.  De  effectu  ascensionis. 

ARTICULUS  I.  310 

UTRUM  FUERIT  CONVENIENS  CHRISTUM  ASCENDERE. 

(3.  Dist.  22.  q.  3.  art.  1.  et  opusc.  2.  cap.  240.  et  opusc.  60.  cap.  23.  prine.). 

Ad  primum  sic  proceditur.  Videtur,  quod  non  fuerit  conveniens  Christum 
ascendere :  dicit  enim  Philos.  in  2.  de  Coelo  (tex.  6p.  et  66.),  quod  illa  «  quae 
optimo  modo  se  habent,  possident  suum  bonum  sine  motu  »:  sed  Christus 
optime  se  habuit;  quia  et  secundum  divinam  naturam  est  summum  bonum, 
et  secundum  humanam  naturam  est  summe  glorificatus ;  ergo  suum  bonum 
habet  sine  motu:  sed  ascensio  est  quidem  motus;  ergo  non  fuit  conveniens, 
quod  Christus  ascenderet. 

2.  Praeterea.  Omne  quod  movetur,  movetur  propter  aliquid  melius :  sed 
Christo  non  fuit  melius  esse  in  coelo,  quam  in  terra:  nihil  enim  accrevit  sibi 
per  hoc,  quod  fuit  in  coelo,  neque  quantum  ad  animam,  neque  quantum  ad 
corpus ;  ergo  videtur,  quod  Christus  non  debuerit  in.  coelum  ascendere. 

3.  Praeterea.  Filius  Dei  humanam  naturam  assumpsit  ad  nostram  sa¬ 
lutem:  sed  magis  fuisset  salutare  hominibus,  quod  semper  conversaretur  no- 
biscum  in  terris,  unde  ipse  dixit  discipulis  suis  Luc.  17.:  Venient  dies,  quando 
desideretis  videre  unum  diem  Filii  hominis,  et  non  videbitis /  videtur  ergo,  quod 
non  fuerit  conveniens  Christum  ascendere  in  coelum. 

4.  Praeterea.  Sicut  Greg.  dicit  14.  Moral.  (cap.  29.),  corpus  Christi  in 
nullo  mutatum  fuit  post  resurrectionem:  sed  non  immediate  post  resurrectio¬ 
nem  ascendit  in  coelum:  quia  ipse  dicit  post  resurrectionem  Joan  20.:  Non¬ 
dum  ascendi  ad  Patrem  meum ;  ergo  videtur,  quod  nec  post  quadraginta  dies 
ascendere  debuerit. 

Sed  contra  est,  quod  Dominus  dicit  Joan.  20.:  Ascendo  ad  Patrem  meum, 
et  Patrem  vestrum. 

Respondeo  dicendum,  quod  locus  debet  esse  proportionatus  locato.  Chri¬ 
stus  autem  per  resurrectionem  vitam  immortalem,  et  incorruptibilem  inchoa¬ 
vit:  locus  autem,  in  quo  nos  habitamus,  est  locus  generationis,  et  corruptionis: 
sed  locus  coelestis  est  locus  incorruptionis :  et  ideo  non  fuit  conveniens,  quod 
Christus  post  resurrectionem  remaneret  in  terris;  sed  conveniens  fuit,  quod 
ascenderet  in  coelum. 

Ad  primum  ergo  dicendum,  quod  illud  optime  se  habens,  quod  sine  motu 
possidet  suum  bonum,  est  ipse  Deus;  quia  est  omnino  immutabilis,  secun¬ 
dum  illud  Malach.  ^..Ego  Dominus,  et  non  mutor.  Quaelibet  autem  creatura 
est  mutabilis  aliquo  modo,  ut  patet  per  August.  8.  super  Gen.  ad  literam 
(cap.  14.) :  et  quia  natura  assumpta  a  Filio  Dei  remansit  creatura,  ut  patet  ex 
his  quae  supra  dicta  sunt  (q.  2.  art.  1.  et  art.  7.  ad  1.),  non  est  inconveniens, 
si  ei  aliquis  motus  attribuatur. 

Ad.  secundum  dicendum,  quod  per  hoc  quod  Christus  ascendit  in  coe¬ 
lum,  nihil  ei  accrevit,  quantum  ad  ea  quae  sunt  de  essentia  gloriae,  sive  se¬ 
cundum  corpus,  sive  secundum  animam:  tamen  accrevit  ei  aliquid  quantum 

ad  loci  decentiam,  quod  est  ad  bene  esse  gloriae ;  non  quod  corpus  ejus  ali¬ 
quid  aut  perfectionis,  aut  conservationis  acquireret  ex  corpore  coelesti ;  sed 
solummodo  propter  quandam  decentiam  ;  hoc  autem  aliquo  modo  pertinebat 
ed  ejus  gloriam:  et  de  hac  decentia  gaudium  quoddam  habuit;  non  quidem 
quod  tunc  de  novo  de  hoc  gaudere  inciperet,  quando  in  coelum  ascendit, 
sed  quia  novo  modo  de  hoc  gavisus  est,  sicut  de  re  impleta:  unde  super 
illud  Ps.  15.:  Delectationes  in  dexter  a  tua  usque  in  finem,  dicit  Gloss.  (ord.  hnplic.): 
«  Delectatic,  et  laetitia  erit  mihi  in  consessu  tuo,  humanis  obtutibus  sub¬ 
tracto  ». 

Ad  tertium  dicendum,  quod,  licet  praesentia  corporalis  Christi  fuerit 
subtracta  fidelibus  per  ascensionem,  praesentia  tamen  divinitatis  ipsius  sem- 
per  adest  fidelibus;  secundum  quod  ipse  dicit  Matth.  ult. :  Ecce  ego  volnscum 
sum  omnibus  diebus  usque  ad  consummationem  saeculi.  Qui  enim  «  ascendit  in  coe¬ 
los,  non  deserit  adoptatos», ut  Leo  Papa  dicit  (serm.  2.  de  Resurrect.  cap.  j.  in 
fin.)  :  sed  ipsa  ascensio  Christi  in  coelum,  qua  corporalem  suam  praesentiam 
nobis  subtraxit,  magis  fuit  utilis  nobis,  quam  praesentia  corporalis  fuisset : primo 
quidem  propter  fidei  augmentum,  quae  est  de  non  visis:  unde  ipse  Dominus 
dicit  discipulis  suis  Joan.  16.  quod  Spiritus  Sanctus  adveniens  arguet  mun¬ 
dum  de  justitia,  scilicet  eorum  qui  credunt,  ut  August.  dicit  super  Joan. 
(tract.  94.  ante  med.) :  « Ipsa  quippe  fidelium  comparatio  infidelium  est  vitu¬ 
peratio  »,  unde  subdit:  Quia  ad  Patrem  vado,  et  jam  non  videbitis  me.  Beati  enim, 
qui  non  vident,  et  credunt.  Erit  igitur  vestra  justitia,  de  qua  mundus  arguetur,  quo¬ 
niam  in  me,  quem  non  videbitis,  credetis  ».  Secundo  ad  spei  sublevationem: 
unde  ipse  dicit  Joan.  14.:  Si  abiero,  et  praeparavero  vobis  locum,  iterum  veniam ,  el 
accipiam  vos  ad  meipsum,  ut  ubi  ego  sum,  et  vos  sitis :  per  hoc  enim  quod  Chri¬ 
stus  humanam  naturam  assumptam  in  coelo  collocavit,  dedit  nobis  spem  illuc 
perveniendi:  quia  ubi  fuerit  corpus,  illuc  congregabuntur  et  aquilae,  ut  dicitur 
Matth.  24. :  unde  et  Mich.  2.  dicitur :  Ascendit  pandetis  iter  ante  vos.  Tertio  ad 
erigendum  charitatis  affectum  in  coelestia:  unde  dicit  Apost.  Coloss.  3.: 
Quae  sursum  sunt,  quaerite,  ubi  Christus  est  in  dextera  Dei  sedens;  quae  sursum 
sunt  sapite,  non  quae  super  terram.  Ut  enim  dicitur  Matth.  6.:  Ubi  est  thesaurus, 
ibi  est  et  cor  tuum.  Et  quia  Spiritus  Sanctus  est  amor  noe  in  coelestia  rapiens, 
ideo  Dominus  dicit  discipulis  Joan.  16.:  Expedit  vobis,  ut  ego  vadam;  si  enim 
non  abiero,  Paracletus  non  veniet  ad  vos;  si  autem  abiero,  mittam  eum  ad  vos. 
Quod  exponens  August.  super  Joan.  (tract.  94.  a  med.)  dicit:  «Non  potestis 
capere  Spiritum,  quamdiu  secundum  carnem  nosse  persistitis  Christum: 
Christo  autem  descendente  corporaliter,  non  solum  Spiritus  Sanctus,  sed  et 
Pater,  et  Filius  illis  affuit  spiritualiter  ». 

Ad  quartum  dicendum,  quod  licet  Christo  resurgenti  in  vitam  immortalem 
congrueret  locus  coelestis;  tamen  ascensionem  distulit,  ut  veritas  resurrectionis 
comprobaretur;  unde  dicitur  Act.  1.,  quod  post  passionem  suam  praebuit  seipsum 
vivum  discipulis  in  inultis  argumentis, per  dies  quadraginta;  ubi  dicit  quaedam  Gloss. 
(ordin.),  quod  «  quia  per  quadraginta  horas  mortuus  fuerat,  quadraginta  diebus 
se  vivere  confirmat  »  ;  vel  «  per  quadraginta  dies  typus  praesentis  saeculi,  quo 
Christus  in  Ecclesia  conversatur,  potest  intelligi»;  vel  «quia  homo  constans, 
ex  quatuor  elementis,  eruditur  contra  transgressionem  Decalogi». 

ARTICULUS  II.  5n 

UTRUM  CONVENERIT  CHRISTO  ASCENDERE  IN  COELUM 
SECUNDUM  DIVINAM  NATURAM. 

(?.  Dist.  22.  q.  3.  art.  1.  ad  2.  et  opusc.  2.  cap.  240.). 

Ad  secundum  sic  proceditur.  Videtur,  quod  ascendere  in  coelum  con¬ 
venerit  Christo  secundum  divinam  naturam:  dicitur  enim  Psal.  46.:  Ascendit 
Deus  in  jubilatione,  et  Deuter.  33.:  Ascensor  coeli,  auxiliator  tuus:  sed  ista  di¬ 
cuntur  de  Deo  etiam  ante  Christi  incarnationem ;  ergo  Christo  convenit 
ascendere  in  coelum,  secundum  quod  Deus. 

2.  Praeterea.  Ejusdem  est  ascendere  in  coelum  cujus  est  descendere  de 
coelo,  secundum  illud  Joan.  3.:  Nemo  ascendit  in  coelum,  nisi  qui  de  coelo  de¬ 
scendit,  et  Ephes.  4. :  Qui  descendit,  ipse  est  et  qui  ascendit :  sed  Christus  de¬ 
scendit  de  coelo,  non  secundum  quod  homo,  sed  secundum  quod  Deus:  non 
enim  humana  ejus  natura  ante  in  coelo  fuerat,  sed  divina;  ergo  videtur, 
quod  Christus  ascenderit  in  coelum,  secundum  quod  Deus. 

5.  Praeterea.  Christus  sua  ascensione  ascendit  ad  Patrem:  sed  ad  Pa¬ 
tris  aequalitatem  non  pervenit,  secundum  quod  homo:  sic  enim  dicit:  Pater 
major  me  est,  ut  habetur  Joan.  14. ;  ergo  videtur,  quod  Christus  ascenderit,  se* 
eundum  quod  Deus. 

Sed  contra  est,  quod  Ephes.  4.  super  illud :  Quod  autem  ascendit,  quid 
est,  nisi  quia  et  descendit?  dicit  Gloss.  (ordin.  Petri  Lomb.):  «Constat,  quod 
secundum  humanitatem  Christus  descendit,  et  ascendit ». 

Respondeo  dicendum,  quod  ly  secundum  duo  potest  notare :  scilicet  con¬ 
ditione  ascendentis,  et  causam  ascensionis :  et  si  quidem  designet  conditionem 
ascendentis,  tunc  ascendere  non  potest  convenire  Christo  secundum  condi¬ 
tionem  divinae  naturae,  tum  quia  nihil  est  divinitate  altius,  quo  possit  ascen¬ 
dere,  tum  etiam  quia  ascensio  est  motds  localis,  qui  divinae  naturae  non 
competit,  quae  est  immobilis,  et  inlocalis:  sed  per  hunc  modum  ascensio 
competit  Christo  secundum  humanam  naturam,  quae  continetur  loco,  et 
motui  subjici  potest;  unde  sub  hoc  sensu  poterimus  dicere,  quod  Christus 
ascendit  in  coelum,  secundum  quod  homo,  non  secundum  quod  Deus;  si 
vero  ly  secundum  designet  causam  ascensionis,  cum  Christus  ex  virtute  di¬ 
vinitatis  in  coelum  ascenderit,  non  autem  ex  virtute  humanae  naturae,  di¬ 
cendum  est,  quod  Christus  ascendit  in  coelum,  non  secudum  quod  homo, 
sed  secundum  quod  Deus;  unde  August.  dicit  in  serm.  de  Ascens.  (qui 
est  iy6.  de  Temp.  a  med.) :  «  De  nostro  fuit,  quod  Filius  Dei  pependit  in  cruce; 
sed  de  suo,  quod  ascendit». 

Ad  primum  ergo  dicendum,  quod  auctoritates  illae  prophetice  dicuntur 
de  Deo,  secundum  quod  erat  incarnandus;  potest  tamen  dici,  quod  ascen¬ 
dere  etsi  non  proprie  conveniat  divinae  naturae,  potest  tamen  ei  metaphorice 
convenire ;  prout  scilicet  dicitur  in  cor  hominis  ascendere,  quando  cor  ho¬ 
minis  se  subjicit,  et  humiliat  Deo ;  et  eodem  modo  metaphorice  dicitur  ascen¬ 
dere  respectu  cujuslibet  creaturae,  ex  eo  quod  eam  subjicit  sibi. 

Ad  secundum  dicendum,  quod  ipse  idem  est  qui  ascendit,  et  qui  descendit: 
dicit  enim  Aug.  in  lib.  4.  de  Symbolo  (cap.  y.) ;  «  Quis  est,  qui  descendit? 
Deus  homo.  Quis  est,  qui  ascendit?  Idem  ipse  Deus  homo  ».  Descensus  ta- 

men  duplex  attribuitur  Christo :  unus  quidem,  quo  dicitur  descendisse  de  coelo : 
qui  quidem  attribuitur  Deo  homini,  secundum  quod  est  Deus ;  non  enim  est 
iste  descensus  intelligendus  secundum  motum  localem,  sed  secundum  exina¬ 
nitionem,  qua,  cum  in  forma  Dei  esset,  servi  formam  suscepit;  sicut  enim 
dicitur  exinanitus,  non  ex  eo  quod  suam  plenitudinem  amiserit,  sed  ex  eo 
quod  nostram  parvitatem  suscepit ;  ita  dicitur  descendisse  de  coelo,  non  quod 
coelum  deseruerit,  sed  quia  naturam  terrenam  assumpsit  in  unitatem  per¬ 
sonae  :  alius  autem  est  descensus,  quo  descendit  in  inferiores  partes  terrae,  ut 
dicitur  Ephes.  4.,  qui  quidem  est  descensus  localis:  unde  competit  Christo 
secundum  conditionem  humanae  naturae. 

Ad  tertium  dicendum,  quod  Christus  dicitur  ad  Patrem  ascendere,  in- 
quantum  ascendit  ad  consessum  paternae  dexterae:  quod  quidem  convenit 
Christo  aliqualiter  secundum  divinam  naturam,  aliqualiter  autem  secundum 
humanam,  secundum  quod  infra  dicetur  (q.  seq.art.3.). 

ARTICULUS  III.  312 

UTRUM  CHRISTUS  ASCENDERIT  PROPRIA  VIRTUTE. 

(Opusc.  2.  cap.  236.  et  opusc.  60.  cap.  23.). 

Ad  tertium  sic  proceditur.  Videtur,  quod  Christus  non  ascenderit  pro¬ 
pria  virtute:  dicitur  enim  Mare.  ult.  quod  Dominus  J esus  postquam  locutus 
est  discipulis,  assumptus  est  in  coelum,  et  Actor.  1.  dicitur:  Videntibus  illis  eleva¬ 
tus  est,  et  nubes  suscepit  eum  ab  oculis  eorum,  sed  illud  quod  assumitur,  et  ele¬ 
vatur,  ab  alio  videtur  moveri :  ergo  Christus  non  propria  virtute,  sed  aliena 
ferebatur  in  coelum. 

2.  Praeterea.  Corpus  Christi  fuit  terrenum,  sicut  et  corpora  nostra: 
corpori  autem  terreno  contra  naturam  est  ferri  sursum  :  nullus  autem  motus 
est  ex  propria  virtute  ejus,  quod  contra  naturam  movetur;  ergo  Christus  non 
ascendit  propria  virtute  in  coelum. 

3.  Praeterea.  Propria  virtus  Christi  est  virtus  divina:  sed  motus  ille 
non  videtur  fuisse  ex  virtute  divina:  quia  cum  virtus  divina  sit  infinita,  motus 
ille  fuisset  in  instanti;  et  sic  non  potuisset  videntibus  discipulis  elevari  in  coe¬ 
lum,  ut  dicitur  Actor.  1.;  ergo  videtur,  quod  Christus  non  ascenderit  propria 
virtute. 

Sed  contra  est,  quod  dicitur  Isa.  63. :  Iste  formosus  in  stola  sua  gradiens 
in  multitudine  fortitudinis  suae,  et  Greg.  dicit  in  hom.  Ascensionis  ( quae  est  29. 
in  Evang.  cir.  med.) :  «  Notandum  est,  quod  Helias  in  curru  legitur  ascen¬ 
disse,  ut  videlicet  aperte  demonstraretur,  quia  homo  purus  adjutorio  indi¬ 
gebat  alieno.  Redemptor  autem  noster  non  curru,  non  angelis  sublevatus 
legitur;  quia  qui  fecerat  omnia,  super  omnia  virtute  sua  ferebatur  ». 

Respondeo  dicendum,  quod  in  Christo  est  duplex  natura,  divina  scilicet, 
et  humana.  Unde  secundum  utramque  naturam  potest  accipi  propria  virtus 
ejus:  sed  secundum  humanam  naturam  potest  accipi  duplex  virtus  Christi: 
una  quidem  naturalis,  quae  procedit  ex  principiis  naturae:  et  tali  virtute  ma¬ 
nifestum  est  quod  Christus  in  coelum  non  ascendit:  alia  autem  virtus  in  hu¬ 
mana  natura  Christi  est  virtus  gloriae,  secundum  quam  Christus  in  coelum 
ascendit:  cujus  quidem  virtutis  rationem  quidam  accipiunt  ex  natura  quintae 
essentiae,  quae  est  lux,  ut  dicunt,  quam  ponunt  esse  de  compositione  humani 

corporis,  et  per  eam  elementa  contraria  conciliari  in  unum,  ita  quod  in 
statu  hujus  mortalitatis  natura  dementaris  in  corporibus  humanis  dominatur: 
et  ideo  secundum  naturam  elementi  praedominantis  corpus  humanum  na¬ 
turali  virtute  deorsum  fertur;  in  statu  autem  gloriae  praedominabitur  natura 
coelestis,  per  cujus  inclinationem,  et  virtutem  corpus  Christi,  et  alia  sancto¬ 
rum  corpora  feruntur  in  coelum:  sed  de  hac  opinione  et  in  1.  parte  dictum 
est  (q.  7 6.  art  y.),  et  infra  magis  agetur  in  tractatu  de  resurrectione  com¬ 
muni  (in  Supplent,  q.  84.  art.  1.).  Hac  autem  opinione  praetermissa,  alii  assi¬ 
gnant  rationem  praedictae  virtutis  ex  parte  animae  glorificatae,  ex  cujus  redun¬ 
dantia  glorificabitur  corpus,  ut  Aug.  dicit  ad  Diosc.  (epist.  $6.  ante  med.)  :  erit 
enim  tanta  obedientia  corporis  gloriosi  ad  animam  beatam,  quod,  sicut  Aug. 
dicit  22.  de  Civit.  Dei  (cap.  ult.  parum  a  prine.),  «  ubi  volet  spiritus,  ibi 
protinus  erit  corpus;  nec  volet  aliquid  spiritus,  quod  nec  spiritum  possit  de¬ 
cere,  nec  corpus  ».  Decet  autem  corpus  gloriosum,  et  immortale  esse  in  loco 
coelesti,  sicut  dictum  est  (art.  1.  huj.  q.):  et  ideo  ex  virtute  animae  volentis, 
corpus  Christi  ascendit  in  coelum.  Sicut  autem  corpus  efficitur  gloriosum 
participatione  animae;  ita,  ut  Aug.  dicit  super  Joan.  (tract.  25.  inter,  prine,  et 
med.),  «participatione  Dei  fit  anima  beata»  :  unde  prima  origo  ascensionis  in 
coelum  est  virtus  divina.  Sic  igitur  Christus  ascendit  in  coelum  propria  virtute, 
primo  quidem  virtute  divina,  secundo  virtute  animae  glorificatae  moventis 
corpus,  prout  vult. 

Ad  primum  ergo  dicendum,  quod,  sicut  Christus  dicitur  propria  virtute 
surrexisse,  et  tamen  est  suscitatus  a  Patre,  eo  quod  eadem  est  virtus  Patris, 
et  Filii;  ita  etiam  Christus  ex  propria  virtute  ascendit  in  coelum;  et  tamen 
a  Patre  est  elevatus,  et  assumptus. 

Ad  secundum  dicendum,  quod  ratio  illa  probat,  quod  Christus  non  ascendit 
in  coelum  propria  virtute,  quae  est  naturae  humanae  naturalis :  ascendit  tamen 
in  coelum  propria  virtute,  quae  est  virtus  divina,  et  propria  virtute,  quae  est 
animae  beatae;  et  licet  ascendere  sursum  sit  contra  naturam  humani  corporis 
secundum  statum  praesentem,  in  quo  corpus  non  est  omnino  subjectum  spi¬ 
ritui;  tamen  non  erit  contra  naturam,  neque  violentum  corpori  glorioso,  cujus 
tota  natura  est  omnino  subjecta  spiritui. 

Ad  tertium  dicendum,  quod  etsi  virtus  divina  sit  infinita,  et  infinite  ope¬ 
retur,  quantum  est  ex  parte  operantis;  tamen  effectus  virtutis  ejus  recipitur 
in  rebus  secundum  earum  capacitatem,  et  secundum  Dei  dispositionem :  corpus 
autem  non  est  capax,  ut  in  instanti  localiter  moveatur:  quia  oportet,  quod 
commetiatur  se  spatio,  secundum  cujus  divisionem  dividitur  tempus,  ut  di¬ 
citur  6.  Phys.  (tex.  36.  et  seq.) :  et  ideo  non  oportet,  quod  corpus  motum  a 
Deo  moveatur  in  instanti,  sed  moveatur  ea  velocitate,  qua  Deus  disponit. 


ARTICULUS  IV. 

UTRUM  CHRISTUS  ASCENDERIT  SUPER  OMNES  COELOS. 

(3-  Dist.  21.  q.  q.  art.  5.  q.  1.  et  4.  Contr.  g.  cap.  Sy.  et  opusc.  6.  cap.  <4.). 

Ad  quartum  sic  proceditur.  Videtur,  quod  Christus  non  ascenderit  super 
omnes  coelos:  dicitur  enim  in  Psal.  10.:  Dominus  in  templo  sancto  suo,  Do¬ 
minus  in  coelo  sedes  ejus:  quod  autem  est  in  coelo,  non  est  supra  coelum; 
ergo  Christus  non  ascendit  super  omnes  coelos. 

2.  Praeterea.  Super  omnes  coelos  non  est  aliquis  locus,  ut  probatur  in  1. 
de  Coelo  (tex.  69.):  sed  omne  corpus  oportet  esse  in  loco;  ergo  corpus 
Christi  non  ascendit  super  omnes  coelos. 

5.  Praeterea.  Duo  corpora  non  possunt  esse  in  eodem  loco:  cum  igitur 
non  sit  transitus  de  extremo  in  extremum,  nisi  per  medium,  videtur  quod 
Christus  non  potuisset  ascendere  super  omnes  coelos,  nisi  coelum  divideretur, 
quod  est  impossibile. 

4-  Praeterea.  Act.  1.  dicitur,  quod:  Nubes  suscepit  eum  ab  oculis  eorum: 
sed  nubes  non  possunt  elevari  super  coelum;  ergo  Christus  non  ascendit 
super  omnes  coelos. 

5.  Praeterea.  Ibi  credimus  Christum  in  perpetuum  permansurum,  quo 
ascendit;  sed  quod  contra  naturam  est,  non  potest  esse  sempiternum;  quia 
‘id  quod  est  secundum  naturam,  est  ut  in  pluribus,  et  ut  frequentius;  cum 
ergo  contra  naturam  sit  corpori  terreno  esse  super  coelum,  videtur  quod 
corpus  Christi  supra  coelum  non  ascenderit. 

Sed  contra  est,  quod  dicitur  Ephes.  3. :  Ascendit  super  omnes  coelos,  ut 
adimpleret  omnia. 

Respondeo  dicendum,  quod  quanto  aliqua  corpora  perfectius  participant 
bonitatem  divinam,  tanto  sunt  superiora  corporali  ordine,  qui  est  ordo  lo¬ 
calis;  unde  videmus,  quod  corpora,  quae  sunt  magis  formalia,  sunt  natura¬ 
liter  superiora,  ut  patet  per  Philos.  in  4.  Phys.  (implic.  tex.  43.  et  seq.),  et  in 
2.  de  Coelo  (tex.  30.):  per  formam  enim  unumquodque  corpus  participat  di¬ 
vinum  esse,  ut  patet  in  1.  Phys.  (tex.  81.)  :  plus  autem  participat  de  divina 
bonitate  corpus  per  gloriam,  quam  quodcumque  corpus  naturale  per  formam 
suae  naturae:  et  inter  caetera  corpora  gloriosa,  manifestum  est  quod  corpus 
Christi  majori  refulget  gloria:  unde  convenientissimum  est  ei,  quod  sit  supra 
omnia  corpora  constitutum  in  alto:  et  ideo  super  illud  Ephes.  4.:  Ascendens 
in  altum,  dicit  Gloss.  (interi.):  «  Loco,  et  dignitate  ». 

Ad  primum  ergo  dicendum,  quod  sedes  Dei  dicitur  esse  in  coelo,  non  sicut 
in  continente,  sed  magis  sicut  in  contento:  unde  non  oportet  aliquam  partem 
coeli  eo  superiorem  esse,  sed  ipsum  esse  super  omnes  coelos :  sicut  et  in 
Ps.  8.  dicitur :  Elevata  est  magnificentia  tua  super  coelos,  Deus. 

Ad  secundum  dicendum,  quod  locus  habet  rationem  continentis,  unde 
primum  continens  habet  rationem  primi  locantis,  quod  est  primum  coelum : 
intantuin  igitur  corpora  indigent  esse  in  loco  per  se,  inquantum  indigent  con¬ 
tineri  a  corpore  coelesti:  corpora  autem  gloriosa,  et  maxime  corpus  Christi, 
non  indiget  tali  continentia:  quia  nihil  recipit  a  corporibus  coelestibus,  sed 
a  Deo  mediante  anima:  unde  nihil  prohibet,  corpus  Christi  esse  extra  totam 
continentiam  coelestium  corporum,  et  non  esse  in  loco  continente  :  nec  tamen 
oportet,  quod  extra  coelum  sit  vacuum;  quia  non  est  ibi  locus:  nec  est  ibi 
aliqua  potentia  susceptiva  alicujus  corporis,  sed  potentia  illuc  perveniendi  est 
in  Christo:  quod  autem  Aristoteles  probat  1.  de  Coelo,  quod  extra  coelum 
non  est  corpus,  intelligendum  est  de  corporibus  in  solis  naturalibus  consti¬ 
tutis,  ut  per  probationes  apparet. 

Ad  tertium  dicendum,  quod  quamvis  de  natura  corporis  non  sit,  q.uod 
possit  esse  in  eodem  loco  cum  alio  corpore;  tamen  potest  hoc  Deus  facere 
per  miraculum,  quod  in  eodem  loco  possit  esse  simul  cum  alio  corpore;  sicut 
et  fecit,  ut  corpus  Christi  de  clauso  utero  B.  Virginis  exiret;  et  quod  intravit 
januis  clausis  ad  discipulos,  sicut  dicit  B.  Greg.  (boni.  26.  in  Evang.  a  prine.) ; 
corpus  ergo  Christi  simul  potest  esse  cum  alio  corpore  in  eodem  loco,  non 

ex  proprietate  corporis,  sed  per  virtutem  divinam  assistentem,  et  hoc  ope¬ 
rantem. 

Ad  quartum  dicendum,  quod  nubes  illa  non  praebuit  adminiculum  Christo 
ascendenti  per  modum  vehiculi;  sed  apparuit  in  signum  divinitatis,  secundum 
quod  gloria  Dei  Israel  apparebat  super  tabernaculum  in  nube. 

Ad  quintum  dicendum,  quod  corpus  gloriosum  non  habet  ex  principiis 
suae  naturae,  quod  possit  in  coelo,  aut  supra  coelum  esse;  sed  habet  hoc  ex 
anima  beata,  ex  qua  recipit  gloriam:  et  sicut  motus  gloriosi  corporis  sursum 
non  est  violentus;  ita  nec  quies  est  violenta:  unde  nihil  prohibet,  eam  esse 
sempiternam. 


ARTICULUS  V.  314 

UTRUM  CORPUS  CHRISTI  ASCENDERIT 
SUPER  OMNEM  CREATURAM  SPIRITUALEM. 

(Infr.  q.  $S.  art.  3.  corp.  et  Ps.  8.  fin.  et  Epb.  1.  lect.  7.  fin.). 

Ad  quintum  sic  proceditur.  Videtur,  quod  corpus  Christi  non  ascenderit 
super  omnem  creaturam  spiritualem:  eorum  enim,  quae  non  dicuntur  secun¬ 
dum  unam  rationem,  non  potest  convenienter  fieri  comparatio:  sed  locus 
non  eadem  ratione  attribuitur  corporalibus,  et  spiritualibus  creaturis,  ut  patet 
ex  his  quae  dicta  sunt  in  1.  (q.  35  );  ergo  videtur,  quod  non  possit  dici  corpus 
Christi  ascendisse  super  omnem  creaturam  spiritualem. 

2.  Praeterea.  August.  dicit  in  lib.  de  Vera  Relig.  (cap.  37.  aliquant.  a  prine.) 
quod  «  omni  corpori  spiritus  praefertur  »  :  sed  nobiliori  rei  sublimior  debetur 
locus;  ergo  videtur,  quod  Christus  non  ascenderit  super  omnem  spiritualem 
creaturam. 

3.  Praeterea.  In  omni  loco  est  aliquod  corpus,  cum  nihil  sit  vacuum  in 
natura  :  si  ergo  nullum  corpus  obtinet  altiorem  locum,  quam  spiritus  in  ordine 
naturalium  corporum,  nullus  locus  erit  super  omnem  spiritualem  creaturam ; 
non  ergo  corpus  Christi  potuit  ascendere  super  omnem  spiritualem  creaturam. 

Sed  contra  est,  quod  dicitur  Ephes.  1.:  Constituit  illum  supra  omnem  prin¬ 
cipatum,  et  potestatem,  et  supra  omne  nomen,  quod  nominatur,  sive  in  hoc  saeculo , 
sive  in  futuro. 

Respondeo  dicendum,  quod  tanto  alicui  rei  debetur  altior  locus,  quanto 
est  nobilior;  sive  debeatur  ei  locus  per  modum  contactus  corporalis,  sicut 
corporibus;  sive  per  modum  contactus  spiritualis,  sicut  spiritualibus  sub¬ 
stantiis  :  exinde  enim  spiritualibus  substantiis  debetur  secundum  quandam 
congruentiam  locus  coelestis,  qui  est  supremus  locorum,  quia  illae  substan¬ 
tiae  sunt  supremae  in  ordine  substantiarum:  corpus  autem  Christi,  licet  con¬ 
siderando  conditiones  naturae  corporeae,  sit  infra  spirituales  substantias;  con¬ 
siderando  tamen  dignitatem  unionis,  qua  est  personaliter  Deo  conjunctum, 
excellit  dignitatem  omnium  spiritualium  substantiarum;  et  ideo  secundum 
praedictae  congruentiae  rationem  debetur  ei  locus  altior  ultra  omnem  crea¬ 
turam  etiam  spiritualem  ;  unde  et  Greg.  dicit  in  hom.  Ascensionis  (quae  est  29. 
in  Evang.  cir.  med.),  quod  «  qui  fecerat  omnia,  super  omnia  sua  virtute  fe¬ 
rebatur  ». 

Ad  primum  ergo  dicendum,  quod  licet  alia  ratione  attribuatur  locus  cor¬ 
porali,  et  spirituali  substantiae;  tamen  hoc  est  in  utraque  ratione  commune, 
quod  digniori  rei  attribuitur  superior  locus. 

Ad  secundum  dicendum,  quod  ratio  illa  procedit  de  corpore  Christi 
secundum  conditionem  naturae  corporeae,  non  autem  secundum  relationem 
unionis. 

.Ad  tertium  dicendum,  quod  comparatio  ista  potest  attendi  vel  secundum 
rationem  locorum ;  et  sic  nullus  locus  est  tam  altus,  qui  excedat  dignitatem 
spiritualis  substantiae,  secundum  quod  procedit  objectio :  vel  secundurri  di¬ 
gnitatem  eorum,  quibus  attribuitur  locus ;  et  sic  corpori  Christi  debetur,  ut 
sit  supra  spirituales  creaturas. 

ARTICULUS  VI.  JIS 

UTRUM  ASCENSIO  CHRISTI  SIT  CAUSA  NOSTRAE  SALUTIS. 

Ad  sextum  sic  proceditur.  Videtur,  quod  ascensio  Christi  non  sit  causa 
nostrae  salutis :  Christus  enim  fuit  causa  nostrae  salutis,  inquantum  salutem 
nostram  meruit:  sed  per  ascensionem  nihil  nobis  meruit;  quia  ascensio  per¬ 
tinet  ad  praemium  exaltationis  ejus:  non  est  autem  idem  meritum,  et  prae¬ 
mium;  sicut  nec  via,  et  terminus;  ergo  videtur,  quod  ascensio  Christi  non 
sit  causa  nostrae  salutis. 

2.  Praeterea.  Si  ascensio  Christi  est  causa  nostrae  salutis,  maxime  hoc 
videtur  quantum  ad  hoc,  quod  ascensio  ejus  sit  causa  nostrae  ascensionis: 
sed  hoc  collatum  est  nobis  per  ejus  passionem:  quia,  ut  dicitur  Heb.  10., 
habemus  fiduciam  in  introitu  sanctorum  per  sanguinem  ipsius  ;  ergo  videtur,  quod 
ascensio  Christi  non  fuerit  causa  nostrae  salutis. 

3.  Praeterea.  Salus  nobis  per  Christum  collata  est  sempiterna,  secundum 
illud  Isa.  51.:  Salus  autem  mea  in  sempiternum  erit:  sed  Christus  non  ascendit 
in  coelum,  ut  ibi  in  sempiternum  esset;  dicitur  enim  Act.  1.:  Quemadmodum 
vidistis  eum  ascendentem  in  coelum,  ita  veniet;  legitur  etiam,  multis  sanctis  se 
demonstrasse  in  terris  post  suam  ascensionem,  sicut  de  Paulo  legitur  Act.  9.; 
ergo  videtur,  quod  ejus  ascensio  non  sit  causa  nostrae  salutis. 

Sed  contra  est,  quod  ipse  dicit  Joan.  16.:  Expedit  vobis,  ut  ego  vadam , 
idest  ut  recedam  a  vobis  per  ascensionem. 

Respondeo  dicendum,  quod  ascensio  Christi  est  causa  nostrae  salutis 
dupliciter:  uno  modo  ex  parte  nostra:  alio  modo  ex  parte  ipsius.  Ex  parte  qui¬ 
dem  nostra,  inquantum  per  Christi  ascensionem  mens  nostra  movetur  in 
ipsum  :  quia  per  ejus  ascensionem,  sicut  supra  dictum  est  (art.  1.  huj.  q.  ad  ].), 
primo  quidem  datur  locus  fidei :  secundo  spei :  tertio  charitati :  quarto  etiam 
per  hoc  reverentia  nostra  augetur  ad  ipsum,  dum  jam  non  existimamus  eum 
sicut  hominem  terrenum,  sed  sicut  Deum  coelestem;  sicut  et  Apost.  dicit 
2.  ad  Cor.  5.:  Et  si  cognovimus  secundum  carnem  Christum,  idest  «mortalem, 
per  quod  putavimus  eum  tantum  hominem»,  ut  Gloss.  (ord.  et  interi.  Petr. 
Lomb.)  exponit;  «sed  nunc  jam  non  novimus».  Ex  parte  autem  sua,  quan¬ 
tum  ad  ea  quae  ipse  fecit,  ascendens  propter  nostram  salutem :  primo  quidem 
viam  nobis  praeparavit  ascendendi  in  coelum,  secundum  quod  ipse  dicit 
Joan.  14.:  V ado  parare  vobis  locum,  et  Mich.  2.:  Ascendit  pandens  iter  ante  eos; 
quia  enim  ipse  est  caput  nostrum,  oportet  illuc  sequi  membra,  quo  caput 
praecessit.  Unde  dicitur  Joan.  14.:  Ut  ubi  ego  sum,  et  vos  sitis,  et  in  hujus 
signum  animas  sanctorum,  quas  de  inferno  eduxerat,  in  coelum  traduxit,  se¬ 
cundum  illud.  Ps.  67.:  Ascendens  Christus  in  altum,  captivam  duxit  captivitatem ; 
quia  scilicet  eos,  qui  fuerant  a  diabolo  captivati,  secum  duxit  in  coelum, 

quasi  in  locum  peregrinum  humanae  naturae,  bona  captione  captivos,  utpote 
per  victoriam  acquisitos:  secundo,  quia  sicut  pontifex  in  veteri  Testamento 
intrabat  santuarium, ut  assisteret  Deo  pro  populo;  ita  et  Christus  intravit  coe¬ 
lum  ad  interpellandum  pro  nobis,  ut  dicitur  Heb.  7.  Ipsa  enim  repraesentatio 
sui  ex  natura  humana,  quam  in  coelum  intulit,  est  quaedam  interpellatio  pro 
nobis;  ut  ex  quo  Deus  humanam  naturam  sic  exaltavit  in  Christo,  etiam 
eorum  misereatur,  pro  quibus  Filius  Dei  humanam  naturam  assumpsit:  tertio, 
ut  in  coelorum  sede  quasi  Deus,  et  Dominus  constitutus,  exinde  divina  dona 
hominibus  mitteret,  secundum  illud  Ephes.  4. :  Ascendit  super  omnes  coelos, 
ut  adimpleret  omnia,  scilicet  «donis  suis»,  secundum  Glossam  (interi). 

Ad  primum  ergo  dicendum,  quod  ascensio  Christi  est  causa  nostrae  sa¬ 
lutis,  non  per  modum  meriti,  sed  per  modum  efficientiae,  sicut  supra  de  re¬ 
surrectione  dictum  est  (q.  praec.  art.  1.). 

Ad  secundum  dicendum,  quod  passio  Christi  est  causa  nostrae  ascen¬ 
sionis  in  coelum,  proprie  loquendo,  per  remotionem  peccati  prohibentis,  et 
per  modum  meriti:  ascensio  autem  Christi  est  directe  causa  ascensionis 
nostrae,  quasi  inchoando  ipsam  in  capite  nostro,  cui  oportet  membra  conjungi. 

Ad  tertium  dicendum,  quod  Christus  semel  ascendens  in  coelum  adeptus 
est  sibi,  et  nobis  in  perpetuum  jus,  et  dignitatem  mansionis  coelestis  :  cui 
tamen  dignitati  non  derogat,  si  ex  aliqua  dispensatione  Christus  quandoque 
corporaliter  ad  terram  descendat;  vel  ut  ostendat  se  omnibus,  sicut  in  judicio ; 
vel  ut  ostendat  se  alicui  specialiter,  sicut  Paulo,  ut  habetur  Act.  9.  Et  ne 
quis  credat,  hoc  factum  fuisse  non  Christo  ibi  corporaliter  praesente,  sed  ali¬ 
qualiter  apparente,  contrarium  apparet  per  hoc  quod  ipse  Apostolus  dicit 
1.  ad  Cor.  15.  ad  confirmandam  resurrectionis  fidem :  Novissime  omnium,  tan 
quam  abortivo,  visus  est  et  mihi.  Quae  quidem  visio  veritatem  resurrectionis 
non  probaret,  nisi  ipsum  verum  Christi  corpus  visum  fuisset  ab  eo. 


QUAESTIO  LVIII. 

DE  SESSIONE  CHRISTI  AD  DEXTERAM  PATRIS  , 

IN  QUATUOR  ARTICULOS  DIVISA. 

Deinde  considerandum  est  de  sessione  Christi  ad  dexteram  Patris. 

Et  circa  hoc  quaeruntur  quatuor. 

Primo.  Utrum  Christus  sedeat  ad  dexteram  Dei  Patris. 

Secundo.  Utrum  hoc  conveniat  ei  secundum  divinam  naturam. 
Tertio.  Utrum  conveniat  ei  secundum  humanam  naturam. 

Quarto.  Utrum  hoc  sit  proprium  Christi. 

ARTICULUS  I.  316 

UTRUM  CHRISTO  CONVENIAT  SEDERE  AD  DEXTERAM  DEI  PATRIS. 

0-  Dist.  32-  <?•  3-  art.  3.  q.  2.  et  opusc.  2.  cap.  240.  et  opusc.  6.  cap.  9. 
et  ad  Hebr.  8.  lect.  1.). 

Ad  primum  sic  proceditur.  Videtur,  quod  Christo  non  conveniat  sedere 
ad  dexteram  dei  Patris:  dextera  enim  et  sinistra  sunt  differentiae  positionum 
corporalium :  sed  nihil  corporale  convenit  Deo ;  quia  Deus  spiritus  est,  ut  ha¬ 
betur  Joan.  4. ;  ergo  videtur,  quod  Christus  non  sedeat  ad  dexteram  Patris. 

2.  Praeterea.  Si  aliquis  sedet  ad  dexteram  alicujus,  ille  sedet  ad  sini¬ 
stram  ejus  :  si  ergo  Christus  sedet  ad  dexteram  Patris,  sequitur  quod  Pater 
sedeat  ad  sinistram  Filii;  quod  est  inconveniens. 

3.  Praeterea.  Sedere,  et  stare  videntur  oppositionem  habere:  sed  Ste- 
phanus  dicit  Act.  7. :  Ecce  video  coelos  apertos,  et  Filium  hominis  stantem  a 
dextris  virtutis  Dei;  ergo  videtur  quod  Christus  non  sedeat  ad  dexteram 
Patris. 

Sed  contra  est  quod  dicitur  Mare,  ult.:  Dominus  quidem  ] esus,  postquam 
locutus  est  eis,  ascendit  in  coelum,  et  sedet  a  dextris  Dei. 

Respondeo  dicendum,  quod  in  nomine  sessionis  possumus  duo  conside¬ 
rare:  videlicet  quietem,  secundum  illud  Luc.  ult. :  Sedete  hic  in  civitate  :  et 
etiam  regiam,  vel  judiciariam  potestatem,  secundum  illud  Proverb.  20. :  Rex, 
qui  sedet  in  solio  judicii,  dissipat  omne  malum  intuitu  suo.  Utroque  ergo  modo 
Christo  convenit  sedere  ad  dexteram  Patris:  uno  quidem  modo,  inquantum 
aeternaliter  manet  incorruptibilis  in  beatitudine  Patris,  quae  ejus  dextera  di¬ 
citur,  secundum  illud  Ps.  15.;  Delectationes  in  dextera  tua  usque  in  finem;  unde 
August.  dicit  in  lib.  1.  de  Symbolo  (cap.  4.  in  prine.) :  «  Sedet  ad  dexteram 
Patris  :  sedere,  habitare,  intelligite,  quomodo  dicimus  de  quocumque  homine: 
In  illa  patria  sedit  per  tres  annos.  Sic  ergo  credite  Christum  habitare  in 
dextera  Dei  Patris;  beatus  enim  est,  et  ipsius  beatitudinis  nomen  est  dextera 
Patris  ».  Alio  modo  dicitur  Christus  sedere  in  dextera  Dei  Patris,  inquantum 
Patri  conregnat,  et  ab  eo  habet  judiciariam  potestatem;  sicut  ille  qui  con¬ 
sidet  regi  ad  dexteram,  assidet  ei  in  regnando,  et  judicando;  unde  August. 
dicit  in  alio  serm.  de  Symbolo  (lib.  2.  cap  7.  a  prine) :  «  Ipsam  dexteram 
intelligite  potestatem,  quam  accepit  ille  homo  susceptus  a  Deo,  ut  veniat 
judicaturus,  qui  prius  venerat  judicandus  ». 

Ad  primum  ergo  dicendum,  quod,  sicut  Damasc.  dicit  in  4.  lib.  (Orth. 
Fid.  cap.  2.),  «  non  localem  dexteram  Patris  dicimus,  qualiter  enim  qui  in- 
circumscriptibilis  est,  localem  adipiscitur  dexteram  ?  Dextera  enim  et  sinistra 
eorum  quae  circumscribuntur  sunt.  Dexteram  autem  Patris  dicimus  gloriam, 
et  honorem  divinitatis  ». 

Ad  secundum  dicendum,  quod  ratio  illa  procedit,  secundum  quod  sedere 
ad  dexteram  intelligitur  corporaliter:  unde  August.  dicit  in  quodam  serm. 
de  Symb.  (scilicet  lib.  1.  cap.  4.  ante  med.):  «Si  carnaliter  acceperimus,  quod 
Christus  sedet  ad  dexteram  Patris,  ille  erit  ad  sinistram :  ibi  autem»,  scilicet 
in  aeterna  beatitudine,  «omnis  dextera  est,  quia  nulla  est  ibi  miseria  ». 

Ad  tertium  dicendum,  quod  sicut  Greg.  dicit  in  hom.  Ascens.  (quae 
est  29.  in  Evang.  a  med.),  «  sedere  judicantis  est,  stare  vero  pugnantis,  vel 

adjuvantis.  Stephanus  ergo  in  labore  certaminis  positus  stantem  videt,  quem 
adjutorem  habuit:  sed  hunc  post  ascensionem  Marcus  sedere  describit,  quia 
post  ascensionis  suae  gloriam  judex  in  fine  videbitur  ». 

ARTICULUS  II.  317 

UTRUM  SEDERE  AD  DEXTERAM  PATRIS  CONVENIAT  CHRISTO, 
SECUNDUM  QUOD  DEUS. 


(Hitbr.  1.  lect.  3.  et  lect.  6.  prine,  et  cap.  9.  lecl.  8.  et  cap.  10.  lect.  1.). 

Ad  secundum  sic  proceditur.  Videtur,  quod  sedere  ad  dexteram  Patris 
non  conveniat  Christo,  secundum  quod  est  Deus :  Christus  enim,  secundum 
quod  Deus,  est  dextera  Patris:  sed  non  videtur  idem  esse  dextera  alicujus, 
et  ille  qui  sedet  ad  dexteram  ejus;  ergo  Christus,  secundum  quod  Deus,  non 
sedet  ad  dexteram  Patris. 

2.  Praeterea.  Mare.  ult.  dicitur,  quod  Dominus  J esus  assumptus  est  in  coelum, 
et  sedet  a  dextris  Dei:  Christus  autem  non  est  assumptus  in  coelum,  secundum 
quod  Deus;  ergo  etiam  neque  secundum  quod  Deus,  sedet  a  dextris  Dei. 

3.  Praeterea.  Christus,  secundum  quod  Deus,  est  aequalis  Patri,  et  Spi¬ 
ritui  Sancto;  ergo  si  Christus,  secundum  quod  Deus,  sedet  ad  dexteram  Pa¬ 
tris,  pari  ratione  Spiritus  Sanctus  sedebit  ad  dexteram  Patris,  et  Filii,  et  ipse 
Pater  ad  dexteram  Filii,  et  Spiritus  Sancti :  quod  nusquam  invenitur. 

Sed  contra  est,  quod  Damasc.  dicit  (lib.  4.  Orth.  Fid.  cap.  2.),  quod 
dexteram  Patris  «  dicimus  gloriam,  et  honorem  divinitatis  »,  in  qua  Filius 
Dei  extitit  ante  saecula,  ut  Deus,  et  Patri  consubstantialis. 

Respondeo  dicendum,  quod,  ut  ex  praedictis  patet  (art.  praec.),  nomine 
dexterae  tria  intelligi  possunt:  uno  modo,  secundum  Damasc.,  «  gloria  divi¬ 
nitatis  »  :  alio  modo,  secundum  August.  (lib.  Cont.  serm.  Arian.  cap.  12.  et  lib.  1. 
de  Symb.  cap.  4.),  «  beatitudo  Patris  »  :  tertio  modo,  secundum  eumdem  (ibid.  et 
sup.  Psal.  109.),  « judiciaria  potestas  ».  Sessio  autem,  ut  dictum  est  (art.  praec.), 
vel  habitationem,  vel  regiam,  seu  judiciariam  dignitatem  designat:  unde  se¬ 
dere  ad  dexteram  Patris,  nihil  aliud  est,  quam  simul  cum  Patre  habere  gloriam 
divinitatis,  et  beatitudinem,  et  judiciariam  potestatem,  et  hoc  immutabiliter, 
et  regaliter:  hoc  autem  convenit  Filio  Dei,  secundum  quod  est  Deus;  unde 
manifestum  est,  quod  Christus,  secundum  quod  Deus,  sedet  ad  dexteram  Patris : 
ita  tamen  quod  haec  praepositio,  ad,  quae  transitiva  est,  solam  distinctionem 
personalem  importat,  et  originis  ordinem,  non  autem  gradum  naturae,  vel 
dignitatis,  qui  nullus  est  in  divinis  personis,  ut  in  1.  habitum  est  (q.  42.  art.  3.). 

Ad  primum  ergo  dicendum,  quod  Filius  Dei  dicitur  dextera  Patris  appro- 
priate,  per  modum  quo  etiam  dicitur  virtus  Patris:  sed  dextera  Patris,  secun¬ 
dum  tres  significationes  praedictas,  est  aliquid  commune  tribus  personis. 

Ad  secundum  dicendum,  quod  Christus,  secundum  quod  homo,  est  as¬ 
sumptus  a  i  divinum  honorem,  qui  in  praedicta  sessione  designatur:  sed  tamen 
ille  honor  divinus  convenit  Christo,  inquantum  est  Deus,  non  per  aliquam 
assumptionem,  sed  per  aeternam  originem. 

Ad  tervium  dicendum,  quod  nullo  modo  potest  dici,  quod  Pater  sedeat 
ad  dexteram  Filii,  vel  Spiritus  Sancti ;  quia  Filius,  et  Spiritus  Sanctus  trahunt 
originem  a  Patre,  et  non  e  converso:  sed  Spiritus  Sanctus  proprie  potest  dici 
sedere  ad  dei  teram  Patris,  vel  Filii,  secundum  sensum  praedictum;  licet  se 

eundum  quandam  appropriationem  attribuatur  Filio,  cui  appropriatur  aequa¬ 
litas;  sicut  dicit  August.  (lib.  1.  dt :  Doctr.  Christ.  cap.  y  in  fin.),  quod  «  in  Patre 
est  unitas,  in  Filio  aequalitas,  in  Spiritu  Sancto  unitatis,  aequalitatisque  con- 
ne.vo  ». 


ARTICULUS  III.  318 

UTRUM  SEDERE  AD  DEXTERAM  PATRIS  CONVENIAT  CHRISTO, 
SECUNDUM  QUOD  HOMO. 

(Locis  sup.  inductis). 

Ad  tertium  sic  proceditur.  Videtur,  quod  sedere  ad  dexteram  Patris  non 
conveniat  Christo,  secundum  quod  homo:  ut  enim  Damasc.  dicit  (lib.  4. 
Orth.  Fid.  cap.  2.),  «  dexteram  Patris  dicimus  gloriam,  et  honorem  divinitatis  »: 
sed  honor,  et  gloria  divinitatis  non  convenit  Christo,  secundum  quod  est 
homo  ;  ergo  videtur,  quod  Christus,  secundum  quod  homo,  non  sedeat  ad 
dexteram  Patris. 

2.  Praeterea.  Sedere  ad  dexteram  regnantis  subjectionem  excludere  vi¬ 
detur  ;  quia  qui  sedet  ad  dexteram  regnantis,  quodammodo  illi  conregnat: 
Christus  autem,  secundum  quod  homo,  est  subjectus  Patri,  ut  dicitur  1.  ad 
Cor.  15.;  ergo  videtur,  quod  Christus,  secundum  quod  homo,  non  sit  ad 
dexteram  Patris. 

3.  Praeterea.  Rom.  8.  super  illud  :  Qui  esi  ad  dexteram  Dei,  exponit  Gloss. 
(interi,  et  ord.  Ambros.)  idest  «  aequalis  Patri  in  honore,  quo  Deus  Pater  est  »: 
vel  «ad  dexteram  Patris»,  idest  «in  potioribus  bonis  Dei»:  et  super  illud 
Heb.  1. :  Sedet  ad  dexteram  majestatis  in  excelsis,  Gloss.  (interi.)  idest  «  ad  aequa¬ 
litatem  Patris  super  omnia,  et  loco,  et  dignitate  »  :  sed  esse  aequalem  Deo  non 
convenit  Christo,  secundum  quod  est  homo :  nam  secundum  hoc  ipse  dicit 
]oan.  14.:  Pater  major  1  ne  est ;  ergo  videtur,  quod  sedere  ad  dexteram  Patris 
non  conveniat  Christo,  secundum  quod  homo. 

Sed  contra  est,  quod  August.  'dicit  in  sermone  de  Symbolo  (lib.  2.  de 
Symb.  cap.  7.  a  prine.)  :  «  Ipsam  dexteram  intelligite  potestatem,  quam  accepit 
ille  homo  susceptus  a  Deo,  ut  veniat  judicaturus,  qui  prius  venerat  judicandus  ». 

Respondeo  dicendum,  quod,  sicut  dictum  est  (art.  praec.),  nomine  dexte¬ 
rae  Patris  intelligitur  vel  ipsa  gloria  deitatis  ipsius,  vel  beatitudo  aeterna  ejus, 
vel  potestas  judiciaria,  et  regalis.  Haec  autem  praepositio,  ad,  quendam  ac¬ 
cessum  ad  dexteram  designat;  in  quo  designatur  convenientia  cum  quadam 
distinctione,  ut  supra  dictum  est  (art.  praec.).  Quod  quidem  potest  esse  tri¬ 
pliciter:  uno  modo,  ut  sit  convenientia  in  natura,  et  distinctio  in  persona.  Et 
sic  Christus,  secundum  quod  Filius  Dei,  sedet  ad  dexteram  Patris,  quia  habet 
earadem  naturam  cum  Patre;  unde  praedicta  conveniunt  essentialiter  Filio, 
sicut  et  Patri;  et  hoc  est  esse  in  aequalitate  Patris:  alio  modo  secundum  gra¬ 
tiam  unionis,  quae  importat  e  converso  distinctionem  naturae,  et  unitatem 
personae:  et  secundum  hoc  Christus,  secundum  quod  homo,  est  Filius  Dei, 
et  per  consequens  sedens  ad-dexteram  Patris;  ita  tamen  quod  ly  secundum  quod 
non  designet  conditionem  naturae,  sed  unitatem  suppositi,  ut  supra  dictum 
est  (q.  16.  art.  10.) :  tertio  modo  potest  praedictus  accessus  intelligi  secundum 
gratiam  habitualem,  quae  abundantior  est  in  Christo  prae  omnibus  aliis  crea¬ 
turis,  intantum  quod  ipsa  natura  humana  in  Christo  est  beatior  caeteris  crea- 

turis,  et  super  omnes  alias  creaturas  habens  regiam,  et  judiciariam  potestatem. 
Sic  i  gitur  si  ly  secundum  quod  designet  conditionem  naturae,  Christus,  se¬ 
cundum  quod  Deus,  sedet  ad  dexteram  Patris,  idest  in  aequalitate  Patris: 
secundum  autem  quod  homo,  sedet  ad  dexteram  Patris,  idest  in  bonis  pater¬ 
nis  potioribus  prae  caeteris  creaturis,  idest  in  majori  beatitudine,  et  habens 
judiciariam  potestatem.  Si  vero  ly  secundum  quod  designet  unitatem  sup¬ 
positi,  sic  etiam  secundum  quod  homo,  sedet  ad  dexteram  Patris,  secundum 
aequalitatem  honoris  ;  inquantum  scilicet  eodem  honore  veneramur  ipsum  Fi¬ 
lium  Dei  cum  natura  assumpta,  ut  supra  dictum  est  (q.  24.  art.  1.). 

Ad  primum  ergo  dicendum,  quod  humanitas  Christi  secundum  condi¬ 
tiones  suae  naturae  non  habet  gloriam,  vel  honorem  deitatis,  quam  tamen 
habet  ratione  personae,  cui  unitur:  unde  ibidem  Damasc.  subdit:  «  In  qua  » 
scilicet  gloria  deitatis  «  Dei  Filius  existens  ante  saecula,  ut  Deus,  et  Patri  coit 
substantialis,  sedet  conglorificata  carne  ejus;  adoratur  enim  una  adoratione 
cum  carne  ejus  ab  omni  creatura  ». 

Ad  secundum  dicendum,  quod  Christus,  secundum  quod  homo,  subjectus 
est  Patri,  prout  ly  secundum  quod  designat  conditionem  naturae  :  et  secundum 
hoc  non  competit  ei  sedere  ad  dexteram  Patris,  secundum  rationem  aequa¬ 
litatis,  secundum  quod  est  homo :  sic  autem  competit  ei  sedere  ad  dexteram 
Patris,  secundum  quod  per  hoc  designatur  excellentia  beatitudinis,  et  judi¬ 
ciaria  potestas  super  omnem  creaturam. 

Ad  tertium  dicendum,  quod  esse  in  aequalitate  Patris  non  pertinet  ad 
ipsam  naturam  humanam  Christi,  sed  solum  ad  personam  assumentem:  sed 
esse  in  potioribus  bonis  Dei,  secundum  quod  importat  excessum  aliarum 
creaturarum,  convenit  etiam  ipsi  naturae  assumptae. 


ARTICULUS  IV.  ji9 

UTRUM  SEDERE  AD  DEXTERAM  PATRIS  SIT  PROPRIUM  CHRISTE 
(}■  Dist.  22.  q.  5.  art.  4.  q.  q.). 

Ad  quartum  sic  proceditur.  Videtur,  quod  sedere  ad  dexteram  Patris 
non  sit  proprium  Christi:  dicit  enim  Apostolus  Ephes.  2.  quod  Deus  conre- 
suscitavit  nos,  et  consedere  fecit  in  coelestibus  in  Christo  Jesu :  sed  resuscitari  non 
est  proprium  Christi;  ergo  etiam  pari  ratione  nec  sedere  ad  dexteram  Dei  in 
excelsis. 

2.  Praeterea.  Sicut  August.  dicit  in  lib.  1.  de  Symb.  (cap.  4.  antemed.), 
«  Christum  sedere  ad  dexteram  Patris,  hoc  est  habitare  in  ejus  beatitudine  »: 
sed  hoc  multis  aliis  convenit;  ergo  videtur,  quod  sedere  ad  dexteram  Patris 
non  sit  proprium  Christi. 

3.  Praeterea.  Ipse  dicit  Apoc.  3.:  Qui  vicerit,  dabo  ei  sedere  mecum  in 
throno  meo ,  sicut  et  ego  vici,  et  sedi  cum  Patre  meo,  in  throno  ejus:  sed  per  hoc 
sedet  Christus  ad  dexteram  Patris,  quod  sedet  in  throno  ejus;  ergo  etiam 
alii,  qui  vincunt,  sedent  ad  dexteram  Patris. 

4-  Praeterea.  Matth.  20.  Dominus  dicit :  Sedere  ad  dexteram  meam,  vel  si¬ 
nistram,  non  est  meum  dare  vobis,  sed  quibus  paratum  est  a  Patre  meo:  hoc  autem 
irustra  diceretur,  nisi  esset  aliquibus  paratum;  non  ergo  sedere  ad  dexteram 
convenit  soli  Christo. 

Sed  contra  est,  quod  dicitur  ad  Hebr.  1.:  Ad  quem  angelorum  dixit  ali¬ 
quando  :  Sede  a  dextris  meis,  idest  in  meis  bonis  potioribus,  vel  mihi  secundum 
divinitatem  aequalis?  quasi  dicat,  ad  nullum:  sed  angeli  sunt  superiores  aliis 
creaturis,  ergo  multo  magis  nulli  alii  convenit  sedere  ad  dexteram  Patris, 
quam  Christo. 

Respondeo  dicendum,  quod,  sicut  dictum  est  (art.  1.  2.  et],  praec.),  Christus 
dicitur  sedere  ad  dexteram  Patris,  inquantum  secundum  naturam  divinam  est 
in  aequalitate  Patris,  secundum  autem  humanam  naturam  in  excellenti  pos¬ 
sessione  divinorum  bonorum  prae  caeteris  aliis  creaturis :  utrumque  autem 
soli  Christo  convenit.  Unde  nulli  alii,  nec  angelo,  nec  homini  convenit  se¬ 
dere  ad  dexteram  Patris,  nisi  soli  Christo. 

Ad  primum  ergo  dicendum,  quod  quia  Christus  est  caput  nostrum,  illud 
quod  collatum  est  Christo,  est  etiam  nobis  in  ipso  collatum.  Et  propter  hoc 
quia  ipse  jam  resuscitatus  est,  dicit  Apostolus  quod  Deus  nos  quodammodo 
ei  conresuscitavit,  qui  tamen  in  nobis  ipsis  nondum  sumus  resuscitati,  sed  re¬ 
suscitandi,  secundum  illud  Rom.  8 :  Qui  suscitavit  Jesum  a  mortuis,  vivificabit 
et  mortalia  corpora  nostra;  et  secundum  eumdem  modum  loquendi  subdit  Apo¬ 
stolus,  quod  consedere  nos  fecit  in  coelestibus,  scilicet  in  hoc  ipso,  quod  caput 
nostrum,  quod  est  Christus,  ibi  sedet. 

Ad  secundum  dicendum,  quod  quia  dextera  est  divina  beatitudo,  sedere 
in  dextera  non  significat  simpliciter  esse  in  beatitudine,  sed  habere  beatitudi- 
nem  cum  quadam  dominativa  potestate,  et  quasi  propriam  et  naturalem  :  quod 
soli  Christo  convenit;  nulli  autem  alii  creaturae.  Potest  tamen  dici,  quod 
omnis  sanctus,  qui  est  in  beatitudine,  est  ad  dexteram  Dei  constitutus:  unde 
et  dicitur  Matth.  25.  quod  statuet  oves  a  dextris. 

Ad  tertium  dicendum,  quod  per  thronum  significatur  judiciaria  potestas, 
quam  Christus  habet  a  Patre:  et  secundum  hoc  dicitur  sedere  in  throno  Pa¬ 
tris:  alii  autem  sancti  habent  eam  a  Christo,  et  secundum  hoc  dicuntur  in 
throno  Christi  sedere,  secundum  illud  Matth.  19.:  Sedebitis  et  vos  super  sedes 
duodecim  judicantes  duodecim  tribus  Israel. 

Ad  quartum  dicendum,  quod,  sicut  Chrysost.  dicit  sup.  Matth.  (hom.  66. 
inter . prine. et med.) ,  «locus  ille»,  idest  consessus  dexterae,  «invius  est  omnibus 
non  solum  hominibus,  sed  etiam  angelis;  sicut  enim  praecipuum  unigeniti 
ponit  Paulus  dicens  :  Ad  quem  autem  angelorum  dixit  unquam:  Sede  a  dextris  meis? 
Dominus  ergo  non  quasi  existentibus  quibusdam,  qui  sessuri  sunt,  sed  conde¬ 
scendens  interrogantium  supplicationi  respondit ;  hoc  enim  unum  solum  quae¬ 
rebant  prae  aliis,  stare  apud  ipsum  ».  Potest  tamen  dici,  quod  petebant  filii 
Zebedaei  excellentiam  habere  prae  aliis  in  participando  judiciariam  potestatem 
ejus,  unde  non  petebant,  quod  sederent  ad  dexteram,  vel  sinistram  Patris,  sed 
ad  dexteram,  vel  sinistram  Christi. 

QUAESTIO  LIX. 

DE  JUDICIARIA  POTESTATE  CHRISTI,  IN  SEX  ARTICULOS  DIVISA. 


Deinde  considerandum  est  de  judiciaria  potestate  Christi. 

Et  circa  hoc  quaeruntur  sex. 

Primo.  Utrum  judiciaria  potestas  sit  attribuenda  Christo. 

Secundo.  Utrum  conveniat  sibi,  secundum  quod  est  homo. 

Tertio.  Utrum  eam  fuerit  ex  meritis  adeptus. 

Quarto.  Utrum  ejus  potestas  judiciaria  sit  universalis  respectu  omnium 
hominum. 

Quinto.  Utrum  praeter  judicium,  quod  agit  in  hoc  tempore,  sit  expe- 
ctandum  aliud  universale  judicium  futurum  per  ipsum. 

Sexto.  Utrum  ejus  judiciaria  potestas  etiam  ad  angelos  se  extendat. 

De  executione  autem  finalis  judicii  convenientius  agetur,  cum  conside¬ 
rabimus  de  his  quae  pertinent  ad  finem  mundi  (in  Supplem.  q.  SS.  et  seq.)  ■  nunc 
autem  sufficit  ea  sola  tangere,  quae  pertinent  ad  Christi  dignitatem. 

ARTICULUS  I.  520 

UTRUM  JUDICIARIA  POTESTAS  SPECIALITER  CHRISTO 
SIT  ATTRIBUENDA. 

Ad  primum  sic  proceditur.  Videtur,  quod  judiciaria  potestas  non  sit  spe¬ 
cialiter  attribuenda  Christo:  judicium  enim  aliquorum  videtur  pertinere  ad 
dominum,  unde  dicitur  Rom.  14.:  Tu  quis  es,  qui  judicas  alienum  servum?  sed 
esse  dominum  creaturarum  est  commune  toti  Trinitati;  non  ergo  specialiter 
debet  attribui  Christo  judiciaria  potestas. 

2.  Praeterea.  Danielis  7.  dicitur:  Antiquus  dierum  sedit;  et  postea  sub¬ 
ditur:  Judicium  sedit,  et  libri  aperti  sunt:  sed  antiquus  dierum  intelligitur  Pater; 
quia,  ut  Hilar.  dicit  (lib.  2.  de  Trin.  cir.  prine.),  «  in  Patre  est  aeternitas  » ; 
ergo  judiciaria  potestas  magis  est  attribuenda  Patri,  quam  Christo. 

3.  Praeterea.  Ejusdem  videtur  esse  judicare,  cujus  est  arguere :  sed  ar¬ 
guere  pertinet  ad  Spiritum  Sanctum;  dicit  enim  Dominus  Joan.  16.:  Cum 
utitem  venerit  ille,  scilicet  Spiritus  Sanctus,  arguet  mundum  de  peccato,  et  de 
justitia,  et  de  judicio;  ergo  judiciaria  potestas  magis  debet  attribui  Spiritui 
Sancto,  quam  Christo. 

Sed  contra  est,  quod  dicitur  Act.  10.  de  Christo:  Hic  est,  qui  constitutus 
est  a  Deo  judex  vivorum,  et  mortuorum. 

Respondeo  dicendum,  quod  ad  judicium  faciendum  tria  requiruntur:  primo 
quidem  potestas  subditos  coercendi;  unde  dicitur  Eccli.  7.:  Noli  quaerere 
jieri  judex,  nisi  valeas  virtute  irrumpere  iniquitates :  secundo  requiritur  rectitudinis 
zelus,  ut  scilicet  aliquis  non  ex  odio,  vel  livore,  sed  ex  amore  justitiae  judi¬ 
cium  proferat,  secundum  illud  Proverb.  3. :  Quem  enim  diligit  Dominus,  corripit, 
et  quasi  pater  in  filio  complacet  sibi:  tertio  requiritur  sapientia,  secundum  quam 

formatur  judicium ;  unde  dicitur  Eccli.  io. :  Judex  sapiens  judicabit  populum 
suum.  Primo  autem  duo  praeexiguntur  ad  judicium:  sed  proprie  tertium  est, 
secundum  quod  accipitur  forma  judicii;  quia  ipsa  ratio  judicii  est  lex  sa¬ 
pientiae,  vel  veritatis,  secundum  quam  judicatur;  et  quia  Filius  est  sapientia 
genita,  et  veritas  a  Patre  procedens,  et  ipsum  perfecte  repraesentans,  ideo 
proprie  judiciaria  potestas  attribuitur  Filio  Dei;  unde  August.  dicit  inlib.de 
Vera  Religione  (cap.  31.)  :  «  Haec  est  incommutabilis  illa  veritas,  quae  lex 
omnium  artium  recte  dicitur,  et  ars  omnipotentis  artificis;  ut  autem  nos,  et 
omnes  animae  rationales  secundum  veritatem  de  inferioribus  recte  judicamus, 
sic  de  nobis,  quando  eidem  cohaeremus,  sola  ipsa  veritas  judicat;  de  ipsa 
vero  nec  Pater:  non  enim  minor  est,  quam  ipse:  et  ideo  quae  Pater  judicat, 
per  ipsam  judicat  »  ;  et  postea  concludit :  «  Pater  ergo  non  judicat  quemquam, 
sed  omne  judicium  dedit  Filio  ». 

Ad  primum  ergo  dicendum,  quod  ex  illa  ratione  probatur,  quod  judiciaria 
potestas  sit  communis  toti  Trinitati;  quod  verum  est:  sed  tamen  per  quan- 
dam  appropriationem  judiciaria  potestas  attribuitur  Filio,  ut  dictum  est 
(in  corp.). 

Ad  secundum  dicendum,  quou,  sicut  August.  dicit  in  6.  de  Trinit.  (cap.  10. 
cir.  prine.),  Patri  attribuitur  aeternitas  propter  commendationem  principii, 
quod  importatur  in  ratione  aeternitatis;  ibidem  etiam  August.  dicit,  quod 
Filius  est  ars  Patris  ;  sic  igitur  auctoritas  judicandi  attribuitur  Patri,  inquantum 
est  principium  Filii:  sed  ipsa  ratio  judicii  attribuitur  Filio,  qui  est  ars,  et  sa 
pientia  Patris;  ut  scilicet  sicut  Pater  facit  omnia  per  Filium,  inquantum  est  ars 
ejus,  ita  etiam  judicet  omnia  per  Filium,  inquantum  est  sapientia,  et  veritas 
ejus ;  et  hoc  significatur  in  Daniele,  ubi  primo  dicitur,  quod  Antiquus  dierum 
sedit :  et  postea  subditur,  quod  Filius  hominis  pervenit  usque  ad  Antiquum  dierum, 
et  dedit  ei  potestatem,  et  honorem,  et  regnum:  per  quod  datur  intelligi,  quod 
auctoritas  judicandi  est  apud  Patrem,  a  quo  Filius  accepit  potestatem  ju¬ 
dicandi. 

Ad  tertium  dicendum,  quod,  sicut  August.  dicit  super  Joan.  (tract.  9/. 
inter,  prine,  et  med.),  «  ita  dixit  Christus,  quod  Spiritus  Sanctus  arguet  mun¬ 
dum  de  peccato,  tanquam  diceret:  Ille  diffundet  in  cordibus  vestris  chari- 
tatem;  sic  enim  timore  depulso,  arguendi  habebitis  libertatem»;  sic  ergo 
Spiritui  Sancto  attribuitur  judicium,  non  quantum  ad  judicii  rationem,  sed 
quantum  ad  affectum  judicandi,  quem  homines  habent. 

ARTICULUS  II.  321 

UTRUM  JUDICIARIA  POTESTAS  CONVENIAT  CHRISTO, 
SECUNDUM  QUOD  EST  HOMO. 

Ad  secundum  sic  proceditur.  Videtur,  quod  judiciaria  potestas  non  con¬ 
veniat  Christo,  secundum  quod  est  homo:  dicit  enim  August.  in  lib.de  Vera 
Religione  (implic.  cap.  31.),  quod  «  judicium  attribuitur  Filio,  inquantum  est 
ipsa  lex  primae  veritatis  »  ;  sed  hoc  pertinet  ad  Christum,  secundum  quod 
est  Deus;  ergo  judiciaria  potestas  non  convenit  Christo,  secundum  quod  est 
homo,  sed  secundum  quod  est  Deus. 

2.  Praeterea.  Ad  judiciariam  potestatem  pertinet  praemiare  bene  agentes, 
sicut  £t  punire  malos:  sed  praemium  bonorum  operum  est  beatitudo  aeterna, 
quae  non  datur  nisi  a  Deo:  dicit  enim  August.  super  Joan.  (tract.  23.  inter 

Prine,  et  med.)  quod  «  participatione  Dei  fit  anima  beata,  non  autem  partici¬ 
patione  animae  sanctae  »;  ergo  videtur,  quod  judiciaria  potestas  non  con¬ 
veniat  Christo,  secundum  quod  est  homo,  sed  secundum  quod  est  Deus. 

3.  Praeterea.  Ad  judiciariam  Christi  potestatem  pertinet  judicare  occulta 
cordium,  secundum  illud  1.  ad  Cor.  4 Nolite  ante  tempus  judicare,  quoadusque 
veniat  Dominus,  qui  et  illuminabit  abscondita  tenebrarum,  et  manifestabit  consilia 
cordium :  sed  hoc  pertinet  ad  solam  virtutem  divinam,  secundum  illud  Hier.  17. : 
Pravum  est  cor  hominis,  et  inscrutabile ;  quis  cognoscet  illud?  ego  Dominus  scru¬ 
tans  corda,  et  probans  renes,  et  qui  do  unicuique  juxta  viam  suam;  ergo  judiciaria 
potestas  non  convenit  Christo,  secundum  quod  est  homo,  sed  secundum  quod 
est  Deus. 

Sed  contra  est,  quod  dicitur  Joan.  5.:  Potestatem  dedit  ei  judicium  facere, 
quia  Filius  hominis  est. 

Respondeo  dicendum,  quod  Chrysost.  super  Joan.  (hom.  38.  parum  ante 
med.)  sentire  videtur,  quod  judiciaria  potestas  non  conveniat  Christo  secun¬ 
dum  quod  est  homo,  sed  solum  secundum  quod  est  Deus;  unde  auctoritatem 
Joannis  inductam  sic  exponit:  Potestatem  dedit  ei  judicium  facere,  et  postea 
subditur:  «  Quia  Filius  hominis  est:  nolite  mirari  hoc:  non  enim  propterea 
suscepit  judicium,  quoniam  homo  est;  sed  quia  ineffabilis  est  Dei  Filius,  pro¬ 
pterea  judex  est:  quia  vero  ea  quae  dicebantur  erant  majora,  quam  secundum 
hominem,  ideo  hanc  opinionem  solvens  dixit:  Ne  miremini,  quia  Filius  ho¬ 
minis  est,  etenim  ipse  est  etiam  Filius  Dei »,  quod  quidem  probat  per  re¬ 
surrectionis  effectum;  unde  subdit:  Quia  venit  hora,  in  qua  omnes  qui  in 
monumentis  sunt,  audient  vocem  Filii  Dei.  Sciendum  tamen  quod  quamvis 
apud  Deum  remaneat  primaeva  auctoritas  judicandi,  hominibus  tamen  com¬ 
mittitur  a  Deo  judiciaria  potestas  respectu  eorum,  qui  eorum  jurisdictioni 
subjiciuntur;  unde  dicitur  Deuter.  1.:  Quod  justum  est  judicate,  et  postea  sub¬ 
ditur:  Quia  Dei  est  judicium,  cujus  scilicet  auctoritate  vos  judicatis.  Dictum 
est  autem  supra  (q.  8.  art.  1.  et  3.),  quod  Christus  etiam  in  natura  humana 
est  caput  totius  Ecclesiae,  et  quod  sub  pedibus  ejus  Deus  omnia  subjecit; 
unde  ad  eum  pertinet,  etiam  secundum  naturam  humanam,  habere  judicia¬ 
riam  potestatem;  propter  quod  Aug.  (tract.  19.  in  Joan.  a  med.),  auctoritatem 
praediatam  Evangelii  sic  dicit  esse  intelligendam  :  «  Potestatem  dedit  ei  judi¬ 
cium  facere,  quia  Filius  hominis  est  »,  non  quidem  propter  conditionem  na¬ 
turae;  quia  sic  «omnes  homines  hujusmodi  potestatem  haberent »,  ut  Chrys. 
objicit  (loc.  sup.  cit.) :  sed  hoc  pertinet  ad  gratiam  capitis,  quam  Christus  in 
humana  natura  accepit.  Competit  autem  Christo  hoc  modo  secundum  hu¬ 
manam  naturam  judiciaria  potestas,  propter  tria: primo  quidem  propter  conve¬ 
nientiam,  et  affinitatem  ipsius  ad  homines;  sicut  enim  Deus  per  causas 
medias,  tanquam  propinquiores  effectibus,  operatur;  ita  judicat  per  hominem 
Christum  homines,  ut  sit  suavius  judicium  hominibus:  unde  Apost.  dicit 
Heb.  4. :  Non  habemus  pontificem,  qui  non  possit  compati  infirmitatibus  nostris, 
lentatum  per  omnia  pro  similitudine  absque  peccato;  adeamus  ergo  cum  fiducia  ad 
tiironum  gratiae  ejus:  secundo  quia  in  finali  judicio,  ut  Aug.  dicit  super  Joan. 
(tract.  23.  ante  med.),  erit  resurrectio  corporum  mortuorum,  quae  suscitabit 
eus  per  Filium  hominis;  sicut  per  eumdem  Christum  suscitat  animas,  in- 
quantum  est  Filius  Dei:  tertio,  quia,  ut  Aug.  dicit  in  lib.  de  Verbis  Domini 
(serm.  ult.  cap.  7.  a  med.),  «  rectum  erat,  ut  judicandi  viderent  judicem:  judi¬ 
candi  autem  erant  boni,  et  mali:  restabat  ergo,  ut  in  judicio  forma  servi  et 
bonis,  et  malis  ostenderetur,  forma  Dei  solis  bonis  servaretur  ». 

*D  PRIM.™.  erg°.  dlj“dum’  fluod  judicium  pertinet  ad  veritatem,  sicut  ad 

dum  uundUeT:  SCd  3  ^0mmem’  9ui  est  veritate  imbutus,  pertinet,  secun¬ 
dum  quod  est  unum  quodammodo  cum  ipsa  veritate,  quasi  quaedam  lex  et 
quaedam  justitia  animata;  unde  et  ibidem  Aug.  introduci!,  quod  dicitur 
.  Cor.  2.  .  Spiutualis  judicat  omnia;  anima  autem  Christi  prae  caeteris  crea¬ 
ri3  magis  fuit  unita  veritati,  et  magis  ea  repleta,  secundum  illud  Toan.  i.: 
I  idimih  eum  plenum  gratiae,  et  veritatis;  et  secundum  hoc  ad  animam  Christi 
maxime  pertinet  omnia  judicare. 

h™fSECUNDUa  diCfndum’  qU0d  S0lius  Dei  est>  sui  Participatione  animas 
beatas  facere:  sed  adducere  homines  ad  beatitudinem  convenit  Christo  in- 

quantum  est  caput,  et  auctor  salutis  eorum,  secundum  illud  Hebr  2  •  ’  Oui 

multos  filios  m  gloriam  adduxerat,  auctorem  salutis  eorum  per  passionem  Con¬ 
summari.  r 

Ad  tertium  dicendum,  quod  cognoscere  occulta  cordium,  et  dijudicare 
per  se  quidem  pertinet  ad  solum  Deum;  sed  ex  refluentia  divinitatis  ad  ani¬ 
mam  Christi,  convenit  etiam  ei  cognoscere,  et  judicare  occulta  cordium,  ut 
supra  dictum  est,  cum  de  scientia  Christi  ageretur  (q.  io  art.  2.);  et  ideo  di¬ 
citur  Kom.  2.:  In  die,  cum  judicabit  Deus  occulta  hominum...  per  Jesum  Christum. 


ARTICULUS  III.  ,22 

UTRUM  CHRISTUS  EX  MERITIS  ADEPTUS  FUERIT 
JUDICIARIAM  POTESTATEM. 

(4.  Dist.  S.  q.  1.  art.  1.  et  lib.  4.  Contr.  g.  cap.  <)y  prine,  et  opusc,  2.  cap.  2414.). 

Ad  tertium  sic  proceditur.  Videtur,  quod  Christus  non  ex  meritis  fuerit 
adeptus  judiciariam  potestatem:  judiciaria  enim  potestas  consequitur  regiam 
dignitatem,  secundum  illud  Proverb.  20.:  Rex,  qui  sedet  in  solio  judicii,  dissipat 
omne  malum  intuitu  suo;  sed  regiam  dignitatem  Christus  obtinuit  absque  meri- 
us:  competit  enim  ei  ex  hoc  ipso, quod  est  unigenitus  Dei:  dicitur  enim  Luc.  1.: 
Dalnt  ei  Dominus  Deus  sedem  David  patris  ejus,  et  regnabit  in  domo  Jacob  in 
aeternum;  ergo  Christus  judiciariam  potestatem  non  obtinuit  ex  meritis. 

2.  Praeterea.  Sicut  dictum  est  (art.  praec.),  judiciaria  potestas  competit 
Christo,  inquantum  est  caput  nostrum :  sed  gratia  capitis  non  competit  Christo 
ex  mentis,  sed  consequitur  personalem  unionem  divinae,  et  humanae  natu¬ 
rae,  secundum  illud  joan.  1.:  Vidimus  gloriam  ejus,  quasi  unigeniti  a  Patre, 
plenum  gratiae,  et  veritatis:  et  de  plenitudine  ejus  nos  omnes  accepimus:  quod  per- 
tinet  ad  rationem  capitis;  ergo  videtur,  quod  Christus  non  habuerit  ex  me- 
ntis  judiciariam  potestatem. 

3.  Praeterea.  Apost.  dicit  1.  ad  Cor.  2.:  Spiritualis  judicat  omnia:  sed 
homo  efficitur  spiritualis  per  gratiam,  quae  non  est  ex  meritis:  alio  quin  jam 
non  esset  gratia,  ut  dicitur  Rom.  11.:  ergo  videtury  quod  judiciaria  potestas 
non  conveniat  nec  Christo,  nec  aliis  ex  meritis,  sed  ex  sola  gratia. 

Sed  contra  est,  quod  dicitur  Job  36.:  Causa  tua  quasi  impii  judicata  est; 
causam,  judiciumque  recipies,  et  Aug.  dicit,  in  lib.  de  Verbis  Domini  (serm.  ult. 
cap.  7.  circ.  med.):  «  Sedebit  judex,  qui  stetit  sub  judice:  damnabit  vero  reos, 
qui  falso  factus  est  reus ». 

Respondeo  dicendum,  quod  nihil  prohibet,  unum  et  idem  deberi  alicui  ex 
causis  diversis:  sicut  gloria  corporis  resurgentis  debita  fuit  Christo  non  solum 

propter  congruentiam  divinitatis,  et  propter  gloriam  animae,  sed  etiam  ex 
merito  humilitatis  passionis.  Et  similiter  dicendum  est,  quod  judiciaria  pote¬ 
stas  homini  Christo  competit,  et  propter  divinam  personam,  et  propter  ca¬ 
pitis  dignitatem,  et  propter  plenitudinem  gratiae  habitualis:  et  tamen  etiam 
ex  merito  eam  obtinuit;  ut  scilicet  secundum  Dei  justitiam  judex  esset,  qui 
pro  Dei  justitia  pugnavit,  et  vicit,  et  injuste  judicatus  est:  unde  ipse  dicit 
Apoc.  5.:  Ego  vici,  et  sedi  in  throno  Patris  mei.  In  throno  autem  intelligitur 
judiciaria  potestas,  secundum  illud  Ps.  9.:  Sedisti  super  thronum,  qui  judicas 
justitiam. 

Ad  primum  ergo  dicendum,  quod  ratio  illa  procedit  de  judiciaria  pote¬ 
state,  secundum  quod  debetur  Christo  ex  ipsa  unione  ad  Verbum  Dei. 

Ad  secundum  dicendum,  quod  ratio  illa  procedit  ex  parte  gratiae  capitis. 

Ad  tertium  dicendum,  quod  ratio  illa  procedit  ex  parte  gratiae  habi¬ 
tualis,  quae  est  perfectiva  animae  Christi.  Per  hoc  tamen  quod  his  modis 
debetur  Christo  judiciaria  potestas,  non  excluditur  quin  debeatur  ei  ex  merito. 

ARTICULUS  IV.  323 

UTRUM  CHRISTO  CONVENIAT  JUDICIARIA  POTESTAS 
QUANTUM  AD  OMNES  RF.S  HUMANAS. 

(Ouodl.  10.  art.  2.  corp.). 

Ad  quartum  sic  proceditur.  Videtur,  quod  ad  Christum  non  pertineat 
judiciaria  potestas  quantum  ad  omnes  res  humanas:  ut  enim  legitur  Luc.  12. 
cum  quidam  de  turba  Christo  diceret:  Dic  fratri  meo,  ut  dividat  mecum  haere- 
ditatem,  ille  respondit:  Homo,  quis  me  constituit  judicem,  aut  divisorem  super 
vos  ?  Non  ergo  habet  judicium  super  omnes  res  humanas. 

2.  Praeterea.  Nullus  habet  judicium,  nisi  super  ea,  quae  sunt  sibi  subjectat 
sed  Christo  nondum  videmus  omnia  esse  subjecta,  ut  dicitur  Heb.  2.;  ergo 
videtur,  quod  Christus  non  habeat  super  omnes  res  humanas  judicium. 

3.  Praeterea.  Aug.  dicit  20.  de  Civ.  Dei  (cap.  2.  circ.  med.),  quod  «  ad  judi¬ 
cium  divinum  pertinet  hoc,  quod  interdum  boni  affliguntur  in  hoc  mundo,  et 
interdum  prosperantur,  et  similiter  mali  »  :  sed  hoc  fuit  etiam  ante  Christi  in¬ 
carnationem;  ergo  non  omnia  judicia  Dei  circa  res  humanas  pertinent  ad 
judiciariam  potestatem  Christi. 

Sed  contra  est,  quod  dicitur  Joan.  5.:  Pater  omne  judicium  dedit  Filio. 

Respondeo  dicendum,  quod  si  de  Christo  loquamur  secundum  divinam 
naturam,  manifestum  est,  quod  omne  judicium  Patris  pertinet  ad  Filium; 
sicut  enim  Pater  facit  omnia  Verbo  suo,  ita  et  omnia  judicat  Verbo  suo:  si 
vero  loquamur  de  Christo  secundum  naturam  humanam,  sic  etiam  manife¬ 
stum  est  quod  omnes  res  humanae  subduntur  ejus  judicio:  et  hoc  manifestum 
est  :  primo  quidem,  si  consideremus  habitudinem  animae  Christi  ad  Verbum 
Dei .  si  enim  spiritualis  judicat  omnia,  ut  dicitur  1.  ad  Corinth.  2.,  inquantum 
mens  ejus  Verbo  Dei  inhaeret,  multo  magis  anima  Christi,  quae  est  plena 
\ eritate  \  erbi  Dei,  super  omnia  judicium  habet:  secundo  apparet  idem  ex 
merito  mortis  ejus :  quia,  ut  dicitur  Rom.14.:  In  hoc  Christus  mortuus  est,  et  re¬ 
surrexit,  ut  vivorum,  et  mortuorum  dominetur,  et  ideo  super  omnes  habet  judi¬ 
cium,  propter  quod  et  Apostolus  ibi  subdit,  quod  omnes  stabimus  ante  tribunal 
Christi,  et  Dan.  7.  dicitur,  quod  dedit  ei  potestatem,  et  honorem,  et  regnum:  et 

omnes  populi,  tribus,  et  linguae  servient  ei;  tertio  apparet  idem  ex  comparatione, 
rerum  humanarum  ad  finem  humanae  salutis,  cuicumque  enim  committitur 
principale,  committitur  et  accessorium:  omnes  autem  res  humanae  ordinantur 
in  finem  beatitudinis,  quae  est  salus  aeterna;  ad  quam  homines  admittuntur, 
vel  a  qua  etiam  repelluntur  judicio  Christi,  ut  patet  Matth.  25.;  et  ideo  ma¬ 
nifestum  est,  quod  ad  judiciariam  potestatem  Christi  pertinent  omnes  res 
humanae. 

Ad  primum  ergo  dicendum,  quod,  sicut  dictum  est  (art.  praec.  arg.  1.),  ju¬ 
diciaria  potestas  consequitur  regiam  dignitatem:  Christus  autem,  quamvis 
esset  rex  constitutus  a  Deo,  non  tamen  in  terris  vivens  terrenum  regnum 
temporaliter  administrare  voluit;  unde  ipse  dicit  Joan.  18. :  Regnum  meum  non 
est  de  hoc  mundo;  similiter  etiam  judiciariam  potestatem  exercere  noluit  super 
res  temporales,  qui  venerat  homines  ad  divina  transferre:  unde  Ambros. 
(in  hunc  loc.  Luc.)  ibidem  dicit:  «  Bene  terrena  declinat,  qui  propter  divina 
descenderat;  nec  judex  dignatur  esse  litium,  et  arbiter  facultatum,  vivorum 
habens,  mortuorumque  judicium,  arbitriumque  meritorum  ». 

Ad  secundum  dicendum,  quod  Christo  sunt  omnia  subjecta  quantum  ad 
potestatem,  quam  a  Patre  super  omnia  accepit,  secundum  illud  Matth.  ult. : 
Data  est  mihi  omnis  potestas  in  coelo,  et  in  terra;  nondum  tamen  sunt  omnia 
ei  subjecta,  quantum  ad  executionem  suae  potestatis;  quod  quidem  erit  in 
futuro,  quando  de  omnibus  voluntatem  suam  adimplebit,  quosdam  quidem 
salvando,  quosdam  autem  puniendo. 

Ad  tertium  dicendum,  quod  ante  incarnationem  hujusmodi  judicia  exer¬ 
cebantur  per  Christum,  inquantum  Dei  Verbum  est ;  cujus  potestatis  facta  est 
particeps  per  incarnationem  anima  ei  personaliter  unita. 


ARTICULUS  V.  324 

UTRUM  POST  JUDICIUM  QUOD  AGITUR  IN  PRAESENTI  TEMPORE, 
RESTET  ALIUD  JUDICIUM. 

(4.  Dist.  4J.  q.  1.  art.  1.  q.  1.  et  lib.  4.  Contr.  g.  cap.  93. 
et  opusc.  2.  cap.  249.  et  opusc.  10.  cap.  27.  et  Isa.  30.  lect.  3.  prine.). 

Ad  quintum  sic  proceditur.  Videtur,  quod  post  judicium,  quod  in  prae¬ 
senti  tempore  agitur,  non  restet  aliud  judicium  generale:  post  ultimam  enim 
retributionem  praemiorum,  et  poenarum  frustra  adhibetur  judicium:  sed  in 
hoc  praesenti  tempore  fit  retributio  praemiorum,  et  poenarum:  dixit  enim 
Dominus  latroni  in  cruce  Luc.  23.:  Hodie  mecum  eris  in  paradiso,  et  Luc.  16. 
dicitur,  quod  mortuus  est  dives,  et  sepultus  est  in  inferno  ;  ergo  frustra  expectatur 
finale  judicium. 

2.  Praeterea.  Nahum  1.  dicitur  secundum  aliam  literam  (LXX.  inter p.) : 
Non  judicabit  Deus  bis  in  idipsum :  sed  in  hoc  tempore  Dei  judicium  exercetur, 
et  quantum  ad  temporalia,  et  quantum  ad  spiritualia;  ergo  videtur,  quod  non 
sit  expectandum  aliud  finale  judicium. 

3.  Praeterea.  Praemium,  et  poena  respondent  merito,  et  demerito:  sed 
meritum,  et  demeritum  non  pertinent  ad  corpus,  nisi  inquantum  est  animae 
instrumentum;  ergo  nec  praemium,  seu  poena  debetur  corpori,  nisi  propter 
animam;  non  ergo  requiritur  aliud  judicium  in  fine,  ad  hoc  quod  homo  prae- 

mietur,  aut  puniatur  in„corpore,  praeter  illud,  quo  nunc  puniuntur,  aut  prae¬ 
miantur  animae. 

Sed  contra  est,  quod  dicitur  Joan.  12.:  Sermo,  quem  locutus  sum,  ille  ju¬ 
dicabit  eum-  in  novissimo  die;  erit  ergo  quoddam  judicium  in  novissimo  die, 
praeter  judicium  quod  nunc  agitur. 

Respondeo  dicendum,  quod  judicium  de  aliqua  re  mutabili  perfecte  dari 
non  potest  ante  ejus  consummationem  :  sicut  judicium  de  aliqua  actione, 
qualis  sit,  perfecte  dari  non  potest,  antequam  sit  consummata  et  in  se,  et  in 
suis  effectibus;  quia  multae  actiones  videntur  esse  utiles,  quae  ex  effectibus 
demonstrantur  nocivae:  et  similiter  de  homine  aliquo  judicium  perfecte  dari 
non  potest,  quoad  ejus  vita  terminetur;  eo  quod  multipliciter  potest  mutari 
de  bono  in  malum,  aut  e  converso,  vel  de  bono  in  melius,  aut  de  malo  in 
pejus;  unde  Apost.  dicit  Heb.  9.  quod  hominibus  statutum  est  semel  mori:  post 
hoc  autem  judicium:  sciendum  tamen,  quod  licet  per  mortem  vita  hominis 
temporalis  terminetur  secundum  se,  remanet  tamen  ex  futuris  secundum  quid 
dependens:  uno  quidem  modo ,  secundum  quod  adhuc  vivit  in  memoriis  ho¬ 
minum,  in  quibus  quandoque  contra  veritatem  remanet  bonae  famae,  vel  malae : 
alio  modo  in  filiis,  qui  sunt  quasi  aliquid  patris,  secundum  illud  Eccli.  30.: 
M01  tuus  est  pater  ejus,  et  quasi  non  est  mortuus :  similem  enim  reliquit  sibi  post  se ; 
et  tamen  multorum  bonorum  sunt  mali  filii,  et  e  contrario ;  tertio  modo  quan¬ 
tum  ad  effectum  suorum  operum :  sicut  ex  deceptione  Arii,  et  aliorum  se¬ 
ductorum  pullulat  infidelitas  usque  ad  finem  mundi ;  et  usque  tunc  proficit 
fides  ex  praedicatione  Apostolorum:  quarto  modo  quantum  ad  corpus,  quod 
quandoque  honorifice  traditur  sepulturae,  quandoque  vero  relinquitur  inse¬ 
pultum,  et  tandem  incineratum  omnino  resolvitur:  quinto  modo  quantum  ad 
ea,  in  quibus  homo  suum  affectum  defixit;  puta  in  quibuscumque  tempora¬ 
libus  rebus,  quarum  quaedam  citius  finiuntur,  quaedam  diutius  durant :  omnia 
autem  haec  subduntur  existimationi  judicii  divini,  et  ideo  de  his  omnibus 
perfectum,  et  manifestum  judicium  haberi  non  potest,  quamdiu  hujus  tem¬ 
poris  cursus  durat:  et  propter  hoc  oportet  esse  finale  judicium  in  novissimo 
die.  in  quo  perfecte  id  quod  ad  unumquemque  hominem  pertinet  quocunque 
modo,  perfecte,  et  manifeste  judicetur. 

Ad  primum  ergo  dicendum,  quod  opinio  quorumdam  fuit,  quod  animae 
sanctorum  non  praemientur  in  coelo,  nec  animae  damnatorum  puniantur 
in  inferno  usque  ad  diem  judicii.  Quod  quidem  apparet  esse  falsum  ex  hoc, 
quod  Apost.  2.  ad  Cor.  5.  dicit:  Audemus,  et  bonam  voluntatem  habemus  ma¬ 
gis  peregrinari  a  corpore,  et  praesentes  esse  ad  Dominum;  quod  est  jam  non 
ambulare  per  fidem,  sed  per  speciem,  ut  patet  ex  his  quae  subsequuntur.  Hoc 
autem  est  videre  Deum  per  essentiam,  in  quo  consistit  vita  aeterna,  ut  patet 
Joan.  17..  unde  manifestum  est,  animas  a  corporibus  separatas  esse  in-  vita 
aeterna;  et  ideo  dicendum  est,  quod  post  mortem,  quantum  ad  ea  quae  sunt 
animae,  homo  sortitur  quendam  immutabilem  statum,  et  ideo  quantum  ad 
praemium  animae,  non  oportet  ulterius  differri  judicium:  sed  quia  quaedam 
alia  sunt  ad  hominem  pertinentia,  quae  toto  temporis  cursu  aguntur,  quae 
non  sunt  aliena  a  divino  judicio,  oportet  iterum  in  fine  temporis  omnia  haec 
in  judicium  adduci.  Licet  enim  homo  secundum  haec  non  mereatur,  neque 
emereatur;  tamen  pertinent  ad  aliquod  ejus  praemium,  vel  poenam:  unde 
oportet,  haec  omnia  aestimari  in  finali  judicio. 

Ad  secundum  dicendum,  quod  Deus  non  judicabit  bis  in  idipsum,  idest  secun¬ 
dum  idem:  sed  secundum  diversa  non  est  inconveniens  Deum  bis  judicare. 

Ad  tertium  dicendum,  quod,  licet  praemium,  vel  poena  corporis  depen¬ 
deat  ex  praemio,  vel  poena  animae ;  tamen  quia  anima  non  est  mutabilis  nisi 
per  accidens,  propter  corpus,  statim  separata  a  corpore  habet  statum  immu¬ 
tabilem,  et  accipit  suum  judicium:  sed  corpus  remanet  mutabilitati  subje¬ 
ctum  usque  ad  finem  temporis ;  et  ideo  oportet,  quod  tunc  recipiat  suum 
praemium,  vel  poenam  in  finali  judicio. 

ARTICULUS  VI.  325 

UTRUM  JUDICIARIA  POTESTAS  CHRISTI  SE  EXTENDAT  AD  ANGELOS. 

Ad  sextum  sic  proceditur.  Videtur,  quod  potestas  Christi  judiciaria  non 
se  extendat  ad  angelos:  angeli  enim  tam  boni,  quam  mali  judicati  sunt  a 
principio  mundi,  quando  quibusdam  cadentibus  per  peccatum,  alii  sunt  in 
beatitudine  confirmati  :  sed  illi,  qui  judicati  sunt,  non  indigent  iterum  judi¬ 
cari;  ergo  potestas  judiciaria  Christi  non  se  extendit  ad  angelos. 

2.  Praeterea.  Non  est  ejusdem  judicare,  et  judicari :  sed  angeli  venient 
cum  Christo  judicaturi,  secundum  illud  Matth.  25.  :  Cum  venerit  Filius  homi¬ 
nis  in  majestate  sua,  et  omnes  angeli  cum  eo;  ergo  videtur,  quod  angeli  non  sint 
judicandi  a  Christo. 

3.  Praeterea.  Angeli  sunt  superiores  aliis  creaturis;  si  ergo  Christus  est 
judex  non  solum  hominum,  sed  etiam  angelorum,  pari  ratione  erit  judex 
omnium  creaturarum:  quod  videtur  esse  falsum,  cum  hoc  sit  proprium  pro¬ 
videntiae  Dei,  unde  dicitur  Job  34.:  Quem  constituit  alium  super  terram,  aut 
quem  posuit  super  orbem,  quem  fabricatus  est  ?  Non  ergo  Christus  est  judex  an¬ 
gelorum. 

Sed  contra  est,  quod  Apost.  dicit  1.  Cor.  6. :  An  nescitis,  quoniam  angelos 
judicabimus?  Sed  sancti  non  judicabunt,  nisi  auctoritate  Christi;  ergo  multo 
magis  Christus  habet  judiciariam  potestatem  super  angelos. 

Respondeo  dicendum,  quod  angeli  subsunt  judiciariae  potestati  Christi, 
non  solum  quantum  ad  divinam  naturam,  prout  est  Verbum  Dei,  sed  etiam 
ratione  humanae  naturae :  quod  patet  ex  tribus :  primo  quidem  ex  propinqui¬ 
tate  naturae  assumptae  ad  Deum ;  quia,  ut  dicitur  Heb.  2. :  Nusquam  angelos 
apprehendit,  sed  semen  Abrahae  apprehendit,  et  ideo  anima  Christi  magis  est 
repleta  virtute  Verbi  Dei,  quam  aliquis  angelorum;  unde  et  angelos  illuminat, 
sicut  Dion,  dicit  7.  cap.  Coei.  Hier,  (a  med.),  unde  de  eis  habet  judicare: 
secundo,  quia  per  humilitatem  passionis  humana  natura  in  Christo  meruit 
exaltari  super  angelos;  ita,  sicut  dicitur  Philip.  2.:  Ut  in  nomine  Jesu  omne 
genu  flectatur,  coelestium,  terrestrium,  et  infernorum,  et  ideo  Christus  habet  ju¬ 
diciariam  potestatem  etiam  super  omnes  angelos  et  bonos,  et  malos;  in  cujus 
signum  dicitur  Apoc.  7.  quod  omnes  angeli  stabant  in  circuitu  throni:  tertio 
ratione  eorum,  quae  circa  homines  operantur,  quorum  Christus  speciali  quo¬ 
dam  modo  est  caput ;  unde  dicitur  Heb.  r.:  Omnes  sunt  administratorii  spiritus 
m  ministerium  missi  propter  eos ,  qui  haereditatem  capiunt  salutis.  Subsunt  autem 
j.idicio  Christi :  uno  quidem  modo,  quantum  ad  dispensationem  eorum,  quae 
per  ipsos  aguntur :  quae  quidem  dispensatio  fit  etiam  per  hominem  Christum, 
cui  .  ngeli  ministrabant,  ut  dicitur  Matth.  4.,  et  a  quo  daemones  petebant,  ut 
in  pu/cos  mitterentur,  ut  dicitur  Matth.  8. :  secundo,  quantum  ad  alia  acciden¬ 
talia  pi.aemia  bonorum  angelorum,  quae  sunt  gaudia,  quae  habent  de  salute 
hominniu  secundum  illud  Luc.  15.:  Gaudium  erit  coram  angelis  Dei  super  uno 

peccatore  poenitentiam  agente:  et  etiam  quantum  ad  poenas  accidentales  doe- 
monum,  quibus  torquentur  vel  hic,  vel  recluduntur  in  inferno:  et  hoc  etiam 
pertinet  ad  hominem  Christum  :  unde  Mare.  1.  dicitur,  quod  daemon  clamavit: 
Quid  nobis,  et  tibi ,  Jesu  Nazarene?  venisti  ante  templis  perdere  nos:  tertio  quan¬ 
tum  ad  praemium  essentiale  bonorum  angelorum,  quod  est  beatitudo  aeterna, 
et  quantum  ad  poenam  essentialem  angelorum  malorum,  quae  est  damnatio 
aeterna  :  sed  hoc  factum  est  per  Christum,  inquantum  est  Verbum  Dei,  a 
principio  mundi. 

Ad  primum  ergo  dicendum,  quod  ratio  illa  procedit  de  judicio  quantum 
ad  praemium  essentiale,  et  poenam  principalem. 

Ad  secundum  dicendum,  quod,  sicut  dicit  August.  in  lib.  de  Vera  Relig. 
(cap.  31.  a  med.),  «  licet  spiritualis  judicet  omnia,  tamen  judicatur  ab  ipsa 
veritate  »:  et  ideo  licet  angeli  ex  eo  quod  sunt  spirituales  judicent;  judican¬ 
tur  tamen  a  Christo,  inquantum  est  veritas. 

Ad  tertium  dicendum,  quod  Christus  habet  judicium  non  solum  super 
angelos,  sed  etiam  super  administrationem  totius  creaturae.  Si  enim,  ut  Aug. 
dicit  in  3.  de  Trin.  (cap.  4.),  «  inferiora  quodam  ordine  reguntur  a  Deo  per 
superiora  »,  oportet  dicere,  quod  omnia  reguntur  per  animam  Christi,  quae 
est  supra  omnem  creaturam:  unde  et  Apost.  dicit  Heb.  2.:  Non  enim  angelis 
subjecit  Deus  orbem  terrae  futurum,  de  quo  loquimur,  subjectum  ei,  idest  Chri¬ 
sto.  Nec  tamen  propter  hoc  alium  constituit  Deus  super  terram;  quia  unus  et 
idem  est  Deus,  et  homo,  Dominus  Jesus  Christus.  De  cujus  incarnationis 
mysterio  ad  praesens  dicta  sufficiant. 


QUAESTIO  LX. 

DE  SACRAMENTIS,  IN  OCTO  ARTICULOS  DIVISA. 


Post  considerationem  eorum,  quae  pertinent  ad  mysteria  Verbi  incarnati, 
considerandum  est  de  Ecclesiae  sacramentis,  quae  ab  ipso  Verbo  incarnato 
efficaciam  habent:  et  prima  consideratio  erit  de  sacramentis  in  communi; 
secunda  de  unoquoque  sacramentorum  in  speciali. 

Circa  primum  quinque  consideranda  sunt:  primo  quid  sit  sacramentum; 
secundo,  de  necessitate  sacramentorum;  tertio,  de  effectibus  sacramentorum; 
quarto,  de  causa  eorum;  quinio,  de  numero. 

Circa  primum  quaeruntur  ocio. 

Primo.  Utrum  sacramentum  sit  in  genere  signi. 

Secundo.  Utrum  omne  signum  rei  sacrae  sit  sacramentum 

Tertio.  Lhrum  sacramentum  sit  signum  unius  rei  tantum,  vel  plurium. 

Quarto.  Utrum  sacramentum  sit  signum,  quod  est  res  sensibilis. 

Quinto.  Utrum  ad  sacramentum  requiratur  determinata  res  sensibilis. 

Sexto.  Utrum  ad  sacramentum  requiratur  significatio,  quae  est  per  verba. 

Septimo.  Utrum  requirantur  determinata  verba. 

Octavo.  Utrum  illis  verbis  possit  aliquid  addi,  vel  subtrahi. 

ARTICULUS  I.  326 

UTRUM  SACRAMENTUM  SIT  IN  GENERE  SIGNI. 

(4.  Dist.  1.  q.  1.  art.  1.  q.  1.  et  ari.  3.  ad  1.  et  art.  4.  q.  1.  ad  1.). 

Ad  primum  sic  proceditur.  Videtur,  quod  sacramentum  non  sit  in  genere 
signi:  videtur  enim  sacramentum  dici  a  sacrando,  sicut  medicamentum  a 
medicando:  sed  hoc  magis  videtur  pertinere  ad  rationem  causae,  quam  ad 
rationem  signi;  ergo  sacramentum  magis  est  in  genere  causae,  quam  in  ge¬ 
nere  signi. 

2.  Praeterea.  Sacramentum  videtur  aliquid  occultum  significare,  se¬ 
cundum  illud  Tob.  12.:  Sacramentum  regis  abscondere  bonum  esi,  et  Ephes.  3.: 
Quae  sit  dispensatio  sacramenti  absconditi  a  saeculis  in  Deo :  sed  illud  quod  est 
absconditum,  videtur  esse  contra  rationem  signi,  nam  signum  est,  quod 
«  praeter  speciem,  quam  ingerit  sensibus,  facit  aliquid  aliud  in  cognitionem 
venire»,  ut  patet  per  August.  in  2.  de  Doctr.  Christ.  (in  prine,  lib.) ;  ergo 
videtur,  quod  sacramentum  non  sit  in  genere  signi. 

3.  Praeterea.  Juramentum  quandoque  sacramentum  nominatur:  dicitur 
enim  in  Decr.  22.  q.  .5.  (cap.  14.) :  «  Parvuli,  qui  sine  aetate  rationabili  sunt, 
non  cogantur  jurare:  et  qui  semel  perjuratus  fuerit,  nec  testis  sit  post  hoc, 
nec  ad  sacramentum  (idest  juramentum)  accedat  »  :  sed  juramentum  non  per¬ 
tinet  ad  rationem  signi ;  ergo  videtur,  quod  sacramentum  non  sit  in  genere.signi. 

Sed  contra  est,  quod  August.  dicit  in  10.  de  Civit.  Dei  (cap.  3.  parum 
a  prine.) :  «  Sacrificium  visibile  invisibilis  sacrificii  -sacramentum,  idest  sa¬ 
crum  signum  est». 

Respondeo  dicendum,  quod  omnia  quae  habent  ordinem  ad  unum  ali¬ 
quid,  licet  diversimode,  ab  illo  denominari  possunt:  sicut  a  sanitate,  quae  est 
in  animali,  denominatursanum  non  solum  animal,  quod  est  sanitatis  subjectum, 
sed  dicitur  medicina  sana,  inquantum  est  sanitatis  effectiva;  diaeta  vero,  in- 
quantum  est  conservativa  ejusdem;  et  urina,  inquantum  est  significativa  ipsius. 
Sic  igitur  sacramentum  potest  aliquid  dici,  vel  quia  in  se  habet  aliquam  san¬ 
ctitatem  occultam,  et  secundum  hoc  sacramentum  idem  est,  quod  sacrum 
secretum;  vel  quia  habet  aliquem  ordinem  ad  hanc  sanctitatem,  vel  causae, 
vel  signi,  vel  secundum  quamcumque  aliam  habitudinem :  specialiter  autem 
nunc  loquimur  de  sacramentis,  secundum  quod  important  habitudinem  signi, 
et  secundum  hoc  sacramentum  ponitur  in  genere  signi. 

Ad  primum  ergo  dicendum,  quod  quia  medicina  se  habet  ut  causa  effe¬ 
ctiva  sanitatis,  inde  est  quod  omnia  denominata  a  medicina  dicuntur  per  or¬ 
dinem  ad  unum  primum  agens:  et  propter  hoc  medicamentum  importat  cau- 
salitatem  quandam  :  sed  sanctitas,  a  qua  denominatur  sacramentum,  non 
significatur  per  modum  causae  efficientis,  sed  magis  per  modum  causae,  for¬ 
ni  alis,  vel  finalis ;  et  ideo  non  oportet,  quod  sacramentum  semper  importet 
causalitatem. 

Ad  secundum  dicendum,  quod  ratio  illa  procedit,  secundum  quod  sacra¬ 
mentum  idem  est,  quod  sacrum  secretum.  Dicitur  autem  non  solum  Dei  se¬ 
cretum,  sed  etiam  regis  esse  sacrum,  et  sacramentum,  quia  secundum  anti¬ 
quos  sancta,  vel  sacrosancta  dicebantur  quaecumque  violari  non  licebat ;  sicut 
etiam  muri  civitatis,  et  personae  in  dignitatibus  constitutae :  et  ideo  illa  se- 

creta,  sive  divina,  sive  humana,  quae  non  licet  violari,  quibuslibet  publicando 
dicuntur  sacra,  vel  sacramenta. 

Ad  tertium  dicendum,  quod  etiam  juramentum  habet  quandam  habitu 
dinem  ad  res  sacras,  inquantum  scilicet  est  quaedam  contestatio  facta  pei 
aliquid  sacrum :  et  secundum  hoc  dicitur  juramentum  esse  sacramentum, 
non  eadem  ratione,  qua  nunc  loquimur  de  sacramentis  ;  non  tamen  aequivoce 
sumpto  nomine  sacramenti,  sed  analogice,  scilicet  secundum  diversam  habi¬ 
tudinem  ad  aliquid  unum,  quod  est  res  sacra. 

ARTICULUS  II.  327 

UTRUM  OMNE  SIGNUM  REI  SACRAE  SIT  SACRAMENTUM. 

(Infr.  q.  64.  art.  2.  et  1-2.  q.  101.  art.  4.  corp.  et  q.  102.  art.  5.  corp. 
et  4.  Dist.  1.  q.  1.  art.  1.  q.  1.) . 

Ad  secundum  sic  proceditur.  Videtur,  quod  non  omne  signum  rei  sacrae 
sit  sacramentum :  omnes  enim  creaturae  sensibiles  sunt  signa  rerum  sacrarum, 
secundum  illud  Rom.  1. :  Invisibilia  Dei  per  ea,  quae  facta  sunt,  intellecta  conspi¬ 
ciuntur:  nec  tamen  omnes  res  sensibiles  possunt  dici  sacramenta;  non  ergo 
omne  signum  rei  sacrae  est  sacramentum. 

2.  Praeterea.  Omnia  quae  in  veteri  lege  fiebant,  Christum  figurabant, 
qui  est  Sanctus  sanctorum,  secundum  illud  1.  ad  Cor.  10.:  Omnia  in  figura  con¬ 
tingebant  illis,  et  Coloss.  2. :  Quaesunt  umbra  futurorum,  corpus  autem  Christi: 
nec  tamen  omnia  gesta  Patrum  veteris  Testamenti,  vel  etiam  omnes  caere¬ 
moniae  legis  sunt  sacramenta,  sed  quaedam  specialiter,  sicut  in  2.  habitum 
est  (1.-2.  q.  101.  art.  4.);  ergo  videtur,  quod  non  omne  signum  rei  sacrae  sit 
sacramentum. 

3.  Praeterea.  Etiam  in  novo  Testamento  multa  geruntur  in  signum  ali- 
cujus  rei  sacrae,  quae  tamen  non  dicuntur  sacramenta;  sicut  aspersio  aquae 
benedictae,  consecratio  altaris,  et  similia;  non  ergo  omne  signum  rei  sacrae 
est  sacramentum. 

Sed  contra  est,  quod  definitio  convertitur  cum  definito:  sed  quidam  de¬ 
finiunt  sacramentum  per  hoc,  quod  est  sacrae  rei  signum  :  et  hoc  etiam  vi¬ 
detur  ex  auctoritate  Augustini  supra  inducta  (art.  praec.  in  arg.  sed  contr.); 
ergo  videtur,  quod  omne  signum  rei  sacrae  sit  sacramentum. 

Respondeo  dicendum,  quod  signa  proprie  dantur  hominibus,  quorum  est 
per  nota  ad  ignota  pervenire.  Et  ideo  proprie  dicitur  sacramentum,  quod  est 
signum  alicujus  rei  sacrae  ad  homines  pertinentis ;  ut  scilicet  proprie  dicatur 
sacramentum,  secundum  quod  nunc  de  sacramentis  loquimur,  quod  est  si¬ 
gnum  rei  sacrae,  inquantum  est  sanctificans  homines. 

Ad  primum  ergo  dicendum,  quod  creaturae  sensibiles  significant  aliquid 
sacrum,  scilicet  sapientiam,  et  bonitatem  divinam,  inquantum  sunt  in  seipsis 
sacra,  non  autem  inquantum  nos  per  ea  sanctificamur;  et  ideo  non  possunt 
dici  sacramenta,  secundum  quod  nunc  loquimur  de  sacramentis. 

Ad  secundum  dicendum,  quod  quaedam  ad  vetus  Testamentum  perti¬ 
nentia  significabant  sanctitatem  Christi  secundum  quod  in  se  sanctus  est : 
quaedam  vero  significabant  sanctitatem  eius,  in  quantum  per  ea  nos  sancti¬ 
ficamur;  sicut  immolatio  agni  paschalis  significabat  immolationem  Christi, 
qua  sanctificati  sumus :  et  talia  dicuntur  proprie  veteris  legis  sacramenta. 

Ad  tertium  dicendum,  quod  res  denominatur  a  fine,  et  complemento; 
dispositio  autem  non  est  finis,  neque  perfectio :  et  ideo  quae  significant  dispo¬ 
sitionem  ad  sanctitatem,  non  dicuntur  sacramenta,  de  quibus  procedit  objectio, 
sed  solum  ea  quae  significant  perfectionem  sanctitatis  humanae. 


ARTICULUS  III.  328 

UTRUM  SACRAMENTUM  SIT  SIGNUM  UNIUS  REI  TANTUM. 

(4.  Dist.  1.  q.  1.  art.  1.  q.  1.  ad  4.  et  art.  3.  corp.). 

Ad  tertium  sic  proceditur.  Videtur,  quod  sacramentum  non  sit  signum 
nisi  unius  rei:  id  enim,  quo  multa  significantu”,  est  signum  ambiguum,  et 
per  consequens  fallendi  occasio;  sicut  patet  de  nominibus  aequivocis:  sed 
omnis  fallacia  debet  removeri  a  Christiana  religione,  secundum  illud  Co- 
loss.  2.:  Videte,  ne  quis  vos  seducat  per  philosophiam,  et  inanem  fallaciam ;  ergo 
videtur,  quod  sacramentum  non  sit  signum  plurium  rerum. 

2.  Praeterea.  Sicut  dictum  est  (art.  praec.),  sacramentum  significat  rem 
sacram,  inquantum  est  humanae  sanctificationis  causa:  sed  una  sola  est  causa 
humanae  fanctificationis,  scilicet  sanguis  Christi,  secundum  illud  Hebr.  ult.: 
Jesus,  ut  sanctificaret  per  suum  sanguinem  populum,  extra  portam  passus  est;  ergo 
videtur,  quod  sacramentum  non  significet  plura. 

3.  Praeterea.  Dictum  est  (art.  praec.  ad  q.),  quod  sacramentum  proprie 
significat  ipsum  finem  sanctificationis:  sed  finis  sanctificationis  est  vita  ae¬ 
terna,  secundum  illud  Rom.  6.:  Habetis  fructum  vestrum  in  sanctificatione,  finem 
vero  vitam  aeternam;  ergo  videtur,  quod  sacramentum  non  significet  nisi  unam 
rem,  scilicet  vitam  aeternam. 

Sed  contra  est,  quod  in  sacramento  altaris  est  duplex  res  significata; 
scilicet  corpus  Christi  verum,  et  mysticum,  ut  August.  dicit  in  libro  Senten- 
tiar.  Prosperi  (hab.  cap.  Hoc  est,  de  Consecrat,  dist.  2.). 

Respondeo  dicendum,  quod,  sicut  dictum  est  (art.  praec.),  sacramentum 
proprie  dicitur  quod  ordinatur  ad  significandam  nostram  sanctificationem, 
in  qua  tria  possunt  considerari:  videlicet  ipsa  causa  sanctificationis  nostrae, 
quae  est  passio  Christi;  et  forma  nostrae  sanctificationis,  quae  consistit  in 
gratia,  et  virtutibus ;  et  ultimus  finis  sanctificationis  nostrae,  qui  est  vita 
aeterna.  Et  haec  omnia  per  sacramenta  significantur;  unde  sacramentum  est 
et  signum  rememorativum  ejus  quod  praecessit,  scilicet  passionis  Christi,  et 
demonstrativum  ejus  quod  in  nobis  efficitur  per  Christi  passionem,  scilicet 
gratiae,  et  prognosticum,  idest  praenuntiativum  futurae  gloriae. 

Ad  primum  ergo  dicendum,  quod  tunc  est  signum  ambiguum  praebens 
occasionem  fallendi,  quando  significat  multa,  quorum  unum  non  ordinatur 
ad  aliud  :  sed  quando  significat  multa,  secundum  quod  ex  eis  quodam  ordine 
efficitur  unum,  tunc  non  est  signum  ambiguum,  sed  certum;  sicut  hoc  no¬ 
men  homo  significat  animam,  et  corpus,  prout  ex  eis  constituitur  humana 
natura,  et  hoc  modo  sacramentum  significat  tria  praedicta,  secundum  quod 
quodam  ordine  sunt  unum. 

Ad  secundum  dicendum,  quod  sacramentum,  in  hoc  quod  significat  rem 
sanctificantem,  oportet  quod  significet  effectum,  qui  intelligitur  in  ipsa  causa 
sanctificante,  prout  est  sanctificans. 

Ad  tertium  dicendum,  quod  sufficit  ad  rationem  sacramenti,  quod  si¬ 
gnificet  perfectionem,  quae  est  forma:  nec  oportet,  quod  solum  significet  per¬ 
fectionem,  quae  est  finis. 


ARTICULUS  IV.  529 

UTRUM  SACRAMENTUM  SIT  SEMPER  ALIQUA  RES  SENSIBILIS. 

(4.  Dist.  1.  q.  1.  art.  1.  q.  1.  et  art.  2.  q.  1.  et  art.  3.  corp. 
et  lib.  4.  Contr.g.  cap.  56.  et  Joan.  3.  co.  4.). 

Ad  quartum  sic  proceditur.  Videtur,  quod  sacramentum  non  sit  aliqua 
res  sensibilis;  quia,  secundum  Philosoph.  in  lib.  2.  Priorum  (cap.  penult.  et 
nlt.),  «  omnis  effectus  suae  causae  signum  est »:  sed  sicut  sunt  quidam  ef¬ 
fectus  sensibiles,  ita  etiam  sunt  quidam  effectus  intelligibiles,  sicut  scientia 
est  effectus  demonstrationis;  ergo  non  omne  signum  est  sensibile:,  sufficit 
autem  ad  rationem  sacramenti,  quod  sit  signum  alicujus  rei  factae,  inquan- 
tum  per  eam  homo  sanctificatur,  ut  dictum  est  (art.  2.  huj.  q.);  non  ergo  re¬ 
quiritur  ad  sacramentum,  quod  sit  aliqua  res  sensibilis. 

2.  Praeterea.  Sacramenta  pertinent  ad  cultum,  vel  regnum  Dei:  sed  res 
sensibiles  non  videntur  pertinere  ad  cultum  Dei;  dicitur  enim  Joan.  4.:  Spi¬ 
ritus  est  Deus;  et  eos,  qui  adorant  eum,  in  spiritu,  et  veritate  oportet  adorare, 
et  Rom.  14.:  Non  est  regnum  Dei  esca,  et  potus  ;  ergo  res  sensibiles  non  requi¬ 
runtur  ad  sacramentum. 

3.  Praeterea.  August.  dicit  in  lib.  2.  de  Lib.  Arbit.  (cap.  18.  et  19.),  quod 
«  res  sensibiles  sunt  minima  bona,  sine  quibus  homo  recte  vivere  potent  »  : 
sed  sacramenta  sunt  de  necessitate  salutis  humanae,  ut  infra  patebit  (q.seq.): 
et  ita  sine  eis  homo  recte  vivere  non  potest;  non  ergo  res  sensibiles  requi¬ 
runtur  ad  sacramenta. 

Sed  contra  est,  quod  August.  dicit  super  Joan.  (tract.  80.  a  med.) :  «Ac¬ 
cedit  verbum  ad  elementum,  et  fit  sacramentum  » :  et  loquitur  ibi  de  ele¬ 
mento  sensibili,  quod  est  aqua;  ergo  res  sensibiles  requiruntur  ad  sacramenta. 

Respondeo  dicendum,  quod  sapientia  divina  unicuique  rei  providet  se¬ 
cundum  suum  modum,  et  propter  hoc  dicitur  Sap.  8.  quod  suaviter  disponit 
omnia,  unde  et  Matth.  25.  dicitur,  quod  dedit  unicuique  secundum  propriam  vir¬ 
tutem:  est  autem  homini  connaturale,  ut  per  sensibilia  perveniat  in  cognitio¬ 
nem  intelligibilium :  signum  autem  est,  per  quod  aliquis  devenit  in  cognitio¬ 
nem  alterius:  unde  cum  res  sacrae,  quae  per  sacramenta  significantur,  sint 
quaedam  spiritualia,  et  intelligibilia  bona,  quibus  homo  sanctificatur,  conse¬ 
quens  est,  ut  per  aliquas  res  sensibiles  significatio  sacramenti  impleatur: 
sicut  etiam  per  similitudinem  sensibilium  rerum  in  divina  Scriptura  res  spi¬ 
rituales  nobis  describuntur;  et  inde  est,  quod  ad  sacramenta  requiruntur 
res  sensibiles,  ut  etiam  Dionys.  probat  in  1.  cap.  Coelest.  Hierarch.  (a  med.). 

Ad  primum  ergo  dicendum,  quod  unumquodque  praecipue  denominatur, 
et  definitur  secundum  id,  quod  convenit  ei  primo,  et  per  se,  non  autem  se¬ 
cundum  id,  quod  convenit  ei  per  aliud :  effectus  autem  sensibilis  per  se  habet, 
quod  ducat  in  cognitionem  alterius,  quasi  primo,  et  per  se  homini  innote¬ 
scens  :  quia  omnis  nostra  cognitio  a  sensu  oritur:  effectus  autem  intelligi¬ 
biles  non  habent,  quod  possint  ducere  in  cognitionem  alterius,  nisi  inquantum 
sunt  per  aliud  manifestati,  idest  per  aliqua  sensibilia  :  et  inde  est  quod  primo, 
et  principaliter  dicuntur  signa,  quae  sensibus  offeruntur,  sicut  August.  dicit 

in  2.  de  Doct.  Christ.  (cir.  prine,  lib.),  ubi  dicit,  quod  «  signum  est  quod 
praeter  speciem,  quam  ingerit  sensibus,  facit  aliquid  aliud  in  cognitionem 
venire  » :  effectus  autem  intelligibiles  non  habent  rationem  signi,  nisi  secun¬ 
dum  quod  sunt  manifestati  per  aliqua  signa;  et  per  hunc  etiam  modum  quae¬ 
dam,  quae  non  sunt  sensibilia,  dicuntur  quodammodo  sacramenta,  inquantum 
sunt  significata  per  aliqua  sensibilia,  de  quibus  infra  agetur  (q.  63.  art.  1.). 

Ad  secundum  dicendum,  quod  res  sensibiles,  ut  in  sua  natura  conside¬ 
rantur,  non  pertinent  ad  cultum,  vel  ad  regnum  Dei,  sed  solum  secundum 
quod  sunt  signa  spiritualium  rerum,  in  quibus  regnum  Dei  consistit. 

Ad  tertium  dicendum,  quod  August.  ibi  loquitur  de  rebus  sensibilibus, 
secundum  quod  sunt  in  sua  natura,  non  autem  secundum  quod  assumuntur 
ad  significandum  spiritualia,  quae  sunt  maxima  bona. 

ARTICULUS  V.  330 

UTRUM  REQUIRANTUR  DETERMINATAE  RES  AD  SACRAMENTA. 

(Infr.  art.  7.  corp.). 

Ad  quintum  sic  proceditur.  Videtur,  quod  non  requirantur  determinatae 
res  ad  sacramenta:  res  enim  sensibiles  assumuntur  in  sacramentis  ad  signi¬ 
ficandum,  ut  dictum  est  (art.  praec.)  :  sed  nihil  prohibet,  diversis  rebus  sen¬ 
sibilibus  idem  significari ;  sicut  in  sacra  Scriptura  Deus  aliquando  metapho¬ 
rice  significatur  per  lapidem,  quandoque  per  leonem,  quandoque  per  solem, 
aut  aliquid  aliud  hujusmodi;  ergo  videtur,  quod  diversae  res  possint  con¬ 
gruere  eidem  sacramento;  non  ergo  determinatae  res  in  sacramentis  requi¬ 
runtur. 

2.  Praeterea.  Magis  est  necessaria  salus  animae,  quam  salus  corporis: 
sed  in  medicinis  corporalibus,  quae  ad  salutem  corporis  ordinantur,  potest 
una  res  pro  alia  poni  in  ejus  defectu;  ergo  multo  magis  in  sacramentis,  quae 
sunt  medicinae  spirituales  ad  salutem  animae  ordinatae,  poterit  una  res  as¬ 
sumi  pro  alia,  quando  illa  defuerit. 

3.  Praeterea.  Non  est  conveniens,  ut  hominis  salus  arctetur  per  legem 
divinam,  et  praecipue  per  legem  Christi,  qui  venit  omnes  salvare:  sed  in 
statu  legis  naturae  non  requirebantur  in  sacramentis  aliquae  res  determinatae, 
sed  ex  voto  assumebantur,  ut  patet  Gen.  28.,  ubi  Jacob  vovit  se  Deo  deci¬ 
mas,  et  hostias  pacificas  oblaturum;  ergo  videtur, quod  non  debuerit  arctari 
homo,  et  praecipue  in  nova  lege,  ad  alicujus  rei  determinatae  usum  in  sa¬ 
cramentis. 

Sed  contra  est,  quod  Dominus  dicit  Joan.  3.:  Nisi  quis  renatas  fuerit  ex 
aqua,  et  Spiritu  Sancto,  non  potest  introire  in  regnum  Dei. 

Respondeo  dicendum,  quod  in  usu  sacramentorum  duo  possunt  conside¬ 
rari,  scilicet  cultus  divinus,  et  sanctificatio  hominis:  quorum  primum  pertinet 
ad  hominem  per  comparationem  ad  Deum:  secundum  autem  e  converso  per¬ 
tinet  ad  Deum  per  comparationem  ad  hominem :  non  pertinet  autem  ad  ali¬ 
quem  determinare  illud,  quod  est  in  potestate  alterius,  sed  solum  id,  quod 
est  in  sua  potestate:  quia  ergo  sanctificatio  hominis  est.  in  potestate  Dei  san¬ 
ctificantis,  non  pertinet  ad  hominem  suo  judicio  assumere  res,  quibus  sancti¬ 
ficetur;  sed  hoc  debet  esse' ex  divina  institutione  determinatum:  et  ideo  in 
sacramentis  novae  legis,  quibus  homines  sanctificantur,  secundum  illud  1.  ad 

Corinth.  6.,  abluti  estis,  sanctificati  estis,  oportet  uti  rebus  ex  divina  institutione 
determinatis. 

Ad  primum  ergo  dicendum,  quod  etsi  idem  potest  per  diversa  signa  si¬ 
gnificari;  determinare  tamen,  quo  signo  sit  utendum  ad  significandum,  per¬ 
tinet  ad  significantem:  Deus  autem  est,  qui  nobis  significat  spiritualia  per 
res  sensibiles  in  sacramentis,  et  per  verba  similitudinaria  in  Scripturis :  et  ideo 
sicut  judicio  Spiritus  Sancti  determinatum  est,  quibus  similitudinibus  in  certis 
Scripturae  locis  res  spirituales  significentur;  ita  etiam  debet  esse  divina  insti¬ 
tutione  determinatum,  quae  res  ad  significandum  assumantur  in  hoc,  vel  in 
illo  sacramento. 

Ad  secundum  dicendum,  quod  res  sensibiles  habent  naturaliter  sibi  inditas 
virtutes  conferentes  ad  corporalem  salutem;  et  ideo  non  refert,  si  duae  earum 
eamdem  virtutem  habeant,  qua  quis  utatur:  sed  ad  sanctificationem  non  or¬ 
dinantur  ex  aliqua  virtute  sibi  naturaliter  indita,  sed  solum  ex  institutione 
divina :  et  ideo  oportuit  divinitus  determinari,  quibus  rebus  sensibilibus  sit  in 
sacramentis  utendum. 

Ad  tertium  dicendum,  quod,  sicut  Aug.  dicit  19.  contra  Faustum  (lib.  16. 
et  iy.),  diversa  sacramenta  diversis  temporibus  congruunt;  sicut  etiam  diversis 
verbis  significantur  diversa  tempora,  scilicet  praesens,  praeteritum,  et  futurum : 
et  ideo  sicut  in  statu  legis  naturae  homines  nulla  lege  exterius  data,  sed  solo 
interiori  instinctu  movebantur  ad  Deum  colendum;  ita  etiam  ex  interiori  in¬ 
stinctu  determinabatur  eis,  quibus  rebus  sensibilibus  ad  Dei  cultum  uterentur : 
postmodum  vero  necesse  fuit  etiam  exterius  legem  dari,  tum  propter  obscu¬ 
rationem  legis  naturae  ex  peccatis  hominum ;  tum  etiam  ad  expressiorem  si¬ 
gnificationem  gratiae  Christi,  per  quam  humanum  genus  sanctificatur ;  et 
ideo  etiam  necesse  fuit  res  determinari,  quibus  homines  uterentur  in  sacra¬ 
mentis:  nec  propter  hoc  arctatur  via  salutis;  quia  res,  quarum  usus  est  ne¬ 
cessarius  in  sacramentis,  vel  communiter  habentur,  vel  parvo  studio  adhibito, 
haberi  possunt. 


ARTICULUS  VI.  33i 

UTRUM  IN  SIGNIFICATIONE  SACRAMENTORUM  REQUIRANTUR  VERBA. 

(4.  Dist.  1.  q.  1.  art.  3.  et  Dist.  13.  q.  1.  art.  2.  q.  6.  ad  2. 
et  Veri.  q.  2y.  art.  4.  ad  10.). 

Ad  sextum  sic  proceditur.  Videtur,  quod  in  significatione  sacramentorum 
non  requirantur  verba:  dicit  enim  August.  cont.  Faust.  lib.  19.  (cap.  16.  cir. 
rned.):  «Quid  sunt  aliud  quaeque  corporalia  sacramenta,  nisi  quasi  quaedam 
verba  visibilia?  »  Et  sic  videtur,  quod  addere  verba  rebus  sensibilibus  in  sa¬ 
cramentis,  sit  addere  verba  verbis:  sed  hoc  est  superfluum;  non  ergo  requi¬ 
runtur  verba  cum  rebus  sensibilibus  in  sacramentis. 

2.  Praeterea.  Sacramentum  est  aliquid  unum:  ex  his  autem,  quae  sunt 
diversorum  generum,  non  videtur  posse  aliquid  unum  fieri;  cum  igitur  res 
sensibiles,  et  verba  sint  diversorum  generum,  quia  res  sensibiles  sunt  a  natura, 
verba  autem  a  ratione,  videtur  quod  in  sacramentis  non  requirantur  verba 
cum  rebus  sensibilibus. 

3.  Praeterea.  Sacramentum  novae  legis  successerunt  sacramentis  veteris 
legis:  quia,  «illis  ablatis,  ista  sunt  instituta»,  ut  August.  dicit  19.  cont.  Faust. 

(cap.  16.  et  iy.)  :  sed  in  sacramentis  veteris  legis  non  requirebatur  aliqua  forma 
verborum;  ergo  nec  in  sacramentis  novae  legis. 

Sed  contra  est,  quod  Apost.  dicit  Ephes.  5.:  Christus  dilexit  Ecclesiam,  et 
tradidit  semetipsum  pro  ea,  ut  illam  sanctificaret,  mundans  eam  lavacro  aquae  in 
verbo  vitae;  et  August.  dicit  super  Joan.  (tract.  So.  post,  med.):  «Accedit  ver¬ 
bum  ad  elementum,  et  fit  sacramentum  ». 

Respondeo  dicendum,  quod  sacramenta,  sicut  dictum  est  (art.  3.  huj.  q.) 
adhibentur  ad  hominum  sanctificationem,  sicut  quaedam  signa;  tripliciter 
ergo  considerari  possunt,  et  quolibet  modo  congruit  eis  quod  verba  rebus 
Sensibilibus  adjungantur:  primo  enim  possunt  considerari  ex  parte  causae 
sanctificantis,  quae  est  Verbum  incarnatum;  cui  sacramentum  quodammodo 
conformatur  in  hoc,  quod  rei  sensibili  verbum  adhibetur ;  sicut  in  mysterio 
incarnationis  carni  sensibili  est  Verbum  Dei  unitum  :  secundo  possunt  consi¬ 
derari  sacramenta  ex  parte  hominis,  qui  sanctificatur,  qui  componitur  ex 
anima,  et  corpore,  cui  proportionatur  sacramentalis  medicina,  quae  per  rem 
visibilem  corpus  tangit,  et  per  verbum  ab  anima  creditur  ;  unde  August.  super 
illudjoan.  15.:  Jam  vos  mundi  estis  propter  sermonem,  etc.,  dicit  (tract.  So.  in  Joan. 
a  med.):  «  Unde  est  ista  tanta  virtus  aquae,  ut  corpus  tangat,  et  cor  abluat, 
nisi  faciente  verbo,  non  quia  dicitur,  sed  quia  creditur  ?  »  :  tertio  possunt  con¬ 
siderari  ex  parte  ipsius  significationis  sacramentalis:  dicit  autem  August.  in  2. 
de  Doctr.  Christiana  (cab.  3.  cir.  med.),  quod  «  verba  inter  homines  obtinue¬ 
runt  principatum  significandi  »,  quia  verba  diversimode  formari  possunt  ad 
significandos  diversos  conceptus  mentis  :  et  propter  hoc  per  verba  magis  di¬ 
stincte  possumus  exprimere,  quod  mente  concepimus:  et  ideo  ad  perfectio¬ 
nem  significationis  sacramentalis  necesse  fuit,  ut  significatio  rerum  sensibilium 
per  aliqua  verba  determinaretur;  aqua  enim  significare  potest  et  ablutionem 
propter  suam  humiditatem,  et  refrigerium  propter  suam  frigiditatem  :  sed 
cum  dicitur :  Ego  te  baptigo,  manifestatur  quod  a^qua  utimur  in  baptismo  ad 
significandam  emundationem  spiritualem. 

Ad  primum  ergo  dicendum,  quod  res  visibiles  sacramentorum  dicuntur 
verba  per  quandam  similitudinem,  inquantum  scilicet  participant  quandam 
vim  significandi,  quae  principaliter  est  in  ipsis  verbis,  ut  dictum  est  (in  corp. 
art.):  et  ideo  non  est  superflua  ingeminitatio  verborum,  cum  in  sacramentis 
rebus  visibilibus  verba  adduntur;  quia  unum  eorum  determinatur  per  aliud, 
ut  dictum  est  (ibid.). 

Ad  secundum  dicendum,  quod  quamvis  et  verba,  et  aliae  res  sensibiles  sint 
in  diverso  genere,  quantum  pertinet  ad  naturam  rei;  conveniunt  tamen  ia 
ratione  significandi,  quae  perfectius  est  in  verbis,  quam  in  aliis  rebus;  et 
ideo  ex  verbis,  et  rebus  fit  quodammodo  unum  in  sacramentis,  sicut  ex  forma, 
et  materia;  inquantum  scilicet  per  verba  perficitur  significatio  rerum,  ut 
dictum  est  (in  corp.  et  art.  praec.  ad  3.).  Sub  rebus  autem  comprehenduntur 
etiam  ipsi  actus  sensibiles;  puta  ablutio,  inunctio,  et  alia  hujusmodi:  quia 
in  his  est  eadem  ratio  significandi,  et  in  rebus. 

Ad  tertium  dicendum,  quod,  sicut  August.  dicit  contra  Faustum  ( lib.ic 
cap.  16.  et  iy.),  alia  debent  esse  sacramenta  rei  praesentis,  et  alia  rei  futurae: 
sacramenta  autem  veteris  legis  praenuntia  erant  Christi  venturi,  et  ideo  non 
ita  expresse  significabant  Christum,  sicut  sacramenta  novae  legis,  quae  ab 
ipso  Christo  effluunt,  et  quandam  similitudinem  ipsius  in  se  habent,  ut  dictum 
est  (in  corp.  art.) :  utebantur  tamen  in  veteri  lege  aliquibus  verbis  in  his,  quae 
ad  cultum  Dei  pertinent,  tam  sacerdotes,  qui  erant  sacramentorum  illorum 

ministri,  secundum  illud  Num.  6.:  Sic  benedicetis  filiis  Israel,  et  dicetis  eis: 
Benedicat  tibi  Dominus,  etc.,  quam  etiam  illi  qui  illis  sacramentis  utebantur, 
secundum  illud  Deuter.  26.:  Profiteor  hodie  coram  Domino' Deo  tuo,  quod,  etc. 

ARTICULUS  VII.  332 

UTRUM  REQUIRANTUR  DETERMINATA  VERBA  IN  SACRAMENTIS. 

Ad  septimum  sic  proceditur.  Videtur,  quod  non  requirantur  determinata 
verba  in  sacramentis:  ut  enim  Philos.  dicit  (lib.  1.  Periber.  circ.  prine.),  «voces 
non  sunt  eaedem  apud  omnes  » :  sed  salus,  quae  per  sacramenta  quaeritur, 
est  eadem  apud  omnes;  ergo  non  requiruntur  aliqua  determinata  verba  in 
sacramentis. 

2.  Praeterea.  Verba  requiruntur  in  sacramentis,  inquantum  sunt  prin¬ 
cipaliter  significativa,  sicut  dictum  est  (art.  praec.)  :  sed  contingit  per  diversa 
verba  idem  significari;  ergo  non  requiruntur  determinata  verba  in  sacramentis. 

3.  Praeterea.  Corruptio  cujuslibet  rei  variat  ejus  speciem:  sed  quidam 
corrupte  verba  proferunt;  nec  tamen  propter  hoc  creditur  sacramentorum 
effectus  impediri;  alioquin  illiterati,  et  balbi,  qui  ista  sacramenta  conferunt, 
frequenter  defectum  in  sacramentis  inducerent;  ergo  videtur,  quod  non  re¬ 
quirantur  in  sacramentis  determinata  verba. 

Sed  contra  est,  quod  Dominus  determinata  verba  protulit  in  consecra¬ 
tione  sacramenti  Eucharistiae,  dicens  Matth.  26. :  Hoc  est  corpus  meum  ;  si¬ 
militer  etiam  mandavit  discipulis,  ut  sub  determinata  forma  verborum  bapti¬ 
zarent,  dicens  Matth.  ult. :  Euntes  docete  omnes  gentes,  baptizantes  eos  in  nomini 
Patris,  et  Filii,  et  Spiritus  Sancti. 

Respondeo  dicendum,  quod,  sicut  dictum  est  (art.  praec.  ad  2.),  in  sacra¬ 
mentis  verba  se  habent  per  modum  formae,  res  autem  sensibiles  per  modum 
materiae.  In  omnibus  autem  compositis  ex  materia,  et  forma  principium  de¬ 
terminationis  est  ex  parte  formae,  quae  est  quodammodo  finis,  et  terminus 
materiae,  et  ideo  principalius  requiritur  ad  esse  rei  determinata  forma,  quam 
determinata  materia;  materia  enim  determinata  requiritur,  ut  sit  proportio- 
nata  determinatae  formae.  Cum  igitur  in  sacramentis  requirantur  determi¬ 
natae  res  sensibiles,  quae  se  habent  in  sacramentis  sicut  materia,  multo 
magis  requiritur  in  eis  determinata  forma  verborum. 

Ad  primum  ergo  dicendum,  quod,  sicut  August.  dicit  super  Joan.  (tract. 
So.  a  med.),  «  verbum  operatur  in  sacramentis,  non  quia  dicitur  »,  idest  non 
secundum  exteriorem  sonum  vocis,  «  sed  quia  creditur  »,  idest  secundum  sen¬ 
sum  verborum,  qui  fide  tenetur:  et  hic  quidem  sensus  est  idem  apud  omnes, 
licet  non  eaedem  voces  sint  quantum  ad  sonum,  et  ideo,  cujuscumque  linguae 
verbis  proferatur  talis  sensus,  perficitur  sacramentum. 

Ad  secundum  dicendum,  quod  licet  in  qualibet  lingua  contingat  diversis 
vocibus  idem  significari,  semper  tamen  aliqua  illarum  vocum  est,  qua  prin¬ 
cipalius,  et  communius  homines  illius  linguae  utuntur  ad  hoc  significandum : 
et  talis  vox  assumi  debet  in  significatione  sacramenti:  sicut  etiam  inter  res 
sensibiles  illa  assumitur  ad  significationem  sacramenti,  cujus  usus  est  com¬ 
munior  ad  actum,  per  quem  sacramenti  effectus  significatur  :  sicut  aqua  com¬ 
munius  utuntur  homines  ad  ablutionem  corporalem,  per  quam  spiritualis 
ablutio  significatur,  et  ideo  aqua  assumitur  ut  materia  in  baptismo. 

Ad  tertium  dicendum,  quod  ille  qui  corrupte  profert  verba  sacramen- 
talia,  si  hoc  ex  industria  facit,  non  videtur  intendere  facere  quod  facit  Ec¬ 
clesia;  et  ita  non  videtur  perfici  sacramentum :  si  autem  hoc  faciat  ex  errore, 
vel  lapsu  linguae,  si  sit  tanta  corruptio,  quae  omnino  auferat  sensum  locu¬ 
tionis,  non  videtur  perfici  sacramentum:  et  hoc  praecipue  contingit,  quando 
fit  corruptio  ex  parte  principii  dictionis:  puta  si  loco  ejus  quod  est:  In  no¬ 
mine  Patris,  dicat:  Innomine  matris.  Si  vero  non  totaliter  auferatur  sensus 
locutionis  per  hujusmodi  corruptelam,  nihilominus  perficitur  sacramentum: 
et  hoc  praecipue  contingit,  quando  fit  corruptio  ex  parte  finis:  puta  si  aliquis 
dicat:  In  nomine  patrias,  et  filias:  quamvis  enim  hujusmodi  verba  corrupte 
prolata  nihil  significent  ex  virtute  impositionis;  accipiuntur  tamen  ut  signifi¬ 
cantia  ex  accommodatione  usus,  et  ideo,  licet  mutetur  sonus  sensibilis,  re¬ 
manet  tamen  idem  sensus.  Quod  autem  dictum  est  de  differentia  corruptionis 
circa  principium,  vel  finem  dictionis,  rationem  habet,  quia  apud  nos  variatio 
dictionis  ex  parte  principii  mutat  significationem ;  variatio  autem  ex  parte 
finis  dictionis  ut  plurimum  non  mutat  significationem :  quae  tamen  apud 
Graecos  variatur  etiam  secundum  principium  dictionis  in  declinationibus 
verborum :  magis  tamen  videtur  attendenda  quantitas  corruptionis :  quia  ex 
utraque  parte  potest  esse  tam  parva,  quod  non  auferat  sensum  verborum,  et 
tam  magna,  quod  auferat:  sed  unum  horum  facilius  accidit  ex  parte  principii, 
et  aliud  ex  parte  finis. 


ARTICULUS  VIII.  33j 

UTRUM  LICEAT  ALIQUID  ADDERE  VERBIS, 

IN  QUIBUS  CONSISTIT  FORMA  SACRAMENTORUM. 

(4.  Dist.  3.  art.  2.  q.  2.  ad  3.  et  4.). 

Ad  octavum  sic  proceditur.  Videtur,  quod  nihil  liceat  addere  verbis,  in 
quibus  consistit  forma  sacramentorum:  non  enim  minoris  sunt  necessitatis 
hujusmodi  verba  sacramentalia,  quam  verba  sacrae  Scripturae:  sed  verbis 
sacrae  Scripturae  nihil  licet  addere,  vel  minuere;  dicitur  enim  Deut.  4.:  Non 
addetis  ad  verbum,  quod  vobis  loquor,  nec  auferetis  ab  eo,  et  Apoc.  ult. :  Contestor 
omni  audienti  verba  prophetiae  libri  hujus:  si  quis  apposuerit  ad  haec,  apponet 
super  eum  Deus  plagas  scriptas  in  libro  isto;  et  si  quis  diminuerit,  auferet  Deus 
partem  ejus  de  libro  vitae;  ergo  videtur,  quod  neque  in  formis  sacramentorum 
liceat  aliquid  addere,  vel  minuere. 

2.  Praeterea.  Verba  se  habent  in  sacramentis  per  modum  formae,  ut 
dictum  est  (art.  praec.) :  sed  in  formis  quaelibet  addictio,  vel  subtractio  variat 
speciem,  sicut  et  in  numeris,  ut  dicitur  8.  Metaphys.  (tex.io.);  ergo  videtur, 
quod  si  aliquid  addatur,  vel  subtrahatur  a  forma  sacramenti,  non  erit  idem 
sacramentum. 

3.  Praeterea.  Sicut  ad  formam  sacramenti  requiritur  determinatus  nu¬ 
merus  dictionum,  ita  etiam  requiritur  determinatus  ordo  verborum,  et  etiam 
orationis  continuitas.  Si  ergo  additio,  vel  subtractio  non  aufert  sacramenti 
veritatem,  videtur  quod  pari  ratione  nec  transpositio  verborum,  aut  etiam 
interpolatio  pronuntiationis. 

Sed  contra  est,  quod  in  formis  sacramentorum  quaedam  apponuntur  a 
quibusdam,  quae  ab  aliis  non  apponuntur;  sicut  Latini  baptizant  sub  hac 

forma:  Ego  te  baptizo  in  nomine  Patris,  et  Filii,  et  Spiritus  Sancti :  Graeci  autem 
sub  ista :  Baptizetur  servus  Christi  N.  in  nomine  Patris,  etc. ;  et  tamen  utrique 
verum  conferunt  sacramentum ;  ergo  in  formis  sacramentorum  licet  aliquid 
addere,  vel  minuere. 

Respondeo  dicendum,  quod  circa  omnes  istas  mutationes,  quae  possunt 
in  formis  sacramentorum  contingere,  duo  videntur  esse  consideranda:  unum 
quidem  ex  parte  ejus,  qui  profert  verba,  cujus  intentio  requiritur  ad  sacra¬ 
mentum,  ut  infra  dicetur  (q.  64.  art.  8.) ;  et  ideo  si  intendat  per  hujusmodi 
additionem,  vel  diminutionem  alium  ritum  inducere,  qui  non  sit  ab  Ecclesia 
receptus,  non  videtur  perfici  sacramentum:  quia  non  videtur,  quod  intendat 
facere  id,  quod  facit  Ecclesia:  aliud  tamen  est  considerandum  ex  parte  signi¬ 
ficationis  verborum.  Cum  enim  verba  operentur  in  sacramentis,  quantum  ad 
sensum  quem  faciunt,  ut  supra  dictum  est  (art.  praec.  ad  1.  et  ad  3.),  oportet 
considerare,  utrum  per  talem  mutationem  tollatur  debitus  sensus  verborum : 
quia  si  sic,  manifestum  est,  quod  tollitur  veritas  sacramenti.  Manifestum  est 
autem,  quod  si  diminuatur  aliquid  eorum,  quae  sunt  de  substantia  formae 
sacramentalis,  tollitur  debitus  sensus  verborum ;  et  ideo  non  perficitur  sacra¬ 
mentum  ;  unde  Didymus  dicit  in  lib.  2.  de  Spiritu  Sancto  (parum  a  prine, 
inter  op.  Hieron.) :  «  Si  quis  ita  baptizare  conetur,  ut  unum  de  praedictis 
nominibus  praetermittat  (scilicet  Patris,  et  Filii,  et  Spiritus  Sancti),  sine  per¬ 
fectione  baptizabit  »  ;  si  autem  subtrahatur  aliquid,  quod  non  sit  de  substantia 
formae,  talis  diminutio  non  tollit  debitum  sensum  verborum,  et  per  conse¬ 
quens  nec  sacramenti  perfectionem ;  sicut  in  forma  Eucharistiae,  quae  est : 
Hoc  est  enim  Corpus  meum,  ly  enim  sublatum  non  tollit  debitum  sensum  ver¬ 
borum .  et  ideo  non  impedit  perfectionem  sacramenti:  quamvis  possit  con¬ 
tingere,  quod  ille  qui  praetermittit,  peccet  ex  negligentia,  vel  contemptu. 
Circa  additienem  etiam  contingit  aliquid  apponi,  quod  est  corruptivum  debiti 
sensus:  puta  si  aliquis  dicat:  Ego  te  baptizo  in  nomine  Patris  majoris,  et  Filii 
minoris,  sicut  Ariani  baptizabant,  et  ideo  talis  additio  tollit  veritatem  sacra¬ 
menti;  si  vero  sit  talis  additio,  quae  non  auferat  debitum  sensum,  non  tollitur 
sacramenti  veritas;  nec  retert,  utrum  talis  additio  fiat  in  principio,  vel  in 
medio,  vel  in  fine:  ut  si  aliquis  dicat:  Ego  te  baptizo  in  nomine  Dei  Patris 
omnipotentis,  et  Filii  ejus  unigeniti,  et  Spiritus  Sancti  paracliti,  erit  verum  baptisma : 
et  similiter  si  quis  dicat :  Ego  le  baptizo  in  nomine  Patris,  et  Filii,  et  Spiritus 
Sancti,  et  B.  Virgo  te  adjuvet,  erit  verum  baptisma.  Forte  autem  si  diceret: 
Ego  te  baptizo  in  nomine  Patris,  et  Filii,  et  Spiritus  Sancti,  et  B.  Virginis  Mariae 
non  esset  baptismus;  quia  dicitur  1.  ad  Cor.  1.:  Numquid  Paulus  pro  vobis  cru¬ 
cifixus  est,  aut  in  nomine  Pauli  baptigati  estis?  Sed  hoc  verum  est,  si  sic  intel- 
ligatur  in  nomine  B.  Virginis  baptizari,  sicut  in  nomine  Trinitatis,  quo 
baptismus  consecratur  :  talis  enim  sensus  esset  contrarius  verae  fidei  et  per 
consequens  tolleret  veritatem  sacramenti;  si  vero  sic  intelligatur  quod  additur- 
Et  m  nomine  B.  Virginis,  non  quasi  nomen  beatae  Virginis  aliquid  operetur 
m  baptismo,  sed  ut  ejus  intercessio  prosit  baptizato  ad  conservandam  gratiam 
baptismalem,  non  tollitur  perfectio  sacramenti. 

Ad  primum  ergo  dicendum,  quod  ad  verba  sacrae  Scripturae  non  licet 
aliquid  apponere,  quantum  ad  sensum;  sed  quantum  ad  expositionem  sacrae 
Scripturae  multa  eis  verba  a  doctoribus  apponuntur:  non  tamen  licet  etiam 
verba  sacrae  Scripturae  apponere  ita,  quod  dicantur  esse  de  integritate  sacrae 
Scripturae;  quia  hoc  esset  vitium  falsitatis:  et  similiter  si  quis  diceret  aliquid 
esse  de  necessitate  formae,  quod  non  est.  n 

Ad  secundum  dicendum,  quod  verba  pertinent  ad  formam  sacramenti 
ratione  sensus  significati ;  et  ideo  quaecumque  fiat  additio,  vel  subtractio  ver¬ 
borum,  quae  non  addat  aliquid,  aut  subtrahat  debito  sensui,  non  tollitur  species 
sacramenti.  r 

Ad  tertium  dicendum,,  quod  si  sit  tanta  interruptio  verborum,  quod  in¬ 
tercipiatur  intentio  pronuntiantis,  tollitur  sensus  sacramenti,  et  per  consequens 
ventas  ejus  :  non  autem  tollitur,  quando  est  parva  interruptio,  quae  intentionem 
proferentis,  et  intellectum  verborum  non  aufert:  et  idem  est  etiam  dicendum 
de  transpositione  verborum;  quia  si  tollit  sensum  locutionis,  non  perficitur 
sacramentum.;,  sicut  patet  de  negatione  praeposita,  vel  postposita  signo :  si 
autem  sit  talis  transpositio,  quae  sensum  locutionis  non  variet,  non  tollitur 
veritas  sacramenti:  quia,  secundum  quod  Philosophus  dicit  (lib.  2.  Periher. 
cap.  1.  ad  fin.),  «nomina,  et  verba  transposita  idem  significant». 


QUAESTIO  LXI. 

DE  NECESSITATE  SACRAMENTORUM, 

IN  QUATUOR  ARTICULOS  DIVISA. 

Deinde  considerandum  est  de  necessitate  sacramentorum. 

Et  circa  hoc  quaeruntur  quatuor. 

Primo.  Utrum  sacramenta  sint  necessaria  ad  salutem  humanam. 
Secundo.  Utrum  fuerint  necessaria  in  statu  ante  peccatum. 

Tertio.  Utrum  fuerint  necessaria  in  statu  post  peccatum  ante  Christum. 
Quarto.  Utrum  fuerint  necessaria  post  Christi  adventum. 


ARTICULUS  I.  354 

UTRUM  SACRAMENTA  SINT  NECESSARIA  AD  HUMANAM  SALUTEM. 

(4-  Dist.  1.  q.  1.  art.  2.  q.  1.  et  lib.  3.  Contr.  g.  cap.  110. 
et  lib.  4.  cap.  p/.  fin.  et  cap.  46.). 

Ad  primum  sic  proceditur.  Videtur,  quod  sacramenta  non  sint  necessaria 
ad  humanam  salutem:  dicit  enim  Apost.  1.  ad  Timoth.  4.:  Corporalis  exer¬ 
citatio  ad  modicum  utilis  est:  sed  usus  sacramentorum  pertinet  ad  corporalem 
exercitationem,  eo  quod  sacramenta  perficiuntur  in  significatione  sensibilium 
rerum,  et  verborum,  ut  dictum  est  (q.  prciec.  art.  6.  ad  2.) ;  ergo  sacramenta 
non  sunt  necessaria  ad  humanam  salutem. 

2.  Praeterea.  2.  ad  Cor.  12.  Apostolo  dicitur :  Sufficit  tibi  gratia  mea:  non 
autem  sufficeret,  si  sacramenta  essent  necessaria  ad  salutem ;  non  sunt  ergo 
sacramenta  saluti  humanae  necessaria. 

3.  Praeterea.  Posita  causa  sufficienti,  nihil  aliud  videtur  esse  necessarium 
ad  effectum :  sed  passio  Christi  est  sufficiens  causa  nostrae  salutis :  dicit  enim 
Apost.  Rom.  Si  cum  mimici  essemus ,  reconciliati  sumus  Deo  per  mortem  Filii 

ejus,  multo  magis  reconciliati  salvi  erimus  in  vita  ipsius;  non  ergo  requiruntur 
sacramenta  ad  salutem  humanam. 

Sed  contra  est,  quod  August.  dicit  19.  contra  Faustum  (cap.  11.  in  fin.); 
«In  nullum  nomen  religionis,  seu  verum,  seu  falsum,  coadunari  homines 
possunt,  nisi  aliquo  signaculorum,  seu  sacramentorum  visibilium  consortio 
colligentur»:  sed  necessarium  est  ad  humanam  salutem  homines  adunari 
in  unum  verae  religionis  nomen;  ergo  sacramenta  sunt  necessaria  ad  hu¬ 
manam  salutem. 

Respondeo  dicendum,  quod  sacramenta  sunt  necessaria  ad  humanam  sa¬ 
lutem,  triplici  ratione:  quarum  prima  sumenda  est  ex  conditione  humanae 
naturae,  cujus  proprium  est,  ut  per  corporalia,  et  sensibilia  in  spiritualia,  et 
intelligibilia  deducatur.  Pertinet  autem  ad  divinam  providentiam,  ut  unicuique 
rei  provideat,  secundum  modum  suae  conditionis;  et  ideo  convenienter  di¬ 
vina  sapientia  homini  auxilia  salutis  confert  sub  quibusdam  corporalibus,  et 
sensibilibus  signis,  quae  sacramenta  dicuntur:  secunda  ratio  sumenda  est  ex 
statu  hominis,  qui  peccando  se  subdit  per  affectum  corporalibus  rebus.  Ibi 
autem  debet  medicinale  remedium  homini  adhiberi,  ubi  patitur  morbum;  et 
ideo  conveniens  fuit,  ut  Deus  per  quaedam  corporalia  signa  homini  spiritualem 
medicinam  adhiberet;  nam  si  spiritualia  nuda  ei  proponerentur,  eis  animus 
applicari  non  posset  corporalibus  deditus:  tertia  autem  ratio  sumenda  est  ex 
studio  actionis  humanae,  quae  praecipue  circa  corporalia  versatur;  ne  ergo 
esset  homini  durum,  si  totaliter  a  corporalibus  actibus  abstraheretur,  propo¬ 
sita  sunt  ei  corporalia  exercitia  in  sacramentis,  quibus  salubriter  exerceatur, 
ad  evitanda  superstitiosa  exercitia,  quae  consistunt  in  cultu  daemonum,  vel 
qualitercumque  noxia,  quae  consistunt  in  actibus  peccatorum.  Sic  igitur  per 
sacramentorum  institutionem  homo  convenienter  suae  naturae  eruditur  per 
sensibilia;  humiliatur,  se  corporalibus  subjectum  cognoscens,  dum  sibi  per  cor¬ 
poralia  subvenitur;  praeservatur  etiam  a  noxiis  actionibus  per  salubria  exer¬ 
citia  sacramentorum. 

Ad  primum  ergo  dicendum,  quod  corporalis  exercitatio,  inquantum  est 
corporalis,  non  multum  utilis  est:  sed  exercitatio  per  usum  sacramentorum 
non  est  pure  corporalis,  sed  quodammodo  est  spiritualis,  scilicet  per  signifi¬ 
cationem,  et  causalitatem. 

Ad  secundum  dicendum,  quod  gratia  Dei  est  sufficiens  causa  humauae 
salutis  :  sed  Deus  dat  hominibus  gratiam  secundum  modum  eis  convenientem ; 
et  ideo  necessaria  sunt  hominibus  sacramenta  ad  gratiam  consequendam. 

Ad  tertium  dicendum,  quod  passio  Christi  est  sufficiens  causa  humanae 
salutis;  nec  propter  hoc  sequitur,  quod  sacramenta  non  sint  necessaria  ad 
humanam  salutem,  quia  operantur  in  virtute  passionis  Christi;  et  passio 
Christi  quodammodo  applicatur  hominibus  per  sacramenta,  secundum  illud 
Roman.  6. :  Quicumque  baptigati  sumus  in  Christo  Jesu  in  morte,  ipsius  baptigati 
sumus. 

ARTICULUS  II.  33  5 

UTRUM  ETIAM  ANTE  PECCATUM  FUERINT  HOMINI 
NECESSARIA  SACRAMENTA. 

(4.  Dist.  1.  q.  1.  art.  2.  q.  p). 

Ad  secundum  sic  proceditur.  Videtur,  quod  etiam  ante  peccatum  fuerint 
homini  necessaria  sacramenta ;  quia,  sicut  dictum  est  (art.  praec.  ad  2.),  sa- 

cramenta  sunt  necessaria  homini  ad  gratiam  consequendam ;  sed  etiam  in 
statu  innocentiae  homo  indigebat  gratia,  sicut  in  i.  habitum  est  (q.  94.  art.  4. 
ad  1.);  ergo  etiam  in  statu  illo  erant  necessaria  sacramenta. 

2.  Praeterea.  Sacramenta  sunt  necessaria  homini  secundum  conditionem 
humanae  naturae,  sicut  dictum  est  (art.  praec.) ;  sed  eadem  est  natura  hominis 
ante  peccatum,  et  post  peccatum ;  ergo  videtur,  quod  etiam  ante  peccatum 
homo  indiguerit  sacramentis. 

3.  Praeterea.  Matrimonium  est  quoddam  sacramentum,  secundum  illud 
Ephes.  5.:  Sacramentum  hoc  magnum  est;  ego  autem  dico  in  Christo,  et  Ecclesia; 
sed  matrimonium  fuit  institutum  ante  peccatum,  ut  dicitur  Gen.  2.;  ergo  sa¬ 
cramenta  erant  necessaria  homini  ante  peccatum. 

Sed  contra  est,  quod  medicina  non  est  necessaria  nisi  aegroto,  secundum 
illud  Matth.  9.:  Non  est  opus  sanis  medicus:  sed  sacramenta  sunt  quaedam  spi¬ 
rituales  medicinae,  quae  adhibentur  contra  vulnera  peccati;  ergo  non  fuerunt 
necessaria  ante  peccatum. 

Respondeo  dicendum,  quod  in  statu  innocentiae  ante  peccatum  sacra¬ 
menta  necessaria  non  fuerunt.  Cujus  ratio  accipi  potest  ex  rectitudine  status 
illius,  in  quo  superiora  inferioribus  dominabantur,  et  nullo  modo  dependebant 
ab  eis;  sicut  enim  mens  suberat  Deo,  ita  menti  suberant  inferiores  animae 
vires,  et  ipsi  animae  corpus.  Contra  hunc  autem  ordinem  esset,  si  anima  per¬ 
ficeretur,  vel  quantum  ad  scientiam,  vel  quantum  ad  gratiam,  per  aliquid 
corporale,  quod  sit  in  sacramentis.  Et  ideo  in  statu  innocentiae  homo  sacra¬ 
mentis  non  indigebat,  non  solum  inquantum  sacramenta  ordinantur  ad  reme¬ 
dium  peccati,  sed  etiam  inquantum  ipsa  ordinantur  ad  animae  perfectionem. 

Ad  primum  ergo  dicendum,  quod  homo  in  statu  innocentiae  gratia  indi¬ 
gebat;  non  tamen  ut  eam  consequeretur  per  alia  sensibilia  signa,  sed  spi- 
ritualiter,  et  invisibiliter. 

Ad  secundum  dicendum,  quod  eadem  est  natura  hominis  ante  peccatum, 
et  post  peccatum:  non  tamen  est  idem  naturae  status;  nam  post  peccatum 
anima  etiam  quantum  ad  superiorem  partem  indiget  accipere  aliquid  a  cor¬ 
poralibus  rebus  ad  sui  perfectionem;  quod  in  illo  statu  homini  necesse 
non  erat. 

Ad  tertium  dicendum,  quod  matrimonium  fuit  institutum  in  statu  inno¬ 
centiae,  non  secundum  quod  est  sacramentum,  sed  secundum  quod  est  in 
officium  naturae :  ex  consequenti  tamen  aliquid  significabat  futurum  circa 
Christum,  et  Ecclesiam,  sicut  et  omnia  alia,  quae  in  figura  Christi  prae¬ 
cesserunt. 

% 

ARTICULUS  III.  336 

UTRUM  POST  PECCATUM  ANTE  CHRISTUM 
SACRAMENTA  DEBUERINT  ESSE. 

(4.  Dist.  1.  q.  1.  art.  2.  q.  4.). 

Ad  tertium  sic  proceditur.  Videtur,  quod  post  peccaum  ante  Christum 
sacramenta  non  debuerint  esse:  dictum  est  enim  (art.  i.huj.  q.  ad  3.),  quod 
per  sacramenta  passio  Christi  hominibus  applicatur  :  et  sic  passio  Christi 
comparatur  ad  sacramenta,  sicut  causa  ad  effectum :  sed  effectus  non  praece¬ 
dit  causam;  ergo  sacramenta  non  debuerunt  esse  ante  Christi  adventum. 

2.  Praeterea.  Sacramenta  debent  esse  convenientia  statui  humani  ge¬ 
neris,  ut  patet  per  Aug.  19.  contra  Faustum  (cap.  16.  et  17.):  sed  status  hu¬ 
mani  generis  non  fuit  mutatus  post  peccatum,  usque  ad  reparationem  factam 
per  Christum ;  ergo  neque  sacramenta  debuerunt  immutari,  ut  praeter  sacra¬ 
menta  legis  naturae  alia  statuerentur  in  lege  Moysi. 

3.  Praeterea.  Quanto  aliquid  est  magis  propinquum  perfecto,  tanto 
magis  debet  ei  assimilari:  sed  perfectio  salutis  humanae  per  Christum  facta 
est,  cui  propinquiora  fuerunt  sacramenta  veteris  legis,  quam  ea  quae  fuerunt 
ante  legem;  ergo  debuerunt  esse  similiora  sacramentis  Christi:  cujus  tamen 
contrarium  apparet  ex  eo,  quod  sacerdotium  Christi  praedicitur  esse  futurum 
secundum  ordinem  Melchisedech,  et  non  secundum  ordinem  Aaron,  ut  ha¬ 
betur  Hebr.  7. ;  non  ergo  convenienter  fuerunt  disposita  ante  Christum  sa¬ 
cramenta. 

Sed  contra  est,  quod  August.  dicit  19.  contra  Faustum  (cap.  17.  in  prine.), 
quod  «prima  sacramenta,  quae  celebrabantur,  et  observabantur  ex  lege,  prae¬ 
nuntia  erant  Christi  venturi  » :  sed  necessarium  erat  ad  humanam  salutem, 
ut  adventus  Christi  praenuntiaretur  ergo  necessarium  erat,  ante  Christum 
sacramenta  quaedam  disponi. 

Respondeo  dicendum,  quod  sacramenta  necessaria  sunt  ad  humanam 
salutem,  inquantum  sunt  quaedam  sensibilia  signa  invisibilium  rerum,  quibus 
homo  sanctificatur:  nullus  autem  sanctificari  potest  post  peccatum,  nisi  per 
Christum,  quem  proposuit  Deus  propitiatorem  per  fidem  in  sanguine  ipsius,  ad  osten¬ 
sionem  justitiae  suae,  ut  sit  ipse  justus,  et  justificans  eum,  qui  ex  fide  est  Jesu  Christi 
(Rom.  7.)  :  et  ideo  oportebat  ante  Christi  adventum  esse  quaedam  signa  visi¬ 
bilia,  quibus  homo  fidem  suam  protestaretur  de  futuro  Salvatoris  adventu ; 
et  hujusmodi  signa  dicuntur  sacramenta;  et  sic  patet,  quod  ante  Christi  ad¬ 
ventum  necesse  fuit  quaedam  sacramenta  institui. 

Ad  primum  ergo  dicendum,  quod  passio  Christi  est  causa  finalis  veterum 
^aeramentorum,  quae  scilicet  ad  ipsam  significandam  sunt  instituta;  causa 
autem  finalis  non  praecedit  tempore,  sed  solum  in  intentione  agentis;  et  ideo 
non  est  inconveniens,  aliqua  sacramenta  ante  Christi  passionem  fuisse. 

Ad  secundum  dicendum,  quod  status  humani  generis  post  peccatum,  et 
ante  Christum,  dupliciter  potest  considerari:  uno  modo  secundum  fidei  ratio¬ 
nem:  et  sic  semper  unus  et  idem  permansit;  quia  scilicet  justificabantur  ho¬ 
mines  per  fidem  futuri  Christi  adventus :  alio  modo  potest  considerari  secun¬ 
dum  intensionem,  et  remissionem  peccati,  et  expressae  cognitionis  de 
Christo;  nam  per  incrementa  temporum  et  peccatum  coepit  in  homine  magis 
dominari,  intantum  quod  ratione  hominis  per  peccatum  obtenebrata,  non 
sufficerent  homini  ad  recte  vivendum  praecepta  legis  naturae,  sed  necesse 
luit  determinari  praecepta  in  lege  scripta,  et  cum  his  quaedam  fidei  sacra¬ 
menta.  Oportebat  etiam,  quod  per  incrementa  temporum  magis  explicaretur 
cognitio  fidei,  quia,  ut  Gregor,  dicit  (hom.  16.  in  Egech.  a  med.),  «per  incre¬ 
menta  temporum  crevit  divinae  cognitionis  augmentum  »  ;  et  ideo  etiam  ne¬ 
cesse  fuit,  quod  in  veteri  lege  quaedam  sacramenta  fidei,  quam  habebant  de 
Christo  venturo,  determinarentur:  quae  quidem  comparantur  ad  sacramenta, 
quae  fuerunt  ante  legem,  sicut  determinatum  ad  indeterminatum;  quia  sci¬ 
licet  ante  legem  non  fuit  determinate  praefixum  homini,  quibus  sacramentis 
uteretur,  sicut  fuit  per  legem;  quod  erat  necessarium  et  propter  obtene¬ 
brationem  legis  naturalis,  et  ut  esset  determinatior  fidei  significatio. 

Ad  tertium  dicendum,  quod  sacramentum  Melchisedech,  quod  fuit  ante 

legem,  magis  assimilatur  sacramento  nostrae  legis  in  materia,  inquantum 
scilicet  obtulit  panem,  et  vinum,  ut  habetur  Gen.14.,  sicut  etiam  sacrificium 
novae  legis  oblatione  panis,  et  vini  perficitur:  sacramenta  tamen  legis  Mo- 
saicae  magis  assimilantur  rei  significatae  per  sacramentum,  scilicet  passioni 
Christi,  ut  patet  de  agno  paschali,  et  aliis  hujusmodi;  et  hoc  ideo,  ne  propter 
continuitatem  temporis,  si  permaneret  eadem  sacramentorum  species,  vide¬ 
retur  sacramenti  ejusdem  esse  continuatio. 


ARTICULUS  IV.  337 

UTRUM  POST  CHRISTUM  DUBUERINT  ESSE  ALIQUA  SACRAMENTA. 

(4.  Dist.  1.  q.  1.  art.  2.  q.  7.  et  Dist.  2.  art.  4.  q.  1. 
et  lib.  4.  Contr.  g.  cap.  yj.). 

Ad  quartum  sic  proceditur.  Videtur,  quod  post  Christum  non  debuerint 
esse  aliqua  sacramenta:  veniente  enim  veritate,  debet  cessare  figura:  sed 
gratia,  et  veritas  per  Jesum  Christum  facta  est,  ut  dicitur  Joan.  1.;  cum  igitur 
sacramenta  sint  veritatis  signa,  sive  figurae,  videtur  quod  post  Christi  pas¬ 
sionem  sacramenta  esse  non  debuerint. 

2.  Praeterea.  Sacramenta  in  quibusdam  elementis  consistunt,  ut  ex  su- 
pradictis  patet  (q.praec.  art.  4.  et  y) :  sed  Apost.  dicit  ad  Galat.  4.:  Cum  esse¬ 
mus  parvuli,  sub  elementis  mundi  eramus  servientes :  nunc  autem,  temporis  pleni¬ 
tudine  veniente,  jam  non  sumus  parvuli;  ergo  videtur,  quod  non  debeamus 
Deus  servire  sub  elementa  hujus  mundi,  corporalibus  sacramentis  utendo. 

3.  Praeterea.  Apud  Deum  non  est  transmutatio,  nec  vicissitudinis  obumbratio, 
ut  dicitur  Jacob.  1.:  sed  videtur  ad  quandam  mutationem  divinae  voluntatis 
pertinere,  quod  alia  sacramenta  nunc  hominibus  exhibeat  ad  sanctificatio¬ 
nem  tempore  gratiae,  et  alia  ante  Christum;  ergo  videtur,  quod  post  Chri¬ 
stum  non  debuerint  alia  sacramenta  institui. 

Sed  contra  est,  quod  Aug.  dicit  19.  contra  Faustum  (cap.  iy),  quod 
«  sacramenta  veteris  legis  sunt  ablata,  quia  impleta ;  et  alia  sunt  instituta, 
virtute  majora,  utilitate  meliora,  actu  faciliora,  numero  pauciora  ». 

Respondeo  dicendum,  quod  sicut  antiqui  Patres  salvati  sunt  per  fidem 
Christi  venturi;  ita  et  nos  salvamur  per  fidem  Christi  jam  nati,  et  passi :  sunt 
autem  sacramenta  quaedam  signa  protestantia  fidem,  qua  justificatur  homo: 
oportet  autem  aliis  signis  significari  futura,  praeterita,  et  praesentia:  ut  enim 
Aug.  dicit  19.  contra  Faustum  (cap.  16.  ante  med.),  «  eadem  res  aliter  annun¬ 
tiatur  facienda,  aliter  facta:  sicut  ipsa  verba,  passurus,  et  passus,  non  similiter 
sonant  »  ;  et  ideo  oportet  quaedam  alia  sacramenta  esse  in  nova  lege,  quibus 
significentur  ea,  quae  praecesserunt  in  Christo,  praeter  sacramenta  veteris 
legis,  quibus  praenuntiabantur  futura. 

Ad  primum  ergo  dicendum,  quod,  sicut  Dion,  dicit  in  5.  cap.  Eccl.  Hier. 
(aliquant.  a  prine.),  status  novae  legis  medius  est  inter  statum  veteris  legis, 
cujus  figurae  implentur  in  nova  lege,  et  inter  statum  gloriae,  in  qua  omnis 
nude,  et  perfecte  manifestabitur  veritas :  et  ideo  tunc  nulla  erunt  sacramenta : 
nunc  autem,  quamdiu  per  speculum,  et  in  aenigmate  cognoscimus,  ut  dicitur 
1.  ad  Cor.  13.,  oportet  nos  per  aliqua  sensibilia  signa  in  spiritualia  devenire; 
quod  pertinet  ad  rationem  sacramentorum. 

Ad  secundum  dicendum,  quod  sacramenta  veteris  legis  Apost.  (Galat.  4.), 
vocat  egena,  et  infirma  elementa,  quia  gratiam  nec  continebant,  nec  causabant: 

et  ideo  utentes  illis  sacramentis  dicit  Apostolus  sub  elementis  mundi  Deo 
servisse,  quia  scilicet  nihil  aliud  erant,  quam  elementa  hujus  mundi :  nostra 
autem  sacramenta  gratiam  continent,  et  causant;  et  ideo  non  est  de  eis  si¬ 
milis  ratio. 

Ad  tertium  dicendum,  quod  sicut  paterfamilias  non  ex  hoc  habere  mon¬ 
stratur  mutabilem  voluntatem,  quod  diversa  praecepta  familiae  suae  proponit 
pro  temporum  varietate,  non  eadem  praecipiens  hyeme,  et  aestate;  ita  non 
ostenditur  aliqua  mutatio  esse  circa  Deum  ex  hoc,  quod  alia  sacramenta 
instituit  post  Christi  adventum,  et  alia  tempore  legis :  quia  illa  fuerunt  con¬ 
grua  gratiae  praefigurandae;  ha^c  autem  sunt  congrua  gratiae  praesentialiter 
demonstrandae. 


QUAESTIO  LXII. 

DE  PRINCIPALI  EFFECTU  SACRAMENTORUM,  QUI  EST  GRATIA, 
IN  SEX  ARTICULOS  DIVISA. 


Deinde  considerandum  est  de  effectu  sacramentorum:  et  primo  de  effectu 
eorum  principali,  qui  est  gratia :  secundo  de  effectu  secundario,  qui  est  character. 

Circa  primum  quaeruntur  sex. 

Primo.  Utrum  sacramenta  novae  legis  sint  causa  gratiae. 

Secundo.  Utrum  gratia  sacramentalis  aliquid  addat  super  gratiam  virtutum, 
et  donorum. 

Tertio.  Utrum  sacramenta  contineant  gratiam. 

Quarto.  Utrum  sit  in  eis  aliqua  virtus  ad  causandum  gratiam. 

Quinto.  Utrum  talis  virtus  in  sacramentis  derivetur  a  passione  Christi. 
Sexto.  Utrum  sacramenta  veteris  legis  gratiam  causarer.:. 


ARTICULUS  I.  333 

UTRUM  SACRAMENTA  SINT  CAUSA  GRATIAE. 

(Infr.  art.  6.  et  q.  64.  art.  1.  et  4.  Dist.  40.  art.  4.  et  4. 

Dist.  1.  q.  1.  et  art.  4.  q.  1.  et  art.  $.  q.  1.  et  lib.  4.  Contr.  g.  cap.  SI-  74-  Princ 
et  Veri.  q.  27.  art.  4.  et  Quodl.  12.  art.  16.). 

Ad  primum  sic  proceditur.  Videtur,  quod  sacramenta  non  sint  causa 
gratiae:  non  enim  idem  videtur  esse  signum,  et  causa;  eo  quod  ratio  signi 
videtur  magis  effectui  competere:  sed  sacramentum  est  signum  gratiae;  non 
igitur  est  causa  ejus. 

2.  Praeterea.  Nullum  corporale  agere  potest  in  rem  spiritualem;  eo 
quod  « agens  honorabilius  est  patiente  » ,  ut  Augustinus  dicit  1 2.  super  Ge¬ 
nesim  ad  literam  (cap.  16.  in  med.):  sed  subjectum  gratiae  est  mens  hominis, 
quae  est  res  spiritualis;  non  ergo  sacramenta  possunt  gratiam  causare. 

3.  Praeterea.  Illud  quod  est  proprium  Dei,  non  debet  alicui  creaturae 
attribui:  sed  causare  gratiam  est  proprium  Dei,  secundum  illud  Psalm.  83.: 
Gratiam,  et  gloriam  dabit  Dominus;  cum  ergo  sacramenta  consistant  in  qui¬ 
busdam  verbis,  et  rebus  creatis,  non  videtur  quod  possint  gratiam  causare. 

Sed  contra  est,  quod  August.  dicit  super  Joan.  (tract.  80.  a  med.), 
quod  «aqua  baptismalis  corpus  tangit,  et  cor  abluit»:  sed  cor  non  abluitur 
nisi  per  gratiam;  ergo  causat  gratiam:  et  pari  ratione  alia  Ecclesiae  sacra¬ 
menta. 

Respondeo  dicendum,  quod  necesse  est  dicere,  sacramenta  novae  legis 
per  aliquem  modum  gratiam  causare  :  manifestum  est  enim,  quod  per  sa¬ 
cramenta  novae  legis  homo  Christo  incorporatur:  sicut  de  baptismo  dicit 
Apostolus  Galat.  3.:  Quotquot  in  Christo  baptigati  estis,  Christum  induistis;  non 
autem  efficitur  homo  membrum  Christi,  nisi  per  gratiam.  Quidam  tamen 
dicunt,  quod  non  sunt  causa  gratiae  aliquid  operando,  sed  quia  Deus,  sacra¬ 
mentis  adhibitis,  in  anima  gratiam  operatur:  et  ponunt  exemplum  de  illo, 
qui  afferens  denarium  plumbeum,  accipit  centum  libras  ex  regis  ordinatione  ; 
non  quod  denarius  ille  aliquid  operetur  ad  habendam  praedictae  pecuniae 
quantitatem;  sed  hoc  operatur  sola  voluntas  regis.  Unde  et  Bernardus  dicit 
in  quodam  sermone  de  Coena  Domini  (qui  est  1.  in  Coena  Domini,  et  inscri¬ 
bitur:  de  Baptismo,  elc.  cap.  2.):  «  Sicut  investitur  canonicus  per  librum,  abbas 
per  baculum,  episcopus  per  annulum ;  sic  divisiones  gratiarum  diversae  sunt 
traditae  sacramentis»:  sed  si  quis  recte  consideret,  iste  modus  non  transcen¬ 
dit  rationem  signi,  nam  denarius  plumbeus  non  est  nisi  quoddam  signum 
regiae  ordinationis  de  hoc,  quod  pecunia  recipiatur  ab  illo:  similiter  liber 
est  quoddam  signum,  quo  designatur  traditio  canonicatus.  Secundum  hoc 
igitur  sacramenta  novae  legis  nihil  plus  essent,  quam  signa  gratiae;  cum 
tamen  ex  multis  sanctorum  auctoritatibus  habeatur,  quod  sacramenta  novae 
legis  non  solum  significant,  sed  causant  gratiam.  Et  ideo  aliter  dicendum, 
quod  duplex  est  causa  agens,  principali .,  et  instrumentalis.  Principalis  quidem 
operatur  per  virtutem  suae  formae,  cui  assimilatur  effectus ;  sicut  ignis  suo 
calore  calefacit;  et  hoc  modo  nihil  potest  causare  gratiam,  nisi  Deus:  quia 
gratia  nihil  est  aliud,  quam  quaedam  participata  similitudo  divinae  naturae, 
secundum  illud  2.  Pet.  1.:  Magna  nobis,  et  pretiosa  promissa  donavit,  ut  divinae 
simus  consortes  naturae.  Causa  vero  instrumentalis  non  agit  per  virtutem  suae 
formae,  sed  solum  per  motum,  quo  movetur  a  principali  agente :  unde  effe¬ 
ctus  non  assimilatur  instrumento,  sed  principali  agenti;  sicut  lectus  non 
assimilatur  securi,  sed  arti,  quae  est  in  mente  artificis.  Et  hoc  modo  sacra¬ 
menta  novae  legis  gratiam  causant.  Adhibentur  enim  ex  divina  ordinatione 
hominibus  ad  gratiam  in  eis  causandam  :  unde  August.  dicit  19.  contra  Faust. 
(cap.  16.  a  med.):  «  Haec  omnia  (scilicet  sacramentalia)  fiunt,  et  transeunt: 
virtus  tamen  (scilicet  Dei),  quae  per  ista  operatur,  jugiter  manet  ».Hoc  autem 
proprie  dicitur  instrumentum,  per  quod  aliquis  operatur:  unde  et  Tit.  3. 
dicitur  :  Salvos  nos  fecit  per  lavacrum  regenerationis. 

Ad  primum  ergo  dicendum,  quod  causa  principalis  non  proprie  potest 
dici  signum  effectus,  licet  occulti,  etiamsi  ipsa  sit  sensibilis,  et  manifesta :  sed 
causa  instrumentalis,  si  sit  manifesta,  potest  dici  signum  effectus  occulti;  eo 
quod  non  solum  est  causa,  sed  etiam  quodammodo  effectus,  inquantum  mo¬ 
vetur  a  principali  agente;  et  secundum  hoc  sacramenta  novae  legis  simul 
sunt  causae,  et  signa,  et  inde  est,  quod,  sicut  communiter  dicitur,  «efficiunt 
■quod  figurant ».  Ex  quo  etiam  patet,  quod  habent  perfecte  rationem  sacra- 

menti,  inquantum  ordinantur  ad  aliquid  sacrum,  non  solum  per  modum  signi, 
sed  etiam  per  modum  causae. 

Ad  secundum  dicendum,  quod  instrumentum  habet  duas  actiones :  unam 
instrumentalem,  secundum  quam  operatur  non  in  virtute  propria,  sed  in  vir¬ 
tute  principalis  agentis :  aliam  autem  habet  actionem  propriam,  quae  competit 
sibi  secundum  propriam  formam ;  sicut  securi  competit  scindere  ratione  suae 
acuitatis,  facere  autem  lectum,  inquantum  est  instrumentum  artis:  non  autem 
perficit  instrumentalem  actionem,  nisi  exercendo  actionem  propriam :  scin¬ 
dendo  enim  facit  lectum.  Et  similiter  sacramenta  corporalia  per  propriam 
operationem,  quam  exercent  circa  corpus,  quod  tangunt,  efficiunt  operatio¬ 
nem  instrumentalem  ex  virtute  divina  circa  animam :  sicut  aqua  baptismi 
abluendo  corpus  secundum  propriam  virtutem  abluit  animam,  inquantum 
est  instrumentum  virtutis  divinae,  nam  ex  anima,  et  corpore  unum  fit.  Et 
hoc  est  quod  Augustinus  dicit  (loc.  sup.  cit.),  quod  « corpus  tangit,  et  cor 
abluit » . 

Ad  tertium  dicendum,  quod  ratio  illa  procedit  de  eo,  quod  est  causa 
gratiae  per  modum  principalis  agentis;  hoc  enim  est  proprium  Dei,  ut  dictum 
est  (in  corp.  art.). 


ARTICULUS  n.  339. 

UTRUM  GRATIA  S A C R AM EN T A L I S  ALIQUID  ADDAT 
SUPER  GRATIAM  VIRTUTUM,  ET  DONORUM. 

(Infr.  q.  72.  art.  7.  ad  2.  et  4.  Dist.  7.  q.  2.  art.  1.  q.  3. 
et  Dist.  17.  q.  1.  art.  4.  q.  $.). 

Ad  secundum  sic  proceditur.  Videtur,  quod  gratia  sacramentalis  non 
addat  aliquid  super  gratiam  virtutum,  et  donorum  :  per  gratiam  enim  virtu¬ 
tum,  et  donorum  perficitur  anima  sufficienter,  et  quantum  ad  essentiam  ani¬ 
mae,  et  quantum  ad  potentias  ejus,  ut  patet  ex  his  quae  in  2.  dicta  sunt 
(1-2.  q.  110.  art.  3.  et  4.):  sed  gratia  ordinatur  ad  animae  perfectionem; 
ergo  gratia  sacramentalis  non  potest  aliquid  addere  super  gratiam  virtutum, 
et  donorum. 

2.  Praeterea.  Defectus  animae  ex  peccatis  causantur:  sed  omnia  peccata 
sufficienter  excluduntur  per  gratiam  virtutum,  et  donorum:  quia  nullum  est 
peccatum,  quod  non  contrarietur  alicui  virtuti;  gratia  ergo  sacramentalis, 
cum  ordinetur  ad  defectus  animae  tollendos,  non  potest  aliquid  addere  super 
gratiam  virtutum,  et  donorum. 

3.  Praeterea.  Omnis  additio,  vel  subtractio  in  formis  variat  speciem,  ut 
dicitur  8.  Metaphysicor.  (tex.  10.):  si  ergo  gratia  sacramentalis  addat  aliquid 
super  gratiam  virtutum,  et  donorum,  sequitur  quod  aequivoce  dicatur  gratia : 
et  sic  nihil  certum  nobis  ostenditur  ex  hoc,  quod  sacramenta  dicuntur  gra¬ 
tiam  causare. 

Sed  contra  est,  quod  si  gratia  sacramentalis  non  addit  aliquid  super 
gratiam  donorum,  et  virtutum,  frustra  sacramenta  habentibus  et  dona,  et 
virtutes  conferrentur:  in  operibus  autem  Dei  nihil  est  frustra;  ergo  videtur, 
quod  gratia  sacramentalis  aliquid  addat  super  gratiam  virtutum,  et  do¬ 
norum. 

Respondeo  dicendum,  quod,  sicut  in  2.  dictum  est  (1-2.  q.  110.  art.  3.  et  4.), 
gratia  secundum  se  considerata  perficit  essentiam  animae,  inquantum  par- 

ticipat  quandam  similitudinem  divini  esse;  et  sicut  ab  essentia  animae  fluunt 
ejus  potentiae,  ita  a  gratia  fluunt  quaedam  perfectiones  ad  potentias  ani¬ 
mae,  quae  dicuntur  virtutes,  et  dona,  quibus  potentiae  perficiuntur  in  ordine 
a  suos  actus.  Ordinantur  autem  sacramenta  ad  quosdam  speciales  effectus 
necessarios  in  vita  christiana;  sicut  baptismus  ordinatur  ad  quandam  spi¬ 
ritualem  regenerationem,  qua  homo  moritur  vitiis,  et  sit  membrum  Christi: 
qui  quidem  effectus  est  aliquid  speciale  praeter  actus  potentiarum  animae- 
et  eadem  ratio  est  de  alus  sacramentis.  Sicut  igitur  virtutes,  et  dona  addunt 
super  gratiam  communiter  dictam  quandam  perfectionem  determinate  ordi¬ 
natam  ad  proprios  actus  potentiarum;  ita  gratia  sacramentalis  addit  super 
gratiam  communiter  dictam,  et  super  virtutes,  et  dona,  quoddam  divinum 
auxilium  ad  consequendum  sacramenti  finem :  et  per  hunc  modum  gratia  sa¬ 
cramentalis  addit  super  gratiam  virtutum,  et  donorum. 

Ad  primum  ergo  dicendum,  quod  gratia  virtutum,  et  donorum  sufficienter 
perficit  essentiam,  et  potentias  animae,  quantum  ad  generalem  ordinationem 
actuum  animae :  sed  quantum  ad  quosdam  effectus  speciales,  qui  requiruntur 
m  vita  christiana,  requiritur  sacramentalis  gratia. 

.  .  Ad  secundum  dicendum,  quod  per  virtutes,  et  dona  excluduntur  sufficienter 
vitia,  et  peccata,  quantum  ad  praesens,  et  futurum;  inquantum  scilicet  im¬ 
peditur  homo  per  virtutes,  et  dona  a  peccando:  sed  quantum  ad  praeterita 
peccata,  quae  transeunt  actu,  et  permanent  reatu,  adhibetur  homini  remedium 
specialiter  per  sacramenta. 

Ad  tertium  dicendum,  quod  ratio  sacramentalis  gratiae  se  habet  ad  gra¬ 
tiam  communiter  dictam,  sicut  ratio  speciei  ad  genus :  unde  sicut  non  aequi- 
voce  dicitur  animal  communiter  dictum,  et  pro  homine  sumptum;  ita  non 
aequivoce  dicitur'gratia  communiter  sumpta,  et  gratia  sacramentalis. 


ARTICULUS  III.  340 

UTRUM  sacramenta  novae  legis  contineant  gratiam. 

(4.  Dist.  2.  art.  4.  q.  4.  et  Veri.  q.  27.  art.  7.). 

Ad  tertium  sic  proceditur.  Videtur,  quod  sacramenta  novae  legis  non 
contineant  gratiam:  contentum  enim  videtur  esse  in  continente:  sed  gratia 
non  est  in  sacramento,  neque  sicut  in  subjecto  (quia  subjectum  gratiae  non 
est  corpus,  sed  spiritus),  neque  sicut  in  vase,  quia  «  vas  est  locus  mobilis  », 
ut  dicitur  in  4.  Physic.  (tex.  41.) :  esse  autem  in  loco  non  convenit  accidenti; 
ergo  videtur,  quod  sacramenta  novae  legis  non  contineant  gratiam. 

2.  Praeterea.  Sacramenta  ordinantur  ad  hoc,  quod  homines  per  ea  gra¬ 
tiam  consequantur:  sed  gratia,  cum  sit  accidens,  non  potest  transire  de  subjecto 
in  subjectum;  ergo  pro  nihilo  esset  gratia  in  sacramentis. 

3.  Praeterea.  Spirituale  non  continetur  a  corporali,  etiamsi  in  eo  sit: 
non  enim  anima  continetur  a  corpore,  sed  potius  continet  corpus;  ergo  vi¬ 
detur,  quod  gratia,  cum  sit  quiddam  spirituale,  non  contineatur  in  sacramento 
corporali. 

Sed  contra  est,  quod  Hugo  de  Sancto  Victore  (lib.  1.  De  Sacram,  part.  9. 
cap.  2.)  dicit,  quod  «  sacramentum  ex  sanctificatione  invisibilem  gratiam 
continet  » 


JIS 

Respondeo  dicendum,  quod  multis  modis  aliquid  dicitur  esse  in  alio :  mter 
quos  duplici  modo  gratia  est  in  sacramentis  :  uno  modo  sicut  m  signo  ;  nam 
sacramentum  est  signum  gratiae:  alio  modo  sicut  m  causa ;  nam,  sicut  d  ct 
est  (art.  i.huj.  q.),  sacramentum  novae  legis  est  mstrumentalis  gratiae  causa, 
unde  gratia  est  in  sacramento  novae  legis,  non  quidem  secundum  similitu¬ 
dinem  speciei  (sicut  effectus  est  in  causa  univoca),  neque  etiam  secundum 
aliquam  formam  propriam,  et  permanentem,  et  proportionatam  ad  talem 
effectum,  sicut  sunt  effectus  in  causis  non  univocis,  puta  res  generatae  m 
sole ;  sed  secundum  quandam  instrumentalem  virtutem,  quae  est  fluens,  et 

incompleta  in  esse  naturae,  ut  infra  dicetur  (art.  seq.). 

Ad  primum  ergo  dicendum,  quod  gratia  non  dicitur  esse  in  sacramento, 
sicut  in  subjecto,  neque  sicut  in  vase,  prout  vas  est  locus  quidam ;  sed  prout 
va?  dicitur  instrumentum  alicujus  operis  faciendi,  secundum  quod  dicitur 


Ezech.  9. :  Unusquisque  vas  interfectionis  habet  in  manu  sua. 

Ad  secundum  dicendum,  quod  quamvis  accidens  non  transeat  a  subjecto 
in  subjectum,  transit  tamen  a  causa  per  instrumentum  aliqualiter  m  subjectum, 
non  ut  eodem  modo  sit  in  eis,  sed  in  unoquoque  secundum  propriam  ra¬ 


tionem.  . 

Ad  tertium  dicendum,  quod  spirituale  existens  perfecte  m  aliquo  con¬ 
tinet  ipsum,  et  non  continetur  ab  eo :  sed  gratia  est  in  sacramento  secundum 
esse  fluens,  et  incompletum:  et  ideo  non  inconvenienter  sacramentum  dicitur 
continere  gratiam. 


ARTICULUS  IV.  34i 

UTRUM  IN  SACRAMENTIS  SIT  ALIQUA  VIRTUS  GRATIAE  CAUSATIVA. 

(Infr.  q.  yS.  art.  4.  et  4.  Dist.  1.  q.  1.  art.  4.  q.  2. 
et  Dist.  8.  q.  2.  art.  3.  et  Quodl.  12.  art.  15.). 

Ad  quartum  sic  proceditur.  Videtur,  quod  in  sacramentis  non  sit  aliqua 
virtus  gratiae  causativa:  virtus  enim  gratiae  causativa  est  virtus  spiritualis: 
sed  in  corpore  non  potest  esse  virtus  spiritualis:  neque  ita  quod  sit  propria 
ei;  quia  virtus  fluit  ab  essentia  rei,  et  ita  non  potest  eam  transcendere :  neque 
ita  quod  recipiat  eam  ab  alio;  quia  quod  recipitur  ab  aliquo,  est  in  eo  per 
modum  recipientis ;  ergo  in  sacramentis  non  potest  esse  aliqua  virtus  gratiae 
causativa. 

2.  Praeterea.  Omne  quod  est,  reducitur  ad  aliquod  genus  entis,  et  ad 
aliquem  gradum  boni:  sed  non  est  dare,  in  quo  genere  entis  sit  talis  virtus, 
ut  patet  discurrenti  per  singula :  nec  etiam  potest  reduci  ad  aliquem  gradum 
bonorum:  neque  enim  est  inter  minima  bona;  quia  sacramenta  sunt  de  ne¬ 
cessitate  salutis:  neque  etiam  inter  media  bona,  cujusmodi  sunt  potentiae 
animae,  quae  sunt  quaedam  potentiae  naturales :  neque  etiam  inter  maxima 
bona ;  quia  nec  est  gratia,  nec  virtus  mentis ;  ergo  videtur,  quod  in  sacra¬ 
mentis  nulla  sit  virtus  gratiae  causativa. 

3.  Praeterea.  Si  talis  virtus  est  in  sacramentis,  non  causatur  in  eis  nisi 
per  creationem  a  Deo:  sed  inconveniens  videtur,  quod  tam  nobilis  creatura 
statim  esse  desinat,  sacramento  perfecto;  ergo  videtur,  quod  nulla  virtus  sit 
iu  sacramentis  ad  gratiam  causandam. 

4-  Praeterea.  Idem  non  potest  esse  in  diversis :  sed  ad  sacramenta  con¬ 
currunt  diversa,  scilicet  verba,  et  res:  unius  autem  sacramenti  non  potest  esse 
nisi  virtus  una;  ergo  videtur,  quod  in  sacramentis  nulla  sit  virtus. 

Sed  contra  est,  quodAugust.  dicit  super  Joan.  (tract.  80.  a  med.):  «Unde 
tanta  vis  aquae,  ut  corpus  tangat,  et  cor  abluat?  »  Et  Beda  dicit  (cap.  10.  in 
Luc.  sup.  illud.  Lucae  3.:  Factum  est  autem),  quod  «  Dominus  tactu  suae  mun¬ 
dissimae  carnis  vim  regenerativam  contulit  aquis». 

Respondeo  dicendum,  quod  illi  qui  ponunt  quod  sacramenta  non  causant 
gratiam,  nisi  per  quandam  concomitantiam,  ponunt  quod  in  sacramento  non 
sit  aliqua  virtus,  quae  operetur  ad  sacramenti  effectum :  est  tamen  virtus  di¬ 
vina  sacramento  assistens,  quae  sacramentalem  effectum  operatur :  sed  po¬ 
nendo  quod  sacramentum  est  instrumentalis  causa  gratiae,  necesse  est  simul 
ponere,  quod  in  sacramento  sit  quaedam  virtus  instrumentalis  ad  inducendum 
sacramentalem  effectum:  et  haec  quidem  virtus  proportionatur  instrumento; 
unde  comparatur  ad  virtutem  absolutam,  et  perfectam  alicujus  rei,  sicut  com¬ 
paratur  instrumentum  ad  agens  principale.  Instrumentum  enim,  ut  dictum  est 
(art.  1.  huj.  q.),  non  operatur,  nisi  inquantum  est  motum  a  principali  agente, 
quod  per  se  operatur,  et  ideo  virtus  principalis  agentis  habet  permanens,  et 
completum  esse  in  natura :  virtus  autem  instrumentalis  habet  esse  transiens  ex 
uno  in  aliud,  et  incompletum;  sicut  et  motus  est  actus  imperfectus  ab  agente 
in  patiens. 

Ad  primum  ergo  dicendum,  quod  virtus  spiritualis  non  potest  esse  in  re 
corporea  per  modum  virtutis  permanentis,  et  completae,  sicut  ratio  probat  : 
nihil  tamen  prohibet,  in  corpore  esse  virtutem  spiritualem  instrumentaliter, 
inquantum  scilicet  corpus  potest  moveri  ab  "aliqua  substantia  spirituali  ad 
aliquem  effectum  spiritualem  inducendum :  sicut  et  in  ipsa  voce  sensibili  est 
quaedam  vis  spiritualis  ad  excitandum  intellectum  hominis,  inquantum  pro¬ 
cedit  a  conceptione  mentis :  et  hoc  modo  vis  spiritualis  est  in  sacramentis, 
inquantum  ordinantur  a  Deo  ad  effectum  spiritualem. 

Ad  secundum  dicendum,  quod  sicut  motus,  eo  quod  est  actus  imperfectus, 
non  proprie  est  in  aliquo  genere,  sed  reducitur  ad  genus  actus  perfecti  (sicut 
alteratio  ad  qualitatem) ;  ita  virtus  instrumentalis  non  est,  proprie  loquendo, 
in  aliquo  genere,  sed  reducitur  ad  genus  et  speciem  virtutis  perfectae. 

Ad  tertium  dicendum,  quod  sicut  virtus  instrumentalis  acquiritur  instru¬ 
mento  ex  hoc  ipso,  quod  movetur  ab  agente  principali;  ita  et  sacramentum 
consequitur  spiritualem  virtutem  ex  benedictione  Christi  et  applicatione  mini¬ 
stri  ad  usum  sacramenti.  Unde  August.  dicit  in  quodam  serm.  de  Epiph. :  «  Nec 
mirum,  quod  aquam,  hoc  est  substantiam  corporalem,  ad  purificandam  ani¬ 
mam  dicimus  pervenire:  pervenit  plane,  et  penetrat  conscientiae  universae 
latibula;  quamvis  enim  sit  subtilis,  et  tenuis,  benedictione  tamen  Christi  facta 
subtilior,  occultas  vitae  causas,  ac  secreta  mentis  subtili  rore  pertransit». 

Ad  quartum  dicendum,  quod  sicut  eadem  vis  principalis  agentis  instru- 
mentaliter  invenitur  in  omnibus  instrumentis  ordinatis  ad  effectum,  prout 
sunt  quodam  ordine  unum;  ita  etiam  eadem  vis  sacramentalis  invenitur  in 
verbis,  et  rebus,  prout  ex  verbis,  et  rebus  perficitur  unum  sacramentum. 

ARTICULUS  V.  542 

UTRUM  SACRAMENTA  NOVAE  LEGIS  HABEANT  VIRTUTEM 
EX  PASSIONE  -CHRISTI. 

(Infr.  q.  64.  art.  2.  et  4.  Dist.  1.  q.  1.  art.  4.  q.  3.  et  Dist.  3.  q.  2.  art.  2.  q.  u). 

Ad  quintum  sic  proceditur.  Videtur,  quod  sacramenta  novae  legis  non 
habeant  virtutem  ex  passione  Christi:  virtus  enim  sacramentorum  est  ad  gra¬ 
tiam  causandam  in  anima,  perquam  spiritualiter  vivit:  sed,  sicut  Augustinus 
dicit  super  Joan.  ( tract .  19.  a  med.),  «Verbum,  prout  erat  in  principio  apud 
Deum,  vivificat  animas;  secundum  autem  quod  est  caro  factum,  vivificat  cor¬ 
pora  »;  cum  igitur  passio  Christi  pertineat  ad  Verbum,  secundum  quod  est 
caro  factum,  videtur  quod  non  possit  causare  virtutem  sacramentorum. 

2.  Praeterea.  Virtus  sacramentorum  videtur  ex  fide  dependere:  quia,  sicut 
dicit  Aug.  super  Joan.  (tract.  8o.  a  med.), Verbum  Dei  perficit  sacramentum  «non 
quia  dicitur,  sed  quia  creditur  »  :  sed  fides  nostra  non  solum  respicit  passionem 
Christi,  sed  etiam  alia  mysteria  humanitatis  ipsius,  et  principalius  etiam  di¬ 
vinitatem  ejus;  ergo  videtur  quod  sacramenta  non  habeant  specialiter  vir¬ 
tutem  a  passione  Christi. 

3.  Praeterea.  Sacramenta  ordinantur  ad  hominum  justificationem,  se¬ 
cundum  illud  1.  ad  Cor.  6.:  Abluti  estis,  ei  justificati  estis:  sed  justificatio  attri¬ 
buitur  resurrectioni,  secundum  illud  Rom.  4.:  Resurrexit  propter  justificationem 
nostram;  ergo  videtur,  quod  sacramenta  magis  habeant  virtutem  a  resurre¬ 
ctione  Christi,  quam  ab  ejus  passione. 

Sed  contra  est,  quod  super  illud  Rom.  5.:  in  similitudinem  praevarica¬ 
tionis  Adae,  etc.,  dicit  Glossa  (ord.) :  «  Ex  latere  Christi  dormientis  in  cruce 
fluxerunt  sacramenta,  per  quae  salvata  est  Ecclesia  ».  Sic  ergo  sacramenta 
videntur  habere  virtutem  ex  passione  Christi. 

Respondeo  dicendum,  quod,  sicut  dictum  est  (art.  1.  huj.  q.),  sacramentum 
operatur  ad  gratiam  causandam  per  modum  instrumenti:  est  autem  duplex 
instrumentum:  unum  quidem  separatum,  ut  baculus ;  aliud  autem  conjunctum, 
ut  manus:  per  instrumentum  autem  conjunctum  movetur  instrumentum  se¬ 
paratum,  sicut  baculus  per  manum.  Principalis  autem  causa  efficiens  gratiae 
est  ipse  Deus,  ad  quem  comparatur  humanitas  Christi,  sicut  instrumentum 
conjunctum,  sacramentum  autem,  sicut  instrumentum  separatum;  et  ideo 
oportet,  quod  virtus  salutifera  a  divinitate  Christi  per  ejus  humanitatem  in 
ipsa  sacramenta  derivetur.  Gratia  autem  sacramentalis  ad  duo  praecipue  or¬ 
dinari  videtur;  videlicet  ad  tollendos  defectus  praeteritorum  peccatorum, 
inquantum  transeunt  actu,  et  remanent  reatu;  et  iterum  ad  perficiendam  ani¬ 
mam  in  his,  quae  pertinent  ad  cultum  Dei,  secundum  religionem  vitae  Chri¬ 
stianae.  Manifestum  est  autem  ex  his  quae  supra  dicta  sunt  (q.  48.  et  49.), 
quod  Christus  liberavit  nos  a  peccatis  nostris,  praecipue  per  suam  passionem, 
non  solum  efficienter,  et  meritorie,  sed  etiam  satisfactorie:  similiter  etiam  per 
suam  passionem  initiavit  ritum  christianae  religionis,  offerens  seipsum  oblatio¬ 
nem,  et  hostiam  Deo,  ut  dicitur  Ephes.  5.  Unde  manifestum  est,  quod  sacra¬ 
menta  Ecclesiae  specialiter  habent  virtutem  ex  passione  Christi,  cujus  virtus 
quodammodo  nobis  copulatur  per  susceptionem  sacramentorum:  in  cujus 
signum  de  latere  Christi  pendentis  in  cruce  fluxerunt  aqua,  et  sanguis:  quorum 

unum  pertinet  ad  Baptismum,  aliud  ad  Eucharistiam,  quae  sunt  potissima  sa¬ 
cramenta. 

Ad  primum  ergo  dicendum,  quod  «Verbum,  prout  erat  in  principio  apud 
Deum,  vivificat  animas»,  sicut  agens  principale:  caro  tamen  ejus,  et  mysteria 
in  ea  perpetrata  operantur  instrumentaliter  ad  animae  vitam ;  ad  vitam  autem 
corporis  non  solum  instrumentaliter,  sed  etiam  per  quandam  exemplaritatem, 
ut  supra  dictum  est  (q.  36.  ari.  1.  ad  3.). 

Ad  secundum  dicendum,  quod  per  fidem  Christus  habitat  in  nobis,  ut 
dicitur  Ephes.  3.,  et  ideo  virtus  Christi  copulatur  nobis  per  fidem:  virtus 
autem  remissiva  peccatorum  speciali  quodam  modo  pertinet  ad  passionem 
ipsius  Christi,  et  ideo  per  fidem  passionis  ejus  specialiter  homines  liberantur 
a  peccatis,  secundum  illud  Rom.  3.:  Ouum  proposuit  Deus  propitiatorem  per 
fidem  in  sanguine  ipsius;  et  ideo  virtus  sacramentorum,  quae  ordinatur  ad  tol¬ 
lenda  peccata,  praecipue  est  ex  fide  passionis  Christi. 

Ad  tertium  dicendum,  quod  justificatio  attribuitur  resurrectioni  ratione 
termini  ad  quem,  qui  est  novitas  vitae  per  gratiam :  attribuitur  tamen  pas¬ 
sioni  ratione  termini  a  quo,  scilicet  quantum  ad  dimissionem  culpae. 


ARTICULUS  VI.  343 

UTRUM  SACRAMENTA  VETERIS  LEGIS  GRATIAM  CAUSARENT. 

(1-2.  q.  103.  art.  2.  et  q.  107.  art.  1.  ad  3.  et  4.  Dist.  1.  q.  1.  ari.  3.  q.  1.). 

Ad  sextum  sic  proceditur.  Videtur,  quod  etiam  sacramenta  veteris  legis 
gratiam  causarent:  quia,  sicut  dictum  est  (art.  praec.),  sacramenta  novae 
legis  habent  efficaciam  ex  fide  passionis  Christi:  sed  fides  passionis  Christi 
fuit  in  veteri  lege,  sicut  et  in  nova :  habemus  enim  eumdem  spiritum  fidei,  ut 
habetur  2.  ad  Cor.  4.;  sicut  ergo  sacramenta  novae  legis  conferunt  gratiam, 
ita  etiam  sacramenta  veteris  legis  gratiam  conferebant. 

2.  Praeterea.  Sanctificatio  non  fit  nisi  per  gratiam:  sed  per  sacramenta 
veteris  legis  homines  sanctificabantur:  dicitur  enim  Levit.  8.:  Cumque  sancti- 
ficasset  Moyses  Aaron,  et  filios  ejus  in  vestitu  suo,  etc.;  ergo  videtur,  quod  sa¬ 
cramenta  veteris  legis  gratiam  conferebant. 

3.  Praeterea.  Sicut  Beda  dicit  in  homilia  Circumcisionis  (inter  prine, 
et  med.  et  est  inter  hom.  hyem.  de  SS.),  a  idem  salutiferae  curationis  auxilium 
circumcisio  in  lege  contra  originalis  peccati  vulnus  agebat,  quod  baptismus 
agere  revelatae  tempore  gratiae  consuevit  »  :  sed  baptismus  nunc  confert  gra¬ 
tiam;  ergo  circumcisio  gratiam  conferebat,  et  pari  ratione  alia  sacramenta 
legalia:  quia  sicut  baptismus  est  janua  sacramentorum  veteris  legis,  ita  et 
circumcisio  erat  janua  sacramentorum  veteris  legis,  propter  quod  et  Apost. 
dicit  Gal.  5. :  Testificor  omni  homini  circumcidenti  se,  quoniam  debitor  est  universae 
legis  faciendae. 

Sed  contra  est,  quod  Gal.  4.  dicitur:  Convertimini  iterum  ad  infirma,  et 
egena  elementa :  Gloss.  (ord.)  idest  «ad  legem,  quae  dicitur  infirma,  quia  per¬ 
fecte  non  justificat»:  sed  gratia  perfecte  justificat;  ergo  sacramenta  veteris 
legis  gratiam  non  conferebant. 

Respondeo  dicendum,  quod  non  potest  dici,  quod  sacramenta  veteris  legis 
conferrent  gratiam  justificantem  per  seipsa,  idest  propria  virtute:  quia  sic 
non  fuisset  necessaria  passio  Christi,  secundum  illud  Gal.  2.:  Si  ex  lege  est 

justitia ,  Christus  gratis  mortuus  est:  sed  nec  potest  dici,  quod  ex  passione 
Christi  virtutem  haberent  conferendi  gratiam  justificandi.  Sicut  enim  ex 
praedictis  patet  (art.  praec.),  virtus  passionis  Christi  copulatur  nobis  per  fidem, 
et  sacramenta:  differenter  tamen;  nam  continuatio,  quae  est  per  fidem,  fit 
per  actum  animae:  continuatio  autem,  quae  est  per  sacramenta,  fit  per  usum 
exteriorum  rerum.  Nihil  autem  prohibet,  id  quod  est  posterius  tempore,  an¬ 
tequam  sit,  movere,  secundum  quod  praecedit  in  actu  animae:  sicut  finis, 
qui  est  posterior  tempore,  movet  agentem,  secundum  quod  est  apprehensus, 
et  desideratus  ab  ipso:  sed  illud  quod  nondum  est  in  rerum  natura,  non  mo¬ 
vet  secundum  usum  exteriorum  rerum ,  unde  causa  efficiens  non  potest  esse 
posterior  in  esse  ordine  durationis,  sicut  causa  finalis.  Sic  ergo  manifestum 
est,  quod  a  passione  Christi,  quae  est  causa  humanae  justificationis,  conve¬ 
nienter  derivatur  virtus  justificativa  ad  sacramenta  novae  legis,  non  autem  ad 
sacramenta  veteris  legis:  et  tamen  per  fidem  passionis  Christi  justificabantur 
antiqui  Patres,  sicut  et  nos.  Sacramenta  autem  veteris  legis  erant  quaedam 
illius  fidei  protestationes,  inquantum  significabant  passionem  Christi,  et  ef¬ 
fectus  ejus.  Sic  ergo  patet,  quod  sacramenta  veteris  legis  non  habebant  in 
se  aliquam  virtutem,  qua  operarentur  ad  conferendam  gratiam  justificantem ; 
sed  solum  significabant  fidem,  per  quam  justificabantur. 

Ad  primum  ergo  dicendum,  quod  antiqui  Patres  habebant  fidem  de  pas¬ 
sione  Christi  futura,  quae  secundum  quod  erat  in  apprehensione  animae, 
poterat  justificare :  sed  nos  habemus  fidem  de  passione  Christi  praecedenti, 
quae  potest  justificare  etiam  secundum  realem  usum  sacramentalium  rerum, 
ut  dictum  est  (in  corp.  art.). 

Ad  secundum  dicendum,  quod  illa  sanctificatio  erat  figuralis  :  per  hoc 
enim  sanctificari  dicebantur,  quod  applicabantur  cultui  divino  secundum  ri¬ 
tum  veteris  legis,  qui  totus  ordinabatur  ad  figurandum  passionem  Christi. 

Ad  tertium  dicendum,  quod  de  circumcisione  multiplex  fuit  opinio; 
quidam  enim  dixerunt,  quod  per  circumcisionem  non  conferebatur  gratia, 
sed  solum  auferebatur  peccatum:  sed  hoc  non  potest  esse,  quia  homo  non 
justificatur  a  peccato  nisi  per  gratiam,  secundum  illud  Roman.  3.:  Justificati 
gratis  per  gratiam  ipsius.  Et  ideo  alii  dixerunt,  quod  per  circumcisionem  con¬ 
ferebatur  gratia,  quantum  ad  effectus  remotivos  culpae,  sed  non  quantum 
ad  effectus  positivos  gratiae :  sed  hoc  etiam  videtur  esse  falsum :  quia  per 
circumcisionem  dabatur  pueris  facultas  perveniendi  ad  gloriam,  quae  est 
ultimus  effectus  positivus  gratiae:  et  propterea  secundum  ordinem  causae 
formalis,  priores  sunt  naturaliter  effectus  positivi,  quam  privativi;  licet  se¬ 
cundum  ordinem  causae  materialis  sit  e  converso ;  forma  enim  non  excludit 
privationem,  nisi  informando  subjectum.  Et  ideo  alii  dicunt,  quod  circum¬ 
cisio  conferebat  gratiam,  etiam  quantum  ad  aliquem  effectum  positivum, 
qui  est  facere  dignum  vita  aeterna ;  non  tamen  quantum  ad  hoc  quod  est 
reprimere  concupiscentiam  impellentem  ad  peccandum:  quod  et  aliquando 
mihi  visum  est  (4.  Dist.  1.  q.  2.  art.  4.  q.  3.) :  sed  diligentius  consideranti 
apparet,  hoc  etiam  non  esse  verum :  quia  minima  gratia  potest  resistere 
cuilibet  concupiscentiae,  et  mereri  vitam  aeternam.  Et  ideo  melius  dicendum 
videtur,  quod  circumcisio,  sicut  et  alia  sacramenta  veteris  legis,  erat  solum 
signum  fidei  justificantis:  unde  Apostolus  dicit  Rom.  4.  quod  Abraham  ac¬ 
cepit  signum  circumcisionis,  signaculum  justitiae  fidei ;  et  ideo  in  circumcisione 
conferebatur  gratia,  inquantum  erat  signum  passionis  Christi  futurae,  ut  infra 
patebit  (q.  70.  art  4.). 

QUAESTIO  LXIII. 

DE  EFFECTU  SACRAMENTORUM,  QUI  EST  CHARACTER, 

IN  SEX  ARTICULOS  DIVISA. 

Deinde  considerandum  est  de  alio  effectu  sacramentorum,  qui  est  cha¬ 
racter. 

Et  circa  hoc  quaeruntur  sex. 

Primo.  Utrum  ex  sacramentis  causetur  character  aliquis  in  anima. 
Secundo.  Quid  sit  ille  character. 

Tertio.  Cujus  sit  character. 

Quarto.  In  quo  sit  sicut  in  subjecto. 

Quinto.  Utrum  insit  indelebiliter. 

Sexto.  Utrum  omnia  sacramenta  imprimant  characterem. 


ARTICULUS  I.  344 

UTRUM  SACRAMENTUM  IMPRIMAT  ALIQUEM  CHARACTEREM  IN  ANIMA. 

(4.  Dist.  4.  q.  1.  art.  4.  q.  1.). 

Ad  primum  sic  proceditur.  Videtur,  quod  sacramentum  non  imprimat 
aliquem  characterem  in  anima :  character  enim  significare  videtur  quoddam 
signum  distinctivum:  sed  distinctio  membrorum  Christi  ab  aliis  fit  per  aeter¬ 
nam  praedestinationem,  quae  non  ponit  aliquid  in  praedestinato,  sed  solum 
in  Deo  praedestinante,  ut  in  1.  habitum  est  (q.  2q.  art.  2.)  :  dicitur  enim  2. 
Timoth.  2.:  Firmum  fundamentum  Dei  stat,  habens  signaculum  hoc:  Novit  Do¬ 
minus,  qui  sunt  ejus;  ergo  sacramenta  non  imprimunt  characterem  in  anima. 

A.  Pkaeterea.  Character  signum  est  distinctivum :  signum  autem,  ut  Aug. 
dicit  in  2.  de  Doctrina  Christ.  (cir.  prine,  lib.),  est  «  quod  praeter  speciem, 
quam  ingerit  sensibus,  facit  aliquid  aliud  in  cognitionem  venire  »:  nihil  au¬ 
tem  est  in  anima,  quod  aliquam  speciem  sensibus  ingerat;  ergo  videtur, 
quod  in  anima  non  imprimatur  aliquis  character  per  sacramenta. 

3.  Praeterea.  Sicut  per  sacramenta  novae  legis  distinguitur  fidelis  ab  in¬ 
fideli,  ita  etiam  per  sacramenta  veteris  legis :  sed  sacramenta  veteris  legis  non 
imprimebant  aliquem  characterem  in  anima:  unde  et  dicuntur  justitiae  carnis 
secundum  Apostolum  ad  Hebr.  9.;  ergo  videtur,  quod  neque  , aci  amenta 
novae  legis  imprimant  characterem. 

Sed  contra  est,  quod  Apost.  dicit  2.  ad  Cor.  1.:  Qui  unxit  nos,  Deus  est' 
ei  qui  signavit  nos,  et  dedit  pignus  Spiritus  in  cordibus  nostris:  sed  nihil  aliud 
importat  character,  quam  quandam  signationem;  ergo  videtur,  quod  Deus 
per  sacramenta  nobis  suum  characterem  imprimat. 

Respondeo  dicendum,  quod,  sicut  ex  praedictis  patet  (q.  praec.  art.  1.  et $■), 
sacramenta  novae  legis  ad  duo  ordinantur;  videlicet  ad  reniedium  contra 

peccata,  et  ad  perficiendum  animam  in  his,  quae  pertinent  ad  cultum  Dei 
secundum  ritum  Christianae  vitae.  Quicumque  autem  ad  aliquid  certum  de¬ 
putatur,  consuevit  ad  illud  consignari  sicut  milites,  qui  adscribebantur  ad 
militiam  antiquitus,  solebant  quibusdam  characteribus  corporalibus  insigniri; 
eo  quod  deputabantur  ad  aliquid  corporale:  et  ideo  cum  homines  per  sa¬ 
cramenta  deputentur  ad  aliquid  spirituale  pertinens  ad  cultum  Dei,  conse- 
cuens  est,  quod  per  ea  fideles  aliquo  spirituali  charactere  insignantur.  Unde 
Augustinus  dicit  in  2.  contra  Parmenianum  (cap.  13.  a  med.) :  «  Si  militiae 
characterem  in  corpore  suo  non  militans  pavidus  exhorruerit,  et  ad  cle¬ 
mentiam  imperatoris  confugerit,  ac  prece  fusa,  et  impetrata  jam  venia,  mi¬ 
litare  coeperit,  numquid,  homine  liberato,  atque  correcto,  character  ille  re¬ 
petitur,  ac  non  potius  agnitus  approbatur?  An  forte  minus  haerent  sacramenta 
christiana,  quam  corporalis  haec  nota  ?  » 

Ad  primum  ergo  dicendum,  quod  fideles  Christi  ad  praemium  quidem 
futurae  gloriae  deputantur  signaculo  praedestinationis  divinae:  sed  ad  actus 
convenientes  praesenti  Ecclesiae  deputantur  quodam  spirituali  signaculo  eis 
insignito,  quod  character  nuncupatur. 

Ad  secundum  dicendum,  quod  character  animae  impressus  habet  ratio¬ 
nem  signi,  inquantum  per  sensibile  sacramentum  imprimitur;  per  hoc  enim 
scitur  aliquis  esse  baptismali  charactere  insignitus,  quod  est  ablutus  aqua  sen¬ 
sibili:  nihilominus  tamen  character,  vel  signaculum  dici  potest  per  quandam 
similitudinem  omne  quod  configurat  alicui,  vel  distinguit  ab  alio,  etiamsi  non 
sit  sensibile:  sicut  Christus  dicitur  figura,  vel  character  paternae  substantiae,  se¬ 
cundum  Apostolum  Hebr.  1. 

Ad  tertium  dicendum,  quod,  sicut  supra  dictum  est  (q.  praec.  art.  6.), 
sacramenta  veteris  legis  non  habebant  in  se  spiritualem  virtutem  ad  aliquem 
spiritualem  effectum  operandum,  et  ideo  in  illis  sacramentis  non  requirebatur 
aliquis  spiritualis  character;  sed  sufficiebat  ibi  corporalis  circumcisio,  quam 
Apostolus  signaculum  nominat  Rom.  4. 

ARTICULUS  II.  34J 

UTRUM  CHARACTER  SIT  SPIRITUALIS  POTESTAS. 

(4.  Dist.  4.  q.  1.  art.  1.). 

Ad  secundum  sic  proceditur.  Videtur,  quod  character  non  sit  spiritualis 
potestas:  character  enim  idem  videtur  esse,  quod  figura:  unde  Hebr.  1.  ubi 
dicitur:  Figura  substantiae  ejus,  in  graeco  habetur  loco  figurae  character:  sed 
figura  estfin  quarta  specie  qualitatis:  et  ita  differt  a  potestate,  quae  est  in  se¬ 
cunda  specie  qualitatis;  character  ergo  non  est  spiritualis  potestas. 

2.  Praeterea.  Dionys.  dicit  2.  cap.  Eccles.  Hierar.  (a  med.),  quod  «  di¬ 
vina  beatitudo  accedentem  ad  baptismum  in  sui  participationem  recipit;  et 
proprio  suo  lumine  quasi  quodam  signo  ipsi  tradit  suam  participationem  »  : 
et  sic  videtur,  quod  character  sit  quoddam  lumen :  sed  lumen  ad  tertiam 
speciem  qualitatis  videtur  pertinere;  non  ergo  character  est  potestas,  quae 
videtur  ad  secundam  speciem  qualitatis  pertinere. 

3.  Praeterea.  A  quibusdam  character  sic  definitur:  «  Character  est  si¬ 
gnum  sanctum  communionis  fidei,  et  sanctae  ordinationis  datum  a  hierarcha»: 
signum  autem  est  in  genere  relationis,  non  autem  in  genere  potestatis;  non 
ergo  character  est  spiritualis  potestas. 

4-  Praeterea.  Potestas  habet  rationem  causae,  et  principii,  ut  patet 
S.  Metaph.  (tex.  iy.):  sed  signum,  quod  ponitur  in  definitione  characteris, 
magis  pertinet  ad  rationem  effectus;  character  ergo  non  est  spiritualis  potestas. 

Sed  contra  est,  quod  Philos.  dicit  in  2.  Ethic.  (cap.  ;.  in  prine.) :  «  Tria 
sunt  in  anima,  potentia,  habitus,  et  passio  »:  sed  character  non  est  passio 
quia  passio  cito  transit ;  character  autem  indelebilis  est,  ut  infra  dicetur  (art.  i 
mj.q.).  similiter  etiam  non  est  habitus;  quia  nullus  habitus  est,  qui  se  possit 
ad  bene,  et  male  habere :  character  autem  ad  utrumque  se  habet :  utuntur 
enim  eo  quidam  bene,  alii  vero  male;  quod  in  habitibus  non  contingit:  nam 
habitu  virtutis  nullus  utitur  male,  et  habitu  malitiae  nullus  bene ;  ergo  relin¬ 
quitur,  quod  character  sit  potentia. 

Respondeo  dicendum,  quod,  sicut  dictum  est  (art.  praec.),  sacramenta 
novae  legis  characterem  imprimunt,  inquantum  per  ea  deputantur  homines 
ad  cultum  Dei,  secundum  ritum  christianae  religionis:  unde  Dionysius  in 
2.  cap.  Eccles..  Hierarch.  (a  tned.)  cum  dixisset,  quod  «  Deus  in  quodam  signo 
tradit  sui  participationem  accedenti  ad  baptismum  »,  subjungit:  «  Perficiens 
eum  divinum,  et  communicatorem  divinorum  »,  divinus  autem  cultus  con¬ 
sistit  vel  in  recipiendo  aliqua  divina,  vel  in  tradendo  aliis:  ad  utrumque  autem 
horum  requiritur  quaedam  potentia;  nam  ad  tradendum  aliquid  aliis  requiritur 
quaedam  potentia  activa;  ad  accipiendum  autem  requiritur  potentia  passiva : 
et  ideo  character  importat  quandam  potentiam  spiritualem  ordinatam  ad  ea, 
quae  sunt  divini  cultus.  Sciendum  tamen,  quod  haec  spiritualis  potentia  est 
instrumentalis,  sicut  etiam  supra  dictum  est  de  virtute,  quae  est  in  sacramentis 
(q.  praec.  art.  4.):  habere  enim  sacramenti  characterem  competit  ministris 
Dei :  minister  autem  habet  se  per  modum  instrumenti,  ut  Philos.  dicit  in 
1.  Politic.  (cap.  3.  a  prine.) ;  et  ideo  sicut  virtus,  quae  est  in  sacramentis,  non 
est  in  genere  per  se,  sed  per  reductionem;  eo  quod  est  quiddam  fluens,  et 
incompletum:  ita  etiam  character  non  proprie  est  in  genere,  vel  specie;  sed 
reducitur  ad  secundam  speciem  qualitatis. 

Ad  primum  ergo  dicendum,  quod  figura  est  quaedam  terminatio  quan¬ 
titatis,  unde,  proprie  loquendo,  non  est  nisi  in  rebus  corporeis;  in  spiritua¬ 
libus  autem  dicitur  metaphorice:  non  autem  ponitur  aliquid  in  genere,  vel 
specie,  nisi  per  id  quod  de  eo  proprie  praedicatur ;  et  ideo  character  non 
potest  esse  in  quarta  specie  qualitatis,  licet  hoc  quidam  posuerint. 

Ad  secundum  dicendum,  quod  in  tertia  specie  qualitatis  non  sunt  nisi 
sensibiles  passiones,  vel  sensibiles  qualitates  :  character  autem  non  est  lumen 
sensibile :  et  ideo  non  est  in  tertia  specie  qualitatis,  ut  quidam  dixerunt. 

Ad  tertium  dicendum,  quod  relatio,  quae  importatur  in  nomine  signi, 
oportet  quod  supra  aliquid  fundetur  :  relatio  autem  hujus  signi,  quod  est  cha¬ 
racter,  non  potest  fundari  immediate  super  essentiam  animae  ;  quia  sic  con¬ 
veniret  omni  animae  naturaliter ;  et  ideo  oportet  aliquid  poni  in  anima,  super 
quod  fundetur  talis  relatio :  et  hoc  est  essentia  characteris  :  unde  non  opor¬ 
tebit  quod  sit  in  genere  relationis,  sicut  quidam  posuerunt. 

Ad  quartum  dicendum,  quod  character  habet  rationem  signi  per  com¬ 
parationem  ad  sacramentum  sensibile  a  quo  imprimitur :  sed  secundum  se 
consideratus  habet  rationem  principii  per  modum  jam  dictum  (in  corp.  art). 

UTRUM  CHARACTER  SACRAMENTALIS  SIT  CHARACTER  CHRISTI. 


(4.  Dist.  4.  q.  1.  art.  2.  et  art.  3.  q.  5.). 


Ad  tertium  sic  proceditur.  Videtur,  quod  character  sacramentalis  non 
sit  character  Christi :  dicitur  enim  Ephes.  4. :  Nolite  contristare  Spiritum  san¬ 
ctum  Dei,  in  quo  signati  estis:  sed  consignatio  importatur  in  nomine  chara¬ 
cteris  ;  ergo  character  sacramentalis  magis  debet  attribui  Spiritui  Sancto, 
quam  Christo. 

2.  Praeterea.  Character  habet  rationem  signi:  est  autem  signum  gratiae, 
quae  per  sacramentum  confertur:  gratia  autem  infunditur  animae  a  tota  Tri¬ 
nitate:  unde  dicitur  in  Psal.  83.:  Gratiam,  et  gloriam  dabit  Dominus;  ergo  vi¬ 
detur,  quod  character  sacramentalis  non  debeat  specialiter  attribui  Christo. 

3.  Praeterea.  Ad  hoc  aliquis  characterem  accipit,  ut  eo  a  caeteris  di¬ 
stinguatur:  sed  distinctio  sanctorum  ab  aliis  fit  per  charitatem,  quae  «sola 
distinguit  inter  filios  regni,  et  filios  perditionis  »,  ut  August.  dicit  15.  de 
Trin.  (cap.  18.);  unde  et  ipsi  perditionis  filii  characterem  bestiae  habere  di¬ 
cuntur,  ut  patet  Apoc.  13.  Charitas  autem  non  attribuitur  Christo,  sed  magis 
Spiritui  Sancto,  secundum  illud  Rom.  5.:  Charitas  Dei  diffusa  est  in  cordibus 
nostris  per  Spiritum  Sanctum,  qui  datus  est  nobis,  vel  etiam  Patri,  secundum  il¬ 
lud  2.  ad  Corinth.  ult.:  Gratia  Domini  nostri  Jesu  Christi,  et  charitas  Dei;  ergo 
videtur,  quod  character  sacramentalis  non  sit  attribuendus  Christo. 

Sed  contra  est,  quod  quidam  sic  definiunt  characterem:  «  Character  est 
distinctio  a  charactere  aeterno  impressa  animae  rationali,  secundum  imagi¬ 
nem,  consignans  Trinitatem  creatam  Trinitati  creanti,  et  recreanti,  et  distin¬ 
guens  a  non  configuratis  secundum  statum  fidei  »:  sed  character  aeternus  est 
ipse  Christus,  secundum  illud  Hebr.  1.:  Qui  cum  sii  splendor  gloriae,  et  figura 
(vel  character )  substantiae  ejus;  ergo  videtur,  quod  character  sit  proprie  attri¬ 
buendus  Christo. 

Respondeo  dicendum,  quod,  sicut  ex  supradictis  patet  (art.  1.  huj.  q.), 
character  proprie  est  signaculum  quoddam,  quo  aliquid  insignitur,  ut  or¬ 
dinatum  in  aliquem  finem :  sicut  charactere  insignitur  denarius  ad  usum 
commutationum  ;  et  milites  charactere  insigniuntur,  quasi  ad  militiam  depu¬ 
tati:  homo  autem  fidelis  ad  duo  deputatur:  primo  quidem,  et  principaliter  ad 
fruitionem  gloriae :  et  ad  hoc  insignitur  signaculo  gratiae,  secundum  illud 
Ezech.  9.:  Signa  Thau  super  frontes  virorum  gementium,  et  dolentium,  et  Apo- 
calyp.  7. :  Nolite  nocere  terrae,  et  mari,  neque  arboribus,  quoadusque  signemus 
servos  Dei  nostri  in  frontibus  eorum:  secundo  autem  deputatur  quisque  fidelis 
ad  recipiendum,  vel  tradendum  aliis  ea,  quae  pertinent  ad  cultum  Dei:  et  ad 
hoc  proprie  deputatur  character  sacramentalis  :  totus  autem  ritus  christianae 
religionis  derivatur  a  sacerdotio  Christi :  et  ideo  manifestum  est,  quod  cha¬ 
racter  sacramentalis  specialiter  est  character  Christi,  cujus  sacerdotio  confi¬ 
gurantur  fideles  secundum  sacramentales  characteres,  qui  nihil  aliud  sunt, 
quam  quaedam  participationes  sacerdotii  Christi  ab  ipso  Christo  derivatae. 

Ad  primum  ergo  dicendum,  quod  Apostolus  ibi  loquitur,  de  consignatione, 
secundum  quam  aliquis  deputatur  ad  futuram  gloriam,  quae  fit  per  gratiam, 
et  Spiritui  Sancto  attribuitur,  inquantum  ex  amore  procedit,  quod  Deus  no- 

bis  aliquid  gratis  largiatur,  quod  ad  rationem  gratiae  pertinet:  Spiritus  autem 
Sanctus  amor  est:  unde  et  1.  ad  Cor.  12.  dicitur:  Divisiones  gratiarum  sunt, 
idem  autem  Spiritus. 

Ad  secundum  dicendum,  quod  character  sacramentalis  est  res  . respectu 
sacramenti  exterioris,  et  est  sacramentum  respectu  ultimi  effectus,  et  ideo 
dupliciter  potest  aliquid  characteri  attribui :  uno  modo  secundum  rationem 
sacramenti,  et  hoc  modo  est  signum  invisibilis  gratiae,  quae  in  sacramento 
confertur:  alio  modo  secundum  propriam  rationem  characteris,  et  hoc  modo 
est  signum  configurativum  alicui  principali,  apud  quem  residet  auctoritas 
ejus,  ad  quod  aliquis  deputatur:  sicut  milites,  qui  deputantur  ad  pugnam,  insi¬ 
gniuntur  signo  ducis,  quo  quodammodo  ei  configurantur,  et  hoc  modo  illi 
qui  deputantur  ad  cultum  Christianum,  cujus  auctor  est  Christus,  characte¬ 
rem  accipiunt,  quo  Christo  configurantur ;  unde  proprie  est  character  Christi. 

Ad  tertium  dicendum,  quod  charactere  distinguitur  aliquis  ab  alio  per 
comparationem  ad  aliquem  finem,  in  quem  ordinatur  qui  characterem  acci¬ 
pit,  sicut  dictum  est  (art  1.  huj.  q.)  de  charactere  militari,  quo  in  ordine  ad 
pugnam  distinguitur  miles  regis  a  milite  hostis.  Et  similiter  character  fide¬ 
lium  est,  quo  distinguuntur  fideles  Christi  a  servis  diaboli,  vel  in  ordine  ad 
vitam  aeternam,  vel  in  ordine  ad  cultum  praesentis  Ecclesiae  :  quorum  pri¬ 
mum  fit  per  charitatem,  et  gratiam,  ut  objectio  procedit:  secundum  autem 
fit  per  characterem  sacramentalem :  unde  et  character  bestiae  intelligi  potest 
per  oppositum,  vel  obstinata  malitia,  qua  aliqui  deputantur  ad  poenam  aeter¬ 
nam,  vel  professio  illiciti  cultus. 

ARTICULUS  IV.  347 

UTRUM  CHARACTER  SIT  IN  POTENTIIS  ANIMAE  SICUT  IN  SUBJECTO. 

(4.  Dist.  4.  q.  1.  art.  1.  corp.  et  art.  q.  q.  q.). 

Ad  quartum  sic  proceditur.  Videtur,  quod  character  non  sit  in  potentiis 
animae  sicut  in  subjecto:  character  enim  dicitur  esse  dispositio  ad  gratiam: 
sed  gratia  est  in  essentia  animae  sicut  in  subjecto,  ut  in  2.  dictum  est  (1-2. 
q.  110.  art.  4.);  ergo  videtur,  quod  character  sit  in  essentia  animae,  non  au¬ 
tem  in  potentiis. 

2.  Praeterea.  Potentia  animae  non  videtur  esse  subjectum  alicujus,  nisi 
habitus,  vel  dispositionis:  sed  character,  ut  dictum  est  (art.  2.  huj.  q.),  non 
est  habitus,  vel  dispositio,  sed  magis  potentia,  cujus  subjectum  non  est  nisi 
essentia  animae  ;  ergo  videtur,  quod  character  non  sit,  sicut  in  subjecto,  in 
potentia  animae,  sed  magis  in  essentia  ipsius. 

3.  Praeterea.  Potentiae  animae  rationalis  distinguuntur  per  cognitivas, 
et  appetitivas:  sed  non  potest  dici,  quod  character  sit  tantum  in  potentia  co¬ 
gnitiva,  neque  etiam  tantum  in  potentia  appetitiva ;  quia  non  ordinatur  neque 
ad  cognoscendum  tantum,  neque  ad  appetendum :  similiter  etiam  non  potest 
dici,  quod  sit  in  utraque ;  quia  idem  accidens  non  potest  esse  in  diversis  subje¬ 
ctis  ;  ergo  videtur,  quod  character  non  sit  in  potentia  animae  sicut  in  subjecto, 
sed  magis  in  essentia. 

Sed  contra  est,  quod,  sicut  in  praemissa  definitione  characteris  continetur 
(art.  praec.),  character  imprimitur  animae  rationali  secundum  imaginem:  sed 
imago  Trinitatis  in  anima  attenditur  secundum  potentias;  ergo  character  in 
potentiis  animae  existit. 

Respondeo  dicendum,  quod,  sicut  dictum  est  (art.  praec.),  character  est 
quoddam  signaculum,  quo  anima  insignitur  ad  suscipiendum,  vel  aliis  tra¬ 
dendum  ea,  quae  sunt  divini  cultus;  divinus  autem  cultus  in  quibusdam  acti¬ 
bus  consistit;  ad  actus  autem  proprie  ordinantur  potentiae  animae,  sicut  es¬ 
sentia  ordinatur  ad  esse;  et  ideo  character  non  est,  sicut  in  subjecto,  in 
essentia  animae,  sed  in  ejus  potentia. 

Ad  primum  ergo  dicendum,  quod  subjectum  alicui  accidenti  attribuitur 
secundum  rationem  ejus,  ad  quod  propinque  disponit,  non  autem  secundum 
rationem  ejus,  ad  quod  disponit  remote,  vel  indirecte :  character  autem  di¬ 
recte  quidem,  et  propinque  disponit  animam  ad  ea  quae  sunt  divini  cultus 
exequenda:  et  quia  haec  idonee  non  fiunt  sine  auxilio  gratiae,  quia,  ut  dicitur 
Joan.  4.:  Eos,  qui  adorant  Deum,  in  spiritu,  et  veritate  adorare  oportet,  ex  con¬ 
sequenti  divina  largitas  recipientibus  characterem  largitur  gratiam,  per  quam 
digne  impleant  ea,  ad  quae  deputantur:  et  ideo  characteri  magis  est  attri¬ 
buendum  subjectum  secundum  rationem  actuum  ad  divinum  cultum  perti¬ 
nentium,  quam  secundum  rationem  gratiae. 

Ad  secundum  dicendum,  quod  essentia  animae  est  subjectum  potentiae 
naturalis,  quae  ex  principiis  essentiae  procedit:  talis  autem  potentia  non  est 
character,  sed  est  quaedam  spiritualis  potentia  ab  extrinseco  adveniens ;  unde 
sicut  essentia  animae,  per  quam  est  naturalis  vita  hominis,  perficitur  per  gra¬ 
tiam,  qua  anima  spiritualiter  vivit;  ita  potentia  naturalis  animae  perficitur 
per  spiritualem  potentiam,  quae  est  character:  habitus  enim,  et  dispositio 
pertinent  ad  potentiam  animae,  eo  quod  ordinantur  ad  actus,  quorum  poten¬ 
tiae  sunt  principia:  et  eadem  ratione  omne  quod  ad  actum  ordinatur,  est  po¬ 
tentiae  tribuendum. 

Ad  tertium  dicendum,  quod,  sicut  dictum  est  (in  corp.),  character  ordi¬ 
natur  ad  ea,  quae  sunt  divini  cultus ;  qui  quidem  est  quaedam  fidei  protestatio 
per  exteriora  signa;  et  ideo  oportet,  quod  character  sit  in  cognitiva  potentia 
animae,  in  qua  est  fides. 

UTRUM  CHARACTER  INSIT  ANIMAE  INDELEBILITER. 
(4.  Dist.  4.  q.  1.  ari.  3.  q.  4.  et  Rom.  7.  coi.  2.). 


Ad  quintum  sic  proceditur.  Videtur,  quod  character  non  insit  animae  in- 
delebiliter:  quanto  enim  aliquod  accidens  est  perfectius,  tanto  firmius  inhaeret: 
sed  gratia  est  perfectior,  quam  character,  quia  character  ordinatur  ad  gra¬ 
tiam,  sicut  ad  ulteriorem  finem;  gratia  autem  amittitur  per  peccatum;  ergo 
multo  magis  character. 

2.  Praeterea.  Per  characterem  aliquis  deputatur  divino  cultui,  sicut  di¬ 
ctum  est  (art.  praec.  et  art.  1.  et2.huj.  q.):  sed  aliqui  a  cultu  divino  transeunt 
ad  contrarium  cultum  per  apostasiam  a  fide ;  ergo  videtur,  quod  tales  amittant 
characterem  sacramentalem. 

3.  Praeterea.  Cessante  fine,  cessare  debet  etiam  id,  quod  est  ad  finem: 
alioquin  frustra  remaneret :  sicut  post  resurrectionem  non  erit  matrimonium, 
quia  cessabit  generatio,  ad  quam  ordinatur  matrimonium:  cultus  autem 
exterior,  ad  quem  character  ordinatur,  non  remanebit  in  patria,  in  qua  nihil 
agetur  in  figura,  sed  totum  in  nuda  veritate ;  ergo  character  sacramentalis 
non  manet  in  perpetuum  in  anima;  et  ita  non  inest  indelebiliter. 

Sed  contra  est,  quod  August.  dicit  2.  contra  Parmenianum  (cab.  n.  a 
med.):  «  Non  minus  haerent  sacramenta  Christiana,  quam  corporalis  nota 
itiae  » .  sed  character  militans  non  repetitur,  sed  agnitus  approbatur  in 

crarnentalis1  deleri £potest^b  P°S*  ^ J  ^  ~  - 

Respondeo  dicendum,  quod,  sicut  dictum  est  (art.  j.  huj.  a),  character 
sacramentahs  est  quaedam  participatio  sacerdotii  Christi  in  fidelibus  eius- 
ut  scilicet  sicut  Christus  habuit  plenam  spiritualis  sacerdotii  potestatem,  ita 
fideles  ejus  ei  configurentur  in  hoc,  quod  participant  aliquam  spiritualem 
potestatem  respectu  sacramentorum,  et  eorum  quae  pertinent  ad  divinum 
cultum  :  et  propter  hoc  etiam  Christo  non  competit  habere  characterenC'sed 
potestas  sacerdotii  ejus  comparatur  ad  characterem,  sicut  id  quod  est  plenum, 
et  perfectum,  ad  aliquam  sui  participationem:  sacerdotium  autem  Christi 
est  aeternum  secundum  illud  Psal.  109. :  Tu  es  sacerdos  in  aeternum  secundum 
ordinem  Melclnsedech.  Et  mde  est  quod  omnis  sanctificatio,  quia  fit  per  sacer¬ 
dotium  ejus,  est  perpetua,  re  consecrata  manente:  quod  patet  etiam  in  rebus 
mammatis,  nam.  ecclesiae,  vel  altaris  manet  consecratio  semper,  nisi  de¬ 
struatur.  Cum  igitur  anima  sit  subjectum  characteris  secundum  intellectivam 
partem.,  m  qua  est  fides,  ut  dictum  est  (art.  praec.  ad  y),  manifestum  est, 
quod  sicut  intellectus  perpetuus  est,  et  incorruptibilis;  ita  character  indele- 
biliter  manet  in  anima. 


_  Ad  primum  ergo  dicendum,  quod  aliter  est  in  anima  gratia,  et  aliter  cha¬ 
racter,  nam  gratia  est  in  anima,  sicut  quaedam  forma  habens  esse  completum 
m  ea ;  character  autem  est  in  anima,  sicut  quaedam  virtus  instrumentalis  ut 
supra  dictum  . est  (art.  2.  huj.q.):  forma  autem  completa  est  in  subjecto 'se¬ 
cundum  conditionem  subjecti;  et  quia  anima  est  mutabilis  secundum  liberum 
arbitrium,  quamdiu  est  in  statu  viae,  consequens  est,  quod  gratia  insit  ani¬ 
mae  mutabiliter:  sed  virtus  instrumentalis  magis  attenditur  secundum  con¬ 
ditionem  principalis  agentis:  et  ideo  character  indelebiliter  inest  animae,  non 
propter  sui  perfectionem,  sed  propter  perfectionem  sacerdotii  Christi,  a  quo 
derivatur  character,  sicut  quaedam  instrumentalis  virtus. 

Ad  secundum  dicendum,  quod,  sicut  Augustinus  dicit  (lib.  1.  de  Baptis, 
cont.  Donatist.  cir.  prine,  lib.),  «  nec  ipsos  apostatas  videmus  carere  bapti¬ 
smate,  quibus  utique  per  poenitentiam  redeuntibus  non  restituitur,  et  ideo 
amitti  non  posse  judicatur  » :  et  hujus  ratio  est,  quia  character  est  virtus 
instrumentalis,  ut  dictum  est  (in  solut.  praec.).  Ratio  autem  instrumenti  con¬ 
sistit  m  hoc,  quod  ab  alio  moveatur,  non  autem  in  hoc,  quod  ipsum  se 
moveat,  quod  pertinet  ad  voluntatem;  et  ideo,  quantumcumque  voluntas  mo¬ 
veatur  m  contrarium,  character  non  removetur,  propter  immobilitatem  prin¬ 
cipalis  moventis. 


Ad  tertium  dicendum,  quod  quamvis  post  hanc  vitam  non  remaneat 
exterior  cultus,  remanet  tamen  finis  illius  cultus,  et  ideo  post  hanc  vitam 
remanet  character,  et  in  bonis  ad  eorum  gloriam,  et  in  malis  ad  eorum  igno¬ 
miniam:  sicut  etiam  militaris  character  remanet  in  militibus  post  adeptam 

victoriam,  et  m  his  qui  vicerunt,  ad  gloriam,  et  in  his  qui  sunt  victi,  ad 
poenam. 

ARTICULUS  VI.  349 

UTRUM  PER  OMNIA  SACRAMENTA  NOVAE  LEGIS 
IMPRIMATUR  CHARACTER. 

(Infr.  q.  72.  art.  3.  et  4.  Dist.  4.  q.  x.  art.  4.  q.  2.  et  3.  et  q.  3.  art.  2.  q.  3. 

et  Dist.  7.  q.  2.  art.  J.  q.  1.  et  q.  3.  art.  3.  q.  3.  et  Dist.  23.  q.  1.  art.  2.  q.  3.). 

Ad  sextum  sic  proceditur.  Videtur,  quod  per  omnia  sacramenta  novae 
legis  imprimatur  character:  per  omnia  enim  sacramenta  novae  legis  fit  ali¬ 
quis  particeps  sacerdotii  Christi:  sed  character  sacramentalis  nihil  est. aliud, 
quam  participatio  sacerdotii  Christi,  ut  dictum. est  (ari.  praec.) ;  ergo  videtur, 
quod  per  omnia  sacramenta  novae  legis  imprimatur  character. 

2.  Praeterea.  Character  se  habet  ad  animam,  in  qua  est,  sicut  conse¬ 
cratio  ad  res  consecratas:  sed  per  quodlibet  sacramentum  novae  legis  homo 
recipit  gratiam  sanctificantem,  ut  supra  dictum  est  (q.  praec.  art.  1.);  ergo 
videtur,  quod  per  quodlibet  sacramentum  novae  legis  imprimatur  character. 

3.  Praeterea.  Character  est  res,  et  sacramentum;  in  quolibet  autem  sa¬ 
cramento  novae  legis  est  aliquid,  quod  est  res  tantum,  et  aliquid,  quod  est 
sacramentum  tantum,  et  aliquid,  quod  est  res,  et  sacramentum;  ergo  per 
quodlibet  sacramentum  novae  legis  imprimitur  character. 

Sed  contra  est,  quod  sacramenta,  in  quibus  imprimitur  character,  non 
reiterantur;  eo  quod  character  est  indelebilis,  ut  dictum  est  (art.  praec.). 
quaedam  autem  sacramenta  iterantur,  sicut  patet  de  poenitentia,  et  matii- 
rnonio;  ergo  non  omnia  sacramenta  imprimunt  characterem. 

Respondeo  dicendum,  quod,  sicut  supra  dictum  est  (q.  62.  art.  1.  et  $■), 
sacramenta  novae  legis  ad  duo  ordinantur,  scilicet  in  remedium  peccati,  et 
ad  cultum  divinum:  est  autem  omnibus  sacramentis  commune,  quod  per  ea 
exhibetur  aliquod  remedium  contra  peccatum,  per  hoc  quod  gratiam  con¬ 
ferunt:  non  autem  omnia  sacramenta  ordinantur  directe  ad  divinum  cultum, 
sicut  patet  de  poenitentia,  per  quam  homo  liberatur  a  peccato :  non  autem 
per  hoc  sacramentum  exhibetur  homini  aliquid  de  novo  pertinens  ad  divinum 
cultum,  sed  restituitur  in  statum  pristinum.  Pertinet  autem  aliquod  sacra¬ 
mentum  ad  divinum  cultum  tripliciter:  uno  modo  per  modum  ipsius  actionis: 
alio  modo  per  modum  agentis:  tertio  modo  per  modum  recipientis..  Per  mo¬ 
dum  quidem  ipsius  actionis  pertinet  ad  divinum  cultum  Eucharistia,  in  qua 
principaliter  divinus  cultus  consistit,  inquantum  est  Ecclesiae  sacrificium  .  et 
per  hoc  idem  sacramentum  non  imprimitur  homini  character:  quia  per  hoc 
sacramentum  non  ordinatur  homo  ad  aliquid  aliud  ulterius  agendum,  vel 
recipiendum  in  sacramentis,  cum  potius  sit  «fi  ais,  et  consummatio  omnium 
sacramentorum»,  ut  Dionysius  dicit  3.  cap.  Ecclesiast.  Elierarch.  (in  prine.)  : 
continet  tamen  in  se  ipsum  Christum,  in  quo  non  est  character,  sed  tota  sa¬ 
cerdotii  plenitudo.  Sed  ad  agentes  in  sacramentis  pertinet  sacramentum  or¬ 
dinis;  quia  per  hoc  sacramentum  deputantur  homines  ad  sacramenta  aliis 
tradenda.  Sed  ad  recipientes  pertinet  sacramentum  baptismi;  quia  per  ipsum 
homo  accipit  potestatem  recipiendi  alia  Ecclesiae  sacramenta,  unde  baptismus 
dicitur  esse  janua  omnium  sacramentorum.  Ad  idem  etiam  ordinatur  quo¬ 
dammodo  confirmatio,  ut  infra  suo  loco  dicetur  (q.  72.  art.  7.) :  et  ideo  per 

haec  tria  sacramenta  character  imprimitur,  scilicet  per  baptismum,  confirma¬ 
tionem,  et  ordinem. 

Ad  primum  ergo  dicendum,  quod  per  omnia  sacramenta  fit  homo  par¬ 
ticeps  sacerdotii  Christi,  utpote  percipiens  aliquem  effectum  ejus:  non  tamen 
per  omnia  sacramenta  aliquis  deputatur  ad  agendum  aliquid,  vel  recipiendum, 
quod  pertineat  ad  cultum  sacerdotii  Christi ;  quod  quidem  exigitur  ad  hoc, 
quod  sacramentum  characterem  imprimat. 

Ad  secundum  dicendum,  quod  per  omnia  sacramenta  sanctificatur  homo, 
secundum  quod  sanctitas  importat  munditiam  a  peccato,  quae  fit  per  gratiam  : 
sed  specialiter  per  quaedam  sacramenta,  quae  characterem  imprimunt,  homo 
sanctificatur  quadam  consecratione,  utpote  deputatus  ad  divinum  cultum; 
sicut  etiam  res  inanimatae  sanctificari  dicuntur,  inquantum  divino  cultui 
deputantur. 

Ad  tertium  dicendum,  quod  licet  character  sit  res,  et  sacramentum,  non 
tamen  oportet,  omne  id  quod  est  res,  et  sacramentum,  esse  characterem. 
Quid  autem  sit  res,  et  sacramentum,  in  aliis  sacramentis  infra  dicetur. 


QUAESTIO  LXIV. 

DE  CAUSA  SACRAMENTORUM,  IN  DECEM  ARTICULOS  DIVISA. 


Deinde  considerandum  est  de  causa  sacramentorum,  sive  per  auctorita¬ 
tem,  sive  per  ministerium. 

Et  circa  hoc  quaeruntur  decevi. 

Primo.  Utrum  solus  Deus  interius  operetur  in  sacramentis. 

Secundo.  Utrum  institutio  sacramentorum  sit  solum  a  Deo. 

Tertio.  De  potestate,  quam  Christus  habuit  in  sacramentis. 

Quarto.  Utrum  illam  potestatem  potuerit  aliis  communicare. 

Quinto.  Utrum  potestas  ministerii  in  sacramentis  conveniat  malis. 

Sexto.  Utrum  mali  peccent  dispensando  sacramenta. 

Septimo.  Utrum  angeli  possint  esse  ministri  sacramentorum. 

Octavo.  Utrum  intentio  ministri  requiratur  in  sacramentis. 

Nono.  Utrum  requiratur  ibi  recta  fides,  ita  scilicet,  quod  infidelis  non  possit 
tradere  sacramenta. 

Decimo.  Utrum  requiratur  ibi  recta  intentio. 


ARTICULUS  I.  350 

UTRUM  SOLUS  DEUS  OPERETUR  INTERIUS  AD  EFFECTUM  SACRAMENTI. 

(Infr.  art.  4.  et  4.  Disl.  j.  q.  2.  art.  2.  q.  2.). 

Ad  primum  sic  proceditur.  Videtur,  quod  non  solus  Deus,  sed  etiam  mi¬ 
nister  interius  operetur  ad  effectum  sacramenti:  interior  enim  sacramenti 
effectus  est,  ut  homo  purgetur  a  peccatis,  et  illuminetur  per  gratiam :  sed  ad 

ministros  Ecclesiae  pertinet  purgare,  illuminare,  et  perficere,  ut  patet  per 
Dionysium  in  5.  cap.  Ecclesiast.  Hierarch.  (aprine.);  ergo  videtur,  quod  non 
solus  Deus,  sed  etiam  ministri  Ecclesiae  interius  operentur  ad  sacramenti 

effectum.  . 

2.  Praeterea.  In  collatione  sacramentorum  quaedam  orationum  suffragia 
proponuntur:  sed  orationes  justorum  sunt  magis  apud  Deum  exaudibiles, 
quam  quorumcumque,  secundum  illud  Joan.  9. :  Si  quis  Dei  cultor  est,  et  vo¬ 
luntatem  ejus  facit,  hunc  Deus  exaudit;  ergo  videtur,  quod  majorem  effectum 
sacramenti  consequatur  ille,  qui  recipitur  ipsum  a  bono  ministro  ;  sic  ergo  et 
minister  aliquid  operatur  ad  interiorem  effectum,  et  non  solus  Deus. 

3.  Praeterea.  Dignior  est  homo,  quam  res  inanimata:  sed  res  inanimata 
aliquid  operatur  ad  interiorem  effectum :  nam  «  aqua  corpus  tangit,  et  cor 
abluit»,  ut  August.  dicit  super  Joan.  (tract.  80.  a  med.);  ergo  homo  aliquid 
operatur  ad  interiorem  effectum  sacramenti,  et  non  solus  Deus. 

Sed  contra  est,  quod  dicitur  Rom.  8.:  Deus  est,  qui  justificat;  cum  ergo 
interior  effectus  omnium  sacramentorum  sit  justificatio,  videtur  quod  solus 
Deus  operetur  interiorem  effectum  sacramenti. 

Respondeo  dicendum,  quod  operari  aliquem  effectum  contingit  dupli¬ 
citer:  uno  modo  per  modum  principalis  agentis:  alio  modo  per  modum  instru¬ 
menti:  primo  igitur  modo  solus  Deus  operatur  interiorem  effectum  sacramenti: 
tum  quia  solus  Deus  illabitur  animae,  in  qua  sacramenti  effectus  existit;  non 
autem  potest  aliquid  immediate  operari,  ubi  non  est:  tum  quia  gratia,  quae 
est  in  interior  sacramenti  effectus  est  a  solo  Deo,  ut  in  2.  dictum  est  (1-2.  q.  112. 
art.  2.):  character  etiam,  qui  est  interior  quorumdam  sacra  mentorum  effe¬ 
ctus,  est  virtus  instrumentalis,  quae  manat  a  principali  agente,  quod-est  Deus : 
secundo  autem  modo  homo  potest  operari  ad  interiorem  effectum  sacramenti, 
inquantum  operatur  per  modum  ministri :  nam  eadem  ratio  est  ministri,  et 
instrumenti ;  utriusque  enim  actio  exterius  adhibetur,  sed  sortitur  effectum 
interiorem  ex  virtute  principalis  agentis,  quod  est  Deus. 

Ad  primum  ergo  dicendum,  quod  purgatio,  secundum  quod  attribuitur 
ministris  Ecclesiae,  non  est  a  peccato:  sed  dicuntur  diaconi  purgare,  in¬ 
quantum  vel  immundos  ejiciunt  a  coetu  fidelium,  vel  eos  sacris  admonitio¬ 
nibus  disponunt  ad  sacramentorum  receptionem :  similiter  etiam  sacerdotes 
illuminare  dicuntur  sacrum  populum,  non  quidem  gratiam  infundendo,  sed 
sacramenta  gratiae  tradendo,  ut  patet  per  Dionys.  ibid. 

Ad  secundum  dicendum,  quod  orationes,  quae  dicuntur  in  sacramentorum 
collatione,  proponuntur  Deo,  non  ex  parte  singularis  personae,  sed  ex  parte 
totius  Ecclesiae,  cujus  preces  sunt  apud  Deum  exaudibiles,  secundum  illud 
Matth.  18.:  Si  duo  ex  vohis  consenserint  super  terram,  de  omni  re,  quamcumque 
petierint,  fiet  illis  a  Patre  meo ;  nihil  tamen  prohibet,  quin  devotio  viri  justi 
ad  hoc  aliquid  operetur:  illud  tamen,  quod  est  sacramenti  effectus,  non  im¬ 
petratur  oratione  Ecclesiae,  vel  ministri,  sed  ex  merito  passionis  Christi, 
cujus  virtus  operatur  in  sacramentis,  ut  dictum  est  (q.  62.  art  p);  unde  effe¬ 
ctus  sacramenti  non  datur  melior  per  meliorem  ministrum.  Aliquid  tamen 
annexum  impetrari  potest  recipienti  sacramentum  per  devotionem  ministri* 
nec  tamen  minister  illud  operatur,  sed  impetrat  operandum  a  Deo. 

Ad  tertium  dicendum,  quod  res  inanimatae  non  operantur  aliquid  ad 
interiorem  effectum,  nisi  instrumentaliter,  ut  dictum  est  (in  corp.) :  et  simi¬ 
liter  homines  non  operantur  ad  sacramentorum  interiorem  effectum,  nisi  per 
modum  ministerii,  ut  dictum  est  (ibid.). 

ARTICULUS  II.  j5I 

UTRUM  SACRAMENTA  SINT  SOLUM  EX  INSTITUTIONE  DIVINA. 

(4.  Dist.  5.  q.  1.  art.  2.  corp.  et  Dist.  ;.  q.  1.  art.  1.). 

Ad^  secundum  sic  proceditur.  Videtur,  quod  sacramenta  non  sint  solum 
ex  institutione  divina :  ea  enim  quae  sunt  divinitus  instituta,  traduntur  nobis 
in  sacra  Scriptura:  sed  quaedam  aguntur  in  sacramentis,  de  quibus  nulla  fit 
mentio  in  sacra  Scriptura;  puta  de  chrismate,  quo  homines  confirmantur, 
et  de  oleo,  quo  sacerdotes  inunguntur,  et  de  multis  aliis  tam  verbis,  quam 
factis,  quibus  utimur  in  sacramentis;  non  ergo  sacramenta  sunt  solum  ex 
institutione  divina. 

2.  Praeterea.  Sacramenta  sunt  quaedam  signa:  res  autem  sensibiles  na¬ 
turaliter  quaedam  significant:  nec  tamen  potest  dici,  quod  Deus  quibusdam 
significationibus  delectetur,  et  non  aliis;  quia  ipse  omnia  quae  fecit,  approbat: 
hoc  autem  proprium  videtur  esse  daemonum,  ut  quibusdam  signis  ad  aliquid 
allidantur :  dicit  enim  August.  21.  de  Civit.  Dei  (cap.  6.  cir.  med.) :  «Illi¬ 
ciuntur  daemones  ad  inhabitandum  per  creaturas,  quas  non  ipsi,  sed  Deus 
condidit,  delectabilibus  pro  sua  diversitate  diversis,  non  ut  animalia  cibis,  sed 
ut  spiritus  signis  »;  non  ergo  videtur,  quod  sacramenta  indigeant"  esse  ex  in¬ 
stitutione  divina. 

3.  Praeterea.  Apostoli  vicem  Dei  gesserunt  in  terris,  unde  Apostolus 
dicit  2.  ad  Corinth.  2. :  Nam  et  ego  quod  donavi ,  si  quid  donavi,  propter  vos  in 
persona  Christi,  idest  ac  si  ipse  Christus  donasset ;  sic  ergo  videtur,  quod  Apo¬ 
stoli,  et  eorum  successores  possint  nova  sacramenta  instituere. 

Sed  contra  est,  quod  ille  instituit  aliquid,  qui  dat  ei  robur,  et  virtutem; 
sicut  patet  de  institutoribus  legum:  sed  virtus  sacramenti  est  a  solo  Deo,  ut 
patet  ex  praedictis  (art.  praec.  et  q.  62.  art.  1.  et  p);  ergo  solus  Deus  potest 
instituere  sacramentum. 

Respondeo  dicendum,  quod,  sicut  ex  supradictis  patet  (ibidem),  sacra¬ 
menta  instrumentaliter  operantur  ad  spirituales  effectus:  instrumentum  autem 
habet  virtutem  a  principali  agente  :  agens  autem  respectu  sacramenti  est 
duplex;  scilicet  instituens  sacramentum,  et  utens  sacramento  instituto,  appli¬ 
cando  scilicet  ipsum  ad  inducendum  effectum:  virtus  autem  sacramenti  non 
potest  esse  ab  eo,  qui  utitur  sacramento;  quia  non  operatur  nisi  per  modum 
ministerii:  unde  relinquitur,  quod  virtus  sacramenti  sit  ab  eo,  qui  instituit 
sacramentum:  cum  igitur  virtus  sacramenti  sit  a  solo  Deo,  consequens  est, 
quod  solus  Deus  sit  sacramentorum  institutor. 

Ad  primum  ergo  dicendum,  quod  illa  quae  aguntur  in  sacramentis,  per 
homines  instituta,  non  sunt  de  necessitate  sacramenti,  sed  pertinent  ad  quan- 
dam  solemnitatem,  quae  adhibetur  sacramentis  ad  excitandam  devotionem, 
et  reverentiam  in  his,  qui  sacramenta  suscipiunt:  ea  vero  quae  sunt  de  ne¬ 
cessitate  sacramenti,  ab  ipso  Christo  instituta  sunt,  qui  est  Deus,  et  homo 
et  licet  non  sint  omnia  tradita  in  Scripturis,  habet  tamen  ea  Ecclesia  ex  fa¬ 
miliari  Apostolorum  traditione,  sicut  Apostolus  dicit  1.  ad  Cor.  11. :  Caetera, 
cum  venero,  disponam. 

Ad  secundum  dicendum,  quod  res  sensibiles  aptitudinem  quandam  habent 
ad  significandum  spirituales  effectus  ex  sui  natura:  sed  ista  aptitudo  deter- 

minatur  ad  specialem  significationem  ex  institutione  divina:  et  hoc  est  quod 
Huro  de  S.  Victor,  (lib.  i.  de  Sacram,  part.  9.  cap.  11.  ante  med.)  dicit,  quod 
«  sacramentum  ex  institutione  significat  »  :  praeelegit  tamen  Deus  quasdam 
res  aliis  ad  significationes  sacramentales,  non  quia  ad  eas  contrahatur  ejus 
affectus,  sed  ut  sit  convenientior  significatio.  ... 

Ad  tertium  dicendum,  quod  Apostoli,  et  eorum  successores  sunt  vicarii 
Dei,  quantum  ad  regimen  Ecclesiae  constitutae  per  fidem,  et  fidei  sacramenta : 
unde  sicut  non  licet  eis  constituere  aliam  Ecclesiam,  ita  non  licet  eis  tra¬ 
dere  aliam  fidem,  neque  instituere  alia  sacramenta:  sed  per  sacramenta,  quae 
de  latere  Christi  pendentis  in  cruce  fluxerunt,  dicitur  esse  tabricata  Ecclesia 
Christi. 

ARTICULUS  III.  352 

UTRUM  CHRISTUS,  SECUNDUM  QUOD  HOMO,  HABUERIT  POTESTATEM 
OPERANDI  INTERIOREM  EFFECTUM  SACRAMENTORUM. 

(Infr.  art.  4.  corp.  et  4.  Dist.  y  q.  1.  art.  1.  et  q.  2.  art.  2.  q.  2.). 

Ad  tertium  sic  proceditur.  Videtur,  quod  Christus,  secundum  quod  homo, 
habuerit  potestatem  operandi  interiorem  effectum  sacramentorum  :  dicit  enim 
loannes  Baptista,  ut  habetur  Joan.  1.:  Qui  me  misit  baptizarem  aqua,  ille  mihi 
dixit:  Super  quem  videris  Spiritum  descendentem,  et  manentem  super  eum, ^  hic  est 
qui  baptizat  in  Spiritu  Sancto:  sed  baptizare  in  Spiritu  Sancto,  est  interius  gra¬ 
tiam  Spiritus  Sancti  conferre  :  Spiritus  Sanctus  autem  descendit  super  Chri¬ 
stum,  inquantum  homo,  non  inquantum  Deus,  quia  sic  ipse  dat  Spiritum 
Sanctum;  ergo  videtur,  quod  Christus,  secundum  quod  homo,  habuerit  po¬ 
testatem  interiorem  effectum  sacramentorum  causandi. 

2.  Praeterea.  Matth.  9.  Dominus  dicit:  Sciatis,  quia  Filius  hominis  habet 
potestatem  in  terra  dimittendi  peccata :  sed  remissio  peccatorum  est  interior  effe¬ 
ctus  sacramenti;  ergo  videtur,  quod  Christus,  secundum  quod  homo,  inte¬ 
riorem  effectum  sacramentorum  operetur. 

3.  Praeterea.  Institutio  sacramentorum  pertinet  ad  eum,  qui  tanquam 
principale  agens  operatur  ad  interiorem  sacramenti  effectum :  manifestum  est 
autem,  quod  Christus  sacramenta  instituit;  ergo  ipse  est,  qui  interius  ope¬ 
ratur  sacramentorum  effectum. 

4.  Praeterea.  Nullus  potest  sine  sacramento  effectum  sacramenti  con¬ 
ferre,  nisi  propria  virtute  sacramenti  effectum  operetur :  sed  Christus  sine 
sacramento  contulit  sacramenti  effectum,  ut  patet  in  Magdalena,  cui  dixit 
(Luc.  7.)  :  Dimittuntur  tibi  peccata ;  ergo  videtur,  quod  Christus,  secundum 
quod  homo,  operetur  interiorem  sacramenti  effectum. 

5.  Praeterea.  Illud,  in  cujus  virtute  sacramentum  operatur,  est  princi¬ 
pale  agens  ad  interiorem  effectum:  sed  sacramenta  habent  virtutem  ex  pas¬ 
sione  Christi,  et  invocatione  nominis  ejus,  secundum  illud  1.  ad  Corinth.  1.: 
Vumquid  Paulus  pro  vobis  crucifixus  est,  aut  in  nomine  Paidi  bapti^ati  estis  ?  Ergo 
Christus,  inquantum  homo,  operatur  interiorem  effectum  sacramenti. 

Sed  contra  est,  quod  August.  dicit  (implic.  tract.  80.  in  Joan.  a  med.  et 
lib.  3.  contr.  Donatist.  cap.  10.  a  med.  sed  express.  Isidor.  lib.  6.  Etym.  cap.  18.  circ. 
med.),  quod  «  in  sacramentis  divina  virtus  secretius  operatur  salutem  »  :  di- 

vina  autem  virtus  est  Christi,  secundum  quod  est  Deus,  non  autem  secun¬ 
dum  quod  est  homo ;  ergo  Christus  non  operatur  interiorem  sacramenti 
effectum,  secundum  quod  est  homo,  sed  secundum  quod  est  Deus. 

Respondeo  dicendum,  quod 1  interiorem  sacramentorum  effectum  ope¬ 
ratur  Christus,  et  secundum  quod  est  Deus,  et  secundum  quod  est  homo: 
aliter  tamen,  et  aliter  ;  nam  secundum  quod  est  Deus,  operatur  in  sacra¬ 
mentis  per  auctoritatem :  secundum  autem  quod  est  homo,  operatur  ad  inte¬ 
riores  effectus  sacramentorum  meritorie,  et  efficienter,  sed  instrumentaliter  : 
dictum  est  enim  (q.  48.  et  49.),  quod  passio  Christi,  quae  competit  ei  secun¬ 
dum  humanam  naturam,  causa  est  nostrae  justificationis  et  meritorie,  et 
effective,  non  quidem  per  modum  principalis  agentis,  sive  per  auctoritatem, 
sed  per  modum  instrumenti,  inquantum  humanitas  est  instrumentum  divini¬ 
tatis  ejus,  ut  supra  dictum  est  (q.  13.  ari.  2.  et}.).  Sed  tamen  quia  est  instru¬ 
mentum  conjunctum  divinitati  in  persona,  habet  quandam  principalitatem,  et 
causalitatem  respectu  instrumentorum  extrinsecorum  qui  sunt  ministri  Ec¬ 
clesiae,  ut  ex  supradictis  patet  (ari.  i.huj.q.):  et  ideo  sicut  Christus,  inquantum 
Deus,  habet  potestatem  auctoritatis  in  sacramentis  ;  ita,  inquantum  homo, 
habet  potestatem  ministerii  principalis,  sive  potestatem  excellentiae ;  quae 
quidem  consistit  in  quatuor :  primo  quidem  in  hoc,  quod  meritum,  et  virtus 
passionis  ejus  operatur  in  sacramentis,  ut  supra  dictum  est  (q.  62.  art.  p.)  : 
et  quia  virtus  passionis  copulatur  nobis  per  fidem,  secundum  illud  ad  Rom.  3.: 
Quem  proposuit  Deus  propitiatorem  per  fidem  in  sanguine  ipsius,  quam  fidem 
per  invocationem  nominis  Christi  protestamur;  ideo  secundo  ad  potestatem 
excellentiae,  quam  Christus  habet  in  sacramentis,  pertinet,  quod  in  ejus  no¬ 
mine  sacramenta  sanctificentur:  et  quia  ex  ejus  institutione  sacramenta  vir¬ 
tutem  obtinent,  inde  est,  quod  tertio  ad  excellentiam  potestatis  Christi  pertinet, 
quod  ipse,  qui  dedit  virtutem  sacramentis,  potuit  instituere  sacramenta  :  et 
quia  causa  non  dependet  ab  effectu,  sed  potius  e  converso,  ideo  quarto  ad 
excellentiam  potestatis  Christi  pertinet,  quod  ipse  potuit  effectum  sacramen¬ 
torum  sine  exteriori  sacramento  conferre. 

Et  per  hoc  patet  responsio  ad  objecta  ;  utraque  enim  pars  objectorum 
secundum  aliquid  vera  est,  ut  dictum  est  (in  corp.). 

ARTICULUS  IV.  353 

UTRUM  CHRISTUS  POTESTATEM  SUAM,  QUAM  HABUIT  IN  SACRAMENTIS, 
POTUERIT  MINISTRIS  COMMUNICARE. 

(4.  Dist.  3.  q.  1.  art.  2.  et  art.  }.  q.  1.  et  2). 

Ad  quartum  sic  proceditur.  Videtur,  quod  Christus  potestatem  suam, 
quam  habuit  in  sacramentis,  non  potuerit  ministris  communicare:  ut  enim 
argumentatur  August.  contra  Maximin.  (lib.  3.  cap.  7.  ad  fin.),  «  si  potuit,  et 
non  voluit,  invidus  fuit  »:  sed  invidia  longe  fuit  a  Christo,  in  quo  fuit  summa 
plenitudo  charitatis;  ergo  cum  Christus  non  communicaverit  suam  potesta¬ 
tem  ministris,  videtur  quod  non  potuerit  communicare. 

2.  Praeterea.  Super  illud  Joan.  14.:  Majora  horum  faciet,  dicit  August. 
(iract.  72.  in  Joan.  a  med.) :  «  Prorsus  majus  hoc  esse  dixerim,  scilicet  ut 
ex  impio  justus  fiat,  quam  creare  coelum,  et  terram  »:  sed  Christus  non 
potuit  communicare  ministris,  quod  crearent  coelum,  et  terram;  ergo  neque 

quod  justificarent  impium:  cum  igitur  justificatio  impii  fiat  per  potestatem 
Christi,  quam  habet  in  sacramentis,  videtur  quod  potestatem  suam,  quam  in 
sacramentis  habuit,  non  potuerit  ministris  communicare. 

3.  Praeterea.  Christo,  inquantum  est  caput  Ecclesiae,  competit,  ut  ab 
ipso  gratia  derivetur  ad  alios,  secundum  illud  Joan.  1.:  De  plenitudine  ejus  nos 
omnes  accepimus:  sed  hoc  non  fuit  aliis  communicabile ;  quia  sic  Ecclesia 
esset  monstruosa,  multa  capita  habens;  ergo  videtur,  quod  Christus  pote¬ 
statem  suam  non  potuerit  ministris  communicare. 

Sed  contra  est,  quod  super  illud  Joan.  1.:  Ego  nesciebam  eum ,  dicit 
August.  (tract.  5.  in  Joan.  ante  med.)  quod  «  non  noverat  potestatem  baptismi 
ipsum  Dominum  habiturum,  et  sibi  retenturum  »:  hoc  autem  non  ignorasset 
Joannes,  si  talis  potestas  communicabilis  non  esset ;  potuit  ergo  suam  po¬ 
testatem  Christus  ministris  communicare. 

Respondeo  dicendum,  quod,  sicut  dictum  est  (art.  praec.),  Christus  in 
sacramentis  habuit  duplicem  potestatem :  unam  auctoritatis,  quae  competit  ei 
secundum  quod  est  Deus;  et  talis  potestas  nulli  creaturae  potuit  communi¬ 
cari,  sicut  nec  divina  essentia :  aliam  potestatem  habuit  excellentiae,  quae 
competit  ei,  secundum  quod  est  homo ;  et  talem  potestatem  potuit  ministris 
communicare,  dando  scilicet  eis  tantam  gratiae  plenitudinem,  ut  eorum  me¬ 
ritum  operaretur  ad  sacramentorum  effectus,  ut  ad  invocationem  nominum 
ipsorum  sanctificarentur  sacramenta,  et  ut  ipsi  possent  sacramenta  instituere, 
et  sine  ritu  sacramentorum  effectum  sacramentorum  conferre  solo  imperio. 
Potest  enim  instrumentum  conjunctum,  quanto  fuerit  fortius,  tanto  magis 
virtutem  suam  instrumento  separato  tribuere;  sicut  manus  baculo. 

Ad  primum  ergo  dicendum,  quod  Christus  non  ex  invidia  praetermisit 
potestatem  excellentiae  Ecclesiae  ministris  communicare;  sed  propter  fide¬ 
lium  utilitatem,  ne  in  homine  spem  ponerent,  et  ne  essent  diversa  sacramenta, 
ex  quibus  divisio  in  Ecclesia  oriretur;  sicut  apud  illos  qui  dicebant :  Ego  sum 
Pauli,  ego  autem  Apollo,  ego  vero  Cephae,  ut  dicitur  1.  ad  Corinth.  1. 

Ad  secundum  dicendum,  quod  objectio  illa  procedit  de  potestate  aucto¬ 
ritatis,  quae  convenit  Christo,  secundum  quod  est  Deus,  licet  et  potestas 
excellentiae  possit  auctoritas  nominari  per  comparationem  ad  alios  ministros. 
Unde  super  illud  1.  ad  Cor.  1.:  Divisus  est  Christus,  dicit  Gloss.  (ord.  sup.  illud: 
Ego  vero  Cephae)  quod  «  potuit  eis  dare  auctoritatem  baptizandi,  quibus  con¬ 
tulit  ministerium  ». 

Ad  tertium  dicendum,  quod  ad  hoc  inconveniens  evitandum,  ne  scilicet 
muka  capita  in  Ecclesia  essent,  Christus  noluit  potestatem  suae  excellentiae 
ministris  communicare  :  si  tamen  communicasset,  ipse  esset  caput  principa- 
titer,  alii  vero  secundario. 


ARTICULUS  V.  354 

UIRUM  PER  MALOS  MINISTROS  SACRAMENTA  CONFERRI  POSSINT. 

(4.  Dist.  ;.  q.  2.  art.  2.  et  Dist.  7.  q.  3.  art.  1.  q.  1. 
et  Dist.  24.  q.  3.  art.  3.  q.  j.  ad  3.  et  lib.  4.  Contr.  g.  cap.  76.). 

Ad  quintum  sic  proceditur.  Videtur,  quod  per  malos  ministros  sacra¬ 
menta  conferri  non  possint:  sacramenta  enim  novae  legis  ordinantur  ad 
emundationem  culpae,  et  collationem  gratiae :  sed  mali,  cum  sint  immundi. 

non  possunt  alios  a  peccato  mundare,  secundum  illud  Eccli.  34.:  Ab  immundo 
quid  mundabitur?  et  etiam  cum  gratiam  non  habeant,  non  videtur  quod  gra¬ 
tiam  conferre  possint;  quia  nullus  dat  quod  non  habet;  non  ergo  videtur,  quod 
per  malos  sacramenta  conferri  possint. 

2.  Praeterea.  Tota  virtus  sacramentorum  derivatur  a  Christo,  ut  dictum 
est  (art.  3.  huj.  q.):  sed  mali  sunt  praecisi  a  Christo;  quia  non  habent  chari- 
tatem,  per  quam  membra  capiti  uniuntur,  secundum  illud  1.  Joan.  4.:  Cui 
manet  in  charitate,  in  Deo  manet,  et  Deus  in  eo ;  ergo  videtur,  quod  per  malos 
sacramenta  conferri  non  possint. 

3.  Praeterea.  Si  desit  aliquid  horum,  quae  debitum  est  esse  in  sacra¬ 
mentis,  non  perficitur  sacramentum;  sicut  si  desit  debita  forma,  vel  debita 
materia:  sed  debitus  minister  sacramenti  est  ille,  qui  caret  macula  peccati, 
secundum  illud  Levit.  21.:  Homo  de  semine  tuo  per  familias,  qui  habuerit  ma¬ 
culam,  non  offeret  panes  Deo  suo,  nec  accedet  ad  ministerium  ejus;  ergo  videtur, 
quod  si  minister  sit  malus,  nihil  efficiatur  in  sacramento. 

Sed  contra  est,  quod  August.  dicit  super  illud  Joan.  1.:  Super  quem  vi¬ 
deris  Spiritum,  etc.  (tract.  4.  in  Joan.  ante  med.):  «  Quid  in  Christo  non  no¬ 
verat  Joannes  ?  potestatem  baptismi  ipsum  Dominum  habiturum,  et  sibi  re¬ 
tenturum,  sed  ministerium  plane  transiturum  in  bonos,  et  malos:  quid  tibi 
facit  malus  minister,  ubi  bonus  est  Dominus?  » 

Respondeo  dicendum,  quod,  sicut  dictum  est  (art.  1.  et 3.  huj  q.),  ministri 
Ecclesiae  instrumentaliter  operantur  in  sacramentis,  eo  quod  quodammodo 
eadem  ratio  est  ministri,  et  instrumenti ;  sicut  autem  supra  dictum  est  (q.  62. 
art.  1.  et  4.),  instrumentum  non  agit  secundum  propriam  formam,  aut  virtu¬ 
tem,  sed  secundum  virtutem  ejus,  a  quo  movetur;  et  ideo  accidit  instrumento, 
inquantum  est  instrumentum,  qualemcumque  formam,  vel  virtutem  habeat, 
praeter  id  quod  exigitur  ad  rationem  instrumenti;  sicut  quod  corpus  medici, 
quod  est  instrumentum  animae  habentis  artem,  sit  sanum,  vel  infirmum;  et 
sicut  quod  fistula,  per  quam  transit  aqua,  sit  argentea,  vel  plumbea;  unde 
ministri  Ecclesiae  possunt  sacramenta  conferre,  etiamsi  sint  mali. 

Ad  primum  ergo  dicendum,  quod  ministri  Ecclesiae  neque  a  peccatis 
mundant  homines  ad  sacramenta  accedentes,  neque  gratiam  conferunt  sua 
virtute;  sed  hoc  facit  Christus  sua  potestate  per  eos,  sicut  per  quaedam  in¬ 
strumenta;  et  ideo  effectus  consequitur  in  suscipientibus  sacramenta  non 
secundum  similitudinem  ministrorum,  sed  secundum  configurationem  ad 
Christum. 

Ad  secundum  dicendum,  quod  per  charitatem  membra  Christi  uniuntur 
suo  capiti,  ut  ab  eo  vitam  recipiant:  quia,  ut  dicitur  1.  Joan.  3.:  Qui  non  di¬ 
ligit,  manet  in  morte:  potest  autem  aliquis  operari  per  instrumentum  carens 
vita,  et  a  se  separatum,  quantum  ad  corporis  unionem,  dummodo  sit  conjun¬ 
ctum  per  quandam  motionem;  aliter  enim  operatur  artifex  per  manum,  et 
aliter  per  securim;  sic  igitur  Christus  operatur  in  sacramentis  et  per  bonos, 
tanquam  per  membra  viventia,  et  per  malos,  tanquam  per  instrumenta  ca¬ 
rentia  vita. 

Ad  tertium  dicendum,  quod  aliquid  est  debitum  esse  in  sacramento  du¬ 
pliciter:  uno  modo  sicut  existens  de  necessitate  sacramenti;  quod  quidem  si 
desit,  non  perficitur  sacramentum;  sicut  si  desit  debita  forma,  vel  debita  ma¬ 
teria  :  alio  modo  est  aliquid  debitum  esse  in  sacramento  secundum  quandam 
decentiam;  et  hoc  modo  debitum  est,  ut  ministri  sacramentorum  sint  boni. 

ARTICULUS  VL 

UTRUM  MALI  MINISTRANTES  SACRAMENTA  PECCENT. 

f  ■  tv  -y  ,_  t  e  r  /a  f  S—  C.S ?  /-<■{['  .{jL  i.  r'  /-  '  .  <L^SJ 

(4.  Dist.  3.  q.  2.  art.  2.  q.  4.  corp.  et  Dist.  19.  q.  2.  art.  2.  corp. 
etDist.  24.  q.  1.  art.  2.  q.  1.  et  art.  3.  q.  1.  et 3.). 

Ad  sextum  sic  proceditur.  Videtur,  quod  mali  ministrantes  sacramenta 
non  peccent:  sicut  enim  ministratur  Deo  in  sacramentis,  ita  per  opera  cha- 
ritatis;  unde  dicitur  Hebr.  ult  .'.Beneficentiae,  et  communionis  nolite  oblivisci: 
talibus  enim  hostiis  promeretur  Deus:  sed  mali  non  peccant  si  ministrent  Deo 
in  operibus  charitatis:  quinimmo  hoc  est  eis  consulendum,  secundum  illud 
Dan.  4.:  Consiliiyn  meum  tibi  placeat:  peccata  tua  eleemosynis  redime;  ergo  vi¬ 
detur,  quod  mali  non  peccent  sacramenta  ministrando. 

2.  Praeterea.  Quicumque  communicat  alicui  in  peccato,  etiam  ipse  est 
reus  peccati,  secundum  illud  Rom.  1.:  Digni  sunt  morte ,  non  solum  qui  pec¬ 
cata  faciunt,  sed  etiam  qui  consentiunt  facientibus:  sed  si  mali  ministri  peccent 
sacramenta  ministrando,  illi  qui  ab  eis  sacramenta  recipiunt,  eis  in  peccato 
communicant;  ergo  etiam  ipsi  peccarent,  quod  videtur  inconveniens. 

3.  Praeterea.  Nullus  videtur  esse  perplexus;  quia  sic  homo  cogeretur 
desperare,  quasi  non  potens  peccatum  evadere:  sed  si  mali  peccarent  sacra¬ 
menta  tradendo,  essent  perplexi :  quia  etiam  quandoque  peccarent,  si  sacra¬ 
menta  non  traderent;  puta  cum  eis  ex  officio  incumbit  necessitas:  dicitur 
enim  1.  Cor.  9.:  Vae  mihi,  si  non  e^angeli^avero:  necessitas  enim  mihi  incumbit -: 
quandoque  etiam  propter  periculum;  sicut  si  puer  in  periculo  mortis  existens 
offeratur  alicui  peccatori  baptizandus;  ergo  videtur,  quod  mali  non  peccent 
sacramenta  ministrando. 

Sed  contra  est,  quod  Dionysius  dicit  1.  cap.  Ecclesiasticae  Hierarchiae 
(vers.  fin.),  quod  «  malis  non  est  fas  nec  tangere  symbola  »,  idest  sacramen- 
talia  signa,  et  in  epistola  ad  Demophilum  (quae  est  8.  parum  ante  med.)  dicit: 
«Talis  (scilicet  peccator)  audax  videtur,  sacerdotalibus  manum  apponens,  et 
non  timet,  neque  verecundatur  divina  praeter  divinitatem  exequens,  et  Deum 
putans  ignorare,  quae  ipse  in  semetipso  cognovit;  et  decipere  existimat  falso 
nomine  patrem  ab  ipso  appellatum,  et  audet  immundas  infamias,  non  dicam 
orationes,  super  divina  signa  Christiformiter  enunciare  ». 

Respondeo  dicendum,  quod  aliquis  in  agendo  peccat  ex  hoc,  quod  ope¬ 
ratur  non  secundum  quod  oportet,  ut  patet  per  Philos.  in  lib.  2.  Ethic.  (cap.  3. 
et  3.).  Dictum  est  autem  (art.  praec.  ad  3.),  conveniens  esse,  ut  sacramentorum 
ministri  sint  justi;  quia  ministri  debent  Domino  conformari,  secundum  illud 
Levit.  19.:  Sancti  eritis,  quoniam  ego  sanctus  sum;  et  Eccii.  10.:  Secundum  ju¬ 
dicem  populi,  sic  et  ministri  ejus.  Et  ideo  non  est  dubium,  quin  mali  exhibentes 
se  ministros  Dei,  et  Ecclesiae  in  dispensatione  sacramentorum  peccent.  Et 
quia  hoc  peccatum  pertinet  ad  irreverentiam  Dei,  et  contaminationem  sacra¬ 
mentorum,  quantum  est  ex  parte  ipsius  peccatoris  (licet  sacramenta  secun¬ 
dum  seipsa  incontaminabilia  sint),  consequens  est,  quod  tale  peccatum  ex  ge¬ 
nere  suo  sit  mortale. 

Ad  primum  ergo  dicendum,  quod  opera  charitatis  non  sunt  aliqua  conse¬ 
cratione  sanctificata;  sed  ipsa  pertinent  ad  justitiae  sanctitatem,  sicut  quae¬ 
dam  justitiae  partes;  et  ideo  homo,  qui  se  exhibet  Deo  ministrum  in  operibus 

c.haritatis,  si  sit  justus,  amplius  sanctificatur:  si  vero  sit  peccator,  per  hoc  ad 
sanctitatem  disponitur:  sed  sacramenta  in  seipsis  sanctificationem  quandam 
habent  per  mysticam  consecrationem,  et  ideo  praeexigitur  in  ministro  san¬ 
ctitas  justitiae,  ut  congruat  suo  ministerio;  et  ideo  incongrue  agit,  et  peccat, 
si  in  peccato  existens  ad  tale  ministerium  accedat. 

Ad  secundum  dicendum,  quod  ille  qui  ad  sacramenta  accedit,  suscipit 
sacramenta  a  ministro  Ecclesiae,  non  inquantum  est  talis  persona,  sed  in- 
quantum  est  minister  Ecclesiae;  et  ideo  quamdiu  ab  Ecclesia  toleratur  in  mi¬ 
nisterio  ille  qui  ab  eo  suscipit  sacramentum,  non  communicat  peccato  ejus, 
sed  communicat  Ecclesiae,  quae  eum  tanquam  ministrum  exhibet:  si  vero  ab 
Ecclesia  non  toleratur,  puta  cum  degradatur,  vel  excommunicatur,  vel  sus¬ 
penditur,  peccat  qui  ab  eo  accipit  sacramentum,  quia  communicat  peccato 
ipsius. 

Ad  tertium  dicendum,  quod  ille  qui  est  in  peccato  mortali,  non  est  per¬ 
plexus  simpliciter,  si  ex  officio  ei  incumbat  sacramenta  dispensare:  quia  po¬ 
test  poenitere  de  peccato,  et  licite  ministrare:  non  est  autem  inconveniens, 
quod  sit  perplexus,  supposito  quodam,  scilicet  quod  velit  remanere  in  pec¬ 
cato.  In  articulo  tamen  necessitatis  non  peccaret,  baptizando  in  casu,  m  quo 
etiam  posset  laicus  baptizare;  sic  enim  patet,  quod  non  exhiberet  se  mini¬ 
strum  Ecclesiae,  sed  subveniret  necessitatem  patienti.  Secus  est  autem  in  aliis 
sacramentis,  quae  non  sunt  tantae  necessitatis,  sicut  baptismus,  ut  infra  pa¬ 
tebit  (q.  67.  art.  3.). 

ARTICULUS  VII.  55S 

UTRUM  ANGELI  POSSINT  SACRAMENTA  MINISTRARE. 

(4.  Dist.  3.  q.  2.  art.  3.). 

Ad  septimum  sic  proceditur.  Videtur,  quod  angeli  possint  sacramenta  mi¬ 
nistrare  :  quidquid  enim  potest  minister  inferior,  potest  et  superior,  sicut  quid¬ 
quid  potest  diaconus,  potest  sacerdos,  sed  non  convertitur;  sed  angeli  sunt 
superiores  ministri  in  ordine  hierarchico,  quam  etiam  quicumque  homines, 
ut  patet  per  Dionys.  in  lib.  Coelest.  Hierarch.  (cap.  9.  ante  med.) ;  ergo  cum 
homines  possint  ministrare  in  sacramentis,  videtur  quod  multo  magis  angeli. 

2.  Praeterea.  Homines  sancti  assimilantur  angelis  in  coelo,  ut  dicitur 
Matth.  22.:  sed  aliqui  sancti  in  coelo  existentes  possunt  ministrare  in  sa¬ 
cramentis:  quia  character  sacramentalis  est  indelebilis,  ut  dictum  est  (q.praec. 
art.  3.) ;  ergo  videtur,  quod  etiam  angeli  possint  in  sacramentis  ministrare. 

3-  Praeterea.  Sicut  supra  dictum  est  (q.  8.  art.  7.),  diabolus  est  caput 
malorum,  et  mali  sunt  membra  ejus:  sed  per  malos  possunt  ministrari  sa¬ 
cramenta;  ergo  videtur,  quod  etiam  per  daemones. 

Sed  contra  est,  quod  dicitur  Hebr.  5. :  Omnis  pontifex  ex  hominibus  as¬ 
sumptus  pro  hominibus  constituitur  in  his  quae  sunt  ad  Deum :  sed  angeli  boni, 
vel  mali  non  sunt  ex  hominibus  ;  ergo  ipsi  non  constituuntur  ministri  in  his 
quae  sunt  ad  Deum,  idest  in  sacramentis. 

Respondeo  dicendum,  quod,  sicut  supra  dictum  est  (art.  3.  huf.  q.),  tota 
virtus  sacramentorum  a  passione  Christi  derivatur,  quae  est  Christi,  se¬ 
cundum  quod  est  homo,  cui  in  natura  conformantur  homines,  non  autem 
angeli,  sed  potius  secundum  passionem  dicitur  modico  ab  angelis  minoratus, 

ut  patet  Hebr.  2.;  et  ideo  ad  homines  pertinet  dispensare  sacramenta,  et  in 
eis  ministrare,  non  autem  ad  angelos:  sciendum  tamen,  quod  sicut  Deus 
virtutem  suam  non  alligavit  sacramentis,  quin  possit  sine  sacramentis  effe¬ 
ctum  sacramentorum  conferre ;  ita  etiam  virtutem  suam  non  alligavit  Eccle¬ 
siae  ministris,  quin  etiam  angelis  possit  virtutem  tribuere  ministrandi  in  sa¬ 
cramentis;  et  quia  boni  angeli  sunt  nuntii  veritatis,  si  aliquod  sacramentale 
ministerium  a  bonis  angelis  perficeretur,  esset  ratum  habendum,  quia  deberet 
constare,  hoc  fieri  voluntate  divina;  sicut  quaedam  templa  dicuntur  ange¬ 
lico  ministerio  consecrata.  Si  vero  daemones,  qui  sunt  spiritus  mendacii,  ali¬ 
quod  sacramentale  ministerium  exhiberent,  non  esset  ratum  habendum. 

Ad  primum  ergo  dicendum,  quod  illud  quod  faciunt  homines  inferiori 
modo,  scilicet  per  sensibilia  sacramenta,  quae  sunt  proportionata  naturae  ipso¬ 
rum,  faciunt  angeli  tanquam  superiores  ministri  superiori  modo,  scilicet 
invisibiliter  purgando,  illuminando,  et  perficiendo. 

Ad  secundum  dicendum,  quod  sancti,  qui  sunt  in  coelo,  sunt  similes 
angelis,  quantum  ad  participationem  gloriae,  non  autem  quantum  ad  con¬ 
ditionem  naturae,  et  per  consequens  neque  quantum  ad  sacramenta. 

Ad  tertium  dicendum,  quod  mali  homines  non  habent  quod  possint 
ministrare  in  sacramentis  ex  hoc,  quod  per  malitiam  sunt  membra  diaboli: 
et  ideo  non  sequitur,  quod  diabolus,  qui  est  eorum  caput,  magis  hoc  possit. 

ARTICULUS  VIII.  357 

UTRUM  INTENTIO  MINISTRI  REQ.UIRAT  UR 
AD  PERFECTIONEM  SACRAMENTI 

(Sup.  q.  60.  art  8.  corp.  et  4.  Dist.  6.  q.  1.  art.  2.  q.  1.  et  Dist.  7.  q.  1.  art.  1.  q.  1.  ad  3. 
et  Dist.  8.  q.  2.  art.  4.  q.  3.  ad  1.  et  Dist.  30.  q.  1.  art.  3.  ad  3.). 

Ad  octavum  sic  proceditur.  Videtur,  quod  intentio  ministri  non  requira¬ 
tur  ad  perfectionem  sacramenti:  minister  enim  in  sacramento  instrumenta- 
liter  operatur:  sed  actio  non  perficitur  secundum  intentionem  instrumenti, 
sed  secundum  intentionem  principalis  agentis ;  ergo  intentio  ministri  non 
requiritur  ad  perfectionem  sacramenti. 

2.  Praeterea.  Non  potest  homini  esse  nota  intentio  alterius;  si  igitur 
intentio  ministri  requiratur  ad  perfectionem  sacramenti,  non  posset  homini 
ad  sacramentum  accedenti  esse  notum,  quod  sacramentum  suscepisset:  et 
ita  non  posset  habere  certitudinem  salutis ;  praecipue  cum  quaedam  sacra¬ 
menta  sint  de  necessitate  salutis,  ut  infra  dicetur  (q.  63.  art.  3.  et  4.). 

3.  Praeterea.  Intentio  hominis  non  potest  esse  ad  id,  circa  quod  non 
est  attentus:  sed  aliquando  illi  qui  in  sacramentis  ministrant,  non  attendunt 
ad  ea  quae  dicunt,  vel  faciunt,  alia  cogitantes ;  ergo  secundum  hoc  non  per¬ 
ficeretur  sacramentum,  propter  intentionis  defectum. 

Sed  contra  est,  quod  ea  qua  sunt  praeter  intentionem,  sunt  casualia ;  quod 
non  est  dicendum  de  operatione  sacramentorum  :  ergo  sacramenta  requirunt 
intentionem  ministri. 

Respondeo  dicendum,  quod  quando  aliquid  se  habet  ad  multa,  oportet 
quod  per  aliquid  determinetur  ad  unum,  si  illud  effici  debeat :  ea  vero  quae 
in  sacramentis  aguntur,  possunt  diversimode  agi ;  sicut  ablutio  aquae,  quae 
fit  in  baptismo,  potest  ordinari  et  ad  munditiam  corporalem,  et  ad  sanitatem 

corporalem,  et  ad  ludum,  et  ad  multa  alia  hujusmodi:  et  ideo  oportet,  quod 
determinetur  ad  unum,  idest  ad  sacramentalem  effectum  per  intentionem 
abluentis  :  et  haec  intentio  exprimitur  per  verba,  quae  in  sacramentis  dicun¬ 
tur  :  puta  cum  dicit:  «  Ego  te  baptizo  in  nomine  Patris,  etc.  ». 

Ad  primum  ergo  dicendum,  quod  instrumentum  inanimatum  non  habet 
aliquam  intentionem  respectu  effectus;  sed  loco  intentionis  est  motus,  quo 
movetur  a  principali  agente:  sed  instrumentum  animatum,  sicut  est  minister, 
non  solum  movetur,  sed  etiam  quodammodo  movet  seipsum,  inquantum  sua 
voluntate  movet  membra  ad  operandum;  et  ideo  requiritur  ejus  intentio,  qua 
se  subjiciat  principali  agenti,  ut  scilicet  intendat  facere,  quod  facit  Christus, 
et  Ecclesia. 

Ad  secundum  dicendum,  quod  circa  hoc  est  duplex  opinio  :  quidam 
enim  dicunt,  quod  requiritur  mentalis  intentio  in  ministro;  quae  si  desit,  non 
perficitur  sacramentum:  sed  hunc  defectum  in  pueris,  qui  non  habent  inten¬ 
tionem  accedendi  ad  sacramentum,  supplet  Christus,  qui  interius  baptizat; 
in  adultis  autem,  qui  intendunt  sacramentum  suscipere,  supplet  illum  defe¬ 
ctum  fides,  et  devotio.  Sed  hoc  satis  posset  dici,  quantum  ad  ultimum  effe¬ 
ctum,  qui  est  justificatio  a  peccatis;  sed  quantum  ad  effectum,  qui  est  res,  et 
sacramentum,  scilicet  quantum  ad  characterem,  non  videtur  quod  per  devo¬ 
tionem  accedentis  possit  suppleri:  quia  character  nunquam  imprimitur,  nisi 
per  sacramentum  ;  et  ideo  alii  melius  dicunt,  quod  minister  sacramenti  agit 
in  persona  totius  Ecclesiae,  cujus  est  minister;  in  verbis  autem,  quae  profert, 
exprimitur  intentio  Ecclesiae;  quae  sufficit  ad  perfectionem  sacramenti  nisi 
contrarium  exterius  exprimatur  ex  parte  ministri,  vel  recipientis  sacramentum. 

Ad  tertium  dicendum,  quod  licet  ille  qui  aliud  cogitat,  non  habeat 
actualem  intentionem,  habet  tamen  intentionem  habitualem,  quae  sufficit  ad 
perfectionem  sacramenti:  puta  cum  sacerdos  accedens  ad  baptizandum  in¬ 
tendit  facere  circa  baptizandum,  quod  facit  Ecclesia:  unde  si  postea  in  ipso 
exercitio  actus  cogitatio  ejus  ad  alia  rapiatur,  ex  virtute  primae  intentionis 
perficitur  sacramentum.  Quamvis  studiose  curare  debeat  sacramenti  minister, 
ut  etiam  actualem  intentionem  adhibeat :  sed  hoc  non  est  totaliter  positum 
in  hominis  potestate;  quia  praeter  intentionem,  cum  homo  vult  multum  in¬ 
tendere,  incipit  alia  cogitare,  secundum  illud  Psal.  39.:  Cor  meum  dereliquit  vi  e. 

ARTICULUS  IX.  338 

UTRUM  FIDES  MINISTRI  SIT  DE  NECESSITATE  SACRAMENTI. 

(4.  Dist.  6.  q.  1.  art.  1.  q.  2.). 

Ad  nonum  sic  proceditur.  Videtur,  quod  fides  ministri  sit  de  necessitate 
sacramenti:  sicut  enim  dictum  est  (art.  praec.),  intentio  ministri  est  necessaria 
ad  sacramenti  perfectionem:  sed  «  fides  intentionem  dirigit  »,  ut  Aug.  dicit 
contra  Julianum  (implic.  lib.  4.  cap.  q.  ad  fin.  et  expresse  in  praef.  ad  Psal.  31. 
parum  ante  med.) ;  ergo  si  desit  vera  fides  in  ministro,  non  perficitur  sacra¬ 
mentum. 

2.  Praeterea.  Si  minister  Ecclesiae  veram  fidem  non  habeat,  videtur 
esse  haereticus:  sed  haeretici,  ut  videtur,  non  possunt  sacramenta  conferre: 
dicit  enim  Cyprianus  in  epist.  contra  haereticos  (sub  fin.  et  est  12.  lib.  1.)  : 
«  Omnia,  quaecumque  faciunt  haeretici,  carnalia  sunt,  et  inania,  et  falsa,  ita 

ut  nihil  eorum,  quae  illi  gesserint,  a  nobis  probari  debeat  »,  et  Leo  Papa  dicit 
in  epist.  ad  Leonem  Augustum  (quae  est  7;.  cap.  7.  in  prine.):  «  Manifestum 
est  per  crudelissimam,  et  insanissimam  vesaniam  in  Alexandrina  sede  omne 
coelestium  sacramentorum  lumen  extinctum:  intercepta  est  sacrificii  oblatio: 
defecit  chrismatis  sanctificatio,  et  parricidalibus  manibus  impiorum  omnia 
se  subtraxere  mysteria  »;  ergo  vera  fides  ministri  est  de  necessitate  sacramenti. 

3.  Praeterea.  Illi  qui  non  habent  veram  fidem,  videntur  esse  per  excom¬ 
municationem  ab  Ecclesia  separati:  dicitur  enim  in  2.  Canonica  Joannis:  Si 
quis  venit  ad  vos ,  et  hunc  doctrinam  non  affert,  nolite  eum  recipere  in  domum,  nec 
Ave  dixeritis  ei;  et  ad  Tit.  3.:  Haereticum  hominem  post  primam,  et  secundam 
correctionem  devita:  sed  excommunicatus  non  videtur  posse  conferre  Ec¬ 
clesiae  sacramentum,  cum  ab  Ecclesia  sit  separatus,  ad  cujus  ministerium 
pertinet  sacramentorum  dispensatio;  ergo  videtur,  quod  vera  fides  ministri 
sit  de  necessitate  sacramenti. 

Sed  contra  est,  quod  August.  dicitcontra  Petilianum  Donatistam  (lib.  2. 
cap.  47.  sub  fin.)  :  «  Mementote,  sacramentis  Dei  nihil  obesse  mores  malorum 
hominum,  quo  illa  non  sint,  vel  minus  sancta  sint  ». 

Respondeo  dicendum,  quod,  sicut  supra  dictum  est  (art.  y.  huj.  q.  et  q.  62. 
art.  1.  et  4.),  quia  minister  in  sacramentis  instrumentaliter  operatur,  non  agit 
in  virtute  propria,  sed  in  virtute  Christi;  sicut  autem  pertinet  ad  propriam 
virtutem  hominis  charitas,  ita  et  fides;  unde  sicut  non  requiritur  ad  perfectio¬ 
nem  sacramenti,  quod  minister  sit  in  charitate,  sed  possunt  etiam  peccatores 
sacramenta  conferre,  ut  supra  dictum  est  (art.  y.  huj.  q.) ;  ita  non  requiritur 
ad  perfectionem  sacramenti  fides  ejus  :  sed  infidelis  potest  verum  sacramentum 
•.praebere,  dummodo  caetera  adsint,  quae  sunt  de  necessitate  sacramenti. 

Ad  primum  ergo  dicendum,  quod  potest  contingere,  quod  aliquis  patiatur 
defectum  fidei  circa  aliquid,  et  non  circa  veritatem  sacramenti,  quod  exhibet; 
puta  si  aliquis  credat  juramentum  esse  in  omni  casu  illicitum,  et  tamen  credat 
baptismum  efficaciam  habere  ad  salutem:  et  sic  talis  infidelitas  non  impedit 
intentionem  conferendi  sacramentum:  si  vero  patiatur  fidei  defectum  circa 
ipsum  sacramentum,  quod  exhibet,  licet  credat  per  id  quod  agitur  exterius, 
nullum  sequi  interiorem  effectum,  non  tamen  ignorat,  quod  Ecclesia  catho¬ 
lica  intendit  per  hujusmodi,  quae  exterius  aguntur,  praebere  sacramentum: 
unde,  non  obstante  infidelitate,  potest  intendere  facere  id,  quod  facit  Ecclesia, 
licet  aestimet  id  nihil  esse:  et  talis  intentio  sufficit  ad  sacramentum;  quia, 
sicut  supra  dictum  est  (art.  praec.  ad  2.),  minister  sacramenti  agit  in  persona 
totius  Ecclesiae,  ex  cujus  fide  suppletur  id,  quod  deest  fidei  ministri. 

Ad  secundum  dicendum,  quod  haereticorum  quidam  in  collatione  sacra¬ 
mentorum  formam  Ecclesiae  non  servant:  et  tales  neque  sacramentum  con¬ 
ferunt,  neque  rem  sacramenti:  quidam  vero  servant  Ecclesiae  formam;  et 
tales  conferunt  quidem  sacramentum,  sed  non  conferunt  rem  sacramenti.  Et 
hoc  dico,  si  sunt  manifeste  ab  Ecclesia  praecisi ;  quia  ex  hoc  ipso  quod  aliquis 
accipit  sacramenta  ab  eis,  peccat;  et  per  hoc  impeditur,  ne  effectum  sacra¬ 
menti  consequatur;  unde  August.  dicit  in  lib.  De  Fide  ad  Petrum  (cap.  36.): 
«  Firmissime  tene,  et  nullatenus  dubites,  extra  Ecclesiam  baptizatis,  si  ad 
Ecclesiam  non  redierint,  baptismo  cumulari  perniciem  » ;  et  per  hunc  modum 
dicit  Leo  Papa  « in  sede  Alexandrina  sacramentorum  lumen  esse  extinctum  », 
scilicet  quantum  ad  rem  sacramenti,  non  autem  quantum  ad  ipsum  sacra¬ 
mentum.  Cyprianus  autem  nullo  modo  sacramentum  conferre  haereticos 
posse  credebat:  sed  in  hoc  ejus  sententia  non  tenetur:  unde  August.  dicit 

( lib .  de  Unico  Baptismo  cont.  Petii,  cap.  13.  a  med.)  :  «  Martyrem  Cyprianum, 
qui  apud  haereticos,  vel  schismaticos  datum  baptismum  nolebat  cognoscere, 
tanta  merita  usque  ad  triumphum  martyrii  secuta  sunt,  ut  charitatis,  qua 
excellebat,  luce  obumbratio  illa  fugaretur,  et  si  quid  purgandum  erat,  pas¬ 
sionis  falce  tolleretur  ». 

Ad  tertium  dicendum,  quod  potestas  ministrandi  sacramenta  pertinet  ad 
spiritualem  characterem,' qui  indelebilis  est,  ut  ex  supradictis  patet  (q.praec. 
art.  y);  et  ideo  per  hoc  quod  aliquis  ab  Ecclesia  suspenditur,  vel  excommuni¬ 
catur,  vel  etiam  degradatur,  non  amittit  potestatem  conferendi  sacramentum, 
sed  licentiam  utendi  hac  potestate ;  et  ideo  sacramentum  quidem  confert,  sed 
tamen  peccat  conferendo:  et  similiter  ille  qui  ab  eo  accipit  sacramentum;  et 
sic  non  percipit  rem  sacramenti,  nisi  forte  per  ignorantiam  excusetur. 

ARTICULUS  X.  359 

UTRUM  INTEXTIO  RECTA  MINISTRI  REQUIRATUR 
AD  PERFECTIONEM  SACRAMENTI. 

(Iufr.  q.  J4 .  art.  2.  ad  2.  et  4.  Dist.  6.  q.  1.  art.  2.  q.  2.  et  Dist.  ii.  art.  1.  q.  3.  ad  1 
et  Dist.  10.  q.  1.  art.  3.  ad  q.). 

Ad  decimum  sic  proceditur.  Videtur,  quod  intentio  recta  ministri  requi¬ 
ratur  ad  perfectionem  sacramenti :  intentio  enim  ministri  debet  conformari  in¬ 
tentioni  Ecclesiae,  ut  ex  dictis  patet  (art.  8.  lmf.  q.  ad  2.) :  sed  intentio  Ecclesiae 
semper  est  recta;  ergo  de  necessitate  ad  sacramenti  perfectionem  requiritur 
intentio  recta  ministri. 

2.  Praeterea.  Perversa  intentio  deterior  esse  videtur,  quam  intentio  jo¬ 
cosa:  sed  intentio  jocosa  tollit  sacramentum;  puta  si  aliquis  non  serio,  sed 
ludo  aliquem  baptizaret;  ergo  multo  magis  perversa  intentio  aufert  sacra¬ 
mentum;  puta  si  aliquis  aliquem  baptizaret,  ut  postmodum  eum  occideret. 

3.  Praeterea.  Perversa  intentio  facit  totum  opus  vitiosum,  secundum 
illud  Luc.  12.:  Si  oculus  tuus  fuerit  nequam,  totum  corpus  tuum  tenebrosum  erit. 
sed  sacramenta  Christi  non  possunt  inquinari  per  malos  homines,  sicut  August. 
dicit  contra  Petii,  (lib.  2.  cap.  47.  ad  fin.  et  lib.  3.  cont.  Crescon.  cap.  3.  et  6.); 
ergo  videtur,  quod  si  sit  perversa  intentio  ministri,  non  sit  ibi  verum  sacra¬ 
mentum. 

Sed  contra  est,  quod  perversa  intentio  pertinet  ad  malitiam  ministri:  sed 
malitia  ministri  non  tollit  sacramentum ;  ergo  nec  perversa  intentio. 

Respondeo  dicendum,  quod  intentio  ministri  potest  perverti  dupliciter : 
uno  modo  respectu  ipsius  sacramenti;  puta  cum  aliquis  non  intendit  sacra¬ 
mentum  conferre,  sed  derisorie  aliquid  agere  ;  et  talis  perversitas  tollit  ve¬ 
ritatem  sacramenti,  praecipue  quando  suam  intentionem  exterius  manifestat' 
alio  modo  potest  perverti  intentio  ministri  quantum  ad  id,  quod  sequitur  sa¬ 
cramentum;  puta  si  sacerdos  intendat  aliquam  foeminam  baptizare,  ut  abu 
tatur  ea,  vel  si  intendat  conficere  corpus  Christi,  ut  eo  ad  veneficia  utatur 
et  quia  prius  non  dependet  a  posteriori,  inde  est  quod  talis  intentionis  per 
versitas  veritatem  sacramenti  non  tollit;  sed  ipse  minister  ex  tali  intentione 
graviter  peccat. 

Ad  primum  ergo  dicendum,  quod  Ecclesiae  intentio  recta  est,  et  quan¬ 
tum  ad  sacramenti  perfectionem,  et  quantum  ad  sacramenti  usum :  sed  prima 

rectitudo  perficit  sacramentum,  secunda  operatur  ad  meritum;  et  ideo  mi¬ 
nister,  qui  conformat  intentionem  suam  Ecclesiae,  quantum  ad  primam  recti¬ 
tudinem,  non  autem  quantum  ad  secundam,  perficit  quidem  sacramentum, 
sed  non  est  ei  ad  meritum. 

Ad  secundum  dicendum,  quod  intentio  ludicra,  vel  jocosa  excludit  pri¬ 
mam  rectitudinem  intentionis,  per  quam  perficitur  sacramentum;  et  ideo 
non  est  similis  ratio. 

Ad  tertium  dicendum,  quod  perversa  intentio  pervertit  opus  intendentis, 
non  autem  opus  alterius;  et  ideo  ex  perversa  intentione  ministri  pervertitur 
id,  quod  agit  in  sacramentis,  inquantum  est  opus  ejus,  non  inquantum  est 
opus  Christi,  cujus  est  minister:  et  est  simile,  si  minister  alicujus  hominis 
prava  intentione  deferret  pauperibus  eleemosynam,  quam  dominus  recta  in¬ 
tentione  mandaret. 


QUAESTIO  LXV. 

DE  NUMERO  SACRAMENTORUM,  IN  QUATUOR  ARTICULOS  DIVISA 


Deinde  considerandum  est  de  numero  sacramentorum. 

Et  circa  hoc  quaeruntur  quatuor. 

Primo.  Utrum  sint  septem  sacramenta. 

Secundo.  De  ordine  eorum  ad  invicem. 

Tertio.  De  comparatione  eorum. 

Quarto.  Utrum  omnia  sint  de  necessitate  salutis. 


ARTICULUS  I.  36o 

UTRUM  DEBEANT  ESSE  SEPTEM  SACRAMENTA  ECCLESIAE. 

(4.  Dist.  1.  q.  1.  art.  2.  etlib.4.  Contr.g.  cap.$S). 

Ad  primum  sic  proceditur.  Videtur,  quod  non  debeant  esse  septem  sacia- 
menta:  sacramenta  enim  efficaciam  habent  ex  virtute  divina,  et  ex  virtute 
passionis  Christi:  sed  una  est  virtus  divina,  et  una  Christi  passio,  una  enim 
oblatione  consummavit  in  sempiternum  sanctificatos,  ut  dicitur  Hebr.  10.;  ergo 
non  debuit  esse  nisi  unum  sacramentum. 

2.  Praeterea.  Sacramentum  ordinatur  contra  defectum  peccati:  hic  au¬ 
tem  est  duplex,  scilicet  poena,  et  culpa;  ergo  sufficeret  esse  duo  sacramenta. 

3.  Praeterea.  Sacramenta  pertinent  ad  actiones  ecclesiasticae  hierar- 
chiae,  ut  per  Dionys.  patet  (cap.  2.  et  ;.  Eccles.  Hierarch.  aprine.):  sed,  sicut 
ipse  dicit  (ibid.),  tres  sunt  actiones  hierarchiae,  scilicet  purgatio,  illuminatio, 
et  perfectio;  ergo  non  debent  esse  nisi  tria  sacramenta. 

4.  Praeterea.  August.  dicit  19.  contra  Faustum  (cap.  13.  ante  med.),  quod 
sacramenta  novae  legis  sunt  numero  pauciora,  quam  sacramenta  veteris  le¬ 
gis  :  sed  in  veteri  lege  non  erat  aliquod  sacramentum,  quod  responderet  con- 

firmationi,  et  extremae  unctioni;  ergo  neque  haec  debent  numerari  inter 
sacramenta  novae  legis. 

5.  Praeterea.  Luxuria  non  est  gravius  inter  caetera  peccata,  ut  patet  ex 
his  quae  in  2.  dicta  sunt  (2-2.  q.  134.  art.  3.):  sed  contra  alia  peccata  non  insti¬ 
tuitur  aliquod  sacramentum;  ergo  neque  contra  luxuriam  debuit  institui  sacra¬ 
mentum  matrimonii. 

Sed  contra  videtur,  quod  sint  plura  sacramenta:  sacramenta  enim  di¬ 
cuntur,  quasi  quaedam  sacra  signa:  sed  multae  aliae  sanctificationes  fiunt  in 
Ecclesia  secundum  sensibilia  signa,  sicut  aqua  benedicta,  consecratio  altaris, 
et  alia  hujusmodi;  ergo  sunt  plura  sacramenta,  quam  septem. 

Praeterea.  Hugo  de  Sancto  Victore  dicit  (lib.  1.  de  Sacram,  part.  12. 
cap.  10.)  quod  sacramenta  veteris  legis  fuerunt  oblationes,  decimae,  et  sa¬ 
crificia  :  sed  sacrificium  Ecclesiae  est  unum  sacramentum,  quod  dicitur  Eu¬ 
charistia;  ergo  etiam  oblationes  et  decimae  debent  dici  sacramenta. 

Praeterea.  Tria  sunt  genera  peccatorum:  originale,  mortale,  et  veniale; 
sed  contra  originale  peccatum  ordinatur  baptismus,  contra  mortale  autem 
poenitentia;  ergo  deberet  esse  aliud  praeter  septem,  quod  ordinetur  contra 
veniale. 

Respondeo  dicendum,  quod,  sicut  supra  dictum  est  (q.  62.  art.  3.  et  q.  63. 
art.  3.),  sacramenta  Ecclesiae  ordinantur  ad  duo;  scilicet  ad  perficiendum  ho¬ 
minem  in  his  quae  pertinent  ad  cultum  Dei  secundum  religionem  christianae 
vitae,  et  etiam  in  remedium  contra  defectum  peccati.  Utroque  autem  modo 
convenienter  ponuntur  septem  sacramenta  ;  vita  enim  spiritualis  conformita- 
tem  aliquam  habet  ad  vitam  corporalem ;  sicut  et  caetera  corporalia  confor- 
mitatem  quandam  spiritualium  habent:  in  vita  autem  corporali  dupliciter  ali¬ 
quis  perficitur:  unohnodo  quantum  ad  personam  propriam:  alio  modo  per  respe¬ 
ctum  ad  totam  communitatem  societatis,  in  qua  vivit :  quia  homo  naturaliter 
est  animal  sociale.  Respectu  autem  sui  ipsius  perficitur  homo  in  vita  corporali 
dupliciter:  uno  modo  per  se,  acquirendo  scilicet  aliquam  vitae  perfectionem: 
alio  modo  per  accidens,  scilicet  removendo  impedimenta  vitae;  puta  aegritu¬ 
dinem,  vel  aliquid  hujusmodi.  Per  se  autem  perficitur  corporalis  vita  tripli¬ 
citer:  primo  quidem  per  generationem,  per  quam  homo  incipit  esse,  et  vivere: 
et  loco  hujus  in  spirituali  vita  est  baptismus,  qui  est  spiritualis  regeneratio, 
secundum  illud  ad  Tit.  3.:  Per  lavacrum  regenerationis,  etc. :  secundo  per  au¬ 
gmentum,  quo  aliquis  perducitur  ad  perfectam  quantitatem,  et  virtutem  :  et 
loco  hujus  in  spirituali  vita  est  confirmatio,  in  qua  datur  Spiritus  Sanctus  ad 
robur;  unde  dicitur  discipulis  jam  baptizatis  Luc.  ult. :  Sedete  in  civitate,  quoad¬ 
usque  induamini  virtute  ex  alto  :  tertio  per  nutritionem,  qua  conservatur  in 
homine  vita,  et  virtus:  et  loco  hujus  in  vita  spirituali  est  Eucharistia;  unde 
dicitur  Joan.  6.:  Nisi  manducaveritis  carnem  Filii  hominis,  et  biberitis  ejus  san¬ 
guinem,  non  habetibis  vitam  in  vobis.  Et  hoc  quidem  sufficeret  homini,  si 
haberet  et  corporaliter,  et  spiritualiter  impassibilem  vitam:  sed  quia  homo 
incurrit  interdum  et  corporalem  infirmitatem,  et  spiritualem,  scilicet  pecca¬ 
tum,  ideo  necessaria  est  homini  curatio  ab  infirmitate:  quae  quidem  est  du¬ 
plex:  una  quidem  est  sanatio,  quae  sanitatem  restituit:  et  loco  hujus  in  spi¬ 
rituali  vita  est  poenitentia,  secundum  illud  Psal.  40. :  Sana  animam  meam, 
quia  peccavi  tibi:  alia  autem  est  restitutio  valetudinis  pristinae  per  conve¬ 
nientem  diaetam,  et  exercitium:  et  loco  hujus  in  spirituali  vita  est  extrema 
unctio,  quae  removet  peccatorum  reliquias,  et  hominem  paratum  reddit  ad 
finalem  gloriam;  unde  dicitur  Jacobi  5.:  Et  si  in  peccatis  sit,  dimittentur  ei. 

S.  Thomae  Summa  Theologica .  Vol.  IV. 

Perficitur  autem  homo  in  ordine  ad  totam  communitatem  dupliciter :  uno 
modo  per  hoc,  quod  accipit  potestatem  regendi  multitudinem,  et  exercendi 
actus  publicos  :  et  loco  hujus  in  spirituali  vita  est  sacramentum  ordinis,  se¬ 
cundum  illud  Hebr.  7.,  quod  sacerdotes  hostias  offerunt  non  solum  pro  se,  sed 
etiam  pro  populo;  secundo  quantum  ad  naturalem  propagationem :  quod  fit  per 
matrimonium  tam  in  corporali,  quam  in  spirituali  vita;  eo  quod  est  non  solum 
sacramentum,  sed  naturae  officium.  Ex  his  etiam  patet  sacramentorum  nu¬ 
merus,  secundum  quod  ordinantur  contra  defectum  peccati;  nam  baptismus 
ordinatur  contra  carentiam  vitae  spiritualis:  confirmatio  contra  infirmitatem 
animi,  quae  in  nuper  natis  invenitur:  Eucharistia  contra  labilitatem  animi 
ad  peccandum  :  poenitentia  contra  actuale  peccatum  post  baptismum  com¬ 
missum  :  extrema  unctio  contra  reliquias  peccatorum,  quae  scilicet  non  sunt 
sufficienter  per  poenitentiam  sublatae,  aut  ex  negligentia,  aut  ex  ignorantia: 
ordo  contra  dissolutionem  multitudinis:  matrimonium  in  remedium  contra 
concupiscentiam  personalem,  et  contra  defectum  multitudinis,  qui  per  mortem 
accidit.  Quidam  vero  accipiunt  numerum  sacramentorum  per  quandam  ada¬ 
ptationem  ad  virtutes,  et  ad  defectus  culparum,  et  poenalitatum,  dicentes, 
quod  fidei  respondet  baptismus;  et  ordinatur  contra  culpam  originalem: 
spei  extrema  unctio;  et  ordinatur  contra  culpam  venialem :  charitati  Eucha¬ 
ristia  ;  et  ordinatur  contra  poenalitatem  malitiae  :  prudentiae  ordo  ;  et  or¬ 
dinatur  contra  ignorantiam:  justitiae  poenitentia;  et  ordinatur  contra  pec¬ 
catum  mortale:  temperantiae  matrimonium;  et  ordinatur  contra  concupi¬ 
scentiam:  fortitudini  confirmatio;  et  ordinatur  contra  infirmitatem. 

Ad  primum  ergo  dicendum,  quod  idem  agens  principale  utitur  diversis 
instrumentis  ad  diversos  effectus,  secundum  congruentiam  operum :  et  simi¬ 
liter  virtus  divina,  et  passio  Christi  operantur  in  nobis  per  diversa  sacramenta, 
quasi  per  diversa  instrumenta. 

Ad  secundum  dicendum,  quod  culpa,  et  poena  diversitatem  habent,  et 
secundum  speciem,  inquantum  sunt  diversae  species  culparum,  et  poenarum, 
et  secundum  diversos  hominum  status,  et  habitudines.  Et  secundum  hoc 
oportuit  multiplicari  sacramenta,  ut  ex  dictis  patet  (in  corp.  art.). 

Ad  tertium  dicendum,  quod  in  actionibus  hierarchicis  considerantur  et 
agentes,  et  recipientes,  et  actiones.  Agentes  autem  sunt  ministri  Ecclesiae, 
ad  quos  pertinet  ordinis  sacramentum :  recipientes  autem  sunt  illi  qui  ad 
sacramentum  accedunt,  qui  producuntur  per  matrimonium:  actiones,  autem 
sunt  purgatio,  illuminatio,  et  perfectio :  sed  sola  purgatio  non  potest  esse 
sacramentum  novae  legis,  quod  gratiam  confert;  sed  pertinet  ad  quaedam  sa- 
cramentalia,  quae  sunt  catechismus,  et  exorcismus  :  purgatio  autem,  et  il¬ 
luminatio  simul,  secundum  Dionysium  (cap.  3.  Eccles.  Hierar. parum  aprine.), 
pertinent  ad  baptismum;  et  propter  recidivum  secundario  pertinent  ad  poe¬ 
nitentiam,  et  extremam  unctionem:  perfectio  autem,  quantum  ad  virtutem 
quidem,  quae  est  quasi  perfectio  formalis,  pertinet  ad  confirmationem;  quan¬ 
tum  autem  ad  consecutionem  finis,  pertinet  ad  Eucharistiam. 

Ad  quartum  dicendum,  quod  in  sacramento  confirmationis  datur  pleni¬ 
tudo  Spiritus  Sancti  ad  robur :  in  extrema  autem  unctione  praeparatur  homo, 
ut  recipiat  immediate  gloriam :  quorum  neutrum  competit  veteri  Testamento : 
et  ideo  nihil  potuit  his  sacramentis  in  veteri  lege  respondere:  nihilominus 
tamen  sacramenta  in  veteri  lege  plura  fuerunt  numero,  propter  diversitatem 
sacrificiorum,  et  caeremoniarum. 

Ad  quintum  dicendum,  quod  contra  concupiscentiam  venereorum  opor- 

tuit  specialiter  remedium  adhiberi  per  aliquod  sacramentum :  primo  quidem, 
quia  per  hujusmodi  concupiscentiam  non  solum  vitiatur  persona,  sed  etiam 
natura :  secundo  propter  vehementiam  ejus,  quae  rationem  absorbet. 

Ad  sextum  dicendum,  quod  aqua  benedicta,  et  aliae  consecrationes  non 
dicuntur  sacramenta,  quia  non  perducunt  ad  sacramenti  effectum,  qui  est  gra¬ 
tiae  consecutio ;  sed  sunt  dispositiones  quaedam  ad  sacramenta :  vel  remo¬ 
vendo  prohibens;  sicut  aqua  benedicta  ordinatur  contra  insidias  daemonum, 
et  contra  peccata  venialia :  vel  etiam  idoneitatem  quandam  faciendo  ad  sa¬ 
cramenti  perfectionem,  et  perceptionem;  sicut  consecratur  altare,  et  vasa 
propter  reverentiam  Eucharistiae. 

Ad  septimum  dicendum,  quod  oblationes,  et  decimae  erant  tam  in  lege 
naturae,  quam  in  lege  Moysi  ordinatae,  non  solum  in  subsidium  ministrorum, 
et  pauperum,  sed  etiam  in  figuram;  et  ideo  erant  sacramenta:  nunc  autem 
non  remanserunt,  inquantum  sunt  figuralia;  et  ideo  non  sunt  sacramenta. 

Ad  octavum  dicendum,  quod  ad  deletionem  venialis  peccati  non  requi¬ 
ritur  infusio  gratiae :  unde  cum  in  quolibet  sacramento  novae  legis  gratia  in¬ 
fundatur,  nullum  sacramentum  novae  legis  instituitur  directe  contra  veniale, 
quod  tollitur  per  quaedam  sacramentalia,  puta  per  aquam  benedictam,  et 
alia  hujusmodi.  Quidam  tamen  dicunt  extremam  unctionem  contra  veniale 
peccatum  ordinari:  sed  de  hoc  suo  loco  dicetur  (in  Supplem.  q.  50.  art.  1.). 

ARTICULUS  II.  361 

UTRUM  SACRAMENTA  CONVENIENTER  ORDINENTUR 
SECUNDUM  MODUM  PRAEDICTUM. 

(4.  Dist.  2.  q.  1.  art.  3.  et  Dist.  7.  q.  1.  art.  1.  q.  3.  et  Ephes.  3.  fin.). 

Ad  secundum  sic  proceditur.  Videtur,  quod  inconvenienter  sacramenta 
ordinentur  secundum  modum  praedictum:  ut  enim  Apostolus  dicit  1.  ad 
Corinth.  15.:  Prius  est,  quod  est  animale,  deinde  quod  spirituale:  sed  per  ma¬ 
trimonium  generatur  homo  prima  generatione,  quae  est  animalis ;  per  bapti¬ 
smum  autem  regeneratur  homo  secunda  generatione,  quae  est  spiritualis ; 
ergo  matrimonium  debet  praecedere  baptismum. 

2.  Praeterea.  Per  sacramentum  ordinis  aliquis  accipit  potestatem  agendi 
actiones  sacramentales :  sed  agens  est  prior  sua  actione;  ergo  ordo  debet 
praecedere  et  baptismum,  et  alia  sacramenta. 

3.  Praeterea.  Eucharistia  est  spirituale  nutrimentum:  confirmatio  autem 
comparatur  augmento:  nutrimentum  autem  est  causa  augmenti,  et  per  con¬ 
sequens  prius  eo;  ergo  Eucharistia  est  prior  confirmatione. 

4.  Praeterea.  Poenitentia  praeparat  hominem  ad  Eucharistiam:  sed  di¬ 
spositio  praecedit  perfectionem ;  ergo  poenitentia  debet  praecedere  Eucha¬ 
ristiam. 

5.  Praeterea.  Quod  est  propinquius  fini  ultimo,  est  posterius:  sed  ex¬ 
trema  unctio  inter  omnia  sacramenta  propinquior  est  ultimo  fini  beatitudinis ; 
ergo  debet  habere  ultimum  locum  inter  sacramenta. 

In  contrarium  est,  quod  communiter  ordinantur  ab  omnibus  sacramenta, 
sicut  prius  dictum  est  (art.  praec.). 

Respondeo  dicendum,  quod  ratio  ordinis  sacramentorum  apparet  ex  his, 
quae  supra  dicta  sunt  (ibid.) :  nam  sicut  unum  est  prius,  quam  multitudo,  ita 

sacramenta,  quae  ordinantur  ad  perfectionem  unius  personae,  naturaliter  prae¬ 
cedunt  ea,  quae  ordinantur  ad  perfectionem  multitudinis.  Et  ideo  ultimo  inter 
sacramenta  ponuntur  ordo,  et  matrimonium,  quae  ordinantur  ad  multitudinis 
perfectionem;  matrimonium  tamen  post  ordinem,  eo  quod  minus  participat 
de  ratione  spiritualis  vitae,  ad  quam  ordinantur  sacramenta.  Inter  ea  vero, 
quae  ordinantur  ad  perfectionem  unius  personae,  naturaliter  sunt  priora  illa, 
quae  per  se  ordinantur  ad  perfectionem  spiritualis  vitae,  quam  illa,  quae  or¬ 
dinantur  per  accidens,  scilicet  ad  removendum  accidens  nocivum  superve¬ 
niens:  cujusmodi  sunt  poenitentia,  et  extrema  unctio:  posterior  tamen  est 
naturaliter  extrema  unctio,  quae  consummat  sanationem,  poenitentia,  quae 
inchoat.  Inter  alia  vero  tria  manifestum  est,  quod  baptismus,  qui  est  spiri¬ 
tualis  generatio,  est  prius:  et  deinde  confirmatio,  quae  ordinatur  ad  formalem 
perfectionem  virtutis:  et  postmodum  Eucharistia,  quae  ordinatur  ad  perfectio¬ 
nem  [al.  consecutionem ]  finis. 

Ad  primum  ergo  dicendum,  quod  matrimonium,  secundum  quod  ordinatur 
ad  animalem  vitam,  est  naturae  officium:  sed  secundum  quod  habet  aliquid 
spiritualitatis,  est  sacramentum:  et  quia  minimum  habet  de  spiritualitate, 
ultimo  ponitur  inter  sacramenta. 

Ad  secundum  dicendum,  quod  ad  hoc  quod  aliquid  sit  agens,  praesuppo- 
nitur  quod  sit  in  se  perfectum;  et  ideo  priora  sunt  sacramenta,  quibus  aliquis 
in  seipso  perficitur,  quam  sacramentum  ordinis,  quo  aliquis  constituitur  per¬ 
fector  aliorum. 

Ad  tertium  dicendum,  quod  nutrimentum  et  praecedit  augmentum,  sicut 
causa  ejus,  et  subsequitur  augmentum,  sicut  conservans  hominem  in  perfecta 
quantitate,  et  virtute;  et  ideo  potest  Eucharistia  praemitti  confirmationi,  ut 
Dionysius  facit  in  lib.  de  Ecclesiast.  Hierarch.  (cap.  3.  et  4.),  et  potest  post¬ 
poni,  sicut  Magister  facit  in  4.  Sentent.  (Dist.  7.  et  8.). 

Ad  quartum  dicendum,  quod  ratio  illa  recte  procederet,  si  poenitentia 
ex  necessitate  requireretur  ut  praeparatoria  ad  Eucharistiam:  sed  hoc  non 
est  verum:  nam  si  aliquis  esset  sine  peccato  mortali,  non  indigeret  poeni¬ 
tentia  ad  sumptionem  Eucharistiae ;  et  sic  patet,  quod  per  accidens  poenitentia 
praeparat  ad  Eucharistiam,  scilicet  supposito  peccato  :  unde  dicitur  2.  Paralip. 
ult. :  Tu,  Domine  Deus,  justorum  non  posuisti  poenitentiam  justis. 

Ad  quintum  dicendum,  quod  extrema  unctio  propter  rationem  inductam 
est  ultimum  inter  sacramenta,  quae  ordinantur  ad  perfectionem  unius  per¬ 
sonae.  \ 

ARTICULUS  III.  362 

UTRUM  SACRAMENTUM  EUCHARISTIAE  SIT  POTISSIMUM 
INTER  SACRAMENTA. 

(4.  Dist.  7.  q.  1.  art.  1.  q .3.  corp.  et  Dist.  S.  q.  i.art.  1.  q.  1. 
et  lib.  4.  Contr.  g.  cap.  74.  et  Veri.  q.  7.  art.  4.  corp.fin.). 

Ad  tertium  sic  proceditur.  Videtur,  quod  sacramentum  Eucharistiae  non 
sit  potissimum  inter  sacramenta:  bonum  enim  commune  potius  est,  quam 
bonum  unius,  ut  dicitur  1.  Ethicorum  ("cap.  2.  in  fin.) :  sed  matrimonium  or¬ 
dinatur  ad  bonum  commune  speciei  humanae  per  viam  generationis,  sa¬ 
cramentum  autem  Eucharistiae  ordinatur  ad  bonum  proprium  sumentis;  ergo 
non  est  potissimum  sacramentorum. 

2.  Praeterea.  Digniora  sacramenta  esse  videntur,  quae  per  majorem  mi¬ 
nistrum  conferuntur:  sed  sacramentum  confirmationis,  et  sacramentum  or¬ 
dinis  non  conferuntur  nisi  per  episcopum,  qui  est  major  minister,  quam 
simplex  sacerdos,  per  quem  confertur  Eucharistiae  sacramentum;  ergo  illa 
sacramenta  sunt  potiora. 

3.  Praeterea.  Sacramenta  tanto  sunt  potiora,  quanto  majorem  virtutem 
habent :  sed  quaedam  sacramenta  imprimunt  characterem,  scilicet  baptismus, 
confirmatio,  et  ordo:  quod  non  facit  Eucharistia;  ergo  illa  sacramenta  sunt 
potiora. 

4.  Praeterea.  Illud  videtur  esse  potius,  ex  quo  alia  dependent,  et  non  e 
converso:  sed  ex  baptismo  dependet  Eucharistia:  non  enim  potest  aliquis 
Eucharistiam  accipere,  nisi  fuerit  baptizatus;  ergo  baptismus  est  potior  Eu¬ 
charistia. 

Sed  contra  est,  quod  Dionysius  dicit  3.  cap.  Eccl.  Hier,  (parum  a  prine.), 
quod  «  non  contingit  aliquem  perfici  perfectione  hierarchica,  nisi  per  divi¬ 
nissimam  Eucharistiam  »  ;  ergo  hoc  sacramentum  est  potissimum  omnium 
aliorum. 

Respondeo  dicendum,  quod  simpliciter  loquendo,  sacramentum  Eucha¬ 
ristiae  est  potissimum  inter  alia  sacramenta:  quod  quidem  tripliciter  apparet: 
primo  quidem  ex  eo,  quod  in  eo  continetur;  nam  in  sacramento  Eucharistiae 
continetur  ipse  Christus  substantialiter;  in  aliis  autem  sacramentis  contine¬ 
tur  quaedam  virtus  instrumentalis  participata  a  Christo,  ut  ex  supra  dictis 
patet  (q.  62.  art.  4.  ad  3.) ;  semper  autem  quod  est  per  essentiam,  potius  est  eo, 
quod  est  per  participationem:  secundo  hoc  apparet  ex  ordine  sacramentorum 
ad  invicem;  nam  omnia  alia  sacramenta  ordinari  videntur  ad  hoc  sacramen¬ 
tum,  sicut  ad  finem:  manifestum  est  enim,  quod  sacramentum  ordinis  ordina¬ 
tur  ad  Eucharistiae  consecrationem:  sacramentum  vero  baptismi  ordinatur  ad 
Eucharistiae  receptionem  ;  in  quo  etiam  perficitur  aliquis  per  confirmatio¬ 
nem,  ut  non  vereatur  se  subtrahere  a  : tali  sacramento :  per  poenitentiam 
etiam,  et  extremam  unctionem  praeparatur  homo  ad  digne  sumendum  cor¬ 
pus  Christi:  matrimonium  etiam  saltem  sua  significatione  attingit  hoc  sa¬ 
cramentum,  inquantum  significat  conjunctionem  Christi,  et  Ecclesiae,  cujus 
unitas  per  sacramentum  Eucharistiae  figuratur;  unde  et  Apostolus  dicit 
Ephes.  5.:  Sacramentum  hoc  magnum  est;  ego  autem  dico  in  Christo,  et  in  Ec¬ 
clesia  :  tertio  hoc  apparet  ex  ritu  sacramentorum :  nam  fere  omnia  sacra¬ 
menta  in  Eucharistia  consummantur,  ut  Dionysius  dicit  cap.  3.  Ecclesia¬ 
sticae  Hierarch.  (cir.  prine.),  sicut  patet,  quod  ordinati  communicant,  et 
etiam  baptizali,  si  sint  adulti.  Aliorum  autem  sacramentorum  comparatio 
ad  invicem  potest  esse  multiplex.  Nam  in  via  necessitatis  baptismus  est  po¬ 
tissimum  sacramentorum :  in  via  autem  perfectionis  sacramentum  ordinis  : 
medio  autem  modo  se  habet  sacramentum  confirmationis  :  sacramentum 
vero  poenitentiae,  et  extremae  unctionis  sunt  inferioris  gradus  a  praedictis 
sacramentis:  quia,  sicut  dictum  est  (art.  1.  huj.  q.),  ordinantur  ad  vitam  Chri¬ 
stianam,  non  per  se,  sed  quasi  per  accidens,  scilicet  in  remedium  super¬ 
venientis  defectus :  inter  quae  tamen  extrema  unctio  comparatur  ad  poeni¬ 
tentiam,  sicut  confirmatio  ad  baptismum;  ita  scilicet  quod  poenitentia  est 
majoris  necessitatis,  sed  extrema  unctio  est  majoris  perfectionis. 

Ad  primum  ergo  dicendum,  quod  matrimonium  ordinatur  ad  commune 
bonum  corporaliter:  sed  bonum  commune  spirituale  totius  Ecclesiae  conti¬ 
netur  substantialiter  in  ipso  Eucharistiae  sacramento. 

Ad  secundum  dicendum,  quod  per  ordinem,  et  confirmationem  depu¬ 
tantur  fideles  Christi  ad  aliqua  specialia  officia,  quae  pertinent  ad  officium 
principis,  et  ideo  tradere  hujusmodi  sacramenta  pertinet  ad  solum  episco¬ 
pum,  qui  est  quasi  princeps  in  Ecclesia:  per  sacramentum  vero  Eucharistiae 
non  deputatur  homo  ad  aliquod  officium,  sed  magis  hoc  sacramentum  est 
finis  omnium  officiorum,  ut  dictum  est  (in  corp.). 

Ad  teftium  dicendum,  quod  character  sacramentalis,  sicut  supra  dictum 
est  (q.  63.  art.  3.),  est  quaedam  participatio  sacerdotii  Christi:  unde  sacra¬ 
mentum,  quod  ipsum  Christum  conjungit  homini,  est  dignius  sacramento, 
quod  imprimit  Christi  characterem. 

Ad  quartum  dicendum,  quod  ratio  illa  procedit  ex  parte  necessitatis; 
sicut  enim  baptismus,  cum  sit  maximae  necessitatis,  est  potissimum  sacra¬ 
mentorum,  sic  ordo,  et  confirmatio  habent  quandam  excellentiam  ratione 
ministerii,  et  matrimonium  ratione  significationis;  nihil  enim  prohibet,  ali¬ 
quid  esse  secundum  quid  dignius,  quod  tamen  non  est  dignius  simpliciter. 


ARTICULUS  IV.  363 

UTRUM  OMNIA  SACRAMENTA  SINT  DE  NECESSITATE  SALUTIS. 

(4.  Dist.  ].  q.  1.  art.  1.  q.  2.  et  q.  3.  art.  2.  q.  i.J. 

Ad  quartum  sic  proceditur.  Videtur,  quod  omnia  sacramenta  sint  de  ne¬ 
cessitate  salutis:  illud  enim,  quod  non  est  necessarium,  videtur  esse  super¬ 
fluum:  sed  nullum  sacramentum  est  superfluum,  quia  Deus  nihil  facit  frustra; 
ergo  omnia  sacramenta  sunt  de  necessitate  salutis. 

2.  Praeterea.  Sicut  de  baptismo  dicitur  (Joan.  3.):  Nisi  qui,  renatus  fuerit 
ex  aqua,  et  Spiritu  Sancto,  non  potest  introire  in  regnum  Dei :  ita  de  Eucharistia 
dicitur  Joan.  6.:  Nisi  manducaveritis  carnem  Filii  hominis,  et  biberitis  ejus  san¬ 
guinem,  non  habebitis  vitam  in  vobis;  ergo  sicut  baptismus  est  sacramentum  ne¬ 
cessitatis,  ita  et  Eucharistia. 

3.  Praeterea.  Sine  sacramento  baptismi  potest  aliquis  salvus  fieri,  dum¬ 
modo  non  contemptus  religionis,  sed  necessitas  sacramentum  excludat,  ut 
infra  dicetur  (q.  68.  art.  1.  et  2.):  sed  in  quolibet  sacramento  contemptus  re¬ 
ligionis  impedit  hominis  salutem  ;  ergo  pari  ratione  omnia  sacramenta  sunt 
de  necessitate  salutis. 

Sed  contra  est,  quod,  pueri  salvantur  per  solum  baptismum,  sine  aliis 
sacramentis. 

Respondeo  dicendum,  quod  necessarium  respectu  finis,  de  quo  nunc  lo¬ 
quimur,  dicitur  aliquid  dupliciter:  uno  modo,  sine  quo  non  potest  haberi  finis; 
sicut  cibus  est  necessarius  vitae  humanae:  et  hoc  est  simpliciter  necessarium 
ad  finem:  alio  modo  dicitur  esse  necessarium  id,  sine  quo  non  habetur  finis 
ita  convenienter;  sicut  equus  necessarius  est  ad  iter:  hoc  autem  non  est  sim¬ 
pliciter  necessarium  ad  finem.  Primo  igitur  modo  necessitatis  sunt  tria  sacra¬ 
menta  necessaria:  duo  quidem  personae  singulari:  baptismus  quidem  sim¬ 
pliciter,  et  absolute:  poenitentia  autem,  supposito  peccato  mortali  post 
baptismum:  sacramentum  autem  ordinis  est  necessarium  Ecclesiae  ;  quia  ubi 
non  est  gubernator,  populus  corruet,  ut  dicitur  Prov.  11.  Sed  secundo  modo 
sunt  necessaria  alia  sacramenta ;  nam  confirmatio  quodammodo  perficit 

...sm,  extrema  unctio  poenitentiam;  matrimonium  vero  Ecclesiae 
rr.  .Itituiinem  per  propagationem  conservat. 

Ai >  py imum  ergo  dicendum,  quod  ad  hoc  quod  aliquid  non  sit  superfluum, 
•.  uffrcit  c  .od  sit  necessari  .m  primo,  vel  secundo  modo;  et  sic  sunt  necessaria 
omr.ia  sacramenta,  sicut  dictum  est  ( incorp .  art.). 

Ad  secundum  dicendum,  quod  illud  verbum  Domini  est  intelligendum 
de  spirituali  manducatione,  et  non  de  sola  sacramentali,  ut  August.  exponit 
super  Joannem  ftrac/.  2^.  a  med.). 

K:j  tuj-  jium  dicendum,  quod  licet  omnium  sacramentorum  contemptus 
•.it  saluti  contrarius,  norj  tamen  est  contemptus  sacramenti  ex  hoc,  quod  ali¬ 
quis  non  curat  accipere  sacramentum,  quod  non  est  de  necessitate  salutis: 
alioquin  omnes  qui  non  accipiunt  ordinem,  et  qui  non  contrahunt  matrimo- 
r.i  .rn,  contemnerent  hujusmodi  sacramenta. 


QUAESTIO  LXVI. 

DE  PERTINENTIBUS  AD  SACRAMENTUM  BAPTISMI, 

IN  DUODECIM  ARTICULOS  DIVISA. 

Deinde  considerandum  est  de  singulis  sacramentis  in  speciali:  primo  de 
bactismo :  secundo  de  confirmatione:  tertio  de  Eucharistia:  quarto  de  poeni¬ 
tentia:  quinio  de  extrema  unctione;  rex  io  dc  ordine;  septimo  de  matrimonio. 
Circa  primum  occurrit  duplex  consideratio:  prima  de  ipso  baptismo, 
de  praeparatorii  ad  baptismum.  Circa  primum  quatuor  consideranda 
occurrunt:  primo  de  his  quae  pertinent  ad  sacramentum  baptismi,  .ecundo 
de  ministro  hujus  sacramenti:  foriio  de  recipientibus  hoc  sacramentum. 
quarto  de  effectu  hujus  sacramenti. 

Circa  primum  quaeruntur  duodecim. 

Primo.  Quid  sit  baptismus,  utrum  scilicet  sit  ablutio. 

Secundo.  De  institutione  hujus  sacramenti. 

Tertio.  Utrum  aqua  sit  propria  materia  hujus  sacramenti. 

Qjiarto.  Utrum  requiratur  aqua  simplex. 

Quinto.  Utrum  haec  sit  conveniens  forma  hujus  sacramenti:  a  Ego  te 
baptizo  in  nomine  Patris,  et  Filii,  et  Spiritus  Sancti  ». 

Sexto.  Utrum  sub  hac  forma  possit  aliquis  baptizari:  a  Ego  te  baptizo  in 

nomine  Christi  ». 

Septimo.  Utrum  immersio  sit  de  necessitate  baptismi. 

Octavo.  Utrum  requiratur  trina  immersio. 

Nono.  Utrum  baptismus  possit  iterari. 

Decimo.  De  ritu  baptismi. 

Undecimo.  De  distinctione  baptismatum. 

Duodec:mo.  De  comparatione  baptismatum. 


552 


QUAESTIO  LXVI.  ARTICULUS  I. 


ARTICULUS  I.  364 

UTRUM  BAPTISMUS  SIT  IPSA  ABLUTIO. 

(4.  Dist.  4.  art.  1.  et  lib.  4.  Contr.  g.  cap.  60.). 

Ad  primum  sic  proceditur.  Videtur,  quod  baptismus  non  sit  ipsa  ablutio: 
ablutio  enim  corporalis  transit,  baptismus  autem  permanet;  ergo  baptismus 
non  est  ipsa  ablutio,  sed  potius  «  regeneratio,  et  sigillum,  et  custodia,  et 
illuminatio  »,  ut  Damasc.  dicit  in  4.  lib.  (Orth.  Fid.  cap.  10.  in  med.). 

2.  Praeterea.  Hugo  de  S.  Viet,  dicit  (lib.  2.  de  Sacram,  part.  6.  cap.  2.), 
quod  «  baptismus  est  aqua  diluendis  criminibus  sanctificata  per  verbum  Dei  » : 
aqua  autem  non  est  ipsa  ablutio,  sed  ablutio  est  quidam  usus  aquae;  ergo,  etc. 

3.  Praeterea.  August.  dicit  super  Joan.  (tract.  So.  a  med.):  «  Accedis 
verbum  ad  elementum,  et  fit  sacramentum  »:  elementum  autem  est  ipsa 
aqua  in  sacramento  baptismi;  ergo  baptismus  est  ipsa  aqua,  non  autem 
ablutio. 

Sed  contra  est,  quod  dicitur  Eccli.  34.:  Qui  baptigatur  a  mortuo,  et  iterum 
tangit  mortuum,  quid  proficit  lavatio  ejus  ?  Videtur  ergo,  quod  baptismus  sit 
ipsa  ablutio,  sive  lavatio. 

Respondeo  dicendum,  quod  in  sacramento  baptismi  est  tria  considerare: 
aliquid  scilicet  quod  est  sacramentum  tantum ;  aliquid  autem,  quod  est  res, 
et  sacramentum ;  aliquid  vero,  quod  est  res  tantum,  Sacramentum  tantum  est 
aliquid  visibile  exterius  existens,  quod  scilicet  est  signum  interioris  effectus: 
hoc  enim  pertinet  ad  rationem  sacramenti :  exterius  autem  suppositum  sensui 
est  ipsa  aqua,  et  ejus  usus,  qui  est  ablutio.  Quidam  ergo  existimaverunt,  quod 
ipsa  aqua  sit  sacramentum,  quod  quidem  sonare  videntur  verba  Hug.  de 
S.  Victore  (cit.  in  arg.  2.),  nam  ipse  in  communi  definitione  sacramenti 
(lib.  1.  de  Sacram,  part.  9.  cap.  2.  a  prine.)  dicit,  quod  «  est  materiale  elemen¬ 
tum  »  ;  et  in  definitione  baptismi  dicit,  quod  «  est  aqua  »:  sed  hoc  non  videtur 
esse  verum ;  cum  enim  sacramenta  novae  legis  sanctificationem  quandam 
operentur,  ibi  perficitur  sacramentum,  ubi  perficitur  sanctificatio ;  in  aqua 
autem  non  perficitur  sanctificatio,  sed  est  ibi  quaedam  sanctificationis  virtus 
instrumentalis,  non  permanens,  sed  fluens  in  hominem,  qui  est  verae  sancti¬ 
ficationis  subjectum;  et  ideo  sacramentum  non  perficitur  in  ipsa  aqua,  sed 
in  applicatione  aquae  ad  hominem,  quae  est  ablutio;  et  ideo  Mamster  in 
3.  Dist.  4.  Sent.  dicit,  quod  «  baptismus  est  ablutio  corporis  exterior,  facta  sub 
orma  praescripta  verborum  »;  res  autem,  et  sacramentum  est  character 
baptismahs,  qui  est  res  significata  per  exteriorem  ablutionem;  et  est  sigillum 
sacramentale  interioris  justificationis,  quae  est  res  tantum  hujus  sacramenti 
scilicet  significata,  et  non  significans.  ’ 

Ad  primum  ergo  dicendum,  quod  id  quod  est  sacramentum  tantum  in 
baptismo,  transit:  permanet  autem  et  id  quod  est  sacramentum,  et  res,  sci¬ 
licet  character,  et  id  quod  est  res  tantum,  scilicet  interior  justificatio :  sed 
character  permanet  indelebiliter,  ut  supra  dictum  est  (q.  63.  art.  ;.);  justifi¬ 
catio  autem  permanet  sed  amissibiliter :  Damascenus  autem  baptismum  de- 

tuTtd011  qU“tUn7dald  ^od  “tenus  agitur,  quod  est  sacramentum  tan¬ 
tum,  sed  quantum  ad  id  quod  est  interius;  unde  posuit  duo  pertinentia  ad 
ciarauerem,  scilicet  sigillum,  et  custodiam;  inquantum  ipse  character,  qui 

sigillum  dicitur,  quantum  est  de  se,  custodit  animam  in  bono.  Duo  etiam 
posuit  pertinentia  ad  ultimam  rem  sacramenti;  scilicet  regenerationem,  quae 
ad  hoc  pertinet,  quod  per  baptismum  homo  inchoat  novam  vitam  justitiae; 
et  illuminationem,  quae  pertinet  specialiter  ad  fidem,  per  quam  homo  spiri¬ 
tualem  vitam  accipit,  secundum  illud  Habac.  2. :  Justus  ex  fide  vivit.  Bapti¬ 
smus  autem  est  quaedam  fidei  protestatio,  unde  dicitur  fidei  sacramentum, 
et  similiter  Dionysius  baptismum  definivit  per  ordinem  ad  alia  sacramenta, 
dicens  2.  cap.  Ecclesiast.  Hierarch.  (parum  a  prine.)  quod  est  «  quoddam 
principium  sanctissimorum  mandatorum  sacrae  actionis,  ad  eorum  suscepti- 
vam  opportunitatem  formans  nostros  animales  habitus  »  :  et  iterum  in  ordine 
ad  coelestem  gloriam,  quae  est  ultimus  finis  sacramentorum,  cum  subdit: 
«  Ad  supercoelestis  quietis  anagogen  nostrum  iter  faciens  » :  et  iterum 
quantum  ad  principium  spiritualis  vitae,  per  hoc  quod  subdit:  «  Sacrae  et 
divinissimae  nostrae  regenerationis  traditio  ». 

Ad  secundum  dicendum,  quod,  sicut  dictum  est  (in  corp.  art.),  opinionem 
Hugonis  de  Sancto  Victore  in  hac  parte  sequi  non  oportet:  potest  tamen 
verificari,  ut  baptismus  dicatur  esse  aqua;  quia  aqua  est  materiale  baptismi 
principium;  et  sic  erit  praedicatio  per  causam. 

Ad  tertium  dicendum,  quod  accedente  verbo  ad  elementum,  fit  sacra¬ 
mentum,  non  quidem  in  ipso  elemento,  sed  in  homine,  cui  adhibetur  ele¬ 
mentum  per  usum  ablutionis:  et  hoc  etiam  signat  verbum,  quod  accedit  ad 
elementum,  cum  dicitur:  «Ego  te  baptizo,  ete  ». 


ARTICULUS  II.  365 

UTRU.VI  BAPTISMUS  FUERIT  INSTITUTUS  POST  CHRISTI  PASSIONEM. 

(4.  Dist.  3.  art.  3.  et  Dist.  8.  q.  1.  art.  3.  q.  3.  ad  2.). 

Ad  secundum  sic  proceditur.  Videtur,  quod  baptismus  fuerit  institutus  post 
Christi  passionem:  causa  enim  praecedit  effectum:  sed  passio  Christi  ope¬ 
ratur  in  sacramentis  novae  legis;  ergo  passio  Christi  praecedit  institutionem 
sacramentorum  novae  legis,  et  praecipue  institutionem  baptismi,  cum  Apo¬ 
stolus  dicat  Rom.  6.:  Quicumque  baptigati  sumus  in  Christo  J esu,  in  morte  ipsius 
bapti^ati  sumus,  etc. 

2.  Praeterea.  Sacramenta  novae  legis  efficaciam  habent  ex  mandato 
Christi:  sed  Christus  mandatum  baptizandi  dedit  discipulis  post  passionem, 
et  resurrectionem  suam,  dicens :  Euntes  docete  omnes  gentes,  baptizantes  eos  in 
nomine  Patris,  etc.  ut  habetur  Mattii,  ult. ;  ergo  videtur,  quod  post  passionem 
Christi  baptismus  fuerit  institutus. 

3.  Praeterea.  Baptismus  est  sacramentum  necessitatis,  ut  supra  dictum 
est  (q.  praec.  art.  4.):  et  ita  videtur,  quod  ex  quo  baptismus  institutus  fuit, 
homines  obligarentur  ad  baptismum:  sed  ante  passionem  Christi  homines 
non  obligabantur  ad  baptismum;  quia  adhuc  circumcisio  suam  virtutem  habe¬ 
bat,  in  cujus  locum  successit  baptismus;  ergo  videtur,  quod  baptismus  non 
fuerit  institutus  ante  passionem  Christi. 

Sed  contra  est,  quod  August.  dicit  in  quodam  sermone  de  Epiphania 
(qui  est  36.  de  Temp.  a  med.)  :  «  Ex  quo  Christus  in  aqua  mergitur,  ex  eo 
omnium  peccata  abluit  aqua  »:  sed  hoc  fuit  ante  Christi  passionem;  ergo 
videtur,  quod  baptismus  ante  Christi  passionem  fuerit  institutus. 

Respondeo  dicendum,  quod,  sicut  dictum  est  supra  (q.  62.  art.  1.),  sacra¬ 
menta  ex  sui  institutione  habent,, quod  conferant  gratiam:  unde  tunc  videtur 
aliquod  sacramentum  institui,  quando  accipit  virtutem  producendi  suum  ef¬ 
fectum;  hanc  autem  virtutem  accepit  baptismus,  quando  Christus  est  bapti- 
zatus;  unde  tunc  vere  baptismus  institutus  fuit,  quantum  ad  ipsum  sacramen¬ 
tum:  sed  necessitas  utendi  hoc  sacramento  indicta  fuit  hominibus  post 
passionem,  et  resurrectionem:  tum  quia  in  passione  Christi  terminata  sunt 
figuralia  sacramenta,  quibus  succedit  baptismus,  et  alia  sacramenta  novae 
legis:  tum  etiam  quia  per  baptismum  configuratur  homo  passioni,  et  resur¬ 
rectioni  Christi,  inquantum  moritur  peccato,  et  incipit  novam  justitiae  vitam  ; 
et  ideo  oportuit  Christum  prius  pati,  et  resurgere,  quam  hominibus  indice¬ 
retur  necessitas  se  configurandi  morti,  et  resurrectioni  ejus. 

Ad  primum  ergo  dicendum,  quod  etiam  ante  passionem  Christi  baptismus 
habebat  efficaciam  a  Christi  passione,  inquantum  eam  praefigurabat:  aliter 
tamen,  quam  sacramenta  veteris  legis,  nam  illa  erant  figurae  tantum;  baptismus 
autem  ab  ipso  Christo  virtutem  habebat  justificandi,  per  cujus  virtutem  ipsa 
etiam  passio  salutifera  fuit. 

Ad  secundum  dicendum,  quod  homines  non  debebant  multiplicibus  figuris 
arctari  per  Christum,  qui  venerat  sua  veritate  figuras  impletas  auferre;  et 
ideo  ante  passionem  suam  baptismum  institutum  non  posuit  sub  praecepto; 
sed  voluit  ad  ejus  exercitium  homines  assuefieri,  et  praecipue  in  populo  Ju¬ 
daeorum,  apud  quem  omnia  facta  figuralia  erant,  ut  August.  dicit  contra 
Faust.  (lib.  4.  cap.  2.  cir.  med.):  post  passionem  vero,  et  resurrectionem  non 
solum  Judaeis,  sed  etiam  Gentilibus  sub  praecepto  necessitatem  baptismi  im¬ 
posuit,  dicens :  Euntes  docete  omnes  gentes. 

Ad  tertium  dicendum,  quod  sacramenta  non  sunt  obligatoria,  nisi  quando 
sub  praecepto  ponuntur:  quod  quidem  non  fuit  ante  passionem,  ut  dictum  est 
in  corp.  art.);  quod  enim  Dominus  ante  passionem  Nicodemo  dixit  Joan.  3.: 
Nisi  quis  renatus  fuerit  ex  aqua,  et  Spiritu  Sancto,  non  potest  introire  in  regnum 
Dei,  magis  videtur  ad  futurum  respicere,  quam  ad  praesens  tempus. 


ARTICULUS  III.  356 

UTRUM  AQUA  SIT  PROPRIA  MATERIA  BAPTISMI. 

(4.  Dist.  3.  art.  3.  q.  1.  et  Disl.  17.  q.  3.  art.  4.  q.  3.  et  lib.  4.  Contr.  g.  cap.  39. 
et  Ouodl.  2.  art.  10.  corp.  et  Joan.  3.). 

Ad  tertium  sic  proceditur.  Videtur,  quod  aqua  non  sit  propria  materia 
baptismi:  baptismus  enim,  secundum  Dionys.  (cap.  2.  Eccl.  Hier.)  et  Damasc. 
(lib.  4.  Orth.  Fid.  cap.  10.  cir.  med.),  habet  vim  illuminativam :  sed  illuminatio 
maxime  competit  igni;  ergo  baptismus  magis  debet  fieri  in  igne,  quam  in 
aqua:  praesertim  cumjoannes  baptista  praenuntians  Christi  baptismum  dicat 
(Matth.  3.)  :  Ille  vos  baptizabit  in  Spiritu  Sancto,  et  igni. 

2.  Praeterea.  In  baptismo  significatur  ablutio  peccatorum:  sed  multa 
alia  sunt  ablutiva,  quam  aqua;  sicut  vinum,  et  oleum,  et  hujusmodi  alia; 
ergo  etiam  in  his  potest  fieri  baptismus ;  non  ergo  aqua  est  propria  materia 
baptismi. 

3.  Praeterea.  Sacramenta  Ecclesiae  fluxerunt  de  latere  Christi  pendentis 
in  cruce,  ut  supra  dictum  est  (q.  62.  art.  3) :  sed  inde  fluxit  non  solum  aqua, 

sed  etiam  sanguis;  ergo  videtur,  quod  etiam  in  sanguine  possit  fieri  bapti¬ 
smus,  qui  etiam  videtur  magis  convenire  cum  causa,  et  effectu  baptismi,  quia 
dicitur  Apocal.  i.:  Lavit  nos  a  peccatis  nostris  in  sanguine  suo. 

4.  Praeterea.  Sicut  August.  (implic.  serm.  36.  de  Ternp.  a  med.),  et  Beda 
(loc.  cit.  q.  62.  art.  4.  ethab.in  Gbss.  ord.  sup.  illud  Lucae  3.:  Jesu  baptizato,  eic.) 
dicunt:  «Christus  tactu  suae  mundissimae  carnis  vim  regenerativam,  et  pur¬ 
gativam  contulit  aquis  »  :  sed  non  omnis  aqua  continuatur  cum  aqua  Jordanis, 
quam  Christus  tetigit  sua  carne;  ergo  videtur,  quod  non  in  omni  aqua  possit 
fieri  baptismus:  et  ita  aqua,  inquantum  hujusmodi,  non  est  propria  materia 
baptismi. 

5.  Praeterea.  Si  aqua  secundum  se  esset  propria  baptismi  materia,  non 
oporteret  aliquid  aliud  fieri  circa  aquam,  ad  hoc  quod  in  ea  baptismus  fieret: 
sed  in  solemni  baptismo  aqua,  in  qua  debet  celebrari  baptismus,  exorcizatur, 
et  benedicitur;  ergo  videtur,  quod  aqua  secundum  se  non  sit  propria  baptismi 
materia. 

Sed  contra  est,  quod  Dominus  dicit  Joan.  3.:  Nisi  quis  renatus  fuerint  ex 
aqua,  et  Spiritu,  Sancto,  non  potest  introire  in  regnum  Dei. 

Respondeo  dicendum,  quod  ex  institutione  divina  aqua  est  propria  ma¬ 
teria  baptismi,  et  hoc  convenienter :  primo  quidem  quantum  ad  ipsamaratio- 
nem  baptismi,  qui  est  regeneratio  in  spiritualem  vitam;  quod  maxime  con¬ 
gruit  aquae :  unde  et  semina,  ex  quibus  generantur  omnia  viventia,  scilicet 
plantae,  et  animalia,  humida  sunt,  et  ad  aquam  pertinent:  propter  quod  qui¬ 
dam  philosophi  posuerunt  aquam  omnium  rerum  principium :  secundo  quan¬ 
tum  ad  effectus  baptismi,  quibus  competunt  aquae  proprietates,  quae  sua 
humiditate  lavat ;  ex  quo  conveniens  est  ad  significandam,  et  causandam 
ablutionem  peccatorum  :  sua  frigiditate  etiam  temperat  superfluitatem  caloris; 
et  ex  hoc  competit  ad  mitigandam  concupiscentiam  fomitis:  sua  diaphanei- 
tate  est  luminis  susceptiva;  unde  competit  baptismo,  inquantum  est  fidei  sa¬ 
cramentum  :  tertio,  quia  convenit  ad  repraesentandum  mysteria  Christi,  qui¬ 
bus  justificamur,  ut  enim  dicit  Chrysostomus  super  illud  Joan.  3.:  Nisi  quis 
renatus  fuerit,  etc.  (hom.  24.  in  Joan.  a  med.),  «  sicut  in  quodam  sepulchro,  in 
aqua  submergentibus  nobis  capita,  vetus  homo  sepelitur;  et  submersus  deor¬ 
sum  occultatur ;  et  deinde  novus  rursus  ascendit  »  :  quarto,  quia  ratione  suae 
communitatis,  et  abundantiae,  est  conveniens  materia  necessitati  hujus  sa¬ 
cramenti;  potest  enim  ubique  de  facili  haberi. 

Ad  primum  ergo  dicendum,  quod  illuminatio  pertinet  ad  ignem  active: 
ille  autem  qui  baptizatur,  non  efficitur  illuminans,  sed  illuminatus  per  fidem, 
quae  est  ex  auditu,  ut  dicitur  Rom.  10.,  et  ideo  magis  competit  aqua  baptismo, 
quam  ignis :  quod  autem  dicitur  :  Baptizabit  vos  in  Spiritu  Sancto,  et  igni,  potest 
per  ignem,  ut  Hieronym.  dicit  (sup.  hunc  loc.  Matth.),  intelligi  Spiritus  San¬ 
ctus,  qui  super  discipulos  in  igneis  linguis  apparuit,  ut  dicitur  Act.  2.:  vil 
per  ignem  potest  intelligi  tribulatio,  ut  Chrysost.  dicit  super  Matth.  (hom.  3. 
iu  opere  imperf.  aliquant.  a  med.)  quia  « tribulatio  peccata  purgat,  et  concu¬ 
piscentiam  diminuit»:  vel  quia,  ut  Hilar.  dicit  super  Matth.  (can.  2.  cir .  me¬ 
dium),  «baptizatis  in  Spiritu  Sancto  reliquum  est  consummari  igne  judicii». 

Ad  secundum  dicendum,  quod  vinum,  et  oleum  non  communiter  assu¬ 
muntur  ad  usum  ablutionis,  sicut  aqua:  nec  etiam  ita  perfecte  abluunt;  quia 
ex  eorum  ablutione  remanet  aliqua  infectio  quantum  ad  odorem;  quod  non 
contingit  de  aqua :  illa  etiam  non  ita  communiter,  et  abundanter  habentur, 
sicut  aqua. 

Ad  tertium  dicendum,  quod  ex  latere  Christi  fluxit  aqua  ad  abluendum, 
sanguis  autem  ad  redimendum;  et  ideo  sanguis  competit  sacramento  Eucha¬ 
ristiae,  aqua  autem  sacramento  baptismi,  qui  tamen  habet  vim  ablutivam  ex 
virtute  sanguinis  Christi. 

Ad  quartum  dicendum,  quod  virtus  Christi  derivata  est  ad  omnem  aquam, 
non  propter  continuitatem  loci,  sed  propter  similitudinem  speciei;  unde  dicit 
August.  in  quodam  sermone  de  Epiphania  (qui  est  36.  de  Temp.  a  med.) : 
«  Quae  de  Salvatoris  baptismate  benedictio  fluxit,  tanquam  fluvius  spiritualis 
omnium  gurgitum  tractus,  universorum  fontium  venas  implevit  ». 

Ad  quintum  dicendum,  quod  illa  benedictio,  quae  adhibetur  aquae,  non 
est  de  necessitate  baptismi,  sed  pertinet  ad  quandam  solemnitatem,  per  quam 
excitatur  devotio  fidelium,  et  impeditur  astutia  daemonis,  ne  impediat  baptismi 
effectum. 


ARTICULUS  IV.  367 

UTRUM  AD  BAPTISMUM  REQUIRATUR  AQUA  SIMPLEX. 

(4.  Dist.  3.  art.  3.  q.  2.  et  lib.  4.  Contr.  g.  cap.  38.). 

Ad  quartum  sic  proceditur.  Videtur,  quod  ad  baptismum  non  requiratur 
aqua  simplex:  aqua  enim,  quae  apud  nos  est,  non  est  aqua  pura;  quod  prae¬ 
cipue  apparet  de  aqua  maris,  in  qua  plurimum  admiscetur  de  terrestri,  ut 
patet  per  Philos.  in  lib.  2.  Meteor.  (cap.  3.),  et  tamen  in  tali  aqua  potest  fieri 
baptismus;  ergo  non  requiritur  aqua  simplex,  et  pura  ad  baptismum. 

2.  Praeterea.  In  solemni  celebratione  baptismi  aquae  infunditur  chrisma : 
sed  hoc  videtur  impedire  puritatem,  et  simplicitatem  aquae;  ergo  aqua  pura, 
et  simplex  non  requiritur  ad  baptismum. 

3.  Praeterea.  Aqua  fluens  de  latere  Christi  pendentis  in  cruce  fuit  si¬ 
gnum  baptismi,  ut  dictum  est  (art.  praec.  ad  3.):  sed  aqua  illa  non  videtur 
fuisse  aqua  pura;  eo  quod  in  corpore  mixto,  cujusmodi  fuit  corpus  Christi, 
non  sunt  elementa  in  actu ;  ergo  videtur,  quod  non  requiratur  aqua  pura,  vel 
simplex  ad  baptismum. 

4.  Praeterea.  Lixivium  non  videtur  esse  aqua  pura:  habet  enim  con¬ 
trarias  proprietates  aquae,  scilicet  calefaciendi,  et  desiccandi:  et  tamen  in 
lixivio  videtur  posse  fieri  baptismus,  sicut  et  in  aquis  balneorum,  quae  trans¬ 
eunt  per  venas  sulphureas,  sicut  et  lixivium  colatur  per  cineres;  ergo  videtur, 
quod  aqua  simplex  non  requiratur  ad  baptismum. 

5.  Praeterea.  Aqua  rosacea  fit  per  sublimationem  a  rosis;  sicut  etiam 
aquae  alchimicae  generantur  per  sublimationem  ab  aliquibus  corporibus  :  sed 
in  his  aquis,  ut  videtur,  potest  fieri  baptismus,  sicut  et  in  aquis  pluvialibus, 
quae  per  sublimationem  vaporum  generantur:  cum  igitur  hujusmodi  aquae 
non  sint  purae,  et  simplices,  videtur  quod  aqua  pura,  et  simplex  non  requi¬ 
ratur  ad  baptismum. 

Sed  contra  est,  quod  propria  materia  baptismi  est  aqua,  ut  dictum  est 
(art.  praec.):  sed  speciem  aquae  non  habet  nisi  aqua  simplex;  ergo  aqua  pura, 
et  simplex  de  necessitate  requiritur  ad  baptismum. 

Respondeo  dicendum,  quod  aqua  suam  puritatem,  et  simplicitatem  potest 
amittere  dupliciter:  uno  modo  per  mixtionem  alterius  corporis :  alio  modo  per  al- 
terationem ;  utrumque  autem  horum  contingit  fieri  dupliciter,  scilicet  per  artem , 
et  per  naturam, .  Ars  autem  deficit  ab  operatione  naturae,  quia  natura  dat  for- 


QUAESTIO  LXVI.  ARTICULUS  IV.  557 

mani  substantialem ;  quod  ars  facere  non  potest :  sed  omnes  formae  artifi¬ 
ciales  sunt  accidentales,  nisi  forte  apponendo  proprium  agens  ad  propriam 
materiam,  sicut  ignem  combustibili ;  per  quem  modum  a  quibusdam  quaedam 
animalia  per  putrefactionem  generantur:  quaecumque  igitur  transmutatio  circa 
aquam  facta  est  per  artem,  sive  commiscendo,  sive  alterando,  non  transmu¬ 
tatur  species  aquae:  unde  in  tali  aqua  potest  fieri  baptismus;  nisi  forte  aqua 
admisceatur  per  artem  in  tam  parva  quantitate  alicui  corpori,  quod  compo¬ 
situm  magis  sit  aliud,  quam  aqua:  sicut  lutum  magis  est  terra,  quam  aqua; 
et  vinum  lymphatum  magis  est  vinum,  quam  aqua.  Sed  transmutatio,  quae 
fit  a  natura,  quandoque  quidem  speciem  aquae  solvit :  et  hoc  fit,  quando  aqua 
efficitur  per  naturam  de  substantia  alicujus  corporis  mixti :  sicut  aqua  con¬ 
versa  in  liquorem  uvae  est  vinum;  unde  non  habet  speciem  aquae.  Aliquando 
autem  fit  per  naturam  transmutatio  aquae  sine  solutione  speciei ;  et  hoc  tam 
per  alterationem,  sicut  patet  de  aqua  calefacta  a  sole,  quam  etiam  per  mixtio¬ 
nem,  sicut  patet  de  aqua  fluminis  turbida  ex  permixtione  terrestrium  partium. 
Sic  ergo  dicendum  est,  quod  in  qualibet  aqua  qualitercumque  transmutata, 
dummodo  non  solvatur  species  aquae,  potest  fieri  baptismus:  sivero  solvatur 
species  aquae,  non  potest  fieri  baptismus. 

Ad  primum  ergo  dicendum,  quod  transmutatio  facta  in  aqua  maris,  et 
etiam  in  aliis  aquis,  quae  penes  nos  sunt,  non  est  tanta,  quod  solvat  speciem 
aquae,  et  ideo  in  hujusmodi  aquis  potest  fieri  baptismus. 

Ad  secundum  dicendum,  quod  admixtio  chrismatis  non  solvit  speciem 
aquae,  sicut  nec  etiam  aqua  decoctionis  carnium,  aut  aliorum  hujusmodi; 
nisi  forte  sit  facta  tanta  resolutio  corporum  fixatorum  in  aqua,  quod  liquor 
plus  habeat  de  aliena  substantia,  quam  de  aqua;  quod  ex  spissitudine  perfici 
potest:  si  tamen  ex  liquore  sic  inspissato  exprimatur  aqua  subtilis,  potest  in 
ea  fieri  baptismus,  sicut  et  in  aqua,  quae  exprimitur  ex  luto,  licet  in  luto 
baptismus  fieri  non  possit. 

Ad  tertium  dicendum,  quod  aqua  fluens  de  latere  Christi  pendentis  in 
cruce  non  fuit  humor  phlegmaticus,  ut  quidam  dixerunt;  in  tali  enim  humore 
non  posset  fieri  baptismus,  sicut  nec  in  sanguine  animalis,  aut  in  vino,  aut 
quocumque  liquore  alicujus  plantae:  fuit  autem  aqua  pura,  miraculose  egre- 
diens  a  corpore  mortuo,  sicut  et  sanguis,  ad  comprobandam  veritatem  Do¬ 
minici  corporis,  contra  Manichaeorum  errorem;  ut  scilicet  per  aquam,  quae 
est  unum  quatuor  elementorum,  ostenderetur  corpus  Christi  vere  fuisse  com¬ 
positum  ex  quatuor  elementis;  per  sanguinem  vero  ostenderetur  esse  com¬ 
positum  ex  quatuor  humoribus. 

Ad  quartum  dicendum,  quod  in  lixivio,  et  in  aquis  sulphureorum  bal¬ 
neorum  potest  fieri  baptismus ;  quia  tales  aquae  non  incorporantur  per  artem, 
vel  naturam  aliquibus  corporibus  mixtis,  sed  solum  alterationem  quandam 
recipiunt,  ex  hoc,  quod  transeunt  per  aliqua  corpora. 

Ad  q.uintum  dicendum,  quod  aqua  rosacea  est  liquor  rosae  resolutus; 
unde  in  ea  non  potest  fieri  baptismus ;  et  eadem  ratione  nec  in  aquis  alclii- 
micis,  sicut  nec  in  vino;  nec  est  eadem  ratio  de  aquis  pluvialibus,  quae  ge¬ 
nerantur  ex  majori  parte  ex  sublimitate  vaporum  resolutorum  ex  aquis;  mi¬ 
nimum  autem  est  ibi  de  liquoribus  corporum  mixtorum ;  qui  tamen  per 
hujusmodi  sublimationem  virtute  naturae,  quae  est  fortior  arte,  resolvuntur 
in  veram  aquam,  quod  ars  facere  non  potest :  unde  aqua  pluvialis  nullam 
proprietatem  retinet  alicujus  corporis  mixti,  quod  de  aquis  rosaceis,  et  aquis 
alchimicis  dici  non  potest. 

ARTICULUS  V.  368 

UTRUM  HAEC  SIT  CONVENIENS  FORMA  BAPTISMI  : 

EGO  TE  BAPTIZO  IN  NOMINE  PATRIS,  ET  FILII,  ET  SPIRITUS  SANCTI. 


(Infr.  q.  84.  ari.  3.  corp.  et  4.  Dist.  3.  art.  2.  q.  1.  e:  1.  Cor.  1.  lect.  2.). 


Ad  quintum  sic  proceditur.  Videtur,  quod  haec  non  sit  conveniens  forma 
baptismi:  «  Ego  te  baptizo  in  nomine  Patris,  et  Filii,  et  Spiritus  Sancti  » : 
actus  enim  magis  debet  attribui  principali  agenti,  quam  ministro:  sed  in  sa¬ 
cramento  minister  agit  ut  instrumentum,  ut  supra  dictum  est  (q.  64.  art.  1.); 
principale  autem  agens  in  baptismo  est  Christus,  secundum  illud  Joan.  1. : 
Super  quem  videris  Spiritum  descendentem,  et  manentem,  hic  est  qui  baptizat;  in¬ 
convenienter  ergo  minister  dicit:  «Ego  te  baptizo  »,  praesertim  quia  in  hoc 
quod  dicitur  «baptizo»,  intelligitur  ego :  et  sic  videtur  superflue  apponi. 

2.  Praeterea.  Non  oportet,  quod  ille  qui  aliquem  actum  exercet,  de  actu 
exercito  faciat  mentionem  :  sicut  ille  qui  docet,  non  oportet  quod  dicat:  «  Ego 
vos  doceo  »  :  Dominus  autem  simul  tradidit  praeceptum  baptizandi,  et  do¬ 
cendi,  dicens  Matth.  ult.  :  Euntes  docete  omnes  gentes,  etc.;  ergo  non  oportet, 
quod  in  forma  baptismi  fiat  mentio  de  actu  baptismi. 

3.  Praeterea.  Ille  qui  baptizatur,  quandoque  non  intelligit  verba;  puta 
si  sit  surdus,  aut  puer:  frustra  autem  ad  talem  sermo  dirigitur,  secundum 
illud  Eccli.  32. :  Ubi  non  est  auditus,  non  effundas  sermonem;  ergo  inconvenienter 
dicitur:  «  Ego  te  baptizo  »,  sermone  directo  ad  eum  qui  baptizatur. 

4.  Praeterea.  Contingit  simul  plures  baptizari,  et  a  pluribus;  sicut  Apo¬ 
stoli  baptizaverunt  una  die  tria  millia,  et  alia  die  quinque  millia,  ut  dicitur 
Act.  2.  et  4.;  non  ergo  debet  forma  baptismi  determinari  in  singulari  numero, 
ut  dicatur:  «  Ego  te  baptizo  » ;  sed  potest  dici:  «  Nos  vos  baptizamus  ». 

5.  Praeterea.  Baptismus  virtutem  habet  a  passione  Christi:  sed  per  for¬ 
mam  baptismus  sanctificatur;  ergo  videtur  quod  in  forma  baptismi  debeat 
fieri  mentio  de  passione  Christi. 

6.  Praeterea.  Nomen  designat  proprietatem  rei :  sed  tres  sunt  proprietates 
personales  divinarum  personarum,  ut  in  1.  dictum  est  (q.  32.  art.  3.);  non 
ergo  debet  dici:  «  In  nomine  Patris,  et  Filii,  et  Spiritus  Sancti  »,  sed  «  In 
nominibus  ». 

7.  Praeterea.  Persona  Patris  non  solum  significatur  nomine  Patris,  sed 
etiam  nomine  innascibilis,  et  genitoris :  Filius  etiam  significatur  nomine  Verbi, 
et  imaginis,  et  geniti:  Spiritus  etiam  Sanctus  potest  significari  nomine  doni, 
et  amoris  procedentis;  ergo  videtur,  quod  etiam  his  nominibus  utendo  per¬ 
ficiatur  baptismus. 

Sed  contra  est,  quod  Dominus  dicit  Matth.  ult. :  Euntes  docete  omnes  gentes, 
baptizantes  eos  in  nomine  Patris,  et  Filii,  et  Spiritus  Sancti. 

Respondeo  dicendum,  quod  baptismus  per  suam  formam  consecratur, 
secundum  illud  Ephes.  5.:  Mundans  eam  lavacro  aquae  in  verbo  vitae;  et  Au¬ 
gustinus  dicit  in  lib.  de  Unico  Baptismo  (seu  lib.  4.  de  Baptis,  contr.  Donatis, 
cap.  15.  etlib.  6.  cap.  24.),  quod  «baptismus  verbis  evangelicis  consecratur»  : 
et  ideo  oportet,  quod  in  forma  baptismi  exprimatur  causa  baptismi.  Est  autem 
ejus  duplex  causa.:  una  quidem  principalis,  a  qua  virtutem  habet,  quae  estsancta 

Trinitas:  alia  autem  instrumentalis,  scilicet  minister,  qui  tradit  exterius  sa¬ 
cramentum,  et  ideo  oportet  in  forma  baptismi  de  utraque  fieri  mentionem: 
minister  autem  tangitur,  cum  dicitur:  «Ego  te  baptizo»  :  causa  autem  princi¬ 
palis,  cum  dicitur:  «In  nomine  Patris,  et  Filii,  et  Spiritus  Sancti»  ;  unde  haec 
est  conveniens  forma  baptismi :  «  Ego  te  baptizo  in  nomine  Patris,  et  Filii, 
et  Spiritus  Sancti». 

Ad  primum  ergo  dicendum,  quod  actio  attribuitur  instrumento,  sicut  im¬ 
mediate  agenti:  attribuitur  autem  hujusmodi  actio  principali  agenti,  sicut  in 
cujus  virtute  instrumentum  agit ;  et  ideo  in  forma  baptismi  convenienter  si¬ 
gnificatur  minister,  ut  exercens  actum -baptismi,  per  hoc  quod  dicitur:  «Ego 
te  baptizo  »  ;  sicut  et  ipse  Dominus  baptizandi  actum  attribuit  ministris,  dicens 
(Matth.  ult.):  Baptizantes  eos,  etc.  Causa  autem  principalis  significatur,  ut  in 
cujus  virtute  sacramentum  agitur,  per  hoc  quod  dicitur:  «In  nomine  Patris,  et 
Filii,  et  Spiritus  Sancti » ;  non  enim  Christus  baptizat  sine  Patre,  et  Spiritu  San¬ 
cto.  Graeci  autem  non  attribuunt  actum  baptismi  ministris,  ad  evitandum 
antiquorum  errorem,  qui  virtutem  baptismi  baptizantibus  attribuebant,  dicentes 
(1.  Coi .  1.):  Ego  sum  Pauli,  et  ego  Cepbae,  et  ideo  dicunt:  «Baptizetur  servus 
Christi,  talis ,  in  nomine  Patris,  etc.».  Et  quin  exprimatur  actus  exercitus  per 
ministrum  cum  invocatione  Trinitatis,  verum  perficitur  sacramentum:  quod 
autem  additur:  Ego,  in  forma  nostra  non  est  de  substantia  formae,  sed  po¬ 
nitur  ad  majorem  expressionem  intentionis. 

Ad  secundum  dicendum,  quod  quia  ablutio  hominis  in  aqua  propter 
multa  fieri  potest,  oportet  quod  determinetur  in  verbis  formae,  ad  quid  fiat: 
quod  quidem  non  fit  per  hoc  quod  dicitur:  «In  nomine  Patris,  et  Filii,  et  Spiri¬ 
tus  Sancti»,  quia  omnia  in  tali  nomine  facere  debemus,  ut  habetur  Coloss.  3. 
Et  ideo  si  non  exprimatur  actus  baptismi  vel  per  modum  nostrum,  vel  per 
modum  Graecorum,  non  perficitur  sacramentum,  secundum  illam  Decreta¬ 
lem  Alexandri  III.  (quae  hab.  cap.:  Si  quis,  de  Baptismo  et  ejus  effect.) :  «Si  quis 
puerum  ter  in  aqua  immerserit  in  nomine  Patris,  et  Filii,  et  Spiritus  Sancti, 
amem  et  non  dixerit:  Ego  te  baptizo  in  nomine  Patris,  et  Filii,  et  Spiritus 
Sancti,  amen,  non  est  puer  baptizatus». 

Ad  tertium  dicendum,  quod  verba,  quae  proferuntur  in  formis  sacra¬ 
mentorum,  non  pronuntiantur  solum  causa  significandi,  sed  etiam  causa  ef¬ 
ficiendi,  inquantum  habent  efficaciam  ab  illo  Verbo,  per  quod  facta  sunt  omnia; 
et  ideo  convenienter  diriguntur  non  solum  ad  homines  non  intelligentes,  sed 
etiam  ad  creaturas  insensibiles;  ut  cum  dicitur:  «Exorcizo  te  creatura  salis  ». 

Ad  quartum  dicendum,  quod  plures  simul  non  possunt  unum  baptizare: 
quia  actus  multiplicatur  secundum  multiplicationem  agentium,  si  perfecte  ab 
unoquoque  agatur ;  et  sic  si  convenirent  duo,  quorum  unus  esset  mutus,  qui 
non  posset  proferre  verba,  et  alius  carens  manibus,  qui  non  posset  exercere 
actum,  non  possunt  ambo  simul  baptizare,  uno  dicente  verba,  et  alio  exer¬ 
cente  actum :  possunt  autem,  si  necessitas  exigit,  plures  simul  baptizari,  quia 
nullus  eorum  reciperet  nisi  unum  baptismum:  sed  tunc  oportebit  dicere:  «Ego 
baptizo  vos»;  nec  erit  mutatio  formae,  quia  vos  nihil  aliud  est,  quam  te,  et  te: 
quod  autem  dicitur  nos,  non  est  idem  dicere,  quod  ego,  et  ego,  sed  ego,  et  tu : 
et  sic  jam  mutaretur  forma:  similiter  autem  mutaretur,  si  diceretur:  «Ego  ba¬ 
ptizo  me»,  et  ideo  nullus  potest  baptizare  seipsum.  Propter  quod  et  Christus 
a  Joanne  voluit  baptizari,  ut  dicitur  extra  De  Baptismo,  et  ejus  effectu  (cap.  de¬ 
bitum). 

Ad  quintum  dicendum,  quod  passio  Christi,  etsi  sit  principalis  causa  re- 

spectu  ministri,  est  tamen  causa  instrumentalis  respectu  sanctae  Trinitatis, 
et  ideo  potius  commemoratur  Trinitas,  quam  passio  Christi.  _ 

Ad  sextum  dicendum,  quod  etsi  sint  tria  nomina  personalia  trium  per¬ 
sonarum,  est  tamen  nomen  unum  essentiale:  virtus  autem  divina,  quae  ope¬ 
ratur  in  baptismo,  ad  essentiam  pertinet:  et  ideo  dicitur  «innomine»,  et 

non  «innominibus».  .  , 

Ad  septimum  dicendum,  quod  sicut  aqua  sumitur  ad  baptismum,  quia 

eius  usus  est  communior  ad  abluendum,  ita  ad  significandum  tres  personas 
in  forma  baptismi  assumuntur  illa  nomina,  quibus  communius  consueverunt 
nominari  personae  in  illa  lingua:  nec  iaaliis  nominibus  perficitur  sacramentum. 


ARTICULUS  VI.  369 

UTRUM  IN  NOMINE  CHRISTI  POSSIT  DARI  BAPTISMUS. 

(4.  Dist.  4.  art.  3.  q.  2.  ad  3.  et  1.  Cor.  1.  lect.  2.). 

Ad  sextum  sic  proceditur.  Videtur,  quod  in  nomine  Christi  possit  dari 
Baptismus:  sicut  enim  una  est  fides,  ita  est  unum  baptisma,  ut  dicitur  Eplies.  4., 
sedAct.  8.  dicitur,  quod  in  nomine  Christi  baptizabantur  viri,  et  mulieres;  ergo 
etiam  nunc  potest  dari  baptismus  in  nomine  Christi. 

2.  Praeterea.  Ambros.  dicit  (lib.  1.  de  Spir.  Sanet.  3.  ante  med.)  :  «  01 
Christum  dicas,  et  Patrem,  a  quo  unctus  est,  et  ipsum,  qui  unctus  est.  Filium, 
et  Spiritum  Sanctum,  quo  unctus  est,  designasti  »  :  sed  in  nomine  Trinitatis 
potest  fieri  baptismus;  ergo  et  in  nomine  Christi. 

3.  Praeterea.  Nicolaus  I.  Papa  ad  consulta  Bulgarorum  respondens 
dicit  (cap.  104 ,  Concil.  et  hab.  cap. :  A  quodam ,  de  Consecrat. .  Dist,  4.)  •  (<  Q.U1 
in  nomine  sanctae  Trinitatis,  vel  tantum  in  nomine  Christi,  sicut  m  Actibus 
Apostolorum  legitur,  baptizati  sunt  (unum  quippe  idemque  est,  ut  sanctus 
ait  Ambrosius),  rebaptizari  non  debent  » :  rebaptizarentur  autem,  si  in  hac 
forma  baptizati  sacramentum  baptismi  non  reciperent ;  ergo  potest  conferri 
baptismus  in  nomine  Christi  sub  hac  forma:  «  Ego  te  baptizo  in  nomine 

Christi  ».  _  . 

Sed  contra  est,  quod  Pelagius  Papa  scribit  Gaudentio  episcopo  (ut  hab. 
cap.:  Si  revera,  de  Consecr.  Dist.  4.)  :  «  Si  hi  qui  in  locis  dilectionis  tuae  vi¬ 
cinis  commorati  dicuntur, se  solummodo  innomine  Domini  baptizatos  fuisse 
confitentur,  sine  cujuscumque  dubitationis  ambiguo,  eos  ad  fidem  catholi¬ 
cam  venientes  in  sanctae  Trinitatis  nomine  baptizabis  ».  Didymus  etiam 
dicit  in  lib.  2.  de  Spiritu  Sancto  (parum  a  prine,  inter  op.  Hieron.) :  «  Licet 
quis  possit  existere  saxei,  ut  ita  dicam,  cordis,  et  penitus  mentis  alienae,  qui 
ita  baptizare  conetur,  ut  unum  de  praedictis  nominibus  (scilicet  trium  per¬ 
sonarum)  praetermittat;  tamen  sine  perfectione  baptizabit  ». 

Respondeo  dicendum,  quod,  sicut  supra  dictum  est  (art.  2.  huj.  q.),  sacra¬ 
menta  habent  efficaciam  ab  institutione  Christi;  et  ideo  si  praetermittatur 
aliquid  eorum,  quae  Christus  instituit  circa  aliquod  sacramentum,  efficacia 
caret;  nisi  ex  speciali  dispensatione  ejus,  qui  virtutem  suam  sacramentis  non 
alligavit:  Christus  autem  instituit,  sacramentum  baptismi  dari  cum  invoca¬ 
tione  Trinitatis:  et  ideo  quidquid  desit  ad  plenam  invocationem  Trinitatis, 
tollit  integritatem  baptismi;  nec  obstat,  quod  in  nomine  unius  personae  in- 
telligitur  alia  (sicut  in  nomine  Patris  intelligitur  Filius),  aut 'quod  ille  qui 

nominat  unam  solam  personam,  potest  habere  rectam  fidem  de  tribus :  quia 
sicut  ad  sacramentum  requiritur  materia  sensibilis,  ita  et  forma  sensibilis, 
unde  non  sufficit  intellectus,  vel  fides  Trinitatis  ad  perfectionem  sacramenti, 
nisi  sensibilibus  verbis  Trinitas  exprimatur:  unde  et  in  baptismo  Christi,  ubi 
fuit  origo  sanctificationis  nostri  baptismi,  affuit  Trinitas  in  sensibilibus  si¬ 
gnis,  scilicet  Pater  in  voce,  Filius  in  humana  natura,  Spiritus  Sanctus  in  co¬ 
lumba. 

Ad  primum  ergo  dicendum,  quod  ex  speciali  Christi  revelatione  Apo¬ 
stoli  in  primitiva  Ecclesia  in  nomine  Christi  baptizabant,  ut  nomen  Christi, 
quod  erat  odiosum  Judaeis,  et  Gentilibus,  honorabile  redderetur  per  hoc, 
quod  ad  ejus  invocationem  Spiritus  Sanctus  dabatur  in  baptismo. 

Ad  secundum  dicendum,  quod  Ambros.  assignat  rationem,  quare  con¬ 
venienter  talis  dispensatio  fieri  potuit  in  primitiva  Ecclesia,  quia  scilicet  in 
nomine  Christi  tota  Trinitas  intelligitur:  et  ideo  servabatur  ad  minus  integri¬ 
tate  intelligibili  forma,  quam  Christus  tradidit  in  Evangelio. 

Ad  tertium  dicendum,  quod  Nicolaus  papa  dictum  suum  confirmat  ex 
duobus  praemissis;  et  ideo  ejus  responsio  patet  ex  primis  duabus  solutio¬ 
nibus. 


ARTICULUS  VII.  370 

UTRUM  IMMERSIO  IN  AQUA  SIT  DE  NECESSITATE  BAPTISMI. 

(4.  Dist.  3.  ari.  4.  q.  1.). 

Ad  septimum  sic  proceditur.  Videtur,  quod  immersio  in  aqua  sit  de  ne¬ 
cessitate  baptismi:  ut  enim  dicitur  Ephes.  4.:  Una  fides,  unum  baptisma:  sed 
apud  multos  communis  modus  baptizandi  est  per  immersionem;  ergo  vide¬ 
tur,  quod  non  possit  esse  baptismus  sine  immersione. 

2.  Praeterea.  Apostolus  dicit  Rom.  6. :  Quicumque  baptizat  i  sumus-in  Chri¬ 
sto  Jesu,  in  morte  ipsius  bapti^ati  sumus,  consepulti  enim  sumus  cum  illo  per  ba¬ 
ptismum  in  morte:  sed  hoc  fit  per  immersionem;  dicit  enim  Chrysost.  super 
illud  Joan.  3. :  Nisi  quis  renatus  fuerit  in  aqua,  ex  Spiritu  Sancto,  etc.  (hom.  24. 
in  Joan.  a  med.) :  «  Sicut  in  quodam  sepulchro,  in  aqua  submergentibus  nobis 
capita,  vetus  homo  sepelitur;  et  submersus  deorsum  occultatur;  deinde  novus 
rursus  ascendit  »;  ergo  videtur,  quod  immersio  sit  de  necessitate  baptismi. 

3.  Praeterea.  Si  sine  immersione  totius  corporis  posset  fieri  baptismus, 
sequeretur  quod  pari  ratione  sufficeret  quamlibet  partem  aqua  perfundi:  sed 
hoc  videtur  inconveniens ;  quia  originale  peccatum,  contra  quod  praecipue 
datur  baptismus,  non  est  in  una  tantum  corporis  parte;  ergo  videtur,  quod 
requiratur  immersio  ad  baptismum,  et  non  sufficiat  sola  aspersio. 

Sed  contra  est,  quod  Hebr.  10.  dicitur:  Accedamus  cum  vero  corde  in  ple¬ 
nitudine  fidei,  aspersi  corda  a  conscientia  mala,  et  abluti  corpus  aqua  munda. 

Respondeo  dicendum,  quod  aqua  assumitur  in  sacramento  baptismi  ad 
usum  ablutionis  corporalis,  per  quam  significatur  interior  ablutio  pecca¬ 
torum.  Ablutio  autem  fieri  potest  per  aquam,  non  solum  per  modum  im¬ 
mersionis,  sed  etiam  per  modum  aspersionis,  vel  effusionis,  et  ideo  quamvis 
tutius  sit  baptizare  per  modum  immersionis  (quia  hoc  habet  communior  usus), 
potest  tamen  fieri  baptismus  per  modum  aspersionis,  vel  etiam  per  modum 

effusionis,  secundum  illud  Ezech.  36.:  Effundam  super  vos  aquam  mundam,  sicut 
beatus  Laurentius  legitur  baptizasse:  et  hoc  praecipue  propter  necessitatem, 
vel  quia  est  magna  multitudo  baptizandorum,  ut  patet  Act.  2.  et  4.  ubi  dicitur, 
quod  crediderunt  una  die  tria  millia,  et  alia  die  quinque  millia.  Quandoque 
autem  potest  imminere  necessitas  propter  paucitatem  aquae,  vel  propter  debi¬ 
litatem  ministri,  qui  non  potest  sustentare  baptizandum,  vel  propter  debilitatem 
baptizandi,  cui  potest  imminere  periculum  mortis  ex  immersione ;  et  ideo  di¬ 
cendum  est,  quod  immersio  non  est  de  necessitate  baptismi. 

Ad  primum  ergo  dicendum,  quod  ea  quae  sunt  per  accidens,  non  variant 
substantiam  rei:  per  se  autem  requiritur  ad  baptismum  corporalis  ablutio 
per  aquam,  unde  et  baptismus  lavacrum  nominatur,  secundum  illud  Ephes.  5.: 
Mundans  eam  lavacro  aquae  in  verbo  vitae :  sed  quod  fiat  ablutio  hoc,  vel  illo 
modo,  accidit  baptismo;  et  ideo  talis  diversitas  non  tollit  unitatem  baptismi. 

Ad  secundum  dicendum,  quod  in  immersione  expressius  repraesentatur 
figura  sepulturae  Christi,  et  ideo  hic  modus  baptizandi  est  communior,  et  lau¬ 
dabilior:  sed  in  aliis  modus  baptizandi  repraesentatur  aliquo  modo,  licet  non 
ita  expresse:  nam  quocumque  modo  fiat  ablutio,  corpus  hominis,  vel  aliqua 
pars  ejus  aquae  supponitur;  sicut  corpus  Christi  sub  terra  fuit  positum. 

Ad  tertium  dicendum,  quod  principalis  pars  corporis,  praecipue  quantum 
ad  exteriora  membra,  est  caput,  in  quo  vigent  omnes  sensus  et  interiores  et 
exteriores:  et  ideo  si  totum  corpus  aqua  non  possit  perfundi  propter  aquae 
paucitatem,  vel  propter  aliquam  aliam  causam,  oportet  caput  perfundere,  in 
quo  manifestatur  principium  animalis  vitae :  et  licet  per  membra,  quae  gene¬ 
rationi  deserviunt,  peccatum  originale  traducatur  ;  non  tamen  sunt  membra 
illa  potius  aspergenda,  quam  caput,  quia  per  baptismum  non  tollitur  transmissio 
originalis  in  prolem  per  actum  generationis,  sed  liberatur  anima  a  macula,  et  a 
reatu  peccati,  quod  incurrit.  Et  ideo  debet  praecipue  lavari  illa  pars  corporis, 
in  qua  manifestantur  opera  animae.  In  veteri  autem  lege  remedium  contra 
originale  peccatum  institutum  erat  in  membro  generationis;  quia  adhuc  ille, 
per  quem  originale  erat  amovendum,  nasciturus  erat  ex  semine  Abrahae, 
cujus  fidem  circumcisio  significabat,  ut  dicitur  Rom.  4. 


ARTICULUS  Vin.  37» 

UTRUM  TRINA  IMMERSIO  SIT  DE  NECESSITATE  BAPTISMI. 

(4.  Dist.  4.  art.  4.  q.  2.  et  4.  et  Dist.  23.  q.  1.  art.  1.). 

Ad  octavum  sic  proceditur.  Videtur,  quod  trina  immersio  sit  de  neces¬ 
sitate  baptismi:  dicit  enim  August.  in  quodam  sermone  de  Symbolo  ad  ba- 
ptizatos  (vel  De  Mysterio  baptismatis,  a  med.  in  Appendice  quae  est  post  append. 
De  Diversis ) :  «  Recte  tertio  mersi  estis,  qui  accepistis  baptismum  in  nomine 
sanctae  Trinitatis;  recte  tertio  mersi  estis,  qui  accepistis  baptismum  in  no¬ 
mine  Jesu  Christi,  qui  etiam  tertia  die  resurrexit  a  mortuis:  illa  enim  tertio 
repetita  immersio  typum  Dominicae  exprimit  sepulturae,  per  quam  Christo 
consepulti  estis  in  baptismo  » ;  sed  utrumque  videtur  ad  necessitatem  baptismi 
pertinere,  scilicet  et  quod  significetur  in  baptismo  Trinitas  personarum,  et  quod 
fiat  configuratio  ad  sepulturam  Christi ;  ergo  videtur,  quod  trina  immersio  sit 
de  necessitate  baptismi. 

2.  Praeterea.  Sacramenta  ex  mandato  Christi  efficaciam  habent:  sed 
trina  immersio  est  ex  mandato  Christi :  scribit  enim  Pelagius  papa  Gaudentio 
episcopo  (et  hab.  cap. :  Multi  sunt,  De  Consecrat.  Dist.  4.) :  «  Evangelicum 
praeceptum,  ipso  Domino  Deo,  et  Salvatore  nostro  Jesu  Christo  tradente, 
nos  admonet,  in  nomine  Trinitatis  trina  immersione  sanctum  baptismum 
unicuique  tribuere  » ;  ergo  sicut  baptizare  in  nomine  Trinitatis  est  de  neces¬ 
sitate  baptismi,  ita  etiam  baptizare  trina  immersione  videtur  esse  de  neces¬ 
sitate  baptismi. 

_  3-  Praeterea.  Si  trina  immersio  non  sit  de  necessitate  baptismi,  ergo  ad 
primam  immersionem  aliquis  baptismi  consequitur  sacramentum;  si&ergo 
addatur  secunda,  vel  tertia,  videtur  quod  secundo,  vel  tertio  baptizetur :  quod 
est  inconveniens;  non  ergo  una  immersio  sufficit  ad  sacramentum  baptismi, 
sed  trina  immersio  videtur  esse  de  necessitate  ipsius. 

Sed  contra  est,  quod  Greg.  dicit  scribens  Leandro  episcopo  (in  Regist. 
hb.  1.  epist.  41.  a  med.):  «  Reprehensibile  esse  nullatenus  potest,  infantem  in 
baptismate  vel  ter,  vel  semel  immergere  :  quoniam  et  in  tribus  immersionibus 
personarum  Trinitas,  et  in  una  potest  Divinitatis  singularitas  designari  ». 

Respondeo  dicendum,  quod,  sicut  prius  dictum  est  (art.  praec.  ad  1.),  ad 
baptismum  per  se  requiritur  ablutio  aquae,  quae  est  de  necessitate  sacramenti: 
modus  autem  ablutionis  per  accidens  se  habet  ad  sacramentum :  et  ideo,  sicut 
ex  praedicta  auctoritate  Gregorii  patet,  quantum  est  de  se,  «  utrumque  licite 
fieri  potest,  scilicet  et  semel,  et  ter  immergere  » ;  quia  unica  immersione  si¬ 
gnificatur  unitas  mortis  Christi,  et  unitas  Deitatis  ;  per  trinam  autem  immer¬ 
sionem  significatur  triduum  sepulturae  Christi,  et  etiam  Trinitas  personarum. 
Sed  diversis  ex  causis  secundum  ordinationem  Ecclesiae  quandoque  institutus 
est  unus  modus,  quandoque  alius;  quia  enim  a  principio  nascentis  Ecclesiae 
quidam  de  Trinitate  male  sentiebant,  Christum  purum  hominem  esse  aesti¬ 
mantes,  nec  dici  Filium  Dei,  et  Deum  nisi  propter  meritum  ejus,  quod  prae¬ 
cipue  fuit  in  morte,  ideo  non  baptizabant  in  nomine  Trinitatis,  sed  in  com¬ 
memoratione  mortis  Christi,  et  una  immersione ;  quod  reprobatum  fuit  in 
primitiva  Ecclesia:  unde  in  Canonibus  apost.  (can.  49.  Concil.  ei  hab.  cap.  79. 
De  Consecrat.  Dist.  4.) :  «  Si  quis  praesbyter,  aut  episcopus  non  trinam  im¬ 
mersionem  unius  mysterii  celebret,  sed  semel  mergat  in  baptismate,  quod 
dari  a  quibusdam  dicitur  in  morte  Domini,  deponatur;  non  enim  nobis  dixit 
Dominus :  In  morte  mea  baptizate,  sed:  In  nomine  Patris,  et  Filii,  et  Spiritus 
Sancti  ».  Postmodum  vero  inolevit  quorumdam  schismaticorum,  et  haereti¬ 
corum  error  homines  rebaptizantium;  sicut  de  Donatistis  August.  narrat  super 
Joan.  (traci.  11.  a  med.  et  lib.  de  Haeresib.  haer.  69.) ;  et  ideo  in  detestationem 
erroris  eorum  fuit  statutum  in  Cone.  Tolet.  4.  {can.  6.  et  hab.  cap.  85.  De  Consecr. 
Dist.  4.),  quod  fieret  una  sola  immersio:  ubi  sic  legitur:  «  Propter  vitandum 
schismatis  scandalum,  vel  haeretici  dogmatis  usum,  simplam  teneamus  ba¬ 
ptismi  immersionem  » :  sed,  cessante  tali  causa,  communiter  observatur  in 
baptismo  trina  immersio:  et  ideo  graviter  peccaret  aliter  baptizans,  quasi 
ritum  Ecclesiae  non  observans;  nihilominus  tamen  esset  baptismus. 

Ad  primum  ergo  dicendum,  quod  Trinitas  est  sicut  agens  principale  in 
baptismo:  similitudo  autem  agentis  pervenit  ad  effectum  secundum  formam, 
et  non  secundum  materiam:  et  ideo  significatio  Trinitatis  fit  in  baptismo  per 
verba  formae:  nec  est  de  necessitate,  quod  significetur  Trinitas  per  usum 
materiae ;  sed  hoc  fit  ad  majorem  expressionem.  Similiter  etiam  mors  Christi 
figuratur  sufficienter  in  unica  immersione:  triduum  autem  sepulturae  non  est 

de  necessitate  salutis  nostrae,  quia  etiamsi  uno  die  fuisset  sepultus,  vel  mor¬ 
tuus,  suffecisset  ad  perficiendam  nostram  redemptionem:  sed  triduum  illud 
ordinatur  ad  manifestandum  veritatem  mortis,  ut  supra  dictum  est  (q. .  ;i. 
art.  4.  et  q.  /3.  art.  2.) :  et  ideo  patet,  quod  trina  immersio  nec  ex  parte  Tri¬ 
nitatis,  nec  ex  parte  passionis  Christi  est  de  necessitate  sacramenti. 

Ad  secundum  dicendum,  quod  Pelagius  papa  intelli git  trinam  immer¬ 
sionem  esse  de  mandato  Christi  in  suo  simili,  in  hoc  scilicet  quod  Christus 
praecepit  baptizari  in  nomine  Patris,  et  Filii,  et  Spiritus  Sancti:  non  tamen 
est  similis  ratio  de  forma,  et  de  usu  materiae,  ut  dictum  est  (in  sol.  praec.). 

Ad  tertium  dicendum,  quod,  sicut  supra  dictum  est  (q.  64 ■  arl-  &•)>  in' 
tentio  requiritur  ad  baptismum :  et  ideo  ex  intentione  ministri  Ecclesiae,  qui 
intendit  unum  baptismum  dare  trina  immersione,  efficitur  unum  baptisma 
unde  Hieron.  dicit  super  epist.  ad  Ephes.  (super  illud  cap.  4. :  Unus  Domi¬ 
nus,  etc.) :  «  Licet  ter  baptizetur,  idest  immergatur,  propter  mysterium  Tri 
nitatis,  tamen  unum  baptisma  reputatur»:  si  vero  intenderet  ad  unamquamque 
immersionem  unum  baptisma  dare,  ad  singulas  immersiones  repetens  verba 
formae,  peccaret,  quantum  in  se  est,  pluries  baptizans. 

ARTICULUS  IX.  372 

UTRUM  BAPTISMUS  POSSIT  ITERARI. 

(4.  Dist.  6.  q.  2.  art.  1.  q.  1.  et  lib.  4.  Contr.  g.  cap.  39.  fin. 
et  cap.  70 .  et  71.  et  Joan.  3.  et  Ephes.  4.  lect.  2.). 

Ad  nonum  sic  proceditur.  Videtur,  quod  baptismus  possit  iterari:  ba¬ 
ptismus  enim  videtur  institutus  ad  ablutionem  peccatorum:  sed  peccata  ite¬ 
rantur;  ergo  muito  magis  baptismus  debet  iterari,  quia  misericordia  Christi 
transcendit  hominis  culpam. 

2.  Praeterea.  Joannes  Baptista  praecipue  fuit  a  Christo  commendatus, 
cum  de  eo  dictum  sit  Matth.  11.:  Inter  natos  mulierum  non  surrexit  major 
Joanne  Baptista:  sed  baptizati  a  Joanne  iterum  baptizabantur,  ut  habetur  Acto¬ 
rum  19.  ubi  dicitur,  quod  Paulus  baptizabat  eos,  qui  erant  baptizati  baptismo 
Joannis ;  ergo  multo  fortius  illi  qui  sunt  baptizati  ab  haereticis,  vel  peccato¬ 
ribus,  sunt  rebaptizandi. 

3.  Praeterea.  In  Nicaeno  Concilio  (quod  est  1.  Gener,  can.  19.)  statutum 
est:  «  Si  quis  confugerit  ad  Ecclesiam  catholicam  de  Paulianistis,  et  Cata- 
phrygis,  rebaptizari  eos  omnino  debere  »  :  videtur  eadem  ratio  de  aliis  haere¬ 
ticis  ;  ergo  baptizati  ab  haereticis  debent  rebaptizari. 

4.  Praeterea.  Baptismus  est  necessarius  ad  salutem:  sed  de  quibusdam 
baptizatis  aliquando  dubitatur,  an  sint  baptizati;  ergo  videtur,  quod  debeant 
iterum  baptizari. 

5.  Praeterea.  Eucharistia  est  perfectius  sacramentum,  quam  baptismus, 
ut  supra  dictum  est  (q.  praec.  art.  q.) :  sed  sacramentum  Eucharistiae  itera¬ 
tur;  ergo  videtur,  quod  multo  magis  baptismus  possit  iterari. 

Sed  contra  est,  quod  dicitur  Ephes.  4.  :  Una  fides,  unum  baptisma. 

Respondeo  dicendum,  quod  baptismus  iterari  non  potest:  primo  quidem, 
quia  baptismus  est  quaedam  spiritualis  regeneratio ;  prout  scilicet  aliquis 
moritur  veteri  vitae,  et  incipit  novam  vitam  agere;  unde  dicitur  Joan.  3.: 
Nisi  quis  renatus  fuerit  ex  aqua,  et  Spiritu  Sancto,  non  potest  introire  in  re- 

gnum  Dei;  unius  autem  non  est  nisi  una  generatio ;  et  ideo  non  potest 
baptismus  iterari,  sicut  nec  carnalis  generatio ;  unde  Augustinus  super  illud 
Joan.  5.:  Numquid  potest  homo  in  ventrem  matris  suae  iterato  introire,  et  rena¬ 
sci?  dicit  (tract.  11.  in  Joan.  ante  med.):  «Sic  tu  intellige  nativitatem  spi¬ 
ritus,  quomodo  intellexit  Nicodemus  nativitatem  carnis  :  quomodo  enim 
uterus  non  potest  repeti,  sic  nec  baptismus»:  secundo,  quia  in  morte  Christi 
baptizamur,  per  quam  morimur  peccato,  et  resurgimus  in  novitatem  vitae ; 
Christus  autem  semel  tantum  mortuus  est,  et  ideo  baptismus  iterari  non 
debet ;  propter  quod  Hebr.  6.  contra  quosdam  rebaptizari  volentes  dicitur  : 
Rursus  crucifigentes  sihimetipsis  Filium  Dei;  ubi  Gloss.  (ordin.  super  illud :  Re¬ 
novari  rursus)  dicit :  «  Una  Christi  mors  unum  baptisma  consecravit » :  ter¬ 
tio,  quia  baptismus  imprimit  characterem,  qui  est  indelebilis,  et  cum  quadam 
consecratione  datur,  unde  sicut  aliae  consecrationes  non  iterantur  in  Ecclesia, 
ita  nec  baptismus :  et  hoc  est,  quod  Augustinus  dicit  2.  contra  epist.  Parrne- 
niani  (cap.  13.  a  med.),  quod  «  character  militaris  non  repetitur»,  et  quod  «non 
minus  haeret  sacramentum  Christi,  quam  corporalis  haec  nota,  cum  videa¬ 
mus  nec  apostatas  carere  baptismate,  quibus  utique  per  poenitentiam  redeun¬ 
tibus  non  restituitur »  :  quarto,  quia  baptismus  principaliter  datur  contra  ori¬ 
ginale  peccatum;  et  ideo  sicut  originale  peccatum  non  iteratur,  ita  etiam 
nec  baptismus  iteratur  :  quia,  ut  dicitur  Rom.  5 . :  Sicut  per  unius  delictum  in 
omnes  homines  in  condemnationem,  sic  per  unius  justitiam  in  omnes  homines  in 
justificationem  vitae. 

Ad  primum  ergo  dicendum,  quod  baptismus  operatur  in  virtute  passionis 
Christi,  sicut  supra  dictum  est  (art.  2.  huj.  q.):  et  ideo  sicut  peccata  sequentia 
virtutem  passionis  Christi  non  auferunt,  ita  etiam  non  auferunt  baptismum, 
ut  necesse  sit  ipsum  iterari ;  sed  poenitentia  superveniente  tollitur  peccatum, 
quod  impediebat  effectum  baptismi. 

Ad  secundum  dicendum,  quod,  sicut  Augustinus  dicit  super  illud  Joan.  1 . : 
Sed  ego  nesciebam  eum  ( tract.  /.  in  Joan.  vers.  Jin.) :  « Ecce  post  Joannem 
baptizatum  est,  post  homicidam  non  est  baptizatum;  quia  Joannes  dedit 
baptismum  suum;  homicida  dedit  baptismum  Christi;  quod  sacramentum  tam 
sanctum  est,  ut  nec  homicida  ministrante  polluatur». 

Ad  tertium  dicendum,  quod  Pauliani,  et  Cataphrygae  non  baptizabant  in 
nomine  Trinitatis;  unde  Gregorius  dicit  scribens  Quirino  episcopo  (in  Regist. 
lih.  9.  epist.  61.  parum  a  prine.) :  «Hi  haeretici,  qui  in  Trinitatis  nomine  mi¬ 
nime  baptizantur,  sicut  sunt  Bonosiani,  et  Cataphrygae  (qui  scilicet  idem  sen¬ 
tiebant  cum  Paulianis),  quia  et  illi  Christum  Deum  non  credunt,  existimantes 
ipsum  scilicet  esse  purum  hominem,  et  isti  (scilicet  Cataphrygae),  Spiritum 
Sanctum  perverso  sensu  esse  quendam  pravum  hominem,  Montanum  scilicet 
credunt :  tales,  cum  ad  sanctam  Ecclesiam  veniunt,  baptizantur :  quia  baptisma 
non  fuit,  quod  in  errore  positi  in  sanctae  Trinitatis  nomine  minime  perce¬ 
perunt»:  sed,  sicut  in  Regulis  Eccles.  (scilicet  in  lib.  de  Eccles.  Dogm.  cap.  32, 
inter  opera  August.)  dicitur:  «  Si  qui  apud  illos  haereticos  baptizati  sunt,  qui 
in  sanctae  Trinitatis  confessione  baptizabant,  et  veniunt  ad  catholicam  fidem, 
recipiantur  ut  baptizati». 

Ad  quartum  dicendum,  quod,  sicut  dicit  Decret.  Alex.  III.  (quae  hab. 
cap.  De  quibus,  2.  De  Baptis,  et  ejus  effec.):  «De  quibus  dubium  est,  an  bapti¬ 
zati  fuerint,  baptizentur,  his  verbis  praemissis:  Si  baptizatus  es,  ego  non  te 
baptizo :  sed  si  nondum  baptizatus  es,  ego  te  baptizo,  etc.,  non  enim  videtur 
iterari,  quod  nescitur  esse  factum  ». 

Ad  quintum  dicendum,  quod  utrumque  sacramentum,  scilicet  baptismi 
et  Eucharistiae,  est  repraesentativum  Dominicae  mortis,  et  passionis  :  aliter 
tamen,  et  aliter,  nam  in  baptismo  commemoratur  mors  Christi,  inquantum 
homo  Christo  commoritur,  ut  in  novam  vitam  regeneretur:  sed  in  sacramento 
Eucharistiae  commemoratur  mors  Christi,  inquantum  ipse  Christus  passus 
exhibetur  nobis,  quasi  paschale  convivium,  secundum  illud  i.  ad  Corinth.  5.: 
Pascha  nostrum  immolatus  est  Christus:  itaque  epulemur ;  et  quia  homo  semel 
nascitur,  multoties  autem  cibatur,  semel  tantum  datur  baptismus,  multoties 
autem  Eucharistia. 


ARTICULUS  X.  373 

UTRUM  RITUS,  QUO  ECCLESIA  IN  BAPTIZANDO  UTITUR, 

SIT  CONVENIENS. 

(4.  Dist.  2.  q.  1.  art.  3.  ad  7.  et  Dist.  6.  q.  2.  ari.  1.  q.  3.). 

Ad  decimum  sic  proceditur.  Videtur,  quod  non  sit  conveniens  ritus,  quo 
Ecclesia  utitur  in  baptizando:  ut  enim  dicit  Chrysostomus  (habetur  in  fragm. 
Chromat.  in  Biblioth.  PP.  et  cap.  10.  De  Consecr.  dist.  4.),  «  nunquam  aquae  ba¬ 
ptismi  purgare  peccata  credentium  possent,  nisi  tactu  Dominici  corporis  san- 
ctificatae  fuissent  »  :  hoc  autem  factum  fuit  in  baptismo  Christi,  qui  celebratur 
in  festo  Epiphaniae;  ergo  magis  deberet  celebrari  solemnis  baptismus  in  festo 
Epiphaniae,  quam  in  vigilia  Paschae,  et  in  vigilia  Pentecostes. 

2.  Praeterea.  Ad  idem  sacramentum  non  videtur  pertinere  diversarum 
materiarum  usus:  sed  ad  baptismum  pertinet  ablutio  aquae;  inconvenienter 
igitur  ille  qui  baptizatur,  bis  inungitur  oleo  sancto,  primum  in  pectore,  deinde 
inter  scapulas,  et  tertio  chrismate  in  vertice. 

3.  Praeterea.  In  Christo  Jesu  non  est  masculus,  etfoemina,  barbarus  et  Scytha 
(Coloss.  3.),  et  eadem  ratione  nec  aliquae  aliae  hujusmodi  differentiae:  multo 
igitur  minus  diversitas  vestium  aliquid  operatur  in  fide  Christi;  inconvenienter 
igitur  baptizatis  traditur  candida  vestis. 

4.  Praeterea.  Sine  hujusmodi  observantiis  potest  baptismus  celebrari: 
haec  igitur  quae  dicta  sunt,  videntur  esse  superflua,  et  ita  inconvenienter  ab 
Ecclesia  instituta  esse  in  ritu  baptismi. 

Sed  contra  est,  quod  Ecclesia  regitur  Spiritu  Sancto,  qui  nihil  inordi¬ 
natum  operatur. 

Respondeo  dicendum,  quod  in  sacramento  baptismi  aliquid  agitur,  quod 
est  de  necessitate  sacramenti,  et  aliquid  est,  quod  ad  quandam  solemnitatem 
sacramenti  pertinet.  De  necessitate  quidem  sacramenti  est  forma,  quae  de¬ 
signat  principalem  causam  sacramenti ;  et  minister,  qui  est  causa  instrumen- 
talis;  et  usus  materiae,  scilicet  ablutio  in  aqua,  quae  designat  principalem 
sacramenti  effectum.  Caetera  vero  omnia,  quae  in  ritu  baptizandi  observat 
Ecclesia,  magis  pertinent  ad  quandam  solemnitatem  sacramenti,  quae  qui¬ 
dem  adhibentur  in  sacramento  propter  tria:  primo  quidem  ad  excitandam  de¬ 
votionem  fidelium,  et  reverentiam  ad  sacramentum:  si  enim  simpliciter  fieret 
ablutio  in  aqua  absque  solemnitate,  de  facili  ab  aliquibus  aestimaretur  quasi 
quaedam  communi  ablutio:  secundo  ad  fidelium  instructionem:  simplices 
enim,  qui  litteris  non  erudiuntur,  oportet  erudire  per  aliqua  sensibilia  signa; 
puta  per  picturas,  et  aliqua  hujusmodi;  et  per  hunc  modum  per  ea  quae  in 

sacramentis  aguntur,  vel  instruuntur,  vel  solicitantur  ad  quaerendum  de  his, 
quae  per  hujusmodi  sensibilia  signa  significantur:  et  ideo  quia  praeter  prin¬ 
cipalem  sacramenti  effectum,  oportet  quaedam  alia  scire  circa  baptismum, 
conveniens  fuit,  ut  etiam  quibusdam  exterioribus  signis  repraesentarentur- 
tertio  quia  per  orationes,  et  benedictiones,  et  alia  hujusmodi  cohibetur  vis 
daemonis  ab  impedimento  sacramentalis  effectus. 

Ad  primum  ergo  dicendum,  quod  Christus  in  Epiphania  baptizatus  est 
baptismo  Joannis,  ut  supra  dictum  est  (q.  59.  art.  2.)  ;  quo  quidem  baptismo 
non  baptizantur  fideles,  sed  potius  baptismo  Christi,  qui  quidem  habet  effi¬ 
caciam  ex  passione  Christi,  secundum  illud  Rom.  6. :  Quicumque  baptismati 
sumus  in  Christo  Jesu,  in  morte  ipsius  baptismati  sumus,  et  ex  Spiritu  Sancto,  se¬ 
cundum  illud  Joan.  3.:  Nisi  quis  renatus  fuerit  ex  aqua,  et  Spiritu  Sancto,  etc. : 
et  ideo  solemnis  baptismus  agitur  in  Ecclesia,  et  in  vigilia  Paschae,  quando 
fit  commemoratio  Dominicae  sepulturae,  et  resurrectionis  ejusdem  (propter 
quod  et  Dominus  post  resurrectionem  praeceptum  de  baptismo  discipulis 
dedit,  ut  habetur  Matth.  ult.),  et  in  vigilia  Pentecostes,  quando  incipit  ce¬ 
lebrari  solemnitas  Spiritus  Sancti;  unde  et  apostoli  leguntur  ipso  die  Pente¬ 
costes,  quo  Spiritum  Sanctum  receperant,  tria  millia  hominum  baptizasse. 

Ad  secundum  dicendum,  quod  usus  aquae  adhibetur  in  baptismo,  quasi 
pertinens  ad  substantiam  sacramenti:  sed  usus  olei,  vel  chrismatis  adhibetur 
ad  quandam  solemnitatem :  nam  primo  baptizandus  inungitur  oleo  sancto  et 
in  pectore,  et  in  scapulis,  cc  quasi  athleta  Dei  »,  ut  Ambros.  dicit  in  lib.  1. 
de  Sacram,  (cap.  2.  in  prine.),  sicut  pugiles  inungi  consueverunt;  unde,  sicut 
Innocent.  III.  dicit  in  quadam  decret.  de  Sacra  Unctione  (cap.  Cum  venisset), 
«  baptizandus  in  pectore  inungitur,  ut  per  Spiritus  Sancti  donum  errorem 
abjiciat,  et  ignorantiam,  et  fidem  rectam  suscipiat;  quia  justus  ex  fide  vivit: 
inter  scapulas  autem  inungitur,  ut  per  Spiritus  Sancti  gratiam  excutiat  ne- 
gligentiam,  et  torporem,  et  bonam  operationem  exerceat;  quia  fides  sine 
operibus  mortua  est;  ut  per  fidei  sacramentum  sit  munditia  cogitationum  in 
pectore,  et  per  operis  exercitium  fortitudo  laborum  in  scapulis  ».  Post  ba¬ 
ptismum  vero, ut  Rabanus  dicit  (lib.  1.  Instit.  Cler.  cap.  28.  cir.  med.),  ct  statim 
signatur  in  cerebro  a  presbytero  cum  sacro  chrismate,  sequente  simul  et 
oratione,  ut  Christi  regni  particeps  fiat,  et  a  Christo  christianus  possit  vo¬ 
cari  ».  vel,  sicut  Ambros.  dicit  (lib.  3.  de  Sacram,  cap.  1.  a  prine.),  «  unguen¬ 
tum  super  caput  effunditur,  quia  sapientis  sensus  in  capite  ejus»  (quod  se¬ 
quitur  hab.  Innoc.  III.  loc.  cit.) ;  «in  vertice  inungitur,  ut  sit  paratus  omni  pe¬ 
tenti  de  fide  reddere  rationem  ». 

Ad  tertium  dicendum,  quod  vestis  illa  candida  traditur  baptizato,  non 
quidem  ea  ratione,  quod  non  liceat  eis  aliis  vestibus  uti,  sed  in  signum  glo¬ 
riosae  resurrectionis,  ad  quam  homines  per  baptismum  regenerantur,  et  ad 
significandam  puritatem  vitae,  quam  debent  post  baptismum  observare,  se¬ 
cundum  illud  Rom.  6.:  In  novitate  vitae  ambulemus. 

Ad  quartum  dicendum,  quod  ea  quae  pertinent  ad  solemnitatem  sacra¬ 
menti,  etsi  non  sint  de  necessitate  sacramenti,  non  tamen  sunt  superflua; 
quia  sunt  ad  bene  esse  sacramenti,  ut  dictum  est  (in  corp.). 

ARTICULUS  XI.  374 

UTRUM  CONVENIENTER  DESCRIBANTUR  TRIA  BAPTISMATA. 

(4.  Dist.  4.  q.  3.  ctrt.  3.  et  q.  6.  art.  4.  et  Joan.  3.  lect.  1.  fin. 
et  Hebr.  6.  corp.  3.  fin). 

Ad  undecimum  sic  proceditur.  Videtur,  quod  inconvenienter  describantur 
tria  baptismata,  scilicet  aquae,  sanguinis,  et  flaminis,  sive  Spiritus  Sancti: 
quia  Apostolus  dicit  Ephes.  4.:  Una  fides,  unum  baptisma:  sed  non  est  nisi 
una  fides;  ergo  non  debent  poni  tria  baptismata. 

2.  Praeterea.  Baptismus  est  quoddam  sacramentum,  ut  ex  supradictis 
patet  (q.  6y  art.  1.) :  sed  solus  baptismus  aquae  est  sacramentum;  ergo  non 
debent  poni  alia  duo  baptismata. 

3.  Praeterea.  Damasc.  in  \.  lib.  (Orth.  Fid.  cap.  10.  a  med.)  determinat 
plura  alia  genera  baptismatum;  non  ergo  debent  poni  solum  tria  baptismata. 

Sed  contra  est,  quod  super  illud  Hebr.  6.:  Baptismatum  doctrinae  dicit 
Gloss.  (ordin.) :  «  Pluraliter  dicit,  quia  est  baptismus  aquae,  poenitentiae,  et 
sanguinis  ». 

Respondeo  dicendum,  quod,  sicut  supra  dictum  est  (art.  2.  huj.  q.  et  q.  62. 
art.  p),  baptismus  aquae  efficaciam  habet  a  passione  Christi,  cui  aliquis  con¬ 
figuratur  per  baptismum,  et  ulterius  sicut  a  prima  causa,  a  Spiritu  Sancto. 
Licet  autem  effectus  dependeat  a  prima  causa,  causa  tamen  superexcedit 
effectum,  nec  dependet  ab  effectu:  et  ideo  praeter  baptismum  aquae  potest 
aliquis  consequi  sacramenti  effectum  ex  passione  Christi,  inquantum  quis  ei 
conformatur,  pro  Christo  patiendo;  unde  dicitur  Apocalyps.  7.:  Hi  sunt,  qui 
■venerunt  ex  magna  tribidatione,  et  laverunt  stolas  suas,  et  dealbaverunt  eas  in  san¬ 
guine  agni.  Eadem  etiam  ratione  aliquis  per  virtutem  Spiritus  Sancti  conse¬ 
quitur  effectum  baptismi,  non  solum  sine  baptismo  aquae,  sed  etiam  sine 
baptismo  sanguinis;  inquantum  scilicet  alicujus  cor  per  Spiritum  Sanctum 
movetur  ad  credendum,  et  diligendum  Deum,  et  poenitendum  de  peccatis ; 
unde  etiam  dicitur  baptismus  poenitentiae;  et  de  hoc  dicitur  Isa.4.:  Si  abluerit 
Dominus  sordes  filiarum  Sion,  et  sanguinem  Hierusalem  laverit  de  medio  ejus,  in 
spiritu  judicii,  et  spiritu  ardoris.  Sic  igitur  utrumque  aliorum  baptismatum  no¬ 
minatur  baptismus,  inquantum  supplet  vicem  baptismi  aquae:  unde  dicit  Au¬ 
gustinus  in  4.  lib.  de  Unico  Baptismo  parvulorum  (contr.  Donatist.  cap.  2.  in 
prine.):  «Baptismi  vicem  aliquando  implere  passionem,  de  latrone  illo,  cui 
non  baptizato  dictum  est :  Hodie  mecutn  eris  in  paradiso,  beatus  Cyprianus  non 
leve  documentum  assumit,  quod  etiam  atque  etiam  considerans  invenio  non 
tantum  passionem  pro  nomine  Christi,  id  quod  baptismo  deerat,  posse  sup¬ 
plere,  sed  etiam  fidem,  conversionemque  cordis,  si  forte  ad  celebrandum 
mysterium  baptismi  in  angustiis  temporum  succurri  non  potest». 

Ad  primum  ergo  dicendum,  quod  alia  duo  baptismata  includuntur  in 
baptismo  aquae,  qui  efficaciam  habet  et  ex  passione  Christi,  et  ex  Spiritu 
Sancto;  et  ideo  per  hoc  non  tollitur  unitas  baptismatis. 

Ad  secundum  dicendum,  quod,  sicut  supra  dictum  est  (7.  60.  art.  1.  et  2.), 
sacramentum  habet  rationem  signi:  alia  vero  duo  conveniunt  cum  baptismo 
aquae,  non  quidem  quantum  ad  rationem  signi,  sed  quantum  ad  effectum 
baptismatis:  et  ideo  non  sunt  sacramenta. 

Ad  teri ium  dicendum,  quod  Damascenus  ponit  quaedam  baptismata 
figuralia;  sicut  diluvium,  quod  fuit  signum  nostri  baptismi,  quantum  ad  sal¬ 
vationem  fidelium  in  Ecclesia,  sicut  tunc  paucae  animae  salvae  factae  sunt  in 
arca,  ut  dicitur  1.  Petr.  3.  Ponit  etiam  transitum  maris  Rubri,  qui  significat 
nostrum  baptisma,  quantum  ad  liberationem  a  servitute  peccati ;  unde  et 
Apostolus  dicit  1.  Corinth.  10.,  quod  omnes  baptismati  sunt  in  nube,  et  in  mari. 
Ponit  etiam  ablutiones  diversas,  quae  fiebant  in  veteri  lege,  praefigurantes 
nostrum  baptisma,  quantum  ad  purgationem  peccatorum.  Ponit  etiam  bapti¬ 
smum  Joannis,  qui  fuit  praeparatorius  ad  nostrum  baptisma. 


ARTICULUS  XII.  375 

'UTRUM  BAPTISMUS  SANGUINIS  SIT  POTISSIMUS 
INTER  ALIA  BAPTISMATA. 

(4.  Dist.  4.  q.  3.  art.  3.  q.  4.  et  Hebr.  6.  lect.  3.  fin.). 

Ad  duodecimum  sic  proceditur.  Videtur,  quod  baptismus  sanguinis  non 
sit  potissimus  inter  tria  praedicta  baptismata:  baptismus  enim  aquae  im¬ 
primit  characterem,  quod  quidem  baptismus  sanguinis  non  facit;  ergo  ba¬ 
ptismus  sanguinis  non  est  potior,  quam  baptismus  aquae. 

2.  Praeterea.  Baptismus  sanguinis  non  valet  sine  baptismo  flaminis,  qui 
est  per  charitatem:  dicitur  enim  1.  ad  Cor.  13.:  Si  tradidero  corpus  meum,  ita  ut 
ardeam,  charitatem  autem  non  habuero,  nihil  mihi  prodest:  sed  baptismus  fla¬ 
minis  valet  sine  baptismo  sanguinis:  non  enim  soli  martyres  salvantur,  emo 
baptismus  sanguinis  non  est  potissimus. 

_  3-  Praeterea.  Sicut  baptismus  aquae  habet  efficaciam  a  passione  Christi, 
cui  secundum  praedicta  (art.  praec.)  respondet  baptismus  sanguinis,  ita  passio 
Christi  efficaciam  habet  a  Spiritu  Sancto;  secundum  illud  Hebr.  9.:  Sanguis 
Christi ,  qui  per  Spiritum  Sanctum  obtulit  semetipsum  pro  nobis,  emundavit  conscien¬ 
tiam  nostram  ab  operibus  mortuis,  etc. ;  ergo  baptismus  flaminis  potior  est, 
quam  baptismus  sanguinis;  non  ergo  baptismus  sanguinis  est  potissimus. 

Sed  contra  est,  quod  Augustin.  ad  Fortunatum  loquens  de  comparatione 
baptismatum  dicit  ( habetur  in  lib.  de  Ecclesiast.  Dogmatib.  cap.  74.  inter  opera 
August.):  «  Baptizatus  confitetur  fidem  suam  coram  sacerdote,  martyr  coram 
persecutore:  ille  post  confessionem  aspergitur  aqua,  hic  sanguine:  ille  per 
impositionem  manus  pontificis  recipit  Spiritum  Sanctum,  hic  templum  effi¬ 
citur  Spiritus  Sancti». 

Respondeo  dicendum,  quod,  sicut  dictum  est  (art.  praec.),  effusio  san¬ 
guinis  pro  Christo,  et  operatio  interior  Spiritus  Sancti  dicuntur  baptismata 
inquantum  efficiunt  effectum  baptismi  aquae.  Baptismus  autem  aquae  effica¬ 
ciam  habet  a  passione  Christi,  et  a  Spiritu  Sancto,  ut  dictum  est  (art.  praec.): 
quae  quidem  duae  causae  operantur  in  quolibet  horum  trium  baptismatum, 
excellentissime  tamen  in  baptismo  sanguinis;  nam  passio  Christi  operatur 
quidem  in  baptismo  aquae,  per  quandam  figuralem  repraesentationem ;  in 
baptismo  autem  flaminis,  vel  poenitentiae,  per  quandam  affectionem;  sed  in 
baptismo  sanguinis,  per  imitationem  operis.  Similiter  etiam  virtus  Spiritus 
Sancti  operatur  in  baptismo  aquae  per  quandam  virtutem  latentem;  in  ba¬ 
ptismo  autem  poenitentiae  per  cordis  commotionem;  sed  in  baptismo  san¬ 
guinis  per  potissimum  dilectionis,  et  affectionis  fervorem,  secundum  illud 

Joan.  15.:  Maj  orem  hac  dilectionem  nemo  habet,  quam  ut  animam  suam  ponat  quis 
pro  amicis  suis. 

Ad  primum  ergo  dicendum,  quod  character  est  res,  et  sacramentum  non 
autem  dicimus,  quod  baptismus  sanguinis  praeeminentiam  habeat  secundum 
rationem  sacramenti,  sed  quantum  ad  sacramenti  effectum. 

Ad  secundum  dicendum,  quod  effusio  sanguinis  non  habet  rationem 
baptismi,  si  sit  sine  charitate.  Ex  quo  patet,  quod  baptismus  sanguinis  in¬ 
cludit  baptismum  flaminis,  et  non  e  converso,  unde  ex  hoc  ipso  probatur  per¬ 


fectior.  .  . 

Ad  tertium  dicendum,  quod  baptismus  sanguinis  praeeminentiam  habet, 

non  solum  ex  parte  passionis  Christi,  sed  etiam  ex  parte  Spiritus  Sancti,  ut 

dictum  est  (in  corp.  art.). 


QUAESTIO  LXVII. 

DE  MINISTRIS,  PER  QUOS  TRADITUR  BAPTISMI  SACRAMENTUM, 
IN  OCTO  ARTICULOS  DIVISA. 


Deinde  considerandum  est  de  ministris,  per  quos  traditur  sacramentum 
baptismi. 

Et  circa  hoc  quacruntui  ocio. 

Primo.  Utrum  ad  diaconum  pertineat  baptizare. 

Secundo.  Utrum  pertineat  ad  presbyterum,  vel  solum  ad  episcopum. 

Tertio.  Utrum  laicus  possit  sacramentum  baptismi  conferre. 

Quarto.  Utrum  hoc  possit  facere  mulier. 

Quinto.  Utrum  non  baptizatus  possit  baptizare. 

Sexto.  Utrum  plures  possint  simul  baptizare  unum,  et  eumdern. 

Septimo.  Utrum  necesse  sit  aliquem  esse  qui  baptizatum  de  sacro  fonte 
recipiat. 

Octavo.  Utrum  suscipiens  aliquem  de  sacro  fonte  obligetur  ad  ejus  in¬ 
structionem. 

ARTICULUS  I.  376 

UTRUM  AD  OFFICIUM  DIACONI  PERTINEAT  BAPTIZARE. 

(4.  Dist.  3.  q  2.  art.  1.  q.  I.  et  Dist.  7.  q.  3.  art.  1.  q.  1.  corp. 
et  Dist.  13.  q.  2.  art.  3.  q.  2.  corp.). 

Ad  primum  sic  proceditur.  Videtur,  quod  ad  officium  diaconi  pertineat 
baptizare:  simul  enim  injungitur  a  Domino  officium  praedicandi  Evangelium, 
et  baptizandi,  secundum  illud  Matth.  ult. :  Euntes  docete  omnes  gentes,  baptizantes 
eos,  etc.:  sed  ad  officium  diaconi  pertinet  evangelizare ;  ergo  videtur,  quod 
etiam  ad  officium  diacon'  pertineat  baptizare. 

2.  Praeterea.  Secundum  Dionys.  5.  cap.  Ecclesiasticae  Hierarchiae  (ali- 
quant.  a  princip.),  purgare  pertinet  ad  officium  diaconi:  sed  purgatio  a  pec- 

catis  maxime  fit  per  baptismum,  secundum  illud  Ephes.  5.:  Mundans  eam  Ia 
vacro  aquae  m  verbo  vitae;  ergo  videtur,  quod  baptizare  pertineat  ad  diaconum. 

3. 1  raeterea.  De  beato  Laurentio  legitur,  quod  cum  ipse  esset  diaconus, 
plurimos  baptizabat;  ergo  videtur,  quod  ad  diaconos  pertineat  baptizare. 

ED  c°ntra  est,  quod  Gelasius  I.  papa  dixit  (epist.  9.  cap.  7.  Concil.),  et 
habetur  m  Decret.  93.  distinet,  (cap.  13.):  «  Diaconos  propriam  constituimus 
observare  mensuram  »,  et  infra:  «  Absque  episcopo,  vel  presbytero  bapti¬ 
zare  non  audeant,  nisi  praedictis  ordinibus  fortasse  longius  constitutis  neces¬ 
sitas  extrema  compellat ». 

Respondeo  dicendum,  quod  sicut  coelestium  ordinum  proprietates  et 
eorum  officia  ex  eorum  nominibus  accipiuntur,  ut  Dionys.  dicit  7.  cap.  Coei. 

lerar.  (in  pnne.),  ita  etiam  ex  nominibus  ecclesiasticorum  ordinum  accipi 
potest,  quid  ad  unumquemque  pertineat  ordinem.  Dicuntur  autem  diaconi 
quasi,  ministri,  quia  videlicet  ad  diaconos  non  pertinet  aliquod  sacramentum 
principaliter,  et  quasi  ex  proprio  officio  praebere,  sed  adhibere  ministerium 
alus  majoribus  m  sacramentorum  exhibitione:  et  sic  ad  diaconum  non  per¬ 
tinet,  quasi  ex  proprio  officio,  tradere  sacramentum  baptismi,  sed  in  colla¬ 
tione  hujus  sacramenti,  et  aliorum  assistere,  et  ministrare  majoribus:  unde 
lsidorus  dicit  (in  epist.  ad  Laudefred.  quae  hab.  Concil.  post  Cone.  Tolet.  8.):  «  Ad 
diaconum  pertinet  assistere,  et  ministrare  sacerdotibus  in  omnibus,  quae 
aguntur  m  sacramentis  Christi,  in  baptismo  scilicet,  in  chrismate,  in  patena 
et  calice  ».  ’ 


Ad  primum,  ergo  dicendum,  quod  ad  diaconum  pertinet  recitare  Evange- 
hum  in  Ecclesia,  et  praedicare  ipsum  per  modum  catechizantis.  Unde  et 
Dionys.  dicit  (cap.  3.  Eccles.  Hier.  cir.  med.  et  cap.  3.),  quod  diaconi  habent 
officium  super  immundos,  inter  quos  ponit  catechumenos:  sed  docere,  idest 
exponere  Evangelium,  pertinet  proprie  ad  episcopum,  cujus  actus  est  perfi¬ 
cere,  secundum  Dionysium  5.  cap.  Ecclesiasticae  Hierarchiae  (ante  med.). 
Perficere  autem  idem  est,  quod  docere,  unde  non  sequitur,  quod  ad  diaconos 
pertineat  officium  baptizandi. 

Ad  secundum  dicendum,  quod,  sicut  Dionys.  dicit  in  2.  Eccl.  Hier,  (parum 
a  prine.),  baptismus  non  solum  habet  purgativam,  sed  etiam  illuminativam 
virtutem,  et  ideo  excedit  officium  diaconi,  ad  quem  pertinet  solum  purgare, 
scilicet  vel  repellendo  immundos,  vel  disponendo  eos  ad  sacramenti  susce¬ 
ptionem. 

Ad  tertium  dicendum,  quod  quia  baptismus  est  sacramentum  necessi¬ 
tatis,  permittitur  diaconis,  necessitate  urgente,  in  absentia  majorum  baptizare ; 
sicut  patet  ex  auctoritate  Gelasii  supra  inducta  (in  arg.  sedeont.).  Et  hoc  modo 
beatus  Laurentius  diaconus  existens  baptizavit. 


ARTICULUS  II.  377 

UTRUM  BAPTIZARE  PERTINEAT  AD  OFFICIUM  PRESBYTERORUM. 

(4.  Dist.  3.  q.  2.  art.  1.  q.  2.  et  Dist.  7.  q.  j.  art.  1.  q.  3.  corp. 
et  Dist.  17.  q.  3.  art.  3.  q.  2.  corp.  et  Dist.  24.  q.  2.  art.  2.  ad  i.). 

Ad  secundum  sic  proceditur.  Videtur,  quod  baptizare  non  pertineat  ad 
officium  presbyterorum,  sed  solum  episcoporum:  quia,  sicut  dictum  est 
(q.  praec.  art.  3.  arg.  2.  et  art.  praec  arg.  1.),  sub  eodem  praecepto  injungitur 
Matth.  ult.  officium  docendi,  et  baptizandi:  sed  docere,  quod  est  perficere, 

pertinet  ad  officium  episcopi,  ut  patet  per  Dionys.  5.  et.  6.  Eccles.  Hier.; 
ersjo,  et  baptizare  pertinet  tantum  ad  officium  episcopi. 

2.  Praeterea.  Per  baptismum  annumeratur  aliquis  populo  christiano: 
quod  quidem  videtur  ad  officium  solius  principis  pertinere :  sed  principatum 
in  Ecclesia  tenent  episcopi;  qui,  ut  dicitur  in  Gloss.  (ord.  Bedae  sup.  illud: 
Designavit  Dominus)  Luc.  10.  tenent  locum  apostolorum,  de  quibus  dicitur 
in  Psal.  44.:  Constitues  eos  principes  super  omnem  terram;  ergo  videtur,  quod 
baptizare  pertineat  solum  ad  officium  episcopi. 

3.  Praeterea.  Isidorus  dicit  (loc.  cit.  art.  praec.),  quod  «  ad  episcopum 
pertinet  basilicarum  consecratio,  unctio  altaris,  et  contectio  chrismatis:  ipse 
ordines  ecclesiasticos  distribuit,  et  sacras  virgines  benedicit  »:  sed  his  omni¬ 
bus  majus  est  sacramentum  baptismi;  ergo  videtur,  quod  multo  magis  ad 
officium  solius  episcopi  pertineat  baptizare. 

Sed  contra  est,  quod  Isidorus  dicit  in  lib.  2.  de  Offic.  (cap.  24.  adfui.): 

«<  Constat,  baptisma  solis  sacerdotibus  esse  traditum  ». 

Respondeo  dicendum,  quod  sacerdotes  ad  hoc  consecrantur,  ut  sacra¬ 
mentum  corporis  Christi  conficiant,  sicut  supra  dictum  est  (q.  6y  art.  2.  et  6. 
et  q.  65.  art.  3.).  Illud  autem  est  sacramentum  ecclesiasticae  unitatis,  secun¬ 
dum  illud  Apost.  1.  Corinth.  10.:  Unus  panis,  et  unum  corpus  multi  sumus 
omnes,  qui  de  uno  pane,  et  de  uno  calice  participamus.  Per  baptismum  autem 
aliquis  fit  particeps  ecclesiasticae  unitatis,  unde  et  accipit  jus  ad  mensam 
Domini  accedendi;  et  ideo  sicut  ad  sacerdotem  pertinet  consecrare  Eucha¬ 
ristiam  (ad  quod  principaliter  sacerdotium  ordinatur),  ita  ad  proprium  offi¬ 
cium  sacerdotis  pertinet  baptizare;  ejusdem  enim  videtur  esse  operari  totum, 
et  partem  in  toto  disponere. 

Ad  primum  ergo  dicendum,  quod  utrumque  officium,  scilicet  docendi,  et 
baptizandi,  Dominus  apostolis  injunxit;  quorum  vicem  gerunt  episcopi: 
aliter  tamen,  et  aliter:  nam  officium  docendi  commisit  eis  Christus,  ut  ipsi 
per  se  illud  exercerent,  tanquam  principalissimum;  unde  et  ipsi  apostoli 
dixerunt  Actorum  6. :  Non  est  aequum,  nos  relinquere  verbum  Dei,  et  ministrare 
mensis.  Officium  autem  baptizandi  commisit  apostolis  ut  per  alios  exercen¬ 
dum  ;  unde  et  Apostolus  dicit  1.  Corinth.  1.:  Non  misit  me  Christus  baptizare, 
sed  evangeligare :  et  hoc  ideo  quia  in  baptizando  nihil  operatur  meritum,  et 
sapientia  ministri,  sicut  in  docendo,  ut  patet  ex  supra  dictis  (q.  64.  art.  /.  6. 
et  <).);  in  cujus  etiam  signum  nec  ipse  Dominus  baptizavit,  sed  discipuli  ejus, 
ut  dicitur  Joan.  4.  Nec  tamen  per  hoc  excluditur,  quin  episcopi  possint  ba 
ptizare :  quia  quod  potest  potestas  inferior,  potest  et  superior;  unde  et  Apo¬ 
stolus  ibidem  dicit,  se  quosdam  baptizasse 

Ad  secundum  dicendum,  quod  in  qualibet  republica  ea  quae  sunt  minora, 
pertinent  ad  minores,  majora  vero  majoribus  reservantur,  secundum  illud 
Exod.  18.:  Quidquid  majus  fuerit  referant  ad  te,  et  ipsi  tantummodo  minora  judi¬ 
cent ;  et  ideo  ad  minores  civitatis  principes  pertinet  disponere  de  infimo  po¬ 
pulo  :  ad  summos  autem  principes  pertinet  disponere  ea,  quae  pertinent  ad 
majores  civitatis:  per  baptismum  autem  non  adipiscitur  aliquis  nisi  infimum 
gradum  in  populo  christiano,  et  ideo  baptizare  pertinet  ad  minores  principes 
Ecclesiae,  idest  ad  presbyteros,  qui  tenent  locum  septuaginta  duorum  disci¬ 
pulorum  Christi,  ut  dicit  Gloss.  Luc.  10.  (cit.  in  arg.). 

Ad  tertium  dicendum,  quod,  sicut  supra  dictum  est  (q.  6y  art.  3.  in  corp. 
et  ad  4.),  sacramentum  baptismi  est  potissimum  necessitate,  sed  quantum  ad 
perfectionem,  sunt  quaedam  alia  potiora,  quae  episcopis  reservantur. 

ARTICULUS  III.  37s 

UTRUM  L AICUS  POSSIT  BAPTIZARE. 

(2-2.  q.  100.  art.  2.  ad  1.  et  4-  Dist.  3.  q.  2.  art.  1.  q.  j.  et  3. 
et  Dist.  6.  q.  1.  art.  3.  q.  2.  et  3.). 

Ad  tertium  sic  proceditur.  Videtur,  quod  laicus  baptizare  non  possit: 
baptizare  enim,  sicut  dictum  est  (art.  praec.),  proprie  pertinet  ad  ordinem 
saLerdotalem :  sed  ea  quae  sunt  ordinis,  non  possunt  committi  non  habenti 
ordinem  ;  ergo  videtur,  quod  laicus,  qui  non  habet  ordinem,  baptizare  noti 
possit. 

2.  Praeterea.  Majus  est  baptizare,  quam  alia  sacramentalia  baptismi  per¬ 
ficere  ;  sicut  catechizare,  et  exorcizare,  et  aquam  baptismalem  benedicere:  sed 
haec  non  possunt  fieri  a  laicis,  sed  solum  a  sacerdotibus  ;  ergo  videtur  quod 
multo  minus  laici  possint  baptizare. 

3.  Praeterea.  Sicut  baptismus  est  sacramentum  necessitatis,  ita  et  poe¬ 
nitentia.  sed  laicus  non  potest  absolvere  in  foro  poenitentiali ;  er&o  neque 
potest  baptizare. 

Sed  contra  est,  quod  Gelasius  I.  papa  (epist.  9.  cap.  7.  Concil.)  et  Isidor. 
(lib.  2.  De  Offi-c.  cap.  24.  ad  fin.)  dicunt,  quod  «baptizare,  necessitate  immi¬ 
nente,  laicis  Christianis  plerumque  conceditur». 

Respondeo  dicendum,  quod  ad  misericordiam  ejus,  qui  vult  omnes  homi¬ 
nes  salvos  fieri,  pertinet,  ut  in  his  quae  sunt  de  necessitate  salutis,  homo  de 
facili  remedium  inveniat:  inter  omnia  autem  sacramenta  maximae  necessi¬ 
tatis  est  baptismus,  qui  est  regeneratio  hominis  in  vitam  spiritualem,  quia 
pueris  aliter  omnino  subveniri  non  potest,  et  adulti  non  possunt  aliter,  quam 
per  baptismum,  plenam  remissionem  consequi  et  quantum  ad  culpam,  et 
quantum  ad  poenam.  Et  ideo  ut  homo  circa  remedium  tam  necessarium  defe¬ 
ctum  pati  non  possit,  institutum  est,  ut  et  materia  baptismi  sit  communis, 
scilicet  aqua,  quae  a  quolibet  de  facili  haberi  potest,  et  minister  baptismi 
etiam  sit  quicumque  non  ordinatus,  ne  propter  defectum  baptismi  homo  sa¬ 
lutis  suae  dispendium  patiatur. 

Ad  primum  ergo  dicendum,  quod  baptizare  pertinet  ad  ordinem  sacerdo¬ 
talem  secundum  quandam  convenientiam,  et  solemnitatem  :  non  autem  hoc 
est  de  necessitate  sacramenti;  unde  etiamsi  extra  necessitatis  articulum  laicus 
baptizet,  peccat  quidem;  tamen  sacramentum  baptismi  confert:  nec  est  re¬ 
baptizandus  ille,  qui  sic  est  baptizatus. 

Ad  secundum  dicendum,  quod  illa  sacramentalia  baptismi  pertinent  ad 
solemnitatem,  non  autem  ad  necessitatem  baptismi ;  et  ideo  fieri  non  debent, 
nec  possunt  a  laico,  sed  solum  a  sacerdote,  cujus  est  solemniter  baptizare. 

Ad  tertium  dicendum,  quod,  sicut  supra  dictum  est  (q.  63.  art.  3.  et  4.), 
poenitentia  non  est  tantae  necessitatis,  sicut  baptismus:  potest  enim  per  con¬ 
tritionem  suppleri  defectus  sacerdotalis  absolutionis,  quae  non  liberat  a  tota 
poena,  nec  etiam  pueris  adhibetur;  et  ideo  non  est  simile  de  baptismo,  cujus 
effectus  per  nihil  aliud  suppleri  potest. 

ARTICULUS  IV.  379 

UTRUM  MULIER  POSSIT  BAPTIZARE. 

(Supr.  ari.  3.  et  locis  ibidem,  inductis). 

Ad  quartum  sic  proceditur.  Videtur,  quod  mulier  non  possit  baptizare  : 
legitur  enim  in  Carthaginensi  Concilio  (scilicet  4.  can.  99.  et  100.),  quod 
«  mulier  quamvis  docta,  et  sancta,  viros  in  conventu  docere,  vel  aliquos 
baptizare  non  praesumat  »  :  sed  nullo  modo  licet  mulieri  docere  in  conventu, 
secundum  illud  1.  Cor.  14.:  Turpe  est  mulieri  in  Ecclesia  loqui;  ergo  videtur, 
quod  nec  etiam  aliquo  modo  mulieri  liceat  baptizari. 

2.  Praeterea.  Baptizare  pertinet  ad  officium  praelationis;  unde  a  sacerdo¬ 
tibus  habentibus  curam  animarum  debet  accipi  baptismus  :  sed  hoc  non  potest 
competere  mulieri,  secundum  illud  1.  Tim.  2.:  Docere  mulieri  non  permitto, 
nec  dominari  in  virum,  sed  esse  in  silentio;  ergo  mulier  baptizare  non  potest. 

3.  Praeterea.  In  spirituali  regeneratione  videtur  aqua  habere  locum  ma¬ 
terni  uteri,  ut  August.  dicit  super  illud  Joan.  3.:  Numquid  homo  potest  in  ven¬ 
trem  matris  suae  iterato  introire,  et  renasci ?  (tract.  11.  in  Joan.  ante  med.)  :  ille 
autem  qui  baptizat,  videtur  magis  habere  patris  officium:  sed  hoc  non  com¬ 
petit  mulieri;  ergo  mulier  baptizare  non  potest. 

Sed  contra  est,  quod  Urbanus  papa  dicit,  et  habetur  in  Decret.  30.  q.  3. 
(cap.  4.)  :  «  Super  quibus  consuluit  nos  tua  dilectio,  hoc  videtur  nobis  ex 
sententia  respondendum,  ut  baptismus  sit,  si  instante  necessitate  foemina 
puerum  in  nomine  sanctae  Trinitatis  baptizaverit  ». 

Respondeo  dicendum,  quod  Christus  est,  qui  principaliter  baptizat,  se¬ 
cundum  illud  Joan.  1.:  Super  quem  videris  Spiritum  descendentem,  et  manentem, 
hic  est  qui  baptizat;  dicitur  autem  Coloss.  3.  quod  in  Christo  non  est  masculus, 
et  foemina;  et  ideo  sicut  masculus  laicus  potest  baptizare,  quasi  minister  Chri¬ 
sti,  ita  etiam  et  foemina;  quia  tamen  caput  mulieris  est  vir,  et  caput  viri  est 
Christus,  ut  dicitur  1.  Corinth.  1 1 .,  non  debet  mulier  baptizare,  si  adsit  copia 
viri;  sicut  nec  laicus  praesente  clerico,  nec  clericus  praesente  sacerdote;  qui 
tamen  potest  baptizare  praesente  episcopo;  eo  quod  hoc  pertinet  ad  officium 
sacerdotis. 

Ad  primum  ergo  dicendum,  quod  sicut  mulieri  non  permittitur  publice 
docere,  potest  tamen  privata  doctrina,  vel  monitione  aliquem  instruere;  ita 
non  permittitur  ei  publice,  et  solemniter  baptizare,  sed  tamen  potest  baptizare 
in  necessitatis  articulo. 

Ad  secundum  dicendum,  quod  quando  baptismus  solemniter,  et  ordinarie 
celebratur,  debet  aliquis  sacramentum  baptismi  suscipere  a  presbytero  curam 
animarum  habente,  vel  ab  aliquo  vice  ejus:  hoc  tamen  non  requiritur  in  ar¬ 
ticulo  necessitatis,  in  quo  potest  mulier  baptizare. 

Ad  tertium  dicendum,  quod  in  generatione  carnali  masculus,  et  foemina 
operantur  secundum  virtutem  propriae  naturae  ;  et  ideo  foemina  non  potest 
esse  principium  generationis  activum,  sed  passivum  tantum  :  sed  in  genera¬ 
tione  spirituali  neuter  operatur  in  virtute  propria,  sed  instrumentaliter  tantum 
per  virtutem  Christi;  et  ideo  eodem  modo  potest  vir,  et  mulier  in  casu  ne¬ 
cessitatis  baptizare;  si  tamen  mulier  etiam  extra  causam  necessitatis  ba¬ 
ptizaret,  non  esset  rebaptizandus,  sicut  et  de  laico  dictum  est  (art.  praec.) 


QUAESTIO  LXVII.  ARTICULUS  IV.  575 

peccaret  tam  n  ipsabaptizans,  et  alii  qui  ad  hoc  cooperarentur,  vel  baptismum 
ab  ea  suscipiendo,  vel  ei  baptizandum  aliquem  offerendo. 


ARTICULUS  V.  38o 

UTRUM  NON  BAPTIZATUS  POSSIT  SACRAMENTUM  BAPTISMI  CONFERRE. 

(Sup.  ari.  3.  et  locis  ibidem  notatis). 

Ad  quintum  sic  proceditur.  Videtur,  quod  ille  qui  non  est  baptizatus 
non  possit  sacramentum  baptismi  conferre:  nullus  enim  dat,  quod  non  habet: 
sed  non  baptizatus  non  habet  sacramentum  baptismi;  ergo  non  potest  ipsum 
conferre. 

2.  Praeterea.  Sacramentum  baptismi  confert  aliquis,  inquantum  est  mi¬ 
nister  Ecclesiae:  sed  ille  qui  non  est  baptizatus,  nullo  modo  pertinet  ad  Ec¬ 
clesiam,  scilicet  nec  re,  nec  sacramento;  ergo  non  potest  sacramentum  ba¬ 
ptismi  conferre. 

3.  Praeterea.  Majus  est  sacramentum  conferre,  quam  suscipere;  sed  non 
baptizatus  non  potest  alia  sacramenta  suscipere;  ergo  multo  minus  potest 
aliquod  sacramentum  conferre. 

Sed  contra  est,  quod  Isid.  dicit  (hab.  cap.:  Si  quis  per  ignorantiam,  1.  q.  1.) : 
«  Romanus  pontifex  non  hominem  judicat,  qui  baptizat,  sed  spiritum  Dei 
subministrare  gratiam  baptismi,  licet  paganus  sit,  qui  baptizat  » ;  sed  ille 
qui  est  baptizatus,  non  dicitur  paganus ;  ergo  etiam  non  baptizatus  potest 
conferre  sacramentum  baptismi. 

Respondeo  dicendum,  quod  hanc  quaestionem  August.  interminatam 
reliquit:  dicit  enim  2.  contra  epistol.  Parmen.  (cap.  13.  a  med.) :  «  Haec  qui¬ 
dem  alia  quaestio  est,  utrum  et  ab  his  qui  nunquam  fuerunt  Christiani,  possit 
baptismus  dari :  nec  aliquid  temere  inde  affirmandum  est,  sine  auctoritate 
tanti  Concilii,  quantum  tantae  rei  sufficit  a.  Postmodum  vero  per  Ecclesiam 
determinatum  est,  quod  non  baptizati,  sive  sint  Judaei,  sive  pagani,  possunt 
sacramentum  baptismi  conferre,  dummodo  in  forma  Ecclesiae  baptizent; 
unde  Nicolaus  I.  papa  respondet  (De  Consecr.  Disi.  4.  cap.  24.  ad  consulta  Bulgar. 
cap.  104.  Concil.) :  «  A  quodam  Judaeo,  nescitis  utrum  christiano,  an  pagano, 
multos  in  patria  vestra  asseritis  baptizatos ;  et  quid  inde  sit  agendum,  consu¬ 
litis:  hi  profecto,  si  in  nomine  sanctae  Trinitatis  baptizati  sunt,  rebaptizari 
non  debent :  si  autem  forma  Ecclesiae  non  fuerit  observata,  sacramentum 
baptismi  non  confertur  »  :  et  sic  intelligendum  est,  quod  Gregorius  III.  scribit 
Bonifacio  episcopo  (episl.  1.  can.  j.  Concil.  et  hab.  cap.  p.  de  Consecrat.  Dist.  4.): 
«  Quos  a  paganis  baptizatos  esse  asseruisti  (scilicet  Ecclesiae  forma  non 
servata)  ut  denuo  baptizes  in  nomine  Trinitatis  mandamus  ».  Et  hujus  ratio 
est,  quia  sicut  ex  parte  materiae,  quantum  ad  necessitatem  sacramenti,  suf¬ 
ficit  quaecumque  aqua  ;  ita  etiam  sufficit  ex  parte  ministri  quicumque  homo: 
et  ideo  etiam  non  baptizatus  in  articulo  necessitatis  baptizare  potest:  ut  si 
duo  non  baptizati  se  invicem  baptizent,  dum  prius  unus  baptizaret  alium,  et 
postea  baptizaretur  ab  eodem,  et  consequeretur  uterque  non  solum  sacra¬ 
mentum,  sed  etiam  rem  sacramenti.  Si  vero  extra  articulum  necessitatis  hoc 
fieret,  uterque  graviter  peccaret,  scilicet  baptizans,  et  baptizatus ;  et  per  hoc 
impediretur  baptismi  effectus,  licet  non  tolleretur  ipsum  sacramentum. 

Ad  primum  ergo  dicendum,  quod  homo  baptizans  adhibet  tantummodo, 
ministerium  exterius;  sed  Christus  est,  qui  interius  baptizat,  qui  potest  uti 
omnibus  hominibus  ad  quodcumque  voluerit :  et  ideo  non  bapVzati  possunt 
baptizare,  quia,  ut  Nicolaus  papa  dicit,  baptismus  «  non  est  illorum»,  scilicet 
baptizantium,  «  sed  ejus»,  scilicet  Christi  (hoc  hab.  express.  Aug.  lib.  3.  contr. 
Crescon.  cap.  6.  in  fin.). 

Ad  secundum  dicendum,  quod  ille  qui  non  est  baptizatus,  quamvis  non 
pertineat  ad  Ecclesiam  re,  vel  sacramento,  potest  tamen  ad  eam  pertinere 
intentione,  et  similitudine  actus;  inquantum  scilicet  intendit  facere,  quod  facit 
Ecclesia,  et  formam  Ecclesiae  servat  in  baptizando;  et  sic  operatur,  ut  mi¬ 
nister  Christi,  qui  virtutem  suam  non  alligavit  baptizatis,  sicut  nec  etiam 
sacramentis. 

Ad  tertium  dicendum,  quod  alia  sacramenta  non  sunt  tantae  necessitatis 
sicut  baptismus :  et  ideo  magis  conceditur,  quod  non  baptizatus  possit  bapti¬ 
zare,  quam  quod  possit  alia  sacramenta  suscipere. 

ARTICULUS  VI.  381 

UTRUM  PLURES  POSSINT  SIMUL  UNUM  BAPTIZARE. 

(4.  Dist.  3.  art.  2.  q.  2.  ad  1.  et  2.  Dist.  6.  q.  2.  art.  1.  q.  1.  ad  3.). 

Ad  sextum  sic  proceditur.  Videtur,  quod  plures  possint  simul  unum  ba¬ 
ptizare  :  in  multitudine  enim  continetur  unum,  sed  non  convertitur :  unde  vi¬ 
detur,  quod  quidquid  potest  facere  unus,  possint  facere  multi,  et  non  e  con¬ 
verso  ;  sicut  multi  trahunt  navem,  quam  unus  trahere  non  posset :  sed  unus 
homo  potest  simul  plures  baptizare ;  ergo  et  plures  possunt  simul  unum 
baptizare. 

2.  Praeterea.  Difficilius  est,  quod  unum  agens  agat  in  plura,  quam  quod 
plures  agentes  agant  simul  in  unum :  sed  unus  homo  potest  simul  plures  ba¬ 
ptizare  ;  ergo  multo  magis  plures  possunt  simul  unum  baptizare. 

3.  Praeterea.  Baptismus  est  sacramentum  maximae  necessitatis:  sed  in 
aliquo  casu  videtur  esse  necessarium,  quod  plures  simul  unum  baptizent: 
puta  si  aliquis  parvulus  esset  in  articulo  mortis,  et  adessent  duo,  quorum 
alter  esset  mutus,  et  alter  manibus,  et  brachiis  careret :  tunc  enim  oporteret, 
quod  mutilatus  verba  proferret,  et  mutus  actum  baptismi  exerceret;  ergo  vi¬ 
detur,  quod  plures  possint  simul  unum  baptizare. 

Sed  contra  est,  quod  unius  agentis  est  una  actio ;  si  ergo  plures  unum 
baptizarent,  videtur  sequi  quod  essent  plures  baptismi :  quod  est  contra  id 
quod  dicitur  Ephes.  4.:  Una  fides,  unum  baptisma. 

Respondeo  dicendum,  quod  sacramentum  baptismi  praecipue  habet  vir¬ 
tutem  ex  forma,  quam  Apostolus  nominat  verbum  vitae,  Ephes.  5.  Et  ideo 
considerare  oportet,  si  plures  simul  unum  baptizarent,  qua  forma  uterentur: 
si  enim  dicerent:  «Nos  te  baptizamus,  in  nomine  Patris,  et  Filii,  et  Spiritus 
Sancti  »,  non  conferretur  sacramentum  baptismi,  eo  quod  non  servaretur 
forma  Ecclesiae,  quae  sic  habet:  «Ego  te  baptizo  in  nomine  Patris,  et  Filii, 
et  Spiritus  Sancti »  :  sed  dicunt  quidam,  quod  hoc  excluditur  per  formam  ba¬ 
ptizandi,  qua  utitur  Ecclesia  Graecorum:  possent  enim  dicere:  «Baptizetur 
servus  Christi  N.  in  nomine  Patris,  et  Filii,  et  Spiritus  Sancti,  etc.  »,  sub  qua 
forma  Graeci  baptismum  suscipiunt:  quae  tamen  forma  multo  magis  dissi- 

milis  esi  formae,  qua  nos  utimur,  quam  si  dicatur:  «  Nos  te  baptizamus  »: 
s“d  consiJerandum  est,  quod  ex  tali  forma:  «  Nos  te  baptizamus  »  exprimitur 
talis  intentio,  quod  plures  conveniant  ad  unum  baptismum  conferendum,  quod 
quidem  videtur  esse  contra  rationem  ministerii:  homo  enim  non  baptizat, 
ms:  ut  minister  Christi,  et  vicem  ejus  gerens  ;  unde  sicut  unus  est  Christus, 
ita  oportet  esse  unum  ministrum,  qui  Christum  repraesentet.  Propter  quod 
signanter  Apostolus  dicit  Ephes.  4. :  Unus  Dominus,  una  fides,  unum  baptisma. 
ht  ideo  contraria  intentio  videtur  excludere  baptismi  sacramentum.  Si 
vero  uterque  diceret:  «  Ego  te  baptizo  in  nomine  Patris,  et  Filii,  et  Spiritus 
Sancti  »,  uterque  exprimeret  suam  intentionem,  quasi  ipse  singulariter  ba¬ 
ptismum  conferret:  quod  posset  contingere  in  eo  casu,  in  quo  contentiose 
uterque  aliquem  baptizare  conaretur :  et  tunc  manifestum  est,  quod  ille  qui 
prius  verba  proferret,  daret  baptismi  sacramentum:  alius  vero,  quantumcum- 
que  jus  baptizandi  haberet,  nihil  faceret :  et  si  verba  pronuntiare  praesumeret, 
esset  puniendus,  tanquam  rebaptizator:  si  autem  omnino  simul  ambo  verba 
proferrent,  et  hominem  immergerent,  aut  aspergerent,  essent  puniendi  de 
inordinato  modo  baptizandi,  et  non  de  iteratione  baptismi,  quia  uterque  in¬ 
tenderet  non  baptizatum  baptizare  ;  et  uterque,  quantum  est  in  se,  baptizaret: 
nec  traderent  aliud,  et  aliud  sacramentum,  sed  Christus,  qui  est  unus  in¬ 
terius  baptizans,  unum  sacramentum  per  utrumque  conferret. 

Ad  primum  ergo  dicendum,  quod  ratio  illa  locum  habet  in  his,  quae 
agunt  propria  virtute  :  sed  homines  non  baptizant  propria  virtute,  sed  virtute 
Christi,  qui  cum  sit  unus,  per  unum  ministrum  perficit  suum  opus. 

Ad  secundum  dicendum,  quod  in  causa  necessitatis  unus  posset  simul 
plui  es  baptizare  sub  hac  forma:  «  Ego  vos  baptizo  »:  puta  si  immineret  ruina, 
aut  gladius,  aut  aliquid  hujusmodi,  quod  omnino  moram  non  pateretur,  1 1 
sigillatim  omnes  baptizarentur.  Nec  per  hoc  diversificaretur  forma  Ecclesiae, 
quia  plurale  non  est  nisi  singulare  geminatum :  praesertim  cum  pluraliter 
dicatur  Matth.  ult.:  Baptizantes  eos,  etc.,  nec  est  simile  de  baptizante,  et  ba¬ 
ptizato,  quia  Christus,  qui  principaliter  baptizat,  est  unus;  sed  multi  per 
baptismum  efficiuntur  unum  in  Christo. 

Ad  tertium  dicendum,  quod,  sicut  supra  dictum  est  (q.  66.  art.  3.  et  p), 
integritas  baptismi  consistit  in  forma  verborum,  et  in  usu  materiae :  et  ideo 
neque  ille  qui  tantum  verba  profert,  baptizat,  neque  ille  qui  immergit:  et 
ideo  si  unus  verba  proferat,  et  alius  immergat,  nulla  forma  verborum  po¬ 
terit  esse  conveniens:  neque  enim  poterit  dici:  «  Ego  te  baptizo»,  cum 
ipse  non  immergat,  et  per  consequens  non  baptizet:  neque  etiam  poterit 
dici:  «  Nos  te  baptizamus  »,  cum  neuter  baptizet;  si  enim  duo  sint,  quorum 
unus  unam  partem  libri  scribat,  et  alius  aliam,  non  erit  propria  locutio: 

«  Nos  scripsimus  librum  istum  »,  sed  synecdochica,  inquantum  totum  po 
nitur  pro  parte. 


ARTICULUS  VII.  3S2 

UTRUM  IN  BAPTISMO  REQ.UIRATUR  ALIQUIS, 

QUI  BAPTIZATUM  LEVET  DE  SACRO  FONTE. 

(Infr.  art.  8.  ad  1.). 

Ad  septimum  sic  proceditur.  Videtur,  quod  in  baptismo  non  requiratur 
aliquis,  qui  baptizatum  de  sacro  fonte  levet:  baptismus  enim  noster  per 

baptismum  Christi  consecratur,  et  ei  conformatur:  sed  Christus  baptizatus 
non  est  ab  aliquo  de  fonte  susceptus;  sed,  sicut  dicitur  Matth.  3.,  baptizatus 
Jesus  confestim  ascendit  de  aqua;  ergo  videtur  quod  nec  in  aliorum  baptismo 
requiratur  aliquis,  qui  baptizatum  de  sacro  fonte  suspiciat. 

2.  Praeterea.  Baptismus  est  spiritualis  regeneratio,  ut  dictum  est  (art.  3. 
huj.  q.):  sed  in  carnali  generatione  non  requiritur  nisi  principium  activum, 
quod  est  pater,  et  principium  passivum,  quod  est  mater;  igitur  cum  in  ba¬ 
ptismo  locum  patris  obtineat  ille  qui  baptizat,  locum  autem  matris  ipsa  aqua 
baptismi,  ut  August.  dicit  in  quodam  sermone  Epiphaniae  (qui  est  31.  de  Tenip.), 
videtur,  quod  non  requiratur  aliquis  alius,  qui  baptizatum  de  sacro  fonte 
levet. 

3.  Praeterea.  In  sacramentis  Ecclesiae  nihil  derisorium  fieri  debet,  sed 
hoc  derisorium  videtur,  quod  adulti  baptizati,  qui  seipsos  sustentare  possunt, 
et  de  sacro  fonte  exire,  ab  alio  suscipiantur;  ergo  videtur,  quod  non  requi¬ 
ratur  aliquis,  praecipue  in  baptismo  adultorum,  qui  baptizatum  de  sacro  fonte 
levet. 

Sed  contra  est,  quod  Dionys.  dicit  2.  cap.  Eccl.  Hier,  (ante  med.)  quod 
«  sacerdotes  assumentes  baptizatum,  tradunt  eum  ad  educationem  susceptori, 

et  duci » .  _ 

Respondeo  dicendum,  quod  spiritualis  regeneratio,  quae  fit  per  baptismum, 
assimilatur  quodammodo  generationi  carnali:  unde  dicitur  1.  Petri  2.:  Sicut 
modo  geniti  infantes,  rationabiles,  sine  dolo,  lac  concupiscite.  In  generatione  au¬ 
tem  carnali  parvulus  nuper  natus  indiget  nutrice,  et  paedagogo;  unde  et 
in  spirituali  generatione  baptismi  requiritur  aliquis,  qui  fungatur  vice  nu¬ 
tricis,  et  paedagogi,  informando,  et  instruendo  eum,  quasi  novitium  in.  fide, 
de  his  quae  pertinent  ad  fidem,  et  vitam  Christianam;  ad  quod  praelati  Ec¬ 
clesiae  vacare  non  possunt,  circa  communem  curam  populi  occupati ;  parvuli 
enim  et  novitii  indigent  speciali  cura  praeter  communem :  et  ideo  requiritur, 
quod  aliquis  suscipiat  baptizatum  de  sacro  fonte,  quasi  in  suam  instructionem, 
et  tutelam ;  et  hoc  est  quod  Dionys.  dicit  ult.  cap.  Eccles.  Hierarch.  (ver sus 
fin.) :  «Divinis  nostris  ducibus  (idest  apostolis)  ad  mentem  venit,  et  visum  est 
suscipere  infantes  secundum  jistum  sanctum  modum,  quod  naturales  pueri 
parentes  traderent  puerum  cuidam  docto  in  divinis  paedagogo,  et  reliq.uum 
sub  ipso  puer  ageret,  sicut  sub  divino  patre,  et  salvationis  sanctae  susce¬ 
ptore  ». 

Ad  primum  ergo  dicendum,  quod  Christus  non  est  baptizatus,  ut  ipse 
regeneraretur,  sed  ut  alios  regeneraret ;  et  ideo  post  baptismum  non  indiguit 
paedagogo,  tanquam  parvulus. 

Ad  secundum  dicendum,  quod  in  generatione  carnali  non  requiritur  ex 
necessitate  nisi  pater,  et  mater :  sed  ad  facilem  partum,  et  educationem  pueri 
convenientem  requiritur  obstetrix,  et  nutrix,  et  paedagogus :  quorum  vicem 
implet  in  baptismo  ille,  qui  puerum  de  sacro  fonte  levat:  unde  non  est  de 
necessitate  sacramenti;  sed  unus  solus  potest  in  aqua  baptizare,  necessitate 
imminente. 

Ad  tertium  dicendum,  quod  baptizatus  non  suscipitur  a  patrino  de  sacro 
fonte  propter  imbecillitatem  corporalem,  sed  propter  imbecillitatem  spiritua¬ 
lem,  ut  dictum  est  (in  corp.  art.). 

ARTICULUS  VIII. 

UTRUM  ILLE  QUI  ALIQUEM  LEVAT  DE  SACRO  FONTE 
TENEATUR  AD  EJUS  INSTRUCTIONEM. 


FONTE 


(Injt-.  q.  yi.  art.  i.  ad  p  et  4.  Dist.  6.  q.  2.  art.. 2.  q.  3.  corp.  et  ad  p). 

Ad  octavum  sic  proceditur.  Videtur,  quod  ille  qui  suscipit  aliquem  de 
ro  lonte  non  obligetur  ad  ejus  instructionem ;  quia  nullus  potest  instruere 

inQtrnrtnc*  _ •  .  ...  r  > 


gatur  ad  ejus  instructionem. 


2-  Praeterea.  Filius  magis  potest  a  patre  instrui,  quam  ab  alio  extraneo: 
nam  filius  habet  a  patre  esse,  et  nutrimentum,  et  disciplinam,  ut  Philos.  dicit 
ln  ' .  1  1C'  (caP'  72;  cir.med.):  si  ergo  ille  qui  suscipit  baptizatum,  teneretur 
eum  instruere,  magis  esset  conveniens,  quod  pater  carnalis  filium  suum  de 
onte  susciperet,  quam  aliquis  alius :  quod  tamen  videtur  esse  prohibitum  ut 
habetur  in  Decr.  30.  q.  1.  (cap.:  Pervenit,  et  cap.  ;  Dictum  est). 

3.  Praeterea.  Plures  magis  possunt  instruere,  quam  unus  solus;  si  er<m 
ille  qui  suscipit  aliquem  baptizatum  teneretur  eum  instruere,  magis  deberent 
plures  suscipere,  quam  unus  solus:  cujus  contrarium  habetur  ex  Decr.  Leonis 
papae .  (quod  habet,  cap.101.  De  Consecr.  Dist.  4.):  «Non  plures,  inquit,  ad 
suscipiendum  de  baptismo  infantem,  quam  unus,  accedant,  sive  vir,  sive 


mulier  ». 


Sed  contra  est,  quod  Augustinus  dicit  in  quodam  serm.  Paschali  (qui 
est.  163.  de  Temp.  a  med.) :  «Vos  ante  omnia  tam  viros,  quam  mulieres,  qui 
filios  in  baptismate  suscepistis,  moneo  ut  vos  cognoscatis  fidejussores  apud 
Deum  extitisse  pro  illis,  quos  visi  estis  de  fonte  suscipere  ». 

Respondeo  dicendum,  quod  unusquisque  obligatur  ad  exequendum  offi¬ 
cium,  quod  accepit:  dictum  est  autem  (art.  praec.),  quod  ille  qui  suscipit  ali¬ 
quem  de  sacro  fonte,  assumit  sibi  officium  paedagogi,  et  ideo  obligatur  ad 
habendam  curam  de  ipso,  si  necessitas  immineret;  sicut  eo  tempore^et  loco, 
in  quo  baptizati  inter  infideles  nutriuntur:  sed  ubi  nutriuntur  inter  catholicos 
Christianos,  satis  possunt  ab  hac  cura  excusari,  praesumendo  quod  a  suis 
parentibus  diligenter  instruantur:  si  tamen  quocumque  modo  sentirent  con¬ 
trarium,  tenerentur  secundum  suum  modum  saluti  spiritualium  filiorum  curam 
impendere. 

Ad  primum  ergo  dicendum,  quod  ubi  immineret  periculum,  oporteret  esse 
aliquem  doctum  in  divinis,  sicut  Dionysius  dicit  (cap.  7.  Eccl.  Hier.  vers.  fin.), 
qui  baptizatum  de  sacro  fonte  susciperet:  sed  ubi  hoc  periculum  non  imminet, 
propter  hoc  quod  pueri  nutriuntur  inter  catholicos,  admittuntur  quicumque' 
ad  hoc  officium;  quia  ea  quae  pertinent  ad  Christianam  vitam,  et  fidem,  pu¬ 
blice  omnibus  nota  sunt:  attamen  ille,  qui  non  est  baptizatus,  non  potest 
suscipere  baptizatum,  ut  est  declaratum  in  Concilio  Moguntino  (habetur  cap.: 
In  baptismate,  De  Consecr.  Dist.  4.),  licet  non  baptizatus  possit  baptizare  ;  quia 
persona  baptizantis  est  de  necessitate  sacramenti,  non  autem  persona  susci¬ 
pientis,  sicut  dictum  est  (art.  praec.  ad  2.). 

Ad  secundum  dicendum,  quod  sicut  est  alia  generatio  spiritualis  a  car¬ 
nali,  ita  etiam  debet  esse  alia  disciplina,  secundum  illud  Hebr.  12.:  Patres 

quidem  carnis  nostrae  habuimus  eruditores,  et  reverebamus  eos,  non  multo  magis 
obtemperabimus  Patri  spirituum,  et  vivemus  ?  Et  ideo  alius  debet  esse  pater  spi 
ritualis  a  patre  carnali,  nisi  necessitas  contrarium  exigat. 

Ad  tertium  dicendum,  quod  confusio  esset  disciplinae,  nisi  esset  unus 
principalis  instructor,  et  ideo  in  baptismo  unus  debet  esse  principalis  susce¬ 
ptor:  alii  tamen  possunt  admitti,  quasi  coadjutores. 


QUAESTIO  LXVIII. 

DE  SUSCIPIENTIBUS  BAPTISMUM, 
IN  DUODECIM  ARTICULOS  DIVISA. 


Deinde  considerandum  est  de  suscipientibus  baptismum. 

Et  circa  hoc  quaeruntur  duodecim. 

Primo.  Utrum  omnes  teneantur  ad  suscipiendum  baptismum. 

Secundo.  Utrum  aliquis  possit  salvari  sine  baptismo. 

Tertio.  Utrum  baptismus  sit  differendus. 

Quarto.  Utrum  peccatores  sint  baptizandi. 

Quinto.  Utrum  peccatoribus  baptizatis  sint  imponenda  opera  satisfactoria 

Sexto.  Utrum  requiratur  confessio  peccatorum. 

Septimo.  Utrum  requiratur  intentio  ex  parte  baptizati. 

Octavo.  Utrum  requiratur  fides. 

Nono.  Utrum  pueri  sint  baptizandi. 

Decimo.  Utrum  pueri  Judaeorum  sint  bapfizandi  invitis  parentibus. 

Undecimo.  Utrum  aliqui  sint  baptizandi  in  maternis  uteris  existentes. 

Duodecimo.  Utrum  furiosi,  et  amentes  sint  baptizandi. 

ARTICULUS  I.  384 

UTRUM  HOMINES  TENEANTUR  AD  SUSCEPTIONEM  BAPTISMI. 

(Infr.  q.  70.  art.  2.  ad  7.  et  4.  Disi.  4.  q.  3.  art.  3.  q.  2.  corp.  et  ad  3. 
ei  Dist.  6.  q.  i.  art.  1.  et  corp.  et  lib.  4.  Conir.  g.  cap.  7 1.). 

Ad  primum  sic  proceditur.  Videtur,  quod  non  teneantur  omnes  ad  susce 
ptionem  baptismi:  per  Christum  enim  non  est  hominibus  arctata  via  salutis 
sed  ante  Christi  adventum  poterant  homines  salvari  sine  baptismo ;  ergo  et 
post  Christi  adventum. 

2.  Praeterea.  Baptismus  maxime  videtur  esse  institutus  in  remedium 
peccati  originalis:  sed  ille  qui  est  baptizatus,  cum  non  habeat  originale  pec¬ 
catum,  non  videtur  quod  -possit  illud  transfundere  in  prolem;  ergo  filii  ba- 
ptizatorum  non  videntur  esse  baptizandi. 

3-  Praeterea.  Baptismus  datur  ad  hoc,  quod  aliquis  per  gratiam  a  uec 
cato  mundetur;  sed  hoc  consequuntur  illi,  qui  sunt  sanctificat!  in  utero  sine 
aptismo,  ergo  non  tenentur  ad  suscipiendum  baptismum. 

Spiritu  T?d  ,dlCltUr  J0an’  3-:  Nisi  quis  renatus  fuerit  ex  aqua,  et 

Lt  J  n°nP°test  lntrf»re  in  regnum  Dei;  et  in  lib.  de  Eccl.  Dogmat 

dints7t.  °P'  UgU5t)  CUUr:  "  BaPtizatis  tantum  iter  salutis  ess!  cre- 

Respondeo  dicendum,  quod  ad  illud  homines  tenentur,  sine  quo  salutem 
consequi  non  possunt :  manifestum  est  autem,  quod  nulk  pornst  salutem 
conseqm,  nisi  per  Christum;  unde  et  Apost.  dicit  Rom.  s.^Sicut  plruZ 

htminlW°T/  r'mneS  m  Condemnatiowm>  sic  et  per  unius  justi  tiaviin  omnes 
hom  ms  m  justificationem  vitae  :  ad  hoc  autem  datur  baptismus,  ut  aliquis  per 


.  1  .  liituAuium  ipsius;  uni 

U utcumque  m  Christo  Impicati  estis,  Christum  induistis; 

1.  flllfin  m rme  r\  A  _ 


manifestum'  X"  WMA'  ^nstum  induistis;  unde 

e“  e  sSus  homX  “  “*  baP“Sn,Um  et  si“  “  »™>  P«»t 

Ad  primum  ergo  dicendum,  quod  nunquam  homines  potuerunt  salvari 
‘ m 6  (;hnstl  adventum,  nisi  fierent  membra  Christi :  quia,  ut  dicitur  Act  4 
advenr  al,ud  ’?0mm  datum  hominibus,  in  quo  oporteat  nos  salvos  fieri:  sed  ante 

“  fideTs'  Christ0  incor porabantur  per  fidem  futuri  ad“m 

tus,  cujus  fidei  signaculum  erat  circumcisio,  ut  Apost.  dicit  Rom  4  •  ante 
vero  quam  circumcisio  institueretur,  sola  fide,  ut  Greg.  dicit  ( lib  4  Moral 

Patres  Sa?nfic^m  oblatione>  quibus  suam  fidem  antiqui 

es  profitebantur,  homines  Christo  incorporabantur.  Post  adventum  etiam 

HaHDre°nm T  ^4“  Christ°  incorPorantur,  secundum  illud  Ephes.  3.: 

Sis  re  S?  ^  ^  Vestris :  Sed  alio  siSno  manifestatur 

hdes  rei  jam  praesentis,  quam  demonstraretur,  quando  erat  futura;  sicut 

.  iam  alus  verbls  S1gmficatur  praesens,  praeteritum  et  futurum :  et  ideo  licet 

fide^amen0111^?  fuerit  necess“  ad  salutem, 

hdes  tamen,  cujus  baptismus  sacramentum  est,  semper  necessaria  fuit 

Ad  secundum  dicendum,  quod,  sicut  in  2.  dictum  est  (1-2.  a.  81  ari  1 
ad  2.),  ilh  qui  baptizantur,  renovantur  per  baptismum  secundum  spiritum : 
corpus  tamen  remanet  subjectum  vetustati  peccati,  secundum  illud  Rom.  8.: 
Corpus  quidem  mortuum  est  propter  peccatum;  spiritus  vero  vivit  propter  justi¬ 
ficationem: unde  et  Augustinus  probat  in  lib.  6.  contra  Julianum  (cap.  i7  cir 
med.)  quod  «  non  baptizatur  in  homine  quidquid  in  eo  est,,:  manifestum 
est  autem  quod  homo  non  generat  generatione  carnali  secundum  spiritum 
sed  secundum  carnem  :  et  ideo  filii  baptizatorum  cum  peccato  originali  na¬ 
scuntur;  unde  indigent  baptizari. 

Ad  tertium  dicendum,  quod  illi  qui  sunt  sanctificati  in  utero,  conse¬ 
quuntur  quidem  gratiam  emundantem  a  peccato  originali;  non  tamen  ex  hoc 
ipso  consequuntur  characterem,  quo  Christo  configurentur:  et  propter  hoc 
si  aliqui  nunc  sanctificarentur  in  utero,  necesse  esset  eos  baptizari,  ut  per’ 
susceptionem  characteris  aliis  membris  Christi  conformarentur 

ARTICULUS  II.  38) 

UTRUM  SINE  BAPTISMO  ALIQUIS  POSSIT  SALVARI. 

(1-2.  q.  iiy  uri.  3.  ad  1.  et  4 •  Dist.  4 •  ?•  3-  ar^"  3-  ?•  2‘  corP-  ai I  3 • 

et  lib.  4.  Contr.  g.  cap.  72. 
et  Quodl.  1.  art.  4.  et  Joan.  6.  lect.  7.  cap.  1.). 

Ad  secundum  sic  proceditur.  Videtur,  quod  sine  baptismo  nullus  pos¬ 
sit  salvari:  dicit  enim  Dominus  Joan.  3.:  Nist  quis  renatus  fuerit  ex  aqua,  et 
Spiritu  Sancto,  non  potest  introire  in  regnum  Dei:  sed  illi  soli  salvantur,  qui 
regnum  Dei  intrant;  ergo  nullus  potest  salvari  sine  baptismo,  quo  aliquis  re¬ 
generatur  ex  aqua,  et  Spiritu  Sancto. 

2.  Praeterea  In  libro  de  Ecclesiast.  Dogmatibus  (cap.  74.  inter  opera 
August.)  dicitur:  «  Nullum  catechumenum,  quamvis  in  bonis  operibus  de¬ 
functum,  vitam  habere  credimus,  excepto  martyrio,  ubi  totum  sacramentum 
baptismi  completur  »  :  sed  si  aliquis  sine  baptismo  posset  salvari,  maxime 
hoc  haberet  locum  in  catechumenis  bona  opera  habentibus,  qui  videntur 
habere  fidem  per  dilectionem  operantem;  ergo  videtur,  quod  sine  baptismo 
nullus  possit  salvari. 

3.  Praeterea.  Sicut  supra  dictum  est  (q.  67.  art.  3.  et  4.),  sacramentum 
baptismi  est  de  necessitate  salutis:  necessarium  autem  est,  sine  quo  non 
potest  aliquid  esse,  ut  dicitur  5.  Metaph.  (te: c.  6.);  ergo  videtur,  quod  sine 
baptismo  nullus  possit  consequi  salutem. 

Sed  contra  est,  quod  August.  dicit  super  Levitic.  (q.  84.  a  med.),  «  in¬ 
visibilem  sanctificationem  quibusdam  affuisse,  et  profuisse  sine  visibilibus 
sacramentis :  visibilem  vero  sanctificationem,  quae  fit  in  sacramento  visibili, 
sine  invisibili  posse  adesse,  sed  non  posse  prodesse  ».  Cum  igitur  sacramen¬ 
tum  baptismi  ad  visibilem  sanctificationem  pertineat,  videtur  quod  sine  sa 
cramento  baptismi  aliquis  possit  salutem  consequi  per  invisibilem  sanctifi 
cationem. 

Respondeo  dicendum,  quod  sacramentum  baptismi  dupliciter  potest  alicui 
deesse:  uno  modo  et  re,  et  voto;  quod  contingit  illis,  qui  nec  baptizantur,  nec 
baptizari  volunt:  quod  manifeste  ad  contemptum  sacramenti  pertinet,  quan 
tum  ad  illos,  qui  habent  usum  liberi  arbitrii:  et  ideo  hi,  quibus  hoc  modo 
deest  baptismus,  salutem  consequi  non  possunt,  quia  nec  sacramentaliter, 
nec  mentaliter  Christo  incorporantur,  per  quem  solum  est  salus:  alio  mode 
potest  sacramentum  baptismi  alicui  deesse  re,  sed  non  voto;  sicut  cum  aliquis 
baptizari  desiderat,  sed  aliquo  casu  praevenitur  morte,  antequam  baptismum 
suscipiat;  et  talis  sine  baptismo  actuali  salutem  consequi  potest,  propter  de¬ 
siderium  baptismi,  quod  procedit  ex  fide  per  dilectionem  operante,  per  quam 
Deus  interius  hominem  sanctificat,  cujus  potentia  sacramentis  visibilibus  non 
alligatur;  unde  Ambros.  dicit  (in  lib.  de  Obitu  Valentin.  aliquant  a  med.)  de 
Valentiniano,  qui  catechumenus  mortuus  fuit:  «  Quem  regeneraturus  eram, 
amisi:  verumtamen  ille  gratiam,  quam  poposcit,  non  amisit  ». 

Ad  primum  ergo  dicendum,  quod,  sicut  dicitur  1.  Reg.  16.,  homo  vide : 
ea,  quae  patent :  Dominus  autem  intuetur  cor.  Ille  autem,  qui  desiderat  per  ba 
ptismum  regenerari  ex  aqua,  et  Spiritu  Sancto,  corde  quidem  regeneratus 

est,  licet  non  corpore,  sicut  et  Apostolus  dicit  Rom.  2.,  quod  circumcisio  cordis 
est  in  spiritu,  non  in  littera,  cujus  laus  non  ex  hominibus,  sed  ex  Deo  est. 

Ad  secundum  dicendum,  quod  nullus  pervenit  ad  vitam  aeternam,  nisi 
absolutus  ab  omni  culpa,  et  reatu  poenae,  quae  quidem  universalis  absolutio 
fit  in  perceptione  baptismi,  et  in  martyrio;  propter  quod  dicitur,  quod  in 
martyrio  omnia  sacramenta  baptismi  complentur,  scilicet  quantum  ad  plenam 
liberationem  a  culpa,  et  poena.  Si  quis  ergo  catechumenus  sit  habens  desi¬ 
derium  baptismi,  quia  aliter  in  bonis  operibus  non  moreretur,  quae  non  pos¬ 
sunt  esse  sine  fide  per  dilectionem  operante,  talis  decedens  non  statim  per¬ 
venit  ad  vitam  aeternam,  sed  patietur  poenam  pro  peccatis  praeteritis:  ipse 
tamen  salvus  erit  sic  quasi  per  ignem,  ut  dicitur  1.  ad  Cor.  3. 

Ad  tertium  dicendum,  quod  pro  tanto  dicitur  sacramentum  baptismi 
esse  de  necessitate  salutis,  quia  non  potest  esse  homini  salus,  nisi  saltem  in 
voluntate  habeatur,  quae  apud  Deum  reputatur  pro  facto. 


ARTICULUS  III.  386 

UTRUM  BAPTISMUS  SIT  DIFFERENDUS. 

(4.  Dist.  4.  q.  3.  ari.  1.  q.  2.  et  Dist.  17.  q.  3.  art.  1.  q.  4.  corp.  et  Mal.  q.  4.  ari.  1.). 

Ad  tertium  sic  proceditur.  Videtur,  quod  baptismus  sit  differendus:  dicit 
enim  Leo  papa  (epist.  4.  cap.  p.) :  «  Duo  tempora,  Pascha,  et  Pentecostes, 
ad  baptizandum  a  Romano  pontifice  legitime  praefixa  sunt;  unde  dilectionem 
vestram  monemus,  ut  nullos  alios  dies  huic  observationi  misceatis  »;  videtur 
ergo,  quod  oporteat  non  statim  aliquem  baptizari,  sed  usque  ad  praedicta 
tempora  baptismum  differri. 

2.  Praeterea.  In  Concilio  Agathensi  (can.  74.  et  habetur  cap.  93.  De  Consecr. 
Dist.  4.)  legitur:  «Judaei,  quorum  perfidia  frequenter  ad  vomitum  redit,  si 
ad  leges  catholicas  venire  voluerint,  octo  menses  inter  catechumenos  Ec¬ 
clesiae  limen  introeant;  et  si  pura  fide  venire  noscantur,  tunc  demum  ba¬ 
ptismi  gratiam  mereantur  »  ;  non  ergo  statim  sunt  homines  baptizandi,  sed 
usque  ad  certum  tempus  est  differendum  baptisma. 

3.  Praeterea.  Sicut  dicitur  Isa.  27.:  Iste  est  omnis  fructus,  ut  auferatur 
peccatum  :  sed  magis  videtur  auferi  peccatum,  vel  etiam  diminui,  si  baptismus 
diu  differatur  \  primo  quidem,  quia  peccantes  post  baptismum  gravius  peccant, 
secundum  illud  Hebr.  10.:  Ouanto  magis  putatis  deteriora  mereri  supplicia,  qui 
sanguinem  testamenti  pollutum  duxerit,  in  quo  sanctifi catus  est?  scilicet  per  bapti¬ 
smum:  secundo,  quia  baptismus  tollit  peccata  praeterita,  non  autem  futura: 
unde  quanto  magis  baptismus  differtur,  tanto  plura  peccata  tollit ;  videtur 
ergo,  quod  baptismus  debeat  diu  differri. 

Sed  contra  est,  quod  dicitur  Eccli.  5.:  Non  tardes  converti  ad  Dominum, 
et  ne  differas  de  die  in  diem:  sed  perfecta  conversio  ad  Deum  est  eorum,  qui 
regenerantur  in  Christo  per  baptismum ;  non  ergo  debet  baptismus  differri 
de  die  in  diem. 

Respondeo  dicendum,  quod  circa  hoc  distinguendum  est,  utrum  sint  ba¬ 
ptizandi  pueri,  vel  adulti :  si  enim  pueri  sint  baptizandi,  non  est  differendum 
baptisma :  primo  quidem,  quia  non  expectatur  in  eis  major  instructio,  aut  etiam 
plenior  conversio:  secundo  propter  periculum  mortis,  quia  non  potest  eis  alio 
remedio  subveniri,  nisi  per  sacramentum  baptismi.  Adultis  vero  subveniri  po- 


J84  QUAESTIO  LXV1II.  ARTICULUS  III. 

test  per  solum  baptismi  desiderium,  ut  supra  dictum  est  (ari.  praec.).  Et  ideo 
adultis,  non  statim  cum  convertuntur,  est  sacramentum  baptismi  conteren¬ 
dum,  sed  oportet  differre  usque  ad  aliquod  certum  tempus  :  primo  quidem 
propter  cautelam  Ecclesiae,  ne  decipiatur,  sacramentum  ficte  accedentibus 
conferens,  secundum  illud  i.Joan.  4. :  Nolite  omni  spiritui  ciedere,  sed  piobate 
spiritus,  si  ex  Deo  sint:  quae  quidem  probatio  sumitur  de  accedentibus  ad  ba¬ 
ptismum,  quando  per  aliquod  spatium  eorum  fides,  et  mores  examinantur. 
secundo  hoc  est  necessarium  ad  utilitatem  eorum,  qui  baptizantur,  quia  aliquo 
temporis  spatio  indigent,  ad  hoc  quod  plene  instruantur  de  fide,  et  exei ci¬ 
tentur  in  his  quae  pertinent  ad  vitam  Christianam :  tertio  hoc  est  necessarium 
ad  quandam  reverentiam  sacramenti,  dum  in  solemnitatibus  praecipuis,  sci¬ 
licet  Paschae,  et  Pentecostes,  homines  ad  baptismum  admittuntur;  et  ita 
devotius  sacramentum  suscipiunt.  Haec  tamen  dilatio  est  praetermittenda  du¬ 
plici  ratione:  primo  quidem,  quando  illi  qui  sunt  baptizandi,  apparent  perfecte 
instructi  in  fide,  et  ad  baptismum  idonei;  sicut  Philippus  statim  baptizavit 
Eunuchum,  ut  habetur  Act.  8.,  et  Petrus  Cornelium,  et  eos  qui  cum  eo  erant, 
ut  habetur  Act.  10. :  secundo  propter  infirmitatem,  aut  aliquod  periculum  mortis. 
Unde  Leo  papa  dicit  (epist.  4.  cap.  6.  circ.  prine.):  «Hi  qui  necessitate  mortis, 
aegritudinis,  obsidionis,  persecutionis  et  naufragii  urgentur,  omnitempoie  de¬ 
bent  baptizari  ».  Si  tamen  aliquis  morte  praeveniatur,  articulo  necessitatis 
sacramentum  excludente,  dum  expectat  tempus  ab  Ecclesia  institutum,  sal¬ 
vatur,  licet  per  ignem,  ut  supra  dictum  est  (art. praec.) :  peccat  autem,  si  ultra 
tempus  instututum  ab  Ecclesia  differat  accipere  baptismum,  nisi  ex  causa  ne¬ 
cessaria,  et  licentia  praelatorum  Ecclesiae:  sed  tamen  et  hoc  peccatum  cum 
aliis  deleri  potest  per  succedentem  contritionem,  quae  supplet  vicem  bapti¬ 
smi,  ut  supra  dictum  est  (in  corp.  et  art.  praec.). 

Ad  primum  ergo  dicendum,  quod  illud  mandatum  Leonis  papae  de  obser¬ 
vandis  duobus  temporibus  in  baptismo,  intelligendum  est  de  adultis;  excepto 
tamen  periculo  mortis,  quod  semper  in  pueris  est  timendum,  ut  dictum  est 
(in  corp.  art.). 

Ad  secundum  dicendum,  quod  illud  de  Judaeis  est  institutum  ad  Ecclesiae 
cautelam,  ne  simplicium  fidem  corrumpant,  si  non  fuerint  plene  conversi: 
et  tamen,  ut  ibidem  subditur,  si  infra  tempus  praescriptum  aliquod  periculum 
infirmitatis  incurrerint,  debent  baptizari. 

Ad  tertium  dicendum,  quod  baptismus  per  gratiam,  quam  confert,  non 
solum  removet  peccata  praeterita,  sed  etiam  impedit  peccata  futura,  ne  fiant: 
hoc  autem  praecipue  desiderandum  est,  ut  homines  non  peccent;  secundario 
autem,  ut  levius  peccent,  vel  etiam  ut  eorum  peccata  mundentur,  secundum 
illud  1.  Joan.  2. :  Filioli  mei,  haec  scribo  vobis,  ut  non  peccetis:  sed  etsi  quis  pec¬ 
caverit,  advocatum  habemus  apud  Patrem  Jesum  Christum  justum ;  et  ipse  est  pro¬ 
pitiatio  pro  peccatis  nostris. 


ARTICULUS  IV.  387 

UTRUM  PECCATORES  SINT  BAPTIZANDI. 

(Injr.  ari.  S.  ad  4.). 

Ad  quartum  sic  proceditur.  Videtur,  quod  peccatores  sint  baptizandi: 
dicitur  enim  Zachar.  13.:  In  die  illa  erit  fons  patens  domui  David,  et  habi- 

tantibuS'  Hierusalem,  in  ablutionem  peccatoris,  et  menstruatae;  quod  quidem 
intelligitur  de  ionte  baptismali;  ergo  videtur,  quod  sacramentum  baptismi 
sit  etiam  peccatoribus  exhibendum. 

2.  Praeterea.  Dominus  dicit  Matth.  9. :  Non  opus  est  valentibus  medicus, 
sed  male  habentibus :  male  autem  habentes  sunt  peccatores:  cum  igitur  spiri¬ 
tualis  medici,  scilicet  Christi,  medicina  sit  baptismus,  videtur  quod  peccato¬ 
ribus  sit  sacramentum  baptismi  exhibendum. 

3.  Praeterea.  Nullum  subsidium  debet  peccatoribus  subtrahi:  sed  pec¬ 
catores  baptizati  ex  ipso  charactere  baptismali  spiritualiter  adjuvantur,  cum 
sit  quaedam  dispositio  ad  gratiam ;  ergo  videtur,  quod  sacramentum  baptismi 
sit  peccatoribus  exhibendum. 

Sed  contra  est,  quod  Aug.  dicit  (tract.  72.  in  Joan.  implic.  a  med.  sed  ex¬ 
presse  serm.  ip.  de  Verb.  Apost.  cap.  11.  cir.  med.):  «  Qui  creavit  te  sine  te,  non 
justificabit  te  sine  te»  ;^sed  peccator,  cum  habeat  voluntatem  non  dispositam, 
non  cooperatur  Deo,  immo  magis  contrarium  operatur;  ergo  frustra  adhi¬ 
beretur  ei  baptismus  ad  justificationem  non  disposito. 

[AI.  Sed  contra  est,  quod  August.  ad  Bonifacium  dicit  ( hab .  in  lib.  1.  de 
Peccator,  merit.  et  reiniss.  cap.  26.  a  med.;  vide  inj.  q.  97.  art.  3.  ad  1.):  «in  ba¬ 
ptismo  aliquis  membrum  Christi  efficitur:  sed  nullus  peccator  persistens  in  vo¬ 
luntate  peccandi  potest  fieri  membrum  Christi,  quod  est  incorporari  Christo; 
ergo  huiusmodi  peccator  non  est  baptizandus;  quia  frustra  baptizaretur]. 

Respondeo  dicendum,  quod  aliquis  potest  dici  peccator  dupliciter:  uno 
modo-  propter . maculam,  et  reatum  praeteritum:  et  sic  peccatoribus  est  sacra¬ 
mentum  baptismi  conferendum,  quia  est  ad  hoc  specialiter  institutum,  ut  per 
ipsum  peccatorum  sordes  mundentur,  secundum  illud  Ephes.  5.:  «  Mundans 
eam  (scilicet  Ecclesiam),  lavacro  aquae  in  verbo  vitae:  alio  modo  potest  dici 
aliquis  peccator  ex  voluntate  peccandi,  et  proposito  persistendi  in  pec¬ 
cato  .  et  sic  peccatoribus  non  est  sacramentum  baptismi  conferendum  :  primo 
quidem,  quia  per  baptismum  homines  Christo  incorporantur,  secundum  illud 
Gal.  3..  Quicumque  in  Christo  baptizati  estis ,  Christum  induistis ;  quamdiu  au¬ 
tem  aliquis  habet  voluntatem  peccandi,  non  potest  esse  Christo  conjunctus, 
secundum  illud  2.  Cor.  6.:  Quae  participatio  justitiae  cum  iniquitate  ?  Unde  et 
August.  dicit  in  lib.  de  Poenitentia  (scilicet  hom.  ult.  inter  po.  cap.  2.  a  prine.) 
quod  «  nullus  suae  voluntatis  arbiter  constitutus  potest  novam  vitam  in¬ 
choare,  nisi  cum  veteris  vitae  poeniteat  »  :  secundo,  quia  in  operibus  Christi, 
et  Ecclesiae  nihil  debet  fieri  frustra:  frustra  autem  est,  quod  non  pertingit  ad 
finem,  ad  quem  est  ordinatum:  nullus  autem  habens  voluntatem  peccandi 
simul  potest  a  peccato  mundari,  ad  quod  ordinatur  baptismus,  quia  hoc 
esset  ponere  contradictoria  esse  simul:  tertio,  quia  in  sacramentalibus  signis 
non  debet  esse  aliqua  falsitas:  est  autem  signum  falsum,  cui  res  significata 
non  respondet:  ex  hoc  autem  quod  aliquis  lavandum  se  praebet  per  bapti¬ 
smum,  significatur  quod  se  disponat  ad  interiorem  ablutionem;  quod  non 
contingit  de  eo,  qui  habet  propositum  persistendi  in  peccato:  unde  manife¬ 
stum  est,  quod  talibus  sacramentum  baptismi  non  est  conferendum. 

Ad  primum  ergo  dicendum,  quod  illud  verbum  est  intelligendum  de  pec¬ 
catoribus,  qui  habent  voluntatem  recedendi  a  peccato. 

Ad  secundum  dicendum,  quod  spiritualis  medicus,  scilicet  Christus,  ope¬ 
ratur  dupliciter :  uno  modo  interius  per  seipsum;  et  sic  praeparat  voluntatem 
hominis,  ut  bonum  velit,  et  malum  odiat :  alio  modo  operatur  per  ministros, 
exterius  adhibendo  sacramenta;  et  sic  operatur  perficiendo  exterius  id,  quod 

est  interius  inchoatum:  et  ideo  sacramentum  baptismi  non  est  exhibendum, 
Si  eHn  quo  interioris  conversionis  aliquod  signum  apparet:  sicut  nec  me¬ 
dicina  corporalis  adhibetur  infirmo,  nisi  in  eo  aliquis  motus  vitalis  natur 

^aTtertium  dicendum,  quod  baptismus  est  fidei  sacramentum :  fides 
autem  informis  non  sufficit  ad  salutem,  nec  ipsa  est  fundamentum  sedsola 
fides  formata,  quae  per  dilectionem  operatur,  ut  August.  dicit  m  .  , 

et  Operibus  (cap.  16.):  unde  nec  sacramentum  baptismi  salutem  conferre  p  - 
test  cum  voluntate  peccandi,  quae  fidei  formam  excludit*  non  est  autem  per 

impressionem  characteris  baptismalis  aliquis  disponendus  ad  gratiam  qua 

in  eo  apparet  voluntas  peccandi,  quia  «  Deus  neminem  ad  virtutem  com¬ 
pellit  »,  sicut  Damasc.  dicit  (lib.  2.  Orth.  Fid.  cap.  30.  m  prtnc.). 


ARTICULUS  V.  333 

UTRUM  PECCATORIBUS  BAPTIZATIS 
SINT  IMPONENDA  OPERA  SATISF ACTORIA. 

(Supr.  q.  49.  art.  3.  ad  2.  et  infr.  art.  6.  corp.  et  2.  Dist.  6.  q.  1.  art.  1.  q.  1.  corp. 
et  3.  Dist.  /9.  art.  3.  q ■  2.  ad  1. 

et  4.  Dist.  6.  q.  1.  art.  1.  q.  1.  corp.  et  lib.  4 ■  Contr.  g.  cap.  jS. 
et  Rom.  11.  lect.  4.). 

Ad  quintum  sic  proceditur.  Videtur,  quod  peccatoribus  baptizatis  sint 
opera  satisfactoria  imponenda;  hoc  enim  ad  justitiam  Dei  pertinere  videtur, 
ut  pro  quolibet  peccato  aliquis  puniatur,  secundum  illud.  Eccle.  ult.:  Cuncta 
quae  fiunt,  adducet  Deus  in  judicium:  sed  opera  satisfactoria  imponuntur  pec¬ 
catoribus  in  poenam  praeteritorum  peccatorum;  ergo  videtur,  quod  pecca¬ 
toribus  baptizatis  sint  opera  satisfactoria  imponenda. 

2.  Praeterea.  Per  opera  satisfactoria  exercitantur  peccatores  de  novo 
conversi  ad  justitiam,  et  subtrahuntur  eis  occasiones  peccandi:  nam  satisfa¬ 
cere  est  peccatorum  causas  excidere,  et  peccatis  aditum  non  indulgere..  se 
hoc  maxime  est  necessarium  nuper  baptizatis;  ergo  videtur,  quod  baptizatis 

sint  opera  satisfactoria  injungenda.  .  . 

,  Praeterea.  Non  minus  debitum  est,  ut  homo  Deo  satisfaciat,  quam 
proximo:  sed  nuper  baptizatis  injungendum  est,  ut  satisfaciant  proximis,  si  eos 
laeserint;  ergo  est  etiam  eis  injungendum,  ut  Deo  satisfaciant  per  opera  poe¬ 
nitentiae. 

Sed  contra  est,  quod  Ambros.  super  illud  Rom.  11. :  Sine  poenitentia 
sunt  dona,  et  vocatio  Dei,  dicit:  «  Gratia  Dei  in  baptismo  non  requirit  gemi¬ 
tum,  neque  planctum,  vel  etiam  opus  aliquod,  sed  solam  fidem,  et  omnia 
gratis  condonat  ». 

Respondeo  dicendum,  quod  sicut  Apostol.  dicit  Rom.  6. :  Quicumque  ba- 
ptigati  sumus  in  Christo,  in  morte  ipsius  baptigati  sumus;  consepulti  enim  sumus 
ei  per  baptismum  in  mortem,  ita  scilicet  quod  homo  per  baptismum  incor¬ 
poratur  ipsi  morti  Christi;  manifestum  est  autem  ex  supradictis  (q.  4S. 
et  49.J,  quod  mors  Christi  satisfactoria  fuit  sufficienter  pro.  peccatis,  non  so¬ 
lum  nostris,  sed  etiam  totius  mundi,  ut  dicitur  1.  Joan.  2.;  et  ideo  ei  qui  bapti¬ 
zatur,  pro  quibuscumque  peccatis  non  est  aliqua  satisfactio  injungenda,  hoc 
enim  esset  injuriam  facere  passioni,  et  morti  Christi,  quasi  ipsa  non  esset 
sufficiens  ad  plenariam  satisfactionem  pro  peccatis  baptizamm-m. 

Ad  primum  ergo  dicendum,  quod,  sicut  August.  dicit  in  lib.  i.  de  Baptismo 
parvulorum  (seu  de  Peccat,  merit.  et  remiss.  cap.  26.  a  med.),  ad  hoc  baptismus 
valet,  «  ut  baptizati  Christo  incorporentur,  ut  membra  ejus  »  ;  unde  ipsa  poena 
Christi  fuit  satisfactoria  pro  peccatis  baptizatorum,  sicut  et  poena  unius  mem¬ 
bri  potest  esse  satisfactoria  pro  peccato  alterius  membri ;  unde  Isa.  53.  dicitur: 
Vere  languores  nostros  ipse  tulit,  et  dolores  nostros  ipse  portavit. 

Ad  secundum  dicendum,  quod  nuper  baptizati  exercitandi  sunt  ad  justi¬ 
tiam,  non  per  opera  poenalia,  sed  per  opera  facilia,  «  ut  quasi  quodam  lacte 
facilis  exercitii  promoveantur  ad  perfectiora  »,  ut  Gloss.  (ord.  implic.)  dicit 
super  illud  Psal.  130.:  Sicut  ablactatus  est  super  matre  sua;  unde  et  Dominus 
discipulos  suos  de  novo  conversos  a  jejunio  excusavit,  ut  patet  Matth.  9.;  et 
hoc  est  quod  dicitur  1.  Petr.  2.:  Sicut  modo  geniti  infantes,  lac  concupiscite,  ut 
in  eo  crescatis  in  salutem. 

Ad  tertium  dicendum,  quod  restituere  male  ablata  proximis,  et  satisfa¬ 
cere  eis  de  injuriis  illatis,  est  cessare  a  peccando;  quia  hoc  ipsum,  quod  est 
detinere  aliena,  et  proximum  laesum  non  placare,  est  peccatum :  et  ideo  pec¬ 
catoribus  baptizatis  injungendum  est,  quod  satisfaciant  proximis,  sicut  et  quod 
desistant  a  peccato:  non  est  autem  eis  injungendum,  quod  pro  peccatis  prae¬ 
teritis  aliquam  poenam  patiantur. 

ARTICULUS  VI.  389 

UTRUM  PECCATORES  AD  BAPTISMUM  ACCEDENTES 
TENEANTUR  SUA  PECCATA  CONFITERI. 

(3.  Dist.  19.  art  3.  q.  1.  ad  1.  et  lib.  4.  Contr.  g.  cap.  18.  et  Roman.  11.  lect.  4.). 

Ad  sextum  sic  proceditur.  Videtur,  quod  peccatores  ad  baptismum  ac¬ 
cedentes  teneantur  sua  peccata  confiteri:  dicitur  enim  Matth.  3.  quod  bapti¬ 
zabantur  multi  a  Joanne  in  Jordane,  confitentes  peccata  sua:  sed  baptismus  Christi 
est  perfectior,  quam  baptismus  Joannis;  ergo  videtur,  quod  multo  magis  illi, 
qui  sunt  baptizandi  baptismo  Christi,  debeant  sua  peccata  confiteri. 

2.  Praeterea.  Proverb.  28.  dicitur:  Qui  abscondit  scelera  sua,  non  dirigetur: 
qui  autem  confessus  fuerit,  et  reliquerit  ea,  misericordiam  consequetur ;  sed  ad  hoc 
aliqui  baptizantur,  ut  de  peccatis  suis  misericordiam  consequantur ;  ergo  ba¬ 
ptizandi  debent  sua  peccata  confiteri. 

3.  Praeterea.  Poenitentia  requiritur  ante  baptismum,  secundum  illud 
Act.  2.:  Agite  poenitentiam,  et  baptigetur  unusquisque  vestrum:  sed  confessio 
est  pars  poenitentiae;  ergo  videtur,  quod  confessio  peccatorum  requiratur 
ante  baptismum. 

Sed  contra  est,  quod  confessio  peccatorum  debet  esse  cum  fletu  :  dicit 
enim  Augustinus  in  libro  de  Poenitentia  (seu  De  vera,  et  falsa  poenit,  cap.  14. 
parum  a  princip.):  «  Omnis  ista  varietas  confitenda  est,  et  deflenda  »  :  sed 
sicut  Ambrosius  dicit  (sup.  illud  Rom.  11.  :  Sine  poenitentia  sunt  dona),  «  gratia 
Dei  in  baptismo  non  requirit  gemitum,  neque  planctum»  ;  ergo  a  baptizandis 
non  est  requirenda  confessio  peccatorum. 

Respondeo  dicendum,  quod  duplex  est  peccatorum  confessio:  una  quidem 
interior,  quae  fit  Deo ;  et  talis  confessio  peccatorum  requiritur  ante  baptismum, 
ut  scilicet  homo  sua  peccata  recogitans  de  eis  doleat,  «non  enim  potest  in¬ 
choare  novam  vitam,  nisi  poeniteat  eum  veteris  vitae»,  ut  dicit  August.  in 

lib.  de  Poenit.  (scilicet  hom.  ult.  inter  40.  cap.  2.  a  prine.) :  alia  vero  est  con¬ 
fessio  peccatorum  exterior,  quae  fit  sacerdoti;  et  talis  confessio  non  requi¬ 
ritur  ante  baptismum:  primo  quidem,  quia  talis  confessio,  cum  respiciat 
personam  ministri,  pertinet  ad  poenitentiae  sacramentum,  quod  non  requi¬ 
ritur  ante  baptismum,  quia  est  janua  omnium  sacramentorum :  secundo,  quia 
confessio  exterior,  quae  fit  sacerdoti,  ordinatur  ad  hoc,  quod  sacerdos  con- 
fitentem  absolvat  a  peccatis,  et  liget  ad  opera  satisfactoria ;  quae  baptizatis 
non  sunt  imponenda,  ut  supra  dictum  est  (art.  praec.) ;  nec  etiam  baptizati 
indigent  remissione  peccatorum  per  claves  Ecclesiae,  quibus  omnia  remit¬ 
tuntur  per  baptismum :  tertio,  quia  ipsa  particularis  confessio  homini  facta 
est  poenosa  propter  verecundiam  confitentis.  Baptizato  autem  nulla  exterior 
poena  imponitur;  et  ideo  a  baptizatis  non  requiritur  specialis  confessio  pec¬ 
catorum,  sed  sufficit  generalis,  quam  faciunt,  cum  secundum  ritum  Ecclesiae 
abrenuntiant  Satanae,  et  omnibus  pompis  ejus:  et  hoc  modo  dicit  quaedam 
Glossa  (ordin.  super  illud:  Et  baptizabantur  ab  eo,  Matth.  3.),  quod  «in  ba¬ 
ptismo  Joannis  exemplum  dabatur  baptizandis  confitendi  peccata,  et  promit¬ 
tendi  meliora  » :  si  qui  tamen  baptizandi  ex  devotione  sua  peccata  confiteri 
vellent,  esset  eorum  confessio  audienda,  non  ad  hoc  quod  eis  satisfactio  im¬ 
poneretur,  sed  ad  hoc  quod  contra  peccata  consueta  eis  spiritualis  informatio 
vitae  traderetur. 

Ad  primum  ergo  dicendum,  quod  in  baptismo  Joannis  non  remittebantur 
peccata,  sed  erat  baptismus  poenitentiae;  et  ideo  convenienter  accedentes  ad 
illud  baptisma  confitebantur  peccata,  ut  secundum  qualitatem  peccatorum  eis 
poenitentia  determinaretur  :  sed  baptismus  Christi  est  sine  exteriori  poeniten 
tia,  ut  Ambrosius  dicit  (loc.  supra  cit.) :  unde  non  est  similis  ratio. 

Ad  secundum  dicendum,  quod  baptizatis  sufficit  confessio  interior  Deo 
facta,  et  etiam  exterior  generalis,  ad  hoc  quod  dirigantur,  et  misericordiam 
consequantur:  nec  requiritur  confessio  specialis  exterior,  sicut  dictum  est 
(in  corp.). 

Ad  tertium  dicendum,  quod  confessio  est  pars  poenitentiae  sacramen- 
talis;  quae  non  requiritur  ante  baptismum,  ut  dictum  est  (in  corp.  art.):  sed 
requiritur  interioris  poenitentiae  virtus. 

ARTICULUS  VII.  390 

UTRUM  EX  PARTE  BAPTIZATI  REQUIRATUR  INTENTIO 
SUSCIPIENDI  SACRAMENTUM  BAPTISMI. 

(Infr.  q.  69.  art.  9.  et  4.  Dist.  6.  q.  1.  art.  2.  q.  3. 
et  Dist.  27.  q.  1.  art.  2.  q.  4.  corp.). 

Ad  septimum  sic  proceditur.  Videtur,  quod  ex  parte  baptizati  non  requi 
ratur  intentio  suscipiendi  sacramentum  baptismi:  baptizatus  enim  se  habet 
sicut  patiens  in  sacramento:  intentio  autem  non  requiritur  ex  parte  patientis, 
sed  ex  parte  agentis;  ergo  videtur,  quod  ex  parte  baptizati  non  requiratur 
intentio  suscipiendi  baptismum. 

2.  Praeterea.  Si  praetermittatur  id,  quod  requiritur  ad  baptismum,  homo 
est  denuo  baptizandus;  sicut  cum  praetermittitur  invocatio  Trinitatis,  ut  su¬ 
pra  dictum  est  (q.  66.  art.  6.):  sed  ex  hoc  non  videtur  aliquis  'esse  denuo 
baptizandus,  quod  intentionem  non  habeat  suscipiendi  baptismum;  alioquin 

pecfaTeHn?  “T  ^  Per  ^ptismum  aliquis  moritur  veteri  vitae 
ih  n  ’  %  quandam  vitae  novitatem,  secundum  illud  Rom  6  •  Con 

aP  '!nlf“S  °!ri5t0  baptismum  in  mortem,  ut  quomodo  Christus  'surreCt 

sicm  ad^rouodT  UriS’  Ha  61  1105  iH  n°Vitate  'Ua°  S 

Zm  unZ  ^  T°  m°natUr  Vet6ri  Vkae’  re(luiritur>  secundum  August 
(h  m.  ult.  inter  30.  cap.  2  a  prine.),  in  habente  usum  liberi  arbitrii  volunus 

*“  «ta».  ,u,  i1',”  da°!“S 

hZTZ  ’  J  principium  est  ipsa  susceptio  sacramenti;  et  ideo  ex  nane 

Ad  primum  UUr  V J  SiVe  imemi°  suscipiendi  sacramentum, 

non  es,  »“™  Sct  P' °  'UStificati°”'>  &  per  baptismum, 

id.  quo/eTd°,„  °  '  V  Mam;  “  ide0  r«q“Mtnr  intentio  recipiendi 

Ad  secundum  dicendum,  quod  si  in  adulto  deesset  intentio  susciniendi 
sacrantentum,  esse,  rebaptizandus:  si  tamen  hoc  non  constare “ess  d  ce» 
dum.  «  Si  non  es.baptizatus,  ego  te  baptizo  ». 

Ad  tertium  dicendum,  quod  baptismus  ordinatur  non  solum  contra  ori- 
tTonem^ntu;.^  “““  ^  P«  voluntatem^eT imen- 


ARTICULUS  VIII.  J9I 

UTRUM  FIDES  REQUIRATUR  fx  PARTE  BAPTIZATI. 

(4.  Dist.  6.  q.  1.  art.  j.  q.  j.  et  q.  2.  art.  2.  q.  3.  corb. 
et  Dist.  9.  art.  2.  q.  2.  ad  2.). 

Ad  octavum  sic  proceditur.  Videtur,  quod  fides  requiratur  ex  parte  ba- 
ptizati :  sacramentum  enim  baptismi  a  Christo  est  institutum:  sed  Christus 
formam  baptism!  tradens  fidem  baptismo  praemittit,  dicens  Mare,  ult  •  Oui 

haPtl^atus  fuerlt>  ™lvus  erit;  ergo  videtur,  quod  nisi  sit  fides,  non 
possit  esse  sacramentum  baptismi. 

ritum  PFrArvfEA'ufhil  Sacraraentis  Ec^siae  agitur:  sed  secundum 

tum  Ecclesiae  ille  qui  accedit  ad  baptismum,  de  fide  interrogatur,  cum 

d  citur.  «  Credis  in  Deum  Patrem  ?  etc.  » ;  ergo  videtur,  quod  fides  ad  ba¬ 
ptismum  requiratur.  n 

3  -  Praeterea.  Ad  baptismum  requiritur  intentio  suscipiendi  sacramentum  • 
sed  hoc  non  potest  esse  sine  recta  fide,  cum  baptismus  sit  rectae  fidei  sacra¬ 
mentum  ,  per  eum  enim  incorporantur  homines  Christo,  ut  Aug.  dicit  in  lib  1 
de  Baptismo  parvulorum  (seu  de  Peccat,  merit.  et  remiss.  cap.  26.  a  med)-  hoc' 
autem  non  potest  esse  sine  recta  fide,  secundum  illud  Ephes.  p:  Habitare 
Christum  per  fidem  in  cordibus  vestris ;  ergo  videtur,  quod  ille  qui  non  habet 
rectam  fidem,  non  possit  suscipere  sacramentum  baptismi. 

4.  Praeterea.  Infidelitas  est  gravissimum  peccatum,  ut  in  2.  habitum  est 
(2-2.  q.  10.  art.  3.) ;  sed  permanentes  in  peccato  non  sunt  baptizandi;  ergo 

etiam  nec  permanentes  in  infidelitate. 

Sed  contra  est,  quod  Gregorius  scribens  Quirino  episcopo  (in  Regist. 
lib.  9.  epist.  61.  a  prine.)  dicit:  «Ab  antiqua  Patrum  institutione  didicimus, 
ut  qui  apud  haeresim  in  Trinitatis  nomine  baptizantur,  cum  ad  sanctam  Ec¬ 
clesiam  redeunt,  aut  unctione  chrismatis,  aut  impositione  manus,  aut  sola 
professione  fidei  ad  sinum  matris  Ecclesiae  revocentur  ».  Hoc  autem,  non 
esset,  si  recta  fides  esset  de  necessitate  baptismi;  non  ergo  recta  fides  ex 
necessitate  requiritur  ad  susceptionem  baptismi. 

Respondeo  dicendum,  quod,  sicut  ex  dictis  patet  (q.  63.  art.  6.  et  q.  66. 
art.  ().),  cluo  efficiuntur  in  anima  per  baptismum,  scilicet  character,  et  gratia. 
Dupliciter  ergo  aliquid  ex  necessitate  requiritur  ad  baptismum :  uno  modo,  sine 
quo  gratia  haberi  non  potest,  quae  est  ultimus  effectus  sacramenti;  et  hoc  modo 
recta  fides  ex  necessitate  requiritur  ad  baptismum,  quia,  sicut  dicitur  Rom.  3. 
Justitia  Dei  est  per  fidem  Jesu  Christi :  alio  modo  requiritur  aliquid  ex  necessi¬ 
tate  ad  baptismum,  sine  quo  character  baptismatis  imprimi  non  potest  :  et 
sic  recta  fides  baptizati  non  requiritur  ex  necessitate  ad  baptismum,  sicut 
nec  recta  fides  baptizantis,  dummodo  adsint  caetera,  quae  sunt  de  necessitate 
sacramenti;  non  enim  sacramentum  perficitur  per  justitiam  hominis  dantis, 
vel  suscipientis  baptismum,  sed  per  virtutem  Dei. 

Ad  primum  ergo  dicendum,  quod  Dominus  loquitur  ibi  de  baptismo,  se¬ 
cundum  quod  perducit  homines  ad  salutem  per  gratiam  justificantem,  quod 
quidem  sine  recta  fide  esse  non  potest ;  et  ideo  signanter  dicit :  Qui  crediderit, 
et  bapti^atus  fuerit,  salvus  erit. 

Ad  secundum  dicendum,  quod  Ecclesia  intendit  homines  baptizare,  ut 
emundentur  a  peccato,  secundum  illud  Isa.  27.  :  Hic  est  omnis  fructus,  ut  au¬ 
feratur  peccatum :  et  ideo  quantum  est  de  se,  non  intendit  dare  baptismum 
nisi  habentibus  rectam  fidem,  sine  qua  non  est  remissio  peccatorum,  et 
propter  hoc  interrogat  accedentes  ad  baptismum,  an  credant:  si  tamen  sine 
recta  fides  aliquis  baptisma  suscipSt  extra  Ecclesiam,  non  percipit  illud  ad 
suam  salutem;  unde  August.  dicit  (lib.  4.  de  Baptis,  contr.  Donatist.  in  prine.): 
«  Ecclesia  paradiso  comparata  indicat  nobis,  posse  quidem  baptismum  ejus 
homines  etiam  foris  accipere,  sed  salutem  beatitudinis  extra  eam  neminem 
percipere,  vel  tenere  ». 

Ad  tertium  dicendum,  quod  etiam  non  habens  rectam  fidem  circa  alios 
articulos  potest  habere  rectam  fidem  circa  sacramentum  baptismi:  et  ita  non 
impeditur,  quin  possit  habere  intentionem  suscipiendi  sacramentum  baptismi: 
si  tamen  etiam  circa  hoc  sacramentum  non  recte  sentiat,  sufficit  ad  perce¬ 
ptionem  sacramenti  generalis  intentio,  qua  intendit  suscipere  baptismum,  sicut 
Christus  instituit,  et  sicut  Ecclesia  tradit. 

Ad  quartum  dicendum,  quod  sicut  sacramentum  baptismi  non  est  con¬ 
ferendum  ei,  qui  non  vult  ab  aliis  peccatis  recedere ;  ita  etiam  nec  ei,  qui 
non  vult  infidelitatem  deserere:  uterque  tamen  suscipit  sacramentum, si  ei 
conferatur,  licet  non  ad  salutem. 

ARTICULUS  IX.  392 

UTRUM  PUERI  SINT  BAPTIZANDI. 

(4-  Dist.  4.  q.  q.  art.  1.  q.  1.  et  Mal.  q.  4.  art.  1.  corp.  prine, 
et  Qaodl.  4.  art.  10.  corp.  et  Ouodl.  9.  art.  22.  corp.). 

Ad  nonum  sic  proceditur.  Videtur,  quod  pueri  non  sunt  baptizandi :  in 
quo  enim,  qui  baptizatur,  requiritur  intentio  suscipiendi  sacramentum,  ut 
supra  dictum  est  (art.  7.  huj.  q.):  hujusmodi  autem  intentionem  non  possunt 
pueri  habere,  cum  non  habeant  usum  liberi  arbitrii;  ergo  videtur,  quod  non 
possint  suscipere  sacramentum  baptismi. 

2.  Praeterea.  Baptismus  est  fidei  sacramentum,  ut  supra  dictum  est 

(' ? •  art.  1.) :  sed  pueri  non  habent  fidem,  quae  consistit  in  credentium 

voluntate,  ut  August.  dicit  super  Joan.  (tract.  26.  aliquant.  a  prine,  et  lib.  de 
Piaedest.  Sanctor,  cap.  4.  in  fin.):  nec  etiam  potest  dici,  quod  salventur  in  fide 
parentum,  quia  quandoque  parentes  sunt  infideles,  et  sic  magis  per  eorum 
infidelitatem  damnarentur;  ergo  videtur,  quod  pueri  non  possint  baptizari. 

3.  Praeterea,  i.  Petr.  3.  dicitur,  quod  homines  salvos  facit  baptisma,  non 
cai  nis  depositio  soi  dium,  sed  conscientiae  bonae  interrogatio  in  Deum.'  sed  pueri 
neque  conscientiam  habent  bonam,  vel  malam,  cum  non  habeant  usum  ra¬ 
tionis:  neque  etiam  convenienter  ipsi  interrogantur,  cum  non  intelligant; 
non  ergo  pueri  debent  baptizari. 

Sed  contra  est,  quod  Dionysius  dicit  ult.  cap.  Eccl.  Hierarch.  ( vers . 
fin.):  «Divini  nostri  duces  (scilicet  apostoli)  probaverunt  infantes  recipi  ad 
baptismum». 

Respondeo  dicendum,  quod,  sicut  Apost.  dicit  Rom.  5.:  Si  unius  delicto 
mors  regnavit  per  unum  (scilicet  per  Adam),  multo  magis  abundantiam  gratiae, 
et  donationis,  et  justitiae  accipientes,  invita  regnabunt  per  unum  Jesum  Christum : 
pueri  autem  ex  peccato  Adae  peccatum  originale  contrahunt,  quod  patet 
ex  hoc,  quod  sunt  mortalitati  subjecti,  quae  per  peccatum  primi  hominis  in 
omnes  pertransiit,  ut  Apostolus  ibidem  dicit:  unde  multo  magis  pueri  pos¬ 
sunt  per  Christum  gratiam  accipere,  ut  regnent  in  vita  aeterna.  Ipse  autem 
Dominus  dicit  Joan.  3.  quod  nisi  quis  renatus  fuerit  ex  aqua,  et  Spiritu  Sancto, 
non  potest  introire  in  regnum  Dei:  unde  necessarium  fuit,  pueros  baptizari,  ut 
sicut  per  Adam  damnationem  incurrerunt  nascendo,  ita  per  Christum  salu¬ 
tem  consequantur  renascendo.  Fuit  etiam  conveniens  pueros  baptizari,  ut 
a  pueritia  nutriti  in  his,  quae  sunt  christianae  vitae,  firmius  in  ea  perseve¬ 
rent,  secundum  illud  Proverb.  22.:  Adolescens  juxta  viam  suam,  etiam  cum  se¬ 
nuerit,  non  recedet  ab  ea:  et  hanc  rationem  assignat  Dionys.  ult.  cap.  Eccl. 
Hierarc.  (vers.  fin.). 

Ad  primum  ergo  dicendum,  quod  regeneratio  spiritualis,  quae  fit  per 
baptismum,  est  quodammodo  similis  nativitati  carnali,  quantum  ad  hoc, 
quod  sicut  pueri  in  maternis  uteris  constituti  non  per  seipsos  nutrimen¬ 
tum  accipiunt,  sed  ex  nutrimento  matris  sustentantur;  ita  etiam  pueri  non¬ 
dum  habentes  usum  rationis,  quasi  in  utero  matris  Ecclesiae  constituti,  non 
per  seipsos,  sed  per  actum  Ecclesiae  salutem  suscipiunt :  unde  August.  dicit 
in  libro  1.  de  Peccatorum  meritis,  et  remissione  (cap.  24.  cire,  fin.):  «  Mater 
Ecclesia  os  maternum  parvulis  praebet,  ut  sacris  mysteriis  imbuantur  ■  quia 

nondum  possunt  corde  proprio  credere  ad  justitiam,  nec  ore  proprio  con¬ 
fiteri  ad  salutem  »  (quae  sequuntur,  hab.  cap.  19.  circ.  fin.)  :  «  si  autem  propterea 
recte  fideles  vocantur,  quoniam  fidem  per  verba  gestantium  quodammodo 
profitentur,  cur  etiam  non  poenitentes  habeantur,  cum  per  eorumdem  verba 
gestantium,  diabolo,  et  huic  saeculo  abrenuntiare  monstrerentur?  »  Et  ea¬ 
dem  ratione  possunt  dici  intendentes,  non  per  actum  propriae  intentionis, 
cum  ipsi  quandoque  contranitantur,  et  plorent,  sed  per  actum  eorum,  a  qui¬ 
bus  offeruntur. 

Ad  secundum  dicendum,  quod,  sicut  Aug.  scribens  Bonifacio  (lib.  1. 
contr.  duas  epist  Pelag.  cap.  22.)  dicit,  «  in  Ecclesia  Salvatoris  parvuli  per 
alios  credunt,  sicut  ex  aliis,  quae  in  baptismo  remittuntur,  peccata  traxerunt  ». 
Nec  impeditur  eorum  salus,  si  parentes  sint  infideles:  quia,  sicut  Augustinus 
dicit  eidem  Bonifacio  scribens  (epist.  25.  cir.  med.),  «  offeruntur  parvuli  ad 
percipiendam  spiritualem  gratiam,  non  tam  ab  eis,  quorum  gestantur  ma¬ 
nibus  (quamvis  et  ab  ipsis,  si  et  ipsi  boni  fideles  sunt),  quam  ab  universa  so¬ 
cietate  sanctorum,  atque  fidelium.  Ab  omnibus  namque  offerri  recte  intelli- 
guntur,  quibus  placet  quod  offeruntur,  et  quorum  charitate  ad  communionem 
Sancti  Spiritus  adjunguntur  ».  Infidelitas  autem  propriorum  parentum,  etiamsi 
eos  post  baptismum  daemoniorum  sacrificiis  imbuere  conentur,  pueris  non 
nocet:  quia,  ut  Augustinus  ibid.  (circ.  prine.)  dicit,  «  puer  semel  generatus 
per  aliorum  carnalem  voluptatem,  cum  semel  regeneratus  fuerit  per  aliorum 
spiritualem  voluntatem,  deinceps  non  potest  vinculo  alienae  iniquitatis  ob¬ 
stringi,  cui  nulla  sua  voluntate  consentit,  secundum  illud  Ezech.  18.  :  Sicut 
anima  patris  mea  est,  ita  etiam  anima  filii ;  anima  quae  peccaverit,  ipsa  morietur. 
Sed  ideo  ex  Adam  traxit,  quod  sacramenti  illius  gratia  solveretur,  quia  non¬ 
dum  erat  anima  separatim  vivens  ».  Fides  autem  unius,  immo  totius  Eccle¬ 
siae,  parvulo  prodest  per  operationem  Spiritus  Sancti,  qui  unit  Ecclesiam, 
et  bona  unius  alteri  communicat. 

Ad  tertium  dicendum,  quod  sicut  puer,  cum  baptizatur,  non  per  seipsum, 
sed  per  alios  credit,  ita  non  per  seipsum,  sed  per  alios  interrogatur;  et  in¬ 
terrogati  confitentur  fidem  Ecclesiae  in  persona  pueri,  qui  huic  fidei  aggre¬ 
gatur  per  fidei  sacramentum.  Conscientiam  autem  bonam  consequitur  puer 
etiam  in  seipso,  non  quidem  actu,  sed  habitu  per  gratiam  justificantem. 

ARTICULUS  X.  393 

UTRUM  PUERI  JUDAEORUM,  VEL  ALIORUM  INFIDELIUM 
SINT  INVITIS  PARENTIBUS  BAPTIZANDI. 

(2-2.  q.  10.  art.  12.  et  Quodl.  2.  art.  7.  et  11.  corp.). 

Ad  decimum  sic  proceditur.  Videtur,  quod  pueri  Judaeorum,  vel  aliorum 
infidelium  sint  baptizandi  etiam  invitis  parentibus:  magis  enim  debet  homini 
subveniri  contra  periculum  mortis  aeternae,  quam  contra  periculum  mortis 
temporalis:  sed  puero  in  periculo  mortis  temporalis  existenti  est  subvenien¬ 
dum,  etiamsi  parentes  per  malitiam  contraniterentur;  ergo  multo  magis  est 
subveniendum  pueris  infidelium  filiis  per  baptismum  contra  periculum  mortis 
aeternae,  etiam  invitis  parentibus. 

2.  Praeterea.  Filii  servorum  sunt  servi,  et  in  potestate  dominorum:  sed 
Judaei  sunt  servi  tegum,  et  principum,  et  quicumque  etiam  alii  infideles; 

ergo  absque  omni  injuria  possunt  principes  filios  Judaeorum,  vel  aliorum 
servorum  infidelium  facere  baptizari. 

3.  Praeterea.  Quilibet  homo  est  magis  Dei,  a  quo  habet  animam,  quam 
patris  carnalis,  a  quo  habet  corpus:  non  est  ergo  injustum,  si  pueri  infidelium 
lilii  parentibus  carnalibus  auferantur,  et  Deo  per  baptismum  consecrentur. 

Sed  contra  est,  quod  in  Decret.  dist.  45.  (cap.  4.)  ex  Concil.  Toletano 
(scilicet  4.  can.  57.)  sic  dicitur:  «  De  Judaeis  praecipit  sancta  Synodus,  ne¬ 
mini  deinceps  ad  credendum  vim  inferre ;  non  enim  tales  inviti  salvandi  sunt, 
sed  volentes:  ut  integra  sit  forma  justitiae  ». 

Respondeo  dicendum,  quod  pueri  infidelium  filii  aut  habent  usum  ra¬ 
tionis,  aut  non  habent:  si  autem  habent,  jam  quantum  ad  ea  quae  sunt  juris 
divini,  vel  naturalis,  incipiunt  suae  potestatis  esse,  et  ideo  propria  volun¬ 
tate,  invitis  parentibus,  possunt  baptismum  suscipere,  sicut  et  matrimonium 
contrahere:  et  ideo  tales  licite  moneri  possunt,  et  induci  ad  suscipiendum 
baptismum.  Si  vero  nondum  habent  usum  liberi  arbitrii,  secundum  jus  na¬ 
turale  sunt  sub  cura  parentum,  quamdiu  ipsi  sibi  providere  non  possunt; 
unde  etiam  de  pueris  antiquorum  dicitur,  quod  salvabantur  in  fide  paren¬ 
tum :  et  ideo  contra  justitiam  naturalem  esset,  si  tales  pueri  invitis  paren¬ 
tibus  baptizarentur;  sicut  etiam  si  aliquis  habens  usum  rationis  baptizaretur 
invitus.  Esset  etiam  periculosum  taliter  filios  infidelium  baptizare:  quia  de 
facili  ad  infidelitatem  redirent,  propter  naturalem  affectum  ad  parentes.  Et 
ideo  non  habet  hoc  Ecclesiae  consuetud  ,  quod  filii  infidelium  invitis  pa¬ 
rentibus  baptizentur. 

Ad  primum  ergo  dicendum,  quod  a  mut :  corporali  non  est  aliquis  eri¬ 
piendus  contra  ordinem  juris  civilis;  puta  si  liiquis  a  suo  judice  condemnetur 
ad  mortem,  nullus  debet  eum  violenter  a  morte  eripere:  unde  nec  aliquis 
debet  irrumpere  ordinem  juris  naturae,  quo  filius  est  sub  cura  patris,  ut  eum 
liberet  a  periculo  mortis  aeternae. 

Ad  secundum  dicendum,  quod  Judaei  sunt  servi  principum  servitute  ci¬ 
vili,  quae  non  excludit  ordinem  juris  naturalis,  vel  divini. 

Ad  tertium  dicendum,  quod  homo  ordinatur  ad  Deum  per  rationem, 
per  quam  Deum  cognoscere  potest;  unde  puer,  antequam  usum  rationis  ha¬ 
beat,  naturali  ordine  ordinatur  in  Deum  per  rationem  parentum,  quorum 
curae  naturaliter  subjacet:  et  secundum  eorum  dispositionem  sunt  circa  ipsum 
divina  agenda. 


ARTICULUS  XI.  394 

UTRUM  PUERI  IN  MATERNIS  UTERIS  POSITI  SINT  BAPTIZANDI. 

(4.  Dist.  6.  q.  j.  ari.  1.  q.  1.  et  Dist.  24.  q.  2.  art.  8.  q.  1.  ad.  1.  et  2.). 

Ad  undecimum  sic  proceditur.  Videtur,  quod  pueri  in  maternis  uteris 
existentes  possint  baptizari:  efficacius  enim  est  donum  Christi  ad  salutem, 
quam  peccatum  Adae  ad  damnationem,  ut  Apost.  dicit  Rom.  5.:  sed  pueri 
in  maternis  uteris  damnantur  propter  peccatum  Adae ;  ergo  multo  magis 
salvari  possunt  per  donum  Christi,  quod  quidem  fit  per  baptismum ;  ergo 
pueri  in  maternis  uteiis  existentes  possunt  baptizari. 

2.  Praeterea.  Puer  in  utero  matris  existens  aliquid  matris  esse  videtur: 
sed  baptizata  matre,  baptizatur  quidquid  est  ejus  intra  ipsam  existens;  ergo 
videtur,  quod,  baptizata  matre,  baptizetur  puer  in  u!ero  ejus  existens. 

S.  Thomae  Summa  Theologica .  Vol,  IV.  38 

3.  Praeterea.  Mors  aeterna  pejor  est,  quam  mors  corporalis:  sed  de 
duobus  malis  minus  malum  est  eligendum ;  si  ergo  puer  in  utero  matris  exi- 
stens  baptizari  non  potest,  melius  esset  quod  mater  aperiretur,  et  puer  vi  edu¬ 
ctus  baptizaretur,  quam  quod  puer  aeternaliter  damnaretur,  absque  baptismo 
decedens. 

4.  Praeterea.  Contingit  quandoque,  quod  aliqua  pars  pueri  prius  egre¬ 
ditur,  sicut  legitur  Gen.  28.  quod  pariente  Tamar,  in  ipsa  effusione  infantium 
unus  protulit  manum,  in  qua  obstetrix  ligavit  coccinum,  dicens:  Iste  egredietur 
prior:  illo  vero  manum  retrahente,  egressus  est  alter:  quandoque  autem  in  tali 
casu  imminet  periculum  mortis;  ergo  videtur,  quod  illa  pars  debeat  baptizari, 
puero  adhuc  in  materno  utero  existente. 

Sed  contra  est,  quod  Aug.  dicit  in  epist.  ad  Dardanum  (quae  est /7.  inter 
med.  et  fin.) :  «  Nemo  renascitur,  nisi  primo  nascatur  »:  sed  baptismus  est 
quaedam  spiritualis  regeneratio;  non  ergo  debet  aliquis  baptizari,  priusquam 
ex  utero  nascatur. 

Respondeo  dicendum,  quod  de  necessitate  baptismi  est,  quod  corpus  ba¬ 
ptizandi  aliquo  modo  aqua  abluatur,  cum  baptismus  sit  quaedam  ablutio, 
ut  supra  dictum  est  (q.  66.  art.  1).  Corpus  autem  infantis,  antequam  nascatur 
ex  utero,  non  potest  aliquo  modo  ablui  aqua ;  nisi  forte  dicatur,  quod  ablutio 
baptismalis,  qua  corpus  matris  lavatur,  ad  filium  in  ventre  existentem  per¬ 
veniat:  sed  hoc  esse  non  potest;  tum  quia  anima  pueri,  ad  cujus  sanctifica¬ 
tionem  ordinatur  baptismus,  distincta  est  ab  anima  matris;  tum  quia  corpus 
pueri  animati  jam  est  formatum,  et  per  consequens  a  corpore  matris  distin¬ 
ctum,  et  ideo  baptismus,  quo  mater  baptizatur,  non  redundat  in  prolem  in 
utero  matris  existentem ;  unde  Aug.  dicit  contra  Julianum  (lib.  6.  cap.  14. 
inter  med.  et  fin.):  «  Si  ad  matris  corpus  id  quod  in  ea  concipitur  pertinet, 
ita  ut  ejus  pars  imputetur,  non  baptizaretur  infans,  cujus  mater  baptizata  est 
aliquo  mortis  urgente  periculo,  cum  eum  gestaret  in  utero :  nunc  vero  cum 
ipse  etiam,  scilicet  infans,  baptizetur,  non  utique  ad  maternum  corpus,  cum 
esset  in  utero,  pertinebat  ».  Et  ita  relinquitur,  quod  nullo  modo  infantes  in 
maternis  uteris  existentes  baptizari  possunt. 

Ad  primum  ergo  dicendum,  quod  pueri  in  maternis  uteris  existentes  non¬ 
dum  prodierunt  in  lucem,  ut  cum  aliis  hominibus  vitam  ducant;  unde  non 
possunt  subjici  actioni  humanae,  ut  per  eorum  ministerium  sacramenta  re¬ 
cipiant  ad  salutem :  possunt  tamen  subjici  operationi  Dei,  apud  quem  vivunt, 
ut  quodam  privilegio  gratiae  sanctificationem  consequantur,  sicut  patet  de 
sanctificatis  in  utero. 

Ad  secundum  dicendum,  quod  membrum  interius  matris  est  aliquid  ejus 
per  continuationem,  et  unionem  naturalem  partis  ad  totum:  puer  autem  in 
utero  matris  existens  est  aliquid  ejus  per  quandam  colligationem  corporum 
distinctorum;  unde  non  est  similis  ratio. 

Ad  tertium  dicendum,  quod  non  sunt  facienda  mala,  ut  veniant  bona,  ut 
dicitur  Rom.  3.:  et  ideo  non  debet  homo  occidere  matrem,  ut  baptizet  puerum : 
si  tamen  mater  mortua  fuerit  vivente  prole  in  utero,  debet  aperiri,  ut  puer 
baptizetur. 

j  Ad  quartum  dicendum,  quod  expectanda  est  totalis  egressio  pueri  ex 
utero  ad  baptismum,  nisi  mors  immineat:  si  tamen  primo  caput  egrediatur, 
;  in  quo  fundantur  omnes  sensus,  debet  baptizari,  periculo  imminente;  et  non 
est  postea  rebaptizandus,  si  eum  perfecte  nasci  contigerit :  et  videtur  idem 
faciendum,  quaecumque  alia  pars  egrediatur,  periculo  imminente.  Quia  tamen 

ARTICULUS  XII. 

395 

UTRUM  FURIOSI,  ET  AMENTES  DEBEANT  BAPTIZARI. 

(4.  Dist.  4.  q.  3.  art.  1.  q.  j.  ei  Dist.  18.  q.  1.  ari.  3.  q.  1.  corp. 
et  V 'eri.  q.  28.  art.  ad  1.).  . 

beam^aXri “T,  SiC  Pr°“‘i!,,,r'  Videt“r.  «I»-*!  furiosi,  et  amentes  non  de- 
hanri  1 P  d  s^scePtl0nem  emm  baptismi  requiritur  intentio  in  eo  qui 

careant^  usAVttW  ("u  7'  ,J  ;  "*  foriosi'  «  "nentes,  cum 

non  debem  bapS.  P°SS““  habere  inordinatam  intentionem ;  ergo 

tionlnfLedTrt,?01?0  br“U  “imalk  superexcedit  in  hoc,  quod  habet  ra- 
d  f  ’  amentes  ]10n  habent  usum  rationis,  et  quandoque 
etiam  m  eis  non  espectatur,  sicut  expectatur  in  pueris;  ergo  videtur  quod 

bap^zari  amm  a  n°n  baPtizantur,  ita  nec  tales  furiosi,  et  amentes  debeant 

3-  Praeterea.  Magis  est  ligatus  usus  rationis  in  furiosis,  vel  amentibus 

non  debetddrraientlbUSK  sed  baPtismus  non  consuevit  dari  dormientibus ;  ergo 
non  debet  dari  amentibus,  et  furiosis.  8 

suoSquiTcumA ^  Auf  St‘.dicit  4-  Conf.  (eap.  4.  cire,  mei.)  de  amico 
7  eo  effi  7  d*SPe”retur’  baPtlzatu*  est  nesciens,,  et  tamen  baptismus 
dari  debtt  5  ag°  Carentibus  usu  rationis  aliquando  baptismus 

•  .R“PONDEO  dicendum,  quod  circa  amentes,  et  furiosos  est  distinguendum  : 

etLrHuZ1  SUm  a  natlVltate  tales’  nulIa  habentes  lucida  intervalla,  in  quibus 
etiam  nullus  usus  rationis  apparet;  et  de  talibus,  quantum  ad  baptismi  susce- 

EccfesQe  VutTr  ^7  judi^ium’  ^uod  de  Pueris>  fiui  baptizantur  in  fide 

ex  Sana7  t  P”  fT  eSt  (art‘  ^  alii  vero  sunt  amentes,  qui 
.,  .  te’  PUam  habuerunt  prius,  in  amentiam  inciderunt;  et  tales  sunt 

ien^r  7CU  volu^atem,  quam  habuerunt,  dum  sanae  mentis  existe- 
eis  'u  hde°’  S7UnC  aPParUlt  m  eiS  voluntas  suscipiendi  baptismum,  debet 
alion7nb?  ,fUna’,  £t  amentia  constitutis,  etiamsi  tunc  actu  contradicant: 
q.  1  nu  a  voIuntas  suscipiendi  baptismum  in  eis  apparuit,  dum  sanae 
“O?  Quidam  voro  s„„,,  qoi  etsi  a  „a,iv“a“ 

nnt  furiosi,  vel  amentes,  habent  tamen  aliqua  lucida  intervalla,  in  quibus 
recta  ratione  uti  possunt;  unde  si  tunc  baptizari  voluerint,  baptizari  pos¬ 
sunt  etiam  m  amentia  constituti:  et  debet  eis  tunc  sacramentum  conferri,  si 
periculum  timeatur:  alioqum  melius  est,  ut  tempus  expectetur,  in  quo  sint 
sanae  mentis,  ad  hoc  quod  devotius  suscipiant  sacramentum:  si  autem  tem¬ 
pore  lucidi,  intervalli  non  appareat  in  eis  voluntas  suscipiendi  baptismum 
baptizari  non  debent  m  amentia  constituti.  Quidam  vero  sunt,  qui  etsi  non 
omnino  sanae  mentis  existant,  intantum  tamen  ratione  utuntur,  quod  possunt 
de  sua  salute  cogitare,  et  intelligere  sacramenti  virtutem :  et  de  talibus  idem 

est  judicium,  sicut  de  his,  qui  sanae  mentis  existunt,  qui  baptizantur  volentes, 
non  autem  inviti. 

Ad  primum  ergo  dicendum,  quod  amentes,  qui  nunquam  habuerunt,  nec 
habent  usum  rationis,  baptizantur  ex  intentione  Ecclesiae,  sicut  et  ex  actu  Ec¬ 
clesiae  credunt,  et  poenitent,  sicut  supra  de  pueris  dictum  est  (ari.  9.  huj.  q.). 
Illi  vero,  qui  aliquo  tempore  habuerunt,  vel  habent  usum  rationis,  secundum 
propriam  intentionem  baptizantur,  quam  habent,  vel  habuerunt  tempore  sanae 
mentis. 

Ad  secundum  dicendum,  quod  furiosi,  vel  amentes  carent  usu  rationis 
per  accidens,  scilicet  propter  aliquod  impedimentum  organi  corporalis,  non 
autem  propter  defectum  animae  rationalis,  sicut  bruta  animalia :  unde  non 
est  de  his  similis  ratio. 

Ad  tertium  dicendum,  quod  dormientes  non  sunt  baptizandi,  nisi  peri¬ 
culum  mortis  immineat:  in  quo  casu  baptizari  debent,  si  prius  in  eis  voluntas 
apparuit  suscipiendi  baptismum,  sicut  et  de  amentibus  dictum  est  (incorp.  art.); 
sicut  August.  narrat  in  4.  lib.  Conf.  (loc.  sup.  cit.)  de  amico  suo,  qui  baptizatus 
est  nesciens,  propter  periculum  mortis. 


QUAESTIO  LXIX. 

DE  EFFECTIBUS  BAPTISMI,  IN  DECEM  ARTICULOS  DIVIS/ 


Deinde  considerandum  est  de  effectibus  baptismi 

Et  circa  hoc  quaeruntur  decem. 

Primo.  Utrum  per  baptismum  auferantur  omnia  peccata. 

Secundo.  Utrum  per  baptismum  liberetur  homo  ab  omni  poena. 

Tertio.  Utrum  baptismus  auferat  poenalitates  hujus  vitae. 

Quarto.  Utrum  per  baptismum  conferantur  homini  gratia,  et  virtutes. 
Quinto.  De  effectibus  virtutum,  qui  per  baptismum  conferuntur. 

Sexto.  Utrum  etiam  parvuli  in  baptismo  gratiam,  et  virtutes  accipiant. 
Septimo.  Utrum  per  baptismum  aperiatur  baptizatis  janua  regni  coelestis. 
Octavo.  Utrum  baptismus  aequalem  effectum  habeat  in  omnibus  baptizatis. 
Nono.  Utrum  fictio  impediat  effectum  baptismi. 

Decimo.  Utrum,  recedente  fictione,  baptismus  obtineat  suum  effectum. 


ARTICULUS  I.  396 

UTRUM  PER  BAPTISMUM  TOLLANTUR  OMNIA  PECCATA. 

(1.  Dist.  32.  q.  1.  art.  1.  et  4.  Dist.  4.  q.  2.  art.  1.  q.  1.  et  Dist.  17.  q.  3.  art.  3.  q.  1. 
et  lib.  4.  Conlr.  g.  cap.  37.  et  72.  et  Hebr.  6.  lect.  3.  fin.). 

Ad  primum  sic  proceditur.  Videtur,  quod  per  baptismum  non  tollantur 
omnia  peccata:  baptismus  enim  est  quaedam  spiritualis  regeneratio,  quae 
contraoonitur  venerationi  carnali :  sed  ner  venerationem  carnalem  homo 

contrahit  solum  originale  peccatum  ;  ergo  per  baptismum  solvitur  solum 
originale  peccatum. 

2.  Praeterea.  Poenitentia  est  sufficiens  causa  remissionis  actualium  pec¬ 
catorum  :  sed  ante  baptismum  in  adultis  requiritur  poenitentia,  secundum 
illud  Actor.  2.:  Poenitentiam  agite,  et  baptizetur  unusquisque  vestrum;  ergo  ba¬ 
ptismus  nihil  operatur  circa  remissionem  actualium  peccatorum. 

3.  Praeterea.  Diversorum  morborum  diversae  sunt  medicinae,  quia,  sicut 
Hieronymus  dicit  (sup.  illud  Mare.  9.:  Hoc  genus  daemoniorum),  «  non  sanat 
oculum,  quod  sanat  calcaneum»  :  sed  peccatum  originale,  quod  per  baptismum 
tollitur,  est  aliud  genus  peccati  a  peccato  actuali ;  ergo  non  omnia  peccata 
remittuntur  per  baptismum. 

Sed  contra  est,  quod  dicitur  Ezech.  36.:  Effundam  super  vos  aquam  mun¬ 
dam,  et  mundabimini  ab  omnibus  inquinamentis  vestris. 

Respondeo  dicendum,  quod,  sicut  Apostolus  dicit  Roman.  6. :  Ouicumque 
baptigati  sumus  in  Christo  Jesu,  in  morte  ipsius  bap ligati  sumus;  et  postea  con¬ 
cludit  :  Ita  et  vos  existimate  vos  mortuos  quidem  esse  peccato,  viventes  autem  Deo 
in  Christo  Jesu  Domino  nostro.  Ex  quo  patet,  quod  per  baptismum  homo  mo¬ 
ritur  vetustati  peccati,  et  incipit  vivere  novitati  gratiae:  omne  autem  pecca¬ 
tum  ad  pristinam  vetustatem  pertinet;  unde  consequens  est,  quod  omne  pec¬ 
catum  per  baptismum  tollatur. 

Ad  primum  ergo  dicendum,  quod,  sicut  Apost.  dicit  Rom.  5.,  peccatum 
Adae  non  tantum  potest,  quantum  potest  donum  Christi,  quod  in  baptismo 
percipitur:  nam  judicium  ex  uno  in  condemnationem,  gratia  autem  ex  multis  de¬ 
lictis  in  justificationem ;  unde  et  August.  dicit  in  lib.  de  Baptismo  parvulorum 
(seu  de  Peccator,  inerit,  et  remiss.  cap.  jy.  in  fin),  quod  «generante  carne,  tan¬ 
tummodo  trahitur  peccatum  originale;  regenerante  autem  spiritu,  non  solum 
originalium,  sed  etiam  voluntariorum  fit  remissio  peccatorum  ». 

Ad  secundum  dicendum,  quod  nullius  peccati  remissio  fieri  potest,  nisi 
per  virtutem  passionis  Christi;  unde  et  Apost.  dicit  Hebr.  9.  quod  sine  san¬ 
guinis  effusione  non  fit  remissio.  Unde  motus  humanae  voluntatis,  qui  est  in 
poenitente,  non  sufficeret  ad  remissionem  culpae,  nisi  adesset  fides  passionis 
Christi,  et  propositum  participandi  ipsam,  vel  suscipiendo  baptismum,  vel 
subjiciendo  se  clavibus  Ecclesiae.  Et  ideo  quando  aliquis  adultus  poenitens 
ad  baptismum  accedit,  consequitur  quidem  remissionem  omnium  peccatorum 
ex  proposito  baptismi,  perfectius  autem  ex  reali  susceptione  baptismi. 

Ad  tertium  dicendum,  quod  ratio  illa  procedit  de  particularibus  medi¬ 
cinis.  Baptismus  autem  operatur  in  virtute  passionis  Christi,  quae  est  univer¬ 
salis  medicina  omnium  peccatorum,  et  ideo  per  baptismum  omnia  peccata 
tolluntur. 


ARTICULUS  II.  397 

UTRUM  PER  BAPTISMUM  LIBERETUR  HOMO  AB  OMNI  REATU  PECCATI. 

(Supr.  q.  68.  ari.  4.  et 5.  Dist.  i<).  art.  3.  q.  2.  et  4.  Dist.  4.  q.  2.  art.  1.  q.  2. 
et  art.  3.  q.  1.  et  Dist.  7.  q.  1.  art.  1.  q.  1.  et  4.  Contr.  g.  cap.  58. 59.  et  72. 
et  Rom.  n.  lect.  4.  et  Hebr.  6.  lect.  2.  fin.). 

Ad  secundum  sic  proceditur.  Videtur,  quod  per  baptismum  non  liberetur 
homo  ab  omni  reatu  peccati:  dicit  enim  Apostolus  Roman.  13.:  Quae  a  Deo 

sunt,  ordinata  sunt:  sed  culpa  non  ordinatur  nisi  per  poenam,  ut  August.  dicit 
(implic.  lib.  i.  Retract.  cap.  9.  et  lib 3.  de  Lib.  Arb.  pap.  iS.)  ;  ergo  per  baptismum 
non  tollitur  reatus  poenae  praecedentium  peccatorum. 

2.  Praeterea.  Effectus  sacramenti  aliquam  similitudinem  habet  cum  ipso 
sacramento:  quia  sacramenta  novae  legis  efficiunt,  quod  figurant,  ut  supra 
dictum  est  (q.  62.  art.  1.  ad  1.)  :  sed  ablutio  baptismalis  habet  quidem  aliquam 
similitudinem  cum  ablutione  maculae,  nullam  autem  similitudinem  habere 
videtur  cum  subtractione  reatus  poenae;  non  ergo  per  baptismum  tollitur 
reatus  poenae. 

3.  Praeterea.  Sublato  reatu  poenae,  aliquis  non  remanet  dignus  poena: 
et  ita  injustum  esset  eum  puniri:  si  igitur  per  baptismum  tollitur  reatus 
poenae,  injustum  esset  post  baptismum  suspendere  latronem,  qui  ante  homi¬ 
cidium  commisit :  et  ita  per  baptismum  tolleretur  rigor  humanae  disciplinae: 
quod  est  inconveniens;  non  ergo  per  baptismum  tollitur  reatus  poenae. 

Sed  contra  est,  quod  Ambrosius  dicit  super  illud  Roman.  11.:  Sine 
poenitentia  sunt  dona,  et  vocatio  Dei:  «  Gratia,  inquit,  Dei  in  baptismo  gratis 
omnia  condonat». 

Respondeo  dicendum,  quod,  sicut  supra  dictum  est  (q.  6S.  art.  3.  in  corp. 
et  ad  1.),  per  baptismum  aliquis  incorporatur  passioni,  et  morti  Christi,  se¬ 
cundum  illud  Rom.  6. :  Si  mortui  sumus  cum  Christo,  credimus  quia  simul  etiam 
vivemus  cum  eo:  ex  quo  patet,  quod  omni  baptizato  communicatur  passio 
Christi  ad  remedium,  ac  si  ipse  passus,  et  mortuus  esset.  Passio  autem 
Christi,  sicut  dictum  est  (q.  68.  art.  3.),  est  sufficiens  satisfactio  pro  omnibus 
peccatis  omnium  hominum;  et  ideo  ille  qui  baptizatur,  liberatur  a  reatu  to¬ 
tius  poenae  sibi  debitae  pro  peccatis,  ac  si  ipse  sufficienter  satisfecisset  pro 
omnibus  peccatis  suis. 

Ad  primum  ergo  dicencum,  quod  quia  poena  passionis  Christi  commu¬ 
nicatur  baptizato,  inquantum  fit  membrum  Christi,  ac  si  ipse  poenam  illam 
sustinuisset,  ideo  ejus  peccata  remanent  ordinata  per  poenam  passionis  Christi. 

Ad  secundum  dicendum,  quod  aqua  non  solum  abluit,  sed  etiam  refri¬ 
gerat:  et  ita  suo  refrigerio  significat  subtractionem  reatus  poenae,  sicut  sua 
ablutione  significat  emundationem  a  culpa. 

Ad  tertium  dicendum,  quod  in  poenis,  quae  judicio  humano  inferuntur, 
non  solum  attenditur  qua  poena  sit  homo  dignus  quoad  Deum,  sed  etiam  in 
quo  sit  obligatus  quoad  homines,  qui  laesi,  et  scandalizati  sunt  per  peccatum 
alicujus.  Et  ideo  licet  homicida  per  baptismum  liberetur  a  reatu  poenae  quoad 
Deum;  remanet  tamen  obligatus  adhuc  quoad  homines,  quos  justum  est  aedi¬ 
ficari  de  poena,  sicut  sunt  scandalizati  de  culpa:  pie  tamen  talibus  princeps 
posset  poenam  indulgere. 

ARTICULUS  III.  398 

UTRUM  PER  BAPTISMUM  DEBEANT  AUFERRI  FOENALITATES 
PRAESENTIS  VITAE. 

(2.  Dist.  32.  q.  1.  ari.  1.  q.  2.  et  Dist.  33.  q.  1.  art.  2.  et  3.  Dist.  /9.  art.  3.  q.  2. 
et  4.  Dist.  4.  q.  2.  art.  1.  q.  3.  et  lib.  4.  Contr.  g.  cap.  32.  fin. 
et  33.  ad  3.  et  27.  et  cap.  39.  et  q.  6.  art.  13.). 

Ad  tertium  sic  proceditur.  Videtur,  quod  per  baptismum  debeant  au¬ 
ferri  poenalitates  praesentis  vitae  :  ut  enim  Apostolus  dicit  Roman.  5.,  donum 

Christi  potentius  est,  quam  peccatum  Adae:  sed  per  peccatum  Adae,  ut  ibi¬ 
dem  Apostolus  dicit,  mors  m  hunc  mundum  intravit,  et  per  consequens  omnes 
aliae  poenalitates  praesentis  vitae ;  ergo  multo  magis  per  donum  Christi, 
quod  in  baptismo  percipitur,  homo  a  poenalitatibus  praesentis  vitae  debet 
liberari. 

2.  Praeterea.  Baptismus  aufert  et  culpam  originalem,  et  actualem,  sicut 
supra  dictum  est  (art.  i.  huj.  q.) :  sic  autem  aufert  actualem  culpam,  quod 
liberat  ab  omni  reatu  poenae  consequente  actualem  culpam;  ergo  etiam 
liberat  a  poenalitatibus  praesentis  vitae,  quae  sunt  poena  originalis  peccati. 

3.  Praeterea.  Remota  causa,  removentur  effectus:  sed  causa  harum 
poenalitatum  est  peccatum  originale,  quod  tollitur  per  baptismum;  ergo 
non  debent  hujusmodi  poenalitates  remanere. 

Sed  contra  est,  quod  super  illud  Rom.  6.:  Destruetur  corpus  peccati,  dicit 
Gloss.  (August.  lib.  1.  de  Peccat,  merit.  et  remiss.  cap.  ult.) :  «  Per  baptismum 
id  agitur,  ut  vetus  homo  crucifigatur,  et  corpus  peccati  destruatur;  non  ita 
ut  m  ipso  vivente  carnis  concupiscentia  respersa,  et  innata  repente  absuma- 
tui,  et  non  sit;  sed  non  obsit  mortuo,  quae  inerat  nato  »;  ergo  pari  ratione 
nec  aliae  poenalitates  per  baptismum  tolluntur. 

Respondeo  dicendum,  quod  baptismus  habet  virtutem  auferendi  poena¬ 
litates  praesentis  vitae:  non  tamen  eas  aufert  in  praesenti  vita;  sed  ejus  vir¬ 
tute  auferentur  a  justis  in  resurrectione,  quando  mortale  hoc  induet  immorta¬ 
litatem,  ut  dicitur  1.  Cor.  15.;  et  hoc  rationabiliter  '.primo  quidem,  quia  per 
baptismum  homo  incorporatur  Christo,  et  efficitur  membrum  ejus,  ut  supra 
dictum  est  (art.  praec.) ;  et  ideo  conveniens  est,  ut  id  agatur  in  membro  in¬ 
corporato,  quod  est  actum  in  capite:  Christus  autem  a  principio  suae  con¬ 
ceptionis  fuit  plenus  gratia,  et  veritate;  habuit  tamen  corpus  passibile,  quod 
post  passionem,  et  mortem  est  ad  vitam  gloriosam  resuscitatum ;  unde  et 
christianus  in  baptismo  gratiam  consequitur  quantum  ad  animam;  habet 
tamen  corpus  passibile,  in  quo  pro  Christo  possit  pati,  sed  tandem  resusci¬ 
tabitur  ad  impassibilem  vitam:  unde  Apost.  dicit  Rom.  8.:  Qui  suscitavit 
Jesum  Christum  a  mortuis,  vivificabit  et  mortalia  corpora  vestra,  propter  inha¬ 
bitantem  Spiritum  ejus  in  vobis;  et  infra:  Haeredes  quidem  Dei,  coh  aer  edes  au¬ 
tem  Christi;  si  tamen  compatimur,  ut  et  simul  glorificemur :  secundo  hoc  est 
conveniens  propter  spirituale  exercitium;  ut  videlicet  contra  concupiscen¬ 
tiam,  et  alias  passibilitates  pugnans  homo,  victoriae  coronam  acciperet: 
unde  super  illud  Rom.  6.:  Ul  destruatur  corpus  peccati,  dicit  Gloss.  (August. 
lib.  de  Peccat,  ment.  et  remiss.  cap.  ult.  a  prine.):  «  Si  post  baptismum  vixerit 
homo  in  carne,  habet  concupiscentiam,  cum  qua  pugnet,  eamque,  adju¬ 
vante  Deo,  superet  »:  in  cujus  figuram  dicitur  Judic.  3.:  Hae  sunt  gentes, 
quas  Dominus  dereliquit,  ut  erudiret  in  eis  Israehm :  d  postea  discerent  filii 
eorum  certare  cum  hostibus,  et  habere  consuetudinem  proeliandi :  tertio  hoc  fuit 
conveniens,  ne  homines  ad  baptismum  accederent  propter  impassibilitatem 
praesentis  vitae,  et  non  propter  gloriam  vitae  aeternae ;  unde  et  Apost. 
dicit  1.  Cor.  15.:  Si  in  hac  vita  tantum  sperantes  sumus  in  Christo,  miserabi¬ 
liores  sumus  omnibus  hominibus. 

Ad  primum  ergo  dicendum,  quod,  sicut  Gloss.  (Pet.  Lomb.)  dicit  Rom.  6. 
super  illud:  Ut  ultra  non  serviamus  peccato:  «  Sicut  aliquis  capiens  hostem 
atrocissimum,  non  statim  interficit  eum,  sed  patitur  eum  cum  dedecore,  et 
dolore  aliquantulum  vivere;  ita  et  Christus  poenam  prius  alligavit,  in  futuro 
autem  perimet  ». 

Ad  secundum  dicendum,  quod,  sicut  ibidem  dicit  Gloss.  (ordiri,  super 
illud:  Homo  noster  crucifixus),  «duplex  est  poena  peccati,  gehennalis,  et  tem¬ 
poralis.  Gehennalem  prorsus  delevit  Christus,  ut  eam  non  sentiant  baptizati, 
et  vere  poenitentes :  temporalem  vero  nondum  penitus  tulit ;  manet  enim 
fames,  sitis,  et  mors,  et  hujusmodi:  sed  regnum,  et  dominium  ejus  dejecit, 
ut  scilicet  hoc  homo  non  timeat;  et  tandem  in  novissimo  eamdem  penitus 
exterminabit  ». 

Ad  tertium  dicendum,  quod,  sicut  in  2.  dictum  est  (1-2.  q.  81.  art.  1.), 
peccatum  originale  hoc  modo  processit,  quod  primo  persona  infecit  natu¬ 
ram,  postmodum  vero  natura  infecit  personam.  Christus  vero  converso  or¬ 
dine  prius  reparat  id  quod  personae  est,  et  postmodum  simul  in  omnibus 
reparabit  id  quod  naturae  est :  et  ideo  culpam  originalis  peccati,  et  etiam  poe¬ 
nam  carentiae  visionis  divinae,  quae  respiciunt  personam,  statim  per  bapti¬ 
smum  tollit  ab  homine;  sed  poenalitates  praesentis  vitae  (sicut  mors,  fames, 
sitis,  et  alia  hujusmodi)  respiciunt  naturam,  ex  cujus  principiis  causantur, 
prout  est  destituta  originali  justitia;  et  ideo  isti  defectus  non  tollentur,  nisi 
in  ultima  reparatione  naturae  per  resurrectionem  gloriosam. 


ARTICULUS  IV.  399 

UJ'RUM  PER  BAPTISMUM  CONFERANTUR  HOMINI  GRATIA, 

ET  VIRTUTES. 

(Infr.  q.  71.  art.  3.  corp.  et  4.  Dist.  3.  art.  1.  q.  3.  et  q.  3.  art.  1.  q.  2.  ad  2. 
et  Dist.  4.  q.  2.  art.  2.  q.  2.  corp. 
et  Dist.  9.  art.  1.  q.  2.  et  Dist.  18.  q.  1.  art.  3.  q.  1.). 

Ad  quartum  sic  proceditur.  Videtur,  quod  per  baptismum  non  confe¬ 
rantur  homini  gratia,  et  virtutes:  quia,  sicut  supra  dictum  est  (art.  2.  huj.q. 
in  arg.  2.),  sacramenta  novae  legis  efficiunt,  quod  figurant:  sed  per  ablutio¬ 
nem  baptismi  significatur  emundatio  animae  a  culpa,  non  autem  informatio 
animae  per  gratiam,  et  virtutes;  videtur  igitur,  quod  per  baptismum  non 
conferantur  homini  gratia,  et  virtutes. 

2.  Praeterea.  Illud  quod  jam  aliquis  adeptus  est,  non  indiget  iterum  su¬ 
scipere:  sed  aliqui  accedunt  ad  baptismum  jam  habentes  gratiam,  et  virtu¬ 
tes,  sicut  Actorum  10.  legitur:  Vir  quidam  erat  iu  Caesarea,  nomine  Cornelius, 
centurio  cohortis,  quae  dicitur  Italica,  religiosus,  et  timens  Deum  :  qui  tamen 
postea  a  Petro  baptizatus  est;  non  ergo  per  baptismum  conferuntur  gratia, 
et  virtutes. 

3.  Praeterea.  Virtus  est  habitus,  ad  cujus  rationem  pertinet,  quod  sit 
qualitas  difficile  mobilis,  per  quam  aliquis  faciliter,  et  delectabiliter  operetur: 
sed  post  baptismum  remanet  in  hominibus  pronitas  ad  malum,  per  quod 
tollitur  virtus,  et  consequitur  difficultatem  quis  ad  bonum,  quod  est  actus 
virtutis;  ergo  per  baptismum  non  consequitur  homo  gratiam,  et  virtutes. 

Sed  contra  est,  quod  ad  Tit.  3.  dicit  Apostolus  Salvos  nos  fecit  per  lava¬ 
crum  regenerationis  (idest  per  baptismum),  et  renovationis  Spiritus  Sancti,  quem 
effudit  iu  nos  abunde,  idest,  ad  remissionem  peccatorum,  et  copiam  virtutum, 
ut  Glossa  interi,  ibi  exponit;  sic  ergo  in  baptismo  datur  gratia  Spiritus  Sancti, 
et  copia  virtutum. 

Respondeo  dicendum,  quod,  sicut  Augustinus  dicit  in  lib.  i.  de  Baptismo 
parvulorum  (seu  de  Peccator,  rnerit.  ei  remiss.  cap.  26.  a  med.),  ad  hoc  baptismus 
valet,  ut  baptizati  Christo  incorporentur,  ut  membra  ejus:  a  capite  autem 
Christo  in  omnia  membra  ejus  gratiae,  et  virtutis  plenitudo  derivatur,  secun¬ 
dum  illud  Joan.  1.:  De  plenitudine  ejus  nos  omnes  accipimus.  Unde  manifestum  est, 
quod  per  baptismum  aliquis  consequitur  gratiam,  et  virtutes. 

Ad  primum  ergo  dicendum,  quod  sicut  aqua  baptismi  per  suam  ablutio¬ 
nem  significat  emundationem  culpae,  et  per  suum  refrigerium  significat  li¬ 
berationem  a  poena;  ita  per  naturalem  claritatem  significat  splendorem  gra¬ 
tiae,  et  virtutum. 

Ad  secundum  dicendum,  quod,  sicut  dictum  est  (q.  6S.  ari.  2  ),  remissio¬ 
nem  peccatorum  aliquis  consequitur  ante  baptismum,  secundum  quod  habet 
baptismum  in  voto,  vel  explicite,  vel  implicite  :  et  tamen  cum  realitcr  su¬ 
scipit  baptismum,  fit  plenior  remissio  quantum  ad  liberationem  a  tota  poena. 
Ita  etiam  ante  baptismum  Cornelius,  et  alii  similes  consequuntur  gratiam, 
et  virtutes  per  fidem  Christi,  et  desiderium  baptismi  implicite,  vel  explicite: 
postmodum  tamen  in  baptismo  majorem  copiam  gratiae,  et  virtutum  conse¬ 
quuntur:  unde  super  illud  Psalm.  22.:  Super  aquas  refectionis  educavit  me,  dicit 
Glossa  (interi,  et  ordin.  implic.):  «Per  augmentum  virtutis,  et  bonae  opera¬ 
tionis  educavit  in  baptismo  ». 

Ad  tertium  dicendum,  quod  difficultas  ad  bonum,  et  pronitas  ad  malum 
inveniuntur  in  baptizatis,  non  propter  defectum  habitus  virtutum,  sed  propter 
concupiscentiam,  quae  non  tollitur  in  baptismo  :  sicut  tamen  per  baptismum 
diminuitur  concupiscentia,  ut  non  dominetur,  ita  etiam  diminuitur  utrumque 
dictorum,  ne  homo  ab  his  superetur. 

ARTICULUS  V.  400 

UTRUM  CONVENIENTER  ATTRIBUANTUR  BAPTISMO 
QUIDAM  ACTUS  VIRTUTUM. 

(4.  Dist.  5.  q.  2.  ari.  2.  q.  5.  4.  et  j.  et  Dist.  q.  5.  art.  1.  q.  2.  corp.  et  ad  1. 
et  art.  j.  q.  1.  corp.  et  Dist.  18.  q.  1.  art.  1.  q.  1.  ad  1. 
et  Quodl.  6.  art.  4.). 

Ad  quintum  sic  proceditur.  Videtur,  quod  inconvenienter  attribuantur  ba¬ 
ptismo  pro  effectibus  quidam  actus  virtutum,  scilicet  incorporatio  ad  Chri¬ 
stum,  illuminatio,  et  foecundatio :  non  enim  baptismus  datur  adulto,  nisi 
fideli,  secundum  illud  Mare.  ult. :  Qui  crediderit,  et  bapti^atus  fuerit,  salvus 
erit:  sed  per  fidem  aliquis  incorporatur  Christo  secundum  illud  Ephes.  3.. 
Habitare  Christum  per  fidem  in  cordibus  vestris;  ergo  nullus  baptizatur,  nisi  jam 
Christo  incorporatus;  non  ergo  est  effectus  baptismi  incorporari  Christo. 

2.  Praeterea  Illuminatio  fit  per  doctrinam,  secundum  illud  Ephes.  3.: 
Mihi  omnium  sanctorum  minimo  data  est  gratia  haec,  illuminare  omnes,  etc.:  sed 
doctrina  praecedit  baptismum  in  catechismo;  non  est  ergo  effectus  baptismi. 

3.  Praeterea.  Foecunditas  pertinet  ad  generationem  activam:  sed  per 
baptismum  aliquis  regeneratur  spiritualiter ;  ergo  foecunditas  non  est  effectus 
baptismi. 

Sed  contra  est,  quod  August.  dicit  in  lib.  1.  de  Baptismo  patvulorum 
(loc.  cit.  art.  praec.),  quod  ad  hoc  valet  baptismus,  ut  baptizati  Christo  in 

corporentur;  Dionys.  etiam  2.  cap.  Eccl.  Hier,  (parum  a  prine.)  illuminatio¬ 
nem  attribuit  baptismo;  et  super  illud  Psalm.  22.:  Super  aquam  refectionis,  dicit 
Glos,  (interi.)  quod  «  anima  peccatorum  ariditate  sterilis,  foecundatur  per 
baptismum  ». 

Respondeo  dicendum,  quod  per  baptismum  aliquis  regeneratur,  in  spiri¬ 
tualem  vitam,  quae  est  per  fidem  Christi,  sicut  Apostolus  dicit  Galat.  2.: 
Quod  autem  nunc  vivo  in  carne,  in  fide  vivo  Filii  Dei :  vita  autem  non  est  nisi 
membrorum  capiti  unitorum,  a  quo  sensum,  et  motum  suscipiunt;  et  ideo 
necesse  est,  quod  per  baptismum  aliquis  incorporetur  Christo,  quasi  mem¬ 
brum  ipsius.  Sicut  autem  a  capite  naturali  derivatur  ad  membra  sensus,  et 
motus,  ita  a  capite  spirituali,  quod  est  Christus,  derivatur  ad  membra  ejus 
sensus  spiritualis,  qui  consistit  in  cognitione  veritatis,  et  motus  spiritualis, 
qui  est  per  gratiae  instinctum;  unde  Joan.  1.  dicitur:  Vidimus  eum  plenum 
gratiae,  et  veritatis;  et  De  plenitudine  ejus  nos  omnes  accepimus;  et  ideo  conse¬ 
quens  est,  quod  baptizati  illuminentur  a  Christo  circa  cognitionem  veritatis, 
et  foecundentur  ab  eo  foecunditate  bonorum  operum  per  gratiae  infusionem. 

Ad  primum  ergo  dicendum,  quod  adulti  prius  credentes  in  Christum  sunt 
ei  incorporati  mentaliter;  sed  postmodum,  cum  baptizantur,  incorporantur 
ei  quodammodo  corporaliter,  scilicet  per  visibile  sacramentum,  sine  cujus 
proposito  nec  mentaliter  incorporari  potuissent. 

Ad  secundum  dicendum,  quod  doctor  illuminat  exterius  per  ministerium 
catechizando :  sed  Deus  illuminat  interius  baptizatos,  praeparans  corda  eorum 
ad  recipiendam  doctrinam  veritatis,  secundum  illud  Joan.  6.:  Est  scriptum  in 
prophetis :  Erunt  omnes  docibiles  Dei. 

Ad  tertium  dicendum,  quod  effectus  baptismi  ponitur  foecunditas,  qua 
»  aliquis  producit  bona  opera,  non  autem  foecunditas,  qua  aliquis  generat  alios 
in  Christo;  sicut  Apostolus  dicit  1.  ad  Cor.  4.:  In  Christo  Jesu  per  Euange¬ 
lium  ego  vos  genui. 

0  o 


ARTICULUS  VI.  401 

UTRUM  PUERI  IN  BAPTISMO  CONSEQUANTUR  GRATIAM,  ET  VIRTUTES. 

(2-2.  q.  47.  art.  14.  ad  7.  et  4.  Dist.  4.  q.  2.  ari.  2.  q.  1. 

et  Dist.  17.  q.  1.  art.  7.  q.  2.  corp.  ad  7.  et  Dist.  18.  q.  1.  art.  7.  q.i.  corp.). 

Ad  sextum  sic  proceditur.  Videtur,  quod  pueri  in  baptismo  non  conse¬ 
quantur  gratiam,  et  virtutes :  gratia  enim,  et  virtutes  non  habentur  sine  fide, 
et  charitate:  «  sed  fides»,  ut  August.  dicit  (epist.  27.vers.fn.  et  lib.  de  Praedest. 
Sancior,  cap.  7.  in  fin.),  «  consistit  in  credentium  voluntate  »  ;  similiter  etiam 
charitas  consistit  in  diligentium  voluntate,  cujus  usum  pueri  non  habent;  et 
sic  non  habent  fidem,  et  charitatem ;  ergo  pueri  in  baptismo  non  recipiunt 
gratiam,  et  virtutes. 

2.  Praeterea.  Super  illud  Joan.  14.:  Majora  horum  faciet,  dicit  August. 
(tract.  72.  in  foan.  a  med.)  quod  «  ex  impio  justus  fiat,  in  illo,  sed  non  sine 
illo,  Christus  operatur  »  :  sed  puer,  cum  non  habeat  usum  liberi  arbitrii,  non 
cooperatur  Christo  ad  suam  justificationem;  immo  quandoque  pro  posse  re¬ 
nititur;  ergo  non  justificatur  per  gratiam,  et  virtutes. 

3.  Praeterea.  Rom.  4.  dicitur:  Ei  qui  non  operatur,  credenti  autem  in  eum, 
qui  justificat  impium,  reputatur  fides  ejus  ad  justitiam,  secundum  propositum  gratiae 

Dei:  sed  puer  non  est  credens  in  eum,  qui  justificat  impium ;  ergo  non  con¬ 
sequitur  gratiam  justificantem,  neque  virtutes. 

4.  Praeterea.  Quod  ex  carnali  intentione  agitur,  non  videtur  habere 
spiritualem  effectum:  sed  quandoque  pueri  ad  baptismum  deferuntur  carnali 
intentione,  ut  scilicet  corporaliter  sanentur;  non  ergo  consequuntur  spiritua¬ 
lem  effectum  gratiae,  et  virtutum. 

Sed  contra  est,  quod  August.  dicit  in  Enchirid.  (cap.  /2.  ante  med.): 
«  Parvuli  renascendo  moriuntur  illi  peccato,  quod  nascendo  contraxerunt, 
ac  per  hoc  ad  illos  etiam  pertinet,  quod  dicitur:  Consepulti  sumus  cum  illo 
per  baptismum  in  mortem»:  subditur  autem:  «Ut  quomodo  Christus  sur- 
rexit  a  mortuis,  per  gloriam  Patris,  ita  et  nos  in  novitate  vitae  ambulemus»  : 
sed  novitas  vitae  est  per  gratiam,  et  virtutes  ;  ergo  pueri  in  baptismo  gratiam, 
et  virtutes  consequuntur. 

Respondeo  dicendum,  quod  quidam  antiqui  posuerunt,  quod  pueris  in 
baptismo  non  dantur  gratia,  et  virtutes  ;  sed  imprimitur  eis  character  Chri¬ 
sti,  cujus  virtute,  cum  ad  perfectam  aetatem  venerint,  consequuntur  gratiam, 
et  virtutes:  sed  hoc  patet  esse  falsum  dupliciter:  primo  quidem,  quia  pueri, 
sicut  et  adulti,  in  baptismo  efficiuntur  membra  Christi;  unde  necesse  est, 
quod  a  capite  recipiant  influxum  gratiae,  et  virtutis :  secundo,  quia  secundum 
hoc  pueri  decedentes  post  baptismum  non  pervenirent  ad  vitam  aeternam, 
quia,  ut  dicitur  Rom.  6.,  gratia  Dei  est  vita  aeterna;  et  ita  non  profuisset  eis 
ad  salutem,  baptizatos  fuisse.  Causa  autem  erroris  fuit,  quia  nescierunt  distin¬ 
guere  inter  habitum,  et  actum:  et  sic  videntes  pueros  inhabiles  ad  actus  vir¬ 
tutum,  crediderunt  eos  post  baptismum  nullatenus  virtutem  habere:  sed  ista 
impotentia  operandi  non  accidit  pueris  ex  defectu  habituum,  sed  ex  impedi¬ 
mento  corporali;  sicut  etiam  dormientes,  quamvis  habeant  habitus  virtutum, 
impediuntur  tamen  ab  actibus  propter  somnum. 

Ad  primum  ergo  dicendum,  quod  fides,  et  charitas  consistunt  in  volun¬ 
tate  hominum,  ita  tamen  quod  habitus  harum,  et  aliarum  virtutum  requirunt 
potentiam  voluntatis,  quae  est  in  pueris ;  sed  actus  virtutum  requirunt  actum 
voluntatis,  qui  non  est  in  pueris:  et  hoc  modo  Augustin.  dicit,  quod  «par¬ 
vulum,  etsi  nondum  illa  fides,  quae  in  credentium  voluntate  consistit,  jam 
tamen  ipsius  fidei  sacramentum  »,  quod  scilicet  causat  habitum  fidei,  «  fide¬ 
lem  facit ». 

Ad  secundum  dicendum,  quod,  sicut  August.  dicit  in  lib.  de  Charitate 
(seu  tracl.  3.  super  epist.  Joan.  in  prine.),  «  nemo  ex  aqua,  et  Spiritu  Sancto 
renascitur,  nisi  volens»:  quod  non  de  parvulis,  sed  de  adultis  intelligendum 
est:  et  similiter  de  adultis  intelligendum  est,  quod  homo  a  Christo  sine  ipso 
non  justificabitur.  Quod  autem  parvuli  baptizandi,  prout  viribus  possunt,  re¬ 
luctantur,  non  eis  imputatur  ;  quia  «  intantum  nesciunt,  quod  faciunt,  ut  nec 
facere  videantur»,  ut  August.  dicit  in  libro  de  Praescientia  Dei  ad  Darda¬ 
num  (scilicet  epist.  /7.  aliquant.  a  med.). 

Ad  tertium  dicendum,  quod,  sicut  August.  dicit  (serm.  10.  de  Verb. 
Apost.  cap.  2.  a  prine.),  «parvulis  mater  Ecclesia  aliorum  pedes  accommodat, 
ut  veniant ;  aliorum  cor,  ut  credant ;  aliorum  linguam,  ut  fateantur  »  ;  et  ita 
pueri  credunt,  non  per  actum  proprium,  sed  per  fidem  Ecclesiae,  quae  eis 
communicatur  :  et  hujus  fidei  virtute  conferuntur  eis  gratia,  et  virtutes. 

Ad  quartum  dicendum,  quod  carnalis  intentio  deferentium  pueros  ad 
baptismum  nihil  eis  nocet ;  sicut  nec  culpa  unius  nocet  alteri,  nisi  consentiat: 
unde  Augustin.  dicit  in  epist.  ad  Bonifac.  (quae  est  23.  ante  med.):  «  Non 

illud  te  moveat,  quod  quidam  non  ea  fide  ad  baptismum  percipiendum  par- 
vulos  ferunt,  ut  gratia  spirituali  ad  vitam  regenerentur  aeternam ;  sed  hoc 
eos  putant  remedio  corporalem  retinere,  vel  recipere  sanitatem  ;  non  enim 
propterea  illi  non  regenerantur,  quia  non  ab  istis  hac  intentione  offeruntur». 


ARTICULUS  VII.  402 


UTRUM  EFFECTUS  BAPTISMI  SIT  APERTIO  JANUAE  REGNI  COELESTIS. 

(4.  Dist.  3.  art.  1.  q.  3.  et  Dist.  4.  q.  2.  art.  2.  q.  6.  et  lib.  4.  Contr.  g.  cap.  39. 
et  Joan.  /.  lect.  1.  fin.). 

Ad  septimum  sic  proceditur.  Videtur,  quod  effectus  baptismi  non  sit 
apertio  januae  regni  coelestis  :  illud  enim  quod  est  apertum,  non  indiget  aper¬ 
tione  :  sed  janua  regni  coelestis  est  aperta  per  passionem  Christi,  unde  Apoc.  4. 
dicitur:  Post  haec  vidi  ostium  magnum  apertum  in  coelo;  non  est  ergo  effectus 
baptismi  apertio  januae  regni  coelestis.  _ 

2.  Praeterea.  Baptismus  omni  tempore,  ex  quo  insthutus  fuit,  habet 
suum  effectum:  sed  quidam  baptizati  sunt  baptismo  Christi  ante  ejus,  pas¬ 
sionem,  ut  habetur  Joan.  3.,  quibus,  si  tunc  decessissent,  introitus  regni  coe¬ 
lestis  nondum  patebat,  in  quod  nullus  ante  Christum  introivit,  secundum 
illud  Mich.  2.:  Ascendit  pandens  iter  ante  eos;  non  est  ergo  effectus  baptismi 

apertio  regni  coelestis.  .  _  _ 

3.  Praeterea.  Baptizati  adhuc  sunt  obnoxii  morti,  et  aliis  poenalitatibus 
vitae  praesentis,  ut  supra  dictum  est  (ari.  3.  huj.  q.):  sed  nulli  est  apertus 
aditus  regni  coelestis,  quamdiu  obnoxius  est  poenae;  sicut  patet  de  his,  qui 
sunt  in  purgatorio;  non  ergo  effectus  baptismi  est  apertio  januae  regni 

coelestis.  ,  . 

Sed  contra  est,  quod  super  illud  Luc.  3.:  Apertum  est  coelum,  dicit  Gloss. 
Bedae  (ord.) :  «  Virtus  hic  baptismatis  ostenditur,  de  quo  quisque  cum  egre¬ 
ditur,  regni  coelestis  ei  janua  aperitur  ». 

Respondeo  dicendum,  quod  aperire  januam  regni  coelestis,  est  amovere 
impedimentum,  quo  quis  impeditur  regnum  coeleste  introire.  Hoc  autem  im¬ 
pedimentum  est  culpa,  et  reatus  poenae.  Ostensum  est  autem  supra  (art.  1. 
ei  2.  huj.  q.),  quod  per  baptismum  omnis  culpa,  et  omnis  reatus  poenae  tol¬ 
litur;  unde  consequens  est,  quod  effectus  baptismi  sit  apertio  januae  regni 
coelestis. 

Ad  primum  ergo  dicendum,  quod  baptismus  intantum  aperit  baptizato 
januam  regni  coelestis,  inquantum  incorporat  eum  passioni  Christi,  virtutem 
ejus  homini  applicando. 

Ad  secundum  dicendum,  quod  quando  passio  Christi  nondum  erat  rea- 
liter  perfecta,  sed  solum  in  fide  credentium,  baptismus  proportionaliter  cau- 
sabat  januae  apertionem,  non  quidem  in  re,  sed  in  spe:  baptizati  enim  tunc 
decedentes  ex  certa  spe  introitum  regni  coelestis  expectabant. 

Ad  tertium  dicendum,  quod  baptizatus  non  est  obnoxius  morti,  et  poe¬ 
nalitatibus  vitae  praesentis  propter  reatum  personae,  sed  propter  statum 
naturae ;  et  ideo  propter  hoc  non  impeditur  ab  introitu  regni  coelestis,  quando 
anima  separatur  a  corpore  per  mortem,  quasi  jam  persoluto  eo,  quod  naturae 
debebatur. 

ARTICULUS  VIIL  403 

UTRUM  BAPTISMUS  HABEAT  IN  OMNIBUS  AEQUALEM  EFFECTUM. 

(4.  Dist.  4.  q.  2.  art.  3.  q.  1.  et  2.  et  Dist.  iS.  q.  1.  art.  3.  q.  r.  corp.). 

Ad  octavum  sic  proceditur.  Videtur,  quod  baptismus  non  habeat  in  om¬ 
nibus  aequalem  effectum:  effectus  enim  baptismi  est  remotio  culpae:  sed  in 
quibusdam  plura  peccata  tollit,  quam  in  aliis :  nam  in  pueris  tollit  solum  pec¬ 
catum  originale,  in  adultis  autem  etiam  peccata  actualia,  in  quibusdam  plura, 
in  quibusdam  vero  pauciora ;  non  ergo  aequalem  effectum  habet  baptismus  in 
omnibus. 

_  2-  Praeterea.  Per  baptismum  conferuntur  homini  gratia,  et  virtutes :  sed 
quidam  post  baptismum  videntur  habere  majorem  gratiam,  et  perfectionem 
■\  irtutum,  quam  alii  baptizati ;  non  ergo  baptismus  habet  aequalem  effectum  in 
omnibus. 

3.  Praeterea.  Natura  perficitur  per  gratiam,  sicut  materia  per  formam:  sed 
forma  recipitur  in  materia  secundum  ejus  capacitatem;  cum  ergo  in  quibusdam 
baptizatis,  etiam  pueris,  sit  major  capacitas  naturalium,  quam  in  aliis,  videtur 
quod  quidam  majorem  gratiam  consequantur,  quam  alii. 

4.  Praeterea.  Quidam  in  baptismo  consequuntur  non  solum  spiritualem 
salutem,  sed  etiam  corporalem ;  sicut  patet  de  Constantino,  qui  in  baptismo 
mundatus  est  a  lepra:  non  autem  omnes  infirmi  corporalem  salutem  conse¬ 
quuntur  in  baptismo ;  baptismus  ergo  non  habet  aequalem  effectum  in  omnibus. 

Sed  contra  est,  quod  dicitur  Ephes.  4.:  Una  fides,  unum  baptisma:  uni¬ 
formis  autem  causae  est  uniformis  effectus ;  ergo  baptismus  habet  aequalem 
effectum  in  omnibus. 

Respondeo  dicendum,  quod  duplex  est  effectus  baptismi ;  unus  per  se,  et 
alius  per  accidens.  Per  se  quidem  effectus  baptismi  est  id,  ad  quod  baptismus 
est  institutus,  scilicet  ad  regenerandum  homines  in  spiritualem  vitam;  et  hunc 
effectum  aequaliter  facit  in  omnibus,  qui  aequaliter  se  habent  ab  baptismum. 
Tjnde  quia  omnes  pueri  aequaliter  se  habent  ad  baptismum  (quia  non  in  fide 
propria,  sed  in  fide  Ecclesiae  baptizantur),  omnes  aequalem  effectum  perci¬ 
piunt  in  baptismo.  Adulti  vero,  qui  per  propriam  fidem  ab  baptismum  acce¬ 
dunt,  non  aequaliter  se  habent  ad  baptismum ;  quidam  enim  cum  majori, 
quidam  cum  minori  devotione  ad  baptismum  accedunt,  et  ideo  quidam  plus, 
quidam  minus  de  gratia  novitatis  accipiunt :  sicut  etiam  ab  eodem  igne  accipit 
plus  caloris,  qui  plus  ei  appropinquat,  licet  ignis,  quantum  est  de  se,  aequa¬ 
liter  ad  omnes  suum  calorem  effundat.  Effectus  autem  baptismi  per  accidens 
est,  ad  quem  baptismus  non  est  ordinatus,  sed  divina  virtus  hoc  in  baptismo 
miraculose  operatur ;  sicut  super  illud  Rom.  6. :  Ut  ultra  non  serviamus  pec¬ 
cato,  dicit  Gloss.  (August.  lib.  1.  de  Peccator,  merit.  et  remiss.  cap.  33 1,  ante  med.): 

«  Non  hoc  praestatur  in  baptismo,  nisi  forte  miraculo  ineffabili  Creatoris,  ut 
lex  peccati,  quae  est  in  membris,  prorsus  extinguatur »;  et  tales  effectus  non 
aequaliter  suscipiuntur  ab  omnibus  baptizatis,  etiamsi  cum  aequali  devotione 
accedant ;  sed  dispensantur  hujusmodi  effectus  secundum  ordinem  providen¬ 
tiae  divinae. 

Ad  primum  ergo  dicendum,  quod  minima  gratia  baptismalis  sufficiens 
est  ad  delendum  cuncta  peccata;  unde  hoc  non  est  propter  majorem  effi- 

caciam  baptismi,  quod  in  quibusdam  plura,  in  quibusdam  autem  pauciora 
peccata  solvit,  sed  propter  conditionem  subjecti;  quia  in  quolibet  solvit  quod- 
cumque  invenerit. 

Ad  secundum  dicendum,  quod  hoc  quod  in  baptizatis  major,  vel  minor 
gratia  apparet,  potest  dupliciter  contingere:  uno  modo,  quia  unus  in  baptismo 
percipit  majorem  gratiam,  quam  alius  propter  devotionem  majorem,  ut  dictum 
est  (in  corp.  art.):  alio  modo,  quia  etiamsi  aequalem  gratiam  percipiant,  non 
aequaliter  ea  utuntur;  sed  unus  studiosius  in  ea  proficit,  alius  per  negligen- 
tiam  gratiae  Dei  deest. 

Ad  tertium  dicendum,  quod  diversa  capacitas  naturalium  in  hominibus 
non  est  ex  diversitate  mentis,  quae  per  baptismum  renovatur  (cum  omnes 
homines  ejusdem  speciei  existentes  in  forma  conveniant);  sed  est  ex  diversa 
dispositione  corporum;  secus  autem  est  in  angelis,  qui  differunt  specie,  et 
ideo  angelis  dantur  dona  gratuita,  secundum  diversam  capacitatem  natura¬ 
lium,  non  autem  hominibus. 

Ad  quartum  dicendum,  quod  sanitas  corporalis  non  est  per  se  effectus 
baptismi,  sed  est  quoddam  miraculosum  opus  providentiae  divinae. 


ARTICULUS  IX.  404 

UTRUM  FICTIO  IMPEDIAT  EFFECTUM  BAPTISMI. 

(4.  Dist.  4.  q.  2.  art.  1.  q.  1.  ad  3.  et  q.  3.  art.  2.  q.  2.  per  tot. 
et  Dist.  12.  q.  2.  art.  1.  q.  3.  ad  3.). 

Ad  nonum  sic  proceditur.  Videtur,  quod  fictio  non  impediat  effectum 
baptismi:  dicit  enim  Apostolus  Galat.  3.:  Quicumque  in  Christo  baptizat  i 
estis,  Christum  induistis:  sed  omnes  qui  baptismum  Christi  suscipiunt,  bapti¬ 
zantur  in  Christo;  ergo  omnes  induunt  Christum,  quod  est  percipere  baptismi 
effectum:  et  ita  fictio  non  impedit  baptismi  effectum. 

'2.  Praeterea.  In  baptismo  operatur  virtus  divina,  quae  potest  voluntatem 
hominis  mutare  in  bonum:  sed  effectus  causae  agentis  non  potest  impediri 
per  id,  quod  ab  illa  causa  potest  auferri;  ergo  fictio  non  impedit  baptismi 
effectum. 

v  3.  Praeterea.  Effectus  baptismi  est  gratia,  cui  peccatum  opponitur:  sed 
multa  sunt  alia  peccata  graviora,  quam  fictio,  de  quibus  non  dicitur,  quod 
effectum  baptismi  impediant ;  ergo  neque  fictio  impedit  effectum  baptismi. 

Sed  contra  est,  quod  dicitur  Sap.  1.:  Spiritus  Sanctus  disciplinae  effugiet 
fictum:  sed  effectus  baptismi  est  a  Spiritu  Sancto;  ergo  fictio  impedit  effectum 
baptismi. 

Respondeo  dicendum,  quod,  sicut  Damascenus  dicit  (lib.  2.  Orthod.  Fid. 
cap.  30.),  «  Deus  non  cogit  hominem  ad  justitiam  » ;  et  ideo  ad  hoc  quod 
aliquis  justificetur  per  baptismum,  requiritur  quod  voluntas  hominis  ample¬ 
ctatur  baptismum,  et  baptismi  effectum.  Dicitur  autem  aliquis  fictus  per  hoc, 
quod  voluntas  ejus  contradicit  vel  baptismo,  vel  ejus  effectui ;  nam  secundum 
August.  (lib.  1.  de  Baptismo  contr.  Donat,  cap.  2.  et  lib.  7.  cap.  3.),  quatuor  modis 
dicitur  aliquis  fictus:  uno  modo  ille  qui  non  credit,  cum  tamen  baptismus  sit 
fidei  sacramentum:  alio  modo  per  hoc,  quod  contemnit  ipsum  sacramentum: 
tertio  modo  per  hoc,  quod  aliter  celebrat  sacramentum,  non  servans  ritum 

Ecdesiae:  quarto  modo  per  hoc,  quod  aliquis  indevote  accedit:  unde  mani¬ 
festum  est,  quod  fictio  impedit  effectum  baptismi. 

Ad  primum  ergo  dicendum,  quod  baptizari  in  Christo  potest  intelligi 
dupliciter:  uno  modo  in  Christo,  idest  in  Christi  conformitate :  et  sic  quicumque 
baptizantur  in  Christo,  conformati  ei  per  fidem,  et  charitatem  induunt  Chri¬ 
stum  per  gratiam:  alio  modo  dicuntur  aliqui  baptizari  in  Christo,  inquantum 
accipiunt  sacramentum  Christi:  et  sic  omnes  induunt  Christum  per  configu 
rationem  characteris,  non  autem  per  conformitatem  gratiae. 

Ad  secundum  dicendum,  quod  quando  Deus  voluntatem  hominis  de  malo 
in  bonum  mutat,  tunc  homo  non  accedit  fictus:  sed  non  semper  hoc  Deus 
facit,  nec  ad  hoc  sacramentum  ordinatur,  ut  de  ficto  fiat  aliquis  non  fictus, 
sed  ut  non  fictus  aliquis  accedens  justificetur. 

Ad  tertium  dicendum,  quod  fictus  dicitur  aliquis  ex  eo,  quod  demonstrat 
se  aliquid  velle,  quod  non  vult:  quicumque  autem  accedit  ad  baptismum,  ex 
hoc  ipso  ostendit  se  rectam  fidem  Christi  habere,  et  sacramentum  venerari, 
eL  velle  se  Christo  conformare,  et  velle  a  peccato  recedere:  unde  cuicumque 
peccato  vult  homo  inhaerere,  si  ad  baptismum  accedit,  fictus  accedit;  quod 
est  indevote  accedere :  sed  hoc  intelligendum  est  de  peccato  mortali,  quod 
gratiae  contrariatur,  non  autem  de  peccato  veniali;  unde  fictio  hic  quodam¬ 
modo  includit  omne  peccatum. 


ARTICULUS  X.  4o5 

UTRUM  BAPTISMUS,  FICTIONE  RECEDENTE, 

SUUM  EFFECTUM  CONSEQUATUR. 

(4.  Dist.  4.  q.  p  art.  2.  q.  p  et  Dist.  /7.  q.  p  art.  2.). 

Ad  decimum  sic  proceditur.  Videtur,  quod,  fictione  recedente,  baptismus 
suum  effectum  non  consequatur:  opus  enim  mortuum,  quod  est  sine  chari- 
tate,  non  potest  unquam  vivificari:  sed  ille  qui  fictus  accedit  ad  baptismum, 
•^ecipit  sacramentum  sine  cnaritate ;  ergo  nunquam  potest  vivificari  hoc  modo, 
ut  gratiam  conferat. 

2.  Praeterea.  Fictio  videtur  esse  fortior  quam  baptismus,  cum  impediat 
ejus  effectum:  sed  fortius  non  tollitur  a  debiliori;  ergo  peccatum  fictionis 
non  potest  tolli  per  baptismum  a  fictione  impeditum:  et  sic  baptismus  non 
consequetur  suum  effectum,  qui  est  remissio  omnium  peccatorum. 

3.  Praeterea.  Contingit  quod  aliquis  ficte  accedat  ad  baptismum,  et  post 
baptismum  multa  peccata  committat,  quae  tamen  per  baptismum  non  tol- 
lur.tur;  quia  baptismus  tollit  peccata  praeterita,  non  futura;  ergo  baptismus 
talis  nunquam  consequetur  suum  effectum,  qui  est  remissio  omnium  pecca¬ 
torum. 

Sed  contra  est,  quod  August.  dicit  in  lib.  1.  de  Baptismo  (contr.  Donatist. 
cap.  12.  parum  a  prine.).  «  Tunc  valere  incipit  ad  salutem  baptismus,  cum 
illa  fictio  veraci  confessione  recesserit,  quae  corde  in  malitia,  vel  sacrilegio 
perseverante,  peccatorum  abolitionem  non  sinebat  fieri  ». 

Respondeo  dicendum,  quod,  sicut  supra  dictum  est  (q.  66.  art.  q.),  ba¬ 
ptismus  est  quaedam  spiritualis  regeneratio:  cum  autem  aliquid  generatur, 
simul  cum  forma  recipit  effectum  formae,  nisi  sit  aliquid  impediens,  quo  re¬ 
moto,  forma  rei  generatae  perficit  suum  effectum;  sicut  simul  cum  corpus 

^rave  generatur,  movetur  deorsum,  nisi  sit  aliquid  prohibens,  quo  remoto, 
stati  in  incipit  moveri  deorsum.  Et  similiter  quando  aliquis  baptizatur,  accipit 
characterem,  quasi  formam,  et  consequitur  proprium  effectum,  qui  est  gratia 
remittens  omnia  peccata;  impeditur  autem  quandoque  per  fictionem;  unde 
oportet,  quod  remota  ea  per  poenitentiam,  baptismus  statim  consequatur 
suum  effectum. 

Ad  primum  ergo  dicendum,  quod  sacramentum  baptismi  est  opus  Dei, 
et  non  hominis,  et  ideo  non  est  mortuum  in  ficto,  qui  sine  charitate  bapti¬ 
zatur. 

Ad  secundum  dicendum,  quod  fictio  non  removetur  per  baptismum,  sed 
per  poenitentiam  subsequentem ;  qua  remota,  baptismus  aufert  omnem  cul¬ 
pam,  et  reatum  omnium  peccatorum  praecedentium  baptismum,  et  etiam 
simul  existentium  cum  baptismo;  unde  August.  dicit  in  libro  de  Baptismo 
(loc.  sup.  cit.):  «  Solvitur  hesternus  dies,  et  quidquid  superest  solvitur,  etiam 
ipsa  hora,  momentumque  ante  baptismum,  et  in  baptismo :  deinceps  autem 
continuo  meus  esse  incipit  »  :  et  sic  ad  baptismi  effectum  consequendum 
concurrit  baptismus,  et  poenitentia;  sed  baptismus,  sicut  causa  per  se  agens; 
poenitentia,  sicut  causa  per  accidens,  idest  removens  prohibens. 

Ad  tertium  dicendum,  quod  effectus  baptismi  non  est  tollere  peccata 
futura,  sed  praesentia,  vel  praeterita:  et  ideo,  recedente  fictione,  peccata  se¬ 
quentia  remittuntur  quidem,  sed  per  poenitentiam,  non  per  baptismum:  unde 
non  remittuntur  quantum  ad  totum  reatum,  sicut  peccata  praecedentia  ba¬ 
ptismum. 


QUAESTIO  LXX. 

DE  CIRCUMCISIONE,  QUAE  PRAECESSIT  BAPTISMUM, 
IN  QUATUOR  ARTICULOS  DIVISA. 


Deinde  considerandum  est  de  praeparatoriis  ad  baptismum.  Et  primo  ce 
praeparatorio,  quod  praecessit  baptismum,  idest  de  circumcisione :  secum  o 
de  praeparatoriis,  quae  concurrunt  simul  cum  baptismo,  scilicet  de  chate- 
chismo,  et  exorcismo. 

Circa  primum  quaeruntur  quatuor. 

Primo.  Utrum  circumcisio  fuerit  praeparatoria,  et  figurativa  baptismi. 

Secundo.  De  institutione  ipsius. 

Tertio.  De  ritu  ejus. 

Quarto.  De  effectu  ipsius. 

ARTICULUS  I.  406 

UTRUM  CIRCUMCISIO  FUERIT  PRAEPARATORIA, 

ET  FIGURATIVA  BAPTISMI. 

( Supr .  q.  68.  ari.  1.  ad  1.  et  1-2.  q.  102.  art.  3.  corp.  et  ad  1.  et  3. 
et  4.  Dist.  1.  q.  2.  art.  1.  q.  1.  corp.  et  Dist.  2.  q.  1.  art.  1.  ad  3. 
et  Rom.  2.  lect.  2.  et  4.). 

Ad  primum  sic  proceditur.  Videtur,  quod  circumcisio  non  fuerit  praepa¬ 
ratoria,  et  figurativa  baptismi:  omnis  enim  figura  habet  aliquam  similitudi¬ 
nem  cum  suo  figurato:  sed  circumcisio  nullam  habet  similitudinem  cum 
baptismo;  ergo  videtur,  quod  non  fuerit  praeparatoria,  et  figurativa  baptismi. 

2.  Praeterea.  Apostolus  dicit  1.  Corinth.  10.  de  antiquis  Patribus  lo- 
quens,  quod  omnes  in  nube,  et  in  mari  baptismati  sunt:  non  autem  dicit,  quod 
in  circumcisione  baptizati  sint;  ergo  protectio  columnae  nubis,  et  transitus 
maris  Rubri  magis  fuerunt  praeparatoria  ad  baptismum,  et  figurativa  ipsius, 
quam  circumcisio. 

3.  Praeterea.  Supra  dictum  est  (q.  38.  art.  1.  ad  1.),  quod  baptismus 
Joannis  fuit  praeparatorius  ad  baptismum  Christi:  si  ergo  etiam  circumcisio 
fuit  praeparatoria,  et  figurativa  baptismi  Christi,  videtur  quod  baptismus  Joan¬ 
nis  fuerit  superfluus;  quod  est  inconveniens;  non  ergo  circumcisio  fuit  prae¬ 
paratoria,  et  figurativa  baptismi. 

Sed  contra  est,  quod  Apost.  dicit  Coloss.  2.:  Circumcisi  estis  circumcisione 
non  manufacta,  in  expoliatione  corporis  carnis,  sed  circumcisione  Christi,  conse- 
pulti  ei  in  baptismo. 

Respondeo  dicendum,  quod  baptismus  dicitur  sacramentum  fidei,  inquan- 
tum  scilicet  in  baptismo  fit  quaedam  fidei  professio,  et  per  baptismum  ag¬ 
gregatur  homo  congregationi  fidelium:  eadem  autem  est  fides  nostra,  et 
antiquorum  Patrum,  secundum  illud  Apost.  2.  Cor.  4.:  Habentes  eumdem  spi¬ 
ritum  fidei  credimus.  Circumcisio  autem  erat  quaedam  protestatio  fidei;  unde 
dicitur  Rom.  4.  quod  Ahraham  accipit  circumcisionem,  tunquam  signaculum  fidei; 
unde  et  per  circumcisionem  antiqui  aggregabantur  collegio  fidelium.  Unde 
manifestum  est,  quod  circumcisio  fuit  praeparatoria  ad  baptismum,  et  prae- 
figurativa  ipsius,  secundum  quod  antiquis  Patribus  omnia  in  figuram  futuri 
contingebant,  ut  dicitur  1.  Cor.  10.,  sicut  et  fides  eorum  erat  de  futuro. 

Ad  primum  ergo  dicendum,  quod  circumcisio  habebat  similitudinem  cum 
baptismo,  quantum  ad  spiritualem  effectum  baptismi;  nam  sicut  per  circum¬ 
cisionem  auferebatur  quaedam  carnalis  pellicula,  ita  per  baptismum  homo 
expoliatur  a  carnali  conversatione. 

Ad  secundum  dicendum,  quod  protectio  columnae  nubis,  et  transitus 
maris  Rubri  fuerunt  quaedam  figurae  nostri  baptismi,  quo  renascimur  ex 
aqua  significata  per  mare  Rubrum,  et  Spiritu  Sancto  significato  per  columnam 
nubis:  non  tamen  per  haec  fiebat  aliqua  professio  fidei,  sicut  per  circumci¬ 
sionem,  et  ideo  praedicta  duo  erant  tantum  figurae,  et  non  sacramenta:  cir¬ 
cumcisio  autem  erat  etiam  sacramentum  praeparatorium  ad  baptismum; 
minus  tamen  expresse  figurans  baptismum,  quantum  ad  exteriora,  quam 
praedicta.  Et  ideo  Apostolus  potius  fecit  mentionem  de  praedictis,  quam  de 
circumcisione. 

Ad  tertium  dicendum,  quod  baptismus  Joannis  fuit  praeparatorius  ad 
baptismum  Christi,  quantum  ad  exercitium  actus,  sed  circumcisio  quantum  ad 
professionem  fidei,  quae  requiritur  in  baptismo,  sicut  dictum  est  (in  corp.  art.). 


ARTICULUS  II.  407 

UTRUM  CIRCUMCISIO  FUERIT  CONVENIENTER  INSTITUTA. 

(2-2.  q.  102.  art.  j.  ad  1.  et  q.  103.  art.  I.  ad 3.  et  1.  Dist.  1.  art.  2.  q.  4.  corp. 
et  q.  2.  art.  1.  q.  3.  per  tot). 

Ad  secundum  sic  proceditur.  Videtur,  quod  circumcisio  fuerit  inconve¬ 
nienter  instituta:  sicut  enim  dictum  est  (art.  praec.),  in  circumcisione  fiebat 
quaedam  fidei  professio :  sed  a  peccato  primi  hominis  nullus  unquam  salvari 
potuit,  nisi  per  fidem  passionis  Christi,  secundum  illud  Rom.  3.:  Quem  pro¬ 
posuit  Deus  propitiatorem  per  fidem  in  sanguine  ipsius  ;  ergo  statim  post  pecca¬ 
tum  primi  hominis  circumcisio  institui  debuit,  et  non  tempore  Abrahae. 

2.  Praeterea.  In  circumcisione  homo  profitebatur  observantiam  veteris 
legis,  sicut  in  baptismo  profitetur  observantiam  novae  legis;  unde  Apost. 
dicit  Galat.  5.  :  Testificor  omni  homini  circumcidenti  se,  quoniam  debitor  est  uni¬ 
versae  legis  faciendae  :  sed  legalis  observantia  non  est  tradita  tempore  Abrahae, 
sed  magis  tempore  Moysi ;  ergo  inconvenienter  instituta  est  circumcisio  tem¬ 
pore  Abrahae. 

3.  Praeterea.  Circumcisio  fuit  figurativa,  et  praeparativa  baptismi:  sed 
baptismus  exhibetur  omnibus  populis,  secundum  illud  Matth.  ult. :  Euntes 
docete  omnes  gentes,  baptizantes  eos;  ergo  circumcisio  non  debuit  institui,  ut 
observanda  tantum  ab  uno  populo  Judaeorum,  sed  ab  omnibus  populis. 

4.  Praeterea.  Carnalis  circumcisio  debet  respondere  spirituali,  sicut 
figura  figurato:  sed  spiritualis  circumcisio,  quae  fit  per  Christum,  indiffe¬ 
renter  convenit  utrique  sexui:  quia  in  Christo  Jesunon  est  masculus,  et  foemina, 
ut  dicitur  Gal.  3. ;  ergo  inconvenienter  est  circumcisio  instituta,  quae  com¬ 
petit  solis  maribus. 

Sed  contra  est,  quod,  quod  sicut  legitur  Genes.  17.,  circumcisio  est  in¬ 
stituta  a  Deo,  cujus  perfecta  sunt  opera. 

Respondeo  dicendum,  quod,  sicut  dictum  est  (art.  praec.),  circumcisio 
erat  praeparatoria  ad  baptismum,  inquantum  erat  quaedam  professio  fidei 
Christi,  quam  etiam  in  baptismo  nos  profitemur.  Inter  antiquos  autem  Pa¬ 
tres  primus  Abraham  promissionem  accepit  de  Christo  nascituro,  cum  di¬ 
ctum  est  ei  Gen.  22.:  In  semine  tuo  benedicentur  omnes  gentes  terrae:  ipse  etiam 
prius  se  a  societate  infidelium  segregavit,  secundum  mandatum  Dei  dicentis 
ei  (Gen.  12.):  Egredere  de  terra  tua,  et  de  cognatione  tua;  et  ideo  convenienter 
circumcisio  fuit  instituta  in  Abraham. 

Ad  primum  ergo  dicendum,  quod  immediate  post  peccatum  primi  pa¬ 
rentis,  propter  doctrinam  ipsius  Adae,  qui  plene  instructus  fuerat  de  divinis, 
adhuc  fides,  et  ratio  naturalis  intantum  vigebat  in  homine,  quod  non  opor¬ 
tebat  determinari  hominibus  aliqua  signa  fidei  et  salutis;  sed  unusquisque 
pro  suo  libito  fidem  suam  aliquibus  signis  protestabatur.  Sed  circa  tempus 
Abrahae  diminuta  erat  fides  plurimis  ad  idololatriam  declinantibus  :  obscu¬ 
rata  etiam  erat  ratio  naturalis  per  augmentum  carnalis  concupiscentiae  usque 
ad  peccatum  contra  naturam:  et  ideo  convenienter  tunc,  et  non  ante  fuit 

‘nsmuta  circumcisio  ad  profitendum  fidem,  et  ad  minuendum  carnalem  con 
cupiscentiam. 

Ad  secundum  dicendum,  quod  legalis  observantia  tradi  non  debuit  nisi 
populo  jam  congregato,  quia  lex  ordinatur  ad  bonum  publicum,  ut  in  2.  di 
ctum  est  (1-2.  q.  ?o.  art.  2.):  populus  autem  fidelium  congregandus  era 
aliquo  signo  sensibili;  quod  est  necessarium  ad  hoc,  quod  homines  in  qua¬ 
cumque  religione  adunentur,  sicut  August.  dicit  contra  Faustum  (lib.  ig. 
cap.  11 in  fin.) :  et  ideo  oportuit  prius  institui  circumcisionem,  quam  lex  da¬ 
retur  I1I1  autem  Patres,  qui  fuerunt  ante  legem,  familias  suas  instruxerunt 
de  rebus  divinis,  per  modum  paternae  admonitionis;  unde  et  Dominus  dicit 
de  Abraham  (Gen.  18.):  Scio ,  quod  praecepturus  sii  filiis  suis,  et  domui  suae  post 
se,  ut  custodiant  viam  Domini.  r 


Ad  tertium  dicendum,  quod  baptismus  in  se  continet  perfectionem  sa¬ 
lutis,  ad  quam  Deus  omnes  homines  vocat,  secundum  illud  3.  Timoth.  2.  : 
fiui  vult  omnes  homines  salvos  fieri;  et  ideo  baptismus  omnibus  populis  pro¬ 
ponitur:  circumcisio  autem  non  continebat  perfectionem  salutis,  sed  figurabat 
ipsam  ut  flendam  per  Christum,  qui  erat  ex  Judaeorum  populo  nasciturus; 
et  ideo  illi  soli  populo  data  est  circumcisio. 

Ad  quartum  dicendum,  quod  circumcisio  instituta  est  ut  signum  fidei 
Abrahae,  qui^  credidit  se  patrem  futurum  Christi  sibi  repromissi;  etideo  con¬ 
venienter  solis  maribus  competebat:  peccatum  etiam  originale,  contra  quod 
specialiter  circumcisio  ordinabatur,  a  patre  trahitur,  non  a  matre,  ut  in  2, 
diuum  est  (1-2.fi.  81.  art.  j.  in  corp.  et  ad  2.):  sed  baptismus  continet  virtu¬ 
tem  Christi,  qui  est  universalis  causa  salutis  omnium,  et  remissionis  omnium 
peccatorum. 


ARTICULUS  III.  4o8 

UTRUM  RITUS  CIRCUMCISIONIS  FUERIT  CONVENIENS. 

(4.  Dist.  1.  q.  2.  art.  3.  q.  2.  et  art.  3.  q.  2.  et  q. 
etjoan.  7.  lect.  2.  et  Rorn.  4.  lect.  2.). 

Ad  ^tertium  sic  proceditur.  Videtur,  quod  ritus  circumcisionis  non  fuerit 
conveniens:  circumcisio  enim,  sicut  dictum  est  (art.  1.  et  2.  praec.),  fidei  quae¬ 
dam  professio  est:  sed  fides  in  vi  apprehensiva  existit,  cujus  operationes 
maxime  apparent  in  capite  ;  ergo  magis  debuit  signum  circumcisionis  dari 
in  capite  quam  in  membro  generationis. 

2.  Praeterea.  Ad  usum  sacramentorum  assumimus  ea,  quorum  est  com¬ 
munior  usus  ;  sicut  aquam  ad  abluendum,  et  panem  ad  reficiendum  :  sed  ad 
incidendum  communius  utimur  cultello  ferreo,  quam  petrino;  ergo  circum¬ 
cisio  non  debuit  fieri  cultello  petrino. 

3.  Praeterea.  Sicut  baptismus  instituitur  in  remedium  originalis  peccati, 
ita  etiam  circumcisio,  sicut  Beda  dicit  (in  hotn.  Circum  cis.  parum  a  prine.)  :  sed 
baptismus  non  differtur  usque  ad  octavum  diem,  ne  pueris  periculum  damna¬ 
tionis  immineat  propter  originale  peccatum,  si  nondum  baptizati  decedant: 
quandoque  etiam  traditur  baptismus  post  octavum  diem ;  ergo  circumcisioni 
non  debuit  determinari  octavus  dies,  sed  debebat  quandoque  praeveniri,  sicut 
etiam  quandoque  tardabatur. 

Sed  contra  est,  quod  Rom.  4.  super  illud:  Et  signum  accepit  circumcisionis 
determinatur  in  Gloss.  ( ord.)  praedictus  circumcisionis  ritus. 

Respondeo  dicendum,  quod,  sicut  dictum  est  (art.  praec.),  circumcisio 
quoddam  signum  fidei  est,  institutum  a  Deo,  cujus  sapientiae  non  est  numerus  : 
determinare  autem  convenientia  signa,  est  sapientiae  opus:  et  ideo  conce¬ 
dendum  est,  quod  ritus  circumcisionis  fuit  conveniens.  . 

Ad  primum  ergo  dicendum,  quod  circumcisio  convenienter  fiebat  in  mem¬ 
bro  generationis :  primo  quidem,  quia  signum  erat  fidei,  qua  Abraham  cre- 
didit°Christum  ex  suo  semine  nasciturum:  secundo  quia  erat  in  remedium  pec¬ 
cati  originalis,  quod  per  actum  generationis  traducitur:  tertio ,  quia  ordina¬ 
batur  ad  diminutionem  carnalis  concupiscentiae,  quae  praecipue  in  membris 
illis  viget,  propter  abundantiam  delectationis  venereorum. 

Ad  secundum  dicendum,  quod  cultellus  lapideus  non  erat  de  necessitate 
circumcisionis;  unde  non  invenitur  tale  instrumentum  praecepto  divino  de¬ 
terminatum:  neque  etiam  communiter  tali  instrumento  Judaei  utebantur  ad 
circumcidendum,  sicut  neque  modo  utuntur.  Leguntur  tamen  aliquae  cir¬ 
cumcisiones  famosae  cultello  lapideo  factae,  sicut  legitur  Exod.  4.  quod  tulit 
Sephora  acutissimam  petram,  et  circumcidit  praeputium  filii  sui,  et  Josue  5.  di 
citur :  Fac  tibi  cultellos  lapideos,  et  circumcide  secundo  filios  Israel,  per  quod  figu¬ 
rabatur,  circumcisionem  spiritualem  esse  faciendam  per  Christum,  de  quo 
dicitur  1.  Cor.  10.:  Petra  autem  erat  Christus. 

Ad  tertium  dicendum,  quod  octavus  dies  determinabatur  circumcisioni 
tum  propter  mysterium,  quia  in  octava  aetate,  quae  erit  aetas  resurgentium, 
quasi  in  octavo  die,  perficietur  per  Christum  spiritualis  circumcisio,  quando 
auferet  ab  electis  non  solum  culpam,  sed  etiam  omnem  poenalitatem ;  tum 
etiam  propter  teneritudinem  infantis  ante  octavum  diem.  Unde  etiam  de  aliis 
animalibus  Lev.  22.  praecipitur:  Bos,  ovis,  et  capra,  cum  genita  fuerunt,  septem 
diebus  erunt  sub  ubera  matris  suae:  die  autem  octavo,  et  deinceps  offerri  poterunt 
Domino.  Erat  autem  octavus  dies  de  necessitate  praecepti,  ita  scilicet  quod 
octavum  diem  praetermittentes  peccabant,  etiamsi  esset  sabbatum,  secundum 
illud  Joan.  7. :  Circumcisionem  accipit  homo  in  sabbato,  ut  non  solvatur  lex  Moysi. 
Non  tamen  erat  de  necessitate  sacramenti:  quia  si  aliqui  omittebant  octavum 
diem,  postea  poterant  circumcidi.  Quidam  etiam  dicunt,  quod  propter  peri¬ 
culum  imminentis  mortis  poterat  octavus  dies  praeveniri;  sed  hoc  non  ex  au¬ 
ctoritate  Scripturae,  nec  ex  consuetudine  Judaeorum  haberi  potest.  Unde 
melius  dicendum  est,  sicut  etiam  Hugo  de  S.  Victore  dicit  (lib.  1.  de  Sacram, 
p.  12.  cap.  2.  a  med.),  quod  octavus  dies  nulla  necessitate  praeveniebatur: 
unde  super  illud  Prov.  4. :  Unigenitus  eram  coram  matre  mea,  dicit  Gloss. 
(ordin.)  quod  alius  Bersabeae  parvulus  non  computatur;  quia  ante  octavum 
diem  mortuus  nominatus  non  fuit,  et  per  consequens  nec  circumcisus. 


ARTICULUS  IV.  409 

UTRUM  CIRCUMCISIO  CONFEREBAT  GRATIAM  JUSTIFICANTEM. 

(Supr.  q.  62.  art.  6.  ad  5.  et  4.  Dist.  1.  q.  2.  art.  4. 
et  Veri.  q.  28.  art.  2.  ad  12.  et  Cor.  4.  lect.  2.  et  cap.  9.  lect.  ;.). 

Ad  quartum  sic  proceditur.  Videtur,  quod  circumcisio  non  conferebat 
gratiam  justificantem:  dicit  enim  Apost.  Galat.  2.:  Si  ex  lege  est  justitia,  Chri¬ 
stus  gratis  mortuus  est,  idest  sine  causa :  sed  circumcisio  erat  quaedam  obli¬ 
gatio  legis  implendae,  secundum  illud  Galat.  5.:  Testificor  omni  homini  cir- 

cumcidmti  se,  quoniam  debitor  est  universae  legis  faciendae;  ergo  si  ex  circum¬ 
cisione  est  justitia,  Christus  gratis,  idest  sine  causa,  mortuus  est:  sed  hoc  est 
inconveniens;  non  ergo  ex  circumcisione  erat  gratia  justificans  a  peccato. 

2.  Praeterea.  Ante  institutionem  circumcisionis  sola  fides  ad  justifica¬ 
tionem  sufficiebat:  dicit  enim  Gregor,  in  4.  Mor.  (cap.  3.  a  prine.):  «  (Quod 
apud  nos  valet  aqua  baptismalis,  hoc  egit  apud  veteres  pro  parvulis  sola 
fides  »  :  sed  virtus  fidei  non  est  imminuta  per  mandatum  circumcisionis ;  ergo 
sola  fides  parvulos  justificabat,  et  non  circumcisio. 

3.  Praeterea.  Josue  5.  legitur,  quod  populus ,  qui  natus  est  in  deserto,  per 
quadraginta  annos  incircumcisus  fuit:  si  ergo  per  circumcisionem  auferebatur 
peccatum  originale,  videtur  quod  omnes,  qui  in  deserto  mortui  sunt,  tam 
parvuli,  quam  adulti,  fuerint  damnati ;  et  eadem  objectio  est  de  pueris,  qui 
moriebantur  ante  octavum  diem  circumcisionis,  qui  praeveniri  non  debebat, 
ut  dictum  est  (art.  praec.  ad  3.). 

4.  Praeterea.  Nihil  impedit  introitum  regni  coelestis,  nisi  peccatum  :  sed 
circumcisi  ante  passionem  Christi  impediebantur  ab  introitu  regni  coelestis; 
non  ergo  per  circumcisionem  homines  justificabantur  a  peccato. 

5.  Praeterea.  Peccatum  originale  non  dimittitur  sine  actuali :  quia  «im¬ 
pium  est  a  Deo  dimidiam  sperare  veniam  »,  ut  August.  dicit  (in  lib.De  vera , 
et  falsa  poenit.  cap.  9.  cir.  med.) :  sed  nusquam  legitur,  quod  per  circumcisio¬ 
nem  remitteretur  actuale  peccatum;  ergo  etiam  neque  originale  per  eam 
dimittebatur. 

Sed  contra  est,  quod  August.  dicit  ad  Valerium  cont.  Julian.  (lib.  2.  de 
Nupt,  et  Concup.  cap.  11.  a  med.) :  «  Ex  quo  instituta  est  circumcisio  in  populo 
Dei,  quae  erat  signaculum  justitiae  fidei,  ad  significationem  purgationis  va¬ 
lebat  parvulis  originalis,  veterisque  peccati:  sicut  et  baptismus  ex  illo  coepit 
valere  tempore  ad  innovationem  hominis,  ex  quo  institutus  est  ». 

Respondeo  dicendum,  quod  ab  omnibus  communiter  ponitur,  quod  in 
circumcisione  peccatum  originale  remittebatur.  (Quidam  tamen  dixerunt, 
quod  non  conferebatur  gratia,  sed  solum  auferebatur  peccatum,  quod  Magi¬ 
ster  ponit  in  1.  dist.  4.  Sent.  et  Rom.  4.  in  Gloss.  (ord.  super  illud:  Signum 
accepit)  :  sed  hoc  non  potest  esse,  quia  culpa  non  remittitur  nisi  per  gratiam, 
secundum  illud  Rom.  3.:  Justificati  gratis  per  gratiam,  etc.  Et  ideo  alii  dixe¬ 
runt,  quod  per  circumcisionem  conferebatur  gratia  quantum  ad  effectus  re- 
motivos  culpae,  sed  non  quantum  ad  effectus  positivos;  ne  cogerentur  dicere, 
quod  gratia  in  circumcisione  collata  sufficiebat  ad  implendum  mandata  legis, 
et  ita  superfluus  fuerit  adventus  Christi :  sed  haec  etiam  positio  stare  non 
potest:  primo  quidem,  quia  per  circumcisionem  dabatur  pueris  facultas  suo 
tempore  perveniendi  ad  gloriam,  quae  est  ultimus  effectus  positivus  gratiae : 
secundo,  quia  priores  sunt  naturaliter  secundum  ordinem  causae  formalis 
effectus  positivi,  quam  privativi,  licet  secundum  ordinem  causae  materialis 
site  converso;  forma  enim  non  excludit  privationem,  nisi  informando  subje¬ 
ctum.  Et  ideo  alii  dixerunt,  quod  in  circumcisione  conferebatur  gratia,  etiam 
quantum  ad  aliquem  effectum  positivum,  qui  est  facere  dignum  vita  aeterna, 
sed  non  quantum  ad  omnes  effectus :  quia  non  sufficiebat  reprimere  concu¬ 
piscentiam  fomitis,  nec  etiam  ad  implendum  mandata  legis;  quod  etiam  ali¬ 
quando  mihi  visum  est  (4.  Dist.  1.  q.  2.  art.  4.  q.  3).  Sed  diligenter  conside¬ 
ranti  apparet,  hoc  non  esse  verum,  quia  minima  gratia  potest  resistere 
cuilibet  concupiscentiae,  et  vitare  omne  peccatum  mortale,  quod  commit¬ 
titur  in  transgressione  mandatorum  legis :  minima  enim  charitas  plus  diligit 

Deum,  quam  cupiditas  millia  auri,  et  argenti:  et  ideo  dicendum  est.  quod 
in  circumcisione  conferebatur  gratia,  quantum  ad  omnes  gratiae  effectus; 
aliter  tamen  quam  in  baptismo  ;  nam  in  baptismo  confertur  gratia  ex  virtute 
ipsius  baptismi,  quam  habet,  inquantum  est  instrumentum  passionis  Christi 
jam  perfectae.  In  circumcisione  autem  conferebatur  gratia,  non  ex  virtute 
circumcisionis,  sed  ex  virtute  fidei  passionis  Christi,  cujus  signum  erat  cir¬ 
cumcisio:  ita  scilicet  quod  homo,  qui  accipiebat  circumcisionem,  profiteba¬ 
tur  se  suscipere  talem  fidem,  vel  adultus  pro  se,  vel  alius  pro  parvulis:  unde 
et  Apostolus  dicit  Rom.  4.,  quod  Abraham  accepit  signum  circumcisionis  signa¬ 
culum  justitiae  fidei;  quia  scilicet  justitia  erat  ex  fide  significata  [al.  justifi¬ 
cante ]  non  ex  circumcisione  significante.  Et  quia  baptismus  operatur  instru- 
mentaliter  in  virtute  passionis  Christi,  non  autem  circumcisio;  ideo  baptismus 
imprimit  characterem  incorporantem  hominem  Christo,  et  copiosiorem  gra¬ 
tiam  confert,  quam  circumcisio;  major  enim  est  effectus  rei  jam  praesentis, 
quam  spei. 

Ad  primum  ergo  dicendum,  quod  ratio  illa  procederet,  si  ex  circumcisione 
esset  justitia  aliter,  quam  per  fidem  passionis  Christi. 

Ad  secundum  dicendum,  quod  sicut  ante  institutionem  circumcisionis 
sola  fides  Christi  futuri  justificabat  tam  pueros,  quam  adultos;  ita  etiam  cir¬ 
cumcisione  data  :  sed  antea  non  requirebatur  aliquod  signum  protestativum 
hujus  fidei,  quia  nondum  homines  fideles  seorsum  ab  infidelibus  coeperant 
adunari  ad  cultum  unius  Dei :  probabile  tamen  est,  quod  parentes  fideles  pro 
parvulis  natis,  et  maxime  in  periculo  existentibus  aliquas  preces  Deo  funde¬ 
rent,  vel  aliquam  benedictionem  eis  adhiberent  (quod  erat  quoddam  signa¬ 
culum  fidei);  sicut  adulti  pro  seipsis  preces,  et  sacrificia  offerebant. 

Ad  tertium  dicendum,  quod  populus  in  deserto  praetermittens  mandatum 
circumcisionis  excusabatur,  tum  quia  nesciebant,  quando  castra  movenda 
erant,  tum  quia,  ut  Damasc.  dicit  (lib.  4.  Orth.  Fid.  cap.  26.  in  prine.),  non 
necesse  erat  eos  aliquod  signum  distinctionis  habere,  cum  seorsum  ab  aliis 
populis  habitabant :  et  tamen,  ut  August.  dicit  (in  lib.  00.  in  Josue  q.  6.  a 
med.),  inobedientiam  incurrebant,  qui  ex  contemptu  praetermittebant.  Videtur 
tamen,  quod  nulli  incircumcisi  mortui  fuerint  in  deserto,  quia,  ut  in  Psal.  104. 
dicitur,  non  erat  in  tribubus  eorum  infirmus ;  sed  illi  soli  videntur  mortui,  in 
deserto,  qui  fuerant  in  Aegypto  circumcisi:  si  tamen  aliqui  incircumcisi 
mortui  sunt,  eadem  ratio  est  de  his,  ut  de  his  qui  moriebantur  ante  circum¬ 
cisionis  institutionem:  quod  etiam  intelligendum  est  de  pueris,  qui  morie¬ 
bantur  ante  octavum  diem  tempore  legis. 

Ad  quartum  dicendum,  quod  in  circumcisione  auferebatur  originale  pec¬ 
catum  ex  parte  personae:  remanebat  tamen  impedimentum  intrandi  in  re¬ 
gnum  coelorum  ex  parte  totius  naturae :  quod  fuit  sublatum  per  passionem 
Christi :  et  ideo  etiam  baptismus  ante  passionem  Christi  non  introducebat 
in  regnum :  sed  et  circumcisio,  si  haberet  locum  post  passionem  Christi,  in¬ 
troduceret  in  regnum. 

Ad  quintum  dicendum,  quod  adulti,  quando  circumcidebantur,  conse¬ 
quebantur  remissionem  non  solum  originalis  peccati,  sed  etiam  actualium 
peccatorum  :  non  tamen  ita  quod  liberarentur  ab  omni  reatu  poenae,  sicut 
in  baptismo,  in  quo  confertur  copiosior  gratia. 

QUAESTIO  LXXI. 

DE  PRAEPARATORIIS,  QUAE  SIMUL  CONCURRUNT  CUM  BAPTISMO, 
IN  QUATUOR  ARTICULOS  DIVISA. 


Deinde  considerandum  est  de  praeparatoriis,  quae  simul  concurrunt  cum 
baptismo. 


Et  circa  hoc  quaeruntur  quatuor. 

Primo.  Utrum  catechismus  debeat  praecedere  baptismum. 

Secundo.  Utrum  baptismum  debeat  praecedere  exorcismus. 

Tertio.  Utrum  ea  quae  aguntur  in  catechismo,  et  exorcismo,  aliquid  effi¬ 
ciant,  vel  solum  significent. 

Quarto.  Utrum  baptizandi  debeant  catechizari,  vel  exorcizari  per  sacer¬ 
dotes. 


ARTICULUS  I.  4I0 

UTRUM  CATECHISMUS  DEBEAT  PRAECEDERE  BAPTISMUM. 

(4.  Dist.  6.  q.  2.  art.  2.  q.  1.). 

Ad  primum  sic  proceditur.  Videtur,  quod  catechismus  non  debeat  prae¬ 
cedere  baptismum:  per  baptismum  enim  regenerantur  homines  in  vitam  spi¬ 
ritualem:  sed  prius  homo  accipit  vitam,  quam  doctrinam;  non  ergo  prius 
debet  homo  catechizari,  idest  doceri,  quam  baptizari. 

2.  Praeterea.  Baptismus  exhibetur  non  solum  adultis,  sed  etiam  pueris, 
qui  non  sunt  doctrinae  capaces,  eo  quod  non  habent  usum  rationis;  ergo 
ridiculum  est  eos  catechizare. 

T  Praeterea.  In  catechismo  confitetur  catechizatus  suam  fidem:  sed 
pueri  non  possunt  suam  fidem  confiteri  neque  per  seipsos,  neque  etiam  ali¬ 
quis  alius  pro  eis;  tum  quia  nullus  potest  alium  ad  aliquid  obligare;  tum 
etiam  quia  non  potest  aliquis  scire,  utrum  pueri,  cum  ad  legitimam  aetatem 
pervenerint,  assentiant  fidei;  non  ergo  debet  catechismus  praecedere  ba¬ 
ptismum. 

Sed  contra  est,  quod  Rabanus  de  Institut.  Cler.  ( lib.  1.  cap.  24.  a  med.) 
dicit:  «  Ante  baptismum  catechizandi  debet  hominem  praevenire  officium, 
ut  fidei  primum  catechumenus  accipiat  rudimentum  ». 

Respondeo  dicendum,  quod,  sicut  supra  dictum  est  (q.  praec.  art.  1.), 
baptismus  est  fidei  Christianae  sacramentum,  cum  sit  quaedam  professio  fidei 
christianae:  ad  hoc  autem  quod  aliquis  fidem  accipiat,  requiritur  quod  de 
fide  instruatur,  secundum  illud  Rom.  10.:  Quomodo  credent  ei,  quem  non  au¬ 
dierunt?  quomodo  autem  audient  sine  praedicante?  Et  ideo  ante  baptismum  con¬ 
venienter  praecedit  catechismus;  unde  et  Dominus  praeceptum  baptizandi  di¬ 
scipulis  tradens,  praemittit  doctrinam  baptismo  dicens  (Malth.  ult.) :  Euntes 
docete  omnes  gentes,  baptizantes  eos,  etc. 

Ad  primum  ergo  dicendum,  quod  vita  gratiae,  in  qua  regeneratur  aliquis 
per  baptismum,  praesupponit  vitam  naturae  rationalis,  in  qua  homo  potest 
esse  particeps  doctrinae. 

Ad  secundum  dicendum,  quod,  sicut  mater  Ecclesiae,  ut  supra  dictum  est 
(q.  6y.  art.  6.  ad 3.),  accommodat  pueris  baptizandis  aliorum  pedes,  ut  veniant, 
et  aliorum  cor,  ut  credant;  ita  etiam  accommodat  eis  aliorum  aures,  ut  au¬ 
diant,  et  intellectum,  ut  per  alios  instruantur;  et  ideo  eadem  ratione  sunt  ca- 
techizandi,  qua  sunt  baptizandi. 

Ad  tertium  dicendum,  quod  ille  qui  pro  puero  baptizato  respondet:  Credo , 
non  praedicit  puerum  crediturum,  cum  ad  legitimos  annos  pervenerit;  alio- 
quin  diceret:  Credet;  sed  profitetur  fidem  Ecclesiae  in  persona  pueri,  cui  com¬ 
municatur,  cujus  sacramentum  ei  tribuitur,  et  ad  quam  obligatur  per  alium; 
non  est  enim  inconveniens,  quod  aliquis  obligetur  per  alium  in  his, quae  sunt 
de  necessitate  salutis  :  similiter  etiam  patrinus  pro  puero  respondens  promittit 
se  operam  daturum  ad  hoc,  quod  puer  credat:  quod  tamen  non  sufficeret  in 
adultis  usum  rationis  habentibus. 


ARTICULUS  II.  411 

UTRUM  EXORCISMUS  DEBEAT  PRAECEDERE  BAPTISMUM. 

(Infr.  art.  3.  ad  3.  et  4.  Dist.  6.  q.  2.  art.  3.  q.  i.per  tot  et  q.  2.  ad  4.). 

Ad  secundum  sic  proceditur.  Videtur,  quod  exorcismus  non  debeat  prae¬ 
cedere  baptismum :  exorcismus  enim  contra  energumenos,  idest  arreptitios, 
ordinatur:  sed  non  omnes  baptizandi  sunt  tales;  ergo  exorcismus  non  debet 
praecedere  baptismum. 

2.  Praeterea.  Quamdiu  homo  subjacet  peccato,  diabolus  in  eum  habet 
potestatem,  quia,  ut  dicitur  Joan.  8.,  qui  facit  peccatum,  servus  est  peccati:  sed 
peccatum  tollitur  per  baptismum;  non  ergo  ante  baptismum  sunt  homines 
exorcizandi. 

3.  Praeterea.  Ad  arcendum  daemonum  potestatem  introducta  est  aqua 
benedicta;  non  ergo  ad  hoc  oportebat  aliud  remedium  adhiberi  per  exor¬ 
cismos. 

Sed  contra  est,  quod  Coelestinus  papa  dicit  (epist.  2.  can.  9.  Concil.  et 
habetur  cap.  33.  de  Consecrat.  Dist.  4.  et  lib.  deEccles.  Dogmat.  cap.  31.  inter  opera 
August.) :  «  Sive  parvuli,  sive  juvenes  ad  regenerationis  veniant  sacramentum, 
non  prius  fontem  vitae  adeant,  quam  exorcismis,  et  exsufflationibus  clerico¬ 
rum  spiritus  immundus  ab  eis  abjiciatur  ». 

Respondeo  dicendum,  quod  quicumque  sapienter  aliquod  opus  facere 
proponit,  prius  removet  impedimenta  sui  operis ;  unde  dicitur  Hierem.  4. : 
Novate  vobis  novale,  et  nolite  serere  super  spinas:  diabolus  autem  hostis  est 
humanae  salutis,  quae  homini  per  baptismum  acquiritur;  et  habet  pote¬ 
statem  aliquam  in  hominem  ex  hoc  ipso,  quod  subditur  originali  peccato, 
vel  etiam  actuali;  unde  convenienter  ante  baptismum  expelluntur  daemones 
per  exorcismos,  ne  salutem  hominis  impediant:  quam  quidem  expulsionem 
significat  exsufflatio;  benedictio  autem  cum  manus  impositione  praecludit 
expulso  viam,  ne  redire  possit:  sal  autem  in  os  missum,  et  narium,  et  aurium 
sputo  linitio  significat  receptionem  doctrinae  fidei  quantum  ad  aures,  et  ap¬ 
probationem  quantum  ad  nares,  et  confessionem  quantum  ad  os:  olei  vero 
inunctio  significat  aptitudinem  hominis  ad  pugnandum  contra  daemones. 


QUAESTIO  LXXI.  ARTICULUS  II.  6lJ 

Ad  primum  ergo  dicendum,  quod  energumeni  dicuntur,  quasi  interius 
laborantes  ex  intrinseca  operatione  diaboli :  et  quamvis  non  omnes  acce¬ 
dentes  ad  baptismum  corporaliter  ab  eo  vexentur;  omnes  tamen  non  bapti- 
zati  potestati  daemonum  subjiciuntur,  saltem  propter  originalis  peccati  reatum. 

Ad  secundum  dicendum,  quod  in  baptismo  per  ablutionem  peccati  exclu¬ 
ditur  potestas  daemonis  ab  homine,  quantum  ad  hoc  quod  impedit  eum  a  per¬ 
ceptione  gloriae:  sed  exorcismi  excludunt  potestatem  daemonis,  inquantum 
impedit  hominem  a  perceptione  sacramenti. 

Ad  tertium  dicendum,  quod  aqua  benedicta  datur  contra  impugnationes 
daemonum,  quae  sunt  ab  exteriori;  sed  exorcismus  ordinatur  contra  impu¬ 
gnationes  daemonum,  quae  sunt  ab  interiori;  unde  et  energumeni  dicuntur, 
quasi  ab  interius  laborantes,  illi  qui  exorcizantur.  Vel  dicendum,  quod  sicut 
in  iemedium  contra  peccatum  secundo  datur  poenitentia,  quia  baptismus  non 
iteratur ;  ita  in  remedium  contra  impugnationes  daemonum  secundo  datur  aqua 
benedicta,  quia  exorcismi  baptismales  non  iterantur. 


ARTICULUS  III.  4I2 

UTRUM  EA,  QUAE  AGUNTUR  IN  EXORCISMO,  ALIQUID  EFFICIANT. 

(4.  Dist.  6.  q.  2.  art.  5.  q.  2.). 

Ad  tertium  sic  proceditur.  Videtur,  quod  ea,  quae  aguntur  in  exorcismo, 
non  efficiant  aliquid,  sed  solum  significent:  si  enim  puer  post  exorcismos 
moriatur  ante  baptismum,  salutem  non  consequetur:  sed  ad  hoc  ordinatur 
effectus  eorum,  quae  in  sacramentis  aguntur,  ut  homo  consequatur  salutem; 
unde  et  Mare,  ultimo  dicitur :  Qui  crediderit,  et  baptiratus  fuerit ,  salvus  erit ;  ergo 
ea,  quae  aguntur  in  exorcismo,  nihil  efficiunt,  sed  solum  significant. 

2.  Praeterea.  Hoc  solum  requiritur  ad  sacramentum  novae  legis,  ut  sit 
signum  et  causa,  ut  supra  dictum  est  (q.  60.  art.  1.  et  q.  62.  art.  1.) ;  si  ergo 
ea,  quae  aguntur  in  exorcismo,  aliquid  efficiant,  videtur  quod  singula  sint 
quaedam  sacramenta. 

3.  Praeterea.  Sicut  exorcismus  ordinatur  ad  baptismum,  ita  etiam  si 
aliquid  in  exorcismo  efficitur,  ordinatur  ad  effectum  baptismi:  sed  dispositio 
ex  necessitate  praecedit  formam  perfectam,  quia  forma  non  recipitur  nisi  in 
materia  disposita:  sequeretur  ergo,  quod  nullus  posset  consequi  effectum 
baptismi,  nisi  prius  exorcizetur:  quod  patet  esse  falsum;  non  ergo  ea,  quae 
aguntur  in  exorcismis,  aliquem  effectum  habent. 

4.  Praeterea.  Sicut  quaedam  aguntur  in  exorcismo  ante  baptismum,  ita 
etiam  quaedam  aguntur  post  baptismum ;  sicut  quod  sacerdos  baptizatum  chri¬ 
smate  ungit  in  vertice :  sed  ea  quae  post  baptismum  aguntur,  non  videtur 
aliquid  efficere,  quia  secundum  hoc  effectus  baptismi  esset  imperfectus  ;  ergo 
nec  ea,  quae  ante  baptismum  aguntur  in  exorcismo,  aliquid  efficiunt. 

Sed  contra  est,  quod  August.  dicit  in  lib.  1.  de  Symbolo  (cap.  1.  circ. 
fin.) :  «  Parvuli  exsufflantur,  et  exorcizantur,  ut  pellatur  ab  eis  diaboli  po¬ 
testas  inimica,  quae  decepit  hominem  » :  nihil  autem  agitur  frustra  per  Ec¬ 
clesiam ;  ergo  per  hujusmodi  exsufflationes  hoc  agitur,  ut  daemonum  pote¬ 
stas  expelletur. 

Respondeo  dicendum,  quod  quidam  dixerunt,  ea  quae  in  exorcismo  aguntur, 
nilul  efficere,  sed  solum  significare :  sed  hoc  patet  esse  falsum  per  hoc,  quod 


5l8  QUAESTIO  LXXI.  ARTICULUS  III. 

Ecclesia  in  exorcismis  imperativis  verbis  utitur  ad  expellendam  daemonis  po¬ 
testatem:  puta  cum  dicit:  «  Ergo,  maledicte  diabole,  exi  ab  eo,  etc. ».  Et  ideo 
dicendum  est,  quod  aliquem  effectum  habent,  differenter  tamen  ab  ipso  bd- 
ptismo ;  nam  per  baptismum  datur  homini  gratia  ad  plenam  remissionem  cul¬ 
parum:  per  ea  vero,  quae  in  exorcismo  aguntur,  excluditur  duplex  impedi¬ 
mentum  salutaris  gratiae  percipiendae:  quorum  unum  est  impedimentum, 
extrinsecum,  prout  daemones  hominis  salutem  impedire  conantur;  et  hoc 
impedimentum  excluditur  per  exsufflationes,  quibus  potestas  daemonis  pel¬ 
litur,  ut  patet  ex  inducta  auctoritate  Augustini,  quantum  scilicet  ad  hoc, 
quod  non  praestet  impedimentum  sacramento  suscipiendo;  manet  tamen  po¬ 
testas  daemonis  in  homine,  quantum  ad  maculam  peccati,  et  reatum  poenae, 
quousque  peccatum  per  baptismum  tollatur;  et  secundum  hoc  Cyprianus 
dicit  (epist.  7.  lib.  4.  a  med.)  :  «  Scias,  diaboli  nequitiam  posse  remanere  usque 
ad  aquam  salutarem,  in  baptismo  autem  omnem  nequitiam  amittere  ».  Aliud 
impedimentum  est  intrinsecum,  prout  scilicet  homo  ex  infectione  originalis 
peccati  habet  sensus  praeclusos  ad  percipienda  saluti  mysteria;  unde  Rabanus 
de  Institutione  Clericorum  (lib.  1.  cap  27.  ad  fin.)  dicit,  quod  «  per  salivam 
typicam,  et  sacerdotis  tactum  sapientia,  et  virtus  divina  salutem  catechumeni 
operatur,  ut  aperiantur  ei  nares  ad  percipiendum  odorem  notitiae  Dei,  ut  ape¬ 
riantur  ei  aures  ad  audiendum  mandata  Dei,  ut  aperiantur  illi  sensus  in  in¬ 
timo  corde  ad  respondendum». 

Ad  primum  ergo  dicendum,  quod  per  ea  quae  aguntur  in  exorcismo,  non 
tollitur  culpa,  propter  quam  homo  punitur  post  mortem,  sed  solum  tolluntur 
impedimenta  recipiendi  remissionem  culpae  per  sacramentum:  unde  post 
mortem  exorcismus  non  valet  sine  baptismo.  Praepositivus  tamen  dicit,  quod 
pueri  exorcizati,  si  moriantur  ante  baptismum,  minores  tenebras  patiuntur : 
sed  hoc  non  videtur  verum,  quia  tenebrae  illae  sunt  carentia  divinae  visio¬ 
nis,  quae  non  recipit  magis,  et  minus. 

Ad  secundum  dicendum,  quod  de  ratione  sacramenti  est,  quod  percipiat 
principalem  effectum,  qui  est  gratia  remittens  culpam,  vel  supplens  aliquem 
hominis  defectum:  quod  quidem  non  fit  per  ea,  quae  aguntur  in  exorcismo : 
sed  solum  hujusmodi  impedimenta  tolluntur;  et  ideo  non  sunt  sacramenta, 
sed  sacramentalia  quaedam. 

Ad  tertium  dicendum,  quod  dispositio  sufficiens  ad  suscipiendam  gra¬ 
tiam  baptismalem,  est  fides,  et  intentio,  vel  propria  ejus  qui  baptizatur,  si  sit 
adultus,  vel  ipsius  Ecclesiae,  si  sit  parvulus.  Ea  vero  quae  aguntur  in  exor¬ 
cismo,  ordinantur  ad  removendum  impedimenta ;  et  ideo  sine  eo  potest  ali¬ 
quis  consequi  effectum  baptismi :  non  tamen  sunt  hujusmodi  praetermittenda, 
nisi  in  necessitatis  articulo:  et  tunc  cessante  periculo,  debent  suppleri,  ut 
servetur  uniformitas  in  baptismo.  Nec  frustra  supplentur  post  baptismum, 
quia  sicut  impeditur  effectus  baptismi,  antequam  percipiatur;  ita  potest  im¬ 
pediri,  postquam  fuerit  perceptus. 

Ad  quartum  dicendum,  quod  eorum  quae  aguntur  post  baptismum  circa 
baptizatum,  aliquid  est,  quod  non  solum  significat,  sed  efficit;  puta  inunctio, 
quae  fit  in  vertice,  quae  operatur  conservationem  gratiae  baptismalis:  aliquid 
autem  est,  quod  nihil  efficit,  sed  solum  significat,  sicut  quod  datur  ei  vestis 
candida  ad  significandum  novitatem  vitae. 

ARTICULUS  IV.  4IJ 

UTRUM  SIT  OFFICIUM  SACERDOTIS  CATECHIZARE  , 

ET  EXORCIZARE  BAPTIZANDUM. 

(4.  Dist.  6.  q.  2  ari.  3.  q.  1.). 

Ad  quartum  sic  proceditur.  Videtur,  quod  non  sit  sacerdotis  catechi- 
zare,  et  exorcizare  baptizandum  :  ad  officium  enim  ministrorum  pertinet  ha¬ 
bere  operationem  super  immundos,  ut  Dionys.  dicit  5.  cap.  Eccl.  Herarch. 
(mtcr  prine,  etmed.):  sed  catechumeni,  qui  instruuntur  in  catechismo,  et  ener¬ 
gumeni,  qui  purgantur  in  exorcismo,  computantur  inter  immundos,  ut  ibidem 
Dionysius  dicit  (et  cap.  3.  ante  med.) ;  ergo  catechizare,  et  exorcizare  non 
pertinet  ad  officium  sacerdotis,  sed  potius  ministrorum. 

2.  Praeterea.  Catechumeni  instruuntur  de  fide  per  sacram  Scripturam, 
quae  in  Ecclesia  per  ministros  recitatur :  sicut  enim  per  lectores  in  Ecclesia 
legitur  vetus  Testamentum,  ita  etiam  per  diaconos,  et  subdiaconos  legitur 
novum:  et  sic  ad  ministros  pertinet  catechizare:  similiter  etiam  exorcizare, 
ut  videtur,  ad  ministros  pertinet:  dicit  enim  Isidor.  in  quadam  epist.  (scilicet 
ad  Laudefred.  quae  bab.  post  Concit.  Toletanum  S.) :  «  Ad  exorcistam  pertinet 
exorcismos  memoriter  retinere,  manusque  super  energumenos,  et  catechu¬ 
menos  in  exorcismo  imponere  »  ;  non  ergo  pertinet  ad  officium  sacerdotis 
catechizare,  et  exorcizare. 

3.  Praeterea.  Catechizare  idem  est,  quod  docere;  et  hoc  idem  est,  quod 
perficere,  quod  ad  officium  episcoporum  pertinet,  ut  dicit  Dionys.  5.  cap. 
Eccl.  Hierarch.  (parum  ante  med.) 3  non  ergo  pertinet  ad  officium  sacerdotis. 

Sed  contra  est,  quod  Nicolaus  I.  papa  dicit  (bab.  inter  ejus  decreta,  tit.  16. 
Cone,  et  cap.  pj.  de  Consecrat.  Dist.  4.):  «  Catechismi  baptizandorum  a  sacer¬ 
dotibus  uniuscujusque  ecclesiae  fieri  possunt  » ;  unde  Gregor,  etiam  super 
Evang.  (hom.  29.  ante  med.)  dicit:  «Sacerdotes,  cum  per  exorcismi  gratiam  ma¬ 
num  credentibus  imponunt,  quid  aliud  faciunt,  nisi  quod  daemonia  ejiciunt?  » 

Respondeo  dicendum,  quod  minister  comparatur  ad  sacerdotem,  sicut 
secundarium,  et  instrumentale  agens  ad  principale,  ut  indicat  ipsum  nomen 
ministri:  agens  autem  secundarium  non  agit  sine  principali  agente,  sed  coo¬ 
peratur  principali  agenti  in  operando :  quanto  autem  potior  est  operatio, 
tanto  principale  agens  potioribus  indiget  instrumentis,  seu  ministris ;  potior 
autem  est  operatio  sacerdotis,  inquantum  confert  ipsum  sacramentum,  quam 
in  praeparationis  ad  sacramentum:  et  ideo  supremi  ministri,  qui  dicuntur 
diaconi,  cooperantur  sacerdoti  in  ipsa  collatione  sacramentorum:  dicit  enim 
Isidorus  ( loc .  cit.  in  arg.  2.),  quod  «  ad  diaconum  pertinet  assistere  sacerdo¬ 
tibus,  et  ministrare  in  omnibus  quae  aguntur  in  sacramentis  Christi,  in  ba¬ 
ptismo  scilicet,  in  chrismate,  patena,  et  calice :  inferiores  autem  ministri 
cooperantur  sacerdotibus  in  his,  quae  sunt  praeparatoria  ad  sacramentum  »• 
sicut  lectores  in  catechismo,  et  exorcistae  in  exorcismo. 

Ad  primum  ergo  dicendum,  quod  super  immundos  ministri  habent  ope 
rationem  ministerialem,  et  quasi  instrumentalem,  sed  sacerdos  principalem 
Ad  secundum  dicendum,  quod  lectores,  et  exorcistae  habent  officium 
catechizandi,  et  exorcizandi,  non  quidem  principaliter,  sed  sicut  in  his  sacer¬ 
doti  ministrantes. 

Ad  tertium  dicendum,  quod  multiplex  est  instructio:  una  conversiva  ad 
fidem,  quam  Dionys.  tribuit  episcopo  in  2.  Eccles.  Hier,  (parum  a  prine.),  et 
potest  competere  cuilibet  praedicatori,  vel  etiam  cuilibet  fideli:  secunda  est 
instructio,  qua  quis  eruditur  de  fidei  rudimentis,  et  qualiter  se  debeat  habere 
in  susceptione  sacramentorum;  et  haec  pertinet  secundario  quidem  ad  mi¬ 
nistros,  principaliter  autem  ad  sacerdotes:  tertia  est  instructio  de  conversa¬ 
tione  christianae  vitae;  et  haec  pertinet  ad  patrinos:  quarta  est  instructio^  de 
profundis  mysteriis  fidei,  et  perfectione  christianae  vitae ;  et  haec  ex  officio 
pertinet  ad  episcopos. 


QUAESTIO  LXXII. 

DE  SACRAMENTO  CONFIRMATIONIS, 
IN  DUODECIM  ARTICULOS  DIVISA. 


Consequenter  considerandum  est  de  sacramento  confirmationis. 

Et  circa  hoc  quaeruntur  duodecim. 

Primo.  Utrum  confirmatio  sit  sacramentum. 

Secundo.  De  materia  ejus. 

Tertio.  Utrum  sit  de  necessitate  sacramenti,  quod  chrisma  fuerit  prius 
per  episcopum  consecratum. 

Quarto.  De  forma  ipsius 

Quinto.  Utrum  imprimet  cnaracterem. 

Sexto.  Utrum  character  confirmationis  praesupponat  characterem  ba- 
prismalem. 

Septimo.  Utrum  egnferat  gratiam. 

Octavo.  Cui  competat  recipere  hoc  sacramentum. 

Nono.  In  qua  parte. 

Decimo.  Utrum  requiratur  aliquis,  qui  teneat  confirmandum. 

Undecimo.  Utrum  hoc  sacramentum  per  solos  episcopos  detur. 

Duodecimo.  De  ritu  ejus. 

ARTICULUS  I.  414 

UTRUM  CONFIRMATIO  SIT  SACRAMENTUM. 

(Supr.  q.  6p  art.  1.  et  4.  Dist.  2.  q.  1.  art.  2.  corp.  ei  Dist.  7.  q.  1.  per  tot 
et  lib.  4.  Conlr.  g.  cap.  $8.). 

Ad  primum  sic  proceditur.  Videtur,  quod  confirmatio  non  sit  sacramen¬ 
tum:  sacramenta  enim  ex  divina  institutione  efficaciam  habent,  sicut  supra 
dictum  est  (q.  64.  art.  2.):  sed  confirmatio  non  legitur  a  Christo  instituta; 
ergo  non  est  sacramentum. 

2.  Praeterea.  Sacramenta  novae  legis  in  veteri  lege  praefigurata  fuerunt, 
unde  Apost.  dicit  1.  Cor.  10.,  quod  omnes  in  Moyse  bapti^ati  sunt  in  nube,  et  in 

viat  i;  ct  omnes  eatndem  escam  spiritualem  manducaverunt,  et  omnes  eumdem  potum 
spiritualem  biberunt:  sed  confirmatio  non  fuit  praefigurata  in  veteri  Testa 
mento;  non  ergo  est  sacramentum. 

3.  Praeterea.  Sacramenta  ordinantur  ad  hominum  salutem:  sed  sine 
confirmatione  potest  esse  salus:  nam  pueri  baptizati  sine  confirmatione  de¬ 
cedentes  salvantur  ;  ergo  confirmatio  non  est.  sacramentum. 

4.  Praeterea.  Per  omnia  sacramenta  Ecclesiae  homo  Christo  confor¬ 
matur,  qui  est  sacramentorum  auctor:  sed  per  confirmationem  non  videtur 
Christo  conformari,  qui  non  legitur  esse  confirmatus;  ergo  confirmatio  non 
est  sacramentum. 

Sed  contra  est,  quod  Melchiades  papa  scribit  Hispaniarum  episcopis 
(epist.  unica ,  ante  medium,  Concil.  et  habetur  cap.  3,  De  Consecrat.  Dist.  5.):  «De 
his,  super  quibus  rogastis  nos  vos  informari,  utrum  majus  sit  sacramentum 
manus  impositio  episcoporum,  an  baptismus,  scitote,  utrumque  magnum 
esse  sacramentum  ». 

Respondeo  dicendum,  quod  sacramenta  novae  legis  ordinantur  ad  spe¬ 
ciales  gratiae  effectus:  et  ideo  ubi  occurrit  aliquis  specialis  effectus  gratiae, 
ibi  ordinatur  speciale  sacramentum  :  quia  vero  sensibilia,  et  corporalia  gerunt 
spiritualium,  et  intelligibilium  similitudinem,  ex  his  quae  in  vita  corporali 
aguntur,  percipere  possumus,  quid  in  spirituali  vita  gratiae  speciale  existat. 
Manifestum  autem  est,  quod  in  vita  corporali  specialis  quaedam  perfectio 
est,  quod  homo  ad  perfectam  aetatem  perveniat,  et  perfectas  actiones  homi¬ 
nis  agere  possit;  unde  et  Apostolus  dicit  1.  Corinth.  13.:  Cum  autem  factus 
sum  vir,  evacuavi  quae  erant  parvuli.  Et  inde  est  etiam,  quod  praeter  motum 
generationis,  quo  aliquis  accipit  vitam  corporalem,  est  motus  augmenti,  quo 
aliquis  perducitur  ad  perfectam  aetatem.  Sic  igitur  et  vitam  spiritualem  homo 
accipit  per  baptismum,  qui  est  spiritualis  regeneratio  ;  in  confirmatione  autem 
homo  accipit  quasi  quandam  perfectam  aetatem  spiritualis  vitae;  unde  Mel¬ 
chiades  papa  dicit  (loc.  citato):  «  Spiritus  Sanctus,  qui  super  aquas  baptismi 
salutifero  descendit  lapsu,  in  fonte  plenitudinem  tribuit  ad  innocentiam;  in 
confirmatione  augmentum  praestat  ad  gratiam;  in  baptismo  regeneramur  ad 
vitam;  post  baptismum  confirmamur  ad  pugnam;  in  baptismo  abluimur: 
post  baptismum  roboramur  »:  et  ideo  manifestum  est,  quod  confirmatio  est 
speciale  sacramentum. 

Ad  primum  ergo  dicendum,  quod  circa  institutionem  hujus  sacramenti 
est  duplex  opinio.  Quidam  enim  dixerunt,  quod  hoc  sacramentum  non  fu.t 
institutum  nec  a  Christo,  nec  ab  apostolis,  sed  postea  processu  temporis  in 
quodam  Concilio.  Alii  vero  dixerunt,  quod  fuit  institutum  ab  apostolis:  sed 
hoc  non  potest  esse,  quia  instituere  novum  sacramentum  pertinet  ad  pote¬ 
statem  excellentiae,  quae  competit  soli  Christo;  et  ideo  dicendum  est,  quod 
Christus  instituit  hoc  sacramentum,  non  exhibendo,  sed  promittendo,  secun¬ 
dum  illud  Joan.  16.:  Si  non  abiero,  Par  aditus  non  veniet  ad  vos:  si  autem 
abiero,  mittam  eum  ad  vos:  et  hoc  ideo  quia  in  hoc  sacramento  datur  ple¬ 
nitudo  Spiritus  Sancti,  quae  non  erat  danda  ante  Christi  resurrectionem, 
et  ascensionem,  secundum  illud  Joan.  7. :  Non  erat  Spiritus  datus,  quia  Jasus 
nondum  erat  glori f  catus . 

Ad  secundum  dicendum,  quod  quia  confirmatio  est  sacramentum  pleni¬ 
tudinis  gratiae,  non  potuit  habere  aliquid  respondens  in  veteri  Testamento; 
quia  nihil  ad  perfectum  adduxit  lex,  ut  dicitur  Hebr.  7. 

Ad  tertium  dicendum,  quod,  sicut  supra  dictum  est  (q.  6$.  art.  4.),  omnia 

sacramenta  sunt  aliqualiter  necessaria  ad  salutem:  sed  quaedam  sunt,  sine 
quibus  non  est  salus;  quaedam  vero  sunt,  quae  cooperantur  ad  perfectionem 
salutis :  et  hoc  modo  confirmatio  est  de  necessitate  salutis,  quamvis  sine  ea 
possit  esse  salus,  dum  tamen  non  praetermittatur  ex  contemptu  sacramenti. 

Ad  quartum  dicendum,  quod  illi  qui  confirmationem  accipiunt,  quae  est 
sacramentum  plenitudinis  gratiae,  Christo  conformantur,  inquantum  ipse  a 
primo  instanti  suae  conceptionis  fuit  plenus  gratiae,  et  veritatis,  ut  dicitur  Joan.  i. 
Quae  quidem  plenitudo  declarata  est  in  baptismo,  quando  Spiritus  Sanctus 
descendit  corporali  specie  super  eum ;  unde  et  Luc.  4.  dicitur,  quod  Jjsus 
plenus  Spiritu  Sancto  regressus  est  a  Jordane.  Non  autem  conveniebat  digni¬ 
tati  Christi,  qui  est  sacramentorum  auctor,  ut  a  sacramento  plenitudinem 
gratiae  acciperet. 

ARTICULUS  II.  415 

UTRUM  CHRISMA  SIT  CONVENIENS  MATERIA  HUJUS  SACRAMENTI. 

(Infr.  q.  84.  art.  1.  ad  1.  et  4.  Disl.  7.  q.  1.  ari.  2.  q.  1.  ei  2. 
et  lib.  4.  Contr.  g.  cap.  60.). 

'Ad  secundum  sic  proceditur.  Videtur,  quod  chrisma  non  sit  conveniens 
materia  hujus  sacramenti:  hoc  enim  sacramentum,  ut  dictum  est  (art.  praec. 
ad  1.),  institutum  est  a  Christo  promittente  discipulis  Spiritum  Sanctum ;  sed 
ipse  misit  eis  Spiritum  Sanctum  absque  omni  chrismatis  inunctione:  ipsi 
etiam  apostoli  hoc  sacramentum  conferebant  per  solam  manus  impositionem 
absque  chrismate;  dicitur  enim  Actor.  8.  quod  apostoli  imponebant  manus 
super  bapti^atos,  ei  accipiebant  Spiritum  Sanctum;  ergo  chrisma  non  est  ma¬ 
teria  hujus  sacramenti,  quia  materia  est  de  necessitate  sacramenti. 

2.  Praeterea.  Confirmatio  quodammodo  perficit  sacramentum  baptismi, 
sicut  supra  dictum  est  (q.  6j.  art.  3.):  et  ita  debet  ei  conformari,  sicut  per¬ 
fectio  perfectibili :  sed  in  baptismo  est  materia  simplex  elementum,  scilicet 
aqua;  ergo  hujus  sacramenti  non  est  conveniens  materia  chrisma,  quod  con¬ 
ficitur  ex  oleo,  et  balsamo. 

3.  Praeterea.  Oleum  assumitur  in  materia  hujus  sacramenti  ad  inun¬ 
gendum:  sed  quolibet  oleo  potest  fieri  inunctio;  puta  oleo,  quod  fit  ex  nu¬ 
cibus,  vel  ex  quibuscumque  aliis  rebus;  non  ergo  solum  oleum  olivarum 
debet  assumi  ad  hujusmodi  sacramentum. 

4.  Praeterea.  Supra  dictum  est  (q.  66.  art.  p),  quod  aqua  assumitur  ut 
materia  ad  baptizandum,  quia  ubique  de  facili  invenitur:  sed  oleum  olivarum 
non  ubique  invenitur,  et  multo  minus  balsamum;  non  ergo  chrisma,  quod 
ex  his  conficitur,  est  conveniens  materia  hujus  sacramenti. 

Sed  contra  est,  quod  Gregorius  dicit  in  Registro  (lib.  3.  epist.  g.amed.): 
«  Presb)Teri  baptizatos  infantes  signare  in  frontibus  sacro  chrismate  non  prae¬ 
sumant  »  ;  ergo  chrisma  est  materia  hujus  sacramenti. 

Respondeo  dicendum,  quod  chrisma  est  conveniens  materia  hujus  sacra¬ 
menti.  Sicut  enim  dictum  est  (art. praec.),  in  hoc  sacramento  datur  plenitudo 
Spiritus  Sancti  ad  robur  spirituale,  quod  competit  perfectae  aetati.  Homo 
autem  cum  ad  perfectam  aetatem  pervenerit,  incipit  jam  communicare  actio¬ 
nes  suas  ad  alios;  antea  vero  quasi  singulariter  sibi  ipsi  vivit:  gratia  vero 
Spiritus  Sancti  in  oleo  designatur ;  unde  Christus  dicitur  esse  unctus  oleo  lae¬ 
titiae  (Ps.  44.),  nroDter  Dlenitudinem  Spiritus  Sancti,  quam  habuit :  et  ideo 

oleum  competit  materiae  hujus  sacramenti.  Admiscetur  autem  balsamum 
propter  fragrantiam  odoris,  quae  redundat  ad  alios ;  unde  Apost.  dicit  2. 
Corinth.  2..  Cbi  isti  bonus  odor  sumus  Deo,  etc.  Et  licet  multa  alia  sint  odori¬ 
fera,  tamen  praecipue  accipitur  balsamum  propter  hoc,  quod  habet  praeci 
puum  odorem,  et  quia  etiam  incorruptionem  praestat;  unde  Eccli.  24.  dicitur : 
Quasi  balsamum  non  mixtum  odor  meus. 

Ad  primum  ergo  dicendum,  quod  Christus  ex  potestate  excellentiae,  quam 
habet  in  sacramentis,  contulit  apostolis  rem  hujus  sacramenti,  idest  pleni 
tudinem  Spiritus  Sancti  sine  sacramento ;  eo  quod  ipsi  primitias  Spiritus  Sancti 
acceperunt,  sicut  dicitur  Roman.  8.  Nihilominus  tamen  aliquid  conforme  ma¬ 
teriae  hujus  sacramenti  exhibitum  fuit  apostolis  sensibiliter  in  collatione 
Spiritus  Sancti.  Quod  enim  sensibiliter  Spiritus  Sanctus  super  eos  descendit 
in  specie  ignis,  ad  eamdem  significationem  refertur,  ad  quam  refertur  oleum; 
nisi  quod  ignis  habet  vim  activam,  oleum  autem  habet  vim  passivam,  in- 
quantunr  est  materia,  et  fomentum  ignis;  et  hoc  satis  competebat,  nam  per 
apostolos  gratia  Spiritus  Sancti  erat  ad  alios  derivanda.  Super  apostolos 
etiam  Spiritus  Sanctus  descendit  in  figura  linguae:  quod  ad  idem  significan¬ 
dum  refertur,  quod  significat  balsamum;  nisi  quod  lingua  per  locutionem  est 
communicativa  ad  alterum,  balsamum  vero  per  odorem,  quia  scilicet  apo¬ 
stoli  leplebantur  Spiritu  Sancto,  ut  fidei  doctores;  alii  autem  fideles,  ut  ope¬ 
ratores  eorum,  quae  .pertinent  ad  aedificationem  fidelium.  Similiter  etiam  ad 
impositionem  manus  apostolorum,  et  etiam  ad  eorum  praedicationem  de¬ 
scendebat  plenitudo  Spiritus  Sancti  super  fideles  sub  visibilibus  signis,  sicut 
et  a  principio  descenderat  super  apostolos.  Unde  Petrus  dicit  Act.  11.:  Cum 
coepissem  loqui,  cecidit  Spiritus  Sanctus  super  eos,  sicut  et  in  nos  in  initio.  Et 
ideo  non  erat  necessaria  sensibilis  materia  sacramentalis,  ubi  sensibilia 
signa  miraculose  exhibebantur  divinitus.  Utebantur  tamen  apostoli  commu¬ 
niter  chrismate  in  exhibitione  sacramenti,  quando  hujusmodi  visibilia  signa 
non  exhibebantur.  Dicit  enim  Dionys.  4.  cap.  Eccles.  Hierarch.  (cir.  princip.): 

«  Est  quaedam  perfectiva  operatio,  quam  duces  nostri  (idest  apostoli)  chri¬ 
smatis  hostiam  nominant  ». 

Ad  secundum  dicendum,  quod  baptismus  datur  ad  spiritualem  vitam 
simpliciter  consequendam,  et  ideo  competit  illi  sacramento  materia  simplex; 
sed  hoc  sacramentum  datur  ad  plenitudinem  consequendam  Spiritus  Sancti, 
cujus  est  multiformis  operatio,  secundum  illud  Sap.  7.;  Est  enim  in  illa  Spi¬ 
ritus  intelligenliae  sanctus,  unicus,  multiplex,  et  1.  ad  Corinth.  12.  dicitur:  Di¬ 
visionem  gratiarum  sunt,  idem  autem  Spiritus.  Et  ideo  convenienter  hujus  sa¬ 
cramenti  est  materia  composita. 

Ad  tertium  dicendum,  quod  proprietates  olei,  quibus  significatur  Spiritus 
Sanctus,  magis  inveniuntur  in  oleo  olivarum,  quam  in  quocumque  alio  oleo: 
unde  et  ipsa  oliva  semper  frondibus  virens,  virorem,  et  misericordiam  Spiritus 
Sancti  significat.  Hoc  etiam  oleum  proprie  dicitur  oleum,  et  maxime  habetur 
in  usu,  ubi  haberi  potest:  quilibet  autem  alius  liquor  ex  similitudine  hujus 
oleum  nominatur ;  nec  est  in  usu  communi,  nisi  in  supplementum,  apud  eos, 
quibus  deest  oleum  olivarum.  Et  ideo  hoc  oleum  solum  assumitur  in  usum 
hujus,  et  quorumdam  aliorum  sacramentorum. 

Ad  quartum  dicendum,  quod  baptismus  est  sacramentum  absolutae  ne¬ 
cessitatis,  et  ideo  ejus  materia  debet  inveniri  ubique.  Sufficit  autem,  quod 
materia  hujus  sacramenti,  quod  non  est  tantae  necessitatis,  possit  de  facili 
ad  omnia  loca  terrarum  deferri. 

ARTICULUS  III.  416 

UTRUM  SIT  DE  NECESSITATE  HUJUS  SACRAMENTI, 

QUOD  CHRISMA  FUERIT  PRIUS  PER  EPISCOPUM  CONSECRATUM. 

(4.  Dist.  7.  q.  I.  art.  2.  q.  }■)■ 

Ad  tertium  sic  proceditur.  Videtur,  quod  non  sit  de  necessitate  hujus 
sacramenti,  quod  chrisma,  quod  est  materia  hujus  sacramenti,  fuerit  prius 
per  episcopum  consecratum:  baptismus  enim,  in  quo  fit  piena  remissio -pec¬ 
catorum  non  est  minoris  efficaciae,  quam  hoc. sacramentum:  sed  licet  quae¬ 
dam  sanctificatio  adhibentur  aquae  baptismali  ante  baptismum,  non  tamen 
est  de  necessitate  sacramenti,  quia  in  articulo  necessitatis  praetenn  potest 
ergo  non  est  de  necessitate  hujus  sacramenti,  quod  chrisma  fuerit  piius  p 

epirCE“"em  non  debet  bis  consecrari:  sed  materia  sacramenti 
sanctificatur  in  ipsa  collatione  sacramenti  per  formam  verborum  qua  con¬ 
fertur  sacramentum;  unde  et  Aug.  dicit  super  Joan.  (tract.  80.  a  med.)  «Ac¬ 
cedit  verbum  ad  elementum,  et  fit  sacramentum  » ;  non  ergo  debet  pn 
chrisma  consecrari,  quam  hoc  sacramentum  tradatur.  _ 

7  Praeterea.  Omnis  consecratio,  quae  fit  in  sacramentis,  ad  consecu¬ 
tionem  gratiae  ordinatur:  sed  materia  sensibilis  confecta  ex  oleo  et  balsamo 
non  est  capax  gratiae;  ergo  non  debet  ei  aliqua  consecratio  adhiberi 

Sed  contra  est,  quod  Innoc.  I.  papa  (epist.  1.  ad  Decent,  cap.  3.  Concil. 
et  hab.  cap.  no.  De  Consecrat.  Dist.  4-)  dicit:  «  Presbyteris,  cum  baptizant, 
chrismate  baptizatos  ungere  liceat,  quod  ab  episcopo  fuerit  consecratum, 
non  tamen  frontem  ex  eodem  oleo  signare,  quod  solum  debetur  episcopis, 
cum  tradunt  Paracletum  »:  quod  quidem  fit  in  hoc  sacramento,  ergo  a  iOc 
sacramentum  requiritur  chrisma  per  episcopum  consecratum.  .  . 

Respondeo  dicendum,  quod  tota  sacramentorum  sanctificatio  a  Christo 
derivatur,  ut  supra  dictum  est  (q.  64.  art.  3.)  :  est  autem  considerandum,  quod 
quibusdam  sacramentis  habentibus  materiam  corpoream  Christus  est  usus, 
scilicet  baptismo,  et  etiam  Eucharistia :  et  ideo  ex  ipso  usu  Christi  materiae 
horum  sacramentorum  aptitudinem  acceperunt  ad  perfectionem  sacramenti : 
unde  Chrysostomus  dicit  (id  hab.  Chromat.  in  fragmentis ;  vide  cap.:  Nunquam, 
De  Consecrat.  Dist.  4.),  quod  «nunquam  aquae  baptismi  purgare  peccata  cre¬ 
dentium  possent,  nisi  tactu  Dominici  corporis  sanctificatae  fuissent».  Et  si¬ 
militer  ipse  Dominus  accipiens  panem  benedixit:  similiter  autem  et  calicem, 
ut  habetur  Matth.  26.  et  Luc.  22. ;  et  propter  hoc  non  est  de  necessitate  horum 
sacramentorum,  quod  materia  prius  benedicatur ;  quia  sufficit  benedictio 
Christi :  si  qua  vero  benedictio  adhibeatur,  pertinet  ad  solemnitatem  sacra¬ 
menti,  non  autem  ad  necessitatem.  Unctionibus  autem  visibilibus  Christus 
non  est  usus,  ne  fieret  injuria  invisibili  unctioni,  qua  est  unctus  prae  consoi- 
tibus  suis,  Psal.  44.  Et  ideo  tam  chrisma,  quam  oleum  sanctum  infirmorum, 
prius  benedicuntur,  quam  adhibeantur  ad  usum  sacramenti. 

Ad  primum  ergo  patet  responsio  ex  dictis. 

Ad  secundum  dicendum,  quod  utraque  consecratio  chrismatis  non  refertur 
ad  idem :  sicut  enim  instrumentum  virtutem  instrumentalem  acquirit  dupliciter, 
scilicet  et  quando  accipit  formam  instrumenti,  et  quando  movetur  a  pnnci- 

pali  agente  ad  effectum ;  ita  etiam  materia  sacramenti  duplici  sanctificatione 
indiget,  per  quarum  unam  fit  propria  materia  sacramenti,  per  aliam  vero 
applicatur  ad  effectum. 

Ad  tertium  dicendum,  quod  materia  corporalis  non  est  capax  gratiae 
quasi  gratiae  subjectum,  sed  solum  sicut  gratiae  instrumentum,  ut  supra’ 
ictum  est  (q  62.  art.  1.  ei  3.):  et  ad  hoc  materia  sacramenti  consecratur, 
vel  ab  ipso  Christo,  vel  ab  episcopo,  qui  gerit  in  Ecclesia  personam  Christi 


ARTICULUS  IV. 

UTRUM  HAEC  SIT  CONVENIENS  FORMA  HUJUS  SACRAMENTI  : 
CONSIGNO  TE  SIGNO  CRUCIS,  ETC. 

(Llfr-  L  S+  arL  3-  corp.  ei  4.  Dist.  7.  q.  r.  art.  3.  q  3.  et  oPusc.  2.  cap.  1.). 

Ad  quartum  sic  proceditur.  Videtur,  quod  haec  non  sit  conveniens  forma 
hujus .  sacramenti :  «  Consigno  te  signo  crucis,  et  confirmo  te  chrismate  sa¬ 
lutis,  in  nomine  Patris,  et  Filii,  et  Spiritus  Sancti,  amen  »;  usus  enim  sa¬ 
cramentorum  a  Christo,  et  ab  apostolis  derivatur:  sed  neque  Christus  hanc 
formam  instituit,  nec  apostoli  ea  usi  leguntur;  ergo  haec  non  est  conveniens 
torma  hujus  sacramenti. 

2.  Praeterea.  Sicut  sacramentum  est  idem  apud  omnes,  ita  et  forma 
ebet  esse  eadem;  quia  quaelibet  res  habet  unitatem,  sicut  et  esse  a  sua  forma: 

sed  hac  forma  non  omnes  utuntur,  quidam  enim  dicunt:  «  Confirmo  te  chri¬ 
smate  sanctificationis  » ;  ergo  haec  non  est  conveniens  forma  hujus  sacramenti 

3.  Praeterea.  Sacramentum  hoc  debet  conformari  baptismo,  sicut  per¬ 

fectio  perfectibili,  ut  supra  dictum  est  (art.  2.  huj.  q.  arg.  2.):  sed  in  forma  ba¬ 
ptismi  non  fit  mentio  de  consignatione  characteris,  nec  etiam  de  cruce  Christi 
(cum  tamen  per  baptismum  homo  Christo  commoriatur,  ut  Apostolus  dicit 
Rom.  6.)  ;  nec  etiam  fit  mentio  de  effectu  salutis,  cum  tamen  baptismus  sit 
de  necessitate  salutis:  in  forma  etiam  baptismi  ponitur  unus  actus  tentum 
et  exprimitur  persona  baptizantis,  cum  dicitur:  «Ego  te  baptizo»,  cujus  contra¬ 
rium  apparet  in  forma  praedicta;  non  ergo  est  conveniens  forma  huius  sa¬ 
cramenti.  ‘ 


Sed  contra  est  auctoritas  Ecclesiae,  quae  hac  forma  communiter  utitur 
Respondeo  dicendum,  quod  praedicta  forma  est  conveniens  huic  sacra¬ 
mento.  Sicut  enim  forma  rei  naturalis  dat  ei  speciem,  ita  forma  sacramenti 
continere  debet  quidquid  pertinet  ad  speciem  sacramenti.  Sicut  autem  ex  supra- 
dictis  patet  (art.  1.  huj.  q.),  in  hoc  sacramento  datur  Spiritus  Sanctus  ad  robur 
spiritualis  pugnae.  Et  ideo  in  hoc  sacramento  tria  sunt  necessaria,  quae  con¬ 
tinentur  informa  praedicta;  quorum  primum  est  causa  conferens  plenitu 
dinem  roboris  spiritualis,  quae  est  sancta  Trinitas,  quae  exprimitur,  cum 
dicitur:  «~n  nomine  Patris»,  et c.-. secundum  est  ipsum  robur  spirituale,  quod  ho¬ 
mini  confertur  per  sacramentum  materiae  visibilis,  ad  salutem;  quod  quidem 
tangitur,  cum  dicitur:  «  Confirmo  te  chrismate  salutis»;  tertium  est  signum 
quod  pugnatori  datur,  sicut  et  in  pugna  corporali  milites  insigniis  ducum 
insigniuntur;  et  quantum  ad  hoc  dicitur:  «  Consigno  te  signo  crucis  »,  in  quo 
scilicet  Rex  noster  triumphavit,  ut  dicitur  Coloss.  2. 

Ad  primum  ergo  dicendum,  quod,  sicut  supra  dictum  est  (art.  2.  huj.  q 
ad.  1.),  per  ministerium  apostolorum  quandoque  dabatur  effectus  hujus  sa- 

S.  Thomae  Summa  Theologica.  Vol.  IV. 


626 


QUAESTIO  LXXII.  ARTICULUS  IV. 


cramenti,  scilicet  plenitudo  Spiritus  Sancti,  quibusdam  visibilibus  signis  mi¬ 
raculose  a  Deo  effectis,  qui  potest  effectum  sacramenti  sine  sacramento  con¬ 
ferre;  et  tunc  non  erat  necessaria  nec  materia,  nec  forma  hujus  sacramenti: 
quandoque  autem,  tanquam  ministri  sacramentorum,  hoc  sacramentum  prae¬ 
bebant;  et  tunc  sicut  materia,  ita  et  forma  ex  mandato  Christi  utebantur: 
multa  enim  servabant  apostoli  in  sacramentorum  collatione,  quae  in  Scri¬ 
pturis  communiter  propositis  non  sunt  tradita;  unde  Dionys.  dicit  in  fine 
Eccles.  Hierarch.  (cap.ult.  inter  ined.  et  fin.) :  «  Consummativas  invocationes 
(idest  verba  quibus  perficiuntur  sacramenta)  non  est  justum  scripturas  inter¬ 
pretantibus,  neque  mysticum  earum,  aut  in  ipsis  operatas  ex  Deo  virtutes  ex 
occulto  ad  commune  adducere :  sed  nostra  sacra  traditio  sine  pompa  (idest 
occulte)  eas  edocet  »  :  unde  et  Apostolus  dicit  loquens  de  celebratione  Eucha¬ 
ristiae  i.  Corinth.  n. :  Caetera,  cum  venero,  disponam. 

Ad  secundum  dicendum,  quod  sanctitas  est  salutis  causa:  et  ideo  in  idem 
redit,  quod  dicitur  :  «  Chrismate  salutis,  et  sanctificationis  ». 

Ad  tertium  dicendum,  quod  baptismus  est  regeneratio  in  spiritualem 
vitam,  qua  homo  vivit  in  seipso,  et  ideo  non  ponitur  in  forma  baptismi  nisi 
unus  actus  ad  ipsum  hominem  sanctificandum  pertinens :  sed  hoc  sacramen¬ 
tum  non  solum  ordinatur  ad  hoc,  quod  homo  sanctificetur  in  seipso,  sed 
exponitur  cuidam  pugnae  exteriori;  et  ideo  non  solum  fit  mentio  de  interiori 
sanctificatione,  cum  dicitur:  «  Confirmo  te  chrismate  salutis»  ;  sed  etiam  consi¬ 
gnatur  homo  exterius  quasi  vexillo  crucis  ad  pugnam  spiritualem  ;  quod  si¬ 
gnificatur,  cum  dicitur:  «  Consigno  te  signo  crucis».  In  ipso  autem  verbo  bapti¬ 
zandi,  quod  ablutionem  significat,  potest  intelligi  et  materia  (quae  est  aqua 
abluens)  et  effectus  salutis,  quae  non  intelliguntur  in  verbo  confirmandi;  et 
ideo  oportuit  haec  ponere  :  dictum  est  autem  supra  (q.  66.  art.  y.  ad  i.),  quod 
hoc  quod  dicitur:  Ego,  non  est  de  necessitate  formae  baptismalis;  quia  in- 
telligitur  in  verbo  primae  personae;  apponitur  tamen  ad  exprimendam  inten¬ 
tionem,  quod  non  est  ita  necessarium  in  confirmatione,  quae  non  exhibetur 
nisi  ab  excellenti  ministro,  ut  infra  dicetur  (art.  ii.  huj.  q.). 


ARTICULUS  V.  4lS 

UTRUM  SACRAMENTUM  CONFIRMATIONIS  IMPRIMAT  CHARACTEREM. 

(4.  Dist.  7.  q.  2.  art.  1.  q.  1.  et  q.  5.  art.  5.  q.  3.). 

Ad  quintum  sic  proceditur.  Videtur,  quod  sacramentum  confirmationis 
non  imprimat  characterem:  character  enim  importat  quoddam  signum  di- 
stinctivum:  sed  per  sacramentum  confirmationis  non  distinguitur  homo  ab 
infidelibus;  hoc  enim  fit  per  baptismum  ;  neque  etiam  ab  aliis  fidelibus;  quia 
hoc  sacramentum  ordinatur  ad  pugnam  spiritualem,  quae  omnibus  fidelibus 
indicitur;  non  ergo  in  hoc  sacramento  imprimitur  aliquis  character. 

2.  Praeterea.  Supra  dictum  est  (q.  63.  art.  2.),  quod  character  est  quae¬ 
dam  potentia  spiritualis :  potentia  autem  non  est,  nisi  activa,  vel  passiva :  po¬ 
tentia  autem  activa  in  sacramentis  confertur  per  sacramentum  ordinis :  po¬ 
tentia  autem  passiva,  sive  receptiva  per  sacramentum  baptismi;  ergo  per 
sacramentum  confirmationis  nullus  character  imprimitur. 

3.  Praeterea.  In  circumcisione,  quae  est  character  corporalis,  non  im¬ 
primitur  aliquis  spiritualis  character:  sed  irfhoc  sacramento  imprimitur  qui- 

dam  character  corporalis,  cum  scilicet  homo  chrismate  signatur  signo  crucis 
Sed  coNTRA^f  lmprimitUr  in  hoc  aeramento  character  spiritualis. 

cter-  sed  hoc  saV  ^  Sacrament0’  <luod  non  iteratur,  imprimitur  chara- 
er.  sed  hoc  sacramentum  non  iteratur:  dicit  enim  Greg.  (hab  cab  0  De 

itZZ  n roSb/nda*  Dfe  h0mine’  *  P°mifice  COnfirmatus  fuerit  dentalis 

RE  Poin  f  a  >>;  erg°/n  COnfirmatione  imprimitur  character. 
Respondeo  dicendum,  quod,  sicut  supra  dictum  est  (a.  61.  art  2  )  cha¬ 
racter  est  quaedam  spiritualis  potestas  ad  aliquas  sacras  actiones  ordinata- 

sd“  “”rf  a“"m  S”pr“  ("‘ '  "  q“od  sicut  *“» 

spiritualis  regeneratio  in  vitam  Christianam;  ita  etiam  confirmatio  est  quod- 

feacmmPintUa  f  aUgmentum  Promovens  hominem  in  spiritualem  aetatem  per¬ 
fectam:  manifestum  est  autem  ex  similitudine  corporalis  vitae,  quod  alia  est 
aaio  hominis  statim  nati,  et  alia  actio,  quae  competit  ei,  cum  l  perfectam 
aetatem  pervenerit;  et  ideo  per  sacramentum  confirmationis  datur  homini 
potestas  spiritualis  ad  quasdam  alias  actiones  sacras,  praeter  illas  ad  quas 
atur  ei  potestas  m  baptismo ;  nam  in  baptismo  accipit  homo  potestatem  ad  ea 

vFvh  sedTn  lPfi0PT  Pminent  S,alUtem’  Pr°Ut  SdliCet  secundum  seipsum 
t.  sed  m  confirmatione  accipit  homo  potestatem  ad  agendum  ea  quae 

apostXrum  SpintUa]em  COntra  hostes  fidei;  sicut  patet  exemplo 

apostolorum,  qui  antequam  plenitudinem  Spiritus  Sancti  acciperent,  erant 

n  coenaculo  perseverantes  m  oratione:  postmodum  vero  egressi  non  vere- 
antur  publice  fidem  fateri,  etiam  coram  inimicis  fidei  christianae;  et  ideo 
manifestum  est,  quod  m  sacramento  confirmationis  imprimitur  character. 

Ad  primum  ergo  dicendum,  quod  pugna  spiritualis  contra  hostes  invisibiles 
omnibus  competit  :  sed  contra  hostes  visibiles,  idest  contra  persecutores  fidei 
pugnare  nomen  Christi  pubhee  confitendo,  est  confirmatorum,  qui  jam  sunt 
perducti  spintuahter  ad  virilem  aetatem,  secundum  quod  dicitur  iq.Joan  2  • 
V°blS’  JUVfnes>  ^oniam  fortes  estis,  et  verbum  Dei  in  vobis  manet,  et  vicistis 
malignum;  et  ideo  character  confirmationis  est  signum  distinctivum,  non  in- 
fidehum  a  fidehbus,  sed  spiritualiter  provectorum  ab  his,  quibus  dicitur  (1.  Pe- 
tn  2.)  :  Sicut  modo  geniti  infantes. 

Ad  secundum  dicendum,  quod  omnia  sacramenta  sunt  quaedam  fidei 
protestationes:  sicut  igitur  baptizatus  accipit  potestatem  spiritualem  ad  pro¬ 
testandam  fidem  per  susceptionem  aliorum  sacramentorum;  ita  confirmatus 
accipit  potestatem  pubhee  fidem  Christi  verbis  profitendi,  quasi  ex  officio. 

Ad  tertium .  dicendum, .  quod,  sacramenta  veteris  legis  dicuntur  justitiae 
carnis,  ut  patet  Hebr.  9.,  quia  scilicet  interius  nihil  efficiebant  -  et  ideo  in  cir¬ 
cumcisione  imprimebatur  character  solum  in  corpore,  non  autem  in  anima: 
sed  in  confirmatione  cum  charactere  corporali  imprimitur  simul  character 
spiritualis,  eo  quod  est  sacramentum  novae  legis. 


ARTICULUS  VI. 

UTRUM  CHARACTER  CONFIRMATIONIS 

CHARACTEREM  BAPTISMI. 

(4.  Dist.  7.  q.  2.  art.  1.  q.  5.  et  Dist.  24.  q.  1.  art.  2.  q.  3.  et  4.). 

Ad  sextum  sic  proceditur.  Videtur,  quod  character  confirmationis  non 
praesupponat  ex  necessitate  characterem  baptismalem:  sacramentum  enim 

confirmationis  ordinatur  ad  confitendum  pubblice  fidem  Christi :  sed  multi 
etiam  ante  baptismum  sunt  fidem  Christi  publice  confessi,  sanguinem  fun- 
dentes  pro  fide;  ergo  character  confirmationis  non  praesupponit  characterem 
baptismalem. 

2.  Praeterea.  De  apostolis  non  legitur,  quod  fuerint  baptizati ;  praesertim 
cum  dicatur  Joan.  4.  quod  ipse  Christus  non  baptizabat,  sed  discipuli  ejus, 
et  tamen  postea  fuerunt  confirmati  per  adventum  Spiritus  Sancti;  ergo  simi¬ 
liter  alii  possunt  confirmari,  antequam  baptizentur. 

3.  Praeterea..  Act.  10.  dicitur,  quod  adhuc  loquente  Petro ,  cecidit  Spiritus 
Sanctus  super  eos,  qui  audiebant  verbum;  et  audiebant  eos  loquentes  linguis:  et  po¬ 
stea  Petrus  jussit  eos  baptizari;  ergo  pari  ratione  possunt  alii  prius  confirmari, 
quam  baptizentur. 

Sed  contra  est,  quod  Rabanus  dicit  in  lib.  1.  de  Instit.  Cleric.  (cap.  30. 
in  prine.):  «Novissime  a  summo  sacerdote  per  impositionem  manus  Para¬ 
cletus  traditur  baptizato,  ut  roboretur  per  Spiritum  Sanctum  ad  praedi¬ 
candum  ». 

Respondeo  dicendum,  quod  character  confirmationis  ex  necessitate  prae¬ 
supponit  characterem  baptismalem:  ita  scilicet  quod  si  aliquis  non  baptizatus 
confirmaretur,  nihil  reciperet;  sed  oporteret  iterato  ipsum  confirmari  post  ba¬ 
ptismum.  Cujus  ratio  est:  quia  ita  se  habet  confirmatio  ad  baptismum,  sicut 
augmentum  ad  generationem,  ut  ex  supradictis  patet  (art.  1.  huj.  q.).  Mani¬ 
festum  est  autem,  quod  nullus  potest  promoveri  in  aetatem  perfectam,  nisi 
primo  fuerit  natus :  et  similiter  nisi  primo  aliquis  fuerit  baptizatus,  non  po¬ 
test  sacramentum  confirmationis  accipere. 

Ad  primum  ergo  dicendum,  quod  virtus  divina  non  est  alligata  sacramentis. 
Unde  potest  conferri  homini  spirituale  robur  ad  confitendum  publice  fidem 
Christi  absque  sacramento  confirmationis  ;  sicut  etiam  potest  consequi  remis¬ 
sionem  peccatorum  sine  baptismo.  Sicut  tamen  nullus  consequitur  effectum 
baptismi,  sine  baptismi  voto;  ita  nullus  consequitur  effectum  confirmationis 
sine  voto  ipsius;  quod  potest  baberi  etiam  ante  susceptionem  baptismi. 

Ad  secundum  dicendum,  quod,  sicut  August.  dicit  (epist.  10S.  a  med.),  ex 
hoc  quod  Dominus  dicit  Joan.  13.:  Qui  lotus  est,  non  indiget  nisi  ut  pedes  lavet, 
«  intelligimus,  Petrum  et  alios  Christi  discipulos  fuisse  baptizatos,  sive  bapti¬ 
smo  Joannis  (sicut  nonnulli  arbitrantur),  sive  (quod  magis  credibile  est) 
baptismo  Christi ;  neque  enim  renuit  ministerium  baptizandi,  ut  haberet  et  ba¬ 
ptizatos  servos  per  quos  caeteros  baptizaret». 

Ad  tertium  dicendum,  quod  audientes  praedicationem  Petri  acceperunt 
effectum  confirmationis  miraculose,  non  tamen  confirmationis  sacramentum. 
Dictum  est  autem  (art.  2.  huj.  q.  ad  1.  et  art.  4.  ad  1.),  quod  effectus  confir¬ 
mationis  potest  alicui  conferri  ante  baptismum,  non  autem  sacramentum 
confirmationis.  Sicut  enim  effectus  confirmationis,  qui  est  robur  spirituale, 
praesupponit  effectum  baptismi,  qui  est  justificatio;  ita  sacramentum  confir¬ 
mationis  praesupponit  sacramentum  baptismi. 

ARTICULUS  VII. 

UTRUM  PER  SACRAMENTUM  CONFIRMATIONIS  CONFERATUR 

gratia  gratum  faciens. 


(4.  Dist.  7.  q.  2.  art.  2.). 

Ao  septimum  sic  proceditur.  Videtur,  quod  per  hoc  sacramentum  gratia 

Sinam  sedT  n°n  C°nferatUr:  Sratia  enim  g^tum  faciens  ordinatur  contra 
culpam,  sed  hoc  sacramentum,  sicut  dictum  est  (art.  praec.),  non  exhibetur 

eratumfS3’  qU1  ^  e  CUlpa  mundati;  erg°  Per  hoc  sacramentum  gratia 
gratum  faciens  non  confertur.  0 

2.  Praeterea  Peccatores  maxime  indigent  gratia  gratum  faciente  ner 
quam  solam  justificari  possunt:  si  ergo  per  hoc  sacramentum  gratia  gratum 

faciens  confertur,  videtur  quod  deberet  dari  hominibus  in  peccato  existentibus- 
quod  tamen  non  est  verum.  cxisrentiDus, 

3-  Praeterea.  Gratia  gratum  faciens  specie  non  differt,  cum  ad  unum 
effectum  ordinetur:  sed  duae  formae  ejusdem  speciei  non  possunt  esse  ffi 
eodem  subjecto:  cum  ergo  gratia  gratum  faciens  conferatur  homini  per  ba- 
pnsmurn,  videtur  quod  per  sacramentum  confirmationis,  quod  non  exhibetur 
nisi  baptizato,  gratia  gratum  faciens  non  conferatur. 

.  c°ntra  est,  quod  Melchiades  papa  dicit  (in  epist.  unica  a  med.  Concil. 

b.  cap.  2  De  Consecr.  Dist.  7.):  «Spiritus  Sanctus  in  fonte  baptismi  ple- 
miamT  tnbUlt  ^  mn0Centiam ;  in  confirmatione  augmentum  praestat  ad 

,  ,Resrondeo  dicendum,  quod  in  hoc  sacramento,  sicut  dictum  est  (art.  4. 
u«/.?v)  datur  baptizato  Spiritus  Sanctus  ad  robur;  sicut  apostolis  datus  est 
m  die  Pentecostes,  ut  legitur  Act.  2.,  et  sicut  dabatur  baptizatis  per  imposi¬ 
tionem  manus  apostolorum,  ut  dicitur  Act.  8.  Ostensum  est  autem  in  1. 
(q.  43.  art.  3.),  quod  missio,  seu  datio  Spiritus  Sancti  non  est  nisi  cum  gratia 
gratum  faciente ;  unde  manifestum  est,  quod  gratia  gratum  faciens  confertur 
in  hoc  sacramento. 

Ad  primum  ergo  dicendum,  quod  gratiae  gratum  facientis  primus  effectus 
est  remissio  culpae  :  habet  tamen  et  alios  effectus,  quia  sufficit  ad  hoc,  quod 
promoveat  hominem  per  omnes  gradus  usque  in  vitam  aeternam,  secundum 

6,:  Gratia  Dei  mia  sterna;  unde  et  Paulo  dictum  est  2.  Cor  12  - 
Suffiat  tibi  gratia  mea,  et  ipse  de  se  dicit  1.  Corinth.  15.:  Gratia  Dei  sum  id 
quod  sum.  Et  ideo  gratia  gratum  faciens  non  solum  datur  ad  remissionem 
culpae,  sed  etiam  ad  augmentum,  et  firmitatem  justitiae;  et  sic  confertur  in 
hoc  sacramento. 


Ad  secundum  dicendum,  quod,  sicut  ex  ipso  nomine  apparet,  hoc  sacra¬ 
mentum  datur  ad  confirmandum,  quod  prius  invenerit;  et  ideo  non  debet 
dari  his,  qui  non  habent  gratiam;  et  propter  hoc  sicut  non  datur  non  bapti- 
zatis,  ita  non  debet  dari  adultis  peccatoribus,  nisi  per  poenitentiam  reparatis- 
unde  dicitur  in  Aurelianensi  Concilio  (bab.  inter  capit.  Herardi  Turon.can  7/ 
et  cap.  6.  De  Consecrat.  Dist.  ;.):  «  Ut  jejuni  ad  confirmationem  veniant  ut 
moneantur  confessionem  facere  prius,  ut  mundi  donum  Spiritus  Sancti ’va- 
eant  accipere  ».  Et  tunc  per  hoc  sacramentum  perficitur  poenitentiae  effe¬ 
ctus,  sicut  et  baptismi:  quia  per  gratiam  collatam  in  hoc  sacramento  con- 

sequitur  poenitens  pleniorem  remissionem  peccati:  et  si  aliquis  adultus  in 
peccato  existens,  cujus  conscientiam  non  habet,  vel  si  etiam  non  perfecte 
contritus  accedat,  dummodo  non  fictus  accedat,  per  gratiam  collatam  in  hoc 
sacramento  consequetur  remissionem  peccatorum. 

Ad  tertium  dicendum,  quod,  sicut  dictum  est  (q.  62.  art.  2.),  gratia  sa- 
cramentalis  addit  super  gratiam  gratum  facientem  communiter  sumptam 
aliquid  effectivum  specialis  effectus,  ad  quod  ordinatur  sacramentum ;  si  ergo 
consideretur  gratia  in  hoc  sacramento  collata,  quantum  ad  id  quod  est  com¬ 
mune,  sic  per  hoc  sacramentum  non  confertur  aliqua  alia  gratia,  quam  per 
baptismum,  sed  quae  prius  inerat,  augetur:  si  autem  consideretur  quantum 
ad  illud  speciale  quod  superadditur,  sic  non  est  ejusdem  speciei  cum  ipsa. 

ARTICULUS  VIII.  421 

UTRUM  HOC  SACRAMENTUM  SIT  OMNIBUS  EXHIBENDUM. 

(4.  Dist.  7.  q.  3.  art.  2.  q.  2.  et  3.  et  Dist.  23.  q.  2.  art.  1.  q.  2.  corp.). 

Ad  octavum  sic  proceditur.  Videtur,  quod  hoc  sacramentum  non  sit 
omnibus  exhibendum:  hoc  enim  sacramentum  ad  quandam  excellentiam 
datur,  ut  dictum  est  (art.  1.  et  4.  huj.  q.)  :  sed  id  quod  ad  excellentiam  pertinet, 
non  competit  omnibus;  ergo  hoc  sacramentum  non  debet  omnibus  dari. 

2.  Praeterea.  Per  hoc  sacramentum  augetur  aliquis  spiritualiter  in  per¬ 
fectam  aetatem:  sed  perfecta  aetas  repugnat  aetati  puerili;  ergo  ad  minus 
pueris  dari  non  debet. 

3.  Praeterea.  Sicut  Melchiades  papa  dicit  (epist.  unica  a  med.  Concil.  et 
habetur  cap.  2.  De  Consecrat.  Dist.  3.),  «  post  baptismum  confirmamur  ad  pu¬ 
gnam  »:  sed  pugnare  non  competit  mulieribus  propter  fragilitatem  sexus; 
ergo  nec  mulieribus  hoc  sacramentum  dari  debet. 

4.  Praeterea.  Melchiades  papa  dicit  ( loc .  cit.),  quod  «  quamvis  continuo 
transituris  sufficiant  regenerationis  beneficia,  victuris  tamen  confirmationis 
auxilia  necessaria  sunt;  quia  confirmatio  armat,  et  instruit  ad  agones  mundi 
hujus,  et  praelia  reservandos:  qui  autem  post  baptismum  cum  acquisita  in¬ 
nocentia  immaculatus  pervenerit  ad  mortem,  confirmatur  morte;  quia  jam 
non  potest  peccare  post  mortem  » ;  ergo  statim  morituris  non  debet  hoc 
sacramentum  conferri:  et  sic  non  debet  omnibus  dari. 

Sed  contra  est,  quod  dicitur  Act.  2.  quod  Spiritus  Sanctus  adveniens  re¬ 
plevit  totam  domum,  perquam  significatur  Ecclesia;  et  postea  subditur,  quod 
repleti  sunt  omnes  Spiritu  Sancto:  sed  ad  illam  plenitudinem  consequendam 
hoc  sacramentum  datur;  ergo  est  omnibus,  qui  sunt  in  Ecclesia,  exhi¬ 
bendum. 

Respondeo  dicendum,  quod,  sicut  dictum  est  (art.  1.  huj.  q.),  per  hoc  sa¬ 
cramentum  promovetur  homo  spiritualiter  in  aetatem  perfectam.  Hoc  autem 
est  de  intentione  naturae,  ut  omnis  qui  corporaliter  nascitur,  ad  perfectam 
aetatem  perveniat:  sed  hoc  quandoque  impeditur  propter  corruptibilitatem 
corporis,  quod  morte  praevenitur.  Multo  autem  magis  de  intentione  Dei  est 
omnia  ad  perfectionem  perducere,  ex  cujus  imitatione, hoc  natura  participat; 
unde  et  Deuter.  32.  dicitur:  Dei  perfecta  sunt  opera.  Anima  autem,  ad  quam 
pertinet  et  spiritualis  nativitas,  et  spiritualis  aetatis  perfectio,  immortalis  est; 
et  otest  sicut  tempore  senectutis  spiritualem  nativitatem  consequi,  ita  tem- 

pore  juventutis,  vel  pueritiae  consequi  perfectam  aetatem;  quia  hujusmodi 
corporales  aetates  animae  non  praejudicant:  et  ideo  hoc  sacramentum  debet 
omnibus  exhiberi. 

Ad  primum  ergo  dicendum,  quod  hoc  sacramentum  datur  ad  quandam 
excellentiam,  non  quidem  unius  hominis  ad  alium,  sicut  sacramentum  ordinis, 
sed  hominis  ad  seipsum;  sicut  idem  perfectus  vir  existens  habet  excellentiam 
ad  se  puerum. 

Ad  secundum  dicendum,  quod,  sicut  dictum  est  (in  corp.  art.),  aetas  cor¬ 
poralis  non  praejudicat  animae;  unde  etiam  in  puerili  aetate  homo  potest 
consequi  perfectionem  spiritualis  aetatis,  de  qua  dicitur  Sapient.  4.:  Senectus 
venerabilis  est  non  diuturna,  neque  numero  annorum  computata;  et  inde  est,  quod 
multi  in  puerili  aetate  propter  robur  Spiritus  Sancti  perceptum,  usque  ad  san¬ 
guinem  fortiter  certaverunt  pro  Christo. 

Ad  tertium  dicendum,  quod,  sicut  Chrysostomus  dicit  in  homilia  de 
Machabaeis  (seu  de  Nativit.  Machab .  inter  ptimc.  et  nied .),  «  in  mundanis  ago¬ 
nibus  aetatis,  ac  formae,  generisque  dignitas  requiritur;  et  ideo  servis,  ac  mu¬ 
lieribus,  et  senibus,  ac  pueris  ad  eos  aditus  denegatur:  in  coelestibus  autem 
omni  personae,  et  aetati,  ac  sexui  indiscreta  facultate  stadium  patet  » ;  et  in 
homilia  de  Militia  Spirituali  (vers.  fin.)  dicit:  «  Apud  Deum  foemineus  etiam 
militat  sexus;  multae  namque  foeminae  animo  virili  spiritualem  militiam  ges¬ 
serunt:  quaedam  enim  interioris  hominis  virtute  viros  aequaverunt  in  ago¬ 
nibus  martyrum  :  quaedam  etiam  fortiores  viris  extiterunt  »  :  et  ideo  etiam 
mulieribus  hoc  sacramentum  conferendum  est. 

Ad  quartum  dicendum,  quod,  sicut  dictum  est  (in  corp.),  anima,  ad  quam 
pertinet  spiritualis  aetas,  immortalis  est ;  et  ideo  etiam  morituris  hoc  sacra¬ 
mentum  dandum  est,  ut  in  resurrectione  perfecti  appareant,  secundum  illud 
Ephes.  4.:  Donec  occurramus  omnes  in  virum  perfectum,  in  mensuram  aetatis 
plenitudinis  Christi.  Et  ideo  Hugo  de  Sancto  Victore  dicit  (lib.  2.  de  Sacra¬ 
mentis,  part.  7.  cap.  3.)  :  «  Omnino  periculosum  esset,  si  ab’hac  vita  sine  con¬ 
firmatione  migrare  contingeret»;  non  quia  damnaretur,  nisi  forte  propter 
contemptum  ;  sed  quia  detrimentum  perfectionis  pateretur  :  unde  etiam  pueri 
confirmati  decedentes  majorem  gloriam  consequuntur,  sicut  et  hic  majorem 
obtinent  gratiam.  Auctoritas  autem  illa  intelligitur  quantum  ad  hoc,  quod 
morituris  non  est  necessarium  hoc  sacramentum  propter  periculum  pugnae 
praesentis. 


ARTICULUS  IX.  422 

UTRUM  HOC  SACRAMENTUM  SIT  CONFERENDUM  HOMINI  IN  FRONTE. 

(Infr.  art.  11.  ad  3.  et  4.  Dist.  7.  q.  3.  art.  3.  q.  2. 
et  lib.  4.  Contr.  g.  cap.  60.  et  Ouodl.  11.  art.  7.  corp.  et  Rom.  1.  lect.  3.  fin. 
et  cap.  10.  lect.  2.  coi.  1.). 

Ad  nonum  sic  proceditur.  Videtur,  quod  hoc  sacramentum  non  sit  con¬ 
ferendum  homini  in  fronte  :  hoc  enim  sacramentum  est  perfectivum  baptismi, 
ut  supra  dictum  est  (q.  63.  art.  4.):  sed  sacramentum  baptismi  confertur  ho¬ 
mini  in  toto  corpore;  ergo  hoc  sacramentum  non  debet  conferri  solum  in 
fronte. 

2  Praeterea.  Hoc  sacramentum  datur  ad  robur  spirituale,  ut  supra  dictum 
est  (art.  i.  huj.  q.):  sed  spirituale  robur  magis  consistit  in  corde ;  ergo  hoc 
sacramentum  magis  debet  conferri  supra  cor,  quam  in  fronte. 

3.  Praeterea.  Hoc  sacramentum  datur  homini  ad  hoc,  quod  libere  fidem 
Christi  confiteatur:  sed  ore  fit  confessio  ad  salutem,  ut  dicitur  Rom.  10.;  ergo 
hoc  sacramentum  magis  debet  conferri  circa  os,  quam  in  fronte. . 

Sed  contra  est,  quod  Rabanus  dicit  in  lib.  1.  de  Institut.  Cleric.  (cap.qo. 
in  prine.):  «  Signatur  baptizatus  chrismate  in  summitate  capitis  per  sacerdo¬ 
tem,  per  pontificem  vero  in  fronte  ». 

Respondeo  dicendum,  quod,  sicut  supra  dictum  est  (art.  1.  huj.  q.),  in 
hoc  sacramento  homo  accipit  Spiritum  Sanctum  ad  robur  spiritualis  pugnae, 
ut  fortiter  etiam  inter  adversarios  fidei  Christi  fidem  confiteatur.  Unde  con¬ 
venienter  signatur  chrismate  signo,  crucis  in  fronte,  propter  duo  :  primo  qui¬ 
dem,  quia  insignitur  signo  crucis,  sicut  miles  signo  ducis;  quod  quidem  debet 
esse  evidens,  et  manifestum :  inter-omnia  autem  loca  corporis  humani  maxime 
frons  manifesta  est,  quae  quasi  nunquam  obtegitur;  et  ideo  linitur  confirmatus 
chrismate  in  fronte,  ut  in  manifesto  demonstret  se  esse  Christianum,  sicut 
et  apostoli  post  acceptum  Spiritum  Sanctum  se  manifestaverunt,  qui  prius 
in  coenaculo  latebant :  secundo,  quia  aliquis  impeditur  a  libera  confessione 
nominis  Christi  propter  duo,  scilicet  propter  timorem,  et  propter' verecundiam. 
Utriusque  autem  horum  signum  maxime  manifestatur  in  fronte,  propter  duo, 
scilicet  propter  propinquitatem  imaginationis,  et  propter  hoc  quod  spiritus  a 
corde  directe  ad  frontem  ascendunt ;  unde  «  verecundati  erubescunt,  timentes 
autem  pallescunt  »,  ut  dicitur  in  4.  Ethicorum  (cap.  ultim.  circa  prine.) ;  et  ideo 
in  fronte  signatur  chrismate,  ut  neque  propter  timorem,  neque  propter  eru¬ 
bescentiam  nomen  Christi  confiteri  praetermittat. 

Ad  primum  ergo  dicendum,  quod  per  baptismum  regeneramur  ad  vitam 
spiritualem,  quae  ad  totum  hominem  pertinet:  sed  in  confirmatione  robo¬ 
ramur  ad  pugnam,  cujus  signum  ferendum  est  in  fronte,  quasi  in  evi¬ 
denti  loco. 

Ad  secundum  dicendum,  quod  principium  fortitudinis  est  in  corde,  sed 
signum  apparet  in  fronte;  unde  dicitur  Ezech.  3.:  Ecce  dedi  frontem  tuam  du¬ 
riorem  frontibus  eorum  :  et  ideo  sacramentum  Eucharistiae,  quo  homo  in  seipso 
confirmatur,  pertinet  ad  cor,  secundum  illud  Psal.  103.:  Panis  cor  hominis 
confirmet:  sed  sacramentum  confirmationis  requiritur  in  signum  fortitudinis 
ad  alios,  et  ideo  exhibetur  in  fronte. 

Ad  tertium  dicendum,  quod  hoc  sacramentum  datur  ad  libere  confiten¬ 
dum,  non  autem  ad  confitendum  simpliciter,  quia  hoc  fit  etiam  in  baptismo; 
et  ideo  non  debet  dari  in  ore,  sed  in  fronte,  ubi  apparent  signa  passionum, 
quibus  libera  confessio  impeditur. 


ARTICULUS  X. 

UTRUM  ILLE  QUI  CONFIRMATUR,  DEBEAT  TENERI  AB  ALIO. 
(4.  Dist.  7.  q.  3.  art.  3.  q.  1.). 


Ad  decimum  sic  proceditur.  Videtur,  quod  ille  qui  confirmatur,  non  debeat 
ab  alio  teneri  ad  confirmationem:  hoc  enim  sacramentum  non  solum  pueris, 

sed  etiam  adultis  exhibetur :  adulti  autem  per  seipsos  stare  possunt ;  ergo  ri¬ 
diculum  est,  quod  ab  alio  teneantur. 

2.  Praeterea.  Ille  qui  jam  est  de  Ecclesia,  liberum  habet  accessum  ad 
Ecclesiae  principem,  qui  est  episcopus:  sed  hoc  sacramentum,  sicut  dictum 
est  (ari.  6.  huj.q.),  non  exhibetur  nisi  baptizato,  qui  jam  est  membrum  Ec¬ 
clesiae;  videtur  ergo,  quod  non  debeat  per  alium  exhiberi  episcopo  ad  hoc 
sacramentum  recipiendum. 

3.  Praeterea.  Hoc  sacramentum  datur  ad  robur  spirituale;  quod  magis 
viget  in  viris,  quam  in  mulieribus,  secundum  illud  Prov.  ult. :  Mulierem  for¬ 
tem  quis  inveniet?  ergo  ad  minus  mulier  non  debet  tenere  virum  ad  confir¬ 
mationem. 

Sed  contra  est,  quod  Innocentius  papa  dicit,  et  habetur  in  Decret.  30. 
q.  4.  (cap.  3.)  :  «  Si  quis  ex  conjugio  filium,  aut  filiam  alterius  de  sacro  fonte 
susceperit,  aut  ad  chrisma  tenuerit,  etc.  »  ;  ergo  sicut  requiritur,  quod  aliquis 
baptizatum  de  sacro  fonte  levet;  ita  debet  aliquis  ab  alio  teneri  ad  sacramen¬ 
tum  confirmationis  accipiendum. 

Respondeo  dicendum,  quod,  sicut  dictum  est  (urt.  praec.),  hoc  sacra¬ 
mentum  exhibetur  homini  ad  robur  pugnae  spiritualis;  sicut  autem  aliquis  de 
novo  natus  indiget  instructore  in  his,  quae  pertinent  ad  conservationem  vi¬ 
tae,  secundum  illud  Hebr.  12.:  Patres  quidem  carnis  nostrae  habuimus  erudi- 
torus .  et  reverebamur  eos ;  ita  illi  qui  assumuntur  ad  pugnam,  indigent  erudi¬ 
toribus,  a  quibus  instruantur  de  his,  quae  pertinent  ad  modum  certaminis: 
et  ideo  in  bellis  materialibus  constituuntur  duces,  et  centuriones,  per  quos 
alii  gubernentur;  et  propter  hoc  etiam  ille  qui  accipit  hoc  sacramentum,  ab 
alio  tenetur,  quasi  per  alium  in  pugna  spirituali  erudiendus :  similiter  etiam 
quia  per  hoc  sacramentum  confertur  homini  perfectio  spiritualis  aetatis,  sicut 
dictum  est  (art.  2.  et  3.  huj.  q.),  ideo  ille  qui  ad  hoc  sacramentum  accedit, 
sustentatur,  quasi  adhuc  spiritualiter  imbecillis,  et  puer. 

Ad  primum  ergo  dicendum,  quod  licet  ille  qui  confirmatur  sit  adultus 
corporaliter,  nondum  tamen  est  adultus  spiritualiter. 

Ad  secundum  dicendum,  quod  licet  baptizatus  sit  effectus  membrum  Ec¬ 
clesiae,  nondum  tamen  est  adseriptus  militiae  Christianae;  et  ideo  episcopo, 
tanquam  duci  exercitus,  per  alium  exhibetur  jam  militiae  Christianae  adseri- 
ptum ;  non  enim  debet  alium  ad  confirmationem  tenere,  qui  nondum  est  con¬ 
firmatus. 

Ad  tertium  dicendum,  quod,  sicut  dicitur  Coloss.  3.:  In  Christo  Jesu  non 
esi  masculus,  et  foemina,  et  ideo  non  differt,  utrum  masculus,  vel  foemina  te¬ 
neat  aliquem  in  confirmatione. 

ARTICULUS  XI.  424 

UTRUM  SOLUS  EPISCOPUS  HOC  SACRAMENTUM  CONFERRE  POSSIT. 

(4.  Dist.  7.  q.  1.  art.  1.  q.  3.  et  Dist.  13.  q.  1.  art.  1.  q.  1. 
et  Dist.  23.  q.  1.  art.  1.  corp.  et  lib.  4.  Contr.  g.  cap.  60. 
et  Quodl.  10.  art.  y.). 

Ad  undecimum  sic  proceditur.  Videtur,  quod  non  solus  episcopus  hoc 
sacramentum  conferre  possit :  Gregorius  enim  scribens  Januario  episcopo 
(in  Regist.  lib.  3.  epist.  26.  in  fin.)  dicit:  «  Pervenit  ad  nos,  quosdam  scanda- 

lizatos  fuisse,  quod  presbyteros  chrismate  tangere  eos,  qui  baptizati  sum, 
prohibuimus;  et  nos  quidem  secundum  veterem  usum  nostrae  Ecclesiae  fe¬ 
cimus;  sed  si  omnino  hac  de  re  aliqui  contristantur,  ubi  episcopi  desunt,  ut 
presbyteri  etiam  in  frontibus  baptizatos  chrismate  tangere  debeant,  conce¬ 
dimus  » :  sed  illud,  quod  pertinet  ad  necessitatem  sacramentorum,  non  est 
propter  vitandum  scandalum  immutandum ;  ergo  videtur,  quod  non  sit  de 
necessitate  hujus  sacramenti,  quod  ab  episcopo  conferatur. 

2.  Praeterea.  Sacramentum  baptismi  videtur  majoris  efficaciae,  quam 
sacramentum  confirmationis;  quia  per  baptismum  fit  plena  remissio  pecca¬ 
torum,  et  quantum  ad  culpam,  et  quantum  ad  poenam,  quod  non  fit  in  hoc 
sacramento:  sed  simplex  sacerdos  ex  suo  officio  potest  tradere  sacramentum 
baptismi,  et  in  necessitate  quilibet  etiam  non  ordinatus  potest  baptizare;  ergo 
non  est  de  necessitate  hujus  sacramenti,  quod  ab  episcopo  conferatur. 

3.  Praeterea.  Summitas  capitis,  ubi  secundum  medicos  est  locus  rationis, 
scilicet  particularis,  quae  dicitur  virtus  cogitativa,  est  nobilior  fronte,  ubi  est 
locus  imaginativae  virtutis:  sed  simplex  sacerdos  potest  baptizatos  ungere 
chrismate  in  vertice;  ergo  multo  magis  potest  eos  chrismate  signare  in 
fronte;  quod  pertinet  ad  hoc  sacramentum. 

Sed  contra  est,  quod  Eusebius  papa  dicit  (ep.j.  cir.fin.  Concil.  et  habetur 
cap.  4.  De  Consecrat.  Dist.  ;.):  «  Manus  impositionis  sacramentum  magna 
veneratione  tenendum  est,  quod  ab  aliis  perfici  non  potest,  nisi  a  summis 
sacerdotibus:  nec  tempore  apostolorum  ab  aliis,  quam  ab  ipsis  apostolis, 
legitur,  aut  scitur  peractum  esse  :  nec  ab  aliis,  quam  qui  eorum  locum  tenent, 
unquam  perfici  potest,  aut  fieri  debet;  nam  si  aliter  praesumptum  fuerit,  ir¬ 
ritum  habeatur,  et  vacuum,  nec  inter  ecclesiastica  unquam  reputabitur  sa¬ 
cramenta  »:  est  igitur  de  necessitate  hujus  sacramenti,  quod  dicitur  sacra¬ 
mentum  manus  impositionis,  quod  ab  episcopo  tradatur. 

Respondeo  dicendum,  quod  in  quolibet  opere  ultima  consummatio  su¬ 
premae  arti,  aut  virtuti  reservatur;  sicut  praeparatio  materiae  pertinet  ad  in¬ 
feriores  artifices,  superior  autem  dat  formam :  supremus  autem  est,  ad  quem 
pertinet  usus,  qui  est  finis  artificiatorum,  unde  epistola,  quae  a  notario  scri¬ 
bitur,  a  domino  papa  signatur.  Fideles  autem  Christi  sunt  quoddam  divinum 
opus,  secundum  illud  1.  Corinth.  3.:  Dei  aedificatio  estis;  sunt  etiam  quasi 
quaedam  epistola  spiritu  Dei  scripta,  sicut  dicitur  2.  Corinth.  3.  Hoc  autem 
confirmationis  sacramentum  est  quasi  ultima  consummatio  sacramenti  ba¬ 
ptismi;  ita  scilicet  quod  per  baptismum  aedificatur  homo  in  domum  spiri¬ 
tualem,  et  conscribitur  quasi  quaedam  spiritualis  epistola:  sed  per  sacramentum 
confirmationis,  quasi  domus  aedificata,  dedicatur  in  templum  Spiritus  Sancti, 
et  quasi  epistola  conscripta  signatur  signo  crucis;  et  ideo  collatio  hujus  sa¬ 
cramenti  episcopis  reservatur,  qui  obtinent  summam  potestatem  in  Ecclesia; 
sicut  et  in  primitiva  Ecclesia  per  impositionem  manus  apostolorum,  quorum 
vicem  gerunt  episcopi,  plenitudo  Spiritus  Sancti  dabatur,  ut  habetur  Act.  8. 
Unde  Urbanus  I.  papa  dicit  (in  epist.  ad  omnes  fideles  circa  fin.  Concil.  et  habe¬ 
tur  cap.  1.  De  Consecrat.  Dist.  $.):  «  Omnes  fideles  per  manus  impositionem 
episcoporum,  Spiritum  Sanctum  post  baptismum  accipere  debent,  ut  pleni 
Christiani  inveniantur  ». 

Ad  primum  ergo  dicendum,  quod  papa  in  Ecclesia  habet  plenitudinem 
potestatis,  ex  qua  potest  quaedam,  quae  sunt  superiorum  ordinum,  commit¬ 
tere  quibusdam  inferioribus ;  sicut  quibusdam  presbyteris  concedit  conferre 
minores  ordines,  quod  pertinet  ad  potestatem  episcopalem:  et  ex  hac  pleni- 

tudine  potestatis  concessit  beatus  Gregorius  papa,  quod  simplices  sacerdotes 
hoc  sacramentum  conferrent,  quamdiu  scandalum  tolleretur. 

Ad  secundum  dicendum,  quod  sacramentum  baptismi  est  efficacius,  quam 
hoc  sacramentum,  quantum  ad  remotionem  mali,  eo  quod  est  spiritualis  ge¬ 
neratio,  quae  est  mutatio  de  non  esse  in  esse;  hoc  autem  sacramentum  est 
efficacius  ad  proficiendum  in  bono,  quia  est  quoddam  spirituale  augmentum 
de  esse  imperfecto  ad  esse  perfectum :  et  ideo  hoc  sacramentum  digniori  mi¬ 
nistro  committitur. 

Ad  tertium  dicendum,  quod,  sicut  Rabanus  dicit  in  lib.  i.  de  Institutione 
Clericorum  (cap.  30.),  «  signatur  baptizatus  chrismate  in  summitate  capitis 
per  sacerdotem,  per  pontificem  vero  in  fronte,  ut  in  priori  unctione  super  ipsum 
significetur  Spiritus  Sancti  descensio  ad  habitationem  Deo  consecrandam: 
in  secunda  quoque,  ut  ejusdem  Spiritus  Sancti  septiformis  gratia,  cum  omni 
plenitudine  sanctitatis,  et  scientiae,  et  virtutis,  venire  in  hominem  declaretur»  ; 
non  ergo  propter  digniorem  partem,  sed  propter  potiorem  effectum,  haec 
unctio  episcopis  reservatur. 


ARTICULUS  XII.  42S 

UTRUM  RITUS  HUJUS  SACRAMENTI  SIT  CONVENIENS. 

(4.  Dist.  7.  q.  3.  art.  3.  q.  2.  ad  3.  et  in  exposit.  Iit.). 

Ad  duodecimum  sic  proceditur.  Videtur,  quod  ritus  hujus  sacramenti  non 
sit  conveniens:  sacramentum  enim  baptismi  est  majoris  necessitatis,  quam 
hoc  sacramentum,  ut  supra  dictum  est  (q.  63.  art.  4.):  sed  baptismo  depu¬ 
tantur  certa  tempora,  scilicet  Pascha,  et  Pentecoste;  ergo  etiam  huic  sacra¬ 
mento  aliquod  certum  tempus  debet  praefigi. 

2.  Praeterea.  Sicut  hoc  sacramentum  requirit  devotionem  et  dantis,  et 
recipientis,  ita  etiam  et  sacramentum  baptismi:  sed  in  sacramento  baptismi 
non  requiritur  quod  a  jejunis  sumatur,  vel  conferatur;  ergo  videtur  incon¬ 
venienter  statutum  in  Concilio  Aurelianensi  (ut  cit.  art.  7.  huj.  q.  ad  2.),  «  ut 
jejuni  ad  confirmationem  veniant»,  et  in  Concilio  Meldensi  (ut  hab.  cap.  7. 
De  Consecrat.  Dist.  3.),  «  ut  episcopi  nonnisi  jejuni  per  impositionem  manuum 
Spiritum  Sanctum  tradant». 

3.  Praeterea.  Chrisma  est  quoddam  signum  plenitudinis  Spiritus  Sancti, 
ut  supra  dictum  est  (art.  2.  huj.  q.):  sed  plenitudo  Spiritus  Sancti  data  est 
fidelibus  Christi  in  die  Pentecostes,  ut  habetur  Act.  2.;  magis  ergo  debet 
chrisma  confici,  et  benedici  in  festo  Pentecostes,  quam  in  Coena  Domini. 

Sed  contra  est  usus  Ecclesiae,  quae  a  Spiritu  Sancto  gubernatur. 

Respondeo  dicendum,  quod  Dominus  Matth.  18.  fidelibus  suis  promisit, 
dicens :  Ubi  fuerint  duo,  vel  tres  congregati  in  nomine  meo,  ibi  sum  in  medio  eorum : 
et  ideo  firmiter  tenendum  est,  quod  ordinationes  Ecclesiae  dirigantur  secun¬ 
dum  sapientiam  Christi,  et  propter  hoc  certum  esse  debet,  ritus,  quos  Ec¬ 
clesia  observat  in  hoc,  et  in  aliis  sacramentis  esse  convenientes. 

Ad  primum  ergo  dicendum,  quod,  sicut  Melchiades  papa  dicit  (in  sua  epist. 
ante  med.  Concil.  et  hab.  cap.:  Dehis,  De  Consecrat.  Dist.  3.),  «ita  conjuncta  sunt 
haec  duo  sacramenta  (scilicet  baptismi,  et  confirmationis)  ut  ab  invicem,  nisi 
morte  praeveniente,  nullatenus  possint  segregari,  et  unum  sine  altero  rite 
perfici  non  possit»;  et  ideo  eadem  tempora  sunt  praefixa  baptismo  solem- 

niter  celebrando,  et  huic  sacramento :  sed  quia  hoc  sacramentum  a  solis  epi¬ 
scopis  datur,  qui  non  sunt  sernper  praesentes,  ubi  presbyteri  baptizant,  opor¬ 
tuit,  quantum  ad  communem  usum,  sacramentum  confirmationis  etiam  in 
alia  tempora  differri. 

Ad  secundum  dicendum,  quod  ab  illa  prohibitione  excipiuntur  infirmi, 
et  morte  periclitantes,  sicut  in  statuto  Meldensis  Concilii  legitur;  et  ideo 
propter  multitudinem  fidelium,  et  propter  pericula  imminentia  sustinetur,  ut 
hoc  sacramentum,  quod  nonnisi  ab  episcopis  dari  potest,  etiam  a  non  jejunis 
detur,  vel  accipiatur:  quia  unus  episcopus,  praecipue  in  magna  dioecesi,  non 
sufficeret  ad  tot  homines  confirmandos,  si  eis  tempus  arctaretur.  Ubi  tamen 
congrue  observari  potest,  convenientius  est,  ut  a  jejunis  detur,  et  accipiatur. 

Ad  tertium  dicendum,  quod,  sicut  ex  Concilio  Martini  papae  (hab.  inter 
cap.  Murtini  episcop.  Bracarensis,  cap.  51.  Concil.  et  cap.  124 ■  De  Consecr.  Dist.  4.) 
habetur,  omni  tempore  licebat  chrisma  conficere :  sed  quia  solemnis  bapti¬ 
smus,  ad  quem  requiritur  usus  chrismatis,  in  vigilia  Paschae  celebratur,  con¬ 
grue  ordinatum  est,  ut  per  biduum  ante  ab  episcopo  chrisma  benedicatur, 
ut  possit  per  dioecesim  destinari:  dies  etiam  ille  satis  congruit  ad  materias 
sacramentorum  benedicendas,  in  quo  fuit  Eucharistiae  sacramentum  insti¬ 
tutum,  ad  quod  omnia  alia  sacramenta  quodammodo  ordinantur,  sicut  supra 
dictum  est  (q.  65.  art.  3.). 


QUAESTIO  LXXIII. 

DE  SACRAMENTO  EUCHARISTIAE  SECUNDUM  SE, 

IN  SEX  ARTICULOS  DIVISA. 

Consequenter  considerandum  est  de  sacramento  Eucharistiae.  Et  primo 
de  ipso  sacramento:  secundo  de  materia:  tertio  de  forma:  quarto  de  effectibus: 
quinto  de  recipientibus  hoc  sacramentum:  sexto  de  ministro:  septimo  de  ritu. 

Circa  primum  quaeruntur  sex. 

Primo.  Utrum  Eucharistia  sit  sacramentum. 

Secundo.  Utrum  sit  unum,  vel  plura. 

Tertio.  Utrum  sit  de  necessitate  salutis. 

Quarto.  De  nominibus  ejus. 

Quinto.  De  institutione  ipsius. 

Sexto.  De  figuris  ejus. 

ARTICULUS  I.  420 

UTRUM  EUCHARISTIA  SIT  SACRAMENTUM. 

(Infr.  art.  4.  et  q.  79.  art.  /.  et  7.  et  4.  Dist.  S.  q.  1.  art.  1.  q.  1.). 

Ad  primum  sic  proceditur.  Videtur,  quod  Eucharistia  non  sit  sacramen¬ 
tum:  ad  idem  enim  non  debent  ordinari  duo  sacramenta,  quia  unumquodque 

sacramentum  efficax  est  ad  suum  effectum  producendum:  cum  emo  ad  per¬ 
fectionem  ordinetur  et  confirmatio,  et  Eucharistia,  ut  dicit  Dionys.  4.  Eccl. 
Hier.  (circ.  prine,  et  cap.  2.  circ.  med.),  videtur  Eucharistia  non  esse  sacra¬ 
mentum,  cum  confirmatio  sit  sacramentum,  ut  prius  habitum  est  (q.  praec 
art.  I.  et  q.  6y  art.  1.).  r 

..  .  2-  Praeterea.  In  quolibet  sacramento  novae  legis  id  quod  visibiliter  sub¬ 
jicitur  sensui,  efficit  invisibilem  effectum  sacramenti;  sicut  ablutio  aquae 
causat  et  characterem  baptismalem,  et  ablutionem  spiritualem,  sicut  supra 
dictum  est  (q.  63.  art.  6.  et  q.  66.  art.  1.):  sed  species  panis,  et  vini,  quae  sub¬ 
jiciuntur  sensui  in  hoc  sacramento,  non  efficiunt  neque  ipsum  corpus  Christi 
verum,  quod  est  res,  et  sacramentum,  neque  corpus  mysticum,  quod  est  res 
tantum  in  Eucharistia;  ergo  videtur,  quod  Eucharistia  non  sit  sacramentum 
novae  legis. 

.  5-  Praeterea.  Sacramenta  novae  legis  habentia  materiam  in  usu  mate¬ 
riae  perficiuntur;  sicut  baptismus  in  ablutione,  et  confirmatio  in  chrismatis 
consignatione:  si  ergo  Eucharistia  sit  sacramentum,  perficeretur  in  usu  mate¬ 
riae,  non  m  consecratione  ipsius  materiae ;  quod  patet  esse  falsum,  quia  forma 
hujus  sacramenti  sunt  verba,  quae  in  consecratione  materiae  dicuntur,  ut 
infra  patebit  (q.  yS.  art.  1.);  ergo  Eucharistia  non  est  sacramentum. 

Sed  contra  est,  quod  in  Collecta  dicitur:  a  Hoc  tuum  sacramentum  non 
sit  nobis  reatus  ad  poenam  ». 

Respondeo  dicendum,  quod  sacramenta  Ecclesiae  ordinantur  ad  subve¬ 
niendum  homini  in  vita  spirituali;  vita  autem  spiritualis  vitae  corporali  con¬ 
formatur,  eo  quod  corporalia  spiritualium  similitudinem  gerunt.  Manifestum 
est  autem,  quod  sicut  ad  vitam  corporalem  requiritur  generatio,  per  quam 
homo  vitam  accipit,  et  augmentum,  quo  homo  perducitur  ad  perfectionem 
■vitae;  ita  etiam  requiritur  alimentum,  quo  homo  conservatur  in  vita  :  et  ideo 
sicut  ad  vitam  spiritualem  oportuit  esse  baptismum,  qui  est  spiritualis  gene- 
rano,  et  confirmationem,  quae  est  spirituale  augmentum;  ita  oportuit  esse 
sacramentum  Eucharistiae,  quod  est  spirituale  alimentum. 

Ad  primum  ergo  dicendum,  quod  duplex  est  perfectio :  una  quae  est  in 
ipso  homine,  ad  quam  perducitur  per  augmentum,  et  talis  perfectio  competit 
confirmationi:  alia  autem  est  perfectio,  quam  homo  consequitur  ex  adjun¬ 
ctione  alicujus  extrinseci  hominem  conservantis;  puta  ex  adjunctione  cibi, 
vel  indumenti,  vel  alicujus  hujusmodi:  et  talis  perfectio  competit  Euchari¬ 
stiae,  quae  est  spiritualis  refectio. 

Ad  secundum  dicendum,  quod  aqua  baptismi  non  causat  aliquem  spiri¬ 
tualem  effectum  propter  ipsam  aquam,  sed  propter  virtutem  Spiritus  Sancti 
m  aqua  existentem  :  unde  Chrysost.  dicit  super  illud  Joan.  3. :  Angelus  Do¬ 
mini  secundum  tempus,  etc.  (hom.  33.  in  Joan.  inter  prine,  et  med.):  «  In  bapti¬ 
zatis  non  simpliciter  aqua  operatur,  sed  cum  Spiritus  Sancti  susceperit  gra¬ 
tiam,  tunc  omnia  solvit  peccata  ».  Sicut  autem  se  habet  virtus  Spiritus  Sancti 
ad  aquam  baptismi,  ita  se  habet  corpus  Christi  verum  ad  speciem  panis,  et 
vini;  unde  species  panis,  et  vini  non  efficiunt  aliquid,  nisi  virtute  corporis 
Christi  veri. 

Ad  tertium  dicendum,  quod  sacramentum  dicitur  ex  eo,  quod  continet 
aliquid  sacrum.  Potest  autem  aliquid  esse  sacrum  dupliciter,  scilicet  absolute, 
et  in  ordine  ad  aliud:  haec  autem  est  differentia  inter  Eucharistiam,  et  alia 
sacramenta  habentia  materiam  sensibilem,  quod  Eucharistia  continet  aliquid 
sacrum  absolute,  scilicet  ipsum  Christum ;  aqua  vero  baptismi  continet  ali- 

quid  sacrum  in  ordine  ad  aliud,  scilicet  virtutem  ad  sanctificandum :  et  eadem 
ratio  est  de  chrismate,  et  similibus.  Et  ideo  sacramentum  Eucharistiae  per¬ 
ficitur  in  ipsa  consecratione  materiae:  alia  vero  sacramenta  perficiuntur  in  ap¬ 
plicatione materiae  ad  hominem  sanctificandum:  et  ex  hoc  etiam  consequitur 
alia  differentia;  nam  in  sacramento  Eucharistiae  id  quod  est  res,  et  sacra¬ 
mentum,  est  in  ipsa  materia;  id  autem  quod  est  res  tantum,  est  in  suscipien  e, 
scilicet  gratia,  quae  confertur:  in  baptismo  autem  utrumque  est  m  susci¬ 
piente,  scilicet  et  character,  qui  est  res,  et  sacramentum  et  gratia  remissio¬ 
nis  peccatorum,  quae  est  res  tantum.  Et  eadem  ratio  est  de  alus  sacramentis. 


ARTICULUS  II.  427 

UTRUM  HOC  SACRAMENTUM  SIT  UNUM,  VEL  PLURA. 

(Infr.  q.  78.  art.  6.  ad  2.  et  4.  Dist.  8.  q ■  r.  art.  1.  q .  2.). 

Ad  secundum  sic  proceditur.  Videtur,  quod  Eucharistia  non  sit  unum 
sacramentum,  sed  plura:  dicitur  enim  in  Collecta :«  Purificent  nos,  Domine, 
sacramenta  quae  sumpsimus  »:  quod  quidem  dicitur  propter  Eucharistiae 
susceptionem;  ergo  Eucharistia  non  est  unum  sacramentum,  sed  plura. 

2.  Praeterea.  Impossibile  est,  multiplicato  genere,  non  multiplicari  spe¬ 
ciem;  sicut  quod  unus  homo  sit  plura  animalia:  sed.  signum  est  genus  sa¬ 
cramenti,  ut  supra  dictum  est  (q.  60.  art.  1.):  cum  igitur  in  Eucharistia  sint 
plura  signa,  scilicet  panis,  et  vinum,  videtur  consequens  esse,  quod  smt  plura 
sacramenta. 

3.  Praeterea.  Hoc  sacramentum  perficitur  in  consecratione  materiae, 
sicut  dictum  est  (art.  praec.  ad  3.):  sed  in  hoc  sacramento  est  duplex  mate¬ 
riae  consecratio ;  ergo  est  duplex  sacramentum. 

Sed  contra  est,  quod  Apostolus  dicit  1.  Cor.  10.:  Unus  panis,  et  unum 
corpus  multi  sumus  omnes,  qui  de  uno  pane,  et  de  uno  calice  participamus ;  ex 
quo  patet,  quod  Eucharistia  est  sacramentum  ecclesiasticae  unitatis:  sed 
sacramentum  similitudinem  gerit  rei,  cujus  est  sacramentum;  ergo  Eucha¬ 
ristia  est  unum  sacramentum. 

Respondeo  dicendum,  quod,  sicut  dicitur  5.  Metaph.  (tex.  9.  et  seq.),  unum 
dicitur,  non  solum  quod  est  indivisibile,  vel  quod  est  continuum,  sed  etiam 
quod  est  perfectum,  sicut  dicitur  una  domus,  et  unus  homo.  Est  autem  unum 
perfectione,  ad  cujus  integritatem  concurrunt  omnia,  quae  requiruntur  ad 
finem  ejusdem  :  sicut  homo  integratur  ex  omnibus  membris  necessariis  ad 
operationem  animae,  et  domus  integratur  ex  omnibus  partibus,  quae  sunt 
necessariae  ad  inhabitandum :  et  sic  hoc  sacramentum  dicitur  unum .  ordi¬ 
natur  enim  ad  spiritualem  refectionem,  quae  corporali  conformatur.  Ad  cor¬ 
poralem  autem  refectionem  duo  requiruntur,  scilicet  cibus,  qui  est  alimentum 
siccum,  et  potus,  qui  est  alimentum  humidum ;  et  ideo  etiam  ad  integritatem 
hujus  sacramenti  duo  concurrunt,  scilicet  spiritualis  cibus,  et  spiritualis  potus, 
secundum  illud  Joan.  6.:  Caro  mea  vere  est  cibus,  et  sanguis  meus  vere  est  potus. 
ergo  hoc  sacramentum  multa  quidem  est  materialiter,  sed  unum  foimaliter, 
et  perfective. 

Ad  primum  ergo  dicendum,  quod  in  eadem  Collecta  et  pluraliter  dicitur 
primo:  «  Purificent  nos  sacramenta  quae  sumpsimus  »,  et  postea  singulariter 
subditur:  «  Hoc  tuum  sacramentum  non  sit  nobis  reatus  ad  poenam  »,  ad 

ostendendum  quod  hoc  sacramentum  quodammodo  est  multa,  simpliciter 
autem  unum. 

Ad  secundum  dicendum,  quod  panis,  et  vinum  materialiter  quidem  sunt 

plura  signa,  formaliter  vero,  et  perfective  unum,  inquantum  ex  eis  perficitur 
una  refectio. 

Ad  tertium  dicendum,  quod  ex  hoc  quod  est  duplex  consecratio  mate¬ 
riae  hujus  sacramenti,  non  potest  plus  haberi,  nisi  quod  hoc  sacramentum 
materialiter  est  multa,  ut  dictum  est  (in  corp.). 

ARTICULUS  III.  428 

UTRUM  EUCHARISTIA  SIT  DE  NECESSITATE  SALUTIS. 

(Infr.  q.  80.  art.  11.  et  4.  Dist.  9.  art.  1.  q.  2. 
et  Dist.  12.  q.  7.  art.  2.  q.  1.  et  Joan.  6.  lect.  7.). 

Ad  i  er  nuM  sic  proceditur.  Videtur,  quod  hoc  sacramentum  sit  de  ne¬ 
cessitate  salutis:  dicit  enim  Dominus  Joan.  6.:  Nisi  manducaveritis  carnem  Filii 
nominis,  et  biberitis  ejus  sanguinem,  non  habebitis  vitam  in  vobis :  sed  in  hoc  sa¬ 
cramento  manducatur  caro  Christi  et  bibitur  sanguis  ejus;  ergo  sine  hoc  sa- 
cramento  non  potest  homo  habere  salutem  spiritualis  vitae. 

2.  Praeterea.  Hoc  sacramentum  est  quoddam  spirituale  alimentum  :  sed 
alimentum  corporale  est  de  necessitate  corporalis  salutis;  ergo  etiam  hoc 
sacramentum  est  de  necessitate  spiritualis  salutis. 

3.  Praeterea.  Sicut  baptismus  est  sacramentum  Dominicae  passionis, 
sine  qua  non  est  salus;  ita  et  Eucharistia:  dicit  enim  Apost.  1.  Cor.  ii.: 
Quotiescumque  manducabitis  panem  hunc,  et  calicem  bibetis,  mortem  Domini  an¬ 
nuntiabitis.  donec  veniat;  ergo  sicut  baptismus  est  de  necessitate  salutis,  ita 
etiam  hoc  sacramentum. 

Sed  contra  est,  quod  August.  scribit  Bonifacio  contra  Pelagianos  (lib.  1 . 
contr.  duas  epist.  Pelag.  cap.  22.) :  «  Nec  illud  cogitetis,  parvulos  vitam  habere 
non  posse,  qui  sunt  expertes  corporis,  et  sanguinis  Christi  ». 

Respondeo  dicendum,  quod  in  hoc  sacramento  duo  est  considerare,  sci- 
licet  ipsum  sacramentum,  et  rem  sacramenti;  dictum  est  autem  (art.  praec.) , 
quod  res  hujus  sacramenti  est  unitas  corporis  mystici,  sine  qua  non  potest  esse 
salus,  nulli  enim  patet  aditus  salutis  extra  Ecclesiam,  sicut  nec  in  diluvio 
absque  arca  Noe,  quae  significat  Ecclesiam,  ut  habetur  i.Petr.  3.:  dictum 
est  autem  supra  (q.  68.  art.  2.),  quod  res  alicujus  sacramenti  haberi  potest 
ante  perceptionem  sacramenti,  ex  ipso  voto  sacramenti  percipiendi;  unde 
ante  perceptionem  hujus  sacramenti  potest  homo  habere  salutem  ex  voto 
percipiendi  hoc  sacramentum,  sicut  et  ante  baptismum  ex  voto  baptismi,  ut 
.supra  dictum  est  (q.  6S.  art.  2.).  Est  tamen  differentia  quantum  ad  duo: primo 
quidem,  quia  baptismus  est  principium  spiritualis  vitae,  et  janua  sacramen¬ 
torum:  Eucharistia  vero  est  quasi  consummatio  spiritualis  vitae,  et  omnium 
sacramentorum  finis,  ut  supra  dictum  est  (q.  6p.art.7-);  Per  sanctificationes 
enim  omnium  sacramentorum  fit  praeparatio  ad  suscipiendam,  vel  conse¬ 
crandam  Eucharistiam;  et  ideo  perceptio  baptismi  est  necessaria  ad  inchoan¬ 
dam  spiritualem  vitam :  perceptio  autem  Eucharistiae  est  necessaria  ad  con¬ 
summandam  ipsam,  non  ad  hoc  quod  simpliciter  habeatur,  sed  sufficit  eam 
habere  in  voto;  sicut  et  finis  habetur  in  desiderio,  et  intentione:  alia  diffe- 

rentia  est,  quia  per  baptismum  ordinatur  homo  ad  Eucharistiam,  et  ideo  ex 
hoc  ipso  quod  pueri  baptizantur,  ordinantur  per  Ecclesiam  ad  Eucharistiam; 
et  sicut  ex  fide  Ecclesiae  credunt,  sic  ex  intentione  Ecclesiae  desiderant  Eu¬ 
charistiam,  et  per  consequens  recipiunt  rem  ipsius :  sed  ad  baptismum  non 
ordinantur  per  aliud  praecedens  sacramentum,  et  ideo  ante  susceptionem 
baptismi  non  habent  pueri  aliquo  modo  baptismum  in  voto,  sed  soli  adulti: 
unde  rem  sacramenti  non  possunt  percipere  sine  perceptione  sacramenti;  et 
ideo  hoc  sacramentum  non  hoc  modo  est  de  necessitate  salutis,  sicut  ba¬ 
ptismus. 

Ad  primum  ergo  dicendum,  quod,  sicut  Aug. :  dicit  (tract.  2 6.  in  Joan. 
inter  med.  etfin.),  exponens  illud  verbum  Joan.:  hunc  cibum,  et  potum  (scilicet 
carnis,  et  sanguinis)  «  societatem  vult  intelligi  corporis,  et  membrorum  suo¬ 
rum,  quod  est  Ecclesia  in  praedestinatis,  et  vocatis,  et  justificatis,  et  glorifi¬ 
catis  sanctis,  et  fidelibus  ejus  »  ;  unde,  sicut  ipse  dicit  in  epist.  ad  Bonifacium 
(id  hab.  Beda  super  illud  1.  Cor.  10. :  Calix  benedictionis,  etc. ;  vide  cap.  131.  De 
Consecrat.  Dist.  4.),  «  nulli  est  aliquatenus  ambigendum,  tunc  unumquem¬ 
que  fidelium  corporis,  sanguinisque  Domini  participem  fieri,  quando  in  ba¬ 
ptismate  membrum  corporis  Christi  efficitur;  nec  alienari  ab  illius  panis,  ca¬ 
licisque  consortio,  etiamsi  antequam  panem  illum  comedat,  et  calicem  bibat, 
de  hoc  saeculo  in  unitate  corporis  Christi  constitutus  abscedat  ». 

Ad  secundum  dicendum,  quod  haec  est  differentia  inter  alimentum  cor¬ 
porale,  et  spirituale,  quod  alimentum  corporale  convertitur  in  substantiam 
ejus  qui  nutritur;  et  ideo  non  potest  homini  valere  ad  vitae  conservationem 
alimentum  corporale,  nisi  realiter  sumatur:  sed  alimentum  spirituale  con¬ 
vertit  hominem  in  seipsum,  secundum  illud  quod  August.  dicit  in  lib.  7. 
Confess.  (cap.  10.  a  med.)  quod  quasi  audivit  vocem  Christi  dicentis  sibi: 
«  Nec  tu  me  mutabis  in  te,  sicut  cibum  carnis  tuae,  sed  tu  mutaberis  in  me  »  : 
potest  autem  aliquis  in  Christum  mutari,  et  ei  incorporari  voto  mentis,  etiam 
sine  hujus  sacramenti  perceptione:  et  ideo  non  est  simile. 

Ad  tertium  dicendum,  quod  baptismum  est  sacramentum  mortis,  et  pas¬ 
sionis  Christi,  prout  homo  regeneratur  in  Christo  virtute  passionis  ejus:  sed 
Eucharistia  est  sacramentum  passionis  Christi,  prout  homo  perficitur  in  unione 
ad  Christum  passum :  unde  sicut  baptismus  dicitur  sacramentum  fidei,  quae 
est  fundamentum  spiritualis  vitae;  ita  Eucharistia  dicitur  sacramentum  cha- 
ritatis,  quae  est  vinculum  perfectionis,  ut  dicitur  Coloss.  3. 

ARTICULUS  IV.  429 

UTRUM  CONVENIENTER  HOC  SACRAMENTUM 
PLURIBUS  NOMINIBUS  NOMINETUR. 

(Infr.  q.  79.  art.  2.  ad  1.  et  4.  Dist.  S.  q.  1.  art.  1.  q.  ;.J. 

Ad  quartum  sic  proceditur.  Videtur,  quod  inconvenienter  hoc  sacramen¬ 
tum  pluribus  nominibus  nominetur:  nomina  enim  debent  respondere  rebus: 
sed  hoc  sacramentum  est  unum,  ut  dictum  est  (art.  2.  huj.  q.) ;  ergo  non  debet 
pluribus  nominibus  nominari. 

2.  Praeterea.  Species  non  notificatur  convenienter  per  id,  quod  est  com¬ 
mune  toti  generi:  sed  Eucharistia  est  sacramentum  novae  legis;  omnibus 
autem  sacramentis  commune  est,  quod  in  eis  confertur  gratia,  quod  significat 

nomen  Eucharistia ,  quod  est  idem  quod  bona  gratia:  omnia  etiam  sacramenta 
remedium  nobis  afferunt  in  via  praesentis  vitae;  quod  pertinet  ad  rationem 
viatici:  in  omnibus  etiam  sacramentis  fit  aliquid  sacrum;  quod  pertinet  ad  ra¬ 
tionem  sacrificii :  et  per  omnia  sacramenta  sibi  invicem  communicant  fideles- 
quod  significat  hoc  nomen  avvafa  in  graeco,  vel  communio  in  latino;  ergo  haec 
nomina  non  convenienter  adaptantur  huic  sacramento. 

3.  Praeterea.  Hostia  videtur  esse  idem  quod  sacrificium :  sicut  ergo  non 
proprie  dicitur  sacrificium,  ita  nec  proprie  dicitur  hostia. 

Sed  contra  est,  quod  usus  fidelium  habet. 

.  respondeo  dicendum,  quod  hoc  sacramentum  habet  triplicem  significa¬ 
tionem:  unam  quidem  respectu  praeteriti,  inquantum  scilicet  est  commemo¬ 
rati  vum  Dominicae  passionis,  quae  fuit  verum  sacrificium,  ut  supra  dictum 
est  ((].  4S.  cu  t.  j.)  f  et  secundum  hoc  nominatur  sacrificium;  cilicini  autem  si  ^ni- 
hcationem  habet  respectu  rei  praesentis,  scilicet  ecclesiasticae  unitatis, &cui 
homines  aggregantur  per  hoc  sacramentum ;  et  secundum  hoc  nominatur  com¬ 
munio,  vel  w*;  dicit  enim  Damasc.  4.  lib.  (Orih.  Fid.  cap.  14.  ad fin.)  quod 
dicitur  communio,  quia  communicamus  per  ipsam  Christo,  et  quia  partici¬ 
pamus  ejus  carne,  et  divinitate,  et  quia  communicamus,  et  unimur  ad  in¬ 
vicem  per  ipsam:  tertiam  significationem  habet  respectu  futuri,  inquantum 
scilicet  hoc  sacramentum  est  praefigurativum  fruitionis  Dei,  quae  erit  in  pa¬ 
tria;  et  secundum  hoc  dicitur  viaticum,  quia  hic  praebet  nobis  viam  illuc  per¬ 
veniendi :  et  secundum  hoc  etiam  dicitur  'Ev/uQcaria,  idest  bona  gratia,  quia 
gratia  Dei  vita  aeterna,  ut  dicitur  Rom.  6.;  vel  quia  realiter  continet  Christum 
qui  est  plenus  gratia.  Dicitur  etiam  in  graeco  ,uer«7^(f,  idest  assumptio,  quia! 
ut  Damasc.  dicit  (loc.  sup.  cit.),  «per  hoc  Filii  deitatem  assumimus». 

Ad  primum  ergo  dicendum,  quod  nihil  prohibet,  idem  pluribus  nominibus 
nominari,  secundum  diversas  proprietates,  vel  effectus. 

.  Ad  secundum  dicendum,  quod  id  quod  est  commune  omnibus  sacramen¬ 
tis,  attribuitur  antonomastice  huic  propter  ejus  excellentiam. 

Ad  tertium  dicendum,  quod  hoc  sacramentum  dicitur  sacrificium,  in¬ 
quantum  repraesentat  ipsam  passionem  Christi:  dicitur  autem  hostia,  inquan 
tum  continet  ipsum  Christum,  qui  est  hostia  salutaris,  ut  dicitur  Ephes.  5. 


ARTICULUS  V. 

4)u 

UTRUM  INSTITUTIO  HUJUS  SACRAMENTI  FUERIT  CONVENIENS. 

(Infr.  q.  74.  art.  4.  corp.  et  ad  1.  et  q.  80.  art.  S.  ad  1. 
et  4.  Dist.  8.  q.  1.  art .3.  et  1.  Cor.  11.  lect.  4.  et  4.). 

Ad  quintum  .sic  proceditur.  Videtur,  quod  non  fuerit  conveniens  institutio 
hujus  sacramenti:  ut  enim  Philosophus  dicit  in  2.  de  Gener,  (tex.  40.),  «  ex 
eisdem  nutrimur,  ex  quibus  Sumus  »  :  sed  per  baptismum,  qui  est  spiritualis 
regeneratio,  accipimus  esse  spirituale,  ut  Dionys.  dicit  2.  cap  Eccles.  Hierarch. 
(parum  a  prine.) ;  ergo  per  baptismum  etiam  nutrimur:  non  ergo  fuit  neces¬ 
sarium  instituere  hoc  sacramentum,  quasi  spirituale  nutrimentum. 

2.  Praeterea.  Per  hoc  sacramentum  homines  Christo  uniuntur,  sicut 
membra  capiti,  sed  Christus  est  caput  omnium  hominum,  etiam  qui  fuerunt 
ab  initio  mundi,  ut  supra  dictum  est  (q.  8.);  ergo  non  debuit  institutio  hujus 
sacramenti  differri  usque  ad  Coenam  Domini. 

?  Praeterea.  Hoc  sacramentum  dicitur  memoriale  Dominicae  passionis, 
secundum  illud  Lucae  22. :  Hoc  facite  in  meam  commemorationem :  sed  memo¬ 
ria  est  praeteritorum ;  ergo  hoc  sacramentum  non  debuit  institui  ante  Christi 

^  4.  Praeterea.  Per  baptismum  aliquis  ordinatur  ad  Eucharistiam,  quae 

non  nisi  baptizatis  dari  debet:  sed  baptismus  institutus  fuit  post  Christi  pas¬ 
sionem,  et  resurrectionem,  ut  patet  Matth.  ult.;  ergo  inconvenienter  hoc  sa¬ 
cramentum  fuit  ante  passionem  Christi  institutum.  .  », 

Sed  contra  est,  quod  hoc  sacramentum  est  institutum  a  Christo,  de  quo 

dicitur  Mare.  7.:  Bene  omnia  fecit.  .  . 

Respondeo  dicendum,  quod  convenienter  hoc  sacramentum  institutum 
fuit  in  Coena,  in  qua  scilicet  Christus  ultimo  cum  suis  discipulis  fuit  conver¬ 
satus:  primo  quidem  ratione  continentiae  hujus  sacramenti;  continetur  enim 
ipse  Christus  in  Eucharistia,  sicut  in  sacramento:  et  ideo  quando  ipse  Chri¬ 
stus  in  propria  specie  a  discipulis  discessurus  erat,  m  sacramentali  specie 
seipsum  eis  reliquit,  sicut  in  absentia  imperatoris  exhibetur  veneranda  ejus 
ima^o-  unde  Eusebius  Emissenus  dicit  (hom.  ;.  in  Pascha,  quae  incipit:  Ma¬ 
gnitudo  coelestium,  etc.  parum  a  prine.):  «  Quia  corpus  assumptum  ablaturus  erat 
ab  oculis,  et  illaturus  sideribus,  necesse  erat  ut  die  Coenae  sacramentum  cor¬ 
poris,  et  sanguinis  sui  consecraret  nobis  ut  coleretur  jugiter  per  mysterium, 
quod  semel  offerebatur  in  pretium»:  secundo  quia  sine  fide  passionis  Chri¬ 
sti  nunquam  potuit  esse  salus,  secundum  illud  Rom.  3.  :  Quem  proposuit  Deus 
propitiatorem  per  fidem  in  sanguine  ipsius;  et  ideo  oportuit  omni  tempore  apu 
homines  esse  aliquid  repraesentativum  Dominicae  passionis,  cujus  in  veteri 
quidem  Testamento  praecipuum  sacramentum  erat  agnus  paschalis:  unde 
et  Apostolus  dicit  1.  Corinth.  3.:  Pascha  nostrum  immolatus  est  Christus:  suc¬ 
cessit  autem  ei  in  novo  Testamento  Eucharistiae  sacramentum,  quod  est 
rememorativum  praeteritae  passionis,  sicut  et  illud  fuit  praefigurativum  fu¬ 
turae,  et  ideo  conveniens  fuit,  ut  imminente  passione,  celebrato  priori  sacra¬ 
mento,  novum  sacramentum  institueret;  unde  Leo  papa  dicit  (servi.  7.  de 
Pass.  Dom.  cap.  1.  in  fin.),  quod  «  ut  umbrae  cederent  corpori,  antiqua  obser¬ 
vantia  novo  excluditur  sacramento.:  hostia  in  hostiam  transit;  sanguine  san¬ 
guis  aufertur;  et  legalis  festivitas,  dum  mutatur,  impletur»:  tertio,  quia  ea 
quae  ultimo  dicuntur,  maxime  ab  amicis  recedentibus,  magis  memoriae  com¬ 
mendantur,  praesertim  quia  tunc  magis  inflammatur  affectus  ad  amicos,  ea 
vero,  ad  quae  magis  afficimur,  profundius  animo  imprimuntur.  Quia  igitur, 
ut  beatus  Alexander  I.  papa  dicit  (epist.  1.  ad  omnes  orthod.  cap.  4.  Concit.), 
«  nihil  in  sacrificiis  majus  esse  potest,  quam  corpus,  et  sanguis  Christi,  nec 
ulla  oblatio  hac  potior  est»,  ideo  ut  in  majori  veneratione  haberetur,  Domi¬ 
nus  in  ultimo  discessu  suo  a  discipulis  hoc  sacramentum  instituit.  Et  hoc  est 
quod  Augustinus  dicit  in  libro  responsionum  ad  Januarium  (scilicet  epist.  11S. 
cap.  6.  a  med.):  «Salvator  quo  vehementius  commendaret  mysterii  hujus 
altitudinem,  ultimum  hoc  voluit  arctius  infigere  cordibus,  et  memoria  disci¬ 
pulorum,  a  quibus  ad  passionem  digressurus  erat». 

Ad  primum  ergo  dicendum,  quod  ex  eisdem  nutrimur,  ex  quibus  sumus, 
non  tamen  eodem  modo  nobis  advenientibus ;  nam  ea,  ex  quibus  sumus,  nobis 
adveniunt  per  generationem  ;  eadem  autem,  inquantum  ex  eis  nutrimur,  nobis 
adveniunt  per  manducationem :  unde  sicut  per  baptismum  regeneramur  in 
Christo,  ita  per  Eucharistiam  manducamus  Christum. 

Ad  secundum  dicendum,  quod  Eucharistia  est  sacramentum  perfectum 

potuit  institui  ante  incarnationem  ^ "sedT  ^lT  FhristUm  Passura>  et  ideo  non 
“*">  *WMOm  Praefigurat™  Dominicae  pLaiont”'  ’  ’uae 

cramen^Tmt^^fJ^0  ordini' Mentionis.  Sa- 

est  tamen  prius  in  intentione  et  idecTdef  P°StCnUS  ,baPtlsmo  ln  perceptione, 
quod  baptismus  jam  K  ^  ™  ^ 

er  jam  a, igni  ipSo  Chria, i  h’PtiSm„ 

ARTICULUS  vr. 

UTRUM  AGNUS  PASCHALIS  FUERIT  PRAECIPUA  FIGURA 
HUJUS  SACRAMENTI. 

(Infr'  q ■  ?rt-  10 ■  ad  2-  -Dirf.  5.  q.  z.  art.  2. 

et  Dist.  12.  q.  3.  art.  i.  q.  q.  ad  i.). 

ciPuaD4uXraUhuj  "s  Tcramerni  PT 

-hScS:  ssrr-hK  ’-■*  s  sctz 

quod  unum  ab  alio  denominetm-’  erlT^'  '  exprfsio  similitudinis  facit, 
fuerit  potissima  figura  hujus  sacramenti  ^  '£tUr’  qU°d  °blatl°  MeIchisedech 

in«d'xPS 0™b„lX“  rris#Rubri, fuit  figura  baptismi’  secund™ 

paschalis  praecessit  ™  '  '*  *”  wan';  sed  dolatio  agni 

sicut  Eucharistia  sequitur  baptismum  •er^omaqUem  Subsecutum  est  manna, 

sacramenti,  quam  agnus  paschalis.  ’  &  ^  ^  exPressior  %ura  hujus 

in  regnum  codorum^^mldlm^aS^lS  m”' 

r  “  ”S~a  -  POTtif“  rat 

•  1  n  neta  sanctorum,  sicut  apostolus  nrobat  PpKr  nv 

ngmis  paschalis.0^  SaCrifid“m  fl'eri'  'f’rMsior  fi§™a  h"i“  e-ramendfqulm 
Sed  contra  est,  quod  Apostolus  dicit  i  Cnr  c  •  p,cri„  , 

"respondeo' d-,7T  epUlen7  in  aZymiS  Synurila *>  et  mm°' 

sacramenti  quantum  ad  omnia  refiiit  men^^SS 

angelo,  et  educti  at  ^  i  1 

cipua  figura  hujus  sacramenti  agnus  paschalis ;  quia  secundum  omnia  ip 


repraesentat. 


Et  per  haec  patet  responsio  ad  objecta. 


QUAESTIO  LXXIV. 


DE  MATERIA  EUCHARISTIAE  QUANTUM  AD  SPECIEM, 
IN  OCTO  ARTICULOS  DIVISA. 


Deinde  considerandum  est  de  materia  hujus  sacramenti:  et  primo  de 
specie  materiae:  secundo  de  conversione  panis,  et  vini  in  corpus  Christi : 
tertio  de  modo  esistendi  corpus  Christi  in  hoc  sacramento :  quarto  de  acci¬ 
dentibus  panis,  et  vini,  quae  in  hoc  sacramento  remanent. 


Circa  primum  quaeruntur  octo. 


Primo.  Utrum  panis,  et  vinum  sint  materia  hujus  sacramenti. 

Secundo.  Utrum  ad  materiam  hujus  sacramenti  requiratur  determinata 
quantitas. 

Tertio.  Utrum  materia  hujus  sacramenti  sit  panis  triticeus. 

Quarto.  Utrum  sit  panis  azymus,  vel  fermentatus. 

Quinto.  Utrum  materia  hujus  sacramenti  sit  vinum  de  vite. 

Sexto.  Utrum  sit  admiscenda  aqua. 

Septimo.  Utrum  aqua  sit  de  necessitate  hujus  sacramenti. 

Octavo.  De  quantitate  aquae,  quae  apponitur. 


ARTICULUS  I. 

UTRUM  MATERIA  HUJUS  SACRAMENTI  SIT  PANIS,  ET  VINUM. 

(4.  Dist.  11.  q.  2.  art.  i.  q.  i.  et  2. 
et  lib.  4.  Contr.  g.  cap.  61.  et  6S.  et  1.  Cor.  11.  lect.  $.)■ 

Ad  primum  sic  proceditur.  Videtur,  quod  materia  hujus  sacramenti  non 
sit  panis,  et  vinum:  hoc  enim  sacramentum  perfectius  debet  repraesentare 
passionem  Christi,  quam  sacramenta  veteris  legis :  sed  carnes  animalium, 
quae  erant  materiae  sacramentorum  veteris  legis,  expressius  repraesentant 
passionem  Christi,  quam  panis,  et  vinum ;  ergo  materia  hujus  sacramenti 
magis  debet  esse  carnes  animalium,  quam  panis,  et  vinum 

terris  '  sacramentum  est  ubique  celebrandum  :  sed- in  multis 

terris  non  invenitur  panis  triticeus,  et  in  aliquibus  non  invenitur  vinum  •  er<m 
panis  et  vinum  non  sunt  conveniens  materia  hujus  sacramenti  & 

3;  1  RALE™A._  h°c  sacramentum  competit  sanis,  et  infirmis  •  sed  vinum 

nocet  quibusdam  infirmis;  ergo  videtur,  quod  vinum  non  debeat  esse  materia 
hujus  sacramenti.  materia 

cab  ^TrnTJlT-  qU°d  A1CXander  L  paPa  dicit  <ePisL  ad  orthod. 
cap.  4.  Loncil.) .  «  In  sacramentorum  oblationibus  panis  tantum,  et  vinum 
aqua  permixtum  in  sacrificium  offerantur  ». 

Respondeo  dicendum,  quod  circa  materiam  hujus  sacramenti  aliqui  mul¬ 
tipliciter  erraverunt;  quidam  enim  qui  dicuntur  Artotyritae,  ut  August.  dicit 
in  lia.  De  Haeresibus.  (haer.  2S.),  offerunt  panem,  et  caseum  in  hoc  sacra¬ 
mento,  dicentes,  a  primis  hominibus  oblationes  de  fructibus  terrae,  et  ovium 
fuisse  celebratas:  aln  vero,  scilicet  Cataphrygae,  et  Pepuziani,  de  infantis 

menrine’  de  toto  eius  corpore  minutis  punctionum  vulneribus  extor- 

q  ’  qUaS.1  Eucharistiam  suam  conficere  perhibentur,  miscentes  eum  farinae 
panemque  inde  lacientes:  quidam  vero,  qui  dicuntur  Aquarii,  aquam  solam 
sub  specie  sobrietatis  m  hoc  sacramento  offerunt.  Omnes  autem  hi  errores 
et  similes  excluduntur  per  hoc,  quod  Christus  hoc  sacramentum  sub  specie 
panis,  et  vim  instituit,  ut  patet  Matth.  26.;  unde  panis,  et  vinum  sunt  ma¬ 
teria  conveniens  hujus  sacramenti.  Et  hoc  rationabiliter:  primo  quidem  quan- 
um  ad  usum  hujus  sacramenti,  qui  est  manducatio;  sicut  enim  aqua  assu¬ 
mitur  in  sacramento  baptismi  ad  usum  spiritualis  ablutionis,  quia  corporalis 
.bimo  communiter  fit  i„  aqua,  i»  panis,  et  vinum> 

mines  reficiuntur  assumuntur  in  hoc  sacramento  ad  usum  spiritualis  man¬ 
ducationis:  secundo  .quantum  ad  passionem  Christi,  in  qua  sanguis  est  a  cor¬ 
pore  separatus;  et  ideo  m  hoc  sacramento,  quod  est  memoriale  Dominicae 
passionis,  seorsum  sumitur  panis,  ut  sacramentum  corporis,  et  vinum  ut  sa¬ 
cramentum  sanguinis:  tertio  quantum  ad  effectum  consideratum  in  unoquoque 
sumentium;  quia,  ut  Ambros.  dicit  super  epist.  1.  ad  Cor.  (sub.  illud  cap.  11.: 
hic.  calix  novum,  etc.J,  «  hoc  sacramentum  valet  ad  tuitionem  animae  et  cor¬ 
poris,  et  ideo  corpus  Christi  sub  specie  panis  pro  salute  corporis,  sanguis 
vero  sub  specie  vini  pro  salute  animae  offertur  »  ;  sicut  dicitur  Levit.  17.  quod 
anima  canus  in  sanguine  est:  quarto  quantum  ad  effectum  respectu  totius  Ec¬ 
clesiae,  quae  constituitur  ex  diversis  fidelibus :  «  sicut  panis  conficitur  ex  di¬ 
versis  granis,  et  vinum  fluit  ex  diversis  uvis  »,  ut  dicit  Gloss.  (ord  imust 
trad.  26.  in  Joan.  aliquant.  antefin.),  super  illud  1.  Corinth.  io.:  Multi  unum 
corpus  sumus,  etc. 

Ad  primum  ergo  dicendum,  quod  licet  carnes  animalium  occisorum  expres¬ 
sius  repraesentent  Christi  passionem,  tamen  minus  competunt  ad  communem 
usum  hujus  sacramenti,  et  ad  ecclesiasticam  unitatem  significandam. 

Ad  secundum  dicendum,  quod  licet  non  in  omnibus  terris  nascatur  tri¬ 
ticum,  vel  vinum,  tamen  de  facili  ad  omnes  terras  deferri  potest,  quantum 
sullicit  ad  usum  hujus  sacramenti:  nec  propter  defectum  alterius  est  unum 
tantum  sine  altero  consecrandum,  quia  non  esset  perfectum  sacramentum. 

Ad  tertium  dicendum,  quod  vinum  in  modica  quantitate  sumptum  non 
potest  multum  aegrotanti  nocere:  et  tamen  si  nocumentum  timeatur,  ron 
est  necesse  quod  omnes  accipientes  corpus  Christi  etiam  accipiant  sanguinem 
ut  infra  dicetur  (q.  So.  art.  12.). 

UTRUM  REQUIRATUR  DETERMINATA  QUANTITAS  PANIS,  ET  VINI 

ad  materiam  hujus  sacramenti. 

(4.  Dist.  11.  q-  2.  art.  1.  q-  3-)- 

Videtur  auod  requiratur  determinata  quantitas 

minus  ordinati,  qua  _  terminus  et  ratio  magnitudinis,  et 

i<*  >^«0,  ^  ***  eu*»**, 

“n  Eo  ,Eo.t 

lar10'-  PMREA^sTaMul01 Stetur  in  mari,  non  tota  aqua  maris  sancti- 

eti  nn  nulla  est  ita  magna,  quae  consecrari  non  possit. 

‘respondeo  dicendum,  quod  quidam  dixerunt,  quod  sacerdos  non  po 

Jea-  L«...  quantitatem  panis  au, ,  vini ;  puta  ,°.um  pane^u 

venditur  in  foro,  aut  totum  vinum,  quod  est  m  dolio.  Sed  hoc  non  videt 
esse  verum;  quia  in  omnibus  habentibus  materiam  ratio  determinationis  mate- 
rhesumitm  ex  ordine  ad  finem;  sicut  materia  serrae  est  ferrum,  ut  sit  apta 
sectioni  Finis  autem  hujus  sacramenti  est  usus  fidelium ;  unde  oportet,  quo 
auantitas  materiae  hujus  sacramenti  determinetur  per  comparationem  ad  usum 
fidelium  Non  autem  potest  esse,  quod  determinetur  per  comparationem  ad 
usum  fidelium,  qui  nunc  occurrunt:  alioquin  sacerdos  paucos  parochianos 
habens  non  posset  consecrare  multas  hostias:  unde  relinquitur  quod  mate 
huius  sacramenti  determinetur  per  comparationem  ad  usum  fidelium  absolu  . 
Numerus  autem  fidelium  est  indeterminatus ;  unde  non  potest  dici,  quod  qu  i 
titis  materiae  hujus  sacramenti  sit  determinata.  . 

Ad  primum  ergo  dicendum,  quod  cujuslibet.  rei  naturalis  materia  accipit 
determinatam  quantitatem  secundum  comparationem  ad  formam  determm  - 
tam  :  sed  numerus  fidelium,  ad  quorum  usum  ordinatur  hoc  sacramentum,  i 

est  determinatus,  unde  non  est  simile.  _  .  .  .  .  nr 

Ad  secundum  dicendum,  quod  potestas  ministrorum  Ecclesiae  ad  duo  o 

dinatur:  primo  quidem  ad  effectum  proprium:  secundo  ad  finem  effectus 
eundum  autem  non  tollit  primum:  unde  si  sacerdos  intendat  consecrare  corbis 
Christi  propter  aliquem  malum  finem,  puta  ut  irrideat,  vel  veneficia  faaaR 
propter  intentionem  mali  finis  peccat:  nihilominus  tamen  propter  potestatem 
sibi  datam  perficit  sacramentum. 

•er 

quantum  venit  in  usum  •  sed  W  °n  P  US  de  aqua  sanctlficatuC  quam 
materiae;  et  ideo  non  “i  simile  SaCramentUm  P^citur  in  consecratione 


ARTICULUS  III. 

UTRUM  requiratur  ad  materiam  hujus  sacramenti 
quod  sit  panis  triticeus. 

U.  Dist.  n.  q 2.  art.  2.  q.  I.  et  Dist.  i9.  q.  z.  arL  2  ^ 

*  hb •  4-  Contr •  g-  caP ■  68.  et  I.  Cor.  i.  Uct.  ;.  prini).  ' 

hujus  sacramenti, Squodr°site  panis  tTidceus-  n°n  r6quiratur  ad  materiam 

morativum  Dominicae  paE, T  “im  sa™entum  est  reme- 
nicae  passioni  nanis  horlpa  '  A  ma&ls  V1detur  esse  consonum  Domi- 

p».  p„ st  ° e  s?rrrrIor’ et  de 

»**«» «■  -  peopiu  sar  trmce“;  erg°  p"is 

mSZ-C?  in  nawral,bus  rebM > «<  o- 

=bHs*£S£^*=3-- 

studiosefiC  ^  habeat’  de 

sacramenti.  ’  &  d  ’  qU°d  panis  tntlceus  sit  Propria  materia  hujus 

sedtlLTcTfid  J  «  T„t  c?  “"“P'"”'  ««  alterius  speciei: 

A  est,  quod  in  hoc  sacramento  continetur  Christna 
grano  frumenti  comparat  Tmn  m  a-  at-  ■  cnristus,  qui  se 

eifpanS  SST  SaCram'Mi  =  "  id“  pr°Priil  m“ri»  H'us 

Ad  primum  ergo  dicendum,  quod  panis  hordeaceus  competit  ad  smnifi- 

rp'«  Tt!?  Tisi  “  ?£ 

r;c7rialea  vd  ipsa,n  ,e8em 

&«b1.7RP0,irm  Camali  ’“0d  “UeaTorS 

J  erebat ».  Hoc  autem  sacramentum  pertinet  ad  suave  jugum  Christi, 

et  ad  veritatem  jam  manifestatam,  et  ad  populum  spiritualem:  unde  non  esset 

materia  conveniens  huius  sacramenti  panis  hordeaceus. .  .  .  , 

^  Ad  secundum  dicendum,  quod  generans  generat  sibi  sim^e  ^dentTa  vel 
tamen  aliqua  dissimilitudo  generantis  ad  genitum,  quantum  ad  acc  dentia 
nrODter  materiam,  vel  propter  debilitatem  virtutis  generativae,  et  ideo  si  qua 
frumenta  sunt,  quae  ex  semine  tritici  generari  possunt  (sicut  ex  grano  tri  ici 
“o  in  Jis  terris  nasci, „r  siligo)  ex  „li  frummtc .  pan,s 
test  esse  materia  hujus  sacramenti:  quod  tamen  non  ^detur  habere  locum 
neque  in  hordeo,  neque  in  spelta,  neque  etiam  m  farre,  quod  mter  omnia  es 
grano  tritici  similius.  Similitudo  autem  figurae  m  talibus  ™ag^  vldemr  „ 
ficare  propinquitatem,  quam  identitatem  speciei;  sicut  ex  similitudine  fi  u 
manifestatur  quod  canis,  et  lupus  sunt  propinquae  speciei, 

Unde  ex  talibus  frumentis,  quae  nullo  modo  possunt  ex  semine  tritici  gene 
rari  non  potest  confici  panis,  qui  sit  debita  materia  hujus  sacramenti.  _ 

Ad  tertium  dicendum,  quod  modica  permixtio  non  solvit  speciem  quia 
id  quod  est  modicum,  quodammodo  absumitur  a  plurimo  :  ideo  si  sit.  modica 
admixtio  alterius  frumenti  ad  multo  majorem  quantitatem  tritici,  potent  exin 
confici  panis,  qui  est  materia  hujus  sacramenti :  si  vero  sit  magna  permix  , 
puta  ex  aequo,  vel  quasi,  talis  permixtio  speciem  mutat,  unde  panis  exinde 

confectus  non  erit  debita  materia  hujus  sacramenti.  _  . 

Ad  quartum  dicendum,  quod  aliquando  est  tanta  corruptio  panis,  quo 
solvitur  species  panis;  sicut  cum  continuitas  solvitur,  et  sapor,  et  color  et  a p 
accidentia  mutantur,  unde  ex  tali  materia  non  potest  confid  corpus  Chnstn 
aliquando  vero  non  est  tanta  corruptio,  quae  speciem  solvat  sed  est  a  q 
dispositio  ad  corruptionem ;  quod  declarat  aliqualis  immutatio  saporis .  et  e. 
tdf  pane  potest  confici  corpus  Christi;  sed  peccat  conficiens  propter  irreve¬ 
rentiam  sacramenti.  Et  quia  amylum  est  ex  tritico  corrupto,  non  videtur  quod 
panis  ex  eo  confectus  possit  fieri  corpus  Christi,  quamvis  quidam  contrarium 

dicat. 


ARTICULUS  IV 

UTRUM  HOC  SACRAMENTUM  DEBEAT  CONFICI  EX  PANE  AZYMO. 

(4.  Dist.  II.  q.  2.  art.  2.  q.  3.  et  Hi.  4.  Contr.  g.  cap.  68. 
et  opusc.  1.  cap.  61.  et  Joan.  6.  lect.  2.). 

Ad  quartum  sic  proceditur.  Videtur,  quod  hoc  sacramentum  non  debeat 
confici  ex  pane  azymo:  debemus  enim  in  hoc  sacramento  imitari  institutio¬ 
nem  Christi:  sed  Christus  videtur  hoc  sacramentum  instituisse  m  pane  fermen¬ 
tato,  quia,  sicut  legitur  Exod.  12.,  Judaei  secundum  legem  incipiebant  uti 
azymis  in  die  Paschatis,  quod  celebratur  quartadecima  luna :  Christus  autem 
instituit  hoc  sacramentum  in  Coena,  quam  celebravit  ante  diem  festum  Paschae, 
ut  habetur  Joan.  13.;  ergo  et  nos  debemus  hoc  sacramentum  celebrare  m  pane 

fermentato.  .  ,  . 

2.  Praeterea.  Legalia  non  sunt  observanda  tempore  gratiae:  sed  uti 

azymis  fuit  quaedam  legalis  caeremonia,  ut  patet  Exod.  1 2. :  ergo  m  hoc  sa¬ 
cramento  gratiae  non  debemus  azymis  uti. 

Praeterea.  Sicut  supra  dictum  est  (q.  6$.  art.  1.  et  q.  73.  art.  3.  ad  3.), 
Eucharistia  est  sacramentum  charitatis,  sicut  baptismus  fidei :  sed  fervor  cha- 
ritatis  significatur  per  fermentum,  ut  patet  m  Glossa  (interi.)  super  illud 


QUAESTIO  LXXIV.  ARTICULUS  IV.  649 

Mattii.  13.:  Simile  est  regnum  coelorum  fermento,  etc. ;  ergo  hoc  sacramentum 
debet  confici  de  pane  fermentato. 

4.  Praeterea.  Azymum,  et  fermentatum  sunt  accidentia  panis  non  va¬ 
riantia  ejus  speciem  :  sed  in  materia  baptismi  nulla  discretio  adhibetur  circa 
differentiam  accidentium  aquae;  puta  si  sit  falsa,  vel  dulcis,  calida,  vel  fri¬ 
gida,  ergo  in  hoc  sacramento  aliqua  discretio  adhiberi  non  debet,  utrum  panis 
sit  azymus,  vel  fermentatus. 

Sed  contra  est,  quod  extr.  De  Celebratione  Missarum  (cap. ;  Litet  as) 
punitur  sacerdos,  qui  <c  in  pane  fermentato,  et  scypho  ligneo  missarum  so- 
lemnia  celebrare  praesumpsit  ». 

Respondeo  dicendum,  quod  circa  materiam  hujus  sacramenti  duo  possunt 
considerari,  scilicet  quid  sit  necessarium,  et_  quid  conveniens;  necessarium 
quidem  est,  ut  sit  panis  triticeus,  sicut  dictum  est  (art.  praec.),  sine  quo  non 
peificitur  sacramentum;  non  est  autem  de  necessitate  sacramenti,  quod  sit 
azymus,  vel  fermentatus;  quia  in  unoquoque  confici  potest.  Conveniens  autem 
est,  ut  unusquisque  servet  ritum  suae  Ecclesiae  in  sacramenti  celebratione; 
super  hoc  autem  sunt  diversae  Ecclesiarum  consuetudines;  dicit  enim  beatus 
Gregorius  in  Registro  (implicite  id  habet  Innocent.  III.  lib.  4.  de  Mysier.  Mistae 
iap.  4.):  «  Romana  Ecclesia  offert  azymos  panes,  propterea  quod  Dominus 
sine  commixtione  ulla  suscepit  carnem:  sed  graecae  Ecclesiae  offerunt  fer¬ 
mentatum,  pro  eo  quod  Verbum  Patris  indutum  est  carne ;  sicut  fermentum 
miscetur  farinae  »;  unde  sicut  peccat  presbyter  in  Ecclesia  Latinorum  cele¬ 
brans  de  pane  fermentato;  ita  peccaret  presbyter  graecus  in  Ecclesia  Grae¬ 
corum  celebrans  de  pane  azymo,  quasi  pervertens  Ecclesiae  suae  ritum;  et 
tamen  consuetudo  de  pane  azymo  celebrandi  rationabilior  est:  primo  quidem 
propter  institutionem  Christi,  qui  hoc  sacramentum  instituit  prima  die  azy¬ 
morum,  ut  habetur  Matth.  26.  et  Mare.  14.  et  Luc.  22.,  qua  die  nihil  fermen¬ 
tatum  in  domibus  Judaeorum  esse  debebat,  ut  habetur  Exod.  12.:  secundo , 
quia  panis  est  proprie  sacramentum  Corporis  Christi,  quod  sine  corruptione 
conceptum  est,  magis  quam  divinitatis  ipsius,  ut  infra  patebit  (q.  y6.  art.  1.)  : 
tertio,  quia  hoc  magis  competit  sinceritati  fidelium,  quae  requiritur  ad  usum 
hujus  sacramenti,  secundum  illud  1.  Cor.  5.:  Pascha  nostrum  immolatus  est 
Christus;  itaque  epulemur  in  azymis  sinceritatis ,  et  veritatis.  Habet  tamen  haec  con¬ 
suetudo  Graecorum  aliquam  rationem,  et  propter  significationem,  quam  tangit 
Gregorius,  et  in  detestationem  haeresis  Nazaraeorum,  qui  legalia  Evangelio 
miscebant. 

Ad  primum  ergo  dicendum,  quod,  sicut  legitur  Exod.  12.,  solemnitas  pa¬ 
schalis  incipiebat  in  vesperis  quartaedecimae  lunae,  et  tunc  Christus  post  im¬ 
molationem  agni  paschalis  hoc  sacramentum  instituit;  unde  haec  dies  a  Joanne 
dicitur  praecedere  diem  Paschae,  et  a  tribus  aliis  Evangelistis  dicitur  prima 
dies  agymorum,  quando  fermentatum  in  domibus  Judaeorum  non  inveniebatur, 
ut  dictum  est  (in  corp.) ;  et  de  hoc  supra  notatum  est  plenius  in  tractatu  Do¬ 
minicae  passionis  (q.  46.  art.  9.  ad  1.). 

Ad  secundum  dicendum,  quod  conficientes  ex  azymo  non  intendunt  cae¬ 
remonias  legis  servare,  sed  conformare  se  institutioni  Christi:  et  ideo  non 
judaizant:  alioquin  et  celebrantes  in  pane  fermentato  judaizarent;  quia  Judaei 
panes  primitiarum  fermentatos  offerebant. 

Ad  tertium  dicendum,  quod  fermentum  significat  charitatcm  propter 
aliquem  effectum,  quia  scilicet  panem  facit  sapidiorem,  et  majorem;  sed  cor¬ 
ruptionem  significat  ex  ipsa  ratione  suae  speciei. 

Ad  quartum  dicendum,  quod  quia  fermentum  habet  aliquid  corruptionis, 
et  ex  pane  corrupto  non  potest  confici  hoc  sacramentum,  ut  dictum  est  (ari. 
praec.  ad  4.),  ideo  magis  attenditur  circa  panem  differentia  azymi,  et  fermen¬ 
tati,  quam  circa  aquam  baptismi  differentia  calidi,  et  frigidi:  posset  enim 
tanta  esse  corruptio  fermenti,  quod  ex  eo  non  posset  confici  sacramentum. 


ARTICULUS  V.  4<° 

UTRUM  VINUM  VITIS  SIT  PROPRIA  MATERIA  HUJUS  SACRAMENTI. 

(4.  Dist.  11.  q.  2.  art.  3.  q.  1.  et  1.  Cor.  11.  lect.  7.  prine.). 

Ad  quintum  sic  proceditur.  Videtur,  quod  non  sit  propria  materia  hujus 
sacramenti  vinum  vitis:  sicut  enim  aqua  est  materia  baptismi,  ita  vinum  est 
materia  hujus  sacramenti:  sed  in  qualibet  aqua  potest  fieri  baptismus;  ergo 
in  quolibet  vino,  puta  malorum  granatorum,  vel  mororum,  aut  hujusmodi, 
potest  confici  hoc  sacramentum;  praesertim  cum  in  quibusdam  terris  vites 
non  crescant. 

2.  Praeterea.  Acetum  est  quaedam  species  vini,  quod  de  vite  sumitur, 
ut  Isidor.  dicit  (implic.  lib.  20.  Etymol.  cap.  3.  cire,  med.) :  sed  de  aceto  non 
potest  confici  hoc  sacramentum ;  ergo  videtur,  quod  vinum  vitis  non  sit  pro¬ 
pria  materia  hujus  sacramenti. 

3.  Praeterea.  Sicut  de  vite  sumitur  vinum  depuratum,  ita  etiam  agresta, 
et  mustum:  sed  de  his  non  videtur  posse  confici  hoc  sacramentum,  secun¬ 
dum  illud  quod  in  6.  Synodo  legitur  (habetur  in  Cone.  Quinisex.  cap.  2S.  post 
Cone.  Constant,  q.) :  «  Didicimus,  quod  in  quibusdam  Ecclesiis  sacerdotes  sa¬ 
crificio  oblationis  conjungunt  uvas;  et  sic  simul  utraque  populo  dispensant: 
praecipimus  igitur,  ut  nullus  sacerdos  hoc  ulterius  faciat  »;  et  Julius  I.  papa 
( Decr .  7.  Concil.)  reprehendit  quosdam,  qui  expressum  vinum  in  sacramento 
Dominici  calicis  offerunt;  ergo  videtur,  quod  vinum  vitis  non  sit  propria  ma¬ 
teria  hujus  sacramenti. 

Sed  contra  est,  quod  sicut  Dominus  se  comparavit  grano  frumenti,  ita 
etiam  se  comparavit  viti,  dicens  Joan.  1 5. :  Ego  sum  vitis  vera :  sed  solus  panis 
de  frumento  est  materia  hujus  sacramenti,  ut  dictum  est  (art.  3.  huj.  q.) ;  ergo 
solum  vinum  de  vite  est  propria  materia  hujus  sacramenti. 

Respondeo  dicendum,  quod  de  solo  vino  vitis  potest  confici  hoc  sacra¬ 
mentum:  primo  quidem  propter  institutionem  Christi,  qui  in  vino  vitis  hoc 
sacramentum  instituit,  ut  patet  ex  eo  quod  ipse  dicit  Matth.  26.  circa  insti¬ 
tutionem  hujus  sacramenti:  Non  bibam  amodo  de  hoc  genimine  vitis:  secundo, 
quia,  sicut  dictum  est  (art.  3.  huj.  q.),  ad  materiam  sacramentorum  assumitur 
id,  quod  proprie,  et  communiter  habet  talem  speciem;  proprie  autem  vinum 
dicitur,  quod  de  vite  sumitur;  alii  vero  liquores  vinum  dicuntur  secundum 
quandam  similitudinem  ad  vinum  vitis:  tertio,  quia  vinum  vitis  magis  com¬ 
petit  ad  effectum  hujus  sacramenti,  qui  est  spiritualis  laetitia,  quia  scriptum 
est  (Psalm.  103.),  quod  vinum  laetificat  cor  hominis. 

Ad  primum  ergo  dicendum,  quod  illi  liquores  non  dicuntur  proprie  vi¬ 
num,  sed  secundum  quandam  similitudinem.  Potest  autem  verum  vinum  ad 
terras  illas  deferri,  in  quibus  vites  non  crescunt,  quantum  sufficit  ad  hoc  sa¬ 
cramentum. 

Ad  secundum  dicendum,  quod  Tinum  sit  acetum  per  corruptionem  unde 
non  fi  reditus  de  aceto  in  vinum,  ut  dicitur  8.  Metaph,  ffcc.  Z  J-  et  Ueo 

de  aceto  'potesTtame'  “"T d”°°  CMfid  h°d  ita  nec 

in  vk  ad  corruit  n  i°  Vm0  acescente>  sic^  et  de  pane,  qui  est 

buj.  q.  ad  4  ) ;rUptl0nem’  llCet  P£ccet  confi-ens,  ut  prius  dictum  est  (ari.  5. 

Ad  tertium,  dicendum,  quod  agresta  est  in  via  generationis  et  ideo  non 
dum  habet  speciem  vim,  et  propter  hoc  de  ea  non  potest  confici  hoc  sacra 

=iM:r;rra  t  habet  speciem  vini:  nam  ejus  duicej°  itatur 

gestioni,  quae  est  completio  a  naturali  calore,  ut  dicitur  in  4  Meteor 

Non"  ta  parUtj  ?  Princ-)’  et  ^eo  de  musto  potest  confici  hoc  sacramentum 
Non  tamen  debent  uvae  integrae  huic  sacramento  misceri;  quia  jam  esse  bl 
aliquid  praeter  vinum.  Prohibetur  etiam,  ne  musium  statim  eapressum  de 

test  lamento  ne'™'11!’  V*  T  lndec'ns  Pr0Pter  impuritatem  musti.  Po- 
tamen  m  necessitate  fieri;  dicitur  enim  ab  eodem  Julio  papa  ( loc  cit 

m  arg.) :  «  Si  necesse  fuerit,  botrus  in  calice  comprimatur  ».  P  (  ' 


ARTICULUS  VI. 

4)7 

utrum  aqua  sit  vino  permiscenda. 

(4.  Dist.  II.  q.  2.  art.  4.  q.  j.  ei  1.  Cor.  11.  lect.  6.). 

Ad  sextum  sic  proceditur.  Videtur,  quod  aqua  non  sit  vino  permiscenda- 
Gen  IT”  “7  u  ^guratum  fuit  Per  oblationem  Melchisedech,  qui 

hnr  Jr  7,tUhSSe  ni8i  Panem’  £t  Vinumi  erg°  videtur,  quod  in 

hoc  sacramento  non  debeat  adjungi  aqua. 

2.  Praeterea.  Diversorum  sacramentorum  diversae  sunt  materiae-  sed 
cramemi.materia  deb«  «™<  *d  -»*»  ££ 

•J'  7AETEREA-  Panis’  et  vin«m  sunt  materia  hujus  sacramenti:  sed  pani 
nihil  adjungitur;  ergo  nec  vino  debet  aliquid  adjunm  P 

rah  SE°rCON7A  est’  fiuod  Alexander  I.  papa  scribit  (epht.  1.  ad  omnes  orth. 

Ztt  n ):  (<in  sacramentorum  Oblationibus,  quae  inter  missarum  so- 
lemnia  Domino  offeruntur,  panis  tantum,  et  vinum  aqua  permixtum  in  sa- 
cnhcium  oflerantur  ». 

Respondeo  dicendum,  quod  vino,  quod  offertur  in  hoc  sacramento,  debet 
aqua  misceri :  primo  quidem  propter  institutionem ;  probabiliter  enim  credi¬ 
tur  quod  Dominus  hoc  sacramentum  instituerit  in  vino  aqua  permixto  se¬ 
cundum  morem  illius  terrae;  unde  et  Proverb.  9.  dicitur:  Bibite  vinum,  quod 

V,0hs.:  S'ec“ndo’  quia  hoc  convenit  repraesentationi  Dominicae  passio¬ 
nis  unde  dixit  Alexander  I.  papa  (loc.  cit.) :  «  Non  debet  in  calice  Domini 
aut  vinum  solum,  aut  aqua  sola  offerri,  sed  utrumque  permixtum,  quia  utrum¬ 
que  ex  latere  ejus  in  passione  sua  profluxisse  legitur  »:  tertio,  quia  hoc  con¬ 
venit  ad  significandum  effectum  hujus  sacramenti,  qui  est  unio  populi  chri- 
SLiam  ad  Christum.;  quia,  ut  Julius  I.  papa  dicit  (in  decreto  7.  Concil.),  «  videmus 
m  aflua  populum  mtelligi,  m  vino  vero  ostendi  sanguinem  Christi;  ergo  cum 
m  calice  vino  aqua  miscetur,  Christo  populus  adunatur  »:  quarto,  quia  hoc 
competit  ad  ultimum  effectum  hujus  sacramenti,  qui  est  introitus  ad  vitam 


quaestio  lxxiv.  ARTICULUS  VI. 

aeternam;  unde  Ambros.  dicit  in  lib.  5.  de  Sacramentis  (cap.i.  amed.) :  «  Re¬ 
dundat  aqua  in  calicem,  et  salit  in  vitam  aeternam  ». 

Ad  primum  ergo  dicendum,  quod,  sicut  Ambros.  dicit  ibidem,  sicut  sa¬ 
crificium  Christi  significatum  est  per  oblationem  Melchisedech,  ita  etiam  si¬ 
gnificatum  est  per  aquam,  quae  in  eremo  fluxit  de  petra,  secundum  illud 

i.  Cor.  10.:  Bibebant  autem  de  spiritali  consequente  eos  petra. 

Ad  secundum  dicendum  quod  aqua  assumitur  in  baptismo  ad  usum  ablu¬ 
tionis:  in  hoc  autem  sacramento  assumitur  ad  usum  refectionis,  secundum 
illud  Psalm.  22. :  Super  aquam  refectionis  educavit  me. 

Ad  tertium  dicendum,  quod  panis  ex  aqua,  et  farina  conficitur,  et  ideo 
cum  vino  aqua  miscetur,  neutrum  sine  aqua  existit. 

UTRUM  PERMIXTIO  AQUAE  SIT  DE  NECESSITATE  HUJUS  SACRAMENTI. 

(Infr.  q.  8 3.  art.  6.  ad  4.  et  6.  et  4.  Dist.  11.  q.  2.  art.  4.  q.  2.  et  3. 
et  1.  Cor.  11.  lect.  6.). 

Ad  septimum  sic  proceditur.  Videtur,  quod  permixtio  aquae  sit  de  ne¬ 
cessitate  hujus  sacramenti :  dicit  enim  Cyprianus  ad  Caecilium  (lib.  2.epist .3. 
inter  med.  et  fin.) :  «  Sic  calix  Domini  non  est  aqua  sola,  et  vinum  solum, 
nisi  utrumque  misceatur,  quomodo  nec  corpus  Domini  potest  esse  farina  sola, 
nisi  utrumque  (scilicet  farina,  et  aqua)  fuerit  adunatum  »:  sed  admixtio  aquae 
ad  farinam  est  de  necessitate  hujus  sacramenti;  ergo  pari  ratione  admixtio 
aquae  ad  vinum. 

2.  Praeterea.  In  passione  Domini,  cujus  hoc  sacramentum  est  memo¬ 
riale,  sicut  de  latere  ejus  exivit  sanguis,  ita  et  aqua:  sed  vinum,  quod  est  sa¬ 
cramentum  sanguinis,  est  de  necessitate  hujus  sacramenti ;  ergo  pari  ratione 
et  aqua. 

3.  Praeterea.  Si  aqua  non  esset  de  necessitate  hujus  sacramenti,  non 
referret  quaecumque  aqua  huic  sacramento  apponeretur:  et  ita  posset  apponi 
aqua  rosacea,  vel  quaecumque  alia  hujusmodi  aqua:  quod  non  habet  usus 
Ecclesiae;  aqua  ergo  est  de  necessitate  hujus  sacramenti. 

Sed  contra  est,  quod  Cyprianus  dicit  (loc.  cit.) :  «  Si  aliquis  de  anteces¬ 
soribus  nostris  vel  ignoranter,  vel  simpliciter  non  hoc  observavit  (ut  scilicet 
aquam  vino  misceret  in  sacramento),  potest  simplicitati  ejus  venia  concedi  »  : 
quod  non  esset,  si  aqua  esset  de  necessitate  sacramenti,  sicut  est  vinum,  vel 
panis;  non  ergo  aquae  admixtio  est  de  necessitate  sacramenti. 

Respondeo  dicendum,  quod  judicium  de  signo  sumendum  est  ex  eo,  quod 
significatur;  appositio  autem  aquae  ad  vinum  refertur  ad  significandam  par¬ 
ticipationem  hujus  sacramenti  a  fidelibus,  quantum  ad  hoc  quod  per  aquam 
mixtam  vino  significatur  populus  adunatus  Christo,  ut  dictum  est  (art.  praec.)  : 
sed  et  hoc  ipsum  quod  de  latere  Christi  pendentis  in  cruce  aqua  profluxit, 
ad  idem  refertur;  quia  per  aquam  significatur  ablutio  peccatorum,  quae  fiebat 
per  passionem  Christi;  dictum  est  autem  supra  (q.  praec.  art.  1.  ad  3.),  quod 
hoc  sacramentum  perficitur  in  consecratione  materiae:  usus  autem  fidelium 
non  est  de  necessitate  sacramenti,  sed  est  aliquid  consequens  ad  sacramen¬ 
tum;  et  ideo  consequens  est,  quod  appositio  aquae  non  sit  de  necessitate  sa¬ 
cramenti. 

Ad  primum  ergo  dicendum,  quod  verbum  illud  Cypriani  est  intelligendum, 
secundum  quod  dicitur  illud  esse  non  posse,  quod  convenienter  esse  non  po¬ 
test,  et  sic  similitudo  illa  attenditur  quantum  ad  id  quod  debet  fieri,  non  autem 

quantum  ad  necessitatem ;  nam  aqua  est  de  essentia  panis,  non  autem  de 
essentia  vim. 

■  Ad  secundum  dicendum,  quod  effusio  sanguinis  directe  pertinebat  ad 
ipsam  Christi  passionem;  est  enim  naturale  corpori  humano  vulnerato  quod 

eXae°aPa0flUat  Sang,uis:  sed  effusio  acluae  non  fuit  de  necessitate  passionis, 
sed  ad  demonstrandum  effectum  passionis,  qui  est  ablutio  a  peccatis,  et  re¬ 
frigerium  contra  ardorem  concupiscentiae,  et  ideo  aqua  non  seorsum  offertur 
a  vino  m  hoc  sacramento,  sicut  vinum  offertur  seorsum  a  pane;  sed  aqua 
offertur  vino  permixta,  ut  ostendatur  quod  vinum  per  se  pertinet  ad  hoc  sa¬ 
cramentum,  tanquam  de  ejus  necessitate  existens,  aqua  autem  secundum  quod 
adjungitur  vino.  1 


Ad  tertium  dicendum,  quod  quia  admixtio  aquae  ad  vinum  non  est  de 
necessitate  sacramenti,  non  refert  quantum  ad  sacramenti  necessitatem,  quae¬ 
cumque  aqua  misceatur  vino,  sive  naturalis,  sive  artificialis,  ut  rosacea- 
quamvis,  quantum  ad  convenientiam  sacramenti,  peccet,  qui  aliam  aquam 
miscet  nisi  naturalem,  et  veram:  quia  de  latere  Christi  pendentis  in  cruce 
aqua  vera  profluxit,  non  humor  phlegmaticus,  ut  quidam  dixerunt,  ad  osten¬ 
dendum  quod  corpus  Christi  erat  vere  compositum  ex  quatuor  elementis- 
sicut  per  sanguinem  fluentem  ostendebatur,  quod  erat  compositum  ex  quatuor 
humoribus,  ut  Innocentius  III.  dicit  in  quadam  Decretali  (quae  hab.  cab.:  In 
quadam,  De  celebrat.  Mis .).  Quia  vero  admixtio  aquae  ad  farinam  est  de  ne¬ 
cessitate  hujus  sacramenti,  utpote  constituens  substantiam  panis,  si  farinae 
admisceretur  aqua  rosacea,  vel  quicumque  alius  liquor,  quam  vera  aqua,  non 
posset  ex  eo  confici  sacramentum,  quia  non  esset  verus  panis 


ARTICULUS  VIII. 

UTRUM  AQUA  DEBEAT  IX  MAGNA  QUANTITATE  APPONI. 

(4.  Dist.  II.  q.  2.  art.  4.  q.  4.  et  1.  corp.  11.  Uci.  6.). 

Ad  octavum  sic  proceditur.  Videtur,  quod  oporteret  aquam  in  magna 
quantitate  apponi :  sicut  enim  sanguis  de  latere  Christi  sensibiliter  fluxit,  ita 
et  aqua;  unde  dicitur  Joan.  19.:  Qui  vidit,  testimonium  perhibuit:  sed  aqua 
non  posset  sensibiliter  esse  in  hoc  sacramento,  nisi  in  magna  quantitate  po¬ 
neretur  ,  ergo  videtur,  quod  aqua  debeat  apponi  in  magna  quantitate. 

2.  Praeterea.  Parva  aqua  multo  vino  admixta  corrumpitur :  quod  autem 
corruptum  est,  jam  non  est;  ergo  idem  est  apponere  parum  de  aqua  in  hoc 
sacramento,  et  nihil  apponere:  sed  non  licet  nihil  apponere;  ergo  non  licet 
parum  apponere. 

3.  Praeterea.  Si  sufficeret  parum  apponere,  per  consequens  esset  suffi¬ 
ciens,  quod  gutta  aquae  in  totum  dolium  projiceretur:  sed  hoc  videtur  ridi¬ 
culum;  ergo  non  sufficit,  quod  parva  quantitas  apponatur. 

Sed  contra  est,  quod  extra,  De  Celebratione  Missarum  (cap.  13.)  dicitur: 
«  Perniciosus  in  tuis  partibus  inolevit  abusus,  videlicet  quod  in  majori  quan. 
titate  de  aqua  in  sacrificio  ponitur,  quam  de  vino ;  cum  secundum  rationa- 


quaestio  lxxiv.  ARTICULUS  VIII. 

bilem  consuetudinem  Ecclesiae  generalis  plus  in  ipso  sit  de  vino,  quam  de 
aqua  ponendum  ». 

Respondeo  dicendum,  quod  circa  aquam  adjunctam  vino,  sicut  Innocen¬ 
tius  III.  dicit  in  quadam  Decretali  (cap. :  Cum  Marthae,  De  Celebr.  Mis.),  triplex 
est  opinio :  quidam  enim  dicunt,  quod  aqua  adjuncta  vino  per  se  manet,  vino 
converso  in  sanguinem;  sed  haec  opinio  stare  non  potest,  quia  in  sacramento 
altaris  post  consecrationem  nihil  est  nisi  corpus,  et  sanguis  Christi ;  sicut 
enim  Ambros.  dicit  in  lib.  de  Officiis  (bab.  in  lib.  de  Initiand.  cap.  9.  a  med.), 
«  ante  benedictionem  alia  species  nominatur,  post  benedictionem  corpus 
Christi  significatur  »;  alioquin  non  totum  adoraretur  veneratione  latriae:  et 
ideo  alii  dixerunt,  quod  sicut  vinum  convertitur  in  sanguinem,  ita  aqua  con¬ 
vertitur  in  aquam,  quae  de  latere  Christi  fluxit :  sed  nec  hoc  rationabiliter 
dici  potest;  quia  secundum  hoc  aqua  seorsum  consecraretur  a  vino,  sicut 
vinum  a  pane.  Et  ideo,  sicut  ipse  dicit  (scilicet  Innocent.  loc.  cit.),  aliorum 
opinio  probabilior  est,  qui  dicunt,  aquam  converti  in  vinum,  et  vinum  in 
sanguinem :  hoc  autem  fieri  non  posset,  nisi  adeo  modicum  apponeretur  de 
aqua,  quod  converteretur  in  vinum:  et  ideo  semper  tutius  est  parum  de  aqua 
apponere,  et  praecipue  si  vinum  sit  debile,  quia  si  tanta  fieret  appositio  aquae, 
ut  solveretur  species  vini,  non  posset  perfici  sacramentum ;  unde  Julius  I.  papa 
(in  decr.  7.  Concil.)  reprehendit  quosdam,  qui  pannum  lineum  musto  intinctum 
per  totum  annum  servant,  et  in  tempore  sacrificii  aqua  partem  ejus  lavant, 
et  sic  offerunt. 

Ad  primum  ergo  dicendum,  quod  sufficit  ad  sacramenti  hujus  significa¬ 
tionem,  quod  sentiatur  aqua,  cum  apponitur  vino:  non  autem  oportet,  quod 
sit  sensibilis  post  mixtionem. 

Ad  secundum  dicendum,  quod  si  aqua  omnino  non  apponeretur,  tota¬ 
liter  excluderetur  significatio :  sed  cum  aqua  in  vinum  convertitur,  significa¬ 
tur,  quod  populus  Christo  incorporatur. 

Ad  tertium  dicendum,  quod  si  aqua  apponeretur  dolio,  non  sufficeret 
ad  significationem  hujus  sacramenti:  sed  oportet  aquam  vino  apponi  circa 
ipsam  celebrationem  sacramenti 


QUAESTIO  LXXV. 

DE  CONVERSIONE  PANIS,  ET  VINI 
IN  CORPUS,  ET  SANGUINEM  CHRISTI, 
IN  OCTO  ARTICULOS  DIVISA. 


Deinde  considerandum  est  de  conversione  panis,  et  vini  in  corpus,  et  san¬ 
guinem  Christi. 

Et  circa  hoc  quaeruntur  octo. 

Primo.  Utrum  in  hoc  sacramento  sit  corpus  Christi  secundum  veritatem, 
an  solum  secundum  figuram  vel  sicut  in  signo. 

Secundo.  Utrum  in  hoc  sacramento  remaneat  substantia  panis,  et  vini 
oost  consecrationem. 

Ttrtio.  ^t.I’u.*n  substantia  panis,  vel  vini  post  consecrationem  hujus  sa¬ 
cramenti  annihiletur,  aut  in  pristinam  materiam  resolvatur. 

Quarto.  Utrum  panis  possit  converti  in  corpus  Christi. 

Quinrn.  Utrum  in  hoc  sacramento  post  conversionem  remaneant  acci- 
uentia  panis,  et  vini. 

Sexto.  Utrum,  facta  consecratione,  remaneat  in  hoc  sacramento  forma 
suostantialis  panis. 

Septimo.  Utrum  ista  conversio  fiat  in  istanti. 

Octavo.  Utrum  haec  sit  falsa:  «  Ex  pane  fit  corpus  Christi  ». 

ARTICULUS  I.  440 

UTRUM  IN  HOC  SACRAMENTO  SIT  CORPUS  CHRISTI 
SECUNDUM  VF.RTT ATF.U  —  A 

(Supr.  q.  65.  art.  3.  corp.  prine,  et  infr.  q.  76.  per  totam  et  4.  Dist.  1.  prine. 

6-t  lib.  4.  Contr.  g.  ccip.  61.  et  i,  Corinth,  ii.). 

Ad  primum  sic  proceditur.  Videtur,  quod  in  hoc  sacramento  non  sit  cor¬ 
pus  Christi  secundum  veritatem,  sed  solum  secundum  figuram,  vel  sicut  in 
signo:  dicitur  enim  Joan.  6.  quod  cum  Dominus  dixisset:  Nisi  manducaveritis 
carnem  Filii  hominis,  et  biberitis  ejus  sanguinem,  etc.  multi  ex  discipulis  ejus 
audientes  dixerunt:  Durus  est  lnc  sermo:  quibus  ipse  dixit:  Spiritus  est,  qui  vi¬ 
vificat;  caro  non  prodest  quidquam:  quasi  diceret,  secundum  expositionem 
August.  super  Psal.  98.  (parum  a  med.) :  «  Spiritualiter  intelligite,  quae  locu¬ 
tus  sum:  non  hoc  corpus,  quod  videtis,  manducaturi  estis,  et  bibituri  illum 
sanguinem,  quem  fusuri  sunt,  qui  me  crucifigent:  sacramentum  autem,  quod 
'obis  commendavi,  spiritualiter  intellectum  vivificabit  vos;  caro  autem  non 
prodest  quidquam  ». 

2'  ^  raetekea.  Dominus  dicit  Matth.  ult. :  Ecce  ego  vobiscum  sum  omnibus 
lebus  usque  ad  consummationem  saeculi;  quod  exponens  August.  (tract.  30.  in 
Joan.  a  prine.)  dicit:  «  Donec  saeculum  finiatur,  sursum  est  Dominus;  sed 
tamen  et  hic  nobiscum  est  veritas  Domini,  corpus  enim,  in  quo  resurrexit, 
m  uno  loco  oportet  esse:  veritas  autem  ejus  ubique  diffusa  est  »;  non  ergo’ 
secundum  veritatem  est  corpus  Christi  in  hoc  sacramento,  sed  solum  sicut 
in  signo. 

3.  Praeterea.  Nullum  corpus  potest  esse  simul  in  pluribus  locis,  cum 
nec  angelo  hoc  conveniat;  eadem  enim  ratione  posset  esse  ubique:  sed 
corpus  Chrsti  est  verum  corpus,  et  est  in  coelo  ;  ergo  videtur,  quod  non  sit 
secundum  veritatem  in  sacramento  altaris,  sed  solum  sicut  in  signo. 

4-  Praeterea.  Sacramenta  Ecclesiae  ad  utilitatem  fidelium  ordinantur: 
sed  secundum  Gregorium  in  quadam  homilia  (scilicet  28.  in  Evang.  a  prine.), 
Regulus  repiehenditur,  quod  quaerebat  corporalem  Christi  praesentiam: 
apostoli  etiam  impediebantur  recipere  Spiritum  Sanctum,  propter  hoc  quod 
affecti  erant  ad  ejus  praesentiam  corporalem,  ut  August.  dicit  super  illud 
Joan.  16. :  Si  non  abiero,  Paracletus  non  veniet  ad  vos  (tract.  94.  in  Joan.  a  med.)  : 
non  ergo  Christus  secundum  praesentiam  corporalem  est  in  sacramento 
altaris. 

Sed  contra  est,  quod  Hilarius  dicit  in  8.  de  Trin.  (inter  prine,  et  med.): 

«  De  veritate  camis,  et  sanguinis  Christi  non  est  relictus  ambigendi  locus: 

nunc  enim  et  ipsius  Domini  professione,  et  fide  nostra  caro  ejus  vere  est  cibus, 
et  sanguis  ejus  vere  est  potus  »,  et  Ambr.  dicit  6.  De  Sacramentis  (cap.  u  in 
prine.)'  «  Sicut  verus  Dei  Filius  est  Dominus  Jesus  Christus,  ita  vera  Christi 
caro  est,  quam  accipimus,  et  verus  sanguis  ejus  est  potus  ». 

Respondeo  dicendum,  quod  verum  corpus  Christi,  et  sanguinem  esse  in 
hoc  sacramento,  neque  sensu,  neque  intellectu  deprehendi  potest  [al.  deest 
ly  intellectui,  sed  sola  fide,  quae  auctoritati  divinae  innititur;  unde  super  illud 
Luc.  22.:  Hoc  est  corpus  meum,  quod  pro  vobis  tradetur,  dicit  Cyrillus  (hab.  in 
Cat.  D.  Th.):  «Non  dubites,  an  hoc  verum  sit;  sed  potius  suscipe  verba  Sal¬ 
vatoris  in  fide;  cum  enim  sit  veritas,  non  mentitur  ».  Hoc  autem  conveniens 
est:  primo  quidem  perfectioni  novae  legis;  sacrificia  enim  veteris  legis  illud 
verum  sacrificium  passionis  Christi  continebant  solum  in  figura,  secundum 
illud  Hebr.  io.:  Umbram  habens  lex  futurorum  bonorum,  non  ipsam  rerum  ima¬ 
ginem;  et  ideo  oportuit,  ut  aliquid  plus  haberet  sacrificium  novae  legis  a 
Christo  institutum;  ut  scilicet  contineret  ipsum  Christum  passum,  non  solum 
in  significatione,  vel  figura,  sed  etiam  in  rei  veritate:  et  ideo  hoc  sacramen¬ 
tum,  quod  ipsum  Christum  realiter  continet,  ut  Dionys.  dicit  3.  cap.  Eccl. 
Hierarch.  (vers.  fin.),  est  perfectivum  omnium  aliorum  sacramentorum,  in 
quibus  virtus  Christi  participatur:  secunclo  hoc  competit  charitati  Christi,  ex 
qua  pro  salute  nostra  corpus  verum  nostrae  naturae  assumpsit .  et  quia  ma¬ 
xime  proprium  amicitiae  est  convivere  amicis,  ut  Philos.  dicit  9.  Ethic.  (cap.  12.), 
sui  praesentiam  corporalem  nobis  repromittit  in  praemium,  dicens  Matth.  24.: 
Ubi  fuerit  corpus,  illuc  congregabuntur  et  aquilae:  interim  tamen  nec  sua 
praesentia  corporali  nos  in  hac  peregrinatione  destituit ;  sed  per  veritatem 
corporis,  et  sanguinis  sui  nos  sibi  conjungit  in  hoc  sacramento;  unde  ipse 
dicit  joan.  6. :  Qui  manducat  meam  carnem,  et  bibit  meum  sanguinem ,  in  me 
manet,  et  ego  in  eo;  unde  hoc  sacramentum  est  maximae  charitatis  signum, 
et  nostrae  spei  sublevamentum  ex  tam  familiari  conjunctione  Christi  ad  nos: 
tertio  hoc  competit  perfectioni  fidei,  quae  sicut  est  de  divinitate  Christi,  ita 
est  de  ejus  humanitate,  secundum  illud  Joan.  14.:  Creditis  in  Deum,  et  in  me 
credite;  et  quia  fides  est  invisibilium,  sicut  divinitatem  suam  nobis  exhibet 
Christus  invisibiliter,  ita  et  in  hoc  sacramento  carnem  suam  nobis  exhibet 
invisibili  modo.  Quae  quidam  non  attendentes  posuerunt,  corpus,  et  sangui¬ 
nem  Christi  non  esse  in  hoc  sacramento  nisi  sicut  in  signo;  quod  est  tan- 
quam  haereticum  abjiciendum,  utpote  verbis  Christi  contrarium  :  unde  et 
i  Berengarius,  qui  primus  hujus  erroris  auctor  fuerat,  postea  coactus  est  suum 
errorem  revocare,  et  veritatem  fidei  confiteri  (ut  hab.  cap.:  Ego  Berengarius, 
De  Consecrat.  Dist.  2.). 

Ad  primum  ergo  dicendum,  quod  ex  hac  auctoritate  praedicti  haeretici 
occasionem  errandi  sumpserunt,  male  verba  Augustini  intelligentes.  Cum  enim 
August.  dicit:  «  Non  hoc  corpus,  quod  videtis,  manducaturi  estis  »,  non  in¬ 
tendit  excludere  veritatem  corporis  Christi,  sed  quod  non  erat  manducandum 
in  hac  specie,  in  qua  ab  eis  videbatur:  per  hoc  autem  quod  subdit :  «  Sacra¬ 
mentum,  quod  vobis  commendavi,  spiritualiter  intellectum  vivificabit  vos  », 
non  intendit  quod  corpus  Christi  sit  in  hoc  sacramento  solum  secundum 
mysticam  significationem,  sed  spiritualiter  dicit,  idest  invisibiliter,  et  per  vir¬ 
tutem  Spiritus  Sancti;  unde  super  Joan.  exponens  id  quod  dicitur:  Caro  non 
prodest  quidquam  (tract.  27.  parum  ante  med.),  dicit :  «  Sed  quomodo  illi  n- 
tellexerunt :  carnem  quippe  sic  intellexerunt  manducandam,  quomodo  in  cr 
davere  dilaniatur,  aut  in  macello  venditur,  non  quomodo  spiritu  vegetatur 

Verbum  ““  *“  « 

sun.iL^Xdetr^rCbS  T™d  A;g“St!ni’  “  ^lia 

secundum  quod  etiam  ipse  Dominus  didfbtath  26*'  Sil !’°Pn‘  Sp“ie; 
habebitis:  invisibiliter  tamen  snh  enonmi,  ,  '  •  •  M.&  aatum  non  semper 

hoc  sacramentum  petS  P  est>  ”“‘"4* 

iip 

Ad  quartum  dicendum,  quod  ratio  illi  nrn 

SSHii5“^3S:H5 

ARTICULUS  II. 

44  ^ 

UTRUM  IX  HOC  SACRAMENTO  REMANEAT  SUBSTANTIA  PANIS,  ET  VINI 

POST  CONSECRATIONEM. 

(Infr-  f-6:  corP •  et  ?•  77-  «rt.  r.  ;.  tt  4.  Dist.  u.  q.  j.  art.  i.  a.  r. 

U  Dist.  12.  q.  1.  art.  i.  q.  q.  et  hb.  4.  Contr.  g.  cap.  6p  prine. 

Ouodl.  7.  art.  9.  et  Quodl.  9.  ar/.;.  ad;.  et  1.  Cor.  ia  lect.  4.  et;.). 

SubstandfnUaNn^UMerSiC-P-OCeditUr-  VidetUr’  qU°d  in  hoc  ««ramento  remaneat 
Vmi  P°St  consecrationem :  dicit  enim  Damasc  in  4  lib 
(0  ti.  Fid.  cap.  14.  cir.  med.) :  «Quia  consuetudo  est  hominibus  comedere 
panem,  et  vinum  bibere,  conjugavit  eis  Deus  divinitatem,  et  fecit  ea  cornus 
anguinem  suum:  et  ita  panis  communicationis  non  panis  simplex  est  Psed 
umtus  divinitati » :  sed  conjugatio  est  rerum  actu  exisLtiur^t^ 

mp“rTnm  hFC  r-rament°  CUm  C°rp0re’  Ct  SanSU’ine  Christi.  ’ 

•  EA\  Inter  Ecclesiae  sacramenta  debet  esse  conformitas  •  sed 

alus  sacramentis  substantia  materiae  manet;  sicut  in  baptismo  substantia 

aquae,  et m  confirmatione  substantia  chrismatis;  ergo  et  h/hoc  sacramento 
substantia  panis,  et  vini  manet.  sacramento 

•  l,  Praeterea/  et  vinum  assumuntur  in  hoc  sacramento,  inquantum 
gnificant  ecclesiasticam  unitatem;  prout  «unus  panis  fit  ex  multis  granis 

ZrZTT  r  raCemiS>>5  Ut  AuSustinus  dic*  in  Hb.  de  Symbolo’ 

(hab.  ti  act.  26.  in  Joan.  ahquant.  antefin.) :  sed  hoc  pertinet  ad  ipsam  substan- 

tiam  panis,  et  vim;  ergo  substantia  panis,  et  vini  remanet  in  hoc  sacramento 

cab  T  6St>  qU0dTAmbr0s‘  dicit  in  lib.  4.  de  Sacramentis  (M. 

cap  4.  et  hb.  6.  cap.  1.) :  «  Licet  figura  panis,  et  vini  videatur,  tamen  nihil 
d»  fi113"!  caro  Christi,  et  sanguis  post  consecrationem  credenda  sunt  ». 

S.  Thomae  Summa  Theologica.  Vo!.  IV. 

Respondeo  dicendum,  quod  quidam  posuerunt,  post  consecrationem  sub¬ 
stantiam  panis,  et  vini  in  sacramento  remanere:  sed  haec  positio  stare  non 
potest:  primo  quidem,  quia  per  hanc  positionem  tollitur  veritas  hujus  sacra¬ 
menti  ad  quam  pertinet  ut  verum  corpus  Christi  in  hoc  sacramento  existat, 
quod  quidem  ibi  non  est  ante  consecrationem ;  non  autem  aliquid  potest  esse 
alicubi,  ubi  prius  non  erat,  nisi  vel  per  loci  mutationem,  vel  per  alterius  con¬ 
versionem  in  ipsum,  sicut  in  domo  aliqua  de  novo  incipit  esse  ignis,  aut  quia 
illuc  defertur,  aut  quia  ibi  generatur:  manifestum  est  autem,  quod  corpus 
Christi  non  incipit  esse  in  hoc  sacramento  per  motum  localem :  primo  quidem, 
quia  sequeretur,  quod  desineret  esse  in  coelo;  non  enim  quod  localiter  mo¬ 
vetur,  pervenit  de  novo  ad  aliquem  locum,  nisi  deserat  priorem  .  secundo,  quia 
omne  corpus  localiter  motum  pertransit  omnia  media,  quod  hic  dici  non 
potest:  tertio,  quia  impossibile  est,  quod  unus  motus  ejusdem  corporis  loca¬ 
liter  moti  terminetur  simul  ad  diversa  loca:  cum  tamen  in  pluribus  locis 
corpus  Christi  sub  hoc  sacramento  simul  esse  incipiat;  et  ideo  relinquitur, 
quod  non  possit  aliter  corpus  Christi  incipere  esse  de  novo  in  hoc  sacra¬ 
mento,  nisi  per  conversionem  substantiae  panis  in  ipsum:  quod  autem  con¬ 
vertitur  in  aliquid,  facta  conversione, non  manet;  unde  relinquitur,  quod  salva 
veritate  hujus  sacramenti,  substantia  panis  post  consecrationem  remanere  non 
possit:  secundo,  quia  haec  positio  contrariatur  formae  hujus  sacramenti,  in  qua 
dicitur:  «  Hoc  est  corpus  meum  »,  quod  non  esset  verum,  si  substantia  panis 
ibi  remaneret;  nunquam  enim  substantia  panis  est  corpus  Christi;  sed  potius 
esset  dicendum:  «  Hic  est  corpus  meum  »:  tertio,  quia  contrariatur  venerationi 
hujus  sacramenti,  si  aliqua  substantia  creata  esset  ibi,  quae  non  posset  ado¬ 
ratione  1  atri  a  e  adorari:  quarto,  quia  contrariatur  ritui  Ecclesiae,  secundum 
quem  post  corporalem  cibum  non  licet  sumere  corpus  Christi,  cum  tamen 
post  unam  hostiam  consecratam  liceat  sumere  aliam ;  unde  haec  positio  vi¬ 
tanda  est  tanquam  haeretica. 

Ad  primum  ergo  dicendum,  quod  Deus  conjugavit  divinitatem  suam,  idest 
divinam  virtutem,  pani,  et  vino,  non  ut  remaneant  in  hoc  sacramento,  sed 
ut  faciat  inde  corpus,  et  sanguinem  suum. 

Ad  secundum  dicendum,  quod  in  aliis  sacramentis  non  est  ipse  Christus 
realiter,  sicut  in  hoc  sacramento ;  et  ideo  in  aliis  sacramentis  manet  substantia 
materiae,  non  autem  in  isto. 

Ad  tertium  dicendum,  quod  species,  quae  remanent  in  hoc  sacramento, 
at  infra  dicetur  (q.  77.  art.  3.  et  4.),  sufficiunt  ad  significationem  hujus  sacra¬ 
menti,  nam  per  accidentia  cognoscitur  ratio  substantiae. 

ARTICULUS  III.  442 

UTRUM  SUBSTANTIA  PANIS,  VEL  VINI  ANNIHILETUR 
POST  CONSECRATIONEM  HUJUS  SACRAMENTI. 

(4.  Dist.  11.  q.  1.  art.  2.  et  lib.  4.  Contr.  g.  cap.  63.  et  Quodl. 3.  art.  1. 
et  Quodl.  9.  art.  3.  ad  3.  et  1.  Cor.  11.  lect.  3.). 

Ad  tertium  sic  proceditur.  Videtur,  quod  substantia  panis  post  conse¬ 
crationem  hujus  sacramenti  annihiletur,  aut  in  pristinam  materiam  resolva¬ 
tur:  quod  enim  est  aliquid  corporale,  oportet  alicubi  esse:  sed  substantia 
panis,  quae  est  quiddam  corporale,  non  manet  in  hoc  sacramento,  ut  dictum 

materiam  resoluta  anmhilata,  aut  in  praejacentem 

benedictionem  illa  species  nominatur,  post  benedictionem  corpus  Christi  si 

Li  for:;z:'^™sS:e-subst“tia  pan,s-vd  ™!  ■» 

61,1-  !f™A'  Op0rKt  aI,emr”  ““'ssdictorium  esse  verum :  sed  haec  est 

haec'e  .  vera  abstantia  panis,  vel  vini  est  aliquid  ergo 

liaec  est  \era.  «  Substantia  panis,  vel  vini  est  nihil  ».  b 

ED  CONTRA  est,  quod  Augustinus  dicit  in  lib.  83.  QQ.  (q  21)  ■  «  Dens 

tum  I"  ?  n°n  6856  $ed  h°C  ---enirtiL  2! 

aut  vini.  &  h°C  sacrament°  non  annihilatur  substantia  panis, 

Respondeo  dicendum,  quod  quia  substantia  panis,  vel  vini  non  manet  in 

vini  inaCcoment°’  iqmdam  imP°ssibile  sputantes,  quod*substantia  panis  vel 
Jim  “  corPus>  jel  sanguinem  Christi  convertatur,  posuerunt  quod  per  con 
secrationem  substantia  panis,  vel  vini  vel  resolvatur  in  praejacentem  mate 
riam  vel  quod  annihiletur;  praejacens  autem  materia,  in  qPuam  corpora  mixta 
resolvi  possunt,  sunt  quatuor  elementa;  non  enim  potest  resolutio  fieri' in 
e nam  primam,  ita  quod  sine  forma  existat,  quia  materia  sine  forma  esse 
on  potest.  Cum  autem  post  consecrationem  nihil  sub  speciebus  sacramenti 
remaneat  nisi  corpus,  et  sanguis  Christi,  oportebit  dicere,  quod  elementa  in 
quae  reso  uta  est  substantia  panis,  vel  vini,  inde  discedantur  motum  bea 
lem,  quod  sensu  perciperetur:  similiter  etiam  substantia  panis,  vel  vini  manet 
usque  ad  ultimum  instans  consecrationis:  in  ultimo  auteL  instanti  consecra- 
oms  jam  est  ibi  substantia  corporis,  vel  sanguinis  Christi,  sicut  in  ultimo 
instanti  generationis  jam  inest  forma;  unde  non  erit  dare  aliquod  instans  in 
quo  sitibi  praejacens  materia  :  non  enim  potest  dici,  quod  paulatim  substantia 
panis,  vel  vmi  resolvatur  in  praejacentem  materiam,  vel  successive  egrediatur 
e  loco  specierum,  quia  si  hoc  inciperet  fieri  in  ultimo  instanti  suae  conse 
cratioms,  simul  sub  aliqua  parte  hostiae  esset  corpus  Christi  cum  substantia 
panis;  quod  est  contra  praedicta  (hic  sup.  et  art.  praec.):  si  vero  hoc  incipiat 
n  ante  consecrationem,  erit  dare  aliquod  tempus,  in  quo  sub  aliqua  parte 
ostiae  neque  erit  substantia  panis,  neque  erit  corpus  Christi;  quod  es^  in¬ 
conveniens:  et  hoc  lpsimet  perpendisse  videntur;  unde  posueAint  illud  sub 

sZr°?YClllCf  VC  qU°d  annihlletur>  vel  in  praejacentem  materiam  re- 
atur. ^ed  nec  hoc  potest  esse:  quia  non  est  dare  aliquem  modum,  quo 
corpus  Chnst!  verum  esse  incipiat  in  hoc  sacramento,  nisi  per  conversionem 
substantiae  panis  111  ipsum;  quae  quidem  conversio  tollitur,  posita  vel  an- 
nihilatione  substantiae  panis,  vel  resolutione  in  praejacentem  materiam*  si¬ 
militer  etiam  non  est  dare,  unde  talis  resolutio  vel  annihilatio  in  hoc  sacra¬ 
mento  causetur,  cum  effectus  sacramenti  significetur  per  formam:  neutrum 
autem  horum  significatur  per  haec  verba  formae:  «  Hoc  est  corpus  meum  ,,  • 
unde  patet,  praedictam  positionem  esse  falsam. 

Ad  primum  ergo,  dicendum,  quod  substantia  panis,  vel  vini,  facta  conse¬ 
cratione,  neque  sub  speciebus  sacramenti  manet,  neque  alibi;  non  tamen 
sequitur,  quod  annihiletur:  convertitur  enim  in  corpus  Christi:  sicut  non  se¬ 
quitur,  si  aer,  ex  quo  generatus  est  ignis,  non  sit  ibi,  vel  alibi,  quod  sit  an- 
nihilatus. 

Ad  secundum  dicendum,  quod  forma,  quae  est  terminus  a  quo,  non  con¬ 
vertitur  in  aliam  formam;  sed  una  forma  succedit  alteri  in  subjecto,  et  ideo 
prima  forma  non  remanet  nisi  in  potentia  materiae:  sed  hic  substantia  panis 
convertitur  in  corpus  Christi,  ut  supra  dictum  est  (in  corp.  et  art.  praec.); 
unde  ratio  non  sequitur. 

Ad  tertium  dicendum,  quod  licet  post  consecrationem  haec  sit  falsa : 
«  Substantia  panis  est  aliquid  »;  id  tamen,  in  quod  substantia  panis  est  con¬ 
versa,  est  aliquid;  et  ideo  substantia  panis  non  est  annihilata. 


ARTICULUS  IV.  443 

UTRUM  PANIS  POSSIT  CONVERTI  IN  CORPUS  CHRISTI. 

(Infr.  art.  6.  corp.  et  art.  8.  corp.  et  ad  3.  et  4.  Dist.  11.  q.  1.  art.  1.  q.  2.  ad  1. 
et  q.  3.  ad  3. -et  art.  3.  q.  1.  per  totam  et  lib.  4.  Contr.  g.  cap.  63. 
et  Quodl.  3.  art.  11.  et  opusc.  2.  cap.  8.  et  1.  Cor.  11.  lect.  4.  et  lect.  3.). 

Ad  quartum  sic  proceditur.  Videtur,  quod  panis  non  possit  converti  in 
corpus  Christi :  conversio  enim  quaedam  mutatio  est :  sed  in  omni  mutatione 
oportet  esse  aliquod  subjectum,  quod  prius  est  in  potentia,  et  postea  in  actu ; 
ut  enim  dicitur  3.  Physic.  (tex.  6.):  «Motus  est  actus  existentis  in  potentia  »: 
non  est  autem  dare  aliquod  subjectum  substantiae  panis,  et  corporis  Christi; 
quia  de  ratione  substantiae  est,  quod  sit  non  in  subjecto,  ut  dicitur  in  Prae¬ 
dicamentis  (cap.  Di t  Substant.);  non  ergo  potest  esse,  quod  tota  substantia  panis 
convertatur  in  corpus  Christi. 

2.  Praeterea.  Forma  illius,  in  quod  aliquid  convertitur  de  novo,  incipit 
esse  in  materia  ejus,  quod  in  ipsum  convertitur:  sicut  cum  aer  convertitur 
in  ignem  prius  non  existentem,  forma  ignis  incipit  de  novo  esse  in  materia 
aeris :  et  similiter  cum  cibus  convertitur  in  hominem  prius  non  existentem, 
forma  hominis  incipit  esse  de  novo  in  materia  cibi ;  si  ergo  panis  convertitur 
in  corpus  Christi,  necesse  est  quod  forma  corporis  Christi  de  novo  incipiat 
esse  in  materia  panis,  quod  est  falsum;  non  ergo  panis  convertitur  in  substan¬ 
tiam  corporis  Christi. 

3.  Praeterea.  Quae  sunt  secundum  se  diversa,  nunquam  unum  eorum 
fit  alterum:  sicut  albedo  nunquam  fit  nigredo,  sed  subjectum  albedinis  fit 
subjectum  nigredinis,  ut  dicitur  in  1.  Physicor.  (tex.  43.  et  seq.) :  sed  sicut 
duae  formae  contrariae  sunt  secundum  se  diversae,  utpote  principia  formalis 
differentiae  existentes ;  ita  duae  materiae  signatae  sunt  secundum  se  diversae, 
utpote  existentes  principia  materialis  distinctionis;  ergo  non  potest  esse,  quod 
haec  materia  panis  fiat  haec  materia,  qua  individuatur  corpus  Christi:  et 
ita  non  potest  esse,  quod  substantia  hujus  panis  convertatur  in  substantiam 
corporis  Christi. 

Sed  contra  est,  quod  Euseb.  Emiss.  dicit  (bom. 3.  de  Pascha,  quae  incipit: 
Magnitudo  coelest.  parum  a  prine.) :  «  Novum  tibi,  et  impossibile  esse  non 
debet,  quod  in  Christi  substantiam  terrena,  et  mortalia  convertuntur  ». 

Respondeo  dicendum,  quod,  sicut  supra  dictum  est  (art.  i.  huj.  q.),  cum 
in  hoc  sacramento  sit  verum  corpus  Christi,  nec  incipiat  ibi  esse  de  novo  per 
motum  localem,  cum  etiam  nec  corpus  Christi  sit  ibi  sicut  in  loco,  ut  ex  dictis 
patet  (ait.  2.  huj.  q.),  necesse  est  dicere,  quod  incipiat  ibi  esse  per  conversio¬ 
nem  substantiae  panis  in  ipsum.  Haec  tamen  conversio  non  est  similis  con¬ 
versionibus  naturalibus,  sed  est  omnino  supernaturalis,sola  Dei  virtute  effecta; 
unde  Ambros.  dicit  in  lib.  de  Sacramentis  (hab.  lib.  de  Initiand.  cap.  9.  a  med.): 
«  Liquet,  quod  praeter  naturae  ordinem  Virgo  generavit;  et  hoc  quod  con¬ 
ficimus,  corpus  ex  Virgine  est.  Quid  ergo  quaeris  naturae  ordinem  in  Christi 
corpore,  cum  praeter  naturam  sit  ipse  Dominus  Jesus  partus  ex  Virgine  ?  » ; 
et  super  illud  Joan.  6.:  Verba,  quae  ego  locutus  sum  vobis,  scilicet  de  hoc  sa¬ 
cramento,  spiritus  et  vita  sunt,  dicit  Chrysost.  (hom.  46.  in  Joan.  ante  med.): 
«  Idest  spiritualia  sunt,  nihil  habentia  carnale,  neque  consequentiam  natu¬ 
ralem  ;  sed  eruta  sunt  ab  omni  tali  necessitate,  quae  in  terra,  et  a  legibus, 
quae  hic  posita  sunt  ».  Manifestum  est  enim,  quod  omne  agens  agit,  inquan- 
tum  est  actu.  Quodlibet  autem  agens  creatum  est  determinatum  in  suo  actu, 
cum  sit  determinati  generis,  et  speciei :  et  ideo  cujuslibet  agentis  creati  actio 
fertur  super  aliquem  determinatum  actum,  determinatio  autem  cujuslibet  rei 
in  esse  actuali  est  per  ejus  formam ;  unde  nullum  agens  naturale,  seu  crea¬ 
tum  potest  agere,  nisi  ad  immutationem  formae,  et  propter  hoc  omnis  con¬ 
versio,  quae  fit  secundum  leges  naturae,  est  formalis:  sed  Deus  est  actus 
infinitus,  ut  in  1.  habitum  est  (q.  7.  art.  1.  et  q.  27.  art.  2.),  unde  ejus  actio 
se  extendit  ad  totam  naturam  entis.  Non  igitur  solum  potest  perficere  con¬ 
versionem  formalem,  ut  scilicet  diversae  formae  sibi  in  eodem  subjecto 
succedant;  sed  conversionem  totius  entis,  ut  scilicet  tota  substantia  hujus 
convertatur  in  totam  substantiam  illius  ;  et  hoc  agitur  divina  virtute  in  hoc 
sacramento,  nam  tota  substantia  panis  convertitur  in  totam  substantiam  cor¬ 
poris  Christi,  et  tota  substantia  vini  in  totam  substantiam  sanguinis  Christi; 
unde  haec  conversio  non  est  formalis,  sed  substantialis:  nec  continetur  inter 
species  motus  naturalis,  sed  proprio  nomine  potest  dici  transubstantiatio. 

Ad  primum  ergo  dicendum,  quod  objectio  procedit  de  mutatione  formali ; 
quia  formae  proprium  est  in  materia,  vel  subjecto  esse:  non  autem  habet 
locum  in  conversione  totius  substantiae:  unde  cum  haec  conversio  substan¬ 
tialis  importet  quendam  ordinem  substantiarum,  quarum  una  convertitur  in 
alteram,  est  sicut  in  subjecto  in  utraque  substantia,  sicut  ordo,  et  numerus. 

Ad  secundum  dicendum,  quod  illa  objectio  procedit  de  conversione  for¬ 
mali,  seu  mutatione:  quia  oportet,  sicut  dictum  est  (in  corp.  et  art.  praec.), 
formam  esse  in  materia,  vel  subjecto:  non  autem  habet  locum  in  conver¬ 
sione  totius  substantiae,  cujus  non  est  accipere  aliquod  subjectum. 

Ad  tertium  dicendum,  quod  virtute  agentis  finiti  non  potest  forma  in 
formam  mutari,  nec  materia  in  materiam:  sed  virtute  agentis  infiniti,  quod 
habet  actionem  in  totum  ens,  potest  talis  conversio  fieri:  quia  utrique  for¬ 
mae,  et  utrique  materiae  est  communis  natura  entis;  et  id  quod  est  entitatis 
in  una,  potest  auctor  entis  convertere  in  id  quod  est  entitatis  in  altera,  sub¬ 
lato  eo,  per  quod  ab  illa  distinguebatur. 

ARTICULUS  V.  444 

UTRUM  IN  HOC  SACRAMENTO  REMANEANT  ACCIDENTIA  PANIS,  EI  VINI 

POST  CONVERSIONEM. 

(Sub.  art.  2.  ad  3.  et  infr.  q.  76.  art.  1.  ad  3.  et  4.  Dist.  11.  q.  1.  art.  1.  q.  2. 
et  Dist.  12.  q.  1.  art.  1.  q.  2.  et  1.  Cor.  it.  lect. ;.  coi.  2.Jin.). 

Ad  quintum  sic  proceditur.  Videtur,  quod  in  hoc  sacramento  non  rema¬ 
neant  accidentia  panis,  et  vini:  remoto  ernrn  priori,  removetur  et  posterius: 
sed  substantia  est  naturaliter  prior  accidente,  ut  probatur  7.  Methaphys. 
(tex.  4.);  cum  igitur,  facta  consecratione,  non  remaneat  substantia  panis  m 
hoc  sacramento,  videtur  quod  non  possint  remanere  accidentia  ejus. 

2.  Praeterea.  In  sacramento  veritatis  non  debet  esse  aliqua  deceptio, 
sed  per  accidentia  judicamus  de  substantia ;  videtur  ergo,  quod  decipiatur 
humanum  judicium,  si,  remanentibus  accidentibus,  substantia  panis  non  re¬ 
maneat;  non  ergo  hoc  est  conveniens  huic  sacramento.  _  _ 

?.  Praeterea.  Quamvis  fides  nostra  non  sit  subjecta  rationi,  non  tamen 
est  contra  rationem,  sed  supra  ipsam,  ut  in  principio  hujus  operis  dictum 
est  (q.  1.  art.  2.  et  8.  et  2-2.  q.  1.  art.  4.  et ;.  et  q.  10.  art.  1.  ad  1.) :  sed  ratio 
nostra  habet  ortum  a  sensu;  ergo  fides  nostra  non  debet  esse  contra  sensum, 
est  autem  contra  sensum,  dum  sensus  judicat  esse  panem,  et  fides  credit  esse 
substantiam  corporis  Christi;  non  ergo  hoc  est  conveniens  huic  sacramento, 
quod  accidentia  panis  subjecta  sensibus  maneant,  et  substantia  panis  non 

maneat.  .  ,  . 

4.  Praeterea.  Illud  quod  manet,  conversione  facta,  videtur  esse  subje¬ 
ctum  mutationis ;  si  ergo  accidentia  panis  manent,  conversione  facta,  videtur 
quod  ipsa  accidentia  sunt  conversionis  subjectum,  quod  est  accidens ;  non 
ergo  in  hoc  sacramento  debent  remanere  accidentia  panis,  et  vini. 

Sed  contra  est,  quod  August.  dicit  in  lib.  Sentent.  Prosperi  (hab.  cap.41. 
De  Consecrat.  Dist.  2.) :  «  Nos  in  specie  panis,  et  vini,  quam  videmus,  res 
invisibiles,  idest  carnem,  et  sanguinem  honoramus  ». 

Respondeo  dicendum,  quod  sensu  apparet,  facta  consecratione,  omnia 
accidentia  panis,  et  vini  remanere.  Quod  quidem  rationabiliter  per  divinam 
providentiam  fit:  primo  quidem,  quia  non  est  consuetum  hominibus,  sed 
horribile  carnem  hominis  comedere,  et  sanguinem  bibere,  et  ideo  proponun¬ 
tur  nobis  caro,  et  sanguis  Christi  sumenda  sub  speciebus  illorum,  quae  fre- 
quentius  in  usum  hominis  veniunt,  scilicet  panis,  et  vini:  secundo,  ne  hoc 
sacramentum  ab  infidelibus  irrideretur,  si  sub  specie  propria  Dominum  no¬ 
strum  manducaremus:  tertio,  ut  dum  invisibiliter  corpus,  et  sanguinem  Do¬ 
mini  nostri  sumimus,  hoc  proficiat  ad  meritum  fidei. 

Ad  primum  ergo  dicendum,  quod,  sicut  dicitur  in  lib.  de  Causis  ( proposit .  r. 
inter  op.  Arist.),  effectus  plus  dependent  a  causa  prima,  quam  a  causa  se¬ 
cunda  :  et  ideo  virtute  Dei,  qui  est  causa  prima  omnium,  fieri  potest  ut  rema¬ 
neant  posteriora,  prioribus  sublatis. 

Ad  secundum  dicendum,  quod  in  hoc  sacramento  nulla  est  deceptio;  sunt 
enim  ibi  secundum  rei  veritatem  accidentia, quae  sensibus  dijudicantur:  intel¬ 
lectus  autem,  cujus  est  proprium  objectum  substantia,  ut  dicitur  in  3.  de 
Anima  (tex.  26.),  per  fidem  a  deceptione  praeservatur. 

Et  sic  patet  responsio  ad  tertium;  nam  fides  non  est  contra  sensum,  sed 
est  de  eo,  ad  quod  sensus  non  attingit. 

Ad  quartum  dicendum,  quod  haec  conversio  non  proprie  habet  subje¬ 
ctum,  ut  dictum  est  (art.  praec.  ad  1.  et  2.):  sed  tamen  accidentia,  quae  re¬ 
manent,  habent  aliquam  similitudinem  subjecti. 


ARTICULUS  VI.  445 

UTRUM,  FACTA  CONSECRATIONE, 

REMANEAT  IN  HOC  SACRAMENTO  FORMA  SUBSTANTIALIS  PANIS. 

(Infr.  q.  77.  art.  1.  et  6.  corp.  et  4.  Dist.  11.  q.  1.  art.  1.  q.  5. 
et  Dist.  12.  q.  1.  art.  2.  q.  5.  corp.  et  1.  Cor.  11.  lect.  4.  fin.). 

Ad  sextum  sic  proceditur.  Videtur,  quod,  facta  consecratione,  remaneat 
in  hoc  sacramento  forma  substantialis  panis:  dictum  est  enim  (art. praec.), 
quod  facta  consecratione,  remanent  accidentia :  sed  cum  panis  sit  quoddam 
artificiale,  etiam  forma  ejus  est  accidens;  ergo  remanet,  facta  consecratione. 

2.  Praeterea.  Forma  corporis  Christi  est  anima:  dicitur  enim  in  1.  de 
Anima  (lex.  4.  j.  et  6.),  quod  tc  anima  est  actus  corporis  physici,  potentia  vi¬ 
tam  habentis  »  :  sed  non  potest  dici,  quod  forma  substantialis  panis  conver¬ 
tatur  in  animam;  ergo  videtur,  quod  remaneat,  facta  consecratione. 

3.  Praeterea.  Propria  operatio  rei  sequitur  formam  substantialem  ejus: 
sed  illud  quod  remanet  in  hoc  sacramento,  nutrit,  et  omnem  operationem 
facit,  quam  faceret  panis  existens ;  ergo  forma  substantialis  panis  remanet  in 
hoc  sacramento,  facta  consecratione. 

Sed  contra.  Forma  substantialis  panis  est  de  substantia  panis:  sed  sub¬ 
stantia  panis  convertitur  in  corpus  Christi,  sicut  dictum  est  ( art.  2.  et  4.  huj.  q.); 
ergo  forma  substantialis  panis  non  manet. 

Respondeo  dicendum,  quod  quidam  posuerunt,  quod  facta  consecratione, 
non  solum  remanent  accidentia  panis,  sed  etiam  forma  substantialis  ejus.  Sed 
hoc  esse  non  potest:  primo  quidem,  quia  si  forma  substantialis  panis  rema¬ 
neret,  nihil  de  pane  converteretur  in  corpus  Christi,  nisi  sola  materia :  et  ita 
sequeretur,  quod  non  converteretur  in  corpus  Christi  totum,  sed  in  ejus  mate¬ 
riam:  quod  repugnat  formae  sacramenti,  qua  dicitur :  «  Hoc  est  corpus  meum  »: 
secundo,  quia  si  forma  substantialis  panis  remaneret,  aut  remaneret  in  ma¬ 
teria,  aut  a  materia  separata :  primum  autem  esse  non  potest,  quia  si  rema¬ 
neret  in  materia  panis,  tunc  tota  substantia  panis  remaneret;  quod  est  contra 
praedicta  (art.  2.  huj.  q.)  :  in  alia  autem  materia  remanere  non  posset,  quia 
propria  forma  non  est  nisi  in  propria  materia  :  si  autem  remaneret  a  materia 
separata,  jam  esset  forma  intelligibilis  actu,  et  etiam  intelligens;  nam  omnes 
formae  a  materia  separatae  sunt  tales:  tertio  esset  inconveniens  huic  sacra¬ 
mento,  nam  accidentia  panis  in  hoc  sacramento  remanent,  ut  sub  eis  videatur 
corpus  Christi,  non  autem  sub  propria  specie,  sicut  supra  dictum  est  (art. 
praec.);  et  ideo  dicendum  est,  quod  forma  substantialis  panis  non  remanet. 

Ad  primum  ergo  dicendum,  quod  nihil  prohibet,  arte  fieri  aliquid,  cujus 
forma  non  est  accidens,  sed  forma  substantialis;  sicut  arte  possunt  produci 
ranae,  et  serpentes :  talem  enim  formam  non  producit  ars  virtute  propria, 
sed  virtute  naturalium  principiorum ;  et  hoc  modo  producit  formam  substan. 
tialem  panis,  virtute  ignis  decoquentis  materiam  ex  farina,  et  aqua  confectam. 

Ad  secundum  dicendum,  quod  anima  est  forma  corporis,  dans  ei  totum 
ordinem  esse  perfecti,  scilicet  esse  corporeum,  et  esse  animatum,  et  sic  de 
aliis.  Convertitur  igitur  forma  panis  in  formam  corporis  Christi,  secundum 
quod  dat  esse  corporeum,  non  autem  secundum  quod  dat  esse  animatum  tali 
anima. 

Ad  tertium  dicendum,  quod  operationum  panis  quaedam  consequuntur 
ipsum  ratione  accidentium, sicut  immutare  sensum:  et  tales  operationes  inve¬ 
niuntur  in  speciebus  panis  post  consecrationem,  propter  ipsa  accidentia  quae 
remanent:  quaedam  autem  operationes  consequuntur  panem,  vel  ratione  ma¬ 
teriae,  sicut  quod  convertatur  in  aliquid,  vel  ratione  formae  substantialis,  sicut 
est  operatio  consequens  speciem  ejus,  puta  quod  confirmat  cor  hominis:  et 
tales  operationes  inveniuntur  in  hoc  sacramento,  non  propter  formam,  vel 
materiam,  quae  remaneat,  sed  quia  miraculose  conferuntur  ipsis  accidentibus, 
ut  infra  dicetur  (q.  77.  art.] .  j.  6.). 


ARTICULUS  VII.  446 

UTRUM  ISTA  CONVERSIO  FIAT  IN  INSTANTI. 

(Supr.  art.  5.  corp.  et  infr.  q.  78.  art.  2.  et  7.  corp.  et  4.  Dist.  11.  q  1.  art.  2.  corp. 
et  art.  5.  q.  2.  per  totam  et  lib.  4.  Contr.  g.  cap.  77.). 

Ad  septimum  sic  proceditur.  Videtur,  quod  ista  conversio  non  fiat  in  in¬ 
stanti,  sed  sit  successiva:  in  hac  enim  conversione  prius  est  substantia  panis, 
et  postea  substantia  corporis  Christi :  non  ergo  utrumque  est  in  eodem  instanti, 
sed  in  duobus  instantibus:  sed  inter  quaelibet  duo  instantia  est  tempus  me¬ 
dium;  ergo  oportet,  quod  haec  conversio  fiat  secundum  successionem  tem¬ 
poris,  quod  est  inter  ultimum  instans,  quo  ibi  est  panis,  et  primum  instans, 
quo  ibi  est  corpus  Christi. 

2.  Praeterea.  In  omni  conversione  est  fieri,  et  tactum  esse:  sed  haec 
duo  non  sunt  simul,  quia  quod  fit,  non  est ;  quod  autem  factum  est,  jam 
est;  ergo  in  hac  conversione  est  prius,  et  posterius;  et  ita  oportet,  quod  non 
sit  instantanea,  sed  successiva. 

3.  Praeterea.  Ambros.  dicit  in  lib.  4.  de  Sacram,  (cap.  4.  parum  a  prine.) 
quod  istud  sacramentum  «  Christi  sermone  conficitur  »:  sed  sermo  Christi 
successive  profertur;  ergo  haec  conversio  fit  successive. 

Sed  contra  est,  quod  haec  conversio  perficitur  virtute  infinita,  cujus  est 
subito  operari. 

Respondeo  dicendum,  quod  aliqua  mutatio  est  instantanea  triplici  ratione  : 
uno  quidem  modo  ex  parte  formae,  quae  est  terminus  mutationis:  si  enim 
sit  aliqua  forma,  quae  recipiat  magis,  et  minus,  successive  acquiritur  subjecto, 
sicut  sanitas ,  et  ideo  quia  forma  substantialis  non  recipit  magis,  et  minus, 
inde  est  quod  subito  fit  ejus  introdutio  in  materia:  alio  modo  ex  parte  subjecti, 
quod  quandoque  successive  praeparatur  ad  susceptionem  formae;  et  ideo 
aqua  successive  calefit:  quando  vero  ipsum  subjectum  est  in  ultima  disposi¬ 
tione  ad  formam,  subito  recipit  ipsam;  sicut  diaphanum  subito  illuminatur' 
tertio  modo  ex  parte  agentis,  quod  est  infinitae  virtutis :  unde  statim  potest 
materiam  ad  formam  disponere;  sicut  dicitur  Mare.  7.  quod  cum  Christus 
dixisset :  Ephpheta,  quod  est  adaperire,  statim  apertae  sunt  aures  hominis,  et  so¬ 
lutum  est  vinculum  linguae  ejus.  Ex  his  tribus  rationibus  haec  conversio  est 

instantanea:  primo  quidem,  quia  substantia  corporis  Christi,  ad  quam  ter¬ 
minatur  ista  conversio,  non  suscipit  magis,  neque  minus :  secundo ,  quia  in  hac 
conversione  non  est  aliquod  subjectum,  quod  successive  praeparetur:  tertio , 
quia  agitur  Dei  virtute  infinita. 

Ad  primum  ergo  dicendum,  quod  quidam  non  simpliciter  concedunt, 
quod  inter  quaelibet  duo  instantia  sit  tempus  medium.  Dicunt  enim,  quod 
hoc  habet  locum  in  duobus  instantibus,  quae  referuntur  ad  eumdem  motum, 
non  autem  in  duobus  instantibus,  quae  referuntur  ad  diversa :  unde  inter  in¬ 
stans,  quod  mensurat  finem  quietis,  et  aliud  instans,  quod  mensurat  princi¬ 
pium  motus,  non  est  tempus  medium.  Sed  in  hoc  decipiuntur:  quia  unitas 
temporis,  et  instantis,  vel  etiam  pluralitas  eorum  non  accipitur  secundum 
quoscumque  motus,  sed  secundum  primum  motum  coeli,  qui  est  mensura 
omnis  motus,  et  quietis.  Et  ideo  alii  hoc  concedunt  in  tempore,  quod  men¬ 
surat  motum  dependentem  ex  motu  coeli:  sunt  autem  quidam  motus  ex 
motu  coeli  non  dependentes,  nec  ab  eo  mensurati,  sicut  in  i.  dictum  est  de 
motibus  angelorum  (q.  pq.  art.  3.) ;  unde  inter  duo  instantia  illis  motibus  re¬ 
spondentia  non  est  tempus  medium.  Sed  hoc  non  habet  locum  in  proposito: 
quia  quamvis  ista  conversio  secundum  se  non  habeat  ordinem  ad  motum 
coeli,  consequitur  tamen  prolationem  verborum,  quam  necesse  est  motu  coeli 
mensurari :  et  ideo  necesse  est,  inter  quaelibet  duo  instantia  circa  istam  con¬ 
versionem  signata  esse  tempus  medium.  Quidam  ergo  dicunt,  quod  instans, 
in  quo  ultimo  est  panis,  et  instans,  in  quo  primo  est  corpus  Christi,  sunt  quidem 
duo  per  comparationem  ad  mensurata,  sed  sunt  unum  per  comparationem 
ad  tempus  mensurans;  sicut  cum  duae  lineae  se  contingunt,  sunt  duo  puncta 
ex  parte  duarum  linearum,  unum  autem  punctum  ex  parte  loci  continentis. 
Sed  hoc  non  est  simile,  quia  instans  et  tempus  particularibus  motibus  non 
est  mensura  intrinseca,  sicut  linea,  et  punctum  corporibus;  sed  solum  extrin- 
seca,  sicut  corporibus  locus.  Unde  alii  dicunt,  quod  est  idem  instans  re,  sed 
aliud  ratione:  sed  secundum  hoc  sequeretur,  quod  realiter  opposita  essent 
simul,  nam  diversitas  rationis  non  variat  aliquid  ex  parte  rei.  Et  ideo  di¬ 
cendum  est,  quod  haec  conversio,  sicut  dictum  est  (in  corp.  art.),  perficitur 
per  verba  Christi,  quae  a  sacerdote  proferuntur;  ita  quod  ultimum  instans 
prolationis  verborum  est  primum  instans,  in  quo  est  in  sacramento  corpus 
Christi:  in  toto  autem  tempore  praecedente  est  ibi  substantia  panis;  cujus 
temporis  non  est  accipere  aliquod  instans  proxime  praecedens  ultimum; 
quia  tempus  non  componitur  ex  instantibus  consequenter  se  habentibus,  ut 
probatur  6.  Physic.  (a  prine.).  Et  ideo  est  quidem  dare  primum  instans,  in 
quo  est  corpus  Christi;  non  est  autem  dare  ultimum  instans,  in  quo  sit 
substantia  panis,  sed  est  dare  ultimum  tempus:  et  idem  est  in  mutationibus 
naturalibus,  ut  patet  per  Philos.  in  8.  Physic.  (text.  J2.). 

Ad  secundum  dicendum,  quod  in  mutationibus  instantaneis  simul  est 
fieri,  et  factum  esse;  sicut  simul  est  illuminari,  et  illuminatum  esse:  dicitur 
enim  in  talibus  factum  esse,  secundum  quod  jam  est;  fieri  autem,  secundum 
quod  ante  nori  fuit. 

Ad  tertium  dicendum,  quod  ista  conversio,  sicut  dictum  est  (in  resp. 
ad.  i.),  fit  in  ultimo  instanti  prolationis  verborum ;  tunc  enim  completur  ver¬ 
borum  significatio,  quae  est  efficax  in  sacramentorum  formis;  et  ideo  non 
sequitur,  quod  ista  conversio  sit  successiva. 

ARTICULUS  VIII.  447 

UTRUM  HAEC  SIT  FALSA  I  EX  PAX  E  FIT  CORPUS  CHRISTI. 

(4.  Disi.  11.  q.  1.  ari.  4.). 

Ad  octavum  sic  proceditur.  Videtur,  quod  haec  sit  falsa :  «  Ex  pane  fit 
corpus  Christi  » :  omne  enim  id,  ex  quo  fit  aliquid,  etiam  dicitur  quod  fit 
illud,  sed  non  convertitur:  dicimus  enim,  quod  ex  albo  fit  nigrum,  et  quod 
album  fit  nigrum;  et  licet  dicamus,  quod  homo  fiat  niger,  non  tamen  di¬ 
cimus,  quod  ex  homine  fiat  nigrum,  ut  patet  in  1.  Physic.  (tex.  44.);  si  ergo 
verum  est,  quod  ex  pane  fiat  corpus  Christi,  verum  erit  dicere,  quod  panis 
fiat  corpus  Christi;  quod  videtur  esse  falsum,  quia  panis  non  est  subjectum 
factionis,  sed  magis  est  terminus;  ergo  non  vere  dicitur,  quod  ex  pane  fiat 
corpus  Christi. 

2.  Praeterea.  Fieri  terminatur  ad  esse,  vel  ad  factum  esse :  sed  haec 
nunquam  est  vera:  «  Panis  est  corpus  Christi »,  vel :  «  Panis  est  factus  corpus 
Christi»,  vel  etiam:  «Panis  erit  corpus  Christi»;  ergo  videtur,  quod  nec 
etiam  haec  sit  vera:  «  Ex  pane  fit  corpus  Christi». 

3.  Praeterea.  Omne  id,  ex  quo  fit  aliquid,  convertitur  in  id,  quod  fit  ex 
eo:  sed  haec  videtur  esse  falsa:  «Panis  convertitur  in  corpus  Christi  »,  quia 
haec  conversio  videtur  esse  miraculosior,  quam  creatio  mundi;  in  qua  tamen 
non  dicitur,  quod  non  ens  convertitur  in  ens;  ergo  videtur,  quod  etiam  haec 
sit  falsa:  «Ex  pane  fit  corpus  Christi». 

4.  Praeterea.  Illud,  ex  quo  fit  aliquid,  potest  esse  illud:  sed  haec  est 
falsa:  «Panis  potest  esse  corpus  Christi»;  ergo  et  haec  estfalsa:  «  Ex  pane 
fit  corpus  Christi ». 

Sed  contra  est,  quod  Ambros.  dicit  in  lib.  4  de  Sacramentis  (cap.  4. 
cir.  prine.):  «Ubi  accedit  consecratio,  de  pane  fit  corpus  Christi». 

Respondeo  dicendum,  quod  haec  conversio  panis  in  corpus  Christi  quan¬ 
tum  ad  aliquid  convenit  cum  creatione,  et  cum  transmutatione  naturali,  et 
quantum  ad  aliquid  differt  ab  utroque:  est  enim  commune  his  tribus  ordo 
terminorum ;  scilicet  ut  post  hoc  sit  hoc  (in  creatione  enim  est  esse  post  non 
esse;  in  hoc  sacramento  corpus  Christi  post  substantiam  panis;  in  transmu¬ 
tatione  naturali  album  post  nigrum,  vel  ignis  post  aerem),  et  quod  praedicti 
termini  non  sint  simul.  Convenit  autem  conversio,  de  qua  nunc  loquimur, 
cum  creatione,  quia  in  neutra  earum  est  aliquod  commune  subjectum  utrique 
extremorum:  cujus  contrarium  apparet  in  omni  transmutatione  naturali: 
convenit  vero  haec  conversio  cum  transmutatione  naturali  in  duobus,  licet 
non  similiter:  primo  quidem,  quia  in  utraque  unum  extremorum  transit  in 
aliud;  sicut  panis  in  corpus  Christi,  et  aer  in  ignem;  non  autem  non  ens 
convertitur  in  ens;  aliter  tamen  hoc  accidit  utrobique,  nam  in  hoc  sacra¬ 
mento  tota  substantia  panis  transit  in  totum  corpus  Christi:  sed  in  transmu¬ 
tatione  naturali  materia  unius  suscipit  formam  alterius,  priori  forma  deposita : 
secundo  conveniunt  in  hoc,  quod  utrobique  remanet  aliquid  idem,  quod  non 
accidit  in  creatione:  differenter  tamen,  nam  in  transmutatione  naturali  re¬ 
manet  eadem  materia,  vel  subjectum:  in  hoc  autem  sacramento  remanent 
eadem  accidentia.  Et  ex  his  potest  accipi,  qualiter  differenter  in  talibus  loqui 
debeamus,  quia  enim  in  nullo  praedictorum  trium  extrema  sunt  simul,  ideo 

in  nullo  eorum  potest  unum  extremum  de  alio  praedicari  per  verbum  sub¬ 
stantivum  praesentis  temporis:  non  enim  dicimus:  «Non  ens  est  ens»,  vel: 

«  Panis  est  corpus  Christi  »,  vel :  «  Aer  est  ignis  »,  vel :  «  Album  est  nigrum  ». 
Propter  ordinem  vero  extremorum  possumus  uti  in  omnibus  hac  praeposi¬ 
tione  ex,  quae  ordinem  designat;  possumus  enim  vere,  et  proprie  dicere,  quod 
ex  non  ente  fit  ens,  et  ex  pane  corpus  Christi,  et  ex  aere  ignis,  vel  ex  albo 
nigrum.  Quia  vero  in  creatione  unum  extremorum  non  transit  in  alterum, 
non  possumus  in  creatione  uti  verbo  conversionis  ;  ut  dicamus,  quod  non 
ens  convertitur  in  ens:  ciuo  tamen  verbo  uti  possumus  in  hoc  sacramento, 
sicut  et  in  transmutatione  naturali :  sed  quia  in  hoc  sacramento  tota  sub¬ 
stantia  in  totam  substantiam  mutatur,  propter  hoc  haec  conversio  proprie 
transubstantiatio  vocatur.  Rursus  quia  hujus  conversionis  non  est  accipere  ali¬ 
quod  subjectum,  ea  quae  verificantur  in  conversione  naturali  ratione  subjecti, 
non  sunt  concedenda  in  hac  conversione:  et  primo  quidem  manifestum  est, 
cmod  potentia  ad  oppositum  consequitur  subjectum,  ratione  cujus  dicimus, 
quod  album  potest  esse  nigrum,  et  aer  potest  esse  ignis,  licet  haec  non  sit 
ita  propria,  sicut  prima ;  nam  subjectum  albi,  in  quo  est  potentia  ad  nigre¬ 
dinem,  est  tota  substantia  albi;  non  enim  albedo  est  pars  ejus:  subjectum 
autem  formae  aeris  est  pars  ejus,  unde  cum  dicitur:  «  Aer  potest  esse  ignis  », 
verificatur  ratione  partis  per  synecdochem :  sed  in  hac  conversione,  et  sim.- 
liter  in  creatione,  quia  nullum  est  subjectum,  non  dicitur  quod  unum  extre¬ 
mum  possit  esse  aliud;  sicut  quod  non  ens  possit  esse  ens,  vel  quod  panis 
possit  esse  corpus  Christi:  et  eadem  ratione  non  potest  proprie  dici,  quod 
«  de  non  ente  fiat  eiis  »,  vel  quod  «  de  pane  fiat  corpus  Christi »,  quia  haec 
praepositio  designat  causam  consubstantialem:  quae  quidem  consubstan¬ 
tialitas  extremorum  in  transmutationibus  naturalibus  attenditur  penes  con¬ 
venientiam  in  subjecto;  et  simili  ratione  non  conceditur,  quod  «  panis  erit 
corpus  Christi»,  vel  quod  «fit  corpus  Christi»:  sicut  neque  conceditur  in 
creatione,  quod  «  non  ens  erit  ens  »,  vel  quod  «  non  ens  fiat  ens  »  ,  quia  hic 
modus  loquendi  verificatur  in  transmutationibus  naturalibus  ratione  subjecti; 
puta  cum  dicimus,  quod  «  album  fit  nigrum  »,  vel  «  album  erit  nigrum  ». 
Quia  tamen  in  hoc  sacramento,  facta  conversione,  aliquid  idem  manet,  sci¬ 
licet  accidentalia  panis,  ut  supra  dictum  est  (art.  5.  huj.  q.),  secundum  quan- 
dam  similitudinem  aliquae  harum  locutionum  possunt  concedi,  scilicet  quod 
«  panis  fit  corpus  Christi »,  vel  «  panis  erit  corpus  Christi  »,  vel  »  de  pane 
fit  corpus  Christi »,  ut  nomine  panis  non  intelligatur  substantia  panis,  sed 
in  universali  hoc  quod  sub  speciebus  panis  continetur,  sub  quibus  prius  con¬ 
tinetur  substantia  panis,  et  postea  corpus  Christi. 

Ad  primum  ergo  dicendum,  quod  illud,  ex  quo  aliquid  fit,  quandoque 
quidem  importat  simul  subjectum  cum  uno  extremorum  transmutationis, 
sicut  cum  dicitur:  «  Ex  albo  fit  nigrum  »,  et  sic  etiam  dici  potest:  «  Hoc  fit 
illud  »,  idest «  album  fit  nigrum  » :  quandoque  vero  importat  solum  oppositum, 
v.el  extremum,  sicut  cum  dicitur :  «  Ex  mane  fit  dies  » ;  et  sic  non  conceditur 
quod  «  hoc  fiat  illud  »,  idest  quod  «  mane  fiat  dies  »  :  et  ita  etiam  in  propo¬ 
sito,  licet  proprie  dicatur,  quod  «ex  pane  fiat  corpus  Christi»,  non  tamen 
proprie  dicitur,  quod  «  panis  fiat  corpus  Christi »,  nisi  secundum  quandam 

similitudinem,  ut  dictum  est  (in  corp.).  . 

Ad  secundum  dicendum,  quod  illud,  ex  quo  fit  aliquid,  quandoque  erit  illud 
propter  subjectum,  quod  importatur;  et  ideo  cum  hujus  conversionis  non 
sit  aliquod  subjectum,  non  est  similis  ratio. 

Ad  tertium  dicendum,  quod  in  hac  conversione  sunt  plura  difficiliora 
quam  in  creatione,  in  qua  hoc  solum  difficile  est,  quod  aliquid  sit  ex  nihilo, 
quod  tamen  pertinet  ad  proprium  modum  productionis  primae  causae,  quae 
nihil  aliud  praesupponit :  sed  in  hac  conversione  non  solum  est  difficile,  quod 
hoc  totum  convertitur  in  illud  totum,  ita  quod  nihil  prioris  remaneat  (quod 
non  pertinet  ad  communem  modum  productionis  alicujus  causae);  sed  etiam 
habet  hoc  difficile,  quod  accidentia  remaneant,  corrupta  substantia,  et  multa 
alia,  de  quibus  in  sequentibus  agetur:  tamen  verbum  conversionis  recipitur 
in  hoc  sacramento,  non  autem  in  creatione,  sicut  dictum  est  (in  corp.  ari.). 

Ad  quartum  dicendum,  quod,  sicut  dictum  est  (in  corp.),  potentia  per¬ 
tinet  ad  subjectum,  quod  non  est  accipere  in  hac  conversione,  et  ideo  non 
conceditur,  quod  panis  possit  esse  corpus  Christi;  non  enim  haec  conversio  fit 
per  potentiam  passivam  creaturae,  sed  per  solam  potentiam  activam  creatoris. 

QUAESTIO  LXXVI. 

DE  MODO  QUO  CHRISTUS  EST  IN  HOC  SACRAMENTO, 

IN  OCTO  ARTICULOS  DIVISA. 

Deinde  considerandum  est  de  modo  quo  Christus  existit  in  hoc  sacramento 

Ei  circa  hoc  quaeruntur  octo. 

Primo.  Utrum  totus  Christus  sit  sub  hoc  sacramento. 

Secundo.  Utrum  totus  Christus  sit  sub  utraque  spAie  sacramenti. 
Tertio.  Utrum  totus  Christus  sit  sub  qualibet  parte  specierum. 

Quarto.  Utrum  dimensiones  corporis  Christi  totae  sint  in  hoc  sacramento. 
Quinto.  Utrum  corpus  Christi  sit  in  hoc  sacramento  localiter. 

Sexto.  Utrum  corpus  Christi  moveatur  ad  motum  hostiae,  vel  calicis  post 
consecrationem.  r 

Septimo.  Utrum  corpus  Christi,  prout  est  in  hoc  sacramento,  possit  videri 
ab  aliquo  oculo  saltem  glorificato. 

.  0ctavo'  Utrum  verum  corpus  Christi  remaneat  in  hoc  sacramento,  quando 
miraculose  apparet  sub  specie  pueri,  vel  carnis. 


ARTICULUS  I. 


448 


UTRUM  TOTUS  CHRISTUS  CONTINEATUR  SUB  HOC  SACRAMENTO. 

(Infr.  q.  79.  ari.  1.  ad  j.  et  4.  Dist.  10.  art.  2.  et  Ouodl.  7.  art.  8. 
et  Joan.  6.  lect.  6.  fin.). 


Ad  primum  sic  proceditur.  Videtur,  quod  non  totus  Christus  contineatur 
sub  hoc  sacramento:  Christus  enim  incipit  esse  in  hoc  sacramento  per  con¬ 
versionem  panis,  et  vim,  sicut  dictum  est  (q.  praec.  art.  4.):  sed  manifestum 
est,  quod  panis,  et  vinum  non  possunt  converti  neque  in  divinitatem  Christi, 

neque  in  ejus  animam;  cum  ergo  Christus  existat  ex  tribus  substantiis,  sci- 
icet  divinitate,  anima,  et  corpore,  ut  supra  habitum  est  (q.  2.),  videtur  quod 
totus  Christus  non  sit  sub  hoc  sacramento. 

2.  Praeterea.  Christus  est  in  hoc  sacramento,  secundum  quod  competit 
re  ectioni  fidelium,  quae  in  cibo,  et  potu  consistit,  sicut  supra  dictum  est 
(q.  74.  art.  1.):  sed  Dominus  dicit  Joan.  6. :  Caro  mea  vere  est  cibus,  et  sanguis 
meus  vere  est  potus ;  ergo  solum  caro,  et  sanguis  Christi  continentur  in  hoc 
sacramento:  sunt  autem  multae  aliae  partes  corporis. Christi ;  puta  nervi, 
ossa,  et  alia  hujusmodi;  non  ergo  totus  Christus  continetur  sub  hoc  sacra¬ 
mento. 

3.  Praeterea.  Corpus  majoris  quantitatis  non  potest  totum  contineri  sub 
minoris  quantitatis  mensura  :  sed  mensura.panis,  et  vini  consecrati  est  multo 
minor,  quam  propria  mensura  corporis  Christi ;  non  potest  ergo  esse,  quod 
totus  Christus  sub  hoc  sacramento  contineatur. 

Sed  contra  est,  quod  Ambros.  dicit  in  lib.  de  Offic.  (bab.  lib.  de  Initiand. 
cap.  9.  sub  fin.) :  «  In  illo  sacramento  Christus  est  ». 

Respondeo  di-cendum,  quod  omnino  necesse  est  confiteri  fecundum  fidem 
catholicam,  quod  totus  Christus  sit  in  hoc  sacramento.  Sciendum  tamen, 
quod  aliquid  Christi  est  in  hoc  sacramento  dupliciter :  uno  modo  quasi  ex  vi 
sacramenti,  alio  modo  ex  naturali  concomitantia:  ex  vi  quidem  sacramenti  est 
sub  speciebus  hujus  sacramenti  id,  in  quod  directe  convertitur  substantia 
panis,  et  vini  praeexistens ;  prout  significatur  per  verba  formae,  quae  sunt  effe¬ 
ctiva  in  hoc  sacramento,  sicut  et  in  caeteris  mutationibus  ;  puta  cum  dicitur: 
«  Hoc  est  corpus  meum  »,  vel:  «  Hic  est  sanguis  meus  ».  Ex  naturali  autem 
concomitantia  est  in  hoc  sacramento  illud,  quod  realiter  est  conjunctum  ei, 
in  quod  praedicta  conversio  terminatur:  si  enim  aliqua  duo  sunt  realiter  con¬ 
juncta,  ubicumque  est  unum  realiter,  oportet  et  aliud  esse:  sola  enim  ope¬ 
ratione  animae  discernuntur,  quae  realiter  sunt  conjuncta. 

-  Ad  primum  ergo  dicendum,  quod  quia  conversio  panis,  et  vini  non  ter¬ 
minatur  ad  divinitatem,  vel  animam  Christi,  consequens  est  quod  divinitas, 
vel  anima  Christi  non  sit  in  hoc  sacramento  ex  vi  sacramenti,  sed  ex  reali 
concomitantia:  quia  enim  divinitas  corpus  assumptum  nunquam  deposuit, 
ubicumque  est  corpus  Christi,  necesse  est  et  ejus  divinitatem  esse,  et  ideo  in 
hoc  sacramento  necesse  est  esse  divinitatem  Christi,  concomitantem  ejus  cor¬ 
pus  ;  unde  in  Symb.  Ephes.  (gener.  3.  part.  1.  cap.  26.  in  epist.  Cyril.  cap.  7.)  legi¬ 
tur:  «Participes  efficimur  corporis,  et  sanguinis  Christi,  non  ut  communem 
carnem  percipientes,  nec  ut  viri  sanctificati,  et  Verbo  conjuncti  secundum 
dignitatis  unitatem,  sed  vere  vivificatricem,  et  ipsius  Verbi  propriam  factam  ». 
Anima  vero  realiter  separata  fuit  a  corpore,  ut  supra  dictum  est  (q.  70.  art.  3. 
et  4.),  et  ideo  si  in  illo  triduo  mortis  fuisset  hoc  sacramentum  celebratum, 
non  fuisset  ibi  anima  Christi  nec  ex  vi  sacramenti;  nec  ex  reali  concomitan¬ 
tia:  sed  quia  Christus  resurgens  ex  mortuis  jam  non  moritur ,  ut  dicitur  Rom.  6., 
anima  ejus  semper  est  realiter  corpori  ejus  unita;  et  ideo  in  hoc  sacramento 
corpus  quidem  Christi  est  ex  vi  sacramenti ;  anima  autem  Christi  ex  reali 
concomitantia. 

Ad  secundum  dicendum,  quod  ex  vi  sacramenti  sub  hoc  sacramento  conti¬ 
nentur,  quantum  ad  species  panis,  non  solum  caro,  sed  totum  corpus  Christi, 
scilicet  ossa,  nervi,  et  alia  hujusmodi:  et  hoc  apparet  ex  forma  hujus  sacra¬ 
menti,  in  qua  non  dicitur:  cc  Haec  est  caro  mea  »,  sed:  <,<  Hoc  est  corpus 
meum»;  et  ideo  cum  Dominus  dixit  Joan.  6. :  Caro  mea  vere  est  cibus,  caro 

ponitur  ibi  pro  toto  corpore;  quia  secundum  consuetudinem  humanam  vide¬ 
tur  esse  magis  manducationi  accommodata;  prout  scilicet  homines  carnibus 
animalium  vescuntur  communiter,  non  autem  ossibus,  vel  aliis  hujusmodi. 

Ad  tertium  dicendum,  quod,  sicut  supra  dictum  est  (q.  yp.  art.  $.),  facta 
conversione  panis  in  corpus  Christi,  vel  vini  in  sanguinem,  accidentia  utriusque 
manent :  ex  quo  patet,  quod  dimensiones  panis,  vel  vini  non  convertuntur  in 
dimensiones  corporis  Christi,  sed  substantia  in  substantiam,  et  sic  substantia 
corporis  Christi,  vel  sanguinis  est  sub  hoc  sacramento  ex  vi  sacramenti,  non 
autem  dimensiones  corporis,  vel  sanguinis  Christi ;  unde  patet,  quod  corpus 
Christi  est  in  hoc  sacramento  per  modum  substantiae,  et  non  per  modum 
quantitatis:  propria  autem  totalitas  substantiae  continetur  indifferenter  in 
parva,  vel  magna  quantitate;  sicut  tota  natura  aeris  in  magno,  vel  parvo  aere, 
et  tota  natura  hominis  in  magno, vel  parvo  homine;  unde  et  tota  substantia 
corporis,  et  sanguinis  Christi  continetur  in  hoc  sacramento  post  consecra¬ 
tionem,  sicut  ante  consecrationem  continebatur  ibi  tota  substantia  panis, 
et  vim. 


ARTICULUS  II. 

UTRUM  TOTUS  CHRISTUS  CONTINEATUR  SUB  UTRAQUE  SPECIE 
HUJUS  SACRAMENTI. 

(Infr.  q.  y8.  ari.  6.  ad  2.  et  q.  79.  art.  j.  ad  3.  et  q.  80.  art.  12.  ad  3. 
et  4.  Dist.  11.  q.  2.  art.  1.  q.  1.  ad  2.  et  Joan.  6.  lect.  y. 
et  1.  Cor.  11.  lect.  6.). 

Ad  secundum  sic  proceditur.  Videtur,  quod  non  sub  utraque  specie  hujus 
sacramenti  totus  Christus  contineatur:  hoc  enim  sacramentum  ad  salutem 
fidelium  ordinatur,  non  virtute  specierum,  sed  virtute  ejus,  quod  sub  specie- 
bus  continetur;  quia  species  erant  etiam  ante  consecrationem,  ex  qua  est 
virtus  hujus  sacramenti;  si  ergo  nihil  continetur  sub  una  specie,  quod  non 
contineatur  sub  alia,  sed  totus  Christus  continetur  sub  utraque,  videtur  quod 
altera  illarum  superfluat  in  hoc  sacramento. 

2.  Praeterea.  Dictum  est  (art.  praec.  in  corp.  et  ad  2.),  quod  sub  nomine 
carnis  omnes  aliae  partes  corporis  continentur,  sicut  ossa,  nervi,  et  alia  hu¬ 
jusmodi:  sed  sanguis  est  una  partium  humani  corporis,  sicut  patet  per  Aristot. 
in  lib.  3.  de  Animal,  (scilicet  Hist.  Animal,  cap.  2.  et  lib.  2.  de  Partib.  Animal, 
cap.  2.);  si  ergo  sanguis  Christi  continetur  sub  specie  panis,  sicut  continentur 
ibi  aliae  partes  corporis,  non  deberet  seorsum  sanguis  consecrari,  sicut  neque 
seorsum  consecratur  aliqua  alia  pars  corporis. 

3.  Praeterea.  Quod  jam  factum  est,  iterum  fieri  non  potest:  sed  corpus 
Christi  jam  incepit  esse  in  hoc  sacramento  per  consecrationem  panis;  ergo 
non  potest  esse,  quod  de  novo  incipiat  esse  per  consecrationem  vini:  et  ita 
sub  specie  vini  non  continebitur  corpus  Christi,  et  per  consequens  nec  totus 
Christus;  non  ergo  sub  utraque  specie  totus  Christus  continetur. 

Sed  contra  est,  quod  1.  Corinth.  11.  super  illud:  Et  calicem ,  dicit  Gloss. 
(ord.)  quod  «  sub  utraque  specie  (scilicet  panis,  et  vini)  idem  sumitur»,  et 
ita  videtur  sub  utraque  specie  totus  Christus  esse. 

Respondeo  dicendum,  certissime  tenendum  esse,  quod  sub  utraque  specie 
sacramenti  totus  est  Christus:  aliter  tamen,  et  aliter;  nam  sub  speciebus 
panis  est  quidem  corpus  Christi  ex  vi  sacramenti,  sanguis  autem  ex  reali 

concomitantia,  sicut  supra  dictum  est  (art.  praec.  ad  1.)  de  anima,  et  divini¬ 
tate  Christi :  sub  speciebus  vero  vini  est  quidem  sanguis  Christi  ex  vi  sacra¬ 
menti,  corpus  autem  Christi  ex  reali  concomitantia,  sicut  anima,  et  divinitas; 
eo  quod  nunc  sanguis  Christi  non  est  ab  ejus  corpore  separatus,  sicut  fuit 
tempore  passionis,  et  mortis,  unde  si  tunc  fuisset  hoc  sacramentum  celebra¬ 
tum,  sub  speciebus  panis  fuisset  corpus  Christi  sine  sanguine,  et  sub  speciebus 
vini  sanguis  sine  corpore,  sicut  erat  in  rei  veritate. 

Ad  primum  ergo  dicendum,  quod  quamvis  totus  Christus  sit  sub  utraque 
specie,  non  tamen  frustra ;  nam  primo  quidem  hoc  valet  ad  repraesentandam 
passionem  Christi,  in  qua  seorsum  fuit  sanguis  a  corpore  separatus;  unde 
et  in  forma  consecrationis  sanguinis  fit  mentio  de  ejus  effusione  :  secundo 
hoc  est  conveniens  usui  hujus  sacramenti,  ut  seorsum  exhibeatur  fidelibus 
corpus  Christi  in  cibum,  et  sanguis  in  potum:  tertio  quantum  ad  effectum, 
secundum  quod  supra  dictum  est  (q.  74.  ad.  1),  quod  corpus  exhibetur  pro 
salute  corporis,  et  sanguis  pro  salute  animae. 

Ad  secundum  dicendum,  quod  in  passione  Christi,  cujus  hoc  sacramentum 
est  memoriale,  non  fuerant  aliae  partes  corporis  ab  invicem  separatae,  sicut 
sanguis,  sed  corpus  indissolutum  permansit,  secundum  quod  legitur  Exod.  12.: 
Nec  os  illius  confringetis ;  et  ideo  in  hoc  sacramento  seorsum  consecratur 
sanguis  a  corpore,  non  autem  aliqua  alia  pars  ab  alia. 

Ad' tertium  dicendum,  quod,  sicut  dictum  est  (in  corp.),  corpus  Christi 
non  est  sub  specie  vini  ex  vi  sacramenti,  sed  ex  reali  concomitantia,  et  ideo 
per  consecrationem  vini  non  fit  ibi  corpus  Christi  per  se,  sed  concomitanter. 

ARTICULUS  III.  450 

UTRUM  SIT  TOTUS  CHRISTUS  SUB  QUALIBET  PARTE  SPECIERUM 

PANIS  VEL  VINI. 

(4.  Dist.  10.  art.  3.  q.  3.  et  Dist.  12.  q.  1.  art.  3.  q.  2.  ad  3. 
et  lib.  4.  Contr.  g.  cap.  6p.  et  Ouodl.  4.  art.  8.  corp.). 

Ad  tertium  sic  proceditur.  Videtur,  quod  non  sit  totus  Christus  sub  qua¬ 
libet  parte  specierum  panis,  vel  vini.  Species  enim  illae  dividi  possunt  in 
infinitum:  si  ergo  Christus  totus  est  sub  qualibet  parte  specierum  praedi¬ 
ctarum,  sequeretur  quod  infinities  esset  in  hoc  sacramento.;  quod  est  inconve¬ 
niens  ;  nam  infinitum  repugnat  non  solum  naturae,  sed  etiam  gratiae. 

2.  Praeterea.  Corpus  Christi,  cum  sit  organicum,  habet  partes  deter¬ 
minate  distantes:  est  enim  de  ratione  organici  corporis  determinata  distantia 
singularum  partium  ab  invicem,  sicut  oculi  ab  oculo,  et  oculi  ab  aure:  sed 
hoc  non  posset  esse,  si  sub  qualibet  parte  specierum  esset  totus  Christus: 
oporteret  enim,  quod  sub  qualibet  parte  esset  quaelibet  pars  :  et  ita  ubi  esset 
una  pars,  esset  et  alia;  non  ergo  potest  esse,  quod  totus  Christus  sit  sub  qua¬ 
libet  parte  hostiae,  vel  vini  contenti  in  calice. 

3.  Praeterea.  Corpus  Christi  semper  veram  retinet  corporis  naturam, 
nec  unquam  mutatur  in  spiritum:  sed  de  ratione  corporis  est,  ut  sit  quanti¬ 
tas  positionem  habens,  ut  patet  in  Praedicamentis  (cap.de  Quantit.) :  sed  ad 
rationem  hujus  quantitatis  pertinet,  quod  diversae  partes  in  diversis  partibus 
loci  existant;  non  ergo  potest  esse,  ut  videtur,  quod  totus  Christus  sit  sub 
qualibet  parte,  specierum. 

Sed  contra  est,  quod  Aug.  dicit  in  quodam  sermone  (id  hab.  Gregor,  in 
Sacramentar.  Dominica  5.  post.  Epiph.) :  «Singuli  accipiunt  Christum  Domi¬ 
num,  et  in  singulis  portionibus  totus  est,  nec  per  singulas  minuitur,  sed  in¬ 
tegrum  se  praebet  in  singulis  ». 

Respondeo  dicendum,  quod,  sicut  ex  supradictis  patet  (art.  praec.  et 
art.  1.  lmj.  q.),  quia  in  hoc  sacramento  substantia  corporis  Christi  est  ex  vi 
sacramenti,  quantitas  autem  dimensiva  ex  vi  realis  concomitantiae,  ideo 
corpus  Christi  est  in  hoc  sacramento  per  modum  substantiae,  idest  per  mo¬ 
dum  quo  substantia  est  sub  dimensionibus,  non  autem  per  modum  dimen¬ 
sionum,  idest  non  per  modum  illum,  quo  quantitas  dimensiva  alicujus  cor¬ 
poris  est  sub  quantitate  dimensiva  loci.  Manifestum  et  autem  quod  natura 
substantiae  tota  est  sub  qualibet  parte  dimensionum,  sub  quibus  continetur; 
sicut  sub  qualibet  parte  aeris  est  tota  natura  aeris,  et  sub  qualibet  parte  panis 
est  tota  natura  panis:  et  hoc  indifferenter,  sive  sint  dimensiones  actu  divisae 
(sicut  cum  aer  dividitur,  vel  panis  secatur) ;  vel  etiam  sint  actu  indivisae, 
divisibiles  vero  potentia:  et  ideo  manifestum  est,  quod  totus  Christus  est  sub 
qualibet  parte  specierum  panis,  etiam  hostia  integra  manente,  et  non  solum 
cum  frangitur,  sicut  quidam  dicunt,  ponentes  exemplum  de  imagine,  quae 
apparet  in  speculo,  quae  apparet  una  in  speculo  integro,  in  speculo  autem 
fracto  apparent  singulae  in  singulis  partibus;  quod  quidem  non  est  omnino 
simile,  quia  multiplicatio  hujusmodi  imaginum  accidit  in  speculo  fracto 
propter  diversas  reflexiones  ac  diversas  partes  speculi:  hic  autem  non  est  nisi 
una  consecratio,  propter  quam  corpus  Christi  est  in  hoc  sacramento. 

Ad  primum  ergo  dicendum,  quod  numerus  sequitur  divisionem,  et  ideo 
quamdiu  quantitas  manet  indivisa  actu,  neque  substantia  alicujus  rei  est  plu¬ 
ries  sub  dimensionibus  propriis,  neque  corpus  Christi  sub  dimensionibus  pa¬ 
nis,  et  per  consequens  neque  infinities,  sed  toties,  in  quot  partes  dividitur. 

Ad  secundum  dicendum,  quod  illa  determinata  distantia  partium  in  cor¬ 
pore  organico  fundatur  super  quantitate  dimensiva  ipsius:  ipsa  autem  natura 
substantiae  praecedit  etiam  quantitatem  dimensivam:  et  ideo,  quia  conversio 
substantiae  panis  directe  terminatur  ad  substantiam  corporis  Christi,  secun¬ 
dum  cujus  modum  proprie,  et  directe  est  in  hoc  sacramento  corpus  Christi, 
talis  distantia  partium  est  quidem  in  ipso  corpore  Christi  vero;  sed  non  se¬ 
cundum  hanc  distantiam  comparatur  ad  hoc  sacramentum,  sed  secundum 
modum  suae  substantiae,  sicut  dictum  est  (in  corp.  et  art.  1.  huj.  q.). 

Ad  tertium  dicendum,  quod  ratio  illa  procedit  de  natura  corporis,  quam 
habet  secundum  quantitatem  dimensivam :  dictum  est  autem  (in  corp.),  quod 
corpus  Christi  comparatur  ad  hoc  sacramentum,  non  ratione  quantitatis  di- 
mensivae,  sed  ratione  suae  substantiae,  sicut  dictum  est  (ibid.). 


ARTICULUS  IV.  4J1 

UTRUM  TOTA  QUANTITAS  DIMENSIVA  CORPORIS  CHRISTI 
SIT  IN  HOC  SACRAMENTO. 

(4.  Dist.  10.  art.  2.  q.  3.  et  4.  et  Dist.  12.  q.  1.  art.  2.  q.  1.  corp. 
et  lib.  4.  Contr.g.  cap.  63.  64.  et  6q.  et  Quodl.  7.  art.  8.  corp.). 

Ad.  quartum  sic  proceditur.  Videtur,  quod  non  tota  quantitas  dimensiva 
corporis  Christi  sit  in  hoc  sacramento:  dictum  est  enim  (art.  praec.),  quod 

totum  corpus  Christi  continetur  sub  qualibet  parte  hostiae  consecratae :  sed 
nulla  quantitas  dimensiva  tota  continetur  in  aliquo  toto,  et  in  qualibet  parte 
ejus;  ergo  est  impossibile,  quod  tota  quantitas  dimensiva  corporis  Christi 
contineatur  in  hoc  sacramento. 

2.  Praeterea.  Impossibile  est  duas  quantitates  dimensivas  esse  simul, 
etiamsi  una  sit  separata,  et  alia  in  corpore  naturali,  ut  patet  per  Philosophum 
in  3.  Metaphys.  (text.  9.):  sed  in  hoc  sacramento  remanet  quantitas  dimen¬ 
siva  panis,  ut  sensu  apparet;  non  ergo  est  ibi  quantitas  dimensiva  corporis 
Christi. 

3.  Praeterea.  Si  duae  quantitates  dimensivae  inaequales  juxta  se  po¬ 
nantur,  major  extenditur  ultra  minorem:  sed  quantitas  dimensiva  corporis 
Christi  est  multo  major,  quam  quantitas  dimensiva  hostiae  consecratae  se¬ 
cundum  omnem  dimensionem :  si  ergo  in  hoc  sacramento  sit  quantitas  dimen¬ 
siva  corporis  Christi  cum  quantitate  dimensiva  hostiae,  quantitas  dimensiva 
corporis  Christi  extendetur  ultra  quantitatem  hostiae;  quae  tamen  non  est 
sine  substantia  corporis  Christi ;  ergo  substantia  corporis  Christi  erit  in  hoc 
sacramento,  etiam  praeter  species  panis  :  quod  est  inconveniens,  cum  sub¬ 
stantia  corporis  Christi  non  sit  in  hoc  sacramento,  nisi  per  consecrationem 
panis,  ut  dictum  est  (art.  1.  huj.  q.) ;  impossibile  ergo  videtur,  quod  tota 
quantitas  dimensiva  corporis  Christi  sit  in  hoc  sacramento. 

Sed  contra  est,  quod  quantitas  dimensiva  corporis  alicujus  non  sepa¬ 
ratur  secundum  esse  a  substantia  ejus:  sed  in  hoc  sacramento  est  tota  sub¬ 
stantia  corporis  Christi,  ut  supra  habitum  est  (art.  praec.) ;  ergo  tota  quantitas 
dimensiva  corporis  Christi  est  in  hoc  sacramento. 

Respondeo  dicendum,  quod,  sicut  supra  dictum  est  (art.  1.  huj.  q.),  dupliciter 
aliquid  Christi  est  in  sacramento;  uuo  modo  ex  vi  sacramenti:  alio  modo  ex 
reali  concomitantia :  ex  vi  quidem  sacramenti  quantitas  dimensiva  corporis 
Christi  non  est  in  hoc  sacramento,  ex  vi  enim  sacramenti  est  in  hoc  sacra¬ 
mento  illud,  in  quod  directe  conversio  terminatur:  conversio  autem,  quae 
fit  in  hoc  sacramento,  directe  terminatur  ad  substantiam  corporis  Christi,  non 
autem  ad  dimensiones  ejus,  quod  patet  ex  t\oc,  quod  quantitas  dimensiva 
panis  remanet,  facta  consecratione,  sola  substantia  panis  transeunte:  quia 
tamen  substantia  corporis  Christi  realiter  non  dividitur  a  sua  quantitate  di¬ 
mensiva,  et  ab  aliis  accidentibus,  inde,  est  quod  ex  vi  realis  concomitantiae 
est  in  hoc  sacramento  tota  quantitas  dimensiva  corporis  Christi,  et  omnia 
accidentia  ejus. 

Ad  primum  ergo  dicendum,  quod  modus  essendi  cujulisbet  rei  determi¬ 
natur  secundum  id  quod  est  ei  per  se.  non  autem  secundum  id  quod  est  ei 
per  accidens:  sicut  corpus  est  in  visu,  secundum  quod  est  album,  non  autem 
secundum  quod  est  dulce,  licet  idem  corpus  sit  album,  et  dulce :  unde  et  dul¬ 
cedo  est  in  visu  secundum  modum  albedinis,  non  secundum  modum  dulce¬ 
dinis.  Quia  igitur  ex  vi  hujus  sacramenti  est  in  altari  substantia  corporis^ 
Christi,  quantitas  autem  dimensiva  ejus  est  ibi  concomitanter,  et  quasi  per 
accidens,  ideo  quantitas  dimensiva  corporis  Christi  est  in  hoc  sacramento, 
non  secundum  proprium  modum  (ut  scilicet  sit  tota  in  toto,  et  singulae  par¬ 
tes  in  singulis  partibus),  sed  per  modum  substantiae,  cujus  natura  est  tota  inj 
toto,  et  tota  in  qualibet  parte. 

Ad  secundum  dicendum,  quod  duae  quantitates  dimensivae  non  possunt 
naturaliter  simul  esse  in  eodem,  ita  quod  utraque  sit  sibi  secundum  proprium 
modum  quantitatis  dimensivae.  In  hoc  autem  sacramento  quantitas  dimen- 

siva  panis  est  secundum  proprium  modum,  scilicet  secundum  commensura- 
tionem  quandam ;  non  autem  quantitas  dimensiva  corporis  Christi,  sed  est 
ibi  per  modum  substantiae,  ut  dictum  est  (in  corp.  et  art.praec.  ad  2.). 

Ad  tertium  dicendum,  quod  quantitas  dimensiva  corporis  Christi  non 
est  in  hoc  sacramento  secundum  modum  commensurationis,  qui  est  proprius 
quantitati,  ad  quem  pertinet  quod  major  quantitas  extendatur  ultra  minorem ; 
sed  est  ibi  per  modum  jam  dictum  (in  corp.  et  in  solut.praec.). 


ARTICULUS  V.  452 

UTRUM  CORPUS  CHRISTI  SIT  IN  HOC  SACRAMENTO  SICUT  IN  LOCO. 

(Infr.  art.  6.  corp.  et  ad  1.  et  4.  Dist.  10.  art.  1.  ad  4.  6.  7.  et  8. 
et  art.  3.  q.  2.  ad  2.  et  lib.  4.  Contr.  g.  cap.  64.  fin.  et  Ouodl.  1.  art.  12.  ad  2.). 

Ad  quintum  sic  proceditur.  Videtur,  quod  corpus  Christi  sit  in  hoc  sa¬ 
cramento  sicut  in  loco  :  esse  enim  in  aliquo  definitive,  vel  circumscriptive, 
est  pars  ejus  quod  est  esse  in  loco:  sed  corpus  Christi  videtur  esse  definitive 
in  hoc  sacramento;  quia  ita  est,  ubi  sunt  species  panis,  vel  vini,  quod  non 
est  in  alio  loco  altaris:  videtur  etiam  ibi  esse  circumscriptive ;  quia  ita  con¬ 
tinetur  superficie  hostiae  consecratae,  quod  nec  excedit,  nec  exceditur;  ergo 
corpus  Christi  est  in  hoc  sacramento  sicut  in  loco. 

2.  Praeterea.  Locus  specierum  panis  non  est  vacuus :  natura  enim  non 
patitur  vacuum  :  nec  est  ibi  substantia  panis,  ut  supra  habitum  est  (q.  praec. 
art.  2.),  sed  est  ibi  solum  corpus  Christi ;  ergo  corpus  Christi  replet  locum 
illum:  sed  omne  quod  replet  locum  aliquem,  est  in  eo  localiter;  ergo  corpus 
Christi  est  in  hoc  sacramento  localiter. 

3.  Praeterea.  Sicut  dictum  est  (art.  praec.  ei  art.  3.  huj.  q.),  in  hoc  sacra¬ 
mento  est  corpus  Christi  cum  sua  quantitate  dimensiva,  et  cum  omnibus 
suis  accidentibus:  sed  esse  in  loco  est  accidens  corporis;  unde  et  ibi  connu¬ 
meratur  inter  novem  genera  accidentium;  ergo  corpus  Christi  est  in  hoc 
sacramento  localiter. 

Sed  contra  est,  quod  oportet  locum,  et  locatum  esse  aequalia,  ut  patet 
per  Philos.  in  4.  Physic.  (text.qo.):  sed  locus,  ubi  est  hoc  sacramentum,  est 
multo  minor,  quam  corpus  Christi;  ergo  corpus  Christi  non  est  in  hoc  sa¬ 
cramento  sicut  in  loco. 

Respondeo  dicendum,  quod,  sicut  jam  dictum  est  (art.  3.  huj.q.),  corpus 
Christi  non  est  in  hoc  sacramento  secundum  proprium  modum  quantitatis 
dimensivae,  sed  magis  secundum  modum  substantiae.  Omne  autem  corpus 
locatum  est  in  loco  secundum  modum  quantitatis  dimensivae,  inquantum  sci¬ 
licet  commensuratur  loco,  secundum  suam  quantitatem  dimensivam  :  unde 
relinquitur,  quod  corpus  Christi  non  est  in  hoc  sacramento  sicut  in  loco,  sed 
per  modum  substantiae,  eo  scilicet  modo,  quo  substantia  continetur  a  di¬ 
mensionibus  :  succedit  enim  substantia  corporis  Christi  in  hoc  sacramento 
substantiae  panis,  unde  sicut  substantia  panis  non  erat  sub  suis  dimensioni¬ 
bus  localiter,  sed  per  modum  substantiae,  ita  nec  substantia  corporis  Christi: 
non  tamen  substantia  corporis  Christi  est  subjectum  illarum  dimensionum, 
sicut  erat  substantia  panis,  et  ideo  substantia  panis  ratione  suarum  dimensio¬ 
num  localiter  erat  ibi,  quia  comparabatur  ad  locum  illum  mediantibus  pro¬ 
priis  dimensionibus  :  substantia  autem  corporis  Christi  comparatur  ad  locum 

illum  mediantibus  dimensionibus  alienis;  ita  quod  e  converso  dimensiones 
propriae  corporis  Christi  comparantur  ad  locum  illum  mediante  substantia; 
quod  est  contra  rationem  corporis  locati:  unde  nullo  modo  corpus  Christi 
est  in  hoc  sacramento  localiter. 

Ad  primum  ergo  dicendum,  quod  corpus  Christi  non  est  in  hoc  sacra¬ 
mento  definitive,  quia  sic  non  esset  alibi  quam  in  hoc  altari,  ubi  conficitur 
hoc  sacramentum;  cum  tamen  sit  in  coelo  in  propria  specie,  et  in  multis 
aliis  altaribus  sub  specie  sacramenti:  similiter  etiam  patet,  quod  non  est  in 
hoc  sacramento  circumscriptive,  quia  nec  est  ibi  secundum  commensura- 
tionem  propriae  quantitatis,  ut  dictum  est  (in  corp.) :  quod  autem  non  est 
extra  superficiem  sacramenti,  nec  est  in  alia  parte  altaris,  non  pertinet  ad 
hoc  quod  sit  ibi  definitive,  vel  circumscriptive,  sed  ad  hoc  quod  incepit  ibi 
esse  per  consecrationem,  et  conversionem  panis,  et  vini,  ut  supra  dictum  est 
(q.  praec.  art.  3.  et  4.). 

Ad  secundum  dicendum,  quod  locus  ille,  in  quo  est  corpus  Christi,  non 
est  vacuus:  neque  tamen  proprie  est  repletus  substantia  corporis  Christi,  quae 
non  est  ibi  localiter,  sicut  dictum  est  (in  corp.  art.) :  sed  est  repletus  specie- 
bus  sacramentorum,  quae  habent  replere  locum,  vel  propter  naturam  dimen¬ 
sionum,  vel  saltem  miraculose,  sicut  et  miraculose  subsistunt  per  modum 
substantiae. 

Ad  tertium  dicendum,  quod  accidentia  corporis  Christi  sunt  in  hoc  sa¬ 
cramento,  sicut  supra  dictum  est  (art.  praec.),  secundum  realem  concomi- 
tantiam  ;  et  ideo  illa  accidentia  corporis  Christi  sunt  in  hoc  sacramento,  quae 
sunt  ei  intrinseca.  Esse  autem  in  loco  est  accidens  per  comparationem  ad 
extrinsecum  continens;  et  ideo  non  oportet,  quod  Christus  sit  in  hoc  sacra¬ 
mento  sicut  in  loco. 


ARTICULUS  VI.  453 

UTRUM  CORPUS  CHRISTI  SIT  MOBILITER  IN  HOC  SACRAMENTO. 

(4.  Dist.  10.  art.  4.  q.  4.  et  opnsc.  11.  art.  34.). 

Ad  sextum  sic  proceditur.  Videtur,  quod  corpus  Christi  sit  mobiliter  in 
hoc  sacramento  -  dicit  enim  Philos.  in  2.  Top.  (cap.  3.  loco  24.)  quod  «  motis 
nobis,  moventur  ea  quae  in  nobis  sunt »,  quod  quidem  est  verum  etiam  de 
spirituali  substantia  animae:  sed  Christus  est  in  hoc  sacramento,  ut  supra 
habitum  est  (art.  1.  huj.  q.)  ;  ergo  movetur  ad  motum  ipsius. 

2.  Praeterea.  Veritas  debet  respondere  figurae:  sed  de  agno  paschali, 
qui  erat  figura  hujus  sacramenti,  non  remanebat  quidquam  usque  mane,  sicut 
praecipitur  Exod.  12.;  ergo  neque  etiamsi  hoc  sacramentum  reservetur  in 
crastinum,  erit  ibi  corpus  Christi;  et  ita  non  est  immobiliter  in  hoc  sacra¬ 
mento. 

3.  Praeterea.  Si  corpus  Christi  remaneat  sub  hoc  sacramento  etiam  in 
crastino,  pari  ratione  remanebit  et  per  totum  sequens  tempus :  non  enim 
potest  dici,  quod  desinat  ibi  esse,  cessantibus  speciebus;  quia  esse  corporis 
Christi  non  dependet  a  speciebus  illis:  non  autem  remanet  sub  hoc  sacra¬ 
mento  Christus  per  totum  tempus  futurum  ;  videtur  ergo,  quod  statim  in  cra¬ 
stino,  vel  post  modicum  tempus  desinat  esse  sub  hoc  sacramento  ;  et  ita  vi¬ 
detur,  quod  Christus  mobiliter  sit  in  hoc  sacramento. 

Sed  contra.  Impossibile  est,,  idem  esse  motum,  et  quietum,  quia  sic  con¬ 
tradictoria  verificantur  de  eodem :  sed  corpus  Christi  in  coelo  quietum  resi¬ 
det  :  non  ergo  est  mobiliter  in  hoc  sacramento. 

Respondeo  dicendum,  quod  cum  aliquid  est  unum  subjecto,  et  multiplex 
secundum  esse,  nihil  prohibet  secundum  aliquid  moveri,  et  secundum  aliquid 
immobile  permanere,  sicut  corpori  est  aliud  esse  album,  et  aliud  esse  ma¬ 
gnum:  unde  potest  moveri  secundum  albedinem,  et  permanere  immobile 
secundum  magnitudinem.  Christo  autem  non  est  idem  esse  secundum  se,  et 
esse  sub  hoc  sacramento;  quia  per  hoc  quod  dicimus  ipsum  esse  sub  hoc 
sacramento,  significatur  quaedam  habitudo  ejus  ad  hoc  sacramentum.  Secun¬ 
dum  igitur  hoc  esse  non  movetur  Christus  per  se  secundum  locum,  sed  solum 
per  accidens ;  quia  Christus  non  est  in  hoc  sacramento  sicut  in  loco,  sicut 
praedictum  est  (u rt.  pru&c.).  Quod  autem  non  est  in  loco,  non  movetur  per 
se  in  loco,  sed  solum  ad  motum  ejus,  in  quo  est:  similiter  autem  neque  per 
se  movetur  secundum  esse,  quod  habet  in  hoc  sacramento,  quacumque  alia 
mutatione,  puta  quantum  ad  hoc  quod  desinat  esse  sub  hoc  sacramento  ; 
quia  illud  quod  de  se  habet  esse  indeficiens,  non  potest  esse  deficiendi  prin¬ 
cipium,  sed  alio  deficiente,  hoc  desinit  esse  in  eo:  sicut  Deus,  cujus  esse  est 
indeficiens,  et  immortale,  desinit  esse  in  aliqua  creatura  corruptibili  per  hoc, 
quod  creatura  corruptibilis  desinit  esse.  Et  hoc  modo  cum  Christus  habeat 
de  se  esse  indeficiens,  et  incorruptibile,  non  desinit  esse  sub  hoc  sacramento, 
neque  per  hoc  quod  ipsum  desinat  esse,  neque  etiam  per  motum  localem 
sui,  ut  ex  dictis  patet  (art.  praec.),  sed  solum  per  hoc,  quod  species  hujus  sa¬ 
cramenti  desinunt  esse.  Unde  patet,  quod  Christus,  per  se  loquendo,  immo¬ 
biliter  est  in  hoc  sacramento. 

Ad  primum  ergo  dicendum,  quod  ratio  illa  procedit  de  motu  per  accidens, 
quo  ad  motum  nostri  moventur  ea  quae  in  nobis  sunt:  aliter  tamen  ea  quae 
per  se  possunt  esse  in  loco,  sicut  corpora ;  et  aliter  ea  quae  per  se  non  pos¬ 
sunt  esse  in  loco,  sicut  formae,  et  spirituales  substantiae.  Ad  quem  modum 
potest  reduci,  quod  dicimus  Christum  moveri  per  accidens,  secundum  esse 
quod  habet  in  hoc  sacramento,  in  quo  non  est  sicut  in  loco. 

Ad  secundum  dicendum,  quod  hac  ratione  moti  videntur  fuisse  quidam 
ponentes,  quod  corpus  Christi  non  remaneat  sub  hoc  sacramento,  si  in  cra¬ 
stinum  reservetur.  Contra  quos  Cyrillus  dicit  (bab.  in  Cut.D.  Thom.  sup.  illud 
Lue.  22. :  Hoc  est  corpus  meum)  :  «  Insaniunt  quidam  dicentes  mysticam  be¬ 
nedictionem  cessare  a  sanctificatione,  si  quae  ejus  reliquiae  remanserint  in 
diem  subsequentem :  non  enim  mutatur  sacratum  corpus  Christi,  sed  virtus 
benedictionis,  et  vivificativa  gratia  jugis  ineo  est »:  sicut  etiam  omnes  aliae 
consecrationes  immobiliter  manent,  permanentibus  rebus  consecratis;  propter 
quod  non  iterantur:  veritas  autem  licet  figurae  respondeat,  tamen  figura  non 
potest  eam  adaequare. 

Ad  tertium  dicendum,  quod  corpus  Christi  remanet  in  hoc  sacramento, 
non  solum  in  crastino,  sed  etiam  in  futuro,  quousque  species  sacramentales 
manent,  quibus  cessantibus,  desinit  esse  corpus  Christi  sub  eis,  non  quia  ab 
eis  dependeat,  sed  quia  tollitur  habitudo  corporis  Christi  ad  illas  species : 
per  quem  modum  Deus  desinit  esse  dominus  creaturae  desinentis. 

UT  RUM  CORPUS  CHRISTI,  PROUT  EST  IN  HOC  SACRAMENTO, 
POSSIT  VIDERI  AB  ALIQUO  OCULO  SALTEM  GLORIFICATO. 

(Infr.  art.  S.  corp.  et  4.  Dist.  10.  art.  1.  q.  2.  ad  3.  et  art.  4.  q.  1.  per  tot 
et  q.  4.  ad  2.  et  in  expos.  liti,  ad  1.  2.  et  4.). 

Ad  septimum  sic  proceditur.  Videtur,  quod  corpus  Christi,  prout  est  in 
hoc  sacramento,  possit  videri  ab  aliquo  oculo  saltem  glorificato :  oculus 
enim  noster  impeditur  a  visione  corporis  Christi  in  hoc  sacramento  existentis, 
propter  species  sacramentales  ipsum  circumvelantes :  sed  oculus  glorificatus 
non  potest  ab  aliquo  impediri,  quin  corpora  quaelibet  videat,  prout  sunt; 
ergo  oculus  glorificatus  potest  videre  corpus  Christi,  prout  est  in  hoc  sa¬ 
cramento. 

2.  Praeterea.  Corpora  gloriosa  sanctorum  erunt  configurata  corpori  cla¬ 
ritatis  Christi,  ut  dicitur  Phil.  3. :  sed  oculus  Christi  videt  seipsum,  prout  est 
in  hoc  sacramento ;  ergo  pari  ratione  quilibet  alius  oculus  glorificatus  potest 
ipsum  videre. 

3.  Praeterea.  Sancti  in  resurrectione  erunt  aequales  angelis,  ut  dicitur 
Luc.  20.:  sed  angeli  vident  corpus  Christi,  prout  est  in  hoc  sacramento, 
quia  etiam  daemones  inveniuntur  huic  sacramento  reverentiam  exhibere,  et 
ipsum  timere;  ergo  pari  ratione  oculus  glorificatus  potest  Christum  videre» 
prout  est  in  hoc  sacramento. 

Sed  contra.  Nihil  idem  existens  potest  simul  ab  eodem  videri  in  diversis 
speciebus:  sed  oculus  glorificatus  semper  videt  Christum,  prout  est  in  sua 
specie,  secundum  illud  Isa.  33.:  Regem  in  decore  suo  videbunt;  ergo  videtur, 
quod  non  videat  Christum,  prout  est  sub  specie  hujus  sacramenti. 

Respondeo  dicendum,  quod  duplex  est  oculus:  scilicet  corporalis  proprie 
dictus,  et  intellectualis ,  qui  per  similitudinem  dicitur.  A  nullo  autem  oculo 
corporali  corpus  Christi  potest  videri,  prout  est  in  hoc  sacramento:  primo 
quidem,  quia  corpus  visibile  per  sua  accidentia  immutat  medium;  accidentia 
autem  corporis  Christi  sunt  in  hoc  sacramento  mediante  substantia;  ita  sci¬ 
licet  quod  accidentia  corporis  Christi  non  habent  immediatam  habitudinem 
neque  ad  hoc  sacramentum,  neque  ad  corpora,  quae  ipsum  circumstant,  et 
ideo  non  possunt  immutare  medium,  ut  sic  ab  aliquo  corporali  oculo  videri 
possint:  secundo,  quia,  sicut  supra  dictum  est  (art.  1.  huj.  q.  ad  3.),  corpus 
Christi  est  in  hoc  sacramento  per  modum  substantiae.  Substantia  autem,  in- 
quantum  hujusmodi,  non  est  visibilis  oculo  corporali;  neque  subjacet  alicui 
sensui,  sed  nec  etiam  imaginationi,  sed  soli  intellectui,  cujus  objectum  est 
«  quod  quid  est», ut  dicitur  in  3.  de  Anima  (lex.  26.).  Et  ideo,  proprie  loquendo, 
corpus  Christi  secundum  modum  essendi,  quem  habet  in  hoc  sacramento, 
neque  sensu,  neque  imaginatione  perceptibile  est,  sed  solo  intellectu,  qui  di¬ 
citur  oculus  spiritualis.  Percipitur  autem  diversimode  a  diversis  intellectibus ; 
quia  enim  modus  essendi,  quo  Christus  est  in  hoc  sacramento,  est  penitus 
supernaturalis,  a  supernaturali  intellectu,  scilicet  divino,  secundum  se  visi¬ 
bilis  est,  et  per  consequens  ab  intellectu  beato  vel  angeli,  vel  hominis,  qui 
secundum  participatam  claritatem  divini  intellectus  videt  ea,  quae  superna- 
turalia  sunt  per  visionem  divinae  essentiae :  ab  intellectu  autem  hominis  via- 

toris  non  potest  conspici  nisi  per  fidem,  sicut  et  caetera  supernaturalia.  Sed 
nec  etiam  intellectus  angelicus  secundum  sua  naturalia  sufficit  ad  hoc  in¬ 
tuendum  :  unde  daemones  non  possunt  videre  per  intellectum  Christum  in 
hoc  sacramento,  nisi  per  fidem;  cui  non  voluntarie  assentiunt,  sed  ad  eam 
evidentia  signorum  convincuntur,  prout  dicitur Jacobi  2.  quod  daemones  de¬ 
dunt,  et  contremiscunt. 

Ad  primum  ergo  dicendum,  quod  oculus  noster  corporeus  per  species  sa- 
cramentales  impeditur  a  visione  corporis  Christi  sub  eis  existentis,  non  solum 
per  modum  tegumenti  (sicut  impedimur  videre  id,  quod  est  velatum  quo¬ 
cumque  corporali  velamine),  sed  quia  corpus  Christi  non  habet  habitudinem 
ad  medium,  quod  circumdat  hoc  sacramentum,  mediantibus  propriis  acci¬ 
dentibus,  sed  mediantibus  speciebus  sacramentalibus. 

Ad  secundum  dicendum,  quod  oculus  corporalis  Christi  videt  seipsum 
sub  sacramento  existentem :  non  tamen  potest  videre  ipsum  modum  essendi, 
quo  est  sub  sacramento;  quod  pertinet  ad  solum  intellectum;  nec  tamen  est 
simile  de  alio  oculo  glorioso,  quia  etiam  ipse  oculus  Christi  est  sub  hoc  sa¬ 
cramento,  in  quo  non  conformatur  ei  alius  oculus  gloriosus. 

Ad  tertium  dicendum,  quod  angelus  bonus,  vel  malus  non  potest  ali¬ 
quid  videre  oculo  corporeo,  sed  solum  oculo  intellectuali;  unde  non  est 
similis  ratio,  ut  ex  dictis  patet  (in  corp.  art.). 

ARTICULUS  VIII.  4.5 s 

UTRUM 

QUANDO  IN  HOC  SACRAMENTO  APPARET  MIRACULOSE  CARO,  VEL  PUER, 
SIT  IBI  VERE  CORPUS  CHRISTI. 

(4.  Dist.  10.  art.  2.  q.  2.  ad  3.  et  art.  4.  q.  2.  et  3.  ei  opusc.  ;<S.  cap.  11.). 

Ad  octavum  sic  proceditur.  Videtur,  quod  quando  in  hoc  sacramento 
miraculose  apparet  caro,  vel  puer,  non  sit  ibi  vere  corpus  Christi:  corpus 
enim  Christi  desinit  esse  sub  hoc  sacramento,  quando  desinunt  esse  species 
sacramentales,  ut  dictum  est  (art  6.  huj.  q .):  sed  quando  apparet  caro,  vel  puer, 
desinunt  esse  species  sacramentales;  ergo  non  est  ibi  vere  corpus  Christi. 

2.  Praeterea.  Ubicumque  est  corpus  Christi,  vel  est  ibi  sub  specie  pro¬ 
pria,  vel  sub  specie  sacramenti:  sed  quando  tales  apparitiones  fiunt,  mani¬ 
festum  est  quod  non  est  ibi  Christus  sub  specie  propria;  quia  in  hoc  sacra¬ 
mento  totus  Christus  continetur,  qui  permanet  integer  in  forma,  qua  ascendit 
in  coelum;  cum  tamen  id  quod  miraculose  apparet  in  hoc  sacramento,  quan¬ 
doque  videatur  ut  quaedam  parva  caro,  quandoque  autem  ut  parvus  puer  : 
manifestum  est  etiam,  quod  non  est  ibi  sub  specie  sacramenti,  quae  est  spe¬ 
cies  panis,  vel  vini;  ergo  videtur,  quod  corpus  Christi  nullo  modo  sit  ibi. 

3.  Praeterea.  Corpus  Christi  incipit  esse  in  hoc  sacramento  per  conse¬ 
crationem,  et  conversionem,  ut  supra  dictum  est  (q.  73.  art.  2.  3.  et  4.)  :  sed 
caro,  et  sanguis  miraculose  apparens  non  sunt  consecrata,  nec  conversa  in 
verum  corpus,  et  sanguinem  Christi;  non  ergo  sub  his  speciebus  est  corpus 
vel  sanguis  Christi. 

Sed  contra  est,  quod  tali  apparitione  facta,  eadem  reverentia  exhibetur 
ei  quod  apparet,  quae  etiam  primo  exhibebatur:  quod  quidem  non  fieret, 

si  vere  non  esset  ibi  Christus,  cui  reverentiam  latriae  exhibemus;  ergo  etiam 
tali  apparitione  facta,  Christus  est  sub  hoc  sacramento. 

Respondeo  dicendum,  quod  dupliciter  contingit  talis  apparitio,  qua  quan¬ 
doque  in  hoc  sacramento  miraculose  videtur  caro,  aut  sanguis,  aut  etiam 
aliquis  puer.  Quandoque  enim  hoc  contingit  ex  parte  videntium,  quorum  oculi 
immutantur  tali  immutatione,  ac  si  expresse  viderent  exterius  carnem,  vel 
sanguinem,  vel  puerum,  nulla  tamen  immutatione  facta  ex  parte  sacramenti : 
et  hoc  quidem  videtur  contingere,  quando  uni  videtur  sub  specie  carnis,  vel 
pueri,  aliis  tamen  videtur,  sicut  et  prius,  sub  specie  panis;  vel  quando  eidem 
ad  horam  videtur  sub  specie  carnis,  vel  pueri,  et  postmodum  sub  specie  panis. 
Nec  hoc  tamen  pertinet  ad  aliquam  deceptionem,  sicut  accidit  in  magorum 
praestigiis;  quia  talis  species  divinitus  formatur  in  oculo  ad  aliquam  verita¬ 
tem  figurandam,  ad  hoc  scilicet  quod  manifestetur  vere  corpus  Christi  esse 
sub  hoc  sacramento;  sicut  etiam  Christus  absque  deceptione  apparuit  disci¬ 
pulis  euntibus  in  Emmaus.  Dicit  enim  Augustinus  in  lib.  2.  de  Quaest.  Evang. 
(q.  ult.  in  prine.)  quod  «  cum  fictio  nostra  refertur  ad  aliquam  significationem, 
non  est  mendacium,  sed  aliqua  figura  veritatis  »  :  et  quia  per  hunc  modum 
nulla  immutatio  fit  ex  parte  sacramenti,  manifestum  est  quod  non  desinit 
Christus  esse  sub  hoc  sacramento,  tali  apparitione  tacta.  Quandoque  vero  con¬ 
tingit  talis  apparitio  non  per  solam  immutationem  videntium,  sed  specie  quae 
videtur  realiter  exterius  existente :  et  hoc  quidem  videtur  esse,  quando  sub 
tali  specie  ab  omnibus  videtur,  et  non  ad  horam,  sed  per  longum  tempus  ita 
permanet:  et  in  hoc  casu  quidam  dicunt,  quod  est  propria  species  corporis 
Christi.  Nec  obstat,  quod  quandoque  non  videtur  ibi  totus  Christus,  sed  ali¬ 
qua  pars  carnis,  vel  etiam  videtur  non  in  specie  juvenili,  sed  in  effigie  puerili : 
quia  in  potestate  corporis  gloriosi  est,  quod  videatur  ab  oculo  non  glorificato 
vel  secundum  totum,  vel  secundum  partem,  et  in  effigie  vel  propria,  vel  aliena, 
ut  infra  dicetur  (in  Supplem.  q.  8p.  art.  2.  et  3.).  Sed  hoc  videtur  esse  incon¬ 
veniens:  primo  quidem,  quia  corpus  Christi  non  potest  in  propria  specie  vi¬ 
deri,  nisi  in  uno  loco,  in  quo  definitive  continetur;  unde  cum  videatur  in 
propria  specie,  et  adoretur  in  coelis,  sub  propria  specie,  non  videtur  in  hoc 
sacramento:  secundo,  quia  corpus  gloriosum,  quod  apparet  ut  vult,  post  ap¬ 
paritionem,  cum  voluerit,  disparet;  sicut  dicitur  Luc.  ult.  quod  Dominus 
ex  oculis  discipulorum  evanuit.  Hoc  autem,  quod  sub  specie  carnis  in  hoc 
sacramento  apparet,  diu  permanet:  quinimo  legitur  quandoque  esse  inclusum, 
et  multorum  episcoporum  consilio  in  pyxide  reservatum:  quod  nefas  esset 
de  Christo  sentire,  secundum  propriam  speciem.  Et  ideo  dicendum  est,  quod 
manentibus  dimensionibus,  quae  prius  fuerant,  fit  miraculose  quaedam  immu¬ 
tatio  circa  alia  accidentia,  puta  figuram,  et  colorem,  et  alia  hujusmodi,  ut 
videatur  caro,  vel  sanguis,  aut  etiam  puer :  et,  sicut  prius  dictum  est  (hic  sup.), 
hoc  non  est  deceptio,  quia  fit  in  figuram  cujusdam  veritatis,  scilicet  ad  osten¬ 
dendum  per  hanc  miraculosam  apparitionem,  quod  in  sacramento  est  vere 
corpus,  et  sanguis  Christi.  Et  sic  patet,  quod  remanentibus  dimensionibus, 
quae  sunt  fundamenta  aliorum  accidentium,  ut  infra  dicetur  (q.  seq.  art.  2.), 
remanet  vere  corpus  Christi  in  hoc  sacramento. 

Ad  primum  ergo  dicendum,  quod  facta  tali  apparitione,  species  sacramen- 
tales  quandoque  quidem  totaliter  remanent  in  seipsis,  quandoque  autem  se¬ 
cundum  id  quod  est  principale  in  eis,  ut  dictum  est  (in  corp.  art.). 

Ad  secundum  dicendum,  quod  in  hujusmodi  apparitionibus,  sicut  dictum 
est  (ibid),  non  videtur  propria  species  Christi,  sed  species  miraculose  for- 

mata  vel  in  oculis  intuendum,  vel  etiam  in  ipsis  sacramentalibus  dimensio¬ 
nibus,  ut  dictum  est  (ibid.).  ... 

Ad  tertium  dicendum,  quod  dimensiones  panis,  et  vim  consecrati  manent, 
immutatione  circa  eas  miraculose  facta,  quantum  ad  alia  accidentia,  ut  i- 
ctum  est  (q.  73.  art.  3.). 


QUAESTIO  LXXVII. 

DE  ACCIDENTIBUS  REMANENTIBUS  IN  HOC  SACRAMENTO, 
IN  OCTO  ARTICULOS  DIVISA. 


Deinde  considerandum  est  de  accidentibus  remanentibus  in  hoc  sacra¬ 
mento. 

Et  circa  hoc  quaeruntur  octo. 

Primo.  Utrum  accidentia,  quae  remanent,  sint  sine  subjecto. 

Secundo.  Utrum  quantitas  dimensiva  sit  subjectum  aliorum  accidentium. 
Tertio.  Utrum  hujusmodi  accidentia  possint  immutare  aliquod  corpus 
extrinsecum. 

Quarto.  Utrum  possint  corrumpi. 

Quinto.  Utrum  ex  eis  possit  aliquid  generari. 

Sexto.  Utrum  possint  nutrire. 

Septimo.  De  fractione  panis  consecrati. 

Octavo.  Utrum  vino  consecrato  possit  aliquid  permisceri. 


ARTICULUS  I.  456 


UTRUM.  ACCIDENTIA  REMANEANT  SINE  SUBJECTO 
IN  HOC  SACRAMENTO. 

(Supr.  q.  7;.  art.  7.  ei  1.  Dist.  47.  art.  4.  corp. 
et  4.  Dist.  12.  q.  1.  art.  1.  et  lib.  4.  Contr.  g.  cap.  63.  et  63.  et  Ouodl.  5.  art.  1. 
et  Ouodl.  4.  art.  3.  et  opusc.  3.  cap.  S.  et  1.  Cor.  3.  lect.  29.). 

Ad  primum  sic  proceditur.  Videtur,  quod  accidentia  non  remaneant  in  hoc 
sacramento  sine  subjecto  :  nihil  enim  inordinatum,  aut  tallax  debet  esse  in  hoc 
sacramento  veritatis:  sed  accidentia  esse  sine  subjecto  est  contra  rerum  or¬ 
dinem  quem  Deus  naturae  indidit :  videtur  etiam  ad  quandam  fallaciam  per¬ 
tinere,  cum  accidentia  naturaliter  sint  signa  naturae  subjecti;  ergo  in  hoc  sa¬ 
cramento  non  sunt  accidentia  sine  subjecto. 

2.  Praeterea.  Fieri  non  potest  etiam  miraculose,  quod  definitio  rei  ab  ea 
separetur,  vel  quod  uni  rei  conveniat  definitio  alterius  rei;  puta  quod  homo 
manens  homo  sit  animal  irrationale:  ad  hoc  enim  sequeretur,  contradictoria 
esse  simul;  hoc  enim  quod  significat  nomen  rei  est  definitio,  ut  dicitur  in 
4.  Metaph.  (lex.  28.)  :  sed  ad  definitionem  accidentis  pertinet,  quod  sit  in  sub¬ 
jecto,  ad  definitionem  vero  substantiae  quod  per  se  subsistat  non  in  subjecto  • 

non  ergo  potest  miraculose  fieri,  quod  in  hoc  sacramento  sint  accidentia 
sine  subjecto. 

3.  Praeterea.  Accidens  individuatur  ex  subjecto:  si  ergo  accidentia  re¬ 
manent  in  hoc  sacramento  sine  subjecto,  non  erunt  individua,  sed  universalia: 
quod  patet  esse  falsum,  quia  sic  non  essent  sensibilia,  sed  intelligibilia  tantum. 

4.  Praeterea.  Accidentia  per  consecrationem  hujus  sacramenti  non  adi¬ 
piscuntur  aliquam  compositionem :  sed  ante  consecrationem  non  erant  com¬ 
posita  neque  ex  materia,  et  forma,  neque  ex  quo  est,  et  quod  est;  ergo  etiam 
post  consecrationem  non  sunt  composita  altero  horum  modorum:  quod  est 
inconveniens,  quia  sic  essent  simpliciora,  quam  angeli,  cum  tamen  haec  ac¬ 
cidentia  sint  sensibilia;  non  ergo  accidentia  remanent  in  hoc  sacramento  sine 
subjecto. 

Sed  contra  est,  quod  Gregorius  dicit  in  homil.  Pasch.  (id  hab.  Lanfranc. 
in  lib.  7.  de  Corp.  et  Sang.  Dom.  cap.  20.  a  prine.),  quod  «  species  sacramen- 
tales  sunt  illarum  rerum  vocabula,  quae  ante  fuerunt  »,  scilicet  panis,  et  vini: 
et  ita  cum  non  remaneat  substantia  panis,  et  vini,  videtur  quod  hujusmodi 
species  remaneant  sine  subjecto. 

Respondeo  dicendum,  quod  accidentia  panis,  et  vini,  quae  sensu  deprehen¬ 
duntur  in  hoc  sacramento  remanere  post  consecrationem,  non  sunt  sicut  in 
subjecto  in  substantia  panis,  et  vini,  quae  non  manet,  ut  supra  habitum  est 
(q.  73.  art.  2.  et  6.),  neque  etiam  in  forma  substantiali,  quae  non  manet,  et 
si  remaneret,  subjectum  esse  non  posset,  ut  patet  per  Boet,  in  lib.  1.  de  Trinit. 
(parum  a  prine.).  Manifestum  est  etiam,  quod  hujusmodi  accidentia  non  sunt 
in  substantia  corporis,  et  sanguinis  Christi,  sicut  in  subjecto;  quia  substantia 
humani  corporis  nullo  modo  potest  his  accidentibus  affici :  neque  etiam  est 
possibile  quod  corpus  Christi  gloriosum,  et  impassibile  existens  alteretur  ad 
suscipiendas  hujusmodi  qualitates.  Dicunt  autem  quidam,  quod  sunt  sicut  in 
subjecto  in  aere  circumstante;  sed  nec  hoc  esse  potest:  primo  quidem,  quia  aer 
non  est  hujusmodi  accidentium  susceptivus ;  secundo,  quia  hujusmodi  accidentia 
non  sunt,  ubi  est  aer;  quinimo  ad  motum  harum  specierum  aer  depellitur: 
tertio,  quia  accidentia  non  transeunt  de  subjecto  in  subjectum,  ut  scilicet  idem 
accidens  numero,  quod  primo  fuit  in  uno  subjecto,  postmodum  fiat  in  alio; 
accidens  enim  numerum  accipit  a  subjecto,  unde  non  potest  esse,  quod  idem 
numero  manens  sit  quandoque  in  hoc,  quandoque  in  illo  subjecto :  quarto,  quia 
cum  aer  non  spolietur  accidentibus  propriis,  simul  haberet  accidentia  propria, 
et  aliena:  nec  potest  dici,  quod  hoc  fiat  miraculose  virtute  consecrationis; 
quia  verba  consecrationis  hoc  non  significant,  quae  tamen  non  efficiunt  nisi 
suum  significatum.  Et  ideo  relinquitur,  quod  accidentia  in  hoc  sacramento 
manent  sine  subjecto;  quod  quidem  virtute  divina  fieri  potest,  cum  enim  ef-_ 
fectus  magis  dependat  a  causa  prima,  quam  a  causa  secunda,  Deus,  qui  est 
prima  causa  substantiae,  et  accidentis,  per  suam  infinitam  virtutem  conser¬ 
vare  potest  in  esse  accidens,  subtracta  substantia,  per  quam  conservabatur 
in  esse,  sicut  per  propriam  causam:  sicut  etiam  alios  effectus  naturalium 
causarum  potest  producere  sine  naturalibus  causis,  sicut  humanum  corpus 
formavit  in  utero  Virginis  sine  virili  semine. 

Ad  primum  ergo  dicendum,  quod  nihil  prohibet,  aliquid  esse  ordinatum 
secundum  communem  legem  naturae,  cujus  tamen  contrarium  est  ordinatum 
secundum  speciale  privilegium  gratiae,  ut  patet  in  resuscitatione  mortuorum, 
et  in  illuminatione  caecorum;  prout  etiam  in  rebus  humanis  quaedam  ali¬ 
quibus  conceduntur,  ex  speciali  privilegio  praeter  legem  communem;  et  ita 

etiam  licet  sit  secundum  communem  naturae  ordinem,  quod  accidens  sit  in 
subjecto;  ex  speciali  tamen  ratione  secundum  ordinem  gratiae  accidentia 
sunt  in  hoc  sacramento  sine  subjecto,  propter  rationes  supra  inductas  (in 
corp.  ari.). 

Ad  secundum  dicendum,  quod  cum  ens  non  sit  genus,  hoc  ipsum  quod 
est  esse,  non  potest  esse  essentia  substantiae  vei  accidentis.  Non  est  ergo  de¬ 
finitio  substantiae,  ens  per  se  sine  subjecto :  nec  definitio  accidentis,  ens  in 
subjecto;  sed  quidditati,  seu  essentiae  substantiae  competit  habere  esse  non 
in  subjecto;  quidditati  autem,  sive  essentiae  accidentis  competit  habere  esse 
in  subjecto.  In  hoc  autem  sacramento  non  datur  accidentibus,  quod  ex  vi 
suae  essentiae  non  sint  in  subjecto,  sed  ex  divina  virtute  sustentante,  et  ideo 
non  desinunt  esse  accidentia,  quia  nec  separatur  ab  eis  definitio  accidentis, 
quae  est  aptitudo  ad  subjectum,  quae  semper  manet  in  iis,  non  actualis  inhae¬ 
rentia,  nec  competit  eis  definitio  substantiae. 

Ad  tertium  dicendum,  quod  hujusmodi  accidentia  acquisierunt  esse  in¬ 
dividuum  in  substantia  panis,  et  vini,  qua  conversa  in  corpus,  et  sanguinem 
Christi,  remanent  virtute  divina  accidentia  in  illo  esse  individuato,  quod  prius 
habebant,  unde  sunt  singularia,  et  sensibilia. 

Ad  quartum  dicendum,  quod  accidentia  hujusmodi,  manente  substantia 
panis,  et  vini,  non  habebant  ipsa  esse,  sicut  nec  alia  accidentia,  sed  subjecta 
eorum  habebant  hujusmodi  esse  per  ea,  sicut  nix  est  alba  per  albedinem: 
sed  post  consecrationem  ipsa  accidentia,  quae  remanent,  habent  esse,  unde 
sunt  composita  ex  esse,  et  quod  est ,  sicut  in  i.  de  Angelis  dictum  est  (q.  jo. 
ari.  2.  ad  q.) :  et  cum  hoc  habent  compositionem  partium  quantitativarum. 

ARTICULUS  II.  457 

UTRUM  IN  HOC  SACRAMENTO  QUANTITAS  DIMENSIVA  PANIS  VEL  VINI 
SIT  ALIORUM  ACCIDENTIUM  SUBJECTUM. 

(4.  Dist.  12.  q.  1.  ari.  1.  q.  3.  et  lib.  4.  Contr.  g.  cap.  62.  et  64. 
et  1.  Cor.  11.  lect.  pfin.). 

Ad  secundum  sic  proceditur.  Videtur,  quod  in  hoc  sacramento  quantitas 
dimensiva  panis,  vel  vini  non  sit  aliorum  accidentium  subjectum:  subjectum 
enim  accidentis  non  est  accidens:  nulla  enim  forma  potest  esse  subjectum 
cum  subjici  pertineat  ad  proprietatem  materiae:  sed  quantitas  dimensiva  est 
quoddam  accidens;  ergo  quantitas  dimensiva  non  potest  esse  subjectum 
aliorum  accidentium. 

2.  Praeterea.  Sicut  quantitas  individuatur  ex  substantia,  ita  etiam  alia 
accidentia:  si  ergo  quantitas  dimensiva  panis,  aut  vini  remanet  individuata, 
secundum  esse  prius  habitum,  in  quo  conservatur,  pari  ratione  et  alia  ac¬ 
cidentia  remanent  individuata  secundum  esse,  quod  prius  habebant  in  sub¬ 
stantia;  non  ergo  sunt  in  quantitate  dimensiva  sicut  in  subjecto,  cum  omne 
accidens  individuetur  per  suum  subjectum. 

3.  Praeterea.  Inter  alia  accidentia  panis,  et  vini,  quae  remanent,  de¬ 
prehenduntur  etiam  sensu  rarum,  et  densum,  quae  non  possunt  esse  in 
quantitate  dimensiva,  praeter  materiam  existente;  quia  rarum  est,  quod  habet 
parum  de  materia  sub  magnis  dimensionibus;  densum  autem,  quod  habet 
multum  de  materia  sub  parvis  dimensionibus,  ut  dicitur  4.  Physic.  (tex.  84.); 

non  ergo  videtur,  quod  quantitas  dimensiva  possit  esse  subjectum  acciden- 
dentium,  quae  remanent  in  hoc  sacramento. 

4.  Praeterea.  Quantitas  a  subjecto  separata  videtur  esse  quantitas  ma¬ 
thematica,  quae  non  est  subjectum  qualitatum  sensibilium;  cum  ergo  acci¬ 
dentia,  quae  remanent  in  hoc  sacramento,  sint  sensibilia,  videtur  quod  non 
possint  esse  in  hoc  sacramento,  sicut  in  subjecto,  in  quantitate  dimensiva 
panis,  et  vini  remanente  post  consecrationem. 

Sed  contra  est,  quod  qualitates  non  sunt  divisibiles  nisi  per  accidens, 
scilicet  ratione  subjecti:  dividuntur  autem  qualitates  remanentes  in  hoc  sa¬ 
cramento  per- divisionem  quantitatis  dimensivae,  sicut  patet  ad  sensum;  ergo 
quantitas  dimensiva  est  subjectum  accidentium,  quae  remanent  in  hoc  sa¬ 
cramento. 

Respondeo  dicendum,  quod  necesse  est  dicere  accidentia  alia,  quae  re¬ 
manent  in  hoc  sacramento,  esse  sicut  in  subjecto  in  quantitate  dimensiva 
panis,  vel  vini  remanente:  primo  quidem  per  hoc  quod  ad  sensum  apparet, 
aliquid  quantum  esse  ibi  coloratum,  et  aliis  accidentibus  affectum;  nec  in 
talibus  sensus  decipitur:  secundo,  quia  prima  dispositio  materiae  est  quantitas 
dimensiva;  unde  et  Plato  posuit  primas  differentias  materiae  magnum  et  par¬ 
vum  (ex  Arist.  lib.  1.  Metaph.  tex.  8.);  et  quia  primum  subjectum  est  materia, 
consequens  est  quod  omnia  alia  accidentia  referantur  ad  subjectum,  mediante 
quantitate  dimensiva;  sicut  et  primum  subjectum  coloris  dicitur  esse  super¬ 
ficies;  ratione  cujus  quidam  posuerunt,  dimensiones  esse  substantias  corpo¬ 
rum,  ut  dicitur  in  1.  Metaph.  (tex.  19.  et  seq.) :  et  quia  subtracto  subjecto,  re¬ 
manent  accidentia  secundum  esse,  quod  prius  habebant,  consequens  est,  quod 
omnia  accidentia  remaneant  fundata  super  quantitatem  dimensivam :  tertio, 
quia  cum  subjectum  sit  principium  individuationis  accidentium,  oportet  id 
quod  ponitur  aliquorum  accidentium  subjectum,  esse  aliquo  modo  individua¬ 
tionis  principium.  Est  autem  de  ratione  individui,  quod  non  possit  in  pluribus 
esse;  quod  quidem  contingit  dupliciter:  uno  modo,  quia  non  est  natum  esse 
in  aliquo;  et  hoc  modo  formae  immateriales  separatae  per  se  subsistentes 
sunt  etiam  per  seipsas  individuae:  alio  modo  ex  eo  quod  forma  substantialis, 
vel  accidentalis  est  quidem  nata  in  aliquo  esse,  non  tamen  in  pluribus;  sicut 
haec  albedo,  quae  est  in  hoc  corpore.  Quantum  igitur  ad  primum,  materiaj 
e^t  individuationis  principium  omnibus  formis  inhaerentibus:  quia  cum  hujus-) 
modi  formae,  quantum  est  de  se,  sint  natae  in  aliquo  esse  sicut  in  subjecto^ 
ex  quo  aliqua  earum  recipitur  in  materia,  quae  non  est  in  alio,  jam  nec  forma1 
ipsa  sic  existens  potest  in  alio  esse.  Quantum  autem  ad  secundum,  dicendum' 
est  quod  individuationis  principium  est  quantitas  dimensiva  :  ex  hoc  enim 
aliquid  est  natum  esse  in  uno  solo,  quod  illud  est  in  se  indivisum,  et  divisum 
ab  omnibus  aliis.  Divisio  autem  accidit  substantiae  ratione  quantitatis,  ut  di¬ 
citur  in  1.  Physicor.  (tex.  ij.  et  16.).  Et  ideo  ipsa  quantitas  dimensiva  est 
quoddam  individuationis  principium  hujusmodi  formis,  inquantum  scilicet 
diversae  formae  numero  sunt  in  diversis  partibus  materiae,  unde  et  ipsa  quan¬ 
titas  dimensiva  secundum  se  habet  quandam  individuationem :  ita  quod  pos¬ 
sumus  imaginari  plures  lineas  ejusdem  speciei,  differentes  positione,  quae 
cadit  in  ratione  hujus  quantitatis:  convenit  enim  dimensioni,  quod  sit  quan¬ 
titas  positionem  habens,  et  ideo  potius  quantitas  dimensiva  potest  esse  subje¬ 
ctum  aliorum  accidentium,  quam  e  converso. 

Ad  primum  ergo  dicendum,  quod  accidens  per  se  non  potest  esse  subje¬ 
ctum  alterius  accidentis,  quia  per  se  non  est :  secundum  vero  quod  est  in  alio. 

unum  accidens  dicitur  esse  subjectum  alterius,  inquantum  unum  accidens 
recipitur  in  subjecto,  alio  mediante;  sicut  superficies  dicitur  esse  subjectum 
coloris:  unde  quando  accidenti  datur  divinitus,  ut  per  se  sit,  potest  etiam  per 
se  alterius  accidentis  subjectum  esse. 

Ad  secundum  dicendum,  quod  alia  accidentia,  etiam  secundum  quod  erant 
in  substantia  panis,  individuabantur  mediante  quantitate  dimensiva,  sicut  di¬ 
ctum  est  (in  corp.  art.);  et  ideo  potius  quantitas  dimensiva  est  subjectum  alio¬ 
rum  accidentium  remanentium  in  hoc  sacramento,  quam  e  converso. 

Ad  tertium  dicendum,  quod  rarum,  et  densum  sunt  quaedam  qualitates 
consequentes  corpora,  ex  hoc  quod  habent  multum,  vel  parum  de  materia 
sub  dimensionibus  ;  sicut  etiam  omnia  alia  accidentia  consequuntur  ex  prin¬ 
cipiis  substantiae:  et  ideo  sicut  subtracta  substantia,  divina  virtute  conser¬ 
vantur  alia  accidentia,  ita  subtracta  materia,  divina  virtute  conservantur  qua¬ 
litates  materiam  consequentes,  sicut  rarum,  et  densum. 

Ad  quartum  dicendum,  quod  quantitas  mathematica  non  abstrahit  a  ma 
teria  intelligibili,  sed  a  materia  sensibili,  ut  dicitur  7.  Metaph.  (tex.  57.)  ;  di¬ 
citur  autem  materia  sensibilis  ex  hoc,  quod  subjicitur  sensibilibus  qualitatibus: 
et  ideo  manifestum  est,  quod  quantitas  dimensiva,  quae  remanet  in  hoc  sa¬ 
cramento  sine  subjecto,  non  est  quantitas  mathematica. 


ARTICULUS  III.  458 

UTRUM  SPECIES,  QUAE  REMANENT  IN  HOC  SACRAMENTO, 
POSSINT  IMMUTARE  ALIQUID  EXTRINSECUM. 

(4.  Dist.  12.  q.  1.  art.  2.  q.  r.  et  2.). 

Ad  tertium  sic  proceditur.  Videtur,  quod  species,  quae  remanent  in  hoc 
sacramento,  non  possint  immutare  aliquid  extrinsecum :  probatur  enim 
7.  Physic.,  quod  formae,  quae  sunt  in  materia,  fiunt  a  formis,  quae  sunt  in 
materia,  non  autem  a  formis,  quae  sunt  sine  materia,  eo  quod  simile  agit  in 
sibi  simile:  sed  species  sacramentales  sunt  species  sine  materia,  quia  rema¬ 
nent  sine  subjecto,  ut  ex  dictis  patet  (art.  1.  huj.  q.) ;  non  possunt  ergo  im¬ 
mutare  materiam  exteriorem,  inducendo  aliquam  formam. 

2.  Praeterea.  Cessante  actione  principalis  agentis,  necesse  est  quod  cesset 
actio  instrumenti,  sicut  quiescente  fabro,  non  movetur  martellus:  sed  omnes 
formae  accidentales  agunt  instrumentaliter  in  virtute  formae  substantialis, 
tanquam  principalis  agentis  ;  cum  ergo  in  hoc  sacramento  non  remaneat  forma 
substantialis  panis,  et  vini,  sicut  supra  habitum  est  (q.  77.  art.  2.  et  6.),  videtur 
quod  formae  accidentales  remanentes  agere  non  possint  ad  immutationem 
exterioris  materiae. 

3.  Praeterea.  Nihil  agit  ultra  suam  speciem,  quia  effectus  non  potest 
esse  potior  causa:  sed  species  sacramentales  omnes  sunt  accidentia;  non 
ergo  possunt  exteriorem  materiam  immutare,  ad  minus  ad  formam  substan¬ 
tialem. 

Sed  contra  est,  quod  si  non  possent  immutare  exteriora  corpora,  non 
possent  sentiri:  sentitur  enim  aliquid  per  hoc,  quod  immutatur  sensus  a  sen¬ 
sibili,  ut  dicitur  2.  de  Anima  (tex.  7 1.  74.  et  121.). 

Respondeo  dicendum,  quod  quia  unumquodque  agit,  inquantum  est  ens 
actu,  consequens  est  quod  unumquodque  sicut  se  habet  ad  esse,  ita  se  habeat 

Ad  primum  ergo  dicendum,  quod  species  sacramentales  licet  sint  for 
mae  sine  materia  existentes,  retinent  tamen  idem  esse,  quod  habebant  prius' 

mamriaem’  *  secundum  suum  esse  assimilantur  formis,  quae  sunt  in 

Ad  secundum  dicendum,  quod  ita  actio  formae  accidentalis  dependet  ab 
actione  formae  substantialis,  sicut  esse  accidentis  dependet  ab  esse  “  bln- 
’  £t  lde°  S1Cut.  dbVma  virtute  datur  speciebus  sacramentalibus  ut  possint 
v  rnitTDeT rntia;  ^  ^  Ut  P°SSint  a^£  sine  ^rma  suLfantiaU 

a  t  s,  et  passivis  quae  agunt  in  virtute  formae  substantialis:  haec  autem 
Mrtus  mstrumentalis  conservatur  in  speciebus  sacramentalibus  divina  virtute 
sicul  et  prius  erat,  et  .deo  possunt  agere  ad  formam  substantialemlstru 
entaliter .  per  quem  modum  aliquid  potest  agere  ultra  suam  speciem  non 
quasi  virtute  propria,  sed  virtute  principalis  agentis.  P 

ARTICULUS  IV. 

459 

UTRUM  SPECIES  SACRAMENTALES  POSSIN  i  CORRUMPI. 

( Infr •  art •  5-  corP •  et  4.  Dist.  12.  q.  j.  art.  2.  q.  j. 
et  lib.  4.  Contr.  g.  cap.  66.). 

Ad  quartum  sic  proceditur.  Videtur,  quod  species  sacramentales  cor- 
umpinon  possint:  corruptio  enim  accidit  per  separationem  formae  a  ma- 

pateti;  -mtr7)amS  ““i  ^  Sacrament0-  ex  supradictis 

patet  (q  7;.  ait.  2.),  ergo  hujusmodi  species  non  possunt  corrumpi 

2.  Praeterea.  Nulla  forma  corrumpitur  nisi  per  accidens  corrupto 

subjecto;  unde  formae  per  se  subsistentes  incorruptibiles  sunt-  sicut  pate/in 

substantiis  spiritualibus:  sed  species  sacramentales  sunt  formae  sine  subjecto - 
ergo  corrumpi  non  possunt.  suojecto, 

3-  Praeterea.  Si  corrumpuntur,  aut  hoc  erit  naturaliter,  aut  miraculose - 
sed  non  naturaliter;  quia  non  est  ibi  assignare  aliquod  corruptionis  subjectum' 
quod  maneat,  corruptione  terminata:  similiter  etiam  nec  miraculose-  quia 
miracula,  quae  sunt  in  hoc  sacramento,  fiunt  virtute  consecrationis,  per  quam 
species  sacramentales  conservantur:  non  est  autem  idem  causa  conservatio¬ 
nis  et  corruptionis;  ergo  nullo  modo  species  sacramentales  corrumpi  possunt 

Sed  contra  est,  quod  sensu  deprehenditur,  hostias  consecratas  putrefieri’ 
et  corrumpi.  R  “ 

Respondeo  dicendum,  quod  corruptio  est  motus  ex  esse  in  non  esse 
ictum  est  autem  supra  (art.  pracc.),  quod  species  sacramentales  retinent 
1  em  esse,  quod  prius  habebant,  substantia  panis,  et  vini  existente.Etideo  sicut 

esse  horum  accidentium  poterat  corrumpi,  substantia  panis,  et  vini  existente. 
ita  etiam  potest  corrumpi,  illa  substantia  abeunte.  Poterant  autem  hujusmodi 
accidentia  primo  corrumpi  dupliciter :  uno  modo  per  se,  alio  modo  per  acci¬ 
dens.  Per  se  quidem,  sicut  per  alterationem  qualitatum,  et  augmentum,  vel 
diminutionem  quantitatis :  non  quidem  per  modum  augmenti,  vel  diminutio- 
nis,  qui  invenitur  in  solis  corporibus  animatis,  qualia  non  sunt  substantia  panis, 
et  vini,  sed  per  additionem,  vel  divisionem;  nam,  sicut  dicitur  3.  Metaph. 
(tsx.  17.),  Per  divisionem  una  dimensio  corrumpitur,  et  fiunt  duae ;  per  addi¬ 
tionem  autem  a  converso  ex  duabus  fit  una.  Et  per  hunc  modum  manifeste 
possunt  corrumpi  hujusmodi  accidentia  post  consecrationem,  quia  et  ipsa 
quantitas  dimensiva  remanens  potest  divisionem,  et  additionem  suscipere ,  et 
cum  sit  subjectum  qualitatum  sensibilium,  sicut  dictum  est  (art.  2.  huj.  q.), 
potest  etiam  esse  subjectum  alterationis  earum,  puta  si  alteretur  color,  aut 
sapor  panis,  aut  vini.  Alio  modo  poterant  corrumpi  per  accidens  per  cor¬ 
ruptionem  subjecti ;  et  hoc  modo  possunt  corrumpi  etiam  post  consecrationem; 
quamvis  enim  subjectum  non  remaneat,  remanet  tamen  esse,  quod  habebant 
hujusmodi  accidentia  in  subjecto,  quod  quidem  est  proprium,  et  conforme 
subjecto,  et  ideo  hujusmodi  esse  potest  corrumpi  a  contrario  agente,  sicut 
corrumpebatur  substantia  panis,  vel  vini,  quae  etiam  non  corrumpebatur,  nisi 
praecedente  alteratione  circa  accidentia.  Distinguendum  tamen  est  inter 
utrumque  modum  praedictarum  corruptionum ;  quia,  cum  corpus  Christi,  et 
sanguis  succedant  in  hoc  sacramento  substantiae  panis,  et  vini,  si  fiat  talis 
immutatio  ex  parte  accidentium,  quae  non  suffecisset  ad  corruptionem  panis, 
et  vini,  propter  talem  immutationem  non  desinit  corpus,  et  sanguis  Christi 
esse  sub  hoc  sacramento :  sive  fiat  immutatio  ex  parte  qualitatis ;  puta  cum 
modicum  immutatur  color,  aut  sapor  panis,  vel  vini:  sive  ex  parte  quanti¬ 
tatis;  sicut  cum  dividitur  panis,  aut  vinum  in  tales  partes,  quod  adhuc  in 
eis  possit  salvari  natura  panis,  aut  vini.  Si  vero  fiat  tanta  immutatio,  quod 
fuisset  corrupta  substantia  panis,  aut  vini,  non  remanent  corpus,  et  sanguis 
Christi  sub  hoc  sacramento:  et  hoc  sive  ex  parte  qualitatum;  sicut  cum 
ita  immutatur  color,  et  sapor,  et  aliae  qualitates  panis,  et  vini,  quod  nullo 
modo  possint  compati  naturam  panis,  aut  vini :  sive  etiam  ex  parte  quantitatis ; 
puta  si  pulverizetur  panis,  vel  vinum  in  tam  minutas  partes  dividatur,  ut 
jam  non  remaneant  species  panis,  vel  vini. 

Ad  primum  ergo  dicendum,  quod  ad  corruptionem  per  se  pertinet,  quod 
auferat  esse  rei.  Unde  inquantum  esse  alicujus  formae  est  in  materia,  con¬ 
sequens  est  quod  per  corruptionem  separetur  forma  a  materia:  si  vero  hu¬ 
jusmodi  esse  non  esset  in  materia,  simile  tamen  ei  quod  est  in  materia, 
posset  per  corruptionem  auferri,  etiam  materia  non  existente ;  sicut  accidit 
in  hoc  sacramento,  ut  ex  dictis  patet  (in  corp.  art.). 

Ad  secundum  dicendum,  quod  species  sacramentales,  licet  sint  formae 
non  in  materia,  habent  tamen  esse,  quod  prius  in  materia  habebant. 

Ad  tertium  dicendum,  quod  corruptio  illarum  specierum  non  est  mira- 
culosa,  sed  naturalis:  praesupponit  tamen  miraculum,  quod  est  factum  in 
consecratione,  scilicet  quod  illae  species  sacramentales  retineant  esse  sine  sub¬ 
jecto,  quod  prius  habebant  in  subjecto ;  sicut  et  caecus  miraculose  illuminatus 
naturaliter  videt. 


QUAESTIO  LXXVII.  ARTICULUS  V. 


6S7 

UTRUM  EX  SPECIEBUS  SACRAMENTALIBUS 
ALIQUID  POSSIT  GENERARI. 

(Infr.  art.  S.  ad  2.  et  4.  Dist.  12.  q.  1.  art.  2.  q.  4.  et  lib.  4.  Contr.  g.  cap.  66. 
et  Quodl.  9.  art.  j.  ad  3.  et  1.  Cor.  11.  lect.  4.  fn.). 

Ad  quintum  sic  proceditur.  Videtur,  quod  ex  speciebus  sacramentalibus 
nihil  possit  generari:  quod  enim  generatur,  ex  aliqua  materia  generatur  -  ex 
nihilo  enim  nihil  generatur,  quamvis  ex  nihilo  fiat  aliquid  per  creationem  : 
sed  speciebus  sacramentalibus  non  subest  aliqua  materia,  nisi  corporis  Christi, 
quod  est  incorruptibile;  ergo  videtur,  quod  ex  speciebus  sacramentalibus  nihil 
possit  generari. 

2.  Praeterea.  Ea,  quae  non  sunt  unius  generis,  non  possunt  ex  se  in¬ 
vicem  fieri:  non  enim  e*  albedine  fit  linea:  sed  accidens,  et  substantia  dif¬ 
ferunt  genere;  cum  ergo  species  sacramentales  sint  accidentia,  videtur  quod 
ex  eis  non  possit  aliqua  substantia  generari. 

3.  Praeterea.  Si  ex  eis  generetur  aliqua  substantia  corporea,  illa  sub¬ 
stantia  non  erit  sine  accidente; si  ergo  ex  speciebus  sacramentalibus  generetur 
aliqua,  substantia  corporea,  oportet  quod  ex  accidente  generetur  substantia, 
et  accidens,  duo  scilicet  ex  uno,  quod  est  impossibile;  ergo  impossibile  est, 
quod  ex  speciebus  sacramentalibus  aliqua  substantia  corporea  generetur. 

Sed  contra  est,  quod  ad  sensum  videri  potest,  ex  speciebus  sacramen- 
talibus  aliquid  generari,  vel  cineres,  si  comburantur,  vel  vermes,  si  putrefiant, 
vel  pulveres,  si  conterantur. 

Respondeo  dicendum,  quod,  «  cum  corruptio  unius  sit  generatio  alte¬ 
rius  »,  ut  dicitur  in  1.  de  Generatione  (tex.  17.),  «  necesse  est,  quod  ex  spe¬ 
ciebus  sacramentalibus  aliquid  generetur  »,  cum  corrumpantur,  ut  dictum 
est  (art.  praec.);  non  enim  sic  corrumpuntur,  ut  omnino  dispereant,  quasi  in 
nihilum  redigantur;  sed  manifeste  aliquid  sensibile  eis  succedit.  Quomodo 
autem  ex  eis  aliquid  generari  possit,  difficile  est  videre.  Manifestum  est  enim, 
quod  ex  corpore,  et  sanguine  Christi,  quae  ibi  veraciter  sunt,  non  generatur 
aliquid,  cum  sint  incorruptibilia:  si  autem  substantia  panis,  aut  vini  rema¬ 
neret  in  hoc  sacramento,  vel  eorum  materia,  facile  esset  assignare,  quod  ex 
eis  generatur  illud  sensibile,  quod  succedit,  ut  quidam  posuerunt:  sed  hoc 
est  falsum,  ut  supra  habitum  est  (q.  yp  art.  2.  et  6.).  Et  ideo  quidam  dixerunt, 
quod  ea  quae  generantur,  non  fiunt  ex  speciebus  sacramentalibus,  sed  ex 
aere  circumstante:  quod  quidem  multipliciter  apparet  esse  impossibile :  primo, 
quia  ex  eo  generatur  aliquid,  quod  prius  alteratum,  et  corruptum  apparet; 
nulla  autem  alteratio,  vel  corruptio  prius  apparuit  in  aere  circumstante; 
unde  ex  eo  vermes,  vel  cineres  non  generantur:  secundo,  quia  natura  aeris 
non  est  talis,  quod  ex  eo  per  tales  alterationes  talia  generentur:  tertio,  quia 
potest  contingere,  in  magna  quantitate  hostias  consecratas  comburi,  vel  pu¬ 
ti  efieri.  nec  esset  possibile  tantum  de  corpore  terreno  ex  aere  generari,  nisi 
magna,  et  valde  sensibili  inspissatione  aeris  facta:  quarto,  quia  idem  potest 
accidere  corporibus  solidis  circumstantibus,  puta  ferro,  aut  lapidibus,  quae 
integra  remanent  post  praedictorum  generationem;  unde  haec  positio  stare 
non  potest,  quia  contrariatur  ei,  quod  ad  sensum  apparet.  Et  ideo  alii  dixe- 

runt  quod  redit  substantia  panis,  et  vini  in  ipsa  corruptione  specierum,  et 
sic  ex  substantia  panis,  et  vini  redeunte  generantur  cineres,  aut  vermes  aut 
aliquid  hujusmodi:  sed  haec  positio  videtur  esse  impossibilis:  primo  quidem, 
quia  si  substantia  panis,  et  vini  conversa  est  in  corpus,  et  sanguinem  Christi, 
ut  supra  habitum  est  (q.  7j.  art.  2.  et  4.),  non  potest  substantia  panis,  aut 
vini  redire,  nisi  corpore,  aut  sanguine  Christi  iterum  converso  m  substan¬ 
tiam  panis,  vel  vini,  quod  est  impossibile ;  sicut  si  aer  sit  conversus  m  ignem, 
non  potest  aer  redire,  nisi  iterum  ignis  convertatur  in  aerem:  si  vero  sub¬ 
stantia  panis,  aut  vini  sit  annihilata,  non  potest  iterum  redire,  quia  quod  in 
nihilum  decidit,  non  redit  idem  numero;  nisi  forte  dicatur  redire  praedicta 
substantia,  quia  Deus  de  novo  creat  aliam  novam  substantiam  loco  primae. 
secundo  videtur  hoc  esse  impossibile,  quia  non  est  dare  quando  substantia 
panis  redeat.  Manifestum  est  enim  ex  supradictis (art.praec.etq.  praec.  art.  6. 
ad  ?.)  quod  manentibus  speciebus  panis,  et  vini,  manet  corpus,  et  sanguis 
Christi,  quae  non  sunt  simul  cum  substantia  panis,  et  vini  in  hoc  sacramento, 
secundum  praehabita  (q.  7;.  art.  2.  et  6.):  unde  substantia  panis,  et  vim  non 
potest  redire,  speciebus  sacramentalibus  manentibus :  similiter  etiam  non  eis 
cessantibus,  quia  jam  substantia  panis,  et  vini  esset  sine  propriis  accidenti¬ 
bus-  quod  est  impossibile.  Nisi  forte  dicatur,  quod  in  ipso  ultimo  mstanu  cor¬ 
ruptionis  specierum  redit  non  quidem  substantia  panis,  et  vim,  quia  illud  idem 
instans  est,  in  quo  primo  habent  esse  substantiae  generatae  ex  speciebus;  sed 
materia  panis,  et  vini ;  quae  magis  de  novo  creata  diceretur,  quam  rediens, 
proprie  loquendo.  Et  secundum  hoc  posset  sustineri  praedicta  positio.  \  e- 
rum  quia  non  rationabiliter  videtur  dici,  quod  miraculose  aliquid  accidat  in 
hoc  sacramento,  nisi  ex  ipsa  consecratione,  ex  qua  non  est  quod  materia 
creetur,  vel  redeat,  melius  videtur  dicendum,  quod  in  ipsa  consecratione  mi¬ 
raculose  datur  quantitati  dimensivae  panis,  et  vini,  quod  sit  primum  subje¬ 
ctum  subsequendum  formarum:  hoc  autem  est  proprium  materiae;  et  ideo 
ex  consequenti  datur  praedictae  quantitati  dimensivae  omne  illud,  quod  ad 
materiam  pertinet :  et  ideo  quidquid  posset  generari  ex  materia  panis,  vel 
vini,  si  adesset,  totum  potest  generari  ex  praedicta  quantitate  dimensiva  panis, 
vel  vini,  non  quidem  novo  miraculo,  sed  ex  vi  miraculi  prius  facti. 

Ad  primum  ergo  dicendum,  quod  quamvis  non  sit  ibi  materia,  ex  qua 
aliquid  generetur;  quantitas  tamen  dimensiva  supplet  vicem  materiae,  ut  di¬ 
ctum  est  (in  corp.  art.). 

Ad  secundum  dicendum,  quod  illae  species  sacramentales  sunt  quidem 
accidentia,  habent  tamen  actum,  et  vim  substantiae,  ut  dictum  est  (ibid.  et 

art.  1.  huj.  q.  ad  4.).  ...  .  ... 

Ad  tertium  dicendum,  quod  quantitas  dimensiva  panis,  et  vim  retinet 

naturam  propriam,  et  accipit  miraculose  vim,  et  proprietatem  substantiae,  et 
ideo  potest  transire  in  utrumque,  idest  in  substantiam,  et  dimensionem. 


ARTICULUS  VI.  461 

UTRUM  SPECIES  SACRAMENTALES  POSSINT  NUTRIRE. 

(4.  Dist.  12.  q.  1.  art.  2.  q.  p.et  lib.  4.  Contr.  g.  cap.  66.  eti.  Cor.  11.  lect.  4.  fin.). 

Ad  sextum  sic  proceditur.  Videtur,  quod  species  sacramentales  non  pos¬ 
sint  nutrire:  dicit  enim  Ambros.  in  lib.  3.  de  Sacramentis  (cap.  4.  in  med.). 

«  ^on  iste  panis  est,  qui  vadit  m  corpus,  sed  panis  vitae  aeternae,  qui  animae 
nostrae  substantiam  fulcit»:  sed  omne  quod  nutrit,  vadit  in  corpus-  emo 
panis  iste  non  nutrit,  et  eadem  ratio  est  de  vino. 

.  2'  Praeterea-  Slcut  dicitur  2.  de  Generatione  (tex.  50.),  «  ex  eisdem  nu¬ 
trimur,  ex  quibus  sumus  »:  species  autem  sacramentales  sunt  accidentia,  ex 
quibus  homo  non  constat;  non  enim  accidens  est  pars  substantiae;  emo  vi¬ 
detur  quod  species  sacramentales  nutrire  non  possint. 

3.  Praeterea.  Philos.  2.  de  Anima  (tex.  47.)  dicit,  quod  «  alimentum 
nutrit,  prout  est  substantia  quaedam ;  auget  autem,  prout  est  aliquid  quantum  »• 
sed  species  sacramentales  non  sunt  substantia;  ergo  non  possunt  nutrire. 

Sed  contra  est,  quod  Apost.  1.  Cor.  11.  loquens  de  hoc  sacramento, 
dicit:  Alius  quidem  esurit ,  alius  autem  ebrius  est:  ubi  dicit  Gloss.  (ordin.),  quod 
«  notat  illos,  qui  post  celebrationem  sacri  mysterii,  et  consecrationem  panis, 
et  vini,  suas,  oblationes  vendicabant,  et  aliis  non  communicantes  soli  sume¬ 
bant,  ita  ut  inde  etiam  inebriarentur»;  quod  quidem  non  posset  contingere 
si  sacramentales  species  non  nutrirent;  erg-  species  sacramentales  nutriunt’ 
Respondeo  dicendum,  quod  haec  quaestio  difficultatem  non  habet,  prae¬ 
cedenti  quaestione  soluta:  ex  hoc  enim,  ut  dicitur  2.  de  Anima  (tex.  45.  et  46.) 
cibus  nutrit,  quod  convertitur  in  substantiam  nutriti :  dictum  est  autem  (ari 
praec.),  quod  species  sacramentales  possunt  converti  in  substantiam  aliquam, 
quae  ex  eis  generatur :  per  eamdem  autem  rationem  possunt  converti  in  corpus 
humanum,  per  quam  possunt  converti  in  cineres,  vel  in  vermes;  et  ideo  ma¬ 
nifestum  est  quod  nutriunt.  Quod  autem  quidam  dicunt,  quod  non  vere  nu¬ 
triunt,  quasi  in  corpus  humanum  convertantur,  sed  reficiunt,  et  confortant 
quadam  sensuum  immutatione  (sicut  homo  confortatur  ex  odore  cibi,  et 
inebriatur  ex  odore  vini),  ad  sensum  patet  esse  falsum;  talis  enim  refectio  non 
diu  sufficit  homini,  cujus  corpus  propter  continuam  deperditionem  restaura¬ 
tione  indiget :  et  tamen  homo  diu  sustentari  posset,  si  hostias,  et  vinum  con¬ 
secratum  sumeret  in  magna  quantitate.  Similiter  etiam  non  potest  stare,  quod 
quidam  dicunt,  quod  species  sacramentales  nutriunt,  propter  formam  sub¬ 
stantialem  panis,  et  vini,  quae  remanet ;  tum  quia  non  remanet,  ut  supra  di¬ 
ctum  est  (q.  7;.  art.  6.);  tum  quia  non  est  actus  formae  nutrire,  sed  maffis 
materiae,  quae  accipit  formam  nutriti,  recedente  forma  nutrimenti,  unde  di¬ 
citur  in  2.  de  Anima  (tex.  4$.),  quod  «  nutrimentum  in  principio  est  dissi¬ 
mile,  in  fine  autem  simile  ». 

.  Ad  primum  ergo  dicendum,  quod,  facta  consecratione,  dupliciter  potest 
dici  panis  in  hoc  sacramento  esse  :  uno  modo  ipsae  species  panis,  quae  reti¬ 
nent  nomen  prioris  substantiae,  ut  Greg.  dicit  in  hom.  Paschali  (loc.  cit.  art.  1. 
huj.  q.) :  alio  modo  potest  dici  panis  ipsum  corpus  Christi,  quod  est  panis 
mysticus  de  coelo  descendens.  Ambrosius  ergo,  cum  dicit  quod  «  iste  panis 
non.  transit  in  corpus»,  accipit  panem  secundo  modo;  quia  scilicet  corpus 
Christi  non  convertitur  in  corpus  hominis,  sed  reficit  mentem  ejus :  non  au¬ 
tem  loquitur  de  pane  primo  modo  dicto. 

Ad  secundum  dicendum,  quod  species  sacramentales,  etsi  non  sint  ea 
ex  quibus  corpus  hominis  constat,  tamen  in  ea  convertuntur,  sicut  dictum 
est  (in  corp.  art.). 

Ad  tertium  dicendum,  quod  species  sacramentales,  quamvis  non  sint  sub¬ 
stantia,  habent  tamen  virtutem  substantiae,  sicut  dictum  est  (ibid.). 

QUAESTIO  LXXVII.  ARTICULUS  VII. 


ARTICULUS  VII.  4 ^ 


UTRUM  SPECIES  SACRAMENTALES  FRANGANTUR  IN  HOC  SACRAMENTO. 


(4.  Dist.  10.  art.  1.  ad  1.  et  Dist.  12.  q.  1.  art.  3.  q.  1 ■  et  2. 
et  lib.  4.  Contr.  g.  cap.  67.  et  opusc.  2.  cap.  S.  et  1.  Cor.  u.  lect.  3). 


Ad  septimum  sic  proceditur.  Videtur,  quod  species  sacramentales  non 
frangantur  in  hoc  sacramento:  dicit  enim  Philos.  4.  Meteor.  (summa  3.  cap.  2. 
ante  med.),  quod  corpora  dicuntur  frangibilia  propter  determinatam  disposi¬ 
tionem  pororum:  quod  non  potest  attribui  sacramentalibus  speciebus,  ergo 

sacramentales  species  non  possunt  frangi. 

2.  Praeterea.  Fractionem  sequitur  sonus:  sed  species  sacramentales  non 
sunt  sonabiles;  dicit  enim  Philos.  2.  de  Anima  (tex.  77T  quod  «sonabile 
est  corpus  durum,  habens  superficiem  lenem»;  ergo  species  sacramentales 
non  franguntur. 

3.  Praeterea.  Ejusdem  videtur  esse  manducari,  frangi  et  masticari:  sed 
verum  corpus  Christi  est,  quod  manducatur,  secundum  illud  Joan.  6.  :  Qui 
vianducat  meam  carnem,  et  bibit  meum  sanguinem;  ergo  corpus  .Christi  est, 
quod  frangitur,  et  masticatur,  unde  et  in  confessione  Berengarii  (quae  hab. 
cap. :  Ego  Berengarius,  De  Consecrat.  Dist.  2.)  dicitur:  «  Consentio  sanctae  Ro¬ 
manae  Ecclesiae,  et  corde,  et  ore  profiteor,  panem,  et  vinum,  quae  in  altari 
ponuntur,  post  consecrationem  verum  corpus,  et  sanguinem  Christi  esse,  et 
in  veritate  manibus  sacerdotum  tractari,  frangi,  et  fidelium  dentibus  atteri  » ; 
non  ergo  fractio  debet  attribui  sacramentalibus  speciebus. 

Sed  contra  est,  quod  fractio  fit  per  divisionem  quanti:  sed  nullum  quan¬ 
tum  ibi  dividitur,  nisi  species  sacramentales;  quia  neque  corpus  Christi,  quod 
est  incorruptibile,  neque  substantia  panis,  quae  non  manet;  ergo  species  sa¬ 


cramentales  franguntur. 

Respondeo  dicendum,  quod  apud  antiquos  circa  hoc  multiplex  fuit  opinio. 
Quidam  enim  dixerunt,  quod  non  erat  in  hoc  sacramento  fractio  secundum 
rei  veritatem,  sed  solum  secundum  aspectum  intuendum;  sed  hoc  non  po¬ 
test  stare,  quia  in  hoc  sacramento  veritatis  sensus  non  decipitur  circa  ea, 
quorum  judicium  ad  ipsum  pertinet:  inter  quae  est  fractio,  per  quam  ex  uno 
fiunt  multa:  quae  quidem  sunt  sensibilia  communia,  ut  patet  in  lib.  2.  de 
Anima  (tex.  64.).  Unde  alii  dixerunt,  quod  erat  quidem  ibi  vera  fractio  sine 
subjecto  existente;  sed  hoc  etiam  sensui  contradicit:  apparet  enim  in  hoc 
sacramento  aliquid  quantum,  prius  unum  existens,  postea  in  multa  partitum, 
quod  quidem  oportet  esse  subjectum  fractionis.  Non  autem  potest  dici,  quod 
ipsum  corpus  Christi  verum  frangatur :  primo  quidem,  quia  est  incorruptibile, 
et  impassibile :  secundo,  quia  est  totum  sub  qualibet  parte,  ut  supra  habitum 
est  (q.  76.  art.  3.):  quod  quidem  est  contra  rationem  ejus  quod  frangitur. 
Unde  relinquitur,  quod  fractio  fit,  sicut  in  subjecto,  in  quantitate  dimensiva 
panis,  sicut  et  alia  accidentia;  et  sicut  species  sacramentales  sunt  sacra¬ 
mentum  corporis  Christi  veri,  ita  fractio  hujusmodi  specierum  est  sacra¬ 
mentum  Dominicae  passionis,  quae  fuit  in  corpore  Christi  vero. 

Ad  primum  ergo  dicendum,  quod  sicut  in  speciebus  sacramentalibus  re¬ 
manet  rarum,  et  densum,  ut  supra  dictum  est  (art.  2.  huj.  q.  ad  3.),  ita  etiam 
remanet  ibi  porositas,  et  per  consequens  frangibilitas. 

Ad  secundum  dicendum,  quod  densitatem  sequitur  duritia,  et  ideo  ex 
quo  in  speciebus  sacramentalibus  remanet  densitas,  consequens  est  quod  re¬ 
maneat  ibi  duritia,  et  per  consequens  sonabilitas. 

Ad  tertium  dicendum,  quod  illud  quod  manducatur  in  propria  specie, 
ipsum  et  frangitur,  et  masticatur  in  sua  specie.  Corpus  autem  Christi  non 
manducatur  in  sua  specie,  sed  in  specie  sacramentali;  unde  et  super  illud 
Joan.  G.-.Caro  non  prodest  quidquam,  dicit  August.  (tract.  27.  in  Joan.  inter 
prine,  et  med.) :  «  Hoc  est  intelligendum  secundum  illos,  qui  carnaliter  intel- 
ligebant:  carnem  quippe  sic  intellexerunt,  quomodo  in  cadavere  dilaniatur, 
aut  in  macello  venditur»:  et  ideo  ipsum  corpus  Christi  non  frangitur,  nisi 
secundum  speciem  sacramentalem ;  et  hoc  modo  intelligenda  est  confessio 
Berengarii,  ut  fractio,  et  attritio  dentium  referatur  ad  speciem  sacramentalem, 
sub  qua  vere  est  corpus  Christi. 

ARTICULUS  VIII.  46j 

UTRUM  ALIQUIS  LIQUOR  POSSIT  VINO  CONSECRATO  COMMISCERI. 

(4.  Dist.  12.  q.  1.  art.  2.  q.  6.  et  Quodl.  10.  art.  3.). 

Ad  octavum  sic  proceditur.  Videtur,  quod  vino  consecrato  non  possit 
aliquis  liquor  misceri:  omne  enim  quod  permiscetur  alicui,  recipit  quali¬ 
tatem  ipsius:  sed  nullus  liquor  potest  recipere  qualitatem  sacramentalium 
specierum,  quia  accidentia  illa  sunt  sine  subjecto,  ut  dictum  est  (art.  1.  huj.  q.); 
ergo  videtur,  quod  nullus  liquor  possit  permisceri  speciebus  sacramenta¬ 
libus  vini. 

2.  Praeterea.  Si  aliquis  liquor  permisceatur  illis  speciebus,  oportet  quod 
ex  his  fiat  aliquid  unum  :  sed  non  potest  fieri  aliquid  unum,  neque  ex  liquore, 
qui  est  substantia,  et  speciebus  sacramentalibus,  quae  sunt  accidentia,  neque 
ex  liquore,  et  sanguine  Christi,  qui  ratione  suae  incorruptibilitatis  neque  ad¬ 
ditionem  recipit,  neque  diminutionem ;  ergo  nullus  liquor  potest  admisceri 
vino  consecrato. 

3.  Praeterea  Si  aliquis  liquor  admisceatur  vino  consecrato,  videtur  quod 
etiam  ipse  efficiatur  consecratus ;  sicut  aqua,  quae  admiscetur  aquae  bene¬ 
dictae,  efficitur  benedicta:  sed  vinum  consecratum  est  vere  sanguis  Christi; 
ergo  etiam  liquor  permixtus  esset  sanguis  Christi:  et  ita  aliquid  fieret  san¬ 
guis  Christi  aliter,  quam  per  consecrationem,  quod  est  inconveniens;  non 
ergo  vino  consecrato  potest  aliquis  liquor  permisceri. 

4.  Praeterea.  Si  duorum  unum  totaliter  corrumpatur,  non  erit  mixtio, 
ut  dicitur  in  1.  de  Generatione  (tex.  82.  et  seq.) :  sed  ad  permixtionem  cujus- 
cumque  liquoris  videtur  corrumpi  totalis  species  sacramentalis  vini,  ita  quod 
sub  ea  desinat  esse  sanguis  Christi ;  tum  quia  magnum,  et  parvum  sunt  dif¬ 
ferentiae  quantitatis,  et  diversificant  ipsam,  sicut  album,  et  nigrum  colorem  ; 
tum  etiam  quia  liquor  permixtus,  cum  non  habeat  obstaculum,  videtur  undique 
diffundi  per  totum :  et  ita  desinit  ibi  esse  sanguis  Christi,  qui  non  est  ibi  simul 
cum  alia  substantia;  non  ergo  aliquis  liquor  potest  permisceri  vino  consecrato. 

Sed  contra  est,  quod  ad  sensum  patet,  alium  liquorem  vino  permisceri 
post  consecrationem,  sicut  et  ante. 

Respondeo  dicendum,  quod  istius  quaestionis  veritas  manifesta  est  ex 
praemissis;  dictum  est  enim  supra  (art.  i.huj.  q.  ad  4.  ei  art.  ;.  ad  2.),  quod 
species  in  hoc  sacramento  remanentes,  sicut  adipiscuntur  virtute  consecra- 

tionis  modum  essendi  substantiae,  ita  etiam  consequuntur  modum  agendi, 
et  patiendi,  ut  scilicet  agere,  et  pati  possint,  quidquid  ageret,  vel  pateretur 
substantia,  si  ibi  praesens  existeret.  Manifestum  est  autem,  quod  si  esset  ibi 
substantia  vini,  liquor  aliquis  posset  ei  permisceri;  hujus  tamen  permixtionis 
diversus  esset  effectus,  et  secundum  formam  liquoris,  et  secundum  quanti¬ 
tatem.  Si  enim  permiscetur  aliquis  liquor  in  tanta  quantitate,  quod  posset 
diffundi  per  totum  vinum,  totum  fieret  permixtum :  quod  autem  est  com¬ 
mixtum  ex  duobus,  neutrum  miscibilium  est,  sed  utrumque  transit  in  quod¬ 
dam  tertium  ex  his  compositum:  unde  sequeretur,  quod  vinum  prius  existens 
non  remaneret:  sed  si  liquor  permixtus  esset  alterius  speciei,  puta  si  permi¬ 
sceretur  aqua,  solveretur  species  vini,  et  esset  liquor  alterius  speciei :  si  autem 
esset  ejusdem  speciei  liquor  adjunctus,  puta  si  vinum  permisceretur  vino,  re¬ 
maneret  quidem  eadem  species,  sed  non  remaneret  idem  numero  vinum: 
quod  declarat  diversitas  accidentium,  puta  si  unum  vinum  esset  album,  et 
aliud  rubeum:  si  vero  liquor  adjunctus  esset  tam  parvae  quantitatis,  quod  non 
posset  perfundi  per  totum,  non  fieret  totum  vinum  permixtum,  sed  aliqua  pars 
ejus:  quae  quidem  non  remaneret  eadem  numero  propter  permixtionem 
extraneae  materiae ;  remaneret  tamen  eadem  specie,  non  solum  si  parvus  li¬ 
quor  permixtus  esset  ejusdem  speciei,  sed  etiam  si  esset  alterius  speciei;  quia 
gutta  aquae  multo  vino  permixta  transit  in  speciem  vini,  ut  dicitur  in  1.  de 
Generatione  (tex.  34.  79.  et  88.).  Manifestum  est  autem  ex  praedictis  (art.  4. 
huj.  q.  et  q.  )6.  art.  6.  ad  p),  quod  corpus,  et  sanguis  Christi  remanent  in  hoc 
sacramento,  quando  illae  species  manent  eaedem  numero:  consecratur  enim 
hic  panis,  et  hoc  vinum;  unde  si  fiat  tanta  permixtio  liquoris  cujuscumque, 
quod  pertingat  ad  totum  vinum  consecratum,  et  fiat  permixtum,  erit  aliud 
numero,  et  non  remanebit  ibi  sanguis  Christi:  si  vero  fiat  tam  parva  alicujus 
liquoris  adjunctio,  quod  non  possit  diffundi  per  totum,  sed  usque  ad  aliquam 
partem  specierum,  desinet  esse  sanguis  Christi  sub  illa  parte  vini  consecrati, 
remanebit  tamen  sub  alia. 

Ad  primum  ergo  dicendum,  quod  Innocentius  III.  dicit  in  quadam  Decre¬ 
tali  (quae  hab.  cap.:  Cum  Marthae,  De  Celebrat.  Missar.),  quod  «  ipsa  accidentia 
vinum  appositum  videntur  afficere;  quia  si  aqua  fuerit  apposita,  vini  saporem 
assumit:  contingit  igitur  accidentia  mutare  subjectum,  sicut  et  subjectum  con¬ 
tingit  accidentia  permutare,  cedit  quippe  natura  miraculo,  et  virtus  supra 
consuetudinem  operatur  »  :  hoc  tamen  non  est  sic  intelligendum,  quasi  idem 
numero  accidens,  quod  prius  fuit  in  vino  ante  consecrationem,  postmodum 
fiat  in  vino  apposito ;  sed  talis  permutatio  fit  per  actionem,  nam  accidentia 
vini  remanentia  retinent  actionem  substantiae,  secundum  praedicta  (in  corp. 
art.):  et  ita  immutando  afficiunt  liquorem  appositum. 

Ad  secundum  dicendum,  quod  liquor  appositus  vino  consecrato  nullo 
modo  miscetur  substantiae  sanguinis  Christi;  miscetur  tamen  speciebus  sa- 
cramentalibus,  ita  tamen  quod  permixtione  facta,  corrumpuntur  praedictae 
species,  vel  in  toto,  vel  in  parte,  secundum  modum,  quo  supra  dictum  est 
(art.  phuj.  q.),  quod  ex  speciebus  illis  potest  aliquid  generari;  et  si  quidem 
corrumpantur  in  toto,  nulla  jam  remanet  quaestio,  quia  jam  totum  erit  uni¬ 
forme  :  si  autem  corrumpantur  in  parte,  erit  quidem  una  dimensio  secundum 
continuitatem  quantitatis,  non  tamen  una  secundum  modum  essendi;  quia 
una  pars  ejus  erit  sine  subjecto,  alia  erit  in  subjecto:  sicut  si  aliquod  corpus 
constituatur  ex  duobus  metallis,  erit  unum  corpus  secundum  rationem  quan¬ 
titatis,  non  tamen  unum  secundum  speciem  materiae. 

de  forma  sacramenti  eucharistiae, 

in  SEX  ARTICULOS  DIVISA. 


Deinde  considerandum  est  de  forma  hujus  sacramenti. 

Et  circa  hoc  quaeruntur  sex. 

Primo.  Quae  sit  forma  hujus  sacramenti. 

Te^nr^1™  $it  COnveniens  forma  consecrationis  panis. 
Tertio.  Utrum  sit  conveniens  forma  consecrationis  sanguinis 
Quarto.  De  virtute  utriusque  formae. 

Quinto.  De  veritate  locutionis. 

Sexto.  De  comparatione  unius  formae  ad  aliam. 

UTRUM  HAEC  SIT  FORMA  HUJUS  SACRAMENTI :  HOC  EST  CORPUS  MEUM, 
et:  HIC  EST  CALIX  SANGUINIS  MEI. 

(4.  Dist.  8.  q.  2.  art.  2.  et  3.) 

Ad  primum  sic  proceditur.  Videtur,  quod  haec  non  sit  forma  huius  sa¬ 
cramenti:  «  Hoc  est  corpus  meum  » :  et  «Hic  est  calix  sanguinis  mei»  •  illa 
enim  verba  videntur  pertinere  ad  formam  huius  sacramentif  quibus  Christus 

corpus  suum,  et  sanguinem  consecravit :  sed  Christus  ante  benedixit  panem 
acceptum,  et  postea  dixit:  Accipite,  et  comedite ;  hoc  est  corpus  meum,  ut  habetur 
Matth.  26.,  et  similiter  fecit  de  calice;  ergo  praedicta  verba  non  sunt  forma 
hujus  sacramenti. 

2.  Praeterea.  Eusebius  Emissenus  dicit  (hom.  p.  de  Pascha,  quae  incipit : 
Magnitudo  coelest.  a  prine.),  quod  «  invisibilis  sacerdos  visibiles  creaturas  in 
suum  corpus  convertit,  dicens:  Accipite,  et  comedite;  hoc  est  corpus  meum  »; 
ergo  totum  hoc  videtur  pertinere  ad  formam  hujus  sacramenti :  et  eadem 
ratio  est  de  verbis  pertinentibus  ad  sanguinem. 

3.  Praeterea.  In  forma  baptismi  exprimitur  persona  ministri,  et  actus 
ejus,  cum  dicitur:  «  Ego  te  baptizo  »  :  sed  in  praemissis  verbis  nulla  fit  mentio 
de  persona  ministri,  nec  de  actu  ejus;  ergo  non  est  conveniens  forma  sa¬ 
cramenti. 

4.  Praeterea.  Forma  sacramenti  sufficit  ad  perfectionem  sacramenti,  unde 
sacramentum  baptismi  quandoque  perfici  potest  solis  verbis  formae  prolatis, 
omnibus  aliis  praetermissis;  si  ergo  praedicta  verba  sunt  forma  hujus  sacra¬ 
menti,  videtur  quod  aliquando  possit  hoc  sacramentum  perfici  his  solis  verbis 
prolatis,  et  omnibus  aliis  praetermissis,  quae  in  missa  dicuntur:  quod  tamen 
videtur  esse  falsum,  quia  ubi  verba  alia  praetermitterentur,  praedicta  verba 
acciperentur  ex  persona  sacerdotis  proferentis,  in  cujus  corpus,  et  sanguinem 
panis,  et  vinum  non  convertuntur;  non  ergo  praedicta  verba  sunt  forma  hujus 
sacramenti. 

Sed  contra  est,  quod  Ambros.  dicit  in  lib.  4.  de  Sacramentis  (cap.  4. 
a  prine.):  «  Consecratio  fit  verbis,  et  sermonibus  Domini  Jesu,  nam  per  reliqua 
omnia,  quae  dicuntur,  laus  Deo  defertur,  oratio  praemittitur  pro  populo,  pro 
regibus,  pro  caeteris :  ubi  autem  venitur,  ut  conficiatur  venerabile  sacramen¬ 
tum,  jam  non  suis  sermonibus  sacerdos  utitur,  sed  utitur  sermonibus  Christi  »  ; 
ergo  sermo  Christi  conficit  sacramentum. 

Respondeo  dicendum,  quod  hoc  sacramentum  ab  aliis  sacramentis  differt 
in  duobus:  primo  quidem,  quantum  ad  hoc,  quod  hoc  sacramentum  perficitur 
in  consecratione  materiae,  alia  vero  sacramenta  perficiuntur  in  usu  materiae 
consecratae:  secundo,  quia  in  aliis  sacramentis  consecratio  materiae  consistit 
solum  in  quadam  benedictione,  ex  qua  materia  consecrata  accipit  instrumen- 
taliter  quandam  spiritualem  virtutem,  quae  per  ministrum,  qui  est  instrumen¬ 
tum  animarum,  potest  ad  instrumenta  inanimata  procedere:  sed  in  hoc  sa¬ 
cramento  consecratio  materiae  consistit  in  quadam  miraculosa  conversione 
substantiae,  quae  a  solo  Deo  perfici  potest;  unde  minister  in  hoc  sacramento 
perficiendo  non  habet  alium  actum  nisi  prolationem  verborum.  Et  quia  forma 
debet  esse  conveniens  rei,  ideo  forma  hujus  sacramenti  differt  a  formis  alio¬ 
rum  sacramentorum  in  duobus:  primo  quidem,  quia  formae  aliorum  sacra¬ 
mentorum  important  usum  materiae,  puta  baptizationem,  vel  consignationem : 
sed  forma  hujus  sacramenti  importat  solam  consecrationem  materiae,  quae 
in  transubstantiatione  consistit,  puta  cum  dicitur:  «  Hoc  est  corpus  meum  », 
vel:  «  Hic  est  calix  sanguinis  mei  » :  secundo,  quia  formae  aliorum  sacramen¬ 
torum  proferuntur  ex  persona  ministri,  sive  per  modum  exercentis  actum, 
sicut  cum  dicitur:  «Ego  te  baptizo»,  vel:  «Ego  te  confirmo»,  etc.;  sive  per 
modum  imperantis,  sicut  cum  in  sacramento  ordinis  dicitur:  «  Accipe  po¬ 
testatem,  etc.  »;  sive  per  modum  deprecantis,  sicut  cum  in  sacramento  extre¬ 
mae  unctionis  dicitur:  «  Per  istam  unctionem,  et  nostram  intercessionem,  etc. ». 
Sed  forma  hujus  sacramenti  profertur  quasi  ex  persona  ipsius  Christi  loquentis, 

ut  detur  intelligi  quod  minister  in  perfectione  hujus  sacramenti  nihil  agit, 
nisi  quod  profert  verba  Christi. 

Ad  primum  ergo  dicendum,  quod  circa  hoc  est  multiplex  opinio.  Qui¬ 
dam  enim,  dixerunt,  quod  Christus,  qui  habebat  potestatem  excellentiae  in 
sacramentis,  absque  omni  forma  verborum  hoc  sacramentum  perfecit,  et 
postea  verba  protulit,  sub  quibus  alii  postmodum  consecrarent ;  quod  vi¬ 
dentur  sonare  verba  Innocentii  III.  dicentis  (lib.  4.  de  Myster.  Missae,  cap.  6. 
infm.):  «  Sane  dici  potest,  quod  Christus  virtute  divina  confecit,  et  postea 
formam  expressit,  sub  qua  posteri  benedicerent».  Sed  contra  hoc  expresse 
sunt  verba  Evangelii,  in  quibus  dicitur  quod  Christus  benedixit:  quae  quidem 
benedictio  aliquibus  verbis  facta  est ;  unde  praedicta  verba  Innocentii  sunt 
opinative  magis  dicta,  quam  determinative.  Quidam  autem  dixerunt,  quod 
benedictio  illa  facta  est  quibusdam  aliis  verbis  nobis  ignotis;  sed  nec  hoc 
stare  potest,  quia  benedictio  consecrationis  nunc  perficitur  per  recitationem 
eorum,  quae  tunc  acta  sunt;  unde  si  tunc  per  haec  verba  non  est  facta  con¬ 
secratio,  nec  modo  fieret.  Et  ideo  alii  dixerunt,  quod  illa  benedictio  eisdem 
etiam  verbis  facta  est,  quibus  modo  fit :  sed  Christus  ea  bis  protulit :  primo 
quidem  secrete  ad  consecrandum:  secundo  manifeste  ad  instruendum.  Sed 
nec  hoc  stare  potest :  quia  sacerdos  consecrat  proferens  haec  verba,  non  ut 
a  Christo  in  occulta  benedictione  dicta,  sed  ut  publice  prolata;  unde  cum 
non  habeant  vim  hujusmodi  verba,  nisi  ex  Christi  prolatione,  videtur  quod 
etiam  Christus  manifeste  ea  proferens  consecraverit.  Et  ideo  alii  dixerunt, 
quod  Evangelistae  non  semper  eumdem  ordinem  in  recitando  servaverunt, 
quo  res  sunt  gestae,  ut  patet  per  August.  in  lib.  2.  de  Consensu  Evang.  (cap.  30. 
31.  et  44.);  unde  intelligendum  est,  ordinem  rei  gestae  sic  exprimi  posse: 

«  Accipiens  panem  benedixit,  dicens:  Hoc  est  corpus  meum;  et  deinde  fre¬ 
git,  et  dedit  discipulis  suis  ».  Sed  idem  sensus  haberi  potest  etiam  verbis 
Evangelii  non  mutatis;  nam  hoc  participium,  dicens,  concomitantiam  quam¬ 
dam  importat  verborum  prolatorum  ad  ea  quae  praecedunt:  non  autem 
oportet,  quod  haec  concomitantia  intelligatur  solum  respectu  ultimi  verbi 
prolati,  quasi  Christus  tunc  ista  verba  protulerit,  quando  dedit  discipulis  suis; 
sed  potest  intelligi  concomitantia  respectu  totius  praecedentis;  ut  sit  sensus: 
Dum  benediceret,  frangeret,  et  daret  discipulis  suis,  haec  verba  dixit :  Acci¬ 
pite,  etc. 

Ad  secundum  dicendum,  quod  in  his  verbis :  «  Accipite,  et  comedite  » 
intelligitur  usus  materiae  consecratae,  qui  non  est  de  necessitate  hujus  sacra¬ 
menti,  ut  supra  habitum  est  (q.  74.  art.  7.) ;  et  ideo  nec  haec  verba  sunt  de 
substantia  formae:  quia  tamen  ad  quamdam  perfectionem  sacramenti  per¬ 
tinet  materiae  consecratae  usus,  sicut  operatio  non  est  prima,  sed  secunda 
perfectio  rei,  ideo  per  omnia  ista  verba  exprimitur  tota  perfectio  hujus  sa¬ 
cramenti:  et  hoc  modo  Eusebius  intellexit,  his  verbis  confici  sacramentum, 
quantum  ad  primam,  et  secundam  perfectionem  ipsius. 

Ad  tertium  dicendum,  quod  in  sacramento  baptismi  minister  aliquem 
actum  exercet  circa  usum  materiae,  qui  est  de  essentia  sacramenti:  quod 
non  est  in  hoc  sacramento:  et  ideo  non  est  similis  ratio. 

Ad  quartum  dicendum,  quod  quidam  dixerunt,  hoc  sacramentum  perfici 
non  posse  praedictis  verbis  prolatis,  et  aliis  praetermissis,  praecipue  quae 
sunt  in  canone  missae.  Sed  hoc  patet  esse  falsum,  tum  ex  verbis  Ambrosii 
supra  inductis  (in  arg.  Sed  cont.),  tum  etiam  quia  canon  missae  non  est  idem 
apud  omnes,  nec  secundum  omnia  tempora,  sed  diversa  sunt  a  diversis  ap- 

posita.  Unde  dicendum  est,  quod  si  sacerdos  sola  verba  praedicta  proferret 
cum  intentione  conficiendi  hoc  sacramentum,  perficeretur  hoc  sacramentum, 
quia  intentio  faceret,  ut  haec  verba  intelligerentur  quasi  ex  persona  Christi 
prolata,  etiam  si  verbis  praecedentibus  hoc  non  recitaretur:  graviter  tamen 
peccaret  sacerdos  sic  conficiens  hoc  sacramentum,  utpote  ritum  Ecclesiae 
non  servans.  Nec  est  simile  de  baptismo,  quod  est  sacramentum  necessitatis: 
defectum  autem  hujus  sacramenti  potest  supplere  spiritualis  manducatio, 
sicut  Aug.  dicit  (tract.  26.  in  Joan.). 

ARTICULUS  II.  465 

UTRUM  HAEC  SIT  CONVENIENS  FORMA  CONSECRATIONIS  PANIS: 

HOC  EST  CORPUS  MEUM. 

(Supr.  q.  60.  art.  8.  corp.  et  q.  77.  art.  2.  corp. 
et  infr.  q.  8 5.  art.  4.  ad  1.  et  q.  84.  art.  3.  corp.  et  4.  Dist.  8.  q.  2.  art.  1.  q.  1.  et  2. 
et  art.  4.  q.  3.  et  1.  Cor.  n.  hct.  y). 

Ad  secundum  sic  proceditur.  Videtur,  qi.od  haec  non  sit  conveniens 
forma  consecrationis  panis:  «  Hoc  est  corpus  meum  »:  per  formam  enim 
sacramenti  debet  exprimi  sacramenti  effectus:  sed  effectus,  qui  fit  in  conse¬ 
cratione  panis,  est  conversio  substantiae  panis  in  corpus  Christi,  quae  magis 
exprimitur  per  hoc  verbum  fit,  quam  per  hoc  verbum  est;  ergo  in  forma 
consecrationis  deberet  dici:  «  Hoc  fit  corpus  meum  ». 

2.  Praeterea.  Ambr.  dicit  in  lib.  4.  de  Sacramentis  (c'ap.  4.  a  prine.) : 
«  Sermo  Christi  hoc  conficit  sacramentum  :  quis  sermo  Christi  ?  hic,  quo  lacta 
sunt  omnia;  Jussit  Dominus,  et  facta  sunt  coeli,  et  terra  »;  ergo  et  forma 
hujus  sacramenti  convenientior  esset  per  verbum  imperativum,  ut  diceretur: 
«  Hoc  sit  corpus  meum  ». 

3.  Praeterea.  Per  subjectum  hujus  locutionis  importatur  illud  quod  con¬ 
vertitur,  sicut  per  praedicatum  importatur  conversionis  terminus:  sed  sicut 
est  determinatum  id,  in  quod  fit  conversio  (non  enim  fit  conversio  nisi  in 
corpus  Christi),  ita  est  determinatum  id,  quod  convertitur:  non  enim  con¬ 
vertitur  in  corpus  Christi  nisi  panis;  ergo  sicut  ex  parte  praedicati  ponitur 
nomen,  ita  ex  parte  subjecti  debet  poni  nomen,  ut  dicatur:  «  Hic  panis  est 
corpus  meum  ». 

4.  Praeterea.  Sicut  id,  in  quod  terminatur  conversio,  est  determinatae 
naturae  (quia  est  corpus),  ita  etiam  est  determinatae  personae;  ergo  sicut 
ad  determinandam  naturam  dicitur  corpus,  ;ta  ad  determinandam  personam 
deberet  dici:  «  Hoc  est  corpus  Christi  ». 

5.  Praeterea.  In  verbis  formae  non  debet  poni  aliquid,  quod  non  sit  de 
substantia  ejus;  inconvenienter  ergo  additur  in  quibusdam  libris  haec  con¬ 
junctio,  enim,  quae  non  est  de  substantia  formae. 

Sed  contra  est,  quod  Dominus  hac  forma  in  consecrando  est  usus,  ut 
patet  Matth.  26. 

Resfondeo  dicendum,  quod  haec  est  conveniens  forma  consecrationis 
panis.  Dictum  est  enim  (art. praec.),  quod  haec  consecratio  consistit  in  con¬ 
versione  substantiae  panis  in  corpus  Christi.  Oportet  autem  formam  sacra¬ 
menti  significare  id,  quod  in  sacramento  efficitur;  unde  et  forma  consecra¬ 
tionis  panis  debet  significare  ipsam  conversionem  panis  in  corpus  Christi ; 

in_  fiua  tria-  considerantur,  scilicet  ipsa  conversio,  et  terminus  a  quo ,  et  ter¬ 
minus^  ad  quem.  Conversio  autem  potest  considerari  dupliciter:  uno  modo  ut 
in  heri:  alio  modo  ut  in  facto  esse.  Non  autem  debuit  significari  conversio  in 
lac  .  orma,  ut  in  fieri,  sed  ut  in  facto  esse  :  primo  quidem,  quia  haec  con¬ 
versio  non  est  successiva,  ut  supra  dictum  est  (q.  7;.  art.  7.),  sed  instantanea  : 
in  hujusmodi  autem  mutationibus  fieri  non  est  nisi  factum  esse :  secundo,  quia 
ita  se  habent  formae  sacramentales  ad  significandum  effectum  sacramenti, 
sicut  se  habent  formae  artificiales  ad  repraesentandum  effectum  artis.  Forma 
autem  artificialis  est  similitudo  ultimi  effectus,  in  quem  fertur  intentio  arti¬ 
ficis  ;  .sicut  forma  artis  in  mente  aedificatoris  est  forma  domus  aedificatae 
principaliter,  aedificationis  autem  per  consequens.  Unde  et  in  hac  forma 
debet  exprimi  conversio  ut  in  facto  esse,  ad  quod  fertur  intentio :  et  quia 
ipsa  conversio  exprimitur  in  hac  forma  ut  in  facto  esse,  necesse  est  quod 
extrema  conversionis  significentur,  ut  se  habent  in  facto  esse  conversionis: 
Liinc  autem  terminus  ad  quem  habet  propriam  naturam  suae  substantiae;  sed 
terminus  a  quo  non  manet  secundum  suam  substantiam,  sed  solum  secun¬ 
dum  accidentia,  quibus  sensui  subjacet,  et  ad  sensum  determinari  potest.  Unde 
convenienter  terminus  conversionis  a  quo  exprimitur  per  pronomen  demon¬ 
strativum  relatum  ad  accidentia  sensibilia,  quae  manent;  terminus  autem  ad 
quem  exprimitur  per  nomen  significans  naturam  ejus,  in  quod  fit  conversio; 
quod  quidem  est  totum  corpus  Christi,  et  non  sola  caro  ejus,  ut  dictum  est 
(q.  76.  art.  1.  ad  2.  et  art.  2.).  Unde  haec  forma  est  convenientissima :  «  Hoc 
est  corpus  meum  ». 

Ad  primum  ergo  dicendum,  quod  fieri  non  est  ultimus  effectus  hujus  con¬ 
secrationis,  sed  factum  esse,  ut  dictum  est  (in  corp.  art.);  et  ideo  hoc  potius 
exprimi  debet  in  forma. 

Ad  secundum  dicendum,  quod  sermo  Dei  operatus  est  in  creatione  re¬ 
rum  qui  etiam  operatur  in  hac  consecratione.  Aliter  tamen,  et  aliter ;  nam 
hic  operatur  effective,  et  sacramentaliter,  idest  secundum  vim  significationis, 
et  ideo  oportet  in  hoc  sermone  significari  ultimum  effectum  consecrationis 
per  verbum  substantivum  indicativi  modi,  et  praesentis  temporis:  sed  in 
creatione  rerum  operatus  est  solum  effective;  quae  quidem  efficientia  est 
per  imperium  suae  sapientiae,  et  ideo  in  creatione  rerum  exprimitur  sermo 
divinus  per  verbum  imperativi  modi,  secundum  illud  Gen.  1.:  Fiat  lux,  et 
facta  est  lux. 

Ad  tertium  dicendum,  quod  terminus  a  quo  in  ipso  facto  esse  conver¬ 
sionis  non  retinet  naturam  suae  substantiae,  sicut  terminus  ad  quem;  et  ideo 
non  est  simile. 

Ad  quartum  dicendum,  quod  per  hoc  pronomen  meum,  quod  includit 
demonstrationem  primae  personae,  quae  est  persona  loquentis,  sufficienter 
exprimitur  persona  Christi,  ex  cujus  persona  haec  proferuntur,  ut  dictum  est 
(art.  praec.). 

Ad  quintum  dicendum,  quod  haec  conjunctio  enim  apponitur  in  hac 
forma  secundum  consuetudinem  Romanae  Ecclesiae,  a  beato  Petro  apostolo 
derivatam:  et  hoc  propter  continuationem  ad  verba  praecedentia:  et  ideo 
non  est  de  forma,  sicut  nec  verba  praecedentia  formam. 

ARTICULUS  III.  466 

UTRUM  HAEC  SIT  CONVENIENS  FORMA  CONSECRATIONIS  VINI : 

HIC  EST  CALIX  SANGUINIS  MEI,  ETC. 

(4.  Dist.  8.  q.  2.  art.  3.  q.  1.  et  3.). 

Ad  tertium  sic  proceditur.  Videtur,  quod  haec  non  sit  conveniens  forma 
consecrationis  vini:  «Hic  est  calix  sanguinis  mei,  novi,  et  aeterni  Testamenti, 
mysterium  fidei,  qui  pro  vobis,  et  pro  multis  effundetur  in  remissionem  pec¬ 
catorum  »  :  sicut  enim  panis  convertitur  in  corpus  Christi  ex  vi  consecra¬ 
tionis,  ita  et  vinum  in  sanguinem  Christi,  sicut  ex  praedictis  patet  (q.  76. 
art.  1.  2.  et  3.) :  sed  in  forma  consecrationis  panis  ponitur  in  recto  corpus 
Christi,  nec  aliquid  aliud  additur;  inconvenienter  ergo  in  hac  forma  ponitur 
sanguis  Christi  in  obliquo,  et  additur  calix  in  recto,  cum  dicitur :  «  Hic  est  calix 
sanguinis  mei». 

2.  Praeterea.  Non  sunt  majoris  efficaciae  verba,  quae  proferuntur  in 
consecratione  panis,  quam  ea  quae  proferuntur  in  consecratione  vini,  cum 
utraque  sint  verba  Christi:  sed  statim  dicto:  «  Hoc  est  corpus  meum  »,  est 
perfecta  consecratio  panis ;  ergo  statim  cum  dictum  est :  «  Hic  est  calix  san¬ 
guinis  mei  »  est  perfecta  consecratio  sanguinis  :  et  ita  ea  quae  sequuntur,  non 
videntur  esse  de  substantia  formae,  praesertim  cum  pertineant  ad  proprie¬ 
tates  hujus  sacramenti. 

3.  Praeterea.  Testamentum  novum  pertinere  videtur  ad  internam  inspi¬ 
rationem,  ut  patet  ex  hoc  quod  Apostolus  ad  Hebr.  8.  introducit  verba,  quae 
habentur  Jerem.  31.:  Consummabo  super  domum  Israel  testamentum  novum, 
dando  leges  meas  in  mentem  eorum :  sacramentum  autem  exterius  visibiliter 
agitur;  inconvenienter  ergo  in  forma  sacramenti  dicitur:  «Novi  Testamenti  ». 

4.  Praeterea.  Novum  dicitur  aliquid  ex  eo,  quod  est  prope  principium 
sui  esse:  aeternum  autem  non  habet  principium  sui  esse;  ergo  inconvenienter 
dicitur:  «Novi,  et  aeterni»,  quia  videtur  contradictionem  implicare. 

5.  Praeterea.  Occasiones  erroris  sunt  hominibus  subtrahendae,  secun¬ 
dum  illud  Isa.  57.:  Auferte  offendicula  de  via  populi  mei:  sed  quidam  erra¬ 
verunt,  aestimantes  mystice  solum  esse  corpus,  et  sanguinem  Christi  in  hoc 
sacramento;  ergo  in  hac  forma  inconvenienter  ponitur:  «Mysterium  fidei ». 

6.  Praeterea.  Supra  dictum  est  (q.  73.  art.  3.  ad  3.),  quod  sicut  baptismus 
est  sacramentum  fidei,  ita  Eucharistia  est  sacramentum  charitatis ;  ergo  in 
hac  forma  magis  debet  poni  charitas,  quam  fides. 

7.  Praeterea.  Totum  hoc  sacramentum,  et  quantum  ad  corpus,  et 
quantum  ad  sanguinem,  est  memoriale  Dominicae  passionis,  secundum  illud 
1.  Corinth.  1 1. :  Quotiescumque  manducabitis  panem  hunc,  et  calicem  bibetis,  mor¬ 
tem  Domini  annuntiabitis ;  non  ergo  magis  debuit  in  forma  consecrationis  san¬ 
guinis  fieri  mentio  de  passione  Christi,  et  ejus  fructu,  quam  in  forma  con¬ 
secrationis  corporis,  praesertim  cum  (Luc.  22.)  Dominus  dixerit:  Hoc  est 
corpus  meum,  quod  pro  vobis  tradetur. 

8.  Praeterea.  Passio  Christi,  ut  supra  habitum  est  (q.  48.  et  413.  art.  2.), 
ad  sufficientiam  profuit  omnibus;  quantum  vero  ad  efficientiam  profuit  multis. 
Debuit  ergo  dici:  «  Qui  effundetur  pro  omnibus  »,  aut  «  pro  multis  »,  sine 
hoc,  quod  adderetur,  «pro  vobis  ». 


QUAESTIO  LXXVIII.  ARTICULUS  III.  699 

9.  Praeterea.  Verba,  quibus  hoc  sacramentum  conficitur,  efficaciam  ha¬ 
bent  ex  institutione  Christi :  sed  nullus  Evangelista  recitat,  Christum  haec 
omnia  verba  dixisse;  ergo  haec  non  est  conveniens  forma  consecratio¬ 
nis  vini. 

Sed  contra  est,  quod  Ecclesia  ab  apostolis  instructa  utitur  hac  forma 
in  consecratione  vini. 

_  Respondeo  dicendum,  quod  circa  hanc  formam  est  duplex  opinio.  Quidam 
enitxq  dixerunt,  quod  de  substantia  formae  hujus  est  hoc  solum  quod  dicitur :X<  .■ .. 
«  Hic  est  calix  sanguinis  mei  »,  non  autem  ea  quae  sequuntur:  sed  hoc  vi- ' 
detur  inconveniens,  quia  ea  quae  sequuntur,  sunt  quaedam  determinationes 
praedicati,  idest  sanguinis  Christi,  unde  pertinent  ad  integritatem  ejusdem 
locutionis.  Et  propter  hoc  sunt  alii,  qui  melius  dicunt,  quod  omnia  sequentia 
sunt  de  substantia  formae  usque  ad  hoc  quod  postea  sequitur:  «Haec  quo¬ 
tiescumque  feceritis  »,  quod  pertinet  ad  usum  hujus  sacramenti:  unde  non  est 
de  substantia  formae,  et  inde  est,  quod  sacerdos  eodem  ritu,  et  modo,  scilicet  h  . 
tenendo  calicem  in  manibus,  omnia  haec  verba  profert.  Luc.  etiam  22.  in-1''' 
terponuntur  verba  sequentia  verbis  praemissis,  cum  dicitur:  «  Hic  calix  novum 
testamentum  est  in  meo  sanguine  » ;  dicendum  est  ergo  quod  omnia  prae¬ 
dicta  verba  sunt  de  substantia  formae;  sed  per  prima  verba,  cum  dicitur: 

«  Hic  est  calix  sanguinis  mei  »,  significatur  ipsa  conversio  vini  in  sanguinem, 
eo  modo  quo  dictum  est  (art.  praec.)  in  forma  consecrationis  panis :  per 
verba  autem  sequentia  designatur  virtus  sanguinis  effusi  in  passione,  quae 
operatur  in  hoc  sacramento.  Quae  quidem  ad  tria  ordinatur:  primo  quidem, 
et  principaliter  ad  adipiscendam  aeternam  haereditatem,  secundum  illud 
Hebr.  10.:  Habentes  fiduciam  in  introitu  sanctorum  in  sanguine  Christi;  et  ad 
hoc  designandum  dicitur:  «Novi,  et  aeterni  Testamenti  »:  secundo  ad  justi¬ 
tiam  gratiae,  quae  est  per  fidem,  secundum  illud  Roman.  3.:  Quem  proposuit 
Deus  propitiatorem  per  fidem  in  sanguine  ipsius,  ut  sit  ipse  justus,  et  justificans  eum, 
qui  ex  fide  est  Jesu  Christi;  et  quantum  ad  hoc  subditur:  «  Mysterium  fidei  »  : 
tertio  autem  ad  removendum  impedimenta  utriusque  praedictorum,  scilicet 
peccata,  secundum  illud  Hebr.  9.:  Sanguis  Christi  emundabit  conscientiam  no¬ 
stram  ab  operibus  mortuis,  idest  a  peccatis;  et  quantum  ad  hoc  subditur:  «Qui 
pro  vobis,  et  pro  multis  effundetur  in  remissionem  peccatorum  ». 

Ad  primum  ergo  dicendum,  quod  cum  dicitur:  «  Hic  est  calix  sanguinis 
mei»,  est  locutio  figurativa,  et  potest  dupliciter  intelligi :  imo  modo  secundum 
metonymiam,  qua  ponitur  continens  pro  contento ;  ut  sit  sensus :  «  Hic  est 
sanguis  meus  contentus  in  calice,  de  quo  fit  hic  mentio  »,  quia  sanguis  Christi 
in  hoc  sacramento  consecratur,  inquantum  est  potus  fidelium,  quod  non  im¬ 
portatur  in  ratione  sanguinis,  et  ideo  oportuit  hoc  designari  per  vas  huic  usui 
accommodatum:  alio  modo  potest  intelligi  secundum  metaphoram,  prout  per 
calicem  similitudinarie  intelligitur  passio  Christi,  quae  ad  similitudinem  ca¬ 
licis  inebriat,  secundum  illud  Thren.  3.:  Replevit  me  amaritudinibus,  inebriavit 
me  ab synthi 0 :  unde  et  ipse  Dominus  passionem  suam  calicem  nominat,  Mat¬ 
thaei  26.,  dicens:  Transeat  a  me  calix  iste;  ut  sit  sensus:  «  Hic  est  calix  pas¬ 
sionis  meae,  de  qua  fit  mentio  in  sanguine  seorsum  a  corpore  consecrato  » ; 
quia  separatio  sanguinis  a  corpore  fuit  per  passionem. 

Ad  secundum  dicendum,  quod,  quia,  ut  dictum  est  (in  solut.  praec.  et  q.  76. 
art.  2.  ad  1.),  sanguis  seorsum  consecratus  expresse  passionem  Christi  reprae¬ 
sentat,  ideo  potius  in  consecratione  sanguinis  fit  mentio  de  effectu  passionis, 
quam  in  consecratione  corporis,  quod  est  passionis  subjectum  :  quod  etiam 


700  QUAESTIO  LXXVIII.  ARTICULUS  III. 

designatur  in  hoc  quod  Dominus  dicit :  Quod  pro  vobis  tradetur,  quasi  diceret 
«Quod  pro  vobis  passioni  subjicietur  ». 

Ad  tertium  dicendum,  quod  testamentum  est  dispositio  haereditatis.  Hae- 
reditatem  autem  coelestem  disposuit  Deus  hominibus  dandam  per  virtutem 
sanguinis  Jesu  Christi:  quia,  ut  dicitur  Hebr.  5.:  Ubi  est  testamentum,  mors 
necesse  est  intercedat  testatoris.  Sanguis  autem  Christi  dupliciter  est  hominibus 
exhibitus:  primo  quidem  in  figura;  quod  pertinet  ad  vetus  Testamentum;  et 
ideo  Apostolus  ibidem  concludit:  Unde  nec  primum  testamentum  sine  sanguine 
dedicatum  est,  quod  patet  ex  hoc  quod,  sicut  dicitur  Exod.  24.,  lecto  omni  man¬ 
dato  legis  a  Moyse,  omnem  populum  aspersit,  dicens :  Hic  est  sanguis  Testamenti,  quod 
mandavit  ad  vos  Deus :  secundo  autem  est  exhibitus  in  rei  veritate ;  quod  per¬ 
tinet  ad  novum  Testamentum,  et  hoc  est  quod  Apostolus  ibidem  praemittit 
dicens :  Ideo  novi  Testamenti  mediator  est  Christus,  ut,  morte  intercedente,  repro¬ 
missionem  accipiant *  qui  vocati  sunt,  aeternae  haereditatis.  Dicitur  ergo :  «  Hic 
sanguis  novi  Testamenti  »,  quia  jam  non  in  figura,  sed  in  veritate  exhibetur, 
unde  subditur:  «  Qui  pro  vobis  effundetur».  Interna  autem  inspiratio  ex  hujus 
sanguinis  virtute  procedit,  secundum  quod  passione  Christi  justificamur. 

Ad  quartum  dicendum,  quod  hoc  Testamentum  est  novum  ratione  exhibi¬ 
tionis:  dicitur  autem  aeternum  tam  ratione  aeternae  Dei  praeordinationis,  quam 
etiam  ratione  aeternae  haereditatis,  quae  per  hoc  Testamentum  disponitur: 
ipsa  etiam  persona  Christi,  cujus  sanguine  Testamentum  disponitur,  est  aeterna. 

Ad  quintum  dicendum,  quod  mysterium  hoc  ponitur,  non  quidem  ad  exclu¬ 
dendam  rei  veritatem,  sed  ad  ostendendam  occultationem :  quia  et  ipse  san¬ 
guis  Christi  occulto  modo  est  in  hoc  sacramento ;  et  ipsa  passio  Christi  oc¬ 
culte  fuit  figurata  in  veteri  Testamento. 

Ad  sextum  dicendum,  quod  dicitur  «Mysterium  fidei»,  quasi  fidei  obje¬ 
ctum  :  quia  quod  sanguis  Christi  secundum  veritatem  fit  in  hoc  sacramento, 
sola  fide  tenetur:  ipsa  etiam  Christi  passio  per  fidem  justificat.  Baptismus 
autem  dicitur  sacramentum  fidei,  quia  est  quaedam  fidei  protestatio.  Hoc  autem 
est  sacramentum  charitatis,  quasi  figurativum,  et  effectivum. 

Ad  septimum  dicendum,  quod,  sicut  dictum  est  (in  resp.  ad  2.),  sanguis 
seorsum  consecratus  a  corpore  expressius  repraesentat  passionem  Christi,  et 
ideo  potius  in  consecratione  sanguinis  fit  mentio  de  passione  Christi,  et  fructu 
ipsius,  quam  in  consecratione  corporis. 

Ad  octavum  dicendum,  quod  sanguis  passionis  Christi  non  solum  habet 
efficaciam  in  Judaeis  electis,  quibus  exhibitus  est  sanguis  veteris  Testamenti, 
sed  etiam  in  Gentilibus,  nec  solum  in  sacerdotibus,  qui  hoc  conficiunt  sa¬ 
cramentum,  vel  aliis  qui  sumunt,  sed  etiam  in  illis,  pro  quibus  offertur  :  et 
ideo  signanter  dicit  pro  vobis,  Judaeis,  et  pro  multis,  scilicet  Gentilibus ;  vel 
pro  vobis  manducantibus,  et  pro  multis,  pro  quibus  offertur. 

Ad  nonum  dicendum,  quod  Evangelistae  non  intendebant  tradere  formas 
sacramentorum,  quas  is  primitiva  Ecclesia  oportebat  esse  occultas,  ut  dicit 
Dionys.  in  fine  Ecclesiast.  Hierar.,  sed  intenderunt  historiam  de  Christo  texere. 
Et  tamen  haec  omnia  fere  verba  ex  diversis  Scripturae  locis  accipi  possunt; 
nam  quod  dicitur:  Hic  est  calix,  habetur  Luc.  22.  et  1.  Corinth.  21. ;  Matth. 
autem  26.  dicitur:  Hic  est  sanguis  meus  novi  Testamenti,  qui  pro  multis  effun¬ 
detur  in  remissionem  peccatorum:  quod  autem  additur  «aeterni»,  et  iterum 
«misterium  fidei»,  ex  traditione  Domini  habetur,  quae  ad  Ecclesiam  per 
apostolos  pervenit,  secundum  illud  1.  Corinth.  1 1 . :  Ego  accepi  a  Domino, 
quod  et  tradidi  vobis. 

ARTICULUS  IV. 


467 


UTRUM  PRAEDICTIS  VERBIS  FORMARUM  INSIT  ALIQUA  VIS  CREATA 
EFFECTIVA  CONSECRATIONIS. 

(Infr.  «.  corp  e,4  Dist.  r.  &  3  ^ 

et  Dist.  10.  tn  expos.  Ut.  ad  6.  et  8.). 

nontsL™,iSPr,feffec,I;f,“r’  ^°d.  P-edictis  vertis  formarum 

consecratur  aliqua  virtute  creata  dictorum  ^Tofum*^  h°C  ““ 

eimplice™  virtuten,:  Ln  ergoR,  per“’h “0^°^“°'  *“  P“ 

««fe  W,/)°NJsi  taSa  esUt°d-  Ambr°S'  ^  4'  de  Sacramentis  (cap.  4. 

non  erant  nuantn  *  -  ^  m  sermone  Domim  Jesu,  ut  inciperent  esse  quae 

mutentur^? T  1  glS/Perat0nUS  ^  Ut  Sint  41136  erant>  <*  *  aliud  com- 
tentur.  »  Et  sic  quod  erat  panis  ante  consecrationem,  jam  corpus  Christi 

RESTONDE^d-Td111’  “  qml  S6rm0  ChriSti  in  3liud  craturam  mutat». 

P  *  dicendum,  quod  quidam  dixerunt,  nullam  virtutem  creatam 

ncc  m  praedictis  verbis  ad  transubstantiationem  faciendam  nec  etiam 

form? vei  e,iam  ™  ipsis  s  mucSz 

est  (“ ■ 6 2-  "■  -■  >■ « 

t T  j  ,  lcFuc.nac,  et  derogat  dignitati  sacramentorum  novae  Wis 

r?tCr,hriS~Um  Slt  Prae/.aeterfS  ««t  supra  dictum &eS 

(q.  6/.  ait.  3.)  consequens  est,  quod  m  verbis  formalibus  huius  sacramenti 

f  4ua6dam  hirtus  creata  ad  conversionem  hujus  sacramenti  faciendam  Tn 
trumenta  is  tamen,  sicut  et  in  aliis  sacramentis,1  sicut  supra  dictum  est?/.  L 
ait.  i  3.  et  4.).  Cum  enim  haec  verba  ex  persona  Christi  proferantur  ex  eius 
mandato  consequuntur  virtutem  instrumentalem  a  Christo  sicut  et’  caetera 

£££&&"  hab“' litM  sal“'ife“  ^ “ 

pan?  hTcorlTr/  di,Cendum’  4uod  cum  icitur,  sola  virtute  Spiritus  Sancti 
panem  m  corpus  Christi  converti,  non  excluditur  virtus  instrumentalis  quae 
t  m  forma  hujus  sacramenti:  sicut  cum  dicitur:  Solus  faber  Sci  ile” 
lum  »,  non  excluditur  virtus  martelli. 

Ad  secundum  dicendum,  quod  opera  miraculosa  nulla  creatura  potest 
facere,  quasi  agens  principale;  potest  tamen  ea  facere  instrumentaliter  sicut 
ipse  tactus  manus  Christi  sanavit  leprosum;  et  per  hunc  modum  ve  a  Ch  st 
convertunt  panem  in  corpus  Christi.  Quod  quidem  fieri  non  potuit  in  con- 

ceptione  corporis  Christi,  qua  corpus  Christi  formabatur,  ut  aliquid  a  corpore 
Christi  procedens  haberet  instrumentalem  virtutem  ad  ipsius  corporis  forma¬ 
tionem.  In  creatione  etiam  non  fuit  aliquod  extremum,  in  quod  instiumen- 
talis  actio  creaturae  posset  terminari ;  unde  non  est  simile. 

Ad  tertium  dicendum,  quod  praedicta  verba,  quibus  fit  consecratio,  sa- 
cramentaliter  operantur:  unde  vis  conversiva,  quae  est  in  formis  horum  sa¬ 
cramentorum,  consequitur  significationem,  quae  in  prolatione  ultimae  dictionis 
terminatur,  et  ideo  in  ultimo  instanti  prolationis  verborum  praedicta  verba 
consequuntur  hanc  virtutem,  in  ordine  tamen  ad  praecedentia:  et  haec  virtus 
est  simplex  ratione  simplicis  significati,  licet  in  ipsis  verbis  exterius  prolatis 
sit  quaedam  compositio. 


ARTICULUS  V.  468 

UTRUM  PRAEDICTAE  LOCUTIONES  SINT  VERAE. 

(4.  Dist.  S.  q.  2.  art.  1.  q.  4.). 

Ad  quintum  sic  proceditur.  Videtur,  quod  praedictae  locutiones  non 
sint  verae :  cum  enim  dicitur :  «  Hoc  est  corpus  meum  »,  ly  hoc  est  demonstra¬ 
tivum  substantiae:  sed  secundum  praedicta  (art.  2.  huj.  q.),  quando  profertur 
hoc  pronomen,  hoc,  adhuc  est  ibi  substantia  panis,  quia  transubstantiatio  fit 
in  ultimo  instanti  prolationis  verborum:  sed  haec  est  falsa:  «  Panis  est  corpus 
Christi»;  ergo  et  haec  est  falsa:  «Hoc  est  corpus  meum». 

2.  Praeterea.  Hoc  pronomen,  hoc,  facit  demonstrationem  ad  sensum : 
sed  species  sensibiles,  quae  sunt  in  hoc  sacramento,  neque  sunt  ipsum  corpus 
Christi,  neque  accidentia  corporis  Christi;  ergo  haec  locutio  non  potest  esse 
vera  :  «  Hoc  est  corpus  meum  ». 

3.  Praeterea.  Haec  verba,  sicut  dictum  est  (art.  praec.),  sua  significa¬ 
tione  efficiunt  conversionem  panis  in  corpus  Christi :  sed  causa  effectiva 
praeintelligitur  effectui ;  ergo  significatio  horum  verborum  praeintelligitur 
conversioni  panis  in  corpus  Christi:  sed  ante  conversionem  haec  est  falsa: 
«  Hoc  est  corpus  meum»;  ergo  simpliciter  est  judicandum,  quod  sit  falsa: 
et  eadem  ratio  est  de  hac  locutione:  «Hic  est  calix  sanguinis  mei,  etc.  ». 

Sed  contra  est,  quod  haec  verba  proferuntur  ex  persona  Christi,  qui  de 
se  dicit  Joan.  14.  :  Ego  sum  veritas. 

Respondeo  dicendum,  quod  circa  hoc  multiplex  fuit  opinio.  Quidam  enim 
dixerunt,  quod  in  hac  locutione:  «Hoc  est  corpus  meum»,  haec  dictio  hoc 
importat  demonstrationem  ut  conceptam,  et  non  ut  exercitam,  quia  tota  ista 
locutio  sumitur  materialiter,  cum  recitative  proferatur;  recitat  enim  sacerdos 
Christum  dixisse:  «  Hoc  est  corpus  meum  »  :  sed  hoc  stare  non  potest,  quia 
secundum  hoc  verba  haec  non  applicarentur  ad  materiam  corporalem  prae¬ 
sentem;  et  ita  non  perficeretur  sacramentum.  Dicit  enim  August.  super  Joan. 
(tract.  So.  a  med.)  :  «  Accedit  verbum  ad  elementum,  et  fit  sacramentum  ». 
Et  praeterea  ex  hoc  totaliter  non  evitatur  difficultas  hujus  questionis,  quia 
eaedem  rationes  manent  circa  primam  prolationem,  qua  Christus  haec  verba 
protulit :  quare  manifestum  est,  quod  non  materialiter,  sed  significative  su¬ 
mebantur;  et  ideo  dicendum  est,  quod  etiam  quando  proferuntur  a  sacerdote, 
significative,  et  non  tantum  materialiter  sumuntur.  Nec  obstat,  quod  sacerdos 
ea  recitative  profert,  quasi  a  Christo  dicta;  quia  propter  infinitam  virtutem 

adhmStQ ULT auTr^ -TaiS  SUa£  V!S  re^nerativa  Pervenit  non  solum 
a  uias  aquas,  quae  Christum  tetigerunt,  sed  ad  omnes  ubique  terrarum 

per  omnia  futura  saecula,  ita  etiam  ex  prolatione  ipsius cSXlJc verba’ 

%  m  utem  consecrativam  sunt  consecuta,  a  quocumque  sacerdote  dicantur  ac 

/ZZb  r  praesenftiaIlter  Proferret.  Et  ideo  alii  dixerunt,  quod  haec  dictio 
hoc  m  hac  locutione  facit  demonstrationem  non  ad  sensu  m  sed  ad  inte  e 
tum,  ut  sit  sensus:  «Hoc  est  corpus  meum»,  idest  significatui per hoc' 
«es  corpus  meum  »  Sed  nec  hoc  stare  potest,  quia  cum  fn  sacramentH  £oc 
ciatur,  quod  significatur,  non  fieret  per  hanc  formam,  ut  corpus  Christi 
sit  in  hoc.  sacramento  secundum  veritatem,  sed  solum  sicut  in  sfeno-  quod 

haec  dkt  oZ’  fa  tZ  dlCtUm  (i'  7J'  ^  X)'  Et  ide°  alii  dixe™nt’>  quod 
aec  dictio  hoc  facit  demonstrationem  ad  sensum ;  sed  intelligitur  haec  de 

monstratio  non  pro  illo  instanti  locutionis,  quo  profertur  haec  d  ct  o  Z 

ultimo  instanti  locutionis;  sicut  cum  aliquis  dicit:  «Nunc  taceo»  hoc  Z 

neZZZ^  fadt  demonstrationem  Pro  instanti  immediate  sequenti  locutio- 
em  est  enim  sensus:  «  Statim  his  verbis  dictis  taceo  ».  Sed  nec  hoc  stare 
potest,  quia  secundum  hoc  hujus  locutionis  esset  sensus:  «Corpus  meum 
est  corpus  meum  »,  quoa  praedicta  locutio  non  facit,  quia  hoc  feit  etiam 
ame  prolationem  verborum ;  unde  nec  hoc  praedicta  locutio  s  gnZcalZ 
ideo  aliter  dicendum  est,  quod,  sicut  praedictum  est  (ari.  praec)  haec  lo 
cutio  habet  Virtutem  factivam  conversionis  panis  in  corpusZhristi  •  et  ideo 
comparatur  ad  alias  locutiones,  quae  habent  solum  vim  significadvam  et 
non  factivam,  sicut  comparatur  conceptio  intellectus  practici,  quae  estfactiva 
rei,  conceptioni  intellectus  nostri  speculativi,  quae  est  accepta  a  rebus  -  nam 
«voces  sunt  signa  intellectuum  »,  secundum  Philos.  (Ul,  Zperiher.ZZnZ 

sed  faZZ  C°nCept.10  lrf ellectus  practici  non  praesupponit  rem  conceptam,' 
sed  facit  eam,  ita  veritas  hujus  locutionis  non  praesupponit  rem  significatam 
sed  facit  eam;  sic  enim  se  habet  Verbum  Dei  ad  res  factas  pef  Verbum’ 
Zec  autem  conversio  non  fit  successive,  sed  in  instanti,  sicut  dictum  est 
(q.  71-  ari.  7.);  et  ideo  oportet  quidem  intelligere  praedictam  locutionem  se- 
dum  ultimum  instans  prolationis  verborum,  non  tamen  ita  quod  praesup- 
ponatur  ex  parte  subjecti  id,  quod  est  terminus  conversionis,  scilicet  quod 
corpus  Christi  sit  corpus  Christi,  neque  etiam  illud  quod  fu4  ante  conver- 
nem  scilicet  panis  ;  sed  id  quod  communiter  se  habet  quantum  ad  utrum- 
que,  scilicet  contentum  m  generali  sub  istis  speciebus.  Non  enim  faciunt 
haec  verba,  quod  corpus  Christi  sit  corpus  Christi,  neque  quod  panis  sit 
corpus  Christi,  sed  quod  contentum  sub  his  speciebus,  quod  prius  erat  panis 
sit  corpus  Christi.  Et  ideo  signanter  non  dicit  Dominus :  «  Hic  panTs  es^  corpus’ 
meum»,  quod  esset  secundum  intellectum  secundae  opinionis :  neque:  «Hoc 
corpus  meum  est  corpus  meum»  ;  quod  esset  secundum  intellectum  'terfae  • 
sed  in  generali:  «Hoc  est  corpus  meum  »,  nullo  nomine  apposito  a  pane 
subjecti,  sed  solo  pronomine,  quod  significat  substantiam  in  communi  Zne 
qualitate,  idest  forma  determinata.  ’ 

Ad  primum  ergo  dicendum,  quod  haec  dictio  hoc  demonstrat  substantiam 
sed  absque  determinatione  propriae  naturae,  sicut  dictum  est  (in  corpore). 

.Ad  secundum  dicendum,  quod  hoc  pronomen  hoc  non  demonstrat  ipsa 
accidentia,  sed  substantiam  sub  accidentibus  contentam,  quae  primo  fuit  panis 

et  postea  est  corpus  Christi ;  quod  licet  non  informetur  his  accidentibus,  tamen’ 
sub  eis  continetur. 

Ad  tertium  dicendum,  quod  significatio  hujus  locutionis  praeintelligitur 

rei  significatae  ordine  naturae,  sicut  causa  naturaliter  est  prior  effectu  .  non 
tamen  ordine  temporis,  quia  haec  causa  simul  habet  secum  suum  effectum 
et  hoc  sufficit  ad  veritatem  locutionis. 


ARTICULUS  VI.  469 

UTRUM  FORMA  CONSECRATIONIS  PANIS  CONSEQUATUR  SUUM  EFFECTUM 
ANTEQUAM  PERFICIATUR  FORMA  CONSECRATIONIS  VINI. 

(4.  Dist.  S.  q.  2.  art.  4.  q.  2. 
et  Dist.  11.  q.  2.  art.  1.  q.  1.  ad  4.  et  1.  Cor.  11.  Uct.  6.). 

Ad  sextum  sic  proceditur.  Videtur,  quod  forma  consecrationis  panis  non 
consequatur  suum  effectum,  quousque  perficiatur  forma  consecrationis  vini: 
sicut  enim  per  consecrationem  panis  incipit  esse  corpus  Christi  sub  hoc  sa¬ 
cramento,  ita  per  consecrationem  vini  incipit  esse  sanguis:  si  ergo  verba 
consecrationis  panis  haberent  suum  effectum  ante  consecrationem  vini,  se¬ 
queretur  quod  in  hoc  sacramento  inciperet  esse  corpus  Christi  sine  sanguine, 
quod  est  inconveniens. 

2.  Praeterea.  Unum  sacramentum  unum  habet  complementum,  unde 
licet  in  baptismo  sint  tres  immersiones,  non  tamen  prima  immersio  conse¬ 
quitur  suum  effectum,  quousque  tertia  fuerit  terminata:  sed  totum  hoc  sa¬ 
cramentum  est  unum,  ut  supra  dictum  est  (q.  79.  art.  2.)  ;  ergo  verba,  quibus 
consecratur  panis,  non  consequuntur  suum  effectum  sine  verbis  sacramen- 
talibus,  quibus  consecratur  vinum. 

3  Praeterea.  In  ipsa  forma  consecrationis  panis  sunt  plura  verba,  quo¬ 
rum  prima  non  consequuntur  effectum,  nisi  prolato  ultimo,  sicut  dictum  est 
(art.  4.  huj.  q.  ad  3.);  ergo  pari  ratione  nec  verba,  quibus  consecratur  corpus 
Christi,  habent  effectum,  nisi  prolatis  verbis,  quibus  sanguis  Christi  conse¬ 
cratur. 

Sed  contra  est,  quod  statim  dictis  verbis  consecrationis  panis,  hostia 
consecrata  proponitur  populo  adoranda:  quod  non  fieret,  si  non  esset  ibi 
corpus  Christi,  quia  sic  ad  idololatriam  pertineret;  ergo  verba  consecrationis 
panis  suum  effectum  consequuntur,  antequam  proferantur  verba  consecratio¬ 
nis  vini. 

Respondeo  dicendum,  quod  quidam  antiqui  doctores  dixerunt,  quod  hae 
duae  formae,  scilicet  consecrationis  panis,  et  vini,  se  invicem  expectant  in 
agendo;  ita  scilicet  quod  prima  non  perficit  suum  effectum,  antequam  pro¬ 
feratur  secunda:  sed  hoc  stare  non  potest,  quia,  sicut  dictum  est  (art.  2.  et 4. 
huj.  q.),  ad  veritatem  hujus  locutionis:  «  Hoc  est  corpus  meum  »,  requiritur 
propter  verbum  praesentis  temporis,  quod  res  significata  simul  tempore  sit 
cum  ipsa  significatione  locutionis ;  alioquin  si  in  futurum  expectaretur  res  si¬ 
gnificata,  apponeretur  verbum  futuri  temporis,  non  autem  verbum  praesentis; 
ita  scilicet  quod  non  diceretur:  «  Hoc  est  corpus  meum  »,  sed:  «  Hoc  erit 
corpus  meum  ».  Significatio  autem  hujus  locutionis  completur  statim  com¬ 
pleta  prolatione  horum  verborum,  et  ideo  oportet  rem  significatam  statim 
adesse,  quae  quidem  est  effectus  hujus  sacramenti;  alioquin  locutio  non  esset 
vera.  Est  etiam  haec  positio  contra  ritum  Ecclesiae,  quae  statim  post  prola¬ 
tionem  verborum  corpus  Christi  adorat;  unde  dicendum  est,  quod  prima 
forma  non  expectat  secundam  in  agendo,  sed  statim  habet  suum  effectum. 

i*  z-tur  ^ 

consecratione  panis  est  auidenwo™  A  ■  ",eII,Sen<iu111  «,  quod  facta 

^ a» 


QUAESTIO  LXXIX. 

DE  EFFECTIBUS  SACRAMENTI  EUCHARISTIAE, 

IN  OCTO  ARTICULOS  DIVISA. 

Deinde  considerandum  est  de  effectibus  hujus  sacramenti. 

Et  circa  hoc  quaeruntur  octo. 

Primo.  Utrum  hoc  sacramentum  conferat  gratiam, 
ecundo  Utrum  effectus  hujus  sacramenti  sit  adeptio  gloriae 
Tertio.  Utrum  effectus  hujus  sacramenti  sit  remissio  pfccati  mortalis 

Qmnto  U.Z  '"i.  peccatum  ve’“e 

Lo  Umm  t»  sacramentum  tota  poena  peccati  remittatur. 

SeptTmo  Utrnm  Lc  am“,Um  h°mineS  prleMrv«  »  feturis, 

i  !  .  ""  'L  sacramentum  prosit  aliis,  quam  sumentibus. 

Uctavo.  De  impedimento  effectus  hujus  sacramenti. 


ARTICULUS  I. 


470 


UTRUM  PER  HOC  SACRAMENTUM  CONFERATUR  GRATIA. 

(Infr.  art.  4.  corp.  et  4.  Dist.  12.  q.  2.  art.  2.  q.  1.  ad  2.). 

Ad  primum  sic  proceditur.  Videtur,  quod  per  hoc  sacramentum  non  con 
feratur  gratia:  hoc  enim  sacramentum  est  nutrimentum  spirituale- nutrimen 
tum  autem  n°n  datur  nisi  viventi;  cum  ergo  vita  spiritualis  sit  per  "mth  " 
non  competit  hoc  sacramentum  nisi  habenti  gratiam;  non  ergo  per  hoc  sa 
cramentum  confertur  gratia,  ut  primo  habeatur;  similiter  etiam  nec  ad  hoc' 
ouorf  augeatur,  qu.a  augmentum  spirituale  pertine,  ad  sacramentum  conL 

Q  I  * T»A,r  1  *.  C.  fra,  .  .  _ 

45 

mationis,  ut  dictum  est  (q.  72.  art.  1.);  non  ergo  per  hoc  sacramentum  gratia 
confertur. 

2.  Praeterea.  Hoc  sacramentum  confertur  ut  quaedam  spiritualis  refe¬ 
ctio:  sed  refectio  spiritualis  magis  videtur  pertinere  ad  usum  gratiae,  quam 
ad  gratiae  collationem;  ergo  videtur,  quod  per  hoc  sacramentum  gratia  non 
conferatur. 

3.  Praeterea.  Sicut  supra  dictum  est  (q.  74.  art.  1.),  in  hoc  sacramento 
corpus  Christi  offertur  pro  salute  corporis,  sanguis  autem  pro  salute  animae: 
sed  corpus  non  est  subjectum  gratiae,  sed  anima,  ut  in  2.  habitum  est  (1-2. 
q.  110.  art.  4.);  ergo  ad  minus  quantum  ad  corpus  per  hoc  sacramentum 
gratia  non  confertur. 

Sed  contra  est,  quod  Dominus  dicit  Joan.  6. :  Panis,  quem  ego  dabo,  caro 
mea  est  pro  mundi  vita:  sed  vita  spiritualis  est  per  gratiam;  ergo  per  hoc 
sacramentum  gratia  confertur. 

Respondeo  dicendum,  quod  effectus  hujus  sacramenti  debet  considerari 
pruno  quidem,  et  principaliter  ex  eo  quod  in  hoc  sacramento  continetur,  quod 
est  Christus;  qui  sicut  in  mundum  visibiliter  veniens  contulit  mundo  vitam 
gratiae,  secundum  illud  Joan.  1 .  :  Gratia,  et  veritas  per  Jesum  Christum  facta 
est,  ita  in  hominem  sacramentaliter  veniens  vitam  gratiae  operatur,  secundum 
illud  Joan.  6. :  Qui  manducat  me,  vivet  propter  me ;  unde  et  Cyrillus  dicit 
(similia  his  multa  hab.  lib.  4.  in  Joan.  cap.  2.  et  q.]  hab.  autem  expres.  in  Cat. 
aur.  D.  Thom.  sup.  hunc  loc.):  « Vivificati vum  Dei  verbum  uniens  seipsum 
propriae  carni,  fecit  ipsam  vivificativam ;  decebat  enim,  eum  nostris  quo¬ 
dammodo  uniri  corporibus  per  sacram  ejus  carnem,  et  pretiosum  sanguinem, 
quae  accipimus  in  benedictionem  vivificativam  in  pane,  et  vino».  Secundo 
consideratur  ex  eo,  quod  per  hoc  sacramentum  repraesentatur,  quod  est  passio 
Christi,  sicut  supra  dictum  est  (q.  74.  art.  1.  et  q.  76.  art,  2.  ad  1.);  et 
ideo  effectum,  quem  passio  Christi  fecit  in  mundo,  hoc  sacramentum  facit  in 
homine;  unde  super  illud  Joan.  19.:  Continuo  exivit  sanguis,  et  aqua,  dicit 
Chrysost.  (hom.  84.  in  Joan.  circ.  med.):  «Quia  hinc  suscipiunt  principium 
sacra  mysteria,  cum  accesseris  ad  tremendum  calicem,  ut  ab  ipsa  bibiturus 
Christi  costa  ita  accedas »  :  unde  et  ipse  Dominus  dicit  Matth.  26. :  Hic  est 
sanguis  meus,  qui  pro  vobis  effundetur  in  remissionem  peccatorum.  Tertio  consi¬ 
deratur  effectus  hujus  sacramenti  ex  modo,  quo  traditur  hoc  sacramentum, 
quod  traditur  per  modum  cibi,  et  potus ;  et  ideo  omnem  effectum,  quem 
cibus,  et  potus  materialis  facit,  quantum  ad  vitam  corporalem,  quod  scilicet 
sustentat,  auget,  reparat,  et  delectar,  hoc  totum  facit  hoc  sacramentum, 
quantum  ad  vitam  spiritualem;  unde  Ambrosius  dicit  in  lib.  5.  de  Sacra¬ 
mentis  ( cap.  4.  circ.  med.) :  « Iste  panis  est  vitae  aeternae,  qui  animae  no¬ 
strae  substantiam  fulcit »,  et  Chrysost.  dicit  super  Joan.  (hom.  47.  a  med.): 
« Praestat  se  nobis  desiderantibus  et  palpare,  et  comedere,  et  amplecti »  ; 
unde  et  ipse  Dominus  dicit  Joan.  6. :  Caro  mea  vere  est  cibus,  et  sanguis  meus 
vere  est  potus.  Quarto  consideratur  effectus  hujus  sacramenti  ex  speciebus,  in 
quibus  traditur  hoc  sacramentum;  unde  August.  ibidem  (scilicet  tract.  26.  in 
Joan.  parum  ante  ffn.)  dicit :  « Dominus  noster  corpus,  et  sanguinem  suum 
in  eis  rebus  commendavit,  quae  ad  unum  aliquid  rediguntur  ex  multis,  nam¬ 
que  aliud  (scilicet  panis)  ex  multis  granis  in  unum  constat;  aliud  (scilicet 
vinum)  in  unum  ex  multis  acinis  confluit »  ;  et  ideo  ipse  alibi  dicit  supra 
Joan.  (loc.  cit.  a  med.) :  « O  sacramentum  pietatis,  o  signum  unitatis,  o 
vinculum  charitatis ! »  Et  quia  Christus,  et  ejus  passio  est  causa  gratiae,  et 


QUAESTIO  LXXIX.  ARTICULUS  I. 

“srssrn!b"s  p- 

“  sdp“  vir,"tem 

sacramenti,  nisi  ex  aliauo  vnt-n  *  ,gra  lam  ante  susceptionem  hujus 

«■ssrx?  nr  * 

aliter  tamen,  q„am  per 

Sc*SS5£SSS5m 

SECUNDUM  dandum,  quod  hoc  sacramentum  confert  gratiam  sniri 
tualiter  cum  virtute  charitatis ;  unde  Damas c.  (lib.  4  Orth  Fid  L  rTn  ^Ts 

comparat  hoc  sacramentum  carboni,  quenTIsaias  t  L) 

lignum  simplex  non  est  seri  •  •  Vldlt*  (Isa'  6-)>  carbo  enim 

r2c't"“'  Et.in<ieest-  ex  virtute  hujus  iacramemi  imma  spSmamer 

it  bibite,  et  inebriamini ,  charissimi.  ’  ’ 

Ad  tertium  dicendum,  quod  quia  sacramenta  operantur  salutem  nuam 
ignificant,  ideo  secundum  quamdam  assimilationem  dicitur  quod  ’in  hoc 
sacramento  corpus  offertur  pro  salute  corporis,  et  sanguis  P  o  alute  animae  • 
quamvis  utrumque  ad  salutem  utriusque  operetur,  cum  sub  utroque  totuTsh 
Christus,  ut  supra  dictum  est  (q.  ?6.  art.  2 .):  et  licet  corpus  non  sit  Sime- 
tum  subjectum  gratiae,  ex  anima  tamen  redundat  effectus  gratiae  ad 

habetur  RomVTw  exhibemus  arma  justitiae  Deo,  ut 

gloriam  IZji’  “  “  «*•  “>«™  ‘—pileem,  « 


ARTICULUS  II. 

UTRUM  EFFECTUS  HUJUS  SACRAMENTI  SIT  ADEPTIO  GLORIAE, 


(Infr.  q.  80.  art.  2.  ad  1.  et  Joan.  6.). 

Ad  secundum  sic  proceditur.  Videtur,  quod  effectus  hujus  sacramenti  non 
adeptio  gloriae:  effectus  enim  proportionatur  suae  causae:  sed  hoc  sa¬ 
cramentum  competit  viatoribus:  unde  et  viaticum  dicitur;  cum  imtur  via- 

SSEETgS  rpaces  glori“’ vHe,ur  ’“od  hoc 


2.  Praeterea.  Posita 
piunt  hoc  sacramentum, 


causa  sufficienti,  ponitur  effectus :  sed  multi  acci- 
qui  nunquam  pervenient  ad  gloriam,  ut  patet  per 

August.  21.  de  Civ.  Dei  (cap.  2y);  non  ergo  hoc  sacramentum  est  causa 

adeptionis  gloriae.  _  _ 

2.  Praeterea.  Majus  non  efficitur  a  minori,  quia  nihil  agit  ultra,  sua 

speciem:  sed  minus  est  accipere  Christum  sub  specie  aliena,  quod  fit  in  hoc 
sacramento,  quam  frui  eo  in  specie  propria,  quod  pertinet  ad  gloriam ;  ergo 
hoc  sacramentum  non  causat  adeptionem  gloriae. 

Sed  contra  est,  quod  dicitur  Joan.  6.:  Si  quis  manducaverit  ex  hoc  pane, 
vivet  in  aeternum  :  sed  vita  aeterna  est  vita  gloriae;  ergo  effectus  hujus  sa¬ 
cramenti  est  adeptio  gloriae.  . 

Respondeo  dicendum,  quod  in  hoc  sacramento  potest  considerari  et  i 
ex  quo  habet  effectum,  scilicet  ipse  Christus  contentus,  et  passio  ejus  reprae¬ 
sentata,  et  id  per  quod  habet  effectum,  scilicet  usus  sacramenti,  et  species  ejus. 
Et  quantum  ad  utrumque  competit  huic  sacramento,  quod  causet  adeptio¬ 
nem  vitae  aeternae ;  nam  ipse  Christus  per  suam  passionem  aperuit  nobis 
aditum  vitae  aeternae,  secundum  illud  Hebr.  9. :  Novi  testamenti  mediator  est , 
ui  morte  intercedente,  qui  vocati  sunt  accipiant  repromissionem  aeternae  haeredi- 
tatis;  unde  et  in  forma  hujus  sacramenti  dicitur:  «  Hic  est  calix  sanguinis 
mei,  novi,  et  aeterni  Testamenti  ».  Similiter  etiam  refectio  cibi  spiritualis,  et 
unitas  significata  per  species  panis,  et  vini  habentur  quidem  in  praesenti,  sed 
imperfecte,  perfecte  autem  in  statu  gloriae.  Unde  August.  dicit  super  illud 
Joan.  6.:  Caro  mea  vere  est  cibus  (tract.  26.  in  Joan.  aliquant.  ante  jin.):  «  Cum 
cibo,  et  potu  id  appetant  homines,  ut  non  esuriant,  neque  sitiant,  hoc  vera¬ 
citer  non  praestat  nisi  iste  cibus,  et  potus,  qui  eos,  a  quibus  sumitur,  immor¬ 
tales,  et  incorruptibiles  facit  in  societate  sanctorum,  ubi  pax  erit,  et  unitas 
plena,  atque  perfecta  ». 

Ad  primum  ergo  dicendum,  quod  sicut  passio  Christi,  in  cujus  virtute  hoc 
sacramentum  operatur,  est  quidem  causa  sufficiens  gloriae,  non  tamen  ita 
quod  statim  per  ipsam  introducamur  in  gloriam,  sed  oportet  ut  piius  simul 
compatiamur,  ut  postea  simul  glorificemur,  sicut  dicitur  Rom.  8. ,  ita  hoc 
sacramentum  non  statim  nos  in  gloriam  introducit,  sed  dat  nobis  virtutem 
perveniendi  ad  gloriam,  et  ideo  viaticum  dicitur;  in  cujus  figuram  legitur  3. 
Reg.  19.,  quod  Elias  comedit,  et  bibit ,  et  ambulavit,  in  fortitudine  cibi  illius 
quadraginta  diebus,  et  quadraginta  noctibus,  usque  ad  montem  Dei  Oreb. 

Ad  secundum  dicendum,  quod  sicut  passio  Christi  non  habet  suum  ef¬ 
fectum  in  his  qui  se  ad  eam  non  habent,  ut  debent,  ita  et  per  hoc  sacramen¬ 
tum  non  adipiscuntur  gloriam,  qui  indecenter  ipsum  suscipiunt.  Unde  August. 
dicit  super  Joan.  exponens  illa  verba:  Aliud  est  sacramentum,  et  aliud  virtus  sa¬ 
cramenti  (loc.  sup.cit.):  «  Multi  de  altari  accipiunt,  et  accipiendo  moriuntur. 
Panem  ergo  coelestem  spiritualiter  manducate,  innocentiam  ad  altare  appor¬ 
tate  ».  Unde  non  est  mirum,  si  illi  qui  innocentiam  non  servant,  effectum 
hujus  sacramenti  non  consequuntur. 

Ad  tertium  dicendum,  quod  hoc  quod  Christus  sub  aliena  specie  sumi¬ 
tur,  pertinet  ad  rationem  sacramenti,  quod  instrumentaliter  agit.  Nihil  autem 
prohibet,  causam  instrumentalem  producere  potiorem  effectum,  ut  ex  supra- 
dictis  patet  (q.  77.  art.  3.  ad 

UTRUM  EFFECTUS  HUJUS  SACRAMENTI  SIT  REMISSIO 
PECCATI  MORTALIS. 

(4.  Dist.  9.  art.}.  q.  2.  corp.  etDist.  i2.q.  2.  art.  2.  q.  2.). 

hoc  sacra  mentum  ^peccTta^mortalia^bluun^ur0*'111"  5 ^  P" 

et  bapti^u7RESed  H°°  S,aCramentum  a§k  in  virtute  passionis  Christi,  sicut 
dictum “(a  60  art\  dlIf tuntur  peccata  mortalia,  ut  supra 

.  ■  (q '  69'  T.-);  erS°  et  Per  hoc  sacramentum,  praesertim  cum  in 

X«orr,!“rament‘  d,“,Ur:  *  Qui  pr°  in  JL 

h.  3-  ^ ^eterea.  Per  hoc  sacramentum  gratia  confertur,  ut  dictum  est  (art.  1. 

jus.tlficatur  homo  a  Peccatis  mortalibus,  secundum 

remtan P“  »°‘  — ■ 

Sed  contra  est  quod  dicitur  1.  Cor.  1 1. :  Oui  manducat,  et  bibit  indi - 
gne  judicium  sibi manducat,  et  bibit:  dicit  autem  Gloss.  (Petri  Lomb.)  ibidem 
quoc  «  ille  manducat,  et  bibit  indigne,  qui  in  crimine  est,  vel  irreverenter 
ractat,  et  talis  manducat,  et  bibit  sibi  judicium,  idest  damnationem»  -  er<m 
1  e  qm  es  m  peccato  mortali,  per  hoc  quod  accipit  hoc  sacramentum/maSs 
accumulat  sibi  peccatum,  quam  remissionem  sui  peccat,  consequatur. 

Respondeo  dicendum,  quod  virtus  hujus  sacramenti  pote  t  considerari 
dilater:  uno  modo  secundum  se;  et  sic  hoc  sacramentum  habet  vinutem 
ad  remittendum  quaecumque  peccata  ex  passione  Christi,  quae  est  fons  et 
causa  remissionis  peccatorum:  alio  modo  potest  considerari  per  comparatio¬ 
nem  ad  eum,  qui  recipit  hoc  sacramentum,  prout  in  eo  invenitur  vel  non 
invenitur  impedimentum  percipiendi  hujus  sacramenti  effectum.  Quicumque 

cinfend  Pff6t  tCOnS'ientiam  Peccati  mortalis>  habet  in  se  impedimentum  per- 
p  endi  effectum  hujus  sacramenti,  eo  quod  non  est  conveniens  susceptor 
hujus  sacramenti;  tum  quia  non  vivit  spiritualiter,  et  ita  non  debet  spirituale 
nutrimentum  suscipere,  quod  non  est  nisi  viventis  ;  tum  quia  non  potest  uniri 
Christo  ^quod  fit  per  hoc  sacramentum)  dum  est  in  affectu  peccandi  morta- 
1  er  et  ideo,  ut  dicitur  m  lib.  de  Ecclesiast.  Dogmatib.  (cap.  inter  op. 
Aug.),  «  si  mens  m  actu  [al.  affectu]  peccandi  est,  gravatur  magis  Eucha¬ 
ristiae  perceptione,  quam  purificetur».  Unde  hoc  sacramentum  In  eo  qui 
ipsum  percipit  in  conscientia  peccati  mortalis,  non  operatur  remissionem 
peccati.  Potest  tamen  hoc  sacramentum  operari  rerpissionem  peccati  dupli¬ 
citer:  uno  modo  non  perceptum  actu,  sed  voto;  sicut  cum  quis  prius  justifica¬ 
tur  a  peccato :  alio  modo  etiam  perceptum  ab  eo  qui  est  in  peccato  mortali 
cujus  conscientiam,  et  affectum  non  habet,  forte  enim  primo  non  fuit  suffi¬ 
cienter  contritus ;  sed  devote,  et  reverenter  accedens  consequetur  per  hoc 

sacramentum  gratiam  chantatis,  quae  contritionem  perficiet,  et  remissionem 
peccati. 

Ad  primum  ergo  dicendum,  quod  petimus  ut  hoc  sacramentum  sit  ablutio 
scelerum,  vel  eorum,  quorum  conscientiam  non  habemus,  secundum  illud 
Ps.  1 8. :  Ab  occultis  meis  munda  me,  Domine:  vel  ut  contritio  in  nobis  perfi¬ 
ciatur  ad  scelerum  remissionem :  vel  etiam  ut  nobis  robur  detur  ad  scelera 
vitanda. 

Ad  secundum  dicendum,  quod  baptismus  est  spiritualis  generatio,  quae 
est  mutatio  de  non  esse  spirituali  in  esse  spirituale,  et  datur  per  modum 
ablutionis;  et  ideo,  quantum  ad  utrumque,  non  inconvenienter  accedit  ad 
baptismum,  qui  habet  conscientiam  peccati  mortalis  :  sed  per  hoc  sacramen¬ 
tum  homo  sumit  in  se  Christum  per  modum  spiritualis  nutrimenti,  quod 
non  competit  mortuo  in  peccatis:  et  ideo  non  est  similis  ratio. 

Ad  tertium  dicendum,  quod  gratia  est  sufficiens  causa  remissionis  pec¬ 
cati  mortalis:  non  tamen  actu  remittit  peccatum  mortale,  nisi  cum  primo 
datur  peccatori :  sic  autem  non  datur  in  hoc  sacramento :  unde  ratio  non 
sequitur. 

UTRUM  PER  HOC  SACRAMENTUM  REMITTANTUR  PECCATA  VENIALIA. 

(Infr.  q.  8y.  art.  3.  corp.  et  4.  Dist.  12.  q.  2.  art.  1.  q.  1.  corp. 
et  art.  2.  q.  1.  per  tot.). 

Ad  quartum  sic  proceditur.  Videtur,  quod  per  hoc  sacramentum  non 
remittantur  peccata  venialia :  hoc  enim  sacramentum,  ut  August.  dicit  super 
Joan.  (tract.  26.  a  med.)  est  «  sacramentum  charitatis  »  :  sed  venialia  peccata 
non  contrariantur  charitati,  ut  in  2.  habitum  est  (1-2.  q.  88.  art.  1.  et  2.  et  2-2. 
q.  24.  art.  10.);  cum  ergo  contrarium  tollatur  per  suum  contrarium,  videtur 
quod  peccata  venialia  per  hoc  sacramentum  non  remittantur. 

2.  Praeterea.  Si  peccata  venialia  per  hoc  sacramentum  remittantur,  qua 
ratione  remittitur  unum,  remittuntur  et  omnia:  sed  non  videtur,  quod  omnia 
remittantur,  quia  sic  frequenter  aliquis  esset  absque  omni  peccato  veniali, 
contra  id  quod  dicitur  1.  Joan.  1.:  Si  dixerimus  quia  peccatum  non  habemus, 
ipsi  nos  seducimus  ;  non  ergo  per  hoc  sacramentum  remittitur  aliquod  pecca¬ 
tum  veniale. 

3.  Praeterea.  Contraria  mutuo  se  expellunt:  sed  peccata  venialia  non 
prohibent  a  perceptione  hujus  sacramenti :  dicit  enim  Aug.  super  illud  Joan.  6.: 
Patres  vestri  manducaverunt  manna  in  deserto,  et  mortui  sunt  (tract.  26.  in  Joan. 
parum  ante  med.):  «  Innocentiam  ad  altare  apportate :  peccata  etsi  sunt  quo¬ 
tidiana,  non  sint  mortifera»;  ergo  neque  peccata  venialia  per  hoc  sacramen¬ 
tum  tolluntur. 

Sed  contra  est,  quod  Innocentius  III.  dicit  (lib.  4.  de  Myster.  Missae,  cap.  44. 
ante  med.),  quod  hoc  sacramentum  «  venialia  delet,  et  cavet  mortalia  ». 

Respondeo  dicendum,  quod  in  hoc  sacramento  duo  possunt  considerari, 
scilicet  ipsum  sacramentum,  et  res  sacramenti;  et  ex  utroque  apparet,  quod 
hoc  sacramentum  habet  virtutem  ad  remissionem  venialium  peccatorum :  nam 
hoc  sacramentum  sumitur  sub  specie  cibi  nutrientis.  Nutrimentum  autem 
cibi  est  necessarium  corpori  ad  restaurandum  id,  quod  quotidie  deperditur 
per  actionem  caloris  naturalis.  Spiritualiter  autem  quotidie  aliquid  in  nobis 
deperditur  ex  calore  concupiscentiae  per  peccata  venialia,  quae  diminuunt 

fervorem  chantatis,  ut  in  2.  habitum  est  (2-2.  q.  24.);  et  ideo  competit  huic 
sacramemo,  ut  remittat  peccata  venialia.  Unde  et  Ambrosius  dici,  in  iib 
Sacramentis  (cap.  4.  mphc.),  quod  «iste  panis  quotidianus  sumitur  in 
remedium  quotidianae  infirmitatis  ».  Res  autem  hujus  sacramenti  est  charitas 
non  solum  quantum  ad  habitum,  sed  etiam  quantim  ad  actum  excitur 

est  qidvhSitfhi  Per  qUem  PeC-CaU  VenkHa  solvuntur;  unde  manifestum 
est,  quod  virtute  hujus  sacramenti  remittuntur  peccata  venialia 

Ad  primum  ergo  dicendum,  quod  peccata  venialia  etsi  non  ’  contradantur 
chnmttt,  quantum  ad  habitum,  comrari.tutur  tamen  ei 

toUuntm  P'r  llOC  sacrJInentum,  ratione  cujus  peccata  venialia 

Ad  secoddom  dicendum,  quod  illud  verbum  non  est  intelligendum  quin 
a  qu  hora  posst,  homo  esse  absque  omn,  reatu  peccati  venialis;  sei  qufa 
itam  istam  sancti  non  ducunt  sine  peccatis  venialibus 
Ad  tertium  dicendum,  quod  major  est  virtus  charitatis,  cujus  est  hoc 
sacramentum,  quam  genialium  peccatorum;  nam  charitas  tollit  per  suum 
ctum  peccata  vernalia,  quae  tamen  non  possunt  totaliter  impedire  actum 
chantatis:  et  eadem  ratio  est  de  hoc  sacramento. 


ARTICULUS  V. 

UTRUM  PER  HOC  SACRAMENTUM  TOTA  POENA  PECCATI  REMITTATUR. 


(4.  Dist.  4.  q.  2.  art.  1.  q.  2.  ad  4.  et  Dist. 


II.  q.  2.  art.  2.  q.  4.). 


Ad  quintum  sic  proceditur.  Videtur,  quod  per  hoc  sacramentum  tota 
poena  peccati  remittatur  :  homo  enim  per  hoc  sacramentum  suscipit  in  se 

ectum  passionis  Christi,  ut  dictum  est  (art.  1.  et  2.  huj.  q .),  sicut  et  per  ba- 
ptismurn  percipit  homo  remissionem  omnis  poenae  virtute  passionis  Christi 
quae  sufficienter  satisfecit  pro  omnibus  peccatis,  ut  ex  supradictis  patet  (q  69 

art.  2.),  ergo  videtur,  quod  per  hoc  sacramentum  homini  remittatur  totus 
reatus  poenae. 

2.  Praeterea.  Alexander  I.  papa  dicit  (in  epist.  ad  omnes  orth.  post  med. 
Concil.  et  hab.  cap.  8.  De  Consecrat.  Dist.  2.):  «Nihil  in  sacrificiis  majus  esse 
potest,  quam  corpus,  et,  sanguis  Christi  »  :  sed  per  sacrificia  veteris  legis  homo 
sMisfacieto  pro  peccans  suis;  dicitur  enim  Levit.  4.  et  5.:  Si  peccaverit  homo, 
offeiet  hoc,  vel  illud  pro  peccato  suo,  et  remittetur  ei;  ergo  multo  maffis  hoc  sa¬ 
cramentum  valet  ad  remissionem  omnis  poenae. 

3.  Praeterea.  Constat,  quod  per  hoc  sacramentum  aliquid  de  reatu  poenae 
muttitur  ;  unde  et  m  satisfactionem  aliquibus  injungitur,  quod  pro  se  missas 
aciant  celebrari:  sed  qua  ratione  una  pars  poenae  dimittitur,  eadem  ratione 
et  alia,  cum  virtus  Christi,  quae  in  hoc  sacramento  continetur,  sit  infinita- 
ergo  videtur,  quod  per  hoc  sacramentum  tota  poena  tollatur. 

Sed  contra  est,  quod  secundum  hoc  non  esset  homini  alia  poena  injun¬ 
genda,  sicut  nec  baptizato  injungitur. 

Respondeo  dicendum,  quod  hoc  sacramentum  simul  est  sacrificium  et 
sacramentum:  sed  rationem  sacrificii  habet,  inquantum  offertur;  rationem 
autem  sacramenti,  inquantum  sumitur:  et  ideo  effectum  sacramenti  habet  in 
eo  qui  sumit,  effectum  autem  sacrificii  in  eo  qui  offert,  vel  in  his  pro  quibus 
onertur.  Si  igitur  consideretur  ut  sacramentum,  habet  effectum  dupliciter :  uno 

modo  directe  ex  vi  sacramenti:  alio  modo  quasi  ex  quadam  concomitantia, 
sicut  et  circa  continentiam  sacramenti  dictum  est  (q.  *]6.  art.  i.  et  2.).  Ex  vi 
quidem  sacramenti  directe  habet  illum  effectum,  ad  quem  est  institutum.  Non 
est  autem  institutum  ad  satisfaciendum,  sed  ad  spiritualiter  nutriendum  per 
unionem  ad  Christum,  et  ad  membra  ejus,  sicut  et  nutrimentum  unitur  nu¬ 
trito:  sed  quia  haec  unitas  fit  per  charitatem,  ex  cujus  fervore  aliquis  conse¬ 
quitur  remissionem,  non  solum  culpae,  sed  etiam  poenae,  inde  est  quod  ex 
consequenti  per  quamdam  concomitantiam  ad  principalem  effectum  homo 
consequitur  remissionem  poenae,  non  quidem  totius,  sed  secundum  modum 
suae  devotionis,  et  fervoris.  Inquantum  vero  est  sacrificium,  habet  vim  satis- 
factivam  :  sed  in  satisfactione  magis  attenditur  affectus  offerentis,  quam  quan¬ 
titas  oblationis:  unde  et  Dominus  dicit  Luc.  21.,  de  vidua,  quae  obtulit  duo 
aera,  quod  plus  omnibus  misit.  Quamvis  ergo  haec  oblatio  ex  sui  quantitate 
sufficiat  ad  satisfaciendum  pro  omni  poena,  tamen  fit  satisfactoria  illis,  pro 
quibus  offertur,  vel  etiam  offerentibus  secundum  quantitatem  suae  devotionis, 
et  non  pro  tota  poena. 

Ad  primum  ergo  dicendum,  quod  sacramentum  baptismi  directe  ordinatur 
ad  remissionem  poenae,  et  culpae;  non  autem  Eucharistia,  quia  baptismus 
datur  homini  quasi  commorienti  Christo,  Eucharistia  autem  quasi  nutriendo, 
et  perficiendo  per  Christum;  unde  non  est  similis  ratio. 

Ad  secundum  dicendum,  quod  illa  sacrificia,  et  oblationes  non  opera¬ 
bantur  remissionem  totius  poenae,  neque  quantum  ad  quantitatem  oblati, 
sicut  hoc  sacrificium,  neque  quantum  ad  devotionem  homini,  ex  qua  con¬ 
tingit,  quod  etiam  hic  non  tollitur  tota  poena. 

Ad  tertium  dicendum,  quod  hoc  quod  tollitur  pars  poenae,  et  non  tota 
poena  per  hoc  sacramentum,  non  contingit  ex  defectu  virtutis  Christi,  sed  ex 
defectu  devotionis  humanae. 

ARTICULUS  VI.  47$ 

UTRUM  PER  HOC  SACRAMENTUM  PRAESERVETUR  HOMO 
A  PECCATIS  FUTURIS. 

(4.  Dist.  12.  q.  2.  art.  2.  q.  2.  ad  1.  et  Dist.  44.  q.  2.  art.  3.  q.  1.  ad  q.). 

Ad  sextum  sic  proceditur.  Videtur,  quod  per  hoc  sacramentum  non  prae¬ 
servetur  homo  a  peccatis  futuris  :  multi  enim  digne  sumentes  hoc  sacramen¬ 
tum  postea  in  peccatum  cadunt,  quod  non  accideret,  si  hoc  sacramentum 
praeservaret  a  peccatis  futuris;  non  ergo'  effectus  hujus  sacramenti  est  a  pec¬ 
catis  futuris  praeservare. 

2.  Praeterea.  Eucharistia  est  sacramentum  charitatis,  ut  supra  dictum 
est  (art.  4.  huj.  q.)  :  sed  charitas  non  videtur  praeservare  a  peccatis  futuris, 
quia  semel  habita  potest  amitti  per  peccatum,  ut  in  2.  habitum  est  (2-2.  q.  24. 
art.  11.) ;  ergo  videtur,  quod  nec  hoc  sacramentum  praeservet  hominem  a 
peccato. 

3.  Praeterea.  Origo  peccati  in  nobis  est  lex  peccati,  quae  est  in  membris 
nostris,  ut  patet  per  Apostolum  Rom.  7.;  sed  mitigatio  fomitis,  qui  est  lex 
peccati,  non  ponitur  effectus  hujus  sacramenti,  sed  magis  baptismi;  ergo  prae¬ 
servare  a  peccatis  futuris  non  est  effectus  hujus  sacramenti. 

Sed  contra  est,  quod  Dominus  dicit  Joan.  6. :  Hic  est  panis  de  coelo  de¬ 
scendens,  ut  si  quis  ex  ipso  manducaverit,  non  moriatur ;  quod  quidem  manife¬ 
stum  est  non  intelligi  de  morte  corporali;  ergo  intelligitur,  quod  hoc  sacra¬ 
mentum  praeservet  a  morte  spirituali,  quae  est  per  peccatum. 

Respondeo  dicendum,  quod  peccatum  est  quaedam  spiritualis  mors  animae; 
unde  hoc  modo  praeservatur  aliquis  a  peccato  futuro,  quo  praeservatur  corpus 
a  morte  futura.  Quod  quidem  fit  dupliciter:  uno  modo,  inquantum  natura  ho¬ 
minis  interius  roboratur  contra  interiora  corruptiva;  et  sic  praeservatur  a 
morte  per  cibum,  et  medicinam :  alio  modo  per  hoc,  quod  munitur  contra 
exteriores  impugnationes ;  et  sic  praeservatur  per  arma,  quibus  munitur  corpus. 
Utroque  autem  modo  hoc  sacramentum  praeservat  a  peccato:  nam  primo 
quidem  per  hoc  quod  Christo  conjungit  per  gratiam,  roborat  spiritualem  vitam 
hominis,  tanquam  spiritualis  cibus,  et  spiritualis  medicina,  secundum  illud 
Psalm.  103. :  Panis  cor  hominis  confirmat;  et  August.  dicit  super  Joan.  (tract.  26. 
amed.):  «Securus  accede,  panis  est,  non  venenum»:  alio  modo,  inquantum 
est  quoddam  signum  passionis  Christi,  per  quam  victi  sunt  daemones,  re¬ 
pellit  omnem  daemonum  impugnationem ;  unde  Chrysost.  dicit  super  Joan. 
(hom.  43.  a  med.) :  «Ut  leones  flammam  spirantes,  sic  ab  illa  mensa  disce¬ 
dimus  terribiles  effecti  diabolo». 

Ad  primum  ergo  dicendum,  quod  effectus  hujus  sacramenti  recipitur  in 
homine  secundum  hominis  conditionem;  sicut  contingit  de  qualibet  causa 
activa,  quod  ejus  effectus  recipitur  in  materia  secundum  modum  materiae. 
Homo  autem  in  statu  viae  est  hujus  conditionis,  quod  liberum  arbitrium  ejus 
potest  flecti  in  bonum,  et  malum :  unde  licet  hoc  sacramentum,  quantum  est 
de  se,  habeat  virtutem  praeservativam  a  peccato,  non  tamen  aufert  homini 
possibilitatem  peccandi. 

Ad  secundum  dicendum,  quod  etiam  charitas,  quantum  est  in  se,  prae¬ 
servat  hominem  a  peccato,  secundum  illud  Rom.  13.:  Dilectio  proximi  ma¬ 
lum  non  operatur;  sed  ex  mutabilitate  liberi  arbitrii  contingit,  quod  aliquis 
post  habitam  charitatem  peccat,  sicut  et  post  susceptionem  hujus  sacra¬ 
menti. 

Ad  tertium  dicendum,  quod  licet  hoc  sacramentum  non  directe  ordi¬ 
netur  ad  diminutionem  fomitis,  diminuit  tamen  fomitem  ex  quadam  conse¬ 
quentia,  inquantum  auget  charitatem;  quia,  sicut  Aug.  dicit  in  lib.  83.  QQ. 
(g.  36.  a  prine.),  «augmentum  charitatis  est  diminutio  cupiditatis».  Directe 
autem  confirmat  cor  hominis  in  bono,  per  quod  etiam  praeservatur  homo  a 
peccato. 

ARTICULUS  VII.  476 

UTRUM  HOC  SACRAMENTUM  PROSIT  ALIIS,  QUAM  SUMENTIBUS. 

(Supr.  q.  38.  ari.  3.  ad  8.  et  praes,  q.  art.  3.  corp. 
et  4.  Dist  12.  q.  2.  art.  2.  q.  2.  ad  4.  et  Dist.  43.  q.  2.  art.  3.  q.  1.  ad  3. 

et  Joan.  6.  lect.  6.  fin.). 

Ad  septimum  sic  proceditur.  Videtur,  quod  hoc  sacramentum  non  prosit 
nisi  sumenti:  hoc  enim  sacramentum  est  unius  generis  cum  aliis  sacramentis, 
utpote  aliis  condivisum:  sed  alia  sacramenta  non  prosunt  nisi  sumentibus, 
sicut  effectum  baptismi  non  suscipit  nisi  baptizatus;  ergo  nec  hoc  sacramen¬ 
tum  prodest  aliis,  nisi  sumenti. 

2.  Praeterea.  Effectus  hujus  sacramenti  est  adeptio  gratiae,  et  gloriae, 
et  remissio  culpae  ad  minus  venialis;  si  ergo  hoc  sacramentum  haberet  effe¬ 
ctum  in  aliis,  quam  in  sumentibus,  posset  contingere  quod  aliquis  adipisce¬ 
retur  et  gratiam,  et  gloriam,  et  remissionem  culpae,  absque  actione,  et  pas¬ 
sione  propria,  alio  sumente,  vel  offerente  sacramentum. 

3.  Praeterea.  Multiplicata  causa,  multiplicatur  effectus;  si  ergo  hoc  sa¬ 
cramentum  prodesset  aliis,  quam  sumentibus,  sequeretur  quod  magis  pro¬ 
desset  alicui,  si  multi  sumerent  hoc  sacramentum,  multis  hostiis  in  una  missa 
consecratis;  quod  non  habet  Ecclesiae  consuetudo,  ut  scilicet  multi  commu¬ 
nicent  pro  alicujus  salute;  non  ergo  videtur,  quod  hoc  sacramentum  prosit 
nisi  sumenti. 

Sed  contra  est,  quod  in  celebratione  hujus  sacramenti  fit  pro  multis  aliis 
deprecatio,  quod  frustra  fieret,  nisi  hoc  sacramentum  aliis  prodesset;  hoc  ergo 
sacramentum  non  solum  sumentibus  prodest. 

Respondeo  dicendum,  quod,  sicut  prius  dictum  est  (art.  p.  huj.  q.),  hoc 
sacramentum  non  solum  est  sacramentum,  sed  etiam  est  sacrificium:  in- 
quantum  enim  in  hoc  sacramento  repraesentatur  passio  Christi,  quia  Chri¬ 
stus  obtulit  se  hostidm  Deo,  ut  dicitur  Ephes.  5.,  habet  rationem  sacrificii:  in- 
quantum  vero  in  hoc  sacramento  traditur  invisibilis  gratia  sub  visibili  specie, 
habet  rationem  sacramenti;  sic  ergo  hoc  sacramentum  sumentibus  quidem 
prodest,  et  per  modum  sacramenti,  et  per  modum  sacrificii,  quia  pro  omnibus 
sumentibus  offertur.  Dicitur  enim  in  canone  missae :  «  Quotquot  ex  hac  altaris 
participatione  sacrosanctum  Filii  tui  corpus,  et  sanguinem  sumpserimus,  omni 
benedictione  coelesti,  et  gratia  repleamur».  Sed  aliis,  qui  non  sumunt,  pro¬ 
dest  per  modum  sacrificii,  inquantum  pro  salute  eorum  offertur;  unde  et  in 
canone  missae  dicitur :  «  Memento,  Domine,  famulorum,  famularumque  tuarum, 
pro  quibus  tibi  offerimus,  vel  qui  tibi  offerunt  hoc  sacrificium  laudis,  pro  se, 
suisque  omnibus,  pro  redemptione  animarum  suarum,  pro  spe  salutis,  et  inco¬ 
lumitatis  suae».  Et  utrumque  modum  proficiendi  Dominus  expressit,  dicens 
Matth.  26.  et  Luc.  22. :  Qui  pro  vobis ,  scilicet  sumentibus,  et  pro  multis,  scilicet 
aliis,  effundetur  in  remissionem  peccatorum. 

Ad  primum  ergo  dicendum,  quod  hoc  sacramentum  prae  aiiis  habet,  quod 
est  sacrificium ;  et  ideo  non  est  similis  ratio. 

Ad  secundum  dicendum,  quod  sicut  passio  Christi  prodest  quidem  omnibus 
quantum  ad  sufficientiam,  et  ad  remissionem  culpae,  et  adeptionem  gratiae,  et 
gloriae,  sed  effectum  non  habet,  nisi  in  illis  qui  passioni  Christi  conjunguntur 
per  fidem,  et  charitatem;  ita  et  hoc  sacrificium,  quod  est  memoriale  Domi¬ 
nicae  passionis,  non  habet  effectum,  nisi  in  illis  qui  conjunguntur  huic  sacra¬ 
mento  per  fidem,  et  charitatem;  unde  et  Augustinus  dicit  ad  Renatum  (lib.  1. 
de  Anima,  et  ejus  orig.  cap.  9.  a  prine.):  «Quis  offerat  corpus  Christi,  nisi  pro 
his  qui  sunt  membra  Christi?  »  Unde  et  in  canone  missae  non  oratur  pro 
his  qui  sunt  extra  Ecclesiam ;  illis  tamen  prodest  plus,  vel  minus,  secundum 
modum  devotionis  eorum. 

Ad  tertium  dicendum,  quod  sumptio  pertinet  ad  rationem  sacramenti : 
sed  oblatio  pertinet  ad  rationem  sacrificii :  et  ideo  ex  hoc  quod  aliquis  sumit 
corpus  Christi,  vel  etiam  plures,  non  accrescit  aliis  aliquod  juvamentum;  si¬ 
militer  etiam  ex  hoc  quod  sacerdos  plures  hostias  consecrat  in  una  missa, 
non  multiplicatur  effectus  hujus  sacramenti,  quia  non  est  nisi  unum  sacrifi¬ 
cium  ;  nihil  enim  plus  est  virtutis  in  multis  hostiis  consecratis,  quam  in  una, 
cum  sub  omnibus,  et  sub  una  non  sit  nisi  totus  Christus ;  unde  nec  si  aliquis 

simul  in  una  missa  multas  hostias  consecratas  sumat,  participabit  majorem 
effectum  sacramenti.  In  pluribus  vero  missis  multiplicatur  sacrificii  oblatio : 
et  ideo  multiplicatur  effectus  sacrificii,  et  sacramenti. 

ARTICULUS  VIII.  477 

UTRUM  PER  VENIALE  PECCATUM  IMPEDIATUR  EFFECTUS 
HUJUS  SACRAMENTI. 

(4.  Dist.  12.  q.  2.  art.  1.  q.  3.  et  art.  2.  q.  1.  ad  2.). 

Ad  octavum  sic  proceditur.  Videtur,  quod  per  veniale  peccatum  non  im¬ 
pediatur  effectus  hujus  sacramenti :  dicit  enim  Augustinus  super  illud  Joan.  6. : 
Patres  vestri  manducaverunt  manna  (tract.  26.  in  Joan.  a  med.) :  «  Panem  coe¬ 
lestem  spiritualiter  manducate;  innocentiam  ad  altare  apportate;  peccata, 
etsi  sunt  quotidiana,  non  sint  mortifera  »  ;  ex  quo  patet,  quod  venialia  pec¬ 
cata,  quae  quotidiana  dicuntur,  spiritualem  manducationem  non  impediunt: 
sed  spiritualiter  manducantes  effectum  hujus  sacramenti  percipiunt;  ergo  pec¬ 
cata  venialia  non  impediunt  effectum  hujus  sacramenti. 

2.  Praeterea.  Hoc  sacramentum  non  est  minoris  virtutis,  quam  baptis¬ 
mus :  sed  effectum  baptismi,  sicut  supra  dictum  est  (q.  64.  art.  4.),  impedit 
sola  fictio,  ad  quam  non  pertinent  peccata  venialia;  quia,  sicut  Sap.  1.  di¬ 
citur:  Spiritus  Sanctus  disciplinae  effugiet  fictum,  qui  tamen  per  peccata  venia¬ 
lia  non  fugatur;  ergo  neque  effectum  hujus  sacramenti  impediunt  peccata 
venialia. 

3.  Praeterea.  Nihil  quod  removetur  per  actionem  alicujus  causae,  potest 
impedire  ejus  effectum:  sed  peccata  venialia  tolluntur  per  hoc  sacramentum, 
ergo  non  impediunt  ejus  effectum. 

Sed  contra  est,  quod  Damasc.  dicit  in  4.  lib.  (Orth.  Fid.  cap.  14.  a  med.): 
«  Ignis  ejus,  quod  irt  nobis  est,  desiderii,  assumens  eam,  quae  ex  carbone 
(idest  ex  hoc  sacramento)  ignitionem,  comburat  nostra  peccata,  et  illuminet 
corda  nostra,  ut  participatione  divini  ignis  igniamur,  et  deificemur  »  :  sed 
ignis  nostri  desiderii,  vel  amoris  impeditur  per  peccata  venialia,  quae  impe¬ 
diunt  fervorem  charitatis,  ut  in  2.  habitum  est  (1-2.  q.  81.  art.  4.  et  2-2.  q.  24. 
art.  10.);  ergo  peccata  venialia  impediunt  effectum  hujus  sacramenti. 

Respondeo  dicendum,  quod  peccata  venialia  dupliciter  accipi  possunt: 
uno  modo,  prout  sunt  praeterita:  alio  modo,  prout  sunt  actu  exercita:  primo 
quidem  modo  peccata  venialia  nullo  modo  impediunt  effectum  hujus  sacra¬ 
menti;  potest  enim  contingere,  quod  aliquis  post  multa  peccata  venialia  com¬ 
missa  devote  accedat  ad  hoc  sacramentum,  et  plenarie  hujus  sacramenti  conse¬ 
quatur  effectum:  secundo  autem  modo  peccata  venialia  non  ex  toto  impediunt 
hujus  sacramenti  effectum,  sed  in  parte ;  dictum  est  enim  (art.  1.  et  2.  huj.  q.), 
quod  effectus  hujus  sacramenti  non  solum  est  adeptio  habitualis  gratiae,  vel 
charitatis,  sed  etiam  quaedam  actualis  refectio  spiritualis  dulcedinis ;  quae 
quidem  impeditur,  si  aliquis  accedat  ad  hoc  sacramentum  per  peccata  ve¬ 
nialia  mente  distractus:  non  autem  tollitur  augmentum  habitualis  gratiae,  vel 
charitatis. 

Ad  primum  ergo  dicendum,  quod  ille  qui  cum  actu  venialis  peccati  ad 
hoc  sacramentum  accedit,  habitualiter  quidem  manducat  spiritualiter,  sed 

fion  actualiter;  et  ideo  habitualem  effectum  hujus  sacramenti  percipit,  non 
autem  actualem. 

Ad  secundum  dicendum,  quod  baptismus  non  ita  ordinatur  ad  actualem 
effectum,  idest  fervorem  charitatis,  sicut  hoc  sacramentum:  nam  baptismus 
est  spiritualis  regeneratio,  per  quam  acquiritur  prima  perfectio,  quae  est  ha¬ 
bitus,  vel  forma :  hoc  autem  sacramentum  est  spiritualis  manducatio,  quae 
habet  actualem  delectationem. 

Ad  tertium  dicendum,  quod  illa  ratio  procedit  de  venialibus  praeteritis, 
quae  per  hoc  sacramentum  tolluntur. 


QUAESTIO  LXXX. 

DE  USU,  SEU  SUMPTIONE  HUJUS  SACRAMENTI  IN  COMMUNI, 
IN  DUODECIM  ARTICULOS  DIVISA. 


Deinde  considerandum  est  de  usu,  sive  sumptione  hujus  sacramenti:  et 
primo  quidem  in  communi:  secundo,  quomodo  Christus  est  usus  hoc  sa¬ 
cramento. 

Orca  primum  quaeruntur  duodecim. 

Primo.  Utrum  sint  duo  modi  manducandi  hoc  sacramentum,  scilicet  sa- 
cramentaliter,  et  spiritualiter. 

Secundo.  Utrum  soli  homini  conveniat  manducare  spiritualiter  hoc  sa¬ 
cramentum. 

Tertio.  Utrum  solius  hominis  justi  sit  manducare  sacramentaliter. 

Quarto.  Utrum  peccator  manducans  sacramentaliter  peccet. 

Quinto.  De  quantitate  hujus  peccati. 

Sexto.  Utrum  peccator  accedens  ad  hoc  sacramentum  sit  repellendus. 

Septimo.  Utrum  nocturna  pollutio  impediat  hominem  a  sumptione  hujus 
sacramenti. 

Octavo.  Utrum  sit  solum  a  jejunis  sumendum. 

Nono.  Utrum  sit  exhibendum  non  habentibus  usum  rationis. 

(J)  *  Decimo.  Utrum  sit  quotidie  sumendum. 

Undecimo.  Utrum  liceat  omnino  abstinere. 

Duodecimo.  Utrum  liceat  percipere  corpus  sine  sanguine. 


ARTICULUS  I.  47§ 

UTRUM  DISTINGUI  DEBEANT  DUO  MODI  MANDUCANDI  CORPUS  CHRISTI. 

(Infr  art.  2.  et3.  corp.  et  4.  Dist.  9.  art.  1.  q.  1.  adi.  et  q.  3.  per  tot. 
etjoan.  6.  lect.  7.  et  1.  Cor.  11.  lect.  y.jm.  et  opusc.  $8.  cap.  17. 18. 19.  et  20.). 

Ad  primum  sic  proceditur.  Videtur,  quod  non  debeant  distingui  duo  modi 
manducandi  corpus  Christi,  scihcet  sacramentaliter,  et  spiritualiter :  sicut  enim 
baptismus  est  spiritualis  regeneratio,  secundum  illud  Joan.  3.:  Nisi  quis  re- 

natus  fuerit  ex  aqua,  et  Spiritu  Sancto,  etc.,  ita  etiam  hoc  sacramentum  est 
spiritualis  cibus;  unde  Dominus  de  hoc  sacramento  loquens  dicit,  Joan.  6.: 
Verba,  quae  ego  locatus  sum  vobis,  spiritus,  et  vita  sunt :  sed  circa  baptismum 
non  distinguitur  duplex  modus  sumendi,  scilicet  sacramentalis,  et  spiritualis ; 
ergo  neque  circa  hoc  sacramentum  debet  haec  distinctio  adhiberi. 

2.  Praeterea.  Ea,  quorum  unum  est  propter  alterum,  non  debent  ab  in¬ 
vicem  dividi,  quia  unum  ab  alio  speciem  trahit:  sed  sacramentalis  mandu¬ 
catio  ordinatur  ad  spiritualem,  sicut  ad  finem;  non  ergo  debet  sacramentalis 
manducatio  contra  spiritualem  dividi. 

3.  Praeterea.  Ea,  quorum  unum  potest  esse  sine  altero,  non  debent 
contra  se  dividi:  sed  videtur,  quod  nullus  possit  manducare  spiritualiter,  nisi 
etiam  sacramentaliter  manducet;  alioquin  antiqui  Patres  hoc  sacramentum 
spiritualiter  manducassent :  frustra  enim  esset  sacramentalis  manducatio,  si 
sine  ea  spiritualis  esse  posset ;  non  igitur  convenienter  distinguitur  circa  hoc 
sacramentum  duplex  manducatio,  scilicet  sacramentalis,  et  spiritualis. 

Sed  contra  est,  quod  super  illud  i.  Corinth.  ii.:  Qui  manducat,  et  bibit 
indigne,  etc.  dicit  Gloss.  ( ordin .):  «  Duos  dicimus  esse  modos  manducandi, 
unum  sacramentalem,  et  alium  spiritualem  ». 

Respondeo  dicendum,  quod  in  sumptione  hujus  sacramenti  duo  sunt  con¬ 
sideranda,  scilicet  ipsum  sacramentum,  et  effectus  ipsius;  de  quorum  utroque 
jam  supra  dictum  est  (q.  praec.).  Perfectus  igitur  modus  sumendi  hoc  sacra¬ 
mentum  est,  quando  aliquis  ita  hoc  sacramentum  suscipit,  quod  percipit  ejus 
effectum.  Contingit  autem  quandoque,  sicut  supra  dictum  est  (q.  praec.  art.  3. 
et  8.),  quod  aliquis  impeditur  a  percipiendo  effectu  hujus  sacramenti:  et  talis 
sumptio  hujus  sacramenti  est  imperfecta;  sicut  igitur  perfectum  contra  im¬ 
perfectum  dividitur,  ita  sacramentalis  manducatio,  per  quam  sumitur  solum 
sacramentum  sine  effectu  ipsius,  dividitur  contra  spiritualem  manducationem, 
per  quam  quis  percipit  effectum  hujus  sacramenti,  quo  spiritualiter  homo 
Christo  conjungitur  per  fidem,  et  charitatem. 

Ad  primum  ergo  dicendum,  quod  etiam  circa  baptismum,  et  alia  hujus¬ 
modi  sacramenta  similis  distinctio  adhibetur;  nam  quidam  suscipiunt  tantum 
sacramentum,  quidam  vero  sacramentum,  et  rem  sacramenti.  In  hoc  tamen 
differunt,  quia  cum  alia  sacramenta  perficiantur  in  usu  materiae,  percipere 
sacramentum  est  ipsa  perfectio  sacramenti:  hoc  autem  sacramentum  perfi¬ 
citur  in  consecratione  materiae;  et  ideo  uterque  usus  est  consequens  hoc 
sacramentum.  In  baptismo  etiam,  et  aliis  sacramentis  characterem  impri¬ 
mentibus  illi  qui  accipiunt  sacramentum,  recipiunt  aliquem  spiritualem  effe¬ 
ctum,  scilicet  characterem;  quod  non  accidit  in  hoc  sacramento:  et  ideo 
magis  in  hoc  sacramento  distinguitur  usus  sacramentalis  a  spirituali,  quam 
in  baptismo. 

Ad  secundum  dicendum,  quod  sacramentalis  manducatio,  quae  pertingit 
ad  spiritualem,  non  dividitur  contra  spiritualem,  sed  includitur  ab  ea:  sed 
illa  sacramentalis  manducatio  contra  spiritualem  dividitur,  quae  effectum  non 
consequitur;  sicut  imperfectum,  quod  non  pertingit  ad  perfectionem  speciei, 
dividitur  contra  perfectum. 

Ad  tertium  dicendum,  quod,  sicut  supra  dictum  est  (q.  73.  art.  q.),  effe¬ 
ctus  sacramenti  potest  ab  aliquo  percipi,  si  sacramentum  habeat  in  voto, 
quamvis  non  accipiat  in  re:  et  ideo  sicut  aliqui  baptizantur  baptismo  flaminis 
propter  desiderium  baptismi,  antequam  baptizentur  baptismo  aquae;  ita  etiam 
aliqui  manducant  spiritualiter  hoc  sacramentum,  antequam  sacramentaliter 

sumant.  Sed  hoc  contingit  dupliciter  :  uno  modo  propter  desiderium  sumendi 
ipsum  sacramentum ;  et  hoc  modo  dicuntur  baptizari,  et  manducare  spiri- 
tualiter,  et  non  sacramentaliter  illi,  qui  desiderant  sumere  haec  sacramenta 
jam  instituta:  alio  modo  propter  figuram;  sicut  dicit  Apostolus  i.  Cor.  io., 
quod  antiqui  patres  baptigati  sunt  in  nube,  et  in  mari,  et  quod  spiritualem  escam 
manducaverunt,  et  spiritualem  potum  biberunt.  Nec  tamen  frustra  adhibetur  sa- 
cramentalis  manducatio,  quia  plenius  inducit  sacramenti  effectum  ipsa  sacra¬ 
menti  susceptio,  quam  solum  desiderium,  sicut  supra  circa  baptismum  dictum 
est  (q.  69.  art.  4.  ad  2.). 


ARTICULUS  II.  479 

UTRUM  SOLIUS  HOMINIS  SIT  SPIRITUALITER  SUMERE 
HOC  SACRAMENTUM. 

(4.  Dist.  9.  art.  2.  q.  3.  et  p.  et  1.  Cor.  11.  lect.  J.). 

Ad  secundum  sit  proceditur.  Videtur,  quod  non  solius  hominis  sit  hoc 
sacramentum  spiritualiter  sumere  sed  etiam  angelorum,  quia  super  illud 
Psal.  77.:  Panem  angelorum  manducavit  horno,  dicit  Gloss.  (ord.  et  interi,  implic.)  : 
«  idest  corpus  Christi,  qui  est  vere  cibus  angelorum  » :  sed  hoc  non  esset,  si 
angeli  spiritualiter  Christum  non  manducarent;  ergo  angeli  spiritualiter  Chri¬ 
stum  manducant. 

2.  Praeterea.  Augustin.  dicit  super  Joan.  (tract.  26.  inter  med.  et  fin.): 
«  Hunc  cibum,  et  potum  societatem  vult  intelligi  corporis,  et  membrorum 
suorum,  quod  est  Ecclesia  in  praedestinatis  »:  sed  ad  istam  societatem  non 
solum  pertinent  homines,  sed  etiam  sancti  angeli;  ergo  sancti  angeli  spiri¬ 
tualiter  manducant. 

3.  Praeterea.  Augustinus  in  lib.  de  Verbis  Domini  (serm.  46.  et  loc.  cit.) 
dicit:  «  Spiritualiter  manducandus  est  Christus,  quoniam  ipse  dicit:  Qui 
manducat  meam  carnem,  et  bibit  meum  sanguinem ,  in  me  manet,  et  ego  in  eo  » : 
sed  hoc  convenit  non  solum  hominibus,  sed  etiam  sanctis  angelis,  in  quibus 
per  charitatem  est  Christus,  et  ipsi  in  eo ;  ergo  videtur,  quod  spiritualiter 
manducare  non  solum  sit  hominum,  sed  etiam  angelorum. 

Sed  contra  est,  quod  August.  dicit  super  Joan.  (tract.  26.  parum  a  med.): 
«  Panem  de  altari  spiritualiter  manducate;  innocentiam  ad  altare  apportate  »  : 
sed  angelorum  non  est  accedere  ad  altare,  tanquam  aliquid  sint  inde  sum¬ 
pturi;  ergo  angelorum  non  est  spiritualiter  manducare. 

Respondeo  dicendum,  quod  in  hoc  sacramento  continetur  ipse  Christus, 
non  quidem  in  specie  propria,  sed  in  specie  sacramenti:  dupliciter  ergo  con¬ 
tingit  manducare  spititualiter  ipsum  Christum:  uno  modo,  prout  in  sua  specie 
consistit;  et  hoc  modo  angeli  manducant  spiritualiter  ipsum  Christum,  in- 
quantum  ei  uniuntur  fruitione  charitatis  perfectae,  et  visione  manifesta  (quem 
panem  expectamus  in  patria),  non  per  fidem,  sicut  nos  ei  hic  unimur:  alio 
modo  contingit  spiritualiter  manducare  Christum,  prout  est  sub  speciebus 
hujus  sacramenti;  inquantum  scilicet  aliquis  credit  in  Christum  cum  desi¬ 
derio  sumendi  hoc  sacramentum:  et  hoc  non  solum  est  spiritualiter  man¬ 
ducare  Christum,  sed  etiam  spiritualiter  manducare  hoc  sacramentum,  quod 
non  competit  angelis :  et  ideo  licet  angeli  spiritualiter  manducent  Christum, 
non  tamen  convenit  eis  spiritualiter  manducare  hoc  sacramentum. 

Ad  primum  ergo  dicendum,  quod  sumptio  Christi  sub  hoc  sacramento 
ordinatur,,  sicut  ad  finem,  ad  fruitionem  patriae,  eo  modo  quo  angeli  eo  fruun- 
tur:  et  quia  ea.  quae  sunt  ad  finem,  derivantur  a  fine,  inde  est  quod  ista  man- 
ducat10  Christi,  qua  eum  sumimus  sub  sacramento,  quodammodo  derivatur 
ab  illa  manducatione,  qua  angeli  fruuntur  Christo  in  patria;  et  ideo  dicitur 
om°  manducare  panem  angelorum,  quia  primo,  et  principaliter  est  ange- 
lorum  qui  eo  fruuntur  de  specie  propria;  secundario  autem  est  hominum, 
qui  Christum  sub  sacramento  accipiunt. 

.  secundum  dicendum,  quod  ad  societatem  corporis  mystici  pertinent 
quidem  et  homines,  et  angeli;  sed  homines  per  fidem,  angeli  autem  per  ma¬ 
nifestam  visionem:  sacramenta  autem  proportionantur  fidei,  per  quam  ve¬ 
ritas  videtur  in  speculo,  et  in  aenigmate;  et  ideo,  proprie  loquendo,  non 
angelis,  sed  hominibus  convenit  manducare  spiritualiter  hoc  sacramentum. 

Ad  tertium  dicendum,  quod  Christus  manet  in  hominibus  secundum 
praesentem  statum  per  fidem;  sed  in  angelis  beatis  est  per  manifestam  vi¬ 
sionem:  et  ideo  non  est  simile,  sicut  dictum  est  (in  solut.  praec.). 

ARTICULUS  III.  480 

UTRUM  SOLUS  HOMO  JUSTUS  POSSIT  CHRISTUM 
SACRAMENTALITER  MANDUCARE. 

( 4 •  Dist.  9.  art.  2.  q.  1.  et  2.  et  art.  3.  q.  2.  corp.  fin. 
et  Dist.  12.  q.  1.  art.  2.  q.  2.  corp.). 

Ad  tertium  sic  proceditur.  Videtur,  quod  nullus  possit  manducare  Chri¬ 
stum  sacramentaliter,  nisi  homo  justus:  dicit  enim  August.  in  lib.  de  Remed. 
Poenitent.  (hab.  tract.  24.  in  Jocin.  circ.  med.) :  «  Ut  quid  p.aras  dentem,  et 
ventrem?  Crede,  et  manducasti;  credere  enim  in  eum,  hoc  est  panem  vivum 
manducare  »  ;  sed  peccator  non  credit  in  eum,  quia  non  habet  fidem  for¬ 
matam,  ad  quam  pertinet  credere  in  Deum,  ut  in  2.  habitum  est  (2-2.  q.  4. 
art  5 •)  i  ergo  peccator  non  potest  manducare  hoc  sacramentum,  quod  est 
panis  vivus. 

2.  Praeterea.  Hoc  sacramentum  maxime  dicitur  esse  sacramentum  cha- 
ritatis,  ut  supra  dictum  est  (q.  praec.  art.  4.)  :  sed  sicut  infideles  privantur 
fide,  ita  omnes  peccatores  privantur  charitate  :  infideles  autem  non  videntur 
posse  sacramentaliter  sumere  hoc  sacramentum,  cum  in  forma  hujus  sacra¬ 
menti  dicatur:  «  Mysterium  fidei  »;  ergo  pari  ratione  neque  aliquis  peccator 
potest  corpus  Christi  sacramentaliter  manducare. 

3.  Praeterea.  Peccator  magis  est  abominabilis  Deo,  quam  creatura  irra¬ 
tionalis:  dicitur  enim  in  Ps.  48.  de  homine  peccatore:  Homo,  cum  in  honore 
esset,  non  intellexit;  comparatus  est  jumentis  insipientibus,  et  similes  factus  est  illis: 
sed  animal  brutum,  puta  mus,  aut  canis,  non  potest  sumere  hoc  sacramen¬ 
tum,  sicut  etiam  non  potest  sumere  sacramentum  baptismi ;  ergo  videtur, 
quod  pari  ratione  neque  peccatores  hoc  sacramentum  manducent. 

Sed  contra  est,  quod  super  illud  Joan.  6.:  Patres  vestri  manducaverunt 
manna  in  deserto,  et  mortui  sunt,  dicit  Augustinus  (tract.  26.  in  Joan.  a  med.): 

«  Multi  de  altari  accipiunt,  et  accipiendo  moriuntur,  unde  dicit  Apost. :  Judi- 
dicium  sibi  manducat ,  et  b ibit )) *  sed  non  moriuntur  sumendo  nisi  peccatores  * 

ergo  peccatores  corpus  Christi  sacramentaliter  manducant,  et  non  solum 
justi. 

Respondeo  dicendum,  quod  circa  hoc  quidam  antiqui  erraverunt,  dicentes 
quod  corpus  Christi  nec  etiam  sacramentaliter  a  peccatoribus  sumitur;  sed 
quam  cito  labiis  peccatoris  contingitur,  tam  cito  sub  speciebus  sacramenta- 
libus  desinit  esse  corpus  Christi.  Sed  hoc  est  erroneum ;  derogat  enim  veri¬ 
tati  hujus  sacramenti, _  ad  quam  pertinet,  sicut  supra  dictum  est  (q.  76.  art.  6. 
ad  q.),  quod  manentibus  speciebus,  corpus  Christi  sub  eis  esse  non  desinat. 
Species  autem  manet,  quamdiu  substantia  panis  maneret,  si  ibi  adesset,  ut 
supra  dictum  est  (q.  77.  art.  5.  et  8.).  Manifestum  est  autem,  quod  substantia 
panis  assumpta  a  peccatore  non  statim  esse  desinit,  sed  manet,  quamdiu  per 
calorem  naturalem  digeratur;  unde  tamdiu  corpus  Christi  sub  speciebus  sa- 
cramentalibus  manet  a  peccatoribus  sumptis.  Unde  dicendum  est,  quod  pec¬ 
cator  sacramentaliter  corpus  Christi  manducare  potest,  et  non  solum  justus. 

Ad  primum  ergo  dicendum,  quod  verba  illa,  et  similia  sunt  intelligenda 
de  spirituali  manducatione,  quae  peccatoribus  non  convenit :  et  ideo  ex  pravo 
intellectu  horum  verborum  videtur  praedictus  error  processisse,  dum  nescie¬ 
runt  distinguere  corporalem,  et  spiritualem  manducationem. 

Ad  secundum  dicendum,  quod  etiamsi  infidelis  sumat  species  sacramen- 
tales,  corpus  Christi  sub  sacramento  sumit,  unde  manducat  Christum  sacra¬ 
mentaliter,  si  ly  sacramentaliter  determinat  verbum  ex  parte  manducati :  si 
autem  ex  parte  manducantis,  tunc  proprie  loquendo  non  manducat  sacramen¬ 
taliter,  quia  non  utitur  eo  quod  accipit,  ut  sacramento,  sed  ut  simplici  cibo; 
nisi  forte  infidelis  intenderet  recipere  illud,  quod  Ecclesia  confert,  licet  non 
haberet  fidem  veram  circa  alios  articulos,  vel  etiam  circa  hoc  sacramentum. 

Ad  tertium  dicendum,  quod  etiamsi  mus,  vel  canis  hostiam  consecra¬ 
tam  manducet,  substantia  corporis  Christi  non  desinit  esse  sub  speciebus, 
quamdiu  species  iMae  manent,  hoc  est,  quamdiu  substantia  panis  maneret; 
sicut  etiam  si  projiceretur  in  lutum:  nec  hoc  vergit  in  detrimentum  dignitatis 
corporis  Christi,  qui  voluit  a  peccatoribus  crucifigi  absque  diminutione  suae 
dignitatis;  praesertim  cum  mus,  aut  canis  non  tangat  ipsum  corpus  Christi 
secundum  propriam  speciem,  sed  solum  secundum  species  sacramentales. 
Quidam  autem  dixerunt,  quod  statim  cum  sacramentum  tangitur  a  mure, 
vel  cane,  desinit  ibi  esse  corpus  Christi:  quod  etiam  derogat  veritati  sacra¬ 
menti,  sicut  supra  dictum  est  (in  corp.  art.).  Nec  tamen  dicendum  est,  quod 
animal  brutum  sacramentaliter  corpus  Christi  manducet,  quia  non  est  natum 
uti  eo  ut  sacramento;  unde  non  sacramentaliter,  sed  per  accidens  corpus 
Christi  manducat,  sicut  manducaret  ille,  qui  sumeret  hostiam  consecratam, 
nesciens  eam  esse  consecratam.  Et  quia  id  quod  est  per  accidens,  non  cadit 
in  divisione  alicujus  generis,  ideo  hic  modus  manducandi  corpus  Christi  non 
ponitur  tertius  praeter  sacramentalem,  et  spiritualem. 

ARTICULUS  IV.  481 

UTRUM  PECCATOR  SUMENS  CORPUS  CHRISTI 
SACRAMENTALITER  PECCET. 

(Infr.  art.  7.  et  8.  corp.  et  4.  Dist.  9.  art.  9.  q.  1.  et  2.  et  1.  Cor.  11.  lect.  J.). 

Ad  quartum  sic  proceditur.  Videtur,  quod  peccator  sumens  corpus  Christi 
sacramentaliter  non  peccet:  non  enim  est  majoris  dignitatis  Christus  sub 

specie  sacramenti,  quam  sub  specie  propria:  sed  peccatores  tangentes  corpus 
Christi  sub  specie  propria  non  peccabant ;  quin  etiam  veniam  peccatorum 
consequebantur,  sicut  legitur  Luc.  7.  de  muliere  peccatrice;  et  Matth.  14. 
dicitur:  Quicumque  tetigerunt  fimbriam  vestimenti  ejus,  salvi  facti  sunt;  ergo  non 

peccant,  sed  magis  salutem  consequuntur,  sacramentum  corporis  Christi  su¬ 
mendo. 

2.  Praeterea.  Hoc  sacramentum,  sicut  et  alia,  est  quaedam  spiritualis 
medicina:  sed  medicina  datur  infirmis  ad  salutem,  secundum  illud  Matth.  9.: 
N°n  est  opus  valentibus  medicus,  sed  male  habentibus;  infirmi  autem,  vel  male 
habentes  spiritualiter  sunt  peccatores ;  ergo  hoc  sacramentum  absque  culpa 
sumere  possunt. 

3.  Praeterea.  Hoc  sacramentum,  cum  in  se  Christum  contineat,  est  de 
maximis  bonis:  maxima  autem  bona,  secundum  August.  in  lib.  2.  de  Libero 
Arbitr.  (cap.  19.),  sunt  quibus  nullus  male  potest  uti :  nullus  autem  peccat, 
nisi  per  abusum  alicujus  rei;  ergo  nullus  peccator  sumens  hoc  sacramentum 
peccat. 

4.  Praeterea.  Sicut  hoc  sacramentum  sentitur  gustu,  et  tactu,  ita  et  visu; 
si  ergo  peccator,  ex  eo  quod  sumit  hoc  sacramentum,  peccet,  videtur  etiam 
quod  peccaret  videndo  ;  quod  patet  esse  falsum,  cum  Ecclesia  omnibus  hoc 
sacramentum  videndum,  et  adorandum  proponat ;  ergo  peccator  non  peccat, 
ex  hoc  quod  manducat  hoc  sacramentum. 

3'  Praeterea.  Contingit  quandoque,  quod  aliquis  peccator  non  habet 
conscientiam  sui  peccati,  nec  tamen  talis  peccare  videtur  corpus  Christi  su¬ 
mendo  ;  quia  secundum  hoc  omnes  peccarent,  qui  sumunt,  quasi  periculo  se 
exponentes,  cum  Apost.  dicat  1.  Corinth.  4.:  Nihil  mihi  conscius  sum;  sed  non 
in  hoc  justificatum  sum;  non  ergo  videtur,  quod  peccatori  cedat  in  culpam,  si 
hoc  sacramentum  sumat. 

Sed  contra  est,  quod  Apostolus  dicit  1 .  Corinth.  1 1 . :  Qui  manducat,  et 
bibit  indigne,  judicium  sibi  manducat,  et  bibit,  idest  condemnationem.  Dicit  autem 
Gloss.  (Petri  Lornb.)  ibidem,  quod  « indigne  manducat,  et  bibit,  qui  in  cri¬ 
mine  est,  vel  irreverenter  tractata;  ergo  qui  est  in  peccato  mortali,  si  hoc 
sacramentum  accipiat,  damnationem  acquirit,  mortaliter  peccans. 

Respondeo  dicendum,  quod  in  hoc  sacramento,  sicut  in  aliis,  id  quod  est 
sacramentum,  est  signum  ejus,  quod  est  res  sacramenti:  duplex  autem  est  res 
hujus  sacramenti,  sicut  supra  dictum  est  (q.  79,  art.  6.) :  una  quidem,  quae  est 
significata,  et  contenta,  scilicet  ipse  Christus :  aha  autem  est  significata,  et 
non  contenta,  scilicet  corpus  Christi  mysticum,  quod  est  societas  sanctorum. 
Qiiicumque  ergo  hoc  sacramentum  sumit,  ex  hoc  ipso  significat  se  esse  Christo 
unitum,  et  membris  ejus  incorporatum :  quod  quidem  fit  per  fidem  formatam, 
quam  nullus  habet  cum  peccato  mortali.  Et  ideo  manifestum  est,  quod  qui¬ 
cumque  cum  peccato  mortali  hoc  sacramentum  sumit,  falsitatem  in  hoc  sacra¬ 
mento  committit,  et  ideo  incurrit  sacrilegium,  tanquam  sacramenti  violator, 
et  propter  hoc  mortaliter  peccat. 

Ad  primum  ergo  dicendum,  quod  Christus  in  propria  specie  apparens  non 
exhibebat  se  tangendum  hominibus  in  signum  spiritualis  unionis  ad  ipsum, 
sicut  exhibetur  sumendus  in  hoc  sacramento  :  et  ideo  peccatores  eum  in  pro¬ 
pria  specie  tangentes  non  incurrebant  crimen  falsitatis  circa  divina,  sicut 
peccatores  sumentes  hoc  sacramentum:  et  praeterea  Christus  adhuc  gerebat 
similitudinem  carnis  peccati,  et  ideo  convenienter  se  peccatoribus  tangendum 
exhibebat .  sed  remota  similitudine  carnis  peccati  per  gloriam  resurrectioni^ 

se  tangi  prohibuit  a  muliere,  quae  defectum  fidei  circa  ipsum  patiebatur,  se¬ 
cundum  illud  Joan.  20. :  Noli  me  tangere;  nondum  enim  ascendi  ad  Patrem  meum, 
scilicet  «  in  corde  tuo  »,  ut  August.  exponit  (tract.  121.  in  Joan.  cir.med.).  Et 
ideo  peccatores,  qui  defectum  fidei  formatae  patiuntur  circa  Christum,  re¬ 
pelluntur  a  contactu  hujus  sacramenti. 

Ad  secundum  dicendum,  quod  non  quaelibet  medicina  competit  secun¬ 
dum  quemlibet  statum  infirmitatis;  nam  medicina,  quae  datur  jam  liberatis 
a  febre  ad  confortationem  noceret,  si  daretur  adhuc  febricitantibus:  ita  etiam 
baptismus,  et  poenitentia  sunt  quasi  medicinae  purgativae,  quae  dantur  ad 
tollendam  febrem  peccati :  hoc  autem  sacramentum  est  medicina  conforta- 
tiva,  quae  non  debet  dari  nisi  liberatis  a  peccato. 

Ad  tertium  dicendum,  quod  maxima  bona  intelligit  Augustinus  virtutes 
animae,  quibus  nullus  male  utitur,  quasi  principiis  mali  usus:  utitur  tamen 
eis  aliquis  male,  quasi  objectis  mali  usus,  ut  patet  in  his  qui  de  virtutibus 
superbiunt:  ita  et  hoc  sacramentum,  quantum  est  ex  se,  non  est  principium 
mali  usus,  sed  objectum;  unde  August.  dicit  (tract.  62.  in  Joan.  cir.  prine.) : 

«  Multi  indigne  accipiunt  corpus  Christi,  per  quod  docemur,  quam  cavendum 
sit  male  accipere  bonum:  ecce  enim  per  bonum  factum  est  malum,  dum 
male  accipitur  bonum ;  sicut  e  contra  Apostolo  per  malum  factum  est  bo¬ 
num,  cum  bene  accepit  malum  »,  scilicet  cum  stimulum  Satanae  patienter 
portavit. 

Ad  quartum  dicendum,  quod  per  visum  non  accipitur  ipsum  corpus 
Christi,  sed  solum  sacramentum  ejus,  quia  scilicet  non  pertingit  visus  ad 
substantiam  corporis  Christi,  sed  solum  ad  species  sacramentales,  ut  supra 
dictum  est  (q.  76.  art.  7.):  sed  ille  qui  manducat,  non  solum  sumit  species 
sacramentales,  sed  etiam  ipsum  Christum,  qui  est  sub  eis ;  et  ideo  a  visione 
curporis  Christi  nullus  prohibetur  qui  sit  sacramentum  Christi  consecutus, 
scilicet  baptismum.  Non  baptizati  autem  non  sunt  admittendi  etiam  ad  inspe¬ 
ctionem  hujus  sacramenti,  ut  patet  per  Dionys.  in  lib.  Eccl.  Hierarch.  (cap.  7. 
ante  med.):  sed  ad  manducationem  non  sunt  admittendi,  nisi  soli  illi  qui  non 
solum  sacramentaliter,  sed  etiam  realiter  sunt  Christo  conjuncti. 

Ad  quintum  dicendum,  quod  hoc  quod  non  habet  aliquis  conscientiam 
sui  peccati,  potest  contingere  dupliciter,  uno  modo  per  culpam  suam;  vel  quia 
per  ignorantiam  juris,  quae  non  excusat,  reputat  non  esse  peccatum,  quod  est 
peccatum;  puta  si  aliquis  fornicator  reputaret  simplicem  fornicationem  non 
esse  peccatum  mortale ;  vel  quia  negligens  est  in  examinatione  sui  ipsius, 
contra  id  quod  Apost.  dicit  1.  Cor.  1 1 . :  Probet  autem  seipsum  homo,  et  sic  de 
pane  illo  edat,  ei  de  calice  hibat;  et  sic  nihilominus  peccat  peccator  sumens 
corpus  Christi,  licet  non  habeat  conscientiam  peccati,  quia  ipsa  ignorantia 
est  ei  peccatum:  alio  modo  potest  contingere  sine  culpa  ipsius,  puta  cum 
doluit  de  peccato,  sed  non  est  sufficienter  contritus  ;  et  in  tali  casu  non  peccat 
■sumendo  corpus  Christi,  quia  homo  per  certitudinem  scire  non  potest,  utrum 
sit  vere  contritus;  sufficit  enim,  si  in  se  signa  contritionis  inveniat;  puta  si 
doleat  de  praeteritis,  et  proponat  cavere  de  futuris.  Si  vero  ignorat,  hoc  quod 
fecit,  esse  actum  peccati,  propter  ignorantiam  facti,  quae  excusat,  puta  si 
accessit  ad  non  suam,  quam  credebat  esse  suam,  non  est  ex  hoc  dicendus 
peccator.  Similiter  etiam  si  totaliter  est  peccatum  oblitus,  sufficit  ad  ejus 
deletionem  generalis  contritio,  ut  infra  dicetur  (in  Suppi,  q.  2.  art.  7.  ad  2 .); 
unde  iam  non  est  dicendus  peccator. 

ARTICULUS  V.  482 

UTRUM  ACCEDERE  AD  HOC  SACRAMENTUM  CUM  CONSCIENTIA  PECCATI 
SIT  GRAVISSIMUM  OMNIUM  PECCATORUM. 

(4.  Dist.  9.  art.  3.  q.  3.  et  1.  Cor.  11.  lect.  3.). 

Ad  quintum  sic  proceditur.  Videtur,  quod  accedere  ad  hoc  sacramentum 
cum  conscientia  peccati  sit  gravissimum  omnium  peccatorum.  Dicit  enim 
A  post.  1.  ad  Cor.  1 1. :  Quicumque  manducaverit  panem,  et  biberit  calicem  Do¬ 
mini  indigne,  reus  erit  corporis,  et  sanguinis  Domini;  Gloss.  (interi,  implic.)  ibi¬ 
dem  :  «  hoc  est,  ac  si  Christum  occiderit,  punietur  » :  sed  peccatum  Chri¬ 
stum  occidentium  videtur  fuisse  gravissimum;  ergo  et  hoc  peccatum,  quo 
aliquis  cum  conscientia  peccati  ad  mensam  Christi  accedit,  videtur  esse  gra¬ 
vissimum. 

_  2-  Praeterea.  Hieron.  dicit  in  quadam  epistola  (hab.  quoad  partem  in 
epist.  ad  Ocean.  de  Vita  Cleric.  inter  ejus  op.  ascititia) :  «  Quid  tibi  cum  foe- 
minis,  qui  ad  altare  cum  Deo  fabularis?  dic,  sacerdos,  dic,  clerice,  qualiter 
eisdem  labiis  Filium  Dei  oscularis,  quibus  osculatus  es  labia  meretricis?  cum 
Juda,  osculo  Filium  hominis  tradis  »  :  et  sic  videtur  fornicator  ad  mensam 
Christi  accedens  peccare,  sicut  Judas  peccavit,  cujus  peccatum  fuit  gravis¬ 
simum  :  sed  multa  alia  peccata  sunt  graviora,  quam  peccatum  fornicationis, 
et  praecipue  peccatum  infidelitatis;  ergo  cujuslibet  peccatoris  ad  mensam 
Christi  accedentis  peccatum  est  gravissimum. 

3.  Praeterea.  Magis  est  abominabilis  Deo  immunditia  spiritualis,  quam 
corporalis :  sed  si  quis  projiceret  corpus  Christi  in  lutum,  vel  sterquilinium, 
gravissimum  reputaretur  ejus  peccatum ;  ergo  gravius  peccat,  si  ipsum  sumat 
cum  peccato,  quod  est  immunditia  spiritualis  ;  ergo  hoc  peccatum  est  gra¬ 
vissimum. 

Sed  contra  est,  quod  super  illud  Joan.  15.:  Si  non  venissem,  et  locutus 
eis  non  f  uissem,  peccatum  non  haberent,  dicit  August.  (tract.  89.  in  Joan.  a  prine.) 
hoc  intelligendum  esse  de  peccato  infidelitatis,  quo  tenentur  cuncta  peccata: 
et  ita  videtur  hoc  peccatum  non  esse  gravissimum,  sed  magis  peccatum  in¬ 
fidelitatis. 

Respondeo  dicendum,  quod,  sicut  in  2.  dictum  est  (1-2.  q.  73.  art.  6. 
et  2-2.  q.  73.  art.  3.),  dupliciter  aliquod  peccatum  potest  dici  gravius  alio : 
uno  modo  per  se :  alio  modo  per  accidens.  Per  se  quidem  secundum  ra¬ 
tionem  suae  speciei,  quae  attenditur  ex  parte  objecti,  et  secundum  hoc,  quanto 
id  contra  quod  peccatur,  est  majus,  tanto  peccatum  est  gravius;  et  quia  di¬ 
vinitas  Christi  est  major  humanitate  ipsius,  et  ipsa  humanitas  est  potior, 
quam  sacramenta  humanitatis,  inde  est  quod  gravissima  peccata  sunt,  quae 
committuntur  in  ipsam  divinitatem;  sicut  est  peccatum  infidelitatis,  et  blas- 
phemiae.  Secundario  autem  sunt  gravia  peccata,  quae  committuntur  in  hu¬ 
manitatem  Christi;  unde  et  Matth.  12.  dicitur:  Oui  dixerit  verbum  contra 
Filium  hominis,  remittetur  ei;  qui  autem  dixerit  verbum  contra  Spiritum  Sanctum, 
non  remittetur  ei  neque  in  hoc  saeculo,  neque  in  futuro.  Tertio  autem  loco  sunt 
peccata,  quae  committuntur  contra  sacramenta,  quae  pertinent  ad  humani¬ 
tatem  Christi ;  et  post  haec  sunt  alia  peccata  contra  puras  creaturas.  Per  ac¬ 
cidens  autem  unum  peccatum  est  gravius  alio  ex  parte  peccantis ;  puta  pec- 


724  QUAESTIO  LXXX.  ARTICULUS  V. 

catum,  quod  est  ex  ignorantia,  vel  infirmitate,  est  levius  peccato,  quod  est 
ex  contemptu,  vel  ex  certa  scientia ;  et  eadem  ratio  est  de  aliis  circumstan¬ 
tiis:  et  secundum  hoc  istud  peccatum  in  quibusdam  potest  esse  gravius;  sicut 
in  his  qui  ex  actuali  contemptu,  cum  conscientia  peccati  ad  hoc  sacramen¬ 
tum  accedunt:  in  quibusdam  vero  minus  grave;  puta  in  his  qui  ex  quodam 
timore,  ne  deprehendantur  in  peccato,  cum  conscientia  peccati  ad  hoc  sa¬ 
cramentum  accedunt.  Sic  ergo  patet,  quod  hoc  peccatum  est  multis  aliis 
gravius  secundum  suam  speciem ;  non  tamen  est  omnium  gravissimum. 

Ad  primum  ergo  dicendum,  quod  peccatum  indigne  sumentium  hoc  sa¬ 
cramentum  comparatur  peccato  occidentium  Christum,  secundum  similitu¬ 
dinem,  quia  utrumque  committitur  contra  corpus  Christi;  non  tamen  secun¬ 
dum  criminis  quantitatem.  Peccatum  enim  occidentium  Christum  fuit  multo 
gravius:  primo  quidem,  quia  illud  peccatum  fuit  contra  corpus  Christi  in 
specie  propria;  hoc  autem  peccatum  est  contra  corpus  Christi  in  specie  sa¬ 
cramenti:  secundo,  quia  illud  peccatum  processit  ex  intentione  nocendi  Chri¬ 
sto,  non  autem  hoc  peccatum. 

Ad  secundum  dicendum,  quod  fornicator  accipiens  corpus  Christi  com¬ 
paratur  Judae  Christum  osculanti,  quantum  ad  similitudinem  criminis,  quia 
uterque  ex  signo  charitatis  Christum  ostendit;  non  tamen  quantum  ad  cri¬ 
minis  quantitatem,  sicut  etiam  prius  dictum  est  (in  solut.  praec.).  Haec  tamen 
criminis  similitudo  non  minus  competit  aliis  peccatoribus,  quam  fornicatori- 
bus:  nam  et  per  alia  peccata  mortalia  agitur  contra  charitatem  Christi,  cujus 
signum  est  hoc  sacramentum;  et  tanto  magis,  quanto  peccata  sunt  graviora. 
Secundum  quid  tamen  peccatum  fornicationis  magis  reddit  hominem  ineptum 
ad  perceptionem  hujus  sacramenti,  inquantum  scilicet  per  hoc  peccatum  spi¬ 
ritus  maxime  carni  subjicitur;  et  ita  impeditur  fervor  dilectionis,  qui  requi¬ 
ritur  in  hoc  sacramento.  Plus  tamen  ponderat  impedimentum  ipsius  charitatis, 
quam  fervoris  ejus.  Unde  et  peccatum  infidelitatis,  quod  funditus  separat 
hominem  ab  Ecclesiae  unitate,  simpliciter  loquendo,  maxime  hominem  ine¬ 
ptum  reddit  ad  susceptionem  hujus  sacramenti,  quod  est  sacramentum  eccle¬ 
siasticae  unitatis,  ut  supra  dictum  est  (q.  75.  ari.  4.) :  unde  et  gravius  peccat 
infidelis  accipiens  hoc  sacramentum,  quam  fidelis  peccator;  et  magis  con¬ 
temnit  Christum,  secundum  quod  est  sub  hoc  sacramento,  praesertim  si  non 
credat,  Christum  vere  sub  hoc  sacramento  esse,  quia,  quantum  est  in  se, 
diminuit  sanctitatem  hujus  sacramenti,  et  virtutem  Christi  operantis  in  hoc 
sacramento ;  quod  est  contemnere  ipsum  sacramentum  in  seipso.  Fidelis  autem, 
qui  cum  conscientia  peccati  sumit,  contemnit  hoc  sacramentum,  non  in  seipso, 
sed  quantum  ad  usum,  indigne  accipiens ;  unde  et  Apostolus  1.  Cor.  11.  assi¬ 
gnans  rationem  hujus  peccati,  dicit:  Non  dijudicans  corpus  Domini,  idest  non 
discernens  ipsum  ab  aliis  cibis;  quod  maxime  facit  ille,  qui  non  credit  Chri¬ 
stum  esse  sub  hoc  sacramento. 

Ad  tertium  dicendum,  quod  ille  qui  projiceret  hoc  sacramentum  in  lu¬ 
tum,  multo  gravius  peccaret,  quam  ille  qui  cum  conscientia  peccati  mortalis 
ad  hoc  sacramentum  accedit:  primo  quidem,  quia  ille  hoc  faceret  ex  inten¬ 
tione  injuriam  faciendi  huic  sacramento  ;  quod  non  intendit  peccator  indigne 
corpus  Christi  accipiens:  secundo,  quia  homo  peccator  est  capax  gratiae,  unde 
etiam  magis  est  aptus  ad  suscipiendum  hoc  sacramentum,  quam  quaecumque 
aha  irrationalis  creatura.  Unde  maxime  inordinate  uteretur  hoc  sacramento, 
qui  projiceret  ipsum  canibus  ad  manducandum,  vel  qui  projiceret  in  lutum 
ad  conculcandum. 

ARTICULUS  VI.  4S3 

UTRUM  SACERDOS  DEBEAT  DENEGARE  CORPUS  CHRISTI 
PECCATORI  PETENTI. 

(Infr.  q.  81.  art.  2.  corp.  et  ad  2.  et  4.  Dist.  9.  art.  j.  q.  j. 
et  q.  2.  corp.  et  Quod L  j.  art.  12.). 

Ad  sex  tum  sic  proceditur.  Videtur,  quod  sacerdos  debeat  denegare  corpus 
Christi  peccatori  petenti:  non  enim  est  faciendum  contra  Christi  praeceptum 
pro  ter  vitandum  scandalum,  vel  infamiam  alicujus:  sed  Dominus  praecepit 
Alatth.  7.  .Nolite  sanctum  dare  canibus;  maxime  autem  datur  sanctum  canibus, 
cum  hoc  sacramentum  peccatoribus  exhibetur;  ergo  neque  propter  vitandum 
sca  dalum,  neque  propter  vitandam  infamiam  alicujus,  debet  hoc  sacramen¬ 
tum  peccatori  petenti  dari. 

2.  Praeterea.  De  duobus  malis  minus  malum  est  eligendum:  sed  minus 
malum  esse  videtur,  si  peccator  infametur,  vel  etiam  si  ei  hostia  non  con- 
se  rata  detur,  quam  si  sumens  corpus  Christi  mortaliter  peccet;  videtur  ergo 
hoc  potius  esset  eligendum,  quod  vel  infametur  peccator  petens  corpus  Chri¬ 
sti,  vel  etiam  quod  detur  ei  hostia  non  consecrata. 

3-  Praeterea.  Corpus  Christi  interdum  datur  suspectis  de  crimine  ad  cri¬ 
minis  manifestationem:  legitur  enim  in  Decr.  2.  (q.  4.  cap.  y.) ;  «  Saepe  con- 
tingit,  ut  in  monasteriis  monachorum  furta  perpetrentur:  idcirco  statuimus, 
ut  quando  ipsi  fratres  de  talibus  expurgare  se  debent,  missa  ab  abbate  cele¬ 
bretur,  vel  ab  aliquo,  cui  abbas  praeceperit,  praesentibus  fratribus ;  et  sic  expleta 
missa,  omnes  communicent  in  haec  verba:  Corpus  Christi  sit  mihi  hodie  ad 
probationem  »  ;  et  infra  (cap.  26.) :  «  Si  episcopo,  aut  presbytero  aliquod  ma¬ 
leficium  fuerit  imputatum,  pro  singulis  missam  celebrare  debet,  et  commu¬ 
nicare,  et  de  singulis  sibi  imputatis  innocentem  se  ostendere  »  :  sed  peccatores 
occultos  non  oportet  manifestari,  quia  si  Irontem  verecundiae  abjecerint,  li¬ 
berius  peccabunt,  ut  August.  dicit  in  lib.  de  Verbis  Domini  (serm.  16.);  ergo 
peccatoribus  occultis  non  est  corpus  Christi  dandum,  etiamsi  petant. 

Sed  contra  est,  quod  super  illud  Psal.  21. :  Manducaverunt,  et  adoraverunt 
omnes  pingues  terrae,  dicit  August.  (hab.  in  Glos.  ord.  et  cap.  67.  De  Consecrat. 
Dist.  2.)  :  «  Non  prohibebat  dispensator  pingues  terrae,  idest  peccatores,  in 
mensa  Domini  manducare  ». 

Respondeo  dicendum,  quod  circa  peccatores  distinguendum  est;  quidam 
enim  sunt  occulti,  quidam  vero  manifesti,  scilicet  per  evidentiam  facti,  sicut 
publici  usurarii,  aut  publici  raptores;  vel  etiam  per  aliquod  judicium  eccle¬ 
siasticum,  vel  saeculare:  manifestis  ergo  peccatoribus  non  debet  etiam  pe¬ 
tentibus  sacra  communio  dari;  unde  Cyprianus  scribit  ad  quemdam  (episl.  10. 
lib.  1.):  «Pro  dilectione  tua  consulendum  me  existimasti,  quid  mihi  videatur 
de  histrionibus,  et  mago  illo,  qui  apud  vos  constitutus  adhuc  in  artis  suae 
dedecore  perseverat,  an  talibus  sacra  communio  cum  caeteris  Christianis 
debeat  dari:  puto  nec  majestati  divinae,  nec  evangelicae  disciplinae  congruere, 
ut  pudor,  et  honor  Ecclesiae  tam  turpi,  et  infami  contagione  foedetur  ».  Si 
vero  non  sunt  manifesti  peccatores,  sed  occulti,  non  potest  eis  petentibus 
sacra  communio  denegari;  cum  enim  quilibet  Christianus,  ex  hoc  ipso  quod 
est  baptizatus,  sit  admissus  ad  Dominicam  mensam,  non  potest  ei  jus  suum 

tolli,  nisi  pro  aliqua  causa  manifesta;  unde  super  illud  1.  Cor.  5.:  Si  is,  qui 
frater  nominatur  inter  vos,  etc.  dicit  Gloss.  August.  (hom.  ult.  inter  30.  inter 
med.etfin.):  «  Nos  a  communione  quemquam  prohibere  non  possumus,  nisi 
aut  sponte  confessum,  aut  in  aliquo  judicio  ecclesiastico,  vel  saeculari  nomi¬ 
natum,  atque  convictum  ».  Potest  tamen  sacerdos,  qui  est  conscius  criminis, 
occulte  monere  peccatorem  occultum,  vel  etiam  in  publico  generaliter  omnes, 
ne  ad  mensam  Domini  accedant,  antequam  de  peccatis  poeniteant,  et  Eccle 
siae  reconcilientur ;  nam  post  poenitentiam,  et  reconciliationem  etiam  publicis 
peccatoribus  non  est  communio  deneganda,  praecipue  in  articulo  mortis; 
unde  in  Concilio  Carthaginensi  (scilicet  3.  can.  33.)  legitur:  «  Scenicis,  atque 
histrionibus,  caeterisque  hujusmodi  personis,  vel  apostatis  conversis  ad  Deum 
reconciliatio  non  negetur  ». 

Ad  primum  ergo  dicendum,  quod  sancta  prohibentur  dari  canibus,  idest 
peccatoribus  manifestis :  sed  occulta  non  possunt  publice  puniri,  sed  sunt  di¬ 
vino  judicio  reservanda. 

Ad  secundum  dicendum,  quod  licet  pejus  sit  peccatori  occulto  peccare 
mortaliter,  sumendo  corpus  Christi,  quam  infamari,  tamen  sacerdoti  mini¬ 
stranti  corpus  Christi  pejus  est  peccare  mortaliter  infamando  injuste  pecca¬ 
torem  occultum,  quam  quod  ille  mortaliter  peccet:  quia  nullus  debet  pecca¬ 
tum  mortale  committere,  ut  alium  liberet  a  peccato;  unde  August.  dicit  in 
lib.  Q.Q..  super  Gen.  (q.  42.) :  «  Periculosissime  admittitur  haec  compensatio, 
ut  nos  faciamus  aliquid  mali,  ne  alius  gravius  malum  faciat  »  :  peccator  ta¬ 
men  occultus  potius  deberet  eligere  infamari,  quam  indigne  ad  mensam  Do¬ 
mini  accedere.  Hostia  tamen  non  consecrata  nullo  modo  debet  dari  loco 
consecratae,  quia  sacerdos  hoc  faciens,  quantum  in  se  est,  facit  idololatrare 
illos,  qui  credunt  esse  hostiam  consecratam,  sive  alios  praesentes,  sive  etiam 
ipsum  sumentem;  quia,  ut  August.  dicit  (in  Psal.  98.  cir.  med.),  «  nemo  car¬ 
men  Christi  manducet,  nisi  prius  adoret  »  ;  unde  extra,  De  Celebratione  Mis¬ 
sarum  (cap.:  De  homine),  dicitur:  «  Licet  is,  qui  pro  sui  criminis  conscientia 
reputat  se  indignum,  peccet  graviter,  si  se  ingerat  irreverenter  ad  illud;  gra¬ 
vius  tamen  videtur  offendere,  qui  fraudulenter  illud  praesumpserit  simu¬ 
lare  ». 

Ad  tertium  dicendum,  quod  Decreta  illa  sunt  abrogata  per  contraria  do¬ 
cumenta  Romanorum  Pontificum ;  dicit  enim  Stephanus  papa  (cit.  ab  Alex.  III. 
in  epist.19.adfm.  Concil.):  «Ferri  candentis,  vel  aquae  ferventis  examinatione 
confessionem  extorqueri  a  quolibet,  sacri  canones  non  concedunt ;  spontanea 
enim  confessione,  vel  testium  approbatione,  publica  delicta  commissa  sunt 
regimini  nostro  judicare  :  occulta  vero,  et  incognita  illi  sunt  relinquenda,  qui 
solus  novit  corda  filiorum  hominum  » ;  et  idem  habetur  extra,  De  Purgatio¬ 
nibus  (cap. :  Ex  tuarum).  In  omnibus  enim  talibus  esse  videtur  Dei  tentatio ; 
unde  sine  peccato  fieri  non  possunt:  et  gravius  videretur,  si  in  hoc  sacra¬ 
mento,  quod  est  institutum  ad  remedium  salutis,  aliquis  incurreret  judicium 
mortis.  Unde  nullo  modo  corpus  Christi  debet  dari  alicui  suspecto  de  cri¬ 
mine,  quasi  ad  examinationem. 

ARTICULUS  VII.  484 

UTRUM  NOCTURNA  POLLUTIO  ALIQUEM  IMPEDIAT 
A  SUMPTIONE  HUJUS  SACRAMENTI. 

(2-2.  q.  144.  art.  4.  et  4.  Dist.  5?.  art.  4.  q.  2.  et  Veri.  q.  28.  art.  4.  ad  6.). 

Ad  septimum  sic  proceditur.  Videtur,  quod  nocturna  pollutio  non  impe¬ 
diat  aliquem  a  sumptione  corporis  Christi :  nullus  enim  impeditur  a  sumptione 
corporis  Christi,  nisi  propter  peccatum:  sed  nocturna  pollutio  accidit  sine 
peccato ;  dicit  enim  August.  12.  super  Gen.  ad  literam  (cap.  15.  ante  med.) : 
« Ipsa  phantasia,  quae  fit  in  cogitatione  sermocinantis,  cum  sic  expressa  fuerit 
in  visione  somniantis,  ut  inter  illam,  et  veram  conjunctionem  corporum  non 
discernatur,  continuo  movetur  caro,  et  sequitur,  quod  eum  motum  sequi  solet ; 
cum  hoc  tam  sine  peccato  fiat,  quam  sine  peccato  a  vigilantibus  dicitur,  quod 
ut  diceretur,  procul  dubio  cogitatum  est»;  ergo  nocturna  pollutio  non  impedit 
hominem  ab  hujus  sacramenti  sumptione. 

2.  Praeterea.  Greg.  dicit  in  epistola  ad  August.  episcopum  Anglorum 
(lib.  12.  Regist.  epist.  31.  ad  interrogat.  10.  vers.fin.):  a  Si  quis  sua  conjuge  non 
cupidine  voluptatis  captus,  sed  tantum  procreandorum  liberorum  gratia  utitur, 
ille  profecto  sive  de  ingressu  Ecclesiae,  sive  de  sumendo  corporis  Dominici 
mysterio  suo  est  judicio  relinquendus:  quia  prohiberi  a  nobis  non  debet  ac¬ 
cipere,  qui  in  igne  positus  nescit  ardere».  Ex  quo  patet,  quod  carnalis  pol¬ 
lutio  etiam  vigilantis,  si  sit  sine  peccato,  non  prohibet  hominem  a  sumptione 
corporis  Christi;  multo  igitur  minus  prohibet  nocturna  pollutio  dormientis. 

3.  Praeterea.  Nocturna  pollutio  videtur  solam  immunditiam  corporalem 
habere :  sed  aliae  immunditiae  corporales,  quae  secundum  legem  impediebant 
ab  ingressu  sanctorum,  in  nova  lege  non  impediunt  a  sumptione  hujus  sa¬ 
cramenti  :  sicut  de  muliere  pariente,  vel  menstruata,  vel  fluxum  sanguinis  pa¬ 
tiente  scribit  beatus  Gregorius  Augustino  Anglorum  episcopo  (loc.  cit.) ;  ergo 
videtur,  quod  neque  etiam  nocturna  pollutio  impediat  hominem  a  sumptione 
hujus  sacramenti. 

4.  Praeterea.  Peccatum  veniale  non  impedit  hominem  a  sumptione  hujus 
sacramenti,  nec  etiam  peccatum  mortale  post  poenitentiam  :  sed  dato  quod 
nocturna  pollutio  provenerit  ex  aliquo  peccato  praecedenti,  sive  crapulae, 
sive  turpium  cogitationum,  plerumque  tale  peccatum  est  veniale  ;  et  si  ali¬ 
quando  sit  mortale,  potest  contingere  quod  de  mane  poeniteat,  et  peccatum 
suum  confiteatur ;  ergo  videtur,  quod  non  debeat  impediri  a  sumptione  hujus 
sacramenti. 

5.  Praeterea.  Gravius  peccatum  est  homicidii,  quam  fornicationis:  sed 
si  aliquis  de  nocte  somniet  se  homicidium  perpetrare,  aut  furtum,  aut  quod- 
cumque  aliud  peccatum,  non  propter  hoc  impeditur  a  sumptione  corporis 
Christi;  ergo  videtur,  quod  multo  minus  fornicatio  somniata  cum  pollutione 
subsequente  impediat  a  sumptione  hujus  sacramenti. 

Sed  contra  est,  quod  Levit.  15.  dicitur:  Vir,  de  quo  egreditur  semen  coitus, 
immundus  erit  usque  ad  vesperum:  sed  immundis  non  patet  aditus  ad  sacra¬ 
menta;  ergo  videtur,  quod  propter  pollutionem  nocturnam  aliquis  impediatur 
a  sumptione  hujus  sacramenti,  quod  est  maximum  sacramentum. 

Respondeo  dicendum,  quod  circa  pollutionem  nocturnam  duo  possunt 
considerari:  unum  quidem,  ratione  cujus  ex  necessitate  impedit  hominem  a 
sumptione  hujus  sacramenti:  aliud  autem,  ratione  cujus  non  ex  necessitate 
impedit  hominem  ab  hujusmodi  sacramenti  perceptione,  sed  ex  quadam  con¬ 
gruentia.  Ex  necessitate  quidem  impedit  hominem  ab  hujus  sacramenti  per¬ 
ceptione  solum  peccatum  mortale;  et  quamvis  nocturna  ipsa  pollutio  se¬ 
cundum  se  considerata  peccatum  mortale  esse  non  possit,  nihilominus  tamen 
ratione  suae  causae  quandoque  nabet  peccatum  mortalem  annexum  ;  et  ideo 
consideranda  est  causa  pollutionis  nocturnae.  Quandoque  enim  provenit  a 
causa  extrinseca  spirituali,  scilicet  ex  daemonum  illusione,  qui,  sicut  in  i. 
habitum  est  (q.  m.  art.p),  phantasmata  commovere  possunt,  ex  quorum  ap¬ 
paritione  pollutio  interdum  subsequitur.  Quandoque  vero  provenit  pollutio 
ex  causa  intrinseca  spirituali,  scilicet  ex  praecedentibus  cogitationibus.  Ali¬ 
quando  autem  ex  causa  intrinseca  corporali,  vel  ex  superfluitate,  sive  debi¬ 
litate  naturae,  sive  etiam  ex  superfluitate  cibi,  vel  potus.  Quaelibet  autem 
harum  trium  causarum  potest  et  sine  peccato,  et  cum  peccato  veniali,  vel 
mortali  existere:  et  si  quidem  sit  sine  peccato,  vel  cum  peccato  veniali,  non 
ex  necessitate  impedit  sumptionem  hujus  sacramenti,  ita  scilicet  quod  homo 
sumendo  sit  reus  corporis,  et  sanguinis  Domini:  si  vero  sit  cum  peccato 
mortali,  impedit  ex  necessitate.  Illusio  enim  daemonum  quandoque  provenit 
ex  praecedenti  negligentia  praeparationis  ad  devotionem;  quae  potest  esse 
et  mortale,  et  veniale  peccatum:  quandoque  vero  provenit  ex  sola  nequitia 
daemonum  volentium  impedire  hominem  a  sumptione  hujus  sacramenti: 
unde  legitur  in  Collationibus  Patrum  (collat.  22.  cap.  6.),  quod  cum  quidam 
frater  pateretur  pollutionem  semper  in  festis,  in  quibus  erat  communicandum, 
seniores  comperto  quod  nulla  causa  ab  ipso  praecesserat,  decreverunt  quod 
propter  hoc  a  communione  non  cessaret;  et  ita  cessavit  illusio  daemonum. 
Similiter  etiam  praecedentes  cogitationes  lascivae  quandoque  possunt  esse 
omnino  sine  peccato ;  puta  cum  aliquis  causa  lectionis,  vel  disputationis  co¬ 
gitur  de  talibus  cogitare :  et  si  hoc  fit  sine  concupiscentia,  et  delectatione, 
non  erunt  cogitationes  immundae,  sed  honestae;  ex  quibus  tamen  pollutio 
sequi  potest,  sicut  patet  ex  auctoritate  August.  supra  inducta  (in  arg.  1.). 
Quandoque  vero  praecedentes  cogitationes  sunt  ex  concupiscentia,  et  delecta¬ 
tione:  et  si  adsit  consensus,  erit  peccatum  mortale;  si  autem  desit,  erit  ve¬ 
niale.  Similiter  etiam  et  causa  corporalis  quandoque  est  sine  peccato ;  puta 
cum  est  ex  infirmitate  naturae,  unde  quidam  etiam  in  vigilando  absque  pec¬ 
cato  fluxum  seminis  patiuntur:  vel  etiam  si  sit  ex  superfluitate  naturae;  sicut 
enim  contingit  sanguinem  fluere  absque  peccato,  ita  et  semen,  quod  est  su¬ 
perfluitas  sanguinis,  secundum  Philos.  (lib.  1.  de.  Gener.  Animal,  cap.  19.  a 
prine.).  Quandoque  vero  est  cum  peccato;  puta  cum  provenit  ex  superflui¬ 
tate  cibi,  vel  potus,  et  hoc  etiam  potest  esse  peccatum  veniale,  vel  mortale; 
licet  frequentius  peccatum  mortale  accidat  circa  turpes  cogitationes,  propter 
facilitatem  consensus,  quam  circa  sumptionem  cibi,  et  potus ;  unde  et  Greg. 
(loc.  sup.  cit.),  scribens  Augustino  Anglorum  episcopo  dicit,  cessandum  esse  a 
communione,  quando  ex  turpibus  cogitationibus  provenit,  non  autem  quando 
provenit  ex  superfluitate  cibi,  vel  potus,  praesertim  si  necessitas  adsit.  Sic 
igitur  ex  causa  pollutionis  considerari  potest,  utrum  nocturna  pollutio  im¬ 
pediat  ex  necessitate  sumptionem  hujus  sacramenti.  Ex  quadam  vero  con¬ 
gruentia  impedit  quantum  ad  duo:  quorum  unum  semper  accidit,  scilicet 
quaedam  foeditas  corporalis,  cum  qua,  propter  reverentiam  sacramenti,  non 

decet  ad  altare  accedere  (unde  et  volentes  tangere  aliquid  sacrum  manus 
lavant):  nisi  forte  talis  immunditia  sit  perpetua,  vel  diuturna;  sicut  est  lepra, 
vel  fluxus  sanguinis,  vel  aliquid  hujusmodi:  aliud  autem  est  evagatio  mentis, 
quae  sequitur  pollutionem  nocturnam,  praecipue  quando  cum  turpi  imagi¬ 
natione  contingit.  Hoc  tamen  impedimentum,  quod  ex  congruitate  provenit, 
postponi  debet  propter  aliquam  necessitatem,  puta,  ut  Greg.  dicit  (loc.  cit. 
ad  interrogat.  11.),  «  cum  fortasse  aut  festus  dies  exigit,  aut  exhibere  mini¬ 
sterium,  pro  eo  quod  sacerdos  alius  deest,  ipsa  necessitas  compellit». 

Ad  primum  ergo  dicendum,  quod  ex  necessitate  quidem  non  impeditur 
homo  a  sumptione  hujus  sacramenti,  nisi  propter  peccatum  mortale;  sed  ex 
quadam  convenientia  potest  homo  impediri  propter  alias  causas,  sicut  dictum 
est  (in  corp.). 

Ad  secundum  dicendum,  quod  coitus  conjugalis,  si  sit  sine  peccato  (puta 
si  fiat  causa  prolis  generandae,  vel  causa  reddendi  debitum),  non  alia  ratione 
impedit  sumptionem  hujus  sacramenti,  nisi  sicut  dictum  est  (in  corp.  art.) 
de  pollutione  nocturna,  quae  accidit  sine  peccato,  scilicet  propter  immundi¬ 
tiam  corporalem  et  mentis  distractionem:  ratione  cujus  Hieron.  dicit  super 
Matth.  (hab.  inserm.  de  Esu  agni,  qui  Hieron.  adscribitur,  sub  ) in .  et  cap.:  Sciatis, 

q.  4.):  «Si  panes  propositionis  ab  his,  qui  uxores  tetigerant,  comedi  non 
poterant,  quanto  magis  ille  panis,  qui  de  coelo  descendit,  non  potest  ab  his, 
qui  conjugalibus  paulo  ante  haesere  complexibus,  violari,  atque  contingi?  Non 
quod  nuptias  condemnemus;  sed  quod  eo  tempore,  quo  carnes  agni  mandu¬ 
caturi  sumus,  vacare  carnalibus  operibus  non  debeamus».  Sed  quia  hoc  se¬ 
cundum  congruitatem,  et  non  secundum  necessitatem  est  intelligendum, 
Gregor,  dicit,  quod  «  talis  est  suo  judicio  relinquendus  ».  Si  vero  «  non  amor 
procreandae  sobolis,  sed  voluptas  dominatur  in  opere»,  ut  ibidem  Gregorius 
subdit,  tunc  prohiberi  debet,  ne  accedat  ad  hoc  sacramentum. 

Ad  tertium  dicendum,  quod,  sicut  Greg.  dicit  in  epistola  supradicta  ad 
Augustinum  Anglorum  episcopum  (loc.  cit.  arg.  2.),  in  veteri  Testamento  aliqui 
polluti  dicebantur  figuraliter,  quod  populus  novae  legis  spiritualiter  intelligit. 
Unde  hujusmodi  corporales  immunditiae,  si  sint  perpetuae,  vel  diuturnae,  non 
impediunt  sumptionem  hujus  sacramenti  salutaris,  sicut  impediebant  acces¬ 
sum  ad  sacramenta  figuralia.  Si  vero  cito  transeant,  sicut  immunditia  pollu¬ 
tionis  nocturnae,  ex  quadam  congruentia  impediunt  sumptionem  hujus  sa¬ 
cramenti,  per  illum  diem  quo  hoc  accidit;  unde  et  Deuter.  23.  dicitur:  Si 
fuerit  inter  vos  homo,  qui  nocturno  pollutus  sit  somnio,  egredietur  extra  castra,  et 
non  revertetur ,  priusquam  ad  vesperam  lavetur  aqua. 

Ad  quartum  dicendum,  quod  licet  per  contritionem,  et  confessionem  au¬ 
feratur  reatus  culpae,  non  tamen  aufertur  corporalis  immunditia,  et  distractio 
mentis  ex  pollutione  consecuta. 

Ad  quintum  dicendum,  quod  somnium  homicidii  non  inducit  corporalem 
immunditiam,  nec  etiam  tantam  distractionem  mentis,  sicut  fornicatio  som¬ 
niata  propter  delectationis  intensionem:  si  tamen  somnium  homicidii  pro¬ 
veniat  ex  causa,  quae  est  peccatum,  praesertim  mortale,  impedit  a  sumptione 
hujus  sacramenti  ratione  suae  causae. 


730 


QUAESTIO  LXXX.  ARTICULUS  VIII. 


ARTICULUS  VIII.  485 

UTRUM  CIBUS,  VEL  POTUS  PRAEASSUMPTUS  IMPEDIAT  SUMPTIONEM 

HUJUS  SACRAMENTI. 

(Infr.  art.  9.  corp.  et  2-2.  q.  174.  ari.  6.  ad  2. 
et  4.  Dist.  8.  q.  1.  art.  4.  q.  1.  ei  2.  et  1.  Cor.  u.  lect.  4.). 

Ad  octavum  sic  proceditur.  Videtur,  quod  cibus,  vel  potus  praeassum- 
ptus  non  impediat  sumptionem  hujus  sacramenti :  hoc  enim  sacramentum 
est  a  Domino  institutum  in  coena:  sed  Dominus,  postquam  coenavit,  hoc 
sacramentum  discipulis  suis  tradidit,  sicut  patet,  Luc.  22.  et  1.  Cor.  1 1 . ;  ergo 
videtur,  quod  etiam  post  alios  cibos  assumptos  nos  debeamus  sumere  hoc 
sacramentum. 

2.  Praeterea,  i.  Cor.  11.  dicitur:  Cum  convenitis  ad  manducandum,  scilicet 
corpus  Domini,  invicem  expectate:  si  quis  autem  esurit,  domi  manducet:  et  ita 
videtur,  quod  postquam  aliquis  domi  manducaverit,  possit  in  Ecclesia  corpus 
Christi  manducare. 

3.  Praeterea.  In  Concilio  Carthaginensi  (scilicet  3.  can.  29.)  legitur,  et 
habetur  De  Consecr.  (Dist.  1.  cap.  49.)  :  «  Sacramenta  altaris  non  nisi  a  jejunis 
hominibus  celebrentur,  excepto  uno  die  anniversario,  quo  coena  Domini 
celebratur  » ;  ergo  saltem  illa  die  aliquis  potest  corpus  Christi  post  alios 
cibos  sumere. 

4.  Praeterea.  Sumptio  aquae,  vel  medicinae,  vel  alterius  cibi,  vel  potus 
in  minima  quantitate,  vel  reliquiarum  cibi  in  ore  manentium,  neque  jejunium 
Ecclesiae  solvit,  neque  sobrietatem  tollit,  quae  exigitur  ad  hoc  quod  aliquis 
reverenter  sumat  hoc  sacramentum;  ergo  per  praedicta  non  impeditur  aliquis 
a  sumptione  hujus  sacramenti. 

5.  Praeterea.  Quidam  de  nocte  profunda  comedunt,  aut  bibunt,  et  forte 
totam  noctem  insomnem  ducentes,  de  mane  percipiunt  sacra  mysteria  non¬ 
dum  plene  digesti :  minus  autem  impediretur  sobrietas  hominis,  si  in  mane, 
parum  comederet,  et  postea  circa  nonam  sumeret  hoc  sacramentum,  cum 
etiam  sit  quandoque  major  distantia  temporis;  ergo  videtur,  quod  talis  cibi 
praeassumptio  non  impediat  hominem  ab  hoc  sacramento. 

6.  Praeterea.  Non  minor  reverentia  debetur  huic  sacramento  jam  sumpto, 
quam  ante  sumptionem:  sed  sumpto  sacramento,  licet  cibum,  aut  potum  su¬ 
mere;  ergo  et  ante  sumptionem. 

Sed  contra  est,  quod  August.  dicit  in  lib.  Responsionum  ad  Januarium 
(epist.  118.  cap.  6.  ant.  med.)  :  «  Placuit  Spiritui  Sancto,  ut  in  honorem  tanti 
sacramenti  prius  in  os  Christiani  corpus  Dominicum  intraret,  quam  caeteri 
cibi  ». 

Respondeo  dicendum,  quod  aliquid  impedit  sumptionem  hujus  sacra¬ 
menti  dupliciter:  uno  modo  secundum  se;  sicut  peccatum  mortale,  quod  habet 
repugnantiam  ad  significatum  hujus  sacramenti,  ut  supra  dictum  est  (art.praec. 
et  art.  4.  huj.q.):  alio  modo  propter  prohibitionem  Ecclesiae.  Et  sic  impeditur 
aliquis  a  sumptione  hujus  sacramenti  post  cibum,  et  potum  assumptum,  tri¬ 
plici  ratione : primo  quidem,  sicut  August.  dicit  (loc.  cit.)  «in  honorem  hujus 
sacramenti  »,  ut  scilicet  in  os  hominis  intret  nondum  aliquo  cibo,  vel  potu  in¬ 
fectum  :  secundo  propter  significationem,  ut  scilicet  detur  intelligi,  Quod  Chri- 

stus,  qui  est  res  hujus  sacramenti,  et  charitas  ejus,  debet  primo  fundari  in 
cordibus  nostris,  secundum  illud  Matth.  6. :  Querite  primum  regnum  Dei:  tertio 
propter  periculum  vomitus,  et  ebrietatis,  quae  quandoque  contingunt  ex  hoc, 
quod  homines  inordinate  cibis  utuntur,  sicut  et  Apostolus  dicit  1.  Cor.  1 1 . : 
Alius  quidem  esurit,  alius  autem  ebrius  est.  Ab  hac  tamen  generali  regula  exci¬ 
piuntur  infirmi,  qui  statim  communicandi  sunt,  etiam  post  cibum,  si  de  eorum 
periculo  dubitatur,  ne  sine  communione  decedant,  quia  necessitas  legem  non 
habet.  Unde  dicitur  De  Consecr.  (Dist.  2.  cap.  %■)'■  «Presbyter  infirmum 
statim  communicet,  ne  sine  communione  moriatur  ». 

Ad  primum  ergo  dicendum,  quod,  sicut  Aug.  in  eodem  lib.  (loc.  cit.)  dicit, 
«  neque  quia  post  cibos  Dominus  dedit,  propterea  pransi,  aut  coenati  fratres 
ad  hoc  sacramentum  accipiendum  convenire  debent,  aut  mensis  suis  miscere, 
sicut  faciebant,  quos  Apostolus  arguit,  et  emendat:  namque  Salvator,  quo 
vehementius  commendaret  mysterii  illius  altitudinem,  ultimum  hoc  voluit 
arctius  infigere  cordibus,  et  memoriae  discipulorum;  et  ideo  non  praecepit, 
quo  deinceps  ordine  sumeretur,  ut  apostolis,  per  quos  ecclesias  dispositurus 
erat,  servaret  hunc  locum  ». 

Ad  secundum  dicendum,  quod  illud  verbum  in  Gloss.  (interi.)  sic  expo¬ 
nitur:  «  Si  quis  esurit,  et  impatiens  non  vult  expectare  alios,  manducet  domi 
cibos  suos,  idest  pane  terreno  pascatur,  nec  post  Eucharistiam  sumat  ». 

Ad  tertium  dicendum,  quod  capitulum  illud  loquitur  secundum  consue¬ 
tudinem  aliquando  apud  aliquos  observatam,  ut  in  repraesentationem  Domi¬ 
nicae  coenae  illo  die  a  non  jejunis  corpus  Christi  sumeretur:  sed  nunc  hoc 
abrogatum  est;  nam,  sicut  August.  in  lib.  praedicto  (loc.  cit.)  dicit,  «  per  uni¬ 
versum  orbem  mos  iste  servatur  »,  ut  scilicet  corpus  Christi  a  jejunis  sumatur. 

Ad  quartum  dicendum,  quod,  sicut  in  2.  habitum  est  (2-2.  q.  147.  art.  6. 
Md  2.),  duplex  est  jejunium.  Primum  est  jejunium  naturae,  quod  importat  pri¬ 
vationem  cujuscumque  praeassumpti  per  modum  cibi,  vel  potus;  et  tale  jeju¬ 
nium  requiritur  ad  hoc  sacramentum  propter  praedicta  (in  corp.  art.);  et 
ideo  neque  post  assumptionem  aquae,  vel  alterius  cibi,  aut  potus,  vel  etiam 
medicinae,  in  quantumcumque  parva  quantitate,  licet  hoc  sacramentum  ac¬ 
cipere :  nec  refert,  utrum  aliquid  hujusmodi  nutriat,  vel  non  nutriat,  aut  per 
se,  aut  cum  aliis,  dummodo  sumatur  per  modum  cibi,  vel  potus:  reliquiae 
tamen  cibi  remanentes  in  ore,  si  casualiter  transglutiantur,  non  impediunt 
sumptionem  hujus  sacramenti,  quia  non  trajiciuntur  per  modum  cibi,  sed  per 
modum  salivae:  et  eadem  ratio  est  de  reliquiis  aquae,  vel  vini,  quibus  os 
abluitur,  dummodo  non  trajiciantur  in  magna  quantitate,  sed  permixtae  sa¬ 
livae;  quod  vitari  non  potest.  Aliud  autem  est  jejunium  Ecclesiae,  quod  insti¬ 
tuitur  ad  carnis  macerationem;  et  tale  jejunium  per  praedicta  non  impeditur, 
quia  praedicta  non  multum  nutriunt,  sed  magis  ad  alterandum  sumuntur. 

Ad  quintum  dicendum,  quod  cum  dicitur,  quod  hoc  sacramentum,  prius 
quam  alii  cibi,  debet  in  os  christiani  intrare,  non  est  intelligendum  absolute 
respectu  totius  temporis;  alioquin  qui  semel  comedisset,  vel  bibisset,  nun¬ 
quam  posset  postea  hoc  sacramentum  accipere:  sed  est  intelligendum  quan¬ 
tum  ad  eumdem  diem;  et  licet  principium  diei  secundum  diversos  diversimode 
sumatur  (nam  quidam  a  meridie,  quidam  ab  occasu,  quidam  a  media  nocte, 
quidam  ab  ortu  solis  diem  incipiunt),  Ecclesia  tamen  romana  diem  a  media 
nocte  incipit;  et  ideo  si  post  mediam  noctem  aliquis  sumpserit  aliquid  per 
modum  cibi,  vel  potus,  non  potest  eadem  die  hoc  sumere  sacramentum: 
potest  vero,  si  ante  mediam  noctem.  Nec  refert  utrum  post  cibum,  vel  potum 

assumptum  dormierit,  aut  etiam  digestus  sit,  quantum  ad  rationem  praecepti: 
refert  autem  quantum  ad  perturbationem  mentis,  quam  patiuntur  homines 
propter  insomnietatem,  vel  indigestionem:  ex  quibus  si  mens  multum  per¬ 
turbetur,  homo  redditur  ineptus  ad  sumptionem  hujus  sacramenti. 

Ad  sextum  dicendum,  quod  maxima  devotio  requiritur  in  ipsa  sumptione 
hujus  sacramenti,  quia  tunc  percipitur  sacramenti  effectus;  quae  quidem  de¬ 
votio  magis  impeditur  per  praecedentia  quam  per  sequentia;  et  ideo  magis 
est  institutum,  quod  homines  jejunent,  ante  sumptionem  hujus  sacramenti, 
quam  post:  debet  tamen  esse  aliqua  mora  inter  sumptionem  hujus  sacra¬ 
menti,  et  reliquos  cibos ;  unde  et  in  missa  oratio  gratiarum  actionis  post 
communionem  dicitur,  et  communicantes  etiam  suas  privatas  orationes  di¬ 
cunt.  Secundum  tamen  antiquos  canones  statutum  fuit  a  papa  Clemente  I. 
(epist.  2.  a  prine.  Concil.),  ut  habetur  De  Consecr.  (Dist.  2.  cap.  23.) :  «  Si 
mane  Dominica  portio  editur,  usque  ad  sextam  jejunent  ministri,  qui  eam 
sumpserunt;  et  si  tertia,  vel  quarta  hora  acceperint,  jejunent  usque  ad  ve¬ 
sperum  ».  Antiquitus  enim  rarius  missarum  solemnia  celebrabantur,  et  cum 
majori  praeparatione:  nunc  autem,  quia  oportet  frequentius  sacra  mysteria 
celebrare,  non  posset  de  facili  observari ;  et  ideo  per  contrariam  consuetu¬ 
dinem  est  abrogatum. 

O 


ARTICULUS  IX.  486 

UTRUM  NON  HABENTES  USUM  RATIONIS  DEBEANT  SUSCIPERE 
HOC  SACRAMENTUM. 

(4.  Dist.  3.  art.  3.  q.  3.  et  4.  Dist  23.  q.  2.  art.  2.  q.  4.  corp. 
et  Joan.  6.  lect.  ].). 

Ad  nonum  sic  proceditur.  Videtur,  quod  non  habentes  usum  ratioivs  non 
debeant  hoc  sacramentum  suscipere:  requiritur  enim,  quod  aliquis  ad  hoc 
sacramentum  cum  devotione,  et  praecedente  sui  examinatione  accedat,  se¬ 
cundum  illud  1.  Corinth.  11.:  Probet  seipsum  homo,  et  sic  de  pane  illo  edat,  et 
de  culice  bibat:  sed  hoc  non  potest  esse  in  his,  qui  carent  usu  rationis;  ergo 
non  debet  eis  hoc  sacramentum  dari. 

2.  Praeterea.  Inter  alios,  qui  carent  usu  rationis,  sunt  etiam  arreptitii, 
qui  energumeni  dicuntur:  sed  tales  etiam  ab  inspectione  hujus  sacramenti  ar¬ 
centur,  secundum  Dionys.  in  lib.  Eccles.  Hierarch.  (cap.  3.  ante  med.) ;  ergo 
carentibus  usu  rationis  'hoc  sacramentum  dari  non  debet. 

3.  Praeterea.  Inter  alios  carentes  usu  rationis  maxime  pueri  videntur 
esse  innocentes:  sed  pueris  hoc  sacramentum  non  exhibetur;  ergo  multo 
minus  aliis  carentibus  usu  rationis. 

Sed  contra  est,  quod  legitur  in  Concilio  Arausicano  (scilicet  1.  can.  13.), 
et  habetur  in  Deci.  (26.  q.  6.  cap.:  Qui  recedunt):  «  Amentibus,  quaecumque 
pietatis  sunt,  conferenda  sunt  » ;  et  ita  est  eis  conferendum  hoc  sacramen¬ 
tum,  quod  est  sacramentum  pietatis. 

Respondeo  dicendum,  quod  aliqui  dicuntur  non  habere  usum  rationis  du¬ 
pliciter :  uno  modo,  quia  habent  debilem  usum  rationis;  sicut  dicitur  non  vi¬ 
dens,  qui  male  videt,  et  quia  tales  possunt  aliquam  devotionem  hujus  sacra¬ 
menti  concipere, non  est  eis  hoc  sacramentum  denegandum:  aho  tnodo  dicuntur 
aliqui  non  habere  totaliter  usum  rationis :  aut  igitur  nunquam  habuerunt  usum 


QUAESTIO  LXXX.  ARTICULUS  IX. 


733 

rationis,  sed  sic  a  nativitate  permanserunt;  et  sic  talibus  non  est  hoc  sacra¬ 
mentum  exhibendum,  quia  in  eis  nullo  modo  praecessit  hujus  sacramenti 
devotio:  aut  non  semper  caruerunt  usu  rationis;  et  tunc,  si  prius,  quando 
erant  compotes  suae  mentis,  apparuit  in  eis  devotio  hujus  sacramenti,  debet 
eis  in  articulo  mortis  hoc  sacramentum  exhiberi :  nisi  forte  timeatur  peri¬ 
culum  vomitus,  vel  expuitionis;  unde  in  Concilio  Carthaginen.  (scilicet  4. 
can.  j6.)  legitur,  et  habetur  in  Decret.  (26.  q.  6.  cap.  S.) '  «  Is  qui  in  infirmi¬ 
tate  poenitentiam  petit,  si  casu  dum  ad  eum  sacerdos  invitatus  venit,  oppressus 
infirmitate  obmutuerit,  vel  in  phrenesim  conversus  fuerit,  dent  testimonium 
qui  eum  audierunt,  et  accipiat  poenitentiam  ;  et  si  continuo  creditur  moriturus, 
reconcilietur  per  manus  impositionem,  et  infundatur  ori  ejus  Eucharistia  ». 

Ad  primum  ergo  dicendum,  quod  carentes  usu  rationis  possunt  devotio¬ 
nem  ad  sacramentum  habere,  quantum  ad  aliquos  quidem  praesentem,  quan¬ 
tum  ad  alios  autem  praeteritam. 

Ad  secundum  dicendum,  quodDionys.  loquitur  ibi  de  energumenis  nondum 
baptizatis,  in  quibus  scilicet  nondum  est  vis  daemonis  extincta,  quae  viget  in 
eis  per  originale  peccatum:  sed  de  baptizatis,  qui  corporaliter  ab  immundis 
spiritibus  vexantur,  est  eadem  ratio,  et  de  aliis  amentibus;  unde  Cassianus 
dicit  (collat.  7.  cap.  30.):  «Eis,  qui  ab  immundis  vexantur  spiritibus,  commu¬ 
nionem  sacrosanctam  a  senioribus  nostris  nunquam  meminimus  interdictam  ». 

Ad  tertium  dicendum,  quod  eadem  ratio  est  de  pueris  recenter  natis, 
et  de  amentibus,  qui  nunquam  habuerunt  usum  rationis ;  unde  talibus  non 
sunt  sacra  mysteria  danda :  quamvis  quidam  Graeci  contrarium  faciant,  propter 
hoc  quod  Dionys.  2.  cap.  Coelest.  Hier.  (cir.  med.)  dicit,  baptizatis  esse  sa¬ 
cram  communionem  dandam,  non  intelligentes,  quod  Dionysius  ibi  loquitur 
de  baptismo  adultorum.  Nec  tamen  per  hoc  aliquod  detrimentum  vitae  pa¬ 
tiuntur,  propter  hoc  quod  Dominus  dicit  Joan.  6  :  Nisi  manducaveritis  carnem 
Filii  hominis,  et  biberitis  ejus  sanguinem,  non  habebitis  vitam  in  v obis :  quia,  sicut 
August.  scribit  Bonifacio  (vide  Sup.  q.  75.  art.  3.  ad  1.),  «  tunc  unusquisque 
fidelium  corporis,  et  sanguinis  Domini  particeps  fit  (scilicet  spiritualiter) 
quando  in  baptismate  membrum  corporis  Christi  efficitur  »:  sed  quando  jam 
pueri  incipiunt  aliqualem  usum  rationis  habere,  ut  possint  devotionem  con¬ 
cipere  hujus  sacramenti,  tunc  potest  eis  hoc  sacramentum  conferri. 


ARTICULUS  X.  487 

UTRUM  LICEAT  QUOTIDIE  HOC  SACRAMENTUM  SUSCIPERE. 

(4.  Dist.  12.  q.3.  art.  1.  et  1.  Cor.  11.  lecl.  7.). 

Ad  decimum  sic  proceditur.  Videtur,  quod  non  liceat  quotidie  hoc  sacra¬ 
mentum  suscipere  :  sicut  enim  baptismus  repraesentat  Dominicam  passionem, 
ita  et  hoc  sacramentum:  sed  non  licet  pluries  baptizari,  sed  semel  tantum, 
quia  Christus  semel  tantum  pro  peccatis  nostris  mortuus  est,  ut  dicitur  1.  Petr.  3.; 
ergo  videtur,  quod  non  liceat  hoc  sacramentum  quotidie  suscipere. 

2.  Praeterea.  Veritas  debet  respondere  figurae :  sed  agnus  paschalis,  qui 
fuit  figura  praecipua  hujus  sacramenti,  ut  supra  dictum  est  (q.  75.  art.  6.), 
non  manducabatur  nisi  semel  in  anno :  semel  etiam  in  anno  Ecclesia  cele¬ 
brat  Christi  passionem,  cujus  hoc  sacramentum  est  memoriale;  ergo  videtur, 
quod  non  liceat  quotidie  sumere  hoc  sacramentum,  sed  solum  semel  in  anno. 

3.  Praeterea.  Huic  sacramento,  in  quo  totus  Christus  continetur, 
maxima  reverentia  debetur:  ad  reverentiam  autem  pertinet,  quod  aliquis  ab 
hoc  sacramento  abstineat,  unde  et  laudatur  Centurio,  qui  dixit,  Matth.  8. : 
Domina-,  non  sum  dignus,  ut  intres  sub  tactum  meum  :  et  Petrus,  qui  dixit,  Luc.  5.: 
Exi  a  me,  Domine,  quia  homo  peccator  ego  sum;  ergo  non  est  laudabile,  quod 
homo  quotidie  hoc  sacramentum  suscipiat. 

4.  Praeterea.  Si  esset  laudabile  frequenter  hoc  sacramentum  accipere, 
quanto  frequentius  sumeretur,  tanto  esset  laudabilius:  sed  major  esset  fre¬ 
quentia,  si  homo  pluries  in  die  sumeret  hoc  sacramentum ;  ergo  esset  lau¬ 
dabile,  quod  homo  pluries  in  die  communicaret :  quod  tamen  non  habet 
Ecclesiae  consuetudo ;  non  ergo  videtur  esse  laudabile,  quod  aliquis  quotidie 
hoc  sacramentum  accipiat. 

5.  Praeterea.  Ecclesia  intendit  suis  statutis  fidelium  utilitati  providere: 
sed  ex  statuto  Ecclesiae  fideles  tenentur  solum  semel  communicare  in  anno; 
unde  dicitur  extra,  De  Poenit.  et  Remiss.  (cap.  12.):  «Omnis  utriusque  sexus 
fidelis  suscipiat  reverenter,  ad  minus  in  Pascha,  Eucharistiae  sacramentum: 
nisi  forte  de  proprii  sacerdotis  consilio  ob  aliquam  rationabilem  causam  ad 
tempus  ab  ejus  perceptione  duxerit  abstinendum  »;  non  ergo  est  laudabile, 
quod  quotidie  hoc  sacramentum  sumatur. 

Sed  contra  est,  quod  August.  dicit  in  lib.  de  Verbis  Domini  (serm.  28. 
cir.  med.)  :  «  Iste  panis  quotidianus  est:  accipe  quotidie,  ut  quotidie  tibi 
prosit  ». 

Respondeo  dicendum,  quod  circa  usum  hujus  sacramenti  duo  possunt 
considerari;  unum  quidem  ex  parte  ipsius  sacramenti,  cujus  virtus  est  homi¬ 
nibus  salutaris,  et  ideo  utile  est  quotidie  ipsum  sumere  ut  homo  quotidie  ejus 
fructum  percipiat ;  unde  Ambros.  dicit  in  lib.  4.  de  Sacramentis  (cap.  6.  a  med.): 
«  Si  quotiescumque  effunditur  sanguis  Christi,  in  remissionem  peccatorum 
effunditur,  debeo  semper  accipere,  qui  semper  pecco,  debeo  semper  habere 
medicinam  » :  alio  modo  potest  considerari  ex  parte  sumentis,  in  quo  requi¬ 
ritur,  ut  cum  magna  devotione,  et  reverentia  ad  hoc  sacramentum  accedat; 
et  ideo  si  aliquis  se  quotidie  ad  hoc  paratum  inveniat,  laudabile  est  quod 
quotidie  sumat:  unde  August.  cum  dixisset:  «  Accipe  quotidie,  ut  quotidie 
tibi  prosit  »  subjungit:  «  Sic  vive,  ut  quotidie  merearis  accipere  ».  Sed  quia 
multoties  in  pluribus  hominum  multa  impedimenta  hujus  devotionis  occur¬ 
runt  propter  corporis  indispositionem,  vel  animae,  non  est  utile  omnibus  ho¬ 
minibus  quotidie  ad  hoc  sacramentum  accedere,  sed  quotiescumque  se  ad 
illud  homo  invenerit  praeparatum:  unde  in  lib.  de  Eccles.  Dogmat.  (cap.  jq. 
inter  op.  Aug.)  dicitur:  «  Quotidie  Eucharistiae  communionem  accipere,  nec 
laudo,  nec  vitupero  ». 

Ad  primum  ergo  dicendum,  quod  per  sacramentum  baptismi  configuratur 
homo  morti  Christi,  in  se  suscipiens  ejus  characterem  ;  et  ideo  sicut  Christus 
semel  mortuus  est,  ita  solum  semel  debet  homo  baptizari:  sed  per  hoc  sacra 
mentum  non  recipit  homo  Christi  characterem,  sed  ipsum  Christum,  cujus 
virtus  manet  in  aeternum;  unde  Hebr.  10.  dicitur:  Una  oblatione  consummavit 
in  sempiternum sanctificatos :  et  ideo  quia  quotidie  homo  indiget  salutifera  Christi 
virtute,  quotidie  potest  laudabiliter  hoc  sacramentum  suscipere  :  et  quia  prae¬ 
cipue  baptismus  est  spiritualis  regeneratio,  ideo  sicut  homo  semel  carnaliter 
nascitur,  ita  debet  semel  spiritualiter  renasci  per  baptismum,  ut  August.  dicit 
super  illud  Joan.  3.:  Quomodo  potest  homo  nasci,  cum  sit  senex?  (tract.  n.in 
Joan.  aliquant.  ante  med.).  Sed  hoc  sacramentum  est  cibus  spiritualis,  unde 

sicut  cibus  corporalis  quotidie  sumitur;  ita  et  hoc  sacramentum  quotidie 
sumere  laudabile  est :  unde  Dominus  Luc.  n.  docet  petere:  Panem  nostrum 
quotidianum  da  nobis  hodie,  in  cujus  expositione  August.  dicit  in  lib.  de  Verbis 
Domini  (loc.  sup.  cit.)  :  «  Si  quotidie  accipis  (scilicet  hoc  sacramentum), 
quotidie  tibi  est  hodie,  tibi  quotidie  Christus  resurgit;  hodie  enim  est, 
quando  Christus  resurgit  ». 

Ad  secundum  dicendum,  quod  agnus  paschalis  praecipue  fuit  figura  hujus 
sacramenti,  quantum  ad  passionem  Christi,  quae  repraesentatur  per  hoc  sa¬ 
cramentum;  et  ideo  semel  tantum  in  anno  sumebatur,  quia  Christus  semel 
mortuus  est;  et  propter  hoc  etiam  Ecclesia  celebrat  semel  in  anno  memoriam 
passionis  Christi:  sed  in  hoc  sacramento  traditur  nobis  memoriale  passionis 
Christi  per  modum  cibi,  qui  quotidie  sumitur,  et  ideo  quantum  ad  hoc  signi¬ 
ficatur  per  manna,  quod  quotidie  dabatur  populo  in  deserto. 

Ad  tertium  dicendum,  quod  reverentia  hujus  sacramenti  habet  timorem 
amori  conjunctum,  unde  timor  reverentiae  ad  Deum  dicitur  timor  filialis,  ut 
in  2.  dictum  est  (1-2.  q.  6y.  art.  4.  ad  2.  et  2-2.  q.  19.);  ex  amore  enim  pro¬ 
vocatur  desiderium  sumendi,  ex  timore  autem  consurgit  humilitas  reverendi. 
Et  ideo  utrumque  pertinet  ad  reverentiam  hujus  sacramenti,  et  quod  quo¬ 
tidie  sumatur,  et  quod  aliquando  abstineatur;  unde  August.  dicit  (epist.  11S. 
cap.  p)  :  «  Si  dixerit  quispiam,  non  quotidie  accipiendam  Eucharistiam,  alius 
contra,  faciat  unusquisque  quod  secundum  fidem  suam  pie  credit  esse  facien¬ 
dum;  neque  enim  litigaverunt  inter  se  Zachaeus,  et  ille  Centurio,  cum  alter 
eorum  gaudens  suscepit  Dominum,  alter  dixit:  Non  sum  dignus,  ut  inires  sub 
tectum  meum,  ambo  Salvatorem  honorificantes,  quamvis  non  uno  modo». 
Amor  tamen,  et  spes,  ad  quae  semper  Scriptura  nos  provocat,  praeferuntur 
timori;  unde  et  cum  Petrus  dixisset:  Exi  a  me,  Domine,  quia  homo  peccator 
sum,  respondit  Jesus:  Noli  timere. 

Ad  quartum  dicendum,  quod  quia  Dominus  dicit  (Luc.  11.)  :  Panem  no¬ 
strum  quotidianum  da  nobis  hodie,  non  est  pluries  in  die  communicandum,  ut 
saltem  per  hoc  quod  aliquis  semel  in  die  communicat,  repraesentetur  unitas 
passionis  Christi. 

Ad  quintum  dicendum,  quod  secundum  diversum  statum  Ecclesiae  diversa 
circa  hoc  statuta  emanaverunt.  Nam  in  primitiva  Ecclesia,  quando  magna 
vigebat  devotio  fidei  Christianae,  statutum  fuit,  ut  quotidie  fideles  commu¬ 
nicarent ;  unde  Anacletus  papa  (epist.  i.inmed.  Concil.  et  hab.  cap.  10.  De  Con¬ 
secrat.  Dist.  2.)  dicit:  «Peracta  consecratione,  Omnes  communicant,  qui  no¬ 
luerint  ecclesiasticis  carere  liminibus;  sic  enim  et  apostoli  statuerunt,  et  sancta 
Romana  tenet  Ecclesia».  Postmodum  vero,  diminuto  fidei  fervore,  Fabianus 
papa  (decreto  7.  Concil.  et  hab.  cap.  16.  De  Consecr.  Dist.  2.)  indulsit  «  ut  si  non 
frequentius,  saltem  ter  in  anno  omnes  communicent,  scilicet  in  Pascha,  Pen¬ 
tecoste,  et  Natali  Domini  ».  Soter  etiam  papa  (decr.  4.  Concil.)  in  Coena  Do¬ 
mini  dicit  esse  communicandum,  ut  habetur  in  Decret.  De  Consecr.  (Dist.  2. 
cap.  iy).  Postmodum  propter  iniquitatis  abundantiam,  refrigescente  chari- 
tate  multorum,  statuit  Innocentius  III.  (in  Concil.  Lateran.  4.  cap.  21),  ut 
saltem  semel  in  anno,  scilicet  in  Pascha,  fideles  communicent.  Consulitur 
tamen  in  lib.  de  Ecclesiasticis  Dogmatibus  (cap.  yq.  inter  op.  Aug.)  omnibus 
diebus  Dominicis  esse  communicandum. 

ARTICULUS  XI.  483 

UTRUM  LICEAT  OMNINO  A  COMMUNIONE  CESSARE. 

(4.  Dist.  12.  q.  3.  art.  2.). 

Ad  undecimum  sic  proceditur.  Videtur,  quod  liceat  cessare  omnino  a  com¬ 
munione:  laudatur  enim  Centurio  de  hoc  quod  dicit  Matth.  8.:  Domine,  non 
sum  dignus,  ut  intres  sub  tectum  meum:  cui  comparatur  ille,  qui  reputat  a 
communione  sibi  esse  abstinendum,  ut  dictum  est  (art.  praec.  ad  3.);  cum  ergo 
nunquam  legatur  Christum  in  ejus  domum  venisse,  videtur,  quod  liceat  alicui 
toto  tempore  vitae  suae  a  communione  abstinere. 

2.  Praeterea.  Cuilibet  licet  abstinere  ab  his,  quae  non  sunt  de  necessi¬ 
tate  salutis:  sed  hoc  sacramentum  non  est  de  necessitate  salutis,  ut  supra 
dictum  est  (q.  73.  art.  3.);  ergo  licet  a  sumptione  hujus  sacramenti  omnino 
cessare. 

3.  Praeterea.  Peccatores  non  tenentur  communicare,  unde  Fabianus  papa 
(loc.  cit.  art.  praec.  ad.  3.)  cum  dixisset:  «Ter  in  anno  omnes  communicent», 
adiunxit:  «Nisi  forte  quis  majoribus  criminibus  impediatur»:  si  ergo  illi  qui 
non  sunt  in  peccato,  tenentur  communicare,  videtur  quod  melioris  conditionis 
sint  peccatores,  quam  justi:  quod  est  inconveniens;  ergo  videtur,  quod  etiam 
justis  liceat  a  communione  cessare. 

Sed  contra  est,  quod  Dominus  dicit  Joan.  6. :  Nisi  manducaveritis  carnem 
Filii  hominis,  et  biberitis  ejus  sanguinem,  non  habebitis  vitam  in  vobis. 

Respondeo  dicendum,  quod,  sicut  supra  dictum  est  (art.  1.  huj.  q.),  duplex 
est  modus  percipiendi  hoc  sacramentum,  scilicet  spiritualis,  et  sacr amentatis. 
Manifestum  est  autem,  quod  omnes  tenentur  saltem  spiritualiter  manducare, 
quia  hoc  est  Christo  incorporari,  ut  supra  dictum  est  (q.  73.  art.  j.  ad  1.). 
Spiritualis  autem  manducatio  includit  votum,  seu  desiderium  percipiendi  hoc 
sacramentum,  ut  supra  dictum  est  (ibid.),  et  ideo  sine  voto  percipiendi  hoc 
sacramentum  non  potest  homini  esse  salus ;  frustra  autem  esset  votum,  nisi 
impleretur,  quando  opportunitas  adesset.  Et  ideo  manifestum  est,  quod  homo 
tenetur  hoc  sacramentum  sumere,  non  solum  ex  statuto  Ecclesiae,  sed  ex 
mandato  Domini  dicentis  Luc.  22. :  Hoc  facite  in  meam  commemorationem. 
Ex  statuto  autem  Ecclesiae  sunt  determinata  tempora  exsequendi  Christi  prae¬ 
ceptum. 

Ad  primum  ergo  dicendum,  quod,  sicut  Greg.  dicit  in  Pastorali  (part.  1. 
cap.  6.),  « illa  est  vera  humilitas,  cum  ad  respuendum  quod  utiliter  praeci¬ 
pitur,  pertinax  non  est»;  et  ideo  non  potest  esse  laudabilis  humilitas,  si  contra 
praeceptum  Christi,  et  Ecclesiae  aliquis  omnino  a  communione  abstineat.  Neque 
enim  Centurioni  praeceptum  fuit,  ut  Christum  in  sua  domo  reciperet. 

Ad  secundum  dicendum,  quod  hoc  sacramentum  dicitur  non  esse  neces¬ 
sitatis,  sicut  baptismus,  quantum  ad  pueros,  quibus  potest  esse  salus  sine  hoc 
sacramento,  non  autem  sine  sacramento  baptismi  :  quantum  vero  ad  adultos, 
utrumque  est  necessitatis. 

Ad  tertium  dicendum,  quod  peccatores  magnum  detrimentum  patiuntur 
ex  hoc,  quod  repelluntur  a  perceptione  hujus  sacramenti,  unde  per  hoc  non 
sunt  melioris  conditionis ;  et  licet  in  peccatis  permanentes  non  excusentur 
propter  hoc  a  transgressione  praecepti,  poenitentes  tamen,  qui,  ut  Innocen- 


tius  dicit  (loc.  ch. 
excusantur. 

art.praec.  ad  4.),  secundum  consilium  sacerdotis  abstinent, 


ARTICULUS  XII.  489 

UTRUM  LICEAT  SUMERE  CORPUS  CHRISTI  SINE  SANGUINE. 

(Infr.  q.  82.  art.  4.  et  4.  Dist.  12.  q.  5.  ari.  1.  q.  2.). 

Ad  duodecimum  sic  proceditur.  Videtur,  quod  non  liceat  sumere  corpus 
Qhristi  sine  sanguine:  dicit  enim  Gelasius  papa,  et  habetur  De  Consecr. 
(Uist.  2.  cap.  ia.):  «  Comperimus,  quod  quidjm,  sumpta  tantummodo  cor¬ 
poris  sacri  portione,  a  calice  sacrati  cruoris  abstinent;  qui  procul  dubio,  quo¬ 
niam  nescio  qua  superstitione  docentur  adstringi,  aut  integra  sacramenta  per- 
upiant,  aut  ab  integris  arceantur  »  ;  non  ergo  licet  sumere  corpus  Christi 
sine  ejus  sanguine. 

2.  Praeterea.  Ad  perfectionem  hujus  sacramenti  concurrit  et  manducatio 
corporis,  et  potatio  sanguinis,  ut  supra  habitum  est  (q.  74.  art.  1.  et  q.  y6. 
ait.  2.  ad  1.) ;  si  ergo  sumatur  corpus  sine  sanguine,  erit  sacramentum  im¬ 
perfectum,  quod  ad  sacrilegium  pertinere  videtur;  unde  ibidem  Gelasius  sub¬ 
dit:  «  Quia  divisio  unius  ejusdemque  mysterii  sine  grandi  sacrilegio  prove¬ 
nire  non  potest  ». 

3.  Praeterea.  Hoc  sacramentum  celebratur  in  memoriam  Dominicae 
passionis,  ut  supra  dictum  est  (loc.  cit.),  et  sumitur  pro  animae  salute:  sed 
passio  Christi  magis  exprimitur  in  sanguine,  quam  in  corpore:  sanguis  etiam 
pro  salute  animae  offertur,  ut  supra  habitum  est  (ibid.)  :  potius  ergo  esset 
abstinendum  a  sumptione  corporis,  quam  a  sumptione  sanguinis;  ergo  acce¬ 
dentes  ad  hoc  sacramentnm  non  debent  sumere  corpus  Christi  sine  ejus  san¬ 
guine. 

Sed  contra  est  multarum  Ecclesiarum  usus,  in  quibus  populo  commu¬ 
nicanti  datur  corpus  Christi  sumendum,  non  autem  sanguis. 

Respondeo  dicendum,  quod  circa  usum  hujus  sacramenti  dico  possunt 
considerari .  unum  ex  parte  ipsius  sacramenti,  aliud  ex  parte  sumentium.  Ex 
parte  quidem  ipsius  sacramenti  convenit,  quod  utrumque  sumatur,  scilicet 
et  corpus,  et  sanguis,  quia  in  utroque  consistit  perfectio  sacramenti;  et  ideo 
quia  ad  sacerdotem  pertinet  hoc  sacramentum  consecrare,  et  perficere,  nullo 
modo  debet  corpus  Christi  sumere  sine  sanguine.  Ex  parte  autem  sumentium 
requiritur  summa  reverentia,  et  cautela,  ne  aliquid  accidat,  quod  vergat  ad 
injuriam  tanti  mysterii;  quod  praecipue  posset  accidere  in  sanguinis  sum¬ 
ptione,  qui  quidem,  si  incaute  sumeretur,  de  facili  posset  effundi.  Et  quia 
crevit  multitudo  populi  christiani,  in  qua  continentur  senes,  et  juvenes,  et 
parvuli,  quorum  quidam  non  sunt  tantae  discretionis,  ut  cautelam  debitam 
circa  usum  hujus  sacramenti  adhibeant,  ideo  provide  in  quibusdam  Ecclesiis 
observatur,  ut  populo  sanguis  sumendus  non  detur,  sed  solum  a  sacerdote 
sumatur. 

Ad  primum  ergo  dicendum,  quod  Gelasius  loquitur  quantum  ad  sacer¬ 
dotes,  qui  sicut  totum  consecrant  sacramentum,  ita  etiam  toti  communicare 
debent;  ut  enim  legitur  in  Concilio  Toletano  (scilicet  12.  can.  4.):  «  Quale 
erit  sacrificium,  cui  nec  ipse  sacrificans  particeps  esse  dignoscitur  ?  » 

Ad  secundum  dicendum,  quod  perfectio  hujus  sacramenti  non  est  in  usu 
fidelium,  sed  in  consecratione  materiae:  et  ideo  nihil  derogat  perfectioni 

hujus  sacramenti,  si  populus  sumat  corpus  sine  sanguine,  dummodo  sacerdos 
consecrans  sumat  utrumque. 

Ad  tertium  dicendum,  quod  repraesentatio  Dominicae  passionis  agitur 
in  ipsa  consecratione  hujus  sacramenti,  in  qua  non  debet  corpus  sine  sanguine 
consecrari:  potest  autem  a  populo  corpus  sine  sanguine  sumi;  nec  exinde 
sequitur  aliquod  detrimentum,  quia  sacerdos  in  persona  omnium  sanguinem 
offert,  et  sumit;  et  sub  utraque  specie  totus  Christus  continetur,  ut  supra 
habitum  est  (q.  76.  art.  2.). 


QUAESTIO  LXXXI. 

DE  MODO,  QUO  CHRISTUS  USUS  EST  HOC  SACRAMENTO, 
IN  QUATUOR  ARTICULOS  DIVISA. 


Deinde  considerandum  est  de  usu  hujus  sacramenti,  quo  Christus  usus 
est  in  prima  sui  institutione. 

Et  circa  hoc  quaeruntur  quatuor. 

y  ?  Primo.  Utrum  Christus  sumpserit  suum  corpus,  et  sanguinem. 

Secundo.  Utrum  Judae  dederit. 

Tertio.  Quale  corpus  sumpserit,  aut  dederit,  utrum  scilicet  passibile,  ve. 
impassibile. 

Quarto.  Quomodo  se  habuisset  Christus  sub  hoc  sacramento,  si  fuisset 
in  triduo  mortis  reservatum,  aut  consecratum. 


ARTICULUS  I.  49o 

UTRUM  CHRISTUS  SUMPSERIT  SUUM  CORPUS,  ET  SANGUINEM. 

(Infr.  q.  84.  art.  7.  ad  4.  et  4.  Dist.  11.  q.  q.  art.  1.). 

Ad  primum  sic  proceditur.  Videtur,  quod  Christus  non  sumpserit  corpus 
suum,  et  sanguinem:  non  enim  de  factis  Christi,  et  dictis  asseri  debet,  quod 
auctoritate  sacrae  Scripturae  non  traditur:  sed  in  Evangeliis  non  habetur, 
quod  Christus  corpus  suum  manducaverit,  aut  sanguinem  suum  biberit;  non 
ergo  est  hoc  asserendum. 

2.  Praeterea.  Nihil  potest  esse  in  seipso,  nisi  forte  ratione  partium,  prout 
scilicet  una  pars  ejus  est  in  alia,  ut  habetur  4.  Physicor.  (tex.  34):  sed  illud 
quod  manducatur,  et  bibitur,  est  in  manducante,  et  bibente:  cum  igitur  totus 
Christus  sit  sub  utraque  specie  sacramenti,  videtur  impossibile  fuisse,  quod 
ipse  sumpserit  hoc  sacramentum. 

3.  Praeterea.  Duplex  est  sumptio  hujus  sacramenti,  scilicet  spiritualis,  et 
sacrarnentalis :  sed  spiritualis  non  competebat  Christo,  quia  nihil  a  sacramento 
accepit ;  et  per  consequens  nec  sacrarnentalis,  quae  sine  spirituali  est  imper¬ 
fecta,  ut  supra  habitum  est  (q.  praec.  art.  1.) ;  ergo  Christus  nullo  modo  hoc 
sacramentum  sumpsit. 

Sed  contra  est,  quod  Hieronymus  dicit  ad  Hedibiam  (epist.  ipo.  q.  2.  a 
med.):  «  Dominus  Jesus  Christus  ipse  conviva,  et  convivium,  ipse  comedens, 
et  qui  comeditur  ». 

Respondeo  dicendum,  quod  quidam  dixerunt,  quod  Christus  in  coena 
corpus,  et  sanguinem  suum  discipulis  suis  tradidit,  non  tamen  ipse  sumpsit. 
Sed  hoc  non  videtur  convenienter  dici,  quia  Christus  ea  quae  ab  aliis  obser¬ 
vanda  instituit,  ipse  primitus  observavit ;  unde  et  ipse  prius  baptizari  voluit, 
quam  aliis  baptismum  imponeret,  secundum  illud  Act.  1.:  Coepil  Jesus  facere, 
et  docere;  unde  et  primo  ipse  corpus  suum,  et  sanguinem  sumpsit,  et  postea 
discipulis  sumendum  tradidit:  et  hoc  est  quod  Ruth  3.  super  illud:  Cumque 
comedisset,  et  bibisset,  etc.,  dicit  Gloss.  (ordin.)  quod  «  Christus  comedit,  et 
bibit  in  coena,  cum  corporis,  et  sanguinis  sui  sacramentum  discipulis  tradidit; 
unde  quia  pueri  communicaverunt  carni,  et  sanguini,  et  ipse  participavit 
eisdem  ». 

Ad  primum  ergo  dicendum,  quod  in  Evangeliis  legitur,  quod  Christus  ac¬ 
cepit  panem,  et  calicem;  non  est  autem  intelligendum,  quod  acceperit  solum 
in  manibus,  ut  quidam  dicunt;  sed  eo  modo  accepit,  quo  aliis  accipiendum 
tradidit;  unde  cum  discipulis  dixerit :  Accipite,  et  comedite,  et  iterum:  Accipite, 
et  bibite,  intelligendum  est,  quod  ipse  accipiens  comederit,  et  biberit;  unde 
et  quidam  metrice  dixerunt: 

Rex  sedet  in  coena  turba  cinctus  duodena: 

Se  tenet  in  manibus,  se  cibat  ipse  cibus. 

Ad  secundum  dicendum,  quod,  sicut  supra  dictum  est  (q.  76.  art.  p.), 
Christus,  secundum  quod  est  sub  hoc  sacramento,  comparatur  ad  locum, 
non  secundum  proprias  dimensiones,  sed  secundum  dimensiones  specierum 
sacramentalium;  ita  quod  in  quocumque  loco,  ubi  sunt  illae  species,  est  ipse 
Christus :  et  quia  species  illae  potuerunt  esse  in  manibus  et  in  ore  Christi, 
ipse  totus  Christus  potuit  esse  in  suis  manibus,  et  in  suo  ore:  non  autem 
hoc  potuisset  esse,  secundum  quod  comparatur  ad  locum  per  proprias  di¬ 
mensiones. 

Ad  tertium  dicendum,  quod,  sicut  supra  dictum  est  (q.  70.  art.  1.  ad  2.), 
effectus  hujus  sacramenti  est  non  solum  augmentum  habitualis  gratiae,  sed 
etiam  quaedam  actualis  delectatio  spiritualis  dulcedinis.  Quamvis  autem 
Christo  gratia  non  fuerit  augmentata  ex  susceptione  hujus  sacramenti,  habuit 
tamen  quamdam  spiritualem  delectationem  in  nova  institutione  hujus  sacra¬ 
menti,  unde  ipse  dicebat  Luc.  22.:  Desiderio  desideravi  hoc  Pascha  manducare 
vobiscum:  quod  Eusebius  exponit  de  novo  mysterio  novi  Testamenti,  quod 
tradebat  discipulis  (hab.  in  Cat.  D.  Thom.).  Et  ideo  spiritualiter  manducavit, 
et  similiter  sacramentaliter,  inquantum  corpus  suum  sub  sacramento  sumpsit, 
quod  sacramentum  sui  corporis  intellexit,  et  disposuit:  aliter  tamen  quam 
caeteri  sacramentaliter,  et  spiritualiter  sumant;  quia  augmentum  gratiae  su¬ 
scipiunt,  et  sacramentalibus  signis  indigent  ad  veritatis  perceptionem  [al.  quia 
qui  augmentum  gratiae  suscipiunt,  etiam  sacramentalibus  signis,  etc.]. 

ARTICULUS  II.  491 

UTRUM  CHRISTUS  DEDERIT  JUDAE  CORPUS  SUUM. 

(4.  Dist.  11.  q.  3.  art.  2.  q.  1.  et  2.  et  Joan.  13.  lect.  3.  fin.  et  lect.  4.  fin.). 

Ad  secundum  sic  proceditur.  Videtur,  quod  Christus  Judae  non  dederit 
corpus  suum:  ut  enim  legitur  Matth.  26.,  postquam  dedit  Dominus  corpus 
suum,  et  sanguinem  discipulis,  dixit  eis :  Non  bibam  amodo  de  hoc  genimine 
vitis  usque  in  diem  illum,  cum  illud  bibam  vobiscum  novum  in  regno  Patris  mei: 
ex  quo  videtur,  quod  illi,  quibus  corpus  suum,  et  sanguinem  dederat,  cum  eo 
essent  iterum  bibituri :  sed  Judas  postea  cum  ipso  non  bibit ;  ergo  non  accepit 
cum  aliis  discipulis  corpus  Christi,  et  sanguinem. 

2.  Praeterea.  Dominus  implevit,  quod  praecepit,  secundum  illud  Act.  1.: 
Coepit  Jesus  jacere,  et  docere:  sed  ipse  praecepit,  Matth.  7.:  Nolite  sanctum  dare 
canibus;  cum  ergo  ipse  cognosceret  Judam  esse  peccatorem,  videtur  quod  ei 
corpus  suum,  et  sanguinem  non  dederit. 

3.  Praeterea.  Christus  specialiter  legitur  Judae  panem  intinctum  porre¬ 
xisse  (Joan.  13.):  si  ergo  corpus  suum  ei  dedit,  videtur  quod  sub  buccella  ei 
dederit :  praecipue  cum  legatur  ibidem,  quod  post  buccellam  introivit  in  eum 
Satanas;  ubi  Angustinus  dicit  (tract.  62.  in  Joan.  a  prine.):  « Hinc  nos  do¬ 
cemur,  quam  sit  cavendum  male  accipere  bonum;  si  enim  corripitur,  qui 
non  dijudicat,  id  est  non  discernit  corpus  Domini  a  caeteris  cibis,  quomodo 
non  damnabitur,  qui  ad  ejus  mensam  fingens  se  amicum,  accedit  inimicus?» 
Sed  cum  buccella  intincta  non  accepit  corpus  Christi;  ut  enim  Augustinus 
dicit  super  illud  Joan.  13.:  Cum  intinxisset  panem,  dedit  Judae  Simonis  Iscario- 
this  (loc.  cit.),  «  non,  ut  putant  quidam  negligenter  legentes,  tunc  Judas  corpus 
Christi  accepit»;  ergo  videtur  quod  Judas  corpus  Christi  non  acceperit. 

Sed  contra  est,  quod  Chrysostomus  dicit  (hom.  83  in  Matth.  in  prine.): 
«  Judas  particeps  existens  mysteriorum  conversus  non  est;  unde  fit  scelus 
ejus  utrinque  immanius,  tum  quia  tali  proposito  imbutus  adiit  mysteria,  tum 
quia  adiens  melior  factus  non  fuit  nec  metu,  nec  beneficio,  nec  honore  » . 

Respondeo  dicendum,  quod  Hilarius  posuit  super  Matthaeum  (can.  30.), 
quod  Christus  Judae  corpus  suum,  6t  sanguinem  non  dedit ;  et  hoc  quidem 
conveniens  fuisset,  considerata  malitia  Judae :  sed  quia  Christus  nobis  debuit 
esse  exemplum  justitiae,  non  conveniebat  ejus  magisterio,  ut  Judam  occultum 
peccatorem  sine  accusatore,  et  evidenti  probatione  ab  aliorum  communione 
separaret;  ne  per  hoc  daretur  exemplum  praelatis  Ecclesiae  similia  faciendi, 
et  ipse  Judas  exasperatus  inde  sumeret  occasionem  peccandi.  Et  ideo  dicendum 
est,  quod  Judas  cum  aliis  discipulis  corpus  Domini,  et  sanguinem  suscepit; 
ut  dicit  Dionys.  in  lib.  Eccl.  Hierarch.  (cap.  3.  inter  prine,  et  med.),  et  August. 
super  Joan.  (tract.  62.). 

Ad  primum  ergo  dicendum,  quod  illa  est  ratio  Hilarii  (loc.  cit.)  ad  osten¬ 
dendum,  quod  Judas  corpus  Christi  non  sumpsit:  non  tamen  cogit,  quia  Chri¬ 
stus  loquitur  discipulis,  a  quorum  collegio  Judas  se  separavit:  non  autem 
Christus  eum  exclusit,  et  ideo  Christus,  quantum  est  in  se,  etiam  cum  Juda 
vinum  in  regno  Dei  bibit :  sed  hoc  convivium  ipse  Judas  repudiavit. 

Ad  secundum  dicendum,  quod  Christo  nota  erat  Judae  iniquitas  sicut 
Deo;  non  autem  erat  sibi  nota  per  modum  quo  hominibus  innotescit:  et  ideo 

Christus  Judam  non  repulit  a  communione,  ut  daret  exemplum,  tales  pecca¬ 
tores  occultos  non  esse  ab  aliis  sacerdotibus  expellendos. 

Ad  tertium  dicendum,  quod  sine  dubio  Judas  sub  pane  intincto  corpus 
Christi  non  sumpsit,  sed  simplicem  panem.  «  Significatur  autem  fortassis», 
ut  August.  ibidem  dicit,  «  per  panis  intinctionem  fictio  Judae :  ut  enim  infi¬ 
ciantur  nonnulla,  intinguntur:  si  autem  bonum  aliquid  hic  significat  tinctio 
(scilicet  dulcedinem  bonitatis  divinae,  quia  panis  ex  intinctione  sapidior  red¬ 
ditur),  eidem  bono  ingratum  non  immerito  est  secuta  damnatio  » :  et  propter 
hanc  ingratitudinem  id  quod  est  bonum  factum  est  ei  malum;  sicut  accidit 
circa  sumentes  corpus  Christi  indigne :  et,  sicut  August.  ibidem  dicit,  «  intei- 
ligendum  est,  quod  Dominus  jam  ante  distribuerat  omnibus  discipulis  suis 
sacramentum  corporis,  et  sanguinis  sui,  ubi  et  ipse  Judas  erat,  sicut  Lucas 
narrat:  ac  deinde  ad  hoc  ventum  est,  ubi  secundum  narrationem  Joannis 
Dominus  per  buccellam  tinctam,  atque  porrectam  suum  exprimit  proditorem  ». 

ARTICULUS  III.  492 

UTRUM  CHRISTUS  SUMPSERIT,  ET  DISCIPULIS  DEDERIT 
CORPUS  SUU.M  IMPASSIBILE. 

(4.  Dist.  11.  q.  5.  art.  2.  et  Dist.  12.  q.  1.  art.  q.  q.  1.  corp.). 

Ad  tertium  sic  proceditur.  Videtur,  quod  Christus  sumpserit,  et  disci¬ 
pulis  dederit  corpus  suum  impassibile,  quia  super  illud  Matth.  17.:  Transfi¬ 
guratus  est  ante  eos,  dicit  quaedam  Gloss.  (ordin.):  «  Illud  corpus,  quod  habuit 
per  naturam,  dedit  discipulis  in  coena,  non  mortale,  et  passibile  »  ;  et  Levit.  2. 
super  illud:  Si  oblatio  tua  fuerit  de  sartagine,  dicit  Gloss.  (ordin.  Esych.) : 
«  Crux  super  omnia  fortis  carnem  Christi,  quae  ante  passionem  non  vide¬ 
batur  esui  apta,  post  aptam  fecit  »  :  sed  Christus  dedit  corpus  suum  ut  aptum 
ad  manducandum;  ergo  dedit  tale,  quale  habuit  post  passionem,  scilicet  im¬ 
passibile,  et  immortale. 

2.  Praeterea.  Omne  corpus  passibile  per  contactum,  et  manducationem 
patitur:  si  ergo  corpus  Christi  erat  passibile,  per  contactum,  et  comestionem 
discipulorum  passum  fuisset. 

3.  Praeterea.  Verba  sacramentalia  non  sunt  modo  majoris  virtutis 
quando  proferuntur  a  sacerdote  in  persona  Christi,  quam  tunc  quando  fue¬ 
runt  prolata  ab  ipso  Christo:  sed  nunc  virtute  verborum  sacramentalium  in 
altari  consecratur  corpus  Christi  impassibile,  et  immortale;  ergo  multo  ma¬ 
gis  tunc. 

Sed  contra  est,  quod,  sicut  Innocentius  III.  dicit  (lib.  4.  De  Myster.  Missae, 
cap.  12.  sub  fin.),  «  tale  corpus  tunc  dedit  discipulis,  quale  habuit  » :  habuit  au¬ 
tem  tunc  corpus  passibile,  et  mortale;  ergo  corpus  passibile,  et  mortale  di¬ 
scipulis  dedit. 

Respondeo  dicendum,  quod  Hugo  de  Sancto  Victore  posuit  (vide  Supplem. 
q.  45.  art.  2.),  quod  Christus  ante  passionem  diversis  temporibus  qualuor  dotes 
corporis  glorificati  assumpserit,  scilicet  subtilitatem  in  nativitate,  quando 
exivit  de  clauso  utero  Virginis;  agilitatem,  quando  ambulavit  siccis  pedibus 
super  mare;  claritatem  in  transfiguratione;  impassibilitatem  in  coena,  quando 
corpus  suum  discipulis  tradidit  manducandum.  Et  secundum  hoc  dedit  disci¬ 
pulis  suis  corpus  suum  impassibile,  et  immortale.  Sed  quidquid  sit  de  aliis, 


QUAESTIO  LXXXI.  ARTICULUS  III* 

de  quibus  supra  dictum  est  (q.  28.  art.  1.  ad  3.  et  q.  44.  art .  2.  etq.  44.  art.  [.), 
quid  sentiri  debeat,  circa  impassibilitatem  tamen  impossibile  est  esse  quod 
dicitur.  Manifestum  est  enim,  quod  idem  corpus  Christi  erat,  quod  a  disci¬ 
pulis  tunc  in  propria  specie  videbatur,  et  in  specie  sacramenti  sumebatur, 
non  autem  erat  impassibile,  secundum  quod  in  propria  specie  videbatur,  quin- 
imo  erat  passioni  paratum :  unde  nec  ipsum  corpus  Christi,  quod  in  specie 
sacramenti  dabatur,  impassibile  erat.  Impassibili  tamen  modo  erat  sub  specie 
sacramenti,  quod  in  se  erat  passibile,  sicut  invisibiliter,  quod  in  se  erat  visi¬ 
bile.  Sicut  enim  visio  requirit  contactum  corporis,  quod  videtur  ad  circum¬ 
stans  medium  visionis;  ita  passio  requirit  contactum  corporis,  quod  patitur, 
ad  ea  quae  agunt.  Corpus  autem  Christi,  secundum  quod  est  sub  sacramento, 
ut  supra  dictum  est  (q.  76.  art.  4.  4.  et  6.),  non  comparatur  ad  ea  quae  cir¬ 
cumstant,  mediantibus  propriis  dimensionibus,  quibus  corpora  se  tangunt,  sed 
mediantibus  dimensionibus  specierum  panis,  et  vini ;  et  ideo  species  illae  sunt, 
quae  patiuntur,  et  videntur,  non  autem  ipsum  corpus  Christi. 

Ad  primum  ergo  dicendum,  quod  Christus  dicitur  in  coena  non  dedisse 
corpus  suum  mortale,  et  passibile,  quia  non  dedit  mortali,  et  passibili  modo  ; 
crux  autem  fecit  carnem  Christi  aptam  manducationi,  inquantum  hoc  sacra¬ 
mentum  repraesentat  passionem  Christi. 

Ad  secundum  dicendum,  quod  ratio  illa  procederet,  si  corpus  Christi, 
sicut  erat  passibile,  ita  passibili  modo  fuisset  sub  hoc  sacramento. 

Ad  tertium  dicendum,  quod,  sicut  supra  dictum  est  (q.  76.  art.  4.),  ac¬ 
cidentia  corporis  Christi  sunt  in  sacramento  ex  reali  concomitantia,  non  au¬ 
tem  ex  vi  sacramenti,  ex  qua  est  ibi  substantia  corporis  Christi;  et  ideo  virtus 
verborum  sacramentalium  ad  hoc  se  extendit,  ut  sit  sub  sacramento  corpus 
Christi,  scilicet  quibuscumque  accidentibus  realiter  in  eo  existentibus. 

UTRUM  SI  HOC  SACRAMENTUM 

TEMPORE  MORTIS  CHRISTI  FUISSET  SERVATUM,  VEL  CONSECRATUM, 

IBI  MORERETUR. 

(4.  Dist.  10.  art.  2.  q.  1.  corp.  et  Dist.  11.  q.  3.  art.  4.  et  lib.  4.  Contr.  g.  cap.  64. 
et  Quodl.4.  art.  11.  ad  1.  et  Joan.  6.  lect.  6.fin.  et  1.  Cor.  11.  lect.  6.  fin.). 

Ad  quartum  sic  proceditur.  Videtur,  quod  si  hoc  sacramentum  tempore 
mortis  Christi  fuisset  servatum  in  pyxide,  vel  ab  aliquo  apostolorum  conse¬ 
cratum,  non  ibi  moreretur:  mors  enim  Christi  accidit  per  ejus  passionem; 
sed  Christus  impassibili  modo  etiam  tunc  erat  in  hoc  sacramento ;  ergo  non 
poterat  mori  in  hoc  sacramento. 

2.  Praeterea.  In  morte  Christi  separatus  fuit  sanguis  ejus  a  corpore:  sed 
in  hoc  sacramento  simul  est  corpus  Christi,  et  sanguis;  ergo  Christus  in  hoc 
sacramento  non  moreretur. 

3.  Praeterea.  Mors  accidit  per  separationem  animae  a  corpore:  sed  in 
hoc  sacramento  continetur  tam  corpus,  quam  anima  Christi ;  ergo  in  hoc  sa¬ 
cramento  non  poterat  Christus  mori. 

Sed  contra  est,  quod  idem  Christus,  qui  erat  in  cruce,  fuisset  in  sacra¬ 
mento  :  sed  in  cruce  moriebatur ;  ergo  et  in  sacramento  conservato  moreretur. 

Respondeo  dicendum,  quod  corpus  Christi  idem  in  substantia  est  in  hoc 
sacramento,  et  in  propria  specie:  sed  non  eodem  modo;  nam  in  propria 
specie  contingit  circumstantia  corpora  per  proprias  dimensiones ;  non  autem 
prout  est  m  hoc  sacramento,  ut  supra  dictum  est  (art.  praec.) ;  et  ideo  quid¬ 
quid  pertinet  ad  Christum,  secundum  quod  in  se  est,  potest  attribui  ei  et  in 
propria  specie,  et  in  sacramento  existenti,  sicut  vivere,  mori,  dolere,  anima¬ 
tum,  vel  mammatum  esse,  et  caetera  hujusmodi:  quaecumque  vero  conve¬ 
niunt.  ei  per  comparationem  ad  corpora  extrinseca,  possunt  ei  attribui  in 
propria  specie  existenti,  non  autem  prout  est  in  sacramento,  sicut  irrideri 
conspui,  crucifigi,  flagellari,  et  caetera  hujusmodi;  unde  et  quidam  metrice 
dixerunt: 

Pyxide  servato  poteris  sociare  dolorem 
Innatum ;  sed  non  illatus  convenit  illi. 

Ad  primum  ergo  dicendum,  quod  sicut  dictum  est  (in  corp.  art.),  passio 
convenit  corpori  passo  per  comparationem  ad  agens  extrinsecum ;  et  ideo 
Christus,  secundum  quod  est  sub  hoc  sacramento,  pati  non  potest,  potest  ta¬ 
men  mori. 

Ad  secundum  dicendum,  quod,  sicut  supra  dictum  est  (q.  76.  art.  2.),  sub 
specie  panis  est  corpus  Christi  ex  vi  consecrationis,  sanguis  autem  sub  specie 
vim:  sed  nunc  quidem,  quando  realiter  sanguis  Christi  non  est  separatus  ab 
ejus  corpore,  ex  reali  concomitantia  et  sanguis  Christi  est  sub  specie  panis 
simul  cum  corpore,  et  corpus  sub  specie  vini  simul  cum  sanguine.  Sed  si 
tempore  passionis  Christi,  quando  realiter  sanguis  fuit  separatus  a  corpore 
Christi,  fuisset  hoc  sacramentum  consecratum,  sub  specie  panis  fuisset  solum 
corpus,  et  sub  specie  vini  fuisset  solum  sanguis. 

_  Ad  tertium  dicendum,  quod,  sicut  supra  dictum  est  (q.  76.  art.  1.  ad  1 ), 
anima  Christi  est  in  hoc  sacramento  ex  reali  concomitantia,  quia  non  ect 
sme  corpore,  non  autem  ex  vi  consecrationis:  et  ideo  si  tunc  fuisset  hoc  sa¬ 
cramentum  consecratum,  vel  peractum,  quando  anima  erat  a  corpore  realiter 
separata,  non  fuisset  anima  Christi  sub  hoc  sacramento,  non  propter  defe-' 
ctum  virtutis  verborum,  sed  propter  aliam  dispositionem  rei. 


QUAESTIO  LXXXII. 

DE  MINISTRO  HUJUS  SACRAMENTI, 

IN  DECEM  ARTICULOS  DIVISA. 

Deinde  considerandum  est  de  ministro  hujus  sacramenti. 

Et  circa  hoc  quaeruntur  decem. 

Primo.  Utrum  consecrare  hoc  sacramentum  sit  proprium  sacerdotis. 
Secundo.  Utrum  plures  sacerdotes  simul  possint  eamdem  hostiam  con¬ 
secrare. 

Tertio.  Utrum  dispensatio  hujus  sacramenti  pertineat  ad  solum  sacer¬ 
dotem. 


744  QUAESTIO  LXXXII.  ARTICULUS  I. 

Quarto.  Utrum  liceat  sacerdoti  consecranti  a  communione  abstinere. 
Quinto.  Utrum  sacerdos  peccator  possit  conficere  hoc  sacramentum. 
Sexto.  Utrum  missa  mali  sacerdotis  minus  valeat  quam  boni. 

Septimo.  Utrum  haeretici,  schismatici,  vel  excommunicati  possint  con 
ficere  hoc  sacramentum. 

Octavo.  Utrum  degradati. 

Nono.  Utrum  peccent  a  talibus  communionem  recipientes. 

Decimo.  Utrum  liceat  sacerdoti  omnino  a  celebratione  abstinere. 


ARTICULUS  I.  494 

UTRUM  CONSECRATIO  HUJUS  SACRAMENTI  SIT  PROPRIA  SACERDOTIS. 

(4.  Dist.  13.  art.  1.  q.  1.  et  Dist.  17.  q.  3.  ari.  3.  q.  1.  corp. 
et  Dist.  14.  q.  2.  art.  1.  q.  2.  corp.  et  art.  2.  ad  2.). 

Ad  primum  sic  proceditur.  Videtur,  quod  consecratio  hujus  sacramenti 
non  sit  propria  sacerdotis:  dictum  est  enim  supra  (q.  78.  art.  4.),  quod  hoc 
sacramentum  consecratur  virtute  verborum,  quae  sunt  forma  hujus  sacra¬ 
menti:  sed  illa  verba  non  mutantur,  sive  dicantur  a  sacerdote  sive  a  quo¬ 
cumque  alio;  ergo  videtur,  quod  non  solus  sacerdos,  sed  etiam  quilibet  alius 
possit  hoc  sacramentum  consecrare. 

2.  Praeterea.  Sacerdos  hoc  sacramentum  conficit  in  persona  Christi: 
sed  laicus  sanctus  est  unitus  Christo  per  charitatem ;  ergo  videtur,  quod  etiam 
laicus  possit  hoc  sacramentum  conficere ;  unde  et  Chrysost.  dicit  super  Matth. 
(hom.  43.  in  op.  imperf.  a  prine.)  quod  «  omnis  sanctus  est  sacerdos  ». 

3.  Praeterea.  Sicut  baptismus  ordinatur  ad  hominum  salutem,  ita  et  hoc 
sacramentum,  sicut  ex  supradictis  patet  (q.  79.) :  sed  etiam  laicus  potest  ba¬ 
ptizare,  ut  supra  dictum  est  (q.  67.  art.  3.) ;  non  ergo  est  proprium  sacerdotis 
conficere  hoc  sacramentum. 

4.  Praeterea.  Hoc  sacramentum  perficitur  in  consecratione  materiae: 
sed  alias  materias  consecrare,  scilicet  chrisma,  et  oleum  sanctum,  et  oleum 
benedictum,  pertinet  ad  solum  episcopum:  quarum  tamen  consecratio  non 
est  tantae  dignitatis,  sicut  consecratio  Eucharistiae,  in  qua  est  totus  Christus ; 
ergo  non  est  proprium  sacerdotis,  sed  solius  episcopi  hoc  sacramentum  con¬ 
ficere. 

Sed  contra  est,  quod  Isid.  dicit  in  quadam  epist.  (ad  Laudefred.  quae 
hab.  Condi,  post  Concil.  Tolet.),  et  habetur  in  Decret  .(Dist.  23.  cap.:  Perlectis): 
«  Ad  presbyterum  pertinet  sacramentum  corporis,  et  sanguinis  Domini  in 
altari  Dei  conficere  ». 

Respondeo  dicendum,  quod,  sicut  supra  dictum  est  (q.  78.  art.  1.  et  4.), 
hoc  sacramentum  est  tantae  dignitatis,  quod  non  conficitur  nisi  in  persona 
Christi.  Quicumque  autem  aliquid  agit  in  persona  alterius,  oportet  hoc  fieri 
per  potestatem  ab  illo  concessam:  sicut  autem  baptizato  conceditur  a  Christo 
potestas  sumendi  hoc  sacramentum,  ita  sacerdoti,  cum  ordinatur,  confertur 
potestas  hoc  sacramentum  consecrandi  in  persona  Christi.  Per  hoc  enim  po¬ 
nitur  in  gradu  eorum,  quibus  dictum  est  a  Domino,  Luc.  22.:  Hoc  facite  in 
ineam  commemorationem ;  et  ideo  dicendum  est,  quod  proprium  est  sacerdo¬ 
tum  conficere  hoc  sacramentum. 

Ad  primum  ergo  dicendum,  quod  virtus  sacramentalis  in  pluribus  con¬ 
sistit,  et  non  in  uno  tantum;  sicut  virtus  baptismi  consistit  in  ipsis  verbis, 
et  in  aqua:  unde  et  virtus  consecrativa  non  solum  consistit  in  ipsis  verbis, 
sed  etiam  in  potestate  sacerdoti  tradita  in  sua  consecratione,  et  ordinatione, 
cum  ei  dicitur  ab  episcopo :  «  Accipe  potestatem  offerendi  in  Ecclesia  sacri¬ 
ficium  tam  pro  vivis,  quam  pro  mortuis».  Nam  et  virtus  instrumentalis  in 
pluribus  instrumentis  consistit,  per  quae  agit  principale  agens. 

Ad  secundum  dicendum,  quod  laicus  justus  unitus  est  Christo  unione 
spirituali  per  fidem,  et  charitatem,  non  autem  per  sacramentalem  potestatem; 
et  ideo  habet  spirituale  sacerdotium  ad  offerendum  spirituales  hostias,  de 
quibus  dicitur  in  Ps.  50.:  Sacrificium  Deo  spiritus  contribulatus,  et  Rom.  12.: 
Exhibeatis  corpora  vestra  hostiam  viventem;  unde  et  1.  Petri  2.  dicitur:  Sacer¬ 
dotium  sanctum  offerre  spirituales  hostias. 

Ad  tertium  dicendum,  quod  perceptio  hujus  sacramenti  non  est  tantae 
necessitatis,  sicut  perceptio  baptismi,  ut  ex  supradictis  patet  (q.  75.  art.  3.  et 
q.  So.  art.  11.  ad  2.):  et  ideo  licet  in  necessitatis  articulo  laicus  possit  bapti¬ 
zare,  non  tamen  potest  hoc  sacramentum  conficere. 

Ad  quartum  dicendum,  quod  episcopus  accipit  potestatem,  ut  agat  in 
persona  Christi  super  corpus  ejus  mysticum,  idest  super  Ecclesiam:  quam 
quidem  potestatem  non  accipit  sacerdos  in  sua  consecratione,  licet  possit  eam 
habere  ex  episcopi  commissione:  et  ideo  ea  quae  non  pertinent  ad  disposi¬ 
tionem  corporis  mystici,  non  reservantur  episcopo;  sicut  consecratio  hujus 
sacramenti.  Ad  episcopum  vero  pertinet  tradere  non  solum  populo,  sed  etiam 
sacerdotibus  ea,  ex  quibus  possunt  propriis  officiis  uti :  et  quia  benedictio 
chrismatis,  et  olei  sancti,  et  olei  infirmorum,  et  aliorum,  quae  consecrantur, 
puta  altaris,  Ecclesiae,  vestium,  et  vasorum,  praestat  quamdam  idoneitatem 
ad  sacramenta  perficienda,  quae  pertinent  ad  officium  sacerdotum;  ideo  tales 
consecrationes  episcopo  reservantur,  tanquam  principi  totius  ecclesiastici 
ordinis. 

ARTICULUS  II.  495 

UTRUM  PLURES  SACERDOIES  POSSINT  UNAM 
ET  EAMDEM  HOSTIAM  CONSECRARE. 

(4.  Dist.  13.  q.  1.  art.  2.  q.  1.). 

Ad  secundum  sic  proceditur.  Videtur,  quod  plures  sacerdotes  non  possint 
unam  et  eamdem  hostiam  consecrare:  dictum  est  enim  supra  (q.  67.  art.  6.), 
quod  plures  non  possunt  simul  unum  baptizare :  sed  non  minor  vis  est  sa¬ 
cerdotis  consecrantis,  quam  hominis  baptizantis  ;  ergo  etiam  non  possunt 
simul  plures  unam  hostiam  consecrare. 

2.  Praeterea.  Quod  potest  fieri  per  unum,  superflue  fit  per  multos:  in 
sacramentis  autem  nihil  debet  esse  superfluum ;  cum  ergo  unus  sufficiat  ad 
consecrandum,  videtur  quod  plures  non  possint  unam  hostiam  consecrare. 

3.  Praeterea.  Sicut  dicit  Aug.  super  Joan.  (tract.  26.  inter  med.  et  fin.), 
hoc  sacramentum  est  «  sacramentum  unitatis  » :  sed  contrarium  unitati  esse 
videtur  multitudo  ;  ergo  non  videtur  conveniens  esse  huic  sacramento,  quod 
plures  sacerdotes  eamdem  hostiam  consecrent. 

Sed  contra  est,  quod  secundum  consuetudinem  quarumdam  Ecclesiarum 
sacerdotes,  cum  de  novo  ordinantur,  concelebrant  episcopo  ordinanti. 

Respondeo  dicendum,  quod,  sicut  dictum  est  (art.  praec.),  sacerdos,  cum 
ordinatur,  constituitur  in  gradu  eorum,  qui  a  Domino  acceperunt  potestatem 
consecrandi  in  coena :  et  ideo  secundum  consuetudinem  quarumdam  Eccle¬ 
siarum,  sicut  apostoli  Christo  coenanti  concoenaverunt,  ita  novi  ordinati 
episcopo  ordinanti  concelebrant.  Nec  propter  hoc  iteratur  consecratio  super 
eamdem  hostiam,  quia,  sicut  Innocentius  III.  dicit  (lib.  4.  de  Myst.  Missae , 
cap.  23.  in  m&d.),  «  omnium  intentio  debet  ferri  ad  idem  instans  consecrationis  ». 

Ad  primum  ergo  dicendum,  quod  Christus  non  legitur  simul  baptizasse 
cum  apostolis,  quando  injunxit  eis  officium  baptizandi;  et  ideo  non  est  similis 
ratio. 

Ad  secundum  dicendum,  quod  si  quilibet  sacerdotum  operaretur  in  vir¬ 
tute  propria,  superfluerent  alii  celebrantes,  uno  sufficienter  celebrante:  sed 
quia  sacerdos  non  consecrat  nisi  in  persona  Christi,  multi  autem  sunt  unum 
in  Christo,  ideo  non  refert,  utrum  per  unum,  aut  per  multos  hoc  sacramen¬ 
tum  consecretur,  nisi  quod  oportet  ritum  Ecclesiae  servari. 

Ad  tertium  dicendum,  quod  Eucharistia  est  sacramentum  unitatis  eccle¬ 
siasticae,  quae  attenditur  secundum  hoc,  quod  multi  sunt  unum  in  Christo. 


ARTICULUS  III. 

UTRUM  DISPENSATIO  HUJUS  SACRAMENTI  PERTINEAT  SOLUM 

AD  SACERDOTEM. 

(4.  Dist.  11.  q.  2.  art.  1.  q.  1.  ad  3.  et  Dist.  13.  q.  1.  art.  3.  q.  1.  et  2.). 

Ad  tertium  sic  proceditur.  Videtur,  quod  non  pertineat  solum  ad  sacer¬ 
dotem  dispensatio  hujus  sacramenti :  sanguis  enim  Christi  non  minus  per¬ 
tinet  ad  hoc  sacramentum,  quam  corpus:  sed  sanguis  Christi  dispensatur  per 
diaconos,  unde  et  beatus  Laurentius  dixit  beato  Sixto:  a  Experire,  utrum  ido¬ 
neum  ministrum  elegeris,  cui  commisisti  Dominici  sanguinis  dispensationem»; 
ergo  et  pari  ratione  dispensatio  corporis  Christi  non  pertinet  ad  solos  sa¬ 
cerdotes. 

2.  Praeterea.  Sacerdotes  constituuntur  ministri  sacramentorum:  sed  hoc 
sacramentum  perficitur  in  consecratione  materiae,  non  in  usu,  ad  quem  per¬ 
tinet  dispensatio;  ergo  videtur,  quod  non  pertineat  ad  sacerdotem  corpus 
Domini  dispensare. 

3.  Praeterea.  Dionys.  dicit  in  lib.  Eccles.  Hierar.  (cap. 3.  a  prine,  et  cap.  4.) 
quod  hoc  sacramentum  habet  perfectivam  virtutem,  sicut  et  chrisma :  sed 
signare  chrismate  baptizatos  non  pertinet  ad  sacerdotem,  sed  ad  episcopum; 
ergo  etiam  dispensare  hoc  sacramentum  pertinet  ad  episcopum,  non  ad  sa¬ 
cerdotem. 

Sed  contra  est,  quod  dicitur  De  Consecr.  (Dist.  2.  cap.  2y.) :  «Pervenit 
ad  notitiam  nostram,  quod  quidam  presbyteri  laico,  aut  foeminae  corpus 
Domini  tradunt  ad  deferendum  infirmis.  Igitur  interdicit  Synodus,  ne  talis 
praesumptio  ulterius  fiat,  sed  presbyter  per  semetipsum  infirmos  commu¬ 
nicet  ». 

Respondeo  dicendum,  quod  ad  sacerdotem  pertinet  dispensatio  corporis 
Christi,  propter  tria.  Primo  quidem,  quia,  sicut  dictum  est  (art.  1.  huj.  q.), 
ipse  consecrat  in  persona  Christi:  ipse  autem  Christus  sicut  consecravit  cor¬ 
pus  suum  in  coena,  ita  et  aliis  sumendum  dedit;  unde  sicut  ad  sacerdotem 

pertinet  consecratio  corporis  Christi,  ita  ad  eum  pertinet  dispensatio.  Secundo, 
quia  sacerdos  constituitur  medius  inter  Deum,  et  populum;  unde  sicut  ad 
eum  pertinet  dona  populi  Deo  offerre,  ita  ad  eum  pertinet  dona  sanctificata 
divinitus  populo  tradere.  Tertio,  quia  in  reverentiam  hujus  sacramenti,  anulla 
re  contingitur  nisi  consecrata;  unde  et  corporale,  et  calix  consecrantur,  et 
similiter  manus  sacerdotis,  ad  tangendum  hoc  sacramentum;  unde  nulli  alii 
tangere  licet,  nisi  in  necessitate,  puta  si  caderet  in  terram,  vel  in  aliquo  alio 
necessitatis  casu. 

Ad  primum  ergo  dicendum,  quod  diaconus  quasi  propinquus  ordini  sa¬ 
cerdotali  aliquid  participat  de  ejus  officio;  ut  scilicet' dispenset  sanguinem, 
non  autem  corpus,  nisi  in  necessitate,  jubente  episcopo,  vel  presbytero:  primo 
quidem,  quia  sanguis  Christi  continetur  in  vase,  unde  non  oportet,  quod  tan¬ 
gatur  a  dispensante,  sicut  tangitur  corpus  Christi :  secundo,  quia  sanguis  de¬ 
signat  redemptionem  a  Christo  in  populum  derivatam,  unde  et  sanguini 
admiscetur  aqua,  quae  significat  populum:  et  quia  diaconi  sunt  inter  sacer¬ 
dotem,  et  populum,  magis  convenit  diaconis  dispensatio  sanguinis,  quam 
dispensatio  corporis. 

Ad  secundum  dicendum,  quod  ejusdem  est  hoc  sacramentum  dispensare, 
et  consecrare,  ratione  jam  dicta  (in  corp.  art.). 

Ad  tertium  dicendum,  quod  sicut  diaconus  in  aliquo  participat  illumi- 
nativam  virtutem  sacerdotis,  inquantum  dispensat  sanguinem  ;  ita  sacerdos 
participat  perfectivam  dispensationem  episcopi,  inquantum  dispensat  hoc  sab 
cramentum,  quo  perficitur  homo  secundum  se  per  comparationem  ad  Chri¬ 
stum  :  aliae  autem  perfectiones,  quibus  homo  perficitur  per  comparationem 
ad  alios,  episcopo  reservantur. 

ARTICULUS  IV.  497 

UTRUM  SACERDOS  CONSECRANS  TENEATUR  SUMERE 
HOC  SACRAMENTUM. 

(Supr.  q.  80.  art.  12.  et  4.  Dist.  12.  q.  3.  art.  1.  q.  2.). 

Ad  quartum  sic  proceditur.  Videtur,  quod  sacerdos  consecrans  non  te¬ 
neatur  sumere  hoc  sacramentum  :  in  aliis  enim  consecrationibus  ille  qui  con¬ 
secrat  materiam,  non  utitur  ea,  sicut  episcopus  consecrans  chrisma  non  lini¬ 
tur  eodem:  sed  hoc  sacramentum  consistit  in  consecratione  materiae;  ergo 
sacerdos  perficiens  hoc  sacramentum  non  necesse  habet  uti  eodem,  sed  potest 
licite  a  sumptione  ejus  abstinere. 

2.  Praeterea.  In  aliis  sacramentis  minister  non  praebet  sacramentum  sibi 
ipsi:  nullus  enim  baptizare  potest  seipsum,  ut  supra  dictum  est  (q.  66.  art.  3. 
ad  4.) :  sed  sicut  baptismus  ordinate  dispensatur,  ita  et  hoc  sacramentum; 
ergo  sacerdos  perficiens  hoc  sacramentum  non  debet  ipsum  sumere  a  seipso. 

3.  Praeterea.  Contingit  quandoque,  quod  miraculose  corpus  Christi  in 
altari  apparet  sub  specie  carnis,  et  sanguis  sub  specie  sanguinis;  quae  non 
sunt  apta  cibo,  et  potui:  unde,  sicut  supra  dictum  est  (q.  74.  art.  y),  propter 
noc  sub  alia  specie  traduntur,  ne  sint  horrori  sumentibus;  ergo  sacerdos  con¬ 
secrans  non  semper  tenetur  sumere  hoc  sacramentum. 

Sed  contra  est,  quod  in  Concilio  Toletano  ( 'scilicet  12.  can.  y)  legitur, 
et  habetur  De  Consecr.  (Dist.  2.  cap.:  Relatum):  «  Modis  omnibus  tenendum 

est,  ut  quotiescumque  sacrificans  corpus,  et  sanguinem  Domini  nostri  Jesu 
Christi  in  altari  immolat,  toties  perceptionis  corporis,  et  sanguinis  Christi 
participem  se  praebeat  ». 

Respondeo  dicendum,  quod,  sicut  supra  dictum  est  (q.  79.  art.  y  et  7.), 
Eucharistia  non  solum  est  sacramentum,  sed  etiam  sacrificium ;  quicumque 
autem  sacrificium  offert,  debet  sacrificii  fieri  particeps,  quia  exterius  sacrifi¬ 
cium,  quod  offertur,  signum  est  interioris  sacrificii,  quo  quis  seipsum  offert 
Deo,  ut  August.  dicit  10.  De  Civit.  Dei  (cap.  y) ;  unde  per  hoc  quod  parti¬ 
cipat  sacrificio,  ostendit  ad  se  sacrificium  interius  pertinere.  Similiter  etiam 
per  hoc  quod  sacrificium  populo  dispensat,  ostendit  se  esse  dispensatorem 
divinorum,  quorum  ipse  primo  debet  esse  particeps,  sicut  Dionys.  dicit  in 
lib.  Eccles.  Hier.  (cap.  y  vers.  fin.):  et  ideo  ipse  ante  sumere  debet,  quam  po¬ 
pulo  dispenset;  unde  et  in  praedicto  cap.  legitur:  «  Quale  est  sacrificium,  cui 
nec  ipse  sacrificans  particeps  esse  dignoscitur?  »  Per  hoc  autem  fit  particeps 
quod  de  sacrificio  sumit,  secundum  illud  Apostoli  1.  Cor.  10. :  Nonne  qui  edunt 
hostias,  participes  sunt  altaris?  Et  ideo  necesse  est,  quod  sacerdos,  quotiescum¬ 
que  consecrat,  sumat  integre  hoc  sacramentum. 

Ad  primum  ergo  dicendum,  quod  consecratio  chrismatis,  vel  cujuscumque 
alterius  materiae,  non  est  sacrificium,  sicut  consecratio  Eucharistiae;  et  ideo 
non  est  similis  ratio. 

Ad  secundum  dicendum,  quod  sacramentum  baptismi  perficitur  in  ipso 
usu  materiae;  et  ideo  nullus  potest  baptizare  seipsum,  quia  in  sacramento 
non  potest  esse  idem  agens,  et  patiens :  unde  nec  in  hoc  sacramento  sacerdos 
consecrat  seipsum,  sed  panem,  et  vinum;  in  qua  consecratione  perficitur  sa¬ 
cramentum.  Usus  autem  sacramenti  est  consequenter  se  habens  ad  hoc  sa¬ 
cramentum;  et  ideo  non  est  simile. 

Ad  tertium  dicendum,  quod  si  miraculose  corpus  Christi  in  altari  sub 
specie  carnis  appareat,  aut  sanguis  sub  specie  sanguinis,  non  est  sumendum  ; 
dicit  enim  Origenes  super  Levit,  (implic.  hom.  7.  in  Levit,  a  mei.  et  hah.  cap.  7 6. 
De  Consecrat.  Dist.  2.):  «  De  hac  quidem  hostia,  quae  in  Christi  commemo¬ 
ratione  mirabiliter  fit,  edere  licet;  de  illa  vero,  quam  Christus  in  ara  Crucis 
obtulit,  secundum  se  nulli  edere  licet ».  Nec  propter  haec  sacerdos  transgressor 
efficitur,  quia  ea  quae  miraculose  fiunt,  legibus  non  subduntur.  Consulendum 
tamen  esset  sacerdoti,  quod  iterato  corpus,  et  sanguinem  Domini  consecra¬ 
ret,  et  sumeret. 


ARTICULUS  V.  408 

UTRUM  MALUS  SACERDOS  EUCHARISTIAM  CONSECRARE  POSSIT. 

(4.  Dist.  iS.  q.  2.  art.  2.  q.  1.  ad  2.). 

Ad  quintum  sic  proceditur.  Videtur,  quod  malus  sacerdos  Eucharistiam 
consecrare  non  possit;  dicit  enim  Hier,  super  Sophon,  (sup.  illud  cap.  y:  Sa¬ 
cerdotes  polluerunt) :  «  Sacerdotes  qui  Eucharistiae  serviunt,  et  sanguinem  Do¬ 
mini  populis  dividunt,  impie  agunt  in  lege  Christi,  putantes  Eucharistiam 
precantis  facere  verba,  non  vitam;  et  necessariam  esse  tantum  solemnem 
orationem,  et  non  sacerdotis  merita:  de  quibus  dicitur:  Sacerdos  in  quacum¬ 
que  fuerit  macula  non  accedat  offerre  oblationes  Domino  »:  sed  sacerdos  peccator, 
cum  sit  maculosus,  nec  vitam  habet,  nec  merita  huic  convenientia  sacramento ; 
ergo  sacerdos  peccator  non  potest  consecrare  Eucharistiam. 

2.  Praeterea.  Damasc.  dicit  in  4.  lib.  (Orth.  Fid.  cap.  14.  a  med.)  quod 
«  panis,  et  vinum  .per  adventum  Sancti  Spiritus  supernaturaliter  transit  in 
corpus  et  sanguinem  Domini  »:  sed  Gelasius  papa  dicit,  sicut  habetur  in 
.  ecr'  'I'  d'  J'  faP •  ■  Sacrosanta)  :  «  (Quomodo  ad  divini  mysterii  consecra¬ 
tionem  coelestis  Spiritus  invocatus  adveniet,  si  sacerdos,  qui  eum  adesse  de¬ 
precatur,  criminosis  plenus  actionibus  comprobetur  ?  »  Ergo  per  malum  sacer¬ 
dotem  non  potest  Eucharistia  consecrari. 

3.  Praeterea.  Hoc  sacramentum  sacerdotis  benedictione  consecratur: 
sed  benedictio  sacerdotis  peccatoris  non  est  efficax  ad  consecrationem  hujus 
sacramenti,  cum  scriptum  sit  Malach.  2. :  Maledicam  benedictionibus  vestris, 
et  Dionys.  dicit  m  epistola  ad  Demophilum  monachum  (quae  est  8.  circ.  med.). 
«  1  ertecte  cecidit  a  sacerdotali  ordine,  qui  non  est  illuminatus:  et  audax 
quidem  nimium  mihi  videtur  talis,  sacerdotalibus  manum  apponens,  et  audet 
immundas  infamias  (non  enim  dicam  orationes)  super  divina  symbola  Chri- 
stilormiter  enuntiare  ». 

Sed  contra  est,  quod  Paschasius  [al.  Augustinus  (Paschasius)]  dicit  in 
hb.  de  Corpore  Dom.  (cap.  12.  vid.  cap.  77.  1.  q.  j.j:  «  Intra  Ecclesiam  catho¬ 
licam,  m  mysterio  corporis,  et  sanguinis  Domini,  nihil  a  bono  majus,  nihil 
a  malo  minus  perficitur  sacerdote,  quia  non  in  merito  consecrantis,  sed  in 
verbo  perficitur  Creatoris,  et  virtute  Spiritus  Sancti  ». 

Respondeo  dicendum,  quod,  sicut  supra  dictum  est  (art.  1.  et  3.  huj.  q.), 
sacerdos  consecrat  hoc  sacramentum  non  virtute  propria,  sed  sicut  minister 
Christi,  in  cujus  persona  consecrat  hoc  sacramentum :  non  autem  ex  hoc 
ipso  desinit  aliquis  minister  esse  Christi,  quod  est  malus;  habet  enim  Do¬ 
minus  bonos,  et  malos  ministros,  seu  servos:  unde  Mattii.  24.  Dominus 
dicit:  Quis  putas  est  fidelis  servus,  et  prudens,  etc.,  et  postea  subdit:  Si  autem 
dixerit  malus  iste  servus  in  corde  suo,  etc.,  et  Apostolus  dicit  1.  Corinth.  4. :  Sic 
nos  existimet  homo,  ut  ministros  Christi ;  et  tamen  postea  subdit :  Nihil  mihi 
conscius  sum  :  sed  non  in  hoc  justificatus  sum :  erat  ergo  certus  se  esse  mini¬ 
strum  Christi,  tamen  non  erat  certus  se  esse  justum;  potest  ergo  aliquis  esse 
minister  Christi,  etiamsi  justus  non  sit.  Et  hoc  ad  excellentiam  Christi  per- 
tinet,  cui,  sicut  vero  Deo,  serviunt  non  solum  bona,  sed  etiam  mala,  quae 
per  ipsius  providentiam  in  ejus  gloriam  ordinantur.  Unde  manifestum  est, 
quod  sacerdotes,  etiamsi  non  sint  justi,  sed  peccatores,  possunt  Eucharistiam 
consecrare. 

Ad  primum  ergo  dicendum,  quod  Hieron.  per  illa  verba  improbat  erro¬ 
rem  sacerdotum,  qui  credebant  se  digne  posse  Eucharistiam  consecrare,  ex 
hoc  solo  quod  sunt  sacerdotes,  etiamsi  sint  peccatores ;  quod  improbat  Hieron. 
per  hoc,  quod  maculosi  ad  altare  accedere  prohibentur ;  non  tamen  remove¬ 
tur,  quin,  si  accesserint,  sit  verum  sacrificium,  quod  offerunt. 

Ad  secundum  dicendum,  quod  ante  illa  verba  Gelasius  papa  praemittit: 

«  Sacrosancta  religio,  quae  catholicam  continet  disciplinam,  tantam  sibi  re- 
verentiam  vendicat,  ut  ad  eam  quilibet,  nisi  pura  conscientia,  non  audeat 
pervenire  ».  Ex  quo  manifeste  apparet,  ejus  intentionem  esse,  quod  peccator 
sacerdos  non  debet  ad  hoc  sacramentum  accedere:  unde  per  hoc  quod  subdit, 

«  quomodo  coelestis  Spiritus  advocatus  adveniet  »,  intelligi  oportet,  quod 
non  advenit  ex  merito  sacerdotis,  sed  ex  virtute  Christi,  cujus  verba  profert 
sacerdos. 

Ad  tertium  dicendum,  quod  sicut  eadem  actio,  inquantum  fit  ex  prava 
intentione  ministri, potest  esse  mala;  bona  autem,  inquantum  fit  ex  bona  inten- 

tioneDomini;  itabenedictio  sacerdotis  peccatoris,  inquantum  ab  ipso  indigne 
fit.  est  maledictione  digna,  et  quasi  infamia,  sive  blasphemia,  et  non  oratio  re 
putatur:  inquantum  autem  profertur  ex  persona  Christi,  est  sancta,  et  efficax 
ad  sanctificandum:  unde  signanter  dicitur:  Maledicam  benedictionibus  vestris. 

ARTICULUS  VI.  499 

UTRUM  MISSA  MALI  SACERDOTIS  MINUS  VALEAT, 

QUAM  missa  sacerdotis  bonis. 

(4.  Dist.  1 j.  q.  I.  art.  8.  q.  }.)■ 

Ad  sextum  sic  proceditur.  Videtur,  quod  missa  sacerdotis  mali  non  minus 
valeat,  quam  missa  sacerdotis  boni  :  dicit  enim  Gregor,  in  Registro  (hab.  cap 
Mulli  'saecularium,  1.  q.  1.) :  «  Heu,  in  quam  magnum  laqueum  incidunt,  qui 
divina,  et  occulta  mysteria  plus  ab  aliis  sanctificata  posse  fieri  credunt,  cum 
unus  idemque  Spiritus  Sanctus  ea  mysteria  occulta,  atque  invisibiliter  ope¬ 
rando  sanctificet!»  Sed  haec  occulta  mysteria  celebrantur  in  missa;  ergo 
missa  mali  sacerdotis  non  minus  valet,  quam  missa  honi. 

2.  Praeterea.  Sicut  baptismus  traditur  a  ministro  in  virtute  Christi,  qui 
baptizat,  ita  et  hoc  sacramentum  in  persona  Christi  consecratur:  sed  non 
melior  baptismus  datur  a  meliori  ministro,  ut  supra  dictum  est  (q.  64 ■  cti  t-  5m 
et  q.  6p.  art.  ;.) ;  ergo  etiam  neque  melior  missa  est,  quae  celebratur  a  me¬ 
liori  sacerdote. 

3.  Praeterea.  Sicut  merita  sacerdotum  differunt  per  bonum,  et  melius, 
ita  etiam  differunt  per  bonum,  et  malum;  si  ergo  missa  melioris  sacerdotis 
est  melior,  sequitur  quod  missa  mali  sacerdotis  sit  mala ;  quod  est  inconve¬ 
niens,  quia  «  malitia  ministrorum  non  potest  redundare  in  Christi  mysteria  », 
sicut  August.  dicit  in  lib.4-  de  Baptismo  (scilicet  cont.  Donatist.  cap.  12.  ad  fin. 
et  lib.  2.  contr .  epist.  Parmen.  cap.  11.  etlib.  2.  cont.  Iit.  Petii,  cap.  47-)  >  er§° 
neque  missa  melioris  sacerdotis  est  melior. 

Sed  contra  est,  quod  habetur  in  Decret.  (1.  q.  1.  cap.  <pi.) :  «  Quanto 
sacerdotes  fuerint  digniores,  tanto  facilius  in  necessitatibus,  pro  quibus  cla- 
marint,  exaudiuntur  ». 

Respondeo  dicendum,  quod  in  missa  duo  est  considerare,  scilicet  ipsum 
sacramentum,  quod  est  principale;  et  orationes,  quae  in  missa  fiunt  provivis, 
et  mortuis.  Quantum  ergo  ad  sacramentum,  non  minus  valet  missa  sacer¬ 
dotis  mali,  quam  boni,  quia  utrobique  idem  conficitur  sacramentum.  Oratio 
etiam,  quae  fit  in  missa,  potest  considerari  dupliciter:  uno  modo,  inquantum 
habet  efficaciam  ex  devotione  sacerdotis  orantis ;  et  sic  non  est  dubium,  quod 
missa  melioris  sacerdotis  magis  est  fructuosa  :  alio  modo,  inquantum  oratio 
in  missa  profertur  a  sacerdote  in  persona  totius  Ecclesiae,  cujus  sacerdos  est 
minister;  quod  quidem  ministerium  etiam  in  peccatoribus  manet,  sicut  supra 
dictum  est  (art.  praec.)  de  ministerio  Christi.  Unde  etiam  quantum  ad  hoc 
est  fructuosa  non  solum  oratio  sacerdotis  peccatoris  in  missa,  sed  etiam  omnes 
ejus  orationes,  quas  facit  in  ecclesiasticis  officiis,  in  quibus  gerit  personam 
Ecclesiae,  licet  orationes  ejus  privatae  non  sint  fructuosae,  secundum  illud 
Proverb.  28. :  Qui  declinat  aures  suas,  ne  audiat  legem,  oratio  ejus  erit  execrabilis. 

Ad  primum  ergo  dicendum,  quod  Gregorius  loquitur  ibi  quantum  ad  san¬ 
ctitatem  divini  sacramenti. 

Ad  secundum  dicendum,  quod  in  sacramento  baptismi  non  fiunt  solemnes 
orationes  pro  omnibus  fidelibus,  sicut  in  missa ;  et  ideo  quantum  ad  hoc  non 
est  simile,  est  autem  simile  quantum  ad  effectum  sacramenti. 

Ad  tertium  dicendum,  quod  per  virtutem  Spiritus  Sancti,  qui  per  uni¬ 
tatem  charitatis  communicat  invicem  bona  membrorum  Christi,  fit,  quod 
bonum  privatum,  quod  est  in  missa  sacerdotis  boni,  est  fructuosum  aliis: 
malum  autem  privatum  unius  hominis  non  potest  alteri  nocere,  nisi  per  ali¬ 
quem  consensum,  ut  Aug.  dicit  in  lib.  2.  contra  Parmenianum  (seu  coni,  episi. 
Farm.  cap.  12.J. 

ARTICULUS  VII.  500 

UTRUM  HAERETICI,  SCHISMATICI,  ET  EXCOMMUNICATI 
POSSINT  CONSECRARE. 

(4.  Dist.  13.  q.  j.  ari.  1.  q.  3.  et  in  exp.  Iit.  in  prine,  et  Dist.  18.  q.  1.  art.  2.  q.  3.  ad  2. 
et  Dist.  29.  q.  1.  art.  2.  q.  3.  ad  1.  et  Ouodl  12.  art.  16.). 

Ad  septimum  sic  proceditur.  Videtur,  quod  haeretici,  schismatici,  et  ex- 
communicati  Eucharistiam  consecrare  non  possint:  dicit  enim  August.  (in 
lib.  Sentent.  Prosp.  cap.  13.)  quod  «  extra  Ecclesiam  catholicam  non  est  locus 
veri  sacrificii  »,  et  Leo  papa  dicit  (epist.  40.  cap.  2.)  et  habetur  in  Decretis 
(1.  q.  1.  cap.  68.)  :  «  Aliter  »,  scilicet  quam  in  Ecclesia,  quae  corpus  Christi  est, 
«  nec  rata  sunt  sacerdotia,  nec  vera  sacrificia  »:  sed  haeretici,  schismatici,  et 
excommunicati  sunt  ab  Ecclesia  separati;  ergo  non  possunt  verum  sacrificium 
conficere. 

2.  Praeterea.  Sicut  ibidem  legitur  (scilicet  cap.  73.  2.  q.  1.),  Innoc.  I.  papa 
(epist.  18.  a  med.  Concil.)  dicit:  «  Arianos,  caeterasque  ejusmodi  pestes,  quia 
laicos  eorum  sub  imagine  poenitentiae  suscipimus,  non  videtur  clericos  eorum 
cum  sacerdotii,  aut  cujuspiam  ministerii  suscipi  debere  dignitate,  quibus 
solum  baptisma  ratum  esse  permittimus  » :  sed  non  potest  aliquis  consecrare 
Eucharistiam,  nisi  sit  cum  sacerdotii  dignitate;  ergo  haeretici,  et  caeteri  hu¬ 
jusmodi  non  possunt  Eucharistiam  consecrare. 

3.  Praeterea.  Ille  qui  est  extra  Ecclesiam,  non  videtur  aliquid  posse  agere 
in  persona  totius  Ecclesiae  :  sed  sacerdos  consecrans  Eucharistiam  hoc  agit  in 
persona  totius  Ecclesiae;  quod  patet  ex  hoc,  quod  omnes  orationes  propo¬ 
nit  in  persona  Ecclesiae;  ergo  videtur,  quod  illi  qui  sunt  extra  Ecclesiam, 
scilicet  haeretici,  schismatici,  et  excommunicati,  non  possint  consecrare  Eu¬ 
charistiam. 

Sed  contra  est,  quod  Aug.  dicit  in  2.  contra  Parmenianum  (cap.  23.  ante 
med.):  «  Sicut  baptismus  in  eis  »,  scilicet  haereticis,  schismaticis,  et  excommu¬ 
nicatis,  «  ita  ordinatio  mansit  integra  » :  sed  ex  vi  ordinationis  sacerdos  po¬ 
test  consecrare  Eucharistiam ;  ergo  haeretici,  schismatici,  et  excommunicati, 
cum  in  eis  maneat  ordinatio  integra,  videtur  quod  possint  consecrare  Eucha¬ 
ristiam. 

Respondeo  dicendum,  quod  quidam  dixerunt,  quod  haeretici,  schismatici, 
et  excommunicati,  quia  sunt  extra  Ecclesiam,  non  possunt  conficere  hoc  sa¬ 
cramentum.  Sed  in  hoc  decipiuntur,  quia,  sicut  August.  dicit  in  2.  contra 
Parmenianum  (loc.  cit.),  «aliud  est  aliquid  omnino  non  habere,  aliud  autem 
non  recte  habere  »,  et  similiter  etiam  «  est  aliud  non  dare,  et  aliud  non  recte 

dare  ».  Illi  igitur,  qui  intra  Ecclesiam  constituti  receperunt  potestatem  con¬ 
secrandi  Eucharistiam  in  ordinatione  sacerdotii,  recte  quidem  habent  pote¬ 
statem,  sed  non  recte  ea  utuntur,  si  postmodum  per  haeresim,  aut  schisma, 
vel  excommunicationem  ab  Ecclesia  separentur.  Qui  autem  sic  separati  or¬ 
dinantur,  nec  recte  habent  potestatem,  nec  recte  utuntur.  Quod  tamen  utrique 
potestatem  habeant,  patet  per  hoc,  quod,  sicut  August.  ibidem  dicit,  cum  re¬ 
deunt  ad  unitatem  Ecclesiae,  non  reordinantur,  sed  recipiuntur  in  suis  ordi¬ 
nibus.  Et  quia  consecratio  Eucharistiae  est  actus  consequens  ordinis  potestatem, 
illi  qui  sunt  ab  Ecclesia  separati  per  haeresim,  aut  schisma,  vel  excommuni¬ 
cationem,  possunt  quidem  consecrare  Eucharistiam,  quae  ab  eis  consecrata 
verum  corpus,  et  sanguinem  Christi  continet;  non  tamen  hoc  recte  faciunt, 
sed  peccant  facientes,  et  ideo  fructum  sacrificii  non  percipiunt,  quod  est  sa¬ 
crificium  spirituale. 

Ad  primum  ergo  dicendum,  quod  auctoritates  illae,  et  similes intelligendae 
sunt,  quantum  ad  hoc  quod  non  recte  extra  Ecclesiam  sacrificium  offertur. 
Unde  extra  Ecclesiam  non  potest  esse  spirituale  sacrificium,  quod  est  verum 
veritate  fructus,  licet  sit  verum  veritate  sacramenti ;  sicut  etiam  supra  dictum 
est  (q.  80.  art.  ].),  quod  peccator  sumit  corpus  Christi  sacramentaliter,  sed 
non  spiritualiter. 

Ad  secundum  dicendum,  quod  solus  baptismus  permittitur  esse  ratus  hae¬ 
reticis,  et  schismaticis,  quia  possunt  licite  baptizare  in  articulo  necessitatis: 
in  nullo  autem  casu  licite  possunt  Eucharistiam  consecrare,  vel  alia  sacra¬ 
menta  conferre. 

Ad  tertium  dicendum,  quod  sacerdos  in  missa,  in  orationibus  quidem 
loquitur  in  persona  Ecclesiae,  in  cujus  unitate  consistit:  sed  in  consecratione 
sacramenti  loquitur  in  persona  Christi,  cujus  vicem  in  hoc  gerit  per  ordinis 
potestatem:  et  ideo  si  sacerdos  ab  unitate  Ecclesiae  praecisus  missam  cele¬ 
bret,  quia  potestatem  ordinis  non  amittit,  consecrat  verum  corpus,  et  san¬ 
guinem  Christi;  sed  quia  est  ab  Ecclesiae  unitate  separatus,  orationes  ejus 
efficaciam  non  habent. 

ARTICULUS  VIII.  5oi 

UTRUM  SACERDOS  DEGRADATUS  CONFICERE  POSSIT 
HOC  SACRAMENTUM. 

(4.  Dist.  13.  q.  2.  art.  1.  q.  4.  et  Ouodl.  12.  art.  16.). 

Ad  octavum  sic  proceditur.  Videtur,  quod  sacerdos  degradatus  non  possit 
hoc  sacramentum  conficere:  nullus  enim  conficit  hoc  sacramentum,  nisi  per 
potestatem  consecrandi,  quam  habet:  sed  degradatus  non  habet  potestatem 
consecrandi,  licet  habeat  potestatem  baptizandi,  ut  dicit  canon.  (1.  q.  1.  cap. : 
Quod  quidam,  in  appendice  Gratiani  ad  can.  illum) ;  ergo  videtur,  quod  presbyter 
degradatus  non  possit  Eucharistiam  consecrare. 

2.  Praeterea.  Ille  qui  aliquid  dat,  potest  etiam  auferre:  sed  episcopus 
dat  presbytero  potestatem  consecrandi,  ordinando  ipsum;  ergo  etiam  potest 
ei  auferre,  degradando  eum. 

3.  Praeterea.  Sacerdos  per  degradationem  aut  amittit  potestatem  con¬ 
secrandi,  aut  solam  executionem:  sed  non  solam  executionem,  quia  sic  non 
plus  amitteret  degradatus,  quam  excommunicatus,  qui  etiam  executione  caret; 

ergo  videtur,  quod  amittat  potestatem  consecrandi ;  et  ita  videtur,  auod  non 
possit  conficere  hoc  sacramentum. 

Sed  contra  est,  quod  Aug.  in  2.  contra  Parmenianum  (cap.  13.)  probat, 
quod  apostatae  a  fide  non  carent  baptismate,  per  hoc  quod  per  poenitentiam 
redeuntibus  non  restituitur;  et  ideo  amitti  non  posse  judicatur:  sed  similiter 
degradatus,  si  reconcilietur,  non  est  iterum  ordinandus ;  ergo  non  amisit  po¬ 
testatem  consecrandi:  et  ita  sacerdos  degradatus  potest  conficere  hoc  sa¬ 
cramentum. 

Respondeo  dicendum,  quod  potestas  consecrandi  Eucharistiam  pertinet 
ad  characterem  sacerdotalis  ordinis :  character  autem  quilibet,  quia  cum  qua¬ 
dam  consecratione  datur,  indelebilis  est,  ut  supra  dictum  est  (q.  63.  art.  3.), 
sicut  et  quarumcumque  rerum  consecrationes  perpetuae  sunt,  nec  amitti,  nec 
reiterari  possunt;  unde  manifestum  est,  quod  potestas  consecrandi  non  amit¬ 
titur  per  degradationem :  dicit  enim  Aug.  in  2.  contra  Parmenianum  (cap.  13. 
ante  med.):  «  Utrumque  »  scilicet  baptismus,  et  ordo  «sacramentum  est,  et 
quadam  consecratione  utrumque  homini  datur;  illud,  cum  baptizatur;  istud, 
cum  ordinatur:  ideoque  non  licet  a  catholicis  utrumque  iterari  ».  Et  sic  patet, 
quod  sacerdos  degradatus  potest  conficere  hoc  sacramentum. 

Ad  primum  ergo  dicendum,  quod  canon  ille  non  loquitur  assertive,  sed 
inquisitive,  sicut  ex  circumstantia  litterae  haberi  potest. 

Ad  secundum  dicendum,  quod  episcopus  non  dat  potestatem  sacerdotalis 
ordinis  propria  virtute,  sed  instrumentaliter,  sicut  minister  Dei,  cujus  effectus 
per  hominem  tolli  non  potest,  secundum  illud  Matth.  18. :  Quod  Deus  conjunxit , 
homo  non  separet:  et  ideo  episcopus  non  potest  hanc  potestatem  auferre;  sicut 
nec  ille  qui  baptizat,  potest  auferre  characterem  baptismalem. 

Ad  tertium  dicendum,  quod  excommunicatio  est  medicinalis ;  et  ideo 
excommunicatis  non  aufertur  exeeutio  sacerdotalis  potestatis,  quasi  in  per¬ 
petuum,  sed  ad  correctionem  usque  ad  tempus:  degradatis  autem  aufertur 
exeeutio,  quasi  in  perpetuum  condemnatis. 

ARTICULUS  IX.  502 

UTRUM  LICEAT  AB  EXCOMMUNICATIS, 

VEL  HAERETICIS,  SEU  PECCATORIBUS  COMMUNIONEM  RECIPERE, 

ET  EORUM  MISSAM  AUDIRE. 

(Supr.  q.  64.  art.  9.  ad  2.  et  3.  et  4.  Dist.  13.  q.  1.  art.  3.  q.  3.). 

Ad  nonum  sic  proceditur.  Videtur,  quod  aliquis  licite  possit  communio¬ 
nem  recipere  a  sacerdotibus  haereticis,  vel  excommunicatis,  vel  etiam  pec¬ 
catoribus,  et  ab  eis  missam  audire:  sicut  enim  August.  contra  Petilianum 
(lib.  3.  cap.  9.  in  fin.;  vide  cap.:  Neque  m  homine,  1.  q.  1.)  dicit,  «  neque  in 
homine  bono,  neque  in  homine  malo  aliquis  Dei  fugiat  sacramenta»:  sed 
sacerdotes,  quamvis  sint  peccatores,  et  haeretici,  vel  excommunicati,  verum 
conficiunt  sacramentum;  ergo  videtur,  quod  non  sit  vitandum  ab  eis  com¬ 
munionem  accipere,  vel  eorum  missam  audire. 

2.  Praeterea.  Corpus  Christi  verum  figurativum  est  corporis  mystici, 
sicut  supra  dictum  est  (q.  So.  art.  4.):  sed  a  praedictis  sacerdotibus  verum 
corpus  Christi  consecratur;  ergo  videtur,  quod  illi  qui  sunt  de  corpore  my¬ 
stico,  possint  eorum  sacrificiis  communicare. 

3.  Praeterea.  Multa  peccata  sunt  graviora,  quam  fornicatio:  sed  non  est 
prohibitum  audire  missas  sacerdotum  aliter  peccantium ;  ergo  etiam  non  debet 
esse  prohibitum  audire  missas  sacerdotum  fornicariorum. 

Sed  contra  est,  quod  canon  dicit  (32.  Dist.  cap.  p.) :  «  Nullus  missam 
audiat  sacerdotis,  quem  indubitanter  concubinam  novit  habere  »,  et  Grego- 
rius  dicit  in  3.  Dialog.  (cap.  31.  parum  a  prine.),  quod  «pater  perfidus  Aria- 
num  episcopum  misit  ad  filium,  ut  de  ejus  manu  sacrilega  consecrationis 
communionem  perciperet:  sed  vir  Deo  deditus  Ariano  episcopo  venienti 
exprobravit,  ut  debuit  ». 

Respondeo  dicendum,  quod,  sicut  supra  dictum  est  (art.  7.  et  8.  praec.), 
sacerdotes,  si  sint  haeretici,  vel  schismatici,  vel  excommunicati,  vel  etiam 
peccatores,  quamvis  habeant  potestatem  consecrandi  Eucharistiam,  non  tamen 
ea  recte  utuntur,  sed  peccant  utentes :  quicumque  autem  communicat  alicui 
in  peccato,  ipse  particeps  peccati  efficitur;  unde  et  in  2.  Can.  Joan.  dicitur, 
quod  «  qui  dixerit  ei :  Ave  (scilicet  haeretico),  communicat  operibus  illius 
malignis  »  ;  et  ideo  non  licet  a  praedictis  communionem  accipere,  aut  eorum 
missam  audire.  Differt  tamen  inter  praedictas  sectas;  nam  haeretici,  et  schi¬ 
smatici,  et  excommunicati  sunt  per  sententiam  Ecclesiae  exeeutione  conse¬ 
crandi  privati ;  et  ideo  peccat,  quicumque  eorum  missam  audit,  vel  ab  eis 
accipit  sacramenta.  Sed  non  omnes  peccatores  sunt  per  sententiam  Ecclesiae 
exeeutione  hujus  potestatis  privati,  et  sic  quamvis  sint  suspensi  quantum  ad 
se  ex  sententia  divina,  non  tamen  quantum  ad  alios  ex  sententia  Ecclesiae; 
et  ideo  usque  ad  sententiam  Ecclesiae  licet  ab  eis  communionem  accipere, 
et  eorum  missam  audire;  unde  super  illud  1.  Corinth.  5.:  Cum  hujusmodi  nec 
cibum  sumere,  dicit  Gloss.  August.  (hom.  ult.  inter  po.  a  mei.):  «Hoc  dicendo 
noluit  hominem  ab  homine  judicari  ex  arbitrio  suspicionis,  vel  etiam  extraor¬ 
dinario  usurpato  judicio,  sed  potius  ex  lege  Dei,  secundum  ordinem  Eccle¬ 
siae,  sive  ultro  confessum,  sive  accusatum,  et  convictum  ». 

Ad  primum  ergo  dicendum,  quod  in  hoc  quod  refugimus  audire  missas 
talium  sacerdotum,  aut  ab  eis  communionem  recipere,  non  refugimus  Dei 
sacramenta,  sed  potius  ea  veneramur  (unde  hostia  a  talibus  sacerdotibus  con¬ 
secrata  est  adoranda;  et  si  reservetur,  licite  potest  sumi  a  sacerdote  legitimo) ; 
sed  refugimus  culpam  indigne  ministrantium. 

Ad  secundum  dicendum,  quod  unitas  corporis  mystici  est  fructus  cor¬ 
poris  veri  percepti.  Illi  autem  qui  indigne  percipiunt,  vel  ministrant,  privan¬ 
tur  fructu,  ut  supra  dictum  est  (art.  7.  huj.  q.  et  q.  80.  art.  4.);  et  ideo  non  est 
sumendum  ex  eorum  dispensatione  sacramentum  ab  eis,  qui  sunt  [al.  qui  non 
sunt]  in  unitate  Ecclesiae. 

Ad  tertium  dicendum,  quod  licet  fornicatio  non  sit  gravior  caeteris  pec¬ 
catis,  tamen  ad  eam  proniores  sunt  homines  propter  carnis  concupiscentiam; 
et  ideo  specialiter  hoc  peccatum  sacerdotibus  prohibitum  est  ab  Ecclesia,  et 
ne  aliquis  audiat  missam  concubinarii  sacerdotis:  sed  hoc  intelligendum  est 
de  notorio,  vel  per  sententiam  quae  fertur  in  convictum,  vel  per  confessio¬ 
nem  in  jure  factam,  vel  per  evidentiam  facti,  quando  non  potest  peccatum 
aliqua  tergiversatione  celari. 

ARTICULUS  X.  503 

UTRUM  LICEAT  SACERDOTI  OMNINO  ABSTINERE 
A  CONSECRATIONE  EUCHARISTIAE. 

(4.  Dist.  12.  q.  5.  art.  2.  q.  3.  et  Dist.  13.  q.  1.  art.  2.  q.  1.). 

Ad  decimum  sic  proceditur.  Videtur,  quod  liceat  sacerdoti  omnino  a 
consecratione  Eucharistiae  abstinere:  sicut  enim  ad  officium  sacerdotis  per¬ 
tinet  Eucharistiam  consecrare,  ita  etiam  baptizare,  et  in  aliis  sacramentis 
ministrare :  sed  sacerdos  non  tenetur  ministrare  in  aliis  sacramentis,  nisi 
propter  curam  animarum  susceptam ;  ergo  videtur,  quod  nec  etiam  teneatur 
Eucharistiam  consecrare,  si  curam  non  habeat  animarum. 

2.  Praeterea.  Nullus  tenetur  facere,  quod  sibi  non  licet;  alioquin  esset 
perplexus:  sed  sacerdoti  peccatori,  vel  etiam  excommunicato  non  licet  Eu¬ 
charistiam  consecrare,  ut  supra  dictum  est  (art.  7.  huj.  q.);  ergo  videtur,  quod 
tales  non  teneantur  ad  celebrandum,  et  ita  nec  alii;  alioquin  ex  sua  culpa 
commodum  reportarent. 

3.  Praeterea.  Dignitas  sacerdotalis  non  perditur  per  subsequentem  infir¬ 
mitatem:  dicit  enim  Gelasius  papa,  et  habetur  in  Decretis  (Dist.  33.  cap.  12.): 
«  Sicut  praecepta  canonica  non  patiuntur  venire  ad  sacerdotium  debiles  cor¬ 
pore,  ita  si  quis  in  eo  fuerit  constitutus,  ac  tunc  fuerit  sauciatus,  amittere 
non  potest  quod  tempore  suae  sinceritatis  accepit  »  :  contingit  autem  quan¬ 
doque,  quod  ordinati  in  sacerdotes  incurrunt  aliquos  defectus,  ex  quibus  a 
celebratione  impediuntur,  sicut  est  lepra,  vel  morbus  caducus,  vel  aliquid 
aliud  hujusmodi ;  non  ergo  videtur,  quod  sacerdotes  ad  celebrandum  te¬ 
neantur. 

Sed  contra  est,  quod  dicit  Ambrosius  in  quadam  oratione:  «  Grave  est, 
quod  ad  mensam  tuam  mundo  corde,  et  manibus  innocentibus  non  venimus : 
sed  gravius  est,  si  dum  peccata  metuimus,  etiam  sacrificium  non  reddamus  ». 

Respondeo  dicendum,  quod  quidam  dixerunt,  quod  sacerdos  potest 
omnino  a  consecratione  licite  abstinere,  nisi  teneatur  ex  cura  sibi  commissa 
celebrare  populo,  et  sacramenta  praebere.  Sed  hoc  irrationabiliter  dicitur, 
quia  unusquisque  tenetur  uti  gratia  sibi  data,  cum  fuerit  opportunum,  secun¬ 
dum  illud  2.  ad  Corinth.  6.:  Exhortamur,  ne  in  vacuam  gratiam  Dei  recipiatis. 
Opportunitas  autem  sacrificium  offerendi  non  solum  attenditur  per  compa¬ 
rationem  ad  fideles  Christi,  quibus  oportet  sacramenta  ministrari,  sed  princi¬ 
paliter  per  comparationem  ad  Deum,  cui  consecratione  hujus  sacramenti 
sacrificium  offertur:  unde  sacerdoti,  etiamsi  non  habeat  curam  animarum, 
non  licet  omnino  a  celebratione  cessare;  sed  saltem  videtur,  quod  celebrare 
teneatur  in  praecipuis  festis,  et  maxime  in  illis  diebus,  in  quibus  fideles  com¬ 
municare  consueverunt.  Et  hinc  est,  quod  2.  Machab.  4.  contra  quosdam  sa¬ 
cerdotes  dicitur,  quod  jam  non  circa  altaris  officia  dediti  erant,  contempto  templo, 
d  sacrificiis  neglectis. 

Ad  primum  ergo  dicendum,  quod  alia  sacramenta  perficiuntur  in  usu  fi¬ 
delium;  et  ideo  in  aliis  ministrare  non  tenetur,  nisi  ille  qui  super  fideles 
suscipit  curam:  sed  hoc  sacramentum  perficitur  in  consecratione  Euchari¬ 
stiae,  in  qua  sacrificium  Deo  offertur,  ad  quod  sacerdos  obligatur  Deo  ex 
ordine  jam  suscepto. 


yjg  quaestio  lxxxii.  articulus  X. 

Ad  secundum  dicendum,  quod  sacerdos  peccator,  si  per  sententiam  Lc- 
clesiae  sit  executione  ordinis  privatus,  vel  simpliciter,  vel  ad  tempus,  red 
ditus  est  impotens  ad  sacrificium  offerendum,  et  ideo  obligatio  tollitur :  hoc 
autem  cedit  sibi  in  detrimentum  spiritualis  fructus  magis,  quam  in  emolu¬ 
mentum:  si  vero  non  sit  privatus  potestate  celebrandi,  non  solvitur  obli¬ 
gatio  :  nec  tamen  perplexus  est,  quia  potest  de  peccato  poenitere,  et  celebrare. 

Ad  tertium  dicendum,  quod  debilitas,  vel  aegritudo  superveniens  ordini 
sacerdotali  ordinem  non  tollit ;  executionem  tamen  ordinis  tollit  \al.  impedit] 
quantum  ad  consecrationem  Eucharistiae :  quandoque  quidem  propter  impossi¬ 
bilitatem  executionis ;  sicut  si  privetur  oculis,  aut  digitis,  aut  usu  linguae :  quan¬ 
doque  autem  propter  periculum,  sicut  patet  de  eo  qui  patitur  morbum  cadu¬ 
cum,  vel  etiam  quamcumque  alienationem  mentis:  quandoque  propter  abomi¬ 
nationem,  sicut  patet  de  leproso,  qui  non  debet  publice  celebrare;  potest 
tamen  missam  dicere  occulte,  nisi  lepra  adeo  invaluerit,  quod  per  corro¬ 
sionem  membrorum  eum  ad  hoc  reddiderit  impotentem. 


QUAESTIO  LXXXIII. 

DE  RITU  HUJUS  SACRAMENTI, 
IN  SEX  ARTICULOS  DIVISA. 


Deinde  considerandum  est  de  ritu  hujus  sacramenti. 

Et  circa  hoc  quaeruntur  sex. 

Primo.  Utrum  in  celebratione  hujus  mysterii  Christus  immoletur. 
Secundo.  De  tempore  celebrationis. 

Tertio.  De  loco,  et  aliis  quae  pertinent  ad  apparatum  hujus  celebrationis. 
Quarto.  De  his  quae  in  celebratione  hujus  mysterii  dicuntur. 

Quinto.  De  his  quae  circa  celebrationem  hujus  sacramenti  fiunt. 

Sexto.  De  defectibus,  qui  circa  celebrationem  hujus  sacramenti  occurrunt. 


ARTICULUS  I.  504 

UTRUM  IN  HOC  SACRAMENTO  CHRISTUS  IMMOLETUR. 

(Infr.  art.  2.  corp.  et  ad  1.  et  2.). 

Ad  primum  sic  proceditur.  Videtur,  quod  in  celebratione  hujus  sacramenti 
Christus  non  immoletur:  dicitur  enim  Hebr.  10.  quod  Christus  una  oblatione 
consummavit  in  sempiternum  sanctificatos :  sed  illa  oblatio  fuit  ejus  immolatio; 
Christus  ergo  non  immolatur  in  celebratione  hujus  sacramenti. 

2.  Praeterea.  Immolatio  Christi  facta  est  in  cruce,  in  qua  tradidit  seme- 
tipsum  oblationem,  et  hostiam  Deo  in  odorem  suavitatis,  ut  dicitur  Ephes.  5.: 
sed  in  celebratione  hujus  mysterii  Christus  non  crucifigitur;  ergo  nec  im¬ 
molatur. 

3.  Praeterea.  Sicut  August.  dicit  in  4.  libro  de  Trin.  (cap.  7.  in  prine, 
et  cap.  14.  in  fin.),  « in  immolatione  Christi  idem  est  sacerdos,  et  hostia  »  : 
sed  in  celebratione  hujus  sacramenti  non  est  idem  sacerdos,  et  hostia;  ergo 
celebratio  hujus  sacramenti  non  est  Christi  immolatio. 

Sed  contra  est,  quod  August.  dicit  in  lib.  Sent.  Prosperi  (hab.  in  epist.23. 
sub  fin.;  vide  cap.  52.  De  Consecrat.  Dist.  2.):  «  Semel  immolatus  est  in  seme- 
tipso  Christus:  et  tamen  quotidie  immolatur  in  sacramento  ». 

Respondeo  dicendum,  quod  duplici  ratione  celebratio  hujus  sacramenti 
dicitur  immolatio  Christi:  primo  quidem,  quia,  sicut  dicit  August.  ad  Simpli- 
cianum  (lib.  2.  q.  3.  ante  med.),  «solent  imagines  earum  rerum  nominibus 
appellari,  quarum  imagines  sunt:  sicut  cum  intuentes  tabulam,  aut  parietem 
pictum  dicimus  :  Ille  Cicero  est,  et  ille  Sallustius  ».  Celebratio  autem  hujus 
sacramenti,  sicut  supra  dictum  est  (q.  79.  art.  1.),  imago  quaedam  est  reprae- 
sentativa  passionis  Christi,  quae  est  vera  ejus  immolatio;  et  ideo  celebratio 
hujus  sacramenti  dicitur  Christi  immolatio;  unde  Ambros.  dicit  super  epist. 
ad  Hebr.  (sup.  illud,  cap.  10.:  Umbram  enim,  etc.) :  «In  Christo  semel  oblata 
est  hostia,  ad  salutem  sempiternam  potens;  quid  ergo  nos?  Nonne  per  sin¬ 
gulos  dies  offerimus?  Sed  ad  recordationem  mortis  ejus».  Alio  modo  quan¬ 
tum  ad  effectum  passionis  Christi,  quia  scilicet  per  hoc  sacramentum  participes 
efficimur  fructus  Dominicae  passionis  ;  unde  in  quadam  dominicali  oratione 
secreta  dicitur:  «  Quoties  hujus  hostiae  commemoratio  celebratur,  opus  no¬ 
strae  redemptionis  exercetur».  Quantum  igitur  ad  primum  modum,  poterat 
dici  Christus  immolari  etiam  in  figuris  veteris  Testamenti ;  unde  et  Apoc.  13. 
dicitur:  Quorum  nomina  non  sunt  scripta  in  libro  vitae  agni,  qui  occisus  est  ab 
origine  mundi;  sed  quantum  ad  secundum  modum,  proprium  est  huic  sacra¬ 
mento,  quod  in  ejus  celebratione  Christus  immoletur. 

Ad  primum  ergo  dicendum,  quod,  sicut  Ambros.  ibidem  dicit,  «  una  est 
hostia  »,  quam  scilicet  Christus  obtulit,  et  nos  offerimus,  «  et  non  multae, 
quia  semel  oblatus  est  Christus  »  :  hoc  autem  sacrificium  exemplum  est  illius ; 
sicut  enim  quod  ubique  offertur,  unum  est  corpus,  et  non  multa  corpora,  ita 
et  unum  sacrificium. 

Ad  secundum  dicendum,  quod  sicut  celebratio  hujus  sacramenti  est  imago 
repraesentativa  passionis  Christi ;  ita  altare  est  repraesentativum  crucis  ipsius, 
in  qua  Christus  in  propria  specie  immolatus  est. 

Ad  tertium  dicendum,  quod  per  eamdem  rationem  etiam  sacerdos  gerit 
imaginem  Christi,  in  cujus  persona,  et  virtute  verba  pronuntiat  ad  consecran¬ 
dum,  ut  ex  supradictis  patet  (q.  praec.  art.  1.  et  3.) ;  et  ita  quodammodo  idem 
est  sacerdos,  et  hostia. 


ARTICULUS  II.  505 

UTRUM  CONVENIENTER  SIT  DETERMINATUM  TEMPUS  CELEBRATIONIS. 
(4.  Dist.  13.  q.  1.  art.  2.  q.  4.). 

Ad  secundum  sic  proceditur.  Videtur,  quod  inconvenienter  sit  determina¬ 
tum  tempus  celebrationis  hujus  mysterii:  hoc  enim  sacramentum  est  reprae¬ 
sentativum  Dominicae  passionis,  ut  dictum  est  (art.  praec.):  sed  commemo¬ 
ratio  Dominicae  passionis  fit  in  Ecclesia  semel  in  anno :  dicit  enim  Aug.  super 
Psalm.  21.  (in  praefat.  ad  exposit.  2.  ejus  Psalm.  cir.  prine.) :  «  Quotiescumque 

Pascha  celebratur,  numquid  toties  Christus  occiditur?  sed  tamen  anniversa¬ 
ria  recordatio  repraesentat,  quod  olim  factum  est;  et  sic  nos  facit  moveri, 
tanquam  videamus  in  cruce  pendentem  Dominum  »  ;  ergo  hoc  sacramentum 

non  debet  celebrari  nisi  semel  in  anno.  f  . 

2  Praeterea.  Passio  Christi  commemoratur  in  Ecclesia  sexta  fena  ante 
Pascha,  non  autem  in  festo  Natalis;  cum  ergo  hoc  sacramentum  sit.com- 
memorativum  Dominicae  passionis,  videtur  inconveniens  esse,  quod  m  die 
Natalis  ter  celebretur  hoc  sacramentum,  in  Parasceve  autem  totaliter  mter- 

,.  Praeterea.  In  celebratione  hujus  sacramenti  Ecclesia  debet  imitari 
institutionem  Christi:  sed  Christus  consecravit  hoc  sacramentum  hora  sero¬ 
tina-  ergo  videtur,  quod  hora  tali  debeat  hoc  sacramentum  celebrari. 

4.  Praeterea.  Sicut  habetur  De  Consecr.  (Dist.  1.  cap.  $1.),  Leo  papa 
scribit  Dioscoro  alexandrino  episcopo  (epist.  81.  sub  fin.),  quod  «  m  prima 
parte  diei  missas  celebrare  licet  »;  sed  dies  incipit  a  media  nocte  ut  supra 
dictum  est  (q.  60.  urt.  8.  ad  5.);  ergo  videtur,  quod  etiam  post  mediam  no¬ 


ctem  liceat  celebrare.  , 

5.  Praeterea. In  quadam  dominicali  oratione  secreta  dicitur:  «  Concede 

nobis,  Domine,  quaesumus,  haec  frequentare  mysteria  » :  sed  major  erit  fre¬ 
quentia,  si  etiam  pluribus  horis  in  die  sacerdos  celebret;  ergo  videtur,  quod 
non  debeat  prohiberi  sacerdos  pluries  celebrare  in  die. 

Sed  contra  est  consuetudo,  quam  servat  Ecclesia  secundum  Canonum 


statuta. 

Respondeo  dicendum,  quod,  sicut  dictum  est  (art.  praec.J,  m  celebratione 
hujus  mysterii  attenditur  repraesentatio  Dominicae  passionis,  et  participatio 
fructus  ejus;  et  secundum  utrumque  oportuit  determinare  tempus  aptum  ce 
lebrationi  hujus  sacramenti.  Quia  enim  fructu  Dominicae  passionis  quotidie 
indigemus  propter  quotidianos  defectus,  quotidie  in  Ecclesia  regulariter  hoc 
sacramentum  offertur;  unde  et  Dominu*  nos  petere  docet,  Luc.  11.:  Panem 
nostrum  quotidianum  da  nobis  hodie;  quod  exponens  August.  in  lib.  de  Verbis 
Dom.  (serm.28.  a  med.)  dicit:  «  Si  quotidianus  est  panis,  cur  post  annum  il¬ 
lum  sumas,  quemadmodum  Graeci  in  Oriente  facere  consueverunt?  Accipe 
quotidie,  quod  quotidie  tibi  prosit  ».  Quia  vero  Dominica  passio  celebrata 
est  a  tertia  hora  usque  ad  nonam,  ideo  regulariter  in  illa  parte  diei  solemniter 
hoc  sacramentum  in  Ecclesia  celebratur. 

Ad  primum  ergo  dicendum,  quod  in  hoc  sacramento  recolitur  passio 
Christi,  secundum  quod  ejus  effectus  ad  fideles  derivatur:  sed  tempore  pas¬ 
sionis  recolitur  passio  Christi  solum  secundum  hoc,  quod  in  ipso  capite  no¬ 
stro  fuit  perfecta;  quod  quidem  factum  est  semel:  quotidie  autem  fiuctum 
Dominicae  passionis  fideles  percipiunt:  et  ideo  illa  commemoratio  fit  semel 
in  anno,  haec  autem  quotidie,  et  propter  fructum,  et  propter  jugem  me¬ 
moriam. 

Ad  secundum  dicendum,  quod  veniente  veritate,  cessat  figura.  Hoc  autem 
sacramentum  est  figura  quaedam,  et  exemplum  Dominicae  passionis,  sicut 
dictum  est  (in  corp.  art.) ;  et  ideo  in  die  quo  ipsa  passio  Domini  recolitur, 
prout  realiter  gesta  est,  non  celebratur  consecratio  hujus  sacramenti.  Ne 
tamen  Ecclesia  ea  etiam  die  sit  sine  fructu  passionis  per  hoc  sacramentum 
nobis  exhibito,  corpus  Christi  consecratum  die  praecedenti  reservatur  sumen¬ 
dum  in  illo  die:  non  autem  sanguis,  propter  periculum,  et  quia  sanguis  spe¬ 
cialius  est  imago  Dominicae  passionis,  ut  supra  dictum  est  (q.  j8.  art.  3.  ad  2.). 

Nec  verum  est,  quod  quidam  dicunt,  quod  per  immissionem  particulae  cor¬ 
poris  Christi  in  vinum  convertatur  vinum  in  sanguinem;  hoc  enim  aliter 
fieri  non  potest,  quam  per  consecrationem  factam  sub  debita  forma  verbo¬ 
rum.  In  die  autem  Nativitatis  plures  missae  celebrantur  propter  triplicem 
Christi  nativitatem:  quarum  una  est  aeterna,  quae  quantum  ad  nos  est  oc¬ 
culta,  et  ideo  una  missa  cantatur  in  nocte,  in  cujus  introitu  dicitur :  « Do¬ 
minus  dixit  ad  me:  Filius  meus  es  tu;  ego  hodie  genui  te»:  alia  autem  est 
temporalis,  sed  spiritualis,  quia  scilicet  Christus  oritur,  tanquam  lucifer  in  cor¬ 
dibus  nostris,  ut  dicitur  2.  Petr.  1.,  et  propter  hoc  cantatur  missa  in  aurora,  in 
cujus  introitu  dicitur:  «Lux  fulgebit  hodie  super  nos»:  tertia  est  Christi  na¬ 
tivitas  temporalis,  et  corporalis,  secundum  quam  visibilis  nobis  processit  ex 
utero  virginali,  carne  indutus,  et  ob  hoc  cantatur  tertia  missa  in  clara  luce, 
in  cujus  introitu  dicitur:  «Puer  natus  est  nobis»:  licet  e  converso  possit  dici, 
quod  nativitas  aeterna  secundum  se  est  in  plena  luce:  et  ob  hoc  in  Evan- 
gelio  tertiae  missae  fit  mentio  de  nativitate  aeterna.  Secundum  autem  nati¬ 
vitatem  corporalem  ad  literam  natus  est  de  nocte,  in  signum  quod  veniebat 
ad  tenebras  infirmitatis  nostrae ;  unde  et  in  missa  nocturna  dicitur  Evange- 
liurn  de  corporali  Christi  nativitate.  Sic  etiam  in  aliis  diebus,  in  quibus  oc¬ 
currunt  plura  Dei  beneficia  vel  recolenda,  vel  expetenda,  plures  missae  cele¬ 
brantur  in  die;  puta  una  pro  festo,  et  alia  pro  jejunio,  vel  pro  mortuis. 

Ad  tertium  dicendum,  quod,  sicut  dictum  est  superius  (q.  79.  art.  j.), 
Christus  voluit  ultimo  hoc  sacramentum  discipulis  suis  tradere,  ut  fortius 
eorum  cordibus  imprimeretur:  et  ideo  post-  coenam  in  fine  diei  hoc  sacra¬ 
mentum  consecravit,  et  discipulis  suis  tradidit.  A  nobis  tamen  celebratur  hora 
Dominicae  passionis,  scilicet  diebus  festis  in  tertia,  quando  crucifixus  est  lin¬ 
guis  Judaeorum,  ut  dicitur  Mare.  15.,  et  quando  Spiritus  Sanctus  descendit 
super  discipulos;  vel  diebus  profestis  in  sexta,  quando  crucifixus  est  manibus 
militum,  ut  habetur  Joan.  19.;  vel  diebus  jejuniorum  in  nona,  quando  voce 
magna  clamans  emisit  spiritum,  ut  dicitur  Matth.  27.  Potest  tamen  tardari, 
maxime  quando  sunt  ordines  faciendi;  et  praecipue  in  sabbato  sancto,  tum 
propter  prolixitatem  officii,  tum  quia  ordines  pertinent  ad  diem  dominicam, 
ut  habetur  in  Decret.  (Dist.  jp.  cap.:  Quod  a  patribus).  Possunt  tamen  missae 
celebrari  in  prima  parte  diei  propter  aliquam  necessitatem,  ut  dicitur  De  Con- 
secr.  (Dist.  1.  cap.:  Necesse  est,  etc.). 

Ad  quartum  dicendum,  quod  regulariter  missa  debet  celebrari  in  die,  et 
non  in  nocte,  quia  ipse  Christus  est  praesens  in  hoc  sacramento,  qui  dicit 
Joan.  9. :  Me  oportet  operari  opera  ejus,  qui  misit  me,  donec  dies  est;  venit  nox, 
quando  nemo  potest  operari:  quamdiu  in  mundo  sum,  lux  sum  mundi;  ita  tamen 
quod  principium  diei  accipiatur  non  a  media  nocte,  nec  etiam  ab  ortu  solis, 
idest  quando  substantia  solis  apparet  super  terram,  sed  quando  incipit  appa¬ 
rere  aurora :  tunc  enim  quodammodo  dicitur  sol  ortus,  inquantum  claritas 
radiorum  ejus  apparet:  unde  et  Mare.  16.  dicitur,  quod  mulieres  venerunt  ad 
monumentum  orto  jam  sole,  cum  tamen  venerint,  cum  adhuc  tenebrae  essent,  ad 
monumentum,  ut  dicitur  Joan.  20.  Sic  enim  hanc  contrarietatem  solvit  August. 
in  lib.  3.  de  Consensu  Evang.  (cap.  4.  aliquant.  a  prine.).  Specialiter  tamen 
in  nocte  Natalis  Domini  missa  celebratur  propter  hoc,  quod  Dominus  in 
nocte  natus  est,  ut  dicitur  De  Consecr.  (Dist.  1.  cap.:  Nocte,  etc.).  Et  simi¬ 
liter  etiam  in  sabbato  sancto  circa  noctis  principium,  propter  hoc  quod  Do¬ 
minus  nocte  resurrexit,  idest  cum  adhuc  tenebrae  essent,  ante  manifestum 
solis  ortum. 

Ad  quintum  dicendum,  quod,  sicut  habetur  De  Consecr.  (Dist  i  cap.tf.), 
ex  decreto  Alexandri  II.  papae  (decreto  ii.  Concil.),  «  sufficit  sacerdoti  unam 
missam  in  die  una  celebrare,  quia  Christus  semel  passus  est,  et  totum  mun¬ 
dum  redemit;  et  valde  felix  est,  qui  unam  digne  celebrare  potest.  Q.uidam 
tamen  pro  defunctis  unam  faciunt,  alteram  de  die,  si  necesse  sit  Qui  vero 
pro  pecunia,  aut  adulationibus  saecularium,  una  die  praesumunt  plures  cele¬ 
brare  missas,  non  aestimo  evadere  damnationem  ».  Et  extra,  De  Celebr.  Miss. 

/ cap Consuluisti),  dicit  Innocentius  III.  quod,  «  excepto  die  nativitatis  Do¬ 
minicae,  nisi  causa  necessitatis  suadeat,  sufficit  sacerdoti  semel  m  die  unam 
missam  solummodo  celebrare  ». 

ARTICULUS  III.  506 

UTRUM  OPORTEAT  HOC  SACRAMENTUM  CELEBRARI  IN  DOMO, 

ET  VASIS  SACRIS. 

(4.  Dist.  15.  q.  1.  art.  1.  q.  /.  et  Dist.  25.  q.  2.  art.  2.  ad  9.). 

Ad  tertium  sic  proceditur.  Videtur,  quod  non  oporteat  hoc  sacramentum 
celebrari  in  domo,  et  vasis  sacris :  hoc  enim  sacramentum  est  repraesentativum 
Dominicae  passionis:  sed  Christus  non  est  passus  in  domo,  sed  extra  portam 
civitatis,  secundum  illud  Hebr.  ult.:  Jesus,  ut  sanctificaret  per  suum  sanguinem 
populum,  extra  portam  passus  est;  ergo  videtur,  quod  hoc  sacramentum  non 
debet  celebrari  in  domo,  sed  magis  sub  dio.  .... 

2..  Praeterea.  In  celebratione  hujus  sacramenti  debet  Ecclesia  imitari 
morem  Christi,  et  apostolorum :  sed  domus,  in  qua  primo  Christus  hoc  sa¬ 
cramentum  confecit,  non  fuit  consecrata,  sed  fuit  quoddam  commune  coe- 
naculum  a  quodam  patrefamilias  praeparatum,  ut  habetur  Luc.  22.;  legitur 
etiam  Act.  2.,  quod  apostoli  erant  perdurantes  unanimiter  in  templo,  et- frangen¬ 
tes  circa  domos  panem,  et  sumebant  cibum  cum  exaltatione;  ergo  nec  modo  oportet 
domos  esse  consecratas,  in  quibus  hoc  sacramentum  celebratur.  . 

3.  Praeterea.  Nihil  frustra  in  Ecclesia  fieri  debet,  quae  Spiritu  Sancto 
gubernatur:  sed  frustra  videtur  adhiberi  consecratio  ecclesiae,  vel  altari,  et 
hujusmodi  rebus  inanimatis,  quae  non  sunt  susceptivae  gratiae,  vel  spiritualis 
virtutis ;  inconvenienter  igitur  hujusmodi  consecrationes  in  Ecclesia  fiunt. 

4.  Praeterea.  Solum  divina  opera  debent  recoli  cum  quadam  solemni- 
tate,  secundum  illud  Psal.  qi.:  In  operibus  manuum  tuarum  exultabo,  sed  ec¬ 
clesia,  vel  altare  opere  humano  consecratur,  sicut  et  calix,  et  ministri,  et 
alia  hujusmodi:  sed  horum  consecrationes  non  recoluntur  celebriter  in  Ec¬ 
clesia;  ergo  neque  consecratio  ecclesiae,  vel  altaris  cum  solemnitate  recol 
debet. 

5.  Praeterea.  Veritas  debet  respondere  figurae:  sed  in  veteri  Testamento, 
quod  gerebat  figuram  novi,  non  fiebat  altare  de  lapidibus  sectis:  dicitur  enim 
Exod.  20. :  Altare  de  terra  facietis  mihi...;  quod  si  altare  lapideum  feceris  mihi,  non 
aedificabis  illud  de  sectis  lapidibus;  Exod.  etiam  27.  mandatur  fieri  altare  de  lignis 
Sethim  vestitis  aere,  vel  etiam  auro,  ut  habetur  Exod.  25.;  ergo  videtur  incon¬ 
venienter  observari  in  Ecclesia,  quod  altare  fiat  solum  de  lapide. 

6.  Praeterea.  Calix  cum  patena  repraesentat  sepulchrum  Christi,  quod 
fuit  excisum  in  petra,  ut  in  Evangeliis  habetur;  ergo  calix  debet  de  petra 
fieri,  et  non  solum  de  argento,  vel  auro,  vel  stanno. 

7.  Praeterea.  Sicut  aurum  pretiosius  est  inter  m-aterias  vasorum,  ita 
panni  serici  pretiosiores  sunt  inter  alios  pannos  ;  ergo  sicut  calix  fit  de  auro, 
ita  pallae  altaris  debent  de  serico  fieri,  et  non  solum  de  panno  lineo. 

8.  Praeterea.  Dispensatio  sacramentorum,  et  ordinatio  eorumdem  ad 
ministros  Ecclesiae  pertinet,  sicut  dispensatio  rerum  temporalium  subjacet 
ordinationi  prinoipum  saecularium;  unde  et  Apostolus  dicit  1.  Cor.  4.:  Sic 
nos  existimet  homo,  ut  ministros  Christi,  et  dispensatores  mysteriorum  Dei :  sed  si 
circa  dispensationem  rerum  temporalium  aliquid  fiat  contra  statuta  princi- 
pum,  habetur  irritum  ;  ergo  si  haec  quae  dicta  sunt,  convenienter  sunt  statuta 
per  praelatos  Ecclesiae,  videtur  quod  sine  his  corpus  Christi  confici  non 
possit:  et  sic  videtur  sequi,  quod  verba  Christi  non  sint  sufficientia  ad  hoc 
sacramentum  conficiendum;  quod  est  incovenientes ;  non  ergo  videtur  con¬ 
veniens  fuisse,  quod  haec  circa  celebrationem  hujus  sacramenti  statuerentur. 

Sed  contra  est,  quod  ea  quae  per  Ecclesiam  statuuntur,  ab  ipso  Christo 
ordinantur,  qui  dicit  Matth.  18.:  Ubicumque  fuerint  duo,  vel  tres  congregati  in 
nomine  meo,  ibi  sum  in  medio  eorum. 

Respondeo  dicendum,  quod  in  his  quae  circumstant  hoc  sacramentum 
duo  considerantur:  quorum  unum  pertinet  ad  repraesentationem  eorum,  quae 
circa  Dominicam  passionem  sunt  acta ;  aliud  autem  pertinet  ad  reverentiam 
hujus  sacramenti,  in  quo  Christus  secundum  veritatem  continetur,  et  non 
solum  in  figura:  unde  et  consecrationes  adhibentur  his  rebus,  quae  veniunt 
in  usum  hujus  sacramenti,  tum  propter  sacramenti  reverentiam,  tum  ad  re¬ 
praesentandum  effectum  sanctitatis,  quae  ex  passione  Christi  provenit,  secun¬ 
dum  illud  Hebr.  ult.:  Jesus,  ut  sanctificaret  per  suum  sanguinem  populum,  etc. 

Ad  primum  ergo  dicendum,  quod  regulariter  hoc  sacramentum  celebrari 
debet  in  domo,  per  quam  significatur  Ecclesia,  secundum  illud  1.  Timoth.  3.: 
Ut  scias,  quomodo  oportet  te  in  domo  Dei  conversari,  quae  est  Ecclesia  Dei  vivi. 
Extra  Ecclesiam  enim  non  est  locus  veri  sacrificii,  ut  August.  dicit  (in  lib. 
Sent.  Prosp.  cap.  15.) ;  et  quia  Ecclesia  non  erat  concludenda  sub  finibus  gentis 
judaicae,  sed  erat  in  universo  mundo  fundanda,  ideo  passio  Christi  non  est 
celebrata  intra  civitatem  Judaeorum,  sed  sub  dio,  ut  sic  totus  mundus  se 
haberet  ad  passionem  Christi,  ut  domus :  et  tamen,  ut  dicitur  De  Consecra¬ 
tione  (Dist.  1.  cap. :  Concedimus),  « in  itinere  positis  si  ecclesia  defuerit,  sub 
dio,  seu  in  tentorio,  si  tabula  altaris  consecrata,  caeteraque  sacra  mysteria 
ad  id  officium  pertinentia  ibi  affuerint,  missarum  solemnia  celebrari  conce¬ 
dimus  ». 

Ad  secundum  dicendum,  quod  domus,  in  qua  hoc  sacramentum  cele¬ 
bratur,  Ecclesiam  significat,  et  ecclesia  nominatur:  convenienter  tamen  con¬ 
secratur,  tum  ad  repraesentandam  sanctificationem,  quam  Ecclesia  consecuta 
est  per  passionem  Christi,  tum  etiam  ad  significandam  sanctitatem,  quae 
requiritur  in  his,  qui  hoc  sacramentum  suscipere  debent.  Per  altare  autem 
significatur  ipse  Christus,  de  quo  dicit  Apostolus  Hebr.  ult.:  Per  ipsum  offeri¬ 
mus  hostiam  laudis  Deo;  unde  et  consecratio  altaris  significat  sanctitatem 
Christi,  de  qua  dicitur  Luc.  1.:  Quo  ex  te  nascetur  sanctum,  vocabitur  Filius 
Dei:  unde  De  Consecratione  (Dist.  1.  cap.  32.)  dicitur:  «Altaria  placuit  non 
solum  unctione  chrismatis,  sed  etiam  sacerdotali  benedictione  sacrari ».  Et 
ideo  regulariter  non  licet  celebrare  hoc  sacramentum,  nisi  in  domibus  con¬ 
secratis;  unde,  sicut  habetur  De  Consecratione  (Dist.  1.  cap.  13.):  «Nullus 
presbyter  missas  celebrare  praesumat,  nisi  in  consecratis  ab  episcopo  locis». 
Propter  quod  etiam,  quia  pagani  non  sunt  de  Ecclesia,  nec  alii  infideles,  ideo 

in  eadem  Distinctione  (cap.  28.)  legitur:  «Ecclesiam,  in  qua  mortuorum  ca¬ 
davera  infidelium  sepeliuntur,  sanctificare  non  licet;  sed  si  apta  videtur  ad 
consecrandum,  inde  evulsis  corporibus,  et  rasis  parietibus,  vel  tignis  ejus  loci 
reaedificetur:  sed  si  haec  consecrata  prius  fuerit,  missas  in  ea  celebrare  licet ; 
tamen  si  fideles  fuerint,  qui  in  ea  sepulti  sunt».  Propter  necessitatem  tamen 
potest  hoc  sacramentum  peragi  in  domibus  non  consecratis,  vel  violatis;  sed 
tamen  de  consensu  episcopi;  unde  in  eadem  Dist.  (cap.  12.)  legitur:  «Mis¬ 
sarum  solemnia  non  ubique,  sed  in  locis  ab  episcopo  consecratis,  vel  ubi  ipse 
permiserit,  celebranda  esse  censemus».  Non  tamen  sine  altari  portatili  per 
episcopum  consecrato  ;  unde  in  eadem  Dist.  (cap.  30.)  legitur:  «  Concedimus, 
si  ecclesiae  fuerint  incensae,  vel  combustae,  in  capellis  cum  tabula  conse¬ 
crata  missas  celebrari».  Quia  enim  sanctitas  Christi  fons  est  totius  eccle¬ 
siasticae  sanctitatis,  ideo  in  necessitate  sufficit  ad  peragendum  hoc  sacramen¬ 
tum  altare  sanctificatum.  Propter  quod  etiam  nunquam  ecclesia  sine  altari 
consecratur:  tamen  sine  ecclesia  quandoque  consecratur  altare  cum  reliquiis 
sanctorum,  quorum  vita  abscondita  est  cum  Christo  in  Deo  (Coloss.  3.).  Unde 
in  eadem  Dist.  (cap.  26.)  legitur  :  «  Placuit,  ut  altaria,  in  quibus  nullum  cor¬ 
pus,  aut  reliquiae  martyrum  conditae  probantur,  ab  episcopis,  qui  eisdem 
locis  praesunt,  si  fieri  potest,  evertantur». 

Ad  tertium  dicendum,  quod  ecclesia,  et  altare,  et  alia  hujusmodi  inani¬ 
mata  consecrantur,  non  quia  sint  gratiae  susceptiva,  sed  quia  ex  consecra¬ 
tione  adipiscuntur  quamdam  spiritualem  virtutem,  per  quam  apta  redduntur 
divino  cultui,  ut  scilicet  homines  devotionem  quamdam  exinde  percipiant,  ut 
sint  paratiores  ad  divina,  nisi  hoc  propter  irreverentiam  impediatur.  Unde 
et  2.  Machab.  3.  dicitur:  Vere  Dei  virtus  quaedam-  est  in  loco,  nam  ipse  qui  habet 
in  coelis  habitationem,  visitator,  et  adjutor  est  loci  illius.  Et  inde  est,  quod  hujus¬ 
modi  ante  consecrationem  emundantur,  et  exorcizantur,  ut  exinde  virtus  ini¬ 
mici  pellatur.  Et  eadem  ratione  ecclesiae,  quae  sanguinis  effusione,  aut  cujus- 
cumque  semine  pollutae  fuerint,  reconciliantur,  quia  per  peccatum  ibi  com¬ 
missum  apparet  ibi  aliqua  operatio  inimici.  Propter  quod  etiam  in  eadem 
Dist.  (cap.  21.)  legitur :  «  Ecclesias  Arianorum,  ubicumque  inveneritis  catho¬ 
licas,  eas  divinis  precibus,  et  operibus  absque  alia  mora  consecrate».  Unde 
et  quidam  probabiliter  dicunt,  quod  per  ingressum  ecclesiae  consecratae 
homo  consequitur  remissionem  peccatorum  venialium,  sicut  et  per  aspersio¬ 
nem  aquae  benedictae,  inducentes  quod  in  Psalm.  84.  dicitur:  Benedixisti, 
Domine,  terram  tuam;  remisisti  iniquitatem  plebis  tuae.  Et  ideo  propter  virtutem, 
quae  ex  consolatione  Ecclesiae  acquiritur,  consecratio  ecclesiae  non  iteratur : 
unde  in  eadem  Dist.  (cap.  20.)  ex  Concilio  Nicaeno  legitur :  «  Ecclesiis  semel 
Deo  consecratis  non  debet  iterum  consecratio  adhiberi,  nisi  aut  ab  igne  exustae, 
aut  sanguinis  effusione,  aut  cujuscumque  semine  pollutae  fuerint;  quia  sicut 
infans  a  qualicumque  sacerdote  in  nomine  Patris,  et  Filii,  et  Spiritus  Sancti 
semel  baptizatus  non  debet  iterum  baptizari,  ita  nec  locus  Deo  dicatus  est 
iterum  consecrandus,  nisi  propter  eas  causas,  quas  superius  nominavimus ; 
si  tamen  fidem  sanctae  Trinitatis  tenuerint,  qui  consecraverunt  »:  alioquin  qui 
sunt  extra  Ecclesiam,  consecrare  non  possunt :  sed,  sicut  in  eadem  Dist.  (cap.  18.) 
legitur,  «  ecclesiae,  vel  altaria,  quae  ambigua  sunt  de  consecratione,  conse¬ 
crentur».  Propter  hoc  etiam  quod  aliquam  spiritualem  virtutem  adipiscuntur 
per  consecrationem,  in  eadem  Dist.  (cap.  38.)  statutum  legitur:  «  Ligna  eccle¬ 
siae  dedicata  non  debent  ad  aliud  opus  jungi,  nisi  ad  aliam  ecclesiam,  vel 
igni  comburenda,  vel  ad  profectum  in  monasterio  fratribus:  in  laicorum  au- 

tem  opera  non  debent  admitti»;  et  ibidem  (cap.  39.)  legitur:  «  Altaris  palla, 
cathedra,  candelabrum,  et  velum,  si  fuerint  vetustate  consumpta,  incendio 
dentur:  cineres  quoque  eorum  in  baptisterium  inferantur,  aut  in  pariete,  aut 
in  fossis  pavimentorum  jactentur,  ne  introeuntium  pedibus  inquinentur  ». 

Ad  quartum  dicendum,  quod  quia  consecratio  altaris  repraesentat  san¬ 
ctitatem  Christi,  consecratio  vero  domus  sanctitatem  totius  Ecclesiae,  ideo 
convenientius  recolitur  cum  sanctitate,  et  solemnitate  consecratio  ecclesiae, 
vel  altaris,  quam  aliorum,  quae  consecrantur.  Propter  quod  etiam  octo  diebus 
solemnitas  dedicationis  agitur,  ad  significandam  beatam  resurrectionem 
Christi,  et  membrorum  Ecclesiae ;  nec  est  opus  solius  hominis  consecratio 
ecclesiae,  et  altaris,  cum  habeat  spiritualem  virtutem;  unde  De  Consecr. 
(Dist.  eadem,  cap.  16.)  dicitur:  «  Solemnitates  dedicationum  ecclesiarum  per 
singulos  annos  solemniter  sunt  celebrandae  ».  Quod  autem  octo  diebus  en¬ 
caenia  sint  celebranda,  in  libris  Regum  perfecta  dedicatione  templi  reperies 
(3.  Reg.  8.). 

Ad  quintum  dicendum,  quod,  sicut  legitur  De  Consecr.  (Dist.  1.  cap.  31.), 
«  altaria,  si  non  fuerint  lapidea,  chrismatis  unctione  non  consecrentur  ». 
Quod  quidem  competit  significationi  hujus  sacramenti,  tam  quia  altare  signi¬ 
ficat  Christum:  dicitur  autem  1.  Corinth.  10.:  Petra  autem  erat  Christus;  tum 
etiam  quia  corpus  Christi  in  sepulchro  lapideo  fuit  reconditum.  Competit 
etiam  quoad  usum  sacramenti  ;  lapis  enim  et  solidus  est,  et  de  facili  potest 
inveniri  ubique:  quod  non  erat  necessarium  in  veteri  lege,  ubi  fiebat  in  uno 
loco  altare.  Quod  autem  mandatur  altare  fieri  de  terra,  vel  de  lapidibus  inse¬ 
ctis,  fuit  ad  idololatriam  removendam. 

Ad  sextum  dicendum,  quod,  sicut  in  Dist.  eadem  dicitur  (cap.:  Vasa), 
«  quondam  sacerdotes  non  aureis,  sed  ligneis  calicibus  utebantur.  Zephirinus 
autem  papa  patenis  vitreis  missam  celebrari  constituit;  deinde  Urbanus  omnia 
fecit  argentea  ».  Postmodum  autem  statutum  est  (cap.  43.  Dist.  ead.),  «ut 
calix  Domini  cum  patena,  sive  ex  auro  omnino,  sive  ex  argento  fiat,  vel  sal¬ 
tem  stanneus  calix  habeatur:  de  aere,  aut  ex  aurichalco  non  fiat,  quia  ob 
vini  virtutem  aeruginem  parit,  pariterque  vomitum  provocat.  Nullus  autem 
in  ligneo,  seu  vitreo  calice  praesumat  missam  cantare  »  ;  quia  scilicet  lignum 
porosum  est,  et  sanguis  consecratus  in  eo  remaneret:  vitrum  autem  fragile 
est,  et  posset  fractionis  periculum  imminere  ;  et  eadem  ratio  est  de  lapide  : 
et  ideo  propter  reverentiam  sacramenti  statutum  est,  ut  ex  praedictis  mate¬ 
riis  calix  fiat. 

Ad  septimum  dicendum,  quod  ubi  potuit  sine  periculo  fieri,  Ecclesia  sta¬ 
tuit  circa  hoc  sacramentum  id,  quod  expressius  repraesentat  passionem  Chri¬ 
sti  :  non  erat  autem  tantum  periculum  circa  corpus,  quod  ponitur  in  corpo¬ 
rali,  sicut  circa  sanguinem,  qui  continetur  in  calice ;  et  ideo  licet  calix  non 
fiat  de  petra,  corporale  tamen  fit  de  panno  lineo,  quo  corpus  Christi  fuit 
involutum;  unde  in  epistola  Silvestri  papae  in  eadem  Distinctione  (cap.  46.) 
legitur  :  «  Consulto  omnium  statuimus,  ut  sacrificium  altaris  non  in  serico 
oanno,  aut  intincto  quisquam  celebrare  [al.  missam]  praesumat,  sed  in  panno 
lineo  ab  episcopo  consecrato;  sicut  corpus  Christi  in  sindone  linea,  et  munda 
sepultura  fuit  ».  Competit  etiam  pannus  lineus  propter  sui  munditiam,  ad  si¬ 
gnificandam  conscientiae  puritatem,  et  propter  multiplicem  laborem,  quo 
talis  pannus  praeparatur,  ad  significandam  Christi  passionem. 

Ad  octavum  dicendum,  quod  dispensatio  sacramentorum  pertinet  ad 
ministros  Ecclesiae;  sed  consecratio  eorum  est  ab  ipso  Deo:  et  ideo  mini- 

stri  Ecclesiae  non  habent  aliquid  statuere  circa  formam  consecrationis,  sed 
circa  usum  sacramenti,  et  modum  celebrandi;  et  ideo  si  sacerdos  verba  con 
secrationis  proferat  super  materia  debita  cum  intentione  consecrandi,  absque 
omnibus  praedictis,  scilicet  domo,  et  altari,  calice,  et  corporali  consecratis, 
et  caeteris  hujusmodi  per  Ecclesiam  institutis,  consecrat  quidem  in  rei  veri¬ 
tate  corpus  Christi;  peccat  tamen  graviter,  ritum  Ecclesiae  non  servans. 

ARTICULUS  IV.  507 

UTRUM  CONVENIENTER  ORDINENTUR  EA, 

QUAE  CIRCA  HOC  SACRAMENTUM  DICUNTUR. 

(4.  Dist.  1.  q.  1.  art.  3.  q.  1.  ad  2.  et  Dist.  8.  in  expos.  Ut.  et  Dist.  13.  in  expos.  Ut.  prine, 
et  Dist.  13.  q.  4.  art.  3.  q.  1.  corp.  et  1.  Timoth.  2.  lect.  1.). 

Ad  quartum  sic  proceditur.  Videtur,  quod  inconvenienter  ordinentur  ea, 
quae  circa  hoc  sacramentum  dicuntur:  hoc  enim  sacramentum  verbis  Christi 
consecratur,  ut  Ambros.  dicit  in  lib.  4.  de  Sacramentis  (cap.  4.  aprine.);  non 
ergo  debent  aliqua  alia  in  hoc  sacramento  dici,  quam  verba  Christi. 

2.  Praeterea.  Verba,  et  facta  Christi  nobis  per  Evangelium  innotescunt: 
sed  quaedam  dicuntur  circa  consecrationem  hujus  sacramenti,  quae  in  Evan- 
geliis  non  ponuntur;  non  enim  legitur  in  Evangelio,  quod  Christus  in  con¬ 
secratione  hujus  sacramenti  oculos  ad  coelum  levaverit ;  similiter  etiam  in 
Evangeliis  dicitur :  Accipite,  et  comedite,  nec  ponitur,  omnes,  cum  in  celebra¬ 
tione  hujus  sacramenti  dicatur:  «  Elevatis  oculis  in  coelum  »,  et  iterum: 
«  Accipite,  et  manducate  ex  hoc  omnes  »  ;  inconvenienter  ergo  hujusmodi 
verba  dicuntur  in  celebratione  hujus  sacramenti. 

3.  Praeterea.  Omnia  sacramenta  ordinantur  ad  salutem  fidelium:  sed 
in  celebratione  aliorum  sacramentorum  non  fit  communis  oratio  pro  salute 
fidelium  defunctorum;  ergo  inconvenienter  fit  in  hoc  sacramento. 

4.  Praeterea.  Baptismus  dicitur  specialiter  fidei  sacramentum ;  ea  ergo 
quae  pertinent  ad  instructionem  fidei,  magis  debent  circa  baptismum  tradi, 
quam  circa  hoc  sacramentum,  sicut  doctrina  apostolica,  et  evangelica. 

5.  Praeterea.  In  omni  sacramento  exigitur  devotio  fidelium;  non  ergo 
magis  in  hoc  sacramento,  quam  in  aliis  deberet  excitari  devotio  fidelium  per 
laudes  divinas,  et  per  admonitiones;  puta  cum  dicitur  :  «  Sursum  corda  ». 

6.  Praeterea.  Minister  hujus  sacramenti  est  sacerdos,  ut  dictum  est  (q. 
praec.  art.  1.) ;  omnia  ergo,  quae  in  hoc  sacramento  dicuntur,  a  sacerdote 
dici  deberent,  et  non  quaedam  a  ministris,  quaedam  a  choro. 

7.  Praeterea.  Hoc  sacramentum  per  certitudinem  operatur  virtus  di¬ 
vina;  superflue  ergo  sacerdos  petit  hujus  sacramenti  perfectionem,  cum  dicit: 
«  Quam  oblationem  tu,  Deus,  in  omnibus,  etc.  ». 

8.  Praeterea.  Sacrificium  novae  legis  multo  est  excellentius,  quam  sa¬ 
crificium  antiquorum  Patrum;  inconvenienter  ergo  sacerdos  petit,  quod  hoc 
sacrificium  habeatur,  sicut  sacrificium  Abel,  Abrahae,  et  Melchisedech. 

9.  Praeterea.  Corpus  Christi  sicut  non  incipit  esse  in  hoc  sacramento 
per  loci  mutationem,  ut  supra  dictum  est  (q.  7;.  art.  2.),  ita  etiam  nec  esse 
desinit;  inconvenienter  ergo  sacerdos  petit :  «  Jube  haec  perferri  per  manus 
sancti  angeli  tui  in  sublime  altare  tuum  ». 

Sed  contra  est,  quod  dicitur  De  Consecr.  (Dist.  1.  cap.  47.)  :  «  Jacobus 
frater  Domini  secundum  carnem,  et  Basilius  Caesariensis  episcopus  edide¬ 
runt  missae  [ al .  Scripturis  addiderunt]  celebrationem  »,  ex  quorum  auctori¬ 
tate  patet  convenienter  singula  circa  hoc  dici. 

Respondeo  dicendum,  quod  quia  in  hoc  sacramento  totum  mysterium 
nostrae  salutis  comprehenditur,  ideo  prae  caeteris  sacramentis  cum  majori 
solemnitate  agitur:  et  quia  scriptum  est  Eccle.  4-;  Custodi  pedem  tuum  ingre¬ 
dieris  domum  Domini,  etEccli.  18.:  Ante  orationem  praepara  animam  tuam,  ideo 
ante  celebrationem  hujus  mysterii  primo  quidem  praemittitur  praeparatio 
quaedam  ad  digne  agenda  ea  quae  sequuntur;  cujus  praeparationis  prima 
pars  est  laus  divina,  quae  fit  in  introitu,  secundum  illud  Ps.  49. :  Sacrificium 
laudis  honorificabit  me,  et  illic  iter,  quo  ostendam  illi  salutem  Dei ;  et  sumitur  hoc 
ut  pluries  de  Psalmis,  vel  saltem  cum  Psalmo  cantatur,  quia,  ut  Dionys.  dicit 
m  3.  cap.  Eccl.  Hierarch.  (aliquant.  ante  med.):  «Psalmi  comprehendunt  per 
modum  laudis  quidquid  in  sacra  Scriptura  continetur»:  secunda  pars  continet 
commemorationem  praesentis  miseriae,  dum  misericordia  petitur,  dicendo: 
«  Kyrie  eleison»,  ter  quidem  pro  persona  Patris,  ter  autem  pro  persona  Filii,  cum 
dicitur:  «  Christe  eleison  »,  et  ter  pro  persona  Spiritus  Sancti,  cum  subditur: 
«  Kyrie  eleison»  contra  triplicem  miseriam,  ignorantiae,  culpae,  et  poenae;  vel  ad 
significandum,  quod  omnes  personae  sunt  in  se  invicem:  tertia  autem  pars 
commemorat  coelestem  gloriam,  ad  quam  tendimus  post  praesentem  vitam, 
et  miseriam,  dicendo:  «  Gloria  in  excelsis  Deo »,  quod  cantatur  in  festis,  in 
quibus  commemoratur  coelestis  gloria,  intermittitur  autem  in  officiis  luctuo¬ 
sis,  quae  ad  commemorationem  miseriae  pertinent:  quarta  autem  pars  con¬ 
tinet  orationem,  quam  sacerdos  pro  populo  facit,  ut  digni  habeantur  tantis 
mysteriis.  Secundo  autem  praemittitur  instructio  fidelis  populi ;  quia  hoc  sa¬ 
cramentum  est  mysterium  fidei,  ut  supra  habitum  est  (q.  78.  art.  ;.):  quae 
quidem  instructio  dispositive  quidem  fit  per  doctrinam  prophetarum,  et  apo¬ 
stolorum,  quae  in  Ecclesia  legitur  per  lectores,  et  subdiaconos:  post  quam 
lectionem  cantatur  a  choro  Graduale,  quod  significat  profectum  vitae,  et  Al- 
leluja,  quod  significat  spiritualem  exultationem,  vel  Tractus  in  officiis  luctuo¬ 
sis,  qui  significat  spiritualem  gemitum  ;  haec  enim  consequi  debent  in  populo 
ex  praedicta  doctrina.  Perfecte  autem  populus  instruitur  per  doctrinam  Christi 
in  Evangelio  contentam,  quae  a  summis  ministris  legitur,  scilicet  a  diaconi¬ 
bus:  et  quia  Christo  credimus  tanquam  divinae  veritati,  secundum  illud 
Joan.  8. :  Si  veritatem  dico  vobis,  quare  non  creditis  mihi  ?  lecto  Evangelio,  Sym¬ 
bolum  fidei  cantatur,  in  quo  populus  ostendit,  se  per  fidem  Christi  doctrinae 
assentiri:  cantatur  autem  hoc  Symbolum  in  festis,  de  quibus  fit  aliqua  mentio 
in  Symbolo,  sicut  in  festis  Christi,  et  B.  Virginis,  et  Apostolorum,  qui  hanc 
fidem  fundaverunt,  et  aliis  hujusmodi.  Sic  igitur  populo  praeparato,  et  instructo, 
consequenter  acceditur  ad  celebrationem  mysterii;  quod  quide'm  et  offertur 
ut  sacrificium,  et  consecratur,  et  sumitur  ut  sacramentum:  unde  primo  pera¬ 
gitur  oblatio;  secundo  consecratio  materiae  oblatae;  tertio  ejusdem  perceptio. 
Circa  oblationem  vero  duo  aguntur:  scilicet  laus  populi  in  cantu  Offertorii, 
per  quod  significatur  laetitia  offerentium,  et  oratio  sacerdotis,  qui  petit,  ut 
oblatio  populi  sit  Deo  accepta;  unde  et  1.  Paralip.  29.  dixit  David:  Ego  in 
simplicitate  cordis  mei  laetus  obtuli  universa  haec,  et  populum  tuum,  qui  hic  re¬ 
pertus  est,  vidi  cum  ingenti  gaudio  tibi  offerre  donaria;  et  postea  orat  dicens: 
Domine  Deus,...  custodi  hanc  voluntatem.  Deinde  circa  consecrationem,  quae  su- 
pernaturali  virtute  agitur,  primo  excitatur  populus  ad  devotionem  in  Praefa- 

netur  «sursum  corda  habere  ad  Dominum»:  et  ideo,  finita 


nem,  m  uua.  y/ —  -  ,  #  c  i 

tionem  tu  Deus  »,  etc. :  secundo  consecrationem  peragit  per  verba  Salvatori  , 

cum  dicit:  «Q.ui  pridie»,  etc.:  tertio  excusat  praesumptionem  per  [obedien- 
tiam  ad  mandatum  Christi,  cum  dicit:  «Unde  et  memores»,  etc.:  quarto 
petit  hoc  sacrificium  peractum  esse  Deo  acceptum,  cum  dicit:  «Supra  quae 
propitio»,  etc.:  quinto  petit  hujus  sacrificii,  et  sacramenti  effectum:  primo 
quidem  quantum  ad  ipsos  sumentes,  cum  dicit:  «Supplices  te  rogamus»;  se¬ 
cundo  quantum  ad -mortuos,  qui  jam  sumere  non  possuntr  cum  dicit:  «Me 
mento  etiam,  Domine»,  etc.;  tertio  specialiter  quantum  ad  ipsos  sacerdotes 
offerentes,  cum  dicit:  «Nobis  quoque  peccatoribus»,  etc.  Deinde  agitur  de 
perceptione  sacramenti;  et  primo  praeparatur  populus  ad  percipiendum:  punio 
quidem  per  orationem  communem  totius  populi,  quae  est.  oratio  Dominica, 
in  qua  petimus  panem  quotidianum  nobis  dari ;  et  etiam  privatam,  quam  spe¬ 
cialiter  sacerdos  pro  populo  offert,  cum  dicit :  « Libera  nos,  quaesumus,  Do¬ 
mine»,  etc.;  secundo  praeparatur  populus  per  pacem,  quae  datur  dicendo. 
«Agnus  Dei»;  est  enim  hoc  sacramentum  unitatis,  et  pacis,  ut  supra  dictum 
est  °(q.  yq.  art.  4.  et  q.  yp.  art.  1.):  in  missis  tamen  defunctorum,  in  quibus 
sacrificium  offertur  non  pro  pace  praesenti,  sed  pro  requie  mortuorum,  pax 
intermittitur.  Deinde  sequitur  perceptio  sacramenti,  primo  percipiente  sacer¬ 
dote,  et  postmodum  aliis  dante;  quia,  ut  Dionys.  dicit  cap.  3.  Eccles.  Hierar. 
(versus  fin.),  «ille,  qui  aliis  divina  tradit,  primo  debet  ipse  particeps  esse». 
Ultimo  autem  tota  missae  celebratio  in  gratiarum  actione  terminantur,  po¬ 
pulo  exultante  pro  sumptione  mysterii  (quod  significat  cantus  post  Commu¬ 
nionem),  et  sacerdote  per  orationem  gratias  offerente;  sicut  et  Christus,  ce¬ 
lebrata  coena  cum  discipulis,  hymnum  dixit,  ut  dicitur  Matt.h.  26.. 

Ad  primum  ergo  dicendum,  quod  consecratio  solis  verbis  Christi  confi¬ 
citur:  alia  vero  necesse  est  addere  ad  praeparationem  populi  sumentis,  sicut 
dictum  est  (in  corp.). 

Ad  secundum  dicendum,  quod,  sicut  dicitur  Joan.  ult.,  multa  sunt  a  Do¬ 
mino  facta,  vel  dicta,  quae  Evangelistae  non  scripserunt,  inter  quae  fuit  hoc, 
quod  Dominus  in  coena  oculos  levavit  in  coelum;  quod  tamen  Ecclesia,  ex 
traditione  apostolorum  habuit.  Rationabile  enim  videtur,  ut  qui  in  suscita¬ 
tione  Lazari,  ut  habetur  Joan.  11.,  et  in  oratione,  quam  pro  discipulis  fecit. 
Joan.  17.,  oculos  levavit  ad  Patrem,  in  hujus  sacramenti  institutione  multo 
magis  hoc  fecerit,  tanquam  in  re  potiori.  Quod  autem  dicitur:  Manducate, 
et  non:  Comedite,  non  differt  quantum  ad  sensum;  nec  multum  refert,  quid 
dicatur,  praesertim  cum  verba  illa  non  sint  de  forma,  ut  supra  dictum  est 
(q.  yS.  art.  1.  ad  2.  et  4.).  Quod  autem  additur  omnes,  intelligitur  in  verbis 
Evangelii,  licet  non  exprimatur,  quia  ipse  dixerat  Joan.  6.:  Nisi  manducave¬ 
ritis  carnem  Filii  hominis,  non  habebitis  vitam  in  vobis. 

Ad  tertium  dicendum,  quod  Eucharistia  est  sacramentum  totius  eccle¬ 
siasticae  unitatis,  et  ideo  specialiter  in  hoc  sacramento,  magis  quam  in  aliis, 
debet  fieri  mentio  de  omnibus,  quae  pertinent  ad  salutem  totius  Ecclesiae.  ’ 

Ad  quartum  dicendum,  quod  instructio  fidei  est  duplex:  una,  quae  fit 
noviter  imbuendis,  scilicet  catechumenis,  et  talis  instructio  fit  circa  baptismum; 
alia  autem  est  instructio,  qua  instruitur  fidelis  populus,  qui  communicat  huic 
mysterio,  et  talis  instructio  fit  in  hoc  sacramento:  et  tamen  ab  hac  instru¬ 
ctione  non  repelluntur  etiam  catechumeni,  et  infideles;  unde  dicitur  De 
Consecr.  (Dist  1.  cap.  77.)  :  «  Episcopus  nullum  prohibeat  ingredi  eccle¬ 
siam,  et  audire  verbum  Dei,  sive  Gentilem,  sive  haereticum,  sive  Judaeum, 
usque  ad  missam  catechumenorum»,  in  qua  scilicet  continetur  instructio  fidei! 

Ad  quintum  dicendum,  quod  in  hoc  sacramento,  et  major  devotio  re¬ 
quiritur,  quam  in  aliis  sacramentis,  propter  hoc  quod  in  hoc  sacramento 
totus  Christus  continetur,  et  etiam  communior,  quia  in  hoc  sacramento  re¬ 
quiritur  devotio  totius  populi  christiani,  pro  quo  sacrificium  offertur,  et  non 
solum  percipientium  sacramentum,  sicut  in  aliis  sacramentis;  et  ideo,  ut  Cy¬ 
prianus  dicit  (in  lib.  de  Orat.  Dom.  aliquant.  ante  fin.),  «  sacerdos  praefa¬ 
tione  praemissa  parat  fratrum  mentes,  dicendo :  Sursum  corda,  ut  dum  re¬ 
spondet  plebs:  Habemus  ad  Dominum,  admoneatur  nihil  aliud  se,  quam  Deum 
cogitare  debere  ». 

Ad  sextum  dicendum,  quod  in  hoc  sacramento,  sicut  dictum  est  (in  resp. 
ad  3.),  tanguntur  ea  quae  pertinent  ad  totam  Ecclesiam ;  et  ideo  quaedam 
dicuntur  a  choro,  quae  pertinent  ad  populum,  quorum  quaedam  chorus  to¬ 
taliter  prosequitur,  quae  scilicet  toti  populo  inspirantur:  quaedam  vero  po¬ 
pulus  prosequitur,  sacerdote  inchoante,  qui  personam  Dei  gerit;  in  signum 
quod  talia  pervenerunt  ad  populum  ex  revelatione  divina;  sicut  fides,  et 
gloria  coelestis:  et  ideo  sacerdos  inchoat  Symbolum  fidei,  et  «  Gloria  in  ex¬ 
celsis  Deo  ».  Quaedam  vero  dicuntur  per  ministros,  sicut  doctrina  veteris, 
et  novi  Testamenti,  in  signum  quod  per  ministros  a  Deo  missos  est  doctrina 
haec  populis  annuntiata.  Quaedam  vero  sacerdos  solus  prosequitur,  quae 
scilicet  ad  proprium  officium  sacerdotis  pertinent,  ut  scilicet  dona,  et  preces 
offerat  pro  populo,  sicut  dicitur  Hebr.  5.  In  his  tamen  quaedam  dicit  publice, 
scilicet  quae  pertinent  et  ad  sacerdotem,  et  ad  populum,  sicut  sunt  orationes 
communes:  quaedam  vero  pertinent  ad  solum  sacerdotem,  sicut  oblatio,  et 
consecratio;  et  ideo  quae  circa  haec  sunt  dicenda,  occulte  a  sacerdote  di¬ 
cuntur:  in  utrisque  tamen  excitat  attentionem  populi,  dicendo:  «  Dominus 
vobiscum  »,  et  expectat  assensum  dicentium:  «Amen»;  et  ideo  etiam  in  his 
quae  secrete  dicuntur,  publice  praemittit:  «Dominus  vobiscum»,  et  subjun¬ 
git:  «  Per  omnia  saecula  saeculorum  »;  vel  secrete  aliqua  sacerdos  dicit,  in 
signum  quod  circa  Christi  passionem  discipuli  non  nisi  occulte  confitebantur 
Christum. 

Ad  septimum  dicendum,  quod  efficacia  verborum  sacramentalium  im¬ 
pediri  potest  per  intentionem  sacerdotis;  nec  tamen  est  inconveniens,  quod 
a  Deo  petamus  id,  quod  certissime  scimus  ipsum  facturum;  sicut  Christus 
Joan.  17.  petiit  suam  clarificationem.  Non  tamen  videtur  ibi  sacerdos  orare, 
ut  consecratio  impleatur,  sed  ut  nobis  fiat  fructuosa;  unde  signanter  dicit: 
«  Ut  nobis  corpus,  et  sanguis  fiat  ».  Et  hoc  significant  verba,  quae  praemit¬ 
tit,  dicens:  «  Hanc  oblationem  facere  digneris  benedictam  »,  secundum  Au¬ 
gustinum  (hab.  ex  lib.  de  Corp.  et  Sang.  Dom.  Paschasii  abb,  cap.  12.  cir.  med.), 
idest  «  per  quam  benedicamur»,  scilicet  per  gratiam  «  adscriptara  »,  idest 

«  per  quam  in  coelo  adscribamur;  ratam  »,  idest  «  per  quam  de  visceribus 
Christi  esse  censeamur;  rationabilem»,  idest  «per  quam  a  bestiali  sensu 
exuamur;  acceptabilem,  ut  qui  nobis  ipsis  displicemus,  per  hanc  acceptabiles 
ejus  unico  Filio  simus  ». 

Ad  octavum  dicendum,  quod  licet  hoc  sacramentum  ex  seipso  praefe¬ 
ratur  omnibus  antiquis  sacrificiis,  tamen  sacrificia  antiquorum  fuerunt  Deo 
acceptissima  ex  eorum  devotione.  Petit  ergo  sacerdos,  ut  sic  hoc  sacrificium 
acceptetur  a  Deo  ex  devotione  offerentium,  sicut  illa  accepta  fuerunt  Deo. 

Ad  nonum  dicendum,  quod  sacerdos  non  petit,  neque  quod  species  sa- 
cramentales  deferantur  in  coelum,  neque  corpus  Christi  verum,  quod  ibi  esse 
non  desinit;  sed  petit  hoc  pro  corpore  mystico,  quod  scilicet  in  hoc  sacra¬ 
mento  significatur,  ut  scilicet  orationes  sacerdotis,  et  populi  angelus  assi¬ 
stens  divinis  mysteriis  Deo  repraesentet,  secundum  illud  Apoc.  8.:  Ascendit 
fumus  incensorum  de  oblationibus  sanctorum  de  manu  angeli.  Sublime  autem  al¬ 
tare  Dei  dicitur  vel  ipsa  Ecclesia  triumphans,  in  quam  transferri  petimus, 
vel  ipse  Deus,  cujus  participationem  petimus;  de  hoc  enim  altari  dicitur 
Exod.  20. :  Non  ascendes  ad  altare  meum  per  gradus,  idest  «  in  Trinitate  gradus 
non  facies  »  (Gloss.  interi.).  Vel  per  angelum  intelligitur  ipse  Christus,  qui  est 
magni  consilii  angelus,  qui  corpus  suum  mysticum  Deo  patri  conjungit,  et 
Ecclesiae  triumphanti:  et  propter  hoc  etiam  missa  nominatur,  quia  per  an¬ 
gelum  sacerdos  preces  ad  Deum  mittit,  sicut  populus  per  sacerdotem;  vel 
quia  Christus  est  hostia  nobis  missa  a  Deo :  unde  et  in  fine  missae  diaconus 
in  festivis  diebus  populum  licentiat,  dicens:  «Ite,  missa  est»,  scilicet  hostia 
ad  Deum  per  angelum,  ut  scilicet  sit  Deo  accepta. 

ARTICULUS  V.  so8 

UTRUM  EA,  QUAE  IN  CELEBRATIONE  HUJUS  SACRAMENTI  AGUNTUR, 
SINT  CONVENIENTIA. 

(4-  Dist.  i2.  in  exp.  Iit.  et  opusc.  6p.  cap.  y.  et  opusc.  66.  per  tot.). 

Ad  quintum  sic  proceditur.  "Videtur,  quod  ea  quae  in  celebratione  hujus 
sacramenti  aguntur,  non  sint  convenientia:  hoc  enim  sacramentum  ad  no¬ 
vum  Testamentum  pertinet,  ut  ex  forma  ipsius  apparet:  in  novo  autem  Te¬ 
stamento  non  sunt  observandae  caeremoniae  veteris  Testamenti,  ad  quas 
pertinebat,  quod  sacerdos,  et  ministri  aqua  lavabantur  quando  accedebant  ad 
offerendum;  legitur  enim  Exod.  30:  Lavabunt  Aaron,  et  filii  ejus  manus  suas, 
ac  pedes,  quando  ingressuri  sunt  tabernaculum  testimonii,  et  quando  accessuri  sunt 
ad  altare;  non  est  ergo  conveniens,  quod  sacerdos  lavet  manus  suas  inter 
missarum  solemnia. 

2.  Praeterea.  Ibidem  Dominus  mandavit,  quod  Aaron  adoleret  incensum 
suave  fragrans  super  altare,  quod  erat  ante  propitiatorium ;  quod  etiam  per¬ 
tinebat  ad  caeremonias  veteris  Testamenti;  inconvenienter  ergo  in  missa  sa¬ 
cerdos  thurificatione  utitur. 

3.  Praeterea.  Ea  quae  in  sacramentis  Ecclesiae  aguntur,  non  sunt  ite¬ 

randa  ;  inconvenienter  igitur  sacerdos  multoties  iterat  crucesignationes  super 
hoc  sacramentum.  r 

4.  Praeterea.  Apostolus  dicit  Hebr.  7.:  Sine  ulla  contradictione,  quod  minus 
est,  a  majon  benedicitur:  sed  Christus,  qui  est  in  hoc  sacramento,  post  con- 

secrationem  est  multo  major  sacerdote;  inconvenienter  igitur  sacerdos  post 
consecrationem  benedicit  hoc  sacramentum,  cruce  signando. 

5.  Praeterea.  In  sacramento  Ecclesiae  nihil  debet  fieri,  quod  ridiculo- 
suni  videatur:  videtur  autem  ridiculosum  gesticulationes  facere,  ad  quas 
pertinere  videtur,  quod  sacerdos  quandoque  brachia  extendit,  manus  jungit, 
digitos  complicat,  et  seipsum  inclinat;  ergo  haec  non  debent  fieri  in  hoc 
sacramento. 

6.  Praeterea.  Ridiculosum  etiam  videtur,  quod  sacerdos  multoties  se 
ad  populum  vertit,  et  multoties  populum  salutat ;  non  ergo  debent  haec  fieri 
in  celebratione  hujus  sacramenti. 

7.  Praeterea.  Apostolus  1.  Corinth.  1.  pro  inconvenienti  habet,  quod 
Christus  divisus  sit:  sed  post  consecrationem  Christus  est  in  hoc  sacramento; 
inconvenienter  ergo  hostia  frangitur  a  sacerdote. 

S.  Praeterea.  Ea  quae  in  hoc  sacramento  aguntur,  passionem  Christi 
repraesentant:  sed  in  passione  Christi  corpus  fuit  divisum  in  locis  quinque 
vulnerum ,  ergo  corpus  Christi  in  quinque  partes  frangi  deberet  magis  quam 
in  tres. 

9.  Praeterea.  Totum  corpus  Christi  in  hoc  sacramento  seorsum  con¬ 
secratur  a  sanguine;  inconvenienter  ergo  una  pars  ejus  sanguini  miscetur. 

10.  Praeterea.  Sicut  corpus  Christi  proponitur  in  hoc  sacramento  ut 
cibus,  ita  et  sanguis  Christi  ut  potus :  sed  sumptioni  corporis  Christi  non 
adjungitur  in  celebratione  missae  alius  corporalis  cibus:  inconvenienter  igitur 
sacerdos  post  sumptionem  sanguinis  Christi  vinum  non  consecratum  sumit. 

11.  Praeterea.  Veritas  debet  respondere  figurae:  sed  de  agno  paschali, 
qui  fuit  figura  hujus  sacramenti,  mandatur  quod  non  remaneret  ex  eo  quid¬ 
quam  usque  mane;  inconvenienter  igitur  hostiae  consecratae  reservantur,  et 
non  statim  sumuntur. 

12.  Praeterea.  Sacerdos  pluraliter  loquitur  audientibus,  cum  dicit:  «  Do¬ 
minus  vobiscum  »,  et  «  Gratias  agamus  » :  sed  inconveniens  videtur  pluraliter 
loqui  uni,  et  maxime  minori;  ergo  inconveniens  videtur,  quod  sacerdos  uno 
tantum  ministro  praesente  celebret  missam;  sic  igitur  videtur,  quod  inconve- 
venienter  aliqua  agantur  in  celebratione  hujus  sacramenti. 

Sed  in  contrarium  est  Ecclesiae  consuetudo,  quae  errare  non  potest, 
utpote  a  Spiritu  Sancto  instructa. 

Respondeo  dicendum,  quod,  sicut  supra  dictum  est  (q.  60.  art.  ;.  et  6.), 
in  sacramentis  dupliciter  aliquid  significatur,  scilicet  verbis,  et  factis,  ad  hoc 
quod  sit  perfectior  significatio.  Significantur  autem  verbis  in  celebratione 
hujus  sacramenti  quaedam  pertinentia  ad  passionem  Christi,  quae  repraesen¬ 
tatur  in  hoc  sacramento,  vel  etiam  ad  corpus  mysticum,  quod  significatur  in 
hoc  sacramento  ;  et  quaedam  pertinentia  ad  usum  hujus  sacramenti,  qui  debet 
esse  cum  devotione  et  reverentia.  Et  ideo  in  celebratione  hujus  mysterii 
quaedam  aguntur  ad  repraesentandam  passionem  Christi,  vel  etiam  disposi¬ 
tionem  corporis  mystici;  et  quaedam  aguntur  pertinentia  ad  devotionem,  et 
reverentiam  hujus  sacramenti. 

Ad  primum  ergo  dicendum,  quod  ablutio  manuum  fit  in  celebratione 
missae  propter  reverentiam  hujus  sacramenti.  Et  hoc  dupliciter:  primo  qui¬ 
dem,  quia  aliqua  pretiosa  tractare  non  consuevimus,  nisi  manibus  ablutis  ; 
unde  indecens  videtur,  quod  ad  tantum  sacramentum  aliquis  accedat  ma¬ 
nibus  etiam  corporaliter  inquinatis:  secundo  propter  significationem,  quia,  ut 
Dionys.  dicit  cap.  3.  Eccles.  Hierar.  (a  med.),  extremitatum  ablutio  significat 

emundationem  etiam  a  minimis  peccatis,  secundum  illud  Joan.  13.:  Qui  lotu, 
est,  non  indiget  nisi  ut  pedes  lavet:  et  talis  emundatio  requiritur  ab  eo,  qui 
accedit  ad  hoc  sacramentum:  quod  etiam  significatur  per  confessionem,  quae 
fit  ante  Introitum  missae:  et  hoc  idem  significabat  ablutio  sacerdotum  in  ve¬ 
teri  lege,  ut  ibidem  Dionys.  dicit.  Nec  tamen  Ecclesia  hoc  servat  tanquam 
caeremoniale  veteris  legis  praeceptum,  sed  quasi  ab  Ecclesia  institutum,  sicut 
quiddam  secundum  se  conveniens:  et  ideo  non  eodem  modo  observatur,  sicut 
tunc;  praetermittitur  enim  pedum  ablutio,  et  servatur  ablutio  manuum,  quae 
potest  fieri  magis  in  promptu,  et  quae  sufficit  ad  significandam  perfectam 
mundationem:  cum  enim  manus  sit  «  organum  organorum»,  ut  dicitur  3.  de 
Anima  (tex.  38.),  omnia  opera  attribuuntur  manibus,  unde  in  Psal.  23.  dici¬ 
tur  :  Lavabo  inter  innocentes  manus  meas. 

Ad  secundum  dicendum  quod  etiam  thurificatione  non  utimur  quasi  cae- 
remoniali  praecepto  legis,  sed  sicut  Ecclesiae  statuto ;  unde  non  eodem  modo 
utimur,  sicut  in  lege  veteri  erat  statutum.  Pertinet  autem  ad  duo :  primo  qui¬ 
dem  ad  reverentiam  hujus  sacramenti,  ut  scilicet  per  bonum  odorem  depel¬ 
latur,  si  quid  corporaliter  pravi  odoris  in  loco  fuerit,  quod  posset  provocare 
horrorem:  secundo  pertinet  ad  repraesentandum  effectum  gratiae,  qua,  sicut 
bono  odore,  Christus  plenus  fuit,  secundum  illud  Genes.  27.  :  Ecce  odor  filii 
•mei,  sicut  odor  agri  pleni ;  et  a  Christo  derivatur  ad  fideles  officio  ministrorum, 
secundum  illud  2.  Cor.  2. :  Odorem  notitiae  suae  spargit  per  nos  in  omni  loco, 
et  ideo,  undique  thurificato  altari,  per  quod  Christus  designatur,  thurificantur 
omnes  per  ordinem. 

Ad  tertium  dicendum,  quod  sacerdos  in  celebratione  missae  utitur  cru- 
cesignatione  ad  exprimendam  passionem  Christi,  quae  ad  crucem  est  termi¬ 
nata.  Est  autem  passio  Christi  quibusdam  quasi  gradibus  peracta.  Nam  primo 
fuit  Christi  traditio,  quae  facta  est  a  Deo,  Juda,  et  Judaeis;  quod  significat 
trina  crucesignatio  super  illa  verba:  «  Haec  dona,  haec  munera,  haec  sancta 
sacrificia  illibata  ».  Secundo  fuit  Christi  venditio:  est  autem  venditus  sacer¬ 
dotibus,  scribis,  et  pharisaeis ;  ad  quod  significandum  fit  iterum  trina  cruce¬ 
signatio  supra  illa  verba:  «  Benedictam,  adscriptam,  ratam  »:  vel  ad  osten¬ 
dendum  pretium  venditionis,  scilicet  triginta  denarios.  Additur  autem  et  duplex 
crux  super  illa  verba:  «  Ut  nobis  corpus,  et  sanguis,  etc.  »  ad  designandam 
personam  Judae  venditoris,  et  Christi  venditi.  Tertio  autem  fuit  praesignatio 
passionis  Christi  facta  in  coena :  ad  quod  designandum  fiunt  tertio  duae  cru¬ 
ces,  una  in  consecratione  corporis,  alia  in  consecratione  sanguinis;  ubi  utro- 
bique  dicitur:  «  Benedixit».  Quarto  autem  fuit  ipsa  passio  Christi,  unde  ad 
repraesentandum  quinque  plagas  Christi  fit  quarto  quintuplex  crucesignatio 
super  illa  verba:  «  Hostiam  puram,  hostiam  sanctam,  hostiam  immaculatam, 
panem  sanctum  vitae  aeternae,  et  calicem  salutis  perpetuae  ».  Quinto  reprae¬ 
sentatur  extensio  corporis,  et  effusio  sanguinis,  et  fructus  passionis  per  trinam 
crucesignationem,  quae  fit  super  illis  verbis :  «  Corpus,  et  sanguinem  sum¬ 
pserimus,  omni  benedictione,  etc.  ».  Sexto  repraesentatur  triplex  oratio,  quam 
fecit  in  cruce :  unam  pro  persecutoribus,  cum  dixit :  Pater,  ignosce  illis,  se¬ 
cundam  pro  liberatione  a  morte,  cum  dixit:  Deus  meus,  Deus  meus,  ut  quid 
dereliquisti  me?  tertia  pertinet  ad  adeptionem  gloriae,  cum  dixit:  Paier,  in 
manus  tuas  commendo  spiritum  meum;  et  ad  hoc  significandum  fit  trina  cruce¬ 
signatio  super  illa  verba:  «  Sanctificas,  vivificas,  benedicis,  etc.  ».  Septimo  re¬ 
praesentantur  tres  horae,  quibus  pependit  in  cruce,  scilicet  a  sexta  usque  ad 
horam  nonam :  et  ad  hoc  significandum  fit  iterum  prima  crucesignatio  ad 

illa  verba:  «  Per  ipsum,  et  cum  ipso,  et  in  ipso  ».  Octavo  autem  repraesen¬ 
tatur  separatio  animae  a  corpore  per  duas  cruces  sequentes  extra  calicem 
factas.^  Nono  autem  repraesentatur  resurrectio  tertia  die  facta  per  tres  cruces, 
quae  fiunt  ad  illa  verba:  «  Pax  Domini  sit  semper  vobiscum  ».  Potest  autem 
brevius  dici,  quod  consecratio  hujus  sacramenti,  et  acceptatio  hujus  sacri¬ 
ficii,  et  fructus  ipsius  procedit  ex  virtute  crucis  Christi,  et  ideo  ubicumque  fit 
mentio  de  aliquo  horum,  sacerdos  crucesignatione  utitur. 

Ad  quartum  dicendum,  quod  sacerdos  post  consecrationem  non  utitur 
crucesignatione  ad  benedicendum,  et  consecrandum,  sed  solum  ad  comme¬ 
morandum  virtutem  crucis,  et  modum  passionis  Christi,  ut  ex  dictis  patet  (in 
solut.  praec.). 

Ad  quintum  dicendum,  quod  ea  quae  sacerdos  in  missa  facit,  non  sunt 
ridiculosae  gesticulationes;  fiunt  enim  ad  aliquid  repraesentandum.  Quod 
enim  sacerdos  brachia  extendit  post  consecrationem,  significat  extensionem 
brachiorum  Christi  in  cruce.  Levat  etiam  manus  orando,  ad  designandum 
quod  oratio  ejus  dirigitur  pro  populo  ad  Deum,  secundum  illud  Thren.  3.: 
Levemus  corda  nostra  cum  inanibus  ad  Dominum  in  coelos,  et  Exod.  17.  dicitur, 
quod  cum  levaret  Moyses  manus,  vincebat  Israel.  Quod  autem  manus  interdum 
jungit,  et  se  inclinat,  est  suppliciter,  et  humiliter  orantis,  et  designat  humi¬ 
litatem,  et  obedientiam  Christi,  ex  qua  passus  est.  Digitos  autem  jungit  post 
consecrationem,  scilicet  pollicem  cum  indice,  quibus  corpus  Christi  conse¬ 
cratum  tetigerat,  ut  si  qua  particula  digitis  adhaeserit,  non  dispergatur;  quod 
pertinet  ad  reverentiam  sacramenti. 

Ad  sextum  dicendum,  quod  quinquies  se  sacerdos  vertit  ad  populum,  ad 
significandum  quod  Dominus  die  resurrectionis  quinquies  se  manifestavit, 
ut  supra  dictum  est  in  tractatu  de  resurrectione  Christi  (q.  yy.  art.  y.  arg.  y.J. 
Salutat  autem  septies  populum,  scilicet  quinque  vicibus,  quibus  se  convertit 
ad  populum,  et  bis,  quando  se  non  convertit,  scilicet  cum  ante  Praefationem 
dicit:  «Dominus  vobiscum»,  et  cum  dicit:  «Pax  Domini  sit  semper  vo¬ 
biscum»,  ad  designandam  septiformem  gratiam  Spiritus  Sancti:  episcopus 
autem  celebrans  in  festis  in  prima  salutatione  dicit:  «  Pax  vobis»,  quod  post 
resurrectionem  discipulis  dixit  Dominus,  cujus  personam  repraesentat  prae¬ 
cipue  episcopus. 

Ad  septimum  dicendum,  quod  fractio  hostiae  tria  significat:  primum  qui¬ 
dem  ipsam  divisionem  corporis  Christi,  quae  facta  est  in  passione  :  secundo 
distinctionem  corporis  mystici  secundum  diversos  status  :  tertio  distributionem 
gratiarum  procedentium  ex  passione  Christi,  ut  Dionysius  dicit  cap.  3.  Ec¬ 
clesiasticae  Hierarchiae  (vers.  fin.);  unde  talis  fractio  non  inducit  divisionem 
Christi. 

Ad  octavum  dicendum,  quod,  sicut  Sergius  papa  dicit,  et  habetur  De 
Consecr.  (Dist.  2.  cap.  22.),  «triforme  est  corpus  Domini:  pars  oblata  in  ca¬ 
licem  missa  corpus  Christi,  quod  jam  resurrexit,  monstrat»,  scilicet  ipsum 
Christum,  et  B.  Virginem,  vel  si  qui  alii  sancti  cum  corporibus  jam  sunt 
in  gloria:  «pars  comesta  ambulantes  adhuc  super  terram»,  quia  scilicet  vi¬ 
ventes  in  terra  sacramento  utuntur  [ al .  uniuntur],  et  passionibus  conteruntur, 
sicut  et  panis  comestus  conteritur  dentibus :  «  pars  in  altari  usque  ad  finem 
missae  remanens  est  corpus  jacens  in  sepulchro;  quia  usque  in  finem  sae¬ 
culi  corpora  sanctorum  in  sepulchris  erunt »,  quorum  tamen  animae  sunt 
vel  in  purgatorio,  vel  in  coelo.  Hic  tamen  ritus  non  servatur  modo,  ut  scili¬ 
cet  una  pars  servetur  usque  in  finem  missae,  propter  periculum:  manet  ta- 

men  eadem  significatio  partium,  quam  quidam  metrice  expresserunt  di¬ 
centes  : 

Hostia  dividitur  in  partes,  tincta  beatos 

Plene,  sicca  notat  vivos,  servata  sepultos. 

Quidam  tamen  dicunt,  quod  pars  in  calicem  missa  significat  eos,  qui  vivunt 
in  hoc  mundo;  pars  autem  extra  calicem  servata  significat  plene  beatos,  sci¬ 
licet  quantum  ad  animam,  et  corpus;  pars  autem  comesta  significat  caeteros. 

Ad  nonum  dicendum,  quod  per  calicem  duo  possunt  significari.  Uno  modo 
ipsa  passio  Christi,  quae  repraesentatur  in  hoc  sacramento ;  et  secundum 
hoc  per  partem  in  calicem  missam  significantur  illi,  qui  adhuc  sunt  parti¬ 
cipes  passionum  Christi.  Alio  modo  potest  significari  fruitio  beata,  quae  etiam 
in  hoc  sacramento  praefiguratur:  et  ideo  illi,  quorum  corpora  jam  sunt  in 
plena  beatitudine,  significantur  per  partem  in  calicem  missam.  Et  est  notan¬ 
dum,  quod  pars  in  calicem  missa  non  debet  populo  dari  in  supplementum 
communionis,  quia  panem  intinctum  non  porrexit  Christus  nisi  Judae  pro¬ 
ditori. 

Ad  decimum  dicendum,  quod  vinum  ratione  suae  humiditatis  est  abluti- 
vum,  et  ideo  sumitur  post  susceptionem  hujus  sacramenti  ad  abluendum  os, 
ne  aliquae  reliquiae  remaneant;  quod  pertinet  ad  reverentiam  sacramenti. 
Unde  extra,  De  Celeb.  Mis.  (cap.:  Ex  parte)  dicitur:  «Semper  sacerdos  vino 
os  perfundere  debet,  postquam  totum  percepit  Eucharistiae  sacramentum, 
nisi  cum  eodem  die  aliam  missam  debuerit  celebrare,  ne  si  forte  vinum  per¬ 
fusionis  acciperet,  celebrationem  aliam  impediret»;  et  eadem  ratione  perfundit 
vino  digitos,  quibus  corpus  Christi  tetigerat. 

Ad  undecimum  dicendum,  quod  veritas  quantum  ad  aliquid  debet  respon¬ 
dere  figurae,  quia  scilicet  non  debet  pars  hostiae  consecratae,  de  qua  sacer¬ 
dos,  et  ministri,  vel  etiam  populus  communicat,  in  crastinum  reservari.  Unde, 
ut  habetur  De  Consecr.  (Dist.  2.  cap.:  Tribus  gradibus),  Clemens  I.  papa  (ep.  2. 
in  prine.  Concil.)  statuit,  quod  « tanta  holocausta  in  altari  offerantur,  quanta 
populo  sufficere  debeant:  quod  si  remanserint,  in  crastinum  non  reserventur, 
sed  cum  timore,  et  tremore  clericorum  diligentia  consumantur».  Quia  tamen 
hoc  sacramentum  quotidie  sumendum  est,  non  autem  agnus  paschalis  quo¬ 
tidie  sumebatur,  ideo  oportet  alias  hostias  consecratas  pro  infirmis  conser¬ 
vare;  unde  in  eadem  Dist.  (cap.  93.)  legitur:  «Presbyter  Eucharistiam  semper 
habeat  paratam,  ut  quando  quis  infirmatus  fuerit,  statim  eum  communicet, 
ne  sine  communione  moriatur». 

Ad  duodecimum  dicendum,  quod  in  solemni  celebratione  missae  plures 
debent  adesse.  Unde  Soter  papa  dicit  (decreto  j.  Concil.),  ut  habetur  De  Consec. 
(Dist.  1.  cap.  61.):  «  Hoc  quoque  statutum  est,  ut  nullus  presbyterorum  mis¬ 
sarum  solemnia  celebrare  praesumat,  nisi  duobus  praesentibus,  sibique  re¬ 
spondentibus,  ipse  tertius  habeatur;  quia  cum  pluraliter  ab  eo  dicitur:  Do¬ 
minus  vobiscum,  et  illud  in  secretis:  Orate  pro  me,  apertissime  convenit,  ut 
ipsius  respondeatur  salutationi».  Unde  et  ad  majorem  solemnitatem  ibidem 
statutum  legitur  (cap.  po),  quod  episcopus  cum  pluribus  missarum  solemnia 
peragat.  In  missis  tamen  privatis  sufficit  unum  habere  ministrum,  qui  gerit 
personam  totius  populi  catholici,  ex  cujus  persona  sacerdoti  pluraliter  re¬ 
spondet. 

ARTICULUS  VI.  j6o 

UTRUM  POSSIT  SUFFICIENTER  OCCURRI  DEFECTIBUS 

CIRCA  CELEBRATIONEM  HUJUS  SACRAMENTI  OCCURRENTIBUS, 
STATUTA  ECCLESIAE  OBSERVANDO. 

(4.  Dist.  13.  in  exposit.  Iit.). 

Ad  sextum  sic  proceditur.  Videtur,  quod  non  possit  sufficienter  occurri 
defectibus,  qui  circa  celebrationem  hujus  sacramenti  occurrunt,  statuta  Eccle¬ 
siae  observando  :  contingit  enim  quandoque,  quod  sacerdos  ante  consecra¬ 
tionem,  vel  post  moritur,  vel  alienatur,  vel  aliqua  alia  infirmitate  impeditur, 
ne  sacramentum  sumere  possit,  et  missam  perficere;  ergo  videtur,  quod  non 
possit  impleri  statutum  Ecclesiae,  quo  praecipitur,  quod  sacerdos  consecrans 
suo  sacrificio  communicet. 

2.  Praeterea.  Contingit  quandoque,  quod  sacerdos  ante  consecrationem, 
vel  post  recolit  se  aliquid  comedisse,  vel  bibisse,  vel  etiam  alicui  peccato 
mortali  subjacere,  vel  etiam  excommunicationi,  cujus  prius  memoriam  non 
habebat.  iNeeesse  est  ergo,  quod  ille  qui  est  in  tali  articulo  constitutus,  pec¬ 
cet  mortaliter  contra  statutum  Ecclesiae  faciens,  sive  sumat,  sive  non  sumat. 

3.  Praeterea.  Contingit  quandoque,  quod  in  calicem  musca,  vel  aranea, 
vel  aliquod  animal  venenosum  cadit  post  consecrationem;  vel  etiam  cogno¬ 
scit  sacerdos  calici  venenum  esse  immissum  ab  aliquo  malevolo  causa  occi¬ 
dendi  ipsum:  in  quo  casu  si  sumat,  videtur  mortaliter  peccare  se  occidendo, 
vel  Deum  tentando:  similiter  si  non  sumat,  peccat  contra  statutum  Eccle¬ 
siae  faciens;  ergo  videtur  esse  perplexus,  et  subjectus  necessitati  peccandi; 
quod  est  inconveniens. 

4.  Praeterea.  Contingit  quandoque,  quod  per  negligentiam  ministri  aut 
aqua  non  ponitur  in  calice,  aut  etiam  nec  vinum,  et  hoc  sacerdos  advertit; 
ergo  in  hoc  etiam  casu  videtur  esse  perplexus,  sive  sumat  corpus  sine  san¬ 
guine,  quasi  imperfectum  faciens  sacrificium,  sive  non  sumat  nec  corpus,  nec 
sanguinem. 

5.  Praetbrea.  Contingit  quandoque,  quod  sacerdos  non  recolit  se  dixisse 
verba  consecrationis,  vel  etiam  alia,  quae  in  celebratione  hujus  sacramenti 
dicuntur;  videtur  ergo  peccare  in  hoc  casu,  sive  reiteret  verba  super  eamdem 
materiam,  quae  forte  jam  dixerat,  sive  utatur  pane  et  vino  non  consecratis, 
quasi  consecratis. 

6.  Praeterea.  Contingit  quandoque  propter  frigus,  quod  sacerdoti  dila- 
bitur  hostia  in  calicem,  sive  ante  fractionem,  sive  post;  in  hoc  ergo  casu 
non  poterit  sacerdos  ritum  Ecclesiae  implere,  vel  de  ipsa  fractione,  vel  etiam 
de  hoc  quod  sola  tertia  pars  mittatur  in  calicem. 

7.  Praeterea.  Contingit  quandoque,  quod  per  negligentiam  sacerdotis 
sanguis  Christi  effunditur,  vel  etiam  quod  sacerdos  sacramentum  sumptum 
vomit,  aut  etiam  quod  hostiae  consecratae  tamdiu  conservantur,  ut  putre¬ 
fiant,  vel  etiam  a  muribus  corrodantur,  vel  etiam  qualitercumque  perdantur  : 
in  quibus  casibus  non  videtur  posse  huic  sacramento  debita  reverentia  exbi- 
beri  secundum  Ecclesiae  statuta;  non  videtur  ergo,  quod  his  defectibus,  seu 
periculis  occurri  possit,  salvis  Ecclesiae  statutis. 

Sed  contra  est,  quod  sicut  Deus,  ita  Ecclesia  non  praecipit  aliquid  im¬ 
possibile. 

Respondeo  dicendum,  quod  periculis,  seu  defectibus  circa  hoc  sacramen¬ 
tum  contingentibus  dupliciter  potest  occurri:  uno  modo  praeveniendo,  ne  sci¬ 
licet  periculum  accidat :  alio  modo  subsequendo,  ut  scilicet  id  quod  accidit 
emendetur,  vel  adhibendo  remedium,  vel  saltem  per  poenitentiam  ejus,  qui 
negligenter  egit  circa  hoc  sacramentum. 

Ad  primum  ergo  dicendum  quod  si  sacerdos  morte,  aut  infirmitati  gravi 
occupetur  ante  consecrationem  corporis,  et  sanguinis  Domini,  non  oportet 
ut  per  alium  suppleatur  :  si  vero,  incepta  consecratione,  hoc  acciderit,  puta 
consecrato  corpore  ante  consecrationem  sanguinis,  vel  etiam  consecrato 
utroque,  debet  missae  celebritas  per  alium  expleri:  unde,  ut  habetur  in  De- 
cret.  (y.  q.  i.  cap.:  Nihil),  in  Toletano  Concilio  ( scilicet  y.  can.  2.)  legitur: 
«  Censuimus  convenire,  ut  cum  a  sacerdotibus  missarum  tempore  mysteria 
sacra  consecrantur,  si  aegritudinis  accidat  cujuslibet  eventus,  quo  coeptum 
nequeant  explere  mysterium,  sit  liberum  episcopo,  vel  praesbytero  alteri  con¬ 
secrationem  exequi  incepti  officii.  Non  enim  aliud  competit  ad  supplemen¬ 
tum  initiatis  mysteriis,  quam  aut  incipientis,  aut  subsequentis  benedictio 
completa  sacerdotis  ;  quia  nec  perfecta  videri  possunt,  nisi  perfecto  ordine 
compleantur.  Cum  enim  simus  omnes  unum  in  Christo,  nihil  contrarium 
diversitas  personarum  format,  ubi  efficaciam  prosperitatis  unitas  fidei  reprae¬ 
sentat.  Ne  tamen  quod  naturae  languoris  causa  consulitur,  in  praesumptionis 
perniciem  convertatur,  nullus  absque  proventu  patentis  molestiae  minister, 
vel  sacerdos,  cum  coeperit  imperfecta  officia  praesumat  omnino  relinquere; 
si  quis  hoc  temerarie  praesumpserit,  excommunationis  sententiam  susti¬ 
nebit  ». 

Ad  secundum  dicendum,  quod  ubi  difficultas  occurrit,  semper  est  acci¬ 
piendum  illud,  quod  habet  minus  de  periculo:  maxime  autem  periculosum 
circa  hoc  sacramentum  est,  quod  est  contra  perfectionem  hujus  sacramenti, 
quia  hoc  est  immane  sacrilegium:  minus  autem  est  illud,  quod  pertinet  ad 
qualitatem  sumentis.  Et  ideo  si  sacerdos  post  consecrationem  incoeptam  re¬ 
cordetur  se  aliquid  comedisse,  vel  bibisse,  nihilominus  debet  perficere  sacri¬ 
ficium,  et  sumere  sacramentum.  Similiter  si  ricordetur  se  peccatum  aliquod 
commisisse,  debet  poenitere  cum  proposito  confitendi,  et  satisfaciendi,  et  sic 
non  indigne,  sed  fructuose  sumet  sacramentum :  et  eadem  ratio  est,  si  me¬ 
minerit  se  excommunicationi  cuicumque  subjacere  ;  debet  enim  assumere 
propositum  humiliter  absolutionem  petendi:  et  sic  per  invisibilem  Pontifi¬ 
cem  Jesum  Christum  absolutionem  consequetur  quantum  ad  hunc  actum, 
quod  peragat  divina  mysteria:  sivero  ante  consecrationem  alicujus  praedi¬ 
ctorum  sit  memor,  tutius  reputarem,  maxime  in  casu  manducationis,  et  ex¬ 
communicationis,  quod  missam  incoeptam  desereret,  nisi  grave  scandalum 
timeretur. 

Ad  tertium  dicendum,  quod  si  musca  vel  aranea  in  calicem  ante  conse¬ 
crationem  ceciderit,  aut  etiam  venenum  deprehenderit  esse  immissum,  debet 
effundi,  et  abluto  calice,  denuo  alium  vinum  poni  consecrandum :  si  vero 
aliquid  horum  post  consecrationem  acciderit,  debet  animal  caute  capi,  et 
diligenter  lavari,  et  comburi,  et  ablutio  cum  cineribus  in  sacrarium  mitti. 
Si  vero  venenum  ibi  esse  deprehenderit  immissum,  nullo  modo  debet  su¬ 
mere,  nec  alii  dare,  ne  calix  vitae  vertatur  in  mortem;  sed  debet  diligenter 
in  aliquo  vasculo  ad  hoc  apto  cum  reliquiis  conservari;  et  ne  sacramentum 

remaneat  imperfectum,  debet  aliud  vinum  apponere  in  calicem,  et  denuo  re¬ 
sumere  a  consecratione  sanguinis,  et  sacrificium  perficere. 

Ad  quartum  dicendum,  quod  si  sacerdos  ante  consecrationem  sanguinis, 
et  post  consecrationem  corporis  percipiat,  aut  vinum,  aut  aquam  non  esse  in 
calice,  debet  statim  apponere  et  consecrare.  Si  vero  post  consecrationis  verba 
perceperit,  quod  aqua  desit,  debet  nihilominus  procedere,  quia  impositio  aquae, 
ut  supra  dictum  est  (q.  74.  art.  7.),  non  est  de  necessitate  sacramenti:  debet 
tamen  puniri  ille,  ex  cujus  negligentia  hoc  contingit.  Nullo  autem  modo  debet 
aqua  vino  jam  consecrato  misceri,  quia  sequeretur  corruptio  sacramenti  pro 
aliqua  parte,  ut  supra  dictum  est  (q.  77.  art.  8.).  Si  vero  percipiat  post  verba 
consecrationis,  quod  vinum  non  fuerit  positum  in  calicem,  si  quidem  hoc 
percipiat  ante  sumptionem  corporis,  debet,  deposita  aqua,  si  ibi  fuerit,  im¬ 
ponere  vinum  cum  aqua,  et  resumere  a  verbis  consecrationis  sanguinis:  si 
vero  hoc  perceperit  post  sumptionem  corporis,  aliam  hostiam  apponere  debet 
iterum  consecrandam  simul  cum  sanguine;  quod  ideo  dico,  quia  si  diceret 
sola  verba^  consecrationis  sanguinis,  non  servaretur  debitus  ordo  consecrandi : 
et,  sicut  dicitur  in  praedicto  cap.  Toletani  Concilii  (cit.  in  resp.  ad  1.),  «per¬ 
fecta  videri  non  possunt  sacrificia,  nisi  perfecto  ordine  compleantur»:  si  vero 
inciperet  a  consecratione  sanguinis,  et  repeteret  omnia  verba  consequentia, 
non  competeret,  nisi  adesset  hostia  consecrata;  cum  in  verbis  illis  occurrunt 
quaedam  dicenda,  et  fienda  non  solum  circa  sanguinem,  sed  etiam  circa  cor¬ 
pus  :  et  deberet  in  fine  iterum  sumere  hostiam  consecratam,  et  sanguinem, 
non  obstante  etiam  si  prius  sumpserit  aquam,  quae  erat  in  calice;  quia  prae¬ 
ceptum  de  perfectione,  vel  de  perceptione  hujus  sacramenti  majoris  est  pon¬ 
deris,  quam  praeceptum,  quod  sacramentum  a  jejunis  sumatur,  ut  supra  di¬ 
ctum  est  (q.  80.  art.  8.). 

Ad  quintum  dicendum,  quod  licet  sacerdos  non  recolat  se  dixisse  aliqua 
eorum,  quae  dicere  debuit,  non  tamen  debet  ex  hoc  mente  perturbari;  non 
enim  qui  multa  dicit,  recolit  omnia,  quae  dixit:  nisi  forte  aliquid  in  dicendo 
apprehenderit  sub  ratione  jam  dicti:  sic  enim  aliquid  efficitur  memorabile; 
unde  si  aliquis  attente  cogitet  illud  quod  dicit,  non  tamen  cogitet  se  dicere 
illud,  non  multum  postea  recolit  se  dixisse:  sic  enim  fit  aliquid  objectum 
memoriae,  inquantum  accipitur  sub  ratione  praeteriti,  sicut  dicitur  in  lib.  de 
Memoria  (cap.  1.  a  prine.).  Si  tamen  sacerdoti  probabiliter  constet  se  aliqua 
omisisse,  si  quidem  non  sunt  de  necessitate  sacramenti,  non  existimo  quod 
propter  hoc  debeat  resumere,  immutando  ordinem  sacrificii,  sed  debet  ulte¬ 
rius  procedere:  si  vero  certificetur  se  omisisse  aliquid  eorum,  quae  sunt  de 
necessitate  sacramenti,  scilicet  formam  consecrationis,  cum  forma  consecra¬ 
tionis  sit  de  necessitate  sacramenti,  sicut  et  materia,  idem  videtur  faciendum, 
quod  dictum  est  (in  solut.  praec.)  in  defectu  materiae;  ut  scilicet  resumatur 
a  forma  consecrationis,  et  caetera  per  ordinem  reiterentur,  ne  mutetur  ordo 
sacrificii. 

Ad  sextum  dicendum  quod  fractio  hostiae  consecratae,  et  quod  una  sola 
pars  mittatur  in  calicem,  respicit  corpus  mysticum;  sicut  admixtio  quae  si¬ 
gnificat  populum,  et  ideo  horum  praetermissio  non  facit  imperfectionem  sa¬ 
crificii,  ut  propter  hoc  sit  necesse  aliquid  reiterare  circa  celebrationem  hujus 
sacramenti. 

Ad  septimum  dicendum,  quod,  sicut  legitur  De  Consecr.  (Dist.  2.  cap.  27.) 
ex  decreto  Pii  I.  pipae  (decreto  6.  Concit.),  «si  per  negligentiam  aliquid  de 
sanguine  stillaverit  in  tabulam,  quae  terrae  adhaeret,  lingua  lambetur,  et  ta- 

bula  radetur:  si  vero  non  fuerit  tabula,  terra  radetur,  et  igni  consumetur,  et 
cinis  intra  altare  condetur;  et  sacerdos  quadraginta  diebus  poeniteat:  si  au¬ 
tem  super  altare  stillaverit  calix,  sorbeat  minister  stillam,  et  tribus  diebus 
poeniteat:  si  super  linteum  altaris,  et  ad  aliud  stilla  pervenerit,  quatuor 
diebus  poeniteat:  si  usque  ad  tertium,  novem  diebus  poeniteat:  si  usque  ad 
quartum,  viginti  diebus  poeniteat;  et  linteamina,  quae  stilla  tetigerit,  tri¬ 
bus  vicibus  lavet  minister,  calice  subtus  posito ;  et  aqua  ablutionis  su¬ 
matur,  et  juxta  altare  recondatur  ».  Posset  etiam  sumi  in  potum  a  mini¬ 
stro,  nisi  propter  abominationem  dimitteretur.  Quidam  autem  ulterius  partem 
illam  linteaminum  incidunt,  et  comburunt,  et  cinerem  in  altari  vel  sacrario 
reponunt.  Subditur  autem  ibidem  (cap.  28.)  ex  Poenitentiali  Bedae  presby¬ 
teri  (Hir.  de  Remediis  peccator,  cap. :  De  Ebrietate) :  «  Si  quis  per  ebrietatem, 
vel  voracitatem  Eucharistiam  evomuerit,  quadraginta  diebus  poeniteat,  si 
laicus  est:  clerici,  vel  monachi,  seu  diaconi,  et  presbyteri  septuaginta  diebus 
poeniteant;  episcopus  nonaginta:  si  autem  infirmitatis  causa  evomuerint, 
septem  diebus  poeniteant  »;  et  in  eadem  Dist.  (cap.  94.)  legitur  ex  Concilio 
Arelatensi  (scilicet  4.) :  «  Qui  non  bene  custodierit  sacrificium,  et  mus,  vel 
aliquod  animal  illud  comederit,  quadraginta  diebus  poeniteat:  qui  autem 
perdiderit  illud  in  ecclesia,  aut  pars  ejus  ceciderit,  et  non  inventa  fuerit, 
triginta  diebus  poeniteat  ».  Et  eadem  poenitentia  videtur  dignus  sacerdos, 
per  cujus  negligentiam  hostiae  consecratae  putrefiunt.  Praedictis  autem  diebus 
debet  poenitens  jejunare,  et  a  communione  cessare:  pensatis  tamen  condi¬ 
tionibus  negotii,  et  personae,  potest  minui,  vel  addi  ad  poenitentiam  praedi¬ 
ctam;  hoc  tamen  observandum  est,  quod  ubicumque  species  integrae  inve¬ 
niuntur,  sunt  reverenter  conservandae,  vel  etiam  sumendae;  quia  manentibus 
speciebus,  manet  ibi  corpus  Christi,  ut  supra  dictum  est  (q.  77.  art.  p.) ;  ea 
vero,  in  quibus  inveniuntur,  si  commode  fieri  potest,  sunt  comburenda,  cinere 
in  sacrario  recondito,  sicut  de  rasura  tabulae  dictum  est  (hic  sup.). 


QUAESTIO  LXXXIV. 

DE  SACRAMENTO  POENITENTIAE,  IN  DECEM  ARTICULOS  DIVISA. 


Consequenter  considerandum  est  de  sacramento  poenitentiae;  circa  quod 
brimo  considerandum  est  de  ipsa  poenitentia:  secundo  de  effectus  ipsius:  tertio 
de  partibus  ejus:  quarto  de  suscipientibus  hoc  sacramentum:  quinto  de  po¬ 
testate  ministrorum,  quae  ad  claves  pertinet:  sexto  de  solemnitate  hujus  sa¬ 
cramenti. 

Circa  primum,  duo  consideranda  sunt:  primo  de  poenitentia,  secundum 
quod  est  sacramentum;  secundo  de  poenitentia,  secundum  quod  est  virtus. 

Circa  primum  quaeruntur  decem. 

Primo.  Utrum  poenitentia  sit  sacramentum. 

Secundo.  De  propria  materia  ejus. 

Tertio.  De  forma  ipsius. 

Quarto.  Utrum  impositio  manus  requiratur  ad  hoc  sacramentum. 

Quinto.  Utrum  hoc  sacramentum  sit  de  necessitate  salutis. 

Sexto.  De  ordine  ejus  ad  alia  sacramenta. 

Septimo.  De  institutione  ejus. 

Octavo.  De  duratione  ipsius. 

Nono.  De  continuitate  ejus. 

Decimo.  Utrum  possit  iterari. 

ARTICULUS  I.  510 

UTRUM  POENITENTIA  SIT  SACRAMENTUM. 

(4.  Dist.  14.  q.  1.  art.  1.  et  Dist.  22.  q.  2.  art.  j.  q.  2.  corp.). 

Ad  primum  sic  proceditur.  Videtur,  quod  poenitentia  non  sit  sacramen¬ 
tum  :  Greg.  enim  dicit  (id  hab.  Isid.  lib.  6.  Etymolog.  cap.  ult.  cir.  med.),  et 
habetur  in  Decr.  (1.  q ,  1.  cap.:  Multi  saecularium) :  «  Sacramenta  sunt  baptismus, 
chrisma,  corpus,  et  sanguis  Christi;  quae  ob  id  sacramenta  dicuntur,  quia 
sub  tegumento  corporalium  rerum  divina  virtus  secretius  operatur  salutem  »  ; 
sed  hoc  non  contingit  in  poenitentia,  quia  non  adhibentur  aliquae  corporales 
res,  sub  quibus  divina  virtus  operetur  salutem;  ergo  poenitentia  non  est  sa¬ 
cramentum. 

2.  Praeterea.  Sacramenta  Ecclesiae  a  ministris  Christi  exhibentur,  secun¬ 
dum  illud  1.  Cor.  4.:  Sic  nos  existimet  homo  ut  ministros  Christi,  et  dispensatores 
mysteriorum  Dei:  sed  poenitentia  non  exhibetur  a  ministris  Christi,  sed  inte¬ 
rius  a  Deo  hominibus  inspiratur,  secundum  illud  Hierem.  31.:  Postquam  con¬ 
vertisti  me,  egi  poenitentiam;  ergo  videtur,  quod  poenitentia  non  sit  sacra¬ 
mentum. 

3.  Praeterea.  In  sacramentis,  de  quibus  jam  supra  diximus,  est  aliquid, 
quod  est  sacramentum  tantum,  aliquid,  quod  est  res,  et  sacramentum,  aliquid 
vero,  quod  est  res  tantum,  ut  ex  praemissis  patet  (q.  66.  art.  1 .):  sed  hoc  non 
invenitur  in  poenitentia;  ergo  poenitentia  non  est  sacramentum. 

Sed  contra  est,  quod  sicut  baptismus  adhibetur  ad  purificandum  a  pec¬ 
cato,  ita  et  poenitentia ;  unde  et  Petrus  dixit  Simoni  Mago,  Act.  8. :  Poeniten¬ 
tiam  age  ab  hac  nequitia  tua:  sed  baptismus  est  sacramentum,  ut  supra  habi¬ 
tum  est  (q.  66.  art.  1.);  ergo  pari  ratione  et  poenitentia. 

Respondeo  dicendum,  quod,  sicut  Gregorius  dicit  in  cap.  supra  dicto 
(in  argum.  1.),  «  sacramentum  est  in  aliqua  celebratione,  cum  res  gesta  ita 
sit,  ut  aliquid  significative  accipiamus,  quod  sancte  accipiendum  est»:  manife¬ 
stum  est  autem,  quod  in  poenitentia  ita  res  gesta  sit,  quod  aliquid  sanctum 
significatur,  tam  ex  parte  peccatoris  poenitentis,  quam  ex  parte  sacerdotis 
absolventis ;  nam  peccator  poenitens  per  ea  quae  facit,  et  dicit,  obstendit  cor 
suum  a  peccato  recessisse:  similiter  etiam  sacerdos  per  ea  quae  agit,  et  dicit 
circa  poenitentem,  significat  opus  Dei  remittentis  peccata ;  unde  manifestum 
est,  quod  poenitentia,  quae  in  Ecclesia  agitur,  est  sacramentum. 

Ad  primum  ergo  dicendum,  quod  nomine  corporalium  rerum  intelligun- 
tur  large  etiam  ipsi  exteriores  actus  sensibiles,  qui  ita  se  habent  in  hoc  sa¬ 
cramento,  sicut  aqua  in  baptismo,  vel  chrisma  in  confirmatione.  Est  autem 
attendendum,  quod  in  aliis  sacramentis,  in  quibus  confertur  excellens  gratia, 
quae  superabundat  omnem  facultatem  humani  actus,  adhibetur  aliqua  cor¬ 
poralis  materia  exterius;  sicut  in  baptismo,  ubi  fit  plena  remissio  peccato- 

rum,  et  quantum  ad  culpam,  et  quantum  ad  poenam;  et  in  confirmatione, 
ubi  datur  plenitudo  Spiritus  Sancti;  et  in  extrema  unctione,  ubi  confertur 
perfecta  sanitas  spiritualis,  quae  provenit  ex  virtute  Christi,  quasi  ex  quodam 
extrinseco  principio:  unde  si  qui  actus  humani  sunt  in  talibus  sacramentis, 
non  sunt  de  essentia  sacramentorum,  sed  dispositive  se  habent  ad  sacramenta. 
In  illis  autem  sacramentis,  quae  habent  effectum  correspondentem  humanis 
actibus,  ipsi  actus  humani  sensibiles  sunt  loco  materiae;  ut  accidit  in  poeni¬ 
tentia,  et  matrimonio ;  sicut  etiam  in  medicinis  corporalibus  quaedam  sunt 
res  exterius  adhibitae,  sicut  emplastra,  et  electuaria;  quaedam  vero  sunt 
actus  sanandorum,  puta  exercitationes  quaedam. 

Ad  secundum  dicendum,  quod  in  sacramentis  quae  habent  corporalem 
materiam,  oportet  quod  illa  materia  adhibeatur  a  ministro  Ecclesiae,  qui 
gerit  personam  Christi,  in  signum  quod  excellentia  virtutis  in  sacramento 
operantis  est  a  Christo.  In  sacramento  autem  poenitentiae,  sicut  dictum  est 
(in  solut.  praec.),  sunt  actus  humani  pro  materia,  qui  proveniunt  ex  inspira¬ 
tione  interna;  unde  materia  non  adhibetur  a  ministro,  sed  a  Deo  interius 
operante:  sed  complementum  sacramenti  exhibet  minister,  dum  poenitentem 
absolvit. 

Ad  tertium  dicendum,  quod  etiam  in  poenitentia  est  aliquid,  quod  est 
1,  scilicet  actus  exterius  exercitus  tam  per  peccatorem 
quam  etiam  per  sacerdotem  absolventem :  res  autem,  et  sacra¬ 
mentum  est  poenitentia  interior  peccatoris:  res  autem  tantum,  et  non  sacra¬ 
mentum  est  remissio  peccati:  quorum  primum  totum  simul  sumptum  est 
causa  secundi;  primum  autem,  et  secundum  sunt  quodammodo  causa  tertii. 


ARTICULUS  II. 

UTRUM  PECCATA  SINT  PROPRIA  MATERIA  HUJUS  SACRAMENTI. 


S“ 


Ad  secundum  sic  proceditur.  Videtur,  quod  peccata  non  sint  propria 
materia  hujus  sacramenti:  materia  enim  in  aliis  sacramentis  per  aliqua  verba 
prolata  sanctificatur,  et  sanctificata  effectum  sacramenti  operatur:  peccata 
autem  non  possunt  sanctificari,  eo  quod  contrariantur  effectui  sacramenti, 
qui  est  gratia  remittens  peccata ;  ergo  peccata  non  sunt  materia  propria  hujus 
sacramenti. 

2.  Praeterea.  Augustin.  dicit  in  lib.  de  Poenitentia  (scilicet  hom.  27. 
interi.  50.  cap.  1.  parum  a  prine.):  «Nullus  potest  inchoare  novam  vitam,  nisi 
eum  veteris  vitae  poeniteat » :  sed  ad  vetustatem  vitae  pertinent  non  solum 
peccata,  sed  etiam  poenalitates  praesentis  vitae;  non  ergo  peccati  sunt  pro¬ 
pria  materia  poenitentiae. 

3.  Praeterea.  Peccatorum  quoddam  est  originale,  quoddam  mortale, 
quoddam  veniale:  sed  poenitentiae  sacramentum  non  ordinatur  contra  ori¬ 
ginale  pecatum,  quod  tollitur  per  baptismum ;  neque  contra  peccatum  mor¬ 
tale,  quod  tollitur  per  confessionem  peccatoris;  nec  etiam  contra  veniale, 
quod  tollitur  per  tunsionem  pectoris,  et  per  aquam  benedictam,  et  alia  hujus¬ 
modi;  ergo  peccata , non  sunt  propria  materia  poenitentiae. 

Sed  contra  est,  quod  Apostolus  dicit  2.  Cor.  11.:  Non  egerunt  poeniten¬ 
tiam  super  immunditia ,  et  fornicatione,  et  impudicitia,  quam  gesserant. 

Respondeo  dicendum,  quod  duplex  est  materia,  scilicet  proxima,  et  re¬ 
mota,  sicut  statuae  proxima  materia  est  metallum,  remota  vero  aqua.  Dictum 

est  autem  (art.  praec.  ad  i.  et  2.),  quod  materia  proxima  hujus  sacramenti 
sunt  actus  poenitentis,  cujus  materia  sunt  peccata,  de  quibus  dolet,  et  quae 
confitetur,  et  pro  quibus  satisfacit ;  unde  relinquitur,  quod  remota  materia 
poenitentiae  sint  peccata,  non  acceptanda,  sed  detestanda,  et  destruenda. 

Ad  primum  ergo  dicendum,  quod  ratio  illa  procedit  de  proxima  materia 
sacramenti. 

Ad  secundum  dicendum,  quod  vetus,  et  mortalis  vita  est  objectum  poe¬ 
nitentiae,  non  ratione  poenae,  sed  ratione  culpae  annexae. 

Ad  tertium  dicendum,  quod  poenitentia  quodammodo  est  de  quolibet 
peccatorum  genere:  non  tamen  eodem  modo;  nam  de  peccato  actuali  mor¬ 
tali  est  poenitentia  proprie,  et  principaliter:  proprie  quidem,  quia  proprie 
dicimur  poenitere  de  his,  quae  nostra  voluntate  commisimus;  principaliter 
autem,  quia  ad  deletionem  peccati  mortalis  hoc  sacramentum  est  principa¬ 
liter  institutum.  De  peccatis  autem  venialibus  est  quidem  poenitentia  proprie, 
inquantum  sunt  nostra  voluntate  facta :  non  tamen  contra  haec  principaliter 
est  hoc  sacramentum  institutum.  De  peccato  vero  originali  poenitentia  nec 
principaliter  est  (quia  contra  ipsum  non  ordinatur  hoc  sacramentum,  sed 
magis  baptismus),  nec  etiam  proprie,  quia  peccatum  originale  non  est  nostra 
voluntate  peractum  ;  nisi  forte  inquantum  voluntas  Adae  reputatur  nostra, 
secundum  modum  loquendi,  quo  Apostolus  dicit  Rom.  5.:  In  quo  omnes pec- 
cavei  unt.  Inquantum  tamen  large  accipitur  poenitentia  pro  quacumque  dete¬ 
statione  rei  praeteritae,  potest  dici  poenitentia  de  peccato  originali,  sicut  lo¬ 
quitur  August.  in  lib.  de  Poenitentia  (seu  De  vera  et  falsa  poenit.  cap.  6.). 


ARTICULUS  III.  5I2 

UTRUM  HAEC  SIT  FORMA  HUJUS  SACRAMENTI:  EGO  TE  ABSOLVO. 

(4.  Dist.  22.  q.  2.  ari.  2.  q.  2.  et  3.  et  opusc.  22.). 

Ad  tertium  sic  proceditur.  Videtur,  quod  haec  non  sit  forma  hujus  sacra¬ 
menti  :  «Ego  te  absolvo »  : formae  enim  sacramentorum  ex  institutione  Christi, 
ei.  Ecclesiae  usu  habentur:  sed  Christus  non  legitur  hanc  formam  instituisse, 
neque  etiam  in  communi  usu  habetur;  quinimmo  in  quibusdam  absolutioni¬ 
bus,  quae  in  Ecclesia  publice  fiunt,  sicut  in  Prima,  et  Completorio,  et  in 
Coena  Domini,  absolvens  non  utitur  oratione  indicativa,  ut  dicat:  «  Ego  vos 
absolvo  »,  sed  oratione  deprecativa,  cum  dicit:  «  Misereatur  vestri  omnipotens 
Deus»  vel:  «  Absolutionem,  et  remissionem  tribuat  vobis  omnipotens  Deus»  ; 
ergo  haec  non  est  forma  hujus  sacramenti:  «Ego  te  absolvo». 

2.  Praeterea.  Leo  papa  dicit  (epist.  <31.  ad  Theodor.  cap.  2.),  quod  indul¬ 
gentia  Dei  nisi  supplicationibus  sacerdotum  nequit  obtineri:  loquitur  autem 
de  indulgentia  Dei,  quae  praestatur  poenitentibus;  ergo  forma  hujus  sacra¬ 
menti  debet  esse  per  modum  deprecationis. 

3.  Praeterea.  Idem  est  absolvere  a  peccato,  quod  peccatum  remittere: 
sed  solus  Deus  peccatum  remittit,  qui  etiam  solus  interius  hominem  a  pec¬ 
cato  mundat,  ut  Aug.  dicit  super  Joan.  (tract.  4.  cir.  med.  et  lib.  1.  de  Pecca¬ 
tor.  merit.  et  remis.  cap.  23.) ;  ergo  videtur,  quod  solus  Deus  a  peccato  absolvat  ; 
non  ergo  debet  sacerdos  dicere:  «Ego  te  absolvo»,  sicut  non  dicit:  «Ego 
tibi  peccata  remitto  ». 

4.  Praeterea.  Sicut  Dominus  dedit  potestatem  discipulis  absolvendi  a 
peccatis,  ita  etiam  dedit  eis  potestatem  curandi  infirmitates,  et  ut  daemonia 
ejicerent,  et  ut  languores  sanarent,  ut  habetur  Matth.  10.  et  Luc.  9. ;  sed  sa¬ 
nando  infirmos  apostoli  non  utebantur  his  verbis:  «  Ego  te  sano  »,  sed  ’ 
Sanet  te  Dominus  Jesus  Christus,  sicut  Petrus  dixit  paralytico,  ut  habetur 
Act.  9.  ;  ergo  videtur,  quod  sacerdotes  habentes  potestatem  apostolis  a 
Christo  traditam  non  debeant  uti  hac  forma  verborum:  «Ego  te  absolvo  », 
sed  :  «  Absolutionem  tribuat  tibi  Christus  ». 

5.  Praeterea.  Quidam  hac  forma  utentes  sic  eam  exponunt:  «  Ego  te 
absolvo»,  idest  «absolutum  ostendo»:  sed  nec  hoc  etiam  sacerdos  facere 
potest,  nisi  ei  divinitus  reveletur;  unde,  ut  legitur  Matth.  16.,  antequam  Petro 
diceretur:  Quodcumque  solveris  super  terram,  etc.  dictum  est  ei:  Beatus  es,  Simon 
Barjona,  quia  caro,  et  sanguis  non  revelavit  tibi,  sed  Pater  meus,  qui  est  in  coelis ; 
ergo  videtur,  quod  sacerdos,  cui  non  est  facta  revelatio,  praesumptuose  dicat: 
«Ego  te  absolvo»,  etiamsi  exponatur,  idest  «absolutum  ostendo». 

Sed  contra  est,  quod  sicut  Dominus  dixit  discipulis,  Matth.  ult. :  Euntes 
docete  omnes  gentes,  baptizantes  eos,  etc.,  ita  dixit  Petro,  Matth.  16.:  Quodcumque 
solveris  super  terram,  etc. :  sed  sacerdos  auctoritate  illorum  verborum  Christi 
fretus  dicit:  «  Ego  te  baptizo  »  ;  ergo  eadem  auctoritate  dicere  debet  in  hoc 
sacramento:  «Ego  te  absolvo  ». 

Respondeo  dicendum,  quod  in  qualibet  re  perfectio  attribuitur  formae. 
Dictum  est  autem  supra  (art.  1.  huj.  q.  ad  2.),  quod  hoc  sacramentum  perfi¬ 
citur  per  ea,  quae  sunt  ex  parte  sacerdotis.  Unde  oportet,  quod  ea  quae  sunt 
ex  parte  poenitentis,  sive  sint  verba,  sive  facta,  sint  quaedam  materia  hujus 
sacramenti ;  ea  vero  quae  sunt  ex  parte  sacerdotis,  se  habeant  per  modum 
formae.  Cum  autem  sacramenta  novae  legis  efficiant  quod  figurant,  ut  supra 
dictum  est  (q.  62.  art.  1.  ad  1.),  oportet  quod  forma  sacramenti  significet  id, 
quod  m  sacramento  agitur  proportionaliter  materiae  sacramenti;  unde  forma 
baptismi  est:  «  Ego  te  baptizo  »,  et  forma  confirmationis  est:  «  Consigno  te 
signo  Crucis,  et  confirmo  te  chrismate  salutis  »,  eo  quod  hujusmodi  sacra¬ 
menta  perficiuntur  in  usu  materiae:  in  sacramento  autem  Eucharistiae,  quod 
consistit  in  ipsa  consecratione  materiae,  exprimitur  veritas  consecrationis, 
cum  dicitur:  «Hoc  est  corpus  meum».  Hoc  autem  sacramentum,  scilicet 
poenitentiae,  non  consistit  in  consecratione  alicujus  materiae,  nec  in  usu  ali- 
cujus  materiae  sanctificatae,  sed  magis  in  remotione  cujusdam  materiae,  sci¬ 
licet  peccati,  prout  peccata  dicuntur  esse  materia  poenitentiae,  ut  ex  supra 
dictis  patet  (art.  praec.).  Falis  autem  remotio  significatur  a  sacerdote,  cum 
dicitur:  «Ego  te  absolvo»;  nam  peccata  sunt  quaedam  vincula,  secundum 
1  . d  lrov'  5-  :  Iniquitates  suae  capiunt  impium,  et  funibus  peccatorum  suorum 
quisque  constringitur.  Unde  patet,  quod  haec  est  convenientissima  forma  hujus 
sacramenti:  «Ego  te  absolvo». 

Ad  primum  ergo  dicendum,  quod  ista  forma  assumitur  ex  ipsis  verbis 
liisti,  quibus  Petro  dixit  (Matth.  16.)  :  Quodcumque  solveris  super  terram,  etc. 
et  ta  1  forma  Ecclesia  utitur  in  sacramentali  absolutione;  hujusmodi  autem 
absolutiones  in  publico  factae  non  sunt  sacramentales,  sed  sunt  orationes 
quaedam  ordinatae  ad  remissionem  venialium  peccatorum;  unde  in  sacra¬ 
mentali  absolutione  non  sufficeret  dicere :  «  Misereatur  tui  omnipotens  Deus  » 
vel:  «  Absolutionem,  et  remissionem  tribuat  tibi  Deus  »,  quia  per  haec  verba 
sacerdos  absolutionem  non  significat  fieri,  sed  petit  ut  fiat:  praemittitur  ta¬ 
men  etiam  m  sacramentali  absolutione  talis  oratio,  ne  impediatur  effectus 

sacramenti  ex  parte  poenitentis,  cujus  actus  materialiter  quodammodo  se 
habent  in  hoc  sacramento,  non  autem  in  baptismo,  vel  in  confirmatione. 

Ad  secundum  dicendum,  quod  verbum  Leonis  est  intelligendum  quantum 
ad  deprecationem,  quae  praemittitur  absolutioni,  non  autem  removet,  quin 
sacerdotes  absolvant. 

Ad  tertium  dicendum,  quod  solus  Deus  per  auctoritatem  et  a  peccato 
absolvit,  et  peccatum  remittit:  sacerdotes  tamen  utrumque  faciunt  per  mini¬ 
sterium,  inquantum  scilicet  verba  sacerdotis  in  hoc  sacramento  instrumen- 
taliter  operantur  in  virtute  divina,  sicut  etiam  in  aliis  sacramentis;  nam  virtus 
divina  est,  quae  interius  operatur  in  omnibus  sacramentalibus  signis,  sive  sint 
res,  sive  verba,  sicut  ex  supradictis  patet  (q.  62.  art.  4.  et  q.  64.  art.  1.  et  2.); 
unde  et  Dominus  expressit  utrumque,  nam  Matth.  16.  dixit  Petro:  Quodcum- 
que  solveris  super  terram,  etc.,  et  Joan.  20.  dixit  discipulis :  Quorum  remiseritis 
peccata,  remittuntur  eis ;  ideo  tamen  sacerdos  potius  dicit:  «  Ego  te  absolvo  », 
quam:  «  Ego  tibi  peccata  remitto  »,  quia  hoc  magis  congruit  verbis,  quae 
Dominus  dixit,  virtutem  clavium  ostendens,  per  quas  sacerdotes  absolvunt. 
Quia  tamen  sacerdos  sicut  minister  absolvit,  convenienter  apponitur  aliquid, 
quod  pertineat  ad  primam  auctoritatem  Dei,  scilicet  ut  dicatur:  «  Ego  te 
absolvo  in  nomine  Patris,  et  Filii,  et  Spiritus  Sancti  »;  vel  per  virtutem  pas¬ 
sionis  Christi,  vel  auctoritate  Dei,  sicut  Dionys.  exponit  cap.  3.  Coelest. 
Hierarch.  (a  med.  implic.  et  cap.  7.  Eccles.  Hierar.  vers.  fin.) ;  quia  tamen  hoc 
non  est  determinatum  ex  verbis  Christi,  sicut  in  baptismo,  talis  appositio  re¬ 
linquitur  arbitrio  sacerdotis. 

Ad  quartum  dicendum,  quod  apostolis  non  est  data  potestas,  ut  ipsi  sa¬ 
narent  infirmos,  sed  ut  ad  eorum  orationem  infirmi  sanarentur:  est  autem  eis 
collata  potestas  operandi  instrumentaliter,  sive  ministerialiter  in  sacramentis, 
et  ideo  magis  possunt  in  formis  sacramentalibus  exprimere  actum  suum,  quam 
in  sanationibus  infirmitatum ;  in  quibus  tamen  non  semper  modo  deprecativo 
utebantur,  sed  quandoque  modo  indicativo,  et  imperativo,  sicut  Act.  3.  le¬ 
gitur,  quod  Petrus  dixit  claudo:  Quod  habeo,  hoc  tibi  do :  in  nomine  Jesu  Christi 
Nazareni  surge,  et  ambula. 

Ad  quintum  dicendum,  quod  ista  expositio:  «  Ego  te  absolvo  »,  idest: 
«  absolutum  ostendo  »,  quantum  ad  aliquid  quidem  vera  est:  non  tamen  est 
perfecta;  sacramenta  enim  novae  legis  non  solum  significant,  sed  etiam  fa¬ 
ciunt  quod  significant ;  unde  sicut  sacerdos  baptizando  aliquem  ostendit  homi¬ 
nem  interius  absolutum  per  verba,  et  facta,  et  non  solum  significative,  sed 
etiam  effective,  ita  etiam  cum  dicit:  «  Ego  te  absolvo  »,  ostendit  hominem 
absolutum  non  solum  significative,  sed  etiam  effective:  nec  tamen  loquitur 
quasi  de  re  incerta,  quia  sicut  alia  sacramenta  novae  legis  habent  de  se  cer¬ 
tum  effectum  ex  virtute  passionis  Christi,  licet  possit  impediri  ex  parte  reci¬ 
pientis,  ita  etiam  et  in  hoc  sacramento;  unde  Augustinus  dicit  in  lib.  2.  de 
Adult.  Conjug.  (cap.  9.  in  prine.):  «Non  est  turpis,  nec  difficilis  post  patrata, 
et  purgata  adulteria  reconciliatio  conjugii,  ubi  per  claves  regni  coelorum  non 
dubitatur  fieri  remissio  peccatorum  » ;  unde  nec  sacerdos  indiget  speciali  re¬ 
velatione  facta,  sed  sufficit  generalis  revelatio  fidei,  per  quam  remittuntur 
peccata;  unde  revelatio  fidei  dicitur  Petro  facta  fuisse;  esset  autem  perfectior 
expositio:  «  Ego  te  absolvo  »,  idest:  «  sacramentum  absolutionis  tibi  im 
pendo  ». 

ARTICULUS  IV. 

UTRUM  IMPOSITIO  MANUUM  SACERDOTIS  REQUIRATUR 
AD  HOC  SACRAMENTUM. 

(Lib.  4.  Contr.  g.  cap.  yi.  et  opusc.  22.  cap.  4.). 

Ad  quartum  sic  proceditur.  Videtur,  quod  impositio  manuum  sacerdotis 
requiratur  ad  hoc  sacramentum:  dicitur  enim  Mare.  ult. :  Super  aegros  ina¬ 
niis  imponent,  et  bene  habebunt;  aegri  autem  spiritualiter  sunt  peccatores,  qui 
recipiunt  bonam  habitudinem  per  hoc  sacramentum  ;  ergo  in  hoc  sacramento 
est  manus  impositio  facienda. 

2.  Praeterea.  In  sacramento  poenitentiae  recuperat  homo  Spiritum  San¬ 
ctum  amissum,  unde  ex  persona  poenitentis  dicitur  in  Psalm.  50.:  Redde  mihi 
laetitiam  salutaris  tui,  et  spiritu  principali  confirma  me:  sed  Spiritus  Sanctus 
datur  per  impositionem  manuum;  legitur  enim  Act.  8.,  quod  apostoli  impo¬ 
nebant  manus  super  illos,  et  accipiebant  Spiritum  Sanctum;  et  Matth.  19.  dicitur, 
quod  oblati  sunt  Domino  parvuli,  ut  eis  manus  imponeret;  ergo  in  hoc  sacra¬ 
mento  est  facienda  manus  impositio. 

3.  Praeterea.  Verba  sacerdotis  in  hoc  sacramento  non  sunt  majoris  effi¬ 
caciae,  quam,  in  aliis  sacramentis:  sed  in  aliis  sacramentis  non  sufficiunt 
verba  ministri,  nisi  aliquem  actum  exerceat;  sicut  in  baptismo  simul  cum 
hoc  quod  sacerdos  dicit:  «  Ego  te  baptizo»,  requiritur  corporalis  ablutio; 
ergo  etiam  simul  cum  hoc  quod  sacerdos  dicit:  «  Ego  te  absolvo»,  oportet 
quod  aliquem  actum  exerceat  circa  poenitentem,  imponendo  ei  manus. 

Sed  contra  est,  quod  cum  Dominus  dixit  Petro  (Matth.  16.):  Quodcumque 
solveris  super  terram,  etc.  nullam  mentionem  de  manus  impositione  fecit: 
neque  etiam  cum  omnibus  apostolis  simul  dixit :  Quorum  remiseritis  peccata, 
remittuntur  eis ;  non  ergo  ad  hoc  sacramentum  requiritur  impositio  manuum. 

Respondeo  dicendum,  quod  impositio  manuum  in  sacramentis  Ecclesiae 
fit  ad  designandum  aliquem  copiosum  gratiae  effectum,  quo  illi,  quibus  manus 
imponuntur,  quodammodo  per  quandam  similitudinem  continuantur  mini¬ 
stris,  in  quibus  copia  gratiae  esse  debet;  et  ideo  manus  impositio  fit  in  sa¬ 
cramento  confirmationis,  in  quo  confertur  plenitudo  Spiritus  Sancti,  et  in 
sacramento  ordinis,  in  quo  confertur  quaedam  excellentia  potestatis  in  di¬ 
vinis  mysteriis;  unde  et  2.  ad  Timoth.  1.  dicitur:  Resuscites  gratiam  Dei,  quae 
est  in  te  per  impositionem  manuum  mearum.  Sacramentum  autem  poenitentiae 
non  ordinatur  ad  consequendam  aliquam  excellentiam  gratiae,  sed  ad  remo¬ 
tionem  peccatorum;  et  ideo  ad  hoc  sacramentum  non  requiritur  manuum 
impositio,  sicut  etiam  nec  ad  baptismum,  in  quo  tamen  fit  plenior  remissio 
peccatorum. 

Ad  primum  ergo  dicendum,  quod  illa  manus  impositio  non  est  sacramen- 
talis,  sed  ordinatur  ad  miracula  perficienda,  ut  scilicet  per  contactum  manus 
hominis  sanctificati  etiam  corporalis  infirmitas  tollatur:  sicut  etiam  legitur 
de  Domino  Mare.  6.  quod  infirmos  manibus  impositis  curavit,  et  Matth.  8.  le¬ 
gitur,  quod  leprosum  mundavit  per  contactum. 

Ad  secundum  dicendum,  quod  non  quaelibet  acceptio  Spiritus  Sancti 
requirit  manus  impositionem,  quia  etiam  in  baptismo  accipit  homo  Spiritum 
Sanctum,  nec  tamen  fit  ibi  manus  impositio :  sed  acceptio  Sniritus  Sancti 

cum  plenitudine  requirit  manus  impositionem,  quod  pertinet  ad  confirma¬ 
tionem. 

Ad  tertium  dicendum,  quod  in  sacramentis,  quae  perficiuntur  in  usu 
materiae,  minister  habet  aliquem  actum  corporalem  exercere  circa  eum,  qui 
suscipit  sacramentum,  sicut  in  baptismo,  et  confirmatione,  et  extrema  un¬ 
ctione:  sed  hoc  sacramentum  non  consistit  in  usu  alicujus  materiae  exterius 
appositae;  sed  loco  materiae  se  habent  ea,  quae  sunt  ex  parte  poenitentis: 
unde  sicut  in  Eucharistia  sacerdos  sola  prolatione  verborum  super  materiam 
perficit  sacramentum,  ita  etiam  sola  verba  sacerdotis  absolventis  super  poe- 
nitentem  perficiunt  absolutionis  sacramentum.  Et,  si  aliquis  actus  corporalis 
esset  ex  parte  sacerdotis  necessarius,  non  minus  competeret  crucis  signatio, 
quae  adhibetur  in  Eucharistia,  quam  manus  impositio  in  signum,  quod  per 
sanguinem  crucis  Christi  remittuntur  peccata;  et  tamen  non  est  de  necessi¬ 
tate  hujus  sacramenti,  sicut  nec  de  necessitate  Eucharistiae. 


ARTICULUS  V.  5I4 

UTRUM  HOC  SACRAMENTUM  SIT  DE  NECESSITATE  SALUTIS. 

(Supr.  q.  6j.  art.  1.  corp.  et  art.  2.  ad  4.  et  art.  4.  corp.  et  4.  Dist.  14.  q.  1.  art.  p. 
et  in  prine,  exp.  Iit.  et  lib.  4.  Contr.  g.  cap.  ij.). 

Ad  quintum  sic  proceditur.  Videtur,  quod  hoc  sacramentum  non  sit 
de  necessitate  salutis,  quia  super  illud  Psal.  12  j. :  Qui  seminant  in  lacrymis,  etc. 
dicit  Gloss.  (interi.  Aug.):  «  Noli  esse  tristis,  si  adsit  tibi  bona  voluntas,  unde 
metitur  pax  » :  sed  tristitia  est  de  ratione  poenitentiae,  secundum  illud 
2.  Cor.  7.:  Ouae  secundum  Deum  est  tristitia,  poenitentiam  in  salutem  stabilem 
operatur ;  ergo  bona  voluntas  sine  poenitentia  sufficit  ad  salutem. 

2.  Praeterea.  Proverb.  10.  dicitur:  Universa  delicta  operit  charitas,  et  infra 
cap.  15.:  Per  misericordiam,  et  fidem  purgantur  peccata:  sed  hoc  sacramentum 
non  est  nisi  ad  purgandum  peccata;  ergo  habendo  charitatem,  et  fidem,  et 
misericordiam,  potest  quisque  salutem  consequi  etiam  sine  poenitentiae  sa¬ 
cramento. 

3.  Praeterea.  Sacramenta  Ecclesiae  initium  habent  ab  institutione  Chri¬ 
sti:  sed,  sicut  legitur  Joan.  8.,  Christus  mulierem  adulteram  absolvit  absque 
poenitentia;  ergo  videtur,  quod  poenitentia  non  sit  de  necessitate  salutis. 

Sed  contra  est,  quod  Dominus  dicit,  Luc.  8.:  Si  poenitentiam  non  habue¬ 
ritis,  omnes  simul  peribitis. 

Respondeo  dicendum,  quod  aliquid  est  necessarium  ad  salutem  dupliciter: 
uno  modo  absolute;  alio  modo  ex  suppositione.  Absolute  quidem  necessarium 
est  ad  salutem  illud,  sine  quo  nullus  salutem  consequi  potest,  sicut  gratia 
Christi,  et  sacramentum  baptismi,  per  quod  aliquis  in  Christo  renascitur.  Ex 
suppositione  autem  est  necessarium  sacramentum  poenitentiae  ;  quod  quidem 
est  necessarium  non  omnibus,  sed  peccato  subjacentibus.  Dicitur  enim 
2.  Paral.  ult.  (in  orat.  Manass.):  Tu,  Domine  Deus  justorum,  non  posuisti  poeniten¬ 
tiam  justis,  Abraham,  Isaac,  et  Jacob,  et  his  qui  tibi  non  peccaverunt.  Peccatum 
autem,  cum  consummatum  fuerit,  generat  mortem,  ut  dicitur  Jacob.  1.;  et  ideo 
necessarium  est  ad  salutem  peccatoris,  quod  peccatum  removeatur  ab  eo; 
quod  quidem  non  potest  fieri  sine  poenitentiae  sacramento,  in  quo  operatur 
virtus  passionis  Christi  per  absolutionem  sacerdotis  simul  cum  opere  poeni- 

tentis,  qui  cooperatur  gratiae  ad  destructionem  peccati.  Sicut  enim  dicit 
August.  super  Joan.  (implic.  tract.  72.  ante  med.  et  expres.  serm.  14.  de  Verb 
Apost.  cap.  11.  circ.  med.),  «  qui  creavit  te  sine  te,  non  justificabit  te  sine 
te  »  :  unde  patet,  quod  sacramentum  poenitentiae  est  necessarium  ad  salutem 
post  peccatum,  sicut  medicatio  corporalis,  postquam  homo  in  morbum  peri¬ 
culosum  inciderit. 

Ad  primum  ergo  dicendum,  quod  Glossa  illa  videtur  esse  intelligenda  de 
eo,  cui  adest  bona  voluntas  sine  interpolatione,  quae  fit  per  peccatum:  talis 
enim  non  habet  tristitiae  causam:  sed  ex  quo  bona  voluntas  tollitur  per  pec¬ 
catum,  non  potest  restitui  sine  tristitia,  qua  quis  dolet  de  peccato  praeterito; 
quod  pertinet  ad  poenitentiam. 

Ad  secundum  dicendum,  quod  ex  quo  aliquis  peccatum  incurrit,  charitas, 
fides,  et  misericordia  non  liberant  hominem  a  peccato  sine  poenitentia;  re¬ 
quirit  enim  charitas,  quod  homo  doleat  de  offensa  in  amicum  commissa,  et 
quod  amico  homo  studeat  satisfacere;  requirit  etiam  ipsa  fides,  ut  per  vir¬ 
tutem  passionis  Christi,  quae  in  sacramentis  Ecclesiae  operatur,  quaerat  ju¬ 
stificari  a  peccatis  ;  requirit  etiam  et  ipsa  misericordia  ordinata,  ut  homo  sub¬ 
veniat  poenitendo  suae  miseriae,  quam  per  peccatum  incurrit,  secundum  illud 
Proverb.  14.:  Miseros  facit  populos  peccatum;  unde  Eccli.  30.  dicitur:  Miserere 
animae  tuae,  placens  Deo. 

Ad  tertium  dicendum,  quod  ad  potestatem  excellentiae,  quam  solus 
Christus  habuit,  ut  supra  dictum  est  (q.  64.  art.  4.),  pertinuit,  quod  Chri¬ 
stus  effectum  sacramenti  poenitentiae,  qui  est  remissio  peccatorum,  contulit 
mulieri  adulterae  sine  exterioris  poenitentiae  sacramento,  licet  non  sine  in¬ 
teriori  poenitentia,  quam  ipse  in  ea  per  gratiam  est  operatus. 

ARTICULUS  VI.  5IJ 

UTRUM  POENITENTIA  SIT  SECUNDA  TABULA  POST  NAUFRAGIUM. 

(4.  Dist.  2.  q.  1.  art.  4.  ad  4.  et  Dist.  14.  q.  1.  art.  2.  q.  4. 
et  Dist.  16.  q.  4.  art.  1.  q.  1.  ad  1.). 

Ad  sextum  sic  proceditur.  Videtur,  quod  poenitentia  non  sit  secunda  ta¬ 
bula  post  naufragium,  quia  super  illud  Isa.  3. :  Peccatum  suum  quasiSodoma  prae¬ 
dicaverunt,  dicit  Gloss.  (interi.  Hieron.):  «Secunda  tabula  post  naufragium  est 
peccata  abscondere  » :  poenitentia  autem  non  abscondit  peccata,  sed  ma°is 
ea  revelat ;  ergo  poenitentia  non  est  secunda  tabula. 

2.  Praeterea.  Fundamentum  in  aedificio  non  tenet  secundum,  sed  pri¬ 
mum  locum:  poenitentia  autem  in  spirituali  aedificio  est  fundamentum,  se¬ 
cundum  illud  Hebr.  6.:  Non  rursus  facientes  fundamentum  poenitentiae  ab  ope- 
-  ibus mortuis :  unde  et  praecedit  ipsum  baptismum,  secundum  illud  Act.  2.: 
Poenitentiam  agite,  et  baptizetur  unusquisque  vestrum;  ergo  poenitentia  non  debet 
dici  secunda  tabula. 

3.  Praeterea.  Omnia  sacramenta  sunt  quaedam  tabulae,  idest  remedia 
contra  peccatum:  sed  poenitentia  non  tenet  secundum  locum  inter  sacramenta 
sed  magis  quartum,  ut  ex  supradictis  patet  (q.  64.  art.  1.  et  2.);  ergo  poeni- 
tentia  non  debet  dici  secunda  tabula  post  naufragium. 

Sed.  contra  est,  quod  Hier,  dicit  (loc.  cit.),  quod  «  secunda  tabula  post 
naufragium  est  poenitentia  ». 

Respondeo  dicendum,  quod  id  quod  est  per  se,  naturaliter  prius  e«t  eo 
quod  est  per  accidens,  sicut  et  substantia  prior  est  accidente.  Sacramenta 
autem  quaedam  per  se  ordinantur  ad  salutem  hominis;  sicut  baptismus,  qui 
est  spiritualis  generatio;  et  confirmatio,  quae  est  spirituale  augmentum;  et 
Eucharistia,  quae  est  spirituale  nutrimentum:  poenitentia  autem  ordinatur  ad 
salutem  hominis  quasi  per  accidens,  supposito  quodam,  scilicet  ex  supposi¬ 
tione  peccati;  nisi  enim  homo  peccaret  actualiter,  poenitentia  non  indigeret: 
indigeret  tamen  baptismo,  et  confirmatione,  et  Eucharistia,  sicut  et  in  vita 
corporali  non  indigeret  homo  medicatione,  nisi  infirmaretur :  indigeret  autem 
homo  per  se  ad  vitam  generatione,  augmento,  et  nutrimento.  Et  ideo  poeni¬ 
tentia  tenet  secundum  locum  respectu  status  integritatis,  qui  confertur,  et 
conservatur  per  sacramenta  praedicta;  unde  et  metaphorice  dicitur  secunda 
tabula  post  naufragium.  Nam  sicut  primum  remedium  mare  transeuntibus  est, 
ut  conserventur  in  navi  integra;  secundum  autem  remedium  est  post  navem 
fractam,  ut  quis  tabulae  adhaereat;  ita  etiam  primum  remedium  in  mari 
hujus  vitae  est,  quod  homo  integritatem  servet;  secundum  autem  remedium 
est,  si  per  peccatum  integritatem  perdiderit,  quod  per  poenitentiam  redeat. 

Ad  primum  ergo  dicendum,  quod  abscondere  peccata  contingit  duplici- 
ter:  imo  modo,  dum  ipsa  peccata  fiunt.  Est  autem  pejus  peccare  publice,  quam 
occulte,  tum  quia  peccator  publicus  videtur  ex  majori  contemptu  peccare, 
tum  etiam  quia  peccat  cum  scandalo  aliorum :  et  ideo  quoddam  remedium 
est  in  peccatis,  quod  aliquis  in  occulto  peccet;  et  secundum  hoc  dicit  Gloss., 
quod  «  secunda  tabula  post  naufragium  est  peccata  abscondere  »,non  quod 
per  hoc  tollatur  peccatum,  sicut  per  poenitentiam,  sed  quia  per  hoc  pecca¬ 
tum  sit  minus.  Alio  modo  aliquis  abscondit  peccatum  prius  factum  per  negli- 
gentiam  confessionis,  et  hoc  contrariatur  poenitentiae :  et  sic  abscondere  pec¬ 
catum  non  est  secunda  tabula,  sed  magis  contrarium  tabulae;  dicitur  enim 
Prov.  28. :  Qui  abscondit  scelera  sua,  non  dirigetur. 

Ad  secundum  dicendum,  quod  poenitentia  non  potest  dici  fundamentum 
spiritualis  aedificii  simpliciter,  idest  in  prima  aedificatione,  sed  est  funda¬ 
mentum  in  secunda  reaedificatione,  quae  fit  per  destructionem  peccati;  nam 
primo  redeuntibus  ad  Deum  occurrit  poenitentia.  Apostolus  tamen  ibi  loquitur 
de  fundamento  spiritualis  doctrinae ;  poenitentia  autem,  quae  baptismum  prae¬ 
cedit,  non  est  poenitentiae  sacramentum. 

Ad  tertium  dicendum,  quod  tria  praecedentia  sacramenta  pertinent  ad 
navem  integram,  idest  ad  statum  integritatis,  respectu  cujus  poenitentia  di¬ 
citur  secunda  tabula. 


ARTICULUS  VII.  Sl6 

UTRUM  HOC  SACRAMENTUM  FUERIT  CONVENIENTER 
IN  NOVA  LEGE  INSTITUTUM. 

(4.  Dist.  22.  q.  j.  art.p). 

Ad  septimum  sic  proceditur.  Videtur,  quod  hoc  sacramentum  non  fuerit 
convenienter  institutum  in  nova  lege:  ea  enim  quae  sunt  de  jure  naturali,  in¬ 
stitutione  non  indigent:  sed  poenitere  de  malis,  quae  quis  gessit,  est  de  jure 
naturali;  non  enim  potest  aliquis  bonum  diligere,  quin  de  contrario  doleat 
ergo  poenitentia  non  fuit  convenienter  instituta  in  nova  lege. 

2.  Praeterea.  Illud  .quod  fuit  in  veteri  lege,  instituendum  non  fuit  in  nova: 
sed  etiam  in  veteri  lege  fuit  poenitentia;  unde  et  Dominus  conqueritur  Hier.  28. 
dicens:  Nullus  est,  qui  agat  poenitentiam  super  peccato  suo,  dicens:  Quid  feci? 
Ergo  poenitentia  non  debuit  institui  in  nova  lege. 

3.  Praeterea.  Poenitentia  consequenter  se  habet  ad  baptismum,  cum  sit 
secunda  tabula,  ut  supra  dictum  est  (art.  praec.) :  sed  poenitentia  videtur  a 
Domino  instituta  ante  baptismum,  nam  in  principio  praedicationis  suae  dixisse 
Dominus  legitur  Matth.  4. :  Poenitentiam  agite:  appropinquavit  enim  regnum  coe¬ 
lorum;  ergo  hoc  sacramentum  non  fuit  convenienter  institutum  in  nova  lege. 

4.  Praeterea.  Sacramenta  novae  legis  institutionem  habent  a  Christo, 
ex  cujus  virtute  operantur,  ut  supra  dictum  est  (q.  62.  art.  4.  et  q.  64.  art.  1.): 
sed  Christus  non  videtur  instituisse  hoc  sacramentum,  cum  ipse  non  sit  usus 
eo,  sicut  aliis  sacramentis,  quae  ipse  instituit;  ergo  hoc  sacramentum  non  fuit 
convenienter  institutum  in  nova  lege. 

Sed  contra  est,  quod  dicit  Dominus  Luc.  ult. :  Oportebat  Christum  pati,  et 
resurgere  a  mortuis  die  tertia,  et  praedicari  in  nomine  ejus  poenitentiam,  et  remis¬ 
sionem  peccatorum  in  omnes  gentes. 

Respondeo  dicendum,  quod,  sicut  supra  dictum  est  (art.  1.  huj.  q.  ad  1. 
et  2.),  in  hoc  sacramento  actus  poenitentis  se  habet  sicut  materia :  id  autem, 
quod  est  ex  parte  sacerdotis,  qui  operatur  ut  minister  Christi,  se  habet  ut 
formale,  et  completivum  sacramenti:  materiavero  etiam  in  aliis  sacramentis 
praeexistit  a  natura,  ut  aqua;  vel  ab  arte,  ut  panis:  sed  quod  talis  materia  ad 
sacramentum  assumatur,  institutione  indiget  hoc  determinante:  sed  forma  sa¬ 
cramenti,  et  virtus  ipsius  totaliter  est  ex  institutione  Christi,  ex  cujus  passione 
procedit  virtus  sacramentorum.  Sic  ergo  hujus  sacramenti  materia  praeexistit 
a  natura;  ex  naturali  enim  ratione  homo  movetur  ad  poenitendum  de  malis, 
quae  fecit:  sed  quod  hoc,  vel  illo  modo  homo  poenitentiam  agat,  est  ex  in¬ 
stitutione  divina  ;  unde  et  Dominus  in  principio  praedicationis  suae  indixit 
hominibus,  ut  non  solum  poeniterent,  sed  etiam  poenitentiam  agerent,  signi¬ 
ficans  determinatos  modos  actuum,  qui  requiruntur  ad  hoc  sacramentum. 
Sed  id  quod  pertinet  ad  officium  ministrorum,  determinavit  Matth.  16.  ubi 
dixit  Petro :  Tibi  dabo  claves  regni  coelorum,  etc.  Efficaciam  autem  hujus  sa¬ 
cramenti,  et  originem  virtutis  ejus  manifestavit  post  resurrectionem,  Luc.  ult., 
ubi  dixit,  quod  oportet  praedicari  in  nomine  ejus  poenitentiam,  et  remissionem  pec¬ 
catorum  in  omnes  gentes,  praemisso  de  passione,  et  resurrectione.  Ex  virtute 
enim  nominis  Jesu  Christi  patientis,  et  resurgentis  hoc  sacramentum  effica¬ 
ciam  habet  in  remissionem  peccatorum.  Et  sic  patet,  convenienter  hoc  sacra¬ 
mentum  in  nova  lege  institutum  fuisse. 

Ad  primum  ergo  dicendum,  quod  de  jure  naturali  est,  quod  aliquis  poe- 
niteat  de  malis  quae  fecit,  quantum  ad  hoc  quod  doleat  ea  fecisse,  et  doloris 
remedium  quaerat  per  aliquem  modum,  et  quod  etiam  aliqua  signa  doloris 
ostendat;  sicut  et  Ninivitae  fecerunt,  ut  Jonae  3.  legitur:  in  quibus  tamen 
aliquid  fuit  adjunctum  fidei,  quam  conceperant  ex  praedicatione  Jonae,  ut 
scilicet  hoc  agerent  sub  spe  veniae  consequendae  a  Deo,  secundum  illud  quod 
ibi  legitur :  Quis  scit,  si  convertatur,  et  ignoscat  Deus,  et  revertatur  a  furore  irae 
suae,  et  non  peribimus?  Sed  sicut  alia,  quae  sunt  de  jure  naturali,  determina¬ 
tionem  acceperunt  ex  institutione  legis  divinae,  ut  in  2.  dictum  est  (1-2.  q.  91. 
art.  4.  et  q.  9;.  art.  2.  et  q.  99.J;  ita  etiam  et  poenitentia. 

Ad  secundum  dicendum,  quod  ea  quae  sunt  juris  naturalis,  diversimode 
determinationem  accipiunt  in  veteri,  et  in  nova  lege,  secundum  quod  con 

gruit  imperfectioni  veteris  legis,  et  perfectioni  novae  legis.  Unde  et  poeni¬ 
tentia  in  veteri  lege  aliquam  determinationem  habuit,  quantum  quidem  ad 
dolorem,  ut  esset  magis  in  corde,  quam  in  exterioribus  signis,  secundum  illud 
Joel.  2.:  Scindite  corda  vestra,  et  non  vestimenta  vestra:  quantum  autem  ad  re¬ 
medium  doloris  quaerendum,  ut  aliquo  modo  ministris  Dei  peccata  sua  con¬ 
fiterentur,  ad  minus  in  generali;  unde  Dominus  Levit.  5.  dicit:  Anima,  si 
peccaverit  per  ignorantiam,  offeret  arietem  immaculatum  de  gregibus  sacerdoti,  juxta 
mensuram,  aestimationemque  peccati,  qui  orabit  pro  eo,  quia  nesciens  fecerit,  et 
dimittetur  ei;  in  hoc  enim  ipso  quod  oblationem  faciebat  aliquis  pro  peccato 
suo,  quodammodo  suum  peccatum  sacerdoti  confitebatur.  Et  secundum  hoc 
dicitur  Prov.  28.:  Qui  abscondit  scelera  sua,  non  dirigetur:  qui  autem  confessus 
fuerit,  et  reliquerit  ea,  misericordiam  consequetur.  Nondum  autem  erat  instituta 
potestas  clavium,  quae  a  passione  Christi  derivatur;  et  per  consequens  non¬ 
dum  erat  institutum,  quod  aliquis  doleret  de  peccato  cum  proposito  subji¬ 
ciendi  se  per  confessionem,  et  satisfactionem  clavibus  Ecclesiae  sub  spe  con¬ 
sequendae  veniae  virtute  passionis  Christi. 

Ad  tertium  dicendum,  quod  si  quis  recte  consideret  ea,  quae  Dominus 
dixit  de  necessitate  baptismi  Joan.  3.,  tempore  praecesserunt  ea  quae  dixit 
Matth.  4.  de  necessitate  poenitentiae,  nam  id  quod  dixit  Nicodemo  de  ba¬ 
ptismo,  fuit  ante  incarcerationem  Joannis,  de  quo  postea  subditur,  quod 
baptizabat:  illud  vero  quod  de  poenitentia  dixit  Matth.  4.  fuit  post  incarce¬ 
rationem  Joannis.  Si  tamen  prius  ad  poenitentiam  induxisset,  quam  ad  ba¬ 
ptismum,  hoc  ideo  esset,  quia  etiam  ante  baptismum  requiritur  quaedam 
poenitentia;  sicut  et  Petrus  dicit  Act.  2.:  Poenitentiam  agite,  et  baptizetur  unus¬ 
quisque  vestrum. 

Ad  quartum  dicendum,  quod  Christus  non  est  usus  baptismo,  quem 
ipse  instituit,  sed  est  baptizatus  baptismo  Joannis,  ut  supra  dictum  est  (q.  39. 
art.  1.  et  2.)  :  sed  nec  etiam  active  usus  est  suo  ministerio ;  quia  ipse  non 
baptizabat  communiter,  sed  discipuli  ejus,  ut  dicitur  Joan.  4.,  quamvis  creden¬ 
dum  sit,  quod  discipulos  suos  baptizaverit,  ut  August.  dicit  ad  Seleucianum 
(epist.  10S.  ante  med.  et  lib.  3.  de  Anima  et  ejus  orig.  cap.c;.).  Usus  autem  hujus 
sacramenti  ab  eo  instituti  nullo  modo  sibi  competebat,  nec  quantum  ad  hoc 
quod  ipse  poeniteret,  in  quo  peccatum  non  fuit,  neque  quantum  ad  hoc 
quod  hoc  sacramentum  aliis  praeberet,  quia  ad  ostendendam  misericor¬ 
diam,  et  virtutem  suam,  effectum  hujus. sacramenti  sine  sacramento  praebe¬ 
bat,  ut  supra  dictum  est  (art.  3.  huj.  q.  adq.).  Sacramentum  autem  Eucharistiae 
et  ipse  sumpsit,  et  aliis  dedit,  tum  ad  commendandam  excellentiam  hujus 
sacramenti,  tum  quia  hoc  sacramentum  est  memoriale  suae  passionis,  in  qua 
Christus  est  sacerdos,  et  hostia. 

ARTICULUS  VIII.  5i7 

UTRUM  POENITENTIA  DEBEAT  DURARE  USQUE  AD  FINEM  VITAE. 

(Infr.  art.  9.  ad  1.  et  4.  Dist.  17.  q.  2.  art.  4.  q.  1.  et  2.). 

Ad  octavum  sic  proceditur.  Videtur,  quod  poenitentia  non  debeat  du¬ 
rare  usque  ad  finem  vitae:  poenitentia  enim  ordinatur  ad  deletionem  peccati : 
sed  poenitens  statim  consequitur  remissionem  peccatorum,  secundum  illud 
Ezech.  18.:  Si  impius  egerit  poenitentiam  ab  omnibus  peccatis  suis,  quae  operatus 
est,  vita  vivet,  et  non  morietur ;  ergo  non  oportet  ulterius  poenitentiam  protendi. 

2.  Praeterea.  Poenitentiam  agere  pertinet  ad  statum  incipientium:  sed 
homo  de  hoc  statu  debet  procedere  ad  statum  proficientium,  et  ulterius  ad 
statum  perfectorum  ;  ergo  non  debet  homo  poenitentiam  agere  usque  ad 
finem  vitae. 

3.  Praeterea.  Sicut  in  aliis  sacramentis  homo  debet  servare  statuta  Ec¬ 
clesiae,  ita  et  in  hoc  sacramento  :  sed  secundum  canones  determinata  sunt 
tempora  poenitendi,  ut  scilicet  ille,  qui  hoc,  vel  illud  peccatum  commiserit, 
tot  annis  poeniteat;  ergo  videtur,  quod  non  sit  poenitentia  extendenda  usque 
ad  finem  vitae. 

Sed  contra  est,  quod  August.  dicit  in  lib.  de  Poenit.  (seu  De  vera,  et 
falsa  poenit.  cap.  3.):  «  Quid  restat  nobis,  nisi  semper  dolere  in  vita?  Ubi 
enim  dolor  finitur,  deficit  poenitentia ;  si  vero  poenitentia  finitur,  quid  relin¬ 
quitur  de  venia  ?  » 

Respondeo  dicendum,  quod  duplex  est  poenitentia,  scilicet  interior,  et 
exterior :  interior  quidem  poenitentia  est,  qua  quis  dolet  de  peccato  com¬ 
misso;  et  talis  poenitentia  debet  durare  usque  ad  finem  vitae;  semper  enim 
debet  homini  displicere,  quod  peccavit;  si  enim  ei  placeret  peccasse,  jam  ex 
hoc  ipso  peccatum  incurreret,  et  fructum  veniae  perderet:  displicentia  autem 
dolorem  causat  in  eo  qui  est  susceptivus  doloris,  qualis  est  homo  in  hac  vita: 
post  hanc  vitam  autem  sancti  non  sunt  susceptivi  doloris,  unde  displicebunt 
eis  peccata  praeterita  sine  omni  tristitia,  secundum  illud  Isa.  65.:  Oblivioni 
traditae  sunt  angustiae  priores.  Poenitentia  vero  exterior  est,  qua  quis  exte¬ 
riora  signa  doloris  ostendit,  et  verbo  tenus  peccata  sua  confitetur  sacerdoti 
absolventi,  et  juxta  ejus  arbitrium  satisfacit:  et  talis  poenitentia  non  oportet 
quod  duret  usque  ad  finem  vitae,  sed  usque  ad  determinatum  tempus,  se¬ 
cundum  mensuram  peccati. 

Ad  primum  ergo  dicendum,  quod  vera  poenitentia  non  solum  removet  pec¬ 
cata  praeterita,  sed  etiam  praeservat  hominem  a  peccatis  futuris;  quamvis 
igitur  homo  in  primo  instanti  verae  poenitentiae  remissionem  consequatur 
praeteritorum  peccatorum,  oportet  tamen  in  homine  perseverare  poeniten¬ 
tiam,  ne  iterum  incidat  in  peccatum. 

Ad  secundum  dicendum,  quod  agere  poenitentiam  interiorem  simul,  et 
exteriorem,  pertinet  ad  statum  incipientium,  qui  scilicet  de  novo  redeunt  a 
peccato,  sed  poenitentia  interior  habet  locum  etiam  in  proficientibus,  et  per¬ 
fectis,  secundum  illud  Ps.  83.:  Ascensiones  in  corde  suo  disposuit,  in  valle  lacry- 
mamm.  Unde  et  ipse  Paulus  dicebat  1.  Corinth.  15.:  Non  sum  dignus  vocari 
apostolus,  quoniam  persecutus  sum  Ecclesiam  Dei. 

Ad  tertium  dicendum,  quod  illa  tempora  praefiguntur  poenitentibus,  quan¬ 
tum  ad  actionem  exterioris  poenitentiae. 


ARTICULUS  IX.  ,l8 

UTRUM  POENITENTIA  POSSIT  ESSE  CONTINUA. 

(4.  Dist.  14.  q.  1.  art.  4.  q.  1.). 

.  Ad  n°num  sic  proceditur.  Videtur,  quod  poenitentia  non  possit  esse  con¬ 
tinua:  dicitur  enim  Hierem.  13.:  Quiescat  vox  tua  a  ploratu,  et  oculi  tui  alacry- 
ims:  sed  hoc  esse  non  posset,  si  poenitentia  continuaretur,  quae  consistit  in 
ploratu,  et  lacrymis ;  ergo  poenitentia  non  potest  continuari. 

2.  Praeterea.  De  quolibet  bono  opere  debet  homo  gaudere,  secundum 
illud  Psal.  90.:  Servite  Domino  in  laetitia:  sed  agere  poenitentiam  est  bonum 
opus;  ergo  de  hoc  ipso  debet  homo  gaudere:  sed  non  potest  homo  simul 
gaudere,  et  tristari,  ut  patet  per  Philos.  in  9.  Ethic.  (cap.  4.  subfin.);  ergo 
non  potest  esse,  quod  poenitens  continue  tristetur  de  peccatis  praeteritis, 
quod  pertinet  ad  rationem  poenitentiae;  ergo  poenitentia  non  potest  esse 
continua. 

3.  Praeterea.  2.  ad  Corinth.  2.  Apostol.  dicit:  Consolamini,  scilicet  poe- 
nitentem,  ne  forte  abundantiori  tristitia  absorbeatur,  qui  ejusmodi  est:  sed  con¬ 
solatio  depellit  tristitiam,  quae  pertinet  ad  rationem  poenitentiae;  ergo  poe¬ 
nitentia  non  debet  esse  continua. 

Sed  contra  est,  quod  August.  dicit  in  lib.  de  Poenitentia  (seu  De  vera, 
et  falsa  poenit.  cap.  13.)  :  «  Dolor  in  poenitentia  continue  custodiatur  ». 

Respondeo  dicendum,  quod  poenitere  dicitur  dupliciter,  secundum  actum, 
et  secundum  habitum.  Actu  quidem  impossibile  est  quod  homo  continue  poe- 
niteat,  quia  necesse  est  quod  actus  poenitentis  sive  interior,  sive  exterior  in¬ 
terpoletur  ad  minus  somno,  et  aliis,  quae  ad  necessitatem  corporis  pertinent. 
Alio  modo  dicitur  poenitere  secundum  habitum:  et  sic  oportet  quod  homo 
continue  poeniteat,  et  quantum  ad  hoc  quod  homo  nunquam  aliquid  con¬ 
trarium  poenitentiae  faciat,  per  quod  habitualis  dispositio  poenitentis  tollatur, 
et  quantum  ad  hoc  quod  debet  homo  in  proposito  gerere,  quod  semper  sibi 
praeterita  peccata  displiceant. 

Ad  primum  ergo  dicendum,  quod  ploratus,  et  lacrymae  ad  actum  exte¬ 
rioris  poenitentiae  pertinent,  qui  non  solum  non  debet  esse  continuus,  sed 
nec  etiam  oportet  quod  duret  usque  ad  finem  vitae,  ut  dictum  est  (art.  praec.); 
unde  et  signanter  ibi  subditur:  Otiia  est  merces  operi  tuo.  Est  autem  merces 
operis  poenitentis  plena  remissio  peccati,  et  quantum  ad  culpam,  et  quantum 
ad  poenam;  post  cujus  consecutionem  non  est  necesse,  quod  homo  ulterius 
exteriorem  poenitentiam  agat:  per  hoc  tamen  non  excluditur  continuitas 
poenitentiae,  qualis  dicta  est  (in  corp.  et  art.  praec.). 

Ad  secundum  dicendum,  quod  de  dolore,  et  gaudio  dupliciter  loqui  pos¬ 
sumus.  Uno  modo,  secundum  quod  sunt  passiones  appetitus  sensitivi:  et  sic 
nullo  modo  possunt  esse  simul,  eo  quod  sunt  omnino  contrariae,  vel  ex  parte 
objecti  (puta  cum  sunt  de  eodem),  vel  saltem  ex  parte  motus  cordis;  nam 
gaudium  est  cum  dilatione  cordis,  tristitia  vero  cum  constrictione :  et  hoc 
modo  loquitur  Philosophus  in  9.  Ethic.  Alio  modo  possumus  loqui  de  gaudio, 
et  tristitia,  secundum  quod  consistunt  in  simplici  actu  voluntatis,  cui  aliquid 
placet,  vel  displicet:  et  secundum  hoc  non  possunt  habere  contrarietatem 
nisi  ex  parte  objecti,  puta  cum  sunt  de  eodem,  et  secundum  idem:  et  sic 
non  possunt  simul  esse  gaudium,  et  tristitia;  quia  non  potest  simul  idem 
secundum  idem  placere,  et  displicere.  Si  vero  gaudium,  et  tristitia  sic  accepta 
non  fiat  de  eodem  secundum  idem,  sed  vel  de  diversis,  vel  de  eodem  secun¬ 
dum  diversa,  sic  non  est  contrarietas  gaudii,  et  tristitiae;  unde  nihil  prohibet, 
hominem  simul  gaudere,  et  tristari ;  puta  si  videamus  justum  affligi,  simul 
placet  nobis  ejus  justitia,  et  displicet  ejus  afflictio.  Et  hoc  modo  simul  potest 
alicui  displicere,  quod  peccavit,  et  placere,  quod  hoc  ei  displicet  cum  spe 
veniae,  ita  quod  ipsa  tristitia  sit  materia  gaudii.  Unde  et  August.  dicit  in  lib. 
de  Poenitentia  (loc.  sup.  cit.) :  «  Semper  doleat  poenitens,  et  de  dolore  gau¬ 
deat  ».  Si  tamen  tristitia  nullo  modo  compateretur  sibi  gaudium,  per  hoc  non 
tolleretur  habitualis  continuitas  poenitentiae,  sed  actualis. 

Ad  tertium  dicendum,  quod,  secundum  Philosophum  in  2.  Ethic.  (cap.  3. 
6.  7.  et  9.),  ad  virtutem  pertinet  tenere  medium  in  passionibus.  Tristitia  autem, 
quae  in  appetitu  sensitivo  poenitentis  consequitur  ex  displicentia  voluntatis, 
passio  quaedam  est,  unde  moderanda  est  secundum  virtutem,  et  ejus  super¬ 
fluitas  est  vitiosa,  quia  inducit  in  desperationem ;  quod  significat  Apostolus 
ibidem  dicens :  Ne  majori  tristitia  absorbeatur,  qui  ejusmodi  est :  et  sic  conso¬ 
latio,  de  qua  ibi  Apostolus  loquitur,  est  moderativa  tristitiae,  non  autem  to¬ 
taliter  ablativa. 


ARTICULUS  X.  519 

UTRUM  SACRAMENTUM  POENITENTIAE  DEBEAT  ITERARI 
(4.  Dist.  14.  q.  1.  art.  4.  q.  3.  et  art.  7.  q.  2.  et  Hebr.  6.). 

Ad  decimum  sic  proceditur.  Videtur,  quod  sacramentum  poenitentiae  non 
debeat  iterari:  dicit  enim  Apostolus  Hebr.  6.:  Impossibile  est,  eos,  qui  semel 
sunt  illuminati,  et  gustaverunt  coeleste  donum,  et  participes  sunt  facti  Spiritus  Sancti, 
et  prolapsi  sunt,  renovari  rursus  ad  poenitentiam :  sed  quicumque  poenituerunt, 
sunt  illuminati,  et  acceperunt  donum  Spiritus  Sancti;  ergo  quicumque  peccat 
post  poenitentiam,  non  potest  iterato  poenitere. 

2.  Praeterea.  Ambros.  dicit  in  lib.  2.  de  Poenitentia  (cap.  10.  a  med.): 
«  Reperiuntur,  qui  saepius  agendam  poenitentiam  putant,  qui  luxuriantur  ifl 
Christo  ;  nam  si  vere  poenitentiam  agerent,  iterandam  postea  non  putarent 
quia  sicut  unum  est  baptisma,  ita  et  unica  est  poenitentia  » ;  sed  baptismus 
non  iteratur;  ergo  nec  poenitentia. 

3.  Praeterea.  Miracula,  quibus  Dominus  infirmitates  corporales  sanavit; 
significant  sanationes  spiritualium  infirmitatum,  quibus  scilicet  homines  libe¬ 
rantur  a  peccatis  :  sed  non  legitur,  quod  Dominus  aliquem  coecum  bis  illu¬ 
minaverit,  vel  quod  aliquem  leprosum  bis  mundaverit,  aut  aliquem  mortuum 
bis  suscitaverit;  ergo  videtur,  quod  nec  alicui  peccatori  bis  per  poenitentiam 
veniam  largiatur. 

4.  Praeterea.  Greg.  dicit  in  hom.  Quadragesimae  ( quae  est  34.  inEvang.  inter 
med.  et  fin.)  :  «  Poenitentia  est  anteacta  peccata  deflere  et  flenda  iterum  non 
committere  »,  et  Isidor.  dicit  in  lib.  2.  de  Summo  Bono  (cap.  16.) :  «  Irrisor  est, 
et  non  poenitens,  qui  adhuc  agit  quod  poenitet  »  ;  si  ergo  aliquis  vere  poe- 
niteat,  non  iterum  peccabit;  ergo  non  potest  esse,  quod  poenitentia  iteretur. 

5.  Praeterea.  Sicut  baptismus  habet  efficaciam  ex  passione  Christi,  ita 
et  poenitentia  :  sed  baptismus  non  iteratur,  propter  unitatem  passionis,  et 
mortis  Christi;  ergo  pari  ratione  nec  poenitentia  iteratur. 

6.  Praeterea.  Ambros.  dicit  (sup.  illud  Psal.  11S. :  Deprecatus  sum  faciem., 
etc.),  quod  «  facilitas  veniae  incentivum  praebet  delinquendi  »  :  si  ergo  Deus 
veniam  frequenter  praebet  per  poenitentiam,  videtur  quod  ipse  hominibus 
praebeat  incentivum  delinquendi,  et  sic  videretur  delectare  in  peccatis ;  quod 
ejus  bonitati  non  congruit;  non  ergo  potest  poenitentia  iterari. 

Sed  contra  est,  quod  homo  inducitur  ad' misericordiam  exemplo  divinae 
misericordiae,  secundum  illud  Luc.  6.:  Estote  misericordes,  sicut  et  Pater  vester 
misericors  est:  sed  Dominus  hanc  misericordiam  discipulis  suis  imponit,  ut 
saepius  remittant  fratribus  contra  se  peccantibus;  unde,  sicut  dicitur  Matth.  t8 
Petro  querenti:  Quoties  peccabit  in  me  frater  meus,  et  dimittam  ei  ?  usque  septie 

respondit  Jesus :  Non  dico  tibi  usque  septies,  sed  usque  septuagies  Septies ;  ergo 
etiam  Deus  saepius  per  poenitentiam  veniam  peccantibus  praebet,  praesertim 
cum  doceat  nos  petere  (Matth.  6.) :  Dimitte  nobis  debita  nostra,  sicut  et  nos  di¬ 
mittimus  debitoribus  nostris. 

Respondeo  dicendum,  quod  circa  poenitentiam  quidam  erraverunt,  di¬ 
centes  non  posse  hominem  per  poenitentiam  secundo  consequi  veniam  pec¬ 
catorum.  Quorum  quidem,  scilicet  Novatiani,  hoc  intantum  extenderunt,  ut 
dicerent,  post  primam  poenitentiam,  quae  agitur  in  baptismo,  peccantem  non 
posse  per  poenitentiam  iterato  restitui.  Alii  vero  fuerunt  haeretici,  ut  August. 
dicit  in  lib.  de  Poenit.  (seu  De  vera,  et  falsa  poenit.  cap.  p  in  prine.),  qui  post 
baptismum  dicebant  quidem  esse  utilem  poenitentiam,  non  tamen  pluries,  sed 
semel  tantum.  Videntur  autem  hujusmodi  errores  ex  duobus  processisse.  Primo 
quidem  ex  eo  quod  errabant  circa  rationem  verae  poenitentiae;  cum  enim 
ad  veram  poenitentiam  charitas  requiratur,  sine  qua  non  delentur  peccata, 
credebant  quod  charitas  semel  habita  non  possit  amitti ;  et  per  consequens 
poenitentia,  si  sit  vera,  nunquam  per  peccatum  tollatur,  ut  sic  sit  necesse  eam 
iterari.  Sed  hoc  improbatum  est  in  2.  (2-2.  q.  24.  art.  11.),  ubi  ostensum  est, 
quod  charitas  semel  habita  propter  libertatem  arbitrii  potest  amitti  ;  et  per 
consequens  post  veram  poenitentiam  potest  aliquis  peccare  mortaliter.  Se¬ 
cundo  ex  eo  quod  errabant  circa  aestimationem  gravitatis  peccati;  putabant 
'enim  adeo  grave  esse  peccatum,  quod  aliquis  committit  post  veniam  impe¬ 
tratam,  quod  non  sit  possibile  ipsum  remitti.  In  quo  quidem  errabant  et  ex 
parte  peccati,  quod  etiam  post  remissionem  consecutam  potest  esse  et  gra¬ 
vius,  et  levius,  quam  fuerit  primum  peccatum  remissum;  et  multo  magis 
contra  infinitatem  divinae  misericordiae,  quae  superat  omnem  numerum,  et 
magnitudinem  peccatorum,  secundum  illud  Psal.  50.:  Miserere  mei,  Deus,  se¬ 
cundum  magnam  misericordiam  tuam;  et  secundum  multitudinem  miserationum  tua¬ 
rum  dele  iniquitatem  meam.  Unde  reprobatur  verbum  Cain  dicentis  Genes.  4.: 
Maior  est  iniquitas  mea,  quam  ut  veniam  merear .  Et  ideo  misericordia  Dei  pec¬ 
cantibus  per  poenitentiam  veniam  praebet  absque  ullo  termino ;  unde  dici¬ 
tur  2.  Paralip.  ult.  (in  orat.  Manass.) :  Immensa,  et  investigabilis  misericordia 
promissionis  tuae  super  malitiam  hominum.  Unde  manifestum  est,  quod  poeni¬ 
tentia  pluries  est  reiterabilis. 

Ad  primum  ergo  dicendum,  quod  quia  apud  Judaeos  erant  secundum  le¬ 
gem  quaedam  lavacra  instituta,  in  quibus  pluries  se  ab  immunditiis  purga¬ 
bant,  credebant  aliqui  Judaeorum,  quod  etiam  per  lavacrum  baptismi  aliquis 
pluries  purificari  posset;  ad  quod  excludendum  Ap  istolus  scribit  Hebraeis, 
quod  impossibile  est,  eos,  qui  semel  sunt  illuminati,  scilicet  per  baptismum,  rui- 
sum  renovari  ad  poenitentiam,  scilicet  per  baptismum,  qui  est  lavacrum  rege¬ 
nerationis,  et  renovationis  Spiritus  Sancti,  ut  dicitur  ad  Tit.  3.,  et  rationem  as. 
signat  ex  hoc,  quod  per  baptismum  homo  Christo  commoritur;  unde  subditui : 

Rursus  crucifigentes  sibimeiipsis  Filium  Dei  (Hebr.  6.).  .... 

Ad  secundum  dicendum,  quod  Ambros.  loquitur  de  poenitentia  solemm, 
ciuae  in  Ecclesia  non  iteratur,  ut  infra  dicetur  (Supp.  q.  28.  art.  2.). 

Ad  tertium  dicendum,  quod,  sicut  Aug.  dicit  in  lib.  de  Poenit.  (loc.sup. 
cit.)  «  multos  coecos,  et  in  diverso  tempore  Dominus  illuminavit,  et  multos 
debiles  confirmavit,  ostendens  in  diversis  illis  eadem  saepe  peccata  dimitti, 
ut  quem  prius  sanavit  leprosum,  alio  tempore  illuminaverit  coecum,  ideo 
enim  tot  salvavit  febricitantes,  tot  languidos,  tot  claudos,  coecos,  et  aridos, 
ne  disperet  de  se  peccator:  ideo  non  scribitur,  aliouem  nisi  semel  sanasse, 

ut  quilibet  timeat  jungi  peccato:  medicum  se  vocat,  et  non  sanis,  sed  male 
habentibus  opportunum:  sed  qualis  hic  medicus,  qui  malum  iteratum  nesciret 
curare?  Medicorum  enim  est  centies  infirmum  centies  curare:  qui  caeteris 
minor  esset,  si  aliis  possibilia  ignoraret  ». 

Ad  quartum  dicendum,  quod  poenitere  est  anteacta  peccata  deflere,  et 
flenda  non  committere,  scilicet  simul  dum  flet  vel  actu,  vel  proposito ; ’ille 
enim  est  irrisor,  et  non  poenitens,  qui  simul  dum  poenitet,  agit  quod  poe- 
nitet,  vel  proponit  iterum  se  facturum,  quod  gessit,  vel  etiam  actualiter  pec¬ 
cat  eodem,  vel  alio  genere  peccati:  quod  autem  aliquis  postea  peccat  vel 
actu,  vel  proposito,  non  excludit  quin  prima  poenitentia  vera  fuerit ;  nun¬ 
quam  enim  veritas  prioris  actus  excluditur  per  actum  contrarium  subsequen- 
tem,  sicut  enim  vere  cucurrit,  qui  postea  sedet,  ita  vere  poenituit,  qui  postea 

pCCCcit. 

Ad  quintum  dicendum,  quod  baptismus  habet  virtutem  ex  passione  Chri¬ 
sti,  sicut  quaedam  spiritualis  generatio  cum  spirituali  morte  praecedentis 
vitae;  statutum  autem  est  hominibus  semel  mori  ( Hebr .  q.),  et  semel  nasci,  et 
ideo  semel  tantum  debet  homo  baptizari:  sed  poenitentia  habet  virtutem  ex 
passione  Christi,  sicut  spiritualis  medicatio,  quae  frequenter  iterari  potest. 

Ad  sextum  dicendum,  quod,  secundum  August.’in  lib.  de  Poenitentia 
(loc.  sup  cit.),  «  constat  Deo  multum  displicere  peccata,  qui  semper  praesto 
est  ea  destruere,  ne  solvatur  quod  creavit,  nec  corrumpatur  quod  amavit  » 
scilicet  per  desperationem. 


QUAESTIO  LXXXV. 

DE  SACRAMENTO  POENITENTIAE,  SECUNDUM  QUOD  EST  VIRTUS, 
IN  SEX  ARTICULOS  DIVISA. 

Deinde  considerandum  est  de  poenitentia,  secundum  quod  est  virtus. 

Et  circa  hoc  quaeruntur  sex. 

Primo.  Utrum  poenitentia  sit  virtus. 

Secundo.  Utrum  sit  virtus  specialis. 

Tertio.  Sub  qua  specie  virtutis  contineatur. 

Quarto.  De  subjecto  ejus. 

Quinto.  De  causa  ipsius. 

Sexto.  De  ordine  ejus  ad  alias  virtutes. 


ARTICULUS  I.  520 

UTRUM  POENITENTIA  SIT  VIRTUS. 

(4.  Dist.  24.  q.  1.  art.  1.  q.  2.  et  Dist.  3.  q.  1.  corp.  et  ad  2.  et  q.  2.  et  4.). 

.  PRRIUM  sic  proceditur.  Videtur,  quod  poenitentia  non  sit  virtus:  poe¬ 
nitentia  enim  est  quoddam  sacramentum  aliis  sacramentis  connumeratum 
ut  ex  supradictis  patet  (q.  praec.  art.  1.  et  q.  6p.  art.  1.):  sed  nullum  aliud  sa¬ 
cramentorum  est  virtus;  ergo  neque  poenitentia  est  virtus. 

2.  Praeterea.  Secundum  Philosophum  4.  Ethic.  ( cap .  ult.),  «  verecundia 
non  est  virtus  »,  tum  quia  est  passio  habens  corporalem  immutationem,  tum 
etiam  quia  non  est  dispositio  perfecti,  cum  sit  de  turpi  actu,  quod  non  habet 
locum  in  homine  virtuoso :  sed  similiter  poenitentia  est  quaedam  passio  ha¬ 
bens  corporalem  immutationem,  scilicet  ploratum,  sicut  Greg.  dicit  (hom.34. 
in  Evang.  inter  med.  et  fin.),  quod  «  poenitere  est  peccata  praeterita  plangere  »  : 
est  etiam  de  turpibus  factis,  scilicet  de  peccatis,  quae  non  habent  locum  in 
homine  virtuoso;  ergo  poenitentia  non  est  virtus. 

3.  Praeterea.  Secundum  Philos  4.  Ethic.  (cap.].  cir.  prine.),  «  nullus  est 
stultus  eorum,  qui  sunt  secundum  virtutem  » :  sed  stultum  videtur  dolere  de 
commisso  praeterito,  quod  non  potest  non  esse,  quod  tamen  pertinet  ad  poe¬ 
nitentiam  ;  ergo  poenitentia  non  est  virtus. 

Sed  contra  est,  quod  praecepta  legis  dantur  de  actibus  virtutum,  quia 
«  legislator  intendit  cives  facere  virtuosos  »,  ut  dicitur  2.  Ethic.  (cap.  1.  ante 
med.):  sed  praeceptum  divinae  legis  est  de  poenitentia,  secundum  illud  Matth.  4.: 
Poenitentiam  agite,  etc. ;  ergo  poenitentia  est  virtus. 

Respondeo  dicendum,  quod,  sicut  ex  dictis  patet  (in  arg.  2.  et  q.  praec. 
ari.  10.  ad  4.),  poenitere  est  de  aliquo  prius  a  se  facto  dolere ;  dictum  est 
autem  supra  ( q .  praec.  art.  q.),  quod  dolor,  vel  tristitia  dupliciter  dicitur:  uno 
modo,  secundum  quod  est  passio  quaedam  appetitus  sensitivi ;  et  quantum  ad 
hoc  poenitentia  non  est  virtus,  sed  passio :  alio  modo,  secundum  quod  con¬ 
sistit  in  voluntate;  et  hoc  modo  est  cum  quadam  electione:  quae  quidem  si 
sit  recta,  necesse  est  quod  sit  actus  virtutis:  dicitur  enim  in  2.  Eth.  (cap.  6.), 
quod  virtus  est  habitus  electivus  secundum  rationem  rectam:  pertinet  autem 
ad  rationem  rectam,  ut  aliquis  doleat,  de  quo  dolendum  est,  et  eo  modo,  et 
fine,  quo  dolendum  est:  quod  quidem  observatur  in  poenitentia,  de  qua  nunc 
loquimur,  nam  poenitens  assumit  moderatum  dolorem  de  peccatis  praeteritis 
cum  intentione  removendi  ea;  unde  manifestum  est,  quod  poenitentia,  de 
qua  nunc  loquimur,  vel  est  virtus,  vel  actus  virtutis. 

Ad  primum  ergo  dicendum,  quod,  sicut  dictum  est  (q.  praec.  art.  1.  ad  1. 
et  art.  2.  et  ].),  in  sacramento  poenitentiae  materialiter  se  habent  actus  hu¬ 
mani  ;  quod  non  contingit  in  baptismo,  vel  confirmatione  :  et  ideo  cum  virtus 
sit  principium  alicujus  actus,  potius  poenitentia  est  virtus,  vel  cum  virtute, 
quam  baptismus,  seu  confirmatio. 

Ad  secundum  dicendum,  quod  poenitentia,  secundum  quod  est  passio, 
non  est  virtus,  ut  dictum  est  (in  corp.  art.):  sic  autem  habet  corporalem  trans¬ 
mutationem  adjunctam:  est  tamen  virtus,  secundum  quod  habet  ex  parte  vo¬ 
luntatis  electionem  rectam  :  quod  tamen  magis  potest  dici  de  poenitentia, 
quam  de  verecundia;  nam  verecundia  respicit  turpe  factum  ut  praesens,  pro 
quo  timet  confundi;  poenitentia  vero  ut  praeteritum :  est  autem  contra  per¬ 
fectionem  virtutis,  quod  aliquis  in  praesenti  habeat  turpe  factum,  de  quo 
oporteat  eum  verecundari :  non  est  autem  contra  perfectionem  virtutis,  quod 
aliquis  prius  commiserit  turpia  facta,  de  quibus  oporteat  eum  poenitere,  cum 
ex  vitioso  fiat  aliquis  virtuosus. 

Ad  tertium  dicendum,  quod  dolere  de  eo  quod  prius  factum  est,  cum 
intentione  conandi  ad  hoc  quod  factum  non  fuerit,  esset  stultum.  Hoc  autem 
non  intendit  poenitens:  sed  dolor  ejus  est  displicentia,  seu  reprobatio  facti 
praeteriti  cum  intentione  removendi  sequelam  ipsius,  scilicet  offensam  Dei, 
et  reatum  noenae:  et  hoc  non  est  stultum. 

ARTICULUS  II.  521 

UTRUM  POENITENTIA  SIT  SPECIALIS  VIRTUS. 

(4.  Dist.  14.  q.  1.  art.  1.  q.  2.  3.  et  4.). 

Ad  secundum  sic  proceditur.  Videtur,  quod  poenitentia  non  sit  specialis 
virtus:  ejusdem  enim  rationis  videtur  esse  gaudere  de  bonis  prius  actis,  et 
dolere  de  malis  perpetratis:  sed  gaudium  de  bono  prius  facto  non  est  spe¬ 
cialis  virtus,  sed  est  quidam  affectus  laudabilis  ex  charitate  proveniens,  ut 
patet  per  Aug.  14.  de  Civitate  Dei  (implic.  cap.  7.  8.  et  <4.);  unde  et  Aposto¬ 
lus  1.  ad  Corinth.  13.  dicit,  quod  charitas  non  gaudet  super  iniquitate,  congau¬ 
det  autem  veritati;  ergo  pari  ratione  nec  poenitentia,  quae  est  dolor  de  peccatis 
praeteritis,  est  specialis  virtus,  sed  est  quidam  affectus  ex  charitate  proveniens. 

2.  Praeterea.  Quaelibet  virtus  specialis  habet  materiam  specialem,  quia 
habitus  distinguuntur  per  actus,  et  actus  per  objecta:  sed  poenitentia  non 
habet  materiam  specialem ;  sunt  enim  ejus  materia  peccata  praeterita  circa 
quamcumque  materiam ;  ergo  poenitentia  non  est  specialis  virtus. 

3.  Praeterea.  Nihil  expellitur,  nisi  a  suo  contrario:  sed  poenitentia  ex¬ 
pellit  omnia  peccata;  ergo  contrariatur  omnibus  peccatis;  non  ergo  est  spe¬ 
cialis  virtus. 

Sed  contra  est,  quod  de  ea  datur  speciale  legis  praeceptum,  ut  supra 
habitum  est  (q.  praec.  art.  p.  et  j.). 

Respondeo  dicendum,  quod,  sicut  in  2.  habitum  est  (1-2.  q.  54.  art.  1. 
ad  1.  et  art.  2.),  species  habituum  distinguuntur  secundum  species  actuum, 
et  ideo  ubi  occurrit  specialis  actus  laudabilis,  ibi  necesse  est  ponere  specia¬ 
lem  habitum  virtutis.  Manifestum  est  autem,  quod  in  poenitentia  invenitur 
specialis  ratio  actus  laudabilis,  scilicet  operari  ad  destructionem  peccati  prae¬ 
teriti,  inquantum  est  Dei  offensa,  quod  non  pertinet  ad  rationem  alterius  vir¬ 
tutis.  Unde  necesse  est  ponere,  quod  poenitentia  est  specialis  virtus. 

Ad  primum  ergo  dicendum,  quod  a  charitate  derivatur  aliquis  actus  dupli¬ 
citer :  uno  modo  sicut  ab  ea  elicitus ;  et  talis  actus  virtuosus  non  requirit  aliam 
virtutem  praeter  charitatem,  sicut  diligere  bonum,  gaudere  de  eo,  et  tristari 
de  opposito  :  alio  modo  aliquis  actus  a  charitate  procedit,  quasi  a  charitate 
imperatus;  et  sic  quia  ipsa  imperat  omnibus  virtutibus,  utpote  ordinans  eas 
ad  finem  suum,  actus  a  charitate  procedens  potest  etiam  ad  aliam  specialem 
virtutem  pertinere.  Si  ergo  in  actu  poenitentis  consideretur  sola  displicentia 
peccati  praeteriti,  hoc  immediate  ad  charitatem  pertinet,  sicut  et  gaudere  de 
bonis  praeteritis:  sed  intentio  operandi  ad  deletionem  peccati  praeteriti  re¬ 
quirit  specialem  virtutem  sub  charitate. 

Ad  secundum  dicendum,  quod  poenitentia  habet  quidem  realiter  gene¬ 
ralem  materiam,  inquantum  respicit  omnia  peccata;  sed  tamen  sub  ratione 
speciali,  inquantum  scilicet  sunt  emendabilia  per  actum  hominis  cooperantis 
Deo  ad  suam  justificationem. 

Ad  tertium  dicendum,  quod  quaelibet  virtus  specialis  formaliter  expellit 
habitum  vitii  oppositi;  sicut  albedo  expellit  nigredinem  ab  eodem  subjecto: 
sed  poenitentia  expellit  omne  peccatum  effective,  inquantum  operatur  ad 
destructionem  peccati,  prout  est  remissibile  ex  divina  gratia,  homine  coope- 
rante;  unde  non  sequitur,  quod  sit  virtus  generalis. 

ARTICULUS  III.  522 

UTRUM  VIRTUS  POENITENTIAE  SIT  SPECIES  JUSTITIAE. 

(Infr.  art.  6.  corp.  et  4.  Dist.  14.  q.  1.  art.  1.  q.  4.  ad  4.  et  q.  3. 
et  Dist.  i),  q.  1.  art.  1.  q.  3.  ad  4.). 

Ad  tertium  sic  proceditur.  Videtur,  quod  virtus  poenitentiae  non  sit  spe¬ 
cies  justitiae:  justitia  enim  non  est  virtus  theologica,  sed  moralis,  ut  in  2. 
patet  (1-2.  q.  62.  art.  3.)  :  poenitentia  autem  videtur  esse  virtus  theologica, 
quia  habet  Deum  pro  objecto:  satisfacit  enim  Deo,  cui  etiam  reconciliat 
peccatorem;  ergo  videtur,  quod  poenitentia  non  sit  species  justitiae. 

2.  Praeterea.  Justitia,  cum  sit  virtus  moralis,  consistit  in  medio :  sed 
poenitentia  non  consistit  in  medio,  sed  in  quodam  excessu,  secundum  illud 
Hierem.  6.:  Luctum  unigeniti  fac  tib  i  planctum  amarum;  ergo  poenitentia  non 
est  species  justitiae. 

3.  Praeterea.  Duae  sunt  species  justitiae,  ut  dicitur  in  5.Ethic.  (cap.  4.), 
scilicet  distributiva ,  et  commutativa :  sed  sub  neutra  videtur  poenitentia  con¬ 
tineri;  ergo  videtur,  quod  poenitentia  non  sit  species  justitiae. 

4.  Praeterea.  Super  illud  Luc.  6. :  Beati,  qui  nunc  fletis,  dicit  Gloss.  (ordin. 
Bedae) :  «  Ecce  prudentia,  qua  ostenditur  quam  haec  terrena  sint  misera,  et 
quam  beata  coelestia  »:  sed  flere  est  actus  poenitentiae;  ergo  poenitentia 
magis  est  species  prudentiae,  quam  justitiae. 

Sed  contra  est,  quod  August.  dicit  in  lib.  de  Poenitentia  (seu  De  vera, 
et  falsa  poenit.  cap.  8.  a  med.  et  cap.  19.) :  «  Poenitentia  est  quaedam  dolentis 
vindicta,  semper  puniens  in  se  quod  dolet  commisisse  »  :  sed  vindictam  ta¬ 
cere  pertinet  ad  justitiam,  unde  Tullius  in  sua  Rhetorica  (lib.  2.  de  Invent. 
aliquant.  ante  fin.)  ponit  vindicativam  unam  speciem  justitiae;  ergo  videtur, 
quod  poenitentia  sit  species  justitiae. 

Respondeo  dicendum,  quod,  sicut  supra  dictum  est  (art.  praec.  ad  2.), 
poenitentia  non  habet  quod  sit  virtus  specialis  ex  hoc  solo,  quod  dolet  de 
malo  perpetrato  (ad  hoc  enim  sufficeret  charitas) ;  sed  ex  eo  quod  poenitens 
dolet  de  peccato  commisso,  inquantum  est  offensa  Dei,  cum  emendationis 
proposito;  emendatio  autem  offensae  contra  aliquem  commissae  non  fit  per 
solam  cessationem  offensae;  sed  exigitur  ulterius  quaedam  recompensatio, 
quae  habet  locum  in  offensis  in  alterum  commissis,  sicut  et  retributio ;  nisi 
quod  recompensatio  est  ex  parte  ejus  qui  offendit,  utpote  cum  satisfacit,  re¬ 
tributio  autem  est  ex  parte  ejus,  in  quem  est  offensa  commissa;  utrumque 
autem  ad  materiam  justitiae  pertinet,  quia  utrumque  est  commutatio  quae¬ 
dam;  unde  manifestum  est,  quod  poenitentia  secundum  quod  est  virtus,  est 
pars  justitiae.  Sciendum  tamen  est,  quod,  secundum  Philosoph.  in  5.  Ethic. 
(cap.  6.),  dupliciter  dicitur  justum,  scilicet  simpliciter,  et  secundum  quid:  sim¬ 
pliciter  quidem  justum  est  inter  aequales;  eo  quod  justitia  est  aequalitas  quae¬ 
dam,  quod  ipse  vocat  justum  politicum,  vel  civile,  eo  quod  omnes  cives 
aequales  sunt,  quantum  ad  hoc  quod  immediate  sunt  sub  principe,  sicut  liberi 
existentes:  justum  autem  secundum  quid  dicitur,  quod  est  inter  illos,  quorum 
unus  est  sub  potestate  alterius,  sicut  servus  sub  domino,  filius  sub  patre,  uxor 
sub  viro,  et  tale  justum  consideratur  in  poenitentia;  unde  poenitens  recurrit 
ad  Deum  cum  emendationis  proposito,  sicut  servus  ad  dominum,  secundum 

illud  Psal.  122.:  Sicut  oculi  servorum  in  manibus  dominorum  suorum,  ita  oculi 
nostri  ad  Dominum  Deum  nostrum,  donec  misereatur  nostri :  et  sicut  filius  ad 
patrem,  secundum  illud  Luc.  15.:  Pater, peccavi  in  coelum,  et  coram  te :  et  sicut 
uxor  ad  virum,  secundum  illud  Hierem.  3.:  Fornicata  es  cum  amatoribus  mul¬ 
tis;  tamen  revertere  ad  me,  dicit  Dominus. 

Ad  primum  ergo  dicendum,  quod,  sicut  in  3.  Ethic.  (cap.  1.  vers.fin.),  di¬ 
citur,  justitia  est  virtus  ad  alterum:  ille  autem,  ad  quem  est  justitia,  non  di¬ 
citur  esse  materia  justitiae,  sed  magis  res,  quae  distribuuntur,  vel  commu¬ 
tantur;  unde  et  materia  poenitentiae  non  est  Deus,  sed  actus  humani,  quibus 
Deus  offenditur,  vel  placatur :  sed  Deus  se  habet,  sicut  ille,  ad  quem  est  justi¬ 
tia;  ex  quo  patet,  quod  poenitentia  non  est  virtus  theologica,  quia  non  habet 
Deum  pro  objecto,  vel  materia. 

Ad  secundum  dicendum,  quod  medium  justitiae  est  aequalitas,  quae  con¬ 
stituitur  inter  illos,  inter  quos  est  justitia,  ut  dicitur  in  5.  Ethic.  (cap.i.etj.); 
in  quibusdam  autem  non  potest  perfecta  aequalitas  constitui  propter  alterius 
excellentiam;  sicut  inter  patrem,  et  filium,  aut  inter  Deum,  et  hominem,  ut 
Philos.  dicit  in  8.  Ethic.  (cap.  ult.) ;  unde  in  talibus  ille  qui  est  deficiens,  debet 
facere  quidquid  potest:  nec  tamen  hoc  erit  sufficiens  simpliciter,  sed  solum 
secundum  acceptationem  superioris:  et  hoc  significatur  per  excessum,  qui 
attribuitur  poenitentiae. 

Ad  tertium  dicendum,  quod  sicut  est  commutatio  quaedam  in  beneficiis, 
cum  scilicet  aliquis  pro  beneficio  recepto  gratiam  rependit,  ita  etiam  est 
commutatio  in  offensis,  cum  aliquis  pro  offensa  in  alterum  commissa  vel 
invitus  punitur  (quod  pertinet  ad  vindicativam  justitiam),  vel  voluntarie  re- 
compensat  emendam;  quod  pertinet  ad  poenitentiam,  quae  respicit  personam 
peccatoris,  sicut  justitia  vindicativa  personam  judicis;  unde  manifestum  est, 
quod  utraque  sub  justitia  commutativa  continetur. 

Ad  quartum  dicendum,  quod  poenitentia  licet  sit  directe  species  justitiae, 
comprehendit  tamen  quodammodo  ea,  quae  pertinent  ad  omnes  virtutes:  in- 
quantum  enim  est  justitia  quaedam  hominis  ad  Deum,  oportet  quod  parti¬ 
cipet  ea,  quae  sunt  virtutum  theologicarum,  quae  habent  Deum  pro  objecto. 
Unde  poenitentia  est  cum  fide  passionis  Christi,  per  quam  justificamur  a  pec¬ 
catis,  et  cum  spe  veniae,  et  cum  odio  vitiorum,  quod  pertinet  ad  charitatem : 
inquantum  vero  est  virtus  moralis,  participat  aliquid  prudentiae,  quae  est 
directiva  omnium  moralium  virtutum.  Sed  ex  ipsa  ratione  justitiae  non  so¬ 
lum  habet  id,  quod  justitiae  est,  sed  etiam  ea  quae  sunt  temperantiae,  et  for¬ 
titudinis,  inquantum  scilicet  ea  quae  delectationem  causant  ad  temperantiam 
pertinent,  vel  terrorem  incutiunt,  quem  fortitudo  moderatur,  in  communio¬ 
nem  justitiae  veniunt:  et  secundum  hoc  ad  justitiam  pertinet  et  abstinere  a 
delectabilibus,  quod  pertinet  ad  temperantiam,  et  sustinere  dura,  quod  per¬ 
tinet  ad  fortitudinem. 


ARTICULUS  IV.  523 

UTRUM  VOLUNTAS  SIT  PROPRIE  SUBJECTUM  POENITENTIAE. 

(4.  Dist.  14.  q.  2.  art.  3.  per  tot.  ei  q.  4.  corp.). 

Ad  quartum  sic  proceditur.  Videtur,  quod  subjectum  poenitentiae  non 
sit  proprie  voluntas:  poenitentia  enim  est  tristitiae  species:  sed  tristitia  est 
in  concupiscibili,  sicut  et  gaudium;  ergo  poenitentia  est  in  concupiscibili. 

2.  Praeterea.  Poenitentia  est  vindicta  quaedam,  sicut  August.  dicit  in 
lib.  de  Poenitentia  (loc.  cit.  art,  praec.) :  sed  vindicta  videtur  ad  irascibilem 
pertinere,  quia  ira  est  appetitus  vindictae;  ergo  videtur,  quod  poenitentia  sit 
in  irascibili. 

3.  Praeterea.  Praeteritum  est  proprium  objectum  memoriae,  secundum 
Philos.  in  lib.  de  Memoiia  (cap.  1.  a  prine.):  sed  poenitentia  est  de  praete¬ 
rito,  ut  dictum  est  (art.  1.  haj.  q.  ad  2.  et  ad  3.) ;  ergo  poenitentia  est  in  me¬ 
moria,  sicut  in  subjecto. 

4.  Praeterea.  Nihil  agit,  ubi  non  est:  sed  poenitentia  excludit  peccatum 
ab  omnibus  viribus  animae;  ergo  poenitentia  est  in  qualibet  vi  animae,  et  non 
in  voluntate  tantum. 

Sed  contra.  Poenitentia  est  sacrificium  quoddam,  secundum  illud  Ps.  50.: 
Sacrificium  Deo  spiritus  contribulatus :  sed  offerre  sacrificium  est  actus  volun¬ 
tatis,  secundum  illud  Ps.  53:  Voluntarie  sacrificabo  tibi;  ergo  poenitentia  est 
in  voluntate. 

Respondeo  dicendum,  quod  de  poenitentia  dupliciter  loqui  possumus :  uno 
modo,  secundum  quod  est  passio  quaedam ;  et  sic,  cum  sit  specie  tristitiae, 
est  in  concupiscibili,  sicut  in  subjecto:  alio  modo,  secundum  quod  est  virtus, 
et  sic,  sicut  dictum  est  (art.  praec.),  est  species  justitiae.  Justitia  autem,  ut 
in  2.  habitum  est  (1-2.  q.  56.  art.  6),  habet  pro  subjecto  appetitum  rationis, 
qui  est  voluntas.  Unde  manifestum  est,  quod  poenitentia,  secundum  quod  est 
virtus,  est  in  voluntate,  sicut  in  subjecto,  et  proprius  ejus  actus  est  propositum 
emendandi  illud,  quod  contra  Deum  commissum  est. 

Ad  primum  ergo  dicendum,  quod  ratio  illa  procedit  de  poenitentia,  se¬ 
cundum  quod  est  passio. 

Ad  secundum  dicendum,  quod  vindictam  appetere  ex  passione  de  alio, 
pertinet  ad  irascibilem:  sed  appetere,  vel  facere  vindictam  ex  ratione  de  se, 
vel  de  alio  pertinet  ad  voluntatem. 

Ad  tertium  dicendum,  quod  memoria  est  vis  apprehensiva  praeteriti: 
poenitentia  autem  non  pertinet  ad  vim  apprehensivam,  sed  ad  appetitivam, 
quae  praesupponit  actum  apprehensivae.  Unde  poenitentia  non  est  in  me¬ 
moria,  sed  praesupponit  eam. 

Ad  quartum  dicendum,  quod  voluntas,  sicut  in  1.  habitum  est  (q.  82. 
art.  4.  et  1-2.  q.  9.  art.  1.),  movet  omnes  alias  potentias  animae.  Et  ideo  non 
est  inconveniens,  si  poenitentia  in  voluntate  existens  aliquid  in  singulis  po¬ 
tentiis  animae  operetur. 


ARTICULUS  V.  524 

UTRUM  PRINCIPIUM  POENITENTIAE  SIT  EX  TIMORE. 

(4.  Dist.  14.  q.  1.  ari.  2.  q.  1.  per  tot.  et  q.  2.  corp.). 

Ad  quintum  sic  proceditur.  Videtur,  quod  principium  poenitentiae  non 
sit  ex  timore:  poenitentia  enim  incipit  in  displicentia  peccatorum:  sed  hoc 
pertinet  ad  charitatem,  ut  supra  dictum  est  (art.  3.  huj.  q.) ;  ergo  poenitentia 
magis  oritur  ex  amore,  quam  ex  timore. 

2.  Praeterea.  Ad  poenitentiam  homines  provocantur  per  expectationem 
regni  coelestis,  secundum  illud  Mattii.  3.  et  4.:  Poenitentiam  agite:  appropin- 

quavit  enim  regnum  coelorum:  sed  regnum  coelorum  est  objectum  spei;  ergo 
poenitentia  magis  procedit  ex  spe,  quam  ex  timore. 

3.  Praeterea.  Timor  estquidam  actus  interior  hominis:  poenitentia  autem 
non  videtur  in  nobis  esse  ex  opere  hominis,  sed  ex  opere  Dei,  secundum  illud 
Hierem.  31.:  Postquam  convertisti  me,  egi  poenitentiam ;  ergo  poenitentia  non 
procedit  ex  timore. 

Sed  contra  est,  quod  Isa.  26.  dicitur:  Sicut  quae  concepit,  cum  appropin¬ 
quaverit  ad  partum,  dolens  clamat  in  doloribus  suis,  sic  facti  sumus,  scilicet  per 
poenitentiam,  et  postea  subditur  secundum  aliam  litteram  (LXX.  Interpr.)  : 
A  timore  tuo,  Domine,  concepimus,  et  quasi  parturivimus,  et  peperimus  spiritum 
salutis,  idest  poenitentiae  salutaris,  ut  per  praemissa  patet;  ergo  poenitentia 
procedit  ex  timore. 

Respondeo  dicendum,  quod  de  poenitentia  loqui  possumus  dupliciter: 
uno  modo  quantum  ad  habitum;  et  sic  immediate  a  Deo  infunditur  sine  nobis 
piincipaliter  operantibus,  non  tamen  sine  nobis  dispositive  cooperantibus  per 
aliquos  actus:  alio  modo  possumus  loqui  de  poenitentia  quantum  ad  actus, 
quibus  Deo  operanti  in  poenitentia  cooperamur:  quorum  actuum  primum 
principium  est  Dei  operatio  convertentis  cor,  secundum  illud  Thren.  ult.: 
Converte  nos,  Domine,  ad  te,  et  convertemur :  secundus  actus  est  motus  fidei: 
tertius  est  motus  timoris  servilis,  quo  quis  timore  suppliciorum  a  peccatis  re¬ 
trahitur.  quartus  actus  est  motus  spei,  quo  quis  sub  spe  veniae  consequendae 
assumit  propositum  emendandi:  quintus  actus  est  motus  charitatis,  quo  aliqui 
peccatum  displicet  secundum  seipsum,  et  non  jam  propter  supplicia:  sextus 
actus  est  motus  timoris  filialis,  quo  propter  reverentiam  Dei  aliquis  emendam 
Deo.  voluntarius  offert.  Sic  igitur  patet,  quod  actus  poenitentiae  a  timore 
servili  procedit,  sicut  a  primo  motu  effectus  ad  hoc  ordinato;  a  timore  au¬ 
tem  filiali,  sicut  ab  immediato,  et  proximo  principio. 

Ad  primum  ergo  dicendum,  quod  peccatum  prius  incipit  homini  displi¬ 
cere,  maxime  peccatori,  propter  supplicia,  quae  respicit  timor  servilis,  quam 
propter  Dei  offensam,  vel  peccati  turpitudinem,  quod  pertinet  ad  charitatem. 

,  secundum  dicendum,  quod  in  regno  coelorum  appropinquante  intel- 
iigitur  adventus  Regis,  non  solum  praemiantis,  sed  etiam  punientis.  Unde  et 
Matth.  3.  Joannes  Baptista  dicebat:  Progenies  viperarum,  quis  demonstravit  vobis 
fugere  a  ventura  ira? 

Ad  tertium  dicendum,  quod  ipse  etiam  motus  timoris  procedit  ex  actu 
Dei  convertentis  cor;  unde  dicitur  Deuter.  5.:  Quis  det  eos  talem  habere  men¬ 
tem,  ut'  timeant  me?  Et  ideo  per  hoc  quod  poenitentia  a  timore  procedit,  non 
excluditur  quin  procedat  ex  actu  Dei  convertentis  cor. 


ARTICULUS  VI.  52S 

UTRUM  POENITENTIA  SIT  PRIMA  VIRTUTUM. 

( 4 ■  Dist.  14.  q.  1.  q.  6.  et  art.  2.  q.  2.). 

.  'Ad  sextum  sic  proceditur.  Videtur,  quod  poenitentia  sitprima  virtutum: 
quia  super  illud  Matth.. 3.:  Poenitentiam  agite,  dicit  Gloss.  (ordin.) :  «Prima 
virtus  est,  per  poenitentiam  perimere  veterem  hominem,  et  vitia  odisse  ». 

2.  Praeterea.  Recedere  a  termino  prius  esse  videtur,  quam  accedere  ad 
terminum:  sed  omnes  aliae  virtutes  pertinere  videntur  ad  accessum  ad  ter- 

minum,  quia  per  omnes  ordinatur  homo  ad  bonum  agendum  :  poenitentia 
autem  videtur  ordinari  ad  recessum  a  malo ;  ergo  poenitentia  videtur  esse 
prior  omnibus  aliis  virtutibus. 

3.  Praeterea..  Ante  poenitentiam  est  peccatum  in  anima:  sed  simul  cum 
peccato  nulla  virtus  animae  inest;  ergo  nulla  virtus  est  ante  poenitentiam, 
sed  ipsa  videtur  esse  prima,  quae  aliis  aditum  aperit,  excludendo  peccatum. 

Sed  contra  est,  quod  poenitentia  procedit  ex  fide,  spe,  et  charitate,  sicut 
jam  dictum  est  (art.  praec.  et  art.  2.  huj.  q.) ;  non  ergo  est  poenitentia  prima 
virtutum. 

Respondeo  dicendum,  quod  in  virtutibus  non  attenditur  ordo  temporis 
quantum  ad  habitus;  quia  cum  virtutes  sint  connexae,  ut  in  2.  habitum 
est  (1-2.  q.  63.  art.  1.),  omnes  simul  incipiunt  esse  in  anima:  sed  dicitur  una 
eorum  esse  prior  altera  ordine  naturae,  qui  consideratur  ex  ordine  actuum, 
secundum  scilicet  quod  actus  unius  virtutis  praesupponit  actum  alterius  vir¬ 
tutis.  Secundum  hoc  igitur  dicendum  est,  quod  actus  quidam  laudabiles  etiam 
tempore  praecedere  possunt  actum,  et  habitum  poenitentiae;  sicut  actus  fidei, 
et  spei  informium,  et  actus  timoris  servilis;  actus  autem,  et  habitus  chari- 
tatis  simul  sunt  tempore  cum  actu,  et  habitu  poenitentiae,  et  cum  habitibus 
aliarum  virtutum:  nam,  sicut  in  2.  habitum  est  (1-2.  q.  113.  art.  3.  et  4.), 
in  justificatione  impii  simul  est  motus  liberi  arbitrii  in  Deum,  qui  est  actus 
fidei  per  charitatem  formatus,  et  motus  liberi  arbitrii  in  peccatum,  qui  est 
actus  poenitentiae :  horum  tamen  duorum  actuum  primus  naturaliter  prae¬ 
cedit  secundum,  nam  actus  virtutis  poenitentiae  est  contra  peccatum  ex  amore 
Dei,  unde  primus  actus  est  ratio,  et  causa  secundi.  Sic  igitur  poenitentia  non 
est  simpliciter  prima  virtutum  nec  ordine  temporis,  nec  ordine  naturae;  quia 
secundum  ordinem  naturae  simpliciter  praecedunt  ipsam  virtutes  theologicae  : 
sed  quantum  ad  aliquid  est  prima  inter  caeteras  virtutes  ordine  temporis, 
quantum  ad  ejus  actum,  qui  primus  occurrit  in  justificatione  impii:  sed  or¬ 
dine  naturae  videntur  esse  aliae  virtutes  priores,  sicut  quod  est  per  se,  est 
prius  eo  quod  est  per  accidens;  nam  aliae  virtutes  per  se  videntur  esse  ne¬ 
cessariae  ad  bonum  hominis  :  poenitentia  autem,  supposito  quodam,  scilicet 
peccato  praeesistenti,  sicut  etiam  dictum  est  (q.  63.  art.  2.  in  corp.  et  ad  4.) 
circa  ordinem  sacramenti  poenitentiae  ad  alia  sacramenta  praedicta. 

Ad  primum  ergo  dicendum,  quod  Glossa  illa  loquitur  quantum  ad  hoc, 
quod  actus  poenitentiae  primus  est  tempore  inter  actus  aliarum  virtutum 
moralium. 

Ad  secundum  dicendum,  quod  in  motibus  successivis  recedere  a  termino 
est  prius  tempore,  quam  pervenire  ad  terminum,  et  prius  natura,  quantum 
est  ex  parte  subjecti,  sive  secundum  ordinem  causae  materialis;  sed  secun¬ 
dum  ordinem  causae  agentis,  et  finalis  prius  est  pervenire  ad  terminum:  hoc 
enim  est,  quod  primo  agens  intendit;  et  hic  ordo  praecipue  attenditur  in 
actibus  animae,  ut  dicitur  in  2.  Physic. 

Ad  tertium  dicendum,  quod  poenitentia  aperit  aditum  virtutibus,  expel¬ 
lendo  peccatum  per  virtutem  fidei,  spei,  et  charitatis,  quae  sunt  naturaliter 
priores;  ita  tamen  aperit  eis  aditum,  quod  ipsae  simul  intrant  cum  ipsa,  nam 
in  justificatione  impii  simul  cum  motu  liberi  arbitrii  in  Deum,  et  in  pecca¬ 
tum,  est  remissio  culpae,  et  infusio  gratiae,  cum  qua  simul  infunduntur 
omnes  virtutes,  ut  in  2.  habitum  est  (1-2.  q.  63.  art.  3.). 

QUAESTIO  LXXXVI. 

DE  EFFECTU  POENITENTIAE 
QUOAD  MORTALIUM  PECCATORUM  REMISSIONEM, 
IN  SEX  ARTICULOS  DIVISA. 


Deinde  considerandum  est  de  effectu  poenitentiae:  et  primo  quantum  ad 
remissionem  peccatorum  mortalium  :  secundo  quantum  ad  remissionem  pec¬ 
catorum  venialium:  tertio  quantum  ad  reditum  peccatorum  dimissorum: 
quarto  quantum  ad  restitutionem  virtutum. 

Circa  primum  quaeruntur  sex. 

Primo.  Utrum  omnia  peccata  mortalia  per  poenitentiam  auferantur. 

Secundo.  Utrum  possint  sine  poenitentia  tolli. 

Tertio.  Utrum  unum  possit  remitti  sine  alio. 

Quarto.  Utrum  poenitentia  auferat  culpam,  remanente  reatu. 

Quinto.  Utrum  remaneant  reliquiae  peccatorum. 

Sexto.  Utrum  auferre  peccatum  sit  effectus  poenitentiae,  inquantum  est 
virtus,  an  inquantum  est  sacramentum. 


ARTICULUS  I.  526 

UTRUM  PER  POENITENTIAM  OMNIA  PECCATA  REMOVEANTUR. 

(Infr.  q.  Sy.  art.  i.  et  4.  Dist.  14.  q.  2.  art.  1.  q.  1.  et  Dist.  16.  q.  1.  art.  2.  q.  y. 
et  lib.  y.  Contr.  g.  cap.  146.  et  opusc.  2.  cap.  146.). 

Ad  primum  sic  proceditur.  Videtur,  quod  per  poenitentiam  non  omnia  pec¬ 
cata  removeantur:  dicit  enim  Apost.  Hebr.  12.  quod  Esau  non  invenit  poeni¬ 
tentiae  locum,  quanquam  cum  lacrymis  inquisisset  eam;  Gloss.  (interi.),  idest  «  non 
invenit  locum  veniae,  et  benedictionis  per  poenitentiam  »,  et  2.  Machab.  9. 
dicitur  de  Antiocho :  Orabat  scelestus  Deum,  a  quo  non  erat  misericordiam  con¬ 
secuturus;  non  ergo  videtur,  quod  per  poenitentiam  omnia  peccata  tollantur. 

2.  Praeterea.  Augustinus  dicit  in  lib.  1.  de  Sermone  Domini  in  monte 
(cap.  22.  a  prine.),  quod  «  tanta  labes  est  illius  peccati »,  scilicet,  «  cum  post 
agnitionem  Dei  per  gratiam  Christi.oppugnat  aliquis  fraternitatem,  et  adversus 
ipsam  gratiam  invidiae  facibus  agitatur,  ut  deprecandi  humilitatem  subire  non 
possit,  etiamsi  peccatum  suum  mala  conscientia  agnoscere,  et  annuntiare 
cogatur  » ;  non  ergo  omne  peccatum  potest  per  poenitentiam  tolli. 

3.  Praeterea.  Dominus  dicit  Matth.  12.:  Qui  dixerit  contra  Spiritum  San¬ 
ctum  verbum,  non  remittetur  ei  neque  in  hoc  saeculo,  neque  in  futuro ;  non  ergo 
omne  peccatum  remitti  potest  per  poenitentiam. 

Sed  contra  est,  quod  dicitur  Ezech.  18.:  Omnium  iniquitatum  ejus,  quas 
operatus  est,  non  recordabor  amplius. 

Respondeo  dicendum,  quod  hoc  quod  aliquod  peccatum  per  poenitentiam 
tolli  non  possit,  potest  contingere  dupliciter:  uno  modo,  quia  aliquis  de  pec¬ 
cato  poenitere  non  posset:  alio  modo,  quia  poenitentia  non  posset  delere  pec¬ 
catum:  primo  quidem  modo  non  possunt  per  poenitentiam  deleri  peccata  dae¬ 
monum,  et  etiam  hominum  damnatorum,  quia  affectus  eorum  sunt  confirmati 
in  malo,  ita  quod  non  potest  eis  displicere  peccatum,  inquantum  est  culpa, 
sed  solum  displicet  eis  poena,  quam  patiuntur,  ratione  cujus  aliquam  poeni¬ 
tentiam,  sed  infructuosam,  habent,  secundum  illud  Sap.  5.:  Poenitentiam 
agentes,  et  prae  angustia  spiritus  gementes;  unde  talis  poenitentia  non  est  cum 
spe  veniae,  sed  cum  desperatione.  Tale  autem  non  potest  esse  aliquod  pec¬ 
catum  hominis  viatoris,  cujus  liberum  arbitrium  flexibile  est  ad  bonum,  et 
ad  malum;  unde  dicere  quod  aliquod  peccatum  sit  in  hac  vita,  de  quo  quis 
poenitere  non  possit,  erroneum  est:  primo  quidem,  quia  per  hoc  tolleretur 
libertas  arbitrii:  secundo,  quia  per  hoc  derogaretur  virtuti  gratiae,  per  quam 
moveri  potest  cor  cujuscumque  peccatoris  ad  poenitendum,  secundum  illud 
Proverb.  21.:  Cor  regis  in  manu  Dei,  et  quocumque  voluerit,  vertet  illud.  Quod 
autem  secundo  modo  non  possit  per  veram  poenitentiam  aliquod  peccatum 
remitti,  est  etiam  erroneum :  pvivio  quidem,  quia  repugnat  divinae  miseri- 
cordiae,  de  qua  dicitur  Joel.  2.,  quod  benignus,  et  misericors  est,  et  patiens,  et 
multae  misericordiae,  et  praestabilis  super  malitia ;  vinceretur  enim  quodammodo 
Deus  ab  homine,  si  homo  peccatum  vellet  deleri,  quod  Deus  delere  non 
vellet:  secundo,  quia  hoc  derogaret  virtuti  passionis  Christi,  per  quam  poe¬ 
nitentia  operatur,  sicut  et  caetera  sacramenta,  cum  scriptum  sit  1.  Joan.  2.: 
Ipse  est  propitiatio  pro  peccatis  nostris,  non  solum  nostris,  sed  etiam  totius  mundi; 
unde  simpliciter  dicendum  est,  quod  omne  peccatum  in  hac  vita  per  poeni¬ 
tentiam  veram  deleri  potest. 


Ad  primum  ergo  dicendum,  quod  Esau  non  vere  poenituit;  quod  patet 
ex  hoc  quod  dixit  (Gen.  2"].):  Venient  dies  luctus  patris  mei,  et  occidam  Jacob 
fratrem  meum :  similiter  etiam  nec  Antiochus  vere  poenituit ;  dolebat  enim 
de  culpa  praeterita,  non  propter  offensam  Dei,  sed  propter  infirmitatem  cor¬ 
poralem,  quam  patiebatur. 

Ad  secundum  dicendum,  quod  illud  verbum  Augustini  sic  intelligendum 
est:  «Tanta  est  labes  illius  peccati,  ut  deprecandi  humilitatem  subire  non 
possit  »,  scilicet  de  facili,  secundum  quod  dicitur  ille  non  posse  sanari,  qui 
non  potest  de  facili  sanari :  potest  tamen  hoc  fieri  per  divinae  gratiae  virtu¬ 
tem,  quae  etiam  interdum  in  profundum  maris  convertit,  ut  dicitur  in  Psal.  67. 

Ad  tertium  dicendum,  quod  illud  verbum,  vel  blasphemia  contra  Spi¬ 
ritum  Sanctum  est  finalis  impoenitentia,  ut  August.  dicit  in  lib.  de  Verbis 
Domini  (serm.  11.  cap.  12.  et  13.),  quae  penitus  irremissibilis  est,  quia  post 
finem  hujus  vitae  non  est  remissio  peccatorum  :  vel  si  intelligatur  per  blas- 
phemiam  Spiritus  Sancti  peccatum,  quod  fit  ex  certa  malitia,  vel  etiam  ipsa 
blasphemia  Spiritus  Sancti,  dicitur  non  remitti,  scilicet  de  facili:  vel  quia 
tale  peccatum  non  habet  in  se  causam  excusationis:  vel  quia  pro  tali  pec¬ 
cato  punitur  aliquis  et  in  hoc  saeculo,  et  in  futuro,  ut  in  2.  expositum  est 
(2-2.  q.  14.). 

ARTICULUS  II.  52 1 

UTRUM  SINE  POENITENTIA  PECCATUM  REMITTI  POSSIT. 

(Infr.  art.  3.  corp.  et  q.  8y.  art.  i.  corp.  et  4.  Dist.  14.  q.  2.  art.  5. 
et  Dist.  16.  q.  1.  art.  2.  q.  1.). 

Ad  secundum  sic  proceditur.  Videtur,  quod  sine  poenitentia  peccatum 
remitti  possit :  non  enim  est  minor  virtus  Dei  circa  adpltos,  quam  circa 
pueros:  sed  pueris  peccata  dimittit  sine  poenitentia;  ergo  etiam  adultis. 

2.  Praeterea.  Deus  virtutem  suam  sacramentis  non  alligavit :  sed  poe¬ 
nitentia  est  quoddam  sacramentum;  ergo  virtute  divina  possunt  peccata  sine 
poenitentia  dimitti. 

3.  Praeterea.  Major  est  misericordia  Dei,  quam  misericordia  hominis: 
sed  homo  interdum  remittit  offensam  suam  homini  etiam  non  poenitenti, 
unde  et  ipse  Dominus  mandat  Matth.  4. :  Diligite  inimicos  vestros,  benefacite 
his  qui  oderunt  vos;  ergo  multo  magis  Deus  dimittit  offensam  suam  homini¬ 
bus  non  poenitentibus. 

Sed  contra  est,  quod  Dominus  dicit  Hierem.  18.:  Si  poenitentiam  egerit 
gens  illa  a  malo  quod  fecit,  agam  et  ego  poenitentiam  super  malo,  quod  cogitavi  ut 
facerem  ei.  Et  sic  e  contrario  videtur  quod  si  homo  poenitentiam  non  agat, 
Deus  ei  non  remittat  offensam. 

Respondeo  dicendum,  quod  impossibile  est,  peccatum  actuale  mortale 
sine  poenitentia  remitti,  loquendo  de  poenitentia  quae  est  virtus.  Cum  enim 
peccatum  sit  Dei  offensa,  eo  modo  Deus  peccatum  remittit,  quo  remittit 
offensam  in  se  commissam.  Offensa  autem  directe  opponitur  gratiae:  ex  hoc 
enim  dicitur  aliquis  alteri  esse  offensus,  quod  repellit  eum  a  gratia  sua.  Sicut 
autem  habitum  est  in  2.  (1-2.  q.  110.  art.  1.),  hoc  interest  inter  gratiam  Dei, 
et  gratiam  hominis,  quod  gratia  hominis  non  causat,  sed  praesupponit  boni¬ 
tatem  veram,  vel  apparentem  in  homine  grato :  sed  gratia  Dei  causat  boni¬ 
tatem  in  homine  grato,  eo  quod  bona  voluntas  Dei,  quae  in  nomine,  gratia, 
intelligitur,  est  causa  omnis  boni  creati:  unde  potest  contingere,  quod  homo 
remittat  offensam,  qua  offensus  est  alicui,  absque  aliqua  immutatione  volun¬ 
tatis  ejus:  non  autem  contingere  potest,  quod  Deus  remittat  offensam  alicui 
absque  immutatione  voluntatis  ejus.  Offensa  autem  peccati  mortalis  procedit 
ex  hoc,  quod  voluntas  hominis  est  aversa  a  Deo  per  conversionem  ad  ali¬ 
quod  bonum  commutabile;  unde  requiritur  ad  remissionem  divinae  offensae, 
quod  voluntas  hominis  sic  immutetur,  ut  convertatur  ad  Deum  cum  dete¬ 
statione  conversionis  praedictae,  et  proposito  emendae;  quod  pertinet  ad 
rationem  poenitentiae,  secundum  quod  est  virtus.  Et  ideo  impossibile  est, 
quod  peccatum  alicui  remittatur  sine  poenitentia,  secundum  quod  est  virtus. 
Sacramentum  autem  poenitentiae,  sicut  supra  dictum  est  (q.  84.  art.  3.),  per¬ 
ficitur  per  officium  sacerdotis  ligantis,  et  solventis,  sine  quo  potest  Deus 
peccatum  remittere,  sicut  remisit  Christus  mulieri  adulterae,  ut  legitur  Joan.  8., 
et  peccatrici,  ut  legitur  Luc.  7. ;  quibus  tamen  non  remisit  peccata  sine  vir¬ 
tute  poenitentiae;  nam,  sicut  Greg.  dicit  in  hom.  (33.  in  Evang.  parum  a  prine.), 
«  per  gratiam  traxit  intus  (scilicet  ad  poenitentiam)  quam  per  misericordiam 
suscepit  foris  ». 

Ad  primum  ergo  dicendum,  quod  in  pueris  non  est  nisi  peccatum  origi¬ 
nale,  quod  non  consistit  in  actuali  deordinatione  voluntatis,  sed  in  quadam 

habituali  deordinatione  naturae,  ut  in  2.  habitum  est  (1-2.  q.  S2.  art.  1.),  et 
ideo  remittitur  eis  peccatum  cum  habituali  immutatione  per  infusionem  gra¬ 
tiae,  et  virtutum,  non  autem  cum  actuali:  sed  adulto,  in  quo  sunt  actualia 
peccata,  quae  consistunt  in  deordinatione  actuali  voluntatis,  non  remittuntur 
peccata,  etiam  in  baptismo,  sine  actuali  immutatione  voluntatis;  quod  fit  per 
poenitentiam. 

Ad  secundum  dicendum,  quod  ratio  illa  procedit  de  poenitentia,  secun¬ 
dum  quod  est  sacramentum. 

Ad  tertium  dicendum,  quod  misericordia  Dei  est  majoris  virtutis,  quam 
misericordia  hominis  in  hoc,  quod  immutat  voluntatem  hominis  ad  poeniten¬ 
dum,  quod  misericordia  hominis  facere  non  potest. 

ARTICULUS  III.  528 

UTRUM  POSSIT  PER  POENITENTIAM  UNUM  PECCATUM 
SINE  ALIO  REMITTI. 

(1-2.  q.  75.  art.  1.  et  3.  Dist.  36.  ari.  3.  et  4.  Dist.  13.  q.  1.  art.  3.  q.  1.  corp. 
et  Dist.  16.  q.  2.  art.  1.  q.  2.  corp.  et  Dist.  18.  q.  1.  art.  3.  q.  3.  ad  1.). 

Ad  tertium  sic  proceditur.  Videtur,  quod  possit  per  poenitentiam  unum 
peccatum  sine  alio  remitti:  dicitur  enim  Amos  4.:  Plui  super  unam  civitatem, 
et  super  alteram  civitatem  non  plui :  pars  una  compluta  est,  et  pars,  super  quam 
non  pluit,  aruit:  quod  exponens  Gregor,  super  Ezech.  (hom.  10.  cir.  mei.), 
dicit:  «  Cum  ille,  qui  proximum  odit,  ab  aliis  vitiis  se  corrigit,  una  eademque 
civitas  ex  parte  compluitur,  et  ex  parte  arida  manet,  quia  sunt  qui  cum  quae¬ 
dam  vitia  resecant,  in  aliis  graviter  perdurant  »;  ergo  potest  unum  peccatum 
per  poenitentiam  dimitti  sine  alio. 

2.  Praeterea.  Ambros.,  super  Psal. :  Beati  immaculati  in  via  (post  explicat, 
vers. :  Exitus  aquarum,  etc.),  dicit,  quod  «  prima  consolatio  est,  quia  non 
obliviscitur  miserere  Deus:  secunda  per  punitionem,  ubi  etsi  fides  desit,  poena 
satisfacit,  et  relevat  »  ;  potest  ergo  aliquis  relevari  ab  aliquo  peccato,  manente 
peccato  infidelitatis. 

3.  Praeterea.  Eorum,  quae  non  necesse  est  esse  simul,  unum  potest  au¬ 
ferri  sine  alio :  sed  peccata,  ut  in  2.  habitum  est  (1-2.  q.  75.  art.  1.),  non  sunt 
connexa,  et  ita  unum  eorum  potest  esse  sine  alio ;  ergo  etiam  unum  eorum 
potest  remitti  sine  alio  per  poenitentiam. 

4.  Praeterea.  Peccata  sunt  debita,  quae  nobis  relaxari  petimus,  cum  di¬ 
cimus  in  oratione  Dominica:  Dimitte  nobis  debita  nostra,  etc. :  sed  homo  quan¬ 
doque  dimittit  unum  debitum  sine  alio ;  ergo  etiam  Deus  per  poenitentiam 
dimittit  unum  peccatum  sine  alio. 

5.  Praeterea.  Per  dilectionem  Dei  relaxantur  hominibus  peccata,  secun¬ 
dum  illud  Hierem.  31.:  In  claritate  perpetua  dilexi  te;  ideo  attraxi  te  miserans : 
sed  nihil  prohibet,  quin  Deus  diligat  hominem  quantum  ad  unum,  et  sit  ei 
offensus  quantum  ad  aliud;  sicut  peccatorem  diligit  quantum  ad  naturam, 
odit  autem  quantum  ad  culpam;  ergo  videtur  possibile,  quod  Deus  per  poe¬ 
nitentiam  remittat  unum  peccatum  sine  alio. 

Sed  contra  est,  quod  August.  dicit  in  lib.  de  Poenitentia  (seu  De  vera, 
et  falsa  poenit.  cap.  9.  circ.  mei.) :  «  Sunt  plures,  quos  poenitet  peccasse,  sed 
non  omnino,  reservantes  sibi  quaedam,  in  quibus  delectantur,  non  animad- 

vertentes,  Dominum,  simul  mutum,  et  surdum  a  daemonio  liberasse,  per  hoc 
docens,  nos  nunquam  nisi  de  omnibus  sanari  ». 

Respondeo  dicendum,  quod  impossibile  est  per  poenitentiam  unum  pec¬ 
catum  sine  alio  remitti.  Primo  quidem,  quia  peccatum  remittitur,  inquantum 
tollitur  Dei  offensa  per  gratiam;  unde  in  2.  habitum  est  (1-2.  q.  109.  art.  7. 
et  q.  ii],  art.  2.),  quod  nullum  peccatum  potest  remitti  sine  gratia:  omne  au¬ 
tem  peccatum  mortale  contrariatur  gratiae,  et  excludit  eam ;  unde  impossibile 
est,  quod  unum  peccatum  sine  alio  remittatur.  Secundo,  quia,  sicut  ostensum 
est  (art.  praec.),  peccatum  mortale  non  potest  sine  vera  poenitentia  remitti, 
ad  quam  pertinet  deserere  peccatum,  inquantum  est  contra  Deum;  quod 
quidem  est  commune  omnibus  peccatis  mortalibus:  ubi  autem  est  eadem 
ratio,  et  idem  effectus;  unde  non  potest  esse  vere  poenitens,  qui  de  uno  pec¬ 
cato  poenitet,  et  non  de  alio.  Si  enim  displiceret  ei  illud  peccatum,  quia  est 
contra  Deum  super  omnia  dilectum  (quod  requiritur  ad  rationem  verae  poe¬ 
nitentiae),  sequeretur,  quod  de  omnibus  peccatis  poeniteret.  Unde  sequitur, 
quod  impossibile  sit,  unum  peccatum  per  poenitentiam  remitti  sine  alio. 
Tertio,  quia  hoc  esset  contra  perfectionem  misericordiae  Dei,  cujus  perfecta 
sunt  opera,  ut  dicitur  Deuteron.  32.,  unde  cujus  miseretur,  totaliter  miseretur. 
Et  hoc  est  quod  August.  dicit  in  lib.  de  Poenitentia  (loc.  cit.) :  «  Quaedam 
impietas  infidelitatis  est,  ab  illo  qui  justus,  et  justitia  est,  dimidiam  sperare 
veniam  ». 

Ad  primum  ergo  dicendum,  quod  illud  verbum  Gregorii  non  est  intelli- 
genuuni  quantum  ad  remissionem  culpae,  sed  quantum  ad  cessationem  ab 
actu,  quia  interdum  ille,  qui  plura  peccata  consuevit  committere,  deserit  unum, 
non  tamen  aliud;  quod  quidem  fit  auxilio  divino,  quod  tamen  non  pertingit 
usque  ad  remissionem  culpae. 

Ad  secundum  dicendum,  quod  in  verbo  illo  Ambrosii  fides  non  potest 
accipi,  qua  creditur  in  Christum,  quia,  ut  August.  dicit  super  illud  Joan.  15.: 
Si  non  venissem,  et  locutus  eis  non  fuissem,  peccatum  non  haberent,  scilicet  infi¬ 
delitatis  (tract.  Sp.  in  Joan.  parum  a  prine.),  «  hoc  est  peccatum,  quo  tenentur 
cuncta  peccata  »;  sed  accipitur  fides  pro  conscientia,  quia  interdum  per  poe¬ 
nas,  quas  quis  patienter  sustinet,  consequitur  remissionem  peccati,  cujus  con¬ 
scientiam  non  habet. 

Ad  tertium  dicendum,  quod  peccata,  quamvis  non  sint  connexa  quan¬ 
tum  ad  conversionem  ad  bonum  commutabile,  sunt  tamen  connexa  quantum 
ad  aversionem  a  bono  incommutabili,  in  qua  conveniunt  omnia  peccata  mor¬ 
talia.  et  ex  hac  parte  habent  rationem  offensae,  quam  oportet  per  poeniten¬ 
tiam  tolli.  r  r  r 

Ad  quartum  dicendum,  quod  debitum  exterioris  rei,  puta  pecuniae  non 
contrariatur  amicitiae,  ex  qua  debitum  remittitur,  et  ideo  potest  unum  di¬ 
mitti  sine  alio.  Sed  debitum  culpae  contrariatur  amicitiae,  et  ideo  una  culpa, 
vel  offensa  non  remittitur  sine  altera;  ridiculum  enim  videtur,  quod  etiam 
ab  homine  aliquis  veniam  peteret  de  una  offensa,  et  non  de  alia 

Ad  quintum  dicendum,  quod  dilectio,  qua  Deus  diligit  hominis  naturam 
non  ordinatur  ad  bonum  gloriae,  a  quo  impeditur  homo  per  quodlibet  pec¬ 
catum  mortale:  sed  dilectio  gratiae,  per  quam  fit  remissio  peccati  mortalis 
ordinat  hominem  ad  vitam  aeternam,  secundum  illud  Rom.  6.:  Gratia  Dei 
vita  aeterna;  unde  non  est  similis  ratio. 

ARTICULUS  IV.  529 

UTRUM,  REMISSA  CULPA  PER  POENITENTIAM, 

REMANEAT  REATUS  POENAE. 

(Supr.  q.  67.  art.  3.  ad  3.  et  q.  63.  art.  10.  ad  3.  et  4.  Dist.  4.  q.  2.  art.  1. 
et  Rom.  11.  lib.  4.  et  Hebr.  6.). 

Ad  quartum  sic  proceditur.  Videtur,  quod,  remissa  culpa  per  poeniten¬ 
tiam,  non  remaneat  reatus  poenae;  remota  enim  causa,  removetur  effectus: 
sed  culpa  est  causa  reatus  poenae;  ideo  enim  est  aliquis  dignus  poena,  quia 
culpam  commisit;  ergo  remissa  culpa,  non  potest  remanere  reatus  poenae. 

2.  Praeterea.  Sicut  Apostolus  dicit  Rom.  5.,  donum  Christi  est  efficacius, 
quam  peccatum:  sed  peccando  homo  simul  incurrit  culpam,  et  poenae  rea¬ 
tum  ;  ergo  multo  magis  per  donum  gratiae  simul  remittitur  culpa,  et  tollitur 
poenae  reatus. 

3.  Praeterea.  Remissio  peccatorum  fit  in  poenitentia  per  virtutem  pas¬ 
sionis,  secundum  illud  Rom.  3.:  Quem  proposuit  Deus  propitiatorem,  per  fidem 
in  sanguine  ipsius,  propter  remissionem  praecedentium  delictorum:  sed  passio 
Christi  est  sufficienter  satisfactoria  pro  omnibus  peccatis,  ut  supra  dictum  est 
(q.  48.  et  413.  et  q.  79.  art.  3.) ;  non  ergo  post  remissionem  culpae  remanet 
aliquis  reatus  poenae. 

Sed  contra  est,  quod  2.  Reg.  12.  dicitur,  quod  cum  David  poenitens 
dixisset  ad  Nathan:  Peccavi  Domino,  dixit  Nathan  ad  illum:  Dominus  quoque 
transtulit  peccatum  tuum;  non  morieris;  ver  imitamen  filius,  qui  natus  est  tibi,  morte 
morietur,  quod  fuit  in  poenam  praecedentis  peccati,  ut  ibidem  dicitur;  ergo, 
remissa  culpa,  remanet  reatus  alicujus  poenae. 

Respondeo  dicendum,  quod,  sicut  in  2.  habitum  est  (1-2.  q.  83.  art.  4.), 
in  peccato  mortali  sunt  duo,  scilicet  aversio  ab  incommutabili  bono,  et  con¬ 
versio  ad  commutabile  bonum  inordinata.  Ex  parte  ergo  aversionis  ab  incom¬ 
mutabili  bono  consequitur  peccatum  mortale  reatus  poenae  aeternae,  ut  qui 
contra  aeternum  bonum  peccavit,  in  aeternum  puniatur:  ex  parte  etiam  con¬ 
versionis  ad  bonum  commutabile,  inquantum  est  inordinata,  consequitur  pec¬ 
catum  mortale  reatus  alicujus  poenae,  quia  inordinatio  culpae  non  reducitur 
ad  ordinem  justitiae  nisi  per  poenam ;  justum  est  enim,  ut  qui  voluntati  suae 
plus  indulsit,  quam  debuit,  contra  voluntatem  suam  aliquid  patiatur:  sic  enim 
erit  aequalitas.  Unde  Apoc.  18.  dicitur:  Quantum  glorificavit  se,  et  in  deliciis  fuit, 
tantum  date  illi  tormentum,  et  luctum.  Quia  tamen  conversio  ad  bonum  com¬ 
mutabile  est  finita,  non  habet  ex  hac  parte  peccatum,  quod  debeatur  ei  poena 
aeterna.  Unde  si  sit  inordinata  conversio  ad  bonum  commutabile  sine  aver¬ 
sione  a  Deo,  sicut  est  in  peccatis  venialibus,  non  debetur  peccato  poena  ae¬ 
terna,  sed  temporalis.  Quando  igitur  per  gratiam  remittitur  culpa,  tollitur 
aversio  animae  a  Deo,  inquantum  per  gratiam  anima  Deo  conjungitur.  Unde 
et  per  consequens  simul  tollitur  reatus  poenae  aeternae:  potest  tamen  rema¬ 
nere  reatus  alicujus  poenae  temporalis 

Ad  primum  ergo  dicendum,  quod  culpa  mortalis  utrumque  habet,  et  av  r- 
sionem  a  Deo,  et  conversionem  ad  bonum  creatum :  sed,  sicut  in  2.  habitum 
est  (1-2.  q.  71.  art.  6.),  aversio  a  Deo  est  ibi  sicut  formale ;  conversio  autem  ad 
bonum  creatum  est  ibi  sicut  materiale.  Remoto  autem  formali  cujuscumque 

rei,  tollitur  species;  sicut  remoto  rationali,  tollitur  species  humana.  Et  ideo 
ex  hoc  ipso  dicitur  culpa  mortalis  remitti,  quod  per  gratiam  tollitur  aversio 
mentis  a  Deo  simul  cum  reatu  poenae  aeternae:  remanet  tamen  illud  quod 
est  materiale,  scilicet  inordinata  conversio  ad  bonum  creatum,  pro  qua  de¬ 
betur  reatus  poenae  temporalis. 

Ad  secundum  dicendum,  quod,  sicut  in  2.  habitum  est  (1-2.  q.  109.  art.  7. 
et  8.  et  q.  in.  art.  2.),  ad  gratiam  pertinet  operari  in  homine  justificando  ipsum 
a  peccato,  et  cooperari  homini  ad  recte  operandum.  Remissio  igitur  culpae, 
et  reatus  poenae  aeternae  pertinet  ad  gratiam  operantem:  sed  remissio  reatus 
poenae  temporalis  pertinet  ad  gratiam  cooperantem,  inquantum  scilicet  homo 
cum  auxilio  divinae  gratiae  patienter  poenas  tolerando,  absolvitur  etiam  a 
reatu  poenae  temporalis.  Sicut  igitur  prius  est  effectus  gratiae  operantis,  quam 
gratiae  cooperantis,  ita  etiam  prius  est  remissio  culpae,  et  poenae  aeternae, 
quam  plena  absolutio  a  poena  temporali;  utrumque  enim  est  a  gratia,  sed 
primum  a  gratia  sola,  secundum  ex  gratia,  et  libero  arbitrio. 

Ad  tertium  dicendum,  quod  passio  Christi  de  se  sufficiens  est  ad  tollen¬ 
dum  omnem  reatum  poenae  non  solum  aeternae,  sed  etiam  temporalis:  et 
secundum  modum,  quo  homo  participat  virtutem  passionis  Christi,  percipit 
etiam  absolutionem  a  reatu  poenae;  in  baptismo  autem  homo  participat  to¬ 
taliter  virtutem  passionis  Christi,  utpote  per  aquam,  et  spiritum  Christi 
commortuus  peccato,  et  in  eo  regeneratur  ad  novam  vitam;  et  ideo  in 
baptismo  homo  consequitur  remissionem  reatus  totius  poenae.  In  poeni¬ 
tentia  vero  consequitur  virtutem  passionis  Christi  secundum  modum  pro¬ 
priorum  actuum,  qui  sunt  materia  poenitentiae,  sicut  aqua  baptismi,  ut  supra 
dictum  est  (q.  84.  art.  1.  et  q.).  Et  ideo  non  statim  per  primum  actum  poeni¬ 
tentiae,  quo  remittitur  culpa,  solvitur  reatus  totius  poenae,  sed  completis 
omnibus  poenitentiae  actibus. 

ARTICULUS  V.  55o 

UTRUM,  REMISSA  CULPA  MORTALI,  TOLLANTUR 
OMNES  RELIQUIAE  PECCATI. 

(Supr.  art.  4.  ad  5.  et  4.  Dist.  14.  q.  2.  art.  1.  q.  5.  et  1.  Cor.  u.  lect.  q.J. 

Ad  quintum  sic  proceditur.  Videtur,  quod,  remissa  culpa  mortali,  tollan¬ 
tur  omnes  reliquiae  peccati:  dicit  enim  August.  in  lib.  de  Poenitentia  (seu 
De  vera  et  falsa  poenitent.  cap.  6.  a  med.) :  «  Nunquam  Dominus  aliquem 
sanavit,  quem  omnino  non  liberavit ;  totum  enim  hominem  sanavit  in  sab¬ 
bato,  quia  et  corpus  ab  omni  infirmitate,  et  animam  ab  omni  contagione  »  : 
sed  reliquiae  peccati  pertinent  ad  infirmitatem  peccati;  ergo  non  videtur  pos¬ 
sibile,  quod,  remissa  culpa,  remaneant  reliquiae  peccati. 

2.  Praeterea.  Secundum  Dionys.  cap.  4.  de  Div.  Nom.  (part.  4.  lect.  16.), 
«  bonum  est  efficacius,  quam  malum,  quia  malum  non  agit  nisi  virtute  boni  »: 
sed  homo  peccando  simul  totam  infectionem  peccati  incurrit;  ergo  multo 
magis  poenitendo  liberatur  etiam  ab  omnibus  peccati  reliquiis. 

3.  Praeterea.  Opus  Dei  efficacius  est,  quam  opus  hominis:  sed  per  exer¬ 
citium  humanorum  operum  ad  bonum  tolluntur  reliquiae  peccati  contrarii; 
ergo  multo  magis  tolluntur  per  remissionem  culpae,  quae  est  opus  Dei. 

Sed  contra  est,  quod  Mare.  8.  legitur,  quod  caecus  illuminatus  a  Do- 

mino  primo  restitutus  est  ad  imperfectum  visum;  unde  ait:  Video  homines 
velut  arbores  ambulantes:  deinde  restitutus  est  perfecte,  ita  ut  videret  clare 
omnia:  illuminatio  autem  caeci  significat  liberationem  peccatoris;  post  pri¬ 
mam  ergo  remissionem  culpae,  qua  peccator  restituitur  ad  visum  spiritua¬ 
lem,  adhuc  remanent  in  eo  aliquae  reliquiae  peccati  praeteriti. 

Respondeo  dicendum,  quod  peccatum  mortale  ex  parte  conversionis 
inordinatae  ad  bonum  commutabile  quandam  dispositionem  causat  in  anima, 
vel  etiam  habitum,  si  actus  frequenter  iteretur;  sicut  autem  dictum  est 
(art.  praec.),  culpa  peccati  mortalis  remittitur,  inquantum  tollitur  per  gra¬ 
tiam  aversio  mentis  a  Deo.  Sublato  autem  eo,  quod  est  ex  parte  aversionis, 
nihilominus  remanere  potest  id,  quod  est  ex  parte  conversionis  inordinatae, 
cum  hanc  contingat  esse  sine  illa,  sicut  prius  dictum  est  (art.  praec.):  et  ideo 
nihil  prohibet,  quin,  remissa  culpa,  remaneant  dispositione-s  ex  praeceden¬ 
tibus  actibus  causatae,  quae  dicuntur  peccati  reliquiae:  remanent  tamen  debili¬ 
tatae,  et  diminutae,  ita  quod  homini  non  dominentur ;  et  hoc  magis  per  modum 
dispositionum,  quam  per  modum  habituum,  sicut  etiam  remanet  fomes  post 
baptismum. 

Ad  primum  ergo  dicendum,  quod  Deus  totum  hominem  perfecte  curat: 
sed  quandoque  subito;  sicut  socrum  Petri  statim  restituit  perfectae  sanitati, 
ita  ut  surgens  ministraret  illis,  ut  legitur  Luc.  4.,  quandoque  autem  successive, 
sicut  dictum  est  (q.  44.  art.  3.  ad  2.)  de  caeco  illuminato,  Mare.  8.  Et  ita  etiam 
spiritualiter  quandoque  tanta  commotione  convertit  cor  hominis,  ut  subito 
perfecte  consequatur  sanitatem  spiritualem,  non  solum  remissa  culpa,  sed 
sublatis  omnibus  peccati  reliquiis,  ut  patet  de  Magdalena  Luc.  7.  Quandoque 
autem  prius  remittit  culpam  per  gratiam  operantem;  et  postea  per  gratiam 
cooperantem  successive  tollit  peccati  reliquias. 

Ad  secundum  dicendum,  quod  peccatum  etiam  quandoque  statim  inducit 
debilem  dispositionem,  utpote  per  unum  actum  causatam ;  quandoque  autem 
fortiorem,  causatam  per  multos  actus. 

Ad  tertium  dicendum,  quod  uno  actu  humano  non  tolluntur  omnes 
reliquiae  peccati,  quia,  ut  dicitur  in  Praedicamentis  (cap.  De  Opposil.  a  med.), 
«  pravus  ad  meliores  exercitationes  deductus  ad  modicum,  aliquid  proficiet, 
ut  melior  sit:  multiplicato  autem  exercitio,  ad  hoc  pervenit,  ut  sit  bonus 
virtute  acquisita  ».  Hoc  autem  mu  to  efficacius  facit  divina  gratia,  sive  uno, 
sive  pluribus  actibus. 


ARTICULUS  VI.  531 

UTRUM  RLMiSSiO  CULPAE  SIT  EFFECTUS  POENITENTIAE. 

(4.  Dist.  14.  q.  2.  art.  1.  q.  1.). 

Ad  sextum  sic  proceditur.  Videtur,  quod  remissio  culpae  non  sit  effectus 
poenitentiae,  secundum  quod  est  virtus:  dicitur  enim  poenitentia  virtus,  se¬ 
cundum  quod  est  principium  humani  actus  :  sed  humanus  actus  non  operatur 
ad  remissionem  culpae,  quae  est  effectus  gratiae  operantis;  ergo  remissio 
culpae  non  est  effectus  poenitentiae  secundum  quod  est  virtus. 

2.  Praeterea.  Quaedam  aliae  virtutes  sunt  excellentiores  poenitentia  : 
sed  remissio  culpae  non  dicitur  effectus  alicujus  alterius  virtutis ;  ergo  etiam 
non  est  effectus  poenitentiae,  secundum  quod  est  virtus. 


8o8 


QUAESTIO  LXXXVI.  ARTICULUS  VI. 


3.  Praeterea.  Remissio  culpae  non  est  nisi  ex  virtute  passionis  Christi, 
secundum  illud  Hebr.  9.:  Sine  sanguinis  effusione  non  jit  remissio  :  sed  poeni¬ 
tentia,  inquantum  est  sacramentum,  operatur  in  virtute  passionis  Christi, 
sicut  et  caetera  sacramenta,  ut  ex  supradictis  patet  (q.  62.  art.  4.  et  5.)  ;  ergo 
remissio  culpae  non  est  effectus  poenitentiae,  inquantum  est  virtus,  sed  in¬ 
quantum  est  sacramentum. 

Sed  contra.  Illud  est  proprie  causa  alicujus,  sine  quo  esse  non  potest: 
omnis  enim  effectus  dependet  a  sua  causa:  sed  remissio  culpae  potest  esse 
a  Deo  sine  poenitentiae  sacramento,  non  autem  sine  poenitentia,  secundum 
quod  est  virtus,  ut  supra  dictum  est  (q.  84.  art.  3.  ad  3.  et  q.  86.  art.  2.);  unde 
et  ante  sacramenta  novae  legis  poenitentibus  Deus  peccata  remittebat ;  ergo 
remissio  culpae  est  praecipue  effectus  poenitentiae,  secundum  quod  est  virtus. 

.  Respondeo  dicendum,  quod  poenitentia  est  virtus,  secundum  quod  est 
piinupium  quorumdam  actuum  humanorum:  actus  autem  humani,  qui  sunt 
ex  parte  peccatoris,  materialiter  se  habent  in  sacramento  poenitentiae.  Omne 
autem  sacramentum  producit  effectum  suum  non  solum  virtute  formae,  sed 
etiam  virtute  materiae;  ex  utroque  enim  est  unum  sacramentum,  ut  supra 
anitum  est  (q.  60.  art.  6.  ad  2.  et  art.  j.).  Unde  sicut  remissio  culpae  fit  in 
baptismo  non  solum  virtute  formae,  sed  etiam  virtute  materiae,  scilicet  aquae, 
principalius  tamen  virtute  formae,  ex  qua  et  ipsa  aqua  virtutem  recipit,  ita 
etiam  remissio  culpae  est  effectus  poenitentiae,  principalius  quidem  ex  vir¬ 
tute  clavium,  quas  habent  ministri,  ex  quorum  parte  accipitur  quod  est  for¬ 
male  in  hoc  sacramento,  ut  supra  dictum  est  (q.  84.  art.  3.) ;  secundario 
autem  ex  vi  actuum  poenitentis  pertinentium  ad  virtutem  poenitentiae:  tamen 
prout  hi  actus  aliqualiter  ordinantur  ad  claves  Ecclesiae:  et  sic  patet,  quod 
remissio  culpae  est  effectus  poenitentiae,  secundum  quod  est  virtus,  princi¬ 
palius  tamen  secundum  quod  est  sacramentum. 

.  Ad  PR1MUM  ergo  dicendum,  quod  effectus  gratiae  operantis  est  justificatio 
impn,  ut  in  2  dictum  est  (1-2.  q.  1x3.):  in  qua,  ut  ibidem  dictum  est  (art.  1.  2. 
...  n°n  solum  est  gratiae  infusio,  et  remissio  culpae,  sed  etiam  motus 
liberi  arbitrii  in  Deum,  qui  est  actus  fidei  formatae,  et  motus  liberi  arbitrii 
in  peccatum,  qui  est  actus  poenitentiae;  hi  tamen  actus  humani  sunt  ibi,  ut 
effectus  gratiae  operantis,  simul  producti  cum  remissione  culpae.  Unde  re¬ 
missio  culpae  non  fit  sine  actu  poenitentiae  virtutis,  licet  sit  effectus  gratiae 

Ad  secundum  dicendum,  quod  in  justificatione  impii  non  solum  est  actus 
poenitentiae,  sed  etiam  actus  fidei,  ut  dictum  est  (in  solut.  praec.  et  1-2  q  112 
art.  4.);  et  ideo  remissio  culpae  non  ponitur  effectus  solum  poenitentiae  viri 
tutis,  sed  principalius  fidei,  et  charitatis. 


.  Ad  tertium  dicendum,  quod  ad  passionem  Christi  ordinatur  actus  poe¬ 
nitentiae  virtutis  et  per  fidem,  et  per  ordinem  ad  claves  Ecclesiae,  et  ideo 
utroque  modo  causat  remissionem  culpae  virtute  passionis  Christi.  Ad  id  autem 
quod  m  contrarium  objicitur,  dicendum  est,  quod  actus  poenitentiae  virtutis 

mhiS  ^od  sine  eo  non  P(jssit  fieri  remissio  culpae,  inquantum  est  insepa¬ 
rabilis  effectus  gratiae,  per  quam  principaliter  culpa  remittitur,  quae  etiam 
operatur  m  omnibus  sacramentis:  et  ideo  per  hoc  non  potest  concludi  nisi 
quod  gratia  est  principalior  causa  remissionis  culpae,  quam  poenitentiae 
sacramentum.  Sciendum  tamen,  quod  etiam  in  veteri  legi  et  in  lege  nam- 
arf  mr  Sacramentum  Poenitentiae,  ut  supra  dictum  est  (q.  S4. 

QUAESTIO  LXXXVII. 

DE  REMISSIONE  VENIALIUM  PECCATORUM, 
IN  QUATUOR  ARTICULOS  DIVISA. 


Deinde  considerandum  est  de  remissione  venialium  peccatorum. 

Et  circa  hoc  quaeruntur  quatuor. 

Primo.  Utrum  sine  poenitentia  peccatum  veniale  possit  dimitti. 

Secundo.  Utrum  possit  dimitti  sine  gratiae  infusione. 

Tertio.  Utrum  peccata  venialia  remittantur  per  aspersionem  aquae  bene¬ 
dictae,  et  episcopalem  benedictionem,  et  tunsionem  pectoris,  et  orationem 
Dominicam,  et  alia  hujusmodi. 

Quartum.  Utrum  veniale  peccatum  possit  remitti  sine  mortali. 

ARTICULUS  I.  532 

UTRUM  PECCATUM  VENIALE  POSSIT  REMITTI  SINE  POENITENTIA. 

(Infr.  art.  2.  ad  2.  et  3.  et  art.  3.  corp. 
et  4.  Dist.  16.  q.  2.  art.  2.  q.  2.  ad  2.  et  Dist.  21.  q.  2.  art.  1.  corp. 
et  Mal.  q.  7.  art.  12.  corp.). 

Ad  primum  sic  proceditur.  Videtur,  quod  veniale  peccatum  possit  remitti 
sine  poenitentia:  pertinet  enim,  ut  supra  dictum  est  (q.  84.  art.  10.  ad  4.),  ad 
rationem  verae  poenitentiae,  quod  non  solum  homo  doleat  de  peccato  prae¬ 
terito,  sed  etiam  proponat  cavere  de  futuro:  sed  sine  tali  proposito  peccata 
venialia  dimittuntur,  cum  certum  sit,  quod  homo  sine  peccatis  venialibus 
praesentem  vitam  ducere  non  potest;  ergo  peccata  venialia  possunt  remitti 
sine  poenitentia. 

2.  Praeterea.  Poenitentia  non  est  sine  actuali  displicentia  peccatorum: 
sed  peccata  venialia  possunt  dimitti  sine  displicentia  actuali  eorum,  sicut  pati  t 
in  eo,  qui  dormiens  occideretur  propter  Christum;  statim  enim  evolaret: 
quod  non  contingit,  manentibus  peccatis  venialibus;  ergo  peccata  venialia 
possunt  remitti  sine  poenitentia. 

3.  Praeterea.  Peccata  venialia  opponuntur  fervori  charitatis,  ut  in  2.  di¬ 
ctum  est  (2-2.  q.  24.  art.  10.):  sed  unum  oppositorum  tollitur  per  aliud;  ergo 
per  fervorem  charitatis,  quem  contingit  esse  sine  actuali  displicentia  peccati 
venialis,  fit  remissio  peccatorum  venialium. 

Sed  contra  est,  quod  August.  dicit  in  lib.  de  Poenit.  (seu  De  vera,  et 
falsa  poenitent.  cap.  8.  et  bom.  27.  inter  30.  cap.  2.  et  hom.  ult.  ante  mei.),  quod 
«  est  quaedam  poenitentia,  quae  quotidie  agitur  in  Ecclesia  pro  peccatis  ve¬ 
nialibus  » :  quae  frustra  esset,  si  sine  poenitentia  peccata  venialia  possent 
dimitti;  videtur  ergo,  quod  peccata  venialia  non  possint  sine  poenitentia  di¬ 
mitti. 

Respondeo  dicendum,  quod  remissio  culpae,  sicut  dictum  est  (q.  praec. 
art.  2.),  fit  per  conjunctionem  hominis  ad  Deum,  a  quo  aliqualiter  separat 

culpa :  sed  haec  separatio  perfecte  quidem  fit  per  peccatum  mortale,  imper¬ 
fecte  autem  per  peccatum  veniale ;  nam  per  peccatum  mortale  mens  omnino 
a  Deo  avertitur,  utpote  contra  charitatem  agens:  per  peccatum  autem  ve¬ 
niale  retardatur  affectus  hominis,  ne  prompte  in  Deum  feratur;  et  ideo  utrum¬ 
que  peccatum  per  poenitentiam  quidem  remittitur,  qum  per  utrumque  deor- 
dinatur  voluntas  hominis  per  immoderatam  conversionem  ad  bonum  creatum: 
sicut  enim  peccatum  mortale  remitti  non  potest,  quamdiu  voluntas  peccato 
adhaeret,  ita  etiam  nec  peccatum  veniale,  quia  manente  causa,  manet  effe¬ 
ctus.  Exigitur  autem  ad  remissionem  peccati  mortalis  perfectior  poenitentia, 
ut  scilicet  homo  actualiter  peccatum  mortale  commissum  detestetur,  quan¬ 
tum  in  ipso  est,  ut  scilicet  diligentiam  adhibeat  ad  rememorandum  singula 
peccata  mortalia,  ut  singula  detestetur:  sed  hoc  non  requiritur  ad  remissio¬ 
nem  venialium  peccatorum:  non  tamen  sufficit  habitualis  displicentia,  quae 
habetur  per  habitum  charitatis,  vel  poenitentiae  virtutis,  quia  sic  charitas 
non  compateretur  peccatum  veniale:  quod  patet  esse  falsum;  unde  sequitur, 
quod  requiratur  quaedam  virtualis  displicentia,  puta  cum  aliquis  hoc  modo 
fertur  secundum  affectum  in  Deum,  et  res  divinas,  ut  quidquid  sibi  occurre¬ 
ret,  quod  eum  ab  hoc  motu  retardaret,  displiceret  ei,  et  doleret  se  commi¬ 
sisse,  etiamsi  actu  de  illo  non  cogitaret:  quod  tamen  non  sufficit  ad  remis¬ 
sionem  peccati  mortalis,  nisi  quantum  ad  peccata  oblita  post  diligentem  in¬ 
quisitionem. 

Ad  primum  ergo  dicendum,  quod  homo  in  gratia  constitutus  potest  vitare 
omnia  peccata  mortalia,  et  singula:  potest  etiam  vitare  singula  peccata  ve¬ 
nialia,  sed  non  omnia,  ut  patet  ex  his  quae  in  2.  dicta  sunt  (1-2.  q.  74.  art. j. 
ad  2.  et  q.  109.  art.  8.);  et  ideo  poenitentia  de  peccatis  mortalibus  requirit, 
quod  homo  proponat  abstinere  ab  omnibus,  et  singulis  peccatis  mortalibus: 
sed  ad  poenitentiam  peccatorum  venialium  requiritur,  quod  homo  proponat 
abstinere  a  singulis;  non  tamen  ab  omnibus,  quia  hoc  infirmitas  hujus  vitae 
non  patitur:  debet  tamen  habere  propositum  se  praeparandi  ad  peccata  ve¬ 
nialia  minuenda;  alioquin  esset  ei  periculum  deficiendi,  cum  desereret  appe¬ 
titum  proficiendi,  seu  tollendi  impedimenta  spiritualis  profectus,  quae  sunt 
peccata  venialia. 

Ad  secundum  dicendum,  quod  passio  pro  Christo  suscepta,  sicut  supra 
dictum  est  (q.  66.  art.  11.),  obtinet  vim  baptismi,  et  ideo  purgat  ab  omni 
culpa  et  veniali,  et  mortali,  nisi  actualiter  voluntatem  peccato  invenerit  inhae¬ 
rentem. 

Ad  tertium  dicendum,  quod  fervor  charitatis  virtualiter  implicat  displi¬ 
centiam  venialium  peccatorum,  ut  supra  dictum  est  (q.  79.  art.  4.). 


ARTICULUS  II.  533 

UTRUM  AD  REMISSIONEM  VENIALIUM  PECCATORUM 
REQUIRATUR  GRATIAE  INFUSIO. 

(Supr.  q.  6p.  art.  1.  ad  8.  et  infr.  praes,  q.  art.  3.  corp.  et  art.  4.  ad  2. 
ei  4.  Dist.  16.  q.  2.  art.  2.  q.  1.  et  Mal.  q.  7.  art.  11.  corp.  et  ad  14. 
et  art.  12.  corp.  et  ad  1.). 

Ad  secundum  sic  proceditur.  Videtur,  quod  ad  remissionem  venialium 
peccatorum  requiratur  gratiae  infusio :  effectus  enim  non  est  sine  propria 


QUAESTIO  LXXXVI1.  ARTICULUS  II. 


8 1 1 

causa:  sed  propria  causa  remissionis  peccatorum  est  gratia:  non  enim  ex 
meritis  propriis  peccata  hominis  remittuntur;  unde  dicitur  Epfaes.  2.:  Deus, 
qui  dives  est  in  misericordia,  propter  nimiam  charitatem  suam,  qua  dilexit  nos, 
cum  essemus  mortui  peccatis,  convivificavit  nos  in  Christo,  cujus  gratia  salvati  estis; 
ergo  peccata  venialia  non  remittuntur  sine  gratiae  infusione. 

2.  Praeterea.  Peccata  venialia  non  remittuntur  sine  poenitentia:  sed  in 
poenitentia  infunditur  gratia,  sicut  et  in  aliis  sacramentis  novae  legis;  ergo 
peccata  venialia  non  remittuntur  sine  gratiae  infusione. 

3.  Praeterea.  Peccatum  veniale  maculam  quamdam  animae  infert:  sed 
macula  non  aufertur  nisi  per  gratiam,  quae  est  spiritualis  animae  decor;  ergo 
videtur,  quod  peccata  venialia  non  dimittantur  sine  gratiae  infusione. 

Sed  contra  est,  quod  peccatum  veniale  adveniens  non  tollit  gratiam, 
neque  etiam  diminuit  eam,  ut  in  2.  habitum  est  (2-2.  q.  24.  art.  10.);  ergo 
pari  ratione  ad  hoc  quod  peccatum  veniale  remittatur,  non  requiritur  novae 
gratiae  infusio. 

Respondeo  dicendum,  quod  unumquodque  tollitur  per  suum  oppositum. 
Peccatum  autem  veniale  non  contrariatur  habituali  gratiae,  vel  charitati,  sed 
retardat  actum  ejus,  inquantum  nimis  inhaeret  homo  bono  creato,  licet  non 
contra  Deum,  ut  in  2.  habitum  est  (1-2.  q.  88.  art.  1.  et  2-2.  q.  24.  art.  10.). 
Et  ideo  ad  hoc  quod  peccatum  veniale  tollatur,  non  requiritur  quod  infun¬ 
datur  aliqua  habitualis  gratia;  sed  sufficit  aliquis  motus  gratiae,  vel  charitatis 
ad  ejus  remissionem.  Quia  tamen  in  habentibus  usum  liberi  arbitrii,  in  quibus 
solis  possunt  esse  venialia  peccata,  non  contingit  esse  infusionem  gratiae  sine 
actuali  motu  liberi  arbitrii  in  Deum,  et  in  peccatum,  ideo  quandocumque  de 
novo  gratia  infunditur,  peccata  venialia  remittuntur. 

Ad  primum  ergo  dicendum,  quod  etiam  remissio  peccatorum  venialium 
est  effectus  gratiae,  per  actum  scilicet,  quem  de  novo  elicit,  non  autem  per 
aliquid  habituale  de  novo  animae  infusum. 

Ad  secundum  dicendum,  quod  peccatum  veniale  nunquam  remittitur 
sine  aliquali  actu  poenitentiae  virtutis,  explicito  scilicet,  vel  implicito,  ut  supra 
dictum  est  (art.  praec.) :  potest  tamen  remitti  peccatum  veniale  sine  poeni¬ 
tentiae  sacramento,  quod  in  absolutione  sacerdotis  formaliter  perficitur,  ut 
supra  dictum  est  (q.  praec.  art.  2.):  et  ideo  non  sequitur,  quod  ad  remissionem 
venialis  peccati  requiratur  gratiae  infusio;  quae  licet  sit  in  quolibet  sacra¬ 
mento,  non  tamen  est  in  quolibet  actu  virtutis. 

Ad  tertium  dicendum,  quod  sicut  in  corpore  contingit  esse  maculam 
dupliciter:  uno  modo  per  privationem  ejus,  quod  requiritur  ad  decorem,  puta 
debiti  coloris,  aut  debitae  proportionis  membrorum:  alio  modo  per  superin¬ 
ductionem  alicujus  impedientis  decorem,  puta  luti,  aut  pulveris  :  ita  etiam 
animae  inducitur  macula:  uno  modo  per  privationem  decoris  gratiae  per  pec¬ 
catum  mortale:  alio  modo  per  inclinationem  affectus  inordinatam  ad  aliquid 
temporale;  et  hoc  fit  per  peccatum  veniale:  et  ideo  ad  tollendam  maculam 
peccati  mortalis  requiritur  infusio  gratiae ;  sed  ad  tollendam  maculam  venialis 
peccati  requiritur  aliquis  actus  procedens  ex  gratia,  per  quam  removeatur 
inordinata  adhaesio  ad  rem  temporalem. 

ARTICULUS  III.  534 

UTRUM  VENIALIA  PECCATA  REMITTANTUR 
PER  ASPERSIONEM  AQUAE  BENEDICTAE,  ET  CAETERA  HUJUSMODI. 

(Supr.  q.  6p  art.  i.  ad  6.  et  8.  et  q.  8p  art.  3.  ad  j.  et  4.  Dist.  16.  q.  2.  art.  2.  q.  4. 
et  Dist.  17.  q.  3.  art.  3.  q.  3.  et  Dist.  21.  q.  2.  art.  1.  et  2. 
et  de  Mal.  q.  7.  art.  12). 

Ad  tertium  sic  proceditur.  Videtur,  quod  venialia  peccata  non  remit¬ 
tantur  per  aspersionem  aquae  benedictae,  et  episcopalem  benedictionem,  et 
alia  hujusmodi:  peccata  enim  venialia  non  remittuntur  sine  poenitentia,  ut 
dictum  est  (art.  1.  lmj.  q.):  sed  poenitentia  per  se  sufficit  ad  remissionem  ve¬ 
nialium  peccatorum ;  ergo  ista  nihil  operantur  ad  hujusmodi  remissionem. 

2.  Praeterea.  Quodlibet  istorum  eamdem  relationem  habet  ad  unum 
peccatum  veniale,  et  ad  omnia:  si  ergo  per  aliquod  istorum  remittitur  aliquod 
peccatum  veniale,  sequitur  quod  pari  ratione  remittantur  omnia :  et  ita  per 
unam  tunsionem  pectoris,  vel  per  unam  aspersionem  aquae  benedictae  red¬ 
deretur  homo  immunis  ab  omnibus  peccatis  venialibus;  quod  videtur  incon¬ 
veniens. 

3.  Praeterea.  Peccata  venialia  inducunt  reatum  alicujus  poenae,  licet 
temporalis:  dicitur  enim  1.  Cor.  3.  de  eo  qui  superaedificat  lignum,  foenum,  et 
stipulam,  quod  salvus  erit,  sic  tamen  quasi  per  ignem:  sed  hujusmodi,  per  quae 
dicitur  peccatum  veniale  dimitti,  vel  nullam,  vel  minimam  poenam  in  se 
habent;  ergo  non  sufficiunt  ad  plenam  remissionem  venialium  peccatorum. 

Sed  contra  est,  quod  August.  dicit  in  lib.  de  Poenitentia  (scilicet  hom. 
ult.  inter  /0.  aliquant.  ante  med.),  quod  «  pro  levibus  peccatis  pectora  nostra 
tundimus,  et  dicimus:  Dimitte  nobis  debita  nostra  »;  et  ita  videtur,  quod  tunsio 
pectoris,  et  oratio  Dominica  causent  remissionem  venialium  peccatorum  •  et 
eadem  ratio  videtur  esse  de  aliis. 

.  Respondeo  dicendum,  quod,  sicut  supra  dictum  est  (art.  praec.),  ad  re¬ 
missionem  venialis  peccati  non  requiritur  novae  gratiae  infusio,  sed  sufficit 
a  lquis  actus  procedens  ex  gratia,  quo  aliquis  detestetur  peccatum  veniale,  vel 
explicite,  vel  saltem  implicite ;  sicut  cum  aliquis  ferventer  movetur  in  Deum. 
bt  ideo  triplici  ratione  aliqua  causant  remissionem  venialium  peccatorum  •  uno 
modo,  mquantum  in  eis  infunditur  gratia;  quia  per  infusionem  gratiae  tol¬ 
luntur  venialia  peccata,  ut  supra  dictum  est  (art.  praec.);  et  hoc  modo  per 
Eucharistiam,  et  extremam  unctionem,  et  universaliter  per  omnia  sacramenta 
novae  legis,  in  quibus  confertur  gratia,  peccata  venialia  remittuntur :  secundo, 
mquantum  sunt  cum  aliquo  motu  detestationis  peccatorum;  et  hoc  modo 
confessio  generalis,  tunsio  pectoris,  et  oratio  Dominica  operantur  ad  remis¬ 
sionem  vernalium  peccatorum,  nam  in  oratione  Dominica  petimus:  Dimitte 
nobis  debita  nostra:  tertio  modo,  mquantum  sunt  cum  aliquo  motu  reverentiae 
m  Deum,  et  ad  res  divinas;  et  hoc  modo  benedictio  episcopalis,  aspersio 
aquae  benedictae,  quaelibet  sacramentalis  unctio,  oratio  in  Ecclesia  dedicata 
et  si  aliqua  alia  sunt  hujusmodi,  operantur  ad  remissionem  venialium  pec¬ 
catorum.  p 

Ad  primum  ergo  dicendum,  quod  omnia  ista  causant  remissionem  pecca¬ 
torum  venialium,  mquantum  inclinant  animam  ad  motum  poenitentiae  qui 
est  detestatio  peccatorum,  vel  implicite,  vel  explicite.  H 

Ad  .secundum  dicendum,  quod  omnia  ista,  quantum  est  de  se,  operantur 
ad  remissionem  omnium  peccatorum  venialium :  potest  tamen  impediri  re 
missio  quantum  ad  aliqua  peccata  venialia,  quibus  mens  actualiter  inhaeret; 
sicut  et  per  fictionem  interdum  impeditur  effectus  baptismi. 

.  rERTIUV  dicendum,  quod  per  praedicta  tolluntur  quidem  peccata  ve¬ 
nialia  quantum  ad  culpam,  tum  virtute  alicujus  satisfactionis,  tum  etiam  vir¬ 
tute  chantatis,  cujus  motus  per  praedicta  excitatur:  non  autem  per  quodlibet 
praedictorum  semper  tollitur  totus  reatus  poenae ;  quia  sic  qui  esset  omnino 
immunis  a  peccato  mortali,  aspersus  aqua  benedicta  statirn  evolaret:  sed 
reatus  poenae  remittitur  per  praedicta  secundum  motum  fervoris  in  Deum, 
qui  per  praedicta  excitatur,  quandoque  magis,  quandoque  autem  minus. 


ARTICULUS  IV.  5j5 

UTRUM  VENIALE  PECCATUM  POSSIT  REMITTI  SINE  MORTALI  PECCATO. 

(Infr.  q.  90.  art.  4.  ad  3.  et  4.  Dist.  16.  q.  2.  art.  1.  q.  2.  et  q.). 

Ad  quartum  sic  proceditur.  Videtur,  quod  veniale  peccatum  possit  re¬ 
nutu,  sine  mortali,  quia  super  illud  Joan.  8.:  Oui  sine  peccato  est  vestrum,  pri¬ 
mus  in  illam  lapidem  mittat,  dicit  quaedam  Gloss.  (Aug.  lib.  de  Vera,  et  falsa 
poen.it.  cap.  ult.  a  prine.),  quod  «  omnes  illi  erant  in  peccato  mortali ;  venialia 
enim  eis  dimittebantur  per  caeremonias»;  ergo  veniale  peccatum  potest  re¬ 
mitti  sine  mortali. 

2.  Praeterea.  Ad  remissionem  peccati  venialis  non  requiritur  gratiae  in¬ 
tusio.  requiritur  autem  ad  remissionem  mortalis;  ergo  veniale  peccatum  po¬ 
test  remitti  sine  mortali. 

3.  Praeterea.  Plus  distat  peccatum  veniale  a  mortali,  quam  ab  alio  ve¬ 
niali  .  sed  unum  veniale  potest  dimitti  sine  alio,  ut  dictum  est  (art.  praec. 
ad  2.  et  q.  praec.  art.  q.)  q  ergo  veniale  potest  dimitti  sine  mortali. 

Sed  contra  est,  quod  dicitur  Matth.  5^  Arnen  dico  tibi,  non  exies  inde, 
scilicet  ex  carcere,  in  quem  intruditur  homo  pro  peccato  mortali,  donec  reddas 
novissimum  quadrantem ;  per  quem  significatur  veniale  peccatum ;  ergo  ve¬ 
niale  peccatum  non  remittitur  sine  mortali. 

Respondeo  dicendum,  quod,  sicut  supra  dictum  est  (q.  praec.  art.  q.),  re¬ 
missio  culpae  cujuscumque  nunquam  fit  nisi  per  virtutem  gratiae:  quia,  ut 
Apostol.  dicit  Rom.  4.,  ad  gratiam  Dei  pertinet,  quod  Deus  alicui  non  imputet 
peccatum;  quod  Gloss.  (interi,  sup.  illud:  Beatus  vir,  cui  non  imputavit,  etc.), 
ibi  exponit  de  veniali :  ille  autem  qui  est  in  peccato  mortali,  caret  gratia  Dei: 
unde  nullum  veniale  ei  remittitur. 

Ad  primum  ergo  dicendum,  quod  venialia  ibi  dicuntur  irregularitates, 
sive  immunditiae,  quas  contrahebant  secundum  legem. 

Ad  secundum  dicendum,  quod  licet  ad  remissionem  peccati  venialis  non 
requiratur  nova  infusio  habitualis  gratiae,  requiritur  tamen  aliquis  gratiae 
actus,  qui  non  potest  esse  in  eo,  qui  subjacet  peccato  mortali. 

Ad  tertium  dicendum,  quod  peccatum  veniale  non  excludit  omnem 
actum  gratiae,  per  quem  possunt  omnia  peccata  venialia  dimitti;  sed  peccatum 
mortale  excludit  totaliter  habitum  gratiae,  sine  quo  nullum  peccatum  mor¬ 
tale,  vel  veniale  remittitur:  et  ideo  non  est  similis  ratio. 

QUAESTIO  LXXXVIII. 

DE  REDITU  PECCATORUM  PER  POENITENTIAM  DIMISSORUM, 
IN  QUATUOR  ARTICULOS  DIVISA. 


Deinde  considerandum  est  de  reditu  peccatorum  per  poenitentiam  dimis¬ 
sorum. 

Et  circa  hoc  quaeruntur  quatuor. 

Primo.  Utrum  peccata  per  poenitentiam  dimissa  redeant  simpliciter  per 
sequens  peccatum. 

Secundo.  Utrum  aliquo  modo  per  ingratitudinem  redeant  specialius  se¬ 
cundum  quaedam  peccata. 

Tertio.  Utrum  peccata  redeant  in  aequali  reatu. 

Quarto.  Utrum  illa  ingratitudo,  per  quam  redeunt,  sit  speciale  peccatum. 


ARTICULUS  I.  536 

UTRUM  PECCATA  DIMISSA  REDEANT  PER  SEQUENS  PECCATUM. 

(Infr.  art.  2.  et  3.  corp.  et  4.  Dist.  22.  q.  1.  art.  1.). 

Ad  primum  sic  proceditur.  Videtur,  quod  peccata  dimissa  redeant  per 
sequens  peccatum:  dicit  enim  August.  in  lib.  de  Baptismo  (scilicet  cont. 
Donatisi.  cap.  12.  in  med.):  «Redire  dimissa  peccata,  ubi  fraterna  charitas 
non  est,  apertissime  Dominus  in  Evangelio  docet  in  illo  servo,  a  quo  dimis¬ 
sum  debitum  Dominus  repetiit,  eo  quod  ille  conservo  suo  debitum  nollet 
dimittere»:  sed  fraterna  charitas  tollitur  per  quodlibet  peccatum  mortale; 
ergo  per  quodlibet  sequens  mortale  peccatum  redeunt  peccata  per  poeniten¬ 
tiam  dimissa. 

2.  Praeterea.  Super  illud  Luc.  11.:  R evertar  in  domum  meam,  unde  exivi, 
dicit  Beda  (cap.  48.  in  Luc.  secundum  ejus  ord.):  «Timendus  est  iste  versi¬ 
culus,  non  exponendus,  ne  culpa,  quam  in  nobis  extinctam  credebamus,  per 
incuriam  nos  vacantes  opprimat»:  hoc  autem  non  esset,  nisi  rediret;  ergo 
culpa  per  poenitentiam  dimissa  redit. 

3.  Praeterea.  Ezech.  18.,  Dominus  dicit:  Si  averterit  se  justus  a  justitia 
sua,  et  fecerit  iniquitatem,  omnes  justitiae  ejus,  quas  fecerat,  non  recordabuntur : 
sed  inter  alias  justitias,  quas  fecit,  etiam  praecedens  poenitentia  continetur, 
cum  supra  dictum  sit  (q.  83.  art.  3.)  poenitentiam  esse  partem  justitiae ;  ergo 
postquam  poenitens  peccat,  non  imputatur  ei  praecedens  poenitentia,  per 
quam  consecutus  est  veniam  peccatorum;  redeunt  ergo  illa  peccata. 

4.  Praeterea.  Peccata  praeterita  per  gratiam  teguntur,  ut  patet  per  Apo¬ 
stolum  Rom.  4.  inducentem  illud  Psalmi  31.:  Beati,  quorum  remissae  sunt  ini¬ 
quitates,  et  quorum  tecta  sunt  peccata :  sed  per  peccatum  mortale  sequens  gratia 
tollitur ;  ergo  peccata,  quae  fuerant  prius  commissa,  remanent  detecta ;  et  ita 
videtur,  quod  redeant. 

Sed  contra  est,  quod  Apost.  dicit  Rom.  ii.:  Sine  poenitentia  sunt  dona, 
et  vocatio  Dei:  sed  peccata  poenitentis  sunt  dimissa  per  donum  Dei;  ergo  per 
peccatum  sequens  non  redeunt  dimfcssa  peccata,  quasi  Deus  de  dono  remis¬ 
sionis  poeniteat. 

Praeterea.  Augustinus  dicit  in  lib.  i.  Responsionum  Prosperi  (object.  2.): 
«  Qui.  recedit  a  Christo,  et  alienatus  a  gratia  finit  hanc  vitam,  quid  nisi  in 
perditionem  vadit?  sed  non  in  id,  quod  remissum  est,  recidit;  nec  pro  ori¬ 
ginali  peccato  damnabitur». 

Respondeo  dicendum,  quod,  sicut  supra  dictum  est  (q.  86.  art.  4.),  in 
peccato  mortali  sunt  duo,  scilicet  aversio  a  Deo,  et  conversio  ad  bonum  crea¬ 
tum.  Quidquid  autem  est  ex  parte  aversionis  in  peccato  mortali,  secundum 
se  consideratum  est  commune  omnibus  peccatis  mortalibus,  quia  per  quod¬ 
libet  peccatum  mortale  homo  avertitur  a  Deo,  unde  et  per  consequens  ma¬ 
cula,  quae  est  per  privationem  gratiae,  et  reatus  poenae  aeternae  communia 
sunt  omnibus  peccatis  mortalibus.  Et  secundum  hoc  intelligitur  id,  quod  di¬ 
citur  Jacob.  2.:  Qui  offendit  in  uno,  factus  est  omnium  reus.  Sed  ex  parte  con¬ 
versionis  peccata  mortalia  sunt  diversa,  et  interdum  contraria.  Unde  mani¬ 
festum  est,  quod  ex  parte  conversionis  peccatum  mortale  sequens  non  facit 
redire  peccata  mortalia  prius  abolita:  alioquin  sequeretur,  quod  homo  per 
peccatum  prodigalitatis  reduceretur  in  habitum,  vel  dispositionem  avaritiae 
prius  abolitae,  et  sic  contrarium  esset  causa  sui  contrarii:  quod  est  impossi¬ 
bile.  Sed  considerando  in  peccatis  mortalibus  id,  quod  est  ex  parte  aversionis 
absolute,  per  peccatum  mortale  sequens  redit  illud,  quod  fuerat  in  prioribus 
peccatis  ante  dimissionem,  inquantum  per  peccatum  mortale  sequens  homo 
privatur  gratia,  et  fit  reus  poenae  aeternae,  sicut  et  prius  erat.  Verum  quia 
aversio  in  peccato  mortali  ex  conversione  quodammodo  causatur,  recipiunt 
ea  quae  sunt  ex  parte  aversionis,  quodammodo  diversitatem  per  compara¬ 
tionem  ad  diversas  conversiones,  sicut  ad  diversas  causas;  ita  quod  sit  alia 
aversio,  et  alia  macula,  et  alius  reatus,  prout  consurgit  ex  alio,  et  alio  actu 
peccati  mortalis.  Et  hoc  modo  in  quaestionem  vertitur,  utrum  macula,  et 
reatus  poenae  aeternae,  secundum  quod  causabantur  ex  actibus  peccatorum 
prium  dimissorum,  redeant  per  peccatum  mortale  sequens.  Quibusdam  igitur 
visum  est,  quod  simpliciter  etiam  hoc  modo  redeant.  Sed  hoc  non  potest 
esse,  quia  opus  Dei  per  opus  hominis  irritari  non  potest.  Remissio  autem 
peccatorum  priorum  fuit  opus  divinae  misericordiae,  unde  non  potest  irritari 
per  sequens  peccatum  hominis,  secundum  illud  Rom.  3.:  Numquid  incredu¬ 
litas  illorum  fidem  Dei  evacuabit?  Et  ideo  alii  ponentes  peccata  redire,  dixe¬ 
runt  quod  Deus  non  remittit  peccata  poenitenti  postmodum  peccaturo  secun¬ 
dum  praescientiam,  sed  solum  secundum  praesentem  justitiam ;  praescit  enim 
se  pro  his  peccatis  eum  aeternaliter  puniturum,  et  tamen  per  gratiam  facit 
eum  praesentialiter  justum.  Sed  nec  hoc  stare  potest,  quia  si  causa  absolute 
ponatur,  et  effectus  ponitur  absolute.  Si  igitur  non  absolute  fieret  per  gra¬ 
tiam,  et  gratiae  sacramenta  peccatorum  remissio,  sed  cum  quadam  conditione 
in  futurum  dependente,  sequeretur  quod  gratia,  et  gratiae  sacramenta  non 
essent  sufficiens  causa  remissionis  peccatorum:  quod  est  erroneum,  utpote 
derogans  gratiae  Dei.  Et  ideo  nullo  modo  potest  esse,  quod  macula,  et  reatus 
praecedentium  peccatorum  redeant,  secundum  quod  ex  talibus  actibus  cau¬ 
sabantur.  Contingit  autem,  quod  sequens  actus  peccati  virtualiter  continet 
reatum  prioris  peccati,  inquantum  scilicet  aliquis  homo  secundo  peccans/ex 
hoc  ipso  videtur  gravius  peccare,  quam  prius  peccaverat,  secundum  illud 

Rom.  2. :  Secundum  duritiam  tuam,  et  cor  impoenitens  thesaurizas  tibi  iram  in  die 
irae,  ex  hoc  scilicet  solo,  quod  contemnitur  Dei  bonitas,  quae  ad  poenitentiam 
exspectat.  Multo  autem  magis  contemnitur  De:  bonitas,  si  post  remissionem 
prioris  peccati  secundo  peccatum  iteretur,  quanto  majus  est  beneficium  pec¬ 
catum  remittere,  quam  peccatorem  sustinere.  Sic  igitur  per  peccatum  sequens 
poenitentiam  redit  quodammodo  reatus  peccatorum  prius  dimissorum,  non 
inquantum  causabatur  ex  illis  peccatis  prius  dimissis,  sed  inquantum  causatur 
ex  peccato  ultimo  perpetrato,  quod  aggravatur  ex  peccatis  prioribus :  et  hoc 
non  est  peccata  dimissa  redire  simpliciter,  sed  redire  secundum  quid,  inquan¬ 
tum  scilicet  virtualiter  in  peccato  sequenti  continentur. 

Ad  primum  ergo  dicendum,  quod  illud  verbum  Augustini  videtur  esse  in- 
telligendum  de  reditu  peccatorum  quantum  ad  reatum  poenae  aeternae  in  se 
consideratum,  quia  scilicet  post  poenitentiam  peccans  incurrit  reatum  poenae 
aeternae,  sicut  et  prius;  non  tamen  omnino  propter  eamdem  rationem.  Unde 
August.  in  lib.  de  Responsionibus  Prosperi,  cum  dixisset,  quod  «  non  in  eo 
quod  remissum  est,  recidit,  nec  pro  originali  peccato  damnabitur»,  subdit 
(loc.  cit.):  «  Qui  tamen  propter  postrema  crimina  ea  morte  afficietur,  quae 
ei  propter  illa,  quae  ei  remissa  sunt,  debebatur  »;  quia  scilicet  incurrit  mortem 
aeternam,  quam  meruerat  per  peccata  praeterita. 

Ad  secundum  dicendum,  quod  in  illis  verbis  non  intendit  dicere  Beda, 
quod  culpa  prius  dimissa  hominem  opprimat  per  reditum  reatus  praeteriti, 
sed  per  iterationem  actus. 

Ad  tertium  dicendum,  quod  per  sequens  peccatum  justitiae  priores  obli¬ 
vioni  traduntur,  inquantum  erant  meritoria  vitae  aeternae,  non  tamen  inquan¬ 
tum  erant  impeditivae  peccati;  unde  si  aliquis  peccet  mortaliter,  postquam 
restituit  debitum,  non  efficitur  reus,  quasi  debitum  non  reddidisset;  et  multo 
minus  traditur  oblivioni  poenitentia  prius  acta,  quantum  ad  remissionem 
culpae,  cum  remissio  culpae  magis  sit  opus  Dei,  quam  hominis. 

Ad  quartum  dicendum,  quod  gratia  simpliciter  tollit  maculam,  et  reatum 
poenae  aeternae:  tegit  autem  actus  peccati  praeteritos,  ne  scilicet  propter  eos 
Deus  hominem  gratia  privet,  et  reum  habeat  poenae  aeternae :  et  quod  gratia 
semel  fecit,  perpetuo  manet. 


ARTICULUS  II.  5  37 

UTRUM  PECCATA  DIMISSA  REDEANT  PER  INGRATITUDINEM, 

QUAE  SPECIALITER  EST  SECUNDUM  ODIUM  FRATERNUM, 
APOSTASIAM  A  FIDE,  CONTEMPTUM  CONFESSIONIS, 

ET  DOLOREM  DE  POENITENTIA  HABITA. 

(4.  Dist.  22.  q.  1.  art.  I.  corp.  et  art.  3.). 

Ad  secundum  sic  proceditur.  Videtur,  quod  peccata  dimissa  non  redeant 
per  ingratitudinem,  quae  specialiter  est  secundum  quatuor  genera  peccatorum, 
scilicet  secundum  odium  fraternum,  apostasiam  a  fide,  contemptum  confessionis, 
et  dolorem  de  poenitentia  habita,  secundum  quod  quidam  metrice  dixerunt: 

Fratres  odit,  apostata  fit,  spernitque  fateri, 

Poenituisse  piget,  pristina  culpa  redit. 

Tanto  enim  est  major  ingratitudo,  quanto  gravius  est  peccatum,  quod  quis 
contra  Deum  committit  post  beneficium  remissionis  peccatorum:  sed  quae¬ 
dam  alia  peccata  sunt  his  graviora;  sicut  blasphemia  contra  Deum,  et  pec¬ 
catum  in  Spiritum  Sanctum;  ergo  videtur,  quod  peccata  dimissa  non  re¬ 
deant  magis  secundum  ingratitudinem  commissam  secundum  haec  peccata, 
quam  secundum  alia. 

2.  Praeterea.  Rabanus  dicit  (implic.  lib.  p.  in  Matth.  infin.  et  hab.  cap.:  Si 
udas,  De  Poenit.  Dist.  4.)  :  «  Nequam  servum  tradidit  Deus  tortoribus,  quoad¬ 
usque  redderet  universum  debitum:  quia  non  solum  peccata,  quae  post 
baptismum  homo  egit,  reputabantur  ei  ad  poenam,  sed  et  originalia,  quae  in 
baptismo  sunt  ei  dimissa  » :  sed  etiam  peccata  venialia  inter  debita  compu¬ 
tantur,  pro  quibus  dicimus:  «  Dimitte  nobis  debita  nostra  »;  ergo  ipsa  etiam 
redeunt  per  ingratitudinem;  et  pari  ratione  videtur,  quod  per  peccata  venialia 
redeant  peccata  prius  dimissa,  et  non  solum  per  peccata  praedicta. 

3.  Praeterea.  Tanto  est  major  ingratitudo,  quanto  post  majus  beneficium 
acceptum  aliquis  peccat:  sed  beneficium  Dei  est  etiam  ipsa  innocentia,  qua 
peccatum  vitamus;  dicit  enim  August.  in  2.  Confess.  (cap.  7.):  «  Gratiae  tuae 
deputo,  quaecumque  peccata  non  feci  »  :  majus  autem  donum  est  innocentia, 
quam  etiam  remissio  omnium  peccatorum ;  ergo  non  minus  est  ingratus  Deo, 
qui  primo  peccat  post  innocentiam,  quam  qui  peccat  post  poenitentiam:  et 
ita  videtur,  quod  per  ingratitudinem,  quae  fit  secundum  peccata  praedicta, 
non  maxime  redeant  peccata  dimissa. 

Sed  contra  est, quod  Greg.  dicit  18.  Moral.  (hab.  lib.  4.  Dialog.  cap.  u\t.  ad 
J11.) :  «  Ex  dictis  evangelicis  constat,  quod  si  quod  in  nos  delinquitur,  ex  corde 
non  dimittimus;  et  illud  rursus  exigitur,  quod  nobis  jam  per  poenitentiam  di¬ 
missum  fuisse  gaudebamus  »  :  et  ita  propter  odium  fraternum  specialiter  pec¬ 
cata  dimissa  redeunt  secundum  ingratitudinem :  et  eadem  ratio  videtur  de  aliis. 

Respondeo  dicendum,  quod,  sicut  supra  dictum  est  (art.  praec.),  peccata 
dimissa  per  poenitentiam  redire  dicuntur  inquantum  reatus  eorum  ratione  in¬ 
gratitudinis  virtualiter  continetur  in  peccato  sequenti.  Ingratitudo  autem  po¬ 
test  committi  dupliciter:  uno  modo  ex  eo  quod  aliquid  fit  contra  beneficium; 
et  hoc  modo  per  omne  peccatum  mortale,  quo  Deum  offendit,  redditur  homo 
ingratus  Deo,  qui  peccata  remisit:  et  sic  per  quodlibet  peccatum  mortale  se¬ 
quens  redeunt  peccata  prius  dimissa,  ratione  ingratitudinis.  Alio  modo  com. 
mittitur  ingratitudo,  non  solum  faciendo  contra  ipsum  beneficium,  sed  etiam 
faciendo  contra  formam  beneficii  praestiti.  Quae  quidem  forma  si  attendatur 
ex  parte  benefactoris,  est  remissio  debitorum;  unde  contra  hanc  formam  facit, 
qui  fratri  petenti  veniam  non  remittit,  sed  odium  tenet.  Si  autem  attendatur 
ex  parte  poenitentis,  qui  accipit  hoc  beneficium,  invenitur  ex  parte  ejus  du¬ 
plex  motus  liberi  arbitrii;  quorum  primus  est  motus  liberi  arbitrii  in  Deum, 
qui  est  actus  fidei  formatae;  et  contra  hoc  facit  homo  apostatando  a  fide: 
secundus  autem  est  modus  liberi  arbitrii  in  peccatum,  qui  est  actus  poeniten¬ 
tiae.  Ad  quem  primo  pertinet,  ut  supra  dictum  est  (q.  Sp.  art.  2.  et  p.),  quod 
homo  detestetur  peccata  praeterita:  et  contra  hoc  facit  ille,  qui  dolet  se  poe- 
nituisse :  secundo  pertinet  ad  actum  poenitentiae,  ut  poenitens  proponat  se 
subjicere  clavibus  Ecclesiae  per  confessionem,  secundum  illud  Ps.  31.:  Dixi: 
Confitebor  adversum  me  injustitiam  meam  Domino :  et  tu  remisisti  impietatem  pec¬ 
cati  mei:  et  contra  hoc  facit  ille  qui  contemnit  confiteri,  secundum  quod  pro¬ 
posuerat.  Et  ideo  dicitur,  quod  specialiter  ingratitudo  horum  peccatorum  facit 
redire  peccata  prius  dimissa. 

Ad  primum  ergo  dicendum,  quod  hoc  non  dicitur  specialiter  de  istis  pec 

caus.  fiuia  sint  caeteris  graviora,  sed  quia  directius  opponuntur  beneficio  re¬ 
missionis  peccatorum. 

Ad  secundum  dicendum,  quod  etiam  peccata  venialia,  et  ipsum  origi- 
nak,  redeunt  modo  praedicto  (in  corp.  art.) ;  sicut  et  peccata  mortalia,  in- 
quantum  contemnitur  Dei  beneficium,  quo  haec  peccata  sunt  remissa:  non 
tamen  per  peccatum  veniale  aliquis  incurrit  ingratitudinem,  quia  homo  pec¬ 
cando  vemaliter  non  facit  contra  Deum,  sed  praeter  ipsum :  et  ideo  per  pec¬ 
cata  venialia  nullo  modo  peccata  dimissa  redeunt.  R 

Ad  tertium  dicendum,  quod  beneficium  aliquod  habet  pensari  dubii- 
f  •'  Un°  “od,°  ex  quantitate  ipsius  beneficii:  et  secundum  hoc  innocentia 
es  majus  Dei  beneficium,  quam  poenitentia,  quae  dicitur  secunda  tabula  post 
naufragium  :  alio  modo  potest  pensari  beneficium  ex  parte  recipientis,  qui  minus 

SLijTC  «  S‘C  "W  &  fi  gra,ia :  ”"de  "  igse  « ingratus,  si  cod- 
nrT.f  fh°r  modo,  beneficium  remissionis  culpae  est  majus,  inquantum 
p  estatur  totaliter  mdigno,  et  ideo  ex  hoc  sequitur  major  ingratitudo. 


ARTICULUS  III. 

UTRUM  PER  INGRATITUDINEM  PECCATI  SEQUENTIS 
CONSURGAT  TANTUS  REATUS,  QUANTUS  FUERAT  PECCATORUM 

PRIUS  DIMISSORUM. 

(4.  Dist.  12.  q.  1.  art.  2.  q.  p). 

Ad  tertium  sic  proceditur.  Videtur,  quod  per  ingratitudinem  peccati  fre¬ 
quentis  consurgat  tantus  reatus,  quantus  fuerat  peccatorum  prius  dimissorum- 

reUminimrndt  “  maSmtudinem  Peccati  es*  magnitudo  beneficii,  quo  peccatum 
tltur>  et  P“  consequens  magnitudo  ingratitudinis  qua  hoc  beneficium 
contemnitur:  sed  secundum  quantitatem  ingratitudinis  est  quantitas  reatus 
consequentis ;  ergo  est  tantus  reatus,  qui  consurgit  ex  ingratitudine  sequentis 
peccati,  quantus  fuit  reatus  omnium  praecedentium  peccatorum. 

nem2-  *AETEREA-  Ma§is  peccat,  qui  Deum  offendit,  quam  qui  offendit  homi- 
“  sed  servus  manumissus  ab  aliquo  domino  reducitur  in  eamdem  servi- 
a  ^ua  P^ms  fuit  Uberatus,  vel  etiam  in  graviorem;  ergo  multo  mafis 
1  le  qui  contra  Deum  peccat  post  liberationem  a  peccato,  reducitur  in  tantum 
reatum  poenae,  quantum  primo  habuerat. 

3.  Praeterea.  Matth.  18.  dicitur,  quod  iratus  Dominus  tradidit  eum  (cui 
replicabantur  peccata  dimissa  propter  ingratitudinem)  tortoribus,  quoadusque 
redderet  universum  debitum:  sed  hoc  non  esset,  nisi  consurgeret  ex  ingratitu- 
dme  tantus  reatus,  quantus  fuit  omnium  praeteritorum  peccatorum0-  er^o 
aequalis  reatus  per  ingratitudinem  redit.  D 

ovi  SED  C^NTRA  est’  lluod  dlcltur  Deut:-  25.:  Pro  mensura  peccati  erit  et  pla- 
um  modus;  ex  quo  patet,  quod  ex  parvo  peccato  non  consurgit  magnus 
Mus  sed  quandoque  peccatum  mortale  sequens  est  multo  minus  quolibet 

^°:Zt^S-  lmiSS°rUm;n0n  erg°  PeCCat°  SeClUenti  red^  tantus 
eatus,  quantus  fuit  peccatorum  prius  dimissorum. 

Respondeo  dicendum,  quod  quidam  dixerunt,  quod  ex  peccato  sequenti 

rum  nr- nsSdratl-  nem  C°nSUr^  tantus  reatus>  quantus  fuit  reatus  peccato- 
rum  prius  dimissorum,  super  reatum  proprium  hujus  peccati:  sed  hoc  non 

est  necessarium;  quia,  sicut  supra  dictum  est  (art.  1.  huj.  q.),  reatus  praece¬ 
dentium  peccatorum  non  redit  per  peccatum  sequens,  inquantum  sequebatur 
ex  actibus  praeteritorum  peccatorum,  sed  inquantum  consequitur  actum  se¬ 
quentis  peccati;  et  ideo  oportet,  quod  quantitas  reatus  redeuntis  sit  secundum 
gravitatem  peccati  subsequentis.  Potest  autem  contingere,  quod  gravitas  pec¬ 
cati  subsequentis  adaequetur  gravitati  omnium  peccatorum  praecedentium: 
sed  hoc  non  semper  est  necesse;  sive  loquamur  de  gravitate  ejus,  quam 
habet  ex  sua  specie  (cum  quandoque  peccatum  sequens  sit  fornicatio  sim¬ 
plex,  peccata  vero  praeterita  fuerunt  adulteria,  vel  homicidia,  seu  sacrilegia); 
sive  etiam  loquamur  de  gravitate,  quam  habet  ex  ingratitudine  annexa;  non 
enim  oportet,  quod  quantitas  ingratitudinis  sit  absolute  aequalis  quantitati 
beneficii  suscepti,  cujus  quantitas  attenditur  secundum  quantitatem  peccato¬ 
rum  prius  dimissorum;  contingit  enim,  quod  contra  idem  beneficium  unus 
est  multum  ingratus,  vel  secundum  intensionem  contemptus  beneficii,  vel 
secundum  gravitatem  culpae  contra  benefactorem  commissae;  alius  autem 
parum,  vel  quia  minus  contemnit,  vel  quia  minus  contra  benefactorem  agit: 
sed  proportionaliter  quantitas  ingratitudinis  adaequatur  quantitati  beneficii; 
supposito  enim  aequali  contemptu  beneficii,  vel  offensa  benefactoris,  tanto 
erit  gravior  ingratitudo,  quanto  beneficium  fuit  majus.  Unde  manifestum  est, 
quod  non  est  necesse,  quod  propter  ingratitudinem  semper  per  peccatum  se¬ 
quens  redeat  tantus  reatus,  quantus  fuit  praecedentium  peccatorum:  sed  ne¬ 
cesse  est,  quod  proportionaliter,  quando  peccata  prius  dimissa  fuerunt  plura, 
et  majora,  tanto  redeat  major  reatus  per  qualecumque  sequens  mortale  pec¬ 
catum. 

Ad  primum  ergo  dicendum,  quod  beneficium  remissionis  culpae  recipit 
quantitatem  absolutam,  secundum  quantitatem  peccatorum  prius  dimissorum: 
sed  peccatum  ingratitudinis  non  recipit  quantitatem  absolutam  secundum  quan¬ 
titatem  beneficii,  sed  secundum  quantitatem  contemptus,  vel  offensae,  ut  di¬ 
ctum  est  (in  corp.  art.);  et  ideo  ratio  non  sequitur. 

Ad  secundum  dicendum,  quod  etiam  servus  manumissus  non  reducitur  in 
pristinam  servitutem  pro  qualicumque  ingratitudine,  sed  pro  aliqua  gravi. 

Ad  tertium  dicendum,  quod  illi,  cui  peccata  dimissa  replicantur  propter 
subsequentem  ingratitudinem,  redit  universum  debitum,  inquanturn  quantitas 
peccatorum  praecedentium  proportionaliter  invenitur  in  ingratitudine  subse- 
quenti,  non  autem  absolute,  ut  dictum  est  (in  corp.  art.). 


ARTICULUS  IV.  539 

UTRUM  INGRATITUDO,  RATIONE  CUJUS  SEQ.UENS  PECCATUM 
FACIT  REDIRE  PECCATA  PRIUS  DIMISSA, 

SIT  SPECIALE  PECCATUM. 

(2-2.  q.  i oy.  art.  2.  ad  1.  et  4.  Dist.  2.  q.  1.  art.  3.  q.  3-). 

Ad  quartum  sic  proceditur.  Videtur,  quod  ingratitudo,  ratione  cujus  se¬ 
quens  peccatum  facit  redire  peccata  prius  dimissa,  sit  speciale  peccatum:  re¬ 
tributio  enim  gratiarum  pertinet  ad  contrapassum,  quod  requiritur  in  justitia, 
ut  patet  per  Philosophum  5.  Ethic.  (cap.  3.):  sed  justitia  est  specialis  virtus; 
ergo  ingratitudo  est  speciale  peccatum. 

2.  Praeterea.  Tullius  in  2.  Rhetor,  (seu  de  Invent.  aliquant.  ante  fin.)  poni  t 
quod  gratia  est  specialis  virtus:  sed  ingratitudo  opponitur  gratiae;  ergo  in¬ 
gratitudo  est  speciale  peccatum. 

3.  Praeterea.  Specialis  effectus  a  speciali  causa  procedit:  sed  ingratitudo 
habet  specialem  effectum,  scilicet  quod  facit  aliqualiter  redire  peccata  prius 
dimissa;  ergo  ingratitudo  est  speciale  peccatum. 

Sed  contra.  Illud  quod  consequitur  omnia  peccata,  non  est  speciale  pec¬ 
catum:  sed  per  quodcumque  peccatum  mortale  aliquis  efficitur  Deo  ingratus, 
ut  ex  praemissis  patet  ( art .  1.  huj.  q.)  ;  ergo  ingratitudo  non  est  speciale  pec¬ 
catum.  r 

Respondeo  dicendum,  quod  ingratitudo  peccantis  quandoque  est  speciale 
peccatum,  quandoque  autem  non :  sed  est  circumstantia  generaliter  conse¬ 
quens  omne  peccatum  mortale,  quod  contra  Deum  committitur;  peccatum 
enim  speciem  recipit  ex  intentione  peccantis;  unde,  ut  Philos.  dicit  5.  Ethic. 
(cap.  2.  parum,  a  prine.),  «  ille  qui  moechatur,  ut  furetur,  magis  est  fur,  quam 
moechus  ».  Si  igitur  aliquis  peccator  in  contemptum  Dei,  et  suscepti  beneficii 
aliquod  peccatum  committat,  illud  peccatum  trahitur  ad  speciem  ingratitu¬ 
dinis,  et  hoc  modo  ingratitudo  peccantis  est  speciale  peccatum.  Si  vero  aliquis 
intendens  aliquod  peccatum  committere,  puta  homicidium,  aut  adulterium, 
non  retrahatur  ab  hoc  propter  hoc  quod  pertinet  ad  Dei  contemptum,  ingra¬ 
titudo  non  erit  speciale  peccatum,  sed  trahetur  ad  speciem  alterius  peccati, 
sicut  circumstantia  quaedam;  ut  autem  August.  dicit  in  lib.  de  Natura,  et 
Gratia  (cap.  29Q  non  omne  peccatum  est  ex  contemptu:  et  tamen  in  omni 
peccato  Deus  contemnitur  in  suis  praeceptis;  unde  manifestum  est,  quod  in¬ 
gratitudo  peccantis  quandoque  est  speciale  peccatum,  sed  non  semper. 

Et  per  hoc  patet  responsio  ad  objecta;  nam  primae  rationes  concludunt, 
quod  ingratitudo  secundum  se  sit  quaedam  species  peccati ;  ultima  autem 
ratio  concludit,  quod  ingratitudo,  secundum  quod  invenitur  in  omni  peccato 
non  sit  speciale  peccatum. 


quaestio  lxxxix. 

DE  VIRTUTUM  RECUPERATIONE  PER  POENITENTIAM, 
IN  SEX  ARTICULOS  DIVISA. 


Deinde  considerandum  est  de  recuperatione  virtutum  per  poenitentiam. 


Et  circa  hoc  quaeruntur  sex. 

Primo.  Utrum  per  poenitentiam  restituantur  virtutes. 

Secundo.  Utrum  restituantur  in  aequali  quantitate. 

Tertio.  Utrum  restituatur  poenitenti  aequalis  dignitas. 

Quarto.  Utrum  opera  virtutum  per  peccatum  sequens  mortificentur. 
Quinto.  Utrum  opera  mortificata  per  peccatum,  per  poenitentiam  revi 


Sexto.  Utrum  opera  mortua,  idest 
vivificentur. 


absque  charitate  facta,  per  poenitentiam 

ARTICULUS  I.  540 

UTRUM  PER  POENITENTIAM  VIRTUTES  RESTITUANTUR. 

(2-2.  q.  42.  art.  3.  ad  3.  et  4.  Dist.  14.  q.  2.  ari.  2.). 

Ad  primum  sic  proceditur.  Videtur,  quod  per  poenitentiam  virtutes  non 
restituantur;  non  enim  possent  virtutes  omissae  per  poenitentiam  restitui, 
nisi  poenitentia  virtutes  causaret:  sed  poenitentia,  cum  sit  virtus,  non  potest 
esse  causa  omnium  virtutum,  praesertim  cum  quaedam  virtutes  sint  natura¬ 
liter  priores  poenitentia,  scilicet  fides,  spes,  et  charitas,  ut  supra  dictum  est 
(q.  Sy  art.  6.);  ergo  per  poenitentiam  non  restituuntur  virtutes. 

2.  Praeterea.  Poenitentia  in  quibusdam  actibus  poenitentis  consistit; 
sed  virtutes  gratuitae  non  causantur  ex  actibus  nostris ;  dicit  enim  August.  in 
lib.  2.  de  Libero  Arbit.  (cap.  18.  et  in  Psal.  118.  conc.26.  antemed.),  quod  vir¬ 
tutes  Deus  in  nobis  sine  nobis  operatur;  ergo  videtur,  quod  per  poenitentiam 
non  restituantur  virtutes. 

3.  Praeterea.  Habens  virtutem  sine  difficultate,  et  delectabiliter  actus  vir¬ 
tutum  operatur,  unde  Philos.  dicit  in  1.  Ethic.  (cap.  8.  a  med.)  quod  «  non 
est  justus,  qui  non  gaudet  justa  operatione  » :  sed  multi  poenitentes  adhuc 
difficultatem  patiuntur  in  operando  actus  virtutum;  non  ergo  per  poenitentiam 
restituuntur  virtutes. 

Sed  contra  est,  quod,  sicut  Luc.  15.  legitur,  pater  mandavit,  quod  filius 
poenitens  indueretur  stola  prima,  quae  secundum  Ambros.  (in  hunc  loc.)  est 
«amictus  sapientiae»,  quam  simul  consequuntur  omnes  virtutes,  secundum 
illud  Sap.  8. :  Sobrietatem,  et  justitiam  docet ;  prudentiam  et  virtutem,  quibus  utilius 
nihil  est  in  vita  hominibus;  ergo  per  poenitentiam  omnes  virtutes  restituuntur. 

Respondeo  dicendum,  quod  per  poenitentiam  remittuntur  peccata,  ut 
dictum  est  (q.  86.  art.  1.);  remissio  autem  peccatorum  non  potest  esse  nisi 
per  infusionem  gratiae ;  unde  relinquitur,  quod  per  poenitentiam  homini 
gratia  infundatur;  ex  gratia  autem  consequuntur  omnes  virtutes  gratuitae,  sicut 
ex  essentia  animae  fluunt  omnes  potentiae,  ut  in  2.  habitum  est  (1-2.  q.  110.  art.  4 • 
ad  1.) :  unde  relinquitur,  quod  per  poenitentiam  omnes  virtutes  restituantur. 

Ad  primum  ergo  dicendum,  quod  eodem  modo  poenitentia  restituit  vir¬ 
tutes,  per  quem  modunrest  causa  gratiae,  ut  jam  dictum  est  (in  corp.  et  q.  86.). 
est  autem  causa  gratiae,  inquantum  est  sacramentum;  nam  inquantum  est 
virtus  est  magis  gratiae  effectus:  et  ideo  non  oportet,  quod  poenitentia,  se¬ 
cundum  quod  est  virtus,  sit  causa  omnium  aliarum  virtutum;  sed  quod  ha¬ 
bitus  poenitentiae  simul  cum  habitus  aliarum  virtutum  per  sacramentum 
poenitentiae  causetur. 

Ad  secundum  dicendum,  quod  in  sacramento  poenitentiae  actus  humani 
se  habent  materialiter:  sed  formalis  vis  hujus  sacramenti  dependet  ex  virtute 
clavium.  Et  ideo  virtus  clavium  effective  causat  gratiam,  et  virtutes,  mstru- 
mentaliter  tamen:  sed  actus  primus  poenitentis  se  habet  ut  ultima  dispositio 
ad  gratiam  consequendam,  scilicet  contritio;  alii  vero  sequentes  actus  poe¬ 
nitentiae  procedunt  jam  ex  gratia,  et  virtutibus. 

Ad  tertium  dicendum,  quod,  sicut  supra  dictum  est  (q.  86.  art.  $.),  quan¬ 
doque  post  primum  actum  poenitentiae,  qui  est  contritio,  remanent  quaedam 
reliquiae  peccatorum,  scilicet  dispositiones  ex  prioribus  actibus  peccatorum 


§22 


QUAESTIO  LXXXIX.  ARTICULUS  I. 


causatae,  ex  quibus  praestatur  difficultas  quaedam  poenitenti  ad  operandum 
opera  virtutum:  sed,  quantum  est  ex  ipsa  inclinatione  charitatis,  et  aliarum 
virtutum,  poenitens  opera  virtutum  delectabiliter,  et  sine  difficultate  opera¬ 
tur;  sicut  si  virtuosus  per  accidens  difficultatem  pateretur  in  executione  actus 
virtutis  propter  somnum,  aut  aliquam  corporis  indispositionem. 

ARTICULUS  II.  541 

UTRUM  POST  POENITENTIAM  RESURGAT  HOMO  IN  AEQUALI  VIRTUTE. 

(Infr.  art.  3.  ad  3.  et  3.  Dist.  31.  q.  1.  art.  4.). 

Ad  secundum  sic  proceditur.  Videtur,  quod  post  poenitentiam  resurgat 
homo  in  aequali  virtute;  dicit  enim  Apost.  Rom.  8.:  Diligentibus  Deum  omnia 
cooperantur  in  bonum;  ubi  dicit  Gloss.  Aug.  (ord.  lib.  de  Corrept.  et  Grat. 
cap.  9.  a  med.),  quod  «  hoc  adeo  verum  est,  ut  si  qui  horum  devient,  et  exor¬ 
bitent,  etiam  hoc  ipsum  eis  Deus  faciat  in  bonum  proficere  »:  sed  hoc  non 
esset,  si  homo  resurgeret  in  minori  virtute ;  ergo  videtur,  quod  poenitens 
nunquam  resurgat  in  minori  virtute. 

2.  Praeterea.  Ambros.  dicit  (bab.  ex  August.  lib.  3.  Hypognost.  cap.  9.  in 
fin.),  quod  «  poenitentia  res  optima  est,  quae  omnes  defectus  revocat  ad 
perfectum  » ;  sed  hoc  non  esset,  nisi  virtutes  in  aequali  quantitate  recupera¬ 
rentur;  ergo  per  poenitentiam  semper  recuperatur. aequalis  virtus. 

3.  Praeterea.  Super  illud  Gen.  1.:  Factum  est  vespere,  et  mane  dies  unus, 
dicit  Gloss.:  «  Vespertina  lux  est,  a  qua  quis  cecidit;  matutina,  in  qua  re¬ 
surgit  » :  sed  lux  matutina  est  major  vespertina;  ergo  aliquis  resurgit  in 
majori  gratia,  vel  charitate,  quam  prius  habuerit,  quod  etiam  videtur  per  id 
quod  Apost.  dixit  Rom.  5.:  Ubi  abundavit  delictum,  super  abundavit  et  gratia. 

Sed  contra.  Charitas  proficiens,  vel  perfecta  est  major,  quam  charitas 
incipiens:  sed  quandoque  aliquis  cadit  a  charitate  proficiente,  resurgit  autem 
in  charitate  incipiente;  ergo  semper  resurgit  homo  in  minori  virtute. 

Respondeo  dicendum,  quod,  sicut  dictum  est  (q.  86.  art.  6.  ad  3.  et  art. 
praec.  ad.  2.),  motus  liberi  arbitrii,  qui  est  in  justificatione  impii,  est  ultima 
dispositio  ad  gratiam,  unde  in  eodem  instanti  est  gratiae  infusio  cum  prae¬ 
dicto  motu  liberi  arbitrii,  ut  in  2.  habitum  est  (1-2.  q.  113.  art.  3.  et  j.),  in  quo 
quidem  motu  comprehenditur  actus  poenitentiae,  ut  supra  dictum  est  (q.  86. 
art.  2.).  Manifestum  est  autem,  quod  formae,  quae  possunt  recipere  magis,  et 
minus,  intenduntur,  et  remittuntur  secundum  diversam  dispositionem  subjecti, 
ut  in  2.  habitum  est  (1-2.  q.  32.  ari.  1.  et  2.  et  q.  66.  art.  1.) ;  et  inde  est,  quod 
secundum  quod  motus  liberi  arbitrii  in  poenitentia  est  intensior,  vel  remis¬ 
sior,  secundum  hoc  poenitens  consequitur  majorem,  vel  minorem  gratiam. 
Contingit  autem  intensionem  motus  poenitentis  quandoque  proportionatam 
esse  majori  gratiae,  quam  fuerit  illa,  a  qua  ceciderat  per  peccatum,  quando¬ 
que  autem  aequali,  quandoque  vero  minori.  Et  ideo  poenitens  quandoque 
resurgit  in  majori  gratia  quam  prius  habuerat,  quandoque  autem  in  aequali, 
quandoque  etiam  in  minori:  et  eadem  ratio  est  de  virtutibus,  quae  ex  gratia 
consequuntur. 

Ad  primum  ergo  dicendum,  quod  non  omnibus  diligentibus  Deum  coo¬ 
peratur  in  bonum  hoc  ipsum,  quod  per  peccatum  a  Dei  amore  cadunt;  quod 
patet  in  his  qui  cadunt,  et  nunquam  resurgunt,  vel  qui  resurgunt,  iterum 

casuri;  sed  his  tantum,  qui  secundum  propositum  vocati  sunt  sancti,  idest 
praedestinatis,  qui  quotiescumque  cadunt,  finaliter  tamen  resurgunt.  Cedit 
ergo  eis  in  bonum  hoc  quod  cadunt;  non  quia  semper  in  majori  gratia  re¬ 
surgant;  sed  quia  resurgunt  in  permanentiori  gratia:  non  quidem  ex  parte 
ipsius  gratiae;  quia  quanto  gratia  est  major,  tanto  de  se  est  permanentior : 
sed  ex  parte  hominis,  qui  tanto  stabilius  in  gratia  permanet,  quanto  est 
cautior,  et  humilior.  Unde  et  Gloss.  ibidem  subdit,  quod  « ideo  proficit  eis  in 
bonum,  quod  cadunt,  quia  humiliores  redeunt,  atque  doctiores». 

Ad  secundum  dicendum,  quod  poenitentia,  quantum  est  de  se,  habet  vir¬ 
tutem  reparandi  omnes  defectus  ad  perfectum,  et  etiam  promovendi  in  ulte¬ 
riorem  statum  :  sed  hoc  quandoque  impeditur  ex  parte  hominis,  qui  remissius 
movetur  in  Deum,  et  in  detestationem  peccati;  sicut  etiam  in  baptismo  ali¬ 
qui  adulti  consequuntur  majorem,  vel  minorem  gratiam,  secundum  quod 
diversimode  se  disponunt. 

Ad  tertium  dicendum,  quod  assimilatio  illa  utriusque  gratiae  ad  lucem 
vespertinam,  et  matutinam  fit  propter  similitudinem  ordinis,  quia  post  lucem 
vespertinam  sequuntur  tenebrae  noctis,  post  lucem  autem  matutinam  sequi¬ 
tur  lux  diei:  non  autem  propter  similitudinem  majoris,  vel  minoris  quanti¬ 
tatis.  Illud  etiam  verbum  Apostoli  intelligitur  de  gratia  Christi,  quae  superat 
omnem  abundantiam  humanorum  peccatorum.  Non  autem  est  verum  in 
omnibus,  quod  quanto  abundantius  peccant,  tanto  abundantiorem  gratiam 
consequantur,  pensata  quantitate  habitualis  gratiae:  est  tamen  superabundans 
gratia,  quantum  ad  ipsam  gratiae  rationem;  quia  magis  gratis  beneficium 
remissionis  magis  peccatori  confertur,  quamvis  quandoque  abundanter  pec¬ 
cantes  abundantius  doleant,  et  sic  abundantiorem  habitum  gratiae,  et  virtu¬ 
tum  consequuntur,  sicut  patet  in  Magdalena. 

Ad  id  vero  quod  in  contrarium  ODjicitur  dicendum,  quod  una  et  eadem 
gratia  major  est  proficiens,  quam  incipiens:  sed  in  diversis  hoc  non  est  ne- 
cesse:  unus  enim  incipit  a  majori  gratia,  quam  alius  habeat  in  statu  profe¬ 
ctus,  sicut  Greg.  dicit  in  2.  Dialog.  (cap.  1.  ante  med.) :  «  Quatenus  et  prae¬ 
sentes,  et  secuturi  omnes  agnoscerent,  Benedictus  puer  conversationis  gratiam 
a  quanta  perfectione  coepisset  ». 

ARTICULUS  III.  542 

UTRUM  PER  POENITENTIAM  RESTITUATUR  HOMO 
IN  PRISTINAM  DIGNITATEM. 

(ij.  Dist.  31.  q.  1.  art.  4.  q.  7.  ai  1.  et  4.  Dist.  14.  q.  1.  art.  3.  q.  1.  ad  2. 
et  Dist.  19.  q.  1.  art.  3.  q.  2.  ad  2.  et  Dist.  37.  q.  2.  art.  2.  ad  4.). 

Ad  tertium  sic  proceditur.  Videtur,  quod  per  poenitentiam  non  restitua¬ 
tur  homo  in  pristinam  dignitatem,  quia  super  illud  Amos  5.:  Virgo  Israel 
cecidit,  dicit  Gloss.  (ordiri.  Hieron.)  :  «Non  negat  posse  resurgere,  sed  non 
resurget  virgo  Israel;  quia  semel  aberrans  ovis,  etsi  reportetur  humeris  pa¬ 
storis,  non  habet  tantam  gloriam,  quantam  quae  nunquam  erravit »  ;  ergo 
per  poenitentiam  non  recuperat  homo  pristinam  dignitatem. 

2.  Praeterea.  Hieron.  dicit  (hab.  cap.  30.  Dist.  /o.j:  «  Quicumque  digni¬ 
tatem  divini  gradus  non  custodiunt,  contenti  fiant  animam  salvare  :  reverti 
enim  in  pristinum  gradum  difficile  est  »,  et  Innoc.  I.  papa  (epist.  6.  ad  Aga- 


824 


QUAESTIO  LXXXIX.  ARTICULUS  III. 


pUurn,  Cone,  et  hab.  cap.:  Canones,  Dist.  ;o.)  dicit,  quod  «  apud  Nicaeam  con¬ 
stituti  canones  poenitentes  etiam  ab  infimis  officiis  clericorum  excludunt»; 
non  ergo  per  poenitentiam  homo  recuperat  pristinam  dignitatem. 

3.  Praeterea.  Ante  peccatum  potest  aliquis  ad  majorem  gradum  ascen- 
ere.  non  autem  hoc  post  peccatum  conceditur  poenitenti ;  dicitur  enim 
hzech.  44  :  Levitae,  qui  recesserunt  a  me,  nunquam  appropinquabunt  mihi,  ut 
sacerdotio  fungantur;  et,  sicut  habetur  in  Decr.  (Dist.  ;o.  cap.  52.)  in  Hiler- 
densi  Concilio  (can.  j.)  legitur:  «Hi  qui  sancto  altari  deserviunt,  si  subito 
in  endo  carnis  fragilitate  corruerint,  et  Domino  respiciente  digne  poenitue- 
n.nt,  _officiorum  suorum  sic  loca  recipiant,  ut  non  possint  ad  altiora  officia 
ulterius  promoveri  » ;  non  ergo  poenitentia  restituit  hominem  ad  pristinam 
dignitatem.  r 

Sed  contra  est,  quod,  sicut  in  eadem  epist.  (cap.  16.)  legitur,  Gregor, 
scribens  Secundmo  (hb.  7.  Regist.  indict.  2.  epist.  54.  circ.  med.)  dicit:  «  Post 
dignam  satisfactionem  credimus  hominem  posse  redire  ad  suum  honorem  », 
et  in  Cone.  Agathensi  (can.  2.)  legitur:  «  Contumaces  clerici,  prout  digni- 
at^  ordo  Permiserit,  ab  episcopis  corrigantur ;  ita  ut  cum  eos  poenitentia 
correxerit,  gradum  suum,  dignitatemque  recipiant  ». 

Respondeo  dicendum,  quod  homo  per  peccatum  duplicem  dignitatem 
amittit.  ,  quantum  ad  Deum;  aliam  vero  quantum  ad  Ecclesiam.  Quan- 
um  autem  ad  Deum,  amittit  duplicem  dignitatem:  unam  principalem,  qua 
scilicet  computatus  erat  inter  filios  Dei  per  gratiam;  et  hanc  dignitatem  re¬ 
cuperat  per  poenitentiam;  quod  significatur  Luc.  15.  in  filio  Drodigo,  cui 

^fflI  vp!nPrVUSSlt  rSSti-tUi  St°lam  Primam’  et  anulum,  et  calceamenta. 
Aham  vero  dignitatem  amittit  secundariam,  scilicet  innocentiam,  de  qua  (sicut 
ibidem  legitur)  gloriabatur  filius  senior  dicens:  Ecce  tot  annis  seri  m* 

mrf  non  17^  Praeterivi>‘  et  hanc  dignitatem  poenitens  recupe¬ 

rare  non  potest :  recuperat  tamen  quandoque  aliquid  majus  :  quia,  ut  Gre-. 

d,a,  m  hom.  de  Centum  Ovibns  (,me  es,  ,4.  i,  Emng AliaLA  priZ° 

eclmnensin.M  “  ^  Iuc?m  seqin.S 

recompensant.  Majus  ergo  gaudium  de  eis  fit  in  coelo,  quia  et  dux  in  praelio 

wamTlffim  ^  Uem  dlhglt’  ^  P°St  fU§am  reversus  hostem  fortiter  premit, 
quam  illum  qui  nunquam  terga  praebuit,  et  nunquam  aliquid  fortiter  fecit  » 

segrXTdaUtem  eCd£SiaSticam  Per  peccatum  peffiit,  quia  indignum 

se  reddit  ad  ea,  quae  competunt  dignitati  ecclesiasticae  exercenda  -  quam 
qui  em  recuperare  prohibetur:  uno  modo,  quia  non  poenitet ;  unde  Isidor  ad 
Massonem  episcopum  scribit  (art.  praec.  et  hab.  inter  oP.  Rabani)  siem  in 
em  Dist  legitur  (cap.:  Domino)  :  «Illos  ad  pristinos  gradus  redire  cano¬ 
nes  praecipiunt,  quos  poenitentiae  praecessit  satisfactio,  vel  condDna  pecca¬ 
torum  confessio:  at  contra  hi  qui  a  vitio  corruptionis  non  emendantur  nec 
&ra  um  lonoris,  nec  gratiam  recipiunt  communionis  »:  secundo  quia’poe 

Cum"HglTterfadt:Utin  eadem  DiSt‘  Si  quis  dZoir^l' 

«  Cum  m  aliquibus  nec  compunctio  humilitatis,  nec  instantia  orandi  anna 
reat  nec  jejunus,  vel  lectionibus  eos  vacare  videamus,  possumus  agnteere' 

Uri  H^comm  sitnareS  ^  qUama  negHgentia  permanerent  »:’ 

rrT’  qrd  habet  ^g^itatem  annexam; 

capitula  Martini  Bracarensis  'iaT  1^1°  papae.  didtur  (hah'  inUr 

baptismum  conscius  fuerit  »  ;  sed  hoc  non  est  ratione  peccati,  sed  ratione 
irregularitatis:  quarto  propter  scandalum;  unde,  ut  in  eadem  Dist.  legitur 
(cap.:  De  his  vero),  Rabanus  dicit  (lib.  1.  Poenitentiam  ad  Othgarium,  cap.  1.): 
«  Hi  qui  deprehensi,  vel  capti  fuerint  publice  in  perjurio,  furto,  atque  forni¬ 
catione,  et  caeteris  hujusmodi  criminibus,  secundum  canonum  sacrorum 
instituta  a  proprio  gradu  decidant ;  quia  scandalum  est  populo  Dei,  tales  per¬ 
sonas  supra  se  positas  habere:  qui  autem  de  praedictis  peccatis  absconse  a 
se  commissis  occulte  sacerdoti  confitentur,  si  se  per  jejunia,  et  eleemosynas, 
vigiliasque,  et  sacras  operationes  purgare  curaverint,  his  etiam  gradu  pro¬ 
prio  servato  spes  veniae  de  misericordia  Dei  promittenda  est  ».  Et  hoc  est 
quod  dicitur  extra,  De  qualitate  ordinandorum  ( cap . ;  Quaesitum)'.  «Si  propo¬ 
sita  crimina  ordine  judiciario  comprobata,  vel  alias  notoria  non  fuerint, 
praeter  reos  homicidii,  post  poenitentiam  in  susceptis,  vel  jam  suscipiendis' 
ordinibus  impediri  non  possunt  ». 

Ad  primum  ergo  dicendum,  quod  eadem  ratio  est  de  recuperatione  vir¬ 
ginitatis,  et  de  recuperatione  innocentiae,  quae  pertinet  ad  secundariam  di¬ 
gnitatem  quoad  Deum. 

Ad  secundum  dicendum,  quod  Hieronymus  in  verbis  illis  non  dicit  esse 
impossibile,  sed  esse  difficile,  hominem  recuperare  post  peccatum  pristinum 
gradum ;  quia  hoc  non  conceditur  nisi  perfecte  poenitenti,  ut  dictum  est  (in 
corp).  Ad  statuta  autem  canonum,  quae  hoc  prohibere  videntur,  respondet 
Aug.  Bonifacio  scribens  (epist.  yo.  aliquant.  ante  fin.) :  «  Ut  constitueretur  in 
Ecclesia,  ne  quisquam  post  alicujus  criminis  poenitentiam  clericatum  acci¬ 
piat,  vel  ad  clericatum  redeat,  vel  in  clericatu  maneat,  non  desperatione  in¬ 
dulgentiae,  sed  rigore  factum  est  disciplinae ;  alioquin  contra  claves  Eccle¬ 
siae  datas  disputabitur,  de  quibus  dictum  est :  Ouaecumque  solveritis  super 
terram,  soluta  erunt  et  in  coelo  »  ;  et  postea  subdit  :  «  Nam  et  sanctus  David 
de  criminibus  mortiferis  egit  poenitentiam;  et  tamen  inhonore  suo  perstitit; 
et  beatum  Petrum,  quando  amarissimas  lacrymas  fudit,  utique  Dominum 
negasse  poenituit,  et  tamen  Apostolus  permansit:  sed  non  ideo  putanda  est 
supervacua  posteriorum  doctorum  diligentia,  qui,  ubi  saluti  nihil  detrahe¬ 
batur,  humilitati  aliquid  addiderunt,  experti  (ut  credo)  aliquorum  fictas  poe¬ 
nitentias  per  affectatas  honorum  potentias  [al.  pompas]  ». 

Ad  tertium  dicendum,  quod  illud  statutum  intelligitur  de  illis,  qui  pu¬ 
blicam  poenitentiam  agunt,  qui  postmodum  non  possunt  ad  majorem  provehi 
gradum;  nam  et  Petrus  post  negationem  pastor  ovium  Christi  constitutus 
est,  ut  patet  Joan.  ult.,  ubi  etiam  Chrysost.  dicit  (hom.  Sy.  in  Joan.  ante  med.), 
quod  «  Petrum  post  negationem,  et  poenitentiam  ostendit,  se  habere  majorem 
fiduciam  ad  Christum ;  qui  enim  in  coena  non  audebat  interrogare,  sed  Joanni 
interrogationem  commisit,  huic  postea  et  praepositura  fratrum  credita  est, 
et  non  solum  non  committit  alteri  interrogare,  quae  ad  ipsum  pertinent,  sed 
de  reliquo  ipse  pro  Joanne  Magistrum  interrogat  ». 


/^ •  ,..,3 


_L-  L&L* |  r*jLaA*t)  r  __  -  * 

TL  )Li0^  'c 


826 


QUAESTIO  LXXXIX.  ARTICULUS  IV. 


ARTICULUS  IV.  543 

UTRUM  OPERA  VIRTUTUM  IN  CHARITATE  FACTA  POSSINT  MORTIFICARI. 

(2-2.  q.  132.  art.  3.  ad  1.  et  3.  Dist.  36.  art.  3.  ad  1. 
et  4.  Dist.  14.  q.  2.  art.  3.  q.  2.  et  Dist.  21.  q.  1.  art.  1.  q.  1.  ad  3. 
et  Dist.  22.  q.  1.  art.  1.  ad  6.  et  Hebr.  6.). 

Ad  quartum  sic  proceditur.  Videtur,  quod  opera  virtutum  in  charitate 
facta  mortificari  non  possint:  quod  enim  non  est,  immutari  non  potest :  sed 
mortificatio  est  quaedam  mutatio  de  vita  in  mortem;  cum  ergo  opera  virtu¬ 
tum,  postquam  facta  sunt,  jam  non  sint,  videtur  quod  ulterius  mortificari 
non  possint. 

2.  Praeterea.  Per  opera  virtutum  in  charitate  facta  homo  meretur  vitam 
aeternam:  sed  subtrahere  mercedem  merenti  est  injustitia,  quae  non  cadit  in 
Deum ;  ergo  non  potest  esse,  quod  opera  virtutum  in  charitate  facta  per  pec¬ 
catum  sequens  mortificentur. 

3.  Praeterea.  Fortius  non  corrumpitur  a  debiliori:  sed  opera  charitatis 
sunt  fortiora  quibuslibet  peccatis,  quia,  ut  dicitur  Proverb.  10.,  universa  de¬ 
licta  operit  charitas;  ergo  videtur,  quod  opera  in  charitate  facta  per  sequens 
mortale  peccatum  mortificari  non  possint. 

Sed  contra  est,  quod  dicitur  Ezech.  18.:  Si  averterit  se  justus  a  justitia  sua, 
omnes  justitiae  ejus,  quas  fecerat,  non  recordabuntur. 

Respondeo  dicendum,  quod  res  viva  per  mortem  perdit  operationem  vitae ; 
unde  per  quandam  similitudinem  dicuntur  res  mortificari,  quando  impediuntur 
a  suo  proprio  effectu,  vel  operatione.  Effectus  autem  operum  virtuosorum, 
quae  in  charitate  fiunt,  est  perducere  ad  vitam  aeternam;  quod  quidem  im¬ 
peditur  per  peccatum  mortale  sequens,  quod  gratiam  tollit :  et  secundum  hoc 
opera  in  charitate  facta  mortificari  dicuntur  per  sequens  peccatum  mortale. 

Ad  primum  ergo  dicendum,  quod  sicut  opera  peccatorum  transeunt  actu, 
et  manent  reatu  ;  ita  opera  in  charitate  facta,  postquam  transeunt  actu,  manent 
merito  in  Dei  acceptatione:  et  secundum  hoc  mortificantur,  inquantum  im¬ 
peditur  homo,  ne  consequatur  suam  mercedem. 

Ad  secundum  dicendum,  quod  sine  injustitia  potest  merces  subtrahi  me¬ 
renti,  quando  ipse  reddidit  se  indignum  mercede  per  culpam  sequentem;  nam 
et  ea,  quae  homo  jam  accepit,  quandoque  juste  propter  culpam  perdit. 

Ad  tertium  dicendum,  quod  non  est  propter  fortitudinem  operum  pec¬ 
cati,  quod  mortificantur  opera  prius  in  charitate  facta,  sed  est  propter  liber- 
taiem  voluntatis,  quae  potest  a  bono  in  malum  deflecti. 

ARTICULUS  V.  544 

UTRUM  OPERA  MORTIFICATA  PER  PECCATUM 
PER  POENITENTIAM  REVIVISCANT. 

(4.  Dist.  14.  q.  2.  art.  3.  q.  3.  et  Dist.  22.  q.  1.  art.  1.  ad  6. 
et  Hebr.  3.  lect.  1.  et  lect.  3.). 

Ad  quintum  sic  proceditur.  Videtur,  quod  opera  mortificata  per  peccatum 
per  poenitentiam  non  reviviscant:  sicut  enim  per  poenitentiam  subsequentem 

remittuntur  peccata  praeterita,  ita  etiam  per  peccatum  sequens  mortificantur 
opera  prius  in  charitate  facta:  sed  peccata  dimissa  per  poenitentiam  non  re¬ 
deunt,  ut  supra  dictum  est  (q.  praec.  art.  1.  et  2.);  ergo  videtur,  quod  etiam 
opera  mortificata  per  charitatem  non  reviviscant. 

2.  Praeterea.  Opera  dicuntur  mortificari,  ad  similitudinem  animalium 
quae  moriuntur,  ut  dictum  est  (art.  praec.):  sed  animal  mortuum  non  potest 
iterum  vivificari ;  ergo  nec  opera  mortificata  possunt  iterum  per  poenitentiam 
reviviscere. 

3.  Praeterea.  Opera  in  charitate  facta  merentur  gloriam  secundum  quan¬ 
titatem  gratiae,  vel  charitatis:  sed  quandoque  per  poenitentiam  homo  re¬ 
surgit  in  minori  gratia,  vel  charitate ;  ergo  non  consequitur  gloriam  secundum 
meritum  priorum  operum:  et  ita  videtur,  quod  opera  per  peccatum  mortifi¬ 
cata  non  reviviscant. 

Sed  contra  est,  quod  super  illud  Joel  2.:  Reddam  vobis  annos,  quos  comedit 
locusta,  dicit  Gloss.  (interi.) :  «  Non  patiat  perire  ubertatem,  quam  cum  per¬ 
turbatione  animi  amisistis  »  :  sed  illa  ubertas  est  meritum  bonorum  operum, 
quod  fuit  perditum  per  peccatum;  ergo  per  poenitentiam  reviviscunt  opera 
meritoria  prius  facta. 

Respondeo  dicendum,  quod  quidam  dixerunt,  quod  opera  meritoria  per 
peccatum  sequens  mortificata  non  reviviscunt  per  poenitentiam  subsequentem, 
considerantes  quod  opera  illa  non  remanent,  ut  iterum  vivificari  possint :  sed 
hoc  impedire  non  potest,  quin  vivificentur;  non  enim  habent  vim  perducendi 
in  vitam  aeternam  (quod  pertinet  ad  eorum  vitam),  solum  secundum  quod 
actu  existunt,  sed  etiam  postquam  actu  esse  desinunt,  secundum  quod  re¬ 
manent  in  acceptatione  divina:  sic  autem  remanent,  quantum  est  de  se,  etiam 
postquam  per  peccatum  mortificantur;  quia  semper  Deus  illa  opera,  prout 
facta  fuerunt,  acceptabit,  et  sancti  de  eis  gaudebunt,  secundum  illud  Apoc.  2. : 
Tene  quod  habes,  ne  alius  accipiat  coronam  tuam.  Sed  quod  isti,  qui  ea  fecit,  non 
sint  efficacia  ad  ducendum  in  vitam  aeternam,  provenit  ex  impedimento  pec¬ 
cati  supervenientis,  per  quod  ipse  redditus  est  indignus  vita  aeterna.  Hoc 
autem  impedimentum  tollitur  per  poenitentiam,  inquantum  per  eam  remit¬ 
tuntur  peccata.  Unde  restat,  quod  opera  prius  mortificata  per  poenitentiam 
recuperant  efficaciam  perducendi  eum,  qui  fecit  ea,  in  vitam  aeternam:  quod 
est  ea  reviviscere.  Et  ita  patet,  quod  opera  mortificata  per  poenitentiam  re¬ 
viviscunt. 

Ad  primum  ergo  dicendum,  quod  opera  peccati  per  poenitentiam  abo¬ 
lentur  secundum  se;  ita  scilicet  quod  ex  eis  ulterius,  Deo  indulgente,  nec 
macula,  nec  reatus  inducatur:  sed  opera  in  charitate  facta  non  abolentur  a 
Deo,  in  cujus  acceptatione  remanent;  sed  impedimentum  accipiunt  ex  parte 
hominis  operantis,  et  ideo,  remoto  impedimento,  quod  est  ex  parte  hominis 
operantis,  Deus  implet  ex  parte  sua  illud,  quod  opera  merebantur. 

Ad  secundum  dicendum,  quod  opera  in  charitate  facta  non  mortificantur 
secundum  se,  sicut  dictum  est  (in  corp.  art.),  sed  solum  per  impedimentum 
superveniens  ex  parte  operantis.  Animalia  autem  moriuntur  secundum  se, 
inquantum  privantur  principio  vitae;  et  ideo  non  est  simile. 

Ad  tertium  dicendum,  quod  ille  qui  per  poenitentiam  resurgit  in  minori 
charitate,  consequetur  quidem  praemium  essentiale,  secundum  quantitatem 
charitatis,  in  qua  invenitur:  habebit  tamen  gaudium  majus  de  operibus  in 
prima  charitate  factis,  quam  de  operibus,  quae  in  secunda  fecit;  quod  pertinet 
ad  praemium  accidentale. 

ARTICULUS  VI.  545 

UTRUM  PER  POENITENTIAM  SUBSEQUENTEM 
ETIAM  OPERA  MORTUA  VIVIFICENTUR. 

(4.  Dist.  14.  q.  2.  art.  5.  q.  1.  et  Dist.  ij.  q.  1.  art.  3.  q.  4.  et  4.). 

Ad  sextum  sic  proceditur.  Videtur,  quod  per  poenitentiam  subsequen- 
tem  etiam  opera  mortua,  quae  scilicet  non  sunt  in  charitate  facta,  vivificen¬ 
tur.  Difficilius  enim  videtur,  quod  ad  vitam  perveniat  illud  quod  fuit  morti- 
ficatum,  quod  nunquam  fit  secundum  naturam,  quam  illud  quod  nunquam 
luit  vivum,  vivificetur;  quia  ex  non  vivis  secundum  naturam  aliqua  viva  ge¬ 
nerantur:  sed  opera  mortificata  per  poenitentiam  vivificantur,  ut  dictum  est 
(art.  praec.);  ergo  multo  magis  opera  mortua  vivificantur. 

2.  Praeterea.  Remota  causa,  removetur  effectus ;  sed  causa,  quare  opera 
de  genere  bonorum  sine  charitate  facta  non  fuerunt  viva,  fuit  defectus  cha- 
ritatis,  et  gratiae:  sed  iste  defectus  tollitur  per  poenitentiam;  ergo  per  poe¬ 
nitentiam  opera  mortua  vivificantur. 

3.  Praeterea.  Hieronymus  dicit  (in  illud  Aggaei  1. :  Seminastis  multum): 
«  Si  quando  videris  inter  multa  mala  opera  facere  peccatorem  quemquam 
aliqua,  quae  justa  sunt,  non  est  tam  injustus  Deus,  ut  propter  multa  mala  obli¬ 
viscatur  paucorum  bonorum  »:  sed  hoc  maxime  videtur,  quando  mala  prae¬ 
terita  per  poenitentiam  tolluntur;  ergo  videtur,  quod  post  poenitentiam  Deus 
remuneret  priora  bona  opera  in  statu  peccati  facta,  quod  est  ea  vivificari. 

Sed  contra  est,  quod  Apost.  dicit  1.  Corinth.  13.:  Si  distribuero  in  cibos 
pauperum  omnes  facultates  meas,  et  si  tradidero  corpus  meum,  ita  ut  ardeani, 
cbaritatem  autem  non  habuero,  nihil  mihi  prodest ;  hoc  autem  non  esset,  si  sal¬ 
tem  per  poenitentiam  subsequentem  vivificarentur;  non  ergo  poenitentia  vi¬ 
vificat  opera  prius  mortua. 

Respondeo  dicendum,  quod  opus  aliquod  dicitur  mortuum  dupliciter.  U110 
modo  effective,  quia  scilicet  est  causa  mortis:  et  secundum  hoc  opera  peccati 
dicuntur  opera  mortua,  secundum  illud  Hebr.  9.:  Sanguis  Christi  emundabit 
conscientias  nostras  ab  operibus  mortuis.  Haec  igitur  opera  mortua  non  vivifi¬ 
cantur  per  poenitentiam,  sed  magis  abolentur,  secundum  illud  Hebr.  6. :  Non 
rursus  facientes  fundamentum  poenitentiae  ab  operibus  mortuis.  Alio  modo  dicuntur 
opera  mortua  privative,  scilicet  quia  carent  vita  spirituali,  quae  est  ex  cha- 
r  tate,  per  quam  anima  Deo  conjungitur,  ex  quo  vivit,  sicut  corpus  per  ani¬ 
mam:  et  per  hunc  modum  etiam  fides,  quae  est  sine  charitate,  dicitur  mor¬ 
tua,  secundum  illud  Jacob.  2.:  Fides  sine  operibus  mortua  est.  Et  per  hunc  etiam 
modum  omnia  opera,  quae  sunt  bona  ex  genere,  si  sine  charitate  fiant,  di¬ 
cuntur  mortua,  inquantum  scilicet  non  procedunt  ex  principio  vitae;  sicut  si 
dicamus  sonum  citharae  vocem  mortuam.  Sic  igitur  differentia  mortis,  et 
vitae  in  operibus  est  secundum  comparationem  ad  principium,  a  quo  proce¬ 
dunt:  opera  autem  non  possunt  iterum  a  principio  procedere,  quia  transeunt, 
et  iterum  eadem  numero  resumi  non  possunt.  Unde  impossibile  est,  quod 
opera  mortua  iterum  fiant  viva  per  poenitentiam. 

Ad  primum  ergo  dicendum,  quod  in  rebus  naturalibus  tam  mortua,  quam 
mortificata  carent  principio  vitae  :  sed  opera  dicuntur  mortificata,  non  ex  parte 
principii,  ex  quo  processerunt,  sed  ex  parte  impedimenti  extrinseci;  mortua 
autem  dicuntur  ex  parte  principii :  et  ideo  non  est  similis  ratio. 

Ad  secundum  dicendum,  quod  opera  de  genere  bonorum  sine  charitate 
acta  dicuntur  mortua  propter  defectum  charitatis,  et  gratiae,  sicut  principii : 

\°C  autem  non  praestatur  eis  per  poenitentiam  sequentem,  ut  ex  tali  prin¬ 
cipio  procedant ;  unde  ratio  non  sequitur. 

Ad  tertium  dicendum,  qucd  Deus  recordatur  bonorum,  quae  quis  facit 
in  statu  peccati,  non  ut  remuneret  ea  invita  aeterna,  quae  debetur  solis  ope¬ 
ribus  vivis,  idest  ex  charitate  factis;  sed  remunerat  ea  temporali  remunera- 
tione;  sicut  Gregor,  dicit  in  hom.  de  Divite,  et  Lazaro  (quae  est  40.  in  Evan g. 
arc.  med.),  quod  «  nisi  dives  ille  aliquod  bonum  egisset,  et  in  praesenti  sae¬ 
culo  remunerationem  accepisset,  nequaquam  ei  Abraham  diceret:  Recepisti 
bona  in  vita  tua».  Vel  etiam  hoc  potest  referri  ad  hoc,  quod  patietur  tolerabi¬ 
lius  judicium;  unde  dicit  August.  in  lib.  de  Patientia  (cap.  26.):  «Non  pos¬ 
sumus  dicere:  Schismatico  melius  fuisset,  ut  Christum  negando  nihil  eorum 
pateretur,  quae  passus  est.  confitendo:  sed  existimandum  est  tolerabilius  ei 
luturum  judicium,  quam  si  Christum  negando,  nihil  eorum  pateretur;  ut  illud 
quod  ait  Apostolus:  Si  tradidero  corpus  meum,  ita  ut  ardeam,  charitatem  autem 
non  Imbuero,  nihil  prodest,  intelligatur  pertinere  ad  regnum  coelorum  obti¬ 
nendum,  non  ad  extremi  supplicii  judicium  tolerabilius  subeundum». 


QUAESTIO  XC. 

DE  PARTIBUS  POENITENTIAE  IN  GENERALI, 

IN  QUATUOR  ARTICULOS  DIVISA. 

Deinde  considerandum  est  de  partibus  poenitentiae;  et  primo  in  generali* 
secundo  in  speciali  de  singulis. 

Circa  primum  quaeruntur  quatuor. 

Primo.  Utrum  poenitentia  habeat  partes. 

Secundo.  De  numero  partium. 

Tertio.  Quales  partes  sint. 

Quarto.  J)e  divisione  ejus  in  partes  subjectivas. 

ARTICULUS  I.  546 

UTRUM  POENITENTIAE  DEBEANT  PARTES  ASSIGNARI. 

(4.  Dist.  16.  q.  1.  art.  1.  q.  1.  et  4.). 

Ad  primum  sic  proceditur.  Videtur,  quod  poenitentiae  non  debeant  partes 
assignari,  sacramenta  enim  sunt  in  quibus  divina  virtus  secretius  operatur 
salutem:  sed  virtus  divina  est  una,  et  simplex;  non  ergo  poenitentiae,  cum 
sit  sacramentum,  debent  partes  assignari. 

2.  Praeterea.  Poenitentia  et  est  virtus,  et  est  sacramentum:  sed  ei,  in- 
quantum  est  virtus,  non  assignantur  partes,  cum  virtus  sit  habitus  quidam, 

qui  est  simplex  qualitas  metitis:  similiter  etiam  et  poenitentiae,  inquantum 
est  sacramentum,  non  videtur  quod  sint  partes  assignandae,  quia  baptismo, 
et  aliis  sacramentis  non  assignantur  partes;  ergo  poenitentiae  nullo  modo 
debent  partes  assignari. 

3.  Praeterea.  Poenitentiae  materia  est  peccatum,  ut  supra  dictum  est 
(q.  84.  art.  2.):  sed  peccato  non  assignantur  partes;  ergo  etiam  nec  poeni¬ 
tentiae  sunt  partes  assignandae. 

Sed  contra  est,  quod  partes  sunt,  ex  quibus  perfectio  alicujus  integra¬ 
tur:  sed  poenitentiae  perfectio  integratur  ex  pluribus,  scilicet  contritione,  con¬ 
fessione,  et  satisfactione;  ergo  poenitentia  habet  partes. 

Respondeo  dicendum,  quod  partes  rei  sunt,  in  quas  materialiter  totum 
dividitur :  habent  enim  se  partes  ad  totum,  sicut  materia  ad  formam ;  unde 
in  2.  Physicor.  (tex.  31.)  partes  ponuntur  in  genere  causae  materialis,  totum 
autem  in  genere  causae  formalis.  Ubicumque  igitur  ex  parte  materiae  inve¬ 
nitur  aliqua  pluralitas,  ibi  est  invenire  partium  rationem.  Dictum  est  autem 
supra  (q.  84.  art.  2.  et  q.),  quod  in  sacramento  poenitentiae  actus  humani  se 
habent  per  modum  materiae;  et  ideo  cum  plures  actus  humani  requirantur 
ad  poenitentiae  perfectionem,  scilicet  contritio,  confessio,  et  satisfactio,  ut 
infra  patebit  (art.  seq.),  consequens  est,  quod  sacramentum  poenitentiae  ha¬ 
beat  partes. 

Ad  primum  ergo  dicendum,  quod  quodlibet  sacramentum  habet  simplici¬ 
tatem  ratione  virtutis  divinae,  quae  in  eo  operatur:  sed  virtus  divina  propter 
sui  magnitudinem  operari  potest  et  per  unum,  et  per  multa,  ratione  quorum 
alicui  sacramento  possunt  partes  assignari. 

Ad  secundum  dicendum,  quod  poenitentiae,  secundum  quod  est  virtus, 
non  assignantur  partes;  actus  enim  humani,  qui  multiplicantur  in  poeniten¬ 
tia,  non  comparantur  ad  habitum  virtutis  sicut  partes,  sed  sicut  effectus. 
Unde  relinquitur,  quod  partes  assignentur  poenitentiae,  inquantum  est  sacra¬ 
mentum,  ad  quod  actus  humani  comparantur,  ut  materia.  In  aliis  autem  sa¬ 
cramentis  materia  non  sunt  actus  humani,  sed  aliqua  res  exterior  una,  sive 
simplex,  ut  aqua,  vel  oleum;  sive  composita,  ut  chrisma.  Et  ideo  aliis  sacra¬ 
mentis  non  assignantur  partes. 

Ad  tertium  dicendum,  quod  peccata  sunt  materia  remota  poenitentiae, 
inquantum  scilicet  sunt  materia,  vel  objectum  humanorum  actuum,  qui  sunt 
propria  materia  poenitentiae,  prout  est  sacramentum. 

ARTICULUS  II.  547 

UTRUM  CONVENIENTER  ASSIGNENTUR  PARTES  POENITENTIAE, 
CONTRITIO,  CONFESSIO,  ET  SATISFACTIO. 


(4.  Dist.  16.  q.  1.  art.  1.  q.  2.  et  4.  Dist.  ij.  q.  3.  art.  3.  q.  4. 
et  Dist.  22.  q.  2.  art.  1.  q.  2.  ad  3.  et  2.  Cor.  7.  lect.  1.). 

Ad  secundum  sic  proceditur.  Videtur,  quod  inconvenienter  assignentur 
partes  poenitentiae,  contritio,  confessio,  et  satisfactio:  contritio  enim  est  in 
corde  (et  sic  pertinet  ad  interiorem  poenitentiam);  confessio  autem  in  ore, 
et  satisfactio  in  opere:  et  sic  duo  ultima  pertinent  ad  exteriorem  poeniten¬ 
tiam  :  poenitentia  autem  interior  non  est  sacramentum,  sed  sola  poenitentia 

exterior,  quae  sensui  subjacet;  non  ergo  convenienter  assignantur  hae  partes 
sacramento  poenitentiae. 

2.  Praeterea.  In  sacramento  novae  legis  confertur  gratia,  ut  supra  habi¬ 
tum  est  (q.  62.  art.  1.  et  3.) :  sed  in  satisfactione  non  confertur  aliqua  gratia; 
ergo  satisfactio  non  est  pars  sacramenti. 

3.  Praeterea.  Non  est  idem  fructus  rei,  et  pars:  sed  satisfactio  est  fructus 
poenitentiae,  secundun}  illud  Luc.  3.:  Facite  fructus  dignos  poenitentiae;  ergo 
non  est  pars  poenitentiae. 

4-  Praeterea.  Poenitentia  ordinatur  contra  peccatum:  sed  peccatum 
potest  perfici  solum  in  corde  per  consensum,  ut  in  2.  habitum  est  (1-2.  q.  72. 
art.  y.);  ergo  et  poenitentia;  non  ergo  poenitentiae  debent  partes  poni  con¬ 
fessio  oris,  et  satisfactio  operis. 

_  Sed  contra.  Videtur,  quod  debeant  poni  plures  partes  poenitentiae.  Pars 
enim  hominis  ponitur  non  solum  corpus,  quod  est  ejus  materia,  sed  -etiam 
anima,  quae  est  ejus  forma:  sed  tria  praedicta,  cum  sint  actus  poenitentis, 
se  habent  sicut  materia;  absolutio  autem  sacerdotis  se  habet  per  modum 
formae ;  ergo  absolutio  sacerdotis  debet  poni  quarta  pars  poenitentiae. 

Respondeo  dicendum,  quod  duplex  est  pars,  ut  dicitur  in  7.  Metaph. 
(tex.  33.'  et  34.),  scilicet  pars  essentiae,  et  pars  quantitatis.  Partes  essentiae  sunt 
naturaliter  quidem  forma,  et  materia,  logice  autem  genus,  et  differentia.  Hoc 
autem  modo  quodlibet  sacramentum  distinguitur  in  materiam,  et  formam, 
sicut  in  partes  essentiae;  unde  et  supra  dictum  est  (q.  60.  art.  3.  et  6.),  quod 
sacramenta  consistunt  in  rebus,  et  verbis :  sed  quia  quantitas  se  tenet  ex  parte 
materiae,  partes  quantitatis  sunt  partes  materiae.  Et  hoc  modo  sacramento 
poenitentiae  specialiter  assignantur  partes,  ut  dictum  est  (art.  prau.)y  quantum 
ad  actus  poenitentis,  qui  sunt  materia  hujus  sacramenti.  Dictum  est  autem 
supra  (q.  83.  art.  3.  ad  3.),  quod  alio  modo  fit  recompensatio  offensae  in  poe¬ 
nitentia,  et  in  vindicativa  justitia.  Nam  in  vindicativa  justitia  fit  recompen¬ 
satio  secundum  arbitrium  judicis,  non  secundum  voluntatem  offendentis,  vel 
offensi:  sed  in  poenitentia  fit  recompensatio  offensae  secundum  voluntatem 
peccantis,  et  secundum  arbitrium  Dei,  in  quem  peccatur :  quia  hic  non  quae¬ 
ritur  sola  redintegratio  aequalitatis  justitiae,  sicut  in  justitia  vindicativa;  sed 
magis  reconciliatio  amicitiae;  quod  fit,  dum  offendens  recompensat  secun¬ 
dum  voluntatem  ejus,  quem  offendit.  Sic  igitur  requiritur  ex  parte  poeniten¬ 
tis  -.primo  quidem  voluntas  recompensandi ;  quod  fit  per  contritionem :  secundo, 
quod  se  subjiciat  arbitrio  sacerdotis  loco  Dei;  quod  fit  in  confessione :  tertio, 
quod  recompenset  secundum  arbitrium  ministri  Dei;  quod  fit  in  satisfactione. 
Et  ideo  contritio,  confessio,  et  satisfactio  ponuntur  partes  poenitentiae. 

Ad  primum  ergo  dicendum,  quod  contritio  secundum  essentiam  quidem 
est  in  corde,  et  pertinet  ad  interiorem  poenitentiam :  virtualiter  autem  per¬ 
tinet  ad  exteriorem  poenitentiam,  inquantum  scilicet  implicat  propositum 
confitendi,  et  satisfaciendi 

Ad  secundum  dicendum,  quod  satisfactio  confert  gratiam,  prout  est  in 
proposito;  et  auget  eam,  prout  est  in  executione,  sicut  etiam  baptismus  in 
adultis,  ut  supra  dictum  est  (q.  68.  art.  2.  et  q.  69.  art.  8.). 

Ad  tertium  dicendum,  quod  satisfactio  est  pars  poenitentiae  sacramenti, 
fructus  autem  poenitentiae  virtutis. 

Ad  quartum  dicendum,  quod  plura  requiruntur  ad  bonum,  «  quod  pro¬ 
cedit  ex  integra  causa  »,  quam  ad  malum,  «  quod  procedit  ex  singularibus 
defectibus  »,  secundum  Dionys.  cap.  4.  de  Div.  Nom.  (part.  4.  lect.  22.);  et 

ideo  licet  peccatum  perficiatur  in  consensu  cordis,  ad  perfectionem  tamen 
poenitentiae  requiritur  et  contritio  cordis,  et  confessio  oris,  et  satisfactio  operis. 

Ad  contrarium  vero  patet  solutio  per  ea  quae  dicta  sunt  (in  corp.  art.). 

ARTICULUS  III.  548 

UTRUM  PRAEDICTA  TRIA  SINT  PARTES  INTEGRALES  POENITENTIAE. 

(4.  Dist.  16.  q.  1.  art.  1.  q.  y). 

Ad  tertium  sic  proceditur.  Videtur,  quod  praedicta  tria  non  sint  partes 
integrales  poenitentiae:  poenitentia  enim,  ut  dictum  est  (q.  84.  art.  3.),  contra 
peccatum  ordinatur:  sed  peccatum  cordis,  oris,  et  operis  sunt  partes  subje¬ 
ctivae  peccati,  et  non  partes  integrales,  quia  peccatum  de  quolibet  horum 
praedicatur;  ergo  etiam  in  poenitentia  contritio  cordis,  confessio  oris,  et 
satisfactio  operis  non  sunt  partes  integrales. 

2.  Praeterea.  Nulla  pars  integralis  in  se  continet  aliam  sibi  condivisani: 
sed  contritio  continet  in  se  confessionem,  et  satisfactionem  in  proposito;  ergo 
non  sunt  partes  integrales. 

3.  Praeterea.  Ex  partibus  integralibus  simul,  et  aequaliter  constituitur  to¬ 
tum,  sicut  linea  ex  suis  partibus:  sed  hoc  non  contingit  hic;  ergo  praedicta 
non  sunt  partes  integrales  poenitentiae. 

Sed  contra.  Illae  dicuntur  partes  integrales,  ex  quibus  perfectio  totius 
integratur:  sed  ex  tribus  praedictis  integratur  perfectio  ipsius  poenitentiae; 
ergo  sunt  partes  integrales  poenitentiae. 

Respondeo  dicendum,  quod  quidam  dixerunt,  haec  tria  esse  partes  sub¬ 
jectivas  poenitentiae:  sed  hoc  non  potest  esse,  quia  singulis  partibus  subje¬ 
ctivis  adest  tota  virtus  totius,  et  simul,  et  aequaliter;  sicut  tota  virtus  ani¬ 
malis,  inquantum  est  animal,  salvatur  in  qualibet  specie  animalis,  quae  simul, 
et  aequaliter  dividunt  animal:  sed  hoc  non  est  in  proposito.  Et  ideo  alii  dixe¬ 
runt,  quod  sunt  partes  potentiales;  sed  nec  hoc  verum  esse  potest,  quia  sin¬ 
gulis  partibus  potentialibus  adest  totum  secundum  totam  essentiam,  sicut 
tota  essentia  animae  adest  cuilibet  ejus  potentiae:  sed  hoc  non  est  in  propo¬ 
sito.  Unde  relinquitur,  quod  praedicta  tria  sint  partes  integrales  poenitentiae  : 
ad  quarum  rationem  exigitur,  ut  totum  non  adsit  singulis  partibus,  neque 
secundum  totam  virtutem  ejus,  neque  secundum  totam  ejus  essentiam,  sed 
omnibus  simul. 

Ad  primum  ergo  dicendum,  quod  peccatum,  quia  rationem  mali  habet, 
potest  in  uno  tantum  perfici,  ut  dictum  est  (art.praec.  ad  4.);  et  ideo  peccatum, 
quod  in  solo  corde  perficitur,  est  una  species  peccati;  alia  vero  species  est 
peccatum,  quod  perficitur  in  corde,  et  ore;  tertia  vero  species  est  peccatum, 
quod  perficitur  in  corde,  ore,  et  opere;  et  hujusmodi  peccati  partes  quasi 
integrales  sunt,  quod  est  in  corde,  et  quod  est  in  ore,  et  quod  est  in  opere; 
et  ideo  poenitentiae,  quae  in  his  tribus  perficitur,  haec  tria  sunt  partes  in¬ 
tegrales. 

Ad  secundum  dicendum,  quod  una  pars  integralis  potest  continere  totum, 
licet  non  secundum  essentiam;  fundamentum  enim  quodammodo  virtute  con¬ 
tinet  totum  aedificium ;  et  hoc  modo  contritio  continet  virtute  totam  poeni¬ 
tentiam. 

Ad  tertium  dicendum,  quod  omnes  partes  integrales  habent  ordinem 
quendam  ad  invicem :  sed  quaedam  habent  ordinem  tantum  in  situ ;  sive  con¬ 
sequenter  se  habeant,  sicut  partes  exercitus;  sive  se  tangant,  sicut  partes 
acervi;  sive  etiam  colligentur,  sicut  partes  domus;  sive  etiam  continuentur, 
sicut  partes  lineae :  quaedam  vero  habent  insuper  ordinem  virtutis,  sicut  partes 
animalis,  quarum  prima  virtute  est  cor,  et  aliae  quodam  ordine  virtutis  de¬ 
pendent  ab  invicem:  tertio  modo  ordinantur  ordine  temporis,  sicut  partes  tem¬ 
poris,  et  motus :  partes  igitur  poenitentiae  habent  ad  invicem  ordinem  virtutis, 
et  temporis,  quia  sunt  actus;  non  autem  ordinem  situs,  quia  non  habent  po¬ 
sitionem. 


ARTICULUS  IV.  549 

UTRUM  CONVENIENTER  DIVIDATUR  POENITENTIA 
IN  POENITENTIAM  ANTE  BAPTISMUM,  POENITENTIAM  MORTALIUM, 
ET  POENITENTIAM  VENIALIUM. 

(4.  Dist.  16.  q.  1.  art.  2.  q.  1.  et  5.  corp.  et  Matth.  3.). 

Ad  quartum  sic  proceditur.  Videtur,  quod  inconvenienter  dividatur  poe¬ 
nitentia  in  poenitentiam  ante  baptismum,  poenitentiam  mortalium,  et  poeni¬ 
tentiam  venialium:  poenitentia  enim  est  secunda  tabula  post  naufragium,  ut 
supra  dictum  est  (q.  84.  art.  6.);  baptismus  autem  prima;  illud  ergo  quod 
est  ante  baptismum,  non  debet  poni  species  poenitentiae. 

2.  Praeterea.  Quod  potest  destruere  majus,  potest  etiam  destruere  minus: 
sed  mortale  est  majus  peccatum,  quam  veniale:  illa  vero  poenitentia,  quae 
est  de  mortalibus,  eadem  etiam  est  de  venialibus;  non  ergo  debent  poni  di¬ 
versae  species  poenitentiae. 

3.  Praeterea.  Sicut  post  baptismum  peccatur  venialiter,  et  mortaliter, 
ita  etiam  ante  baptismum;  si  ergo  post  baptismum  distinguitur  poenitentia 
venialium,  et  mortalium,  pari  ratione  debet  distingui  ante  baptismum;  non 
ergo  convenienter  dividitur  poenitentia  per  has  species. 

Sed  contra  est,  quod  August.  in  lib.  de  Poenit .  (scilicet  hom.ult.  inter  40. 
cap.  2.  3.  et  4.)  ponit  praedictas  tres  poenitentiae  species. 

Respondeo  dicendum,  quod  haec  divisio  est  poenitentiae,  secundum  quod 
est  virtus:  est  autem  considerandum,  quod  quaelibet  virtus  operatur  secundum 
congruentiam  temporis,  sicut  et  secundum  alias  debitas  circumstantias:  unde 
et  virtus  poenitentiae  actum  suum  habet  in  hoc  tempore,  secundum  quod 
convenit  novae  legi.  Pertinet  autem  ad  poenitentiam,  ut  detestetur  peccata 
praeterita  cum  proposito  immutandi  vitam  in  melius;  quod  est  quasi  poeni¬ 
tentiae  finis;  et  quia  moralia  recipiunt  speciem  secundum  finem,  ut  in  2. 
habitum  est  (1-2.  q.  I.  art.  3.  et  q.  18.  art.  4.  et  6.),  conveniens  est,  quod 
diversae  species  poenitentiae  accipiantur  secundum  diversas  immutationes, 
quas  poenitens  intendit.  Est  autem  triplex  immutatio  a  poenitente  intenta: 
prima  quidem  per  regenerationem  in  novam  vitam;  et  haec  pertinet  ad 
poenitentiam,  quae  est  ante  baptismum :  secunda  autem  immutatio  est  per 
reformationem  vitae  praeteritae  jam  corruptae;  et  haec  pertinet  ad  poeni¬ 
tentiam  mortalium  post  baptismum :  tertia  autem  mutatio  est  in  perfectiorem 
operationem  vitae;  et  haec  pertinet  ad  poenitentiam  venialium,  quae  rem  it- 

tuntur  per  aliquem  ferventem  actum  charitatis,  ut  supra  dictum  est  (q.  87. 
art.  2.  et  3.). 

Ad  primum  ergo  dicendum,  quod  poenitentia,  quae  est  ante  baptismum, 
non  est  sacramentum,  sed  est  actus  virtutis  disponens  ad  sacramentum 
baptismi. 

Ad  secundum  dicendum,  quod  poenitentia,  quae  delet  peccata  mortalia, 
delet  etiam  venialia,  sed  non  convertitur;  et  ideo  hae  duae  poenitentiae  se 
habent  sicut  perfectum,  et  imperfectum. 

Ad  tertium  dicendum,  quod  ante  baptismum  non  sunt  peccata  venialia 
sine  mortalibus  :  et  quia  veniale  sine  mortali  dimitti  non  potest,  ut  supra  dictum 
est  (q.  87.  art.  4.),  ideo  ante  baptismum  non  distinguitur  poenitentia  mor¬ 
talium,  et  venialium. 

